# verses

text:
Laen pa kaini, nagkua pa siya nin syen mil na soldados sa Israel na tinandanan niya nin tres mil kwatro syentos kilos nin plata.


text:
Alagad sarong propeta an nagdolok sa hade asin nagsabi, “Mahal na hade, dai mo ipag-iba an hukbo nin Israel, huli ta an Kagurangnan dai maiba sa mga lalaking ini na hale sa Kahadean sa Amihan.


text:
Alagad kun sa paghona mo magigin makosog ka sa gera sa paaging ini, itatao ka nin Dios sa kamot kan saimong mga kaiwal, huli ta an Dios igwa nin kapangyarihan sa pagtao nin kadaogan o kapangganahan.”


text:
Hinapot ni Amazias an propeta, “Alagad ano an gigibohon nyamo sa mga plata na itinandan mi sa hukbo nin Israel? Nagsimbag an propeta, “Mas dakul pa kaiyan an itatao saimo nin Kagurangnan.”


text:
Kaya pinahale ni Amazias an tinandanan na hukbo asin pinapuli sa saindang harong. Nagpuruli sindang makuri an kaanggotan sa mga taga Juda.


text:
Nagmaisog si Amazias dangan pinamayohan an saiyang hukbo pasiring sa Kapantayan nin Asin. Nakagadan sinda duman nin mga dyes mil na soldados na Edomita,


text:
asin nakabihag pa siya nin dyes mil. Dinara ninda an mga ini sa alitoktok nin sarong ampas sa syudad nin Sela dangan ihinulog ninda gabos. Nagadan an mga ini sa kagapoan sa ibaba.


text:
Alagad an mga soldados na Israelita, na dai tinugotan ni Amazias na mag-iba saiya, nagsalakay sa mga syudad nin Juda magpoon sa Samaria sagkod sa Bet-horon. Nakagadan sinda nin tres mil na lalaki asin dakul an saindang nasamsam.


text:
Pagbalik ni Amazias hale sa saiyang panggana sa mga Edomita, dinara niya an mga dios-dios kan mga ini, minidbid bilang mga dios niya, sinamba asin dinolotan nin tinutong na atang.


text:
Kaya naanggot an Kagurangnan ki Amazias asin nagsugo nin sarong propeta tanganing sabihan si Amazias, “Tadaw ta nagsamba ka sa mga dios-dios na dai ngani kayang magligtas kan sadiri nindang banwaan sa saimong kapangyarihan?”


text:
Alagad sinabihan siya ni Amazias, “Kasuarin ka nagin parahatol kan hade? Mag-ontok ta, kun dai, ipapagadan taka!” Nag-ontok an propeta alagad ikinataram pa niya an siring, “Ngunyan aram ko nang nagdesisyon an Dios na gadanon ka, huli ta ginibo mo ini asin habo kang magdangog sa hatol ko.”


text:
Dangan nagplano si Hadeng Amazias nin Juda laban sa Israel. Nagpadara siya nin mensahe sa hade nin Israel na si Jehoas na aking lalaki ni Jehoahaz asin makoapo ni Jehu, “Madya asin maghampangan kita sa gera.”


text:
Ipinadara ni Jehoas ki Amazias an simbag na ini, “Sarong binit sa Lebanon an nagsabi sa sarong sedro nin Lebanon, ‘Ipakasal mo an aki mong babae sa aki kong lalaki.’ Alagad sarong lalaw na hayop an nag-agi dangan tinimaktimakan an binit.


text:
Naghahambog ka ngunyan, Amazias, huli ta nadaog mo an mga Edomita. Alagad sinasabihan taka na magpuli ka na sa saimong harong. Tano ta naghahanap ka nin ribok na marumpag saimo kaiba an bilog na Juda?”


text:
Alagad habong magdangog si Amazias. Kabotan nin Dios na madaog si Amazias huli ta nagsamba ini sa mga dios-dios nin Edom.


text:
Kaya naghampangan sa gera si Hadeng Jehoas nin Israel asin si Hadeng Amazias nin Juda. Duman sinda nagsabatan sa Bet-semes sa Juda.


text:
Nabihag ni Jehoas si Amazias dangan dinara ini sa Jerusalem. Rinumpag ni Jehoas an kudal nin Jerusalem magpoon sa Trangkahan nin Efraim sagkod sa Trangkahan nin Kanto, na minaabot sa dos syentos metros an distansya.


text:
Sinamsam niya an gabos na bulawan saka plata sa Templo, an mga kagamitan duman na binabantayan kan kapagarakian ni Obed-edom, asin an kayamanan sa palasyo. An gabos na ini dinara niya pagbalik niya sa Samaria kaiba an dakul na bihag.


text:
Enot na nagadan si Jehoas na hade nin Israel; mantang si Amazias na hade nin Juda nabuhay pa sa laog nin kinseng taon pakagadan ni Jehoas.


text:
An iba pang ginibo ni Amazias poon sa kapinonan sagkod sa kataposan gabos nasusurat sa An Kasaysayan nin mga Hade nin Juda asin nin Israel.


text:
Magpoon kan magtalikod si Amazias sa Kagurangnan, padagos na nagkaigwa nin plano laban saiya duman sa Jerusalem. Nagdulag siya pasiring sa Lakis, alagad linamag siya kan saiyang mga kaiwal dangan ginadan.


text:
An saiyang bangkay dinara sa Jerusalem na nakakarga sa sarong kabayo, dangan ilinubong sa Syudad ni David, sa lulubngan kan mga hade.


text:
An aking lalaki ni Amazias na si Uzzias, na an edad dyes y seis na taon, iyo an pinili kan bilog na banwaan nin Juda na magin kasalihid kan saiyang ama bilang hade.


text:
Dyes y seis an edad ni Uzzias kan siya magin hade, asin singkwenta y dos na taon siyang naghade sa Jerusalem.


text:
Mantang buhay pa an parahatol niya na si Zacarias, maimbod siyang naglingkod sa Kagurangnan asin pinauswag siya nin Dios.


text:
Nakigera si Uzzias sa mga Filisteo. Rinumpag niya an mga kudal kan mga syudad nin Gat, Jamnia saka Asdod, dangan nagtugdok siya nin mga pusog na syudad harani sa Asdod asin maski saen sa daga kan mga Filisteo.


text:
Tinabangan siya nin Dios na madaog an mga Filisteo, an mga Arab na nag-eerok sa Gurbaal asin an mga Meunita.


text:
Nagtao nin buhis ki Uzzias an mga Ammonita, asin an saiyang ngaran nakalakop sagkod sa pagdolonan nin Egipto, huli ta siya nagin orog na mapangyari.


text:
Pinapusog niya an Jerusalem sa paagi nin pagbugtak nin mga tore duman sa Trangkahan nin Kanto, sa Trangkahan nin Kapantayan dangan duman sa pagliko kan kudal.


text:
Nagtugdok pa siya nin mga tore sa kalangtadan asin nagkalot nin dakul na bubon huli ta dakul an saiyang mga baka duman sa Sefela asin sa kapatagan. Huli ta namotan niya an pag-oma, sinadol niya an mga tawo na magtanom nin mga ubas sa kabubuldan asin magtrabaho sa matubang na daga.


text:
Igwa siya nin sarong hukbo nin mga soldados na andam sa gera. An lista kan hukbong ini sinaray kan saiyang mga sekretaryo na si Jeiel saka si Maaseias, sa pamamahala ni Hananias, na saro kan mga opisyal kan hade.


text:
Sakop ninda an tres syentos syete mil, kinyentos na matitibay na soldados, na andam na makilaban para sa hade.


text:
An hukbo tinawan ni Uzzias nin mga kalasag, mga garod, mga helmet, mga gubing na panggera, mga pana saka mga gapo para sa lagpitaw.


text:
Sa Jerusalem, an saiyang mga ekspertong tawohan naggibo nin mga makina na pangpana saka pantapok nin darakulang gapo hale sa mga tore asin mga kanto kan kudal kan syudad. An saiyang kabantogan nakalakop, asin nagin orog siyang mapangyari huli ta tinabangan siya nin Dios.


text:
Alagad kan makosog na nin marahay si Uzzias, nagin mapaabaw-abaw siya na iyo an dahelan kan saiyang pagbagsak. Sinalungat niya an Kagurangnan na saiyang Dios kan maglaog siya sa Templo tanganing magtutong nin insenso sa altar nin insenso.


text:
tanganing pugolan siya. Nagsabi sa hade an mga ini, “Uzzias, mayo ka nin deretso na magtutong nin insenso sa Kagurangnan. An mga aki sana ni Aaron an kinonsagra tanganing maggibo kaiyan. Maghale ka sa banal na lugar na ini. Sala an saimong ginibo, asin dai ka na bebendisyonan nin Kagurangnan Dios.”


text:
Yaon duman si Uzzias nagtitindog sa Templo, harani sa altar nin insenso asin may kapot na insensaryo. Naanggot siya sa mga padi, asin tolos-tolos na nagkaigwa siya nin nakakatakot na helang sa kublit sa saiyang angog.


text:
Nahiling ni Azarias asin kan iba pang mga padi an nakakatakot na helang sa kublit sa angog kan hade kaya pinahale tolos ninda ini sa Templo asin ini mismo naghidali pagluwas, huli ta pinadusahan siya nin Kagurangnan.


text:
Nagkaigwa nin nakakatakot na helang sa kublit si Hadeng Uzzias sagkod na siya nagadan. Dai na nanggad siya nakalaog sa Templo asin nag-erok siya sa sarong siblag na harong. Si Jotam na aki niyang lalaki iyo an namahala kan saiyang harong asin nagpadalagan kan banwaan.


text:
Nagadan si Uzzias asin ilinubong sa daga kan saiyang mga ginikanan, alagad dai siya ilinubong sa lulubngan kan mga hade huli kan saiyang nakakatakot na helang sa kublit. Si Jotam na aki niyang lalaki iyo an nagsalihid saiya bilang hade.


text:
Beynte y singko an edad ni Jotam kan siya magin hade, asin dyes y seis na taon siyang naghade sa Jerusalem. An saiyang ina iyo si Jerusa na aki ni Zadok.


text:
Ginibo niya an matanos sa atubangan nin Kagurangnan siring kan ginibo kan saiyang ama na si Uzzias. Alagad dai siya naggibo kan kasalan na pagtutong nin insenso sa laog kan Templo bakong arog kan saiyang ama. An mga tawo iyo an padagos na nagkasala.


text:
Ipinatugdok niya an Trangkahan sa Amihan kan Templo asin ipinatrabaho niya an sarong kabtang kan kudal kan syudad sa lugar na inaapod Ofel.


text:
Nagpatindog siya nin mga syudad sa kabubuldan nin Juda asin nagpagibo siya nin mga tore saka mga bantayan duman sa kadlagan.


text:
Nakilaban siya sa hade kan mga Ammonita asin dinaog niya ini. Dangan pinagbotan niya an mga Ammonita na magbayad saiya nin buhis sa laog nin tolong taon. Taon-taon, ini an buhis na hinagad niya: tres mil kwatro syentos na kilo nin plata, sangribong toneladang trigo, asin sangribong toneladang sebada.


text:
An iba pang ginibo ni Jotam, an saiyang mga pakigera saka an saiyang mga palakaw gabos nasusurat sa An Kasaysayan kan mga Hade nin Israel asin nin Juda.


text:
Beynte y singko an edad niya kan siya magin hade, asin dyes y seis na taon siyang naghade sa Jerusalem.


text:
Nagadan si Jotam asin ilinubong sa Syudad ni David; si Ahaz na saiyang aking lalaki iyo an nagsalihid saiya bilang hade.


text:
Beynteng taon an edad ni Ahaz kan siya magin hade, asin dyes y seis na taon siyang naghade sa Jerusalem. Dai niya inarog si David na saiyang ginikanan, kundi ginibo niya an bakong matanos sa atubang nin Kagurangnan


text:
asin sinunod niya an mga paarog kan mga hade nin Israel. Nagpagibo pa siya nin mga metal na ladawan ni Baal,


text:
dangan nagtutong siya nin insenso sa Kapantayan nin Hinnom. Tinutong niya an sadiri niyang mga aking lalaki bilang mga atang, sa pag-arog kan makauuyam na mga gawe kan mga nasyon na pinahale nin Kagurangnan mantang nagdadangadang an banwaan nin Israel.


text:
Huli ta nagkasala si Hadeng Ahaz, ipinadaog siya nin Kagurangnan na saiyang Dios sa hade nin Siria na nakabihag nin dakul na taga Juda, na saiyang dinara sa Damasco. Ipinadaog pa siya nin Kagurangnan sa hade nin Israel na si Peka, na aking lalaki ni Remalias na nakagadan nin syento beynte mil kan pinakamaisog na mga soldados nin Juda sa sarong aldaw sana. Nangyari an mga ini huli ta an banwaan nin Juda nagtalikod sa Kagurangnan na Dios kan saindang mga ginikanan.


text:
Sarong soldados na an ngaran Zikri an guminadan ki Maaseias na aking lalaki ni Hadeng Ahaz, ki Asrikam na parapamahala kan palasyo asin ki Elkana na ikaduwa sa hade sa kapangyarihan.


text:
Maski kahimanwa kan mga Israelita an mga taga Juda, binihag kan mga Israelita an dos syentos mil na mga babae saka mga aki dangan dinara sa Samaria, kaiba an dakul na sinamsam.


text:
Alagad may sarong propeta nin Kagurangnan, na an ngaran Oded, an nag-erok kaidto sa syudad nin Samaria. Sinabat niya an mga nagbaralik na Israelita kaiba an mga bihag na taga Juda, asin sinabihan, “Anggot sa Juda an Kagurangnan na Dios kan saindong mga ginikanan, kaya tinugotan niyang madaog nindo sinda. Alagad nakaabot sa langit an makuring paggadan nindo sainda.


text:
Ngunyan boot pa nindong gibohon na mga oripon an mga lalaki saka mga babae nin Juda asin nin Jerusalem. Dai nindo naaaraman na nagkasala man kamo sa Kagurangnan na saindong Dios?


text:
Dangoga nindo ako, papulia nindo an mga binihag nindong mga kadugo tanganing dai kamo padusahan nin Kagurangnan sa saiyang kaanggotan.”


text:
Apat sa mga lider kan Kahadean sa Amihan an nagsalungat sa ginibo kan hukbo. An mga lider na ini iyo si Azarias na aking lalaki ni Jehohanan, si Berekias na aking lalaki ni Mesillemot, si Jehizkias na aking lalaki ni Sallum asin si Amasa na aking lalaki ni Hadlai.


text:
Nagsabi sinda, “Dai nindo pagdarahon digdi an mga bihag! Nagkasala kita sa Kagurangnan asin pinaanggot nyato siya, kaya maninigo kitang padusahan. Ngunyan boot pa nindong dagdagan an satong kasalan.”


text:
Nagtindog an apat na lalaking nasambit dangan nagkua nin mga gubing sa sinamsam asin ginubingan an mga hubang bihag, tinawan nin sandalyas, kakanon saka inomon asin linahidan nin lana an mga lugad. An mga pinanluluya ilinunad ninda sa mga asno dangan dinara sa saindang mga kadugo sa Jerico, an syudad nin mga palma. Dangan an gabos na Israelita nagpuli sa saindang mga harong sa Samaria.


text:
Kan panahon man na iyan, sinalakay kan mga Filisteo an mga syudad sa Sefela asin sa habagat na parte nin Juda. Nasakop ninda an mga syudad nin Bet-semes, Aijalon asin Gederot, siring man an mga syudad nin Soco, Timna, saka Gimzo kaiba an mga baryo kan mga ini, dangan duman na sinda nag-erok.


text:
Pinadarahan kan Kagurangnan nin kasakitan an Juda huli ta linapas ni Hadeng Ahaz an mga deretso kan mga tawo asin dai siya nagin maimbod sa Kagurangnan.


text:
Si Tiglat-pileser na emperador kan Asiria iyo an nagsalungat asin nagpasakit ki Ahaz, embes na magtabang saiya.


text:
Kaya kuminua si Ahaz nin bulawan sa Templo, sa palasyo asin sa harong kan mga lider kan banwaan dangan itinao sa emperador nin Asiria, alagad maski ini dai man giraray nakatabang saiya.


text:
Nagdolot siya nin sakripisyo sa mga dios kan mga Siro, na nakadaog saiya, asin nagsabi, “Tinabangan kan mga dios-dios nin Siria an mga hade nin Siria, kaya kun magdolot man ako sainda nin sakripisyo, pwedeng tabangan man ninda ako.” Ini an nagdara nin karatan sa saiya asin sa bilog na Israel.


text:
Laen pa kaini, kinua niya an mga kagamitan sa Templo dangan saiyang pinarasa. Sinerahan niya an Templo asin nagtugdok siya nin mga altar sa lambang kanto nin Jerusalem.


text:
Sa lambang syudad saka banwa nin Juda, nagtugdok siya nin paganong mga lugar na pagsasambahan, saen tututongon an mga insenso para sa mga dios-dios. Huli kaini, naanggot saiya an Kagurangnan, an Dios kan saiyang mga ginikanan.


text:
An iba pang ginibo ni Hadeng Ahaz, poon sa kapinonan sagkod sa kataposan, gabos nasusurat sa An Kasaysayan kan mga Hade nin Juda asin nin Israel.


text:
Nagadan si Ahaz asin ilinubong sa syudad nin Jerusalem, alagad bako sa lulubngan kan mga hade. Si Ezekias na saiyang aking lalaki iyo an nagsalihid saiya bilang hade.


text:
Kan enot na bulan nin paghahade ni Ezekias, binukasan niya an mga pintoan kan Templo asin saiyang ipinahirahay.


text:
dangan sinabihan, “Dangoga nindo ako, mga Levita! Magpakabanal kamo asin pakabanalon nindo an Templo nin Kagurangnan, an Dios kan saindong mga ginikanan. Haleon nindo sa banal na lugar na ini an anoman na ati.


text:
An satong mga ginikanan dai nagin maimbod asin ginibo ninda an dai nawiwilihan kan Kagurangnan na satuyang Dios. Binayaan ninda siya asin tinalikodan an saiyang erokan.


text:
Sinerahan ninda an mga pintoan kan Templo, pinalsok an mga ilaw asin dai nagtutong nin insenso. Dai sinda nagdolot nin mga tinutong na atang sa Templo kan Dios nin Israel.


text:
Kaya an kaanggotan nin Kagurangnan uminabot sa Juda saka sa Jerusalem, asin an ginibo niya sa mga ini nagin sarong bagay na pinagtakotan, nginalasan saka ikinasopog nin lambang saro, siring sa nahiling nindo.


text:
Nasa puso ko ngunyan an pakipagtipan sa Kagurangnan, an Dios nin Israel, tanganing dai na siya maanggot satuya.


text:
Mga aki ko, dai kamo magpabaya, huli ta kamo an pinili nin Kagurangnan na magtindog sa atubang niya, maglingkod saiya dangan magtutong nin insenso para saiya.”


text:
An mga Levita na yaon duman iyo si Mahat na aking lalaki ni Amasai saka si Joel na aking lalaki ni Azarias kan kamaganakan ni Kohat; si Kis na aking lalaki ni Abdi saka si Azarias na aking lalaki ni Jehallelel kan kamaganakan ni Merari; si Joa na aking lalaki ni Zimna saka si Eden na aking lalaki ni Joa kan kamaganakan ni Gerson;


text:
si Simri saka si Jeuel kan kamaganakan ni Elizafan; si Zacarias saka si Matanias kan kamaganakan ni Asaf;


text:
si Jehuel saka si Simei kan kamaganakan ni Heman; dangan si Semaias saka si Uzziel kan kamaganakan ni Jedutun.


text:
Tinipon kan mga lalaking ini an kapwa ninda mga Levita asin naglinig sinda kan saindang sadiri. Dangan sa pagboot kan hade, lininigan ninda an Templo sosog sa Katogonan nin Kagurangnan.


text:
An mga padi nagduman sa pinakalaog na kabtang kan Templo dangan lininigan ninda ini. Ilinuwas ninda sa Templo an gabos na ati asin dinara sa patyo kan Templo. Hale duman dinara ini kan mga Levita sa Kapantayan nin Kidron.


text:
Pinonan ninda an paglinig kan Templo sa enot na aldaw kan enot na bulan, asin pag-abot kan ikawalong aldaw nalinigan na ninda an gabos sagkod an balkon kan Templo. Dangan sa laog nin walong aldaw inandam ninda an Templo para sa pagsamba, asin natapos an trabaho pag-abot kan ikadyes y seis na aldaw kan enot na bulan.


text:
Nagduman ki Hadeng Ezekias an mga Levita dangan nagsabi, “Nalinigan mi na an bilog na Templo, an altar para sa tinutong na atang asin an mga kagamitan kaini, sagkod an lamesa para sa mga dolot na tinapay asin an mga kagamitan kaini.


text:
Ibinalik man nyamo saka kinonsagra an mga kagamitan na hinale ni Hadeng Ahaz kan bako na siyang maimbod sa Dios. Yaon an gabos na ini sa atubangan kan altar nin Kagurangnan.”


text:
Nagdara sinda nin pitong torong baka, pitong karnero, pitong kordero saka pitong lalaking kanding bilang dolot para sa kasalan kan pamilya kan hade saka kan banwaan nin Juda, asin tanganing malinigan an Templo. Pinagbotan niya an mga padi, an mga kapagarakian ni Aaron, na idolot an mga hayop sa altar nin Kagurangnan.


text:
Enot na binuno kan mga padi an mga baka, dangan an mga karnero saka an mga kordero; pakatapos, an dugo kan mga ini iwinirik ninda sa altar.


text:
Dangan dinara ninda an mga kanding sa hade asin sa katiriponan; idinuta kan gabos an saindang kamot sa payo kan mga kanding.


text:
Pakatapos, binuno kan mga padi an mga kanding, dangan an dugo kan mga ini inula ninda sa altar bilang atang para sa kasalan kan bilog na Israel, huli ta nagboot an hade na an tinutong na atang saka an dolot para sa kasalan kaipuhan iatang para sa bilog na Israel.


text:
Kinuyog kan hade an mga pagboot nin Kagurangnan na itinao ki Hadeng David sa paagi ni Gad, na propeta kan hade, asin sa paagi kan propeta na si Natan; nagbugtak siya nin mga Levita sa Templo, na may mga gimbal, mga arpa saka mga lira,


text:
mga instrumento na arog kan mga ginamit ni David. Yaon man duman an mga padi na may kapot na mga trompeta.


text:
Dangan nagboot si Hadeng Ezekias na idolot sa altar an mga tinutong na atang. Pagpoon kan pagdolot, nag-awit nin pag-omaw sa Kagurangnan an mga tawo, kasabay an tanog kan mga trompeta asin kan ibang mga instrumento nin musika.


text:
Nagsamba an bilog na katiriponan, mantang padagos an pag-awit saka an pagtugtog sagkod na matutong an gabos na sakripisyo.


text:
An mga Levita pinagbotan kan hade asin kan mga lider na awiton sa Kagurangnan an mga awit nin pag-omaw na sinurat ni David asin kan propeta na si Asaf. Nag-awit an gabos sa dakulang kaogmahan mantang nakadukong nagsasamba sa Dios.


text:
Dangan nagsabi si Ezekias, “Kinonsagra na nindo an saindong sadiri sa Kagurangnan; dumolok kamo asin pagdara nin mga sakripisyo saka mga atang nin pasasalamat sa Templo.” Nagkuyog sinda, asin an nagkapira sainda boluntad na nagdara man nin mga hayop na isasakripisyo bilang tinutong na atang.


text:
Nagdara an mga tawo nin setentang baka, sanggatos na karnero asin duwang gatos na kordero; ini gabos idinolot bilang mga tinutong na atang sa Kagurangnan.


text:
Nagdara man sinda nin mga dolot na kakakanon kan mga tawo: seis syentos na torong baka saka tres mil na mga karnero.


text:
Alagad kadikit sana an mga padi asin dai ninda kayang bunoon an gabos na hayop, kaya tinabangan sinda kan mga Levita sagkod na matapos an trabaho, asin sagkod na makapaglinig kan saindang sadiri an ibang mga padi. (Mas maimbod an mga Levita sa paglinig kan saindang sadiri ki sa mga padi.)


text:
Laen pa kan kadakul na tinutong na atang, igwa pa kan taba na dolot para sa katoninongan saka kan arak na kaiba kan mga tinutong na atang. Kaya nakabalik giraray sa dati an pagsamba sa Templo.


text:
Naogma si Hadeng Ezekias asin an banwaan huli ta tinabangan sinda nin Dios na magibo tolos an gabos na ini.


text:
Dai nakapagselebrar kan Paskwa an mga tawo sa tamang panahon sa enot na bulan, huli ta kulang an mga padi na nakapaglinig kan sadiri saka kulang an mga tawong nagtiripon sa Jerusalem. Kaya si Hadeng Ezekias, an saiyang mga opisyal asin an banwaan nin Jerusalem nagkaoroyon na selebraron an Paskwa sa ikaduwang bulan. Nagpasugo an hade sa gabos na banwaan nin Israel saka Juda. Nagpadara man siya nin mga surat para sa mga tribu nin Efraim saka Manases tanganing alokon sinda na magduman sa Templo sa Jerusalem sa pagselebrar kan Paskwa sa pag-omaw sa Kagurangnan, an Dios nin Israel.


text:
kaya inalok ninda an gabos na Israelita, poon sa Beer-sheba sagkod sa Dan, tanganing magtiripon sa Jerusalem sa pagselebrar kan Paskwa huli ta dai pa ninda ini pinagselebrar na igwa nin dakulang katiriponan sosog sa hinahagad kan Katogonan.


text:
Naglibot sa bilog na Israel saka Juda an mga sugo dara an mga surat kan hade asin kan mga opisyal na nagpapahayag nin siring: “Banwaan nin Israel, nakaligtas kamo sa kamot kan mga hade nin Asiria. Kaya magbalik kamo sa Kagurangnan, an Dios ni Abraham, ni Isaac saka ni Jacob, asin mabalik man saindo an Dios.


text:
Dai kamo mag-arog sa saindong mga ginikanan asin sa saindong mga kapwa Israelita, na dai nagin maimbod sa Kagurangnan na saindang Dios. Nahiling nindo an pagpadusa niya sainda.


text:
Dai kamo magmatagas nin payo arog sainda, kundi magkuyog kamo saiya. Magdalaw kamo sa Templo sa Jerusalem, na sagkod pa man pinabanal nin Kagurangnan na saindong Dios, asin magsamba kamo saiya tanganing dai na siya maanggot saindo.


text:
Huli ta kun magbalik kamo sa Kagurangnan, an saindong mga kadugo asin mga aki maheherakan kan mga nagbihag sainda, dangan papabalikon sinda sa dagang ini. Maugayon asin maheherakon an Kagurangnan na saindong Dios, kaya aakoon niya kamo kun magbalik kamo saiya.”


text:
An mga sinugo naglibot sa lambang syudad sa bilog na teritoryo kan mga tribu ni Efraim saka ni Manases, sagkod sa harayong tribu ni Zabulon, alagad pinagngisihan asin pinagtuyatuya sinda kan mga tawo.


text:
Kadikit sana sa mga tribu ni Asher, ni Manases saka ni Zabulon an nagpakumbaba dangan nagduman sa Jerusalem.


text:
Pinangyari nin Dios na magkasararo an mga taga Juda sa pagkuyog kan saiyang kabotan huli sa pagsunod kan pagboot kan hade asin kan mga opisyal kaini.


text:
Dakul na tawo an nagtiripon sa Jerusalem sa pagselebrar kan Pyesta nin Tinapay na mayo nin Lebadura kan ikaduwang bulan.


text:
Kinua ninda an mga altar na ginamit sa Jerusalem sa pagdolot nin mga atang asin sa pagtutong nin insenso, dangan tinapok ninda ini gabos sa Kapantayan nin Kidron.


text:
Kan ikakatorseng aldaw kan bulan, binuno ninda an Korderong Pangpaskwa. Nasopog an mga Levita sagkod an mga padi na maati sosog sa seremonya nin paglinig, kaya kinonsagra ninda an saindang sadiri dangan nagdara sinda sa Templo nin mga tinutong na atang.


text:
Nagbalik sinda sa dati nindang lugar sa Templo sosog sa Katogonan ni Moises, an sorogoon nin Dios. Iwinirik sa altar kan mga padi an dugo kan mga hayop na itinao sainda kan mga Levita.


text:
Huli ta kadakul sa mga tawong nagtiripon an bakong malinig, dai sinda nagbuno kan mga Korderong Pangpaskwa, kaya an mga Levita an nagbuno kan mga hayop para sainda dangan kinonsagra ninda an mga kordero sa Kagurangnan.


text:
Dakul man sa mga gikan sa mga tribu nin Efraim, Manases, Issakar saka Zabulon an dai naglinig kan sadiri, kaya dai sinda nakasunod kan pagboot sa Paskwa. Alagad ipinamibi sinda ni Ezekias,


text:
“O Kagurangnan, Dios nin samuyang mga ginikanan, sa saimong pagkamarahayon patawada an mga nagsasamba saimo nin tudok sa puso, maski dai sinda nakapag-otob kan mga pagsusundon manongod sa paglinig.”


text:
Pitong aldaw na maogmang pinagselebrar kan mga tawo na nagtiripon sa Jerusalem an Pyesta kan Tinapay na mayo nin Lebadura. Sa bilog na kosog, aroaldaw na nag-omaw sa Kagurangnan an mga Levita saka mga padi.


text:
Inomaw ni Ezekias an mga Levita huli kan saindang kakayahan sa paglingkod sa Kagurangnan. Pakatapos kan pitong aldaw na pagdolot nin mga atang saka pag-omaw sa Kagurangnan, an Dios kan saindang mga ginikanan,


text:
nagka-oroyon an mga tawo na ipadagos an pyesta nin pito pang aldaw; kaya maogma sindang nagpadagos kan selebrasyon.


text:
Nagtao si Hadeng Ezekias nin sangribong torong baka saka syete mil na karnero tanganing bunoon dangan kakanon kan mga tawo. Nagtao man an mga opisyal nin sangribong torong baka saka dyes mil na karnero. Dakul na padi an nagkonsagra kan saindang sadiri.


text:
Nag-ogma an gabos—an bilog na banwaan nin Juda, an mga padi, an mga Levita, an gabos na naggikan sa Israel asin an mga dayuhan na nag-erok sa Israel asin sa Juda.


text:
Nagkaigwa nin dakulang kaogmahan sa Jerusalem, huli ta dai pa nagkaigwa nin siring na pangyayari magpoon kan panahon ni Hadeng Solomon na aki ni David.


text:
Dangan hinagad sa Kagurangnan kan mga padi asin kan mga Levita na bendisyonan an banwaan. Sa langit na saiyang erokan nadangog dangan inako nin Dios an saindang pamibi.


text:
Pakatapos kan pyesta, naglibot an mga Israelita sa mga syudad nin Juda asin pinaralod an mga harigi saka mga simbolo kan diosang si Asera saka rinaot an mga paganong altar asin mga lugar na pagsasambahan sa bilog na Juda, sa Benjamin, sa Efraim asin sa Manases. Pakatapos nagpuruli sinda gabos sa saindang harong.


text:
Pinaggrupo-grupo giraray ni Hadeng Ezekias an mga padi asin an mga Levita, sosog sa saindang mga katongdan. Kaiba digdi an pagdolot nin mga tinutong na atang asin mga atang para sa katoninongan, an pag-ayon sa gawe nin pagsamba sa Templo dangan an pagtao nin kaomawan saka pasasalamat sa manlaen-laen na kabtang kan Templo.


text:
Hale sa mga hayop na pagsadiri kan hade, nagtao siya nin mga hayop na tututongon sa aldaw saka sa banggi, sa aldaw nin Sabbath, sa Pyesta nin Bagong Bulan, asin sa iba pang pyesta na hinahagad kan Katogonan nin Kagurangnan.


text:
Pinagbotan man kan hade an mga nag-eerok sa Jerusalem na magdara kan mga dolot na kahirasan kan mga padi saka mga Levita, tanganing idusay ninda an bilog nindang panahon sa pag-otob kan kahagadan kan Katogonan nin Kagurangnan.


text:
Kan makalakop an pagboot, an banwaan nin Israel nagdara nin mga dolot hale sa pinakamarahay na trigo, arak, lana nin oliba, dugos saka iba pang bunga kan kaomahan. Nagtao man sinda nin himoloan kan gabos na pagsadiri ninda.


text:
An gabos na nag-eerok sa mga syudad nin Juda nagdara kan himoloan kan saindang mga baka saka karnero, asin nagdara man sinda nin dakul na mga dolot na idinusay ninda sa Kagurangnan na saindang Dios.


text:
An mga dolot nagpoon pag-abot kan ikatolong bulan, asin orog na nagdakul kan sunod pang apat na bulan.


text:
Kan mahiling kan hade saka kan saiyang mga opisyal an kadakul na dolot, inomaw ninda an Kagurangnan asin an banwaan nin Israel.


text:
asin sinabihan siya ni Azarias, an Halangkaw na Padi, na gikan sa pamilya ni Zadok, “Poon na magdara nin mga dolot sa Templo an mga tawo, nagkakan kami saka nabasog asin dakul pa an natada. Nagkaigwa kami kaini huli ta benendisyonan nin Kagurangnan an saiyang banwaan.”


text:
Maimbod na sinaray ninda duman an mga dolot, an mga himoloan saka an mga bagay na kinonsagra. An opisyal na namahala kaini iyo an Levita na si Conanias, asin an tugang niyang si Simei iyo an saiyang katabang.


text:
Sampolong Levita an nasa irarom kan pamamahala ninda. An mga ini iyo si Jehiel, Azazias, Nahat, Asahel, Jerimot, Jozabad, Eliel, Ismakias, Mahat saka si Benaias. An pagpili sainda ginibo ni Ezekias asin ni Azarias, an Halangkaw na Padi.


text:
Si Kore, na aking lalaki kan Levitang si Imna na bantay kan Trangkahan sa Sirangan, iyo an namahala kan pag-ako asin paghiras kan mga boluntad na dolot sa Dios.


text:
Sa ibang syudad na pinag-erokan kan mga padi, tinabangan siya sa trabahong ini kan mga Levita na si Eden, Miniamin, Jesua, Semaias, Amarias saka Secanias. Ipinanao ninda an mga kakanon sa kapwa ninda mga Levita, sosog sa katongdan kan mga ini,


text:
asin bakong sosog sa saindang mga kamaganakan. Hinirasan ninda an gabos na lalaki, treyntang taon an edad paitaas, na nagtrabaho sa Templo sosog sa saindang mga katongdan.


text:
An mga padi tinawan kan saindang mga katongdan sosog sa saindang mga kamaganakan, mantang an mga Levita na beynte an edad paitaas, tinawan nin trabaho sosog sa pagkakagrupo sainda.


text:
Kaiba sa lista kan mga padi an saindang mga agom saka mga aki, huli ta kaipuhan andam sinda sa paggibo kan saindang banal na katongdan sa gabos na panahon.


text:
Sa grupo nin mga padi na nag-erok sa mga syudad na kahirasan kan mga kapagarakian ni Aaron o sa mga kaomahan na sadiri kan mga syudad na ini, igwa nin malalaoman na mga lalaki na namahala kan paghiras kan kakanon sa gabos na lalaki na kabilang sa pamilya kan mga padi asin sa gabos na Levita na nasa lista.


text:
Sa bilog na Juda, ginibo ni Hadeng Ezekias an matanos saka an nawiwilihan nin Kagurangnan na saiyang Dios.


text:
Nagin mauswag siya huli ta an gabos na ginibo niya para sa Templo o sa pag-otob kan Katogonan, ginibo niya sa bilog niyang puso.


text:
Pakatapos kan mga pangyayaring ini, na ipinahiling ni Hadeng Ezekias an saiyang maimbod na paglingkod sa Kagurangnan, sinalakay ni Senakerib, na emperador nin Asiria an Juda. Nagkampo siya sa palibot kan pusog na mga syudad sa paghona na manggagana an saiyang hukbo.


text:
nagdesisyon siya asin an saiyang mga opisyal na sulaton an mga burabod na nagtatao nin tubig sa luwas kan syudad, tanganing dai magkaigwa nin tubig an mga taga Asiria kun makaharani an mga ini sa Jerusalem. Pinangenotan kan mga opisyal an sarong dakulang grupo nin mga tawo paluwas kan syudad dangan sinulat an gabos na burabod nin tubig duman.


text:
Pinakosog kan hade an syudad sa paagi nin paghirahay kan kudal, pagtugdok nin mga tore sa ibabaw kan kudal, asin pagtugdok nin saro pang panluwas na kudal. Laen pa kaini, hinirahay man niya an mga depensa na itinugdok sa lugar na tambakan nin daga sa sirangan na parte kan lumang kabtang nin Jerusalem. Nagpagibo man siya nin dakul na armas saka mga kalasag.


text:
An gabos na lalaki sa syudad ibinugtak niya sa pamamahala kan mga opisyal kan hukbo. Tinipon niya sinda sa plasa na harani sa trangkahan kan syudad dangan sinabihan,


text:
“Magmakosog kamo saka magmaisog. Dai kamo matakot sa emperador nin Asiria asin sa bilog na hukbo na kaiba niya, huli ta kaiba ta an sarong mas dakula ki sa kaibahan niya.


text:
Kaiba niya an kosog nin tawo, alagad kaiba ta an Kagurangnan na satuyang Dios, na matabang satuya asin makikilaban kan satuyang mga gera.” Napakosog an boot kan mga tawo kan mga tataramon na ini ni Ezekias na hade nin Juda.


text:
Dangan mantang yaon pa duman sa Lakis si Senakerib asin an saiyang hukbo, nagpadara siya kaining mensahe ki Ezekias asin sa mga taga Juda na kaiba kaini duman sa Jerusalem:


text:
“Ako, si Senakerib, an emperador nin Asiria, naghahapot kun ano an sinasarigan nindo, kaya nagpawalat kamo sa Jerusalem na napapalibotan na.


text:
Sinabihan kamo ni Ezekias na ililigtas kamo kan Kagurangnan na saindong Dios sa samong mga kamot; alagad dinadaya niya kamo asin boot niyang magadan kamo sa gutom saka sa paha.


text:
Siya an nagrumpag kan mga altar saka mga lugar na pagsasambahan sa Kagurangnan, dangan nagboot sa banwaan nin Juda asin Jerusalem na sa saro sanang altar dapat magsamba asin magtutong nin insenso.


text:
Dai nindo naaaraman an ginibo ko asin kan sakuyang mga ginikanan sa gabos na tawo kan ibang mga nasyon? Ikinaligtas daw samo kan mga dios kan mga nasyon na idto an saindang mga daga?


text:
Siisay sa mga dios kan mga nasyon na idto, na rinonot kan samong mga ginikanan, an nagligtas kan saiyang banwaan sa sakong kamot? Kun siring, tadaw ta naghohona kamo na ikakaligtas kamo samo kan saindong dios?


text:
Kaya dai kamo magpadaya o magpadagka ki Ezekias sa siring na paagi. Dai kamo magtubod saiya, huli ta mayo pang dios nin arin man na nasyon o kahadean na nagligtas kan saiyang banwaan sa sakong kamot o sa kamot kan sakuyang mga ginikanan. Kaya dai man kamo ikakaligtas sa sakong mga kamot kan saindong dios!”


text:
Mas maraot pa an sinabi kan mga opisyal nin Asiria tumang sa Kagurangnan Dios asin tumang ki Ezekias na sorogoon nin Kagurangnan.


text:
Naggibo si Senakerib nin mga surat na naglalanghad sa Kagurangnan, an Dios nin Israel. Ini an laog kan surat, “Siring sa mga dios kan mga nasyon sa daga na dai ikinaligtas sa sakong mga kamot an saindang mga banwaan, an dios ni Ezekias dai man makakaligtas kan saiyang banwaan sa sakong mga kamot.”


text:
Ikinurahaw ini kan mga opisyal sa lengwaheng Hebreyo tanganing matakot saka manluya an boot kan mga taga Jerusalem na yaon sa kudal kan syudad, tanganing pasil na masakop ninda ini.


text:
Nagtaram sinda manongod sa Dios nin Jerusalem siring kan pagtaram ninda manongod sa mga dios-dios kan mga banwaan nin daga, mga dios-dios na gibo kan mga kamot nin tawo.


text:
Huli kaini, namibi saka naghagad nin tabang sa Dios si Ezekias asin an propetang si Isaias na aking lalaki ni Amoz.


text:
An Kagurangnan nagsugo nin sarong anghel na guminadan kan gabos na soldados saka mga opisyal kan hukbo kan emperador nin Asiria. Kaya sa kasopogan nagbalik ini sa saiyang daga. Dangan kan magduman siya sa templo kan saiyang dios, binuno siya sagkod na magadan kan nagkapira niyang aking lalaki.


text:
Sa paaging ini ilinigtas nin Kagurangnan si Ezekias saka an banwaan nin Jerusalem sa kamot ni Senakerib, an emperador nin Asiria asin sa kamot kan iba pa nindang mga kaiwal. Ginibo nin Kagurangnan na mamuhay sinda sa katoninongan kaiba an mga kataraed na nasyon.


text:
Dakul an nagduman sa Jerusalem na nagdadara nin mga dolot sa Kagurangnan asin nin mga regalo ki Ezekias na hade nin Juda, kaya poon kaidto inomaw si Ezekias kan gabos na nasyon.


text:
Kan panahon na idto, naghelang si Ezekias asin haros magadan siya. Namibi siya asin tinawan siya nin Kagurangnan nin sarong tanda na siya mararahay.


text:
Alagad huli sa kapaabaw-abawan, dai lamang nagpahiling si Ezekias nin anoman na pasasalamat sa ginibo saiya nin Kagurangnan. Kaya an kaanggotan nin Kagurangnan duminatong saiya, sa Juda asin sa Jerusalem.


text:
Sa kahuri-hurihi, nagpakumbaba si Ezekias asin an banwaan nin Jerusalem, kaya dai pinadusahan nin Kagurangnan an mga tawo mantang buhay pa si Ezekias.


text:
Nagyaman nin marahay si Hadeng Ezekias asin inomaw kan gabos. Nagpagibo siya nin mga kwartong sarayan nin bulawan, plata, mga mahalagang bato, mga pahamot, mga kalasag, asin iba pang mahalagang mga kagamitan.


text:
Nagpagibo pa siya nin mga bodega nin mga mais, arak saka lana; nagpagibo man siya nin mga laoman para sa mga baka saka mga karnero.


text:
Tinawan siya nin Kagurangnan nin dakul na pagsadiri, mga karnero asin mga baka, kaya nagpatugdok siya nin dakul na syudad.


text:
An Ezekias na ini iyo an nagsulat kan agihan nin tubig na hale sa Burabod nin Gihon dangan pinabulos niya an tubig pasiring sa solnopan na parte kan Syudad ni David. Nagin mauswag si Ezekias sa gabos niyang gibo.


text:
Kan magduman an mga sugo na mga taga Babilonia sa pagsiyasat kan mga nangyayari sa saiyang daga, pinabayaan nin Kagurangnan si Ezekias sa mga palakaw kaini tanganing baloon an hade asin aramon an nasa puso niya.


text:
An iba pang ginibo ni Ezekias asin an saiyang marahay na mga gawe gabos nasusurat sa An Bisyon kan Propetang si Isaias, na aking lalaki ni Amoz asin sa An Kasaysayan kan mga Hade nin Juda asin Israel.


text:
Nagadan si Ezekias asin ilinubong sa itaas na kabtang kan mga lulubngan kan mga aking lalaki ni David. Sa saiyang pagkagadan, tinawan siya nin dakulang kaomawan kan mga taga Juda asin kan mga taga Jerusalem. Si Manases na saiyang aking lalaki iyo an nagsalihid saiya bilang hade.


text:
Doseng taon an edad ni Manases kan siya magin hade nin Juda, asin singkwenta y singkong taon siyang naghade sa Jerusalem.


text:
Nagkasala siya sa Kagurangnan huli ta nagsunod siya kan makauuyam na mga gawe kan mga nasyon na pinahale nin Kagurangnan mantang nagdadangadang an banwaan nin Israel.


text:
Ipinatugdok niya giraray an paganong mga lugar na pagsasambahan na ginaba kan saiyang ama na si Ezekias. Nagtugdok siya nin mga altar para ki Baal asin naggibo nin mga ladawan kan diosang si Asera; nagsamba saka naglingkod siya sa mga bitoon.


text:
Naggibo siya nin paganong mga altar sa laog kan Templo, an lugar na sinabi nin Kagurangnan na dapat pagsambahan saiya sagkod pa man.


text:
Isinakripisyo niya an saiyang mga aking lalaki bilang mga tinutong na atang duman sa Kapantayan nin Hinnom. Naghula siya, nagsalamangka asin nangkulam. Nakihumapot siya sa mga parahula asin sa mga tawong nakikipag-olay sa mga espiritu. Nagkasala siya nin makuri sa Kagurangnan, na pinaanggot niya nin marahay.


text:
An imahen kan dios-dios na saiyang ginibo, ibinugtak ninda sa laog kan Templo, sa lugar na iyo an sinabi nin Dios kan siya magtaram ki David asin ki Solomon na aki kaini: “Digdi sa Templong ini, asin sa Jerusalem na pinili ko hale sa gabos na tribu nin Israel, ibubugtak ko an sakong ngaran sagkod pa man.


text:
Kun otobon nin Israel an gabos kong togon saka mga pagboot na itinao sainda ni Moises, dai ko na tutugotan na mapahale pa sinda sa daga na itinao ko sa saindang mga ginikanan.”


text:
Dinagka ni Manases na magkasala an mga banwaan nin Juda saka nin Jerusalem, kaya nagin mas makuri an kasalan na ginibo ninda ki sa kasalan kan mga nasyon na pinahale nin Kagurangnan mantang nagdadangadang an banwaan nin Israel.


text:
Kaya dinara nin Kagurangnan sa Juda an mga pamayo kan hukbo nin Asiria. Dinakop ninda si Manases sa paagi nin mga kawit saka kinadenahan dangan dinara sa Babilon.


text:
Sa saiyang pagtios, nagin mapakumbaba siya sa Dios nin saiyang mga ginikanan asin naghagad nin tabang.


text:
Dinangog nin Dios an saiyang pamibi asin tinugotan siyang makabalik sa Jerusalem, sa saiyang kahadean. Dangan naaraman ni Manases na an Kagurangnan iyo an Dios.


text:
Pakatapos kaini, nagtugdok si Manases nin sarong panluwas na kudal para sa Syudad ni David, sa parteng solnopan, poon sa kapantayan na harani sa Burabod nin Gihon sagkod sa Trangkahan nin Sira asin sa palibot kan syudad nin Ofel. Pinahalangkaw niya an panluwas na kudal na ini asin nagbugtak siya nin mga opisyal nin hukbo sa gabos na pinapusog na syudad nin Juda.


text:
Hinale niya sa Templo an dayuhan na mga dios-dios asin an ladawan na ibinugtak niya duman. Hinale man niya an mga altar na ginibo niya sa bukid na namumugtakan kan Templo asin sa iba pang mga lugar sa Jerusalem. Dinara niya idto gabos sa luwas kan syudad dangan itinapok.


text:
Hinirahay man niya an altar nin Kagurangnan saka nagdolot siya duman nin mga sakripisyo, mga dolot para sa katoninongan asin mga dolot nin pasasalamat. Pinagbotan niya an Juda na maglingkod sa Kagurangnan, an Dios nin Israel.


text:
Maski padagos an mga tawo sa pagdolot nin mga sakripisyo sa ibang lugar na pagsasambahan, ginibo ninda ini para sana sa Kagurangnan, na saindang Dios.


text:
An iba pang ginibo ni Manases, an saiyang pamibi sa saiyang Dios, asin an mga mensahe saiya kan mga propeta na nagtaram sa ngaran nin Kagurangnan, an Dios nin Israel, gabos nasusurat sa An Kasaysayan kan mga Hade nin Israel.


text:
Nasusurat sa An Kasaysayan kan mga Propeta an saiyang pamibi, kun paano siya sinimbag nin Dios, an gabos niyang kasalan, an paganong mga lugar na pagsasambahan na ipinatugdok niya, an mga imahen kan diosang si Asera saka an mga dios-dios na saiyang sinamba asin an gabos niyang ginibong karatan bago siya nagpakumbaba saka nagbakle.


text:
Nagadan si Manases asin ilinubong sa saiyang palasyo. Si Amon na saiyang aking lalaki iyo an nagsalihid saiya bilang hade.


text:
Beynte y dos na taon an edad ni Amon kan siya magin hade nin Juda, asin duwang taon siyang naghade sa Jerusalem.


text:
Arog kan saiyang ama na si Manases, nagkasala siya sa Kagurangnan. Nagdolot si Amon nin mga sakripisyo sa gabos na imahen na ginibo kan saiyang ama na si Manases, dangan pinaglingkodan an mga imahen.


text:
Alagad bako siyang arog kan saiyang ama na nagpakumbaba saka nagbalik sa Kagurangnan; dai siya nagpakumbaba kundi orog na nagkasala.


text:
Alagad ginadan kan mga tawo an mga nagpasaluib ki Amon, asin si Josias na saiyang aking lalaki iyo an ginibo nindang hade bilang kasalihid niya.


text:
Walong taon an edad ni Josias kan siya magin hade nin Juda, asin treynta y unong taon siyang naghade sa Jerusalem.


text:
Ginibo niya an matanos sa atubangan nin Kagurangnan asin sinunod niya an paarog kan saiyang ginikanan na si David; maimbod na kinuyog niya an mga togon nin Dios.


text:
Sa ikawalong taon kan paghahade ni Josias, maski hoben pa siya, nagpoon siyang magsamba sa Dios nin saiyang ginikanan na si David. Pakalihis nin apat na taon, pinonan niyang haleon sa Juda saka sa Jerusalem an paganong mga lugar na pagsasambahan kan mga dios-dios asin an mga tanda kan diosang si Asera pati an inukit saka tinunaw na mga imahen.


text:
Sa pagboot niya, ginaba kan mga tawohan niya an mga altar ni Baal saka an mga altar nin insenso na harani duman. Pinasa niya an mga tanda kan diosang si Asera pati an inukit saka tinunaw na mga imahen. An mga ini rinonot niya siring sa alpog dangan iwinarak sa ibabaw kan mga lulubngan kan mga tawong nagsakripisyo sa mga ini.


text:
An mga tolang kan paganong mga padi tinutong niya sa ibabaw kan mga altar na pinagsambahan ninda. Huli sa paggibo kan gabos na ini, nalinigan niya an Juda saka an Jerusalem.


text:
Siring man an ginibo niya sa mga syudad asin sa mga nagkararaot na lugar nin Manases, Efraim, Simeon asin sagkod sa Neftali na nasa amihan.


text:
Ginaba niya an mga altar asin an mga tanda kan diosang si Asera, rinonot siring sa alpog an ladawan kan mga dios-dios saka rinaot an gabos na altar nin insenso sa bilog na daga nin Israel. Pakatapos, nagbalik siya sa Jerusalem.


text:
Kan ikadyes y otsong taon nin saiyang paghahade, pakatapos na malinigan niya an daga asin an Templo sa paagi kan pag-ontok kan pagsamba sa mga dios-dios, nagsugo si Josias nin tolong lalaki tanganing hirahayon an Templo nin Kagurangnan na saiyang Dios. An mga lalaking ini iyo si Safan na aking lalaki ni Azalias, si Maaseias na gobernador nin Jerusalem saka si Joa na aking lalaki ni Joahaz, na sarong halangkaw na opisyal.


text:
Nagduman sinda ki Hilkias na Halangkaw na Padi saka itinao an kwarta na natipon sa Templo kan mga bantay na Levita. An kwartang ini iyo an nakolekta sa mga banwaan nin Efraim saka Manases asin sa ibang kabtang kan Kahadean sa Amihan, patin sa banwaan nin Juda, Benjamin saka Jerusalem.


text:
Dangan an kwartang ini itinao sa tolong lalaki na namamahala kan paghirahay kan Templo, asin itinao man kan mga ini


text:
sa mga karpintero saka mga kantero tanganing ibakal nin mga gapo saka mga kahoy na kaipuhan sa paghirahay kan mga edipisyo na pinabayaan na magralapa kan mga hade nin Juda.


text:
Maigot na nagtrabaho an mga lalaki. Apat na Levita an namahala sainda; an mga ini iyo si Jahat saka si Obadias kan kamaganakan ni Merari, dangan si Zacarias saka si Mesullam kan kamaganakan ni Kohat. (Gabos may kakayahan sa musika an mga Levita.)


text:
An ibang mga Levita iyo an namahala kan pagdara kan mga kagamitan; an iba namahala kan manlaen-laen na trabaho, mantang an iba naglingkod bilang mga parasaray kan mga lista o bilang mga bantay.


text:
Mantang dinadara an kwarta paluwas sa kwartong sarayan, nakua ni Hilkias an libro kan Katogonan nin Kagurangnan na itinao nin Dios ki Moises.


text:
Sinabihan ni Hilkias an sekretaryo na si Safan, “Nakua ko sa Templo an libro kan Katogonan.” Itinao niya an libro ki Safan,


text:
An kwarta na nasasaray sa Templo kinua mi na dangan itinao sa mga trabahador asin sa mga namamahala sainda.”


text:
Dangan pinagbotan niya si Hilkias, si Ahikam na aking lalaki ni Safan, si Abdon na aking lalaki ni Micaias, an sekretaryo na si Safan, asin si Asaias na sorogoon kan hade,


text:
“Magduman kamo dangan makihumapot sa Kagurangnan para sako asin para sa natatada sa mga taga Israel saka Juda, manongod sa mga tataramon na yaon sa librong ini. Anggot sato an Kagurangnan huli ta dai kinuyog kan satong mga ginikanan an mga tataramon nin Kagurangnan, asin dai ginibo an gabos na ipinagboboot kan librong ini.”


text:
Si Hilkias asin an mga sinugo kan hade nagduman ki Hulda na sarong babaeng propeta na nag-erok sa bagong kabtang nin Jerusalem. (An agom ni Hulda na si Sallum, na aking lalaki ni Tikva asin makoapo ni Harhas, iyo an namamahala kan mga gubing sa Templo.) Isinaysay ninda ki Hulda an nangyari.


text:
an mensaheng ini nin Kagurangnan: “An Jerusalem asin an mga nag-eerok digdi papadusahan ko kan gabos na sumpa na nasusurat sa libro na binasa sa atubangan kan hade nin Juda.


text:
Tinalikodan ninda ako asin nagtutong sinda nin insenso para sa mga dios-dios tanganing paanggoton ako huli kan saindang mga gibo. Kaya maglalaad an kaanggotan ko laban sa Jerusalem, asin dai iyan masisigbo.


text:
Alagad para sa hade nin Juda, na nagsugo saindo tanganing makihumapot sako, ako, an Kagurangnan, an Dios nin Israel, minataram: Dinangog mo an nasusurat sa libro,


text:
asin nagsolsol ka saka nagpakumbaba sa atubangan ko. Pakadangog kan plano kong pagpadusa sa Jerusalem asin sa mga nag-eerok digdi. Ginisi mo an saimong gubing saka naghibi sa atubangan ko. Nadangog ko an saimong pamibi,


text:
kaya an padusa na ipapadara ko sa Jerusalem dai mangyayari mantang buhay ka pa. Tutugotan takang magadan sa katoninongan.” Dangan nagbalik an mga sinugo ki Hadeng Josias dara an mensaheng ini.


text:
Nagduruman sinda gabos sa Templo kaiba an mga Levita, an mga padi asin an gabos na tawo, mayaman man o dukha. Sa pandangog kan gabos, binasa kan hade an bilog na libro kan tipan na nakua sa laog kan Templo.


text:
Nagtindog an hade sa saiyang lugar asin nakipagtipan sa Kagurangnan, na susunodon niya an Kagurangnan, kukuyogon an gabos na togon saka mga pagboot sa bilog niyang puso asin kalag, patin gigibohon an mga kahagadan kan tipan na nasusurat sa libro.


text:
Pinasumpa niya an banwaan nin Benjamin asin an gabos na yaon duman sa Jerusalem na mag-otob kan tipan. Kinuyog kan mga taga Jerusalem an gabos na kahagadan kan tipan na ginibo ninda sa Dios kan saindang mga ginikanan.


text:
Sa gabos na lugar na sadiri kan banwaan nin Israel, rinaot ni Josias an makauuyam na mga ladawan kan mga dios-dios, dangan sa gabos na aldaw nin saiyang pagkabuhay, pinagbotan niya an mga tawo na maglingkod sa Kagurangnan, an Dios nin saindang mga ginikanan.


text:
Nagselebrar si Josias kan Paskwa duman sa Jerusalem sa pag-omaw sa Kagurangnan. Kan ikakatorseng aldaw kan enot na bulan binuno ninda an korderong Pangpaskwa.


text:
Itinao niya sa mga padi an saindang mga katongdan sa Templo, asin sinadol niya sinda na pakarahayon an saindang paglingkod.


text:
Hinulitan niya an mga Levita, an mga paratukdo nin Israel, na kinonsagra para sa Kagurangnan. Sinabihan niya sinda, “An banal na Kaban nin Tipan ibugtak nindo sa Templo na ipinatugdok ni Solomon na aki ni David. Dai na nindo iyan pagparadarahon sa manlaen-laen na lugar, kundi paglingkodan nindo an Kagurangnan na saindong Dios asin an Israel na saiyang banwaan.


text:
Magduman kamo sa lugar na itinalaan saindo sa laog kan Templo sosog sa saindong mga kamaganakan saka sosog sa mga katongdan na itinao ni Hadeng David asin ni Solomon na saiyang aki.


text:
Andamon nindo an saindong mga sadiri tanganing magin an siisay man makatabang sa lambang pamilya kan banwaan nin Israel.


text:
Bunoon nindo an korderong Pangpaskwa. Magpakabanal kamo asin andamon nindo an mga sakripisyo, tanganing an kapwa nindo mga Israelita magsunod kan mga katukdoan na itinao nin Kagurangnan sa paagi ni Moises.”


text:
Para sa kaipuhan kan mga tawo sa Paskwa, nagtao si Hadeng Josias nin treynta mil na karnero, kordero, saka mga ogbon na kanding asin tres mil na torong baka. Ini gabos hale sa pagsadiri niyang mga hayop.


text:
An saiyang mga opisyal boluntad man na nagtao para sa mga tawo, sa mga padi, saka sa mga Levita. Si Hilkias, an Halangkaw na Padi, si Zacarias saka si Jehiel, an mga opisyal na namamahala kan Templo, nagtao man nin dos mil seis syentos na kordero saka mga ogbon na kanding asin tres syentos na torong baka para sa mga sakripisyo.


text:
An mga lider kan mga Levita na si Conanias, Semaias saka si Netanel na tugang kaini, si Hasabias, si Jeiel, asin si Jozabad nagtao man nin singko mil na kordero saka mga ogbon na kanding asin kinyentos na torong baka na gagamiton kan mga Levita bilang mga dolot sa Paskwa.


text:
Kan andam na an gabos para sa Paskwa, nagduman sa saindang mga lugar an mga padi saka an mga Levita sosog sa pagboot sainda kan hade.


text:
Pakabuno kan korderong Pangpaskwa, inanitan kan mga Levita an mga hayop mantang an dugo kaini iwinirik kan mga padi sa altar.


text:
Dangan an mga hayop para sa tinutong na atang binaranga ninda sa mga tawo, sosog sa saindang mga pamilya, tanganing idolot sa Kagurangnan, sosog sa nasusurat sa libro ni Moises.


text:
Dinarang kan mga Levita an korderong Pangpaskwa sosog sa pagboot; an mga banal na dolot linabonan ninda sa mga kaldero, mga kawa saka mga kawali, dangan hidaling itinao sa mga tawo.


text:
Pakatapos kaini, nagkua man sinda nin karnero para sa saindang sadiri asin para sa mga padi, na mga aki ni Aaron, huli ta sibot an mga padi sagkod banggi sa pagdolot kan mga tinutong na atang saka kan taba kan mga sakripisyo.


text:
An mga Levitang parakanta, na mga kamaganakan ni Asaf, yaon man sa lugar na itinalaan sainda ni Hadeng David. An mga ini iyo si Asaf, si Heman, saka si Jedutun, an propeta kan hade. An mga bantay yaon sa trangkahan na talaan para sainda; dai sinda naghale huli ta an saindang Paskwa inandam para sainda kan mga tugang nindang Levita.


text:
Kaya siring sa pagboot ni Hadeng Josias, an gabos inandam kan aldaw na idto para sa pagsamba sa Kagurangnan, sa pagselebrar kan Paskwa asin sa pagdolot kan mga tinutong na atang sa ibabaw kan altar.


text:
Sa laog nin pitong aldaw, an gabos na Israelita na yaon duman nagselebrar kan Paskwa asin kan Pyesta kan Tinapay na Mayo nin Lebadura.


text:
Magpoon kan panahon ni propeta Samuel, dai pa lamang nagselebrar kan Paskwa an Israel na arog kaini. Mayo lamang sa mga nagin hade nin nagselebrar kan Paskwa arog kan pagselebrar na ini ni Hadeng Josias, kan mga padi saka kan mga Levita, asin kan mga banwaan nin Juda, Israel saka Jerusalem.


text:
Pakatapos na magibo ni Josias an gabos na ini para sa Templo, pinangenotan ni Neco na hade nin Egipto an sarong hukbo tanganing makilaban duman sa Carkemis sa Salog nin Eufrates; inatubang siya ni Hadeng Josias.


text:
Alagad nagpadara nin mga sugo ki Josias si Neco na an sabi, “Tadaw ta nakikilabot ka sako, Hade nin Juda? Dai ako nagdigdi tanganing makilaban saimo, kundi sa sakong mga kaiwal asin pinapahidali ako nin Dios. Dai mo pagsalungaton an Dios na nasa kaibahan ko, ta tibaad ronoton ka niya.”


text:
Alagad boot nanggad na makilaban si Josias. Dai niya dinangog an tataramon nin Dios sa paagi ni Hadeng Neco. Nagsagin-sagin siya na bakong hade dangan nagduman sa kapantayan nin Meggido tanganing makilaban.


text:
Sa ralaban, napana si Hadeng Josias, kaya sinabihan niya an saiyang mga sorogoon, “Halea ako digdi, huli ta makuri an pagkalugad sakuya!”


text:
Kaya hinale siya ninda sa karwahe dangan ibinugtak sa saro pa niyang karwahe saka dinara sa Jerusalem. Duman siya nagadan asin ilinubong sa lulubngan kan mga hade. An saiyang pagkagadan pinagmondoan kan bilog na Juda saka Jerusalem.


text:
Sarong panambitan an ginibo ni Jeremias para ki Josias. Poon kaidto nagin kaugalean na an pag-awit kan panambitan na ini kan parakantang mga lalaki saka mga babae, kun nagmomondo sinda para ki Josias; ginibo ining sarong pagboot sa Israel. An awit na ini makukua sa libro nin mga panambitan.


text:
An iba pang ginibo ni Josias—an saiyang mga marahay na gibo sosog sa nasusurat sa Katogonan nin Kagurangnan,


text:
an saiyang kasaysayan poon sa kapinonan sagkod sa kataposan—gabos nasusurat sa An Kasaysayan kan mga Hade nin Israel saka Juda.


text:
Pinili kan banwaan nin Juda si Joahaz, na aking lalaki ni Josias, asin ginibong hade nin Jerusalem bilang kasalihid kan saiyang ama.


text:
Beynte y tres na taon an edad ni Joahaz kan siya magin hade nin Juda, asin tolong bulan siyang naghade sa Jerusalem.


text:
Binihag siya ni Neco na hade nin Egipto dangan ibinilanggo. Pinapagbuhis ni Neco an Juda nin tres mil kwatro syentos kilos nin plata asin treynta y kwatrong kilo nin bulawan.


text:
Si Eliakim, na tugang na lalaki ni Joahaz, iyo an ibinugtak ni Neco bilang hade nin Juda saka nin Jerusalem asin an ngaran kaining Eliakim rinibayan niya nin Jehoiakim. Si Joahaz dinara ni Neco sa Egipto.


text:
Beynte y singkong taon an edad ni Jehoiakim kan siya magin hade nin Juda, asin onseng taon siyang naghade sa Jerusalem. Ginibo niya an maraot sa atubangan kan Kagurangnan na saiyang Dios.


text:
Sinalakay ni Hadeng Nebukadnezzar nin Babilonia an Juda, binihag si Jehoiakim, dangan nakakadenang dinara sa Babilonia.


text:
Dinara man ni Nebukadnezzar an ibang mga kagamitan sa Templo dangan ibinugtak sa saiyang palasyo duman sa Babilon.


text:
An iba pang ginibo ni Jehoiakim, kaiba an saiyang makauuyam na mga gawe asin an karatan na ginibo niya, gabos nasusurat sa An Kasaysayan kan mga Hade nin Israel saka Juda. Si Jehoiakin na saiyang aking lalaki iyo an nagsalihid saiya bilang hade.


text:
Dyes y otsong taon an edad ni Jehoiakin kan siya magin hade nin Juda, asin tolong bulan saka sampolong aldaw siyang naghade sa Jerusalem. Ginibo niya an maraot sa atubangan kan Kagurangnan.


text:
Kan magpoon na an tig-init, binihag ni Hadeng Nebukadnezzar si Jehoiakin asin dinara sa Babilonia, kaiba an mga kayamanan sa Templo nin Kagurangnan. Dangan si Zedekias, na tiyo ni Jehoiakin, iyo an ginibo ni Nebukadnezzar na hade nin Juda saka Jerusalem.


text:
Beynte y unong taon an edad ni Zedekias kan siya nagin hade sa Juda, asin onseng taon siyang naghade sa Jerusalem.


text:
Ginibo niya an maraot sa atubangan kan Kagurangnan. Dai siya nagpakumbaba sa propetang si Jeremias na nagtaram sa ngaran nin Kagurangnan.


text:
Nagrebelde si Zedekias laban ki Hadeng Nebukadnezzar na nagpirit saiya na magsumpa sa ngaran nin Dios na siya magigin maimbod ki Nebukadnezzar. Nagin matagas an saiyang puso asin nagsayuma siyang magbalik sa Kagurangnan, an Dios nin Israel.


text:
An mga lider nin Juda, an mga padi asin an bilog na banwaan dai man nagin maimbod sa Kagurangnan, kundi nagsunod sa makauuyam na mga gawe kan ibang mga nasyon, kaya nadigtaan ninda an Templo na an Kagurangnan mismo an nagpabanal.


text:
An Kagurangnan, an Dios kan saindang mga ginikanan, danay na nagsugo nin mga propeta tanganing patanidan sinda, huli ta boot niyang iligtas sinda saka an Templo.


text:
Alagad pinag-olog-olog ninda an mga sugo nin Dios, dai dinangog an mga tataramon kan mga ini, saka pinagtuyatuya an mga propeta nin Kagurangnan sagkod na naanggot siya sainda nin makuri, asin dai na nanggad nin paagi na makadulag sinda sa saiyang kaanggotan.


text:
Kaya dinara nin Kagurangnan an hade nin Babilonia tanganing salakayon sinda. Ginadan kan hade an gabos na hoben na lalaki nin Juda maski an mga yaon duman sa Templo. Dai siya naherak sa kiisay man, aki man o gurang, lalaki man o babae; an gabos itinao nin Dios sa saiyang mga kamot.


text:
Sinamsaman kan hade nin Babilonia an Templo nin Kagurangnan; dinara niya sa Babilon an gabos na kayamanan sa Templo, siring man an kayamanan kan hade asin kan mga opisyal kaini.


text:
Sinulo niya an Templo, rinumpag an mga kudal nin Jerusalem, sinulo an mga palasyo asin an gabos na kayamanan duman.


text:
An mga natadang buhay dinara niya sa Babilonia bilang mga bihag, asin nagin mga oripon niya saka kan saiyang mga kapagarakian, sagkod kan pagkosog kan Imperyo nin Persia.


text:
Kaya naotob an sinabi nin Kagurangnan sa paagi ni Jeremias: “An daga magigin alang sa laog nin setentang taon tanganing mabayadan an dai pag-otob kan pagpahingalo kun Sabbath.”


text:
Kan enot na taon kan si Ciro nin Persia iyo an emperador, ginibo nin Kagurangnan na magkatotoo an itinaram niya sa paagi ni propeta Jeremias. Pinasabongan nin Kagurangnan si Ciro kaya nagpaluwas ini nin sarong pagboot para sa bilog niyang kahadean. Ini an nasusurat sa pagboot:


text:
“Ini an pagboot ni Ciro na emperador nin Persia: An Kagurangnan, an Dios nin langit, iyo an nagtao sako kan gabos na kahadean sa daga asin pinagbotan ako na magtugdok nin sarong templo para saiya duman sa Jerusalem sa Juda. Magduman kamo sa Jerusalem, kamo gabos na saiyang banwaan, asin ibahan logod kamo nin Kagurangnan na saindong Dios.”


text:
Kan enot na taon kan si Ciro nin Persia magin emperador, nagkatotoo an itinaram nin Kagurangnan sa paagi ni propeta Jeremias. Pinasabongan nin Kagurangnan si Ciro na magpaluwas nin sarong pagboot; sinurat niya ini asin ipinabasa nin makosog sa bilog niyang imperyo:


text:
“Ini an pagboot ni Ciro, an Emperador nin Persia. An Kagurangnan, an Dios nin langit, iyo an nagtao sako kan gabos na kahadean sa daga, asin pinagbotan niya ako na magtugdok nin sarong templo para saiya duman sa Jerusalem sa Juda.


text:
Ibahan logod kamo nin Dios, kamo gabos na saiyang banwaan. Magduman kamo sa Jerusalem asin hirahayon nindo an Templo nin Kagurangnan, an Dios nin Israel, na sinasamba sa Jerusalem.


text:
An siisay man na mangaipo nin tabang sa saiyang pagbalik, dapat tabangan kan saiyang mga kataraed. Tatawan siya ninda nin plata saka bulawan, kakanon saka mga hayop, laen pa kan mga boluntad na atang para sa Templo nin Dios duman sa Jerusalem.”


text:
Dangan an mga pamayo kan kamaganakan ni Juda asin ni Benjamin, an mga padi saka mga Levita, asin an lambang saro na an puso hiniro nin Dios, nag-andam sa pagbalik sa Jerusalem asin sa paghirahay kan Templo nin Kagurangnan duman.


text:
Tinabangan sinda kan mga kataraed ninda huli sa pagtao nin mga platang kagamitan, mga bulawan, mga kagamitan, mga hayop, asin iba pang mahalagang mga bagay, laen pa kan boluntad na atang para sa Templo.


text:
Ibinalik man ni Emperador Ciro an mga kagamitan na kinua ni Nebukadnezzar sa Templo dangan ibinugtak kaini sa templo nin saiyang mga dios-dios.


text:
An mga kagamitan itinao ni Ciro ki Mitredat, an tesorero na nagbilang kan mga ini para ki Sesbazzar, an gobernador nin Juda.


text:
Iyo ini an lista kan gabos: treyntang bulawan na palanggana, sangribong platang palanggana, beynte y nuebeng insensaryo,


text:
treyntang bulawan na mangko, kwatro syentos dyes na platang mangko, saka sangribo pang mga kagamitan.


text:
An bilang kan mga kagamitan na ini nag-abot sa singko mil kwatro syentos; an mga ini iyo an dinara ni Sesbazzar kan maghale siya sa Babilon kaiba an mga itinapok dangan nagbalik sa Jerusalem.


text:
Dakul sa mga nabihag ni Hadeng Nebukadnezzar na dinara sa Babilonia an nagbaralik sa Jerusalem asin sa Juda hale sa probinsya nin Babilon; an lambang saro nagpuli sa sadiri niyang banwa.


text:
An mga lider ninda iyo si Zerubabel, Josue, Nehemias, Seraias, Reelaias, Mardokeo, Bilsan, Mispar, Bigvai, Rehum, saka Baana. Iyo ini an lista kan mga kamaganakan nin Israel, kaiba an bilang kan mga kaayon kan lambang kamaganakan na nagbalik hale sa pagkatapokan:


text:
Paros dos mil syento setenta y dos Sefatias tres syentos setenta y dos Ara syete syentos setenta y singko Pahat-moab (mga kapagarakian ni Jesua asin ni Joab) dos mil otso syentos dose Elam mil dos syentos singkwenta y kwatro Zattu nuebe syentos kwarenta y singko Zaccai syete syentos sesenta Bani seis syentos kwarenta y dos Bebai seis syentos beynte y tres Azgad mil dos syentos beynte y dos Adonikam seis syentos sesenta y seis Bigvai dos mil singkwenta y seis Adin kwatro syentos singkwenta y kwatro Ater (inaapod man Ezekias) nubenta y otso Bezai tres syentos beynte y tres Jora syento dose Hasum dos syentos beynte y tres Gibbar nubenta y singko


text:
Mga tawong nagbalik man hale sa pagkatapokan, na an mga ginikanan nag-erok sa mga lugar na ini: Betlehem syento beynte y tres Netofa singkwenta y seis Anatot syento beynte y otso Asmavet kwarenta y dos Kiriat-jearim, Kefira, asin Beerot syete syentos kwarenta y tres Rama asin Geba seis syentos beynte y uno Mikmas syento beynte y dos Betel asin Ai dos syentos beynte y tres Nebo singkwenta y dos Magbis syento singkwenta y seis An saro pang Elam mil dos syentos singkwenta y kwatro Harim tres syentos beynte Lod, Hadid, asin Ono syete syentos beynte y singko Jerico tres syentos kwarenta y singko Senaa tres mil seis syentos treynta


text:
Ini an lista kan mga kamaganakan nin mga padi na nagbalik hale sa pagkatapokan: Jedaia (mga kapagarakian ni Jesua) nuebe syentos setenta y tres Immer mil singkwenta y dos Pasur mil dos syentos kwarenta y syete Harim mil dyes y syete


text:
Mga kamaganakan nin mga Levita na nagbalik hale sa pagkatapokan: Jesua asin Kadmiel (mga kapagarakian ni Odavias) setenta y kwatro Mga parakanta sa Templo (mga kapagarakian ni Asaf) syento beynte y otso Mga bantay sa Templo (mga kapagarakian ni Sallum, Ater, Talmon, Akkub, Hatita, asin Sobai) syento treynta y nuebe


text:
Mga kamaganakan nin mga trabahador sa Templo na nagbalik hale sa pagkatapokan: Ziha, Hasufa, Tabbaot, Keros, Siaha, Padon, Lebana, Hagaba, Akkub, Hagab, Samlai, Hanan, Giddel, Gahar, Reaias, Rezin, Nekoda, Gazzam, Uzza, Pasea, Besai, Asna, Meunim, Nefisim, Bakbuk, Hakufa, Harhur, Bazlut, Mehida, Harsa, Barkos, Sisera, Tema, Nezias, asin Hatifa


text:
Mga kamaganakan kan mga sorogoon ni Solomon na nagbalik hale sa pagkatapokan: Sotai, Hassoferet, Peruda, Jaala, Darkon, Giddel, Sefatias, Hattil, Pokeret-Hazzebaim, asin Ami.


text:
Tres syentos nubenta y dos an bilang kan mga kapagarakian nin mga trabahador sa Templo asin kan mga sorogoon ni Solomon na nagbalik hale sa pagkatapokan.


text:
Seis syentos singkwenta y dos an mga kaayon sa mga kamaganakan ni Delaias, Tobias asin Nekoda na nagbalik hale sa mga banwa nin Tel-mela, Tel-harsa, Kerub, Addan, asin Immer; alagad dai nanggad ninda napatotoohan na kapagarakian sinda nin mga Israelita.


text:
An mga kamaganakan kan mga padi na ini dai man nakakua nin mga talaan na makakapatotoo kan saindang ginikanan: Habaias, Hakkoz, asin Barzillai. (An ginikanan kan kamaganakan ni Barzillai nakaagom nin sarong babae na gikan sa kamaganakan ni Barzillai nin Gilead, dangan inarog an ngaran kan kamaganakan nin saiyang panugangan.) Dai sinda inako bilang mga padi huli ta dai ninda napatotoohan an saindang mga ginikanan.


text:
Sinabihan sinda kan gobernador na Judio na dai sinda pwedeng magkakan kan idinolot sa Dios sagkod na mayo nin padi na pwedeng maggamit kan Urim asin Tummim.


text:
Dai digdi kabilang an saindang mga sorogoon na lalaki saka babae na an bilang uminabot sa syete mil, tres syentos treynta y syete; asin igwa pa nin dos syentos na parakantang lalaki saka babae.


text:
Ini an bilang kan saindang mga hayop: syete syentos treynta y seis na mga kabayo, dos syentos kwarenta y singkong mga mula,


text:
Kan makaabot na sa Templo nin Kagurangnan sa Jerusalem an mga itinapok, nagtao an nagkapira sa mga pamayo nin mga kamaganakan nin mga boluntad na atang para sa paghirahay kan Templo sa dating namumugtakan kaini.


text:
Nagtao sinda sosog sa saindang makakaya para sa trabahong ini, asin an kabilogan na bilang kan saindang itinao uminabot sa kinyentos na kilo nin bulawan, dos mil otso syentos na kilo nin plata asin sanggatos na gubing para sa mga padi.


text:
An mga padi, an mga Levita, asin an nagkapira sa mga tawo, duman nag-erok sa Jerusalem asin sa mga lugar na kataed kaini. An mga parakanta, an mga bantay sa Templo, asin an mga trabahador sa Templo nag-erok sa mga hararaning banwa; an iba pang mga Israelita duman nag-erok sa mga lugar na pinag-erokan kan saindang mga ginikanan.


text:
Kan ikapitong bulan, an mga Israelita napamugtak na sa saindang mga banwa. Dangan nagtiripon sinda gabos sa Jerusalem.


text:
Nagtindog si Josue na aking lalaki ni Jehozadak, kaiba an kapwa niya mga padi, si Zerubabel na aking lalaki ni Sealtiel, kaiba an saiyang mga kadugo, dangan itinugdok ninda giraray an altar nin Dios nin Israel, tanganing magdolot sinda duman nin mga tinutong na atang, sosog sa nasusurat sa Katogonan ni Moises, an sorogoon nin Dios.


text:
Huli ta takot sinda sa mga tawo na nag-eerok duman, itinugdok ninda giraray an altar sa dating lugar asin nagdolot sinda nin mga tinutong na atang sa Kagurangnan aldaw-banggi.


text:
Inotob ninda an Pyesta nin mga Harong-harong sosog sa pagsusundon, asin aroaldaw nagdolot sinda kan sakripisyo na kaipuhan idolot sa aroaldaw;


text:
siring man an mga tinutong na atang, an mga dolot sa Pyesta nin Bagong Bulan asin sa iba pang itinalaan na pyesta nin Kagurangnan, dangan an boluntad na mga dolot sa Kagurangnan.


text:
Maski dai pa pinonan an paghirahay kan Templo, an mga tawo nagpoon nang magdolot nin mga tinutong na atang sa Kagurangnan kan enot na aldaw kan ikapitong bulan.


text:
Binayadan kan mga tawo an mga kantero saka mga karpintero, asin nagtao sinda nin kakanon, inomon, saka lana na ipapadara sa mga taga Sidon asin Tiro bilang karibay kan mga kahoy na sedro hale sa Lebanon, na dadarahon sa paagi nin dagat pasiring sa Jope. Ini gabos ginibo huli sa pagtugot na itinao ni Ciro na emperador nin Persia.


text:
Kaya sa ikaduwang bulan kan ikaduwang taon, pakabalik ninda sa lugar kan Templo sa Jerusalem, an trabaho pinonan ni Zerubabel na aking lalaki ni Sealtiel, ni Josue na aking lalaki ni Jehozadak, kaiba an saindang mga tugang, an mga padi saka an mga Levita na nagbaralik sa Jerusalem hale sa pagkatapokan. An mga Levita na an edad beynteng taon paitaas, iyo an pinamahala kan trabahong paghirahay kan Templo nin Kagurangnan.


text:
Si Jeshua asin an saiyang mga aki saka kadugo, si Kadmiel asin an saiyang mga aki (an kamaganakan ni Odavias) nagtarabang sa pamahala kan pagtugdok kan Templo, (kaiba an mga Levita kan kamaganakan ni Henadad.)


text:
Kan ibugtak kan mga paratugdok an pundasyon kan Templo nin Kagurangnan, an mga padi na nakasulot kan gubing na pangpadi saka may kapot na mga trumpeta, an mga Levita asin an kamaganakan ni Asaf nagpaenotan na may darang mga gimbal, tanganing omawon an Kagurangnan sosog sa katukdoan ni David na hade nin Israel.


text:
Nagpasirimbagan sinda sa pag-awit nin pag-omaw asin pasasalamat sa Kagurangnan: “An Kagurangnan marahayon, asin an saiyang pagkamoot para sa Israel nagdadanay sagkod pa man.” An gabos na tawo nagkurahaw nin makosog sa pag-omaw sa Kagurangnan, huli ta namugtak na an pundasyon kan Templo.


text:
Dakul na mga gurang na padi, mga Levita, asin mga pamayo nin kamaganakan an nakahiling kan enot na Templo, kaya naghibi sinda saka naghaya kan mahiling ninda an pagbugtak kan pundasyon kan Templo. Alagad an iba na yaon duman nagkurahaw sa kaogmahan.


text:
Dai na maaraman kun arin an kurahaw nin kaogmahan asin kun arin an paghibi, huli ta makosog an ribok kan mga tawo, mala ta pwede ining madangog maski sa harayo.


text:
Kan madangog kan mga kaiwal nin Juda asin Benjamin na an Templo nin Kagurangnan, an Dios nin Israel hinihirahay kan mga hale sa pagkatapokan,


text:
nagduman sinda ki Zerubabel saka sa mga pamayo kan mga kamaganakan dangan nagsabi, “Tugotan nindo kaming magtrabaho kaiba nindo, huli ta sinasamba mi an parehong Dios na sinasamba nindo, asin nagdodolot kami saiya nin mga sakripisyo poon pa kan panahon ni Esarhaddon, an emperador nin Asiria, na nagdara samo digdi.”


text:
Sinimbag sinda ni Zerubabel, ni Josue, asin kan mga pamayo kan mga kamaganakan, “Dai mi kamo kaipuhan sa pagtugdok kan Templo nin Kagurangnan na samuyang Dios. Kami sana an matugdok kaiyan siring sa pagboot samo ni Ciro na emperador nin Persia.”


text:
Dangan an banwaan nin Juda pinatakot kan mga tawo na nag-eerok duman, asin hiningowa kan mga ini na manluya an boot kan mga Judio tanganing dai makatugdok.


text:
Sinuholan man ninda an mga opisyal sa gobyerno nin Persia tanganing olangon an pagtrabaho kan mga Judio. Padagos ninda ining ginibo sa bilog na panahon kan pamamayo ni Ciro sa Persia, asin sagkod sa pamamayo sa Persia ni Emperador Dario.


text:
Sa kapinonan kan pamamayo ni Jerjes nin Persia, an mga kaiwal kan mga nag-eerok sa Juda saka sa Jerusalem nagpaluwas nin sarong sumbong.


text:
Siring man kan panahon nin pamamayo ni Emperador Artajerjes nin Persia, nagsurat sa emperador na ini si Bislam, si Mitredat, saka si Tabeel asin an saindang mga kairiba. An surat nasa lengwaheng Arameo asin kaipuhan itradusir kun binabasa.


text:
Siring man si Rehum na gobernador saka si Simsai na sekretaryo kan probinsya nagsurat man ki Emperador Artajerjes manongod sa Jerusalem. Iyo ini an surat ninda:


text:
“Surat na hale ki Rehum na gobernador, ki Simsai na sekretaryo kan probinsya, hale man sa mga kairiba ninda, sa mga hukom saka sa iba pang mga opisyal na gikan sa Erek, sa Babilon, asin sa Susa sa daga nin Elam,


text:
kaiba an gabos na tawo na pinahale kan dakula saka mapangyaring si Asurbanipal sa saindang mga harong dangan pinaerok sa syudad nin Samaria asin sa iba pang probinsya sa ibong kan Salog nin Eufrates.”


text:
Iyo ini an laog kan surat: “Para ki Emperador Artajerjes, hale sa saiyang mga sorogoon sa Solnopan nin Eufrates, an samong pangongomusta.


text:
“Boot ming maaraman kan saimong kamahalan na an mga Judio na nag-abot digdi hale sa ibang lugar na sakop mo nag-erok na ngunyan sa Jerusalem. Hinihirahay ninda idtong maraot saka rebeldeng syudad. Pinonan na ninda an paghirahay kan kudal asin matatapos na ninda.


text:
Mahal na emperador, kun mahirahay na an syudad na ini asin matapos na an kudal, dai na sinda mabayad nin buhis asin kadikit na sanang kwarta an makokolekta para sa emperador.


text:
tanganing ipasiyasat mo an mga talaan kan saimong mga ginikanan. Mahihiling mo na an syudad na ini danay na nagrebelde, asin maski kaidto nagin problema na ini kan mga hade saka mga pamayo nin mga probinsya, huli ta an mga tawo diyan dipisil na pamahalaan. Kaya rinumpag an syudad na ini.


text:
Pinapaisi mi ika huli ta kun mahirahay na an syudad na ini asin matapos na an kudal, dai mo na masasadirihan an probinsya sa ibong kan Salog nin Eufrates.”


text:
Ipinadara kan emperador an simbag na ini: “Para ki Rehum na gobernador, ki Simsai na sekretaryo kan probinsya, asin sa saindang mga kairiba na nag-eerok sa Samaria asin sa gabos na nasa Solnopan kan Salog nin Eufrates, an sakong pangongomusta.


text:
Nagpaluwas ako nin pagboot na gibohon an pagsiyasat, asin naaraman mananggad na an syudad na ini nagrebelde poon pa kaidto sa mga hade asin dakul an mga rebelde saka mga paribok diyan.


text:
Mapangyari an mga hade na namayo sa Jerusalem saka sa bilog na probinsya sa ibong kan Salog nin Eufrates, asin nagharagad sinda nin mga buhis.


text:
Kaya magpaluwas kamo nin pagboot tanganing ontokon an paghirahay kan syudad sagkod na dai ko ipinagboboot an pagtugdok kaiyan.


text:
Kan an surat na ini ni Artajerjes mabasa ni Rehum, ni Simsai, asin kan mga kairiba kaini, nagduman tolos sinda sa Jerusalem asin pirit na pinaontok an mga Judio sa paghirahay kan syudad.


text:
Naontok an trabaho sa Templo. Dai ini ipinadagos sagkod sa ikaduwang taon kan pamamayo ni Emperador Dario nin Persia.


text:
Kan panahon na iyan an mga propeta na si Hageo asin si Zacarias na aking lalaki ni Iddo, nagpropesiya sa mga Judio na nasa Juda saka Jerusalem sa ngaran kan Dios nin Israel na nakakasakop sainda.


text:
Kan madangog sinda ni Zerubabel na aking lalaki ni Sealtiel dangan ni Josue na aking lalaki ni Jehozadak, pinonan kan mga ini an paghirahay kan Templo sa Jerusalem, asin tinabangan sinda kan mga propeta.


text:
Nagduman tolos sa Jerusalem si Tattenai na gobernador kan probinsya sa ibong kan Salog nin Eufrates, si Setar-bozenai, asin an saindang mga kairiba dangan nagsabi, “Siisay an nagboot saindo na itugdok giraray asin taposon an Templong ini?”


text:
Alagad binantayan nin Dios an mga kamagurangan na Judio, kaya dai pinaontok kan mga taga Persia an mga nagtrabaho sagkod na dai sinda makapag-osip ki Emperador Dario dangan suratan sinda kaini.


text:
“Mahal na Emperador, kaipuhan na maaraman mo na nagduman kami sa probinsya nin Juda asin nahiling mi an hinihirahay na Templo kan dakulang Dios. Dakulang mga gapo saka kahoy an ginagamit sa pagtugdok asin padagos an maigot saka marahay na pagtrabaho.


text:
“Hinapot nyamo an kamagurangan kun siisay an nagboot sainda na itugdok giraray saka taposon an Templo.


text:
“Ini an simbag ninda samo, ‘Kami an mga sorogoon kan Dios nin langit asin daga, asin itinutugdok giraray nyamo an Templo na dating itinugdok saka sinamnohan kaidto kan sarong dakulang hade nin Israel.


text:
Alagad huli ta pinaanggot kan samong mga ginikanan an Dios nin langit, itinao niya sinda sa kamot ni Nebukadnezzar na hade nin Babilonia, an Caldeo na iyo an nagrumpag kan Templo asin nagtapok kan banwaan sa Babilonia.


text:
Dangan kan enot na taon kan pamamayo ni Ciro sa Babilonia, nagpaluwas siya nin pagboot na itugdok giraray an Templong ini.


text:
Ibinalik niya an mga kagamitan na bulawan saka plata kan Templo na sinamsam ni Nebukadnezzar hale sa Templo sa Jerusalem dangan ibinugtak sa templo sa Babilonia. An mga kagamitan na iyan itinao ni Ciro sa sarong lalaki na an ngaran Sesbazzar, na saiyang ibinugtak na gobernador nin Juda.


text:
Sinabihan ni Emperador Ciro si Sesbazzar na kuahon an mga kagamitan asin ibalik sa Templo sa Jerusalem, dangan patindogon giraray an Templo sa dating namumugtakan kaidto.


text:
Kaya nagdigdi si Sesbazzar dangan ibinugtak an mga pundasyon kan Templo sa Jerusalem; poon kaidto sagkod ngunyan an pagpatrabaho, alagad dai pa iyan natatapos.’


text:
“Kaya, Mahal na Emperador, kun pagmarahayon mo, ipahalungkat mo an mga libro kan mga hade diyan sa Babilon tanganing maaraman kun totoo mananggad na nagboot si Emperador Ciro na itugdok giraray an Templo sa Jerusalem, dangan paisihon mo man kami dapit sa bagay na ini.”


text:
Kaya nagpaluwas si Emperador Dario nin pagboot na halungkaton an mga libro kan mga hade, sa Babilonia.


text:
Sarong kasuratan an nakua sa syudad nin Ecbatana, sa probinsya nin Media; ini an laog kan nasambit na kasuratan:


text:
“Kan enot na taon kan pamamayo ni Emperador Ciro, nagpaluwas siya nin sarong pagboot na itugdok giraray an Templo sa Jerusalem, an lugar para sa mga sakripisyo saka mga tinutong na atang. An sukol kan Templo kaipuhan beynte y syete metros an langkaw asin beynte y syete metros an lakbang.


text:
An mga lanob gigibohon na igwa nin sarong raya nin kahoy sa lambang tolong taytay nin pinagpatong-patong na gapo. An gabos na gasto babayadan hale sa kayamanan kan hade.


text:
Siring man, an mga kagamitan na bulawan saka plata na dinara ni Hadeng Nebukadnezzar hale sa Templo nin Jerusalem pasiring sa Babilon kaipuhan ibalik sa dating lugar kaiyan duman sa Templo sa Jerusalem.”


text:
Dangan ipinadara ni Emperador Dario an simbag na ini: “Para ki Tattenai na gobernador sa probinsya sa ibong kan Salog nin Eufrates, ki Setar-bozenai asin sa saindang kairibang mga opisyal sa probinsya sa ibong kan Salog nin Eufrates. “Magharayo kamo sa Templo,


text:
asin dai kamo makilabot sa pagpapatugdok kaiyan. Tugotan nindo an gobernador nin Juda saka an mga kamagurangan kan mga Judio na itugdok an Templo nin Dios sa dating namumugtakan kaiyan.


text:
Dangan ipinagboboot ko na gibohon nindo ini para sainda: an gasto ninda sa pagpatugdok kuahon nindo tolos hale sa kayamanan kan hade, an buhis kan probinsya sa ibong kan Salog nin Eufrates tanganing dai maontok an trabaho.


text:
An ano man na kaipuhan kan mga padi sa Jerusalem—mga torilyong baka, mga kordero, mga karnero para sa tinutong na atang para sa Dios nin langit, o trigo, asin, arak saka lana nin oliba itao nanggad nindo sainda aroaldaw


text:
tanganing makapagdolot sinda nin maninigong atang sa Dios nin langit asin ikapamibi ninda ako saka an sakong mga aki.


text:
Ipinagboboot ko man na an siisay man na magsalungat sa pagboot na ini, sarong kahabaan na kahoy an tatangkason hale sa saiyang harong, papanasan an sarong poro kan kahoy na iyan dangan itutusok sa saiyang hawak. An saiyang harong gigibohon na sarong tambakan nin ati.


text:
An Dios na nagpili sa Jerusalem bilang lugar na pagsasambahan saiya iyo logod an magbagsak sa siisay man na hade o nasyon na magsalungat sa pagboot na ini asin maghingowang raoton an Templo duman. Ako, si Dario, an nagboot. Kaipuhan na kuyogon nanggad an sakong pagboot.”


text:
Dangan siring sa itinaram ni Emperador Dario, an gabos na ipinagboot kan emperador kinuyog ni Tatenai na gobernador kan probinsya sa ibong kan Salog nin Eufrates, ni Setar-bozenai, asin kan mga kairiba ninda.


text:
Ipinadagos kan mga kamagurangan kan mga Judio an pagtugdok kan Templo; an saindang boot pinakosog kan mga propeta na si Hageo saka si Zacarias na aking lalaki ni Iddo. Hinaman ninda an Templo sosog sa ipinagboot kan Dios nin Israel, asin ni Ciro, ni Dario, saka ni Artajerjes, na mga emperador nin Persia.


text:
Natapos ninda an Templo kan ikatolong aldaw kan bulan nin Adar, kan ikaanom na taon kan pamamayo ni Emperador Dario.


text:
Dangan an Templo maogmang kinonsagra kan banwaan nin Israel—kan mga padi, mga Levita, asin kan gabos na nagbalik hale sa pagkatapokan.


text:
Para sa pagkonsagra kan Templo, nagdolot sinda nin sanggatos na toro, duwang gatos na karnero, apat na gatos na kordero asin doseng kanding bilang dolot para sa kasalan, sarong kanding para sa lambang tribu nin Israel.


text:
Pinili saka pinaggrupo-grupo man ninda an mga padi saka mga Levita na malingkod sa Templo sa Jerusalem, sosog sa katukdoan na nasusurat sa libro ni Moises.


text:
Kan ikakatorseng aldaw kan enot na bulan kan sunod na taon, an Paskwa pinagselebrar kan mga tawo na nagbalik hale sa pagkatapokan.


text:
Nagpabanal kan saindang sadiri an mga padi saka an mga Levita; naglinig sinda gabos. Binuno kan mga Levita an korderong Pangpaskwa para sa gabos na tawo na nagbalik hale sa pagkatapokan, siring man para sa mga padi saka mga Levita.


text:
An mga sakripisyo kinakan kan gabos na nagbalik hale sa pagkatapokan asin kan lambang saro na nag-iba sainda saka nagbaya kan mga paganong gawe kan ibang banwaan, mga tawo na nag-eerok na ngunyan sa daga asin nagsasamba sa Kagurangnan, an Dios nin Israel.


text:
Sa laog nin pitong aldaw, maogmang pinagselebrar ninda an Pyesta kan Tinapay na Mayo nin Lebadura. Maogma sinda huli ta ginibo nin Kagurangnan na mawilihan sinda kan emperador nin Asiria, tanganing tabangan sinda sa pagtugdok giraray kan Templo kan Dios nin Israel.


text:
Pakalihis nin dakul na taon, kan si Artajerjes iyo an emperador nin Persia, igwa nin sarong lalaki na an ngaran Esdras. Si Esdras aking lalaki ni Seraias, na aki ni Azarias na aki ni Hilkias.


text:
Si Bukki aki ni Abisua, na aki ni Finehas, na aki ni Eleazar, na aki ni Aaron, an Halangkaw na Padi.


text:
Si Esdras sarong madonong sa Katogonan na itinao ki Moises kan Kagurangnan, an Dios nin Israel. Huli ta benendisyonan si Esdras nin Kagurangnan na saiyang Dios, tinawan siya kan hade kan anoman na hinagad niya. Kan ikapitong taon kan pamamayo ni Artajerjes, naghale si Esdras sa Babilonia dangan nagpasiring sa Jerusalem, kaiba an sarong grupo nin mga Israelita na an iba mga padi, an iba mga Levita, mga paratugtog sa Templo, mga bantay, asin mga sorogoon sa Templo.


text:
Naghale sinda sa Babilonia kan enot na aldaw kan enot na bulan. Sa tabang nin Dios, nag-abot sinda sa Jerusalem kan enot na aldaw kan ikalimang bulan.


text:
Idinusay ni Esdras an saiyang buhay sa pag-adal kan Katogonan nin Kagurangnan, sa pag-otob kaiyan, asin sa pagtukdo sa mga Israelita kan gabos na ipinagboboot kan Katogonan.


text:
An surat na ini itinao ni Emperador Artajerjes ki Esdras, an padi asin paratukdo na igwa nin dakulang pakasabot kan mga katogonan saka mga pagboot na itinao nin Kagurangnan sa Israel:


text:
“Hale ki Emperador Artajerjes, para ki Esdras na padi asin paratukdo kan katogonan kan Dios nin langit.


text:
“Nagboboot ako na sa bilog kong imperyo an gabos na Israelita, mga padi, saka mga Levita na boot magduman sa Jerusalem, tinutugotan na mag-iba saimo.


text:
Ako, kaiba an pito kong parahatol, an minasugo saimo tanganing magsiyasat kan kamugtakan sa Juda saka sa Jerusalem tanganing aramon kun kinukuyog an Katogonan nin saimong Dios na itinao sa saimong pamamahala.


text:
Darahon mo an bulawan saka plata na mawot kong itao asin boot man itao kan sakong mga parahatol sa Dios nin Israel na an Templo yaon sa Jerusalem.


text:
Darahon mo man an gabos na plata saka bulawan na nakokolekta mo sa bilog na probinsya nin Babilon asin an boluntad na mga dolot kan mga tawo saka mga padi para sa Templo nin saindang Dios sa Jerusalem.


text:
“An kwartang ini gamiton mo sana para sa pagbakal nin mga torong baka, mga karnero, mga kordero, trigo, saka arak, dangan idolot mo sa altar kan Templo sa Jerusalem.


text:
Pwede mong gamiton an matadang kwarta sa anoman na pagmarahayon mo asin nin saimong mga kapwa Israelita, sosog sa kabotan nin saimong Dios.


text:
Darahon mo sa atubang nin Dios sa Jerusalem an gabos na kagamitan na itinao saimo para sa paglingkod sa Templo.


text:
“Pinagbobotan ko an mga namamahala kan kayamanan sa probinsya sa ibong kan Salog nin Eufrates na itao tolos ki Esdras, an padi asin paratukdo kan Katogonan kan Dios nin langit, an gabos na hagadon niya,


text:
sagkod na dai maglampas sa tres mil kwatro syentos na kilo nin plata, dyes mil na kilo nin trigo, dos mil na litro nin arak, dos mil na litro nin lana nin oliba, saka an gabos na asin na kaipuhan niya.


text:
Gibohon nindo an anoman na ipagboot kan Dios nin langit para sa saiyang Templo, tanganing dai siya maanggot sako asin sa sakong mga aking lalaki.


text:
Ipinapaisi ko man saindo na ipinapangalad an pagkolekta nin buhis sa mga padi, sa mga Levita, sa mga paratugtog sa Templo, sa mga bantay, sa mga sorogoon sa Templo, o sa kiisay man na sorogoon sa Templong ini nin Dios.


text:
“Ika, Esdras, sosog sa kadonongan na itinao saimo nin saimong Dios, an mabugtak nin mga administrador saka mga hukom na mamamahala kan gabos na tawo sa Solnopan kan Salog nin Eufrates. Sinda gabos kaipuhan na tukdoan mo kan Katogonan nin saimong Dios.


text:
An siisay man na maglapas kan Katogonan nin saimong Dios asin kan mga katogonan kan imperyo, papadusahan tolos sa paagi nin kagadanan o pagtapok o pag-embargo kan pagrogaring o pagkabilanggo.”


text:
Nagsabi si Esdras, “Pagomawon an Kagurangnan, an Dios nin samuyang mga ginikanan, na naghiro kan puso kan emperador tanganing pagayonon an Templo nin Kagurangnan sa Jerusalem,


text:
asin naghiras sako kan danay niyang pagkamoot sa atubangan kan emperador, kan mga parahatol kaini, asin sa atubangan kan gabos na mapangyaring opisyal kan emperador. Sa tabang nin Kagurangnan na sakuyang Dios, nagkosog an sakong boot asin natipon ko an mga pamayo kan mga kamaganakan nin Israel tanganing magbalik kaiba ko.”


text:
Iyo ini an lista kan mga pamayo kan mga kamaganakan na itinapok sa Babilonia asin nagbalik sa Jerusalem kaiba ni Esdras kan si Artajerjes iyo an emperador:


text:
Si Gersom, kan kamaganakan ni Finehas si Daniel, kan kamaganakan ni Itamar si Hattus na aking lalaki ni Secanias, kan kamaganakan ni David si Zacarias, kan kamaganakan ni Paros, kaiba an syento singkwentang lalaki na kaayon sa saiyang kamaganakan (na gabos nasa lista kan saindang pamilya) Si Elieoenai na aking lalaki ni Zerahias, kan kamaganakan ni Pahat-moab, kaiba an duwang gatos na lalaki si Secanias na aking lalaki ni Jahaziel, kan kamaganakan ni Zattu, kaiba an tolong gatos na lalaki si Ebed na aking lalaki ni Jonatan, kan kamaganakan ni Adin, kaiba an singkwentang lalaki si Jesaias na aking lalaki ni Atalias, kan kamaganakan ni Elam, kaiba an setentang lalaki si Zebadias na aking lalaki ni Miguel, kan kamaganakan ni Sefatias, kaiba an otsentang lalaki si Obadias na aking lalaki ni Jehiel, kan kamaganakan ni Joab, kaiba an dos syentos dyes y otsong lalaki si Selomit na aking lalaki ni Josifias, kan kamaganakan ni Bani, kaiba an syento sesentang lalaki si Zacarias na aking lalaki ni Bebai, kan kamaganakan ni Bebai, kaiba an beynte y otsong lalaki si Johanan na aking lalaki ni Hakkatan, kan kamaganakan ni Azgad, kaiba an syento dyes na lalaki si Elifelet, si Jeuel asin si Semaias, kan kamaganakan ni Adonikam, kaiba an sesentang lalaki (hudyan sindang nagbalik) si Utai asin si Zaccur, kan kamaganakan ni Bigvai, kaiba an setentang lalaki.


text:
Tinipon ko an bilog na grupo sa tampi kan salog na nagbubulos pasiring sa banwa nin Ahava, asin duman kami nagkampo sa laog nin tolong aldaw. Nahiling ko na igwa nin mga padi sa katiriponan, alagad mayo nin Levita.


text:
Ipinaapod ko an siyam kan mga lider. An mga ini iyo si Eliezer, Ariel, Semaias, Elnatan, Jarib, Elnatan, Natan, Zacarias, asin si Mesullam. Ipinaapod ko man an duwang paratukdo na si Joiarib asin si Elnatan.


text:
Pinaduman ko sinda ki Iddo, na pamayo kan komunidad na nasa Casifia, tanganing sabihan ini asin an saiyang kairiba, an mga trabahador sa Templo, na magpadara nin mga tawong malingkod sa Dios duman sa Templo.


text:
Sa tabang nin Dios, ipinadara ninda samo si Serebias, sarong lalaki na may pakasabot, na sarong Levita na gikan sa kamaganakan ni Mali, asin an dyes y otso niyang aking lalaki saka mga tugang na lalaki.


text:
Ipinadara man ninda si Hasabias asin si Jesaias kan kamaganakan ni Merari, kaiba an beynte nindang kadugo.


text:
Laen pa kan mga ini, igwa pa nin dos syentos beynteng mga trabahador sa Templo na an mga ginikanan pinili ni David asin kan mga opisyal kaini tanganing magtabang sa mga Levita. An saindang mga ngaran gabos nasasambit sa lista.


text:
Duman sa tampi kan Salog nin Ahava ipinagboot ko an pag-ayuno asin an pagpakumbaba sa atubang nin samuyang Dios, tanganing hagadon saiya na pangenotan kami sa samong pagbaklay asin iligtas kami, an samong mga aki asin an gabos nyamong pagsadiri.


text:
Nasopog ako na maghagad sa emperador nin sarong tropa nin nakakabayong mga soldados tanganing bantayan kami sa mga kaiwal mantang kami nagbabaklay, huli ta sinabihan ko an emperador na binabantayan nin samuyang Dios an gabos na nagsasarig saiya, asin an bagsik kan saiyang kaanggotan pinapahugpa niya sa gabos na minatalikod saiya.


text:
Kaya nag-ayuno kami saka nagpamibi sa samuyang Dios tanganing iligtas kami, asin dinangog niya an samong pamibi.


text:
Tinimbang ko an plata, an bulawan, asin an mga kagamitan na itinao kan emperador, kan saiyang mga parahatol saka mga opisyal, patin kan banwaan nin Israel tanganing gamiton sa Templo, dangan itinao ko ini sa mga padi.


text:
Ini an itinao ko sainda: plata—beynte y singko na tonelada sanggatos na platang kagamitan—setenta kilos bulawan—tres mil kwatro syentos kilos beynteng bulawan na mangko—walong kilo may apat na gatos na gramos duwang mangko nin pinong bronse na an halaga kapantay nin mga bulawan na mangko.


text:
Dangan sinabihan ko sinda, “Banal kamo para sa Kagurangnan, an Dios kan saindong mga ginikanan, siring man an plata saka bulawan na kagamitan na bilog na pusong idinolot saiya.


text:
Bantayan asin ingatan nindo an mga ini sagkod na makaabot kamo sa Templo. Duman sa mga kwarto kan mga padi, timbangon nindo an mga ini, dangan itao nindo sa mga lider kan mga padi asin kan mga Levita, patin sa mga lider kan banwaan nin Israel sa Jerusalem.”


text:
Kaya an mga padi asin an mga Levita iyo an namahala kan bulawan, plata, saka mga kagamitan, tanganing darahon sa Templo sa Jerusalem.


text:
Kan ikadoseng aldaw kan enot na bulan, naghale kami sa Salog nin Ahava dangan nagpasiring sa Jerusalem. Tinabangan kami kan samuyang Dios asin ilinigtas kami sa mga pagsalakay saka


text:
Kan ikaapat na aldaw, nagduman kami sa Templo, tinimbang an plata, an bulawan asin an mga kagamitan, dangan itinao nyamo an mga ini sa padi na si Meremot an aking lalaki ni Urias. Kaiba niya si Eleazar na aking lalaki ni Finehas asin an duwang Levita na si Jozabad na aking lalaki ni Jesua dangan si Noadias na aking lalaki ni Binnui.


text:
Kan panahon na idto, an gabos na nagbalik hale sa pagkatapokan nagdara nin mga tinutong na atang para sa Kagurangnan, an Dios nin Israel. Nagdolot sinda nin doseng torong baka para sa bilog na Israel, nubenta y seis na karnero asin setenta y syeteng kordero; nagdolot man sinda nin doseng kanding bilang dolot para sa kasalan. Ini gabos tinutong bilang mga sakripisyo para sa Kagurangnan.


text:
An kasuratan na hale sa emperador itinao man ninda sa mga gobernador saka mga opisyal kan probinsya sa ibong kan Salog nin Eufrates; dangan tinabangan kan mga ini an banwaan asin an Templo nin Dios.


text:
Pakatapos na magibo an gabos na ini, dinolok ako kan nagkapirang lider kan banwaan nin Israel dangan sinabihan, “An mga tawo, an mga padi, asin an mga Levita dai nagsuhay sa mga tawo na nag-eerok sa kataraed na mga nasyon nin Ammon, Moab, saka Egipto, o sa mga Cananeo, Heteo, Perezeo, Jebuseo saka Amoreo. Inaarog pa ninda an makauuyam na mga gawe kan mga ini.


text:
An mga Judio nag-agom nin mga dayuhan na babae, kaya nadigtaan an banal na banwaan nin Dios. An mga lider saka an mga opisyal iyo an nangenot sa pagkasala.”


text:
Kan madangog ko ini, ginisi ko an sakong gubing saka alikboy, rinabnot an sakong buhok saka barabas, asin mamondo akong nagtukaw.


text:
Dangan pinalibotan ako kan mga tawo, na nagkatarakot sa sinabi kan Dios nin Israel manongod sa mga kasalan kan mga nagbalik hale sa pagkatapokan; nagmomondo na nagtukaw ako duman sagkod na uminabot an oras para sa pagdolot kan pangbangging sakripisyo.


text:
Kan oras na kan pagdolot kan pangbangging sakripisyo, nagtindog ako hale sa pagmondo asin mantang sulot ko pa an gisi kong gubing saka alikboy nagluhod ako asin initaas ko an sakong mga kamot sa pagpamibi sa Kagurangnan na sakuyang Dios.


text:
Nagsabi ako, “O Dios, nasosopog ako na iitaas an sakong lalawogon sa atubangan mo, huli ta mas halangkaw an samong mga kasalan ki sa samong mga payo, asin an samong karatan nakakaabot sagkod sa kalangitan.


text:
Poon pa kan aldaw kan samong mga ginikanan sagkod ngunyan, kami, na saimong banwaan, nagkasala na nin makuri. Huli kan samong mga kasalan, kami, an samong mga hade, asin mga padi nahulog sa kamot kan mga dayuhan na hade, ginadan, binihag asin sinamsaman. Napasopog kami sagkod ngunyan.


text:
Alagad ngunyan, O Kagurangnan, na samuyang Dios, sa kadikit na panahon naherak ka asin tinugotan mong makadulag sa kaoripnan an nagkapira samo asin tinugotan mong mag-erok na ligtas sa banal na lugar na ini. Pinadulag mo kami sa kaoripnan asin tinawan mo nin bagong buhay.


text:
Nagin mga oripon kami alagad dai mo itinugot na kami magin mga oripon sagkod pa man, kundi ipinaabot mo samo an danay mong pagkamoot sa atubang kan mga emperador nin Persia tanganing tugotan kaming mabuhay asin magtugdok giraray kan saimong Templo na narumpag, dangan makakua nin kaligtasan digdi sa Juda saka sa Jerusalem.


text:
“Alagad ngunyan, o samuyang Dios, ano an masasabi nyamo pakatapos kaini? Huli ta tinalikodan mi an saimong mga togon,


text:
na itinao mo samo sa paagi kan mga propeta na saimong mga sorogoon. Sinabihan ninda kami na, “An daga na saindong lalaogon asin sasadirihon sarong maating daga. Magpoon sa sarong poro kaiyan sagkod sa saro pang poro, pano iyan nin mga tawo na naggigibo nin makauuyam na mga bagay.


text:
Kaya dai nindo ipagpaagom an saindong mga aking babae sa mga aki ninda, asin an saindong mga aking lalaki dai nindo pagpaagomon sa mga aki ninda. Dai nindo sinda pagtabangan na mag-uswag tanganing kumosog kamo saka magkakan kan bunga kan daga dangan ikapamana nindo iyan sa saindong mga aki sagkod pa man.’


text:
Maski pakatapos kan gabos na nangyari samo bilang padusa kan samong mga kasalan asin kasombikalan, aram nyamo na kulang pa nin marahay an padusa mo samo, O samuyang Dios, asin tinugotan mo pa kaming mabuhay.


text:
Lalapason pa daw giraray nyamo an saimong mga togon asin makipag-agoman sa mga tawong ini na naggigibo nin makauuyam na mga bagay? Kun gibohon mi iyan, maaanggot ka nin makuri samo asin tutunawon mo kami sagkod na mayo na nin matada samo.


text:
Matanos ka, O Kagurangnan na Dios nin Israel, huli ta may natada samong buhay. Ikinukumpisal nyamo saimo an samong mga kasalan; bako kaming maninigo na magdolok sa saimong atubang.”


text:
Mantang namimibi saka nagkukumpisal si Esdras na naghihibi asin nakaduko sa atubang kan Templo, sarong dakulang grupo nin mga Israelita—mga lalaki, babae, asin mga aki—an nagtiripon sa palibot niya, naghihibi nin makuri.


text:
Dangan nagsabi ki Esdras si Secanias na aking lalaki ni Jehiel kan kamaganakan ni Elam, “Nagkasala kami sa samuyang Dios huli ta nag-agom kami nin mga dayuhan na babae, alagad minsan siring, igwa pa nin paglaom para sa Israel.


text:
Ngunyan kaipuhan na manuga kita sa satuyang Dios na papalayason nyato an mga babaeng ini asin an saindang mga aki. Gigibohon mi an pagboot mo asin kan gabos na nag-oomaw sa Dios. Gigibohon mi an hinahagad kan Katogonan nin Dios.


text:
Kaya pinasumpa ni Esdras an mga lider kan mga padi saka mga Levita, asin kan bilog na banwaan na gibohon an sinabi ni Secanias.


text:
Dangan naghale si Esdras sa atubangan kan Templo asin nagduman sa harong ni Jehohanan na aking lalaki ni Eliasib, asin duman nagpaaga. Dai siya nagkakan o nag-inom nin anoman; nagmondo siya huli ta dai nagin maimbod an mga itinapok.


text:
Sarong mensahe an ipinalibot sa bilog na Juda asin Jerusalem tanganing an gabos na nagbalik hale sa pagkatapokan magtiripon sa Jerusalem


text:
sa pagboot kan mga lider kan banwaan. An siisay man na dai magduman sa laog nin tolong aldaw, eembargohan kan gabos niyang pagsadiri asin dai na ibibilang na kaayon sa komunidad.


text:
Sa laog nin tolong aldaw, kan ikabeynteng aldaw kan ikasiyam na bulan, an gabos na lalaki na nag-eerok sa teritoryo nin Juda asin Benjamin nagduruman sa Jerusalem asin nagtiripon sa plasa kan Templo. Makosog kaidto an uran, asin huli kan panahon saka kan importansya kan pagtiripon, tinarakigan an gabos.


text:
Nagtindog an padi na si Esdras dangan nagtaram sainda, “Dai kamo nagin maimbod huli kan pag-agom nindo sa mga dayuhan na babae; pinadakula nindo an kasalan nin Israel.


text:
Kaya ikumpisal nindo an saindong mga kasalan sa Kagurangnan, an Dios kan saindong mga ginikanan, asin kuyogon nindo an saiyang kabotan. Humarayo kamo sa mga dayuhan na nag-eerok sa satuyang daga asin suhayan nindo an saindong mga dayuhan na agom.”


text:
Alagad dakula an katiriponan na ini asin makosog an uran; dai kami makakatagal sa mayong lindong na lugar na ini. An trabahong ini dai magigibo sa laog sana nin saro o duwang aldaw huli ta dakul sa samo an nagkasala sa bagay na ini.


text:
Kaya an mga opisyal na sana nyamo an mamahala kaini. Dangan an siisay man na igwa nin dayuhan na agom kaipuhan na magdigdi sa talaan na panahon, kaiba an mga lider asin an mga hukom kan saiyang syudad. Sa paaging ini, mahahale sato an kaanggotan nin Dios huli sa bagay na satong naginibo.”


text:
Mayo nin nagsalungat sa kaisipan na ini kundi si Jonatan na aking lalaki ni Asahel saka si Jazeias na aking lalaki ni Tikva, na inoyonan man ni Mesullam saka ni Sabbetai, na sarong Levita.


text:
An plano inoyonan kan gabos na nagbalik hale sa pagkatapokan, kaya an padi na si Esdras nagpili nin mga lalaki hale sa mga namamayo kan mga kamaganakan asin kinua an saindang mga ngaran. Kan enot na aldaw kan ikasampolong bulan, pinonan ninda an pagsiyasat,


text:
asin sa laog nin tolong bulan, naaraman ninda kun siisay sa mga lalaki an igwa nin mga dayuhan na agom.


text:
Ini an lista kan mga lalaki na igwa nin mga dayuhan na agom: Sa mga padi: Sa kamaganakan ni Josue asin kan saiyang mga tugang, an mga aking lalaki ni Johozadak: si Maaseias, si Eliezer, si Jarib, asin si Gedalias.


text:
Nanuga sinda na susuhayan an saindang mga agom asin nagdolot sinda nin sarong lalaking karnero bilang sakripisyo para sa saindang mga kasalan.


text:
Iba pang mga Israelita: Sa kamaganakan ni Paros: si Ramias, Izzias, Malkias, Mijamin, Eleazar, Hasabias, saka si Benaias


text:
Sa kamaganakan ni Pahat-moab: Si Adna, Kelal, Benaias, Maaseias, Mattanias, Bezalel, Binnui saka si Manases


text:
An mga lalaking ini gabos igwa nin mga dayuhan na agom. Sinuhayan ninda an mga ini asin pinahale kaiba an saindang mga aki.


text:
Iyo ini an talaan kan mga ginibohan ni Nehemias na aking lalaki ni Hacalias. Kan bulan nin Kislev, kan ikabeynteng taon kan pagigin emperador sa Persia ni Artajerjes, ako, si Nehemias, yaon duman sa Susa, an pangenot na syudad.


text:
Si Hanani, saro kan sakuyang mga tugang, nag-abot hale sa Juda kaiba an sarong grupo nin mga lalaki, asin hinapot ko sinda dapit sa Jerusalem saka manongod sa mga Judio na nakabalik hale sa pagtapokan sa Babilonia.


text:
Sinabihan ninda ako, “An mga natada sa probinsya na nakaligtas sa pagtapokan nasa dakulang kasakitan saka kasosopgan; narumpag an mga kudal nin Jerusalem asin an mga trangkahan kaini nasulo.”


text:
Pakadangog ko kaini, nagtukaw ako asin naghibi. Nagkapirang aldaw akong nagmondo saka nag-ayuno. Nagpamibi ako sa Dios,


text:
“O Kagurangnan, Dios nin langit, dakula saka ginagalangan na Dios na maimbod na nag-ootob kan tipan asin danay na namomoot sa mga namomoot saimo saka nagkukuyog kan saimong mga togon;


text:
hilinga ako, Kagurangnan, asin dangoga an sakong pamibi, siring kan sakong pagpamibi aldaw-banggi para sa saimong mga sorogoon, an banwaan nin Israel. Ikinukumpisal kong kami, an banwaan nin Israel, nagkasala saimo. Ako asin an sakuyang mga ginikanan nagkasala saimo.


text:
Nagin masombikal kami saimo asin dai mi kinuyog an mga togon saka mga pagboot na itinao mo huli sa saimong sorogoon na si Moises.


text:
Alagad kun magbalik kamo sako asin magkuyog kan mga togon na itinao ko, titiponon ko kamo asin dadarahon sa lugar na pinili kong pagsambahan sako, maski pa magkawararak kamo sa mga poro nin kinaban.’


text:
“Kagurangnan, sinda an saimong mga sorogoon asin banwaan na tinubos kan saimong dakulang kapangyarihan saka kosog.


text:
Dangoga an sakong pamibi asin an pamibi kan saimong mga sorogoon na boot mag-omaw saimo. Tawe nin marahay na resulta an lakaw ko ngunyan asin giboha na maherak sako an emperador.” Kan mga aldaw na idto ako an namamahala kan arak kan Hade.


text:
Pakalihis nin apat na bulan, kan nagkakakan an emperador na si Artajerjes sarong aldaw kan bulan nin Nisan, dinarahan ko siya nin arak. Dai pa lamang niya ako nahiling na mamondo kaidto,


text:
kaya hinapot niya ako, “Tano ta mamondo ka? Mayo ka man nin helang, kaya daing duwa-duwa na bako kang maogma.” Nabigla ako saka


text:
nagsimbag, “Mabuhay logod sagkod lamang an mahal na emperador! Tadaw ta dai ako magmondo mantang rumpag an syudad na pinaglubongan kan sakong mga ginikanan, asin nasulo an mga trangkahan kaiyan?”


text:
dangan nagsabi ako sa emperador, “Kun pagmarahayon mo, asin kun nawilihan mo ako, tugotan mo akong magduman sa Juda, sa syudad na namumugtakan kan mga lulubngan kan sakong mga ginikanan, tanganing patindogon ko giraray an syudad.”


text:
An emperador na kaidto nakatukaw na kataed an reyna, nagtugot sa kahagadan ko. Hinapot niya ako kun mahahaloy ako sa Juda saka kun nuarin ako mabalik, kaya sinabihan ko siya.


text:
Nagsabi pa ako sa emperador, “Kun pagmarahayon mo, tawe ako nin mga surat para sa mga gobernador kan probinsya sa ibong kan Salog nin Eufrates, tanganing tugotan ninda akong mag-agi sagkod na makaabot ako sa Juda.


text:
Tawe man ako nin sarong surat para ki Asaf, na paraataman kan kadlagan kan hade, tanganing tawan niya ako nin kahoy para sa mga trangkahan kan bantayan kan Templo, asin para sa mga kudal kan syudad patin para sa harong na sakong eerokan.” Itinao kan hade an gabos kong hinagad huli ta inibahan ako nin Dios.


text:
Pinaibahan ako kan emperador nin nagkapirang opisyal kan hukbo asin mga lalaking nangangabayo. Nakaabot ako sa probinsya sa ibong kan Salog nin Eufrates dangan itinao ko an mga surat kan emperador sa mga gobernador duman.


text:
Nabaretaan ni Sanballat na taga Bet-horon asin ni Tobias na sarong opisyal sa probinsya nin Ammon, na igwang nagdatong tanganing magtrabaho para sa karahayan kan Israelita asin naanggot sinda nin makuri.


text:
dai ko sinabi maski kiisay an ipinasabong sako nin Dios na gibohon ko para sa Jerusalem. Dangan sa kamatangaan nin banggi, nagbangon ako saka nagluwas kaiba an nagkapirang lalaki. An dara ming hayop iyo sana an asno na sakong linunadan.


text:
Banggi pa kan ako magluwas asin mag-agi sa Trangkahan nin Kapantayan na nasa solnopan dangan nagpasiring ako sa habagat sa Burabod nin Dragon sagkod sa Trangkahan nin mga Ati. Siniyasat ko an narumpag na mga kudal kan syudad asin an nasulong mga trangkahan.


text:
Dangan nagpasiring ako sa Trangkahan nin Burabod asin sa Sapa kan hade, alagad an asno na sakong nalulunadan mayong maagihan sa mga ragpa.


text:
Kaya naglugsot ako sa Kapantayan nin Kidron asin siniyasat ko an kudal. Kan magbalik ako sa syudad nag-agi giraray ako sa Trangkahan nin Kapantayan.


text:
Dai naaraman kan mga opisyal kun saen ako hale asin kun ano an sakong ginibo. Mayo ako nin tinaraman na anoman sa mga Judio, sa mga padi, sa mga lider, sa mga opisyal, asin sa gabos na tawong matarabang sa trabaho.


text:
Alagad ngunyan sinabihan ko sinda, “Nahiling nindo an kasakitan ta ngunyan huli ta rumpag pa an Jerusalem asin raot pa an mga trangkahan kaini! Kaya, patindogon ta giraray an kudal kan syudad tanganing matapos na an satuyang kasosopgan.”


text:
Dangan sinabihan ko sinda kun paano ako inibahan saka tinabangan nin Dios, asin kun ano an sinabi sako kan emperador. Nagsimbag sinda, “Poonan ta na an trabaho!” Kaya sinda nag-andam sa pagtrabaho.


text:
Kan madangog ini ni Sanballat kan Bet-horon, ni Tobias na opisyal kan Ammon asin ni Gesem na Arab, nginisihan ninda kami. Nagtutuyatuya sindang nagsabi, “Ano sa paghona nindo an saindong ginigibo? Marebelde kamo laban sa emperador?”


text:
Nagsimbag ako, “An Dios nin Langit iyo an mapauswag samo. Mga sorogoon niya kami asin popoonan mi an pagtugdok. Alagad mayo kamo nin deretso sa anoman na pagsadiri sa Jerusalem asin mayo kamo nin kahirasan sa mga tradisyon kaiyan.”


text:
Arog kaini an paghirahay ninda sa naraot na kudal. An Halangkaw na Padi na si Eliasib asin an kapwa niya mga padi an naghirahay kan Trangkahan nin Karnero, nagkonsagra kaiyan asin nagbugtak kan mga trangkahan. Kinonsagra ninda an kudal sagkod sa Tore kan Sanggatos asin sa Tore ni Hananel.


text:
An mga lalaking taga Jerico iyo an naghirahay kan sunod na kabtang. Si Zaccur na aking lalaki ni Imri iyo man an naghirahay kan sunod na kabtang.


text:
An kamaganakan ni Hassenaa iyo an naghirahay kan Trangkahan nin Sira. Ibinugtak ninda an mga kahalabaan asin an mga trangkahan sa tamang lugar dangan ibinugtak man ninda an mga barat saka mga bisagra kaini.


text:
An naghirahay kan sunod na kabtang iyo si Meremot na aking lalaki ni Urias asin makoapo ni Hakkoz. An sunod na kabtang hinirahay ni Mesullam, na aking lalaki ni Berekias asin makoapo ni Mesezabel. Si Zadok na aking lalaki ni Baana iyo an naghirahay kan sunod na kabtang.


text:
An naghirahay kan sunod na kabtang iyo an mga lalaking taga Tekoa, alagad an mga lider kan banwang ini nagsayumang maggibo kan trabahong itinao sainda kan mga parapamahala.


text:
An naghirahay kan Daan na Trangkahan iyo si Jehoiada na aking lalaki ni Pasea asin si Mesullam na aking lalaki ni Besodeias. Ibinugtak ninda an mga kahalabaan, an mga trangkahan, mga barat saka mga bisagra kaini.


text:
Si Melatias na taga Gibeon, si Jadon na taga Meronot asin an kalalakihan kan Gibeon saka Mizpa iyo an naghirahay kan sunod na kabtang, sagkod sa erokan kan gobernador kan probinsya sa ibong kan Salog nin Eufrates.


text:
An sunod na kabtang hinirahay ni Uzziel na aking lalaki ni Harhaias, na sarong alahero. Si Hananias, na sarong paragibo nin mga pahamot, iyo an naghirahay kan sunod na kabtang sagkod sa Halakbang na Kudal.


text:
An sunod na kabtang hinirahay ni Refaias na aking lalaki ni Hur asin kagsakop kan kabanga kan Distrito nin Jerusalem.


text:
Si Jedaias na aking lalaki ni Harumaf an naghirahay kan sunod na kabtang na kahampang kan saiyang harong. An sunod na kabtang hinirahay ni Hattus na aking lalaki ni Hasabneias.


text:
Si Malkias na aking lalaki ni Harim asin Hassub na aking lalaki ni Pahat-moab iyo an naghirahay kan sunod na kabtang asin kan Tore kan mga Horno.


text:
An sunod na kabtang hinirahay ni Sallum na aking lalaki ni Hallohes na kagsakop kan kabanga kan Distrito nin Jerusalem. Kaiba niya sa pagtrabaho an saiyang mga aking babae.


text:
An nagtrabaho kan Trangkahan kan Kapantayan iyo si Hanun asin an mga nag-eerok sa syudad nin Zanoa. Hinirahay ninda ini, asin ibinugtak an mga trangkahan, an mga barat, saka mga bisagra. Hinirahay ninda an kudal na may labang kwatro syentos kwarenta metros sagkod sa Trangkahan nin mga Ati.


text:
An naghirahay kan Trangkahan nin mga Ati iyo si Malkias na aking lalaki ni Recab, na kagsakop kan Distrito nin Bet-hakerem. Hinirahay niya ini asin ibinugtak an mga trangkahan, an mga barat, saka an mga bisagra.


text:
An Trangkahan nin Burabod hinirahay ni Sallum na aking lalaki ni Colhoze, na kagsakop kan Distrito nin Mizpa. Inatopan niya an Trangkahan dangan ibinugtak an mga pinto, an mga barat, saka mga bisagra. Itinugdok niya an kudal kan Tangke nin Tubig nin Shela sa kataed kan tatamnan kan hade, sagkod sa mga paibabang hagdan kan Syudad ni David.


text:
Si Nehemias, na aking lalaki ni Azbuk na kagsakop kan kabanga kan Distrito nin Bet-zur, iyo an naghirahay kan sunod na kabtang, sagkod sa lulubngan ni David, sa tangke nin tubig asin sa harong kan mga soldados.


text:
An mga Levitang ini iyo an naghirahay kan mga masunod na kabtang kan kudal: Si Rehum na aking lalaki ni Bani iyo an naghirahay kan sunod na kabtang; Si Hasabias, na kagsakop kan kabanga kan Distrito nin Keila, iyo an naghirahay kan sunod na kabtang;


text:
An sunod na kabtang hinirahay ni Bavvai na aking lalaki ni Henadad asin kagsakop kan kabanga kan distrito nin Keila;


text:
Si Ezer na aking lalaki ni Jesua, na kagsakop kan Mizpa, iyo an naghirahay kan sunod na kabtang na kahampang kan lugar na sarayan kan mga armas, sagkod sa pagliko kan kudal;


text:
An sunod na kabtang hinirahay ni Baruc na aking lalaki ni Zabbai, magpoon sa pagliko kan kudal sagkod sa pintoan kan harong kan Halangkaw na Padi na si Eliasib;


text:
Si Meremot, na aking lalaki ni Urias asin makoapo ni Hakkoz, iyo an naghirahay kan sunod na kabtang sagkod sa poro kan harong ni Eliasib.


text:
An mga pading ini iyo an naghirahay kan mga masunod na kabtang kan kudal: An mga padi na nag-erok sa palibot nin Jerusalem iyo an naghirahay kan sunod na kabtang;


text:
Si Benjamin saka si Hassub iyo an naghirahay kan sunod na kabtang na kahampang kan saindang mga harong; Si Azarias, na aking lalaki ni Maaseias asin makoapo ni Ananias, iyo an naghirahay kan sunod na kabtang na kahampang kan saiyang harong;


text:
Si Binnui, na aking lalaki ni Henadad iyo an naghirahay kan sunod na kabtang, magpoon sa harong ni Azarias sagkod sa pagliko kan kudal.


text:
Si Palal, na aking lalaki ni Uzai, iyo an naghirahay kan sunod na kabtang, magpoon sa kanto kan kudal asin kan tore kan itaas na kabtang kan palasyo kan hade, harani sa patyo kan bantay. Si Pedaias, na aking lalaki ni Paros, iyo an naghirahay kan sunod na kabtang, sagkod sa parte sa sirangan na harani sa Trangkahan kan Tubig asin sa toreng nagbabantay kan Templo. (Harani ini sa kabtang kan syudad na inapod Ofel, na pinag-erokan kan mga trabahador sa Templo.)


text:
An mga lalaki na taga Tekoa iyo an naghirahay kan sunod na kabtang, magpoon sa lugar na kahampang kan dakulang tore na nagbabantay kan Templo sagkod sa kudal na harani sa Ofel; iyo ini an ikaduwang kabtang na hinirahay ninda.


text:
Sarong grupo nin mga padi an naghirahay kan sunod na kabtang, magpoon sa Trangkahan kan Kabayo pasiring sa parteng amihan; an lambang saro iyo an naghirahay kan kabtang kan kudal na kahampang kan saiyang sadiring harong.


text:
Si Zadok, na aking lalaki ni Immer, iyo an naghirahay kan sunod na kabtang, na kahampang kan saiyang sadiring harong. An sunod na kabtang hinirahay ni Semaias na aking lalaki ni Secanias, an paraataman kan Trangkahan sa Sirangan.


text:
Si Ananias na aking lalaki ni Selemias saka si Hanun na ikaanom na aking lalaki ni Zalaf iyo an naghirahay kan sunod na kabtang; ini an ikaduwang kabtang na hinirahay ninda. Si Mesullam, na aking lalaki ni Berekias, iyo an naghirahay kan sunod na kabtang, na kahampang kan saiyang sadiring harong.


text:
Si Malkias na alahero an naghirahay kan sunod na kabtang, sagkod sa edipisyo na ginamit kan mga trabahador sa Templo asin kan mga negosyante. An edipisyong ini kahampang kan Trangkahan nin Mifkad, harani sa itaas na kwarto na nasa kanto kan kudal.


text:
An mga alahero saka an mga negosyante iyo an naghirahay kan huring kabtang, magpoon sa itaas na kwarto na nasa kanto kan kudal sagkod sa Trangkahan kan Karnero.


text:
Kan madangog ni Sanballat na pinapatindog mi giraray an kudal, naanggot siya asin tinuyatuya niya an mga Judio.


text:
Sa atubangan kan saiyang mga kairiba asin kan hukbo nin Samaria, nagsabi siya, “Ano an ginigibo kan mga maluluyang Judiong ini? Boot daw nindang patindogon giraray an syudad? Naghohona daw sinda na kun magdolot sinda nin sakripisyo, matatapos ninda an trabaho sa laog nin saro sanang aldaw? Makakagibo daw sinda nin mga gapo hale sa tambak nin sinulong ragpa?”


text:
Nagsabi man si Tobias na Ammonita na nakatindog sa kataed niya, “Anong klaseng kudal an itutugdok ninda? Marurumpag sana iyan kun sakatan nin sarong lobo!”


text:
Namibi ako, “O Dios, dangoga an pagtuyatuya ninda samo; mahulog logod sa saindang payo an saindang paglibak. Mahabon logod an gabos nindang rogaring saka madara sinda bilang mga bihag sa dayuhan na daga.


text:
Hare pagpatawada an saindang gibong maraot asin hare paglingawe an saindang mga kasalan, huli ta ininsulto ninda kami na nagtutugdok.”


text:
Kaya ipinadagos mi an paghirahay kan kudal; dai nahaloy naabot mi an kabangaan kan langkaw kaini, huli ta bilog an boot kan mga tawo sa pagtrabaho.


text:
Naanggot nin makuri si Sanballat, si Tobias, asin an mga Arab, mga Ammonita, saka an mga Asdodita kan madangog ninda na padagos an paghirahay mi kan mga kudal nin Jerusalem asin na nagkasurulat mi na an mga labot kaini.


text:
Nag-awit an mga taga Juda: “Sa gabat kan mga dara kami pinanruluya; kadakul nin marahay kan ati na hahaleon, kaya paano ming mahihirahay an kudal ngunyan na aldaw?”


text:
Naghona an samuyang mga kaiwal na dai mi sinda mahihiling ni maaaraman an nangyayari sagkod na makaharani sinda, gadanon kami asin ontokon an trabaho.


text:
Alagad danay kaming pinatanidan kan mga Judio na nag-eerok sa kaibahan kan samong mga kaiwal manongod sa mga plano kan mga ini na pagsalakay samo.


text:
Kaya sa mga kabtang kan kudal na dai pa tapos, nagbugtak ako nin mga bantay sa likod kan kudal, sosog sa saindang mga kamaganakan, na an mga ini may mga armas na espada, garod, saka mga pana.


text:
Nahiling kong nahandal an mga tawo, kaya sinabihan ko sinda asin an saindang mga lider saka mga opisyal, “Dai kamo matakot sainda. Giromdoma nindo an Kagurangnan, dakula asin makangirhat siya. Ipaglaban nindo an saindong mga tugang, an saindong mga kaakian, an saindong mga agom saka mga harong.”


text:
Nabaretaan kan samong mga kaiwal na naisihan mi an saindang mga plano asin nahiling ninda na dai ini pinapangyari nin Dios. Dangan nagbalik kami gabos sa kudal, lambang saro sa saiyang trabaho.


text:
Magpoon kan aldaw na idto, an kabanga kan sakong tawohan nagtrabaho mantang an kabanga nagbantay na armado nin garod, kalasag, saka mga pana asin nakasulot kan gubing na panggera. An mga lider nakidumamay man sa mga tawo,


text:
na naghihirahay kan kudal. An mga nagdadara kan mga kagamitan nagtatrabaho na dara an karga sa sarong kamot asin an armas sa saro pang kamot.


text:
An mga paratugdok igwa man nin espada sa saindang habayan mantang nagtatrabaho. Kataed ko an paratrompetang andam sa pagtao nin alarma.


text:
Sinabihan ko an mga tawo, an mga lider, saka an mga opisyal, “Dakula saka mahiwas an satuyang pinagtatrabahoan sa kudal asin siriblag kita sa lambang saro.


text:
Kun madangog nindo an tanog kan trompeta, magdaralagan kamo pasiring sako. An satuyang Dios an makikilaban para sato.”


text:
Kaya aroaldaw, poon aga sagkod pagtunga kan mga bitoon sa banggi, an kabanga nagtrabaho sa kudal mantang an kabanga nagbantay na may darang mga garod.


text:
Sinabihan ko pa kaidto an mga lalaking namamahala na sinda asin an gabos nindang katabang maontok kun banggi sa Jerusalem tanganing mabantayan mi an syudad kun banggi asin makapagtrabaho kun aldaw.


text:
Kaya dai na ako naghuba nin gubing maski kun banggi, siring man an sakong mga kairiba, mga sorogoon, saka an sakong mga bantay; an lambang saro samo danay na may darang armas.


text:
May mga nagsarabi, “Darakula an samuyang mga pamilya, kaya kaipuhan makakua kami nin kakanon tanganing mabuhay.”


text:
An iba nagsarabi, “Isinangra mi an samong mga oma, mga ubasan saka mga harong tanganing igwa kami nin kakanon asin dai kami magutom.”


text:
Igwa man na nagsarabi, “Nangutang kami nin kwarta tanganing an samong oma saka mga ubasan mabuhisan mi sa hade.


text:
An samong rasa pareho man kan rasa kan kapwa mi Judio; an samong mga aki pareho man kan saindang mga aki. Alagad napipiritan kaming ipaoripon an samong mga aki. An nagkapira ming aking babae ipinabakal na bilang mga oripon. Mayo kaming magiginibo kaini huli ta kinua na kan iba an samong mga oma saka mga ubasan.”


text:
Pinaghorophorop ko ini asin sinagwe ko an mga lider saka mga opisyal. Sinabihan ko sinda, “Inaapi nindo an saindong mga tugang!” Nag-apod ako nin sarong dakulang pagtiripon laban sainda,


text:
dangan nagtaram ako, “Sagkod na kaya mi pa, tinutubos mi an kapwa ta Judio na nagpabarakal kan saindang sadiri sa mga dayuhan. Alagad ngunyan pinipirit nindo an sadiri nindong mga tugang na ipabakal an sadiri ninda sa saindo na kapwa ninda Judio!” Dai sinda naggirong asin dai nakasimbag nin anoman.


text:
Dangan nagtaram ako, “Bakong marahay an ginigibo nindo. Dapat magkaigwa kamo nin pagkatakot sa Dios asin gibohon an matanos tanganing dai kita pagtuyatuyaon kan satong mga kaiwal na nasyon.


text:
An satong mga tugang pinautang ko nin kwarta saka pagkakan; pinautang man sinda kan sakong mga kairiba asin mga sorogoon. Kaya lingawan na nyato an kaisipan nin pagsingil sa pautang.


text:
Patawada an gabos nindang utang saindo; iuli nindo ngunyan man sanang aldaw an saindang mga oma, mga ubasan, mga tatamnan nin oliba, mga harong, mga kwarta, trigo, arak, saka lana.”


text:
Nagsirimbag an mga lider, “Kukuyogon mi an sinabi mo. Iuuli mi an pagsadiri ninda asin dai mi na sisingilon an samong mga pautang.” Inapod ko an mga padi asin pinasumpa an mga lider sa atubang ninda tanganing otobon ninda an saindang panuga.


text:
Dangan pinagpag ko an sakong gubing, saka nagsabi ako, “Pagpagon logod nin Dios siring kaini an siisay man na dai mag-otob kan saiyang panuga. Kuahon logod nin Dios an saindong mga harong asin an gabos nindong pagsadiri, dangan mayo nin matada saindo.” An gabos na nagtiripon nagsimbag nin “Amen!” asin nag-omaw sa Kagurangnan. Dangan inotob kan mga lider an saindang panuga.


text:
Sa bilog na doseng taon kan sakong pagigin gobernador sa daga nin Juda, magpoon kan ikabeynte sagkod sa ikatreynta y dos na taon kan pagigin emperador ni Artajerjes, ako asin an sakong kadugo dai nagkakan kan kakanon na talaan para sako bilang gobernador.


text:
An mga gobernador na nagkaerenot sako nagbugtak nin magabat na pasanon sa mga tawo asin naghagad sinda nin kakanon saka arak, laen pa kan kwarentang kwartang plata sa sarong aldaw. Sagkod an saindang mga sorogoon nang-api man sa mga tawo. Alagad dai ko iyan ginibo, huli ta may pagkatakot ako sa Dios.


text:
An bilog kong kosog ginamit ko sa paghirahay kan kudal asin mayo akong nakamtan na anoman na pagsadiri. An gabos kong sorogoon nagtarabang man sa paghirahay.


text:
Syento singkwentang mga Judio saka mga lider an danay kong pinakakan, laen pa kan mga tawo na nagdolok sako hale sa mga nasyon sa palibot.


text:
Aroaldaw nag-andam ako nin sarong baka, anom na piling karnero asin dakol na manok; lambang sampolong aldaw, nagtatao ako nin dakul na arak. Aram ko an gabat na pinapasan kan mga tawo, kaya dai ko inako an pagkakan na talaan sako bilang gobernador.


text:
O Dios, namimibi ako, na para sa karahayan ko, giromdomon mo an gabos na ginibo ko para sa banwaan na ini.


text:
Nabaretaan ni Sanballat, ni Tobias, ni Gesem na Arab, asin kan gabos nyamong kaiwal na natapos mi na an paghirahay kan kudal saka mayo na ini nin mga labot, maski dai pa nyamo ikinabugtak an mga trangkahan.


text:
Kaya nagpadara sako nin mensahe si Sanballat saka si Gesem na hampangon ko sinda sa saro kan mga baryo duman sa Kapantayan nin Ono. Alagad maraot an plano ninda para sako.


text:
May mga sinugo ako tanganing sabihan sinda, “Mahalaga an trabaho ko asin dai ako makakadiyan. Dai ko pwedeng ontokon an trabaho tangani sanang maghale asin makihampangan saindo.”


text:
Dangan nagsugo si Sanballat nin saro kan saiyang mga sorogoon, dara an ikalimang mensahe na nasa porma nin sarong bukas na surat,


text:
na iyo ini an laog: “Ipinag-oosip sa kataraed na nasyon asin sinasabi man ni Gesem na ika saka an mga Judio boot magrebelde, kaya hinihirahay nindo an kudal. Ibinareta man na boot mong magin hade, asin nagbugtak ka nin mga propeta na mapahayag sa Jerusalem na ika an hade nin Juda. Makakaabot an baretang ini sa emperador kaya magdigdi ka asin pag-olayan nyato an bagay na ini.”


text:
Pinadarahan ko siya kan simbag na ini: “Bakong totoo an mga sinabi mo; gibo-gibo mo sana an gabos na iyan.”


text:
Boot sana ninda kaming takoton tanganing maontok an trabaho. Dangan namibi ako, “O Dios, pakosoga man ako!”


text:
Kan panahon na iyan, dinalaw ko si Semaias, na aking lalaki ni Delaias saka makoapo ni Mehetabel, na dai kaidto pwedeng maghale sa saiyang harong. Sinabihan niya ako, “Kaipuhan magtago kita sa Banal na Lugar kan Templo asin baratan ta an mga pintoan, huli ta madigdi sinda tanganing gadanon ka. Maabot sinda sa banggi tanganing gadanon ka!”


text:
Nagsimbag ako, “Bako ako an tawong basta na sanang minadulag asin minatago. Dai ako malaog sa Templo tanganing iligtas sana an sakong buhay.”


text:
Kan paghorophoropon ko ini, nahiling ko na dai siya sinugo nin Dios. Nagpropesiya siya laban sako huli ta sinuholan siya ni Tobias saka ni Sanballat.


text:
Binayadan siya ninda tanganing takoton ako asin magkasala; dangan raoton an ngaran ko asin sopogon ako.


text:
Namibi ako, “O Dios, giromdoma an ginibo ni Tobias saka ni Sanballat, asin padusahan mo sinda. Giromdoma an babaeng propetang si Nodias asin an gabos na propetang naghingowang takoton ako.”


text:
Pakatapos nin singkwenta y dos na aldaw nin pagtrabaho, natapos an bilog na kudal kan ikabeynte y singkong aldaw kan bulan nin Elul.


text:
Kan maaraman ini kan gabos ming kaiwal sa mga kataraed na nasyon, nagkatarakot sinda gabos asin nagkasoropog, huli ta aram ninda na an trabaho nahaman sa tabang nin samuyang Dios.


text:
Kadakul na taga Juda an nanumpa na maapil saiya huli ta manugang siya kan Judiong si Secanias, na aking lalaki ni Ara. Laen pa kaini naagom kan aki niyang si Jehohanan an aking babae ni Mesullam na aking lalaki ni Berekias.


text:
Kadakul an nagtaram sako manongod kan mga karahayan na ginibo ni Tobias, dangan inosip man ninda saiya an gabos kong itinaram. Padagos siyang nagpadara nin mga surat sako tanganing takoton ako.


text:
Nahirahay na ngunyan an kudal, ikinabugtak na an mga trangkahan dangan itinalaan na sa mga bantay kan Templo, sa mga parakanta, asin sa mga Levita an saindang mga trabaho.


text:
Bilang parapamahala kan Jerusalem, pinili ko si Hanani na sakong tugang asin si Hananias na pamayong opisyal kan bantayan. Si Hananias orog na maimbod saka diosnon ki sa gabos.


text:
Sinabihan ko sinda, “An mga trangkahan kan Jerusalem dai dapat pagbukasan kun bako pang halangkaw an aldaw, asin kaipuhan serahan saka baratan an mga iyan bago maghale an mga nagbabantay pagsolnop kan aldaw. Magpili kamo nin mga lalaking taga Jerusalem para magbantay kan lugar sa palibot kan sadiri nindang mga harong.”


text:
An Jerusalem sarong dakulang syudad, alagad dikit an mga nag-eerok sa laog kaiyan asin dikit man an mga harong.


text:
Ipinasabong sako nin Dios na tiponon an mga tawo, an mga lider, mga opisyal dangan sensohon sinda sosog sa saindang kamaganakan. Nakua ko an listahan kan mga kamaganakan na naenot na nagbalik hale sa pagkatapokan, asin ini an nakasurat duman:


text:
Dakul an mga itinapok na nagbalik sa Jerusalem asin sa Juda hale sa probinsya nin Babilon; an lambang saro nagbalik sa sadiri niyang banwa. An saindang mga pamilya haloy nang nag-erok sa Babilonia magpoon kan mabihag sinda ni Hadeng Nebukadnezzar.


text:
An mga lider ninda iyo si Zerubabel, Josue, Nehemias, Azarias, Raamias, Nahamani, Mardokeo, Bilsan, Misperet, Bigvai, Nehum, asin Baana.


text:
Iyo ini an lista kan mga kamaganakan nin Israel, saka an bilang kan mga kaayon kan lambang kamaganakan na nagbalik hale sa pagkatapokan: Paros—dos mil syento setenta y dos Sefatias—tres syentos setenta y dos Ara—seis syentos singkwenta y dos Pahat-moab (mga kapagarakian ni Jesua asin ni Joab)—dos mil otso syentos dyes y otso Elam—mil dos syentos singkwenta y kwatro Zattu—otso syentos kwarenta y singko Zaccai—syete syentos sesenta Binnui—seis syentos kwarenta y otso Bebai—seis syentos beynte y otso Azgad—dos mil tres syentos beynte y dos Adonikam—seis syentos sesenta y syete Bigvai—dos mil sesenta y syete Adin—seis syentos singkwenta y singko Ater (inaapod man Ezekias)—nubenta y otso Hasum—tres syentos beynte y otso Bezai—tres syentos beynte y kwatro Harif—syento dose Gibeon—nubenta y singko


text:
Mga tawong nagbalik man hale sa pagkatapokan, na an mga ginikanan nag-erok sa mga lugar na ini: Betlehem asin Netofa—syento otsenta y otso Anatot—syento beynte y otso Bet-asmavet—kwarenta y dos Kiriat-jearim, Kefira, asin Beerot—syete syentos kwarenta y tres Rama asin Geba—seis syentos beynte y ono Micmas—syento beynte y dos Betel asin Ai—syento beynte y tres An saro pang Nebo—singkwenta y dos An saro pang Elam—mil dos syentos singkwenta y kwatro Harim—tres syentos beynte Jerico—tres syentos kwarenta y singko Lod, Hadid, asin Ono—syete syentos beynte y ono Senaa—tres mil nuebe syentos treynta


text:
Iyo ini an lista kan mga kamaganakan nin mga padi na nagbalik hale sa pagkatapokan: Jedaias (mga kapagarakian ni Jesua)—nuebe syentos setenta y tres Immer—mil singkwenta y dos Pasur—mil dos syentos kwarenta y syete Harim—mil dyes y syete


text:
Mga kamaganakan nin mga Levita na nagbalik hale sa pagkatapokan: Jesua asin Kadmiel (mga kapagarakian ni Odavias)—setenta y kwatro Mga paratugtog sa Templo (mga kapagarakian ni Asaf)—syento kwarenta y otso Mga bantay sa Templo (mga Kapagarakian ni Sallum, Ater, Talmon, Akkub, Hatita, asin Sobai)—syento treynta y otso


text:
Mga kamaganakan kan mga trabahador sa Templo na nagbalik hale sa pagkatapokan: Ziha, Hasufa, Tabbaot, Keros, Sia, Padon, Lebana, Hagaba, Salmai, Hanan, Giddel, Gahar, Reaias, Rezin, Nekoda, Gazzam, Uzza, Pasea, Besai, Meunim, Nefusesim, Bakbuk, Hakufa, Harhur, Bazlit, Mehida, Harsa, Barkos, Sisera, Tema, Nezias, asin Hatifa.


text:
Mga kamaganakan kan mga sorogoon ni Solomon na nagbalik hale sa pagkatapokan: Sotai, Soferet, Perida, Jaala, Darkon, Giddel, Sefatias, Hattil, Pokeret-hazzebaim, asin Amon.


text:
Tres syentos nubenta y dos gabos an bilang kan mga kapagarakian nin mga trabahador sa Templo asin mga sorogoon ni Solomon na nagbalik hale sa pagkatapokan.


text:
Seis syentos kwarenta y dos an mga kaayon sa mga kamaganakan ninda Delaias, Tobias, asin Nekoda, na nagbalik hale sa mga banwa nin Tel-mela, Tel-harsa, Kerub, Addon, asin Immer; alagad dai nanggad ninda napatotoohan na kapagarakian sinda nin mga Israelita.


text:
An mga kamaganakan kan mga padi na ini dai man nakakua nin mga talaan na makakapatotoo kan saindang ginikanan: Hobaias, Hakkoz, asin Barzillai. (An sarong ginikanan kan kamaganakan ni Barzillai nakaagom nin sarong babae na gikan sa kamaganakan ni Barzillai nin Gilead, dangan inarog an ngaran kan kamaganakan nin saiyang panugangan na lalaki.) Dai sinda inako bilang mga padi nin huli ta dai ninda napatotoohan an saindang mga ginikanan.


text:
Sinabihan sinda kan gobernador na dai sinda pwedeng magkakan kan dolot sa Dios sagkod na mayo nin padi na tataong maggamit kan Urim asin Tummim.


text:
An kabilogan na bilang kan mga itinapok na nagbalik uminabot sa kwarenta y dos mil tres syentos sesenta. An saindang mga sorogoon na lalaki saka babae uminabot sa bilang na syete mil tres syentos treynta y syete, an mga paratugtog na lalaki saka babae uminabot sa bilang na dos syentos kwarenta y singko. An mga kabayo uminabot sa bilang na syete syentos treynta y seis. An mga mula uminabot sa bilang na dos syentos kwarenta y singko. An mga kamelyo uminabot sa bilang na kwatro syentos treynta y singko, asin an mga asno uminabot sa bilang na seis mil syete syentos beynte.


text:
Dakul na tawo an nagtarao para sa paghirahay kan Templo. An gobernador nagtao nin walong kilo nin bulawan, singkwentang palanggana, asin kinyentos treyntang mga gubing para sa mga padi. Nagkapirang mga pamayo nin mga kamaganakan an nagtao nin syento sesenta y otsong kilo nin bulawan, mil dos syentos singkwentang kilo nin plata, an ibang mga tawo nagtao nin syento sesenta y otsong kilo nin bulawan, syento kwarentang kilo nin plata, asin sesenta y syeteng mga gubing para sa mga padi.


text:
An mga padi, an mga Levita, an mga bantay sa Templo, an mga paratugtog, an mga trabahador sa Templo—an bilog na banwaan nin Israel—nag-erok sa mga banwa asin sa mga syudad nin Juda.


text:
Kan ikapitong bulan, an banwaan nin Israel napamugtak na sa saindang mga banwa. Kan enot na aldaw kan bulan na idto, nagtiripon sinda gabos sa Jerusalem, duman sa atubangan kan Trangkahan nin Tubig. Sinabihan kan mga tawo si Esdras, na sarong padi asin paratukdo kan Katogonan, na darahon an Libro kan Katogonan na itinao nin Kagurangnan sa Israel huli ki Moises.


text:
Kaya dinara ini ni Esdras duman sa lugar na pinagtiriponan kan mga tawo—mga lalaki, mga babae, saka mga aki na tatao nang magsabot.


text:
Binasa niya sainda duman an Katogonan, magpoon pagsirang kan aldaw sagkod odto, asin hinimate siya ninda nin marahay.


text:
Nakatindog si Esdras sa ibabaw nin sarong platapormang kahoy na ginibo para sa okasyon na idto. Nagtirindog sa saiyang too si Mattitias, si Sema, si Anaias, si Urias, si Hilkias, saka si Maaseias; nagtirindog sa wala niya si Pedaias, si Misael, si Malkias, si Hasum, si Hasbaddana, si Zacarias, saka si Mesullam.


text:
Nahiling si Esdras kan gabos na tawo huli ta halangkaw an platapormang tinindogan niya. Nagtirindog an gabos kan bukasan niya an libro.


text:
Inomaw ni Esdras an Kagurangnan, an dakulang Dios, asin initaas kan gabos an saindang mga kamot saka nagsirimbag, “Amen! Amen!” Nagdarapa sinda asin nagsaramba sa Kagurangnan.


text:
Dangan nagbarangon sinda asin nagtirindog sa dati nindang lugar. An Katogonan ipinaliwanag sainda kan mga Levita na si Jesua, Bani, Serebias, Jamin, Akkub, Sabbetai, Odias, Maaseias, Kelita, Azarias, Jozabad, Hanan, asin Pelaias.


text:
Malinaw na itrinadusir asin ipinaliwanag ninda an binabasa na Katogonan nin Dios tanganing masabotan kan mga tawo.


text:
Kan madangog kan mga tawo an hinahagad kan Katogonan, natanyog an saindang boot asin huminibi sinda. Kaya sinabihan sinda ni Nehemias, na iyo an gobernador, ni Esdras na padi saka paratukdo kan Katogonan, asin kan mga Levita na nagtukdo sa mga tawo, “An aldaw na ini banal sa Kagurangnan na saindong Dios, kaya dai kamo magmondo o maghibi.


text:
Magpuli na kamo asin magbangkete. Hirasan nindo nin kakanon saka inomon an mga mayo kaiyan. An aldaw na ini banal para sa satong Kagurangnan, kaya dai kamo magmondo. An kaogmahan na itinao saindo nin Kagurangnan magigin kakosogan nindo.”


text:
Naglibot an mga Levita sa pagpaontok kan mga tawo asin sa pagsabi sainda na dai magmondo sa banal na aldaw na idto.


text:
Kaya nagpuli an gabos na tawo tanganing mag-orogma; nagkakan sinda, nag-inom asin naghiras sa iba kan yaon sainda, huli ta nasabotan ninda an ipinahayag sainda.


text:
Kan sunod na aldaw, an mga pamayo kan mga kamaganakan, kaiba an mga padi saka an mga Levita, nagduman ki Esdras tanganing adalan an mga katukdoan kan Katogonan.


text:
Naaraman ninda na an Katogonan, na itinao nin Kagurangnan sa paagi ni Moises, nagboot na an banwaan nin Israel dapat mag-erok sa mga harong-harong sa laog kan Pyesta nin mga Harong-harong.


text:
Kaya ipinagboot ninda asin ibinalangibog sa bilog na Jerusalem asin sa iba pang mga syudad saka banwa an siring: “Magduman kamo sa kabubuldan asin magkua nin mga sanga nin aguho, mga oliba, mga mirto, mga palma, saka iba pang madahon na mga sanga tanganing gibohon na mga harong-harong, siring sa ipinagboot kan Katogonan.”


text:
Kaya nagkurua nin mga sanga an mga tawo asin naggiribo nin mga harong-harong sa mga atop kan saindang harong, sa saindang mga patyo, sa patyo kan Templo nin Dios, sa plasa na harani sa Trangkahan nin Tubig asin sa plasa na harani sa Trangkahan nin Efraim.


text:
An gabos na nagbalik hale sa pagkatapokan naggibo nin harong-harong dangan nag-erok duman. Dakula an saindang kaogmahan huli ta haloy nang dai sinda naggibo kaini; an huring paggibo ninda iyo kan panahon pa ni Josue na aking lalaki ni Nun.


text:
Nagbasa sinda sa libro kan Katogonan nin Dios aroaldaw, poon sa enot na aldaw kan pyesta sagkod sa huring aldaw. Nagselebrar sinda sa laog nin pitong aldaw, asin sa ikawalong aldaw, nagtiripon sinda sa pagtapos kan pyesta, siring sa ipinagboot kan Katogonan.


text:
Kan ikabeynte y kwatrong aldaw kan bulan na idto, nagtiripon an banwaan nin Israel sa pag-ayuno asin pagmondo para sa saindang mga kasalan. Nagsulot sinda nin sako saka nagbugtak nin daga sa saindang mga payo bilang tanda nin pagmondo.


text:
Nagsiblag an mga Israelita sa gabos na dayuhan, dangan nagtindog sinda saka nagkumpisal kan saindang mga kasalan asin kan kasalan kan saindang mga ginikanan.


text:
Sa laog nin tolong oras binasa sainda an Katogonan nin Kagurangnan na saindang Dios; an sunod na tolong oras ginamit ninda sa pagkumpisal kan saindang mga kasalan asin sa pagsamba sa Kagurangnan na saindang Dios.


text:
Igwa nin plataporma para sa mga Levita asin duman tuminindog si Jesua, si Bani, si Kadmiel, si Sebanias, si Bunni, si Serebias, si Bani, asin si Kenani; namibi sinda nin makosog sa Kagurangnan na saindang Dios.


text:
Dangan nagsabi an mga Levita na si Jesua, Kadmiel, Bani, Hasabneias, Serebias, Odias, Sebanias, asin Petahias; “Magtirindog kamo asin mag-omaw sa Kagurangnan na saindong Dios, sa panahon na daing kasagkoran! Omawon an mamurawayon niyang ngaran na ilinangkaw sa ano man na bendisyon asin kaomawan.”


text:
Dangan an banwaan nin Israel namibi nin siring: “Kagurangnan, ika sana an Kagurangnan; linalang mo an kalangitan asin an mga bitoon sa kaitaasan. Linalang mo an daga saka an dagat, asin an gabos na yaon diyan; ika an nagtao nin buhay sa gabos. An langitnon na hukbo nagsasamba saimo.


text:
Ika, Kagurangnan Dios, an nagpili ki Abram asin nagkua saiya hale sa Ur sa Babilonia; rinibayan mo an saiyang ngaran nin Abraham.


text:
Nahiling mo na maimbod siya saimo, kaya nakipagtipan ka saiya. Nanuga ka saiya na itatao mo sa saiyang kapagarakian an daga kan mga Cananeo, mga Heteo, mga Amoreo, mga Pereseo, mga Jebuseo, asin mga Gergeseo. Inotob mo an saimong panuga, huli ta ika matanos.


text:
“Nahiling mo an kasakitan sa Egipto kan samong mga ginikanan; nadangog mo an saindang inagrangay duman sa Dagat na pula.


text:
Nagpahiling ka nin mga tanda saka mga ngangalasan laban sa hade nin Egipto, laban sa saiyang mga opisyal asin sa gabos na tawo sa saiyang daga, huli ta aram mo na inapi ninda an saimong banwaan. Nagin bantog an saimong ngaran sagkod ngunyan na aldaw.


text:
Sa atubang kan saimong banwaan binanga mo an dagat, kaya nag-agi sinda sa mamarang daga sa tahaw kan dagat. An mga nagralamag sainda linamos mo sa hararom na dagat, siring sinda sa gapo na nag-irarom sa anggot na mga katubigan.


text:
Kun aldaw pinangenotan mo sinda huli sa hariging panganoron; kun banggi inilawan mo an saindang dalan huli sa hariging kalayo.


text:
Hale sa langit naghilig ka sa Bukid nin Sinai; nagtaram ka sa saimong banwaan, asin tinawan mo sinda nin mga matanos na katogonan saka marahay na mga katukdoan.


text:
Tinukdoan mo sinda na pakabanalon an saimong mga Sabbath, asin huli kan saimong sorogoon na si Moises itinao mo sainda an saimong katogonan.


text:
“Kan sinda nagutom, tinawan mo sinda nin tinapay hale sa langit, asin nin tubig hale sa sarong gapo kan sinda napaha. Sinabihan mo sinda na sakopon an daga na pinanuga mong itatao sainda.


text:
Alagad an samong mga ginikanan nagin mapaabaw-abaw saka matagas an payo, asin dai ninda inotob an saimong mga togon.


text:
Habo sindang magkuyog, asin liningawan ninda an mga ngangalasan na ginibo mo para sainda. Sa kapaabaw-abawan pinili ninda an sarong lider, na madara sainda pabalik sa kaoripnan sa Egipto. Alagad ika sarong Dios na nagpapatawad; maugayon ka saka mamomoton, haloy bago maanggot asin mayaman sa pagkamoot, asin dai mo sinda pinabayaan.


text:
Naggibo sinda nin sarong ladawan na baka asin nagsabi na iyo idto an dios na nagluwas sainda hale sa Egipto! Dakula an ginibo nindang paglanghad saimo.


text:
Alagad dai mo sinda pinabayaan duman sa kalangtadan, huli ta dakula an saimong pagkaherak. Dai mo hinale an hariging panganoron na nangenot sainda kun aldaw ni an hariging kalayo na nag-ilaw sa saindang agihan kun banggi.


text:
Sa saimong pagkamarahayon tinukdoan mo sinda; pinakakan mo sinda nin manna asin tinawan mo nin tubig na inomon.


text:
Sa laog nin kwarentang taon sa kalangtadan, dai sinda nagkulang nin anoman; dai nagdaan an sulot nindang mga gubing asin dai naggatok an saindang mga bitis.


text:
“Pinasakop mo sainda an mga nasyon saka mga kahadean, mga dagang yaon sa saindang pagdolonan. Sinakop ninda an daga nin Hesbon, na an hade iyo si Sihon, asin an daga nin Basan, na an hade iyo si Og.


text:
Pinadakul mo an saindang kapagarakian siring sa mga bitoon sa langit; pinamugtak mo sinda sa daga na ipinanuga mong itatao sa saindang mga kapagarakian.


text:
Sinakop ninda an daga nin Canaan; dinaog mo an banwaan na nag-erok duman. An saimong banwaan tinawan mo nin kapangyarihan na gibohon an boot ninda sa mga hade saka mga banwaan nin Canaan.


text:
Sinakop kan saimong banwaan an mga pinapusog na syudad, sarong mayaman na daga saka mga harong na pano nin kayamanan, mga bubon na dati nang kinalot, mga olibahan, mga kahoy na namumunga, asin mga ubasan. Nagkarakan sinda kan boot ninda asin sinda, nagtaraba; nag-orogma sinda sa dakulang karahayan na itinao mo sainda.


text:
“Alagad an saimong banwaan nagrebelde asin dai nagkuyog saimo; nagtalikod sinda sa saimong katogonan. Ginadan ninda an mga propeta na nagpatanid sainda, na nagtaram sainda na dai magtalikod saimo. Dakul na beses sindang naglanghad saimo,


text:
kaya tinugotan mong madaog saka masakop sinda kan saindang mga kaiwal. Dangan sa saindang kasakitan naghagad sinda saimo nin tabang, asin hale sa langit sinimbag mo sinda. Sa dakula mong pagkaherak nagpadara ka nin mga lider, na nagligtas sainda sa kamot kan saindang mga kaiwal.


text:
Alagad kan magkaigwa sinda nin katoninongan, nagkasala giraray sinda, kaya ipinasakop mo giraray sinda sa saindang mga kaiwal. Alagad kan magsolsol sinda saka maghagad saimo nin tabang, hale sa langit dinangog mo sinda. Kadakul na beses na ilinigtas mo sinda huli kan saimong dakulang pagkaherak.


text:
Pinatanidan mo sinda na magkuyog kan saimong mga katukdoan, alagad sa kapaabaw-abawan isinikwal ninda an saimong mga katogonan, maski ngani an pag-otob kaiyan iyo an dalan pasiring sa buhay. Sutil saka matagas an payo na nagsayuma sindang magkuyog.


text:
Dakul na taon matinios na pinatanidan mo sinda. Pinasabongan mo an saimong mga propeta tanganing magtaram sainda, alagad dai sinda nagdangog; kaya ipinasakop mo sinda sa ibang mga nasyon.


text:
Alagad sa dakula mong pagkaherak, dai mo sinda tinunaw o pinabayaan; huli ta ika sarong maugayon asin maheherakon na Dios!


text:
“O Dios, samuyang Dios, dakula kang gayo, makangirhat asin mapangyari! Inootob mo an tipan asin ipinapahiling mo an danay na pagkamoot. Dai mo man logod ibilang na kadikit sanang kasakitan an nag-abot samuya, poon kan apihon kami kan mga hade nin Asiria asin sagkod ngunyan; mga kasakitan na nag-abot sa samuyang mga hade, mga lider, mga padi, asin mga propeta, sa samuyang mga ginikanan asin sa bilog na banwaan.


text:
An samuyang mga ginikanan, mga hade, mga lider, asin mga padi dai nag-otob kan saimong Katogonan, dai nagdangog kan saimong mga pagboot asin mga patanid.


text:
Huli kan saimong bendisyon, pinamayohan kan mga hade an saimong banwaan kan nag-erok sinda sa mahiwas, matubang na daga na itinao mo sainda; alagad dai sinda nagtalikod sa maraot nindang gibo asin dai naglingkod saimo.


text:
Ngunyan mga oripon kami sa daga na itinao mo sa samuyang mga ginikanan, sa mayaman na daga na nagtatao samo nin kakanon.


text:
Huli sa samong mga kasalan, napaduman sa mga hade na ibinugtak mong mamayo samo, an bunga kan daga na itinao mo sa samo. Nagigibo ninda an anoman na boot ninda sa samong mga hawak saka sa samong mga hayop, asin dakula an samong kahorasaan!”


text:
Huli kan mga nangyaring ini, kami, an banwaan nin Israel, minagibo nin sarong masasarigan na nasusurat na tipan, na pipirmahan kan samong mga lider, kan samong mga Levita, saka samong mga padi.


text:
An enot na nagpirma iyo an gobernador na si Nehemias, na aking lalaki ni Hacalias, asin an sunod na nagpirma si Zedekias. Nagpirma man an mga minasunod:


text:
An mga padi: Seraias, Azarias, Jeremias, Pasur, Amarias, Malkias, Hattus, Sebanias, Malluc, Harim, Meremot, Obadias, Daniel, Ginneton, Baruc, Mesullam, Abias, Mijamin, Maazias, Bilgai, asin Semaias.


text:
An mga Levita: Jesua na aking lalaki ni Azanias, Binnui kan kamaganakan ni Henadad, Kadmiel, Sebanias, Odias, Kelita, Pelaias, Hanan, Mica, Rehob, Hasabias, Zaccur, Serebias, Sebanias, Odias, Bani, asin si Bininu.


text:
An mga lider kan banwaan: Paros, Pahat-moab, Elam, Zattu, Bani, Bunni, Azgad, Bebai, Adonias, Bigvai, Adin, Ater, Ezekias, Azzur, Odias, Hasum, Bezai, Harif, Anatot, Nebai, Magpias, Mesullam, Hezir, Mesezabel, Zadok, Jaddua, Pelatias, Hanan, Anaias, Oseas, Hananias, Hassub, Hallohes, Pilha, Sobek, Rehum, Hasabna, Maaseias, Ahias, Hanan, Anan, Malluk, Harim, asin si Baana.


text:
Kami, an banwaan nin Israel, an mga padi, mga Levita, mga bantay sa Templo, mga parakanta, mga trabahador sa Templo asin an gabos na nagsiblag sa mga dayuhan bilang pagsunod kan togon nin Dios, kaiba an samuyang mga agom, kaakian, patin an gabos na tatao nang magsabot,


text:
nakikisumaro sa samuyang mga lider sa pagsumpa na kami mamumuhay sosog sa Katogonan nin Dios, na itinao nin Dios huli ki Moises na saiyang sorogoon; na kukuyogon mi an gabos na pagboot samo nin Kagurangnan na samong Kagurangnan; na ootobon mi an gabos niyang katogonan asin pagsusundon; na mapapairarom kami sa sarong maldisyon kun lapason mi iyan.


text:
Kun an mga dayuhan magdara nin trigo o anoman na ipapabakal sa aldaw nin Sabbath o sa arin man na banal na aldaw, dai kami mabakal sainda. Sa lambang ikapitong taon, dai mi tatanoman an samong mga oma, asin paparaon mi an gabos na utang samo.


text:
Para sa pagsamba sa Templo, matao kami kan mga minasunod: kan sagradong tinapay, kan dolot na pagkakan sa aroaldaw, kan mga hayop na tututongon sa aroaldaw, kan mga banal na dolot para sa aldaw na Sabbath, Pyesta kan Bagong Bulan, asin iba pang mga pyesta, kan iba pang banal na mga atang, kan mga dolot para sa kapatawadan kan mga kasalan nin Israel, asin iba pang mga kaipuhan sa Templo.


text:
Kami, an banwaan, an mga padi, mga Levita, magkakaigwa nin ripa taon-taon para sa kamaganakan na matao kan kahoy na gagamiton para sa pagtutong kan mga sakripisyo sa altar nin Kagurangnan na samuyang Dios, sosog sa nasusurat sa Katogonan.


text:
Taon-taon, nanunuga kami na dadarahon mi sa Templo bilang dolot an mga enot na bunga kan samuyang daga asin mga kahoy.


text:
An samong matuang aking lalaki dadarahon mi sa mga padi sa Templo tanganing ikonsagra sa Dios, sosog sa nasusurat sa Katogonan. Siring man idodolot nyamo an lambang matuang baka, karnero, asin kanding.


text:
Dadarahon mi sa mga padi sa Templo an tinagba kan enot na trigo na samuyang inani, kan samuyang arak, lana nin oliba asin kan gabos na bunga nin kahoy. An himoloan kan samuyang mga tinanom itatao nyamo sa mga Levita, na iyo an nagkokolekta kaiyan sa samong mga banwa.


text:
An mga padi na kapagarakian ni Aaron iyo an maiba sa mga Levita sa pagkolekta kan mga himoloan. An ikasampolong kabtang kan mga himoloan dadarahon kan mga Levita sa Templo, sa mga kwartong sarayan.


text:
An gabos na dolot na trigo, arak saka lana nin oliba dadarahon kan banwaan nin Israel asin kan mga Levita, sa mga kwartong sarayan na namumugtakan kan mga kagamitan sa Templo. Digdi nag-eerok an mga padi na naglilingkod sa panahon na iyan, asin an mga bantay saka mga parakanta sa Templo. Dai nyamo papabayaan an Templo nin samuyang Dios.


text:
Nag-erok sa Jerusalem an mga lider kan banwaan, asin an iba nagripa tanganing magpili nin sarong pamilya, sa lambang grupo nin sampolong pamilya, na iyo an maerok sa banal na syudad nin Jerusalem, mantang an siyam na pamilya na dai napili duman maerok sa ibang mga syudad saka banwa.


text:
An banwaan nin Israel, an mga padi, mga Levita, mga trabahador sa Templo asin an mga kapagarakian kan mga sorogoon ni Solomon nag-erok sa ibang mga banwa saka mga syudad sa sadiri nindang rogaring. Iyo ini an lista kan mga ginagalangan na mga namamanwaan sa probinsya nin Juda na nag-erok sa Jerusalem:


text:
An mga kaayon sa tribu ni Juda: Si Ataias, na aking lalaki ni Uzzias saka makoapo ni Zacarias. An iba niyang mga ginikanan iyo si Amarias, si Sefatias saka si Mahalalel, na mga kapagarakian ni Perez na aking lalaki ni Juda.


text:
Si Maaseias, na aking lalaki ni Baruc saka makoapo ni Colhoze. An iba niyang mga ginikanan iyo si Hazaias, si Adaias, si Joiarib, asin si Zacarias, na mga kapagarakian ni Shela na aking lalaki ni Juda.


text:
Sa mga kapagarakian ni Perez, kwatro syentos sesenta y otsong pangenot na kalalakihan an nag-erok sa Jerusalem.


text:
An mga kaayon sa tribu ni Benjamin: Si Sallu, na aking lalaki ni Mesullam saka makoapo ni Joed. An iba niyang mga kapagarakian iyo si Pedaias, Kolaias, Maaseias, Itiel, saka si Jesaias.


text:
Si Gabbai saka si Sallai na mga haraning kadugo ni Sallu. Nuebe syentos beynte y otso gabos na Benjaminita an nag-erok sa Jerusalem.


text:
Si Joel na aking lalaki ni Zikri iyo an namahala sainda, asin si Juda na aking lalaki ni Hassenua iyo an ikaduwang parapamahala kan syudad.


text:
Si Seraias, na aking lalaki ni Hilkias saka makoapo ni Mesullam. An iba niyang mga ginikanan iyo si Zadok, si Meraiot, saka si Ahitub na iyo an Halangkaw na Padi.


text:
Otso syentos beynte y dos gabos na kaayon sa kamaganakan na ini an naglingkod sa Templo. Si Adaias, na aking lalaki ni Jeroham saka makoapo ni Pelalias. An iba niyang mga ginikanan iyo si Amzi, Zacarias, Pasur, saka Malkias.


text:
Dos syentos kwarenta y dos na kaayon sa kamaganakan na ini an pamayo nin mga pamilya. Si Amasai, na aking lalaki ni Azarel saka makoapo ni Azai. An iba niyang mga ginikanan iyo si Mesillemot asin si Immer.


text:
Syento beynte y otsong mga kaayon kan kamaganakan na ini an maiisog na mga soldados. An saindang pamayo iyo si Zabdiel na aki ni Haggedolim.


text:
An mga Levita: Si Semaias, na aking lalaki ni Hassub saka makoapo ni Azrikam. An iba pa niyang mga ginikanan iyo si Hasabias asin si Bunni.


text:
Si Sabbetai asin si Jozabad, na mga bantog na Levita, na namamahala kan patrabaho sa luwas kan Templo.


text:
Si Mattanias, na aking lalaki ni Mica saka makoapo ni Zabdi asin kapagarakian ni Asaf. Siya an namayo kan koro kan Templo sa pag-awit kan pamibi nin pasasalamat. Si Bakbukias, na katabang ni Matanias. Si Abda, na aking lalaki ni Sammua saka makoapo ni Galal, asin kapagarakian ni Jedutun.


text:
An mga bantay sa Templo: Si Akkub, si Talmon, asin an saindang mga kadugo; syento setenta y dos sinda gabos.


text:
An iba sa mga Israelita asin an iba pang mga padi saka mga Levita duman nag-erok sa sadiri nindang rogaring, sa iba pang mga syudad saka mga banwa nin Juda.


text:
An mga trabahador sa Templo nag-erok sa sarong lugar sa Jerusalem na inapod Ofel, asin si Ziha saka si Gispa iyo an namahala sainda.


text:
An namahala kan mga Levita na nag-erok sa Jerusalem iyo si Uzzi na aking lalaki ni Bani saka makoapo ni Hasabias. Kabilang sa mga ginikanan niya iyo si Mattanias saka Mica. Kaayon siya sa kamaganakan ni Asaf, na iyo an namahala kan musika sa gabos na paglingkod sa Templo.


text:
Igwa nin mga pagboot an hade manongod sa aroaldaw na paglingkod kan mga kamaganakan na ini sa Templo.


text:
Si Petahias, na aking lalaki ni Mesezabel, na kaayon sa kamaganakan ni Zera kan tribu ni Juda, iyo an nagrepresentar kan banwaan nin Israel sa atubang kan hade nin Persia.


text:
Dakul sa mga tawo an nag-erok sa mga banwa na harani sa saindang mga oma. An mga gikan sa tribu nin Juda nag-erok sa Kiriat-arba, Dibon saka Jekabzeel, asin sa mga baryo na harani sa mga syudad na ini.


text:
Zanoa, Adullam, asin sa mga baryo na harani sa mga banwa na ini. Nag-erok sinda sa Lakis saka sa mga haraning oma, sa Azeka asin sa mga baryo kaini. Kaya an mga taga Juda nag-erok sa teritoryo magpoon sa Beer-sheba sagkod sa Kapantayan nin Hinnom.


text:
An mga gikan sa tribu ni Benjamin nag-erok sa teritoryo magpoon sa Geba sagkod sa Micmas, sa Ai, sa Betel asin sa mga baryo na harani digdi,


text:
Iyo ini an mga padi asin mga Levita na nagbalik hale sa pagtapokan kaiba ni Zerubabel, na aking lalaki ni Sealtiel saka ni Josue, na Halangkaw na Padi:


text:
An mga Padi: Seraias, Jeremias, Esdras, Amarias, Malluc, Hattus, Secanias, Rehum, Meremot, Iddo, Ginnetoi, Abias, Mijamin, Maadias, Bilga, Semaias, Joiarib, Jedaias, Sallu, Amok, Hilkias, asin Jedaias. Iyo ini an mga lider kan kapwa ninda mga padi kan panahon ni Josue.


text:
An mga Levita: An minasuronod iyo an namamahala kan pag-awit nin pasasalamat: si Jesua, Binnui, Kadmiel, Serebias, Juda, asin Matanias.


text:
Kan si Joiakim iyo an Halangkaw na Padi, an mga padi na ini iyo an pamayo kan saindang kamaganakan: Padi Kamaganakan Meraias Seraias Hananias Jeremias Mesullam Esdras Jehohanan Amarias Jonatan Malluki Jose Sebanias Adna Harim Helkai Meraiot Zacarias Iddo Mesullam Ginneto Zikri Abias … Miniamin Piltai Moadias Sammua Bilga Jehonatan Semaias Matennai Joiarib Uzzi Jedaias Kallai Sallai Eber Amok Hasabias Hilkias Netanel Jedaias


text:
Igwa nin nakasaray na listahan kan mga pamilya kan mga padi saka Levita sa bilog na pagkabuhay kan mga Halangkaw na Padi na si Eliasib, Jehoiada, Jonatan, asin Jaddua. Natapos an listahan na ini kan si Dario iyo an emperador nin Persia.


text:
Alagad an listahan kan mga pamayo kan mga pamilya kan mga Levita ikinasurat sa Libro nin mga Cronica sa panahon sana ni Jonatan na makoapo ni Eliasib.


text:
Pinaggrupo-grupo an mga Levita sa pamamahala ni Hasabias, Serebias, Jesua, Binnui, asin Kadmiel. Danay na igwa nin duwang grupo na nag-oomaw asin nagpapasalamat sa Dios, sosog sa katukdoan na itinao ni Hadeng David, an sorogoon nin Dios. Sarong grupo an nag-awit kan mga pag-omaw asin pasalamat; an ikaduwang grupo an nag-awit kan mga simbag.


text:
An mga bantay sa Templo na namamahala sa pagbantay kan mga kwartong sarayan iyo si Mattanias, Bakbukias, Obadias, Mesullam, Talmon, asin Akkub.


text:
An mga tawong ini nagkaburuhay kan panahon ni Joiakim na aking lalaki ni Josue saka makoapo ni Jehozadak, kan panahon kan gobernador na si Nehemias asin kan panahon ni Esdras, an padi na paratukdo kan Katogonan.


text:
Kan ikonsagra an kudal kan syudad nin Jerusalem, ipinaapod an gabos na Levita sa manlaen-laen na lugar na saindang pinag-eerokan tanganing makaiba sa selebrasyon na pano nin kaogmahan asin pasasalamat, kaiba an mga awit sa tanog nin mga gimbal, mga arpa, saka mga lira.


text:
Nakisumaro man sa selebrasyon an mga pamilya kan mga paraawit na Levita, hale sa lugar na saindang pinag-eerokan sa palibot nin Jerusalem, asin sa mga banwa sa palibot nin Netofa,


text:
Ginibo kan mga padi saka mga Levita an seremonya nin paglinig para sa sadiri, sa mga tawo, sa mga trangkahan, asin kudal kan syudad.


text:
Ipinag-iba ko sa ibabaw kan kudal an mga lider nin Juda dangan binanga ko sinda sa duwang grupo tanganing magprosesyon sa palibot kan syudad sa pagpasalamat sa Dios. An enot na grupo luminakaw patoo sa ibabaw kan kudal pasiring sa Trangkahan nin Ati.


text:
Sunod sainda iyo an mga padi na nagpapatanog kan mga trompeta: si Azarias, Esdras, Mesullam, Juda, Benjamin, Semaias, saka si Jeremias. Dangan sunod si Zacarias na aking lalaki ni Jonatan saka makoapo ni Semaias. (Kabilang sa mga ginikanan niya iyo si Mattanias, Micaias, asin Zaccur, kan kamaganakan ni Asaf.)


text:
Kasunod ni Zacarias an iba pang kaayon kan saiyang kamaganakan na iyo si Semaias, Azarel, Milalai, Gilalai, Maai, Netanel, Juda, asin Hanani, na gabos igwa nin darang instrumento sa pagtugtog arog kan mga ginamit ni Hadeng David, an sorogoon nin Dios. An namayo kan grupong ini iyo si Esdras, na paratukdo kan Katogonan.


text:
Nagpadagos an grupong ini sa Trangkahan nin Burabod, nagsakat sa hagdan na pasiring sa Syudad ni David, nag-agi sa palasyo ni David, dangan nagbalik sa kudal na harani sa Trangkahan nin Tubig, sa sirangan na parte kan syudad.


text:
Nagpasiring sa wala sa ibabaw kan kudal an saro pang grupo na nagpasalamat sa Dios, asin nagsunod ako sa grupong ini, kaiba an kabanga kan mga tawo. Inagihan mi an Tore nin mga Horno, kan pasiring kami sa Mahiwas na Kudal.


text:
Hale duman inagihan mi an Trangkahan ni Efraim, an Daan na Trangkahan, an Trangkahan nin Sira, an Tore ni Hananel, asin an Tore kan Sanggatos, dangan nagpasiring kami sa may Trangkahan kan Karnero. Nag-ontok kami sa may trangkahan pasiring sa Templo.


text:
kabilang man sa grupo mi an mga pading ini na nagpapatanog nin trompeta: si Eliakim, Maaseias, Miniamin, Micaias, Elioenai, Zacarias, asin Hananias.


text:
Kasunod ninda si Maaseias, Semaias, Eleazar, Uzzi, Jehohanan, Malkias, Elam, asin Ezer. Nagkanta an koro sa pamayo ni Jezrahias.


text:
Kan aldaw na idto, nagdolot sinda nin mga sakripisyo asin nag-ogma huli ta tinawan sinda nin Dios nin labi-labing kaogmahan. Nag-ogma man an mga babae asin an mga aki. An ribok kan saindang pag-ogma nadangog maski sa harayong lugar.


text:
Kan aldaw na idto, may mga lalaki na ibinugtak na namamahala kan mga kwartong sarayan kan mga kontribusyon, mga tinagba asin mga himoloan sa taon-taon. Sinda an nag-ako kan mga kahirasan hale sa mga oma na harani sa manlaen-laen na syudad para sa mga padi saka mga Levita, sosog sa hinahagad kan Katogonan. Nawilihan kan bilog na banwaan nin Juda an mga padi saka mga Levita,


text:
huli ta ginibo kan mga ini an saindang katongdan nin paglingkod sa Dios asin paglinig kan sadiri, sosog sa kabotan nin Dios. An mga parakanta asin an mga bantay kan Templo naggibo man kan saindang katongdan sosog sa ipinagboot ni David asin ni Solomon na aki kaini.


text:
Magpoon kan panahon ni David saka ni Asaf, an mga parakanta iyo an nangenot sa mga awit nin pag-omaw saka pagpasalamat sa Dios.


text:
Kan panahon ni Zerubabel asin kan panahon ni Nehemias, an bilog na banwaan nin Israel aroaldaw nagtatao nin mga regalo para sa mga parakanta asin para sa mga bantay kan Templo. Nagtao man sinda nin sagradong dolot sa mga Levita, asin an mga ini nagtao kan maninigong kahirasan para sa mga padi.


text:
Kan basahon sa mga tawo an Katogonan ni Moises, nabasa ninda digdi na ipinapangalad sa kiisay man na Ammonita o Moabita na mag-ayon sa banwaan nin Dios;


text:
huli ta an mga taga Ammon saka mga taga Moab dai nagtao nin pagkakan asin tubig sa mga Israelita pakahale kaini sa Egipto. Embes kaiyan, binayadan ninda si Balaam tanganing maldisyonon an mga Israelita. Alagad an maldisyon na ini ginibo nin Dios na sarong bendisyon.


text:
Marahay kaidto an pakiiba ki Tobias kan padi na si Eliasib, na namamahala kan mga kwartong sarayan kan Templo.


text:
Tinugotan niya si Tobias na gamiton an sarong kwarto na sarayan kaidto kan mga dolot na pagkakan saka insenso, kan kagamitan sa Templo, kan mga dolot para sa mga padi, saka kan mga tinagba nin trigo, arak patin lana nin oliba na itinao sa mga Levita, sa mga parakanta asin sa mga bantay sa Templo.


text:
Kan nangyari ini, mayo ako sa Jerusalem huli ta kan ikatreynta y dos na taon kan pagigin emperador ni Artajerjes sa Babilonia, nagbalik ako sa hade. Dai nahaloy, nagpaaram ako sa emperador


text:
asin nagbalik ako sa Jerusalem. Dangan ko naaraman an salang gibo ni Eliasib sa pagtugot ki Tobias na gamiton an sarong kwarto sa Templo.


text:
Dangan nagboot ako na linigan an mga kwarto asin ibalik sa laog kan Templo an mga kagamitan, an mga dolot na pagkakan saka an insenso.


text:
Naaraman ko man na an mga parakanta asin an ibang mga Levita nagbalik sa saindang mga oma, huli ta dai sinda tinawan kan mga tawo kan saindang kahirasan.


text:
Inanggotan ko an mga opisyal huli ta pinabayaan ninda an Templo. Dangan pinabalik ko sa Templo asin sa saindang mga trabaho an mga parakanta saka an mga Levita.


text:
Dangan an mga tawo nagdara giraray nin mga himoloan na trigo, arak saka lana nin oliba saka ilinaog sa mga kwartong sarayan.


text:
Bilang parapamahala kan mga kwartong sarayan, ibinugtak ko si Selemias na sarong padi, si Zadok na sarong paratukdo kan Katogonan, asin si Pedaias na sarong Levita. Si Hanan na aking lalaki ni Zaccur saka makoapo ni Mattanias iyo an katabang ninda. Aram kong an mga tawong ini maimbod sa paghiras ninda kan mga kakanon para sa saindang mga tugang.


text:
Kan mga aldaw na idto, nakahiling ako nin mga tawo na nagtatrabaho sa pugaan nin ubas sa aldaw na Sabbath. An iba nagdadara nin mga trigo, arak, ubas, higera, asin iba pang mga bagay na ilinulunad ninda sa mga asno dangan dinadara sa Jerusalem. Pinatanidan ko sinda na dai magpabakal nin anoman kun Sabbath.


text:
May mga taga Tiro, na nag-erok sa Jerusalem an nagdadara man nin sira asin iba pang mga kagamitan dangan ipinapabakal ninda sa mga tawo sa aldaw na Sabbath.


text:
Inanggotan ko an mga lider nin Juda asin sinabihan, “Ano ining karatan na ginigibo nindo? Dai nindo pinapabanal an Sabbath!


text:
Dai nindo aram na an gaweng ini kan saindong mga ginikanan an dahelan kan pagpadusa nin Dios sa syudad na ini? Alagad mas makuring kaanggotan nin Dios an boot nindong darahon sa Israel huli kan paglapas nindo kan Sabbath.”


text:
Kaya nagboot ako na serahan an mga trangkahan kan syudad sa lambang pagpoon kan Sabbath, kun magbabanggi, asin dai iyan pagbukasan sagkod na dai pa natatapos an Sabbath. Nagbugtak ako sa mga trangkahan nin nagkapira sa sakong mga tawohan tanganing dai nin anoman na ikalaog na mga ititinda sa syudad kun aldaw nin Sabbath.


text:
Makasaro o makaduwang beses, na nagpalihis kan banggi sa luwas kan kudal kan syudad an mga negosyanteng nagpapabakal nin manlaen-laen na kagamitan.


text:
Pinatanidan ko sinda, “Mayo nin mangyayari sa saindong pagpaaga diyan sa luwas kan kudal. Kun gibohon pa nindo iyan, mapipiritan akong gamitan kamo nin kosog!” Poon kaidto, dai na sinda nagbalik kun Sabbath.


text:
Pinagbotan ko an mga Levita na maglinig kan sadiri dangan magduman saka magbantay sa mga trangkahan tanganing mapabanal nanggad an Sabbath. Giromdoma ako, Dios ko, para sa bagay na ini, asin iligtas mo ako sosog sa kadakulaan kan danay mong pagkamoot.


text:
Kan mga aldaw na idto, naaraman ko na dakul sa mga Judio an nag-agom nin mga babaeng taga Asdod, Ammon, asin Moab.


text:
An kabanga sa saindang kaakian nagtataram kan lengwahe nin Asdod o iba pang lengwahe asin dai tatao kan sadiri ming lengwahe.


text:
Sinagwe ko sinda, pinatakot nin mga maldisyon, hinampak asin rinabnotan nin buhok. Dangan pinasumpa ko sinda sa ngaran nin Dios na dai ninda ipagpaagom asin pagpaagomon sa mga dayuhan an saindang mga aki.


text:
Sinabihan ko sinda, “Mga dayuhan na babae an nagin dahelan kan pagkasala ni Hadeng Solomon. Sa gabos na hade sa ibang nasyon mayo nin hade na mas nagin dakula ki sa saiya. Namotan siya nin Dios saka ginibong hade kan bilog na Israel, alagad nagkasala siya huli sa mga dayuhan na babae.


text:
Dapat daw nyamo kamong dangogon, gibohon an dakulang karatan na ini asin dai magkuyog sa satong Dios huli sa pag-agom nin mga dayuhan na babae?”


text:
Si Jehoiada na aki ni Eliasib na Halangkaw na Padi, igwa nin sarong aki na nag-agom sa aking babae ni Sanballat na taga Bet-horon, kaya pinahale ko si Jehoiada sa Jerusalem.


text:
Giromdoma, Dios ko, kun paano dinigtaan kan mga tawong idto an katongdan nin pagkapadi asin an tipan na ginibo mo sa mga padi saka sa mga Levita.


text:
Lininigan ko an banwaan sa gabos na digta nin dayuhan, asin ginibo ko an mga pagsusundon kan mga padi saka mga Levita sa paggibo kan saindang katongdan.


text:
Ihinusay ko an pagdadara kan mga kahoy para sa mga atang sa talaan na mga panahon, siring man an pagdadara kan mga tawo kan trigo, saka enot na mga bunga nin kahoy. Giromdoma an gabos na ini, Dios ko, asin itao mo sako an maninigong balos.


text:
Hale sa saiyang trono sa Susa, an pangenot na syudad nin Persia, naghade si Hadeng Jerjes magpoon sa India sagkod sa Etiopia; syento beynte y syete gabos na probinsya an sakop niya.


text:
Kan ikatolong taon nin saiyang paghahade, nagbangkete siya para sa gabos niyang opisyal saka mga administrador, para sa mga hukbo nin Persia saka Media, asin para sa mga gobernador saka mga ginagalangan na tawo kan mga probinsya.


text:
Sa laog nin anom na bulan, ipinahiling niya sainda an mga kayamanan kan saiyang kahadean, an kamurawayan saka kagayonan kaini.


text:
Pakatapos kaiyan, pitong aldaw siyang nagbangkete para sa gabos na taga Susa, mayaman man o dukha. Pitong aldaw na ginibo an bangkete sa patyo kan tatamnan kan palasyo.


text:
An patyo may kurtinang kolor puti saka asul. An lubid kaini, na gibo sa pinong lino na kolor purpura, iginakod sa mga platang siningsing, sa itaas nin mga marmol na harigi. Bulawan saka plata an mga tukawan na ibinugtak sa patyo, asin ini sinalogan nin mosaik na gibo sa porfido, marmol, nakar saka mahalagang mga bato.


text:
An mga kalis gabos bulawan asin manlaen-laen na klase. Daing patod na ipinagserbe an arak kan hade sa bangketeng idto.


text:
An pag-inom mayo nin limitasyon huli ta nagboot an hade sa mga sorogoon sa palasyo na tawan siya asin an saiyang mga bisita nin arak sagkod na boot ninda.


text:
Kan ikapitong aldaw kan bangkete, burat na asin maogma an hade, kaya ipinaapod niya si Mehuman, Bizta, Harbona, Bigta, Abagta, Zetar, asin si Carkas, an pitong eunuko na personal na sorogoon kan hade.


text:
Pinagbotan niya sinda na kuahon si Reyna Vasti, na sulot an saiyang korona. Magayon na babae an reyna, asin boot kan hade na ipahiling an kagayonan kaini sa mga opisyal asin sa gabos niyang mga bisita.


text:
Alagad kan isabi kan mga sorogoon ki Reyna Vasti an pagboot kan hade, nagsayumang magduman an reyna. Huli kaini naanggot nin makuri an hade.


text:
Kaugalean na kan hade na makihumatol manongod sa katogonan asin sa paghukom, kaya ipinaapod niya an saiyang mga parahatol, na nakakaaram kan dapat na gibohon.


text:
An danay niyang hinahagadan nin hatol iyo si Carshena, Setar, Admata, Tarsis, Meres, Marsena, asin si Memucan, an pitong opisyal nin Persia saka Media, na nagkapot kan pinakahalangkaw na katongdan sa kahadean.


text:
Nagsabi an hade sa mga lalaking ini, “Ako, si Hadeng Jerjes, nagpadara nin pagboot ki Reyna Vasti sa paagi kan sakong mga sorogoon. Alagad habo niyang magkuyog kaiyan! Ano an sinasabi kan Katogonan na dapat tang gibohon saiya?”


text:
Dangan nagpahayag si Memucan sa hade asin sa mga opisyal, “Sinupog ni Reyna Vasti bako sana an hade kundi sagkod an mga opisyal asin an gabos na lalaki sa mga probinsya ni Hadeng Jerjes!


text:
Maaaraman kan gabos na babae sa imperyo an gibong ini kan reyna. Huli kaiyan magigin dahelan ini tanganing dai ninda galangan an saindang mga agom. Masabi sinda, ‘Nagboot si Hadeng Jerjes na dumuman saiya si Reyna Vasti, alagad nagsayuma ini.


text:
Kun an gibong ini kan reyna maaraman kan mga agom kan opisyal nin Persia saka Media, sasabihon ninda an manongod kaini sa saindang mga agom na lalaki bago matapos an aldaw. Maski saen, mahahale an paggalang sa mga lalaki, asin an mga ini maaanggot sa saindang mga agom.


text:
Kaya kun pagmarahayon kan Mahal na Hade, magpaluwas ka nin sarong pagboot na si Vasti dai na nanggad makaatubang sa hade. An pagboot na ini iiba mo sa mga katogonan kan Persia saka Media tanganing dai mabago. Dangan itao mo an saiyang katongdan bilang reyna sa sarong mas marahay na babae.


text:
Kun ipahayag na ini sa mahiwas na imperyong ini, igagalang kan mga babae an saindang mga agom, mayaman man o dukha.”


text:
An hatol na ini naoyonan kan hade asin kan saiyang mga opisyal; ginibo kan hade an hatol ni Memucan.


text:
Pinadarahan niya nin surat an mga probinsya na sakop niya, an lambang probinsya sosog sa sadiring lengwahe asin paagi nin pagsurat, tanganing an lambang agom na lalaki iyo an magin kagurangnan kan sadiri niyang harong asin makapagtaram na may kapangyarihan.


text:
Pakatapos kan mga pangyayaring ini, kan napara na an kaanggotan kan hade, nagiromdoman niya si Vasti saka an ginibo kaini, asin an pagboot niya laban saiya.


text:
Nagsabi sa hade an nagkapira sa saiyang mga parahatol, “Tadaw ta dai ka magpahanap nin magagayon na hoben na birhen?


text:
Pumili ka nin mga opisyal sa lambang probinsya kan imperyo asin pagbotan mo sinda na darahon an gabos na magagayon na hoben na birhen sa saimong harem digdi sa Susa, an pangenot na syudad. An mga babae ibugtak mo sa pangataman ni Hegai, an eunukong namamahala sa saimong mga babae, asin patawan mo sinda nin mga pampagayon na kaipuhan ninda.


text:
Dangan an babaeng mawilihan mo iyo an gibohon mong reyna na kasalihid ni Vasti.” Nagustohan kan hade an hatol kaya sinunod niya ini.


text:
Duman sa Susa, igwa nin nag-erok na sarong Judio. Siya iyo si Mardokeo na aking lalaki ni Jair asin makoapo ni Simei, na aking lalaki ni Kis na Benjaminita.


text:
Saro si Mardokeo sa mga nabihag sa Jerusalem ni Hadeng Nebukadnezzar asin dinara sa Babilon kaiba ni Hadeng Jehoiakin nin Juda.


text:
Igwa siya nin prima, si Esther, na sa tataramon na Hebreyo an ngaran Hadassa; magayon siyang daraga saka marahay an tindog. Pagkagadan kan mga magurang ni Esther, inampon siya ni Mardokeo asin pinadakula siring sa sadiring aki.


text:
Kan ipaluwas kan hade an bago niyang pagboot, saro si Esther sa kadakul na daragang tinipon sa Susa. Dinara sinda sa palasyo sa pangangataman ni Hegai, na namamahala kan harem kan hade.


text:
Nawilihan ni Hegai si Esther asin pinaorog niya ini. Tinawan niya tolos si Esther nin mga pampagayon saka espesyal na kakanon. Tinawan siya ni Hegai kan pinakamarahay na lugar sa harem asin nin pitong babaeng katabang na pinili hale sa palasyo.


text:
An kaugalean na pagpagayon sa mga babae minaabot sa sarong taon—anom na bulan na minamasahe sa lana nin mira asin anom na bulan na binubugtakan nin mga pahamot saka mga pampagayon. Pakatapos kaiyan, saro-saro na dadarahon ki Hadeng Jerjes an mga babae.


text:
Pagduman kan lambang babae sa palasyo hale sa harem, pwede niyang isulot an anoman na gubing na saiyang mawoton sa pag-atubang sa hade.


text:
Minaduman siya sa banggi, dangan pagkaaga dadarahon siya sa saro pang harem asin ibubugtak sa pangataman ni Saasgaz, an eunukong namamahala sa mga kasaroan kan hade. Dai na siya makakaduman giraray sa hade; makakabalik sana siya kun nawilihan siya kan hade asin apodon an saiyang ngaran.


text:
Nag-abot an aldaw kan pagduman ni Esther sa hade. Si Esther aki ni Abihail asin prima ni Mardokeo, na nag-ampon saiya bilang sadiri kaining aking babae; nawilihan si Esther kan lambang saro na nakahiling saiya. Kan siya na an maduman sa hade, isinulot niya an gubing na ipinasulot saiya ni Hegai, an eunukong namamahala kan harem.


text:
Kaya kan ikapitong taon ni Jerjes bilang hade, kan ikasampolong bulan, an bulan nin Tebet, si Esther inatubang ki Hadeng Jerjes duman sa palasyo.


text:
Nagustohan siya kan hade orog ki sa arin man sa mga babae; nawilihan siya asin namotan kan hade orog ki sa arin sainda. Kaya kinoronahan siya kan hade saka ginibong reyna bilang kasalihid ni Vasti.


text:
Nagtao an hade nin dakulang bangkete sa kaomawan ni Esther asin inalok niya an gabos niyang opisyal saka mga parapamahala. Nagpahayag siya nin pyesta opisyal sa bilog na imperyo asin nanao nin dakul na regalo.


text:
Dai pa kaidto ipinapaaram ni Esther na siya sarong Judio, sosog sa pasunod saiya ni Mardokeo; si Esther nagkuyog ki Mardokeo arog kan pagkuyog niya digdi kan siya aki pa.)


text:
Kan panahon na si Mardokeo igwang katongdan sa palasyo, naanggot ki Hadeng Jerjes si Bigtana saka si Teres, an duwang eunuko na nagbabantay sa agihan pasiring sa mga kwarto kan hade. Nagplano sindang gadanon ini.


text:
Naaraman ni Mardokeo an plano kaya inosip niya ini ki Reyna Esther. Inosip ni Reyna Esther sa hade an naaraman ni Mardokeo.


text:
Nagkaigwa nin pagsiyasat asin naaraman na totoo an bareta, kaya binitay an duwang eunuko. Dangan nagboot an hade na an pangyayaring ini isurat sa mga opisyal na talaan kan imperyo.


text:
Pakatapos kan mga pangyayaring ini, ilinangkaw ni Hadeng Jerjes sa katongdan si Haman na aking lalaki ni Hammedata, na sarong Agageo. Ginibo niya ining pangenot na ministro.


text:
An gabos na opisyal na naglilingkod sa hade nagluluhod saka nagtataong galang ki Haman, huli ta ini an pagboot kan hade. Alagad si Mardokeo dai nagluluhod o nagtataong galang ki Haman.


text:
Aroaldaw sinasabi ninda ini saiya, alagad habo siyang maghinanyog. Kaya inosip ninda si Mardokeo ki Haman tanganing mahiling kun may halaga an mga tataramon ni Mardokeo; huli ta sinabi kaini na siya sarong Judio.


text:
Kan mapatotoohan ni Haman na dai nagluhod o nagtaong galang saiya si Mardokeo, naanggot siya nin makuri,


text:
asin kan naaraman niya na Judio si Mardokeo, naisip niya na bako sanang ini an papadusahan niya. Nagplano siya na ipagadan an lambang Judio sa bilog na imperyo nin Persia.


text:
Kan ikadoseng taon nin paghahade ni Hadeng Jerjes, kan enot na bulan, an bulan nin Nisan, nagboot si Haman na gibohon an ripa na inapod Purim, tanganing maaraman niya kun anong aldaw saka bulan na dapat gibohon an saiyang plano. An luminuwas iyo an ikatreseng aldaw kan ikadoseng bulan, an bulan nin Adar.


text:
Dangan nagsabi si Haman ki Hadeng Jerjes, “Igwa nin sarong rasa nin mga tawo na nakawarak sa bilog mong imperyo asin manunumpongan sa lambang probinsya. May sinusunod sindang mga kaugalean na iba kan sa ibang tawo, asin dai ninda kinukuyog an saimong mga katogonan. Mayo sinda nin ibubungang marahay sa saimo kun pabayaan mo sinda.


text:
Kaya kun pagmarahayon mo, Mahal na Hade, magpaluwas ka nin sarong pagboot na gadanon sinda. Dangan nanunuga ako na mabugtak ako nin tres syentos setenta y singkong tonelada nin plata sa kaban nin yaman kan hade para sa palakaw kan imperyo.”


text:
Hinale kan hade sa saiyang muro an singsing na panselyo asin itinao sa kaiwal kan mga Judio, ki Haman na aking lalaki ni Hammedata, na sarong Agageo.


text:
Sinabihan siya kan hade, “Saimo na an kwarta mo asin man an mga tawo. Giboha an boot mong gibohon sainda.”


text:
Kaya kan ikatreseng aldaw kan enot na bulan, ipinaapod an mga sekretaryo kan hade. Isinurat kan mga ini an gabos na pagboot ni Haman para sa mga pamayo saka mga gobernador kan mga probinsya asin para sa mga opisyal sosog sa paagi nin pagsurat kan lambang probinsya asin sosog sa lengwahe kan lambang tawo. Ginibo an surat sa ngaran ni Hadeng Jerjes asin sinelyohan kan singsing niya.


text:
An mga surat na ini dinara kan mga sinugo sa lambang probinsya kan imperyo. An laog kan mga surat iyo an pagboot na gadanon an gabos na Judio, hoben saka gurang, mga babae sagkod mga aki, sa laog nin sarong aldaw, sa ikatreseng aldaw nin Adar. Daing herak sindang gagadanon asin sasamsaman kan saindang pagsadiri.


text:
An dokumento ihinayag sa publiko sa lambang probinsya tanganing mag-andam an gabos na tawo sa aldaw na nasambit.


text:
Sa pagboot kan hade, nagluwas tolos an mga sugo, asin an dekreto ipinahayag sa Susa, an pangenot na syudad. Mantang maogmang nag-iinoman an hade saka si Haman, nagkariribok an gabos na taga Susa.


text:
Kan naaraman ni Mardokeo an gabos na ini, ginisi niya an saiyang gubing huli sa kamondoan. Nagsulot siya nin sako, nagbugtak nin abo sa payo, asin naglibot sa syudad. Makosog siyang naghaya saka mapait na nagtangis,


text:
sagkod na nakaabot siya sa agihan pasiring sa palasyo. Dai siya naglaog huli ta dai itinutugot na maglaog duman an nakagubing nin sako.


text:
Sa lambang probinsya na inabot kan pagboot asin dekreto kan hade, mapait na nagtangis an mga Judio. Nag-ayuno sinda, naghibi, naghaya asin an kadaklan sainda nagsulot nin sako dangan naghigda sa abo.


text:
Kan sabihan si Esther kan saiyang mga sorogoon na babae saka eunuko manongod sa ginigibo ni Mardokeo, napurisaw siya nin makuri. Nagpadara siya nin mga gubing ki Mardokeo tanganing sanglean kaini an sulot na sako, alagad dai kaini inako an mga gubing.


text:
Kaya ipinaapod ni Esther si Hatak an saro sa mga eunuko kan hade na itinalaga bilang sorogoon niya dangan pinagbotan niya si Hatak na magduman ki Mardokeo tanganing aramon an nangyayari asin dahelan kan kamondoan kaini.


text:
Sinabi ni Mardokeo ki Hatak an gabos na pangyayari asin an bilog na kantidad kan kwarta na ipinangako ni Haman na ibubugtak sa kaban nin yaman kan hade kun magadan an gabos na Judio.


text:
Tinawan siya ni Mardokeo nin sarong kopya kan dekreto na pinaluwas sa Susa para sa paggadan kan mga Judio, tanganing ipahiling ki Esther. Pinakiolayan siya ni Mardokeo na ipaliwanag ki Esther an manongod sa dekreto, asin makiolay ini sa hade saka makimaherak para sa saiyang banwaan.


text:
“Gagadanon an siisay man, lalaki o babae, na lumaog sa pinakalaog na patyo asin umatubang sa hade na dai man ipinaapod. Iyan an katogonan; an lambang saro, magpoon sa mga parahatol kan hade sagkod sa mga tawo sa mga probinsya, nakakaaram kaiyan. Saro sana an paagi tanganing malikayan an katogonan na ini: kun iduta kan hade an saiyang bulawan na setro sa sarong tawo, maliligtas an buhay kan tawong iyan. Alagad sarong bulan na akong dai ipinapaapod kan hade.


text:
pinasabihan niya ini: “Dai mo paghonaon na mas ligtas ka ki sa ibang Judio huli ta yaon ka sa palasyo kan hade.


text:
Kun mag-alo ka sa panahon na siring kaini, may maabot na tabang sa mga Judio hale sa langit, dangan ikakaligtas sinda, alagad magagadan ka asin mapapara an pamilya kan saimong ama. Alagad siisay an nakakaaram na tibaad nagin reyna ka para sa panahon na ini?”


text:
“Lakaw asin tipona an gabos na Judio sa Susa. Mag-ayuno kamo asin mamibi para sako. Dai kamo magkakan o mag-inom nin anoman sa laog nin tolong aldaw saka banggi. Mag-aayuno man ako kaiba an sakong mga sorogoon na babae. Pakatapos, maduman ako sa hade maski tumang ini sa katogonan. Kun kaipuhan magadan ako sa paggibo kaini, mapagadan ako.”


text:
Kan ikatolong aldaw isinulot ni Esther an gubing niya bilang reyna asin nagtindog siya sa pinakalaog na patyo kan palasyo, sa atubangan kan sala kan hade. Nasa laog an hade asin nagtutukaw sa saiyang trono, nakaatubang sa pintoan.


text:
Pakahiling niya ki Esther na nagtitindog sa patyo, naogma siya asin iginawgaw saiya an bulawan na setro. Nagdolok si Esther saka dinutaan an poro kan setro.


text:
Naghapot an hade, “Ano an kaipuhan mo, Reyna Esther? Sabihan sako an boot mo asin itatao ko maski an kabanga kan sakong imperyo.”


text:
Nagsimbag si Esther, “Kun pagmarahayon mo, Mahal na Hade, boot kong alokon ka saka si Haman ngunyan na banggi sa bangkete na inandam ko.”


text:
Nagsabi an hade, “Apodon tolos si Haman tanganing masunod an kamawotan ni Esther.” Kaya nagduman an hade saka si Haman sa bangkete.


text:
Mantang nag-iinom sinda nin arak, naghapot an hade ki Esther, “Sabihan sako an nasa boot mo asin makakamtan mo iyan. Itatao ko an saimong hagadon, maski an kabanga kan sakong imperyo.”


text:
kun nawilihan ako kan hade asin kun pagmarahayon niya na itao an sakong kahagadan saka otobon ini, boot kong alokon ka asin si Haman sa saro pang bangkete na aandamon ko sa aga para saindo. Sa aga, sisimbagon ko an hapot kan hade.”


text:
Maogma asin magayagayang nagluwas si Haman kan aldaw na idto. Alagad kan nahiling niya si Mardokeo sa trangkahan kan palasyo, na dai man lamang nagtindog o nagpahiling nin paggalang kan nag-agi siya, nag-init an saiyang payo.


text:
Alagad nagpugol siya kan sadiri. Nagpuli siya asin pag-abot sa harong ipinaapod niya an saiyang mga katood saka si Zeres na saiyang agom.


text:
Ipinaghambog niya sainda an saiyang kayamanan, an dakul niyang mga aking lalaki, an haralangkaw na mga katongdan na itinao saiya kan hade asin an pagigin mas mahalaga niya ki sa ibang mga opisyal.


text:
Nagsabi pa si Haman, “Bako sana iyan, ako sana an inalok ni Reyna Esther tanganing mag-iba sa hade sa bangkete na inandam niya. Sa aga imbitado niya giraray ako kaiba kan hade.


text:
Alagad mayo nin halaga an gabos na ini sagkod na nahihiling ko na nagtutukaw sa trangkahan kan palasyo an Judio na si Mardokeo.”


text:
Kaya sinabihan siya kan agom niya asin kan saiyang mga katood, “Magpagibo ka nin bitayan na beynte y dos metros an langkaw, asin sa aga hagadon mo sa hade na bitayon duman si Mardokeo. Dangan maogma kang maduman sa bangkete kaiba an hade.” Naoyonan ini ni Haman, kaya nagpagibo siya nin bitayan.


text:
Kan bangging idto dai nangangatorog an hade, kaya ipinakua niya an opisyal na talaan kan imperyo dangan ipinabasa idto mantang nagdadangog siya.


text:
Nabasa ninda an kabtang saen nasusurat an manongod kan pakaaram ni Mardokeo kan plano ni Bigtana saka ni Teres, an duwang eunuko kan hade na nagbantay kan mga kwarto kan hade, na gadanon si Hadeng Jerjes.


text:
Naghapot an hade, “Anong pag-omaw saka balos an itinao ki Mardokeo huli kan ginibo niyang ini?” “Mayo lamang nin ginibo para saiya,” an simbag kan mga sorogoon kan hade.


text:
“Siisay sa sakong mga opisyal an yaon sa patyo?” an hapot kan hade. Minalaog pa sana kaidto si Haman sa patyo; nagduman siya tanganing hagadon sa hade na bitayon si Mardokeo sa bitayan na pinatindog niya para ki Mardokeo.


text:
Kaya naglaog si Haman, dangan naghapot an hade saiya, “Ano an dapat gibohon sa sarong tawo na nawiwilihan kong omawon?” Nagsaboot si Haman, “Siisay pa an boot omawon kan hade kundi ako?”


text:
ipakua mo an gubing na saimo mismong isinulot, saka an kabayo na saimong linunadan na may samno sa payo.


text:
Dangan pagbotan mo an saro kan saimong ginagalangan na prinsipe tanganing isulot an gubing sa tawong boot mong omawon. Pakatapos ililibot niya an oomawon, na nakalunad duman sa kabayo, sa plasa kan syudad, mantang nagpapahayag siya nin siring: ‘Hilinga nindo kun paano binabalosan kan hade an tawong nawiwilihan niyang omawon!’”


text:
Dangan sinabihan kan hade si Haman, “Magmadali ka, kuahon mo an gubing saka an kabayo asin giboha an mga pag-omaw na sinabi mo para sa Judiong si Mardokeo, na nagtutukaw sa may trangkahan kan palasyo. Hare paglingawe an ano man kan sinabi mo.”


text:
Kaya kinua ni Haman an gubing saka an kabayo. Sinanglean niya si Mardokeo, pinalunad sa kabayo, dangan ilinibot sa plasa kan syudad mantang nagpapahayag nin siring: “Hilinga nindo kun paano binabalosan kan hade an tawong nawiwilihan niyang omawon!”


text:
Pakatapos, nagbalik si Mardokeo sa trangkahan kan palasyo. Alagad hidaling nagpuli si Haman na igwa nin tahob an payo huli sa kasosopgan.


text:
Inosip niya sa saiyang agom na si Zeres asin sa gabos niyang katood an gabos na nangyari saiya. Dangan nagsabi an madonong niyang mga katood saka an agom niyang si Zeres, “Nagpoon nang makua ni Mardokeo an saimong kapangyarihan. Saro siyang Judio, asin dai mo siya madadaog. Dadaogon ka nanggad niya.”


text:
Nag-oorolay pa sinda kan nag-abot an mga eunuko kan hade asin hidaling ipinag-iba si Haman sa bangkete ni Esther.


text:
sa ikaduwang beses. Mantang nag-iinom sinda nin arak, naghapot giraray an hade, “Reyna Esther, ano an nasa boot mo? Sabihan sako asin mapapasaimo iyan. Maski an kabanga kan sakong imperyo itatao ko saimo.”


text:
Nagsimbag si Reyna Esther, “Kun mawilihan kan Mahal na Hade na itao an sakong kahagadan, an sakong mawot iyo na ako mabuhay siring man an sakong mga kahimanwa.


text:
Ako asin an sakong mga kahimanwa ipinabakal tanganing gadanon. Kun kami ipinabakal sana nganing magin oripon, dai na ako naggirong, huli ta an samong kasakitan dai pwedeng ipantay sa kapurisawan kan hade; alagad madali na kaming gadanon—puhoon!”


text:
Hinapot ni Hadeng Jerjes si Reyna Esther, “Siisay an tawong nangahas na gumibo nin siring? Haen siya?”


text:
Nagsimbag si Esther, “An samong kaiwal asin kalaban iyo ining maraot na si Haman!” Dangan natakot si Haman sa atubangan kan hade asin reyna.


text:
Anggot nin marahay na nagtindog an hade, nagluwas sa kwarto, dangan nagduman sa tatamnan kan palasyo. Nahiling ni Haman na desidido an hade na padusahan siya, kaya nagpawalat siya tanganing makimaherak ki Reyna Esther.


text:
Minadapa pa sana si Haman sa tukawan ni Esther kan magbalik an hade hale sa tatamnan. Pakahiling kaini, nagkurahaw an hade, “Lulupigan pa kan lalaking ini an reyna digdi mismo sa atubangan ko, sa sadiri kong palasyo?” Pakataram kaini kan hade, tinahoban tolos kan mga eunuko an payo ni Haman.


text:
Saro sainda na an ngaran Harbona an nagsabi, “Bako sana iyan an ginibo ni Haman. Nagpatindog pa siya nin bitayan harani sa saiyang harong na beynte y dos metros an langkaw. Ipinagibo niya idto para ki Mardokeo, na nagligtas kan saimong buhay, Mahal na Hade!” Nagboot an hade, “Bitayon nindo duman si Haman!”


text:
Kaya binitay ninda si Haman sa bitayan na inandam niya para ki Mardokeo. Dangan napara an kaanggotan kan hade.


text:
Kan aldaw man sanang idto, itinao ni Hadeng Jerjes ki Reyna Esther an gabos na pagsadiri ni Haman, an kaiwal kan mga Judio. Sinabihan ni Esther an hade na kadugo niya si Mardokeo, kaya magpoon kaidto pwede na ining mag-atubang sa hade.


text:
Hinale kan hade sa saiyang muro an singsing na igwa kan saiyang selyo (na binawi niya ki Haman) asin itinao idto ki Mardokeo. Ibinugtak ni Esther si Mardokeo na parapamahala kan pagsadiri ni Haman.


text:
Nakiolay giraray si Esther sa hade; naghihibi siyang nagdapa sa pamitisan kaini. Nakimaherak siya sa hade na ontokon an maraot na planong ginibo kan Agageong si Haman laban sa mga Judio.


text:
“Kun mawilihan kan hade, saka kun may pagmakulog ka sako asin kun pagmarahayon mo, ipasurat mo an sarong pagboot tanganing mahalean nin halaga an pagboot ni Haman na aking lalaki ni Hammedata, na Agageo—an pagboot na itinao niya para sa pagpuho kan gabos na Judio sa imperyo.


text:
Huli ta paano ko matatagalan an paghiling sa kasakitan na maabot sa sakong banwaan? Paano ko matatagalan an paghiling kan pagkatunaw kan sadiri kong mga kadugo?”


text:
Dangan nagsabi si Hadeng Jerjes ki Reyna Esther saka ki Mardokeo, na Judio, “Itinao ko na ki Esther an pagsadiri ni Haman asin ipinabitay ko na si Haman huli kan saiyang plano laban sa mga Judio.


text:
Alagad an sarong pagboot na pinaluwas sa ngaran kan hade asin sinelyohan kan singsing kan hade dai na pwedeng bawion. Alagad pwede kamong magsurat sa mga Judio kan boot nindong mangyari. Isurat nindo iyan sa ngaran ko asin selyohan nindo kan sakong singsing.”


text:
Kan ikabeynte y tres na aldaw kan ikatolong bulan, an bulan nin Sivan, ipinaapod an mga sekretaryo kan hade. Sinurat ninda an gabos na pagboot ni Mardokeo para sa mga Judio, sa mga gobernador, mga administrador, asin para sa mga opisyal kan syento beynte y syeteng probinsya na minapoon sa India sagkod sa Etiopia. An pagboot na ini sinurat sosog sa paagi nin pagsurat kan lambang probinsya asin sosog sa lengwahe kan lambang tawo. An surat sa mga Judio sosog man sa sadiri nindang paagi nin pagsurat saka lengwahe.


text:
Isinurat ini sa ngaran kan hade saka sinelyohan kan saiyang singsing. An mga surat dinara kan mga sugo, na nakalunad sa maririkas na kabayong hale sa kwadra kan hade.


text:
An mga surat na ini nagpahayag na an hade minatugot sa mga Judio sa lambang syudad na magtiripon asin depensahan an saindang buhay, na gadanon saka puhoon an mga armadong lalaki sa arin man na banwa o probinsya na masalakay sainda asin sa saindang mga agom saka mga aki, asin samsamon an pagsadiri kan mga kaiwal.


text:
Gigibohon ninda ini sa bilog na imperyo sa laog nin sarong aldaw, sa ikatreseng aldaw kan ikadoseng bulan, an bulan nin Adar.


text:
An kopya kan isinurat na pagboot ipapaluwas bilang sarong dekreto sa lambang probinsya, asin ipapahayag sa gabos na tawo tanganing makaaram sinda, saka tanganing makaandam an mga Judio laban sa saindang mga kaiwal.


text:
Sa pagboot kan hade, nagluwas tolos an mga sugo, na nakalunad sa maririkas na kabayo kan hade. An dekreto ipinahayag man sa Susa, an pangenot na syudad.


text:
Nagluwas sa palasyo si Mardokeo na nakasulot nin gubing na panghade, na kolor asul saka puti; igwa siya nin dakulang bulawan na korona sa payo asin alikboy na pinong lino na kolor purpura. Dangan nadangog an kurahaw nin kaogmahan sa syudad nin Susa.


text:
Kan basahon an pagboot kan hade sa lambang syudad saka probinsya, maogmang nagpyesta an mga Judio, nagbangkete saka nag-ogma. Dakul na tawo an nagpahayag na sinda mga Judio, huli ta natakot sinda sa mga Judio.


text:
Nag-abot an ikatreseng aldaw kan bulan nin Adar, an aldaw na itinalaan sa paggibo kan pagboot kan hade, an aldaw na hinahalat kan mga kaiwal kan mga Judio tanganing sakopon ninda an mga ini. Alagad nadaog sinda kan mga Judio.


text:
Nagtiripon an mga Judio sa lambang syudad na pinag-eerokan ninda tanganing labanan an siisay man na boot magkulog sainda. Mayo nin nagtindog laban sainda huli ta natakot sainda an gabos na tawo.


text:
An totoo, an gabos na opisyal sa probinsya—an mga gobernador, mga administrador, asin mga representante kan hade—nagtarabang sa mga Judio huli ta gabos sinda takot ki Mardokeo.


text:
Aram na kan bilog na imperyo na si Mardokeo saro nang mapangyaring tawo sa palasyo asin nag-oorog an saiyang kapangyarihan.


text:
Kaya sinalakay asin ginadan kan mga Judio an gabos nindang kaiwal asin ginibo ninda an boot nindang gibohon sa gabos na naoongis sainda.


text:
Kaiba sa mga nagadan iyo si Parsandata, Dalfon, Aspata, Porata, Adalia, Aridata, Parmasta, Arisai, Aridai, saka Vaizata, an sampolong aking lalaki ni Haman, an kaiwal kan mga Judio. Alagad dai ninda sinamsam an mga pagsadiri kan mga kaiwal.


text:
Nagsabi an hade ki Reyna Esther, “Digdi sana sa Susa limang gatos na lalaki an nagadan kan mga Judio, kaibahan an sampolong aking lalaki ni Haman. Orog pa gayod an ginibo ninda sa mga probinsya! Ano pa an boot mong hagadon? Sabihan sako asin makakamtan mo iyan.”


text:
Nagsimbag si Esther, “Kun pagmarahayon kan hade, itugot pa logod sa aga sa mga Judio sa Susa, an ginibo ninda ngunyan na aldaw. Dangan ipabitay mo an mga bangkay kan sampolong aking lalaki ni Haman.”


text:
Kaya nagboot an hade na gibohon an siring; sarong dekreto an pinaluwas sa Susa, asin binitay an bangkay kan sampolong aking lalaki ni Haman.


text:
Kan ikakatorseng aldaw kan bulan nin Adar, nagtiripon giraray an mga Judio sa Susa asin nakagadan pa sinda nin tolong gatos na lalaki. Alagad dai ninda sinamsam an mga pagsadiri kan mga kaiwal.


text:
An mga Judio sa mga probinsya nagtiripon man tanganing depensahan an saindang buhay. Naubos ninda an mga kaiwal kan magadan ninda an setenta y singko mil na naoongis sainda. Alagad dai ninda sinamsam an pagsadiri kan mga kaiwal.


text:
Nangyari ini kan ikatreseng aldaw kan bulan nin Adar. Nagpahingalo sinda kan ikakatorseng aldaw asin maogmang nagpyesta sa aldaw na ini.


text:
Alagad nagpyesta an mga Judio sa Susa kan ikakinseng aldaw huli ta ginaradan ninda an mga kaiwal kan ikatrese saka ikakatorse dangan nag-ontok sinda kan ikakinseng aldaw.


text:
Ini an dahelan kun tadaw ta pinagseselebrar kan mga Judio na nag-eerok sa saradit na mga banwa an ikakatorseng aldaw kan bulan nin Adar bilang sarong aldaw nin kaogmahan asin karakanan, aldaw nin pagtao nin regalo sa lambang saro.


text:
Ipinabugtak ni Mardokeo sa talaan an mga pangyayaring ini dangan sinuratan niya an gabos na Judiong nasa harani man o nasa harayo, sa bilog na imperyo nin Persia.


text:
Pinagbotan niya sinda na selebraron taon-taon an ikakatorse asin ikakinseng aldaw kan bulan nin Adar bilang pyesta.


text:
Ini an mga aldaw na nagkaigwa nin kapahingaloan an mga Judio sa saindang mga kaiwal; ini an bulan na naribayan nin kaogmahan an saindang kasakitan saka nin pagselebrar an saindang pagmondo. Sinuratan sinda ni Mardokeo na selebraron an mga aldaw na ini sa paagi nin pagkarakan, pag-orogma, dangan pagtao nin mga kakanon sa lambang saro asin sa mga dukha.


text:
Kaya nagkuyog an mga Judio sa pagboot ni Mardokeo asin an pagselebrar nagin kaugalean na ginigibo ninda taon-taon.


text:
Huli ta an kaiwal kan mga Judio na si Haman na aking lalaki ni Hammedata, an Agageo,—nagripa (inapod ining “purim”) tanganing aramon an aldaw para sa paggadan kan mga Judio.


text:
Alagad nagduman si Esther sa hade asin nagpaluwas an hade nin nasusurat na mga pagboot na gibohon ki Haman an maraot na plano kaini laban sa mga Judio. Binitay siya saka an saiyang mga aking lalaki.


text:
Kaya an pyestang ini inapod na Purim, sarong tataramon na an kahulogan “ripa.” Huli kan surat ni Mardokeo asin huli kan gabos na nangyari sainda,


text:
ginibo ining pagsusundon kan mga Judio para sa saindang sadiri, sa mga kapagarakian ninda, asin sa siisay man na boot magin Judio, na sa talaan na panahon, taon-taon, seselebraron ninda an duwang aldaw na ini sosog sa pagboot ni Mardokeo.


text:
Napagkaoroyonan kan mga Judio na an duwang aldaw na ini dapat na giromdomon asin selebraron kan lambang pamilya sa lambang henerasyon, sa lambang probinsya patin sa lambang syudad. An pagselebrar kan Pyesta nin Purim dai oontokon kan mga Judio, ni lilingawan kan saindang mga kapagarakian an paggiromdom kaini.


text:
Kaiba ni Mardokeo, nagsurat man si Reyna Esther na aki ni Abihail. Itinao niya an bilog niyang kapangyarihan sa saiyang surat manongod sa Purim, na isinurat na kaidto ni Mardokeo.


text:
An surat ipinanongod sa gabos na Judio, asin an mga kopya ipinadara sa syento beynte y syeteng mga probinsya kan Imperyo nin Persia. An surat nagmawot nin katoninongan asin katiwasayan para sa mga Judio,


text:
saka nagboot sainda asin sa saindang mga kapagarakian na selebraron an aldaw nin Purim sa talaan na panahon, siring na nag-ako sinda nin mga pagsusundon para sa pag-ayuno saka para sa mga panahon nin pagmomondo. Ipinagboot ini ni Mardokeo saka ni Reyna Esther.


text:
Pinapagbuhis ni Hadeng Jerjes an gabos na tawo na sakop niya, sagkod kan mga nag-eerok sa tampi kan mga dagat.


text:
An darakula saka makangangalas na mga bagay na ginibo niya, sagkod an bilog na istorya kan paglangkawan niya sa katongdan ki Mardokeo, gabos nasusurat sa opisyal na talaan kan mga hade nin Persia saka Media.


text:
Si Mardokeo, an Judio, iyo an nagin ikaduwa ni Hadeng Jerjes. Inomaw siya asin ginalangan kan kapwa niya mga Judio. Naglingkod siya para sa karahayan kan saiyang banwaan asin para sa katiwasayan kan gabos nindang kapagarakian.


text:
Igwa kaidto nin sarong lalaki na an ngaran Job, na nag-erok sa daga nin Uz. Matanos siyang tawo asin linikayan niya an paggibo nin maraot.


text:
asin pitong ribong karnero, tolong ribong kamelyo, sangribong baka saka limang gatos na asno. Igwa man siya nin dakul na sorogoon; kaya siya an pinakamayaman na lalaki sa Sirangan.


text:
Nagin kaugalean na kan mga aking lalaki ni Job na turno-turnong magbangkete sa saindang harong, asin danay na inaalok ninda an tolo nindang tugang na babae.


text:
Pagkaaga, kun tapos na an bangkete, amay na minabangon si Job asin minadolot nin mga sakripisyo para sa lambang aki niya tanganing mapabanal sinda. Danay na ginigibo niya ini ta nagsaboot siya na tibaad nagkasala an saro sainda sa dai tinutuyong pag-olog-olog sa Dios.


text:
Kan magdatong an aldaw na maatubang sa Kagurangnan an langitnon na mga linalang, si Satanas yaon man duman sa kaibahan ninda.


text:
Hinapot siya nin Kagurangnan, “Ano an pinagparagibo mo?” Nagsimbag si Satanas, “Nagparalakaw ako sa bilog na kinaban; maski saen ako nakaduman.”


text:
Naghapot giraray an Kagurangnan, “Nanumpongan mo si Job na sakong sorogoon? Mayo nin makakaarog saiya sa kinaban sa kaimbodan asin sa katanosan. Nagsasamba siya sako asin naglilikay sa paggibo nin maraot.”


text:
Danay mo siyang sinusurog asin an saiyang pamilya patin an mga rogaring niya. Benebendisyonan mo an gabos niyang gibo, asin tinawan mo siya nin dakul na hayop na pwedeng makapano kan daga.


text:
Sinabihan nin Kagurangnan si Satanas, “Ibinubugtak ko sa kapangyarihan mo an gabos niyang rogaring, alagad dai mo sana siya pagdotdoton.” Kaya naghale si Satanas sa atubang nin Kagurangnan.


text:
sarong sugo an nagdatong na nagdadalagan pasiring ki Job asin nagbareta, “Ginagamit mi an mga baka sa pag-arado kan kaomahan asin nananabsab sa kataed ninda an mga asno,


text:
kan magsalakay an mga Sabeo dangan kinua an mga hayop. Ginadan ninda an gabos mong sorogoon pwera sako. Ako sana an nakadulag tanganing magbareta saimo.”


text:
Dai pa nakakatapos pagtaram an sorogoon, kan saro pang sorogoon an nag-abot dangan nagsabi, “Tinamaan kan kikilat an mga karnero saka an mga pastor; nagkagaradan sinda gabos. Ako sana an nakadulag tanganing magbareta saimo.”


text:
Nagtataram pa an sorogoon kan saro pa an nagdatong asin nagsabi, “Sinalakay kami nin tolong grupo nin mga Caldeo, kinua an mga kamelyo, asin ginadan an gabos mong sorogoon pwera sako. Ako sana an nakadulag tanganing magbareta saimo.”


text:
Bago siya nakatapos sa pagtaram, saro pang sorogoon an nagdatong asin nagsabi, “Nagbabangkete an saimong mga aki sa harong kan matua mong aki,


text:
kan mag-abot an sarong bagyo. Nagaba an harong asin nadatogan an saimong mga aki; nagkagaradan sinda gabos. Ako sana an nakadulag tanganing magbareta saimo.”


text:
Dangan nagtindog si Job asin ginisi an saiyang gubing sa kamondoan. Inaris niya an buhok sa saiyang payo dangan nagdapa siya sa daga.


text:
Nagsabi siya, “Huba ako kan iluwas sa tulak kan sakong ina, asin huba akong mabalik. An Kagurangnan an nagtao, asin an Kagurangnan an nagkua. Pag-omawon logod an ngaran nin Kagurangnan!”


text:
Pag-abot kan aldaw na maatubang giraray sa Kagurangnan an langitnon na mga linalang, yaon man duman si Satanas sa kaibahan ninda.


text:
Hinapot siya nin Kagurangnan, “Saen ka nagparaduman?” Nagsimbag si Satanas, “Nagparalakaw ako sa bilog na kinaban; maski saen ako nakaduman.”


text:
Naghapot giraray an Kagurangnan, “Nanumpongan mo si Job na sakong sorogoon? Mayong makakaarog saiya sa kinaban sa kaimbodan asin sa katanosan. Nagsasamba siya sako asin naglilikay sa paggibo nin maraot. Dinagka mo akong tugotan taka na salakayon siya maski mayo nin dahelan, alagad siring sa dati, maimbod pa giraray siya.”


text:
Kaya sinabihan nin Kagurangnan si Satanas, “Ibinubugtak ko siya sa saimong kapangyarihan, alagad dai mo siya paggadanon.”


text:
Kaya naghale si Satanas sa atubang nin Kagurangnan asin pinano niya nin mga gatok an bilog na hawak ni Job.


text:
Dangan nagkua si Job nin sarong pedaso kan pasang koron tanganing kagawon an saiyang mga lugad asin nagtukaw siya sa tambak nin abo.


text:
Sinabihan siya kan saiyang agom, “Sagkod ngunyan, maimbod ka pa giraray sa Dios? Maldisyonon mo siya, asin magadan ka na!”


text:
Nagsimbag si Job, “Garo ka lolong na babae kun magtaram! Tama daw na an marahay sana an akoon ta sa kamot nin Dios asin dai kita mag-ako nin kasakitan?” Maski nangyari ining kasakitan ki Job, mayo siyang sinabi na tumang sa Dios.


text:
Kan maaraman kan tolong katood ni Job an gabos na karatan na nag-abot saiya, dinalaw ninda siya. An tolong ini iyo si Elifaz na hale sa syudad nin Teman, si Bildad na hale sa daga nin Sua, asin si Zofar na hale sa daga nin Naama. Nagkaoroyon sindang magdalaw ki Job tanganing rangahon ini.


text:
Harayo pa sinda, nahiling na ninda si Job, alagad dai ninda namidbidan. Kan mamidbid na ninda siya, naghiribi asin nagharaya sinda. Ginirisi ninda an saindang gubing sa kamondoan dangan nagpatoron nin alpog sa itaas saka sa saindang payo.


text:
Dangan nagturukaw sinda sa kaibahan ni Job sa laog nin pitong aldaw asin banggi; dai sinda nagtaram nin anoman saiya, huli ta nahiling ninda na makuri an saiyang pagtios.


text:
Gibohang magin kadikloman an aldaw na idto! Dai mo na logod paggiromdomon an aldaw na idto; ni paliwanagan kan ilaw.


text:
Giboha idtong magin sarong aldaw nin kamondoan saka mahibog na kadikloman; tahobi idto nin mga panganoron, asin paraa an aldaw.


text:
Hare pagtugot na magliwanag saiya an bitoon na makaaga; maglaom logod iyan sa pagdatong nin liwanag, na dai nanggad madatong, ni makahiling kan pirok kan kaagahon;


text:
huli ta dai kaiyan sinerahan an pintoan kan tulak nin sakong ina, ni tinago sa sakong mata an kasakitan.


text:
nagkakatorog siring sa mga hade asin mga parahatol kan kinaban, na nagpatindog giraray kan suanoy na mga erokan.


text:
Kutana nagkakatorog ako siring sa mga prinsipe, na nagpano kan saindang mga harong nin bulawan saka plata,


text:
Sa lulubngan minaontok kan saindang karatan an maraot asin nagkakaigwa nin pahingalo an mga napapagal.


text:
Duman nagkakaigwa nin katoninongan an mga bilanggo, ligtas sa mga kurahaw asin magabat na mga pagboot.


text:
“Tadaw ta itinutugot mong padagos na mabuhay an tawo sa kasakitan? Tadaw ta tinawan mo nin liwanag an mga tawong nasa kamondoan?


text:
Hinahalat ninda an kagadanan, alagad dai iyan minadatong; mas boot pa ninda an lulubngan ki sa anoman na kayamanan.


text:
“Maanggot ka daw Job, kun igwa nin makipag-olay saimo? Alagad siisay an makakatagal na dai magtaram?


text:
Bakong an pagkatakot mo sa Dios iyo an saimong paniwala, asin an saimong pagkamatanos iyo an saimong paglaom?


text:
Siring sa sakong nahiling, an mga nag-aarado sa karatan asin nagtatanom nin kasakitan nag-aani man sana kaiyan.


text:
An maraot minaungal siring sa mga leon, alagad pinapaontok sinda nin Dios asin rinoronot an saindang mga ngipon.


text:
Arog sa mga leon na mayong nagagadan saka nakakakan, sinda nagagadan asin nagkakasiriblag an saindang mga ogbon.


text:
Nagtindog an espiritu. Sakong minaanan, alagad dai ko masabi kun ano idto. Sarong porma an nasa atubang ko; dangan hale sa mayong ribok na kapalibotan, sarong tingog an sakong nadangog:


text:
‘Pwede daw magin matanos an tawo sa atubang nin Dios? Pwede daw na an tawo magin malinig sa atubang kan saiyang Kaglalang?


text:
Dai nananarig an Dios maski sa saiyang langitnon na mga sorogoon; nakakakua siya nin sala sa saiyang mga anghel.


text:
Sa linalang pa daw na hinaman sa laboy, na ginibo sa alpog asin pwedeng maronot arog sa sarong mariposa?


text:
Kun mawaraan nin halaga an saindang buhay, bakong nagagadan sinda na mayo pa giraray nin kadonongan?’


text:
Totoo nanggad na an kaanggotan minagadan sa lolong, asin an pag-imon minagadan sa kulang nin pakasabot.


text:
An saiyang mga aking lalaki harayo sa kaligtasan; nagkakaroronot sinda sa trangkahan asin mayo nin minaligtas sainda.


text:
An saiyang inani kakakanon kan mga gutom— maski an tipasi na nagtatalubo sa tahaw nin mga tonok— asin an mga napapaha maaara sa saiyang kayamanan.


text:
An tawo man sana an nagdadara nin kasakitan sa sadiri niya, siring na an mga manok-manok minaitaas hale sa kalayo.


text:
Siya an naggigibo nin darakula saka dai malaladop na mga bagay; makangangalas na mga bagay na dai mabibilang:


text:
Rinaraot niya an mga mukna kan mga tuso, asin tolos inoontok an plano kan mga madonong, tanganing dai magbunga an saindang ginigibo;


text:
Alagad iliniligtas nin Dios sa kagadanan an dukha; an mayong sukat iliniligtas niya sa kamot kan nang-aapi.


text:
Huli ta siya an minalugad, alagad siya man an minabugkos; kamot niya an minakulog, alagad kamot man niya an minapaomay.


text:
Job, nanoodan mi ini huli sa halawig na pag-aadal. Totoo ini, asin akoon mo para sa saimong karahayan.”


text:
magigin orog pa sa mga baybay kan dagat an timbang kaiyan; kaya mayong kanultolan an sakong mga tataramon.


text:
Pinana ako kan Makakamhan na Dios, asin naglalakop an kamandag kan pana sa sakong hawak. Tinalay nin Dios an saiyang kangirhatan laban sako.


text:
An kakanon na mayong namit pwede daw makakan kun mayo nin asin? Ano an namit na yaon sa kaputian kan sugok?


text:
Mayo akong gana sa pagkakan kan siring na kakanon; nararaot an sakong tulak kan gabos kong kinakakan.


text:
“Tadaw ta dai sako itinatao nin Dios an sakong hinahagad? Tadaw ta dai niya sinisimbag an sakong pamibi?


text:
Kun mangyari iyan, malukso ako sa kaogmahan, maski makuring gayo an titioson kong kulog. Aram kong banal an Dios; dai ko pa linapas an saiyang mga ipagboboot.


text:
Ano pang kosog an uya sako tanganing padagos na mabuhay? Tadaw ta padagos pa akong mabubuhay kun mayo na akong paglaom?


text:
Mayo na akong kosog tanganing ikaligtas ko an sakong sadiri; mayo na ako nin madudumanan tanganing magpatabang.


text:
Sa paghanap nin tubig, nalalagalag an parabaklay; nalalagalag sinda dangan nagagadan sa kalangtadan.


text:
Arog kaiyan an paghiling ko saindo; nahihiling nindo an nangyari sako, asin sa takot minasibog kamo.


text:
Naghohona kamo na mayo akong sinasabi kundi doros; alagad tadaw ta sinisimbag nindo an sakong mga pahayag nin kawaraan nin paglaom?


text:
“An buhay nin tawo nakakaarog sa pirit na paglingkod sa hukbo, arog sa buhay nin sarong parapatandan,


text:
siring sa oripon na naghihidaw kan malipot na limpoy, arog sa parapatandan na naghahalat kan saiyang bayad.


text:
Kun ako naghihigda sa pagkatorog, garong daing kataposan an mga oras; bilog na banggi akong nag-aalimpasay asin naghihidaw kan kaagahon.


text:
An sakong hawak pano nin mga ulod saka ati; minamara an sakong kublit; an nana nagdadalihig hale sa sakong mga gatok.


text:
Mayong paglaom na minalihis an sakong mga aldaw, maliksing minaagi siring sa lansadera nin parahabol.


text:
“Giromdoma, O Dios, na saro sanang hinangos an sakong buhay; haloy nang natapos an sakong kaogmahan.


text:
Dai mo na nanggad ako mahihiling arog kan pakahiling mo sako ngunyan. Kun hanapon mo ako, dai mo na ako makukua.


text:
Kaya dai ko pupugolon an sakong ngoso; sa kulog nin sakong hawak mataram ako; sa pait nin sakong kalag, ako mareklamo.


text:
“Ano an tawo, ta pinapahalagahan mo nin marahay? Tadaw ta tinatawan mo nin halaga an mga ginigibo niya?


text:
Nauulakitan ka daw kan sakong kasalan, parabantay kan bilanggoan? Tadaw ta ako an ginigibo mong patamaan? Sarong dakulang pagabat daw ako saimo?


text:
Dai mo na daw ako mapapatawad kan sakong kasalan? Dai mo na daw malilingawan an sala kong ginibo? Huli ta madali na akong magadan; hahanapon mo ako, alagad dai mo ako makukua.”


text:
kun ika matanos asin malinig sa puso, madatong an Dios sa pagtabang saimo dangan ibabalik niya an saimong pamilya bilang balos.


text:
“Paghumapot, nakikimaherak ako saimo, dapit sa nakaaging panahon, asin siyasata an mga katotoohan na nanodan kan satong mga ginikanan.


text:
Halipot an satong buhay, asin mayo kitang naaaraman; an satong mga aldaw sa kinaban nakakaagid sa sarong anino.


text:
An mga bakong diosnon nakakaagid sa mga bariw; mayo na sindang paglaom, kan malingawan ninda an Dios.


text:
Minasarig sinda sa harong kaini, alagad dai iyan minatagal; namumugol sinda sa lapat, alagad dai iyan nakakatabang na sinda makatindog.’”


text:
“Siring sa mga doot, an mga maraot minatalubo sa saldang nin aldaw, arog sa mga doot na nakakalakop sa bilog na tatamnan.


text:
Alagad gugubingan niya nin kasosopgan an mga naoongis saimo, asin mawawara an mga harong kan mga maraot.”


text:
“Sa katotoohan, aram kong totoo iyan: alagad paano magigin matanos an sarong tawo sa atubang nin Dios?


text:
Paano an pakidiskutir sa saiya? Mahapot siya nin sangribong kahapotan asin mayo nin makakasimbag maski saro kaiyan.


text:
An Dios an nagbitay kan mga bitoon sa langit—an Oso, an Orion, an Pleiades, saka an mga bitoon sa habagat.


text:
Dai ta masasabotan an dakulang mga bagay na saiyang ginigibo; dai ta mabibilang an saiyang mga milagro.


text:
Kinukua niya an saiyang mawoton, asin mayo nin nakakapugol saiya; mayo nin nangangahas na maghapot saiya, ‘Ano an saimong ginigibo?’


text:
Danay an saiyang kaanggotan. Rinonot niya an saiyang mga kaiwal na nagtabang ki Rahab, an impakto na nagtumang saiya.


text:
Maski mayo akong sala, mayo akong magigibo kundi an maghagad nin pagkaherak sa Dios na sakong hukom.


text:
Huli ta rinoronot niya ako sa paagi kan bagyo, asin pinapadakul an sakong mga lugad na mayo nin dahelan.


text:
Kun kosog an sakong gamiton, mangyari daw iyan? Kun paatubangon ko siya sa hukoman, siisay an makakapaduman saiya?


text:
Maski mayo akong sala, an sako man sanang ngoso an mahukom sako; maski mayo ako nin karatan, mapapatotoohan niyang ako maraot.


text:
An kinaban itinatao na nin Dios sa mga maraot. Binuta niya an gabos na hukom. Kun bako siya an naggibo kaiyan, siisay palan?


text:
“Mas marikas an sakong mga aldaw ki sa paradalagan; nagdadalagan an mga iyan, gabos mayong karahayan.


text:
An sakong buhay minaagi na garong marikas na sakayan, garo sarong agila na minabulusok sa pagsaklot kan kuneho.


text:
Kun ako maghuyom asin maghingowang lingawan an kulog na sakong namamatean, minabalik sako an gabos kong pagtios tanganing pagiromdomon ako na ibibilang ako nin Dios sa mga may sala.


text:
Marahay daw para saimo an mang-api, an magbasang-basang kan gibo nin saimong mga kamot, asin an mag-ogma sa plano kan mga maraot?


text:
Hinaman mo an sakong hawak na igwang mga tolang saka mga ugat, dangan tinahoban mo iyan nin kublit saka laman.


text:
Kun ako maraot, herak man sako! Alagad kun ako matanos, dai ako makakapaabaw-abaw, huli ta napapano ako nin kasosopgan asin nahihiling ko an sakong kasakitan.


text:
Kun ilangkaw ko an sakong sadiri hahanapon mo ako siring sa leon; minagibo ka pa nin mga milagro tanganing kulogan ako.


text:
Danay kang igwa nin saksi laban sako; saimong pinapadakula an kaanggotan mo sako; bagong pagsalakay an danay mong iniisip laban sako.


text:
“Tadaw, O Dios, ta itinugot mong ako mamundag? Marahay pang nagadan na ako bago nahiling nin siisay man.


text:
“Mayo daw nin masimbag kan siring na kalolongan? Nagigin matanos daw an tawo kun dakul an saiyang itinataram?


text:
Halangkaw pa iyan ki sa langit—ano an saimong magigibo? Hararom pa iyan ki sa kinaban kan mga gadan—ano an pwede mong maaraman?


text:
Dangan malilingawan mo an gabos mong kasakitan, siring sa mga baha na nakaagi asin dai na nagigiromdoman.


text:
An saimong buhay orog pang magigin maliwanag ki sa kaodtohan; an kadikloman kaiyan magigin arog sa kaagahon.


text:
Mabubuhay kang matiwasay asin pano nin paglaom; iingatan ka nin Dios asin tatawan nin kapahingaloan.


text:
Alagad mahaharap an mga mata kan mga maraot; dai ninda makukua na dalan pasiring sa kaligtasan, asin an saindang magigin paglaom iyo an pagdatong kan kagadanan.”


text:
“Mayong duda na kamo an tingog kan banwaan, asin pagkagadan nindo magagadan na kaiba nindo an kadonongan.


text:
Alagad igwa ako nin pakasabot na siring saindo; sa anoman na bagay bako akong menos saindo. Siisay an dai nakakaaram kan gabos nindong sinabi?


text:
Ako nagin ngingisihan ngunyan kan sakong mga katood; ako, na nag-apod sa Dios asin sinimbag niya, ako, na matanos saka mayong sala.


text:
Huli ta dai kamo nasasakitan, ako saindong pinag-olog-olog; hinahampak pa nindo an tawong madali nang matumba.


text:
Alagad an mga mahabon saka an mga mayong Dios nag-eerok sa katoninongan, maski an saindang dios iyo sana an saindang kosog.


text:
Alagad siring na an saindong dila naoogma sa pagnamit kan pagkakan, an saindong mga talinga naoogma man sa pagdangog nin mga tataramon.


text:
“An mga gurang igwa nin kadonongan, alagad an Dios igwa nin kadonongan asin kapangyarihan. An mga gurang igwa nin pakasabot kan katotoohan, alagad an Dios igwa nin pakasabot kan katotoohan saka kan kapangyarihan sa paggibo.


text:
Kun minagaba an Dios, mayong nakakahirahay; kun igwa siyang ibinibilanggo, mayo nin nakakapatalingkas.


text:
“An Dios makosog asin danay na mapanggana; nasa irarom kan saiyang kapangyarihan an nadaya asin an nandaya.


text:
Hinahale niya an pakasabot kan mga pamayo nin mga banwaan sa daga, dangan pinapalagalag niya sinda sa lugar na mayo nin dalan;


text:
“Nadangog ko na an gabos mong sinasabi. Nasasabotan ko iyan gabos; pareho an satong naaaraman. Dai ako nahuhudyan saindo sa bagay na iyan.


text:
Tinatahoban nindo nin kaputikan an saindong kamangmangan; garo kamo mga doktor na dai nakakabolong kan mga may helang.


text:
Makakakua daw nin karahayan an Dios sa saindo kun siyasaton niya kamo? Madadaya daw nindo siya siring kan pagdaya nin sarong tawo sa saiyang kapwa?


text:
Garo mga abo na mayo nin halaga an saindong mga kasabihan; an saindong mga tataramon malumoy siring sa laboy.


text:
Tibaad pa an sakong kapangahasan iyo an magligtas sako, huli ta mayo nin maraot na tawo na nangangahas na mag-atubang sa Dios.


text:
“Ika ngona an magtaram, O Dios, asin sisimbagon taka. O ako an saimong paenoton, asin ika an magsimbag.


text:
Garo na ako pinapadpad na dahon, saimo pa daw tatakoton? Siring ako sa alang na dagami, saimo pa daw lalamagon?


text:
Kadena an iginagapos mo sa sakong mga bitis; binabantayan mo an lambang lakaw ko, asin sinisiyasat pati an mga gira ko.


text:
“Gabos kita namundag na maluya asin makaheherak; halipot an mga aldaw kan satong buhay, asin pano nin kasakitan.


text:
Aram mo na an lawig kan saiyang buhay, an bilang kan mga bulan niya digdi sa kinaban. Ika an nagboot kaiyan, asin dai iyan maliliwat.


text:
Dai mo siya paghilingon asin pabayaan mo sana siya; tanganing arog sa parapatandan, mag-ogma siya sa saiyang pagkabuhay.


text:
“Huli ta may paglaom an sarong kahoy, na kun iyan palodon mabuhay giraray, asin padagos na magdadahon.


text:
an tawo nagagadan asin dai na minabangon giraray. Dai na nanggad sinda mabangon mantang an langit nagdadanay; dai na mapupukaw sa saindang pagkatorog.


text:
“Marahay pang tagoon mo ako sa kinaban kan mga gadan; nakatago sagkod na mawara an saimong kaanggotan, dangan giromdomon mo sa talaan na panahon.


text:
Kun magadan an sarong tawo, mabubuhay pa daw siya giraray? Alagad hahalaton ko an mas marahay na mga aldaw; hahalaton kong matapos ining panahon nin kasakitan.


text:
Bibilangon mo an lambang lakad na sakong gigibohon, alagad an sakong mga kasalan, dai mo gigiromdomon.


text:
Natutunaw an mga gapo huli sa katubigan, asin iaanod an daga huli kan makosog na uran; kaya saimong hinahale sa tawo an paglaom na mabuhay.


text:
Dinadaog mo an tawo dangan isinusubol sa harayo sagkod lamang; riniribayan mo an saiyang lalawogon pag-abot kan kagadanan.


text:
Iginagalang an mga aki niyang lalaki, alagad dai niya iyan aram, ni may magsabi saiya kun sinda nasosopgan.


text:
An kulog sana nin saiyang hawak iyo an saiyang namamatean; an sadiri man sana niya iyo an saiyang pinagmomondoan.”


text:
“Minasimbag daw an tawong madonong sa paagi nin madoros na pakaaram, asin pinapano an saiyang hawak kan doros na hale sa sirangan?


text:
Makikidiskutiran daw siya sa tataramon na mayong kahulogan o sa mga tataramon na mayong ikakataong karahayan saiya?


text:
An saimong karatan nahihiling huli kan saimong tinataram; naghihingowa kang makatago sa likod kan mga tusong tataramon.


text:
An saimong ngoso an nagpapahamak saimo, asin bakong ako; an saimong mga ngabil an nagsasaksi laban saimo.


text:
“Tadaw ta isinisikwal mo an inaalok na karangahan nin Dios? Sa ngaran niya nakiolay kami sa mahuyong mga tataramon.


text:
gurano pa daw an tawong makauuyam asin maraot, na minainom nin karatan siring sa pag-inom niya nin tubig!


text:
Tinukdoan ako kan mga madonong nin mga katotoohan na saindang nanodan sa saindang mga magurang, asin mayo sindang itinatagong anoman.


text:
Makangirhat na mga tingog an saiyang madadangog; masalakay an mga tulisan sa oras na iniisip niyang ligtas.


text:
Mayo siyang paglaom na makadulag sa kadikloman, huli ta sa tibaad na lugar naghahalat saiya an kagadanan,


text:
asin an mga bwitre naghahalat tanganing kakanon an saiyang bangkay. Aram niyang madiklom an maabot niyang mga aldaw;


text:
Mapaabaw-abaw saka masombikal an tawong iyan; sa katagasan nin payo, iniitaas niya an saiyang kalasag asin nagdadalagan tanganing labanan an Dios.


text:
“Siya an tawo na nagsakop nin mga syudad asin nagkamkam nin mga harong na binayaan kan saindang kagsadiri, alagad an gera an marumpag kan mga iyan.


text:
Dai siya magigin mayaman sa halawig na panahon; gabos niyang nasasadirihan dai magdadanay. Maski an saiyang anino mapapara,


text:
asin dai siya makakadulag sa kadikloman. Makakaagid siya sa sarong kahoy na nagkasurulo an mga sanga, na an mga burak ipinapalid kan doros.


text:
Makakaagid siya sa balagon nin ubas na nagkararakdag an mga bunga; siring sa kahoy na oliba na nawaran nin burak.


text:
Dai magkakaigwa nin kapagarakian an mga bakong diosnon, asin tutunawon nin kalayo an mga harong na napatindog huli sa suhol.


text:
Ini an mga tawo na nagpaplano nin kasakitan saka naggigibo nin karatan; an saindang mga puso danay na pano nin pandadaya.”


text:
Dangan nagsimbag si Job: “Nakadangog na ako nin siring na mga tataramon; gabos kamo makaheherak na mga pararanga.


text:
Makakataram man ako siring saindo, kun ako an nasa lugar nindo; pwede kong pagsugponon an mga tataramon laban saindo, asin magtango-tango kan sakong payo.


text:
“Alagad anoman an itaram ko dai sako nakakatabang; asin an pag-alo dai nakakahale kan kulog na sakong namamatean.


text:
Dinakop mo ako; kaiwal taka. Kublit asin tolang na sana ako, kaya naghona an mga tawo na iyan patotoo na nagkasala ako.


text:
Namumuhay akong matoninong, alagad kinapotan niya ako sa liog dangan linanog saka rinonot. Ako an ginamit niyang patamaan


text:
kan saiyang pagpana hale sa gabos na lugar— mga bosog na minalagbas asin minalugad sako; minsan siring, dai niya ako naherakan.


text:
“O daga, hare pagtagoa an mga karatan na ginibo sako! Hare pag-ontoka an sakong inagrangay para sa katanosan!


text:
Boot kong may makimaherak sa Dios para sako, siring sa sarong tawong nakikimaherak para sa saiyang katood.


text:
Igwang kasabihan, na an siisay man na nagpapasaluib sa saiyang katood huli sa kwarta, magtitios huli kaiyan an saiyang mga aki.


text:
Ngunyan ginagamit kan mga tawo an kasabihan na ini laban sako; minadigdi sinda dangan linulutaban an sakong lalawogon.


text:
Nahaharap na ako huli sa kamondoan; an gabos na kabtang kan sakong hawak maniwang na siring sa anino.


text:
Minangalas kaini an mga tawong matanos, asin kinokondenar ninda ako bilang sarong bakong diosnon na tawo.


text:
Alagad kun gabos sinda nagdatong dangan nagtindog sa atubangan ko, mayo akong makukuang maski saro na madonong sa sainda.


text:
Alagad an sakong mga katood nagsasabi na an banggi, aldaw; na madali nang magliwanag, alagad aram kong padagos akong nasa kadikloman.


text:
An natatada kong paglaom iyo an kinaban kan mga gadan, saen mahigda ako sa pagkatorog sa kadikloman.


text:
Aapodon kong ama an lulubngan, asin an mga ulod na nagkakakan sako aapodon ko na sakong ina saka mga babaeng tugang.


text:
Ika man sana an nakukulogan sa saimong kaanggotan. Mawawaraan daw nin mga nag-eerok an daga huli ta ika naaanggot? Hihiroon daw nin Dios an kabukidan huli sana saimo?


text:
Dati siyang mayaman, alagad nagugutom siya ngunyan; an kapahamakan danay na nakaamba asin naghahalat sa kataed niya.


text:
Sarong nakakagadan na helang an naglalakop sa bilog niyang hawak, na nakakapalapa kan mga kamot saka mga bitis niya.


text:
Nag-eerok sa saiyang tolda an bako niyang kadugo— pakatapos na mawirikan asin malinigan iyan nin asupre.


text:
Mayo siya nin aki o kapagarakian sa tahaw nin saiyang banwaan; mayong natadang buhay sa dati niyang erokan.


text:
Pinagtatarakigan an gabos na nakakadangog kan nangyari saiya, magpoon sa sirangan sagkod sa solnopan.


text:
Ikinukurahaw ko an saiyang ginibong kadahasan, alagad mayo nin nagdadangog; mayong naghihinanyog kan inagrangay ko para sa katanosan.


text:
Sinerahan nin Dios an dalan, asin dai ako nakakaagi; tinahoban niya nin kadikloman an sakong agihan.


text:
Hinahampak niya ako saen man na gilid. Garo kahoy na ginabot niya an sakong paglaom dangan binayaan akong maalang asin magadan.


text:
Pinapadara niya an saiyang hukbo tanganing salakayon ako; nagkampo sinda dangan pinalibotan an sakong tolda tanganing salakayon.


text:
“Ginibo nin Dios na isikwal ako kan sakong mga tugang; para sa mga nakamidbid sako, ako nagin sarong dayuhan.


text:
Nalingawan na ako kan mga pinadagos ko sa sakong harong; garo sarong dayuhan saka nakikihimanwa an pagmidbid sako kan mga sorogoon kong babae.


text:
Kun inaapod ko an sakong sorogoon, dai niya ako sinisimbag— maski kun nakikimaherak akong tabangan niya ako.


text:
An sakong mga tolang nagdurukot sa sakong kublit saka laman; asin dikit na sanang dai ko ikinaligtas an sakong buhay.


text:
Tadaw ta kaipuhan pasakitan nindo ako siring kan ginigibo nin Dios? Kulang pa daw an pasakit na ginibo nindo?


text:
“Huli ta aram kong an sakong Paratubos nabubuhay, na sa kahuri-hurihi madatong tanganing sorogon ako.


text:
Maski pakatapos na tunawon nin helang an sakong kublit, mantang yaon pa sa hawak na ini mahihiling ko an Dios.


text:
Mahihiling ko siya, asin dai na siya magigin dayuhan. “Nanluluya an sakong boot huli ta nagsabi kamo,


text:
Alagad ngunyan, matakot kamo sa espada— an espada na nagdadara kan kaanggotan nin Dios sa kasalan, tanganing maaraman nindo na igwa nin sarong naghuhukom.”


text:
arog kan saiyang odo, mawawara siya sagkod lamang. Hahanapon siya kan mga nakakamidbid saiya, alagad dai siya ninda makukua.


text:
Mawawara siya siring sa pangatorogan, siring sa sarong bisyon sa banggi, asin dai na mahihiling giraray.


text:
Isinusuka kan maraot an kayamanan na saiyang hinabon; binabawi iyan nin Dios, maski nasa tulak na niya.


text:
Dai siya makakaligtas tanganing mahiling an mga salog nin lanang oliba o an mga sapa na nagbubulos nin gatas saka dugos.


text:
Ibabalik niya an bunga kan saiyang kapagalan, asin dai niya mahahalon iyan; an ganansya kan saiyang negosyo dai niya mapapakinabangan,


text:
Pakakana siya kan gabos niyang mawoton! Papadusahan siya nin Dios sa saiyang kaanggotan saka kadagitan.


text:
Malagbas sa saiyang hawak an bosog; an nagkikinang na poro kaiyan magtatagdo nin dugo, asin maabot saiya an takot.


text:
An gabos niyang kayamanan mawawara; susuloon siya asin an saiyang pamilya kan kalayong bakong tawo an nagpagkot.


text:
An saindang mga torong baka nakakamaro asin an saindang mga babaeng baka dai nadidipisilan sa pag-ogbon.


text:
Ano an Makakamhan, ta samo siyang paglingkodan? Ano an pakinabang nyamo kun siya samong pagpamibian?


text:
Naghohona sinda na nag-uswag sinda huli kan saindang kapagalan, alagad dai ko maaako an saindang kaisipan.


text:
“Pirang beses nang pinalsok an ilaw kan maraot? May napahamak na daw maski saro sainda? Pinadusahan na daw nin Dios sa saiyang kaanggotan an mga maraot,


text:
asin hinayop sinda paharayo arog sa dagaming pinapadpad kan doros, o arog sa ata na dinadara kan bagyo?


text:
“Sinasabi nindong pinapadusahan nin Dios an aki huli kan kasalan kan saiyang ama. Dai! Dapat padusahan nin Dios an mga nagkasala mismo; dapat na ipahiling niya na ginigibo niya iyan huli kan saindang mga kasalan.


text:
Dapat pasanon kan mga nagkasala an saindang padusa; dapat na mamatean ninda an kaanggotan kan Makakamhan na Dios.


text:
Pwede daw tukdoan nin sarong tawo an Dios, na naghuhukom maski kaidtong mga nasa halangkaw na mga lugar?


text:
“May mga tawong dai naghehelang sagkod sa aldaw na sinda magadan; nagagadan sindang maogma saka mayong kahandalan, an saindang mga hawak nagpapatunay na dakul sindang pagkakan.


text:
Kadakul na tawo an nakikipaglubong, asin maski an daga luway-luway na minatahob kan saiyang bangkay.


text:
“Kun siring, paano nindo ako mararanga kan mga tataramon na mayo nin kahulogan? An lambang simbag na itinatao nindo gabos kaputikan!”


text:
“Pwede daw na magkaigwa nin pakinabang an Dios sa tawo? An sarong madonong may pakinabang sa saiya man sana.


text:
Kaogmahan daw kan Makakamhan kun ika matanos, o may pakinabang daw siya kun gibohon mong matanos an saimong buhay?


text:
“Bakong an Dios nasa itaas kan kalangitan asin pinagdudungawan an mga bitoon, maski ngani an mga ini haralangkaw?


text:
Alagad minahapot ka, ‘Ano an naaaraman nin Dios? Natatahoban siya kan mga panganoron—paano siya makakahukom sato?’


text:
Naghohona kang huli sa mahibog na mga panganoron, dai na siya makakahiling, mantang naglalakaw siya sa pagultanan kan daga saka langit.


text:
Naoogma an mga matanos asin nagngingisi an mga mayong sala kun nahihiling nindang pinapadusahan an mga maraot.


text:
Kaipuhan na magbalik ka sa Dios sa kapakumbabaan asin ontokon mo an gabos na karatan na ginigibo sa saimong harong.


text:
“Sagkod ngunyan, nagrerebelde ako asin nagrereklamo sa Dios; dai ko mapupugolan an sakong inagrangay.


text:
Ibubugtak ko an sakong kaso sa atubang niya dangan iluluwas ko an gabos na pahayag para sa sakong karahayan.


text:
“Hinanap ko an Dios sa sirangan, alagad mayo siya duman; dai ko man siya nakua kan hanapon ko siya sa solnopan.


text:
Danay kong ginigibo an mga pagboot nin Dios; kinukuyog ko an saiyang kabotan, bakong an sakong mga kamawotan.


text:
Huli ta saiyang tataposon an plinano niya para sako; asin kadakul na siring kaiyan an nasa isip niya.


text:
“Tadaw ta dai magtalaan an Dios nin panahon sa paghukom, sarong aldaw nin katanosan para sa mga naglilingkod saiya?


text:
“Hinihiro nin mga tawo an mga muhon tanganing magdakula an saindang daga; hinahabon ninda an karnero nin ibang tawo asin inaayon sa mga hayop ninda.


text:
Kinukua ninda an mga asno kan mga ilo, asin kinukua ninda an baka kan babaeng balo, sagkod na mabayadan kaini an utang.


text:
“Arog sa mga lalaw na asno, an mga dukha naghahanap nin pagkakan sa kalangtadan; mayo sinda nin ibang lugar na makukuahan nin pagkakan para sa saindang kaakian.


text:
Kaipuhan makiani sinda sa mga oma na bako ninda, asin gumuno nin mga ubas sa ubasan nin mga maraot na tawo.


text:
“May mga tawong minaagaw kan mga ilo sa ama sa daghan kan saindang ina; kinukua ninda bilang kabayadan nin utang an mga aki kan mga mayong sukat.


text:
Sa mga kaolibahan kan mga maraot nagigibo sinda nin lana; nagpupuga sinda kan mga ubas, alagad nagtitios sinda nin paha.


text:
Hale sa mga syudad, nag-aagrangay an mga nalugadan asin naghihingagdan, alagad dai dinadangog nin Dios an saindang mga pamibi.


text:
“May mga tawong minasikwal sa liwanag; dai ninda iyan nasasabotan asin dai naglalakaw sa dalan na itinutukdo kaiyan.


text:
Pagkaaga, minabangon an paragadan tanganing gadanon an dukha saka mayong sukat; pagkabanggi, nakakaagid siya sa sarong mahabon.


text:
An lalaking paradorog sa bako niyang agom naghahalat kan pagdiklom, nagsasabing, ‘Mayo nin makakahiling sako’; asin tinatahoban an saiyang lalawogon.


text:
Kun banggi, an mga parahabon minalaog sa mga harong kun aldaw, nagtatago sinda asin linilikayan an liwanag.


text:
“Sinasabi mo, ‘Inaanod kan baha an mga maraot, minamaldisyon an saindang kahirasan digdi sa daga; dai na siya nagtatrabaho sa saiyang ubasan.


text:
Maski an sadiri niyang ina dai na nakakagiromdom saiya ngunyan; kinakakan siya kan mga ulod asin rinoronot siring sa sarong kahoy na napukan.


text:
Nangyari iyan huli ta dai niya ginalangan an mga babaeng balo, asin dai niya naherakan an mga babaeng baog.


text:
Alagad rinaraot nin Dios an buhay kan mga mapangyari huli kan saiyang kapangyarihan; minahiro an Dios—asin nagagadan an tampalasan.


text:
Pwedeng tugotan nin Dios na mabuhay sindang matiwasay, alagad an saiyang mga mata nasa pagmasid kan saindang mga dalan.


text:
Ilinalangkaw sinda sa halipot na panahon, dangan nawawara; naluluyos sinda asin nawawara siring sa mga doot, siring sa ohoy nin trigo na pinutol.


text:
Kun bako iyan totoo, siisay an mapatunay na nagpuputik ako, asin siisay an makakapahayag na mayo nin kahulogan an sinasabi ko?”


text:
“An pagsakop saka an takot yaon sa Dios; siya iyo an nagtatao nin katoninongan sa saiyang langitnon na kahadean.


text:
Paano, kun siring, magigin matanos an sarong tawo sa saiyang atubang? Paano magigin malinig an sarong namundag sa sarong babae?


text:
Siisay sa paghona mo an madangog kan saimong mga tataramon? Siisay an nagpasabong saimo na magtaram nin siring?”


text:
Linaen niya an liwanag sa kadikloman huli sa sarong bilog na saiyang ginibo sa ibabaw kan katubigan.


text:
Huli kan saiyang kapangyarihan, napatoninong an dagat; huli kan saiyang pakasabot, an impaktong si Rahab nagadan.


text:
Alagad an mga ini sadit sanang kabtang kan saiyang kakayahan, mga hininghing sana na satong nadangog. Siisay an makakasabot kan kadakulaan kan saiyang kapangyarihan?”


text:
“Siring na buhay an Makakamhan na Dios, na naghale kan sakong deretso, asin nagpapait kan sakong buhay—


text:
an sakong mga ngabil dai masambit nin ano man na karatan, asin an sakong dila dai magsasabi nin kaputikan.


text:
Dai man logod mangyari sako na ako magsabi na kamo tama; danay kong sasabihon na mayo akong sala sagkod sa aldaw na ako magadan.


text:
Mamomogol ako sa sakong katanosan, asin dai ko iyan bubutasan; dai ako tutuyawon kan sakong konsyensya mantang ako nabubuhay.


text:
“Magin siring logod sa mga maraot an sakong kaiwal, asin sa bakong matanos an mga minatindog laban sako.


text:
“Tutukdoan ko kamo kun gurano kadakula an kapangyarihan nin Dios, asin ipapaliwanag ko saindo an plano kan Makakamhan na Dios.


text:
Kun magdakul an saiyang mga aking lalaki, magagadan sinda gabos sa gera; an saiyang mga aki magkukulang nin pagkakan.


text:
Maski magtambak pa an mga maraot nin plata siring sa tambak nin alpog, asin magkaigwa man nin mga gubing siring kadakul sa laboy;


text:
An harong na saindang pinapatindog arog sa harong nin sarong lawa, siring sa payag na ginigibo nin parabantay sa oma.


text:
Mayaman sindang minakatorog, alagad dai na iyan mangyayari giraray; sa saindang pagmata, mayo na an saindang kayamanan.


text:
Maabot sainda an mga katakotan siring sa sarong baha; pagkabanggi, dadarahon sinda nin sarong aripuros.


text:
Naghahagubohob sainda an doros mantang sinda nagdadaralagan, tinatakot sinda huli sa nakakagadan na kapangyarihan kaiyan.


text:
An diklom sa kairaroman sinisiyasat nin mga tawo. Sinisiyasat ninda an kairaroman kan daga asin nagkakalot sinda nin mga gapo sa kadikloman.


text:
Harayo sa pinag-eerokan nin mga tawo o sa lugar na dai pa lamang nabatoyan nin mga bitis, nagmimina an mga tawo. Mamondong nagtatrabaho sinda duman, nagkukulambitay sa mga lubid sa laog kan mga kalot.


text:
Mayong gamgam na nakakaaram kan dalan pasiring sa mina, asin mayo lamang nin bwitre na minalayog sa itaas kaiyan.


text:
Minagibo sinda nin mga agihan sa mga gapo, asin nahihiling kan saindang mga mata an lambang mahalagang bagay.


text:
Sinulat ninda an mga ginigikanan kan mga katubigan, tanganing dai na magtagdo, asin dinadara ninda sa liwanag an bagay na natatago.


text:
“Dai naaaraman nin tawo an halaga nin kadonongan, asin dai iyan nanunumpongan sa daga kan mga nabubuhay.


text:
“Sinabihan nin Dios an mga tawo, ‘Uya, an pagkaigwa nin takot sa Kagurangnan iyo an kadonongan. An pagtalikod sa karatan iyo an pakasabot.’”


text:
Dakul na gatas an itinao sako kan sakong mga kanding saka baka, asin sa magapong daga nagtalubo an sakong mga oliba.


text:
minagilid an mga hoben na lalaki pakahiling ninda sako, dangan minatindog an mga gurang sa paggalang sako.


text:
Minatabang ako sa mga dukha, kun sinda minaagrangay; minatabang ako sa mga ilo na mayo nin makikilingan.


text:
Benebendisyonan ako kan tawong madali nang magadan, asin ginigibo kong mag-awit sa kaogmahan an babaeng balo.


text:
Isinulot ko an katanosan, asin nagubingan ako kaiyan; an sakong hustisya nakakaagid sa sarong abito saka sarong turban.


text:
Arog ako sa sarong kahoy na an mga gamot danay na may tubig, na an mga sanga bilog na bangging igwa nin ambon.


text:
mayo na sindang ikinadagdag pakatapos ko. Nagsaromsom sainda siring sa uran an sakong mga tataramon;


text:
Hinuyuman ko sinda kan mawaraan sinda nin pagsarig; an magayagaya kong lalawogon iyo an nagpakosog kan boot ninda.


text:
Ako an namahala saka naggibo kan mga desisyon; pinangenotan ko sinda arog kan pangengenot nin sarong hade sa saiyang hukbo, asin rinanga ko sinda sa saindang kamondoan.


text:
“Alagad ngunyan, pinag-oolog-olog ako kan mga lalaking mas aki pa ki sa sako! An saindang mga ama, danay na mayo nin halaga kaya dai ko sinda tinugotan na makaiba kan sakong mga ayam sa pagbantay kan sakong mga karnero.


text:
Binubulnot ninda an mga tanom sa kalangtadan dangan saindang kinakakan, maski an mayong namit na gamot nin sarong kahoy!


text:
Sa tahaw nin kalangtadan, garong mga hayop sindang nag-uungal; sa irarom nin katonokan duman sinda nagsusurosoan.


text:
Sa too ko nagtitindog an grupong ini; pinapalayas ninda ako; inaandam ninda an huri nindang salakay.


text:
Inaabongan ninda an gabos kong dulagan asin hinihingowa nindang gadanon ako; mayo nin siisay man na makapugol sainda.


text:
Minadatong sinda na garong nag-aagi sa mahiwas na labot sa kudal; sa tahaw kan linagabong padagos sindang minadatong.


text:
Nadadaog ako kan mga kahandalan; arog sa doros na nag-agi an sakong onra, asin garo sarong panganoron na nawara an sakong kauswagan.


text:
“Nag-aagrangay ako saimo, O Dios, alagad dai mo ako sinisimbag; asin kun ako namimibi, dai mo ako hinihinanyog.


text:
Tinutugotan mong ipadpad ako kan doros; pinapalunad mo ako diyan, asin itinatapok mo sa tahaw kan makosog na bagyo.


text:
Alagad, an yaon sa tambak nin mga gaba dai daw maitaas kan saiyang kamot, asin sa saiyang kasakitan maghagad nin tabang?


text:
Alagad kan maghanap ako kan marahay, nagdatong an karatan; asin kan maghalat ako kan liwanag nag-abot an kadikloman.


text:
An sakong puso nariribong, asin dai nanggad natotoninong; an mga aldaw nin kasakitan nagdadangadang sa pagsabat sako.


text:
Naglalakaw akong mamondo, asin mayong kaalingan; nagtitindog ako sa tahaw nin katiriponan tanganing maghagad nin tabang.


text:
Kun kaidto nadadangog ko an maoogmang musika, ngunyan, pagmomondo asin pagtatangis an nadadangog ko na sana.


text:
Ano an sakong magigin kahirasan hale sa Dios na nasa kaitaasan, asin ano an sakong pamana sa Makakamhan?


text:
Bakong minaabot an kapahamakan sa mga bakong matanos, asin an kasakitan sa mga paragibo nin karatan?


text:
Timbangon logod ako sa bakong madayang timbangan, asin maaraman logod nin Dios na mayo ako nin kasalan!


text:
Kun nagsuhay ako sa tamang dalan o nagpadagka sa karatan, kun nadigtaan an sakong kamot nin kasalan,


text:
“Kun dai ko minidbid an deretso kan sakong sorogoon na babae o lalaki, kan magreklamo sinda laban sako,


text:
Bakong an Dios na naglalang sako iyo man an naglalang sa sakong sorogoon? Bakong saro sana an naglalang samong duwa?


text:
“Dai ako nagsayuma na tabangan an dukha; dai ako nagtugot na mamuhay sa kasakitan an mga babaeng balo


text:
tinatawan ko siya nin gubing na gibo sa lana, na gikan sa sadiri kong mga karnero. Dangan inoomaw niya ako sa bilog niyang puso.


text:
matanggal logod sa sakong mga abaga an sakuyang mga takyag, asin mabari logod an sakuyang takyag sa may ngalo-ngaloan.


text:
asin hilom na nadagka an sakong puso, patin hinadokan ko an sakong kamot sa pagtaong galang sa mga iyan;


text:
ini man sarong kasalan na dapat padusahan kan mga hukom, huli ta dai ako nagin maimbod sa Dios na nasa kaitaasan.


text:
Dai ako natakot sa anoman na sasabihon kan mga tawo; dai ako nag-alo, ni nag-ontok sa laog kan harong huli ta natakot ako kan saindang pag-olog-olog.


text:
“Igwa man logod nin magdangog sako! Minasumpa ako na totoo gabos an itinaram ko. Simbagon logod ako kan Makakamhan na Dios! “Kun yaon kuta an sumbong laban sako na sinurat kan sakong kaiwal,


text:
may orgulyong dadarahon ko iyan sa sakong abaga; ibubugtak ko iyan sa sakong payo na garo sarong korona.


text:
kun sakong kinakan an bunga kan tanom na nagtalubo diyan alagad ginutom ko an mga paraoma na nagtanom kaiyan—


text:
kun siring, magtalubo logod an mga tonok embes na mga trigo, asin an mga doot embes na mga sebada.” Digdi natapos an mga tataramon ni Job.


text:
Alagad sarong nagmamasid na an ngaran Elihu an naanggot, huli ta tinatawan ni Job nin katanosan an saiyang sadiri asin binabasol an Dios. (Si Elihu aking lalaki ni Barakel, sarong kapagarakian ni Buz, asin gikan sa kamaganakan ni Ram.)


text:
Anggot man siya sa tolong katood ni Job, huli ta mayo sindang ikinakasimbag maski nagpahayag sindang nasasala si Job.


text:
kaya nagsabi siya: “Aki pa ako, asin gurang na kamo, kaya nagduwa-duwa ako saka natakot na magpahayag kan nasa isip ko.


text:
“Maigot akong naghinanyog mantang kamo nagtataram asin naghalat mantang kamo naghahanap nin kasabihan na may kadonongan.


text:
Naghinanyog ako saindo, asin uya, mayo kamong itinaram na nagpapatunay na sala si Job, ni may nakasimbag saindo kan mga itinaram niya.


text:
Paano nindo masasabi na nakua nindo an kadonongan? Kaipuhan simbagon nin Dios si Job, huli ta dai nindo siya nasimbag.


text:
Mahalat pa daw ako, huli ta dai sinda nagtataram, huli ta nagtitindog sinda duman, asin dai nagsisimbag?


text:
Dai ako tataong magtao nin bakong totoong pag-omaw, ta kun gibohon ko iyan, tibaad hidali sana akong gadanon kan sakong Kaglalang.


text:
Alagad nakakakuang mga dahelan an Dios tanganing salakayon ako, asin ibinibilang niya ako na sarong kaiwal.


text:
Tadaw ta nakikipasuhay ka saiya sa pagsabing, ‘Dai niya sisimbagon an arin man sa sakong tataramon?’


text:
Kun banggi mantang nagkakatorog an mga tawo, minataram an Dios sa paagi nin mga pangatorogan asin mga bisyon.


text:
An Dios nagtataram sainda tanganing paontokon sinda sa pagkakasala asin ilikay sinda sa pagigin mapaabaw-abaw.


text:
“Tibaad may magdatong na anghel sa pagsurog saiya— saro sa rinibong anghel nin Dios, na nagpapagiromdom sa tawo kan saindang katongdan.


text:
Sa pagkaherak masabi an anghel, ‘Talingkasi siya! Dai siya dapat magduman sa kinaban kan mga gadan. Uya an pantubos tanganing makatalingkas siya.’


text:
kun siya mamibi, sisimbagon siya nin Dios; may kaogmahan na masamba siya sa Dios; tatanoson giraray nin Dios an gabos na bagay para saiya.


text:
Masabi siya sa atubang nin mga tawo, ‘Nagkasala ako. Dai ako naggibo kan matanos alagad ilinigtas ako nin Dios.


text:
“Mga madodonong na lalaki, dangoga nindo an sakong itataram, asin paghinanyog kamo sako, kamo na nakakaaram;


text:
maski igwa ako nin deretso, ibinibilang akong putikon; an sakong lugad dai nabobolong, maski mayo akong kasalan.’


text:
“Kaya dangoga nindo ako, kamong mga lalaking may pakasabot! Magibo daw an Makakamhan na Dios nin karatan?


text:
na dai nagpapahiling nin pagpapalaen sa mga prinsipe, ni minapaorog sa mayaman ki sa dukha, huli ta gabos sinda gibo kan saiyang mga kamot?


text:
Pwede sanang magadan nin hidali kun banggi an sarong tawo. Hahampakon nin Dios an mga tawo dangan nawawara sinda; mayo nin kapagalan na ginagadan niya an mga mapangyari.


text:
Huli ta dai pa an Dios nagtalaan nin panahon para sa kiisay man tanganing mag-atubang sa saiyang paghukom.


text:
Maski mayo nin pagsisiyasat, hinahale niya an mga tawong mapangyari, dangan isinasalihid niya an iba sa lugar ninda.


text:
Sinda an nagin dahelan kan pag-agrangay sa Dios kan mga dukha, asin nadangog niya an inagrangay kan mga nasasakitan.


text:
“Kun siya magtoninong, siisay an makondenar? Kun tagoon niya an saiyang lalawogon, siisay an makakahiling saiya, nasyon man o tawo?


text:
Mayo nin anoman na magigibo an mga nasyon tanganing maolang an mga bakong diosnon sa pagsakop sainda.


text:
Huli ta minasalungat ka sa ginigibo nin Dios, maglalaom ka daw na gigibohon niya an boot mo? An pagdesisyon nasa saimo, bakong sako; tarami kami ngunyan kun ano an iniisip mo.


text:
Isipa nindo an gabos na isinasabi ni Job; mahihiling nindo na nagtataram siya siring sa sarong maraot na tawo.


text:
Huli ta an saiyang kasalan dinadagdagan niya nin pagtumang; pinag-olog-olog niya an Dios sa satong atubang.”


text:
o na maghapot sa Dios, ‘Ano an sakong papakinabangon? Paano ako magin mas marahay ki sa kun ako nagkasala?’


text:
Kun nagkasala ka, naapektohan mo daw an Dios? Kun nagdakul an saimong kasalan, nadigtaan mo daw siya?


text:
An saimong karatan nakakaraot sa mga kapwa mo tawo, asin an saimong katanosan nakakatabang sa sainda.


text:
“Huli sa pang-aapi, nag-aagrangay an mga tawo; naghahagad sinda nin tabang tanganing ikaligtas sa mapang-api.


text:
Alagad mayo nin naghahapot, ‘Haen an Dios na sakong Kaglalang, na nagtatao sako nin paglaom sa panahon nin kasakitan,


text:
na nagtutukdo sato nin orog ki sa mga hayop kan daga, na nagpapadonong sato ki sa mga gamgam sa kalangitan?’


text:
Totoong gayo na dai dinadangog an mayong halagang inagrangay; dai sinda hihilingon ni dadangogon kan Makakamhan na Dios.


text:
“Nagsabi ka, Job, na an Dios dai mo nahihiling; alagad maghalat ka sana huli ta aram niya an kamugtakan mo.


text:
“Maghalat ka pa nin kadikit na panahon, asin ipapahiling ko saimo, huli ta manongod sa Dios an sakong sasabihon.


text:
Dakul an sakong naaaraman; gagamiton ko gabos iyan tanganing ipahiling ko na matanos an Dios, na sakong Kaglalang.


text:
“Uya, an Dios mapangyari, asin dai nagbabasang-basang sa kiisay man; mayong anoman na dai niya nasasabotan.


text:
Dai niya tinutugotan na mabuhay an parakasala, alagad tinatawan niya kan saindang deretso an daing sukat.


text:
Dai niya hinahale an pag-ingat sa mga matanos, pinapatukaw niya sinda sa trono siring sa mga hade, asin tinatawan nin kaomawan sagkod pa man.


text:
Kun magkuyog sinda asin maglingkod saiya, sa kauswagan matatapos an saindang mga aldaw, asin an saindang mga taon sa karahayan.


text:
“An mga bakong diosnon nagpapadagos sa pagigin anggot, asin dai minahagad nin tabang maski pinapadusahan.


text:
Alagad tinutukdoan nin Dios an tawo sa paagi nin pagtios, asin ginagamit an kawaraan nin paglaom sa pagpahiling sainda kan katotoohan.


text:
“Hinale ka nin Dios sa kasakitan, asin pinapagmate nin katiwasayan; asin saimong lamesa pinano nin pagkakan.


text:
An saimong paghagad nin tabang mayo nin itataong karahayan; an bilong mong kosog dai makakatabang sa saimo ngunyan.


text:
Siisay an nagtalaga para sa saiya kan saiyang dalan, o siisay an makakasabi, ‘Guminibo ka nin karatan’?


text:
“Huli ta siya an minapaitaas kan mga tubig hale sa daga, asin ginigibo niya ining mga tagdo nin uran.


text:
May makakasabot daw kan paglakop kan mga panganoron, kan pagdaguldol hale sa kalangitan na saiyang pinag-eerokan?


text:
Winawarak niya an saiyang kikilat sa palibot niya, alagad danay na madiklom an kairaroman kan dagat.


text:
Isinusubol niya iyan sa ibaba kan bilog na kalangitan, asin an saiyang kikilat sa mga poro kan kinaban.


text:
Dangan nadadangog an ragubrob kan saiyang tingog, an magayon na tanog kan daguldol, mantang daing ontok an pagsilyab kan kikilat.


text:
Sa pagboot nin Dios, nangyayari an makangangalas na mga bagay, an mga darakulang bagay na dai nyato masasabotan.


text:
Huli ta sinasabihan niya an nyebe, ‘Maghugpa ka sa daga’; asin an tagiti saka an uran, ‘Magin makosog ka.’


text:
mantang naghihiro sinda sa pagboot nin Dios. Ginigibo ninda an gabos na pagboot nin Dios maski saen sa bilog na kinaban.


text:
An Dios minapadara nin uran tanganing baribihon an saiyang daga; pwede niyang ipadara iyan sa pagpadusa sa mga tawo o sa pagpahiling kan saiyang pagkamoot.


text:
Aram mo kun paano naglalataw an mga panganoron sa kalangitan, an bunga kan makangangalas na kakayahan nin Dios?


text:
Dai mo naaaraman iyan! An aram mo sana iyo an pagtios kan init kun minahuyop sa daga an doros na gikan sa habagat.


text:
Matatabangan mo daw an Dios sa pagbiklad kan kalangitan asin sa pagpatagas kaiyan siring sa pinakintab na metal?


text:
Tukdoe kami kun ano an samong sasabihon sa Dios; mayo nin laog an samong isip; mayo kami nin masasabi.


text:
Dai ko hahagadon na makipag-olay ako sa Dios; tadaw ta tatawan ko siya nin oportunidad na gadanon ako?


text:
“Ngunyan an liwanag sa kalangitan nakakasula, dai ta kayang hilingon; asin an langit nalinigan na kan doros.


text:
Dakula nin marahay an kapangyarihan nin Dios, kaya dai kita nakakadolok saiya; matanos siya asin maimbod sa pagtratar kan katawohan.


text:
Kaya natatakot saiya an mga tawo; dai niya pinapahalagahan an siisay man na nagsasagin-sagin na madonong.”


text:
Siisay an nagtalaan kan kadakulaan kan kinaban? Siisay an nag-unat kan pansukol sa ibabaw kaiyan? Aram mo an mga simbag kaiyan?


text:
Kan kaagahon kan aldaw na idto, sarabay na nag-awit an mga bitoon, asin nagkurahaw sa kaogmahan an langitnon na mga linalang.


text:
“Siisay an nagsera kan mga trangkahan tanganing pugolon an dagat kan puminutok iyan sa tulak kan daga?


text:
Sinabihan ko an dagat, ‘Sagkod ka sana digdi, asin dai maglampas! Digdi maontok an saimong darakulang mga alon.’


text:
Pinagbotan mo na daw an banaag na pugolon an daga asin patalsikon an mga tampalasan sa pinagtatagoan ninda?


text:
Huli sa saldang kan aldaw nahahayag an mga bulod saka mga kapantayan arog kan mga tiklop sa gubing, malinaw siring kan marka nin sarong selyo na idinoon sa laboy.


text:
An saldang kan aldaw maliwanag nin marahay para sa mga tampalasan asin nakakapugol sainda sa paggibo nin kadahasan.


text:
Ikakatukdo mo daw sainda kun sagkod saen sinda maduman, o ikakabalik mo daw sinda sa saindang pinaghalean?


text:
Mapapangenotan mo daw an mga bitoon sa lambang panahon o magigiyahan an Oso kaiba kan saiyang mga ogbon?


text:
Masusugo mo daw an mga kikilat tanganing maglakaw sinda asin magsabi saimo, ‘Andam kaming maglingkod saimo’?


text:
Siisay an madonong na makakabilang sa mga panganoron asin makakabaliktad kaini tanganing umula an uran,


text:
“Makakakua ka daw nin pagkakan para sa mga leon, o mababasog mo daw an saindang ogbon kun sinda magkagurutom,


text:
Siisay an nagtataong kakanon sa uwak, kun nalalagalag sinda sa kakulangan nin pagkakan, kun minaagrangay sako an saindang mga ogbon?


text:
Nagigin makosog an saindang mga ogbon, nagdadarakula sinda sa kaawagan; minaralakaw sinda, asin dai na minabaralik sa saindang magurang.


text:
“Siisay an nagtao sa lalaw na asno kan saiyang katalingkasan? Siisay an naghubad kan mga gapos kan asnong marikas,


text:
na tinawan ko kan kalangtadan nganing magin saiyang harong, asin kan maasin na daga nganing magin saiyang erokan?


text:
Linilibot niya an kabukidan bilang saiyang pasabsaban, asin hinahanap niya an lambang berdeng bagay nganing saiyang makakan.


text:
“An lalaw na baka boot daw na maglingkod saimo? Papalihison daw niya an sarong banggi sa saimong kwadra?


text:
Magsasarig ka daw saiya huli ta makosog siya, asin ipapaniwala mo daw saiya an saimong magabat na trabaho?


text:
Minatubod ka daw saiya na mabalik siya, asin na dadarahon niya hale sa saimong ginikan an saimong trigo?


text:
Pinagmamakurihan niya an saiyang mga ogbon na garong bako saiya an mga ini; maski masayang an saiyang kapagalan, alagad dai siya natatakot;


text:
“Job, ika daw an nagtao nin kosog sa kabayo? Ika daw an nagtao nin haralabang buhok sa saiyang liog?


text:
Nginingisihan niya an takot asin dai nanluluya an saiyang boot; mayo nin espada na nakakapasibog saiya.


text:
Marikas siyang nagdadalagan na haros halonon an daga; dai siya napapatoninong sa tanog kan trompeta.


text:
Minapugrot siya sa pagtanog kan trompeta. Harayo pa napaparong na niya an gera, saka nadadangog an ribok asin an mga pagboot kan mga opisyal.


text:
“Huli daw sa saimong kadonongan kaya nakakalayog an lawin, asin nakakaunat kan saiyang pakpak pasiring sa habagat?


text:
Hale duman minamasdan niya an saiyang magigin biktima; harayo pa nahihiling na iyan kan saiyang mga mata.


text:
“Nagtaram ako siring sa sarong lolong, Kagurangnan; ano an ikakasimbag ko saimo? Dai na ako mataram nin ano pa man.


text:
Boot mong patunayan na bako akong matanos— tanganing ipahiling na ako nasasala asin ika an nasa tama?


text:
Kun magigibo mo, tumindog ka sa saimong kaomawan asin kapalangkawan; maggubing ka nin kamurawayan saka kagayonan.


text:
Pabulosa an nagsusupay mong kaanggotan, asin hilinga an gabos na nagpapalangkaw, dangan saimong ibaba.


text:
Hilinga an lambang mapaabaw-abaw, asin ibaba mo siya; timaktimakan mo an maraot sa saiyang natitindogan.


text:
“Hilinga an impakto na si Behemot, na sakong linalang siring na ika linalang ko; arog kan baka, nagkakakan siya nin doot.


text:
Hilinga, an saiyang kosog yaon sa saiyang habayan, asin an saiyang kapangyarihan yaon sa kosog kan saiyang tulak,


text:
An saiyang mga tolang garo mga tubo nin bronse, an saiyang mga bitis siring sa mga bara nin lansang.


text:
Minahigda siya sa lindong nin mga marambong na kahoy, asin minatago sa tahaw kan mga bariw sa tampi kan sapa.


text:
Dai siya natatakot sa salog na nagbabaha matoninong siya kun nagbubulos an Jordan sa ibabaw kan saiyang ngoso.


text:
Makikikawat ka daw saiya arog kan pakikawat mo sa sarong gamgam, o gagakodan mo siya para sa saimong mga babaeng sorogoon?


text:
Siisay an pwedeng magsalakay saiya asin magigin ligtas pa? Mayo nin siisay man sa bilog na kinaban na makakagibo kaiyan.


text:
“Isasaysay ko saimo an dapit sa mga bitis kan Leviatan asin ipapahayag ko saimo an kadakulaan saka kosog niya.


text:
Siisay an makakahuba kan panluwas niyang gubing? Siisay an makakalabot kan sulot niyang gubing na panggera?


text:
Kun siya minabahon, minasilyab an liwanag, asin an saiyang mga mata nakakaagid sa pirok nin kaagahon.


text:
Hale sa saiyang dungo nagluluwas an aso, na garo aso kan nasusulong doot sa irarom nin sarong koron.


text:
An mga kiskis sa saiyang tulak garo matarom na mga pedaso nin napasang koron; siring sa pakaras na linulugad kaiyan an malaboy na daga.


text:
Maski an mga mapaabaw-abaw na hayop ibinilang niyang hababa ki sa saiya; siya an hade kan gabos na lalaw na hayop.”


text:
Naghahapot ka kun tano ta nangahas akong maghapot manongod sa saimong kadonongan, ako, na sarong tawong mayo nin naaaraman. Nagtaram ako dapit sa mga bagay na dai ko nasasabotan, dapit sa mga ngangalasan na dakula nin marahay para sa sakong pakaaram.


text:
Tinaraman mo akong maghinanyog mantang nagtataram ka, asin maghingowang masimbag an saimong mga kahapotan.


text:
An naaraman ko sana dapit saimo iyo an inosip sako kan iba, alagad ngunyan, nahiling taka kan sadiri kong mga mata.


text:
Kan tapos na an pagtaram nin Kagurangnan ki Job, sinabihan man niya si Elifaz, “Naaanggot ako saimo asin sa duwa mong katood, huli ta dai mo itinaram an katotoohan dapit sako, siring kan ginibo ni Job.


text:
Kaya ngunyan magkua kamo nin pitong torong baka saka pitong karnero dangan itao nindo ki Job bilang tinutong na atang. Ipapamibi kamo ni Job asin dadangogon ko an saiyang pamibi na dai kamo padusahan nin maninigo sa saindong kamangmangan. Dai nindo itinaram an katotoohan dapit sako arog kan ginibo ni Job.”


text:
Sinunod ni Elifaz, ni Bildad asin ni Zofar an ipinagibo sainda nin Kagurangnan, asin sinimbag nin Kagurangnan an pamibi ni Job.


text:
Pakatapos na ipamibi ni Job an tolo niyang katood, itinao giraray nin Kagurangnan ki Job an rogaring kaini; dinoble niya an kayamanan ni Job.


text:
Dinalaw si Job kan gabos niyang tugang na lalaki saka babae asin mga dating katood; ipinahiling ninda an saindang pakidumamay saiya asin rinanga ninda siya sa gabos na kasakitan na dinara nin Kagurangnan saiya. An lambang saro nagtao saiya nin kwarta asin bulawan na singsing.


text:
Benendisyonan nin Kagurangnan an huring kabtang kan buhay ni Job orog pa ki sa naenot. Nagkaigwa si Job nin katorse mil na karnero, seis mil na kamelyo, duwang ribong baka asin sangribong asno.


text:
Sa bilog na kinaban, mayo nin makakaarog sa gayon kan mga aking babae ni Job. Arog kan saindang mga tugang na lalaki, pinamanahan man sinda kan saindang ama.


text:
Pakatapos kaini, nabuhay pa si Job nin syento kwarentang taon. Nahiling niya an saiyang mga makoapo sagkod sa ikaapat na henerasyon,


text:
Paladan an tawo na dai nagsusunod sa hatol nin mga maraot, na dai nagsusunod sa paarog nin mga parakasala o dai nakikisumaro sa mga dai nagpapahalaga sa Dios.


text:
Siya siring sa sarong kahoy na nagtatalubo sa kataed nin tubig na nagbubulos, na minabunga sa tamang panahon, asin dai naaalang an mga dahon. Minauswag siya sa gabos niyang gibo.


text:
Kaya an mga maraot dai makakatindog sa paghukom, ni an mga parakasala sa katiriponan kan mga matanos;


text:
Tadaw ta nag-iisip an mga nasyon nin pagtumang? Tadaw ta nag-iisip an mga tawo nin mayong kamugtakan?


text:
Nagrerebelde an saindang mga hade, nagbuburonyog an saindang mga pamayo tumang sa Kagurangnan asin tumang sa hade na saiyang pinili.


text:
Dangan sa kaanggotan, sinda saiyang pinatanidan, asin pinatakot sinda sa saiyang labi-labing kaanggotan.


text:
Ihahayag ko an dekreto nin Kagurangnan: Nagtaram siya sako, “Ika an sakuyang aki, ngunyan na aldaw nagin ama mo ako.


text:
Babarion mo sinda sa paagi nin sarong sugkod na lansang; roronoton mo sinda siring sa sarong koron.”


text:
Kaya, mga hade, hinanyoga nindo an patanid na ini; kamong mga pamayo nin kinaban, horophoropa an katukdoan na ini:


text:
magtakig asin magduko kamo saiya; ta tibaad lumaad tolos an saiyang kaanggotan, asin bigla kamong magadan. Paladan an gabos na nagpapaampon saiya.


text:
Bumangon ka, Kagurangnan! Ligtasan ako, O sakuyang Dios! Sinasampaling mo an mga kaiwal, rinoronot mo an mga ngipon kan mga maraot.


text:
Simbaga ako kun ako mag-apod, O Dios, sakuyang katanosan! Tinabangan mo ako kan ako nasa kasakitan. Kaheraki ako ngunyan asin dangoga an sakong pamibi.


text:
Sagkod nuarin nindo ako sosopogon, O mga tawo? Sagkod nuarin nindo mamomotan an mayong halaga, asin hahanapon an kaputikan?


text:
Giromdoma na pinili nin Kagurangnan para saiya an mga banal; dinadangog ako nin Kagurangnan kun siya sakong inaapodan.


text:
Dakul an nagsasabi, “Makahiling logod kami nin mga karahayan! Hilinga kami na may pagkaherak, O Kagurangnan!”


text:
Itinao mo sakuya an dakulang kaogmahan labi pa kan ogma na saindang namatean kan dakul na arak saka trigo an saindang nakamtan.


text:
Sa katoninongan ako mahigda dangan matorog; huli ta ika sana, O Kagurangnan, an minapaerok sako sa katiwasayan.


text:
Dangoga an paghagad ko nin tabang, sakuyang Hade asin sakuyang Dios. Namimibi ako saimo, Kagurangnan;


text:
pagkaaga dinadangog mo an sakong tingog. Pagkaaga dolot ko saimo an sarong atang, dangan minahalat kan saimong kasimbagan.


text:
Alagad huli ta dakula an danay mong pagkamoot, makakalaog ako sa saimong harong; makakasamba ako sa banal mong Templo, makakataong galang sa atubang mo.


text:
Kagurangnan, kadakul kan sakong mga kaiwal! Pangenote ako sa paggibo kan saimong kabotan; pantaya an saimong dalan na sakong aagihan.


text:
Huli ta mayo nin katotoohan sa saindang ngoso; karatan an nasa saindang puso. An saindang halonan sarong bukas na lulubngan; an saindang dila pano nin kaputikan.


text:
Padusahan mo sinda, O Dios, huli kan saindang kasalan. Huli kan saindang mga plano, logod sinda mapukan. Pahalea sinda sa saimong atubang, huli ta sinda nagkasala saka nagtumang saimo.


text:
Alagad mag-ogma logod an mga minapasurog saimo; danay na mag-awit sa kaogmahan. Suroga sinda na mga namomoot saimo, tanganing mag-ogma sinda sa saimo.


text:
Kagurangnan, hare ako pagsagwea sa saimong kaanggotan; sa labi-labi mong kaanggotan, dai mo ako pagpadusahan.


text:
Ako napapagal, Kagurangnan, saimong kaherakan; bolonga ako, Kagurangnan, an sakong hawak nasasakitan.


text:
An kalag ko nasa makuring kahorasaan; Kagurangnan, sagkod nuarin ka maghahalat nganing ako tabangan?


text:
Napapagal na ako sa kaaagrangay; barubanggi dumog sa luha an sakong higdaan; natutomtom sa luha an sakong ulonan.


text:
tugoteng lamagon logod ako asin dakopon kan sakong mga kaiwal, timaktimakan an sakong hawak, asin hutadon sa alpog an sakong kalag!


text:
Sa kaanggotan, bumangon ka, Kagurangnan! Atubangon mo an kaanggotan kan sakong mga kalaban; pagmata, Dios ko, mawot mo an katanosan.


text:
Hinuhukoman nin Kagurangnan an mga banwaan; hukoman mo ako, Kagurangnan, sosog sa sakong katanosan; aram mo na ako mayo nin kasalan.


text:
O Dios na matanos, ika na naghuhukom kan samong kaisipan asin kamawotan. Paontoka an karatan kan mga tampalasan; alagad bendisyonan mo an mga banal.


text:
Kun an sarong tawo dai magbakle, tataison nin Dios an saiyang espada; inandam na niya an saiyang pana;


text:
Magpapasalamat ako sa Kagurangnan huli kan saiyang katanosan; mag-aawit ako nin kaomawan sa ngaran nin Kahorohalangkaweng Kagurangnan.


text:
O Kagurangnan, samuyang Kagurangnan, dakula an saimong ngaran sa bilog na kinaban! An pag-omaw saimo nakakaabot sa kalangitan;


text:
inaawit ini nin mga aki asin nin mga umboy. Ligtas ka sa gabos na kaiwal mo; pinapaontok mo an siisay man na minatumang saimo.


text:
Kun minamasdan ko an kalangitan na saimong ginibo, an bulan asin an mga bitoon na ibinugtak mo sa saindang mga lugar—


text:
Alagad ginibo mo siyang hababang kadikit sa mga anghel. Kinoronahan mo siya nin kamurawayan asin kaomawan.


text:
Tinawan mo siya nin kapangyarihan sa gabos mong linalang, ibinugtak mo an gabos sa irarom nin saiyang mga bitis;


text:
Pasasalamatan taka, Kagurangnan, sa bilog kong puso; ibabalangibog ko an gabos mong ngangalas na gibo.


text:
Napara sagkod lamang an satong mga kaiwal; rinumpag mo an saindang mga syudad; dai na sinda nagigiromdoman.


text:
An mga nakakamidbid saimo, Kagurangnan, magsasarig saimo; huli ta dai mo binabayaan an mga naghahanap saimo.


text:
Mag-awit kamo nin pag-omaw sa Kagurangnan, na naghahade sa Sion! An mga ginibo niya ibareta nindo sa lambang nasyon!


text:
Ginigiromdom nin Dios an mga nagtitios; dai niya nalilingawan an saindang inagrangay, asin an naggigibo sainda nin maraot saiyang pinapadusahan.


text:
Maherak ka sako, O Kagurangnan! Hilinga an sakong mga kasakitan na gibo kan sakong mga kaiwal! Ligtasan ako sa kagadanan, O Kagurangnan,


text:
tanganing ipahayag ko an saimong mga kaomawan, tanganing sa atubang kan mga taga Jerusalem, mag-ogma ako sa saimong kaligtasan.


text:
An mga pagano nahulog sa kalot na saindang ginibo; an saindang bitis nasiod sa hikot na saindang tinago.


text:
Nagpamidbid an Kagurangnan huli kan saiyang mga matanos na hatol; an mga maraot nagkasiriod kan sadiri nindang gibo.


text:
Madya, Kagurangnan! Hare pagtugot na magtumang saimo an mga tawo! Daraha sa atubang mo an mga pagano asin sinda hukoman mo.


text:
Huli ta ipinaghahambog kan maraot an mga kamawotan nin saiyang puso; minamaldisyon asin tinatalikdan an Kagurangnan kan tawong paslo.


text:
An tampalasan mauswag sa gabos na panahon. Dai niya nasasabotan an mga paghukom nin Dios; tinutuya-tuya niya an saiyang mga kaiwal.


text:
An saiyang ngoso pano nin maldisyon, kaputikan asin pang-aapi; sa dila niya yaon an karibokan asin karatan.


text:
Sa mga baryo nagtutukaw siya sa paghipa, naghahalat tanganing manggadan kan mga mayong sala. Binabantayan niya an saiyang magigin biktima,


text:
siring sa sarong leon sa saiyang pinagtatagoan. Minahipa siya tanganing madakop an mga dukha; sinisiod niya sinda dangan ginuguyod sa harayo.


text:
Nagsaboot siya, “Mayong pagmakulog an Dios! Tinakpan niya an saiyang lalawogon asin dai niya nanggad ako mahihiling!”


text:
Alagad nahihiling mo; namamasdan mo an kahorasaan asin kasakitan; danay kang andam sa pagtao nin tabang. An dukha minasarig sa saimo; ika an danay na nagtatabang sa mga ilo.


text:
Dadangogon mo an mga inagrangay kan mga naaapi asin mga ilo; susurogon mo sinda sa saimong paghukom, tanganing dai na manakot an mga tawong daganon.


text:
Minasarig ako sa Kagurangnan. Tadaw ta minasabi ka sako, “Lumayog ka siring sa sarong gamgam pasiring sa kabubuldan,


text:
huli ta ibiningat na kan mga maraot an saindang pana, tanganing sa kadikloman panaon an mga matanos.


text:
An Kagurangnan yaon sa saiyang banal na templo; yaon sa langit an saiyang trono. Minamasdan niya an mga tawo saen man na lugar asin aram niya an saindang ginigibo.


text:
Pinapauranan niya nin nagkakalayong mga baga saka asupre an mga maraot; pinapadusahan niya sinda nin nakakapasong doros.


text:
An Kagurangnan matanos asin namomoot sa mga matanos na gibo; an minagibo kaiyan mag-eerok sa saiyang atubang.


text:
Tabangi kami, Kagurangnan; huli ta mayo nang natatadang banal! An mga maimbod napara na sa mga aki nin tawo.


text:
na an olay, “Huli kan samong dila kami mandadaog. Sasabihon mi an samong minamawot; mayo nin makakapugol samo.”


text:
“Madatong ako,” an sabi nin Kagurangnan, “huli ta an mga dukha nasasakitan, an mga nangangaipo nag-aagrangay. Tatawan ko sinda nin kaligtasan na saindang pinaglalaoman.”


text:
Masasarigan an mga panuga nin Kagurangnan; siring sa purong plata, na sa horno pitong beses lininigan.


text:
Makukua maski saen an mga tampalasan, na nag-oomaw kan anoman na karatan. Danay kaming atamana, Kagurangnan, asin ligtasan sa siring na katawohan.


text:
Sagkod nuarin ko titioson an kasakitan? Sagkod nuarin mapapano nin kamondoan aldaw banggi an sakuyang puso? Sagkod nuarin an panggana sako kan sakuyang mga kaiwal?


text:
Hilinga asin simbaga ako, Kagurangnan kong Dios. Balikan an sakong kosog; hare pagtugot na ako magadan.


text:
Hare pagtugot na magsabi an sakong mga kaiwal, “Nadaog mi siya.” Hare pagtugot na mag-ogma sinda huli ta ako nadaog.


text:
An lolong nagsasabi sa saiyang puso, “Mayo man nin Dios!” Sinda gabos marompot asin naggigibo nin mga maraot, mayong natada maski saro na naggigibo nin matanos.


text:
Hale sa langit minadungaw an Kagurangnan sa mga aki nin katawohan, sa paghiling kun may naggigibo nin katanosan, kun igwa pang naghahanap sa Dios.


text:
Gabos sinda nagsuhay sa dalan na matanos; gabos nagin maraot. Mayong natadang naggigibo nin tama, mayo, maski saro.


text:
“Dai daw nin pakasabot an mga tampalasan?” an hapot nin Kagurangnan. “Nabubuhay sinda sa panghahabon sa sakong banwaan, asin dai sinda nag-aapod sako.”


text:
Dai pinapangyari kan mga tampalasan an mga plano kan dukha, alagad an Kagurangnan iyo an saiyang pailihan.


text:
Dumatong logod hale sa Sion an kaligtasan nin Israel! Kun ibalik na nin Kagurangnan an yaman kan saiyang banwaan, mag-oogma si Jacob, mag-oogma an Israel.


text:
Kagurangnan, siisay an pwedeng maglaog sa saimong Templo? Siisay an pwedeng magsamba sa Sion, an banal mong bulod?


text:
An makinuyog-kuyog sa Dios sa gabos na bagay asin naggigibo nin katanosan, an nagtataram nin katotoohan


text:
asin dai nagbabalobagi. Dai siya naggigibo nin maraot sa saiyang katood, ni nagdadara nin salang bareta dapit sa saiyang kataed.


text:
Ikinakaongis niya an mga isinisikwal nin Dios, alagad ginagalangan niya an mga may pagkatakot sa Kagurangnan. Inootob niya an saiyang panuga anoman an mangyari.


text:
Dai siya nagpapautang na may patubo, asin dai nagpapasuhol tumang sa mayo nin sala. An naggigibo kan mga bagay na ini dai nanggad matatanyog.


text:
Minasabi ako sa Kagurangnan, “Ika an sakong Kagurangnan; mayo ako nin karahayan na bako saimo gikan.”


text:
An mga nagpili nin ibang dios nagdadara nin dakul na kasakitan sa sainda man sana. Dai ako maiba sa saindang mga pagsakripisyo; dai ako masamba sa saindang mga dios.


text:
huli ta dai mo ako itinatao sa kagadanan, asin an saimong namomotan dai mo pinapabayaan sa lulubngan.


text:
Ipinapahiling mo sako an dalan nin buhay; sa saimong atubang yaon an kapanoan nin kaogmahan, sa too mong kamot yaon an kaogmahan sagkod lamang.


text:
Hinanyoga, Kagurangnan, an sakong pakimaherak para sa katanosan; himatea an sakuyang inagrangay! Dangoga an sakong pamibi, na gikan sa ngoso na mayo nin daya.


text:
Kun baloon mo an sakong puso, kun dalawon mo ako pagbanggi, kun baloon mo ako, mayo kang makukuang karatan sako. Dai nagkasala an sakuyang ngoso,


text:
Namimibi ako saimo, O Dios, huli ta dadangogon mo ako; hilinga ako, hinanyoga an sakong mga tataramon.


text:
Ipahiling mo an danay mong pagkamoot, O paraligtas sa mga kaiwal kan mga nagpapaili sa too mong kamot.


text:
Ako ngunyan saindang napapalibotan, yaon sinda saen man ako mag-atubang; naghahalat kan tamang panahon nganing ako magadan.


text:
ligtasan ako kan saimong kamot, Kagurangnan, sa mga tawo na an kabtang sa buhay yaon digdi sa kinaban. Padusahan mo sinda kan mga pasakit na saimong inandam. May matada pa logod para sa saindang kaakian, asin para sa saindang kapagarakian.


text:
Para sako, mahihiling ko sa katanosan an saimong lalawogon; pagmata ko dangan mahiling ka, mayo na akong ibang mamawoton.


text:
An Kagurangnan iyo an sakong parasurog; sakong pailihan, sakong paratubos. An sakong Dios, gapo na sakong pailihan; sakong kalasag, sakong katabang, sakong bantayan.


text:
Dangan nagtakig asin natanyog an daga; nagtakig asin natanyog man an mga pundasyon kan kabukidan, huli ta naanggot an Dios.


text:
Binuka niya an kalangitan dangan siya huminilig; maitom na panganoron nasa irarom kan saiyang mga bitis.


text:
Hale sa kikilat sa atubangan niya, nagtunga an mga yelong garo gapo, asin mga laad nin kalayo, dangan naglagbas sa maitom na mga panganoron.


text:
Dangan nahiling an kairaroman nin kadagatan, asin nahayag an mga pundasyon kan kinaban, kan tuyawon mo an saimong mga kaiwal, Kagurangnan, asin kurahawan sinda sa kaanggotan.


text:
Kaya binalosan ako nin Kagurangnan sosog sa sakuyang katanosan; huli ta aram niya na ako mayo nin kasalan.


text:
Kagurangnan, itinao mo sako an kalasag nin saimong kaligtasan; sinurog ako kan too mong kamot, asin pinangagin dakula kan saimong tabang.


text:
Rinonot ko sinda, kaya nagin sindang arog sa alpog na ipinapadpad kan doros; tinimaktimakan ko sinda siring sa laboy sa mga tinampo.


text:
Ilinigtas mo ako sa mga tawong masombikal; ginibo mo akong hade nin mga nasyon; banwaan na dai ko man midbid naglingkod sako.


text:
An Kagurangnan buhay! Pag-omawon an sakong parasurog! Irukyaw an kadakulaan nin Dios na nagligtas sako.


text:
asin ilinigtas niya ako sa sakuyang mga kaiwal. Kagurangnan, pinapanggana mo ako tumang sa sakuyang mga kaiwal, asin ilinigtas mo ako sa mga madahas na tawo.


text:
Darakulang panggana itinatao niya sa saiyang hade, danay na pagkamoot an ipinapahiling niya sa saiyang linahidan, ki David asin sa kapagarakian kaini sagkod pa man.


text:
An lambang aldaw minapahayag kaini sa masunod na aldaw; an lambang banggi minapahayag man kaini sa masunod na banggi.


text:
alagad nakakalakop sa bilog na kinaban an saindang tingog, sagkod sa mga poro kan daga iyan nadadangog. An Dios naggibo nin tolda sa langit para sa aldaw;


text:
Minasirang an aldaw sa sarong poro kan kalangitan, dangan minasolnop sa ibong na poro. Mayo nin makakatago sa saiyang init.


text:
An Katogonan nin Kagurangnan mayo nin kulang; nagtataong buhay sa kalag. An mga pagboot nin Kagurangnan masasarigan, nagtataong kadonongan sa mangmang.


text:
Matanos gabos an mga togon nin Kagurangnan, sa puso nagtatao nin kaogmahan. An mga pagboot nin Kagurangnan dalisay, minatao nin liwanag sa isip.


text:
Marahay an paggalang sa Kagurangnan; magdadanay iyan sagkod lamang. Totoo an mga hatol nin Kagurangnan; matanos an gabos na iyan.


text:
Orog pang minamawot ki sa bulawan, ki sa purong bulawan; orog na mahamis ki sa dugos, asin sa mga tagdo nin anira.


text:
Huli kan saimong mga pagboot, an saimong sorogoon napapatanidan; igwa nin dakulang balos an pagkuyog kan mga iyan.


text:
Ligtasan man ako, sa mga tuyong kasalan; hare pagtugot na maghade sako an mga iyan. Dangan ako magigin dalisay asin ligtas sa karatan nin kasalan.


text:
An mga itinaram nin sakong ngoso asin an kaisipan kan sakong puso maako mo logod, O Kagurangnan, sakuyang pailihan, asin sakuyang paratubos!


text:
Maogmang magkurahaw logod kita sa saimong panggana, asin sa ngaran kan satong Dios patindogon ta an satong mga bandera! Simbagon logod nin Kagurangnan an gabos mong kahagadan!


text:
Ngunyan aram kong tatabangan nin Kagurangnan an saiyang linahidan; sisimbagon niya siya hale sa saiyang banal na langit; tatawan nin dakul na kapangganahan huli kan saiyang toong kamot.


text:
May nagsasarig sa mga karwahe; may nagsasarig sa mga kabayo; alagad nagsasarig kami sa ngaran nin Kagurangnan na samong Dios.


text:
Dakula an saiyang kamurawayan huli kan saimong tabang; tinawan mo siya nin kabantogan saka kapangyarihan.


text:
An hade nagsasarig sa Kagurangnan; huli kan danay na pagkamoot nin Kagurangnan, dai siya matatanyog.


text:
Gigibohon niya sindang arog sa naglalaad na horno sa pag-abot niya. Hahalonon sinda nin Kagurangnan sa saiyang kaanggotan asin kalayo an matunaw sainda.


text:
Kun magplano sinda nin maraot tumang saiya, o magmawot nin karibokan, mayo nin mangyayari sa mga iyan.


text:
Inoomaw mi ika, Kagurangnan, huli kan saimong dakulang kosog! Aawiton asin oomawon nyamo an saimong kapangyarihan.


text:
Dios ko, Dios ko, tano ta pinabayaan mo ako? Tadaw ta harayo ka sa pagtabang sako, sa pagdangog kan sakong mga inagrangay?


text:
Dios ko, kun aldaw ika sakong inaapod, alagad dai ka nagsisimbag; kun banggi ika man sakong inaapodan, alagad mayong nakukuang katoninongan.


text:
na an olay, “Nagsarig siya sa Kagurangnan; tadaw ta dai niya siya iliniligtas? Nawiwilihan siya nin Kagurangnan; tadaw ta dai siya tinatabangan?”


text:
Garo mga toro, an mga kaiwal nakapalibot sako; garo makokosog na toro nin Basan nakapalibot sinda sako.


text:
Siring sa tubig kosog ko inuula, asin naggigirilo-gilo gabos kong mga tulang; an sakuyang puso siring sa taro, na natutunaw sa sakong daghan.


text:
Siring sa mamarang alpog halonan ko naaalang; dila ko nakadukot sa sakong ngaragngag. Hinutad mo ako sa alpog nin kagadanan.


text:
Pinalibotan ako nin mga tampalasan, garo mga ayam ako saindang pinalibotan; linabot ninda an sakong mga kamot saka bitis.


text:
“Kamong may pagkatakot sa Kagurangnan, omawon nindo siya! Kamong mga aki ni Jacob, pamurawayon nindo siya! Kamong mga aki ni Israel, sambahon nindo siya!


text:
Huli ta dai siya nabaldi sa mga dukha, dai nalingaw kan saindang kasakitan; dai man niya sinda tinalikdan, ata ngani dinangog kan sinda mag-agrangay.”


text:
Sa dakulang katiriponan, oomawon taka huli kan saimong ginibo; ootobon ko an sakong mga panuga sa atubang kan mga natatakot saimo.


text:
Makakan an mga dukha dangan magkakabarasog. Mag-oomaw sa Kagurangnan an mga naghahanap saiya. Mabuhay logod sinda sagkod lamang!


text:
An mga poro kan daga makakagiromdom asin mabalik sa Kagurangnan; an gabos na pamilya kan mga nasyon magsasamba sa saiyang atubang.


text:
Mga mapaabaw-abaw sa daga maduko sa saiyang atubang; masamba saiya gabos na linalang, na sa alpog mabalik kun mayo na nin buhay.


text:
Giraray pinapakosog niya an sakong kalag. Pinapangenotan niya ako sa mga dalan nin katanosan, huli sa saiyang ngaran.


text:
Maski ako maglakaw sa dalan nin kadikloman, dai ako matatakot, Kagurangnan, huli ta ika sakong kaibahan. An saimong badas asin sugkod iyo sako nag-aataman.


text:
Nag-aandam ka nin sarong bangkete para sako sa atubang nin sakong mga kaiwal; an sakong payo linalahidan mo nin lana, an sakong kalis nagsusupay.


text:
Totoong an karahayan saka an pagkaherak magdadanay sako sa gabos na aldaw nin sakong buhay; mag-eerok ako sa harong nin Kagurangnan sagkod na ako may buhay.


text:
Sadiri nin Kagurangnan an kinaban asin an kapanoan kaiyan, an daga saka an gabos na nag-eerok diyan;


text:
An tawong malinig an mga kamot asin mabini an puso, an dai nagsasamba sa mga dios-dios, an dai naggigibo nin putik na panuga.


text:
Magburukas kamo, O mga trangkahan! Magburukas kamo, mga kasuanoy na pintoan, tanganing makalaog an hade nin kamurawayan!


text:
Siisay an hadeng ini nin kamurawayan? Siya an Kagurangnan, makosog asin mapangyari; siya an Kagurangnan, mapanggana sa gera.


text:
Dios ko, sa saimo ako minasarig. Dai mo ako ipasopog; hare pagtugot na tuyatuyaon ako kan sakong mga kaiwal!


text:
Tukdoan mo akong maglakaw sa katotoohan, huli ta ika an Dios nin sakong kaligtasan; bilog na aldaw ika sakong linalaoman.


text:
Giromdoma, Kagurangnan, an saimong pagkaherak asin danay na pagkamoot, na ipinahiling mo poon pa kaidto.


text:
Lingawe an sakong mga kasalan kan ako aki pa; huli kan danay mong pagkamoot asin pagkamarahayon, Kagurangnan, ako saimong giromdomon.


text:
Marahay saka matanos an Kagurangnan; kaya an mga lagalag tinutukdoan niya kan dalan na dapat lakawan.


text:
Pagkamoot asin kaimbodan an gabos niyang dalan, para sa mga nag-ootob kan saiyang tipan saka kabotan.


text:
Tawan mo ako nin katanosan, Kagurangnan, huli ta ako naglakaw sa kabanalan, asin daing pagduwa-duwang nagsarig sa Kagurangnan.


text:
Sakong mga kamot hinuhugasan ko sa pagpahiling na mayo ako nin kasalan; naglilibot ako sa altar sa pagsamba sa Kagurangnan,


text:
An Kagurangnan iyo an sakong ilaw asin kaligtasan; siisay an sakong matatakotan? An Kagurangnan iyo an pailihan nin sakong buhay; sa kiisay ako matatakot?


text:
Kun salakayon ako kan mga maraot na tawo asin baloon na gadanon ako, sinda an mapapadungkal saka matutumba.


text:
Maski mapalibotan ako nin sarong bilog na hukbo, dai matatakot an puso ko; maski salakayon ako kan sakong mga kaiwal, padagos akong magsasarig sa Dios.


text:
Saro sana an hinahagad ko sa Kagurangnan; saro sanang bagay an sakong minamawot; na ako mag-erok sa harong nin Kagurangnan sa gabos na aldaw nin sakong buhay, na mahiling ko an kagayonan nin Kagurangnan, asin magpamibi sa saiyang pinag-eerokan.


text:
Sa panahon nin kasakitan sasangkoban niya ako; tatagoon niya sa laog kan saiyang Templo asin ibubugtak sa ibabaw nin sarong halangkaw na gapo.


text:
Kaya dadaogon ko an sakong mga kaiwal na nakapalibot sako. Magdodolot ako nin mga sakripisyo sa saiyang Templo kaiba an kinurahaw nin kaogmahan; mag-aawit ako, mag-oomaw sa Kagurangnan.


text:
Dai ka magtago sako!” Dai ka maanggot sako; hare pagsubolan an saimong sorogoon. Ika an sakong nagin tabang; hare ako pagpabayae o pagsikwalan. O Dios nin sakong kaligtasan!


text:
Tukdoan sako, Kagurangnan, an saimong dalan, asin pangenote ako sa tamang agihan, huli ta dakul an sakong mga kaiwal.


text:
Hare ako pagpabayae sa sakong mga kaiwal; huli ta mga putikon na saksi nagtindog tumang sako, asin minahangos sinda nin kadahasan.


text:
Sa saimo, Kagurangnan, ako minaapod; hinanyoga ako, O sakuyang parasurog. Kun dai ka sako magdangog, makakaarog ako sa mga nahulog sa kalot.


text:
Dangoga an tingog nin sakong pakimaherak, kun nag-aapod ako saimo sa paghagad nin tabang, kun iniitaas ko an sakong mga kamot sa banal mong erokan.


text:
Dai mo ako pagpadusahan kaiba kan tampalasan, kaiba kan mga paragibo nin karatan, na katoninongan sa kapwa an nasa ngoso, alagad karatan an yaon sa saindang puso.


text:
Padusahan mo sinda kan saindang karatan, sosog sa kasalan na naginibohan. Padusahan mo sinda sosog sa saindang ginibo, balosan mo sinda siring sa maninigo.


text:
Buta sinda sa mga gibo nin Kagurangnan, sa mga gibo nin saiyang mga kamot; kaya rurumpagon niya sinda asin dai na papatindogon sagkod pa man.


text:
Sakong kosog asin kalasag an Kagurangnan; puso ko siya an sinasarigan. Puso ko nag-oogma ta ako tinabangan; bilang pasalamat siya sakong inaawitan.


text:
Ligtasan, Kagurangnan, an saimong banwaan; an pamana mo saimong bendisyonan. Magin pastor ka ninda, atamana sinda sagkod lamang.


text:
Mga langitnon na linalang, itao nindo sa Kagurangnan; kamurawayan asin kapangyarihan itao sa Kagurangnan.


text:
Itao sa Kagurangnan an kamurawayan nin saiyang ngaran; sambahon an Kagurangnan sa saiyang pagdatong.


text:
An tingog nin Kagurangnan nasa ibabaw nin katubigan; minadaguldol an Dios nin kamurawayan, an Kagurangnan, sa ibabaw nin mga katubigan.


text:
Pinapalukso niya an kabukidan nin Lebanon siring sa ogbon na baka; siring sa torilyong baka an Bukid nin Hermon.


text:
An tingog nin Kagurangnan nakakapalinog kan desyerto; an Kagurangnan nakakapalinog kan desyerto nin Kades.


text:
An tingog nin Kagurangnan nakakatanyog kan mga hamurawon; nakakaparakdag kan mga dahon sa kadlagan; asin sa saiyang Templo an gabos nagkukurahaw, “Kamurawayan!”


text:
Oomawon taka, Kagurangnan, huli ta ilinigtas mo ako asin dai mo itinugot na pagngisihan ako kan sakong mga kaiwal.


text:
Mag-awit nin mga pag-omaw sa Kagurangnan, kamo gabos na banal, asin magpasalamat kamo sa banal niyang ngaran.


text:
Minaagi sana an saiyang kaanggotan, alagad an saiyang karahayan sagkod lamang. Pwedeng magbulos an luha sa pagkabanggi, alagad an kaogmahan minadatong sa pagkaaga.


text:
Sa pagkamarahayon mo, Kagurangnan; pinatindog mo ako siring sa sarong makosog na bukid. Alagad tinagoan mo ako; asin natakot ako.


text:
“Anong pakinabang mo kun ako magadan, kun ako maghilig sa lulubngan? Oomawon ka daw kan alpog? Ikakabalangibog daw kaini an saimong pagkamaimbod?


text:
An sakong kamondoan sinanglean mo nin pagsayaw; hinale mo an sakong pagmondo asin hinagkosan mo ako nin kaogmahan.


text:
Kaya dai ako maontok; mag-aawit ako nin pag-omaw saimo. Kagurangnan kong Dios, magpapasalamat ako saimo sagkod pa man.


text:
Sa saimo, Kagurangnan, minahanap ako nin pailihan; hare nanggad ako pagpasopogan; sa saimong katanosan ako ligtasan!


text:
Dangoga ako asin tolos ligtasan! Ika logod an magin gapo kong pailihan, pusog na bantayan na maligtas sako.


text:
Mag-oogma ako huli kan danay mong pagkamoot, huli ta nahiling mo an sakong kasakitan, nasabotan mo an sakong mga kahorasaan.


text:
Kaheraki ako, Kagurangnan, ta ako nasa kasakitan. Sa kahihibi an mata ko napapagal, sakong kalag saka hawak siring man.


text:
Natatapos an buhay ko sa kamondoan, nauubos an mga taon ko sa inagrangay. Nawawara an kosog ko sa kasakitan, asin nasasayang an gabos kong tolang.


text:
Para sa sakong mga kaiwal ako sarong ngingisihan; sa sakong mga kataed, ako sarong bagay na katatakotan. Mga kamidbid ko natatakot sako, mga nasabat ko sa dalan nagdudulag sako.


text:
Nadangog ko an hinghing kan kadaklan; nin takot ako napapalibotan. Boronyog na nag-iisip sinda tumang sako, nagpaplano nin paggadan sako.


text:
Hare ako pagpasopogan, Kagurangnan, huli ta sa saimo ako minaagrangay. Magkasoropog logod an mga tampalasan; daing ribok na makaduman sinda sa Sheol.


text:
An ngoso kan mga putikon saimong serahan, ta sa kaanggotan asin sa kapaabaw-abawan, tumang sa matanos sinda nagtataram.


text:
Dakula an pagkamarahayon mo sa mga may pagkatakot saimo, sa mga minasarig saimo. Ini ipinahiling mo sa atubang nin mga tawo.


text:
Sa hilom mong lugar, itinatago mo sinda sa mga huma nin mga tawo. Dinadara mo sinda sa ligtas na lugar, harayo sa mararang dila kan mga kaiwal.


text:
Pag-omawon an Kagurangnan! Makangangalas na ipinahiling niya sako an danay niyang pagkamoot, kan ako sinalakay siring sa syudad na napapalibotan.


text:
Nagsaboot ako sa kahandalan, “Napapaharayo ako sa saiyang atubang.” Alagad dinangog niya an sakong inagrangay, kan ako maghagad saiya nin tabang.


text:
Kamong mga banal, kamotan nindo an Kagurangnan! An mga maimbod saiyang inaataman, alagad pinapadusahan an mapaabaw-abaw.


text:
Kan dai ko ikinumpisal an sakong mga kasalan, napagal ako nin marahay, huli sa bilog na aldaw kong pag-agrangay.


text:
Aldaw-banggi mo akong pinadusahan, Kagurangnan; an sakong kosog naalang siring sa ambon na pinamara kan init nin aldaw.


text:
Dangan nagkumpisal ako kan sakong kasalan saimo; dai ko tinago an mga sala kong gibo. Nagsabi ako, “Ikukumpisal ko an sakong mga kasalan sa Kagurangnan,” asin pinatawad mo an gabos kong kalapasan.


text:
Kaya kaipuhan mamibi saimo an gabos na tawong maimbod saimo sa panahon nin pangangaipo; kun mag-abot an sarong dakulang baha nin kasakitan, dai iyan makakaabot sainda.


text:
Ika an sakong lugar na tagoan; iliniligtas mo ako sa kasakitan. Makosog akong nag-aawit kan saimong kaligtasan, huli ta ako saimong iniingatan.


text:
Nagtaram an Kagurangnan, “Itutukdo ko saimo an dalan na saimong lalakawan; babantayan taka asin huhulitan.


text:
Dai mo pag-arogon an sarong kabayo o sarong mula, na mayo nin pakasabot, na kaipuhan bugtakan nin busal saka renda tanganing magsunod.”


text:
Kadakul an titioson kan mga maraot, alagad an danay na pagkamoot nakapalibot sa mga tawong nagsasarig sa Kagurangnan.


text:
Mag-ogma kamo sa Kagurangnan maggayagaya kamong mga matanos. Magkurahaw kamo sa kaogmahan, kamong mga nagkukuyog saiya!


text:
Omawon nindo an Kagurangnan sa paagi nin lira, awitan siya sa paagi nin may sampolong kwerdas na arpa.


text:
Sa pagboot nin Kagurangnan, nalalang an kalangitan, an aldaw, an bulan asin an mga bitoon huli kan saiyang tataramon.


text:
An mga kabayong panggera dai malalaoman tanganing manggana; dai makakatabang sa pagligtas an kosog ninda.


text:
Matakot kamo sa Kagurangnan, kamo gabos na banal, huli ta an mga natatakot saiya igwa kan gabos nindang kaipuhan.


text:
Maski an mga leon nagugutom sa kakulangan nin pagkakan, alagad an nagkukuyog sa Kagurangnan dai pagkukulangon nin mga marahay na bagay.


text:
Pugolan nindo an saindong dila sa pagtaram nin karatan, asin an saindong ngoso sa pagtaram nin kaputikan.


text:
alagad saiyang kinakalaban an mga naggigibo nin karatan, tanganing kun sinda magadan, dai na magiromdoman.


text:
Kun minaagrangay an mga matanos, dinadangog nin Kagurangnan; iliniligtas niya sinda sa gabos nindang kasakitan.


text:
Andama an saimong garod saka patok, tumang sa mga naglalamag sako. An kalag ko saimong taraman, “Ako an saimong kaligtasan!”


text:
Mapano logod nin sopog asin disonra an mga nagmamawot kan sakong kagadanan! Magsiribog logod asin magkarilibong an mga nagpaplano sako nin karatan!


text:
Magin arog logod sinda sa ata na ipinapadpad kan doros, mantang linalamag sinda kan anghel nin Kagurangnan!


text:
Magin madiklom saka mahalnas logod an saindang agihan, mantang pinapadusahan sinda kan anghel nin Kagurangnan!


text:
Mayong dahelan na nagbugtak sinda nin siod para sako; mayong dahelan na nagkalot sinda sa pagdakop sako.


text:
Bigla logod na dumatong sainda an karatan, madakop sa siod na saindang tinahoban, mahulog sa kalot na saindang inandam.


text:
Masarabi an sakong mga tolang, “Siisay an makakaarog saimo, Kagurangnan? Iliniligtas mo an mga maluya, sa mga mas makosog sainda; an mga dukha, sa nang-aapi sainda.”


text:
Alagad kan sinda naghelang, ako nagmondo; nagsakripisyo ako huli sa pag-ayuno; namibi na duko an sakuyang payo,


text:
Alagad kan ako madapa, sinda nag-orogma, sa pag-olog-olog sako nagtiripon sinda. Mga dayuhan naghampak sako, daing ontok na nagpakaraot sako.


text:
Sagkod nuarin ka magmamasid sana, Kagurangnan? Ligtasan ako sa saindang mga pagsalakay; sa mga leon na ini, ligtasan an sakong buhay!


text:
Hare pagtugot na ako pagngisihan kan sakong mga putikon na kaiwal. Hare pagtugot na magkiriyat-kiyatan an mga anggot sako na mayong dahelan.


text:
O Dios, matanos na Kagurangnan, ipahayag mo an sakong katanosan; hare pagtugot na ako pagngisihan kan sakong mga kaiwal.


text:
Hare pagtugot na sinda magsaboot, “Naotob na an samong minamawot!” Hare pagtugot na sinda magsabi, “Nawara na siya sa atubangan mi!”


text:
Magkasoropog logod asin magkarilibong an mga nag-oogma sa sakong kasakitan. Mapano logod nin sopog asin disonra an mga mapaabaw-abaw sa sakong atubang.


text:
Tugotan mong magkurahaw sa kaogmahan an mga nagmamawot kan sakong kaligtasan, asin nagpapahayag sagkod pa man, “Dakula an Kagurangnan, na nawiwili sa kauswagan kan saiyang oripon!”


text:
An kasalan nagtataram sa tawong maraot sa kairaroman nin saiyang puso; mayo nin pagkatakot sa Dios sa saiyang mga mata.


text:
Huli ta inoomaw niya an saiyang sadiri; naghohona na dai maaaraman nin Dios an saiyang kasalan asin dai kaoongisan.


text:
Minamukna siya nin maraot sa saiyang higdaan; mayo na saiya maski anong karahayan, dai siya minasayuma sa anoman na karatan.


text:
Kagurangnan, an danay mong pagkamoot nakakaabot sa kalangitan; an saimong pagkamaimbod nakakaabot sa kapanganoronan.


text:
Arog sa kabukidan nin Dios an saimong katanosan; an saimong mga paghukom arog sa dakulang kairaroman. Tawo asin hayop saimong inaataman.


text:
Mahalaga, O Dios, an danay mong pagkamoot! An mga aki nin tawo minapaili sa lindong kan saimong mga pakpak.


text:
Nagpipyesta sinda sa dakul na pagkakan sa saimong harong; pinapainom mo sinda sa salog nin saimong pagkamarahayon.


text:
Magsarig ka sa Kagurangnan asin maggibo nin matanos; tanganing mag-erok ka sa daga, asin magin ligtas.


text:
Magtoninong ka asin maghalat sa Kagurangnan; dai ka mapurisaw kan mga maginhawa an buhay, sa mga tawong nangyayari an mawot na karatan.


text:
Alagad nginingisihan nin Kagurangnan an mga maraot na tawo, huli ta aram niyang madali na sindang magadan.


text:
Hinuhugkot kan tampalasan an saindang mga espada asin binibingat an saindang mga pana, tanganing gadanon an mga dukha asin daing sukat; tanganing gadanon an mga naggigibo nin matanos.


text:
Aram nin Kagurangnan an mga aldaw kan mga mayo nin sala; sagkod pa man dai mawawara an saindang pamana.


text:
Alagad an mga maraot magagadan; mapapara arog sa mga burak sa kaawagan an mga kaiwal nin Kagurangnan; siring sa aso, mawawara sinda.


text:
An mga benendisyonan nin Kagurangnan an makakasadiri kan daga, alagad an saiyang mga minaldisyon magkakagaradan.


text:
An tawo pinapangenotan nin Kagurangnan sa saiyang paglakaw; asin inaataman niya an saiyang nawiwilihan.


text:
Aki pa ako kaidto, asin ngunyan gurang na; alagad dai ko pa nahiling na pinabayaan nin Kagurangnan an matanos na tawo o na an saiyang mga aki nakilimos nin tinapay.


text:
Sa gabos na panahon siya nagtatao asin nagpapasubli sa ibang tawo, asin nagigin mga bendisyon an saiyang mga aki.


text:
Talikodan an karatan asin maggibo nin karahayan, tanganing padagos na mag-erok sa daga an saindong kapagarakian.


text:
Namomotan nin Kagurangnan an katanosan; dai niya papabayaan an saiyang mga banal. Aatamanon niya sinda sagkod lamang, alagad papahaleon sa daga an mga aki kan tampalasan.


text:
alagad dai siya papabayaan nin Kagurangnan sa kapangyarihan nin saiyang kaiwal; o tugotan siyang masilotan kun darahon sa hukoman.


text:
Maglaom sa Kagurangnan, asin kuyoga an saiyang kabotan; ilalangkaw ka niya huli sa pagtao saimo kan daga, asin mahihiling mo an pagkaronot kan tampalasan.


text:
Hale sa Kagurangnan an kaligtasan nin mga matanos; siya an saindang pailihan sa panahon nin kasakitan.


text:
Tinatabangan niya sinda asin iliniligtas; iliniligtas niya sa mga maraot na tawo, huli ta saiya sinda minapaili.


text:
Kagurangnan, dai mo ako pagtuyawon sa saimong kaanggotan ni pagsilotan sa saimong labi-labing kaanggotan!


text:
An sakong hawak mayo nin karahayan huli kan saimong kaanggotan. Mayo nin karahayan an sakong mga tolang, huli kan sakuyang mga kasalan.


text:
Minarayo sako mga katood saka kataed, huli kan sakong mga lugad; dai minadolok maski sadiri kong pamilya.


text:
Mga litag ibinubugtak kan mga boot sakong gumadan, an mga boot magkulog sako nagsasabi nin karatan; sa maghapon, an pagpasaluib sako iyo an kamawotan.


text:
Ako namimibi, “Hare pagtugot na mag-ogma an sakong mga kaiwal, asin maghambog sa sakong pagkapadungkal!”


text:
Ako nagsabi, “Mamaanan ko an sakong mga gawe, tanganing dai magkasala an sakuyang dila. Pupugolon ko an sakuyang ngoso, mantang an mga maraot nasa atubang ko.”


text:
asin nag-init sa kahandalan an sakuyang puso. Orog na naglaad, kan horophoropon ko; dangan nagpahayag an sakuyang ngoso:


text:
“Kagurangnan, sagkod nuarin ako mabubuhay? Nuarin ako magagadan? Paaramon mo ako kan kataposan nin sakuyang buhay.”


text:
Ginibo mong halipot an sakuyang mga aldaw; sa mata mo mayong halaga an sakong buhay. Totoong an tawo kabaing sana sa sarong hinangos;


text:
totoong an tawo arog sana sa sarong anino. Mayo nin halaga an saiyang mga gibo; mga sinaray niyang yaman dai niya aram kun siisay an makinabang.


text:
An kasalan nin tawo pinapadusahan mo huli sa pagsagwe mo. Siring sa sarong bokbok rinaraot mo an mahalaga para saiya. Totoong an tawo kabaing sa sarong hinangos.


text:
Hinanyoga an sakuyang pamibi, Kagurangnan, asin dangoga an sakuyang inagrangay; kun ako maghibi dumolok ka sa pagtabang. Ako saro sanang bisita, sarong dayuhan, arog kan sakong mga ginikanan.


text:
Magtalikod ka sako, tanganing magkaigwa ako nin kaogmahan, bago ako maghale asin mawara sagkod lamang.


text:
Hinawas niya ako sa makatakot na kutkot; hale sa hararom na laboy. Mga bitis ko pinamugtak niya sa gapo; mga lakad ko saiyang pinakosog.


text:
Bagong awit itinukdo niya sako, sarong awit nin pag-omaw sa satuyang Dios. Dakul an makakahiling saka matatakot, asin magsasarig sinda sa Kagurangnan.


text:
Paladan an tawo na nagsasarig sa Kagurangnan, na dai minaapil sa mapaabaw-abaw, sa mga nagsasamba sa mga dios-dios.


text:
Dakul na ngangalasan an ginibo mo para samo, O Kagurangnan, na samuyang Dios; mayo nin makakaarog saimo! Magayon an mga plano mo para samo. Kun ako mangahas na ipahayag iyan gabos, sa kadaklan dai ko mauubos!


text:
Mga sakripisyo saka atang dai mo minamawot; alagad ako tinatawan mo nin pakadangog. Dai mo hinahagad an tinutong na atang, ni an dolot para sa kasalan.


text:
Kagurangnan, sa katiriponan kan saimong banwaan, ipinahayag ko an marahay na bareta nin kaligtasan. Aram mong dai ako maontok sa pagrukyaw kaiyan.


text:
An bareta nin kaligtasan dai ko tinago para sa sako lamang; ibinareta ko an saimong pagkamaimbod asin kaligtasan! Dai ko tinago sa katiriponan an danay mong pagkamoot asin pagkamaimbod.


text:
Hare pagsayumahan sako an saimong pagkaherak, Kagurangnan. Ingatan logod ako kan saimong pagkamaimbod asin danay na pagkamoot.


text:
Napapalibotan ako nin dai mabilang na karatan. Inabot na ako kan sakong mga kasalan, asin dai na ako nakakamaan. Mas dakul sinda ki sa buhok kan sakong payo, kaya pinanluluya an sakong puso.


text:
Magkasoropog logod asin magkarilibong an mga nagmamawot na gumadan sako. Magsiribog logod asin masopogan an mga nagmamawot na ako makulogan.


text:
Alagad mag-ogma logod saka maggayagaya an gabos na naghahanap saimo. An mga nagpapahalaga kan saimong kaligtasan danay logod na magsabi, “Dakula an Kagurangnan!”


text:
Maluya ako saka dukha, Kagurangnan, alagad dai mo linilingawan. Ika an sakuyang tabang asin paraligtas; hare paghaloy, O sakuyang Dios!


text:
Paladan an tawong may pagmakulog sa mga dukha; tinatabangan siya nin Kagurangnan sa aldaw nin kasakitan.


text:
Inaampon siya nin Kagurangnan asin pinapadanay an buhay; inaapod na paladan digdi sa daga; dai siya itinatao sa kapangyarihan nin saiyang kaiwal.


text:
Maraot an pinagsasabi kan sakong mga kaiwal dapit sako! “Nuarin siya magagadan asin nuarin mapapara an saiyang ngaran?”


text:
Dinadalaw ninda ako, alagad kaputikan an itinataram; nagtitipon sinda nin maraot na bareta dapit sako, dangan minaluwas asin ibinabalangibog iyan sa gabos na lugar.


text:
Siring sa usa na hinihidaw an tubig na nagbubulos, an sakong kalag napupungaw saimo, O sakuyang Dios.


text:
Napapaha an kalag ko sa buhay na Dios. Nuarin ako makakarani asin makakahiling kan lalawogon nin Dios?


text:
Sakong mga luha an sakuyang pagkakan sa aldaw asin sa banggi; mantang danay na minahapot sako an mga kaiwal, “Haen an saimong Dios?”


text:
Ini gabos nagigiromdoman ko kun binubuksan ko an sakuyang puso, kan pinapangenotan ko an kadaklan, pasiring sa harong nin Dios, mantang maogmang nagkukurahaw saka nag-aawit nin pasasalamat— sarong katiriponan na nagseselebrar sa dakulang kaogmahan.


text:
Tadaw ta mamondo ka, O kalag ko? Tadaw ta napupurisaw ka? Maglaom ka sa Dios; huli ta oomawon ko siya giraray, sakuyang tabang asin sakuyang Dios.


text:
An sakong kalag mamondoon, kaya ika, O Dios, sakong ginigiromdom hale sa Jordan asin sa Hermon, patin sa Bukid nin Mizar.


text:
Kairaroman nag-aapod sa kairaroman, sa ribok nin saimong mga katubigan; ako nalantopan kan saimong mga pagbulos asin kan gabos mong mga alon.


text:
Kun aldaw ipinapahiling nin Kagurangnan an danay niyang pagkamoot; dangan kun banggi yaon sako an saiyang awit, sarong pamibi sa Dios nin sakuyang buhay.


text:
Minasabi ako sa Dios, gapo kong panarigan, “Tadaw ta ako saimong linilingawan? Tadaw ta padagos akong nagtitios huli kan pang-aapi kan sakong kaiwal?”


text:
An mga pag-olog-olog kan sakong mga kaiwal garo mga lugad na minapasakit sako, mantang padagos sindang naghahapot, “Haen an saimong Dios?”


text:
Tawe ako nin katanosan, O Dios, asin suroga ako tumang sa mga maraot; ligtasan ako sa mga tawong madaya asin bakong matanos!


text:
Ika, O Dios, an sakuyang pailihan; tano ta ako saimong isinisikwal? Tadaw ta padagos akong nagtitios huli kan pang-aapi kan sakong mga kaiwal?


text:
Padarahan an saimong liwanag asin katotoohan; logod ako saindang pangenotan, darahon sa banal mong bulod asin sa saimong erokan.


text:
Dangan madolok ako sa altar nin Dios, sa Dios na sakuyang kaogmahan. Oomawon taka sa pagtugtog kan lira, O Dios, sakuyang Dios.


text:
O Dios, nadangog mi kan samong mga talinga— sinabi samo kan samong mga ginikanan, an mga ginibo mo kan panahon ninda, kan mga aldaw na haloy nang nakaagi:


text:
kun paano mo pinahale an mga nasyon, asin pinatindog sa daga ninda an saimong banwaan; an ibang mga nasyon saimong pinadusahan, alagad an sadiri mo tinawan nin katalingkasan.


text:
Bakong huli sa saindang espada napasainda an daga; bakong huli sa saindang kosog nakamtan an panggana; kundi huli sa too mong kamot asin takyag patin sa liwanag kan lalawogon mo; huli ta sinda nawilihan mo.


text:
Alagad ngunyan, kami isinikwal mo asin pinabayaan na madaog; an samong mga hukbo dai mo na iniibahan.


text:
Ginibo mo kaming ngingisihan kan mga kataraed nyamo; tinuyatuya, pinag-olog-olog kan mga nakapalibot samo.


text:
mantang nadadangog ko an mga paraolog-olog asin paratuya-tuya; mantang nahihiling ko an sakong mga kaiwal asin an mga anggot sakuya.


text:
Alagad rinonot mo kami sa tahaw nin mga lalaw na ayam, asin tinahoban kami kan mahibog na kadikloman.


text:
Magbangon ka! Tadaw ta nagkakatorog ka, Kagurangnan? Magbangon ka! Hare kami pagsikwalan sagkod lamang.


text:
Tadaw ta tinatago mo an saimong lalawogon? Tadaw ta linilingawan mo an samong kasakitan asin kaapihan?


text:
Pano nin magagayon na tataramon, an sakong isip, mantang ginigibo ko an awit na ini para sa hade. Siring sa pluma nin sarong marahay na parasurat, an sakong dila andam sa pagsabi nin sarong tula.


text:
Ika an pinakagwapo sa mga kalalakihan; ika sarong marahay na parataram; kaya benebendisyonan ka nin Dios sagkod lamang.


text:
Sa saimong kamurawayan lumuwas kang mapanggana sa pagsurog sa katotoohan asin sa katanosan! Mga dakulang panggana makakamtan mo huli kan saimong kosog!


text:
Mapapanas an saimong mga bosog sa puso kan saimong mga kaiwal minatama; an mga nasyon nagkakaturumba sa saimong pamitisan.


text:
namomoot ka sa katanosan asin naoongis sa karatan. Kaya linahidan ka nin Dios, na saimong Dios, kan lana nin kaogmahan orog ki sa ibang mga hade.


text:
An saimong mga gubing namamarong nin mira, aloe asin kasia; rinaranga ka kan mga musiko sa mga palasyong marpil.


text:
Mga aking daraga nin mga hade kabilang sa mga ginagalangan na babae sa saimong palasyo; nakatindog sa too mo an reyna, pinakamarahay na bulawan an sulot niya.


text:
Nobya kan hade, hinanyoga an sakong sasabihon— lingawan mo an saimong banwaan asin an saimong mga kadugo.


text:
Sulot an gubing na manlaen-laen an kolor, an prinsesa inaatubang sa hade, kaiba an mga abay na daraga na nagsusunod saiya.


text:
Sakong hade, magkakaigwa ka nin dakul na aking lalaki, na masalihid bilang mga hade sa mga ginikanan mo, asin gigibohon mo sindang mga pamayo sa bilog na daga.


text:
Bubuhayon kan sakong awit an saimong dangog sagkod pa man; oomawon ka nin mga banwaan sa panahon na daing kasagkoran.


text:
Nagkakatarakot an mga nasyon, nagtatarakig an mga kahadean; nagdadaguldol an Dios asin natutunaw an daga.


text:
Madya asin hilinga an ginibo nin Kagurangnan. Hilinga an makangangalas na mga bagay na ginibo niya sa kinaban.


text:
Pinapaontok niya an mga gera sa bilog na kinaban; binabari niya an mga pana, pinuputol an mga garod, asin sinusulo niya an mga kalasag.


text:
Minataram siya, “Magtoninong kamo, asin midbidon nindo na ako iyo an Dios; pinakahalangkaw sa tahaw nin mga nasyon, pinakahalangkaw sa bilog na kinaban.”


text:
Nagtitiripon an mga prinsipe nin mga banwaan, siring man an banwaan kan Dios ni Abraham. Siya orog na mapangyari ki sa gabos na hukbo; pinakahalangkaw siya sa mga naghahade.


text:
An Sion, an bukid nin Dios, halangkaw asin magayon; an Sion, syudad kan dakulang hade, iyo an kaogmahan kan bilog na daga.


text:
Siring sa samong nadangog, siring man an samong nahiling sa syudad nin Kagurangnan nin mga hukbo, sa syudad nin satong Dios, syudad na papatindogon nin Dios sagkod pa man.


text:
Inoomaw ka kan mga tawo saen man, nakakalakop sa bilog na daga an saimong ngaran. Naghahade ka na may katanosan;


text:
mag-ogma an mga taga Sion! Mag-ogma an mga aking babae nin Juda, huli kan mga matanos mong paghukom!


text:
hilinga nin marahay an mga kudal asin siyasata an mga bantayan, tanganing ikaosip mo sa masunod na henerasyon:


text:
Dadangogon ko an mga talinhaga asin ipapahayag an saindang kahulogan mantang nagtutugtog ako sa lira.


text:
Sa katotoohan mayong makakabalukat kan saiyang sadiri; dai niya mababayadan an Dios kan halaga kan saiyang buhay,


text:
huli ta an kabayadan kan buhay nin tawo dakulang gayo, asin an ibabayad niya dai nanggad magkakanigo,


text:
Mahihiling niya na maski an madonong na tawo nagagadan, siring man an mga lolong asin mga mangmang. Iwawalat ninda an saindang kayamanan sa saindang kapagarakian.


text:
An mga lulubngan iyo an saindang mga harong sagkod lamang; duman sinda mag-eerok sagkod pa man, maski ngani dakul na daga an nasa saindang ngaran.


text:
Arog kan mga karnero, magagadan man sinda; an Kagadanan iyo an saindang magigin pastor. Dadaogon sinda kan mga matanos, mantang an saindang mga hawak naglalapa sa lugar nin mga gadan, harayo sa saindang mga harong!


text:
Maski ibinibilang nin tawo na maogma siya mantang nabubuhay, asin maski siya inoomaw huli ta nagin mauswag,


text:
maduman man siya sa lugar kan saiyang mga ginikanan, na dai na makakahiling nin liwanag sagkod pa man.


text:
An Makakamhan na Dios, an Kagurangnan, nagtataram; inaapod niya an bilog na daga magpoon sa sirangan sagkod sa solnopan.


text:
Nagdadangadang an samong Dios, dai nag-aalo; sa atubangan niya, nanghahalon na kalayo; sa palibot niya, sarong makosog na bagyo.


text:
Inaapod niya an langit asin an daga bilang mga saksi sa gigibohon niyang paghukom kan saiyang banwaan.


text:
Nagtaram siya, “Daraha nindo sako an maimbod kong banwaan, na nakipagtipan sako huli sa pagdolot nin atang.”


text:
“Banwaan ko, pagdangog ta ako mataram; magsasaksi ako tumang saimo, Israel. Ako an Dios, an saimong Dios.


text:
Dai taka tinutuyaw huli kan saimong mga sakripisyo, asin mga tinutong na atang na danay mong dinadara sako.


text:
Dai ako maako nin mga torong baka hale sa saimong harong, o mga lalaking kanding hale sa saimong mga hayop;


text:
Alagad tinataraman nin Dios an tampalasan, “Ano an deretso mo sa pag-ulit-ulit kan sakong mga togon, sa pagsambit kan sakong tipan?


text:
Nagigin katood ka kan lambang mahabon na saimong nahihiling asin nakikiiba ka sa mga paradorog nin may agom.


text:
An gabos na ini ginibo mo, asin ako nag-alo, kaya naghona kang arog ako saimo. Alagad sinagwe taka ngunyan asin ipinaliwanag an bagay na ini saimo.


text:
“Tandaan mo ini, ika na nalingaw sako, ta tibaad gadanon taka, asin mayo nin siisay man na maligtas saimo.


text:
An nagdadara nin atang nin pasasalamat nagtatao sako nin kaomawan; asin sa mga naglalakaw sa dalan nin katanosan, ipapahiling ko an sakong kaligtasan!”


text:
Kaheraki ako, O Dios, sosog sa danay mong pagkamoot. Sosog sa dakula mong pagkaherak, paraa an sakong mga kasalan!


text:
Tumang saimo, sa saimo sana, nagkasala ako. Ginibo ko an maraot sa atubang mo. Kaya matanos ka sa paghukom sako; dai nasasala sa pagpadusa sako.


text:
Ligtasan ako, O Dios, sa kagadanan, ika na Dios nin sakuyang kaligtasan, asin an sakong dila mag-aawit kan saimong katanosan.


text:
Dai mo minamawot an mga sakripisyo; maski magdolot ako nin tinutong na atang, dai mo man mawiwilihan.


text:
O Dios, espiritung nagsosolsol an sakong atang; mapakumbaba asin nagsosolsol na puso dai mo isisikwal.


text:
Dangan ikakaogma mo an mga maninigong sakripisyo, asin an samong mga tinutong na atang; mga torong baka na idodolot sa saimong altar.


text:
O dakulang tawo, tadaw ta ipinaghahambog mo an saimong karatan, na ginibo mo tumang sa tawong banal?


text:
Bilog na maghapon iniisip mo an pagpakaraot nin iba, an dila mo siring sa matarom na labaha, ika na parapasaluib.


text:
Alagad tutunawon ka nin Dios sagkod pa man; kukuahon ka niya asin hahaleon sa saimong erokan; gagaboton ka niya sa daga nin mga nabubuhay.


text:
“Hilinga an lalaki na habong gibohon an Dios bilang saiyang pailihan, kundi nagsarig sa kadakulan kan saiyang kayamanan, asin naglaom sa sadiring kasombikalan.”


text:
Alagad ako kabaing sa kahoy nin oliba sa harong nin Dios. Nagsasarig ako sa danay niyang pagkamoot sa panahon na daing kasagkoran.


text:
Sagkod pa man magpapasalamat ako saimo, huli ta ini saimong ginibo. Sa atubang kan saimong banwaan, irurukyaw ko na ika marahay.


text:
An mga lolong minasabi sa saindang puso, “Mayo nin Dios.” Gabos sinda marompot, naggigibo nin maraot; mayo nang minagibo nin matanos.


text:
Hale sa langit minadungaw an Dios sa paghiling sa mga aki nin tawo, kun igwa sainda nin mga madonong, nin mga naghahanap sa Dios.


text:
Dai daw nakakasabot an mga tampalasan, na garo tinapay na kinakakan an sakuyang banwaan, asin dai nag-aapod sako?


text:
Alagad aabotan sinda nin dakulang takot, na kaidto dai pa lamang nangyari; huli ta iwawarak nin Dios an mga tolang kan mga kaiwal nin saiyang banwaan. Magkakasoropog sinda huli ta isinikwal sinda nin Kagurangnan.


text:
Gumikan logod sa Sion an kaligtasan nin Israel! Kun ibalik na nin Dios an kayamanan nin saiyang banwaan, mag-oogma si Jacob, mag-oogma si Israel.


text:
Mga tawong mapaabaw-abaw nagbangon tumang sako; mga maringis na tawo an nagmamawot na gadanon ako, mga tawong dai nagmimidbid sa Dios.


text:
Huli ta ilinigtas mo ako sa gabos kong kasakitan, asin nahiling ko an pagkadaog kan sakong mga kaiwal.


text:
Natatakot ako sa mga paghoma kan mga kaiwal; sa pang-aapi kan mga tampalasan. Dinadarahan ninda ako nin kasakitan, sa kaanggotan ako saindang linalabanan.


text:
Ako minasabi, “Kun igwa sana ako nin mga pakpak siring sa salampati! Malayog ako tanganing magpahingalo.


text:
Raota an saindang mga plano, Kagurangnan; libonga an saindang mga pagtaram; huli ta nahihiling ko sa syudad an kadahasan asin karibokan.


text:
Matitios ko kuta kun ini gibo nin sarong kaiwal; kun karibal ko an naghahambog sako, siya matatagoan ko.


text:
An kagadanan dumatong logod sa mga kaiwal; sa Sheol buhay pa sindang makaduman, huli ta yaon sa saindang mga harong an karatan, sa saindang mga puso siring man.


text:
An Dios na naghahade na daing kataposan, mahimate sako asin madaog kan mga kaiwal; huli ta dai sinda nagbabago nin buhay, asin an Dios dai ninda natatakotan.


text:
An saiyang mga tataramon mahalnas pa ki sa mantika, alagad gera an nasa puso niya; an saiyang mga tataramon malumoy pa ki sa lana, alagad matarom siring sa espada.


text:
Iwalat nindo sa Kagurangnan an saindong mga kasakitan, asin susurogon niya kamo; dai siya matugot na matanyog an mga matanos.


text:
Alagad an mga paragadan asin mga madaya isusubol nin Dios sa saindang lulubngan, bago magkabangaan an mga aldaw nin saindang buhay. Alagad ika an sakong sasarigan.


text:
Maherak ka sako, O Dios, huli ta tinitimaktimakan ako kan mga kaiwal; bilog na aldaw ako saindang inaapi.


text:
Minasarig ako sa Dios asin dai ako natatakot. Inoomaw ko siya huli kan saiyang panuga. Ano an magigibo nin tawo sa sako?


text:
Sinda nagtitiripon sa mga tagong lugar; binabantayan an sakuyang mga lakaw, nagmamawot na ako saindang magadan.


text:
Padusahan mo sinda, O Dios, huli kan saindang karatan; sa kaanggotan mo, daoga an siring na katawohan.


text:
Bilang mo an sakong mga horasa; bilang mo an sakuyang mga luha. Bako daw na sa saimong libro iyan nakatala?


text:
Sa aldaw na ako mag-apod saimo, magdudurulag an sakong mga kaiwal. Ini an aram ko: na an Dios kaapil ko—


text:
Huli ta ilinigtas mo an kalag ko sa kagadanan, ilinikay mo an mga bitis ko sa pagkadalinas, tanganing maglakaw ako sa atubang nin Dios, sa ilaw na nagliliwanag sa mga nabubuhay.


text:
Kaheraki ako, O Dios, kaheraki ako, huli ta minapaalaw ako saimo. Sa lindong kan saimong mga pakpak ako minapaili, sagkod na an mga bagyo nin pag-alaman makaagi.


text:
Masimbag siya hale sa langit, asin ililigtas ako; sosopogon niya an mga nang-aapi sako. Ipapahiling nin Dios an danay niyang pagkamoot asin an saiyang pagkamaimbod.


text:
Napapalibotan ako nin mga kaiwal, na garo mga leon na minakakan nin mga tawo; an saindang mga ngipon siring sa mga garod saka pana, an saindang mga dila mga matarom na espada.


text:
O Dios, ipahiling mo sa kalangitan an saimong kadakulaan, asin sa bilog na daga an saimong kamurawayan.


text:
Mga kaiwal ko nag-andam nin litag sa sakuyang agihan, an kalag ko napapano nin kapurisawan. Nagkalot sinda sa sakuyang lalakawan, alagad sinda man sana an nahulog duman.


text:
Magpapasalamat ako saimo, Kagurangnan, sa tahaw nin mga banwaan; sa tahaw nin mga nasyon ika sakong oomawon.


text:
Matanos daw an saindong mga pagboot, kamong mga dios-dios? Matanos daw an hatol na itinatao nindo sa katawohan?


text:
Mapara logod sinda siring sa minabulos na tubig; siring sa doot, timaktimakan logod sinda asin maalang.


text:
Makaarog logod sinda sa guling-guling na nagigin laboy; siring sa aking gadan nang namundag, ta sala sa panahon asin dai lamang nakahiling nin liwanag.


text:
An matanos mag-oogma kun mahiling niya an pagpadusa sa makasalan; mahanaw siya kan saiyang mga bitis sa dugo kan tampalasan.


text:
Masabi an mga tawo, “Totoong an mga matanos binabalosan; totoong may Dios na naghuhukom sa kinaban.”


text:
Naghihipa sinda sa paggadan sako; mariringis na tawo nagtitiripon tumang sako. Maski dai man ako nin kasalan o karatan,


text:
ni anoman na sala, Kagurangnan, nagdadalagan sinda asin nag-aandam. Magbangon ka, Kagurangnan, madya sa pagtabang sako asin hilinga,


text:
O Dios nin mga hukbo, O Dios nin Israel. Bumangon ka sa pagpadusa sa mga banwaan, dai ka maherak sa kiisay, man na parapasaluib.


text:
Hilinga kun paano sinda minakurahaw; an saindang dila garo mga espada sa saindang ngoso; naghohona sindang mayo nin nakakadangog.


text:
Huli kan danay na pagkamoot nin Dios, ako saiyang raranihan; tutugotan niyang mahiling ko an pagkadaog kan mga kaiwal.


text:
Dai mo sinda paggadanon, ta tibaad malingaw an sakuyang banwaan; iwarak asin rumpagon mo sinda kan saimong kapangyarihan. O Kagurangnan, samuyang kalasag!


text:
Huli kan kasalan sa saindang mga ngoso, kan mga tataramon na gabos maraot, madakop logod sinda sa saindang kapaabaw-abawan. Huli kan saindang mga pagmaldisyon saka pagputik,


text:
tunawon mo sinda sa saimong kaanggotan, tunawon mo sagkod na sinda mapara, tanganing masabotan kan mga tawo na an Dios naghahade sa Israel, sagkod sa mga poro nin daga.


text:
Alagad aawiton ko an saimong kosog; sa pagkaaga aawiton ko an danay mong pagkamoot sa makosog na tingog. Huli ta ika nagin sarong bantayan para sako, sarong pailihan sa panahon nin sakong kasakitan.


text:
O sakong kosog, aawitan taka nin mga kaomawan, huli ta ika, O Dios, an sakuyang bantayan, an Dios na nagpahiling sako nin danay na pagkamoot.


text:
Huli kan saimong kosog, kami saimong ligtasan; simbaga an samong pamibi, tanganing makaligtas an banwaan na saimong namomotan.


text:
Nagtaram an Dios hale sa saiyang santwaryo, “Sa kaogmahan, an Shekem babangaon ko, an Kapantayan nin Sukkot hihirason ko.


text:
An Moab gagamiton kong hanawan; itatapok ko sa Edom an sandalyas ko, bilang tanda na iyan nasasadirihan ko. Ako makurahaw ta dinaog ko an mga Filisteo.”


text:
Ako minaapod saimo hale sa poro kan daga, kan an sakong puso pinanluluya. Sa sarong ligtas na lugar daraha ako,


text:
O Dios, maghade logod siya sagkod pa man sa saimong atubang; logod siya bantayan kan danay mong pagkamoot asin pagkamaimbod.


text:
Sagkod nuarin nindo sasalakayon tanganing ronoton an sarong tawo, na arog sana kakosog sa sarong magagaba nang kudal?


text:
Boot sana nindong ibaba siya hale sa halangkaw niyang kamugtakan; ikinakaogma nindo an kaputikan. Nagbebendisyon kamo sa paagi kan saindong mga ngoso, alagad nagmamaldisyon sa saindong mga puso.


text:
Nagsasarig ako sa Dios para sa sakong kaligtasan asin kaomawan; siya an sakong makosog na gapo, siya an sakong pailihan.


text:
Sa gabos na panahon, magsarig kamo sa Dios, O sakong banwaan. Isabi nindo saiya an gabos nindong kasakitan, huli ta siya an satong pailihan.


text:
An tawo siring sana sa sarong hinangos; dakula man o sadit, mayong halaga an gabos. Bugtakan sinda sa timbangan, asin mayo sinda nin gabat; mas magian pa sinda sa sarong hinangos.


text:
Hare pagbugtakan an saindong pagsarig sa dahas; hare paglaom sa panghahabon; maski pa magdakul an saindong kayamanan, an saindong puso dai nindo ibugtak diyan.


text:
O Dios, ika an sakong Dios, asin napupungaw ako saimo. An sakong kalag napapaha sa saimo; an sakong hawak naghihidaw saimo, siring sa alang asin mamarang daga na mayo nin tubig.


text:
Pasasalamatan taka mantang buhay ako; iitaas ko an sakong mga kamot asin aapodon ko an saimong ngaran.


text:
huli ta ika an danay kong nagin tabang. Sa lindong nin saimong mga pakpak, nag-aawit ako sa kaogmahan.


text:
Alagad an hade mag-oogma sa Dios; magmumuraway an gabos na minasumpa sa saiyang ngaran; huli ta seserahan an ngoso nin mga putikon.


text:
Dangoga an tingog ko, O Dios, sa sakuyang pag-agrangay; takot ako sa mga kaiwal—ligtasan an sakong buhay.


text:
Tinatais ninda siring sa espada an saindang mga dila; an saindang mga tataramon garong mga bosog na pinapatama.


text:
Nagsisinadolan sinda dapit sa mga maraot na gigibohon; pinag-oolayan an pagbugtak nin mga siod na hilom. Olay ninda, “Siisay an makakahiling sato?


text:
Siisay an makakaaram kan mga maraot tang gibo? Areglado nanggad an satong mga plano.” Hararom an puso saka isip nin tawo!


text:
Huli kan saindang dila, raraoton niya sinda; dangan makuyong-kuyong nin payo an gabos na nakakahiling sainda.


text:
Magkakatarakot an gabos na tawo; maghohorophorop kan mga ginibo nin Dios, asin ipapamareta iyan gabos.


text:
An mga matanos mag-oogma sa Kagurangnan, asin sa saiya makakakua nin pailihan. An mga matanos an puso magmumuraway.


text:
Paladan an saimong pinili asin dinara sa saimong santwaryo tanganing duman mag-erok. Tama na para samo an pagkamarahayon nin saimong harong, nin saimong banal na Templo.


text:
Sinisimbag mo kami huli sa pagtao samo nin kapangganahan, O Dios nin samong kaligtasan. Minasarig saimo an gabos na tawo sa gabos na poro nin daga, sagkod sa pinakaharayong mga dagat.


text:
Kaya nagkakatarakot sa saimong mga ngangalasan an mga nag-eerok sa bilog na kinaban. An saimong mga gibo minadara nin maoogmang kinurahaw, magpoon sa sirangan sagkod sa solnopan.


text:
An daga saimong inaataman huli sa pagpadara nin uran; ginigibo mong mayaman asin matubang. An mga salog pinapano mo nin tubig; an daga tinatawan mo nin tinanom. Siring kaini an ginigibo mo:


text:
pinapadarahan mo nin maninigong uran an mga inaradong oma asin sinasaromsom mo nin tubig; pinapalumoy mo an daga huli sa tagiti, asin pinapatalubo an saradit na tinanom.


text:
Sarong dakulang ani an itinatao kan saimong karahayan! Dakul an pagkakan saen man na lugar ka minaduman.


text:
Natatahoban nin mga karnero an kaomahan; napapano nin trigo an mga kapantayan. An gabos nagkukurahaw asin nag-aawit sa kaogmahan.


text:
Sabihan nindo an Dios, “Makangangalas an saimong ginibohan! Dakula nin marahay an saimong kapangyarihan, kaya an saimong mga kaiwal minaduko sa takot sa saimong atubang.


text:
An bilog na daga nagsasamba saimo; nag-aawit saimo nin mga pag-omaw, nag-aawit nin mga pag-omaw sa saimong ngaran.”


text:
Ginibo niyang mamarang daga an dagat; naglalakaw na inibong an salog kan sakong mga ginikanan. Nag-ogma kita duman huli kan ginibo niya.


text:
Naghahade siya huli kan saiyang kosog sagkod lamang asin an gabos na nasyon saiyang binabantayan— dai magpaabaw-abaw an mga masombikal.


text:
Kami saimong binabalo, O Dios; siring na sa kalayo an plata binabalo, siring man an ginigibo mo samo.


text:
Pinatimaktimakan mo kami sa samong mga kaiwal; nag-agi kami sa kalayo asin baha, alagad ngunyan dinara mo kami sa sarong kahiwasan.


text:
Madolot ako saimo nin karnerong tututongon sa altar; masakripisyo ako nin mga torilyong baka saka kanding, asin an aso kaini maitaas sa kalangitan.


text:
Madya asin pagdangog, kamo gabos na may pagkatakot sa Dios, asin sasabihan ko kamo kan ginibo niya sako.


text:
Pag-omawon an Dios, huli ta dai niya isinikwal an sakong pagngayo-ngayo o hinale an danay niyang pagkamoot sako.


text:
tanganing maaraman kan bilog na daga an saimong kabotan; tanganing an gabos na nasyon makaaram kan saimong kaligtasan.


text:
Mag-ogma logod an gabos na nasyon asin mag-awit sa kaogmahan, huli ta matanos na hinuhukoman mo an mga banwaan asin an lambang nasyon sa daga saimong pinapangenotan.


text:
Siring na an aso ipinapalid, alawon mo logod sinda; siring na an taro natutunaw sa kalayo, an tampalasan mapara logod sa atubang nin Dios!


text:
Mag-awit sa Dios, mag-awit nin pag-omaw sa saiyang ngaran. Andamon an dalan para sa naglulunad sa mga panganoron. Kagurangnan an saiyang ngaran, mag-ogma sa saiyang atubang!


text:
Ama nin mga mayong ama asin parasurog nin mga balo; siring kaiyan an Dios sa saiyang banal na Templo.


text:
An mga mamondo tinatawan niya nin harong na eerokan; an mga bilanggo pinapangenotan niya paluwas pasiring sa kauswagan; alagad mag-eerok sa alang na daga an mga masombikal.


text:
naglinog an daga, nag-uran an kalangitan sa presensya nin Dios; naglinog an Sinai sa presensya nin Dios, an Dios nin Israel.


text:
duman itinugdok kan saimong banwaan an saindang harong; sa saimong karahayan pinakakan mo an mga daing sukat.


text:
“Nagdurulag an mga hade asin an saindang mga hukbo!” Sa harong binaranga kan mga babae an mga sinamsam:


text:
mga ladawan nin salampati na patos nin plata, na an mga pakpak nagsisilyab huli ta patos nin purong bulawan. (Tadaw ta an iba saindo nagpawalat sa kulungan nin karnero sa aldaw nin gera?)


text:
O bukid nin dakul na alitoktok, tadaw ta naaara ka sa bulod na minawot nin Dios na magin niyang erokan? Duman maerok an Kagurangnan sagkod lamang!


text:
Kaiba an ribo-ribong matitibay niyang karwahe, nag-abot sa banal na lugar an Kagurangnan hale sa Sinai.


text:
Tinutukad niya an halangkaw na bukid, dara an dakul na bihag; minaako siya nin mga regalo maski an mga gikan sa masombikal na tawo. Duman maerok an Kagurangnan Dios.


text:
Pag-omawon an Kagurangnan, na minadara aroaldaw kan satong mga pasan; siya an Dios nin satong kaligtasan.


text:
An satong Dios sarong Dios nin kaligtasan; siya an Kagurangnan, an satong Kagurangnan, na minaligtas sato sa kagadanan.


text:
Papasaon nanggad nin Dios an mga payo nin saiyang mga kaiwal, nin mga nagdadanay sa saindang kasalan.


text:
Nagtaram an Kagurangnan, “Ibabalik ko sinda hale sa Basan, ibabalik ko sinda hale sa mga kairaroman nin dagat,


text:
tanganing mahanawan nindo an saindong mga bitis sa dugo, asin an mga dila nin saindong mga ayam makanamit kan saindang kahirasan sa kaiwal.”


text:
O Dios, nahihiling an saimong mga solemneng prosesyon, an mga prosesyon nin sakong Dios, sakong hade, pasiring sa santwaryo.


text:
An mga paraawit nasa enotan, an mga musiko nasa hudyan, an mga babaeng nagtutugtog nin tamborin nasa pagultanan.


text:
“Pag-omawon an Dios sa katiriponan nin saiyang banwaan; kamong kapagarakian ni Jacob, omawon nindo an Kagurangnan!”


text:
Sa enotan si Benjamin, an pinakasadit sa tribu, dangan an mga lider ni Juda saka an saindang pag-iriba, kasunod an mga lider ni Zabulon saka ni Neftali.


text:
Tuyawa an Egipto, an maringis na hayop na nag-eerok sa kabariwan; tuyawa an mga nasyon, an mga torong baka asin an saindang mga ogbon, sagkod na sinda magluhod asin magdolot saimo kan saindang mga plata. Iwarak mo an mga tawong namomoot sa pakigera.


text:
sa saiya na naglulunad sa kalangitan, mga suanoy na kalangitan. Uya, ipinapadara niya an saiyang tingog, an makosog niyang tingog.


text:
Irukyaw nindo an kapangyarihan nin Dios, na an kamurawayan nasa Israel, na an kapangyarihan nasa kalangitan.


text:
Kinatatakotan an Dios sa saiyang santwaryo, an Dios nin Israel; siya minatao nin kapangyarihan asin kosog sa saiyang banwaan. Pag-omawon an Dios!


text:
Nag-iirarom ako sa laboy, asin mayo nin daga na matutongtongan. Nakakaabot ako sa tubig na hararom, nalalantopan ako kan mga alon.


text:
Napapagal na ako sa kahihibi; mamara na an sakuyang halonan. Nagdidiklom na an sakuyang mga mata, sa kahahalat saimo, O Dios.


text:
An mga naaanggot sako na mayong dahelan, mas dakul pa ki sa sakuyang buhok. Makokosog sinda na boot sakong gumadan; sinasalakay ako kan saindang kaputikan. Dai ko ikakabalik an dai ko man hinabon.


text:
Dai man logod mapasopog huli sako an mga naglalaom saimo, O Kagurangnan, Dios nin mga hukbo! Dai man logod madisonra huli sako an mga naghahanap saimo, O Dios nin Israel!


text:
Alagad para sako, mamimibi ako saimo, Kagurangnan. O Dios, sa panahon na saimong pagmarahayon, simbaga ako huli kan danay mong pagkamoot; huli ta ika maimbod sa saimong panuga.


text:
Hare pagtugot na lantopan ako kan baha; hare pagtugot na halonon ako kan kairaroman, o matambonan sa lulubngan.


text:
Simbaga ako, Kagurangnan, huli ta marahayon an danay mong pagkamoot; lilingya ako huli kan dakula mong pagkaherak.


text:
An puso ko naroronot kan mga pagduhagi, kaya ako nawawaraan nin paglaom. Hinanap ko an pagkaherak, alagad mayo lamang; an mga pararanga, alagad mayo man.


text:
Dumiklom logod an saindang mga mata asin mabuta; danay logod na magkubog-kubog an saindang mga tuhod.


text:
Oomawon ko sa sarong awit an ngaran nin Dios; huli sa pagpasalamat, ipagbabantog ko an saiyang kadakulaan.


text:
An gaweng ini ikakaogma nin Kagurangnan orog pa ki sa pag-atang nin baka, ki sa pagsakripisyo nin dakula nang toro.


text:
Huli ta an mga nangangaipo dinadangog nin Kagurangnan; dai niya isinisikwal an saiyang banwaan na nasa bilanggoan.


text:
Ililigtas nin Dios an Sion, asin giraray papatindogon an mga banwa nin Juda. Duman mag-eerok an saiyang banwaan asin sasadirihon ninda an daga,


text:
na magigin pamana kan kapagarakian nin saiyang mga sorogoon, asin erokan kan mga namomoot sa saiyang ngaran.


text:
Magkasoropog logod asin magkarilibong an mga nagmamawot na gumadan sako. Magsiribog logod asin magkasoropgan an nagmamawot na ako makulogan.


text:
Mag-ogma logod asin maggayagaya an gabos na naghahanap saimo. An mga nagpapahalaga kan saimong kaligtasan danay logod na magsabi, “Dakula an Dios!”


text:
Ako dukha asin nangangaipo, O Dios, paghumare sa pagtabang sako. Ika an sakuyang tabang asin paraligtas, hare paghaloy, Kagurangnan.


text:
Ika logod an magin sakong gapo na pailihan, sarong makosog na bantayan na maligtas sako; huli ta ika an sakong gapo asin bantayan.


text:
Sa saimo ako nagsandig poon kan sakong pagkamundag; sinurog mo poon sa tulak nin sakong ina. Ika danay kong oomawon.


text:
Olay ninda, “Pinabayaan siya nin Dios; lamagon ta siya asin dakopon, huli ta mayo nin maligtas saiya.”


text:
Mapasopog logod asin madaog an minasalakay sako; magkasoropog saka mawaran nin dangog an mga boot magkulog sako.


text:
Ipapahayag kan sakong ngoso an saimong karahayan; an saimong kaligtasan sa bilog na aldaw, maski ngani iyan dipisil kong masabotan.


text:
Oomawon ko an saimong kapangyarihan, O Kagurangnan Dios; mayo akong ipagbabantog kundi an saimong karahayan.


text:
O Dios, poon kan ako aki pa tinukdoan mo na ako, asin padagos na ipagbabantog ko an makangangalas mong mga gibo.


text:
Ngunyan na ako gurang saka ubanon na, O Dios, dai mo ako pagbayaan, sagkod na ikabalangibog ko an saimong kapangyarihan sa gabos na maabot na kapagarakian.


text:
An saimong katanosan, O Dios, nakakaabot sa kalangitan. Mga dakulang ngangalasan an saimong ginibo; mayo nin arog saimo.


text:
Pinadarahan mo ako nin mga makuring kasakitan, alagad ako papakosogon mo giraray, babangonon hale sa lulubngan.


text:
Oomawon taka kan sakuyang arpa, huli kan saimong pagkamaimbod, O sakuyang Dios. Aawitan taka nin kaomawan kan sakuyang lira, O Banal na Dios nin Israel.


text:
Sa pag-awit ko kan saimong kaomawan, an sakong ngoso magkukurahaw sa kaogmahan, siring man an kalag ko na saimong tinabangan.


text:
Bilog na aldaw an sakong dila magtataram kan saimong katanosan, huli ta nawaran nin dangog asin nasopog, an mga nagmamawot magtao sako nin kulog.


text:
Mabuhay logod siya mantang nagdadanay an aldaw, mantang nagliliwanag an bulan sa gabos na henerasyon.


text:
Magburak logod an katanosan sa saiyang kapanahonan, asin magsupay logod an katoninongan, sagkod na nagliliwanag an bulan.


text:
Magluhod logod sa atubang niya an mga nag-eerok sa kalangtadan; magdila logod kan alpog an saiyang mga kaiwal.


text:
Mga hade nin Espanya asin nin mga isla, magbayad logod nin mga buhis saiya. Mga hade nin Sheba asin nin Etiopia magdara logod nin mga dolot saiya.


text:
Huli ta iliniligtas niya an dukha na nag-aagrangay saiya, an nangangaipo asin an mayo nin minatabang.


text:
An saindang buhay tinutubos niya sa kaapihan asin sa kadahasan; an saindang dugo mahalaga para saiya.


text:
Mabuhay an hade! Itao logod saiya an bulawan nin Sheba; sa gabos na panahon ipamibi logod siya; an bendisyon nin Dios magdanay logod saiya!


text:
An daga magkaigwa logod nin dakul na kakanon; an kabubuldan matahoban logod nin mga tinanom, magin mabunga siring kan sa Lebanon. An mga syudad mapano logod nin tawo, siring sa kaomahan na pano nin doot.


text:
An saiyang ngaran magdanay logod sagkod lamang, an saiyang kabantogan magpadagos siring sa aldaw! An mga tawo bendisyonan logod huli sa saiya; apodon logod siyang paladan kan mga nasyon.


text:
Pag-omawon an Kagurangnan, an Dios nin Israel! Siya sana an naggigibo nin makangangalas na mga bagay.


text:
Omawon sagkod lamang an saiyang mamurawayon na ngaran! An bilog na daga mapano logod kan saiyang kamurawayan. Amen! Amen!


text:
Sa katotoohan, ibinubugtak mo sinda sa mahahalnas na lugar, asin ginigibo mong mahulog sinda sa saindang kagadanan!


text:
Arog sinda sa sarong pangatorogan na nawawara pagkaaga; pagmata mo, Kagurangnan, nagkakawarara sinda.


text:
Pwedeng panluyahon an sakong isip asin hawak, alagad an Dios iyo an sakong kosog; siya sana an kaipuhan ko sagkod lamang.


text:
Alagad para sako, mas marahay an magin harani sa Dios; an Kagurangnan Dios an ginibo kong pailihan, tanganing sakong irukyaw an gabos niyang ginibohan!


text:
O Dios, tadaw ta isinisikwal mo kami sagkod lamang? Tano ta anggot ka sa mga karnero na saimong ataman?


text:
Giromdoma an saimong banwaan, na kaidtong panahon pinili mo para saimo; na tinubos mo sa kaoripnan tanganing magin sadiring tribu. Giromdoma an Bukid nin Sion na saimong dating pinag-erokan.


text:
Maglakaw ka sa mga lugar na narumpag na gayo; rinaot kan mga kaiwal an gabos na nasa laog kan Templo!


text:
Nagkurahaw sa laog kan Templo an saimong mga kaiwal; nagpatindog nin mga bandera duman bilang tanda nin panggana.


text:
Mayo na an samong mga banal na tanda; mayo ni sarong propetang natada; asin mayong nakakaaram kun sagkod nuarin an siring na kamugtakan.


text:
Sagkod nuarin, O Dios, magtutuya-tuya an kaiwal? Mag-oolog-olog daw sinda sagkod lamang kan saimong ngaran?


text:
Giromdoma, Kagurangnan, na nginingisihan ka kan mga kaiwal, ikinakaongis ka kan mga tawong masombikal.


text:
An saimong salampati hare pagpabayae sa mga maringis na hayop; hare paglingawe sagkod lamang an buhay kan saimong mga dukha.


text:
Nagpapasalamat kami saimo, O Dios, nagpapasalamat kami saimo! Inaapod mi an saimong ngaran, asin ibinabareta an mga gibo mong ngangalasan.


text:
Kapot nin Kagurangnan an sarong kalis, pano nin maisog na arak nin saiyang kaanggotan. Iuula niya iyan, asin iinomon kan gabos na tampalasan; iinomon sagkod na maubos.


text:
Roronoton niya an kapangyarihan kan mga maraot, alagad dudugangan niya an kapangyarihan kan mga matanos.


text:
An maiisog nindang soldados binawian kan saindang sinamsam, asin ngunyan nagkakatorog sa kagadanan; gabos nindang kosog asin kahusayan mayo nin kamugtakan.


text:
An kaanggotan nin tawo magtatao nin kaomawan saimo; an makaligtas sa gera iyo an maselebrar kan saimong mga pyesta.


text:
Otobon nindo sa Kagurangnan na saindong Dios, an saindong panuga saiya. Gabos na nasyon sa palibot magdara nin mga dolot sa saiya na maninigong katakotan,


text:
Sa aldaw nin sakong kasakitan hinahanap ko an Kagurangnan; magdamlag na iniitaas ko an sakong mga kamot sa pagpamibi, alagad daing nakukuang karangahan an sakong kalag.


text:
Nalingawan na daw nin Dios na siya maugayon? Sa kaanggotan, pinupugol na daw niya an saiyang pagkaherak?”


text:
Huli kan saimong kapangyarihan ilinigtas mo an saimong banwaan, an kapagarakian ni Jacob asin ni Jose.


text:
Uran inula kan mga panganoron; nagpaluwas nin mga daguldol an kalangitan; asin an kikilat naglaad sa gabos na direksyon.


text:
An ribok kan saimong daguldol yaon sa buhawi; an saimong kikilat nag-ilaw sa kinaban; an daga naglinog asin tinakigan.


text:
An mga alon saimong linakawan; inibong mo an hararom na dagat, alagad mayong nakahiling kan saimong inagihan.


text:
Dai ta iyan tatagoon sa satong kaakian; kundi isasabi ta sa masunod na henerasyon an mga ngangalasan na ginibo nin Kagurangnan, siring man an saiyang kosog asin kapangyarihan.


text:
Tinawan niya nin mga togon an banwaan nin Israel; nin mga pagboot an kapagarakian ni Jacob. Pinagbotan niya an satong mga ginikanan na itukdo an saiyang mga togon sa saindang kaakian,


text:
tanganing ibugtak ninda an saindang paglaom sa Dios, asin dai malingawan an saiyang ginibo, kundi padagos na otobon an saiyang katogonan;


text:
asin tanganing dai sinda makaarog sa saindang mga ginikanan, na sarong matumang asin bakong makinuyog na banwaan; banwaan na bakong masarig an pagtubod sa Dios asin dai nagdanay na maimbod sa saiya.


text:
Sa atubang kan saindang mga ginikanan, ginibo nin Dios an saiyang mga ngangalasan sa Egipto, sa kapatagan nin Zoan.


text:
Kun aldaw, pinapangenotan niya sinda sa paagi nin panganoron; asin sa bilog na banggi, sa paagi nin kalayo.


text:
Alagad nagpadagos sinda sa pagkasala sa Dios; duman sa desyerto nagtumang sinda sa Kahorohalangkawe.


text:
Totoo nanggad na binadulan niya an gapo asin nagbulos an tubig na garo burabod, alagad pwede daw niyang tawan nin tinapay saka karne an saiyang banwaan?”


text:
Kaya naanggot an Kagurangnan kan madangog niya sinda; sarong kalayo an naglaad tumang ki Jacob, asin nagdakula an saiyang kaanggotan tumang ki Israel,


text:
pinauranan niya sinda nin manna na saindang makakakan, asin tinawan sinda kan langitnon na pagkakan.


text:
Nagkakan an mga tawo kan tinapay kan mga anghel; tinawan sinda nin Dios kan kakanon na saindang kaipuhan.


text:
Pinahuyop-huyop niya an doros sa sirangan, asin huli kan saiyang kapangyarihan pinakosog niya an doros sa habagat;


text:
naanggot sainda an Dios asin ginadan an saindang makokosog na kalalakihan, an mga pinakamarahay na hoben nin Israel.


text:
Alagad padagos pa giraray sa pagkasala an mga tawo; dai sinda nagsarig saiya maski naggibo siya nin mga ngangalasan.


text:
Kaya tinapos niya an saindang mga aldaw siring sa sarong hinangos; tinapos niya an saindang mga taon sa takot.


text:
Kan gadanon niya an nagkapira sainda, nagbalik saiya an mga natadang buhay; nagbakle asin tudok sa puso na namibi saiya.


text:
Nagiromdoman ninda na an Dios iyo an saindang parasurog, na an Kahorohalangkaweng Dios iyo an saindang kagtubos.


text:
Alagad maheherakon an Dios sa saiyang banwaan. Pinatawad niya an saindang kasalan asin dai niya sinda ginadan. Dakul na beses niyang pinugolan an saiyang kaanggotan, asin dai niya pinukaw an saiyang labi-labing kaanggotan.


text:
Liningawan ninda an dakula niyang kapangyarihan, asin an aldaw kan tuboson niya sinda sa mga kaiwal;


text:
kan gibohon niya an saiyang mga ngangalasan sa Egipto, an saiyang mga milagro sa kapatagan nin Zoan.


text:
Pinadarahan niya sinda nin mga langaw, tanganing pasakitan sinda; mga talapang tanganing raoton an daga.


text:
Nagpadara siya nin mga ulod tanganing kakanon an saindang mga tinanom; mga doron tanganing raoton an bunga kan saindang kapagalan.


text:
Ginadan niya an saindang mga ubas huli sa uran nin yelo; an saindang mga kahoy na sikomoro huli sa lipot.


text:
Binutasan niya sainda an saiyang dakulang kaanggotan, kabaldian asin kakurihan, na naghugpa bilang mga anghel nin kagadanan.


text:
Dai niya pinugol an saiyang kaanggotan; dai niya ilinigtas an saindang buhay, kundi huli sa peste, sinda saiyang ginadan.


text:
Matiwasay niya sindang dinara, kaya dai sinda nagkatarakot; alagad tinahoban kan dagat an saindang mga kaiwal.


text:
Pinahale niya sa daga an mga nag-eerok duman, mantang nagdadangadang an saiyang banwaan; binanga niya an saindang daga sa mga tribu nin Israel asin itinao sa mga Israelita an saindang mga harong.


text:
Alagad binalo ninda asin tinumangan an Kahorohalangkaweng Dios, asin dai ninda kinuyog an saiyang mga togon,


text:
kundi nagtumang sinda asin dai nagin maimbod siring kan saindang mga magurang; dai sinda masasarigan siring sa tikong pana.


text:
Pinaanggot siya ninda huli kan saindang mga paganong altar; pinaimon siya ninda huli kan saindang mga dios-dios.


text:
Itinugot niyang masakop kan satong mga kaiwal an Kaban nin Tipan, an tanda kan saiyang kapangyarihan asin kamurawayan.


text:
Dangan nagmata an Kagurangnan, na garo nagkatorog; arog sa sarong makosog na lalaking nagkukurahaw huli sa arak.


text:
Duman niya itinugdok an saiyang Templo arog kan harong niya sa langit; pinakosog niya iyan arog kan daga, na saiyang pinamugtak sagkod lamang.


text:
hale sa pag-ataman kan saiyang mga hayop, tanganing magin pastor ni Jacob na saiyang banwaan, nin Israel na saiyang pamana.


text:
O Dios, an saimong daga linaog kan mga pagano; pinagbasang-basang ninda an banal mong Templo; rinumpag ninda an Jerusalem.


text:
Ipinakakan ninda sa mga gamgam an bangkay kan saimong mga sorogoon; an hawak kan saimong mga banal itinao sa mga lalaw na hayop bilang kakanon.


text:
Pinabulos ninda siring sa tubig an dugo kan saimong banwaan; nagbulos na garo tubig sa bilog na Jerusalem, asin mayong nawalat na malubong kan mga gadan.


text:
Nagin ngingisihan kami kan samuyang mga kataed; pinag-olog-olog saka pinagtuya-tuya kan mga nasa palibot nyamo.


text:
Sagkod nuarin, Kagurangnan? Maaanggot ka daw sagkod lamang? Padagos daw na maglalaad siring sa kalayo an saimong kaanggotan?


text:
Ulaan an saimong kaanggotan sa mga nasyon na dai nakakamidbid saimo, sa mga kahadean na dai nag-aapod kan ngaran mo.


text:
Dai mo kami pagpadusahan huli sa kasalan kan samong mga ginikanan; madya sa pagtabang samuya ngunyan, huli ta nawawaran kami nin paglaom.


text:
Tabangi kami, O Dios nin samuyang kaligtasan, huli sa kamurawayan nin saimong ngaran. Ligtasan kami asin patawada an samong mga kasalan, huli kan saimong ngaran.


text:
Tano ta maghapot an mga nasyon, “Haen an saindang Dios?” Mahiling mi logod an pagsingil asin pagpadusa mo sa mga nasyon, huli ta pinabulos ninda an dugo kan saimong mga sorogoon.


text:
Dangoga an inagrangay kan mga nasa bilanggoan; asin huli kan saimong dakulang kapangyarihan, ligtasan an mga nahatolan na magadan.


text:
Dangan kami na saimong banwaan, mga karnero na saimong ataman, magpapasalamat saimo sagkod pa man; ika samong oomawon sa gabos na kapagarakian.


text:
Dangoga kami, O Pastor nin Israel; himatea kami, ika na pamayo kan saimong mga karnero. Ika na nakatukaw sa trono sa ibabaw kan mga kerubin,


text:
magpahiling ka sa mga tribu ni Efraim, Benjamin asin Manases. Ipahiling mo an saimong kosog, asin madya sa pagligtas samo.


text:
O Dios nin mga hukbo, ibalik mo kami; pahilingan samo an saimong pagkaherak, asin kami makakaligtas.


text:
Natahoban kan limpoy kaini an kabukidan; natahoban man kan saiyang mga sanga an darakulang mga sedro.


text:
Tadaw ta rinumpag mo an saiyang mga kudal? Kaya ngunyan gabos na minaagi nagpupudo kan saiyang mga bunga.


text:
O Dios nin mga hukbo, kilingan mo kami! Dumungaw ka hale sa langit asin hilinga kami! Atamana ining ubasan,


text:
Kagurangnan, Dios nin mga hukbo, ibalik mo kami; pahilingan samo an saimong pagkaherak, asin kami makakaligtas.


text:
Itinao niya iyan sa banwaan nin Israel kan salakayon niya an daga nin Egipto. Sarong tingog na bako kong midbid an nadangog kong nagsabi,


text:
“Hinale ko an gabat sa saindong abaga; pinapahingalo ko an saindong mga kamot sa pagbitbit kan basket.


text:
Kan kamo nasa kahorasaan, inapod nindo ako asin ilinigtas ko kamo. Hale sa pinagtatagoan kong daguldol, sinimbag ko kamo. Binalo ko kamo duman sa mga burabod nin Meriba.


text:
Ako an Kagurangnan na saimong Dios, na nagluwas saimo hale sa daga nin Egipto. Bukaha an saimong ngoso, asin papakakanon taka.


text:
Kaya pinabayaan ko sinda sa katagasan kan saindang mga payo tanganing masunod ninda an sadiri nindang mga mawot.


text:
Alagad ipapakakan ko saindo an pinakamarahay na trigo asin babasogon ko kamo sa dugos na hale sa gapo.”


text:
Tawan nindo nin katanosan an mga dukha asin an mga ilo; galangan nindo an deretso kan mga nagtitios asin kan mga nangangaipo.


text:
“Mayo sinda nin kadonongan o pakasabot! Naglalakaw sinda sa kadikloman; mayo na nin hustisya sa kinaban.


text:
Alagad magagadan kamo siring kan mga tawo; matatapos an saindong buhay arog sa arin man na prinsipe.”


text:
Nagpaplano sinda nin karatan tumang sa saimong banwaan; nagtitiripon tumang sa saimong mga iniingatan.


text:
An mga lider ninda iarog mo ki Oreb saka ki Zeeb; an mga prinsipe ninda iarog mo ki Zeba asin ki Zalmunna,


text:
An sakong kalag napupungaw asin naghihidaw sa mga patyo nin Kagurangnan. An sakong puso asin hawak nag-aawit sa kaogmahan sa Dios na buhay.


text:
Maski an dignos nakakakua nin harong, asin an balinsayawan nakakakua nin sadiring salagan para sa saiyang mga siwo, diyan sa harani kan saimong mga altar, O Kagurangnan nin mga hukbo, sakong Hade asin sakong Dios.


text:
Mantang linalakaw ninda an kapantayan nin Baca, ini ginigibo nindang sarong lugar nin mga burabod; ini pinapano man nin mga sapa kan amay na uran.


text:
Sarong aldaw sa laog nin saimong mga patyo orog na marahay ki sa sangribong aldaw sa ibang lugar. Papaorogon ko an magtindog sa trangkahan kan harong nin sakong Dios, ki sa mag-erok sa harong nin mga tampalasan.


text:
An Kagurangnan iyo an samong parasurog asin mamurawayon na hade; benebendisyonan niya kami nin karahayan asin onra. Karahayan dai niya isasayuma sa mga naggigibo nin matanos.


text:
Maaanggot ka daw samo sagkod lamang? Papahaloyon mo daw an saimong kaanggotan sagkod sa gabos na kapagarakian?


text:
Nagdadangog ako kan itinataram nin Dios na Kagurangnan, huli ta ipinapahayag niya an katoninongan sa saiyang banwaan, sa saiyang mga banal, na dai na mabalik sa saindang kasombikalan.


text:
Totoong harani na an kaligtasan para sa mga may pagkatakot saiya, nganing an kamurawayan mag-erok sa daga.


text:
Kagurangnan, ika marahay saka mapagpatawad, mayaman sa danay na pagkamoot sa gabos na nag-aapod saimo.


text:
Madatong an gabos na nasyon na saimong linalang; mataong galang sa saimong atubang; asin mapamuraway kan saimong ngaran.


text:
Kagurangnan, itukdo mo sako an saimong dalan, tanganing maglakaw ako sa saimong katotoohan, bilog na pusong matakot sa saimong ngaran.


text:
Sa bilog kong puso nagpapasalamat ako saimo, Kagurangnan kong Dios; oomawon ko an saimong ngaran sagkod lamang.


text:
Huli ta dakula an danay mong pagkamoot sa sako; asin hinawas mo sa kairaroman nin Sheol an kalag ko.


text:
O Dios, nagtirindog tumang sako an mga mapaabaw-abaw; boot akong gadanon kan mga tampalasan, mga tawo na habong maghinanyog saimo.


text:
Alagad ika, Kagurangnan, sarong Dios na maheherakon asin mamomoton, maluway sa pag-anggot saka mayaman sa danay na pagkamoot asin pagkamaimbod.


text:
Lilingya ako asin kaheraki; tawe kan saimong kosog an saimong sorogoon, asin ligtasan an aking lalaki kan babae mong oripon.


text:
Kagurangnan, pahilingan sako an tanda kan saimong pagkamaheherakon, tanganing masopog an mga anggot sako, kun mahiling ninda na rinaranga asin tinatabangan mo ako.


text:
“Ibibilang ko an Egipto asin Babilonia sa mga nasyon na nagkukuyog sako; ibibilang ko an mga taga Filistia, Tiro asin Etiopia sa mga nag-eerok sa Jerusalem.”


text:
Sasabihon manongod sa Sion na kaayon digdi an gabos na nasyon, asin papakosogon siya nin Kahorohalangkawe.


text:
Magibo an Kagurangnan nin sarong talaan kan mga banwaan, asin iaayon niya sinda gabos bilang mga taga Jerusalem.


text:
siring sa tawong binayaan sa tahaw nin mga gadan; arog sa sarong ginadan na nahuhutad sa lulubngan; arog sa mga tawong dai mo na nagigiromdoman, huli ta dai mo na inaataman.


text:
Ginibo mong bayaan ako kan sakong mga katood; para sainda ako sarong bagay na nakakatakot. Ako nabibilanggo asin dai makakadulag;


text:
nagluluya an sakong mga mata huli sa kamondoan. Aroaldaw nag-aapod ako saimo, Kagurangnan; iniitaas ko sa pagpamibi an sakuyang mga kamot.


text:
Naggigibo ka daw nin milagro para sa mga gadan? Mabangon daw an mga anino sa pagtao saimo nin kaomawan?


text:
Midbid daw sa lugar nin kadikloman an saimong ngangalasan, o sa daga nin mga nalingawan an saimong kaligtasan?


text:
Nasasakitan ako asin harani sa kagadanan poon kan aki pa ako. Kapoy na ako sa gabat kan mga padusa mo.


text:
Ginibo mong bayaan ako kan sakong katood asin namomotan; an kadikloman iyo na sana an sakong kaibahan.


text:
Aawiton ko sagkod pa man an danay mong pagkamoot, Kagurangnan; irurukyaw ko an saimong kaimbodan sa gabos na kapagarakian.


text:
‘An saimong kapagarakian magigin hade sagkod pa man; an saimong trono papatindogon ko sa gabos na panahon.’”


text:
Awiton logod kan kalangitan an saimong mga ngangalasan, O Kagurangnan, an saimong kaimbodan sa katiriponan nin mga banal!


text:
Huli ta siisay sa langit an ikakaarog sa Kagurangnan? Siisay sa mga langitnon na linalang an arog sa Kagurangnan?


text:
Siya sarong Dios na ginagalangan sa katiriponan nin mga banal; dakula asin kinatatakotan kan gabos na nasa palibot niya.


text:
Kagurangnan, Dios nin mga hukbo, mayo nin arog saimo kamapangyari; ika maimbod sa gabos na bagay, Kagurangnan.


text:
Rinonot mo an impaktong si Rahab asin saimong ginadan; huli kan saimong kosog dinaog mo an saimong mga kaiwal.


text:
An amihan asin an habagat saimong linalang; an Tabor asin an Hermon maogmang minaomaw kan saimong ngaran.


text:
Katanosan asin hustisya an mga pundasyon kan saimong trono; pagkamoot asin kaimbodan nahihiling sa gabos mong gibo.


text:
Paladan an mga tawong nagsasamba saimo huli sa mga awit, na naglalakaw sa liwanag nin saimong lalawogon!


text:
Kagurangnan, ika an nagpili kan samong parasurog; Banal na Dios nin Israel, ika an nagtao samo kan samong hade.


text:
Sa sarong bisyon kaidto, nagtaram ka sa saimong maimbod na mga sorogoon, “Tinabangan ko an sarong bantog na soldados; itinao ko an trono sa tawong pinili ko hale sa banwaan.


text:
Papadanayon ko an saiyang kapagarakian nin mga hade sagkod lamang; an saiyang kahadean magdadanay siring sa kalangitan.


text:
“Alagad kun an katogonan ko talikodan kan saiyang kapagarakian, asin dai sinda mamuhay sosog sa sakong kabotan,


text:
dangan papadusahan ko sinda huli kan saindang mga kasalan; papatioson ko sinda huli kan saindang mga karatan.


text:
An saiyang kapagarakian nin mga hade magdadanay sagkod lamang; babantayan ko an saiyang kahadean sagkod na nagliliwanag an aldaw.


text:
Gabos niyang rogaring hinahabon kan gabos na minaagi; nagin siyang ngingisihan kan saiyang mga kataed.


text:
Sagkod nuarin, Kagurangnan? Matago ka daw sagkod pa man? Sagkod nuarin malaad siring sa kalayo an saimong kaanggotan?


text:
Giromdoma kun gurano kahalipot an sakuyang buhay; giromdoma na linalang mo kami gabos na may kagadanan!


text:
Siisay an tawong pwedeng mabuhay asin dai nanggad magadan? Siisay an makakaligtas kan saiyang kalag sa kapangyarihan nin lulubngan?


text:
Kagurangnan, haen na an danay mong pagkamoot kaidto, na isinumpa mo ki David sa saimong pagkamaimbod?


text:
Giromdoma, Kagurangnan, kun paano tinutuya-tuya an saimong sorogoon, kun paano ko dinadara sa sakuyang daghan an mga maldisyon kan mga pagano.


text:
Kagurangnan, an saimong linahidan tinutuya-tuya kan saimong mga kaiwal! Pinag-oolog-olog saen man siya magduman.


text:
Bago lalangon an kabukidan, bago mahaman an daga asin an kinaban, ika Dios na mayong kapinonan asin mayong kataposan.


text:
Sa saimong atubang, an sangribong taon garo sana sarong aldaw na nag-agi, o apat na oras nin pagpuka sa banggi.


text:
Hayag sa atubang mo an samong mga kasalan; an mga hilom nyamong kasalan sa liwanag nin saimong lalawogon.


text:
Setentang taon an lawig kan samuyang buhay, o gayod otsenta kun kami makosog. Alagad mga taon na nagdadara nin kasakitan asin kamondoan; gabos minaagi sana, dangan napapara an samuyang buhay.


text:
Siisay an nakakasabot kan makuri mong kaanggotan? Siisay an nakakaaram kan takot na dara kan saimong kaanggotan?


text:
Pagkaaga panoa kami kan danay mong pagkamoot, tanganing mag-awit kami asin mag-ogma sa bilog nyamong pagkabuhay.


text:
Tawe kami nin kaogmahan na katimbang kan kamondoan na itinao mo samo, kan mga taon nin samuyang kasakitan.


text:
An saimong mga gibo ipahiling mo sa saimong mga sorogoon; an saimong kapangyarihan ipahiling mo sa samong kapagarakian.


text:
makakasabi sa Kagurangnan, “Ika an sakong pailihan, sakong bantayan; sakuyang Dios, na sakong sinasarigan.”


text:
Tatahoban ka niya kan saiyang mga pakpak; magigin ligtas ka sa saiyang pangataman; iingatan ka asin susurogon kan saiyang kaimbodan.


text:
ni sa mga peste na minahampak sa kadikloman, ni sa mga karatan na nakakagadan sa kaodtohan nin aldaw.


text:
Pwedeng magadan an sangribo sa kataed mo, an sampolong ribo sa palibot mo, alagad dai ka nanggad maaano.


text:
An mga leon saka halas saimong tutungtongan; an ogbon nin leon asin an rimoranon saimong titimaktimakan.


text:
“Ililigtas ko siya, huli ta ako saiyang namomotan,” olay nin Kagurangnan. “Aatamanon ko siya, huli ta aram niya an sakong ngaran.


text:
Kun apodon niya ako, sisimbagon ko siya; iibahan ko siya sa kasakitan. Ililigtas ko siya asin oomawon.


text:
Marahay an pagpasalamat saimo, Kagurangnan, an pag-awit nin mga pag-omaw sa saimong ngaran, O Kahorohalangkaweng Dios,


text:
Huli ta ika, Kagurangnan, nagpaogma sako; sa mga gibo nin saimong mga kamot, minaawit ako sa kaogmahan.


text:
maski magtalubo an mga tampalasan arog sa mga doot, asin mag-uswag an gabos na paragibong maraot; alagad gabos sinda mapupuho sagkod pa man,


text:
Siring sinda sa mga kahoy na itinanom sa harong nin Kagurangnan, nagtatalubo sinda sa mga patyo nin satong Dios,


text:
Hade an Kagurangnan. Siya nagugubingan nin kamahalan asin kosog. Masarig an namumugtakan kan kinaban asin dai matatanyog.


text:
An saimong trono, Kagurangnan, masarig poon kaidto; ika nabubuhay na mayong kapinonan asin mayong kataposan.


text:
O Kagurangnan, ilinangkaw kan mga baha an saindang mga tingog, kinosog kan mga baha an saindang hagubohob.


text:
Orog na makosog ki sa hagubohob nin mga katubigan, orog na makosog ki sa alon nin kadagatan, an Kagurangnan mapangyari sa kaitaasan.


text:
An saimong mga togon mayo nin kataposan, Kagurangnan, asin totoong banal an saimong Templo, sa panahon na daing kataposan.


text:
Ginagadan ninda an mga balo asin an mga ilo; ginagadan ninda an mga dayuhan na nag-eerok sa samong daga.


text:
Ginibo nin Dios an satong talinga—dai daw siya nakakadangog? Ginibo niya an satong mga mata—dai daw siya nakakahiling?


text:
Siya an nagsasagwe sa mga nasyon—dai daw niya sinda papadusahan? Siya an paratukdo kan gabos na tawo—mayo daw siya nin pakaaram?


text:
Tinatawan mo siyang kapahingaloan sa mga aldaw nin kasakitan sagkod na makalot an kutkot para sa mga tampalasan.


text:
Siisay an nagtindog para sako tumang sa mga tampalasan? Siisay an nag-apil sako tumang sa mga paragibo nin karatan?


text:
Tutugotan mo daw na mag-apil saimo an mga maraot na hukom, na minabiko kan katanosan sa paagi nin mga pagboot,


text:
na nagmamawot nin maraot tumang sa mga matanos na tawo asin minakondenar sa kagadanan sa mga mayo nin kasalan?


text:
Papadusahan niya sinda huli kan saindang karatan, tutunawon niya sinda huli kan saindang mga kasalan; gagadanon sinda nin Kagurangnan na satuyang Dios.


text:
Dumolok kita sa saiyang atubang na may pasalamat; sa kaogmahan mag-awit kita saiya nin mga awit nin pag-omaw!


text:
Huli ta siya an satong Dios; kita an banwaan na saiyang inaataman, an mga karnero na saiyang pinapakakan. Hinanyoga nindo ngunyan an saiyang tingog!


text:
“Hare pagpatagasa an saindong mga puso, siring duman sa Meriba, siring kan aldaw sa Massa duman sa kalangtadan,


text:
kan ako binalo kan saindong mga ginikanan, asin pinagprobaran, maski nahiling ninda an sakuyang mga gibo.


text:
Nabaldi ako sa henerasyon na idto sa laog nin kwarentang taon. Nagtaram ako, ‘Sinda sarong banwaan na nagkakasala sa puso, asin dai ninda sinusunod an sakong mga dalan.’


text:
Itao sa Kagurangnan an kamurawayan na maninigo sa saiyang ngaran; magdara nin dolot asin maglaog sa saiyang Templo!


text:
Sambahon nindo an Kagurangnan sa saiyang pagdatong; magtakig sa saiyang atubang an bilog na kinaban!


text:
Sabihan nindo an gabos na nasyon, “Hade an Kagurangnan! An kinaban, masarig na pinamugtak asin dai nanggad mahihiro; matanos niyang huhukoman an mga banwaan.”


text:
mag-ogma an kaomahan, asin an gabos na yaon diyan! Dangan gabos na kahoy sa kadlagan mag-aawit sa kaogmahan


text:
sa atubang nin Kagurangnan, huli ta siya minadatong, huli ta siya minadatong tanganing hukoman an daga. Huhukoman niya an kinaban sa katanosan, asin an mga banwaan, sa saiyang katotoohan.


text:
Panganoron asin kadikloman an nasa palibot niya; katanosan asin hustisya an mga pundasyon kan saiyang trono.


text:
An mga bukid natutunaw siring sa taro sa atubang nin Kagurangnan, sa atubang nin Kagurangnan kan bilog na daga.


text:
An kalangitan nagbabareta kan saiyang katanosan, asin an gabos na nasyon nakakahiling kan saiyang kamurawayan.


text:
Sinosopog an gabos na nagsasamba sa mga ladawan, na naghahambog kan saindang mga dios na mayo nin halaga; gabos na dios minaduko sa atubang niya.


text:
Naghihimate an banwaan nin Sion asin naoogma; naoogma an mga aking babae ni Juda huli kan saimong mga paghukom, O Dios.


text:
Huli ta ika, Kagurangnan, an pinakahalangkaw sa bilog na daga; orog na dakula ki sa gabos na mga dios.


text:
Namomotan nin Kagurangnan an naoongis sa karatan; inaataman niya an buhay kan saiyang mga banal; iliniligtas niya sinda sa kamot kan mga tampalasan.


text:
Mag-awit nin bagong awit sa Kagurangnan, huli ta guminibo siya nin mga ngangalasan! Sa sadiri niyang kapangyarihan asin banal na kosog nakamtan niya an kapangganahan.


text:
Ipinahayag nin Kagurangnan an saiyang kapangganahan; ipinahiling niya sa mga nasyon an saiyang kapangyarihan sa pagligtas.


text:
Naromdoman niya an danay niyang pagkamoot asin pagkamaimbod sa harong ni Israel. Nahiling kan gabos na poro kan daga an kapangganahan kan satuyang Dios.


text:
Gabos na daga maogmang magkurahaw sa Kagurangnan; omawon siya sa mga awit asin sa mga kurahaw nin kaogmahan!


text:
Patanogon an mga trompeta asin an mga hamodyong; maogmang magkurahaw sa Kagurangnan na satuyang hade.


text:
Pumarakpak an mga katubigan; sabay na mag-arawit sa kaogmahan an kabubuldan sa atubang nin Kagurangnan,


text:
huli ta madatong siya tanganing maghukom sa daga. Maghuhukom sa mga banwaan nin kinaban sa katanosan asin sa katotoohan.


text:
An Kagurangnan naghahade; magtakig an mga banwaan. Nagtutukaw siya sa saiyang trono, sa ibabaw kan mga kerubin; maglinog an daga.


text:
Mapangyaring hade, namomoot ka sa hustisya; pinapangyari mo an katanosan sa Israel; nagdara ka nin hustisya asin katanosan.


text:
Pag-omawon an Kagurangnan na satuyang Dios; sa atubang kan saiyang trono, sambahon siya! Siya banal!


text:
Kabilang sa mga padi niya si Moises saka si Aaron, kabilang sa mga nag-arang kan ngaran niya si Samuel. Nag-apod sinda sa Kagurangnan, asin sinimbag niya sinda.


text:
Nagtaram siya sainda hale sa hariging panganoron; kinuyog ninda an mga togon saka pagboot na itinao niya sainda.


text:
Kagurangnan nyamong Dios, sinimbag mo sinda; para sainda ika an Dios na nagpapatawad, alagad nagpapadusa kan saindang mga maraot na gawe.


text:
Pag-omawon an Kagurangnan nyamong Dios, asin sambahon siya sa saiyang banal na bulod! Huli ta banal an Kagurangnan na samuyang Dios.


text:
Midbidon mo na an Kagurangnan iyo an Dios! Linalang niya kita, asin sadiri niya; kita an saiyang banwaan, mga karnero na saiyang ataman.


text:
Lumaog sa saiyang mga trangkahan na may pasalamat, dumuman sa saiyang mga patyo na may pag-omaw. Pasalamatan siya asin omawon an saiyang ngaran!


text:
Marahayon an Kagurangnan; an saiyang pagkamoot daing kasagkoran, an saiyang pagkamaimbod magdadanay sagkod pa man.


text:
Ako malakaw sa dalan nin kabanalan. Nuarin ka madalaw sakuya? Sa sakuyang harong mamumuhay ako na malinig an puso,


text:
asin dai ko tutugotan an anoman na maraot. Naoongis ako sa gibo kan mga nagtalikod sa Dios; dai iyan makakaharani sako.


text:
An nagtutugod-tugod sa saiyang kapwa sakuyang gagadanon. An tawong hambogon asin mapaabaw-abaw dai ko matitios.


text:
Nawiwilihan ko an mga maimbod sa Dios; tutugotan ko sindang mag-erok sa sakuyang harong. An naglalakaw sa dalan nin kabanalan tutugotan kong maglingkod sako.


text:
Mayo nin putikon na maerok sa sakuyang harong; mayo nin parasagin-sagin na magdadanay sa sakuyang atubang.


text:
Aroaldaw gagadanon ko an gabos na tampalasan sa daga, papahaleon ko sa syudad nin Kagurangnan an gabos na paragibo nin karatan.


text:
Hare pagtagoa sako an saimong lalawogon, sa mga aldaw nin sakong kasakitan! Himatea ako; simbaga tolos sa aldaw na ako mag-apod.


text:
Bilog na aldaw pinagtutuya-tuya ako kan mga kaiwal; ginagamit kan mga nagngingisi sako an sakuyang ngaran sa pagmaldisyon.


text:
Mabangon ka asin maheherak sa Sion, huli ta panahon ini nin pagkaherak saiya; an talaan na panahon uminabot na.


text:
Padangat siya kan saimong mga sorogoon, maski ngani siya naraot; naheherak sinda saiya, maski ngani siya naronot.


text:
An mga nasyon matatakot sa ngaran nin Kagurangnan; an mga hade sa daga matatakot sa saiyang kamurawayan.


text:
Isurat logod ini para sa maabot na henerasyon, tanganing an Kagurangnan omawon kan mga dai pa namundag.


text:
Pinangagin niya akong maluya sa kaodtohan nin sakong buhay; pinangagin niyang halipot an sakuyang mga aldaw.


text:
Olay ko, “O Dios, hare ako pagkuaha ngunyan, bago ako gumurang, ika na nabubuhay sagkod pa man sa gabos na kapagarakian.”


text:
Matutunaw ini gabos, alagad ika magdadanay; magigin daan sinda siring sa gubing. Riribayan mo sinda arog kan pagsangle mo nin gubing, asin sinda mapapara.


text:
An samuyang mga aki mabubuhay na ligtas; sa saimong atubang mayong kahandalan an saindang kapagarakian.


text:
Dai niya kita pinapadusahan sosog sa satong mga kasalan, dai niya kita binabalosan sosog sa satong mga karatan.


text:
Siring na an langit halangkaw sa daga, an danay niyang pagkamoot dakula para sa mga may pagkatakot saiya.


text:
Kun gurano an rayo kan sirangan sa solnopan, siring man an pagrayoan niya sa sato kan satong mga kasalan.


text:
Siring na an ama naheherak sa saiyang mga aki, an Kagurangnan naheherak man sa mga may pagkatakot saiya.


text:
Alagad an danay na pagkamoot nin Kagurangnan sagkod lamang para sa mga tawong may pagkatakot saiya; an saiyang katanosan magdadanay sa gabos na henerasyon;


text:
Mag-omaw kamo sa Kagurangnan, kamong makosog asin mapangyaring mga anghel, na nag-ootob kan saiyang mga kabotan, na naghihinanyog kan saiyang mga itinaram.


text:
Mag-omaw kamo sa Kagurangnan, kamo gabos na saiyang hukbo, kamong mga sorogoon niya na nag-ootob kan saiyang kabotan!


text:
Gabos na linalang, mag-omaw kamo sa Kagurangnan, sa gabos na lugar na saiyang pinaghahadean. Kalag ko, mag-omaw ka sa Kagurangnan!


text:
Kalag ko, mag-omaw ka sa Kagurangnan! O Kagurangnan na sakong Dios, ika tunay na dakula! Nagugubingan ka nin kamurawayan asin kamahalan;


text:
Itinugdok mo an saimong harong sa ibabaw kan katubigan sa itaas. Ginamit mo an mga panganoron bilang karwahe, asin naglulunad ka sa mga pakpak kan doros.


text:
Ginagamit mo an mga doros bilang saimong mga sugo; an nagsisilyab na kikilat bilang saimong mga sorogoon.


text:
Nagbugtak ka nin kasagkoran na dai nanggad ninda pwedeng lampasan, nganing an daga dai na ninda giraray malantopan.


text:
An doot pinapatalubo mo para sa mga baka, an tinanom para sa mga kaipuhan nin tawo, nganing magkaigwa siya nin kakanon hale sa daga,


text:
asin arak para sa kaogmahan nin saiyang puso, lana sa pagpakintab kan saiyang lalawogon, asin tinapay sa pagpakosog saiya.


text:
An haralangkaw na bukid para sa mga lalaw na kanding; an kagapoan sarong pailihan para sa mga kuneho.


text:
Kagurangnan, kadakul an saimong mga gibo! Sa kadonongan, iyan gabos ginibo mo! An daga pano kan saimong mga linalang.


text:
Yaon an dagat, dakula asin mahiwas, pano nin dai mabilang na linalang, nin mga bagay na buhay, sadit asin dakula.


text:
Sa ibabaw kan dagat naglalayag an mga sakayan, mantang sa irarom nagkakawat an Leviatan na saimong linalang.


text:
Kun tinatawan mo sinda, ini saindang inaako; kun binubuksan mo an saimong palad, napapano sinda nin mga marahay na bagay.


text:
Kun minatalikod ka, nahahandal sinda; kun hinahale mo an saindang hinangos, nagagadan sinda asin minabalik sa alpog na saindang ginikanan.


text:
Alagad kun isinusubol mo an saimong Espiritu, sinda nagkakaburuhay; binabago mo an lalawogon nin kinaban.


text:
Magdanay logod sagkod lamang an kamurawayan nin Kagurangnan! An saiyang mga gibo ipag-ogma logod nin Kagurangnan!


text:
Mapara logod sa daga an mga parakasala; magadan logod an mga maraot. Kalag ko, mag-omaw ka sa Kagurangnan! Omawa an Kagurangnan!


text:
Magpasalamat kamo sa Kagurangnan, mag-apod sa saiyang ngaran; irukyaw nindo an saiyang mga gibo sa mga banwaan.


text:
Kamong kapagarakian ni Abraham na sorogoon nin Dios; kamong kapagarakian ni Jacob na saiyang pinili; giromdomon nindo an mga ginibo niyang ngangalasan, an mga milagro, asin an mga itinaram niyang mga sentensya.


text:
igwa siya nin kapangyarihan sa mga opisyal kan hade asin deretso na magtukdo sa saiyang mga parahatol.


text:
Pinangagin niyang kaongisan kan mga Egipcio an saiyang banwaan, asin dayaon an saiyang mga sorogoon.


text:
Dangan ilinuwas niya an mga Israelita; dara ninda plata asin bulawan, gabos sinda mababaskog asin makokosog.


text:
Nagbugtak siya nin sarong panganoron bilang pantahob, asin kalayo nganing magtao nin liwanag kun banggi.


text:
Naghagad sinda, asin an Dios nagpadara nin mga pugo; tinawan niya sinda nin dakul na tinapay hale sa langit.


text:
Itinao niya sainda an daga nin ibang nasyon; asin kinua ninda an bunga kan pinagalan nin ibang mga tawo.


text:
Tanganing otobon ninda an saiyang kabotan asin kuyogon an saiyang mga katogonan. Omawon an Kagurangnan!


text:
Omawon an Kagurangnan! Magpasalamat kamo sa Kagurangnan, huli ta siya marahayon; huli ta an danay niyang pagkamoot mayo nin kasagkoran!


text:
Siisay an makakabilang kan dakulang mga bagay na saiyang ginibo? Siisay an makakatao saiya kan maninigong kaomawan?


text:
Giromdoma ako, Kagurangnan, kun tinatabangan mo an saimong banwaan. Ibahan ako kun sinda tinatawan mo nin kaligtasan.


text:
Mahiling ko logod an pag-uswag kan saimong mga pinili, tanganing makahiras ako sa kaogmahan kan saimong nasyon, tanganing magmuraway ako kaiba kan saimong pamana.


text:
Kan an samong ginikanan yaon duman sa Egipto, dai ninda nasabotan an mga makangangalas mong gibo. Nalingawan ninda an yaman kan danay na pagkamoot mo; asin nagsombikal sa Makakamhan duman sa Dagat na Pula.


text:
Alagad ilinigtas niya sinda huli kan saiyang ngaran, tanganing ipamidbid niya an saiyang kapangyarihan.


text:
Pinagbotan niya an Dagat na Pula, kaya ini nagin mamara. Pinangenotan niya sinda sa paglakaw sa kairaroman, na garo naglalakaw sa desyerto.


text:
Sa kalangtadan nagkaigwa sinda nin ngana-nganang kamawotan; asin sa desyerto an Dios saindang pinagsugotan.


text:
Nalingawan ninda an Dios, an saindang Paraligtas, na naggibo nin dakulang mga bagay duman sa Egipto,


text:
Kan siya magtaram na tutunawon niya an saiyang banwaan, si Moises na saiyang pinili nagtindog sa saiyang atubang, nakimaherak na dai sinda tunawon kan saiyang kaanggotan.


text:
na magkakawararak sa mga nasyon an saindang kapagarakian, asin magkakagaradan sa mga daga kan dayuhan.


text:
Huli kan saindang mga gibo, pinaanggot ninda an Kagurangnan; kaya uminabot sainda an mangirhat na helang.


text:
Pinangagin nindang mapait an puso ni Moises, kaya dai na inisip kaini an tataramon na minaluwas sa ngoso.


text:
Ginadan ninda idtong mga inosenteng kaakian, kaya an daga nadigtaan nin dugo kan siring na panggagadan.


text:
Dakul na beses ilinigtas sinda nin Kagurangnan, alagad pinili ninda an magsombikal, asin orog sindang nalunod sa kasalan.


text:
Huli sainda giniromdom niya an saiyang tipan; asin sa kadakulaan kan danay niyang pagkamoot, naglumoy an saiyang boot.


text:
Ligtasan kami, Kagurangnan nyamong Dios, asin tipona kami hale sa mga nasyon, tanganing pasalamatan mi an saimong banal na ngaran saka magmuraway sa saimong kaomawan.


text:
Pag-omawon an Kagurangnan, an Dios nin Israel, ngunyan asin sagkod pa man! Gabos na banwaan magsabing, “Amen!” Omawon an Kagurangnan!


text:
“Magpasalamat kamo sa Kagurangnan, huli ta siya marahayon; huli ta an saiyang pagkamoot mayo nin kasagkoran!”


text:
Sabihon nindo an mga tataramon na ini sa pag-omaw sa Kagurangnan, kamo gabos na saiyang tinubos. Ilinigtas niya kamo sa saindong mga kaiwal


text:
asin ibinalik hale sa ibang daga, hale sa sirangan asin sa solnopan, hale sa amihan asin sa habagat.


text:
Dangan sa saindang kasakitan nag-apod sinda sa Kagurangnan, asin ilinigtas niya sinda sa saindang kahorasaan.


text:
Kaipuhan magpasalamat sinda sa Kagurangnan, huli kan danay niyang pagkamoot, huli kan makangangalas na gibo niya sa sainda.


text:
Huli ta pinapainom niya an mga napapaha, asin an mga nagugutom pinapakakan nin mga marahay na bagay.


text:
An nagkapira sainda nabubuhay sa kamondoan asin sa kadikloman, mga bilanggo na nagtitios asin nakakadenahan,


text:
Napagal sinda nin marahay huli sa magabat na trabaho, nagkaturumba sinda, asin mayo sainda nin nagtabang.


text:
Dangan sa saindang kasakitan, nag-apod sinda sa Kagurangnan, asin ilinigtas niya sinda sa saindang kahorasaan.


text:
An nagkapira sainda mga lolong, nagtitios huli kan saindang mga kasalan asin huli kan saindang karatan;


text:
Mga sakripisyo nin pasalamat kaipuhan idolot ninda, mga gibo niya kaipuhan ipagrukyaw sa mga awit nin kaogmahan.


text:
Pinatoron an mga barko sagkod sa kalangitan asin ihinulog sa mga kairaroman. Sa siring na pag-alaman, nanruluya an boot kan kalalakihan;


text:
Kaipuhan ipagrukyaw ninda an saiyang kadakulaan sa katiriponan nin mga banwaan, asin pag-omawon siya sa katiriponan nin kamagurangan.


text:
Duman niya pinaerok an mga tawong nagugutom, asin pinatindog ninda an sarong syudad na saindang eerokan.


text:
Benendisyonan niya an saiyang banwaan, asin nagdakul sinda; dai niya itinugot na magdiit an saindang mga hayop.


text:
ipinahiling niya an saiyang kabaldian sa mga nang-aapi sainda, asin linagalag niya sinda sa mga desyerto na mayong dalan.


text:
Alagad ilinigtas niya an mga dukha sa saindang kasakitan, asin pinadakul niya an saindang pamilya siring sa aripunpon nin mga karnero.


text:
Isipon logod kan mga madonong an mga bagay na ini; akoon logod ninda an danay na pagkamoot nin Kagurangnan.


text:
Magpapasalamat ako saimo, Kagurangnan, sa tahaw kan mga banwaan; sa tahaw nin mga nasyon ika sakong oomawon.


text:
O Dios, ipahiling mo sa kalangitan an saimong kadakulaan; asin sa bilog na daga an saimong kamurawayan.


text:
Huli kan saimong kosog, kami saimong ligtasan; simbaga an sakong pamibi, tanganing makaligtas an banwaan na saimong namomotan.


text:
Nanuga an Dios hale sa saiyang santwaryo, “Sa kaogmahan, an Shekem babangaon ko, an Kapantayan nin Sukkot hihirason ko.


text:
Mga tataramon nin kaanggotan sinasabi ninda sako; asin maski mayo nin dahelan sinasalakay ninda ako.


text:
Magpili ka nin sarong maraot na hukom na mahatol sa sakong kaiwal; sarong kaiwal niya na masumbong tumang saiya.


text:
An gabos niyang rogaring kuahon logod kan saiyang mga inutangan. Samsamon logod kan mga dayuhan an mga bunga kan saiyang kapagalan.


text:
Giromdomon logod nin Kagurangnan an karatan kan saiyang mga ginikanan; an kasalan kan saiyang ina dai logod mapatawad.


text:
An saindang kasalan danay logod na magiromdoman nin Kagurangnan; alagad malingawan logod sinda sagkod pa man!


text:
Huli ta dai siya nagpahiling nin pagkaherak. Pinatios niya an dukha asin an mga daing sukat; asin ginadan niya an makaherak-herak.


text:
Nawili siyang magmaldisyon; maldisyonon logod siya! Habo siya nin bendisyon; magharayo logod ini saiya!


text:
An pagmaldisyon niya garo sanang bado na isinusulot; makataros logod iyan sa hawak niya siring kan tubig, asin sa saiyang mga tulang siring kan lana!


text:
Kagurangnan, arog logod kaiyan an saimong padusa sa mga kaiwal ko; sa mga nagtataram nin maraot tumang sako!


text:
Alagad tabangan mo ako, Kagurangnan kong Dios, huli kan saimong ngaran; huli sa karahayan kan danay mong pagkamoot, ako ligtasan.


text:
Maldisyonon man ninda ako, alagad ako bebendisyonan mo. Mapasopog logod an mga nang-aapi sako; asin mag-ogma logod an sorogoon mo.


text:
An Kagurangnan nagtaram sa sakong kagurangnan, “Tumukaw ka sa too ko, sagkod na an mga kaiwal mo gibohon kong tungtongan kan mga bitis mo.”


text:
Ipapadara nin Kagurangnan hale sa Sion an setro nin saimong kapangyarihan. Maghade ka sa tahaw kan saimong mga kaiwal!


text:
Sa aldaw na labanan mo an saimong mga kaiwal, sa marahay na boot iibahan ka kan saimong banwaan. Siring sa ambon nin kaagahon, an mga hoben na lalaki madatong saimo diyan sa banal na kabubuldan.


text:
An Kagurangnan nagsumpa asin dai niya ini babawion: “Ika padi sagkod pa man sosog sa orden ni Melkizedek.”


text:
Huhukoman niya an mga nasyon asin an daga papanoon niya nin mga bangkay; dadaogon niya an mga hade sa bilog na kinaban.


text:
Omawon an Kagurangnan! Bilog na puso kong papasalamatan an Kagurangnan sa katiriponan nin mga matanos.


text:
Ipinapahiling niya an saiyang kapangyarihan sa saiyang banwaan, huli sa pagtao sainda kan daga kan mga dayuhan.


text:
Pinatalingkas niya an saiyang banwaan, dangan naggibo sainda nin tipan na dai nin kasagkoran. Banal asin ginagalangan an saiyang ngaran!


text:
An pagkatakot sa Kagurangnan iyo an kapinonan nin kadonongan; igwa nin marahay na pakasabot an mga naggigibo kaiyan. An saiyang kaomawan magdadanay sagkod pa man!


text:
Omawon an Kagurangnan! Paladan an tawong may pagkatakot sa Kagurangnan, na naoogma sa pagkuyog kan saiyang mga kabotan.


text:
Magigin mapangyari sa daga an saiyang mga kapagarakian; an henerasyon nin mga matanos magigin paladan.


text:
An ilaw minaliwanag sa kadikloman para sa mga marahay na tawo, para sa mga maheherakon, maboot asin matanos.


text:
Dai siya natatakot sa maraot na bareta; makosog an saiyang pagtubod asin nagsasarig siya sa Kagurangnan.


text:
Maugayon siya sa mga nangangaipo; dai nanggad nasusudya an saiyang pagkamaboot; siya magigin mapangyari asin gagalangan.


text:
Nahihiling ini kan mga maraot asin naaanggot; minaparagot kan saindang mga ngipon dangan minahale; an saindang mga paglaom nawawara sagkod pa man.


text:
Tinatawan niya nin harong an babaeng baog; ginigibong maogmang ina nin mga aki. Omawon an Kagurangnan!


text:
Kamong mga bukid, tadaw ta luminukso kamo siring sa mga karnero? Kamong mga bulod, ta luminukso kamo siring sa mga kordero?


text:
Sa saimo sana, Kagurangnan, sa saimo sana, asin bakong sa samo, dapat itao an kamurawayan huli kan danay mong pagkamoot asin pagkamaimbod.


text:
Igwang mga kamot, alagad dai nakakamate; igwang mga bitis, alagad dai nakakalakaw; mayong tingog na minaluwas sa saindang halonan.


text:
Ginigiromdom niya kita asin bebendisyonan; bebendisyonan niya an banwaan nin Israel, bebendisyonan niya an gabos na padi nin Dios.


text:
Alagad kita, na mga buhay, mag-oomaw sa Kagurangnan, ngunyan asin sa panahon na daing kataposan. Omawon an Kagurangnan!


text:
Napalibotan ako kan mga siod nin kagadanan; pinugol ako kan kasakitan nin Sheol; napano ako nin takot asin kahandalan.


text:
Dangan nag-apod ako sa Kagurangnan, “Nakikimaherak ako saimo, Kagurangnan, ligtasan an sakong buhay!”


text:
Ilinigtas ako nin Kagurangnan sa kagadanan; pinahid niya an sakong mga luha, asin ilinikay an mga bitis ko sa pagkasingkog.


text:
Sorogoon mo ako, Kagurangnan; sorogoon mo ako, na aking lalaki kan babae mong oripon. Ako pinatalingkas mo.


text:
Huli ta dakula an danay niyang pagkamoot sato; asin an pagkamaimbod nin Kagurangnan magdadanay sagkod pa man. Omawon an Kagurangnan!


text:
Magpasalamat kamo sa Kagurangnan, huli ta siya marahayon; an danay niyang pagkamoot mayo nin kasagkoran!


text:
Pinalibotan ninda ako siring sa mga putakti, alagad napalsok tolos sinda siring kan kalayo sa katonokan; alagad ginaradan ko sinda sa ngaran nin Kagurangnan!


text:
Dangoga an maogmang kinurahaw nin kapangganahan sa mga tolda kan mga matanos: “An kapangyarihan nin Kagurangnan an naggibo kaini!


text:
An kapangyarihan nin Kagurangnan an nagdara sato nin kapangganahan— an saiyang kapangyarihan sa gera!”


text:
Buksan nindo para sako an mga trangkahan kan Templo, tanganing maglaog ako asin magpasalamat sa Kagurangnan!


text:
Ligtasan kami, Kagurangnan, ligtasan kami! O Kagurangnan, nakikimaherak kami saimo, papangganaha kami!


text:
Paladan an minadatong sa ngaran nin Kagurangnan! Magpoon sa Templo nin Kagurangnan, bebendisyonan mi ika.


text:
An Kagurangnan iyo an Dios; siya an nagtao sato nin liwanag. Kapot an mga sanga, poonan na nindo an pyesta asin maglibot kamo sa altar.


text:
Magpasalamat kamo sa Kagurangnan, huli ta siya marahayon; an danay niyang pagkamoot mayo nin kasagkoran.


text:
Paladan an mga tawong nag-ootob kan saiyang mga kabotan, na nagkukuyog sa saiya sa bilog nindang puso.


text:
Ano an gigibohon nin sarong hoben na lalaki tanganing danay na malinig an saiyang dalan? Sa paagi nin pagkuyog kan saimong mga katogonan.


text:
Magin marahay ka sako, na saimong sorogoon, tanganing mabuhay ako asin magkuyog kan saimong tataramon.


text:
Buksan mo an sakong mga mata, tanganing mahiling ko an mga makangangalas na katotoohan sa saimong katogonan.


text:
Tabangi akong masabotan an saimong katogonan, asin hohorophoropon ko an mga makangangalas mong gibo.


text:
Tukdoan sako, Kagurangnan, an kahulogan kan saimong mga katogonan, asin ootobon ko iyan sagkod sa kataposan.


text:
Tawe ako nin pakasabot, tanganing maotob ko an saimong katogonan asin maotob ko iyan sa bilog kong puso.


text:
Iharayo mo ako sa paghiling sa mga mayo nin halaga; magin marahayon ka sako, siring sa saimong panuga.


text:
Otoba an saimong panuga sa sako, na saimong sorogoon— an panuga na itinatao mo sa mga natatakot saimo.


text:
Tugote akong magtaram kan katotoohan sa gabos na panahon, huli ta an sakong paglaom yaon sa saimong paghukom.


text:
Ginagalangan ko an saimong mga kabotan, na sakong namomotan; hohorophoropon ko an saimong mga katukdoan.


text:
Danay akong pinag-oolog-olog kan mga mapaabaw-abaw, alagad dai ako minatalikod sa saimong katogonan.


text:
Kun nahihiling ko an mga tampalasan na naglalapas kan saimong katogonan, napapano ako nin kaanggotan.


text:
Sa kamatangaan nin banggi minabangon ako tanganing omawon ka, huli kan saimong mga matanos na pagboot.


text:
Pinapakaraot ako kan mga mapaabaw-abaw, alagad bilog kong puso na sinusunod an saimong mga katukdoan.


text:
Linalang mo ako asin iniingatan; tawe ako nin pakasabot, tanganing manodan ko an saimong mga kabotan.


text:
Magkasoropog logod an mga mapaabaw-abaw huli ta pinakaraot ninda ako; alagad para sako, hohorophoropon ko an saimong mga katukdoan.


text:
Nanluluya na an sakong kalag sa kahahalat kan saimong kaligtasan; naglalaom ako sa saimong tataramon.


text:
Nanlalabog na an sakong mga mata sa kahahalat para sa saimong ipinanuga, mantang naghahapot ako, “Nuarin mo ako rarangahon?”


text:
Nagin arog ako sa itinapok na anit na lalagan nin arak; alagad dai ko nalingawan an saimong mga kabotan.


text:
Mga mapaabaw-abaw nagkurutkot nin mga kalot para sako, mga tawong dai nagkukuyog kan saimong katogonan.


text:
An saimong kaimbodan nagdadanay sa gabos na henerasyon; ipinamugtak mo an kinaban sa saiyang lugar, asin diyan iyan nagdadanay.


text:
Nagdadanay sagkod ngunyan an gabos na bagay huli kan saimong kabotan; huli ta sorogoon mo an mga iyan.


text:
Dai ko nanggad lilingawan an saimong mga katukdoan, huli ta sa paagi kaiyan tinawan mo ako nin buhay.


text:
Naghihipa an mga tampalasan tanganing gadanon ako, alagad naghohorophorop ako kan saimong mga katogonan.


text:
Pinapangagin akong mas madonong kan saimong mga togon ki sa mga kaiwal ko, huli ta iyan danay na kaibahan ko.


text:
Orog akong may pakasabot ki sa gabos kong maestro, huli ta an saimong mga katukdoan an sakong hinohorophorop.


text:
Nakakakua ako nin kadonongan sa saimong mga togon, kaya an lambang maraot na gawe sakong kinaoongisan.


text:
Nagbugtak nin mga siod para sako an mga tawong maraot, alagad dai ko linalapas an saimong mga kabotan.


text:
Idinudusay ko an sakong puso sa pagkuyog kan saimong mga katogonan sagkod sa aldaw nin sakong pagkagadan.


text:
Humarayo kamo sa sako, mga paragibo nin maraot, tanganing maotob ko an mga katogonan nin sakong Dios.


text:
Pangatamanon mo ako sosog sa saimong panuga tanganing ako mabuhay; dai man logod ako mapasopog sa sakong paglaom!


text:
Isinisikwal mo an gabos na minalapas kan saimong mga katogonan; an saindang pandadaya mayong kamugtakan.


text:
An gabos na maraot na tawo sa daga ibinibilang mong basura; kaya namomotan ko an saimong mga katukdoan.


text:
Manuga kang tatabangan mo an saimong sorogoon; hare pagtugot na apihon ako kan mga mapaabaw-abaw na tawo!


text:
Nanlalabog na an sakong mga mata sa kahahalat kan saimong kaligtasan, asin kan kaotoban kan saimong matanos na panuga.


text:
An paliwanag kan saimong mga tataramon minatao nin liwanag; nagdadara iyan nin kadonongan sa mga mangmang.


text:
An sakong mga luha nagbubulos siring sa sarong salog huli ta dai nagkukuyog an mga tawo kan saimong katogonan.


text:
An sakong kaanggotan naglalaad siring sa kalayo, huli ta linilingawan nin sakong mga kaiwal an saimong mga tataramon.


text:
Sa bilog kong puso minaapod ako saimo; simbaga ako, Kagurangnan, asin kukuyogon ko an saimong mga pagboot!


text:
Sa danay mong pagkamoot, dangoga an sakong tingog, Kagurangnan; sa saimong pagkamatanos ligtasan an sakong buhay!


text:
Nababaldi ako kun nahihiling ko an mga mayong pagtubod, huli ta dai ninda inootob an saimong mga pagboot.


text:
Hilinga kun gurano an pagkamoot ko sa saimong mga katukdoan. Ligtasan an sakong buhay sosog sa danay mong pagkamoot.


text:
Dakulang katoninongan an nakakamtan kan mga namomoot sa saimong katogonan; mayo nin makakapasingkog sa sainda.


text:
Kinukuyog ko an saimong mga kabotan asin katukdoan; huli ta an gabos kong gibo nasa saimong atubang.


text:
Makaabot logod saimo an sakong inagrangay, Kagurangnan! Tawe ako nin pakasabot sosog sa saimong panuga!


text:
Nalagalag ako siring sa sarong nawawarang karnero; hanapa an saimong sorogoon, huli ta dai ko nalilingawan an saimong katogonan.


text:
Duman minaturukad an mga tribu, an mga tribu nin Kagurangnan, tanganing duman magpasalamat sa Kagurangnan sosog sa togon na itinao niya sa Israel.


text:
Magkaigwa logod nin katoninongan sa laog nin saimong mga kudal, asin katiwasayan sa saimong mga bantayan!”


text:
Siring na an sorogoon naghihiling sa saiyang kagurangnan, siring na an babaeng sorogoon naghihiling sa saiyang babaeng kagurangnan, kami man naghihiling saimo, Kagurangnan nyamong Dios, sagkod na maherak ka sa samo.


text:
Nakadulag kita siring sa sarong gamgam sa litag nin mga paraayam; naraot an siod, asin nakaligtas kita!


text:
An mga nananarig sa Kagurangnan nakakabaing sa Bukid nin Sion, na dai nanggad matatanyog, kundi magdadanay sagkod lamang.


text:
Siring na an Jerusalem napapalibotan nin kabukidan, pinapalibotan man nin Kagurangnan an saiyang banwaan ngunyan asin sagkod pa man.


text:
Huli ta an mga tampalasan dai maghahade sa daga na ipinamana sa mga matanos, ta tibaad sagkod an mga matanos maggibo nin karatan.


text:
Alagad kun padusahan mo na an mga tampalasan, padusahan mo man an mga minasuhay sa saimong mga dalan. An katoninongan mapasa-Israel!


text:
Dangan napano kita nin kaogmahan, nag-awit sa kagayagayahan. Dangan nagsabi an ibang nasyon manongod sato, “Dakulang mga bagay an ginibo sainda nin Kagurangnan.”


text:
Tawe kami giraray nin kauswagan, Kagurangnan, siring na an uran nagtatao nin tubig sa mamarang mga salog.


text:
An mga naghihibi mantang minaluwas dara an mga banhi na isasabwag, mabalik na nag-aawit sa kaogmahan, dara an saindang inani.


text:
Kun bakong an Kagurangnan an magpatindog kan harong, masasayang sana an trabaho kan mga nagpapatindog kaiyan. Kun bakong an Kagurangnan an magbantay sa syudad, masasayang sana an pagpupuka kan bantay.


text:
Masasayang an pagbangon nin amay asin an pagkatorog na matanga nang marahay sa paghanap nin ikabubuhay; huli ta tinatawan nin Kagurangnan an saiyang mga namomotan, maski sinda nagkakatorog.


text:
An mga aking lalaki nin sarong tawo kan siya hoben pa, nakakaarog sa mga bosog sa kamot nin sarong paralaban.


text:
Paladan an tawong igwa nin siring kadakul na mga bosog! Dai siya mamumugtak sa kasopogan kun makahampang niya sa hukoman an saiyang mga kaiwal.


text:
An saimong agom makakaarog sa ubas na namumunga sa laog nin saimong harong, asin an saimong kaakian makakaarog sa sadit pang mga kahoy na oliba sa palibot kan saimong lamesa.


text:
Bendisyonan ka logod nin Kagurangnan hale sa Sion! Mahiling mo logod an pag-uswag nin Jerusalem sa bilog mong pagkabuhay!


text:
Mayo sa mga minaagi an nagsasabi sainda, “Bendisyonan ka logod nin Kagurangnan! Benebendisyonan mi ika sa ngaran nin Kagurangnan!”


text:
Naghahalat ako sa Kagurangnan, orog pa sa mga bantay na naghahalat kan kaagahon, kan mga bantay na naghahalat kan kaagahon.


text:
O Israel, maglaom ka sa Kagurangnan! Huli ta nasa saiya an danay na pagkamoot, asin an kapanoan nin kaligtasan.


text:
Kagurangnan, pinabayaan ko an sakong kapalangkawan asin tinalikodan ko na an kapaabaw-abawan. Dai na ako nakikiaram sa darakulang mga bagay asin sa mga makangangalas para sako.


text:
Nag-alo na ako asin nagtoninong. Siring sa sarong aki na matoninong sa daghan nin saiyang ina, matoninong man an sakong puso.


text:
Giromdoma, Kagurangnan, an saiyang sumpa, an panuga na ginibo niya saimo, Makakamhan na Dios ni Jacob.


text:
sagkod na makakua ako nin lugar para sa Kagurangnan, sarong harong para sa Makakamhan na Dios ni Jacob.”


text:
Kami nagsabi, “Dumuman kita sa harong nin Kagurangnan; magsamba kita sa atubangan kan saiyang trono.”


text:
Kagurangnan, lumaog ka sa lugar na saimong pinagpapahingaloan, kaiba an Kaban nin Tipan, na tanda kan saimong kapangyarihan.


text:
An saimong mga padi magubingan logod nin katanosan; an saimong mga banal magkurahaw logod sa kaogmahan!


text:
Sarong panuga an ginibo mo ki David panuga na dai mo babawion: “Saro sa mga aki mo an gigibohon kong hade; siya maghahade bilang kasalihid mo.


text:
Kun otobon kan mga aki mo an sakuyang tipan, asin an mga pagboot na itatao ko sainda, an saindang mga aki matukaw man sa saimong trono sagkod pa man.”


text:
Saro sa mga aki ni David an gigibohon kong dakulang hade sa Sion; papadanayon ko digdi an pagkanihade kan sakong pinili.


text:
An mga kaiwal niya gugubingan ko nin kasopogan, alagad sa saiyang payo, an saiyang korona magkikinang.”


text:
Kabaing iyan sa mahalagang lana na panlahid, na nagbubulos hale sa payo asin barabas ni Aaron, pasiring sa kwelyo kan saiyang gubing.


text:
Kabaing iyan sa ambon sa ibabaw kan bukid nin Hermon, na minahugpa sa kabukidan nin Sion. Duman nanuga an Kagurangnan kan saiyang bendisyon— buhay na daing kataposan.


text:
Madya, omawon nindo an Kagurangnan, kamo gabos na saiyang sorogoon, na naglilingkod sa saiyang Templo kun banggi.


text:
Omawon an Kagurangnan! Omawon an ngaran nin Kagurangnan, omawon nindo, mga sorogoon nin Kagurangnan,


text:
Omawon an Kagurangnan, huli ta siya marahayon; mag-awit nin mga pag-omaw sa saiyang ngaran, huli ta siya maugayon.


text:
Ginigibo niya an anoman na saiyang nawiwilihan, sa langit asin sa daga, sa kadagatan asin sa gabos na kairaroman.


text:
Siya an nagpapaitaas kan mga panganoron hale sa mga poro kan daga; an naggigibo nin kikilat para sa uran, asin an nagpapaluwas kan mga doros hale sa saiyang mga sarayan.


text:
Mga milagro saka ngangalasan ginibo niya duman, tanganing padusahan an hade asin an gabos na opisyal kaini.


text:
Mga aki ni Levi, mag-omaw kamo sa Kagurangnan; kamo na may pagkatakot sa Kagurangnan, mag-omaw kamo saiya.


text:
an bulan asin an mga bitoon tanganing magtao nin liwanag sa banggi; an saiyang pagkamoot mayo nin kataposan.


text:
huli kan saiyang makosog na kamot, asin mapangyaring takyag; an saiyang pagkamoot mayo nin kataposan.


text:
Huli ta pinirit kami kan mga nagbihag samo na sinda samong awitan. Olay ninda, “Awitan nindo kami nin saro kan mga awit nin Sion!”


text:
Dumukot logod an dila ko sa sakong ngaragngag, kun dai taka magiromdoman; kun dai taka isipon bilang nangongorog kong kaogmahan.


text:
Giromdoma, Kagurangnan, an ginibo kan mga Edomita kan aldaw na mabihag an Jerusalem, kan sinda magtaram, “Rumpagon, rumpagon, sagkod sa mga pundasyon!”


text:
Pinapasalamatan taka, Kagurangnan, sa bilog kong puso; sa atubang kan mga dios inaawit ko an saimong kaomawan.


text:
Minaduko ako sa atubang kan saimong banal na Templo asin minaomaw kan saimong ngaran, huli kan danay mong pagkamoot asin kaimbodan; huli ta an saimong ngaran asin tataramon ginibo mong halangkaw sa gabos.


text:
Kagurangnan, oomawon ka kan gabos na hade sa kinaban, huli ta nadangog ninda an saimong mga itinaram.


text:
Huli ta maski ika yaon sa kaitaasan, an mapakumbaba saimong inaataman, alagad an mapaabaw-abaw, maski sa harayo saimong namimidbidan.


text:
Maski ako maglakaw sa tahaw nin kasakitan, iniingatan mo an sakong buhay; linalabanan mo an mga anggot kong kaiwal, asin iliniligtas mo ako huli kan saimong kapangyarihan.


text:
Ootobon nin Kagurangnan an katuyohan niya para sako; Kagurangnan, an saimong pagkamoot mayo nin kataposan. Taposon mo an trabaho na saimong pinonan.


text:
alagad para saimo, an diklom bakong madiklom, asin an banggi maliwanag siring sa aldaw. Para saimo, an diklom pareho sana sa liwanag.


text:
Inoomaw taka huli ta maninigo kang galangan. Ngangalasan an gabos mong gibo; midbid mo nanggad an buhay ko.


text:
Kan an sakong mga tolang hinahaman, maingat na binibilog sa tulak kan sakong ina; kan hilom akong nagtatalubo duman— aram mo nang yaon ako duman.


text:
Nahiling mo na ako bago ako namundag. An mga aldaw na talaan para sako nakasurat na sa saimong libro, bago pa lamang poonan an arin man kaiyan.


text:
Matarom an saindang dila siring kan sa halas; marara an saindang tataramon siring sa kamandag kan kobra.


text:
Likayan ako, Kagurangnan, sa kamot kan mga tampalasan; ingati ako sa mga tulisan na naghuhumot na ako mapadungkal.


text:
Mga mapaabaw-abaw nagbugtak nin litag para sako; nagbugtak sinda nin mga siod sa dalan na sakong aagihan.


text:
Nagsabi ako sa Kagurangnan, “Ika an sakuyang Dios.” Kagurangnan, dangoga an tingog nin sakong pakimaherak!


text:
Kagurangnan, hare pagtawan an mga kamawotan kan mga tampalasan; hare papangyariha an saindang kaisipan.


text:
Kagurangnan, aram kong tinatabangan mo an mga nasasakitan; asin an mga daing sukat tinatawan mo nin katanosan.


text:
Akoon mo an sakong pamibi siring sa insenso; asin an initaas kong mga kamot bilang pamangging atang.


text:
Likayan an puso ko sa anoman na maraot asin sa paggibo nin mga karatan, kaiba kan mga paragibo nin kasombikalan. Hare ako pagpaayona sa saindang mga pyesta.


text:
Pwede akong padusahan o sagweon nin tawong matanos sa pagkaherak; alagad dai ako maako nin kaomawan sa kamot kan tampalasan, huli ta danay akong namimibi tumang sa saindang karatan.


text:
Kun itao na sinda sa mga mapadusa sainda, dangan ninda masasabotan na totoo an tataramon nin Kagurangnan.


text:
Alagad itinitingkalag ko an sakong mga mata sa saimo, O Kagurangnan Dios, sa saimo ako minapaili; hare ako pagpabayae na mayong masasarigan.


text:
An mga tampalasan mahulog logod sa litag na saindang inandam, mantang ako padagos sa sakong paglakaw.


text:
Kun maluya na an sakong espiritu, aram niya an gigibohon ko. Sa dalan na sakong pinaglalakawan, igwang itinagong litag para sako an sakong mga kaiwal.


text:
Nagkiling ako sa too ko, alagad mayo nin matabang sako. Mayo nin masurog sako, mayo nin nagmamakulog sako.


text:
Minaagrangay ako saimo, Kagurangnan; ika, Kagurangnan, an sakong pailihan, sakong kahirasan sa daga nin mga buhay.


text:
Dangoga an sakong inagrangay, huli ta ako nasa kairaroman nin kasakitan. Ligtasan ako sa mga nagpapasakit sako, huli ta orog na makosog sinda sako.


text:
Haleon mo ako sa bilanggoan, nganing magpasalamat ako sa saimong ngaran! Papalibotan ako kan mga matanos, huli ta karahayan an ipapahiling mo sako.


text:
Hinanyoga an sakong pamibi, Kagurangnan; dangoga an sakong pakimaherak! Simbaga ako huli kan saimong pagkamaimbod asin pagkamatanos.


text:
Linalamag ako kan sakong kaiwal; rinoronot niya an sakuyang buhay. Pinapatukaw niya ako sa kadikloman, siring sa mga haloy nang nagadan.


text:
Ginigiromdom ko an mga aldaw kaidto; mga gibo mo hinohorophorop ko; iniisip-isip an saimong mga ginibo.


text:
Iniitaas ko an mga kamot ko sa pagpamibi saimo; siring sa alang na daga, an kalag ko napapaha saimo.


text:
Paghumare sa pagsimbag sako, Kagurangnan! Pinanluluya an sakuyang espiritu! Hare pagtagoa sako an lalawogon mo, tibaad makaarog ako sa mga nahulog sa lulubngan.


text:
Pagkaaga pagiromdoman sako an danay mong pagkamoot, huli ta minasarig ako saimo. Itukdo mo sako an dalan na aagihan ko, huli ta an sakong kalag iniitaas ko saimo.


text:
Tukdoe ako na maotob an saimong kabotan, huli ta ika an sakuyang Dios. Pangenotan logod ako kan saimong espiritu sa dalan na patag asin ligtas.


text:
Ligtasan ako, Kagurangnan, huli kan saimong ngaran; sa saimong pagkamatanos, agawa ako sa mga kasakitan.


text:
Huli kan pagkamoot mo sako, tunawa an sakong mga kaiwal; huli ta ako sorogoon mo, gadana an sakong mga kalaban.


text:
Pag-omawon an Kagurangnan, sakong gapo na sinasarigan, sa pakigera ako saiyang tinutukdoan, sa pakilaban ako saiyang inaandam.


text:
Siya an danay kong pagkamoot, an sakong parasurog, sakong pailihan asin paraligtas, an kalasag na sakong sinasarigan. Dinadaog niya an mga nasyon na sakop ko.


text:
Igawagaw mo an saimong kamot hale sa itaas, ligtasan ako asin hawasa sa katubigan; ligtasan ako sa kamot kan mga dayuhan,


text:
Ligtasan ako sa maringis na mga kaiwal; ligtasan ako sa kamot kan mga dayuhan, na an mga ngoso dai nagtataram nin katotoohan, na an saindang toong kamot nanunumpa sa kaputikan.


text:
An samong mga aking lalaki magtalubo logod na masarig arog kan mga tinanom. An samong mga aking babae gumayon logod arog kan mga harigi, na samno sa mga kanto nin sarong palasyo.


text:
An samong mga harong-harong mapano logod nin manlaen-laen na kakanon. An samong mga karnero sa kaomahan mag-ogbon logod nin dai mabilang.


text:
Dumakul logod an samong mga baka, dai logod mataktakan an mga ini sa saindang pagbados. Mayo logod nin mga pagtangis sa samong mga tinampo.


text:
Oomawon kan sarong henerasyon sa masunod na henerasyon an mga gibo mo, ibabalangibog ninda an dakula mong mga gibo.


text:
An gabos mong linalang magpapasalamat saimo, Kagurangnan, asin mag-oomaw saimo an saimong mga banal.


text:
An kahadean mo mayo nin kapinonan asin mayo nin kataposan, maghahade ka sagkod pa man. An Kagurangnan maimbod sa gabos niyang tataramon, asin maugayon sa gabos niyang gibo.


text:
Itinatao niya an kamawotan kan mga natatakot saiya; dinadangog niya an agrangay ninda asin iliniligtas niya.


text:
An sakong ngoso maomaw sa Kagurangnan, an saiyang banal na ngaran omawon logod kan gabos na linalang sa panahon na daing kasagkoran.


text:
Maogma an tawo na an tabang iyo an Dios ni Jacob, na an paglaom yaon sa Kagurangnan na saiyang Dios.


text:
Sa Dios na Kaglalang kan langit asin daga, kan dagat asin kan gabos na yaon sa mga ini. Danay niyang inootob an saiyang mga panuga;


text:
minapahiling siya nin hustisya sa inaapi; minatao nin kakanon sa nagugutom. Pinapatalingkas nin Kagurangnan an mga bilanggo;


text:
asin tinatawan nin pakahiling an mga buta. Binabangon niya an mga napadungkal; namomotan niya an mga matanos.


text:
An mga dayuhan sinusurog nin Kagurangnan, an mga ilo asin balo saiyang tinatabangan, alagad rinaraot niya an mga plano kan mga tampalasan.


text:
An Kagurangnan hade sagkod pa man. An saimong Dios, O Sion, maghahade sa panahon na daing kasagkoran. Omawon an Kagurangnan!


text:
Omawon an Kagurangnan! Marahay an mag-awit nin pag-omaw sa satong Dios; siya maugayon, kaya maninigong omawon.


text:
An langit tinatahoban niya nin mga panganoron, inaandam niya an uran para sa daga, pinapatalubo niya an mga doot sa kabubuldan.


text:
kundi nawiwilihan nin Kagurangnan an mga may pagkatakot saiya, an mga minasarig sa danay niyang pagkamoot.


text:
Pinapauran niya an mga yelo na arog kan mga graba; siisay an makakatagal sa lipot na saiyang ipinapadara?


text:
Dangan minatao siya nin pagboot asin an yelo natutunaw; ipinapadara niya an doros, asin an tubig minabulos.


text:
Dai niya iyan ginigibo sa ibang nasyon; an mga ini mayo nin pakaisi kan saiyang kabotan. Omawon an Kagurangnan!


text:
Omawon nindo siya, kamong mga langit na halangkawon; asin kamong mga tubig sa ibabaw kan kalangitan.


text:
Nagboot siya na mamugtak sinda sa saindang mga lugar sagkod pa man, asin dai ninda pwedeng lapason iyan.


text:
Kalayo asin uran, yelo asin mga panganoron, omawon nindo an Kagurangnan; asin kamong makokosog na doros na minakuyog kan saiyang tataramon.


text:
Omawon nindo an ngaran nin Kagurangnan, huli ta an ngaran niya iyo sana an dakula; an kamurawayan niya halangkaw pa sa langit asin sa daga.


text:
Pinakosog niya an saiyang nasyon, kaya inoomaw siya kan saiyang mga banal, kan banwaan nin Israel na saiyang namomotan. Omawon an Kagurangnan!


text:
Omawon an Kagurangnan! Mag-awit nin bagong awit sa Kagurangnan; omawon siya sa katiriponan nin mga maimbod!


text:
Mag-ogma ka, O Israel, huli kan saimong Kaglalang; mag-ogma kamo, mga aki nin Sion, huli kan saindong hade!


text:
Sa saindang ngoso an mga kurahaw nin kaogmahan sa Dios, asin mga espada na doble an tarom sa saindang mga kamot,


text:
tanganing hukoman an mga nasyon, sosog sa pagboot nin Dios. Ini an kamurawayan para sa gabos na maimbod sa Dios. Omawon an Kagurangnan!


text:
Omawon an Kagurangnan! Omawon an Dios sa saiyang Templo! Omawon siya sa saiyang pusog na kalangitan!


text:
Omawon siya huli kan saiyang mga gibong ngangalasan, omawon an saiyang mayong kapantay na kadakulaan.


text:
Uya an mga talinhaga na makakatabang saindo sa pagmidbid kan kadonongan saka marahay na hatol, asin sa pagsabot kan mga kasabihan na may hararom na kahulogan.


text:
Tutukdoan kamo kaini kan matanos na paagi nin pamumuhay, pagigin onesto, matanos, asin mayong pagpapalaen sa kapwa.


text:
Ginigibo kaining madonong an mayong eksperyensya asin tinutukdoan kaini an mga hoben kun paano an pagdesisyon nin tama.


text:
An mga talinhagang ini makakadagdag sa naaaraman kan mga madonong asin makakagiya sa mga tawong may inadalan,


text:
tanganing masabotan ninda an mga natatagong kahulogan kan mga talinhaga asin mga problemang ipinapahayag kan madodonong.


text:
An pagkatakot sa Kagurangnan iyo an kapinonan nin pakaaram; an kadonongan asin katukdoan mayo nin halaga para sa mga lolong.


text:
Kun magsabi sinda, “Madya, maghipa kita nin tawong magagadan! Maski mayo nin dahelan, salakayon ta an tawong mayo nin kasalan.


text:
Pwedeng buhay asin mabaskog sinda kun makua ta sinda, alagad magigin gadan sinda, pakatapos ta sainda!


text:
Alagad an mga tawong ini minabugtak nin litag para sa sadiri man sana ninda, litag na magagadanan ninda.


text:
Siring kaiyan an nangyayari sa kiisay man na nabubuhay sa kadahasan; an panghahabon iyo an magadan sa mahabon.


text:
“O mga lolong, kontento na daw kamo sa saindong pagkalolong? Sagkod nuarin nindo pag-oolog-ologon an pakaaram? Dai pa nanggad kamo nakakanood?


text:
Kun hinanyogon nindo an sakong pagsagwe, itatao ko saindo an marahay na hatol asin ihihiras ko saindo an sakong naaaraman.


text:
Alagad huli ta habo kamong magdangog kan ako nag-apod asin mayo nin nagdolok kan iunat ko an sakong kamot;


text:
kun ini mag-abot saindo siring sa bagyo, na may darang doros nin kasakitan, asin kun kamo nakukulogan saka nagmomondo.


text:
Dangan maapod kamo sako, alagad dai ako masimbag; hahanapon nindo ako, alagad dai nindo ako makukua.


text:
An pagtalikod sa kadonongan iyo an minagadan sa mayong eksperyensya, asin an dai pakilabot kan mga lolong iyo an minaraot sainda.


text:
Alagad an naghihinanyog sako mag-eerok sa katiwasayan asin mabubuhay sa katoninongan, na mayo nin natatakotan.”


text:
kun hanapon mo ini arog kan paghanap nin tawo sa plata asin hanapon iyan siring sa paghanap sa natatagong kayamanan—


text:
dangan masasabotan mo kun ano an pagkatakot sa Kagurangnan, asin maaaraman mo an kahulogan kan pakamidbid sa Dios.


text:
Huli ta an Kagurangnan iyo an nagtatao nin kadonongan; siya an nagtutukdo nin pakaaram asin pakasabot.


text:
Iniingatan niya an mga tawong marahay an pagtratar sa iba, asin binabantayan niya an mga maimbod saiya.


text:
Kun maghinanyog ka sako, maaaraman mo kun ano an tama, matanos, saka dai nagpapalaen sa kapwa. Maaaraman mo kun ano an saimong gigibohon.


text:
Kun magduman ka sa saiyang harong, maglalakaw ka sa dalan pasiring sa kagadanan. An pagduman sa saiyang harong nangangahulogan nin pagharani sa kinaban kan mga gadan.


text:
Huli ta an mga matanos iyo an mag-eerok sa dagang ini asin an mga tawong mayo nin digta an mabubuhay diyan.


text:
Kun gibohon mo iyan, mawiwili saimo an Dios asin magigin marahay an saimong ngaran sa mata nin tawo.


text:
Tawe nin kaomawan an Kagurangnan sa paagi nin pagdolot saiya kan pinakamarahay na bunga kan saimong daga.


text:
Huli ta dinidisiplina nin Kagurangnan an saiyang namomotan, arog kan pagdisiplina nin sarong ama sa saiyang aking nawiwilihan.


text:
Huli ta an pakinabang hale digdi orog pa ki sa pakinabang na hale sa plata; mas mahalaga iyan ki sa bulawan.


text:
An kadonongan mas mahalaga ki sa mga alahas, asin an ano man na saimong mawoton dai pwedeng ipantay diyan.


text:
An kadonongan sarong kahoy nin buhay para sa mga namumugol saiya; an mga namumugol saiya nin maigot inaapod na paladan.


text:
Huli kan saiyang pakaaram, nagbubulos an mga salog, asin nagtatao nin uran sa daga an mga panganoron.


text:
An mga kasakitan na biglang minaabot dai mo dapat ikahandal, na arog sa bagyong minaabot sa tampalasan.


text:
Dai ka nanggad magsabi sa saimong kapwa na maghalat sagkod sa sunod na aldaw, kun makakaya mong tabangan siya ngunyan.


text:
Dai ka makiiwal sa sarong tawo na mayo man nin dahelan, kun mayo man siya nin ginibo saimong karatan.


text:
Huli ta ikinakaongis nin Kagurangnan an tawong naggigibo nin karatan, alagad an mga tawong matanos saiyang inaataman.


text:
An maldisyon nin Kagurangnan yaon sa harong kan maraot, alagad benebendisyonan niya an erokan kan matanos.


text:
An mga mapaabaw-abaw dai pinapahalagahan nin Kagurangnan, alagad an mga mapakumbaba saiyang naheherakan.


text:
Hinanyoga nindo, mga aki, an katukdoan kan saindong ama. Danay na maghinanyog kamo sainda tanganing magtalubo kamo sa pakasabot.


text:
tinukdoan ako kan sakong ama. An sabi niya, “Magdanay logod sa saimong puso an sakong mga tataramon; kuyoga an sakong mga togon, asin mabubuhay ka.


text:
Dai mo paglingawan o pagtalikodan an sakong mga tataramon. Hanapon mo an kadonongan asin an pakaaram.


text:
An pakakua nin kadonongan iyo an pinakamahalaga. Maski ano pa an makua mo, pakaaram an saimong kuahon.


text:
Pahalagahan mo an kadonongan asin ilalangkaw ka niya; tatawan ka niya nin kaomawan kun kugoson mo siya.


text:
Magdangog ka, aki ko, asin akoa an sakong mga tataramon, tanganing mabuhay ka sa halawig na panahon.


text:
Huli ta an mga tampalasan dai nangangatorog kun dai nakakagibo nin maraot, asin kun mayo sinda nin nakukulogan.


text:
An dalan kan mga tampalasan madiklom siring sa banggi. Natutumba sinda alagad dai ninda nahihiling kun ano an saindang nasingkogan.


text:
tanganing maaraman mo an tamang gawe, asin mahayag na ika igwa nin pakaaram sa saimong mga tataramon.


text:
Huli ta maski nagtatagdo nin dugos an mga ngabil kan agom nin ibang lalaki, asin mas mahalnas pa ki sa lana an saiyang dila,


text:
An saiyang mga bitis minapasiring sa kagadanan; an saiyang mga lakad minapasiring sa kinaban kan mga gadan.


text:
Kaya ngunyan, mga aki ko, maghinanyog kamo sako, asin dai nindo paglingawan an sakong mga tataramon.


text:
Huli ta kun gibohon nindo iyan, mawawaraan kamo nin onra asin iyan mapapaduman sa iba; hoben pa kamong magagadan sa kamot kan mga mayong herak na tawo.


text:
Masabi kamo, “Tadaw ta ikinaongis ko an saindang mga hatol? Tadaw ta isinikwal ko an saindang mga pagsagwe?


text:
Saro siyang magayon saka mabining babae. Danay na ikaogma mo an saiyang kabinian; mapano ka kan saiyang pagkamoot.


text:
Aki ko, tadaw ta itatao mo an saimong pagkamoot sa ibang babae? Tadaw ta orog na papahalagahan mo an karinyo kan agom nin ibang lalaki?


text:
Nagagadan siya huli ta mayo siya nin pakapugol sa sadiri. An dakula niyang kalolongan iyo an madara saiya sa sadiri niyang lulubngan.


text:
Kun siring, aki ko, mapapairarom ka sa kapangyarihan niya, alagad ini an paagi tanganing makatalingkas ka diyan: magduman ka tolos saiya asin makiolay ka na talingkasan ka niya sa ginibo mong panuga.


text:
Minakimlat siya kan mata saka minapasabot sa paagi kan mga bitis saka mga muro niya tanganing madaya ka.


text:
Huli kaini, biglang maabot saiya an kapahamakan, asin an lugad na makukua niya dai nanggad mabobolong.


text:
Pitong bagay an ikinakaongis asin ikinakauyam nin Kagurangnan: An kapaabaw-abawan, an putikon na dila, an mga paragadan nin mga tawong mayo nin sala, an puso na nagmumukna nin mga maraot na plano, an mga bitis na naghihidali sa paggibo nin karatan, an saksi na nagpuputik, asin an tawong dahelan nin pag-iriwal kan mga magkaratood.


text:
An saindang katukdoan iyo an mangengenot saimo kun ika maglakaw, an magbabantay saimo kun banggi, asin an maghuhulit saimo kun aldaw.


text:
Huli ta an togon sarong ilaw asin an katukdoan sarong liwanag, saka an mga pagsagwe mga dalan nin buhay.


text:
Matatandanan nin lalaki an sarong maraot na babae sa halaga nin sarong tinapay, alagad an pakidorog sa bakong agom katimbang kan saiyang buhay.


text:
An nakikidorog sa bakong agom mayo nin marahay na kaisipan; rinaraot man sana niya an saiyang sadiri.


text:
Mga lugad asin pagkawara nin onra an saiyang makukua; sagkod pa man dai mahahale an saiyang kasosopgan.


text:
An pag-imon iyo an nakakapaanggot sa sarong agom na lalaki; mayo nin kasagkoran an saiyang pagbalos.


text:
Otoba an sakong mga pagboot asin mabubuhay ka. An sakong katukdoan ingatan mo arog kan pag-ingat mo sa saimong mga mata.


text:
asin nahiling ko an dakul na mayong eksperyensyang mga hoben na lalaki, alagad may namasdan akong sarong lolong na hoben.


text:
Dangan sinabat siya kan babae; nakagubing ini nin sa maraot na babae, asin katusohan an nasa puso kaini.


text:
saen malagbas sa saiyang puso an sarong bosog. Arog siya sa sarong gamgam na naglalaog sa sarong hikot; dai niya naaaraman na nasa pag-alaman an saiyang buhay.


text:
An saindong puso dai nindo pagtugotan na madagka kan siring na babae; dai kamo maglagalag pasiring sa saiyang harong.


text:
Kun magduman ka sa saiyang harong, nasa dalan na kamo pasiring sa kinaban kan mga gadan. Iyo iyan an halipot na agihan pasiring sa kagadanan.


text:
Nagtitindog an kadonongan sa alitoktok kan kabubuldan sa may tinampo, asin sa mga pinagsasangahan kan dalan.


text:
Kamong mga mangmang, saboton nindo an marahay na hatol; kamong mga lolong, adalan nindo an marahay na kaisipan.


text:
“Ako, an kadonongan, orog na marahay ki sa mga alahas; mayo kamo nin mamawoton na pwedeng ikapantay sako.


text:
An pagkatakot sa Kagurangnan iyo an pagkaongis sa karatan; ikinakaongis ko an kapalangkawan asin an kapaabaw-abawan, an mga karatan saka an mga bikong tataramon.


text:
Tinatabangan ko an mga hade sa saindang mga palakaw asin an mga pamayo sa paggibo nin tamang mga pagboot.


text:
An lambang pamayo sa kinaban namamahala huli kan sakong tabang, siring man an mga gobernador saka an mga ginagalangan na tawo.


text:
An bunga ko mas marahay ki sa bulawan, mas marahay ki sa pinong bulawan, mas marahay ki sa pinakapiling plata.


text:
bago ginibo nin Dios an daga asin an kaomahan kaiyan; enot ako maski sa naenot na alpog kan kinaban.


text:
Idtoon ako duman kan lalangon niya an kalangitan, kan palibotan niya nin orisonte an ibabaw kan dagat.


text:
Idtoon ako kan an mga panganoron ibinugtak niya sa langit, kan bukasan niya an mga burabod kan kairaroman,


text:
kan itao niya sa dagat an pagdolonan kaiyan, tanganing an katubigan dai maglapas sa saiyang pagboot, kan ibugtak niya an pundasyon kan daga.


text:
Nasa kataed niya ako, arog sa sarong arkitekto. Ako an kaogmahan niya aroaldaw, asin sa atubang niya, ako danay na nag-oogma—


text:
“Kaya ngunyan, mga aki ko, hinanyoga nindo ako. Giboha nindo an sinasabi ko, asin magigin maogma kamo.


text:
Paladan an tawong naghihinanyog sako, na aroaldaw nagbabantay sa sakuyang mga trangkahan, na naghahalat sa may pintoan kan sakong harong.


text:
Sinugo niya an saiyang mga sorogoon na babae na magduman sa pinakahalangkaw na lugar kan banwa tanganing mag-apod nin siring:


text:
An nagsasaway sa paratuyatuya, maani nin pagtuyatuya; an minasagwe sa maraot na tawo makakakua nin kulog nin hawak.


text:
Dai mo pagsawayon an paratuyatuya huli ta maoongis siya saimo. Sagweon mo an tawong madonong, asin mamomoot siya saimo;


text:
An pagkatakot sa Kagurangnan iyo an kapinonan nin kadonongan; an pagmidbid sa an Banal minatao nin pakasabot.


text:
Nagtutukaw siya sa pintoan kan harong niya, o sa sarong tukawan sa pinakahalangkaw na lugar sa banwa,


text:
Alagad dai aram kan saiyang mga biktima na kagadanan an idtoon sa saiyang harong, na an saiyang mga nagin bisita yaon na ngunyan sa irarom, sa kinaban kan mga gadan.


text:
Uya an mga talinhaga ni Solomon: An madonong na aki ikinakaogma nin saiyang ama. Alagad an lolong na aki sarong kamondoan nin saiyang ina.


text:
An kayamanan na nakua huli sa pandadaya dai minatao nin karahayan, alagad an pagigin onesto pwedeng magligtas kan saimong buhay.


text:
Dai pinapabayaan nin Kagurangnan na magutom an mga matanos, alagad an kamawotan kan mga tawong maraot dai niya itinutugot na mangyari.


text:
An pagigin hugakon iyo an madara saimo sa kadukhaan, alagad an pagigin mahigos iyo an mapayaman saimo.


text:
An tawong nagtitipon kun tig-init igwa nin marahay na kaisipan, alagad an pagkatorog sa panahon nin tig-anihan, sarong kasosopgan.


text:
Nakakaparibok an tawong nagtatago kan katotoohan, alagad an tawong hayag na minasagwe nagtatrabaho para sa katoninongan.


text:
An pagkaongis danay na naghahanap nin iwal, alagad an pagkamoot iyo an nagtatahob kan gabos na kasalan.


text:
Sa mga ngabil kan may pakasabot manunumpongan an kadonongan, alagad pamakol an dapat sa likod kan tawong mayo nin toltol na kaisipan.


text:
An naghihinanyog kun sinasaway mabubuhay, alagad an dai minaako kan saindang kasalan nasa pag-alaman.


text:
An mga tataramon kan matanos papakinabangan nin dakul na tawo, alagad pwedeng magadan an lolong huli kan saiyang kapatalan.


text:
An paggibo nin maraot kaogmahan nin sarong lolong; alagad an marahay na gawe kaogmahan nin tawong may pakasabot.


text:
An pagkatakot sa Kagurangnan nagpapahalawig nin buhay, alagad halipot an mga taon kan maraot na tawo.


text:
An matanos nagtataram kan mahuyong tataramon, alagad an maraot nagtataram kan mga bagay na nakakakulog.


text:
Sa aldaw nin kagadanan mayo nin pakinabang an kayamanan, alagad an katanosan iyo an maligtas kan saimong buhay.


text:
An pagkamatanos kan sarong marahay na tawo iyo an minapagian kan saiyang buhay, alagad an karatan kan maraot iyo an minapahamak saiya.


text:
An pagkamatanos iyo an minaligtas sa onestong tawo, alagad an dai masasarigan na tawo nasisiod sa sadiri niyang kapasloan.


text:
Kun nagagadan an maraot, an saiyang paglaom nagagadan kaiba niya. An pagsarig sa kayamanan nawawaraan nin halaga.


text:
Pwede kang maraot kan tataramon nin bakong diosnon na tawo, alagad an kadonongan kan matanos pwedeng magligtas saimo.


text:
Nag-oogma an syudad kun an matanos nagkakaigwa nin marahay na palad, asin nagkakaigwa nin maogmang mga kinurahaw kun nagagadan an maraot.


text:
Huli sa bendisyon kan matanos magigin dakula an sarong syudad, alagad magagaba iyan huli sa mga tataramon kan maraot.


text:
Mayo nin toltol na kaisipan an tawong nagmemenos sa kapwa; alagad an tawong may pakasabot dai naggigirong.


text:
Mayo nin sekreto na dai ibinubuyagyag kan matabil, alagad maski an sadit na bagay itinatago kan mapapaniwalaan.


text:
Marurumpag an sarong nasyon kun mayo nin pagsusundon. An dakul na parahatol nangangahulogan nin katiwasayan.


text:
Kun gagarantiyahan mo an utang nin sarong dayuhan, pagbabasolan mo iyan. Mas marahay na dai ka makilabot.


text:
Iginagalang an sarong babaeng mabini, alagad an sarong babae na mayong marahay na gawe ikinakasopog. An sarong hugakon na tawo dai nanggad magkakaigwa nin kwarta, alagad an pusoan na tawo magyayaman.


text:
Mayong marahay na makukua an maraot na tawo, alagad an nagtatanom nin katanosan magkakamit nin marahay na balos.


text:
Ikinakauyam nin Kagurangnan an mga tawong may bikong kaisipan, alagad ikinakaogma niya an mga tawong naggigibo nin matanos.


text:
May mga tawo na matinao, alagad orog na nagyayaman. An iba maimot nin marahay, alagad orog na nagigin dukha.


text:
Igagalang ka kun marahay an mga katuyohan mo, alagad kun karatan an hinahanap mo, iyan an makukua mo.


text:
An nananarig sa saiyang kayamanan mararakdag arog sa alang na dahon, alagad mag-uuswag an matanos arog sa berdeng tinanom.


text:
An tawo na minadara nin problema sa saiyang pamilya maani sana nin doros. An lolong magdadanay na sorogoon kan madodonong.


text:
An marahay na babae orgulyo asin kaogmahan kan saiyang agom, alagad an babaeng minadara nin kasosopgan sa saiyang agom garo helang na kanser sa saiyang mga tolang.


text:
An mga tataramon kan maraot nakakagadan, alagad an mga tataramon kan matanos minaligtas nin mga tawo.


text:
An mga maraot nagagadan asin mayong iwinawalat na kapagarakian, alagad an mga pamilya kan mga matanos magdadanay sagkod lamang.


text:
Inoomaw an sarong tawo huli sa saiyang kadonongan, alagad isinisikwal an tawong may bikong kaisipan.


text:
Mas marahay an magin ordinaryong tawo na nagtatrabaho para sa saiyang ikabubuhay ki sa magsagin-sagin na dakulang tawo alagad mayo nin kinakakan.


text:
An mahigos na paraoma igwa nin dakul na kakanon, alagad kalolongan an magsayang nin panahon sa mayo nin halagang mga proyekto.


text:
An maraot na tawo nasisiod kan sadiring tataramon, alagad nakakalikay sa anoman na pag-alaman an matanos.


text:
An nagtataram kan katotoohan nagsasaksi sa katanosan, alagad an bakong totoong saksi nagtataram nin kaputikan.


text:
An makulog na mga tataramon arog sa espada, nakakalugad nin hararom, alagad an mga tataramon kan madonong nakakabolong.


text:
An kadayaan iyo an nasa puso kan mga nag-iisip nin karatan, alagad igwa nin kaogmahan an nagpaplano nin karahayan.


text:
Nauuyam an Kagurangnan sa mga putikon, alagad nawiwili siya sa mga tawong nag-ootob kan saindang panuga.


text:
Dai ipinaghahambog kan madonong na tawo an saiyang naaaraman, alagad ipinapahayag kan lolong an saiyang kalolongan.


text:
An kahigosan iyo an matao saimo nin kapangyarihan; an pagigin hugakon iyo an madara saimo sa kaoripnan.


