# verses

text:
Gurano kahalangkaw an langit? Gurano kahiwas an daga? Gurano kahararom an dagat? Gurano katotoo an Kadonongan? Igwa daw nin tawong makakasimbag kaining mga kahapotan?


text:
Siisay na an pinahilingan kun saen naggigikan an Kadonongan? Igwa daw nin nakakasabot kan saiyang katusohan?


text:
Igwa sana nin sarong madonong, asin kaipuhan magtindog kita na may pagkatakot sa atubang kan saiyang trono.


text:
An Kagurangnan mismo an naglalang kan Kadonongan; nahiling niya ini asin namidbidan an halaga kaini, kaya pinano niya nin kadonongan an gabos niyang ginibo.


text:
An pagkaigwa nin takot sa Kagurangnan sarong onra saka orgulyo; sarong korona nin kaogmahan saka kagayagayahan.


text:
An pagkaigwa nin takot sa Kagurangnan nakakapaogma sa puso; nagtatao nin halawig saka maogmang buhay.


text:
Sa kataposan nin saiyang buhay magigin marahay an gabos para sa may pagkatakot sa Kagurangnan. Bebendisyonan siya nin Dios sa aldaw nin saiyang kagadanan.


text:
An pagkaigwa nin takot sa Kagurangnan iyo an kapinonan nin Kadonongan. An Kadonongan itinao sa maimbod maski kan nasa tulak pa kan saindang ina.


text:
Kaiba tang namuhay siya poon kan mga suanoy na panahon, asin sasarigan siya kan mga henerasyon pang madatong.


text:
An pagkaigwa nin takot sa Kagurangnan iyo an kapanoan nin Kadonongan; totoong binabasog niya kita kan saiyang mga regalo


text:
An pagkaigwa nin takot sa Kagurangnan iyo an burak nin Kadonongan na minabukad kaiba an katoninongan saka an marahay na hawak.


text:
Ipinapadara niya an pakaaram saka pakasabot arog kan uran, asin pinapadakula an onra kan mga minaako saiya.


text:
An pagkaigwa nin takot sa Kagurangnan iyo an gamot nin Kadonongan; an saiyang mga sanga iyo an halawig na buhay.


text:
Maghalat ka asin magin matinios sagkod na umabot an tamang panahon, dangan maoogma ka huli sa ginibo mong iyan.


text:
Pag-alo sagkod na umabot an tamang panahon nin pagtaram, asin mimidbidon ka huli kan saimong marahay na kaisipan.


text:
An kadonongan igwa nin nasasaray na mararahay na kasabihan, alagad an mga parakasala nauuyam sa kabanalan.


text:
Kun boot mong magin madonong, otoba an mga kabotan nin Kagurangnan, asin tatawan ka niya nin nagsusupay na kadonongan.


text:
Kadonongan an pagkaigwa nin takot sa Kagurangnan asin saro man na katukdoan. An Kagurangnan nawiwili sa kaimbodan saka sa kapakumbabaan.


text:
Magin maimbod ka sa paggibo kan hinahagad kan saimong relihiyon; kun nagsasamba ka sa Kagurangnan, giboha iyan sa bilog mong puso.


text:
Dai ka magpaabaw-abaw ta tibaad bumagsak ka dangan masopgan. An Kagurangnan an mahayag kan saimong mga sekreto asin siya man an mapaibaba saimo sa atubang kan katiriponan, huli ta dai ka nagduman na may pagkatakot sa Kagurangnan, kundi igwang pusong pano nin kadayaan.


text:
Magdanay ka sa Kagurangnan; dai mo nanggad siya pagtalikodan asin magigin mauswag ka sa kataposan kan saimong buhay.


text:
Akoa an anoman na dumatong saimo, asin magin matinios ka maski sa mga pagbabago na magpapakumbaba saimo.


text:
Magsarig ka sa Kagurangnan, asin tatabangan ka niya. Sosoga an saiyang mga dalan, asin bugtakan an saimong paglaom sa saiya.


text:
Kamo gabos na may pagkatakot sa Kagurangnan, maghalat kamo saiya na ipahiling saindo an saiyang pagkaherak. Dai nindo siya pagtalikodan, tibaad bumagsak kamo.


text:
Kamo gabos na may pagkatakot sa Kagurangnan, maglaom kamo sa saiyang mga biyaya nin pagkaherak asin mayong tapos na kaogmahan.


text:
Giromdoma an mga suanoy na henerasyon dangan isip-isipa ini: siisay an tawong nagsarig sa Kagurangnan na pinasopog niya? Igwa na daw nin tawong danay na may pagkatakot saiya na saiyang tinalikodan? Igwa daw nin tawong namibi saiya na dai niya sinimbag?


text:
Maboot asin maheherakon an Kagurangnan; pinapatawad niya an satong mga kasalan asin iliniligtas niya kita sa panahon nin kasakitan.


text:
Herak man sa mga nawawaraan nin paglaom. Ano an saindang gigibohon pagdatong nin Kagurangnan tanganing hukoman sinda?


text:
An mga may pagkatakot sa Kagurangnan dai naglalapas kan saiyang mga kabotan; an mga namomoot saiya mabubuhay sosog sa pamumuhay na boot niya.


text:
An mga tawong may pagkatakot saka namomoot sa Kagurangnan maghihingowang paogmahon siya asin idudusay ninda an saindang sadiri sa pagkuyog kan Katogonan.


text:
An mga tawong may pagkatakot sa Kagurangnan danay na andam sa paglingkod saiya. Nagpapakumbaba sinda sa atubang niya, asin nagsasabi,


text:
“Ibinubugtak mi an samong palad sa kamot nin Kagurangnan, bakong sa mga kamot nin tawo, huli ta an saiyang pagkaherak arog kadakula kan saiyang kamahalan.”


text:
Mga kaakian, pagdangog kamo sa sako, na saindong ama. Sunoda nindo an sinasabi ko saindo asin magigin ligtas kamo,


text:
huli ta an mga ama tinawan nin awtoridad kan Kagurangnan, asin an mga ina tinawan nin deretso sa saindang kaakian.


text:
asin an siisay man na nagpapamuraway kan saiyang ina nakakaarog sa sarong tawo na nagtitipon nin kayamanan.


text:
An siisay man na minagalang sa saiyang ama papaogmahon kan sadiri niyang kaakian; sisimbagon nin Kagurangnan an saiyang mga pamibi.


text:
An siisay man na magkuyog sa Kagurangnan huli sa paggalang sa saiyang ama asin sa pagpaogma sa saiyang ina, magkakaigwa nin halawig na buhay.


text:
Galangan nindo an saindong ama sa gabos nindong ginigibo asin sinasabi, tanganing mag-ako kamo kan saiyang bendisyon.


text:
Kun minatao kan saindang bendisyon an mga magurang, pinapakosog ninda an mga pamilya kan saindang kaakian, alagad kun minamaldisyon ninda an saindang kaakian, rinaraot ninda an pinakapundasyon kan mga iyan.


text:
Dai nindo paghanapon an sadiri nindong kamurawayan huli sa paghale kan dangog kan saindong ama; an pagkawara kan dangog nin saindong ama bakong kamurawayan para sa saindo.


text:
An sadiri nindong dangog makukua sa paggalang nindo sa saindong ama. An mga aking dai minagalang sa saindang ina mayo man nin onra.


text:
Aki kong lalaki, atamana an saimong ama paggurang niya; dai mo siya pagpamondoon mantang nabubuhay siya.


text:
Magin matinios ka sa panahon na magluya na an saiyang isip; dai mo siya pagbasang-basangon huli ta makosog ka asin marahay an hawak mo.


text:
Dai malilingawan nin Kagurangnan an marahay na boot na ipinapahiling nindo sa saindong ama; makakatabang iyan sa pagbayad nindo kan saindong mga kasalan.


text:
Kun kamo nasa kasakitan, magigiromdoman nin Kagurangnan an saindong marahay na boot asin tatabangan niya kamo; an saindong mga kasalan matutunaw siring sa ambon sa mainit na saldang nin aldaw.


text:
An siisay man na magpabaya sa saiyang mga magurang o magtao sa sainda nin dahelan tanganing maanggot, garo man sana nagmamaldisyon sa Kagurangnan; nasa irarom na siya kan maldisyon nin Kagurangnan.


text:
Aki ko, magpakumbaba ka sa gabos mong gibo, asin orog pang maoogma an mga tawo huli kaiyan ki sa mga regalo.


text:
Mantang nag-oorog an saimong kadakulaan, dapat mag-orog man an saimong kapakumbabaan; dangan mawiwilihan ka nin Kagurangnan.


text:
Dai ka maghingowang masabotan an mga bagay na labi kadipisil para saimo, ni magsiyasat kaidtong dai nasasakopan kan saimong pakasabot.


text:
Horophoropa an Katogonan na itinao saimo. Dai mo na kaipuhan na maaraman pa an dapit sa mga bagay na dai ipinahayag nin Kagurangnan,


text:
kaya dai mo na pakiaraman an mga bagay na iyan. Huli ta an mga bagay na ipinahiling saimo dai kayang saboton kan isip nin tawo.


text:
Dakul nang tawo an nalagalag kan sadiri man sana nindang kaisipan; an sala nindang kaisipan iyo an nagpangurol kan saindang paghukom.


text:
Sa kataposan an katagasan nin payo iyo an madara saimo sa kasakitan. An namomoot sa pag-alaman magagadan sa parehong dahelan.


text:
An tawong matagas an payo magpapasan nin dakul na kasakitan. An parakasala danay na nagdadagdag nin kasalan sa tambak na niyang kasalan.


text:
Mayo nin bolong an kasakitan kan mga mapaabaw-abaw, huli ta nakagamot na nin hararom sa sainda an karatan.


text:
An mga madonong na tawo makakanood sa mga kasabihan saka mga parabola. Minahinanyog sinda nin marahay huli ta boot nindang makanood.


text:
An pagtao sa mga dukha nakakabayad nin kasalan, siring na sinisigbo kan tubig an nagkakarabang kalayo.


text:
An siisay man na minagibo nin karahayan sa iba nag-iisip kan maabot na panahon, huli ta makakakua siya nin tabang sa panahon nin saiyang pagbagsak.


text:
Aki ko, dai mo pag-olangon an dukha sa saindang hanap-buhay o pagpahalaton sinda sa saindang pangangaipo.


text:
Dai mo pagdagdagan an kasakitan nin sarong tawo na mainit na an payo, ni pagparahaloyon an pagtao kan saimong regalo sa makilimos.


text:
Dai ka magsayumang tabangan an sarong makilimos na nasasakitan. Dai mo pagtalikodan an sarong dukha o pagtawan siya nin anoman na dahelan tanganing maldisyonon ka.


text:
Magin arog ka sa sarong ama para sa mga ilo, asin tabangan mo an mga babaeng balo. Dangan makakaarog ka sa sarong aking lalaki kan Kahorohalangkawe, asin mamomotan ka niya orog pa ki sa pagkamoot nin saimong ina.


text:
An siisay man na magkaigwa nin Kadonongan magkakaigwa nin dakulang dangog, asin saen man siya magduman, bebendisyonan siya nin Kagurangnan.


text:
An mga sorogoon kan Kadonongan mga sorogoon kan An Banal, asin namomotan nin Kagurangnan an gabos na namomoot sa Kadonongan.


text:
An mga nagkukuyog saiya maghuhukom sa mga nasyon; an mga naghihinanyog saiya igwa nin tunay na katiwasayan.


text:
Magsarig kamo sa Kadonongan, asin mapapasaindo siya dangan ikakapamana nindo siya sa saindong mga kapagarakian.


text:
Sa kaenot-enote, gigiyahan kamo nin Kadonongan sa dipisil na mga dalan. Gigibohon niyang matakot kamo nin marahay kaya maghohona kamong dai na kamo makakapadagos. Masasakitan kamo huli kan saiyang disiplina, asin babaloon niya kamo huli sa mga kahagadan niya sagkod na manarig nanggad siya saindo.


text:
Dangan hidaling madolok siya saindo, ipapahayag an saiyang mga sekreto saindo, asin papaogmahon kamo.


text:
Kuahon nindo an lambang oportunidad, alagad likayan nindo an maraot; dai nindo pagmenoson an saindong sadiri.


text:
An kapakumbabaan tinatawan nin onra saka paggalang, alagad an hababang paghiling sa sadiri sarong kasalan.


text:
Dai kamo magtugot na mangyari an kabotan nin ibang tawo sa ikakapahamak nindo; dai nindo ipaghunod an saindong deretso sa ikakaraot nindo.


text:
Alagad dai nanggad kamo magtaram laban sa katotoohan. Giromdoma nindo na dai nindo aram an gabos na bagay.


text:
Dai kamo masopog na ikumpisal an saindong mga kasalan; mayong pakinabang an paghingowang ontokon an pagbulos kan salog.


text:
Panindogan nindo kun ano an tama, maski buhay nindo an nakataya; an Kagurangnan Dios makikilaban para saindo.


text:
Dai kamo mag-arog sa sarong leon sa saindong harong, ni magin parahanap nin sala sa saindong mga sorogoon.


text:
Dai nindo pagbukahon an saindong kamot sa pag-ako nin sarong bagay kun saindo man sanang seserahan iyan pag-abot kan panahon nin pagbayad.


text:
Dai kamo mag-isip na kaipuhan igwa kamo kan gabos na bagay na saindong mawoton, dangan uboson nindo an saindong kosog sa pagkua kaiyan.


text:
Dai kamo mag-isip na mayo nin siisay man na mas halangkaw an awtoridad ki sa saindo, huli ta papadusahan nanggad kamo nin Kagurangnan.


text:
Dai kamo mag-isip na pwede kamong magkasala dangan dai kamo papadusahan, huli ta an Kagurangnan makakahalat bago kamo padusahan.


text:
Dai kamo magsarig na papatawadon kamo nin Kagurangnan, kaya orog nindong dinadagdagan an saindong mga kasalan.


text:
Dai kamo mag-isip na dakula nin marahay an saiyang pagkaherak kun kaya papatawadon niya an saindong mga kasalan gurano man kadakul. Totoong naheherak siya, alagad naanggot siya sa mga parakasala.


text:
Maghidali kamo sa pagbalik sa Kagurangnan. Dai kamo mag-isip na pwede nindong gibohon iyan sa mga masurunod na aldaw; huli ta hidali sanang madatong saindo an kaanggotan nin Kagurangnan, asin magagadan kamo sa saiyang pagpadusa.


text:
Dai kamo magsarig sa kayamanan na hinabonan; mayo iyan nin karahayan na idodolot saindo sa aldaw nin kasakitan.


text:
Magin pusog kamo sa saindong tinutubod asin magin maimbod kamo sa saindong itinataram. Dai kamo maghingowang mapaogma an gabos na tawo, ni mag-oyon sa gabos nindang sinasabi.


text:
An pagtaram pwedeng magdara nin onra o kasosopgan; pwedeng mapahamak kamo huli kan saindong sinasabi.


text:
Hare nindo paghanapa an dangog nin sarong parapakaraot, asin dai kamo maggibo nin mga istorya na ikakakulog nin tawo. An mga parahabon mawawaraan nin onra; an mga putikon kokondenaron nanggad.


text:
dai kamo magin sarong kaiwal kundi sarong katood. Dinadara saindo kan maraot na dangog an kawaraan nin onra na maninigo sa mga putikon na parakasala.


text:
Dai kamo magpadaog sa saindong mga kamawotan, ta tibaad peredasohon kaiyan an saindong kalag arog sa sarong torong baka.


text:
An maraot na kamawotan iyo an mapahamak saindo asin magigin kamong ngingisihan kan saindong mga kaiwal.


text:
Makipagtoninong ka sa dakul na tawo, alagad kuahon mo sana an saro hale sa sangribo bilang saimong parahatol.


text:
Kun nakikipagkatood ka, dai ka maghidali sa pagtiwala saiya; baloon mo ngona kun pwede siyang pagkatiwalaan.


text:
Huli ta igwa nin katood na katood mo sana kun nagkikinabang siya, alagad dai siya masurog saimo kun ika nasa kasakitan.


text:
Igwa man nin katood na nagigin sarong kaiwal, asin minabuyagyag kan saindong pinagpasuhayan na magigin dahelan kan kasosopgan mo.


text:
Igwa pa nin katood na danay mong kaiba sa pagkakan mantang marahay an kamugtakan mo; garo siya anino mo asin nagtatao man nin mga pagboot sa saimong mga sorogoon, alagad dai malalaoman sa panahon nin kasakitan.


text:
An sarong maimbod na katood nakakaagid sa sarong ligtas na pailihan: an nakakakua nin sarong arog saiya, nakakakua nin kayamanan.


text:
Mayo na nin makakaorog pa sa sarong maimbod na katood; mayo nin paagi tanganing bugtakan nin halaga an siring na tawo.


text:
An sarong maimbod na katood nakakaagid sa sarong bolong na nagpapadanay kan marahay mong hawak. An may pagkatakot sana sa Kagurangnan an nakakakua nin siring na katood.


text:
An sarong tawo na may pagkatakot sa Kagurangnan makakakua nin tunay na mga katood, huli ta mamomotan niya sinda arog kan pagkamoot niya sa saiyang sadiri.


text:
Aki ko, pahalagahan mo an Kadonongan mantang aki ka pa, asin padagos na makukua mo siya paggurang mo.


text:
Magmaigot ka sa paghanap sa Kadonongan arog sa sarong paraoma na maigot na nag-aarado saka nagtatanom; dangan makakalaom ka nin marahay na ani. Sa kadikit na panahon, totoong magtatrabaho ka, alagad dai mahahaloy, mag-oogma ka sa saimong makukua.


text:
Sa mga mayong disiplinang tawo, an mga kahagadan nin Kadonongan masakit nin marahay asin mayo sinda kan kosog nin boot na magpadagos tanganing masunod an mga iyan.


text:
An mga kahagadan nin Kadonongan orog na magabat ki sa boot nindang darahon, kaya hidali nindang itinatapok an mga iyan.


text:
Hanapa siya, asin ipapahayag niya an saiyang sadiri sa saimo. Mamugol ka saiya asin dai mo siya pagbutasan.


text:
Dangan magigin sarong makosog na depensa mo an saiyang mga kadena asin sarong magayon na gubing an saiyang sakal.


text:
An saiyang sakal magigin sarong bulawan na alahas asin an saiyang mga gakod magigin laso nin kamahalan.


text:
Magduman ka sa pinagtitiriponan kan mga gurang; hanapon mo an sarong lalaking madonong, dangan mag-iba ka saiya.


text:
Magin andam ka sa paghinanyog kun nagtataram an mga diosnon na tawo, asin dai ka magtugot na dai mo makua an mga talinhaga na pano nin kadonongan.


text:
Kun manumpongan mo na an sarong lalaking may pakasabot, amay kang magbangon tanganing dalawon siya; dai ka mag-ontok sa pagdalaw saiya.


text:
Gamita an gabos mong panahon sa pag-adal saka sa paghorophorop sa mga kabotan nin Kagurangnan. Siya an matao saimo nin pakasabot asin kadonongan na hinahanap mo.


text:
Dai mo pag-aradohon an daga tanganing tanoman kan banhi nin inhustisya ta tibaad mag-ani ka nin labi pa sa linalaom mo.


text:
Dai mo paghagadon sa Kagurangnan an pinakahalangkaw na katongdan ni an tukawan nin kaomawan sa hade.


text:
Dai mo ipagpirit sa Kagurangnan an saimong katanosan o ipagpahiling an saimong kadonongan sa atubang kan hade.


text:
Dai ka mag-ambisyon na magin sarong hukom, ta tibaad dai mo mahale an karatan, o tibaad palaenon mo an sarong dakulang tawo; mararaot kaiyan an saimong dangog.


text:
Dai ka maggibo nin krimen laban sa mga tawo, asin hare paghalea an saimong onra sa tahaw kan saimong mga kahimanwa.


text:
Dai ka maghona na bibilangon kan Kahorohalangkaweng Dios an dakul na regalong itinao mo, kun kaya aakoon man niya an anoman na dolot na itao mo.


text:
Dai mo pagngisihan an sarong tawong napasopog. An Kagurangnan iyo an minapaibaba sa sarong tawo, alagad siya man giraray an minapalangkaw sa tawong iyan.


text:
Sa katiriponan kan mga gurang, dai ka magparataram kan mayo nin halaga. Dai ka man magparaulit-ulit kun namimibi ka.


text:
Dai ka mag-apil sa katiriponan nin mga parakasala; giromdoma na madatong nanggad an padusa nin Kagurangnan.


text:
Dai mo ipagpasaluib an saimong katood huli sana sa kwarta. Dai mo ipagpasaluib an sarong tunay na katood maski pa an gabos na bulawan sa kinaban an karibay kaiyan.


text:
Hare pagpalihisa an oportunidad na makaagom ka nin sarong madonong saka marahay na babae. An maugayon na agom mahalaga pa ki sa bulawan.


text:
Dai mo pag-abusohon an sarong sorogoon na naggigibo sa kaimbodan kan saiyang trabaho, o an sarong nagpapatandan na marahay an pagtrabaho para saimo.


text:
Kamotan mo an sarong madonong na sorogoon siring kan pagkamoot mo sa saimo man sana, asin dai mo ipagsayuma saiya an saiyang katalingkasan.


text:
Atamana nin marahay an anoman na hayop na sadiri mo. Kun pinagkakwartahan mo sinda, dai mo ipagpabakal.


text:
Kun igwa ka nin mga aking lalaki, tukdoan mo sinda. Tukdoan mo sinda kan pagpupugol sa sadiri mantang mga aki pa sinda.


text:
Kun ipaagom mo na an saimong aking babae, natapos mo na an sarong dakulang trabaho, alagad itao mo siya sa sarong lalaking may pakasabot.


text:
Kun igwa ka nin marahay na agom, dai mo siya pagsuhayan, alagad dai mo ipagdusay an saimong sadiri sa sarong dai mo namomotan.


text:
Galangan mo an saimong ama sa bilog mong puso, asin dai mo nanggad paglingawan an pagtios kan saimong ina kan ika ipinangaki niya.


text:
Giromdoma na utang mo an saimong buhay sa sainda. Paano mo mababayadan an gabos na ginibo ninda para saimo?


text:
Kamotan mo an saimong Kaglalang sa bilog mong kosog, asin dai mo ipagsikwal an saiyang mga ministro.


text:
Matakot ka sa Kagurangnan asin galangan mo an mga padi. Itao mo sa sainda an ipinagboot saimong dapat mong itao: an enot na inani, an dolot para sa kasalan, an abaga kan hayop na isinakripisyo—an gabos na hinahagad na sakripisyo saka dolot.


text:
Sa gabos mong gibo, giromdoma na madatong an aldaw na ika magagadan. Mantang nagigiromdoman mo ini, dai ka nanggad magkakasala.


text:
Dai ka makiiwal sa sarong mayaman na tawo; pwede siyang magsuhol nin mga tawo tanganing pakaraoton ka. Dakul nang tawo an naraot saka mga hade na nabirik an isip huli kan bulawan.


text:
Dai ka makipasuhay sa tawong sobra kun minataram; dinadagdagan mo sana an gatong kan saiyang kalayo.


text:
Dai mo pagtuyawon an tawong nagbabakle na sa pagkakasala. Giromdoma na gabos kita maninigong padusahan.


text:
Dai mo ipagsikwal an itinaram kan mga madonong, huli ta makakanood ka sa sainda nin katukdoan asin kun paano an paglingkod sa dakulang mga tawo.


text:
Dai mo ipagsikwal an itinaram kan mga gururang na, huli ta sinda mismo nakanood sa mga nagkaerenot sa sainda. Makakanood ka sainda, asin matutukdoan ka ninda kun paano an pagsimbag kun kaipuhan.


text:
Dai mo pagtawan nin oportunidad na orog na magkasala an sarong parakasala. Pwedeng ika man sana an makulogan; arog iyan kadali kan pagkapaso mantang ginagatongan an kalayo.


text:
Dai ka magtindog dangan magbaya sa sarong tawo na sobra an kapaabaw-abawan ta tibaad baliktadon niya an saimong mga tataramon asin gamiton iyan laban saimo.


text:
Dai ka magpasubli nin anoman sa sarong tawo na orog na mapangyari ki sa saimo. Kun gibohon mo iyan, mas marahay pang ibilang mo na sanang nawara iyan.


text:
Dai ka maggarantiya sa pag-utang nin ibang tawo na an halaga orog pa ki sa kaya mong bayadan. Kaipuhan andam ka sa pagbayad kan siring na garantiya.


text:
Dai ka makiiba sa sarong tawo na dai nag-iingat; mayo kang makukuang karahayan diyan kundi kapahamakan. Magibo siya kan gustohon niyang kalolongan, asin magagadan kang kaiba niya.


text:
Dai ka makipagdiskutiran sa kiisay man na mainiton an payo o magduman sa arin man na lugar na kamo sanang duwa. An kadahasan mayong halaga sa saiya, asin sasalakayon ka niya kun mayo nin siisay man na makakatabang saimo.


text:
Dai ka maggibo nin anoman na dapat hilomon sa atubang nin sarong tawo na bako mo midbid, huli ta dai mo aram kun ano an mangyayari sa panahon na gibohon mo iyan.


text:
Dai mo ipagpahayag sa kiisay man an pinakatago mong kaisipan. Kun gibohon mo iyan, marahay pang itapok mo na man an oportunidad na mag-ogma ka sa maabot na panahon.


text:
Dai mo pag-imonan an saimong agom na babae na saimong namomotan. Tutukdoan mo sana siya kun paano ka niya papasakitan.


text:
Likayan mo an paghiling nin maigot sa sarong birhen, ta tibaad mapiritan kang magbayad kan dote nin sarong nobya.


text:
Kaya dai ka maglagalag sa mga tinampo o maglibot sa mga kabtang kan banwa na dai na pinagdudumanan kan mga tawo.


text:
Kun makahiling ka nin sarong magayon na babae, maghiling ka sa ibang direksyon. Dai mo pag-isipon an kagayonan nin sarong babae na bako mong agom. Dakul nang lalaki an nalagalag huli sa gayon nin sarong babae. Iyan an minapagkot sa kamawotan na garo kalayo.


text:
Dai ka magkakan sa kaibahan kan agom nin sarong lalaki o makipag-inoman sa saiya, ta tibaad masugotan ka dangan maraot huli kan saimong kamawotan.


text:
Dai mo nanggad ipagsikwal an haloy mo nang katood; dai ka na nanggad makakakua nin sarong bagong katood na makakaarog sa saiya. An pakikipagkatood nakakaagid sa arak; orog na nagigin managom iyan mantang naghahaloy.


text:
Dai ka maara sa kauswagan nin sarong parakasala; dai mo aram kun anong kapahamakan an inandam para saiya.


text:
Dai ka maogma sa mga bagay na nawiwilihan kan mga bakong diosnon; giromdoma na dai sinda pawawaraan nin sala mantang sinda nabubuhay.


text:
Likayan mo an tawong may kapangyarihan sa paggadan, asin dai ka mahahadit huli sa katakotan nin kagadanan. Alagad kun kaipuhan na magharani ka saiya, mag-ingat ka nin marahay, ta tibaad gadanon ka niya. Pakaaramon mo na naglalakaw ka sa tahaw nin mga siod, asin ika sarong masayon na patamaan.


text:
Midbidon mo nin marahay an mga tawong nasa palibot mo, asin maghagad ka nin hatol sa mga madonong sana.


text:
Makipag-olay ka sa mga tawong may inadalan, asin an Katogonan kan Kahorohalangkawe iyo logod an saindong magin tema nin pag-oolay.


text:
An mga matanos na tawo an pilion mong magin kaiba sa pagkakan, asin an pagkatakot sa Kagurangnan iyo an magin pangenot mong orgulyo.


text:
Inoomaw an sarong ekspertong trabahador huli kan mga bagay na saiyang ginigibo, asin an Kadonongan nin pamayo napapatunayan huli kan saiyang tataramon.


text:
Tutukdoan nin sarong madonong na pamayo an saiyang nasasakopan, asin magigin husay an saiyang pagpadalagan kan banwaan.


text:
An mayong inadalan na hade iyo an maraot kan saiyang banwaan, alagad orog na magkokosog an sarong syudad kun an mga pamayo kaiyan madodonong.


text:
An kauswagan kan tawong iyan nasa kamot nin Kagurangnan. An Kagurangnan an ginigikanan kan onra na itinatao sa arin man na opisyal.


text:
Dai ka maanggot sa kiisay man huli sa lambang sadit na bagay na sala an saiyang pakagibo. Dai ka maggibo nin anoman huli sana ta napasopog ka.


text:
An inhustisya, kapaabaw-abawan, saka an kayamanan iyo an dahelan kan pagbagsak nin mga nasyon asin an pagtunga nin iba sa lugar ninda.


text:
Alpog saka abo man sana kita; ano an pwede tang ipag-orgulyo? An satong mga hawak dikit-dikit na nalalapa mantang buruhay pa kita.


text:
An sarong halawig na paghelang ikinakaribong nin sarong doktor. Maski an sarong hade na buhay ngunyan na aldaw pwedeng magadan sa aga.


text:
An kapaabaw-abawan nakakaagid sa sarong burabod na nagbubulos nin kasalan, asin an siisay man na mag-ontok diyan mapapano nin karatan. Iyan an dahelan kun tadaw ta dinarahan kan Kagurangnan nin makangirhat na padusa an nagkapirang tawo dangan pinuho sinda.


text:
An Kagurangnan an nagpabagsak sa mga hade dangan nagbugtak nin mga mapakumbabang mga tawo sa lugar ninda.


text:
An Kagurangnan an naggabot sagkod kan mga gamot nin mga nasyon dangan nagmukna nin mga mapakumbabang mga nasyon sa lugar ninda.


text:
Siisay an maninigong mag-ako nin onra? An mga tawo, huli ta may pagkatakot sinda sa Kagurangnan. Siisay an dai maninigong mag-ako nin onra? An mga tawo, huli ta linalapas ninda an mga pagboot nin Kagurangnan.


text:
Dapat na galangan kan mga parasunod an namamayo sainda, asin ilinalangkaw nin Kagurangnan an mga tawong may pagkatakot saiya.


text:
An mga mayaman, an mga may dangog, asin an mga dukha—gabos nag-oorgulyo sa saindang pagkakaigwa nin pagkatakot sa Kagurangnan.


text:
Bakong tama na dai paggalangan an sarong tawong madonong huli sa saiyang kadukhaan, asin bakong tama na galangan an sarong parakasala.


text:
An mga tawong igwa nin dangog, an mga pamayo, saka an mga hukom gagalangan, alagad mayo sa saindo nin maorog pa sa tawong may pagkatakot sa Kagurangnan.


text:
An sarong oripon na madonong paglilingkodan nin mga talingkas na namamanwaan, asin kun may pagkasabot sinda, dai ninda iyan ipagkukulog nin boot.


text:
Kun nagtatrabaho ka, dai mo ipaghambog an saimong kakayahan, asin dai mo pag-omawon an saimong sadiri sa panahon na nangangaipo ka.


text:
Orog na marahay an magtrabaho asin magkaigwa nin sobra kan saimong kaipuhan ki sa magparahambog alagad nagugutom.


text:
Aki ko, magmuraway ka sa kapakumbabaan asin itao mo sa saimong sadiri an tamang halaga kan saimong pagkatawo.


text:
Mayo nin matanos na dahelan para sa sarong tawo na nagkakasala sa saiya man sana. Dai iginagalang an sarong tawo na dai minagalang sa sadiri niya.


text:
Iginagalang an sarong dukha huli kan saiyang naaaraman, mantang iginagalang an sarong mayaman huli kan saiyang yaman.


text:
Kun iginagalang an sarong dukha, gurano pa daw kun siya magin mayaman! Kun ikinakaongis an sarong tawo mantang mayaman siya, gurano pa daw kun siya magin dukha!


text:
Kun madonong an sarong dukha, igwa siya nin dahelan na mag-orgulyo, asin ibibilang siyang sarong dakulang tawo.


text:
Dai nindo pag-omawon an sarong tawo huli kan saiyang magayon na lalawogon, ni kaongisan an sarong tawo huli kan saiyang kakanosan.


text:
Kun ibabaing sa kadaklan kan mga naglalayog na linalang, an sugod sadit sana, alagad an dugos na ginigibo kaiyan iyo an pinakamahamis sa mga kakanon.


text:
Dai nindo pag-olog-ologon an sarong tawo na nadidipisilan sa pamumuhay asin nagsusulot na nin girising gubing. An Kagurangnan naggigibo nin makangangalas na mga bagay na dai naaaraman nin mga tawo.


text:
Kadakul nang mga hade an nahale sa saindang trono dangan nagtapos kan saindang pagigin hade na nakatukaw sa daga, mantang an saindang mga korona isinulot nin mga tawong dai pa lamang namidbidan kaidto.


text:
Kadakul nang mga pamayo an nawaraan nin onra, asin kadakul nang mga bantog na tawo an nahulog sa kapangyarihan nin iba.


text:
Dai ka makipasuhay dapit sa sarong bagay na mayo ka nin pakilabot, ni magtukaw sa kaibahan nin mga parakasala kun hinuhukoman ninda an sarong kaso.


text:
Aki ko, dai ka makilabot sa kadakul na bagay. Kun maghingowa kang makagibo nin dakul, ika man sana an magtitios. Dai mo mahahaman an saimong trabaho, asin dai mo man iyan madudulagan.


text:
Halimbawa, uya an sarong tawo na dai nag-oontok sa pagtrabaho arog sa sarong oripon, alagad danay siyang nahuhudyan sa saiyang mga gigibohon.


text:
Uya man an sarong tawo na dukhang marahay, maluway magtrabaho asin nangangaipong tabangan; alagad nawiwilihan siya nin Kagurangnan asin iliniligtas siya sa saiyang kasakitan.


text:
An gabos na bagay naghahale sa Kagurangnan: marahay asin maraot, buhay asin kagadanan, kadukhaan asin kayamanan.


text:
An kadonongan, an pakasabot, an pakaaram kan Katogonan, an pagkamoot, asin an paggibo nin mga marahay na bagay—an gabos na ini naghahale sa Kagurangnan.


text:
An pagkasala asin an kadikloman danay na nasa kaibahan kan mga parakasala poon sa kapinonan, asin an mga naoogma sa karatan magkakaigwa kaiyan sagkod na sinda maggurang.


text:
An mga regalo nin Kagurangnan sa mga diosnon gabos mga regalong nagdadanay. Kun mawilihan ka niya, danay kang magigin mauswag.


text:
An sarong tawo pwedeng magyaman huli sa maigot na pagtrabaho asin sa pagsayuma sa saiyang sadiri kan mga bagay na nagtataong kaogmahan, alagad ano an makukua niyang pakinabang diyan?


text:
Nagsasaboot siya, “Pwede na akong magtukaw-tukaw ngunyan asin mag-ogma huli sa sakong pinagalan.” Alagad dai niya aram kun magigin halawig pa an saiyang buhay asin mawawalat niya sa iba an saiyang kayamanan.


text:
Pahalagahan nindo an saindong katongdan asin ipaglaban nindo iyan; maggurang kamo sa saindong trabaho.


text:
Dai kamo maara sa mga naginibohan kan mga parakasala, kundi magsarig kamo sa Kagurangnan asin magpadagos sa saindong trabaho; huli ta pasil para sa Kagurangnan na sa madaling panahon magyaman an sarong dukha.


text:
Aakoon kan mga diosnon an bendisyon nin Kagurangnan bilang balos sainda, asin pwedeng itao tolos sainda an siring na bendisyon sa madali sanang panahon.


text:
Siring man, dai kamo mag-isip na yaon na saindo an gabos nindong kaipuhan, o na mayong maraot na maabot sa saindo sa maabot na panahon.


text:
Sa aldaw nin kauswagan, nalilingawan an kasakitan, asin sa aldaw nin kasakitan dai nagigiromdoman an kauswagan.


text:
Pasil sana para sa Kagurangnan an maghalat sagkod sa aldaw nin kagadanan nin sarong tawo tanganing baloson o padusahan siya.


text:
Sa aldaw na iyan mahahayag sa gabos an saiyang mga ginibo; an gabos niyang kaogmahan pwedeng mawara sa oras na iyan nin kasakitan.


text:
Kaya, dai kamo maghona na maogma an buhay nin siisay man sagkod na matapos iyan, huli ta dai pa nahahayag an gabos na patotoo sagkod na dai pa nagagadan an tawong iyan.


text:
Magin maingat kamo dapit sa klase nin tawo na aalokon nindo sa saindong harong, huli ta kadakul an paagi na pwedeng madaya kamo kan mga tusong tawo.


text:
An mapaabaw-abaw na tawo arog sa pangkati na agbaan sa sarong hawla, na nakakadagka nin iba asin arog siya sa sarong espiya na naghahanap kan saimong mga kaluyahan.


text:
Hale sa sarong sadit na silyab minagikan an dakulang kalayo, asin an sarong parakasala naghahalat sana kan tamang panahon tanganing maggibo nin kadahasan.


text:
Mag-ingat kamo sa mga tawong arog kaiyan asin sa saindang mga maraot na plano; sinda an madara saindo sa danay na pagkaraot.


text:
Kun magpasakat kamo nin tawong bako nindo midbid, madara iyan nin problema na tibaad iyo an masiblag saindo sa saindong sadiring pamilya.


text:
Kun maggibo kamo nin karahayan, aramon nanggad nindo kun siisay an magkikinabang huli kaiyan; dangan dai masasayang an saindong ginibo.


text:
Babalosan kamo para sa anoman na karahayan na saindong ginibo sa sarong diosnon na tawo. Kun bako siya an mabalos saindo, an Kahorohalangkawe iyo an mabalos saindo.


text:
Mayo nanggad nin karahayan na minadatong sa sarong tawo na nagraranga sa tawong maraot; bako iyan sarong matanos na gibo.


text:
Gumibo kamo nin marahay sa mga mapakumbaba, alagad dai kamo magtao nin anoman sa bakong diosnon. Dai kamo magtao sainda nin pagkakan, ta tibaad gamiton ninda an saimong karahayan laban saimo. An anoman na marahay na bagay na gibohon mo para sainda magdadara saimo nin dobleng beses na kasakitan.


text:
Kun marahay an dalagan kan panahon, masakit na maaraman kun siisay an mga tunay na katood, alagad sa panahon nin kasakitan mamimidbidan nanggad an saimong mga kaiwal;


text:
babayaan ka maski kan saimong mga katood. Alagad sa panahon na mauswag ka, maski an saimong mga kaiwal magsasagin-sagin na mga katood mo.


text:
Mag-ingat ka asin magin andam laban saiya, maski na magsagin-sagin siyang mapakumbaba. Nakakaagid siya sa sarong metal na salming na tinatakla kun dai mo paglinigan.


text:
Dai mo siya pagpatukawon sa kataed mo ta tibaad ibagsak ka niya dangan siya na an magtukaw sa lugar mo; dai mo siya pagpatukawon sa parteng too mo ta tibaad hingowahon niyang makua saimo an lugar nin onra. Dangan maaaraman mo an katotoohan kan sakong mga tataramon asin magbasol ka kun magiromdoman mo an mga iyan.


text:
Siisay an maheherak sa sarong nag-aataman nin halas kun singhoton siya kaiyan o sa sarong paramanso nin lalaw na hayop kun kagaton siya kaiyan?


text:
Kaya mayo man nin maheherak sa saimo kun makiiba ka sa mga parakasala asin mag-ayon sa mga sala nindang gibo.


text:
An sarong kaiwal makikiiba saimo sa halipot na panahon, alagad dai madamay saimo sa panahon nin kasakitan.


text:
Mga mahamis na tataramon an sasabihon niya saimo mantang nag-iisip siya kun paano ka masisiod. Magsasagin-sagin siyang nakikidamay sa kamondoan mo, alagad gagadanon ka niya kun igwang oportunidad.


text:
Kun mag-abot saimo an kapahamakan, makukua mo siyang naghahalat sa pagsingkog saimo mantang nagsasagin-sagin na nagtatabang.


text:
Pag-abot kan panahon na iyan, mahihiling mo siyang iba na an gawe, nagkukuyongkuyong kan payo, nag-uupak kan mga kamot, asin nagpapalakop nin manlaen-laen na osipon dapit saimo.


text:
Kun magdotdot ka nin alkitran, madidigtaan ka kaiyan, asin kun makiiba ka sa mga mapalangkaw na tawo, makakaarog ka man sa sainda.


text:
Dai ka mag-alsa nin anoman na sobra sa makakaya mo, asin dai ka makiiba sa mga tawong mas mayaman saka mapangyari ki sa saimo. An sarong koron dai mo pwedeng sarayon kaiba kan kaldero; mapapasa an koron kun makatingko iyan sa kaldero.


text:
Kun an sarong mayaman nagkakasala sa kiisay man, dinadagdagan pa niya iyan nin insulto; alagad kun sarong dukha an inaapi, an dukha pa an napipiritan na maghagad nin tawad.


text:
Gagamiton ka nin sarong tawong mayaman sagkod na kaipuhan ka pa niya, alagad kun kaipuhan mo na siya, babayaan ka niya.


text:
Makikiiba siya saimo sagkod na may sadiri ka pa; pupugaon niya an saimong ikabubuhay dangan babayaan ka na niya.


text:
Kun kaipuhan ka niya, dadayaon ka niya sa paagi nin mga huyom asin maogma saka magayon na mga tataramon. “May kaipuhan ka?” mahapot siya.


text:
Pakakakanon ka niya sagkod na mapasopog ka. Dangan, kun makaduwa o makatolong beses ka na niyang nakuahan kan saimong ikabubuhay, ngingisihan ka niya. Dangan kun magkahilingan kamo, magsasagin-sagin siyang dai ka midbid, asin lilihisan ka niya.


text:
Kun inalok ka sa harong nin sarong mapangyaring tawo, mag-ingat ka sa saimong gawe-gawe. Dangan orog ka pa niyang aalokon sa saiyang harong.


text:
Dai ka magdukot saiya nin marahay, ta tibaad iiswag ka; dai ka man magharayo nin marahay, ta tibaad malingawan ka niya.


text:
Dai ka magsagin-sagin na kapareho mo siya o na magsarig ka sa gabos niyang sinasabi; babaloon ka niya sa paagi nin halawig na mga tataramon asin mantang nag-oolok siya, sinisiyasat ka niya.


text:
Maringis an sarong tawo na dai nagtatago nin mga sekreto; dai siya magduduwa-duwa na kulogan ka o ipabilanggo.


text:
Hilomon mo sana an sadiri mong sekreto asin magin maingat ka, huli ta danay kang naglalakaw sa dalan nin kapahamakan.


text:
Siring na an parehong klase nin mga hayop nagtitiripon, siring man an mga tawo nakikiiba sa kapareho ninda.


text:
An sarong parakasala dai pwedeng makiiba sa tawong diosnon, siring na an lalaw na ayam dai pwedeng makiiba sa kordero.


text:
An sarong mayaman dai pwedeng makiiba sa dukha, siring na an sarong lobo dai pwedeng makiiba sa ayam.


text:
An mga lalaw na asno sa kalangtadan iyo an pagkakan nin mga leon; siring man, an mga dukha iyo an ginagatasan kan mga mayaman.


text:
Ikinakauyam kan mga mapalangkaw an mga mapakumbaba, siring na ikinakauyam kan mga mayaman an mga dukha.


text:
Kun nasusubasob an sarong mayaman, binubuhat siya kan saiyang mga katood, alagad kun sarong dukha an natutumba, pinapabayaan siya kan saiyang mga katood.


text:
Kun sarong mayaman an nasasala, kadakul na tawo an minatahob kan pagkakasala niya asin mapaliwanag kan mga bagay na dai man ngani niya dapat sabihon. Kun sarong dukha an nasasala, tinutuyaw pa siya. Maski kun an ipinagtataram niya igwa nin kadonongan, mayong nagdadangog saiya.


text:
Kun sarong mayaman an nagtataram, an gabos nagkakaalo, dangan inoomaw ninda siya sagkod sa kalangitan. Alagad patarama an sarong dukha, asin masarabi an gabos, “Siisay man iyan?” Dangan kun mapasubasob siya, idudodo pa ninda siya.


text:
Bakong sala an magin mayaman kun dai mo iyan nakamtan sa maraot na paagi. Bako man kasalan an magin dukha. An bakong diosnon man sana an naghohona nin siring.


text:
An tanda nin sarong maogmang puso iyo an sarong magayagayang lalawogon, alagad an pagbilog nin mga kasabihan nangangaipo nin halawig na pag-iisip.


text:
Kun paindahan mo an saimong sadiri tanganing makatipon nin kayamanan, tinitipon mo sana iyan para sa ibang tawo. An ibang tawo an magamit kan saimong kayamanan tanganing mamuhay sa luho.


text:
Paano ka magigin matinao sa ibang tawo kun dai mo natatawan an saimong sadiri, kun habo mo nganing gastohon an saimong kayamanan para sa saimong kaogmahan?


text:
Mayo nang mas maraot pang tawo ki sa tawong maimot sa saiya man sana; iyan sarong kasalan na nagdadara nin sadiring padusa.


text:
Sa panahon na an siring na tawo maggibo nin marahay, iyan dai tinutuyo; an saiyang pagkamaimot mahahayag sa madaling panahon.


text:
asin dai siya nakokontento kan yaon na saiya. An pagkamaimot iyo an minapasadit sa kalag nin sarong tawo.


text:
An ibang tawo sobra man an pagkamaimot kaya dai sinda minabugtak maski tinapay sa sadiri nindang lamesa.


text:
Aki ko, atamana nin marahay an saimong sadiri sosog sa saimong makakaya, asin magdara ka nin maninigong mga dolot sa Kagurangnan.


text:
Giromdoma na dadalawon ka kan kagadanan sa maabot na aldaw, asin dai itinaram saimo kun nuarin an aldaw na iyan.


text:
Bago dumatong an aldaw na iyan, magin maboot ka sa saimong mga katood; magin matinao ka sagkod na kaya mo.


text:
Dai mo pagpaindahan an saimong sadiri, maski na kan kaogmahan para sa sarong aldaw. Kun igwa kang boot na gibohon asin bako iyan paglapas sa katogonan, ipadagos mo iyan!


text:
Kaya magin matinao ka; alagad magin andam ka man sa pag-ako kan hale sa ibang tawo. Mag-ogma ka, huli ta dai mo makukua an kaogmahan sa kinaban kan mga gadan.


text:
An gabos na nabubuhay nagigin daan arog sa gubing. An suanoy na katogonan nagboboot na kaipuhan magadan kita.


text:
An mga tawo nakakaagid sa mga dahon nin marambong na kahoy. An mga nahuhulog na dahon nariribayan nin bago; mantang nagagadan an iba sa sato, namumundag man an iba.


text:
Kun may pagkatakot ka sa Kagurangnan, gigibohon mo ini. Mamumugol ka sa saiyang Katogonan, asin makukua mo an Kadonongan.


text:
Papakakanon ka niya kan tinapay nin pakasabot, asin tatawan ka niya kan tubig nin kadonongan nganing inomon.


text:
Ilalangkaw ka niya orog pa ki sa saimong mga kanatad; kun magtaram ka sa katiriponan, siya an matao saimo kan tamang mga tataramon.


text:
Makakakua ka nin kagayagayahan asin tunay na kaogmahan; gigiromdomon sagkod pa man an saimong ngaran.


text:
An Kadonongan mayo nin pakilabot sa mga tawong mapaabaw-abaw; dai nanggad siya minalaog sa isip kan mga putikon.


text:
Bakong tama na an himno nin pag-omaw awiton nin sarong parakasala, huli ta daing katotoohan an saiyang pagsamba.


text:
Dai ka magsabing linagalag ka nin Kagurangnan; dai niya kaipuhan an tabang nin mga parakasala tanganing mangyari an saiyang mga katuyohan.


text:
Ikinakaongis nin Kagurangnan an gabos na klase nin karatan asin dai namomotan an mga iyan kan mga may pagkatakot sa Kagurangnan.


text:
Kan lalangon nin Kagurangnan an mga tawo sa kapinonan, pinabayaan niya sindang maggibo kan saindang mawoton.


text:
Kun boot mo, pwede mong otobon an mga kabotan nin Kagurangnan; pwede kang magin maimbod saiya o dai.


text:
Aram niya an gabos na ginigibo nin sarong tawo, asin inaataman niya idtong mga may pagkatakot saiya.


text:
Dai dapat pagmawoton an sarong dakulang pamilya kun mayong pakinabang an kaakian. An bakong diosnon na mga aking lalaki dai dapat na ipag-orgulyo.


text:
Dakul man an saimong kaakian, dai mo sinda paghilingon na may pag-orgulyo sagkod na dai sinda natatakot sa Kagurangnan.


text:
Dai ka maglaom nin marahay sa saindang noodma o maglaom na mabubuhay sinda sa halawig na panahon. An sarong aki na naggigibo kan kabotan nin Kagurangnan orog pa ki sa sangribo na dai nagigibo kaiyan. Mas marahay pang magadan na mayong aki ki sa magkaigwa nin kaakian na bakong diosnon.


text:
Huli sa kadonongan nin sarong tawo, madakul an mga nag-eerok sa sarong syudad, alagad huli sa sarong tribu nin mga maraot na tawo, mawawara an mga nag-eerok diyan.


text:
An kaanggotan nin Kagurangnan malaad laban sa sadit na katiriponan nin mga parakasala o bakong makinuyog na nasyon.


text:
Dai niya pinatawad idtong suanoy na mga higante na nagrebelde saiya, mga higanteng nagsarig sa saindang kosog.


text:
Maski igwa duman nin saro sanang tawo na matagas an payo, nagin sarong ngangalasan kutana kun dai siya napadusahan. Maheherakon an Kagurangnan, alagad pwede man siyang maanggot. Pwedeng maherak siya nin marahay asin pwedeng maanggot siya nin makuri.


text:
An saiyang pagkaherak dakula, siring na an saiyang padusa dakula. Hinuhukoman niya an mga banwaan sosog sa saindang ginibohan.


text:
Dai makakadulag an parakasalang dara an saiyang hinabonan. Babalosan nin Kagurangnan an pagigin matinios kan mga diosnon.


text:
Dai ka nanggad magsabi, “Tatagoan ko an Kagurangnan. Mayo nin siisay man duman sa itaas na makakagiromdom sako. Sa kadaklan kan mga tawo, dai ako mamimidbidan. Ano an halaga kan sakong kalag sa kadakulaan nin linalang?


text:
Pag-abot nin Kagurangnan, tatakigan an gabos: an kinaban asin an katubigan sa irarom kaiyan, an kahiwasan asin an kalangitan sa ibabaw kaiyan.


text:
Magkukunogkunog an kabukidan, asin tatakigan an mga pundasyon kan kinaban sa panahon na hilingon niya sinda.


text:
Kun gigibohon ko an tama, mayo man nin maosip sa Kagurangnan dapit kaiyan. Siisay man an boot na maghalat saiya? Maluway siya sa paggibo kan sinabi niyang gigibohon.”


text:
Aki ko, paghinanyog asin pagdangog sako; orog na madadagdagan an saimong naaaraman kun gibohon mo iyan.


text:
Sa kapinonan ginibo nin Kagurangnan an saiyang trabaho nin paglalang, asin tinawan niya nin sadiring lugar an gabos.


text:
Pinakarahay niya an gabos sa mayong tapos na orden asin nagboot siya na magin arog kaidto sagkod pa man. Mayo nin nagugutom o napapagal o minaontok sa pagtrabaho.


text:
Kan an gabos na ini magibo nin Kagurangnan, hiniling niya an kinaban dangan pinano iyan nin marahay na mga bagay.


text:
Pinano niya iyan kan gabos na klase nin linalang na kaipuhan magadan dangan magbalik sa alpog na pinaghalean kaiyan.


text:
Dangan linalang nin Kagurangnan an mga tawo hale sa alpog asin ibinalik niya giraray sinda sa alpog na saindang pinaghalean.


text:
Tinawan niya sinda nin halipot na panahon tanganing mabuhay, alagad tinawan niya sinda nin awtoridad sa gabos na bagay sa kinaban.


text:
Ginibo niyang katakotan sinda kan iba pang linalang; tinawan niya sinda nin awtoridad sa gabos na hayop saka gamgam.


text:
Pinano niya sinda nin pakaaram saka pakasabot asin ipinahiling niya sainda an kalaenan kan marahay sa maraot.


text:
Itinao niya sainda an sadiri niyang pakasabot tanganing mahiling ninda an kamahalan kan saiyang linalang.


text:
Naggibo siya sa sainda nin mayong tapos na tipan asin ipinahayag niya sainda an saiyang mga kabotan.


text:
Pinatanidan niya sinda dapit sa pagigin bakong matanos asin tinukdoan an lambang saro kan dapit sa saiyang kapwa.


text:
Danay na aram nin Kagurangnan an ginigibo nin mga tawo; an saindang mga gibo dai ninda matatago saiya.


text:
Danay na aram nin Kagurangnan an ginigibo nin mga tawo; an gabos na ginigibo ninda arog kalinaw kan aldaw para saiya.


text:
Kun minalimos kita sa dukha, pinapahalagahan iyan nin Kagurangnan arog sa sarong mahalagang singsing. An pagkanimaboot nin sarong tawo para sa saiya nakakaarog an halaga sa buhay mismo.


text:
Sa maabot na panahon, huhukoman nin Kagurangnan an maraot asin papadusahan niya; aakoon ninda an maninigo sainda.


text:
Alagad tutugotan nin Kagurangnan na makabalik saiya an mga nagsosolsol. Danay niyang pinapakosog an boot kan mga tawong nawawaraan nin paglaom.


text:
Dolok kamo sa Kagurangnan, asin bayae nindo an saindong kasalan. Magpamibi kamo nin tudok sa puso na tabangan kamong mamuhay nin mas marahay na pagkabuhay.


text:
Magbalik kamo sa Kahorohalangkawe asin talikodan nindo an kasalan. Kaongisan nanggad nindo an karatan.


text:
Pwedeng magpasalamat sa Kagurangnan an mga nabubuhay, alagad makakapag-awit pa daw nin pag-omaw an idtoon na sa kinaban kan mga gadan?


text:
An sarong tawong buhay saka marahay an hawak pwedeng mag-awit nin mga pag-omaw sa Kagurangnan, alagad an gadan na, an sarong dai na nabubuhay, mayo nin paagi tanganing magpasalamat saiya.


text:
Dai nin makakaarog sa liwanag kan aldaw, alagad maski an liwanag na iyan dai nahihiling kun eklipse. Gurano kadali para sa isip nin tawo na matahoban kan karatan!


text:
Pwedeng atamanon kan Kagurangnan an gabos na bitoon sa kalangitan, alagad an gabos na tawo alpog asin abo sana.


text:
Dai niya tinawan an siisay man nin tama sanang kapangyarihan tanganing ipahayag an saiyang ginibohan, asin mayong makakasiyasat kan mapangyari niyang gibo.


text:
Siisay an makakasukol kan mahal niyang kapangyarihan? Siisay an makakaosip kan bilog na kasaysayan kan saiyang gibong pagkaherak?


text:
Dai ta pwedeng dagdagan o inaan an mga iyan. Mayo nin paagi tanganing masabotan ta an makangangalas na bagay na ginibo nin Kagurangnan.


text:
Ano an tawo? Ano an halaga niya? An karahayan na saiyang ginigibo—an karatan na saiyang ginigibo—ano an kahulogan kan gabos na iyan?


text:
alagad kun ibabaing sa panahon na mayong kapinonan saka kataposan, an mga taon na iyan arog sana sa sarong tagdo nin tubig sa dagat, arog sa sarong batiris.


text:
Iyan an dahelan kun tadaw ta tinitios kita nin Kagurangnan, kun tano ta daing sukol an saiyang pagkaherak.


text:
Hinihiling niya kita asin aram niya na magagadan kita; iyan an dahelan kun tadaw ta andam siyang patawadon kita.


text:
Pwedeng maherak an sarong tawo sa midbid niya, alagad naheherakan nin Kagurangnan an gabos na tawo. Sinasagwe niya kita; dinidisiplina asin tinutukdoan niya. Arog sa sarong pastor na nag-aataman nin mga karnero, ibinabalik niya kita sa saiya.


text:
Maheherakan niya kita kun aakoon ta an saiyang disiplina asin kun andam kitang ipahiling niya sato kun saen kita nasasala.


text:
Aki ko, kun tinatabangan mo an sarong tawo, dai mo siya pagtuyawon. Kun nagtatao ka nin regalo, dai ka magtaram nin anoman na makakakulog.


text:
Mas mahalaga an saimong mga tataramon ki sa saimong itinatao. Maski an ambon nagtatao nin kaginhawahan sa panahon nin tig-init.


text:
Totoo, an mahuyong mga tataramon orog na makosog ki sa pinakamarahay na regalo, asin kun totoong nagmamakulog ka, itatao mo bako sana an mahuyong mga tataramon kundi an pinakamarahay na regalo.


text:
Kamangmangan an magin makuri asin abusado. An mga mata nin siisay man na tinatawan nin regalo dai naoogma sa regalo nin tawong napipiritan sanang magtao.


text:
Aramon mo ngona kun ano an saimong itataram bago ka magtaram, asin mangnoha ngona an saimong hawak bago ka maghelang.


text:
Siyasata an saimong konsyensya bago ka hukoman nin Kagurangnan; dangan pag-abot kan panahon na iyan, papatawadon ka niya.


text:
Bago ka padusahan sa paagi nin helang, magpakumbaba ka. Kun nagkasala ka, magpahiling ka nin pagsolsol.


text:
Kun nanuga ka sa Kagurangnan, otobon mo iyan sa lalong madaling panahon. Dai ka maghalat sagkod na madali ka nang magadan bago mo gibohon an dapat na gibohon.


text:
Alagad bago ka maggibo nin siring na panuga, magin amdam ka ngona sa pag-otob kaiyan. Hare pagbaloa an pagkamatinios nin Kagurangnan.


text:
Isipa an saiyang kaanggotan sa aldaw nin saimong pagkagadan. Kun mag-atubang ka na sa saiyang paghukom, boot mong talikodan ka niya?


text:
Kun yaon na saimo an gabos na mawot mo, isipa kun paano an pagigin gutom, kun paano an pagigin dukha.


text:
Kun madonong ka, magigin maingat ka sa gabos mong gibo. Kun nasa palibot mo an kasalan, orog kang magin maingat nganing dai ka magkasala.


text:
An lambang tawong may pakasabot nakakaaram kun ano an kadonongan asin gagalangan an siisay man na igwa kaiyan.


text:
Kun pinapahalagahan mo an kadonongan sa panahon na madangog mo iyan, magigin madonong ka man ngapit, asin an saimong mga tataramon paggigikanan nin kadonongan para sa iba.


text:
Kun tutugotan mo an saimong sadiri na makamtan an lambang kamawotan, iyan an maghahatod saimo na magin ngingisihan kan saimong mga kaiwal.


text:
Hare pagigin sarong makilimos huli sa panunubli para sa magastong mga bangkete kun mayo ka kan tamang halaga.


text:
Kun gibohon mo iyan, dai ka nanggad magigin mayaman; kun dai mo pagpahalagahan an mga sadit na bagay, luway-luway kang mabagsak.


text:
An arak saka an mga babae iyo an nakakapalagalag sa mga tawong may pakasabot. An sarong lalaki na nagpaparaduman sa mga babaeng maraot, nagigin bakong maingat,


text:
asin an pagigin bakong maingat iyo an magadan saiya. Kakakanon kan mga ulod an naglalapa niyang hawak.


text:
Dai mo iyan ipag-osip sa saimong mga katood o mga kaiwal pwera sana kun magkakasala ka kun hilomon mo sana iyan.


text:
Tatandaan ka kan siisay man na makadangog kaiyan, asin dai mahahaloy, kaoongisan ka niya huli kaiyan.


text:
An sarong mangmang na naghihingowang hilomon an sarong sekreto nagtitios siring sa sarong nangangaking babae.


text:
Anoman na oras na makadangog siya nin sekreto, iyan nakakaarog sa sarong bosog na tuminadom sa saiyang bitis.


text:
Kun nadangog mong nakagibo nin sala an sarong katood, hapoton mo siya dapit kaiyan. Tibaad bako man totoo. Alagad kun totoo, dai na niya iyan gigibohon giraray.


text:
Kun nabaretaan mong an kanatad mo nagtaram kan dai niya dapat itaram, hapoton mo siya dapit kaiyan. Tibaad dai man niya itinaram. Alagad kun itinaram niya, dai na niya iyan gigibohon giraray.


text:
Kun igwa kang nadangog na maraot dapit sa sarong katood, hapoton mo siya dapit kaiyan. Tibaad pakaraot sana iyan. Dai mo pagtubodan an gabos na madangog mo.


text:
Kun igwa kang nadangog na ikinaanggot mo sa saimong kanatad, hapoton mo siya dapit kaiyan bago mo siya homaan. Idusay mo an bagay na iyan sa Katogonan kan Kahorohalangkawe.


text:
Pwedeng aram mo an gabos na dapat aramon dapit sa karatan, alagad bako iyan makakapadonong saimo. Bakong tama an pagsunod sa hatol nin mga parakasala.


text:
Pwedeng gamiton an katusohan nganing mangyari an maraot na katuyohan, alagad nagin arog sa mga lolong an nagkapirang tawo huli sa dai ninda pakaaram kan mas marahay na bagay.


text:
Posibleng magin sobra an katusohan dangan magin putikon pa an sarong tawo, o posibleng makua niya an anoman na mawoton niya huli sa ngana-nganang paggalang.


text:
Dangan igwa nin mga maraot na tawo na namumuhay na garo seryoso asin mamondo, alagad mga tawong naghihingowang dayaon ka.


text:
Kun sa anoman na dahelan dai sinda nagkakasala ngunyan, magibo sinda nin karatan sa enot na oportunidad.


text:
Mamimidbidan mo an sarong tawo huli kan saiyang lalawogon. Sa enot mong pakahiling saiya, maaaraman mo kun igwa siya nin marahay na kaisipan.


text:
An saiyang paggubing, an saiyang pagngisi, asin an saiyang paglakaw magpapamidbid kan saiyang ugale.


text:
An pagpasabot nin sarong bagay sa paagi nin kosog nakakaagid sa sarong kapon na lalaki na naghihingowang lupigan an sarong daraga.


text:
Igwa nin mga tawo na pinaghonang madonong huli ta bako sindang matinaram; an iba dai nagugustohan huli ta sobra kun minataram.


text:
Igwa nin mga tawong dai naggigirong huli ta dai ninda aram an itataram; an iba nagkakaalo huli ta aram ninda an tamang panahon kun nuarin mataram.


text:
An sarong madonong na tawo dai minataram sagkod na dai minadatong an tamang panahon, alagad an sarong mahambog na lolong dai nakakaaram kun arin an panahon na iyan.


text:
Mayo nin makakatagal sa sarong tawo na halawig nin marahay kun minataram asin dai minatao sa iba nin panahon tanganing magtaram.


text:
An maraot na swerte pwede man na magin dalan pasiring sa kauswagan, asin an marahay na swerte pwede man na magin pasiring sa pagkawarae.


text:
Kun minsan an pagigin matinao nugad dai minabunga nin marahay, alagad sa ibang panahon minabunga iyan nin doble.


text:
An onra pwedeng ribayan nin pagkapasopog, alagad igwang mga tawo na nakaitaas sa mga lugar nin onra hale sa mapakumbabang kamugtakan.


text:
Kun minataram an sarong madonong na tawo, nagkakaigwa siya nin mga katood. An sarong mangmang, maski magpauran pa nin pag-omaw sa gabos na tawo, iyan dai makakatabang saiya minsan kadikit.


text:
An regalo nin sarong lolong dai mo mapapakinabangan; an halaga kaiyan bakong arog kan nasa isip niya.


text:
Dikit siya kun magtao, alagad dakul kun maghanap nin sala, na saiyang ikukurahaw tanganing madangog kan bilog na daga. Kun pinasubli ka niya ngunyan, boot niyang ipuli mo iyan sa aga. (Bakong maoongis ka sa tawong arog kaiyan?)


text:
Dangan masabi an lolong na tawo, “Mayong namomoot sako. Mayong nagpapahalaga kan ginigibo ko para sainda. Kinukua ninda an itinatao ko sainda, alagad linilibak ninda ako.”


text:
An pagkadalinas kan dila mas maraot ki sa pagkadalinas sa semento; mahihidali an pagbagsak kan tampalasan arog kan pagkadalinas saka pagbagsak nin sarong tawo.


text:
An sarong daing galang na tawo nakakaagid sa sarong istorya na inosip sa salang panahon, na danay na nasa ngoso kan mangmang.


text:
An kasabihan na naghahale sa ngoso nin sarong lolong dai aakoon, huli ta itinataram niya iyan sa bakong tamang panahon.


text:
An sarong tawo pwedeng maolang sa pagkakasala kan saiyang kadukhaan, kaya kun nagpapahingalo siya, dai siya nagbabasol.


text:
An sarong tawong nangangako sa sarong katood huli ta dai siya tataong magsayuma, naggigibo nin kaiwal na mayo nin tunay na dahelan.


text:
An pagputik sarong makanos na digta sa ugale nin sarong tawo, alagad danay ining ginigibo kan mga mangmang.


text:
An sarong mahabon mas marahay pa ki sa sarong tood nang magputik, alagad kapahamakan an aabotan kan duwa.


text:
Magtaram ka nin may kadonongan, asin mangengenot ka sa daga. An sarong may isip na tawo mawiwilihan nin mga darakulang tawo.


text:
Mga regalo saka mga suhol an nakakabuta maski kan mga madonong na tawo; nakakaagid iyan sa busal na minaolang kan dapat na gibohon na pagtuyaw.


text:
An kadonongan na dai ikinakapahayag nakakaagid sa yaman na ilinubong—pareho iyan mayo nin pakinabang.


text:
Alagad mas marahay an sarong tawo na nagtatahob kan saiyang kalolongan ki sa saro na nagtatago kan saiyang kadonongan.


text:
Aki ko, nagkasala ka? Dai mo na iyan paggibohon giraray, asin mamibi ka nganing patawadon ka kan naginibo mo na.


text:
Likayan mo an kasalan na garo paglikay sa sarong halas. Kun makaharani ka nin marahay, kakagaton kaiyan an saimong kalag arog kan pagkagat nin sarong leon, asin mapapahamak ka.


text:
An lambang maraot na gibo arog sa espadang doble an tarom; an lugad na bunga kaiyan dai nanggad mabobolong.


text:
An siisay man na habong pagsawayon naglalakaw sa dalan kan parakasala, alagad an igwang pagkatakot sa Kagurangnan, nagsosolsol nin tudok sa puso.


text:
Pwedeng mabantog an sarong tawo bilang marahay na parataram, alagad kun nasasala siya, mamimidbidan iyan kan tawong may isip.


text:
An tawong nanunubli nin kwarta tanganing magpatindog nin harong nakakaagid sa tawong nagtatambak nin mga gapo para sa saiyang lulubngan.


text:
An sarong grupo nin mga tawo na mayong paggalang sa Katogonan nakakaagid sa tambak nin igatong; an kalayo an saindang magigin kataposan.


text:
Pantay saka malinig an tinampo na linalakawan kan mga parakasala, alagad an kasagkoran kaiyan iyo an kinaban kan mga gadan.


text:
An siisay man na nag-ootob kan Katogonan nakakapugol kan saiyang kaisipan, asin an kadonongan iyo an kapanoan kan pagkatakot sa Kagurangnan.


text:
Kaipuhan intelihente ka tanganing makanood nin anoman; alagad igwang inaapod na nagsasagin-sagin sanang intelihente na iyo an nakakapaanggot sa mga tawo.


text:
An pakaaram nin sarong madonong na tawo nakakaarog sa dai nagmamarang salog, asin an saiyang hatol arog sa buhay na burabod.


text:
An kaisipan nin sarong lolong nakakaagid sa sarong pasa na tapayan; dai iyan nalalaogan nin pakaaram.


text:
Kun an sarong tawo na may pakasabot nakakadangog nin mga tataramon na igwang kadonongan, oomawon niya iyan asin dadarahon siya kaiyan sa ibang mga kaisipan. Alagad kun an nakakadangog kaiyan sarong tawo na kontento na kan saiyang kamangmangan, hahaboan niya iyan, asin lilingawan niya iyan tolos.


text:
An pagdangog sa itinataram kan sarong lolong nakakaagid sa pagbyaheng igwang magabat na pasan, alagad sarong kaogmahan an pagdangog sa itinataram kan sarong may pakaaram.


text:
An katiriponan andam sa pagdangog sa sarong may pakaaram asin iisipon ninda an saiyang mga itinaram.


text:
Sa sarong mangmang, an kadonongan nakakaagid sa sarong gaba nang harong, huli ta maski an mga bagay na saiyang tinutubodan dai pa lamang niya iniisip.


text:
alagad sa sarong may isip, nakakaagid iyan sa bulawan na pulseras. An intelihenteng tawo minahuyom sana mantang an sarong lolong minangirit nin makosog.


text:
An sarong mangmang minasirip sa pintoan kan harong nin ibang tawo dangan deretsong minalaog, alagad an sarong tawong magalang saka marahay an ugale minahalat sa luwas kan harong.


text:
Sarong maraot na ugale an maghinirib sa mga pintoan, asin an tawong desente masosopog sa paggibo kaiyan.


text:
An ngoso nin mga dayuhan nagtataram kan mga bagay na ini, alagad an madonong mag-iisip kan magigin bunga kan saindang sinasabi.


text:
Kun minamaldisyon nin sarong maraot na tawo an saiyang kaiwal, minamaldisyon man sana niya an saiyang sadiri.


text:
An sarong tsismosong tawo iyo man sana an nagraraot kan saiyang kalag, asin an gabos niyang kanatad naoongis saiya.


text:
An hugakon na mga tawo garo man sana odo; ikinakauyam sinda asin mayo nin tawong boot na magrani sa sainda.


text:
Sarong kasosopgan an magin ama nin sarong aking mayo nin disiplina, orog na kun an aki sarong babae.


text:
An sarong aking babae na igwa nin isip, makakakua nin agom, alagad an sarong mayong sopog na aking babae nagdadara nin kamondoan sa saiyang ama.


text:
An sarong mayong sopog na babae iyo an maghahale kan onra nin saiyang agom saka ama; dai man siya gagalangan kan duwang ini.


text:
An pagtuyaw sa saindong mga aki minsan nakakaagid sa maogmang tugtog sa lugar nin pagmomondo, alagad an paghampak asin an pagdisiplina mga madonong na gawe sa gabos na panahon.


text:
An pagtukdo sa sarong lolong nakakaagid sa pagbilog giraray kan napasang koron, o sa pagpukaw nin sarong tawo na hararom an pagkakatorog.


text:
An pagpaliwanag sa sarong lolong nakakaarog sa pagpaliwanag sa tawong nagtotongka; pakatapos mo, mahapot siya, “Ano na ngani idto?”


text:
Pinagmomondoan ta an gadan huli ta mayo na siya nin liwanag. Dapat na pagmondoan ta man an lolong huli ta mayo siya nin pakasabot. An tama pa ngani nyatong gibohon iyo na pagmondoan ta nin orog an lolong, huli ta an buhay kan lolong mas maraot pa ki sa kagadanan.


text:
Sa laog nin sarong semana pinagmomondoan ta an gadan, alagad an sarong lolong o an bakong diosnon na tawo dapat na pagmondoan sa bilog niyang pagkabuhay.


text:
Dai kamo makiolay nin halawig na panahon sa sarong lolong, asin dai nindo pagdalawon an sarong tawo na mayo nin pakasabot. Likayan nindo sinda tanganing makalikay kamo sa kapahamakan asin sa pagkapagal huli sa saindang kalolongan, dangan dai kamo ninda mauulakitan.


text:
An mga siring na tawo orog pang magabat na pagdarahon ki sa timga; mayong ibang tataramon na maninigo sainda kundi an tataramon na, “lolong.”


text:
An sarong kahabaan na marahay an pakakana sa sarong edipisyo dai matatangkas kan linog; siring man an isip na pinapusog nin marahay na mga hatol dai matatakot sa panahon nin krisis.


text:
An isip na napapatugmad sa matanos na kaisipan nakakaagid sa masarig na lanob na igwang magagayon na dekorasyon.


text:
An saradit na gapo sa ibabaw kan kudal ipapalid paghuyop kan doros, asin an sarong tawo na pinangagin matatakoton kan saiyang mayong halagang mga kaisipan dai makakatagal sa atubang nin makatakot na mga pangyayari.


text:
Minabulos an luha kun napupuling an sarong tawo; kun nakulogan mo nin marahay an sarong tawo, mamimidbidan mo an tunay niyang kamatean.


text:
Kun gapoon mo an mga gamgam, malayog sinda sa harayo; kun tuyatuyaon mo an sarong katood, matatapos an saindong pagkanimagkatood.


text:
Maski nabingatan mo nin punyal an sarong katood dai ka mawaraan nin paglaom huli ta pwede pang makabalik an saindong pagkanimagkatood.


text:
Kun nakulogan mo siya huli sa magagabat na tataramon, dai ka mahandal, huli ta pwede pa kamong magkainulian; alagad an pagtuyatuya saiya, an pagigin mapalangkaw mo, an pagbuyagyag kan saiyang mga sekreto, o an pasaluib na gawe laban saiya—sa siring na mga kaso, madulag an arin man sa saimong katood.


text:
Hingowahon mong pagsarigan ka kan saimong kanatad sa saiyang kadukhaan, tanganing maogma ka sa kaibahan niya sa saiyang pagyaman; damayan mo siya sa panahon nin saiyang kasakitan, tanganing magin kahiras ka niya sa panahon nin saiyang kauswagan.


text:
Enot na minaluwas an parong saka an aso bago an kalayo; enot man na minadatong an mga insulto bago an kadahasan.


text:
Dai nanggad ako masosopog na surogon an sarong katood, asin dai ko nanggad siya isisikwal sa panahon na kaipuhan niya ako.


text:
Nagmamawot ako na sarong bantay an ibugtak logod sa sakong ngoso, tanganing maselyohan nin marahay an sakong ngabil. Iyan an malikay sako sa paggibo nin sala asin an mapugol sako sa pagraot kan sadiring buhay huli kan sakong dila!


text:
O Kagurangnan, Ama ko asin Pamayo nin sakong buhay, hare ako pagbayae sa kapangyarihan kan sakong mga tataramon; hare pagtugot na an mga iyan iyo an magin dahelan kan sakong pagbagsak.


text:
Nagmamawot akong hampakon ako huli kan sakong mga kaisipan, tanganing madisiplina kan Kadonongan an sakong isip. Habo kong makaligtas ako kun ako nasasala. Habo kong malihisan maski saro kong kasalan


text:
tanganing dai magdakul an sakong mga kasalan, asin dai ako mahulog sa kapangyarihan kan sakong mga kaiwal dangan dai ninda ako pagngisihan.


text:
Likayan ako sa pagigin paslo o marompot; hare ako pagbayae sa kapangyarihan kan makasosopog na mga pagmawot na ini.


text:
Mga aki ko, dangoga nindo an sasabihon ko dapit sa matanos na pagtaram; sunoda nindo an itinutukdo ko asin dai kamo masisiod.


text:
An sarong oripon na danay na hinahampak dai nawawaraan nin mga labod, siring man an tawong danay na nagsusumpa sa Banal na Ngaran dai mawawaraan nin kasalan.


text:
An tawong danay na nagsusumpa pano nin kasalan, asin harani sa saiyang pamilya an padusa. Nagkakasala siya kun dai niya maotob an saiyang sumpa, asin kun dai man niya pahalagahan iyan magigin doble an saiyang kasalan. Kun nagsumpa siya na pakalwag sana, dai siya pwedeng patawadon asin an saiyang harong magkakaigwa nin dakul na kasakitan.


text:
Igwa nin sarong paagi nin pagtaram na nakakaagid sa kagadanan—mayo man logod nin maski sarong Israelita na magkasala nin siring! An mga diosnon dai nagkakasala kan siring na kasalan, asin linilikayan ninda an siring na gawe.


text:
Dai nindo patoodon an saindong ngoso sa pagtaram nin rapsak, saka marigsok na mga tataramon; kasalan iyan.


text:
Giromdoma nindo an saindong ama saka ina kun nasa kaibahan kamo nin darakulang tawo; tibaad malingaw kamo sa atubang ninda asin magin garo sarong lolong huli sa sarong marigsok na tataramon na saindong napagtoodan; dangan magmamawot kamong mas marahay pang dai na kamo namundag, asin mamaldisyonon nindo an aldaw na kamo namundag.


text:
Kun matood na kamo sa paggamit nin nakakapaanggot na mga tataramon, dai na nanggad kamo makakatalingkas diyan sagkod na nabubuhay kamo.


text:
Igwa nin nagkapirang paagi tanganing magkasala dangan maghugpa an kaanggotan nin Kagurangnan, alagad an kamawotan sa laman nin sarong lalaki o sarong babae sarong mainit asin nagkakarabang kalayo na dai pwedeng basta na sana sigbohon; maontok sana iyan kun tumpos na. An sarong lalaki na nabubuhay sana para sa kaogmahan na nakukua sa pakipagdorogan magpapadagos sa saiyang gibo sagkod na matumpos siya kan kamawotan na iyan.


text:
Sa siring na lalaki, an gabos na babae maninigong mawoton, asin dai siya makokontento sagkod na nabubuhay pa siya.


text:
An lalaking bakong maimbod sa saiyang agom naghohonang, “Mayo nin makakaaram. Madiklom sa palibot ko asin dai ako nahihiling nin siisay man. Kaya mayo akong dapat na ipaghandal huli ta maski an Kahorohalangkawe dai ako mamamasdan.”


text:
An lalaking iyan natatakot sana sa ibang tawo. Dai niya naaaraman na an mga mata kan Kagurangnan sampolong ribo pang orog na maliwanag ki sa aldaw, kaya nahihiling niya an gabos na satong ginigibo, maski na ngani maghingowa pa kita na tagoon iyan.


text:
Madadakop an lalaking iyan sa panahon na dai niya linalaom, asin papadusahan siya sa atubang kan gabos.


text:
Totoo man iyan sa sarong babae na bakong maimbod sa saiyang agom asin nagkakaigwa nin aki huli sa ibang lalaki.


text:
Huli ta enot sa gabos, linapas niya an Katogonan kan Kahorohalangkawe. Ikaduwa, nagkasala siya laban sa saiyang agom. Ikatolo, siya man sana an naggibong magin saro siyang maraot na babae huli sa pakidorog sa bako niyang agom dangan nagbados siya huli sa sarong lalaki na bako niyang agom.


text:
An saiyang kaakian iyo an magtitios kan saiyang kasalan. Dai sinda igagalang sa komunidad, ni makakapatindog kan sadiri nindang mga pamilya. An siring na babae dadarahon sa atubang kan katiriponan


text:
maaaraman kan gabos na mayo na nin makakaorog pa sa pagkakaigwa nin pagkatakot sa Kagurangnan, asin mayo nang maorog pa kahamis sa pag-otob kan saiyang mga pagboot.


text:
Paghinanyog kamo sa Kadonongan! Inaawit niya an sadiri niyang kaomawan sa tahaw kan mga Israelita, an sadiri niyang banwaan,


text:
“Ako an tataramon na nagluwas sa ngoso kan Kahorohalangkawe, asin tinahoban ko an daga arog sa pagtahob kan ambon.


text:
An pinakahalangkaw na kalangitan an sakong harong, asin yaon sa sarong hariging panganoron an sakong trono.


text:
Solo-solo ako na naglakaw sa palibot kan kalangitan asin linakaw ko man an katubigan sa irarom kan daga.


text:
Sa gabos na ini naghanap ako nin lugar na mapapahingaloan; naghanap ako kun saen na lugar ako pwedeng makakua nin maeerokan.


text:
Dangan an sakong Kaglalang, an naglalang kan kinaban, nagsabi sako kun saen ako maerok. Nagsabi siya, ‘An Israel an gibohon mong harong. An mga kapagarakian ni Jacob iyo an saimong magigin banwaan.’


text:
Linalang niya ako sa daing kataposan, bago magpoon an panahon, asin padagos akong mabubuhay sagkod sa panahon na daing kataposan.


text:
arog sa kahoy na palma nin Engedi, arog sa mga tanom na rosas nin Jerico, arog sa magayon na mga kahoy na oliba sa kaomahan, arog sa mga aguho na nagtatalubo harani sa tubig.


text:
Siring sa casia an sakong hinangos, siring sa piling mira nagwawarak ako nin mahamot na parong, arog sa estakte, onyka, saka galbano, asin arog sa hamot kan insenso sa laog kan Tabernakulo.


text:
Arog sa balagon nin ubas minapaluwas ako nin magayon na mga burak; an sakong mga burak nagigin mayaman saka managom na mga bunga.


text:
Magigiromdoman nindo ako na orog na mahamis ki sa dugos, mas marahay ki sa dugos na hale sa mga anira.


text:
Kakana nindo ako, asin madugang pa an saindong kagutoman sa sako; inoma nindo ako, asin madugang pa an saindong pagkapaha sa sako.


text:
Kuyoga nindo ako, asin dai nanggad kamo mapapasopog; sunoda nindo an sinasabi ko, asin magigin ligtas kamo sa kasalan.”


text:
An Kadonongan iyo an Katogonan, an Katogonan na ipinagboot sato ni Moises na satuyang otobon, an tipan nin Dios na Kahorohalangkawe, an pamana para sa mga katiriponan nin Israel.


text:
An Katogonan nagsusupay nin Kadonongan arog kan Salog nin Pison, arog kan Salog nin Tigris sa panahon nin pagguno kan enot na bunga.


text:
An Katogonan nagsusupay nin pakasabot arog sa Salog nin Eufrates, arog sa Salog nin Jordan kun tig-ani.


text:
Nagkikinang iyan sa mga katukdoan arog sa Salog nin Nilo, arog sa Salog nin Gihon sa panahon kan pagguno nin ubas.


text:
An kaenot-enoteng tawong linalang dai nanggad nakaaram kan kapanoan nin Kadonongan, asin an pinakahuring tawo sa daga, magigin siring man sa naenot.


text:
An mga posibilidad kan Kadonongan mas mahiwas ki sa kadagatan; an saiyang pinaghahalean mas hararom ki sa pinakahararom na katubigan sa irarom kan daga.


text:
Para sa sako, pinaghona kong nakakaagid ako sa sadit na kali na pinag-aagihan nin tubig hale sa sarong salog pasiring sa sarong tatamnan.


text:
Boot ko lang na baribihon an sakong daga na natatanoman nin mga kahoy na nagbubunga saka nin mga tinanom na nagbuburak. Alagad dai nahaloy, an sadit na kali nagin sarong salog, asin an salog nagin sarong dagat.


text:
Kaya itinatao ko saindo an sakong naaaraman; iniitaas ko iyan, tanganing mahiling an liwanag kaiyan saen man na lugar, arog sa nagsisirang na aldaw.


text:
Arog sa inspiradong propeta, iuula ko an sakong mga katukdoan, tanganing an maabot na mga henerasyon magkinabang kaiyan.


text:
Igwa nin tolong bagay na sakong nawiwilihan—mga bagay na magayon para sa Kagurangnan asin sa tawo man: an pagkakaoroyon nin magturugang, an pagkakatood nin magkanaratad, asin an mag-agom na maogma sa saindang pamumuhay.


text:
Igwang tolong klase nin tawo na sakong nauuyaman, na an gawe dai ko nagugustohan: an dukhang mapalangkaw, an mayaman na nagpuputik, asin an lolong na gurang na lalaki na nakikidorog sa bako niyang agom.


text:
An kadonongan, an pakasabot, saka an matanos na hatol maninigo sa tawong may edad na saka ginagalangan.


text:
An mga gurang nagsusulot kan korona nin dakul na eksperyensya, asin ipinag-oorgulyo ninda an saindang pagkaigwa nin takot sa Kagurangnan.


text:
Sasabihan ko kamo dapit sa sampolong klase nin tawo na nagkapalad akong mamidbidan, orog na an ikasampolo: an tawong naoogma sa saiyang kaakian an tawong bago nagadan nakahiling ngona kan pagbagsak kan saiyang mga kaiwal,


text:
an paladan na tawo na nagkaigwa nin agom na nakakasabot, an mag-agom na magkabagay nanggad, an tawong dai nagkakasala huli sa pagtaram, an tawong dai naglilingkod sa sarong lalaki na menos ki sa saiya,


text:
an tawong mapalad sa pagkakaigwa nin tunay na katood, an tawong ikinakaogmang pagdangogon kan mga tawo,


text:
asin an dakula sa gabos: an tawong madonong. Alagad an pinakadakula sa gabos na ini iyo an tawong may pagkatakot sa Kagurangnan.


text:
An siring na tawo mayo nin kabaing, huli ta an pagkatakot sa Kagurangnan iyo an pinakamahalagang bagay sa kinaban.


text:
Mayo nin lugad na maorog pa sa lugad nin pagkamoot. Mayo nin kasakitan na maorog pa sa kasakitan na mga babae an dahelan.


text:
Mayong pagtios na maorog pa sa pagtios na hatod kan mga tawong naoongis saimo. Mayong balos na maorog pa sa balos na gibo nin sarong kaiwal.


text:
Mayo nin hudong na nakakagadan na maorog pa sa hudong kan halas, asin mayo nang kaanggotan na maorog pa sa kaanggotan nin sarong babae.


text:
An karatan nin sarong agom na babae an minaliwat kan saiyang lalawogon sagkod na makaarog siya sa sarong anggot na oso.


text:
An saiyang agom kaipuhan na magduman saka magkakan sa kaibahan kan mga kanatad, saen ilinuluwas niya an saiyang mga hinanakit.


text:
An arin man na kasakitan mayo nin halaga kun ibabaing sa kasakitan na dara nin sarong babae. Mamatean logod kan siring na babae an palad kan mga parakasala!


text:
An sarong bakong matinaram na lalaki na nag-eerok sa kaibahan kan maribok niyang agom nakakaagid sa sarong gurang na lalaki na nagsasakat sa mabaybay na bulod.


text:
Dai ka magpadagka sa kagayonan nin sarong babae, asin dai ka magmawot nin sarong babae huli ta mayaman siya.


text:
Kun an agom na babae an nagbubuhay sa agom niyang lalaki, yaon diyan an kaanggotan, an kapalangkawan, asin an kasosopgan.


text:
An maraot na agom na babae iyo an mapamondo, mapadiklom kan lalawogon asin maronot kan puso nin saiyang agom. Pahilingan sako an sarong masosopgon na agom na lalaki, na danay na nagduduwa-duwa, asin papahilingan taka nin agom na babae na dai nakakapaogma sa saiyang agom.


text:
Hare pagtugot na maotob kan maraot na agom na babae an lambang mawoton niya, siring na dai mo itutugot na magtagdo an tubig hale sa dulay.


text:
Paladan an agom na lalaki na igwa nin marahay na agom; madodoble an bilang kan mga taon nin saiyang buhay.


text:
An maimbod na agom na babae nakakapaogma sa saiyang agom, asin magkakaigwa nin kapanoan an mga aldaw kaini sa katoninongan.


text:
An marahay na agom na babae ibibilang sa mahalagang mga bendisyon na itinatao sa mga may pagkatakot sa Kagurangnan.


text:
Igwa nin tolong bagay akong natatakotan, asin saro pa na orog kong natatakotan: mga pakaraot na pinapalakop sa banwa, pagtiripon nin mga lalaking mayong marahay na katuyohan, salang sumbong—an mga ini orog pa ki sa kagadanan.


text:
Alagad an babaeng nagseselos sa kapwa niya babae iyo an dahelan nin kamondoan nin puso; an sobrang pagtaram niya iyo an nagpapahayag kaiyan sa gabos.


text:
An maraot na agom na babae nakakaagid sa sakal na dai nakakahusto. An pagpupugol sa saiya nakakaagid sa pagkapot sa sarong uyang.


text:
An sarong burat na babae sarong hilingon na nakakapaanggot; dai niya kayang tahoban an makasosopog niyang gawe.


text:
Mamimidbidan mo an sarong babae na bakong maimbod sa agom huli sa nagmamawot asin nandadagka niyang mga mata.


text:
Bantayan mo nin marahay an sarong aking babae na matagas an payo, ta tibaad kun makakua siya nin oportunidad, gamiton niya iyan sa ikakapahamak man sana niya.


text:
Kun sobra an tagas kan saiyang boot, magin maingat ka, asin dai ka na manibago kun magkasala siya saimo.


text:
Bubukahon niya an saiyang mga tabay saen man na lugar para sa kiisay man na lalaki, siring na an sarong napapahang parabyahe mainom kan anoman na tubig na manumpongan niya.


text:
An maboot na agom na babae iyo an kaogmahan nin saiyang agom; an saiyang mga kakayahan iyo an nagpapakosog kan saiyang agom.


text:
An sarong bakong matinaram na agom na babae sarong regalo nin Kagurangnan. An siring na pagdisiplina nin kalag orog pang mahalaga ki sa anoman na yaman.


text:
An sarong simpleng agom na babae igwa nin mayong kataposan na kagayonan; iyan sarong kalidad na dai pwedeng sukolon.


text:
An gayon nin sarong marahay na agom na babae sa saiyang husay na harong nakakaagid sa aldaw na nagliliwanag kun odto sa kalangitan nin Kagurangnan.


text:
An magayon niyang lalawogon saka hawak nakakaagid sa nagliliwanag na ilaw sa banal na kandelero sa Templo,


text:
asin arog sa bulawan na lawas kaiyan na napapatugmad sa platang patungtongan an saiyang mga tabay saka makosog na mga bitis.


text:
Igwang duwang bagay na nakakapamondo sako, asin an ika-tolo nakakapaanggot sako: sarong soldados na nagin dukha, madodonong na mga tawo na dai ginalangan, asin sarong matanos na tawo na nagin maraot. Papadusahan nin Kagurangnan an siring na tawo nin kagadanan!


text:
Masakit nin marahay para sa sarong negosyante na makalikay sa paggibo nin karatan; an gabos na nagtitinda nagkasala.


text:
Nagkasala an dakul na tawo sa paghanap nin ganansya; kun boot mong yumaman, ipirong mo an saimong mga mata.


text:
Masakit an paghale sa sarong taldok na nakatusok sa pagultanan nin duwang gapo, siring na masakit man an paghale kan kadayaan sa pagbakal saka pagpabakal.


text:
Kun ika bakong dayupot asin pusog sa pagkatakot sa Kagurangnan, marurumpagan ka kan sadiri mong harong.


text:
An itinataram nin sarong tawo nagpapahayag kan saiyang mga sala; nakakaarog iyan sa sarong saraan na minasara kan ati.


text:
An pag-isip nin sarong tawo nagpapahiling kan saiyang ugale siring na an horno nagpapahiling kan anoman na barana sa koron na ilinalaog diyan.


text:
Mamimidbid mo kun paano inataman an sarong kahoy huli sa mga bunga kaiyan, asin maaaraman mo an namamatean nin sarong tawo huli sa saiyang itinataram.


text:
Kun maghingowa kang magin onesto, magigin onesto ka, asin mapapakarahay kaiyan an saimong ugale siring na napapagayon kan gubing an saimong tindog.


text:
An mga gamgam nakikitipon sa pareho nindang klase, asin an gawe nin pagigin onesto nakakamtan kan mga tawong naghihingowang magin onesto.


text:
An kasalan naghahalat sa mga tawong naggigibo nin karatan, siring na an leon naghahalat sa magigin biktima kaini.


text:
An tataramon nin sarong diosnon na tawo danay na igwang kadonongan, alagad an sarong lolong nagliliwat arog sa bulan.


text:
Kun makua mo an saimong sadiri sa kaibahan nin mga mangmang, maghanap ka nin dahelan tanganing makahale, alagad kun sa mga tawong madonong, mag-ontok ka sa kaibahan ninda.


text:
An tataramon kan mga lolong nakakakulog, asin an pinakamaraot na kasalan sainda pang pinagngingisihan.


text:
An mga tataramon nin mga tawong tood sa pagmuda makakapatindog kan saimong barahibo, asin kun sinda magdiskutiran, mayo kang magiginibo kundi takopan an saimong mga talinga.


text:
An tawong nag-oosip kan sekreto nin iba nagraraot kan pagsarig saiya kan mga ini, asin dai siya nanggad makakakua nin tunay na katood.


text:
Kamotan mo an saimong katood asin magsarig ka sa saiya; alagad kun ipangosip mo an saiyang sekreto, mas marahay pang lingawan mong may katood ka.


text:
Mayo na an saimong katood. Dai mo na siya mapapabalik siring na dai mo na man mapapabalik an sarong gamgam na saimong binutasan.


text:
Dai mo na siya paghanapon. Harayo na siya nin marahay sa pagdulag saimo, arog siya sa sarong usa na nakaligtas sa litag.


text:
An lugad pwedeng bolongon asin an insulto pwedeng patawadon, alagad an pagbuyagyag kan mga sekreto nin ibang tawo mayo nin bolong.


text:
An tawong pakorokimlat kan saiyang mata igwa nin planong maraot, asin mayo nin siisay man na makakapaontok saiya sa paggibo kan pinaplano niya.


text:
Mahamis na tataramon an itinataram niya sa atubang mo asin oomawon ka niya sa lambang sabihon mo. Alagad kun talikod ka, an saimong itinaram gagamiton niya laban saimo.


text:
Dakul an sakong naoongisan, alagad mayo nin makakaorog sa pagkaongis ko sa siring na tawo—asin naoongisan man siya nin Kagurangnan.


text:
An pag-olog-olog saka an pang-abuso minagikan sa mapalangkaw na tawo, alagad an parabalos naghihipa saiya arog sa sarong leon.


text:
An mga tawong naoogma sa pagbagsak kan tawong diosnon madadakop sa sarong litag asin mapapano nin kasakitan bago magadan.


text:
An kaanggotan saka an init nin payo mga makatakot na bagay, asin an mga parakasala igwa kan duwang iyan.


text:
An Kagurangnan nakakaaram kan saimong mga kasalan, asin kun magbalos ka sa kiisay man, babaloson ka man nin Kagurangnan.


text:
Alagad kun patawadon mo an nagkasala saimo, papatawadon man an saimong mga kasalan sa oras na mamibi ka.


text:
Ika mismo sarong parakasala, asin kun dai mo mapapatawad an saimong kapwa, mayo kang deretso na mamibi sa Kagurangnan nganing patawadon.


text:
Isipa an bagay na iyan! Maabot an aldaw na magagadan ka, asin malalapa an saimong hawak. Kaya lingawan mo na an kaanggotan dangan mamuhay kang sosog sa mga pagboot nin Kagurangnan,


text:
an mga pagboot sa Katogonan kan Kahorohalangkawe. Embes na maanggot ka sa sala kan saimong kapwa, dai mo iyan pagtawan nin halaga.


text:
Kun malikayan mo an mga pasuruhay, dai ka magkakasala nin dakul, huli ta an pasuruhay minapoon sa init nin payo.


text:
Kun dakul an iginatong, dakula man an kalayo. Kun orog an katagasan nin payo, orog man an pasuruhay. Kun makosog o mayaman an sarong tawo, orog na magigin anggot siya.


text:
Pwede mong huyopon an sarong baga tanganing maglaad, asin pwede man na lutaban mo iyan tanganing mapalsok. An arin man sa duwang paaging ini, ginigibo mo sa paagi kan saimong ngoso.


text:
Maninigong maldisyonon an mga paratsismis saka mga putikon, huli ta sinda an dahelan kan pagbagsak nin mga tawong nagtotoninong.


text:
Dakul nang tawo an buminagsak asin pinalayas sa sadiring mga harong huli sa mga tawo na nakiaram sa saindang buhay. An siring na pakiaram nagbunga nin pagkagaba kan makokosog na mga syudad asin kan mga harong kan mga ginagalangan na tawo.


text:
An mga tawong nakikiaram kan dai ninda dapat pakiaraman iyo an dahelan kun tadaw ta sinusuhayan an sarong maimbod na agom na babae, kaya nawawaraan ini kan saiyang pinagpagalan.


text:
Paladan an tawong dai pa nagin biktima nin pakaraot—kun dai pa siya nabugtakan kan lansang na sakal na iyan o kan magagabat na kadenang iyan sa saiyang mga bitis.


text:
An pakaraot minabunga nin sarong makangirhat na kagadanan; mas mapapakarahay an saimong kamugtakan kun ika gadan na.


text:
An mga nagigin biktima kan pakaraot iyo an mga tawong nagtalikod sa Kagurangnan; sa oras na mapagkotan na an kalayo nin pakaraot sa tahaw ninda, dai na iyan masisigbo. An pakaraot arog sa sarong leon na malukso sainda, arog sa sarong leopardo na maronot sainda.


text:
Siring man, magin maingat ka sa saimong sinasabi. Timbangon mo ngona an lambang tataramon asin andamon mo man an sarong kandado para sa saimong ngoso,


text:
ta tibaad may naghahalat na madalinas ka, asin kun bako kang maingat, an saimo man sanang mga tataramon an magigin dahelan kan saimong pagkapadungkal dangan sa atubang pa niya iyan mangyari.


text:
Magin maboot ka sa saimong kanatad asin pasublion mo siya kun kaipuhan niya an saimong tabang. Sa pagtabang mo saiya, nag-ootob ka kan pagboot nin Kagurangnan.


text:
Kun kaipuhan niya an anoman, ipasubli mo iyan saiya. Kun magkautang ka, bayadan mo tolos iyan kun igwa ka na.


text:
An utang ibinibilang nin dakul na tawo na garo sarong bagay na napurot sana asin pwedeng sarayon, kaya napapasopog an tawong nagtabang sainda.


text:
May mga tawong nagigin magalang, minaduko kan saindang payo, minahapros kan saimong likod sagkod na makua an inuutang, alagad kun panahon na kan pagbayad, pinapaagahan pa ninda iyan, minasabing dai sinda nalugaran, asin minagibo nin dakul na dahelan na gabos mayong halaga.


text:
Kun piriton kan nagpautang na bayadan siya kan nagkautang, maswerte siya kun matawan siya kan kabanga kaiyan. Kun dai niya piriton, hahabonan siya kan nagkautang asin nagkaigwa pa siya nin kaiwal. An makukua kan nagpautang iyo an mga muda, insulto, saka an dai saiya paggalang, alagad bako nanggad an pasasalamat.


text:
Dakul na tawo an habong magpasubli, bakong huli ta kuripot sinda, kundi huli ta habo nindang madaya kun malilikayan ninda.


text:
Pinagbotan kita nin Kagurangnan na tabangan an mga dukha; tabangan nindo sinda kun sinda nangangaipo.


text:
Mas marahay pa na mawara an saimong kwarta huli sa pagtabang nin sarong tugang o katood, ki sa mawara iyan huli sa pagtago kaiyan sa irarom nin sarong gapo.


text:
Gamita nindo an saindong kayamanan sosog sa pagboot kan Kahorohalangkawe; dakul na karahayan an mapapasaindo sa paaging ini ki sa pagsaray kan saindong kwarta para sa saindo sana.


text:
Kaibang ibilang nindo sa saindong yaman an katotoohan na nagtao kamo sa mga dukha. Iyan an maligtas saindo sa gabos na kasakitan


text:
asin magigin mas marahay na depensa laban sa saindong mga kaiwal ki sa pinakamakosog na kalasag o pinakamagabat na garod.


text:
An sarong marahay na tawo magarantiya kan utang nin saiyang kanatad; an tawo sanang mayo nin sopog an masayumang gumibo kaiyan.


text:
Kun igwang tawo na naggagarantiya para sa saimo, dai mo siya paglingawan; ibinugtak niya sa pag-alaman an saiyang marahay na ngaran para sa saimo.


text:
Igwang mga parakasala na mayo nin utang na boot, na minalingaw kan mga tawong naggarantiya para sa sainda asin sinda an nagigin dahelan kan pagkawara kan rogaring kan naggarantiya sainda.


text:
An paggagarantiya nin utang iyo an nagin dahelan kan pagbagsak nin dakul na mayaman na tawo asin nagdara sainda nin dakul na kasakitan.


text:
Huli man kaiyan, nagkawararaan nin harong an mga ginagalangan na tawo asin napiritan na maglagalag sa ibang nasyon.


text:
An parakasala na naglalaom na makakakua nin ganansya huli sa paggagarantiya nin utang madadamay sa mga kaso.


text:
Kaya tabangan nindo an saindong kanatad sagkod kaya pa nindo, alagad mag-ingat kamo sa mga pag-alaman na dara kaiyan.


text:
An mga kaipuhan tanganing mabuhay an sarong tawo iyo an tubig, pagkakan, gubing, asin sarong harong na nakakalipod saiya sa mata kan ibang tawo.


text:
Mas marahay an buhay nin sarong dukha na nag-eerok sa sadiri niyang harong ki sa mag-ogma sa mga bangkete sa harong nin ibang tawo.


text:
Ipag-ogma nindo an dikit na yaon saindo, asin dai nindo pagpahalagahan an mga insulto nin siisay man dapit sa saindong harong saka pamilya.


text:
Makaheherak an tawong mayo nin sadiring harong. Kadaklan na panahon dai siya nakakapagtaram huli ta nakikisakat sana siya.


text:
Kamo an maatubang sa mga bisita saka matao nin inomon, alagad mayo nin mapasalamat saindo. Laen pa kaiyan, makakadangog pa kamo nin mga tataramon na arog kaini:


text:
Maghale ka na, dayuhan! Igwa akong mahalagang bisita! Madalaw an sakong tugang, kaya kaipuhan ko an kwartong ginagamit mo!”


text:
Dipisil na matios nin sarong sensitibong tawo an paglibak nin sarong kagharong o an pagmuda nin sarong pinagkautangan.


text:
Hinahampak nin sarong ama an saiyang namomotan na aking lalaki tanganing saiyang ikapag-orgulyo ngapit.


text:
Kun an sarong aking lalaki disiplinado, igwa siya nin pakinabang, asin pwede siyang ipag-orgulyo kan saiyang ama sa mga katood kaini.


text:
An ama na nagtutukdo nin karahayan sa saiyang aking lalaki bako sanang mag-oorgulyo sa saiyang mga katood huli saiya kundi pwede pang maara an saiyang mga kaiwal huli sa aki niya.


text:
Mantang buhay pa an ama, an presensya kan saiyang aking lalaki an nagpapaogma saiya, asin kun gadan na siya, mayo siya nin dahelan tanganing magbasol. Bako man talaga siyang gadan, huli ta pareho sa saiya an aki niya.


text:
Igwa siya nin iwinalat na aking lalaki na mabalos sa saiyang mga kaiwal asin mabayad kan saiyang utang na boot sa mga katood niya.


text:
Alagad an ama na sobrang nagpadangat kan saiyang aking lalaki, magkakaigwa nin mga lugad na bubugkoson asin maghahadit siya sa lambang oras na makadangog siya nin kinurahaw.


text:
An kabayong dai minanso dipisil na pagbotan, asin an aking lalaki na mayo nin disiplina magigin siring man.


text:
Kun sobra an pagpadangat mo sa saimong aki asin makikawat ka sa saiya, siya an magigin dahelan kan saimong kamondoan asin gigikanan kan saimong pagluha.


text:
Makipagngisihan ka sa saiya ngunyan, asin maghihibi ka sa maabot na panahon, na nagraragot an saimong mga ngipon sa pagbasol.


text:
Dai mo siya pagtawan nin katalingkasan mantang hoben pa siya, asin dai mo pagpalampason an saiyang mga salang gibo.


text:
Hampakon mo siya mantang hoben pa siya, asin gibohang galangan ka niya. Kun dai mo iyan gibohon, magigin matagas an saiyang payo asin dai siya magsusunod saimo dangan magigin dahelan iyan kan saimong kamondoan.


text:
Kaya disiplinahon mo an saimong aking lalaki asin tukdoe siya na magtrabaho, ta tibaad siya an magin dahelan kan pagkapasopog mo.


text:
Mas marahay pa an magin dukha, alagad makosog saka marahay an hawak, ki sa magin mayaman, alagad mahehelangon.


text:
An marahay na hawak saka isip mas marahay pa ki sa gabos na bulawan, asin an sarong makosog na lawas ki sa dai mabilang na kayamanan.


text:
Mayo nin halaga an pinakamanagom na pagkakan kun mayo ka nin gana huli ta ika may helang; garo man sana iyan mga dolot na pagkakan na ibinugtak sa ibabaw kan lulubngan.


text:
Ano an halaga kan pagkakan na dolot sa sarong dios-dios na dai man nakakakan o nakakaparong? Siring kaiyan an sarong tawo na pinapahelang nin Kagurangnan.


text:
Hinihiling niya an pagkakan dangan minahangos siya nin hararom, arog sa sarong kapon na lalaki na nagkukugos nin sarong daraga.


text:
Paogmahon mo an saimong kalag asin rangahon mo an saimong puso; dai ka maghadit sa gabos na panahon. An paghadit mayo nin dinadarang karahayan sa kiisay man, asin dakul nang tawo an rinaot kaiyan.


text:
An tawong magayagaya asin igwang marahay na puso gaganahan sa pagkakan saka mananamitan niya an saiyang kinakakan.


text:
An mga tawong mayaman nagtatrabaho nin maigot tanganing orog na magdakul an saindang kwarta; dangan pwede na sindang magtukaw-tukaw asin mamuhay sa luho.


text:
An mga dukha nagtatrabaho man nin maigot alagad mayo nin nahihiling sa saindang pinagpagalan, asin kun magpahingalo sinda, orog sindang magkukulang.


text:
An siisay man na namomoot sa kwarta dai pwedeng pawaraan nin sala; an saiyang pagpapagal tanganing yumanan iyo an magdadara saiya sa kasalan.


text:
An kwarta sarong siod para sa mga tawong namomoot kaiyan, sarong litag na nahuhulogan kan gabos na lolong.


text:
May midbid kamong tawo na arog kaiyan? Kun igwa, aapodon ta siyang paladan huli ta nakagibo siya nin ngangalasan na mayo pa nin ibang nakakagibo.


text:
Kun igwa nang nakapasar sa pagbalong ini, pwede na siyang mag-orgulyo. Siisay an nagkaigwa nin kapangyarihan na magkasala alagad dai nagkasala, asin kapangyarihan sa paggibo nin maraot alagad dai naggibo kaiyan?


text:
Kun igwa, magdadanay an saiyang kauswagan, asin oomawon siya kan gabos huli kan saiyang pagkamatinao.


text:
Kun ika magtukaw sa sarong dakulang bangkete, dai mo pagbukahon an saimong ngimot, asin dai ka magsabing, “Hilinga an gabos na pagkakan na iyan!”


text:
Sala sa marahay na pag-uugale an pagkaigwa nin paslong mga mata; giromdoma iyan. Sa bilog na linalang, mayo na nin madaog sa mata sa kapasloan; iyan an dahelan kun tadaw ta kadikit-dikit naghihibi an mata.


text:
Isipa an kamatean kan ibang tawo sa lamesa; kun ano an boot mong gibohon ninda saimo, iyan man an gibohon mo sainda.


text:
Kun makua mo na an saimong pagkakan, kakanon mo iyan siring sa sarong matanos na tawo, asin dai ka magparangutanguta na garo sarong paslo, ta tibaad maongisan ka.


text:
Marahay na gawe an maenot na mag-ontok sa pagkakan; an magpakabasog nin sobra nakakaraot kan boot nin ibang tawo.


text:
Kun kaiba ka sa kadakul na nakatukaw sa pagkakan, dai ka maghingowang ika an enot na matawan nin pagkakan.


text:
An dikit na kakanon dakul na para sa tawong igwa nin marahay na ugale. Laen pa kaiyan, dai ka madidipisilan sa paghangos sa saimong pagkatorog.


text:
An mga tawong sobra kun minakakan kinukulogan nin tulak asin dai nangangatorog. Kun tama sana an saimong kinakan, mangangatorog ka nin marahay asin magigin marahay an saimong pagmata pagkaaga.


text:
Alagad kun kuminulog an saimong tulak huli ta nasobrahan ka nin pagkakan, magbuhat ka dangan magsuka asin magigin marahay an saimong pagmate.


text:
Aki ko, kun hinanyogon mo an sinasabi ko asin gibohon mo iyan, maabot an panahon na pasasalamatan mo ako. Sa gabos mong gibo magin mahigos ka, asin mayong helang na maabot saimo.


text:
Alagad gabos na namamanwaan magrereklamo dapit sa sarong kagharong na maimot sa pagkakan, asin tama sanang magreklamo sinda.


text:
Dai ka maghingowang patotoohan an saimong pagkanilalaki huli sa kadakul na ininom mo, huli ta dakul nang tawo an naraot huli sa arak.


text:
An ugale nin sarong mapalangkaw nahahayag sa panahon na burat siya asin nakikidiskutiran, siring na linulukasan an lansang pakatapos na bagahon iyan dangan ibinubuntog sa tubig.


text:
An arak pwedeng makatao saimo nin buhay kun dikit sana kaiyan an saimong inomon. Ano an kamugtakan kan buhay kun mayo nin arak? Linalang an arak tanganing maogma kita.


text:
Kun dikit sana kaiyan an saimong inomon asin sa tamang panahon, magigin marahay an saimong pagmate saka magigin magayagaya ka.


text:
Alagad an sobrang pag-inom kaiyan nagdadara nin kapaitan, pagkaongis nin ibang tawo, asin pagsayasay.


text:
An pagkaburat nagpapadakula sa kaanggotan nin sarong lolong sa ikakaraot niya. Pinapaluya siya kaiyan asin pinapadakul an saiyang mga lugad.


text:
Dai mo nanggad pagtuyawon an sarong tawo kun tapos pa sana kamong mag-inom. Dai mo pagkulogan an saiyang boot mantang nag-oogma siya. Bako iyan an tamang panahon tanganing tuyawon mo siya, o tanganing magbayad siya kan pagkakautang sa saimo.


text:
Kun ika an napili na mamahala sa sarong bangkete, dai ka magpalangkaw; magin arog ka sana sa saimong mga kaibahan. Hilingon mo an pangangaipo kan mga bisita bago ka magtukaw.


text:
Kun matapos mo na an saimong katongdan, dangan ka magtukaw saka mag-ogma sa kaibahan kan mga bisita. Gagalangan ka ninda huli sa marahay mong gibo.


text:
Kun ika an pinakagurang sa gabos na bisita, pwede kang magtaram; deretso mo iyan. Alagad dapat aram mo an saimong itinataram asin dai mo naoolang an tugtog.


text:
Kun panahon na nin kaogmahan, ontokon mo na an pakipag-olay; bako iyan an tamang panahon na magpahiling ka kan saimong naaaraman.


text:
An tugtog sa sarong bangkete na may arak na ipinapainom nakakaagid sa sarong rubi na itinampok sa bulawan.


text:
Kun hoben ka pa, dai ka magtaram sagkod na kaipuhan, alagad dai magsobra sa duwang beses, asin kun hinapot ka sana.


text:
Ipahayag mo an boot mong sabihon sa dikit sanang mga tataramon. Ipahiling mong dakul kang naaaraman, alagad dai ka magin matinaram.


text:
Dai ka magpahiling na garo saro kang dakulang tawo sa kaibahan ninda asin dai ka magtaram kun igwa nin nagtataram.


text:
Maghale ka sa bangkete sa tamang panahon asin dai ka magpahuri. Dai ka na mag-abala sa may pintoan; magpuli ka na.


text:
Sa sadiri mong harong pwede kang mag-ogma siring sa saimong kamawotan, alagad dai ka magkasala nin paghahambog.


text:
Dai mo man paglingawan na magpasalamat sa saimong Kaglalang huli sa pagtugot niyang mag-ogma ka huli sa dakul na marahay na bagay.


text:
Kun may pagkatakot ka sa Kagurangnan, aakoon mo an saiyang pagdisiplina. Bebendisyonan niya an mga tawong amay na nagbabangon tanganing mamibi.


text:
Adalan mo an saiyang Katogonan, asin manonodan mo iyan; alagad kun bakong tudok sa puso an pag-adal mo kaiyan, dai mo iyan manonodan.


text:
Kun may pagkatakot ka sa Kagurangnan, maaaraman mo kun arin an tama, asin mababantog ka huli sa mga tamang hatol.


text:
Hahaboan nin mga parakasala an pagsagwe, asin an Katogonan ipapaliwanag ninda sosog sa ikakarahay ninda.


text:
An mga tawong igwa nin pag-isip magpapahalaga sa lambang kaisipan, alagad hahaleon kan mga mapalangkaw an anoman na makakaolang sainda.


text:
Dai ka maggibo nin anoman sagkod na dai mo pa iyan inisip; kun may nagibo ka na, dai ka na magbasol.


text:
Dai ka maglakaw sa dalan na pano nin pag-alaman, asin dai mo paggibohon an parehong sala nin makaduwang beses.


text:
An pagtubod sa Katogonan nangangahulogan nin pagsunod sa mga kabotan nin Kagurangnan. Kun may pagsarig ka sa Kagurangnan, dai ka madadaog.


text:
Mayong maabot na maraot sa tawong may pagkatakot sa Kagurangnan; magkapirang beses man na mag-abot an kapahamakan, ililigtas siya nin Kagurangnan.


text:
An madonong na tawo dai naoongis sa Katogonan, alagad an siisay man na nagsasagin-sagin dapit kaiyan nakakaagid sa sarong sakayan na nag-ooroolanto sa tahaw nin bagyo.


text:
Kun saro kang madonong, matubod ka sa Katogonan; masasarigan mo iyan arog kan paghapot sa paagi kan Urim.


text:
Andamon mo ngona an saimong itataram asin dadangogon ka kan mga tawo. Gamita an saimong nanodan bago ka magpoon sa pagtaram.


text:
An sarong mapag-olog-olog na katood nakakaagid sa sarong kabayo na danay na naghihiri-here maski siisay an maglunad saiya.


text:
Tadaw ta may mga aldaw na mas mahalaga ki sa iba, maski na ngani pareho an aldaw na nagsisirang sa bilog na taon?


text:
Huli ta an Kagurangnan iyo an naglaen kan mga iyan asin siya an nagtalaan kan mga banal na aldaw saka mga pyesta.


text:
Alagad an Kagurangnan, sa saiyang kadonongan, an naggibo saindang bakong parareho dangan nagtao sainda nin manlaen-laen na trabaho.


text:
Benendisyonan niya an iba sainda asin ginibo niyang banal an iba man tanganing maninigong galangan, saka magin harani saiya. Alagad minaldisyon niya an iba sainda, ibinaba asin hinale sa saindang namumugtakan.


text:
Siring na an laboy nasa kamot kan paragibo nin koron tanganing tawan nin porma na saiyang mawilihan, siring man kita sa mga kamot kan satong Kaglalang tanganing gibohon niya sato an saiyang mawoton.


text:
An marahay iyo an katimbang kan karatan, an buhay iyo an katimbang kan kagadanan, asin an parakasala iyo an katimbang kan sarong diosnon.


text:
Isipa nindo ini: ginibo kan Kahorohalangkawe na magin pades an gabos na bagay, an lambang saro katimbang nin saro pang bagay.


text:
Alagad ako, iyo an pinakahuring nagtrabaho, na garong nag-agi sa mga ubasan tanganing gunoon an anoman na ubas na natada kan mga paraguno. Alagad benendisyonan ako nin Kagurangnan, asin dinaog ko pa an nagkaerenot sako, arog sa paraguno nin ubas na nakapano na kan saiyang pugaan nin ubas.


text:
Alagad boot kong maaraman nindo na dai ko ginibo an gabos na ini para sa sako sana, kundi para sa gabos na boot makanood.


text:
Dangoga nindo ako, kamo na mga darakulang lider! Kamo gabos na lider kan katiriponan, paghinanyog kamo sa sasabihon ko!


text:
Sagkod na nabubuhay ka, dai mo nanggad ipagbugtak an saimong sadiri sa kapangyarihan nin siisay man—aki mo man siyang lalaki, o agom, o tugang, o katood. Dai mo ipagtao an saimong rogaring sa kiisay man; tibaad maliwat an isip mo asin maghagad kang ipuli iyan giraray saimo.


text:
Gibohang ika an may pakaaram kan gabos mong ginigibo; dai mo ipagtugot na madigtaan an saimong dangog.


text:
Kun dumatong na an panahon na naghihingagdan ka na, saka mo pa sana pagbarangaon an saimong rogaring sa saimong paramana.


text:
An sarong asno dapat na tawan kan saiyang pagkakan, karga, asin dapat na hampakon. An sarong oripon dapat na tawan kan saiyang pagkakan, trabaho, asin dapat na disiplinahon.


text:
Kun papagtrabahoon mo an saimong oripon, mahihingaloan ka. Kun dai mo siya papagtrabahoon, maghahanap siya nin katalingkasan.


text:
Pwede mong gamiton an gakod asin sakal sa pagpapagaro nin sarong hayop, asin yaon an pasakit sa bilanggoan para sa sarong maraot na oripon.


text:
Danay mo siyang papagtrabahoon tanganing dai siya maghinugak; an kahugakan iyo an matukdo saiya nin dakul na karatan.


text:
Kun igwa ka nin oripon, trataron mo siya siring kan boot mong pagtratar saimo, huli ta binakal mo siya kan pinagalan mong kwarta.


text:
Trataron mo siya bilang sarong tugang; kaipuhan mo siya siring na kaipuhan mo an saimong sadiri. Kun magdulag siya huli ta sala an pagtratar mo saiya, saen mo siya hahanapon?


text:
An mga lolong na tawo nadadaya huli sa mayong halagang mga paglaom, asin natataranta sinda huli sa mga pangatorogan.


text:
An tawong nagpapahalaga sa mga pangatorogan nakakaagid sa tawong naghihingowang makadakop nin anino o sa tawong naglalamag kan doros.


text:
An nahihiling mo sa sarong pangatorogan bakong totoo arog kan lalawogon na nahihiling mo kun ika nananalming.


text:
An anoman na bakong totoo dai pwedeng magbunga nin totoo, siring na an sarong maati dai mabunga nin malinig.


text:
An mga pangatorogan, hula, saka mga tanda gabos mayo nin halaga. An mahihiling mo sa mga iyan iyo idtong boot mong mahiling.


text:
Dakul nang tawo an nadaya huli sa mga pangatorogan; ibinugtak ninda an saindang pagsarig sa pangatorogan, alagad mayo nin marahay na nangyari sainda.


text:
An Katogonan mangyayari maski mayo kan mga pandadayang iyan. An Kadonongan, siring sa pakataram kan mga matanos, arog man kaiyan.


text:
An tawong dakul nang beses na nagbyahe dakul an naaaraman asin an tawong dakul nang eksperyensya nagtataram na igwang pakasabot.


text:
Kadikit sana an saimong maaaraman kun dikit man an saimong eksperyensya, alagad sa pagbyahe, dakul kang manonodan na katusohan.


text:
Sa sakong pagbyahe dakul na bagay an sakong nahiling asin dakul man an sakong nasabotan na dai ko pwedeng itaram.


text:
Dakul na beses akong namugtak sa pag-alaman nin kagadanan, alagad danay akong nakakaligtas huli kan sakong mga eksperyensya.


text:
An mga may pagkatakot sa Kagurangnan mabubuhay huli ta ibinugtak ninda an saindang pagsarig sa makakaligtas sainda.


text:
Matakot ka sa Kagurangnan, asin mayo ka nang matatakotan. Kun nagsasarig ka sa saiya, dai ka na nanggad magigin matalaw.


text:
Paladan an mga tawong may pagkatakot sa Kagurangnan, huli ta aram ninda kun saen sinda makakakua nin tabang.


text:
Binabantayan nin Kagurangnan an mga namomoot saiya; siya an makosog nindang pailihan asin pusog na pundasyon. Siya an saindang pailihan sa mainit na doros asin an lindong sa init nin aldaw kun odto. Siya man an nagliligtas sainda sa pagkatumba asin pagkahulog.


text:
Siya an nagpapaogma sainda asin an nagbubugtak nin kagayagayahan sa saindang mga mata. Benebendisyonan niya sinda nin buhay asin marahay na hawak.


text:
Kun an hayop na saimong idinodolot bilang sakripisyo napasaimo sa bakong marahay na paagi, iyan may kaninan asin dai maaako.


text:
An Kahorohalangkawe dai naoogma sa mga sakripisyo kan mga bakong diosnon; mayo nin sakripisyong makakabayad kan saindang mga kasalan.


text:
An tawong naghahabon nin hayop sa sarong dukha tanganing idolot bilang sakripisyo, nakakaagid sa lalaking nanggagadan nin aking lalaki sa atubang kan ama kaini.


text:
Para sa mga dukha, an pagkakan iyo an buhay, asin an pagkua kaiyan sa sainda nangangahulogan nin panggagadan.


text:
An paghale kan ikabubuhay kan saimong kanatad sarong panggagadan; siring man an dai pagtao sa sarong trabahador kan saiyang sweldo.


text:
Kun an sarong tawo nagpapatindog asin an saro man naggagaba, igwa daw nin nahahaman? Mayo, kundi kapagalan.


text:
Kun an sarong tawo nagbebendisyon asin an saro man nagmamaldisyon, siisay an dadangogon nin Kagurangnan?


text:
Kun nagduta ka sa sarong bangkay dangan naglinig ka huli sa paghanaw, pakatapos nagbalik ka giraray asin nagduta sa bangkay, anong karahayan an itinao kan paghanaw mo?


text:
Kun nag-ayuno ka huli kan saimong mga kasalan, dangan nagluwas ka saka maggibo kan parehong kasalan, ano an nakua mo sa dai pagkakan? Sa paghona mo, siisay an madangog kan saimong mga pamibi?


text:
Orog na mahalaga an pag-otob kan Katogonan ki sa dakul na dolot; saro man sana iyan na dolot nin pakisumaro.


text:
An pagbalos sa gibong herak nakakaagid sa dolot na pagkakan; an pagtao sa dukha nakakaagid sa dolot nin pasasalamat.


text:
Kun nagdodolot an sarong matanos na tawo nin sakripisyo dangan minatagdo an taba sa altar, minaitaas pasiring sa Kahorohalangkawe an sarong mahamot na parong.


text:
Aakoon nin Kagurangnan an mga dolot na itinatao nin sarong matanos na tawo asin dai niya iyan malilingawan.


text:
Omawon mo an Kagurangnan huli sa pagtao nin dakul na dolot saiya; dai mo ipagmaimot an enot na mga bunga nin saimong mga tinanom.


text:
Magin maogma ka sa pagtao kan lambang regalo, asin kun magtatao ka kan saimong himoloan, gibohon mo iyan sa kaogmahan.


text:
Alagad dai ka maghingowang suholan siya o magsarig sa mga dolot na napasaimo sa maraot na paagi, huli ta dai niya iyan aakoon. An Kagurangnan matanos asin dai siya nin pinapalaen.


text:
Dai niya papalaenon an dukha; kun namimibi an sarong nagibohan nin sala, dadangogon siya nin Kagurangnan.


text:
An mga luha na nagtatagdo sa pisngi kan babaeng balo nagkukurahaw sa tawong nagin dahelan kan saiyang kasakitan.


text:
Paglingkodan mo an Kagurangnan sa bilog mong puso, asin aakoon ka niya; makakaabot sa panganoron an saimong mga pamibi.


text:
An pamibi kan mapakumbabang tawo nakakalampas sa panganoron asin nagpapadagos paitaas sagkod na makaabot sa Kahorohalangkawe, saen minaontok iyan sagkod na magsimbag siya huli sa paggibo nin hustisya saka pagpadusa kan mga kasalan.


text:
Minahiro tolos an Kagurangnan. Dai siya mapahiling nin pakatios sa mga maraot na tawo. Mabalos siya huli sa pagronot kan mga dai nagtutubod sa Dios. Pupuhoon niya an mga mayong herak saka an mga mapalangkaw, asin ibabagsak niya an kapangyarihan kan mga maraot.


text:
Itatao niya sa lambang saro an maninigo sa saindang kaisipan saka ginibohan. Huli sa pagkaherak nin Kagurangnan, maoogma an banwaan niya sa panahon na hukoman na niya an saindang kaso.


text:
Sa panahon nin kasakitan, an pagkaherak niya nakakaagid sa uran na hinahalat pakatapos kan halawig na tig-init.


text:
Ginamit mo kami tanganing ipahiling sainda kun gurano ka kabanal; ngunyan gamita sinda tanganing ikapahiling samo kun gurano ka kadakula.


text:
Tugoteng makanood sinda, siring na nakanood kami, na mayo nin ibang Dios, O Kagurangnan, kundi ika sana.


text:
Magtao ka nin mga bagong tanda, maggibo ka nin mga milagro; pahilingan samo an saimong mamuraway na kosog!


text:
Hidalia na an talaan na panahon na an gabos na tawo pwedeng magtaram dapit kan mga darakulang bagay na saimong ginigibo. Pabulosa an saimong maisog, nagkakalayong kaanggotan, asin dai ka magtada maski sarong buhay sa saimong mga kaiwal. Ronota an mga tawong nang-api sa saimong banwaan.


text:
Ronota an gabos na pamayo kan mga kaiwal na nag-iisip na sinda sana an mga tawo sa daga na igwang halaga!


text:
Tipona giraray an mga tribu nin Israel, dangan tawan giraray sainda an daga na itinao mo sainda kaidtong panahon.


text:
O Kagurangnan, maherak ka sa Israel, an banwaan na namidbidan huli kan saimong ngaran, na inapod mong panganay na aking lalaki.


text:
Magsaksi ka para sa saimong banwaan, na saimong linalang sa kapinonan; otoba an mga hula kan mga propeta na saindang itinaram sa saimong ngaran.


text:
Danay kang nagin maugayon sa saimong banwaan; dangoga an saimong mga sorogoon mantang namimibi kami. Dangan mamimidbidan kan gabos na yaon sa daga na ika an Kagurangnan, an Dios kan mga panahon.


text:
Siring na an dila nakakanamit kan mga klase nin pagkakan, an intelihenteng isip nakakaaram kan mga kaputikan.


text:
An tawong may biribid na isip nagtatao nin kamondoan, alagad an tawong may eksperyensya iyo an mabalik kaiyan saiya.


text:
Aakoon nin sarong babae an siisay man na lalaki bilang agom, alagad kaipuhan pilion nin sarong lalaki an saiyang magigin agom.


text:
An kagayonan nin sarong babae nakakapaogma sa sarong lalaki; mayo na nin maorog pa kagayon sa panhiling nin tawo.


text:
Kun an babae maboot saka mahuyo sa saiyang pagtaram, an saiyang agom iyo na an pinakamapalad sa mga lalaki.


text:
Kun minaagom an sarong lalaki, napapasaiya an pinakamarahay na rogaring na pwedeng makamtan—sarong agom na makakatabang asin makakapakosog saiya.


text:
An rogaring na dai nakukudalan, linalaog nin mga mahabon. An lalaki na mayo nin agom, naglalagalag asin danay na minahangos nin hararom.


text:
Dai sinasarigan an tawong mayo nin sadiring harong asin barubanggi iba an tinotorogan, siring na dai sinasarigan an sarong mahabon na naglalagalag sa iba-ibang banwa.


text:
An nagkapirang tawo magigin katood mo sagkod na marahay an dalagan kan gabos na bagay, alagad magigin kalaban mo sinda sa panahon nin kasakitan.


text:
An totoong katood matabang saimo laban sa saimong mga kaiwal asin magigin kalasag mo siya sa atubang nin ralaban.


text:
Dai mo nanggad paglingawan an siring na katood sa saimong puso; hirasan mo siya kan bunga nin saimong kapangganahan.


text:
An siisay man pwedeng magtao nin hatol, alagad an nagkapira naggigibo kaiyan sa sadiri nindang karahayan.


text:
Magin maingat ka kun igwang magtao saimo nin hatol. Aramon mo ngona kun ano an saiyang makukua sa bagay na iyan, huli ta masisiguro mo na an sadiri niyang karahayan an nasa isip niya sana. Tibaad gamiton niya an saiyang kapangyarihan laban saimo.


text:
Tataraman ka niyang marahay an saimong gibo, dangan maharayo siya tanganing hilingon kun ano an mangyayari saimo.


text:
Dai ka magpahatol sa kiisay man na mayo nin pagsarig saimo, asin dai mo paghatolan an siisay man na nag-iimon saimo.


text:
Dai mo paghagadan nin hatol an sarong babae dapit sa saiyang karibal, an sarong matalaw dapit sa gera, an sarong negosyante dapit sa tarawadan, an sarong parapabakal dapit sa pagpabakal, an sarong maimot dapit sa pagpasalamat, an sarong makuring tawo dapit sa pagkaherak, an sarong hugakon dapit sa trabaho, an sarong aldawan na trabahador dapit sa paghaman kan saiyang trabaho, an sarong hugakon na oripon dapit sa masakit na trabaho. Dai mo pagpahalagahan an ano man na hatol na pwede nindang itao.


text:
Alagad magsarig ka sa tawong relihiyoso saka midbid sa pag-otob kan mga kabotan nin Kagurangnan, an tawong may pagmakulog saimo, na namomondo kun ika naparaot.


text:
Huli ta an kalag nin sarong tawo nugad iyo an nagtatao saiya nin mas marahay na impormasyon ki sa pitong bantay sa itaas nin halangkaw na tore.


text:
Alagad, orog sa gabos, mamibi ka sa Kahorohalangkawe tanganing ipahiling saimo an tama mong gibohon.


text:
May apat na bagay na tinatawan nin panahon kan isip: marahay asin maraot, an buhay asin an kagadanan. An apat na ini nagpopoon sa isip, alagad danay sindang nasa kapangyarihan kan dila.


text:
Pwedeng tuso siya sa pagtaram, alagad gutom an saiyang aabotan huli ta kaoongisan siya kan mga tawo.


text:
Pwedeng mangyari an siring huli ta kulang siya nin kadonongan asin dai siya tinawan nin Kagurangnan kan pakamidbid kan tamang sasabihon sa tamang panahon.


text:
Pwedeng sabihon nin sarong tawo na madonong siya asin sabihon saimo na tinutubod niya an naaaraman niya.


text:
An siisay man na totoong madonong iyo an magigin paratukdo kan saiyang banwaan, asin pwede nindang sarigan an itinutukdo niya bilang katotoohan.


text:
An buhay nin sarong tawo nabibilang huli sa mga aldaw, alagad an buhay nin Israel dai nanggad mabibilang huli sa mga aldaw.


text:
Makukua kan madonong na tawo an pagsarig kan saiyang banwaan, asin magigiromdoman ninda siya sagkod lamang.


text:
Aki ko, mantang nabubuhay ka, pugolon mo an saimong gana sa pagkakan, asin dai mo pagkakanon an anoman na makakaraot saimo.


text:
Huli ta an gabos na pagkakan bakong marahay para sa gabos, asin an gabos na tawo dai nagugusto sa parehong klase nin pagkakan.


text:
Dai ka mag-isip na kaipuhan manamitan mo an gabos na klase nin pagkakan, asin dai ka magpakapaslo sa anoman na pagkakan.


text:
Huli ta an sobrang pagkakan nagdadara nin kahelangan; kun gibohon mo iyan sa gabos na panahon, danay kang magkakaigwa nin problema sa tulak.


text:
Itao mo sa mga doktor an onra na maninigo sainda, huli ta an Kagurangnan an nagtao sainda kan saindang trabaho.


text:
An saindang kakayahan sa pagbolong hale sa Kahorohalangkawe, asin binalosan sinda kan mga hade huli kaiyan.


text:
An saindang naaaraman iyo an nagbubugtak sainda sa saindang mahalagang katongdan, asin ilinalangkaw sinda kan mga darakulang tawo.


text:
An Kagurangnan naglalang nin mga bolong hale sa daga, asin an tawong matanos an isip dai magduduwa-duwa sa paggamit kaiyan.


text:
Bakong an tubig na mapait kaidto nagin tubig na inomon huli sa sarong kahoy tanganing mamidbidan an kapangyarihan nin Kagurangnan?


text:
Siya an nagtao sa tawo kan kakayahan sa pagbolong, tanganing omawon ta siya huli kan mga milagro na saiyang ginigibo.


text:
An parmasyotiko iyo an minahalo kan mga bolong, asin ginagamit iyan kan mga doktor tanganing bolongon an mga helang saka paraon an kulog. Mayo nin kataposan an gibo nin Kagurangnan, an nagtatao nin marahay na hawak sa mga tawo sa kinaban.


text:
Aki ko, kun maghelang ka, dai mo iyan ipagpaliman-liman. Mamibi ka sa Kagurangnan, asin papaomayan ka niya.


text:
Dangan apodon mo an doktor—huli ta linalang siya nin Kagurangnan—asin dai mo siya pagpahaleon ta kaipuhan mo siya.


text:
huli ta mamimibi man siya sa Kagurangnan na tawan siya kan kakayahan na mapara an kulog na namamatean kan saiyang pasyente asin paomayan siya.


text:
Aki ko, magtangis ka kun igwa nin gadan. Maghibi ka asin maghaya sa pagpahiling kun gurano kahalaga saimo an nagadan. Hutada an bangkay sa tamang paagi asin dapat na yaon ka sa panahon kan paglubong.


text:
Sa kapaitan asin sa kaigotan nin boot, maghibi ka; otoba an tamang panahon nin pagmondo para sa sarong tawo. Magmondo ka sa laog nin saro o duwang aldaw, tanganing malikayan mo an mga tataramon laban saimo, dangan rangahon mo an saimong sadiri.


text:
Halawig na panahon an minaagi bago mawara an kamondoan pakatapos na magadan an sarong namomotan, alagad bakong tama na darahon ka kaiyan sa kadukhaan.


text:
Hare paglingawe na dai na mabalik an sarong gadan. Mayo nin itataong karahayan an saimong pagmondo sa saiya, asin nakukulogan ka pa.


text:
Magagadan ka, siring na nagadan siya. Ngunyan na aldaw, siya an nagadan; sa masunod na aldaw, ika na man.


text:
An sarong estudyante dapat igwa nin panahon sa pag-adal kun boot niyang magin madonong; dapat haleon saiya an ibang katongdan.


text:
Paanong magigin madonong an sarong paraoma, na an nasa isip sana iyo an pag-alaw saka pagpatrabaho kan mga baka, na an aram sanang pag-olayan iyo an dapit sa mga torong baka?


text:
Siring man kaiyan an mga panday saka ekspertong paraukit, na nagtatrabaho aldaw-banggi sa pag-ukit sa mamahalon na bato, maingat sa paggibo nin mga bagong disenyo. Napapagal sinda nin marahay sa pagpinta nin sarong dakulang ladawan, asin nagtatrabaho sinda sagkod banggi tanganing mahaman an saindang ginigibo.


text:
Siring man kaiyan an sarong panday sa lansang sa atubang kan saiyang pulpogan, na nagpaplano kun ano an gigibohon sa sarong pedasong lansang. Nasusulo kan init kan kalayo an saiyang kublit mantang ginaganot siyang nagtatrabaho sa atubang kan horno. Nabobongog siya kan tanog kan maso mantang minamasdan niya na nagkakaporma an saiyang ginigibo. Napapagal siya nin marahay, asin nagtatrabaho siya sagkod sa banggi tanganing mahaman an samno kaiyan.


text:
Siring man kaiyan an paragibo nin koron, na nagtutukaw sa atubang kan saiyang pinagtatrabahoan, saen an rweda pinapatalibong kan saiyang mga bitis; an isip niya nasa saiyang ginigibo, asin pinaghohorophorop niya kun pira an saiyang mahahaman.


text:
Tinitimaktimakan ngona niya an laboy sagkod na pwede na niyang matawan nin porma kan saiyang mga kamot; napapagal siyang marahay sa pagpakinang kaiyan, asin nagtatrabaho siya sagkod banggi sa paglinig kan horno.


text:
An mga trabahador na ini nagsasarig sa saindang mga kamot, asin an lambang saro eksperto sa sadiri niyang trabaho.


text:
Kun mayo nin mga tawong arog sainda, dai magkakaigwa nin mga syudad; mayo nin siisay man na maerok o madalaw sa mga lugar na dai makukuahan kan siring na mga tawo.


text:
An mga tawong ini dai pinaghahanap tanganing maglingkod sa konseho kan banwaan, asin dai sinda pinapakapot kan mahahalagang mga katongdan. Dai sinda naglilingkod bilang mga hukom, asin dai ninda nasasabotan an dapit sa mga katogonan. Mayo sinda nin inadalan asin dai sinda namimidbidan huli kan saindang kadonongan. Dai mo sinda makukuang nagtataram nin mga talinhaga.


text:
Alagad an saindang trabaho iyo an minapapusog kan kinaban. Kun nagtatrabaho sinda, nakakaarog iyan sa pagpamibi.


text:
Alagad laen man an tawong idinusay an saiyang sadiri sa pag-adal kan Katogonan kan Kahorohalangkawe. Sinisiyasat niya an kadonongan kan gabos na suanoy na parasurat asin pinag-aadalan niya an mga propesiya.


text:
Tinotoom niya an mga kasabihan kan mga bantog na tawo asin eksperto siya sa pag-interpretar kan mga parabola.


text:
Inaadalan niya an mga nakatagong kahulogan kan mga talinhaga asin kaya niyang ipahayag an mga bakong malinaw na kahulogan kan parabola.


text:
Inaapod siya nin darakulang mga tawo tanganing maglingkod sainda, asin mahihiling mo siya sa kaibahan nin mga pamayo. Nagbabyahe siya sa mga dayuhan na daga sa paghinguang manodan an dapit sa karahayan asin karatan nin tawo.


text:
Ugale niya an magbangon nin amay asin mamibi sa Kagurangnan na saiyang Kaglalang, naghahagad na patawadon siya kan saiyang mga kasalan.


text:
Dangan kun boot an dakulang Kagurangnan, mapapano siya nin pakasabot. Mataram siya nin mga tataramon na may kadonongan, asin magpapasalamat siya sa Kagurangnan sa saiyang pagpamibi.


text:
Magkakaigwa siya nin pakasabot na saiyang ikakahiras asin marahay na hatol na ikakatao, siring man nin mga bisyon kan mga sekreto nin Kagurangnan.


text:
Ipapahayag niya an saiyang nanodan sa saiyang katukdoan, asin mag-oorgulyo siya sa Katogonan saka sa tipan nin Kagurangnan.


text:
Dakul an maomaw kan saiyang kadonongan, asin dai iyan mawawara, huli ta magigiromdoman siya kan mga tawo sa gabos na henerasyon.


text:
Kun maggurang siya, magagadan siya na sarong bantog na tawo, asin kun magadan siya bago nagin bantog, makokontento na siya.


text:
Dangoga nindo ako, kamo na relihiyosong kaakian ko, asin magbururak kamo arog sa rosas sa pangpang nin salog.


text:
Magbururak kamo siring sa liryo, asin iwarak nindo an saindong hamot arog sa insenso. Mag-awit kamo kan mga kaomawan nin Kagurangnan, dangan pasalamatan nindo siya huli kan gabos niyang gibo.


text:
Pamurawaya nindo an saiyang ngaran asin magpasalamat kamo na may pag-omaw! Awita nindo an awit na ini kaiba an tanog nin mga lira:


text:
An gabos na ginibo nin Kagurangnan marahay nanggad; anoman an saiyang pagboot naootob sa saiyang panahon.


text:
Mayo nin siisay man na maghapot kun tadaw ta arog kaiyan an mga bagay; sisimbagon an mga hapot na iyan sa tamang panahon. Nagboot siya, asin natipon an katubigan, dakulang mga lanob nin tubig an nagtindog kan siya magtaram.


text:
Anoman an saiyang ipinagboboot tolos na nagigibo; mayo nin kasagkoran an saiyang kapangyarihan sa pagligtas.


text:
Nahihiling niya an kabilogan kan panahon, poon sa kapinonan sagkod sa kataposan, asin mayo nin makangangalas para sa saiya.


text:
Mayo nin siisay man na maghapot kun tadaw ta arog kaiyan an mga bagay; huli ta linalang an gabos na bagay na may sadiring katuyohan.


text:
Arog sa Salog nin Nilo, nagsusupay an saiyang bendisyon na nagpapayaman sa kinaban sa paagi nin sarong matubang na baha.


text:
Poon sa kapinonan naggibo siya nin mga marahay na bagay para sa mga matanos, asin mga makangirhat na bagay para sa mga parakasala.


text:
An mga nangongorog na kaipuhan nin tawo tanganing mabuhay iyo ini: tubig, kalayo, lansang, saka asin, arina, dugos, saka gatas, arak, gubing, asin lana.


text:
Igwang mga doros na linalang tanganing magdara nin padusa, makosog nin marahay kaya nahihiro an kabukidan. Sa mga panahon nin paghukom, binubutasan ninda an saindang kapangyarihan asin pinapakulpa an kaanggotan kan saindang kaglalang.


text:
An mga maisog na hayop, an mga uyang, asin an mga halas; an espada na nanggagadan sa maraot; an kalayo, uran nin yelo, gutom, asin helang; an mga ini gabos linalang bilang mga padusa.


text:
Maogma nindang inootob an kabotan nin Kagurangnan asin andam sinda sa paglingkod saiya digdi sa daga. Kun minaabot na an panahon nin saindang paglingkod, dai nanggad sinda minalapas. (


text:
Mayo nin makasabi na mas maraot an ibang bagay ki sa iba, huli ta marahay an gabos sa tamang panahon.


text:
Kaya ngunyan, mag-awit kamo nin mga pag-omaw sa bilog nindong puso, asin omawon nindo an ngaran nin Kagurangnan!


text:
An lambang tawo tinawan nin dakul na trabaho. Gabos kita igwa nin sarong magabat na pasan, magpoon na iluwas kita sa tulak nin satong ina sagkod sa aldaw na magbalik kita sa daga, an ina nyato gabos.


text:
kita gabos, magpoon sa hade na nakatukaw sa magayon niyang trono asin nakasulot nin panghadeng gubing saka nakokoronahan, sagkod sa pinakahababang tawo na nakagubing nin sako asin nabubuhay sa kadukhaan.


text:
Sa bilog tang buhay, minaabot sato an kaanggotan, pag-imon, kasakitan, kapurisawan, an takot sa kagadanan, asin mga pakipag-iwal. Maski sa panahon nin pagpahingalo, nag-iisip pa kita nin mga panibagong mga kasakitan sa satong pagkakatorog.


text:
Kadikit sanang pahingalo an napapasato. Kun nagkakatorog na kita, garo man sanang bako kitang torog, huli ta napupurisaw kita kan satong mga hona-hona. Kun nangangatorogan kita na nagdudulag sa satong kaiwal,


text:
bago kita madakop, nagigimata kita asin nakakaginhawa kun naaaraman tang mayo man palan kitang dapat na katakotan.


text:
Uya an kaipuhan atubangon kan gabos na linalang, tawo man o hayop, (alagad makapitong beses na maraot iyan para sa mga parakasala):


text:
An gabos na naggikan sa daga nagbabalik sa daga, siring na an gabos na tubig minabulos pabalik sa dagat.


text:
An gabos na pagsuhol asin inhustisya mapapara, alagad an bunga kan kaimbodan magdadanay sagkod lamang.


text:
An kayamanan na nakua sa maraot na paagi nakakaagid sa sarong salog na nagsusupay an tubig kun makosog an uran, na


text:
An mga aki kan bakong diosnon na mga tawo dai magwawalat nin darakulang pamilya; nakakaagid sinda sa mga tinanom na naghihinguang makagamot sa gapo,


text:
Paladan an tawong mayaman o an tawong igwa nin trabaho, alagad mas marahay pa sa duwang ini an tawong nakakua nin kayamanan.


text:
An ngaran nin sarong tawo pwedeng magdanay kun igwa siya nin mga aki o kun magpatindog siya nin syudad, alagad an agom na dai nakukuahan nin sala mas marahay pa ki sa duwang naenot.


text:
An arak saka an tugtog nakakapaogma sa puso, alagad an pagkamoot sa kadonongan mas marahay pa ki sa duwang naenot.


text:
An plawta saka an arpa nakakagibo nin marahay na tugtog, alagad mas marahay an magayon na tingog ki sa duwang naenot.


text:
An pinong hiro saka an gayon nakakawili sa panhiling, alagad bako nanggad arog iyan kan berdeng supang kan tinanom.


text:
Dai ka pwedeng masala sa kaibahan nin sarong marahay na katood o kanatad, alagad mas marahay pa sa duwang naenot an sarong babae sa kaibahan nin saiyang agom.


text:
An mga tugang na lalaki saka mga katabang marahay na magin kaiba sa panahon nin kasakitan, alagad an paglimos orog pang nakakatabang ki sa duwang naenot.


text:
An bulawan saka an plata nakakapapusog sa tindog nin sarong tawo, alagad an marahay na hatol mas marahay pa ki sa duwang naenot.


text:
An kayamanan saka an kosog nakakapapusog nin boot, alagad an pagkatakot sa Kagurangnan makakatao saimo nin mas orog na pusog nin boot. Kun may pagkatakot ka sa Kagurangnan dai mo na kaipuhan an ano pa man; iyan an bilog na tabang na saimong kaipuhan.


text:
An pagkatakot sa Kagurangnan nakakaagid sa sarong tatamnan nin bendisyon; dai ka na magmamawot nin orog pang mamuraway na pailihan.


text:
Kun magsasarig ka sa ibang tawo para sa saimong pagkakan, dai mo tinatawan nin dignidad an saimong buhay. Dinidigtaan mo an saimong sadiri huli sa pag-ako nin pagkakan hale sa ibang tawo. An sarong tawong intelihente asin natukdoan nin marahay naglilikay sa siring na bagay.


text:
An mayong sopog na tawo pwedeng magsabi na an pakilimos marahay, alagad sa saiyang isip, siya pinagsosolo.


text:
Kagadanan! An paghorop-horop kaini mapait para sa tawong mayaman, na matoninong na namumuhay sa tahaw kan saiyang mga rogaring, ligtas sa mga kahandalan, asin maganang magkakan.


text:
Kagadanan! An saimong pag-abot sarong kaogmahan para sa sarong namumuhay sa kadukhaan, naghehelang, gurang na, nagagabatan nin mga kahandalan, buta, asin mayo nin paglaom.


text:
Dai kamo matakot sa dekreto nin kagadanan. Giromdoma na nag-abot iyan sa mga naenot saindo asin maabot iyan sa mga tawong mamumundag pakatapos nindo.


text:
An Kagurangnan an nagboot kaiyan para sa lambang buhay na linalang. Siisay ka na maolang sa kamawotan kan Kahorohalangkawe? Sa kinaban kan mga gadan mayo nin magmamakulog kun nabuhay ka sa laog nin sampolo, sanggatos, o sangribong taon.


text:
An kaakian kan mga parakasala, na pinadakula sa bakong diosnon na kapalibotan, nagigin makaoongis na mga tawo.


text:
Mawawara sa sainda an anoman na manahon ninda, asin mamumuhay na mayong onra an saindang kapagarakian.


text:
Herak man saindo, kamong mga bakong diosnon na tawo, na nagtalikod sa Katogonan kan Kahorohalangkaweng Dios.


text:
Kun kamo mangaki, magkakagaradan sinda asin mayo nin mawawalat saindo kundi kamondoan. Magkakaigwa nin dakulang kaogmahan sa panahon na kamo masingkog, asin maski gadan na kamo, mamaldisyonon pa kamo.


text:
An ano man na hale sa alpog mabalik sa alpog; kaya an bakong diosnon na tawo naglalakaw sa maldisyon pasiring sa kapahamakan.


text:
Ingati nindo an saindong dangog, huli ta magdadanay iyan ki sa sangribong dakulang sarayan nin bulawan.


text:
Mga aki ko, sunoda nindo an itinutukdo ko saindo asin mamuhay kamo sa katoninongan. An kadonongan na dai nahahayag nakakaagid sa kayamanan na itinago—an duwang ini mayo nin pakinabang.


text:
An sarong tawo na nagtatahob kan saiyang kalolongan mas marahay pa ki sa tawong nagtatago kan saiyang kadonongan.


text:
Mga aki ko, pagdangog kamo asin tutukdoan ko kamo kan mga sitwasyon na dapat masopog kamo. Huli ta bakong tama na masopog kamo sa gabos na panahon.


text:
Sa atubang kan saindong mga magurang masopog kamo kan gibong karigsokan. Sa atubang nin sarong pamayo o sarong dakulang tawo masopog kamo sa pagputik.


text:
Sa atubang nin sarong hukom masopog kamo sa paggibo nin krimen. Sa atubang nin sarong katiriponan o banwaan masopog kamo sa paglapas kan katogonan. Sa atubang nin sarong katood o kasosyo masopog kamo sa pandadaya.


text:
Sa atubang nin saindong mga kanatad masopog kamo sa panghahabon. Masopog kamo sa paglapas nin sarong panuga, sa pagbugtak kan saindong siko sa lamesa kun nagkakakan, sa pagigin maimot kun hinahagadan nin anoman,


text:
sa pagsayuma sa pakiolay nin sarong kadugo, sa pag-olang kan deretso nin sarong tawo, sa paghiling sa agom nin ibang lalaki,


text:
sa pagkakaigwa nin relasyon sa saiyang oripon na babae (likayan nindo an saiyang higdaan!) sa pag-insulto kan saindong mga katood, sa pagtuyaw pakatapos na magtao kamo nin mga regalo,


text:
asin sa pagpahayag nin mga sekreto. Iyo ini an mga sitwasyon na dapat masopog kamo, asin gagalangan pa kamo kan mga tawo huli kaiyan.


text:
Alagad, pwedeng magbunga nin pagkakasala an sobrang paghunod sa mga tawo. Uya an nagkapirang bagay na dai nindo dapat ikasopog:


text:
an Katogonan kan Kahorohalangkawe asin an saiyang tipan, an matanos na paghukom maski sa mga bakong diosnon na tawo,


text:
an pagganansya, dakula man o sadit, an pakikipagtawadan sa sarong negosyante, an danay na pagdisiplina kan saindong kaakian, an paghampak sa bakong maimbod na oripon sagkod na magbulos an dugo.


text:
Mas marahay na kandadohan an saindong mga gamit kun dai nindo nasasarigan an saindong agom o kun igwa nin dakul na tawo sa laog kan saimong harong.


text:
Magkaigwa kamo nin tamang lista kan anoman na idiniposito nindo o kan anoman na itinao o inako nindo.


text:
Dai kamo magduwa-duwa sa pagtukdo sa sarong lolong o sa sarong gurang nang lalaki na nakikiiba sa maraot na mga babae. An gabos na ini mahalagang hatol, asin kun sunodon nindo ini, magugustohan kan gabos an saindong ugale.


text:
An sarong ama nahahandal para sa saiyang aking babae, maski dai niya ini ipinapahiling. Mantang hoben pa an aking babae, nahahandal na an ama na tibaad dai maagom an saiyang aki. Kun naagom na siya, naghahandal an ama dapit sa kaogmahan niya.


text:
Kun birhen an saiyang aki, naghahandal an ama na tibaad maparaot ini asin magbados mantang nag-eerok sa harong niya. Kun naagom na, naghahandal an ama na tibaad dai siya magin maimbod sa agom o tibaad dai siya mag-aki.


text:
Bantayan mo nin marahay an saimong aking babae kun matagas an saiyang payo, ta tibaad gibohon ka niyang sarong ngingisihan sa atubang nin saimong mga kaiwal. Ika an magigin danay na ngingisihan kan gabos na tawo sa banwa, sarong tawong mayo nin onra sa bilog na banwaan.


text:
Dai mo siya pagtugotan na magpahiling kan saiyang kagayonan sa atubang kan mga lalaki, o magpalihis kan oras sa pakikipag-olay sa mga babae.


text:
An karatan nin sarong lalaki mas marahay pa ki sa karahayan nin sarong babae; nagdadara an mga babae nin sopog asin pagkawara nin onra.


text:
Ngunyan boot kong ipagiromdom saindo an mga gibo nin Kagurangnan asin ipahayag an mga bagay na sakong nahiling. Huli sa mga tataramon nin Kagurangnan nagigibo an saiyang mga trabaho.


text:
An gabos na lugar naliliwanagan kan saldang kan aldaw, asin an gabos napapano kan kamurawayan nin Kagurangnan.


text:
An Kagurangnan dai nagtao sa saiyang mga banal na anghel nin kapangyarihan sa pagpahayag kan gabos niyang darakulang ginibohan, maski ngani tinawan niya sinda nin kapangyarihan na dai makulogan mantang nagtitindog sa mamuraway niyang atubang.


text:
Sinisiyasat niya an mga kairaroman asin an mga puso nin katawohan; naaaraman niya an saindang mga sekreto. An Kahorohalangkawe nakakaaram kan gabos na dapat na maaraman asin nasasabotan niya an mga tanda kan mga panahon.


text:
Naaaraman niya an gabos na nangyari na asin an gabos na mangyayari pa; ipinapahayag niya an kairaroman nin mga misteryo.


text:
An matoninong na kinaban nagpapahayag kan kadakulaan kan saiyang kadonongan; dai siya magbabago sagkod pa man. Mayo nin anoman na ikakadagdag saiya, asin mayo man nin hahaleon; dai niya kaipuhan an siisay man na maghatol saiya.


text:
An gabos na bagay na ini nabubuhay asin nagdadanay sagkod lamang; gabos sinda igwa kan sadiri nindang katuyohan.


text:
Pades an gabos na bagay, an lambang saro igwa nin katimbang, alagad mayong ginibo an Kagurangnan na masasabing may kulang.


text:
An gabos minapano kan karahayan kan ibang bagay. Pwede daw na mauyam an tawo sa paghiling kan kamurawayan na ini?


text:
An aldaw, kun minatunga, nagpapahayag sa saiyang pag-itaas na iyan sarong makangalas na gibo kan Kahorohalangkawe.


text:
Nakakasulo an init kan horno na pinagtatrabahoan nin sarong tawo, alagad makatolong beses an init kan aldaw na minasulo kan kabukidan. Pinapaluwas kaiyan an nagkakalayong saldang, na nakakasula huli sa kaliwanagan.


text:
Yaon man an bulan, na nagtatala kan pag-agi nin panahon, sarong mayong tapos na tanda kan nagliliwat na mga panahon.


text:
An bulan iyo an minatalaan kan mga banal na aldaw, sarong ilaw na nagdidiklom pakatapos kan saiyang kabilogan.


text:
An “bulan” nginaranan sunod sa bulan, makangangalas na paghilingon mantang nagdadakula barubanggi, sarong maliwanag na tanda para sa langitnon na hukbo, na nagliliwanag sa kahiwasan nin kalangitan.


text:
An nagliliwanag na mga bitoon iyo an nagpapagayon kan kalangitan, mga nagkikinang na samno sa halangkaw na kalangitan nin Kagurangnan.


text:
Minaontok sinda sa lugar na itinalaan sainda kan An Banal asin dai sinda nag-oontok sa saindang pagbabantay.


text:
Hilinga an bulalangaw dangan omawa an kaggibo kaiyan! Gurano kamuraway, kakinang an saiyang kagayonan.


text:
Siring sa pana na tiniko kan mga kamot kan Kahorohalangkawe, naaabot kaiyan an mga pagdolonan sa sarong arko nin kamurawayan.


text:
Binubukasan an mga kwartong sarayan sa kalangitan, asin minariligid paluwas an mga dampog siring sa naglalayog na mga gamgam.


text:
Huli sa saiyang kapangyarihan minatambak siya nin mga panganoron asin pinaparasa an nyebe nganing magin uran nin yelo.


text:
Minataram siya, asin pinapatakig kan daguldol an daga; hinahampak man an daga kan bagyong hale sa amihan asin kan aripuros. An nyebe iwinawarak niya arog sa naglalayog na mga gamgam, arog sa mga doron na nagtutugdon sa daga.


text:
Minangalas kita sa magayon na kaputian kan nyebe, asin sa pagngalas minamasdan ta an paghulog kaiyan.


text:
Minahuyop an malipot na doros kan amihan asin nagigin yelo an katubigan; an lambang danaw saka sapa nagigin yelo, na garo nagsulot nin pantahob sa daghan.


text:
Hinahalon niya an kabukidan asin sinusulo an kalangtadan, dangan siring sa kalayo na inaalang niya an doot.


text:
Alagad nakakabalik an buhay sa gabos na ini pag-abot kan ambon, mantang naglilipot an panahon asin minatunga an alopoop.


text:
Huli sa saiyang kadonongan, pinapakalma niya an dakulang kadagatan dangan binubugtakan niya iyan nin mga isla.


text:
An mga marino nag-oosip dapit sa mga pag-alaman sa dagat, asin minadangog kita kan saindang mga istorya mantang nagngangalas.


text:
Huli ta yaon sa dagat an makangangalas saka magayon na mga linalang: darakulang impakto asin gabos na linalang na may buhay.


text:
Huli sa Kagurangnan, dai nalalagalag an saiyang mga sugo, asin huli sa saiyang tataramon an gabos na bagay nagkakasararo.


text:
Magtaram man kita nin dakul dai kita makakahaman, alagad iyo ini an kahulogan kaiyan: an Kagurangnan iyo an gabos.


text:
Maski gibohon mo an pinakaorog mong pag-omaw saiya, dakula pa giraray siya sa pwede mong ikapahayag. Maski mayong ontok asin sa bilog na kosog galangan mo siya, bako pa giraray maninigo an magigin pag-omaw mo saiya.


text:
Mayo pang nakahiling saiya, mayo nin makakaladawan saiya; mayo nin pwedeng mag-omaw saiya sosog sa maninigo saiya.


text:
Dakul na bagay na orog pang dakula ki sa mga ini an dai pa aram, huli ta kadikit pa sana an nahiling ta sa saiyang ginibohan.


text:
Kaya ngunyan, omawon ta an mga bantog na kalalakihan, an satong mga ginikanan kan mga nakaaging henerasyon,


text:
mga lalaking tinawan nin Kagurangnan nin dakulang kamurawayan, na sa sainda nahiling an saiyang kadakulaan magpoon sa kapinonan nin panahon.


text:
Igwa nin nagkapirang namayo nin mga kahadean, asin nagkapirang nabantog huli kan saindang kapangyarihan. An nagkapira sainda mga madonong na parahatol, asin an nagkapira, nagpropesiya.


text:
Igwang mga pamayo nin mga nasyon na an saindang mga dekreto iyo an nagpalakaw kan saindang namamanwaan, mga pamayo na nagpaluwas nin mga dekreto, mga madonong sa pagtaram nin mga katukdoan, asin idtong naggagamit nin hararom na mga talinhaga,


text:
Igwa man nin iba na dai na ginigiromdom, na garo baga dai sinda nabuhay, na nagadan dangan nalingawan, sinda, asin an saindang kaakian pakatapos ninda.


text:
An saindang marahay na dangog mapapaduman sa saindang mga kapagarakian, asin iyo iyan an saindang magigin pamana.


text:
An saindang mga kapagarakian padagos na nag-ootob kan tipan asin danay na mag-ootob huli kan ginibo kan saindang mga ginikanan.


text:
Magpapadagos sagkod lamang an saindang pamilya, asin an saindang kabantogan dai nanggad malilingawan.


text:
Si Enoc nawilihan nin Kagurangnan asin dinara siya sa langit. Siya an nagin aarogan nin pagsolsol para sa gabos na panahon.


text:
Si Noe sarong matanos asin maimbod na tawo. Pakatapos na umabot an paggaba, tinawan niya nin bagong kapinonan an katawohan. Huli saiya, igwang mga tawo na natada sa daga pakatapos kan baha.


text:
An Kagurangnan guminibo saiya nin mayong tapos na tipan, nanunuga na dai na nanggad niya paparaon an tawo huli sa baha.


text:
Si Abraham iyo an dakulang ginikanan kan dakul na nasyon, asin mayo nin siisay man na makakaarog sa saiya sa kabantogan.


text:
Inotob niya an Katogonan kan Kahorohalangkawe, asin nakipagtipan siya saiya, sarong tipan na makukua sa saiyang hawak. Kan baloon siya, nahiling siyang maimbod.


text:
Kaya naggibo nin banal na panuga an Kagurangnan na an saiyang mga kapagarakian magigin sarong bendisyon sa kinaban; na an saindang bilang magigin siring sa alpog kan kinaban; na gagalangan sinda orog pa ki sa arin man na banwaan sa daga; na an saindang daga magigin mahiwas, magpoon sa Eufrates sagkod sa mga poro kan daga.


text:
Itinao man nin Kagurangnan ki Isaac an parehong panuga huli na sana ki Abraham na saiyang ama, dangan ki Jacob. Itinaram niya giraray an saiyang panuga na an mga kapagarakian ni Abraham magigin sarong bendisyon sa gabos na tawo. Tinaraman nin Kagurangnan si Jacob na bebendisyonan niya ini; itinao niya saiya an daga na mapapasaiya, saka binaranga idto sa doseng kabtang, saro para sa lambang tribu.


text:
Hale sa kapagarakian ni Jacob, nagkua an Kagurangnan nin sarong diosnon na lalaki na nagustohan kan gabos, namotan nin Dios asin kan mga tawo. An lalaking ini iyo si Moises, na an lambang giromdom sarong bendisyon.


text:
Ginibo siya nin Kagurangnan na kapantay kan mga anghel sa kamurawayan, asin tinawan nin kapangyarihan na matakotan kan saiyang mga kaiwal.


text:
Duman sa Egipto, sa saiyang pagboot, umabot an kapahamakan. Ginibo nin Kagurangnan na galangan siya kan mga hade. Itinao nin Kagurangnan ki Moises an saiyang mga pagboot para sa saiyang banwaan asin ipinahiling niya saiya an nakasusulang liwanag kan saiyang presensya.


text:
Pinili nin Kagurangnan si Moises hale sa gabos na katawohan asin kinonsagra niya ini huli kan saiyang kaimbodan saka kapakumbabaan.


text:
Itinugot nin Kagurangnan na madangog siya ni Moises asin giniyahan niya ini sa mahibog na kadikloman. Hampangan na itinao niya saiya an mga pagboot, an Katogonan na nagtataong buhay asin pakaaram, tanganing itukdo ni Moises an tipan sa mga Israelita.


text:
Pinili nin Kagurangnan si Aaron, sarong banal na lalaki arog kan saiyang tugang na si Moises, hale sa tribu ni Levi.


text:
Naggibo siya ki Aaron nin mayong kataposan na tipan, asin itinao saiya an katongdan na maglingkod bilang padi sa banwaan nin Kagurangnan. Ilinangkaw niya si Aaron sa paagi nin paggubing saiya nin magagayon na gubing saka mga samno,


text:
na mayo nin kaninan sa saindang kagayonan. Itinao niya saiya an tanda nin awtoridad: an linong kalsonsilyo, an tunika, asin an abito na may mga granada sa palibot kan gayad.


text:
Pinalibotan man nin mga bulawan na kampanilya an gayad kan abito, tanganing kun naglalakaw siya, madangog an tanog sa Templo, asin magiromdoman nin Kagurangnan an saiyang banwaan.


text:
Itinao nin Kagurangnan ki Aaron an banal na abito na binurdahan nin bulawan, asul, saka purpura; itinao man saiya an pantahob sa daghan kaiba kan Urim asin Tummim;


text:
an pulang torsido, na gibo nin eksperto; an mahahalagang mga bato na nauukitan nin mga ngaran, na kinalopkopan nin bulawan kan alahero, dangan ibinugtak sa pantahob sa daghan tanganing magiromdoman nin Kagurangnan an doseng tribu nin Israel.


text:
Itinao man niya saiya an sarong turban na may samnong bulawan na inukitan kan mga tataramon “Kinonsagra sa Kagurangnan.” Magayon an pakagibo kaiyan, trabaho nin sarong eksperto, asin sarong dakulang onra an pagsulot kaiyan.


text:
Bago kan panahon ni Aaron, mayo pa nin nahiling na siring kagayon na mga bagay. Mayo nin siisay man kundi si Aaron asin an saiyang mga kapagarakian sana an nagsulot o magsusulot kaiyan.


text:
Si Moises an nagtalaga ki Aaron bilang padi, asin linahidan niya ini nin banal na lana; iyan sarong mayong tapos na tipan para saiya asin para sa saiyang mga kapagarakian tanganing maglingkod sinda sa Kagurangnan bilang saiyang mga padi asin tanganing bendisyonan an saiyang banwaan sa ngaran nin Kagurangnan.


text:
Pinili nin Kagurangnan si Aaron hale sa gabos na katawohan tanganing magdolot nin mga sakripisyo, magtutong nin mahamot na insenso na mapagiromdom sa Kagurangnan kan saiyang banwaan, asin mahale kan saindang mga kasalan.


text:
Ipinaniwala niya an mga katogonan sa pag-iingat ni Aaron; tinawan niya siya nin awtoridad tanganing maghukom asin tanganing tukdoan an Israel kan Katogonan.


text:
Kan an mga tawo yaon duman sa kalangtadan, igwa nin sarong grupo na kaayon sa ibang pamilya na anggot na naglaban ki Moises. An mga ini iyo si Datan, Abiram, asin Kora saka an saindang pag-iriba.


text:
Nahiling nin Kagurangnan an saindang ginigibo asin naanggot siya. Labi-labi an kaanggotan niya kaya naggibo siya nin milagro asin ginadan niya sinda sa naglalaad na kalayo.


text:
Dangan dinagdagan niya an kamurawayan ni Aaron asin tinawan niya ini nin pamana: itinalaan niya saiya an enot na mga ani, tanganing magkaigwa nin pagkakan an mga padi.


text:
An mga isinakripisyo sa Kagurangnan iyo an saindang pagkakan; itinao ini nin Kagurangnan ki Aaron asin sa saiyang mga kapagarakian.


text:
Alagad dai si Aaron magmamana nin daga arog kan ibang mga tawo, dai siya nin sadiring kabtang. An Kagurangnan mismo iyo an saiyang sadiring kabtang saka kahirasan.


text:
Sunod ki Moises saka ki Aaron, si Finehas na aking lalaki ni Eleazar iyo an ikatolo sa kamurawayan, huli ta pusog an saiyang pagkatakot sa Kagurangnan, asin siya sana an nagin maimbod kan magrebelde sa Dios an mga tawo. Siya an nagin dalan kan kapatawadan kan mga kasalan nin Israel.


text:
Kaya nakipagtipan saiya an Kagurangnan—sarong daing tapos na tipan. Siya an mamamahala kan santwaryo asin kan saiyang banwaan; siya asin an saiyang kapagarakian an maglilingkod bilang Halangkaw na Padi sagkod pa man.


text:
An tipan na ini bakong arog kan tipan niya ki David na aking lalaki ni Jesse, na kabilang sa tribu ni Juda, na an pagigin hade ipinapamana kan ama sa saiyang aking lalaki. An pagigin padi magdadanay sagkod lamang sa kapagarakian ni Aaron.


text:
Itugot logod nin Kagurangnan na magkaigwa ka nin kadonongan tanganing matanos mong mahukoman an saiyang banwaan, tanganing dai mawara sa sainda an kauswagan, asin tanganing magdanay sagkod sa maabot na panahon an saindang kamurawayan.


text:
Si Josue na aking lalaki ni Nun sarong dakulang soldados. Siya an nagsunod ki Moises bilang propeta. Sosog sa kahulogan kan saiyang ngaran, siya nagin sarong dakulang paraligtas kan piniling banwaan nin Kagurangnan. Dinaog niya an mga kaiwal na nagsalakay sainda, tanganing ikatao niya sa Israel an saindang daga.


text:
Mamuraway siya nin marahay kan iitaas niya an saiyang mga kamot dangan pangenotan niya an mga pagsalakay sa mga syudad!


text:
Mayo nin siisay man na nakatindog laban saiya; sarong banal na gera an saiyang ipinaglaban para sa Kagurangnan.


text:
Giromdoma kun paano niya pinugol an paghiro kan aldaw asin pinahalawig an sarong aldaw na magin siring sa duwang aldaw.


text:
Nagsimbag saiya an dakulang Kagurangnan sa paagi nin mga gapong yelo. An mga gapong yelong ini itinapok niya sa mga kaiwal asin ginadan niya sinda sa paglugsot sa Bet-Horon, tanganing mamidbidan kan mga nasyon kun gurano kakosog si Josue, huli ta nakikilaban ini bilang sarong banal na parasunod nin Kagurangnan.


text:
Nagin maimbod si Josue kan panahon ni Moises. Maimbod siya asin si Caleb na aking lalaki ni Jefunne. Nagtindog sinda laban sa bilog na katiriponan, pinugol an mga tawo sa pagkakasala asin pinaontok an maraot nindang paggurumod-gumod.


text:
An duwang ini iyo sana an natadang buhay hale sa seis syentos mil na mga Israelita na nagralakaw sa kalangtadan asin nakalaog sa mayaman saka matubang na daga na magigin pamana ninda.


text:
Pinakosog nin Kagurangnan si Caleb, asin kan gurang na siya, nakaduman pa siya sa mabulod na daga dangan sinakop idto para sa saiya asin para sa saiyang mga kapagarakian.


text:
Dangan yaon man an mga hukom, na an lambang saro nagin bantog, na dai nanggad nagsamba sa mga dios-dios asin dai nanggad nagtalikod sa Kagurangnan.


text:
Galangan logod an saindang giromdom! An mga tawong ini na satong ginagalangan magkaigwa logod nin bagong buhay sa paagi kan saindang mga kapagarakian!


text:
Namotan nin Kagurangnan si Samuel. Bilang propeta nin Kagurangnan, pinakosog niya an kahadean asin nagbugtak siya nin mga pamayo para sa banwaan.


text:
Hinukoman niya an nasyon sosog sa Katogonan nin Kagurangnan, asin iningatan nin Kagurangnan an Israel.


text:
Huli kan kaimbodan ni Samuel, inako siya bilang sarong tunay na propeta. Nagsarig saiya an mga tawo bilang sarong parahula huli kan saiyang mga tataramon.


text:
Kan pinaghomaan siya kan saiyang mga kaiwal sa palibot niya, nag-apod siya sa Kagurangnan, an Makakamhan, asin nagdolot siya nin sarong pasusong kordero.


text:
Kan naghihingagdan na si Samuel, nagtaram siya sa atubang nin Kagurangnan saka kan napiling hade na dai nanggad siya nagkua kan pagsadiri nin siisay man, maski sarong pades na sandalyas. Mayo nin nagsalungat saiya.


text:
Kan gadan na siya, nagpropesiya pa siya ki Hadeng Saul kun paano ini magagadan. Nagtaram siya bilang sarong propeta hale sa lulubngan, tanganing paraon an karatan kan saiyang banwaan.


text:
Siring na itinalaan para sa Kagurangnan an matabang kabtang kan dolot nin pakisumaro, siring man pinili si David hale sa kadaklan kan mga Israelita.


text:
Kan hoben pa siya, ginadan niya an sarong higante tanganing iligtas an saiyang banwaan. Nagbugtak siya nin sarong gapo sa saiyang lagpitaw, naghimonta dangan pinaontok an kapaabaw-abawan ni Goliat.


text:
Namibi siya sa Kagurangnan, an Kahorohalangkawe, asin tinawan siya nin kosog na magadan an bantog na soldados na idto, tanganing galangan kan mga nasyon an kapangyarihan kan saiyang banwaan.


text:
Ginalangan siya kan mga tawo huli sa paggadan niya nin sampolong ribo, dangan kan koronahan siya bilang hade, inomaw ninda siya huli ta siya an napili nin Kagurangnan.


text:
Pinuho niya an gabos niyang kaiwal asin rinonot niya an mga Filisteo, tanganing dai na nanggad sinda magin sarong homa sa katoninongan kan Israel.


text:
Sa gabos na ginibo ni David, nagpasalamat saka nag-omaw siya sa An Banal, an Kahorohalangkawe. Namotan niya an saiyang Kaglalang asin nag-awit siya nin mga pag-omaw sa saiya sa bilog niyang puso.


text:
Itinalaan niya an panahon kan mga pyesta sa bilog na taon asin ginibo niyang magayon an mga selebrasyon na iyan; nag-aniningal an Templo sa bilog na aldaw huli sa mga kaomawan sa Kagurangnan.


text:
Pinatawad nin Kagurangnan an kasalan ni David asin pinapusog niya an kapangyarihan kaini sagkod lamang. Naggibo an Kagurangnan nin sarong tipan ki David na mamuraway na maghahade si David asin an saiyang kapagarakian sa Israel.


text:
Inandam nin marahay ni David an dalan para sa saiyang aking lalaki, na sarong madonong na lalaki, tanganing mamayo sunod saiya.


text:
Dai nagkaigwa nin gera mantang naghahade si Solomon. An Dios an nagtao saiya nin katoninongan sa gabos niyang pagdolonan, tanganing ikapatindog niya an Templo para sa Kagurangnan, sarong Templo na magdadanay sagkod pa man.


text:
Madonong ka nin marahay, Solomon, kan ika hoben pa! Nakakaagid sa nagbabaha na Nilo an saimong pakaaram.


text:
Pinagngalasan ka kan mga nasyon huli kan saimong mga awit, mga talinhaga, mga parabola, asin mga madodonong na kasabihan.


text:
Nagtipon ka nin plata saka bulawan na garo ka sana nagtipon nin lata o timga. Ginibo mo gabos iyan sa ngaran nin Kagurangnan Dios nin Israel.


text:
Dinigtaan mo an saimong onra saka an ngaran kan saimong mga kapagarakian. Sinda an nagtios kan padusa na bunga kan saimong kalolongan, na nagin dahelan kan saindang sobrang pagmondo.


text:
Alagad danay na magigin maheherakon an Kagurangnan asin ootobon niya an gabos niyang panuga. Dai nanggad niya tutunawon an mga kapagarakian ni David, na saiyang pinili asin namoot saiya. Kaya huli sa Israel, itinugot niyang may matada sa pamilya ni David.


text:
Nagadan si Solomon arog kan saiyang mga ginikanan asin an saro kan mga aki niyang lalaki iyo an nagsalihid saiya bilang hade. An lalaking ini iyo si Rehoboam, sarong lalaking kulang an pakasabot asin dakula an kalolongan, na an palakaw iyo an nagin dahelan kan pagrebelde kan mga tawo. Si Jeroboam na aking lalaki ni Nebat, iyo an nangenot sa amihan na parte kan Israel sa mga gaweng makasalan.


text:
Dangan nagtunga an maisog na propetang si Elias. An saiyang mga tataramon naglalaad siring sa sarong karaba.


text:
Dinarahan niya nin makuring gutom an mga tawo, asin an laad kan saiyang kaanggotan iyo an nagin dahelan kan pagkagadan kan dakul sa sainda.


text:
Nagtaram siya sa ngaran nin Kagurangnan, asin dai niya pinauran dangan tolong beses niyang pinahilig an kalayo.


text:
Elias, makangangalas an saimong mga milagro! Mayo nin siisay man na makakapag-orgulyo kan siring na gibo!


text:
Sa Sinai, nadangog mo an pagtuyaw saimo nin Kagurangnan, asin an pagpahayag niya kan pagpadusa sa mga kaiwal niya.


text:
Ika an nagtalaga sa hade na magibo kan padusang idto. Ika man an nagtalaga sa propeta na masalihid saimo.


text:
Isinakat ka sa langit sa paagi kan nagkakalayong aripuros, sarong karwahe na pinagguguyod nin mga nagkakalayong mga kabayo.


text:
Nagtataram an kasuratan na andam kang magtunga sa itinalaan na panahon, tanganing palipoton an kaanggotan nin Dios bago magkalayo iyan. Sinasabi man sa kasuratan na pagsasaroon mo giraray an mga ama saka mga aki, asin titiponon mo giraray an mga tribu nin Israel.


text:
Mapalad an mga makakahiling kan saimong pag-abot, siring man an mga nagadan sa pagkamoot, huli ta kita man mabubuhay.


text:
Kan itinago si Elias kan aripuros, an saiyang espiritu nakapano ki Eliseo. Kaya mantang nabubuhay si Eliseo, dai siya natakot sa mga pamayo, asin mayo nin nakapasuko saiya.


text:
Alagad minsan siring, dai nagsolsol an mga tawo asin dai ninda tinalikodan an saindang mga kasalan, sagkod na binihag sinda saka iwinarak sa bilog na kinaban. Kadikit sanang tawo an natada, alagad an mga ini pinamayohan kan mga kapagarakian ni David.


text:
An nagkapira sa mga tawo naggibo kan nawiwilihan nin Kagurangnan, alagad an iba nagpadagos sa pagkasala.


text:
Inandam ni Ezekias an saiyang syudad tanganing dai masakop kan kaiwal. Tinagamahan niya iyan nin tubig sa paagi nin paggibo nin labot sa gapo; naggamit siya nin mga lansang na kagamitan sa paggibo kaiyan asin nagpatindog siya nin mga tangke nin tubig.


text:
Kan panahon nin saiyang paghahade, sinalakay ni Senacherib an syudad asin sinugo kaini an pangenot niyang opisyal hale sa Lakis. Inangat kan opisyal na ini an Jerusalem asin nagparahambog.


text:
An mga tawo nawaraan nin kosog nin boot asin nagtarakig sa takot; sobra an saindang namatean na kulog, arog sa sarong babaeng nangangaki.


text:
Alagad namibi sinda sa maheherakon na Kagurangnan, An Banal na nasa langit, na tolos na nagsimbag kan saindang mga pamibi; sinugo nin Kagurangnan si Isaias tanganing iligtas sinda.


text:
Hinampak nin Kagurangnan an kampo kan mga taga Asiria; pinuho an mga ini kan anghel nin Kagurangnan.


text:
Ginibo ni Ezekias an nawiwilihan nin Kagurangnan asin sinunod niya nanggad an paarog kan saiyang ginikanan na si David. Iyo ini an ipinagboot kan propetang si Isaias, na an mga bisyon saiyang tinubod.


text:
Rinanga niya an mga nagmomondo sa Jerusalem sa paagi kan espiritu nin kapangyarihan na ginamit niya tanganing mahiling an maabot na panahon.


text:
Naghula siya kun ano an mangyayari bago umabot an kataposan kan panahon, an mga natatagong mga bagay na dai pa nangyayari.


text:
An giromdom ni Josias nakakaarog kan hamot nin insenso na hinalo kan sarong ekspertong paragibo nin pahamot, arog kan mahamis na dugos, arog kan tugtog sa sarong bangkete nin arak.


text:
Sinunod niya an tamang palakaw sa pagbago kan nasyon asin hinale niya an makakauyam na mga dios-dios.


text:
Nagin maimbod siya sa Kagurangnan asin pinakosog niya an totoong relihiyon sa panahon na idto nin karatan.


text:
Pwera ki David, ki Ezekias, asin ki Josias, an gabos na hade nagin mga parakasala, huli ta tinalikodan ninda an Katogonan kan Kahorohalangkawe sagkod sa kataposan kan saindang paghahade.


text:
Pinasakitan ninda si Jeremias, maski siya an napiling propeta bago siya namundag, “tanganing maggabot asin magrumpag, magraot asin magbagsak,” dangan “tanganing magpatindog saka magtanom.”


text:
Si Ezekiel an nakahiling kan bisyon kan langitnon na kamurawayan sa ibabaw kan karwahe saka kan buhay na mga linalang.


text:
Magbangon logod an mga tolang kan doseng propeta asin magkaigwa nin bagong buhay, huli ta pinakosog ninda an boot kan mga Israelita dangan ilinigtas sinda na may masarig na paglaom.


text:
Anong pag-omaw an gigibohon ta para ki Zerubabel? Nakakaagid siya sa sarong singsing na panselyo sa toong kamot nin Kagurangnan,


text:
arog ki Josue na aking lalaki ni Jehozadak. Sinda an nagpatindog giraray kan banal na Templo nin Kagurangnan, na inandam para sa mayong tapos na kamurawayan.


text:
Dakula man an giromdom ni Nehemias. Pinatindog niya giraray an gabang mga kudal nin Jerusalem dangan binugtakan nin mga trangkahan saka mga barat. Pinatindog niya giraray an samong mga harong.


text:
Mayo nin tawong nabuhay sa ibabaw nin daga na makakaarog ki Enoc, huli ta isinakat siya sa langit hale sa daga.


text:
Ginalangan man si Sem asin si Set sa tahaw nin katawohan, alagad nangongorog an kamurawayan ni Adan sa ibang may buhay.


text:
An lider kan saiyang mga tugang saka orgulyo kan saiyang banwaan iyo si Simon, an Halangkaw na Padi, na aking lalaki ni Onias, na naghirahay kan Templo


text:
asin nagbugtak kan pundasyon para sa halangkaw saka dobleng kudal dangan kan mga bantayan kan Templo.


text:
Nagplano siya na iligtas sa kapahamakan an saiyang banwaan, asin pinapusog niya an syudad tanganing makatagal iyan sa pagsalakay nin mga kaiwal.


text:
Arog siya sa makaagang bitoon na nagliliwanag sa tahaw kan mga panganoron, arog sa bulan kun kabilogan kaiyan,


text:
arog sa aldaw na nagliliwanag sa Templo kan Kahorohalangkawe, arog sa bulalangaw na nagkikinang sa mamuraway na mga panganoron,


text:
arog sa mga burak na rosas pakatapos kan tig-init, arog sa mga liryo sa pangpang nin sarong sapa, arog sa mga sedro nin Lebanon kun tig-init,


text:
arog sa natututong na insenso, arog sa sarong kalis na gibo sa pinulpog na bulawan asin nasasamnohan nin manlaen-laen na mamahalon na bato,


text:
arog sa poon nin oliba na pano nin bunga, arog sa sarong kahoy na sipres na an langkaw nakakaabot sa mga panganoron.


text:
Kan isulot ni Simon an mamuraway niyang gubing dangan magsakat siya sa banal na altar na nakagubing nin mayong kaninan na kagayonan, an patyo kan Templo nagin sarong magayon na tanawon.


text:
Dangan kan itao saiya kan mga padi an mga kabtang kan sakripisyo mantang nakatindog siya sa kataed kan altar kaiba kan saiyang mga katabang, nakaarog siya sa sadit na poon nin sedro nin Lebanon na napapalibotan kan mga poon nin palma.


text:
Iyo idto an mga kamaganakan ni Aaron na nagugubingan nin mamahalon na gubing, na nagtitindog sa atubang kan bilog na katiriponan nin Israel, kapot an mga dolot para sa Kagurangnan.


text:
Pakatapos na maglingkod sa altar asin mapakarahay an sakripisyo para sa Kahorohalangkawe, an Makakamhan,


text:
inabot niya an kalis dangan nag-ula siya nin mahamot na arak sa pamitisan kan altar bilang dolot para sa Kahorohalangkawe, an Hade kan bilog na kinaban.


text:
Dangan nagkurahaw an mga padi asin pinatanog an saindang mga trompeta na gibo sa pinulpog na plata. Sarong makosog na ribok an ginibo ninda tanganing madangog kan Kahorohalangkawe.


text:
Nagduruko tolos kan saindang mga payo an mga tawo sa pagsamba sa saindang Kagurangnan, an Makakamhan, an Kahorohalangkawe.


text:
Padagos sa pagpamibi an mga tawo sa maheherakon na Kagurangnan, an Kahorohalangkawe, sagkod na natapos an pagsamba sa Kagurangnan.


text:
Dangan naglusad si Simon hale sa altar, itinaas an saiyang mga kamot sa bilog na katiriponan nin Israel tanganing itao an bendisyon hale sa Kagurangnan,


text:
mantang sa ikaduwang beses, nagduko kan saindang mga payo an mga tawo sa pag-ako kan bendisyon hale sa Kahorohalangkawe.


text:
Asin ngunyan, omawa nindo an Dios kan kinaban, an kaggibo nin darakulang bagay saen man na lugar, an naglalangkaw sato poon pa kan mamundag kita, asin naheherak sato.


text:
Itao logod sato an kaogmahan asin tugotan kitang magkaigwa nin katoninongan sa Israel sagkod pa man.


text:
Igwang duwang nasyon na kinauuyaman ko, asin ikatolo na dai ngani maninigong apodon na sarong nasyon.


text:
Ako, si Jesus na aking lalaki ni Sirac Eleazar na taga Jerusalem, an nagsurat sa librong ini kan gabos kong kadonongan tanganing magtukdo saka magpasabot para sa iba.


text:
Bendisyonan logod nin Dios an siisay man na magtao nin panahon sa mga katukdoan na ini. An siisay man na magtoom kaini magigin madonong.


text:
An siisay man na magkuyog kaini magigin makosog sa gabos na bagay, huli ta maglalakaw siya sa liwanag nin Kagurangnan.


text:
Nagpapasalamat ako saimo, O Kagurangnan asin Hade; inoomaw taka bilang Dios ko asin Kagligtas. Nagpapasalamat ako saimo,


text:
huli ta tinabangan asin iningatan mo ako. Ilinigtas mo ako sa kagadanan, sa mga kaputikan asin sa mga pakaraot.


text:
Tinabangan mo ako kan mayo nin minatabang sako; sa saimong dakulang pagkaherak ilinigtas mo ako sa kadakul na kasakitan na sakong naaraman: sa naglalaad na kaanggotan kan sakong mga kaiwal, na boot na tumapos kan sakong buhay;


text:
saen man na lugar, pinalibotan ako kan mga kaiwal. Naghanap ako nin makakatabang sako, alagad mayo, maski saro.


text:
Dangan nagiromdoman ko, O Kagurangnan, kun gurano ka kamaheherakon asin kun ano an saimong ginibo kan nakaaging mga panahon. Nagiromdoman ko na ilinigtas mo an mga tawong nagsasarig saimo; ilinigtas mo sinda sa mga kaiwal ninda.


text:
Namibi akong, “O Kagurangnan, ika an sakong ama; hare ako pagpabayae sa sakong mga kasakitan, sa panahon na mayo akong nagigibo laban sa mapalangkaw na mga kaiwal.


text:
Danay akong mag-oomaw saimo asin mag-aawit nin mga awit nin pasasalamat.” Sinimbag mo an sakong pamibi,


text:
asin ilinigtas mo ako sa naghahalat na kapahamakan. Kaya nagpapasalamat asin nag-oomaw ako saimo. O Kagurangnan, nag-oomaw ako saimo!


text:
Kan ako hoben pa, bago ako nagpoon sa sakong mga pagbyahe, danay akong namibi na magkaigwa nin Kadonongan.


text:
Magpoon na magsoltero ako sagkod na maggurang, an Kadonongan an danay kong nawilihan. Poon kan ako hoben pa, danay akong nagsunod kan saiyang dalan.


text:
Nakamtan ko tolos an Kadonongan magpoon kan maghinanyog ako saiya, asin binalosan ako nin dakulang pakaaram.


text:
Naghingowa akong mamuhay sosog sa kadonongan asin idinusay ko an sakong buhay para sa katanosan. Mayo ako nin anoman na pagbasol.


text:
Nakilaban ako para sa Kadonongan asin nagin estrikto sa sakong gawe. Kan namibi ako, mamondong ikinumpisal ko na dai ko pa talaga midbid an Kadonongan.


text:
Alagad tudok sa boot ko na mapasako an Kadonongan, asin nakua ko siya huli sa paglikay sa kasalan. Nagtalubo ako sa Kadonongan poon pa kan makua ko siya, asin magigin danay ko siyang kaiba.


text:
Hilinga nindo an nangyari sako! Bakong maigot nanggad an ginibo kong pag-aadal, alagad nakakua ako nin dakulang kapahingaloan.


text:
Maogma kamong magpasalamat sa Kagurangnan huli kan saiyang pagkaherak, asin dai nanggad nindo ikasopog an pag-omaw saiya.


text:
Giboha nindo an saindong katongdan sa tamang panahon, asin tatawan kamo nin Kagurangnan kan saindong balos, sa pinaghohona niyang tamang panahon.


text:
An librong ini sinurat ni Baruc na aking lalaki ni Neraias, na makoapo ni Maseias, asin guminikan ki Zedekias, Hasadias, saka Hilkias. Sinurat ini sa Babilon


text:
kan ikapitong aldaw kan bulan, limang taon pakatapos na sakopon saka suloon kan mga taga Babilonia an Jerusalem.


text:
Binasa ni Baruc an librong ini ki Jehoiakin, na aking lalaki ni Jehoiakim, na hade nin Juda, asin sa gabos na tawo na nag-erok sa Babilon, sa tampi kan Salog nin Sud. Nagduman an lambang saro sa pagdangog—an mga ginagalangan na tawo, an mga kadugo kan hade, an kamagurangan, sa katunayan an gabos na tawo, ano man an saindang kamugtakan sa buhay.


text:
asin an natipon ipinadara ninda sa Jerusalem sa Halangkaw na Padi na si Jehoiakim na aking lalaki ni Hilkias saka makoapo ni Sallum, asin sa ibang mga padi sagkod sa gabos na kaibahan niya sa Jerusalem.


text:
Kan ikasampolong aldaw kan bulan nin Sivan, kinua ni Baruc an banal na mga kagamitan na sinamsam sa Templo dangan ibinalik idto sa Juda. Iyo ini an platang mga kagamitan na ipinagibo ni Zedekias na aking lalaki ni Hadeng Josias nin Juda


text:
pakatapos na bihagon ni Hadeng Nebukadnezzar nin Babilonia si Jehoiakin, an mga pamayo, an mga trabahador, an mga ginagalangan na tawo asin an mga ordinaryong tawo, dangan dinara sinda sa Babilon hale sa Jerusalem.


text:
Nagsurat an banwaan: Gamiton nindo an kwartang kaiba kaini sa pagbakal nin mga hayop para sa mga tinutong na atang saka dolot para sa kasalan, sa pagbakal nin insenso asin nin dolot na pagkakan. Idolot nindo an mga ini sa altar nin Kagurangnan na satong Dios,


text:
dangan ipamibi nindo si Hadeng Nebukadnezzar nin Babilonia saka si Belsazzar na saiyang aki, na magpadagos sindang buhay sagkod na yaon an kalangitan.


text:
Dangan pakokosogon kita saka gigiyahan nin Kagurangnan. Aatamanon kita ni Nebukadnezzar asin kan saiyang aking si Belsazzar. Magigin maimbod kita sainda sagkod na kita nabubuhay, asin mawiwilihan ninda kita.


text:
Ipamibi man nindo kami sa Kagurangnan Dios, huli ta nagkasala kami saiya, asin sagkod ngunyan anggot pa siya samo.


text:
Basahon nindo an librong ini na ipinapadara mi saindo saka magkumpisal kamo kan saindong kasalan sa laog kan Templo sa enot na aldaw kan Pyesta nin mga Harong-Harong asin sa ibang aldaw nin banal na pagtiripon.


text:
Iyo ini an sasabihon nindo: “Matanos an Kagurangnan nyamong Dios. Alagad sagkod ngunyan pano kami nin kasosopgan. Kaming mga taga Juda asin mga taga Jerusalem,


text:
patin an samong mga hade, mga pamayo, mga padi, mga propeta, saka an samong mga ginikanan gabos napasopog,


text:
Magpoon kan aldaw na an samong mga ginikanan ilinuwas nin Kagurangnan sa Egipto sagkod ngunyan, nagpadagos kami sa pagigin bakong maimbod asin sa pagsuway saiya.


text:
Kaidtong panahon, kan pangenotan nin Kagurangnan an samong mga ginikanan paluwas sa Egipto tanganing ikatao niya samo an sarong mayaman saka matubang na daga, minaldisyon niya kami sa paagi ni Moises na saiyang sorogoon. Kaya ngunyan nagtitios kami huli kan mga maldisyon na idto.


text:
Dai mi dinangog an tingog nin Kagurangnan na samong Dios sa paagi kan mga propeta. Embes kaiyan, sinunod mi an lambang magustohan mi saka nagpadagos kami sa paggibo nin karatan. Nagsamba kami sa mga dios-dios saka ginibo mi an mga bagay na ikinakaongis nin Kagurangnan.


text:
“Kaya ginibo nin Kagurangnan an ipinapatakot niya samo, sa samong mga hukom, sa samong mga hade, sa samong mga pamayo, sagkod sa mga taga Israel asin Juda.


text:
Sa irarom nin langit mayo pa nin siring na nangyari arog kan nangyari sa Jerusalem kan gibohon nin Kagurangnan an saiyang ipinapatakot na nasusurat sa katogonan ni Moises.


text:
Iwinarak kami nin Kagurangnan asin ipinairarom sa kapangyarihan kan mga nasyon na nakapalibot samo tanganing kami magin ngingisihan saka katatakotan.


text:
Nagkasala kami sa Kagurangnan na samong Dios asin nagsayuma kaming kuyogon siya. Kaya embes na manggana, nadaog an samong nasyon.


text:
“An Kagurangnan na samong Dios danay na matanos, alagad nagagabatan pa kami saka an samong mga ginikanan kan samong kasalan.


text:
Alagad dai man giraray kami nagdolok saiya; dai kami namibi na babayaan na nyamo an mga maraot ming iniisip.


text:
Dai kami nagkuyog saiya ni namuhay sosog sa matanos niyang mga pagboot, kaya dinara samo nin Kagurangnan an gabos na padusang inandam niya para samo.


text:
“Ika, O Kagurangnan, iyo an Dios nin Israel na nagluwas kan saimong banwaan hale sa Egipto sa paagi kan dakulang kapangyarihan saka mga tanda, mga milagro, asin mga ngangalasan. Ipinahiling mo an mapangyari mong kosog asin nagkamit ka nin mamuraway na dangog, na midbid sagkod ngunyan.


text:
O Kagurangnan na samong Dios, nagkasala kami; dai kami nagin maimbod saimo; linapas mi an gabos mong pagboot.


text:
Alagad dai ka na maanggot samo huli ta kadikit na sana kaming natatada digdi sa mga nasyon na pinagwarakan mo samo.


text:
Hinanyoga an samong pamibi nin pakimaherak, Kagurangnan, asin iligtas mo kami huli na lamang kan sadiri mong onra. Itugot mong mawilihan kami kan mga tawong nagbihag samo.


text:
Dangan maaaraman kan bilog na kinaban na ika an Kagurangnan na samong Dios asin na pinili mo an nasyon nin Israel tanganing magin sadiri mong banwaan.


text:
“O Kagurangnan, dumungaw ka hale sa langit saka hilinga an samong kasakitan. Hinanyoga an samong pamibi.


text:
Ibuklat mo an saimong mga mata asin hilinga kami. An mga yaon sa kinaban kan mga gadan na mayo na nin hinangos na natada sa saindang mga hawak dai makakadolot nin mga pag-omaw saimo ni makakapahayag na matanos ka.


text:
An mga buhay sana, O Kagurangnan, an pwedeng magdolot saimo nin pag-omaw asin makakamidbid kan saimong hustisya maski nasasakitan na sinda nin marahay, buktot na saka maluya, nagugutom asin nahaharap.


text:
“O Kagurangnan na samong Dios, namimibi kami para sa saimong pagkaherak, alagad bakong huli sa ano man na karahayan na ginibo kan samong mga ginikanan saka mga hade.


text:
Ipinadara mo samo an saimong kaanggotan asin kabangisan siring kan ipinahayag mo sa paagi kan saimong mga propeta na saimong mga sorogoon. An sabi ninda,


text:
‘Magduko kamo saka maglingkod sa hade nin Babilonia asin papagdanayon ko kamo sa daga na itinao ko sa saindong mga ginikanan.


text:
paoontokon ko an lambang tingog nin kaogmahan saka selebrasyon sa mga banwa nin Juda asin sa Jerusalem. Dai na madadangog maski an maogmang tingog sa mga bangkete kan mga bagong kasal. An bilog na daga magigin mapungaw saka dai na pag-eerokan.’


text:
“Alagad dai kami nagkuyog kan saimong pagboot na maglingkod sa hade nin Babilonia, kaya tinotoo mo an ipinatakot mong gigibohon kan magtaram ka sa paagi kan mga propeta na saimong mga sorogoon, na an mga tolang kan samong mga hade asin mga ginikanan kukuahon sa saindang mga lulubngan saka iwawarak.


text:
Kaya ngunyan an mga tolang ninda nahahayag sa init kan aldaw saka sa lipot kan banggi. Nagkagaradan sinda sa kasakitan na dara kan gutom, gera, asin helang.


text:
Huli sa kasalan kan mga taga Israel saka Juda, pinabayaan mong maraot an sadiri mong Templo, asin nagdanay ining raot sagkod ngunyan.


text:
siring kan ipinanuga mo ki Moises na saimong sorogoon kan aldaw na pinagbotan mo siya na isurat niya an saimong Katogonan sa atubangan kan mga Israelita.


text:
‘Kun dai nindo ako kukuyogon,’ an sabi mo, ‘magigin dikit kamo sa tahaw kan mga nasyon na pagwawarakan ko saindo.


text:
Aram ko na dai nindo ako kukuyogon, huli ta banwaan kamong matagas an payo. Alagad sa daga na pagdadarahan saindo bilang mga itinapok, makakapaghorophorop kamo.


text:
Dangan mamimidbidan nindo na ako an Kagurangnan na saindong Dios. Tatawan ko kamo nin pagmawot na makaaram saka isip tanganing makasabot kamo.


text:
Oontokon na nindo an pagigin matagas an payo asin an paggibo nin maraot, huli ta magigiromdoman nindo an nangyari sa saindong mga ginikanan kan nagkasala sinda.


text:
Dangan ibabalik ko kamo sa daga na ipinanuga ko sa saindong mga ginikanan, ki Abraham, ki Isaac, saka ki Jacob. Mapapasaindo giraray an dagang idto. Papadakulon ko kamo asin dai na nanggad kamo magigin dikit sa bilang.


text:
Magibo ako nin mayong tapos na tipan saindo; ako an magigin Dios nindo asin kamo an sakong magigin banwaan. Dai ko na nanggad kamo hahaleon sa daga na itinao ko saindo.’


text:
“O Kagurangnan na Makakamhan, Dios nin Israel, nag-aapod kami saimo hale sa irarom kan nasasakitan, napapagal nyamong mga kalag.


text:
O Kagurangnan na Makakamhan, Dios nin Israel, hinanyoga an samong pamibi. Garo na man sana kami mga gadan. An samong mga ginikanan nagkasala saimo, an Kagurangnan na saindang Dios. Dai sinda nagkuyog saimo, asin tinitios mi an bunga kan saindang kasalan.


text:
Dai mo paggiromdomon an karatan na ginibo kaidto kan samong mga ginikanan, alagad sa panahon na arog kaini, giromdoma sana an saimong kapangyarihan saka dangog.


text:
Ibinugtak mo sa samong mga puso an takot saimo tanganing mag-apod kami sa saimong ngaran. Sa samong pagkakatapokan, oomawon mi ika, huli ta tinalikodan mi na an mga kasalan kan samong mga ginikanan.


text:
Uya kami ngunyan sa pagkakatapokan sa tahaw kan mga nasyon na pinagwarakan mo samo. Pinag-oolog-olog ninda kami saka pinagmamaldisyon. Pinapadusahan mo kami huli kan mga kasalan kan samong mga ginikanan kan nagrebelde sinda saimo, an Kagurangnan na samong Dios.”


text:
Tadaw, Israel, ta yaon ka sa daga kan saimong mga kaiwal? Tadaw ta naggurang ka sa sarong dayuhan na daga? Maati ka arog kan gadan;


text:
Adalan mo kun saen makukua an kadonongan, kosog saka pakasabot. Dangan maaaraman mo kun saen makukua an halawig na buhay, an liwanag na maggigiya saimo asin an katoninongan.


text:
saka mga gamgam? Haen na an mga nagtipon nin plata asin bulawan na sinasarigan kan tawo, asin daing kasagkoran na naghanap kaiyan?


text:
Haen na an mga naghadit asin nagplano tanganing magkaigwa nin kwarta, alagad mayo man lamang nin binayaan na gira kan saindang ginibohan?


text:
Mayo na sinda gabos; nagduman na sinda sa kinaban kan mga gadan, asin may nag-abot nang iba tanganing ribayan sinda.


text:
Namundag an sarong bagong henerasyon asin nag-erok sa daga, alagad dai man ninda nanodan an dalan pasiring sa pakaaram. Dai ninda nakua an dalan pasiring sa Kadonongan ni naabot ninda siya.


text:
maski hinahanap ninda an pakaaram. An dalan pasiring sa Kadonongan dai nakua kan mga negosyante nin Merran saka Tema, ni kan mga paragibo nin istorya o kan ibang naghahanap nin pakasabot.


text:
O Israel, dakulang gayo an kinaban na pinag-eerokan nin Dios! Dakulang marahay an saiyang nasasadirihan.


text:
Kan enot na panahon namundag digdi an mga bantog na mga higante, an sarong mapangyaring rasa na eksperto sa gera.


text:
Alagad dai sinda pinili nin Dios nganing magin saiyang banwaan ni ipinahiling sainda an dalan nin pakaaram.


text:
Mayo pa lamang nin nagsakat sa langit tanganing kuahon an Kadonongan saka ibaba iyan hale sa mga panganoron.


text:
Mayo nin nag-ibong sa kadagatan tanganing hanapon an Kadonongan ni nakabakal saiya huli sa mahalagang bulawan.


text:
An nakakaaram sana kan Kadonongan iyo an Dios, asin naaaraman niya an gabos na bagay. Huli kan saiyang pakasabot nakua niya an Kadonongan. Minukna niya an daga para sa gabos na panahon dangan pinano niya kan gabos na klase nin mga hayop.


text:
Inapod niya an mga bitoon, asin nagsimbag tolos sinda; nagduman sinda sa saindang mga lugar saka maogmang nagliwanag tanganing tawan nin kaogmahan an kaggibo sainda.


text:
Nakua niya an agihan pasiring sa pakasabot saka itinao niya an Kadonongan sa Israel na saiyang sorogoon, na saiyang namomotan.


text:
An Kadonongan iyo an libro nin mga pagboot nin Dios, an Katogonan na magdadanay sagkod lamang. An mamugol saiya mabubuhay, alagad an magbaya saiya magagadan.


text:
Dolok kamo sa Kadonongan, banwaan nin Israel, saka mamugol kamo saiya. Lakaw kamo pasiring sa saiyang magayon na liwanag.


text:
Ipinabakal kamo sa paganong mga nasyon alagad bako tanganing tunawon. Itinao kamo sa saindong mga kaiwal huli ta pinaanggot nindo an Dios.


text:
Kan magdolot kamo nin mga sakripisyo sa mga demonyo embes na sa Dios, pinaanggot nindo an naglalang saindo.


text:
Liningawan nindo an Dios na Mayo nin Kasagkoran, na nag-ataman saindo bilang aki, asin dinarahan nindo nin kamondoan an Jerusalem, na nagin arog sa sarong ina sa saindo.


text:
Nahiling kan Jerusalem na pinapadusahan kamo nin Dios huli ta anggot siya, asin nagsabi an Jerusalem, “Paghinanyog, kamong mga kataraed ko. Dinarahan ako nin Dios nin dakulang kamondoan.


text:
Nahiling ko an pagbihag sa sakong mga aking lalaki saka mga aking babae, sarong pagkabihag na dara sainda kan Dios na Mayo nin Kasagkoran.


text:
Pinadakula ko an sakong mga aki sa kaogmahan, alagad nagtangis ako saka nagmondo kan kuahon sinda sako.


text:
Dai logod ipag-ogma nin siisay man an sakong kasakitan ngunyan na saro na akong balo asin dakul kan mga aki ko an kinua sako. Tinalikodan ninda an Togon nin Dios, asin ako nagin sarong mamondong syudad huli kan saindang mga kasalan.


text:
Mayo sinda nin paggalang sa mga pagboot nin Dios saka habo nindang mamuhay sosog sa mga iyan. Nagsayuma sinda na pangenotan niya sinda sa dalan nin katanosan.


text:
“Kamo gabos na kataraed na syudad, madya kamo saka horophoropa nindo kun paano ipinatapok kan Dios na Mayo nin Kasagkoran an sakong mga kaakian.


text:
Ipinadara niya sinda sa sarong harayong nasyon, sarong nasyon na mayo nin sopog asin laen an lengwahe, mayo nin paggalang sa mga gurang asin dai tataong maherak sa mga aki.


text:
Binihag ninda an namomotan kong mga aking lalaki saka inagaw ninda an sakong mga aking babae. Kaya ako na sarong balo, nawalat na napupungaw asin nagsosolo.


text:
Hinuba ko na an gubing nin katoninongan dangan isinulot ko an gubing nin kamondoan. Maghahagad ako nin tabang sa Dios na Mayo nin Kasagkoran mantang ako nabubuhay.


text:
“Mga aki ko, magmaisog kamo saka maghagad nin tabang sa Dios. Ililigtas niya kamo sa pagkaapi, sa kapangyarihan kan saindong mga kaiwal.


text:
Naniniwala ako na dai mahahaloy tatalingkasan kamo nin Dios na Mayo nin Kasagkoran. Papaogmahon ako kan An Banal, na iyo an saindong Paraligtas na Mayo nin Kasagkoran kun kaherakan na niya kamo.


text:
Naghibi ako saka naghaya kan bihagon kamo, alagad ibabalik kamo nin Dios dangan papaogmahon niya ako sagkod lamang.


text:
Nahiling kan mga kataraed kong syudad an pagkabihag nindo, alagad dai na mahahaloy mahihiling ninda na nagdadangadang an Dios na Mayo nin Kasagkoran na pano nin kamurawayan tanganing iligtas kamo.


text:
Mga aki ko, tagalan saka tioson nindo an padusa nin Dios. Pinasakitan kamo kan saindong mga kaiwal, alagad dai mahahaloy mahihiling nindo an saindang pagkarumpag asin kamo na an mapasakit sainda.


text:
Mga aki ko, pinadangat ko kamo, alagad naglakaw kamo sa dalan na lubak-lubak; arog kamo sa mga karnero na sinamsam kan nagsalakay na kaiwal.


text:
“Magmaisog kamo, mga aki ko, saka maghagad nin tabang sa Dios. Pinadusahan niya kamo, alagad dai niya kamo lilingawan.


text:
Desidido kamo kaidto na magharayo sa Dios, ngunyan magbalik kamo saiya dangan makasampolong beses na magdesidir kamo sa paglingkod saiya.


text:
Huli ta an nagdara saindo kan mga kasakitan na ini iyo man an maligtas asin matao saindo nin kaogmahan na mayo nin kataposan.”


text:
Magmaisog ka, O Jerusalem. An Dios, na nagtao saimo nin ngaran iyo an magdadara saimo nin karangahan.


text:
An kasakitan maabot sa mga syudad na nag-oripon sa saimong mga aki. An kasakitan iyo an magigin palad kan Babilon, an syudad na naghalon kan saimong mga aking lalaki.


text:
Nag-ogma an syudad na iyan kan buminagsak ka asin naggayagaya sa saimong pagkarumpag, kaya magmomondo siya ngunyan kun siya mismo bayaan na.


text:
An saiyang mapalangkaw na paghahambog gigibohon kong pagmomondo asin aagawon ko an dakul niyang namamanwaan na saiyang ipinaghahambog.


text:
Ako, an Dios na Mayo nin Kasagkoran, an mapadara saiya nin kalayo, na maglalaad sa dakul na aldaw. An rumpag niyang mga edipisyo pag-eerokan kan mga demonyo sa laog nin halawig na panahon.


text:
Hilinga, nagdadangadang na an saimong mga aki, an mga aki na inagaw saimo. Nagtiripon sinda hale sa sirangan saka sa solnopan sa pagboot kan Banal na Dios. Papuli na sinda ngunyan, asin nag-oogma sa kamurawayan nin Dios.


text:
Jerusalem, hubaa an sulot mong gubing nin kamondoan asin kasakitan, dangan sulotan an mayo nin kasagkoran na gayon kan kamurawayan nin Dios.


text:
Sulotan an alikboy nin katanosan nin Dios. Bugtakan sa saimong payo an korona kan kamurawayan nin Dios na Mayo nin Kasagkoran.


text:
Sagkod lamang na masabi siya saimo: “An saimong katiwasayan naghahale sa saimong katanosan, asin an saimong kagayonan naghahale sa saimong kaimbodan sako.”


text:
Magbangon ka, Jerusalem, magtindog ka sa alitoktok kan bukid. Hilinga kun saen tinitipon kan An Banal an saimong mga aki na hale sa sirangan saka hale sa solnopan. Nag-oorogma sinda huli ta nagiromdoman sinda nin Dios.


text:
Jerusalem, kinurua saimo kan mga kaiwal an saimong mga aki asin nagraralakaw sinda mantang dinadara sinda sa harayo; alagad ibabalik sinda saimo nin Dios na lunad sa kamurawayan, na garong nakatukaw sa trono nin hade.


text:
Nagboot an Dios na pahababaon an lambang halangkaw na bukid asin an daing sagkod na mga bulod; nagboot siya na tambakan an mga kapantayan saka patagon an daga, tanganing ligtas na makapuli an banwaan nin Israel sa kamurawayan nin Dios.


text:
Sa pagboot nin Dios, matunga an mga kadlagan nin mahahamot na mga kahoy tanganing lindongan an banwaan nin Israel.


text:
An Dios iyo an mangengenot sa pagpuli kan Israel. Mabalik sinda na nag-oogma nin marahay, na pinangengenotan kan saiyang pagkaherak asin katanosan, asin napapalibotan kan liwanag nin saiyang mamuraway na presensya.


text:
Saro ining kopya kan surat na ipinadara ni Jeremias sa mga taga Jerusalem bago sinda binihag kan hade nin Babilonia saka dinara sa Babilon. Nasusurat digdi an mensahe na ipinagboot nin Dios ki Jeremias na itao sainda.


text:
Nagkasala kamo sa Dios. Kaya madali na kamong darahon sa Babilon bilang mga bihag ni Hadeng Nebukadnezzar.


text:
Magdadanay kamong bihag duman sa halawig na panahon, sagkod sa ikapitong henerasyon. Pakatapos kaiyan matoninong kamong papangenotan nin Dios pabalik sa saindong daga hale sa Babilon.


text:
Duman sa Babilon mahihiling nindo an mga dios-dios na gibo sa kahoy, plata, saka bulawan. An mga dios-dios na ini pinapasan kan mga tawo saka natatakotan kan mga pagano.


text:
Mag-ingat kamo na dai nanggad mag-arog sa mga paganong idto. Dai kamo matakot sa mga dios-dios na idto kun mahiling nindo sinda na ipinagpoprosesyon saka sinasamba.


text:
An saindang mga dios-dios nakakalopkopan nin plata saka bulawan, asin igwa nin dila na ginibo kan mga paraukit. Alagad dai sinda nakakataram huli ta bako sindang totoong dios.


text:
Minagibo nin mga koronang bulawan an mga tawo dangan ibinubugtak iyan sa payo kan saindang mga dios-dios, na garo baga an mga ini mga babaeng mahilig sa mga alahas.


text:
May mga panahon na an mga plata saka bulawan kan mga dios-dios hilom na hinahabon kan mga padi saka ginagasto ninda para sa sadiri;


text:
kun minsan ibinabayad ninda iyan sa mga maraot na babae sa templo. An mga dios-dios na iyan na gibo sa kahoy, plata, saka bulawan ginugubingan ninda na garo mga tawo.


text:
Alagad an mga dios-dios, sulotan man nin mga gubing na purpura, dai kayang mag-ingat kan saindang sadiri tanganing dai sinda pagtaklaon asin pag-anayon.


text:
May kapot sindang setro arog kan mga hukom, alagad mayo sinda nin kapangyarihan na padusahan an nagkasala sainda.


text:
Kun minsan igwa sinda nin kapot na kutsilyo saka patok, alagad dai ninda kayang iligtas an saindang sadiri tanganing dai maraot sa gera o madara kan mga parahabon.


text:
Arog sa pasang mangko, mayo nin pakinabang an mga dios-dios na idto na nagtutukaw sa saindang mga templo. An saindang mga mata pano nin alpog na dara kan mga bitis kan mga tawong naglalaog duman.


text:
Pinapapusog kan mga padi an mga templo sa paagi nin mga pinto, barat, saka mga kandado, tanganing dai makalaog an mga parahabon. Kinukulong ninda an mga dios-dios arog sa sarong bilanggo na madali nang gadanon huli sa sarong krimen laban sa hade.


text:
An mga padi nagpapagkot nin mga ilawan para sa mga dios-dios, na mas dakul ki sa kaipuhan ninda, alagad maski saro kaiyan dai nahihiling kan mga dios-dios.


text:
An laog ninda kinakakan kan mga anay, arog kan kahoy na kahabaan kan templo, asin raot na an saindang gubing, alagad dai sinda nakakaaram.


text:
Nagtutugdon sainda an mga kalabidong, mga dignos, saka iba pang gamgam, asin nagtutukaw sainda pati mga ikos.


text:
An mga dios-dios na ini nakakalopkopan nin bulawan tanganing gumayon, alagad dai sinda magkikinang kun mayo nin magpakinang sainda. Kan sinda tunawon saka pormahon mayo sinda nin namatean.


text:
Maski an nag-aataman kan mga dios-dios napapasopog kun nahuhulog an saro sainda asin kaipuhan na puroton iyan. Kun an saro sa mga dios-dios pinapatindog sa sarong lugar, dai iyan nakakahiro. Dangan kun napapatagilid iyan, dai iyan nakakatanos. An pagdolot sainda nin mga regalo nakakaarog sa pagtao nin regalo sa sarong bangkay.


text:
Ipinapabakal kan mga padi an mga isinakripisyo sa saindang mga dios-dios saka ginagamit ninda an kwarta para sa saindang sadiri. An ibang sakripisyo inaasinan kan saindang mga agom tanganing gamiton ngapit, embes na ihiras sa mga dukha asin sa mga mayong sukat.


text:
Maski an mga babaeng nareregla o bagong mangaki tinutugotan na magduta sa mga sakripisyo. An gabos na ini nagpapatotoo na bako sinda dios. Kaya dai nindo sinda pagsambahon.


text:
Paanong maapod sindang mga dios mantang tinutugotan an mga babae na magdolot sa mga bagay na iyan na gibo sa kahoy, plata, saka bulawan?


text:
Maski panahon nin pagmondo nagtutukaw sa laog kan templo an mga padi na girisi an gubing, aris an buhok, saka mayo nin tahob an payo.


text:
Nagriribok sinda asin nagkukurahaw sa atubangan kan saindang mga dios-dios arog kan ginigibo nin iba sa panahon na igwa nin gadan.


text:
Hinuhuba ninda an gubing kan saindang mga dios-dios dangan itinatao sa saindang mga agom saka mga aki.


text:
Gibohan man nin maraot o nin marahay an mga dios-dios na iyan, dai sinda makakabalos. An sarong tawo dai ninda magigibong hade asin an sarong hade dai ninda mapapahale sa saiyang trono.


text:
Dai ninda mapapayaman an sarong tawo o matatawan nin kwarta. Kun igwa nin manuga sainda dangan dai maotob iyan, dai ninda iyan mapapabayad.


text:
Dai ninda ikakaligtas sa kagadanan an sarong tawo, asin dai ninda matatabangan an maluya laban sa makosog.


text:
An mga bagay na ini na gibo sa kahoy asin napapatos nin plata saka bulawan nakakaarog sa gapong hale sa kabukidan na mayo nin kapangyarihan. Mapapasopog an mga nagsasamba sainda.


text:
Kaya paano sinda ibibilang o aapodon na mga dios? An mga taga Babilonia iyo mismo an naghahale kan onra kan sadiri nindang mga dios.


text:
Kun may nahihiling sindang sarong pola, dinadara ninda ini sa templo ni Bel tanganing ipamibi na makataram, na garo baga nasasabotan sinda ni Bel.


text:
Alagad huli sa saindang kamangmangan, maski aram nindang dai nakakatabang an saindang mga dios, padagos na sinasamba ninda an mga ini.


text:
Bako sana iyan, may mga babae na nagtutukaw sa gilid kan dalan, may gakod na lubid saka nagtututong nin insenso. Dangan itinatangro ninda an saindang sadiri sa mga lalaki. Kun may napiling saro, minabalik ini tanganing rawrawan an babaeng nagtutukaw kasunod niya na kaya dai napili huli ta bakong magayon arog saiya.


text:
An gabos na ginigibo manongod sa mga dios na ini bakong tama. Paano sinda ibibilang o aapodon na mga dios?


text:
An mga tawong naggibo sainda dai mabubuhay nin halawig, kaya paanong magigin dios an saindang ginibo?


text:
An mga tawong ini mayo nin iwinalat na pamana para sa masurunod na henerasyon kundi kaputikan asin kasosopgan.


text:
Kun minaabot an gera saka karibokan, minaplano an mga padi kun saen sinda magtatago kaiba an saindang mga dios.


text:
Mayo nin magiginibo an mga dios na iyan sa panahon nin gera asin karibokan. Tadaw ta dai nahihiling kan mga tawo na bako sindang mga dios?


text:
An mga dios na iyan mga kahoy sana na pinatos nin plata saka bulawan. Maabot an panahon na magigin malinaw nanggad na bako sinda mga dios.


text:
Maaaraman kan gabos na nasyon saka mga hade na an mga dios gibo sana nin tawo. Mayo sinda kan kapangyarihan nin sarong dios,


text:
Dai sinda makakapagdesisyon manongod sa sadiring mga kasibotan o makakatao nin hustisya sa sarong inapi; mayo nanggad sinda nin magigibo. Mayo sinda nin pakinabang arog kan mga uwak na naglalayog sa kaitaasan.


text:
Kun nasusulo an templo, minadurulag an mga padi tanganing iligtas an saindang sadiri. Binabayaan ninda an mga dios-dios na gibo sa kahoy asin patos nin plata saka bulawan na nasusulo arog sa mga kahoy na kahabaan.


text:
Dai ikakaligtas kan mga dios-dios na iyan na gibo sa kahoy asin napapatos nin plata saka bulawan an saindang sadiri laban sa mga parahabon saka mga tulisan na minakua kan mga


text:
Marahay pa ki sa mga bakong totoong dios na iyan an sarong maisog na hade o an sarong kasangkapan sa harong. Marahay pa ki sa sainda an sarong pinto na nag-iingat kan mga bagay na nasa laog kan harong. Maski an kahoy na harigi sa sarong palasyo marahay pa ki sa bakong totoong dios.


text:
Linalang nin Dios an aldaw, an bulan, saka an mga bitoon tanganing magtao nin liwanag, asin minakuyog sinda saiya.


text:
Siring man an kikilat saka an doros. Mahihiling maski sa harayo an kikilat asin naghuhuyop maski saen an doros.


text:
Kun an Dios minapahilig nin kalayo hale sa langit tanganing suloon an kabukidan asin kadlagan, minakuyog iyan kan pagboot niya. An mga bagay na ini dai magigibo kan mga dios-dios—dai ngani ninda iyan kayang arogon.


text:
An mga dios-dios na ini mayo nin kapangyarihan sa mga hade; dai ninda pwedeng maldisyonon an mga ini o tawan nin mga bendisyon.


text:
Dai ninda matatawan an mga nasyon nin anoman na tanda sa langit; dai sinda makakatao nin liwanag arog kan aldaw o kan bulan.


text:
Marahay pa an mga lalaw na hayop ki sa mga dios-dios na iyan, huli ta nakakadulag sinda sa pag-alaman asin natatabangan ninda an saindang sadiri.


text:
An mga dios-dios nindang iyan, na gibo sa kahoy asin patos nin plata saka bulawan nakakaarog sa tawo-tawong patakot sa oma. Mayo iyan nin ikakatabang.


text:
Garo iyan matonok na sadit na kahoy sa sarong tatamnan na embes na alawon an mga gamgam iyo logod an nagtataong tugdonan sainda. An mga dios-dios na iyan nakakaarog sa bangkay na itinapok sa kadikloman.


text:
Girisi na an gubing na kolor purpura saka lino na sulot ninda, kaya aram ta na bako sinda dios. Sa kataposan, uuboson sinda kan mga anay asin mayo na sinda nin pakinabang sa kiisay man maski saen.


text:
Mas marahay an sarong tawong matanos na mayo nin mga dios-dios, huli ta dai siya madadaya asin dai mapapasopog.


text:
Nagpoon sa paglakaw sa tahaw kan kalayo an tolong hoben na lalaki na si Ananias, si Misael, saka si Azarias, na nag-aawit nin mga himno sa Dios asin nag-oomaw sa Kagurangnan.


text:
“O Kagurangnan, Dios kan samong mga ginikanan, inoomaw mi ika saka sinasamba; an saimong ngaran omawon logod sagkod lamang.


text:
Matanos ka sa gabos na ginibo mo samo. Totoo an gabos mong gibo, tama an saimong mga palakaw asin mayo ka nin kinikilingan sa saimong mga paghukom.


text:
Ginibo mo an tama kan padarahan mo nin kasakitan an Jerusalem, an banal na syudad kan samong mga ginikanan. Maninigo samo an paghukom na idto huli kan samong mga kasalan.


text:
Dai mi ginibo an saimong mga pagboot. Kun kinuyog mi an saimong mga katogonan, nag-uswag kutana kami.


text:
Itinao mo kami sa kamot kan makauuyam na mga kaiwal na dai nagmidbid kan Katogonan—sa pinakamaraot na hade sa bilog na kinaban.


text:
Ngunyan kami gabos na nagsasamba saimo nawaraan nin onra; dai mi na ikinakabuka an samong mga ngoso huli sa kasosopgan.


text:
“Huli kan saimong sadiring ngaran, dai mo nanggad kami pagpabayaan asin dai mo pagputolon an saimong tipan samo.


text:
Dai mo ipagsayuma samo an saimong pagkaherak. Otoba an saimong mga panuga ki Abraham na saimong namotan, ki Isaac na saimong sorogoon, saka ki Jacob na ama kan banal na banwaan nin Israel.


text:
Nanuga ka na tatawan mo sinda nin mga kapagarakian na arog kadakul kan mga bitoon sa langit asin kan mga baybay sa tampi kan dagat.


text:
Alagad ngunyan, Kagurangnan, mas dikit kami sa bilang ki sa arin man na nasyon; saen man kami magduman, nabubuhay kami na mayo nin onra huli kan samong mga kasalan.


text:
Ngunyan mayo kami nin hade, mayo nin propeta o mga lider. Mayo na kami nin Templo na madudumanan tanganing magdolot saimo nin tinutong na mga atang, mga sakripisyo, mga regalo, o nin insenso; mayo kami nin lugar na pwedeng pagdolotan tanganing makamit mi an saimong pagkaherak.


text:
Alagad minadolok kami saimo na may pusong nagsosolsol saka espiritung nagpapakumbaba. Akoon mo na kami na garong may darang mga lalaking karnero saka baka, asin rinibong matatabang kordero na tututongon bilang atang saimo.


text:
Akoon mo an samong pagsolsol ngunyan, tanganing magkuyog kami saimo sa bilog ming puso, huli ta mayo nin napasopog sa mga nagsarig saimo.


text:
Ngunyan, bilog na puso kaming nanunuga na masunod saimo, masamba saka madolok saimo sa pamibi. Trataron mo kami sosog sa saimong pagkamaboot asin pagkamaheherakon; dai mo nanggad kami ipagpasopog.


text:
Kagurangnan, ligtasan kami sosog sa saimong makangangalas na mga gibo asin tawan mo nin kamurawayan an saimong ngaran.


text:
“Mahalean logod nin onra saka mapasopog an gabos na nagkukulog samo. Haleon mo an saindang kapangyarihan asin kakayahan sa pagsakop; ronota an saindang kosog.


text:
Ipahiling mo sainda na ika sana an Kagurangnan, an Dios na mamuraway na namamahala sa bilog na kinaban.”


text:
An mga sorogoon kan hade na nagtapok sa tolong hoben na lalaki sa horno nagpadagos sa pagpalaad kan kalayo sa paagi nin paggatong nin lana, alkitran, dagami sagkod mga sanga nin kahoy.


text:
Alagad naglusad sa kalayo an anghel nin Kagurangnan tanganing ibahan an tolong hoben na lalaki. Inalaw kan anghel paluwas sa horno an kalayo


text:
saka ginibo niyang sa tahaw kan horno garo may naghuhuyop na malipot na doros. Kaya dai nadutaan kan kalayo an mga lalaki ni nakulogan sa anoman na paagi.


text:
“Pag-omawon ka, O Kagurangnan, Dios kan samong mga ginikanan. Tawan ka logod nin pag-omaw asin paggalang sagkod lamang.


text:
Pag-omawon ka sa templo nin saimong kamurawayan. Tawan ka logod nin pag-omaw asin kamurawayan sagkod lamang.


text:
Pag-omawon ka, ika na nagtutukaw sa saimong langitnon na trono sa ibabaw kan mga kerubin saka nagdudungaw sa kinaban kan mga gadan. Tawan ka logod nin pag-omaw asin paggalang sagkod lamang.


text:
Pag-omawon ka mantang nagtutukaw sa saimong magayon na trono. Tawan ka logod nin pag-omaw asin paggalang sagkod lamang.


text:
Pag-omawon ka sa kahiwasan kan kalangitan. Awitan ka logod nin kaomawan asin tawan nin kamurawayan sagkod lamang.


text:
“Omawon nindo an Kagurangnan, kamo gabos na linalang; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamong mga kalangitan; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamo gabos na anghel nin Kagurangnan; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamo gabos na katubigan sa ibabaw nin langit; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamo gabos na langitnon na kapangyarihan; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, aldaw saka bulan; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamong mga bitoon sa langit; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, uran saka ambon; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamo gabos na doros; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kalayo saka init; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, makuring lipot saka nakakapasong init; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, mga ambon saka mga nyebe; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, mga banggi saka mga aldaw; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, liwanag saka diklom; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, yelo saka lipot; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, yelo saka nyebe; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kikilat saka mga panganoron; mag-awit kamo nin pag-omaw saiya asin tawan nindo siya nin onra sagkod lamang.


text:
“Tugoteng omawon kan daga an Kagurangnan; tugote iyan na mag-awit nin pag-omaw saiya asin magtao nin onra sagkod lamang.


text:
Omawon nindo an Kagurangnan, kabukidan saka kabubuldan; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, gabos na nagtatalubo sa daga; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, mga danaw saka mga salog; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, mga burabod nin tubig; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, mga balyena saka gabos na linalang na nasa katubigan; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamo gabos na gamgam; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamo gabos na baka saka mga lalaw na hayop; mag-awit kamo nin pag-omaw saiya asin tawan nindo siya nin onra sagkod lamang.


text:
“Omawon nindo an Kagurangnan, kamo gabos na tawo sa daga; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, banwaan nin Israel; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, mga padi nin Kagurangnan; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, mga sorogoon nin Kagurangnan; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamo gabos na maimbod na tawo; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, kamo gabos na mapakumbaba saka banal; mag-awit kamo nin pag-omaw saiya asin tawan nindo siya nin onra sagkod lamang.


text:
Omawon nindo an Kagurangnan, Ananias, Azarias, asin Misael; mag-awit kamo nin pag-omaw saiya asin tawan nindo siya nin onra sagkod lamang. Ilinigtas niya kita sa kinaban kan mga gadan asin ilinigtas kita sa kapangyarihan nin kagadanan. Ilinuwas niya kita sa nagkakalayong horno asin ilinigtas kita sa kalayo.


text:
Magpasalamat kita sa Kagurangnan, huli ta siya marahay asin an saiyang pagkaherak nagdadanay sagkod lamang.


text:
Omawon nindo an Kagurangnan, kamo gabos na nagsasamba saiya; mag-awit nin pag-omaw sa Dios nin mga dios dangan magpasalamat saiya, huli ta an saiyang pagkaherak nagdadanay sagkod lamang.”


text:
An agom niya iyo si Susana na aking babae ni Hilkias. Si Susana sarong magayon na babae saka may pagkatakot sa Kagurangnan.


text:
Mga maimbod na Judio an saiyang mga magurang na nagpadakula kan saindang aking babae sosog sa Katogonan ni Moises.


text:
Mayaman nin marahay si Joakim asin napapalibotan nin mahiwas na tatamnan an saiyang harong. Parating nagtitipon duman an ibang Judio, huli ta ginagalangan siya kan gabos.


text:
An saiyang harong iyo an nagin opisina kan duwang hukom asin nagduduman an mga tawo na may asunto. An duwang lider na ini kan komunidad nin mga Judio itinalaga bilang mga hukom kan taon na idto. Nagsabi an Kagurangnan manongod sainda, “Nagluwas an karatan hale sa Babilon, hale sa mga hukom, na dapat kutana iyo an nangengenot kan banwaan.”


text:
Aroaldaw kun odto, kun nakahale na an gabos na tawo tanganing magkakan, ugale na ni Susana na maglakaw-lakaw sa tatamnan kan saiyang agom.


text:
Parati siyang nahihiling kan duwang hukom mantang siya naglalakaw-lakaw, asin nagpoon sindang magmawot saiya.


text:
Huli kan saindang maraot na kaisipan ki Susana, dai na sinda namimibi asin nalingawan na ninda an matanos na paghukom.


text:
Pareho sindang igwa nin dakulang pagmawot na mapasaiya si Susana alagad hinihilom sana nindang duwa an saindang namamatean


text:
Nagluwas sinda, dangan nagsuhay. Alagad dai nahaloy nagbalik sinda tanganing hilingon si Susana, asin dai tinutuyong nagsabatan sinda. Sa enot, naghingowa an lambang saro na magpaliwanag kun tadaw ta idtoon siya duman, alagad sa bandang huri, pareho sindang nagtuga kan saindang kamawotan ki Susana. Nagplano sinda na maghalat kan panahon na nagsosolo ini.


text:
Kaya nagpadagos sinda sa paghalat kan tamang panahon. Sarong aldaw, nagduman sa tatamnan si Susana arog kan dati niyang ginigibo, kaiba an duwa niyang sorogoon na babae. Mayo na nin ibang tawo duman kundi an duwang hukom na nagtatago saka nagmamasid ki Susana. Mainit kaidto an panahon asin naisipan ni Susana na mangarigos. Kaya sinabihan niya an saiyang mga sorogoon, “Darahan nindo ako nin lana saka pahamot. Dangan baratan nindo an mga trangkahan tanganing makakarigos na ako.”


text:
Binaratan kan duwang sorogoon an mga trangkahan dangan nagluwas sa pintoan na nasa gilid tanganing kuahon an kaipuhan ni Susana. Dai ninda nahiling an duwang hukom na nagtatago.


text:
Pakahale kan mga sorogoon, nagluwas tolos an duwang hukom sa saindang pinagtatagoan, nagdalagan pasiring ki Susana,


text:
saka nagsabi saiya, “Igwa nin barat an mga trangkahan asin mayo nin makakahiling sato. Nagkakalayo an samong kamawotan saimo kaya magtugot kang makidorog samo.


text:
Kun magsayuma ka, masaksi kami laban saimo na may kaibahan kang sarong hoben na lalaki, asin na iyo ini an dahelan kun tadaw ta pinahale mo an saimong mga sorogoon na babae.”


text:
Naghangos nin hararom si Susana saka nagsabi, “Mayo ako nin malulusotan. Kun magtugot ako saindo, gagadanon ako sa salang pagpasambay. Kun magsayuma ako, dai ako makakadulag sa saindo.


text:
Alagad mas papaorogon ko pang magin saindong biktima na mayo nin sala ki sa magkasala ako sa Kagurangnan.”


text:
Dangan makosog siyang nagkurahaw, alagad ikinurahaw man kan mga hukom an saindang sumbong laban saiya.


text:
Kan madangog kan mga sorogoon na nasa laog kan harong an kinurahaw sa tatamnan, hidale sindang naglaog sa pintoan na nasa gilid tanganing aramon an nangyari ki Susana.


text:
Sinasabi kan duwang hukom an saindang istorya, asin nasopog nin marahay an mga sorogoon huli ta mayo pa lamang nin nagsabi nin siring kaidto manongod ki Susana.


text:
Sunod na aldaw, kan magtiripon na sa harong ni Joakim an mga tawo, nag-abot an duwang hukom na andam na ipadagos an maraot nindang plano na ipagadan si Susana.


text:
Nagsabi sinda sa atubang kan mga tawo, “Padigdihon nindo si Susana na aking babae ni Hilkias, saka agom ni Joakim.” Kan apodon siya,


text:
Igwa nin takop na belo an saiyang lalawogon, alagad nagboot an duwang maraot na lalaki na haleon an belo, tanganing mapaogma ninda an saindang sadiri sa paghiling kan saiyang magayon na lalawogon.


text:
Dangan nagtindog an duwang hukom sa atubang kan mga tawo. Ibinugtak ninda an saindang mga kamot sa payo ni Susana, saka nagpoon magsabi kan saindang mga sumbong laban saiya.


text:
Nagsabi an mga hukom, “Naglalakaw kami kaidto sa tatamnan kan mag-abot an babaeng ini kaiba an saiyang duwang sorogoon na babae. Binaratan niya an mga trangkahan saka pinahale an mga sorogoon.


text:
Yaon kami kaidto sa sarong kanto kan tatamnan, asin kan mahiling mi an ginigibo ninda, nagdalagan kami pasiring sainda.


text:
Nadakop mi sindang nagdodorog. Hiningowa ming pugolon an lalaki, alagad mas makosog siya samo. Nagdalagan siya, binukasan an mga trangkahan saka duminulag.


text:
Kaya pinugol mi an babaeng ini saka hinapot kun siisay an hoben na lalaki, alagad habo siyang magtuga. Minasumpa kami na totoo an samong sinabi.”


text:
An duwang lalaki bako sanang mga lider kan komunidad kundi mga hukom pa, kaya nagtubod kan saindang ginibong istorya an mga tawo, asin sinentensyahan ninda nin kagadanan si Susana.


text:
Dangan makosog na nagkurahaw si Susana, “Dios na mayo nin kataposan, mayo nin pwedeng itago saimo; naaaraman mo an gabos bago man ini mangyari.


text:
Uya ako na madali nang magadan, alagad naaaraman mo na mayo ako nin sala. Naaaraman mo na nagpuputik an mga lalaking ini. Tadaw ta dapat akong magadan?”


text:
asin pinasabongan niya an sarong hoben na lalaki na an ngaran Daniel tanganing magtaram, mantang dinadara si Susana pasiring sa lugar na paggagadanan saiya.


text:
Nagtindog si Daniel sa atubang ninda saka nagsabi, “Banwaan nin Israel, arog na kamo kaini kalolong? Kokondenaron daw nindo an sarong babaeng Israelita na magadan sa siring kahababaw na ebidensya? Dai pa ngani nindo hiningowang maaraman an katotoohan.


text:
Kaya hidaling nagbalik an gabos na tawo. Nagsabi ki Daniel an mga kamagurangan, “Itinao saimo nin Dios an kadonongan na lampas sa saimong edad, kaya magtukaw ka sa kaibahan mi asin paliwanagan samo an boot mong sabihon.”


text:
Kan masuhay na sinda inapod ni Daniel an saro dangan nagsabi, “Ika na tada kan maraot na panahon, sisimbagon mo ngunyan an gabos na kasalan na ginibo mo.


text:
Bakong tama an ginigibo mong paghukom. Kinokondenar mo an mayo nin sala saka tinatalingkasan an nagkasala, maski nagtaram an Kagurangnan, ‘Dai nindo paggadanon an mayo nin sala.’


text:
Kun totoong nahiling mo na nakidorog an babaeng ini, sabihan daw sako kun sa limpoy nin anong kahoy sinda nagdorog?” “Sa limpoy nin sarong sadit na kahoy na goma,” an simbag niya.


text:
Nagsabi si Daniel, “Marahay! Katimbang kan kaputikan na iyan an saimong buhay. An anghel nin Dios tinawan na nin pagboot na baakon ka sa duwa.”


text:
Dangan hinale duman an enot na hukom asin dinara sa atubangan ni Daniel an ikaduwa. “Orog ka pang nakakaagid sa sarong Cananeo ki sa sarong Judio,” an sabi saiya ni Daniel. “Biniko kan gayon kan babaeng ini an saimong paghukom asin rinaot kan karigsokan an saimong pag-isip.


text:
Natood ka na na mapasaimo an magustohan mo sa kababaehan nin Israel huli ta takot sinda saimo, alagad uya an sarong babaeng Judio, asin dai siya nagtugot sa gusto mo.


text:
Ngunyan, taraman sako kun sa limpoy nin anong kahoy sinda kan mahiling mo?” “Sa limpoy nin sarong dakulang kahoy na hamurawon,” an simbag niya.


text:
Nagsabi si Daniel, “Marahay! Katimbang kan kaputikan na iyan an saimong buhay. An anghel nin Dios naghahalat na kapot an saiyang espada asin andam siya tanganing pagduwahon ka. Dangan pareho na kamong mapapara sa tahaw nyamo.”


text:
Nagtirindog sinda sa pagpadusa sa duwang hukom huli ta sa sainda man sanang mga tataramon napatotoohan ni Daniel na sinda nagputik.


text:
Sosog sa Katogonan ni Moises, an tawong minatao nin bakong totoong sumbong iyo an mag-aako kan parehong padusa na nakatalaan kutana sa akusado. Kaya ginadan an duwang hukom, asin nakaligtas an buhay kan sarong babae na mayo nin sala.


text:
An mga magurang ni Susana, an saiyang agom, saka an gabos niyang kadugo nag-omaw sa Dios huli ta napatotoohan na dai siya nagkasala sosog sa sumbong laban saiya.


text:
Si Daniel iyo an saro sa mga tawong hararani ki Hadeng Ciro, asin orog na ginagalangan kaini ki sa iba niyang mga parahatol.


text:
An mga taga Babilonia igwa nin dios-dios na inapod nindang Bel. Aroaldaw dinodolotan ninda ini nin doseng sako nin pinong arina, kwarentang karnero, saka singkwentang galon nin arak.


text:
Nagtutubod si Hadeng Ciro na sarong dios si Bel, asin nagduduman siya aroaldaw tanganing magsamba saiya. Alagad sinamba ni Daniel an sadiri niyang Dios.


text:
Sarong aldaw hinapot kan hade si Daniel, “Tadaw ta habo kang magsamba ki Bel?” Nagsimbag si Daniel, “Dai ako nagsasamba sa mga dios-dios na gibo sana nin tawo. Nagsasamba sana ako sa buhay na Dios, na naglalang kan langit saka daga, asin Kagurangnan kan gabos na tawo.”


text:
“Dai ka nagtutubod na buhay an samong dios na si Bel?” an hapot kan hade. “Dai mo nahihiling kun gurano kadakul an saiyang kinakakan saka iniinom aroaldaw?”


text:
Nagngisi si Daniel dangan nagsabi, “Dai ka magpadaya, Mahal na Hade. Iyan na dios-dios na inaapod mong Bel sarong dalipay na napapatos nin bronse; dai pa iyan nin kinakan o ininom.”


text:
Huli kaini naanggot an hade asin inapod an setentang padi ni Bel. Tinaraman niya sinda, “Kun dai nindo isabi sako kun siisay an nagkakakan kan mga dolot na ini, magagadan kamo. Alagad kun mapatotoohan nindo na si Bel an nagkakakan kaiyan, magagadan si Daniel, huli ta linanghadan niya si Bel.” Nag-oyon si Daniel sa kondisyon na ini.


text:
Dangan nagduman sinda gabos kaiba an Hade sa templo ni Bel. Nagsabi an mga padi, “Mahal na Hade, maluwas kami. Ika mismo an magbugtak kan mga kakanon sa lamesa saka mag-andam kan arak. Kun mahale ka na, baratan mo an pintoan dangan selyohan mo kan saimong singsing.


text:
Pagbalik mo sa aga, kun mahiling mo na dai naubos ni Bel an pagkakan, ipagadan mo kami. Alagad kun naubos niya, magagadan si Daniel huli ta nagsasabi siya nin mga kaputikan laban samo.”


text:
Dai nahadit an mga padi, huli ta sa irarom kan lamesa igwa sinda nin sekretong agihan, na inaagihan ninda kun banggi, dangan inuubos ninda an mga kakanon.


text:
Pakahale kan mga padi, inandam kan hade an kakanon para ki Bel. Pinagbotan man ni Daniel an saiyang mga sorogoon na magdara nin dakul na abo. Dangan iwinarak ninda ini sa salog kan templo. An hade sana an nakahiling kan ginibo nindang iyan. Pakatapos, nagluwas sinda gabos sa templo, sinerahan an pinto, sinelyohan kan hade, dangan nagharale sinda.


text:
Kan bangging idto, arog kan dati nindang ginigibo, naglaog sa templo an mga padi kaiba an saindang mga agom saka mga aki. Nag-agi sinda sa sekretong agihan, dangan kinakan ninda an gabos na pagkakan saka ininom an gabos na arak.


text:
Kan mabukasan an pinto, nahiling kan hade na mayo na an mga pagkakan. Nagkurahaw siya, “Dakula ka, O Bel! Totoo mananggad na saro kang dios.”


text:
Alagad nagngisi si Daniel dangan sinabihan an hade, “Bago ka maglaog sa templo, masdan mo ngona an salog dangan sabihan mo ako kun kiisay na mga gira an nahihiling mo.”


text:
Naanggot nin marahay an hade kaya ipinadakop niya an mga padi saka an saindang mga pamilya. Itinukdo ninda saiya an sekretong mga pintoan na inaagihan ninda barobanggi tanganing kakanon an pagkakan na ibinugtak sa lamesa.


text:
Kaya ipinagadan kan hade an mga padi, saka itinao si Bel ki Daniel, na iyo an nagronot kan dios-dios saka naggaba kan templo kaini.


text:
Sarong aldaw sinabihan kan hade si Daniel, “Dai ka na makakasabi sako na bakong buhay an dios na ini. Kaya sambahon mo siya!”


text:
Alagad kun tutugotan mo ako, Mahal na Hade, gagadanon ko ining dragon mo maski dai maggamit nin espada o pamukpok.” “Tinutugotan taka,” an simbag kan Hade.


text:
Kaya nagkua si Daniel nin alkitran, taba saka mga buhok. Pinakalakagaan niya an mga ini dangan ginibong garo mga bibingka saka ipinakakan sa dragon. Kan makakan na iyan kan dragon, buminotog ini asin puminutok. “Hilinga kun ano an sinasamba nindong mga taga Babilonia,” an sabi ni Daniel.


text:
Kan maaraman kan mga taga Babilonia an nangyari, anggot nin marahay na nagplano sinda laban sa hade. Nagsabi sinda, “Nagin Judio na an hade. Kan enot, rinaot niya si Bel dangan ginadan an mga padi, asin ngunyan ginadan niya an satong dragon.”


text:
Nagduman sinda sa hade saka hinagad saiya na itao sainda si Daniel. “Kun magsayuma ka,” an patanid ninda sa hade, “gagadanon mi ika asin an saimong pamilya.”


text:
Kan mahiling kan hade na talagang gigibohon kan mga tawo an saindang sinabi, napiritan siyang itao sainda si Daniel.


text:
Ihinulog ninda si Daniel sa lungib kan mga leon, asin binayaan ninda siya duman sa laog nin anom na aldaw.


text:
Pito an leon na nasa lungib, asin lambang aldaw duwang tawo saka duwang karnero an ipinapakakan sainda. Alagad sa laog kan anom na aldaw na idto dai sinda tinawan nin pagkakan, tanganing si Daniel an kakanon ninda.


text:
Kan panahon na iyan, nasa Juda si propeta Habakkuk. Nagluto siya nin gulay saka binugtakan nin rinonot na tinapay. Kan pasiring na siya sa oma dara an sarong mangko na pano kan saiyang linuto na ipapakakan sa mga nag-aani,


text:
nagtaram saiya an anghel nin Kagurangnan, “Darahon mo an pagkakan na iyan sa Babilon saka itao mo ki Daniel na nasa lungib kan mga leon.”


text:
Nagsimbag si Habakkuk, “Dai pa lamang ako nakaabot sa Babilon, asin dai ko aram kun saen an lungib kan mga leon.”


text:
Kaya kinapotan kan anghel si Habakkuk sa buhok asin dinara sa Babilon sa rikas kan doros. Ibinaba niya si Habakkuk sa harani kan lungib kan mga leon.


text:
Kan madangog ni Daniel si Habakkuk, namibi siya, “O Dios, nagiromdoman mo ako; dai mo pinabayaan an mga namomoot saimo.”


text:
Kan ikapitong aldaw, nagduman sa lungib an hade tanganing tangisan si Daniel. Pag-abot duman, nagdungaw siya sa laog asin nahiling niyang nakatukaw si Daniel.


text:
Nagkurahaw an hade, “Dakula ka, O Kagurangnan na Dios ni Daniel. Mayo na nin ibang Dios pwera sa saimo.”


text:
Kaya binaton niya si Daniel paluwas sa lungib saka ipinahulog duman an mga lalaking naghingowang gadanon si Daniel. Kinakan tolos sinda kan mga leon, mantang naghihiling an hade.


text:
An kasaysayan na ini nagpopoon kan si Alejandro, na aking lalaki ni Felipe nin Macedonia, nagmartsa hale sa Macedonia tanganing salakayon si Dario, an hade nin Persia saka Media. Pinadakula ni Alejandro an Imperyo nin Grecia kan daogon niya si Dario dangan kuahon an trono kaini.


text:
Nakilaban si Alejandro sa dakul na gera, sinakop an pinapusog na mga syudad asin ginadan an mga hade kan rehiyon.


text:
Sa pagpadagos niya pasiring sa mga poro kan daga, sinamsaman niya an dakul na nasyon, dangan kan masakop na niya an kinaban, nagin mapalangkaw siya saka mapaabaw-abaw.


text:
Nagtipon siya nin sarong makosog na hukbo, kaya nasakop niya an mga nasyon asin an mga pamayo kaini, dangan an lambang saro napiritan na magbayad nin buhis saiya.


text:
Kan doseng taon na si Alejandro bilang emperador, naghelang siya asin namatean niya na harani na an saiyang kagadanan. Kaya inapod niya an saiyang mga heneral, ginagalangan na mga tawo, na kasarabay niyang nagdakula, dangan binaranga sa sainda an saiyang imperyo.


text:
asin an lambang saro sainda nagtukaw bilang hade sa sadiri niyang teritoryo. An mga kapagarakian kan mga hadeng ini naghade man nin halawig na panahon, asin nagdara nin dakulang kasakitan sa kinaban.


text:
Saro sa mga guminikan sa mga opisyal ni Alejandro iyo an maraot na si Antioco Epifanes, na aking lalaki ni Hadeng Antioco an Ikatolo kan Siria. Si Antioco Epifanes nagin sarong bihag sa Roma bago siya nagin hade nin Siria kan taon 137.


text:
Kan panahon na iyan, igwa nin nagtunga sa Israel na sarong grupo nin mga maraot na Judio, na mayo nin paggalang sa Katogonan asin nandagka nin dakul na tawo na mag-iba sainda. Nagsarabi sinda, “Makipagtipan kita sa mga pagano, nin huli ta poon kan magsiblag kita sainda, dakul na kasakitan an nag-abot sato.”


text:
asin nagkapira sa sainda an nagduman tolos sa hade dangan naghagad na tugotan sindang magsunod kan kaugalean kan mga pagano.


text:
Nagtugdok sinda nin sarong dakulang istadyum sa Jerusalem sosog nanggad sa kaugalean kan mga pagano.


text:
Nagpaoperar sinda tanganing mahale an tanda kan pagserkomsisyona sainda. Binayaan ninda an banal na tipan, nagpoon na makiiba sa mga pagano saka naggibo nin gabos na karatan.


text:
Kan pusog na an kahadean ni Antioco, nagdesisyon siyang salakayon an Egipto dangan paghadean ini pati na an Siria.


text:
Sinalakay niya an Egipto sa paagi nin dakul na barko kaiba an sarong makosog na hukbo, sagkod mga karwahe, mga elepante, asin mga nagbabaklay na mga solados.


text:
Kan magsalakay siya, suminibog si Hadeng Tolome nin Egipto, dangan duminulag. Kadakul na soldados ni Hadeng Tolome an nagkagaradan.


text:
Kan taon 143, pakatapos na masakop an Egipto, nagmartsa si Antioco kaiba an sarong dakulang hukbo pasiring sa daga nin Israel asin sa syudad nin Jerusalem.


text:
Sa saiyang kapaabaw-abawan, linaog niya an Templo asin kinua an bulawan na altar, an kandelero patin an gabos na kasangkapan kaini,


text:
an lamesa para sa tinapay na idinolot sa Kagurangnan, an mga kalis saka mga mangko, an mga bugtakan nin baga na gibo sa bulawan, an kurtina asin an mga korona. Tinangkas man niya an gabos na bulawan na dekorasyon sa atubangan kan Templo


text:
asin dinara an mga plata saka mga bulawan sagkod an mga bagay na mahalaga, pati na an gabos na kayamanan na nasasaray duman.


text:
Dangan dinara niya ini gabos sa saiyang nasyon. Ginadan man niya an dakul na tawo asin ipinaghambog niya ini.


text:
An mga pamayo saka mga lider nag-agrangay sa kamondoan. An mga hoben na lalaki saka babae nanruluya. Nawara an kagayonan kan samong kababaehan.


text:
An lambang nobyo nag-awit nin sarong panambitan, asin an lambang nobya mamondong nagtukaw sa laog kan saiyang kwarto.


text:
Pakalihis nin duwang taon, nagpadara si Antioco nin sarong dakulang hukbo hale sa Misia pasiring sa mga banwa nin Judea. Pakalaog sa Jerusalem kan mga soldados,


text:
nagtaram sa mga tawo an saindang pamayo, na nagsagin-sagin na makikipagtipan nin katoninongan; nagtubod saiya an mga tawo asin nadaya sinda. Dangan hidali niyang sinalakay an syudad, sinakop ini asin ginadan an dakul na tawo.


text:
Dinara niya asin kan saiyang hukbo an mga babae saka an mga aki bilang bihag asin kinurua ninda an mga baka.


text:
Dangan si Antioco asin an saiyang hukbo nagtugdok nin haralangkaw na mga kudal asin makokosog na mga tore sa amihan na parte kan Templo, asin ginibo ninda ining sarong bantayan.


text:
Nagdara man sinda duman nin mga armas saka mga kagamitan asin duman sinaray an gabos na sinamsam ninda sa Jerusalem. An bantayan na ini nagin sarong dakulang homa laban sa syudad.


text:
Sa katakotan nagdurulag an mga taga Jerusalem, asin an syudad nagin erokan nin mga dayuhan. An Jerusalem nagin dayuhan para sa sadiri niyang mga namamanwaan, na napiritan na maghale sa syudad.


text:
An saiyang Templo nagin mamondo arog sa kalangtadan; an saiyang mga pyesta nagin mga aldaw nin kamondoan, an saiyang mga Sabbath nagin kasosopgan, an saiyang onra nagin sarong ngingisihan.


text:
An kasosopgan niya arog kadakula kan dati niyang kamurawayan, asin an saiyang kaogmahan nagin makuring kamondoan.


text:
Dangan nagpaluwas si Antioco nin sarong dekreto sa gabos na nasyon sa saiyang imperyo na nagboboot sainda na bayaan an sadiri nindang mga kaugalean asin magin saro sanang banwaan. An dekretong ini kinuyog kan gabos na pagano siring man kan dakul na mga Israelita. Maogmang inako kan dakul na Israelita an paganong relihiyon kan hade. Nagdolot sinda nin sakripisyo sa mga dios-dios, asin dai na ninda inotob an Sabbath.


text:
Nagpadara man nin mga sugo an hade sa Jerusalem asin sa gabos na banwa nin Judea, dara an pagboot na dapat sunodon kan mga tawo an mga kaugalean na dayuhan para sa sainda.


text:
Pinagbotan niya sinda na dai magdolot nin mga tinutong na atang sa Templo, mga dolot na pagkakan o mga dolot na arak. Pinagbotan man niya sinda na lapason an mga Sabbath saka mga pyesta.


text:
Pinagbotan sindang magtugdok nin mga paganong altar saka mga templo dangan magsakripisyo nin mga orig saka mga maating hayop.


text:
Ipinangalad sainda an pagserkomsisyon kan saindang mga aking lalaki. Ginibo sindang makauuyam sa paagi kan gabos na bagay na maati saka nakakadigta,


text:
tanganing malingawan ninda an Katogonan na itinao nin Kagurangnan ki Moises dangan lapason ninda an mga pagboot kaiyan.


text:
Ini an nagin pagboot kan hade sa bilog niyang imperyo. Laen pa kaiyan, nagtalaan pa siya nin mga opisyal na mabantay sa mga banwaan, asin pinagbotan niya an lambang banwa sa Judea na magdolot nin mga paganong sakripisyo.


text:
Dakul sa mga Judio an andam na nagbaya kan Katogonan asin nagsunod sa mga opisyal. Dinigtaan ninda an daga huli kan saindang mga karatan,


text:
asin an maraot nindang mga gawe iyo an nagsubol sa maimbod na mga Israelita na magdulag saka magtago saen man na lugar.


text:
Kan ikakinseng aldaw kan bulan nin Kislev kan taon 145, pinatindog ni Hadeng Antioco an “Makangingirhat na Katakotan” sa altar kan Templo, asin pinatugdok man an mga paganong altar sa mga banwa sa Judea.


text:
asin an siisay man na nakuahan nin kopya kan banal na kasuratan o nagkuyog kan Katogonan ginadan sa pagboot kan hade.


text:
Bulan-bulan, ginamit kan mga tampalasan na ini an saindang kapangyarihan laban sa mga Israelita na nadakop sa mga banwa.


text:
Kan ikabeynte y singkong aldaw kan bulan, an mga tampalasan na ini nagdolot nin mga sakripisyo sa paganong altar na itinugdok sa ibabaw kan altar kan Templo.


text:
An mga aking sinerkomsisyon binitay sa liog. Ginadan man an saindang mga pamilya sagkod an mga nagserkomsisyon kan saindang mga aki.


text:
Alagad dakul sa mga Israelita an nagsuhay sa pagboot kan hade asin nagsayumang magkakan kan mga maating pagkakan.


text:
Pinagmarahay pa nindang magadan ki sa maglapas kan banal na tipan saka magkakan nin maating kakanon—asin dakul mananggad sainda an nagadan.


text:
Kan panahon na iyan, igwa nin sarong padi na gikan sa pamilya ni Jehoiarib na an ngaran Mattatias, na aking lalaki ni Juan saka makoapo ni Simeon. Naghale siya sa Jerusalem asin nag-erok sa Modein.


text:
nagsabi siya: “Tano ta namundag pa ako tanganing mahiling an makangingirhat na mga bagay na ini, an pagkaraot kan sakuyang banwaan asin kan banal na syudad? Magpaparatukaw daw sana ako digdi na mayong nagiginibo, mantang pinapalibotan kan mga kaiwal an syudad asin an Templo napapasakamot kan mga dayuhan?


text:
An magagayon na mga kagamitan kaiyan sinamsam asin dinara sa harayo. An samong kaakian ginaradan sa mga tinampo, asin an samong mga hoben na lalaki nagkagaradan sa espada kan mga kaiwal.


text:
Sa saindang kamondoan, ginisi ni Mattatias asin kan saiyang mga aking lalaki an saindang gubing, nagsulot nin sako asin nagpadagos sa saindang labi-labing pagmondo.


text:
Dangan an mga opisyal kan hade, na nagpirit sa mga tawo na lingawan an Dios, nakaabot sa banwa nin Modein tanganing piriton an mga tawo duman na mag-atang nin mga paganong sakripisyo.


text:
Nagsabi ki Mattatias an mga opisyal kan hade, “Iginagalang ka bilang lider sa syudad na ini, asin tinatabangan ka kan saimong mga aking lalaki saka mga kadugo.


text:
Tadaw ta dai ka mangenot sa paggibo kan ipinagboboot kan hade, siring kan ginibo kan gabos na pagano asin mga namamanwaan sa Judea saka kan gabos na natada sa Jerusalem? Kun gibohon mo iyan, ika asin an mga aki mong lalaki ibibilang na mga katood kan hade, asin tatawan ka nin plata, bulawan saka dakul na regalo.”


text:
Alagad nagsimbag si Mattatias sa makosog na tingog, “Maski magkuyog sa hade asin magsunod kan saiyang pagboot an gabos na nasyon na sakop kan imperyong ini, dangan magbaya kan relihiyon kan saindang mga ginikanan,


text:
alagad ako, an sakong mga aki asin mga kadugo padagos na magkukuyog kan tipan nin Dios sa samong mga ginikanan.


text:
Sa tabang nin Dios dai nanggad nyamo babayaan an saiyang Katogonan o lalapason an saiyang mga pagboot.


text:
Natatapos pa sanang magtaram si Mattatias kan sarong Judio an nagpaenotan, asin sa atubangan nin gabos nagdolok sa altar na yaon duman sa Modein dangan nagdolot nin sakripisyo, sa pagsunod sa pagboot kan hade.


text:
Kan mahiling siya ni Mattatias, naanggot siya nin marahay. Nagtatakig sa kaanggotan na dinalagan ni Mattatias an lalaki dangan ginadan duman mismo sa altar.


text:
Ginadan man niya an opisyal kan hade na nagpirit sainda na magsakripisyo, dangan rinumpag niya an altar.


text:
Sa paaging ini ipinahiling ni Mattatias an saiyang lipotok na pagsunod sa Katogonan, siring kan ginibo ni Finehas kan gadanon niya si Zimri na aking lalaki ni Salu.


text:
Dangan naglibot sa banwa si Mattatias na nagkukurahaw, “Magsunod sako an lambang maimbod sa tipan nin Dios asin nagsusunod sa saiyang Katogonan!”


text:
Pakasabi kaini, siya saka an saiyang mga aking lalaki nagdurulag pasiring sa kabubuldan asin binayaan an saindang mga rogaring.


text:
Kan panahon na iyan, dakul man na mga Israelita na naghihingowang magin matanos sa atubangan nin Dios sa paagi nin pagkuyog sa Katogonan an nagpasiring sa kalangtadan tanganing duman mag-erok, kaiba an saindang mga aki, mga agom, saka mga hayop, huli kan makuring kaapihan na inagihan ninda.


text:
Nakaabot tolos sa mga opisyal kan hade saka sa mga soldados na nasa bantayan sa Jerusalem an bareta na nagkapirang mga lalaki an nagkontra sa pagboot kan hade asin nagduman sa kalangtadan tanganing magtago.


text:
Sarong dakulang grupo nin mga soldados an naglamag sainda sagkod na maabotan sinda. Nagkampo an mga soldados sa kahampang ninda dangan nag-andam sa pagsalakay sainda sa aldaw na Sabbath.


text:
Kinurahawan ninda an mga Judio, “Igwa pa nin panahon! Magruluwas na kamo dangan magsunod sa pagboot kan hade asin dai mi kamo gagadanon.”


text:
“Dai kami maruluwas,” an simbag kan mga Judio. “Dai kami masunod sa pagboot kan hade, asin dai nyamo didigtaan an Sabbath.”


text:
alagad dai lamang sinda nakilaban; dai ngani lamang ninda ginapo an mga kaiwal o binugtakan nin mga olang an mga laogan kan mga lungib na saindang pinagtagoan.


text:
Nagsarabi sinda, “Magagadan kami gabos na malinig an konsyensya. Saksi an langit asin an daga na bakong matanos an paggadan nindo samo.”


text:
Kaya sinalakay sinda kan kaiwal sa aldaw na Sabbath, asin ginaradan sinda, kaiba an saindang mga agom, mga aki saka mga hayop. Sangribong tawo an nagadan.


text:
asin nag-orolay, “Kun gibohon ta an ginibo kan satong mga tugang, asin magsayuma kitang lumaban sa mga pagano sa pagdepensa kan satong buhay asin kan satong relihiyon, mapapara kita sa ibabaw nin daga.”


text:
Kaya nagdesisyon sinda kan aldaw na idto, na kun salakayon sinda nin siisay man sa aldaw na Sabbath, makikilaban sinda, tanganing dai sinda magadan arog kan kapwa ninda mga Judio na nagkagaradan sa mga lungib.


text:
Dangan nakisumaro ki Mattatias asin sa saiyang mga katood an sarong grupo nin mga maimbod saka may pagmakulog sa nasyon na mga Judio, mga pinakamakosog asin pinakamaisog na mga lalaki sa Israel na andam na magdusay kan saindang buhay sa pagdepensa kan Katogonan.


text:
Ngunyan na igwa na sinda nin hukbo, sa saindang kaanggotan, sinalakay ninda an mga Judiong nagtalikod sa Katogonan. An mga nakadulag napiritan na magduman sa mga pagano tanganing makaligtas.


text:
Si Mattatias asin an saiyang mga katood nagrilibot sa bilog na daga tanganing rumpagon an mga paganong altar,


text:
asin tanganing pirit na tatakon an lambang aking lalaki na manumpongan ninda sa laog kan mga pagdolonan nin Israel.


text:
Naagaw ninda an Katogonan ni Moises sa kamot kan mga pagano saka kan saindang mga hade, asin narumpag ninda an kapangyarihan kan maraot na Hadeng si Antioco.


text:
Kan madali nang magadan si Mattatias, sinabihan niya an saiyang mga aking lalaki, “Iyo ini an panahon nin kadahasan asin kariribokan. Mga mapaabaw-abaw na tawo an igwa nin kapangyarihan asin ginibo ninda kitang ngingisihan.


text:
Alagad kamo, mga aki ko, dapat na magin maimbod sa Katogonan asin magin andam na magpagadan sa pagdepensa kan tipan nin Dios sa satong mga ginikanan.


text:
Giromdoma an ginibo kan satong mga ginikanan asin kun ano an nagibo ninda kan panahon ninda. Aroga nindo sinda asin mapapasaindo an dakulang kaomawan saka daing kataposan na kabantogan.


text:
Giromdoma kun paano nagsarig si Abraham sa Kagurangnan kan binalo siya asin kun paanong nawilihan saka inako siya nin Kagurangnan.


text:
Si Jose, kan panahon nin saiyang pagtios, nagkuyog sa mga pagboot nin Dios asin nagin pamayo siya nin Egipto.


text:
Si Finehas na satong ginikanan, huli kan saiyang dakulang kaimbodan, nag-ako kan panuga na an saiyang mga kapagarakian danay na magigin mga padi.


text:
Si Caleb, huli ta nagdara siya nin marahay na bareta sa komunidad, nag-ako nin kahirasan kan daga bilang premyo.


text:
Si David, huli ta siya maheherakon, nagin hade asin tinugaan na an saiyang mga kapagarakian magdadanay na mga hade.


text:
Giboha nindong arogan an mga ginikanan nyatong ini, asin mahihiling nindo na dai magkukulang nin kosog an siisay man na nagsasarig sa Kagurangnan.


text:
Dai kamo matakot sa mga homa nin sarong parakasala, huli ta magagadan siya asin an saiyang kamurawayan tataposon kan mga ulod na makakan kan naglalapa niyang bangkay.


text:
Ngunyan pwedeng omawon siya, alagad sa aga dai na siya makukua, huli ta mabalik siya sa kabokabo asin mawawara an saiyang mga plano.


text:
Alagad mga aki ko, magmaisog kamo asin magmakosog sa pagdepensa sa Katogonan, huli ta diyan kamo magkakamit nin kaomawan.


text:
“Madonong an tugang nindong si Simon, kaya danay na magdangog kamo saiya siring na dinadangog nindo ako kun ako nagtataram.


text:
Si Judas Maccabeo sarong makosog na paralaban poon kan hoben pa siya. Siya an magigin pamayo kan hukbo asin siya an mangengenot saindo sa pakilaban sa mga kaiwal.


text:
Apodon nindo an gabos na nagkukuyog kan Katogonan nin Dios na mag-ayon saindo, dangan magbalos kamo huli kan mga karatan na ginibo sa saindong banwaan.


text:
Papagbayada nindo an mga pagano para sa ginibo ninda, asin danay na kuyogon nindo an Katogonan sagkod an mga hinahagad kaiyan.”


text:
Nagadan siya kan taon 146, asin ilinubong siya sa lulubngan kan saindang pamilya duman sa Modein. Nagmondo para saiya an bilog na banwaan nin Israel.


text:
Tinabangan siya kan mga tugang niya asin kan mga maimbod na parasunod kan saiyang ama. Maogma nindang ipinadagos an pakigera nin Israel.


text:
Orog na dakulang kamurawayan an itinao ni Judas sa saiyang banwaan. Garo siya higante kun sulot niya an gubing na pakigera. Kinua niya an saiyang mga armas asin nakigera; dinepensahan niya an kampo huli kan saiyang espada.


text:
Hinanap niya asin linamag an mga naglapas kan Katogonan, asin sinulo niya an gabos na nag-api kan saiyang banwaan.


text:
Sa takot saiya, nagsiribog an mga tawong dai nagmimidbid kan togon; an gabos na maraot nagkariribong. Huli kan saiyang ginibo, nagpadagos an katalingkasan.


text:
Ginibo niyang mapait an buhay nin dakul na hade, alagad dinarahan niya nin kaogmahan an banwaan nin Israel. Oomawon mi siya sagkod pa man huli kan saiyang ginibohan.


text:
Linibot niya an mga banwa nin Judea, asin ginadan an bakong diosnon na mga tawo. Hinale sa Israel an makuring kasakitan.


text:
An saiyang kabantogan nakalakop sa mga poro kan daga, mantang tinipon niya an gabos na hinomaan nin kagadanan.


text:
Alagad nagtipon si Apollonio nin sarong hukbo nin mga pagano, kabilang an sarong dakulang grupong hale sa Samaria tanganing salakayon an banwaan nin Israel.


text:
Kan maaraman ini ni Judas, nagmartsa siya sa pakigera, dinaog an hukbong idto asin ginadan si Apollonio. Dakul na pagano an nagadan, asin an iba nagdurolag.


text:
Kan matipon an mga sinamsam, kinua ni Judas an espada ni Apollonio dangan iyo idto an ginamit niya sa gera sagkod sa aldaw na siya magadan.


text:
Nadangog ni Seron, an heneral kan hukbo nin Siria, na nagtipon si Judas nin sarong dakulang hukbo, kaiba an mga makosog saka maimbod na mga lalaki na gabos andam na lumaban sa pamamayo niya.


text:
Nagsaboot si Seron, “Magigin bantog an ngaran ko sa bilog na imperyo kun madaog ko si Judas asin an saiyang mga tawohan na habong gumalang sa pagboot kan hade.”


text:
Dangan nag-iba saiya an sarong makosog na hukbo nin bakong diosnon na mga lalaki na boot magtabang saiya sa pagbalos sa mga Israelita.


text:
Kan makaabot siya sa agihan sa Bet-horon, nagluwas si Judas kaiba an sarong sadit na grupo nin mga soldados sa pagsabat ki Seron.


text:
Kan mahiling kan mga tawohan ni Judas an hukbo na masalakay sainda, naghapot sinda, “Paanong makalaban an sadit nyatong hukbo sa dakulang hukbong iyan? Laen pa kaiyan, pagal kita gabos asin dai nagkakan sa bilog na aldaw!”


text:
Nagsimbag si Judas, “Bakong dipisil para sa sadit na hukbo na daogon an sarong dakulang hukbo. Para sa Kagurangnan, mayo nin kalaenan kun ikaligtas kita nin dakul o dikit na tawo.


text:
An kapangganahan sa gera dai minadepende sa kadakulaan nin hukbo, kundi sa kapangyarihan nin Kagurangnan.


text:
An satong mga kaiwal minadatong sa dakulang kapaabaw-abawan asin kadahasan tanganing gadanon kita, an satong mga agom saka mga aki, asin tanganing samsaman kita.


text:
Pakatapos na magtaram si Judas, hidaling sinalakay niya saka kan saiyang mga tawohan si Seron asin an hukbo kaini. Rinonot ni Judas asin kan saiyang mga tawohan an saindang kaiwal.


text:
Linamag ninda an mga ini poon sa palugsot na agihan nin Bet-horon sagkod sa kapantayan asin ginadan ninda an maabot sa otso syentos na kaiwal. An mga nakaligtas nakadulag pasiring sa Filistea.


text:
An kabantogan ni Judas nakaabot sa pandangog ni Hadeng Antioco. Si Judas asin an saiyang mga kapangganahan iyo an pinag-orolayan kan mga namamanwaan nin lambang nasyon.


text:
Kan nadangog ni Antioco an nangyari, naanggot siya nin makuri. Pinagbotan niya an gabos na hukbo sa saiyang imperyo na magtiripon bilang sarong dakulang hukbo.


text:
Hale sa sarayan kan saiyang kayamanan, an saiyang mga soldados tinawan niya nin sweldo na para sa sarong taon, asin pinagbotan sinda na mag-andam sa biglang pangyayari.


text:
Dangan nahiling niya na ubos na an saiyang kayamanan. Dikit an naglaog na kwarta hale sa mga buhis huli kan karibokan saka kasakitan na dinara niya sa kinaban kan haleon niya an mga katogonan na dati nang sinusunod kan enot pang panahon.


text:
Mas dakul magtao nin mga regalo si Antioco ki sa nagkaerenot na mga hade, alagad ngunyan nahandal siya na tibaad dai na niya mapadagos ini asin mayo na siyang magagasto—nangyari na ini nin saro o duwang beses kaidto.


text:
Grabe an saiyang kahandalan; alagad nagdesisyon siyang magduman sa Persia, maghagad nin buhis sa mga probinsya duman dangan magbalik na dara an dakul na kwarta.


text:
Ibinugtak niya si Lisias, sarong mahalagang tawo na nagkamit kan titulong “Kadugo kan Hade,” bilang gobernador na mamamahala kan mga palakaw kan hade magpoon sa Salog nin Eufrates sagkod sa pagdolonan nin Egipto.


text:
Si Lisias ginibo man kan hade na paraataman kan aki niyang lalaki na si Antioco an Ikalima, sagkod na siya magbalik.


text:
Si Lisias ginibo niyang parapamahala kan gabos niyang elepante asin kan kabanga kan saiyang hukbo, dangan tinaraman niya kan gabos na boot niyang mangyari, orog na an dapit sa mga nag-eerok sa Juda asin sa Jerusalem.


text:
Pinagbotan si Lisias na magpadara nin sarong hukbo laban sa mga Judio sa Jerusalem, tanganing rumpagon an saindang kapangyarihan asin gadanon sinda, tanganing dai na lamang sinda magiromdoman.


text:
Pinagbotan siyang kuahon an saindang daga asin itao sa mga dayuhan, na boot mag-erok sa lugar na idto.


text:
Kaiba an kabanga kan saiyang hukbo, naghale an hade sa Antiokia, an saiyang pangenot na syudad, kan taon 147. Binalyo niya an Salog nin Eufrates asin linagbas niya an Mesopotamia.


text:
Pinili ni Lisias si Nicanor, si Gorgias asin si Tolome, na aking lalaki ni Dorimenes, bilang mga pamayo kan hukbo; may kakayahan an tolong ini, na nagkamit kan titulong “Katood kan Hade.”


text:
Ginibo niya sindang pamayo nin kwarenta mil na naglalakaw na mga soldados asin syete mil na mga nakakabayo, dangan pinagbotan niya sindang salakayon asin ronoton an daga nin Judea, sosog sa pagboot kan Hade.


text:
Nagmartsa an tolong ini kaiba an bilog nindang hukbo, asin kan nakaabot sinda sa kapantayan na harani sa Emmaus, duman sinda nagkampo.


text:
Inapilan sinda nin sarong hukbo na hale sa Idumea asin Filistea. Nabaretaan kan mga negosyante sa rehiyon na idto an kosog kan hukbo, kaya nagduruman sinda sa kampo na may darang kwarta asin mga kadena, sa paglaom na makabakal nin mga Judiong oripon.


text:
Nahiling ni Judas asin kan saiyang mga tugang na nagin orog na dipisil an saindang kamugtakan, huli ta an mga dayuhan na hukbo nagkampo na sa laog kan saindang mga pagdolonan. Naaraman man ninda na nagboot an hade na ronoton nanggad an banwaan.


text:
Kaya nagdesisyon sindang hirahayon an raot na nasyon asin makilaban para sa saindang banwaan saka para sa Templo.


text:
Dangan an bilog na komunidad nagtiripon sa pag-andam para sa gera asin sa pagpamibi tanganing maherakan nin Dios.


text:
An Jerusalem arog na sa kalangtadan na mayo nin tawo; mayong nagluwas na namamanwaan o naglaog sa syudad. An banal na Templo dinigtaan kan mga dayuhan, asin an mga bantayan nasakop kan mga pagano; kaya nahale an kaogmahan sa banwaan nin Israel, asin dai na nadangog an tanog kan plawta saka arpa.


text:
Dangan nagtiripon si Judas saka an saiyang mga tawohan asin nagmartsa pasiring sa Mizpa, kahampang kan Jerusalem, huli ta dating igwa kaidto duman nin lugar na pinagsasambahan an banwaan nin Israel.


text:
Nag-ayuno sinda kan aldaw na idto, naggubing nin sako, nagbugtak nin abo sa saindang mga payo asin ginisi an saindang mga gubing.


text:
Sa siring na kamugtakan, minahapot an mga pagano sa saindang mga dios-dios, alagad an mga Israelita minabukas kan libro nin Katogonan tanganing makihumapot sa Dios.


text:
Dinara ninda an mga gubing kan mga padi, an mga enot na bunga kan saindang mga tinanom asin an mga himoloan, dangan pinalaog ninda an nagkapirang Nazireo na nakatapos na kan saindang panuga.


text:
An bilog na komunidad namibi, “Kagurangnan, ano an gigibohon mi sa mga bagay na ini? Saen mi ini dadarahon,


text:
ngunyan na tinimaktimakan saka dinigtaan na kan mga pagano an saimong banal na Templo, asin nagmomondo sa sopog an saimong mga padi?


text:
Pakatapos kaini, pinaggrupo-grupo ni Judas an saiyang mga tawohan sa manangribo, mananggatos, maningkwenta asin manampolo, saka nagbugtak siya nin lider sa lambang grupo.


text:
Dangan, sa pagsunod sa Katogonan, pinapuruli niya an mga bago pa sanang kasalon, an mga nakapagpatugdok pa sana kan saindang harong, an mga nakakatanom pa sana sa saindang mga ubasan patin an mga maluya an boot.


text:
saen nagtaram sainda si Judas, “Andama nindo an sadiri sa pakigera saka magmaisog kamo! Sa agang amay, magin andam kamo sa pakilaban sa mga paganong ini na nagkasararo sa pagsalakay saka pagronot sato asin sa satong Templo.


text:
Mas marahay pa sato an magadan na nakikilaban ki sa magmasid sana mantang rinaraot an satong nasyon asin an satong Templo.


text:
Ipinag-iba ni Gorgias an singko mil na naglalakaw na mga soldados asin sangribo sa pinakaekspertong mga nakakabayo, dangan nagluwas sinda sa saindang kampo sa banggi,


text:
kaiba an mga lalaking hale sa mga bantayan sa Jerusalem bilang mga giya. Nagplano siya nin biglang pagsalakay sa hukbo kan mga Judio.


text:
Alagad an planong ini naaraman ni Judas, kaya nagluwas siya kaiba an saiyang mga tawohan dangan sinalakay ninda an hukbo kan hade na nasa Emmaus,


text:
Kan makaabot an mga ini sa kampo ni Judas pagkabanggi, mayo sindang nanumpongan na tawo duman. Naghona sindang nagdulag si Judas asin an mga tawohan kaini, kaya naghanap sinda sa kabubuldan.


text:
Pagbanaag kan aldaw, nagtunga si Judas sa kapatagan kaiba an tres mil na soldados, maski kulang sinda nin armas.


text:
Nahiling ninda an dakulang hukbo kan mga pagano, na gabos eksperto saka armado, asin igwang katabang na mga nakakabayong soldados.


text:
Alagad sinabihan ni Judas an saiyang mga tawohan, “Dai kamo matakot sa kadakulaan kan saindang hukbo asin dai kamo matakot kun magsalakay sinda.


text:
Giromdoma nindo kun paanong nakaligtas an satong mga ginikanan duman sa Dagat na Pula, kan linamag sinda kan hade nin Egipto kaiba an saiyang hukbo!


text:
Ngunyan mamibi kita sa Kagurangnan na maherakan niya kita. Mamibi kita na giromdomon niya an saiyang tipan sa satong mga ginikanan asin ronoton niya an satong mga kaiwal pagsalakay nyato ngunyan.


text:
nagluwas sinda sa kampo tanganing makilaban. Dangan pinatanog ni Judas asin kan saiyang mga tawohan an saindang trompeta


text:
alagad an mga nakilaban gabos nagkagaradan. Linamag kan mga Israelita an saindang mga kaiwal sagkod sa Gezer, sa kapantayan nin Idumea, asin sa mga banwa nin Asdod saka Jamnia. Maabot sa tolong ribo na mga kaiwal an nagadan kan mga Israelita.


text:
sinabihan niya an saiyang mga tawohan, “Dai ngona kamo manamsam, huli ta igwa pa kita nin laban. Si Gorgias saka an saiyang mga tawohan yaon sa haraning mga kabubuldan. Kaya mag-andam kita sa pakilaban. Pakatapos kaiyan, kuahon nindo an gusto nindong samsamon.”


text:
Nahiling kan grupong ini na napadulag an saindang hukbo; an aso na nag-iitaas hale sa kampo nagpapahayag na sinulo an saindang kampo.


text:
Pakahiling kaini, nagkatarakot sinda, asin kan mahiling ninda sa kapatagan an hukbo ni Judas na andam sa pakilaban,


text:
Dangan nagbalik si Judas tanganing samsaman an kampo kan kaiwal; dakul na bulawan saka plata, mga telang kolor asul asin purpura saka iba pang mga kayamanan an saiyang nakua.


text:
Pagbalik kan mga Judio sa saindang kampo, nag-arawit sinda nin sarong himno: “An Kagurangnan maninigong omawon; an saiyang pagkaherak nagdadanay sagkod lamang.”


text:
Kan madangog ni Lisias na nadaog sa gera an saiyang hukbo napangalas siya asin nanluya an boot huli ta dai nadaog an Israel, siring sa pagboot kan hade.


text:
Kan sunod na taon, nagtipon si Lisias nin sarong hukbo nin mga sesenta mil na ekspertong mga soldados asin limang ribong nakakabayong mga soldados, sa pagmawot na madaog an mga Judio.


text:
Nagmartsa sinda pasiring sa Idumea dangan nagkampo sa Bet-zur. Sinabat sinda ni Judas kaiba an sampolong ribong soldados.


text:
Kan nahiling ni Judas na makosog nin marahay an saindang mga kaiwal, namibi siya, “Omawon ka, O Paraligtas nin Israel. Inontok mo an pagsalakay kan higante huli sa kamot ni David na saimong sorogoon, asin tinugotan mong daogon ni Jonathan na aki ni Saul asin kan paradara niya nin armas an bilog na hukbo kan mga Filisteo.


text:
Sa siring na paagi, tugotan mo ngunyan an banwaan nin Israel na daogon an samong mga kaiwal. Sopoga sinda, maski nagsasarig sinda sa saindang hukbo.


text:
Giboha sindang mga matalaw; tunawa an mapangahas nindang kosog; patakiga sinda sa pag-isip kan maabot nindang pagkadaog.


text:
Namomotan asin sinasamba mi ika; kaya tugotan mong magadan mi an samong mga kaiwal, tanganing makapag-awit kami kan saimong mga kaomawan.”


text:
Kan nahiling ni Lisias na nadadaog an saiyang hukbo, asin kan nahiling niya an kaisogan ni Judas saka kan mga tawohan kaini, na nagpahiling na andam sindang mabuhay o magadan na igwa nin onra, nagdulag siya dangan nagbalik sa Antiokia. Nagtipon siya duman nin nagpapatandan na mga soldados asin nagplanong magbalik giraray sa Judea kaiba an sarong mas dakulang hukbo.


text:
Nagtaram si Judas asin an saiyang mga tugang, “Ngunyan na nadaog na an satong mga kaiwal, magduman kita sa Jerusalem tanganing linigan an Templo asin konsagrahon giraray iyan.”


text:
Naabotan ninda na mayo nin laog an Templo, nadigtaan an altar, sulo an mga trangkahan, garo kadlagan nin doot an mga patyo, asin rumpag an mga kwarto kan mga padi.


text:
Kaya ginisi ninda an saindang mga gubing, nagmondo nin makuri asin nagbugtak nin abo sa saindang mga payo.


text:
Nagduko sinda sagkod na makaduta sa daga an saindang lalawogon, asin kan patanogon na an mga trompeta, an lambang saro nag-agrangay sa Kagurangnan.


text:
Dangan pinagbotan ni Judas an nagkapira sa saiyang mga soldados na salakayon an mga lalaki sa bantayan, mantang linilinigan niya an Templo.


text:
Lininigan ninda an Templo saka hinarale an mga gapong nadigtaan dangan ibinugtak an mga iyan sa sarong bakong malinig na lugar.


text:
kan mga pagano, asin nagdesisyon sindang rumpagon idto, tanganing dai idto magtindog bilang sarong giromdomon kan saindang kasosopgan. Kaya rinumpag ninda an altar


text:
asin an mga gapo ibinugtak ngona ninda sa sarong tamang lugar sa bulod kan Templo, sagkod na magtunga an sarong propeta na mataram kun ano an dapat gibohon sa mga gapong idto.


text:
Dangan nagkua sinda nin mga gapong dai pa sinapsapan, sosog sa ipinagboboot kan Katogonan ni Moises, asin nagtugdok sinda nin bagong altar na arog kan daan na altar.


text:
Naggibo sinda nin bagong mga kagamitan, saka dinara sa Templo an kandelero, an altar nin insenso sagkod an lamesa para sa mga tinapay.


text:
Nagtutong sinda nin insenso sa altar saka pinagkotan an mga ilawan sa kandelero, asin nagkaigwa nin ilaw sa Templo!


text:
An mga tinapay ibinugtak ninda sa lamesa asin ikinabit an mga kurtina. Sa siring na paagi natapos ninda an gabos na trabaho.


text:
An ikabeynte y singkong aldaw kan ikasiyam na bulan, an bulan nin Kislev, kan taon 148 iyo an anibersaryo kan ginibong pagdigta kan mga pagano sa Templo. Sa aldaw na idto, sarong sakripisyo an idinolot sa bagong altar sosog sa Katogonan ni Moises. Kinonsagra an bagong altar asin inawit an mga awit sa tanog nin mga arpa, mga plawta saka mga gimbal.


text:
Nagduko an gabos na tawo sagkod na makaduta sa daga an saindang mga lalawogon dangan nagsamba saka nag-omaw sa Kagurangnan na nagtao sainda nin kapangganahan.


text:
Sa laog nin walong aldaw pinagselebrar ninda an pagkonsagra giraray kan altar. Sa dakulang kaogmahan nagdara sinda nin mga tinutong na atang saka nagdolot nin mga dolot para sa katoninongan asin mga dolot nin pasasalamat.


text:
An atubangan kan Templo sinamnohan ninda nin mga bulawan na korona saka mga kalasag, hinirahay ninda an mga trangkahan sagkod an mga kwarto kan mga padi, dangan binugtakan ninda nin mga pintoan.


text:
Ngunyan na nahale na kan mga Judio an kasosopgan na dinara kan mga pagano, nagkaigwa sinda nin dakulang selebrasyon.


text:
Dangan nagdesisyon si Judas, an saiyang mga tugang asin an bilog na komunidad nin Israel na an pagkonsagra giraray kan altar dapat na selebraron na may kaogmahan saka kagayagayahan sa laog nin walong aldaw taon-taon, magpoon sa ikabeynte y singkong aldaw kan bulan nin Kislev.


text:
Dangan nagtugdok sinda nin haralangkaw na kudal saka makosog na mga tore sa palibot kan Bukid nin Sion, tanganing dai na nanggad iyan malaog, matimaktimakan asin madigtaan kan mga pagano.


text:
Nagbugtak duman si Judas nin sarong grupo nin mga soldados na mabantay sa Templo. Pinapusog man niya an banwa nin Bet-zur, tanganing an banwaan nin Israel magkaigwa nin sarong bantayan na nakaatubang sa Idumea.


text:
Kan madangog kan mga hararaning nasyon na itinugdok kan mga Judio an altar asin hinirahay an Templo arog kan dati, nagkaaranggot sinda nin makuri,


text:
kaya nagdesisyon sindang puhoon an mga Judio na nag-eerok sa kaibahan ninda. Kaya pinonan ninda an paggadan asin pagpuho sa samong banwaan.


text:
Padagos na hinihipaan kan mga taga Idumea an mga Israelita, kaya linabanan sinda ni Judas duman sa Akrabattene; dinaog niya sinda dangan sinamsaman.


text:
Linabanan man ni Judas an mga taga Baean, na danay na nagpapatakot sa mga Israelita, naghihipa tanganing siodon an mga parabaklay na Israelita.


text:
Linaom ni Judas an mga taga Baean sa saindang mga tore, asin nagsumpa siya na gagadanon niya sinda dangan susuloon an saindang mga tore kaiba an gabos na nasa laog.


text:
Dangan nagmartsa siya sa pagsalakay sa daga kan mga Ammonita, saen nasabat niya an sarong makosog saka mapangyaring hukbo na nasa pamamayo nin sarong lalaki na an ngaran Timoteo.


text:
Nagtiripon an mga pagano sa Gilead sa pagsalakay asin pagdaog sa mga Israelita na nag-eerok sa teritoryo ninda. Alagad nagdurulag an mga Israelita pasiring sa bantayan nin Datema


text:
asin ipinadara ninda an surat na ini ki Judas saka sa saiyang mga tugang: “An mga pagano sa palibot mi nagtiripon sa pamamayo ni Timoteo. Nagdurulag kami pasiring sa bantayan na ini, alagad ngunyan nag-aandam sinda sa pagsakop kaini asin sa paggadan samo.


text:
Nagkagaradan na an gabos na Judio sa rehiyon nin Tob, nagkagaradan na asin nagkabirihag an saindang mga aki saka sinaramsam na an saindang mga rogaring. Maabot na sa sangribo an nagkagaradan duman.”


text:
Binabasa pa an surat na ini kan mag-abot pa an ibang mga sugo, na girisi an mga gubing huli sa pagmondo, dara an bareta hale sa Galilea.


text:
Nagsarabi sinda, “Nagkasararo an mga hukbo hale sa Tolemaida, Tiro, Sidon asin sa bilog na Galilea sa pagtunaw samo.”


text:
Kan madangog ini ni Judas asin kan banwaan, sarong pagtiripon an inapod tanganing magdesisyon kun ano an gigibohon sa pagtabang sa saindang mga kahimanwa na sinasalakay kan mga kaiwal.


text:
Nagsabi si Judas sa tugang niyang si Simon, “Magpili ka nin nagkapirang lalaki dangan magduman ka sa pagligtas sa kapwa ta mga Judio na nasa Galilea; ako asin an satong tugang na si Jonathan maduman sa Gilead.”


text:
An natada sa saiyang hukbo iwinalat ni Judas tanganing magbantay sa Judea, asin ginibo niyang parapamahala kan banwaan si Azarias saka si Jose na aking lalaki ni Zacarias.


text:
Sinabihan niya sinda, “Kamo an mamahala digdi alagad dai kamo magluwas sa pagsalakay sa mga pagano mantang dai pa kami nagbabalik.”


text:
Tolong ribong soldados an nag-iriba ki Simon sa pagmartsa pasiring sa Galilea asin otso mil na soldados an nag-iriba ki Judas pasiring sa Gilead.


text:
asin linamag sagkod sa syudad nin Tolemaida. Mga tolong ribong soldados an nagadan niya dangan sinamsaman.


text:
Dangan kinua niya an mga Judio na nasa Galilea saka Arbatta, kaiba an saindang mga agom saka mga aki, sagkod an saindang mga pagsadiri, asin ibinalik niya sinda sa Juda sa dakulang kaogmahan.


text:
Kan panahon na iyan, nagbalyo na sa Salog nin Jordan si Judas asin an tugang niyang si Jonathan, dangan naglakaw sinda sa laog nin tolong aldaw paluwas sa desyerto.


text:
Nakasabat sinda nin maboot na mga Nabateo na nagbareta sainda kan gabos na nangyari sa mga Judio sa Gilead.


text:
Ibinareta ninda na dakul na Judio an nabilanggo sa mga pinapusog na mga syudad nin Bozra, Bosor, Alema, Kasfo, Maked saka Karnaim,


text:
mantang an iba nabilanggo sa mga saradit na banwa nin Gilead. Ibinareta man ninda na nagtiripon na an kaiwal tanganing magsalakay sa sunod na aldaw sa mga bantayan kan mga Judio, sa pagmawot na garadanon an gabos na Judio sa laog nin saro sanang aldaw.


text:
Kaya nagbalik si Judas saka an saiyang hukbo dangan sinalakay an Bozra. An dalan sa may desyerto an inagihan ninda. Nasakop ninda an syudad dangan ginaradan an gabos na yaon duman. Sinamsaman ninda an syudad saka sinulo.


text:
Pagbanaag kan aldaw nakahiling si Judas saka an saiyang mga tawohan nin sarong dakulang hukbo na nagsasalakay sa bantayan; nagbubugtak sinda nin mga hagdan, mga plataporma sa pagsakat asin naggagamit nin mga trosong pambundol sa paghingowang masakop an syudad.


text:
Kan madangog ni Judas an ribok, an kinurahaw saka an tanog kan mga trompeta sa laog kan syudad, nasabotan niya na nagpoon na an ralaban,


text:
Pinagbotan niya an saiyang mga tawohan na magtolong grupo dangan salakayon an mga kaiwal sa likodan. Mantang nagsalakay sinda, pinatanog ninda an mga trompeta asin makosog na nagpamibi.


text:
Kan nahiling kan hukbo na pinapamayohan ni Timoteo na sinasalakay sinda ni Judas Maccabeo, nagdurulag sinda. Linabanan sinda ni Judas asin kan aldaw na idto, mga otso mil na kaiwal an nagadan.


text:
Dangan nagbirik si Judas tanganing salakayon an syudad nin Alema. Nasakop niya idto dangan ginadan an gabos na yaon duman. Sinamsaman niya an syudad dangan sinulo.


text:
Hale duman, nagpadagos siya sa pagsakop kan Kasfo, Maked, Bosor saka kan iba pang mga banwa nin Gilead.


text:
Pakatapos kaini, tinipon ni Timoteo an saro pang hukbo dangan nagkampo sinda sa kahampang kan Rafon, sa ibong nin sarong salog.


text:
Nagsugo nin mga espiya si Judas tanganing siyasaton an kampo. Nagbalik sinda sa pagbareta saiya na an gabos na pagano sa rehiyon na idto nag-iriba ki Timoteo sa pagtipon nin sarong dakulang hukbo.


text:
Binayadan man ni Timoteo an nagpapatandan na mga Arab tanganing tabangan siya, dangan nagkampo an mga ini sa ibong kan salog, andam sa pagsalakay ki Judas. Kaya nagluwas si Judas sa pakigera sainda.


text:
Mantang nagrarani na si Judas saka an saiyang hukbo sa salog, sinabihan ni Timoteo an saiyang mga opisyal, “Kun padagos siyang magharani dangan magbalyo sa salog, dai ta mapupugol an saiyang pagsalakay asin madadaog kita.


text:
Alagad kun matakot siya dangan mag-ontok sa pagbalyo sa salog, kita an mabalyo sa pagsalakay saiya asin madadaog ta siya.”


text:
Kan makaabot si Judas sa pangpang kan salog, pinagbotan niya an saiyang mga opisyal na dai paontokon an mga tawohan kundi padagoson sana sa pagsalakay.


text:
Si Judas iyo an enot na nagbalyo sa salog sa pakilaban sa mga kaiwal, asin nagsurunod saiya an saiyang mga tawohan. Nadaog an mga pagano, itinapok an saindang mga armas dangan nagdurulag pasiring sa paganong templo sa Karnaim.


text:
Alagad sinakop ni Judas an syudad, sinulo an templo kaiba kan gabos na yaon duman. Kan nasakop an Karnaim, dai na nakilaban ki Judas an mga kaiwal.


text:
Dangan tiniripon ni Judas an gabos na Judio sa Gilead tanganing ipag-iba sa Judea. Sarong dakulang grupo an nagtiripon, kaiba an saindang mga agom saka mga aki sagkod an saindang mga rogaring.


text:
Nagpasiring sinda sa Efron, sarong dakula saka pinapusog na banwa. An dalan minalaog nanggad sa banwa asin dipisil an agihan kun sa palibot kan banwa mag-agi.


text:
Alagad an mga tawo duman dai nagtugot na mag-agi sa banwa an mga Judio asin inolangan ninda nin mga gapo an mga trangkahan kan banwa.


text:
Kaya nagpadara si Judas nin sarong mensahe nin pakipagkatood sa mga nag-eerok duman, “Paagiha man nindo kami sa saindong teritoryo tanganing makapuli kami. Mayo samo nin magibo saindo nin maraot; makikiagi sana kami.” Alagad habo nanggad nindang bukasan an mga trangkahan.


text:
Kaya pinagbotan ni Judas an gabos na tawo, pwera kan mga lalaking paralaban, na dai maghiro sa saindang namumugtakan.


text:
An mga lalaking paralaban pinagbotan na mag-andam dangan magsalakay sa banwa. Bilog na aldaw saka banggi sindang nakilaban sagkod na masakop ninda an banwa.


text:
Ipinagadan ni Judas an gabos na lalaki sa Efron, sinamsaman saka rinumpag an banwa. Dangan si Judas saka an saiyang mga tawohan naglakaw sa banwa sa ibabaw kan mga bangkay.


text:
Sa bilog nindang pagbaklay, padagos na sinasadol ni Judas an mga maluluya asin pinapakosog niya an boot kan mga tawo sagkod na nakaabot sinda sa daga nin Judea.


text:
Maogma saka nagpapasalamat na nagsakat sinda sa Bukid nin Sion asin nagdolot nin mga tinutong na atang huli ta ligtas sindang nakabalik na mayo nin nagadan maski saro.


text:
Mantang nasa Gilead si Judas saka si Jonathan, sinasalakay kan tugang nindang si Simon an Tolemaida sa Galilea.


text:
Nadangog ni Jose saka ni Azarias, an mga namamayo kan hukbo sa Judea, an mga maisog nindang pakilaban asin panggana.


text:
Nagpasarabi-sabi sinda, “Labanan nyato an mga pagano sa palibot ta, tanganing magin bantog man kita.”


text:
Dinaog ninda si Jose saka si Azarias asin linamag ninda an mga ini sagkod sa pagdolonan nin Judea. Mga duwang ribong Israelita an nagadan kan aldaw na idto.


text:
Nadaog an mga Israelita huli ta boot magin bayani an mga namamayo ninda asin nagsuhay sinda sa pagboot ni Judas saka kan saiyang mga tugang.


text:
Laen pa kaiyan, bako man sinda kabilang sa pamilya kan mga Maccabeo na pinili nin Dios sa pagligtas kan banwaan nin Israel.


text:
Alagad iginalang si Judas Maccabeo saka an saiyang mga tugang kan gabos na Israelita saka mga pagano. Kun nadadangog kan mga tawo an saindang ngaran,


text:
Dangan linabanan ni Judas saka kan saiyang mga tugang an mga Edomita sa habagat. Sinalakay ni Judas an Hebron sagkod an mga baryo sa palibot kaini, rinaot an mga bantayan asin sinulo an mga tore.


text:
Kan aldaw na idto nagkapirang mga padi an nagadan huli ta boot nindang magin mga bayani asin garo mga lolong na nagluwas sinda sa pakilaban.


text:
Nagbirik si Judas pasiring sa Asdod sa Filistea. Rinumpag niya an mga altar, sinulo an mga ladawan kan mga dios-dios kan mga Filisteo, sinamsaman an mga banwa, dangan nagbalik sa Judea.


text:
Kan nag-agi sa Mesopotamia si Hadeng Antioco an Ikaapat, nadangog niya an manongod sa sarong syudad nin Persia na an ngaran Elimais, na bantog huli kan mga kayamanan na plata saka bulawan.


text:
Mayaman nin marahay an templo, na igwa nin mga bulawan na kalasag, mga pantahob sa daghan saka mga armas na iwinalat duman ni Alejandro, na aki ni Hadeng Felipe nin Macedonia, na iyo an enot na naghade sa Imperyong Griyego.


text:
Nagduman si Antioco dangan naghingowang sakopon an syudad asin samsaman, alagad dai niya nagibo iyan huli ta naaraman kan mga namamanwaan duman an saiyang plano,


text:
Sa Persia, nakaabot saiya an sarong sugo na dara an bareta na nadaog an mga hukbo na ipinadara niya sa Judea.


text:
Napiritan si Lisias saka an saiyang makosog na hukbo na magdulag sa mga Judio, na kuminusog huli sa dagdag na armas, mga kagamitan saka mga sinamsam hale sa nadaog na mga hukbo.


text:
Rinumpag kan mga Judio an inaapod na “An Mangirhat na Katakotan” na pinatindog ni Antioco sa ibabaw kan altar sa Jerusalem. An Templo binugtakan man kan mga Judio nin haralangkaw na mga kudal, arog kaidto, asin sinakop ninda saka pinapusog an banwa nin Bet-zur, saro sa mga banwa kan hade.


text:
Kan madangog kan hade an baretang ini, namongnan siya asin tinakigan nin makuri. Naghigda siya sa makuring kamondoan, huli ta an nangyari salungat nanggad sa saiyang minawot.


text:
Naghelang siya sa laog nin halawig na panahon huli sa makuring kamondoan, sagkod na namatean niya na magagadan na siya.


text:
Kaya inapod niya an saiyang mga katood dangan sinabihan, “Dai ako nangangatorog asin nagagabatan an puso ko huli sa kahandalan.


text:
Hinapot ko an sakong sadiri kun tano ta nangyayari sako an kasakitan na ini, mantang nagin maboot man ako saka namomotan mantang ako iyo pa an naghahade.


text:
Alagad nagiromdoman ko an mga karatan na ginibo ko sa Jerusalem, kan kuahon ko an mga kagamitan na gibo sa plata saka bulawan sa Templo, asin kan naghingowa akong gadanon an mga taga Judea maski mayo man nin dahelan.


text:
Aram ko na ini an dahelan kan mga karatan na nag-abot sako, asin magagadan ako sa dakulang kamondoan digdi sa dayuhan na dagang ini.”


text:
Dangan inapod niya si Felipe, saro sa mga katood niya, asin ginibo niya ining parapamahala kan bilog niyang imperyo.


text:
Itinao niya ki Felipe an saiyang korona, gubing saka an opisyal na singsing, asin tinawan niya nin kapangyarihan na tukdoan an aki niyang si Antioco an Ikalima, saka andamon ini sa pagigin hade.


text:
Kan naaraman ni Lisias na gadan na an hade, ginibo niyang hade an hoben pang si Antioco bilang kasalihid kan saiyang ama. Pinadakula niya si Antioco asin nginaranan niya ining Eupator.


text:
Kan panahon na iyan, an mga Israelita, na nag-eerok sa palibot kan Templo, napapalibotan kan mga kaiwal na nasa bantayan sa Jerusalem. Hiningowa kan mga kaiwal na mapasakitan an mga Israelita asin matabangan an mga pagano.


text:
Kaya nagdesisyon si Judas na ronoton sinda asin inapod niya an gabos na tawo tanganing salakayon an bantayan.


text:
Nagtiripon sinda dangan sinalakay an bantayan kan taon 150. Naggamit sinda nin mga platapormang panlaom asin iba pang mga kagamitan sa gera.


text:
Alagad nakadulag an iba na yaon sa bantayan, asin nag-iba sainda an nagkapirang bakong diosnon na mga Israelita. Nagduruman sinda sa hade asin nagsarabi,


text:
Maogma kaming naglingkod sa saimong ama, namuhay sosog sa sinabi niya asin nagsunod kan saiyang mga pagboot.


text:
Alagad anong karahayan an dinara kaiyan samo? Ngunyan an samong mga kahimanwa nagin samong mga kaiwal. Sa katotoohan ginadan ninda an gabos na nadakop ninda asin sinamsam an samong mga rogaring.


text:
Ngunyan sinalakay na ninda an bantayan sa Jerusalem asin nagpaplanong sakopon idto. Pinapusog man ninda an Templo sagkod an Bet-zur.


text:
Naanggot an hade kan madangog ini. Tinipon niya an gabos na opisyal kan hukbo saka an saiyang mga pinapaniwalaan na mga parahatol.


text:
An bilang kan bilog niyang hukbo nakaabot sa syen mil na soldados, beynte mil na nakakabayong soldados dangan treynta y dos na elepanteng tood sa gera.


text:
An hade asin an saiyang hukbo nag-agi sa Idumea dangan pinalibotan ninda an Bet-zur, saen nagralaban sinda sa halawig na panahon. Naggamit sinda nin mga platapormang panlaom, alagad nakilaban nin marahay an mga Judio, nagruluwas sa banwa dangan sinurulo an mga plataporma.


text:
Pagkaagang amay, dinara tolos kan hade an saiyang hukbo sa dalan pasiring sa Bet-zacarias, asin nag-andam para sa pakilaban dangan pinatanog an saindang mga trompeta.


text:
Inandam man ninda sa pakigera an mga elepante sa paagi nin pagpahiling sa mga ini kan tagok kan pinugang ubas saka iba pang bungang nagtatao nin arak.


text:
An mga hayop na ini itinalaga niya sa mga soldados, sarong elepante para sa sangribong soldados na naglalakaw, na gabos igwa nin pantahob sa daghan saka helmet na bronse. Saro man na elepante an kaiba kan kinyentos na nakakabayong mga soldados.


text:
Dai binayaan kan mga soldados an mga elepante; kun saen magduman an elepante, minaduman man an mga soldados.


text:
An lambang elepante igwa nin kargang sarong platapormang kahoy na nakagakod saiya. An lambang elepante igwa nin lunad na tolo katawo, laen pa kan nagrerenda kaini.


text:
An ibang nakakabayong mga soldados ibinugtak ni Lisias sa pagultanan kan duwang grupo nin mga naglalakaw na mga soldados, tanganing madepensahan sinda mantang nagsasalakay.


text:
An kinang kan mga bronse saka bulawan na mga kalasag, na tinamaan kan saldang nakapaliwanag sa kabukidan asin garo mga karaba sa liwanag.


text:
Sarong kabtang kan hukbo kan hade an nakaposisyon sa itaas kan kabukidan mantang an sarong kabtang nasa kababan; alagad may orden sindang mag-abante.


text:
Nagkatarakot an gabos na tawo kan madangog ninda an ribok kan saindang mga armas saka an pagmartsa kan dakula asin mapangyaring hukbo.


text:
Nag-abante sa pakigera si Judas saka an saiyang hukbo, asin nakagadan tolos sinda nin anom na gatos sa hukbo kan hade.


text:
Kan nahiling ni Eleazar Avaran na mas dakula an sarong elepante ki sa iba, dangan igwa nin armas kan sa hade, naghona siya na lunad duman an hade.


text:
Kaya idinusay niya an saiyang buhay tanganing iligtas an saiyang banwaan asin tanganing mabantog an saiyang ngaran.


text:
Maisog na nagsalakay siya pasiring sa namumugtakan kan elepante, na nasa tahaw nin sarong batalyon nin mga soldados. Ginadan niya an mga kaiwal sa wala saka sa too niya, kaya dakul na soldados kan kaiwal an nagkagaradan.


text:
Duminalagan siya sa irarom kan elepante, asin binuno ini sagkod na nagadan. Buminagsak saiya an elepante kaya nagadan man siya.


text:
Kan nahiling kan mga Judio na makosog an hukbo kan hade asin andam na makilaban, nagsiribog sinda asin nagdurulag.


text:
Nagsakat pasiring sa Jerusalem an hade asin an saiyang hukbo tanganing labanan an mga Judio duman dangan laomon an bilog na Judea saka Jerusalem.


text:
Nakipagtoninong siya sa mga Judio sa Bet-zur, kaya binayaan kan mga Judiong ini an banwa. Kulang an pagkakan para sainda sa laog kan banwa tanganing makatagal sa pagkalaom sainda kan kaiwal, huli ta taon idto kan Sabbath para sa daga, kaya mayo nin tinanom.


text:
Sinakop kan hade an Bet-zur dangan binugtakan nin sarong grupo nin soldados tanganing magbantay duman.


text:
Dangan pinalibotan niya an Templo asin sinalakay sa laog nin haloy na panahon. Nagpatindog siya nin mga platapormang panlaom, naggamit nin mga trosong pantumbok, mga makina sa pagtapok nin kalayo saka mga gapo asin iba pang kagamitan sa pagpauran nin pana sagkod darakulang gapo.


text:
An mga kalaban ninda naggamit man nin mga makinang panggera tanganing labanan an saindang mga kaiwal, kaya nahaloy an ralaban.


text:
Alagad mayo nin pagkakan sa mga sarayan sa Templo, huli ta taon idto nin Sabbath, asin an mga pagkakan na nasasaray duman kinarakan na kan mga tawong nagdurulag sa mga pagano dangan nagpaili sa Judea.


text:
Grabe an pagkulang kan pagkakan, kaya nagkawararak an mga tawo asin an nagkapira nagpuruli sa saindang mga harong. Nagkapira na sana an natada sa Templo.


text:
Kan panahon na iyan, si Felipe na pinili ni Hadeng Antioco, bago ini nagadan, na iyo an magtukdo sa aki niyang lalaki sa pagigin hade,


text:
nagbalik hale sa Persia saka Media. Nagbalik siya kaiba an hukbo kan hade dangan nagplanong kapotan an pagpadalagan kan gobyerno. Kan nadangog an baretang ini ni Lisias,


text:
hidali siyang nag-andam tanganing maghale. Sinabihan niya an hoben pang hade, an saiyang mga opisyal saka mga tawohan, “Orog kitang nagluluya aroaldaw; kulang kita sa pagkakan asin pusog ining lugar na sinasalakay ta. Laen pa kaiyan, igwa nin mas mahalagang mga bagay sa gobyerno na kaipuhan mangnohon nyato tolos.


text:
Kaya kaolayon ta an mga Judio na ontokon ngona an gera asin makitoninong kita sa bilog na nasyon kan mga Judio.


text:
Tutugotan nyato sindang magsunod kan sadiri nindang mga katogonan saka mga kaugalean arog kan gibo ninda kaidto. An karibokan na ini nagpoon kan pawaraan nyato nin halaga an saindang mga katogonan saka mga kaugalean.”


text:
An pahayag na ini maogmang inako kan hade asin kan saiyang mga opisyal, kaya nakipagtoninong si Lisias sa mga Judio, na inako man kan mga ini.


text:
Kan nanuga an hade saka an saiyang mga opisyal na kukuyogon an mga nasasabi sa tipan, nagruluwas sa saindang mga bantayan an mga Judio.


text:
Alagad kan naglaog an hade sa natad kan Templo sa Bukid nin Sion asin kan nahiling niya an makosog na depensa, linapas niya an tipan dangan nagboot na rumpagon an kudal sa palibot kan Templo.


text:
Dangan hidali siyang naghale asin nagbalik sa Antiokia, saen naabotan niya si Felipe na namamahala kan syudad. Linabanan niya si Felipe asin pirit na sinakop an syudad.


text:
Kan taon 151 naghale sa Roma si Demetrio, na aking lalaki ni Seleuco, kaiba an nagkapirang tawohan. Nagduman sinda sa sarong banwa sa tampi kan Dagat nin Mediteraneo, dangan ipinahayag niya na siya na an hade duman.


text:
Kan pasiring na siya sa palasyo kan saiyang mga ginikanan, dinakop kan mga soldados si Antioco an Ikalima, saka si Lisias, tanganing darahon sinda ki Demetrio.


text:
Dangan nagduruman ki Demetrio an gabos na traydor saka bakong diosnon na mga Judio sa pamamayo ni Alcimo, na nagmamawot na magin Halangkaw na Padi.


text:
Isinumbong ninda sa hade an ibang mga Judio asin nagsabi, “Ginaradan ni Judas saka kan saiyang mga tugang an gabos na nagtabang saimo, dangan pinahale niya kami sa samong daga.


text:
Kaya magsugo ka nin sarong lalaki na masasarigan mo; padumanon mo siya tanganing siyasaton an perwesyong ginibo ninda sa samong rogaring saka sa teritoryo kan hade dangan padusahan niya si Judas, an mga tugang niya sagkod an gabos na nagtabang sainda.”


text:
Kaya pinili kan hade si Bakides, na katood niya asin gobernador kan Mas Dakulang Siria. Dakula siyang tawo sa kahadean asin maimbod sa hade.


text:
Sinugo siya kaiba kan bakong diosnon na si Alcimo, na itinalaan kan hade bilang Halangkaw na Padi; dara ni Alcimo an pagboot na baloson an mga Judio.


text:
Naghale sinda sa Antiokia dangan nagduman sa Judea kaiba an sarong dakulang hukbo. Naghingowa si Bakides na madaya si Judas saka an mga tugang kaini, sa paagi nin pagpadara nin mga sugo, na igwang mga mensahe nin pakipagtoninong.


text:
Alagad kan nahiling ni Judas saka kan saiyang mga tugang an dakulang hukbo na kaiba ni Bakides, dai sinda nagtubod sa sinabi kan mga sugo.


text:
Sarong grupo nin mga paratukdo kan Katogonan an nagduman ki Alcimo saka ki Bakides tanganing maghagad nin hustisya.


text:
Nagsarig sinda ki Alcimo, na sarong padi na gikan ki Aaron, asin naghona sindang dai sinda kaini aanohon.


text:
Matoninong na nakipag-olay sainda si Alcimo, asin nagsumpa ini na mayo nin maraot na mangyayari sainda saka sa saindang mga katood.


text:
Alagad kan nagsarig na sinda ki Alcimo, dinakop kaini an sesenta sa sainda asin gabos ginadan sa saro sanang aldaw. Siring sa sinasabi sa kasuratan,


text:
“Pinabulos an dugo kan saimong maimbod na banwaan, an saindang mga bangkay nagkawararak sa palibot kan Jerusalem, asin mayo nin natada na malubong kan mga nagadan.”


text:
Kan nangyari ini, an gabos nagkatarakot ki Alcimo saka ki Bakides, asin nagsarabi sinda, “Dai ninda aram kun ano an kahulogan kan katotoohan o kan hustisya, huli ta linapas ninda an tipan asin an saindang panuga!”


text:
Naghale sa Jerusalem si Bakides dangan nagkampo sa Bet-zait. Ipinadakop niya an nagkapirang mga maimbod na Judio asin maski na an dakul na Judiong nag-arapil saiya, dangan ipinagadan niya gabos asin ihinulog sa sarong dakulang kalot.


text:
An nasyon ibinugtak ni Bakides sa pamamahala ni Alcimo. Winalatan niya si Alcimo nin sarong hukbo tanganing tabangan siya, dangan nagbalik siya sa hade.


text:
Nag-apil saiya an gabos na nagpaparibok sa banwa. Nasakop ninda an daga nin Judea asin dakul na karatan an ginibo ninda sa Israel.


text:
Nahiling ni Judas na mas makuri an karatan na ginibo ni Alcimo saka an mga tawohan kaini ki sa naginibo kan mga pagano.


text:
Kaya naglibot si Judas sa Judea asin binalos an gabos na nag-apil ki Alcimo. An mga nag-erok sa mga banwa dai niya tinugotan na makahale.


text:
Kan nahiling ni Alcimo na orog na nagkokosog si Judas saka an mga tawohan kaini, asin kan mareparo niya na dai niya kayang labanan si Judas, nagbalik siya sa hade dangan nagsumbong saiya kan dakulang mga krimen na ginibo ni Judas.


text:
Kaya sinugo kan hade si Nicanor, saro kan mga bantog niyang opisyal, na anggot sa mga Judio, dara an pagboot na ronoton an mga Judio.


text:
Nag-abot sa Jerusalem si Nicanor kaiba an sarong dakulang hukbo. Hiningowa niyang dayaon si Judas saka an mga tugang kaini sa paagi nin pagpadara nin alok na pakipagtoninong. Nagsabi siya,


text:
“Dai na kita maglaban. Madiyan ako saimo kaiba an nagkapirang tawohan tanganing mag-olay nin matoninong.”


text:
Nagdolok siya ki Judas asin matoninong na nag-olay sinda. Alagad andam na dakopon si Judas kan mga kaiwal.


text:
Kan maaraman ni Judas na an pagdalaw ni Nicanor kabtang kan maraot na plano niya, natakot siya asin dai na niya sinabat si Nicanor.


text:
Naaraman ni Nicanor na aram na ni Judas an saiyang plano, kaya naghale siya sa Jerusalem dangan sinabat sa gera si Judas duman sa lugar na harani sa Cafarsalama.


text:
Mga limang gatos na soldados ni Nicanor an nagadan, asin an natada sa saiyang hukbo nagdulag pasiring sa bantayan sa Jerusalem.


text:
Pakalihis nin nagkapirang aldaw, nagduman si Nicanor sa Bukid nin Sion. Nagkapira sa mga padi an nagluwas sa Templo tanganing magsabat saiya nin matoninong kaiba an nagkapirang mga lider kan banwaan, dangan ipahiling saiya an tinutong na atang na dolot para sa hade.


text:
Alagad pinag-olog-olog niya sinda asin dinigtaan sa paagi nin paglutab sainda. Mapaabaw-abaw na tinaraman niya sinda


text:
dangan anggot na pinatakot na may kaibang sumpa, “Sagkod na dai nindo sako itinatao si Judas asin an saiyang hukbo sa madaling panahon, susuloon ko an Templong ini pagbalik ko hale sa kapangganahan.” Dangan naghale siya na grabe an kaanggotan.


text:
Nagduman an mga padi sa patyo dangan nagtirindog sa atubangan kan altar saka kan Templo. Nagpoon sindang maghibi dangan magpamibi,


text:
“Kagurangnan, pinili mo an Templong ini na magdara kan saimong ngaran asin magin lugar nin pamibian saka hagadan nin tabang kan saimong banwaan.


text:
Ngunyan baloson mo an lalaking ini asin an saiyang hukbo; tugotan mong magadan sinda sa gera. Giromdoma kun paano sinda naglanghad saimo, kaya hare pagtugot na may matada sa saindang buhay.”


text:
Naghale si Nicanor sa Jerusalem dangan nagkampo sa Bet-horon. Nakisumaro saiya duman an hukbo kan mga taga Siria.


text:
Kan panahon na iyan, nagkampo si Judas sa Adasa kaiba an tres mil na soldados. Namibi duman si Judas,


text:
“Kagurangnan, nagsasabi an mga kasuratan na kan an sarong hade nagpadara nin mga sugo tanganing maglanghad saimo, nagluwas an sarong anghel dangan ginadan an syento otsenta y singko mil kan saiyang mga soldados.


text:
Ngunyan, sa parehong paagi, ronota an hukbong ini sa atubangan nyamo ngunyan na aldaw asin tugotan mong maaraman kan gabos na si Nicanor pinapadusahan huli ta naglanghad siya kan saimong banal na Templo. Padusahan mo siya sosog sa saiyang karatan.”


text:
Nagsabatan an mga hukbo kan ikatreseng aldaw kan bulan nin Adar, asin nadaog an hukbo ni Nicanor. Si Nicanor mismo an enot na nagadan sa ralaban,


text:
dangan kan nahiling kan saiyang mga soldados na gadan na siya, itinapok ninda an saindang mga armas asin nagdurulag.


text:
Linamag sinda kan mga Judio sa bilog na aldaw magpoon sa Adasa sagkod sa Gezer. Mantang naglalamag an mga Judio, padagos na pinapatanog ninda an mga trompetang nag-aapod sa pakigera.


text:
Kaya an mga Judiong nag-eerok sa mga baryo sa palibot kan Judea nagruluwas dangan sinalakay an mga nagdurulag na kaiwal sa gabos na direksyon. Huli kaini, an mga kaiwal napiritan na magbalik sa mga naglalamag sainda, kaya gabos sinda nagadan. Mayo sainda nin natadang buhay.


text:
Kinua kan mga Judio an mga sinamsam, dangan pinugotan ninda nin payo si Nicanor asin pinutol an too niyang kamot na mapaabaw-abaw na ibinikyaw niya. Dinara ninda an payo saka kamot dangan ibinugtak sa luwas kan Jerusalem tanganing ipahiling.


text:
Nagkaigwa nin dakulang kaogmahan an mga Judio, asin itinalaan ninda an aldaw na idto bilang sarong espesyal na aldaw nin selebrasyon.


text:
Nagdekreto sinda na an ikatreseng aldaw kan bulan nin Adar gibohon na aldaw nin selebrasyon taon-taon.


text:
Nabaretaan ni Judas an kabantogan kan mga Romano, an saindang kosog saka isog sa pakigera, siring man an pagigin andam ninda sa pag-ako kan mga boot mag-ayon sainda bilang mga kaalyansa asin an kasigurohan na magigin katood sinda kan Roma.


text:
Sinabi saiya an mga gera na linabanan kan mga Romano sagkod an mga kaisogan na ginibo ninda sa mga taga Galia, na nasakop ninda dangan pinabayad nin buhis.


text:
Naosipan man siya kan ginibo ninda sa Espanya, kun paanong nasakop ninda an mga mina nin plata saka bulawan duman.


text:
Huli kan saindang marahay na pagplano saka kahigosan, nasakop ninda an bilog na rehiyon, maski harayo idto sa Roma. Dinaog ninda an mga hade sa hararayong lugar na nakilaban sainda; makuring gayo an pagkadaog kan mga hadeng idto, kaya an mga natada kaipuhan magbayad nin taonan na buhis.


text:
Linabanan ninda asin dinaog si Felipe saka si Perseo na mga hade nin Macedonia, sagkod an gabos na nag-apil sa mga ini laban sa Roma.


text:
Nadaog ninda maski si Antioco an Dakula, an hade nin Siria, na nagsalakay sainda kaiba an syento beynteng elepante, mga soldados na naglalakaw saka mga nakakabayo asin kaiba an sarong makosog na hukbo.


text:
Binihag nindang buhay si Antioco dangan pinirit siya asin an saiyang mga kasalihid na magbayad nin magabat na buhis, magtao nin mga bilanggo asin isuko an


text:
India, Media, Lydia sagkod an nagkapira sa saindang pinakamarahay na mga daga. Sinadiri ninda ini gabos dangan itinao ki Hadeng Eumenes.


text:
naaraman idto kan mga Romano kaya sinugo ninda an sarong heneral tanganing labanan sinda. Dakul na Griyego an nagadan kan mga Romano, binihag an saindang mga agom saka mga aki, sinamsam an saindang mga rogaring, sinakop an saindang daga, ginaba an saindang mga bantayan asin ginibo sindang mga oripon sagkod ngunyan.


text:
Ginaradan man ninda o ginibong mga oripon an mga nag-eerok sa iba pang mga kahadean, mga isla sagkod an gabos na nakilaban sainda.


text:
Alagad iginalang ninda an saindang mga katood saka mga kaalyansa na nakipagkatood sainda. Dinaog ninda an mga hade sa harani saka sa harayong mga lugar, asin natakot sainda an gabos na nakadangog kan saindang kabantogan.


text:
An iba tinabangan nindang magin hade, alagad an iba hinale ninda sa pagkahade. An kosog ninda lakop sa bilog na kinaban.


text:
Alagad minsan siring, mayo man nin saro man na Romano na naghingowang magsulot nin korona o maggubing kan sa hade bilang tanda nin kapaabaw-abawan.


text:
Nagmukna sinda nin sarong senado, asin aroaldaw nagtiripon an tres syentos beynteng mga senador tanganing pag-orolayan an mga bagay manongod sa mga tawo asin kun ano an ikakarahay ninda.


text:
Taon-taon sarong tawo an tinatawan ninda nin katongdan na mamayo sainda asin magpadalagan kan bilog na teritoryo. An lambang saro nagkuyog sa tawong idto asin mayo nin ororihan sainda.


text:
Pinili ni Judas si Eupolemo na aking lalaki ni Juan saka makoapo ni Accos, asin si Jason na aking lalaki ni Eleazar, dangan sinugo niya sinda na makipagkatood asin makipag-alyansa sa mga Romano.


text:
Ginibo niya ini tanganing maontok an pang-aapi kan mga taga Siria, huli ta nahiling ninda na an mga Judio ginigibong mga oripon.


text:
Pakatapos nin sarong halawig saka masakit na pagbyahe, nakaabot si Eupolemo asin si Jason sa Roma dangan naglaog sa Senado. Ini an sinabi ninda sa katiriponan:


text:
“Sinugo kami ni Judas Maccabeo, kan saiyang mga tugang sagkod kan gabos na Judio tanganing makipag-alyansa saka makipagtoninong saindo, asin tanganing opisyal kaming ibugtak sa saindong talaan bilang mga kaalyansa asin mga katood nindo.”


text:
asin an minasunod iyo an kopya kan surat na inukit sa mga tablang bronse dangan ipinadara sa Jerusalem tanganing danay na magin giromdom kan ginibong tipan:


text:
“Magin marahay logod an dalagan kan nasyon kan mga Romano saka mga Judio sa daga man o sa dagat! Dai man logod sinda magkaigwa nin kaiwal ni makigera!


text:
an nasyon kan mga Judio bilog na pusong matabang bilang kaalyansa kan Roma, sosog sa hinahagad kan pangyayari.


text:
Sosog sa napagkaorolayan, dai tatabangan kan mga Judio an kaiwal sa paagi nin pagtao nin pagkakan, armas, kwarta o mga barko. Kaipuhan gibohon kan mga Judio an saindang katongdan na mayo nin aakoon na balos.


text:
“Siring man, kun enot na gerahon an nasyon kan mga Judio, an mga Romano bilog na pusong matabang sosog sa hinahagad kan pangyayari.


text:
Dai tatabangan kan mga Romano an mga kaiwal sa paagi nin pagtao sainda nin pagkakan, armas, kwarta o mga barko sosog sa napagkaorolayan sa Roma. Kaipuhan otobon kan mga Romano an saindang katongdan na mayo nin daya.


text:
Alagad kun sa maabot na aldaw, magdesisyon an duwa na dugangan o inaan nin anoman an tipan, sinda an madesisyon kaiyan asin papahalagahan ninda iyan.


text:
“Dangan manongod sa mga karatan na ginigibo ni Hadeng Demetrio laban sa mga Judio, ini an sinurat mi saiya: ‘Tano ta pinapasakitan nindo an mga Judio na mga katood saka kaalyansa mi?


text:
Kun magsumbong giraray sinda samo, ipapakilaban mi an saindang deretso asin gegerahon mi kamo sa dagat asin sa daga.’”


text:
Kan madangog ni Demetrio na nadaog sa gera si Nicanor asin an saiyang hukbo, sinugo niya giraray si Bakkides saka si Alcimo pasiring sa daga nin Judea, kaiba an tolong kabtang kan hukbo nin Siria.


text:
Nag-agi sinda sa dalan pasiring sa Gilgal, dangan pinalibotan an Mesalot sa Arbela. Sinakop ninda ini asin dakul an saindang ginadan.


text:
Hale duman, nagmartsa sinda pasiring sa Berea, kaiba an beynte mil na naglalakaw na mga soldados saka dos mil na nakakabayong mga soldados.


text:
Alagad kan nahiling kan mga soldados an dakulang hukbo kan mga kaiwal, nagkatarakot sinda. Dakul sainda an duminulag mala ta otso syentos na sanang mga soldados an natada.


text:
Kan nahiling ni Judas na nagparadikit an bilang kan mga soldados, dangan madali nang magpoon an ralaban, nahandal siya huli ta dai na nin panahon tanganing tiriponon sinda.


text:
Nagluya an saiyang boot, alagad sinabihan niya an mga nagkatarada, “Mag-andam kita sa pagsalakay; tibaad madaog ta sinda.”


text:
Hiningowa kan saiyang mga tawohan na padesganaron siya sa pagsabi, “Mayo na kita nin kosog. Magdulag na sana kita asin iligtas ta an satong buhay. Dangan mabalik kita na may katabang asin labanan ta an mga kaiwal. Kulang na kita ngunyan.”


text:
Nagsimbag si Judas, “Dai logod itugot nin Dios an siring na bagay na magdulag ako sainda. Kun mag-abot na an oras ta, magpagadan kita sa kaisogan para sa kapwa tang mga Judio asin dai nyato pagpabayaan na madigtaan an satong ngaran.”


text:
Nagluwas sa kampo an hukbo ni Bakkides dangan nag-andam laban sa mga Judio. Pinagduwang grupo niya an nakakabayong mga soldados. Nangenotan an pinakamaisog na mga soldados, asin nasa enotan kan bilog na hukbo an mga parapana saka mga paralagpitaw.


text:
Nasa toong kabtang si Bakkides. Pagtanog kan mga trompeta, nag-abante an mga naglalakaw na soldados kan mga kaiwal mantang nag-aantabay sa mag-ibong an duwang grupo nin nakakabayong mga soldados. Pinatanog man kan mga soldados ni Judas an saindang mga trompeta.


text:
Nahiling ni Judas na nasa toong kabtang si Bakkides kaiba an makosog na hukbo kaini. Kaya tinabangan siya kan gabos niyang maiisog na mga soldados,


text:
asin rinonot ninda an toong kabtang kan hukbo nin Siria asin linamag ninda sagkod sa pamitisan kan kabubuldan.


text:
Alagad kan mahiling kan mga Siro na nasa walang kabtang kan hukbo na nadaog an mga nasa toong kabtang, buminirik sinda tanganing salakayon sa likod si Judas saka an saiyang mga tawohan.


text:
Kinua ni Jonathan saka ni Simon an bangkay kan saindang tugang dangan ilinubong sa lulubngan kan saindang pamilya duman sa Modein,


text:
asin pinagmondoan siya ninda duman sa lulubngan. An bilog na Israel tudok sa pusong nagmondo para saiya sa dakul na mga aldaw. Nagsarabi sinda,


text:
An iba pang mga ginibo ni Judas, an saiyang mga pakigera, an mga pangyayari na nagpahiling kan saiyang kaisogan asin an dakula niyang mga naginibo dai na isinurat huli ta dakul nin marahay.


text:
Pagkagadan ni Judas, nagruluwas hale sa manlaen-laen na lugar sa Israel an mga Judiong dai nagmimidbid kan katogonan, asin man an mga tawong tampalasan.


text:
Kan mga aldaw man na idto, nagkaigwa nin dakulang gutom, asin an bilog na nasyon nag-arapil sa mga kaiwal.


text:
Pinili ni Bakkides an nagkapirang bakong diosnon na mga Judio dangan ginibo niyang pamayo kan nasyon.


text:
Hinanap kan mga Judiong ini an mga katood ni Judas dangan dinara ki Bakkides. Pinasakitan sinda ni Bakkides asin ginibong ngingisihan.


text:
Saro idtong panahon nin dakulang kasakitan para sa Israel, pinakamakuring kasakitan na inagihan ninda poon kan panahon na dai na sinda nagkaigwa nin mga propeta.


text:
“Poon kan pagkagadan kan tugang mong si Judas, mayo na nin arog saiya na pwedeng mamayo samo sa pakilaban sa mga kaiwal, ki Bakkides asin sa mga kahimanwa ta na nagkokontra sato.


text:
Kaya ngunyan ika an pinipili ming kasalihid niya bilang samong pamayo asin lider tanganing ipadagos an samong pakigera.”


text:
Inako ni Jonathan an katongdan kan aldaw na idto asin siya an nagin kasalihid kan tugang niyang si Judas.


text:
Alagad nakaabot ki Jonathan an baretang ini, kaya nagdulag siya kaiba an tugang niyang si Simon sagkod an saindang mga tawohan pasiring sa kapantayan nin Tekoa dangan nagkampo sa tampi kan sapa nin Asfar. (


text:
Naaraman ini ni Bakkides sa aldaw na Sabbath dangan ibinalyo niya an Jordan kaiba an bilog niyang hukbo.)


text:
Sinugo ni Jonathan an tugang niyang si Juan, na iyo an namahala kan mga pamilya kan mga soldados, tanganing makimaherak sa mga Nabateo, na mga katood niya, na tugotan siyang sarayon an saindang mga kagamitan sa mga sarayan kan mga Nabateo.


text:
Alagad sinalakay si Juan kan mga aking lalaki ni Jambri kan Medeba, binihag siya, dangan kinua an gabos na kagamitan.


text:
Pakatapos kan pangyayaring ini, naaraman ni Jonathan saka ni Simon na saiyang tugang, na an mga aking lalaki ni Jambri magkakaigwa nin sarong dakulang kasal dangan solemneng kukuahon an nobya hale sa banwa nin Nadabat. An nobya iyo an aki kan saro sa mga dakulang prinsipe nin Canaan.


text:
Boot magbalos si Jonathan saka si Simon huli kan pagkagadan kan tugang nindang si Juan, kaya nagtukad sinda sa saro sa mga bukid dangan duman naghipa.


text:
Nagbantay sinda asin nahiling ninda an sarong maribok na grupo na may mga darang kagamitan. Naglalakaw an nobyo, an saiyang mga katood saka mga kadugo tanganing sabaton an grupo kan nobya. Igwa sinda nin mga armas asin nagtutugtog nin tamborin saka iba pang instrumento.


text:
Sinalakay sinda kan mga Judio dangan ginadan an dakul sainda. An iba nakadulag pasiring sa kabukidan; kinua kan mga Judio an saindang mga kagamitan.


text:
Kaya an kasal nagin sarong panahon nin pagmondo, asin an maogmang musika nagin mga awit nin panambitan.


text:
Kan nakabalos na nanggad si Jonathan saka si Simon huli kan pagkagadan kan saindang tugang, nagbalik sinda sa katiboan sa tampi kan Salog nin Jordan.


text:
Naaraman ini ni Bakkides asin nag-abot siya sa aldaw na Sabbath sa pangpang kan Jordan kaiba an sarong dakulang hukbo.


text:
Sinabihan ni Jonathan an saiyang mga tawohan, “Kaipuhan makilaban kita ngunyan para sa satong buhay. Iba an ngunyan ki sa nakalihis na aldaw.


text:
Nasa atubangan ta an satong mga kaiwal, nasa likod ta an salog asin sa ibong ta an katiboan. Mayo kitang madudulagan.


text:
Nagpoon an ralaban, asin gagadanon na kutana ni Jonathan saka kan saiyang mga tawohan si Bakkides, kan makadulag ini pasiring sa likodan kan hukbo.


text:
Kaya naglukso sa salog si Jonathan saka an saiyang mga tawohan dangan naglangoy pasiring sa ibong kan salog tanganing magdulag. Dai sinda linamag kan mga kaiwal.


text:
Kan nakabalik na si Bakkides sa Jerusalem, nagpatugdok siya nin mga pinapusog na bantayan sa Judea, na igwa nin haralangkaw na mga kudal saka mga trangkahan na binaratan. Itinugdok an mga ini sa mga banwa nin Emmaus, Bet-horon, Betel, Timnat, Piraton, Tefon saka Jerico.


text:
Pinapusog man niya an mga bantayan sa mga banwa nin Bet-zur asin Gezer sagkod an bantayan sa Jerusalem. Nagbugtak siya nin mga bantay na soldados duman asin nagsaray nin mga pagkakan.


text:
Dangan dinakop niya an mga aking lalaki kan mga namamayo kan daga bilang mga bihag asin ibinilanggo sa bantayan sa Jerusalem.


text:
Kan ikaduwang bulan kan taon 153, nagboot an Halangkaw na Padi na si Alcimo na rumpagon an kudal kan patyo sa laog kan Templo. Mararaot kutana an ginibo kan mga propeta, alagad kan popoonan na an pagrumpag,


text:
inatake sa puso si Alcimo, asin naontok an trabaho. Naparalisar siya saka dai na niya ikinabuka an saiyang ngoso. Huli kaini dai siya makapagtaram ni makagibo nin testamento para sa saiyang pamilya.


text:
Kan maaraman ni Bakkides na gadan na si Alcimo, nagbalik siya ki Hadeng Demetrio, asin an daga nin Judea nagkaigwa nin katoninongan sa laog nin duwang taon.


text:
Huli kaini nagtiripon an traydor na mga Judio asin nagsarabi, “Nabubuhay nang matoninong asin matiwasay si Jonathan saka an saiyang mga tawohan. Kun padigdihon ta si Bakkides, pwede niyang bihagon sinda gabos sa laog sana nin sarong banggi.”


text:
Pakatapos kan pag-orolay nagmartsa si Bakkides kaiba an sarong dakulang hukbo. Hilom na nagpadara siya nin mga surat sa gabos niyang kaalyansa sa Judea na dakopon si Jonathan asin an mga tawohan kaini. Alagad dai nangyari ini huli ta naaraman an saindang plano.


text:
Nadakop ni Jonathan saka ni Simon an singkwentang traydor na mga lider na kaayon sa pagplano dangan saindang ginadan.


text:
Pakatapos kaini, nagsibog sa Bet-basi duman sa kalangtadan si Jonathan, si Simon asin an saindang mga tawohan. Hinirahay ninda an narumpag na mga bantayan asin pinapusog an depensa kan banwa.


text:
Kan naaraman ini ni Bakkides, tinipon niya an bilog niyang hukbo asin pinaandam an mga kaapil niya sa Judea.


text:
Pinalibotan niya dangan sinalakay an Bet-basi asin nagtugdok nin mga platapormang panlaom. Pakatapos nin halawig na ralaban,


text:
luminuwas sa banwa si Jonathan kaiba an nagkapirang lalaki. Iwinalat niya si Simon tanganing iyo an mamahala kan banwa.


text:
Sinalakay ni Jonathan si Odomera asin an saiyang mga tawohan, dangan an kampo ni Fasiron. Pagkadaog sainda, nag-apil sinda ki Jonathan dangan nag-iba saiya sa pagsalakay laban ki Bakkides.


text:
Kan panahon na iyan, nagluwas sa banwa si Simon asin an saiyang mga tawohan dangan sinurulo an mga platapormang panlaom.


text:
Sa ralaban, nadaog ninda si Bakkides; grabe an kamondoan niya huli ta mayo nin nangyari sa saiyang mga plano.


text:
Naanggot siyang marahay sa traydor na mga Judio na nagdagka saiya na magduman sa Judea, kaya ginadan niya sinda gabos. Dangan nagdesisyon si Bakkides na magbalik sa saiyang nasyon.


text:
Kan naaraman ini ni Jonathan, nagpadara siya nin mga sugo ki Bakkides tanganing makipagtoninong saiya asin tanganing makabalik an mga Judiong bilanggo.


text:
Nag-oyon si Bakkides sa kahagadan ni Jonathan asin nanumpa na papabayaan niyang mamuhay na matoninong si Jonathan sa bilog kaining pagkabuhay.


text:
Ibinalik ni Bakkides an mga bilanggo dangan nagbalik siya sa saiyang nasyon. Dai na nanggad siya nagduman sa teritoryo kan mga Judio.


text:
Naontok an gera sa Israel. Nag-erok si Jonathan sa Micmas dangan nagpoon sa pagpamahala kan banwaan asin sa paghale sa Israel kan traydor na mga Judio.


text:
Kan taon 160, nagdoong sa Tolemaida si Alejandro Epifanes, aking lalaki ni Antioco an Ikaapat, dangan sinakop idto. Inako siya kan mga tawo bilang hade ninda.


text:
Kan maaraman idto ni Hadeng Demetrio, tinipon niya an sarong dakulang hukbo dangan inatubang si Alejandro sa gera.


text:
sa paghingowang magin kaapil niya ini dangan makipagtoninong sa mga Judio bago magibo ni Alejandro an siring laban saiya.


text:
Inisip ni Demetrio na gigiromdomon ni Jonathan an gabos na karatan na ginibo niya ki Jonathan, sa saiyang mga tugang sagkod sa bilog na nasyon kan mga Judio.


text:
Kaya nagin kaalyansa ni Demetrio si Jonathan asin tinawan niya ini nin kapangyarihan sa pagbilog nin sarong hukbo asin pagtao nin armas sainda. Nagboot man siya na an gabos na bilanggo sa bantayan sa Jerusalem itao ki Jonathan.


text:
Kaya nagduman si Jonathan sa Jerusalem asin binasa an surat sa bilog na banwaan asin sa gabos na yaon duman sa bantayan.


text:
Nagkatarakot an mga tawo kan maaraman ninda na si Jonathan tinawan kan hade nin kapangyarihan sa pagbilog nin sarong hukbo.


text:
Nag-erok sa Jerusalem si Jonathan dangan pinonan niyang hirahayon asin patindogon giraray an syudad.


text:
An mga paratugdok pinagbotan niyang maggamit nin kwadradong mga gapo para sa kudal kan syudad asin para sa palibot na kudal kan Bukid nin Sion, asin nangyari ini.


text:
Alagad an ibang Judio na nagtalikod sa Katogonan ni Moises asin sa mga ipinagboboot kaiyan yaon pa duman sa Bet-zur, na iyo an huring lugar na saindang nagin pailihan.


text:
Naaraman ni Hadeng Alejandro an panuga ni Demetrio ki Jonathan asin nabaretaan man niya an manongod ki Jonathan, an manongod sa mga pakigera niya, an saiyang kaisogan na ginibo niya, sagkod an mga kasakitan na tinios niya asin kan saiyang mga tugang.


text:
Aram nanggad niya na dai na siya makakanompong nin arog ki Jonathan, kaya nagdesisyon siyang makipagkatood asin makipag-alyansa saiya.


text:
Ngunyan na aldaw ibinubugtak taka bilang Halangkaw na Padi kan saimong nasyon asin itinatao ko saimo an deretso bilang ‘Katood kan Hade.’ Ika magigin kaalyansa mi asin itatao mo samo an saimong tabang.” Pinadarahan man si Jonathan kan hade nin gubing na sa hade asin sarong koronang bulawan.


text:
Isinulot ni Jonathan an mga gubing na sa Halangkaw na Padi kan ikapitong bulan kan taon 160, sa Pyesta kan mga Harong-harong. Nagbilog siya nin sarong hukbo asin nagtipon nin dakul na armas.


text:
“Tano ta pinabayaan tang maenotan kita ni Alejandro? Napakosog niya an saiyang kamugtakan sa paagi kan pakipag-alyansa niya sa mga Judio.


text:
Mapadara man ako nin sarong surat nin pakipagkatood na matao saiya nin kaomawan saka mga regalo tanganing makua ko an saiyang tabang.”


text:
Iyo ini an laog kan surat niya: “Hale ki Hadeng Demetrio para sa mga Judio, an sakong pangongomusta.


text:
Naogma kami kan maaraman mi na kinukuyog nindo an sinasabi sa satong tipan; nagin maimbod kamo samo asin dai nag-apil sa samong mga kaiwal.


text:
Ipinapahayag ko na an mga Judio dai na mabayad kan regular na buhis, kan buhis sa asin saka iba pang espesyal na buhis.


text:
Laen pa kaini, magpoon ngunyan na aldaw, pinapalibre ko na kamo sa katongdan na magbayad kan tersyo kan inaani nindong trigo asin kan kabanga kan ginuguno nindong mga bunga nin kahoy. Poon ngunyan, dai na ako mahagad kan kabayadan na ini sa Judea o sa tolong distrito na idinugang sa Judea hale sa Samaria asin Galilea.


text:
An Jerusalem saka an mga teritoryo sa palibot kaiyan mimidbidon na sarong banal na syudad, asin dai hahagadan nin buhis.


text:
Hinahale ko na man sa sakong pamamahala an bantayan sa Jerusalem asin itinatao ko iyan sa pamamahala kan Halangkaw na Padi, na pwedeng magbugtak diyan nin siisay man na boot niyang magbantay kaiyan.


text:
Pinapatalingkas ko man an gabos na Judiong bilanggo sa gera saen man na lugar sa sakong kahadean. Gabos sinda dai hahagadan nin buhis, maski kan buhis sa saindang mga hayop.


text:
Mayo nin buhis na hahagadon sa kiisay man na Judio saen man na lugar sa sakong kahadean kun aldaw nin Sabbath, kun kapyestahan kan Bagong Bulan asin kan iba pang mga banal na aldaw. Laen pa kaini, mayo nin buhis na hahagadon sa laog kan tolong aldaw bago o pakatapos kan arin man na pyesta.


text:
Mayo nin deretso an siisay man na maghagad nin buhis saindo sa mga aldaw na iyan o magpurisaw saindo manongod sa anoman na bagay.


text:
“An mga Judio pwedeng mag-ayon sa hukbo kan hade sagkod sa bilang na treynta mil katawo, asin maako sinda kan parehong kabayadan arog kan ibang kaayon kan hukbo kan hade.


text:
An iba sainda pwedeng idestino sa mga darakulang bantayan kan hade, asin an iba pwedeng ibugtak sa mga mahalagang katongdan sa kahadean. Magkakaigwa sinda nin mga lider saka mga opisyal na Judio saka tutugotan sindang mag-otob kan saindang mga katogonan saka kaugalean, arog kan pagtugot kan hade sa mga taga Judea.


text:
“An tolong distrito na idinagdag sa Judea hale sa teritoryo nin Samaria gabos iaayon sa Judea dangan ipapairarom sa kapangyarihan kan Halangkaw na Padi sana.


text:
Para sa mga pangangaipo kan Templo sa Jerusalem, itinatao ko an mga buhis hale sa syudad nin Tolemaida asin sa mga daga na sadiri kaiyan.


text:
Nanunuga man ako na hale sa sakong kayamanan na kinua sa maninigong mga lugar, matao ako nin regalong kinse mil na kwartang plata taon-taon.


text:
An tabang na kwartang hale sa gobyerno na dai pa ikinakatao sa laog nin nagkapirang taon, asin an mga masunod pang tabang, itatao para sa paglingkod sa Templo.


text:
Laen pa kaini, dai mi na hahagadon an taon-taon na hinahagad nyamong limang ribong kwartang plata hale sa naglaog na kwarta sa Templo, huli ta sadiri iyan kan mga padi na naglilingkod sa Templo.


text:
An siisay man na igwa nin utang sa hade o ano pa man na utang, dangan magpaili sa Templo sa Jerusalem o sa arin man na lugar na sakop kaiyan, dai pwedeng dakopon asin dai pwedeng embargohon an saiyang rogaring saen man na lugar sa sakong kahadean.


text:
Siring man, an gastos para sa paghirahay kan kudal sa Jerusalem asin kan mga bantayan sa palibot sagkod kan mga kudal kan itinalaan na mga banwa kukuahon man sa kayamanan kan hade.”


text:
Kan madangog ni Jonathan asin kan banwaan an mga pahayag ni Hadeng Demetrio, dai sinda nagtubod asin dai ninda iyan inako huli ta nagiromdoman ninda an mga karatan na ginibo ni Demetrio sa Israel sagkod an makuring pag-api sainda kaini.


text:
Orog na naoyonan ninda si Alejandro, huli ta siya an enot na nakipagtoninong sainda, asin nagdanay sindang kaalyansa niya mantang buhay pa siya.


text:
Alagad kan magsabatan an mga hukbo kan duwang hade, nagsibog dangan nagdulag an hukbo ni Alejandro. Linamag sinda ni Demetrio asin dinaog sinda.


text:
Nakilaban nin marahay si Alejandro sagkod na magsolnop an aldaw, asin nagadan si Demetrio kan aldaw na idto.


text:
Dangan nagpadara nin mga sugo si Alejandro ki Tolome an Ikaanom, an hade nin Egipto, dara an mensaheng ini:


text:
“Nagbalik na ako sa sakong kahadean asin nagtukaw sa trono kan sakong mga ginikanan. Ako na an namamayo kan gobyerno asin namamahala kan nasyon.


text:
Nakigera ako ki Demetrio asin dinaog ko siya sagkod an saiyang hukbo, dangan sinakop ko an saiyang kahadean.


text:
Ngunyan andam na akong makialyansa saimo. Tawan sako an saimong aki bilang agom, asin tatawan ko kamong duwa nin mga regalong maninigo para saindo.”


text:
Nagsimbag si Tolome, “Maogma an aldaw kan nagpuli ka sa saimong daga dangan kuahon mo an trono kan saimong mga ginikanan.


text:
Oyon ako sa pahayag mo, alagad sabaton mo ngona ako sa Tolemaida. Duman kitang duwa orog na magkakamidbidan, dangan itatao ko saimo an sakong aking babae bilang agom.”


text:
Sinabat sinda ni Hadeng Alejandro, dangan itinao saiya ni Tolome an saiyang aking babae bilang agom. Sarong dakulang selebrasyon an kasal duman sa Tolemaida, siring sa gibo kan mga hade.


text:
Kaya si Jonathan, na mamurawayon na paghilingon, nagduman sa Tolemaida tanganing sabaton an duwang hade. Tinawan niya sinda nin mga regalong plata saka bulawan asin tinawan man niya nin dakul na regalo an haralangkaw na mga opisyal na kairiba ninda. Nawilihan siya kan gabos.


text:
Kan panahon man na idto, nagkapirang mga paribok na mga Judio an nagduman tanganing magsumbong laban ki Jonathan, alagad dai sinda dinangog ni Hadeng Alejandro.


text:
dangan inomaw niya si Jonathan sa paagi nin pagpatukaw saiya sa kataed niya. Sinabihan niya an saiyang mga opisyal na darahon si Jonathan sa tahaw kan syudad dangan ipaisi na mayo nin siisay man na pwedeng magsumbong laban ki Jonathan sa anoman na dahelan, asin mayo nin siisay man na dapat magribok saiya.


text:
Kan mahiling kan mga nagsumbong ki Jonathan an kaomawan na itinao saiya, asin kan madangog ninda an paisi, dangan mahiling na nakagubing siya kan sa hade, nagdurulag sinda gabos.


text:
Inomaw pa kan hade si Jonathan sa paagi nin pag-ayon saiya sa Enot na Grupo kan mga “Katood kan Hade” dangan sa paagi nin paggibo saiya bilang heneral saka gobernador kan saiyang probinsya.


text:
Kan taon 165, naghale sa Creta si Demetrio an Ikaduwa, na aking lalaki ni Demetrio an Enot, dangan nag-abot sa Siria, an daga kan saiyang mga ginikanan.


text:
Kan madangog ini ni Hadeng Alejandro, nahandal siya kaya nagpuli siya sa Antiokia, an pangenot na syudad nin Siria.


text:
Itinalaan giraray ni Demetrio si Apollonio bilang gobernador kan Mas Dakulang Siria. Nagtipon si Apollonio nin sarong dakulang hukbo, nagkampo harani sa Jamnia, dangan nagpadara kan mensaheng ini ki Jonathan, an Halangkaw na Padi:


text:
“Huli saimo ako nagin sarong ngingisihan, alagad tano ta padagos kang nagrerebelde samo diyan sa kabubuldan, maski mayo man nin minaayon saimo?


text:
Kun sinasarigan mo an saimong hukbo, maglugsot ka digdi sa kapatagan, dangan maglaban kita tanganing maaraman ta an kosog kan lambang saro sato. Adali an sitwasyon asin maaaraman mo na makosog an tabang sako hale sa mga syudad.


text:
Makihumapot ka kun siisay ako asin kun siisay an mga katabang ko. Sasabihan ka kan mga tawo na dai ka makakalaban sako, huli ta duwang beses nang nadaog sa sadiri nindang daga an saimong mga ginikanan.


text:
Dai mo madadaog an nakakabayo kong mga soldados asin an sakong hukbo digdi sa kapatagan. Mayo digdi nin maski sadit na gapo na pwedeng pagtagoan asin mayo nin lugar na madudulagan.”


text:
Naanggot si Jonathan kan madangog an mensaheng ini hale ki Apollonio. Nagpili siya nin sampolong ribong soldados hale sa Jerusalem; nagdara man nin hukbo an tugang niyang si Simon dangan an duwang grupong ini


text:
nagkampo sa luwas nin Jope. Nagsayumang palaogon sinda sa syudad kan mga tawo duman, huli ta igwa duman nin bantayan si Apollonio.


text:
Sinalakay ni Jonathan an syudad, asin sa takot kan mga nag-eerok duman, binuksan ninda an saindang mga trangkahan dangan tinugotan si Jonathan na sakopon an Jope.


text:
Kan naaraman ni Apollonio an nangyari, ipinag-iba niya an tolong ribong naglalakaw na mga soldados dangan sagin-sagin na nagsibog pasiring sa habagat na parte kan Asdod. Alagad, huli ta sinasarigan niya an kosog kan saiyang nakakabayong mga soldados, nagmartsa siya pasiring sa kapatagan kaiba an mas makosog na kabtang kan saiyang hukbo.


text:
Ibinugtak niya an sangribong nakakabayong mga soldados sa lugar na pwede nindang salakayon sa likod an hukbo ni Jonathan. Padagos an pagdaguso ni Jonathan sagkod sa Asdod, saen nagsabatan an duwang hukbo tanganing maglaban.


text:
Duman pa sana nasabotan ni Jonathan na napalaog siya sa sarong litag. Pinalibotan kan mga kaiwal an saiyang hukbo, dangan pinauranan nin pana poon aga sagkod banggi.


text:
Alagad maisog na nakilabanan an hukbo ni Jonathan, sosog sa saiyang pagboot, sagkod na nagkaparagal an nagsasalakay na nakakabayong mga soldados kan kaiwal.


text:
Kan pagal na an mga kaiwal, nag-abot si Simon sa lugar nin ralaban kaiba an saiyang hukbo asin sinalakay ninda saka dinaog an naglalakaw na mga soldados kan kaiwal, na nagharale sa saindang namumugtakan dangan nagdurulag.


text:
An nakakabayong mga soldados kan mga kaiwal, na ngunyan wararak na sa lugar nin ralaban, nagdurulag pasiring sa Asdod, asin nagpaili sa templo ni Dagon, na saindang dios-dios.


text:
Alagad sinulo ni Jonathan an syudad sagkod an templo ni Dagon, asin sinulo niya sagkod na magadan an gabos na nagpaili duman. Sinulo man niya an nakapalibot na mga banwa asin sinamsaman.


text:
Naghale si Jonathan dangan nagkampo sa Askelon. Nagruluwas an mga nag-eerok sa syudad saka sinabat siya sa dakulang kaomawan.


text:
Kan madangog ni Hadeng Alejandro an ginibo ni Jonathan, orog pa logod niyang tinawan ini nin dakulang kaomawan.


text:
Pinadarahan niya si Jonathan nin sarong hebilyang bulawan, na itinatao sana sa mga tawong inoomaw sa ngaran na “Kadugo kan Hade.” Itinao man niya ki Jonathan an syudad nin Ekron sagkod an mga teritoryo sa palibot kaini.


text:
Si Hadeng Tolome an Ika-anom, an hade nin Egipto, nagtipon nin sarong hukbo, na arog kadakul kan baybay sa tampi kan dagat, dangan nagtipon man siya nin mga barko. Nagplano siyang sakopon an kahadean ni Alejandro sa paagi nin daya tanganing idagdag idto sa saiyang kahadean.


text:
Nagduman siya sa Siria na nanunuga nin pakipagtoninong, kaya binukasan kan mga syudadano duman an saindang mga trangkahan dangan sinabat siya. Iyan an pagboot sainda ni Hadeng Alejandro na gibohon ninda, nin huli ta panugangan ni Alejandro si Tolome.


text:
Alagad mantang pasiring si Tolome sa parteng amihan, nagbugtak siya nin sarong grupo nin mga bantay sa lambang syudad.


text:
Kan mag-abot siya sa Asdod, ipinahiling saiya kan mga tawo duman an rumpag na templo ni Dagon asin an gabos na nagkararaot na kabtang sa syudad saka mga banwa sa palibot. Igwa nin mga bangkay maski saen, asin nagtambak sa agihan ni Tolome an mga bangkay na sinurulo ni Jonathan sa gera.


text:
Inosipan siya kan mga tawo kan ginibo ni Jonathan, sa paglaom na babasolon niya ini, alagad dai nagtaram nin anoman si Tolome.


text:
Solemneng nagduman si Jonathan sa Jope tanganing sabaton siya. Nagkinomustahan sindang duwa dangan duman sinda nagkatorog.


text:
Sa paaging ini, sosog sa plano ni Tolome laban ki Alejandro, nasakop niya an mga banwa sa baybayon sagkod sa amihan sa Seleucia sa tampi kan dagat.


text:
Hale duman ipinadara ni Hadeng Tolome an mensaheng ini ki Hadeng Demetrio: “Maggibo kita nin tipan. An aki ko agom na ngunyan ni Alejandro, alagad babawion ko siya dangan itatao saimo asin tutugotan takang maghade sa kahadean nin saimong ama.


text:
Ginibo ni Tolome an sumbong na ini laban ki Alejandro huli ta boot niyang mapasaiya an kahadean kaini.


text:
Kaya binawi ni Tolome ki Alejandro an aki niyang babae dangan itinao ki Demetrio; pinutol na nanggad niya an gabos na relasyon ki Alejandro, asin nagin hayag na magkaiwal sinda.


text:
Dangan naglaog si Tolome sa Antiokia asin isinulot an korona nin Siria; kaya parehong sulot niya an korona nin Egipto saka an korona nin Siria.


text:
Alagad kan mabaretaan niya an ginibo ni Tolome, nagduman siya dangan linabanan si Tolome. Sinabat siya ni Tolome nin sarong dakulang hukbo asin dinaog siya.


text:
Kan nasa alitoktok kan saiyang kapangyarihan si Tolome, nagdulag si Alejandro pasiring sa Arabia tanganing duman magpaili,


text:
alagad an saiyang payo pinugot nin sarong Arab na an ngaran Zabdiel, dangan ipinadara idto ki Tolome.


text:
Pakalihis nin duwang aldaw, nagadan man si Tolome, asin an mga soldados na iwinalat niya sa mga bantayan ginaradan kan mga nag-eerok duman.


text:
Kan panahon na idto, tinipon ni Jonathan an mga lalaki sa Judea tanganing salakayon an bantayan sa Jerusalem. Nagtugdok sinda nin dakul na platapormang panlaom tanganing gamiton sa saindang pagsalakay.


text:
Alagad nagkapirang traydor na mga Judio na naoongis sa sadiri nindang nasyon an nagduman ki Hadeng Demetrio an Ikaduwa dangan sinabihan na sinasalakay ni Jonathan an bantayan sa Jerusalem.


text:
Kan nadangog ini ni Demetrio, naanggot siyang marahay asin ibinalyo tolos sa Tolemaida an saiyang kampo. Sinuratan niya si Jonathan na ontokon an pagsalakay asin makipaghilingan siya tolos saiya sa sarong pag-orolay duman sa Tolemaida.


text:
Kan maresibi ni Jonathan an mensahe, nagboot siya na padagoson an pagsalakay, dangan nagpili siya nin nagkapirang lider na Judio saka mga padi tanganing mag-iba saiya. Maski nasa pag-alaman an saiyang buhay,


text:
nagduman si Jonathan sa hade na nasa Tolemaida, dara an mga gubing na sa hade, mga plata saka bulawan asin iba pang mga regalo. Nawilihan siya kan hade.


text:
nagin pareho an pagtratar kan hade ki Jonathan, arog kan pagtratar saiya kan mga ginikanan kan hade. Inomaw siya kan hade sa atubangan kan gabos na parahatol kaini,


text:
dangan ibinugtak siya bilang Halangkaw na Padi, itinao saiya an dati niyang mga kaomawan asin ginibo siya bilang pinakahalangkaw sa mga “Katood kan Hade.”


text:
Hinagad ni Jonathan sa hade na an Judea sagkod an tolong rehiyon nin Samaria dai na paghagadan nin buhis, kaiba an panuga na kun gibohon idto ni Demetrio, tatawan siya ni Jonathan nin dyes mil kilos nin plata.


text:
“Hale ki Hadeng Demetrio para ki Hadeng Jonathan asin sa nasyon nin mga Judio, an sakong pangongomusta.


text:
Nagdesisyon akong itao sa nasyon nin mga Judio an nagkapirang mga deretso, huli ta maimbod sindang mga kaalyansa nyato asin inootob ninda an saindang katongdan sa sato.


text:
Pinapatotoohan ko an saindang deretso sa daga nin Judea asin sa tolong rehiyon nin Efraim, Lydda, saka Arimatea, na poon ngunyan ibibilang nang kaayon kan Judea hale sa Samaria, kaiba an gabos na dagang sakop kan mga iyan. Magigin marahay ini para sa gabos na nagduduman sa Jerusalem tanganing magdolot nin sakripisyo, huli ta an kabayadan kan taon-taon na buhis kan mga inani saka mga bunga nin kahoy hale sa mga dagang ini bako nang para sa hade kundi para sa Templo.


text:
Itinatao ko man sainda an katalingkasan sa pagtao kan mga buhis na para sako hale sa mga himoloan, mga buhis kan asin sagkod iba pang mga espesyal na buhis.


text:
“‘Kaya hingowahon mong sarong kopya kan pagboot na ini an itao ki Jonathan, tanganing ibugtak sa sarong hayag na lugar sa bukid kan Templo.’”


text:
Kan mahiling ni Hadeng Demetrio na matoninong an daga sa irarom kan saiyang pamamahala, dangan mayo man nin nagkontra saiya, hinale na niya an bilog na hukbo asin pinapuli an lambang saro, pwera kan mga soldados na tinandanan niya hale sa mga isla sa Grecia. Kaya naanggot saiya an mga soldados na naglingkod sa saiyang mga ginikanan, huli ta nawaraan sinda nin trabaho.


text:
Nahiling ni Trifo, saro kan dating kaapil ni Alejandro, na dakul na soldados an nagrereklamo ki Demetrio, kaya nagduman siya ki Imalkue, an Arab na iyo an nagpapadakula ki Antioco, an hoben na aking lalaki ni Alejandro.


text:
Haloy siya duman asin daing ontok na sinasadol si Imalkue na itao saiya an aki, tanganing gibohon niyang hade bilang kasalihid kan saiyang ama. Sinabihan man niya si Imalkue manongod kan mga pagboot ni Demetrio asin kan kaanggotan kan mga soldados ki Demetrio.


text:
Nagpadara nin sarong mensahe si Jonathan ki Hadeng Demetrio sa paghagad saiya na haleon an mga soldados sa bantayan sa Jerusalem sagkod sa mga bantayan sa Judea, huli ta inaapi kan mga ini an mga Judio.


text:
Nagsimbag si Demetrio: “Gigibohon ko an hinahagad mo, dangan pag-abot kan tamang panahon, itatao ko saimo sagkod sa bilog na nasyon nindo an pinakahalangkaw na mga kaomawan.


text:
Alagad matatabangan mo ako ngunyan sa paagi nin pagpadara nin mga soldados tanganing makilaban para sako, huli ta nagrebelde an bilog kong hukbo.”


text:
Kaya nagpadara sa Antiokia si Jonathan nin tolong ribong ekspertong mga soldados. Naogma an hade pag-abot ninda,


text:
Alagad nakadulag siya pasiring sa palasyo mantang sinasakop kan mga tawo an mga tinampo dangan nagpoon nang magribok sinda.


text:
Dangan naghagad nin tabang an hade sa mga soldados na Judio, asin tinabangan siya kan mga ini. Nagrilibot sinda sa bilog na syudad asin ginadan an mga sanggatos mil na tawo.


text:
Kan nahiling kan mga tawo na nasakop na kan mga Judio an bilog na syudad, natakot sinda asin nakimaherak sa hade


text:
na makipagtipan nin katoninongan sa mga Judio tanganing ontokon kan mga ini an pagsalakay sa syudad.


text:
Itinapok kan mga rebelde an saindang mga armas asin nakipagtoninong. Kaya an hade asin an gabos sa saiyang kahadean nagkaigwa nin paggalang sa mga Judio, na nagpuruli sa Jerusalem na dara an dakul na sinamsam.


text:
Nagin pusog an paghahade ni Demetrio asin nagkaigwa an daga nin katoninongan sa irarom kan saiyang pamamayo.


text:
Alagad linapas niya an saiyang mga panuga sagkod kinalaban si Jonathan. Dai niya binalosan an mga karahayan na ginibo ni Jonathan, kundi padagos niya ining inapi.


text:
Pakalihis nin nagkapirang panahon nagbalik si Trifo kaiba an hoben na lalaking si Antioco asin kinoronahan niya ini bilang hade.


text:
An gabos na soldados na pinapuruli kaidto ni Demetrio nag-arabot saka nagtarabang sa hoben na hade. Linabanan ninda saka dinaog si Demetrio, asin nagdulag ini.


text:
Sinuratan kan hoben na hadeng si Antioco si Jonathan asin ibinugtak niya giraray si Jonathan bilang Halangkaw na Padi saka ginibo niyang pamayo kan apat na rehiyon. Itinao man niya saiya an ngaran na “Katood kan Hade.”


text:
Pinadarahan niya si Jonathan nin bulawan na mga kagamitan sa pagkakan asin tinugotan niya ining mag-inom sa mga bulawan na kalis, magsulot nin mga gubing na sa hade asin maggamit nin hebilyang bulawan na itinao sa “Mga Katood kan Hade.”


text:
Si Simon na tugang ni Jonathan ginibo man niyang gobernador kan teritoryo magpoon sa baybayon nin Fenicia sagkod sa pagdolonan nin Egipto.


text:
Nagbaklay si Jonathan kaiba an saiyang hukbo sa mga banwa kan Mas Dakulang Siria, asin nag-iba saiya bilang mga kaalyansa an gabos na hukbo nin Siria. Nagduman siya sa Askelon, saen sinabat siya kan mga tawo asin inomaw.


text:
Hale duman, nagpasiring siya sa Gaza, alagad dai siya pinalaog sa trangkahan kan mga taga duman. Kaya sinalakay niya an syudad dangan sinulo an mga lugar sa palibot asin sinamsaman an mga ini.


text:
Kaya naghagad nin katoninongan an mga taga Gaza, asin nakipagtoninong siya sainda. Kinua niya an mga aking lalaki kan mga lider asin ipinadara sa Jerusalem bilang mga bihag. Pakatapos kaini, nagpadagos siya sa pagbaklay sagkod sa Damasco.


text:
Naaraman ni Jonathan na an mga opisyal ni Demetrio nagduman sa Kades sa Galilea kaiba an sarong dakulang hukbo sa pagmawot na ontokon an saiyang mga plano.


text:
Kaya iwinalat niya an tugang niyang si Simon sa Judea asin naghale siya tanganing atubangon sinda sa gera.


text:
Naghagad nin katoninongan an mga tawo duman, asin nag-oyon si Simon. Sinakop niya an banwa, pinahale an mga tawo dangan nagbugtak nin mga bantay na soldados duman.


text:
Nagkampo si Jonathan saka an saiyang hukbo sa tampi kan Danaw nin Galilea. Pagkaagang amay, nagmartsa sinda pasiring sa kapatagan nin Hazor,


text:
saen an makosog na kabtang kan hukbo kan kaiwal nagdadangadang sa pagsabat saiya. Dai aram ni Jonathan na an mga kaiwal nagwalat nin mga soldados na mahipa saiya sa kabukidan,


text:
an bilog na hukbo ni Jonathan nagdurulag. Mayo nin natada pwera kan duwang opisyal na si Mattatias na aking lalaki ni Absalom saka si Judas na aking lalaki ni Kalfi.


text:
Napasopog si Jonathan, kaya ginisi niya an saiyang mga gubing dangan nagbugtak nin abo sa saiyang payo asin namibi.


text:
Kan nahiling ini kan nagdudurulag niyang mga soldados, nagbaralik sinda asin nag-ayon saiya sa paglamag kan mga kaiwal. Linamag ninda an kaiwal sagkod sa kampo kan mga ini sa Kades dangan sinakop idto.


text:
Mga tolong ribong soldados kan kaiwal an nagadan kan aldaw na idto. Dangan nagbalik si Jonathan sa Jerusalem.


text:
Kan nahiling ni Jonathan na oyon saiya an mga pangyayari, nagpili siya nin mga sugo dangan ipinadara sinda sa Roma tanganing patotoohan asin padagoson an pakipagkatood sa mga Romano.


text:
Nagduman sa Roma an mga sinugo, asin pinalaog sinda sa kwarto kan Senado. Sinabi ninda na sinugo sinda ni Jonathan saka kan bilog na nasyon nin mga Judio tanganing bagohon an dating mga bugkos nin katoninongan sagkod pakialyansa sa Roma.


text:
Tinawan sinda kan mga Romano nin mga surat na nagtatao sainda nin kapangyarihan sa lambang daga na saindang agihan, tanganing ligtas sindang makaagi sa pagbalik ninda sa daga nin Judea.


text:
“Hale ki Jonathan na Halangkaw na Padi, hale sa senado nin nasyon, sa mga padi asin sa bilog na banwaan nin Judea, para sa samong mga tugang sa Esparta, an samong pangongomusta.


text:
Nagpadara kaidto nin surat an saindong Hade na si Arius sa samong Halangkaw na Padi na si Onias na nagsasabing magkatood an duwa nyatong nasyon, siring sa mahihiling sa kopyang ini.


text:
Maogmang inako ni Onias an saindong sinugo asin inako an surat na nagpapahayag kan satong pagkaalyansa saka pagkakatood.


text:
Kaya ngunyan, maski dai mi man kaipuhan an mga bagay na ini, huli ta nakukua mi an samong kosog sa mga banal na libro na pagsadiri nyamo,


text:
nagsurat kami tanganing bagohon an bugkos nin pagkamagtugang saka pagkakatood nyamo saindo. Habo kaming magin dayuhan saindo, asin haloy nang panahon an nag-agi kan huring pagsurat nindo samo.


text:
Sa mga nag-aging taon, sa samong mga pyesta saka iba pang maninigong mga aldaw, giniromdom mi kamo sa mga okasyon na ini kan nagdolot kami nin mga sakripisyo dangan kan kami namibi, siring sa maninigo asin dapat na gibohon nin magturugang.


text:
Alagad sunod-sunod an samong kasakitan asin pakikipaggera, huli ta sinasalakay kami kan mga nasyon sa palibot nyamo.


text:
Sa panahon na ini nin gera, habo ming purisawon kamo o an arin man sa samong mga kaalyansa saka katood,


text:
huli ta igwa kami kan tabang na hale sa Kagurangnan, na iyo an nagdaog kan samong mga kaiwal asin nagligtas samo sa sainda.


text:
Kaya pinili nyamo si Numenio na aking lalaki ni Antioco kaiba si Antipater na aking lalaki ni Jason, dangan sinugo mi sinda sa Roma tanganing bagohon an bugkos nin pagkakatood saka pagkaalyansa sa mga Romano.


text:
Pinagbotan man nyamo sinda na magdiyan saindo dara an samong mga pangongomusta asin itao saindo an surat na ini manongod sa pagbabago kan bugkos nin satong pagkamagtugang.


text:
Nakakua kami nin sarong kasuratan na nagpapahayag na an mga taga Esparta saka mga Judio magkadugo, asin an satong duwang nasyon guminikan ki Abraham.


text:
Masurat man kami saindo sa pagpahayag na andam kaming makihiras saindo kan samong mga rogaring, sagkod mga hayop, kun andam man kamong makihiras samo kan rogaring nindo. Pinagbotan mi an samong mga sinugo na isabi ini gabos saindo.’”


text:
Naaraman ni Jonathan na nagbalik an mga opisyal ni Demetrio tanganing salakayon siya kaiba an mas dakulang hukbo ki sa enot.


text:
Habo si Jonathan na tawan sinda nin oportunidad na makalaog sa sadiri niyang teritoryo, kaya naghale siya sa Jerusalem asin sinabat sinda sa rehiyon nin Hamat.


text:
Nagsugo si Jonathan nin mga espiya sa kampo kan mga kaiwal, na nag-osip saiya na nagpaplano an mga kaiwal na salakayon an mga Judio sa banggi.


text:
Pagsolnop kan aldaw, pinagbotan ni Jonathan an saiyang mga soldados na mag-andam asin kuahon an saindang mga armas tanganing magin andam bilog na banggi sa anoman na oras na pagsalakay. Nagbugtak man siya nin mga bantay sa palibot kan kampo.


text:
Kan maaraman kan mga kaiwal na andam para sa gera si Jonathan sagkod an saiyang mga soldados, nagkatarakot sinda asin nagdurulag. Pinabayaan ninda an inamak nindang mga kalayo.


text:
Nahiling ni Jonathan saka kan saiyang mga tawohan an inamak na mga kalayo, alagad dai ninda naaraman an nangyari sagkod na nag-aga.


text:
Kaya linamag sinda ni Jonathan, alagad dai niya sinda inabotan huli ta nakabalyo na sinda sa Salog nin Eleutero.


text:
Dangan nagbirik si Jonathan asin sinalakay an tribu nin mga Arab na inaapod Zabadeo. Dinaog niya sinda asin sinamsaman.


text:
Kan panahon na idto, nagmartsa man si Simon sagkod sa Askelon asin sa mga kataraed na bantayan. Dangan nagbirik siya sa Jope asin sinakop idto,


text:
huli ta naaraman niya na andam an mga taga duman na itao an bantayan sa mga lalaking sinugo ni Demetrio. Igwa siya duman nin ibinugtak na mga soldados tanganing magbantay.


text:
Pakabalik ni Jonathan, tinipon niya an mga kamagurangan kan banwaan dangan sa kaibahan ninda nagplano siyang magtugdok nin mga bantayan sa Judea,


text:
palangkawon an mga kudal nin Jerusalem, asin magtugdok nin sarong halangkaw na kudal tanganing isiblag sa syudad an bantayan. Kun siblag an bantayan, madidipisilan an kaiwal na bakalon o ipabakal an anoman na bagay.


text:
Nagtabang an gabos sa pagpakosog kan depensa kan syudad, huli ta rumpag na an sarong kabtang kan kudal sa sirangan, sa may Kapantayan nin Kidron, asin nangangaipo man na hirahayon an kabtang na inaapod Cafenata.


text:
Hinirahay man ni Simon an banwa nin Adida na nasa pamitisan kan bulod. Pinapusog niya ini dangan binugtakan nin mga trangkahan na igwa nin mga barat.


text:
Alagad natakot siya na tibaad dai mag-oyon si Jonathan sa planong ini dangan labanan siya. Kaya inandam ni Trifo an saiyang hukbo dangan nagduman sa Bet-san, sa pagmawot na bihagon si Jonathan saka gadanon.


text:
Kaya maogmang sinabat niya si Jonathan dangan inomaw sa saiyang mga katood asin tinawan nin mga regalo. Pinagbotan man niya an saiyang mga katood sagkod mga soldados na kuyogon si Jonathan arog kan pagkuyog ninda saiya.


text:
Hinapot niya si Jonathan, “Tano ta pinagal mo pa an mga soldados na ini mantang dai man kita nasa gera?


text:
Tano ta dai mo sinda papulion? Magpili ka nin nagkapirang tawohan na magigin kaiba mo dangan mag-iba ka sako pasiring sa Tolemaida. Itatao ko saimo an syudad, an natatada pang mga bantayan, an hukbo sagkod an gabos na opisyal. Dangan mabalik ako asin mapuli. Sa katotoohan iyan an dahelan kun tadaw ta yaon ako digdi.”


text:
Nagtubod saiya si Jonathan, asin sa pagsunod sa hatol ni Trifo, pinapuli niya sa Judea an saiyang mga soldados.


text:
Ipinag-iba niya an tolong ribong soldados, alagad an duwang ribo iwinalat niya sa Galilea kaya sangribo na sana an nagin kaibahan niya sa paglakaw.


text:
Alagad kan naglaog na sa Tolemaida si Jonathan, binaratan kan mga tawo kan syudad an mga trangkahan, dinakop siya dangan ginadan an gabos na kaibahan niya.


text:
Nagpadara si Trifo nin naglalakaw saka nakakabayong mga soldados sa Galilea sagkod sa Kapantayan nin Jezreel tanganing gadanon an iba pang mga soldados ni Jonathan.


text:
Naghona an hukbo nin mga Judio na nadakop asin nagadan si Jonathan sagkod an gabos niyang kairiba, kaya pinakosog ninda an boot kan lambang saro dangan padagos na nagmartsang andam sa pakilaban.


text:
Kan mahiling kan nagdadangadang na hukbo kan mga kaiwal na andam an mga Judio na magadan sa pakikipaggera, nagsiribog sinda.


text:
Ligtas na nakabalik sa Judea an soldados na mga Judio, alagad natakot sinda nin marahay. Nagmondo an bilog na nasyon, na naghona na gadan na si Jonathan sagkod an gabos niyang kairiba.


text:
An gabos na nasyon sa palibot ninda naghingowa nang daogon sinda. Naghona sinda na mayo na nin mga lider o kaalyansa an mga Judio, asin iyo na idto an tamang panahon na ronoton sinda dangan taposon an saindang istorya.


text:
Naaraman ni Simon na nagtipon nin sarong dakulang hukbo si Trifo tanganing salakayon asin raoton an daga nin Judea.


text:
Nahiling niya na an baretang ini nagdara nin takot asin ribong sa mga tawo, kaya nagtukad siya sa Jerusalem, tinipon an mga tawo,


text:
asin hiningowang pakosogon an boot ninda. Nagsabi siya, “Aram nindo kun gurano kadakulang mga bagay an ginibo kan pamilya nin sakong ama, kan ginibo ko asin kan sakong mga tugang para sa Katogonan ni Moises saka para sa Templo. Aram man nindo an mga gera saka mga kasakitan na inagihan nyamo.


text:
Nagadan an gabos kong tugang sa pakilaban para sa satong Katogonan, para sa satong Templo, para sa satong nasyon, asin ako na sana an natatada.


text:
Alagad dai man logod pagsabihon na hiningowa kong iligtas an sakong buhay sa panahon nin kasakitan. Dai ko ibinibilang an sakong sadiri na mas marahay ki sa sakong mga tugang.


text:
Maski magtiripon an gabos na nasyon na anggot sato tanganing tunawon kita, makikilaban ako para sa satong nasyon, para sa Templo asin para sa saindong mga agom saka mga aki.”


text:
asin nagsimbag sinda sa makosog na tingog, “Ika na ngunyan an samong lider na kasalihid kan mga tugang mong si Judas saka si Jonathan.


text:
Kaya tinipon ni Simon an gabos na soldados dangan hinidali an pagtapos kan trabaho sa mga kudal nin Jerusalem, asin pinakosog niya an depensa kaini.


text:
Sinugo niya sa Jope si Jonathan na aking lalaki ni Absalom kaiba an sarong dakulang hukbo. Pinahale kan Jonathan na ini an mga tawo duman dangan sinakop an banwa.


text:
Naghale sa Tolemaida si Trifo kaiba an sarong dakulang hukbo tanganing salakayon an Judea. Ipinag-iba niya bilang bihag si Jonathan na tugang ni Simon.


text:
Kan naaraman ni Trifo na nagin kasalihid si Simon kan tugang niyang si Jonathan, dangan andam ini sa pag-atubang saiya sa gera, pinadarahan niya ini nin mensahe na nagsasabi:


text:
“Ibinilanggo nyamo an tugang mong si Jonathan huli ta mantang siya pa an may katongdan, dai siya nagbayad kan saiyang mga utang sa kaban nin yaman kan palasyo.


text:
Alagad tatalingkasan mi siya kun magbayad ka sako nin tolong ribong kilo nin plata dangan ipadara mo an duwa niyang aking lalaki bilang garantiya na dai siya marebelde samo kun talingkas na siya.”


text:
Maski aram ni Simon na linalansi siya, ipinadara niya an kwarta asin an duwang aking lalaki, huli ta habo niyang mapaanggot an mga Judio.


text:
Natakot siya na tibaad ngapit magsabi an mga Judio na ginadan si Jonathan huli ta habo niyang ipadara an kwarta saka an mga aking lalaki.


text:
Kaya kinuyog niya an pagboot ni Trifo, alagad dai kaini inotob an saiyang panuga asin dai pinatalingkas si Jonathan.


text:
Dangan pinadagos ni Trifo an plano niyang pagsalakay saka pagraot sa daga. Linibot niya ini sa pag-agi sa dalan pasiring sa Adora. Alagad padagos man na naghiro si Simon saka an saiyang hukbo asin inatubang ninda ni Trifo maski saen ini magduman.


text:
An mga soldados kan kaiwal padagos an pagpadara nin mga sugo ki Trifo sa pagsadol saiya na magduman sainda asin darahan sinda nin pagkakan.


text:
Inandam ni Trifo sa pagsalakay an mga nakakabayo niyang soldados, alagad nagkaigwa nin makosog na pag-uran nin yelo kan bangging idto, kaya dai siya nakatukad sa kabubuldan. Kaya nagsibog siya asin nagduman sa Gilead.


text:
Sinugo ni Simon an nagkapira niyang tawohan na kuahon an bangkay kan saiyang tugang na si Jonathan saka darahon sa Modein, tanganing ilubong sa banwa nin saindang mga ginikanan.


text:
Nanambitan an bilog na Israel sa pagkagadan ni Jonathan, asin pinagmondoan ninda siya sa haloy na panahon.


text:
Sa ibabaw kan lulubngan kan saiyang ama saka mga tugang, nagtugdok si Simon nin sarong halangkaw na monumento tanganing mahiling maski sa harayong lugar. Patos idto nin pinakinang na mga gapo sa atubangan saka sa likod.


text:
Nagtugdok siya nin pitong piramidang magkataraed para sa saiyang ama, para sa saiyang ina, asin para sa apat niyang tugang na lalaki.


text:
Sa likodan kan mga piramida, guminibo siya nin mga haralangkaw na harigi na gabos inukitan. An ibang mga inukit mga gubing para sa gera, mantang an iba mga barko. Saro idtong monumento kan saindang mga kapangganahan, na pwedeng mahiling nin mga nagsasakay sa dagat.


text:
Hinirahay ni Simon an mga bantayan sa Judea asin pinalibotan nin kudal. Nagtugdok siya nin haralangkaw na mga tore, pusog na mga kudal, mga trangkahan na igwa nin mga barat, dangan nagsaray nin pagkakan sa mga bantayan.


text:
Nagpadara siya nin mga sugo ki Hadeng Demetrio an Ikaduwa tanganing hagadon na dai na pabayadon nin buhis an daga, huli ta mayo nang ibang ginibo si Trifo kundi habonan sinda.


text:
“Hale ki Hadeng Demetrio para sa Halangkaw na Padi na si Simon, na katood kan mga hade, para sa nasyon nin mga Judio asin para sa saindang mga lider, an sakong pangongomusta.


text:
Nakaabot sako an bulawan na korona saka bulawan na sanga nin palma na ipinadara mo, asin andam ako na makipagtipan nin katoninongan sa saimo saka sa pagboot sa sakong mga opisyal na dai na kamo pabayadon nin buhis.


text:
Pinapahalagahan mi an dating tipan asin magdadanay na sadiri nindo an mga bantayan na itinugdok nindo.


text:
Pinapatawad ko kamo kan dai nindo pag-otob kan tipan sagkod ngunyan, asin dai ko na kamo papabayadon kan espesyal na buhis na dapat pa nindong bayadan sagkod kan iba pang mga buhis na nakolekta sagkod ngunyan sa Jerusalem.


text:
An gabos na Judio na maninigong mag-ayon sa paglingkod sa hukbo kan hade pwedeng magpalista. Magkaigwa kita nin katoninongan.”


text:
Nagpoon nang bugtakan nin petsa kan mga tawo an saindang mga dokumento saka mga tipan sa mga tataramon na ini: “Kan enot na taon ni Simon, an dakulang Halangkaw na Padi, an pamayo saka lider kan mga Judio.”


text:
Kan panahon na idto, sinalakay ni Simon an Gezer asin pinalibotan niya ini kan saiyang hukbo. Naggibo siya nin sarong platapormang panlaom, pinatindog niya sa kudal kan banwa, sinalakay an saro sa mga tore asin sinakop.


text:
Dangan an mga tawohan na nasa platapormang panlaom hidaling nagduruman sa banwa asin huli kaini nagkaigwa nin dakulang kariribokan.


text:
Ginirisi kan tawo sa banwa, kan saindang mga agom saka mga aki an saindang mga gubing dangan nagsarakat sinda sa ibabaw kan kudal kan banwa. Sa makosog na tingog naghagad sinda ki Simon nin pakipagtipan.


text:
Kaya nakipagtipan si Simon sainda asin inontok an ralaban. Pinahale niya sa banwa an mga tawo dangan lininigan niya an mga harong huli ta igwa duman nin mga dios-dios. Kan magibo na idto, naglaog sa banwa si Simon saka an saiyang mga tawohan, na nag-aawit nin mga himno saka mga awit nin pag-omaw.


text:
Hinarale niya an gabos na nakadigta sa banwa asin pinaerokan niya sa mga tawo na magsusunod kan lambang pagboot na napapalaman sa Katogonan ni Moises. Pinakosog niya an mga depensa kan banwa dangan nagtugdok duman nin sarong palasyo para saiya.


text:
An mga lalaki sa bantayan sa Jerusalem dai na tinugotan na maghale sa pagbakal o pagpabakal nin anoman. Nagtios sinda nin makuring gutom asin dakul sainda an nagadan ta mayong kakanon.


text:
Sa kahuri-hurihi, naghagad sinda nin pakipagtipan ki Simon. Nag-oyon siya, pinaharale sinda sa bantayan dangan lininigan idto.


text:
Kan ikabeynte y tres na aldaw kan ikaduwang bulan, kan taon 171, nagkaigwa nin dakulang selebrasyon sa syudad, huli ta natapos na an mangirhat na homa na ini sa kaligtasan nin Israel. Naglaog sa bantayan si Simon saka an saiyang mga tawohan, na nag-aawit nin mga himno nin pag-omaw saka pasasalamat, mantang dara an mga sanga nin palma saka nagtutugtog nin mga arpa, mga gimbal asin mga lira.


text:
Nagpaluwas nin sarong dekreto si Simon na an aldaw na idto dapat na maogmang selebraron taon-taon. Pinakosog niya an mga depensa kan bulod kan Templo sa kabtang na atubang sa bantayan, dangan duman siya nagkampo sagkod an saiyang mga tawohan.


text:
Dakula na si Juan na aking lalaki ni Simon, kaya ginibo niya si Juan na pamayo kan bilog na hukbo, asin duman ini nagkampo sa Gezer.


text:
Kan taon 172, tinipon ni Hadeng Demetrio an Ikaduwa an saiyang hukbo dangan nagduman sa Media sa paghagad nin tabang tanganing labanan si Trifo.


text:
Kan maaraman ni Arsaces an Ikaanom, an hade nin Persia saka Media, na naglaog sa teritoryo niya si Demetrio, sinugo niya an saro sa mga pamayo kan saiyang hukbo kaiba an sarong grupo nin mga soldados tanganing dakopon na buhay si Demetrio.


text:
Sinalakay ninda asin dinaog an hukbo ni Demetrio, dinakop si Demetrio dangan dinara ki Hadeng Arsaces, na iyo an nagbilanggo saiya.


text:
Matoninong an daga nin Judea mantang buhay pa si Simon. Sa bilog na panahon nin saiyang paghahade, ginamit niya an saiyang katongdan para sa karahayan kan banwaan, asin nawilihan siya ninda bilang saindang lider.


text:
Nadagdagan an saiyang kabantogan kan masakop niya an bantayan nin Jope asin bukasan niya an dalan pasiring sa mga isla nin Grecia.


text:
Bako sanang pinadakula niya an teritoryo kan saiyang nasyon asin napasairarom sa saiyang kapangyarihan an bilog na daga,


text:
kundi ipinuli pa niya an dakul na bilanggo sa gera asin nasakop niya an Gezer, an Bet-zur, saka an bantayan sa Jerusalem. Lininigan niya an bantayan, asin mayo nin nagkontra saiya.


text:
An mga gurang nagturukaw sa mga plasa kan syudad dangan nag-orolay manongod kan darakulang mga bagay na nangyari sainda, mantang an mga hoben nagsurolot kan magagayon na mga gubing na sa gera.


text:
An mga syudad tinawan ni Simon nin pagkakan saka mga armas para sa depensa. Nakalakop sa mga poro kan daga an saiyang kabantogan.


text:
An lambang saro namuhay na matoninong sa limpoy kan saiyang mga ubasan saka mga kahoy nin higera, asin mayo nin nagpatakot sainda.


text:
Kan panahon na idto, nagkadaraog an mga kaiwal na hade asin mayo na nin natadang makikilaban sa mga Judio.


text:
Tinabangan ni Simon an gabos na dukha sa saiyang banwaan, asin bilang pag-otob sa Katogonan ni Moises, hinarale niya an gabos na tawong maraot saka dai nagmimidbid sa katogonan.


text:
Kan an bareta kan pagkagadan ni Jonathan nakaabot sa Roma saka sa Esparta, nagdara idto nin dakulang kamondoan.


text:
Kan naaraman kan mga taga Esparta na si Simon iyo an nagsalihid sa saiyang tugang bilang Halangkaw na Padi, dangan sakop na niya an nasyon saka an mga syudad kaini,


text:
inukit ninda sa mga tinablang bronse an tipan nin pakipagkatood na ginibo ninda sa mga tugang niyang si Judas saka si Jonathan, dangan ipinadara an mga idto ki Simon.


text:
Iyo ini an kopya kan surat na ipinadara kan mga taga Esparta: “Hale sa banwaan nin Esparta saka sa saindang mga pamayo para ki Simon an Halangkaw na Padi, para sa mga lider asin mga padi kan mga Judio saka para sa gabos niyang tugang na Judio, an samong pangongomusta.


text:
An mga sinugo nindo samo nagbareta kan saindong kaomawan saka kabantogan. An pagdalaw ninda nagdara samo nin kaogmahan.


text:
Itinala nyamo sa mga libro kan banwa an mga sinabi ninda samo, na iyo an mga minasunod: ‘Nag-atubang samo si Numenio na aking lalaki ni Antioco saka si Antipater na aking lalaki ni Jason, mga sugo kan mga Judio, tanganing bagohon an tipan nin pakipagkatood sa samo.


text:
Maogmang inako sinda kan mga tawo asin tinawan nin dakulang onra. Itinala sa mga libro kan banwa an saindang sinabi tanganing magkaigwa nin kopya an mga taga Esparta. An sarong kopya kan itinalang ini ginibo para ki Simon, an Halangkaw na Padi.’”


text:
Pakatapos kaini, sinugo ni Simon si Numenio sa Roma dara bilang regalo an sarong dakulang bulawan na kalasag na kabangang tonelada an timbang, tanganing pahalagahan an pakipag-alyansa kan mga Judio sa mga Romano.


text:
Kan nadangog ini gabos kan mga tawo, naghinarapotan sinda, “Paano nyato mapapasalamatan si Simon saka an saiyang mga aki?


text:
Siya, an saiyang mga tugang, saka an bilog na pamilya kan saiyang ama nagin mga pusog na tore para sa satong nasyon. Linabanan ninda an satong mga kaiwal asin tinawan nin katalingkasan an nasyon.” Kaya inukit ninda ini sa mga tinablang bronse dangan ibinugtak sa mga harigi sa Bukid nin Sion.


text:
Ini an inukit ninda: “Kan ikadyes y otsong aldaw kan bulan nin Elul kan taon 172, na iyo an ikatolong taon ni Simon, an Halangkaw na Padi,


text:
sa sarong dakulang pagtiripon nin mga padi, mga tawo, mga opisyal saka mga lider kan nasyon, ipinahayag samo an mga minasunod:


text:
Kadaklan na beses, kan igwa nin gera sa satong nasyon, ibinugtak ni Simon na aking lalaki ni Mattatias, sarong padi sa pamilya ni Jehoiarib, saka kan saiyang mga tugang, an saindang buhay sa pag-alaman tanganing labanan an mga kaiwal para sa satong nasyon, satong Templo saka satong Katogonan. Dinarahan ninda nin dakulang kamurawayan an satong nasyon.


text:
Dangan namayo si Simon asin nakilaban para sa saiyang nasyon. Naggasto siya nin dakul na kwartang sadiri niya para sa armas saka para sa sweldo kan mga kaayon sa hukbo kan nasyon.


text:
Pinapusog niya an mga banwa nin Judea, orog na an Bet-zur sa poro, saen dating namumugtak an mga armas kan mga kaiwal. Nagbugtak siya duman nin mga soldados.


text:
Pinapusog niya an pantalan nin Jope asin an syudad nin Gezer sa poro nin Asdod, na dating sakop kan mga kaiwal na soldados. Duman niya pinaerok an mga Judio asin itinao niya sa mga banwa an gabos na kaipuhan kan mga tawo.


text:
Kan mahiling kan mga tawo an pagkamoot ni Simon sa nasyon asin kun paano niya tinawan iyan nin kamurawayan, ginibo ninda siyang lider asin Halangkaw na Padi. Ginibo ninda ini huli kan gabos na ginibo niya sa pagpahiling nin kaimbodan asin huli ta nagin matanos siya saka sa anoman na paagi hiningowa niyang darahan nin kamurawayan an saiyang nasyon.


text:
“Sa irarom kan saiyang pamamayo, napahale sa daga an mga pagano. An mga kaiwal na soldados napahale sa amihan na kabtang kan Templo. Duman nagtugdok nin bantayan an mga kaiwal, asin hale duman linalaog ninda dangan dinidigtaan an banal na Templo.


text:
Pinaerok ni Simon sa bantayan an mga Judio, pinapusog idto para sa depensa kan daga asin kan syudad nin Jerusalem, dangan orog na pinahalangkaw an mga kudal kan syudad.


text:
Ginibo ini ni Demetrio huli ta naaraman niyang an mga Judio inaapod kan mga Romano na mga katood ninda, kaalyansa saka tugang, dangan tinawan nin dakulang onra kan akoon ninda an mga sinugo ni Simon.


text:
“Kaya ikinaoogma kan mga Judio saka kan saindang kapadian na si Simon asin an saiyang mga kapagarakian iyo an saindang mga lider dangan mga Halangkaw na Padi, sagkod na magtunga an sarong tunay na propeta.


text:
Si Simon iyo an mamamahala kan saindang daga, an mangangataman kan Templo saka an magigin pamayo kan hukbo. Siya an mamamahala kan mga kaipuhan kan hukbo, kan mga patrabaho sa pagpapusog kan depensa saka mga trabaho sa banwa.


text:
Kaipuhan kuyogon siya kan mga tawo sa gabos na bagay. An gabos na dokumento gigibohon sa saiyang ngaran. Igwa siya nin deretso na maggubing nin sa hade kaiba an hebilyang bulawan na ibinubugtak sa abaga.


text:
“Mayo nin siisay man, padi man o ordinaryong tawo, na magkakaigwa nin deretso sosog sa katogonan sa pagpawara nin kahulogan sa arin man sa mga desisyon na ini, sa pagribay o sa pagbago kan arin man sa mga pagboot ni Simon, o sa pag-apod nin anoman na pagtiripon na dai niya itinutugot, o sa paggubing nin sa hade kaiba an hebilyang bulawan na ibinubugtak sa abaga.


text:
“Nagkasararo an mga tawo sa pagtao ki Simon kan deretso na maggibo nin anoman sosog sa mga pagboot na ini.


text:
Inako ni Simon an pagigin lider: Halangkaw na Padi, pamayo kan mga hukbo saka gobernador kan mga Judio saka mga padi.”


text:
Napagkaoroyonan na an pahayag na ini iukit sa tinablang bronse dangan ibugtak sa sarong hayag na lugar sa laog kan Templo


text:
asin na ibugtak sa kaban nin yaman kan Templo an mga kopya kaini, tanganing pwedeng mahiling ni Simon saka kan saiyang mga aki.


text:
Hale sa mga isla sa Grecia, ipinadara ni Antioco na aking lalaki ni Hadeng Demetrio an surat na ini para ki Simon na Halangkaw na Padi saka gobernador kan mga Judio asin para sa bilog na nasyon:


text:
“Hale ki Hadeng Antioco para ki Simon, an Halangkaw na Padi saka gobernador, asin para sa nasyon kan mga Judio, an sakong pangongomusta.


text:
Siring sa aram mo, an kahadean kan samong mga ginikanan sinakop nin mga parapasaluib. Nagmawot akong bawion iyan tanganing ikabalik an dating kadakulaan kaiyan, asin nagtipon na ako nin sarong dakulang hukbong tinandanan dangan nag-andam nin mga barkong panggera.


text:
Nagplano akong salakayon an daga asin labanan an mga tawong nanraot kan dakul na syudad sa sakong kahadean.


text:
“Kaya ngunyan, pinapatotoohan ko an gabos na pagpalibre saindo sa mga buhis saka mga babayadan siring sa ginibo kan mga hade na nagkaerenot sako.


text:
Dai magbabayad nin buhis an Jerusalem saka an Templo. Magdadanay na sadiri nindo an mga armas na ginibo nindo asin an mga depensa na itinugdok nindo dangan pinag-eerokan ngunyan.


text:
Laen pa kaiyan, dai na sisingilon an gabos na utang nindo sa kaban nin yaman kan palasyo o an magigin utang nindo sa maabot na panahon.


text:
Kun mabawi ko na an sakong kahadean, itatao nyamo saimo, sa Templo saka sa bilog na nasyon nindo an dakulang kaomawan, tanganing an saindong kamurawayan magin hayag sa bilog na kinaban.”


text:
Kan taon 174, sinalakay ni Antioco an daga kan saiyang mga ginikanan. An kadaklan kan mga soldados nag-apil saiya, kaya dikit na sana an natadang kaapil ni Trifo.


text:
Kan si Trifo lamagon nin Antioco, duminulag siya pasiring sa syudad nin Dor na nasa tampi kan dagat,


text:
huli ta aram niyang masakit an saiyang kamugtakan huli ta binayaan na siya kan saiyang mga soldados.


text:
Kaya sinalakay ni Antioco an Dor kaiba an syento beynte mil na ekspertong mga soldados saka otso mil na nakakabayong mga soldados.


text:
Nagsalakay man an saiyang mga barkong panggera, asin napalibotan niya an syudad, kaya mayo nin siisay man na nakalaog o nakaluwas sa syudad.


text:
Kan panahon na iyan, nag-abot sa Jerusalem hale sa Roma si Numenio saka an saiyang mga pag-iriba, dara ining surat para sa nagkapirang hade saka mga nasyon:


text:
Nag-abot samo an mga sinugo kan mga Judio tanganing bagohon an dati nyamong tipan nin pakipagkatood saka pakipag-alyansa. Sinugo sinda ni Simon na Halangkaw na Padi asin kan banwaan nin mga Judio,


text:
Kaya nagdesisyon kaming suratan an nagkapirang mga hade saka mga banwa na dai pagkulogan an mga Judio sa ano man na paagi. Dai sinda dapat na makigera sa mga Judio o magtabang sa mga nagsalakay sainda.


text:
Kaya kun igwa nin mga traydor na makadulag sa Judea dangan magpaili diyan saindo, itao nindo siya ki Simon na Halangkaw na Padi, tanganing mapadusahan niya sosog sa Katogonan kan mga Judio.”


text:
An parehong surat ipinadara man ni Lucio ki Hadeng Demetrio, ki Attalo, ki Ariarates saka ki Arsaces.


text:
Nagpadara man siya sa mga lugar na ini: Sampsames, Esparta, Delos, Mindos, Sicyon, Caria, Samos, Panfilia, Licia, Halicarnasso, Rodas, Faselis, Cos, Side, Arado, Gortina, Nido, Chipre, saka Cirene.


text:
Sinalakay giraray ni Hadeng Antioco an Dor, asin daing ontok an ginibo niyang pagsalakay. Nagtugdok siya nin mga platapormang panlaom, asin huli kan saiyang barikada, dai nakaluwas o nakalaog si Trifo saka an saiyang mga tawohan.


text:
Nagpadara si Simon nin duwang ribong ekspertong mga soldados tanganing tabangan si Antioco, siring man nin bulawan, plata patin dakul na kagamitan sa gera.


text:
Alagad sinayumahan idto ni Antioco, pinawaraan nin halaga an gabos na pinagkaoyonan ninda ni Simon, asin nagin siyang kaiwal kaini.


text:
Dangan sinugo ni Antioco an sinasarigan niyang opisyal na si Atenobio tanganing makipag-olay ki Simon. Sinabihan ni Atenobio si Simon, “Sakop mo an Jope, an Gezer asin an bantayan nin Jerusalem, mga syudad na kabilang sa sakong kahadean.


text:
Rinaot mo an mga rehiyon na idto asin dinarahan mo nin dakulang kasakitan an daga. Sinakop mo an dakul na lugar sa sakong kahadean.


text:
Kaipuhan ibalik mo sako ngunyan an mga syudad na sinakop mo, dangan itao mo sako an kwartang buhis na kinua mo sa mga lugar na sinakop mo sa luwas kan teritoryo nin Judea.


text:
Kun habo mong gibohon ini, kaipuhan magbayad ka nin kinse mil kilos nin plata, dangan dagdagan mo pa nin kinse mil kilos nin plata bilang kabayadan kan mga nagkararaot sagkod kan mga nawarang buhis. Kun magsayuma ka na gibohon an arin man kaini, gegerahon mi ika.”


text:
Kan nagduman sa Jerusalem si Atenobio dangan nahiling niya an kamurawayan kan palasyo ni Simon, an bulawan saka plata sa lugar nin bangkete, dangan an dakul na kayamanan, nagngalas siya. Itinao niya ki Simon an mensahe kan hade,


text:
asin nagsimbag si Simon, “Dai pa lamang kami nagkua nin daga sa ibang nasyon o nagkua nin anoman na pagsadiri nin iba. Binawi sana nyamo an pagsadiri na minana mi sa samong mga ginikanan, an daga na kaidto kinua samo kan samong mga kaiwal sa salang paagi.


text:
Manongod sa Jope saka Gezer na hinahagad nindo, matao kami saindo nin tres mil kilos nin plata, maski ngani dakulang karatan an ginibo sa samong nasyon kan mga nag-eerok sa mga syudad na idto.” Dai nagsimbag nin anoman si Atenobio,


text:
kundi anggot na nagbalik sa hade. Kan ibareta niya sa hade an sinabi ni Simon, dangan inosip an kamurawayan kan palasyo ni Simon sagkod an gabos niyang nahiling, naanggot nin orog an hade.


text:
Dangan ibinugtak ni Hadeng Antioco si Cendebeo bilang pamayo kan mga lugar sa tampi kan dagat, tinawan nin mga soldados na naglalakaw saka mga nakakabayo,


text:
asin pinagbotan na magkampo sa atubangan nin Judea. Pinagbotan man niya si Cendebeo na hirahayon an banwa nin Kedron asin papusogon an mga trangkahan, tanganing makalaban siya sa mga Judio. Padagos man na linamag kan hade si Trifo.


text:
Nag-abot si Cendebeo sa Jamnia dangan pinonan an pagpaanggot sa mga Judio sa paagi nin pagsalakay sa Judea, pagdakop nin mga tawo asin paggadan sainda.


text:
Hinirahay niya an Kedron dangan nagbugtak siya duman nin mga naglalakaw saka mga nakakabayong mga soldados, tanganing pwede nindang salakayon asin bantayan an mga tinampo nin Judea, sosog sa pagboot kan hade.


text:
Sinabihan ni Simon si Juan saka si Judas, an duwa niyang matuang aking lalaki, “An gabos sa pamilya nin sakong ama, an sakong mga tugang na lalaki saka ako nakilaban sa mga gera nin Israel sa bilog nyamong pagkabuhay, asin kadaklan na beses na ikinaligtas nyamo an Israel.


text:
Gurang na ako ngunyan, alagad salamat sa Dios, dakula na kamo. Dapat na kamo an magsalihid sako asin sa sakong tugang sa pakilaban para sa satong nasyon. Asin ibahan logod kamo nin Dios.”


text:
Dangan nagtipon si Juan nin sarong hukbo nin beynte mil na naglalakaw saka nakakabayong mga soldados asin nagmartsa sinda laban ki Cendebeo. Duman sinda nagpabanggi sa Modein.


text:
Pagkaagang amay, nagduman sinda sa kapatagan. Sinabat sinda duman nin sarong dakulang hukbo nin mga naglalakaw saka nakakabayong mga soldados, alagad igwa nin salog sa pagultanan kan duwang hukbo.


text:
Nag-andam si Juan asin an saiyang hukbo sa pakikipaglaban saka inatubang an mga kaiwal, alagad kan mahiling ni Juan na takot an saiyang mga soldados sa pagbalyo sa salog, nag-enot siyang magbalyo. Kan mahiling ini kan saiyang mga tawohan, nagsurunod sinda saiya.


text:
Binanga ni Juan an saiyang hukbo asin ibinugtak an nakakabayong mga soldados sa tahaw kan naglalakaw na mga soldados, huli ta dakul an nakakabayong mga soldados kan mga kaiwal.


text:
Pinatanog an mga trompeta para sa pagsalakay, asin nadaog si Cendebeo saka an saiyang hukbo; dakul an nagadan sainda. An natada nagbaralik sa saindang bantayan sa Kedron.


text:
Nalugadan si Judas sa ralaban, alagad padagos na linamag kan tugang niyang si Juan an mga kaiwal sagkod sa Kedron, na hinirahay ni Cendebeo.


text:
An mga nagdurulag na soldados nagpasiring sa mga tore sa kaomahan nin Asdod, asin sinulo ni Juan an syudad. Kan aldaw na idto, duwang ribong mga soldados kan kaiwal an nagadan; ligtas na nagpuli si Juan sa Judea.


text:
Ibinugtak ni Simon na Halangkaw na Padi si Tolome na aking lalaki ni Abubo bilang gobernador kan Kapatagan nin Jerico. Mayaman nin marahay si Tolome,


text:
Alagad nagin mapaabaw-abaw siya asin nagmawot siyang sakopon an nasyon. Kaya nagplano siyang gadanon si Simon asin an saiyang mga aking lalaki.


text:
Dinalaw ni Simon kaiba an mga aki niyang lalaki na si Mattatias saka si Judas an mga banwa tanganing mahiling an mga pangangaipo duman. Nag-abot sinda sa Jerico kan bulan nin Sebat, an ikaonseng bulan, kan taon 177.


text:
Pinadagos sinda ni Tolome sa sarong sadit na bantayan na inaapod Dok, na saiyang itinugdok. Igwa siya nin plano na gadanon an duwa kaining aking lalaki. Nagtao siya nin sarong dakulang bangkete para sainda, alagad nagtago siya nin mga tawohan duman sa bantayan.


text:
Kan burat na si Simon saka an saiyang mga aki, nagruluwas si Tolome asin an saiyang mga tawohan na may darang mga espada. Nagduman sinda sa lugar nin bangkete, asin ginadan si Simon, an duwa niyang aking lalaki, asin an nagkapira sa saiyang mga sorogoon.


text:
Dangan nagsurat si Tolome nin sarong pahayag kan ginibo niya asin ipinadara idto sa hade. Sa surat, naghagad siya na padarahan siya nin mga soldados tanganing tabangan siya, asin tanganing itao saiya an mga syudad sagkod an nasyon.


text:
Sinuratan niya an mga opisyal kan hukbo sa pag-alok sainda na mag-apil saiya dangan tinugaan niya sinda nin mga plata, bulawan asin mga regalo. Dangan nagsugo siya nin nagkapira sa saiyang mga tawohan na magduman sa Gezer tanganing gadanon si Juan,


text:
Alagad igwa nin sarong nagdalagan asin naenot sa mga tawohan ni Tolome sa pagduman sa Gezer. Inosip niya ki Juan na ginadan an saiyang ama saka mga tugang na lalaki asin na nagsugo nin mga soldados si Tolome tanganing gadanon siya.


text:
Natakot nin marahay si Juan pakadangog kan baretang ini, alagad huli ta pinatanidan na siya, nadakop niya dangan ginadan an mga lalaking sinugo tanganing gadanon siya.


text:
An iba pang mga ginibo ni Juan magpoon kan magin kasalihid siya kan saiyang ama: an mga pakipaggera niya, an kaisogan na saiyang ginibo, an paghirahay niya kan mga kudal sagkod an iba pa niyang mga ginibo,


text:
“Surat na hale sa mga Judio sa Jerusalem saka sa Judea para sa saindang mga tugang sa Egipto, an samong maogmang pangongomusta.


text:
“Gibohan logod kamo nin Dios nin karahayan asin giromdomon logod niya an saiyang tipan ki Abraham, ki Isaac saka ki Jacob, na saiyang mga maimbod na sorogoon.


text:
Panoon logod niya nin kamawotan an saindong puso na magsamba saiya saka maggibo kan saiyang kabotan sa bilog nindong puso asin kalag.


text:
Tabangan logod niya kamo na masabotan an saiyang togon asin an saiyang mga pagboot. Itao logod niya saindo an katoninongan,


text:
simbagon an saindong mga pamibi, patawadon an saindong mga kasalan, asin dai nanggad kamo pagtalikodan sa panahon nin kasakitan.


text:
“Kan taon 169, kan si Demetrio iyo an hade sa Siria, nagsurat kami tanganing sabihan kamo manongod kan persekusyon asin kan masakit na panahon na nag-abot samo sa laog kan mga taon pakatapos na magrebelde si Jason sa awtoridad sa Banal na Daga.


text:
Sinulo niya asin kan saiyang mga tawohan an mga trangkahan kan Templo saka ginaradan an mga tawong mayo nin sala. Dangan namibi kami sa Kagurangnan asin sinimbag niya an samong mga pamibi. Kaya nagsakripisyo kami nin mga hayop asin nagtao nin mga dolot na pagkakan. Pinagkotan mi an mga ilaw sa Templo, asin inandam an sagradong mga tinapay.


text:
Iyo ini an dahelan kun tadaw ta sinasadol mi kamo na selebraron an Pyesta nin mga Harong-harong sa bulan nin Kislev. Sinurat ini sa taon 188.”


text:
“Surat na hale sa mga Judio sa Jerusalem saka sa Judea, hale sa senado kan mga Judio asin hale ki Judas, para ki Aristobulo na sarong kapagarakian nin mga padi asin paratukdo ni Hadeng Tolomeo, siring man para sa mga Judio sa Egipto, an samong pangongomusta asin marahay na hawak saindo.


text:
“Nagpapasalamat kami sa Dios huli ta ilinigtas niya kami sa dakulang pag-alaman. Arog kami sa mga lalaking andam na makilaban sa sarong hade,


text:
Kan mag-abot sa Persia si Hadeng Antioco, garo masakit na madaog mi an saiyang hukbo, alagad rinonot sinda sa templo kan diosang si Nanea huli sa pandadaya na ginibo kan mga padi ni Nanea.


text:
Nagduman si Hadeng Antioco sa templo kaiba an pinapaniwalaan niyang mga parahatol, tanganing agomon an diosa sa katuyohan na makua an kayamanan sa templo bilang regalo sa saindang kasal.


text:
An kayamanan ilinuwas kan mga padi hale sa sarayan kaya naglaog sa templo si Antioco asin an nagkapira sa saiyang mga tawohan tanganing kuahon an kayamanan. Alagad pakalaog niya, sinerahan kan mga padi an mga pintoan.


text:
Binukasan ninda an sekretong pintoan sa kisame saka ginapo sagkod na nagadan si Antioco asin an mga tawohan niya. Dangan pinurotol ninda an mga bangkay saka itinapok an mga payo sa mga tawong nasa luwas.


text:
“Huli ta seselebraron mi an paglinig kan Templo sa ikabeynte y singkong aldaw kan bulan nin Kislev, inisip mi na mahalagang paisihon kamo tanganing selebraron man nindo an Pyesta nin mga Harong-harong asin an Pyesta nin Kalayo na itinao kan si Nehemias, na nagtugdok kan Templo asin kan altar, nagdolot nin mga sakripisyo.


text:
Kan panahon na dinadara an satong mga ginikanan bilang mga bihag sa Persia, an nagkapirang maimbod na mga padi kuminua nin kalayo sa altar saka hilom na itinago sa sarong mamarang bubon. Marahay an pagkatago ninda sa kalayo kaya mayo nin nakadiskubre.


text:
Pakalihis nin dakul na taon, asin kan nawilihan nin Dios, sinugo kan emperador nin Persia si Nehemias na magpuli sa Jerusalem, dangan sinabihan ni Nehemias an mga kapagarakian kan mga padi na idto na hanapon an kalayo. Ibinareta ninda samo na mayo sinda nin nahiling na kalayo kundi tubig na malana. Sinabihan sinda ni Nehemias na tumabo nin kadikit kan tubig saka darahon saiya.


text:
Kan ibugtak na sa altar an mga bagay para sa sakripisyo, pinagbotan niya sinda na iula an tubig sa kahoy asin sa sakripisyo.


text:
Pakagibo kaini asin pakalihis nin nagkapirang minuto, nagtunga an aldaw hale sa likod kan mga panganoron, asin biglang nagkalayo an gabos na nasa ibabaw kan altar. Nangaralas an gabos sa saindang nahiling.


text:
Mantang natututong an sakripisyo, pinangenotan ni Jonathan na Halangkaw na Padi sa pagpamibi an mga tawo asin nagsimbag si Nehemias saka an mga tawo.


text:
“Siring kaini an pamibi ni Nehemias: ‘Kagurangnan Dios, Kaglalang kan gabos na bagay, makangangalas ka asin makosog, alagad maheherakon ka saka matanos. Ika sana an hade. Mayo nin maboot kundi ika;


text:
mayo nin matinao saka matanos kundi ika sana. Makakamhan ka asin mayo nin kataposan, andam sagkod lamang na iligtas an Israel sa kasakitan. Pinili mo an samong mga ginikanan na magin sadiri mong espesyal na banwaan.


text:
Akoa an sakripisyong ini na idinodolot mi para sa bilog na Israel. Ingatan mo an banwaan na pinili mo asin giboha kaming banal.


text:
Talingkasan mo an mga oripon sa mga dayuhan na daga asin tipona an nagkawararak ming banwaan. Kaheraki an samong banwaan na pinapasakitan asin isinisikwal, tanganing maaraman kan mga pagano na ika an samong Dios.


text:
dangan gibohang pusog an saimong banwaan sa saimong banal na daga, siring kan ipinanuga mo sa paagi ni Moises.’


text:
Kan matutong na an gabos na sakripisyo, nagboot si Nehemias na iula sa darakulang gapo an natadang tubig.


text:
Kan iula ninda ini, biglang may nag-itaas na kalayo, alagad pinalsok ini kan laad hale sa kalayo sa altar.


text:
“An pangyayaring ini nakalakop maski saen. Nabaretaan kan emperador nin Persia na igwa nin tubig na nakua sa lugar na pinagtagoan kan kalayo kan mga padi, bago sinda dinarang mga bihag. Nabaretaan man niya na an tubig ginamit ni Nehemias asin kan saiyang mga katood sa pagtutong kan sakripisyo sa altar.


text:
Kan magsiyasat an emperador, naaraman niya na totoo an pangyayari kaya ipinakudal niya an lugar dangan ipinahayag niya ining sagradong lugar.


text:
Nagin ginikanan ini nin dakulang kwarta para sa hade, asin ginamit niya an kwarta bilang regalo sa mga tawong nawilihan niya.


text:
An tubig inapod ni Nehemias asin kan saiyang mga katood na neftar, na an kahulogan ‘paglinig,’ alagad inapod ining ‘nafta’ kan kadaklan.


text:
“Hale sa talaan kan kasaysayan naaaraman nyato na an mga nabihag na mga tawo pinagbotan ni propeta Jeremias na magtago nin kalayo hale sa altar, siring kan nasambit mi.


text:
Naaaraman man nyato na tinukdoan niya sinda kan Katogonan nin Dios asin pinatanidan na dai sinda madaya kan nasasamnohan na mga dios-dios na bulawan asin plata na mahihiling ninda sa daga na pagdadarahan sainda bilang mga bihag.


text:
“Sinasabi man kan talaan na ini na si Jeremias, huli sa pahayag nin Dios, nagboot na an Tabernakulo asin an Kaban nin Tipan darahon kasunod niya sa bukid saen nagtanaw si Moises sa daga na ipinanuga nin Dios sa satong banwaan.


text:
Kan mag-abot si Jeremias sa bukid, nakahiling siya nin dakulang lungib asin itinago niya duman an Tabernakulo, an Kaban nin Tipan, asin an altar nin insenso. Dangan sinerahan niya an lungib.


text:
“Naghingowa an mga katood ni Jeremias na sumunod saiya saka tandaan an agihan alagad dai ninda nakua an lungib.


text:
Naaraman ni Jeremias an ginibo ninda kaya tinuyaw niya sinda. Nagsabi siya, ‘Mayo nin dapat na makaaram manongod kan lugar na idto sagkod na tiponon giraray nin Dios asin maherakan an saiyang banwaan.


text:
Sa panahon na iyan ihahayag niya kun saen itinago an mga bagay na idto asin mahihiling sa panganoron an nakasusulang kamurawayan nin Kagurangnan, siring kan nangyari kan panahon ni Moises asin kan mamibi si Solomon dangan hagadon niya na espesyal na ikonsagra an Templo.’


text:
“Sinabihan man kita kun paano nagdolot nin sakripisyo an madonong na si Hadeng Solomon kan nahaman an Templo,


text:
asin kan mamibi siya, nagbaba an kalayo hale sa langit saka tinutong an mga sakripisyo, siring kan naenot na pangyayari kan mamibi si Moises.


text:
“An mga pangyayaring ini mababasa man sa mga talaan kan hade asin sa talaan ni Nehemias. Nagmukna si Nehemias nin sarong libraria asin tinipon an mga sinurat ni David, an mga surat kan mga hade manongod sa mga dolot, asin an mga libro manongod sa mga hade saka sa mga propeta.


text:
Tinipon man ni Judas an mga libro na nagkawararak huli kan gera, asin yaon pa sato ngunyan an mga librong iyan.


text:
“Huli ta madali mi nang selebraron an Pyesta nin Paglinig, sinusuratan mi kamo tanganing alokon na selebraron man nindo ini.


text:
Ilinigtas nin Dios an saiyang banwaan asin ibinalik niya sato an dagang banal, an kahadean, an pagigin padi, asin an paglingkod sa Templo,


text:
sosog sa ipinanuga niya sa Katogonan. Ilinigtas niya kita sa mangirhat na mga karatan asin lininig niya an Templo. Kami naniniwala na maheherak siya sato asin dai mahahaloy, titiponon niya kita sa saiyang banal na Templo hale sa lambang nasyon sa tangod kan langit.”


text:
Isinurat ni Jason na taga Cirene sa limang libro an istorya ni Judas Maccabeo asin kan saiyang mga tugang na lalaki, an paglinig kan dakulang Templo, patin an pagkonsagra kan altar.


text:
asin an langitnon na mga bisyon na nahiling kan mga tawong maisog saka maigot na nakilaban para sa Judaismo. Kadikit sana sinda alagad nakua ninda an bilog na daga saka nadaog an paganong mga kaiwal.


text:
Nabawi ninda an Templo na bantog sa bilog na kinaban, ikinaligtas an Jerusalem, asin ibinalik an mga katogonan na nasa pag-alaman na mapara. Nagibo ninda an gabos na bagay na ini huli ta nagin maheherakon saka maboot sainda an Kagurangnan.


text:
An bilang kan mga detalye saka an kadakulan kan mga babasahon magigin dipisil para sa boot bumasa kan kasaysayan.


text:
Alagad hiningowa ko na mapaogma an boot bumasa, na gibohon ining pasil para sa boot magtoom, asin tanganing magkinabang an gabos na parabasa.


text:
An pagpahalipot nin halabang libro sarong dipisil na trabaho na nangangaipo nin pagpatagdo nin ganot asin pagpuka.


text:
Arog ini kadipisil sa pag-andam nin sarong bangkete na pwedeng magpaogma sa gabos na tawo. Alagad naoogma ako na tioson an kadipisilan na ini mapaogma sana an mga parabasa ko.


text:
Papabayaan ko sa enot na kagsurat an manongod sa mga detalye asin hihingowahon ko na itao an pinahalipot na istorya kan mga pangyayari.


text:
An minamangno kan sarong paratugdok nin bagong harong iyo an lambang detalye kan estruktura, alagad an minamangno kan pintor iyo an pagpagayon kan harong. Gigibohon ko an siring kan gibo kan pintor.


text:
Kaipuhan na aramon nanggad kan parasurat an saiyang tema, siyasaton an lambang detalye, dangan maingat niyang ipaliwanag.


text:
Alagad an nagsusurat kan kabilogan dapat na tugotan na pahalipoton an istorya na mayo kan mga detalye.


text:
Mayo na ako nin sasabihon kaya popoonan ko na an sakong istorya. Huli ta kamangmangan an pahalabaon an introduksyon kan sarong pinapahalipot na istorya.


text:
Kan si Onias iyo an Halangkaw na Padi sa Jerusalem, nagdanay sa banal na syudad an katoninongan asin kauswagan. An mga togon maimbod na kinuyog kan mga tawo, huli ta si Onias sarong diosnon na tawo asin kinaongisan niya an karatan.


text:
An Templo iginalang kan mga hade nin Siria saka nin Egipto asin dinolotan ninda nin mga mamahalon na regalo.


text:
Si Hadeng Seleuco na pamayo kan bilog na Asia, iyo an dating nagtatao kan kwartang pambakal kan mga sakripisyo sa Templo. Kinukua niya an kwarta hale sa buhis na natitipon niya.


text:
Alagad an sarong tawo na an ngaran Simon, hale sa tribu ni Bilga, an pangenot na opisyal kan Templo, an nakiiwal ki Onias manongod sa mga pagsusundon kan saodan kan syudad.


text:
Kan dai siya nanggana sa pakidiskutiran ki Onias, nagduman siya ki Apollonio na aki ni Traseo asin gobernador kan Dakulang Siria.


text:
Isinabi ni Simon ki Apollonio an manongod kan dai mabilang na kayamanan sa kaban nin yaman sa Jerusalem. Sinabi niya na dai na kaipuhan an kwarta para sa mga sakripisyo kaya pwedeng ibugtak sa pamamahala kan hade.


text:
Kan makipaghilingan si Apollonio sa hade, sinabi niya saiya an manongod sa kwarta. Kaya pinagbotan kan hade si Heliodoro, na saiyang pangenot na ministro, na kuahon para saiya an kwarta.


text:
Naghale tolos si Heliodoro na nagsagin-sagin na magibo siya nin pagsiyasat sa mga syudad kan Dakulang Siria.


text:
Nag-abot siya sa Jerusalem asin maogma siyang sinabat kan Halangkaw na Padi. Sinabi niya an dahelan kan saiyang pagdalaw saka naghapot kun totoo an bareta manongod sa kayamanan.


text:
Nagpaliwanag an Halangkaw na Padi na an maraot na tawong si Simon dai nagsasabi kan katotoohan. Igwa mananggad nin kwarta sa kaban nin yaman sa Templo, alagad an sarong kabtang kaiyan ipinanongod sa mga babaeng balo saka sa mga ilo, asin an sarong kabtang pagsadiri ni Hircano na aki ni Tobias, na sarong mahalagang tawo. Sinabi niya na an kabilogan na kantidad kan kwarta minaabot sa treynta mil na librang plata saka kinse mil na librang bulawan.


text:
Sinabi man niya na imposible nanggad na tugotan an siisay man na kuahon an kwarta kan mga tawong nagtiwala sa kabanalan asin kasigurohan kan Templo na bantog sa bilog na kinaban.


text:
Kaya nagtalaan siya nin aldaw saka nagduman sa Templo tanganing pamahalaan an pagbilang kan kwarta. Iyo ini an nagin dahelan kan pagkaigwa nin ribok sa bilog na syudad.


text:
An mga padi na nakasulot kan mga gubing na sa padi nagdarapa sa atubangan kan altar saka nakimaherak sa Dios na ingatan an kwarta, nin huli ta siya an kagtao kan mga togon manongod sa mga kwarta na ipinatago sa Templo.


text:
Makamoromondo na paghilingon an lalawogon kan Halangkaw na Padi. Nanlongsi an saiyang lalawogon na naghahayag kan dakulang sakit na namamatean kan saiyang kalag,


text:
Hidali man na nagruluwas sa saindang mga harong an mga tawo tanganing magkasararo sa pamibi na dai madigtaan an Templo.


text:
Nagsurusoan sa mga tinampo an mga babae na nakasulot nin mga paldang sako. Dai kaidto itinutugot kan mga magurang sa mga aki nindang daraga na magluwas sa harong alagad ngunyan may nagdaralagan pasiring sa mga trangkahan, may nagpasiring sa mga kudal kan syudad, mantang an iba nagdudungaw sa saindang mga bintana.


text:
Makaheherak paghilingon an Halangkaw na Padi sa siring na kasakitan saka kulog nin boot asin an mga tawong ribong na nagdarapa sa daga.


text:
Mantang nakikimaherak sinda sa Kagurangnan na Makakamhan na ingatan an kwarta na ipinaniwala ninda saiya,


text:
Alagad kan nakarani na sa kaban nin yaman si Heliodoro asin an saiyang mga bantay, nagpahiling nin pambihirang bisyon an Kagurangnan nin gabos na espiritu asin kapangyarihan. An gabos na nangahas lumaog kaiba ni Heliodoro nagkatararanta saka nanruluya sa takot huli sa ipinahiling na kapangyarihan nin Kagurangnan.


text:
Nahiling ninda sa bisyon an sarong kabayo saka sarong paralunad. Igwa nin magayon na samno an kabayo, asin nakakatakot an paralunad kaini na nakagubing nin armas na bulawan. Biglang dinaguso kan kabayo si Heliodoro saka sinipa.


text:
Nagpahiling man ki Heliodoro an duwang hoben na lalaki na makosog nin marahay, gwapo, saka nakasulot nin magayon na gubing. Nagtindog an duwang hoben na ini sa mag-ibong ni Heliodoro saka mayo nin herak na kinulogan ninda siya.


text:
Natumba siyang bigla sa daga asin dismayadong ibinugtak siya kan saiyang mga tawohan sa sarong higdaan,


text:
saka dinara sa luwas. Dai pa lamang nahahaloy naglaog an lalaking ini sa templo, kaiba an kadakul na tawohan, sagkod an gabos niyang bantay, alagad ngunyan ilinuwas siyang dismayado. Kaya hayag na minidbid ninda gabos an dakulang kapangyarihan nin Dios.


text:
Nakahigda duman si Heliodoro na dai nakakataram saka mayo nin paglaom na maomayan huli kan pagpahiling na ini kan kapangyarihan nin Dios.


text:
Alagad inomaw kan mga Judio an Makakamhan na Dios huli sa makangalas na pag-ingat niya sa Templo. An Templo, na mga pirang minuto pa sana an nakalihis pano nin takot asin kariribokan, napano nin kaogmahan asin kagayagayahan, huli kan pagpahiling nin Kagurangnan na Makakamhan.


text:
An nagkapira sa mga katood ni Heliodoro nakiolay tolos ki Onias na Halangkaw na Padi na ipamibi sa Kahorohalangkawe na dai pagputolon an hinangos kan tawong ini na madali nang magadan.


text:
Kaya nagdolot nin sakripisyo an Halangkaw na Padi na naglalaom na ililigtas nin Dios si Heliodoro, huli ta habo niyang maghona an hade na ginibo ini kan mga Judio sa tawong sinugo niya.


text:
Mantang idinodolot ni Onias an sakripisyo, nagpahiling giraray ki Heliodoro an duwang hoben na lalaki na iyo man giraray an saindang sulot na gubing. Nagsabi an duwa, “Dapat kang magpasalamat sa Halangkaw na Padi; ilinigtas nin Kagurangnan an saimong buhay huli saiya.


text:
Giromdoma na an Kagurangnan nin langit iyo an nagpadusa saimo. Lakaw ngunyan asin isabi mo sa gabos an saiyang dakulang kapangyarihan.” Pakasabi kaini, nawara an duwa.


text:
Kaya nagdolot si Heliodoro nin sakripisyo sa Kagurangnan, asin naggibo nin dakul na panuga huli ta ilinigtas nin Kagurangnan an saiyang buhay. Dangan nagpaaram siya ki Onias asin kaiba an hukbo na nagbalik sa hade.


text:
“Kun may kaiwal ka o may aram kang nagpaplano nin laban sa saimong gobyerno, siya an saimong ipadara. Kun makabalik pa siya saimo, mabalik siya na igwa nin makuring kasakitan, huli ta igwa nin makangalas na kapangyarihan hale sa Dios na naghihiro duman.


text:
An Dios nin langit iyo an nagbabantay sa Templo; pinapadusahan niya asin rinaraot an siisay man na mag-abot tanganing raoton iyan.”


text:
Si Simon (na nasambit na kaidto na iyo an nagsumbong ki Apollonio manongod sa kwarta saka nagdara nin kariribokan sa nasyon) nagputik man manongod ki Onias. Sinabi niya na iyo ini an dahelan kan pagsalakay ki Heliodoro asin kan nangyari sa saiyang karatan.


text:
Mapangahas niyang sinabi na si Onias nagpaplano laban sa gobyerno—si Onias na bako sanang nagtao sa Jerusalem asin nag-ingat kan Templo, kundi maimbod na nagkuyog kan mga togon.


text:
Si Apollonio na aki ni Menesteo, na gobernador kan Dakulang Siria, iyo an nagpakosog kan boot ni Simon sa lambang karatan na gibohon niya. Nagkosog an pagsalungat ni Simon, kaya naggibo nin nagkapirang panggagadan an saro kan mga parasunod niya. Nahiling ni Onias na nagin masakit an sitwasyon,


text:
kaya nagduman siya sa hade, alagad bakong sa katuyohan na mag-akusar kan saiyang mga kahimanwa, kundi tanganing makiolay para sa karahayan kan gabos na Judio, sa buhay nindang pribado o publiko.


text:
Nahiling ni Onias na kun dai makikilabot an hade, dai na nanggad magkakaigwa nin katoninongan, asin dai mag-oontok si Simon sa saiyang kalolongan.


text:
Kan nagadan si Seleuco asin nagsalihid bilang hade si Antioco na inaapod man Epifanes, nagin Halangkaw na Padi sa maraot na paagi si Jason na tugang ni Onias.


text:
Nagdolok siya sa hade asin nanuga na matao nin beynte y syete mil na libra nin plata asin nanuga na dadagdagan pa ini ngapit nin seis mil na libra.


text:
Laen pa kaini, nanuga pa siya na matao nin onse mil dos syentos singkwentang libra nin plata kun tutugotan siyang magtugdok nin sarong dakulang estadyum saka mag-organisar nin mga hoben na lalaking parakawat. Gusto niyang iayon an mga taga Jerusalem bilang mga namamanwaan nin Antiokia.


text:
Nag-oyon an hade. Kaya pagtukaw ni Jason bilang Halangkaw na Padi, ginibo niyang mamuhay an mga taga Jerusalem arog kan pamumuhay kan mga Griyego.


text:
Pinonan niyang haleon an mga deretso kan mga Judio na itinao sainda kan naenot na mga hade huli ki Juan na ama ni Eupolemo. (Si Eupolemo iyo an sugo na nagduman sa Roma tanganing makipagkatood asin makipag-alyansa sa mga taga Roma). Hinale man ni Jason an mga kaugalean kan Judio asin ipinamidbid an bagong mga kaugalean na salungat sa Katogonan.


text:
Dakula an entusyasmo na nagtugdok siya nin sarong dakulang estadyum na harani sa bulod kan Templo asin pinangenotan niya an piniling mga hoben na lalaki tanganing akoon an Griyegong kaugalean na pagpartisipar sa karawat.


text:
Huli kan grabeng karatan ni Jason, an lalaking bakong diosnon asin bakong totoong Halangkaw na Padi, an pagkagusto sa pamumuhay na Griyego asin sa mga kaugalean na dayuhan uminabot sa panahon


text:
na maski an mga padi nawaraan na nin gana sa pag-otob kan saindang banal na mga katongdan. Nawara an saindang gana sa paglingkod sa Templo asin pinabayaan ninda an pagdolot kan mga sakripisyo. Sa oras na nadangog ninda an tanog sa pagpoon kan karawat, hidali na sindang minahale tanganing makapartisipar sa mga karawat na ipinapangalad kan satong Katogonan.


text:
Dai ninda pinagmakulogan an anoman na bagay na mahalaga sa mga ginikanan ninda; an pinahalagahan sana ninda iyo idtong mahalaga para sa mga Griyego.


text:
Iyo ini an nagin dahelan kan gabos nindang problema, huli ta an mga tawong inomaw ninda asin boot arogon nanggad iyo an nagin kaiwal ninda asin iyo an nagpasakit sainda.


text:
Huli ta sarong magabat na bagay an magbasang-basang sa Katogonan nin Dios, arog kan mahihiling nindo sa minasunod na mga pangyayari.


text:
Kaidtong panahon kan an hade yaon sa syudad nin Tiro sa paghiling kan karawat na ginigibo lambang ikalimang taon,


text:
an maraot na tawong si Jason nagpadara duman nin nagkapirang lalaki na hale sa Jerusalem, na mga syudadano na man nin Antiokia, tanganing darahon an beynte y dos mil kinyentos na libra nin plata para sa sakripisyo sa dios-dios na si Hercules. Alagad naisip kan mga sinugo na bakong tama na gamiton an siring na kadakulang kantidad para sa sakripisyo,


text:
Kan si Apollonio na aki ni Menesteo iyo an ipinadara sa Egipto tanganing mag-atender kan pagkorona ki Filometor bilang hade, naaraman ni Antioco na bako oyon si Filometor sa saiyang mga palakaw. Nahadit siya manongod sa seguridad kan sadiri niyang kahadean, kaya nagduman siya sa Jope dangan nagdagos sa Jerusalem.


text:
Maogma siyang sinabat ni Jason asin kan bilog na syudad na gabos may darang karaba saka nagkukurahaw sa kaogmahan. Hale sa Jerusalem, pinangenotan ni Antioco an saiyang hukbo pasiring sa Fenicia.


text:
Pakalihis nin tolong taon, sinugo ni Jason si Menelao (tugang siya ni Simon na nasambit na kaidto) tanganing magdara nin kwarta sa hade saka makihumapot manongod sa nagkapirang mahalagang bagay.


text:
Alagad kan mag-atubang siya sa hade, nagpahiling si Menelao na garo baga siya sarong mapangyaring tawo, asin napasaiya an katongdan na Halangkaw na Padi sa paagi nin pagtao sa hade nin dakulang kantidad, na labi pa sa beynte y dos mil kinyentos na libra nin plata na itinao ni Jason.


text:
Nagbalik siya sa Jerusalem na may darang mga kasuratan na hale sa hade, na nagpapatotoo na siya an Halangkaw na Padi. Alagad mayo siya nin kakayahan; igwa sana siya kan isog nin sarong mabangis na pamayo asin kan karingisan nin sarong lalaw na hayop.


text:
Kaya si Jason na nandaya kan sadiring tugang nadaya man nin ibang tawo, asin napiritan siyang magdulag pasiring sa daga kan mga Ammonita.


text:
Nagpadagos si Menelao sa pagigin Halangkaw na Padi, alagad ni minsan dai siya nagtao kan kwartang ipinanuga niya sa hade.


text:
Si Sostratus na kapitan kan bantayan sa Jerusalem dai nag-ontok sa pagsingil saiya huli ta katongdan niya idto. Alagad habo nanggad magbayad si Menelao, kaya ipinaapod sindang duwa kan hade.


text:
Iwinalat ni Menelao an katongdan na Halangkaw na Padi sa saiyang tugang na si Lisimaco, mantang iwinalat man ni Sostratus an pamamahala kan bantayan ki Crates na pamayo kan tinandanan na mga soldados sa Chipre.


text:
Mantang siring kaiyan an nangyayari duman, nangyari man na nagrebelde an mga taga Tarsus asin mga taga Mallo huli ta itinao kan hade an saindang mga syudad ki Antiokis, na kasaroan kan hade.


text:
Kaya hidaling naghale an hade tanganing ontokon an kariribokan. Iwinalat niya ki Andronico, na saro sa mga halangkaw niyang opisyal, an pamamahala sa saiyang kahadean.


text:
Kinua ni Menelao an oportunidad na ini asin tinawan niya si Andronico nin nagkapirang bulawan na kasangkapan na hinabon niya sa Templo sa Jerusalem. An ibang kasangkapan ipinabakal na niya sa syudad nin Tiro asin sa kataraed na syudad.


text:
Kan maaraman ini ni Onias, nagtago siya sa sarong templo sa Dafne na harani sa syudad nin Antiokia, asin hayag na inakusar niya si Menelao.


text:
Dangan hilom na pinirit ni Menelao si Andronico na gadanon si Onias. Kaya nagduman si Andronico ki Onias asin dinaya niya ini sa paagi nin marahay na pakikipag-olay saka mga panuga nin kaligtasan. Maski nagduda si Onias, nadagka man giraray siya ni Andronico na magluwas sa templo; dangan ginadan siya tolos ni Andronico.


text:
Kaya kan magbalik an hade hale sa rehiyon nin Cilicia, nagduman saiya an mga Judio sa Antiokia asin nagreklamo sinda saiya manongod kan mayong dahelan na paggadan ki Onias. Siring man kaini an namatean kan mga Griyego.


text:
Labi-labi an kamondoan ni Hadeng Antioco. Naherak saka nagtangis an hade kan magiromdoman niya an kadonongan asin pagpugol sa sadiri na ipinahiling ni Onias kan siya nabubuhay pa.


text:
Naanggot siyang marahay kaya ginisi niya an purpurang gubing ni Andronico, hinubaan, saka ilinibot sa syudad sagkod sa lugar na ginadanan niya ki Onias. Dangan ipinagadan ni Antioco an tawong ini na paha sa dugo. Siring kaini an paagi nin Kagurangnan kan itao niya an padusang maninigo saiya.


text:
Kadakul na beses na hinabonan ni Lisimaco an Templo sa tabang kan saiyang tugang na si Menelao. Kadakul nang bulawan na mga kasangkapan an kinua niya kaya kan naaraman ini kan mga tawo, nagtiripon sinda bilang pagprotesta ki Lisimaco.


text:
Nagigin maisog na an mga tawo saka dai na pwedeng pugolon, kaya nagpadara si Lisimaco nin tres mil na armadong kalalakihan tanganing salakayon sinda. Pinangenotan sinda ni Aurano, na an kalolongan kapareho kan saiyang pagkagurang.


text:
An pagsalakay ni Lisimaco naaraman kan mga Judiong nasa patyo kan Templo kaya nagpururot sinda nin mga gapo, mga kahoy saka mga abo hale sa altar, dangan tarantang itinapok ninda ki Lisimaco asin sa mga tawohan niya.


text:
Nakagadan sinda nin nagkapira sa mga tawohan ni Lisimaco saka nakalugad nin dakul; nakadulag an ibang tawohan. Si Lisimaco, na mahabon sa Templo, nagadan sa may harani kan kaban nin yaman sa Templo.


text:
Kan magduman an hade sa syudad nin Tiro, nagpadara nin tolong lalaki an mga awtoridad na Judio tanganing magsumbong saiya kan ginibo ni Menelao.


text:
Kan mahiling ni Menelao na madadaog siya sa kaso, sinuholan niya nin dakulang halaga si Tolome na aki ni Dorimenes tanganing piriton an hade na maghatol nin pabor saiya.


text:
Kan ipag-iba ni Tolome an hade sa patyo, na garo baga magpapapresko, pinirit niya na magbago nin isip an hade.


text:
Kaya pinatawad kan hade si Menelao maski siya an dahelan kan gabos na karatan, asin hinatolan nin kagadanan an tolong mayo nin palad na mga sugo na magigin mga talingkas maski inatubang sa maringis na mga Escita.


text:
Nagtaram an tolong lalaki sa pagdepensa sa Jerusalem, sa namamanwahan kaini, asin sa sagradong mga kagamitan na hinabon sa Templo, alagad mayo nin hustisya na ginadan sinda tolos.


text:
Alagad naanggot an nagkapira sa mga taga Tiro huli kan krimen na ini asin ipinahiling ninda an saindang paggalang sa tolong ginadan sa paagi nin pagtao sainda nin sarong mamuraway na lubong.


text:
Nagdanay si Menelao sa saiyang katongdan huli kan mga tawong paslo sa kapangyarihan. Orog siyang nagin maraot asin nagin pinakamakuring kaiwal kan sadiri niyang banwaan.


text:
An pangyayaring ini haros kasabay kan ginibong ikaduwang pagsalakay ni Antioco an Ikaapat sa Egipto.


text:
Sa laog nin kwarentang aldaw an gabos na tawo sa bilog na Jerusalem nakahiling nin mga bisyon nin nakakabayong soldados na nakagubing nin bulawan asin nagsasalakay sa kaitaasan. Igwa nin armas na garod an mga parakabayo asin kapot ninda an saindang mga espada.


text:
Nakalinya sinda na magkahampang asin nagraralaban. Nagtataginting an mga kalasag, nag-uuran an mga garod, asin nagraralayog an mga busog. An manlaen-laen na armas asin an bulawan na mga kamadero sa kabayo nagsisirilyab sa liwanag kan aldaw.


text:
Kan maglakop an salang bareta na gadan na si Antioco, nagkua si Jason nin sobra sa sarong ribong kalalakihan asin biglang sinalakay an Jerusalem. Pinasiribog ninda an mga lalaking nagbabantay sa mga kudal kan syudad sagkod na nasakop ninda an syudad. Nagdulag si Menelao pasiring sa bantayan, na harani sa bulod kan Templo,


text:
mantang padagos an mayo nin herak na paggadan ni Jason sa kapwa niya mga Judio. Dai niya naisip na an kauswagan na nakamit huli sa paggadan nin sadiring mga kadugo iyo an pinakamaraot na klase nin kadimalasan. An saiyang kauswagan ibinilang niya na sarong kapangganahan laban sa saiyang mga kaiwal, embes na sarong pagkadaog kan sadiring banwaan.


text:
Alagad dai napasaiya an gobyerno. Embes kaiyan napiritan siyang magdulag giraray pasiring sa daga kan mga Ammonita asin sa kataposan mayo nin itinao saiya an maraot niyang plano kundi kasosopgan asin pagkawara nin onra.


text:
Makaheherak an nagin kataposan kan saiyang buhay. Ibinilanggo siya ni Aretas, na pamayo kan mga Arab; ibinilang siya na sarong kriminal asin kinaongisan huli ta nagpasaluib siya sa sadiri niyang banwaan; linamag siya kan lambang saro kaya nagtago siya sa manlaen-laen na banwa. Nagdulag siya pasiring sa Egipto,


text:
dangan sa Grecia, na naglalaom na makakapaili sa kaibahan kan mga taga Esparta, na kadugo kan mga Judio. An tawong ini, na nagin dahelan kan pagharale kan dakul na tawo sa sadiri nindang daga, nagadan sa sarong dayuhan na daga.


text:
Kadakul an ginadan ni Jason asin dai niya sinda ipinalubong; ngunyan an saiyang pagkagadan dai lamang pinagmondoan. Dai siya tinawan nin marahay na paglubong ni ilinubong sa kaibahan kan saiyang mga ginikanan.


text:
Kan an bareta manongod sa nangyari sa Jerusalem nakaabot ki Antioco, inisip niya na nagrebelde an bilog na Judea, asin nagin maringis siya arog sa sarong lalaw na hayop. Kaya naghale siya sa Egipto dangan marikas na sinalakay an Jerusalem.


text:
Pinagbotan niya an saiyang mga tawohan na gadanon na mayo nin herak an siisay man na masabatan ninda saka gadanon an siisay man na nagtatago sa mga harong.


text:
Ginadan ninda an lambang saro—an mga lalaki saka mga babae, an mga aking lalaki saka mga aking babae; ginadan ninda maski an mga omboy.


text:
Sa laog nin tolong aldaw otsenta mil an nawara sa Jerusalem; kwarenta mil an nagadan kan gibohon an pagsalakay asin kwarenta mil an ipinabakal bilang mga oripon.


text:
Alagad dai pa nakontento si Antioco. Mapangahas siyang naglaog sa pinakabanal na Templo sa bilog na kinaban, sa pangenot ni Menelao na nagpasaluib sa saiyang relihiyon asin sa sadiring banwaan.


text:
Kinua kan maati saka bakong banal niyang mga kamot an mga banal na kagamitan asin sinamsam an mga regalo kan ibang mga hade na para sa ikakaorog kan kamurawayan asin kaomawan kan Templo.


text:
Naogma nin marahay si Antioco huli sa panggana niya kaya dai niya inisip na itinugot nin Kagurangnan na madigtaan an saiyang banal na Templo, huli ta pinaanggot siya sa kadikit na panahon kan mga taga Jerusalem.


text:
Kun bakong huli sa kadakul na kasalan kan mga taga Jerusalem, pinadusahan kutana nin Dios si Antioco bago niya ginibo an kalolongan na idto. Nangyari kutana saiya an arog kan nangyari ki Heliodoro, na sinugo ni Hadeng Seleuco tanganing magsiyasat kan kaban nin yaman.


text:
Alagad dai pinili nin Kagurangnan an saiyang banwaan para sa Templo; pinatindog niya an saiyang Templo para sa mga tawo.


text:
Kaya an Templo nagin kahiras kan mga tawo sa kasakitan alagad ngapit nagin kahiras man kan saindang kauswagan. Pinabayaan iyan nin Kagurangnan kan maanggot siya, alagad ibinalik niya an kamurawayan kaiyan kan mahale an saiyang kaanggotan.


text:
Nagkua si Antioco nin syento treynta y singko mil na libra nin plata sa Templo saka hidaling nagduman sa Antiokia. Sa saiyang kapaabaw-abawan, naghona siya na maski an mamarang daga kaya niyang paagihan nin mga barko asin an dagat palakawan sa saiyang mga soldados.


text:
Nagpili siya nin mga gobernador na magpapasakit sa mga tawo. Sa Jerusalem an ibinugtak niya iyo si Felipe, sarong taga Frigia na orog pang makuri ki sa saiya.


text:
Sa Bukid nin Gerizim an ibinugtak niya iyo si Andronico. Laen pa sainda, yaon man si Menelao, na orog an ginibong karatan sa kapwa niya mga Judio ki sa ginibo kan ibang mga gobernador,


text:
kaya ipinadara niya sa Jerusalem an sarong hukbo na beynte dos mil na soldados sa pamamayo ni Apollonio, na kapitan kan mga soldados na taga Misia. Igwa sainda nin pagboot na gadanon an lambang lalaki sa syudad saka ipabakal an kababaehan asin mga aking lalaki bilang mga oripon.


text:
Kan mag-abot sa Jerusalem si Apollonio, nagsagin-sagin siya na katoninongan an saiyang katuyohan. Dangan kan aldaw nin Sabbath, kan sineselebrar kan gabos na Judio an aldaw nin pahingalo, pinangenotan niya an saiyang hukbo, na gabos igwa nin armas, sa sarong parada sa luwas kan syudad.


text:
Nagboot siya sa saiyang mga soldados na gadanon an lambang saro na magluwas sa paghiling sainda, dangan nagralaog sinda sa syudad saka ginaradan an kadakul na tawo.


text:
Alagad si Judas Maccabeo saka an siyam pang iba nakadurulag pasiring sa kalangtadan asin nag-erok sinda duman na garo mga lalaw na hayop. Tanganing dai sinda madigtaan, nagkakan sana sinda kan mga tanom na nakua nindang nagtatalubo sa kabukidan.


text:
Dai nahaloy, nagpadara an hade nin sarong gurang na taga Atenas tanganing piriton an mga Judio na bayaan an saindang relihiyon asin an mga kaugalean kan saindang mga ginikanan.


text:
Sinugo man siya tanganing digtaan an Templo sa Jerusalem saka ikonsagra ini sa dios-dios na si Zeus nin Olimpia. An Templo sa Bukid nin Gerizim, opisyal na ngangaranan na “Templo ni Zeus, an Katood kan mga Dayuhan,” sosog sa kahagadan kan mga tawong nag-eerok duman.


text:
An Templo ginibo kan mga pagano na lugar nin bururatan asin nin gabos na karigsokan. Nagkurua an mga pagano nin mga maraot na babae asin nagdororog sinda sa laog kan Templo. Nagdara sinda nin mga bagay na dai pwedeng isakripisyo.


text:
Dai na pwedeng pabanalon kan mga Judio an Sabbath asin selebraron an mga kapyestahan kan banwaan; dai na ngani ninda pwedeng sabihon na sinda mga Judio.


text:
Lambang bulan, kun sineselebrar an kumpleanyo kan hade, pirit na pinapakakan an mga Judio kan mga bituka kan hayop na isinakripisyo. Dangan kun kapyestahan kan dios-dios na si Dionisio, kaipuhan na mag-iba sinda sa prosisyon na nakakorona nin palmera.


text:
Huli sa hatol ni Tolome pinagbotan an mga kataraed na syudad na Griyego na piriton ninda an mga Judio na kakanon an mga sakripisyo;


text:
sinabihan sinda na gadanon an lambang Judio na magsayuma na akoon an pamumuhay na Griyego. Maliwanag na dakul pang kasakitan an mangyayari.


text:
Halimbawa, duwang babae an dinakop huli ta tinatak ninda an saindang omboy na aki, ipinaparada sinda sa syudad na nakagakod sa saindang daghan an saindang mga aki dangan ihinuhulog sinda hale sa ibabaw kan kudal kan syudad.


text:
Sa saro pang okasyon, igwa nin nagsabi ki Felipe na nagtiripon sa sarong lungib an nagkapirang Judio tanganing hilom na selebraron an Sabbath. Nagsalakay si Felipe saka buhay na sinulo sinda gabos. Dakula an paggalang ninda sa Sabbath kaya dai sinda naglaban tanganing magdepensa kan sadiri nindang buhay.


text:
Nakikimaherak ako saindo na dai kamo mawaraan nin kosog nin boot mantang binabasa nindo an manongod sa nangyaring mga kasakitan. Isipon nindo na an mga padusang ini iyo an paagi nin Kagurangnan bakong para tunawon an saiyang banwaan kundi para disiplinahon sinda.


text:
Sa katotoohan, an pagpadusa tolos sa sarong nagkasala embes na pahaloyon pa iyan, sarong tanda nin kabootan.


text:
An pagtratar nin Kagurangnan sa ibang mga nasyon bakong arog kan pagtratar niya sato: minahalat nanggad siya sagkod na mag-abot sinda sa kasagkoran nin saindang pagkakasala bago niya sinda pinapadusahan,


text:
Kaya danay na maheherakon an Kagurangnan sa sato, kita na sadiri niyang banwaan. Maski ngani dinidisiplina niya kita sa paagi nin mga kasakitan, alagad dai nanggad niya kita pinapabayaan.


text:
Igwa kaidto nin gurang saka iginagalang na paratukdo kan Katogonan na an ngaran Eleazar. Boot nindang pakakanon si Eleazar nin karneng orig kaya pinirit ninda siyang magbuka kan saiyang ngoso.


text:
Alagad mas pinaorog niyang magadan na igwa nin onra ki sa mabuhay na igwa nin digta. Kaya ilinuwa niya an karne saka nagpasiring sa lugar na pagpapasakitan saiya. Ipinahiling niya na kaipuhan magin makosog an boot kan tawong masayuma na magkakan kan pagkakan na maati sosog sa Katogonan, maski katimbang ini kan saiyang buhay.


text:
Haloy nang katood ni Eleazar an mga tawong namamahala kan sakripisyo asin huli kan pagkakatood na ini, hilom na sinabihan ninda siya na magdara nin karne na pwede niyang kakanon sosog sa Katogonan. An dapat sana niyang gibohon iyo an magsagin-sagin na kinakakan an karneng orig, tanganing dai siya paggadanon.


text:
Alagad naggibo si Eleazar nin sarong desisyon na maninigo sa saiyang maputing buhok asin edad. Sa bilog niyang buhay kinuyog nanggad niya an banal na Katogonan nin Dios, kaya nagsimbag siya, “Gadanon nindo ako ngunyan.


text:
An siring na pagsagin-sagin bako nang maninigo sa edad kong ini. Hohonaon kan dakul na hoben na pinagnegaran ko an sakong pagtubod pag-abot ko sa edad na nubentang taon.


text:
Kun magsagin-sagin ako na nagkakan kan karneng ini tangani sanang mabuhay ako nin kadikit pang panahon, magdadara sako iyan nin kasosopgan saka pagkawara nin onra asin magigin dahelan iyan tanganing malagalag an dakul na hoben.


text:
Pwede ko ngunyan na dulagan an gigibohon nindo sako, alagad mabuhay man ako o magadan, dai ko madudulagan an Dios na Makakamhan.


text:
Magwawalat pa iyan nin sarong marahay na halimbawa sa mga hoben—an tuyo saka magayagayang pagpapagadan para sa satong sagrado saka iginagalang na Katogonan.” Pakasabi niya kan mga bagay na ini, nagduman siya tolos sa lugar na pagpapasakitan saiya,


text:
asin an mga tawong dai pa nahahaloy nagpahiling nin kabootan saiya, ngunyan anggot na huli ta sa paghona ninda nagtaram siya arog sa sarong lolong.


text:
Kinulogan ninda si Eleazar asin kan haros magagadan na siya, nag-agrangay siya saka nagsabi, “Igwa an Kagurangnan kan gabos na banal na pakaaram. Naaaraman niya na pwede kong dulagan an mangirhat na mga kasakitan na ini asin kagadanan, alagad naaaraman man niya na maogma kong tinitios an mga bagay na ini huli ta igwa ako nin pagkatakot saiya.”


text:
Kaya nagadan si Eleazar. Alagad an saiyang maisog na pagkagadan giniromdom bilang sarong mamuraway na halimbawa, bako sana kan mga hoben, kundi kan bilog na nasyon.


text:
Sa saro man na okasyon igwa nin dinakop na sarong Judiong ina asin an saiyang pitong aking lalaki. Sa pagboot kan hade, pinasakitan sinda tanganing mapiritan sindang magkakan kan karneng orig na ipinagbabawal kan Katogonan.


text:
Dangan saro sa mga hoben na lalaki an nagsabi, “Ano an linalaom nindong pakinabang sa ginigibo nindong ini? Orog pang mamarahayon mi na magadan ki sa talikodan an mga katogonan kan samong mga ginikanan.”


text:
asin ginibo tolos an saiyang pagboot. Dangan pinagbotan kan hade an saiyang mga tawohan na putolon ninda an dila kan nagtaram, baklason an kublit kan payo dangan putolon an saiyang mga kamot saka mga bitis, mantang naghihiling an saiyang ina saka anom na tugang.


text:
Pakatapos nindang gibohon an mga pasakit na idto, asin mantang naghahangos pa an hoben, nagboot an hade na buhaton an hoben dangan itapok sa sarong kaldero. Mantang nag-iitaas an aso hale sa kaldero, nagsinarabihan an mag-irina tanganing pakosogon an boot kan lambang saro,


text:
“Naghihiling an Kagurangnan na Dios asin nasasabotan niya an satong kasakitan. Malinaw na ipinahayag ini ni Moises kan suraton niya an awit na minakondenar sa nagtalikod sa Kagurangnan. Iyo ini an sinabi niya, ‘Maheherakan nin Kagurangnan an mga naglilingkod saiya.’”


text:
Pakatapos na magadan an enot na tugang sa paaging idto, kinalwagan kan mga soldados an ikaduwa sa paagi nin pagrabnot kan mga buhok sa saiyang payo kaiba an kublit. Dangan hinapot ninda siya, “Kakakanon mo na daw ngunyan an karneng orig na ini o boot mong putolon mi nin saro-saro an saimong mga kamot sagkod mga bitis?”


text:
Nagsimbag siya sa sadiri niyang tataramon, “Dai ko nanggad iyan kakakanon!” Kaya pinasakitan ninda siya, siring kan ginibo ninda sa enot na tugang.


text:
Kan magagadan na siya, nagkurahaw siya sa hade, “Paragadan nin tawo! Pwede mo kaming gadanon, alagad bubuhayon giraray kami kan Hade kan bilog na kinaban asin tatawan niya kami kan buhay na mayo nin kataposan, huli ta kinuyog mi an saiyang mga togon.”


text:
An sunod na biktima kan saindang pagkaralwag iyo an ikatolong tugang. Kan siya pagbotan na iluwas an saiyang dila, ginibo tolos niya ini asin daing takot na inunat niya an saiyang mga kamot.


text:
Makosog an saiyang boot na nagsabi, “Itinao ini sako kan Dios. Alagad mas mahalaga sako an saiyang Katogonan ki sa sakong mga kamot, asin naaaraman ko na itatao niya giraray ini sako.”


text:
Nagngalas an hade saka an mga kairiba niya sa ipinahiling na kosog nin boot kan hoben asin sa pagigin andam niyang magtios.


text:
Kan magagadan na siya, nagsabi siya, “Maogma akong magagadan sa kamot nindo, huli ta igwa kami nin kasigurohan na bubuhayon giraray kan Dios. Alagad mayo nin pagkabuhay liwat para saimo, Antioco!”


text:
naghiling siya sa hade saka nagsabi, “Igwa ka nin kapangyarihan na gibohon samo an ano man na boot mo, maski na magagadanon ka man. Alagad dai mo pag-isipon na pinabayaan na nin Dios an samong banwaan.


text:
Hilingon mo, huli ta gagamiton nin Dios an dakula niyang kapangyarihan tanganing pasakitan ka sagkod an saimong mga kapagarakian.”


text:
Sunod na kinua kan mga soldados an ikaanom na aking lalaki, asin bago nagadan nagsabi ini, “Dai nanggad kamo masala. Nagtitios kami kan maninigo samo huli ta nagkasala kami sa samong Dios. Iyan an dahelan kun tadaw ta nangyari samo an gabos na kasakitan na ini.


text:
An orog na makangalas asin maninigo na tawan nin espesyal na lugar sa satong giromdom iyo an ina. Maski nahiling niya na nagadan sa laog nin saro sanang aldaw an pito niyang aking lalaki, tinios niya iyan sa dakulang kosog nin boot huli ta nagsarig siya sa Kagurangnan.


text:
Pinakosog niya an saiyang boot arog sa kosog nin boot nin sarong lalaki dangan tinaraman niya nin mga tataramon na pangpakosog nin boot an lambang saro kan saiyang aki sa sadiri nindang lengwahe.


text:
“Dai ko aram kun paano nagpoon an saimong buhay sa laog kan sakong tulak,” an sabi niya. “Bako ako an nagtao saimo nin buhay saka hinangos, ni nagbilog kan lambang kabtang kan saimong hawak.


text:
An Dios iyo an kaggibo kaiyan, an Dios na kaglalang kan bilog na kinaban, kan mga tawo asin kan gabos na nabubuhay. Maheherakon siya asin tatawan ka niya giraray nin buhay saka hinangos huli ta orog an pagkamoot mo sa saiyang Katogonan ki sa pagkamoot mo sa saimong buhay.”


text:
Nasiguro ni Antioco na pinag-oolog-olog siya kan ina kaya ginibo niya an gabos tanganing makombenser an pinakangohod na aki kan babae na talikodan niya an mga kaugalean kan saiyang mga ginikanan. Pinanugaan niya an aki na gigibohon niya ining mayaman saka bantog; tatawan pa niya nin halangkaw na katongdan saka ngaran na “Katood kan Hade.”


text:
Alagad dai dinangog kan aki si Antioco, kaya inapod niya an ina kan aki saka pinirit na kaolayon an saiyang aki na iligtas an sadiring buhay.


text:
Nagrani siya sa saiyang aki, dangan bilang pag-olog-olog sa hade, kinaolay niya an saiyang aki sa sadiri nindang lengwahe. Nagsabi siya, “Aki ko, maherak ka sako. Giromdoma na dinara taka sa sakong tulak sa laog nin siyam na bulan asin pinasuso sa laog nin tolong taon. Pinadakula taka, pinaeskwela, patin inataman sagkod ngunyan.


text:
Nakikiolay ako, aki ko, na masdan mo an langit asin an daga. Horophoropa an lambang mahiling mo diyan asin midbidon mo na linalang nin Dios an gabos na iyan, siring kan paglalang niya sa katawohan.


text:
Dai ka matakot sa paragadan na iyan, kundi patunayan mo sa saimong mga tugang na saro kang mahalagang tawo. Akoon mo an kagadanan tanganing sa herak nin Dios akoon taka giraray sa pagkabuhay liwat kaiba kan saimong mga tugang.”


text:
Bago nakatapos magtaram an ina, nagsabi an aki, “Ano pa an hinahalat mo, Hadeng Antioco? Dai ko kukuyogon an mga pagboot mo. An kinukuyog ko sana iyo an mga pagboot sa Katogonan na itinao ni Moises sa samong mga ginikanan.


text:
Inisip mo an gabos na klase nin karatan laban sa samong banwaan alagad dai ka makakadulag sa padusa na inandam nin Dios para saimo.


text:
Totoong gayo na naaanggot samo an samong buhay na Kagurangnan asin pinapatios niya kami huli kan samong mga kasalan. Ginigibo niya ini tanganing tanoson kami saka disiplinahon. Alagad dai ini maghahaloy huli ta kami pa an saiyang mga sorogoon, patin papatawadon niya kami.


text:
Alagad ika an pinakamakuri asin makauuyam sa gabos na tawong nabubuhay. Kaya dai mo pagdayaon an saimong sadiri sa salang mga kaisipan nin kadakulaan mantang pinapadusahan mo an banwaan nin Dios.


text:
Nagtios nin halipot na panahon an sakong mga tugang huli kan samong kaimbodan sa tipan nin Dios, alagad ngunyan naglaog sinda sa buhay na mayo nin kataposan. Alagad mapapasairarom ka kan paghukom nin Dios asin papadusahan ka kan maninigo sa saimong kapalangkawan.


text:
Arog kan ginibo kan sakong mga tugang, idinodolot ko ngunyan an sakong hawak asin buhay para sa Katogonan kan samong mga ginikanan. Alagad ipinapamibi ko na maherakan tolos nin Dios an saiyang banwaan dangan pasakitan ka niya sagkod na mapiritan ka na mag-ako na siya sana an Dios.


text:
Kami logod na magturugang an huring magdusa kan kaanggotan kan Makakamhan na Dios, na matanos niyang ipinadara sa bilog ming nasyon.”


text:
Naanggot nin marahay si Antioco sa mga tataramon na idto, kaya orog niyang pinasakitan an aki ki sa mga tugang niya.


text:
Nagadan an aki na bilog an pagsarig sa Kagurangnan; dai nanggad siya nagtalikod saiya maski sa halipot na panahon.


text:
Alagad tama na an mga itinaram ko manongod sa mga Judio na pinasakitan saka pinirit na magkakan kan mga bituka kan mga dolot na hayop.


text:
Si Judas Maccabeo saka an saiyang mga katood hilom na nagduman sa mga baryo sagkod na nakatipon sinda nin haros seis mil na kalalakihan na nagdanay sa pagtubod na Judaismo.


text:
Nakimaherak sinda sa Kagurangnan na tabangan an saiyang banwaan na tinimaktimakan ngunyan kan gabos na mga nasyon, na maherak sa Templo na dinigtaan kan mga pagano,


text:
Nakimaherak sinda sa Kagurangnan na giromdomon an mayong herak na paggadan sa mga inosenteng aki saka an paglanghad sa saiyang ngaran, patin ipahiling niya an saiyang pagkaongis sa karatan.


text:
Kan matapos ni Judas an pag-organisar kan saiyang hukbo, dai nakayang lumaban saiya an mga pagano, huli ta an dating kaanggotan nin Kagurangnan sa mga Judio naribayan nin pagkaherak.


text:
Mayong patanid na sinasalakay ni Judas an mga banwa saka mga baryo dangan sinusulo. Nasakop niya an mahahalagang lugar kan mga kaiwal asin dakul sainda an nagdurolag. Nahiling niya na orog an saindang panggagana kun banggi sinda nagsasalakay. An saiyang kaisogan nakalakop sa gabos na lugar.


text:
Nahiling ni Felipe na gobernador kan Jerusalem an luway-luway na pagsakop ni Judas sa manlaen-laen na lugar asin an sunod-sunod na panggana niya sa ralaban, kaya nagsurat si Felipe ki Tolomeo na gobernador kan Dakulang Siria, tanganing hagadan nin tabang sa pagdepensa sa gobyerno kan hade.


text:
Pinili tolos ni Tolomeo si Nicanor na aki ni Patroclo, na saro man sa mga haraning katood kan hade, dangan sinugo niya kaiba an sobra sa beynte mil na soldados na hale sa manlaen-laen na nasyon tanganing puhoon an bilog na rasa kan Judio. Pinili man ni Tolomeo si Gorgias, sarong eksperyensyadong heneral kan hukbo tanganing mag-iba saiya.


text:
Igwa si Hadeng Antioco nin utang na syento singkwenta mil na libra nin plata sa mga Romano asin plano ni Nicanor na bayadan an utang na idto sa paagi nin pagpabakal kan mga bihag na Judio bilang mga oripon.


text:
Kaya ipinaisi niya sa mga banwa na nasa tampi kan dagat na magpapabakal siya nin mga Judio na an kantidad kan lambang saro dai pa maabot sa sarong libra nin plata. Alagad dai niya naaraman an padusang inandam saiya kan Makakamhan na Dios.


text:
Naaraman ni Judas na nagdadangadang si Nicanor kaiba an saiyang hukbo, kaya ipinaaram niya ini sa saiyang mga tawohan.


text:
Alagad ipinabakal kan iba an natatada nindang mga rogaring tanganing ibilang sinda kan Kagurangnan sa mga maninigong iligtas ki Nicanor, an tawong mayong dios patin nagpabakal na sainda maski dai pa nagpoon an ralaban.


text:
Hinagad ninda sa Dios na kun habo niyang iligtas sinda, gibohon na sana niya huli sa mga tipan na ginibo niya sa saindang mga ginikanan, dangan huli ta siya, an Dios na dakula saka makangangalas, iyo an nag-apod sainda bilang sadiri niyang banwaan.


text:
Tinipon ni Judas an seis mil na tawohan niya dangan sinadol sinda na dai matakot ni magdulag kun mahiling an kadakul na pagano na mayo man nin dahelan para salakayon sinda. Sinabihan niya sinda na maisog na makilaban,


text:
na dai paglingawan an mga karatan na ginibo kan mga pagano sa Templo, an makuring pasakit sa Jerusalem, patin an pagbasang-basang sa mga kaugalean kan mga Judio.


text:
Nagsabi si Judas, “Nagsasarig sinda sa mga armas ninda saka isog nin boot, alagad nagsasarig kita sa Makakamhan na Dios na kayang tumunaw bako sana kan mga nagdadangadang na iyan, kundi maski kan bilog na kinaban, sa sarong pagtango kan saiyang payo.”


text:
Dangan ipinagiromdom niya sainda an mga paagi kan Dios sa pagtabang sa saindang mga ginikanan: kan panahon ni Senakerib, syento otsenta y singko mil na mga kaiwal an ginadan;


text:
dangan kan gera sa Babilonia, igwa nin nag-abot na otso mil na Judio sa pagtabang sa kwatro mil na taga Macedonia asin nadaog ninda an syento beynte mil na taga Galacia saka nakakua sinda nin dakul na sinamsaman nin huli sa tabang nin Dios.


text:
An mga tataramon ni Judas iyo an nagpakosog sa boot kan saiyang mga tawohan saka nag-andam sainda tanganing itao an saindang buhay para sa saindang relihiyon saka para sa banwaan ninda. Pinag-apat na grupo ni Judas an saiyang hukbo


text:
na igwa nin mil kinyentos na kalalakihan sa lambang grupo. Si Judas iyo an namahala kan saro sa mga grupo asin siring man an saiyang mga tugang na si Simon, Jose saka Jonathan.


text:
Pakatapos na pagbootan ni Judas si Eleazar na magbasa nin makosog hale sa banal na libro, itinao niya sa saiyang mga tawohan an kurahaw nin pakilaban: “Tatabangan kita kan Dios.” Dangan nangenot siya sa sainda sa pagsalakay ki Nicanor.


text:
Nakilaban sa kaibahan ninda an Makakamhan na Dios, kaya nakagadan sinda nin sobra sa nuebe mil kan mga kaiwal. An iba kan mga kaiwal nagkarulugadan saka napiritan na magdurulag.


text:
Inagaw kan mga Judio an kwarta sa mga tawong nag-abot tanganing magbakal sainda bilang mga oripon. Dangan haloy na linamag ninda an mga kaiwal sagkod na kaipuhan na magbalik sinda,


text:
Pakatapos na matipon ninda an mga armas kan mga kaiwal saka masamsaman an mga gadan, nagselebrar sinda kan Sabbath. Inomaw ninda asin pinasalamatan an Kagurangnan na nagligtas sainda kan aldaw na idto patin nagtao sainda kan enot na tanda kan saiyang pagkaherak.


text:
Kan matapos na an Sabbath, itinao ninda an ibang parte kan sinamsaman sa mga biktima kan pasakit asin sa mga babaeng balo saka sa mga ilo, dangan binaranga ninda an natada para sa sadiri nindang mga pamilya.


text:
Pakagibo ninda kaini, nagkasararo sinda sa pagpamibi sa Kagurangnan na maheherakon. Nakimaherak sinda saiya na mawilihan niya an saiyang mga sorogoon.


text:
Dangan linabanan kan mga Judio an hukbo ni Timoteo saka ni Bakkides asin nagadan ninda an sobra sa beynte mil sa sainda. Sinakop ninda an nagkapira sa mga bantayan na haralangkaw nin marahay. Kadakul kan saindang nasamsam, na binaranga nindang tama sa saindang mga sadiri, sa mga babaeng balo, sa mga ilo, sa mga gurang na lalaki, asin sa mga biktima kan pasakit.


text:
Maingat nindang tinipon an gabos na armas kan mga kaiwal dangan sinaray sa mahalagang mga lugar, alagad dinara ninda sa Jerusalem an iba kan sinamsam.


text:
Ginadan ninda an pamayong opisyal kan hukbo ni Timoteo, na sarong bakong diosnon na tawo asin nagin dahelan kan dakulang kasakitan kan mga Judio.


text:
Mantang sineselebrar ninda an saindang kapangganahan sa syudad kan saindang mga ginikanan, sinulo nindang buhay an mga tawong nagsulo kan mga trangkahan kan Templo. Kaibahan sa mga gadan iyo si Callistenes na nagtago sa sarong sadit na harong; kaya nag-ako siya kan padusa na maninigo sa mga gibo niyang maraot.


text:
An maraot na tawong si Nicanor na nagdara nin sangribong negosyante tanganing magbakal kan mga Judio,


text:
nadaog kan mga tawong saiyang kinaongisan huli ta tinabangan sinda kan Kagurangnan. Hinuba niya an saiyang magayon na gubing dangan nagsosolong nagdulag arog sa sarong nagdulag na oripon, sagkod na nakaabot siya sa Antiokia. An naginibo niya sana iyo an pagraot kan sadiri niyang hukbo.


text:
An lalaking ini na naghingowang bihagon an mga Judio tanganing ipabakal, asin ibayad an kabakalan sa mga taga Roma, iyo an nagpahayag na an mga Judio igwa nin mapangyaring Parasurog. Dai sinda pwedeng madaog huli ta nagkuyog sinda kan Katogonan na itinao sainda nin Dios.


text:
na kun saen luminaog siya sa syudad kan Persepolis dangan hiningowang habonan an sarong templo saka sakopon an syudad. Alagad kinurua kan tawo an armas saka sinalakay si Antioco. Napiritan na magsibog si Antioco saka an saiyang hukbo na grabe an kasosopgan.


text:
Naanggot siya asin inisip na pabayadon an mga Judio huli sa nangyaring pagkadaog niya. Kaya pinagbotan niya an nagpapadalagan kan saiyang karwahe na dai mag-ontok sagkod na dai sinda nakaabot sa Jerusalem. Sa dakulang kapaabaw-abawan nagsabi siya, “Pag-abot ko sa Jerusalem, gigibohon ko ining lulubngan kan mga Judio.” Alagad dai niya aram na pasiring na siya sa padusang inandam saiya kan Dios.


text:
Huli ta pakasabi niya kaidto, an Kagurangnan na naghihiling kan gabos na bagay, an Dios nin Israel, nagpadara saiya nin sarong dai nahihiling alagad nakakagadan na helang. Namatean niya an grabeng kulog nin tulak na mayo nin pwedeng ibolong—


text:
Alagad dai ini nagin dahelan tanganing talikodan niya an saiyang kapalangkawan. Nag-orog an saiyang kapaabaw-abawan asin anggot nin marahay na naghoma siya laban sa mga Judio. Dangan nagboot siya na rikasan pa an pagpadalagan kan karwahe. Kaya sa rikas kan dalagan kan karwahe, nakatapok siya sa luwas. Huli sa kosog kan saiyang pagbagsak nagkurulog an bilog niyang hawak.


text:
Kaya si Antioco, na an paghiling sa sadiri bako sanang tawo asin naghohona na mapapagbotan niya an mga alon kan dagat saka matitimbang an haralangkaw na kabukidan, buminagsak sa daga kaya kaipuhan pang buhaton na nakahigda sa sarong higdaan. Sarong malinaw na tanda ini kan kapangyarihan nin Dios para sa gabos.


text:
Nagkaranap an mga ulod maski sa mga mata kan bakong diosnon na tawong ini asin nabuhay siya sa labi-labing kasakitan. Naglapa an saiyang hawak kaya nagsuruka sa bata an saiyang hukbo.


text:
Huli kan grabe niyang parong mayo nin nagrani saiya tanganing darahon siya sa lugar na gusto niya. Alagad dai pa sana nahahaloy, naghona siya na makakapotan niya an mga bitoon.


text:
Nag-orog an kamondoan ni Antioco asin nagtios siya nin daing ontok na kulog huli kan padusang dinara saiya nin Dios. Sa kahuri-hurihi, nagliwanag an saiyang isip asin nagpakumbaba siya.


text:
Dangan kan dai na niya matagalan an sadiri niyang bata, nagsabi siya, “Tama sanang magpasakop an tawo sa Dios asin dai dapat na mag-isip na kapantay niya an Dios.”


text:
Natapos na an panahon nin pagkaherak nin Kagurangnan ki Antioco, alagad an mayo nin halagang tawong ini naggibo nin panuga sa Kagurangnan:


text:
“Boot kong patagon kaidto an Jerusalem saka gibohon an banal na syudad na sarong lulubngan na pano nin mga Judio,” an sabi niya, “alagad ngunyan ipinapahayag ko iyan na sarong talingkas na syudad.


text:
Nagplano ako na itapok sa luwas an mga bangkay kan mga Judio asin kan saindang mga aki tanganing kakanon kan mga lalaw na hayop saka mga gamgam huli ta ibinilang ko sinda na bakong maninigong ilubong. Alagad ngunyan tatawan ko sinda kan parehong mga deretso na inaako kan mga syudadano sa Atenas.


text:
Sinamsaman ko minsan an Templo dangan kinua ko an sagradong mga kagamitan alagad papanoon ko iyan nin marahay na mga regalo, saka babayadan ko an halaga kan mga sakripisyo hale sa sadiri kong kwarta.


text:
Laen pa kaini, ako mismo magigin Judio saka maduman ako sa lambang lugar na igwa nin nag-eerok na mga tawo, dangan tataraman ko sinda kan kapangyarihan nin Dios.”


text:
Mamondo si Antioco asin mayo siya nin nakuang bolong para sa saiyang kulog huli ta pinadusahan siya nin Dios kan maninigo saiya, kaya nagsurat siya nin siring sa mga Judio:


text:
“Hale ki Hadeng Antioco para sa mga Judio, na sakong espesyal na mga nasasakopan. Ipinapaabot ko saindo an sakong maogmang pangongomusta saka pagmawot saindo nin marahay na hawak patin kauswagan.


text:
“Linalaom ko na kamo saka an saindong mga pamilya marahay an hawak patin marahay an kamugtakan. An sakong paglaom yaon sa Dios,


text:
asin ginigiromdom ko sa dakulang kaogmahan an paggalang saka pagkaherak na ipinahiling nindo sako. “Kan pabalik na ako hale sa Persia naghelang ako nin makuri kaya inisip ko na dapat akong magplano para sa ikakarahay kan gabos na tawo.


