# verses

text:
Dai nindo pagtawan nin kasosopgan an saindong ama huli sa pagdorog sa saindong ina. Kaipuhan dai nindo pagsopogon an saindong ina.


text:
Dai nindo pagtawan nin kasosopgan an saindong ama huli sa pagdorog sa kiisay man sa saiyang ibang agom.


text:
Dai nindo pagdorogan an saindong tugang na babae, maski siya tugang nindo sa ama o sa ina, namundag man siya o dai sa saindong harong.


text:
Dai nindo pagdorogan an aking babae o an makoapo na babae kan babaeng saindong dinorogan; tibaad kadugo pa nindo sinda, huli ta orog iyan karaot.


text:
Dai nindo ipagtao an arin man sa saindong mga aki tanganing tutongon para sa dios na si Molec, huli ta dadarahan nindo nin kasosopgan an ngaran kan saindong Dios, an Kagurangnan.


text:
Dai kamo makidorog sa kapwa nindo lalaki na iarog nindo siya sa sarong babae; anggot an Dios sa siring na karigsokan.


text:
Dai nin siisay man na lalaki o babae na makidorog sa sarong hayop; an siring na karigsokan makakapaati saindo.


text:
Dai kamo maggibo kan arin man sa mga karigsokan na ini na makakapaati saindo, huli ta an paggibo nin siring iyo an nakapaati sa mga nasyon na hahaleon ko sa atubang nindo.


text:
Nagin maati pati an daga huli kan saindang mga gibo, kaya pinadusahan ko an daga, asin isinuka sinda kaini.


text:
Ginibo ninda an mga karigsokan na ini na nakapaati kan daga, alagad dai nanggad nindo paggibohon iyan. Kamo gabos, Israelita man o dayuhan na nakikihimanwa saindo, kaipuhan na magkuyog kan mga togon asin pagboot nin Kagurangnan,


text:
tanganing dai kamo isuka kan daga, arog kan pagsukahan kaini kan mga naenot saindong nag-erok duman.


text:
Huli ta an siisay man na gumibo kan arin man sa mga karigsokan na iyan, dai na ibibilang na kaayon sa banwaan nin Dios.


text:
Kaya nagtaram an Kagurangnan, “Kuyogon nindo an mga ipinagboot ko saindo asin dai kamo mag-arog sa mga tawong naenot sa saindo na nag-erok sa daga. Dai kamo magpaati huli sa paggibo kan mga bagay na iyan. Ako an Kagurangnan na saindong Dios.”


text:
na sabihan an komunidad nin Israel, “Magin banal kamo, huli ta ako, an Kagurangnan na saindong Dios, banal.


text:
Galangan kan lambang saro saindo an saiyang ina saka ama, asin otobon nindo an sakong mga Sabbath. Ako an Kagurangnan na saindong Dios.


text:
“Dai kamo magtalikod sako asin magsamba sa mga ladawan; dai kamo maggibo nin mga dios-dios na gibo sa metal dangan magsamba sainda. Ako an Kagurangnan na saindong Dios.


text:
“Kun magbuno kamo nin hayop bilang dolot para sa katoninongan, otobon nindo an itinao kong mga pagsusundon asin aakoon ko an dolot.


text:
An karne kaipuhan na kakanon sa aldaw na ginadan an hayop o sa masunod na aldaw. Kun igwa pang matada sa ikatolong aldaw, susuloon iyan,


text:
An siisay man na magkakan kaiyan, magkakasala huli ta ginibo niyang ordinaryo an sarong bagay na banal, asin dai ko na siya ibibilang na kaayon sa sakuyang banwaan.


text:
“Kun mag-ani kamo kan saindong mga oma, dai nindo pag-anihon an yaon sa mga gilid kan oma, asin dai na nindo pagbalikan an mga natada.


text:
Dai man nindo pag-uboson an mga ubas sa saindong ubasan, ni magporot kan mga nagkahurulog; bayaan na nindo iyan para sa mga dukha asin sa mga dayuhan. Ako an Kagurangnan na saindong Dios.


text:
Dai kamo magsumpa sa ngaran ko kun dai man sana nindo iyan ootobon; nagdadara iyan nin kasosopgan sa sakong ngaran. Ako an Kagurangnan na saindong Dios.


text:
“Dai nindo pag-apihon o paghabonan an saindong kapwa. Dai nindo pag-abalahon an sweldo nin sarong parapatandan minsan sarong banggi sana.


text:
Dai nindo pagmaldisyonon an sarong bongog o pagbugtakan nin singkogan an sarong buta tanganing matumba siya; alagad magkaigwa kamo nin pagkatakot sako. Ako an Kagurangnan.


text:
“Dai kamo maghukom na bakong matanos; dai kamo magpahiling nin pagsurog sa mga dukha o pagkatakot sa mga mayaman, alagad sa katanosan, hukoman nindo an saindong kapwa.


text:
Dai kamo magpalakop nin kaputikan manongod sa kiisay man, asin kun igwa nin tawong ipinaglalaban an saiyang buhay sa hukoman, kaipuhan na magpahayag kamo kun an sasabihon nindo makakatabang saiya. Ako an Kagurangnan.


text:
“Dai kamo magtanom nin maraot na boot sa kiisay man; makipag-olay kamo saiya, tanganing dai kamo magkasala huli saiya.


text:
Dai kamo magbalos o magrimpos nin maraot na boot sa kiisay man, kundi kamotan nindo an saindong kapwa siring kan pagkamoot nindo sa saindo man sana. Ako an Kagurangnan.


text:
“Kuyogon nindo an sakong mga pagboot. Dai nindo pagpalahian sa ibang klase an saindong mga hayop. Dai kamo magtanom nin duwang klaseng banhi sa sarong oma. Dai kamo magsulot nin gubing na gibo sa duwang klaseng tela.


text:
“Kun dorogan nin sarong lalaki an sarong oripon na babae na ikakasal sa iba, alagad dai pa natubos o napatalingkas, dai sinda gagadanon kundi dapat na siyasaton.


text:
Dangan magibo an padi kan seremonya nin paglinig para sa lalaking idto sa paagi kan karnero, asin papatawadon an saiyang kasalan.


text:
“Kun maglaog na kamo sa Canaan asin makatanom na nin mga kahoy na namumunga, ibilang nindong maati an mga bunga kaiyan sa laog nin tolong taon; dai nindo pagkakanon.


text:
Sa ikaapat na taon, an gabos na bunga kaiyan magigin banal, sarong dolot nin pag-omaw sa sako, an Kagurangnan.


text:
Alagad sa ikalimang taon, an ibubunga kaiyan pwede na nindong kakanon. Kun gibohon nindo ini, orog na mamumunga an mga kahoy nindo. Ako an Kagurangnan na saindong Dios.


text:
“Dai kamo magkakan kan arin man na karne na igwa pa nin dugo. Dai kamo maggibo nin ano man na klase nin salamangka.


text:
Dai nindo pagguntingan an buhok na yaon sa gilid kan saindong payo o pagputolan an poro kan saindong barabas.


text:
Dai nindo pagbugtakan nin tato o paglugadan an saindong hawak sa pagmondo sa gadan. Ako an Kagurangnan.


text:
“Dai nindo paggibohon na mga maraot na babae sa templo an saindong mga aking babae; kun gibohon nindo iyan, magsasaramba na kamo sa ibang mga dios-dios, asin mapapano nin karatan an bilog na daga.


text:
“Dai kamo maghagad nin hatol sa mga espiritista. Kun gibohon nindo iyan, magigin maati kamo. Ako an Kagurangnan na saindong Dios.


text:
“Galangan nindo an mga gurang na asin omawon nindo sinda. Magkaigwa kamo nin pagkatakot sa sako. Ako an Kagurangnan.


text:
Gibohon nindo sainda an ginigibo nindo sa kapwa nindo Israelita. Kamotan nindo sinda siring kan pagkamoot nindo sa saindo man sana. Giromdomon nindo na kamo nagin mga dayuhan man sa Egipto. Ako an Kagurangnan na saindong Dios.


text:
“Dai nindo pagdayaon an siisay man huli sa paggamit nin salang sukolan sa laba, sa gabat o sa bilang.


text:
Gamiton nindo an tamang sukol, tamang timbang asin tamang bilang. Ako an Kagurangnan na saindong Dios na nagluwas saindo hale sa Egipto.


text:
na sabihan an mga Israelita, “An siisay man saindo o sa mga dayuhan na nakikihimanwa sa saindo, na magtao kan arin man sa mga aki niya tanganing gamiton sa pagsamba ki Molec, gagapoon kan bilog na komunidad sagkod na magadan.


text:
Magigin kaiwal ko siya asin dai na ibibilang na kaayon sa sakuyang banwaan, huli ta dinidigtaan niya an sakong Tabernakulo asin sinosopog niya an sakong ngaran sa pagtao kan saro niyang aki ki Molec.


text:
ako mismo an mapadusa saiya asin sa saiyang pamilya patin sa gabos na nakisumaro saiya sa pagtalikod sako tanganing sambahon si Molec. Dai ko sinda ibibilang na kaayon sa sakuyang banwaan.


text:
“An siisay man na magduman sa mga espiritista asin maghagad sainda nin hatol, magigin kaiwal ko asin dai ko na ibibilang na kaayon sa sakuyang banwaan.


text:
Itinao nin Kagurangnan an minasunod na pagsusundon. An siisay man na magsumpa kan saiyang ama o ina gagadanon; responsable siya kan saiyang kagadanan.


text:
An siisay man na lalaking magdorog sa saro kan mga agom kan saiyang ama, nagdadara nin kasosopgan sa saiyang ama asin dapat gadanon kaiba kan babae. Sinda an responsable kan sadiri nindang kagadanan.


text:
An siisay man na magdorog sa saiyang manugang na babae, gagadanon kaiba kan babae; nakaginibo sinda nin orog karaot na bagay asin responsable sinda kan saindang kagadanan.


text:
Kun an sarong lalaki magdorog sa kapwa niya lalaki, na garo ini sarong babae, nakaginibo sinda nin karigsokan; gagadanon sindang duwa; sinda an responsable kan saindang kagadanan.


text:
Kun agomon nin sarong lalaki an sarong babae asin an ina kaini, susuloon sindang tolo sagkod na magadan huli ta guminibo sinda nin sarong bagay na makasosopog; dai kamo magtugot na mangyari an siring sa saindo.


text:
Kun magdorog an siisay man na lalaki o babae sa sarong hayop, gagadanon siya kaiba kan hayop. Siya an responsable kan saiyang kagadanan.


text:
Kun agomon nin sarong lalaki an saiyang tugang na babae o maski an tugang niya sa ama o ina, guminibo sinda nin makasosopog na bagay asin maninigo na sopogon sa mata kan publiko dangan pahaleon sa komunidad. Dinorogan niya an saiyang tugang na babae asin dapat na padusahan.


text:
Kun an sarong lalaki nakidorog sa sarong babaeng nareregla, papahaleon sinda sa komunidad huli ta linapas ninda an mga pagsusundon manongod sa pagigin maati.


text:
Kun dinorogan kan sarong lalaki an saiyang tiyaon sa ama o sa ina, nagkasala sindang duwa asin maninigong magdusa huli ta naggibo sinda nin orog karaot na bagay.


text:
Kun dinorogan kan sarong lalaki an agom kan saiyang tiyo, sinopog niya an saiyang tiyo; siya asin an babae mabayad kan saindang kasalan; dai sinda magkakaigwa nin aki sagkod na sinda magadan.


text:
Kun agomon kan sarong lalaki an agom kan saiyang tugang, dai sinda magkakaigwa nin aki sagkod na sinda magadan. Guminibo an lalaki nin sarong bagay na maati asin sinopog niya an saiyang tugang.


text:
Nagtaram an Kagurangnan, “Otobon nindo an gabos kong mga togon asin mga pagboot, tanganing dai kamo isuka kan daga nin Canaan na pagdadarahan ko saindo.


text:
Dai nindo pag-arogon an mga kaugalean kan mga nag-eerok duman; isinusuka ko sinda, tanganing makalaog kamo sa saindang daga. Naggibo sinda nin mga karigsokan, kaya nauyam ako sainda.


text:
Ipinangako ko saindo an mayaman saka matubang na dagang ini na magin sadiri nindo, asin itatao ko iyan saindo. Ako an Kagurangnan na saindong Dios, asin linaen ko kamo sa ibang mga nasyon.


text:
Kaya tandaan nindo an kalaenan kan mga hayop asin mga gamgam na malinig saka maati. Dai kamo magkakan kan mga hayop o gamgam na maati. Ipinahayag ko na maati an mga iyan, asin makakapaati sa saindo an pagkakan kaiyan.


text:
Magin banal kamo huli ta ako an Kagurangnan banal, asin linaen ko kamo sa ibang mga nasyon tanganing magin sadiri ko.


text:
“An siisay man na lalaki o babaeng magkonsulta sa espiritu kan mga gadan, gagapoon sagkod na magadan; siya an responsable kan saiyang kagadanan.”


text:
Tinaraman nin Kagurangnan si Moises, “Sabihan mo an mga pading aki ni Aaron na dai nin siisay man sainda na mag-ati sa sadiri huli sa pakipaglubong sa sarong kadugo,


text:
“Dai nin siisay man na padi na mag-aris kan arin man na parte kan saiyang payo o magputol kan saiyang barabas o maglugad kan saiyang hawak sa pagpahiling na siya nagmomondo.


text:
Kaipuhan na magin banal sinda asin dai ipasopog an sakong ngaran, huli ta sinda an nagdodolot kan mga dolot na pagkakan sa sako; kaya maninigo na sinda magin banal.


text:
An sarong padi dai dapat mag-agom nin sarong babaeng dating maraot na babae o sarong babaeng bako nang birhen o sarong babaeng sinuhayan nin saiyang agom; an sarong padi banal sa saiyang Dios.


text:
Kaipuhan na midbidon kan banwaan na an padi banal huli ta siya an minadara sako kan mga dolot na pagkakan. Ako an Kagurangnan; ako banal asin ako an nagpapabanal sa sakong banwaan.


text:
Kun an aking babae nin sarong padi magin sarong maraot na babae, ipinapasopog niya an saiyang ama kaya dapat na suloon siya sagkod na magadan.


text:
“An Halangkaw na Padi inulaan sa payo kan lanang panlahid asin kinonsagra tanganing magsulot kan mga gubing na sa padi, kaya kaipuhan dai niya pagbayaan na dai masukray an saiyang buhok o na paggision an saiyang gubing sa pagpahiling na siya nagmomondo.


text:
Kaya maski an gadan iyo an saiyang ama o ina, dai siya dapat na magdolok; magigin maati siya kun gibohon niya iyan.


text:
Dai man siya dapat na magluwas sa Tabernakulo asin dai niya iyan pagdigtaan; huli ta kinonsagra siya kan panlahid na lana kan saiyang Dios.


text:
bakong sarong babaeng balo o sarong sinuhayan kan saiyang agom o sarong dating maraot na babae. Sarong birhen nanggad sana an dapat niyang agomon asin kaipuhan hale sa saiyang tribu,


text:
tanganing dai madigtaan an saiyang mga aki sa tahaw kan saiyang banwaan; huli ta ako an Kagurangnan, asin ako an naglaen saiya bilang Halangkaw na Padi.”


text:
“Sabihan mo si Aaron na mayo nin siisay man sa saiyang kapagarakian na may kaninan sa hawak an pwedeng magdara sako kan dolot na pagkakan sa gabos na panahon.


text:
An siisay man na may kaninan sa hawak dai pwedeng magdolot nin atang: an buta, an pilay, an may pinilaan sa lalawogon o hawak,


text:
An siisay man sa kapagarakian ni Aaron na may kaninan dai pwedeng magdara kan dolot na pagkakan sa sako.


text:
Pwede siyang magkakan kan banal na dolot na pagkakan asin kan pinakabanal na pagkakan na idinolot sa sako,


text:
alagad nin huli ta may kaninan siya, dai siya pwedeng magrani sa panlipod na kurtina o sa altar. Dai niya dapat pagdigtaan an mga banal na bagay na ini, huli ta ako an Kagurangnan, asin ako an nagpapabanal kan mga iyan.”


text:
“Sabihan mo si Aaron asin an saiyang mga aki na dai ninda pagdarahan nin kasosopgan an banal kong ngaran, kaya galangan ninda an mga banal na dolot na dinadara sako kan mga Israelita. Ako an Kagurangnan.


text:
Kun an siisay man sa saiyang kapagarakian sa gabos na henerasyon, mantang maati, magdolok sa banal na mga dolot na dinara sako kan mga Israelita, siya dai na nanggad makapaglilingkod sa altar. Ako an Kagurangnan.


text:
“Mayo nin siisay man sa kapagarakian ni Aaron na igwang nakakatakot na helang sa kublit o helang na turo an pwedeng magkakan kan arin man sa mga banal na dolot, sagkod na dai pa siya nagigin malinig. Magigin maati an siisay man na padi kun makadotdot siya nin ano man na maati arog baga sa sarong gadan o sa sarong lalaking linuluwasan nin sadiring banhi,


text:
An padi na nagin maati magdadanay na maati sagkod magbanggi asin dai pwedeng kumakan kan banal na mga dolot sagkod na dai pa siya nagkakarigos.


text:
Pakasolnop kan aldaw, magigin malinig na siya, asin pwede na siyang magkakan kan banal na mga dolot, huli ta iyo ini an saiyang pagkakan.


text:
Dai siya dapat magkakan kan karne kan arin man na hayop na nagadan o ginadan kan mga maringis na hayop; makakaati iyan saiya. Ako an Kagurangnan.


text:
“Kaipuhan otobon kan gabos na padi an itinao kong mga pagboot, tanganing dai sinda magkasala asin magadan huli sa paglapas ninda kaiyan. Ako an Kagurangnan na nagpapabanal sainda.


text:
“An mga kaayon sana kan pamilya kan padi an pwedeng kumakan kan mga banal na dolot. Dai pwedeng kumakan kaiyan maski an dayuhan na nag-eerok sa harong kan padi o an saiyang tinandanan na sorogoon.


text:
Alagad an mga oripon na nabakal kan padi kan sadiri niyang kwarta o an namundag duman sa saiyang harong, pwedeng kumakan kan pagkakan na inako kan padi.


text:
An aking babae kan padi na naagom nin bakong padi, dai pwedeng kumakan kan arin man kan mga banal na dolot.


text:
Alagad kun an aking babae kan padi nabalo o sinuhayan kan saiyang agom asin dai nag-aki, dangan buminalik sa harong nin saiyang ama arog kan daraga pa siya, pwede siyang kumakan kan pagkakan kan saiyang ama. An kaayon sana kan pamilya kan padi an pwedeng kumakan kaini.


text:
“Kun an sarong tawo na bako man kaayon kan pamilya kan padi dai tuyong makakakan kan arin man sa mga banal na dolot, kaipuhan bayadan niya an padi kan bilog na kantidad kaiyan asin madagdag pa siya nin beynte porsyento.


text:
huli sa pagpakakan kaiyan sa mga bakong maninigo; magdadara iyan nin kasalan asin padusa sa tawong iyan. Ako an Kagurangnan asin ako an nagpapabanal kan mga dolot.”


text:
“Sabihan mo si Aaron asin an saiyang mga aki patin an bilog na banwaan nin Israel na kun an sarong Israelita o an siisay man na dayuhan na nag-eerok sa Israel magdara nin sarong atang sa pag-otob nin sarong panuga o bilang sarong boluntad na dolot, kaipuhan mayo nin ano man na kaninan an hayop.


text:
Kun may magdara sa Kagurangnan nin dolot para sa katoninongan sa pag-otob nin sarong panuga o bilang sarong boluntad na dolot, kaipuhan mayo nin kaninan an hayop, tanganing akoon ko iyan.


text:
Dai kamo magdolot sa Kagurangnan nin arin man na hayop na buta o pilay o igwang pinutolan sa hawak, o may gatok sa kublit o pigsa o sangaw. Dai nanggad kamo magdolot nin siring na hayop sa altar bilang dolot na pagkakan.


text:
Bilang boluntad na dolot, pwede nindong idolot an sarong hayop na dai nagdakula o may makanos na hawak; alagad dai iyan aakoon kun idolot nindo iyan sa pag-otob nin sarong panuga.


text:
Dai man kamo magdara sa Kagurangnan nin ano man na hayop na an bayag naronot o naputol, nalugad o nahale. Dai iyan itinutugot sa saindong daga.


text:
“Dai kamo magdolot nin hayop na hale sa sarong dayuhan bilang dolot na pagkakan. An mga siring na hayop ibibilang na may kaninan asin dai iyan aakoon.”


text:
“Kun mamundag an sarong baka o karnero o kanding, papabayaan ngona nindo iyan sa kaibahan kan saiyang ina sa laog nin pitong aldaw, alagad poon sa ikawalong aldaw, pwede nang akoon iyan bilang dolot na pagkakan sa Kagurangnan.


text:
Kun magdolot kamo nin sakripisyo nin pasasalamat sa Kagurangnan, sunodon nindo an mga pagboot tanganing akoon iyan.


text:
Kaipuhan kakanon nindo iyan sa aldaw man sanang iyan asin dai kamo magtada para sa masunod na aldaw.


text:
Dai nindo pagdarahan nin kasosopgan an sakong banal na ngaran; kaipuhan mamidbidan kan bilog na Israel na ako banal. Ako an Kagurangnan, asin ako an nagpapabanal saindo.


text:
“Sabihan mo an banwaan nin Israel na iyo ini an mga itinalaan na pyesta nin Kagurangnan, na ipapahayag ninda bilang mga banal na pagtiripon.


text:
Magtrabaho kamo sa laog nin anom na aldaw, alagad an ikapitong aldaw iyo an Sabbath nin solemning pahingalo, sarong banal na pagtiripon; dai kamo magtrabaho. Saen man kamo mag-erok, giromdomon nindong an aldaw na iyan sarong Sabbath para sa Kagurangnan.


text:
“An Paskwa, na ginigibo sa pag-omaw sa Kagurangnan, minapoon sa banggi kan ikakatorseng aldaw kan enot na bulan.


text:
Sa ikakinseng aldaw, mapoon an Pyesta kan Tinapay na Mayo nin Lebadura para sa Kagurangnan. Sa masunod na pitong aldaw, tinapay na mayo nin lebadura an saindong kakakanon.


text:
Sa enot na aldaw magkakaigwa kamo nin banal na pagtiripon asin dai kamo magtrabaho kan dati nindong ginigibo sa aroaldaw.


text:
Idolot nindo sa Kagurangnan an saindong mga dolot na pagkakan sa laog kan pitong aldaw na iyan. Sa ikapitong aldaw magkakaigwa giraray kamo nin banal na pagtiripon asin dai kamo magtatrabaho.”


text:
“Sabihan mo an banwaan nin Israel na kun maglaog na kamo sa dagang itinatao ko saindo asin mag-ani na kamo, dadarahon nindo sa padi an enot na ginuygoy kan enot nindong inani.


text:
Iiitaas iyan sa Kagurangnan bilang sarong espesyal na dolot tanganing akoon kamo. Idodolot iyan kan padi pagkaaga pakatapos kan aldaw nin Sabbath.


text:
Sa aldaw na darahon nindo an saindong inani, madara man kamo nin sarong lalaking kordero na sangtaon an edad na mayo nin kaninan bilang tinutong na atang sa Kagurangnan.


text:
Madara man kamo nin duwang kilong arina na sinalakan nin lana nin oliba bilang sarong dolot na pagkakan. An parong kan dolot na iyan nawiwilihan nin Kagurangnan. Iibahan nindo iyan nin dolot na sarong litrong arak.


text:
Dai kamo magkakan kan bago nindong inani, maski hilaw o dinarang o ginibong tinapay, sagkod na dai pa kamo nakadara sa Dios kan mga dolot na iyan. An pagsusundon na ini gigibohon kan saindong kapagarakian sagkod sa mga maabot na panahon.


text:
“Mabilang kamo nin pitong semana pakatapos kan Sabbath, sa aldaw na nagdara kamo kan enot na bunga kan saindong inani.


text:
Sa ikasingkwentang aldaw, pakatapos kan ikapitong Sabbath, madara giraray kamo sa Kagurangnan nin bagong dolot na pagkakan hale sa bago nindong inani.


text:
An lambang pamilya madara nin duwang tinapay na idodolot sa Kagurangnan bilang sarong espesyal na dolot. An lambang tinapay kaipuhan linuto hale sa duwang kilong arina na may lebadura. Idodolot iyan sa Kagurangnan bilang enot na bunga kan inani.


text:
Kaiba kan mga tinapay, an komunidad madolot man nin pitong kordero na sangtaon an edad, sarong torilyong baka asin duwang kanding. Dapat na mayo nin kaninan an mga iyan. Idodolot an mga iyan sa Kagurangnan bilang tinutong na atang kaiba kan dolot na pagkakan asin kan dolot na arak. An parong kan dolot na iyan nawiwilihan nin Kagurangnan.


text:
Madolot pa kamo nin sarong lalaking kanding bilang dolot para sa kasalan asin duwang lalaking karnero na sangtaon an edad bilang dolot para sa katoninongan.


text:
Dadarahon kan padi an tinapay kaiba an duwang lalaking karnero asin iiitaas iyan gabos bilang sarong espesyal na regalo sa Kagurangnan para sa mga padi. An mga dolot na iyan banal.


text:
Sa aldaw na iyan dai kamo magtatrabaho nin ano man kundi magkakaigwa kamo nin banal na pagtiripon. An pagsusundon na ini gigibohon kan saindong kapagarakian sa mga maabot na panahon, saen man sinda mag-erok.


text:
“Kun mag-ani na kamo kan saindong oma, dai nindo pag-anihon an mga nasa gilid kan saindong oma, asin dai na kamo magbalik tanganing anihon pa an mga natada; iwalat nindo iyan para sa mga dukha asin sa mga dayuhan. Ako an Kagurangnan na saindong Dios.”


text:
“Sabihan mo an banwaan nin Israel na sa enot na aldaw kan ikapitong bulan, gigibohon an sarong aldaw nin solemning pahingalo, sarong pagiromdom na ipapahayag sa paagi kan tanog kan mga trompeta, sarong aldaw nin pagtiripon. Magtiripon kamo sa pagsamba kun madangog na nindo an tanog kan mga trompeta.


text:
Tinaraman nin Kagurangnan si Moises, “An ikasampolong aldaw kan ikapitong bulan iyo an aldaw nin pagbayad para sa mga kasalan. Panahon nindo iyan tanganing magkaigwa nin banal na pagtiripon. Sa aldaw na iyan dai kamo magkakan nin ano man. Magdolot kamo nin sarong dolot na pagkakan sa Kagurangnan.


text:
Dai kamo magtrabaho sa aldaw na iyan huli ta sa panahon na iyan gigibohon an seremonya kan paghale kan kasalan.


text:
An siisay man na magkakan nin ano man sa aldaw na iyan dai na ibibilang na kaayon sa sakuyang banwaan.


text:
Kaya magpoon sa pagsolnop kan aldaw sa ikasiyam na aldaw kan bulan, sagkod sa pagsolnop kan aldaw sa ikasampolong aldaw, otobon nindo an Sabbath, asin dai kamo magkakan nin ano man.”


text:
“Sabihan mo an banwaan nin Israel na sa laog nin pitong aldaw, magpoon sa ikakinse kan ikapitong bulan na ini, iyo an Pyesta nin mga Harong-harong para sa Kagurangnan.


text:
Aroaldaw sa laog nin pitong aldaw, madolot kamo nin sarong dolot na pagkakan sa Kagurangnan; sa ikawalong aldaw magkaigwa giraray kamo nin banal na pagtiripon asin magdolot kamo nin dolot na pagkakan. Sarong aldaw iyan nin solemning pagtiripon asin dai kamo magtrabaho. (


text:
“An mga iyan iyo an itinalaan na mga pyesta nin Kagurangnan na saindong ipapahayag bilang mga panahon nin banal na pagtiripon para sa pagsamba, para sa pagdolot nin mga dolot na pagkakan, tinutong na atang, dolot kan enot na bunga kan saindong inani, mga sakripisyo asin mga dolot na arak, sa talaan na panahon kan pagdolot kaiyan sa aroaldaw.


text:
An mga pyestang ini laen pa kan mga aldaw na Sabbath nin Kagurangnan, asin an mga dolot na ini laen man kan saindong mga regalo, mga dolot sa pag-otob nin panuga, asin mga boluntad na dolot na itinatao nindo sa Kagurangnan.)


text:
“Pakaani nindo kan saindong mga oma, otobon nindo an mga pyestang ini sa laog nin pitong aldaw, magpoon sa ikakinseng aldaw kan ikapitong bulan. Magpahingalo kamo sa enot na aldaw asin sa ikawalong aldaw.


text:
Sa enot na aldaw, magdara kamo kan pinakamarahay na mga bunga kan saindong mga kahoy, mga sanga nin palma, asin nin mga madahon na kahoy, dangan mag-ogma kamo sa atubangan nin Kagurangnan na saindong Dios sa laog nin pitong aldaw.


text:
Taon-taon, gibohon nindo an pyestang ini para sa Kagurangnan sa laog nin pitong aldaw. Saro ining pagsusundon na ootobon kan saindong kapagarakian sagkod lamang.


text:
tanganing maaraman kan saindong mga kapagarakian na pinaerok ko sa mga harong-harong an banwaan nin Israel kan iluwas ko sinda sa Egipto. Ako an Kagurangnan na saindong Dios.”


text:
Sa siring na paagi ipinahayag ni Moises sa banwaan nin Israel an mga itinalaan na pyesta nin Kagurangnan.


text:
“Pagbotan mo an mga Israelita na magdara nin purong lana nin oliba para sa ilawan tanganing igwa nin ilaw na padagos na maglalaad.


text:
Aldaw-bangging aatamanon ni Aaron an ilawan na ibinugtak sa luwas kan kurtina, sa atubangan kan Kaban nin Tipan, sa laog kan Tabernakulo. Saro ining pagboot na ootobon kan gabos nindong kapagarakian sagkod pa man.


text:
Si Aaron an mag-aataman kan mga ilawan sa kandelerong gibo sa purong bulawan tanganing padagos na maglaad iyan sa atubangan nin Kagurangnan.


text:
Taytayon nindo iyan sa duwang linya sa ibabaw kan bulawan na lamesa; anom na tinapay sa sarong taytay.


text:
Dangan bugtakan nindo nin purong insenso an lambang taytay bilang sarong giromdom na dolot na pagkakan sa Kagurangnan kasalihid kan tinapay.


text:
Sa lambang Sabbath, papakarahayon ni Aaron an mga tinapay na iyan sa atubang nin Kagurangnan. Gigibohon ini kan banwaan nin Israel sagkod lamang.


text:
An tinapay magigin sadiri ni Aaron saka kan saiyang mga kapagarakian, asin kakakanon ninda iyan sa sarong banal na lugar, huli ta kabtang iyan kan banal na pagkakan na idinolot sa Kagurangnan para sa mga padi.”


text:
Igwa kaidto nin sarong lalaking Egipcio an ama asin sarong Israelita an ina, na an ngaran Shelomit, na aking babae ni Dibri na gikan sa tribu ni Dan. Sarong aldaw, duman sa kampo, nakiiwal an lalaking ini sa sarong Israelita asin naglanghad siya sa Dios, kaya dinara siya ninda ki Moises.


text:
Pinabantayan siya ni Moises mantang naghahalat sinda kan itataram nin Kagurangnan manongod sa lalaki.


text:
“Daraha an lalaking iyan sa luwas kan kampo. An gabos na nakadangog saiya kan maglanghad siya, madoon kan saindang kamot sa saiyang payo, sa pagpatotoo na nagkasala siya. Dangan gagapoon siya kan bilog na komunidad sagkod na magadan.


text:
Pakatapos, sabihan mo an banwaan nin Israel na arog kaiyan an mangyayari sa kiisay man na maglanghad sa Dios.


text:
An siisay man na Israelita o dayuhan na nag-eerok sa Israel, na maglanghad sa Kagurangnan, gagadanon kan bilog na komunidad sa paagi nin paggapo.


text:
An siisay man na magbuno kan hayop na bako man saiya, mabayad kaiyan. An prinsipyo iyo ini: buhay sa buhay.


text:
Kun nakabari siya nin tolang, babarian man siya nin tolang, mata sa mata, ngipon sa ngipon. An ginibo niya sa saiyang kapwa, iyo man an gigibohon saiya.


text:
An siisay man na magbuno kan hayop na bako man saiya, mabayad kaiyan. An siisay man na maggadan nin tawo, gagadanon man.


text:
Saro sanang togon an masakop kan gabos, Israelita man o dayuhan. Ako an Kagurangnan na saindong Dios.”


text:
Pakasabi ni Moises kaini sa banwaan nin Israel, dinara ninda sa luwas kan kampo an lalaki asin duman ninda ini ginapo sagkod na magadan. Sa paaging ini inotob kan banwaan nin Israel an ipinagboot nin Kagurangnan ki Moises.


text:
“Sabihan mo an banwaan nin Israel na paglaog nindo sa dagang itatao ko saindo, maotob kan Sabbath nin Kagurangnan an daga.


text:
Sa laog nin anom na taon matanom kamo sa saindong mga oma, mapakarahay kan saindong mga ubasan asin matipon kan saindong inani.


text:
Alagad an ikapitong taon iyo an taon nin pahingalo para sa daga, sarong taon na Sabbath para sa Kagurangnan. Dai kamo magtanom sa saindong oma o magpakarahay kan saindong ubasan.


text:
Dai kamo mag-ani kan trigo na nagtalubo maski dai man nindo itinanom, asin dai kamo magtipon kan mga ubas sa saindong ubasan, na dai man nindo inataman; an taon na iyan sarong taon nin pahingalo para sa daga.


text:
Maski dai nindo inataman an daga sa taon na iyan, matao man giraray iyan nin pagkakan sa saindo, sa mga oripon nindo, sa mga nagpapatandan saindo, sa mga dayuhan na nakikihimanwa saindo,


text:
sa mga inaataman nindong mga hayop saka sa mga lalaw na hayop na yaon sa saindong kaomahan. An gabos na bunga kan daga sa taon na iyan pwedeng kakanon.


text:
asin sa ika-sampolong aldaw kan ikapitong bulan, an Aldaw nin Pagbayad para sa mga Kasalan, magsugo kamo nin sarong lalaki sa bilog na daga na mapatanog kan trompeta tanganing ipahayag an katalingkasan sa gabos na nag-eerok sa daga.


text:
Sa paaging ini, pinapalaen nindo an ikasingkwentang taon asin ipinapahayag nindo an katalingkasan sa gabos na nag-eerok sa daga. Sa taon na iyan ibabalik nindo sa dating kagsadiri o sa saiyang kapagarakian an gabos na ipinabakal nindang pagsadiri. An siisay man na ipinabakal bilang oripon, mapuli sa sadiri niyang pamilya.


text:
An taon na ini magigin sarong taon nin pag-ogma para sa saindo; dai kamo magtanom, ni mag-ani kan trigo na nagsadiring magtalubo sa saindong oma, ni magguno kan ubas sa saindong ubasan na dai nindo inataman.


text:
An bilog na taon na iyan magigin banal para saindo; an kakakanon sana nindo iyo an mga bunga kan saindong mga daga na dai nindo inataman.


text:
Kaya kun kamo nagpapabakal kan saindong daga sa kapwa nindo Israelita o kun kamo an nagbabakal nin daga, magbarakalan kamo sa matanos na paagi.


text:
Ipapabakal an daga sa kantidad na sosog sa bilang kan mga taon na an daga pwedeng magbunga bago umabot an masunod na Taon nin Katalingkasan.


text:
Kun dakul an bilang kan mga taon, halangkaw man an halaga, alagad kun nagkapira na sanang taon, magigin hababa an kantidad kaiyan, huli ta an ipinapabakal iyo an bilang kan pamumunga kan daga.


text:
Dai nindo pagdayaon an kapwa nindo Israelita, kundi magkaigwa kamo nin takot sa Dios; huli ta ako an Kagurangnan na saindong Dios.


text:
“Kaya kuyogon nindo an sakong mga togon asin otobon nindo an sakong mga pagboot tanganing matoninong kamong mag-erok sa daga.


text:
An daga mamumunga, asin mapapasaindo an gabos na boot nindong kakanon, patin matoninong kamong mag-eerok sa daga.


text:
“Alagad kun igwa saindo nin maghapot, ‘Ano an satong kakakanon sa laog kan ikapitong taon, kun kita dai pwedeng magtanom asin magtipon kan bunga nin satong oma?’


text:
Bebendisyonan ko an daga sa ikaanom na taon tanganing mamunga iyan kan kakakanon nindo para sa tolong taon.


text:
Magtatanom kamo sa saindong oma sa ikawalong taon, alagad an kakakanon nindo iyo idtong inani nindo kan ikaanom na taon asin padagos kamong magkakakan kaiyan sagkod na mag-ani kamo kan itinanom nindo sa taon na iyan.


text:
“Dai nindo pwedeng ipabakal an saindong daga na an kondisyon kan kabakalan sagkod na lamang, huli ta bako nindong sadiri iyan; sadiri ko iyan, asin siring kamo sa mga dayuhan na nakikihimanwa sako.


text:
“Kaya kun ipabakal an sarong daga, dapat na midbidon kan mabakal an deretso nin pagbalukat kaiyan saiya kan nagpabakal.


text:
Kun magin dukha an sarong Israelita asin mapiritan siya na ipabakal an saiyang daga, an pinakaharani niyang kadugo iyo an mabalukat kaiyan.


text:
Kun an sarong lalaki mayo nin kadugo na mabalukat kan pagrogaring dangan magin mayaman siya ngapit asin pwede na niyang balukaton an saiyang daga,


text:
kaipuhan bayadan niya an nakabakal kan maninigong kantidad para sa mga taon na natatada pa bago umabot an masunod na Taon nin Katalingkasan, na iyo an talaan na panahon na ipupuli man sana saiya an daga minsan dai niya iyan balukaton.


text:
Alagad kun kulang an kwartang pambalukat niya, an daga padagos na masasadirihan kan nakabakal sagkod na umabot an masunod na Taon nin Katalingkasan na iyo an panahon nin pagbalik kan daga sa dating kagsadiri kaiyan.


text:
“Kun an ipinabakal nin sarong lalaki sarong harong na nasa laog kan syudad na nakukudalan, an nagpabakal igwa nin deretso na balukaton iyan sa laog nin sarong taon poon kan aldaw nin pagpabakal.


text:
Kun dai niya iyan mabalukat sa laog kan taon na iyan, mawawaraan siya kan deretso nin pagbalukat; an harong magigin permanenteng pagsadiri kan nakabakal asin kapagarakian niya. Dai na iyan ibabalik saiya sa Taon nin Katalingkasan.


text:
Alagad an mga harong na nasa luwas kan nakukudalan na syudad mimidbidon na arog sa mga oma; an dating kagsadiri kaiyan igwa nin deretsong balukaton giraray iyan asin ibabalik iyan saiya sa Taon nin Katalingkasan kun dai niya nabalukat.


text:
Alagad an mga Levita igwa nin deretsong balukaton ano man na oras an saindang pagsadiri na yaon sa syudad na itinao sainda.


text:
Kun ipinabakal nin sarong Levita an saiyang harong na yaon sa saro kan mga syudad na itinao sainda asin dai niya iyan nabalukat, sa Taon nin Katalingkasan, ibabalik iyan saiya kan nakabakal, huli ta an mga harong na pagsadiri kan mga Levita sa saindang mga syudad, pamana sainda kan banwaan nin Israel sagkod lamang.


text:
Alagad an mga dagang pasabsaban sa palibot kan mga syudad kan mga Levita dai pwedeng ipabakal; sadiri ninda iyan sagkod lamang.


text:
“Kun magin dukha an kapwa nindo Israelita na nag-eerok sa harani nindo asin dai na niya kayang buhayon an saiyang sadiri, dapat na tawan nindo siya kan kaipuhan niya sa buhay, tanganing padagos siyang mamuhay sa kaibahan nindo, arog sa sarong dayuhan o nakikihimanwa.


text:
Dai kamo maghagad nin tubo kun siya mag-utang, kundi matakot kamo sa Dios tanganing an kapwa nindo Israelita padagos na mamuhay harani saindo.


text:
Ako an Kagurangnan na saindong Dios, na kuminua saindo hale sa daga nin Egipto tanganing itao saindo an daga nin Canaan asin tanganing ako an magin Dios nindo.


text:
“Kun an kapwa nindo Israelita na nag-eerok sa harani nindo magin dukha, asin ipabakal saindo an saiyang sadiri bilang oripon, dai nindo siya pagpalingkodon na arog sa sarong oripon.


text:
Mag-eerok siya sa kaibahan nindo bilang sarong parapatandan na sorogoon o sarong nakikihimanwa. Maglilingkod siya saindo sagkod na umabot an masunod na Taon nin Katalingkasan.


text:
Pag-abot kan panahon na iyan, babayaan niya kamo asin ipag-iiba niya an saiyang mga aki tanganing magpuli sa saiyang pamilya saka sa pagsadiri kan saiyang mga ginikanan.


text:
An banwaan nin Israel iyo an mga oripon ko, asin ako an kuminua sainda sa Egipto; dai sinda dapat ipabakal bilang mga oripon.


text:
Pwede man nindong bakalon an mga aki kan mga dayuhan na nakikihimanwa saindo. An siring na mga aki na namundag sa saindong daga pwedeng magin pagsadiri nindo.


text:
Pwede nindo sindang ipamana sa saindong mga aking lalaki, na saindang paglilingkodan sa bilog nindang buhay. Alagad dai nanggad nindo pag-apihon an kapwa nindo Israelita.


text:
“Halimbawa nagyaman an sarong dayuhan o an sarong nakikihimanwa saindo, mantang an sarong Israelita nagin dukha asin ipinabakal niya an saiyang sadiri duman sa dayuhan o sa nakikihimanwa saindo o sa sarong kaayon kan pamilya kan dayuhan.


text:
Maski nabakal na siya, igwa pa siya nin deretso na balukaton. Pwede siyang balukaton kan saro sa mga tugang niya


text:
o kan saiyang tiyo o kan saiyang primo o kan saro niyang kadugo na kaayon sa saiyang pamilya; o kun magyaman siya, siya na mismo an mabalukat sa sadiri niya.


text:
Makikiolay siya sa nagbakal saiya, asin bibilangon nindang duwa an mga taon poon kan ipabakal niya an saiyang sadiri sagkod sa masunod na Taon nin Katalingkasan. Dapat pag-olayan ninda an maninigong kantidad para sa saiyang katalingkasan sosog sa ibinabayad sa sarong nagpapatandan.


text:
Kun dai pa siya makatalingkas huli sa mga nasambit na paagi, papatalingkason siya asin an saiyang mga aki sa masunod na Taon nin Katalingkasan.


text:
An sarong Israelita dai pwedeng magin oripon sagkod lamang, huli ta an banwaan nin Israel iyo an sakong oripon. Ako an nagkua sainda sa Egipto. Ako an Kagurangnan na saindong Dios.”


text:
Nagtaram an Kagurangnan, “Dai kamo maggibo nin mga ladawan o magpatindog nin mga estatwa, o hariging gapo o inukitan na mga gapo tanganing saindong sambahon. Ako an Kagurangnan na saindong Dios.


text:
Otobon nindo an sakuyang mga Sabbath asin galangan nindo an lugar na pinagsasambahan sako. Ako an Kagurangnan.


text:
papadarahan ko kamo nin uran sa tamang panahon tanganing magtao nin ani an daga asin mamunga an mga kahoy.


text:
Magigin dakul an saindong aanihon, kaya mantang nag-aani pa kamo kan saindong trigo maabot na an panahon na maguno kamo kan ubas asin mantang nagguguno pa kamo kan ubas, maabot na an panahon nin pagsabwag nin trigo. Mapapasaindo an gabos na boot nindong kakanon asin mamumuhay kamong matoninong sa saindong daga.


text:
“Tatawan ko nin katoninongan an daga asin magkakatorog kamo na dai matatakot sa kiisay man. Hahaleon ko an mga maringis na hayop sa daga asin dai na diyan magkakaigwa nin ralaban.


text:
Magigin dakul an saindong aanihon kaya magkakakan kamo nin trigo na haloy na nindong sinaray, asin itatapok nindo an natada kan huring pag-ani tanganing ikalaog nindo an bagong inani.


text:
Ako an Kagurangnan na saindong Dios, na nagkua saindo hale sa Egipto tanganing dai na kamo magin mga oripon. Binari ko na an saindong sakal asin pinalakaw ko kamo na daing sukat ikasopog.”


text:
Kun sayumahan nindo an sakuyang mga togon asin kaongisan nindo an sakuyang mga pagboot saka talikodan an sakong tipan,


text:
papadusahan ko kamo. Papadarahan ko kamo nin kasakitan—mga helang na dai nararahay asin kalentura na mabuta saindo saka magpapahalipot kan saindong buhay. Magtatanom kamo, alagad dai iyan makakatabang saindo huli ta an saindong mga kaiwal iyo an makakan kan bunga kaiyan.


text:
Lalabanan ko kamo, kaya madadaog kamo, asin an mga anggot saindo iyo an mahade saindo; madulag kamo maski mayo nin naglalamag saindo.


text:
“Kun pakatapos kaiyan, dai man giraray kamo magkuyog sako, dadagdagan ko an padusa saindo nin pitong beses huli kan saindong mga kasalan.


text:
Babarion ko an kapaabaw-abawan kan saindong kapangyarihan; dai magkakaigwa nin uran asin magigin mamara saka matagas siring sa lansang an saindong daga.


text:
Masasayang an gabos nindong paghihingowa huli ta dai magkakaigwa nin ani an saindong daga; dai man mamumunga an mga kahoy.


text:
“Kun padagos kamong magtalikod asin dai magdangog sako, dadagdagan ko pa nin pitong beses an saindong padusa huli kan saindong mga kasalan.


text:
Papadarahan ko kamo nin mga maringis na hayop na magadan kan saindong kaakian, asin makakan kan saindong mga ataman na hayop tanganing kadikit na sana an matada saindo kaya mayo na nin maglalakaw sa saindong mga dalan.


text:
ako na mismo an maatubang saindo asin papadusahan ko kamo nin pito pang beses kagabat ki sa mga enot na padusa.


text:
Dadarahan ko kamo nin gera huli sa pagtalikod nindo sa satong tipan, asin kun magdurulag kamo pasiring sa saindong mga syudad, papadarahan ko kamo nin mga helang na mayong karahayan, dangan mapipiritan kamong magsuko sa saindong mga kaiwal.


text:
Hahaleon ko an ginigikanan kan saindong pagkakan, kaya saro sanang pogon an magagamit nin sampolong babae tanganing lutoan kan gabos nindang tinapay. Irarasyon ninda iyan asin pakatapos nindong magkakan, dai man giraray kamo mababasog.


text:
sa sakong labi-labing kaanggotan, ako na an maatubang saindo asin papadusahan ko kamo nin pito pang beses kagabat ki sa mga naenot na padusa.


text:
Raraoton ko an mga lugar na saindong pinagsasambahan sa kabubuldan, gagabaon ko an mga altar nin insenso, dangan itatapok ko an saindong mga bangkay sa ibabaw kan tumba nindong mga dios-dios. Sa kaanggotan,


text:
raraoton ko an saindong mga syudad, kaiba kan mga lugar na saindong pinagsasambahan, asin dai ko aakoon an saindong mga atang.


text:
Raraoton ko nanggad an saindong daga kaya ngangalasan kan saindong mga kaiwal na masakop kaiyan an siring na kamugtakan.


text:
Dadarahan ko kamo nin gera, asin iwawarak ko kamo sa mga dayuhan na daga. Mababayaan an sadiri nindong daga dangan magkakagaraba an saindong mga syudad.


text:
Dangan makakamtan kan daga an mga taon nin pahingalo na dai nindo ikinatao; mayo nin maataman kan daga asin mahihingaloan iyan mantang bihag kamo sa mga daga kan saindong mga kaiwal.


text:
“Gigibohon kong magkaigwa nin dakulang takot an mga nagkabirihag saindo kaya maski an hinghing kan sarong dahon na hinahayop nin doros makakapadulag na saindo. Madulag kamo na garo linalamag sa gera, asin matutumba kamo maski mayo man nin kaiwal sa harani nindo.


text:
Madadasmagan nindo an saindong kaiba asin matutumba kamo maski mayo man nin naglalamag saindo. Dai kamo makakalaban sa saindong mga kaiwal.


text:
An nagkapira saindo na matatadang buhay sa daga kan saindong mga kaiwal, orog na maghahalipot an buhay huli kan saindong mga kasalan saka kan kasalan nin saindong mga ginikanan.


text:
“Alagad ikukumpisal kan saindong mga kapagarakian an saindang mga kasalan saka an kasalan kan saindang mga ginikanan na nagsuhay asin nagtumang sako,


text:
kaya tinalikodan ko sinda asin ipinadarang mga bihag sa daga kan saindang mga kaiwal. Alagad kun magpakumbaba an saindong kapagarakian asin mabayadan na ninda an padusa kan saindang mga kasalan,


text:
gigiromdomon ko an sakong tipan ki Jacob, ki Isaac asin ki Abraham. Babagohon ko an sakong panuga na tatawan nin daga an sakong banwaan.


text:
Alagad kaipuhan haleon ngona sinda sa daga tanganing mahingaloan iyan asin tanganing mabayadan ninda an padusa sa pagsuhay kan sakong mga togon saka mga pagboot.


text:
Alagad maski idtoon sinda sa daga kan saindang mga kaiwal, dai ko nanggad sinda papabayaan o gagadanon, huli ta pagsuway iyan sa tipan ko sainda, asin ako an Kagurangnan na saindang Dios.


text:
Babagohon ko an tipan na sakuyang ginibo sa saindang mga ginikanan kan ipahiling ko sa gabos na nasyon an sakong kapangyarihan sa pagpaluwas sa sakong banwaan hale sa Egipto tanganing ako, an Kagurangnan, magin saindang Dios.”


text:
Iyo ini an mga togon asin mga pagboot na itinao nin Kagurangnan ki Moises duman sa Bukid nin Sinai para sa banwaan nin Israel.


text:
an minasunod na pagsusundon para sa banwaan nin Israel. Kun an sarong tawo idinusay sa Kagurangnan bilang panuga, magigin talingkas an tawong iyan sa paagi nin pagbayad kan maninigong kantidad,


text:
sosog sa kinaugalean na timbang kan Tabernakulo na iyo an minasunod: –kun lalaki, poon sa beynte sagkod sa sesentang taon an edad: singkwentang pedaso nin plata –kun babae, poon sa beynte sagkod sa sesentang taon an edad: treyntang pedaso nin plata –kun aking lalaki, poon sa lima sagkod sa beynteng taon an edad: beynteng pedaso nin plata –kun aking babae, poon sa lima sagkod sa beynteng taon an edad: sampolong pedaso nin plata –kun aking lalaki, na an edad hababa sa limang taon: limang pedaso nin plata –kun aking babae, na an edad hababa sa limang taon: tolong pedaso nin plata –kun lalaki, na an edad sesenta paitaas: kinseng pedaso nin plata –kun babae, na an edad sesenta paitaas: sampolong pedaso nin plata


text:
Kun an nanugang lalaki sarong dukha asin dai makakabayad kan maninigong kantidad, dadarahon niya an ipinanugang tawo sa padi, asin ini an matao saiya nin mas hababang kantidad, sosog sa kakayahan niya sa pagbayad.


text:
Kun sarong hayop na maninigong idolot an ipinanuga sa Kagurangnan, banal iyan, siring man an lambang regalo sa Kagurangnan,


text:
asin dai pwedeng ribayan nin ibang hayop. Kun gibohon an pagribay, an ipinanugang hayop saka an iriribay pagsadiri nin Kagurangnan.


text:
Alagad kun an ipinanuga sarong maating hayop na dai maninigong idolot sa Kagurangnan, an hayop dadarahon sa padi kan tawong nanuga


text:
asin an padi an masabi kan maninigong kantidad para sa hayop sosog sa karahayan o karatan kaiyan, asin an kantidad na sinabi saiya iyo an babayadan.


text:
Kun boot na tuboson an hayop, an nanuga magbabayad kan kantidad na sinabi kan padi dangan madagdag siya nin beynte porsyento.


text:
Kun idinusay nin sarong tawo an saiyang harong sa Kagurangnan, pepresyohan iyan kan padi sosog sa klase asin pagkagibo; an presyong iyan dai na maliliwat.


text:
Kun boot tuboson an harong kan nagdusay kaiyan, babayadan niya an kantidad na sinabi kan padi dangan madagdag siya nin beynte porsyento.


text:
Kun an idinusay sa Kagurangnan sarong parte kan saiyang daga, pepresyohan iyan kan padi sosog sa kadakulan kan banhi na itinatanom diyan; an beynteng kilo nin banhi babayadan nin sampolong pedaso nin plata.


text:
Kun an daga idinusay pakatapos pa sana kan Taon nin Katalingkasan, an bilog na kantidad kaiyan iyo an babayadan.


text:
Alagad kun idinusay an daga pakalihis nin nagkapirang taon pakatapos kan Taon nin Katalingkasan, kukwentahon kan padi an kantidad kan daga sosog sa bilang kan natatadang mga taon bago umabot an masunod na Taon nin Katalingkasan, asin pepresyohan iyan nin hababang kantidad.


text:
Kun an daga boot tuboson kan nagdusay, babayadan niya an kantidad dangan madagdag siya nin beynte porsyento.


text:
Kun ipabakal niya sa iba an oma na dai pa niya natubos sa Kagurangnan, mawawara saiya an deretso nin pagtubos kaiyan.


text:
Sa masunod na Taon nin Katalingkasan an oma magigin permanenteng pagsadiri nin Kagurangnan; masasadirihan iyan kan mga padi.


text:
pepresyohan iyan kan padi sosog sa bilang kan mga taon bago umabot an masunod na Taon nin Katalingkasan, asin kaipuhan bayadan kan tawong iyan an kantidad sa aldaw man sanang iyan; an kwartang kabakalan sadiri nin Kagurangnan.


text:
An matuang baka o karnero o kanding sadiri nang dati nin Kagurangnan kaya mayo nin siisay man na magdolot kaiyan saiya bilang boluntad na dolot.


text:
An matua kan sarong maating hayop pwedeng tuboson sa kinaugalean na kantidad asin dadagdagan nin beynte porsyento. Kun dai iyan tuboson, ipapabakal iyan sa kinaugalean na kantidad.


text:
Alagad mayo nin siisay man na pwedeng magpabakal o magtubos kan ano man na idinusay na sa Kagurangnan, tawo man o hayop o daga. Sagkod pa man pagsadiri iyan nin Kagurangnan.


text:
An ikasampolong parte kan gabos na bunga kan daga, trigo man o bunga nin kahoy, pagsadiri nin Kagurangnan.


text:
Kun boot nin sarong tawo na tuboson iyan, mabayad siya kan kinaugalean na kantidad asin madagdag nin beynte porsyento.


text:
Dai pwedeng laenon kan kagsadiri an mga hayop tanganing an mapili para sa Kagurangnan iyo idtong mga hayop na maluya. Dai siya pwedeng magribay. Kun gibohon niya iyan, an riniribayan sagkod an iriribay magigin pagsadiri nin Kagurangnan asin dai na pwedeng tuboson.


text:
Iyo ini an mga pagboot na itinao nin Kagurangnan ki Moises duman sa Bukid nin Sinai para sa banwaan nin Israel.


text:
Kan enot na aldaw kan ikaduwang bulan kan ikaduwang taon pakahale kan banwaan nin Israel sa Egipto, nagtaram an Kagurangnan ki Moises sa Tabernakulo duman sa Desyerto nin Sinai:


text:
“Sensohon nindo ni Aaron an bilog na komunidad nin Israel sosog sa saindang mga kamaganakan asin mga pamilya. Ilista nindo an ngaran kan lambang lalaki


text:
Iyo ini an ngaran kan mga lalaki, na mga lider sa saindang mga tribu, na pinili hale sa saindang komunidad para sa trabahong ini: Tribu Pamayo kan Kamaganakan Ruben si Elizur na aking lalaki ni Sedeur Simeon si Selumiel na aking lalaki ni Zurisaddai Juda si Nason na aking lalaki ni Amminadab Issakar si Netanel na aking lalaki ni Zuar Zabulon si Eliab na aking lalaki ni Helon Efraim si Elisama na aking lalaki ni Ammihud Manases si Gamaliel na aking lalaki ni Pedazur Benjamin si Abidan na aking lalaki ni Gideoni; Dan si Ahiezer na aking lalaki ni Ammisaddai Aser si Pagiel na aking lalaki ni Okran Gad si Eliasaf na aking lalaki ni Deuel Neftali si Ahira na aking lalaki ni Enan.


text:
Sa tabang kan mga lalaking ini, tinipon ni Moises saka ni Aaron an bilog na komunidad sa enot na aldaw kan ikaduwang bulan, asin binilang ninda an gabos na tawo sosog sa saindang mga kamaganakan sagkod pamilya. An ngaran kan gabos na lalaki na beynteng taon an edad paitaas binilang ninda asin ilinista


text:
An ngaran kan mga lalaking beynteng taon an edad paitaas, na maninigong maglingkod sa hukbo, ilinista sosog sa saindang kamaganakan asin pamilya, magpoon sa tribu ni Ruben na matuang aking lalaki ni Jacob. Ini an kabilogan na bilang kan lambang tribu: Tribu Bilang Ruben kwarenta y seis mil kinyentos Simeon singkwenta y nuebe mil tres syentos Gad kwarenta y singko mil seis syentos singkwenta Juda setenta y kwatro mil seis syentos Issakar singkwenta y kwatro mil kwatro syentos Zabulon singkwenta y syete mil kwatro syentos Efraim kwarenta mil kinyentos Manases treynta y dos mil dos syentos Benjamin treynta y singko mil kwatro syentos Dan sesenta y dos mil syete syentos Aser kwarenta y uno mil kinyentos Neftali singkwenta y tres mil kwatro syentos An kabilogan na bilang minaabot sa seis syentos tres mil kinyentos singkwenta.


text:
kundi gibohon mo sindang paraataman kan Tabernakulo asin kan mga kagamitan kaini; sinda an madara kan Tabernakulo sagkod kan mga kagamitan kaiyan, maglilingkod diyan patin makampo sa palibot kaiyan.


text:
Kun maliwat kamo nin kampo, an mga Levita an matangkas kan Tabernakulo asin matugdok kaiyan sa bagong lugar. An magrani sa Tabernakulo pwera sainda, gagadanon.


text:
Itutugdok kan ibang mga Israelita an saindang mga tolda, an lambang saro sosog sa saiyang tribu, sa tamang kampo asin sa irarom kan sadiring bandera.


text:
Alagad an mga Levita makampo sa palibot kan Tabernakulo sa pagbantay kaiyan, tanganing mayo nin makadolok diyan na magigin dahelan kan pagkaanggot ko sa bilog na komunidad nin Israel.”


text:
An lambang Israelita makampo sa irarom kan bandera kan saiyang dibisyon asin kan bandera kan saiyang kamaganakan. Itutugdok ninda an kampo sa palibot asin paatubang sa Tabernakulo.


text:
An mga grupo na nasa irarom kan bandera kan dibisyon ni Juda makampo sa parteng sirangan, sa irarom kan saindang mga lider, siring sa minasunod: Tribu Lider Bilang Juda si Nason na aking lalaki ni Amminadab setenta y kwatro mil seis syentos Issakar si Netanel na aking lalaki ni Zuar singkwenta y kwatro mil kwatro syentos Zabulon si Eliab na aking lalaki ni Helon singkwenta y syete mil kwatro syentos An kabilogan na bilang kan dibisyon ni Juda minaabot sa syento otsenta y seis mil kwatro syentos. Sinda an enot na malakaw.


text:
An mga grupo na nasa irarom kan bandera kan dibisyon ni Ruben makampo sa parteng habagat, sa irarom kan saindang mga lider, siring sa minasunod: Tribu Lider Bilang Ruben si Elizur na aking lalaki ni Sedeur kwarenta y seis mil kinyentos Simeon si Selumiel na aking lalaki ni Zurisaddai singkwenta y nuebe mil tres syentos Gad si Eliasaf na aking lalaki ni Deuel kwarenta y singko mil seis syentos singkwenta An kabilogan na bilang kan dibisyon ni Ruben minaabot sa syento singkwenta y uno mil kwatro syentos singkwenta. Sinda an ikaduwang malakaw.


text:
Dangan sa pagultanan kan enot na duwang dibisyon saka kan duwang nasa hurihan, malakaw an mga Levita dara an Tabernakulo. Kun ano an kamugtakan kan mga dibisyon sa saindang pagkampo, siring man an magigin orden ninda sa paglakaw. An lambang dibisyon nagsusunod sa saiyang bandera.


text:
An mga grupo na nasa irarom kan bandera kan dibisyon ni Efraim makampo sa parteng solnopan, sa irarom kan saindang mga lider, siring sa minasunod: Tribu Lider Bilang Efraim si Elisama na aking lalaki ni Ammihud kwarenta mil kinyentos Manases si Gamaliel na aking lalaki ni Pedazur treynta y dos mil dos syentos Benjamin si Abidan na aking lalaki ni Gideoni treynta y singko mil kwatro syentos An kabilogan na bilang kan dibisyon ni Efraim minaabot sa syento otso mil syen, asin sinda an ikatolong malakaw.


text:
An mga grupo na nasa irarom kan bandera kan dibisyon ni Dan makampo sa parteng Amihan, sa irarom kan saindang mga lider, siring sa minasunod: Tribu Lider Bilang Dan si Ahiezer na aking lalaki ni Ammisaddai sesenta y dos mil syete syentos Aser si Pagiel na aking lalaki ni Okran kwarenta y uno mil kinyentos Neftali si Ahira na aking lalaki ni Enan singkwenta y tres mil kwatro syentos An kabilogan na bilang kan dibisyon ni Dan minaabot sa syento singkwenta y syete mil seis syentos, asin sinda an huring malakaw.


text:
An kabilogan na bilang kan banwaan nin Israel minaabot sa seis syentos tres mil kinyentos singkwenta. Nakalista sinda sa mga dibisyon sosog sa saindang grupo.


text:
Alagad dai kaayon an mga Levita kan sensohon an Israel siring sa ipinagboot nin Kagurangnan ki Moises.


text:
Kaya ginibo kan banwaan nin Israel an gabos na pagboot nin Kagurangnan ki Moises. Nagkampo sinda, an lambang saro sa irarom kan saiyang sadiring bandera, asin naglakaw sinda, an lambang saro kaibahan kan saiyang sadiring kamaganakan.


text:
Iyo ini an pamilya ni Aaron saka ni Moises kan magtaram an Kagurangnan ki Moises duman sa Bukid nin Sinai.


text:
Si Aaron igwa nin apat na aking lalaki na iyo si Nadab, an matua, si Abihu, si Eleazar, dangan si Itamar.


text:
Alagad nagadan si Nadab saka si Abihu kan magdolot sinda sa Kagurangnan nin bakong banal na kalayo duman sa Desyerto nin Sinai. Dai sinda nin mga aki, kaya naglingkod bilang mga padi si Eleazar asin si Itamar sagkod na buhay pa si Aaron na saindang ama.


text:
Gigibohon ninda an mga trabaho para sa Tabernakulo, para sa mga padi saka para sa bilog na komunidad.


text:
Sinda an mangangataman kan mga kagamitan sa Tabernakulo asin maotob kan mga katongdan para sa mga Israelita.


text:
Si Aaron asin an saiyang mga aki iyo an italaga mong maglingkod bilang mga padi; an siisay pa man na maggibo kan katongdan na iyan gagadanon.”


text:
“Sakuya na ngunyan an mga Levita. Kan gadanon ko an gabos na matuang aking lalaki kan mga Egipcio, kinonsagra ko para sakuya an lambang matuang aking lalaki kan mga Israelita asin an lambang matuang ogbon na lalaki kan lambang hayop. Ngunyan, embes na sadirihon ko an mga matuang aking lalaki nin Israel, isinalihid ko an mga Levita; mapapasako sinda. Ako an Kagurangnan.”


text:
na bilangon an mga Levita sosog sa saindang kamaganakan saka pamilya dangan ilista an gabos na lalaki na sarong bulan an edad paitaas.


text:
Tolo an aking lalaki ni Levi: si Gerson, Kohat, asin si Merari, na mga ginikanan kan mga kamaganakan na nagdadara kan saindang mga ngaran. Duwa an aking lalaki ni Gerson: si Libni asin si Simei; apat an aking lalaki ni Kohat: si Amram, Izar, Hebron, asin si Uzziel; duwa an aking lalaki ni Merari: si Mali asin si Musi. Sinda an mga ginikanan kan mga pamilya na nagdadara kan saindang mga ngaran.


text:
An saindang bilang sosog sa pagsenso sa mga lalaki, na sarong bulan an edad paitaas, uminabot sa syete mil kinyentos.


text:
Sinda an mga mamamahala kan Tabernakulo, kan pang-irarom asin pang-ibabaw na tahob kaiyan, kan kurtinang panlipod sa pintoan kan Tabernakulo,


text:
kan mga kurtina sa patyo na nasa palibot kan Tabernakulo saka kan altar, asin kan kurtinang panlipod sa pintoan kan patyo. Sainda an gabos na trabaho na may kinaaraman sa mga bagay na ini.


text:
An saindang bilang, sosog sa pagsenso sa mga lalaki, na sarong bulan an edad paitaas, uminabot sa otso mil seis syentos.


text:
Sinda an mamamahala kan Kaban nin Tipan, kan lamesa, kan kandelero, kan mga altar, sagkod kan mga kasangkapan na ginagamit kan mga padi sa Banal na Lugar, patin kan kurtinang panlipod sa pintoan kan Kabanal-banaleng lugar. Sainda an gabos na trabaho na may kinaaraman sa mga bagay na ini.


text:
Si Eleazar na aking lalaki ni Aaron iyo an magigin pamayo kan mga Levita. Siya an mamamahala sa mga tawong may katongdan sa Banal na Lugar.


text:
An saindang bilang sosog sa pagsenso sa mga lalaki, na sarong bulan an edad paitaas uminabot sa seis mil dos syentos.


text:
An kamaganakan na ini makampo sa parteng amihan kan Tabernakulo, asin an magigin pamayo ninda iyo si Zuriel na aking lalaki ni Abihail.


text:
An itinao saindang trabaho iyo an pag-ataman kan mga tabla kan Tabernakulo, kan mga trabisanyo, mga harigi, mga patungtongan, mga kawit asin mga siningsing. Sinda an mangangataman kan mga iyan.


text:
Mamangnohon man ninda an mga harigi, mga patungtongan, mga taldok saka mga lubid kan panluwas na patyo.


text:
Si Moises saka si Aaron asin an mga aki kaini iyo an makampo sa parteng sirangan, sa atubangan kan Tabernakulo. Sinda an mamamahala sa gigibohon na mga seremonya sa laog kan Tabernakulo para sa banwaan nin Israel. Pwera sainda, an siisay man na maggibo kaiyan gagadanon.


text:
An bilang kan gabos na lalaking Levita, na sarong bulan an edad paitaas, na ilinista ni Moises sosog sa saindang kamaganakan, asin sosog sa pagboot nin Kagurangnan uminabot sa beynte y dos mil.


text:
Nagtaram an Kagurangnan ki Moises, “Ilista mo an ngaran kan mga matuang lalaki sa bilog na Israel, na sarong bulan an edad paitaas.


text:
Dangan kukuahon mo an mga Levita para sakuya bilang kasalihid kan mga matuang lalaki kan banwaan nin Israel. Ako an Kagurangnan! Kukuahon mo man an mga hayop kan mga Levita bilang kasalihid kan mga matuang hayop kan banwaan nin Israel.”


text:
na sarong bulan an edad paitaas, asin an bilang kan gabos uminabot sa beynte y dos mil dos syentos setenta y tres.


text:
“Laenon mo an mga Levita bilang kasalihid kan mga matuang lalaki nin Israel, siring man an mga hayop kan mga Levita bilang kasalihid kan mga panganay na hayop kan mga Israelita; mapapasako an mga Levita.


text:
Huli ta an mga panganay na lalaki kan Israel sobra nin dos syentos setenta y tres ki sa mga Levita, kaipuhan ipatubos mo an sobrang mga aki.


text:
Limang pedaso na plata an pantubos para sa lambang saro, sosog sa kinaugalean na timbang kan Tabernakulo,


text:
magpoon sa edad na treynta sagkod sa singkwentang taon, na gabos maninigong maglingkod sa Tabernakulo.


text:
Itinao nin Kagurangnan ki Moises an minasunod na mga katukdoan. Sa panahon na mahale na an mga Israelita sa saindang pinagkakampohan, malaog sa Tabernakulo si Aaron saka an saiyang mga aki; hahaleon ninda an panlipod na kurtina sa atubang kan Kaban nin Tipan dangan itatahob ninda iyan sa Kaban.


text:
An Kaban tatahoban ninda nin anit nin kanding dangan ibibiklad ninda sa ibabaw kaiyan an sarong telang anas asul. Dangan isusurok ninda an mga pasanan.


text:
Sa ibabaw kan lamesa para sa tinapay na dolot sa Kagurangnan, ibibiklad ninda an sarong telang asul dangan ibubugtak ninda digdi an mga plato, an mga mangko para sa insenso saka dolot, asin an mga tapayan para sa dolot na alak patin an danay na tinapay.


text:
Sa ibabaw kan mga kagamitan na iyan, ibibiklad ninda an sarong pulang tela, dangan papatoson nin anit nin kanding. Pakatapos isusurok ninda an mga pasanan.


text:
Makua sinda nin sarong telang asul, dangan tatahoban ninda an kandelero, kaiba an mga ilaw, mga pansipit, mga bandehado saka an gabos na lalagan kan lana nin oliba.


text:
An kandelero asin an gabos na kagamitan kaiyan papatoson ninda nin sarong anit nin kanding dangan ibubugtak ninda sa sarong lalagan.


text:
An altar na bulawan bibikladan ninda nin sarong telang asul asin papatoson nin sarong anit nin kanding. Pakatapos, isusurok ninda an mga pasanan.


text:
An gabos na kasangkapan na ginagamit sa Banal na Lugar kukuahon ninda dangan ibubugtak sa sarong asul na tela. Dangan papatoson ninda iyan sa anit nin kanding asin ibubugtak sa sarong lalagan.


text:
Pakatapos, ibubugtak ninda sa ibabaw kaiyan an gabos na kasangkapan na ginagamit sa paglilingkod sa altar: an mga bugtakan nin baga, an mga pansipit, mga pala saka mga palanggana. Papatoson ninda iyan nin sarong anit nin kanding dangan isusurok ninda an mga pasanan.


text:
Kun mahale na sinda sa saindang pinagkakampohan pakatapos na mapatos ni Aaron saka kan saiyang mga aki an mga kagamitan sa Tabernakulo, madolok an kamaganakan ni Kohat tanganing darahon an mga sagradong bagay. Alagad dai ninda dapat dutaan an mga iyan tanganing dai sinda magadan. Iyo iyan an magigin katongdan kan kamaganakan ni Kohat kun liniliwat an Tabernakulo.


text:
Si Eleazar na aking lalaki ni Aaron na padi iyo an magmamangno kan lana para sa mga ilawan, kan insenso, kan dolot na pagkakan asin kan panlahid na lana. Siya an mamamahala sa Tabernakulo asin sa gabos na kagamitan diyan.


text:
na magadan huli sa pagdolok ninda sa mga sagradong kagamitan. Tanganing dai iyan mangyari, itutukdo sainda ni Aaron saka kan mga aki niya, kun ano an saindang mga gigibohon asin kun ano an saindang dadarahon.


text:
Alagad dai sinda maglaog tanganing maghiling kan mga banal na bagay maski sa kadikit na panahon, huli ta magagadan sinda.”


text:
kan mga kurtina kan Tabernakulo, kan tolda, asin kan mga pantahob kaiyan na gibo sa mga anit nin kordero saka kanding, kan panlipod na kurtina para sa pintoan,


text:
kan mga kurtina asin kan mga lubid para sa patyo na nasa palibot kan Tabernakulo sagkod kan altar, kan panlipod na kurtina para sa pintoan kan patyo asin kan gabos na kagamitan sa pagpatindog kaiyan. Sainda an gabos na trabaho na may kinaaraman sa mga bagay na iyan.


text:
Sa pamamahala ni Moises, itutukdo ni Aaron saka kan saiyang mga aki an gabos na dadarahon asin an gabos na gigibohon kan kamaganakan ni Gerson.


text:
Iyo ini an magigin katongdan kan kamaganakan ni Gerson sa Tabernakulo; gigibohon ninda iyan sa pamamahala ni Itamar na aking lalaki ni Aaron na padi.


text:
Tinaraman nin Kagurangnan si Moises na sensohon an Levitang kamaganakan ni Merari sosog sa ginikanan nindang pamilya,


text:
An katongdan ninda iyo an pagdara kan mga tabla, mga trabisanyo, mga harigi, saka mga patungtongan kan Tabernakulo,


text:
kan mga harigi, mga patungtongan, mga taldok saka mga lubid kan patyo, kaiba an mga kagamitan sa pagpatindog kaiyan. An lambang saro magmamangno kan mga bagay na itinalaan saiya tanganing darahon.


text:
Iyo ini an magigin katongdan kan kamaganakan ni Merari sa Tabernakulo; gigibohon ninda iyan sa pamamahala ni Itamar na aking lalaki ni Aaron na padi.


text:
Sa pagsunod kan pagboot nin Kagurangnan, ginibo ni Moises, ni Aaron, asin kan mga lider kan komunidad an pagsenso sa tolong Levitang kamaganakan ni Kohat, Gerson, asin Merari. Ginibo ninda ini sosog sa pamilyang ginikanan kan mga Levita asin ilinista ninda an mga lalaking nag-eedad nin treynta sagkod singkwentang taon na maninigong maglingkod sa Tabernakulo, siring sa minasunod: Kamaganakan Bilang Kohat dos mil syete syentos singkwenta Gerson dos mil seis syentos treynta Merari tres mil dos syentos An kabilogan na bilang kan Levitang kamaganakan uminabot sa otso mil kinyentos otsenta.


text:
Sosog sa pagboot nin Kagurangnan, an lambang saro, ilinista ni Moises, asin tinawan nin katongdan sa paglingkod o pagdara.


text:
“Pagbotan mo an mga Israelita na iluwas sa kampo an gabos na may nakakatakot na helang sa kublit, an mga pinag-aawasan asin an mga maati sosog sa Katogonan, patin an gabos na nagin maati huli sa pagduta sa sarong gadan.


text:
Iluwas nindo sinda, babae man o lalaki, tanganing dai ninda madigtaan an kampo na pinag-eerokan ko kaiba an sakong banwaan.”


text:
an minasunod na mga katukdoan para sa mga Israelita. Kun dai magin maimbod sa Kagurangnan an siisay man, lalaki man o babae, asin makaginibo nin maraot sa saiyang kapwa,


text:
ikukumpisal niya an ginibong kasalan, dangan matao siya kan bilog na kabayadan kaiyan sa saiyang pinagkasalaan kaiba an dagdag na beynte porsyento.


text:
Alagad kun nagadan an pinagkasalaan asin mayo siya nin kadugo na pwedeng tawan kan kabayadan, itatao iyan sa Kagurangnan para sa mga padi, kaiba an lalaking karnero na idodolot kan nagkasala bilang pantubos sa saiyang kasalan.


text:
na itao an minasunod na mga katukdoan sa mga Israelita. Kun magpasambay an sarong babae, asin dai ini aram kan saiyang agom, dangan mayo nin nakaisi kan kasalan huli ta minsan totoong nagpasambay an babae, alagad mayo nin katibayan laban saiya asin dai siya nadakop sa akto; kun mag-imon an agom na lalaki asin magduda na nagpasambay an saiyang agom; o kun mag-imon an lalaki minsan dai totoong nagpasambay an saiyang agom;


text:
sa arin man na kaso, dadarahon kan lalaki an saiyang agom sa padi. Dadarahon man niya an dolot para sa saiyang agom—sarong kilo nin arinang sebada. Dai niya iyan uulaan nin lana, ni bubugtakan nin insenso, huli ta iyan dolot nin pag-imon, sarong dolot tanganing aramon an katotoohan.


text:
Pakatapos, lalaogan niya nin banal na tubig an sarong dalipay na mangko, makua siya nin alpog sa salog kan Tabernakulo asin isasalak sa tubig.


text:
Papalugayon niya an buhok kan babae asin ibubugtak niya an dolot na arina sa mga kamot kaini, dangan kakapotan kan padi an mangko nin mapait na tubig na nagdadara nin maldisyon.


text:
An babae papasumpaon kan padi. Masabi an padi, “Kun dai ka nagpasambay, dai ka maano kan maldisyon na dara kan tubig na ini.


text:
gibohon ka logod nin Kagurangnan na sarong maldisyon sa saimong banwaan huli sa pagkunkon kan saimong kinabuhay asin sa pagbutog kan saimong tulak.


text:
Lumaog logod sa saimong tulak an tubig na ini tanganing pabutogon iyan asin pakunkunon an saimong kinabuhay.” Masimbag an babae: “Minauyon ako; gibohon logod iyan nin Kagurangnan.”


text:
Dangan isusurat kan padi an mga maldisyon na ini sa sarong libro asin paparaon niya ini kan mapait na tubig.


text:
Dangan mahakbot siya nin sarong gugom kan arina bilang sarong dolot na giromdom, asin tututongon niya sa altar. Pakatapos, papainomon niya kan tubig an babae.


text:
Kun nagpasambay siya, makakamate siya nin grabeng kulog huli kan tubig; makunkon an saiyang kinabuhay asin mabutog an saiyang tulak. An babae magigin sarong maldisyon sa saiyang banwaan.


text:
Iyo ini an pagboot manongod sa mga pag-imon, kun an sarong babae nagpasambay minsan nasa irarom siya kan kapangyarihan kan saiyang agom,


text:
o kun mag-imon an lalaki sa saiyang agom; papatindogon an babae sa atubangan kan altar, asin gigibohon kan padi an gabos na pagboot na ini.


text:
na itao an minasunod na mga katukdoan sa mga Israelita. Kun an sarong lalaki o sarong babae manuga na magigin saro siyang Nazireo asin lalaenon niya an saiyang sadiri sa Kagurangnan,


text:
dai siya mag-iinom nin arak o nin ano man na maisog na inomon. Dai siya mainom nin arak hale sa duga kan mga ubas asin dai siya makakan nin ubas o pasas.


text:
Sa bilog na panahon nin saiyang pagigin Nazireo, dai siya makakan nin anoman na gikan sa poon nin ubas, maski kan ubak o pisog kaini.


text:
Sa bilog na panahon kan saiyang pagigin Nazireo, dai niya puputolan an saiyang buhok, ni aahiton an saiyang barabas. Nabubugkos siya kan panuga sa bilog na panahon na nagdusay siya kan saiyang buhay sa Kagurangnan asin papahalabaon niya an saiyang buhok saka barabas.


text:
maski ini saiyang ama, ina, tugang na lalaki o babae. An saiyang buhok iyo an tanda kan saiyang pagdusay kan saiyang buhay sa Dios, kaya dai niya dapat pagdigtaan an sadiri huli sa pagrani sa gadan.


text:
Kun may panaling magadan sa kataed niya asin huli kaiyan naatian an saiyang konsagradong buhok, aarison niya iyan pakalihis nin pitong aldaw, sa aldaw nin saiyang paglinig.


text:
Sa ikawalong aldaw madara siya sa padi nin duwang salampati o duwang agbaan sa may pintoan kan Tabernakulo.


text:
An sarong gamgam idodolot kan padi bilang dolot para sa kasalan asin an saro bilang tinutong na atang, tanganing gibohon an pagtubos saiya, huli ta nagkasala siya kan makaduta siya sa gadan. Sa aldaw na iyan, makokonsagra niya giraray an saiyang buhok.


text:
Idudusay niya giraray an saiyang sadiri sa Kagurangnan bilang sarong Nazireo. An mga naenot na aldaw dai ibibilang, huli ta nadigtaan an konsagrado niyang buhok. Bilang pantubos sa kasalan, madara siya nin sarong kordero na sangtaon pa sana an edad.


text:
Iyo ini an togon manongod sa sarong Nazireo na nakatapos na kan saiyang panuga. Maduman siya sa pintoan kan Tabernakulo


text:
asin madolot siya sa Kagurangnan nin tolong hayop na mayo nin kaninan—sarong lalaking kordero na sarong taon pa sana bilang tinutong na atang, sarong babaeng kordero na sarong taon pa sana bilang dolot para sa kasalan, asin sarong lalaking karnero bilang dolot para sa katoninongan.


text:
Laen pa kaiyan, madolot siya nin sarong basket nin tinapay na mayo nin lebadura: mahihibog na tinapay na gibo sa arinang sinalakan nin lana nin oliba, asin maninipis na biskwit na linahidan nin lana nin oliba, kaiba an dolot na pagkakan asin dolot na inomon.


text:
Ini gabos dadarahon kan padi sa atubangan nin Kagurangnan asin idodolot niya an dolot para sa kasalan saka an tinutong na atang.


text:
Idodolot niya sa Kagurangnan an lalaking karnero bilang dolot para sa katoninongan, kaiba an basket nin tinapay na mayo nin lebadura, an dolot na pagkakan asin an dolot na inomon.


text:
Aarison kan Nazireo an saiyang buhok sa may pintoan kan Tabernakulo, asin ibubugtak niya iyan sa kalayo na tinututongan kan dolot para sa katoninongan.


text:
Kukuahon kan padi an linabonan na abaga kan karnero, kaiba an sarong tinapay asin sarong biskwit hale sa basket, dangan ibubugtak sa mga kamot kan Nazireo.


text:
Pakatapos, an mga ini idodolot kan padi sa Kagurangnan bilang espesyal na regalo; an mga ini iyo an banal na kahirasan kan padi, kaiba an daghan saka bitis kan karnero. Kun magibo na ini, pwede nang uminom nin arak an Nazireo.


text:
Iyo ini an pagsusundon manongod sa mga Nazireo; alagad kun an sarong Nazireo nanunuga nin sobra sa hinahagad kan saiyang panuga, kaipuhan gibohon niya iyan.


text:
na sabihan si Aaron saka an mga aking lalaki kaini na gamiton an minasunod na mga tataramon sa pagbendisyon kan banwaan nin Israel:


text:
Nagtaram an Kagurangnan, “Kun sambiton ninda an sakong ngaran bilang sarong bendisyon sa banwaan nin Israel, bebendisyonan ko sinda.”


text:
Kan aldaw na mapatindog ni Moises an Tabernakulo, linahidan niya asin kinonsagra iyan; linahidan man niya dangan kinonsagra an mga kasangkapan kan Tabernakulo, an altar asin an mga kagamitan kaiyan.


text:
An mga lider nin Israel, na mga pamayo kan saindang mga kamaganakan asin nagtarabang sa pagkua kan senso,


text:
nagdara kan saindang mga dolot sa Kagurangnan: anom na kareta saka doseng torong baka, sarong kareta para sa lambang duwang lider asin sarong torong baka para sa lambang lider.


text:
“Akoon mo an saindang mga dolot na gagamiton para sa paglingkod sa Tabernakulo. Itao mo an mga dolot na iyan sa mga Levita sosog sa saindang katongdan.”


text:
asin an apat na kareta saka an walong torong baka itinao niya sa mga aki ni Merari. An gabos nindang trabaho gigibohon ninda sa pamamahala ni Itamar na aking lalaki ni Aaron na padi.


text:
Dai niya tinawan nin ano man an mga aki ni Kohat huli ta an katongdan na itinao sainda iyo an pangataman kan mga sagradong bagay na kaipuhan pasanon ninda.


text:
Nagdara man an mga lider nin mga dolot tanganing selebraron an pagkonsagra kan altar. Kan andam na sinda sa pagdara kan saindang mga dolot sa altar,


text:
nagtaram an Kagurangnan ki Moises, “Aroaldaw, saro sana sa mga lider an madolot para sa pagkonsagra kan altar.”


text:
Ini an orden kan aroaldaw nindang pagdara kan saindang mga dolot: Sa enot na aldaw, si Nason na aking lalaki ni Amminadab asin lider kan tribu ni Juda; sa ikaduwang aldaw, si Netanel na aking lalaki ni Zuar asin lider kan tribu ni Issakar; sa ikatolong aldaw, si Eliab na aking lalaki ni Helon asin lider kan tribu ni Zabulon; sa ikaapat na aldaw, si Elizur na aking lalaki ni Sedeur asin lider kan tribu ni Ruben; sa ikalimang aldaw, si Selumiel na aking lalaki ni Zurisaddai asin lider kan tribu ni Simeon; sa ikaanom na aldaw, si Eliasaf na aking lalaki ni Deuel asin lider kan tribu ni Gad; sa ikapitong aldaw, si Elisama na aking lalaki ni Ammihud asin lider kan tribu ni Efraim; sa ikawalong aldaw, si Gamaliel na aking lalaki ni Pedazur asin lider kan tribu ni Manases; sa ikasiyam na aldaw, si Abidan na aking lalaki ni Gideoni asin lider kan tribu ni Benjamin; sa ikasampolong aldaw, si Ahiezer na aking lalaki ni Ammisaddai asin lider kan tribu ni Dan; sa ikaonseng aldaw, si Pagiel na aking lalaki ni Okran asin lider kan tribu ni Aser; sa ikadoseng aldaw, si Ahira na aking lalaki ni Enan asin lider kan tribu ni Neftali. Parareho an darang mga dolot kan lambang saro: sarong platang mangko na sarong kilo may kabanga an timbang; sarong platang palanggana na otso syentos gramos an timbang, sosog sa kinaugalean na timbang kan Tabernakulo na parehong pano nin arinang sinalakan nin lana bilang dolot na pagkakan; sarong bulawan na plato na syento dyes gramos an timbang, asin pano nin insenso; sarong torilyong baka, sarong lalaking karnero saka sarong kordero na sangtaon an edad bilang tinutong na atang; sarong kanding bilang dolot para sa kasalan; duwang torong baka, limang lalaking karnero, limang kanding dangan limang kordero na manangtaon an edad bilang dolot para sa katoninongan.


text:
Iyo ini an mga dolot na dara kan doseng lider nin Israel, kan konsagrahon an altar: –doseng platang mangko asin doseng platang palanggana, na an kabilogan na timbang uminabot sa beynte y syete kilos, seis syentos gramos. –doseng bulawan na platong an kabilogan na timbang uminabot sa sarong kilo may treynta y dos gramos asin pano nin insenso –doseng torilyong baka, doseng lalaking karnero asin doseng kordero na manangtaon an edad bilang mga tinutong na atang, kaiba an mga dolot na pagkakan –doseng kanding bilang dolot para sa kasalan –beynte y kwatrong torong baka, sesentang lalaking karnero, sesentang kanding, sesentang kordero na manangtaon an edad bilang dolot para sa katoninongan


text:
Kan maglaog si Moises sa Tabernakulo tanganing makipag-olay sa Kagurangnan, nadangog niya an Kagurangnan na nagtataram saiya hale sa ibabaw kan takop kan Kaban nin Tipan, sa tahaw kan duwang kerubin na nasa ibabaw kan Kaban nin Tipan.


text:
“Sabihan mo si Aaron na pagbugtak niya kan mga ilawan sa kandelero, kaipuhan magliwanag an mga iyan pasiring sa atubangan.”


text:
Ginibo ini ni Aaron; ibinugtak niya an mga ilawan sa kandelero tanganing maliwanagan an nasa atubangan kan kandelero siring sa ipinagboot nin Kagurangnan ki Moises.


text:
An kandelero gibo sa pinulpog na bulawan, magpoon sa ibaba sagkod sa itaas sosog sa aarogan na ipinahiling nin Kagurangnan ki Moises.


text:
Ini an gibohon mo sa paglinig sainda: wirikan mo sinda kan tubig na panlinig dangan aarisan ninda an saindang bilog na hawak, lalabahan an saindang mga gubing, asin magigin malinig na sinda.


text:
Pakatapos, padarahon mo sinda nin torilyong baka, kaiba an dolot na pagkakan na arinang sinalakan nin lana; makua ka man nin sarong torong baka bilang dolot para sa kasalan.


text:
Tiponon mo an bilog na komunidad nin Israel dangan patindogon mo an mga Levita sa atubang kan Tabernakulo.


text:
asin an mga ini itatalaga ni Aaron bilang espesyal na regalo kan mga Israelita tanganing maglingkod sa sako.


text:
Pakatapos, ibubugtak kan mga Levita an saindang mga kamot sa payo kan duwang torong baka; an saro idodolot mo para sa kasalan asin an saro bilang tinutong na atang, tanganing gibohon an pagtubos sa mga Levita.


text:
“Konsagrahon mo para sako an mga Levita bilang espesyal na regalo, asin italaga mo sinda na mga katabang ni Aaron sagkod kan mga aki niya.


text:
Kinua ko sinda bilang kasalihid kan mga matuang lalaki kan mga Israelita; sakuya sana nanggad sinda.


text:
An matua kan banwaan nin Israel sadiri ko, tawo man o hayop; kinonsagra ko sinda para sako kan aldaw na gadanon ko an gabos na matua sa daga nin Egipto.


text:
asin itinatao ko sinda ki Aaron saka sa mga aki niya, bilang sarong regalo na gikan sa mga Israelita, tanganing maglingkod sa Tabernakulo para sa banwaan nin Israel, asin tanganing ikalikay an mga Israelita sa maraot na mangyayari kun magrani sinda sa Banal na Lugar.”


text:
Kaya an mga Levita kinonsagra ni Moises, ni Aaron asin kan bilog na banwaan nin Israel, sosog sa pagboot nin Kagurangnan ki Moises.


text:
Lininigan kan mga Levita an saindang mga sadiri sa saindang mga kasalan asin linabahan ninda an saindang mga gubing. Itinalaga sinda ni Aaron bilang sarong espesyal na regalo sa Kagurangnan, asin ginibo niya an dolot para sa kasalan, tanganing linigan an mga Levita.


text:
Sinunod kan mga tawo an gabos na ipinagboot nin Kagurangnan ki Moises manongod sa mga Levita. Pakatapos, ginibo kan mga Levita an saindang katongdan sa Tabernakulo bilang mga katabang ni Aaron sagkod kan mga aki niya.


text:
Pakatapos, pwede niyang tabangan an kapwa niya Levita alagad dai na siya magibo kan dati niyang trabaho. Iyan an saimong gigibohon sa pagtao sa mga Levita kan saindang mga katongdan.”


text:
Kan enot na bulan kan ikaduwang taon pakahale kan mga Israelita sa Egipto, nagtaram an Kagurangnan ki Moises sa Desyerto nin Sinai,


text:
“Sabihan mo an mga Israelita na selebraron an Paskwa sa talaan na panahon, pagsinarom kan ikakatorseng aldaw kan bulan na iyan sosog sa gabos na pagsusundon.”


text:
asin ginibo ninda iyan kan magsinarom na an ikakatorseng aldaw kan enot na bulan, duman sa Desyerto nin Sinai. An gabos ginibo kan mga Israelita sosog sa pagboot nin Kagurangnan ki Moises.


text:
Alagad igwa nin nagkapirang mga lalaking maati huli sa pakaduta sa gadan, asin dai sinda nakaselebrar kan Paskwa kan aldaw na idto. Nagdolok sinda ki Moises asin ki Aaron


text:
dangan nagsabi, “Maati kami huli sa pakaduta sa gadan, alagad tadaw ta pagbabawalan kaming magdara kan dolot sa Kagurangnan sa talaan na panahon kaiba kan ibang mga Israelita?”


text:
Nagsimbag si Moises, “Maghalat kamo ta dadangogon ko kun ano an ipagboboot nin Kagurangnan manongod saindo.”


text:
“Sabihan mo an mga Israelita na an siisay man saindo o sa saindong kapagarakian na nagin maati huli sa pakaduta sa gadan o kaya nagbabaklay sa harayong lugar, alagad boot magselebrar kan Paskwa,


text:
na tinutugotan na magselebrar kaiyan pakalihis nin sarong bulan. Andamon nindo an korderong Pangpaskwa sa ikaduwang bulan, pagsinarom kan ikakatorseng aldaw. Kakakanon nindo an kordero kaiba kan mga tinapay na mayo nin lebadura saka mapait na gulay.


text:
Dai kamo magtada nin pagkakan para sa masunod na aldaw, asin dai nindo pagbarian nin tolang an kordero. Selebraron nindo an Paskwa sosog sa gabos na pagsusundon.


text:
Alagad kun an tawong malinig asin dai nasa pagbaklay, magpabaya kan pagselebrar kan Paskwa, dai na siya ibibilang na kaayon sa sakuyang banwaan, huli ta dai niya idinolot sa talaan na panahon an dolot sa sako. Magdudusa an tawong iyan huli kan saiyang kasalan.


text:
“Kun an sarong dayuhan na nakikihimanwa saindo boot magselebrar kan Paskwa, kaipuhan gibohon niya iyan sosog sa gabos na pagsusundon. An pagboot na ini para sa gabos, Israelita man o dayuhan.”


text:
Kan aldaw na itinindog an Tabernakulo, nagdatong an sarong panganoron asin tinahoban an Tabernakulo. Sa banggi, an panganoron garo kalayo.


text:
Kun minaitaas an panganoron, minapadagos sa paglakaw an mga Israelita asin minakampo sinda sa lugar na iniibabaan kaiyan.


text:
Sa pagboot nin Kagurangnan, minalakaw an mga Israelita, asin sa pagboot niya minaontok sinda. Sa gabos na aldaw na an panganoron nasa ibabaw kan Tabernakulo dai sinda minapadagos sa pagbaklay.


text:
Kun nahahaloy an panganoron sa ibabaw kan Tabernakulo, kinukuyog kan mga Israelita an Kagurangnan asin dai sinda minalakaw.


text:
Iyo man iyan an saindang ginigibo kun an panganoron nagkapirang aldaw sana sa ibabaw kan Tabernakulo; sa pagboot nin Kagurangnan dai sinda minahale sa kampo, asin sa pagboot nin Kagurangnan minapadagos sinda sa pagbaklay.


text:
Kun minsan, an panganoron minatahob sana magpoon sa hapon sagkod sa aga; pag-itaas kaiyan pagkaaga, minapadagos na sinda. Ano man na oras na minaitaas an panganoron, aldaw man o banggi, minalakaw sinda.


text:
Minsan iyan duwang aldaw sana, sarong bulan, sarong taon o labi pa, mantang an panganoron nasa ibabaw kan Tabernakulo dai sinda minapadagos; minalakaw sana sinda kun minaitaas na an panganoron.


text:
Minaontok sinda asin minapadagos sa pagbaklay sa pagkuyog kan mga pagboot na itinao nin Kagurangnan sa paagi ni Moises.


text:
“Gumibo ka nin duwang trompeta sa pinulpog na plata, na gagamiton mo sa pag-apod kan mga tawo tanganing magtiripon asin tanganing magpadagos sa pagbaklay.


text:
Kun patanogon iyan nin ikaduwang beses, malakaw an mga tribung nakakampo sa habagat, kaya papatanogon an trompeta bilang alarma kun mapadagos sa pagbaklay,


text:
An mga trompeta papatanogon kan mga pading aki ni Aaron. “An minasunod na pagsusundon kaipuhan otobon sa gabos na panahon.


text:
Kun kamo makigera sa mga kaiwal na nagsalakay saindo sa sadiri nindong daga, patanogon nindo an mga trompeta bilang alarma, tanganing ako, an Kagurangnan na saindong Dios, an matabang saindo asin maligtas sa saindo.


text:
Siring man sa aldaw nin kaogmahan, sa itinalaan na mga pyesta asin sa enot na aldaw kan lambang bulan, papatanogon nindo an mga trompeta kun idodolot na nindo an saindong mga tinutong na atang asin an saindong dolot para sa katoninongan. Dangan tatabangan ko kamo. Ako an Kagurangnan na saindong Dios.”


text:
Kan ikabeynteng aldaw kan ikaduwang bulan sa ikaduwang taon, magpoon kan maghale sinda sa Egipto, uminitaas hale sa ibabaw kan Tabernakulo an panganoron.


text:
Kaya naghale sa Sinai an mga Israelita asin nagpadagos sa pagbaklay. An panganoron nag-ontok sa kalangtadan nin Paran.


text:
asin sa lambang pagbaklay ninda, an nangengenot iyo an nasa irarom kan bandera kan dibisyon na pinapamayohan kan tribu ni Juda na an lider iyo si Nason na aki ni Amminadab.


text:
Masunod an mga kamaganakan ni Gerson asin ni Merari na mga paradara kan Tabernakulo, pakatangkas kaiyan.


text:
An masunod iyo an mga nasa irarom kan bandera kan dibisyon na pinamamayohan kan tribu ni Ruben na an lider iyo si Elizur na aki ni Sedeur.


text:
Masunod an mga Levitang kamaganakan ni Kohat na dara an mga sagradong bagay. Pag-abot ninda sa bagong kampo, napatindog na an Tabernakulo.


text:
Masunod an nasa irarom kan bandera kan dibisyon na pinamamayohan kan tribu ni Efraim na an lider iyo si Elisama na aki ni Ammihud.


text:
An nasa irarom kan bandera kan dibisyon na pinamamayohan kan tribu ni Dan, na iyo an nasa hurihan asin iyo an panlikod na bantay kan gabos na dibisyon, iyo an huring malakaw, sa pamamayo ni Ahiezer na aki ni Ammisaddai.


text:
Sinabihan ni Moises an saiyang bayaw na si Hobab na aki kan panugangan niyang si Jetro na Midianita, “Maduman na kami sa lugar na ipinanugang itatao samo nin Kagurangnan. Nanuga siya na tatawan nin mauswag na pamumuhay an Israel kaya umiba ka samo asin hihirasan mi ika kan biyayang samong makakamtan.”


text:
Nagsabi si Moises, “Nakikimaherak ako na dai mo kami pagbayaan. Aram mo kun saen kami pwedeng magkampo duman sa kalangtadan, asin pwede mo kaming giyahan.


text:
Pakahale kan mga Israelita sa Sinai, an banal na bukid, tolong aldaw sindang naglakaw. Naenot sainda an Kaban nin Tipan nin Kagurangnan tanganing maghanap nin lugar na saindang mapapahingaloan.


text:
Kun ilalakaw na an Kaban nin Tipan minasabi si Moises, “Pagtindog, O Kagurangnan; magkawararak logod an saimong mga kaiwal asin magdurulag an mga anggot saimo!”


text:
Kun minaontok na an Kaban nin Tipan, minasabi si Moises, “Pagbalik, O Kagurangnan, sa ribo-ribong pamilya nin Israel.”


text:
Nagpoon pagreklamo sa Kagurangnan an mga Israelita manongod kan saindang mga kasakitan. Kan nadangog sinda nin Kagurangnan, naanggot siya asin pinadarahan niya sinda nin kalayo. Nasulo an nagkapira sainda saka an sarong poro kan kampo.


text:
Igwa nin mga dayuhan na nagbabaklay kaiba kan mga Israelita. An mga dayuhan nagkaigwa nin sobrang pagmawot na makakakan nin karne asin maski an mga Israelita nagpoon man magreklamo, “Kun igwa kutana kita nin makakakan na karne!


text:
Sa Egipto daing bayad kitang nagkakan nin sira. Duman igwa kita nin mga pipino, melon, sibulyas asin mga bawang.


text:
Kun banggi, minahugpa iyan sa kampo kaiba kan ambon. Pagkaaga, pinupurot iyan kan mga Israelita, ginigiling o binabayo tanganing magin arina, dangan linalabonan asin ginigibong tinapay. An namit kaiyan garo tinapay na sinalakan nin lana nin oliba.)


text:
Nadangog ni Moises an reklamo kan gabos na tawo na nakatindog sa pintoan kan saindang mga tolda. Naanggot nin marahay an Kagurangnan, kaya namondo si Moises.


text:
Nagsabi si Moises sa Kagurangnan, “Tadaw ta maraot an pagtratar mo sako? Tano ta dai mo ako nawilihan? An mga tawong ini sarong pasanon na magabat nin marahay. Tadaw ta ibinugtak mo sinda sako?


text:
Ipinangidam ko daw sinda? Ako daw an nangaki sainda tanganing taraman mo ako na kilikon ko sinda, siring kan pagkilik sa sarong aki na nagsososo, pasiring sa daga na ipinanuga mo sa saindang magurang?


text:
Saen ako makua nin karne na ipapakakan sainda gabos? Padagos sinda sa paghibi sa paghagad nin karne.


text:
An mga tawong ini sarong pasanon na magabat nin marahay para sako; dai ko sinda madadara na ako sanang saro!


text:
Kun iyan an gigibohon mo, maherak ka sako asin gadanon mo na ako tanganing dai na ako magtios kan saimong pasakit.”


text:
Tinaraman nin Kagurangnan si Moises, “Pumili ka nin setentang mga gurang sa Israel, idtong minimidbid na mga lider kan komunidad. Darahon mo sinda sako sa Tabernakulo, asin sabihan mo sinda na magtindog sa kataed mo.


text:
Mahilig ako dangan makikiolay saimo duman. Kukuahon ko an ibang espiritu na itinao ko saimo asin itatao ko sainda tanganing makatabang sinda sa pag-otob mo sa saimong katongdan para sa mga tawong ini; dangan dai ka na magsosolo sa pag-otob kaiyan.


text:
Sabihan mo an mga tawo na maglinig sinda para sa aga asin makakan na sinda nin karne. Nagreklamo sinda asin naghapot kun siisay an matao sainda nin karne. Nagsabi pa sinda na mas marahay an saindang buhay sa Egipto. Kaya tatawan ko sinda nin karne dangan makakan sinda.


text:
kundi para sa sambulan, sagkod na magluwas iyan sa saindang dungo dangan mauyam sinda. Ini an mangyayari huli ta isinikwal ninda ako na kaiba ninda asin nagsabi sinda na marahay pang dai na sinda naghale sa Egipto.”


text:
Nagsimbag si Moises, “An bilang kan mga tawong kairiba ko minaabot sa seis syentos mil, asin nagtaram ka na tatawan mo sinda nin karne na makakakan ninda sa laog nin sambulan!


text:
May magkanigo daw na baka saka karnero na bubunoon tanganing magkanigo sainda? Kun madakop an gabos na sira sa dagat, magkanigo daw iyan sainda?”


text:
Tinaraman nin Kagurangnan si Moises, “Igwa daw nin kasagkoran an sakong kapangyarihan? Mahihiling mo ngunyan kun mangyayari an sakong itinaram o dai!”


text:
Kaya nagluwas si Moises asin ibinareta sa mga tawo an itinaram nin Kagurangnan. Nagpili siya nin setentang mga lider asin pinatindog sa palibot kan Tabernakulo.


text:
Dangan naghilig sa panganoron an Kagurangnan asin kinaolay si Moises. Kinua nin Kagurangnan an ibang espiritu na itinao niya ki Moises asin itinao sa setentang mga lider. Kan maghilig sainda an espiritu, nagpoon sindang magpropesiya siring sa mga propeta, alagad dai iyan nahaloy.


text:
Kan oras na iyan nawalat sa kampo si Eldad saka si Medad, duwang lalaki na kairiba man sa setenta. Alagad minsan dai sinda nagduman sa Tabernakulo, naghilig man sainda an espiritu asin nagpropesiya sinda duman sa kampo.


text:
Huli kaini, nagsabi si Josue na aki ni Nun, asin katabang ni Moises magpoon kan siya hoben pa, “Kagurangnan kong Moises, paontokon mo sinda!”


text:
Nagsimbag si Moises, “Nagmamakulog ka daw sako? Tawan logod nin Kagurangnan kan saiyang espiritu an gabos na tawo asin gibohon na propeta sinda gabos!”


text:
An Kagurangnan nagpadara nin doros na may darang mga pugo hale sa dagat, asin an mga iyan nagralayog sa langkaw na kulang sa sarong metro hale sa daga. Naghurugpa an mga pugo sa kampo asin sa mga lugar sa palibot kaiyan, dakul na kilometro an kahiwasan pasiring sa gabos na direksyon.


text:
Kaya nandakop nin mga pugo an mga Israelita kan aldaw asin kan bangging idto patin kan suminunod pang aldaw; dai makulang sa sangribong kilo an nadakop kan lambang saro. Binalad ninda an mga pugo sa palibot kan kampo.


text:
Alagad dai pa ngani ninda nauubos an karne, naanggot na sainda an Kagurangnan asin nagdara siya sainda nin peste.


text:
Kaya an lugar nginaranan Kibrot-Hattaava huli ta duman ninda ilinubong an mga tawong nagin sobra an pagmawot sa karne.


text:
Olay ninda, “Nagtaram daw an Kagurangnan sa paagi sana nanggad ni Moises? Bakong nagtaram man siya sa paagi nyato?” Nadangog nin Kagurangnan an saindang sinabi. (


text:
Biglang nagtaram an Kagurangnan ki Moises, ki Aaron asin ki Miriam, “Magduman kamong tolo sa Tabernakulo.” Nagduman sinda


text:
dangan naghilig an Kagurangnan sa sarong hariging panganoron, nagtindog sa pintoan kan Tabernakulo dangan inapod si Aaron asin si Miriam. Nagrani sinda,


text:
dangan nagtaram an Kagurangnan, “Dangoga nindo an sakong itataram! Kun may mga propeta saindo, minapahiling ako sainda sa mga bisyon, asin kinakaolay ko sinda sa mga pangatorogan.


text:
Alagad bakong siring an ginigibo ko ki Moises na sakong sorogoon; siya an pinaniwalaan ko kan sakong banwaan.


text:
Hampangan ko siyang kinakaolay, maliwanag kong itinataram saiya an gabos asin bako sa mga paokod; nahiling niya an sakong porma. Tadaw ta nangahas kamong magtaram laban sa sorogoon kong si Moises?”


text:
asin kan maghale sa Tabernakulo an panganoron, nalakop tolos an hawak ni Miriam kan nakakatakot na helang sa kublit asin nagputi siring sa ambon. Kan mahiling idto ni Aaron,


text:
nagtaram siya ki Moises, “Nakikimaherak ako saimo na dai mo kami pagpadusahan huli kan naginibo ming kalolongan asin kasalan.


text:
Dai mo siya pagpabayaan na makaarog sa sarong namundag na gadan, na an kabanga kan saiyang kublit mayo na.”


text:
Nagsimbag an Kagurangnan, “Kun linutaban siya sa lalawogon kan saiyang ama, bakong dadarahon niya an kasosopgan sa laog nin pitong aldaw? Pabayaan nindo siya sa luwas kan kampo sa laog nin pitong aldaw; pakatapos kaiyan pwede na siyang makalaog.”


text:
Kaya pitong aldaw si Miriam sa luwas kan kampo, asin dai nagpadagos sa pagbaklay an mga Israelita sagkod na dai siya nakalaog giraray.


text:
“Pumili ka nin sarong lider sa lambang tribu asin ipadara mo sinda bilang mga espiya tanganing magsiyasat sa daga nin Canaan, an dagang itatao ko sa banwaan nin Israel.”


text:
Nagkuyog si Moises asin hale sa kalangtadan nin Paran nagpadara siya nin mga lider. Iyo ini an mga ngaran ninda: Tribu Pamayo Ruben si Sammua na aking lalaki ni Zaccur Simeon si Safat na aking lalaki ni Hori Juda si Caleb na aking lalaki ni Jefunne Issakar si Igal na aking lalaki ni Jose Efraim si Oseas na aking lalaki ni Nun Benjamin si Palti na aking lalaki ni Rafu Zabulon si Gaddiel na aking lalaki ni Sodi Manases si Gaddi na aking lalaki ni Susi Dan si Ammiel na aking lalaki ni Gemalli Aser si Setur na aking lalaki ni Miguel Neftali si Nabi na aking lalaki ni Vofsi Gad si Geuel na aking lalaki ni Maki


text:
Sinda an mga espiya na ipinadara ni Moises tanganing magsiyasat kan daga. An ngaran ni Oseas na aki ni Nun rinibayan niya nin Josue.


text:
Kan palakawon na sinda ni Moises, nagsabi siya, “Hale digdi magduman kamo sa amihan pasiring sa habagat na parte kan daga nin Canaan asin magpadagos kamo sa mabulod na daga.


text:
Hilingon nindo kun ano an kamugtakan kan daga. Aramon nindo kun makokosog o maluluya an nag-eerok duman, asin kun dakul o dikit sinda.


text:
Hilingon nindo kun marahay o bako an daga na saindang pinag-eerokan asin kun nag-eerok sinda sa mga banwa na mayong kudal o sa mga syudad na nakukudalan.


text:
Hilingon nindo kun matubang o bako an daga; kun makahoy o bako. Pagmaisog kamo asin pagbalik nindo, magdara kamo nin nagkapirang prutas.” (Panahon kaidto nin paghinog kan ubas.)


text:
Kaya nagpasiring sa amihan an mga espiya asin siniyasat ninda an daga magpoon sa kalangtadan nin Zin sa parteng habagat sagkod sa Rehob, harani sa Dalan nin Hamat sa amihan.


text:
Nagduman ngona sinda sa habagat na parte kan daga nin Canaan dangan sa Hebron, saen nag-eerok an mga kamaganakan ni Ahiman, ni Sesai asin ni Talmai, an kapagarakian kan sarong rasa nin mga higante na inaapod Anakim. (Pinatindog an Hebron mga pitong taon bago mapatindog an Zoan sa Egipto.)


text:
Nakaabot sinda sa Kapantayan nin Escol, asin nagputol sinda duman nin sarong sanga nin ubas na igwa nin sarong pungot na huli sa kagabatan kaipuhan pagbuligan nin duwang tawo. Nagkua man sinda nin bunga kan granada asin higera. (


text:
An lugar na idto nginaranan Kapantayan nin Escol huli kan sarong pungot nin ubas na pinutol duman kan mga Israelita.)


text:
ki Moises, ki Aaron asin sa bilog na komunidad nin Israel duman sa Kades sa kalangtadan nin Paran. Inosip ninda an saindang nahiling dangan ipinahiling ninda an mga dara nindang prutas.


text:
Nagsabi sinda ki Moises, “Siniyasat mi an daga asin nahiling ming matubang idto; uya an mga prutas na kinua mi duman.


text:
Alagad mapangyari an mga nag-eerok duman. Darakula an saindang mga syudad sagkod matitibay an mga kudal. Laen pa kaiyan nahiling mi man an kapagarakian kan mga higante.


text:
An mga Amalekita nag-eerok sa habagat na parte kan daga nin Canaan; an mga Heteo, Jebuseo, asin Amoreo nag-eerok sa mabulod na daga, asin an mga Cananeo nag-eerok sa baybayon kan Dagat nin Mediteraneo dangan sa pangpang kan Salog nin Jordan.”


text:
Pinakaalo ni Caleb an mga tawo na nakapalibot ki Moises dangan nagsabi, “Salakayon na nyato ngunyan asin sakopon an daga; kaya tang sakopon idto.”


text:
Alagad nagsabi an mga lalaking kaibahan ni Caleb, “Dai ta pwedeng salakayon an mga tawong idto; mas makosog sinda ki sa sato.”


text:
Kaya pinalakop ninda sa mga Israelita an salang bareta manongod sa dagang siniyasat ninda. Olay ninda, “Hinahalon kan dagang siniyasat mi an mga nag-eerok duman. Haralangkaw an gabos na tawo na nahiling mi.


text:
Dangan nakahiling pa kami duman nin mga higante, an kapagarakian ni Anak. Sa paghiling mi, garo sana kami mga doron, asin arog man siguro kaiyan an paghona ninda samo.”


text:
Nagreklamo sinda ki Moises asin ki Aaron; olay ninda, “Marahay pang nagadan na kami duman sa Egipto o minsan digdi sa kalangtadan!


text:
Ano ta dadarahon pa kita nin Kagurangnan sa dagang idto? Magagadan kita sa gera asin mabibihag an satong mga agom sagkod mga aki. Bako daw na mas marahay na magbalik kita sa Egipto?”


text:
Huli sa kamondoan, ginisi ni Josue na aki ni Nun asin ni Caleb na aki ni Jefunne an saindang mga gubing. An duwang espiyang ini, na kaibahan kan mga nagsiyasat kan daga,


text:
Kun nawiwili sato an Kagurangnan dadarahon niya kita duman asin itatao niya sato an daga na mayaman sa gabos na bagay.


text:
Dai kamo magtumang sa Kagurangnan. Dai man kamo matakot sa mga nag-eerok duman huli ta madali ta sindang madaog. Kaiba ta an Kagurangnan asin nadaog na niya an mga dios-dios na nagsusurog sainda; kaya dai kamo matakot.”


text:
Boot kan bilog na komunidad na gapoon sinda sagkod na magadan, alagad biglang nahiling kan mga tawo sa Tabernakulo an kamurawayan nin Kagurangnan.


text:
Tinaraman nin Kagurangnan si Moises, “Sagkod nuarin ako isisikwal kan mga tawong ini? Sagkod nuarin sinda dai matubod sako minsan pinahilingan ko na sinda nin mga milagro?


text:
Papadarahan ko sinda nin peste. Tutunawon ko sinda asin gigibohon takang ama nin sarong dakulang nasyon na mas makosog ki sa sainda!”


text:
Alagad nagsabi si Moises sa Kagurangnan, “Kinua mo an mga tawong ini sa Egipto huli kan saimong kapangyarihan. Kun maaraman kan mga Egipcio na tinunaw mo an saimong banwaan,


text:
ipapamareta ninda iyan sa mga nag-eerok sa dagang ini. Nadangog na man kan mga tawong ini na kaiba mi ika, O Kagurangnan, na nahihiling ka kun minaontok an saimong panganoron sa tangod nyamo, asin kun aldaw nangengenot ka sa samo sa sarong harigi nin panganoron dangan kun banggi sa sarong harigi nin kalayo.


text:
na ginadan mo sa kalangtadan an saimong banwaan huli ta dai mo kayang darahon sinda sa dagang ipinanuga mo sainda.


text:
Kaya nakikimaherak ako na ipahiling mo samo an saimong kapangyarihan siring kan ipinanuga mo kan ika magtaram,


text:
‘Ako, an Kagurangnan, dai tolos naaanggot saka dakula sa pagkamoot, nagpapatawad kan kasalan patin kasombikalan. Alagad papadusahan ko an mga aki asin makoapo sagkod sa ikatolo patin ikaapat na henerasyon huli kan mga kasalan kan saindang mga magurang.’


text:
Nakikimaherak ako, patawada an kasalan kan mga tawong ini Kagurangnan, sosog sa saimong dakula asin danay na pagkamoot, siring kan pagpatawad mo sainda poon kan paghale ninda sa Egipto.”


text:
mayo nin mabubuhay sa mga tawong ini tanganing maglaog sa dagang idto. Nahiling ninda an sakong kamurawayan asin an mga milagrong ginibo ko sa Egipto saka sa kalangtadan, alagad dakul na beses ninda akong binalo asin dai ninda ako dinangog.


text:
Dai nanggad sinda makakalaog sa dagang ipinanuga ko sa saindang mga ginikanan. Mayo nin siisay sa mga nagsikwal sako na makakalaog duman.


text:
Alagad nalalaen sainda an sorogoon kong si Caleb; nagin maimbod siya sako. Huli kaini, dadarahon ko siya sa dagang siniyasat niya asin masasadirihan iyan kan saiyang mga kapagarakian.


text:
Alagad huli ta nag-eerok ngunyan sa kapantayan an mga Amalekita asin an mga Cananeo, sa aga, magbalik kamo sa kalangtadan sa direksyon kan Dagat na Pula.”


text:
“Sagkod nuarin maggugurumod-gumod tumang sako an mga maraot na tawong ini? Nadangog ko an saindang mga reklamo.


text:
Magagadan kamo asin an saindong mga bangkay magkakawararak digdi sa kalangtadan. Mayo nin siisay man sa mga nasenso, magpoon sa beynte an edad paitaas na naggurumodgumod tumang sako


text:
Alagad an saindong mga aki na sinabi nindong magigin mga bihag, iyo an dadarahon ko sa daga na sinayumahan nindo, asin maerok sinda duman.


text:
An saindong mga aki maglalagalag sa kalangtadan sa laog nin kwarentang taon asin magtitios sinda huli kan saindong mga kasalan sagkod na magadan an natatada saindo.


text:
Babayadan nindo an saindong kasalan sa laog nin kwarentang taon, sangtaon sa lambang aldaw kan kwarentang aldaw na ipinagsiyasat nindo kan daga. Maaaraman nanggad nindo an kahulogan kan pagtumang nindo sako!


text:
Minasumpa ako na gigibohon ko ini saindo, kamong mga maraot na tawo na nagkasararo tumang sako. An lambang saro saindo magagadan sa kalangtadan na ini. Ako, an Kagurangnan, an nagtaram.’”


text:
Kaya nagkagaradan sa peste na ipinadara nin Kagurangnan an mga espiya na sinugo ni Moises sa pagsiyasat kan daga, na nagbalik asin nagtao nin salang bareta na iyo an nagin dahelan kan pagreklamo kan mga Israelita.


text:
Pagkaaga, naglakaw sinda pasiring sa mabulod na daga tanganing salakayon idto. Nagsabi sinda, “Andam na kami ngunyan na magduman sa lugar na itinaram nin Kagurangnan. Inaako mi na kami nagkasala.”


text:
Alagad nagsabi si Moises, “Tadaw ta linalapas nindo ngunyan an pagboot nin Kagurangnan? Mayo nin marahay na mangyayari saindo.


text:
Sa oras na labanan nindo an mga Amalekita asin mga Cananeo, magagadan kamo; dai kamo iibahan nin Kagurangnan huli ta nagtalikod kamo saiya.”


text:
Alagad nagdagos sinda sa mabulod na daga maski dai ninda dara an Kaban nin Tipan asin dai nag-iba sainda si Moises.


text:
Sinalakay sinda kan mga Amalekita saka kan mga Cananeo na nag-eerok duman; dinaog sinda kan mga kaiwal asin linamag sagkod sa Horma.


text:
Pwede sindang magdolot sa Kagurangnan nin sarong torong baka o sarong lalaking karnero o sarong kordero o sarong kanding bilang tinutong na atang, o dolot sa pag-otob nin sarong panuga, o boluntad na dolot, o dolot kun panahon nin pyesta; an parong kan mga dolot na pagkakan na ini nakakawili sa Kagurangnan.


text:
An siisay man na magdara nin sarong kordero o sarong kanding bilang sarong tinutong na atang sa Kagurangnan, madara man nin sarong kilong arina na sinalakan nin sarong litrong lana nin oliba bilang dolot na pagkakan, asin sarong litrong arak.


text:
Kun sarong lalaking karnero an idodolot, iibahan iyan nin duwang kilong arina na sinalakan nin saro may kabangang litrong lana nin oliba bilang dolot na pagkakan,


text:
Kun idodolot sa Kagurangnan an sarong torong baka bilang sarong tinutong na atang, o dolot sa pag-otob nin sarong panuga, o dolot para sa katoninongan,


text:
iibahan iyan nin tolong kilong arina na sinalakan nin duwang litrong lana nin oliba bilang dolot na pagkakan


text:
Iyan an idodolot nindo kaiba kan lambang torong baka, lalaking karnero, lalaking kordero, o kanding.


text:
Gigibohon iyan nin lambang Israelita kun siya madolot nin dolot na pagkakan, na an parong nakakawili sa Kagurangnan.


text:
Siring man, kun sarong dayuhan na nakikihimanwa saindo o permanenteng nag-eerok sa kaibahan nindo an boot magdolot nin dolot na pagkakan na an parong nakakawili sa Kagurangnan, gigibohon man niya an ginigibo nindo.


text:
Sagkod lamang, saro sana an pagsusundon nindo asin kan mga dayuhan na nag-eerok sa kaibahan nindo. Sa atubangan nin Kagurangnan, kamo saka an mga dayuhan pareho sana;


text:
magkakaigwa nin saro sanang togon asin saro sanang pagsusundon para saindo saka para sa dayuhan na nag-eerok sa kaibahan nindo.


text:
Kun magkakan kamo kan pagkakan na gikan sa dagang idto, maglaen kamo nin pagkakan bilang dolot sa Kagurangnan.


text:
Kun magluto kamo nin tinapay, idodolot nindo sa Kagurangnan an enot na pedaso kan enot na tinapay na ginibo hale sa bagong aning trigo. Idodolot nindo iyan siring kan pagdolot nindo kan espesyal na regalo na kinukua nindo hale sa gininik na trigo.


text:
Sagkod lamang, an espesyal na regalong iyan itatao nindo sa Kagurangnan hale sa tinapay na linuto nindo.


text:
Halimbawa dai tuyong linapas kan sarong tawo an nagkapira sa mga pagboot na ini na itinao nin Kagurangnan ki Moises,


text:
asin halimbawa sa maabot na panahon dai kinuyog kan komunidad an gabos na pagboot nin Kagurangnan sa paagi ni Moises;


text:
kun an naginibong sala dai tinutuyo huli ta dai nin pakaisi an komunidad, an bilog na komunidad madolot nin sarong torilyong baka bilang sarong tinutong na atang na an parong nakakawili sa Kagurangnan, kaiba an maninigong dolot na pagkakan saka dolot na arak. Laen pa kaini, an komunidad madolot nin sarong lalaking kanding bilang dolot para sa kasalan.


text:
Gigibohon kan padi an seremonya nin paglinig para sa komunidad, dangan papatawadon sinda, huli ta an kasalan na naginibo ninda dai tinuyo, asin nagdara sinda nin dolot para sa kasalan bilang dolot na pagkakan sa Kagurangnan.


text:
Papatawadon an bilog na komunidad nin Israel asin an mga dayuhan na nag-eerok sa kaibahan ninda, huli ta an lambang saro sainda kadamay sa kasalan.


text:
Kun an sarong tawo dai tuyong magkasala, madolot siya nin sarong babaeng kanding na sangtaon an edad bilang dolot para sa kasalan.


text:
Sa atubangan nin Kagurangnan, gigibohon kan padi an seremonya nin paglinig tanganing linigan an tawo kan saiyang kasalan dangan papatawadon siya.


text:
Igwa nin parehong pagsusundon para sa dai tuyong nagkasala, Israelita man o nakikihimanwa na dayuhan.


text:
Alagad gagadanon an tawong tuyong nagkasala, Israelita man o dayuhan, huli ta dai niya ginalangan an Kagurangnan.


text:
Isinikwal niya an tataramon nin Kagurangnan asin tuyo niyang linapas an saro kan mga pagboot nin Kagurangnan. Siya an babasolon kan saiyang kagadanan.


text:
Kan nasa kalangtadan pa an mga Israelita, nahiling an sarong lalaki na nangangahoy sa aldaw nin Sabbath.


text:
Dangan tinaraman nin Kagurangnan si Moises, “Kaipuhan gadanon an lalaki; gagapoon siya sagkod na magadan kan bilog na komunidad sa luwas kan kampo.”


text:
Kaya dinara siya kan bilog na komunidad sa luwas kan kampo asin ginapo sagkod na nagadan, siring sa pagboot nin Kagurangnan ki Moises.


text:
Bugtakan nindo nin mga kordon an kanto kan saindong mga gubing asin bugtakan man nindo nin sarong asul na lubid an lambang kordon. Gigibohon nindo ini sa gabos nindong henerasyon.


text:
An mga kordon magigin mga pagiromdom, kaya sa panahon na mahiling nindo iyan, magigiromdoman nindo an gabos kong pagboot asin makuyog kamo kaiyan; dangan dai na kamo matalikod sako patin dai na kamo magibo kan gabos nindong magustohan.


text:
An mga kordon iyo an magpapagiromdom saindo sa pagkuyog kan gabos kong pagboot, asin magigin banal kamo para sa saindong Dios.


text:
Ako an Kagurangnan na saindong Dios; ilinuwas ko kamo sa Egipto tanganing magin saindong Dios. Ako an Kagurangnan.”


text:
Nagrebelde laban sa pamamayo ni Moises si Kora na aking lalaki ni Izar na gikan sa Levitang kamaganakan ni Kohat. Nag-apil saiya an tolong lalaking gikan sa tribu ni Ruben na si Datan saka si Abiram na mga aking lalaki ni Eliab, asin si On na aking lalaki ni Pelet. Nagrebelde sinda laban ki Moises kaiba an dos syentos singkwentang mga midbid na lider kan komunidad.


text:
Nagtiripon sinda sa atubang ni Moises saka ni Aaron, dangan nagsabi, “Sobra na an gibo nindo! Sadiri nin Kagurangnan an gabos na kaayon sa komunidad asin kaibahan siya kan gabos. Tadaw ta nagpapalangkaw kamo sa komunidad nin Kagurangnan?”


text:
Dangan sinabihan niya si Kora asin an mga kairiba kaini, “Sa aga, ipapahiling sato nin Kagurangnan kun siisay an sadiri niya, an mga pinili niya na papadolokon niya saiya sa altar.


text:
Kumua kamo nin insensaryo sa aga, bugtakan nindo nin baga asin insenso, dangan darahon sa altar. Mahihiling nyato kun siisay sato an pinili nin Kagurangnan. Sobra na kamong mga Levita!”


text:
Sadit pa daw na bagay para saindo na linaen kamo sa komunidad nin Israel kan Dios nin Israel tanganing makadolok kamo saiya, makagibo kan saindong katongdan sa Tabernakulo nin Kagurangnan asin makapaglingkod sa komunidad?


text:
Itinao niya saindo saka sa ibang mga Levita an onrang iyan, asin ngunyan boot pa nindong kuahon an pagkapadi.


text:
Kulang pa nanggad saimo an paghale mo samo sa matubang na daga nin Egipto tanganing gadanon digdi sa kalangtadan? Tano ta boot mo pang magin samong kagurangnan?


text:
Dai mo pa ngani kami nadadara sa sarong daga na mayaman sa gabos na bagay asin dai pa natatawan nin pamanang mga oma saka mga ubasan, dangan ngunyan boot mo kaming dayaon. Dai kami madiyan!”


text:
Naanggot nin marahay si Moises dangan nagsabi sa Kagurangnan, “Dai mo pag-akoon an ano man na dolot na dadarahon kan mga lalaking ini. Dai ako naggibo nin maraot sainda; dai ako nagkua minsan saro kan saindang mga asno.”


text:
Sinabihan ni Moises si Kora, “Mag-atubang kamo sa Kagurangnan sa aga, ika asin an dos syentos singkwenta mong parasunod; siring man si Aaron.


text:
An lambang saro saindo, madara kan saiyang insensaryo na binugtakan nin insenso, dangan darahon niya iyan sa altar.”


text:
Kaya kinua kan lambang saro an saiyang insensaryo dangan binugtakan nin baga saka insenso. Pakatapos, nagtindog sinda sa pintoan kan Tabernakulo kaiba si Moises saka si Aaron.


text:
Tinipon ni Kora an bilog na komunidad asin nag-atubang ki Moises saka ki Aaron sa pintoan kan Tabernakulo. Dangan nagpahiling an kamurawayan nin Kagurangnan sa bilog na komunidad.


text:
Alagad nagdapa sa daga si Moises saka si Aaron, dangan nagsabi, “O Dios na kagtao nin buhay sa gabos, kun nagkakasala an saro katawo, maaanggot ka daw sa bilog na komunidad?”


text:
Sinabihan niya an mga tawo, “Humarayo kamo sa mga tolda kan mga maraot na tawong ini. Dai nindo pagdutaan an ano man na pagsadiri ninda tanganing dai kamo matunaw kaiba ninda huli kan saindang mga kasalan.”


text:
Kaya nagharayo sinda sa tolda ni Kora, ni Datan saka ni Abiram. Nagluwas si Datan saka si Abiram dangan nagtindog sa pintoan kan saindang tolda, kaiba an saindang mga agom, mga aking lalaki sagkod mga saradit na aki.


text:
Sinabihan ni Moises an mga tawo, “Sa paaging ini maaaraman nindo na sinugo ako nin Kagurangnan tanganing gibohon an mga bagay na ini, asin bako ko ining sadiring kagustohan.


text:
Kun an mga tawong ini magadan sa natural na paagi, na mayo nin padusa hale sa Dios, nangangahulogan iyan na dai ako sinugo nin Kagurangnan.


text:
Alagad kun gumibo an Kagurangnan nin sarong bagay na dai pa nadangog, na bumuka an daga asin halonon sinda nin buhay kaiba an gabos nindang pagsadiri, maaaraman nindo na isinikwal ninda an Kagurangnan.”


text:
asin hinalon sinda kaiba an saindang mga pamilya, an mga tawohan ni Kora sagkod an gabos nindang pagsadiri.


text:
Kaya nalubong sindang buhay kaiba an saindang mga pagsadiri. Suminera an daga sagkod dai na sinda nahiling kan mga Israelita.


text:
Nagdurulag an bilog na banwaan nin Israel kan madangog an saindang inagrangay. Nagkururahaw sinda, “Magharale kita digdi ta tibaad halonon man kita kan daga!”


text:
Dangan nagpadara an Kagurangnan nin kalayo asin sinulo an dos syentos singkwentang lalaki na nagdolot nin insenso.


text:
“Sabihan mo si Eleazar, na aking lalaki kan pading si Aaron, na haleon sa mga bangkay kan nagkasurulo an mga bronseng insensaryo asin iwarak sa harayo an mga baga huli ta banal an mga insensaryo.


text:
Nagin banal an mga ini kan idolot sa altar nin Kagurangnan. An mga insensaryo kan mga lalaking ini na ginadan huli ta nagkasala, pulpogon mo asin gibohon na mga mahimpis na pantahob sa altar. Ini magigin sarong tanda para sa mga Israelita.”


text:
Kaya kinua kan pading si Eleazar an mga insensaryo dangan ginibong mga mahimpis na pantahob sa altar


text:
bilang sarong pagiromdom sa mga Israelita na an siisay man na bakong gikan sa kapagarakian ni Aaron, dai dapat magrani sa altar tanganing magtutong nin insenso para sa Kagurangnan, huli ta makakaarog siya ki Kora sagkod sa saiyang mga kairiba. An gabos na ini ginibo sosog sa ipinagboot nin Kagurangnan ki Eleazar huli ki Moises.


text:
Sunod na aldaw, nagreklamo an bilog na komunidad ki Moises saka ki Aaron asin nagsabi sinda, “Ginadan nindo an nagkapirang tawo kan banwaan nin Kagurangnan.”


text:
Kan nagkatiripon na sinda gabos tanganing magprotesta ki Moises saka ki Aaron, nagsalingoy sinda sa Tabernakulo asin nahiling ninda na tinahoban idto kan panganoron dangan tuminunga an kamurawayan nin Kagurangnan.


text:
dangan nagsabi si Moises ki Aaron, “Kuahon mo an saimong insensaryo, bugtakan mo kan baga sa altar, asin bugtakan mo nin insenso an baga. Daraha an insensaryo pasiring sa mga tawo asin gibohon mo an seremonya nin paglinig para sainda. Maghidali ka! Anggot na an Kagurangnan asin nagpoon na an peste.”


text:
Kaya siring sa sinabi ni Moises, kinua ni Aaron an saiyang insensaryo asin duminalagan pasiring sa tahaw kan mga tawo. Kan nahiling niyang nagpoon na an peste, ibinugtak niya sa baga an insenso asin ginibo niya an seremonya nin paglinig sa banwaan.


text:
An bilang kan mga nagkagaradan uminabot sa katorse mil, syete syentos, pwera kan nagkagaradan sa pagrebelde ni Kora.


text:
“Sabihan mo an mga Israelita na tawan ka nin doseng sugkod, saro hale sa lider kan lambang tribu. Isurat mo an ngaran kan lambang lider sa saiyang sugkod


text:
dangan isurat mo an ngaran ni Aaron sa sugkod kan tribu ni Levi. An lambang lider kan tribu magkakaigwa nin sarong sugkod.


text:
Darahon mo sa Tabernakulo an mga sugkod asin ibugtak mo sa atubangan kan Kaban nin Tipan, sa lugar na pinagtutuparan ko saimo.


text:
Matubo an sugkod kan tawong pipilion ko. Sa paaging iyan, papaontokon ko an mga pagreklamo saimo kan mga Israelitang ini.”


text:
Kaya sinabihan ni Moises an mga Israelita, dangan an lambang lider ninda nagtao saiya nin sarong sugkod, saro para sa lambang tribu, doseng sugkod gabos kaiba na an sugkod ni Aaron.


text:
Sunod na aldaw, kan maglaog sa tabernakulo si Moises, nahiling niya na nagtubo an sugkod ni Aaron, an sugkod na para sa tribu ni Levi. Nagdahon ini, namurak asin namunga nin hinog na mga almendras.


text:
Kinua ni Moises an mga sugkod dangan ipinahiling sa mga Israelita. Nahiling ninda an nangyari, asin kinua kan lambang lider an saiyang sugkod.


text:
Tinaraman nin Kagurangnan si Moises, “Ibugtak mo giraray an sugkod ni Aaron sa atubangan kan Kaban nin Tipan, tanganing sarayon bilang sarong patanid sa mga rebeldeng Israelita na magagadan sinda sagkod na dai sinda mag-ontok sa pagreklamo.”


text:
Kun an siisay man na magrani sa Tabernakulo kaipuhan na magadan, garo na man sana kami gadan gabos!”


text:
Tinaraman nin Kagurangnan si Aaron, “Ika, an saimong mga aki, sagkod an mga Levita iyo an magtitios sa ano man na kasalan na igwa nin relasyon sa paglingkod sa Tabernakulo; alagad ika asin an saimong mga aki sana an magtitios sa ano man na kasalan na igwa nin relasyon sa pagigin padi.


text:
Darahon mo an saimong mga kadugo, an tribu ni Levi, tanganing magtabang saindo mantang ika asin an saimong mga aking lalaki naglilingkod sa Tabernakulo.


text:
Malingkod sinda saimo asin magibo kan gabos na trabaho sa Tabernakulo, alagad dai nanggad sinda magduta sa mga sagradong bagay sa laog kan Banal na Lugar o sa altar tanganing sinda saka ika dai magadan.


text:
Matrabaho sinda sa kaibahan mo asin gigibohon ninda an saindang katongdan sa Tabernakulo, alagad an bakong Levita dai pwedeng magtrabaho sa kaibahan mo.


text:
Ika asin an saimong mga aki iyo sana an magibo kan katongdan para sa Banal na Lugar asin sa altar tanganing an sakong kaanggotan dai mag-abot sa banwaan nin Israel.


text:
Ako an nagpili kan mga Levita na saimong mga kadugo hale sa gabos na Israelita bilang sarong regalo saimo. Idinolot sinda sako tanganing magibo ninda an saindang katongdan sa Tabernakulo.


text:
Alagad ika asin an saimong mga aki iyo nanggad sana an magibo kan katongdan kan padi manongod sa altar asin sa laog kan Kabanal-banaleng Lugar. Iyan an saimong katongdan. Itinao ko saindo an pagkapadi bilang sarong regalo, asin gagadanon an bakong Levita na magdolok sa sagradong mga bagay.


text:
Tinaraman nin Kagurangnan si Aaron, “Giromdoma na itinatao ko saimo an gabos na espesyal na regalo na idinodolot sako, an dolot na dai tinutong bilang mga sakripisyo. Itinatao ko iyan saimo asin sa saimong kapagarakian bilang saindong kahirasan sagkod lamang.


text:
Sa mga dolot na orog kabanal na dai tinutong sa altar, an minasunod iyo an saimong kahirasan: an dolot na pagkakan, an dolot para sa kasalan, asin an dolot nin kabayadan. Mapapasaimo asin sa mga aki mo an gabos na idinodolot sako bilang sarong sagradong dolot.


text:
Kakanon nindo an mga bagay na iyan sa sarong banal na lugar, asin an mga lalaki sana an pwedeng magkakan kaiyan; ibilang nindo iyan na banal.


text:
“Mapapasaimo man an iba pang espesyal na regalo na idinodolot sako kan mga Israelita. Itinatao ko iyan saimo, sa saimong mga aking lalaki saka aking babae bilang saindong kahirasan sagkod lamang. Pwedeng kumakan kaiyan an lambang malinig na kaayon kan saimong pamilya.


text:
“Itinatao ko saimo an pinakamarahay kan enot na bunga na itinatao sako taon-taon kan mga Israelita: lana nin oliba, arak, asin trigo.


text:
An gabos na iyan magigin saimo. Pwedeng kumakan kaiyan an lambang malinig na kaayon kan saimong pamilya.


text:
“An gabos na matua, tawo man o hayop, na idinodolot sako kan mga Israelita, magigin saimo. Alagad mag-ako ka nin bayad na pantubos kan lambang matuang Israelita asin mag-ako ka man nin bayad para sa lambang matua kan maating hayop.


text:
Tutuboson an mga aki sa edad na sarong bulan asin sa halagang limang pedaso nin plata, sosog sa kinaugalean na timbang kan Tabernakulo.


text:
Alagad an matua nin baka, karnero, saka kanding dai na tutuboson; sadiri ko an mga iyan asin dapat na idolot. Iwirik mo sa altar an saindang dugo asin tutongon mo an saindang taba bilang dolot na pagkakan, sarong parong na nawiwilihan ko.


text:
An karne kan mga hayop mapapasaimo, siring man an daghan saka an nasa hurihan na toong bitis kan espesyal na dolot.


text:
“Itinatao ko saimo, sa saimong mga aking lalaki, asin sa saimong mga aking babae sa gabos na panahon an gabos na espesyal na regalo na idodolot sako kan mga Israelita. Ini sarong daing kataposan na pakikipagtipan ko saimo saka sa saimong kapagarakian.”


text:
Tinaraman nin Kagurangnan si Aaron, “Dai ka magkakaigwa nin kahirasan asin kabtang sa daga kan mga Israelita. Ako, an Kagurangnan, iyo an saimong kahirasan, an saimong kabtang.”


text:
Nagtaram an Kagurangnan, “Itinatao ko sa mga Levita an lambang himoloan na idinodolot sako kan banwaan nin Israel. Iyan an bayad sa pag-ataman ninda kan Tabernakulo.


text:
Dai nanggad magdolok sa Tabernakulo an ibang mga Israelita tanganing dai sinda magkasala asin magadan.


text:
Magpoon ngunyan, an mga Levita sana an mangangataman kan Tabernakulo asin sinda an masimbag sa anoman na mangyari sa Tabernakulo. Ini sarong pagsusundon na kukuyogon sagkod lamang kan saindang kapagarakian. An mga Levita dai magkakaigwa nin kahirasan sa banwaan nin Israel,


text:
huli ta itinatao ko sainda bilang saindang kahirasan an himoloan na idinodolot sako kan mga Israelita bilang sarong espesyal na regalo. Kaya tinaraman ko sinda na mayo sinda nin kahirasan sa banwaan nin Israel.”


text:
na sabihan an mga Levita kan mga tataramon na ini: “Pag-ako nindo kan himoloan kan mga Israelita, na itinatao ko saindo bilang kahirasan, idodolot nindo sa Kagurangnan an ikasampolong kabtang kaiyan bilang sarong espesyal na regalo.


text:
An espesyal na regalong iyan ibibilang na katimbang kan dolot na bagong ani asin bagong arak na idinodolot kan paraoma.


text:
Sa paaging ini, madolot man kamo kan espesyal na regalo para sa Kagurangnan gikan sa gabos na himoloan na inako nindo sa mga Israelita. An espesyal na regalo para sa Kagurangnan itatao nindo ki Aaron na padi.


text:
Kun ikadolot na nindo an pinakamarahay na kabtang, saindo na an matatada, siring na sadiri na kan paraoma an natada pakatapos niyang magdolot.


text:
Kamo asin an saindong pamilya pwedeng kumakan kan natada minsan saen na lugar, huli ta iyo iyan an saindong bayad sa paglingkod sa Tabernakulo.


text:
Dai kamo magkakasala sa pagkakan kan natada kun ikinadolot na nindo an pinakamarahay. Alagad dai nanggad nindo pagbasang-basangon an mga sagradong dolot kan mga Israelita huli sa pagkakan kan arin man kaiyan bago nindo idinolot an pinakamarahay na kabtang; kun gibohon nindo iyan, magagadan kamo.”


text:
na itao sa mga Israelita an minasunod na pagsusundon. Magdara kamo nin pulang baka na mayo nin kaninan asin dai pa lamang nasasakalan.


text:
Itao nindo an baka ki Eleazar na padi asin darahon iyan sa luwas kan kampo dangan bunoon sa saiyang atubang.


text:
Makua si Eleazar nin dikit na dugo kan hayop sa paagi kan saiyang muro, dangan pitong beses niyang iwiwirik iyan sa direksyon kan Tabernakulo.


text:
Dangan makua siya nin kahoy na sedro, sarong sanga nin isopo, asin sarong pulang lubid; an mga iyan itatapok niya sa kalayong pinagtututongan kan baka.


text:
Pakatapos, lalabahan niya an saiyang mga gubing, mangangarigos siya, asin pwede na siyang maglaog sa kampo; alagad magigin maati siya sagkod magbanggi.


text:
Kaipuhan labahan man kan lalaking nagtutong kan baka an saiyang mga gubing; magkarigos siya, alagad magigin maati man siya sagkod magbanggi.


text:
Dangan sarong malinig na lalaki an mapunpon kan abo kan baka asin ibubugtak niya iyan sa sarong malinig na lugar sa luwas kan kampo. Sasarayon an abo para sa komunidad nin Israel tanganing gamiton sa pag-andam kan tubig na panhale kan pagkanimaati. An seremonyang ini ginigibo sa paghale nin kasalan.


text:
Kaipuhan labahan kan lalaking nagpunpon kan abo an saiyang mga gubing, alagad magigin maati siya sagkod magbanggi. An pagsusundon na ini kukuyogon sagkod lamang kan mga Israelita asin kan mga dayuhan na nakikihimanwa sainda.


text:
Sa ikatolo asin sa ikapitong aldaw, kaipuhan linigan niya an saiyang sadiri kan tubig na panlinig dangan magigin malinig siya. Alagad kun dai niya linigan an saiyang sadiri sa ikatolo saka sa ikapitong aldaw, dai siya magigin malinig.


text:
An magduta sa tawong gadan asin dai maglinig kan saiyang sadiri, magdadanay na maati huli ta dai inula saiya an tubig na panlinig. Dinigtaan niya an Tabernakulo nin Kagurangnan, asin dai na siya ibibilang na kaayon sa banwaan nin Dios.


text:
Iyo ini an pagsusundon kun may magadan sa laog nin tolda: an lumaog sa tolda asin an yaon duman magigin maati sa laog nin pitong aldaw.


text:
Sa luwas kan tolda, kun may magduta sa tawong ginadan o nagadan sa natural na paagi, o kun may magduta sa tolang nin sarong tawo o sa sarong lulubngan, magigin maati sa laog nin pitong aldaw.


text:
Tanganing mahale an pagkanimaati, makua sinda nin dikit na abo kan tinutong na dolot para sa kasalan, ibubugtak ninda iyan sa sarong koron dangan sasalakan nin preskong tubig.


text:
Sa enot na kaso, an sarong malinig na tawo iyo an makua nin sanga nin isopo, ibubuntog niya iyan duman sa tubig, asin wiwirikan niya an tolda, an mga kagamitan sagkod an mga tawong yaon duman. Sa ikaduwang kaso, wiwirikan nin sarong malinig na tawo an nagduta sa tolang nin tawo, sa bangkay o sa lulubngan.


text:
Sa ikatolo asin sa ikapitong aldaw, wiwirikan niya an maating tawo. Sa ikapitong aldaw, lilinigan niya an tawo, na pakalaba kaini kan mga gubing asin pakakarigos, magigin malinig pagsolnop kan aldaw.


text:
Alagad an tawong nagin maati asin dai maglinig kan saiyang sadiri magdadanay na maati huli ta dai inula saiya an tubig na panlinig. Dinigtaan niya an Tabernakulo nin Kagurangnan asin dai na siya ibibilang na kaayon sa banwaan nin Dios.


text:
An pagsusundon na ini kukuyogon nindo sagkod lamang. An nagwirik kan tubig na panlinig kaipuhan maglaba man kan saiyang mga gubing; an makaduta kan tubig magigin maati sagkod magbanggi.


text:
Magigin maati an anoman na kinapotan kan maating tawo asin an siisay man na kumapot kaiyan magigin maati sagkod pagkabanggi.


text:
Kan enot na bulan, an bilog na komunidad nin Israel nakaabot sa kalangtadan nin Zin asin nagkampo sa Kades. Duman nagadan asin ilinubong si Miriam.


text:
dangan nagreklamo, “Mas marahay pang nagadan na kami sa atubangan kan Tabernakulo nin Kagurangnan kaiba kan kapwa nyamo mga Israelita.


text:
Tadaw ta dinara nindo kami digdi sa kalangtadan? Tangani sanang magadan digdi kaiba an samong mga hayop?


text:
Tadaw ta hinale nindo kami sa Egipto asin dinara sa maraot na lugar na ini na mayong nabubuhay na ano man? Mayo digdi nin pagkakan; mayong higera, ubas o granada. Mayo minsan tubig na maiinom!”


text:
Binayaan sinda ni Moises saka ni Aaron asin nagpasiring sa pintoan kan Tabernakulo. Nagdapa sinda sa daga, asin nagpahiling sainda an kamurawayan nin Kagurangnan.


text:
“Kuahon mo an sugkod na nasa atubangan kan Kaban nin Tipan. Dangan tiponon nindo ni Aaron an bilog na komunidad. Sa atubangan ninda gabos, taraman mo an gapo na yaon duman, dangan maluwas an tubig. Sa paaging ini papaluwason mo an tubig sa gapo para sa mga tawo, tubig na maiinom ninda asin kan saindang mga hayop.”


text:
Tinipon ni Moises saka ni Aaron an bilog na komunidad sa atubangan kan gapo. Sinabihan sinda ni Moises, “Pagdangog kamo, mga rebelde. Boot nindong magpaluwas kami nin tubig hale sa gapong ini para saindo?”


text:
Pakasabi kaini, itinaas ni Moises an sugkod dangan binadolan nin duwang beses an gapo. Luminuwas an kadakul na tubig; nag-inom an gabos na tawo saka hayop.


text:
Alagad tinuyaw nin Kagurangnan si Moises saka si Aaron, “Huli sa kakulangan kan saindong pagtubod na ipamidbid sa mga tawo an sakong banal na kapangyarihan, bako kamo an mangengenot sainda pasiring sa dagang ipinanuga kong itatao sainda.”


text:
Nangyari ini sa Meriba, saen nagreklamo an banwaan nin Israel tumang sa Kagurangnan; duman niya ipinahiling sainda na siya banal.


text:
Hale sa Kades, nagpadara si Moises nin mga sugo sa hade kan Edom. Olay ninda, “An mensaheng ini hale sa saimong mga kadugo, an mga tribu nin Israel. Nakakaisi ka kan mga kasakitan na uminabot samo,


text:
kun paanong an samong mga ginikanan nagduman sa Egipto, saen nag-erok kami nin haloy na panahon. Inapi kami asin an samong mga ginikanan kan mga Egipcio,


text:
kaya nag-agrangay kami sa Kagurangnan. Dinangog niya an samong inagrangay asin nagsugo siya nin anghel na iyo an nangenot samo paluwas sa Egipto. Ngunyan, uya kami sa Kades, an banwaan sa pagdolonan kan saimong teritoryo.


text:
Tugote kaming mag-agi sa saimong daga. Dai kami maagi sa kaomahan, ni sa mga ubasan. Dai man kami mainom kan tubig sa saimong mga bubon. Maagi nanggad sana kami sa Tinampo kan Hade sagkod na makaluwas kami sa saimong teritoryo.”


text:
Alagad nagsimbag an hade kan Edom, “Dai ako matugot na mag-agi kamo sa sakong daga! Probaran nindong mag-agi asin sasalakayon ko kamo.”


text:
Nagsabi an banwaan nin Israel, “Maagi nanggad sana kami sa Tinampo kan Hade. Kun kami o an samong mga hayop mag-inom kan tubig nindo, babayadan mi iyan. Makikiagi nanggad sana kami.”


text:
Nagsimbag an hade, “Dai kamo mag-agi!” Dangan nagluwas siya kaiba an dakul na soldados tanganing salakayon an mga Israelita.


text:
“Dai makakalaog si Aaron sa dagang ipinanuga kong itatao sa Israel; magagadan siya huli ta dai nindo sinunod an sakong pagboot duman sa Meriba.


text:
Hubaon mo duman an sa pading mga gubing ni Aaron asin isulot mo ki Eleazar. Duman magagadan si Aaron.”


text:
Ginibo ni Moises an ipinagboot nin Kagurangnan. Nagtukad sinda sa Bukid nin Hor mantang naghihiling an bilog na komunidad.


text:
Dangan hinuba ni Moises an sa pading mga gubing ni Aaron asin isinulot ki Eleazar. Nagadan si Aaron duman sa alitoktok kan bukid. Dangan naghilig hale sa bukid si Moises asin si Eleazar.


text:
Naaraman kan bilog na komunidad na gadan na si Aaron kaya nagmondo sinda para saiya sa laog nin treyntang aldaw.


text:
Kan madangog kan hade nin Arad, na sarong Cananeo na nag-eerok sa habagat na parte kan daga nin Canaan, na maagi an mga Israelita sa Atarim, sinalakay niya sinda asin binihag an nagkapira sainda.


text:
Dangan nanuga an mga Israelita sa Kagurangnan: “Kun itutugot mong madaog mi an mga tawong iyan, tutunawon mi sinda sagkod an saindang mga syudad.”


text:
Dinangog sinda nin Kagurangnan asin tinabangan na madaog an mga Cananeo. Kaya ginaradan kan mga Israelita an mga Cananeo asin ginaraba ninda an mga syudad kaini. An lugar na idto inapod nindang Horma.


text:
Hale sa Bukid nin Hor, naglakaw an mga Israelita pasiring sa Dagat na Pula, tanganing mag-agi sa palibot kan daga nin Edom. Alagad sa dalan, nawaraan nin pasensya an mga tawo


text:
asin nagtararam sinda tumang sa Dios saka ki Moises. Naggurumod-gumod sinda, “Tadaw ta ilinuwas mo kami sa Egipto tanganing magadan sa desyertong ini na mayo nin pagkakan asin tubig? Nauuyam na kami sa mayong halagang pagkakan na ini!”


text:
Huli kaini, nagpadara an Kagurangnan nin mga mararang halas asin siningot kan mga ini an mga tawo kaya dakul sa sainda an nagadan.


text:
Nagduman an mga tawo ki Moises asin nagsabi, “Nagkasala kami kan magtaram kami tumang sa Kagurangnan asin saimo. Mamibi ka saiya na haleon an mga halas na ini.” Kaya namibi si Moises para sa mga tawo.


text:
Tinaraman nin Kagurangnan si Moises, “Gumibo ka nin sarong halas na bronse asin ibugtak mo sa sarong palo; an lambang masingot na humiling kaiyan, maoomayan.”


text:
Kaya naggibo si Moises nin sarong halas na bronse asin ibinugtak sa sarong palo. An siisay man na nasingot minahiling sa halas na bronse asin naoomayan.


text:
Paghale ninda sa Obot, nagkampo sinda sa Iye-abarim, sa kalangtadan sa sirangan kan teritoryo nin Moab.


text:
Paghale ninda duman, nagkampo sinda sa parteng amihan kan Salog nin Arnon na nasa kalangtadan na nakakasagkod sa daga kan mga Amoreo. An Arnon iyo an pagdolonan kan mga Moabita asin kan mga Amoreo.


text:
Kaya nasusurat sa Libro kan mga Pakigera nin Kagurangnan, “An banwaan nin Waheb sa Sufa asin an mga kapantayan nin Arnon,


text:
an mga tukadon kan mga kapantayan na minasagkod sa banwa nin Ar, asin pasiring sa pagdolonan nin Moab.”


text:
Hale sa Arnon, nagpadagos sinda sa Beer, na iyo an bubon saen tinaraman nin Kagurangnan si Moises, “Tiponon mo an mga tawo asin tatawan ko sinda nin tubig.”


text:
Dangan nag-awit an Israel kan awit na ini: “Paluwasa an tubig mo, O Bubon! Asin sasabaton mi iyan nin awit—


text:
An bubon na kinalot kan mga prinsipe, Asin kan mga lider kan mga tawo Kinalot huli kan setro saka kan saindang mga sugkod.” Naghale sinda sa kalangtadan dangan nagpasiring sa Mattana;


text:
hale sa Bamot nagpasiring sinda sa kapantayan na sakop kan daga nin Moab, sa ibaba kan alitoktok kan Bukid nin Pisga na nakadungaw sa desyerto.


text:
“Tugotan mo kaming mag-agi sa saimong daga. Dai kami maagi sa saimong kaomahan, ni sa saimong mga ubasan; dai kami mainom kan tubig sa saimong mga bubon. Maagi sana nanggad kami sa Tinampo kan Hade sagkod na makaluwas kami sa saimong teritoryo.”


text:
Alagad dai tinugotan ni Sihon na mag-agi sa saiyang daga an mga Israelita. Tinipon niya an saiyang hukbo asin nagduman sa kalangtadan sagkod sa Jahaz, dangan sinalakay an mga Israelita.


text:
Alagad ginadan kan mga Israelita an kadaklan kan mga kaiwal asin nasakop ninda an daga ni Sihon, magpoon sa Salog nin Arnon sagkod sa amihan kan Jabbok, na pasiring man sa mga Ammonita, huli ta makosog nin marahay an depensa kan pagdolonan kan mga Ammonita.


text:
Sinakop kan mga Israelita an gabos na syudad kan mga Amoreo, kaiba an Hesbon asin an mga kataraed na banwa; duman na sinda nag-erok.


text:
An Hesbon iyo an pangenot na syudad ni Hadeng Sihon na Amoreo, na nakilaban sa dating hade nin Moab asin nakasakop kan bilog na daga sagkod sa Arnon.


text:
Kaya nag-awit an mga poeta, “Madya kamo sa Hesbon, ini saindong patindogon. Pakarahayon nindo an syudad ni Sihon.


text:
Hale sa syudad nin Hesbon luminuwas siring sa kalayo an hukbo ni Sihon, Asin ginaba kaiyan an syudad nin Ar sa Moab. Hinalon an mga kagurangnan kan kabubuldan nin Arnon.


text:
Herak man saimo, O Moab! Ini an saimong kataposan, O banwaan nin Kemos! Pinabayaan niyang magin paradulag an saiyang mga aking lalaki Asin an mga aking babae nagin bihag kan hadeng Amoreo.


text:
Kaya naubos an saiyang kapagarakian magpoon sa Hesbon sagkod sa Dibon Magpoon sa Nasim sagkod sa Nofa, harani sa Medeba.”


text:
Dangan nagpadara si Moises nin mga espiya tanganing siyasaton an syudad nin Jazer. Nasakop ninda an Jazer sagkod an mga nakapalibot na banwa kaiyan. Pinalayas ninda an mga Amoreo na nag-eerok duman.


text:
Nagbalik an mga Israelita asin nagpasiring sa Basan. Alagad nagluwas si Hadeng Og nin Basan, kaiba an saiyang hukbo tanganing salakayon sinda sa Edrei.


text:
Nagtaram an Kagurangnan ki Moises, “Dai ka matakot saiya. Itatao ko siya saimo, an gabos niyang mga tawohan sagkod an bilog niyang daga. Giboha saiya an ginibo mo ki Sihon na hade kan mga Amoreo, na nag-erok sa Hesbon.”


text:
Kaya ginadan kan mga Israelita si Og, an mga aking lalaki niya, sagkod an gabos niyang tawohan; mayo sindang itinadang buhay. Dangan sinakop ninda an saiyang daga.


text:
Nagpadagos sa pagbaklay an mga Israelita asin nagkampo sinda sa kapatagan nin Moab, sa sirangan kan Jordan asin kahampang kan Jerico.


text:
Kan maaraman ni Balak na aki ni Zippor, na hade nin Moab, an ginibo kan mga Israelita sa mga Amoreo asin kun gurano kadakul an mga Israelita,


text:
Kaya nagsabi an mga Moabita sa mga lider kan Midian, “Uuboson kan mga tawong iyan an gabos na nakapalibot sato, siring na inuubos kan torong baka an mga doot sa oma.” Kaya nagpadara si Hadeng Balak


text:
nin mga sugo ki Balaam na aki ni Beor, na idtoon sa Petor harani sa Salog nin Eufrates sa daga nin Amaw. Dara ninda an mensaheng ini hale ki Balak: “Boot kong maaraman mo na sarong nasyon an nag-abot hale sa Egipto. Nakakalakop na sinda sa gabos na lugar asin harani na sa samong daga.


text:
Dumigdi ka tolos asin maldisyon mo sinda, huli ta mas dakul sinda ki sa samo; tibaad pa madaog mi sinda asin mapalayas sa daga. Aram kong nabebendisyonan an benebendisyonan mo asin namamaldisyonon an minamaldisyon mo.”


text:
Kaya naglakaw an mga lider kan Moab asin Midian dara an bayad para sa pagmaldisyon. Nagduman sinda ki Balaam asin sinabi ninda saiya an mensahe ni Balak.


text:
Sinabihan sinda ni Balaam, “Digdi kamo magtorog ngunyan na banggi, asin sa aga isasabi ko saindo an ano man na itataram sako nin Kagurangnan.” Kaya duman nagtorog an mga lider kan Moab.


text:
na nakalakop na sa daga an sarong banwaan na hale sa Egipto. Boot niyang maldisyonon ko an banwaan na iyan para saiya, tanganing malabanan niya sinda asin mapalayas.”


text:
Tinaraman nin Dios si Balaam, “Dai ka mag-iba sa mga lalaking iyan, asin dai mo pagmaldisyonon an banwaan nin Israel, huli ta yaon sainda an sakong bendisyon.”


text:
Pagkaaga, nagduman si Balaam sa mga sinugo ni Balak asin nagsabi, “Magpuli na kamo. Habo akong tugotan nin Kagurangnan na mag-iba saindo.”


text:
Nagduman sinda ki Balaam asin ipinahayag an mensahe ni Balak: “Mayo logod nin anoman na makaolang saimo sa pagdigdi sako!


text:
Babayadan taka nin mahal asin gigibohon ko an ano man na sabihon mo sako. Dumigdi ka asin maldisyonon mo an mga tawong ini.”


text:
Alagad nagsimbag si Balaam, “Maski itao pa sako ni Balak an gabos na plata asin bulawan sa saiyang palasyo, dai ko pwedeng lapason an pagboot sako nin Kagurangnan na sakong Dios maski sa pinakasadit na bagay.


text:
Alagad digdi kamo magkatorog ngunyan na banggi, siring kan ginibo kan naenot saindo tanganing maaraman ko kun ano pa an itataram sako nin Kagurangnan.”


text:
Pagkabanggi nagtaram an Dios ki Balaam, “Kun napadigdi an mga lalaking iyan tanganing pakiolayan kang umiba sainda, mag-andam ka asin umiba ka sainda, alagad gibohon mo sana an itataram ko saimo.”


text:
Alagad naanggot an Dios huli ta nagduman si Balaam, kaya nagtindog sa dalan an anghel nin Kagurangnan tanganing olangon an saiyang agihan. Nakalunad sa saiyang asno si Balaam asin kaiba niya an duwa niyang sorogoon.


text:
Kan mahiling kan asno an anghel nin Kagurangnan na kapot an espada saka nakatindog sa dalan, nagliklik an asno sa dalan asin nagpasiring sa kaomahan. Kaya hinampak ni Balaam an asno tanganing mapabalik sa dalan.


text:
Dangan nagtindog an anghel nin Kagurangnan sa sarong hayakpit na dalan sa tahaw nin duwang ubasan; nakukudalan nin gapo an mag-ibong kan dalan.


text:
Kan an anghel mahiling kan asno suminuksok ini sa kudal asin naipit an bitis ni Balaam. Hinampak giraray ni Balaam an asno.


text:
Dangan nagpaenotan an anghel asin nagtindog sa sarong lugar na dai na nin masusukian minsan pawala o patoo.


text:
Kan mahiling siya kan asno, luminukmo ini. Naanggot si Balaam asin hinampak niya kan saiyang sugkod an asno.


text:
Dangan pinataram nin Kagurangnan an asno asin nagsabi ini ki Balaam, “Anong ginibo ko saimo ta hinampak mo ako nin tolong beses?”


text:
Nagsimbag si Balaam, “Huli ta ginibo mo akong bua-bua, kun igwa kuta akong espada, ginadan ta ka na.”


text:
Nagsabi ki Balaam an asno, “Bakong ako sana an asno na linulunadan mo sa bilog mong buhay? Ginibo ko na daw saimo an siring kaidto?” “Dai,” an simbag ni Balaam.


text:
Dangan binoot nin Kagurangnan na mahiling ni Balaam an anghel na nakatindog sa dalan na may kapot na espada. Nagdapa si Balaam sa daga.


text:
Naghapot an anghel, “Tadaw ta hinampak mo nin makatolo an saimong asno? Napadigdi ako tanganing olangon an saimong agihan, huli ta dai mo dapat ginibo an paglakaw na ini.


text:
Alagad nahiling ako kan saimong asno asin nagliklik siya nin makatolo. Kun dai idto ginibo kan asno, nagadan taka kuta asin pinabayaan kong mabuhay an asno.”


text:
Nagsimbag si Balaam, “Nagkasala ako. Dai ko aram na nakatindog ka sa dalan tanganing olangon ako; alagad kun sa paghona mo maraot para sako an magpadagos, mapuli na ako.”


text:
Alagad nagtaram an anghel, “Umiba ka sa mga tawong iyan, alagad an itataram ko sana saimo iyo an sasabihon mo.” Kaya nagpadagos si Balaam kaiba kan mga lalaki.


text:
Kan maaraman ni Balak na nagdadangadang si Balaam, sinabat niya ini sa Ar, sarong syudad sa may Salog nin Arnon sa pagdolonan nin Moab.


text:
Sinabihan niya si Balaam, “Tadaw ta dai ka nagdigdi kan enot na pagpaapod ko saimo? Tibaad naghona kang dai ta ka mababayadan kan maninigo?”


text:
Nagsimbag si Balaam, “Uya na ako, bakong iyo? Alagad igwa daw ako nin kapangyarihan sa pagtaram? An itataram sako nin Dios iyo sana an sasabihon ko.”


text:
saen nagpabuno si Balak nin mga baka saka mga karnero, dangan tinawan niya kan ibang karne si Balaam asin an mga lider na kairiba niya.


text:
Pagkaaga, ipinag-iba ni Balak si Balaam sa itaas kan Bamot-baal, saen pwedeng mahiling ni Balaam an sarong kabtang kan banwaan nin Israel.


text:
Sinabihan ni Balaam si Balak, “Ipatugdok mo ako digdi nin pitong altar, asin darahan mo ako nin pitong torong baka saka pitong lalaking karnero.”


text:
Sinunod ni Balak an ipinagibo saiya ni Balaam, asin nagdolot sindang duwa nin sarong torong baka saka sarong lalaking karnero sa lambang altar.


text:
Nagsabi si Balaam ki Balak, “Tumindog ka digdi sa kataed kan saimong tinutong na atang asin mahale ngona ako ta tibaad tuparon ako nin Kagurangnan. Ipapaisi ko saimo an ano man na ipahayag niya sako.” Kaya solo siyang nagduman sa alitoktok nin sarong bulod,


text:
asin tinupar siya nin Dios. Sinabihan ni Balaam an Dios, “Nagpaandam ako nin pitong altar asin nagdolot ako nin sarong torong baka saka sarong lalaking karnero sa lambang altar.”


text:
Kaya nagbalik si Balaam, asin inabotan niya si Balak na nakatindog pa sa kataed kan saiyang tinutong na atang kaiba an mga lider nin Moab.


text:
Sinabi ni Balaam an propesiyang ini: “Ipinaapod ako ni Balak na hade nin Moab Hale sa Siria, hale sa kabukidan sa sirangan. An sabi niya sako, ‘Madya, maldisyonon mo si Jacob. Madya, isikwal mo an banwaan nin Israel!’


text:
Nahihiling ko sinda hale sa alitoktok nin mga kabukidan; Binabantayan ko sinda hale sa kabubuldan. Sinda sarong nasyon na solo-solong namumuhay; Nakakasabot na mas paladan sinda ki sa ibang nasyon.


text:
An mga kapagarakian nin Israel siring sa alpog. Dai sinda mabibilang huli ta dakul nin marahay. Mapasako logod an kagadanan kan matanos, Asin an sakong kataposan magin logod siring kan saiya!”


text:
Dangan nagsabi si Balak ki Balaam, “Anong ginibo mo sako? Dinara taka digdi tanganing maldisyonon an sakong mga kaiwal, alagad mayo kang ginibo kundi bendisyonan sinda.”


text:
Nagsabi si Balak ki Balaam, “Umiba ka sako sa ibang lugar na dikit sana na Israelita an mahihiling mo; duman mo sinda maldisyonon.”


text:
Ipinag-iba niya si Balaam sa oma ni Zofim sa alitoktok kan Bukid nin Pisga. Nagpatugdok siya duman nin pitong altar asin nagdolot siya nin sarong torong baka saka sarong lalaking karnero sa lambang altar.


text:
Nagsabi si Balaam ki Balak, “Digdi ka sa kataed kan saimong tinutong na atang huli ta tutuparon ko an Dios sa oroenotan.”


text:
Tinupar nin Kagurangnan si Balaam asin tinaraman kan mga dapat niyang itaram ki Balak. Dangan pinabalik niya si Balaam ki Balak.


text:
Inabotan ni Balaam si Balak na nakatindog sa kataed kan saiyang tinutong na atang, kaiba an mga lider nin Moab. Naghapot si Balak kan itinaram nin Kagurangnan,


text:
asin sinabi ni Balaam an propesiyang ini: “Madya Balak, aking lalaki ni Zippor, Asin hinanyoga an sakong sasabihon.


text:
An Dios bakong siring sa mga tawo na nagpuputik; Bako siyang tawo na nagbabago nin isip. An ano man na ipinanuga niya, ginigibo niya; Minataram siya, asin nangyayari iyan.


text:
Mayo akong nahihiling na kapahamakan ki Jacob; O ano man na kasakitan sa Israel. An Kagurangnan na saindang Dios yaon sainda; Siya an ipinapahayag nindang hade.


text:
Huli ta mayong gayuma na makakadagka ki Jacob, Mayo nin pangkukulam na makakalaban sa Israel. Masabi ngunyan an mga tawo manongod sa Israel, “Hilinga nindo kun ano an ginibo nin Dios!”


text:
Siring sa makosog na leon an nasyon nin Israel; Dai nag-oontok sagkod na makakan an biktima, Asin mainom an dugo kan saiyang ginadan.


text:
Nagsabi si Balak ki Balaam, “Habo mong maldisyonon an banwaan nin Israel. Kutana dai mo man sinda pagbendisyonan!”


text:
Nagsimbag si Balaam, “Bakong sinabi ko saimo na an itinaram sana nin Kagurangnan iyo an sakong gigibohon?”


text:
Nagsabi si Balak, “Umiba ka sako; dadarahon taka sa ibang lugar. Tibaad itugot na nin Dios na maldisyonon mo sinda duman.”


text:
Nagsabi saiya si Balaam, “Igibo mo ako digdi nin pitong altar asin darahan mo ako nin pitong torong baka saka pitong lalaking karnero.”


text:
Ginibo ni Balak an sinabi saiya ni Balaam, dangan nagdolot siya nin sarong torong baka saka sarong lalaking karnero sa lambang altar.


text:
Kan maaraman ni Balaam na boot nin Kagurangnan na bendisyonan niya an mga Israelita, dai na siya naghanap nin mga tanda siring kan enot niyang ginibo. Nagtanaw siya sa desyerto


text:
asin nahiling niya an Israel na tribu-tribung nakakampo. Dangan uminabot saiya an espiritu nin Dios,


text:
asin sinabi niya an propesiyang ini: “An mensahe ni Balaam, na aking lalaki ni Beor, An mensahe kan tawong may malinaw na panhiling,


text:
Kan nakakadangog kan tataramon nin Dios, Kan nakakahiling kan bisyon kan Makakamhan; Kan natutumba, alagad malinaw an mga mata.


text:
Arog sa mga kapantayan na mahiwas, Arog sa mga tatamnan sa tampi nin salog; Arog sa mahamot na mga tinanom nin Kagurangnan, Arog sa mga kahoy na sedro sa kataed nin katubigan.


text:
Magkakaigwa sinda nin abundang uran. Asin itatanom ninda an saindang banhi sa matubig na kaomahan! An saindang hade magigin mas makosog ki Agag, Asin an kahadean ninda ilalangkaw.


text:
Kinua sinda nin Dios sa Egipto; Nakilaban siya para sainda siring sa lalaw na toro. Uuboson niya an saindang mga kaiwal, Roronoton an saindang mga tolang, tutuhogon kan saiyang mga pana.


text:
An nasyon nin Israel arog sa makosog na leon; Mayo nin mangangahas na magpukaw kun natotorog siya. Bebendisyonan an magbebendisyon saimo, Asin mamaldisyonon an magmamaldisyon saimo.”


text:
Ginugom ni Balak an saiyang mga palad sa kaanggotan ki Balaam dangan nagsabi, “Inapod taka tanganing maldisyonon an sakong mga kaiwal alagad tolong beses mo sindang benendisyonan.


text:
Puli na saindo. Nanuga akong babayadan taka nin mahal alagad inolang ka nin Kagurangnan na makamtan an kayamanan.”


text:
maski na itao mo sako an gabos na plata saka bulawan sa saimong palasyo, dai ko pwedeng lapason an pagboot nin Kagurangnan. Dai ko magigibo an sadiri kong kabotan. An itinaram sako nin Kagurangnan iyo sana an sakong sasabihon.”


text:
Sinabihan ni Balaam si Balak, “Mabalik ako sa sadiri kong banwaan, alagad bago ako mahale, papatanidan taka kun ano an gigibohon kan banwaan nin Israel sa saimong banwaan sa maabot na aldaw.”


text:
Dangan sinabi niya an propesiyang ini: “An mensahe ni Balaam, na aking lalaki ni Beor, An mensahe kan tawong malinaw an panhiling;


text:
Kan nakakadangog kan tataramon nin Dios, Asin nakakaisi kan kadonongan kan Kahorohalangkawe. Kan nakakahiling kan bisyon kan Makakamhan, Kan natutumba, alagad malinaw an mga mata.


text:
An maabot na aldaw sakong tinatanaw, Asin an nasyon nin Israel sakong nahihiling. Sarong bitoon an maluwas ki Jacob, sarong hade an magikan sa Israel. Siya an maronot kan payo ni Moab Asin mapatumba kan mga aki ni Set.


text:
Dadaogon niya an saiyang mga kaiwal sa Edom, An saindang daga saiyang sasakopon Mantang padagos an panggagana nin Israel.


text:
Dangan sa saiyang bisyon nahiling ni Balaam an mga Amalekita asin nagpropesiya siya: “An Amalek iyo an mapangyari sa gabos na nasyon, Alagad sa kataposan mapapara siya sagkod lamang.”


text:
Nahiling ni Balaam an mga Cineo, asin nagpropesiya siya: “Pusog an saimong erokan, Siring sa salagan na namumugtak sa kagapoan,


text:
Alagad madatong an mga barko hale sa Chipre Tanganing saindang sakopon an Asiria asin an Eber Alagad sa kataposan mapapara sinda sagkod lamang.”


text:
Kan magkampo sa Sittim an mga Israelita, nagpoon na makidorog an mga lalaki sa mga babaeng Moabita na yaon duman.


text:
Inalok sinda kan mga babaeng ini na magdolot sa saindang mga dios-dios. Nagkakan an mga Israelita asin nagsamba sa dios-dios


text:
Nagtaram siya ki Moises, “Tiponon mo an gabos na lider nin Israel dangan bilang pagkuyog sako, bitayon mo sinda sa atubang kan mga tawo, asin dai na ako maaanggot sa mga tawo.”


text:
Sinabihan ni Moises an mga hukom, “Gadanon nindo an lambang lalaki sa saindong tribu na nagin parasamba ki Baal nin Peor.”


text:
Saro sa mga Israelita an nagdara nin babaeng Midianita sa saiyang tolda sa panhiling ni Moises asin kan bilog na komunidad mantang nagtatangis an mga ini sa may pintoan kan Tabernakulo.


text:
Kan mahiling ini ni Finehas na aking lalaki ni Eleazar asin makoapo kan padi na si Aaron, binayaan niya an katiriponan asin kuminua siya nin garod.


text:
Sinunod niya an lalaking may darang babae sa tolda asin tinuhog niya kan garod an duwa. Huli kaini uminontok an peste sa Israel,


text:
“Huli kan ginibo ni Finehas, dai na ako anggot sa banwaan nin Israel. Dai siya nagtugot na pagsambahon an ibang dios kundi ako sana, kaya dai ko sinda inubos sa sakuyang kaanggotan.


text:
An pagkapadi magdadanay saiya asin sa saiyang kapagarakian huli ta ipinahiling niya an saiyang kaimbodan sa saiyang Dios, asin binayadan niya an kasalan kan mga tawo.”


text:
An Israelitang ginadan kaiba an babaeng Midianita iyo si Zimri na aking lalaki ni Salu. Pamayo siya nin sarong pamilya sa tribu ni Simeon.


text:
huli kan ginibo nindang karatan kan dayaon ninda kamo sa Peor, asin huli sa tugang nindang si Cozbi, na nagadan kan panahon nin peste sa Peor.”


text:
Pakatapos kan peste, nagtaram an Kagurangnan ki Moises asin ki Eleazar na aking lalaki kan padi na si Aaron,


text:
“Sensohon nindo an bilog na komunidad nin Israel sosog sa pamilya, asin ilista nindo an gabos na lalaki na beynteng taon an edad paitaas na maninigong maglingkod sa hukbo.”


text:
Nagkuyog si Moises asin si Eleazar; tinipon ninda an gabos na lalaki na beynteng taon an edad paitaas. Nagtiripon sinda sa kapatagan nin Moab, sa ibong kan Salog nin Jordan hale sa Jerico. Iyo ini an mga Israelita na naghale sa Egipto:


text:
An mga kaayon sa tribu ni Ruben na matuang aking lalaki ni Jacob iyo an mga kamaganakan ni Hanok, ni Pallu,


text:
asin an mga aking lalaki ni Eliab iyo si Nemuel, si Datan, saka si Abiram. (Iyo ini an Datan saka an Abiram na pinili kan komunidad. Nagrebelde sinda ki Moises asin ki Aaron, dangan nag-apil sa grupo ni Kora kan magtumang siya sa Kagurangnan.


text:
Nagbuka an daga dangan hinalon sinda. Nagadan sinda kaiba si Kora asin an mga kairiba niya kan masulo an dos syentos singkwentang kalalakihan; sinda nagin sarong patanid para sa mga tawo.


text:
An mga kaayon sa tribu ni Juda iyo an mga kamaganakan ni Sela, ni Perez, ni Zera, ni Hezron, asin ni Hamul. (An duwa sa mga aking lalaki ni Juda na si Er asin si Onan, nagadan sa daga nin Canaan.)


text:
An mga kaayon sa tribu ni Jose iyo an kamaganakan kan duwa niyang aking lalaki na si Manases asin si Efraim.


text:
An mga kaayon sa tribu ni Manases iyo si Makir na aking lalaki ni Manases. Si Makir iyo an ama ni Gilead, asin masososog ki Gilead an ginikanan kan minasunod na kamaganakan ninda:


text:
Si Zelofehad na aking lalaki ni Hefer dai nagkaigwa nin mga aking lalaki kundi mga babae sana. An ngaran kan mga babae iyo si Mala, si Noe, si Hogla, si Milca, asin si Tirza.


text:
An bilang kan mga kamaganakan na ini uminabot sa treynta y dos mil, kinyentos. Iyo ini an mga kamaganakan na guminikan ki Jose.


text:
An kabilogan na bilang kan mga Israelitang lalaki uminabot sa seis syentos uno mil, syete syentos treynta.


text:
Bangaon mo an daga sa paagi nin ripa; tawan mo nin dakulang kahirasan an dakulang tribu, asin nin sadit na kahirasan an sadit na tribu.”


text:
Kaiba sa saindang kapagarakian an mga pamilya ni Libni, ni Hebron, ni Mali, ni Musi, asin ni Kora. Si Kohat iyo an ama ni Amram,


text:
na an agom iyo an aking babae ni Levi na si Jokebed na namundag sa Egipto. Nagin aki ninda si Aaron, si Moises asin si Miriam.


text:
An mga lalaking Levita na sarong bulan an edad paitaas uminabot sa bilang na beynte y tres mil. Ilinista sindang suhay sa ibang mga Israelita, huli ta dai sinda tinawan nin ano man na kahirasan sa Israel.


text:
Ilinista ni Moises asin ni Eleazar an mga kamaganakan na ini kan sensohon ninda an mga Israelita sa kapatagan nin Moab, sa ibong kan Salog nin Jordan hale sa Jerico.


text:
Mayo nin natada minsan saro sa mga ilinista ni Moises asin ni Aaron sa enot na pagsenso duman sa Desyerto nin Sinai.


text:
Nagtaram an Kagurangnan na sinda gabos magagadan sa kalangtadan, asin nagadan mananggad sinda pwera ki Caleb na aking lalaki ni Jefunne, asin ki Josue na aking lalaki ni Nun.


text:
Si Mala, si Noe, si Hogla, si Milca, asin si Tirza iyo an mga aking babae ni Zelofehad na aking lalaki ni Hefer, na aking lalaki ni Gilead, na aking lalaki ni Makir, na aking lalaki ni Manases, na aking lalaki ni Jose.


text:
Nagdolok sinda ki Moises, sa pading si Eleazar, sa mga lider sagkod sa bilog na komunidad duman sa may pintoan kan Tabernakulo, asin nagsabi,


text:
“Nagadan sa kalangtadan an samong ama na mayo nin aking lalaki. Dai siya kaiba sa mga parasunod ni Kora na nagrebelde tumang sa Kagurangnan; nagadan siya huli sa sadiring kasalan.


text:
Tano ta paparaon an ngaran kan samuyang ama sa Israel sa dahelan na dai siya nin aking lalaki? Tawe kami nin daga sa kaibahan kan mga kadugo kan samong ama.”


text:
“Tama an mga aking babae ni Zelofehad. Tawan mo sinda kan saindang kahirasan sa kaibahan kan mga kadugo kan saindang ama. Itao mo sainda an kahirasan niya.


text:
Sabihan mo an banwaan nin Israel na kun igwa nin magadan na mayo nin aking lalaki, an saiyang daga itatao sa saiyang aking babae.


text:
asin kun mayo nin tugang na lalaki an saiyang ama, an saiyang daga itatao sa pinakaharani niyang kadugo, na iyo an magigin kagsadiri kaiyan. Kukuyogon ini kan banwaan nin Israel bilang sarong pagsusundon sosog sa togon, siring sa ipinagboot ko saimo. Ako an Kagurangnan.”


text:
Nagtaram an Kagurangnan ki Moises, “Tumukad ka sa Bukid nin Abarim asin tanawon mo an daga na itatao ko sa mga Israelita.


text:
huli ta sinuhay nindo an sakong pagboot duman sa kalangtadan nin Zin. Kan magreklamo tumang sako an bilog na komunidad duman sa Meriba, dai nindo ipinamidbid an sakong banal na kapangyarihan sa atubangan ninda.” (An Meriba iyo an burabod sa Kades sa kalangtadan nin Zin.)


text:
“Nakikimaherak ako Kagurangnan Dios, na ginikanan nin buhay, na magpili ka nin sarong lalaki na pwedeng mangenot sa banwaan


text:
asin magboot sainda sa panahon nin gera, tanganing an saimong komunidad dai makaarog sa karnero na mayo nin pastor.”


text:
Nagtaram an Kagurangnan ki Moises, “Kuaha si Josue na aking lalaki ni Nun, sarong lalaki na igwa kan espiritu, asin iduta mo an saimong mga kamot sa saiyang payo.


text:
Patindogon mo siya sa atubangan kan pading si Eleazar asin sa bilog na komunidad, dangan ipahayag mo siya bilang saimong kasalihid.


text:
Magsasarig siya sa pading si Eleazar na makakaaram kan sakong kabotan para saiya huli sa paggamit kan Urim asin Tummim. Sa paaging ini gigiyahan ni Eleazar si Josue asin an bilog na komunidad sa gabos nindang gigibohon.”


text:
Ginibo ni Moises an ipinagboot saiya nin Kagurangnan. Pinatindog niya si Josue sa atubangan kan pading si Eleazar asin kan bilog na komunidad;


text:
idinuta niya an saiyang mga kamot sa payo ni Josue asin itinalaga siya bilang saiyang kasalihid sosog sa pagboot nin Kagurangnan.


text:
na tukdoan an mga Israelita na magdolot sa Dios sa talaan na panahon kan mga dolot na pagkakan na nakakawili sa saiya.


text:
Iyo ini an mga dolot na pagkakan na idodolot sa Kagurangnan aroaldaw: para sa tinutong na atang, duwang lalaking kordero na manangtaon an edad, na gabos mayo nin ano man na kaninan.


text:
an lambang saro iibahan nin sarong kilo kan pinakamarahay na arinang trigo na minasa sa sarong litro kan pinakamarahay na lana nin oliba.


text:
Iyo iyan an dolot sa aroaldaw na tututongon nanggad siring kan enot na idinolot sa Bukid nin Sinai bilang sarong dolot na pagkakan, sarong parong na nakakawili sa Kagurangnan.


text:
An saro pang kordero idolot nindo pagkabanggi asin siring kan pagkaagang dolot, ibahan nindo nin dolot na arak. Saro man iyan na dolot na pagkakan, sarong parong na nakakawili sa Kagurangnan.


text:
Sa aldaw nin Sabbath, magdolot kamo nin duwang lalaking kordero na manangtaon an edad asin mayo nin ano man na kaninan, duwang kilong arina na sinalakan nin lana nin oliba bilang sarong dolot na pagkakan, saka an dolot na arak.


text:
An tinutong na atang na iyan idodolot nindo sa lambang Sabbath, laen pa kan aroaldaw na tinutong na atang saka dolot na arak.


text:
Sa pagpoon kan lambang bulan, magdolot kamo sa Kagurangnan nin tinutong na atang: duwang torilyong baka, sarong lalaking karnero, pitong lalaking kordero na manangtaon an edad, na gabos mayo nin ano man na kaninan.


text:
Bilang dolot na pagkakan, magdolot man kamo nin arinang sinalakan nin lana nin oliba; tolong kilong arina para sa lambang torilyo; duwang kilo para sa lalaking karnero;


text:
asin sarong kilo para sa lambang kordero. An mga tinutong na atang na iyan mga dolot na pagkakan, sarong parong na nakakawili sa Kagurangnan.


text:
Kaiba kaiyan iyo an mga dolot na arak; duwang litrong arak para sa lambang torong baka, saro may kabangang litro para sa lalaking karnero, asin sarong litro para sa lambang kordero. Iyo ini an pagsusundon para sa tinutong na atang kun enot na aldaw kan lambang bulan kan taon.


text:
Laen pa kan aroaldaw na tinutong na atang saka dolot na arak, magdolot man kamo nin sarong lalaking kanding bilang dolot para sa kasalan.


text:
Mapoon an pyesta sa ikakinseng aldaw asin mapadagos sa laog nin pitong aldaw; sa mga aldaw na iyan, kakanon nindo an tinapay na mayo nin lebadura.


text:
Magdolot kamo sa Kagurangnan nin sarong tinutong na atang bilang dolot na pagkakan: duwang torilyong baka, sarong lalaking karnero, asin pitong lalaking kordero na manangtaon an edad, na gabos mayo nin ano man na kaninan.


text:
Idolot nindo an mga iyan kaiba an dolot na pagkakan na arinang sinalakan nin lana nin oliba: tolong kilo para sa lambang torilyo, duwang kilo para sa lalaking karnero,


text:
Sa parehong paagi, sa laog nin pitong aldaw magdolot kamo sa Kagurangnan nin dolot na pagkakan, sarong parong na nakakawili saiya. Idolot nindo iyan laen pa kan aroaldaw na tinutong na atang saka dolot na arak.


text:
Sa enot na aldaw kan Pyesta nin Pag-ani, pagdara nindo sa Kagurangnan kan dolot na bagong trigo, magtiripon kamo sa pagsamba asin dai kamo magtrabaho.


text:
Magdolot kamo nin tinutong na atang, sarong parong na nakakawili sa Kagurangnan: duwang torilyong baka, sarong lalaking karnero, asin pitong lalaking kordero na manangtaon an edad, na gabos mayo nin ano man na kaninan.


text:
Magdolot man kamo nin sarong lalaking kanding bilang dolot para sa kasalan, asin sa paaging ini ginigibo nindo an seremonya nin paglinig para sa mga tawo.


text:
Idolot nindo an mga iyan saka an dolot na arak laen pa kan aroaldaw na tinutong na atang asin kan dolot na pagkakan.


text:
Sa enot na aldaw kan ikapitong bulan magtiripon kamo sa pagsamba asin dai kamo magtrabaho. Papatanogon an mga trompeta sa aldaw na iyan.


text:
Magdolot kamo nin tinutong na atang, sarong parong na nakakawili sa Kagurangnan: sarong torilyong baka, sarong lalaking karnero, asin pitong lalaking kordero na manangtaon an edad, na gabos mayo nin ano man na kaninan.


text:
Idolot nindo an mga iyan kaiba an dolot na pagkakan na arinang sinalakan nin lana nin oliba: tolong kilong arina para sa torilyo, duwang kilo para sa lalaking karnero,


text:
Idolot nindo an mga iyan, laen pa kan tinutong na atang para sa enot na aldaw kan lambang bulan asin kan dolot na pagkakan, laen pa man kan aroaldaw na tinutong na atang saka dolot na pagkakan sagkod arak. An mga dolot na pagkakan na iyan, sarong parong na nakakawili sa Kagurangnan.


text:
Sa ikasampolong aldaw kan ikapitong bulan magtiripon kamo sa pagsamba; mag-ayuno kamo saka dai magtrabaho.


text:
Idolot nindo an mga iyan kaiba an dolot na pagkakan na arinang sinalakan nin lana nin oliba: tolong kilong arina para sa torilyo, duwang kilo para sa karnero,


text:
Magdolot man kamo nin sarong lalaking kanding bilang dolot para sa kasalan, laen pa kan kanding na idodolot sa seremonya nin paglinig para sa mga tawo, asin kan aroaldaw na tinutong na atang kaiba kan dolot na pagkakan saka arak.


text:
Sa ikakinseng aldaw kan ikapitong bulan magtiripon kamo sa pagsamba. Selebraron nindo an pyestang iyan para sa Kagurangnan sa laog nin pitong aldaw asin dai kamo magtrabaho.


text:
Sa enot na aldaw, magdolot kamo sa Kagurangnan nin dolot na pagkakan, sarong parong na nakakawili saiya: treseng torilyong baka, duwang lalaking karnero, asin katorseng lalaking kordero na manangtaon an edad, na gabos mayo nin ano man na kaninan.


text:
Idolot nindo an maninigong dolot na pagkakan na arinang sinalakan nin lana nin oliba: tolong kilong arina para sa lambang torilyo, duwang kilo para sa lambang lalaking karnero,


text:
Magdolot man kamo nin sarong lalaking kanding bilang dolot para sa kasalan, laen pa kan aroaldaw na tinutong na atang kaiba an dolot na pagkakan saka arak.


text:
Sa ikaduwang aldaw, magdolot kamo nin doseng torilyong baka, duwang lalaking karnero, asin katorseng lalaking kordero na manangtaon an edad, na gabos mayo nin ano man na kaninan.


text:
Sa ikatolong aldaw, magdolot kamo nin onseng torilyong baka, duwang lalaking karnero, asin katorseng lalaking kordero na manangtaon an edad, na gabos mayo nin ano man na kaninan.


text:
Sa ikaapat na aldaw, magdolot kamo nin sampolong torilyong baka, duwang lalaking karnero, asin katorseng lalaking kordero na manangtaon an edad, na gabos mayo nin ano man na kaninan.


text:
Sa ikalimang aldaw, magdolot kamo nin siyam na torilyong baka, duwang lalaking karnero, asin katorseng lalaking kordero na manangtaon an edad, na gabos mayo nin ano man na kaninan.


text:
Sa ikaanom na aldaw, magdolot kamo nin walong torilyong baka, duwang lalaking karnero, asin katorseng lalaking kordero na manangtaon an edad, na gabos mayo nin ano man na kaninan.


text:
Sa ikapitong aldaw, magdolot kamo nin pitong torilyong baka, duwang lalaking karnero, asin katorseng lalaking kordero na manangtaon an edad, na gabos mayo nin ano man na kaninan.


text:
Magdolot kamo nin tinutong na atang bilang sarong dolot na pagkakan sa Kagurangnan, sarong parong na nakakawili saiya: sarong torilyong baka, sarong lalaking karnero, asin pitong lalaking kordero na manangtaon an edad, na gabos mayo nin ano man na kaninan.


text:
Iyo ini an mga pagsusundon manongod sa mga tinutong na atang, mga dolot na pagkakan, mga dolot na arak, saka mga dolot para sa katoninongan na idodolot nindo sa Kagurangnan sa saindong itinalaan na mga pyesta. Laen pa iyan kan mga dolot na itatao nindo sa pag-otob nin sarong panuga o bilang mga boluntad na dolot.


text:
Kun an sarong lalaki manuga nin ano man sa Kagurangnan o manumpa na malikay sa sarong bagay, kaipuhan dai niya paglapason an saiyang panuga; kaipuhan gibohon niya an gabos sosog sa saiyang sinabi.


text:
Kun an sarong hoben na babae na nag-eerok pa sa harong kan saiyang ama manuga nin ano man sa Kagurangnan o manumpa na malikay sa sarong bagay,


text:
dangan madangog iyan kan saiyang ama, alagad dai ini maggirong, an lambang panuga asin sumpa kan babae magkakaigwa nin halaga.


text:
Alagad kun dai magtugot an saiyang ama pakadangog kan panuga, mayo nin halaga an panuga saka sumpa kan hoben na babae. Papatawadon siya nin Kagurangnan huli ta dai nagtugot an saiyang ama.


text:
Kun an sarong daraga, tuyo man o bakong saboot na manuga nin ano man o manumpa na malikay sa sarong bagay, dangan magpaagom,


text:
kun madangog iyan kan saiyang agom alagad dai maggirong, an mga panuga saka sumpa kan babae magkakaigwa nin halaga.


text:
Alagad kun dai magtugot an saiyang agom pakadangog kan panuga, mayo nin halaga an panuga saka sumpa, na tuyo man o bakong saboot na ginibo niya. Papatawadon siya nin Kagurangnan.


text:
Alagad an lambang panuga saka sumpa na ginibo nin sarong babaeng balo o nin sarong babaeng sinuhayan nin agom kaipuhan na otobon.


text:
dangan madangog iyan kan saiyang agom, alagad dai ini maggirong ni magsalungat, an gabos niyang panuga saka sumpa magkakaigwa nin halaga.


text:
Alagad kun dai magtugot an saiyang agom pakadangog kan panuga, mayo nin halaga an panuga saka sumpa kan babae. Papatawadon siya nin Kagurangnan huli ta dai nagtugot an saiyang agom.


text:
Igwa nin deretso an saiyang agom na magtugot o magpawara nin halaga sa ano man na panuga o sumpa na ginibo niya.


text:
Kun an lalaki dai magsalungat sa aldaw na madangog niya an panuga kan saiyang agom, kaipuhan otobon kan babae an gabos niyang ipinanuga o isinumpa. An panuga pinapahalagahan kan lalaki huli sa dai niya pagsalungat sa aldaw na madangog niya an panuga.


text:
Alagad kun pakalihis nin nagkapirang aldaw pawaraan iyan nin halaga kan lalaki, siya an magtitios kun dai naotob an panuga.


text:
Iyo ini an mga pagsusundon na itinao nin Kagurangnan ki Moises manongod sa mga panuga nin sarong daraga na nag-eerok sa harong nin saiyang ama o nin sarong may agom na babae.


text:
“Padusahan mo an mga Midianita huli kan ginibo ninda sa banwaan nin Israel. Pakagibo mo kaiyan, magagadan ka.”


text:
Kaya sinabihan ni Moises an mga tawo, “Mag-andam kamo para sa gera tanganing salakayon nindo an mga Midianita dangan padusahan huli kan ginibo ninda sa Kagurangnan.


text:
Kaya sangribong lalaki an pinili ninda hale sa lambang tribu nin Israel. Uminabot sa dose mil an bilang kan mga lalaking andam gabos sa pakilaban.


text:
Ipinadara sinda sa gera ni Moises sa pamamahala ni Finehas na aking lalaki kan pading si Eleazar. Siya man an namahala kan mga banal na kagamitan asin kan mga trompeta para sa alarma.


text:
Sinalakay ninda an Midian siring sa ipinagboot nin Kagurangnan ki Moises, asin ginadan ninda an gabos na lalaki,


text:
kaiba an limang hade kan Midian na si Evi, Rekem, Zur, Hur, asin Reba. Ginadan man ninda si Balaam na aking lalaki ni Beor.


text:
Binihag kan mga Israelita an mga babaeng Midianita saka an mga sadit na aki. Sinamsam ninda an mga baka, karnero sagkod an gabos na kayamanan kan mga Midianita.


text:
dangan dinara ki Moises, ki Eleazar asin sa komunidad nin Israel na nasa kampo sa kapatagan nin Moab, sa ibong kan Jordan hale sa Jerico.


text:
Naanggot si Moises sa mga opisyal kan hukbo, sa mga namamayo nin rinibo asin sa mga namamayo nin ginatos, na nagbaralik hale sa gera.


text:
Giromdoma nindo na mga babae an nagkuruyog sa katukdoan ni Balaam dangan sa Peor, sinda an nagdagka sa mga Israelita tanganing talikodan an Kagurangnan. Ini an dahelan kun tadaw ta nagkaigwa nin peste sa banwaan nin Kagurangnan.


text:
Kamo gabos na nakagadan asin nakakapot nin gadan kaipuhan mag-erok sa luwas kan kampo sa laog nin pitong aldaw. Sa ikatolo asin sa ikapitong aldaw, linigan nindo an saindong sadiri, sagkod an saindong mga bihag.


text:
Linigan man nindo an lambang pedaso nin gubing saka an gabos na gibo sa anit, sa balukag nin kanding o sa kahoy.”


text:
Sinabihan kan pading si Eleazar an mga lalaking nagbalik hale sa gera, “Iyo ini an mga pagsusundon na itinao nin Kagurangnan ki Moises.


text:
An gabos na bagay na dai masusulo arog kan bulawan, plata, bronse, lansang, lata asin timga, kaipuhan paagihon nindo sa kalayo tanganing malinigan. An ibang bagay, kaipuhan linigan sa paagi kan tubig.


text:
Sa ikapitong aldaw kaipuhan labahan nindo an saindong mga gubing; dangan magigin malinig na kamo asin tutugotan nang maglaog sa kampo.”


text:
Hale sa kahirasan kan mga soldados, kuahon nindo bilang buhis para sa Kagurangnan an saro sa lambang kinyentos na tawo, asin siring man sa baka, asno, karnero saka kanding.


text:
Hale sa kahirasan kan komunidad, kuahon mo an saro sa lambang singkwentang tawo, siring man sa baka, asno, karnero saka kanding. Itao nindo an mga iyan sa mga Levita na iyo an mga namamahala kan Tabernakulo nin Kagurangnan.”


text:
Iyo ini an mga nasamsam kan mga soldados laen pa kan kinua ninda para sa saindang sadiri: seis syentos setenta y singko mil na karnero asin kanding, setenta y dos mil na baka, sesenta y uno mil na asno, asin treynta y dos mil na birhen.


text:
An kabanga kaini nagin kahirasan kan mga soldados: tres syentos treynta y syete mil, kinyentos na karnero asin kanding an napasainda, asin an seis syentos setenta y singko kaini iyo an buhis para sa Kagurangnan; treynta y seis mil an baka asin an setenta y dos kaini iyo an buhis para sa Kagurangnan; treynta mil, kinyentos an asno asin an sesenta y uno kaini iyo an buhis para sa Kagurangnan; dyes y seis mil na birhen, asin an treynta y dos kaini iyo an buhis para sa Kagurangnan.


text:
Kaya itinao ni Moises ki Eleazar an buhis bilang sarong espesyal na regalo sa Kagurangnan, siring sa ipinagboot niya ki Moises.


text:
An kahirasan kan komunidad pareho kan kahirasan kan mga soldados: tres syentos treynta y syete mil, kinyentos na karnero asin kanding; treynta y seis mil na baka; treynta mil, kinyentos na asno; asin dyes y seis mil na birhen.


text:
Hale sa kahirasan na ini, kinua ni Moises an saro sa lambang singkwentang bilanggo saka hayop; dangan siring kan ipinagboot nin Kagurangnan, itinao an mga ini sa mga Levita na iyo an mga namamahala kan Tabernakulo nin Kagurangnan.


text:
asin nagsabi, “Binilang mi an mga soldados na samong nasasakopan asin mayo nin kulang minsan saro sainda.


text:
Dara nyamo an mga bulawan na alahas, mga pulseras, singsing, hikaw, asin mga kulintas, na kinua kan lambang saro samo. Idinodolot mi sa Kagurangnan an mga alahas na ini bilang kabayadan kan samong buhay, tanganing atamanon niya kami.”


text:
An bulawan dinara ni Moises asin ni Eleazar sa Tabernakulo tanganing atamanon nin Kagurangnan an banwaan nin Israel.


text:
Dakul nin marahay an ataman na mga hayop kan tribu ni Ruben asin ni Gad. Kan mahiling ninda kun gurano karahay para sa mga baka an daga nin Jazer asin nin Gilead,


text:
“An rehiyon na ini nasakop kan mga Israelita sa tabang nin Kagurangnan—an mga banwa nin Atarot, Dibon, Jazer, Nimra, Hesbon, Eleale, Sibma, Nebo, asin Beon—marahay na daga para sa mga hayop, asin dakul nin marahay an samong mga hayop.


text:
Nakikimaherak kami na itao nindo samo an dagang ini bilang samong pagrogaring asin dai nindo kami pagpabalyohon sa Salog nin Jordan tanganing duman na mag-erok.”


text:
Nagsimbag si Moises, “Boot nindong magpawalat digdi mantang maduman sa gera an kapwa nindo mga Israelita?


text:
Tano ta pinapaluya nindo an boot kan mga Israelita na magbalyo sa Jordan asin magdagos sa dagang itinao sainda nin Kagurangnan?


text:
Iyo iyan an ginibo kan saindong mga ama kan sugoon ko sinda hale sa Kades-barnea tanganing siyasaton an daga.


text:
Nakaabot sinda sa Kapantayan nin Escol asin nahiling ninda an daga. Alagad kan magbalik sinda, pinaluya ninda an boot kan mga tawo sa pagduman sa daga na itinao sainda nin Kagurangnan.


text:
‘Huli ta dai sinda nagin maimbod sako, mayo nin siisay man sa mga lalaking naghale sa Egipto na an edad beynte paitaas an makakalaog sa dagang ipinanuga ko ki Abraham, ki Isaac, asin ki Jacob.’


text:
Mayong nakalaog sainda, pwera ki Caleb na aking lalaki ni Jefunne na Cenezeo asin ki Josue na aking lalaki ni Nun; nagin maimbod sinda sa Kagurangnan.


text:
Naanggot an Kagurangnan sa mga tawo kaya ginibo niyang maglagalag sinda sa laog nin kwarentang taon sagkod na nagadan an bilog na henerasyon na idto na naggibo nin maraot sa atubang nin Kagurangnan.


text:
Ngunyan kamo an nakasalihid sa saindong mga ama, sarong bagong henerasyon nin parakasalang mga lalaki na mapaanggot giraray sa Kagurangnan laban sa Israel.


text:
Kun dai kamo magkuyog ngunyan sa Kagurangnan, papabayaan niya liwat an mga tawong ini sa kalangtadan, asin kamo an maninimbag kan saindang kagadanan.”


text:
Nagdolok sinda ki Moises asin nagsabi, “Tugote ngona kaming magtugdok nin mga gapong laoman kan samong mga karnero asin nin mga nakukudal na banwa para sa samong mga pamilya.


text:
Dangan magigin andam na kaming makigera kaiba an kapwa mi Israelita; mangengenot kami sa pagsalakay sagkod na madara mi sinda sa dagang masasadirihan ninda mantang an samong mga pamilya digdi maerok sa mga nakukudal na banwa, ligtas sa mga nag-eerok sa dagang ini.


text:
Dai kami mapuli sa samong mga harong sagkod na dai pa nasasadirihan kan kapwa mi Israelita an dagang kahirasan ninda.


text:
Dai kami makikihiras sainda kan daga sa ibong kan Jordan, huli ta nag-ako na kami kan samong kahirasan digdi sa sirangan kan Jordan.”


text:
Nagsimbag si Moises, “Kun tudok sa boot nindo an saindong sinabi, digdi sa atubangan nin Kagurangnan mag-andam kamo sa pakigera.


text:
Maibong sa Jordan an gabos nindong paralaban asin sa pagboot nin Kagurangnan, sasalakayon ninda an mga kaiwal sagkod na madaog sinda nin Kagurangnan


text:
asin masadirihan an daga. Pakatapos kaiyan, pwede na kamong magpuli, huli ta naotob na nindo an saindong katongdan sa Kagurangnan asin sa saindong kapwa Israelita. Dangan mimidbidon nin Kagurangnan na an dagang ini sa sirangan nin Jordan kahirasan nindo.


text:
Alagad kun dai nindo gibohon an saindong panuga, pinapatanidan ko kamo na magkakasala kamo sa Kagurangnan. Tandaan nanggad nindo; papadusahan kamo huli kan saindong kasalan.


text:
Magpatindog na kamo nin mga banwa para sa saindong mga pamilya asin mga laoman para sa saindong mga karnero, alagad giboha nindo an saindong ipinanuga!”


text:
Alagad andam kami gabos sa pakigera. Mabalyo kami sa Jordan asin makikilaban, siring kan sinabi mo.”


text:
“Kun bumalyo sa Jordan an mga aking lalaki ni Gad asin ni Ruben na andam para sa gera sa pagboot nin Kagurangnan, asin kun sa saindang tabang masakop nindo an daga, itao nindo sainda an daga nin Gilead bilang saindang kahirasan.


text:
Alagad kun dai sinda bumalyo sa Jordan asin dai makigera kaiba nindo, maako sinda kan saindang kahirasan sa daga nin Canaan, arog sa saindo.”


text:
Mabalyo kami pasiring sa Canaan asin makikigera tanganing danay na masadirihan mi an samong kahirasan digdi sa sirangan kan Jordan.”


text:
Kaya itinao ni Moises sa mga tribu ni Gad, ni Ruben, asin sa kabanga kan tribu ni Manases an gabos na teritoryo ni Sihon na hade kan mga Amoreo asin ni Og na hade nin Basan, kaiba an mga banwa asin mga baryo sa palibot kan mga iyan.


text:
Nebo, Baal-meon (rinibayan an ngaran na ini), asin an Sibma. Tinawan ninda nin bagong ngaran an mga banwa na saindang pinatindog giraray.


text:
An daga nin Gilead sinakop kan kamaganakan ni Makir, na aking lalaki ni Manases; pinalayas ninda an mga Amoreo na yaon duman.


text:
Sinalakay asin sinakop ni Jair, na aking lalaki ni Manases, an nagkapirang mga baryo asin nginaranan idtong “Mga Baryo ni Jair.”


text:
Sinalakay asin sinakop ni Noba an Kenat asin an mga baryo kaini, dangan nginaranan idtong Noba, sunod sa saiyang ngaran.


text:
An minasunod na kasaysayan nagtatao kan ngaran kan mga lugar na pinagkampohan kan mga Israelita pakahale ninda sa Egipto sosog sa saindang mga tribu sa pangengenot ni Moises saka ni Aaron.


text:
Sa pagboot nin Kagurangnan, isinurat ni Moises an ngaran kan lambang lugar na saindang pinagkampohan.


text:
Naghale sa Egipto an mga Israelita kan ikakinseng aldaw kan enot na bulan kan taon, sarong aldaw pakalihis kan enot na Paskwa. Maogmang binayaan kan mga Israelita an syudad nin Rameses mantang naghihiling an mga Egipcio,


text:
na naglulubong kan mga matua nindang aking lalaki na ginadan nin Kagurangnan. Huli kan ginibong ini nin Kagurangnan ipinahiling niya na mas mapangyari siya ki sa mga dios-dios nin Egipto.


text:
Hale sa Etam, nagbalik sinda sa Pi-hahirot, sa sirangan kan Baal-zefon, asin nagkampo sa harani kan Migdol.


text:
Binayaan ninda an Pi-hahirot dangan uminagi sa Dagat na Pula pasiring sa kalangtadan nin Sur; pakalihis nin tolong aldaw na pagbaklay nagkampo sinda sa Mara.


text:
Hale duman, nagpasiring sinda sa Elim asin nagkampo sinda huli ta igwa duman nin doseng burabod nin tubig asin setentang kahoy na palma.


text:
Magpoon sa Refidim sagkod sa Bukid nin Hor, nagkampo sinda sa minasunod na mga lugar: Desyerto nin Sinai, Kibrot-Hattaava, (o “Mga Lulubngan nin Pagmawot”), Hazerot, Ritma, Rimmon-perez, Libna, Rissa, Kehelata, Bukid nin Sefer, Harada, Makelot, Tahat, Tera, Mitka, Hasmona, Moserot, Bene-Jaakan, Hor-haggidgad, Jotbata, Abrona, Ezion-geber, kalangtadan nin Zin (o Kades), asin sa Bukid nin Hor, sa gilid kan daga nin Edom.


text:
Sa pagboot nin Kagurangnan, nagtukad an pading si Aaron sa Bukid nin Hor. Nagadan siya duman sa edad na syento beynte y tres na taon sa enot na aldaw kan ikakwarentang taon pakahale kan mga Israelita sa Egipto.


text:
Nadangog kan hade nin Arad, na nag-eerok sa habagat na parte kan daga nin Canaan, na nagdadangadang an mga Israelita.


text:
Magpoon sa Bukid nin Hor sagkod sa kapatagan nin Moab, nagkampo an mga Israelita sa mga lugar na ini: Zalmona, Punon, Obot, Iye-abarim sa teritoryo nin Moab, Dibon-gad, Almon-diblataim, Bukid nin Abarim harani sa Nebo, asin sa kapatagan nin Moab sa ibong kan Salog nin Jordan hale sa Jerico, sa pagultanan kan Bet-Jesimot asin kan Abel-sittim sa kapatagan nin Moab.


text:
an minasunod na mga katukdoan para sa mga Israelita: “Kun magbalyo na kamo sa Jordan pasiring sa daga nin Canaan,


text:
pahaleon nanggad nindo an gabos na nag-eerok sa daga. Raoton nindo an gabos nindang ladawan na gibo sa gapo saka sa metal. Gabaon man nindo an gabos nindang lugar na pinagsasambahan.


text:
Bangaon mo an daga sa manlaen-laen na tribu asin kamaganakan sa paagi nin pagripa. Tawan mo nin dakulang kahirasan an dakulang kamaganakan asin sadit na kahirasan an sadit na kamaganakan.


text:
Alagad kun dai nindo pahaleon an gabos na nag-eerok sa daga, an matatada magigin garo mga puling sa saindong mga mata asin mga tonok sa saindong mga hirog. Lalabanan ninda kamo sa dagang eerokan nindo.


text:
an minasunod na mga katukdoan para sa banwaan nin Israel: “Paglaog nindo sa Canaan, an dagang itinatao ko saindo, iyo ini an magigin pagdolonan nindo.


text:
An pagdolonan sa habagat mapoon sa kalangtadan nin Zin, dangan minasosog kan pagdolonan nin Edom. Mapoon iyan sa sirangan, sa habagat na poro kan Gadan na Dagat.


text:
Dangan mapahabagat iyan pasiring sa Dalan nin Akrabbim, maagi sa Zin asin masagkod sa habagat kan Kades-barnea. Dangan madagos iyan sa Hazar-addar asin sa Azmon,


text:
“An pagdolonan sa amihan masosog sa sarong linya na minapoon sa Dagat nin Mediteraneo sagkod sa Bukid nin Hor;


text:
Dangan mapahabagat pasiring sa Harbel, sa sirangan nin Ain, asin mapadagos sa kabubuldan sa parteng sirangan na baybayon kan Danaw nin Galilea,


text:
dangan mapahabagat na sinususog an Salog nin Jordan sagkod sa Gadan na Dagat. “An mga ini iyo an apat na pagdolonan kan saindong daga.”


text:
Kaya sinabihan ni Moises an mga Israelita, “Iyo ini an daga na mamanahon nindo sa paagi nin ripa, an dagang itinao nin Kagurangnan sa siyam may kabangang tribu.


text:
An mga tribu ni Ruben, ni Gad, asin kan kabangang tribu ni Manases nag-ako na kan saindang kahirasan sosog sa saindang mga pamilya,


text:
“An pading si Eleazar asin si Josue na aking lalaki ni Nun iyo an mabanga kan daga para sa mga tawo.


text:
Iyo ini an mga lalaking pinili nin Kagurangnan: Tribu Lider Juda si Caleb na aking lalaki ni Jefunne Simeon si Selumiel na aking lalaki ni Ammihud Benjamin si Elidad na aking lalaki ni Kislon Dan si Bukki na aking lalaki ni Jogli Manases si Hanniel na aking lalaki ni Efod Efraim si Kemuel na aking lalaki ni Siftan Zabulon si Elizafan na aking lalaki ni Parnac Issakar si Paltiel na aking lalaki ni Azzan Aser si Ahihud na aking lalaki ni Selomi Neftali si Pedahel na aking lalaki ni Ammihud.


text:
Iyo ini an mga lalaking pinili nin Kagurangnan na magbanga kan pagsadiri para sa banwaan nin Israel sa daga nin Canaan.


text:
“Sabihan mo an mga Israelita na tawan an mga Levita nin mga syudad na maeerokan saka dagang pasabsaban sa palibot kan mga syudad hale sa dagang minana ninda.


text:
An mga syudad magigin pagsadiri kan mga Levita asin maerok sinda duman; an dagang pasabsaban para sa saindang mga baka saka iba pang mga hayop.


text:
An sukol kan dagang pasabsaban mapoon sa luwas kan nakapalibot na kudal kan syudad iyo ini: kwatro syentos singkwenta metros an pasirangan, kwatro syentos singkwenta metros an pahabagat, kwatro syentos singkwenta metros an pasolnopan, asin kwatro syentos singkwenta metros an paamihan.


text:
Tatawan nindo nin anom na syudad na pailihan an mga Levita na pwedeng dumanan nin sarong tawong dai tuyong nakagadan kan saiyang kapwa. Laen pa kaiyan, tatawan pa nindo sinda nin kwarenta y dos na syudad.


text:
An bilang kan syudad kan mga Levita sa lambang tribu aaramon sosog sa sukol kan teritoryo kan tribu.”


text:
na sabihan an banwaan nin Israel: “Pagbalyo nindo sa Salog nin Jordan asin paglaog nindo sa daga nin Canaan,


text:
mapili kamo nin mga syudad na pailihan tanganing an sarong tawo na dai tuyong makagadan nin kapwa pwedeng magdulag pasiring duman.


text:
Duman magigin ligtas siya sa boot magbalos na kadugo kan nagadan; an sarong tawo na nakagadan dai pwedeng gadanon sagkod na dai siya nahuhukoman sa atubangan kan banwaan.


text:
Iyan an magigin mga syudad na pailihan para sa mga Israelita, asin sa mga dayuhan na nag-eerok sa kaibahan nindo o nakikihimanwa saindo. An siisay man na dai tuyong makagadan nin kapwa, pwedeng dumulag pasiring sa arin man kan mga syudad na iyan.


text:
“Alagad kun an sarong tawo maggamit nin armas na lansang o gapo o kahoy tanganing gadanon an kapwa, nagkasala siya nin paggadan asin dapat gadanon.


text:
An pinakaharaning kadugo kan biktima iyo an magadan kan kriminal. Gagadanon niya ini kun saiyang mahiling.


text:
“Alagad kun sa kaongisan, hipaan nin sarong tawo an saiyang kapwa dangan ginadan niya sa paagi nin pagbuno o paggapo nin ano man saiya


text:
o pagsuntok, nagkasala siya nin paggadan asin dapat na gadanon. An pinakaharaning kadugo kan biktima iyo an magadan kan kriminal. Gagadanon niya ini kun saiyang mahiling.


text:
“Alagad kun dai tuyong magadan nin sarong tawo an dai man niya ikinakaongis, huli ta nabuno niya o nagapo nin ano man;


text:
sa siring na mga kaso, papaboran kan komunidad an tawong nakagadan asin bako an boot magbalos na kadugo kan biktima.


text:
An nakagadan ililigtas kan komunidad sa kadugo kan nagadan. Ibabalik ninda an nakagadan sa syudad na pinagpailihan niya. Kaipuhan duman siya mag-erok sagkod na buhay pa an Halangkaw na Padi sa panahon na iyan.


text:
dangan nahiling siya asin ginadan kan kadugo kan biktima, an gaweng iyan nin pagbalos bakong panggadan.


text:
An lalaking nagkasala nin paggadan kaipuhan mag-erok sa syudad nin pailihan sagkod na buhay pa an Halangkaw na Padi; kun gadan na ini pwede na siyang magpuli sa sadiri niyang harong.


text:
“An sarong tawo na idinimanda nin paggadan pwede sanang mapatotoohan na nagkasala asin pwedeng magadan huli sa patotoo nin mga saksi. Mayo nin gagadanon huli sa patotoo nin saro sanang saksi.


text:
Kun magdulag an sarong tawo pasiring sa sarong syudad na pailihan, dai nindo siya pagtugotan na magbayad tangani sanang makapuli sa sadiri niyang harong bago magadan an Halangkaw na Padi.


text:
Kun gibohon nindo iyan, didigtaan nindo an dagang pinag-eerokan nindo; huli ta an paggadan nakakadigta sa daga. Kaya pwera kan paggadan sa kriminal mayo na nin ibang paagi tanganing matubos an daga na nabulosan nin dugo kan biktima.


text:
Dai nindo pagdigtaan an dagang pinag-eerokan nindo, huli ta ako an Kagurangnan asin nag-eerok ako sa kaibahan kan banwaan nin Israel.”


text:
Nagduman ki Moises asin sa mga lider an mga pamayo kan mga pamilya sa kamaganakan ni Gilead, na aking lalaki ni Makir asin makoapo ni Manases, na aking lalaki ni Jose.


text:
Olay ninda, “Pinagbotan kamo nin Kagurangnan na hirason an daga sa banwaan nin Israel sa paagi nin pagripa. Pinagbotan man niya kamo na itao nindo an kahirasan kan samong kadugo na si Zelofehad sa saiyang mga aking babae.


text:
Alagad kun magpaagom sinda sa mga lalaking kaayon sa ibang tribu, masasadirihan na kan mga tribung iyan an pagrogaring kan mga babae, kaya maiinaan an samong kahirasan.


text:
Pag-abot kan taon nin katalingkasan, kun an ipinabakal na pagrogaring ibalik na sa dating kagrogaring, an pagsadiri kan mga aking babae ni Zelofehad permanenteng idudugang sa tribu kan mga lalaking nakaagom sainda asin mahahale sa samong tribu.”


text:
Kaya itinao ni Moises sa mga Israelita an pagboot na hale sa Kagurangnan. Nagsabi si Moises, “Tama an sinabi kan tribu ni Manases,


text:
kaya ipinagboboot nin Kagurangnan na pwedeng magpaagom an mga aking babae ni Zelofehad sa mga lalaking nagugustohan ninda, alagad sa mga lalaking katribu sana ninda.


text:
An pagsadiri kan lambang Israelita dai pwedeng ibalyo sa ibang tribu; magdadanay iyan sa tribu kan saiyang ginikanan.


text:
An lambang babae na nagkaigwa nin kahirasan sa sarong tribu nin Israel kaipuhan magpaagom sa sarong lalaki na kaayon kan saiyang tribu. Sa paaging iyan, an lambang Israelita magmamana kan pagsadiri kan saiyang mga ginikanan.


text:
Kaya mayo nin kahirasan na makakabalyo sa ibang tribu. Danay na masasadirihan kan lambang tribu an pagsadiri kaiyan.”


text:
Kaya an pagboot nin Kagurangnan ki Moises kinuyog kan mga aking babae ni Zelofehad na iyo si Mala, Tirza, Hogla, Milca, asin Noe; nagpaagom sinda sa saindang mga primo.


text:
Nagpaagom sinda sa kaayon kan mga kamaganakan kan tribu ni Manases na aking lalaki ni Jose. Kaya nagdanay sa tribu kan saindang ama an saindang pagsadiri.


text:
Iyo ini an mga togon asin pagsusundon na itinao nin Kagurangnan sa mga Israelita sa paagi ni Moises, sa kapatagan nin Moab sa ibong kan Salog nin Jordan hale sa Jerico.


text:
Iyo ini an mga ipinahayag ni Moises sa banwaan nin Israel kan yaon sinda duman sa kalangtadan, sa sirangan kan Salog nin Jordan. Nasa kapantayan sinda kan Jordan, harani sa Suf, sa pagultanan kan banwa nin Paran asin kan mga banwa nin Tofel, Laban, Hazerot, asin Dizahab. (


text:
An distansya hale sa Bukid nin Sinai sagkod sa Kades-barnea mababaklay sa laog nin onseng aldaw kun mag-agi sa kabubuldan nin Edom.)


text:
Sa enot na aldaw kan ikaonseng bulan kan ikakwarentang taon pakahale ninda sa Egipto, sinabihan ni Moises an mga Israelita kan gabos na ipinagboot saiya nin Kagurangnan na itaram sainda,


text:
pakatapos na daogon nin Kagurangnan si Sihon na hade kan mga Amoreo na nag-erok sa Hesbon, saka si Og na hade nin Basan na nag-erok sa Astarot asin Edrei.


text:
Mantang nasa ibong sinda kan Jordan, sa daga nin Moab, ipinaliwanag sainda ni Moises an mga togon asin katukdoan nin Dios. Nagsabi siya,


text:
“Kan kita nasa Bukid nin Sinai, nagtaram satuya an Kagurangnan na satong Dios, ‘Haloy na kamo sa bukid na ini.


text:
Maghale na kamo asin magpasiring sa mabulod na daga kan mga Amoreo asin sa gabos na rehiyon sa palibot—sa Kapantayan nin Jordan, sa kabubuldan asin mga kababan, sa habagat na parte kan daga nin Canaan, asin sa baybayon kan Mediteraneo. Magduman kamo sa daga nin Canaan, sa Lebanon, sagkod sa dakulang Salog nin Eufrates.


text:
Ini gabos inandam ko para saindo; dumanon nindo asin sakopon an daga na ipinanuga ko na itatao sa saindong mga ginikanan, ki Abraham, ki Isaac, asin ki Jacob sagkod sa saindang kapagarakian.’”


text:
Nagsabi si Moises sa mga tawo, “Sinabihan ko kamo kaidto, ‘Kun ako sana, dai ko kaya an pamahala saindo.


text:
Padakulon pa logod kamo nin sangribong beses nin Kagurangnan, an Dios kan saindong mga ginikanan, asin bendisyonan kamo siring sa saiyang panuga!


text:
Pumili kamo nin mga lalaking madonong, may pakasabot asin may kakayahan sa lambang tribu, dangan ibubugtak ko sinda bilang mga pamayo nindo.’


text:
Kaya linaen ko an pinili nindong mga madonong asin may kakayahan na mga lalaki sa saindong tribu, dangan ibinugtak ko sindang pamayo nindo. An iba namayo sa sangribong tawo, an iba sa sanggatos, an iba sa singkwenta asin an iba sa sampolo. Nagbugtak man ako nin ibang mga opisyal sa mga tribu.


text:
“Sinabihan ko sinda kaidto, ‘Dangogon nindo an mga kasong idinodolok saindo kan mga tawo, asin hukoman nindo nin matanos an kaso kan kapwa nindo Israelita o kan mga dayuhan na nakikihimanwa saindo.


text:
Dai kamo magpaorog sa kiisay man; hukoman nindo nin matanos an gabos, maski siisay siya. Dai kamo matakot sa kiisay man, huli ta hale sa Dios an paghukom na itatao nindo. Kun an kaso dipisil para saindo, darahon nindo sako, asin ako an madesisyon kaiyan.’


text:
“Sinunod ta an pagboot nin Kagurangnan na satong Dios. Naghale kita sa Bukid nin Sinai asin naglakaw sa mahiwas asin makatakot na desyerto pasiring sa mabulod na daga kan mga Amoreo. Kan nakaabot kita sa Kades-barnea,


text:
sinabihan ko kamo, ‘Uya na kamo sa mabulod na daga kan mga Amoreo, an daga na itinatao sato nin Kagurangnan na satuyang Dios.


text:
Hilinga nindo an daga; lakaw kamo asin sakopon nindo siring sa ipinagboot niya. Dai kamo magduwa-duwa o matakot.’


text:
“Alagad nagdolok kamo sako asin nagsabi, ‘Magpadara ngona kita nin mga espiya tanganing siyasaton an daga, asin aramon kun arin an pinakamarahay na dalan na satong aagihan, asin kun anong klase an mga syudad na satong lalaogon.’


text:
“Pinagmarahay ko an saindong kaisipan, kaya nagpili ako nin doseng lalaki, saro hale sa lambang tribu.


text:
Dinarahan ninda kita nin mga bunga na nakua ninda duman, asin inosipan kita na matubang an daga na itinatao satuya nin Kagurangnan na satong Dios.


text:
“Alagad sinuhay nindo an pagboot nin Kagurangnan na saindong Dios, asin habo kamong maglaog sa daga.


text:
Nagngorob-ngorob kamo sa saindong mga tolda asin nagsarabi, ‘Naaanggot satuya an Kagurangnan. Ilinuwas niya kita sa Egipto tanganing itao sa mga Amoreo asin gadanon ninda.


text:
Tano na magduman kita? Tinakot kita kan satuyang mga sinugo na nagsasabing darakula saka haralangkaw ki sa sato an mga tawo duman, asin nag-eerok sinda sa mga syudad na an kudal abot sa langit. Nakahiling sinda nin mga higante duman!’


text:
An Kagurangnan na saindong Dios an mangengenot saindo asin makikilaban para saindo, arog kan nahiling nindong ginibo niya sa Egipto


text:
asin sa kalangtadan. Nahiling nindo kun paano niya kamo dinara sa lugar na ini, siring sa pagdara nin sarong ama sa saiyang aki.’


text:
maski danay na nangenot siya saindo tanganing ihanap kamo nin lugar na tutugdokan kan saindong mga tolda saka tanganing itukdo niya saindo an dalan na aagihan, sa paagi nin hariging kalayo kun banggi, saka hariging panganoron kun aldaw.


text:
‘Mayo nin siisay man sa maraot na kapagarakian na ini an makakaabot sa matubang na dagang ipinanuga ko na itatao sa saindong mga ginikanan.


text:
Si Caleb na aki ni Jefunne, iyo sana an makakalaog duman. Nagmaimbod siya sako, kaya itatao ko saiya asin sa mga kapagarakian niya an daga na saiyang linakawan!’


text:
Huli saindo, naanggot man sako an Kagurangnan asin nagtaram, ‘Maski ika, Moises, dai makakaabot duman.


text:
Alagad pakosoga an boot kan saimong katabang na si Josue na aki ni Nun. Siya an mangengenot sa Israel sa pagsakop kan daga.’


text:
“Dangan nagtaram an Kagurangnan sa satuya gabos, ‘Makakaabot duman an saradit nindong mga aki, na dai pa nakakaaram kan maraot saka kan marahay, sinda na sinabi nindong mabibihag kan mga kaiwal. Itatao ko sainda an daga asin mag-eerok sinda duman.


text:
“Nagsimbag kamo sako, ‘Nagkasala kami sa Kagurangnan; matukad na kami asin masalakay siring sa ipinagboot samo nin Kagurangnan na satong Dios.’ Dangan nag-andam sa pakilaban an lambang saro, sa paghona na pasil an pagtukad sa mabulod na daga.


text:
“Alagad nagtaram sako an Kagurangnan, ‘Patanidan mo sinda na dai magsalakay, huli ta dai ko sinda iibahan, asin dadaogon sinda kan saindang mga kaiwal.’


text:
Pinatanidan ko kamo alagad habo kamong magdangog. Sinuhay nindo an pagboot nin Kagurangnan, asin sa saindong kapaabaw-abawan nagtukad kamo sa mabulod na daga.


text:
Sinabat kamo kan mga Amoreo na nag-erok duman, asin siring sa putakti, linamag ninda kamo sagkod sa Horma dangan dinaog sa mabulod na daga nin Edom.


text:
nagbalik kita sa desyerto, pasiring sa Dagat na Pula, sosog sa pagboot nin Kagurangnan, asin nagparalibot kita sa halawig na panahon sa mabulod na daga nin Edom.


text:
Nagboot siya na sabihan ko kamong: ‘Aagihan nindo an Edom, an daga na pinag-eerokan kan kapagarakian ni Esau na mga kadugo nindo. Matatakot sinda saindo alagad


text:
dai nindo sinda kalabanon huli ta dai ko itatao saindo maski sarong pye kwadrado kan saindang daga. Itinao ko na an Edom sa kapagarakian ni Esau.


text:
“Benendisyonan kamo nin Kagurangnan na saindong Dios sa gabos nindong gibo. Inataman niya kamo sa saindong pagparalibot sa desyerto asin inibahan niya kamo sa laog nin kwarentang taon; dai kamo nagkulang nin ano man.


text:
“Kaya inagihan ta an Edom na pinag-eerokan kan kapagarakian ni Esau, asin nagpadagos kita sa paglakaw. Binayaan ta an dalan pasiring sa Elat asin an pasiring sa Ezion-geber, dangan nagliko kita asin nagpasiring sa kalangtadan nin Moab.


text:
Nagtaram sako an Kagurangnan, ‘Dai nindo pagribokon o kalabanon an mga Moabita, na kapagarakian ni Lot, huli ta itinao ko na sainda an daga nin Ar, asin dai ko kamo tatawan maski sarong pedaso kan saindang daga.’” (


text:
An nag-erok sa Ar kaidto iyo an mga Emim. Dakul sinda nin marahay asin darakula arog sa mga Anakim, na saro man na rasa nin mga higante.


text:
Nag-erok man sa Edom an mga Horeo; alagad dinaog sinda dangan ginadan kan kapagarakian ni Esau. Rinumpag kaini an saindang nasyon dangan duman na nag-erok sa lugar ninda, arog kan ginibo kan mga Israelita duman sa daga na itinao sainda nin Kagurangnan.)


text:
Iyo idto an ikatreynta y otsong taon pakahale ta sa Kades-barnea. Gadan na gabos an mga lalaking parapakilaban sa kapagarakian na idto, siring sa itinaram nin Kagurangnan.


text:
Harani na kamo kaiyan sa daga kan mga Ammonita, na kapagarakian ni Lot. Dai nindo sinda pagribokon o kalabanon, huli ta maski sarong pedaso kan saindang daga dai ko itatao saindo; itinao ko na iyan sainda.’” (


text:
Dakul sindang marahay asin darakula arog sa mga Anakim. Alagad ginadan sinda nin Kagurangnan tanganing an mga Ammonita iyo na an mag-erok sa lugar ninda.


text:
Arog man kaini an ginibo nin Kagurangnan para sa kapagarakian ni Esau kan an mga ini magduman sa Edom. Pinahale nin Kagurangnan an mga Horeo asin pinaerok sa lugar ninda an kapagarakian ni Esau na yaon duman sagkod ngunyan.


text:
An nag-erok kaidto sa baybayon kan Mediteraneo sagkod sa Gaza iyo an mga Avvim; pinahale sinda kan mga taga Creta, na iyo an nag-erok sa lugar ninda.)


text:
“Pakaagi ta sa Moab, nagtaram sato an Kagurangnan, ‘Magduman kamo sa ibong kan Salog nin Arnon. Itatao ko saindo si Sihon, an Amoreong hade nin Hesbon, sagkod an saiyang daga. Salakayon nindo siya asin poonan na nindong sakopon an saiyang daga.


text:
Magpoon ngunyan na aldaw, gigibohon kong katakotan kamo kan gabos na tawo sa kinaban. Magtatarakig sa takot an siisay man na makadangog kan saindong ngaran.’


text:
“Kaya hale sa desyerto nin Kedemot, nagpadara ako ki Hadeng Sihon kan mensaheng ini nin katoninongan:


text:
sagkod na makabalyo kami sa Salog nin Jordan asin makaabot sa daga na itinatao samo nin Kagurangnan na samong Dios. Tinugotan kaming mag-agi sa Edom kan kapagarakian ni Esau, asin sa Ar kan mga Moabita.’


text:
“Alagad dai kita tinugotan ni Sihon na hade nin Hesbon. Pinatagas nin Dios an saiyang puso tanganing madaog ta siya asin makua an saiyang daga, na sakop ta sagkod ngunyan.


text:
“Dangan nagtaram sako an Kagurangnan, ‘Pinonan ko nang itao saindo si Sihon sagkod an saiyang daga; sakopon nindo asin sadirihon an saiyang daga.’


text:
Alagad itinao siya nin Kagurangnan sa satong mga kamot, asin ginadan ta siya, an saiyang mga aki sagkod an gabos niyang tawohan.


text:
Satuyang sinakop saka rinaot an gabos na banwa; ginadan ta an gabos na lalaki, babae sagkod mga aki. Mayo kitang binuhay maski saro.


text:
Tinugotan kita nin Kagurangnan na sakopon an gabos na banwa magpoon sa Aroer na nasa tampi kan Kapantayan nin Arnon, asin an syudad na nasa kapantayan na ini, sagkod sa Gilead. Dai nakaolang sato an mga makosog na kudal kan arin man na banwa.


text:
Alagad dai kita nagrani sa daga kan mga Ammonita o sa mga pangpang kan Salog nin Jabbok o sa mga mabulod na daga o sa arin man na lugar na ipinangalad nin Kagurangnan na satong Dios.


text:
“Dangan nagtukad kita pasiring sa Basan; nagluwas si Hadeng Og kaiba an gabos niyang tawohan tanganing makilaban sato duman sa Edrei.


text:
Alagad nagtaram sako an Kagurangnan, ‘Dai ka matakot saiya; itatao ko siya sa saimong kamot, an saiyang mga tawohan sagkod an bilog niyang daga. Giboha saiya an ginibo mo ki Sihon na hade kan mga Amoreo na nag-erok sa Hesbon.’


text:
“Kaya itinao man nin Kagurangnan sa satong mga kamot si Hadeng Og asin an saiyang mga tawohan; ginadan ta sinda gabos.


text:
Sa oras man sanang idto, sinakop ta an gabos niyang banwa; mayo kitang itinada maski saro. Sesenta gabos an mga banwa na sinakop ta—an bilog na rehiyon nin Argob na sakop ni Hadeng Og nin Basan.


text:
An mga banwa na ini pinakosog kan mga haralangkaw na kudal, mga trangkahan saka mga barat kaini; asin igwa pa nin dakul na baryo na mayo nin kudal.


text:
Rinaot ta ini gabos saka ginadan an gabos na lalaki, babae sagkod aki, arog kan ginibo ta sa mga banwa na sadiri ni Hadeng Sihon kan Hesbon.


text:
“Sa oras na idto, inagaw ta sa duwang hadeng Amoreo an daga sa sirangan kan Salog nin Jordan, magpoon sa Salog nin Arnon sagkod sa Bukid nin Hermon. (


text:
Inagaw nyato an gabos na daga ni Hadeng Og nin Basan: an mga syudad sa kapatagan kan bukid, an mga rehiyon nin Gilead asin Basan, sagkod an mga harayong banwa nin Saleca asin Edrei sa sirangan.” (


text:
An hadeng si Og iyo an natada sa mga Refaim. An saiyang kabaong, na gibo sa lansang, igwa nin sukol na haros duwang metro an lakbang asin apat na metro an laba sosog sa kinaugalean na sukol. Yaon pa ini sagkod ngunyan sa syudad nin Rabba sa daga kan mga Ammonita.)


text:
“Kan masadirihan ta na an daga, itinao ko sa mga tribu ni Ruben asin Gad an teritoryo na nasa amihan kan banwa nin Aroer, harani sa Salog nin Arnon, asin an kabtang kan mabulod na daga nin Gilead, kaiba an mga banwa duman.


text:
Itinao ko sa kabanga kan tribu ni Manases an natadang kabtang kan Gilead, asin an bilog na Basan, na pinaghadean ni Og, na iyo an bilog na rehiyon nin Argob.” (An Basan iyo an inapod na daga kan mga Refaim.


text:
Si Jair, kan tribu ni Manases, iyo an nagkua kan bilog na rehiyon nin Argob, na iyo an Basan, sagkod sa pagdolonan kan Gesur asin Maaca. Nginaranan niya an mga lugar na ini sunod sa saiyang ngaran, kaya sagkod ngunyan an mga baryo na ini inaapod Havvot-jair.)


text:
asin an teritoryo magpoon sa Gilead sagkod sa Salog nin Arnon itinao ko sa mga tribu ni Ruben saka ni Gad. An pagdolonan ninda sa timog iyo an Salog nin Arnon, asin sa amihan iyo an Salog nin Jabbok. Digdi man minapoon an daga kan mga Ammonita.


text:
Sa solnopan, an saindang teritoryo sagkod sa Salog nin Jordan, magpoon sa Danaw nin Galilea sa parteng amihan, sagkod sa Gadan na Dagat sa parteng timog saka sa Bukid nin Pisga sa parteng sirangan.


text:
“Sinabihan ko sinda kaidto, ‘Itinao saindo nin Kagurangnan na satong Dios ining daga tanganing saindong sakopon. Ngunyan tawan nindo nin armas an saindong mga parapakilaban asin ipadara nindo sa ibong kan Jordan, tanganing mangenot sa ibang mga tribu nin Israel asin tabangan sinda sa pagsakop kan saindang daga.


text:
An saindong mga agom, mga aki sagkod mga hayop—aram kong dakul an ataman nindong mga hayop—iyo sana an mawawalat sa mga syudad na itinao ko saindo.


text:
Tabangan nindo an saindong kapwa Israelita sagkod na masakop ninda an daga na itinatao sainda nin Kagurangnan duman sa solnopan kan Jordan, asin sagkod na tugotan sinda nin Kagurangnan na mag-erok duman nin matoninong, arog kan ginibo niya digdi para saindo. Pakatapos, magpuli na kamo digdi sa daga na itinao ko saindo.’


text:
“Dangan sinabihan ko si Josue: ‘Nahiling mo an ginibo nin Kagurangnan na saimong Dios sa duwang hadeng si Sihon asin si Og; arog man kaiyan an saiyang gigibohon sa kiisay man na kagsadiri kan daga na saimong sasalakayon.


text:
‘O Kagurangnan Dios, aram kong an ipinahiling mo sako iyo pa sana an kapinonan kan mga darakula asin makangangalas na mga bagay na gigibohon mo. Mayo nin dios sa langit asin sa daga na makakagibo kan mga ginibo mo.


text:
O Kagurangnan, tugotan mo akong makabalyo sa Salog nin Jordan asin mahiling an matubang na daga duman, an magayon na kabubuldan asin an kabukidan nin Lebanon.’


text:
“Alagad huli saindo, naanggot sakuya an Kagurangnan asin dai niya ako dinangog. Nagtaram siya sako, ‘Ontok diyan! Dai mo na pagsambiton sakuya an bagay na iyan.


text:
Magduman ka sa alitoktok kan Bukid nin Pisga asin mangalagkalag ka sa amihan, sa habagat, sa sirangan, asin sa solnopan. Maanan mo nin marahay an saimong mahihiling huli ta dai ka nanggad makakabalyo sa Jordan.


text:
Itukdo mo ki Josue an gigibohon niya asin pakosogon mo an saiyang boot, huli ta siya an mangengenot sa mga tawo sa pagsakop kan daga na saimong mahihiling.’


text:
Dangan sinabihan ni Moises an mga tawo, “Kuyogon nindo an gabos na togon asin pagboot na itinutukdo ko, tanganing mabuhay kamo asin masadirihan nindo an daga na itinatao saindo nin Kagurangnan, an Dios kan saindong mga ginikanan.


text:
Dai nindo pagdagdagan o pag-inaan an mga ipinagboot ko saindo. Kuyogon nindo an mga pagboot nin Kagurangnan na saindong Dios na itinao ko saindo.


text:
Nahiling nindo an ginibo nin Kagurangnan sa Bukid nin Peor. Ginadan niya an gabos na nagsamba ki Baal duman,


text:
“Itinukdo ko saindo an gabos na togon asin pagboot, siring sa itinaram sako nin Kagurangnan. Kuyogon nindo iyan duman sa daga na lalaogon nindo asin sasadirihon.


text:
Maimbod na otobon nindo iyan, asin iyan an magpapahiling sa ibang nasyon kan saindong kadonongan. Kun madangog ninda an mga togon na ini, masabi sinda, ‘Totoong madonong asin may pakasabot an banwaan na ini!’


text:
“Arin na mapangyaring nasyon an igwa nin dios na harani saiya, arog sa Kagurangnan na satong Dios, na harani nin marahay sa sato, kun minaapod kita saiya?


text:
Arin na mapangyaring nasyon an igwa nin mga matanos na togon asin pagboot arog kan itinao ko saindo ngunyan na aldaw?


text:
Magmaan kamo. Dai nanggad nindo paglingawan, sa bilog nindong pagkabuhay, an mga bagay na saindong nahiling. Iosip nindo sa saindong mga aki asin mga makoapo,


text:
an manongod sa aldaw na nagtindog kamo sa atubang nin Kagurangnan na saindong Dios duman sa Bukid nin Sinai, kan siya magtaram sako, ‘Tipona sa atubang ko an gabos na tawo. Boot kong dangogon ninda an sakuyang itataram, tanganing makanood sindang matakot sako sa bilog nindang pagkabuhay, asin tanganing itukdo man ninda an siring sa saindang mga aki.’


text:
“Sabihan nindo an saindong mga aki kun paano kamo nagdolok asin nagtindog sa pamitisan kan bukid, na nagkakalayo sagkod sa kalangitan saka natatahoban nin kadikloman sagkod sa panganoron.


text:
Sabihan nindo sinda kun paano nagtaram an Kagurangnan sa saindo hale sa kalayo; nadangog nindo an saiyang tingog alagad dai nindo siya nahiling sa ano man na porma.


text:
Ipinahayag niya saindo an saiyang tipan, na ipinagboot niyang otobon nindo, an Sampolong Togon na isinurat niya sa duwang tablang gapo.


text:
Pinagbotan ako nin Kagurangnan na itukdo ko saindo an gabos niyang togon asin pagboot, tanganing otobon nindo sa daga na saindong masasadirihan.


text:
“Kan magtaram saindo an Kagurangnan hale sa kalayo duman sa Bukid nin Sinai, mayo kamong nahiling na ano man na porma. Kaya magmaan kamo


text:
ta tibaad magkasala kamo sa paggibo para saindo nin ladawan, maski sa anong porma, lalaki man o babae,


text:
Magmaan kamo ta tibaad sambahon nindo asin paglingkodan an nahihiling nindo sa langit—an aldaw, an bulan, saka an mga bitoon. Itinao nin Kagurangnan na saindong Dios an mga ini sa ibang mga banwaan tanganing saindang pagsambahon.


text:
Alagad kamo an banwaan na ilinigtas niya sa Egipto, an nagkakalayong horno, tanganing gibohon niyang sadiring banwaan, na iyo kamo ngunyan.


text:
Huli saindo, naanggot sako an Kagurangnan na saindong Dios, asin nagsumpa na dai ako makakabalyo sa Salog nin Jordan asin dai ako makakalaog sa marahay na daga na itinatao saindo nin Kagurangnan bilang pamana.


text:
Dai ako makakabalyo sa Jordan, huli ta digdi ako magagadan sa dagang ini. Alagad makakabalyo kamo asin masasadirihan nindo an marahay na daga.


text:
Dai nanggad nindo paglingawan an tipan saindo nin Kagurangnan na saindong Dios. Otobon nindo an saiyang pagboot asin dai kamo maggibo nin ano man na ladawan na ipinapangalad niya,


text:
“Maski nahaloy na kamo sa dagang idto, asin nagkaigwa na nin mga aki saka makoapo, dai nanggad kamo magkasala huli sa paggibo para saindo nin ano man na ladawan. Sarong karatan iyan sa atubang nin Kagurangnan asin makakapaanggot iyan saiya.


text:
Saksi ko an langit asin an daga laban saindo ngunyan na aldaw, na kun suhayon nindo ako, mapapara kamo sa daga. Dai maghahalawig an saindong buhay sa ibong kan Jordan, sa daga na saindong sasakopon. Magagadan kamo gabos.


text:
Iwawarak kamo nin Kagurangnan sa ibang mga nasyon saen nagkapira sana sa saindo an matatadang buhay.


text:
Sa mga nasyon na iyan, malingkod kamo sa mga dios-dios na kahoy saka gapo, mga gibo nin tawo, mga dios-dios na dai nakakahiling, dai nakakadangog, dai nakakakakan o nakakaparong.


text:
Hihidawon nindo duman an Kagurangnan na saindong Dios, asin kun hahanapon nindo siya sa bilog nindong puso, makukua nindo siya.


text:
Kun kamo nasa kasakitan, asin kun nangyayari na saindo an mga bagay na iyan, magbalik kamo sa Kagurangnan asin magsunod sa saiyang tingog.


text:
An Kagurangnan sarong Dios na maheherakon. Dai niya kamo papabayaan o gagadanon; dai niya lilingawan an tipan na sinumpaan niya sa saindong mga ginikanan.


text:
“Siyasaton nindo an nakaaging panahon, bago kamo namundag, poon kan lalangon nin Dios an tawo sa ibabaw nin daga; siyasaton nindo an bilog na kinaban. Nangyari na daw o nadangog na daw an dakulang ngangalasan na arog kaini?


text:
Igwa daw nin banwaan na arog saindo na nakadangog sa sarong dios na nagtaram hale sa kalayo, asin padagos na nabuhay?


text:
Igwa daw nin dios na nangahas na magduman asin magkua nin sarong banwaan hale sa ibang nasyon dangan gibohon na saiyang sadiri, arog kan ginibo saindo nin Kagurangnan na saindong Dios duman sa Egipto? Sa atubang nindo, ginamit niya an saiyang kosog asin kapangyarihan huli sa mga helang saka gera, sa mga tanda sagkod ngangalasan patin sa mga mangirhat na bagay.


text:
Ipinahiling ini nin Kagurangnan saindo tanganing patotoohan saindo na siya sana an Dios asin mayo nang iba.


text:
Tinugotan niya kamong makadangog kan saiyang tingog hale sa langit tanganing matukdoan kamo. Nahiling nindo digdi sa daga an saiyang banal na kalayo, dangan nadangog nindo siyang nagtaram hale sa kalayo.


text:
Pinili niya kamo huli ta namotan niya an saindong mga ginikanan; huli kan saiyang dakulang kapangyarihan, ilinuwas niya kamo hale sa Egipto.


text:
Sa pagdangadang nindo, pinahale niya an mga nasyon na mas makosog asin mapangyari ki sa saindo, tanganing palaogon niya kamo dangan paerokon sa saindang daga, na nasasadirihan nindo ngunyan.


text:
Kaya giromdoma nindo ngunyan asin dai nanggad nindo paglingawan na an Kagurangnan iyo an Dios sa langit asin sa daga; mayo na nin ibang dios.


text:
Kuyogon nindo an saiyang mga togon asin pagboot na itinatao ko saindo ngunyan na aldaw, tanganing mapakarahay kamo sagkod an saindong mga aki, asin maghalawig an saindong buhay sa daga na sagkod lamang itinatao saindo nin Kagurangnan na saindong Dios.”


text:
tanganing magin pailihan kan siisay man na tawo na dai tuyong nakagadan nin kapwa, na bako man niya kaiwal. Dai na siya pwedeng gadanon kun makadulag siya pasiring sa saro kan mga syudad na ini.


text:
Linaen niya para sa tribu ni Ruben an syudad nin Bezer na nasa kapatagan kan bukid sa desyerto, an Ramot na nasa teritoryo kan Gilead para sa tribu ni Gad, asin an Golan na nasa teritoryo kan Basan para sa tribu ni Manases.


text:
kan yaon sinda duman sa sirangan kan Jordan, sa kapantayan na kahampang kan Bet-peor, sa daga ni Sihon na hade kan mga Amoreo na nag-erok sa Hesbon. Si Hadeng Sihon nadaog na ni Moises asin kan mga Israelita,


text:
dangan nasakop na ninda an saiyang daga saka an daga ni Hadeng Og nin Basan, an saro pang hadeng Amoreo na nag-erok sa sirangan kan Jordan.


text:
An dagang ini minapoon sa Aroer na nasa tampi kan Salog nin Arnon, sagkod sa Bukid nin Sirion, na iyo an bukid nin Hermon,


text:
kaiba an bilog na rehiyon sa sirangan na parte kan Salog nin Jordan, sagkod sa Gadan na Dagat sa parteng habagat asin sagkod sa pamitisan kan Bukid nin Pisga sa parteng sirangan.


text:
Tinipon ni Moises an bilog na Israel asin sinabihan, “Banwaan nin Israel, dangoga nindo an mga togon asin mga pagboot na itatao ko saindo ngunyan na aldaw. Saboton asin kuyogon nanggad nindo an mga iyan.


text:
Mantang nagtataram siya, nagtindog ako sa pagultanan nindo asin nin Kagurangnan tanganing ipahayag saindo an saiyang itinaram, huli ta natakot kamo sa kalayo dangan dai kamo nagtukad sa bukid. “Nagtaram an Kagurangnan,


text:
“‘Dai kamo maggibo nin ladawan kan anoman na nasa langit o nasa daga o nasa tubig sa irarom kan daga.


text:
Dai kamo magduko sa mga dios-dios o magsamba sa sainda, huli ta ako, an Kagurangnan na saindong Dios, sarong maimon na Dios. Pinapadusahan ko an mga naoongis sako pati an saindang mga aki sagkod sa ikatolo saka sa ikaapat na henerasyon.


text:
Alagad ipinapahiling ko an danay kong pagkamoot sa ribo-ribong henerasyon kan mga namomoot sa sako asin nag-ootob kan sakong mga togon.


text:
“‘Dai nindo paggamiton an sakong ngaran nin basang lamang, huli ta ako, an Kagurangnan na saindong Dios, an mapadusa sa kiisay man na magbasang-basang kan sakong ngaran.


text:
“‘Giromdoma nindo an Sabbath asin pakabanala nindo iyan, siring na ako, an Kagurangnan na saindong Dios, iyo an nagboot saindo.


text:
alagad an ikapitong aldaw, sarong aldaw na pahingalo na talaan para sako. Sa aldaw na iyan, mayo nin siisay man saindo na magtrabaho—kamo, an saindong mga aki, an saindong mga oripon, an saindong mga hayop o an mga dayuhan na nag-eerok sa saindong banwa. Arog sa saindo, kaipuhan magpahingalo man an saindong mga oripon na lalaki saka babae.


text:
Giromdoma nindo na mga oripon kamo duman sa Egipto, asin ako, an Kagurangnan na saindong Dios, an nagligtas saindo huli kan sakong dakulang kapangyarihan saka kosog. Kaya ipinagboboot ko saindo na giromdomon nindo an Sabbath.


text:
“‘Galangan nindo an saindong ama asin ina, siring na ako, an Kagurangnan na saindong Dios, an nagboboot sa saindo, tanganing maghalawig an saindong buhay asin mapakarahay kamo duman sa daga na itinatao ko saindo.


text:
“‘Dai kamo maara sa agom nin ibang lalaki; dai kamo maara sa saiyang harong, sa saiyang daga, sa saiyang mga oripon, sa saiyang mga baka, mga asno o sa ano man na pagsadiri niya.’


text:
“Iyo ini an mga pagboot na itinao saindo nin Kagurangnan kan magtiripon kamo sa atubang kan bukid, kan magtaram siya sa makosog na tingog hale sa kalayo, hale sa panganoron sagkod sa mahibog na kadikloman; mayo na siyang idinagdag. Dangan isinurat niya an mga ini sa duwang tablang gapo asin itinao sako.


text:
“Kan nadangog nindo an tingog hale sa kadikloman, mantang nagkakalayo an bukid, nagdolok sako an mga lider asin an mga namamayo kan mga tribu,


text:
dangan nagsabi, ‘Ipinahiling sato nin Kagurangnan na satuyang Dios an saiyang kadakulaan asin kamurawayan kan nadangog ta siyang magtaram hale sa kalayo! Satuyang nahiling ngunyan na aldaw na an Dios nagtaram sa tawo asin an tawo padagos na nabuhay.


text:
Alagad tano ta mapagadan kita? Tututongon kita kan makatakot na kalayong iyan. Magagadan nanggad kita kun madangog pa nyatong magtaram an Kagurangnan na satuyang Dios.


text:
Huli ta siisay an tawong padagos nang nabuhay arog sato, pakatapos na madangog niyang magtaram hale sa kalayo an buhay na Dios?


text:
Magduman ka, Moises, asin dangogon mo an gabos na itataram nin Kagurangnan na satuyang Dios; dangan magbalik ka asin iosip mo samo an saiyang itinaram. An gabos samuyang dadangogon asin kukuyogon.’


text:
“Kan nadangog ini nin Kagurangnan, nagtaram siya sako, ‘Nadangog ko an sinabi kan mga tawong ini, asin tama sinda.


text:
Padagos logod sindang matakot sako asin mag-otob kan sakuyang mga togon tanganing mapakarahay sinda asin an saindang kapagarakian sagkod pa man!


text:
Maghilig ka dangan magbalik digdi, asin itatao ko saimo an gabos kong togon saka pagboot. Itukdo mo iyan sa mga tawo tanganing otobon ninda duman sa daga na itinatao ko sainda.’


text:
“Banwaan nin Israel, otobon nanggad nindo an gabos na ipinagboot saindo nin Kagurangnan na saindong Dios. Dai kamo maglapas kan arin man sa saiyang mga togon.


text:
Kuyogon nindo gabos an mga iyan tanganing mabuhay asin mapakarahay kamo patin maghalawig an saindong buhay duman sa daga na masasadirihan nindo.


text:
“Iyo ini an gabos na togon na ipinagboot nin Kagurangnan, na saindong Dios, na itukdo ko saindo. Otobon nindo ini duman sa daga na saindong lalaogon asin sasadirihon.


text:
Sa bilog nindong pagkabuhay, kamo sagkod an saindong kapagarakian dapat na matakot sa Kagurangnan na saindong Dios, asin magkuyog kan gabos niyang togon na itinatao ko saindo, tanganing maghalawig an saindong buhay.


text:
Kaya dangoga nindo ini, mga Israelita, asin kuyogon nindo, tanganing mapakarahay kamo asin magdakul duman sa dagang matubang saka mayaman sa gabos na bagay, siring sa ipinanuga nin Kagurangnan, na Dios kan saindong mga ginikanan.


text:
Kamotan nindo an Kagurangnan na saindong Dios sa bilog nindong puso, sa bilog nindong kalag, asin sa bilog nindong kosog.


text:
Itukdo nindo ini sa saindong mga aki. Ulit-uliton nindo sainda kun kamo nagtutukaw sa harong, kun naglalakaw sa dalan, kun nagpapahingalo saka kun kamo nagtatrabaho.


text:
“Siring sa ipinanuga nin Kagurangnan na saindong Dios sa saindong mga ginikanan, ki Abraham, ki Isaac sagkod ki Jacob, tatawan niya kamo nin daga na igwa nin mga darakula asin magagayon na mga syudad na bakong kamo an nagtugdok,


text:
nin mga harong na pano nin mga bagay na marahay na dai man nindo ilinaog, asin nin mga bubon na dai man nindo kinalot, nin mga ubas saka mga oliba na dai man nindo itinanom. Kun darahon na kamo nin Kagurangnan sa dagang iyan, asin kun igwa na kamo kan gabos na boot nindong kakanon,


text:
magmaan kamo ta tibaad malingaw kamo sa Kagurangnan na nagligtas saindo sa Egipto, saen kamo nagin mga oripon.


text:
Matakot kamo sa Kagurangnan na saindong Dios; maglingkod kamo saiya asin magsumpa kamo sa saiya sanang ngaran.


text:
Kun magsamba kamo sa mga dios-dios, malaad saindo an kaanggotan nin Kagurangnan asin tutunawon niya kamo, huli ta an Kagurangnan na nasa kaibahan nindo, sarong maimon na Dios.


text:
Gibohon nindo an matanos asin an marahay sa atubang nin Kagurangnan tanganing mapakarahay kamo dangan masadirihan nindo an mayaman na daga na ipinanuga nin Kagurangnan sa saindong mga ginikanan,


text:
“Kun umabot an aldaw na maghapot saindo an saindong mga aki kun tano ta pinagbotan kamo nin Kagurangnan na kuyogon nindo an mga togon saka mga pagboot na ini,


text:
sabihan nindo sindang, ‘Mga oripon kami kaidto kan hade nin Egipto, alagad ilinigtas kami nin Kagurangnan huli kan saiyang mapangyaring kamot.


text:
Nahiling mi an mga ngangalasan asin makangirhat na mga bagay na ginibo niya sa mga Egipcio, sa hade sagkod sa gabos na opisyal niya.


text:
Hinale niya kami duman tanganing darahon digdi asin tawan kan dagang ini na ipinanuga niya na itatao sa satong mga ginikanan.


text:
Dangan pinagbootan kami nin Kagurangnan na satuyang Dios na kuyogon an mga togon na ini asin na matakot kami saiya. Kun gibohon mi ini, aatamanon niya asin papauswagon an satuyang nasyon.


text:
Para samuya, sarong katanosan an pagkuyog sa gabos na togon na ipinagboot samo nin Kagurangnan na samuyang Dios.’


text:
“Dadarahon kamo nin Kagurangnan na saindong Dios duman sa dagang sasakopon nindo, asin papahaleon niya duman an dakul na banwaan. Sa pagdangadang nindo, aalawon niya an pitong nasyon na orog na dakula asin mapangyari ki sa saindo: an mga Heteo, Gergeseo, Amoreo, Cananeo, Perezeo, Heveo, asin Jebuseo.


text:
Kun itao na sinda nin Kagurangnan sa saindong kamot asin madaog na nindo sinda, kaipuhan gadanon nindo sinda gabos. Dai kamo makipagtipan sainda, asin dai kamo maherak sainda.


text:
Dai nindo pag-agomon an siisay man sainda asin dai kamo magtugot na agomon ninda an saindong mga aki,


text:
huli ta dadagkahon ninda an saindong mga aki na talikodan an Kagurangnan tanganing magsamba sa saindang mga dios-dios. Kun mangyari iyan, maaanggot saindo an Kagurangnan asin gagadanon niya kamo tolos.


text:
Kaya gabaon nindo an saindang mga altar, rumpagon an saindang mga hariging gapo, palodon an saindang mga simbolo kan saindang diosa na si Asera asin suloon nindo an gabos nindang ladawan.


text:
Gibohon nindo iyan huli ta sadiri kamo nin Kagurangnan na saindong Dios. Hale sa gabos na banwaan sa kinaban, pinili niya kamo na magin saiyang sadiring banwaan.


text:
“Namotan asin pinili kamo nin Kagurangnan bakong huli ta mas dakul kamo ki sa ibang banwaan kundi kamo pa ngani an pinakadikit sa gabos.


text:
Alagad namotan kamo nin Kagurangnan asin boot niyang otobon an panuga niya sa saindong mga ginikanan. Ini an dahelan kun tano ta huli kan saiyang mapangyaring kamot, ilinigtas niya kamo asin binalukat sa kaoripnan sa kamot kan hade nin Egipto.


text:
Giromdoma na an Kagurangnan na saindong Dios iyo sana an Dios asin maimbod siya. Ootobon niya an saiyang tipan asin ipapahiling niya an saiyang danay na pagkamoot sa ribo-ribong henerasyon kan mga namomoot saiya saka nag-ootob kan saiyang mga togon,


text:
“Kun dangogon nindo asin kuyogon an mga togon na ini, ootobon nin Kagurangnan na saindong Dios an saiyang tipan asin ipapahiling niya saindo an saiyang danay na pagkamoot na ipinanuga niya sa saindong mga ginikanan.


text:
Mamomotan niya kamo asin bebendisyonan, tanganing magdakul an saindong kaakian; bebendisyonan niya an saindong kaomahan, tanganing magkaigwa kamo nin ani, arak saka lana nin oliba; papadakulon niya an saindong mga baka sagkod mga karnero. Iwawaras niya saindo an mga bendisyon na ini duman sa dagang ipinanuga niya sa saindong mga ginikanan na itatao sa saindo.


text:
Irarayo kamo nin Kagurangnan sa anoman na kahelangan asin dai niya kamo papadarahan kan mga helang na nasaksihan nindo duman sa Egipto, alagad ipapadara niya iyan sa saindong mga kaiwal.


text:
Gadanon nindo an gabos na banwaan na itatao sa saindong kamot kan Kagurangnan na saindong Dios. Dai kamo maherak sainda asin dai kamo magsamba sa saindang mga dios-dios. Iyan an magigin siod para saindo.


text:
“Dai kamo mag-isip na mas dakul ki sa saindo an mga banwaan na iyan kaya dai nindo sinda mapapahale.


text:
Dai kamo matakot sa sainda; giromdomon nindo an ginibo nin Kagurangnan na saindong Dios sa hade asin sa bilog na Egipto.


text:
Nahiling nindo an mga makangirhat na peste, mga tanda saka mga ngangalasan; an dakulang kapangyarihan asin kosog na ginamit nin Kagurangnan na saindong Dios sa pagligtas saindo. Arog man kaiyan an saiyang gigibohon sa mga banwaan na natatakotan nindo.


text:
Papadarahan pa niya sinda nin makuring takot, asin gagadanon niya idtong mga makakadulag asin makakatago.


text:
Kaya dai kamo matakot sainda. Kaiba nindo an Kagurangnan na saindong Dios; dakula siya asin dapat katakotan.


text:
Sa pagdangadang nindo, dikit-dikit na papahaleon nin Kagurangnan an mga nasyon na iyan. Dai nindo pwedeng gadanon tolos sinda gabos, huli ta tibaad magdakul an mga lalaw na hayop asin dai nindo sinda makayang labanan.


text:
Itatao saindo nin Kagurangnan an saindong mga kaiwal asin tatawan niya sinda nin makuring takot sagkod na sinda magadan.


text:
An saindang mga hade itatao nin Kagurangnan sa saindong mga kamot. Gagadanon nindo sinda asin malilingawan na sinda. Mayo nin siisay man na makakapugol saindo; gagadanon nindo sinda gabos.


text:
Suloon nindo an saindang mga dios-dios. Dai nindo pagmawoton asin pagsadirihon an mga plata o bulawan na yaon sa mga ladawan na iyan, huli ta iyan an makakasiod sa saindo; ikinakaanggot nin Kagurangnan an pagsamba sa mga dios-dios.


text:
Dai nindo pagdarahon sa saindong harong an arin man sa mga dios-dios na iyan, tanganing dai kamo mamaldisyon arog kan mga iyan. Kaongisan nindo an mga ladawan na iyan huli ta minaldisyon sinda nin Kagurangnan.


text:
“Maimbod na kuyogon nindo an gabos na togon na itinao ko saindo ngunyan tanganing mabuhay asin magdakul kamo, patin masadirihan nindo an dagang ipinanuga nin Kagurangnan sa saindong mga ginikanan.


text:
Giromdoma nindo kun paano kamo pinangenotan nin Kagurangnan, na saindong Dios, sa pagbaklay nindo sa desyerto sa laog nin kwarentang taon. Pinasakitan niya kamo sa pagbalo saindo, tanganing aramon an nasa puso nindo, kun makuyog kamo kan saiyang mga togon o dai.


text:
Ginutom niya kamo dangan pinakakan nin manna, sarong pagkakan na dai pa nanamitan nindo asin kan saindong mga magurang. Ginibo niya idto tanganing tukdoan kamo na an tawo nabubuhay bako sa tinapay sana kundi sa lambang tataramon na minagikan sa ngoso nin Kagurangnan.


text:
Sa laog nin kwarentang taon, dai nagdaan an saindong gubing asin dai naggatok an saindong mga bitis.


text:
Giromdoma na sinasagwe asin pinapadusahan kamo nin Kagurangnan na saindong Dios siring sa sarong ama na nagdidisiplina kan saiyang mga aki.


text:
Kaya kuyogon nindo an saiyang mga pagboot: mamuhay kamo sosog sa saiyang mga togon asin matakot kamo saiya.


text:
Dadarahon kamo nin Kagurangnan na saindong Dios sa sarong marahay na daga—daga na igwa nin mga salog, mga sapa asin mga burabod na minabulos sa mga kapantayan saka kabubuldan;


text:
Duman dai kamo magugutom o magkukulang nin ano man. An mga gapo duman igwa nin lansang; makakamina kamo nin kobre sa kabubuldan.


text:
Magkakaigwa kamo duman kan gabos na gusto nindong kakanon, asin magpapasalamat kamo sa Kagurangnan na saindong Dios huli sa marahay na daga na itinao niya saindo.


text:
“Dai nanggad nindo paglingawan an Kagurangnan na saindong Dios; kuyogon nanggad nindo an gabos niyang togon saka pagboot na itinatao ko saindo ngunyan na aldaw.


text:
Kun igwa na kamo kan gabos na boot nindong kakanon, asin kun makapatindog na kamo nin magayon na mga harong na eerokan,


text:
kun magdakul na an saindong mga baka saka karnero, mga pirak asin bulawan, patin iba pang mga pagrogaring,


text:
dai nanggad kamo magpalangkaw asin makalingaw sa Kagurangnan na saindong Dios, na nagluwas saindo hale sa daga nin Egipto, saen kamo nagin mga oripon.


text:
Pinangenotan niya kamo sa saindong pagbaklay sa mahiwas asin makatakot na kalangtadan na may mararang mga halas asin uyang. Duman sa alang asin daing tubig na daga, pinabulos niya para saindo an tubig hale sa matagas na gapo.


text:
Sa kalangtadan, pinakakan niya kamo nin manna, pagkakan na dai pa nanamitan kan saindong mga ginikanan. Pinasakitan niya kamo sa pagbalo saindo, tanganing sa kataposan, tawan niya kamo nin mga marahay na bagay.


text:
Giromdoma nindo na an Kagurangnan na saindong Dios iyo an nagtao saindo nin kakayahan tanganing magyaman kamo. Ginibo niya ini huli ta sagkod ngunyan maimbod siya sa tipan na sinumpaan niya sa saindong mga ginikanan.


text:
Dai kamo malingaw sa Kagurangnan na saindong Dios asin dai kamo maglingkod patin magsamba sa ibang mga dios. Kun gibohon nindo iyan, pinapatanidan ko kamo ngunyan na talagang magagadan kamo.


text:
Kun dai kamo magkuyog sa Kagurangnan, magagadan man kamo arog kan mga nasyon na saiyang roronoton sa pagdangadang nindo.


text:
“Paghinanyog kamo, banwaan nin Israel! Ngunyan na aldaw babalyohon nindo an Salog nin Jordan asin sasakopon an daga na pagsadiri kan mga nasyon na mas dakula asin mapangyari ki sa saindo. Darakula an saindang mga syudad na napapalibotan nin mga kudal na nakakaabot na sa langit.


text:
Haralangkaw saka makokosog an mga tawo duman; mga higante sinda asin nadangog na nindo na mayong makakadaog sainda.


text:
Alagad ngunyan na aldaw mahihiling nindo na mangengenot saindo an Kagurangnan na saindong Dios siring sa sarong nakakatutong na kalayo. Sa pagdangadang nindo, dadaogon niya sinda tanganing madali nindo sindang mapahale asin magadan siring sa ipinanuga niya.


text:
“Pakapahalea sainda nin Kagurangnan na saindong Dios para saindo, dai kamo magsabi na itinao niya saindo an dagang iyan huli ta maninigo kamong mag-ako kaiyan. An totoo, papahaleon nin Kagurangnan an mga nasyon na iyan sa pagdangadang nindo huli ta mga maraot sinda.


text:
Itatao niya saindo an daga ninda bakong huli ta mga marahay kamo asin tama an ginigibo nindo. Papahaleon sinda nin Kagurangnan huli ta mga maraot sinda asin huli ta boot niyang otobon an saiyang panuga sa saindong mga ginikanan, ki Abraham, ki Isaac saka ki Jacob.


text:
Kaya pakasaboton nindo na itatao saindo nin Kagurangnan an marahay na dagang iyan bakong huli ta maninigo kamo; ata ngani, saro kamong banwaan na matagas an payo.


text:
“Giromdoma nindo kun paano nindo pinaanggot an Kagurangnan na saindong Dios duman sa kalangtadan. Tinumangan nindo siya poon na maghale kamo sa Egipto sagkod na makaabot digdi.


text:
Pinaanggot nindo siya maski duman sa Bukid nin Sinai. Sa kaanggotan, andam na kuta siyang tunawon kamo.


text:
Nagtukad ako sa bukid tanganing akoon an mga tablang gapo na nasusuratan kan tipan nin Kagurangnan sa saindo. Kwarentang aldaw asin banggi ako duman, na dai nagkakan o nag-inom nin ano man.


text:
Dangan itinao sako nin Kagurangnan an duwang tablang gapo na sinuratan niya kan mga itinaram niya saindo hale sa kalayo kan aldaw na magtiripon kamo duman sa may bukid.


text:
Pakatapos kan kwarentang aldaw asin banggi, itinao sako nin Kagurangnan an duwang tablang gapo na sinuratan niya kan tipan.


text:
“Dangan nagtaram sako an Kagurangnan, ‘Humilig ka tolos hale sa bukid na ini, huli ta an saimong banwaan, na ilinuwas mo sa Egipto, nagin maraot asin nagkasala. Tinalikodan na ninda an ipinagboot kong gibohon ninda asin naggibo sinda nin metal na dios-dios para sainda.’


text:
Hare ako pagpugola. Tutunawon ko sinda tanganing mayo nang makagiromdom sainda. Dangan ika an gigibohon kong ama nin sarong nasyon na mas dakula asin mapangyari ki sa sainda.’


text:
“Kaya nagbalik ako asin naghilig hale sa nagkakalayong bukid dara an duwang tablang gapo na nasusuratan kan tipan.


text:
Nahiling kong linapas na tolos nindo an pagboot na itinao saindo nin Kagurangnan na saindong Dios. Nagkasala kamo saiya huli sa paggibo nindo nin metal na baka.


text:
Dangan nagdapa giraray ako sa atubang nin Kagurangnan sa laog nin kwarentang aldaw asin banggi; dai ako nagkakan o nag-inom nin ano man. Ginibo ko iyan huli ta nagkasala kamo sa Kagurangnan asin pinaanggot nindo siya.


text:
Natakot ako sa labi-labing kaanggotan saindo nin Kagurangnan, huli ta andam na siyang tunawon kamo; alagad dinangog giraray ako nin Kagurangnan.


text:
Kinua ko an makasalan na bagay na iyan, an metal na baka na ginibo nindo, isinugba ko sa kalayo asin pinasa, giniling ko siring sa alpog, dangan ipinaanod an alpog duman sa sapa na nagbubulos sa bukid.


text:
“Pinaanggot man nindo an Kagurangnan na saindong Dios kan yaon kamo duman sa Tabera, sa Massa, asin duman sa Kibrot-hattaava.


text:
Dangan kan sugoon niya kamo hale sa Kades-barnea na magduman asin sakopon an daga na itinatao niya saindo, nagtumang kamo saiya; dai kamo nagtubod o nagkuyog.


text:
“Kaya nagdapa ako sa atubang nin Kagurangnan sa laog kan kwarentang aldaw asin bangging idto, huli ta boot nanggad niyang tunawon kamo.


text:
Namibi ako, ‘O Kagurangnan Dios, hare pagtunawa an saimong sadiring banwaan na ilinigtas mo asin ilinuwas hale sa Egipto huli kan saimong dakulang kosog asin kapangyarihan.


text:
Giromdoma an saimong mga sorogoon na si Abraham, si Isaac saka si Jacob; pabayaan mo an katagasan nin payo kan mga tawong iyan, an saindang karatan asin kasalan;


text:
huli ta tibaad magsabi an mga Egipcio na dai mo kayang darahon an sadiri mong banwaan sa dagang ipinanuga mo sainda. Masabi sinda na ilinuwas mo an saimong banwaan asin dinara sa kalangtadan tanganing gadanon huli ta anggot ka sainda.


text:
Iyo baga ini an banwaan na saimong pinili bilang sadiri asin ilinuwas sa Egipto huli kan saimong dakulang kapangyarihan asin kosog.’


text:
“Dangan nagtaram sako an Kagurangnan, ‘Magtabas ka nin duwang tablang gapo arog kan mga naenot, asin gumibo ka nin Kaban na gibo sa kahoy na paglalaogan kaiyan; dangan tumukad ka digdi sa bukid.


text:
Isusurat ko sa mga tanalang gapo an mga tataramon na isinurat ko duman sa mga naenot na tablang gapo na binaraak mo. Dangan ilaog mo iyan sa Kaban.’


text:
“Kaya naggibo ako nin sarong kaban na akasya asin nagtabas ako nin duwang tablang gapo arog kan mga naenot, dangan dinara ko an mga ini pagtukad ko sa bukid.


text:
Isinurat nin Kagurangnan sa mga gapong ini an mga isinurat niya duman sa naenot, an Sampolong Togon na itinaram niya saindo hale duman sa kalayo kan magtiripon kamo sa bukid. Itinao sako nin Kagurangnan an mga tablang gapo.


text:
Kaya naghilig ako hale sa bukid dangan ilinaog ko an mga gapo sa Kaban na ginibo ko sosog sa ipinagboot nin Kagurangnan; poon kaidto yaon sa laog kan Kaban an mga Togon.” (


text:
Naghale an mga Israelita sa lugar na pagsadiri kan mga taga Jaakan, asin nagpasiring sa Masera. Duman nagadan asin ilinubong si Aaron; an aki niyang si Eleazar iyo an nagsalihid saiya bilang padi.


text:
Kan panahon na iyan pinili nin Kagurangnan an mga lalaki sa tribu ni Levi na iyo an mamahala kan Kaban nin Tipan, tanganing maglingkod saiya bilang mga padi asin magbendisyon sa ngaran nin Kagurangnan. Sagkod ngunyan ginigibo pa ninda ini.


text:
Kaya dai nag-ako nin kahirasan na daga an tribu ni Levi, bakong arog kan ibang tribu; an Kagurangnan iyo an saindang kahirasan, sosog sa ipinanuga sainda nin Kagurangnan na saindong Dios.)


text:
“Arog kan enot, nag-ontok ako sa bukid sa laog nin kwarentang aldaw asin banggi. Dinangog giraray ako nin Kagurangnan asin nag-oyon siya na dai kamo pagtunawon.


text:
Dangan tinaraman niya ako na pangenotan kamo tanganing masadirihan nindo an daga na ipinanuga niyang itatao sa saindong mga ginikanan.


text:
“Banwaan nin Israel, dangoga nindo ngunyan an kahagadan saindo nin Kagurangnan na saindong Dios; magkaigwa kamo nin pagkatakot saiya asin otobon nindo an saiyang mga pagboot. Kamotan nindo an Kagurangnan saka paglingkodan nindo siya sa bilog nindong puso,


text:
patin kuyogon nindo an saiyang mga togon saka mga pagboot. Itinatao ko ini saindo ngunyan para sa ikakarahay nindo.


text:
Sadiri nin Kagurangnan na saindong Dios an pinakahalangkaw na kalangitan; sadiri man niya an daga asin an gabos na yaon diyan.


text:
Alagad labi-labi an pagkamoot nin Kagurangnan sa saindong mga ginikanan, kaya pinili niya kamo embes na an ibang mga tawo, asin sagkod ngunyan, kamo an saiyang sadiring banwaan.


text:
Huli ta an Kagurangnan na saindong Dios iyo an Dios nin mga dios, an Kagurangnan nin mga kagurangnan, an dakula, an makakamhan asin maninigong katakotan na Dios. Dai siya nin inaapilan asin dai siya nag-aako nin mga suhol.


text:
Tinatawan niya nin katanosan an mga ilo saka mga babaeng balo; namomotan niya an mga dayuhan na nakikihimanwa sa satong banwaan asin tinatawan niya sinda nin pagkakan saka gubing.


text:
Matakot kamo sa Kagurangnan na saindong Dios asin siya sana an saindong pagsambahon. Magmaimbod kamo saiya asin magsumpa kamo sa saiya sanang ngaran.


text:
Pag-omawon nindo siya huli ta siya an saindong Dios; nahiling nindo an dakula asin makangangalas na mga bagay na ginibo niya para saindo.


text:
Kan magduman sa Egipto an saindong mga ginikanan, setenta sana sinda; alagad ngunyan pinadakul kamo nin Kagurangnan na saindong Dios siring sa mga bitoon sa langit.


text:
“Kamotan nindo an Kagurangnan na saindong Dios, asin danay na kuyogon nindo an saiyang mga togon saka mga pagboot.


text:
Giromdoma nindo ngunyan an nanodan nindo manongod sa Kagurangnan, huli sa mga nangyari saindo. Kamo asin bako an saindong mga aki an nag-agi kan siring na mga eksperyensya. Nahiling nindo an kadakulaan nin Kagurangnan, an saiyang kapangyarihan asin kosog,


text:
patin an saiyang mga gibong ngangalasan. Nahiling nindo an ginibo nin Kagurangnan sa hade nin Egipto asin sa bilog na daga nin Egipto;


text:
an ginibo niya sa bilog na hukbo kan Egipto, kaiba an saindang mga kabayo saka mga karwahe, kan lamoson dangan gadanon sinda nin Kagurangnan sa Dagat na Pula, kan lamagon ninda kamo.


text:
Giromdoma nindo an ginibo niya ki Datan asin ki Abiram, an mga aking lalaki ni Eliab kan tribu ni Ruben; sa atubang kan gabos, buminuka an daga asin hinalon sinda gabos kaiba an saindang mga pamilya, mga tolda, mga oripon sagkod mga hayop.


text:
“Kuyogon nindo an gabos na togon na ipinagboot ko saindo ngunyan, tanganing makabalyo kamo sa salog saka masakop nindo an daga na saindong lalaogon,


text:
tanganing maghalawig an saindong buhay duman sa dagang mayaman sa gabos na bagay, daga na ipinanuga nin Kagurangnan na itatao sa saindong mga ginikanan asin sa saindang mga kapagarakian.


text:
An daga na saindong sasakopon iba man sa daga kan Egipto na saindong pinag-erokan. Sa pagtanom nindo nin banhi duman sa Egipto, kaipuhan magtrabaho kamo nin marahay tanganing matubigan an kaomahan;


text:
alagad an daga na saindong lalaogon, sarong daga nin kabubuldan asin nin mga kapantayan na binabaribi nin uran.


text:
“Kaya kuyogon nanggad nindo an gabos na togon na itinao ko saindo ngunyan; kamotan nindo an Kagurangnan na saindong Dios asin paglingkodan nindo siya sa bilog nindong puso.


text:
Kun gibohon nindo ini, papadarahan niya nin uran an saindong daga sa tamang panahon, tanganing magkaigwa kamo nin banhi, arak saka lana nin oliba,


text:
Mag-ingat kamo tibaad madaya kamo asin talikodan nindo an Kagurangnan dangan magsamba kamo asin maglingkod sa mga dios-dios.


text:
Kun gibohon nindo iyan, maaanggot saindo an Kagurangnan asin pupugolon niya an uran kaya dai matao nin bunga an daga. Magkakagaradan tolos kamo duman, maski ngani marahay an daga na itinatao niya saindo.


text:
“Kaya giromdoma nindo asin kamotan ining mga pagboot. Igakod nindo an mga iyan sa saindong mga kamot sagkod sa saindong mga angog bilang tanda.


text:
Itukdo nindo an mga iyan sa saindong mga aki. Sambiton nindo iyan sainda kun kamo nagtutukaw sa harong o kun kamo nasa paglakaw; kun kamo nagpapahingalo o kun kamo nagtatrabaho.


text:
Isurat nindo an mga iyan sa mga hamba kan pintoan nin saindong mga harong sagkod sa saindong mga trangkahan,


text:
tanganing maghalawig an saindong buhay asin an buhay kan saindong kapagarakian duman sa daga na ipinanuga nin Kagurangnan na saindong Dios na itatao sa saindong mga ginikanan. Mag-eerok kamo duman sagkod na an kalangitan nasa itaas kan daga.


text:
“Maimbod na kuyogon nindo an gabos na ipinagboot ko: kamotan nindo an Kagurangnan na saindong Dios, gibohon nindo an gabos niyang ipinagboboot asin magmaimbod kamo saiya.


text:
Dangan sa pagdangadang nindo, papahaleon niya an gabos na nasyon, tanganing masakop nindo an daga na sadiri kan mga nasyon na mas darakula asin mas mapangyari ki sa saindo.


text:
Mapapasaindo an gabos na daga na mababatayan nindo. An pagsadiri nindo mapoon sa desyerto sa parteng habagat sagkod sa kabukidan nin Lebanon sa parteng amihan; mapoon sa Salog nin Eufrates sa parteng sirangan sagkod sa Dagat nin Mediteraneo sa parteng solnopan.


text:
Saen man kamo magduman sa dagang idto, gigibohon nin Kagurangnan na saindong Dios na matakot saindo an mga tawo, siring sa ipinanuga niya, asin mayo nin siisay man na makakapugol saindo.


text:
sarong bendisyon kun kuyogon nindo an mga pagboot nin Kagurangnan na saindong Dios na itinatao ko saindo ngunyan;


text:
alagad sarong maldisyon kun talikodan nindo an mga pagboot na ini asin magsamba kamo sa mga dios-dios na dai pa nindo sinamba kaidto.


text:
Kun darahon na kamo nin Kagurangnan duman sa daga na masasadirihan nindo, sambiton nindo an bendisyon duman sa Bukid nin Gerizim, asin an maldisyon duman sa Bukid nin Ebal. (


text:
An duwang bukid na ini yaon sa solnopan kan Jordan, sa daga kan mga Cananeo na nag-eerok sa kapantayan kan Jordan. An mga bukid na ini nasa parteng solnopan, harani sa sagradong mga kahoy nin More, kataed kan Gilgal.)


text:
Madali na nindong balyohon an Salog nin Jordan asin sakopon an dagang itinatao saindo nin Kagurangnan na saindong Dios. Kun masadirihan na nindo an daga asin mag-erok na kamo duman,


text:
“Uya an mga pagboot na kukuyogon nindo sa bilog nindong pagkabuhay duman sa daga na itinatao saindo nin Kagurangnan, an Dios kan saindong mga ginikanan. Dangoga nindo an mga ini!


text:
Sa daga na saindong sasakopon, gabaon nindo an gabos na lugar na pinagsasambahan kan mga tawo sa saindang mga dios-dios: sa kabukidan, sa kabubuldan asin sa lindong nin mga kahoy.


text:
Gabaon nindo an saindang mga altar asin ronoton an saindang mga banal na hariging gapo. Suloon nindo an mga simbolo kan saindang diosang si Asera asin patokon nindo an saindang mga dios-dios tanganing dai na nanggad pagsambahon an mga iyan sa mga lugar na idto.


text:
“Dai nindo pagsambahon an Kagurangnan na saindong Dios siring kan pagsamba kan mga tawong iyan sa saindang mga dios-dios.


text:
Hale sa gabos na daga kan saindong tribu, mapili an Kagurangnan na saindong Dios nin sarong lugar na pagtitiriponan kan mga tawo sa pagsamba saiya.


text:
Duman nindo idodolot an saindong mga tinutong na atang asin an iba pang mga sakripisyo, an saindong mga himoloan saka mga dolot, an saindong mga panugang regalo, an saindong mga boluntad na dolot sagkod an mga matua kan saindong mga baka asin mga karnero.


text:
Duman, sa atubang nin Kagurangnan na saindong Dios, makakan kamo saka an saindong mga pamilya, asin ipag-oogma nindo an gabos na naginibo nindo na benendisyonan nin Kagurangnan na saindong Dios.


text:
“Pag-abot kan panahon na iyan, dai na nindo ipagpadagos an pinagparagibo nindo digdi. Sagkod ngunyan, kamo gabos nagsasamba sa paagi na magustohan nindo,


text:
huli ta dai pa kamo nakakalaog sa daga na itinatao saindo nin Kagurangnan na saindong Dios, saen mag-eerok kamo nin matoninong.


text:
Pakabalyo nindo sa Salog nin Jordan, ipapasakop niya saindo an daga asin mag-eerok kamo duman. Ililigtas niya kamo sa saindong mga kaiwal asin mabubuhay kamo nin matoninong.


text:
Mapili an Kagurangnan nin saro sanang lugar na pagsasambahan saiya asin duman nindo dadarahon an gabos na ipinagboot ko saindo: an saindong mga tinutong na atang asin iba pang mga sakripisyo, an saindong mga himoloan saka mga dolot, asin an saindong mga panugang regalo sa Kagurangnan.


text:
Mag-ogma kamo sa atubang niya, kaiba an saindong mga aki, mga oripon sagkod an mga Levita na nag-eerok sa saindong mga banwaan; giromdomon nindo na an mga Levita mayo nin sadiring daga.


text:
kundi duman sana sa lugar na pipilion nin Kagurangnan hale sa gabos na daga kan saindong mga tribu. Duman nanggad sana nindo idolot an saindong mga tinutong na atang asin duman nindo gibohon an gabos na ipinagboboot ko saindo.


text:
“Alagad pwede kamong magbuno saka magkakan kan saindong mga hayop saen man kamo mag-erok. Pwede nindong kakanon an gusto nindo sosog sa bendisyon na iwinaras saindo nin Kagurangnan. Kamo gabos, malinig man o bako, pwedeng magkakan kaiyan arog kan pagkakan nindo kan karne nin usa o nin kaagid kaiyan.


text:
Dai nindo pagkakanon sa saindong mga pinag-eerokan an ano man na idinolot nindo sa Kagurangnan, siring man an mga himoloan kan saindong ani, kan saindong arak o kan saindong lana, an mga matua kan saindong mga baka saka mga karnero, an saindong mga panugang regalo sa Kagurangnan, an saindong mga boluntad na dolot sagkod an iba pa nindong mga sakripisyo.


text:
Alagad kakakanon nindo iyan asin kan saindong mga aki, kaiba an saindong mga oripon saka an mga Levita na nag-eerok sa saindong mga banwaan, duman nanggad sana sa atubang nin Kagurangnan na saindong Dios, sa lugar na saiyang pinili. Duman mag-oogma kamo, huli kan gabos na saindong naginibo.


text:
“Kun padakulaon na nin Kagurangnan na saindong Dios an saindong teritoryo siring sa ipinanuga niya, pwede kamong magkakan nin karne maski anong oras.


text:
Kun harayong marahay sa saindo an lugar na pagsasambahan, kun boot nindo, pwede kamong magbuno kan arin man sa saindong baka saka karnero na itinao saindo nin Kagurangnan, dangan kakanon nindo iyan sa saindong harong siring sa sinabi ko saindo.


text:
An siisay man, malinig man o bako, pwedeng magkakan kan karneng iyan siring kan pagkakan nindo kan karne nin usa o nin kaagid kaiyan.


text:
Alagad dai kamo magkakan nin karne na igwa pa nin dugo, huli ta an buhay yaon sa dugo; dai nanggad nindo pagkakanon an dugo kaiba kan karne.


text:
Kun kuyogon nindo an pagboot na ini, maoogma an Kagurangnan asin mapapakarahay kamo sagkod an saindong kapagarakian.


text:
Darahon nindo sa lugar na pagsasambahan an saindong mga dolot asin an saindong mga panugang regalo sa Kagurangnan.


text:
Idolot nindo duman sa altar nin Kagurangnan na saindong Dios an saindong mga tinutong na atang, sagkod an iba pang mga sakripisyo na an karne saindong kakakanon asin an dugo saindong iuula sa ibabaw kan altar.


text:
Kuyogon nindo an gabos na ipinagboboot ko saindo, tanganing mapakarahay kamo asin an saindong kapagarakian sagkod pa man, huli sa paggibo nindo nin marahay asin nin matanos sa atubang nin Kagurangnan na saindong Dios.


text:
“Rurumpagon nin Kagurangnan na saindong Dios an mga nasyon mantang sinasakop nindo an saindang daga, asin iyan saindong masasadirihan dangan pag-eerokan.


text:
Pakatapos na rumpagon sinda nin Kagurangnan, dai nanggad nindo pag-arogon an saindang mga gawe nin pagsamba, huli ta iyan an magadan saindo. Dai nindo pagsiyasaton kun paano an pagsamba ninda sa saindang mga dios-dios, tanganing maarog man nindo.


text:
Dai nindo pagsambahon an Kagurangnan na saindong Dios siring kan pagsamba ninda sa saindang mga dios-dios, huli ta sa saindang pagsamba, minagibo sinda nin mangirhat na mga bagay na ikinakaongis nin Kagurangnan. Maski an saindang mga aki tinututong ninda sa saindang mga altar.


text:
“Kun an sarong propeta o an sarong parapaliwanag nin mga pangatorogan manuga saindo nin sarong tanda o ngangalasan,


text:
tanganing madara kamo sa pagsamba asin paglingkod sa mga dios-dios na dai pa nindo sinamba kaidto, magkatotoo man an saiyang sinabi,


text:
dai kamo magtubod saiya. Ginagamit siya nin Kagurangnan na saindong Dios sa pagbalo saindo tanganing mahiling niya kun talagang namomotan nindo siya sa bilog nindong puso.


text:
Magsunod kamo sa Kagurangnan na saindong Dios asin matakot kamo saiya; kuyogon nindo siya asin otobon an saiyang mga pagboot; sambahon nindo siya asin magmaimbod kamo sa saiya.


text:
Alagad gadanon nindo an propeta o an parapaliwanag nin mga pangatorogan na idto, huli ta tinutukdoan niya kamo na magtumang sa Kagurangnan, na nagligtas saindo sa Egipto, saen kamo nagin mga oripon. Maraot an tawong iyan huli ta dinadagka niya kamong magtalikod sa pamumuhay na ipinagboot nin Kagurangnan. Kaipuhan gadanon siya tanganing mahale an karatan na iyan sa tahaw nindo.


text:
“Kun an saindong tugang o an aki nindong lalaki o babae, o an namomotan nindong agom o an saindong nangongorog na katood, hilom na magdagka saindo na magsamba sa ibang mga dios na dai pa nindo sinamba asin kan saindong mga ginikanan,


text:
mga dios-dios kan mga tawo sa palibot nindo, harani man o harayo, magpoon sa sarong poro sagkod sa ibong na poro kan daga;


text:
Gadanon nindo siya! Pangenotan nindo an paggapo saiya, dangan pabayaan nindong gapoon siya kan gabos.


text:
Gapoon nindo siya sagkod na magadan, huli ta irinarayo niya kamo sa Kagurangnan na saindong Dios na nagligtas saindo sa Egipto, saen kamo nagin mga oripon.


text:
Dangan madadangog kan gabos na tawo sa Israel an nangyari; matatakot sinda kaya mayo na nin magibo kan siring na karatan.


text:
“Kun sa saro kan mga banwaan na itinao saindo nin Kagurangnan na saindong Dios na pag-erokan nindo, madangog nindo


text:
na nagkapirang maraot na tawo an nagdagka sa mga nag-eerok sa banwa na magsamba sa mga dios-dios na dai pa lamang nindo sinamba kaidto,


text:
gadanon nindo an gabos na tawo sa banwa na iyan, asin an gabos nindang hayop. Rumpagon nindo an bilog na banwa.


text:
Darahon nindo asin tambakon sa plasa an gabos na pagsadiri kan mga tawo na nag-eerok duman, dangan suloon nindo an banwa na iyan asin an gabos na yaon duman bilang sarong tinutong na atang sa Kagurangnan na saindong Dios. Papabayaan na rumpag an banwa asin dai na papatindogon giraray sagkod lamang.


text:
Dai kamo magtago nin ano man na pinagkondenar na raoton, tanganing dai maanggot kundi maherak saindo an Kagurangnan. Maheherak siya saindo asin papadakulon niya kamo siring sa panuga niya sa saindong mga ginikanan,


text:
kun kuyogon nindo an saiyang mga togon na ipinagboot ko saindo ngunyan na aldaw, asin gibohon nindo an matanos sa atubang nin Kagurangnan na saindong Dios.


text:
“Kamo an banwaan nin Kagurangnan na saindong Dios. Kaya kun kamo magmondo para sa gadan, dai nindo paglugadan an saindong hawak o pag-arisan an saindong angog siring kan ginigibo nin iba.


text:
Huli ta kamo sarong banwaan na banal para sa Kagurangnan na saindong Dios, asin pinili niya kamo na magin sadiring banwaan hale sa gabos na banwaan sa bilog na daga.


text:
Alagad dai nindo pwedeng kakanon an mga minasunod: an kamelyo, an kuneho, asin an liebre. Ibilang nindo an mga iyan sa mga maating hayop; minasapa sinda kan saindang pagkakan alagad bakong baak an saindang kuku.


text:
Dai kamo magkakan nin orig; ibilang nindo iyan sa mga maating hayop; baak an mga kuku kaiyan alagad dai minasapa kan saiyang pagkakan. Dai kamo magkakan kan karne o magduta sa gadan na orig.


text:
alagad an mayo nin parikpik asin kiskis dai nindo pwedeng kakanon; ibilang nindong maati an mga iyan.


text:
“Dai kamo magkakan kan arin man na hayop na nagadan sa natural na paagi, huli ta kamo sarong banwaan na banal para sa Kagurangnan na saindong Dios. An hayop pwede nindong ipakakan sa mga dayuhan na nakikihimanwa sa saindo, o ipabakal sa ibang mga dayuhan. “Dai nindo paglutoon an ogbon na karnero o kanding sa gatas nin saiyang ina.


text:
“Laenon nindo an himoloan—an ikasampolong kabtang kan gabos na bunga kan saindong kaomahan sa taon-taon.


text:
Dangan magduman kamo sa lugar na pagsasambahan na pinili nin Kagurangnan na saindong Dios; duman sa atubang niya, kakanon nindo an mga himoloan kan saindong ani, kan saindong arak saka lana, asin kan matua kan saindong mga hayop. Gibohon nindo ini tanganing makanood kamong danay na matakot sa Kagurangnan na saindong Dios.


text:
Kun an lugar na pagsasambahan harayo sa saindong harong, kaya dai nindo madadara duman an himoloan kan mga produkto na iwinaras saindo nin Kagurangnan, ini an gibohon nindo:


text:
Gastohon nindo iyan sa ano man na boot nindo—sa baka, sa karnero, sa arak o sa maisog na inomon—dangan duman sa atubang nin Kagurangnan na saindong Dios, magkakan asin mag-ogma kamo sa kaibahan kan saindong pamilya.


text:
“Dai nindo pagpabayaan an mga Levita na nag-eerok sa saindong mga banwa, huli ta mayo sinda nin pagsadiri.


text:
Pakatapos nin lambang tolong taon, darahon nindo an himoloan kan gabos nindong produkto asin tiponon nindo iyan sa saindong mga banwa.


text:
An kakanon na iyan iyo an para sa mga Levita, huli ta dai sinda nin pagsadiri, asin para sa mga dayuhan, para sa mga ilo saka mga babaeng balo na nag-eerok sa saindong mga banwa. Maabot sinda asin makua kan gabos na kaipuhan ninda. Gibohon nindo ini asin bebendisyonan kamo nin Kagurangnan na saindong Dios sa gabos nindong ginigibo.


text:
“Sa kataposan nin lambang ikapitong taon, patawadon nindo an gabos na utang kan mga nagkakautang saindo.


text:
Siring kaini an paggibo kaiyan. An lambang may pautang sa kapwa niya Israelita, mapatawad kan pautang niya; dai na niya iyan dapat singilon; an Kagurangnan mismo an nagpahayag na pinatawad na an utang.


text:
Pwede nindong singilon an utang nin sarong dayuhan; alagad dai nindo pagsingilon an ano man na utang kan kapwa nindo Israelita.


text:
“Mayo nin magigin dukha sa saindo huli ta bebendisyonan kamo nin Kagurangnan na saindong Dios sa daga na itinatao niya saindo,


text:
Bebendisyonan kamo nin Kagurangnan siring sa saiyang ipinanuga. Magpapautang kamo nin kwarta sa dakul na nasyon, alagad dai kamo mautang sa kiisay man; masasakopan nindo an dakul na nasyon, alagad mayong nasyon na masakop saindo.


text:
“Kun magkaigwa nin sarong dukhang Israelita sa arin man na banwa sa daga na itinatao saindo nin Kagurangnan na saindong Dios, hare kamo pagmaimot asin pagsayuma sa pagtabang saiya.


text:
Dai nindo siya pagsayumahan sa dahelan na harani na an taon nin pagpatawad kan mga utang. Dai nindo pagtugotan na makalaog sa saindong isip an siring karaot na kaisipan. Kun dai nindo siya pautangon, mareklamo siya sa Kagurangnan laban sa saindo asin makokondenar kamo.


text:
Magmatinao kamo nin tudok sa puso asin bebendisyonan kamo nin Kagurangnan sa gabos nindong ginigibo.


text:
Danay na magkakaigwa nin mga dukhang Israelita sa saindong daga, kaya pinagbobotan ko kamo na magin matinao sainda.


text:
“Kun ipabakal saindo an sarong tugang mong Hebreyo, lalaki man o babae, malingkod siya saindo sa laog nin anom na taon.


text:
Tudok sa puso na tawan nindo siya kan ano man na bendisyon na iwinaras saindo nin Kagurangnan—mga karnero, trigo saka arak.


text:
Giromdoma nindo na mga oripon man kamo kaidto duman sa Egipto, asin tinalingkasan kamo nin Kagurangnan na saindong Dios; kaya ngunyan itinatao ko saindo ining pagboot.


text:
“Alagad kun habo nang maghale an saindong oripon huli ta namotan na niya kamo saka an saindong pamilya, dangan marahay an saiyang kamugtakan sa kaibahan nindo,


text:
kaipuhan darahon nindo siya sa pintoan kan saindong harong asin duman labotan nindo an saiyang talinga; dangan magigin oripon nindo siya sagkod na siya buhay. Arog man kaiyan an gibohon nindo sa saindong babaeng oripon.


text:
Dai kamo maanggot kun talingkasan na nindo an saindong oripon; kun pag-isipon, naglingkod na siya saindo sa laog nin anom na taon, sa kabanga sana kan kantidad na itatandan kuta nindo sa sarong oripon na parapatandan. Gibohon nindo ini asin bebendisyonan kamo nin Kagurangnan na saindong Dios sa gabos nindong ginigibo.


text:
“Konsagrahon nindo para sa Kagurangnan na saindong Dios an gabos na matuang lalaking baka asin karnero; dai nindo paggamiton sa trabaho an arin man sa mga bakang iyan, asin dai man nindo pagguntingan an arin man sa mga karnerong iyan.


text:
Taon-taon, an mga iyan kakakanon nindo sagkod kan saindong pamilya duman sa lugar na pagsasambahan, sa atubang nin Kagurangnan.


text:
Alagad kun an mga iyan igwa nin kaninan, kun pilay o buta o igwa nin grabeng kaninan, dai nindo iyan iatang sa Kagurangnan na saindong Dios.


text:
Pwede nindong kakanon an siring na mga hayop sa saindong harong. Kamo gabos, malinig man o bako, pwedeng magkakan kaiyan siring kan pagkakan nindo sa usa o sa kaagid kaiyan.


text:
“Galangan nindo an Kagurangnan na saindong Dios sa pagselebrar kan Paskwa sa bulan nin Abib, huli ta sa bulan na iyan ilinigtas niya kamo sa Egipto.


text:
Magduman kamo sa lugar na pagsasambahan asin bunoon nindo duman an saro kan saindong mga karnero o baka para sa Paskwa, sa kaomawan nin Kagurangnan na saindong Dios.


text:
Sa pagkakan nindo kaiyan, dai kamo mag-andam nin tinapay na igwa nin lebadura. Sa laog nin pitong aldaw, magkakan kamo nin tinapay na mayo nin lebadura, siring kan ginibo nindo kan hidali kamong maghale sa Egipto. Kakanon nindo an tinapay na iyan, na aapodon tinapay nin kasakitan, tanganing sa bilog nindong pagkabuhay magiromdoman nindo an aldaw kan paghale nindo duman sa Egipto.


text:
Sa laog nin pitong aldaw, kaipuhan mayong mahiling na lebadura sa harong nin siisay man sa saindong daga; an karne kan hayop na binuno sa banggi kan enot na aldaw, kaipuhan kakanon gabos sa mismong bangging iyan.


text:
“Dai nindo pwedeng idolot an atang sa paskwa maski saen sa mga banwa na itatao saindo nin Kagurangnan na saindong Dios.


text:
Idolot nindo iyan sa lugar na pagsasambahan pagsolnop kan aldaw, sa parehong oras kan paghale nindo sa Egipto.


text:
Pakalakagaan nindo an karne dangan kakanon nindo sa lugar na pagsasambahan; dangan pagkaaga, magpuli kamo sa saindong harong.


text:
Sa masunod na anom na aldaw, magkakan kamo nin tinapay na mayo nin lebadura. Sa ikapitong aldaw, magtiripon kamo sa pagsamba sa Kagurangnan na saindong Dios. Sa aldaw na iyan dai kamo magtrabaho.


text:
dangan selebraron nindo an Pyesta nin Pag-ani sa pag-omaw sa Kagurangnan na saindong Dios, sa pagdolot saiya nin sarong boluntad na atang sosog sa bendisyon na itinao niya saindo.


text:
Sa atubang nin Kagurangnan, mag-ogma kamo kaiba an saindong mga aki saka mga oripon, kaiba an mga Levita, mga dayuhan, mga ilo asin mga babaeng balo na nag-eerok sa saindong mga banwa. Gibohon nindo ini sa lugar na pagsasambahan.


text:
Kaipuhan kuyogon nindo an mga pagboot na ini; dai nindo paglingawan na kamo nagin mga oripon duman sa Egipto.


text:
“Pakaginik nindo kan saindong ani asin pakapugaa nindo kan saindong mga ubas, selebraron nindo an Pyesta nin mga Harong-harong sa laog nin pitong aldaw.


text:
Mag-ogma kamo kaiba an saindong mga aki saka mga oripon, kaiba an mga Levita, mga dayuhan, mga ilo, asin mga babaeng balo na nag-eerok sa saindong mga banwa.


text:
Galangan nindo an Kagurangnan na saindong Dios sa pagselebrar kan pyestang ini sa laog nin pitong aldaw duman sa lugar na pagsasambahan. Mag-ogma kamo huli ta bebendisyonan kamo nin Kagurangnan sa gabos nindong ani asin trabaho.


text:
“Tolong beses sa taon, matiripon sa atubang nin Kagurangnan an gabos na lalaki sa saindong nasyon duman sa lugar na pagsasambahan: sa Pyesta kan Paskwa, sa Pyesta nin Pag-ani, asin sa Pyesta nin mga Harong-harong. An lambang saro kaipuhan magdara nin regalo


text:
“Magbugtak kamo nin mga hukom asin iba pang opisyal sa lambang banwa na itinatao saindo nin Kagurangnan na saindong Dios. An mga lalaking ini iyo an mahukom sa mga tawo sa matanos na paagi.


text:
Kaipuhan magin matanos sinda asin dai magpaorog sa kiisay man sa saindang paghukom. Dai sinda dapat na mag-ako nin suhol, huli ta an suhol nakakabuta maski sa mga madonong asin nakakaraot kan mga matanos.


text:
Magpakamatanos kamo tanganing masadirihan nindo an daga na itinatao saindo nin Kagurangnan na saindong Dios, asin padagos kamong mag-erok duman.


text:
“Kun maggibo kamo nin altar para sa Kagurangnan na saindong Dios, dai kamo magpatindog nin kahoy na tanda kan diosang si Asera sa kataed kaiyan.


text:
“Dai kamo magsakripisyo sa Kagurangnan na saindong Dios nin baka o karnero na igwa nin kaninan, huli ta ikinakaongis iyan nin Kagurangnan.


text:
“Halimbawa, sa saro kan saindong mga banwa, igwa nin lalaki o babae na nagkasala sa Kagurangnan asin naglapas kan saiyang tipan


text:
sa pagsamba asin paglingkod sa ibang mga dios o sa pagsamba sa aldaw, sa bulan o sa mga bitoon, na tumang sa pagboot nin Kagurangnan.


text:
Kun madangog nindo an siring na bareta, kaipuhan siyasaton nindo nin marahay. Kun totoo na nangyari an siring na karatan sa Israel,


text:
Alagad gagadanon sana siya kun igwa nin duwa o tolo na magsaksi laban saiya; dai siya gagadanon kun saro sana an saksi.


text:
An mga saksi iyo an enot na magapo saiya dangan masunod an iba; sa siring na paagi, mahahale sa saindo an karatan na iyan.


text:
“Kun igwa nin mga kaso na dipisil hukoman kan mga hukom sa saindong mga banwa, arog baga kun siisay an tunay na kagsadiri, o mga kaso nin pangungulog asin nin paggadan o dai tinuyong paggadan, an mga ini darahon nindo duman sa lugar na pagsasambahan na pinili nin Kagurangnan na saindong Dios.


text:
Idolok nindo an kaso sa mga pading Levita asin sa hukom na namamahala sa panahon na iyan, dangan sinda an mahukom sa kaso.


text:
Gagadanon an siisay man na mangahas na maglapas kan pagboot kan hukom o kan padi na naglilingkod sa atubang nin Kagurangnan. Sa siring na paagi, mahahale an karatan na iyan sa Israel.


text:
Madadangog ini kan gabos na tawo dangan matatakot sinda, asin mayo nang mangangahas na maggibo nin siring.


text:
“Pakatapos na masadirihan nindo an daga na itatao saindo nin Kagurangnan na saindong Dios asin mag-erok na kamo duman, dangan magdesisyon kamo na magkaigwa nin hade arog kan mga nasyon sa palibot nindo,


text:
pilion nindo bilang hade an tawo na iyo an pinili nin Kagurangnan na saindong Dios. Kaipuhan saro siya sa saindo; dai nindo paggibohon na hade an sarong dayuhan.


text:
An hade dai dapat magkaigwa nin dakul na kabayo para sa saiyang hukbo; dai siya dapat magpadara nin mga tawo tanganing magbakal nin mga kabayo sa Egipto, huli ta ipinangalad nin Kagurangnan an pagbalik duman kan saiyang banwaan.


text:
An hade dai dapat magkaigwa nin dakul na agom huli ta sinda an madara saiya na talikodan an Kagurangnan; dai siya dapat magpayaman sa plata asin sa bulawan.


text:
Kun hade na siya, kaipuhan magkaigwa siya nin kopya kan libro nin mga togon saka mga pagboot nin Dios, na kinopya sa orihinal na libro na nasa pangataman kan mga pading Levita.


text:
Kaipuhan danay na harani saiya an librong iyan, asin kaipuhan basahon niya iyan sa bilog niyang pagkabuhay tanganing makanood siyang maggalang sa Kagurangnan asin maimbod na magkuyog kan gabos na togon saka pagboot na nasa librong iyan.


text:
Iyo ini an mapugol saiya sa pag-isip na mas marahay siya ki sa kapwa niya Israelita, asin sa paglapas kan mga pagboot nin Kagurangnan sa ano man na paagi. Dangan maghahade siya sa halawig na panahon asin an saiyang kapagarakian maghahade sa Israel sa dakul na henerasyon.


text:
“An mga pading Levita, an bilog na tribu ni Levi, dai tatawan nin kahirasan sa daga nin Israel; mabubuhay sinda sa mga dolot asin sa iba pang sakripisyo na itinatao sa Kagurangnan.


text:
Mayo sindang masasadirihan na daga, bakong arog sa ibang mga tribu; an kahirasan ninda iyo an Kagurangnan, siring sa saiyang panuga sainda.


text:
Mapapasainda an mga enot na kahirasan kan ani, arak, saka lana nin oliba; mapapasainda man an enot na ginunting na barahibo nin karnero.


text:
Sa gabos na tribu, pinili nin Kagurangnan an tribu ni Levi tanganing maglingkod sa saiya bilang mga padi sagkod pa man.


text:
“An siisay man na Levita hale sa arin man na banwa sa Israel, kun boot niya, pwedeng magduman sa lugar na pagsasambahan,


text:
asin duman pwedeng maglingkod siya bilang padi nin Kagurangnan na saiyang Dios, siring kan ibang Levita na naglilingkod duman.


text:
Arog kan ibang padi, mag-aako siya nin parehong kahirasan nin pagkakan, asin pwede niyang sarayon an ano man na padara kan saiyang pamilya.


text:
“Kun makaabot na kamo sa daga na itinatao saindo nin Kagurangnan na saindong Dios, hare kamo pagsunod sa mga makauuyam na kaugalean kan mga nasyon na yaon duman.


text:
Dai nindo pagtutongon sa altar an saindong mga aki bilang atang; dai nindo pagtugotan an siisay man na Israelita na maghula, maghimalad, magtood-tood o mangkulam,


text:
Ikinakaongis nin Kagurangnan an mga tawong naggigibo kaiyan, kaya ngani papahaleon niya an mga nasyon na idto sa pagdangadang nindo.


text:
Dangan nagsabi si Moises, “Sa daga na lalaogan nindo, an mga tawo nagsusunod sa mga hulit kan mga paratood-tood saka mga parahula; alagad ipinapangalad nin Kagurangnan na saindong Dios an paggibo nindo kaiyan.


text:
“Kan nagtiripon kamo sa Bukid nin Sinai, nakimaherak kamo na dai na magdangog kan tingog nin Kagurangnan, asin habo na nindong mahiling an naglalaad na kalayo, huli ta tibaad magadan kamo.


text:
Papadarahan ko sinda nin sarong propeta na arog saimo hale sa saindang banwaan; tataraman ko siya kun ano an saiyang sasabihon, asin ipapahayag niya sa mga tawo an gabos kong ipinagboboot.


text:
Alagad kun igwa nin sarong propeta na mangahas magpahayag nin mensahe sa ngaran ko, na dai ko man ipinagboot na gibohon, magagadan siya huli kaiyan. Siring man, magagadan an siisay man na propeta na magtaram sa ngaran nin ibang dios.’


text:
“Siguro saindong iisipon kun paano nindo maaaraman na an mensahe kan propeta bakong hale sa Kagurangnan.


text:
Kun an sarong propeta magtaram sa ngaran nin Kagurangnan, dangan dai magkatotoo an saiyang sinabi, kun siring, bako iyan mensahe nin Kagurangnan. Nagtaram an propetang iyan sa saiyang sadiring kapangyarihan, asin dai kamo dapat na matakot saiya.


text:
“Kun tunawon na nin Kagurangnan na saindong Dios an mga tawo, na kagsadiri kan daga na itatao niya saindo, asin kun masadirihan na nindo an saindang mga syudad saka mga harong dangan mag-erok na kamo duman,


text:
pagtolohon nindo an daga. An lambang kabtang dapat igwa nin sarong syudad na madaling madumanan nin siisay man. Dangan an tawo na makagadan nin saiyang kapwa, pwedeng makadulag tolos pasiring sa arin man sa mga syudad na iyan.


text:
Kun an sarong tawo dai tuyong makagadan nin kapwa na bako man niya kaiwal, pwede siyang makadulag pasiring sa saro kan mga syudad na iyan tanganing makaligtas siya.


text:
Halimbawa igwa nin duwang lalaking magkaibahan na nagpasiring sa kadlagan sa pagputol nin kahoy, dangan mantang nagpuputol nin kahoy an saro, natangkas an tarom kan saiyang patok asin nakatama sa saiyang kaibahan na iyo an ikinagadan kaini, an nakagadan pwedeng magduman sa saro sa tolong syudad na iyan asin siya magigin ligtas duman.


text:
Kun saro sana an syudad, pwedeng harayo ini nin marahay, kaya pwedeng maabotan kan kadugo kan nagadan an lalaking nakagadan, asin sa saiyang kaanggotan, ini saiyang magadan minsan inosente, huli ta aksidente man sana an pakagadan niya sa lalaki na bako man niya kaiwal.


text:
“Kun padakulaon na nin Kagurangnan na saindong Dios an saindong teritoryo, siring sa itinaram niya sa saindong mga ginikanan, asin itao na niya saindo an daga na saiyang ipinanuga,


text:
magpili kamo nin tolo pang syudad. (Itatao niya saindo an dagang ini kun kuyogon nindo an gabos na ipinagboot ko saindo ngunyan, asin kun kamotan nindo an Kagurangnan na saindong Dios dangan mamuhay kamo sosog sa saiyang mga katukdoan.)


text:
Gibohon nindo ini tanganing dai magadan an mga inosenteng tawo asin tanganing dai kamo makondenar sa paggadan sainda duman sa daga na itatao saindo nin Kagurangnan.


text:
“Alagad kun tuyong gadanon kan sarong tawo an saiyang kaiwal, dangan magdulag siya pasiring sa saro kan mga syudad na pailihan,


text:
ipapakua siya duman kan mga lider kan saiyang banwa asin itatao sa kadugo kan biktima tanganing gadanon.


text:
Dai kamo maherak saiya. Linigan nindo an Israel kan paragadan na ini, tanganing an gabos magin marahay para saindo.


text:
“Sa daga na itatao saindo nin Kagurangnan na saindong Dios, dai nindo paghiroon an mga muhon kan saindong kanatad, muhon na ibinugtak kaidto pang panahon.


text:
“Kulang an saro sanang saksi tanganing makondenar an sarong tawo para sa ano man na krimen; duwa o tolong saksi an kaipuhan sa pagpatotoo na an tawo nagkasala.


text:
an duwa maduman sa lugar na pagsasambahan asin maatubang sa mga padi saka mga hukom na nakatalaan sa panahon na iyan.


text:
An kaso sisiyasaton nin marahay kan mga hukom, dangan kun mapatotoohan na an lalaki nagsaksi nin putik laban sa kapwa niya Israelita,


text:
itatao saiya an padusa na dapat kuta nang itao sa saiyang kapwa. Sa siring na paagi, mahahale an karatan na iyan sa tahaw nindo.


text:
Dangan an nangyari maaaraman kan gabos asin matatakot sinda, kaya mayo na nin magibo kan siring na karatan.


text:
Dai kamo magpahiling nin pagkaherak; an padusa kaipuhan buhay sa buhay, mata sa mata, ngipon sa ngipon, kamot sa kamot, asin bitis sa bitis.


text:
“Kun magluwas kamo sa pakigera sa saindong mga kaiwal, asin mahiling nindo na mas dakul ki sa saindo an saindang mga kabayo, karwahe asin hukbo, dai kamo matakot sa sainda; kaibahan nindo an Kagurangnan na saindong Dios na nagluwas saindo hale sa Egipto.


text:
‘Pagdangog, Israel. Makikigera kamo ngunyan na aldaw. Magmaisog kamo; dai kamo magtakig o matakot sa saindong mga kaiwal.


text:
“Dangan masabi sa hukbo an mga opisyal, ‘Igwa digdi sa saindong nagtugdok nin harong asin dai pa nag-erok duman? Kun igwa, magpuli na siya; tibaad magadan siya sa gera asin iba an mag-erok sa saiyang harong.


text:
Igwa digdi sa saindong nagtanom nin ubas asin dai pa nagkinabang kan bunga kaiyan? Kun igwa, magpuli na siya; tibaad magadan siya sa gera asin iba an magkinabang kan bunga.


text:
Igwa digdi sa saindong nakatalaan na mag-agom? Kun igwa, magpuli na siya; tibaad magadan siya sa gera asin iba an makaagom sa katrato niya.’


text:
“Masabi pa sa hukbo an mga opisyal, ‘Igwa digdi sa saindong takot asin maluya an boot? Kun igwa, magpuli na siya; tibaad mapaluya pa niya an boot kan iba.’


text:
Pakasabi sa hukbo kan mga opisyal, dangan pa sana mapili kan mga lider na mangengenot sa lambang grupo.


text:
Kun bukasan ninda an mga trangkahan dangan magsuko, sinda gabos magigin mga oripon nindo asin obligado sindang magtrabaho para saindo.


text:
Alagad kun habong magsuko an mga nag-eerok sa syudad asin magdesisyon na lumaban sa saindo, palibotan nindo an syudad.


text:
Dangan kun tugotan na kamo nin Kagurangnan na saindong Dios na sakopon an syudad, gadanon nindo an gabos na lalaki duman.


text:
Alagad pwede nindong kuahon para saindo an mga babae, mga aki, mga hayop sagkod an gabos na yaon sa syudad. Pwede nindong gamiton an gabos na pagrogaring kan saindong mga kaiwal; iyan gabos itinao saindo nin Kagurangnan.


text:
“Alagad sa mga syudad sa dagang itatao saindo nin Kagurangnan na saindong Dios, gadanon nindo an lambang saro.


text:
Gadanon nindo an gabos na tawo: an mga Heteo, Amoreo, Cananeo, Perezeo, Heveo, saka an mga Jebuseo, siring sa ipinagboot saindo nin Kagurangnan.


text:
Gadanon nindo sinda tanganing dai kamo matukdoan na magkasala sa Kagurangnan huli sa paggibo kan mga makauuyam na bagay na ginigibo ninda sa pagsamba sa saindang mga dios-dios.


text:
“Kun sinasakop nindo an sarong syudad, dai nindo pagpalodon an ano man na kahoy na namumunga, maski mahaloy nin marahay an saindong pagsakop. Kakanon nindo an mga bunga, alagad dai nindo pagpalodon an mga kahoy; bako iyan an saindong mga kaiwal.


text:
Pwede nindong palodon an mga kahoy na dai kinakakan an bunga tanganing magamit nindo sa pagsalakay kan syudad, sagkod na masakop nindo iyan.


text:
“Kun may makua kamong tawong gadan sa daga na itatao saindo nin Kagurangnan na saindong Dios, asin dai nindo aram kun siisay an guminadan saiya,


text:
maduman an mga lider asin an mga hukom dangan saindang susukolon an distansya magpoon sa lugar na namumugtakan kan bangkay sagkod sa mga haraning banwa.


text:
Dangan an mga lider kan banwa na pinakaharani sa lugar na nakuahan kan bangkay mapili nin sarong torilyong baka na dai pa ginamit sa pagtrabaho.


text:
Dadarahon ninda an baka sa sarong lugar na dai pa inarado o tinanoman, harani sa sarong burabod na dai naghuhubas an tubig, asin duman ninda babarion an liog kan hayop.


text:
Maduman man an mga pading Levita huli ta sinda an mahukom kan lambang kaso manongod sa kadahasan. Pinili sinda nin Kagurangnan na saindong Dios tanganing maglingkod saiya asin magbendisyon sa ngaran niya.


text:
Dangan an gabos na lider kan banwa na pinakaharani sa lugar na nakuahan kan bangkay mahanaw kan saindang mga kamot sa ibabaw kan baka


text:
Kagurangnan, patawada an Israel na saimong banwaan na ilinigtas mo sa Egipto. Patawada kami asin hare kami pagpasimbaga sa pagkagadan nin sarong tawo na mayong sala.’


text:
Huli sa paggibo nindo kan matanos sa atubang nin Kagurangnan, dai kamo maninimbag para sa sarong krimen.


text:
dadarahon nindo siya sa saindong harong. Duman aarisan niya an saiyang payo, puputolan an saiyang mga kuku


text:
asin riribayan an saiyang gubing. Mag-eerok siya sa saindong harong asin magmomondo para sa saiyang mga magurang sa laog nin sarong bulan. Pakatapos, pwede na nindo siyang agomon.


text:
Kun habo kamo saiya, talingkasan nindo siya. Huli ta pinirit nindo siya na dorogan kamo, dai nindo siya pwedeng ipabakal o gibohon na oripon.


text:
“Halimbawa an sarong lalaki igwa nin duwang agom, asin padangat niya an saro sainda. Dangan nagkaaki siya sa duwa, alagad an matuang lalaki bakong aki kan padangat niyang agom.


text:
Kun hirason na niya sa saiyang mga aki an saiyang pagsadiri, dai niya dapat pagpaorogon an aki kan padangat niyang agom huli sa pagtao saiya kan kahirasan na para sa matua niyang aki.


text:
Doble an dapat na itao niyang kahirasan sa saiyang matua, minsan aki siya kan bako niyang padangat na agom. Kaipuhan midbidon niya an saiyang matua asin itao saiya an kahirasan na para saiya.


text:
“Halimbawa an sarong tawo igwa nin aking lalaki na sutil asin matumang, sarong aki na dai nagkukuyog sa saiyang mga magurang maski pinapadusahan na ninda siya.


text:
Masabi sinda sa mga lider, ‘Sutil saka matumang an aki ming ini asin habong magkuyog samo; paslo siya sagkod paraburat.’


text:
Dangan gagapoon siya kan mga lalaki kan syudad sagkod na siya magadan; sa siring na paagi mahahale sa tahaw nindo an karatan na ini. Madadangog ini kan bilog na Israel asin matatakot sinda.


text:
dai iyan dapat pagpaagahan. Kaipuhan ilubong an bangkay sa aldaw man sanang iyan, huli ta an bangkay na nabibitay sa kahoy nagdadara sa daga kan maldisyon nin Dios. Ilubong nindo an bangkay tanganing dai madigtaan an daga na itatao saindo nin Kagurangnan na saindong Dios.


text:
“Kun mahiling nindo na nakabutas an baka o karnero kan saindong kapwa Israelita, dai kamo magpabaya; dakopon nindo an hayop asin ipuli saiya.


text:
Alagad kun harayo an erokan kan kagsadiri o kun dai nindo siya midbid, darahon nindo an hayop saindo. Kun mag-abot an kagsadiri na naghahanap kan hayop, ibalik nindo iyan saiya.


text:
Siring man an gibohon nindo kun makakua kamo nin asno, gubing o ano man na nawara kan kapwa nindo Israelita.


text:
“Kun mapalugmok an sarong asno o baka kan kapwa nindo Israelita, dai kamo magpabaya; tabangan nindo siyang mapatindog giraray an hayop.


text:
“An mga babae dai dapat maggubing kan sa lalaki; an mga lalaki dai dapat maggubing kan sa babae; ikinakaongis nin Kagurangnan na saindong Dios an mga tawo na minagibo kaiyan.


text:
“Kun sa kahoy o sa daga makanumpong kamo nin salagan nin gamgam, saen pinaglulukoban kan ina an mga siwo o an mga sugok niya, dai nindo pagkuahon an ina.


text:
Pwede nindong kuahon an mga siwo alagad butasan nindo an ina, tanganing maghalawig asin mag-uswag an saindong buhay.


text:
“Kun magtugdok kamo nin bagong harong, bugtakan nindo nin barandilya an palibot kan atop, tanganing dai kamo pagbasolon kun igwa nin mahulog saka magadan duman.


text:
“Dai kamo magtanom nin ibang banhi sa saindong ubasan; kun gibohon nindo iyan, ipapangalad saindo an pagkakan kan ubas o kan bunga kan iba nindong itinanom.


text:
“Halimbawa nag-agom an sarong lalaki, asin pakatapos na dorogan niya an saiyang agom, hinaboan niya.


text:
“Kun mangyari ini, dadarahon kan mga magurang kan babae sa mga lider kan banwa an may dugo pang tamong na mapatunay na birhen pa an saindang aki kan agomon.


text:
Masabi sainda an ama kan babae, ‘Ipinaagom ko sa lalaking ini an sakuyang aki, asin ngunyan hinaboan na niya.


text:
Pinakaraot niya an sakuyang aki asin ipinamareta na bako na siyang birhen kan agomon niya. Alagad uya an magpapatunay na birhen pa an sakong aki.’ Sa atubang kan mga lider kan banwa, bibikladon ninda an nadugoan na tamong.


text:
Mumultahan pa ninda siya nin sanggatos na pedaso nin plata, na itatao sa ama kan babae, huli ta pinakaraot niya an sarong babae nin Israel. An babae padagos na magigin saiyang agom asin dai niya pwedeng suhayan sa bilog niyang pagkabuhay.


text:
dadarahon ninda an babae sa may pintoan kan harong kan saiyang ama. Duman gagapoon siya kan mga lalaki kan banwa sagkod na siya magadan. Nakaginibo siya nin karatan sa satong banwaan; nagpadorog siya bago nagpaagom, kan nag-eerok pa siya sa harong kan saiyang ama. Sa siring na paagi, mahahale saindo an karatan na ini.


text:
“Kun madakop an sarong lalaki na nakikidorog sa agom nin iba, gagadanon sindang duwa. Sa siring na paagi, mahahale saindo an karatan na ini.


text:
darahon nindo sindang duwa sa luwas kan banwa asin duman gapoon nindo sagkod na magadan. Gagadanon an babae huli ta dai siya nagkurahaw sa paghagad nin tabang maski yaon man sana siya sa laog kan banwa. Gagadanon man an lalaki huli ta dinorogan niya an sarong babae na katrato nin iba. Sa siring na paagi, mahahale saindo an karatan na ini.


text:
“Kun sa luwas kan banwa lupigan nin sarong lalaki an babae na katrato nin iba, an lalaki sana an gagadanon.


text:
Dai papadusahan an babae huli ta dai man siya nakaginibo nin kasalan na maninigong silotan nin kagadanan. Arog ini kan kaso nin sarong lalaki na tuyong nanggadan kan saiyang kapwa.


text:
Linupigan an babae sa luwas kan banwa; maski siya nagkurahaw sa paghagad nin tabang, mayo nin makakatabang saiya duman.


text:
kaipuhan bayadan niya nin singkwentang pedasong plata an ama kan babae, asin magigin agom niya an babae huli ta pinirit niyang magdorog saiya. Dai niya pwedeng suhayan an babae sa bilog niyang pagkabuhay.


text:
“Dai dapat sopogon nin siisay man na lalaki an saiyang ama, sa pagdorog niya sa arin man kan mga agom kan saiyang ama.


text:
“An aki sa luwas, asin an saiyang kapagarakian sagkod sa ikasampolong henerasyon, dai pwedeng ibilang sa banwaan nin Kagurangnan.


text:
“An mga Ammonita o mga Moabita, saka an saindang kapagarakian sagkod sa ikasampolong henerasyon, dai pwedeng ibilang sa banwaan nin Kagurangnan.


text:
Nagsayuma sindang tawan kamo nin pagkakan asin inomon kan nagbabaklay kamo hale sa Egipto; tinandanan ninda si Balaam, na aki ni Beor na gikan sa Petor kan Mesopotamia, tanganing maldisyonon kamo.


text:
Alagad dai si Balaam dinangog nin Kagurangnan na saindong Dios, asin an saiyang maldisyon ginibo nin Kagurangnan na magin bendisyon huli ta namotan niya kamo.


text:
“Dai kamo mauyam sa mga Edomita, huli ta mga kadugo nindo sinda. Dai kamo mauyam sa mga Egipcio, huli ta nag-erok kamo kaidto sa saindang daga.


text:
Kun an saro saindo magin maati huli ta linuwasan siya kan sadiring banhi pagkabanggi, kaipuhan magluwas siya sa kampo asin duman ngona siya.


text:
Sa saindong mga kagamitan, kaipuhan magkaigwa kamo nin taldok na gagamiton nindo sa pagkalot asin sa pagtambon kan saindong odo kun kamo magkasilyas.


text:
Linigan nindo an saindong kampo huli ta kaiba nindo diyan an Kagurangnan na saindong Dios sa pagligtas saindo asin sa pagtao saindo nin kapangganahan laban sa saindong mga kaiwal. Dai kamo maggibo nin ano man na kadustaan tanganing dai kamo bayaan nin Kagurangnan.


text:
“Kun magdulag sa saiyang amo an sarong oripon, asin magdolok saindo sa paghagad nin tabang, dai nindo siya pagpabalikon sa saiyang amo.


text:
Pwede siyang mag-erok sa arin man kan saindong mga banwa na pilion niya, asin dai nindo siya pag-apihon.


text:
“Mayo nin Israelita, lalaki man o babae, na maggibo nin karigsokan sa Templo bilang bayadan na maraot na lalaki o babae.


text:
An kwartang kabayadan kan siring na karigsokan dai dapat pagdarahon sa templo nin Dios bilang pag-otob nin sarong panuga; ikinakaongis nin Kagurangnan an siring na mga tawo.


text:
“Kun magpautang kamo nin kwarta, pagkakan o ano man na bagay sa kapwa nindo Israelita, dai nindo pagpatuboan.


text:
Pwede nindong patuboan an utang nin dayuhan, alagad bako an utang kan kapwa nindo Israelita. Kuyogon nindo an pagboot na ini asin bebendisyonan kamo nin Kagurangnan na saindong Dios sa gabos nindong gigibohon duman sa daga na masasadirihan nindo.


text:
“Kun manuga kamo sa Kagurangnan na saindong Dios, kaipuhan otobon nindo iyan. Sisingilon kamo nin Kagurangnan asin magkakasala kamo kun dai nindo otobon iyan.


text:
“Kun magduman kamo sa ubasan nin saindong kapwa, pwede kamong magkakan kan ubas na kaya nindong kakanon, alagad dai na kamo magdara.


text:
Kun magduman kamo sa trigohan kan saindong kapwa, pwede nindong kakanon an trigong mabulnot nindo alagad dai kamo maggamit nin asyab.


text:
“Kun magpakasal an sarong lalaki sa sarong babae dangan maisipan niyang suhayan an babae huli ta nakakua siya nin kasosopgan saiya, magibo siya nin kasuratan nin pagsuhay, na itatao niya sa saiyang agom dangan papahaleon niya ini sa saiyang harong.


text:
asin maisipan kan lalaki na suhayan man siya. Magibo man an lalaki nin kasuratan nin pagsuhay, itatao sa babae dangan papahaleon niya. O halimbawa magadan an ikaduwang agom kan babae,


text:
ibibilang nang maati an babae; dai na siya pwedeng agomon giraray kan enot niyang agom. Ikakaongis nin Kagurangnan kun agomon niya giraray an babae. Dai nindo paggibohon an siring na karatan sa daga na itatao saindo nin Kagurangnan na saindong Dios.


text:
“Kun bagong kasalon an sarong lalaki, dai siya dapat pagpalaogon sa hukbo o pagtawan nin ano man na trabaho publiko; papabayaan ngona siya sa harong sa laog nin sarong taon, tanganing mag-ogma siya kaiba kan saiyang agom.


text:
“Kun magpautang kamo nin ano man sa saindong kapwa, dai nindo pagkuahon an gilingan kan nag-utang bilang sangra, huli ta hahalean nindo an saiyang pamilya kan kagamitan sa pag-andam kan saindang pagkakan tanganing mabuhay.


text:
“An siisay man na mangidnap nin kapwa Israelita tanganing oriponon o tanganing ipabakal bilang oripon, kaipuhan gadanon. Sa siring na paagi, mahahale saindo an karatan na ini.


text:
“Kun magkahelang kamo nin nakakatakot na helang sa kublit, kaipuhan otobon nindo an hatol kan mga pading Levita; sunodon nindo an mga katukdoan na itinao ko sainda.


text:
Giromdoma nindo an ginibo nin Kagurangnan na saindong Dios ki Miriam kan nagbabaklay kamo hale sa Egipto.


text:
“Kun magpautang kamo sa saindong kapwa, dai kamo maglaog sa saiyang harong sa pagkua kan isasangra niya saindo.


text:
kaipuhan ibalik nindo iyan saiya sa lambang pagsolnop kan aldaw tanganing magamit niya sa saiyang pagkatorog. Dangan magpapasalamat siya saindo asin mawiwilihan kamo nin Kagurangnan na saindong Dios.


text:
“Dai nindo pag-apihon an sarong dukha asin daing sukat na sorogoon na parapatandan, magin siya Israelita o nakikihimanwa sa saro kan saindong mga banwa.


text:
Aroaldaw, bago magsolnop an aldaw, tandanan nindo siya para sa trabaho sa aldaw na iyan, huli ta siya dukha asin iyan an saiyang pinaglalaoman. Kun dai nindo siya bayadan, maagrangay siya sa Kagurangnan laban saindo asin magkakasala kamo.


text:
“An mga magurang dai dapat paggadanon huli sa kasalan kan saindang mga aki; an mga aki dai dapat paggadanon huli sa kasalan kan saindang mga magurang. An sarong tawo gagadanon huli sa kasalan na siya nanggad an nakaginibo.


text:
“Dai nindo paghalean nin katanosan an mga dayuhan asin an mga ilo; dai nindo pagkuahon bilang sangra sa utang an gubing nin sarong babaeng balo.


text:
Giromdoma na nagin oripon man kamo sa Egipto, asin ilinigtas kamo nin Kagurangnan na saindong Dios kaya itinatao ko saindo ining pagboot.


text:
“Kun sa pagtipon nindo kan saindong ani, nalingawan nindo sa oma an sarong ginuygoy na trigo, dai na nindo idto pagbalikan. Pabayaan na nindo idto sa mga dayuhan, mga ilo asin mga babaeng balo tanganing bendisyonan kamo nin Kagurangnan na saindong Dios sa gabos nindong gibo.


text:
Kun ginunoan na nindo nin makasarong beses an saindong mga oliba, dai na nindo pagbalikan an natada; pabayaan na nindo idto sa mga dayuhan, mga ilo asin mga babaeng balo.


text:
Kun ginunoan na nindo nin makasarong beses an saindong ubasan, dai na nindo pagbalikan an natada; pabayaan na nindo idto sa mga dayuhan, mga ilo asin mga babaeng balo.


text:
“Halimbawa nag-iwal an duwang lalaki asin nag-atubang sinda sa hukoman, dangan ibinaba kan hukom an desisyon na pagpatalingkas kan mayong sala asin pagkondenar kan nagkasala.


text:
Kun an nagkasala maninigong hampakon, papadapaon siya kan hukom dangan ipapahampak; an bilang kan hampak sosog sa gabat kan saiyang kasalan.


text:
Pwede siyang hampakon nin kwarentang beses alagad dai na magsobra diyan; huli ta kun magsobra diyan, masosopogan na siya sa publiko.


text:
“Kun nag-eerok sa sarong harong an magtugang na lalaki, asin magadan an saro na mayo nin aking lalaki, an saiyang balo dai pwedeng magpaagom sa kiisay man sa luwas kan pamilya. Katongdan kan tugang kan nagadan an pag-agom sa balo kan saiyang tugang. Siya an maotob kan katongdan na nabayaan kan saiyang tugang.


text:
An matua nindang lalaki mimidbidon na aki kan nagadan na tugang, tanganing an ngaran kaini dai mapara sa Israel.


text:
Alagad kun an tugang kan nagadan magsayuma sa pag-agom kan balo, maduman an balo sa mga lider kan banwaan asin masabi, ‘Habong papagdanayon sa Israel kan sakong bayaw an ngaran kan saiyang tugang. Habo niyang gibohon sa sako an saiyang katongdan sa nagadan niyang tugang.’


text:
Dangan an lalaki aapodon kan mga lider kan banwaan asin kakaolayon. Kun padagos siyang magsayuma sa pag-agom kan balo,


text:
sa atubang kan mga lider kan banwaan, tatangkason kan balo an saro kan mga sandalyas kan lalaki, lulutaban siya sa lalawogon asin sasabihan, ‘Iyo ini an dapat gibohon sa lalaking habong magtao nin aki sa saiyang tugang.’


text:
Sa bilog na Israel, an pamilya niya mamimidbid sa ngaran na, ‘an pamilya kan lalaki na tinangkasan nin sandalyas.’


text:
“Kun mag-iwal an duwang lalaki asin magsurog an agom kan saro, dangan kinapotan kan babae an kinabuhay kan kaiwal kan saiyang agom,


text:
“Dai kamo maggamit nin duwang klaseng pagabat sa saindong timbangan; sarong magabat asin sarong magian.


text:
Maggamit kamo nin tama asin mayong daya na mga timbangan saka takadan, tanganing maghalawig an saindong buhay duman sa daga na itatao saindo nin Kagurangnan na saindong Dios.


text:
Mayo sindang pagkatakot sa Dios, kaya sinalakay ninda kamo sa likodan kan kamo nanluluya asin pagal na, dangan ginadan ninda an gabos na kairiba nindong nasa hurihan.


text:
Kaya kun ligtas na kamo sa gabos nindong kaiwal na nag-eerok sa palibot nindo, asin itinao na saindo nin Kagurangnan na saindong Dios an dagang pamana, gadanon nindo an gabos na Amalekita tanganing mayo nang makagiromdom sainda. Dai nanggad kamo malingaw!


text:
“Kun masakop na nindo an daga na itinatao saindo nin Kagurangnan na saindong Dios, asin kun duman na kamo nag-eerok,


text:
an lambang saro saindo magkua kan enot na mga bunga kan saindong mga tinanom, ilaog nindo sa sarong basket, dangan darahon sa lugar na pagsasambahan sa Kagurangnan.


text:
Magduman kamo sa padi na naglilingkod sa panahon na iyan, asin sabihan nindo siyang, ‘Ipinapahayag nyamo sa Kagurangnan na samong Dios na yaon na kami digdi sa dagang ipinanuga niya sa samong mga ginikanan na itatao samo.’


text:
“Kukuahon saindo kan padi an basket asin ibubugtak niya iyan sa atubang kan altar nin Kagurangnan na saindong Dios.


text:
Dangan sasabihon nindo ini sa atubang nin Kagurangnan: ‘Sarong paralakaw na Arameo an sakong ama, na nagduman sa Egipto kaiba an saiyang pamilya tanganing mag-erok duman. Kadikit sana sinda na nagduman, alagad nagdakul sinda asin nagin sarong mapangyaring nasyon.


text:
Dangan nag-agrangay kami sa Kagurangnan, an Dios nin samong mga ginikanan. Dinangog niya kami asin nahiling niya an samong pagtios, kasakitan sagkod kaapihan.


text:
Huli kan saiyang dakulang kapangyarihan saka kosog, asin huli kan dakul na ngangalasan saka mangirhat na mga bagay na saiyang ginibo, ilinuwas niya kami sa Egipto.


text:
Kaya ngunyan, dinadara ko sa Kagurangnan an mga enot na bunga kan mga tinanom sa daga na itinao niya sako.’ “Pakasabi kaiyan, ibugtak nindo an basket sa atubang kan altar, dangan magsamba kamo sa Kagurangnan.


text:
Magpasalamat kamo sa Kagurangnan na saindong Dios huli sa mga karahayan na itinao niya saindo asin sa saindong pamilya; magselebrar kamo kaiba an mga Levita sagkod an mga dayuhan na nakikihimanwa saindo.


text:
“Sa lambang ikatolong taon, itao nindo an himoloan—an ikasampolong parte kan saindong inani—sa mga Levita, mga dayuhan, mga ilo asin mga babaeng balo, tanganing sa lambang komunidad magkaigwa sinda kan pagkakan na saindang kaipuhan.


text:
Dangan magsabi kamo sa atubang nin Kagurangnan na saindong Dios, ‘Hinale ko na sa sakong harong an banal na himoloan, asin itinao ko na sa mga Levita, mga dayuhan, mga ilo asin mga babaeng balo siring sa ipinagboot mo; dai ko linapas an saimong mga togon saka dai ko liningawan an saimong mga pagboot manongod sa himoloan.


text:
Dai ako nagkakan nin ano man na himoloan kan ako nagmomondo; dai ko ilinuwas sa harong an arin man kaiyan kan ako bakong malinig; dai ko inatang an arin man kaiyan para sa mga gadan. Kinuyog taka, O Kagurangnan; sinunod ko an gabos mong pagboot manongod sa himoloan.


text:
Hale sa langit na saimong pinag-eerokan, dungawon mo asin bendisyonan an Israel na saimong banwaan saka an dagang ini na mayaman sa gabos na bagay, daga na itinao mo samuya siring sa ipinanuga mo sa samong mga ginikanan.’


text:
“Ngunyan na aldaw pinagbobotan kamo nin Kagurangnan, na saindong Dios, na kuyogon nindo an gabos niyang togon saka pagboot; kaya kuyogon nindo ini gabos sa bilog nindong puso.


text:
Ngunyan na aldaw, ipinahayag nindo na an Kagurangnan iyo an saindong Dios; nanuga kamo na kukuyogon nindo siya, na ootobon an gabos niyang togon, asin na gigibohon an gabos niyang pagboot.


text:
Ngunyan na aldaw inako kamo nin Kagurangnan bilang saiyang sadiring banwaan siring sa saiyang ipinanuga saindo. Ipinagboboot niya na kuyogon nindo an gabos niyang togon,


text:
tanganing gibohon niya kamong pinakadakula sa gabos na nasyon na saiyang linalang, asin magdadara kamo nin kaomawan saka onra sa saiyang ngaran. Kamo an magigin sadiring banwaan nin Kagurangnan na saindong Dios siring sa saiyang ipinanuga.”


text:
Dangan kaiba an mga lider nin Israel nagsabi si Moises sa mga tawo, “Kuyogon nindo an gabos na pagboot na itinatao ko saindo ngunyan na aldaw.


text:
Sa aldaw na makabalyo kamo sa Salog nin Jordan asin makalaog sa daga na itinatao saindo nin Kagurangnan na saindong Dios, magtambak kamo nin mga darakulang gapo, na saindong sesementohon sa palibot,


text:
asin duman nindo isusurat an gabos na togon saka katukdoan. Kun makalaog na nindo an daga na ipinanuga nin Kagurangnan, an Dios kan saindong mga ginikanan, daga na mayaman sa gabos na bagay,


text:
asin nasa ibong na kamo kan Jordan, tambakon nindo an mga gapong iyan sa Bukid nin Ebal siring sa itinutukdo ko saindo ngunyan, dangan saindong sementohon.


text:
Huli ta an arin man na altar na itugdok nindo para sa Kagurangnan na saindong Dios, kaipuhan gibo sa mga gapo na dai tinabas. Diyan nindo idodolot an mga tinutong na atang sa Kagurangnan na saindong Dios.


text:
Diyan nindo dadarahon saka kakakanon an mga atang para sa katoninongan, asin mag-oogma kamo sa atubang nin Kagurangnan na saindong Dios.


text:
Dangan kaiba an mga pading Levita, nagsabi sa mga tawo si Moises, “Banwaan nin Israel, mag-alo kamo asin magdangog sako. Ngunyan na aldaw, kamo nagin banwaan nin Kagurangnan na saindong Dios;


text:
kaya kuyogon nindo siya asin otobon an gabos niyang togon saka pagboot na itinatao ko saindo ngunyan.”


text:
“Pakabalyo nindo sa Jordan, mantang benebendisyonan an mga tawo, matindog sa Bukid nin Gerizim an mga tribu ni Simeon, Levi, Juda, Issakar, Jose asin Benjamin.


text:
Mantang sinasambit an mga maldisyon, matindog sa Bukid nin Ebal an mga tribu ni Ruben, Gad, Asher, Zabulon, Dan, asin Neftali.


text:
“‘Maldisyonon an siisay man na maggibo nin ladawan na gapo, kahoy o metal, asin hilom na magsamba kaiyan; ikinakaongis nin Kagurangnan an pagsamba sa mga dios-dios.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na dai maggalang sa saiyang ama saka ina.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na maghiro kan muhon sa daga kan saiyang kataed.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na magkabit sa sarong buta pasiring sa salang dalan.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na magbiko kan katanosan nin sarong nakikihimanwa, ilo, asin babaeng balo.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na magsopog sa saiyang ama huli sa pagdorog sa arin man sa mga agom kan saiyang ama.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na magdorog sa arin man na hayop.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na magdorog sa saiyang tugang na babae, magin siya tugang niya sa ama o sa ina.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na magdorog sa saiyang panugangan na babae.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na hilom na gumadan sa saiyang kapwa.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na mag-ako nin kwarta tanganing gadanon an sarong tawong mayong sala.’ “Dangan an bilog na banwaan masimbag, ‘Amen!’


text:
“‘Maldisyonon an siisay man na dai magkuyog kan gabos na togon saka katukdoan nin Dios.’ “Dangan an bilog na banwaan masimbag, ‘Amen!’


text:
“Kun magkuyog kamo sa Kagurangnan na saindong Dios asin maimbod na mag-otob kan saiyang mga pagboot na itinatao ko saindo ngunyan na aldaw, gigibohon niya kamong pinakadakula sa gabos na nasyon sa daga.


text:
“Bebendisyonan nin Kagurangnan an saindong mga aki, mga ani asin mga hayop; papadakulon niya an saindong mga baka saka mga karnero.


text:
“Bebendisyonan nin Kagurangnan an saindong mga ani asin an pagkakan na aandamon nindo hale sa mga ini.


text:
“Dadaogon nin Kagurangnan an saindong mga kaiwal na masalakay saindo. Masalakay sinda saindo hale sa sarong direksyon, alagad madulag sinda pasiring sa gabos na direksyon.


text:
“Bebendisyonan nin Kagurangnan na saindong Dios an saindong mga trabaho dangan papanoon niya nin inani an saindong mga harong-harong; bebendisyonan niya kamo sa daga na itatao niya saindo.


text:
“Kun kuyogon nindo an Kagurangnan na saindong Dios asin kun gibohon nindo an mga ipinagboboot niya, gigibohon niya kamong sadiri niyang banwaan siring sa saiyang ipinanuga.


text:
Dangan mahihiling kan gabos na tawo sa kinaban na pinili kamo nin Kagurangnan na magin saiyang sadiring banwaan, asin matatakot sinda saindo.


text:
Papauswagon niya kamo sa daga na ipinanuga niya sa saindong mga ginikanan na itatao saindo. Papadakulon niya an saindong mga aki, mga hayop asin an mga bunga kan daga.


text:
Hale sa saiyang mayaman na sarayan sa langit, ipapadara niya an uran sa tamang panahon asin bebendisyonan niya an gabos nindong gibo. Kaya magpapautang kamo sa dakul na nasyon alagad dai kamo mangungutang.


text:
Gigibohon nin Kagurangnan na kamo an magin lider kan mga nasyon asin bakong parasunod. Padagos kamong mag-uuswag asin dai nanggad kamo madadaog kun maimbod na magkuyog kamo kan mga togon nin Kagurangnan na itinatao ko saindo ngunyan na aldaw.


text:
Dai nanggad kamo maglapas kan arin man sa mga sinabi ko ngunyan na aldaw, o magsamba saka maglingkod sa mga dios-dios.


text:
“Alagad kun magsombikal kamo sa Kagurangnan na saindong Dios, asin dai kamo magmaimbod sa pagkuyog kan gabos niyang togon saka pagboot na itinatao ko saindo ngunyan na aldaw, maabot saindo an mga maldisyon na ini:


text:
“‘Mamaldisyonon nin Kagurangnan an saindong mga ani asin an pagkakan na aandamon nindo hale sa mga ini.


text:
“Kun maggibo kamo nin maraot asin magtalikod kamo sa Kagurangnan, papadarahan niya kamo nin maldisyon, karibongan saka kasakitan sa gabos nindong gibo, sagkod na matunaw asin mapara tolos kamo.


text:
Papadarahan niya kamo nin mga peste sagkod na mayo nang matada saindo sa daga na saindong lalaogon dangan sasadirihon.


text:
Hahampakon niya kamo nin mga nakakaolakit na helang, kalentura, paggatok kan hawak; mapadara siya nin labi-labing init sagkod bagyo na maraot kan saindong mga tinanom. Dai kamo oontokan kan mga iyan sagkod na dai kamo magadan.


text:
“Ipapadaog kamo nin Kagurangnan sa saindong mga kaiwal. Masalakay kamo sainda hale sa sarong direksyon, alagad madulag kamo pasiring sa gabos na direksyon; mangalas an gabos na tawo sa daga kun mahiling ninda an nangyari saindo.


text:
Kun garadan na kamo, an saindong mga bangkay kakakanon kan mga gamgam asin mga lalaw na hayop, asin mayong maalaw sainda.


text:
An Kagurangnan mapadara saindo nin mga pigsa arog kan ipinadara niya sa mga Egipcio. An saindong kublit mapapano nin mga gatok asin duldul na sobra an gatol, asin dai kamo mararahay.


text:
Sa liwanag nin kaodtohan, makapkap kamo siring sa sarong buta. Dai kamo mauswag sa ano man na trabaho nindo. Padagos kamong aapihon saka hahabonan asin mayo nin siisay man na matabang saindo.


text:
“Magkakaigwa kamo nin katratong babae, alagad iba an maagom saiya. Mapatugdok kamo nin harong, alagad dai kamo maerok diyan. Matanom kamo nin ubas, alagad dai nindo mananamitan an mga bunga kaiyan.


text:
Bubunoon an saindong mga baka sa atubang nindo, alagad dai nindo mananamitan an karne kaiyan. Sa atubang nindo, guguyodon sa harayo an saindong mga asno dangan dai na ibabalik saindo. An saindong mga karnero itatao sa saindong mga kaiwal, asin mayo nin siisay man na matabang saindo.


text:
Sa atubang nindo, itatao sa mga dayuhan an saindong mga aking lalaki saka babae, alagad mayo kamong magiginibo tanganing tabangan sinda. Aroaldaw mapapagal an saindong mga mata sa paghalat sainda alagad dai sinda mabalik.


text:
Kukuahon nin sarong dayuhan na nasyon an gabos na bunga kan saindong daga asin kan saindong kapagalan; dangan padagos kamong aapihon asin pag-oorihan.


text:
Papanoon nin Kagurangnan an saindong mga bitis nin makukulog asin dai nabobolong na gatok; mapapano nin gatok an saindong hawak, magpoon sa bitis sagkod sa payo.


text:
“Kamo asin an saindong hade dadarahon nin Kagurangnan sa sarong dayuhan na daga, na dai pa nindo naaraman ni kan saindong mga ginikanan. Duman malingkod kamo sa mga dios-dios na gibo sa kahoy saka gapo.


text:
Sa mga daga na pagdadarahan saindo nin Kagurangnan, pagngangalasan kamo, pag-oolay-olayan asin pagngingisihan.


text:
“Dakul na banhi an itatanom nindo alagad kadikit sana an saindong aanihon, huli ta kakakanon kan mga doron an saindong mga tinanom.


text:
Matanom kamo asin maataman nin mga ubas, alagad dai kamo makakakua nin bunga o makakainom nin arak hale diyan, huli ta kakakanon kan mga ulod an mga balagon.


text:
Magkakaigwa kamo nin mga kahoy na oliba sa bilog nindong daga, alagad dai kamo magkakaigwa nin lana nin oliba, huli ta magtatarakdag an mga bunga kaiyan.


text:
Magkakaigwa kamo nin mga aking lalaki saka babae alagad dai sinda mapapasaindo huli ta mabibihag sinda sa gera.


text:
“Orog na magluluya an kapangyarihan nindo, mantang orog na magkokosog an kapangyarihan kan mga dayuhan na nag-eerok sa kaibahan nindo.


text:
Mautang kamo sainda, alagad mayo kamong ipapautang sainda; sa kataposan, sinda an magigin mga lider nindo asin kamo an magigin mga parasunod ninda.


text:
“Maabot saindo an mga maldisyon na ini asin magdadanay iyan saindo sagkod na kamo magadan, huli ta dai kamo nagkuyog sa Kagurangnan na saindong Dios, asin dai kamo nag-otob kan saiyang mga togon saka pagboot.


text:
An mga padusang ini an magigin tanda kan paghukom nin Dios sa saindo asin sa saindong kapagarakian sagkod lamang.


text:
Benendisyonan kamo nin Kagurangnan sa gabos na bagay, alagad dai kamo naglingkod saiya sa maogma asin magayagayang puso.


text:
Huli kaiyan, paglilingkodan nindo an mga kaiwal na ipapadara saindo nin Kagurangnan. Magugutom kamo, mapapaha, magigin huba, asin magkukulang sa gabos na bagay; aapihon kamo nin makuri kan Kagurangnan sagkod na kamo magadan.


text:
Hale sa poro kan kinaban, ipapadara nin Kagurangnan laban saindo an sarong nasyon, na an lengwahe dai nindo masasabotan. Siring sa sarong agila, sasakloton kamo kan saindong mga kaiwal.


text:
Kakakanon ninda an saindong mga hayop asin an mga bunga kan saindong daga sagkod na magadan kamo sa gutom. Dai kamo ninda tatadaan nin ani, arak, lana, baka o karnero; magagadan kamo gabos.


text:
Sasalakayon ninda an gabos na banwa na itatao saindo nin Kagurangnan na saindong Dios, sagkod na magkagaraba an haralangkaw asin makokosog na kudal na saindong sinasarigan.


text:
“Sa panahon na sinasakop na kamo kan saindong mga kaiwal, magigin makuri an saindong gutom, kaya kakakanon nindo maski an mga aki na itinao saindo nin Kagurangnan na saindong Dios.


text:
Magigin maimot maski an pinakamaboot saka pinakamarahay na lalaki; dai niya hihirasan nin pagkakan an saiyang tugang, agom o an natatada niyang mga aki.


text:
Dai niya sinda hihirasan kan saiyang kinakakan na laman kan saiyang aki, huli ta mayo siyang makakakan, sa panahon na sinasakop kan mga kaiwal an saindong mga banwa.


text:
Maski an pinakamaboot saka pinakadelikadong babae, na dai pa nangahas magtungtong sa daga, magigin maimot sa saiyang agom sagkod mga aki;


text:
dai niya sinda hihirasan kan patago niyang kinakakan na bagong mamundag niyang aki asin inulonan kaiyan, huli sa makuring gutom sa panahon na sinasakop kan saindong mga kaiwal an saindong mga banwa.


text:
“Kun bako kamong maimbod sa pagkuyog kan mga togon na nasusurat sa librong ini, asin kun dai kamo matakot sa ngaran nin Kagurangnan na saindong Dios,


text:
kamo sagkod an saindong mga kapagarakian papadarahan niya nin mga helang na dai mabobolong asin mga peste na mayong kataposan.


text:
Ipapadara niya giraray saindo an gabos na helang sa Egipto na natakotan nindo, asin dai kamo mararahay.


text:
Papadarahan pa niya kamo kan gabos na helang saka kasakitan na dai nasusurat sa librong ini nin mga pagboot nin Dios, asin magagadan kamo.


text:
Maski magdakul kamo siring sa mga bitoon sa langit, dikit sana an matatada saindo, huli ta dai nindo kinuyog an Kagurangnan na saindong Dios.


text:
Kun gurano nagin maogma an Kagurangnan sa pagpauswag asin pagpadakul saindo, siring man an saiyang magigin kaogmahan sa pagraot saka pagtunaw saindo; gagaboton niya kamo duman sa daga na saindong lalaogon dangan sasadirihon.


text:
“Iwawarak kamo nin Kagurangnan sa gabos na nasyon, sa gabos na poro nin daga; malingkod kamo duman sa mga dios-dios na gibo sa kahoy saka gapo, mga dios-dios na dai pa nindo sinamba ni kan saindong mga ginikanan.


text:
Mayo kamong makukuang katoninongan sa mga nasyon na iyan; mayo nin lugar na pwede nindong apodon na sadiri nindo. Papadarahan niya kamo nin kahandalan, kapurisawan asin kawaran nin paglaom.


text:
An saindong buhay magigin danay na nasa pag-alaman; aldaw-banggi, aabotan kamo nin takot, asin dai kamo makakasiguro kan saindong buhay.


text:
Magkakaigwa nin takot an saindong puso huli sa mga bagay na saindong mahihiling. Pagkaaga masabi kamo, ‘Magbanggi na logod!’ asin pagkabanggi masabi kamo, ‘Mag-aga na logod!’


text:
Lunad nin mga barko, ibabalik kamo nin Kagurangnan sa Egipto, maski ngani nangako na siya na dai na kamo ibabalik duman. Ipapabakal nindo duman sa saindong mga kaiwal an saindong sadiri bilang mga oripon alagad mayo nin mabakal saindo.”


text:
Iyo ini an mga tataramon kan tipan na ipinagboot nin Kagurangnan ki Moises na gibohon sa mga Israelita sa daga nin Moab; kadagdagan an mga ini sa tipan na ginibo nin Kagurangnan sainda duman sa Bukid nin Sinai.


text:
Inapod ni Moises an bilog na banwaan nin Israel asin sinabihan, “Nahiling nindo an gabos na ginibo nin Kagurangnan sa hade, sa saiyang mga opisyal asin sa bilog na daga nin Egipto.


text:
Pinangenotan ko kamo sa desyerto sa laog nin kwarentang taon; dai nagdaan an saindong mga gubing asin dai napudpod an saindong mga sandalyas.


text:
Mayo kamong tinapay na makakakan asin arak na maiinom, alagad tinawan kamo kaiyan nin Kagurangnan tanganing maaraman nindo na siya an saindong Dios.


text:
Kan makaabot kita sa lugar na ini, sinalakay kita ni Sihon na hade kan Hesbon asin ni Og na hade kan Basan, alagad dinaog ta sinda;


text:
kinua ta an saindang daga asin satong itinao bilang pamana ki Ruben, ki Gad, sagkod sa kabanga kan tribu ni Manases.


text:
Kaya kuyogon nindo an gabos na tataramon kan tipan na ini, tanganing mag-uswag kamo sa gabos nindong gibo.


text:
“Nagtitindog kamo ngunyan sa atubang nin Kagurangnan na saindong Dios, kamo gabos—an saindong mga lider saka mga opisyal, mga kalalakihan,


text:
kababaehan, kaakian, sagkod an mga dayuhan na nakikihimanwa saindo, na nagpuputol nin kahoy asin nagsasakdo para saindo.


text:
Uya kamo gabos ngunyan tanganing makipagtipan sa Kagurangnan na saindong Dios, asin mag-ako kan saindong katongdan


text:
tanganing midbidon kamo nin Kagurangnan bilang saiyang sadiring banwaan, asin siya an saindong magin Dios, siring sa ipinanuga niya saindo saka sa saindong mga ginikanan na si Abraham, si Isaac, asin si Jacob.


text:
Nakikipagtipan siya sa lambang saro sato na uya digdi sagkod sa satong mga kapagarakian na dai pa namumundag.


text:
“Aram nindo kun ano an nagin buhay nyato sa Egipto, asin kun paano kita naglakaw sa teritoryo kan ibang nasyon.


text:
Nahiling nindo an saindang makauuyam na mga gibo, an saindang mga dios-dios na gibo sa kahoy, gapo, plata asin bulawan.


text:
Maglikay kamo ta tibaad igwa saindo digdi ngunyan nin lalaki o babae, pamilya o tribu na matalikod sa Kagurangnan na satong Dios, tanganing maglingkod sa mga dios-dios kan ibang nasyon. Nakakaagid ini sa sarong kahoy na nagin mapait asin nakakahudong an bunga.


text:
Aramon nanggad nindo na mayo nin siisay man digdi na pakatapos na madangog an mga tataramon kan tipan na ini, magsaboot na makakaligtas siya maski maglakaw siya sa katagasan kan saiyang puso. An tawong iyan an magigin dahelan kan pagkagadan nin gabos, marahay man o maraot.


text:
An siring na tawo dai nanggad papatawadon nin Kagurangnan; maglalaad laban sa saiya an bilog na kaanggotan saka pagkamaimon nin Kagurangnan, asin mapapasaiya an gabos na maldisyon na nasusurat sa librong ini, sagkod na mapara an saiyang ngaran sa ibabaw nin daga.


text:
Isisiblag siya nin Kagurangnan hale sa komunidad nin Israel tanganing ipanamit saiya an gabos na maldisyon kan tipan na nasusurat sa librong ini nin mga katukdoan.


text:
“Sa maabot na mga henerasyon, an saindong mga kapagarakian sagkod an mga dayuhan na gikan sa mga harayong lugar makakahiling kan mga kasakitan saka mga kahelangan na ipinadara nin Kagurangnan sa saindong daga.


text:
Magigin alang asin tutong an kaomahan na natatambonan nin asupre saka asin; dai iyan tatanoman asin dai tataluboan nin ano man maski kan doot. An saindong daga magigin siring sa mga syudad nin Sodoma saka Gomorra, nin Adma asin Zeboiim, na tinunaw nin Kagurangnan kan siya maanggot nin marahay.


text:
Dangan mahapot an bilog na kinaban, ‘Tano ta ginibo ini nin Kagurangnan sa saindang daga? Ano an dahelan kan saiyang dakulang kaanggotan?’


text:
Ini an magigin simbag, ‘Huli ta nagtalikod sinda sa tipan na ginibo ninda sa Kagurangnan na Dios kan saindang mga ginikanan, kan iluwas niya sinda hale sa daga nin Egipto.


text:
Naglingkod asin nagsamba sinda sa mga dios-dios na dai pa ninda sinamba kaidto, mga dios-dios na ipinangalad nin Kagurangnan na sambahon ninda.


text:
Kaya naanggot an Kagurangnan asin ipinadara sa dagang iyan an gabos na maldisyon na nasusurat sa librong ini.


text:
Sa dakulang kaanggotan nin Kagurangnan ginabot niya sinda sa saindang daga asin itinapok sa sarong dayuhan na daga na pinag-eerokan ninda ngunyan.’


text:
“May mga bagay na pinagmarahay nin Kagurangnan na satong Dios na magin hilom, alagad ipinahayag niya an saiyang Togon tanganing kuyogon nyato asin kan satong mga kapagarakian sagkod lamang.


text:
“Itinao ko saindo ngunyan an pagpipilian: sarong bendisyon asin sarong maldisyon. Kun mangyari na saindo an mga bagay na ini asin kun mag-erok na kamo sa mga nasyon na winarakan saindo nin Kagurangnan, magigiromdoman nindo ining pagpipilian na itinao ko saindo.


text:
Kun kamo asin an saindong mga kapagarakian magbalik sa Kagurangnan na saindong Dios, asin kun kuyogon nindo sa bilog nindong puso an mga pagboot na itinatao ko saindo ngunyan,


text:
ibabalik saindo nin Kagurangnan an marahay na palad saka maheherak siya saindo. Titiponon niya giraray kamo hale sa mga nasyon na pinagwarakan niya saindo.


text:
Maski nagkawararak kamo sa pinakaharayong parte kan daga, titiponon kamo nin Kagurangnan na saindong Dios asin ibabalik,


text:
tanganing masadirihan giraray nindo an daga na sadiri kaidto kan saindong mga ginikanan. Gigibohon niya kamong mas mauswag saka mas dakul ki sa saindong mga ginikanan.


text:
Babagohon nin Kagurangnan an saindong puso asin an puso kan saindong mga kapagarakian tanganing mamotan nindo siya sa bilog nindong puso, tanganing padagos kamong mabuhay.


text:
Ipapadara nin Kagurangnan an mga maldisyon na ini sa saindong mga kaiwal na naongis asin nag-api saindo.


text:
Papauswagon kamo nin Kagurangnan sa gabos nindong gibo; papadakulon niya an saindong mga aki, mga hayop, sagkod mga bunga kan saindong daga. Maoogma siya sa pagpauswag saindo, siring na naogma siya sa pagpauswag kan saidong mga ginikanan,


text:
alagad kaipuhan kuyogon nindo siya dangan otobon an gabos niyang togon saka pagboot na nasusurat sa librong ini nin mga katukdoan. Kaipuhan magbalik kamo sa Kagurangnan na saindong Dios sa bilog nindong puso.


text:
Bako man iyan nasa langit, kaya dai kamo pwedeng magsabi, ‘Siisay daw an masakat asin makua kaiyan para samo, tanganing samong madangog dangan magibo?’


text:
Bako man iyan nasa ibong kan dagat, kaya dai kamo pwedeng magsabi, ‘Siisay daw an mabalyo kan dagat asin makua kaiyan para samo, tanganing samong madangog dangan magibo?’


text:
Kun kuyogon nindo an mga togon nin Kagurangnan na saindong Dios, na itinatao ko saindo ngunyan na aldaw, kun kamotan nindo siya, kuyogon siya, asin otobon an gabos niyang togon, dangan mag-uuswag kamo asin magigin sarong dakulang nasyon. Bebendisyonan niya kamo sa daga na saindong lalaogon asin sasadirihon.


text:
Alagad kun magtalikod asin magbinongog-bongog kamo saiya dangan madagka na magsamba sa ibang mga dios-dios,


text:
sinasabihan ko kamo ngunyan na magagadan kamo. Dai maghahalawig an saindong buhay duman sa ibong kan Jordan, sa daga na saindong lalaogon saka sasadirihon.


text:
Pinapapili ko kamo ngunyan: sa buhay o sa kagadanan, sa bendisyon nin Dios o sa maldisyon niya. Inaapodan ko ngunyan an langit saka an daga na magsaksi sa gigibohon nindong pagpili. Pilion nindo an buhay, tanganing mabuhay kamo asin an saindong mga kapagarakian.


text:
Kamotan nindo an Kagurangnan na saindong Dios, kuyogon siya, asin magmaimbod saiya, tanganing maghalawig an saindong buhay sagkod an buhay kan saindong mga kapagarakian duman sa daga na ipinanuga nin Kagurangnan na itatao sa saindong mga ginikanan na si Abraham, si Isaac asin si Jacob.”


text:
Nagsabi siya, “Syento beynteng taon na an sakuyang edad asin dai ko na kaya an magin lider nindo. Laen pa kaiyan, nagtaram sako an Kagurangnan na dai ako magbalyo sa Jordan.


text:
An Kagurangnan na saindong Dios mismo an mangengenot saindo asin matunaw kan mga nasyon na nag-eerok duman tanganing masadirihan nindo an saindang daga. Sosog sa itinaram nin Kagurangnan, si Josue an magigin lider nindo.


text:
Gagadanon nin Kagurangnan an mga tawo duman dangan raraoton an saindang daga, siring kan ginibo niya ki Sihon saka ki Og, na mga hade kan mga Amoreo.


text:
Itatao sinda nin Kagurangnan saindo, asin gibohon nanggad nindo sainda an gabos na sinabi ko saindo.


text:
Magmaisog kamo saka pakosogon nindo an saindong boot. Dai kamo matakot sainda; huli ta iibahan kamo nin Kagurangnan na saindong Dios; dai niya kamo papabayaan.”


text:
Dangan inapod ni Moises si Josue asin sinabihan sa atubang kan bilog na banwaan nin Israel, “Magmaisog ka saka pakosoga an saimong boot; ika an mangengenot sa mga tawong ini sa pagsakop kan daga na ipinanuga nin Kagurangnan sa saindang mga ginikanan.


text:
An Kagurangnan mismo an mangengenot asin maiba saimo. Dai ka niya papabayaan, kaya dai ka matakot o manluya an saimong boot.”


text:
Kaya isinurat ni Moises an katogonan na ini nin Dios asin itinao sa mga pading Levita, na namamahala kan Kaban nin Tipan nin Kagurangnan, asin sa mga lider kan Israel.


text:
Pinagbotan niya sinda, “Sa kataposan kan lambang ikapitong taon, pag-abot kan taon nin pagpatawad kan gabos na pagkakautang, basahon nindo an katogonan na ini sa makosog na tingog, sa Pyesta nin mga Harong-harong.


text:
Basahon nindo ini sa atubang kan bilog na Israel, sa panahon na magtiripon sinda sa pagsamba sa Kagurangnan na saindong Dios duman sa lugar na pagsasambahan.


text:
Tiponon nindo an gabos na lalaki, babae, aki sagkod an mga dayuhan na nag-eerok sa saindong mga banwa, tanganing madangog ini kan gabos asin makanood sinda na matakot sa Kagurangnan na saindong Dios, asin maimbod na magkuyog kan saiyang mga katukdoan.


text:
Sa paaging ini, an saindong mga kapagarakian na dai pa nakadangog kan Togon nin Kagurangnan na saindong Dios, makakadangog man asin makakanood na matakot saiya, sagkod na nabubuhay pa sinda sa ibong kan Jordan, sa daga na saindong sasadirihon.”


text:
Dangan tinaraman nin Kagurangnan si Moises, “Madali ka nang magadan. Apodon mo si Josue asin darahon mo siya sa Tabernakulo tanganing sakuyang sugoon.” Naglaog sa Tabernakulo si Moises saka si Josue,


text:
asin nagpahiling sainda an Kagurangnan sa sarong hariging panganoron na nagtitindog sa may pintoan kan Tabernakulo.


text:
Dangan nagtaram an Kagurangnan ki Moises, “Madali ka nang magadan; pagkagadan mo, masamba an banwaan na ini sa mga dios-dios sa dagang lalaogon ninda. Tatalikodan ninda ako asin lalapason an tipan na ginibo ko sainda.


text:
Sa aldaw na iyan maaanggot ako sainda; papabayaan ko sinda asin magagadan sinda. Dakul na karatan saka kahaditan an maabot sainda, asin masasabotan ninda na an gabos na iyan nangyayari sainda huli ta ako, an saindang Dios, mayo na sa kaibahan ninda.


text:
“Ngunyan isurat mo an awit na ini, dangan itukdo mo sa banwaan nin Israel, tanganing iyo ini an magsaksi para sako laban sainda.


text:
Dadarahon ko sinda sa dagang mayaman sa gabos na bagay, siring sa sakong ipinanuga sa saindang mga ginikanan. Makukua ninda duman an gabos na pagkakan na saindang kaipuhan, asin toninong sindang mabubuhay. Alagad masamba sinda saka malingkod sa mga dios-dios. Matalikod sinda sako asin lalapason ninda an sakong tipan;


text:
kaya dakul na karatan saka kahaditan an maabot sainda. Alagad aawiton man giraray an awit na ini, asin ini an magsasaksi laban sainda (huli ta padagos ining magigiromdoman kan saindang mga kapagarakian). Maski ngunyan, bago ko sinda darahon sa daga na sakong ipinanuga na itatao sainda, aram ko na an iniisip ninda.”


text:
Dangan sinugo nin Kagurangnan si Josue, na aki ni Nun, asin tinaraman, “Magmaisog ka asin pakosoga an saimong boot. Papangenotan mo an banwaan nin Israel pasiring sa daga na ipinanuga ko sainda, asin iibahan taka.”


text:
Isinurat ni Moises an mga Togon nin Dios sa sarong libro; nag-ingat siya na dai malingawan an ano man.


text:
“Kuahon nindo an librong ini nin katogonan asin ibugtak nindo sa kataed kan Kaban nin Tipan nin Kagurangnan na saindong Dios, tanganing danay na magsaksi laban sa saiyang banwaan.


text:
Aram ko kun gurano kasombikal asin katagas an payo kan banwaan na ini. Nagsombikal sinda tumang sa Kagurangnan mantang nabubuhay pa ako; orog na masombikal sinda saiya kun gadan na ako.


text:
Tiponon nindo sa atubang ko an gabos na lider asin opisyal kan mga tribu, tanganing ikapahayag ko sainda an mga bagay na ini. Aapodon ko an langit sagkod an daga tanganing magsaksi para sako laban sainda.


text:
Aram kong pagkagadan ko, magigin maraot an banwaan na ini, asin isisikwal ninda an itinukdo ko sainda. Sa maabot na aldaw, maraot an mangyayari sainda, huli ta papaanggoton ninda an Kagurangnan huli sa paggibo kan mga bagay na ipinapangalad niya.”


text:
Maghulog logod siring sa uran an sakong katukdoan, siring sa ambon sa ibabaw nin daga, siring sa tagiti sa mga doot saka mga tinanom.


text:
“An Kagurangnan an saindong paraligtas, sa gabos niyang gibo, matanos asin mayong kakulangan. Dios na maimbod asin mayong karatan; matanos siya asin banal.


text:
Alagad masombikal kamo, bakong maninigong apodon na saiyang banwaan, sarong kapagarakian na madaya saka makasalan.


text:
Arog kaini an pagbalos nindo sa Kagurangnan, kamo na sarong lolong asin mayong isip na banwaan? Siya an saindong ama, saindong Kaglalang, an nagpatindog saindo bilang sarong banwaan.


text:
“Giromdoma an nakaaging mga aldaw, an mga taon nin kadakul na henerasyon. Hapota an saindong mga ama dapit sa mga nangyari, an kamagurangan kun ano an nakaagi.


text:
An Kahorohalangkawe an nagtao sa mga nasyon kan saindang daga. Kan siriblagon niya an mga banwaan, asin bugtakan nin kasagkoran an mga daga, linaen na niya an mga aki ni Israel.


text:
“Nakua niya sindang naglalagalag sa desyerto, sarong mapungaw saka madoros na kalangtadan. Ilinigtas niya sinda asin inataman, namotan asin pinadangat nin marahay.


text:
Ilinigtas nin Kagurangnan an Israel. Siring sa agila, na sa pagtukdo na makalayog an saiyang siwo, sinasalo niya sinda sa nakaunat niyang pakpak, tanganing dai mahulog.


text:
“Pinapaghade niya sinda sa kabubuldan, kinakan ninda an mga bunga kan kaomahan. Nakakua sinda nin dugos sa kagapoan; sa magapong daga, saindang mga oliba nagkaburuhay.


text:
Dakul na gatas itinao kan saindang mga baka asin kanding; napasainda an mga pinakamatabang karnero, baka saka kanding, an pinakamarahay na trigo, sagkod an pinakapiling arak.


text:
“Nagyaman an banwaan nin Kagurangnan, alagad nagsombikal; sinda na nagtaba asin nabasog. Tinalikodan ninda an Dios na saindang Kaglalang, nginisihan an Gapo nin saindang kaligtasan.


text:
Pinapag-imon ninda an Kagurangnan kan saindang pagsamba sa mga dios-dios; pinaanggot siya ninda kan saindang marigsok na mga gibo.


text:
Sa mga dios-dios sinda nag-atang; mga bagong dios na dai midbid kan saindang ginikanan, asin dai lamang natakotan.


text:
“Nahiling ini nin Kagurangnan asin naanggot siya; an saiyang mga aking lalaki saka babae tinalikodan niya.


text:
‘Dai ko na sinda tatabangan,’ siya nagtaram; ‘hihilingon ko an saindang aabotan, sinda na bakong maimbod saka makasalan na henerasyon.


text:
Pinaimon ninda ako kan saindang mga dios-dios, pinaanggot kan inaapod nindang mga dios-dios. Kaya papaimonon ko sinda asin papaanggoton, huli sa sarong lolong na nasyon.


text:
Siring sa kalayo, malaad an kaanggotan ko, na matutong kan gabos na yaon sa daga, sagkod sa kairaroman kan Sheol; matutong minsan kan mga gamot nin kabukidan.


text:
Magagadan sinda sa gutom saka kalentura, asin sa makatakot na mga helang. Isusubol ko sa pagsalakay sainda an mga maringis na hayop, asin an mga makamandag na halas na makagat sainda.


text:
An gera manggagadan sa mga tinampo. An takot mahampak sa mga harong. Mga hoben na lalaki saka babae magagadan, sagkod an omboy na pasusuhon asin an ubanon na gurang.


text:
Alagad dai ko matutugotan na magpaabaw-abaw an saindang mga kaiwal sa pagsabing sinda an guminadan sa sakong banwaan, mantang ako an kaggibo kaiyan.’


text:
Kun tano ta an sangribo nadaog nin saro; an sampolong ribo, nadaog nin duwa. Pinabayaan sinda nin Kagurangnan na saindang Dios; isinikwal kan saindang mapangyaring Dios.


text:
Naaaraman kan saindang mga kaiwal na maluya an saindang mga dios, bakong arog kakosog kan Dios nin Israel.


text:
An saindang mga kaiwal marompot siring sa Sodoma asin Gomorra, siring sa balagon na namumunga nin ubas na mapait asin marara;


text:
“Dai linilingawan nin Kagurangnan an ginibo kan saindang mga kaiwal; naghahalat siya kan tamang oras tanganing sinda padusahan.


text:
An Kagurangnan an mabalos asin mapadusa sainda; maabot an panahon nin saindang pagkapadungkal; harani na an panahon nin saindang pagkagadan.


text:
Ililigtas nin Kagurangnan an saiyang banwaan, kun mahiling niyang mayo na sindang kapangyarihan. Maheherakan niya idtong mga naglilingkod saiya, kun mahiling niyang kadikit na sana sinda.


text:
Dangan hahapoton nin Kagurangnan an saiyang banwaan, ‘Haen na an saindong mga dios-dios na saindong sinarigan?


text:
Pinakakan nindo sinda kan taba kan saindong mga atang, pinainom nindo sinda kan dolot na arak. Padigdiha sinda tanganing tabangan kamo; padoloka sinda sa pagligtas saindo.


text:
“‘Ako, asin ako sana, an Dios; mayo na nin ibang totoong dios. Nakakagadan ako saka nakakabuhay; nakakalugad saka nakakapaomay, asin mayong makakaolang sa gigibohon ko.


text:
na tataison ko an sakong nagkikinang na espada tanganing gamiton para sa katanosan. Babaloson ko an sakong mga kaiwal, asin papadusahan idtong mga naoongis sako.


text:
Ipapainom ko sa sakong pana an saindang dugo. Kakakanon kan sakong espada an laman kan gabos na minasuhay sako. Mayo akong itatada sa mga minalaban sako; magagadan maski an mga nalugadan asin an mga bilanggo.’


text:
“Mga nasyon, mag-omaw kamo sa banwaan nin Kagurangnan, huli ta pinapadusahan nin Kagurangnan an minagadan sainda; binabalos niya an saiyang mga kaiwal asin pinapatawad an kasalan kan saiyang banwaan.”


text:
Inawit ni Moises asin ni Josue na aking lalaki ni Nun an awit na ini sa pandangog kan banwaan nin Israel.


text:
nagsabi siya sainda, “Kuyogon nindo ining mga pagboot na itinatao ko saindo ngunyan na aldaw. Itukdo nindo ini sa saindong mga aki tanganing maotob ninda an gabos na katukdoan nin Dios.


text:
Mahalaga an mga katukdoan na ini; iyo ini an saindong buhay. Kuyogon nindo ini asin mahalawig an saindong buhay duman sa daga na nasa ibong kan Jordan, sa daga na saindong sasadirihon.”


text:
“Magduman ka sa kabukidan nin Abarim, sa daga nin Moab na kahampang kan syudad nin Jerico. Magtukad ka sa Bukid nin Nebo dangan tanawon mo an daga nin Canaan na itatao ko sa banwaan nin Israel.


text:
huli ta dai kamo nagin maimbod sako sa atubang kan banwaan nin Israel. Dai kamo nagtubod sako asin dai nindo ako ginalangan sa atubang ninda, kan yaon kamo duman sa katubigan nin Meriba, harani sa banwa nin Kades sa desyerto nin Zin.


text:
Matatanaw mo an daga sa harayo, alagad dai ka makakalaog sa dagang itatao ko sa banwaan nin Israel.”


text:
Iyo ini an mga bendisyon na ipinahayag ni Moises, an sorogoon nin Dios, sa banwaan nin Israel bago siya nagadan.


text:
Naghilig hale sa Bukid nin Sinai an Kagurangnan; siring sa aldaw, nagsirang siya sa Edom asin nagliwanag hale sa Bukid nin Paran, kaiba an sampolong ribong mga anghel, na may naglalaad na kalayo sa too niyang kamot.


text:
Namomotan nin Kagurangnan an saiyang banwaan; an mga sadiri niya, saiyang inaataman. Kaya nagduduko kita sa saiyang pamitisan, asin nagkukuyog kan saiyang mga kabotan.


text:
Nagkukuyog kita kan Togon na itinao sato ni Moises; an pinakamahalagang pagsadiri kan satong banwaan.


text:
Nagin hade an Kagurangnan kan saiyang banwaan na Israel, kan magkatiripon an saindang mga tribu asin mga lider.


text:
Nagsabi si Moises manongod ki Ruben: “Mabuhay logod si Ruben, dai magadan; dai mag-ina an saiyang mga tawohan.”


text:
Nagsabi si Moises manongod ki Juda: “Dangoga, an tingog ni Juda, O Kagurangnan, asin isaro mo siya sa saiyang banwaan. Lumaban ka para saiya, O Kagurangnan, asin tabangan mo siya laban sa saiyang mga kaiwal.”


text:
Nagsabi si Moises manongod ki Levi: “Ipinapahayag mo ki Levi an saimong kabotan sa paagi kan Urim asin Tummim. Binalo mo siya duman sa Massa; saiyang kaimbodan nahiling mo sa katubigan nin Meriba.


text:
Pinaorog ka niya ki sa saiyang ama asin ina, ki sa mga tugang asin mga aki niya. Kinuyog kan mga Levita an saimong mga kabotan, inotob ninda an saimong tipan.


text:
Huhulitan ninda an saimong banwaan na magkuyog kan saimong katogonan; madolot sinda nin mga atang sa ibabaw kan saimong altar.


text:
O Kagurangnan, pakosoga an saindang tribu; akoa an gibo kan saindang mga kamot. Ronota an gabos nindang kaiwal, tanganing dai na makabangon sagkod pa man.”


text:
Nagsabi siya manongod ki Benjamin: “Siya an padangat nin Kagurangnan; inaataman saka binabantayan siya nin Kagurangnan sa bilog na aldaw, patin nag-eerok sa saiyang kaibahan.”


text:
Nagsabi si Moises manongod ki Jose: “Bendisyonan logod nin Kagurangnan an saiyang daga nin uran hale sa kaitaasan, nin tubig hale sa kairaroman.


text:
Magtao logod an saiyang daga nin mga bungang hinog sa saldang; magyaman sa mga bunga na ginuno sa tamang panahon.


text:
Mapano logod an saiyang daga kan gabos na marahay, benendisyonan huli kan karahayan kan Kagurangnan, na nagtaram hale sa nagkakalayong tinanom. Makamtan logod ni Jose an mga bendisyon na ini, huli ta siya an lider sa saindang magturugang.


text:
Igwa kan kosog nin sarong toro si Jose, kan mga sungay nin lalaw na toro. An mga sungay niya iyo an rinibo ni Manases, asin an sampolong rinibo ni Efraim. Ini an isinusuag niya sa mga banwaan, sagkod na makaabot sinda sa mga poro kan kinaban.”


text:
Nagsabi siya manongod ki Zabulon asin ki Issakar: “Mag-uswag logod si Zabulon sa saiyang negosyo sa dagat; magyaman logod si Issakar sa saiyang pinag-eerokan.


text:
Aapodon ninda sa saindang bukid an mga dayuhan sa pagdolot duman nin maninigong atang. Kinukua ninda sa dagat an saindang yaman, asin sa mga baybay kan kadagatan.”


text:
Nagsabi si Moises manongod ki Gad: “Pag-omawon an Dios na nagpadakula kan daga ni Gad. Naghahalat si Gad siring sa sarong leon, tanganing takyag o payo saiyang ronoton.


text:
Kinua niya an pinakamarahay na parte kan daga; kahirasan nin sarong namamayo an napasaiya. Kinuyog niya an mga pagboot nin Kagurangnan saka mga togon, kan an mga lider nin Israel magkatiripon.”


text:
Nagsabi siya manongod ki Neftali: “Benendisyonan nin Kagurangnan si Neftali, pinano kan saiyang biyaya. Abot sa habagat an saiyang daga magpoon sa Danaw nin Galilea.”


text:
Nagsabi si Moises manongod ki Asher: “Orog na paladan si Asher sa gabos na aki; padangaton logod siya kan saiyang mga tugang. Magyaman logod sa oliba an saiyang daga.


text:
O Israel, daing kabaing an saindong Dios, na nakasakay sa panganoron; sa kamurawayan, minahilig siya hale sa langit tanganing kamo tabangan.


text:
An daing tapos na Dios an saindong erokan; an saiyang mga kamot an saindong kakosogan. Inalaw niya an kaiwal sa saindong pagdangadang, asin nagtaram siya na sa saindong kamot sinda magagadan.


text:
Kaya an Israel nag-eerok sa katoninongan, sa daga na mayaman sa ani asin sa arak, na binabaribi kan ambon nin kalangitan.


text:
Paladan ka, O Israel! Mayo nin arog saimo, banwaan na ilinigtas nin Kagurangnan. Siya iyo an kalasag kan saimong tabang, an saimong espada nin kapangganahan. Madolok asin makikimaherak saimo an mga kaiwal, alagad sinda saimong titimaktimakan.


text:
Hale sa kapatagan nin Moab, nagtukad si Moises sa Bukid nin Nebo, pasiring sa alitoktok kan Bukid nin Pisga, sa sirangan nin Jerico. Duman ipinahiling saiya nin Kagurangnan an bilog na daga: an teritoryo kan Gilead sagkod sa amihan sa banwa nin Dan;


text:
an bilog na teritoryo ni Neftali; an mga teritoryo ni Efraim asin ni Manases; an teritoryo ni Juda sagkod sa solnopan, sa Dagat nin Mediteraneo;


text:
an habagat na parte nin Juda; an kapatagan, na minapoon sa Zoar dangan minasagkod sa Jerico, an syudad nin mga palma.


text:
Dangan nagtaram an Kagurangnan ki Moises, “Iyo iyan an daga na sakong ipinanuga ki Abraham, ki Isaac asin ki Jacob na itatao sa saindang mga kapagarakian. Ipinapahiling ko iyan saimo, alagad dai taka tutugotan na makaabot duman.”


text:
Kaya siring sa itinaram nin Kagurangnan, nagadan duman sa daga nin Moab si Moises, an sorogoon nin Kagurangnan.


text:
Ilinubong siya nin Kagurangnan duman sa sarong kapantayan sa Moab, kahampang kan banwaan nin Bet-peor, alagad mayo nin nakakaaram kan lugar na pinaglubongan saiya sagkod ngunyan.


text:
Syento beynteng taon an edad ni Moises kan siya nagadan; alagad makosog pa siya asin marahay pa an saiyang panghiling.


text:
Napano nin kadonongan si Josue na aki ni Nun, huli ta siya an pinili ni Moises na magsalihid saiya. Nagkuyog ki Josue an banwaan nin Israel, asin nagsunod kan mga pagboot nin Kagurangnan na itinao sainda huli ki Moises.


text:
Mayong propeta na makakaarog ki Moises sa bilog na Israel; hampangan na nagtaram saiya an Kagurangnan.


text:
Mayong ibang propeta na makakagibo kan mga tanda saka mga ngangalasan na ipinagibo saiya nin Kagurangnan duman sa Egipto laban sa hade, sa saiyang mga opisyal sagkod sa bilog na daga.


text:
Mayong ibang propeta na makakagibo kan mga dakula saka makangirhat na mga bagay na ginibo ni Moises sa atubang kan bilog na Israel.


text:
Pagkagadan ni Moises na sorogoon nin Kagurangnan, tinaraman nin Kagurangnan si Josue, na aki ni Nun asin katabang ni Moises.


text:
“An sorogoon kong si Moises gadan na. Kaya mag-andam na kamo, ika asin an gabos na Israelita, dangan balyohon nindo an Salog nin Jordan pasiring sa daga na itinatao ko sa banwaan nin Israel.


text:
Magpoon sa kalangtadan sa habagat, an saindong pagdolonan makakaabot sagkod sa kabukidan nin Lebanon sa amihan; magpoon sa Salog nin Eufrates sa sirangan pasiring sa daga kan mga Heteo, sagkod sa Dagat nin Mediteraneo sa solnopan.


text:
Josue, dai nin siisay man na makakadaog saimo sa bilog mong pagkabuhay. Iibahan taka siring na inibahan ko si Moises. Danay na iibahan taka; dai taka nanggad papabayaan.


text:
Magmaisog ka asin pakosoga an saimong boot, huli ta ika an mangengenot kaining mga tawo sa pagsakop ninda sa dagang ipinanuga ko sa saindang mga ginikanan.


text:
Magmaisog ka sana asin pakosoga an saimong boot; kuyogon mo nanggad an gabos na togon na itinao saimo kan sakong sorogoon na si Moises. Dai ka magsuhay kan arin man kaiyan asin magigin marahay an saimong buhay maski saen ka magduman.


text:
Dai mo paglingawan na basahon an libro kan katogonan sa saimong pagsamba. Horophoropon mo iyan aldaw-banggi, saka kuyogon mo nanggad an mga nakasurat diyan. Dangan magigin mauswag ka asin paladan.


text:
Giromdoma na pinagbotan taka na magmaisog asin magmakosog nin boot! Dai ka matakot o mawaraan nin paglaom huli ta ako, an Kagurangnan na saimong Dios, an kaibahan mo saen ka man magduman.”


text:
liboton an bilog na kampo asin sabihan an mga tawo, “Mag-andam kamo nin mga pagkakan, huli ta sa laog nin tolong aldaw mabalyo kamo sa Salog nin Jordan tanganing sakopon an dagang itinatao saindo nin Kagurangnan na saindong Dios.”


text:
“Giromdoma nindo an sinabi saindo kan sorogoon nin Kagurangnan na si Moises na an dagang ini sa sirangan kan Jordan itatao saindo nin Kagurangnan na saindong Dios tanganing saindong pag-erokan.


text:
Mawawalat digdi an saindong mga agom, mga aki sagkod mga hayop, alagad mabalyo an saindong mga soldados, dara an saindang mga armas asin papangenotan ninda saka tatabangan an kapwa ninda Israelita,


text:
sagkod na masakop ninda an dagang nasa solnopan kan Jordan, daga na itinatao sainda nin Kagurangnan na saindang Dios. Kun an gabos na tribu nin Israel tawan na kan Kagurangnan nin kapahingaloan, pwede na kamong magbalik digdi asin mag-erok sa daga na nasa sirangan kan Jordan, daga na itinao saindo ni Moises na sorogoon nin Kagurangnan.”


text:
Nagsimbag sinda ki Josue, “Gigibohon mi an gabos na ipinagboot mo samo asin maduman kami saen mo man kami sugoon.


text:
Kukuyogon mi ika siring na kinuyog nyamo si Moises, asin ibahan ka logod nin Kagurangnan na saimong Dios siring na inibahan niya si Moises!


text:
Gagadanon an siisay man na maglapas kan saimong togon asin magsuhay kan saimong pagboot. Magmaisog ka asin pakosoga an saimong boot!”


text:
Hale sa kampo sa Sittim, nagpadara si Josue nin duwang espiya asin pinagbotan na hilom nindang siyasaton an Canaan, orog na an syudad kan Jerico. Pag-abot ninda sa syudad, nagdagos sinda sa harong nin sarong maraot na babae na an ngaran Rahab, tanganing duman makitorog.


text:
Naaraman kan hade nin Jerico na may nagkapirang Israelita na nag-abot sa syudad kan bangging idto tanganing magsiyasat kan daga.


text:
Kaya pinasabihan niya si Rahab, “Iluwas mo an mga lalaki na yaon sa saimong harong na nagdigdi tanganing siyasaton an bilog na daga!”


text:
“Totoo na may mga lalaking nagdigdi sa sakong harong,” an simbag ni Rahab, “alagad dai ko aram kun mga taga saen sinda. Nagharale sinda pagsolnop kan aldaw, bago sinerahan an trangkahan kan syudad. Dai ko sinda hinapot kun saen sinda maduman, alagad kun lalamagon nindo tolos sinda, maaabotan pa nindo sinda.” (An totoo, dinara ni Rahab sa atop an duwang espiya asin tinago sa irarom kan mga dagami na ibinugtak niya duman.)


text:
Kaya nagruluwas sa syudad an mga tawohan kan hade, dangan sinerahan an trangkahan. Hinanap ninda an mga Israelita sagkod sa dalan bago magbalyo sa Jordan.


text:
asin nagsabi sainda, “Naaaraman ko na itinao saindo nin Kagurangnan an dagang ini. Natatakot saindo an gabos na nag-eerok digdi.


text:
Nadangog mi kun paano pinamara nin Kagurangnan sa atubang nindo an Dagat na Pula kan maghale kamo sa Egipto. Nabaretaan mi man kun paano nindo ginadan si Sihon asin si Og, an duwang hadeng Amoreo na taga sirangan kan Jordan.


text:
Pagkadangog mi kaini, nagkatarakot kami; nawaraan kami nin isog huli saindo. An Kagurangnan na saindong Dios, iyo an Dios sa langit asin sa daga.


text:
Magsumpa kamo sako ngunyan sa ngaran nin Kagurangnan, na maheherak kamo sa sakong pamilya siring kan ginibo ko saindo, dangan tawan nindo ako nin tanda na mapapaniwalaan ko kamo.


text:
Manuga kamo sako na ililigtas nindo an sakong ama, ina, mga tugang na lalaki saka babae, sagkod an saindang mga pamilya! Dai nindo kami ipagpagadan!”


text:
Nagsabi saiya an mga lalaki, “Gadanon logod kami nin Dios kun dai mi gibohon an samong sinasabi. Kun dai ka mag-osip sa kiisay man kan samong ginigibo, nanunuga kami, na magigin marahay an pagtratar mi saimo kun itao na samo nin Kagurangnan an dagang ini.”


text:
Nag-eerok si Rahab sa sarong harong na itinugdok sa kudal kan syudad, kaya an mga lalaki pinababa niya sa paagi nin sarong lubid na itinunton sa bintana.


text:
“Magpasiring kamo sa kabubuldan,” an olay niya sainda, “ta tibaad masabat kamo kan mga naglalamag saindo. Magtago kamo duman sa laog nin tolong aldaw sagkod na magbalik sinda; dangan magpadagos na kamo sa saindong paglakaw.”


text:
Ini an gibohon mo. Pagsalakay mi sa saindong daga, igakod mo an pulang lubid na ini sa bintanang pinaagihan mo samo. Tiponon mo sa saimong harong an saimong ama, ina, mga tugang sagkod an bilog na pamilya kan saimong ama.


text:
Kun may magluwas sa saimong harong, dai kami mababasol kun siya magadan; sala niya iyan. Alagad kun may makulogan sa mga kairiba mo sa laog kan harong, kami an maninimbag kaiyan.


text:
Alagad kun iosip mo sa iba ining ginigibo mi, dai kaipuhan na otobon mi an panuga na ipinagibo mo samo.”


text:
Nag-oyon si Rahab asin pinahale na niya an mga lalaki. Kan dai na sinda, iginakod niya sa bintana an pulang lubid.


text:
Nagpasiring sa kabubuldan an mga espiya asin nagtago. Hinanap sinda kan mga tawohan kan hade sa laog nin tolong aldaw alagad dai sinda nakua, kaya nagbalik na an mga ini sa Jerico.


text:
Dangan naglugsot sa kabubuldan an duwang espiya, nagbalyo sa salog asin nagbalik ki Josue. Inosip ninda saiya an gabos na nangyari sainda


text:
dangan nagsabi, “Daing duwa-duwa na itinao na sato nin Kagurangnan an bilog na daga. Tarakot sato an gabos na tawo duman.”


text:
Sunod na aldaw, amay na nagbangon an mga Israelita. Naghale sinda sa Sittim asin nagpasiring sa Jordan. Nagkampo sinda digdi bago nagbalyo.


text:
dangan nagsabi sa mga tawo, “Kun mahiling nindo an mga padi na dara an Kaban nin Tipan nin Kagurangnan na saindong Dios, tiriklopon na nindo an saindong mga tolda asin magsunod kamo sainda.


text:
Dai pa kamo nakadigdi kaidto, kaya sinda an matukdo saindo kan dalan. Alagad dai kamo magrani sa Kaban nin Tipan; magpahuri kamo nin mga sarong kilometro.”


text:
Sinabihan ni Josue an mga tawo, “Magrilinig kamo, huli ta sa aga magibo an Kagurangnan nin mga ngangalasan sa atubang nindo.”


text:
Dangan sinabihan niya an mga padi na pasanon an Kaban nin Tipan asin mag-enot sa mga tawo. Sinunod siya ninda.


text:
Nagtaram an Kagurangnan ki Josue, “Huli sa gigibohon ko ngunyan, an mga Israelita mapoon sa pagmidbid saimo bilang dakulang tawo, asin maaaraman ninda na kaibahan mo ako siring na inibahan ko si Moises kaidto.


text:
Sabihan mo an mga pading nagdadara kan Kaban nin Tipan na pag-abot ninda sa salog, maontok sinda sa tubig, harani sa pangpang.”


text:
Dangan sinabihan ni Josue an mga tawo, “Magdirigdi kamo asin dangoga nindo an itataram nin Kagurangnan na saindong Dios.


text:
Sa pagdangadang nindo, aalawon niya paluwas sa daga an mga Cananeo, Heteo, Heveo, Perezeo, Gergeseo, Amoreo asin Jebuseo. Saindong maaaraman na yaon sa tahaw nindo an buhay na Dios,


text:
Sa oras na magtungtong na sa tubig an mga padi na nagdadara kan Kaban nin Tipan nin Kagurangnan kan bilog na daga, maontok sa pagbulos an Salog nin Jordan, asin matambak sa sarong lugar an tubig na nagbubulos paibaba.”


text:
Tig-anihan kaidto, asin baha an salog. Kan maghale sa kampo an mga Israelita tanganing magbalyo sa Jordan, nagpaenotan sainda an mga padi na dara an Kaban nin Tipan. Pagtungtong kan mga padi sa salog,


text:
nag-ontok sa pagbulos an tubig asin nagtambak sa harayong lugar, duman sa Adam, an syudad na kataed kan Zaretan. Nag-ontok sa pagbulos paibaba an tubig na pasiring sa Gadan na Dagat, asin nakabalyo harani sa Jerico an mga tawo.


text:
Mantang naglalakaw sa mamarang daga an mga Israelita, dai naghale sa tahaw kan nagmarang salog an mga padi na nagpapasan kan Kaban nin Tipan sagkod na nakabalyo an gabos na tawo.


text:
asin pagbotan mo sinda na magkua nin doseng gapo sa tahaw kan salog, duman mismo sa tinindogan kan mga padi. Sabihan mo sinda na darahon an mga gapo sa lugar na pagkakampohan nindo ngunyan na banggi.”


text:
asin sinabihan, “Magduman kamo sa Jordan, sa enotan kan Kaban nin Tipan nin Kagurangnan na saindong Dios. An lambang saro saindo magpasan nin gapo na kukuahon nindo duman, saro para sa lambang tribu kan Israel.


text:
An mga gapong iyan iyo an magpapagiromdom sa mga tawo kan ginibo nin Kagurangnan. Sa maabot na panahon, kun maghapot an saindong mga aki kun ano an kahulogan para saindo kan mga gapong iyan,


text:
sabihan nindo sinda na an tubig kan Jordan nag-ontok sa pagbulos kan magbalyo sa salog an Kaban nin Tipan nin Kagurangnan. An mga gapong iyan danay na magpapagiromdom sa mga Israelita kan nangyari digdi.”


text:
Sinunod kan mga lalaki an mga pagboot ni Josue. Siring sa ipinagboot nin Kagurangnan ki Josue, nagkua sinda nin doseng gapo sa tahaw kan Salog nin Jordan, saro para sa lambang tribu kan Israel, pinasan pasiring sa lugar na saindang pagkakampohan asin ibinugtak ninda duman.


text:
Nagpatindog man si Josue nin doseng gapo sa tahaw kan Jordan, sa tinindogan kan mga padi na nagdadara kan Kaban nin Tipan. (Sagkod ngunyan yaon pa duman an mga gapong idto.)


text:
An mga padi nagtirindog sa tahaw kan Jordan sagkod na natapos an mga ipinagboot nin Kagurangnan ki Josue na gibohon kan mga tawo. Ini an ipinagboot ni Moises. Naghidali an mga tawo sa pagbalyo sa salog.


text:
Kan nasa ibong na sinda gabos, nangenotan sa mga tawo an mga pading nagdadara kan Kaban nin Tipan nin Kagurangnan.


text:
Siring sa sinabi sainda ni Moises, enot na nagbalyo sa mga Israelita an mga lalaking hale sa tribu ni Ruben, Gad asin sa kabanga kan tribu ni Manases. Sinda gabos andam sa pakilaban.


text:
Sa atubang nin Kagurangnan, maabot sa kwarenta mil na lalaki na andam sa pakilaban an buminalyo pasiring sa kapatagan nin Jerico.


text:
Huli sa ginibo nin Kagurangnan kan aldaw na idto, minidbid kan mga tawo si Josue bilang dakulang tawo. Iginalang siya ninda sa gabos na aldaw nin saiyang pagkabuhay siring na iginalang ninda si Moises.


text:
asin kan makaabot na sa pangpang kan salog an mga padi, nagbulos giraray an tubig asin binaha kaiyan an pangpang kan salog.


text:
Nagbalyo sa Jordan an mga tawo kan ikasampolong aldaw kan enot na bulan, asin nagkampo sinda sa Gilgal, sa sirangan nin Jerico.


text:
Sinabihan niya an mga Israelita, “Sa maabot na panahon, kun hapoton kamo kan saindong mga aki kun ano an kahulogan kan mga gapong iyan,


text:
Sabihan nindo sinda na pinamara nin Kagurangnan an tubig kan Jordan para sa saindo sagkod na kamo nakabalyo, siring kan pagpamara niya kan Dagat na Pula para samo.


text:
Huli kaini maaaraman kan lambang saro sa kinaban kun gurano kadakula an kapangyarihan nin Kagurangnan, asin oomawon nindo an Kagurangnan na saindong Dios sagkod lamang.”


text:
Nabaretaan kan gabos na hadeng Amoreo sa solnopan kan Jordan asin kan mga hadeng Cananeo sa tampi kan Dagat nin Mediteraneo, an ginibo nin Kagurangnan na pagpamara kan Jordan sagkod na makabalyo an bilog na banwaan nin Israel. Nagkatarakot sinda asin nawaraan nin isog huli sa mga Israelita.


text:
Tinaraman nin Kagurangnan si Josue, “Gumibo ka nin mga kutsilyong gapo asin sirkomsisyon mo an mga Israelita.”


text:
Sinunod ni Josue an ipinagboot nin Kagurangnan. Sinerkomsisyon niya an mga Israelita duman sa Gibeat-haaralot.


text:
Kan maghale sa Egipto an mga Israelita, an gabos na lalaki sinerkomsisyon na. Alagad sa laog kan kwarentang taon na paglakaw sa kalangtadan kan mga tawo, mayo nin sinerkomsisyon sa namundag na aking lalaki. Siring man, kan matapos na an panahon na iyan, nagkagaradan an gabos na lalaking paralaban na naghale sa Egipto, huli ta sinuhay ninda an Kagurangnan. Siring sa isinumpa nin Kagurangnan, dai sinda tinugotan na makahiling kan daga na mayaman sa gabos na bagay, daga na ipinanuga niya sa saindang mga ginikanan.


text:
An mga aking lalaki kan mga paralaban na ini dai pa sinerkomsisyon asin an bagong henerasyon na ini iyo an sinerkomsisyon ni Josue.


text:
Kan matapos na an pagsirkomsisyon, an bilog na Israel nag-erok sa saindang mga tolda sagkod na napila an saindang mga lugad.


text:
Nagtaram an Kagurangnan ki Josue, “Ngunyan hinale ko na sa saindo an kasosopgan kan pagigin oripon sa Egipto.” Kaya an lugar nginaranan Gilgal, na iyo an ngaran kaini sagkod ngunyan.


text:
Mantang nasa Gilgal an mga Israelita duman sa kapatagan na harani sa Jerico, nagselebrar sinda kan Paskwa sa banggi kan ikakatorseng aldaw kan bulan.


text:
Kan sunod na aldaw nagkakan sinda kan pagkakan na hale sa Canaan: dinarang na trigo asin tinapay na mayo nin lebadura.


text:
Pakakakan ninda kan pagkakan na hale sa Canaan, dai na nag-uran nin manna asin dai na sinda nagkaigwa kaini. Kaya an pagkakan sa Canaan iyo na an nagin pagkakan ninda.


text:
Kan yaon si Josue sa harani kan Jerico, bigla siyang nakahiling nin sarong lalaki na nakatindog sa atubangan niya, na may kapot na espada. Dinolok siya ni Josue asin hinapot, “Kaapil ka nyamo o kaiwal?”


text:
“Bako ako maski arin sa sinabi mo,” an simbag kan lalaki. “Nagdigdi ako bilang pamayo kan hukbo nin Kagurangnan.” Nagdapa si Josue sa pagsamba asin nagsabi, “Sorogoon mo ako, kagurangnan. Ano an boot mong gibohon ko?”


text:
Nagsabi saiya an pamayo kan hukbo nin Kagurangnan, “Haleon mo an saimong mga sandalyas, huli ta banal an lugar na saimong natitindogan.” Ginibo ni Josue an ipinagboot saiya.


text:
Danay na serado asin may bantay an mga trangkahan nin Jerico tanganing dai makalaog an mga Israelita. Mayo nin nakakalaog o nakakaluwas sa syudad.


text:
Tinaraman nin Kagurangnan si Josue, “Itinatao ko sa saimong mga kamot an Jerico kaiba an saiyang hade saka maiisog na mga soldados.


text:
Magmartsa ka asin an saimong mga soldados sa palibot kan Jerico sarong beses an aldaw sa laog nin anom na aldaw.


text:
Mangengenot sa Kaban nin Tipan an pitong padi, na an lambang saro may darang trompeta. Sa ikapitong aldaw, mamartsa ka asin an saimong mga soldados nin pitong beses sa palibot kan syudad mantang pinapatanog kan mga padi an saindang mga trompeta.


text:
Dangan mapatanog sinda nin sarong halawig na tanog. Pagkadangog nindo kaiyan, makurahaw kamo gabos, asin marurumpag an gabos na kudal kan syudad. Dangan malaog sa syudad an bilog na hukbo.”


text:
Inapod ni Josue an mga padi dangan sinabihan, “Kuahon nindo an Kaban nin Tipan asin magpaenotan an pito saindo na may darang mga trompeta.”


text:
Dangan pinagbotan niya an saiyang mga soldados na magpoon sa pagmartsa sa palibot kan syudad; nangenotan sa Kaban nin Tipan nin Kagurangnan an mga bantay na soldados.


text:
Siring sa ipinagboot ni Josue, an mga bantay na soldados nangenot sa mga padi na nagpapatanog kan mga trompeta. Kasunod ninda an mga pading nagdadara kan Kaban nin Tipan, dangan an mga soldados na panghuri, mantang daing ontok an pagtanog kan trompeta.


text:
Alagad pinagbotan ni Josue an saiyang mga soldados na dai magkurahaw asin dai magtaram sagkod na dai niya ipinagboboot.


text:
Kaya ipinalibot niya sa syudad an Kaban nin Tipan nin sarong beses. Pakatapos, nagbalik sinda sa kampo asin duman nagpalihis kan banggi.


text:
Amay na nagbangon si Josue kan sunod na aldaw asin sa ikaduwang beses naglibot sa syudad an mga padi saka an mga soldados arog kan ginibo ninda kan nakaaging aldaw. Nangenot an mga bantay na soldados, nagsunod an pitong padi na nagpapatanog kan pitong trompeta, dangan an mga padi na nagdadara kan Kaban nin Tipan nin Kagurangnan, asin kasunod an mga soldados na panghuri. Sa bilog na paglibot, padagos an pagtanog kan mga trompeta.


text:
Naglibot sinda nin sarong beses sa syudad kan ikaduwang aldaw dangan nagbalik sa kampo. Ginibo ninda ini sa laog nin anom na aldaw.


text:
Sa ikapitong aldaw, nagbangon sinda kan nagliliwanag na an kaagahon asin nagmartsa nin pitong beses sa palibot kan syudad sa siring man na paagi; iyo sana ini an aldaw na naglibot sinda sa syudad nin pitong beses.


text:
Sa ikapitong paglibot, kan papatanogon na kan mga padi an saindang mga trompeta, pinagbotan ni Josue an saiyang mga soldados, “Magkurahaw kamo, huli ta itinao na saindo nin Kagurangnan an bilog na syudad!


text:
Suloon nindo an gabos na yaon diyan bilang sarong atang sa Kagurangnan. An maraot na babae sanang si Rahab asin an mga kaibahan niya sa harong an bubuhayon nindo huli ta tinago niya an satong mga espiya.


text:
Alagad dai kamo magkua kan mga bagay na susuloon. Kun magkua kamo nin ano man, magdadara kamo nin kadimalasan asin kadaogan sa bilog na kampo nin Israel.


text:
Lalaenon para sa Kagurangnan an gabos na bagay na gibo sa plata, bulawan, bronse o lansang. Ibubugtak iyan sa kaban nin yaman nin Kagurangnan.”


text:
Kaya pinatanog kan mga padi an mga trompeta. Pagkadangog kaini kan mga lalaki, nagkurahaw sinda nin makosog asin narumpag an mga kudal. Dangan tinukad kan bilog na hukbo an bulod pasiring sa syudad asin sinakop an syudad.


text:
Ginadan ninda an gabos na tawo duman, lalaki saka babae, aki asin gurang. Ginadan man ninda an mga baka, karnero sagkod mga asno.


text:
Dangan sinabihan ni Josue an duwang lalaki na nagsiyasat kan syudad, “Magduman kamo sa harong kan maraot na babae, asin iluwas nindo siya kaiba an saiyang pamilya, siring sa ipinanuga nindo saiya.”


text:
Kaya nagduman sinda asin ilinuwas ninda si Rahab, kaiba an saiyang ama saka ina, an saiyang mga tugang, sagkod an iba pang kaayon kan saiyang pamilya. Dinara sinda gabos kan mga espiya sa ligtas na lugar harani sa kampo kan Israel.


text:
Dangan sinulo ninda an syudad asin an gabos na yaon duman, pwera an mga bagay na gibo sa bulawan, plata, bronse asin lansang na kinua ninda saka ibinugtak sa kaban nin yaman nin Kagurangnan.


text:
Alagad dai ipinagadan ni Josue an maraot na babaeng si Rahab saka an gabos niyang kadugo, huli ta tinago ni Rahab an duwang espiya na sinugo niya sa Jerico. (Sagkod ngunyan nag-eerok sa Israel an saiyang kapagarakian.)


text:
Sa panahon na ini, nagtao si Josue nin sarong patanid: “Mamaldisyonon nin Kagurangnan an siisay man na magpatindog giraray kan syudad nin Jerico. Magagadan an matuang aking lalaki kan siisay man na magbugtak kan pundasyon kan syudad; Magagadan an ngohod na aking lalaki kan siisay man na magpatindog kan mga trangkahan kaiyan.”


text:
Alagad dai nasunod an pagboot nin Kagurangnan sa Israel na dai magkua sa Jerico kan mga bagay na susuloon. Sarong lalaki na an ngaran Acan an naglapas kan pagboot na ini, kaya naanggot an Kagurangnan sa mga Israelita. (Si Acan iyo an aki ni Carmi asin makoapo ni Zabdi kan kamaganakan ni Zera kan tribu ni Juda.)


text:
Nagsugo si Josue nin nagkapirang lalaki hale sa Jerico tanganing siyasaton an Ai, sarong syudad sa sirangan kan Betel asin harani sa Bet-aven. Kan magibo ninda ini


text:
nagbalik sinda ki Josue asin nag-osip, “Dai kaipuhan an gabos na tawo sa pagsalakay kan Ai. Magpadara ka sana nin mga duwa o tolong ribong lalaki. Dai mo ipagpadara an bilog na hukbo tanganing makilaban huli ta bako man dakula an syudad.”


text:
Linamag sinda kan mga taga Ai magpoon sa trangkahan kan syudad sagkod sa Shebarim asin ginadan an mga treynta y seis sainda sa dalan palugsot sa bulod. Kaya nagluya an boot kan mga Israelita asin natakot sinda.


text:
Sa dakulang kamondoan ginisi ni Josue asin kan mga lider nin Israel an saindang mga gubing. Nagdapa sinda sa daga sa atubangan kan Kaban nin Tipan nin Kagurangnan sagkod sa banggi asin binugtakan ninda nin abo an saindang payo.


text:
Dangan nagsabi si Josue, “O Kagurangnan Dios tano ta ibinalyo mo pa kami sa Jordan? Tanganing itao sa mga Amoreo? Tanganing tunawon kami? Tano ta dai mo na sana kami pinabayaan na mag-erok sa ibong kan Jordan?


text:
Mababaretaan ini kan mga Cananeo asin kan iba pang nag-eerok sa daga. Papalibotan ninda kami asin gagadanon an lambang saro samo. Ano an gigibohon mo para sa saimong dakulang ngaran?”


text:
Nagkasala an Israel! Linapas ninda an sakong tipan na ipinagboot ko sainda. Nagkua sinda kan mga bagay na ipinagboot kong suloon. Hinabon ninda iyan, nagputik manongod kaiyan, asin tinago kaiba kan saindang mga kagamitan.


text:
Ini an dahelan kun tano ta dai kaya kan mga Israelita na atubangon an mga kaiwal. Nagdulag sinda sa mga kaiwal huli ta kabilang sinda ngunyan sa mga susuloon! Dai ko na kamo iibahan sagkod na dai nindo tinunaw an mga bagay na sinabi kong dai nindo pagkuahon!


text:
Tindog! Pakabanala an mga tawo asin sabihan mo sinda na magpakabanal para sa aga huli ta ako, an Kagurangnan Dios nin Israel, mataram kaini, ‘Israel, sa saindong mga pagsadiri igwa nin mga bagay na ipinagboot kong suloon. Dai kamo makakaatubang sa saindong mga kaiwal sagkod na dai nahahale saindo an mga bagay na iyan!’


text:
Kaya sabihan mo sinda na sa aga madolok sinda sako sosog sa saindang mga tribu. An tribung pilion ko madolok sako sosog sa saindang mga kamaganakan. An kamaganakan na pilion ko madolok sako sosog sa saindang pamilya. An pamilya na pilion ko saro-saro na madolok sako.


text:
An siisay man na pilion ko asin makuahan kan mga bagay na ipinagboot kong suloon iyo an tututongon, kaiba an saiyang pamilya sagkod an gabos niyang pagsadiri, huli ta dinarahan niya nin dakulang kasosopgan an Israel asin linapas niya an sakong tipan.”


text:
Kaya sunod na aldaw, amay na nagbangon si Josue dangan pinadolok an bilog na Israel sosog sa saindang tribu, asin napili an tribu ni Juda.


text:
Pinadolok niya an tribu ni Juda sosog sa saindang mga kamaganakan, asin napili an kamaganakan ni Zera. Dangan pinadolok niya an kamaganakan ni Zera sosog sa saindang pamilya, asin napili an pamilya ni Zabdi.


text:
Saro-sarong pinadolok ni Josue an pamilya ni Zabdi asin napili si Acan na aki ni Carmi asin makoapo ni Zabdi.


text:
Sinabihan ni Josue si Acan, “Aki ko, isabi mo an totoo digdi sa atubangan nin Kagurangnan, an Dios nin Israel. Ituga mo sako kun ano an ginibo mo. Dai ka magputik sako.”


text:
Nagsimbag si Acan, “Totoong nagkasala ako sa Kagurangnan, an Dios nin Israel, asin ini an sakong ginibo:


text:
Sa mga bagay na samong nasamsam, may nahiling akong magayon na gubing na gibo sa Babilonia, mga duwang kilo nin plata asin sarong barang bulawan na sobra sa kabangang kilo an timbang. Nagustohan ko nin marahay an mga ini kaya kinua ko. Makukua nindo an mga iyan na nakalubong sa daga sa laog kan sakong tolda, na nasa irarom an plata.”


text:
Kaya nagsugo si Josue nin nagkapirang lalaki na nagdalagan pasiring sa tolda ni Acan; an mga bagay na susuloon nakua ninda duman kaiba an plata na susuloon.


text:
Ilinuwas ninda an mga ini sa tolda, dinara ki Josue asin sa mga Israelita dangan ibinugtak sa atubangan nin Kagurangnan.


text:
Si Acan, an plata, an gubing asin an bara nin bulawan dinara ni Josue asin kan mga Israelita sa Kapantayan nin Acor. Dinara man ninda an mga aki ni Acan, an saiyang mga baka, asno, sagkod an mga karnero, an saiyang tolda asin an gabos niyang pagsadiri.


text:
Nagsabi si Josue, “Tano ta dinarahan mo kami nin kasakitan? Ngunyan ika an papasakitan nin Kagurangnan! Kaya ginapo ninda si Acan sagkod na magadan; ginapo man ninda asin sinulo an saiyang pamilya sagkod pagsadiri


text:
dangan tinambonan nin gapo. Yaon pa ngunyan an dakulang tambak nin gapo. Kaya sagkod ngunyan, an lugar inapod Kapantayan nin Acor. Dangan nahale an kaanggotan nin Kagurangnan.


text:
Tinaraman nin Kagurangnan si Josue, “Darahon mo an gabos mong soldados asin magduman kamo sa Ai. Dai kamo matakot o manluya. Tatawan ko kamo nin kapangganahan laban sa hade kan Ai; mapapasaindo an saiyang mga nasasakopan, syudad asin daga.


text:
Gigibohon nindo sa Ai asin sa saiyang hade an ginibo nindo sa Jerico saka sa saiyang hade; alagad ngunyan pwede nindong kuahon an saindang mga pagsadiri asin mga hayop. Mag-andam kamo sa biglang pagsalakay sa syudad hale sa likodan.”


text:
Kaya nag-andam si Josue tanganing magduman sa Ai kaiba an gabos niyang soldados. Nagpili siya nin treynta mil na maiisog na soldados asin pinalakaw niya sinda pagkabanggi.


text:
Pinagbotan niya sinda, “Magtago kamo sa likodan kan syudad, dai kamo magharayo; magin andam kamo sa pagsalakay ano man na oras.


text:
Ako asin an sakong mga kairiba an marani sa syudad. Pagluwas kan mga taga Ai sa pakilaban samuya, madulag kami sainda, siring sa enot nyatong ginibo.


text:
Lalamagon ninda kami sagkod na mapaharayo mi sinda. Maghohona sinda na nagdudulag kami siring kan enot na nangyari.


text:
Dangan maluwas kamo sa saindong pinagtatagoan asin sasakopon nindo an syudad. Itatao iyan saindo nin Kagurangnan na saindong Dios.


text:
Pakatapos nindong masakop an syudad, suloon nindo iyan, siring sa ipinagboot nin Kagurangnan. Iyan an mga pagboot ko saindo.”


text:
Kaya pinalakaw sinda ni Josue asin nagduman sinda sa lugar na saindang pagtatagoan asin naghalat duman, sa solnopan kan Ai, sa pagultanan kan Ai saka Betel. Alagad sa laog kan kampo nagpalihis kan banggi si Josue.


text:
Amay na nagbangon si Josue asin tinipon an mga soldados. Dangan pinangenotan niya sinda sagkod an mga lider nin Israel pasiring sa Ai.


text:
Nagduman sinda sa pangenot na trangkahan kan syudad asin nagkampo sa amihan kan Ai. Sarong kapantayan an nasa pagultanan ninda asin an Ai.


text:
Linaen niya an may limang ribong lalaki asin pinatago sa solnopan kan syudad, sa pagultanan kan Ai saka Betel.


text:
Pinamugtak ninda para sa gera an mga soldados na an nangongorog na kosog nakakampo sa amihan kan syudad asin an ibang soldados nasa solnopan. Naagahan si Josue duman sa kapantayan.


text:
Kan mahiling kan hade nin Ai an mga soldados ni Josue, naghidali siya asin an gabos niyang soldados sa pagduman sa Kapantayan nin Jordan tanganing labanan an mga Israelita; dai niya aram na sasalakayon sinda hale sa likodan.


text:
Nagsagin-sagin na nagdudulag si Josue asin an saiyang mga tawohan dangan nagdalagan sinda pasiring sa kalangtadan.


text:
Pinagbotan an gabos na lalaki sa syudad na lamagon sinda, asin mantang linalamag ninda an mga Israelita, orog na naghaharayo sinda sa syudad.


text:
Naglamag sa mga Israelita an gabos na lalaki sa Ai, asin nawalat na bukas asin mayong bantay an syudad.


text:
Dangan tinaraman nin Kagurangnan si Josue, “Ituro mo sa Ai an saimong garod; itinatao ko iyan saimo.” Ginibo ni Josue an itinaram saiya,


text:
asin pakaitaasan niya kan saiyang kamot, nagruluwas tolos an mga soldados na nagtarago, naglaog sa syudad asin sinakop idto. Hidali nindang sinulo an syudad.


text:
Kan magsalingoy an mga taga Ai, nahiling ninda an aso na nag-iitaas. Dai na sindang madudulagan, huli ta an mga Israelita na nagdurulag pasiring sa desyerto nagbaralik gabos tanganing labanan sinda.


text:
Kan mahiling ni Josue asin kan saiyang mga soldados na sakop na kan iba nindang kairiba an syudad saka nagkakalayo na ini, nagbaralik sinda asin ginaradan an mga taga Ai.


text:
An mga Israelitang nasa syudad nagruluwas tanganing tabangan sinda. Kaya napalibotan nanggad kan mga Israelita an mga taga Ai. Nagadan gabos an mga taga Ai asin dai nin nakadulag o nakaligtas maski saro sainda.


text:
Ginaradan kan mga Israelita an gabos na kaiwal duman sa kalangtadan na pinaglamagan sainda. Dangan nagbalik sinda sa Ai asin ginaradan an mga tawo duman.


text:
Padagos na itinuro ni Josue an saiyang garod asin dai niya ibinaba sagkod na dai nagadan an mga tawo duman. An gabos na taga Ai nagadan kan aldaw na idto—mga dose mil na lalaki asin babae.


text:
Kinurua kan mga Israelita para sa saindang sadiri an mga hayop saka an mga rogaring na sinamsam ninda sa Ai siring sa itinaram nin Kagurangnan ki Josue.


text:
Sinulo ni Josue an Ai asin binayaan na mayong kamugtakan; siring an kamugtakan kaiyan sagkod ngunyan.


text:
Binitay niya sa kahoy an hade kan Ai asin binayaan duman an bangkay sagkod sa hapon. Pagsolnop kan aldaw, ipinababa niya an bangkay asin ipinatapok sa may trangkahan kan syudad. An bangkay tinambakan ninda nin mga gapo na mahihiling pa duman sagkod ngunyan.


text:
Dangan nagpatindog si Josue nin sarong altar sa Bukid nin Ebal para sa Kagurangnan, an Dios nin Israel.


text:
Ginibo niya ini siring sa ipinagboot ni Moises sa mga Israelita, siring sa sinasabi sa Katogonan ni Moises: “sarong altar na gibo sa gapo na dai sinapsapan nin lansang na kasangkapan.” Sa ibabaw kan altar na idto nagdolot sinda sa Kagurangnan nin mga tinutong na atang asin mga dolot para sa katoninongan.


text:
Sa lugar na idto, sa atubang kan mga Israelita, inukit ni Josue sa mga gapo an katogonan na sinurat ni Moises.


text:
An mga Israelita, kairiba an saindang mga lider, an mga opisyal, an mga hukom, asin an mga dayuhan na nakikihimanwa sainda, nagtirindog sa mag-ibong kan Kaban nin Tipan nin Kagurangnan, nakaatubang sa mga pading Levita na nagdadara kaiyan. An kabanga kan mga tawo nakatalikod sa Bukid nin Gerizim, asin an kabanga nakatalikod sa Bukid nin Ebal. Arog kaini an pagboot ni Moises na gibohon ninda pag-abot kan panahon na maako na sinda kan bendisyon.


text:
Dangan makosog na binasa ni Josue an bilog na Togon, kaiba an mga bendisyon asin mga maldisyon, sosog sa pakasurat sa libro kan Katogonan.


text:
An lambang pagboot ni Moises binasa ni Josue sa bilog na katiriponan, kaiba an kababaehan asin kaakian, siring man an mga dayuhan na nag-eerok sa kaibahan ninda.


text:
An mga kapangganahan kan Israel nabaretaan kan gabos na hade sa solnopan kan Jordan—sa kabubuldan, sa kababan, asin sa baybayon kan Dagat nin Mediteraneo sagkod sa Lebanon, sa parteng amihan. Sinda iyo an mga hade kan mga Heteo, Amoreo, Cananeo, Perezeo, Heveo, asin mga Jebuseo.


text:
asin nagkaoroyon sinda na dayaon si Josue. Nagkurua sinda nin mga pagkakan asin kinargahan ninda an saindang mga asno nin mga daan na sako saka mga may tagubhang na anit na laogan nin arak.


text:
Nagsulot sinda nin mga girising gubing asin pudpod na mga sandalyas. Nagbalon sinda nin mga tinapay na matagas na asin alamagon.


text:
Nagduman sinda ki Josue sa kampo sa Gilgal dangan nagsabi saiya asin sa mga kamagurangan kan Israel, “Hale kami sa harayong lugar. Hinahagad ming makipagtipan kamo sa samo.”


text:
Alagad nagsimbag an mga kalalakihan nin Israel, “Tano ta makikipagtipan kami saindo? Tibaad harani man sana an pinag-eerokan nindo.”


text:
Nagsabi sinda ki Josue, “Andam kaming maglingkod saindo.” Hinapot sinda ni Josue, “Mga siisay kamo? Saen kamo harale?”


text:
Dangan nag-istorya sinda: “Hale kami sa sarong lugar na harayo nin marahay, huli ta nadangog mi an manongod sa Kagurangnan na saindong Dios. Nadangog mi an gabos na ginibo niya sa Egipto


text:
asin an ginibo niya sa duwang hadeng Amoreo sa sirangan kan Jordan: si Hadeng Sihon kan Hesbon asin si Hadeng Og kan Basan, na nag-erok sa Astarot.


text:
Sinabihan kami kan samong mga lider asin kan gabos na tawo sa samong daga na mag-andam nin pagkakan para sa halawig na pagbaklay pasiring digdi, tanganing makihampang saindo asin sabihan kamo na andam kaming maglingkod saindo asin pakiolayan kamo na makipagtipan samo.


text:
Hilinga nindo an samong tinapay; mainit pa ini kan maghale kami sa harong asin magpoon kaming maglakaw tanganing makihampang saindo. Alagad hilinga! Ngunyan matagas na ini asin alamagon.


text:
Bago pa an mga anit na ini kan panoon mi nin arak; uya ngunyan mga girisi na. Girisi na man an samong mga gubing asin pudpod na an samong mga sandalyas huli sa halawig na paglakaw.”


text:
Nakipagtipan si Josue sa mga taga Gibeon asin tinugotan niya sindang mabuhay. Nagsumpa an mga lider kan banwaan nin Israel na ootobon ninda an tipan.


text:
Tolong aldaw pakatapos na gibohon an tipan, naaraman kan mga Israelita na an mga tawong idto nag-eerok mananggad sa lugar na harani sainda.


text:
Kaya nagralakaw an mga Israelita asin pakalihis nin tolong aldaw, nakaabot sinda sa mga syudad na pinag-eerokan kan mga tawong idto: sa Gibeon, Kefira, Beerot asin Kiriat-jearim.


text:
Alagad dai ninda pwedeng gadanon an mga tawong idto, huli ta an saindang mga lider nanumpa sainda sa ngaran nin Kagurangnan, an Dios nin Israel. An gabos na Israelita nagreklamo sa mga lider manongod kaini,


text:
alagad nagsimbag an mga lider, “Nanumpa kami sainda sa ngaran nin Kagurangnan, an Dios nin Israel. Dai ta sinda pwedeng gadanon.


text:
Pabayaan nindo sindang mabuhay, alagad kaipuhan magputol sinda nin kahoy asin magsakdo nin tubig para sato.” Ini an nagin pahayag kan mga lider.


text:
Ipinaapod ni Josue an mga taga Gibeon asin hinapot, “Tano ta dinaya nindo kami? Tano ta sinabi nindong hale kamo sa harayong lugar, mantang digdi man sana kamo nag-eerok?


text:
Huli ta ginibo nindo ini, kinondenar kamo nin Dios. Danay kamong magigin oripon, mga paraputol nin kahoy asin parasakdo nin tubig para sa santwaryo nin sakong Dios.”


text:
Nagsimbag sinda, “Ginibo mi idto huli ta naaraman mi na totoong ipinagboot nin Kagurangnan, na saindong Dios, sa sorogoon niyang si Moises na itao saindo an bilog na daga asin gadanon an mga tawong nag-eerok diyan. Ginibo mi idto huli ta natatakot kami na tibaad gadanon nindo kami.


text:
Ngunyan nasa irarom kami kan saindong kapangyarihan; giboha nindo samo an pinaghohona nindong matanos.”


text:
Kaya ini an ginibo ni Josue: ilinigtas niya sinda asin dai tinugotan an mga Israelita na gadanon sinda.


text:
Alagad ginibo niya sindang mga oripon, mga paraputol nin kahoy asin parasakdo nin tubig para sa mga Israelita asin para sa altar nin Kagurangnan. Sagkod ngunyan ginigibo ninda an trabahong ini sa lugar na pinili nin Kagurangnan na pagsasambahan saiya.


text:
Nabaretaan ni Adonizedek, an hade kan Jerusalem, na sinakop asin rinaot nang padagos ni Josue an Ai saka ginadan an hade duman, siring kan ginibo niya sa Jerico asin sa hade duman. Nabaretaan man ni Adonizedek na nakipagtipan sa mga Israelita an mga taga Gibeon asin nag-eerok na sinda sa kaibahan kan mga Israelita.


text:
Natakot an mga taga Jerusalem huli ta an Gibeon arog kadakula kan arin man na syudad na igwa nin hade; mas dakula pa ini ki sa Ai asin marahay sa pakilaban an mga lalaki kaini.


text:
Kaya nagpadara kan mensaheng ini si Adonizedek ki Hadeng Hoham kan Hebron, ki Hadeng Piram kan Jarmut, ki Hadeng Jafia kan Lakis asin ki Hadeng Debir kan Eglon:


text:
“Magdigdi kamo asin tabangan nindo akong salakayon an Gibeon huli ta an mga tawo duman nakipagtipan ki Josue asin sa mga Israelita.”


text:
Nagsararo an limang hadeng Amoreo na iyo an mga hade sa Jerusalem, Hebron, Jarmut, Lakis, asin Eglon. Pinalibotan ninda an Gibeon asin saindang sinalakay.


text:
An mga taga Gibeon nagpadara nin mensahe ki Josue duman sa kampo sa Gilgal: “Dai mo kami pagpabayaan! Magdigdi ka tolos asin tabangan mo kami! Iligtas mo kami huli ta nagkasararo an mga hadeng Amoreo na nag-eerok sa kabubuldan asin sinalakay kami!”


text:
Kaya hale sa Gilgal, nagduman si Josue kaiba an bilog niyang hukbo, asin an pinakamarahay niyang mga soldados.


text:
Nagtaram an Kagurangnan ki Josue, “Dai ka matakot sainda. Itinao ko na saindo an kapangganahan. Maski siisay sainda dai nin magiginibo laban saimo.”


text:
Magdamlag na naglakaw si Josue asin an saiyang mga soldados hale sa Gilgal pasiring sa Gibeon, asin bigla nindang sinalakay an mga Amoreo.


text:
Ginibo nin Kagurangnan na magkatarakot an mga Amoreo pagkahiling sa hukbo nin Israel. Ginaradan sinda kan mga Israelita duman sa Gibeon asin linamag sinda sa dalan na paibaba kan Bet-horon sagkod sa Azeka asin Makkeda.


text:
Mantang nagdudurulag an mga Amoreo sa hukbo kan Israel duman sa dalan na paibaba kan Bet-horon, pinauranan sinda nin Kagurangnan nin yelo na garo mga gapo sagkod sa Azeka; mas dakul sainda an nagadan sa yelo ki sa nagadan kan mga Israelita.


text:
Kan aldaw na itinao nin Kagurangnan sa mga Israelita an kapangganahan sa mga Amoreo, nakipag-olay si Josue sa Kagurangnan. Sa atubang kan mga Israelita nagsabi si Josue, “Aldaw, mag-ontok ka sa tangod kan Gibeon; Bulan, mag-ontok ka sa tangod kan Kapantayan nin Aijalon.”


text:
Nag-ontok an aldaw asin dai naghiro an bulan sagkod na nadaog kan Israel an saindang mga kaiwal. Nasusurat ini sa Libro ni Jasar. Nag-ontok an aldaw sa tahaw kan langit asin dai nagsolnop sa bilog na maghapon.


text:
Dai pa lamang nangyari asin dai na liwat mangyayari an siring na aldaw na an Kagurangnan nagkuyog sa sarong tawo. Nakilaban an Kagurangnan para sa Israel.


text:
Nagsabi si Josue, “Sulaton nindo nin nagkapirang darakulang gapo an laogan kan lungib. Dangan pabantayan nindo


text:
alagad dai kamo mag-ontok duman. Lamagon nindo an mga kaiwal, asin salakayon nindo sinda hale sa likodan; dai nindo pagtugotan na makalaog sinda sa saindang mga syudad! Itinao na saindo nin Kagurangnan na saindong Dios an kapangganahan laban sainda.”


text:
Ginadan sinda ni Josue asin kan saiyang mga soldados alagad igwa nin nagkapirang nakadulag asin nakalaog sa saindang syudad kaya nakaligtas.


text:
Dangan ligtas na nagbalik sa kampo sa Makkeda an gabos na soldados ni Josue. Mayo nin siisay man sa daga na nangahas na magtaram laban sa mga Israelita.


text:
Dangan nagsabi si Josue, “Bukasan nindo an laogan kan lungib asin darahon nindo sako an limang hadeng iyan.”


text:
Kaya binukasan ninda an lungib asin ilinuwas an mga hade kan Jerusalem, Hebron, Jarmut, Lakis saka Eglon


text:
dangan dinara ninda ki Josue. Inapod ni Josue an saiyang mga soldados asin sinugo an mga opisyal na nag-iba saiya na tungtongan an liog kan mga hade. Nagsunod an mga opisyal.


text:
Nagsabi si Josue sa mga opisyal, “Dai kamo matakot o manluya. Magmakosog kamo asin magmaisog huli ta arog kaiyan an gigibohon nin Kagurangnan sa gabos nindong kaiwal.”


text:
Ginadan ni Josue an limang hade asin binitay an saindang mga bangkay sa limang kahoy sa bilog na maghapon.


text:
Pagsolnop kan aldaw nagboot si Josue, asin an saindang mga bangkay ibinaba sa nabibitayan dangan itinapok sa lungib na pinagtagoan ninda. Binurugtakan nin darakulang gapo an laogan kan lungib asin sagkod ngunyan yaon pa an mga gapo.


text:
Kan aldaw na idto, sinalakay asin sinakop ni Josue an Makkeda asin an hade duman. Ginadan niya an gabos na nasa syudad; mayo siyang itinadang buhay. Ginibo niya sa hade kan Makkeda an ginibo niya sa hade kan Jerico.


text:
Itinao man nin Kagurangnan sa mga Israelita an kapangganahan laban sa syudad asin sa hade duman. Ginadan ninda an gabos na yaon duman asin mayo sindang itinadang buhay. Ginibo ninda sa hade kan Libna an ginibo ninda sa hade kan Jerico.


text:
Paghale sa Libna, nagpasiring sa Lakis si Josue asin an saiyang hukbo. Pinalibotan ninda an Lakis asin sinalakay.


text:
Itinao nin Kagurangnan sa mga Israelita an kapangganahan laban sa Lakis sa ikaduwang aldaw kan ralaban. Ginaradan man kan mga Israelita an mga tawo duman siring kan ginibo ninda sa Libna.


text:
Uminabot si Hadeng Horam kan Gezer sa pagtabang sa Lakis, alagad siya asin an saiyang hukbo dinaog ni Josue; mayo sainda nin itinadang buhay.


text:
Hale sa Lakis, nagpasiring sa Eglon si Josue asin an saiyang mga soldados. Pinalibotan ninda an syudad asin sinalakay.


text:
Kan aldaw na idto, sinakop ninda an syudad asin ginadan an gabos na yaon duman, siring kan ginibo ninda sa Lakis.


text:
Pakahale sa Eglon, nagtukad sa kabubuldan si Josue asin an saiyang hukbo pasiring sa Hebron. Sinalakay ninda an syudad


text:
asin sinakop. Ginadan ninda an hade asin an gabos na tawo sa syudad siring man an mga nag-eerok sa kataraed na mga banwa. Sinulo ni Josue an syudad, siring kan ginibo niya sa Eglon. Mayo siyang itinadang buhay.


text:
Sinakop niya an syudad, an hade asin an gabos na kataraed na banwa. Ginadan ninda an lambang saro. Ginibo ni Josue sa Debir asin sa hade duman an ginibo niya sa Hebron, sa Libna, asin sa saindang mga hade.


text:
Sinakop ni Josue an bilog na daga. Nadaog niya an mga hade sa kabubuldan, sa mga tukadon sa parteng sirangan, sa mga kababan sa solnopan, asin sa habagat na parte kan Canaan. Mayo siyang ilinigtas; ginadan niya an gabos. Iyo ini an ipinagboot nin Kagurangnan na Dios nin Israel.


text:
An pakikilaban ni Josue nagpoon sa Kades-barnea sa habagat sagkod sa Gaza harani sa baybayon, kaiba an bilog na daga kan Gosen sagkod sa Gibeon sa amihan.


text:
Dinaog ni Josue an mga hade duman asin sinakop an saindang mga teritoryo sa laog nin saro sanang pagsalakay, huli ta nakipaglaban para sa mga Israelita an Kagurangnan na Dios nin Israel.


text:
Kan makaabot ki Hadeng Jabin kan Hazor an bareta kan mga kapangganahan nin Israel, nagpadara siya nin mensahe ki Hadeng Jobab kan Madon, sa mga hade kan Simron asin Acsaf,


text:
sa mga hade sa kabubuldan sa parteng amihan, sa kapantayan nin Jordan sa timog kan Danaw nin Galilea, sa mga kababan, asin sa baybayon harani sa Dor.


text:
Nagpasabi man siya sa mga Cananeo sa mag-ibong na gilid kan Jordan, sa mga Amoreo, Heteo, Perezeo, asin sa mga Jebuseo na nag-eerok sa kabubuldan, siring man sa mga Heveo na nag-eerok sa pamitisan kan Bukid nin Hermon sa daga nin Mizpa.


text:
Nag-abot an mga hadeng ini kaiba an gabos nindang soldados—sarong dakulang hukbo na an bilang siring sa mga baybay sa pangpang kan dagat. Igwa pa sinda nin dakul na mga kabayo saka mga karwahe.


text:
Pinagsararo kan mga hadeng ini an saindang hukbo asin nagtiripon sinda sa may Sapa nin Merom tanganing labanan an Israel.


text:
Tinaraman nin Kagurangnan si Josue, “Dai ka matakot sainda. Sa siring na oras sa aga, garadan nang itatao ko sinda sa Israel; pipilayan nindo an saindang mga kabayo asin susuloon an saindang mga karwahe.”


text:
Itinao nin Kagurangnan an kapangganahan sa mga Israelita; sinalakay ninda an mga kaiwal asin linamag sagkod sa Misrefot-maim saka Sidon sa parteng amihan, patin sagkod sa Kapantayan nin Mizpa sa sirangan. An ralaban nagpadagos sagkod na mayo na nin natadang buhay sa mga kaiwal.


text:
Ginibo sainda ni Josue an ipinagboot nin Kagurangnan: pinilayan niya an saindang mga kabayo asin sinulo an saindang mga karwahe.


text:
Dangan nagbalik si Josue asin sinakop an Hazor saka ginadan an hade duman. (Kaidtong panahon, an Hazor iyo an pinakamakosog sa mga kahadean na idto.)


text:
Ginadan kan mga Israelita an mga tawo duman; mayo sindang itinadang buhay, dangan sinulo ninda an syudad.


text:
Sinakop ni Josue an gabos na syudad na idto asin an saindang mga hade. Ginadan niya an mga tawo duman siring sa ipinagboot ni Moises na sorogoon nin Kagurangnan.


text:
Alagad dai sinulo kan mga Israelita an arin man sa mga syudad na itinugdok sa mga bulod; an Hazor sana an sinulo ni Josue.


text:
Sinamsam kan mga Israelita an mga mahalagang kagamitan saka an mga hayop sa mga syudad na idto para sa sainda. Alagad ginadan ninda an mga tawo; mayo sindang itinadang buhay.


text:
Pinagbotan nin Kagurangnan an saiyang sorogoon na si Moises asin pinagbotan ni Moises si Josue. Kinuyog ni Josue an gabos na ipinagboot nin Kagurangnan ki Moises.


text:
Sinakop ni Josue an bilog na daga—an mga syudad sa kabubuldan asin sa kababan, sa amihan saka sa habagat, an bilog na teritoryo kan Gosen, an habagat na parte kan Canaan, sagkod an Kapantayan nin Jordan.


text:
An teritoryo minapoon sa Bukid nin Halak sa habagat harani sa Edom, sagkod sa Baal-gad sa amihan, sa Kapantayan nin Lebanon sa habagat kan Bukid nin Hermon. Haloy na nakigera si Josue sa mga hade kan teritoryong idto, alagad nabihag niya sinda gabos asin saiyang ginadan.


text:
An nakipagtipan sa Israel iyo sana an syudad kan Gibeon na pinag-erokan kan nagkapirang Heveo. Nadaog gabos sa gera an iba.


text:
Ginibo nin Kagurangnan na maigot sindang makipaglaban sa mga Israelita tanganing ronoton sinda asin gadanon na mayo nin pagkaherak. Iyo ini an ipinagboot nin Kagurangnan ki Moises.


text:
Kan panahon na idto, nagduman si Josue asin tinunaw an rasa kan mga higante na inapod Anakim na nag-erok sa kabubuldan—sa Hebron, Debir, Anab, sagkod sa gabos na kabubuldan kan Juda saka Israel. Ginadan sinda gabos ni Josue asin sinakop an saindang mga syudad.


text:
Mayo nin natada sa mga Anakim sa daga nin Israel; alagad sa Gaza, Gat asin Asdod, igwa nin natadang nagkapira.


text:
Sinakop ni Josue an bilog na daga, siring sa ipinagboot nin Kagurangnan ki Moises. Binaranga ni Josue an daga bilang pamana sa lambang tribu nin Israel. Dangan nagpahingalo sa pakigera an mga tawo.


text:
Nasakop na kan mga Israelita an daga sa sirangan kan Jordan asin duman na sinda nag-erok. An dagang idto minapoon sa Kapantayan nin Arnon sagkod sa Kapantayan nin Jordan asin sa Bukid nin Hermon sa amihan. Duwang hade an nadaog ninda.


text:
An saro iyo si Sihon, an hadeng Amoreo na nag-erok sa Hesbon. Sakop kan saiyang kahadean iyo an kabanga kan Gilead: magpoon sa Aroer (sa gilid kan Kapantayan nin Arnon) asin magpoon sa syudad na nasa tahaw kan nasabing kapantayan sagkod sa Salog nin Jabbok sa pagdolonan nin Ammon;


text:
sakop pa kan saiyang kahadean an Kapantayan nin Jordan magpoon sa Danaw nin Galilea na nasa timog kan Bet-jesimot (sa sirangan kan Gadan na Dagat) sagkod sa pamitisan kan Bukid nin Pisga.


text:
Nadaog man kan mga Israelita si Hadeng Og kan Basan, saro sa mga natada sa rasa kan Refaim; nag-erok siya sa Astarot asin sa Edrei.


text:
Sakop kan saiyang kahadean an Bukid nin Hermon, Saleca, an bilog na Basan sagkod sa pagdolonan kan Gesur saka Maaca, asin an kabanga kan Gilead, sagkod sa teritoryo ni Hadeng Sihon kan Hesbon.


text:
An duwang hadeng ini dinaog ni Moises asin kan mga Israelita. An saindang daga itinao ni Moises, na sorogoon nin Kagurangnan, sa mga tribu ni Ruben, ni Gad asin sa kabanga kan tribu ni Manases, bilang pagsadiri ninda.


text:
Dinaog ni Josue asin kan mga Israelita an gabos na hade sa solnopan kan Salog nin Jordan magpoon sa Baal-gad na nasa Kapantayan nin Lebanon sagkod sa Bukid nin Halak sa habagat, harani sa Edom. An dagang idto binaranga ni Josue sa mga tribu kan Israel tanganing magin pagsadiri ninda sagkod lamang.


text:
An dagang idto iyo an kabubuldan, an mga kababan sa solnopan, an Kapantayan nin Jordan, asin an kababan duman, an mga tukadon sa sirangan, sagkod sa habagat na parte kan Canaan. Iyo idto an dagang dating pinag-eerokan kan mga Heteo, Amoreo, Cananeo, Perezeo, Heveo, asin Jebuseo.


text:
Gurang nang marahay si Josue. Tinaraman siya nin Kagurangnan, “Gurang ka nang marahay alagad dakula pa an daga na sasakopon:


text:
siring man an bilog na teritoryo nin Avvim sa parteng habagat. (An daga poon sa sapa nin Sihor, sa pagdolonan nin Egipto, sagkod sa pagdolonan nin Ekron sa parteng amihan ibinilang na sadiri kan mga Cananeo; an mga hade kan mga Filisteo nag-eerok sa Gaza, Asdod, Askelon, Gat, saka Ekron.)


text:
Yaon pa an bilog na daga kan mga Cananeo, asin an Meara na sadiri kan mga Sidoneo, sagkod sa Afek sa pagdolonan kan mga Amoreo;


text:
an daga kan mga Gibalita; an bilog na Lebanon sa sirangan, magpoon sa Baal-gad sa habagat kan Bukid nin Hermon, sagkod sa Dalan nin Hamat.


text:
Kabilang digdi an gabos na teritoryo kan mga Sidoneo na nag-eerok sa mabulod na daga sa pagultanan kan Kabukidan nin Lebanon asin Misrefot-maim. Papahaleon ko an mga tawong ini sa pagdangadang kan mga Israelita. Kaipuhan hirason mo an daga sa mga Israelita siring sa ipinagboot kong gibohon mo.


text:
Kaya ngani bangaon mo an dagang ini tanganing masadirihan kan siyam na tribu asin kan kabanga kan tribu ni Manases.”


text:
An mga tribu ni Ruben, Gad asin an kabanga kan tribu ni Manases nag-ako na kan dagang itinao sainda ni Moises na sorogoon nin Kagurangnan; yaon an dagang ini sa sirangan kan Salog nin Jordan.


text:
An teritoryo ninda minaabot sa Aroer (na nasa gilid kan Kapantayan nin Arnon) asin an syudad na nasa tahaw kan kapantayan na ini saka an gabos na kapatagan sa bukid na minapoon sa Medeba sagkod sa Dibon;


text:
sagkod an gabos na syudad ni Sihon, an hade kan mga Amoreo, na naghade sa Hesbon, sagkod sa pagdolonan nin Ammon;


text:
kaiba an Gilead saka an mga rehiyon nin Gesur asin Maaca; an bilog na Bukid nin Hermon sagkod an bilog na Basan pasiring sa Saleca.


text:
Sakop man kan teritoryo ninda an kahadean ni Og, an natada sa mga Refaim, na naghade sa Astarot asin Edrei. Dinaog ni Moises an mga tawong ini asin pinahale sa saindang daga.


text:
Alagad dai pinahale kan mga Israelita an mga taga Gesur saka Maaca; sagkod ngunyan nag-eerok sinda sa Israel.


text:
Dai tinawan ni Moises nin daga an tribu ni Levi. Bilang saindang pamana, maako sinda nin kahirasan sa mga dolot na tinututong sa altar para sa Kagurangnan, an Dios nin Israel, siring sa itinaram nin Kagurangnan ki Moises.


text:
An saindang teritoryo abot sa Aroer (na nasa gilid kan Kapantayan nin Arnon) asin an syudad na nasa tahaw kan kapantayan na idto saka an gabos na kapatagan sa bukid sa palibot kan Medeba.


text:
Sakop kan teritoryo ninda an Hesbon saka an gabos na syudad sa kapatagan sa bukid: an Dibon, Bamot-baal, Bet-baal-meon,


text:
an gabos na syudad sa kapatagan sa bukid asin an bilog na kahadean kan Amoreong hade na si Sihon na naghade sa Hesbon. Nadaog ni Moises si Sihon, siring man an mga namamayo kan Midian: si Evi, Rekem, Zur, Hur sagkod si Reba. Sinda an namayo sa daga para ki Hadeng Sihon.


text:
An Salog nin Jordan iyo an pagdolonan kan tribu ni Ruben sa parteng solnopan. Iyo ini an mga syudad saka mga banwa na itinao bilang pamana sa mga pamilya kan tribu ni Ruben.


text:
Sakop kan saindang teritoryo an Jazer asin an gabos na syudad kan Gilead, an kabanga kan daga nin Ammon sagkod sa Aroer, na nasa sirangan kan Rabba.


text:
Magpoon sa Hesbon, an saindang daga minaabot sa Ramat-mizpe saka sa Betonim, poon sa Mahanaim sagkod sa pagdolonan kan Lodebar.


text:
Sa Kapantayan nin Jordan, kahirasan ninda an Bet-haran, Bet-nimra, Sukkot, asin an Safon, an natadang kabtang kan kahadean ni Hadeng Sihon kan Hesbon. An pagdolonan ninda sa parteng solnopan minapoon sa Salog nin Jordan sagkod sa Danaw nin Galilea.


text:
Hinirasan ni Moises kan daga an mga pamilya kan kabanga kan tribu ni Manases bilang saindang pagsadiri.


text:
An saindang kahirasan abot sa Mahanaim asin kaiba an Basan—an bilog na kahadean ni Og, na hade kan Basan, siring man an sesentang baryo nin Jair sa Basan.


text:
Napasainda an kabanga kan Gilead, siring man an Astarot saka Edrei, an duwang pangenot na syudad kan kahadean ni Og sa Basan. Ini gabos itinao sa kabanga kan mga pamilyang gikan ki Makir na aki ni Manases.


text:
Siring kaini an pagkabanga ni Moises kan daga sa sirangan nin Jerico asin nin Salog nin Jordan kan siya yaon duman sa Kapantayan nin Moab.


text:
Alagad an tribu ni Levi dai tinawan ni Moises nin daga. Sinabihan niya sinda na an saindang pamana iyo an Kagurangnan, an Dios nin Israel.


text:
An masunod iyo an istorya kun paano binanga sa mga Israelita an daga nin Canaan sa solnopan kan Salog nin Jordan. Binaranga idto sa mga tawo kan padi na si Eleazar, ni Josue na aki ni Nun, asin kan mga lider kan mga pamilya kan mga tribu nin Israel.


text:
Siring sa ipinagboot nin Kagurangnan ki Moises, an daga kan siyam may kabangang tribu sa parteng solnopan kan Jordan pinagbaranga sa paagi nin pagripa.


text:
Itinao na ni Moises sa duwa may kabangang tribu an daga sa sirangan kan Salog nin Jordan. (An kapagarakian ni Jose binanga sa duwang tribu: an tribu ni Manases asin ni Efraim.) Dai tinawan ni Moises nin daga an mga Levita. Alagad tinawan niya sinda nin mga syudad na pag-eerokan na igwa nin mga pasabsaban para sa saindang mga hayop.


text:
Sarong aldaw, nagkapirang mga tawo na gikan sa tribu ni Juda an nagduman ki Josue sa Gilgal. An saro sainda, si Caleb na aki ni Jefunne na Keneceo, nagsabi saiya, “Aram mo an itinaram nin Kagurangnan ki Moises, an sorogoon nin Dios, manongod sa satong duwa duman sa Kades-barnea.


text:
Kwarenta an sakong edad kan sugoon ako ni Moises na sorogoon nin Kagurangnan hale sa Kades-barnea tanganing siyasaton an dagang ini. Ipinahayag ko saiya an katotoohan.


text:
Huli ta ginibo ko ini, nanuga sako si Moises na itatao niya sako sagkod sa mga aki ko bilang samong pamana an daga na sakong lalakawan.


text:
Alagad kwarenta y singkong taon na ngunyan an nakaagi magpoon kan itaram iyan nin Kagurangnan ki Moises. Sa panahon na iyan naglakaw sa kalangtadan an Israel, asin pinahalawig pa nin Kagurangnan an sakong buhay, siring sa saiyang panuga. Hilinga ako! Otsenta y singkong taon na an edad ko


text:
alagad makosog pa ako ngunyan siring kan aldaw na sugoon ako ni Moises. Makosog pa ako para sa pakilaban o para sa ano man.


text:
Kaya itao mo sako ngunyan an mabulod na daga na ipinanuga sako nin Kagurangnan kan aldaw na ako asin an mga kairiba ko nagpahayag manongod sa ginibo ming pagsiyasat. Sinabihan mi kamo kaidto na an rasa kan mga higanteng Anakim yaon duman sa mga syudad na napapalibotan nin kudal. Tibaad ibahan ako nin Kagurangnan, asin mapahale ko sinda siring sa itinaram nin Kagurangnan.”


text:
Benendisyonan ni Josue si Caleb na aki ni Jefunne asin itinao niya saiya an syudad nin Hebron bilang saiyang pamana.


text:
An Hebron sadiri ngunyan kan mga kapagarakian ni Caleb na aki ni Jefunne na Keneceo, huli ta maimbod siyang nagkuyog sa Kagurangnan, an Dios nin Israel.


text:
Kaidto an Hebron inapod na syudad ni Arba. (Si Arba iyo an pinakabantog sa mga Anakim.) Matoninong na kaidto sa daga.


text:
An mga pamilya kan tribu ni Juda nag-ako kan kahirasan na daga na ilinaladawan siring kaini: An daga minapasiring sa habagat sa pinakaporo kan kalangtadan nin Zin, sa pagdolonan kan Edom.


text:
minapadagos sa Dalan nin Akrabim sagkod sa Zin. Minapasiring sa habagat kan Kades-barnea, dangan sa Hezron saka sa Addar; minaliko pasiring sa Karka,


text:
padagos sa Asmon, asin minasunod sa sapa na nasa pagdolonan nin Egipto dangan minatapos sa Dagat nin Mediteraneo. Iyo ini an pagdolonan sa habagat kan daga ni Juda.


text:
An pagdolonan kan daga sa sirangan iyo an Gadan na Dagat sagkod sa sadit na sapa na binubulosan kan Salog nin Jordan. An pagdolonan kan daga sa amihan minapoon sa sadit na sapa,


text:
padagos sa Bet-hogla, asin minaagi sa amihan kan Bet-Araba. Dangan minatukad sa Gapo ni Bohan (si Bohan sarong aki ni Ruben);


text:
hale sa Kapantayan nin Acor minapasiring sa Debir, dangan minaliko paamihan pasiring sa Gilgal, na kahampang kan Dalan nin Adummim sa habagat na parte kan kapantayan. An pagdolonan minaabot sa mga burabod nin En-semes, asin minatapos sa En-rogel;


text:
dangan minatukad sa may Kapantayan nin Hinnom, na nasa habagat kan bulod na pinatindogan kan Jerusalem, an Jebuseong syudad. Dangan minadagos an pagdolonan sa alitoktok kan bulod na nasa solnopan kan Kapantayan nin Hinnom, sa amihan na poro kan Kapantayan nin Refaim.


text:
Hale duman, minadagos iyan sa mga burabod nin Neftoa asin sa mga syudad na harani sa Bukid nin Efron. Dangan minaliko iyan pasiring sa Baala (o Kiriat-jearim),


text:
saen minalibot pasolnopan kan Baala pasiring sa mabulod na daga nin Edom, minaagi sa amihan na parte kan Bukid nin Jearim (o Kesalon), dangan minababa pasiring sa Bet-semes, asin minalampas sa Timna.


text:
Dangan an pagdolonan minapasiring sa bulod sa amihan kan Ekron, minaliko pasiring sa Sikkeron, minaagi sa Bukid nin Baala, padagos sa Jamnia, sagkod sa Dagat nin Mediteraneo,


text:
na iyo an pagdolonan sa solnopan. Sa laog kan mga pagdolonan na ini nag-erok an mga pamilya kan tribu ni Juda.


text:
Siring sa ipinagboot nin Kagurangnan ki Josue, sarong parte kan daga ni Juda an itinao ki Caleb na aki ni Jefunne, na gikan sa tribu ni Juda. Napasaiya an Hebron, an syudad na sadiri ni Arba na ama ni Anak.


text:
Hale duman, sinalakay niya an mga tawo na nag-erok sa Debir. (Kaidto an syudad na ini inapod Kiriat-sefer.)


text:
Si Otniel, na aki ni Kenaz na tugang ni Caleb, iyo an nakasakop kan syudad kaya ipinakasal ni Caleb si Acsa ki Otniel.


text:
Sa aldaw kan kasal, sinabihan ni Otniel si Acsa na maghagad sa saiyang ama nin sarong oma. Nagbaba si Acsa sa asnong nalulunadan niya kaya hinapot siya ni Caleb kun ano an kaipuhan.


text:
Nagsimbag si Acsa, “Boot kong magkaigwa nin mga burabod nin tubig. An dagang itinao mo sako yaon sa habagat na parte kan Canaan.” Kaya itinao saiya ni Caleb an mga burabod sa itaas asin sa ibaba.


text:
An mga syudad na nasa porong habagat na sadiri ninda, idtong nasa harani kan pagdolonan nin Edom iyo an Kabzeel, Eder, Jagur,


text:
Lebaot, Silhim, Ain, saka Rimmon; beynte y nuebeng syudad gabos, kaiba an mga banwa sa palibot kan mga iyan.


text:
Saaraim, Aditaim, Gedera, asin Gederotaim: katorseng syudad gabos, kaiba an mga banwa sa palibot kan mga iyan.


text:
Gederot, Bet-dagon, Naama, asin Makkeda: dyes y seis na syudad gabos, kaiba an mga banwa sa palibot kan mga iyan.


text:
asin an gabos na syudad saka mga banwa na harani sa Asdod, magpoon sa Ekron sagkod sa Dagat nin Mediteraneo.


text:
Kairiba man an Asdod saka Gaza, dangan an mga banwa asin an mga baryo na abot sa sapa na nasa pagdolonan kan Egipto sagkod sa baybayon kan dagat nin Mediteraneo.


text:
Kairiba man an Kiriat-baal (o Kiriat-jearim) asin an Rabba: duwang syudad, kaiba an mga banwa sa palibot kan mga iyan.


text:
Nibsan, an Syudad nin Asin, saka an Engedi: anom na syudad gabos, kaiba an mga banwa sa palibot kan mga iyan.


text:
Alagad dai napahale kan banwaan nin Juda an mga Jebuseo na nag-eerok sa Jerusalem. Sagkod ngunyan duman sinda nag-erok kaiba an mga tawo na gikan sa tribu ni Juda.


text:
An pagdolonan sa habagat kan dagang itinao sa kapagarakian ni Jose minapoon sa Jordan harani sa Jerico, sa sirangan kan mga burabod nin Jerico, asin minaabot sa kalangtadan. Hale sa Jerico, minatukad an pagdolonan sa mabulod na daga sagkod sa Betel.


text:
Dangan minapasolnopan sa daga kan mga Jafaletita, sagkod sa daga kan Ibabang Bet-horon. Hale duman, minapadagos sa Gezer sagkod sa Dagat nin Mediteraneo.


text:
An dagang idto inako bilang pamana kan kapagarakian ni Jose, an mga tribu ni Efraim asin ni Manases sa solnopan.


text:
Ini an daga kan mga pamilya ni Efraim: an pagdolonan kan saindang daga minapoon sa Atarot Addar pasiring sa Itaas na Bet-horon,


text:
asin sagkod sa Dagat nin Mediteraneo. Nasa amihan ninda an Micmetat. Sa parteng sirangan, an pagdolonan minaliko pasiring sa Taanat-silo, asin minadagos sa Janoa.


text:
Hale sa Tappua, an pagdolonan minapasiring sa solnopan sagkod sa sapa nin Kana asin minatapos sa Dagat nin Mediteraneo. Iyo ini an daga na itinao bilang pamana sa mga pamilya kan tribu ni Efraim,


text:
kaiba an nagkapirang banwa saka mga baryo na yaon sa laog kan mga pagdolonan ni Manases, alagad itinao sa mga Efraimita.


text:
Alagad dai ninda pinahale an mga Cananeo na nag-erok sa Gezer kaya sagkod ngunyan an mga Cananeo nag-eerok kaiba kan mga Efraimita, alagad pinirit sindang maglingkod bilang mga oripon.


text:
Sarong parte kan daga sa solnopan kan Jordan an itinao sa nagkapirang pamilya na gikan ki Manases, an matuang aki ni Jose. An Gilead asin an Basan sa sirangan kan Jordan itinao ki Makir na aking matua ni Manases asin ama ni Gilead, huli ta si Makir sarong lalaking paralaban.


text:
An daga sa solnopan kan Jordan itinao sa natadang mga pamilya kan tribu ni Manases na iyo si Abiezer, Helek, Asriel, Shekem, Hefer, asin Semida. Sinda an mga aking lalaki ni Manases na aki ni Jose; mga pamayo sinda nin mga pamilya.


text:
Alagad mayo nin aking lalaki si Zelofehad na aki ni Hefer, asin makoapo ni Gilead na aki ni Makir saka makoapo ni Manases. Babae gabos an aki niya asin an ngaran ninda iyo si Mala, Noe, Hogla, Milca, asin Tirza.


text:
Nagduman sinda sa pading si Eleazar, ki Josue na aki ni Nun asin sa mga lider nin Israel dangan nagsabi, “Pinagbotan nin Kagurangnan si Moises na hirasan kami kan daga bilang pamana siring kan samong mga lalaking kadugo.” Kaya siring sa ipinagboot nin Kagurangnan, tinawan sinda nin daga arog kan saindang mga lalaking kadugo.


text:
Ini an dahelan kun tano ta si Manases nagkaigwa nin sampolong parte, laen pa kan Gilead asin Basan sa sirangan kan Jordan,


text:
huli ta an kapagarakian niyang mga babae hinirasan man nin daga arog kan kapagarakian niyang mga lalaki. An daga nin Gilead napaduman sa ibang kapagarakian ni Manases.


text:
An daga ni Manases minapoon sa Asher sagkod sa Micmetat, sa sirangan nin Shekem. Dangan minapahabagat, kaya nasasakopan an mga nag-eerok sa En-tappua.


text:
An daga sa palibot kan Tappua sadiri ni Manases, alagad an banwa kan Tappua na nasa pagdolonan, sadiri kan kapagarakian ni Efraim.


text:
Dangan an pagdolonan minapaibaba sa sapa nin Kana. Sadiri ni Efraim an mga syudad na nasa habagat kan sapa, maski nasa daga ni Manases an mga idto. An pagdolonan ni Manases minadagos sa amihan na parte kan sapa, asin minatapos sa Dagat nin Mediteraneo.


text:
Nasa habagat an daga ni Efraim asin nasa amihan an daga ni Manases. An Dagat nin Mediteraneo iyo an saindang pagdolonan sa solnopan. Nasa amihan-solnopan an daga ni Asher asin nasa amihan-sirangan an daga ni Issakar.


text:
Sa laog kan daga ni Issakar asin ni Asher, nasadirihan ni Manases an mga syudad kan Bet-sean asin Ibleam, kaiba an mga banwa sa palibot kan mga iyan, siring man an Dor (an nasa baybayon), Endor, Taanac, Megido, asin an mga banwa sa palibot kan mga iyan.


text:
Alagad dai napahale kan kapagarakian ni Manases an mga Cananeo, kaya padagos sindang nag-erok duman.


text:
Maski kan makosog na an mga Israelita, dai ninda pinahale an gabos na Cananeo, alagad inoripon ninda an mga ini.


text:
Nagsabi ki Josue an mga kapagarakian ni Jose, “Tano ta sarong parte sana kan daga an itinao mo samo bilang pamana? Kadakul mi nang marahay huli ta benendisyonan kami nin Kagurangnan.”


text:
Nagsimbag si Josue, “Kun dakul na kamong marahay asin sadit na para saindo an mabulod na daga ni Efraim, magduman kamo sa kadlagan asin hawanan nindo para saindo an daga kan mga Perezeo saka kan mga Refaim.”


text:
Nagsimbag sinda, “Dai magkakanigo para samo an mabulod na daga, alagad igwa nin mga karwaheng lansang an mga Cananeo na nag-eerok sa kapatagan; igwa man an mga nag-eerok sa Bet-sean asin sa mga banwa sa palibot kaiyan, siring man an mga nag-eerok sa Kapantayan nin Jezreel.”


text:
Sinabihan ni Josue an mga tribu ni Efraim asin ni Manases sa solnopan, “Dakul na mananggad kamo asin mapangyari. Magkakaigwa kamo nin sobra sa sarong kahirasan.


text:
Mapapasaindo an mabulod na daga. Maski iyan sarong kadlagan, hahawanan nindo asin sasadirihon iyan magpoon sa sarong poro sagkod sa ibong na poro. Papahaleon nindo an mga Cananeo maski igwa sinda nin mga karwaheng lansang asin maski makokosog sinda.”


text:
Kan masakop na ninda an daga, an bilog na Israel nagtiripon sa Shilo asin pinatindog duman an Tabernakulo nin Kagurangnan.


text:
Kaya sinabihan ni Josue an mga Israelita, “Sagkod nuarin kamo maghahalat bago nindo laogon asin sakopon an dagang itinao saindo nin Kagurangnan na Dios kan saindong mga ginikanan?


text:
Tawe ako nindo nin tolong lalaki hale sa lambang tribu. Papadumanon ko sinda sa bilog na daga tanganing maggibo nin mapa kan lugar na boot nindang magin kahirasan. Dangan mabalik sinda sako.


text:
Babangaon ninda sa pitong parte an bilog na daga; mag-eerok si Juda sa saiyang teritoryo sa habagat, asin si Jose sa saiyang teritoryo sa amihan.


text:
Isurat nindo an ngaran asin kamugtakan kan pitong parteng ini asin darahon nindo sako. Dangan riripahon ko iyan tanganing aramon an parteng boot nin Kagurangnan na saindong Dios para saindo.


text:
Alagad an mga Levita dai mag-aako kan daga huli ta an kahirasan ninda iyo an maglingkod bilang mga padi nin Kagurangnan; dai na man hihirasan an mga tribu ni Gad, ni Ruben asin ni Manases sa sirangan huli ta nag-ako na sinda kan saindang daga sa sirangan kan Jordan na itinao sainda ni Moises, an sorogoon nin Kagurangnan.”


text:
Nagralakaw an mga lalaki tanganing gumibo nin mapa kan daga, pakatawan sainda ni Josue kaining mga togon, “Magduman kamo sa bilog na daga asin gumibo kamo nin mapa. Pakatapos bumalik kamo sako digdi sa Shilo, asin hahapoton ko an Kagurangnan para saindo sa paagi nin pagripa.”


text:
Kaya linibot ninda an bilog na daga asin isinurat kun paano an pagbanga ninda kaiyan sa pitong parte; ilinista ninda an mga banwa. Dangan nagbalik sinda ki Josue duman sa kampo sa Shilo.


text:
Nagripa si Josue tanganing hapoton an Kagurangnan para sainda. Dangan an lambang saro kan natatadang mga tribu tinawan niya kan kahirasan na daga.


text:
An daga na manongod sa mga pamilya kan tribu ni Benjamin iyo an enot na itinao. An saindang daga nasa tahaw kan mga daga kan tribu ni Juda saka ni Jose.


text:
Sa parteng amihan, an pagdolonan ninda minapoon sa Salog nin Jordan dangan minatukad pasiring sa amihan nin Jerico; sa solnopan, lampas ini sa mabulod na daga asin sagkod sa kalangtadan nin Bet-aven.


text:
Dangan an pagdolonan minapasiring sa tukadon na nasa habagat na parte kan Luz (inapod man Betel), dangan minaibaba sa Atarot Addar, sa bukid na nasa habagat kan Ibabang Bet-horon.


text:
Dangan minaliwat nin direksyon an pagdolonan, minaliko sa habagat hale sa solnopan kan bukid asin minaduman sa Kiriat-baal (o Kiriat-jearim), na sakop kan tribu ni Juda. Iyo ini an pagdolonan sa solnopan.


text:
Sa habagat, an pagdolonan minapoon sa gilid kan Kiriat-jearim asin minapasiring sa mga burabod nin Neftoa.


text:
Minaibaba ini pasiring sa pamitisan kan bukid na nakadungaw sa Kapantayan nin Hinnom, sa amihan na poro kan Kapantayan nin Refaim, dangan minapasiring sa habagat, na minaagi sa Kapantayan nin Hinnom, sa habagat kan tukadon kan mga Jebuseo, pasiring sa En-rogel.


text:
An pagultanan minaliko pasiring sa amihan dangan minadagos sa En-semes, asin sa Gelilot na kahampang kan Dalan nin Adummim. Minaibaba ini sa Gapo ni Bohan (si Bohan sarong aki ni Ruben)


text:
asin minaagi sa amihan kan tukadon na nakadungaw sa Kapantayan nin Jordan. Dangan minaibaba sa kapantayan,


text:
na minaagi sa amihan na parte kan tukadon nin Bet-hogla asin sagkod sa amihan, sa sadit na sapa kan Gadan na Dagat na binubulosan kan Salog nin Jordan. Iyo ini an pagdolonan sa habagat.


text:
An Salog nin Jordan iyo an pagdolonan sa sirangan. Ini an mga pagdolonan kan dagang itinao bilang pamana sa mga pamilya kan tribu ni Benjamin.


text:
Zela, Haelef, Jebus, (o Jerusalem), Gibea, asin Kiriat-jearim: katorseng syudad gabos, kaiba an mga banwa sa palibot kan mga iyan. Iyo ini an daga na itinao bilang pamana sa mga pamilya kan tribu ni Benjamin.


text:
An ikaduwang kahirasan iyo an para sa mga pamilya kan tribu ni Simeon. An teritoryo ninda sagkod sa daga na itinao sa tribu ni Juda.


text:
Napasainda man an Ain, Rimmon, Eter, saka Asan: apat na syudad gabos, kaiba an mga banwa sa palibot kan mga iyan.


text:
Napasainda man an gabos na banwa sa palibot kan mga syudad na idto sagkod sa Baalat-beer (o Rama), sa habagat. Ini an dagang inako bilang kahirasan kan mga pamilya kan tribu ni Simeon.


text:
Huli ta an dagang inako ni Juda sobra sa saiyang kaipuhan, an ibang parte kan saindang daga itinao sa tribu ni Simeon.


text:
An ikatolong kahirasan iyo an para sa mga pamilya kan tribu ni Zabulon. An dagang inako ninda nakaabot sa Sarid.


text:
Hale duman, an pagdolonan minapasiring sa solnopan, sa Mareal, minaduta sa Dabbeset asin sa sapa sa sirangan kan Jokneam.


text:
Sa ibong kan Sarid, minapasiring iyan sa sirangan, sa pagdolonan nin Kislot-tabor, dangan sa Daberat asin minatukad pasiring sa Jafia.


text:
Minadagos iyan sa sirangan, sa Gat-hefer asin sa Etkazin saka minaliko sa direksyon kan Nea pasiring sa Rimmon.


text:
Sakop kaiyan an Kattat, Nahalal, Simron, Idala, asin an Betlehem: doseng syudad gabos, kaiba an mga banwa sa palibot kan mga iyan.


text:
An mga syudad asin mga banwang ini nasa laog kan dagang itinao bilang pamana sa mga pamilya kan tribu ni Zabulon.


text:
An pagdolonan minaduta man sa Tabor, Sahazuma, saka Bet-semes, asin sagkod sa Jordan. Sakop kaiyan an dyes y seis na syudad, kaiba an mga banwa sa palibot kan mga iyan.


text:
An mga syudad asin an mga banwang sakop kan mga ini nasa dagang itinao bilang pamana sa mga pamilya kan tribu ni Issakar.


text:
Allam-melec, Amad, saka an Misal. Sa solnopan, an pagdolonan kan daga minaduta sa Carmelo asin sa Sihor-libnat.


text:
Pagliko pasiring sa sirangan, an pagdolonan minapasiring sa Bet-dagon, minaduta sa Zabulon asin sa Kapantayan nin Iftahel mantang pasiring sa Bet-emek saka sa Neiel. Minadagos iyan sa amihan pasiring sa Cabul,


text:
Dangan minaliko an pagdolonan pasiring sa Rama, sagkod sa pinapusog na syudad nin Tiro; dangan minaliko pasiring sa Hosa asin minatapos sa Dagat nin Mediteraneo. Sakop pa kan saindang daga an Mahalab, Aczib,


text:
An mga syudad na ini asin an saindang mga banwa nasa dagang itinao bilang pamana sa mga pamilya kan tribu ni Asher.


text:
An pagdolonan kan daga minapoon sa Helef pasiring sa kahoy na hamurawon na nasa Zaanannim, minadagos sa Adaminekeb saka sa Jamnia, sa Lakkum, asin sagkod sa Salog nin Jordan.


text:
Dangan minaliko an pagdolonan pasiring sa solnopan, sa Aznot-tabor; hale duman minapasiring sa Hukkok, minaduta sa Zabulon sa habagat, sa Asher sa solnopan, asin sa Jordan sa sirangan.


text:
Yiron, Migdalel, Horem, Bet-anat, asin an Bet-semes: dyes y nuebeng syudad gabos, kaiba an mga banwa sa palibot kan mga iyan.


text:
An mga syudad na ini asin an saindang mga banwa nasa dagang itinao bilang pamana sa mga pamilya kan tribu ni Neftali.


text:
Kan mawaraan nin daga an mga taga Dan nagduman sinda sa Lais asin sinalakay idto. Nasakop ninda idto, ginaradan an mga tawo, dangan sinadiri an daga. Nag-erok sinda duman asin rinibayan ninda an ngaran kan syudad nin Lais. Inapod nindang Dan, sunod sa ngaran ni Dan na saindang ginikanan.


text:
An mga syudad na ini asin an saindang mga banwa nasa daga na itinao bilang pamana sa mga pamilya kan tribu ni Dan.


text:
Siring sa ipinagboot nin Kagurangnan, itinao ninda saiya an syudad na saiyang hinagad: an Timnat-sera, na nasa mabulod na daga kan Efraim. Pinatindog giraray ni Josue an syudad asin nag-erok siya duman.


text:
An paghiras kan daga ginibo ni Eleazar na padi, ni Josue na aki ni Nun, asin kan mga lider kan mga pamilya kan mga tribu nin Israel sa paagi nin pagripa. Ginibo ninda ini sa Shilo, sa atubang nin Kagurangnan, sa may pintoan kan Tabernakulo. Sa paaging ini natapos ninda an paghiras kan daga.


text:
na sabihan an mga Israelita, “Magpili kamo nin mga syudad na pailihan, na itinaram ko saindo huli ki Moises.


text:
An sarong tawo na dai tuyong makagadan nin kapwa, pwedeng magdulag pasiring duman tanganing makaligtas sa tawong boot magbalos saiya.


text:
Pwede siyang magdulag pasiring sa arin man kan mga syudad na idto, magduman sa lugar na paghuhukoman na yaon sa may trangkahan kan syudad asin magpaliwanag sa mga lider dapit kan nangyari. Dangan papalaogon siya ninda sa syudad, tatawan nin lugar tanganing duman siya mag-erok sa kaibahan ninda.


text:
Kun lamagon siya duman kan boot magbalos, dai ninda siya dapat itao saiya huli ta nakagadan siya na dai tinutuyo asin bakong huli sa kaanggotan.


text:
Duman ngona siya sa syudad sagkod na hukoman siya sa atubang kan banwaan, asin sagkod na buhay pa an Halangkaw na Padi kan panahon na iyan. Dangan pwede na siyang magbalik sa banwaan na saiyang pinaghalean.”


text:
Kaya, sa solnopan kan Salog nin Jordan linaen ninda an Kedes sa Galilea, sa mabulod na daga kan Neftali; an Shekem, sa mabulod na daga kan Efraim; asin an Hebron, sa mabulod na daga kan Juda.


text:
Sa sirangan kan Salog nin Jordan, sa kapatagan nin bukid sa desyerto, na nasa sirangan kan Jerico, pinili ninda an Bezer sa teritoryo ni Ruben; an Ramot sa Gilead, sa teritoryo nin Gad; asin an Golan sa Basan, sa teritoryo ni Manases.


text:
Iyo ini an mga syudad na pailihan na pinili para sa mga Israelita asin para sa kiisay man na dayuhan na nakikihimanwa sainda. An siisay man na dai tuyong makagadan nin kapwa, pwedeng dumulag pasiring duman tanganing dai siya magadan kan boot magbalos, sagkod na hukoman siya sa atubang kan banwaan.


text:
An mga lider kan mga pamilya kan tribu ni Levi nagduruman ki Eleazar na padi, ki Josue na aki ni Nun, asin sa mga lider kan mga pamilya kan gabos na tribu nin Israel.


text:
Nagsabi sinda sainda duman sa Shilo, sa daga nin Canaan, “Nagboot an Kagurangnan huli ki Moises na tawan kami nin mga syudad na eerokan, siring man nin mga dagang pasabsaban para sa samong mga hayop.”


text:
Kaya sosog sa pagboot nin Kagurangnan, an mga Levita tinawan kan mga Israelita nin mga syudad saka mga dagang pasabsaban hale sa saindang mga kahirasan.


text:
An enot na tinawan nin mga syudad iyo an mga pamilya kan kamaganakan ni Kohat. An mga pamilya na gikan ki Aaron na padi tinawan nin treseng syudad hale sa daga ni Juda, Simeon, asin Benjamin.


text:
An ibang kamaganakan ni Kohat, tinawan nin sampolong syudad hale sa daga ni Efraim, Dan, asin Manases sa solnopan.


text:
An kamaganakan ni Gerson tinawan nin treseng syudad hale sa daga ni Issakar, Asher, Neftali, asin ni Manases sa sirangan.


text:
An mga pamilya kan kamaganakan ni Merari tinawan nin doseng syudad hale sa daga ni Ruben, Gad, asin Zabulon.


text:
Sa paagi nin pagripa, tinao kan mga Israelita sa mga Levita an mga syudad na idto kaiba an mga dagang pasabsaban, siring sa pagboot nin Kagurangnan ki Moises.


text:
sa mga kapagarakian ni Aaron na gikan sa kamaganakan ni Kohat na aki ni Levi. Sinda an enot na tinawan.


text:
Napasainda an syudad nin Arba (si Arba iyo an ama ni Anak), na ngunyan inapod Hebron, sa mabulod na daga nin Juda, kaiba an dagang pasabsaban.


text:
Laen pa kan Hebron (saro kan mga syudad na pailihan), itinao man sa mga kapagarakian kan pading si Aaron an mga syudad na ini: an Libna,


text:
Ain, Jutta, asin Bet-semes, kaiba an mga dagang pasabsaban: siyam na syudad gabos hale sa mga tribu ni Juda saka ni Simeon.


text:
Treseng syudad gabos, kaiba an mga dagang pasabsaban an itinao sa mga padi, na mga kapagarakian ni Aaron.


text:
An ibang mga pamilya kan Levitang kamaganakan ni Kohat tinawan nin nagkapirang syudad hale sa daga ni Efraim.


text:
Apat na syudad an itinao sainda: an Shekem asin an dagang pasabsaban duman sa mabulod na daga kan Efraim (saro kan mga syudad na pailihan), an Gezer,


text:
Tinawan sinda nin duwang syudad hale sa daga ni Manases sa solnopan kan Jordan: an Taanac asin an Gat-rimmon, kaiba an mga dagang pasabsaban.


text:
An mga pamilyang ini sa kamaganakan ni Kohat nag-arako nin sampolong syudad gabos, kaiba an mga dagang pasabsaban.


text:
An saro pang grupo nin mga Levita, an kamaganakan ni Gerson, nag-ako nin duwang syudad hale sa daga ni Manases sa sirangan: an Golan na nasa Basan (saro kan mga syudad na pailihan) asin an Beestera, kaiba an mga dagang pasabsaban.


text:
Hale sa daga ni Neftali tolong syudad an inako ninda: an Kedes sa Galilea, kaiba an mga dagang pasabsaban (saro kan mga syudad na pailihan), an Hammot-dor, asin an Kartan, kaiba an mga dagang pasabsaban.


text:
Treseng syudad gabos kaiba an mga dagang pasabsaban an inako kan manlaen-laen na pamilya sa kamaganakan ni Gerson.


text:
An iba pang Levita, an kamaganakan ni Merari, tinawan nin apat na syudad hale sa daga ni Zabulon: an Jokneam, Karatan,


text:
Hale sa tribu ni Gad, apat na syudad an inako ninda: an Ramot sa Gilead, kaiba an mga dagang pasabsaban (saro kan mga syudad na pailihan), an Mahanaim,


text:
Hale sa gabos na daga kan bilog na Israel, kwarenta y otsong syudad gabos, kaiba an mga dagang pasabsaban, an itinao sa mga Levita.


text:
Itinao nin Kagurangnan sa Israel an gabos na dagang ipinanuga niya na itatao sa saindang mga ginikanan. Kaya kan masakop ninda ini, duman na sinda nag-erok.


text:
Tinawan sinda nin Kagurangnan nin katoninongan sa bilog na daga, siring sa ipinanuga niya sa saindang mga ginikanan. Dai sinda nadaog kan arin man sa saindang mga kaiwal, huli ta pinapanggana sinda nin Kagurangnan.


text:
Dangan inapod ni Josue an mga Israelitang gikan sa mga tribu ni Ruben, Gad, saka Manases sa sirangan


text:
asin sinabihan, “Nagibo na nindo an gabos na ipinagboot saindo ni Moises na sorogoon nin Kagurangnan asin kinuyog nindo an gabos kong pagboot.


text:
Sagkod ngunyan dai nindo pinabayaan an kapwa nindo Israelita. Nagin maingat kamo sa pagkuyog kan pagboot nin Kagurangnan na saindong Dios.


text:
Ngunyan, an kapwa nindo Israelita tinawan na nin katoninongan nin Kagurangnan na saindong Dios, siring sa saiyang panuga. Kaya magbalik na kamo sa dagang pinili nindo bilang kahirasan, an daga sa sirangan kan Jordan na itinao saindo ni Moises, na sorogoon nin Kagurangnan.


text:
Kuyogon nanggad nindo an togon na itinao saindo ni Moises: kamotan nindo an Kagurangnan na saindong Dios, gibohon an saiyang kabotan, kuyogon an saiyang mga pagboot, magmaimbod saiya, asin paglingkodan siya sa bilog nindong puso saka kalag.”


text:
Bago sinda pinapuli ni Josue, benendisyonan niya sinda asin sinabihan, “Mayaman kamong mapuli, dara an dakul na hayop, plata, bulawan, bronse, lansang sagkod gubing. Hirasan nindo an saindong mga tugang kan mga bagay na nasamsam nindo sa saindong mga kaiwal!” Dangan nagpuli na sinda. Itinao ni Moises sa kabanga kan tribu ni Manases an daga sa sirangan kan Jordan, alagad itinao ni Josue sa kabanga pang tribu ni Manases an daga sa solnopan kan Jordan, sa kaibahan kan ibang mga tribu.


text:
Kaya nagpuli an mga tribu ni Ruben, Gad, asin an kabangang tribu ni Manases. An ibang Israelita binayaan ninda sa Shilo, sa daga nin Canaan, asin nagbalik sinda sa sadiri nindang daga, sa daga nin Gilead na nagin kahirasan ninda siring sa ipinagboot nin Kagurangnan sa paagi ni Moises.


text:
Kan makaabot sa Gelilot na nasa parteng solnopan kan Salog nin Jordan an mga tribu ni Ruben, Gad, asin Manases sa sirangan, nagpatindog sinda nin sarong halangkaw saka dakulang altar sa tampi kan salog.


