# verses

text:
Alagad huli ta tinabangan ako ni Ahikam na aking lalaki ni Safan, dai ako ikinatao sa mga tawo tanganing gadanon.


text:
Kan pagpoon kan paghahade sa Juda ni Zedekias na aking lalaki ni Josias, tinaraman ako nin Kagurangnan


text:
Dangan tinaraman ako nin Kagurangnan na magpadara nin sarong mensahe sa mga hade nin Edom, Moab, Ammon, Tiro, saka Sidon sa paagi kan saindang mga sugo na nag-arabot sa Jerusalem tanganing makipaghilingan ki Hadeng Zedekias.


text:
Tinaraman ako nin Kagurangnan nin mga hukbo, an Dios nin Israel, na pagbotan sinda na iosip sa saindang mga hade na nagtaram an Kagurangnan:


text:
“Sa paagi kan dakula kong kapangyarihan asin kosog linalang ko an kinaban, an tawo, asin an gabos na hayop na nabubuhay sa daga, saka itinatao ko ini sa kiisay man na pinipili ko.


text:
Ako an nagbugtak kan gabos na nasyon na ini sa irarom kan kapangyarihan kan sakong sorogoon na si Hadeng Nebukadnezzar nin Babilonia, asin pinapaglingkod ko saiya maski an mga hayop.


text:
An gabos na nasyon maglilingkod saiya, sa saiyang aking lalaki asin sa saiyang makoapo sagkod na mag-abot an panahon kan pagbagsak kan sadiri niyang nasyon. Dangan maglilingkod an saiyang nasyon sa mapangyaring mga nasyon saka sa darakulang hade.


text:
“Alagad kun dai maglingkod ki Nebukadnezzar na hade nin Babilonia an arin man na nasyon o kahadean, asin dai magpairarom sa saiyang kapangyarihan, papadusahan ko an nasyon na iyan sa paagi nin gera, gutom saka peste sagkod na dai ko pa itinutugot ki Nebukadnezzar na raoton nanggad an nasyon na iyan.


text:
Dai kamo maghinanyog sa saindong mga propeta o sa kiisay man na nagsasabi na pwede niyang hulaan an maabot na panahon sa paagi nin mga pangatorogan o sa pag-apod kan mga kalag kan mga gadan o sa salamangka. Gabos sinda nagsasabi saindo na dai kamo magpairarom sa hade nin Babilonia.


text:
Dinadaya ninda kamo asin magigin dahelan iyan tanganing iharayo kamo sa saindong daga. Aalawon ko kamo asin mapapahamak kamo.


text:
Alagad an nasyon na magpasakop sa hade nin Babilonia saka maglingkod saiya, tutugotan kong magdanay sa sadiri niyang daga, na mag-oma saka mag-erok diyan. Ako, an Kagurangnan, an nagtaram.”


text:
Isinabi ko an parehong mensahe ki Hadeng Zedekias nin Juda, “Magpasakop ka sa hade nin Babilonia. Paglingkodan mo siya asin an saiyang banwaan, dangan mabubuhay ka.


text:
Tano ta mapagadan ka asin an saimong banwaan sa gera, sa gutom o sa peste? Iyan an sinabi nin Kagurangnan na mangyayari sa arin man na nasyon, na habong maglingkod sa hade nin Babilonia.


text:
An Kagurangnan mismo an nagtaram na dai niya sinda sinugo, alagad putik na nagpopropesiya sinda sa saiyang ngaran kaya aalawon ka niya asin magagadan ka, kaiba an mga propeta na nagtataram saimo kan mga kaputikan na ini.”


text:
Dangan sinabihan ko an mga padi asin an mga tawo na nagtaram an Kagurangnan nin siring: “Dai kamo maghinanyog sa mga propeta na nagsasabi na an mga kayamanan kan Templo ibabalik hale sa Babilonia. Nagpuputik sinda saindo.


text:
Dai kamo magdangog sainda! Paglingkodan nindo an hade nin Babilonia asin mabubuhay kamo! Ano ta kaipuhan na magin sarong tambak nin mga raot an syudad na ini?


text:
Kun totoong mga propeta sinda saka yaon sainda an sakong mensahe, pabayae sindang makiolay sako, an Kagurangnan nin mga hukbo, na dai ko itugot na darahon sa Babilonia an mga kayamanan na nawalat sa Templo saka sa palasyo kan hade.” (


text:
Kan darahon ni Hadeng Nebukadnezzar sa Babilonia an hade nin Juda, si Jehoiakin na aking lalaki ni Jehoiakim, asin an mga ginagalangan na lalaki sa Juda saka sa Jerusalem, iwinalat niya an mga harigi, an bronseng tangke, an mga kariton, patin an nagkapira sa iba pang mga kayamanan kan Templo.)


text:
“Hinanyoga nindo an sinasabi ko manongod sa mga kayamanan na nawalat sa Templo asin sa palasyo kan hade sa Jerusalem:


text:
An mga kayamanan na iyan dadarahon sa Babilonia saka magdadanay duman sagkod na mangnohon ko giraray iyan. Dangan ibabalik ko an mga kayamanan saka ibubugtak sa lugar na ini. Ako, an Kagurangnan, an nagtaram.”


text:
Kan taon man sanang idto, kan ikalimang bulan kan ikaapat na taon nin paghahade ni Zedekias sa Juda, kinaolay ako ni Ananias na aking lalaki ni Azzur, sarong propeta na taga Gibeon. Nasa Templo kami kaidto. Sa atubangan kan mga padi asin kan mga tawo sinabihan niya ako


text:
na an Kagurangnan nin mga hukbo, an Dios nin Israel, nagtaram nin siring, “Hinale ko na an kapangyarihan kan hade nin Babilonia.


text:
Sa laog nin duwang taon ibabalik ko sa lugar na ini an gabos na kayamanan kan Templo na dinara ni Hadeng Nebukadnezzar sa Babilonia.


text:
Ibabalik ko man digdi si Jehoiakin na aking lalaki ni Jehoiakim, na hade nin Juda, asin an gabos na taga Juda na ipinatapok sa Babilonia. Hahaleon ko na an kapangyarihan kan hade nin Babilonia. Ako, an Kagurangnan, an nagtaram.”


text:
Dangan sa atubangan kan mga padi saka kan mga tawo na nagtitirindog sa laog kan Templo, sinabihan ko si Ananias,


text:
“Amen! Gibohon logod iyan nin Kagurangnan; magkatotoo logod an propesiya mo asin ikabalik sa lugar na ini hale sa Babilonia an gabos na kayamanan kan templo asin an gabos na tawong dinara duman bilang mga bihag.


text:
An mga propetang naenot sato nagpropesiya na magkakaigwa nin gera, gutom, saka peste sa dakul na nasyon asin sa darakulang kahadean.


text:
Manongod sa propetang nagpapahayag nin katoninongan, masasabing totoong sugo siya nin Kagurangnan kun nagkakatotoo an saiyang pahayag.”


text:
saka nagsabi sa atubangan kan mga tawo: “An Kagurangnan nagtaram na arog kaini an gigibohon niyang pagbari sa sakal na ibinugtak ni Hadeng Nebukadnezzar sa loong kan gabos na nasyon; gigibohon niya ini sa laog nin duwang taon.” Pakasabi niya kaini, naghale ako.


text:
magduman saka magsabi ki Ananias: “Nagtaram an Kagurangnan na kaya mong barion an kahoy na sakal alagad riribayan niya iyan nin lansang na sakal.


text:
Nagtaram an Kagurangnan nin mga hukbo, an Dios nin Israel, na bubugtakan niya nin lansang na sakal an gabos na nasyon na ini asin maglilingkod sinda ki Hadeng Nebukadnezzar nin Babilonia. Sinabi nin Kagurangnan na papaglingkodon niya ki Nebukadnezzar maski an mga lalaw na hayop.”


text:
Sinabihan ko pa si Ananias, “Paghinanyog, Ananias! Dai ka sinugo nin Kagurangnan alagad pinapatubod mo an mga tawong ini sa sarong kaputikan.


text:
Kaya nagsasabi mismo an Kagurangnan na hahaleon ka niya sa ibabaw kan daga. Sa taon na ini magagadan ka huli ta tinaraman mo an mga tawo na magrebelde sa Kagurangnan.”


text:
Nagsurat ako sa mga padi, sa mga propeta, sa mga lider kan banwaan, asin sa iba pang ipinatapok ni Nebukadnezzar sa Babilonia hale sa Jerusalem.


text:
Ginibo ko ini pakatapos na ipatapok si Hadeng Jehoiakin, an saiyang ina, an mga opisyal sa palasyo, an mga lider nin Juda saka Jerusalem, an mga panday, asin an mga ekspertong trabahador.


text:
Itinao ko an surat ki Elasa, na aking lalaki ni Safan, asin ki Gemarias, na aking lalaki ni Hilkias, na sinurugo ni Hadeng Zedekias nin Juda ki Hadeng Nebukadnezzar nin Babilonia. Siring kaini an laog kan sakong surat:


text:
“An Kagurangnan nin mga hukbo, an Dios nin Israel, nagtataram sa gabos na tawong itinugot niyang darahon ni Nebukadnezzar sa Babilonia hale sa Jerusalem:


text:
‘Magtugdok kamo nin mga harong dangan erokan nindo. Magtanom kamo asin kakanon nindo an bunga kaiyan.


text:
Mag-agom kamo saka magkaigwa nin mga aki. Paagomon nindo an saindong mga aki tanganing magkaigwa man sinda nin mga aki. Kaipuhan na magdakul kamo asin bakong magdikit.


text:
Magtrabaho kamo para sa karahayan kan mga syudad na pinadumanan ko saindo bilang mga bihag. Mamibi kamo sako para sainda, huli ta kun mag-uswag sinda, magigin mauswag man kamo.


text:
Ako, an Kagurangnan, an Dios nin Israel, nagpapatanid saindo na dai kamo magpadaya sa mga propeta na nag-eerok sa tahaw nindo o sa iba pa na nagsasabi na mahuhulaan ninda an maabot na panahon. Dai nindo pagpahalagahan an saindang mga pangatorogan.


text:
Nagsasabi sinda saindo nin mga kaputikan sa ngaran ko. Dai ko sinda sinugo. Ako, an Kagurangnan nin mga hukbo, an nagtaram.’


text:
“Nagtataram an Kagurangnan, ‘Pakatapos kan setentang taon sa Babilonia, dadalawon ko kamo. Ootobon ko an sakong panuga na ibalik kamo sa lugar na ini.


text:
Ako sana an nakakaaram kan mga plano ko para saindo, mga plano na darahan kamo nin kaginhawahan asin bakong karatan, mga plano na tawan kamo nin paglaom sa saindong huring mga aldaw.


text:
Makukua nanggad nindo ako, asin ibabalik ko saindo an saindong mga kayamanan. Titiponon ko kamo hale sa gabos na nasyon saka mga lugar na inalawan ko saindo, dangan ibabalik sa lugar na pinaghalean nindo bago kamo itinapok. Ako, an Kagurangnan, an nagtaram.’


text:
Hinanyoga nindo an sinasabi nin Kagurangnan manongod sa hade na nagtutukaw sa trono ni David, asin an manongod sa mga tawong nag-eerok sa syudad na ini, sa mga kadugo nindo na dai dinarang bihag kaiba nindo.


text:
An Kagurangnan nin mga hukbo nagsasabi, ‘Papadarahan ko sinda nin gera, gutom, asin peste; iaarog ko sinda sa ralapang higera na dai na pwedeng kakanon.


text:
Lalamagon ko sinda sa paagi nin gera, gutom, saka peste, asin an gabos na nasyon sa kinaban magkakatirikbahan dangan magkakatarakot sa mangyayari sainda. Sa gabos na nasyon na pagwawarakan ko sainda, pagsusubahan sinda kan mga tawo saka gagamiton an saindang ngaran bilang sarong maldisyon.


text:
Mangyayari ini sainda huli ta dai ninda kinuyog an mensahe na danay kong ipinapadara sainda sa paagi kan mga sorogoon kong mga propeta. Habo nanggad sindang maghinanyog.


text:
“An Kagurangnan nin mga hukbo, an Dios nin Israel, nagtaram manongod ki Ahab na aking lalaki ni Kolaias saka manongod ki Zedekias na aking lalaki ni Maaseias, na nagpopropesiya nin mga kaputikan sa ngaran nin Kagurangnan. Nagtaram siya na itatao niya sinda sa kamot ni Nebukadnezzar na hade nin Babilonia. Gagadanon sinda kan hade sa atubangan nindo.


text:
Kun boot kan mga itinapok sa Babilonia hale sa Jerusalem na maldisyonon an sarong tawo, masabi sinda, ‘Iarog ka logod nin Kagurangnan ki Zedekias saka ki Ahab, na buhay na isinugba sa kalayo kan hade nin Babilonia!’


text:
Iyan an saindang aabotan huli ta naggibo sinda nin magabat na kasalan—nagdorog sinda sa bako nindang agom saka nagtaram nin mga kaputikan sa ngaran nin Kagurangnan. Tumang ini sa kabotan nin Kagurangnan; siya an saksi laban sainda. An Kagurangnan an nagtaram.”


text:
Itinao sako nin Kagurangnan nin mga hukbo, an Dios nin Israel, an sarong mensahe para ki Semaias na taga Nehelam, na nagpadara kan surat niya sa gabos na taga Jerusalem saka sa padi na si Sofonias na aking lalaki ni Maaseias saka sa iba pang mga padi. Ini an sinurat ni Semaias ki Sofonias:


text:
An Kagurangnan iyo an nagbugtak saimo bilang padi na kasalihid ni Jehoiada asin ika ngunyan an pamayong opisyal sa Templo. Katongdan mo na mabugtakan nin kadena saka lansang na kwelyo an liog kan lambang bua-bua na nagsasagin-sagin na propeta.


text:
Dapat siyang mapaontok huli ta nagtaram siya sa mga tawo sa Babilonia na mabibilanggo sinda duman sa haloy na panahon, asin na magtugdok sinda nin mga harong, mag-erok duman, magtanom, saka magkakan kan bunga kaiyan.”


text:
padarahan an gabos na bilanggo sa Babilon kan mensaheng ini manongod ki Semaias: “Ako, an Kagurangnan, an mapadusa ki Semaias asin sa gabos niyang kapagarakian. Dai ko siya sinugo, alagad nagtaram siya saindo na garo baga siya sarong propeta saka pinatubod niya kamo sa kaputikan. Dai siya magkakaigwa nin mga kapagarakian sa kaibahan nindo. Dai siya mabubuhay tanganing mahiling an mararahay na bagay na gigibohon ko para sa sakong banwaan, huli ta tinaraman niya sinda na magrebelde tumang sako. Ako, an Kagurangnan, an nagtaram.”


text:
huli ta nagdadangadang na an aldaw na ibabalik ko an banwaan ko, an Israel asin an Juda, saka an saindang kayamanan. Ibabalik ko sinda sa daga na itinao ko sa mga ginikanan ninda, asin masasadirihan ninda giraray iyan. Ako, an Kagurangnan, an nagtaram.”


text:
Pag-ontok ngunyan saka paghorophorop! Mangangaki daw an sarong lalaki? Tadaw ta kapot kan lambang lalaki an saiyang tulak arog sa sarong babae na nangangaki? Tadaw ta nanlolongsi an lambang saro?


text:
Makatatakot an aldaw na iyan. Mayo iyan nin kaarog; panahon iyan nin kahaditan para sa sakong banwaan, alagad makakaligtas sinda diyan.”


text:
Nagsasabi an Kagurangnan nin mga hukbo, “Pag-abot kan aldaw na iyan, babarion ko an sakal na yaon sa saindang loong asin hahaleon ko an saindang kadena; dai na sinda magigin oripon kan mga dayuhan.


text:
Embes kaiyan, maglilingkod sinda sako, an Kagurangnan na saindang Dios, saka sa sarong kapagarakian ni David, na patutukawon ko bilang hade.


text:
“Banwaan ko, dai kamo matakot; mga taga Israel, dai kamo makubhanan. Ililigtas ko kamo hale sa harayong daga na iyan, hale sa daga na pinagbilanggoan saindo. Mapuli kamo saka mamumuhay sa katoninongan; magigin matiwasay kamo, asin mayong mapatakot saindo.


text:
Masasakaibahan nindo ako tanganing iligtas kamo. Roronoton ko an gabos na nasyon na pinagwarakan ko saindo, alagad dai ko kamo pupuhoon. Dai ako matugot na dai kamo mapadusahan; alagad kun padusahan ko na kamo, gigibohon ko an matanos para saindo! Ako, an Kagurangnan, an nagtaram.”


text:
An Kagurangnan nagtataram sa saiyang banwaan, Dai mabobolong an saindong kulog, saka hararom an saindong lugad.


text:
Mayo nin mag-aataman saindo, mayo na nin bolong para sa saindong lugad mayo na nin paglaom na maomayan pa kamo.


text:
Liningawan na kamo kan saindong ilusyon; dai na sinda nagmamakulog saindo. Huli ta tinawan ko kamo kan hampak nin sarong kaiwal, kan padusa nin sarong mayong herak na kalaban, huli ta dakula an saindong karatan asin kadakul kan saindong kasalan.


text:
Tadaw ta nag-aagrangay kamo manongod kan saindong kulog? Dai na mabobolong iyan. Pinadusahan ko kamo nin siring kaini huli ta dakula an saindong karatan asin kadakul kan saindong ginibong kasalan.


text:
Alagad ngunyan, hahalonon an gabos na naghahalon saindo, asin an gabos nindong kaiwal dadarahon bilang mga bihag. An gabos na nag-aapi saindo aapihon asin an gabos na nananamsam saindo sasamsaman.


text:
Itatao ko giraray saindo an marahay na hawak; bobolongon ko an mga lugad nindo maski nagsasabi an mga kaiwal nindo, ‘Isinikwal an Sion; mayo nin siisay man na nagmamakulog saiya!’ Ako, an Kagurangnan, an nagtaram.”


text:
Nagtataram an Kagurangnan, “Ibabalik ko an sakong banwaan sa saindang daga saka maheherakan ko an lambang pamilya; papatindogon giraray an Jerusalem asin an palasyo ibabalik sa dating lugar.


text:
An mga nag-eerok duman mag-aawit nin pag-omaw; magkukurahaw sinda sa kaogmahan. Huli kan sakong bendisyon madakul sinda sa bilang; an sakong bendisyon matao sainda nin kaomawan.


text:
Ibabalik ko an dating kosog kan nasyon, saka gigibohon ko ining pusog giraray; papadusahan ko an gabos na nag-aapi sainda.


text:
An saindang pamayo magikan sa sadiri nindang nasyon, an saindang prinsipe maghahale sa sainda man sana. Madolok siya sako kun alokon ko siya, huli ta siisay an mangangahas na dumolok na dai inalok? Sinda magigin banwaan ko, asin ako an magigin Dios ninda. Ako, an Kagurangnan, an nagtaram.”


text:
An kaanggotan nin Kagurangnan sarong bagyo, sarong makosog na doros na naghahagubohob sa ibabaw kan mga payo kan mga tampalasan. Dai iyan matatapos sagkod na dai niya nagigibo an gabos na boot niyang gibohon. Malinaw na masasabotan iyan kan saiyang banwaan sa maabot na aldaw.


text:
Nagtataram an Kagurangnan, “Maabot an panahon na ako an magigin Dios kan gabos na tribu sa Israel, asin sinda an magigin banwaan ko.


text:
An mga tawong nakaligtas sa kagadanan naherakan ko sa desyerto. Kan an Israel maghanap nin kapahingaloan,


text:
nagpahiling ako sainda hale sa harayo. Banwaan nin Israel, danay ko kamong namotan, kaya padagos kong ipinapahiling saindo an danay kong pagkamoot.


text:
Papatindogon ko giraray kamo. Magtutugtog giraray kamo kan saindong mga tamborin asin maogma kamong magsasayaw.


text:
Matanom giraray kamo nin mga ubas sa kabubuldan nin Samaria, asin an mga nagtanom kaiyan makakan kan mga bunga kaiyan.


text:
Maabot nanggad an panahon na makurahaw an mga bantay hale sa kabubuldan nin Efraim, ‘Magtukad kita sa Sion, pasiring sa Kagurangnan na satong Dios.’”


text:
Nagsasabi an Kagurangnan, “Mag-awit kamo sa kaogmahan para sa Israel, an pinakadakula sa mga nasyon. Mag-awit kamo kan awit nin pag-omaw, ‘Ilinigtas nin Kagurangnan an saiyang banwaan, an mga natada sa Israel.’


text:
Dadarahon ko sinda hale sa amihan saka titiponon hale sa mga poro kan kinaban. Magigin kaiba ninda an mga buta saka mga pilay, an mga bados asin an mangangaki na. Mabalik sinda na sarong dakulang nasyon.


text:
Nagtatangis na mabalik an sakong banwaan; namimibi mantang sakong pinapangenotan. Dadarahon ko sinda sa mga sapang may tubig, sa sarong patag na agihan tanganing dai sinda madapa. Huli ta saro akong ama para ki Israel asin si Efraim an aki kong matua.”


text:
Nagtataram an Kagurangnan, “Mga nasyon, maghinanyog kamo sako saka ipahayag nindo an sakong mga tataramon sa hararayong baybayon. Iwinarak ko an sakong banwaan, alagad titiponon ko sinda saka babantayan arog kan pagbantay kan pastor sa saiyang mga karnero.


text:
Maabot sinda dangan maawit nin makosog sa ibabaw kan Bukid nin Sion; mag-oogma sinda huli kan sakong mga regalo— mga regalong trigo, arak, saka lana nin oliba, mga regalong karnero saka baka. Makakaarog sinda sa tatamnan na may patubig; dai na nanggad sinda magtitios.


text:
Dangan masayaw sa kaogmahan an mga daraga, asin an kalalakihan, hoben saka gurang, mag-oogma. Rarangahon ko sinda asin an saindang kamondoan magigin kaogmahan, an saindang kasakitan magigin kagayagayahan.


text:
Babasogon ko nin masiram na kakanon an mga padi, asin makokontento an sakong banwaan kan sakong karahayan. Ako, an Kagurangnan, an nagtaram.”


text:
Nagsasabi an Kagurangnan, “Nadangog sa Rama an sarong tingog— an pagtangis asin pag-agrangay na makosog. Tinatangisan ni Rachel an mga aki niya; habo siyang magparanga, huli ta gadan na sinda.


text:
Ontoka an saimong pagtangis saka pahida an saimong mga luha. Huli ta babalosan an pagpagal mo para sa saimong mga aki; mabalik sinda hale sa daga kan mga kaiwal.


text:
May paglaom para saimo sa maabot na panahon; an saimong mga aki mapuli sa saindong harong. Ako, an Kagurangnan, an nagtaram.


text:
“Nadangog ko an banwaan nin Israel na mamondong nagsasabi, ‘Kagurangnan, arog kami sa sarong hayop na dai pa minagaro, alagad tinukdoan mo kami na magkuyog. Ibalik mo kami; andam kami na magbalik saimo, an Kagurangnan na samong Dios.


text:
Nagtalikod kami saimo, alagad boot ming magbalik ngunyan. Pakatapos na padusahan mo kami, idinuko mi an samong mga payo huli sa kamondoan. Nasopog kami saka nawaraan nin onra huli ta nagkasala kami mantang kami mga hoben pa.’


text:
“Israel, ika an aki kong namomotan, an aki na sakong nawiwilihan. Kun nasasambit ko an saimong ngaran, ginigiromdom taka na may pagkamoot. Hinihidaw taka kaya maheherakan taka.


text:
Magbugtak ka nin mga tanda sa saimong agihan; hanapa giraray an dalan na saimong linakawan. Magbalik ka, banwaan nin Israel, magbalik ka sa mga syudad na saimong binayaan.


text:
Sagkod nuarin ka magduduwa-duwa, banwaan na bakong maimbod? Naglalang ako nin bagong bagay sa ibabaw nin kinaban, siring kabago sa babae na iyo na an nag-iingat sa lalaki.”


text:
An Kagurangnan nin mga hukbo, an Dios nin Israel, nagtataram, “Kun ibalik ko na an banwaan sa saindang daga, masabi giraray sinda sa daga nin Juda asin sa saiyang mga banwa, ‘Bendisyonan logod nin Kagurangnan an sagradong bulod nin Jerusalem, an banal na lugar na saiyang pinag-eerokan.’


text:
An mga tawo mag-eerok sa Juda asin sa gabos niyang banwa, siring man an mga paraoma asin an mga pastor kaiba an saindang mga karnero.


text:
“Ako, an Kagurangnan, an nagsasabi na maabot an panahon na papanoon ko nin tawo saka hayop an daga nin Israel asin Juda.


text:
Kun paano ako nagin maingat kan sinda sakong gaboton, gabaon, pabagsakon, raoton saka pahaleon, maingat ko man sindang itatanom saka papatindogon.


text:
Pag-abot kan panahon na iyan, dai na masabi an mga tawo, ‘Nagkakan nin maalsom na ubas an mga ama, alagad an mga aki an pinagngilohan.


text:
Embes kaiyan, kun siisay an magkakan kan maalsom na ubas, iyo an mangingilohan; an sarong tawo magagadan huli kan sadiri niyang kasalan.”


text:
Nagtataram an Kagurangnan, “Maabot an panahon na magibo ako nin bagong tipan sa mga taga Israel saka sa mga taga Juda.


text:
Bako iyan arog kan tipan na ginibo ko sa saindang mga ginikanan kan kabiton ko sinda saka giyahan paluwas sa Egipto. Maski ako nagin arog sa sarong agom na lalaki sa sainda, dai ninda kinuyog an tipan na idto.


text:
Siring kaini an gigibohon kong tipan sa mga taga Israel: Ibubugtak ko an sakong togon sa saindang isip saka isusurat ko iyan sa saindang puso. Ako an magigin Dios ninda, asin sinda an magigin banwaan ko.


text:
Dai na ninda kaipuhan na tukdoan an lambang saro tanganing mamidbidan an Kagurangnan, huli ta gabos sinda, magpoon sa kasaradayan sagkod sa haralangkaw na tawo, makakamidbid sako. Papatawadon ko an saindang mga kasalan asin dai ko na gigiromdomon an mga gibo nindang maraot. Ako, an Kagurangnan, an nagtaram.”


text:
An Kagurangnan iyo an nagtatao kan aldaw, bilang ilaw kun aldaw, an bulan asin an mga bitoon tanganing maliwanag kun banggi. Pinapahiro niya an dagat kaya naghahagubohob an mga alon; Kagurangnan nin mga hukbo an saiyang ngaran.


text:
Nanunuga siya na sagkod na nagdadanay an siring na orden, magdadanay man an Israel bilang sarong nasyon.


text:
Kun masukol na an kalangitan saka masiyasat an pundasyon kan daga, dangan pa sana niya isisikwal an banwaan nin Israel, huli kan gabos nindang ginibo. An Kagurangnan an nagtaram.


text:
“Maabot an panahon,” an sabi nin Kagurangnan, “na itutugdok giraray an Jerusalem bilang syudad ko, magpoon sa Tore nin Hananel sagkod sa Kantong Trangkahan.


text:
Magigin banal sako an bilog na kapantayan na pinaglulubongan kan mga gadan saka pinagtatapokan kan mga ati, asin an gabos na oma sa itaas kan Sapa nin Kidron sagkod sa Trangkahan nin Kabayo sa parteng sirangan. Dai na nanggad magagaba o masasakop nin siisay man an syudad na ini.”


text:
Nagtaram sako an Kagurangnan kan ikasampolong taon kan paghahade sa Juda ni Zedekias, na iyo an ikadyes y otsong taon kan paghahade ni Nebukadnezzar sa Babilonia.


text:
Kan panahon na idto, sinasalakay an Jerusalem kan hukbo kan hade nin Babilonia, asin nabibilanggo ako sa patyo kan palasyo kan hade nin Juda.


text:
Ibinilanggo ako duman ni Hadeng Zedekias huli kan pagpahayag ko na an Kagurangnan nagtaram nin siring, “Ipapasakop ko an syudad na ini sa hade nin Babilonia


text:
asin dai makakadulag si Hadeng Zedekias. Itatao siya sa hade nin Babilonia; makakahampang niya ini asin makakaolay.


text:
Dadarahon si Zedekias sa Babilonia saka magdadanay duman sagkod na magiromdoman ko siya. Maski pa labanan niya an mga taga Babilonia, dai siya manggagana. Ako, an Kagurangnan, an nagtaram.”


text:
na si Hanamel, na aking lalaki kan tiyo kong si Sallum, madolok sako tanganing ipabakal an saiyang oma sa Anatot, sa teritoryo ni Benjamin, huli ta ako an pinakaharani niyang kadugo asin igwa nin deretso na magbakal kan daga.


text:
Siring kan itinaram nin Kagurangnan, nagduman sako sa patyo si Hanamel, dangan kinaolay ako na bakalon an oma niya. Kaya naaraman ko na totoong nagtaram sako an Kagurangnan.


text:
Binakal ko ki Hanamel an oma saka tinimbang ko saiya an kwarta; an oma nag-abot sa kantidad na dyes y syeteng pedaso nin plata.


text:
Pinirmahan ko an kasuratan nin kabaklan saka sinelyohan; nagkua ako nin mga saksi asin an kwarta tinimbang ko.


text:
Dangan kinua ko an mga kasuratan nin kabaklan—an selyadong kopya na nasusuratan kan kontrata saka mga kondisyon kaini, asin an bukas na kopya—


text:
saka itinao ko ki Baruc, na aking lalaki ni Nerias saka makoapo ni Maseias. Itinao ko saiya an mga kopya sa atubangan ni Hanamel, sa atubangan kan mga saksi na nagpirma kan kasuratan, asin kan mga Judio na nagtuturukaw sa patyo.


text:
“Pinagbotan ka nin Kagurangnan nin mga hukbo, an Dios nin Israel, na kuahon an mga kasuratan na ini, an selyadong kasuratan nin kabaklan saka an bukas na kopya, asin ibugtak mo an mga iyan sa sarong tapayan, tanganing maingatan iyan sa halawig na panahon.


text:
Nagtaram an Kagurangnan nin mga hukbo, an Dios nin Israel, na magkakaigwa giraray nin pagbabarakalan nin mga harong, oma, asin ubasan sa dagang ini.”


text:
“O Kagurangnan Dios, ginibo mo an kalangitan asin an daga huli kan dakula mong kapangyarihan saka kosog; mayo nin dipisil para saimo.


text:
Nagpahiling ka nin danay na pagkamoot sa rinibong tawo, alagad pinadusahan mo an mga aki huli kan kasalan kan saindang mga magurang. O dakula asin mapangyaring Dios, na an ngaran Kagurangnan nin mga hukbo,


text:
dakula an saimong katuyohan asin makangangalas an saimong mga gibo. Nahihiling mo an ginigibo kan tawo, asin binabalosan mo sinda sosog sa saindang gibo.


text:
Naggibo ka nin mga tanda saka ngangalasan sa daga nin Egipto, asin sagkod ngunyan padagos kang naggigibo kaiyan sa Israel saka sa ibang mga nasyon, kaya midbid ka na ngunyan maski saen.


text:
Sa paagi nin mga tanda saka ngangalasan na natakotan kan samong mga kaiwal, ginamit mo an saimong kapangyarihan saka kosog tanganing iluwas sa Egipto an saimong banwaan.


text:
Itinao mo sainda an mayaman saka matubang na dagang ini, siring kan ipinanuga mo sa saindang mga ginikanan.


text:
Alagad kan mag-abot sinda asin masakop an dagang ini, dai ninda kinuyog an mga pagboot mo, ni namuhay sosog sa saimong katukdoan. Dai ninda ginibo an arin man sa mga pagboot mo, kaya pinadarahan mo sinda kan gabos na kasakitan na ini.


text:
“An mga taga Babilonia nagtambak na nin daga sa palibot kan syudad tanganing masakop ini, asin nagsasalakay na sinda. An syudad mahuhulog sa saindang kamot huli kan gera, gutom, asin peste. Nagkakatotoo na an gabos mong itinaram.


text:
Alagad ika an nagsugo sako, o Kagurangnan Dios, na bakalon an oma sa atubangan kan mga saksi, maski an syudad na ini nakatalaan nang sakopon kan mga taga Babilonia.”


text:
Itatao ko an syudad na ini ki Hadeng Nebukadnezzar nin Babilonia saka sa saiyang hukbo; sasakopon ninda ini


text:
saka susuloon. Susuloon ninda ini kaiba an mga harong saen pinaanggot ako kan mga tawo huli kan pagtutong ninda nin insenso para ki Baal sa saindang mga atop, saka pag-ula nin arak na dolot sa mga dios-dios.


text:
Magpoon sa kapinonan pinauyam na ako saka pinaanggot kan mga taga Israel asin taga Juda huli kan saindang mga gibo.


text:
Pinaanggot ako nin labi-labi kan mga tawo sa syudad na ini magpoon kan ini itinugdok. Raraoton ko ini


text:
huli kan gabos na karatan na ginibo kan mga taga Juda saka mga taga Jerusalem kaiba an saindang mga hade saka mga lider, an saindang mga padi saka mga propeta.


text:
Tinalikodan ninda ako asin maski padagos ko sindang tinutukdoan, dai sinda naghinanyog saka nag-adal.


text:
Ibinugtak pa ninda an saindang makauuyam na mga dios-dios sa Templo na itinugdok para sa pagsamba sako, asin dinigtaan ninda iyan.


text:
Naggibo sinda nin mga altar ki Baal sa Kapantayan nin Hinnom, tanganing idolot sa dios-dios na si Molec an saindang mga aking lalaki saka babae. Dai ako nagboot ni nag-isip na ipagibo sainda an siring na bagay asin papagkasalaon an mga taga Juda.”


text:
Nagtaram sako an Kagurangnan, an Dios nin Israel, “Jeremias, sinasabi kan mga tawo na an syudad na ini mahuhulog sa kamot kan hade nin Babilonia huli sa gera, gutom, asin peste. Hinanyoga ngunyan an iba pang sasabihon ko.


text:
Titiponon ko an mga tawo hale sa gabos na nasyon na pinagwarakan ko sainda kan ako maongis saka maanggot sainda. Ibabalik ko sinda sa lugar na ini asin matiwasay na pag-eerokan digdi.


text:
Itatao ko sainda an sarong katuyohan sa buhay, an omawon ako sa gabos na panahon para sa sadiri nindang karahayan asin sa karahayan kan saindang mga kapagarakian.


text:
Magibo ako sainda nin sarong tipan na mayo nin kataposan. Dai ako maontok sa paggibo nin mga marahay na bagay para sa sainda. Gigibohon ko na matakot sinda sako sa bilog nindang puso tanganing dai na ninda ako pagtalikodan.


text:
Ikakaogma ko an paggibo nin marahay na mga bagay para sainda, saka papagdanayon ko sindang pusog sa dagang ini.


text:
“Siring kan pagpadara ko kan dakulang kasakitan na ini sa banwaan na ini, papadarahan ko man sinda kan marahay na mga bagay na ipinanuga ko sainda.


text:
Sinasabi kan mga tawo na an dagang ini makakaarog sa sarong desyerto na mayo nin tawo o hayop na nag-eerok, asin itatao ini sa mga taga Babilonia. Alagad an mga oma babakalon giraray sa dagang ini.


text:
Babakalon iyan kan mga tawo, asin sa atubangan nin mga saksi, pipirmahan saka seselyohan an kasuratan nin pagpabakal. Mangyayari ini sa teritoryo ni Benjamin, sa mga baryo sa palibot kan Jerusalem, sa mga banwa nin Juda, sa mga banwa sa mabulod na daga, sa pamitisan kan mga bulod, asin sa parteng habagat nin Juda. An mga tawo ibabalik ko sa saindang daga. Ako, an Kagurangnan, an nagtaram.”


text:
Tinaraman ako kan Kagurangnan, na naglalang kan daga saka nagporma kaiyan, asin nagbugtak kaiyan sa tamang lugar. Siya, na Kagurangnan an ngaran, nagtaram,


text:
“Apoda ako, asin sisimbagon taka; ipapahayag ko saimo an dakula saka hilom na mga bagay na dai mo pa naaaraman.


text:
Ako, an Kagurangnan, an Dios nin Israel, nagsasabi na magagaba an mga harong sa Jerusalem saka an palasyo sa Juda bilang bunga kan pagpalibot saka pagsalakay kan mga kaiwal.


text:
An nagkapira sainda makikilaban sa mga taga Babilonia, na mapano kan mga harong nin mga bangkay kan mga tawong gagadanon ko huli kan sakong kaanggotan asin kabangisan. Tinalikodan ko an syudad na ini huli kan gabos na kasombikalan kan mga tawo digdi.


text:
Alagad bobolongon ko an syudad na ini asin an mga tawo digdi. Itatao ko giraray sainda an marahay na hawak. Papahilingan ko sinda nin nagsusupay na katoninongan saka katiwasayan.


text:
Lilinigan ko sinda kan mga kasalan na ginibo ninda tumang sako, saka papatawadon ko an saindang mga kasalan asin pagrebelde tumang sako.


text:
An Jerusalem iyo an matao sako nin kaogmahan, kaomawan, asin kamurawayan; an lambang nasyon sa kinaban matatakot saka magtatakig kun madangog ninda an manongod sa marahay na mga bagay na gigibohon ko sa mga taga Jerusalem asin an manongod sa kauswagan na dadarahon ko sa syudad.”


text:
Nagtaram an Kagurangnan, “Nagsasabi an mga tawo na an lugar na ini garo sarong desyerto, na mayo nin tawo o hayop na nag-eerok. Tama sinda; mamondo mananggad an mga banwa nin Juda saka an mga tinampo nin Jerusalem; mayo nin nag-eerok duman maski tawo o hayop. Alagad sa mga lugar na iyan madadangog mo giraray


text:
an mga tingog nin kaogmahan asin kagayagayahan saka an maogmang tingog kan mga bagong kasal. Madadangog mo na nag-aawit an mga tawo mantang dinadara ninda an saindang mga dolot nin pasasalamat sa sakong Templo; masabi sinda, ‘Magpasalamat sa Kagurangnan nin mga hukbo, huli ta siya marahayon asin an saiyang pagkamoot mayo nin kataposan.’ Gigibohon kong magin mauswag giraray an dagang ini arog kan dati. Ako, an Kagurangnan, an nagtaram.”


text:
Nagtaram an Kagurangnan nin mga hukbo, “Sa dagang ini, na garo desyerto saka mayo nin nag-eerok na tawo o hayop, magkakaigwa giraray nin mga pasabsaban na pagdadarahan kan mga pastor kan saindang mga karnero.


text:
Sa mga banwa kan mabulod na daga, sa pamitisan kan mga bulod, sa parteng habagat kan Juda, sa daga nin Benjamin, sa mga baryo sa palibot nin Jerusalem, asin sa mga banwa nin Juda, an mga pastor magbibilang giraray kan saindang mga karnero. Ako, an Kagurangnan, an nagtaram.”


text:
Nagtaram an Kagurangnan, “Maabot an panahon na ootobon ko an panuga na ginibo ko sa mga taga Israel asin mga taga Juda.


text:
Sa panahon na iyan, pipilion ko bilang hade an sarong matanos na kapagarakian ni David. Gigibohon kan hade an tama saka matanos sa bilog na daga.


text:
Sa mga aldaw man na iyan, ililigtas an Juda saka mamumuhay na matiwasay an Jerusalem. An syudad aapodon ‘An Kagurangnan Samong Kaligtasan.’


text:
Ako, an Kagurangnan, nanunuga na danay na magkakaigwa nin kapagarakian ni David na maghahade sa Israel,


text:
asin danay na magkakaigwa nin mga padi hale sa tribu ni Levi tanganing maglingkod sako saka magdolot nin mga tinutong na atang, nin mga dolot na pagkakan, saka nin mga sakripisyo.”


text:
“Nakipagtipan ako sa aldaw saka sa banggi, tanganing magdatong sinda sa tama nindang panahon, asin an tipan na iyan dai nanggad mababago.


text:
Sa siring na paagi, nakipagtipan ako sa sakong sorogoon na si David na danay siyang magkakaigwa nin kapagarakian na matukaw bilang hade, saka nakipagtipan ako sa mga padi na hale sa tribu ni Levi na danay sindang maglilingkod sako, asin an mga tipan na iyan dai nanggad mababago.


text:
Papadakulon ko an mga kapagarakian ni David na sakong sorogoon saka an mga Levita arog sa dai mabilang na mga bitoon asin sa dai mabilang na baybay kan dagat.”


text:
“Dai mo namamasdan na nagsasabi an mga tawo na isinikwal ko an Israel saka Juda, an duwang pamilya na pinili ko? Kaya pinag-oolog-olog ninda an sakong banwaan asin dai na ninda ini ibinilang na sarong nasyon.


text:
Alagad ako, an Kagurangnan, nakipagtipan sa aldaw saka sa banggi, asin an ginibo ko an mga pagboot na sinusunod sa daga saka sa langit.


text:
Siring na ginibo ko nanggad ini, siring man papadanayon ko an sakong tipan sa mga kapagarakian ni Jacob asin ni David na sakong sorogoon. Pipilion ko an saro sa mga kapagarakian ni David tanganing paghadean an mga kapagarakian ni Abraham, Isaac, asin ni Jacob. Maheherakan ko an sakong banwaan saka papauswagon ko giraray sinda.”


text:
Nagtaram sako an Kagurangnan kan an Jerusalem saka an mga kataraed na banwa kaini sinasalakay ni Hadeng Nebukadnezzar nin Babilonia asin kan saiyang hukbo, katabang an gabos na nasyon saka rasa na sakop niya.


text:
Tinaraman ako nin Kagurangnan, an Dios nin Israel, na magduman ki Hadeng Zedekias nin Juda saka taraman ini nin siring, “Ako, an Kagurangnan, an matao kan syudad na ini sa hade nin Babilonia, asin susuloon niya an syudad.


text:
Dai ka makakadulag; dadakopon ka asin itatao saiya. Makakahampang mo siya asin makakaolay, dangan maduman ka sa Babilonia.


text:
Matoninong kang magagadan asin magtututong sinda nin insenso para saimo arog kan pagtutong ninda nin insenso kan ilubong ninda an saimong mga ginikanan, an mga hadeng nagkaerenot saimo. Magmomondo sinda saka magsasabi, ‘Gadan na an samong hade!’ Ako, an Kagurangnan, an nagtaram.”


text:
mantang sinasalakay kan hukbo kan hade nin Babilonia an Jerusalem, an Lakis asin an Azeka. Iyo na sana ini an natada sa mga pinapusog na syudad sa Juda.


text:
an mga oripon nindang Hebreyo, lalaki man o babae, tanganing mayo nin magkaigwang oripon na kapwa Israelita.


text:
Nagkaoroyon man an gabos na tawo saka an saindang mga lider na talingkasan an saindang mga oripon asin na dai na nanggad ninda ooriponon an mga ini. Pinatalingkas ninda an mga ini,


text:
alagad pakalihis nin halipot na panahon nagbago an saindang isip. Kinua giraray ninda an mga dating oripon saka pirit nindang inoripon.


text:
an Dios nin Israel, na magsabi sa mga tawo, “Nakipagtipan ako sa saindong mga ginikanan kan iligtas ko sinda sa Egipto asin haleon sa kaoripnan. Tinaraman ko sinda na sa


text:
lambang ikapitong taon tatalingkasan ninda an siisay man na Hebreyong oripon na naglingkod sainda sa laog nin anom na taon. Alagad dai nagkuyog an saindong mga ginikanan ni naghinanyog kan sinabi ko sainda.


text:
Dai pa sana nahahaloy nagsolsol kamo asin ginibo nindo an matanos sa sakong panhiling sa paagi kan pagpahayag na tatalingkasan nindo an saindong mga oripon na Israelita. Naggibo kamo nin tipan sa atubangan ko sa laog kan Templo na pinagsasambahan sako.


text:
Alagad nagbago an saindong isip asin pinagbasang-basang nindo an sakong ngaran kan kuahon giraray nindo an mga oripon na tinalingkasan nindo sosog sa kamawotan nindo; pinirit nindo sinda na magin oripon giraray.


text:
Kaya ako, an Kagurangnan, nagsasabi na nagsuway kamo sako; dai nindo itinao sa kapwa nindo Israelita an saindang katalingkasan. Huli kaini, itatao ko saindo an katalingkasan: an katalingkasan na magadan sa gera, peste, asin gutom. Gigibohon ko kamong sarong katakotan sa gabos na nasyon sa kinaban.


text:
An mga opisyal nin Juda saka nin Jerusalem, kaiba an mga opisyal sa palasyo, an mga padi saka an gabos na lider, nakipagtipan sako sa paagi nin paglakaw sa tahaw kan torilyong baka na binaak ninda. Alagad linapas ninda an tipan asin dai ninda inotob an pagsusundon na inoyonan nindang gibohon. Kaya gigibohon ko sa mga tawong ini an ginibo ninda sa torilyong baka.


text:
Itatao ko sinda sa mga kaiwal ninda, na boot gumadan sainda, asin an bangkay ninda kakakanon kan mga gamgam asin kan mga lalaw na hayop.


text:
Itatao ko man si Hadeng Zedekias nin Juda saka an saiyang mga opisyal sa mga boot gumadan sainda. Itatao ko sinda sa hukbo kan Babilonia, na nag-ontok na sa pagsalakay saindo.


text:
Itatao ko an pagboot asin mabalik sinda sa syudad na ini. Sasalakayon ninda ini, sasakopon, saka susuloon. Iaarog ko sa desyerto an mga banwa nin Juda na mayo nin nag-eerok. Ako, an Kagurangnan, an nagtaram.”


text:
“Magduman ka sa mga kaayon kan kamaganakan ni Recab, asin kaolayon mo sinda. Dangan darahon mo sinda sa saro sa mga kwarto sa Templo saka dolotan mo sinda nin arak.”


text:
Kaya kinua ko an bilog na kamaganakan ni Recab—si Jaazanias (na aking lalaki nin sarong Jeremias man an ngaran, na aking lalaki ni Habazzinias), asin an gabos niyang tugang na lalaki saka mga aking lalaki


text:
dangan dinara ko sinda sa Templo. Ipinag-iba ko sinda sa kwarto kan mga disipulo ni Hanan na aking lalaki ni Igdalias. An kwartong ini nasa itaas kan kwarto ni Maaseias na aking lalaki ni Sallum, na sarong halangkaw na opisyal sa Templo, asin harani sa mga kwarto kan ibang mga opisyal.


text:
Nagbugtak ako sa atubangan ninda nin pitsel na pano nin arak saka mga kalis dangan sinabihan ko sinda, “Uminom kamo.”


text:
Alagad nagsimbag sinda, “Dai kami nag-iinom nin arak huli ta pinagbotan kami kan samong ginikanan na si Jonadab, na aking lalaki ni Recab na sagkod pa man dai kami mag-inom nin arak, siring man an samong mga kapagarakian.


text:
Sinabihan man niya kami na dai magtugdok nin mga harong, mag-oma asin dai magtanom sa ubasan o magbakal kaini. Pinagbotan niya kami na danay kaming mag-erok sa mga tolda, tanganing magpadagos kami sa pag-erok sa dagang ini saen nag-eerok kami arog sa mga dayuhan.


text:
Sinunod nyamo an gabos na pagboot ni Jonadab. Dai nanggad kami nag-inom nin arak, siring man an samong mga agom, mga aking lalaki saka mga aking babae.


text:
Dai kami nagtugdok nin mga harong—nag-erok kami sa mga tolda—asin mayo kaming sadiring mga ubasan, oma, asin banhi. Sinunod nanggad nyamo an lambang pagboot samo ni Jonadab na samong ginikanan.


text:
Alagad kan sakopon ni Hadeng Nebukadnezzar an dagang ini, nagduman kami sa Jerusalem tanganing makalikay sa mga hukbo kan Babilonia saka Siria. Ini an dahelan kun tadaw ta nag-eerok kami sa Jerusalem.”


text:
Dangan nagtaram sako an Kagurangnan nin mga hukbo, an Dios nin Israel, na magduman sa mga taga Juda saka sa mga taga Jerusalem dangan magsabi nin siring, “Ako, an Kagurangnan, naghahapot saindo kun tadaw ta habo kamong maghinanyog sako asin magkuyog kan katukdoan ko.


text:
An mga kapagarakian ni Jonadab nagkuyog kan saiyang pagboot na dai mag-inom nin arak, asin sagkod ngunyan mayo sainda nin nag-iinom nin arak. Danay akong nagtaram saindo, alagad dai kamo nagkuyog sako.


text:
Nagpadagos ako sa pagpadara saindo kan gabos kong sorogoon, an mga propeta, asin tinaraman ninda kamo na talikodan na an saindong mga maraot na gawe saka gibohon an tama. Pinatanidan ninda kamo na dai magsamba saka maglingkod sa mga dios-dios, tanganing padagos kamong mag-erok sa daga na itinao ko saindo asin sa saindong mga ginikanan. Alagad habo kamong maghinanyog sako; dai nindo ako pinahalagahan.


text:
An mga kapagarakian ni Jonadab nagkuyog kan pagboot na itinao sainda kan ginikanan ninda, alagad kamo dai nagkuyog sako.


text:
Kaya ako, an Kagurangnan nin mga hukbo, an Dios nin Israel, mapadara saindo, mga taga Juda saka mga taga Jerusalem, kan gabos na karatan na ipinanuga ko. Gigibohon ko ini huli ta habo kamong maghinanyog kan magtaram ako saindo, asin huli ta habo kamong magsimbag kan apodon ko kamo.”


text:
Dangan sinabihan ko an mga Recabita na an Kagurangnan nin mga hukbo, an Dios nin Israel, nagtaram, “Kinuyog nindo an pagboot na itinao saindo kan ginikanan nindong si Jonadab; sinunod nindo an gabos niyang katukdoan, saka ginibo nindo an gabos na ipinagboot niya saindo.


text:
Kaya ako, an Kagurangnan nin mga hukbo, an Dios nin Israel, nanunuga na si Jonadab na aking lalaki ni Recab danay na magkakaigwa nin sarong lalaking kapagarakian na maglilingkod sako.”


text:
Kan ikaapat na taon kan paghahade sa Juda ni Jehoiakim, na aking lalaki ni Josias, nagtaram sako an Kagurangnan,


text:
“Kumua ka nin suratan asin isurat mo an gabos na sinabi ko saimo manongod sa Israel, sa Juda saka sa gabos na nasyon. Isurat mo an gabos na itinaram ko saimo magpoon kan enot takang kaolayon, kan si Josias iyo an hade, sagkod ngunyan na aldaw,


text:
tanganing kun madangog kan mga taga Juda an gabos na karatan na boot kong darahon sainda, tibaad magbakle sinda sa mga maraot nindang gawe. Dangan papatawadon ko sinda kan mga karatan asin kasalan ninda.”


text:
Kaya inapod ko si Baruc na aking lalaki ni Nerias asin sinabi ko saiya an gabos na itinaram sako nin Kagurangnan; ini gabos isinurat ni Baruc.


text:
Alagad boot kong dumuman ka sa masunod na pag-ayuno kan mga tawo. Basahon mo nin makosog an kasuratan, tanganing madangog ninda an gabos na itinaram sako nin Kagurangnan, na ipinasurat ko man saimo. Magtindog ka sa lugar na madadangog ka kan gabos, sagkod kan mga taga Juda na maarabot hale sa saindang mga banwa.


text:
Tibaad mamibi sinda sa Kagurangnan asin talikodan ninda an maraot nindang pamumuhay huli ta pinatakot nin Kagurangnan an saiyang banwaan kan saiyang nakakatakot na kaanggotan asin kabangisan.”


text:
Kan ikasiyam na bulan kan ikalimang taon kan paghahade ni Jehoiakim sa Juda, nag-ayuno an mga tawo tanganing mawilihan sinda nin Kagurangnan. Nag-ayuno an gabos na nag-eerok sa Jerusalem asin an gabos na nag-arabot hale sa mga banwa nin Juda.


text:
Dangan binasa ni Baruc an gabos na ipinasurat ko saiya, mantang naghihinanyog an gabos na tawo. Ginibo niya ini sa laog kan Templo, sa kwarto ni Gemarias na aking lalaki ni Safan, na sekretaryo. An kwarto niya nasa itaas na patyo na harani sa palaog kan Bagong Trangkahan kan Templo.


text:
Nadangog ni Micaias, na aking lalaki ni Gemarias saka makoapo ni Safan, an mga tataramon nin Kagurangnan, na binasa ni Baruc hale sa kasuratan.


text:
Nagduman siya sa palasyo, sa kwarto kan sekretaryo, na pinagtiponan kan gabos na opisyal tanganing mag-orolay. Yaon duman si Elisama na sekretaryo, si Delaias na aking lalaki ni Semaias, si Elnatan na aking lalaki ni Acbor, si Gemarias na aking lalaki ni Safan, si Zedekias na aking lalaki ni Hananias, asin an iba pang mga opisyal.


text:
Kaya sinugo kan mga opisyal si Jehudi (na aking lalaki ni Netanias, na makoapo ni Selemias, asin apo sa tuhod ni Cusi) tanganing magsabi ki Baruc na darahon sainda an kasuratan na binasa niya sa mga tawo. Dinara sainda ni Baruc an kasuratan.


text:
Pakabasa niya, takot na naghirilingan sinda asin nagsabi ki Baruc, “Kaipuhan ibareta nyamo ini sa hade.”


text:
Naghapot sinda saiya, “Tarami kami, paano mo isinurat an gabos na iyan? Idinikta iyan saimo ni Jeremias?”


text:
Nagsimbag si Baruc, “An lambang tataramon kaiyan idinikta sako ni Jeremias, asin isinurat ko sa suratan na ini.”


text:
Tinaraman ninda siya, “Magtago kamo ni Jeremias. Dai nindo ipagpaisi maski kiisay man kun haen kamo.”


text:
An kasuratan ibinugtak kan mga opisyal sa kwarto ni Elisama na sekretaryo, saka nagduman sinda sa patyo kan hade asin inosip saiya an gabos.


text:
Dangan sinugo kan hade si Jehudi na kuahon an kasuratan. Kinua niya an kasuratan sa kwarto ni Elisama saka binasa sa hade asin sa gabos na opisyal na nagtitirindog sa palibot kan hade.


text:
Pakabasa ni Jehudi nin tolo o apat na raya, pinutol kan hade an kabtang na idto sa paagi nin sarong kutsilyo asin itinapok sa kalayo. Siring kaiyan an ginibo niya sagkod na nasulo an bilog na kasuratan.


text:
Alagad dai lamang natakot o nagpahiling nin anoman na tanda nin pagmondo an hade, ni an siisay man sa mga opisyal niya.


text:
Maski nakimaherak sa hade si Elnatan, si Delaias, asin si Gemarias na dai pagsuloon an kasuratan, dai sinda dinangog kan hade.


text:
Dangan pinagbotan kan hade si Prinsipe Jerameel, si Seraias na aking lalaki ni Azriel saka si Selemias na aking lalaki ni Abdeel, na dakopon ako saka si Baruc na sakong sekretaryo. Alagad itinago kami nin Kagurangnan.


text:
Pakatapos na suloon ni Hadeng Jehoiakim an kasuratan na ipinasurat ko ki Baruc, tinaraman ako nin Kagurangnan


text:
Pinagbotan ako nin Kagurangnan na taraman an hade nin siring, “Sinulo mo an kasuratan, asin hinapot mo si Jeremias kun tadaw ta sinurat niya na maabot an hade nin Babilonia, raraoton an dagang ini, asin gagadanon an mga tawo saka hayop.


text:
Kaya ngunyan, ako, an Kagurangnan, nagsasabi saimo, Hadeng Jehoiakim, na mayo nin siisay man sa mga kapagarakian mo na maghahade sa kahadean ni David. Itatapok sa luwas an saimong bangkay asin tanganing mabalad kun aldaw saka maambonan kun banggi.


text:
Papadusahan taka, an saimong mga kapagarakian, asin an saimong mga opisyal huli kan mga kasalan na ginibo nindo gabos. Dai mo pinahalagahan an sakong patanid, siring man an mga taga Jerusalem saka mga taga Juda, kaya dadarahon ko saindo gabos an kasakitan na ipinapatakot ko.”


text:
Dangan nagkua ako nin ibang suratan saka itinao ko sa sakong sekretaryo na si Baruc, dangan isinurat niya an gabos na sinabi ko saiya. Isinurat niya an gabos na nasa enot na kasuratan asin an parehong mga mensahe na idinikta ko saiya.


text:
Si Zedekias na aking lalaki ni Josias iyo an ibinugtak ni Hadeng Nebukadnezzar nin Babilonia na hade sa Juda, bilang kasalihid ni Jehoiakin na aking lalaki ni Jehoiakim.


text:
Alagad an mensahe nin Kagurangnan na itinao niya sako, dai kinuyog ni Zedekias, ni kan saiyang mga opisyal asin kan mga tawo.


text:
Sinugo ni Hadeng Zedekias si Jehucal na aking lalaki ni Selemias, asin an padi na si Sofonias, na aking lalaki ni Maaseias, tanganing pakiolayan ako na ipamibi sa Kagurangnan na samong Dios an samong nasyon.


text:
Pinapalibotan na an Jerusalem kan hukbo nin Babilonia kan madangog ninda na nagbalyo na sa pagdolonan nin Egipto an hukbo kan Egipto, kaya nag-atras sinda.


text:
na sabihan si Zedekias nin siring, “Nagdadangadang na an hukbo nin Egipto tanganing tabangan ka, alagad mabalik sinda sa Egipto.


text:
Ako, an Kagurangnan, nagpapatanid saimo na dai mo pagdayaon an saimong sadiri sa pag-isip na dai na mabalik an mga taga Babilonia, huli ta mabalik sinda.


text:
Maski pa madaog mo an bilog na hukbo nin Babilonia, kun kaya mayo nin matada sainda kundi an mga nalugadan na nasa saindang mga tolda, mabangon an mga lalaking ini saka susuloon ninda an syudad.”


text:
Kaya nagpoon akong maglakaw hale sa Jerusalem pasiring sa teritoryo nin Benjamin tanganing kuahon an sakong kahirasan sa samong rogaring.


text:
Alagad kan mag-abot ako sa Trangkahan nin Benjamin, pinugol ako ni Irias, na aking lalaki ni Selemias saka makoapo ni Ananias; siya an pamayo kan mga bantay sa trangkahan na iyan. Nagsabi siya, “Nagdudulag ka tanganing mag-apil sa mga taga Babilonia!”


text:
Nagsimbag ako, “Bakong totoo iyan! Dai ako nagdudulag.” Alagad dai ako dinangog ni Irias. Dinakop niya ako saka dinara sa mga opisyal.


text:
Anggot sinda nin marahay sako; hinampak ninda ako saka ibinilanggo sa harong ni Jonatan, an sekretaryo, huli ta an harong niya ginibo nang sarong bilanggoan.


text:
Sarong aldaw ipinaapod ako ni Hadeng Zedekias, asin duman sa palasyo hilom na hinapot niya ako, “Igwa ka nin mensahe hale sa Kagurangnan?” Nagsimbag ako, “Igwa. Itatao ka sa hade nin Babilonia.”


text:
Dangan naghapot ako, “Anong karatan an ginibo ko saimo, o sa saimong mga opisyal o sa mga tawong ini, kaya ipinabilanggo mo ako?


text:
Ano an nangyari sa saimong mga propeta na nagsabi saimo na an hade nin Babilonia dai masalakay saimo ni kan nasyon na ini?


text:
Kaya ngunyan, mahal na hade, nakikimaherak ako na hinanyogon mo ako saka gibohon an hahagadon ko. Dai mo na ako ipagbalik sa harong ni Jonatan na sekretaryo. Magagadan ako duman.”


text:
Kaya nagboot si Hadeng Zedekias na ibilanggo ako sa patyo kan palasyo. Nag-ontok ako duman, asin aroaldaw tinatawan ako nin sarong tinapay hale sa panaderia sagkod na naubos an gabos na tinapay sa syudad.


text:
Nadangog ni Sefatias na aking lalaki ni Mattan, ni Gedalias na aking lalaki ni Pasur, ni Jehucal na aking lalaki ni Selemias, asin ni Pasur na aking lalaki ni Malkias na sinasabihan ko an mga tawo


text:
na an Kagurangnan nagtaram nin siring, “Magagadan sa gera o sa gutom o sa peste an siisay man na padagos na mag-erok sa syudad na ini. Alagad an magluwas saka magsuko sa mga taga Babilonia mabubuhay; ikakaligtas niya an saiyang buhay.”


text:
Sinabihan ko man sinda na an Kagurangnan nagtaram nin siring, “An syudad na ini itatao ko sa hukbo nin Babilonia dangan sasakopon ninda.”


text:
Dangan nagduman sa hade an mga opisyal saka nagsabi, “Kaipuhan ipagadan an tawong ini. Pinapaluya niya an boot kan mga soldados asin kan mga tawo na natada sa syudad huli kan mga itinataram niya. Dai siya naghihingowa na tabangan an mga tawo; an boot sana niya iyo na mapahamak sinda.”


text:
Kaya kinua ninda ako saka itinunton sa bubon ni Prinsipe Malkias, na yaon sa patyo kan palasyo. Bakong tubig kundi laboy an laog kan bubon, asin nag-irarom ako sa laboy.


text:
Nabaretaan ni Ebed-melec, na sarong eunuko na taga Etiopia asin nagtatrabaho sa palasyo, na ibinugtak ninda ako sa bubon. Kan panahon na iyan an hade yaon sa Trangkahan ni Benjamin.


text:
“Mahal na hade, sala an ginibo kan saimong mga opisyal. Ibinugtak ninda si Jeremias sa bubon; magagadan siya duman sa gutom, huli ta mayo na nin pagkakan sa syudad.”


text:
Dangan pinagbotan kan hade si Ebed-melec na mag-iba nin tolong lalaki saka hawason ako sa bubon bago ako magadan.


text:
Kaya ipinag-iba ni Ebed-melec an tolong lalaki sa kwartong sarayan kan palasyo saka nagkua nin mga daan na gubing na itinao niya sako sa paagi nin mga lubid.


text:
Tinaraman niya ako na ibugtak sa yukyuk an mga gubing tanganing dai ako makulogan kan mga lubid. Ginibo ko ini,


text:
Ipinaapod ako ni Hadeng Zedekias asin kinaolay sa ikatolong agihan palaog kan Templo. Nagsabi siya, “Igwa ako nin ihahapot saimo, asin boot kong taraman mo ako kan bilog na katotoohan.”


text:
Nagsimbag ako, “Kun taraman taka kan katotoohan, ipapagadan mo ako, asin kun hatolan taka, dai mo iyan pahahalagahan.”


text:
Kaya hilom na nanuga sako si Hadeng Zedekias, “Minasumpa ako sa buhay na Dios, an Dios na nagtao sato nin buhay, na dai taka ipapagadan o itatao sa mga tawo na boot gumadan saimo.”


text:
Dangan sinabihan ko si Zedekias na an Kagurangnan, an Dios nin mga hukbo, an Dios nin Israel, nagtaram nin siring, “Kun magsuko ka sa mga opisyal kan hade nin Babilonia, dai ka magagadan saka dai susuloon an syudad na ini. Ika asin an saimong pamilya makakaligtas.


text:
Alagad kun dai ka magsuko, itatao an syudad na ini sa mga taga Babilonia. Susuloon ninda ini, asin dai ka makakadulag sainda.”


text:
Nagsimbag an hade, “Natatakot ako sa mga Judio na nag-apil sa mga taga Babilonia. Tibaad itao ako sainda saka pasakitan.”


text:
Nagsabi ako, “Dai ka itatao sainda. Nakikimaherak ako na sunodon mo an mensahe nin Kagurangnan asin mapapakarhay ka saka dai magagadan.


text:
Nahiling ko sa bisyon na ilinuluwas kan mga opisyal kan hade nin Babilonia an gabos na babaeng natada sa palasyo sa Juda. Hinanyoga an sinasabi ninda mantang naglalakaw sinda, ‘An Hade dinaya kan pinakaharani niyang mga katood, asin dinaog ninda siya. Ngunyan na nag-irarom sa laboy an saiyang mga bitis, binayaan siya kan saiyang mga katood.’”


text:
Nagsabi pa ako, “Dadarahon kan mga taga Babilonia an gabos mong agom saka aki; dai ka makakadulag sainda. Dadarahon ka bilang sarong bihag kan hade nin Babilonia, asin susuloon an syudad na ini.”


text:
Nagsimbag si Zedekias, “Dai mo ipagpaaram maski kiisay an satong pinag-olayan, asin dai mamumugtak sa pag-alaman an saimong buhay.


text:
Kun maaraman kan mga opisyal na nakipag-olay ako saimo, maarabot sinda tanganing hapoton ka kan pinag-olayan ta. Manunuga sinda na dai ka ninda ipapagadan kun isasabi mo sainda an gabos.


text:
Sabihan mo sinda na nakimaherak ka sako na dai ka na ibalik sa bilanggoan tanganing dai magadan duman.”


text:
Dangan nag-abot an gabos na opisyal saka hinapot ako. Sinabihan ko sinda kan ipinapataram sako kan hade. Mayo sinda nin naginibo, huli ta mayo nin siisay man na nakadangog kan pinag-olayan nyamo.


text:
Kan ikasampolong bulan kan ikasiyam na taon kan paghahade ni Zedekias sa Juda, nag-abot si Hadeng Nebukadnezzar kaiba an bilog niyang hukbo asin sinalakay an Jerusalem.


text:
Kan ikasiyam na aldaw kan ikaapat na bulan kan ikaonseng taon kan paghahade ni Zedekias nalaog ninda an syudad. (


text:
Kan nasakop an Jerusalem, nag-abot an gabos na halangkaw na opisyal kan hade nin Babilonia dangan nagtukaw sa Pagultanan na Trangkahan. Kaiba ninda si Nergalsarezer, Samgar-nebo, Sarsekim saka saro pang Nergal-sarezer.)


text:
Kan mahiling ni Hadeng Zedekias asin kan gabos niyang soldados an nangyayari, naghingowa sindang makahale sa syudad pagkabanggi. Nag-agi sinda sa tatamnan kan hade, sa trangkahan sa pagultanan kan duwang kudal, asin nagpasiring sa Kapantayan nin Jerico.


text:
Alagad linamag sinda kan hukbo nin Babilonia asin nadakop si Zedekias sa kapantayan na harani sa Jordan. Dinara ninda siya ki Hadeng Nebukadnezzar, na nasa syudad nin Ribla, sa teritoryo nin Hamat; duman itinao ni Nebukadnezzar an padusa saiya.


text:
Sa Ribla, ipinagadan ni Nebukadnezzar an mga aking lalaki ni Zedekias, mantang naghihiling ini. Ipinagadan man niya an mga opisyal kan Juda.


text:
Pakatapos kaiyan, ipinahulwat niya an mga mata ni Zedekias saka pinakadenahan tanganing darahon sa Babilonia.


text:
Sinulo kan mga taga Babilonia an palasyo kan hade asin an mga harong kan mga tawo, dangan rinumpag ninda an mga kudal kan Jerusalem.


text:
Pakatapos, dinara ni Nebuzaradan, an pinakahalangkaw na opisyal kan hukbo, an mga tawong natada sa syudad bilang mga bihag sa Babilonia, kaiba an mga nagdulag sa syudad tanganing magkampi saiya.


text:
Iwinalat niya sa daga nin Juda an mga dukha na mayo nin rogaring, dangan tinawan sinda nin ubasan saka oma.


text:
Kaya ipinakua ako ni Nebuzaradan sa patyo kan palasyo, kan mga halangkaw na opisyal na si Nebusazban saka si Nergal-sarezer, asin kan iba pang mga opisyal kan hade nin Babilonia. Ibinugtak ninda ako sa pangangataman ni Gedalias, na aking lalaki ni Ahikam saka makoapo ni Safan, tanganing matiwasay akong makapuli sa harong. Kaya nag-erok ako sa kaibahan kan mga tawo.


text:
na sabihan si Ebed-melec na taga Etiopia, na an Kagurangnan nin mga hukbo, an Dios nin Israel, nagtaram nin siring, “Ootobon ko na an sakong mga itinaram laban sa syudad na ini. Karatan asin bakong karahayan an mangyayari sa aldaw na iyan sa atubangan nindo.


text:
Ililigtas taka; dai ka magagadan. Ililigtas ko an saimong buhay bilang regalo nin ralaban huli ta nanarig ka sako. Ako, an Kagurangnan, an nagtaram.”


text:
Nagtaram sako an Kagurangnan pakatapos na talingkasan ako sa Rama ni Nebuzaradan, an pinakahalangkaw na opisyal kan hukbo. Nakakadenahan na dinara ako kaidto duman, kaiba an ibang mga taga Jerusalem saka taga Juda, na dadarahon bilang mga bilanggo sa Babilonia.


text:
Isiniblag ako kan pinakahalangkaw na opisyal saka sinabihan, “An Kagurangnan na saimong Dios nagpatanid nin karatan sa dagang ini,


text:
asin ngunyan inotob niya an sinabi niya. An gabos na ini nangyari huli ta nagkasala an saimong banwaan tumang sa Kagurangnan saka dai ninda siya sinunod.


text:
Hahaleon ko an kadena sa saimong mga kamot saka tatalingkasan taka. Kun boot mo, mag-iba ka sako sa Babilonia asin aatamanon taka. Alagad kun habo mo, nasa saimo iyan. Uya an bilog na daga na pwede mong pagpilian, asin magduman ka sa lugar na boot mo.”


text:
Kan dai ako nagsimbag, nagsabi si Nebuzaradan, “Magbalik ka ki Gedalias, na aking lalaki ni Ahikam saka makoapo ni Safan, na ibinugtak kan hade nin Babilonia bilang gobernador sa mga banwa nin Juda. Magduman ka saiya asin mag-erok ka sa kaibahan kan mga tawo o saen man na iniisip mong marahay na dumanan mo.” Dangan tinawan niya ako nin pagkakan saka regalo, asin pinalakaw.


text:
Nagduman ako ki Gedalias sa Mizpa saka nag-erok sa kaibahan kan mga tawo na nawalat sa daga nin Juda.


text:
Dai nagsuko an nagkapira sa mga opisyal saka soldados nin Juda. Nabaretaan ninda na si Gedalias iyo an ibinugtak kan hade nin Babilonia bilang gobernador kan daga saka parapamahala kan gabos na tawong dai dinarang bihag sa Babilonia—an mga dukha sa daga.


text:
Kaya nagduman ki Gedalias sa Mizpa si Ismael, na aking lalaki ni Netanias, si Johanan na aking lalaki ni Kareas, si Seraias na aking lalaki ni Tanhumet, an mga aking lalaki ni Efai na taga Netofa, asin si Jezanias na taga Maaca, kaiba an saindang mga tawohan.


text:
Sinabihan sinda ni Gedalias, “Dai kamo matakot na maglingkod sa mga taga Babilonia. Mag-erok kamo sa dagang ini, paglingkodan nindo an hade nin Babilonia asin mapapakarhay kamo.


text:
Mag-eerok ako digdi sa Mizpa tanganing magrepresentar para saindo kun magdigdi an mga taga Babilonia. Pwede kamong magtipon saka magsaray nin arak, mga bunga nin kahoy, saka lana nin oliba. Mag-eerok kamo sa mga baryo na saindong mapili.”


text:
Nabaretaan man kan gabos na Israelita na yaon sa Moab, Ammon, Edom, asin sa iba pang daga, na tinugotan kan hade nin Babilonia na mag-erok sa Juda an nagkapirang Israelita asin na ginibo niya si Gedalias bilang gobernador ninda.


text:
Kaya naghale sinda sa mga lugar na pinagwarakan sainda, saka nagbalik sa Juda. Nagduman sinda ki Gedalias sa Mizpa, asin nagtiripon sinda nin dakul na arak saka mga bunga nin kahoy.


text:
Pakatapos kaini, nagduman ki Gedalias sa Mizpa si Johanan saka an mga lider kan mga soldados na dai nagsuruko.


text:
Nagsabi sinda, “Dai mo naaraman na si Ismael sinugo ni Hadeng Baalis nin Ammon tanganing gadanon ka?” Alagad dai nagtubod sainda si Gedalias.


text:
Dangan hilom na nagsabi ki Gedalias si Johanan, “Padumana ako ki Ismael asin gagadanon ko siya, asin mayo nin makakaaram kaini. Dai siya dapat pabayaan na gadanon ka. Magigin dahelan iyan tanganing mawarak an mga Judio na nagtiripon sa palibot mo asin mapahamak an mga natada sa Juda.”


text:
Alagad nagsimbag si Gedalias, “Dai mo paggibohon iyan! Bakong totoo an sinasabi mo manongod ki Ismael!”


text:
Kan ikapitong bulan, nag-abot sa Mizpa si Ismael na aking lalaki ni Netanias asin makoapo ni Elisama, sarong kaayon kan pamilya kan hade saka saro sa mga pangenot na opisyal kan hade, may kaibahan na sampolong lalaki tanganing makipaghilingan ki Gobernador Gedalias. Mantang nagkakakan sinda,


text:
binulnot ni Ismael asin kan sampolo niyang kairiba an saindang mga espada dangan ginadan si Gedalias.


text:
Ginadan man ni Ismael an gabos na Israelita na kaibahan ni Gedalias sa Mizpa, sagkod an mga soldados na taga Babilonia na yaon duman.


text:
otsentang lalaki an nag-abot hale sa Shekem, Shilo, asin Samaria. Inaris ninda an saindang barabas, ginisi an saindang mga gubing saka linugad an saindang mga hawak. May dara sindang trigo saka insenso na idodolot sa Templo.


text:
Kaya nagluwas hale sa Mizpa si Ismael; naghihibi siya mantang naglalakaw. Pagrani niya sainda, nagsabi siya, “Magdagos kamo tanganing mahiling nindo si Gedalias.”


text:
Pakalaog ninda sa syudad, ginadan sinda ni Ismael asin kan mga tawohan kaini, dangan itinapok sa sarong bubon an saindang mga bangkay.


text:
Alagad sampolo sa sainda an nagsabi ki Ismael, “Dai mo kami paggadanon! Igwa kami nin dakul na trigo, sebada, lana nin oliba, asin dugos na nakatago sa kaomahan.” Kaya dai niya sinda ginadan.


text:
An bubon na tinapokan ni Ismael kan mga bangkay kan mga lalaking ginadan niya, iyo an dakulang bubon na ipinakalot ni Hadeng Asa kan sinasalakay ini ni Baasa na hade nin Israel. An bubon pinano ni Ismael kan mga bangkay.


text:
Dangan ibinilanggo niya an mga aking babae kan hade asin an iba pang tawo sa Mizpa na ibinugtak ni Nebuzaradan, an pinakahalangkaw na opisyal, sa irarom kan pamamahala ni Gedalias. Binihag sinda ni Ismael asin dinara sinda sa Ammon.


text:
Kaya ipinag-iba ninda an gabos nindang tawohan saka linamag si Ismael; inabotan ninda ini sa may dakulang tangke sa Gibeon.


text:
Nagkaorogma an mga bihag ni Ismael kan mahiling ninda si Johanan asin an kaiba kaining mga lider kan hukbo.


text:
Alagad si Ismael asin an walo sa saiyang tawohan nakadulag ki Johanan; nagpasiring sinda sa daga nin Ammon.


text:
Dangan tinipon ni Johanan asin kan mga lider kan hukbo an mga tawo—mga soldados, mga babae, mga aki, saka mga eunuko—na binihag ni Ismael hale sa Mizpa pakatapos na gadanon kaini si Gedalias.


text:
Natakot sinda sa mga taga Babilonia huli ta ginadan ni Ismael si Gedalias, na ibinugtak kan hade nin Babilonia bilang gobernador sa Juda. Kaya naglakaw sinda pasiring sa Egipto, tanganing makalikay sa mga taga Babilonia. Sa dalan, nag-ontok sinda sa Kimham na harani sa Betlehem.


text:
Dangan nagdolok sako an gabos na lider kan hukbo, kaiba si Johanan na aking lalaki ni Kareas, si Azarias na aking lalaki ni Hesaias, asin an gabos na tawo magpoon sa kasaradayan sagkod sa haralangkaw


text:
saka nakiolay sinda sako, “Ipamibi mo kami sa Kagurangnan na saimong Dios. Mamibi ka para sa samo gabos na natada. Kadakul mi kaidto; alagad ngunyan kadikit na sana kaming natada, siring sa nahihiling mo.


text:
Mamibi ka na ipahiling samo nin Kagurangnan na satong Dios an dalan na dapat nyamong lakawan asin kun ano an dapat nyamong gibohon.”


text:
Nagsimbag ako, “Mamimibi ako sa Kagurangnan na satong Dios, sosog sa saindong kahagadan, dangan sasabihon ko saindo kun ano an simbag niya. Mayo ako nin itatago saindo.”


text:
Dangan nagsabi sinda sako, “Magin logod totoo saka maimbod na saksi laban samo an Kagurangnan kun dai mi sunodon an gabos na pagboot na itatao saimo nin Kagurangnan na satong Dios para samo.


text:
Mawilihan mi man iyan o dai, susunodon mi an Kagurangnan na satong Dios, na papamibian mo sosog sa samong kahagadan. Mapapakarhay kami kun susunodon mi siya.”


text:
Tinaraman ko sinda, “An Kagurangnan, an Dios nin Israel, na pinadumanan nindo sako dara an saindong kahagadan, nagtaram nin siring,


text:
‘Kun magdanay kamo sa dagang ini, papatindogon ko kamo asin dai rurumpagon; itatanom ko kamo asin dai gagaboton. An karatan na dinara ko saindo nagin dahelan kan dakulang kamondoan ko.


text:
Dai kamo matakot sa hade nin Babilonia. Kaibahan nindo ako, asin ililigtas ko kamo sa saiyang kapangyarihan.


text:
Maheherakan ko kamo tanganing maherakan man kamo kan hade asin tugotan kamong magdanay sa saindong daga. Ako, an Kagurangnan, an nagtaram.’


text:
“Alagad kamo na natada sa Juda, dai kamo magsinutil sa Kagurangnan na saindong Dios. Dai kamo magsayuma na mag-erok sa dagang ini. Dai kamo magsabing, ‘Maduman kami saka maerok sa Egipto. Dai na kami duman makakahiling nin gera o makakadangog kan tanog nin trompeta, o magugutom.’ Kun sabihon nindo iyan, an Kagurangnan nin mga hukbo, an Dios nin Israel, nagsasabi, ‘Kun magduman nanggad kamo saka mag-erok sa Egipto,


text:
aabotan kamo duman kan gera na saindong natatakotan, asin susunodon kamo kan gutom na hinahaditan nindo, saka magagadan kamo sa Egipto.


text:
An gabos na tawo na boot nanggad na magduman saka mag-erok sa Egipto magagadan sa gera o sa gutom o sa peste. Mayo sainda nin matatada, maski saro dai makakadulag sa kasakitan na dadarahon ko sainda.’


text:
“Nagtataram an Kagurangnan, an Dios nin Israel, ‘Kun paano ko inula an sakong labi-labing kaanggotan sa mga taga Jerusalem, siring man iuula ko an sakong kaanggotan sa saindo kun magduman kamo sa Egipto. Kamo magigin sarong nakakatakot na tanawon; susubahan kamo kan mga tawo asin gagamiton ninda an saindong ngaran bilang sarong maldisyon. Dai na nanggad nindo mahihiling an lugar na ini.’”


text:
Nagpadagos ako sa pagtaram, “Sinasabihan kamo nin Kagurangnan, kamo na natada sa Juda, na dai magduman sa Egipto. Kaya pinapatanidan ko kamo ngunyan


text:
na magabat an ginigibo nindong karatan. Hinagad nindo sako na mamibi sa Kagurangnan na satong Dios para saindo, saka nanuga kamo na gigibohon nindo an gabos na pagboot niya.


text:
Ipinahayag ko ini saindo ngunyan, alagad dai nindo kinukuyog an lambang itinaram ko na hale sa Kagurangnan na satong Dios.


text:
Kaya giromdoma nindo ini: magagadan kamo sa gera o sa gutom o sa peste sa daga na boot nindong dumanan saka erokan.”


text:
nagsabi sako si Azarias na aking lalaki ni Osaias, si Johanan na aking lalaki ni Kareas, asin an gabos na mapalangkaw na lalaki, “Nagpuputik ka. Dai ka sinugo nin Kagurangnan na satong Dios tanganing sabihan kami na dai magduman saka mag-erok sa Egipto.


text:
Si Baruc na aking lalaki ni Nerias iyo an nagpapasunod saimo laban samo, tanganing ikatao kami sa kamot kan mga taga Babilonia, asin tanganing magadan kami o madarang bihag sa Babilonia.”


text:
Si Johanan, an gabos na opisyal kan hukbo, asin an gabos na tawo dai nagkuyog sa pagboot nin Kagurangnan na magdanay sa daga nin Juda.


text:
Dangan dinara ni Johanan asin kan gabos na opisyal kan hukbo pasiring sa Egipto an gabos na natada sa Juda, kaiba an gabos na tawo na nagbalik sa Juda hale sa mga nasyon na pinagwarakan sainda:


text:
mga lalaki, mga babae, mga aki, asin an mga aking babae kan hade. Dinara ninda an lambang tawo na ibinugtak ni Nebuzaradan, an pinakahalangkaw na opisyal, sa pamamahala ni Gedalias; kaiba ako asin si Baruc sa mga dinara ninda.


text:
“Kumua ka nin nagkapirang darakulang gapo saka ilubong mo sa palitada na nasa agihan palaog sa palasyo kan hade sa Tafanhes; gibohon mo iyan na nahihiling ka kan mga Israelita.


text:
Dangan taraman mo sinda na ako, an Kagurangnan nin mga hukbo, an Dios nin Israel, iyo an madara sa lugar na ini sa sorogoon kong si Hadeng Nebukadnezzar nin Babilonia, asin ibubugtak niya an saiyang trono sa ibabaw kan mga gapo na ilinubong mo saka ibibiklad niya an saiyang tolda sa ibabaw kaiyan.


text:
Maabot si Nebukadnezzar saka dadaogon niya an Egipto. An mga tawong nakatalaan na magadan sa peste, magagadan sa peste; an mga nakatalaan na mabihag, mabibihag, asin an mga nakatalaan na magadan sa gera, magagadan sa gera.


text:
Susuloon ko an mga templo kan mga dios-dios nin Egipto, asin susuloon kan hade nin Babilonia o kaya sasamsamon an saindang mga dios-dios. Lilinigan niya an daga nin Egipto arog kan paglinig kan pastor sa saiyang gubing tanganing mahale an mga kuto. Pakatapos kaiyan, mapanggana siyang mahale sa Egipto.


text:
Raraoton niya an mga banal na gapong monumento sa Heliopolis sa Egipto, dangan susuloon niya an mga templo kan mga dios-dios nin Egipto.”


text:
Nagtaram sako an Kagurangnan manongod sa gabos na Israelita na nag-eerok sa Egipto, sa mga syudad nin Migdol, Tafanhes, Memfis, saka sa habagat na parte kan daga.


text:
Nagtaram an Kagurangnan nin mga hukbo, an Dios nin Israel, “Nahiling nindo mismo an kasakitan na dinara ko sa Jerusalem asin sa gabos na syudad nin Juda. Sagkod ngunyan raot an mga syudad na iyan saka mayo nin nag-eerok duman


text:
huli ta naggibo nin karatan an mga nag-eerok duman saka pinaanggot ninda ako. Nagdolot sinda nin insenso saka naglingkod sa mga dios-dios na dai ninda midbid, dangan dai man nindo midbid ni kan saindong mga ginikanan.


text:
Padagos kong sinugo saindo an mga propeta na sakong mga sorogoon. Sinabihan ninda kamo na dai nindo paggibohon an makauuyam na bagay na ini na ikinakaongis ko.


text:
Alagad dai kamo naghinanyog ni nagkuyog. Dai nindo tinalikodan an saindong maraot na gawe nin pagdolot sa mga dios-dios.


text:
Kaya an sakong labi-labing kaanggotan inula ko sa mga banwa nin Juda asin sa mga tinampo nin Jerusalem, saka sinulo ko an mga ini. Naraot asin nagin sarong tanawon na nakakatakot ini sagkod ngunyan.


text:
“Kaya ako, an Kagurangnan nin mga hukbo, an Dios nin Israel, minahapot ngunyan saindo kun tadaw ta ginigibo nindo an siring na karatan sa saindong mga sadiri. Boot nindong darahan nin kapahamakan an mga lalaki saka an mga babae, an mga aki saka an mga omboy, tanganing mayo nin matada sa saindong banwaan?


text:
Tadaw ta pinapaanggot nindo ako sa pagsamba nindo sa mga ladawan asin pagsakripisyo sa mga dios-dios digdi sa Egipto, na saindong pinag-eerokan? Ginigibo daw nindo ini sa pagraot kan saindong mga sadiri, tanganing magin subahan kamo kan gabos na nasyon saka gamiton ninda an saindong ngaran bilang sarong maldisyon?


text:
Nalingawan na daw nindo an gabos na karatan na ginibo kan saindong mga ginikanan, kan mga hade nin Juda asin kan saindang mga agom, an mga ginibo nindo asin kan saindong mga agom, sa mga banwa nin Juda saka sa mga tinampo nin Jerusalem?


text:
Alagad sagkod ngunyan dai kamo nagpapakumbaba. Dai kamo nag-omaw sako ni namuhay sosog sa gabos na katogonan na itinao ko saindo asin sagkod sa saindong mga ginikanan.


text:
“Kaya ako, an Kagurangnan nin mga hukbo, an Dios nin Israel, an makalaban saindo saka matunaw kan bilog na Juda.


text:
Tutunawon ko an gabos na natada sa Juda na nagpirit nanggad na magduman saka mag-erok sa Egipto. Sinda gabos, dakula man o sadit, magagadan sa Egipto; magagadan sinda sa gera o sa gutom. Magigin sarong tanawon sinda na nakakatakot; pagsusubahan sinda kan mga tawo saka gagamiton an saindang ngaran bilang sarong maldisyon.


text:
Papadusahan ko an mga nag-eerok sa Egipto, siring na pinadusahan ko an Jerusalem sa paagi nin gera, gutom, saka peste.


text:
Mayo kan mga natada sa Juda na nag-eerok na sa Egipto an makakadulag o mabubuhay. Ni saro sa sainda dai makakabalik sa Juda, na boot nindang pag-erokan giraray. Mayo nin makakabalik pwera kan kadikit na makakadulag.”


text:
Dangan an gabos na kalalakihan na nakaaram na an saindang mga agom nagtututong nin insenso sa mga dios-dios, asin an gabos na kababaehan na nagtitindog duman kaiba an mga Israelita na nag-eerok sa habagat na parte kan Egipto—na sarong dakulang katiriponan—nagsimbag sako,


text:
Gigibohon mi an samong mga ipinanuga. Magtututong kami nin insenso sa reyna nin langit, saka mag-uula kami nin mga dolot na arak para saiya, arog kan dati nyamong ginigibo asin kan samong mga ginikanan, kan samong hade saka mga lider, sa mga banwa sa Juda asin sa mga tinampo nin Jerusalem. Kadakul kaidto kan samong pagkakan, mauswag kami asin mayo nin nag-abot samong kasakitan.


text:
Alagad kan ontokon mi an pagtutong nin insenso sa reyna nin langit saka an pag-ula nin mga dolot na arak para saiya, nawaraan kami nin pagkakan, saka nagadan sa gera asin sa gutom an samong mga kahimanwa.”


text:
Nagtaram pa an kababaehan, “Kan magluto kami nin tinapay na an porma arog kan reyna nin langit, kan nagtutong kami nin insenso saka nag-ula nin mga dolot na arak saiya, inoyonan kan samong mga agom an samong mga ginibo.”


text:
“Manongod sa insenso na tinutong nindo asin kan saindong mga ginikanan, kan saindong mga hade saka mga lider, asin kan mga tawo na nag-eerok sa daga, sa mga banwa nin Juda saka sa mga tinampo nin Jerusalem—naghohona daw kamo na dai iyan aram nin Kagurangnan o nalingawan na niya iyan?


text:
Sa mismong aldaw na ini, raot an saindong daga saka mayo nin nag-eerok. Nagin iyan sarong tanawon na nakakatakot, asin an ngaran kaiyan ginagamit kan mga tawo bilang sarong maldisyon, huli ta dai na natagalan nin Kagurangnan an saindong karatan saka makauuyam na mga gibo.


text:
An karatan na ini ngunyan nag-abot saindo huli ta nagtutong kamo nin insenso sa mga dios-dios asin nagkasala tumang sa Kagurangnan sa paagi kan dai nindo pagkuyog kan gabos niyang pagboot.”


text:
Sinabihan ko an gabos na tawo, orog na an mga babae, kan itinaram nin Kagurangnan nin mga hukbo, an Dios nin Israel, sa mga taga Juda na nag-eerok na sa Egipto, “Nagsumpa kamo asin an saindong mga agom sa reyna nin langit. Nanuga kamo na magtututong nin insenso saka mag-uula nin mga dolot na arak para saiya, dangan inotob nindo an saindong mga panuga. Marahay iyan! Otoba nindo an saindong mga panuga! Giboha nindo an saindong mga ipinanuga!


text:
Alagad hinanyoga nindo ngunyan an sumpa na ginibo ko huli sa mapangyari kong ngaran, para sa saindo gabos na Israelita na yaon sa Egipto: Dai ko na itutugot sa kiisay man na ipagsumpa an sakong ngaran sa pagsasabi, ‘Minasumpa ako huli sa Makakamhan na Dios na buhay!’


text:
Babantayan ko nanggad na dai kamo mabuhay kundi magadan. Gabos kamo magagadan sa gera o sa peste, sagkod na mayo saindo nin matada.


text:
Alagad an nagkapira saindo makakadulag sa kagadanan saka mabalik sa Juda hale sa Egipto. Dangan maaaraman kan mga natadang ini kun kiisay na tataramon an magkakatotoo, an sako o an sainda.


text:
Ako, an Kagurangnan, matao saindo nin tanda na papadusahan ko kamo sa lugar na ini, asin magkakatotoo an panuga ko na darahan kamo nin kapahamakan.


text:
Itatao ko si Hadeng Hofra nin Egipto sa saiyang mga kaiwal na boot gumadan saiya, siring na itinao ko si Hadeng Zedekias nin Juda ki Hadeng Nebukadnezzar nin Babilonia, na saiyang kaiwal saka boot gumadan saiya.”


text:
Kan ikaapat na taon kan paghahade sa Juda ni Jehoiakim, na aking lalaki ni Josias, isinurat ni Baruc an mga sinabi ko saiya. Dangan sinabihan ko siya


text:
nagsasabi ka, ‘Herak man sako huli ta dinagdagan nin Kagurangnan an sakong kasakitan nin kamondoan. Napapagal na ako sa kaaagrangay, asin mayo na ako nin kapahingaloan!’


text:
“Alagad ako, an Kagurangnan, an naggagaba kan sakong itinugdok saka naggagabot kan sakong itinanom. Gigibohon ko ini sa bilog na daga.


text:
Naghahanap ka nin darakulang bagay para sa saimong sadiri? Dai mo paggibohon iyan. Mapadara ako nin kasakitan sa gabos na tawo, alagad ililigtas ko an saimong buhay, bilang regalo nin ralaban, saen ka man magduman. Ako, an Kagurangnan, an nagtaram.”


text:
An enot iyo an manongod sa Egipto, sa hukbo ni Neco na hade nin Egipto, na dinaog ni Hadeng Nebukadnezzar nin Babilonia sa Carkemis na harani sa Salog nin Eufrates kan ikaapat na taon kan paghahade ni Jehoiakim sa Juda:


text:
“Nagkukurahaw an mga opisyal nin Egipto, ‘Andama nindo an saindong mga kalasag saka magduman kamo sa ralaban!


text:
Busalan na nindo an mga kabayo saka lunadan na nindo, O mga parakabayo! Maglinya na kamo saka sulotan an saindong mga helmet! Taisa an saindong garod! Isulot na nindo an gubing na panggera!’


text:
“Alagad ano ining nahihiling ko?” an hapot nin Kagurangnan. “Takot nin marahay na nag-aaratras sinda. Nadaog an saindang mga soldados asin marikas sindang nagdurulag; dai na sinda nagsalingoy, huli ta an katakotan maski saen.


text:
Alagad dai nakakaharayo an mga marikas magdalagan; dai nakakadulag an mga soldados. Natumba sinda saka nagadan sa may Salog nin Eufrates, sa parteng amihan.


text:
An Egipto iyo an nag-iitaas arog kan Nilo, arog sa sarong salog na an tubig nagsusupay sa pangpang. Nagsabi an Egipto, ‘Maitaas ako asin tatahoban ko an kinaban; raraoton ko an mga syudad saka gagadanon an mga nag-eerok diyan.


text:
Magdalagan kamo, mga kabayo asin mga karwahe. Magsalakay kamo, mga soldados: mga lalaking taga Etiopia saka Libya na may darang mga kalasag, asin kamong mga taga Lydia na eksperto sa pagpana.’”


text:
An aldaw na iyan iyo an aldaw kan Kagurangnan Dios nin mga hukbo: an aldaw nin pagbalos niya sa saiyang mga kaiwal. An espada niya makakan sagkod na mabasog, saka iinomon kaini an saindang dugo. Huli ta idinodolot nin Kagurangnan Dios nin mga hukbo an saiyang mga ginadan sa amihan, sa may Salog nin Eufrates.


text:
Mga taga Egipto, dumuman kamo sa Gilead saka maghanap duman nin pambolong! Mayo nin halaga an kadakul bolong; mayo na nin pampaomay saimo.


text:
Nabaretaan kan mga nasyon an kasosopgan mo; nadangog nin lambang saro an saimong kinurahaw. Nabangga kan sarong soldados an kapwa niya soldados, asin sabay sindang natumba.


text:
Iyo ini an itinaram sako nin Kagurangnan kan mag-abot si Hadeng Nebukadnezzar nin Babilonia tanganing salakayon an Egipto,


text:
“Ipahayag mo ini sa mga banwa nin Egipto, sa Migdol, Memfis, saka sa Tafanhes: ‘Mag-andam kamo sa pagdepensa sa saindong sadiri, huli ta raraoton kan gera an gabos na yaon saindo!


text:
Tadaw ta nagdulag si Apis, an makosog nindong dios-dios? Tadaw ta dai na siya nakatindog? Huli ta ibinagsak siya nin Kagurangnan!’


text:
Nagkasiringkog saka nagkaturumba an saindong mga soldados, asin nagsabi an lambang saro, ‘Magpuli na kita sa satong banwaan tanganing makadulag kita sa espada kan kaiwal!’


text:
Ako, an Kagurangnan nin mga hukbo, iyo an hade. Ako, iyo an Dios na buhay. Arog sa Bukid nin Tabor sa tahaw kan mga bukid, asin arog kan Bukid nin Carmelo sa gilid kan dagat, an kosog kan sarong maabot na masalakay saindo.


text:
Mga taga Egipto, andama nindo an saindong sadiri sa pagkabihag! An Memfis magigin sarong desyerto, sarong raot na lugar na mayo nin mag-eerok.


text:
An Egipto garo sarong magayon na baka, na sinalakay nin sarong mangangagat na langaw, na hale sa amihan.


text:
Maski an saiyang tinandanan na mga soldados garo mga ogbon na baka na dai pa tataong lumaban. Dai sinda nagtindog saka nakilaban; sinda gabos nag-aratras saka nagdurulag. Nag-abot na an aldaw nin saindang kapahamakan; an panahon na sinda papadusahan.


text:
Nagdudulag an Egipto, na arog sa nagdudulag na halas, huli ta nagdadangadang an hukbo kan kaiwal. Sinasalakay siya ninda kan dara nindang mga patok, arog sa mga lalaking nagpapalod nin mga kahoy,


text:
asin nagraraot kan sarong mahibog na kadlagan. An saindang mga tawohan kadakul nin marahay kaya dai mabilang; mas dakul sinda ki sa mga doron.


text:
Napasopog an mga taga Egipto; sinakop sinda kan mga tawo na hale sa amihan. Ako, an Kagurangnan, an nagtaram.”


text:
Nagsasabi an Kagurangnan nin mga hukbo, an Dios nin Israel, “Papadusahan ko si Amon, an dios-dios nin Tebes, kaiba an Egipto asin an mga dios-dios saka an mga hade kaini. Kukuahon ko an hade nin Egipto asin an gabos na nananarig sa saiya,


text:
dangan itatao ko sinda sa mga tawong boot gumadan sainda, ki Hadeng Nebukadnezzar nin Babilonia saka sa saiyang hukbo. Pakatapos, mag-eerok giraray sa Egipto an mga tawo arog kan ginibo ninda kaidtong panahon. Ako, an Kagurangnan, an nagtaram.


text:
“Banwaan ko, dai kamo matakot; mga taga Israel, dai kamo makubhanan. Ililigtas ko kamo hale sa harayong daga na iyan, sa daga na pinagbilanggoan saindo. Mapuli kamo saka mamumuhay na matoninong; magigin matiwasay kamo, asin mayong mapatakot saindo.


text:
Masasakaibahan nindo ako tanganing iligtas kamo. Roronoton ko an gabos na nasyon na pinagwarakan ko saindo, alagad dai ko kamo pupuhoon. Dai ako matugot na dai kamo mapadusahan; alagad kun padusahan ko na kamo, gigibohon ko an matanos para saindo. Ako, an Kagurangnan, an nagtaram.”


text:
An sabi niya: “Hilinga! An katubigan nag-iitaas sa amihan saka magsusupay iyan arog kan nagbabahang salog. Malalantopan kaiyan an daga asin an gabos na yaon diyan, an mga syudad saka an mga tawo na nag-eerok diyan. Mahagad nin tabang an mga tawo; mapait na magtatangis an lambang nag-eerok sa kinaban.


text:
Madadangog ninda an tanog kan nagdadalagan na mga kabayo, an kinadalkadal kan mga karwahe, an rinagot kan mga rweda. Dai na babalikan kan mga ama an saindang mga aki; luluyahon an saindang mga kamot.


text:
Nag-abot na an panahon kan paggadan sa mga Filisteo, tanganing mahale an natatadang mga katabang kan Tiro saka Sidon. Ako, an Kagurangnan, an magadan sa mga Filisteo, na gabos hale sa mga baybayon nin Creta.


text:
Dakulang kamondoan an nag-abot sa mga taga Gaza, asin dai nagkakaalo an mga taga Askelon. Sagkod nuarin magmomondo an mga natada sa mga Filisteo?


text:
Nagkukurahaw kamo, ‘Espada kan Kagurangnan; sagkod nuarin ka manlulugad? Maglaog ka sa saimong sarongan, mag-ontok ka saka magpahingalo!’


text:
Alagad paano iyan magpapahingalo, mantang tinawan ko iyan nin gigibohon? Pinagbotan ko iyan na salakayon an Askelon saka an mga tawo na nag-eerok sa baybayon.”


text:
Iyo ini an itinaram nin Kagurangnan nin mga hukbo manongod sa Moab: “Herak man sa mga taga Nebo— rinaot na an saindang banwa! Nasakop na an Kiriataim, rinumpag an makosog kaining bantayan asin pinasopog an mga namamanwaan;


text:
mayo na an kabantogan nin Moab. Sinakop na kan kaiwal an Hesbon saka iniisip nindang raoton an nasyon nin Moab. Papaalohon an banwa nin mga tawong rungaw; sasalakayon iyan kan mga soldados.


text:
Dangoga an saindang pagsiloksigok, mantang patukad sinda sa Luhit, asin an saindang mga inagrangay mantang palugsot sinda sa Horonaim.


text:
‘Maghidali kamo, iligtas nindo an saindong buhay!’ an sabi ninda. ‘Magdalagan kamo arog kan lalaw na asno sa desyerto!’


text:
“Moab, nanarig ka sa saimong kosog asin yaman, alagad ngunyan maski ika masasakop; mabibihag an saimong dios-dios na si Kemos, kaiba an saiyang mga prinsipe saka mga padi.


text:
Mayo ni sarong banwa na makakalikay sa pagkagaba; an kapantayan asin an kapatagan parehong mararaot. Ako, an Kagurangnan, an nagtaram.


text:
Magpatindog kamo nin lapida para sa Moab; dai na mahahaloy, raraoton na iyan. Papabayaan na raot an saiyang mga banwa, saka mayo na nin mag-eerok duman.” (


text:
Maldisyonon an tawong pabaya sa pagsunod sa trabaho nin Kagurangnan! Maldisyonon an tawong dai naninigbas saka dai nanggagadan!)


text:
Nagtaram an Kagurangnan, “Danay na namuhay sa katiwasayan an Moab asin dai pa lamang nabihag. Garo siya arak na dai hinihiro; dai siya pinagpapalis-palis sa mga lalagan. Kaya dai nag-iiba an saiyang namit, asin dai nagbabago an saiyang parong.


text:
“Kaya maabot an panahon na mapadara ako nin mga tawo tanganing iula an Moab arog sa arak. Hahaleon ninda an nasa laog kan lalagan nin arak saka papasaon ninda ini.


text:
Dangan ikakasopog kan mga taga Moab si Kemos, na saindang dios-dios, arog kan ikinasopog kan mga taga Israel si Betel, an dios-dios na saindang pinagsarigan.


text:
“Mga kalalakihan nin Moab, tadaw ta sinasabi nindo na kamo mga bayani, asin mga soldados na maisog sa pakikilaban?


text:
Nag-abot na an maraot kan Moab asin kan saiyang mga syudad; an pinakamarahay sa saiyang mga hoben gagaradanon. Ako an hade, an Kagurangnan nin mga hukbo, asin ako an nagtaram.


text:
“Magmondo kamo para sa nasyon na iyan, kamo na nag-eerok sa harani niya, kamo gabos na nakakaaram kan saiyang kabantogan. Sabihon nindo, ‘Pinutol na an mapangyari niyang paghahade; mayo na an saiyang kosog asin kamurawayan.’


text:
Kamong nag-eerok sa Dibon, bumaba kamo hale sa saindong kamurawayan saka magtukaw kamo sa matagas na daga; uya na an marumpag kan Moab asin binayaan niyang raot an mga bantayan.


text:
Kamong nag-eerok sa Aroer, magtindog kamo sa gilid kan dalan saka maghalat; hapoton nindo an nagdudurulag, aramon nindo sainda kun ano an nangyari.


text:
‘Buminagsak na an Moab,’ an isisimbag ninda, ‘Tangisan nindo siya; saro ining kasosopgan. Ipahayag nindo sa may Salog nin Arnon na rinumpag na an Moab!’


text:
Rinonot na an kosog nin Moab, rinaot na an saiyang kapangyarihan. Ako, an Kagurangnan, an nagtaram.”


text:
Nagtaram an Kagurangnan, “Burata an Moab huli ta nagrebelde siya tumang sako. Magliligid siya sa sadiri niyang suka, asin pagngingisihan siya kan mga tawo.


text:
Moab, giromdoma kan pagtuyatuyaon mo an banwaan nin Israel. Ibinilang mo sinda siring sa mga tawong nadakop na kaiba kan mga mahabon.


text:
“Kamong mga nag-eerok sa Moab, magharale kamo sa saindong mga banwa! Lakaw saka mag-erok kamo sa kagapoan! Arogon nindo an mga salampati na naggigibo nin salagan sa mga gilid kan ampas.


text:
Mapaabaw-abaw nanggad an Moab! Nabaretaan ko an kapaabaw-abawan, kapalangkawan, kahambogan kan mga tawo, asin an pagigin makasadiri ninda.


text:
Ako, an Kagurangnan, nakakaaram kan saindang kapalangkawan. Mayo nin ibubungang marahay an saindang kahambogan. Dai mahahaloy an mga bagay na saindang ginigibo.


text:
Orog pa sa pagtangis ko para sa mga taga Jazer an gigibohon kong pagtangis para saindo, mga taga Sibma. Syudad nin Sibma, garo ka sarong balagon na an mga sanga nakalampas sa Gadan na Dagat asin nakaabot sa Jazer. Alagad ngunyan, rinaot na an mga bunga kan saimong mga kahoy saka mga ubas.


text:
Pinara na an kagayagayahan asin kaogmahan sa matubang na daga nin Moab. Pinaontok ko na an pagbulos kan arak sa mga pugaan nin ubas; mayo na nin magibo nin arak saka makurahaw huli sa kaogmahan.


text:
Nagkukurahaw an Hesbon saka Eleale, asin an kinurahaw ninda nakakaabot sa Jahaz; nadadangog iyan magpoon sa Zoar sagkod sa Horonaim saka Eglat-selisiya. Huli ta nagmara maski an tubig kan Sapa nin Nimrim.


text:
Papaonton ko an mga tawo sa Moab sa pagdolot nin mga sakripisyo sa paganong mga lugar na pagsasambahan asin an pagtutong nin insenso para sa saindang mga dios-dios. Ako, an Kagurangnan, an nagtaram.


text:
“Kaya nagmomondo an sakong puso para sa Moab asin para sa mga taga Kir-heres, arog kan sarong tawo na nagtutugtog nin panambitan sa plawta, huli ta mayo na an gabos na kayamanan na sadiri ninda.


text:
Inaris ninda an saindang buhok saka inahit an saindang barabas. Linugad ninda an saindang mga kamot saka nagsulot nin sako.


text:
Sa lambang atop nin harong sa Moab asin sa gabos na plasa, mayo nin madadangog kundi an panambitan, huli ta pinasa ko an Moab arog sa sarong tapayan na mayo nin nagkakagusto.


text:
Pinasa na an Moab! Maghaya kamo! Nawaraan nin onra an Moab. Raot na ini asin pinagtutuyatuya kan gabos na kataraed na nasyon. Ako, an Kagurangnan, an nagtaram.”


text:
Nanuga an Kagurangnan na maabot an sarong nasyon na arog karikas sa agila asin uunaton niya an saiyang mga pakpak laban sa Moab;


text:
sasakopon niya an mga banwa asin an mga bantayan. Sa aldaw na iyan magkakatarakot an mga soldados nin Moab arog sa pagkatakot nin sarong babaeng madali nang mangaki.


text:
An makadulag sa katakotan mahuhulog sa mga kalot, an makahawas hale sa mga kalot madadakop sa mga litag, huli ta itinalaan na nin Kagurangnan an pagraot sa Moab.


text:
Magtatago sa Hesbon an mga makadulag; iyan an syudad na dating pinamahalaan ni Hadeng Sihon. Alagad nagkakalayo an Hesbon asin nasusulo an palasyo ni Hadeng Sihon. Tinompos kan kalayo an mga pagdolonan asin an mga kabukidan kan mga taga Moab na tood sa pakilaban.


text:
Herak man saimo, O Moab! Ginaradan na an mga tawong nagsasamba ki Kemos, asin binihag na an saindang mga aki.


text:
Alagad maabot an panahon na an Moab papauswagon giraray nin Kagurangnan. Ini gabos an itinaram nin Kagurangnan na mangyayari sa Moab.


text:
Iyo ini an itinaram nin Kagurangnan manongod sa Ammon: “Haen an kalalakihan nin Israel? Mayo na daw nin makikilaban para sa saiyang daga? Tadaw ta pinabayaan nindang maagaw kan mga tawong nagsasamba ki Milcom an teritoryo kan tribu ni Gad saka mag-erok duman?


text:
Alagad maabot an panahon na an tingog nin gera ipapadangog ko sa mga tawong nag-eerok sa pangenot na syudad nin Rabba. An syudad na iyan marurumpag asin susuloon an mga baryo kaiyan. Dangan makukua giraray kan Israel an dagang inagaw saiya.


text:
Magtangis kamo, mga taga Hesbon, huli ta rinaot na an Ai! Magmondo kamo, kababaehan nin Rabba! Magsulot kamo nin sako asin manambitan. Magdaralagan kamo sa karibongan. Bibihagon an saindong dios-dios na si Milcom, kaiba an saiyang mga padi saka mga prinsipe.


text:
Kamong mga bakong maimbod na tawo, tadaw ta naghahambog kamo? Nanluluya na kamo. Tadaw ta nananarig kamo sa saindong kapangyarihan saka nagsasabi na mayo nin mangangahas na magsalakay saindo?


text:
Papadarahan ko kamo nin katakotan hale sa gabos na direksyon. An lambang saro saindo madulag asin mayo na nin matipon giraray kan saindong mga soldados.


text:
Iyo ini an itinaram kan Kagurangnan nin mga hukbo manongod sa Edom: “Mayo na daw nin sarong may marahay na kaisipan sa Edom? Dai na daw naghuhulit an mga parahatol duman? Napara na daw an saindang kadonongan?


text:
Mga taga Dedan, magdulag saka magtago kamo. Roronoton ko an mga kapagarakian ni Esau huli ta nag-abot na an panahon tanganing padusahan ko sinda.


text:
Kun an mga tawo nagguguno nin mga ubas, iwinawalat ninda sa mga balagon an nagkapirang ubas. Kun nananalakat an mga mahabon, kinukua sana ninda an saindang nagustohan.


text:
Alagad hinubaan ko an mga kapagarakian ni Esau. Ihinayag ko an saindang mga pinagtatagoan, kaya dai na sinda makakatago maski saen. Ginadan an gabos na taga Edom. Mayo nin natada sainda maski saro.


text:
Walatan nindo sako an saindong mga aking ilo na sa ama, asin aatamanon ko sinda; tugoteng magsarig sako an saindong mga babaeng balo.


text:
“Kun an mga dai maninigong padusahan pinapainom sa kalis nin padusa, tadaw ta dai kamo dapat na padusahan? Dapat man kamong mag-inom sa kalis nin padusa!


text:
Isinumpa ko na sa sakong sadiri na an syudad nin Bozra magigin sarong tanawon na nakakatakot asin sarong desyerto; pagsusubahan ini kan mga tawo saka gagamiton an ngaran kaini bilang sarong maldisyon. An gabos na baryo na nasa harani kaini magigin raot sagkod lamang. Ako, an Kagurangnan, an nagtaram.”


text:
Nagsabi ako, “Edom, nag-abot sako an sarong mensahe hale sa Kagurangnan. Pinaduman niya sa mga nasyon an sarong sugo tanganing magsabi sainda na tiponon an saindang mga soldados saka mag-andam sa pagsalakay saimo.


text:
Dinaya ka kan saimong kapalangkawan. Mayo nin natatakot saimo, arog kan iniisip mo. Nag-eerok ka sa mga lungib sa kagapoan, na nasa kaitaasan kan bukid. Alagad maski nag-eerok ka sa halangkaw na lugar arog kan agila, ibababa ka nin Kagurangnan. An Kagurangnan an nagtaram.”


text:
Nagtaram an Kagurangnan, “Makangirhat an karatan na maabot sa Edom kaya mamomongnan saka matitikbahan an lambang mag-agi duman.


text:
Mangyayari sa Edom an siring kan nangyari sa Sodoma saka sa Gomorra kan rumpagon an mga ini saka an kataraed na mga banwa. Mayo na nanggad nin mag-eerok duman. Ako, an Kagurangnan, an nagtaram.


text:
Arog sa sarong leon na minaluwas sa kadlagan kan Jordan asin minapasiring sa berdeng dagang pasabsaban, maabot ako dangan bigla kong papadulagon an mga taga Edom hale sa saindang syudad. Dangan an lider na pipilion ko iyo an mamamahala sa nasyon. Siisay an pwedeng ibaing sako? Siisay an mangangahas na lumaban sako? Siisay na pamayo an pwedeng sumalungat sako?


text:
Kaya hinanyoga an plano ko laban sa mga taga Edom, asin an boot kong gibohon sa mga taga Teman. Maski an mga saradit nindang aki guguyodon, asin magkakatirikbahan an lambang saro.


text:
Sa ribok kan pagbagsak kan Edom, makonogkonog an bilog na daga, asin an kinurahaw huli sa takot madadangog sagkod sa Dagat na Pula.


text:
An kaiwal masalakay sa Bozra, na garo agilang nag-iibabang nakaunat an mga pakpak. Sa aldaw na iyan, magkakatarakot an mga soldados nin Edom, arog sa pagkatakot nin sarong babae na madali nang mangaki.”


text:
Iyo ini an itinaram nin Kagurangnan manongod sa Damasco: “Nahahadit saka napupurisaw an mga taga Hamat asin an mga taga Arpad huli ta nakadangog sinda nin maraot na bareta. Dai sinda napapaontok huli sa kahaditan, arog sinda sa dagat na maalon.


text:
Nanluluya na an mga taga Damasco; nagdurulag sinda huli sa takot. Nakukulogan sinda saka namomondo arog sa namamatean nin sarong babae na madali nang mangaki.


text:
Sa aldaw na iyan, an saiyang mga hoben na lalaki gagadanon sa mga tinampo kan syudad, asin mauubos an saiyang soldados.


text:
Susuloon ko an mga kudal kan Damasco saka tututongon ko an palasyo ni Hadeng Ben-hadad. Ako, an Kagurangnan nin mga hukbo, an nagtaram.”


text:
Iyo ini an itinaram nin Kagurangnan manongod sa tribu nin Kedar saka sa mga distrito na kontrolado ni Hazor, na nasakop ni Hadeng Nebukadnezzar nin Babilonia: “Salakayon nindo an Kedar! Gadanon nindo an mga tawo na nag-eerok sa sirangan!


text:
Samsamon nindo an saindang mga tolda saka mga hayop, an mga kurtina kan tolda asin an gabos na yaon sa laog kan mga iyan. Kuahon nindo an saindang mga kamelyo dangan sabihan nindo an mga tawo na, ‘An katakotan nasa palibot nindo!’


text:
Mga taga Hazor, ako, an Kagurangnan, minapatanid saindo na magdulag na kamo sa harayo saka magtago. May plano laban saindo si Hadeng Nebukadnezzar nin Babilonia, asin iyo ini an sinasabi niya,


text:
‘Magbangon kamo, dangan salakayon ta an sarong nasyon na namumuhay na matiwasay saka maginhawa. An saindang syudad mayo nin mga trangkahan saka mga barat asin yaon ini sa sarong siblag na lugar.’


text:
“Kuahon nindo an saindang mga kamelyo saka an gabos nindang mga baka! Iwawarak ko sa gabos na direksyon an mga tawong iyan na nagpuputol kan saindang buhok. Dadarahan ko sinda nin kasakitan hale sa gabos na direksyon.


text:
An Hazor magigin sarong desyerto sagkod lamang, sarong lugar na pag-eerokan nin mga lalaw na ayam. Mayo na nin tawo na mag-eerok duman. Ako, an Kagurangnan, an nagtaram.”


text:
Nagsabi an Kagurangnan nin mga hukbo, “Babarion ko an pana nin Elam, an armas na tanda kan saindang kosog.


text:
Hale sa gabos na direksyon, papahuyopon ko an mga doros pasiring sa Elam, dangan iwawarak ko an mga tawo duman, sagkod na mayo maski sarong nasyon na dai ninda pakikihimanwahan.


text:
Gigibohon kong matakot an mga taga Elam sa saindang mga kaiwal, na boot gumadan sainda. Gagadanon ko an mga taga Elam sa atubangan kan saindang mga kaiwal, na boot gumadan sainda. Gagadanon ko an mga taga Elam huli sa labi-labi kong kaanggotan. Mapadara ako nin mga hukbo laban sainda sagkod na mapara ko sinda.


text:
Iyo ini an mensahe na itinao sako nin Kagurangnan manongod sa syudad nin Babilon asin sa banwaan kaiyan:


text:
“Ipahayag mo an bareta sa mga nasyon! Ipaisi mo! Pumatindog ka nin bandera asin ibalangibog mo an bareta! Dai mo iyan pagtagoon! Nagbagsak na an Babilon! Ronot na an saiyang dios-dios na si Marduk! Pinasopog an mga dios-dios nin Babilon; nagkaparasa an makauuyam niyang mga ladawan!


text:
“Huli ta sarong nasyon hale sa amihan an nagsalakay sa Babilonia asin gigibohon ining sarong desyerto. Madurulag an mga lalaki saka mga hayop; mayo na nin mag-eerok duman.”


text:
Nagsasabi an Kagurangnan, “Pag-abot kan panahon na iyan, naghihibing maabot an mga taga Israel saka mga taga Juda, sa paghanap sako, na saindang Dios.


text:
Mahapot sinda kan dalan pasiring sa Sion saka maduman sinda tanganing makisumaro sako sa sarong tipan na mayo nin kasagkoran saka dai nanggad malilingawan.


text:
“An sakong banwaan garo mga karnerong nawawara huli ta pinabayaan sinda kan saindang mga pastor. Arog sa mga karnero, naglagalag sinda hale sa sarong bukid pasiring sa saro pang bulod, asin nalingawan na ninda an saindang toril.


text:
Sinalakay sinda kan gabos na nakanumpong sainda. Nagsabi an saindang mga kaiwal, ‘Nagkasala sinda sa Kagurangnan, kaya bakong maraot an samong ginibo. Nagsarig sa Kagurangnan an saindang mga ginikanan, asin kutana, nagdanay man sindang maimbod saiya.’


text:
“Banwaan nin Israel, magdulag kamo hale sa Babilonia! Maghale kamo sa banwaan na iyan! Kamo an mangenot sa pagdulag!


text:
Huli ta susuratan ko an sarong grupo nin makokosog na nasyon sa amihan tanganing salakayon an Babilonia. Malinya sinda sa pakigera asin sasalakayon ninda an Babilonia. Mga eksperto sindang paraayam asin mayo nin nasasayang na bosog kun sinda minapana.


text:
Sasamsaman an Babilonia, asin kukuahon kan mananamsam an gabos na magustohan ninda. Ako, an Kagurangnan, an nagtaram.”


text:
Nagsasabi an Kagurangnan, “Mga taga Babilonia, kamo an nanamsam sa sakong nasyon. Maogma kamo saka magayagaya, garo mga bakang nakaluwas sa toril, asin naghahalinghing na garo mga lalaking kabayo,


text:
alagad mapapasopog asin mawawaraan nin onra an dakula nindong syudad. An Babilonia magigin pinakahuri sa mga nasyon, sarong alang saka mayong pakinabang na desyerto.


text:
Huli sa sakong kaanggotan mayo nin mag-eerok sa Babilon; papabayaan iyan na raot, asin an mag-aaragi diyan magkakamorongnan saka magngangaralas.


text:
“Mga parapana, maglinya na kamo para sa gera laban sa Babilon saka palibotan nindo iyan. Panaon nindo an Babilon kan gabos nindong bosog, huli ta nagkasala siya tumang sako, an Kagurangnan.


text:
Kumurahaw kamo nin panggagana laban saiya sa palibot kan syudad! Nagsuko na an Babilon; bagsak na an saiyang bantayan asin rumpag na an saiyang mga kudal. Huli ta iyo ini an pagbalos ko. Balosa nindo siya; giboha nindo saiya an ginibo niya sa iba.


text:
Puhoa an lambang paratanom sa Babilonia, asin an lambang paraani na may darang asyab. An lambang dayuhan na nag-eerok duman matatakot sa nagsasalakay na hukbo, kaya an lambang saro sainda mabalik sa sadiri niyang daga.”


text:
Nagsasabi an Kagurangnan, “An banwaan nin Israel garo karnero na linalamag saka winawarak kan mga leon. An emperador nin Asiria iyo an enot na masalakay saiya, dangan si Nebukadnezzar na hade nin Babilonia iyo an kuminilkil kan saiyang mga tolang.


text:
Huli kaini, ako, an Kagurangnan nin mga hukbo, an Dios nin Israel, an mapadusa ki Hadeng Nebukadnezzar nin Babilonia asin sa saiyang nasyon, siring na ako an nagpadusa sa emperador nin Asiria.


text:
Ibabalik ko sa sadiri nindang daga an Israel. Kakakanon ninda an kakanon na nagtatalubo sa Bukid nin Carmelo saka sa rehiyon nin Basan. Kakakanon ninda an gabos na magustohan ninda sa mga tinanom na nagtatalubo sa mga teritoryo nin Efraim saka sa Gilead.


text:
Pag-abot kan panahon na iyan mayo na nin kasalan na makukua sa Israel asin mayo na nin katampalasanan sa Juda, huli ta papatawadon ko an mga tawong dai ko itinugot na magadan. Ako, an Kagurangnan, an nagtaram.”


text:
Nagsasabi an Kagurangnan, “Salakayon nindo an mga taga Merataim asin mga taga Pekod. Gadanon nindo saka puhoon nanggad sinda. Giboha nindo an gabos na ipinagboot ko saindo. Ako, an Kagurangnan, an nagtaram.


text:
Minartilyo saka pinasa kan Babilonia an bilog na kinaban, alagad ngunyan putol na asin raot an martilyong iyan! Nagkamorongnan an gabos na nasyon huli kan nangyari sa saiya.


text:
Babilonia, linabanan mo ako, asin nadakop ka kan litag na inandam ko para saimo, maski dai mo iyan naaraman.


text:
Binukasan ko an sarayan kan mga armas, asin ilinuwas ko an mga armas huli sa sakong kaanggotan; huli ta ako, an Kagurangnan Dios nin mga hukbo, igwa nin gigibohon sa Babilonia.


text:
Salakayon nindo siya hale sa gabos na direksyon. Bukasan nindo an saiyang mga harong-harong; tambaka nindo an mga sinamsam arog sa mga tinambak na trigo! Raoton nindo an nasyon. Raoton nindo an gabos.


text:
Gadanon nindo an saiyang mga soldados! Uboson nindo sinda. Herak man sa mga taga Babilonia huli ta nag-abot na an aldaw, an panahon nin pagpadusa sa sainda.” (


text:
May mga tawong nagdurulag hale sa Babilonia saka nakaabot sa Jerusalem, asin inosip ninda an pagbalos na ginibo nin Kagurangnan na satong Dios sa Babilonia huli kan ginibo kaini sa saiyang Templo.)


text:
“Taraman nindo an mga parapana na salakayon an Babilon. Padumanon an lambang saro na tataong maggamit nin pana saka bosog. Palibotan nindo an syudad; dai nindo pagpabayaan na may makadulag. Baloson nindo siya sosog sa saiyang ginibo; gibohon saiya an ginibo niya sa iba; huli ta mapaabaw-abaw niyang tinumangan ako, an Banal nin Israel.


text:
Kaya gagadanon sa mga tinampo kan syudad an mga hoben na lalaki; gagadanon sa aldaw na iyan an gabos niyang soldados. Ako, an Kagurangnan, an nagtaram.


text:
“Babilonia, pano ka nin kapaabaw-abawan, kaya ako, an Kagurangnan Dios nin mga hukbo, kalaban mo. Nag-abot na an saimong aldaw, an panahon tanganing padusahan taka.


text:
Masisingkog saka matutumba ka, mapaabaw-abaw na nasyon, asin mayo nin mabangon saimo. Susuloon ko an saimong mga syudad, asin raraoton ko an gabos na nasa palibot mo.”


text:
Nagsasabi an Kagurangnan nin mga hukbo, “Inapi an mga taga Israel saka an mga taga Juda. Binabantayan sinda kan mga nagbihag sainda asin habo sindang butasan.


text:
Alagad makosog an saindang Paratubos; an ngaran niya iyo an Kagurangnan nin mga hukbo. Siya an nakikilaban para sainda, asin mapadara siya nin katoninongan sa daga, alagad kahorasaan sa mga taga Babilonia.”


text:
Nagsasabi an Kagurangnan, “Kagadanan para sa Babilonia! Kagadanan para sa namamanwaan niya, sa saiyang mga pamayo, asin sa saiyang madonong na mga lalaki.


text:
Kagadanan para sa mga putikon na propeta niya— mga lolong nanggad sinda! Kagadanan para sa saiyang mga soldados— dai mahorophorop an takot ninda!


text:
Kagadanan para sa saiyang mga kabayo asin pagkaraot para sa saiyang mga karwahe! Kagadanan para sa saiyang tinandanan na mga soldados— maluluya nanggad sinda! Pagkaraot para sa gabos niyang yaman tanganing masamsam an mga iyan.


text:
Pagkaalang para sa saiyang daga; pagkahubas para sa saiyang mga salog. An Babilonia iyo an daga nin nakakatakot na mga dios-dios na nagparungaw sa mga tawo.


text:
“Kaya mag-eerok sa Babilon an mga maringis na hayop saka mga lalaw na ayam, siring man an mga darakulang gamgam. Mayo nin tawo na mag-eerok duman sagkod lamang.


text:
An nangyari sa Sodoma saka sa Gomorra kan raoton ko an mga syudad na iyan asin an mga kataraed na mga banwa, mangyayari man sa Babilon. Mayo na nin tawong mag-eerok duman sagkod lamang. Ako, an Kagurangnan, an nagtaram.


text:
“May nagdadangadang na mga tawo hale sa sarong nasyon sa amihan, sarong nasyon na mapangyari; kadakul na hade an nag-aandam para sa gera.


text:
May dara sindang mga pana saka mga espada; mga makuri sinda asin mayo nin pagkaherak. Garo sinda dagat na naghahagubohob mantang nagpapadalagan kan saindang mga kabayo. Andam sinda sa pakigera laban sa Babilonia.


text:
Nabaretaan na kan hade nin Babilonia an manongod sa sainda, asin nanluluya siya. Bigla siyang nakamate nin kulog, kulog na arog sa namamatean nin sarong babae na madali nang mangaki.


text:
“Arog sa sarong leon na minaluwas sa kadlagan nin Jordan asin minapasiring sa berdeng dagang pasabsaban, maabot ako, saka bigla kong isusubol an mga taga Babilonia hale sa saindang syudad. Dangan an lider na pipilion ko iyo an mamamahala sa nasyon. Siisay an pwedeng ibaing sako? Siisay an mangangahas na lumaban sako? Siisay na pamayo an pwedeng sumalungat sako?


text:
Kaya hinanyoga an plano ko laban sa syudad nin Babilon asin an boot kong gibohon sa namamanwaan kaiyan. Maski an mga saradit nindang aki kukuahon, asin magkakatirikbahan an lambang saro.


text:
Sa ribok kan pagbagsak kan Babilon, makonogkonog an bilog na daga, asin an saiyang kinurahaw huli sa takot madadangog kan ibang mga nasyon.”


text:
Nagsasabi an Kagurangnan, “Mapadara ako nin sarong espiritu na maraot kan Babilonia asin kan mga nag-eerok diyan.


text:
Mapadara ako sa Babilonia nin mga dayuhan na garo doros na nagpapalid kan mga ata. Raraoton ninda an Babilonia saka babayaan an daga na mayo nin laog pagsalakay ninda hale sa gabos na direksyon, sa aldaw nin pagraot saiya.


text:
An saiyang mga soldados dai nindo pabayaan na makapana o makasulot kan saindang gubing na panggera. Dai nindo pagpaligtason an mga hoben na lalaki; ronoton nanggad nindo an bilog na hukbo!


text:
Huli ta an saindang daga pano nin kasalan tumang sako, an Banal nin Israel, alagad ako, an Kagurangnan nin mga hukbo, dai nagpabaya sa Israel saka sa Juda.


text:
Maghale kamo sa Babilonia! Iligtas nindo an sadiri nindong buhay! Dai nindo ipahamak an saindong sadiri nin huli kan kasalan kan Babilonia. Binabalos ko siya ngunyan asin pinapadusahan kan maninigo saiya.


text:
An Babilonia nagin arog sa bulawan na kalis sa kamot ko, tanganing buraton an bilog na kinaban. Nag-inom kan saiyang arak an mga nasyon, kaya narungaw sinda.


text:
Bigla an pagbagsak saka pagraot sa Babilonia! Magmondo kamo para saiya! Magkua kamo nin bolong para sa saiyang mga lugad, ta tibaad maomayan siya.


text:
Nagsabi an mga dayuhan na nag-eerok duman, ‘Hiningowa mi na tabangan an Babilonia, alagad huri na an gabos. Pabayaan ta na siya saka magbalik na kita sa sadiri tang banwaan. Bilog na kosog na pinadusahan nin Dios an Babilonia asin rinumpag niya nanggad ini.’”


text:
Nagsasabi an Kagurangnan, “Nagkukurahaw an sakong banwaan, ‘Ipinahiling nin Kagurangnan na tama kita. Magduman kita sa Sion saka ipahayag ta an ginibo nin Kagurangnan na satong Dios.’”


text:
Sinutsutan nin Kagurangnan an mga hade nin Media huli ta boot niyang raoton an Babilonia. Iyan an gigibohon niyang pagbalos huli sa pagkarumpag kan saiyang Templo. Nagboboot an nagsasalakay na mga opisyal, “Pataromon nindo an saindong mga bosog! Andama an saindong mga kalasag!


text:
Iitaas nindo an bandera sa pagsalakay sa mga kudal kan Babilon. Dugangan nindo an mga bantay! Padumana sinda sa lugar na saindang babantayan! Magbugtak nin mga lalaki na mahipa!” Ginibo nin Kagurangnan an sinabi niya manongod sa mga taga Babilonia.


text:
An nasyon na idto igwa nin kadakul na salog saka kayamanan, alagad nag-abot na an saindang kataposan; sagkod na sana diyan an saindang buhay.


text:
An Kagurangnan nin mga hukbo nagsumpa sa saimong sadiri na mapadara nin mga lalaki na arog kadakul sa mga doron, tanganing salakayon an Babilonia, asin makurahaw sinda nin kapangganahan.


text:
An daga ginibo nin Kagurangnan huli sa saiyang kapangyarihan; huli sa saiyang kadonongan linalang niya an kinaban saka ibiniklad an kalangitan.


text:
Sa pagboot niya minahagubohob an mga tubig sa ibabaw kan langit; pinapaitaas niya an mga alopoop hale sa mga poro kan daga. Pinapasilyab niya an kikilat sa tahaw kan uran, asin pinapaluwas niya an doros hale sa saiyang sarayan.


text:
Sa atubang kaini, mamamatean nin tawo na siya sarong mangmang saka mayo nin pakaaram; mapapasopog an lambang panday na naggigibo nin mga ladawan, huli ta an mga dios-dios niyang ini bakong totoo saka mayo nin buhay.


text:
Mayo sinda nin halaga asin dapat na isikwal; raraoton sinda pag-abot kan aldaw nin pagpadusa sainda.


text:
An Dios ni Jacob bakong arog sainda; huli ta siya an naglalang kan gabos saka pinili niya an Israel na magin sadiri niyang banwaan. Kagurangnan nin mga hukbo an saiyang ngaran.


text:
Nagsasabi an Kagurangnan, “Babilonia, ika an sakong martilyo asin armas sa gera. Ginamit taka sa pagsakop kan mga nasyon saka mga kahadean,


text:
sa pagronot kan mga kabayo saka mga lunad kaiyan, sa pagronot kan mga karwahe asin sa mga nagpapadalagan kaiyan,


text:
sa paggadan kan mga lalaki saka mga babae, sa paggadan kan gurang saka hoben, sa paggadan kan mga aking lalaki saka mga aking babae,


text:
sa paggadan kan mga pastor asin kan saindang mga karnero, sa paggadan kan mga paraoma asin kan saindang katabang na mga baka. sa pagdaog kan mga pamayo asin kan mga haralangkaw na opisyal.”


text:
Nagsasabi an Kagurangnan, “Papadusahan ko sa atubangan nindo an Babilonia saka an mga namamanwaan niya huli kan gabos na karatan na ginibo niya sa Sion.


text:
Babilonia, arog ka sa sarong bukid na nagraraot kan bilog na kinaban, alagad ako, an Kagurangnan, iyo an saimong kalaban. Tutupagon taka, papatagon, asin babayaan na abo na sana.


text:
Mayo nin gapo na makukua saimo tanganing gibohon na pasikadan o pundasyon. Magigin raot ka sagkod lamang. Ako, an Kagurangnan, an nagtaram.


text:
“Iitaas nindo an bandera sa pagsalakay! Patanogon nindo an trompeta tanganing madangog kan mga nasyon. Paandama an mga nasyon sa pakigera laban sa Babilonia! Taraman nindo an mga kahadean nin Ararat, Minni asin Askenaz na magsalakay laban saiya. Pumili kamo nin opisyal na mangengenot sa pagsalakay. Magpadara kamo nin mga kabayo na arog kadakul sa mga lokton.


text:
Paandama an mga nasyon sa pakigera laban sa Babilonia. Apoda nindo an mga hade nin Media, an saindang mga lider saka mga opisyal asin an mga hukbo kan mga banwaan na sakop ninda.


text:
Nagtatakig saka namimiripit sa kulog an daga, huli ta dai nagbabago an katuyohan nin Kagurangnan laban sa Babilonia, na gibohon ining sarong desyerto, saen mayo na nin mag-eerok.


text:
Nag-ontok na sa pakilaban an mga soldados nin Babilonia, asin dai na naghale sa saindang mga bantayan. Nawara na an kosog kan saindang boot asin nagin arog sinda sa mga babae. Garaba na an mga trangkahan kan syudad asin nagkakalayo na an mga harong.


text:
Sunod-sunod na mga sugo an nagdadalagan pasiring sa hade nin Babilonia tanganing sabihan siya na nalaog na an saiyang syudad.


text:
Nasakop na kan kaiwal an kabtang kan salog na binabalyohan, dangan sinulo ninda an mga bantayan. Nagkatararanta an mga soldados nin Babilonia.


text:
Dai na mahahaloy aanihon na sinda kan kaiwal saka titimaktimakan arog kan mga inani sa lugar na pinaggiginikan. Ako, an Kagurangnan nin mga hukbo, an Dios nin Israel, an nagtaram.”


text:
An Jerusalem binaak kan hade nin Babilonia dangan kinakan. Binayaan niya iyan na mayo nin laog arog sa sarong tapayan; arog siya sa sarong sawa na huminalon kaiyan. Kinua niya an saiyang nagustohan dangan itinapok an iba.


text:
Tugote nindong sabihan kan mga taga Sion, “Magbayad logod an Babilonia huli kan kadahasan na ginibo niya sato.’ Tugote nindong sabihan kan mga taga Jerusalem, “Magbayad logod an Babilonia huli kan tinios nyamo!”


text:
Kaya tinaraman nin Kagurangnan an mga taga Jerusalem, “Makikilaban ako para saindo; ibabalos ko kamo. Papamarahon ko an dagat asin burabod kan Babilonia.


text:
An nasyon na iyan magigin sarong tambak nin mga raot, na pag-eerokan nin mga lalaw na hayop. Siya magigin sarong tanawon na nakakatakot; mayo na nin mag-eerok duman, asin an gabos na makahiling saiya magkakamorongnan.


text:
Mga unason daw sinda? Ipag-aandam ko sinda nin sarong bangkete, saka buburaton ko sinda asin papaogmahon. Makatorog sinda asin dai na nanggad magigimata.


text:
Dadarahon ko sinda pasiring sa bunoan arog sa mga kordero, sa kanding, asin sa mga lalaking karnero. Ako, an Kagurangnan, an nagtaram.”


text:
Nagsasabi an Kagurangnan manongod sa Babilon: “Nasakop na an syudad na pinag-oomaw kan bilog na kinaban! An Babilon nagin sarong tanawon na nakakatakot sa tahaw kan mga nasyon!


text:
An mga banwa nagin sarong tanawon na nakakatakot. Garo sinda mga desyertong mayo nin tubig, na mayo nin siisay man na nag-eerok ni nag-aagi.


text:
Papadusahan ko si Bel, an dios-dios nin Babilonia, asin ipapabalik ko sa saiya an mga hinabon niya; dai na nanggad masamba saiya an mga nasyon. “Narumpag na an mga kudal kan Babilon.


text:
Dai kamo mawaraan nin kosog nin boot ni matakot huli kan mga bareta na saindong nadadangog. Lambang taon ibang bareta an minaabot—bareta nin kadahasan sa daga asin nin pag-iriwal kan mga hade.


text:
Kaya maabot an panahon na papadusahan ko an mga dios-dios nin Babilonia. Mapapasopog an bilog na nasyon saka magagadan an gabos na namamanwaan niya.


text:
Dangan an langit saka an daga, asin an gabos na yaon diyan, mag-aawit sa kaogmahan sa panahon na an Babilonia bumagsak sa kamot kan mga magaba saiya hale sa amihan.


text:
An Babilonia iyo an nagin dahelan kan pagkagadan kan mga tawo sa bilog na kinaban, asin ngunyan marurumpag an Babilonia huli ta siya an nagin dahelan kan pagkagadan kan kadakul na mga Israelita. Ako, an Kagurangnan, an nagtaram.”


text:
Nagsasabi an Kagurangnan sa saiyang banwaan na nasa Babilonia: “Kamong mga nakadulag sa kagadanan, humale na kamo diyan. Dai na kamo maghalat! Maski nasa harayo kamo, giromdoma nindo ako, na saindong Kagurangnan, saka giromdoma nindo an Jerusalem.


text:
Nagsasabi kamo, ‘Napasopog kami huli ta nakadangog kami nin pagtuyatuya; namatean mi an pagkawara kan samong onra huli ta nagdatong an mga dayuhan saka naglaog sinda sa mga banal na lugar sa Templo.


text:
Kaya ako nagsasabi na maabot na an panahon na papadusahan ko an mga dios-dios kan Babilon asin mag-aagrangay an mga nalugadan sa bilog na daga.


text:
Maski pa masakat kan Babilon an langit saka makatugdok duman nin makosog na bantayan, mapadara ako nin mga tawo tanganing raoton iyan. Ako, an Kagurangnan, an nagtaram.”


text:
Nagsasabi an Kagurangnan, “Hinanyoga nindo an tingog nin pagtangis sa Babilon, an tingog nin pagmondo huli sa pagkaraot kan daga.


text:
Huli ta ginagaba ko an Babilon saka pinapaalo an makosog na tingog niya. An mga hukbo naglalaog na garo naghahagubohob na mga alon saka nagsasalakay kasabay an maribok na kinurahaw.


text:
Nag-abot sinda tanganing raoton an Babilon; binihag an mga soldados kaini, saka binari an saindang mga pana. Ako an Dios na nagpapadusa kan karatan, asin papabayadon ko an Babilonia sosog sa maninigo saiya.


text:
Buburaton ko an saiyang mga pamayo— an madodonong na mga lalaki, an mga lider, asin an mga soldados. Makatorog sinda saka dai na nanggad magigimata. Ako, an hade, an nagtaram; Ako, an Kagurangnan nin mga hukbo.


text:
An mahiwas na kudal nin Babilonia papatagon, saka an halangkaw na mga trangkahan susuloon. Mayo nin halaga an gibo kan mga nasyon; magkakalayo an saindang pinagpagalan. Ako, an Kagurangnan nin mga hukbo, an nagtaram.”


text:
An parapamahala kan mga kagamitan kan hukbo ni Hadeng Zedekias iyo si Seraias, na aking lalaki ni Nerias saka makoapo ni Maseias. Kan ikaapat na taon kan paghahade ni Zedekias sa Juda, nag-iba si Seraias sa hade kan magduman ini sa Babilonia. Itinao ko kaidto ki Seraias an nagkapirang mga pagboot.


text:
Isinurat ko sa sarong libro an gabos na kapahamakan na maabot sa Babilonia, sagkod kan iba pang mga bagay dapit sa Babilonia.


text:
Tinaraman ko si Seraias, “Pag-abot mo sa Babilonia, basahon mo nanggad nin makosog sa mga tawo an gabos na nasusurat digdi.


text:
Dangan mamibi ka, ‘Kagurangnan, sinabi mo na raraoton mo an lugar na ini, tanganing mayo na nin mag-erok digdi, tawo man o hayop, dangan magin sarong desyerto ini sagkod lamang.’


text:
Seraias, pakabasa mo kan librong ini, igakod mo sa sarong gapo, dangan itapok mo sa Salog nin Eufrates


text:
asin magsabi ka, ‘Iyo ini an mangyayari sa Babilonia—mairarom siya asin dai na maibabaw giraray huli kan kapahamakan na ipapadara saiya nin Kagurangnan.’” Digdi natatapos an mga tataramon ni Jeremias.


text:
An Kagurangnan naanggot sa Jerusalem saka sa Juda kaya isinikwal niya sinda. Nagrebelde si Zedekias ki Hadeng Nebukadnezzar nin Babilonia,


text:
kaya nag-abot si Nebukadnezzar kaiba an bilog niyang hukbo dangan sinalakay an Jerusalem kan ikasampolong aldaw kan ikasampolong bulan kan ikasiyam na taon kan paghahade ni Zedekias. Nagkampo sinda sa luwas kan syudad, nagtugdok nin panlaom na mga kudal sa palibot kaiyan,


text:
Kan ikasiyam na aldaw kan ikaapat na bulan kan taon na idto, kan makuri na an gutom sa syudad, mala ta mayo na nin nakakakan an mga tawo,


text:
nalagbas an mga kudal kan syudad. Maski napalibotan kan mga taga Babilonia an syudad, nakadulag pagkabanggi an gabos na soldados ni Zedekias. Nag-agi sinda sa trangkahan na nasa duwang kudal, na harani sa tatamnan kan hade. Nagdulag sinda pasiring sa Araba.


text:
Alagad si Hadeng Zedekias linamag kan hukbo kan Babilonia asin inabotan sa kapatagan nin Jerico. Binayaan si Zedekias kan gabos niyang soldados.


text:
Binihag ninda si Zedekias dangan dinara ki Hadeng Nebukadnezzar, na yaon kaidto sa Ribla, sa teritoryo nin Hamat, asin duman itinao saiya ni Nebukadnezzar an maninigong padusa.


text:
Duman sa Ribla, ginadan ni Hadeng Nebukadnezzar an mga aking lalaki ni Zedekias mantang naghihiling ini. Ginadan man niya an mga opisyal nin Juda.


text:
Pakatapos, ipinahulwat niya an mga mata ni Zedekias, pinakadenahan saka ipinadara sa Babilon. Nagdanay si Zedekias sa bilanggoan sa Babilon sagkod sa aldaw nin saiyang pagkagadan.


text:
Kan ikasampolong aldaw kan ikalimang bulan, kan ika dyes y nuebeng taon kan paghahade ni Nebukadnezzar sa Babilonia, luminaog sa Jerusalem si Nebuzaradan, an parahatol kan hade asin pamayo kan saiyang hukbo.


text:
Alagad iwinalat niya sa Juda an nagkapira sa pinakadukha na mayo nin sadiring rogaring, tanganing nagtanom nin ubas saka magtrabaho sa daga.


text:
Rinonot kan mga taga Babilonia an mga bronseng harigi, an mga kariton sa Templo, asin an dakulang bronseng tangke, dangan dinara ninda sa Babilon an gabos na bronse.


text:
Kinua ninda an mga kaldero, mga pala, mga pamalsok nin mitsa, mga palanggana, mga mangko para sa insenso, asin an gabos na kagamitan na bronse na ginagamit sa Templo.


text:
Kinua ninda an lambang kagamitan na gibo sa bulawan saka sa plata; sagkod an saradit na mangko, an mga bugtakan nin baga, an mga palanggana, an mga lalagan kan abo, an mga kandelero, an mga mangko para sa insenso, saka an mga mangko para sa dolot na arak.


text:
Magabat nin marahay an mga harigi, mga bronseng kariton saka an dakulang bronseng tangke na ipinagibo ni Hadeng Solomon para sa Templo, kaya dai na tinimbang an mga ini.


text:
Magkapareho an duwang harigi: an lambang saro igwa nin langkaw na otso metros saka singko metros may treynta sentimetros an palibot. Dai ini nin laog sa tahaw, asin setenta y singko milimetros an hibog kan metal. Sa ibabaw kan lambang harigi igwa nin bronseng kapitel na duwang metros may beynte sentimetros an langkaw. Nakasabod sa lambang kapitel an sarong bronseng sinalapid na kadena na sinamnohan nin bronseng mga granada.


text:
Igwa nin sanggatos na granada an sinalapid na kadena kan lambang harigi, alagad nobenta y seis sana an nahihiling hale sa daga.


text:
Laen pa kaini, binihag ni Nebuzaradan na pamayong opisyal kan hukbo kan hade, si Seraias na halangkaw na padi, si Sofonias na ikaduwang padi, asin an tolong bantay sa Templo.


text:
Kinua man niya sa syudad an sarong opisyal na namamahala kan hukbo, an pito sa mga personal na parahatol kan hade na yaon pa sa syudad, an sekretaryo kan pamayo kan hukbo, na iyo an namamahala kan mga kasuratan kan hukbo, asin sesenta pang lalaki.


text:
Iyo ini an bilang kan mga tawong binihag ni Nebukadnezzar: kan ikapitong taon nin saiyang paghahade, binihag niya an tres mil beynte tres na Judio;


text:
kan ikadyes y otsong taon nin saiyang paghahade, binihag niya hale sa Jerusalem an otso syentos treynta y dos katawo;


text:
kan ikabeynte y tres na taon nin saiyang paghahade, binihag ni Nebuzaradan, an syete syentos kwarenta y singkong Judio. An kabilogan na bilang kan mga binihag uminabot sa kwatro mil seis syentos katawo.


text:
Kan taon nin pagtukaw ni Evil-merodak bilang hade nin Babilonia, may pagkaherak na tinalingkasan niya si Hadeng Jehoiakin nin Juda, sa paagi nin pagpaluwas saiya sa bilanggoan. Nangyari ini kan ikabeynte y singkong aldaw kan ikadoseng bulan kan ikatreynta y syeteng taon nin pagkabihag ki Jehoiakin.


text:
Pinahilingan niya nin karahayan si Jehoiakin saka tinawan nin mas halangkaw na katongdan ki sa katongdan kan mga hadeng kaiba niya na itinapok man sa Babilonia.


text:
Tinugotan si Jehoiakin na maggubing kan bakong sa bilanggo saka magkakan sa lamesa kan hade mantang siya nabubuhay.


text:
Mapungaw na nagtutukaw an Jerusalem, na dating pano nin mga tawo! Dakula siya kaidto sa gabos na nasyon, ngunyan arog na sa sarong babaeng balo! Kaidto saro siyang prinsesa sa tahaw nin mga syudad, ngunyan saro nang oripon.


text:
Naghihibi siya bilog na banggi, mga luha nagbubulos sa saiyang pisngi. Sa kadakul na namomoot saiya, mayo na ni sarong minaranga; mga katood niya nagpasaluib saiya asin gabos nagin kaiwal niya.


text:
An mga taga Juda nagin makaheherak na mga oripon, na pirit na pinahale sa saindang harong. Nag-eerok sinda ngunyan sa mga dagang dayuhan, mayong nakukuang mapapahingaloan. Napapalibotan siya nin mga kaiwal mantang nasa makuring kasakitan.


text:
Nagmomondo an mga dalan pasiring sa Sion huli ta mayong minadalaw para sa mga talaan na pyesta; mapungaw an saiyang mga trangkahan, nag-aagrangay an saiyang kapadian; ginuyod sa harayo an saiyang mga daraga, asin siya mismo nagtitios nin kapaitan.


text:
Mga kaiwal an nagsakop saiya, nagin mauswag an mga kalaban niya; pinasakitan siya nin Kagurangnan huli kan dakul niyang mga kasalan. Nagharale an saiyang kaakian, binihag kan mga kaiwal.


text:
Nawara na an kamurawayan nin Jerusalem. An saiyang mga lider garong mga usa na sa kagutoman pinanluluya, mayo nin kosog na minadulag sinda sa mga paraayam.


text:
Sa aldaw nin saiyang kasakitan saka kapaitan, nagigiromdoman nin Jerusalem an mahalagang mga bagay na sadiri niya kaidto. Kan mahulog siya sa kamot kan kaiwal, asin mayo sa saiya nin nagtabang; pinagtuyatuya siya kan kaiwal, nginisihan an saiyang pagkarumpag.


text:
An Jerusalem nagkasala nin makuri, kaya siya nagin maati. Ikinakauyam siya ngunyan kan gabos na dating nag-omaw saiya, huli ta nahiling ninda an saiyang pagkanihuba; nag-aagrangay siya asin nagtatahob kan saiyang lalawogon.


text:
An saiyang ati madaling nahiling; alagad dai niya pinahalagahan an saiyang kataposan. Mangirhat an saiyang pagkarumpag; mayo nin pwedeng magranga saiya. Nanggana an saiyang mga kaiwal, asin naghahagad siya nin pagkaherak sa Kagurangnan.


text:
Sinamsam kan kaiwal an gabos niyang kayamanan. Nahiling niya an paglaog kan mga kaiwal sa saiyang Templo, an lugar na ipinangalad nin Kagurangnan na laogon nin mga pagano.


text:
Nag-aagrangay an saiyang banwaan mantang naghahanap nin pagkakan; an kayamanan ninda iriniribay nin tinapay tanganing padagos sindang mabuhay. “Hilinga ako, Kagurangnan,” an sabi kan syudad; “hilinga ako sa sakong kasakitan!”


text:
“Kamo na mga nag-aagi, mayo daw nin halaga ini saindo? Hilinga kun igwa nin kamondoan arog kan sakuyang kamondoan, na dinadara sako nin Kagurangnan kan aldaw nin labi-labi niyang kaanggotan.


text:
“Hale sa itaas nagpadara siya nin kalayo, na nag-irarom sagkod sa mga tolang ko. Nagbugtak siya nin siod para sa sakong mga bitis, dangan binayaan niya ako; binayaan na namumungnan, nakukulogan sa bilog na aldaw.


text:
“Itinala niya an sakong mga kasalan dangan iginakod sa sarong sakal, na ibinugtak sa sakuyang abaga, na nagin dahelan kan sakong panluluya. Itinao ako nin Kagurangnan sa kamot kan mga kaiwal, na dai ko kayang labanan.


text:
“Nginisihan nin Kagurangnan an makokosog kong mga soldados. Sarong hukbo an inatubang niya sako tanganing ronoton an mga hoben kong lalaki. Siring sa mga ubas, an aking daraga nin Juda tinimaktimakan nin Kagurangnan.


text:
“Huli kaini ako naghihibi; mga mata ko nagbubulos nin luha. Mayo nin minaranga sako; mayo nin pwedeng magpakosog kan boot ko. Nagmomondo an sakong kaakian huli ta nadaog ako kan kaiwal.


text:
“Iginawagaw ko an sakong mga kamot alagad mayo nin minatabang sako. Hale sa manlaen-laen na lugar inapod nin Kagurangnan an sakong mga kaiwal; an paghiling ninda sako sarong maati na bagay.


text:
“Alagad tama an Kagurangnan, huli ta dai ko siya kinuyog. Dangoga nindo ako, kamo gabos na banwaan, asin hilinga an sakong kasakitan; an gabos kong mga hoben na lalaki asin babae napaduman sa pagkabihag.


text:
“Inapodan ko an mga namomoot sako, alagad dinaya ninda ako. An mga padi asin mga lider nagkagaradan sa mga tinampo kan syudad, mantang naghahanap nin pagkakan tanganing padagos na mabuhay.


text:
“Hilinga, Kagurangnan, an sakuyang kasakitan; an kalag ko nasa kahorasaan. Ronot na an sakuyang puso huli kan sakong mga kasalan. Igwa nin garadanan sa mga tinampo; minsan sa laog nin harong an kagadanan yaon man.


text:
“Dangoga an sakong inagrangay; mayo nin nagraranga sako. Naoogma an mga kaiwal ko kan madangog an mga kasakitan na ipinadara mo sako. Paabota na an aldaw na saimong panuga, asin arog sako pasakitan mo man an mga kaiwal ko.


text:
“Kondenara sinda huli kan saindang mga karatan, siring na pinadusahan mo ako huli kan sakong mga kasalan. Minaagrangay ako sa kasakitan, asin pinanluluya an sakuyang puso.”


text:
Sa kaanggotan nin Kagurangnan tinahoban niya an Sion nin kadikloman. Rinumpag niya an langitnon na kamurawayan nin Israel. Sa aldaw nin saiyang kaanggotan binayaan niya maski an saiyang Templo.


text:
Mayo nin pagkaherak na rinaot nin Kagurangnan an lambang harong sa Juda; sa kaanggotan rinumpag niya an mga bantayan nin depensa kan daga. Dinarahan niya nin kasosopgan an kahadean asin an mga namamayo kaiyan.


text:
Sa labi-labing kaanggotan, rinonot niya an kosog nin Israel; sa atubang kan kaiwal, dai niya kami tinabangan. An kaanggotan niya samo siring sa kalayo na minaraot kan gabos.


text:
Arog sa kaiwal, an saiyang mga bosog ihinimunta niya samo; ginadan niya an gabos na nakakapaogma samo. An saiyang labi-labing kaanggotan namatean nyamo digdi sa Jerusalem.


text:
Arog sa sarong kaiwal, rinaot nin Kagurangnan an Israel. Rinaot niya an mga palasyo saka an mga bantayan; an kamondoan asin an panambitan kan mga taga Juda saiya pang dinagdagan.


text:
Rinaot niya an Templo, an lugar na pinagsasambahan mi saiya. Hinale niya an mga pyesta asin an Sabbath. Ipinamate niya sa hade asin sa padi an kosog kan saiyang kaanggotan.


text:
Isinikwal nin Kagurangnan an saiyang altar asin binayaan an saiyang banal na Templo. An mga kudal kaini itinugot niyang rumpagon kan mga kaiwal, na nagkurahaw sa kapangganahan sa lugar na pinagsambahan mi kaidto.


text:
Kabotan nin Kagurangnan na marumpag an mga kudal nin Sion; sinukol niya iyan tanganing maraot nanggad an gabos. An mga tore saka an mga kudal gabos rumpag na ngunyan.


text:
An mga trangkahan natahoban na kan mga gaba; bari asin ronot na an mga barat kan mga iyan. Nabihag na an hade asin an mga prinsipe; mayo na an Katogonan. An mga propeta dai na nagkakaigwa nin mga bisyon hale sa Kagurangnan.


text:
An mga kamagurangan nin Jerusalem mayong ribok na nagtutukaw sa daga; nagbugtak sinda nin abo sa payo, asin sa pagmondo naggubing nin sako. An mga daraga nin Jerusalem nagduko na kan saindang mga payo sa daga.


text:
Hubag na an mga mata ko sa kahihibi; napupurisaw an kalag ko. Makuri an kamondoan kan puso ko huli sa pagkagadan kan sakuyang banwaan, huli ta nagkakadirismayo an mga aki saka mga omboy sa mga tinampo kan syudad.


text:
Gutom saka paha, nag-aagrangay sinda sa saindang mga ina; nadidismayo sinda sa mga tinampo na garong nagkarulugadan, asin luway-luway na nagagadan sa kamot kan saindang mga ina.


text:
O Jerusalem, ano an masasabi ko para saimo? Saen taka ikakabaing, tanganing ika sakuyang maranga? An pagkarumpag mo arog kahiwas kan kadagatan; siisay an makakahirahay saimo?


text:
An saimong mga propeta mayong sinabi saimo kundi kaputikan; dai ninda ihinayag an saimong kasalan tanganing dai ka makabalik sa dati mong kamugtakan, kundi pinatubod kang an pagsolsol dai na kaipuhan.


text:
Pinag-oolog-olog ka kan mga nag-aaragi; pinagtutuyatuya asin pinagngingisihan ninda an rumpag nang Jerusalem: “Iyo ini an magayon na syudad kaidto? Iyo ini an kaogmahan kan kinaban?”


text:
An gabos mong kaiwal nag-olog-olog saimo nagtutuyatuya, asin nagpaparagot nin ngipon mantang nagkukurahaw, “Narumpag mi siya! Iyo ini an aldaw na satong pinagparahalat!”


text:
Ginibo mananggad nin Kagurangnan an saiyang itinaram na gigibohon; mayo nin pagkaherak na rinaot niya kita, siring kan ipinatakot niya kaidto. Pinapanggana niya an satong mga kaiwal, pinaogma sa satong pagbagsak.


text:
O Jerusalem, pag-agrangay sa Kagurangnan! Aldaw-banggi na pabuloson mo an saimong mga luha arog sa salog; hare pag-ontok sa paghaya saka sa pagmondo!


text:
Sa bilog na banggi magtindog ka asin mag-apod sa Kagurangnan; siring sa tubig, iula mo an saimong puso sa atubangan nin Kagurangnan! Makimaherak ka para sa saimong mga aki na nadidismayo sa gutom sa lambang kanto kan tinampo.


text:
Hilinga, Kagurangnan! Hilinga kun siisay an saimong pinapadusahan! Dapat daw na kakanon kan mga ina an mga aki na saindang namomotan? Dapat daw na an mga padi saka mga propeta sa Templo mismo gadanon?


text:
Nahuhutad sa mga tinampo an bangkay kan mga hoben saka mga gurang; mga hoben na lalaki asin babae nagkagaradan sa espada kan mga kaiwal; mayo nin pagkaherak na ginadan mo sinda sa aldaw nin saimong kaanggotan.


text:
Inalok mo an mga kaiwal ko na magselebrar nin sarong pyesta nin takot sa palibot ko. Sa aldaw nin saimong kaanggotan, mayo nin nakadulag o natadang buhay. Ginadan ninda an sakong mga aki, na sakong pinadakula asin namotan.


text:
Mayo nin siisay man na nakapagboot asin nakagibo nin anoman kun bakong huli sa kabotan nin Kagurangnan.


text:
Aram mo kun gurano an pagkaongis sako kan sakong mga kaiwal asin kun paano sinda nagplano laban sako.


text:
Nag-itom na nin marahay an dating nagkikinang na bulawan! An mga gapo kan Templo nagkawararak na sa mga tinampo.


text:
Kaidto mahalaga samo siring sa bulawan an mga aking lalaki nin Sion, alagad ngunyan siring na sana sinda sa dalipay na mga koron.


text:
Maski an babaeng lobo nagpapasuso kan saiyang mga ogbon, alagad an sakong banwaan arog na sa ostrits na maringis sa saiyang mga ogbon.


text:
Pinababayaan ninda an saindang mga omboy na magadan sa paha saka sa gutom; an mga aki nakikilimos nin kakanon, alagad mayo nin nagtatao sa sainda.


text:
An mga tawo na nagkakan nin masiram na kakanon kaidto ngunyan nagagadan sa gutom sa mga tinampo; an mga nagdakula sa luho kaidto ngunyan namumurot nin pagkakan sa basurahan.


text:
Mas orog an padusa sa sakong banwaan ki sa padusa sa mga taga Sodoma, na bigla sanang buminagsak huli kan kapangyarihan nin Dios.


text:
Kaidto an samong mga prinsipe mayo nin digta asin dalisay siring sa nyebe, makokosog saka marahay an mga hawak.


text:
Ngunyan dai namimidbidan na naghihigda sinda sa mga tinampo, an saindang lalawogon maitom siring sa oring; an saindang kublit dukot na sa tolang asin alang na siring sa kahoy.


text:
Mas marahay pa an mga nagadan sa gera ki sa nagadan sa gutom, na luway-luway na nagagadan huli ta mayo sinda nin makakakan.


text:
Sa makuring kasakitan na nag-abot sa sakong banwaan, linuto kan mga mamomoton na ina an saindang kaakian tanganing magin kakanon.


text:
Pinaluwas nin Kagurangnan an bilog niyang kaanggotan; nagpagkot siya nin kalayo sa Sion na tuminutong sagkod kan mga pundasyon.


text:
Mayo nin siisay man, maski an mga hade sa dayuhan na mga nasyon, na nagtubod na an mga trangkahan nin Jerusalem malalaog nin mga kaiwal.


text:
Alagad nangyari ini, huli sa kasalan kan saiyang mga propeta, sa kasombikalan kan saiyang mga padi, na nagpabulos kan dugo nin mga matanos.


text:
An saiyang mga lider nagkarapkarap sa mga tinampo siring sa mga buta, mga nadigtaan nin dugo, kaya mayong nangahas na magduta sainda.


text:
Nagkurahaw an mga tawo, “Humarayo kamo, mga maati! Dai nindo kami pagdutaan!” Kaya naglagalag sinda sa mga nasyon, mayo nin minaako sa sainda.


text:
Pinabayaan sinda nin Kagurangnan; iwinarak niya mismo sinda. Dai niya ginalangan an mga padi asin mga lider.


text:
Nagdiklom na an samong panhiling sa paghanap nin tabang na dai man nag-abot; nagparahalat kami nin tabang hale sa sarong nasyon na mayo man nin ikakatao.


text:
Binantayan kami kan mga kaiwal, kaya dai kami nakalakaw sa samong mga tinampo; bilang na an samong mga aldaw, huli ta uminabot na an samong kataposan.


text:
An mga naglamag samo mas marikas pa ki sa mga agila sa kaitaasan; linamag ninda kami sa kabubuldan, hinipaan ninda kami sa kalangtadan.


text:
Binihag ninda an ginikanan kan samong buhay, an hade na linahidan nin Kagurangnan, an samong sinarigan na maingat samo sa lambang parasalakay.”


text:
Mga taga Edom asin Uz, mag-ogma kamo asin maggayagaya; alagad maabot man saindo an kasakitan; huba man kamong magsasayasay sa kasosopgan.


text:
An Sion nagbayad na kan saiyang kasalan; hahaleon na kami nin Kagurangnan sa pagkatapokan. Alagad, O Edom, papadusahan ka nin Kagurangnan; ihahayag niya an saimong mga kasalan.


text:
An samong pagsadiri yaon na sa mga dayuhan, mga taga ibang nasyon na an nag-eerok sa samong mga harong.


text:
Pinapagtrabaho kami arog sa mga asno o kamelyo; pagal na kami alagad dai tinutugotan na magpahingalo.


text:
Nagkasala an samong mga ginikanan, asin mayo na sinda ngunyan, alagad kami an nagtitios para sa saindang mga kasalan.


text:
An mga hoben na lalaki pirit na pinatrabaho sa mga gilingan; mga aki pinanluluya sa gabat kan mga kahoy na saindang pasan.


text:
Pinabayaan na kan mga gurang an pagtiripon sa trangkahan kan syudad, asin kan mga hoben na lalaki an saindang musika.


text:
huli ta an Bukid nin Sion rumpag na asin mayong nag-eerok, saka pinaglakaw-lakawan nin mga lalaw na ayam.


text:
O totoo mananggad na isinikwal mo na kami sagkod lamang? Mayo na daw nin kasagkoran an saimong kaanggotan?


text:
Sa ikalimang aldaw kan ikaapat na bulan kan ikatreyntang taon, kan ako, si Ezekiel na padi, na aking lalaki ni Buzi, nag-eerok duman sa may Salog nin Kebar sa Babilonia kaiba kan mga itinapok na Judio, nabuksan an kalangitan asin nahiling ko an sarong bisyon nin Dios. (


text:
Duman sa Babilonia, sa tampi kan Salog nin Kebar, nadangog kong nagtataram sako an Kagurangnan, asin namatean ko an saiyang kapangyarihan.


text:
Nagtingkalag ako asin nahiling ko an sarong bagyo na nagdadangadang hale sa amihan. May kikilat na nagluluwas hale sa sarong dakulang panganoron, asin nagliliwanag nin marahay an palibot kaini. Sa tahaw kan kikilat, igwa nin nagkikintab na garo bronse.


text:
Unat an saindang mga bitis asin an saindang mga kuku kabaing kan sa sarong torong baka. An mga ini nagkikintab siring sa pinakinang na bronse.


text:
Laen pa kan apat nindang lalawogon saka apat nindang mga pakpak, igwa pa sinda nin apat na kamot nin tawo, saro sa irarom kan lambang pakpak.


text:
An duwang pakpak kan lambang linalang nakaunat, kaya an apat na linalang minaporma nin sarong kwadro, huli kan nakaunat na mga pakpak na an mga poro nagdudutaan. Kun minahiro sinda, minahiro sinda bilang sarong grupo maski dai na ninda ibinibirik an saindang mga hawak.


text:
An lambang linalang igwa nin apat na manlaen-laen na lalawogon: lalawogon nin tawo sa atubangan, lalawogon nin leon sa too, lalawogon nin torong baka sa wala, asin lalawogon nin agila sa likod.


text:
An duwang pakpak kan lambang linalang nakaunat paitaas asin nakaduta sa poro kan mga pakpak kan kataed na linalang mantang an duwa pang pakpak tiklop na nakakatahob kan saindang hawak.


text:
An lambang linalang nakaatubang sa apat na direksyon, kaya pwede sindang magduman maski saen na dai na kaipuhan pang magbirik.


text:
Sa tahaw kan mga linalang igwa nin sarong bagay na danay na naghihiro, na garo naglalaad na karaba. An kalayo kaini minapaitaas, asin minapaluwas nin mga kikilat.


text:
Mantang minamasdan ko an apat na linalang, nakahiling ako nin apat na rweda na nagduduta sa daga, sarong rweda an nasa kataed kan lambang linalang.


text:
Parareho an apat na rweda; an lambang saro nagkikinang siring sa sarong mahalagang bato, asin an pagkagibo kaiyan garo sarong rweda sa laog nin sarong rweda,


text:
Kun minahiro an mga linalang, minahiro man an mga rweda kaiba ninda; kun minapaitaas an mga linalang, siring man an mga rweda.


text:
An mga linalang nakakaduman saen man ninda boot magduman, siring man an mga rweda, huli ta an mga ini nasa irarom kan kapangyarihan ninda.


text:
Kaya kun minahiro an mga linalang, minahiro man an mga rweda; kun minaontok sinda, o minapasiring sa itaas, siring man an gibo kan mga rweda.


text:
Sa itaas kan mga payo kan mga linalang, igwa nin sarong garo arko na gibo sa nagkikinang na kristal.


text:
Sa lindong kan arko nagtitindog an mga linalang, na an duwang pakpak kan lambang saro unat pasiring sa kataed niya, mantang an duwang pakpak nakatahob sa saiyang hawak.


text:
Nadangog ko an tanog kan saindang pakpak mantang sinda naglalayog; garo idto hagubohob kan dagat, garo ribok nin sarong dakulang hukbo, garo tingog kan Makakamhan na Dios. Kun minaontok sinda sa paglayog, tinitiklop ninda an saindang mga pakpak,


text:
Sa ibabaw kan arko igwa nin garo trono na gibo sa safiro; asin nagtutukaw sa trono an sarong garo tawo.


text:
na igwa kan gabos na kolor kan bulalangaw. Iyo ini an nakakasulang liwanag na nagpapahiling kan kamurawayan nin Kagurangnan.


text:
Pakahiling ko kaini, nagdapa ako sa daga. Dangan nadangog ko an sarong tingog na nagsasabi, “Aki nin tawo, tumindog ka. Makikiolay ako saimo.”


text:
Mantang nagtataram an tingog, an espiritu nin Dios naglaog sa sako asin pinatindog ako, dangan nagpadagos sa pagtaram an tingog,


text:
“Aki nin tawo, sinusugo taka sa banwaan nin Israel. Nagtumang sinda saka nagtalikod sako; sagkod ngunyan mga rebelde pa sinda arog kan saindang mga ginikanan.


text:
Matagas an saindang payo asin dai ninda ako ginagalangan, kaya sinusugo taka tanganing sabihan sinda na ini an tataramon ko, an Kagurangnan Dios.


text:
“Alagad ika, aki nin tawo, dai ka matakot sainda ni sa saindang mga tataramon. Lalabanan ka ninda asin kaoongisan; an pakiiba mo sainda garo pagtukaw sa tahaw nin mga uyang. Alagad dai ka matakot sa saindang tataramon o sa saindang mga hilingon, huli ta mga rebelde sinda.


text:
Itataram mo sainda an boot kong isabi mo sainda, magdangog man sinda o dai, huli ta mga rebelde sinda.


text:
“Alagad ika, aki nin tawo, dangoga an itataram ko saimo. Dai ka magrebelde arog sainda. Ngumanga ka asin kakanon mo an itatao ko saimo.”


text:
Binukasan kan kamot an libro asin nahiling ko na an mag-ibong kaini pano nin surat—nasusuratan ini nin mga panambitan, mga pagmondo, asin mga pag-agrangay.


text:
Nagtaram an Dios, “Aki nin tawo, kakana an librong ini, dangan lakaw asin taraman mo an banwaan nin Israel.”


text:
Nagsabi siya, “Aki nin tawo, kakanon mo an librong ini na itinatao ko saimo; magpakabasog ka kaini.” Kinakan ko an libro asin nanamitan kong arog ini kahamis sa dugos.


text:
Dangan nagtaram sako an Dios, “Aki nin tawo, dumuman ka sa banwaan nin Israel asin sabihan mo sinda kan itataram ko saimo.


text:
Kun sinugo taka sa darakulang mga nasyon na nagtataram nin dipisil na mga lengwahe na dai mo nasasabotan, dadangogon ka ninda.


text:
Alagad dai ka dadangogon kan mga Israelita; habo ngani sindang magdangog sako, huli ta mga sutil sinda asin rebelde.


text:
Gigibohon takang pusog siring sa gapo, matagas siring sa diamante; dai ka matakot sainda huli ta mga rebelde sinda.”


text:
Dangan magduman ka sa saimong mga kahimanwa na nasa pagkatapokan asin sabihan mo sinda na ini an tataramon ko sainda, ako na Kagurangnan Dios an nagtataram, magdangog man sinda saimo o dai.”


text:
Dangan initaas ako kan espiritu nin Dios, asin sa likodan ko nakadangog ako nin sarong makosog na tingog na nagsabi, “Pag-omawon an kamurawayan nin Kagurangnan sa kaitaasan nin langit!”


text:
Nadangog ko an ribok kan mga pakpak kan mga buhay na linalang mantang naglalayog an mga ini, asin an ribok kan mga rweda na arog kakosog kan ribok nin sarong makosog na linog.


text:
Makosog na nag-abot sakuya an kapangyarihan nin Kagurangnan asin dinara ako kan saiyang espiritu. Mantang dinadara ako, namatean ko an kapaitan nin boot asin kaaanggotan.


text:
Dangan nakaabot ako sa Tel Abib, sa tampi kan Salog nin Kebar, saen nag-eerok an mga itinapok, asin nag-ontok ako duman sa laog nin pitong aldaw, mga aldaw na pano nin pagngalas sa sakong nahiling saka nadangog.


text:
“Aki nin tawo, ginigibo takang bantay kan nasyon nin Israel. Itataram mo sainda an anoman na patanid na madangog mo sako.


text:
Kun magtaram akong magagadan an sarong maraot na tawo alagad dai mo siya pinatanidan tanganing mabago an saiyang gawe tanganing makaligtas an saiyang buhay, magagadan siya sa saiyang kasalan, alagad ika an babasolon ko sa saiyang pagkagadan.


text:
Alagad kun patanidan mo an maraot na tawo alagad dai siya magtalikod sa saiyang karatan, magagadan siya sa saiyang kasalan, asin ikakaligtas mo an saimong buhay.


text:
“Siring man, kun an sarong matanos na tawo magpoon sa paggibo nin maraot, dangan ibinugtak ko siya sa pag-alaman, magagadan siya kun dai mo siya patanidan. Magagadan siya huli kan saiyang mga kasalan—dai ko na gigiromdomon an mga karahayan na saiyang ginibo—asin ika an babasolon sa saiyang pagkagadan.


text:
Alagad kun patanidan mo an matanos na tawo tanganing dai siya magkasala asin nagdangog siya saimo saka dai nagkasala, mabubuhay siya asin ikakaligtas mo man an saimong buhay.”


text:
Namatean ko an mapangyaring presensya nin Kagurangnan dangan nadangog ko siyang nagtataram sako, “Tumindog ka asin magduman ka sa kapantayan; duman ako makikiolay saimo.”


text:
Kaya nagduman ako sa kapantayan, asin nahiling ko duman an kamurawayan nin Kagurangnan siring kan pakahiling ko kaiyan sa tampi kan Salog nin Kebar. Nagdapa ako sa daga,


text:
alagad naglaog sako an espiritu nin Dios asin pinatindog ako. Nagtaram sako an Kagurangnan, “Magpuli ka na asin dai ka magluwas sa saimong harong.


text:
An saimong dila papadukoton ko sa saimong ngaragngag tanganing mapola ka saka dai mo mapatanidan an rebeldeng banwaan na ini.


text:
Dangan kun magtaram giraray ako saimo, bubukasan ko an saimong ngoso asin tataraman mo sinda na ako, an Kagurangnan Dios, an nagtataram. An iba sainda madangog alagad an iba dai, huli ta saro sindang nasyon nin mga rebelde.”


text:
Nagtaram an Dios, “Aki nin tawo, kumua ka nin ladrilyo, ibugtak mo iyan sa atubangan mo dangan iukit mo diyan an sarong syudad, an syudad nin Jerusalem.


text:
Dangan, bilang pagladawan nin sarong pagsalakay, bugtakan mo nin mga trinsera asin tambakan mo nin daga an palibot kaiyan. Magpatindog ka nin mga kampo sa palibot kaiyan asin bugtakan mo nin mga trosong panrumpag nin kudal an palibot kaiyan.


text:
Kumua ka nin kawaleng lansang asin ibugtak mo iyan na garo kudal sa pagultanan mo asin kan syudad. Atubangon mo an syudad na garo sinasalakay an syudad, asin ika an nagsasalakay kaiyan. Ini an magigin tanda para sa nasyon nin Israel.


text:
“Dangan maghigda ka na nakatagilid sa wala, asin ibubugtak ko saimo an padusa kan nasyon nin Israel. Arog kaiyan an magigin kamugtakan mo asin magtitios ka huli kan saindang kasalan sa laog nin tres syentos nubentang aldaw, pareho kan bilang kan mga taon nin pagpadusa ko sainda.


text:
Pakatapos mo kaiyan, magtagilid ka sa too asin magtios ka para sa kasalan nin Juda sa laog nin kwarentang aldaw—sarong aldaw para sa lambang taon nin pagpadusa ko sainda.


text:
“Maanan mo an pagsalakay sa Jerusalem. Ibikyaw mo an gugom mong kamot sa direksyon kan syudad asin magpropesiya ka laban sa syudad.


text:
“Kumua ka nin trigo, sebada, antak, lintehas, surgom, saka ispelta. Saralakon mo iyan gabos sa laog nin sarong lalagan, dangan maggibo ka nin tinapay. Iyan an kakakanon mo sa laog kan tres syentos nubentang aldaw na nakahigda ka na nakatagilid sa wala.


text:
Gamiton mo an odo nin tawo bilang igatong. Sa baga kaiyan, magluto ka nin tinapay, dangan kakanon mo iyan sa panhiling kan gabos na tawo.”


text:
Nagtaram an Kagurangnan, “Iyan an magigin pagkakan kan mga Israelita, pagkakan na ipinapangalad kan Katogonan, kun iwarak ko na sinda sa mga dayuhan na nasyon.”


text:
Alagad nagsimbag ako, “Kagurangnan Dios, dai ko pa lamang dinigtaan an sakong sadiri. Magpoon kan ako aki pa, dai pa lamang ako nagkakan nin karne nin hayop na nagadan sa natural na paagi o nin hayop na ginadan nin lalaw na hayop. Dai pa ako nagkakan nin anoman na ibinibilang na maati.”


text:
Kaya nagtaram an Dios, “Kun siring, tutugotan takang gamiton an odo nin baka, embes na odo nin tawo, sa pagluto mo nin tinapay.”


text:
Nagsabi pa siya, “Aki nin tawo, oontokon ko an pag-abot nin tinapay sa Jerusalem. An mga tawo duman mawawaraan nin paglaom asin mahahandal mantang sinusukol ninda an tinapay na saindang kakakanon asin an tubig na saindang iinomon.


text:
Gigibohon ko ini tanganing mawaraan sinda nin tinapay saka tubig; mawawaraan sinda nin paglaom asin magagadan sinda huli sa saindang mga kasalan.”


text:
Nagtaram an Kagurangnan, “Aki nin tawo, kumua ka nin sarong matarom na espada asin gamita iyan sa pag-aris kan saimong buhok saka barabas. An pinutol na buhok timbangon mo dangan pagtolohon mong kabtang.


text:
An saro sa tolong kabtang suloon mo sa tahaw kan syudad kun tapos na an pagsalakay. An ikaduwang kabtang kan buhok purutolon mo kan saimong espada mantang naglilibot ka sa syudad, dangan an ikatolong kabtang kan buhok iwarak mo tanganing ipadpad kan doros asin lalamagon ko iyan kan sakong espada.


text:
Sa nagkapirang buhok na ini, kumua ka nin dikit, itapok mo sa kalayo tanganing matutong. Hale diyan magikan an kalayo na malakop sa bilog na nasyon nin Israel.”


text:
Nagtaram an Kagurangnan Dios, “Hilinga an Jerusalem. Ibinugtak ko siya sa tahaw kan kinaban, asin nakapalibot saiya an mga nasyon.


text:
Alagad nagrebelde an Jerusalem tumang sa sakong mga togon asin nagpahiling na orog siyang masombikal ki sa mga nasyon sa palibot niya. Isinikwal kan Jerusalem an sakuyang mga togon asin dai kinuyog an sakong mga pagboot.


text:
Kaya dangoga, O Jerusalem, an itinataram ko, an Kagurangnan Dios: Huli ta isinikwal mo an sakong mga togon asin dai mo kinuyog an sakong mga pagboot, nagin mas maribok ka ki sa mga nasyon sa palibot mo. Sinunod mo an mga kaugalean kan ibang mga nasyon.


text:
Kaya ako, an Kagurangnan Dios, minataram saimo na kaiwal mo ako. Huhukoman taka sa atubang kan mga nasyon.


text:
Huli kan makauuyam mong mga gawe, gigibohon ko saimo an dai ko pa lamang ginibo kaidto o gigibohon pa ngapit.


text:
Mangyayari na an mga aki sa Jerusalem kakakanon kan saindang mga magurang, asin an mga magurang kakakanon kan saindang mga aki. Papadusahan taka asin an mga matadang buhay iwawarak ko sa gabos na direksyon.


text:
“Kaya, mantang ako an Dios na buhay—iyo ini an tataramon nin Kagurangnan Dios—huli ta dinigtaan mo an sakong Templo sa paagi kan gabos na maraot saka makauuyam mong mga gibo, pupuhoon taka. Dai ako mapahiling nin anoman na pagkaherak.


text:
An ikatolong kabtang kan saimong banwaan magagadan sa helang saka sa makuring gutom; an saro pang kabtang magagadan sa espada sa luwas kan syudad; asin an saro pang kabtang iwawarak ko sa gabos na direksyon dangan lalamagon ko nin espada.


text:
“An gabat kan sakong kaanggotan mamamatean mo sagkod na makontento ako. Kun mangyari na an gabos na ini, maaaraman mo na ako, an Kagurangnan, an nagtaram saimo huli ta anggot ako sa saimong bakong pagkamaimbod.


text:
“Sa panahon na naaanggot ako saimo dangan padusahan taka, matatakot an gabos na nasyon sa palibot mo; pagtutuyatuyaon ka saka pagngingisihan ninda.


text:
Oontokon ko an pagtao nin pagkakan saimo asin gugutomon taka. An kulog nin gutom na mamamatean mo magigin arog sa kulog kan tama nin sarong matarom na bosog na magadan saimo.


text:
Mapadara ako nin gutom saka mga lalaw na hayop na magadan kan saimong mga aki. Mapadara pa ako nin helang, kadahasan, saka gera na magadan saimo. Ako, an Kagurangnan, an nagtaram.”


text:
Sabihan mo an kabukidan nin Israel na magdangog sa tataramon kan Kagurangnan Dios—na magdangog sa tataramon ko, an Kagurangnan Dios, sa kabukidan asin kabubuldan, sa mga ampas saka mga kapantayan: Mapadara ako nin espada tanganing raoton an mga lugar na pinagsasambahan kan mga tawo nin mga dios-dios.


text:
An saindang mga altar rurumpagon ko asin an saindang mga altar nin insenso paparasaon ko. An gabos na tawo duman gagadanon ko sa atubang kan saindang mga dios-dios.


text:
Iwawarak ko an mga bangkay kan mga taga Israel; iwawarak ko an saindang mga tolang sa palibot kan saindang mga altar.


text:
An gabos na syudad nin Israel marurumpag, tanganing an gabos nindang altar saka mga dios-dios magkaroronot, an saindang mga altar nin insenso magkararaot asin mapapara an gabos nindang ginibo.


text:
An mga tawo gagadanon maski saen na lugar, asin an mga matatada magmimidbid na ako iyo an Kagurangnan.


text:
saen mamumuhay sinda sa pagkatapokan. Duman ninda ako magigiromdoman asin maaaraman ninda na pinadusahan saka hinahalean ko sinda nin onra, huli ta tinalikodan ako kan saindang bakong maimbod na mga puso asin pinaorog ninda an mga dios-dios ki sa sako. Ikakaongis ninda an saindang sadiri huli sa mga karatan saka makauuyam na mga bagay na saindang ginibo.


text:
Nagtaram an Kagurangnan Dios, “Gugoma an mga kamot mo! Iparagpadag mo an saimong mga bitis! Maghibi ka sa kamondoan huli kan gabos na maraot saka makauuyam na mga bagay na ginibo kan mga Israelita. Magagadan sinda sa gera o sa gutom o sa peste.


text:
An mga nasa harayo maghehelang dangan magagadan; an mga nasa harani magagadan sa gera; an matatada magagadan sa gutom. Mamamatean ninda an gabat kan sakuyang kaanggotan.


text:
An saindang mga bangkay magkakawararak sa palibot kan mga altar sa kaibahan kan mga dios-dios, magkakawararak sa lambang halangkaw na bulod, sa alitoktok kan lambang bukid, sa lindong nin lambang berdeng kahoy asin lambang madahon na hamurawon, sa lambang lugar na pinagdolotan ninda nin sakripisyo para sa saindang mga dios-dios. Dangan maaaraman ninda gabos na ako an Kagurangnan.


text:
Uunaton ko an sakong kamot laban sainda. An saindang daga raraoton ko asin gigibohon na mamondo, magpoon sa kalangtadan sa habagat sagkod sa syudad nin Ribla sa amihan; mayo akong papaligtason sa arin man na lugar na pinag-eerokan kan mga Israelita. Dangan maaaraman kan gabos na ako an Kagurangnan.”


text:
“Aki nin tawo, iyo ini an tataramon ko, an Kagurangnan Dios, para sa daga nin Israel: Iyo na ini an kataposan para sa bilog na daga!


text:
“Israel, nag-abot na an kataposan mo. Mamamatean mo an sakuyang kaanggotan; huhukoman taka sosog sa saimong mga ginibo, asin papadusahan taka huli kan saimong makauuyam na mga gawe.


text:
Dai taka papaligtason o maheherakan. Papadusahan taka huli kan makauuyam na mga gawe mo, tanganing maaraman mo na ako an Kagurangnan.”


text:
Nagdadangadang na an kataposan para sa mga nag-eerok sa daga. Harani na an oras na dai na magkakaigwa nin mga maoogmang pagtiripon sa kabukidan, kundi kariribokan.


text:
“Madali ko nang iula saimo an sakuyang kaanggotan; huhukoman taka sosog sa saimong mga ginibo, asin papadusahan taka huli kan saimong makauuyam na mga gawe.


text:
Dai taka paliligtason o maheherakan. Papadusahan taka huli kan makauuyam na mga gawe mo, tanganing maaraman mo na ako an Kagurangnan, asin ako an nagpapadusa saimo.”


text:
An kadahasan nagbubunga nin orog na katampalasanan. Mayo nin matatada sa saindang pagsadiri, ni sa saindang kayamanan, kaomawan asin kamurawayan.


text:
Nagdadangadang na an panahon. Harani na an aldaw na dai na magkakaigwa nin kahulogan an pagbakal ni an pagpabakal, huli ta an kaanggotan nin Dios maabot sa gabos.


text:
Mayong negosyante na mabubuhay nin halawig tanganing makabangon giraray sa saiyang pagkalugi, huli ta para sa gabos an labi-labing kaanggotan nin Dios. An mga maraot dai makakaligtas sa kagadanan.


text:
Pinatanog na an trompeta asin nag-aandam na an gabos. Alagad mayo maski saro na maduman sa gera, huli ta madatong sa gabos an labi-labing kaanggotan nin Dios.


text:
Igwa nin ralaban sa mga tinampo asin igwa nin helang saka gutom sa mga harong. An mga nasa luwas kan syudad magagadan sa ralaban; an mga nasa laog kan syudad magigin biktima nin helang saka gutom.


text:
An nagkapira makakadulag pasiring sa kabukidan siring sa mga salampating tinakot sa mga kapantayan. Sinda gabos mag-aagrangay para sa saindang mga kasalan.


text:
Magubing sinda nin sako, asin matatakot nin labi-labi. Aarisan ninda an saindang payo asin masosopog sinda gabos.


text:
An saindang mga bulawan saka plata itatapok ninda sa mga tinampo siring sa mga ati, huli ta dai sinda ikakaligtas kan mga iyan kun iula na nin Kagurangnan an saiyang kaanggotan. Dai ninda iyan magagamit sa paghale kan saindang kagutoman. An bulawan saka plata iyo an nagdara sainda sa kasalan.


text:
Kaidto ipinag-orgulyo ninda an saindang magagayon na mga alahas, alagad an mga iyan ginamit ninda sa paggibo nin makauuyam na mga ladawan. Kaya an mga bagay na iyan ginibo nin Kagurangnan na magin maati para sainda.


text:
“Tutugotan ko an mga dayuhan na habonan sinda,” an sabi nin Kagurangnan. “Ipapakua ko an mga iyan sa mga maraot na tawo sa daga asin babasang-basangon ninda iyan.


text:
Dai ako makikilabot maski basang-basangon ninda an mahalaga kong Templo, kun laogon iyan kan mga parahabon dangan digtaan.


text:
Dadarahon ko digdi an pinakamaraot na mga nasyon tanganing sadirihon an saindang mga harong. Manluluya an boot kan saindang maiisog na mga lalaki, kun digtaan na kan mga nasyon an saindang mga lugar na pinagsasambahan.


text:
Sunod-sunod na maabot an kasakitan asin an maraot na bareta. Makikimaherak sinda sa mga propeta na ipahayag sainda an bisyon na nahiling ninda. An mga padi mayo nang ikakatukdo sa mga tawo, asin an mga kamagurangan mayo nang ikakataong hatol.


text:
Magmomondo an hade, mawawaraan nin paglaom an prinsipe, asin tatakigan an mga tawo sa takot. Papadusahan ko an gabos huli kan saindang ginibo, asin huhukoman ko sinda siring kan paghukom ninda sa iba; dangan maaraman ninda na ako an Kagurangnan.”


text:
Kan ikalimang aldaw kan ikaanom na bulan kan ikaanom na taon nin samuyang pagkatapokan, mantang nagtutukaw ako sa harong kaiba an mga kamagurangan nin Juda, nag-abot sako an kapangyarihan kan Kagurangnan Dios.


text:
Nagtingkalag ako asin nahiling ko an sarong bisyon nin sarong naglalaad na bagay na pormang tawo. Magpoon sa saiyang habayan paibaba, an saiyang hawak garo kalayo asin magpoon sa habayan paitaas, nagliliwanag siya na garo pinakinang na bronse.


text:
Inunat niya an garo sarong kamot dangan pinugol ako sa buhok. Dangan sa bisyon na ini, initaas ako kan espiritu nin Dios asin dinara sa Jerusalem. Dinara niya ako sa palaog kan trangkahan sa amihan kan Templo, saen namumugtak an sarong ladawan na sarong insulto sa Dios.


text:
Nahiling ko duman an sarong nakasusulang liwanag na nagpapahiling kan presensya kan Dios nin Israel, arog kan bisyon na nahiling ko duman sa tampi kan Salog nin Kebar.


text:
Nagtaram sako an Dios, “Aki nin tawo, maghiling ka sa amihan.” Naghiling ako, asin yaon duman harani sa altar, sa may palaog kan trangkahan, an ladawan na sarong insulto sa Dios.


text:
Sinabihan ako nin Dios, “Aki nin tawo, nahihiling mo an ginigibo ninda, an makauuyam na mga bagay na ginigibo digdi kan mga Israelita, kun paano ninda ako orog na pinapaharayo sa sakong santwaryo? Alagad makakahiling ka pa nin orog pang makauuyam na mga bagay.”


text:
Nagsabi siya, “Aki nin tawo, digdi ka lumusot sa kudal.” Naglusot ako sa kudal asin nakanumpong ako nin sarong pintoan.


text:
Sinabihan niya ako, “Lumaog ka asin hilingon mo an maraot saka makauuyam na mga bagay na ginigibo ninda duman.”


text:
Kaya naglaog ako asin naghiling. An mga lanob igwa nin mga ladawan nin mga halas saka iba pang maating mga hayop, asin iba pang mga bagay na sinasamba kan mga Israelita.


text:
Setentang mga kamagurangan nin Israel an idtoon duman, kaiba si Jaazanias na aking lalaki ni Safan. An lambang saro sainda may kapot na insensaryo, asin an asong hale digdi minapaitaas.


text:
Hinapot ako nin Dios, “Aki nin tawo, nahiling mo an ginigibo sa hilom kan mga kamagurangan nin Israel? Nagsasamba sinda gabos sa laog nin sarong kwarto na pano nin mga ladawan. Huli ta nagsasabi sinda, ‘Dai kita nahihiling nin Kagurangnan! Pinabayaan na niya an daga.’”


text:
Dangan nagsabi sako an Kagurangnan, “Mahihiling mo sindang maggigibo nin orog pang makauuyam na mga bagay.”


text:
Kaya dinara niya ako sa trangkahan sa amihan kan Templo asin ipinahiling sako an mga babaeng pinaghihibian an kagadanan kan dios na si Tammuz.


text:
Hinapot ako nin Dios, “Aki nin tawo, nahihiling mo iyan? Makakahiling ka pa nin orog na makauuyam na mga bagay.”


text:
Kaya dinara niya ako sa patyong nasa laog kan Templo, asin duman sa may pintoan kan santwaryo, sa pagultanan kan patyo asin kan altar, igwa nin beynte y singkong lalaki. Nakatalikod sinda sa santwaryo, asin nakahampang sa sirangan, nagduduko sa pagsamba sa nagsisirang na aldaw.


text:
Sinabihan ako kan Kagurangnan, “Aki nin tawo, nahihiling mo iyan? An mga taga Judang ini dai pa nakokontento kan ginigibo nindang makauuyam na mga bagay na nahihiling mo digdi, asin kan pagpalakop nin kadahasan sa bilog na daga. Kundi digdi pa ninda ginigibo an mga iyan sa laog kan Templo asin orog na pinapaanggot ako. Hilinga an pag-olog-olog ninda sako sa paaging orog na nakakapaanggot sako!


text:
Mamamatean ninda an gabat kan sakuyang kaanggotan. Dai ko sinda paliligtason o maheherakan. Maski magkurahaw pa sinda sa saindang pagpamibi sa sako, dai ko sinda dadangogon.”


text:
Dangan nadangog kong nagkurahaw an Dios, “Dumigdi kamo, mga lalaking mapadusa sa syudad. Daraha nindo an saindong mga armas.”


text:
Hale sa trangkahan na nasa luwas kan Templo sa amihan, nag-abot tolos an anom na lalaki, na an lambang saro may armas. Kaiba ninda an sarong lalaking nakagubing nin lino, na may darang sarong pansurat. Naglaog sinda dangan nagtindog sa may bronseng altar.


text:
Dangan an kamurawayan kan Dios nin Israel nag-itaas hale sa mga kerubin, saen dating namumugtak ini, asin nagpasiring sa may palaog kan Templo. Inapod nin Kagurangnan an lalaking nakagubing nin lino,


text:
dangan sinabihan, “Maglibot ka sa bilog na syudad nin Jerusalem asin markahan mo an angog kan lambang saro na nag-aagrangay asin nasasakitan huli kan gabos na makauuyam na mga bagay na ginigibo sa syudad.”


text:
Dangan sinabihan nin Dios an iba pang mga lalaki, “Magsunod kamo saiya sa paglibot sa syudad dangan manggadan kamo. Dai nindo pagpaligtason an siisay man; dai kamo maherak sa kiisay man.


text:
Gadanon nindo an mga gurang na lalaki, an mga hoben na lalaki, an mga hoben na babae, mga ina asin mga aki. Alagad dai nindo pagdutaan an siisay man na may marka sa angog. Magpoon kamo digdi sa sakong Templo.” Kaya pinonan ninda an panggagadan huli sa paggadan kan mga lider na nagtitindog duman sa Templo.


text:
Sinabihan nin Dios an armadong mga lalaki, “Digtaan nindo an Templo. An mga patyo kaiyan panoa nindo nin mga bangkay. Lakaw na kamo!” Kaya pinonan ninda an panggagadan kan mga tawo sa syudad.


text:
Mantang nanggagadan sinda, nabayaan akong mayong kaiba. Nagdapa ako dangan nagkurahaw, “Kagurangnan Dios, tutunawon mo daw an natatada sa Israel sa saimong labi-labing kaanggotan sa Jerusalem?”


text:
Nagsimbag an Dios, “Dakula nin marahay an kasalan kan mga tawo sa Israel asin Juda; an daga pano nin dugo asin an syudad pano nin inhustisya. Nagsasabi sinda, ‘Pinabayaan nin Kagurangnan an satong daga asin dai niya kita mahihiling!’


text:
Dangan an lalaking nakagubing nin lino nagbalik asin nag-osip sa Kagurangnan, “Ginibo ko na an saimong mga pagboot.”


text:
Dangan naghiling ako sa pamayohan kan mga kerubin asin nahiling ko an garo sarong trono na gibo sa safiro.


text:
Sinabihan nin Dios an lalaking nakagubing nin lino, “Magduman ka sa pagultanan kan mga rweda na nasa pamitisan kan mga kerubin asin panoon mo nin baga an saimong kamot. Dangan iwarak mo an mga iyan sa syudad.” Nahiling ko kan magduman siya.


text:
Nagtitindog an mga kerubin sa parteng habagat kan Templo kan maglaog siya, asin an panlaog na patyo napano nin panganoron.


text:
An kamurawayan kan Kagurangnan nag-itaas hale sa mga kerubin dangan nagpasiring sa may palaog kan Templo. An Templo napano nin panganoron asin an patyo nagsilyab huli kan liwanag kan kamurawayan nin Kagurangnan.


text:
An ribok kan pakpak kan mga kerubin nadangog sagkod sa patyong nasa luwas. An tanog garo arog kan tingog kan Makakamhan na Dios.


text:
Kan pagbotan nin Kagurangnan an lalaking nakagubing nin lino na magkua nin kalayo sa pagultanan kan mga rweda sa pamitisan kan mga kerubin, naglaog an lalaki asin nagtindog sa kataed kan sarong rweda.


text:
Inunat kan saro sa mga kerubin an saiyang kamot asin nagkua nin mga baga sa tahaw ninda, dangan ibinugtak idto sa kamot kan lalaki. Kinua kaini an mga baga dangan naghale.


text:
Nahiling ko man na igwa nin apat na rwedang gabos magkapareho an porma; an sarong rweda kataed nin sarong kerubin. An mga rweda nagkikintab siring sa mahalagang mga bato, asin an pakagibo kaiyan garo sarong rweda sa laog nin sarong rweda.


text:
Kun minahiro an mga kerubin, pwede sindang magduman sa arin man na direksyon maski dai na minabirik. Sarabay sindang minahiro sa direksyon na saindang mawoton na dai na kaipuhan pang magbirik.


text:
An lambang kerubin igwa nin apat na lalawogon: an enot lalawogon nin torong baka, an ikaduwa lalawogon nin tawo, an ikatolo lalawogon nin leon, asin an ikaapat lalawogon nin agila.


text:
(An mga ini pareho kan mga buhay na linalang na nahiling ko sa tampi kan Salog nin Kebar.) Kun minaitaas an mga kerubin,


text:
dangan minahiro, kaiba ninda an mga rweda. Kun minaunat sinda kan saindang mga pakpak sa paglayog, kaiba man ninda an mga rweda.


text:
Pag-ontok kan mga kerubin, minaontok man an mga rweda, asin paglayog ninda, kaiba man ninda an mga rweda, huli ta nasa kapangyarihan ninda an mga ini.


text:
Dangan an kamurawayan kan Kagurangnan naghale sa may palaog kan Templo asin nag-ontok sa ibabaw kan mga kerubin.


text:
Inunat kan mga kerubin an saindang mga pakpak dangan naglayog kaiba an mga rweda, mantang ako naghihiling. Nag-ontok sinda sa may trangkahan sa sirangan kan Templo, asin nasa itaas ninda an kamurawayan kan Dios nin Israel.


text:
Namidbid ko na sinda an mga buhay na linalang na nahiling ko sa ibaba kan Dios nin Israel duman sa Salog nin Kebar.


text:
An lambang kerubin igwa nin apat na lalawogon, apat na pakpak asin mga kamot na garo sa tawo sa irarom kan lambang pakpak.


text:
An saindang lalawogon pareho man kan mga lalawogon na nahiling ko sa tampi kan Salog nin Kebar. An lambang saro nagderetso sa enotan.


text:
Initaas ako kan espiritu nin Dios asin dinara sa trangkahan sa parteng sirangan kan Templo. Duman sa may trangkahan nahiling ko an beynte y singkong lalaki, kaiba si Jaazanias na aking lalaki ni Azzur saka si Pelatias na aking lalaki ni Benaias, an duwang lider kan banwaan.


text:
Tinaraman ako nin Dios, “Aki nin tawo, an mga tawong ini nagpaplano nin maraot asin nagtatao nin maraot na hatol sa syudad.


text:
Nagtataram sinda, ‘Dai mahahaloy magpapatugdok giraray kita nin mga harong. An syudad iyo an kaldero, dangan kita an karne na nasa laog kaiyan, alagad minsan siring iniingatan kita kaiyan sa kalayo.’


text:
Napasairarom ako kan espiritu nin Kagurangnan asin tinaraman niya akong itao an mensaheng ini sa mga tawo: “Banwaan nin Israel, aram ko kun ano an pinagsasabi nindo asin kun ano an saindong pinaplano.


text:
Ginadan nindo an dakul na tawo digdi sa syudad, asin an mga tinampo napano kan saindang mga bangkay.


text:
“Kaya ini an tataramon ko saindo, ako an Kagurangnan Dios. Totoo man nanggad na an syudad na ini iyo an kaldero, alagad arin an karne? An mga bangkay kan saindong mga ginadan! Dai na kamo mag-eerok digdi—itinapok ko kamo sa luwas kan syudad!


text:
asin magagadan kamo sa gera sa sadiri nindong daga. Dangan maaaraman kan gabos na ako an Kagurangnan.


text:
Dai kamo iingatan kan syudad na ini arog kan pag-ingat kan kaldero sa karneng nasa laog kaiyan. Papadusahan ko kamo saen man kamo mamugtak sa daga nin Israel.


text:
Maaaraman nindo na ako an Kagurangnan, huli ta dai kamo naglakaw sosog sa sakong mga pagboot asin dai nindo inotob an sakong togon kundi sinunod nindo an mga pagboot kan mga nasyon sa palibot nindo.”


text:
Mantang nagpopropesiya ako, natumbang gadan si Pelatias. Nagdapa ako dangan nagkurahaw, “Kagurangnan Dios! Gagadanon mo daw an gabos na natada sa Israel?”


text:
“Aki nin tawo, ika an pinag-oorolayan kan mga tawo na nag-eerok sa Jerusalem asin kan kapwa mo Israelita na nasa pagkatapokan. An olay ninda, ‘An mga itinapok harayong marahay tanganing magsamba sa Kagurangnan. An dagang ini itinao na niya sato bilang pagsadiri.’


text:
“Kaya taraman mo an kapwa mo itinapok kaining sinasabi ko. Ako an nagdara sainda tanganing mag-erok sa harayong mga nasyon asin ako an nagwarak sainda sa ibang mga daga. Alagad makakaibahan ninda ako sa mga daga na saindang dinumanan sa laog kan panahon na iyan.


text:
“Kaya sabihan mo sinda kan tataramon ko, an Kagurangnan Dios. Titiponon ko sinda hale sa mga nasyon na pinagwarakan ko sainda, asin itatao ko giraray sainda an daga nin Israel.


text:
Pagbalik ninda, kaipuhan haleon ninda an mga maati saka makauuyam na mga dios-dios na saindang nakua.


text:
Tatawan ko sinda nin bagong puso asin espiritu. Hahaleon ko sa sainda an sutil na pusong gapo asin riribayan ko iyan nin makinuyog na pusong laman.


text:
Dangan maglalakaw sinda sosog sa sakong mga pagboot asin kukuyogon ninda an sakong mga togon. Sinda an magigin banwaan ko asin ako an magigin Dios ninda.


text:
Alagad papadusahan ko an mga namomoot na magsamba sa mga maati saka makauuyam na mga dios-dios. Papadusahan ko sinda huli kan saindang ginibo.” An Kagurangnan Dios an nagtaram.


text:
Nagpoon paglayog an mga kerubin kaiba an mga rweda, asin nasa itaas ninda an kamurawayan kan Dios nin Israel.


text:
Dangan naghale sa Jerusalem an kamurawayan kan Dios asin nag-ontok sa bukid na nasa parteng sirangan kan syudad.


text:
Sa bisyon, initaas ako kan espiritu nin Dios asin dinara sa mga itinapok sa Babilonia. Dangan napara an bisyon.


text:
“Aki nin tawo, nag-eerok ka sa tahaw nin mga rebeldeng tawo. Igwa sinda nin mga mata, alagad dai nakakamaan; igwa nin mga talinga, alagad dai nakakadangog, huli ta mga rebelde sinda.


text:
“Kaya ngunyan, aki nin tawo, mag-andam ka nin kagamitan nin sarong itinapok asin maghale ka bago magdiklom. Kaipuhan mahiling kan gabos an saimong paghale pasiring sa ibang lugar. Tibaad pa masabotan ninda na sinda mga rebelde.


text:
Mantang maliwanag pa, andamon mo sa atubang ninda an kagamitan bilang sarong itinapok, asin kaipuhan mahiling ninda an paghale mo pagkabanggi, na garong itatapok ka.


text:
Sa atubang ninda pasanon mo an saimong kagamitan asin lumuwas ka pasiring sa diklom na may tahob an mata tanganing dai mo mahiling an saimong padudumanan. An gigibohon mo magigin sarong patanid para sa mga Israelita.”


text:
Ginibo ko an itinaram sako nin Kagurangnan. Kan aldaw na idto inandam ko an kagamitan nin sarong itinapok asin pagkabanggi, guminibo ako nin labot sa kudal, na an ginamit ko mga kamot ko sana, dangan nagluwas ako pasiring sa diklom, pasan an sakong kagamitan, mantang naghihiling sinda.


text:
Sabihan mo sinda kan tataramon ko saimo, ako an Kagurangnan Dios. An mensaheng ini para sa prinsipe na naghahade sa Jerusalem asin para sa gabos na nag-eerok duman.


text:
Sabihan mo sinda na an saimong ginibo sarong tanda kan mangyayari sainda—itatapok sinda asin mabibihag.


text:
An prinsipe na naghahade sainda mapasan kan saiyang kagamitan pasiring sa diklom dangan madulag huli sa pag-agi sa sarong labot na ginibo ninda sa kudal para saiya. Tatahoban niya an saiyang mga mata asin dai niya mahihiling kun saen siya maduman.


text:
Alagad bibikladon ko an sakong hikot asin dadakopon ko siya. Dangan dadarahon ko siya sa Babilonia. Magagadan siya duman na dai nahihiling an lugar na idto.


text:
Iwawarak ko sa gabos na direksyon an gabos na opisyal na nakapalibot saiya, asin an gabos niyang mga parahatol saka mga bantay; dangan hahanapon sinda kan mga tawo tanganing gadanon.


text:
“Kun iwarak ko na sinda sa ibang nasyon asin sa mga dayuhan na daga, dangan ninda maaaraman na ako an Kagurangnan.


text:
Tutugotan kong an nagkapira sa sainda matadang buhay sa gera, sa makuring gutom asin sa peste, tanganing sa tahaw kan mga nasyon, maaaraman ninda na makauuyam an saindang mga gawe asin tanganing mamidbidan ninda na ako an Kagurangnan.”


text:
Sabihan mo an bilog na nasyon na iyo ini an mensahe kan Kagurangnan Dios para sa banwaan nin Jerusalem, na nag-eerok pa sa saindang daga. Magtatakig sinda mantang nagkakakan asin magkokobogkobog sa takot mantang nag-iinom. Huhubaan an saindang daga, huli sa kadahasan kan mga nag-eerok duman.


text:
An mga syudad na ngunyan pano nin mga tawo matutunaw asin an daga magigin sarong kalangtadan. Dangan maaaraman ninda na ako an Kagurangnan.”


text:
“Aki nin tawo, tadaw ta inuulit-ulit kan mga taga Israel an talinhagang ini: ‘Nag-aagi an mga aldaw asin dai man nagkakatotoo an lambang bisyon’?


text:
Sabihan mo sinda na ini an tataramon ko, an Kagurangnan Dios: Tataposon ko na an talinhagang ini, asin dai na ini madadangog pa sa Israel. Alagad sabihan mo sinda: Nag-abot na an mga aldaw asin magkakatotoo na an lambang bisyon!


text:
Ako, an Kagurangnan, an mataram sainda, asin mangyayari an itinataram ko. Dai na mahahaloy. Sa saindong panahon, kamong mga rebelde, gigibohon ko an ipinatanid kong gigibohon. Ako an nagtaram,” olay nin Kagurangnan Dios.


text:
“Aki nin tawo, naghohona an mga Israelita na an saimong mga bisyon saka mga propesiya ipinapanongod mo sa harayo pang panahon.


text:
Kaya sabihan mo sinda na ako, an Kagurangnan Dios, an nagtataram: Dai na mahahaloy. Mangyayari na an sinabi ko. Ako, an Kagurangnan Dios, an nagtaram!”


text:
“Aki nin tawo, magpropesiya ka laban sa mga propeta nin Israel, na nag-iimbento kan sadiri nindang propesiya. Sabihan mo sinda na magdangog sa tataramon nin Kagurangnan!”


text:
Ini an tataramon kan Kagurangnan Dios, “Herak man sa mga lolong na propeta na nagsusunod kan sadiri nindang espiritu asin nag-iimbento kan sadiri nindang mga bisyon.


text:
Dai ninda binabantayan an mga narumpag na kabtang kan kudal ni hinihirahay iyan tanganing madepensahan an Israel pag-abot kan gera sa aldaw nin Kagurangnan.


text:
Bakong totoo an saindang mga bisyon asin kaputikan an saindang mga kapahayagan manongod sa maabot na panahon. Minasabi sindang ipinapahayag ninda an sakong mensahe, alagad dai ko sinda sinugo. Minsan siring, naghahalat sindang magkakatotoo an saindang pahayag!


text:
Sinasabihan ko sinda: Bakong totoo an mga bisyon na nahihiling nindo asin kaputikan an mga pahayag nindo manongod sa maabot na panahon. Minasabi kamo na mga tataramon ko iyan, alagad dai ako nagtaram saindo!”


text:
Kaya nagsasabi an Kagurangnan Dios sa sainda: “Kaputikan an saindong mga tataramon asin bakong totoo an saindong mga bisyon, kaya kalaban ko kamo.


text:
Papadusahan ko kamong mga propeta na naglaladawan nin bakong totoong mga bisyon asin kaputikan na pahayag manongod sa maabot na panahon. Dai kamo makakaayon sa pagtiripon kan sakong banwaan tanganing maggibo nin mga desisyon; an saindong mga ngaran dai makakabilang sa listahan kan mga syudadano nin Israel. Dai nanggad kamo makakabalik sa saindong daga. Dangan maaaraman nindo na ako an Kagurangnan Dios.


text:
“Dinadaya kan mga propeta an mga tawo sa pagsabi na an gabos matoninong maski ngani mayo man nin katoninongan. Kun an sakong banwaan minatugdok nin kudal, tinatapalan iyan nin karboro kan mga propeta.


text:
Sabihan mo an mga propeta na an saindang kudal marurumpag. Mapadara ako nin makosog na uran. Tatamaan iyan kan uran nin yelo, asin hahampason iyan nin bagyo.


text:
Marurumpag an kudal, asin an lambang saro mahapot saindo kun anong karahayan an itinao kan pagtapal nindo nin karboro.”


text:
Kaya ini an tataramon nin Kagurangnan Dios: “Sa sakuyang kaanggotan, mapadara ako nin bagyo saka uran, nin makosog na uran, nin yelo tanganing rumpagon an kudal.


text:
Rurumpagon ko an kudal na tinapalan nindo nin karboro, tanganing mahiling an mga pundasyon. Marurumpag iyan asin magagadan kamo gabos. Dangan maaaraman nindo na ako an Kagurangnan.


text:
“An kaanggotan ko mamamatean kan kudal asin kan mga nagtapal kaiyan nin karboro. Dangan tataraman ko kamo na mayo na an kudal asin an mga nagtapal kaiyan nin karboro—


text:
idtong mga propeta na nagpahayag sa Jerusalem na matoninong an gabos maski mayo man nin katoninongan.” An Kagurangnan Dios an nagtaram.


text:
Nagtaram an Kagurangnan, “Ngunyan, aki nin tawo, hilinga an mga babae sa saimong banwaan na nagpopropesiya sa sadiri nindang isip. Magpropesiya ka laban sainda,


text:
asin sabihan mo sinda kan itinataram sainda kan Kagurangnan Dios: “Herak man saindo, mga babae! Minatahi kamo nin mga banda para sa takyag na may salamangka saka mga belo para sa payo nin lambang saro, tanganing magkaigwa sinda nin kapangyarihan sa buhay nin iba. Boot nindong makamtan an kapangyarihan sa buhay saka sa kagadanan kan sakong banwaan asin gamiton iyan para sa saindong karahayan.


text:
Linalanghad nindo ako sa atubang nin sakong banwaan tanganing magkaigwa sana kamo nin sarong hakbot nin sebada asin dikit na tinapay. Ginagadan nindo an mga tawong dai man dapat gadanon, asin tinutugotan nindong mabuhay an mga tawong dai dapat mabuhay. Nagpuputik kamo sa sakuyang banwaan, asin tinutubod ninda kamo.”


text:
Kaya ini an tataramon nin Kagurangnan Dios: “Naoongis ako sa saindong mga banda na may salamangka, na ginagamit nindo sa paghingowang magkaigwa nin kapangyarihan sa buhay saka sa kagadanan. Rarapsingon ko iyan sa saindong mga takyag asin papatalingkason ko an mga tawo na nasa irarom kan saindong kapangyarihan.


text:
Rarapsingon ko man an saindong mga belo, asin papadulagon ko sa saindong kapangyarihan an sakuyang banwaan. Dangan maaaraman nindo na ako an Kagurangnan.


text:
“Huli kan saindong kaputikan, pinapaluya nindo an boot kan mga matanos na tawo na habo ko man na kulogan. Inoolang nindo an mga maraot na tawo sa pag-ontok kan maraot nindang gibo asin ikaligtas an saindang buhay.


text:
Kaya ngunyan, tapos na an saindong bakong totoong mga bisyon asin nakakaribong na pahayag manongod sa maabot na panahon. Ililigtas ko an sakong banwaan sa irarom kan saindong kapangyarihan, tanganing maaraman nindo na ako an Kagurangnan.”


text:
“Aki nin tawo, idinusay kan mga lalaking ini an saindang puso sa mga dios-dios, asin tinutugotan ninda an mga ini na darahon sinda sa kasalan. Naghohona daw sinda na sisimbagon ko sinda?


text:
“Kaya kaolayon asin taraman mo sinda kun ano an itinataram ko, ako an Kagurangnan Dios: An lambang Israelita na magdusay kan saiyang puso sa mga dios-dios asin magtugot sa mga ini na darahon siya sa kasalan dangan makihumapot sa sarong propeta, makakakua nin simbag hale sako—an simbag na maninigo sa kadakul niyang dios-dios!


text:
Pinaharayo sa sako kan mga dios-dios na iyan an mga Israelita, alagad huli kan sakong simbag, linalaom kong magigin maimbod giraray sinda sako.


text:
“Kaya ngunyan sabihan mo an mga Israelita kan itinataram ko, an Kagurangnan Dios: Magbakle kamo asin bayae nindo an makauuyam nindong mga dios-dios.


text:
“Kun an saro sa mga Israelita o sa mga dayuhan na nag-eerok sa Israel an magtalikod sako, magdusay kan saiyang puso sa mga dios-dios, asin magtugot sa mga ini na darahon siya sa kasalan, dangan makihumapot sa sarong propeta, ako, an Kagurangnan, an masimbag saiya!


text:
Kakalabanon ko siya asin gigibohon kong sarong tanda asin ngingisihan. Hahaleon ko siya sa katiriponan nin sakuyang banwaan, tanganing maaraman nindo na ako an Kagurangnan.


text:
“Kun an sarong propeta nadagkang magtao nin salang kasimbagan, nangyari iyan huli ta ako, an Kagurangnan, an nagdagka saiya. Hahaleon ko siya sa sakuyang banwaan nin Israel.


text:
Gigibohon ko ini tanganing an mga Israelita dai magbaya sako asin dai magdigta kan saindang sadiri huli sa saindang mga kasalan, tanganing sinda an magin banwaan ko asin ako an magin Dios ninda.” An Kagurangnan Dios an nagtaram.


text:
“Aki nin tawo, kun an sarong daga nagkakasala asin nagigin bakong maimbod sa sako, uunaton ko an sakong kamot asin raraoton ko an ginigikanan kan saindang kakanon. Mapadara ako nin makuring gutom asin gagadanon ko an mga tawo saka mga hayop.


text:
Maski pa nag-eerok duman idtong tolong lalaki na si Noe, Danel, asin Job, an ikakaligtas sana kan saindang katanosan iyo an sadiri nindang buhay.” An Kagurangnan Dios an nagtaram.


text:
“Pwede man na magpadara ako nin mga lalaw na hayop tanganing gadanon an mga tawo. An daga mapapano nin pag-alaman asin mayo na nin makakaagi diyan.


text:
Maski pa nag-eerok duman an nasabing tolong lalaki, mantang ako an Kagurangnan Dios na buhay, dai ninda pwedeng ikaligtas maski an saindang mga aki. An ikakaligtas sana kan saindang katanosan iyo an sadiri nindang buhay, asin an daga makakaarog sa sarong kalangtadan.


text:
“Pwede man na darahan ko nin gera an dagang idto asin magpadara nin nakakaraot na armas na magadan kan mga tawo saka mga hayop.


text:
Maski pa nag-eerok duman an nasabing tolong lalaki, mantang ako an Kagurangnan Dios na buhay, dai ninda pwedeng ikaligtas maski an saindang mga aki, kundi an sadiri sana nindang buhay.


text:
“Kun magpadara ako nin peste sa dagang idto, asin sa sakong kaanggotan gadanon ko an mga tawo saka mga hayop,


text:
maski pa nag-eerok duman si Noe, si Danel, saka si Job, mantang ako an Kagurangnan Dios na buhay, dai ninda pwedeng ikaligtas maski an saindang mga aki. An ikakaligtas sana kan saindang katanosan iyo an sadiri nindang buhay.”


text:
Ini an tataramon nin Kagurangnan Dios: “Mapadara ako nin apat na mangirhat na padusa sa Jerusalem—gera, makuring gutom, lalaw na mga hayop, asin peste—tanganing gadanon an mga tawo saka mga hayop.


text:
Kun igwang matadang buhay sa sainda asin ikinaligtas man ninda an saindang mga aki, maanan mo sinda kun magdolok sinda saimo. Mahihiling mo na mga maraot sinda asin masasabotan mo na matanos an pagpadusa ko sa Jerusalem;


text:
dangan maaaraman mo na may marahay na dahelan an gabos na ginibo ko.” An Kagurangnan Dios an nagtaram.


text:
“Aki nin tawo, paano makakabaing an sarong balagon sa sarong kahoy? Ano an halaga kan sarong sanga nin ubas kun ibaing sa mga kahoy sa kadlagan?


text:
Pwede mo daw iyan magamit para sa anoman na katuyohan? Makakagibo ka daw hale diyan nin maski sarong taldok na sabitan nin kagamitan?


text:
Marahay sana iyan bilang igatong. Kun tutong na an poro kaiyan dangan nagbabaga na an tahaw, ano pa an halaga kaiyan?


text:
Bago iyan masulo mayo iyan nin pakinabang. Ngunyan na nasulo asin tutong na iyan, orog pang mayo na iyan nin pakinabang.”


text:
Kaya ini an tataramon nin Kagurangnan Dios: “Siring na an sarong balagon kinukua sa kadlagan dangan sinusulo, siring man kukuahon ko an mga nag-eerok sa Jerusalem


text:
asin papadusahan. Maski nakaligtas sinda sa sarong kalayo, alagad matututong man giraray sinda sa kalayo. Kun padusahan ko na sinda, maaaraman nindo na ako an Kagurangnan.


text:
Dai sinda nagin maimbod sako, kaya an daga gigibohon kong sarong kalangtadan.” An Kagurangnan Dios an nagtaram.


text:
Sabihan mo an Jerusalem kun ano an itinataram saiya kan Kagurangnan Dios: “Namundag ka sa daga nin Canaan. Sarong Amoreo an saimong ama asin sarong Hetea an saimong ina.


text:
Kan mamundag ka, mayo nin nagputol kan saimong pusod, o nagkarigos saimo o naghaplas nin asin o nagpatos saimo nin lampin.


text:
Mayo nin naherak na gibohon saimo an mga bagay na ini. Kan mamundag ka, ikinaongis ka na. Itinapok ka sa oma.


text:
“Dangan nag-agi ako asin nahiling takang nagkakarigos sa sadiring dugo, alagad dai taka pinabayaan na magadan.


text:
Pinadakula taka siring sa matubang na tinanom. Nagdakula ka, kuminosog asin nagin arog sa sarong daraga. Bilog na bilog an saimong mga suso asin naghalaba an saimong buhok, alagad huba ka.


text:
“Pag-agi ko giraray, nahiling kong panahon na tanganing mamoot ka. Tinahoban ko kan sakong alikboy an huba mong hawak, saka nanuga akong mamomotan taka. Nakipagtipan ako saimo kaya nagin sadiri taka.” Ini an tataramon nin Kagurangnan Dios.


text:
Ginubingan taka nin binurdahan na gubing asin tinawan nin sapatos na anit, nin turban na lino asin sedang alikboy.


text:
Igwa ka nin mga alahas na bulawan saka plata, asin danay kang nakagubing nin purong lino saka seda na gabos binurdahan. Nagkakan ka nin tinapay na gibo sa pinakamarahay na arina, asin igwa ka nin dugos saka lana nin oliba na saimong kakanon. Guminayon ka nin marahay asin nagin sarong reyna.


text:
Nabantog ka sa lambang nasyon huli kan saimong mayong kaninan na kagayonan, huli ta ako an nagpagayon saimo.” Ini an tataramon nin Kagurangnan Dios.


text:
“Alagad ginamit mo an saimong kagayonan asin kabantogan tanganing makidorog sa kiisay man na mag-agi.


text:
Ginamit mo an iba mong gubing tanganing samnohan an saimong mga lugar na pagsasambahan, asin arog sa sarong maraot na babae, itinao mo an hawak mo sa kiisay man.


text:
Kinua mo an mga alahas na bulawan saka plata na itinao ko saimo, dangan ginamit mo iyan sa paggibo nin lalaking mga dios-dios, asin nakidorog ka sa mga ini.


text:
Kinua mo an binurdahan na mga gubing na itinao ko dangan isinulot mo sa mga dios-dios. An lana nin oliba asin an insenso na itinao ko inatang mo sa mga dios-dios.


text:
Tinawan taka nin kakanon—an pinakamarahay na arina, lana nin oliba asin dugos—alagad an mga ini idinolot mo bilang atang tanganing mawilihan ka kan mga dios-dios.” Ini an tataramon nin Kagurangnan Dios.


text:
“Dangan kinua mo an mga aking lalaki asin babae na nagin aki ko saimo asin isinakripisyo mo sa mga dios-dios. Kulang pa daw an saimong pagkabakong maimbod sako


text:
Sa makauuyam mong buhay bilang maraot na babae, dai mo man lamang nagiromdoman an mga aldaw kan ika aki pa—kan huba ka asin nagkakarigos sa sadiri mong dugo.”


text:
sa gilid kan lambang dalan nagtugdok ka nin mga lugar na pagsasambahan sa mga dios-dios asin mga lugar nin pagdodorogan.


text:
An saimong kagayonan ilinabog mo sa laboy. Idinolot mo an saimong hawak sa kiisay man na nag-agi, asin aroaldaw nagdugang an saimong pagkani-maraot na babae.


text:
Nakidorog ka sa marompot mong mga kataed, an mga Egipcio, asin ginamit mo an saimong pagkani-maraot na babae tanganing paanggoton ako.


text:
“Kaya ibinikyaw ko na ngunyan an sakong kamot sa pagpadusa saimo asin sa paghale kan saimong kahirasan sa sakong mga bendisyon. Itinao taka sa kamot kan mga Filisteo, na naoongis saimo asin nauuyam sa marompot mong mga gibo.


text:
“Huli ta dai ka nakontento sa iba, nakidorog ka man sa mga taga Asiria. Nagin kadorogan ka ninda, alagad dai ka man giraray nakontento sainda.


text:
Nakidorog ka man sa mga taga Babilonia, an nasyon kan mga negosyante, alagad dai ka man giraray nakontento sainda.”


text:
Ini an tataramon nin Kagurangnan Dios: “Ginibo mo ini gabos siring sa sarong daing sopog na maraot na babae.


text:
Sa gilid nin lambang dalan nagtugdok ka nin mga lugar na pagsasambahan sa mga dios-dios asin mga lugar nin pagdodorogan. Alagad iba ka man sa ordinaryong maraot na babae huli ta nakikidorog ka bakong huli sa kwarta.


text:
An ordinaryong maraot na babae binabayadan, alagad ika pa an nagreregalo sa mga kadorogan mo asin nagsusuhol sainda tanganing magduman dangan makidorog saimo.


text:
Ibang klase kang maraot na babae. Mayo nin nagpirit saimo na magin siring kaiyan. Dai ka binayadan ninda, ika an nagbayad sainda! Kaya iba ka man nanggad.”


text:
Ini an tataramon nin Kagurangnan Dios: “Huli ta hinuba mo an saimong mga gubing, asin siring sa sarong maraot na babae, itinao mo an saimong hawak sa mga kadorogan mo asin sa makauuyam mong mga dios-dios, dangan ginadan mo an saimong mga aki bilang sakripisyo sa mga dios-dios,


text:
kaya uya, titiponon ko an mga dati mong kadorogan—an mga namotan mo asin an mga naongisan mo. Dadarahon ko sinda sa palibot mo dangan huhubaan taka tanganing mahiling ninda an saimong pagkani-huba.


text:
Kokondenaron taka huli kan pakidorog mo sa bako mong agom asin huli kan saimong panggagadan. Dangan sa sakong kaanggotan asin pag-imon, papadusahan taka nin kagadanan.


text:
Itatao taka sa saindang kapangyarihan, asin rurumpagon ninda an mga lugar saen nagsamba ka asin nakidorog. Kukuahon ninda an saimong mga gubing saka mga alahas, dangan babayaan ka nindang huba nanggad.


text:
Susuloon ninda an saimong mga harong asin papadusahan ka ninda sa atubang nin dakul na babae. Oontokon ko an saimong pagigin maraot na babae asin an pagtao mo nin mga regalo sa mga kadorogan mo.


text:
Nalingawan mo kun pano taka inataman kan ika aki pa, asin pinaanggot mo ako huli kan gabos na ginibo mo. Kaya pinabayad taka kan gabos na iyan. Tadaw ta dinugangan mo nin karompotan an makauuyam na mga bagay na ginibo mo?” An Kagurangnan Dios an nagtaram.


text:
Nagtaram an Kagurangnan, “Gagamiton kan mga tawo an talinhagang ini manongod saimo, Jerusalem: ‘Kun ano an ina, iyo man an aking babae.’


text:
Ika mananggad an aking babae kan saimong ina. Ikinaongis niya an saiyang agom saka mga aki. Arog ka kan saimong mga tugang na babae, na naoongis sa saindang agom saka mga aki. Ika asin an mga tugang mong syudad igwa nin inang Hetea asin amang Amoreo.


text:
“An matua mong tugang na babae, kaiba an saiyang mga baryo, iyo an Samaria, sa amihan. An ngohod mong tugang na babae, kaiba an saiyang mga baryo, iyo an Sodoma, sa habagat.


text:
Alagad dai ka nakontento sa paglakaw sa saindang mga dalan asin sa pag-arog kan makauuyam nindang gibo. Sa halipot sanang panahon nagin mas marompot ka pa ki sa sainda.


text:
“Mantang ako an Kagurangnan Dios na buhay, an karatan na ginibo kan babae mong tugang na iyo an Sodoma saka an saiyang mga baryo dai nanggad makakapantay sa karatan na ginibo mo asin kan saimong mga baryo.


text:
Nag-orgulyo siya asin an saiyang mga aking babae huli ta igwa sinda nin dakul na kakanon asin nag-eerok sa katoninongan, alagad dai ninda inataman an mga dukha saka an mga daing sukat.


text:
Mapaabaw-abaw sinda saka matagas an payo, asin ginibo ninda an mga bagay na habo ko, kaya tinunaw ko sinda siring sa naaaraman mo.


text:
“An kasalan kan Samaria dai man lamang nakabanga sa mga kasalan mo. Mas dakul na makauuyam na mga gawe an ginibo mo. Huli kan karompotan mo, an mga tugang mong babae garo nagin matanos kun ibaing an ginibo ninda sa naginibo mo.


text:
Kaya ngunyan tioson mo an kasosopgan. Mas dakul an mga kasalan mo ki sa mga kasalan kan mga tugang mong babae, kaya garo matanos sinda kun ibaing saimo. Kaya masopog ka asin tioson mo an pagkawara kan saimong onra, huli ta ginibo mong garo mabini an saimong mga tugang na babae.”


text:
Tinaraman nin Kagurangnan an Jerusalem, “Papauswagon ko giraray sinda—an Sodoma saka an saiyang mga baryo, asin an Samaria saka an saiyang mga baryo. Ika man, papauswagon ko giraray.


text:
Ikakasopog mo an saimong sadiri, asin ipapahiling kan saimong kasosopgan an kauswagan kan mga tugang mong babae.


text:
asin bago nahayag an saimong karatan? Ngunyan nakakaarog ka man saiya—sarong ngingisihan para sa mga Edomita, sa mga Filisteo asin sa mga kanatad mong naoongis saimo.


text:
Kaipuhan tioson mo an padusa kan saimong karompotan, kan makauuyam na mga bagay na ginibo mo.” An Kagurangnan an nagtaram.


text:
Ini an tataramon kan Kagurangnan Dios, “Gigibohon ko saimo an maninigo sa mga ginibo mo, huli ta dai mo pinahalagahan an saimong mga panuga asin tinalikodan mo an tipan.


text:
Alagad gigiromdomon ko an tipan ko sa saimo kan ika aki pa, dangan makikipagtipan ako saimo nin sarong tipan na magdadanay sagkod lamang.


text:
Magigiromdoman mo an mga ginibo mo dangan ikakasopog mo iyan kun makua mo na giraray an matua asin an ngohod mong mga tugang na babae. Gigibohon ko sindang garo mga aki mong babae, maski bako man ini kaayon sa tipan ko saimo.


text:
Papatawadon ko an mga karatan na naginibo mo, alagad magigiromdoman mo an mga iyan asin masosopog ka maski sa pagbuka kan saimong ngoso.” An Kagurangnan Dios an nagtaram.


text:
tanganing maaraman ninda an itinataram ko sainda, ako an Kagurangnan Dios: Igwa kaidto nin sarong dakulang agila na may magayon na mga balukag saka dakulang mga pakpak. Naglayog ini pasiring sa kabukidan nin Lebanon asin binari an poro kan sarong kahoy na sedro,


text:
Dangan nagkua siya nin sarong sadit na tinanom hale sa daga nin Israel asin itinanom sa sarong matubang na daga, na danay na igwa nin tubig.


text:
Nagtalubo an tinanom asin nagin sarong hababa saka marambong na balagon nin ubas. An mga sanga nagtalubo paitaas, sa direksyon kan agila, asin an mga gamot uminirarom nin marahay. An balagon napano nin mga sanga saka mga dahon.


text:
“Igwa nin saro pang dakulang agila na may magayon na mga balukag saka dakulang mga pakpak. Ngunyan linaen kan balagon an direksyon kan saiyang mga gamot saka mga sanga; pasiring na ini ngunyan sa agilang ini sa paglaom na matatawan siya kaini nin mas dakul na tubig ki sa lugar na namumugtakan niya.


text:
Alagad an balagon nakatanom na sa sarong matubang asin matubig na oma, tanganing magkaigwa siya nin dakul na sanga saka bunga, dangan magin sarong magayon na balagon.


text:
“Kaya ako, an Kagurangnan Dios, naghahapot: Mabubuhay daw asin magtatalubo an balagon na ini? Dai daw iyan gagaboton kan enot na agila, puputolon an mga sanga dangan papabayaan na maalang? Dai na kaipuhan an sarong makosog na kamot o sarong mapangyaring nasyon tanganing gaboton iyan.


text:
Totoo, itinanom na iyan, alagad magtatalubo daw iyan asin mabubuhay? Dai daw iyan maaalang kun hampason iyan kan doros na gikan sa sirangan? Dai daw iyan maalang sa saiyang namumugtakan?”


text:
“Hapota an mga rebeldeng iyan kun aram ninda an kahulogan kan parabola. Taraman mo sinda na an hade nin Babilonia nagduman sa Jerusalem, binihag an hade asin an mga opisyal kaini dangan dinara pagbalik niya sa Babilonia.


text:
Kinua niya an saro sa mga pamilya kan hade, nakipagtipan digdi dangan pinasumpa na ini magigin maimbod saiya. Ginibo niyang bihag an mga ginagalangan na lalaki


text:
Alagad nagrebelde saiya an hade nin Juda asin nagpadara nin mga sugo sa Egipto tanganing magkua nin mga kabayo asin nin sarong dakulang hukbo. Manggana daw siya? Makakaligtas daw an naggibo kaiyan? Pwede daw niyang salungaton an tipan asin makaligtas sa padusa?


text:
“Mantang ako an Kagurangnan Dios na buhay, magagadan sa Babilonia an hadeng iyan, huli ta dai niya inotob an saiyang panuga asin an tipan na ginibo niya sa hade nin Babilonia, na nagbugtak saiya sa trono.


text:
Maski an mapangyaring hukbo kan hade nin Egipto dai makakatabang saiya sa pakilaban kun an mga taga Babilonia magtambak na nin daga asin magkalot na nin mga trinsera tanganing makagadan nin dakul na tawo.


text:
Linapas niya an saiyang panuga asin an tipan na ginibo niya. Ginibo niya an mga ini, asin ngunyan dai siya makakadulag.”


text:
Kaya ini an tataramon nin Kagurangnan Dios: “Mantang ako an Dios na buhay, papadusahan ko siya huli kan paglapas niya sa tipan na sinumpaan niyang ootobon sa ngaran ko.


text:
Bibikladon ko an sarong hikot tanganing madakop siya. Dadarahon ko siya sa Babilonia asin papadusahan duman, huli ta dai siya nagin maimbod sakuya.


text:
Magagadan sa gera an pinakamarahay niyang mga soldados, asin an mga matatada magkakawararak sa gabos na direksyon. Dangan maaraman nindo na ako, an Kagurangnan, an nagtaram.”


text:
Ini an tataramon nin Kagurangnan Dios: “Makua ako nin sarong lumbod na sanga sa alitoktok nin sarong halangkaw na kahoy na sedro; Itatanom ko iyan sa halangkaw na bukid,


text:
sa pinakahalangkaw na bukid nin Israel. Magkakaigwa iyan nin mga sanga asin mga bunga, dangan magigin sarong magayon na kahoy na sedro. Manlaen-laen na klase nin gamgam an mag-eerok diyan, asin magpapaili sa limpoy kaiyan.


text:
An gabos na kahoy sa daga makakaaram na ako an Kagurangnan. Pinapalod ko an mga halangkaw na kahoy asin pinapahalangkaw an mga hababang kahoy. Pinapaalang ko an mga berdeng kahoy, asin pinapangagin berde an mga alang na kahoy. Ako, an Kagurangnan, an nagtaram, asin gigibohon ko iyan.”


text:
“Ano ining talinhaga na pinag-uulit-ulit kan mga tawo sa daga nin Israel? ‘An mga magurang an nagkakan kan maalsom na ubas, Alagad an mga aki iyo an nangilohan.’


text:
Kapot ko an buhay nin lambang tawo, an buhay kan magurang asin kan aki. An tawong nagkakasala iyo an magagadan.


text:
Dai siya nagsasamba sa mga dios-dios kan mga Israelita asin dai nagkakakan kan mga sakripisyong idinolot sa mga ipinapangalad na lugar na pagsasambahan. Dai niya dinadagkang magkasala an agom nin iba asin dai siya nakikidorog sa babaeng nasa panahon nin pagregla.


text:
Dai siya nandadaya o nanghahabon sa kiisay man. Ipinupuli niya an bagay na isinangra kan nag-utang saiya; pinapakakan niya an nagugutom asin ginugubingan an mga huba.


text:
Dai siya nagpapautang na may patubo. Minasayuma siya sa paggibo nin maraot asin nagtatao siya nin matanos na sentensya sa anoman na kaso.


text:
An siring na tawo nag-ootob kan sakong mga togon asin maingat na nagsusunod kan sakong mga pagboot. Matanos siya asin mabubuhay nanggad,” olay nin Kagurangnan Dios.


text:
na dai ginibo kan ama. Kinakakan niya an mga sakripisyong idinolot sa mga ipinapangalad na lugar na pagsasambahan, asin dinadagka niyang magkasala an agom nin iba.


text:
Dinadaya niya an mga dukha, nanghahabon siya asin dai niya ipinupuli an isinangra kan nag-utang saiya. Nagduduman siya sa mga paganong altar asin nagsasamba sa makauuyam na mga dios-dios,


text:
dangan nagpapautang na may patubo. Mabubuhay daw siya? Dai nanggad! Ginibo niya an makauuyam na mga bagay na ini, kaya magagadan siya. Siya an babasolon sa sadiri niyang kagadanan.


text:
“Halimbawa an tawong ini igwa nin aking lalaki, na nakahiling kan mga kasalan na ginibo kan saiyang ama, alagad dai niya inaarog.


text:
Dai siya nagsasamba sa mga dios-dios kan mga Israelita o nagkakakan kan mga sakripisyo na idinolot sa ipinapangalad na lugar na pagsasambahan. Dai niya dinadagkang magkasala an agom nin iba,


text:
dai nang-aapi o nanghahabon. Ipinupuli niya an isinangra kan nag-utang saiya. Pinapakakan niya an nagugutom asin ginugubingan an huba.


text:
Nagsasayuma siyang maggibo nin maraot asin dai nagpapautang na may patubo. Sinusunod niya an sakong mga togon asin kinukuyog an sakong mga pagboot. Dai siya magagadan huli kan kasalan kan saiyang ama, kundi totoong mabubuhay.


text:
Alagad an saiyang ama, na nandaya asin nanghabon patin danay na naggibo nin maraot sa iba, magagadan huli kan mga kasalan na siya mismo an naggibo.


text:
“Alagad minahapot kamo, ‘Tadaw ta dai magtios an aki huli sa mga kasalan kan saiyang ama?’ An simbag iyo na an aki naggibo kan matanos saka marahay. Inotob niya an sakong mga pagboot asin maingat na sinunod iyan, kaya totoong mabubuhay siya.


text:
An nagkakasala iyo an magagadan. An aki dai magtitios huli sa mga kasalan kan saiyang ama, asin an ama dai magtitios huli sa kasalan kan saiyang aki. An marahay na tawo babalosan sosog sa marahay na naginibo niya, asin an maraot na tawo magtitios huli sa maraot na naginibo niya.


text:
“Kun an maraot na tawo mag-ontok sa saiyang pagkakasala dangan mag-otob kan sakong mga pagboot, asin maggibo kan matanos saka marahay, dai siya magagadan; totoong mabubuhay siya.


text:
Sa paghona mo naoogma ako kun nagagadan an sarong maraot na tawo?” an hapot kan Kagurangnan Dios. “Dai, mas boot ko pang magsolsol siya dangan mabuhay.


text:
“Alagad kun an sarong matanos na tawo mag-ontok sa paggibo nin marahay dangan magpoon sa paggibo nin maraot saka makauuyam na mga bagay na ginigibo kan mga tampalasan, padagos daw siyang mabubuhay? Dai! Mayo sa mga matanos na bagay na ginibo niya an magigiromdoman. Magagadan siya, huli ta dai siya nagin maimbod asin huli kan saiyang mga kasalan.


text:
“Alagad minataram kamo, ‘Bakong tama an gibo kan Kagurangnan Dios.’ Pagdangog kamo sako, kamong mga Israelita. Naghohona kamo na bakong tama an mga palakaw ko? An mga palakaw nindo iyo an bakong tama.


text:
Kun an sarong matanos na tawo mag-ontok sa paggibo nin matanos asin magpoon sa paggibo nin maraot dangan nagadan, nagadan siya huli kan karatan na ginibo niya.


text:
Kun an sarong maraot na tawo mag-ontok sa pagkakasala asin maggibo nin matanos saka marahay, iliniligtas niya an saiyang buhay.


text:
Pinaghorophorop niya an saiyang gibo dangan nagtalikod siya sa gabos na kasalan na naginibo niya, kaya dai siya magagadan kundi mabubuhay.


text:
Alagad minasabi kamong mga Israelita, ‘Bakong tama an ginigibo nin Kagurangnan Dios.’ Naghohona kamo na bakong tama an mga palakaw ko? An mga palakaw nindo iyo an bakong tama.


text:
“Kaya ako, an Kagurangnan Dios, an mahukom sa saindong mga Israelita, sosog sa mga ginibo nindo. Magtalikod na kamo sa gabos nindong kasalan, asin dai kamo magtugot na matunaw kamo huli kan saindong kasombikalan.


text:
Bayaan nindo an gabos na kasalan na naginibo nindo tumang sako, asin magkua kamo para saindo nin bagong puso saka bagong espiritu! Kamong mga Israelita, tadaw ta boot nindong magadan?


text:
Dai ko mawot na magadan an siisay man,” olay nin Kagurangnan Dios. “Kaya magtalikod na kamo sa saindong mga kasalan tanganing mabuhay.”


text:
Garo nanggad babaeng leon an saimong ina! Pinadakula niya an saiyang mga ogbon sa tahaw nin maringis na lalaking mga leon.


text:
Pinadakula niya an sarong ogbon asin tinukdoan na maghanap nin kakanon; ini nagin parakakan nin tawo.


text:
Nagpatanid an mga nasyon laban saiya; nadakop siya sa saro nindang kalot. Dinara siya ninda sa Egipto sa paagi nin mga kawit.


text:
Haloy na naghalat an inang leon sagkod na mawaraan siya nin paglaom. Dangan pinadakula niya an saro pa niyang ogbon, asin nagdakula ining sarong maringis na leon.


text:
Kan dakula na ini, naglibot ini kaiba an ibang mga leon, asin nakanood na maghanap nin kakanon, ini nagin parakakan man nin tawo.


text:
Rinumpag kaini an mga bantayan, rinaot an mga banwa. Natakot saiya an mga tawo sa daga, sa lambang pag-ungal niya.


text:
Nagtiripon an mga nasyon laban saiya; nag-abot an mga tawo hale sa manlaen-laen na lugar. Biniklad ninda an saindang mga pandakop na hikot, asin nadakop siya ninda.


text:
Ibinugtak siya ninda sa sarong hawla dangan dinara sa hade nin Babilonia. Binantayan siya ninda, tanganing an saiyang pag-ungal dai na nanggad madangog sagkod pa man sa kabukidan nin Israel.


text:
An saimong ina arog sa sarong tinanom na ubas, na itinanom sa tampi nin sapa. Huli ta dakul an tubig, an tinanom nagin madahon saka mabunga.


text:
Makokosog an mga sanga kaiyan asin nagin mga setro nin hade. An tinanom na ubas naghalangkaw sagkod sa mga panganoron; nahiling kan gabos na totoong halangkaw asin madahon.


text:
Alagad ginabot ini nin anggot na mga kamot dangan itinapok sa daga. An mga bunga kaini naalang sa huyop kan doros na hale sa sirangan. Binari an mga sanga kaini, naalang dangan sinulo.


text:
Nasulo an poon kaini; natutong an mga sanga asin mga bunga. An mga sanga dai na nanggad magigin makosog, dai na nanggad magigin mga setro nin hade. Saro ining awit nin panambitan; danay ining inaawit.


text:
Kan ikasampolong aldaw kan ikalimang bulan kan ikapitong taon nin samong pagkatapokan, dinolok ako kan nagkapira sa mga kamagurangan nin Israel tanganing makihumapot dapit sa kabotan nin Kagurangnan, asin nagturukaw sinda sa atubangan ko.


text:
“Aki nin tawo, magtaram ka sa mga tawong ini asin sabihan mo sinda na ini an tataramon kan Kagurangnan Dios: Bakong nagdigdi kamo sa paghapot kan sakong kabotan? Siring na ako an Dios na buhay, dai ako matugot na maghapot kamo sako. Ako, an Kagurangnan Dios, an nagtaram.


text:
“Aki nin tawo, andam ka na sa paghukom sainda? Kun siring giboha na. Pagiromdoma sinda kan makauuyam na mga bagay na ginibo kan saindang mga ginikanan.


text:
Sabihan mo sinda kan itinataram ko. Kan pilion ko an Israel, nanuga ako sainda. Nagpamidbid ako sainda sa Egipto asin tinaraman ko sinda: Ako an Kagurangnan na saindong Dios.


text:
Kan aldaw na idto nanuga ako na iluluwas ko sinda sa Egipto asin dadarahon sa dagang pinili ko para sainda, sarong mayaman na daga, an pinakamarahay sa gabos na daga.


text:
Tinaraman ko sindang itapok an makauuyam na mga bagay na namomotan ninda asin na dai ninda pagdigtaan an saindang sadiri huli kan mga dios-dios nin Egipto, huli ta ako an Kagurangnan na saindang Dios.


text:
Alagad nagtumang sinda sako asin dai ninda ako dinangog. Dai ninda itinapok an makauuyam na mga bagay na namotan ninda, asin dai ninda binayaan an mga dios-dios nin Egipto. Andam na kuta akong iula sainda an labi-labi kong kaanggotan duman sa Egipto.


text:
Alagad dai ko iyan ginibo, huli ta mapapasopog an sakong ngaran, huli ta sa atubang kan mga nasyon, saen nag-erok sinda, nagpahayag ako sa mga Israelita na iluluwas ko sinda sa Egipto.


text:
Itinao ko sainda an sakong pagboot asin tinukdoan ko sinda kan sakong mga katogonan, na magdadara nin buhay sa kiisay man na nagkukuyog kan mga iyan.


text:
Pinaotob ko sainda an Sabbath bilang tanda kan samong tipan, tanganing pagiromdomon sinda na ako, an Kagurangnan, iyo an nagpapabanal sainda.


text:
Alagad maski sa kalangtadan, sinuhay ninda ako. Dai sinda naglakaw sosog sa sakong mga pagboot asin tinalikodan ninda an sakong mga togon, na nagtatao nin buhay sa kiisay man na nagkukuyog kan mga iyan. Linapas ninda an Sabbath. Andam na kuta akong iula sainda an labi-labi kong kaanggotan duman sa kalangtadan asin gadanon sinda.


text:
Alagad dai ko iyan ginibo huli ta mapapasopog an sakong ngaran sa atubang kan mga nasyon na nakahiling kan iluwas ko an Israel hale sa Egipto.


text:
Kaya nagsumpa ako sainda duman sa kalangtadan na dai ko sinda dadarahon sa daga na itinao ko sainda, sarong mayaman na daga, an pinakamarahay sa gabos na daga.


text:
Nagsumpa ako huli ta isinikwal ninda an sakong mga pagboot. Dai sinda naglakaw sosog sa sakong mga togon asin linapas ninda an Sabbath. Pinaorog ninda an pagsamba sa mga dios-dios.


text:
Embes kaiyan, pinatanidan ko an saindang kaakian: Dai kamo magsunod sa mga katogonan kan saindong mga ginikanan; dai nindo pag-arogon an saindang mga kaugalean, ni pagdigtaan an saindong sadiri, huli kan saindang mga dios-dios.


text:
Pakabanala nindo an Sabbath, tanganing magin tanda iyan kan tipan na ginibo nyato asin magpapagiromdom saindo na ako an Kagurangnan na saindong Dios.


text:
“Alagad an henerasyon na idto nagtumang man sako. Dai sinda naglakaw sosog sa sakong mga pagboot asin sinuhay ninda an sakong mga togon, na nagdadara nin buhay sa kiisay man na nagkukuyog kan mga iyan. Linapas ninda an Sabbath. Andam na kuta akong iula sainda an labi-labi kong kaanggotan duman sa kalangtadan asin gadanon sinda.


text:
Alagad dai ko iyan ginibo huli ta mapapasopog an sakuyang ngaran sa atubang kan mga nasyon na nakahiling kan iluwas ko an Israel hale sa Egipto.


text:
Kaya saro pang sumpa an ginibo ko duman sa kalangtadan. Nagsumpa ako na iwawarak ko sinda gabos sa mga nasyon,


text:
huli ta dai ninda kinuyog an sakong mga pagboot; linapas ninda an sakong mga togon asin an Sabbath, saka sinamba ninda an parehong mga dios-dios na pinaglingkodan kan saindang mga ginikanan.


text:
“Dangan tinawan ko sinda nin mga pagboot na bakong marahay asin mga togon na dai nagdadara nin buhay.


text:
Tinugotan ko sindang digtaan an saindang sadiri huli kan saindang mga atang, asin pinabayaan ko sindang isakripisyo an saindang mga panganay na lalaki, tanganing matakot sinda asin mamidbid ninda na ako an Kagurangnan.


text:
“Kaya ngunyan, aki nin tawo, isabi mo sa mga Israelita kun ano an itinataram ko, an Kagurangnan Dios: Saro pa ining paagi nin paglanghad sako kan saindang mga ginikanan, huli kan saindang pagigin bakong maimbod sako.


text:
Dinara ko sinda sa daga na ipinanuga ko sainda. Kan mahiling ninda an mga halangkaw na bulod asin an mga berdeng kahoy, dinolotan ninda nin sakripisyo an mga ini. Pinaanggot ninda ako huli kan saindang mga tinutong na sakripisyo asin mga dolot na arak.


text:
Hinapot ko sinda: Ano ining halangkaw na mga lugar na dinudumanan nindo? Kaya sagkod ngunyan inaapod idtong ‘Halangkaw na mga Lugar.’


text:
Kaya isabi mo sa mga Israelita na ini an tataramon ko: tadaw ta dinidigtaan nindo an saindong sadiri arog kan saindong mga ginigikanan, asin linalamag nindo an saindang mga dios-dios?


text:
Sagkod ngunyan nagdodolot kamo nin parehong mga atang asin dinidigtaan nindo an saindong sadiri, huli kan pagdolot nindo kan saindong mga aki bilang tinutong na sakripisyo sa mga dios-dios na ini. Dangan mahapot pa kamong mga Israelita kun ano an sakong kabotan! Siring na ako an Kagurangnan Dios na buhay, dai ako matugot na maghapot kamo sako.


text:
Dai nanggad mangyayari an nasa isip nindo—na kamo makaarog sa ibang mga nasyon, sa mga tawong nag-eerok sa ibang lugar asin nagsasamba sa mga kahoy saka sa mga gapo.


text:
“Siring na ako an Kagurangnan Dios na buhay, pinapatanidan ko kamo na sa sakong kaanggotan, gagamitan ko kamo nin makosog asin nakaunat na kamot sa sakong paghahade.


text:
Ipapahiling ko saindo an sakong kaanggotan asin an sakong kapangyarihan kun tiponon ko na kamo hale sa gabos na daga na nagkawararakan saindo.


text:
Kokondenaron ko kamo ngunyan, siring na kinondenar ko an saindong mga ginikanan duman sa kalangtadan nin Sinai,” an olay nin Kagurangnan Dios.


text:
Hahaleon ko sa tahaw nindo an mga rebelde asin an mga makasalan. Hahaleon ko sinda sa mga daga na pinag-eerokan ninda, alagad dai ko sinda papabalikon sa daga nin Israel. Dangan maaaraman nindo na ako an Kagurangnan.”


text:
Ini an tataramon nin Kagurangnan Dios: “Kamong mga Israelita, kun boot nindo, lakaw asin paglingkodan nindo an saindong mga dios-dios! Alagad pinapatanidan ko kamo na pakatapos kaiyan, kaipuhan kuyogon nindo ako asin ontokon nindo an pagdigta sa banal kong ngaran sa paagi nin pagdolot nin mga atang sa saindong mga dios-dios.


text:
Duman sa daga, sa sakong banal na bukid, an halangkaw na bukid nin Israel, kamo gabos na Israelita masamba sako. Mawiwilihan ko kamo, asin hahagadon ko sa saindong darahan ako nin mga sakripisyo, an saindong pinakamarahay na mga dolot, asin an saindong mga banal na regalo.


text:
Pakatapos na iluwas ko kamo sa mga daga na pinagwarakan saindo asin pakatipona ko saindo, aakoon ko an mga sakripisyo na tututongon nindo, dangan mahihiling kan mga nasyon na ako banal.


text:
Kun ibalik ko na kamo sa Israel, an dagang ipinanuga kong itatao sa saindong mga ginikanan, dangan maaaraman nindo na ako an Kagurangnan.


text:
Dangan magigiromdoman nindo an makauuyam na mga gawe nindo, asin kun paano nindo dinigtaan an saindong sadiri. Mauuyam kamo sa saindong sadiri, huli kan mga maraot na gawe nindo.


text:
Kun maghiro na ako tanganing ikalikay sa kasosopgan an sakong ngaran, maaaraman nindong mga Israelita na ako an Kagurangnan, huli ta an gigibohon ko saindo bako nanggad sosog sa maninigo sa saindong mga maraot na gawe.” An Kagurangnan Dios an nagtaram.


text:
“Aki nin tawo, maghiling ka sa habagat. Magtaram ka laban sa habagat asin magpropesiya ka laban sa kadlagan kan habagat.


text:
Sabihan mo an kadlagan sa habagat na magdangog sa itinataram kan Kagurangnan Dios: Uya, maamak ako nin kalayo, dangan susuloon kaiyan an gabos na kahoy mo, berde man o alang. An kalayong iyan dai nanggad mapapalsok. Malakop iyan magpoon sa habagat sagkod sa amihan, asin an gabos makakamate kan init kaiyan.


text:
Mahihiling kan gabos na ako, an Kagurangnan, iyo an nag-amak kaiyan asin mayo nin siisay man na makakapalsok kaiyan.”


text:
Alagad nagsabi ako, “Kagurangnan Dios, hare ako pagpagiboha kaiyan! Nagrereklamo na sako an lambang saro na danay akong nagtataram sa mga talinhaga.”


text:
“Aki nin tawo, maghiling ka sa Jerusalem asin magtaram ka laban sa mga lugar na pinagsasambahan kan mga tawo. Patanidan mo an daga nin Israel


text:
na ako, an Kagurangnan, an nagtataram: Kalaban nindo ako. Huhugkoton ko an sakong espada asin gagadanon ko kamo gabos, matanos man o maraot.


text:
Maaaraman kan gabos na ako, an Kagurangnan, an naghugkot kan sakong espada asin dai ko na iyan isasarong giraray.


text:
“Aki nin tawo, mag-agrangay ka na garo naroronot na an saimong puso sa pagkawara nin paglaom. Mag-agrangay ka sa kamondoan duman sa lugar na mahihiling ka kan gabos.


text:
Kun hapoton ka ninda kun tadaw ta nag-aagrangay ka, sabihan mo sinda na ginigibo mo iyan huli kan baretang maabot. Pag-abot kaiyan, matutunaw sa takot an saindang puso, manluluya an saindang mga kamot, mawawara an saindang kosog asin tatakigan an saindang mga tuhod. Nag-abot na an panahon asin uya na.” An Kagurangnan Dios an nagtaram.


text:
“Aki nin tawo, magpropesiya ka asin sabihan mo an mga tawo kan itinataram ko, an Kagurangnan: Sarong espada, sarong espada an pinatarom asin pinakintab.


text:
Pinatarom tanganing ipanggadan, pinakintab tanganing magsilyab siring sa kikilat. Dai pwedeng magkaigwa nin kaogmahan, huli ta an sakong banwaan dai nagpahalaga sa lambang patanid asin padusa.


text:
Pinapakintab an espada tanganing andamon sa paggamit. Pinatarom iyan asin pinakintab, tanganing itao sa kamot kan paragadan.


text:
Aki nin tawo, maghibi ka asin maghaya; huli ta an espadang iyan para sa sakong banwaan, asin para sa gabos na prinsipe nin Israel. Gagadanon sinda sa espada kaiba an sakong banwaan. Tumboka an saimong daghan sa kawaraan nin paglaom!


text:
Binabalo ko an sakong banwaan, asin kun magsayuma sindang magbakle, an gabos na ini mangyayari sa sainda.


text:
“Kaya, aki nin tawo, magpropesiya ka. Mag-upak ka asin an espada dai maontok sa paggadan. Espada iyan na nanggagadan, sarong espada na nananakot asin nanggagadan.


text:
An espadang iyan nakakapaluya kan boot kan sakuyang banwaan asin nakakapatumba sainda. An saindang syudad hinuhomaan ko nin sarong espada na nagsisilyab siring sa kikilat asin andam sa paggadan.


text:
“Aki nin tawo, magtanda ka nin duwang dalan na pwedeng agihan kan madigding hade nin Babilonia, na dara an saiyang espada. An duwang dalan na iyan kaipuhan na magpoon sa saro sanang lugar. Tandaan mo nin sarong poste an lugar na pagsasangahan kaiyan.


text:
An saro matukdo sa hade kan dalan pasiring sa Rabba, an syudad kan mga Ammonita, asin an saro pasiring sa Juda, sa pinapusog na syudad nin Jerusalem.


text:
An hade nin Babilonia nagtitindog sa may poste sa pinagsasangahan kan dalan. Tanganing maaraman niya kun arin na dalan an saiyang aagihan, hinihiro niya an mga bosog, nakikihumapot siya sa saiyang mga dios-dios, asin sinisiyasat an apdo kan sarong hayop na isinakripisyo.


text:
Sa too niyang kamot yaon an bosog na may ngaran ‘Jerusalem’! Sinasabihan siya kaini na magbugtak nin mga trosong panrumpag nin trangkahan, magtambak nin daga asin magkalot nin mga trinsera.


text:
An mga taga Jerusalem dai matubod kaini huli kan mga tipan na ginibo ninda. Alagad an kapahayagan na ini magpapagiromdom sainda kan saindang mga kasalan, asin magpapatanid sainda na sinda mabibihag.


text:
Kaya ini an tataramon ko, an Kagurangnan Dios: Hayag na an saimong mga kasalan. Aram na kan gabos na ika maninigong padusahan. Nahihiling an saimong mga kasalan sa gabos mong gibo. Maninigo ka nang padusahan, asin itatao taka sa saimong mga kaiwal.


text:
“Ika, maraot na pamayo nin Israel, nagdadangadang na an saimong aldaw, an aldaw kan huring pagpadusa saimo.


text:
Ako, an Kagurangnan Dios, an nagtaram: Halea an saimong turban asin an saimong korona. Mababago an gabos na bagay. Iiitaas an mapakumbaba asin ibababa an mga mapalangkaw!


text:
Pagkarumpag, pagkarumpag! Iyo, ipaparumpag ko an syudad. Alagad dai ini mangyayari sagkod na dumatong an saro na pinili ko na igwa nin deretso sa pagpadusa sa syudad. Sa saiya itatao ko an deretsong ini.


text:
“Aki nin tawo, magpropesiya ka asin ipahayag mo an itinataram ko, an Kagurangnan Dios, sa mga Ammonita, na nagtutuyatuya sa Israel. Sabihan mo sinda: Sarong espada an hinugkot tanganing manggadan. Pinakintab iyan tanganing ipanggadan, asin tanganing magsilyab arog sa kikilat.


text:
Bakong totoo an mga bisyon na nahihiling nindo, asin kaputikan an mga ipinapahayag nindo. Tampalasan saka maraot kamo; nagdadangadang na an saindong aldaw, an aldaw kan huring pagpadusa saindo. Mahugpa sa saindong mga liog an espada.


text:
“Isarong an espada! Huhukoman ko kamo sa lugar na pinaglalangan saindo, sa daga na namundagan nindo.


text:
Mamamatean nindo an sakong kaanggotan kun butasan ko na iyan siring sa naglalaad na kalayo. Itatao ko kamo sa kamot nin maringis na mga tawo, na mga tood sa panggagadan.


text:
Magagadan kamo huli sa kalayo. An saindong dugo magbulos sa sadiri nindong daga, asin dai na kamo magigiromdoman sagkod pa man.’” An Kagurangnan an nagtaram.


text:
“Aki nin tawo, andam ka na sa paghukom kan syudad na pano nin mga paragadan? Ipahayag mo saiya an makauuyam na mga bagay na ginibo niya.


text:
Isabi mo sa syudad kun ano an itinataram ko, an Kagurangnan Dios: Huli ta dakul an ginadan mo sa sadiri mong banwaan asin dinigtaan mo an saimong sadiri huli sa pagsamba sa mga dios-dios, kaya nagdadangadang na an oras mo.


text:
Kinondenar ka huli sa panggagadan asin sa pagdigta kan sadiri huli kan mga dios-dios na ginibo mo; kaya nagdadangadang na an saimong aldaw, uminabot na an saimong oras! Kaya tinugotan kong pagngisihan ka kan mga nasyon asin pagtuyatuyaon kan mga banwaan.


text:
An mga banwaan na nasa harani asin nasa harayo nagtutuyatuya saimo huli kan pagsalungat mo sa katogonan.


text:
Mayo nin siisay man sa syudad na minagalang sa saiyang mga magurang. Dinadaya nindo an mga dayuhan asin inaabuso an mga babaeng balo saka mga ilo.


text:
An nagkapira sa sainda nagpuputik manongod sa iba tanganing ipagadan an mga ini. May nagkapira saindang nagkakakan kan sakripisyong idinolot sa mga dios-dios. An iba naggigibo nin karigsokan.


text:
An nagkapira sainda nakikidorog sa agom kan saindang ama. An iba namimirit sa mga babae na makidorog sainda mantang nasa panahon nin pagregla.


text:
An iba nakikidorog sa bako nindang agom; mantang an iba namimirit sa saindang mga manugang na babae o mga tugang na babae sa ama na makidorog sa sainda.


text:
An iba sa sainda nagpapatandan tanganing manggadan. An iba nagpapautang sa kapwa Israelita na igwa nin dakulang tubo. Nalingawan na ninda ako.” An Kagurangnan Dios an nagtaram.


text:
Naghohona daw kamo na igwa pa kamo nin matatadang isog asin kosog kun gibohon ko na iyan saindo? Ako, an Kagurangnan, an nagtaram asin gigibohon ko iyan.


text:
“Aki nin tawo, an mga Israelita mayo na nin halaga para sako. Arog sinda sa ati nin metal—bronse, lata, lansang, asin timga—an ati na natatada pakatapos na linigan an plata sa horno.


text:
Kaya ako, an Kagurangnan Dios, an nagtataram na garo sinda ati nin metal. Titiponon ko sinda sa Jerusalem


text:
siring na tinitipon nin mga tawo an lata, bronse, lansang, saka timga sa sarong horno tanganing tunawon. Tutunawon ko man sinda kan sakong labi-labing kaanggotan.


text:
Titiponon ko sinda sa Jerusalem asin maamak ako nin kalayo tanganing tunawon sinda kan kalayo nin sakong kaanggotan.


text:
Matutunaw sinda sa Jerusalem siring na an plata natutunaw sa sarong horno; dangan maaaraman ninda na an saindang namamatean iyo an kaanggotan nin Kagurangnan.”


text:
“Aki nin tawo, taraman mo an mga Israelita na bako nang banal an saindang daga, kaya papadusahan ko iyan sa sakuyang kaanggotan.


text:
An mga lider nakakabaing sa mga leon na nag-uungal sa ibabaw kan mga hayop na ginadan ninda. Ginagadan ninda an mga tawo, sinasamsam an gabos na kwarta saka mga pagsadiri na pwede nindang makua. Huli kan panggagadan ninda, dakul an nagigin balo.


text:
Linalapas kan mga padi an sakuyang mga togon asin dai ninda ginagalangan an banal na mga bagay. Dai ninda minimidbid kun arin an banal asin kun arin an bako. Dai ninda itinutukdo an kalaenan kan mga bagay na malinig sa mga maati, asin dai ninda pinapahalagahan an sakong Sabbath. Kaya dai ako ginagalangan kan banwaan nin Israel.


text:
An mga opisyal kan gobyerno garo mga lobo na nagroronot kan mga hayop na saindang ginadan. Minagadan sinda tangani sanang yumaman.


text:
Tinahoban kan mga propeta an mga kasalan na ini, siring sa sarong pinaputing lanob. Nakakahiling sinda nin bako totoong mga bisyon asin nagpuputik sinda sa saindang mga pahayag manongod sa maabot na panahon. Nagsasabi sinda na yaon sainda an tataramon nin Kagurangnan Dios, maski ako, an Kagurangnan, dai man kaiyan nagtaram sainda.


text:
An mga mayaman nandadaya saka nanghahabon. Inaapi ninda an mga dukha asin pirit na kinikikilan an mga dayuhan.


text:
Naghanap ako nin saro man lamang na lalaki sa sainda na makakatugdok nin kudal, na makakatindog sa kabtang kan kudal na narumpag tanganing bantayan an daga kun madali ko nang tunawon iyan kan sakong kaanggotan, alagad mayo akong nakua.


text:
Kaya iuula ko sainda an sakong kaanggotan, asin siring sa kalayo, susuloon ko sinda huli kan saindang mga ginibo.” An Kagurangnan Dios an nagtaram.


text:
Kan hoben pa sinda, asin nag-eerok pa sa Egipto, nawara an saindang pagkabirhen asin nagin sinda mga maraot na babae.


text:
An ngaran kan matua Ohola, asin Oholiba an ngaran kan ngohod. (Si Ohola iyo an minarepresentar kan Samaria, asin si Oholiba, kan Jerusalem.) Inagom ko sindang duwa asin nagkaigwa ako nin mga aking lalaki saka babae.


text:
Maski agom ko na si Ohola, nagpadagos pa siya sa pakidorog sa ibang lalaki asin napano siya nin marompot na kamawotan para sa mga namomoot saiya na mga taga Asiria.


text:
Mga soldados sinda na naka-uniporme nin purpura, mga gobernador saka mga halangkaw na opisyal, gabos sinda mga gwapong opisyal na nangangabayo.


text:
Siya an kadorogan kan gabos na opisyal kan Asiria asin an saiyang karompotan iyo an nagdagka saiya sa pagdigta kan saiyang sadiri, sa paagi kan pagsamba sa mga dios-dios nin Asiria.


text:
Nagpadagos siya bilang sarong maraot na babae, gawe na pinonan niya duman sa Egipto, saen nawara niya an saiyang pagkabirhen. Magpoon kan hoben pa siya, dinorogan na siya nin mga lalaki asin ibinilang na sarong maraot na babae.


text:
Hinubaan ninda siya dangan ginadan siya sa espada; dinakop man ninda an mga aki niyang lalaki saka babae. An nangyari saiya iyo an nagin ngingisihan nin mga babae maski saen.


text:
“Maski nahiling ini gabos kan tugang niyang si Oholiba, orog pa ining nagin marompot saka maraot ki sa saiya.


text:
Pano man siya nin marompot na kamawotan para sa mga taga Asiria, mga gobernador saka mga halangkaw na opisyal, mga soldados na armado para sa gera, mga gwapong opisyal na nangangabayo.


text:
“Nag-orog an saiyang karigsokan. Nadagka siya kan mga ladawan kan mga halangkaw na opisyal nin Babilonia na nakaukit sa mga lanob saka napipintahan nin pula, na napapahaan saka nasusulotan nin turban.


text:
Pakahiling niya sainda, napano siya nin marompot na kamawotan dangan nagpadara siya nin mga sugo sainda duman sa Babilonia.


text:
Nagduman saiya an mga taga Babilonia, dangan dinorogan siya. Pinagparadorogan siya ninda asin dinigtaan sagkod na mauyam siya sainda.


text:
Hayag na ipinahiling niya an saiyang karigsokan asin ipinamidbid sa gabos an saiyang pagkani-maraot na babae. Nauyam ako saiya arog kan pagkauyam ko sa tugang niya.


text:
Orog siyang nagin maraot; inulit niya an saiyang gibo kan hoben pa siya, kan saro pa siyang maraot na babae duman sa Egipto.


text:
Napano siya nin marompot na kamawotan para sa mga lalaking gutom sa laman, na an karigsokan nakakaarog sa mga lalaking asno saka mga kabayo.” (


text:
Oholiba, boot mong uliton an karompotan mo kan ika hoben pa sa Egipto; kan pagkawatan an saimong daghan kan mga lalaki asin mawara an saimong pagkabirhen.)


text:
“Kaya ngunyan, Oholiba, iyo ini an itinataram ko saimo, ako, an Kagurangnan Dios. Habo ka na kan saimong mga kadorogan, alagad papaanggoton ko sinda saimo asin dadarahon ko sinda tanganing palibotan ka.


text:
Dadarahon ko an gabos na taga Babilonia saka Caldea, an mga lalaki kan Pekod, Soa, asin Koa patin an gabos na taga Asiria. Titiriponon ko an gabos na gwapong lalaki saka opisyal, mga halangkaw na opisyal na nangangabayo.


text:
Sasalakayon ka ninda hale sa amihan, kaiba an dakulang hukbo saka mga karwahe asin mga lunadan nin armas. Papalibotan ka kan hukbong ini na armado nin kalasag saka helmet, dangan huhukoman ka ninda sosog sa saindang mga pagsusundon.


text:
Huli ta anggot ako saimo, tutugotan kong hukoman ka ninda sa saindang kaanggotan. Puputolon ninda an saimong dungo saka mga talinga dangan gagadanon ninda an saimong mga aki. Kukuahon ninda an saimong mga aking lalaki saka babae dangan susuloon na buhay.


text:
Tataposon ko an saimong karompotan asin kadustaan na ginibo mo magpoon kan ika yaon pa sa Egipto. Dai ka na mahiling sa arin man na dios-dios, ni mag-iisip manongod sa Egipto.”


text:
Huli ta naoongis sinda saimo, kukuahon ninda an gabos na bunga kan saimong kapagalan dangan babayaan kang huba asin hayag na mahihiling an saimong pagkani-maraot na babae. An saimong kadustaan asin karompotan


text:
iyo an nagdara saimo kaini. Saro kang maraot na babae para sa mga nasyon asin dinigtaan mo an saimong sadiri huli kan saindang mga dios-dios.


text:
Ini an itinataram nin Kagurangnan Dios, “Mainom ka sa kalis nin saimong tugang; dakula iyan saka hararom. Oolog-ologon ka asin tutuyatuyaon; huli ta pano an kalis na iyan.


text:
Mabuburat ka kaiyan asin mapapano nin kamondoan; kalis iyan nin pagkatakot asin pagkarumpag, an kalis kan tugang mong si Samaria.


text:
Iinomon mo iyan sagkod na maubos, dangan an saimong daghan malulugadan kan mga nagkaparasang pedaso kaiyan. Ako, an Kagurangnan Dios, an nagtaram.”


text:
Kaya ini an itinataram kan Kagurangnan Dios: “Huli ta nalingawan mo ako asin nagtalikod ka sako, titioson mo an bunga kan saimong kadustaan asin karompotan.”


text:
Nagtaram sako an Kagurangnan Dios, “Aki nin tawo, andam ka na sa paghukom ki Ohola saka ki Oholiba? Kun siring, ipahayag mo an makauuyam nindang mga gibo.


text:
Nakidorog sinda sa bako nindang agom asin nanggadan—nakidorog sa mga dios-dios asin ginagadan an mga aki ko sainda. Isinakripisyo ninda an saindang mga aking lalaki sa mga dios-dios.


text:
Bako sana iyan, dinigtaan ninda an sakuyang Templo asin linapas an Sabbath sa pareho man sanang aldaw.


text:
Huli ta kan aldaw na gadanon ninda an sakong mga aki bilang sakripisyo para sa saindang mga dios-dios, nagduman man sinda sa sakong Templo dangan dinigtaan iyan!


text:
Paulit-ulit na nagpasugo pa sinda sa mga lalaking gikan sa hararayong mga lugar asin nagdirigdi an mga ini. Nagkarigos an magtugang na babae, kinoloran an saindang mga mata asin nagsulot nin mga alahas, para sa mga lalaking ini.


text:
Nagtukaw sinda sa magayon na mga sopa, dangan sa atubangan ninda, nagbugtak sinda nin lamesa na binugtakan nin insenso saka lana nin oliba na hale sako.


text:
Nadangog an ribok nin sarong grupo na mayo nin kahandalan, sarong grupo nin mga lalaki na pinalaog sa kwarto hale sa kalangtadan. An mga babae binugtakan kan mga ini nin mga pulseras asin mga magayon na korona.


text:
Dangan nagsaboot ako na sarong babaeng haloy nang nakikidorog sa bako niyang agom an ginagamit ninda bilang sarong maraot na babae.


text:
Pabalik-balik sinda sa maraot na mga babaeng ini. Daing ontok sindang nagbalik ki Ohola saka ki Oholiba, an mga marompot na babae.


text:
Alagad huhukoman sinda kan mga matanos dangan kokondenaron para sa kasalan nin pakikidorog sa bako nindang agom asin panggagadan.”


text:
Ini an itinataram nin Kagurangnan Dios: “Magdara ka nin sarong hukbo laban sainda tanganing takoton saka samsaman sinda.


text:
Pabayaeng gapoon sinda kan hukbong ini asin salakayon, gadanon an saindang mga aki dangan suloon an saindang mga harong.


text:
Sa bilog na daga tataposon ko an karompotan, bilang patanid sa lambang babae na dai maggibo nin karompotan arog sainda.


text:
Dangan kamong magtugang—papadusahan ko kamo huli kan saindong karompotan asin pagsamba sa mga dios-dios. Dangan maaaraman nindo na ako an Kagurangnan Dios.”


text:
Kan ikasampolong aldaw kan ikasampolong bulan kan ikasiyam na taon nin samuyang pagkatapokan, nagtaram sako an Kagurangnan,


text:
“Aki nin tawo, isurat mo an petsa ngunyan, huli ta iyo ini an aldaw na popoonan kan hade nin Babilonia an pagsalakay sa Jerusalem.


text:
Isaysay mo sa sakong rebeldeng banwaan an parabolang ini asin sabihan mo sinda na ini an tataramon nin Kagurangnan Dios: Isunad mo an kaldero, asin panoon mo nin tubig.


text:
Bugtakan mo kan pinakamarahay na karne— an kawkawan asin an pata— saka an piling mga tolang na may laman.


text:
Pilion mo an karne kan pinakamarahay sa mga karnero; tambakan mo nin igatong sa irarom kan kaldero. Pakalakagaa an tubig; labonan mo an mga tolang saka an karne.”


text:
Ini an itinataram nin Kagurangnan Dios, “Herak man sa syudad nin mga paragadan! Arog iyan sa sarong tinataklang kaldero na dai lamang linilinigan. Hinahale diyan an lambang pedaso nin karne asin mayo nin itinatada.


text:
Igwa nin panggagadan sa syudad, alagad pinabulos an dugo bako sa daga tanganing matambonan kan alpog, kundi sa nahihiling na gapo.


text:
Ini an itinataram nin Kagurangnan Dios: “Herak man sa syudad nin mga paragadan! Ako mismo an matambak kan igatong.


text:
Pagdara pa nin dakul na kahoy! Palaada pa an kalayo! Lutoa nin marahay an karne! Pakalakagaa nin marahay an tubig sagkod na magmara an mga tolang.


text:
Dangan bugtakan sa baga an mayong laog na bronseng kaldero sagkod na magbaga iyan. Mahahale an mga ati saka takla kaiyan, dangan magigin malinig giraray,


text:
Jerusalem, an takla mo iyo an saimong marompot na gibo. Maski hiningowa kong malinigan ka, nagdanay kang maati. Dai ka na nanggad malilinigan sagkod na mamatean mo an bilog kong kaanggotan.


text:
Ako, an Kagurangnan, an nagtaram. Uminabot na an panahon na dapat akong maghiro. Dai ko paliligtason an saimong mga kasalan; mayo ako nin paliligtason o maheherakan. Papadusahan taka huli kan saimong mga ginibo.” An Kagurangnan Dios an nagtaram.


text:
“Aki nin tawo, sa sarong hiro kan kamot, kukuahon ko an tawong namomotan mo nin marahay. Dai ka dapat magmondo o magtangis o maghibi.


text:
Mag-agrangay ka, alagad dai dapat madangog iyan; dai ka nanggad magpahiling na ika nagmomondo. Dai ka mag-aris nin buhok ni magtangkas kan sandalyas. Dai mo pagtahoban an saimong lalawogon o magkakan kan kakanon nin mga nagmomondo.”


text:
Kaya pagkaagang amay, nagtaram ako sa mga tawo. Pagkabanggi, nagadan an sakong agom, asin sunod na aldaw ginibo ko an gabos na ipinagboot sako.


text:
na itao ko sa saindong mga Israelita an mensaheng ini: Hilinga, didigtaan ko an Templo, an orgulyo kan saindong kapangyarihan, an nawiwilihan kan saindong mga mata asin kamawotan kan saindong kalag. An saindong mga aking lalaki saka babae, na binayaan nindo sa Jerusalem, gabos magagadan sa gera.


text:
Dangan aarogon nindo an ginibo ko. Dai nindo tatahoban an saindong lalawogon asin dai kamo makakan kan kakanon nin mga nagmomondo.


text:
Dai nindo aarison an saindong buhok, ni tatangkason an saindong sandalyas; dai kamo magmomondo o maghihibi. Manluluya kamo huli kan saindong mga kasalan asin mag-aagrangay kamo sa lambang saro.


text:
Dangan ako an magigin tanda para saindo. Nagtataram an Kagurangnan na kun mangyari na ini, maaaraman nindo na siya an Kagurangnan Dios.”


text:
Nagtaram an Kagurangnan, “Ngunyan, aki nin tawo, hahaleon ko sa sainda an pusog na Templo, an saindang kaogmahan asin orgulyo, an nawiwilihan kan saindang mga mata saka kaogmahan kan saindang mga puso. Hahaleon ko man an saindang mga aking lalaki saka babae.


text:
Sa aldaw na gibohon ko iyan, an tawong makakadulag sa kagadanan madatong tanganing mag-osip saimo dapit kaini.


text:
Sa aldaw man sanang iyan, makakataram ka na asin dai na magigin pola. Makikiolay-olay ka saiya. Sa paaging iyan, magigin sarong tanda ka para sainda, asin maaaraman ninda na ako an Kagurangnan.”


text:
Sabihan mo sinda na maghinanyog kan itinataram ko, an Kagurangnan Dios: Huli ta nag-ogma kamo kan mahiling nindong nadigtaan an sakong Templo, kan maraot an daga nin Israel, asin kan itinapok an banwaan nin Juda,


text:
kaya itatao ko kamo sa mga taga sirangan tanganing bihagon. Mabugtak sinda nin mga kampo saka mga harong sa tahaw nindo. Kakakanon ninda an bunga saka iinomon an gatas na kutana para saindo.


text:
An Rabba gigibohon kong pasabsaban nin mga kamelyo asin an bilog na banwaan nin Ammon gigibohon kong sarong laoman nin mga karnero. Dangan maaaraman nindo na ako an Kagurangnan.


text:
“Ini an itinataram nin Kagurangnan Dios: Nag-oropak kamo asin nagrulukso sa kaogmahan. Ikinaongis nindo an daga nin Israel.


text:
Huli ta ginibo nindo iyan, itatao ko kamo sa ibang mga nasyon na mahabon saka masamsam kan pagsadiri nindo. Pupuhoon ko kamo kaya dai na kamo ibibilang na sarong nasyon. Dangan maaaraman nindo na ako an Kagurangnan.”


text:
kaya tutugotan kong salakayon an mga syudad na nagbabantay kan mga pagdolonan kan Moab, salakayon sagkod an pinakamarahay na mga syudad nin Bet-jesemot, Baal-meon, saka Kiriataim.


text:
Tutugotan ko an mga taga sirangan na daogon an Moab kaiba an Ammon, tanganing dai na magin sarong nasyon an Moab.


text:
Nagtaram an Kagurangnan Dios, “Huli ta nagbalos an Edom sa banwaan nin Juda, asin an pagbalos na iyan sarong makuring kasalan kan Edom,


text:
kaya minapahayag ako na papadusahan ko an Edom asin gagadanon ko an lambang tawo saka hayop diyan. Raraoton ko an daga nin Edom, magpoon sa syudad nin Teman sagkod sa syudad nin Dedan, asin an mga tawo diyan gabos magagadan sa gera.


text:
An sakong banwaan nin Israel mabalos sa Edom para sako, asin ipapamate ninda sa Edom an dakula kong kaanggotan. Maaaraman kan Edom na ako an Kagurangnan, kun ipahiling ko na sainda an pagbalos ko sainda.” An Kagurangnan Dios an nagtaram.


text:
Nagtaram an Kagurangnan Dios, “Huli ta an mga Filisteo nagbalos nin makuri sa suanoy nindang mga kaiwal, asin ginadan ninda an mga ini sa saindang kaanggotan,


text:
kaya minapahayag ako na sasalakayon ko an mga Filisteo asin paparaon ko sinda. Gagadanon ko an gabos na nag-eerok sa Kapantayan nin Filistia.


text:
Papadusahan ko sinda nin makuri asin mabalos ako sainda. Mamamatean ninda an sakong kaanggotan. Dangan maaaraman ninda na ako an Kagurangnan.”


text:
Kan enot na aldaw kan…na bulan, kan ikaonseng taon nin samuyang pagkatapokan, nagtaram sako an Kagurangnan,


text:
“Aki nin tawo, nagtaram an Tiro manongod sa Jerusalem nin, ‘Rumpag na an Jerusalem! Mayo na an saiyang kosog sa negosyo! Mayo na kitang karibal!’


text:
“Kaya iyo ini an itinataram ko, an Kagurangnan Dios: Kalaban mo ako, syudad nin Tiro, asin dadarahon ko an dakul na nasyon tanganing salakayon ka. Maabot sinda siring sa mga alon kan dagat.


text:
Raraoton ninda an mga kudal kan saimong syudad, asin rurumpagon ninda an saimong mga tore. Dangan sisighidon ko an gabos na daga diyan sagkod na gapo na sana an matada.


text:
Babaladon diyan kan mga parasira an saindang mga hikot. Ako, an Kagurangnan Dios, an nagtaram. An Tiro sasamsaman kan mga nasyon


text:
asin gagadanon ninda kan saindang espada an mga nag-eerok sa pinakadakulang kabtang na daga kan saiyang nasyon. Dangan maaaraman kan Tiro na ako an Kagurangnan.”


text:
Nagtataram an Kagurangnan Dios, “Dadarahon ko sa Tiro an pinakadakulang hade—si Hadeng Nebukadnezzar nin Babilonia—tanganing salakayon an Tiro. Madatong siya hale sa amihan kaiba an dakulang hukbo, mga kabayo saka mga karwahe, asin mga soldados na nakakabayo.


text:
Magagadan sa espada an gabos na nag-eerok sa pinakadakulang kabtang na daga kan nasyon. An mga kaiwal makalot nin mga trinsera, matambak nin daga sa palibot, asin magibo nin sarong kudal nin mga kalasag laban saimo.


text:
Tutumbokon ninda nin mga dakulang troso an saimong mga kudal asin sa paagi nin mga patok, rurumpagon ninda an saimong mga tore.


text:
Matatahoban ka kan alpog na maitaas huli sa pagpadalagan ninda kan saindang mga kabayo. Huli kan ribok kan saindang mga kabayo na nagguguyod kan mga karwahe saka mga lunadan nin mga kagamitan, matatanyog an saimong mga kudal mantang naglalaog sinda sa mga trangkahan kan narumpag na syudad.


text:
An saindang nakakabayong mga soldados garo mga bagyong maaragi sa saimong mga tinampo sa paggadan kan saimong mga namamanwaan. Marurumpag an mga darakula mong harigi.


text:
Sasamsamon kan saimong mga kaiwal an kayamanan saka mga itinitinda mo. Rurumpagon ninda an saimong mga kudal asin raraoton an magagayon mong mga harong. Kukuahon ninda an narumpag na mga gapo saka mga kahoy dangan itatapok sa dagat.


text:
Gigibohon takang sarong gapo, asin babaladon diyan kan mga parasira an saindang mga hikot. An syudad dai na nanggad hihirahayon. Ako, an Kagurangnan Dios, an nagtaram.”


text:
Ini an itinataram nin Kagurangnan Dios manongod sa Tiro, “Kun sinasakop na kamo, an mga tawo na nag-eerok sa tampi kan dagat matatakot sa mga kinurahaw kan mga ginagaradan.


text:
An gabos na hade kan mga nasyon na nasa tampi kan dagat mababa sa saindang mga trono. Huhubaon ninda an saindang mga gubing, asin hahaleon an mga binurdahan nindang mga gubing, dangan nagtatakig na matukaw sa daga. Matatakot nanggad sinda sa nangyayari saindo, kaya dai maontok an saindang pagtakig.


text:
Aawiton ninda an panambitan na ini para sa saindo: Rumpag na an bantog na syudad! An saiyang mga barko nawara na sa dagat. An mga dagat pinaghadean kan mga tawo sa syudad na ini. Tinakot ninda an gabos na nag-eerok sa tampi kan dagat.


text:
Ngunyan, sa aldaw nin pagkarumpag kaiyan, nagtarakig an mga isla. An saindang banwaan namomongnan kan siring na pagkatunaw.”


text:
Ini an itinataram nin Kagurangnan Dios, “Gigibohon takang sarong mamondong syudad, arog kamondo kan nagkararaot na mga syudad na mayo nin nag-eerok. Tatahoban taka kan mga tubig kan dakulang dagat.


text:
Dangan ihuhulog taka sa kinaban nin mga gadan sa kaibahan kan mga tawong nabuhay kan suanoy na panahon. Mag-eerok ka diyan sa kaibahan kan mga gadan, sa tahaw kan suanoy na mga gaba. Huli kaiyan, dai ka na pag-eerokan, ni magkakaigwa nin lugar sa daga kan mga nabubuhay.


text:
Gigibohon takang sarong makatatakot na arogan, asin iyan an magigin kataposan mo. Pwedeng hanapon ka kan mga tawo, alagad dai ka na nanggad ninda makukua.” An Kagurangnan Dios an nagtaram.


text:
an syudad na nagtitindog sa tampi kan dagat asin nakikipagnegosyo sa mga banwaan na nag-eerok man sa tampi kan dagat. Sabihan mo an Tiro na ini an itinataram nin Kagurangnan Dios: “Tiro, ipinaghambog mo an saimong mayong kaninan na kagayonan.


text:
An ginamit nindang mga tabla mga kahoy nin pino na gikan sa Bukid nin Hermon, asin an palo kaiyan sarong kahoy na sedro na hale sa Lebanon.


text:
An mga kahoy na hamurawon nin Basan iyo an ginibo nindang mga sagwan; asin an mga salog mo gibo sa mga kahoy na aguho, na hale sa Chipre, na tinampokan nin mga marpil.


text:
An mga layag mo gibo sa mga binurdahan na pinong lino na hale sa Egipto, na madaling mamidbid maski sa harayo. An mga panlipod sa mga bintana mo mga telang kolor asul saka purpura, na hale sa isla nin Chipre.


text:
Gikan sa mga syudad nin Sidon saka Arvad an saimong mga parasagwan. Asin an mga tripulante iyo an mga eksperto mong tawohan.


text:
An mga karpintero kan barko mga matitibay na karpintero nin Byblos. Mga paradagat na hale sa lambang barko an nagbabakal kan saimong mga produkto.


text:
“Naglilingkod sa saimong hukbo an mga soldados na hale sa Persia, Lydia, saka Libya. Isinasabit ninda an saindang mga kalasag saka mga helmet sa mga bugtakan mo nin armas. Sinda an mga soldados na nagtao saimo nin kamurawayan.


text:
Mga soldados na hale sa Arvad an nagbantay kan saimong mga kudal, asin mga soldados na hale sa Gamad an nagbantay kan saimong mga tore. Isinasabit ninda an saindang mga kalasag sa saimong mga kudal. Sinda an mga soldados na nagpagayon saimo.


text:
“Nakipagnegosyo saimo an Espanya, asin an mga produkto mo rinibayan ninda nin plata, lansang, lata, saka timga.


text:
Nakipagnegosyo saimo an Grecia, Tubal, asin Mesek. An mga produkto mo rinibayan ninda nin mga oripon saka mga kagamitan na gibo sa bronse.


text:
An mga produkto mo rinibayan nin Bet-togarma kan saindang mga kabayong pantrabaho, mga kabayong panggera, saka mga mula.


text:
Nakipagnegosyo saimo an mga taga Rodes; an mga tawong nag-eerok sa tampi kan dagat nagtao saimo nin mga marpil saka mga itom na kahoy bilang karibay kan saimong mga produkto.


text:
Huli kan dakul mong produkto, nakipagnegosyo saimo an mga taga Siria. An mga produkto mo rinibayan ninda nin esmeralda, mga telang kolor purpura, mga binurdahan na tela, mga pinong lino, mga batong koral, saka mga batong agata.


text:
Nakipagnegosyo saimo an Juda saka an Israel. An mga produkto mo rinibayan ninda nin trigo, dugos, lana nin oliba, saka mga pahamot.


text:
Nakipagnegosyo saimo an Damasco. An mga produkto asin manlaen-laen na kagamitan mo rinibayan ninda nin arak na gikan sa Helbon, asin telang lana na gikan sa Sahar; rinibayan ninda nin lansang saka mga pahamot an saimong mga itinitinda.


text:
An saimong mga produkto rinibayan kan mga taga Dedan nin mga telang para sa kamadero nin mga kabayo.


text:
An mga taga Arabia saka mga prinsipe nin Kedar nakipagnegosyo saimo. An mga produkto mo rinibayan ninda nin mga kordero, mga karnero, saka mga kanding.


text:
Nakipagnegosyo saimo an mga negosyante nin Sheba saka Raama. An mga kagamitan mo rinibayan ninda nin mga alahas, bulawan, saka mga pinakamarahay na mga pahamot.


text:
Nakipagnegosyo saimo an mga syudad nin Haran, Canne, saka Eden, an mga negosyante nin Sheba, asin an mga syudad nin Assur saka Kilmad.


text:
Nakiribay sinda nin mga mamahalon na gubing, mga gubing na kolor purpura, mga binurdahan na tela, makolor na mga alpombra, asin matitibay na mga pisi saka lubid.


text:
An mga produkto mo dinara kan mga darakulang barko nin Tarsis. “Garo ka sarong barko sa dagat na pano nin mga kargamento.


text:
Kan ipalawod ka na sa dagat kan mga parasagwan, rinonot ka sa tahaw kan dagat kan doros na hale sa sirangan.


text:
Nagkarulunod sa dagat an mga produkto mo, an gabos na parasagwan saka mga piloto; an mga karpintero saka mga negosyante mo; an lambang soldados na nasa laog kan barko. An gabos na kairiba mo nawara sa dagat kan maronot an saimong barko.


text:
“Nawaraan na nin tawo an lambang barko, asin nagpasiring sa pangpang an gabos na parasagwan saka tripulante.


text:
Nagmomondo sinda nin makuri para saimo, nagbubugtak nin alpog sa saindang payo asin nagliligid sa abo.


text:
Inaaris ninda an saindang buhok asin naggugubing nin sako, mamondo sinda, mantang nagtatangis para saimo.


text:
Nag-aawit sinda nin sarong panambitan para saimo: ‘Siisay an pwedeng ibaing sa Tiro, na sa dagat ngunyan dai nagkakaalo?


text:
Kan an mga produkto mo nakaabot sa ibang nasyon, nahipnoan mo an mga pangangaipo nin dakul na tawo. Nagyaman an mga hade huli kan dakul mong produkto.


text:
Ngunyan naronot ka sa dagat; nag-irarom ka sa katubigan. An mga produkto mo asin an gabos na nagtrabaho para saimo nalunod na kaiba mo.’


text:
“An gabos na nag-eerok sa tampi kan dagat namongnan sa nangyari saimo. Nagtarakig maski an saindang mga hade, asin nahiling sa saindang lalawogon an pagkatakot.


text:
Mayo ka na, mayo na sagkod pa man, asin an gabos na negosyante sa bilog na kinaban natatakot, ta tibaad makaarog sinda saimo.”


text:
“Aki nin tawo, sabihan mo an pamayo nin Tiro kun ano an itinataram ko saiya, ako an Kagurangnan Dios: Sa kapaabaw-abawan, minasabi ka na ika sarong dios. Minasabi ka na nagtutukaw ka sa trono, arog sa sarong dios sa tahaw nin kadagatan. Nagsasagin-sagin kang sarong dios alagad saro ka man sanang tawo.


text:
Huli kan dakula mong kadonongan sa negosyo, nadagdagan an saimong kayamanan, asin nagin mapaabaw-abaw ka huli kaiyan.


text:
“Kaya iyo ini an itinataram ko, an Kagurangnan Dios: Huli ta naghohona ka na siring ka kadonong sa sarong dios,


text:
madara ako nin mariringis na mga kaiwal tanganing salakayon ka. Raraoton ninda sa espada an gabos na magagayon na mga bagay na nakamtan mo huli kan saimong kadonongan asin pakaaram.


text:
Sa atubang kan magadan saimo, makakasabi ka pa daw na ika sarong dios, maski tawo ka man sana asin bakong dios?


text:
Magagadan kang arog sa sarong ayam sa kamot kan mga mayong dios na mga dayuhan. Ako, an Kagurangnan Dios, an nagtao kan pagboot.”


text:
“Aki nin tawo, mag-awit ka nin sarong panambitan para sa hade nin Tiro, asin sabihan mo siya na iyo ini an itinataram ko, an Kagurangnan Dios: Kaidto, ika an ladawan nin sarong mayong kaninan, madonong asin gwapo!


text:
Nag-erok ka sa Eden, an tatamnan nin Dios, dangan sulot mo an gabos na mahahalagang bato: rubi saka diamante; topasyo, berilo, kornalina, saka haspe; safiro, esmeralda asin karbunko. Igwa ka nin mga samno na gibo sa bulawan. Ginibo iyan para saimo kan aldaw na lalangon ka.


text:
Nagtalaga ako nin sarong anghel duman tanganing bantayan ka. Nag-erok ka sa sakong banal na bukid asin naglakaw sa tahaw kan nagkikintab na mga bato.


text:
An dakul mong negosyo iyo an nagdara saimo sa kadahasan asin sa kasalan. Kaya napiritan akong pahaleon ka sa sakong banal na bukid, asin pinahale ka kan bantay mong anghel sa tahaw kan nagkikintab na mga bato.


text:
Nagpaabaw-abaw ka huli kan saimong pagkagwapo, asin an kabantogan mo iyo an nagdagka saimo na mamuhay na garo lolong. Huli kaini, itinapok taka sa daga dangan binayaan bilang sarong patanid para sa ibang mga hade.


text:
Nagin maraot ka sa saimong pagnegosyo, kaya nadigtaan mo an saimong mga santwaryo. Huli kaiyan nagpadara ako nin kalayo sa syudad, asin tinutong ini. An gabos na naghihiling saimo ngunyan, nakakahiling nin sarong tambak nin abo.


text:
Tapos ka na, mayo ka na nanggad, asin an gabos na nasyon na nakakamidbid saimo natatakot na tibaad makaarog man sinda saimo.”


text:
Sabihan mo an mga tawo duman na iyo ini an itinataram ko, an Kagurangnan Dios: Kalaban taka, Sidon; oomawon ako kan ibang banwaan huli kan gigibohon ko saimo. Maaaraman ninda na ako an Kagurangnan kun ipahiling ko nang banal ako huli sa pagpadusa ko sa mga nag-eerok diyan saimo.


text:
Papadarahan taka nin peste asin papabuloson ko an dugo sa saimong mga tinampo. Sasalakayon ka sa gabos na direksyon asin magagadan an mga namamanwaan mo. Dangan maaaraman mo na ako an Kagurangnan.”


text:
Nagtaram an Kagurangnan, “Maski saro kan mga nasyon na nakapalibot sa Israel na nagtuyatuya saiya kaidto dai na nanggad magigin arog sa mga tonok asin mga binit na malugad sa Israel. Dangan maaaraman ninda na ako an Kagurangnan Dios.”


text:
Nagtaram an Kagurangnan Dios, “Titiponon ko giraray an banwaan nin Israel hale sa mga nasyon na pinagwarakan ko sa sainda, asin maaaraman kan gabos na nasyon na ako banal. An banwaan nin Israel mag-eerok sa sadiri nindang daga, sa daga na itinao ko ki Jacob na sakuyang sorogoon.


text:
Matiwasay sindang mag-eerok duman. Matugdok sinda nin mga harong saka matanom nin mga ubas. Papadusahan ko an mga kataed ninda na nagtuyatuya sainda. Dangan maaaraman ninda na ako an Kagurangnan na saindang Dios.”


text:
Kan ikadoseng aldaw, kan ikasampolong bulan, kan ikasampolong taon kan samuyang pagkatapokan, nagtaram sako an Kagurangnan,


text:
“Aki nin tawo, kondenara an hade nin Egipto. Sabihan mo siya asin an bilog na daga nin Egipto kun paano ko sinda papadusahan.


text:
Sabihan mo siya na ini an itinataram nin Kagurangnan Dios: Kalaban taka, hade nin Egipto, ika na sarong dakulang buaya, na naglulubgob sa salog. Nagsasabi kang saimo an Nilo asin ika an naggibo kaiyan.


text:
Bubugtakan ko nin banwit an saimong salang asin papadukoton ko sa saimong mga kiskis an mga sira sa salog. Dangan hahawason taka sa Nilo, kaiba an mga sira na nakadukot saimo.


text:
Ika asin an mga sira itatapok ko sa kalangtadan. An hawak mo mabagsak sa daga, babayaan diyan asin dai ilulubong. Itatao ko iyan sa mga gamgam saka mga hayop bilang kakanon.


text:
Dangan maaaraman kan gabos na tawo sa Egipto na ako an Kagurangnan.” Nagtataram an Kagurangnan, “Ika, Egipto, an sinarigan kan mga Israelita, alagad maluya ka man arog sa sarong bariw.


text:
Nabari ka kan kapotan ka ninda dangan natusok an saindang mga yukyuk; nabari ka kan sandigan ka ninda dangan nabari an saindang piad.


text:
Kaya ako, an Kagurangnan Dios, an nagtataram saimo na mapadara ako nin mga tawong may espada sa pagsalakay saimo, asin gagadanon ninda an saimong mga namamanwaan saka mga hayop.


text:
An Egipto magigin sarong alang saka mamondong daga. Dangan maaaraman mo na ako an Kagurangnan. “Huli ta nagsabi ka na sadiri mo an Nilo asin ika an naggibo kaiyan,


text:
kalaban taka asin an saimong Nilo. An bilog na Egipto gigibohon kong sarong alang saka mamondong daga magpoon sa syudad nin Migdol sa amihan sagkod sa syudad nin Aswan sa habagat dangan sagkod sa pagdolonan kan Etiopia.


text:
An Egipto gigibohon kong pinakamamondong daga sa kinaban. Sa laog nin kwarentang taon, magigin rumpag an mga syudad nin Egipto, orog pang rumpag ki sa arin man na syudad. An mga Egipcio iwawarak ko sa mga nasyon, asin mag-eerok sinda sa tahaw nin ibang mga nasyon.”


text:
Ini an itinataram nin Kagurangnan Dios, “Pakatapos kan kwarentang taon, titiponon ko an mga Egipcio hale sa mga nasyon na pinagwarakan ko sainda.


text:
Dadarahon ko sinda sa daga nin Patros, an daga na saindang ginikanan. Sinda magigin sarong maluyang kahadean duman,


text:
an pinakamaluya sa gabos na kahadean, asin dai na nanggad ninda paghahadean an ibang nasyon. Ibababa ko sinda nin marahay kaya dai na nanggad maduko sainda an arin man na nasyon.


text:
An mga Israelita dai na nanggad masarig sa Egipto. An nangyari sa Egipto magpapagiromdom sa sainda na nasala sinda sa pagsarig sa nasyon na idto. Dangan maaaraman nin Israel na ako an Kagurangnan Dios.”


text:
Kan enot na aldaw kan enot na bulan kan ikabeynte y syeteng taon kan samuyang pagkatapokan, nagtaram sako an Kagurangnan,


text:
“Aki nin tawo, sinalakay ni Hadeng Nebukadnezzar kan Babilonia an Tiro. An saiyang mga soldados pinasuknong saka pinapasan niya nin magagabat na karga kaya nakalbo an saindang mga payo asin nalugadan an saindang mga abaga. Alagad an hade asin an saiyang mga soldados mayo nin nakuang anoman sa Tiro bilang kabayadan kan saindang kapagalan.


text:
Kaya ngunyan ini an itinataram ko, an Kagurangnan Dios: Itinatao ko an daga nin Egipto ki Hadeng Nebukadnezzar. Hahabonan niya ini asin sasamsaman dangan an kayamanan nin Egipto dadarahon niya tanganing ibayad sa saiyang hukbo.


text:
Itinatao ko saiya an Egipto bilang kabayadan saiya, huli ta naglingkod sako an saiyang hukbo. Ako, an Kagurangnan Dios, an nagtaram.


text:
“Kun mangyari na iyan, papakosogon ko an banwaan nin Israel, dangan tutugotan taka, Ezekiel, na magtaram sa pandangog kan gabos tanganing maaraman ninda na ako an Kagurangnan.”


text:
“Aki nin tawo, magpropesiya ka asin ipahayag mo na ini an itinataram ko, an Kagurangnan Dios: Sarong aldaw na makatakot an nagdadangadang!


text:
Harani na an aldaw, an aldaw na may gigibohon an Kagurangnan. Sarong aldaw nin mga panganoron saka mga kapahamakan para sa mga nasyon.


text:
Magkakaigwa nin gera sa Egipto asin dakulang kasakitan sa Etiopia. Dakul sa Egipcio an magagadan; sasamsamon an yaman kan Egipto asin garabang babayaan.


text:
“An gerang iyan magadan man kan mga binayadan na mga soldados hale sa Etiopia, Libya, Lydia, Arabia, Kub, asin sagkod kan mga hale sa sakong banwaan.”


text:
Nagtataram an Kagurangnan, “An gabos na nagtatabang sa Egipto magagadan sa gera—magpoon sa Migdol sa amihan sagkod sa Aswan sa habagat. Ibabagsak an mapaabaw-abaw na hukbo nin Egipto. Ako, an Kagurangnan Dios, an nagtaram.


text:
An daga iyo an magigin pinakamamondo sa bilog na kinaban asin an mga syudad kaiyan babayaan na rumpag nanggad.


text:
Kun suloon ko na an Egipto asin magadan na an gabos na nagtabang kaiyan, dangan maaaraman ninda na ako an Kagurangnan.


text:
“Pag-abot kan aldaw na iyan, asin rumpag na an Egipto, mapadara ako nin mga sugo na nakalunad sa mga barko tanganing takoton an mayong pakaaram na banwaan nin Etiopia, dangan magkakatarakot sinda. Nagdadangadang na an aldaw na iyan!”


text:
Nagtataram an Kagurangnan Dios, “Gagamiton ko si Hadeng Nebukadnezzar nin Babilonia tanganing taposon na an yaman nin Egipto.


text:
Madatong siya asin an saiyang maringis na hukbo tanganing raoton an daga. Sasalakayon ninda an Egipto na may darang espada, dangan mapapano an daga nin mga bangkay.


text:
Papamarahon ko an Salog nin Nilo asin ibubugtak ko an Egipto sa irarom kan pamamahala nin maraot na mga tawo. An bilog na nasyon raraoton nin mga dayuhan. Ako, an Kagurangnan, an nagtaram.”


text:
Nagtataram an Kagurangnan Dios, “Raraoton ko an mga ladawan asin an mga dios-dios sa Memfis. Mayo na nin maghahade sa daga nin Egipto asin tatakoton ko an gabos na tawo.


text:
Ipapamate ko sa syudad nin Pelusium an sakong kaanggotan. Raraoton ko an gabos na kayamanan nin Tebes.


text:
Susuloon ko an Egipto, asin an Pelusium magkakaigwa nin dakulang kasakitan. Marurumpag an mga kudal nin Tebes asin magbabaha sa syudad na iyan.


text:
An mga hoben na lalaki sa mga syudad nin Heliopolis saka Bubastis magagadan sa paagi nin espada, asin mabibihag an mga babae.


text:
Magdidiklom an Tafnes kun barion ko na an kapangyarihan nin Egipto asin taposon ko na an kosog na ipinag-orgulyo niya. An Egipto matatahoban nin sarong panganoron asin mabibihag an gabos na tawo sa saiyang mga syudad.


text:
Kan ikapitong aldaw kan enot na bulan kan ikaonseng taon nin samong pagkatapokan, nagtaram sako an Kagurangnan,


text:
“Aki nin tawo, binari ko na an braso kan hade nin Egipto. Mayo nin nagbugkos o nagbolong kaiyan tanganing dai man iyan magkosog dangan magkapot giraray nin espada.


text:
Kaya ini an itinataram ko, na Kagurangnan Dios: Kalaban ko an hade nin Egipto. Babarion ko an duwa niyang braso—an makosog niyang braso saka an brasong dati nang bari—dangan mabubutasan niya an espada.


text:
Dangan papakosogon ko an mga braso kan hade nin Babilonia asin itatao ko saiya an sakong espada. Alagad babarion ko an mga braso kan hade nin Egipto, asin maagrangay dangan magagadan sa atubangan kan saiyang kaiwal.


text:
Papaluyahon ko siya asin papakosogon ko an hade nin Babilonia. Kun itao ko na sa hade nin Babilonia an sakuyang espada dangan ibingat na niya iyan sa Egipto, maaraman kan gabos na ako an Kagurangnan.


text:
Kan enot na aldaw kan ikatolong bulan kan ikaonseng taon kan samuyang pagkatapokan, nagtaram sako an Kagurangnan,


text:
“Aki nin tawo, sabihan mo an hade nin Egipto asin an bilog niyang banwaan: Sa ano ko ikakabaing an saimong kadakulaan?


text:
Ibabaing taka sa sarong kahoy na sedro nin Lebanon, na may magayon saka marambong an mga sanga, halangkaw na kahoy na an poro abot sa mga panganoron.


text:
Igwa nin tubig na nagpapatalubo kaiyan, asin an katubigan sa irarom an nagpapahalangkaw kaiyan. Tinubigan ninda an lugar na natatanoman kaiyan, asin man an gabos na kahoy kan kadlagan.


text:
Kaya an kahoy na iyan naghalangkaw orog pa ki sa arin man na kahoy sa kadlagan. Nagdarakula saka nagharalaba an mga sanga kaiyan.


text:
Sa mga sanga kaiyan naggibo nin salagan an gabos na klase nin gamgam; sa lindong kaiyan nag-orogbon an mga lalaw na hayop; sa lindong kaiyan nag-erok an mga nasyon sa kinaban.


text:
Magayon na marahay an kahoy na iyan— halangkaw nin marahay, na may haralabang sanga. An mga gamot kaiyan nakaabot sa hararom na katubigan.


text:
Mayo nin arin pa man na sedro sa tatamnan nin Dios an makakaarog kaiyan. Mayo nin kahoy na pino na igwa nin siring na mga sanga, asin mayo nin kahoy na igwa nin mga sangang arog kaiyan; mayong kahoy sa tatamnan nin Dios an arog kaiyan an kagayonan.


text:
Ginibo ko iyan na magayon, na may marambong na mga sanga. Naori diyan an gabos na kahoy sa Eden, an tatamnan nin Dios.


text:
“Kaya ako, an Kagurangnan Dios, an nagtataram saimo kun ano an mangyayari sa kahoy na iyan na naghalangkaw sagkod na an poro nakaabot sa mga panganoron. Mantang naghahalangkaw iyan, nagin mapaabaw-abaw man.


text:
Kaya isinikwal ko iyan asin itatao sa kamot nin sarong dayuhan na pamayo, na iyo an matao sa kahoy na iyan kan maninigo sa saiyang karatan.


text:
Papalodon iyan dangan babayaan kan mariringis na mga dayuhan. Mababari an mga sanga kaiyan dangan mahugpa sa gabos na bukid saka kapantayan kan daga. Maharale an gabos na nasyon na nag-erok sa lindong kaiyan.


text:
Sa natumbang kahoy na iyan matugdon an mga gamgam, asin an mga sanga kaiyan titimaktimakan kan lalaw na mga hayop.


text:
Kaya magpoon ngunyan, maski marahay an patubig, mayo nang kahoy na mahalangkaw nin marahay saka mapaabot kan saiyang poro sa mga panganoron. Gabos iyan magagadan arog sa mga tawo; gabos natatalaga sa pakiiba sa mga yaon sa kinaban nin mga gadan.”


text:
Ini an itinataram nin Kagurangnan Dios, “Sa aldaw na an kahoy na iyan magduman sa kinaban nin mga gadan, papalantopan ko iyan sa katubigan na nasa kairaroman bilang pagmondo, asin pupugolon ko an mga salog saka mga sapa tanganing dai magbulos paluwas. Huli ta gadan na an kahoy na iyan, papatoson ko nin kadikloman an kabukidan nin Lebanon, asin maaalang an gabos na kahoy kan kadlagan.


text:
Kun ihulog ko na iyan sa kinaban kan mga gadan, an tanog kan pagbagsak kaiyan makakatanyog sa mga nasyon. An gabos na kahoy sa Eden saka an gabos na piling kahoy nin Lebanon na marahay an patubig na nagduman na sa kinaban kan mga gadan maoogma sa pagbagsak kaiyan.


text:
Sinda gabos maiba saiya pasiring sa kinaban kan mga gadan, tanganing mag-iba sa mga nagkagaradan na. Dangan an gabos na nag-erok sa lindong kan kahoy na iyan mawawarak sa mga nasyon.


text:
“An kahoy na iyan iyo an hade nin Egipto asin an bilog niyang banwaan. Dai nakaarog sa kamurawayan saka kadakulaan kaiyan an arin man na kahoy sa Eden. Alagad ngunyan, arog kan kakahoyan nin Eden maduman iyan sa kinaban kan mga gadan, tanganing masakaibahan kan mga tawong bakong diosnon asin mga nagkagaradan sa gera. Ako an nagtaram,” olay nin Kagurangnan Dios.


text:
Kan enot na aldaw kan ikadoseng bulan kan ikadoseng taon nin samuyang pagkatapokan, nagtaram sako an Kagurangnan,


text:
“Aki nin tawo, patanidan mo an hade nin Egipto asin itao mo saiya an mensaheng ini: Garo ka leon kun minahiro sa atubang kan mga nasyon, alagad orog kang nakakaarog sa sarong buayang naglalangoy-langoy sa salog. Pinapalabog mo an tubig huli kan saimong mga bitis asin dinidigtaan mo an mga salog.


text:
Kun magtiripon na an mga nasyon, dadakopon taka sa sakong hikot, dangan ipapaguyod ko sa sainda an hikot pasiring sa baybayon.


text:
Itatapok taka sa daga dangan dadarahon ko an gabos na gamgam saka mga hayop sa kinaban tanganing kakanon ka.


text:
Sa panahon na gadanon taka, tatahoban ko an kalangitan asin papadiklomon ko an mga bitoon. An aldaw matago sa mga panganoron asin an bulan dai matao nin liwanag.


text:
Papalsokon ko an gabos na ilaw sa langit asin padidiklomon ko an saimong daga. Ako, an Kagurangnan Dios, an nagtaram.


text:
“Dakul na nasyon an magkakariribok kun an saimong pagkarumpag ibareta ko na sa mga daga na dai mo pa aram.


text:
Makukubhanan an dakul na nasyon sa gigibohon ko saimo. An saindang mga hade magtatakig sa takot kun iwasiwas ko na an sakong espada. Sa aldaw nin saimong pagbagsak, gabos sinda magtatakig sa takot para sa sadiri nindang buhay.”


text:
Ini an itinataram nin Kagurangnan Dios sa hade nin Egipto: “Maatubang ka sa espada kan hade nin Babilonia.


text:
Tutugotan kong gadanon nin mga soldados na gikan sa makuring mga nasyon an saimong banwaan. An bilog mong banwaan asin an gabos na ipinag-oorgulyo mo magagadan.


text:
Gagadanon ko an gabos mong hayop sa lambang pararaan. Mayo na nanggad nin tawo o hayop na madigta kan mga tubig na iyan.


text:
Dangan papalinawon ko an saimong katubigan asin gigibohon kong magin matoninong an pagbulos kan tubig sa saimong mga salog. Ako, an Kagurangnan Dios, an nagtaram.


text:
Kun pamondoon ko na an Egipto asin gadanon ko na an gabos na nag-eerok diyan, maaaraman ninda na ako an Kagurangnan.


text:
An patanid na ini magigin sarong awit nin panambitan. Aawiton ini kan kababaehan nin mga nasyon sa pagmondo para sa Egipto asin para sa mga nag-eerok diyan. Ako, an Kagurangnan Dios, an nagtaram.”


text:
“Kan ikakinseng aldaw kan enot na bulan kan ikadoseng taon nin samuyang pagkatapokan, nagtaram sako an Kagurangnan,


text:
“Aki nin tawo, magmondo ka para sa dakul na Egipcio. Isubol mo sinda sa kinaban kan mga gadan kaiba kan mga taga ibang nasyon.


text:
Sabihan mo sinda: “Naghohona kamong mas magayon kamo ki sa iba? Maduman kamo sa kinaban kan mga gadan asin kaiba kan mga bakong diosnon, mahigda kamo duman.


text:
“An mga Egipcio mabagsak kaiba kan mga nagkagaradan sa gera. Andam na an sarong espada na magadan sainda gabos.


text:
Sasabaton sinda sa kinaban kan mga gadan kan dakulang mga pamayo na nag-apil sainda sa gera. Makurahaw an mga ini: ‘Nag-abot na digdi an bakong diosnon na mga tawong nagkagaradan sa gera, asin uya sinda digdi naghihigda!’


text:
“Yaon duman an Asiria, na napapalibotan kan mga lulubngan kan saiyang mga soldados. Sinda gabos nagadan sa gera


text:
asin an saindang mga lulubngan yaon sa pinakahararom na kabtang kan kinaban kan mga gadan. An gabos niyang soldados na nagadan sa gera, asin an saindang lulubngan nakapalibot sa lulubngan niya. Alagad kaidto tinakot ninda an daga kan mga nabubuhay.


text:
“Yaon duman an Elam, na napapalibotan kan mga lulubngan kan saiyang mga soldados. Gabos sinda nagadan sa gera, asin naglusad, sinda na bakong diosnon na mga tawo, sa kinaban kan mga gadan. Kan buhay pa sinda, tinakot ninda an daga kan mga nabubuhay, alagad ngunyan dara ninda sa lulubngan an kasosopgan kaiba kan mga nagkagaradan.


text:
Naghihigda siya kaiba kan mga nagadan sa gera, asin an saiyang lulubngan napapalibotan kan mga lulubngan kan saiyang mga soldados. An mga ini gabos bakong diosnon na tawo, na nagadan sa gera. Kan buhay pa sinda, tinakot ninda an daga kan mga nabubuhay, alagad ngunyan dara ninda sa lulubngan an kasosopgan kaiba kan mga nagkagaradan.


text:
“Yaon man duman an Mesek saka an Tubal, na napapalibotan kan mga lulubngan kan saindang mga soldados. Sinda gabos bakong diosnon na tawo, asin sinda gabos nagadan sa gera. Kan buhay pa sinda, tinakot ninda an daga kan mga nabubuhay.


text:
An paglubong sainda bakong arog kan paglubong sa mga bayani kan nakaaging panahon, na dara an mga armas sa kinaban kan mga gadan, na nauulonan an espada asin an saindang kalasag nasa ibabaw kan saindang daghan. An mga bayaning ini igwa kaidto nin kapangyarihan sa pagtakot sa daga kan mga nabubuhay.


text:
“Siring kaiyan an mangyayari sa mga Egipcio, ronot na mahigda kaiba kan bakong diosnon na mga tawong nagkagaradan sa gera.


text:
“Yaon duman an Edom kaiba an saiyang mga hade saka mga prinsipe. Mga mapangyaring soldados sinda, alagad ngunyan naghihigda kaiba kan bakong diosnon na mga tawong nagkagaradan sa gera.


text:
“Yaon duman an gabos na prinsipe sa amihan; siring man an mga taga Sidon. Mapangyari sinda asin nanakot kaidto, alagad ngunyan naglusad sindang dara an kasosopgan kaiba kan mga nagkagaradan. Sinda bakong diosnon na mga tawo, na dara an kasosopgan kan maglusad sa kinaban kan mga gadan kaiba kan mga nagkagaradan.


text:
“An kamugtakan ninda magigin sarong kaalingan para sa hade nin Egipto asin sa saiyang hukbo,” an olay nin Kagurangnan Dios.


text:
“Tinugotan kong manakot sa daga kan mga nabubuhay an hade nin Egipto, alagad magagadan siya asin an saiyang hukbo, dangan ilulubong kaiba kan bakong diosnon na mga tawong nagkagaradan sa gera.” Ako, an Kagurangnan Dios, an nagtaram.


text:
“Aki nin tawo, ipahayag mo sa saimong banwaan an mangyayari kun magpadara na ako nin gera sa sarong lugar. An mga nag-eerok sa lugar na iyan mapili nin sarong bantay.


text:
Kun mahiling na niyang nagdadangadang an kaiwal, papatanogon niya an trompeta bilang patanid sa mga tawo.


text:
An siisay man na makadangog kaiyan dangan dai magpahalaga sa patanid na iyan, magagadan pag-abot kan kaiwal; siya an babasolon sa saiyang pagkagadan.


text:
Siya an babasolon, huli ta dai niya pinahalagahan an patanid. Kun pinahalagahan kuta niya, nakadulag kuta siya.


text:
Alagad kun mahiling kan bantay an nagdadangadang na kaiwal dangan dai niya patanogon an trompeta tanganing patanidan an mga tawo, an bantay an babasolon ko kan saindang pagkagadan.


text:
“Kaya ngunyan, aki nin tawo, ginibo takang bantay kan nasyon nin Israel. Itataram mo sainda an ano man na patanid na madadangog mo sako.


text:
Alagad kun patanidan mo an maraot na tawo alagad dai siya magtalikod sa saiyang karatan, magagadan siya sa saiyang kasalan, asin ikakaligtas mo an saimong buhay.”


text:
Nagtaram sako an Kagurangnan, “Aki nin tawo, ipagiromdom mo sa mga Israelita kun ano an pinagsasabi ninda: ‘Nagagabatan kami kan samong mga kasalan asin mga kasombikalan. Luway-luway kaming nagagadan; paano pa kaming mabubuhay?’


text:
Sabihan mo sinda na mantang ako, an Kagurangnan Dios na buhay, dai ako naoogma kun nagagadan an sarong parakasala; kundi boot kong mag-ontok siya sa pagkakasala dangan mabuhay. Israel, ontoka an karatan na saimong ginigibo. Tadaw ta boot mong magadan?


text:
“Aki nin tawo, taraman mo an saimong banwaan na kun magkasala an sarong matanos na tawo, dai siya ikakaligtas kan karahayan na saiyang ginibo. Kun an sarong tampalasan mag-ontok sa paggibo nin karatan, dai siya papadusahan, asin kun an sarong matanos magpoon na magkasala, dai niya ikakaligtas an saiyang buhay.


text:
Pwede akong manuga na an matanos mabubuhay, alagad kun mag-isip siyang tama na an mga karahayan na ginibo niya kaidto dangan magpoon siyang magkasala, dai ko gigiromdomon an mga karahayan na ginibo niya. Magagadan siya huli kan saiyang mga kasalan.


text:
Pwede kong patanidan an sarong tampalasan na siya magagadan, alagad kun ontokon niya an saiyang pagkakasala dangan maggibo siya nin matanos saka marahay—


text:
halimbawa ibalik niya an garantiya nin sarong utang o ipuli an saiyang hinabonan—kun ontokon niya an saiyang pagkakasala dangan otobon niya an mga togon na nagdadara nin buhay, dai siya magagadan kundi mabubuhay.


text:
Papatawadon ko an mga kasalan na saiyang ginibo, asin mabubuhay siya huli ta ginibo niya an matanos saka tama.


text:
“Alagad minasabi an saimong banwaan na bakong tama an sakong ginigibo maski ngani an saindang ginigibo iyo an bakong tama!


text:
Kun ontokon kan sarong matanos an paggibo nin marahay dangan maggibo siya nin karatan, magagadan siya huli kaiyan.


text:
Kun ontokon kan sarong tampalasan an paggibo nin karatan, dangan maggibo siya nin matanos saka tama, mabubuhay siya huli kaiyan.


text:
Alagad Israel, minasabi ka na bakong tama an sakong ginigibo. Huhukoman taka sosog sa mga ginigibo mo.”


text:
Kan ikalimang aldaw kan ikasampolong bulan kan ikadoseng taon kan samuyang pagkatapokan, sarong lalaking nakadulag hale sa Jerusalem an nag-abot dangan nagbareta sako kan pagbagsak kan Jerusalem.


text:
Kan bisperang banggi kan saiyang pag-abot namatean ko an mapangyaring presensya nin Kagurangnan. Pagkaaga, pag-abot kan lalaki, ibinalik na sako nin Kagurangnan an kapangyarihan sa pagtaram dangan bako na akong pola.


text:
“Aki nin tawo, an mga nag-eerok sa mga rumpag na syudad kan daga nin Israel nagsasarabi: ‘Saro sana si Abraham alagad itinao saiya an bilog na daga. Ngunyan mas dakul na kita, kaya satuya na an daga.’


text:
“Kaya sabihan mo sinda na ini an itinataram ko, an Kagurangnan Dios: Nagkakakan kamo nin karne na igwa pa nin dugo. Nagsasamba kamo sa mga dios-dios, saka nanggagadan. Papaano nindo naiisip na sadiri nindo an daga?


text:
Nananarig kamo sa saindong mga espada. Makauuyam an saindong mga gawe, asin an lambang saro saindo nakikidorog sa bako niyang agom. Paano nindo naiisip na sadiri nindo an daga?


text:
“Sabihan mo sinda na ini an tataramon ko, an Kagurangnan Dios: Mantang ako an Dios na buhay, magagadan sa espada an mga nag-eerok sa rumpag na mga syudad. An mga nag-eerok sa kaomahan kakakanon kan mga lalaw na hayop. An mga nagtatago sa mga kabukidan saka mga lungib magagadan sa peste.


text:
Gigibohon kong mamondo saka alang an daga, asin matatapos an kapangyarihan na ipinag-oorgulyo ninda. An kabukidan nin Israel magigin makatatakot kaya mayo na nin maagi duman.


text:
Kun padusahan ko na an banwaan huli kan saindang mga kasalan, asin kun an daga gibohon ko nang mamondo saka alang, dangan maaaraman ninda na ako an Kagurangnan.”


text:
Nagtaram an Kagurangnan, “Aki nin tawo, an saimong banwaan nagtataram manongod saimo kun nagtitiripon sinda harani sa mga kudal kan syudad asin sa may pintoan kan saindang mga harong. An olay ninda, ‘Madya asin dangoga an mensahe na hale sa Kagurangnan.’


text:
Kaya nagtitiripon sa pagdangog saimo an sakong banwaan, alagad dai ninda gigibohon an ipinapagibo mo. Oomawon ninda an saimong itinataram, alagad magpapadagos sinda sa saindang kapasloan.


text:
Para sa sainda, arog ka man sana sa sarong parakanta nin mga awit nin pagkamoot na igwa nin magayon na tingog, asin arog sa sarong paratugtog nin sarong instrumento. Dadangogon ninda an gabos mong itinaram alagad dai ninda susunodon maski an saro kaiyan.


text:
Alagad kun magkatotoo na an gabos mong itinaram—asin magkakatotoo mananggad iyan—dangan maaaraman ninda na igwa nin sarong propeta sa tahaw ninda.”


text:
“Aki nin tawo, magpropesiya ka laban sa mga namamayo nin Israel. Sabihan mo sinda na ini an tataramon ko, an Kagurangnan Dios: Herak man saindo, mga pastor nin Israel! Binabasog nindo an saindong sadiri, alagad dai nindo inaataman an mga karnero.


text:
Iniinom nindo an gatas, ginigibong gubing an balukag asin binubuno nindo an pinakamarahay na mga karnero, alagad dai nindo sinda inaataman.


text:
Dai nindo pinakosog an mga maluluya, dai binolong an mga naghehelang, dai binugkosan an mga nalugadan, dai ibinalik an mga nalagalag, asin dai hinanap an mga nawara. Embes kaiyan ipinamate nindo sainda an saindong kakurihan saka kadahasan.


text:
Huli ta an mga karnero mayo nin pastor, nagkawararak sinda asin ginadan dangan kinakan kan mga lalaw na hayop.


text:
Kaya an sakong mga karnero nagkaralagalag sa kabukidan saka sa kabubuldan. Nagkawararak sinda sa bilog na daga asin mayo man lamang nin naghanap saka naghingowang makua sinda.


text:
Ako an Dios na buhay, kaya mas marahay para saindo na maghinanyog kamo sako. An sakong mga karnero sinalakay kan mga lalaw na hayop, ginadan sinda dangan kinakan, huli ta mayo sinda nin pastor. An mga karnero dai hinanap kan sakong mga pastor. Inataman ninda an saindang sadiri asin bakong an mga karnero.


text:
Ini an tataramon ko, an Kagurangnan Dios: Kalaban ko kamo. Hahaleon ko saindo an sakong mga karnero asin bako na kamo an mag-aataman sainda. Ililigtas ko sa kamot nindo an sakong mga karnero tanganing dai nindo sinda makakan.


text:
“Ako, an Kagurangnan Dios, an minataram saindo na ako mismo an mahanap kan sakong mga karnero asin maataman sainda,


text:
siring na an sarong pastor nag-aataman kan saiyang mga karnerong nagkawararak, asin tinitipon niya giraray. Ibabalik ko sinda hale sa mga lugar na pinagkawararakan ninda kaidtong madiklom saka makuri na aldaw.


text:
Hahaleon ko sinda sa dayuhan na mga nasyon dangan ibabalik ko sa sadiri nindang daga. Pasasabsabon ko sinda sa kabukidan nin Israel asin dadarahon ko sa mga burabod nin tubig; papakakanon ko sinda sa mga berdeng pasabsaban kan daga.


text:
Ligtas na pasasabsabon ko sinda sa kabukidan nin Israel, sa mga kapatagan asin sa mga berdeng pasabsaban kan daga.


text:
Ako mismo an magigin pastor kan sakong mga karnero, asin ihahanap ko sinda nin lugar na pahingaloan. Ako, an Kagurangnan Dios, an nagtaram.


text:
“Hahanapon ko an mga karnerong nawara, ibabalik ko an mga nalagalag, bubugkosan ko an mga nalugadan, asin bobolongon an mga may helang; alagad an mga karnerong matataba saka makokosog sakuyang gagadanon, huli ta ako sarong pastor na naggigibo nin matanos.


text:
“Kamong mga karnero ko, ako, an Kagurangnan Dios, an nagtataram saindo na huhukoman ko an lambang saro saindo asin isisiblag ko an mga marahay sa mga maraot, an mga karnero sa mga kanding.


text:
An iba saindo bako sanang nagkakakan kan marahay na sabsabon kundi tinitimaktimakan pa nindo an ibang mga sabsabon. Iniinom nindo an malinig na tubig, asin pinapalabog nindo an tubig na dai nindo iniinom!


text:
Kaya an iba kong mga karnero nagkakakan kan mga doot na tinimaktimakan nindo, asin nag-iinom kan tubig na pinalabog nindo.


text:
“Kaya ini an tataramon ko, an Kagurangnan Dios: Ako mismo an mahukom sa mataba saka sa maniwang na mga karnero.


text:
Alagad ililigtas ko an sakong mga karnero asin dai ko na tutugotan na magin biktima pa sinda. Huhukoman ko an lambang karnero dangan sisiblagon ko an mga marahay sa mga maraot.


text:
Tatawan ko sinda nin sarong hade na arog kan sorogoon kong si David, tanganing iyo sana an magpastor asin mag-ataman sainda.


text:
Ako, an Kagurangnan, iyo an magigin Dios ninda, asin an sarong hadeng arog kan sorogoon kong si David iyo an magigin pamayo ninda. Ako, an Kagurangnan, an nagtaram.


text:
Makikipagtipan ako sainda nin sarong tipan nin katoninongan asin hahaleon ko an mga lalaw na hayop sa daga, tanganing an sakong mga karnero matiwasay na mag-erok sa kaomahan asin magkatorog sa mga kadlagan.


text:
“Bebendisyonan ko sinda asin tutugotan na mag-erok sa palibot kan sakong banal na bulod. Papadarahan ko sinda duman nin uran sa tamang panahon; an uran na iyan magigin sarong bendisyon.


text:
An mga kahoy mamumunga, an kaomahan matao nin ani, asin an lambang saro matiwasay na mag-eerok sa sadiri niyang daga. Kun putolon ko na an mga kadena nin sakong banwaan asin patalingkason ko na sinda sa mga nag-oripon sainda, dangan maaaraman ninda na ako an Kagurangnan.


text:
Dai na sinda hahabonan kan ibang mga nasyon, asin dai na sinda gagadanon dangan kakakanon kan mga lalaw na hayop. Matoninong sindang mag-eerok asin mayo nin magpapatakot sainda.


text:
Tatawan ko sinda nin marahay na kaomahan asin tataposon ko na an gutom sa daga. Dai na sinda pagtutuyatuyaon kan mga nasyon.


text:
Maaaraman kan gabos na ako, an Kagurangnan na saindang Dios, kaiba ninda asin sinda an sakong banwaan. Ako, an Kagurangnan Dios, an nagtaram.


text:
“Kamo, na sakong mga karnero, an ariponpon na sakuyang pinapakakan, iyo an sakong banwaan asin ako an saindong Dios,” an olay nin Kagurangnan Dios.


text:
Sabihan mo sinda na ini an itinataram nin Kagurangnan Dios: “Kalaban taka, kabukidan nin Edom! Ibibikyaw ko an sakong kamot laban saimo dangan gigibohon takang sarong mamondo saka alang na daga.


text:
Pababayaan kong rumpag an saimong mga syudad asin mamondo an saimong daga; dangan maaaraman mo na ako an Kagurangnan.


text:
“Danay na kaiwal ka nin Israel asin pinabayaan mong magkagaradan an mga namamanwaan diyan sa panahon nin saindang kasakitan, an panahon nin huring pagpadusa sainda huli kan saindang mga kasalan.


text:
Kaya mantang ako, an Kagurangnan Dios na buhay, nagtataram ako saimo na kagadanan an saimong kataposan asin dai mo iyan madudulagan. Maninigo kang padusahan huli sa paggadan, kaya kagadanan man an malamag saimo.


text:
An mabulod na banwaan nin Edom gigibohon kong sarong alang na daga asin gagadanon ko an siisay man na mag-agi duman.


text:
An kabukidan papanoon ko nin mga bangkay, asin an mga bangkay kan nagkagaradan sa gera an makakapano kan mga bulod saka mga kapantayan.


text:
Ika, Edom, gigibohon kong mamondo sagkod lamang, asin mayo na nanggad nin mag-eerok sa saimong mga syudad. Dangan maaaraman mo na ako an Kagurangnan.


text:
“Nagsabi kang sadiri mo an duwang nasyon nin Juda saka Israel, kaiba an saindang mga daga, asin sasadirihon mo an mga iyan maski ako, an Kagurangnan, iyo an saindang Dios.


text:
Kaya mantang ako, an Kagurangnan Dios na buhay, nagtataram ako saimo na babaloson taka huli kan saimong kaanggotan, pagkaara asin pagkaongis sa sakuyang banwaan. Maaaraman ninda na pinapadusahan taka huli kan ginibo mo sainda.


text:
Dangan maaaraman mo na ako, an Kagurangnan, an nakadangog saimo kan may pagtuyatuya na nagsabi kang mamondo an mga bukid nin Israel asin hahalonon mo an mga iyan.


text:
Ini an itinataram nin Kagurangnan Dios, “Gigibohon takang mamondo nin makuri tanganing an bilog na kinaban mag-ogma sa saimong pagbagsak,


text:
siring na nag-ogma ka kan marumpag an Israel, an nasyon na sadiri ko. An bukid nin Edom, an bilog na daga nin Edom, magigin mamondo. Dangan maaaraman kan gabos na ako an Kagurangnan.”


text:
Nagtaram an Kagurangnan, “Aki nin tawo, magpropesiya ka laban sa mga bukid nin Israel asin sabihan mo sinda na dangogon an mensahe ko sainda.


text:
Ini an tataramon ko sainda, ako an Kagurangnan Dios: An mga kaiwal nin Israel may kapasloan na nagsabi, ‘Ngunyan samuya na ining suanoy na kabubuldan!’


text:
“Kaya magpropesiya ka asin isabi mo na ini an itinataram ko, an Kagurangnan Dios: Kan an kabukidan nin Israel sakopon asin samsaman kan mga kataraed na nasyon, an Israel pinag-olog-olog kan gabos na banwaan.


text:
Kaya ini an itinataram ko, an Kagurangnan Dios, sa saindo, mga bukid saka mga bulod, mga ampas saka mga kapantayan, mga lugar na mamondo saka mga syudad na mayo nang nag-eerok, na sinamsaman asin pinagtuyatuya kan gabos na nasyon sa palibot.


text:
“Ako, an Kagurangnan Dios, nagtataram sa maimon kong kaanggotan laban sa mga nasyon sa palibot, asin sa bilog na Edom. Pano nin kaogmahan saka pagtuyatuya na sinakop ninda an sakong daga dangan sinamsaman.


text:
“Kaya magpropesiya ka manongod sa daga nin Israel asin sabihan mo an mga bukid saka mga bulod, an mga ampas saka mga kapantayan, na ini an itinataram ko, an Kagurangnan Dios: Nagtataram akong igwa nin maimon na kaanggotan, huli ta nagtios kamo kan mga pagtuyatuya kan mga nasyon.


text:
Alagad sa kabukidan nin Israel, an mga kahoy magdadahon asin mamumunga para sa saindo, sakuyang banwaan nin Israel. Madali na kamong magpuli.


text:
Papadakulon ko an saindong bilang. Mag-eerok kamo sa mga syudad asin hihirahayon nindo giraray an mga nagkararaot.


text:
Papadakulon ko an bilang kan mga tawo saka mga hayop. Magigin mas dakul sinda ki sa kaidto, asin magkakaigwa kamo nin dakul na aki. Mag-eerok kamo duman arog kaidtong panahon asin orog ko kamong papauswagon. Dangan maaaraman nindo na ako an Kagurangnan.


text:
Banwaan kong Israel, ibabalik ko kamo sa daga tanganing duman giraray mag-erok. Masasadirihan nindo iyan asin dai nanggad tutugotan kaiyan na magutom an saindong kaakian.


text:
“Ini an itinataram ko, an Kagurangnan Dios: Totoong an daga inaapod kan banwaan na sarong daga na parakakan nin tawo saka parahabon kan mga aki kan nasyon.


text:
Alagad magpoon ngunyan, dai na iyan aapodon na sarong parakakan nin tawo, na nanghahabon kan mga aki kan nasyon. Ako, an Kagurangnan Dios, an nagtaram.


text:
An daga dai ko na tutugotan na makadangog pa nin mga pagtuyatuya kan mga nasyon, asin dai na iyan matios kan mga pagsopog nin mga banwaan. Dai na kaiyan hahabonan nin mga aki an nasyon. Ako, an Kagurangnan Dios, an nagtaram.”


text:
“Aki nin tawo, kan an mga Israelita mag-erok sa sadiri nindang daga, dinigtaan ninda ini sa paagi kan saindang pamumuhay saka mga gibo. An saindang gawe ibinilang kong arog sa pagkani-maati nin sarong babae na nasa panahon nin pagregla.


text:
Kaya inula ko sa sainda an labi-labi kong kaanggotan huli kan dakul na dugo na pinabulos ninda sa daga, asin huli kan mga dios-dios na nagin dahelan kan pagdigta ninda sa daga.


text:
Hinukoman ko sinda sosog sa saindang pamumuhay saka mga gibo, asin iwinarak ko sinda sa mga dayuhan na nasyon.


text:
Saen man sinda nagduman, dinarahan ninda nin kasosopgan an banal kong ngaran kan magsabi an mga banwaan manongod sainda, ‘Ini an banwaan nin Kagurangnan, alagad kaipuhan maghale sinda sa saiyang daga.’


text:
Alagad may pagmakulog ako sa banal kong ngaran, na dinigtaan kan mga Israelita saen man sinda nagduman.


text:
“Kaya sabihan mo an mga Israelita na ini an itinataram ko, an Kagurangnan Dios: Banwaan nin Israel, an gigibohon ko bakong huli sa saindo, kundi huli sa banal kong ngaran na dinigtaan nindo sa lambang nasyon na dinumanan nindo.


text:
Kun ipahiling ko na sa mga nasyon an kabanalan kan dakula kong ngaran, an ngaran na dinigtaan nindo sa tahaw ninda, dangan maaaraman ninda na ako an Kagurangnan. Ako, an Kagurangnan Dios, an nagtaram. Gagamiton ko kamo tanganing ipahiling sa mga nasyon na ako banal.


text:
Wiwirikan ko kamo nin malinig na tubig dangan magigin malinig na kamo sa gabos nindong dios-dios asin sa gabos na nakadigta sa saindo.


text:
Tatawan ko kamo nin bagong puso, asin bubugtakan ko kamo nin bagong espiritu. Hahaleon ko sa saindo an sutil na pusong gapo asin tatawan ko kamo nin pusong makinuyog.


text:
Ibubugtak ko saindo an sakong espiritu asin gigibohon ko nanggad na magkuyog kamo sa sakong mga togon saka mag-otob kan mga pagboot na itinao ko saindo.


text:
Dangan mag-eerok kamo sa daga na itinao ko sa saindong mga ginikanan. Kamo an magigin banwaan ko asin ako an saindong magigin Dios.


text:
Ililigtas ko kamo sa gabos na nakakadigta saindo. Pagbobotan ko an trigo na magdakul, tanganing dai na nanggad kamo magkaigwa nin gutom.


text:
Papadakulon ko an bunga kan saindong mga kahoy saka mga oma, tanganing dai na kamo magkaigwa nin gutom na masopog sa saindo sa tahaw kan mga nasyon.


text:
Dangan magigiromdoman nindo an maraot nindong mga ugale saka mga gawe. Mauuyam kamo sa saindong sadiri huli kan saindong mga kasalan asin kasombikalan.


text:
O Israel, boot kong maaraman mo na ginigibo ko an gabos na ini bakong huli saimo. Boot kong mamatean mo an kasosopgan saka an pagkawara nin onra huli kan mga ginigibo mo. Ako, an Kagurangnan Dios, an nagtaram.”


text:
Ini an itinataram nin Kagurangnan Dios, “Sa aldaw na linigan ko na kamo kan gabos nindong kasalan, tutugotan ko kamong mag-erok giraray sa saindong mga syudad asin maghirahay kan mga nagkararaot.


text:
Nahiling kan gabos na nag-aragi kaidto sa saindong kaomahan na alang na an mga ini, alagad tutugotan ko kamong omahon giraray iyan.


text:
Dangan mataram sinda, ‘An dagang ini na alang kaidto arog na ngunyan sa tatamnan nin Eden; an mga syudad na ginaraba, sinamsaman, mamondo, pinag-eerokan na ngunyan asin pinapapusog.’


text:
Dangan maaaraman kan mga nasyon na nagkatarada sa palibot mo na ako, an Kagurangnan, an naghihirahay kan mga raot na syudad asin nagtatanom sa kaomahan na kaidto alang. Ako, an Kagurangnan, an nagtaram, asin gigibohon ko iyan.”


text:
Ini an itinataram nin Kagurangnan Dios, “An mga Israelita tutugotan ko giraray na maghagad sako nin tabang, asin papadakulon ko sinda sa bilang arog sa sarong ariponpon nin mga karnero.


text:
An mga syudad na rumpag ngunyan mapapano nin mga tawo, siring na an Jerusalem dating pano nin mga karnero na idinolot bilang atang sa talaan na pyesta. Dangan maaaraman ninda na ako an Kagurangnan.”


text:
Namatean ko an mapangyaring presensya nin Kagurangnan, asin dinara ako kan saiyang espiritu dangan ibinugtak sa sarong kapantayan na pano nin mga tolang.


text:
Ilinibot niya ako sa kapantayan, saka nahiling ko na dakul nin marahay an mga tolang asin ini gabos alang na nin marahay.


text:
Nagtaram siya sako, “Aki nin tawo, pwede pa daw na mabuhay an mga tolang na ini?” Nagsimbag ako, “Kagurangnan Dios, ika sana an makakasimbag kaiyan!”


text:
Nagsabi siya, “Magpropesiya ka sa mga tolang na ini. Sabihan mo an alang na mga tolang na ini na magdangog sa itataram nin Kagurangnan.


text:
Sabihan mo sinda na ako, an Kagurangnan Dios, an nagtataram sainda: Tatawan ko kamo nin hinangos asin mabubuhay kamo.


text:
Bubugtakan ko kamo nin mga ugat saka laman asin papatoson ko kamo nin kublit. Tatawan ko kamo nin hinangos asin mabubuhay kamo. Dangan maaaraman nindo na ako an Kagurangnan.”


text:
Kaya nagpropesiya ako siring sa ipinagboot sako. Mantang nagtataram ako, nakadangog ako nin ribok saka nin kinamaskamas, asin an mga tolang nagpoon na magsurugponan.


text:
Mantang nagmamasid ako, an mga tolang nagkaigwa nin mga ugat saka laman, dangan napatos nin kublit. Alagad mayo pa nin hinangos an mga iyan.


text:
Nagtaram sako an Dios, “Aki nin tawo, magpropesiya ka sa doros. Sabihan mo an doros na ako, an Kagurangnan Dios, an nagboboot saiya na hale sa apat na direksyon hangosan ninda an gadan na mga hawak na ini tanganing magkaburuhay.”


text:
Kaya nagpropesiya ako siring kan ipinagboot sako. Naglaog an hinangos sa mga hawak, dangan nagkaburuhay an mga ini asin nagtirindog. Dakul sinda gabos kaya pwedeng makabilog nin sarong hukbo.


text:
Nagtaram sako an Dios, “Aki nin tawo, arog sa mga tolang na ini an banwaan nin Israel. Nagsasabi sindang alang na sinda asin mayo na nin paglaom para sa maabot na panahon.


text:
Kaya magpropesiya ka sa sakuyang banwaan nin Israel asin sabihan mo sinda na ini an tataramon ko, an Kagurangnan Dios: Bubukasan ko an saindang mga lulubngan. Iluluwas ko sinda asin ibabalik sa daga nin Israel.


text:
Kun bukasan ko na an mga lulubngan na namumugtakan kan sakuyang banwaan, dangan iluwas ko na sinda, maaaraman ninda na ako an Kagurangnan.


text:
Tatawan ko sinda kan sakong espiritu asin mabubuhay sinda, dangan tutugotan ko sindang mag-erok sa sadiri nindang daga. Dangan maaaraman ninda na ako, an Kagurangnan, an nagtaram asin gigibohon ko iyan.”


text:
“Aki nin tawo, kumua ka nin taldok dangan suratan mo iyan kan mga tataramon na ini: ‘An kahadean nin Juda.’ Dangan kumua ka nin saro pang taldok asin suratan mo kan mga tataramon na ini: ‘An kahadean nin Israel.’


text:
Dangan sugponon mo an duwang taldok asin kapotan mo tanganing mahiling na garo saro sanang taldok an duwa.


text:
sabihan mo sinda na ako, an Kagurangnan Dios, an makua kan sarong taldok na tanda kan Israel asin isusugpon ko iyan sa taldok na tanda kan Juda. An duwang taldok na ini kakapotan ko na garo saro sanang taldok.


text:
Dangan sabihan mo sinda na ako, an Kagurangnan Dios, an makua sainda hale sa mga nasyon na dinumanan ninda, titiponon ko sinda dangan ibabalik sa sadiri nindang daga.


text:
Sasaroon ko sinda bilang saro sanang nasyon sa daga, sa kabukidan nin Israel. Magkakaigwa sinda nin saro sanang hade na mamamayo sainda, asin dai na sinda mababanga sa duwang nasyon o sa duwang kahadean.


text:
Dai na ninda didigtaan an saindang sadiri huli kan saindang mga dios-dios, kan saindang makauuyam na mga gawe, asin kan saindang mga kasombikalan. Ililigtas ko sinda sa mga gawe na ipinagkasala ninda, asin lilinigan ko sinda. Sinda an magigin banwaan ko asin ako an magigin Dios ninda.


text:
Sarong hade na arog ki David na sakuyang sorogoon an magigin hade ninda. Magkakasararo sinda sa irarom kan pamamayo nin sarong hade asin maimbod na kukuyogon ninda an sakuyang mga togon.


text:
Mag-eerok sinda sa daga na itinao ko sa sakong sorogoon na si Jacob, an daga na pinag-erokan kan saindang mga ginikanan. Duman na sinda mag-eerok sagkod pa man, siring man an saindang mga aki asin an gabos nindang kapagarakian. Sarong hade na arog kan sorogoon kong si David an maghahade sa sainda sagkod lamang.


text:
Makikipagtipan ako sainda nin sarong tipan nin katoninongan, asin iyan magigin sarong daing kataposan na tipan. Bebendisyonan ko sinda asin papadakulon; an sakong Templo danay na matindog sa tahaw ninda sagkod pa man.


text:
Kun ibugtak ko na an sakuyang Templo sa tahaw ninda sagkod pa man, dangan maaaraman kan mga nasyon na ako, an Kagurangnan, an nagpili sa Israel na magin sadiri kong banwaan.”


text:
“Aki nin tawo, kondenaron mo si Gog, an pamayo kan mga nasyon nin Mesek asin Tubal sa daga nin Magog. Kondenaron mo siya


text:
Bibirikon ko siya, bubugtakan nin mga banwit an saiyang mga panga, dangan guguyodon ko siya asin an saiyang hukbo pasiring sa harayo. An saiyang hukbo, kaiba an mga kabayo saka mga naka-unipormeng sakay kan mga ini, dakula nin marahay, asin an lambang soldados armado nin kalasag saka espada.


text:
Kaiba niya an mga soldados na gikan sa Persia, Etiopia, saka Libya, na gabos armado nin kalasag saka helmet.


text:
Kaiba man niya an gabos na paralaban na hale sa kadagaan nin Gomer asin Bet-togarma sa amihan, siring man an mga hukbo na gikan sa dakul pang mga nasyon.


text:
Pakalihis nin dakul na taon, pagbobotan ko siya na salakayon an sarong banwaan na an mga tawo ibinalik asin tinipon hale sa dakul na mga nasyon dangan nag-erok na mayo nin takot sa gera. Sasalakayon niya an kabukidan nin Israel, na kaidto mamondo asin mayong nag-eerok, alagad ngunyan pinag-eerokan na nin mga tawong namumuhay na matiwasay.


text:
Siya, an saiyang hukbo asin an dakul na nasyon na kaibahan niya, masalakay siring sa sarong bagyo asin garo panganoron na tatahoban ninda an daga.”


text:
Ini an itinataram nin Kagurangnan Dios ki Gog, “Pag-abot kan panahon na iyan, mapoon kang magplano nin maraot.


text:
Madesisyon kang salakayon an sarong mayong laban na banwaan, na an mga tawo matoninong asin matiwasay na namumuhay sa mga banwaan na mayo nin mga kudal o mga trangkahan.


text:
Hahabonan mo asin sasamsaman an nag-eerok sa mga syudad na kaidto gabos rumpag. Tinipon sinda hale sa mga nasyon, asin ngunyan igwa na sinda nin mga ataman na hayop saka mga pagsadiri dangan nag-eerok na sinda sa sentro kan kinaban.


text:
Hahapoton ka kan mga taga Sheba, taga Dedan, asin kan mga negosyanteng hale sa mga banwa nin Espanya, ‘Tinipon mo daw an saimong hukbo asin nagsalakay tanganing manghabon saka manamsam? Plano mo daw na kuahon an plata asin bulawan, an mga hayop saka pagsadiri, dangan maghale na dara an siring na mga sinamsaman?’”


text:
“Kaya, aki nin tawo, magpropesiya ka asin sabihan mo si Gog na ini an itinataram ko, an Kagurangnan Dios: “Mantang an sakuyang banwaan na Israel namumuhay na matoninong, maluwas ka,


text:
mahale sa lugar mo sa amihan, kaiba an dakula saka mapangyaring hukbo nin mga soldados na gikan sa dakul na nasyon, na gabos nakakabayo.


text:
Sasalakayon mo an sakuyang banwaan nin Israel siring sa sarong panganoron na matahob kan daga. Pag-abot kan panahon na iyan, susugoon taka sa pagsalakay sa sakuyang daga tanganing mamidbid kan mga nasyon kun siisay ako, asin mahiling ninda an sakuyang kabanalan huli kan ipapagibo ko saimo.


text:
Ika an sinasabi ko kaidto, kan ipahayag ko sa paagi kan mga propeta nin Israel na sakuyang mga sorogoon, na sa maabot na aldaw dadarahon ko an sarong masalakay sa Israel.” An Kagurangnan Dios an nagtaram.


text:
Sa maimon kong kaanggotan, ipinapahayag ko na sa aldaw na iyan magkakaigwa nin makosog na linog sa daga nin Israel.


text:
An lambang sira, an lambang gamgam, asin an lambang hayop, dakula man o sadit, patin an gabos na tawo sa ibabaw nin daga magtatarakig huli sa takot sako. Marurumpag an kabukidan, mabagsak an mga ampas asin maroronot an lambang kudal.


text:
Tatakoton ko si Gog sa paagi nin gabos na klase nin katatakotan. Ako, an Kagurangnan Dios, an nagtaram. Ibibikyaw kan saiyang mga soldados an saindang espada, asin sinda man sana an maggagaradanan.


text:
Papadusahan ko siya sa paagi nin peste asin garadanan. Mahugpa sa saiya, sa saiyang hukbo asin sa mga nasyon na nag-apil saiya an uran asin an yelo, kaiba an kalayo saka asupre.


text:
Sa paaging ini ipapahiling ko sa gabos na nasyon na ako dakula asin banal. Maaaraman ninda na ako an Kagurangnan.”


text:
Nagtaram an Kagurangnan Dios, “Aki nin tawo, kondenaron mo si Gog, an pinakapamayo kan mga nasyon nin Mesek saka Tubal, asin sabihan mo siya na kalaban ko siya.


text:
Bibirikon ko siya pasiring sa sarong bagong direksyon asin gigiyahan ko paluwas sa amihan sagkod na makaabot siya sa kabukidan nin Israel.


text:
Si Gog, an saiyang hukbo, asin an mga kaapil niya matutumbang gadan sa kabukidan nin Israel. An saindang mga bangkay pababayaan kong magin kakanon nin mga gamgam saka mga lalaw na hayop.


text:
Mapadara ako nin kalayo sa daga nin Magog asin sa mga baybayon nin dagat saen toninong na nag-eerok an mga tawo, dangan maaaraman nin gabos na ako an Kagurangnan.


text:
Ipapamidbid ko an banal kong ngaran sa banwaan nin Israel, asin dai ko tutugotan na madigtaan pa iyan. Dangan maaaraman kan mga nasyon na ako, an Kagurangnan, iyo an banal na Dios nin Israel.”


text:
An mga nag-eerok sa mga syudad nin Israel maluwas dangan titiponon an nabayaan na mga armas tanganing gamiton bilang igatong. Maamak sinda nin kalayo na an igatong iyo an mga kalasag, mga pana, mga bosog, mga garod, saka mga pamukpok, asin masagkod an mga igatong na ini sa laog nin pitong taon.


text:
Dai na sinda maduman sa kaomahan tanganing mangua nin igatong, asin dai na sinda mamamalod nin kahoy sa kadlagan, huli ta an nabayaan na mga armas iyo an gagamiton ninda. Hahabonan asin sasamsaman ninda an nanghabon saka nanamsam sainda.” An Kagurangnan Dios an nagtaram.


text:
Nagtaram an Kagurangnan, “Kun mangyari na an gabos na ini, tatawan ko si Gog nin lulubngan sa Israel, sa Kapantayan nin mga Parabyahe, na nasa sirangan kan Gadan na Dagat. Duman ilulubong si Gog asin an saiyang hukbo, dangan an kapantayan aapodon ‘Kapantayan nin Hamon-gog.’


text:
Mabilang nin pitong bulan an mga Israelita bago ninda matapos an paglubong kan gabos na bangkay asin an paglinig sa daga.


text:
An lambang saro sa daga matabang sa paglubong, asin oomawon sinda sa aldaw nin sakuyang panggana. Ako, an Kagurangnan Dios, an nagtaram.


text:
Pakalihis kan pitong bulan, pipilion an nagkapirang lalaki tanganing maglibot sa bilog na daga sa paghanap asin sa paglubong kan natada pang mga bangkay sa ibabaw kan daga, tanganing malinigan ninda ini.


text:
Sa paglibot ninda sa daga, kun makahiling sinda nin tolang nin tawo, bubugtakan ninda nin tanda an lugar, tanganing makua kan mga paralubong dangan ilulubong iyan sa Kapantayan nin Hamon-gog.


text:
(Magkakaigwa man nin sarong banwa sa harani kaiyan na an ngaran sosog sa ngaran kan hukbo.) Sa paaging ini, malilinigan giraray an daga.”


text:
Nagtaram sako an Kagurangnan Dios, “Aki nin tawo, apodon mo an gabos na klase nin gamgam saka hayop tanganing magdigdi hale sa gabos na direksyon, tanganing kakanon an sakripisyo na inaandam ko para sainda. Saro iyan na dakulang bangkete sa kabukidan nin Israel, saen makakan sinda nin laman asin mainom nin dugo.


text:
Kakakanon ninda an bangkay kan mga soldados saka iinomon ninda an dugo kan mga pamayo sa kinaban, na gabos magagadan siring sa mga lalaking karnero, mga kordero, kanding, asin pinatabang mga baka.


text:
Kun gadanon ko na an mga tawong ini siring sa mga dolot na sakripisyo, kakakanon kan mga gamgam saka mga hayop an taba na kaya nindang kakanon saka iinomon ninda an dugo sagkod na maburat sinda.


text:
Sa sakuyang lamesa, kakakanon ninda an mga kabayo asin an mga lunad kaini, sagkod an mga soldados saka mga paralaban. Ako, an Kagurangnan Dios, an nagtaram.”


text:
Nagtaram an Kagurangnan, “Ipapahiling ko sa mga nasyon an sakuyang kamurawayan asin kun paano ko ginagamit an sakuyang kapangyarihan tanganing maotob an matanos kong mga paghukom.


text:
Maaaraman man kan mga nasyon na itinapok an mga Israelita huli kan mga kasalan na saindang ginibo tumang sako. Tinalikodan ko sinda asin itinao sa kamot kan saindang mga kaiwal, dangan ginadan sinda kaini sa gera.


text:
Ginibo ko an maninigo sa sainda huli kan saindang pagkani-maati saka kasombikalan, asin tinalikodan ko sinda.”


text:
Nagtaram an Kagurangnan Dios, “Alagad ngunyan maheherak ako sa kapagarakian ni Jacob, sa banwaan nin Israel, asin papauswagon ko giraray sinda. Iingatan ko an banal kong ngaran.


text:
Kun toninong na giraray sindang nag-eerok sa sadiri nindang daga, asin mayo na nin magpatakot sa sainda, malilingawan ninda kun paano sinda nawaraan nin onra huli kan pagpasaluib ninda sako.


text:
Tanganing mahiling kan dakul na nasyon na ako banal, iluluwas ko an sakong banwaan hale sa gabos na nasyon na pinag-eerokan kan saindang mga kaiwal.


text:
Dangan maaaraman kan sakuyang banwaan na ako an Kagurangnan na saindang Dios, huli ta ako an nagpatapok sainda sa mga dayuhan na nasyon, asin ako an nagtipon saka nagpabalik sainda gabos sa sadiri nindang daga; mayo akong iwawalat maski saro sainda.


text:
Iuula ko an sakong espiritu sa banwaan nin Israel asin dai ko na nanggad sinda tatalikodan. Ako, an Kagurangnan Dios, an nagtaram.”


text:
Kan ikasampolong aldaw kan bagong taon, na iyo an ikabeynte y singkong taon nin samuyang pagkatapokan, asin ikakatorseng taon kan pagkasakop nin Jerusalem, namatean ko an mapangyaring presensya nin Kagurangnan.


text:
Sa sarong bisyon dinara ako nin Dios sa daga nin Israel, dangan ibinugtak sa sarong halangkaw na bukid. Sa atubangan ko, nahiling ko an sarong grupo nin mga edipisyo na arog sa sarong syudad.


text:
Irinani niya ako duman asin nahiling ko an sarong lalaki na nagkikintab arog sa bronse. Kapot niya an sarong lubid na lino saka sarong pansukol na bariw asin nakatindog siya sa may trangkahan.


text:
Sinabihan niya ako, “Aki nin tawo, maghinanyog ka asin maanan mo nin marahay an gabos na ipapahiling ko saimo, huli ta iyan an dahelan kun tadaw ta ipinag-iba taka digdi. Ipapahayag mo sa banwaan nin Israel an gabos mong mahihiling.”


text:
An nahiling ko iyo an Templo na napapalibotan nin kudal. Kinua kan lalaki an pansukol niyang bariw asin sinukol niya an kudal. Tolong metros an langkaw kan kudal saka tolong metros an hibog.


text:
Dangan nagduman siya sa trangkahan na atubang sa sirangan. Sinakat niya an hagdan asin sa itaas sinukol niya an laogan; tolong metros an rarom kaini.


text:
Sa enotan kan trangkahan na ini igwa nin sarong agihan na sa mag-ibong igwa nin tig-tolong kwarto para sa mga bantay. Kwadrado an lambang kwarto na tolong metros kwadrado an sukol, dangan duwa may kabangang metros an hibog kan lanob sa pagultanan kan mga ini. Sa enotan kan mga kwarto igwa nin agihan na minapasiring sa sarong dakulang kwarto na atubang sa Templo; tolong metros man an sukol kan agihan na ini.


text:
Sinukol niya an dakulang kwartong ini asin naaraman niya na apat na metros an rarom kaini. An kwartong ini iyo an kasagkoran kan agihan na pinakaharani sa Templo, asin sa harayong poro kaini, an kudal may hibog na sarong metro. (


text:
An mga kwarto para sa mga bantay igwa nin pararehong sukol; siring man an mga lanob sa pagultanan kan mga ini.)


text:
Dangan sinukol kan lalaki an lakbang kan agihan sa trangkahan; anom may kabangang metros ini asin an bakanteng lugar sa pagultanan kan mga bukas na trangkahan may sukol na limang metros.


text:
Sa atubang kan lambang kwarto para sa mga bantay, igwa nin hababang kudal na singkwenta sentimetros an langkaw asin singkwenta sentimetros an hibog. (An lambang kwarto tolong metros kwadrado.)


text:
Sunod na sinukol niya an distansya magpoon sa likod na lanob kan sarong kwarto sagkod sa likod na lanob kan kwarto na nasa ibong kan agihan; dose may kabangang metros an sukol kaini.


text:
An pinakaporong kwarto iyo an kapinonan nin sarong patyo. Sinukol niya an kwarto asin naaraman niya na sampolong metros an lakbang kaini.


text:
An kahalabaan kan agihan magpoon sa kudal na nasa luwas kan trangkahan sagkod sa pinakaporong kwarto minaabot sa beynte y singko metros.


text:
Igwa nin saradit na mga labot an kudal na nasa luwas kan mga kwarto; siring man sa mga lanob na nasa pagultanan kan mga kwarto. May inukit na mga kahoy na palma sa lanob na atubang sa agihan.


text:
Ipinag-iba ako kan lalaki sa patyong nasa luwas. Igwa duman nin treyntang kwarto na an mga likod nakadukot sa kudal na nasa luwas, asin sa atubangan kan mga ini igwa nin sarong palitadang gapo,


text:
Igwa nin agihan sa parteng itaas na minapasiring sa patyong nasa laog. Sinukol kan lalaki an distansya sa pagultanan kan duwang agihan, asin igwa ini nin sukol na singkwenta metros.


text:
An tolong kwarto para sa mga bantay sa mag-ibong kan agihan, an mga lanob sa pagultanan kan mga kwartong ini, asin an dakulang kwarto gabos igwa nin pararehong sukol na arog kan mga nasa trangkahan sa sirangan. An kahalabaan kan agihan minaabot sa beynte y singko metros, asin an kahalakbangan minaabot sa dose may kabangang metros.


text:
An dakulang kwarto, an mga bintana asin an mga inukit na kahoy nin palma arog kan mga nasa trangkahan sa sirangan. Igwa digdi nin pitong tangga na minapaitaas pasiring sa trangkahan, asin an dakulang kwarto makukua sa poro, atubang sa patyo.


text:
Sa ibong kan patyo hale sa trangkahan na ini sa amihan, igwa pa nin sarong trangkahan na minapasiring sa patyong nasa laog, siring na igwa man kaini sa parteng sirangan. Sinukol kan lalaki an distansya sa pagultanan kan duwang trangkahan asin an sukol minaabot sa singkwenta metros.


text:
Dangan ipinag-iba ako kan lalaki sa parteng habagat, asin nahiling mi duman an saro pang trangkahan. Sinukol niya ini asin pareho man ini kan iba.


text:
An mga kwarto kan trangkahan na ini igwa man nin mga bintana arog kan iba. An kahalabaan kan trangkahan igwa nin sukol na beynte y singko metros, asin an kahalakbangan igwa nin sukol na dose may kabangang metros.


text:
Igwa nin pitong tanggang minaitaas pasiring sa trangkahan na ini, asin an dakulang kwarto kaini yaon man sa poro, atubang sa patyo. Igwa man nin inukit na mga kahoy na palma sa mga lanob na atubang sa agihan.


text:
Igwa man digdi nin sarong trangkahan na minapasiring sa patyong nasa laog. Sinukol kan lalaki an distansya pasiring sa ikaduwang trangkahan, asin igwa ini nin sukol na singkwenta metros.


text:
Dangan ipinag-iba ako kan lalaki sa patyong nasa laog, asin duman kami nag-agi sa trangkahan sa habagat. Sinukol niya an trangkahan sa habagat, asin pareho man an sukol kaini sa mga trangkahan sa kudal na nasa luwas.


text:
An mga kwarto para sa mga bantay, an dakulang kwarto asin an mga lanob na nasa laog parareho man an sukol sa mga nasa ibang trangkahan. An mga kwarto kan trangkahan na ini igwa man nin mga bintana. An kahalabaan kan trangkahan minaabot sa beynte y singko metros, asin an kahalakbangan minaabot sa dose may kabangang metros.


text:
An dakulang kwarto nakaatubang sa sarong patyo, asin igwa nin inukit na mga kahoy na palma sa mga lanob kan agihan. Igwa digdi nin walong tanggang minapaitaas pasiring sa trangkahan na ini.


text:
Ipinag-iba ako kan lalaki sa patyong nasa laog, asin duman kami nag-agi sa trangkahan sa sirangan. Sinukol niya an trangkahan sa sirangan asin pareho man an sukol kaini kan sa iba.


text:
An mga kwarto para sa mga bantay, an dakulang kwarto asin an mga lanob na nasa laog parareho man an sukol sa mga nasa ibang trangkahan. Igwa man ini nin mga bintana sa palibot; siring man sa dakulang kwarto. An kahalabaan kan trangkahan minaabot sa beynte y singko metros asin an kahalakbangan minaabot sa dose may kabangang metros.


text:
An dakulang kwarto nakaatubang sa patyong nasa luwas, asin igwa nin inukit na mga kahoy na palma sa mga lanob kan agihan. Igwa digdi nin walong tanggang minapaitaas pasiring sa trangkahan na ini.


text:
Dangan ipinag-iba ako kan lalaki sa trangkahan sa amihan. Sinukol niya ini asin pareho man an sukol kaini kan sa iba.


text:
An mga kwarto para sa mga bantay, an dakulang kwarto asin an mga lanob na nasa laog parareho man an sukol sa mga nasa ibang trangkahan. An kahalabaan kan trangkahan minaabot sa beynte y singko metros, asin an kahalakbangan minaabot sa dose may kabangang metros.


text:
Sa patyong nasa luwas, igwa nin sarong edipisyong kasugpon kan trangkahan na nasa laog, sa parteng amihan. Agihan ini pasiring sa dakulang kwarto na atubang sa patyo, asin digdi hinuhugasan an binunong mga hayop na tututongon bilang sakripisyo.


text:
Sa dakulang kwartong ini igwa nin apat na lamesa, duwa sa mag-ibong na gilid. Sa mga lamesang ini binubuno an mga hayop na idodolot bilang mga sakripisyo, na bilog na tututongon o na idodolot para sa kasalan o bilang kabayadan.


text:
Sa luwas kan dakulang kwarto, igwa man nin apat na lamesa, duwa sa mag-ibong na gilid kan laogan kan trangkahan sa amihan.


text:
Walo gabos an lamesang binubunoan kan mga hayop na iaatang: apat sa laog kan kwarto asin apat sa patyo.


text:
Igwa man nin apat na lamesa sa laog kan edipisyo. Ginagamit ini sa pag-andam kan mga atang na tututongon na bilog. An mga lamesang ini gabos tinabas na gapo, na an lambang saro may langkaw na singkwenta sentimetros asin an ibabaw kaini setenta y singko sentimetros kwadrado. Sa mga lamesang ini ibinubugtak an gabos na kagamitan sa pagbuno kan mga hayop na iaatang.


text:
An moldora sa palibot kaini setenta y singko milimetros an lakbang. Sa mga lamesang ini ibinubugtak an gabos na karneng idodolot bilang sakripisyo.


text:
Dangan ipinag-iba ako kan lalaki sa patyong nasa laog. Igwa digdi nin duwang kwarto: an saro atubang sa habagat, kataed kan trangkahan sa amihan, asin an saro atubang sa amihan, kataed kan trangkahan sa habagat.


text:
Sinabihan ako kan lalaki na an kwartong atubang sa habagat iyo an para sa mga padi na naglilingkod sa Templo,


text:
asin an kwartong atubang sa amihan iyo an para sa mga padi na naglilingkod sa altar. An gabos na padi naggikan ki Zadok; sa mga kaayon sa tribu ni Levi, sinda sana nanggad an tinutugotan na makarani sa Kagurangnan asin maglingkod saiya.


text:
Sinukol kan lalaki an patyong nasa laog, asin singkwenta metros kwadrado an sukol kaini. An Templo yaon sa parteng solnopan, asin sa atubangan kan Templo igwa nin sarong altar.


text:
Dangan ipinag-iba ako kan lalaki sa kwartong agihan palaog sa Templo. Sinukol niya an laogan kaini; duwang metros may kabanga an rarom kaini, asin pitong metros an lakbang. An mag-ibong na lanob kan agihan igwa nin hibog na sarong metro may kabanga.


text:
Igwa nin mga tangga na minapaitaas pasiring sa agihan, na sampolong metros an lakbang asin anom na metros an rarom. Igwa nin duwang harigi na namumugtak sa mag-ibong na gilid kan laogan.


text:
Dangan ipinag-iba ako kan lalaki sa pinakatahaw na kwarto, an Banal na Lugar. Sinukol niya an agihan pasiring duman: tolong metros an rarom kaini


text:
asin limang metros an lakbang, na duwa may kabangang metros an hibog kan lanob sa mag-ibong. Sinukol niya an kwarto: beynte metros an laba kaini asin sampolong metros an lakbang.


text:
Dangan nagduman siya sa pinakalaog na kwarto. Sinukol niya an agihan pasiring duman: sarong metro an rarom kaini asin tolong metros an lakbang, na tolo may kabangang metros an hibog kan lanob sa mag-ibong.


text:
Sinukol niya an kwarto: dyes metros kwadrado ini. Dangan sinabihan niya ako, “An pinakalaog na kwartong ini iyo an Kabanal-banaleng Lugar.”


text:
Sinukol kan lalaki an hibog kan kudal na nasa laog kan edipisyong namumugtakan kan Templo, asin tolong metros an sukol kaini. Nakadukot sa kudal na ini, sa palibot kan Templo, an saradit na kwarto na duwang metros an lakbang.


text:
Tolong eskalon an mga kwartong ini, asin an lambang eskalon igwa nin treyntang kwarto. An kudal kan nasa itaas na eskalon mas manipis ki sa nasa ibabang eskalon, huli ta sa gilid kan kudal nakasandig an lambang eskalon.


text:
Kaya kun hihilingon sa luwas, garo parareho an hibog kan kudal kan Templo, magpoon sa ibaba sagkod sa itaas. Sa luwas kan mga kwartong ini, igwa nin duwang halakbang na hagdan na nakadukot sa kudal kan Templo, na iyo an mga hagdan na sakatan pasiring sa ikaduwa asin ikatolong eskalon.


text:
An kudal na nasa luwas kan mga kwartong ini may hibog na duwa may kabangang metros. Igwa nin sarong pintoan pasiring sa mga kwarto na nasa parteng amihan kan Templo, asin igwa man nin sarong pintoan pasiring sa mga kwartong nasa parteng habagat. Nahiling ko na igwang sarong balkonaheng duwa may kabangang metros an lakbang sa palibot kan Templo. Tolong metros an langkaw kaini sa daga, asin kapantay ini kan pundasyon kan mga kwartong nakadukot sa kudal kan Templo. Sa palibot kan Templo, sa pagultanan kan balkonahe asin kan edipisyong ginagamit kan mga padi, igwa nin sarong lugar na mayo nin atop, na sampolong metros an lakbang.


text:
Sa poro kan lugar na ini na mayong atop sa parteng solnopan kan Templo, igwa nin sarong edipisyo na kwarenta y singko metros an laba asin treynta y singko metros an lakbang; duwa may kabangang metros an hibog kan kudal na nakapalibot digdi.


text:
Sinukol kan lalaki an luwas kan Templo, asin singkwenta metros an laba kaini. Dangan singkwenta metros man an distansya magpoon sa likod kan Templo sagkod sa edipisyong nasa parteng solnopan.


text:
Singkwenta metros man an pagultanan magpoon sa atubangan kan Templo, kaiba na an lugar na mayong atop.


text:
Sinukol man niya an laba kan edipisyong ini na nasa parteng solnopan, kaiba an kudal sa mag-ibong na gilid: singkwenta metros man ini. An kwartong agihan palaog sa Templo, an Banal na Lugar, asin an Kabanal-banaleng Lugar


text:
na mga kahoy na palma saka mga kerubin. An lambang kahoy na palma nakaukit sa pagultanan nin duwang kerubin, asin nakaukit ini sa palibot na lanob. An lambang kerubin igwa nin duwang lalawogon:


text:
an saro lalawogon nin tawo na nakaatubang sa sarong ibong kan kahoy na palma, asin an saro lalawogon nin leon na nakaatubang sa saro pang ibong. Arog kaini an ladawan na nasa palibot na lanob kan Templo,


text:
Kwadrado an mga hamba kan mga pintoan kan Banal na Lugar. Sa atubangan kan laogan kan Kabanal-banaleng Lugar igwa nin sarong garo


text:
altar na kahoy. Saro may kabangang metro an langkaw kaini asin sarong metro an lakbang. Kahoy an mga bitis kan altar, siring man an patugmadan saka an mga gilid. Nagtaram sako an lalaki, “Iyo ini an lamesa na nasa atubangan nin Kagurangnan.”


text:
Sa poro kan agihan pasiring sa Banal na Lugar, igwa nin pintoan; siring man sa poro kan agihan pasiring sa Kabanal-banaleng Lugar.


text:
Igwa nin mga inukit na mga kahoy na palma saka mga kerubin sa mga pintoan kan Banal na Lugar, arog kan mga nasa lanob. Igwa nin kahoy na pantahob sa luwas kan pintoan kan kwartong agihan palaog sa kwarto.


text:
Sa lambang gilid kan kwartong ini igwa nin mga bintana, asin an mga lanob nauukitan nin mga kahoy na palma.


text:
Dangan ipinag-iba ako kan lalaki sa patyong nasa luwas asin giniyahan ako pasiring sa sarong edipisyo na nasa parteng amihan kan Templo harani sa edipisyong nasa solnopan na kabtang kaini.


text:
An edipisyong ini igwa nin sukol na singkwenta metros an laba asin beynte y singko metros an lakbang.


text:
An sarong gilid kaini nakaatubang sa lugar na mayong atop, na sampolong metros an lakbang, asin an saro pang gilid nakaatubang sa palitada kan patyong nasa luwas. Tolong eskalon an edipisyong ini.


text:
Sa parteng amihan kan edipisyo, igwa nin agihan na limang metros an lakbang asin singkwenta metros an laba; an mga pintoan kaini nasa parteng amihan.


text:
An mga kwarto sa itaas na eskalon mas saradit ki sa mga yaon sa tahaw saka pinakaibabang mga eskalon.


text:
An mga kwarto sa tolong eskalon gabos nakapatugmad sa balkonahe, asin mayo nin mga harigi, bakong arog kan ibang mga edipisyong nasa patyo.


text:
Sa pinakaibabang eskalon, an kudal na nasa luwas kan edipisyo, solido sa lakbang na beynte y singko metros, kabanga kan kahalabaan kan edipisyo, asin sa natatadang beynte y singko metros igwa nin mga kwarto. Sa pinakaitaas na eskalon, igwa nin mga kwarto sa bilog na kahalabaan kan edipisyo.


text:
Sa ibaba kan mga kwartong ini, sa poro kan edipisyo sa parteng sirangan saen minapoon an kudal, igwa nin luwasan pasiring sa patyong nasa luwas. Sa parteng habagat kan Templo, igwa nin edipisyong arog man kan nasa solnopan na parte kan Templo.


text:
Sa atubangan kan mga kwarto, igwa nin agihan na arog man kan nasa parteng amihan. Pareho man an sukol kaini, pareho an pakagibo kan mga pintoan asin pareho an mga laogan.


text:
Igwa nin sarong pintoan sa irarom kan mga kwarto sa parteng habagat kan edipisyo, sa sirangan na poro saen minapoon an kudal.


text:
Nagtaram sako an lalaki, “An duwang edipisyong ini parehong banal. Diyan nagkakakan kan pinakabanal na mga atang an mga padi na minarani sa Kagurangnan. Huli ta banal an mga kwarto, diyan ibubugtak kan mga padi an mga banal na atang: an dolot na pagkakan, an atang para sa kasalan asin an dolot bilang kabayadan.


text:
Kun nakalaog na an mga padi sa Templo dangan boot nindang magluwas pasiring sa patyong nasa luwas, kaipuhan iwalat ninda sa mga kwartong ini an banal na mga gubing na isinulot ninda mantang naglilingkod sa Kagurangnan. Kaipuhan magsulot sinda nin ibang gubing bago sinda magduman sa lugar na pinagtitiriponan kan mga tawo.”


text:
Kan tapos na an lalaki sa pagsukol kan sa laog na kabtang kan Templo, ipinag-iba niya ako sa luwas; nag-agi kami sa trangkahan sa sirangan dangan sinukol niya an luwas na kabtang kan mga edipisyong nakapalibot sa Templo.


text:
Dangan sinukol niya an mga kabtang sa amihan, sa habagat saka sa solnopan: an lambang kabtang igwa nin parehong sukol na dos syentos singkwenta metros,


text:
kaya an lugar na napapalibotan kan kudal sesenta y dos mil kinyentos metros kwadrado. An kudal iyo an minasiblag kan banal na lugar sa ordinaryong mga lugar.


text:
Dangan nahiling kong nagdadangadang hale sa sirangan an kamurawayan kan Dios nin Israel. An tingog nin Dios nakakaarog sa hagubohob kan dagat, asin an daga nagliwanag huli kan saiyang kamurawayan.


text:
An bisyon na ini arog man kan bisyon na nahiling ko kan maghilig an Dios sa pagraot kan Jerusalem, asin arog man kan nahiling ko sa tampi kan Salog nin Kebar. Dangan nagdapa ako sa daga.


text:
Initaas ako kan espiritu nin Kagurangnan dangan dinara sa patyong nasa laog, saen nahiling kong napano an Templo kan kamurawayan nin Kagurangnan.


text:
“Aki nin tawo, uya digdi an sakong trono. Mag-eerok ako digdi sa kaibahan kan banwaan nin Israel asin paghahadean ko sinda sagkod pa man. An sakong banal na ngaran dai na nanggad didigtaan kan mga Israelita asin kan saindang mga hade, sa paagi nin pagsamba sa ibang dios-dios o sa paglubong kan mga bangkay kan saindang mga hade sa lugar na ini.


text:
Itinugdok kan mga hade an pintoan kan saindang palasyo sa kataed kan pintoan kan sakong Templo, kaya saro sanang kudal an pagultanan nyamo. Dinigtaan ninda an banal kong ngaran sa paagi kan makauuyam na mga bagay na saindang ginibo, kaya sa sakong kaanggotan tinunaw ko sinda.


text:
Ngunyan kaipuhan ontokon na ninda an pagsamba sa ibang mga dios-dios asin haleon na ninda an mga bangkay kan saindang mga hade, dangan maerok ako sa kaibahan ninda sagkod pa man.”


text:
Nagsabi pa an Kagurangnan, “Aki nin tawo, iladawan mo sa mga Israelita an sakuyang Templo asin paadalan mo sainda an plano kaiyan, tanganing masopog sinda kan maraot nindang mga gibo.


text:
Dangan kun nasosopog na sinda kan saindang mga ginibo, ipaliwanag mo sainda an plano kan Templo, an pakagibo kaiyan, an mga laogan saka mga luwasan, an bilog na porma kaiyan asin an gabos na pagboot saka mga togon manongod diyan. Isurat mo ini gabos para sainda, tanganing maotob ninda an sakong mga pagboot asin makuyog ninda an mga togon.


text:
Iyo ini an togon manongod sa Templo: An bilog na teritoryo sa palibot kaini sa alitoktok kan bukid sagrado asin banal.”


text:
Iyo ini an mga sukol kan altar, sosog sa parehong sukol na ginamit sa Templo. An patugmadan kan altar igwa nin sagurong na singkwenta sentimetros an rarom asin singkwenta sentimetros an lakbang. An palibot kaini igwa nin moldeng beynte y singko sentimetros an langkaw.


text:
An langkaw magpoon sa patugmadan sagkod sa enot na pasamano minaabot sa sarong metro, asin magpoon sa pasamanong ini paitaas, duwang metros an langkaw saka singkwenta sentimetros an lakbang sa palibot. An pinakaitaas na parte magpoon sa ikaduwang pasamano singkwenta sentimetros man an lakbang sa palibot.


text:
Ining pinakaitaas na parte kan altar na tinututongan kan mga dolot duwang metros an langkaw. An mga sungay na nasa apat na kanto kan altar mas halangkaw ki sa altar.


text:
Kwadrado man an kabtang na nasa tahaw: pitong metros an laba asin pitong metros an lakbang, na may sarong molde sa palibot na beynte y singko sentimetros an langkaw. (An sagurong kaini sa palibot may lakbang na singkwenta sentimetros.) An hagdan pasiring sa altar yaon sa parteng sirangan.


text:
Nagtaram sako an Kagurangnan Dios, “Aki nin tawo, dangoga an sasabihon ko saimo. Sa aldaw na ikatugdok na an altar, konsagrahon mo iyan sa paagi nin pagtutong nin mga atang asin pagwirik diyan nin dugo nin mga hayop na idodolot bilang mga sakripisyo.


text:
An mga padi na kaayon sa tribu ni Levi asin gikan sa pamilya ni Zadok iyo sana an madolok sako tanganing maglingkod. Ako, an Kagurangnan Dios, an nagboboot kaini. Tatawan mo sinda nin sarong torilyong baka na isasakripisyo bilang dolot para sa kasalan.


text:
An ibang dugo kaiyan kuahon mo dangan ilahid sa apat na sungay kan altar, asin sa apat na kanto kan kabangaan na kabtang kan altar, dangan sa palibot na pasamano kaiyan. Sa paaging ini, malilinigan an altar asin makokonsagra.


text:
An torilyong baka na dolot para sa kasalan kuahon mo dangan tutongon sa talaan na lugar kan Templo, sa luwas kan banal na lugar.


text:
Sunod na aldaw, magkua ka nin sarong lalaking kanding na mayo nin kaninan dangan isakripisyo mo bilang dolot para sa kasalan. Linigan mo an altar kan dugo kaiyan sa parehong paagi kan isakripisyo mo an torilyong baka.


text:
Pakatapos mo kaiyan, magkua ka nin sarong torilyong baka asin sarong lalaking karnero na gabos mayo nin kaninan,


text:
dangan darahon mo sako. Aasinan iyan kan mga padi dangan tututongon bilang sarong tinutong na atang para sako.


text:
Aroaldaw, sa laog nin pitong aldaw, magdolot ka nin sarong kanding, sarong torilyong baka asin sarong karnero bilang dolot para sa kasalan. An gabos na iyan dapat mayo nin kaninan.


text:
Pakatapos kan pitong aldaw, popoonan kan mga padi an pagdolot kan mga tinutong na atang asin kan mga atang para sa katoninongan. Dangan mawiwilihan ko kamo gabos. Ako, an Kagurangnan Dios, an nagtaram.”


text:
Dangan ibinalik ako kan lalaki sa trangkahan na nasa luwas, sa parteng sirangan kan lugar na namumugtakan kan Templo; serado an trangkahan na ini.


text:
Dangan nagtaram sako an Kagurangnan, “An trangkahan na ini danay na magigin serado asin dai nanggad iyan bubukasan; mayo nin siisay man na pwedeng maglaog diyan. Dai iyan pwedeng gamiton nin siisay man, huli ta ako, an Kagurangnan Dios nin Israel, nag-agi diyan; kaya kaipuhan magdanay iyan na serado.


text:
Alagad an naghahadeng prinsipe pwedeng magduman tanganing magkakan nin tinapay sa presensya ko. Sa paglaog asin pagluwas niya, kaipuhan na sa kwartong agihan palaog siya mag-agi.”


text:
Dangan ipinag-iba ako kan lalaki sa atubangan kan Templo; sa trangkahan sa amihan kami nag-agi. Kan magmasid ako, nahiling kong napano an Templo kan kamurawayan nin Kagurangnan. Nagdapa ako sa daga.


text:
Nagtaram sako an Kagurangnan, “Aki nin tawo, tandaan mo nanggad an saimong nahihiling asin nadadangog. Itataram ko saimo an mga pagboot saka pagsusundon manongod sa Templo. Tandaan mo nanggad kun siisay an pwede asin dai pwedeng maglaog sa Templo.


text:
“Sabihan mo an rebeldeng banwaan nin Israel na ako, an Kagurangnan Dios, dai na nanggad matugot kan makauuyam na mga bagay na ginibo ninda.


text:
Dinigtaan ninda an sakong Templo huli ta an bakong sirkomsisyonadong mga dayuhan, mga tawong dai nagsusunod sako, tinugotan nindang maglaog diyan, mantang idinodolot sako an taba saka an dugo kan mga hayop na isinakripisyo. Kaya an sakong tipan linapas kan sakong banwaan huli kan makauuyam na mga bagay na ginibo ninda.


text:
Dai ninda inataman an banal na mga bagay sa sakong Templo, asin an mga dayuhan pa an saindang pinaataman kaiyan.


text:
“Ako, an Kagurangnan Dios, nagpapahayag na mayo nin siisay man na bakong sirkomsisyonadong dayuhan, mayo nin siisay man na dai nagsusunod sako, na makakalaog sa sakong Templo, maski na an mga dayuhan na nag-eerok sa kaibahan kan mga Israelita.”


text:
Nagtaram sako an Kagurangnan, “Papadusahan ko an mga Levita huli ta nagtalikod sinda sako asin nagsamba sa mga dios-dios, arog kan ibang mga Israelita.


text:
Pwede sindang maglingkod sako sa Templo sa paagi nin pamamahala kan mga trangkahan asin nin paggibo kan mga trabaho sa laog kan Templo. Pwede sindang magbuno kan mga hayop na dolot kan mga tawo para sa tinutong na atang saka mga sakripisyo, asin sinda an maglilingkod sa tawo.


text:
Alagad huli ta sinda an namahala kan pagsamba kan mga Israelita sa mga dios-dios, asin sinda an nagdara sa mga tawo sa pagkakasala, ako, an Kagurangnan Dios, minasumpa na kaipuhan padusahan sinda.


text:
Dai sinda maglilingkod bilang mga padi ni makakarani sa arin man na bagay na banal para sako, ni makakalaog sa Kabanal-banaleng Lugar. Iyo ini an padusa para sa makauuyam na mga bagay na saindang ginibo.


text:
Nagtaram an Kagurangnan Dios, “Alagad an mga padi na kaayon sa tribu ni Levi asin gikan sa pamilya ni Zadok padagos na naglingkod sako kan an gabos na Israelita nagtalikod sako. Kaya ngunyan sinda an maglilingkod sako, asin madolok sa pagdolot kan taba saka dugo kan mga hayop na isinakripisyo.


text:
Sinda sana an makakalaog sa Templo, malingkod sa sakong altar asin mamamahala sa pagsamba na gigibohon sa Templo.


text:
Kun maglaog sinda sa trangkahan pasiring sa patyong nasa laog, masulot sinda nin mga gubing na lino. Kaipuhan dai sinda maggamit nin anoman na gibo sa lana kun naglilingkod sinda sa patyong nasa laog o sa Templo.


text:
Tanganing dai sinda pagganoton, turban na lino saka pantalon na lino an gagamiton ninda, alagad dai sinda maggamit nin hagkos.


text:
Bago sinda magduman sa patyong nasa luwas, sa pinagtitiripon kan mga tawo, kaipuhan hubaon ninda an mga gubing na sulot ninda kan maglingkod sinda sa Templo, dangan iwalat ninda an mga iyan sa banal na mga kwarto. Kaipuhan ibang gubing an isulot ninda tanganing an mga tawo dai maano kan banal na mga gubing.


text:
“An mga padi kaipuhan dai mag-aris kan saindang buhok sa payo, ni magpahalaba kaiyan; puputolon ninda iyan sa tamang laba.


text:
Dai sinda pwedeng mag-agom nin balo o nin babaeng sinuhayan nin agom. An pwede sana nindang agomon iyo an sarong birhen na Israelita o an balo nin kapwa padi.


text:
“Itutukdo kan mga padi sa mga tawo an kalaenan kan anoman na banal sa bako, an kalaenan kan bagay na malinig sa maati.


text:
Kun igwa nin kaso an mga namamanwaan, sinda an magigin hukom asin huhukoman ninda an kaso sosog sa sakong mga togon. Kaipuhan kuyogon ninda an sakong mga togon saka mga pagboot manongod sa sakong mga talaan na pyesta, asin pakabanalon ninda an mga Sabbath.


text:
“Kaipuhan dai ninda pagdigtaan an saindang sadiri huli kan pagduta sa bangkay nin sarong tawo, pwera sana kun saindang ama o ina, aki o tugang na lalaki o tugang na babae na dai pang agom an gadan.


text:
Pakatapos na malinigan niya giraray an nadigtaan niyang sadiri, kaipuhan maghalat siya nin pitong aldaw,


text:
dangan magduman siya sa patyong nasa laog kan Templo asin magdolot nin atang para sa saiyang kasalan. Ako, an Kagurangnan Dios, an nagtaram.


text:
“An mga padi dai magkakaigwa nin kahirasan sa daga na itinao ko sa Israel. Ako an saindang kahirasan. Dai sinda tatawan nin anoman na pagsadiri sa Israel. Ako an saindang pagsadiri.


text:
An dolot na pagkakan, an dolot para sa kasalan, asin an dolot para sa kabayadan nin kasalan iyo an magigin kakanon kan mga padi, asin mapapasainda an gabos na idinolot sako nin Israel.


text:
Mapapasainda an pinakamarahay kan gabos na enot na ani, asin kan gabos na idinolot sako. Sa lambang paggibo nin tinapay kan mga tawo, itatao ninda sa mga padi an enot na naluto bilang atang, tanganing mag-abot sa saindang mga harong an sakuyang bendisyon.


text:
An mga padi kaipuhan na dai magkakan nin anoman na gamgam o hayop na nagadan sa natural na paagi, o ginadan nin ibang hayop.”


text:
Kun bangaon na an daga dangan tawan na nin kahirasan an lambang tribu, sarong kabtang kaiyan an lalaenon para sa Kagurangnan. Ini an sukol kan kabtang na lalaenon: dose may kabangang kilometros an laba, asin sampolong kilometros an lakbang. Magigin banal an bilog na kabtang na iyan.


text:
Sa kahirasan na iyan, kaipuhan igwa nin kabtang na may sukol na sesenta y dos mil kinyentos metros kwadrado para sa Templo, asin sa palibot kaini sarong kabtang para sa patyo na may sukol na beynte y singko metros an lakbang.


text:
An kabanga kan kabtang na ini susukolon nindo para sa Templo, an pinakabanal na lugar sa gabos: dose may kabangang kilometros an laba asin limang kilometros an lakbang.


text:
Iyan an banal na kabtang kan daga, na linaen para sa mga padi na naglilingkod sa Kagurangnan sa saiyang Templo. Iyan an lugar para sa mga harong kan mga padi asin para sa Templo.


text:
An natatadang kabtang kan kahirasan na iyan iyo an magigin pagsadiri kan mga Levita, na nagtatrabaho sa Templo. Magkakaigwa diyan nin mga banwa na saindang eerokan.


text:
Kataed kan lugar na linaen bilang banal na kahirasan, lalaenon pa an sarong lote na dose may kabangang kilometros an laba asin duwa may kabangang kilometros an lakbang. Ini an lugar na pwedeng pag-erokan kan mga Israelita.


text:
Saro man na lote na kataed kan lugar na linaen bilang banal na kahirasan an lalaenon para sa prinsipe. An loteng ini mapoon sa pagdolonan sa solnopan kan dagang ini asin minasagkod sa Dagat nin Mediteraneo; dangan an pagdolonan sa sirangan masagkod sa Salog nin Jordan, kaya an laba kan loteng ini pareho kan laba nin sarong kahirasan na daga nin sarong tribu nin Israel.


text:
An loteng ini iyo an magigin kahirasan kan prinsipe nin Israel, tanganing dai na niya pag-apihon an mga tawo, kundi pababayaan na an ibang kabtang kan daga na masadirihan kan mga tribu nin Israel.


text:
Nagtaram an Kagurangnan Dios, “Nagkasala kamo sa haloy nang panahon, mga pamayo nin Israel! Ontoka nindo an kadahasan asin an pang-aapi. Giboha nindo an matanos asin tama. Dai na nanggad nindo pagpahaleon sa saindang daga an sakuyang banwaan. Ako, an Kagurangnan Dios, an nagtataram saindo kaini.


text:
“An takadan na efa asin an takadan na bat kaipuhan pareho an sukol, na dapat katimbang kan ikasampolong parte kan homer. An homer iyo an basihan na sukol.


text:
An takadan na siklo kaipuhan pareho sa beynteng gera. An limang siklo kaipuhan limang siklo mananggad, asin an sampolong siklo, sampolo mananggad. An sarong mina kaipuhan pareho sa sesentang siklo.


text:
Iyo ini an saindong idodolot: sarong ikaanom na kabtang kan efa sa lambang homer nin trigo asin sebada;


text:
sa sarong kor nin lana nin oliba, sarong ikasampolong kabtang nin sarong bat (an sarong kor, arog kan homer sa timbang nin sampolong takadan nin bat).


text:
Sa karnero, saro an idolot nindo sa lambang dos syentos. Ini an saindong mga dolot na pagkakan, mga tinutong na atang asin dolot para sa katoninongan, tanganing patawadon an saindong mga kasalan. Ako, an Kagurangnan Dios, an nagboboot kaini.


text:
Katongdan kan prinsipe na pagtao kan mga hayop na tututongon, kan mga dolot na pagkakan, saka kan dolot na inomon para sa bilog na nasyon nin Israel sa mga Pyesta kan Bagong Bulan, sa mga Sabbath, asin sa iba pang talaan na mga pyesta. Siya an matao kan mga dolot para sa kasalan, mga dolot na pagkakan, mga tinutong na atang saka an mga atang para sa katoninongan, tanganing mabayadan an mga kasalan kan banwaan nin Israel.”


text:
Nagtaram an Kagurangnan Dios, “Sa enot na aldaw kan enot na bulan, makua kamo nin sarong torilyong baka na mayo nin kaninan, tanganing linigan an Templo.


text:
An ibang dugo kan dolot na ini para sa kasalan kukuahon kan padi dangan ilalahid sa mga hamba kan pintoan kan Templo, sa apat na sungay kan altar, saka sa mga harigi kan trangkahan kan patyong nasa laog.


text:
Sa ikapitong aldaw kan bulan, ini man an gigibohon nindo para sa kiisay man na nagkasala na dai man tinutuyo o huli sa dai pakaaram. Sa paaging ini lilinigan nindo an Templo.


text:
“Sa ikakatorseng aldaw kan enot na bulan, poonan nindo an pagselebrar kan Pyesta nin Paskwa. Sa laog nin pitong aldaw, an lambang saro makakan nin tinapay na mayo nin lebadura.


text:
Sa enot na aldaw kan pyesta, an prinsipe nin Israel madolot nin sarong torilyong baka bilang atang para sa saiyang mga kasalan asin para sa kasalan kan bilog na banwaan.


text:
Aroaldaw, sa laog kan pitong aldaw kan pyesta, madolot siya nin pitong torilyong baka saka pitong karnero na gabos mayo nin kaninan, bilang mga tinutong na atang para sa Kagurangnan. Madolot man siya aroaldaw nin sarong lalaking kanding bilang dolot para sa kasalan.


text:
Para sa lambang baka asin para sa lambang karnerong isasakripisyo, madolot siya nin dyes y syete may kabangang litrong dolot na pagkakan, dangan tolong litrong lana nin oliba.


text:
“Para sa Pyesta nin mga Harong-harong, mapoon sa ikakinseng aldaw kan ikapitong bulan, an prinsipe nin Israel madolot man nin parehong mga dolot para sa kasalan, mga tinutong na atang asin mga dolot na pagkakan saka lana nin oliba sa laog kan pitong aldaw nin pyesta.”


text:
Ini an itinataram nin Kagurangnan Dios, “An trangkahan kan patyong nasa laog na atubang sa sirangan kaipuhan serado sa laog kan anom na aldaw nin pagtrabaho, alagad kaipuhan bukas iyan sa aldaw nin Sabbath asin sa Pyesta kan Bagong Bulan.


text:
Hale sa patyong nasa luwas, an prinsipe malaog sa dakulang kwarto sa may trangkahan, dangan matindog sa may harigi kan trangkahan, mantang an mga padi nagdodolot kan mga tinutong na atang saka mga atang para sa katoninongan. Duman siya sa may trangkahan masamba dangan maluwas; alagad an trangkahan dai seserahan sagkod magbanggi.


text:
Lambang Sabbath asin lambang Pyesta kan Bagong Bulan, an mga tawo kaipuhan magduko saka magsamba sa Kagurangnan sa atubangan kan trangkahan.


text:
Kun Sabbath, an prinsipe madara bilang atang sa Kagurangnan nin anom na kordero asin sarong karnero na gabos mayo nin kaninan.


text:
Kaiba kan lambang karnero madolot siya nin dyes y syete may kabangang litrong dolot na pagkakan dangan kaiba kan lambang kordero madolot siya kan ano man na boot niyang itao. Kaiba kan lambang dolot na pagkakan madara siya nin tolong litrong lana nin oliba.


text:
Kun Pyesta kan Bagong Bulan, madolot siya nin sarong torilyong baka, anom na kordero asin sarong lalaking karnero na gabos mayo nin kaninan.


text:
Kaiba kan lambang torilyong baka saka lalaking karnero, madolot siya nin dyes y syeteng litrong dolot na pagkakan asin kan anomam na boot niyang itao. Kaiba kan lambang dolot na pagkakan, siya matao man nin tolong litrong lana nin oliba.


text:
“Kun an mga tawo magdolok sa pagsamba sa Kagurangnan sa mga talaan na pyesta, an mga naglalaog sa trangkahan sa amihan kaipuhan magluwas sa trangkahan sa habagat pakatapos nindang magsamba; an mga naglalaog sa trangkahan sa habagat kaipuhan magluwas sa trangkahan sa amihan. Mayo nin siisay man na maluwas sa trangkahan na inagihan niya paglaog.


text:
Paglaog kan mga tawo, malaog man kaiba ninda an prinsipe, dangan kun magruluwas na man an mga tawo maluwas man siya kaiba ninda.


text:
Sa mga pyesta saka sa mga talaan na panahon, an dolot na pagkakan kaipuhan dyes y syete may kabangang litro an kaiba kan lambang torilyong baka o lalaking karnero; dangan kaiba kan lambang kordero madolot an masamba kan anoman na boot niyang itao. Tolong litrong lana nin oliba an kaiba kan lambang dolot na pagkakan.


text:
“Kun an prinsipe boot magtao nin boluntad na atang sa Kagurangnan, tinutong na atang man o dolot para sa katoninongan, bubukasan an trangkahan sa sirangan para saiya. Idodolot niya an tinutong na atang o an dolot para sa katoninongan sa parehong paagi kan pagdolot niya kun Sabbath. Dangan seserahan an trangkahan pakaluwas niya.”


text:
An Kagurangnan nagtataram, “Aga-aga, sarong kordero na sangtaon an edad na mayo nin kaninan an kaipuhan idolot bilang tinutong na atang para sa Kagurangnan. Kaipuhan gibohon ini aroaldaw.


text:
Kaiba kan atang na ini aga-aga, kaipuhan idolot man an duwang kilo nin arina saka sarong litrong lana nin oliba, na isasalak sa arina. An mga pagsusundon na ini kaipuhan na kuyogon sagkod lamang.


text:
An kordero, an arina, saka an lana nin oliba kaipuhan idolot aga-aga para sa Kagurangnan sagkod lamang.”


text:
Ini an ipinagboboot nin Kagurangnan Dios, “Kun iregalo kan prinsipe sa saro kan saiyang mga aking lalaki an arin man na kabtang kan daga na sadiri niya, an kabtang na iyan magigin sadiri kan aki; magigin kabtang iyan kan saiyang pamana.


text:
Alagad kun arin man na kabtang kan daga na sadiri kan prinsipe an iregalo niya sa saro kan saiyang mga sorogoon, masasadirihan giraray niya iyan sa Taon nin Katalingkasan. Sadiri iyan kan Prinsipe, asin siya sana saka an saiyang mga aking lalaki an makakasadiri kaiyan sagkod pa man.


text:
An prinsipe dai dapat magkua kan arin man na pagsadiri kan mga tawo. An arin man na daga na ipapamana niya sa saiyang mga aking lalaki kaipuhan gikan sa daga na sadiri niya, tanganing dai niya maapi an siisay man sa sakuyang banwaan sa paagi kan pagkua niya kan saindang daga.”


text:
Dangan ipinag-iba ako kan lalaki sa laogan kan mga kwartong atubang sa amihan, harani sa trangkahan na nasa parteng habagat kan patyong nasa laog. Iyo ini an banal na mga kwarto para sa mga padi. Itinukdo niya sako an sarong lugar na nasa parteng solnopan kan mga kwarto


text:
dangan nagsabi, “Digdi lalabonan kan mga padi an karneng dolot bilang sakripisyo para sa kasalan asin bilang kabayadan na atang; diyan man lulutoon an dolot na pagkakan, tanganing an anoman na banal dai madara sa patyong nasa luwas dangan may maraot na mangyari sa mga tawo.”


text:
Dangan giniyahan niya ako pasiring sa patyong nasa luwas asin ipinahiling sako na sa lambang kanto kan patyo igwa nin sarong sadit na patyong beynte metros an laba saka kinse metros an lakbang.


text:
An lambang sadit na patyo napapalibotan nin kudal; igwa ini nin lugar na paglulutoan na nakadukot sa gapong kudal.


text:
Tinaraman ako kan lalaki, “Iyo ini an mga kusina. Digdi lalabonan kan mga sorogoon sa Templo an mga sakripisyong dolot kan mga tawo.”


text:
Dangan ibinalik ako kan lalaki sa laogan kan Templo. Igwa nin tubig na nagbubulos hale sa irarom kan laogan kan Templo pasiring sa sirangan, huli ta an Templo atubang sa sirangan. An tubig nagbubulos hale sa habagat na parte kan Templo asin sa parteng habagat man kan altar.


text:
Dangan giniyahan ako kan lalaki paluwas sa Templo. Sa trangkahan sa amihan kami nagluwas, dangan ilinibot niya ako pasiring sa trangkahan na atubang sa sirangan. Igwa nin sarong sadit na sapa na nagbubulos hale sa parteng habagat kan trangkahan.


text:
Dinakit mi an sapa pasiring sa sirangan; may dara siyang pansukol. Nagsukol siya nin kinyentos metros dangan nagdakit kami sa tubig. An rarom kan tubig sagkod sana sa buko-buko.


text:
Dangan nagsukol giraray siya nin kinyentos metros, asin an tubig abot na sa sakong tuhod. Nagsukol giraray siya nin kinyentos metros, asin an tubig abot na sa sakong habayan.


text:
Nagsukol pa siya nin kinyentos metros, asin hararom na nin marahay an tubig kaya dai ko na madakit. Tanganing makabalyo, kaipuhan nang maglangoy.


text:
Sinabihan niya ako, “Aki nin tawo, tandaan mo ini gabos.” Dangan naglakaw kami pabalik sa pangpang kan salog.


text:
Sinabihan niya ako, “An tubig na ini nagbubulos pasiring sa parteng sirangan kan daga, pasiring sa Kapantayan nin Jordan sagkod sa Gadan na Dagat. Pagbulos kaiyan sa Gadan na Dagat, malilinigan an tubig duman.


text:
Saen man magbulos an tubig kan sapa, mapasiring man diyan an gabos na klase nin hayop saka sira. Malilinigan kan tubig na ini an tubig sa Gadan na Dagat, asin saen man magbulos an tubig na ini, magdadara iyan nin buhay.


text:
Magpoon sa Mga Sapa nin Engedi sagkod sa Mga Sapa nin Eneglaim, igwa nin mga parasira na matirindog sa baybayon kan dagat, asin bibikladon ninda an saindang mga hikot. An mga sapang iyan magkakaigwa nin manlaen-laen na klase nin sira, siring kadakul kan mga sira sa Dagat nin Mediteraneo.


text:
Alagad an tubig sa katiboan dai malilinigan; babayaan iyan sa siring na kamugtakan tanganing pagkuahan nin asin.


text:
Sa mag-ibong na pangpang kan sapa matalubo an gabos na klase nin kahoy tanganing magtao nin kakanon. Dai maaalang an mga dahon kaiyan asin dai iyan mawawaraan nin bunga. Mabunga iyan bulan-bulan, huli ta natutubigan iyan kan sapa na nagbubulos hale sa Templo. An saindang bunga magigin pagkakan asin saindang mga dahon gagamiton sa pagbolong.”


text:
An Kagurangnan Dios nagtaram, “Iyo ini an mga pagdolonan kan daga na babangaon para sa doseng tribu. An duwang kabtang kan daga na iyan itatao ki Jose.


text:
Nanuga ako sa saindong mga ginikanan na tatawan ko sinda kan daga na ini, dangan ini an saindong magigin pamana; kaya kaipuhan parareho an pagkabanga nindo kaiyan.


text:
“An pagdolonan sa amihan mapoon sa Dagat nin Mediteraneo, dangan mapasiring sa sirangan sagkod sa Syudad nin Hetlon, sa Agihan nin Hamat asin sa Syudad nin Zedad,


text:
sagkod sa mga syudad nin Berota saka Sibraim (na nasa pagultanan kan mga pagdolonan nin Damasco asin Hamat), dangan sagkod sa syudad nin Ticon (na harani sa pagdolonan kan distrito nin Hauran).


text:
Kaya an pagdolonan sa amihan mapoon sa Dagat nin Mediteraneo dangan mapasiring sa sirangan sagkod sa Syudad nin Enon, na nasa amihan na pagdolonan kan Damasco saka Hamat.


text:
“An pagdolonan sa sirangan mapoon sa pagultanan kan Damasco saka Hauran, dangan mapasiring sa habagat. An Salog nin Jordan iyo an magigin pagdolonan kan daga nin Israel sa parteng solnopan asin kan Gilead sa parteng sirangan, sagkod sa Tamar, sa Gadan na Dagat.


text:
“An pagdolonan sa habagat mapoon sa Tamar dangan mapasiring sa habagat-solnopan sa Meribat-Kades; dangan mapasiring sa amihan-solnopan, mamamaybay sa Sapa nin Egipto sagkod sa Dagat nin Mediteraneo.


text:
“An pagdolonan sa solnopan mapoon sa Dagat nin Mediteraneo, dangan mapasiring sa amihan sagkod sa sarong lugar na atubang sa Agihan nin Hamat.


text:
Babangaon nindo an pamanang iyan para sa saindo asin para sa mga dayuhan na nag-eerok sa kaibahan nindo, mga dayuhan na nagkaigwa na nin mga aki mantang nag-eerok sa kaibahan nindo. Tatrataron nindo sinda bilang mga tunay na Israelita, asin hirasan nindo sinda kan pamanang daga kaiba kan mga tribu nin Israel.


text:
An lambang dayuhan hihirasan nindo kan daga na hale sa kahirasan kan tribu na pinag-eerokan niya. Ako, an Kagurangnan Dios, an nagtaram.”


text:
Ini an pagbanga kan daga para sa lambang tribu: poon sa pagdolonan sa amihan, magpoon sa Dagat nin Mediteraneo sa may Hetlon sagkod sa Agihan nin Hamat asin sa Syudad nin Enon (na nasa pagultanan kan Damasco asin Hamat), magpoon sa sirangan sagkod sa solnopan iyo an kahirasan kan tribu ni Dan.


text:
An kabtang kan daga na kadolonan kan daga ni Juda lalaenon para sa Kagurangnan. An kabtang na iyan kaipuhan kwadrado: dose may kabangang kilometros an lakbang poon sa amihan sagkod sa habagat, asin parehong laba, poon sa sirangan sagkod sa solnopan, siring kan kabtang na ipapanongod sa sarong tribu. Digdi itutugdok an Templo.


text:
Sa tahaw kan kabtang na ini, iyo an lalaenon nindo para sa Kagurangnan; an sukol kaiyan kaipuhan dose may kabangang kilometros an laba, asin sampolong kilometros an lakbang.


text:
An mga padi kaipuhan igwa man nin kahirasan sa banal na kabtang na ini. An sukol kan kahirasan ninda, poon sa sirangan pasiring sa solnopan, kaipuhan dose may kabangang kilometros an laba, asin poon sa amihan pasiring sa habagat, kaipuhan limang kilometros an lakbang. An Templo nin Kagurangnan ibubugtak sa tahaw kan kahirasan na ini.


text:
An banal na lugar na ini para sa mga padi na kapagarakian ni Zadok. Maimbod sindang naglingkod sako, asin dai sinda naggibo nin maraot arog kan ibang mga Israelita saka arog kan ibang mga kaayon sa tribu ni Levi.


text:
Kaya magkakaigwa sinda nin nangongorog na kahirasan na kataed kan daga kan mga Levita, asin iyan an magigin pinakabanal sa gabos.


text:
An mga Levita magkakaigwa pa nin nangongorog na lugar, sa habagat kan daga kan mga padi. An sukol kaiyan kaipuhan dose may kabangang kilometros (magpoon sa sirangan sagkod sa solnopan) an laba asin limang kilometros an lakbang (magpoon sa amihan sagkod sa habagat).


text:
An lugar na linaen para sa Kagurangnan iyo an pinakamarahay na parte kan daga asin an arin man na kabtang kaiyan dai pwedeng ipabakal o ribayan o ibalyo sa kiisay man. Iyan banal saka pagsadiri nin Kagurangnan.


text:
An natatadang kabtang kan nangongorog na daga, na dose may kabangang kilometros an laba saka duwa may kabangang kilometros an lakbang, magagamit kan mga tawo para sa anoman na katuyohan. Pwede sindang mag-erok diyan asin pwede nindang gamiton an daga. Sa tahaw kaiyan ibubugtak an syudad,


text:
asin ini an magigin sukol kaiyan: iyan kwadrado na lambang lado may sukol na dos mil dos syentos singkwenta metros.


text:
An kabtang kan daga na matatada pakatugdok kan syudad, an pinakaharaning kabtang sa habagat kan banal na lugar, asin may sukol na limang kilometrong laba saka duwa may kabangang kilometrong lakbang sa parteng sirangan, gagamiton bilang oma kan mga tawo na nag-eerok sa syudad.


text:
Kaya an kabilogan na sukol kan lugar na nasa tahaw kan kabtang na lalaenon kaipuhan dose may kabangang kilometros sa lambang lado, asin kaiba na diyan an lugar para sa syudad.


text:
Sa sirangan saka sa solnopan kan lugar na ini na namumugtakan kan Templo, an daga kan mga padi, an daga kan mga Levita, saka an lugar para sa syudad, iyo an matatadang daga na masasadirihan kan prinsipe. Sa sirangan, abot iyan sa pagdolonan sa sirangan; sa solnopan, abot iyan sa Dagat nin Mediteraneo; sa amihan, an pagdolonan iyo an daga na sadiri nin Juda; dangan sa habagat, an pagdolonan iyo an daga na sadiri ni Benjamin.


text:
Ini an kahirasan kan ibang mga tribu: poon sa sirangan pasiring sa solnopan, sarong kabtang para ki Benjamin.


text:
Kadolonan kan daga ni Benjamin, poon sa sirangan pasiring sa solnopan, sarong kabtang para ki Simeon.


text:
Kadolonan kan daga ni Simeon, poon sa sirangan pasiring sa solnopan, sarong kabtang para ki Issakar.


text:
Kadolonan kan daga ni Issakar, poon sa sirangan pasiring sa solnopan, sarong kabtang para ki Zabulon.


text:
An pagdolonan sa habagat kan daga ni Gad mapoon sa Tamar asin masagkod sa Meribat-Kades mantang an pagdolonan sa habagat mapoon sa kasagkoran kan Egipto asin masagkod sa Dagat nin Mediteraneo.


text:
Nagtaram an Kagurangnan Dios, “Iyan an pagbanga na gigibohon nindo sa daga para sa mga tribu nin Israel.”


text:
Kaipuhan igwa nin doseng laogan pasiring sa syudad nin Jerusalem. An lambang saro sa apat na kudal kaiyan kaipuhan igwa nin sukol na dos mil dos syentos singkwenta metros, dangan igwa nin tolong trangkahan na ngangaranan sosog sa ngaran kan mga tribu. An mga trangkahan kan kudal sa amihan ngangaranan trangkahan ni Ruben, trangkahan ni Juda, asin trangkahan ni Levi. An mga nasa sirangan, ngangaranan trangkahan ni Jose, trangkahan ni Benjamin, saka trangkahan ni Dan. An mga nasa habagat ngangaranan trangkahan ni Simeon, trangkahan ni Issakar, asin trangkahan ni Zabulon. An mga nasa solnopan ngangaranan trangkahan ni Gad, trangkahan ni Aser, saka trangkahan ni Neftali.


text:
An kahalabaan kan kudal sa apat na lado kan syudad kaipuhan nuebe mil metros. Poon ngunyan an ngaran kan syudad magigin “An Kagurangnan Uya Digdi!”


text:
Sa ikatolong taon kan paghahade ni Jehoiakim sa Juda, sinalakay ni Hadeng Nebukadnezzar nin Babilonia an Jerusalem asin pinalibotan an syudad.


text:
Itinugot nin Kagurangnan na mabihag si Hadeng Jehoiakim ni Hadeng Nebukadnezzar asin samsamon kaini an nagkapirang kagamitan kan Templo. An nagkapirang bihag dinara niya sa templo kan saiyang mga dios sa Babilon, asin an mga nasamsam na kagamitan ibinugtak niya sa mga sarayan kan templo.


text:
Pinagbotan kan hade si Aspenaz, an saiyang pangenot na opisyal, na magpili nin nagkapirang hoben na lalaki hale sa kadaklan kan Israelitang nabihag. An mga hoben na lalaking ini hale sa pamilya kan hade asin kan mga prinsipe.


text:
Kaipuhan na gwapo an mga ini, madonong, may pakasabot, madaling makanood, asin mayo nin kaninan, tanganing maninigo sindang maglingkod sa palasyo. Si Aspenaz iyo an matukdo sainda sa pagbasa asin sa pagsurat kan lengwahe kan mga taga Babilonia.


text:
Nagboboot man an hade na tawan sinda aroaldaw kan parehong pagkakan saka arak na itinatao sa pamilya kan hade. Pakalihis nin tolong taon nin pag-aadal, maatubang sinda sa hade.


text:
An mga ini tinawan nin bagong ngaran kan pangenot na opisyal: si Daniel inapod Beltesazzar; si Hananias, Sadrak; si Misael, Mesak; asin si Azarias, Abednego.


text:
Nagdesisyon si Daniel na dai niya didigtaan an sadiri huli sa pagkakan kan kakanon asin sa pag-inom kan arak na hale sa palasyo, kaya hinagad niya ki Aspenaz na tabangan siya.


text:
Alagad takot sa hade si Aspenaz, kaya nagsabi siya ki Daniel, “Itinalaan kan hade kun ano an saindong kakakanon saka iinomon, asin kun mahiling niya kamong maluya ki sa ibang hoben na mga lalaki, tibaad gadanon niya ako.”


text:
Kaya nagduman si Daniel sa bantay na ibinugtak ni Aspenaz na mangataman ki Daniel asin sa tolo niyang katood dangan nagsabi,


text:
“Baloa kami sa laog nin sampolong aldaw; tawan mo sana kami nin gulay na makakakan saka tubig na maiinom,


text:
dangan ikomparar mo kami sa hoben na mga lalaking nagkakakan kan hale sa palasyo, asin magdesisyon ka sosog sa saimong mahiling.”


text:
Pakalihis kaini, nahiling sindang orog na marahay an hawak saka makosog ki sa mga nagkakan kan hale sa palasyo.


text:
Kaya poon kaidto nagtugot an bantay na magkakan sinda nin gulay embes kan itinataong pagkakan kan hade.


text:
Tinawan nin Dios an apat na hoben na lalaki nin pakaaram asin kabatiran sa literatura saka sa pilosopiya. Laen pa kaini, tinawan pa nin Dios si Daniel nin kadonongan sa pagpaliwanag kan mga bisyon saka mga pangatorogan.


text:
Pakalihis kan tolong taon na itinalaan kan hade, an gabos na hoben na lalaki dinara ni Aspenaz ki Nebukadnezzar.


text:
Kinaolay sinda gabos kan hade, asin nahiling niyang mas marahay ki sa gabos si Daniel, Hananias, Misael, asin Azarias, kaya sinda an napiling maglingkod sa hade.


text:
Maski anong hapot o problema an itao kan hade, an apat na ini iyo an may sampolong beses na naaaraman ki sa arin man na parahula o salamangkero sa bilog niyang kahadean.


text:
Padagos na naglingkod si Daniel sa palasyo sagkod na an Babilonia nasakop ni Ciro na emperador nin Persia.


text:
Sa ikaduwang taon kan paghahade ni Nebukadnezzar, nagkaigwa siya nin pangatorogan. Napurisaw siyang marahay kaya dai siya nangangatorog,


text:
Kaya ipinaapod niya an mga parahula, mga salamangkero asin mga madonong tanganing ipaliwanag ninda saiya an pangatorogan. Kan mag-atubang sinda sa hade,


text:
sinabihan niya sinda, “Napupurisaw ako dapit sa sakong pangatorogan. Boot kong maaraman kun ano an kahulogan kaiyan.”


text:
Nagsimbag sinda sa hade sa lengwaheng Arameo, “Mabuhay logod sagkod pa man an Mahal na Hade! Sabihan samo an saimong pangatorogan, asin ipapaliwanag mi iyan saimo.”


text:
Nagsimbag sainda an hade, “Nagdesisyon na ako na kaipuhan kamo an mag-osip sako kan pangatorogan ko dangan sabihan nindo ako kun ano an kahulogan kaiyan. Kun dai nindo magibo iyan, ipapapedaso ko kamo asin ipapagaba ko an saindong harong.


text:
Alagad kun masabi nindo an sakong pangatorogan dangan an kahulogan kaiyan, tatawan ko kamo nin mga regalo asin dakulang onra. Ngunyan, sabihan nindo sako kun ano an sakong pangatorogan asin an kahulogan kaiyan.”


text:
Nagsimbag giraray sinda sa hade, “Isabi man logod samo kan Mahal na Hade an saiyang pangatorogan, asin ipapaliwanag mi iyan.”


text:
Pakadangog kaini kan hade, nagtaram ini sa makosog na tingog, “Tama an nasa isip ko! Boot sana nindong tawan pa kamo nin panahon, huli ta nahiling nindong nagdesisyon na ako


text:
na tawan kamo gabos kan parehong padusa kun dai nindo masabi sa sako an sakong pangatorogan. Nagkaoroyon kamong padagos nindo akong dadayaon huli ta naglalaom kamong magliliwat ako nin isip sa paglihis nin oras. Sabihan nindo sako an pangatorogan, dangan maaaraman kong pwede man nindong masabi sako an kahulogan kaiyan.”


text:
Nagsimbag an mga parahatol, “Mayo nin siisay man sa ibabaw nin daga na pwedeng magsabi sa Mahal na Hade kan boot niyang maaraman. Mayo nin hade, maski na an pinakadakula asin pinakamapangyari, na naghagad nin siring na bagay sa saiyang mga parahula, salamangkero, asin mga madonong.


text:
An hinahagad kan Mahal na Hade sarong bagay na masakit, asin mayo nin siisay man na makakagibo kaiyan para saimo pwera an mga dios, asin dai sinda nag-eerok sa kaibahan nin mga tawo.”


text:
Pagkadangog kaini kan hade, naanggot siyang marahay dangan ipinagboot na gadanon an gabos na parahatol sa Babilon.


text:
Dangan nagduman si Daniel ki Ariok, an pamayo kan mga bantay kan hade, na iyo an pinagbotan na gumadan kan mga madonong sa Babilonia. Sa mga piling tataramon


text:
hinapot niya si Ariok kun tano ta nagpaluwas nin makuring pagboot an hade. Kaya sinabihan ni Ariok si Daniel kan pangyayari.


text:
Nagduman tolos si Daniel sa hade asin nakimaherak na tawan siya nin panahon tanganing ikasabi niya sa hade an kahulogan kan pangatorogan.


text:
Pakatapos, nagpuli si Daniel asin inosipan kan nangyari an saiyang mga katood na si Hananias, Misael, asin Azarias.


text:
Sinabihan niya sindang mamibi sa Dios nin langit dapit sa misteryong ini, tanganing dai sinda magadan kaiba kan mga parahatol sa Babilon.


text:
Kan banggi man sanang idto, an misteryo ipinahayag ki Daniel sa sarong bisyon, asin inomaw niya an Dios nin langit:


text:
Siya an nagliliwat kan mga panahon; siya an nagbubugtak asin siya man an naghahale kan mga hade; siya an nagtatao nin kadonongan asin pakasabot.


text:
Siya an nagpapahayag kan mga bagay na hararom asin hilom; siya an nakakaaram kun ano an nasa kadikloman, asin napapalibotan siya nin liwanag.


text:
Inoomaw taka asin ginagalangan, Dios nin sakuyang mga ginikanan. Ika an nagtao sako nin kosog asin kadonongan; sinimbag mo an sakong pamibi asin ipinahiling samo an isasabi sa hade.”


text:
Kaya nagduman si Daniel ki Ariok, na pinagbotan kan hade tanganing gadanon an mga parahatol kaini. Sinabihan niya si Ariok, “Dai mo sinda paggadanon. Darahon mo ako sa hade, asin ipapaliwanag ko saiya kun ano an kahulogan kan saiyang pangatorogan.”


text:
Dinara tolos ni Ariok si Daniel sa atubang ni Hadeng Nebukadnezzar asin sinabihan ini, “Nakakua ako nin saro sa mga nabihag na Judio na makakapahayag kan kahulogan kan saimong pangatorogan.”


text:
Sinabihan kan hade si Daniel (na inaapod man Beltesazzar), “Masasabi mo daw sako kun ano an sakong pangatorogan asin kun ano an kahulogan kaiyan?”


text:
Nagsimbag si Daniel, “Mahal na Hade, mayo nin madonong, salamangkero, parahula, o astrologo na makakapagsabi saimo kaiyan.


text:
Alagad igwa nin sarong Dios sa langit na nagpapahayag kan mga misteryo. Ipinaaram niya sa saimo an mangyayari sa maabot na panahon. Ngunyan sasabihon ko saimo an pangatorogan, an bisyon na nahiling mo mantang nagkakatorog ka.


text:
“Mantang nagkakatorog ka Mahal na Hade, nangatorogan ka dapit sa maabot na panahon; an Dios, na nagpapahayag kan mga misteryo, iyo an nagpahiling saimo kun ano an mangyayari.


text:
Ipinahayag man an misteryong ini sako bakong huli ta orog akong madonong ki sa kiisay man, kundi tanganing maaraman mo an kahulogan kan saimong pangatorogan asin masabotan mo an mga kaisipan na nag-abot saimo.


text:
“Mahal na Hade, nahiling mo sa saimong bisyon an sarong higanteng estatwa na nakatindog sa atubang mo, maliwanag saka nagkikinang, asin makangirhat paghilingon.


text:
An payo kaiyan gibo sa pinong bulawan; an daghan saka an mga takyag gibo sa plata; an tulak saka habayan gibo sa bronse,


text:
Mantang hinihiling mo an estatwa, may sarong dakulang gapo na nagpoon pagligid hale sa ampas, maski mayong siisay man na nagdotdot kaiyan. Tinamaan kaiyan an mga bitis na gibo sa pinaghalong lansang saka laboy, asin nagkaparasa an mga ini.


text:
Naronot tolos an lansang, laboy, bronse, plata saka bulawan asin nagin siring sa alpog sa ginikan kun tig-init. Ipinalid iyan kan doros, asin mayo nin natada kaiyan. Alagad an gapong tuminama sa estatwa nagin sarong dakulang bukid na nakapano sa bilog na daga.


text:
Mahal na Hade, ika an pinakadakula sa gabos na hade. An Dios nin langit an naggibo saimong magin emperador, asin tinawan ka niya nin kapangyarihan, kosog saka dangog.


text:
Siya an naggibo saimong pamayo kan gabos na kabtang kan daga na pinag-eerokan kan mga tawo, hayop, saka gamgam. Ika an payong bulawan.


text:
An masunod saimo iyo an sarong imperyo na bakong arog kadakula kan saimong imperyo, pakatapos kaiyan iyo an ikatolo, sarong bronseng imperyo na maghahade sa bilog na daga.


text:
Dangan magkakaigwa pa nin ikaapat na imperyo, na arog kakosog sa lansang, na minapasa sa anoman na bagay. Siring na pinapasa kan lansang an gabos na bagay, papasaon asin roronoton man kaiyan an gabos na nagkaerenot na imperyo.


text:
Nahiling mo man na an mga bitis saka mga guramoy kan estatwa gibo sa pinaghalong laboy saka lansang. Nangangahulogan iyan na an imperyo sarong nabangang imperyo. Alagad magkakaigwa iyan kan kapusogan kan lansang, siring sa nahiling mong lansang na may salak na laboy.


text:
Siring na an mga guramoy kan mga bitis gibo sa pinaghalong lansang saka laboy, an sarong kabtang kan imperyo magigin makosog asin an sarong kabtang magigin maluya.


text:
Nahiling mo man na an lansang may salak na laboy. Ini nangangahulogan na hihingowahon kan mga pamayo kan imperyong idto na pagsaroon an saindang mga pamilya sa paagi nin pag-inaragoman, alagad dai ninda magigibo iyan, siring na an lansang dai minahalo sa laboy.


text:
Sa panahon kan mga pamayong idto, matugdok an Dios nin langit nin sarong kahadean na daing kataposan. Dai nanggad iyan masasakop, alagad pupuhoon kaiyan an gabos na imperyo, asin magdadanay iyan sagkod lamang.


text:
Nahiling mo kun paanong nagpoon magligid an sarong gapo hale sa ampas maski mayo nin siisay man na nagduta kaiyan, asin kun paano tinamaan kaiyan an estatwa na gibo sa lansang, bronse, laboy, plata, saka bulawan. Mahal na Hade, sinasabihan ka kan dakulang Dios kun ano an mangyayari sa maabot na panahon. Sinasabihan taka kan bilog mong pangatorogan, asin itinao ko saimo an totoong kahulogan kaiyan.”


text:
Dangan nagluhod sa daga si Hadeng Nebukadnezzar asin nagboot na mag-atang nin mga sakripisyo saka mga dolot ki Daniel.


text:
Nagsabi an hade, “Totoo mananggad na an saimong Dios iyo an pinakadakula sa gabos na dios, an Kagurangnan kan mga hade, asin an nagpapahayag kan mga misteryo. Aram ko ini huli ta ikinapaliwanag mo an misteryong ini.”


text:
Dangan tinawan niya si Daniel nin halangkaw na katongdan saka kadakul na regalo, asin ibinugtak niya ining pamayo kan bilog na probinsya nin Babilon saka pamayo kan gabos na parahatol kan hade.


text:
Sa pakiolay ni Daniel, si Sadrak, Mesak, asin Abednego ginibo kan hade na mamahala kan palakaw kan probinsya nin Babilon; alagad nagdanay si Daniel sa palasyo.


text:
Nagpagibo si Hadeng Nebukadnezzar nin sarong estatwang bulawan, na beynte y syete metros an langkaw asin maabot sa tolong metros an lakbang. Ipinabugtak niya ini sa kapatagan nin Dura sa probinsya nin Babilon.


text:
Dangan pinagbotan ni Hadeng Nebukadnezzar na magduman an gabos na opisyal—an mga prinsipe, gobernador, bise-gobernador, komisyonado, tesorero, hukom, pamayo nin banwaan, asin an gabos na ibang opisyal kan mga probinsya tanganing magtiripon sa pagkonsagra kan estatwa na pinatindog kan hade.


text:
Kan magkatiripon an gabos na opisyal para sa dedikasyon kan estatwa asin nagtitirindog na sa atubang kaiyan,


text:
sarong parabareta an nagpahayag sa makosog na tingog, “Mga banwaan kan gabos na nasyon, rasa, asin mga lengwahe!


text:
Madadangog nindo an tanog nin mga trompeta, mga plawta, lira, gimbal, asin arpa, patin nin iba pang mga instrumento. Sa pagpoon kan tugtog, kaipuhan magduruko kamo sa pagsamba kan estatwang bulawan na ipinagibo ni Hadeng Nebukadnezzar.


text:
Kaya kan madangog ninda an tanog kan trompeta, plawta, lira, gimbal, arpa, asin kan iba pang mga instrumento, nagduruko dangan nagsaramba sinda sa estatwang bulawan na ipinagibo ni Hadeng Nebukadnezzar.


text:
O Mahal na Hade, nagpaluwas ka nin sarong pagboot na sa pagpoon kan musika, maduko saka masamba an gabos sa bulawan na estatwa,


text:
Igwa nin nagkapirang Judio na saimong ibinugtak na mamahala kan probinsya nin Babilon—si Sadrak, si Mesak, asin si Abednego—na dai nagkukuyog kan saimong pagboot. Dai sinda nagsasamba kan saimong dios asin dai nagduduko sa atubang kan estatwang pinatindog mo.”


text:
Pagkadangog kaini, naanggot nin marahay an hade dangan nagboot na darahon sa atubang niya an tolong lalaki.


text:
Sinabihan niya sinda, “Sadrak, Mesak, asin Abednego, totoo daw an sumbong na habo kamong magsamba sa sakong dios asin dai kamo minaduko kan saindong payo sa atubang kan estatwang bulawan na pinatindog ko?


text:
Ngunyan pagkadangog nindo kan tanog kan trompeta, plawta, lira, gimbal, arpa, asin kan gabos na instrumento, magduko kamo asin magsamba sa estatwa. Kun dai kamo magsamba, itatapok kamo tolos sa nagkakalayong horno. Sa paghona nindo igwa nin dios na maligtas saindo?”


text:
Kun an Dios na samuyang pinaglilingkodan makakaligtas samo sa nagkakalayong horno asin sa saimong kapangyarihan, ililigtas niya kami.


text:
Alagad maski dai niya kami iligtas, Mahal na Hade, dai man giraray kami masamba sa saimong dios, asin dai man kami maduko sa atubang kan estatwang bulawan na pinatindog mo.”


text:
Namula an lalawogon ni Nebukadnezzar sa labi-labing kaanggotan ki Sadrak, Mesak, asin ki Abednego. Kaya pinagbotan niya an saiyang mga tawohan na initon an horno nin makapitong beses ki sa dati.


text:
Pinagbotan man niya an pinakamakosog na mga lalaki sa saiyang hukbo na gaposon an tolo asin itapok sa nagkakalayong horno.


text:
Kaya ginapos ninda an tolong lalaki na nakasulot pa kan saindang gubing, abito, kalo, asin iba pang gubing, dangan itinapok sa laog kan nagkakalayong horno.


text:
Huli ta maigot an pagboot na itinao kan hade na initon nin marahay an horno, nagkasurulo an mga lalaking nagtapok kan tolo sa horno.


text:
Dangan biglang napatindog si Nebukadnezzar sa pagngalas. Hinapot niya an saiyang mga opisyal, “Bakong tolong lalaki an ipinagapos nyato asin ipinatapok sa nagkakalayong horno?” Nagsimbag an mga opisyal, “Opo, Mahal na Hade.”


text:
Naghapot an hade, “Tadaw ta apat na lalaki an nahihiling kong naglalakaw sa kalayo? Dai sinda nakagapos asin mayo sinda nin tanda na nakukulogan—dangan an ikaapat nakakaagid sa sarong anghel.”


text:
Kaya nagdolok sa harani kan pintoan kan nagkakalayong horno si Nebukadnezzar dangan nagkurahaw, “Sadrak! Mesak! Abednego! Mga sorogoon kan Kahorohalangkaweng Dios! Luwas kamo!” Kaya nagruluwas tolos an mga inapod.


text:
Pinagtiriponan sinda kan gabos na prinsipe, gobernador, bise-gobernador, asin kan iba pang opisyal kan hade. Nahiling nindang daing kapangyarihan an kalayo sa hawak kan tolong lalaki; dai nasulo an saindang buhok saka gubing asin mayo nin parong nin kalayo na naghahale sa sainda.


text:
Nagsabi an hade, “Pag-omawon an Dios ni Sadrak, Mesak, asin ni Abednego! Sinugo niya an saiyang anghel asin ilinigtas an mga lalaking ini na naglilingkod saka nagsasarig sa saiya. Linapas ninda an sakong pagboot asin ibinugtak sa pag-alaman an saindang buhay ki sa magduko asin magsamba sa arin man na dios pwera sa Dios ninda.


text:
“Kaya ipinagboboot ko ngunyan na an siisay man sa arin man na nasyon, rasa, o lengwahe na magtaram tumang sa Dios ni Sadrak, Mesak, asin ni Abednego, pepedasohon, asin gagabaon an saiyang harong; huli ta mayo nin ibang dios na pwedeng magligtas sa siring kaining paagi.”


text:
Dangan tinawan kan hade si Sadrak, si Mesak, asin si Abednego nin mas halangkaw na katongdan sa probinsya nin Babilon.


text:
Ini an mensaheng ipinadara ni Hadeng Nebukadnezzar sa mga banwaan, kan gabos na nasyon, rasa, asin lengwahe sa bilog na daga: “An katoninongan mapasaindo!


text:
Pinagmarahay kong ipaaram an mga tanda saka ngangalasan na ipinahiling sako kan Kahorohalangkaweng Dios.


text:
“Dakula nin marahay an mga ngangalasan na ipinahiling niya sato! Mapangyari nanggad an mga milagro na saiyang ginigibo. Sarong daing tapos na kahadean an saiyang kahadean; maghahade siya sagkod pa man.


text:
Alagad nagkaigwa ako nin sarong makatakot na pangatorogan asin nahiling ko an makangirhat na mga bisyon mantang nagkakatorog ako.


text:
Kaya nagboot akong iatubang sako an gabos na parahatol kan hade sa Babilon tanganing ipaaram sako an kahulogan kan pangatorogan.


text:
Dangan nag-atubang sako an gabos na parahula, salamangkero, madonong, asin astrologo. Inosip ko sainda an sakong pangatorogan alagad dai ninda iyan ikinapaliwanag.


text:
Dangan inatubang man sako si Daniel. (Inaapod man siyang Beltesazzar, na isinunod sa ngaran kan sakong dios.) Yaon saiya an espiritu kan banal na mga dios, kaya sinabi ko saiya an sakong pangatorogan. Sinabihan ko siya:


text:
Beltesazzar, pamayo kan mga parahula, naaaraman kong yaon saimo an espiritu kan banal na mga dios, asin nasasabotan mo an gabos na misteryo. Iyo ini an sakong pangatorogan. Sabihan sako an kahulogan kaiyan.


text:
“Mantang nagkakatorog ako, nagkaigwa ako nin sarong bisyon nin sarong dakulang kahoy na nasa tahaw kan daga.


text:
Nagtalubo an kahoy asin nagin pusog, sagkod na nakaabot iyan sa langit asin pwedeng mahiling kan gabos sa bilog na kinaban.


text:
Magayon an mga dahon kan kahoy asin dakul nin marahay an bunga—pwedeng pagkakan kan bilog na daga. Nagpahingalo sa limpoy kaiyan an mga lalaw na hayop, naggibo nin mga salagan sa mga sanga kaiyan an mga gamgam, asin nagkakan kan bunga kaiyan an manlaen-laen na linalang.


text:
“Mantang iniisip ko an dapit sa bisyon, nahiling kong naghihilig hale sa langit an sarong anghel, andam asin nagbabantay.


text:
Nagpahayag siya sa makosog na tingog, ‘Paloda an kahoy asin purutola an mga sanga kaiyan; rapgosa nindo an mga dahon dangan warakan an mga bunga kaiyan. Pahalea nindo an mga hayop sa irarom kaiyan asin an mga gamgam sa mga sanga.


text:
Alagad tadaan an pungo sa daga na may gakod na lansang saka bronse sa palibot. Bayaan nindo an pungo sa kaibahan kan mga doot sa oma. “‘Pabayaan nindong madumog kan ambon an lalaking ini asin paeroka siya sa kaibahan kan mga hayop saka mga tinanom.


text:
Iyo ini an desisyon kan andam na nagbabantay na mga anghel. Kaya paaraman nindo sa gabos na banwaan saen man na lugar na an Kahorohalangkaweng Dios igwa nin kapangyarihan sa mga kahadean nin tawo asin siya an pwedeng magtao kan mga iyan sa saiyang mapili—maski sa mga pinakasadit na tawo.’


text:
“Iyo iyan an nagin pangatorogan ko,” an sabi ni Hadeng Nebukadnezzar. “Ngunyan, Beltesazzar, sabihan sako an kahulogan kaiyan. Mayong saro man sa sakong mga parahatol na nakapagsabi sako, alagad masasabi mo iyan, huli ta yaon saimo an espiritu kan banal na mga dios.”


text:
Dangan si Daniel, na inaapod man Beltesazzar, natikbahan nin marahay kaya dai siya nakapagtaram. Nagsabi an hade saiya, “Beltesazzar, dai mo ipaghandal an pangatorogan o an kahulogan kaiyan.” Nagsimbag si Beltesazzar, “Mahal na Hade, mawot kong an pangatorogan saka an kahulogan kaiyan ipinanongod sa saimong mga kaiwal asin bakong sa saimo.


text:
An kahoy na nahiling mo, na nagtalubo asin nagin pusog, sagkod na nakaabot iyan sa langit na pwedeng mahiling kan gabos sa bilog na kinaban;


text:
na magayon an mga dahon, asin igwang bunga na pwedeng pagkakan kan bilog na daga; na sa lindong kaiyan nagpahingalo an mga lalaw na hayop, asin naggibong mga salagan sa mga sanga an mga gamgam.


text:
Mahal na Hade, ika an kahoy, halangkaw asin pusog. Duminakula ka nin marahay kaya nakakaabot sa langit, asin sakop kan saimong kapangyarihan an bilog na kinaban.


text:
Mantang naghihiling ka, Mahal na Hade, naghilig hale sa langit an sarong anghel dangan nagsabi, ‘Paloda an kahoy asin raota nindo, alagad pabayae nindo an pungo sa daga. Gakodan nindo nin lansang saka bronse, asin pabayaan nindo iyan kaiba kan mga doot sa oma. Pabayaan nindong madumog kan ambon an tawong ini, asin paeroka nindo siya sa kaibahan kan mga hayop sa laog nin pitong taon.’


text:
“Iyo ini an kahulogan, Mahal na Hade, asin iyo ini an ipinapahayag kan Kahorohalangkaweng Dios na mangyayari saimo.


text:
Papahaleon ka sa tahaw nin mga tawo asin mag-eerok ka kaiba kan mga lalaw na hayop. Sa laog nin pitong taon, doot an saimong kakakanon siring sa sarong baka, asin madudumog ka kan ambon, huli ta magkakatorog ka sa kaomahan. Dangan aakoon mo na an Kahorohalangkaweng Dios iyo an naghahade sa gabos na kahadean nin tawo, asin na itinatao an mga iyan sa kiisay man na saiyang mapili.


text:
Nagboot an mga anghel na pabayaan an pungo sa daga. Nangangahulogan ini na magigin hade ka giraray sa panahon na akoon mo na an Dios an naghahade sa bilog na daga.


text:
Kaya, Mahal na Hade, sunoda an sakong hatol. Ontoka an saimong pagkakasala, giboha an matanos, asin magin maherakon ka sa dukha. Dangan magpapadagos an saimong kauswagan.”


text:
nagsabi siya, “Bakong iyo ini an dakulang Babilon na pinatindog ko huli kan sakong kapangyarihan bilang sakong pangenot na syudad tanganing ipahiling an sakong kosog, kamurawayan asin kamahalan?”


text:
Mantang nagtataram pa an hade, sarong tingog hale sa langit an nagsabi, “Hadeng Nebukadnezzar, dangoga an sakong sasabihon! Hinale na sa saimo an saimong kahadean.


text:
Papahaleon ka sa tahaw nin mga tawo asin mag-eerok ka kaiba kan mga lalaw na hayop. Sa laog nin pitong taon, doot an saimong kakakanon siring sa sarong baka. Dangan aakoon mo na may kapangyarihan sa mga kahadean nin tawo an Kahorohalangkaweng Dios asin na itinatao niya an mga iyan sa saiyang mapili.”


text:
Naotob tolos ki Nebukadnezzar an tataramon. Pinahale siya sa tahaw nin mga tawo asin nagkakan nin doot siring sa sarong baka. Nadumog an hawak niya kan ambon, asin naghalaba an saiyang buhok siring sa balukag nin agila patin nagin siring sa mga kuku kan gamgam an saiyang kuku.


text:
“Pakalihis nin pitong taon,” an sabi kan hade, “nagtingkalag ako sa langit, asin nagbalik sako an sakong kaisipan. Inomaw ko an Kahorohalangkaweng Dios asin nagtao ako nin paggalang saka kamurawayan sa saiya, na nabubuhay sagkod lamang. “Maghahade siya sagkod lamang, asin magdadanay an saiyang kahadean sa gabos na panahon.


text:
An mga tawo sa daga hinihiling niya na mayo nin halaga; an mga anghel sa langit saka an mga tawo sa daga nasa irarom kan saiyang kabotan. Mayo nin makakasalungat kan saiyang kabotan o makakahapot saiya nin, ‘Ano an ginigibo mo?’


text:
“Kan magbalik an sakong kaisipan, ibinalik man sako an sakong onra, kamahalan asin an kamurawayan kan sakong kahadean. Inako giraray ako kan sakong mga opisyal saka mga prinsipe, asin ibinalik ninda sako an kahadean, na may onrang orog pa ki sa dati.


text:
“Ngunyan, ako, si Nebukadnezzar, nag-oomaw, naggagalang, asin nagpapamuraway sa Hade nin Langit. Tama saka matanos an gabos niyang ginigibo, asin pwede niyang ibaba an siisay man na nagpapalangkaw.”


text:
Sarong banggi, inalok ni Hadeng Belsazzar an sangribong kalalakihan sa sarong dakulang bangkete, asin nag-irinoman sinda.


text:
Mantang nag-iirinoman sinda, nagboot si Belsazzar na darahon saiya an mga bulawan saka platang kagamitan na sinamsam kan ama niyang si Nebukadnezzar sa Templo sa Jerusalem. Ipinakua kan hade an mga ini tanganing iyo idto an pag-inoman niya, kan mga iginagalang na lalaki sa palasyo, kan saiyang mga agom, asin mga kasaroan.


text:
Nag-irinom sinda nin arak, asin nag-oromaw sa mga dios-dios na gibo sa bulawan, plata, bronse, lansang, kahoy, saka gapo.


text:
Kan oras man sanang idto, may sarong kamot nin tawo na tuminunga asin nagpoon magsurat sa lanob kan palasyo, sa lugar na orog na naliliwanagan kan mga ilaw. Nahiling kan hade an kamot mantang nagsusurat ini.


text:
Nagkurahaw an hade na darahon duman an mga salamangkero, mga madonong saka mga astrologo. Paglaog kan mga ini, sinabihan sinda kan hade, “An siisay man na makabasa kaining nakasurat asin makasabi sako kan kahulogan kaiyan, gugubingan nin purpura, magsusulot nin kulintas na bulawan, asin magigin ikatolo sa kapangyarihan sa kahadean.”


text:
Nagpaenotan an mga parahatol kan hade, alagad mayo nin saro man sa sainda na nakabasa kan nasusurat o nakasabi sa hade kan kahulogan kaidto.


text:
Sa makuring katakotan ni Hadeng Belsazzar, orog pa siyang nanlongsi, asin dai maaraman kan mga iginagalang na kalalakihan kun ano an saindang gigibohon.


text:
Nadangog kan inang reyna an ribok kan hade asin kan mga iginagalang na lalaki sa palasyo kaya naglaog siya sa lugar nin bangkete. Nagsabi an inang reyna, “Mabuhay logod sagkod lamang an Mahal na Hade! Dai ka man logod mapurisaw asin dai manlongsi.


text:
Igwa nin sarong lalaki sa saimong kahadean na igwa kan espiritu kan banal na mga dios. Kan an saimong ama iyo pa an hade, ipinahiling kan lalaking ini an marahay na kaisipan, pakaaram asin kadonongan arog kan kadonongan kan mga dios. Ginibo siyang pamayo kan mga parahula, salamangkero, madonong saka mga astrologo ni Hadeng Nebukadnezzar, na saimong ama.


text:
Igwa siya nin nalalaen na kakayahan, pakaaram asin pakasabot sa pagpahayag nin mga pangatorogan, sa pagsimbag nin mga paukod, dangan sa pagpaliwanag nin mga misteryo; kaya ipakua mo an lalaking si Daniel na nginaranan Beltesazzar kan hade, asin sasabihon niya saimo an kahulogan kan gabos na ini.”


text:
Dinara tolos si Daniel sa atubang kan hade, asin nagsabi ini, “Ika si Daniel, an nabihag na Judio na dinara digdi hale sa Juda kan sakong amang hade?


text:
Nadangog kong nasa saimo an espiritu kan banal na mga dios, sa saimo makukua an liwanag, pakasabot saka an nalalaen na kadonongan.


text:
Dinara na digdi sako an mga parahatol saka mga salamangkero tanganing basahon ining nasusurat dangan taraman ako kun ano an kahulogan kaiyan, alagad dai ninda ikinapaliwanag.


text:
Alagad nadangog kong nakakatao ka nin mga paliwanag asin nakakapahayag nin mga misteryo. Kun mabasa mo ining nasusurat dangan masabi mo sako an kahulogan kaiyan, gugubingan ka nin purpura, magsusulot nin bulawan na kulintas, asin magigin ikatolo ka sa kapangyarihan sa kahadean.”


text:
Nagsimbag si Daniel, “Dai mo na ako pagtawan nin mga regalo. Itao mo na sana iyan sa iba. Alagad babasahon ko para saimo an isinurat asin sasabihon ko saimo an kahulogan kaiyan.


text:
“An saimong ama na si Nebukadnezzar ginibong dakulang hade asin tinawan nin kamurawayan saka kamahalan kan Kahorohalangkaweng Dios.


text:
Huli kan kadakulaan na itinao nin Dios saiya, an gabos na banwaan, nasyon, rasa saka lengwahe natatakot saiya asin tinatakigan. Kun boot niyang gadanon an siisay man, ginagadan niya; kun boot niyang buhayon an siisay man, binubuhay niya. Ilinalangkaw niya o ibinababa an siisay man na booton niya.


text:
Alagad huli ta nagin mapalangkaw siya, nagin matagas an payo saka makuri, hinale siya sa saiyang trono asin hinale man an saiyang kamurawayan.


text:
Pinahale siya sa tahaw nin mga tawo, asin nagin siring sa hayop an saiyang kaisipan. Namuhay siya kaiba kan mga lalaw na asno, nagkakan nin doot siring sa baka, asin nagkatorog sa kaomahan na mayo nin nakakatahob saiya sa paghugpa kan ambon. Sa kahuri-hurihi, inako niya na an Kahorohalangkaweng Dios iyo an naghahade sa gabos na kahadean nin tawo asin na pwedeng itao an mga iyan sa kiisay man na saiyang mapili.


text:
kundi ilinangkaw mo an saimong sadiri tumang sa Kagurangnan nin langit. Ipinakua mo an mga bulawan na kagamitan na sinamsam sa Templo tanganing pag-inoman mo, kan mga iginagalang na lalaki sa palasyo, kan saimong mga agom asin kan saimong mga kasaroan patin inomaw mo an mga dios na gibo sa bulawan, plata, bronse, lansang, kahoy, saka gapo—mga dios na dai nakakahiling o nakakadangog asin dai nakakaaram nin anoman. Dai mo ginalangan an Dios na nagkakapot kan saimong buhay asin nakakaaram kan gabos mong ginigibo.


text:
Iyo ini an kahulogan kaiyan: MENE, binilang na nin Dios an mga aldaw kan saimong paghahade asin tinapos na;


text:
Dangan pinagbotan ni Belsazzar, an saiyang mga sorogoon na gubingan si Daniel nin purpura, asin sulotan nin bulawan na kulintas. Pakatapos, ginibo niya ining ikatolo sa kapangyarihan sa kahadean.


text:
Laen pa kaini, pinili niya si Daniel saka an duwa pa tanganing pamahalaan an mga gobernador asin hilingon an ikakarahay kan hade.


text:
Dai nahaloy, ipinahiling ni Daniel na mas kaya niya an trabaho ki sa ibang parapamahala o sa mga gobernador. Huli ta napalaen siya sa gabos, inisip kan hade na ibugtak siyang parapamahala kan bilog na imperyo.


text:
Huli kaini pinagparahingowa kan ibang mga parapamahala saka kan mga gobernador na makakua nin ikakasumbong laban ki Daniel dapit sa saiyang pagpalakaw kan imperyo, alagad mayo sindang nakukua, huli ta maimbod si Daniel asin dai naggigibo nin sala o nandadaya.


text:
Nag-orolay an mga ini, “Mayo kitang makukuang dahelan tanganing ikasumbong ta si Daniel pwera kun iyan dapit sa saiyang relihiyon.”


text:
Kami gabos na nagpapadalagan kan saimong imperyo—mga parapamahala, mga gobernador, mga bise-gobernador, asin iba pang mga opisyal—nagkasararo na an Mahal na Hade magpaluwas nin pagboot dangan ipaotob iyan. Magboot ka na sa laog nin treyntang aldaw dai itinutugot sa kiisay man na maghagad nin anoman sa arin man na dios o tawo kundi sa saimo sana. An siisay man na maglapas kan pagboot na ini ihuhulog sa kalot na pano nin mga leon.


text:
Kaya magpaluwas ka kaining pagboot, Mahal na Hade, asin pirmahan mo, tanganing dai maliwat, sosog sa togon kan mga taga Media asin mga taga Persia.”


text:
Kan maaraman ni Daniel na pinirmahan na an pagboot, nagpuli siya sa saiyang harong. Sa sarong kwarto sa itaas kan saiyang harong, igwa nin mga bintana na nakaatubang sa Jerusalem. Duman, sosog sa dati niyang ginigibo, nagluhod siya sa may mga bukas na bintana asin namibi sa Dios tolong beses sa sarong aldaw.


text:
nagduman sinda gabos sa hade tanganing isumbong si Daniel. Nagsabi sinda, “Mahal na Hade, bakong nagpirma ka nin sarong pagboot na sa laog nin treyntang aldaw an siisay man na maghagad nin anoman sa arin man na dios o tawo ihuhulog sa kalot na pano nin leon?” Nagsimbag an hade, “Iyo, sarong pagboot, sarong togon kan mga taga Media asin mga taga Persia, na dai pwedeng liwaton.”


text:
Dangan nagsabi sinda sa hade, “Si Daniel, an saro kan mga nabihag hale sa Juda, dai minagalang saimo, mahal na hade, asin dai nagkukuyog kan pagboot na saimong pinaluwas. Tolong beses siyang namimibi sa sarong aldaw.”


text:
Kan madangog ini kan hade, napurisaw siya asin ginibo an gabos na paagi tanganing iligtas si Daniel; dai siya nag-ontok sagkod na magsolnop an aldaw.


text:
Dangan nagbalik an mga lalaki sa hade asin nagsabi, “Mahal na Hade, naaaraman mo na sosog sa mga togon kan mga taga Media saka mga taga Persia, dai pwedeng liwaton an arin man na pagboot na pinaluwas kan hade.”


text:
Kaya nagboot an hade na dakopon si Daniel asin ihulog sa kalot na pano nin leon. Sinabihan kan hade si Daniel, “Iligtas ka logod kan saimong Dios, na maimbod mong pinaglilingkodan.”


text:
Sarong gapo an ibinugtak sa ngimot kan kalot, dangan sinelyohan idto kan hade kan sadiri niyang selyo asin kan selyo kan iginagalang na mga lalaki sa palasyo, tanganing mayo nin siisay man na magligtas ki Daniel.


text:
Pakatapos, nagpuli sa saiyang palasyo an hade asin dai ini nakatorog sa bilog na mag-aga; dai man siya nagkakan o nag-ogma.


text:
Pag-abot niya duman, may kahandalan na nag-apod siya, “Daniel, sorogoon kan buhay na Dios! Ikinaligtas ka sa mga leon kan saimong Dios na maimbod mong pinaglilingkodan?”


text:
Ipinadara nin Dios an saiyang anghel tanganing tikomon an ngoso kan mga leon, kaya dai ako nakagat. Ginibo ini nin Dios huli ta aram niyang mayo akong kasalan saiya asin sa saimo, Mahal na Hade.”


text:
Naogma nin marahay an hade asin nagboot na hawason si Daniel sa kalot. Kaya hinawas ninda si Daniel asin nahiling nindang dai man lamang siya nalugadan, huli ta nagsarig siya sa Dios.


text:
Dangan nagboot an hade na dakopon an mga lalaking nagsumbong ki Daniel, asin ihinulog sinda kaiba an saindang mga agom saka kaakian sa kalot na pano nin mga leon. Dai pa ngani sinda nagduduta sa salog kan kalot, pinag-aragawan na sinda kan mga leon asin binarari an saindang mga tolang.


text:
Dangan nagsurat si Hadeng Dario sa mga banwaan sa gabos na nasyon, rasa, asin lengwahe sa daga: “An katoninongan mapasaindo!


text:
Nagboboot ako na saen man sa sakong imperyo, kaipuhan katakotan asin galangan kan gabos an Dios ni Daniel. “Siya an buhay na Dios, asin maghahade siya sagkod lamang. Dai nanggad mararaot an saiyang kahadean, asin dai nanggad magkakaigwa nin kataposan an saiyang kapangyarihan.


text:
Nagliligtas siya, naggigibo nin mga ngangalasan asin mga milagro sa langit saka sa daga. Ilinigtas niya si Daniel sa kapangyarihan kan mga leon.”


text:
Kan enot na taon kan paghahade ni Belsazzar nin Babilon, nagkaigwa ako nin pangatorogan asin nahiling ko an sarong bisyon sa pagkabanggi. Isinurat ko an pangatorogan, asin iyo ini an kasaysayan


text:
kan nahiling ko kan bangging idto: Naghuhuyop an doros hale sa apat na direksyon asin binubukag kaini an dagat.


text:
An enot nakakaagid sa sarong leon alagad igwa ini nin mga pakpak nin agila. Mantang naghihiling ako, natangkas an mga pakpak kan hayop. Dangan initaas an hayop asin pinatindog arog sa sarong tawo. Pakatapos, tinawan ini nin isip nin tawo.


text:
An ikaduwang hayop nakakaagid sa sarong oso na nagtitindog sa paagi kan mga bitis kaini sa hurihan. Igwa ining kagat-kagat na tolong gusok, asin sarong tingog an nagsabi sa hayop, “Lakaw asin kakana an karneng kaya mong kakanon!”


text:
Mantang naghihiling ako, saro pang hayop an nagtunga. Nakakaagid ini sa sarong leopardo, alagad igwa ini nin apat na pakpak sa likod, na siring kan sa gamgam; igwa pa ini nin apat na payo. An lalawogon kaini naglaladawan nin awtoridad.


text:
Mantang naghihiling pa ako, nagtunga an ikaapat na hayop. Makosog ini, makatatakot, asin makangingirhat. Rinonot kaini an saiyang mga biktima sa paagi kan darakulang lansang na ngipon, dangan tinimaktimakan. Napapalaen ini sa mga hayop na nagkaerenot; igwa ini nin sampolong sungay.


text:
Mantang minamaanan ko an mga sungay, nahiling kong nagtunga an sarong sadit na sungay sa kaibahan kan sampolo. Binulnot kan sadit na sungay an tolo sa sampolo. An sungay na ini igwa nin mga matang arog kan sa tawo, asin sarong ngoso na nagtataram nin kapalangkawan.


text:
Mantang naghihiling ako, ibinugtak an mga trono sa mga lugar kaini. An sarong danay na buhay nagtukaw sa saro kan mga trono; maputi siring sa nyebe an saiyang gubing, asin nakakaagid sa telang purong lana an saiyang buhok. Nagkakalayo an saiyang trono na igwa nin mga rwedang naglalaad.


text:
Hale sa saiyang trono nagbubulos an sarong salog nin kalayo. Yaon duman an ribo-ribong tawo na naglilingkod saiya, asin an milyon-milyon na nagtitindog sa saiyang atubang. Nagbukas an korte sa pagdangog kan mga kaso, asin binukasan an mga libro.


text:
Mantang naghihiling ako, nadadangog ko pa an paghambog saka pagpaabaw-abaw kan sadit na sungay. Mantang nagmamasid ako, ginadan an ikaapat na hayop dangan an bangkay kaini itinapok sa kalayo asin natutong.


text:
An ibang mga hayop hinalean kan saindang kapangyarihan, alagad tinugotan na mabuhay sa kadikit pang panahon.


text:
Sa bisyon na ini sa pagkabanggi, nahiling ko an sarong garo tawo. Nagrarani siya sako, napapatos nin panganoron, asin nagduman siya sa danay na buhay, dangan ipinamidbid sa saiya.


text:
Tinawan siya nin awtoridad, onra saka kapangyarihan na maghade, tanganing paglingkodan siya kan mga tawo sa gabos na nasyon, rasa asin lengwahe. Magdadanay an saiyang awtoridad, asin mayo nin kataposan an saiyang kahadean.


text:
Dinolok ko an saro kan mga nagtitindog duman asin hinagad kong ipaliwanag niya an gabos na idto. Kaya sinabihan niya ako kan kahulogan kaidto.


text:
Alagad an mga banal kan Kahorohalangkaweng Dios iyo an maako nin kapangyarihan na maghade, asin magigin kagsadiri kan kahadean sagkod pa man.”


text:
Dangan nagkaigwa ako nin pagmawot na maaraman an katotoohan dapit sa ikaapat na hayop, na napapalaen sa ibang mga hayop—an makatatakot na hayop na nagronot kan saiyang mga biktima sa paagi kan bronseng mga kuku saka lansang na mga ngipon, bago niya sinda timaktimakan.


text:
Boot ko man maaraman an dapit sa nagtungang sadit na sungay na nagpatumba kan tolong sungay. Igwa ini nin mga mata saka ngoso na nagtataram nin kapaabaw-abawan. Makangirhat ini ki sa ibang mga sungay.


text:
sagkod na nagdatong an danay na buhay asin naghukom sa ikakarahay kan mga banal kan Kahorohalangkaweng Dios. Nagdatong na an panahon tanganing akoon kan mga banal nin Dios an kapangyarihan na maghade.


text:
Iyo ini an paliwanag na itinao sako: “An ikaapat na hayop iyo an ikaapat na imperyo sa daga na napapalaen sa ibang imperyo. Roronoton kaini an bilog na daga asin titimaktimakan.


text:
An sampolong sungay iyo an sampolong hade na mamamayo kan mga imperyong idto. Dangan madatong an sarong hade; mapapalaen siya sa mga nagkaerenot asin ibabagsak niya an tolo sainda.


text:
Mataram siya tumang sa Kahorohalangkaweng Dios asin aapihon niya an mga banal nin Dios. Babaloon niyang liwaton an saindang sinusunod na katogonan asin mga pyesta, patin mapapairarom sinda sa saiyang kapangyarihan sa laog nin tolo may kabangang taon.


text:
Dangan matukaw an langitnon na korte sa paghukom, sa paghale kan saiyang kapangyarihan, asin sa pagraot saiya sagkod lamang.


text:
An kapangyarihan saka kadakulaan kan gabos na kahadean sa daga itatao sa mga banal kan Kahorohalangkaweng Dios asin magigin mayong tapos an saindang kapangyarihan sa paghade, patin paglilingkodan saka kukuyogon sinda kan gabos na pamayo.”


text:
Iyo ini an kataposan kan kasaysayan. Natakot ako nin marahay kaya nanlongsi ako, asin hinilom ko sana an gabos.


text:
Sa bisyon, nahiling ko an sakong sadiri sa laog kan kudal kan syudad nin Susa sa probinsya nin Elam. Nagtitindog ako sa tampi kan Salog nin Ulai,


text:
asin yaon duman sa tampi kan salog an sarong lalaking karnero na igwang halabang sungay, an saro mas halaba saka bago ki sa saro.


text:
Minasdan ko an lalaking karnero na nagsusuag pasiring sa solnopan, sa amihan asin sa habagat. Mayo nin hayop na pwedeng umatubang saiya o makadulag sa saiyang kapangyarihan. Ginigibo niya an saiyang mawilihan asin nagin mapaabaw-abaw siya.


text:
Mantang hinohorophorop ko an kahulogan kaini, igwa nin sarong lalaking kanding na nagdadalagan na nagtunga hale sa solnopan. Marikas nin marahay an pagdalagan kaini asin dai na nagduduta an saiyang mga bitis sa daga. Igwa siya nin sarong sungay sa pagultanan kan duwa niyang mata.


text:
Dinalagan niya an lalaking karnero, na sakong nahiling na nagtitindog sa tampi kan salog, asin dinaguso sa bilog niyang kosog.


text:
Minasdan ko siyang sinasalakay an lalaking karnero. Anggot siyang marahay asin tinamaan niya an karnero na ikinabari kan duwang sungay kaini. Mayo nin kosog an karnero tanganing umatubang saiya, kaya nakatapok siya sa daga dangan natimaktimakan; mayo nin siisay man na pwedeng magligtas saiya.


text:
Orog na nagin mapaabaw-abaw an kanding, alagad kan dakula nang marahay an saiyang kapangyarihan, nabari an saiyang sungay, asin sa lugar kaiyan may nagtungang apat na sungay, na an lambang saro nakaatubang sa ibang direksyon.


text:
An saro sa apat na sungay nagsanga nin sadit na sungay, na an kapangyarihan nakakaabot sa habagat saka sa sirangan asin pasiring sa Dagang Panuga.


text:
Orog na nagkosog an sadit na sungay sagkod na sinalakay kaini an hukbo nin langit, an mismong mga bitoon asin itinapok kaini an nagkapira sainda sa daga dangan tinimaktimakan.


text:
Maski an Prinsipe kan langitnon na hukbo dai kaiyan ginalangan. Pinaontok kaiyan an aroaldaw na atang na idinolot sa Prinsipe, asin ginaba an Templo.


text:
Embes na mag-atang duman, an mga tawo nagkasala sa Templo, asin itinapok sa daga an totoong relihiyon. Nagibo kan sungay an gabos niyang boot na gibohon.


text:
Dangan nadangog kong hinapot kan sarong anghel an saro pang anghel, “Sagkod nuarin magpapadagos an mga bagay na ini na nahiling sa bisyon? Sagkod nuarin riribayan nin makangirhat na kasalan an aroaldaw na atang? Sagkod nuarin titimaktimakan an langitnon na hukbo saka an Templo?”


text:
Nadangog ko an simbag kan anghel, “Magpapadagos iyan sa laog nin mil syento singkwentang aldaw; mga aldaw na dai idodolot an pangbanggi asin pang-agang atang. Dangan hihirahayon an Templo.”


text:
Naghingowa akong masabotan an kahulogan kan bisyon, kan biglang magtunga sa atubang ko an sarong nakakaagid sa tawo.


text:
Dangan nadangog ko an sarong tingog na nag-apod hale sa ibong kan Salog nin Ulai, “Gabriel, paliwanagan saiya an kahulogan kan saiyang nahiling.”


text:
Nagdolok sako si Gabriel asin nagtindog sa kataed ko. Natakot ako nin marahay kaya natumba ako sa daga. Nagsabi siya sako, “Aki nin tawo, saboton mo na an bisyon ipinapanongod sa kataposan kan kinaban.”


text:
Nagsabi siya, “Ipinapahiling ko saimo an magigin bunga kan kaanggotan nin Dios. An bisyon ipinapanongod sa panahon kan kataposan.


text:
An kanding iyo an kahadean nin Grecia, asin an sungay sa tahaw kan duwang mata kaiyan iyo an enot na hade.


text:
An apat na sungay na nagtunga pakatapos na mabari an enot na sungay iyo an apat na kahadean na magigin bunga kan pagkabanga kan nasyon, alagad bakong arog kakosog an mga iyan sa enot na kahadean.


text:
“Kun madali na an kataposan kan mga kahadean na idto, asin nagin maraot sinda kaya kaipuhan nang padusahan, magkakaigwa nin sarong hade, na matagas an payo, maraot asin madaya.


text:
Orog siyang magkokosog—alagad bakong huli kan sadiri niyang kapangyarihan. Magdadara siya nin karatan asin magigibo niya an anoman na saiyang mawoton. Dadaogon niya an mga makosog na tawo asin an banwaan nin Dios.


text:
Huli sa saiyang katusohan, magigibo niya an anoman na pandadaya. Magigin mahambog siya asin dakul an gagadanon niya na mayo nin patanid. Tutumangan niya an Hade nin mga hade, alagad maroronot siya bakong huli sa kapangyarihan nin tawo.


text:
Mangyayari an bisyon na ini dapit sa pangbanggi asin pang-agang atang na ipinaliwanag saimo. Alagad hilomon mo ngona ngunyan, huli ta haloy pang panahon bago mangyari iyan.”


text:
Nanluya an sakong boot asin naghelang ako sa laog nin nagkapirang aldaw. Dangan nagbangon ako asin nagbalik sa trabahong itinalaan sako kan hade, alagad naribong ako kan bisyon asin dai ko ini nasabotan.


text:
Kan enot na taon kan saiyang paghahade, nag-adal ako kan mga banal na libro asin naghorophorop dapit sa setentang taon na magigin rumpag an Jerusalem, sosog sa itinaram nin Kagurangnan ki propeta Jeremias.


text:
Namibi ako nin maigot sa Kagurangnan Dios, nakimaherak saiya, nag-ayuno, nagsulot nin sako asin nagtukaw sa abo.


text:
Namibi ako sa Kagurangnan na sakong Dios asin itinuga ko an mga kasalan kan sakong mga kahimanwa. Nagsabi ako, “Kagurangnan Dios, dakula ka asin ginagalangan mi ika. Maimbod ka sa saimong tipan asin ipinapahiling mo an danay mong pagkamoot sa mga namomoot saimo saka nag-ootob kan saimong katogonan.


text:
“Nagkasala kami, nagin maraot, naggibo kan sala. Isinikwal mi an ipinapagibo mo samo asin tinalikodan mi an ipinahiling mong tama.


text:
Dai mi dinangog an saimong mga sorogoon, an mga propeta, na nagtaram sa ngaran mo sa samong mga hade, mga pamayo, mga ginikanan, asin sa samong nasyon.


text:
Ika, Kagurangnan, danay na naggigibo kan tama, alagad danay ming dinadarahan nin kasosopgan an samong sadiri sagkod ngunyan; nangyari ini samo na nag-eerok sa Juda asin sa Jerusalem patin sa gabos na Israelita na saimong iwinarak sa mga harani saka harayong mga daga huli ta bako sindang maimbod saimo.


text:
An kasosopgan napasamo, sa samong mga hade, mga pamayo, asin mga ginikanan huli ta nagkasala kami saimo, Kagurangnan.


text:
Dai kami nagdangog saimo, Kagurangnan na samong Dios, kan taraman mo kaming mamuhay sosog sa itinao mong togon samo huli sa saimong mga sorogoon na mga propeta.


text:
Linapas kan bilog na Israel an saimong mga togon asin dai ninda dinangog an itinaram mo. Nagkasala kami tumang saimo, kaya dinarahan mo kami kan mga maldisyon na nasusurat sa Katogonan ni Moises, an saimong sorogoon.


text:
Pinatotoohan mo an sinabi mong gigibohon sa samo asin sa samong mga pamayo. Orog mong pinadusahan an Jerusalem ki sa ibang syudad sa daga.


text:
Itinao mo samo an gabos na padusa na sinasabi sa Katogonan ni Moises. Alagad maski ngunyan, O Kagurangnan na samong Dios, dai kami naghingowa na mapaogma ka sa paagi nin pagbakle sa samong mga kasalan o sa pagsunod kan saimong katotoohan.


text:
Andam ka sa pagpadusa samo, O Kagurangnan na samong Dios, asin pinadusahan mo mananggad kami huli ta danay na tama an saimong ginigibo, asin dai kami nagdangog saimo.


text:
“O Kagurangnan na samong Dios, ipinahiling mo an saimong kapangyarihan kan iluwas mo an saimong banwaan sa Egipto asin nagigiromdoman pa sagkod ngunyan an saimong kapangyarihan. Nagkasala kami; ginibo mi an bakong tama.


text:
Sinurog mo kami kaidto, kaya dai mo na ipagpadagos an saimong kaanggotan sa Jerusalem. Iyan an saimong syudad, an saimong banal na bulod. Pinagtutuyatuya an Jerusalem saka an saimong banwaan kan gabos na nasyon sa palibot nyamo huli kan samong mga kasalan asin kan mga ginibong karatan kan samong mga ginikanan.


text:
O Dios, dangoga an sakong pamibi saka pakimaherak. Hirahaya an saimong Templo na naraot, tanganing maaraman kan gabos na ika an Dios.


text:
Hinanyoga kami, O Dios; hilinga kami asin an kasakitan na samong tinitios patin an tinitios kan syudad na nagdadara kan saimong ngaran. Namimibi kami saimo huli ta maheherakon ka, bakong huli ta matanos an samong gibo.


text:
Kagurangnan, dangoga kami. Kagurangnan, patawada kami. Kagurangnan, hinanyoga kami asin paghiro! Maghidali ka, tanganing maaraman kan gabos na ika an Dios! Saimo an syudad asin an banwaan na ini.”


text:
Nagpadagos ako sa pagpamibi, sa pagkumpisal kan sakong kasalan saka kan kasalan kan banwaan nin Israel asin sa pakimaherak sa Kagurangnan na sakong Dios na hirahayon an saiyang banal na Templo.


text:
Mantang namimibi ako, si Gabriel, an lalaking nahiling ko sa bisyon, naglayog pasiring sa namumugtakan ko. Panahon kaidto kan pagdolot kan pangbangging atang.


text:
Kan saimong poonan an pakimaherak sa Dios, sinimbag ka niya. Namomotan ka niya, kaya napadigdi ako tanganing ipaabot saimo an simbag. Paghinanyog mantang ipinapaliwanag ko an bisyon.


text:
“Kwatro syentos nubentang taon an itinalaan nin Dios sa pagtalingkas sa saimong banwaan saka sa saimong syudad sa kasalan asin sa karatan. Papatawadon an kasalan asin papadanayon an hustisya, tanganing patotoohan an bisyon saka an propesiya, asin konsagrahon giraray an banal na Templo.


text:
Midbida kun siring asin sabota ini: Magpoon sa panahon na itao an pagboot na hirahayon an Jerusalem sagkod na umabot an pamayo na pinili nin Dios, maagi ngona an kwarenta y nuebeng taon. Hihirahayon giraray an Jerusalem. Magkakaigwa diyan nin mga tinampo saka makokosog na kudal, asin matindog iyan sa laog nin kwatro syentos treynta y kwatrong taon, alagad sarong panahon iyan nin kasakitan.


text:
Pakatapos kan panahon na ini, mayong katanosan na gagadanon an pamayong pinili nin Dios. Gagabaon kan mapangyaring pamayo kan masalakay na hukbo an syudad saka an Templo. Maabot an kataposan siring sa sarong baha, na magdadara kan gera saka pagkagaba na inandam nin Dios.


text:
An pamayong iyan magibo nin sarong pusog na tipan sa dakul na banwaan sa laog nin pitong taon, asin kun makalihis na an kabanga kan panahon na iyan, ipapaontok niya an mga pag-atang saka pagdolot. Dangan ibubugtak sa pinakahalangkaw na lugar kan Templo an Makangirhat na Katakotan asin magdadanay iyan duman sagkod na magadan an nagbugtak kaiyan—sarong kagadanan na inandam nin Dios para saiya.”


text:
Kan ikatolong taon kan paghahade ni Ciro sa Persia, sarong mensahe an ipinahayag ki Daniel na inaapod man Beltesazzar. Totoo an mensahe alagad masakit na masabotan. Ipinaliwanag idto saiya sa paagi nin sarong bisyon.


text:
Dai ako nagkakan nin anoman na masustansyang kakanon o anoman na karne, dai ako nag-inom nin arak, o nagsukray kan sakong buhok sagkod na nakalihis an tolong semana.


text:
Kan ikabeynte y kwatrong aldaw kan enot na bulan kan taon, nagtitindog ako sa tampi kan dakulang Salog nin Tigris.


text:
Nagtingkalag ako asin nahiling ko an sarong tawo na nakasulot nin gubing na lino saka may bulawan na habay.


text:
An saiyang hawak nagkikinang siring sa sarong mahalagang bato. An saiyang lalawogon maliwanag siring sa kikilat, asin an saiyang mga mata naglalaad siring sa kalayo. An saiyang mga takyag saka mga tabay nagliliwanag siring sa pinakinang na bronse; nakakaagid sa ribok nin kadakul na tawo an saiyang tingog.


text:
Ako sana an nakahiling kan bisyon. An mga lalaking kaiba ko mayong nahiling na anoman, alagad nagkatarakot sinda asin nagdaralagan patin nagtarago.


text:
Kaya ako sana an nawalat asin nakahiling kan bisyon. Nawaraan ako nin kosog, asin naliwat nin marahay an sakong lalawogon kaya mayo nin siisay man na pwedeng makamidbid sako.


text:
Nagsabi sako an anghel, “Daniel, namomotan ka nin Dios. Tumindog ka asin hinanyoga an sakong sasabihon. Ako an sinugo saimo.” Pakataram niya kaini, nagtatakig akong nagtindog.


text:
Dangan nagsabi an anghel, “Daniel, dai ka matakot. Dinangog nin Dios an saimong mga pamibi poon pa kan enot na aldaw na nagpakumbaba ka tanganing makakua nin pakasabot. Napadigdi ako bilang kasimbagan sa saimong pamibi.


text:
Kinalaban ako sa laog nin beynte y unong aldaw kan anghel na nagsusurog kan kahadean nin Persia. Alagad tinabangan ako ni Miguel, saro kan mga pamayong anghel, huli ta nagsosolo ako duman sa Persia.


text:
Napadigdi ako tanganing pasaboton ka kun ano an mangyayari sa saimong banwaan sa maabot na panahon. Saro ining bisyon dapit sa maabot na panahon.”


text:
Dangan an sakong ngabil dinutaan kan anghel, na nakakaagid sa sarong lalaki, asin nakataram ako. Sinabihan ko siya, “Kagurangnan, pinapanluya ako kan bisyon na ini kaya dai ko napapaontok an sakong pagtakig.


text:
Nakakaagid ako sa sarong oripon na nagtitindog sa atubang nin saiyang kagurangnan. Paano ako makikiolay saimo? Mayo na ako nin kosog saka hinangos.”


text:
Nagsabi siya, “Lalaking namomotan nin marahay, dai ka matakot, mapasaimo an katoninongan; magmakosog ka asin magmaisog.” Pakasabi niya kaini, namatean kong orog akong nagkosog asin nagsabi ako, “Kagurangnan, tarami ako kan sasabihon mo huli ta napakosog mo na ako.”


text:
Nagsabi siya, “Aram mo kun tano ta nagdigdi ako saimo? Napadigdi ako tanganing ipahayag saimo an nasusurat sa Libro nin Katotoohan. Ngunyan, kaipuhan na magbalik ako asin labanan an anghel na nagsusurog sa Persia. Pakatapos kaiyan, matunga an anghel na nagsusurog sa Grecia. Mayo nin siisay man na makakatabang sako kundi si Miguel, an anghel na nagsusurog sa Israel.


text:
Ngunyan, sasabihon ko saimo an totoo.” Nagsabi an anghel, “Tolo pang hade an mamamayo sa Persia, na susunodon nin ikaapat na orog na magigin mayaman ki sa gabos sainda. Pag-abot kan panahon na orog na siyang mapangyari saka mayaman, aangaton niya an kahadean nin Grecia.


text:
“Dangan matunga an sarong makosog na hade. Paghahadean niya an sarong dakulang imperyo asin gigibohon niya an anoman na saiyang mawoton.


text:
Alagad sa panahon nin kakosogan kan saiyang imperyo, mababanga iyan sa apat. An mga hade na bako niyang kapagarakian iyo an maghahade sa saiyang lugar, alagad dai sinda magigin mapangyari siring sa saiya.


text:
“Magigin makosog an hade nin Egipto. Alagad an saro kan saiyang mga opisyal orog na magigin makosog ki sa saiya asin mamamayo nin sarong kahadean na mas dakula.


text:
Pakalihis nin nagkapirang taon, makikipag-alyansa an hade nin Egipto sa hade nin Siria asin itatao niya an saiyang aking babae tanganing magin agom kaini asin reyna nin Siria. Alagad dai maghahaloy an alyansa, asin an reyna, an saiyang agom, an saiyang aki, asin an mga sorogoon na nag-iriba saiya gabos gagadanon.


text:
Dai mahahaloy, an saro sa mga kadugo kan reyna iyo an magigin hade. Sasalakayon kaini an hukbo kan hade nin Siria, lalaogon an saindang bantayan, asin dadaogon sinda.


text:
Dadarahon niya sa Egipto an mga ladawan kan saindang mga dios-dios saka mga bagay na gibo sa bulawan asin plata na kinonsagra sa mga dios-dios na idto. Pakalihis nin nagkapirang taon nin katoninongan,


text:
“Maandam para sa gera an mga aking lalaki kan hade nin Siria asin matipon sinda nin sarong dakulang hukbo. An saro sainda an padagos na masalakay siring sa sarong baha, asin sasalakayon niya an bantayan kan kaiwal.


text:
Sa kaanggotan, makikilaban an hade nin Egipto sa hade nin Siria asin sasakopon niya an dakulang hukbo kaini.


text:
Ipaghahambog niya an saiyang kapangganahan asin an kadakul na soldados na saiyang ginadan, alagad dai magdadanay an saiyang kapangganahan.


text:
“Dangan an hade nin Siria matipon nin sarong dakulang hukbo na orog pa ki sa naenot. Pag-abot kan tamang panahon, mabalik siya kaiba an sarong dakula asin armadong hukbo.


text:
Dangan dakul na tawo an marebelde laban sa hade nin Egipto asin nagkapirang madahas na lalaki hale sa saimong nasyon, Daniel, an marebelde huli sa sarong bisyon na nahiling ninda, alagad madadaog sinda.


text:
Kaya papalibotan kan hade nin Siria an sarong pinakosog na syudad asin sasakopon iyan. An mga soldados nin Egipto maontok sa pakilaban; maski an pinakamarahay sainda mauubosan nin kosog.


text:
Gigibohon kan nagsalakay na hade nin Siria an anoman na boot niya asin mayo nin masalungat saiya. Matindog siya sa Dagang Panuga asin an gabos na iyan mapapasairarom sa saiyang kapangyarihan.


text:
“Maplano nin pagsalakay an hade nin Siria, na an gagamiton iyo an bilog niyang hukbo. Dangan, tanganing maronot an kaiwal niyang kahadean, makikipag-alyansa siya sa hade duman asin iaalok niya an saiyang aking babae na magin agom kan hade; alagad dai mangyayari an saiyang plano.


text:
Pakatapos kaiyan, sasalakayon niya an mga nasyon sa tampi kan dagat asin sasakopon niya an kadaklan sainda. Alagad dadaogon siya kan sarong dayuhan na lider asin tataposon kaini an saiyang kapaabaw-abawan; sa katotoohan ipapakakan kan lider na ini sa hade nin Siria an kapalangkawan kaini.


text:
An hade nin Siria mabalik sa mga bantayan sa sadiri niyang daga, alagad madadaog siya, asin iyan an saiyang magigin kataposan.


text:
“Dangan may masalihid na sarong hade na masugo nin sarong opisyal tanganing pirit na maningil nin buhis sa mga tawo. Gigibohon niya iyan sa pagpadakul kan kayamanan kan saiyang kahadean. Dai mahahaloy, gagadanon an hadeng idto, alagad bakong sa hayag asin bakong sa gera.”


text:
Nagpadagos sa pagpaliwanag an anghel: “An masunod na hade nin Siria sarong maraot na tawo na mayo nin deretso na magin hade, alagad madatong siyang mayong patanid asin kukuahon niya an kahadean sa paagi nin pandadaya.


text:
Sa paagi nin pakipag-alyansa, dadayaon niya an ibang nasyon. Orog siyang magigin mapangyari maski sadit an saiyang nasyon.


text:
Mayong patanid na sasalakayon niya an sarong mayaman na probinsya asin gigibohon niya an mga bagay na dai pa ginibo kan saiyang mga ginikanan. Dangan babarangaon niya sa saiyang mga parasunod an mga sinamsaman na nakua niya sa gera. Magibo siya nin mga plano sa pagsalakay nin mga bantayan, alagad an saiyang paghahade matatapos tolos.


text:
“Matipon siya nin sarong dakulang hukbo tanganing salakayon an hade nin Egipto, na maandam man tanganing makilaban saiya kaiba an sarong dakula asin mapangyaring hukbo. Alagad madadaya an hade nin Egipto asin dai manggagana.


text:
Ipapasaluib siya kan harani niyang mga parahatol kaya magagadan an dakul niyang soldados, asin maroronot an saiyang hukbo.


text:
An duwang hade matukaw sa sarong lamesa tanganing magkakan, alagad parehong maraot an nasa isip ninda asin magpuputik sinda sa lambang saro. Dai ninda makakamtan an saindang minamawot huli ta dai pa minaabot an panahon para sa bagay na iyan.


text:
Mapuli an hade nin Siria dara an dakulang kayamanan na sinamsam niya, alagad raraoton niya ngona an relihiyon kan banwaan nin Dios. Gigibohon niya an nasa saiyang isip dangan mabalik siya sa sadiri niyang daga.


text:
“Dai mahahaloy, sasalakayon niya giraray an Egipto, alagad bakong arog kan dati an magigin bunga kaiyan.


text:
Huli ta maabot an mga taga Roma sa paglaban saiya; madatong sindang nakasakay sa mga barko, asin matatakot siya. “Dangan mabalik siyang anggot nin marahay asin hihingowahon niya na mawara an relihiyon kan banwaan nin Dios. Susunodon niya an mga hatol kan mga nagbaya kan relihiyon na iyan.


text:
An nagkapira kan saiyang soldados madigta kan Templo; oontokon ninda an aroaldaw na pagsakripisyo asin papatindogon an Makangirhat na Katakotan.


text:
Huli sa pandadaya, madadagka kan hade an mga nagtalikod sa saindang relihiyon, alagad makikilaban saiya an mga nagsasamba sa Dios.


text:
An kadonongan kan mga madonong ihihiras ninda sa mga tawo, alagad sa halipot na panahon an iba sa sainda magagadan sa gera o susuloon, mantang an iba, hahabonan asin mabibilanggo.


text:
Mantang nagpapadagos an panggagadan, an banwaan nin Dios maako nin tabang maski an dakul sa mga maapil sainda magibo kaiyan huli sa makasadiring dahelan.


text:
Gagadanon an nagkapira sa mga madonong na lider, alagad an magigin bunga kaiyan iyo an paglinig kan banwaan. Padagos na mangyayari ini sagkod na mag-abot an kataposan, an panahon na itinalaan nin Dios.


text:
“Gigibohon kan hade nin Siria an anoman na mawoton niya; ipaghahambog niyang mas dakula siya ki sa arin man na dios, orog pa ki sa Kahorahalangkaweng Dios. Magigibo niya iyan sagkod na mag-abot an panahon kan pagpadusa saiya nin Dios; huli ta kun ano an nasa plano nin Dios iyo an mangyayari.


text:
An hade dai malingkod sa dios nin saiyang mga ginikanan, ni an dios na namomotan kan kababaehan. Sa katunayan, dai niya pahahalagahan an arin man na dios huli ta iisipon niya na orog siya ki sa sainda.


text:
Mayo siya nin oomawon kundi an dios na nag-aataman kan mga bantayan. Madolot siya digdi nin mga bulawan, plata, alahas, asin mamahalon na regalo; dodolotan niya an sarong dios na dai nanggad sinamba kan saiyang mga ginikanan.


text:
Bilang depensa kan saiyang mga bantayan gagamiton niya an mga tawong nagsasamba kan dayuhan na dios. Tatawan niya nin dakulang kaomawan an mga magmimidbid saiya bilang saindang pamayo; ibubugtak niya sinda sa haralangkaw na katongdan, asin tatawan niya nin mga daga bilang regalo.


text:
“Kun matatapos na an panahon kan hade nin Siria, masalakay saiya an hade nin Egipto, alagad lalabanan niya ini sa bilog niyang kosog; magamit siya nin mga karwahe, mga kabayo asin dakul na barko. Arog sa tubig nin baha, sasalakayon niya an dakul na nasyon.


text:
Maski an Dagang Panuga sasalakayon niya asin gagadanon an rinibong mga tawo. Alagad an Edom, Moab asin an natatada kan Ammon makakaligtas saiya.


text:
Kukuahon niya an mga natatagong kayamanan na bulawan asin pirak kan Egipto saka an iba pang mahahalagang rogaring. Sasakopon niya an Libya saka Etiopia.


text:
Dangan matatakot siya sa baretang hale sa sirangan saka amihan, asin makikilaban siya nin marahay, patin gagadanon niya an dakul na tawo.


text:
Papatindogon niya an saiyang garo mga palasyong tolda sa pagultanan kan dagat asin bukid na natutugdokan kan Templo. Alagad magagadan siyang mayo nin saro duman na matabang saiya.”


text:
Nagtaram an anghel na nakagubing nin lino, “Sa panahon na iyan matunga an dakulang anghel, si Miguel, an anghel na nagsusurog kan saimong banwaan. Dangan magkakaigwa nin kasakitan, na dai pa lamang nangyari magpoon kan magkaigwa nin mga nasyon. Pag-abot kan panahon na iyan, an gabos na tawong an ngaran nasusurat sa libro nin Dios maliligtas.


text:
Mabubuhay giraray an kadaklan sa mga gadan na; an nagkapira mabubuhay sagkod pa man, mantang an iba magtitios nin daing kataposan na kasosopgan.


text:
An mga madonong na lider magliliwanag siring sa panganoron, asin an mga nagtukdo sa mga tawo na maggibo kan tama magliliwanag sagkod lamang siring sa mga bitoon.”


text:
Tinaraman niya ako, “Ngunyan, Daniel, serahan mo an libro dangan bugtakan mo nin selyo sagkod na mag-abot an kataposan nin kinaban. Mantang dai pa iyan nangyayari, dakul na tawo an magsasayang nin panahon sa pagsabot kan nangyayari.”


