# verses

text:
Dangan nahiling ko an duwang lalaki na nagtitindog sa pangpang kan salog, an saro nasa sarong ibong mantang an saro nasa saro man na ibong.


text:
Hinapot kan saro an anghel na nagtitindog sa may parteng itaas, “Sagkod nuarin matatapos an makangangalas na mga bagay na ini?”


text:
Initaas kan anghel an duwa niyang kamot dangan nagsumpa sa ngaran kan Daing Kataposan na Dios. Nadangog ko an saiyang sinabi, “Tolong taon may kabanga pa. Pakatapos kan pagpasakit sa banwaan nin Dios, dangan mangyayari an gabos na ini.”


text:
Nadangog ko an saiyang sinabi alagad dai ko nasabotan, kaya naghapot ako, “Kagurangnan, paano matatapos an gabos na ini?”


text:
Nagsimbag siya, “Magpuli ka na, Daniel, huli ta kaipuhan magin hilom an mga tataramon na ini sagkod na dumatong an kataposan.


text:
Dakul na tawo an malilinigan, alagad dai makakasabot an mga maraot kundi magpapadagos sa pagigin maraot; an mga madonong sana an makakasabot.


text:
“Magpoon sa pagpaontok kan aroaldaw na sakripisyo, na an boot sabihon pagpoon kan Mangirhat na Katakotan, maagi an mil dos syentos nubentang aldaw!


text:
Paladan an mga tawong magdadanay na maimbod sagkod na matapos an mil tres syentos treynta y singkong aldaw!


text:
“Ika, Daniel, magin maimbod ka sagkod sa kataposan. Magagadan ka, alagad mabangon ka tanganing akoon an balos sa kataposan kan panahon.”


text:
Ini an mensahe na itinao nin Kagurangnan ki Oseas na aking lalaki ni Beeri kan panahon na si Uzzias, Jotam, Ahaz, saka si Ezekias iyo an nagin mga hade nin Juda, asin kan si Jeroboam na aking lalaki ni Jehoas iyo an hade nin Israel.


text:
Kan an Kagurangnan enot na magtaram sa Israel sa paagi ni Oseas, sinabihan niya ini, “Lakaw dangan mag-agom ka; an agom mo magigin bakong maimbod saimo, asin an mga aki mo magigin arog man saiya. Sa parehong paagi binayaan ako kan sakong banwaan asin dai sinda nagin maimbod sako.”


text:
Kaya inagom ni Oseas an sarong babae na an ngaran Gomer, na aki ni Diblaim. Pakapangaki ni Gomer kan saindang matua, na sarong lalaki,


text:
sinabihan nin Kagurangnan si Oseas, “Ngaranan mo siyang ‘Jezreel,’ huli ta dai na mahahaloy, papadusahan ko an hade nin Israel huli kan mga panggagadan na ginibo kan ginikanan niyang si Jehu sa Jezreel. Tataposon ko na an paghahade kan pamilya ni Jehu.


text:
Nagbados giraray si Gomer dangan nangaki nin sarong babae. Sinabihan nin Kagurangnan si Oseas, “Ngaranan mo siyang ‘Dai Namotan,’ huli ta dai na ako mamomoot sa mga Israelita asin dai ko na sinda papatawadon.


text:
Alagad mamomotan ko an mga taga Juda. Ako, an Kagurangnan na saindang Dios, an maligtas sainda, bakong sa paagi nin gera—o sa espada, pana saka bosog o sa mga kabayo asin mga parakabayo.”


text:
Pakatapos na butason ni Gomer an aki niyang babae, nagbados giraray siya asin nangaki nin sarong lalaki.


text:
Sinabihan nin Kagurangnan si Oseas, “Ngaranan mo siyang ‘Bako Kong Banwaan,’ huli ta an mga taga Israel bako ko nang banwaan, asin bako na ako an saindang Dios.”


text:
An mga taga Israel magigin siring kadakul sa baybay kan dagat, na dai pwedeng takadon o bilangon. Ngunyan sinasabihan sinda nin Dios, “Bako ko na kamong banwaan,” alagad maabot an aldaw na sasabihan niya sinda, “Kamo an mga aki kan Dios na buhay!”


text:
Magkakasararo giraray an mga taga Juda saka an mga taga Israel. Mapili sinda nin saro sanang lider, asin siring sa dati, madakul sinda saka mauswag sa saindang daga. Iyo, magigin dakula an aldaw nin Jezreel!


text:
Mga aki ko, makimaherak kamo sa saindong ina—maski bako na siya sarong agom para sako, asin bako na ako an saiyang agom. Makimaherak kamo saiya na ontokon na niya an pakikidorog sa ibang lalaki asin an saiyang pagigin sarong maraot na babae.


text:
Kun dai siya mag-ontok, huhubaan ko siya arog kan aldaw na siya namundag. Iaarog ko siya sa sarong alang saka mayong tanom na daga, dangan magagadan siya sa paha.


text:
Dai ko maheherakan an saiyang kaakian; mga aki sinda nin sarong mayong sopog na maraot na babae. Siya man sana an nagsabing, “Maduman ako sa mga lalaking namomoot sako—tinatawan ninda ako nin pagkakan saka tubig, telang lana asin lino, lana nin oliba saka arak.”


text:
Kaya kukudalon ko siya nin matonok na mga tinanom asin matugdok ako nin kudal na maolang kan saiyang agihan.


text:
Lalamagon niya an mga namomoot saiya alagad dai niya maaabotan. Hahanapon niya sinda alagad dai niya makukua. Dangan masabi siya, “Mabalik ako sa enot kong agom—mas marahay pa an kamugtakan ko kaidto sa kaibahan niya ki sa ngunyan.”


text:
Dai niya nanggad aakoon na ako an nagtao saiya nin trigo, arak, lana nin oliba, asin kan gabos na plata saka bulawan na ginamit niya sa pagsamba ki Baal.


text:
Kaya sa tig-ani, babawion ko an sakong mga regalong trigo saka arak, asin babawion ko man an mga telang lana saka lino na itinao ko saiya para sa saiyang gubing.


text:
Huhubaan ko siya sa atubang kan mga lalaking namomoot saiya, asin mayo nin siisay man na pwedeng magligtas saiya sa sakong kapangyarihan.


text:
Tataposon ko na an saiyang kaogmahan—an saiyang taon-taon saka bulan-bulan na mga pyesta asin an saiyang mga Sabbath—an gabos niyang itinalaan na mga pyesta.


text:
Raraoton ko an saiyang tinanom na mga ubas asin mga kahoy na higera, na sinabi niyang ibinayad saiya kan mga namomoot saiya karibay kan saiyang paglingkod sainda. An saiyang mga ubasan saka mga kahoy na higera gigibohon kong sarong kalangtadan; raraoton an mga iyan kan mga lalaw na hayop.


text:
Papadusahan ko siya huli kan mga panahon na liningawan niya ako, kan magsulo siya nin insenso ki Baal asin kan isulot niya an saiyang mga alahas tanganing lamagon an mga namomoot saiya. An Kagurangnan an nagtaram.


text:
Kaya ipag-iiba ko giraray siya sa desyerto; duman bibihagon ko giraray siya sa paagi nin mga tataramon nin pagkamoot.


text:
Itatao ko giraray saiya an mga ubasan na sadiri niya asin an Kapantayan nin Kasakitan gigibohon kong sarong pintoan nin paglaom. Sisimbagon niya ako duman siring kan ginibo niya kan hoben pa siya, kan mag-abot siya hale sa Egipto.


text:
Sa panahon na iyan makikipagtipan ako sa gabos na lalaw na hayop saka mga gamgam, tanganing dai na ninda pagkulogan an sakong banwaan. Hahaleon ko man an gabos na armas nin gera sa daga, an gabos na espada saka pana, asin tutugotan kong mamuhay an sakong banwaan na matoninong asin ligtas.


text:
Israel, ika an sakong magigin agom; magigin tunay saka maimbod ako saimo; ipapahiling ko saimo an danay na pagkamoot saka pagkaherak asin magigin sadiri taka sagkod pa man.


text:
Sa panahon na iyan sisimbagon ko an mga pamibi kan sakong banwaan na Israel. Pahuhugpaon ko an uran sa daga dangan mamumunga iyan nin trigo, ubas asin oliba.


text:
Papadanayon ko an sakong banwaan sa daga asin papauswagon ko sinda. Ipapahiling ko an pagkamoot sa mga inapod “Dai Namotan,” asin sa mga nginaranan “Bako Kong Banwaan.” Masabi akong, “Kamo an sakong banwaan,” asin masimbag sindang, “Ika an samong Dios.”


text:
Sinabihan ako nin Kagurangnan, “Lakaw giraray asin pahilingan an saimong pagkamoot sa sarong babaeng nagpapasambay. Kaipuhan na mamotan mo siya siring na namomotan ko pa an banwaan nin Israel, maski nagsasamba na sinda sa mga dios-dios asin namomoot na magdara nin mga dolot na pasas sa mga ladawan.”


text:
Kaya nagbayad ako nin kinseng pedasong plata saka syento singkwenta kilos nin sebada tanganing bakalon siya.


text:
Sinabihan ko siya na sa halawig na panahon kaipuhan maglingkod siya sako saka dai dapat magin sarong maraot na babae, o makidorog sa ibang lalaki, dangan sa panahon man na iyan paglilingkodan ko siya.


text:
Sa siring na kamugtakan, mamumuhay na mayo nin mga hade o lider an mga Israelita; mayo nin mga sakripisyo o banal na mga hariging gapo, mayong mga dios-dios o mga ladawan na gagamiton sa pag-aram kan dai pa nangyayari.


text:
Alagad madatong an panahon na an banwaan nin Israel mabalik sa Kagurangnan na saindang Dios asin sa sarong kapagarakian ni David na saindang hade. Dangan magkakaigwa sinda nin takot sa Kagurangnan asin maako sinda kan saiyang marahay na mga regalo.


text:
An Kagurangnan igwa nin reklamo laban sa mga tawo na nag-eerok sa dagang ini. Dangoga, Israel, an sinasabi niya: “Mayo nin kaimbodan o pagkaherak sa daga, asin dai ako inaako kan mga tawo bilang Dios.


text:
Nanunuga sinda alagad dai iyan inootob; nagpuputik sinda, nanggagadan, nanghahabon, asin nagdodorog sa bako nindang agom. Nagdadakul an krimen, asin sunod-sunod an garadanan.


text:
Kaya maaalang an daga, asin magagadan an gabos na nabubuhay diyan. Magagadan man an gabos na hayop, gamgam saka sira.”


text:
Nagsasabi an Kagurangnan, “Dai pagtugotan an siisay man na mag-akusar sa mga tawo o magtuyaw sainda—an sakong reklamo laban saindo, na mga padi.


text:
Aldaw-banggi, mayo kamong gibong matanos; an mga propeta siring man saindo. Raraoton ko an Israel, an saindong ina.


text:
Mayong paglaom an sakong banwaan huli ta dai ninda ako minimidbid. Kamo man na mga padi habong magmidbid sako asin isinikwal nindo an sakong katukdoan, kaya isinisikwal ko man kamo asin dai ko man aakoon an saindong mga aking lalaki bilang mga padi ko.


text:
“Mantang nagdadakul kamong mga padi, nagdadakul man an saindong kasalan tumang sako, kaya gigibohon kong kasosopgan an saindong kamurawayan.


text:
Nagyayaman kamo huli sa mga kasalan kan sakong banwaan, kaya boot pa nindong magdugang an saindang pagkakasala.


text:
Parehong padusa an aakoon nindo asin kan mga tawo. Papadusahan ko kamo asin papabayadon kan mga karatan na saindong ginigibo.


text:
Makakan kamo kan saindong kahirasan kan mga sakripisyo alagad dai kamo mababasog. Magsasamba kamo sa mga dios-dios, alagad dai kamo makakaigwa nin mga aki, huli ta tinalikodan nindo ako tanganing magsunod sa mga dios-dios.”


text:
Nagsasabi an Kagurangnan, “An arak, daan man o bago, iyo an naghahale kan pakasabot kan sakong banwaan!


text:
Minahagad sinda nin kapahayagan sa sarong pedasong kahoy! An sarong sanga an nagsasabi sainda kan boot nindang maaraman! Tinalikodan na ninda ako. Siring sa sarong babae na nagin maraot, idinusay na ninda an saindang sadiri sa mga dios-dios.


text:
Nagdodolot sinda nin mga sakripisyo sa sagradong mga lugar sa ibabaw nin kabukidan, asin nagsusulo sinda nin insenso sa lindong nin mga haralangkaw saka marambong na mga kahoy sa kabubuldan, huli ta marahay an lindong duman! “Huli kaini, naglilingkod bilang mga maraot na babae an saindong mga aking babae, asin nagpapasambay an saindong mga manugang na babae.


text:
Alagad dai ko sinda papadusahan huli sa siring na bagay, huli ta kamo mismo nakikidorog man sa mga maraot na babae sa templo, asin sa kaibahan ninda, nagdodolot kamo nin mga paganong sakripisyo. Siring sa kasabihan, ‘An banwaan na mayong pakasabot mararaot.’


text:
“O Israel, maski dai ka nagin maimbod sako, an mga taga Juda dai man logod magkasala nin siring. Dai kamo magsamba sa Gilgal o sa Bet-Aven, ni magsumpa duman sa ngaran kan buhay na Kagurangnan.


text:
An mga taga Israel matatagas an payo siring sa mga mula. Paano ko sinda mapapakakan arog sa mga kordero sa sarong mahiwas na pasabsaban?


text:
An mga taga Israel nadadara na kan kapangyarihan kan mga dios-dios; pabayaan na nindo sinda sa saindang gawe.


text:
Pakainom nin dakul na arak, nawiwilihan ninda an pakikidorog sa bako nindang agom; boot pa ninda an kasosopgan ki sa onra.


text:
Dadarahon sinda sa harayo na garo ipinalid kan doros, asin magkakasoropog sinda huli kan saindang paganong mga sakripisyo.


text:
“Mga padi, dangoga nindo ini! Paghinanyog kamo, banwaan nin Israel! Paghimate kamo, kamo na kaayon sa pamilya kan hade! Dapat ipinahiling nindo an hustisya sa saindong paghukom—kaya kamo an huhukoman! Nagin sarong siod kamo sa Mizpa, sarong hikot na nabibiklad sa Bukid nin Tabor,


text:
Aram ko kun ano an kabaing nin Israel—dai niya ako pwedeng pagtagoan. Dai siya nagin maimbod, asin bakong maninigong magsamba sako an saiyang banwaan.”


text:
An karatan na ginibo kan mga tawo iyo an nakakaolang sainda sa pagbalik ninda sa Dios. Huli ta an epiritu nin pakikipagdorogan yaon sa sainda asin dai ninda midbid an Kagurangnan.


text:
An kapaabaw-abawan kan mga taga Israel iyo man sana an nagsasaksi laban sainda. An saindang mga kasalan iyo an nakakapasingkog saka nakakapatumba sainda, asin matutumba kaiba ninda an mga taga Juda.


text:
Dadarahon ninda an saindang mga karnero saka baka tanganing idolot bilang mga sakripisyo sa Kagurangnan, alagad dai iyan makakatabang sainda. Dai ninda siya makukua, huli ta binayaan na niya sinda.


text:
Dai sinda nagin maimbod sa Kagurangnan; bako niyang sadiri an mga aki ninda. Kaya dai mahahaloy, magagadan sinda asin mararaot an saindang daga.


text:
Huyopa an trompeta nin gera sa Gibea! Patanoga an alarma sa Rama! Ipahayag an pakigera sa Bet-aven! Sa pakigera, mga lalaki nin Benjamin!


text:
Nagdadangadang na an aldaw nin pagpadusa, asin marurumpag an Israel. Mga taga Israel mangyayari nanggad ini!


text:
An Kagurangnan nagsasabi, “Naaanggot ako huli ta an Israel sinalakay kan mga lider nin Juda asin inanaban nin daga. Kaya an padusa papabuloson ko sa sainda siring sa sarong baha.


text:
Naaapi an Israel; nawara an daga na sadiri niya, huli ta binoot nanggad niyang magsunod sa mga mayong ikakatabang.


text:
“Kan mamatean nin Israel an saiyang helang, asin kan mahiling nin Juda an sadiri niyang mga lugad, nagduman an Israel sa Asiria sa paghahagad nin tabang sa emperador, alagad dai niya kayang paomayan an Israel o bolongon an lugad nin Juda.


text:
Arog sa leon, sasalakayon ko an mga taga Israel asin mga taga Juda. Ako mismo an maronot sainda dangan babayaan ko sinda. Kun darahon ko na sinda sa harayo, mayo nin siisay man na maligtas sainda.


text:
“Papabayaan ko an sakong banwaan sagkod na magtios sinda kan maninigo para sa saindang kasalan asin hanapon ninda ako. Tibaad sa saindang pagtios, hingowahon nindang hanapon ako.”


text:
Nagsasabi an mga tawo, “Magbaralik na kita sa Kagurangnan! Kinukulogan niya kita, alagad papaomayan niya kita; linugad niya kita, alagad bubugkoson niya an satong mga lugad.


text:
Pakalihis nin duwa o tolong aldaw, bubuhayon niya giraray kita asin mamumuhay kita sa saiyang atubang.


text:
Hingowahon tang mamidbidan an Kagurangnan. Madolok nanggad siya sato siring na an bagong aldaw minasirang, siring na an uran minabaribi kan daga.”


text:
Alagad nagsasabi an Kagurangnan, “Ano an gigibohon ko saimo Israel? Ano an gigibohon ko saimo Juda? Hidali sanang nawawara an saindong pagkamoot sako arog kan alopoop sa pagkaaga; nakakaagid iyan sa ambon na nawawara amay pa an aldaw.


text:
Iyan an dahelan kun tadaw ta sinugo ko an sakong mga propeta sa saindo dara an sakong mensahe nin paghukom saka pagrumpag. Maliwanag asin malinaw an mawot ko saindo:


text:
Mawot ko an danay nindong pagkamoot, bakong an isinasakripisyo nindong mga hayop. Mas boot ko pang mamidbidan ako kan sakong banwaan ki sa magtutong sinda nin mga atang para sako.


text:
An mga padi garo sarong grupo nin mga parahabon na naghihipa sa pagsalakay sa sarong tawo. Maski sa dalan pasiring sa banal na lugar sa Shekem, nanggagadan sinda; tuyo nindang ginibo an mga karatan na ini!


text:
May nahiling akong mangirhat na bagay sa Israel; dinigtaan kan sakong banwaan an saindang sadiri huli sa pagsamba sa mga dios-dios.


text:
“Asin kamo man, banwaan nin Juda, itinalaan ko na man an panahon tanganing padusahan kamo huli kan saindong ginigibo.


text:
“Sa mga panahon na boot ko nang bolongon an sakong banwaan na Israel asin pauswagon giraray sinda, mayo akong nahihiling kundi an saindang katampalasan na saindang ginigibo. Dinadaya ninda an saindang kapwa; sinasalakat ninda an mga harong; asin hinahabonan ninda an mga tawo sa mga tinampo.


text:
Dai lamang naglaog sa saindang isip na magigiromdoman ko an gabos na karatan na ini; alagad napapalibotan sinda kan saindang mga kasalan, asin dai pwedeng dai ko mahiling an mga iyan.”


text:
Nagsasabi an Kagurangnan, “Dinadaya kan mga tawo an hade asin an saiyang mga opisyal huli kan saindang mga maraot na plano.


text:
Gabos sinda mga parapasaluib asin bakong maimbod. Arog sinda sa sarong mainit na horno, na dai ginagatongan kan panadero kun dai pa andam an minasa.


text:
An hade saka an mga opisyal kaini binurat ninda asin pinangagin mga lolong huli sa arak kan magselebrar an hade kan saiyang kaaldawan.


text:
Iyo, nagkalayo sinda siring sa horno huli kan saindang mga maraot na plano. Bilog na bangging nag-iinit an saindang kaanggotan, asin pagkaaga, nagkakalayo iyan.


text:
“Sa init kan saindang kaanggotan, ginadan ninda an saindang mga pamayo; saro-sarong ginadan ninda an saindang mga hade, alagad mayo nin namimibi sa sako sa paghagad nin tabang.”


text:
Nagsasabi an Kagurangnan, “An banwaan nin Israel garong hilaw na tinapay. Nagsasarig sinda sa mga nasyon sa palibot ninda


text:
asin dai ninda naaaraman na an pagsarig na ini sa mga dayuhan iyo an nagpaluya sainda. Nabibilang na an saindang mga aldaw, alagad dai pa ninda iyan aram.


text:
An kapaabaw-abawan kan banwaan nin Israel nagsasaksi laban sa sainda. Dai pa sinda nagbalik sako, an Kagurangnan na saindang Dios, pakatapos na mangyari an gabos.


text:
Nakakaarog sinda sa sarong salampati, mangmang asin mayong pakasabot; pakatapos na magpatabang sinda sa Egipto, nagduman sinda sa Asiria!


text:
Alagad bibikladon ko an sarong hikot asin dadakopon ko sinda siring sa mga gamgam sa saindang paglayog. Papadusahan ko sinda huli kan karatan na saindang ginibo.


text:
“Herak man sainda, huli ta tinalikodan ninda ako asin nagrebelde sinda sako! Magkakagaradan sinda! Boot ko kutanang iligtas sinda, alagad bakong totoo an pagsamba ninda sako.


text:
Bakong tudok sa puso an pagpamibi ninda sako, kundi minadarapa saka minaharayo sinda arog kan ginigibo kan mga pagano. Kun namimibi sinda para sa trigo saka arak, linulugad ninda an saindang sadiri siring sa mga pagano. Mga rebelde nanggad sinda!


text:
Padagos sinda sa pagtalikod sako asin minaduman sinda sa sarong dios-dios na mayong kapangyarihan. Dai sinda malalaoman siring sa sarong tiko na pana. Magagadan sinda sa espada huli kan kapalangkawan kan saindang mga lider, asin ngingisihan sinda kan mga taga Egipto.”


text:
Nagsasabi an Kagurangnan, “Huyopa an trompeta huli ta nagdadangadang na sa sakong daga an mga kaiwal siring sa mga agila! Linapas kan sakong banwaan an sakong tipan, asin nagrebelde sinda tumang sa sakong katukdoan.


text:
Maski inaapod ninda akong Dios ninda asin nagsasabing sinda an sakong banwaan saka midbid ninda ako,


text:
“Nagpili sinda nin mga hade, sa saindang sadiring kabotan. Nagbugtak sinda nin mga lider, alagad dai ko iyan aram. Sa paagi kan saindang plata saka bulawan, naggibo sinda nin mga dios-dios—para sa saindang kapahamakan.


text:
Ikinakaongis ko an bulawan na baka na sinamba kan mga taga Samaria. Naglalaad an sakong kaanggotan laban sainda. Nuarin ninda babayaan an pagsamba sa mga dios-dios?


text:
Sarong Israelitang panday an naggibo kan ladawan; bako iyan Dios! Maroronot an bulawan na baka na sinamba sa Samaria!


text:
Huli ta nagtanom sinda nin doros, mag-aani sinda nin bagyo! An trigo na dai namumunga, dai makukuahan nin arina. Alagad maski mamunga pa iyan, an mga dayuhan man sana an makakan kaiyan.


text:
Matagas an saindang payo arog sa mga lalaw na asno; nagsadiri sinda nin dalan na lalakawan. Nagduman sinda sa Asiria tanganing magpatabang, asin nagbayad sinda sa ibang nasyon tanganing surogon sinda.


text:
Alagad titiponon ko na sinda asin papadusahan. Madali na sindang mamiripit sa kulog kun poonan na sindang apihon kan emperador nin Asiria.


text:
“Kan nagdakul an altar na itinugdok kan banwaan nin Israel para sa paghale nin kasalan, nagdakul man an mga lugar para sa saindang pagkasala!


text:
Maski isurat ko pa para sainda an dai mabilang kong katukdoan, sainda man sanang tatalikodan an mga iyan.


text:
Nagdodolot sinda sako nin mga sakripisyo asin kinakakan ninda an laman kan mga sakripisyo. Alagad ako, an Kagurangnan, dai naoogma sainda, asin gigiromdomon ko ngunyan an saindang kasalan dangan papadusahan ko sinda huli kaiyan; ibabalik ko sinda sa Egipto!


text:
“Nagpatindog nin mga palasyo an banwaan nin Israel, alagad nalingawan ninda an Kaglalang sainda. An mga taga Juda nagpatindog nin pinapusog na mga syudad, alagad mapadara ako nin kalayo na masulo kan saindang mga palasyo saka mga syudad.”


text:
Banwaan nin Israel, ontoka an sa paganong pagselebrar nindo kan saindong pyesta. Tinalikodan nindo an saindong Dios asin dai kamo nagin maimbod saiya. Nakalakop kamo sa daga sa pagpabakal kan saindong sadiri sa dios na si Baal; arog kamo sa mga maraot na babae asin namotan nindo an trigo na sa paghona nindo ibinayad niya saindo!


text:
Alagad dai mahahaloy, magkukulang an saindong trigo saka lana nin oliba, asin dai na kamo magkakaigwa nin arak.


text:
Dai magdadanay an banwaan nin Israel sa daga nin Kagurangnan, kundi mapipiritan na magbalik sa Egipto asin magkakan kan ipinangalad na kakanon sa Asiria.


text:
Sa mga dayuhan na dagang idto dai sinda makakapagdolot nin arak sa Kagurangnan; dai sinda makakadara saiya nin mga sakripisyo. Madidigtaan an siisay man na magkakan kan saindang kakanon, arog kan kakanon na kinakakan sa harong na may gadan. Huli ta an kakanon ninda panhale sana kan gutom; dai iyan dadarahon bilang dolot sa Templo nin Kagurangnan.


text:
Kun mag-abot an kasakitan asin mawarak an banwaan, titiponon sinda kan mga taga Egipto tanganing ilubong duman sa Memfis! An mga lugar na natutugdokan kan saindang mga harong saka an mga mahalagang bagay ninda na gibo sa plata tataluboan nin doot asin binit.


text:
Nag-abot na an panahon nin pagpadusa, an panahon na maako an mga tawo kan maninigo sainda. Kun mangyari na iyan, maaaraman iyan kan mga Israelita! Nagsasabi kamo, “Lolong an propetang ini. Bua an tawong ini na pinasabongan nin espiritu.” Anggot kamo sako huli ta dakulang marahay an saindong kasalan.


text:
Sinugo ako nin Dios bilang propeta tanganing patanidan an saiyang banwaan na Israel. Alagad saen man ako magduman, hiningowa nindong siodon ako siring sa sarong gamgam. Sa sadiring daga nin Dios, an mga tawo kaiwal kan propeta.


text:
Mayo na sindang ibang ginigibo kundi karatan, siring kan yaon sinda sa Gibea. Gigiromdomon nin Dios an saindang kasalan asin papadusahan sinda huli kaiyan.


text:
Nagsasabi an Kagurangnan, “Kan manumpongan ko an Israel, nakakaagid iyan sa pakanumpong nin ubas sa desyerto. Kan mahiling ko an saindong mga ginikanan, nakakaagid iyan sa pakahiling kan enot na hinog na bunga nin higera. Alagad kan makaabot sinda sa Bukid nin Peor, nagpoon sinda sa pagsamba ki Baal asin dai nahaloy, nakaarog sinda sa mga makauuyam na mga dios-dios na saindang namotan.


text:
An kadakulaan nin Israel malayog paharayo siring sa sarong gamgam, asin dai na sinda mag-aaki; mayo na nin babaeng mabados asin mayo na nin aking ipapangidam.


text:
Alagad maski pa magpadakula sinda nin mga aki, kukuahon ko an mga iyan sa sainda asin mayo akong itatadang buhay. Herak man sa sainda sa panahon na bayaan ko na sinda.”


text:
Ano an hahagadon ko na gibohon mo sa mga tawong ini? Gibohang baog an saindang mga babae! Halean mo sinda nin gatas tanganing dai makapasuso sa saindang mga aki!


text:
Nagsasabi an Kagurangnan, “Nagpoon an mga maraot nindang gibo sa Gilgal. Duman nagpoon an pagkaongis ko sainda. Huli kan maraot na ginibo ninda, papahaleon ko sinda sa sakong daga, asin dai ko na sinda mamomotan; nagrebelde laban sako an gabos nindang lider.


text:
An banwaan nin Israel nakakaagid sa sarong tinanom na naalang an mga gamot asin dai na nagbubunga. Dai sinda magkakaigwa nin mga aki, alagad maski pa magkaigwa sinda, gagadanon ko an mga aking namomotan nindang marahay.”


text:
An Dios na sakong pinaglilingkodan masikwal kan saiyang banwaan, huli ta dai sinda nagdangog sa saiya; magigin mga lagalag sinda sa mga nasyon.


text:
An Israel nakaagid sa balagon nin ubas na pano nin bunga. Kan magdakul an saiyang bunga, nagdakul man an pinatindog niyang mga altar. Kan mag-orog an bunga kan saiyang daga, orog man na naggayon an ginibo niyang sagradong mga hariging gapo na saiyang sinasamba.


text:
Kaipuhan na magtios ngunyan an mga tawong madaya an puso huli kan saindang mga kasalan. Gagabaon nin Dios an saindang mga altar asin raraoton niya an saindang sagradong mga harigi.


text:
Dai mahahaloy, magsasabi an mga tawong ini, “Mayo kami nin hade huli ta dai kami natakot sa Kagurangnan. Alagad ano an magigibo nin sarong hade para sa samo?”


text:
Mayo nin kahulogan an saindang mga sinasabi; naggibo sinda nin bakong totoong mga sumpa asin mayong halagang mga tipan. An hustisya nagin inhustisya, na nagtatalubo arog sa nakakahudong na doot sa sarong inaradong oma.


text:
Matatakot saka mamomondo an mga tawong nag-eerok sa syudad nin Samaria huli sa pagkawara kan bulawan na baka sa Bet-aven. An pagkawarang iyan pagtatangisan kan mga tawo saka kan mga padi na naglilingkod sa dios-dios na idto. Maghahaya sinda sa panahon na halean na kan saiyang kamurawayan an bulawan na torong baka.


text:
Dadarahon iyan sa Asiria bilang buhis sa dakulang emperador. Mapapasopog an Israel huli kan hatol na saiyang sinunod.


text:
Magkakagaraba an mga lugar na pagsasambahan sa kabubuldan nin Aven, saen nagsasamba nin mga dios-dios an banwaan nin Israel. Matalubo sa mga altar ninda an mga tonok saka doot. Maapod an mga tawo sa mga bukid, “Tagoa kami!” asin sa mga bulod, “Tahobi kami!”


text:
Nagsasabi an Kagurangnan, “Dai nag-ontok sa pagkasala an banwaan nin Israel laban sako poon pa kan magkasala sinda sa Gibea. Kaya aaboton sinda nin gera sa Gibea.


text:
Sasalakayon ko an makasalan na banwaan na ini asin papadusahan ko sinda. Magkakasararo an mga nasyon laban sainda asin papadusahan sinda huli kan kadakul nindang mga kasalan.


text:
“Kaidto an Israel nakakaagid sa sarong ogbon na babaeng baka na pinatood sa pagginik. Alagad sasakalan ko an magayon niyang liog para sa mas magabat na trabaho. Dapat na mag-arado an Juda saka magsurod an Israel.


text:
Nagsabi ako, ‘Aradohon nindo asin tanoman nin katanosan an dai pa natatanoman na daga, dangan anihon an mga biyaya na magigin bunga kan saindong pagigin maimbod sako. Panahon na tanganing magbalik kamo sako, an saindong Kagurangnan, asin madatong ako dangan mawaras nin mga biyaya sa saindo.’


text:
Alagad embes na gibohon nindo iyan, nagtanom kamo nin karatan asin nag-ani kan bunga kaiyan. Kinakan nindo an bunga kan saindong mga kaputikan. “Huli ta nagsarig kamo sa saindong mga karwahe asin sa dakul nindong soldados,


text:
madatong sa saindong banwaan an gera dangan magagaba an gabos nindong bantayan. An aldaw na iyan makakaagid sa aldaw na rinaot ni Hadeng Salman an syudad nin Bet-arbel sa sarong gera; nagkaroronot kaidto an mga ina kaiba an saindang mga aki.


text:
Siring kaiyan an mangyayari saindo, mga taga Betel, huli kan dakulang karatan na saindong ginibo. Pagpoon pa sana kan ralaban, magagadan an hade nin Israel.”


text:
Nagsasabi an Kagurangnan, “Kan an Israel aki pa, namotan ko siya, asin bilang aki kong lalaki inapod ko siya paluwas sa Egipto.


text:
Alagad kan ako orog na mag-apod saiya, orog man siyang nagharayo sako. Nagsakripisyo ki Baal an sakong banwaan; nagtutong sinda nin insenso sa mga ladawan.


text:
Alagad ako an nagtukdo sa Israel sa paglakaw. Sa sakong mga kamot, kinilik ko an sakong banwaan, alagad dai ninda inako na sinda sakong inataman.


text:
Dinagka ko sinda sa sako huli sa pakikipagkatood asin pagkamoot. Initaas ko sinda dangan idinuta sa sakong pisngi; nagduko ako sainda asin pinakakan ko sinda.


text:
“Habo nindang magbalik sako, kaya kaipuhan magbalik sinda sa Egipto, asin paghahadean sinda kan Asiria.


text:
An gera madatong sa saindang syudad asin maraot kan saindang mga trangkahan. Magagadan sa gera an sakong banwaan huli ta ginigibo ninda an hinohona nindang tama.


text:
Boot nindang magsinutil sako. Maagrangay sinda huli kan sakal na pasan ninda, alagad mayo nin siisay man na mahale kaiyan.


text:
“Mapapabayaan taka daw, O Israel? Matitios ko daw na bayaan ka? Pwede daw na raoton taka siring kan ginibo ko sa Adma, o gibohon saimo an ginibo ko sa Zeboiim? Dai minatugot an sakong puso na gibohon ko iyan! Dakula nin marahay an sakong pagkamoot saimo.


text:
Dai taka papadusahan sa sakong kaanggotan; dai ko na nanggad raraoton an Israel. Huli ta Dios ako asin bakong tawo. Ako, an Banal na Dios, kaibahan nindo. Dai ako madiyan saindo sa kaanggotan.


text:
“Masunod sako an sakong banwaan kun ngaroban ko arog sa sarong leon an saindang mga kaiwal. Maghihidali sinda sa pagdolok sako hale sa solnopan.


text:
Madatong sinda hale sa Egipto siring sa marikas na mga gamgam, asin siring sa mga salampati hale sa Asiria. Ibabalik ko sinda sa sadiri nindang mga harong. Ako, an Kagurangnan, an nagtaram.”


text:
Nagsasabi an Kagurangnan, “Mga kaputikan saka pandadaya an ipinalibot sako kan banwaan nin Israel. An mga taga Juda padagos na nagrerebelde laban sako, an maimbod asin banal na Dios.


text:
An gabos na ginigibo kan banwaan nin Israel poon sa pagkaaga sagkod sa pagkabanggi, mayong halaga asin nakakaraot. An lambang saro sainda orog na nagigin mapasaluib asin madahas; nakikipagtipan sinda sa Asiria asin nakikipagnegosyo sa Egipto.”


text:
An Kagurangnan igwa nin reklamo laban sa mga taga Juda; papadusahan man niya an Israel huli kan mga gawe kan saiyang namamanwaan. Babalosan niya sinda sosog sa saindang mga gibo.


text:
An saindang ginikanan na si Jacob nakipaggumolan sa kakambal niyang si Esau kan sinda nasa tulak pa kan saindang ina; kan dakula na si Jacob, nakilaban siya tumang sa Dios—


text:
nakilaban siya sa sarong anghel asin nanggana siya. Naghibi siya dangan nakimaherak na bendisyonan. Sa Betel, dinolok nin Dios an satong ginikanan na si Jacob asin nakiolay saiya.


text:
Kaya ngunyan, kamong mga kapagarakian ni Jacob, magsarig kamo sa saindong Dios, asin magbalik kamo saiya. Magin maimbod kamo saka matanos, asin maghalat kamo na may pakatios sa saindong Dios.


text:
Nagsasabi an Kagurangnan, “Bakong onesto an banwaan nin Israel arog kan mga taga Canaan; nandadaya sinda huli sa paggamit nin may dayang timbangan.


text:
Minasabi sinda, ‘Mayaman na kami. Dakulang halaga na an samong natipon asin mayong makakapagsabi na nagyaman kami huli sa pandadaya.’


text:
Alagad ako, an Kagurangnan na saindong Dios na nangenot saindo paluwas sa Egipto, an mapaerok giraray saindo sa mga tolda, arog kaidto kan magdatong ako saindo sa desyerto.


text:
“Nagtaram ako sa mga propeta asin tinawan ko sinda nin mga bisyon, asin sa paagi kan mga propeta, pinatanidan ko an sakong banwaan.


text:
Alagad an pagsamba sa mga dios-dios ginigibo sa Gilead, asin magagadan an mga nagsasamba sainda. Nagsasakripisyo sinda nin mga torong baka sa Gilgal, asin magigin mga tambak nin gapo sa kaawagan an mga altar duman.”


text:
Nagdulag an satong ginikanan na si Jacob pasiring sa Mesopotamia asin duman nag-agom. Nagtrabaho siya sa ibang tawo saka nag-ataman kan mga karnero kaini tanganing maagom an babaeng idto.


text:
Nagsugo an Kagurangnan nin sarong propeta tanganing iluwas an banwaan nin Israel sa Egipto asin tanganing atamanon sinda.


text:
Pinaanggot nin labi-labi kan mga Israelita an Kagurangnan; maninigo sindang magadan huli kan saindang mga ginibong karatan. Papadusahan sinda nin Kagurangnan huli kan kasosopgan na dinara ninda sa saiya.


text:
Kaidto, kun minataram an tribu ni Efraim, nagkakatarakot an ibang tribu nin Israel, huli ta an tribung ini ginagalangan sa Israel. Alagad nagkasala an mga tawo huli sa pagsamba ki Baal, asin huli kaini, magagadan sinda.


text:
Padagos sinda sa pagkasala huli sa paggibo nin mga metal na ladawan na pagsasambahon—mga dios-dios na plata, na minukna kan isip nin tawo, na ginibo kan mga kamot nin tawo. Dangan minasabi sinda, “Pagdolot kamo nin mga sakripisyo sa sainda!” Paanong nakakahadok an tawo sa mga dios-dios—mga dios-dios na pormang torong baka!


text:
Kaya magkakawarara an mga tawong siring kaini, arog sa alopoop sa pagkaaga, arog sa ambon na nawawara amay pa an aldaw. Makakaarog sinda sa dagami na ipinapalid kan doros, arog sa asong hale sa sarong pugon.


text:
Nagsasabi an Kagurangnan, “Ako an Kagurangnan na saindong Dios, na nangenot saindo paluwas sa Egipto. Mayo kamo nin ibang Dios kundi ako sana. Ako sana an saindong paraligtas.


text:
Alagad kan makalaog kamo sa marahay na daga asin magkabarasog kamo, nagin mapaabaw-abaw kamo dangan nalingawan nindo ako.


text:
Kaya sasalakayon ko kamo siring sa sarong leon. Arog sa sarong leopardo, hihipaan ko kamo sa aagihan nindo.


text:
Sasalakayon ko kamo siring sa sarong oso na nawaraan kan saiyang mga ogbon, saka roronoton ko an saindong mga daghan. Siring sa sarong leon, kakakanon ko kamo, asin pepedasohon arog sa pagpedaso kan sarong lalaw na hayop.


text:
An Israel igwa nin oportunidad na mabuhay, alagad hinaboan niya iyan; arog siya sa sarong omboy na madali nang mamundag, alagad habong magluwas sa tulak nin saiyang ina.


text:
Dai ko ililigtas an banwaan na ini sa kinaban kan mga gadan o sa kapangyarihan nin kagadanan. Kagadanan, padagosa an pagpapasakit mo! Kinaban kan mga gadan, padagosa an panggagaba mo! Dai ko na nanggad maheherakan an banwaan na ini.


text:
Maski pa magtalubo an Israel siring sa mga doot, ipapadara ko an mainit na doros sa sirangan hale sa desyerto na iyo an mapamara kan saindang mga burabod saka mga bubon. Iyo man iyan an makua kan gabos na bagay na mahalaga.


text:
Kaipuhan na padusahan an Samaria huli ta nagrebelde iyan sako. Magagadan sa gera an saiyang mga namamanwaan; roronoton sa daga an saiyang mga omboy asin lalaslason an mga tulak kan mga bados na babae.”


text:
Magbalik kamo sa Kagurangnan na saindong Dios, O banwaan nin Israel. An saindong kasalan iyo an nakapatumba saindo.


text:
Magbalik kamo sa Kagurangnan, asin an pamibing ini iyo logod an saindong dolot sa saiya: “Patawada an gabos ming kasalan asin dangoga an samong pamibi, dangan oomawon mi ika siring sa samong ipinanuga.


text:
Dai nanggad kami ikakaligtas nin Asiria, asin dai man kami matatabangan kan mga kabayong panggera. Dai na nanggad kami masabi sa samong mga dios-dios na sinda an samong Dios. Huli ta sa saimo, Kagurangnan, nakakakua nin pagkaherak an mga ilo.”


text:
Nagsasabi an Kagurangnan. “Papabalikon ko giraray sako an sakong banwaan. Bilog na puso ko sindang mamomotan; bako na akong anggot sainda.


text:
Ako magigin arog sa uran sa sarong mamarang daga para sa banwaan nin Israel. Mamumurak sinda siring sa lirio; magigin pusog an saindang pagkagamot arog sa mga kahoy nin Lebanon.


text:
Magigin marambong sinda huli sa mga bagong sanga, asin magigin magayon siring sa mga kahoy na oliba. Magigin mahamot sinda siring sa mga sedro nin Lebanon.


text:
Mabalik sinda asin mag-eerok sa lindong kan sakong pangataman. Mamumurak sinda arog sa sarong tatamnan, mamumunga siring sa sarong poon nin ubas, asin an hamot ninda magigin arog kan arak nin Lebanon.


text:
An banwaan nin Israel dai na nanggad magsasamba sa mga dios-dios; sisimbagon ko an saindang mga pamibi asin aatamanon ko sinda. Arog sa sarong marambong na kahoy lilindongan ko sinda; ako an gigikanan kan gabos nindang biyaya.”


text:
An nakasurat digdi masabotan logod kan mga madonong asin itanom logod ninda sa saindang puso. Matanos an mga paagi nin Kagurangnan, asin nabubuhay an mga matanos na tawo huli sa pagsunod kan mga iyan, alagad nasisingkog saka natutumba an mga parakasalang minasuway kaiyan.


text:
Dangoga nindo ini, kamong mga gurang na; paghinanyog, kamong nag-eerok sa Juda! Nangyari na daw an siring kaini sa saindong panahon o sa panahon kan saindong mga magurang?


text:
Isaysay nindo iyan sa saindong kaakian; isasaysay man ninda sa saindang kaakian, na iyo man an masaysay sa masunod na henerasyon.


text:
Grupo-grupong mga doron an nagtugdon sa mga tinanom; an nalihisan kan sarong grupo, kinakakan kan masunod.


text:
Pagmata kamo asin pagtangis, kamong mga paraburat; paghibi, kamong mga parainom nin arak; raot na an mga ubas na gigibohon na bagong arak.


text:
Sarong hukbo nin mga doron an nagsalakay sa satong daga; mapangyari sinda asin dai mabibilang; matarom an saindang mga ngipon arog kan sa leon.


text:
Rinaot ninda an satong mga ubasan asin nginutanguta an satong mga kahoy na higera. Hinale ninda an mga ubak, sagkod na magputi an mga sanga.


text:
Pagtangis kamo, arog sa sarong daraga na ipinagmomondo an kagadanan kan lalaking saiyang magigin agom.


text:
Mayo na nin trigo o arak na idodolot sa Templo; nagmomondo an mga padi huli ta mayo sindang mga dolot para sa Kagurangnan.


text:
Mayo nang kaomahan; an daga nagmomondo huli ta naraot an mga tanom na trigo, naalang an mga ubas, asin nagkaaralang an mga kahoy na oliba.


text:
Kamong mga paraoma, pagmondo; paghibi, kamong paraataman nin mga ubasan, huli ta an trigo, an sebada, asin an gabos na tinanom nawara na nanggad.


text:
Nagkaruluyos na an mga poon nin ubas saka an mga kahoy na higera; nagkaruluyos dangan nagkagaradan an gabos na kahoy na namumunga. An kaogmahan kan mga tawo nawara man.


text:
Pagsulot nin sako asin pagtangis, kamong mga padi na naglilingkod duman sa altar! Paglaog kamo sa Templo asin pagmondo sa bilog na banggi! Mayo nang trigo o arak na ikakadolot sa saindong Dios.


text:
Magpaluwas kamo nin mga pagboot para sa pag-ayuno; patiripona an gabos na tawo! Tipona an mga lider asin an mga taga Juda sa laog kan Templo nin Kagurangnan na saindong Dios dangan mag-agrangay kamo saiya!


text:
Harani na an aldaw nin Kagurangnan, an aldaw na manraraot an Makakamhan. Mangirhat na gayo an aldaw na iyan!


text:
Mayo kitang naginibo mantang rinaraot an satong mga tinanom. Mayo na nin kaogmahan sa Templo kan satong Dios.


text:
An mga banhi nagkakagaradan sa alang na daga. Mayo na nin trigong sasarayon, kaya nagkararaot an mga harong-harong na mayo nin laog.


text:
An mga baka nag-uungal sa kasakitan, huli ta para sainda mayo na an mga pasabsaban; an mga karnero nagtitios man.


text:
Ako minaagrangay sa saimo Kagurangnan, huli ta nagkakaaralang an mga kahoy saka mga pasabsaban, na garo man sana sinurulo.


text:
Maski an mga lalaw na hayop nag-aagrangay sa saimo huli ta nagmarara an mga sapa, asin hinalon nin kalayo an mga pasabsaban kan kalangtadan.


text:
Huyopa an trompeta; patanoga an alarma sa Sion, an banal na bulod nin Dios. Pagtakig, banwaan nin Juda! Nagdadangadang na an aldaw nin Kagurangnan.


text:
Sarong aldaw iyan nin kadikloman asin kamondoan, sarong mapongaw na aldaw saka mahibog na kadikloman! Nagdadangadang an dakulang hukbo nin mga doron arog sa kadikloman na naglalakop sa ibabaw nin kabukidan. Dai pa nin nangyaring arog kaiyan, asin ngapit, dai na mangyayari iyan.


text:
Arog sa kalayo, kinakakan ninda an mga tinanom. An daga sa atubang ninda nakakaagid sa Tatamnan nin Eden, alagad saindang binabayaan na garo mayong tanom na kalangtadan. Mayo nin nakakadulag sa sainda.


text:
Mantang naglulukso sinda sa mga alitoktok kan kabukidan, an ribok ninda arog sa ribok nin mga karwahe; nagkikirikiti sinda arog sa alang na doot na nasusulo. Nakalinya sinda siring sa sarong dakulang hukbo na andam sa pakilaban.


text:
Minasalakay sindang arog sa mga parapakigera; minasakat sinda sa mga kudal arog sa mga soldados. An lambang saro sainda deretsong minamartsa, dai nagbabago nin direksyon


text:
asin dai nakakaolang sa aagihan nin iba. An mga olang saindang linulusotan, asin mayo nin nakakapaontok sa sainda.


text:
Minadaralagan sinda pasiring sa syudad; minarulukso sa mga kudal; minasarakat sa mga harong asin arog sa mga mahabon, minaralaog sinda sa mga bintana.


text:
Tinatakigan an daga mantang nagdadangadang sinda; minakobog-kobog an kalangitan. Minadiklom an aldaw saka an bulan, asin dai minaliwanag an mga bitoon.


text:
Pakurahaw na pinagbotan nin Kagurangnan an saiyang hukbo. Dakul asin makosog an mga soldados na nagkukuyog sa saiya. Mangirhat nanggad an aldaw nin Kagurangnan! Siisay an makakatagal kaiyan?


text:
“Alagad maski ngunyan,” an sabi nin Kagurangnan, “magbalik kamo sako sa bilog nindong puso na may pag-ayuno asin pagtangis patin pagmondo.


text:
Magbakle kamo nin tudok sa saindong puso, asin bakong huli sa paggisi kan saindong gubing.” Magbalik kamo sa Kagurangnan na saindong Dios. Mahuyo siya asin maheherakon; matinios siya saka nag-ootob kan saiyang mga panuga; danay siyang andam sa pagpatawad asin bakong sa pagpadusa.


text:
Tibaad magliwat nin isip an Kagurangnan na saindong Dios asin bendisyonan kamo nin dakulang ani. Dangan madodolotan nindo siya nin trigo saka arak.


text:
Tipona an mga tawo; andama sinda sa sarong banal na pagtiripon; tipona an mga gurang, kaakian asin an mga pasosong omboy. Maski an mga bago pa sanang kasalon kaipuhan na magluwas sa saindang kwarto dangan magduman.


text:
An mga padi, na naglilingkod sa Kagurangnan sa pagultanan kan altar asin kan pintoan kan Templo, kaipuhan na magtangis saka magpamibi: “Maherak ka sa saimong banwaan, Kagurangnan. Hare pagtugote an ibang nasyon na pagngisihan kami dangan pag-olog-ologon sa pagsabing, ‘Haen an saindong Dios?’”


text:
Dangan ipinahiling nin Kagurangnan an saiyang pagmakulog sa saiyang daga; naherakan niya an saiyang banwaan.


text:
Sinimbag niya sinda: “Ngunyan tatawan ko kamo nin trigo, arak saka lana nin oliba, asin mababasog kamo. Dai na kamo pagtutuyatuyaon kan ibang nasyon.


text:
Hahaleon ko an hukbo nin mga doron na nag-abot hale sa amihan dangan aalawon ko an iba sa sainda pasiring sa desyerto. An mga nangengenot sainda mapapaduman sa Gadan na Dagat, an mga nasa hurihan mapapaduman sa Mediteraneo. Duman sinda magagadan saka mabata. Gagadanon ko sinda huli kan gabos nindang ginibo sa saindo.


text:
“Kaomahan, dai kamo matakot, kundi magin magayagaya saka maogma huli kan gabos na ginibo nin Kagurangnan para saindo.


text:
Mga hayop, dai kamo matakot. Berde na an mga pasabsaban; nagbubunga na an mga kahoy, asin dakul na an bunga kan higera saka ubas.


text:
“Maggayagaya kamo, banwaan nin Sion, mag-ogma kamo sa ginibo para saindo kan Kagurangnan na saimong Dios. Itinao niya saindo an tama sanang uran; pinahugpa niya para saindo an dakul na uran, an enot saka an huring uran arog kaidto.


text:
An mga lugar nin ginikan mapapano nin trigo; an mga laogan sa kataed kan mga pugaan nin ubas magsusupay nin arak saka lana nin oliba.


text:
Ibabalik ko saindo an nawara nindo sa mga taon kan kakanon kan mga doron an saindong mga tinanom. Ako an nagpadara kan mga doron laban sa saindo.


text:
Ngunyan magkakaigwa na kamo nin dakul na pagkakan, asin mababasog kamo. Oomawon nindo an Kagurangnan na saindong Dios, na naggibo para saindo kan mga makangangalas na mga bagay. Dai na nanggad pagtutuyatuyaon an sakong banwaan.


text:
Dangan, Israel, maaaraman mo na yaon ako sa kaibahan mo, asin na ako, an Kagurangnan, iyo an saimong Dios saka mayo na nin iba. Dai na nanggad pagtutuyatuyaon an sakong banwaan.


text:
“Pakatapos, papahiligon ko an sakong espiritu sa gabos na tawo: an saindong mga aking lalaki saka babae maghuhula; an saindong mga gurang na lalaki magkakaigwa nin mga pangatorogan; an saindong mga hoben na lalaki makakahiling nin mga bisyon.


text:
“Matao ako nin mga patanid dapit sa aldaw na iyan sa kalangitan asin sa daga: dugo, kalayo saka mahibog na aso.


text:
An aldaw magdiklom an bulan mapula na garo dugo bago umabot an dakula saka mangirhat na aldaw nin Kagurangnan.


text:
Alagad makakaligtas an nag-aapod sa ngaran nin Kagurangnan. Sosog sa itinaram nin Kagurangnan, ‘An iba sa Jerusalem makakadulag; an sakong pinili makakatagal.’”


text:
Titiponon ko an gabos na nasyon asin dadarahon ko sinda sa Kapantayan nin Paghukom. Huhukoman ko sinda duman huli kan gabos na ginibo ninda sa sakong banwaan. Iwinarak ninda an mga Israelita sa dayuhan na mga nasyon asin binanga ninda an Israel, an sakong daga.


text:
Nagripa sinda tanganing aramon kun kiisay mapapaduman an mga bihag. Ipinabakal ninda bilang mga oripon an hoben pang mga lalaki saka mga babae tanganing magkaigwa nin pambayad para sa maraot na mga babae saka arak.


text:
“Ano an ginigibo mo sako, Tiro, Sidon, asin gabos na rehiyon nin Filistia? Boot nindo akong baloson? Kun nagbabalos kamo, babaloson ko tolos kamo!


text:
Kinua nindo an sakong plata saka bulawan dangan an sakong kayamanan dinara nindo sa saindong mga templo.


text:
Dinara man nindo an mga taga Juda saka mga taga Jerusalem harayo sa saindang daga dangan ipinabakal nindo sinda sa mga Griyego.


text:
Ngunyan papaluwason ko sinda sa mga lugar na pinagpabakalan nindo sainda asin gigibohon ko man saindo an ginibo nindo sainda.


text:
Itutugot kong ipabakal man an saindong mga aking lalaki saka mga babae sa mga taga Juda; ini an mapabakal sainda sa mga Sabeo, sa sarong nasyon na harayo nin marahay. Ako, an Kagurangnan, an nagtaram.


text:
“Ipahayag nindo ini sa mga nasyon: ‘Pag-andam para sa gera; apoda an saindong mga paralaban; tipona an gabos nindong soldados dangan lakaw na!


text:
Pulpoga an poro kan saindong mga arado tanganing magin mga espada asin an saindong mga pantakras na kutsilyo tanganing magin mga garod. Maski an mga maluya kaipuhan makilaban.


text:
Paghidali asin madya, kamong nasa palibot na mga nasyon, asin magtiripon kamo sa kapantayan.’” Padarahan, O Kagurangnan, an saimong hukbo tanganing salakayon sinda!


text:
“Kaipuhan mag-andam an mga nasyon asin magduman sa Kapantayan nin Paghukom. Duman ako, an Kagurangnan, matukaw sa paghukom kan gabos na nasyon sa palibot.


text:
Dakula an saindang karatan; putola sinda arog sa mga poon nin trigo kun tig-ani; ronota sinda arog kan pagronot sa ubas sa sarong pano nang pugaan nin ubas, sagkod na magsupay an arak.”


text:
Hale sa Bukid nin Sion nagdadaguldol an Kagurangnan; an saiyang tingog nagdadaguldol hale sa Jerusalem; an kinaban saka an langit tinatakigan. Alagad susurogon niya an saiyang banwaan.


text:
“Dangan, Israel, maaaraman mo na ako an Kagurangnan na saimong Dios. Nag-eerok ako sa Sion, an banal kong bulod. An Jerusalem magigin banal na syudad; dai na nanggad iyan masasakop kan mga dayuhan.


text:
Sa panahon na iyan matatahoban nin mga ubasan an kabukidan, asin sa gabos na bulod makukua an kabakahan; an gabos na sapa nin Juda magbubulos nin tubig. Sarong sapa an mabulos hale sa Templo nin Kagurangnan, dangan babaribihon kaiyan an Sittim.


text:
“An Egipto magigin sarong desyerto, asin mayo nang mag-eerok sa Edom, huli ta sinalakay ninda an daga nin Juda asin ginaradan an mga tawong mayo nin sala.


text:
Ako an mabalos para sa mga nagkagaradan; dai ko papatawadon an may kasalan. Alagad an Juda saka an Jerusalem pag-eerokan nin tawo sagkod pa man, asin ako, an Kagurangnan, mag-eerok sa Bukid nin Sion.”


text:
Iyo ini an mga tataramon ni Amos, an pastor hale sa banwa nin Tekoa. Duwang taon bago an paglinog, kan si Uzzias iyo pa an hade nin Juda asin si Jeroboam na aking lalaki ni Jehoas iyo man an hade nin Israel, ipinahayag nin Dios ki Amos an mga bagay na ini manongod sa Israel.


text:
Nagsabi si Amos, “Nagtataram sa makosog na tingog an Kagurangnan hale sa Bukid nin Sion; nagdadaguldol an saiyang tingog hale sa Jerusalem. Naaalang an mga pasabsaban, asin naluluyos an mga doot sa Bukid nin Carmelo.”


text:
Nagtataram an Kagurangnan, “Paulit-ulit na nagkasala an mga taga Damasco, asin huli kaiyan, papadusahan ko sinda. An mga taga Gilead pinasakitan ninda nin makuri.


text:
Kaya papadarahan ko nin kalayo an palasyo na pinatindog ni Hadeng Hazael asin susuloon ko an mga bantayan ni Hadeng Ben-hadad.


text:
Roronoton ko an mga trangkahan nin Damasco asin hahaleon ko an mga nag-eerok sa Kapantayan nin Aven, saka an pamayo nin Bet-eden. Dadarahon bilang mga bilanggo an mga taga Siria pasiring sa Kir.”


text:
Nagtataram an Kagurangnan, “Paulit-ulit na nagkasala an mga taga Gaza, asin huli kaiyan, papadusahan ko sinda. Dinara ninda an sarong bilog na nasyon dangan ipinabakal bilang mga oripon sa mga taga Edom.


text:
Kaya papadarahan ko nin kalayo an mga kudal kan syudad nin Gaza asin susuloon ko an mga bantayan kaiyan.


text:
Hahaleon ko an mga pamayo kan mga syudad nin Asdod saka Askelon. Papadusahan ko an syudad nin Ekron, asin magagadan an natadang mga Filisteo.”


text:
Nagtataram an Kagurangnan, “Paulit-ulit na nagkasala an mga taga Tiro, asin huli kaiyan, papadusahan ko sinda. Dinara nindang bihag an sarong bilog na nasyon sa daga nin Edom. Dai ninda inotob an tipan nin pakikipagkatood na saindang ginibo.


text:
Kaya papadarahan ko nin kalayo an mga kudal kan syudad nin Tiro asin susuloon ko an mga bantayan kaiyan.”


text:
Nagtataram an Kagurangnan, “Paulit-ulit na nagkasala an mga taga Edom, asin huli kaiyan, papadusahan ko sinda. Linamag ninda an saindang mga tugang, an mga Israelita, asin dai ninda naherakan. Daing kasagkoran an saindang kaanggotan, asin pinadanay ninda iyan.


text:
Nagtataram an Kagurangnan, “Paulit-ulit na nagkasala an mga taga Ammon, asin huli kaiyan, papadusahan ko sinda. Sa saindang pakigera tanganing mapadakula an saindang teritoryo, linaslas ninda an tulak kan mga babaeng bados sa Gilead,


text:
kaya papadarahan ko nin kalayo an mga kudal kan syudad nin Rabba asin susuloon ko an mga bantayan kaiyan. Dangan magkakaigwa nin kinurahaw sa aldaw nin gera, asin an ralaban magigin mangirhat siring sa sarong bagyo.


text:
Nagtataram an Kagurangnan, “Paulit-ulit na nagkasala an mga taga Moab, asin huli kaiyan, papadusahan ko sinda. Dai ninda ginalangan an mga tolang kan hade nin Edom kan tutongon ninda iyan.


text:
Papadarahan ko nin kalayo an daga nin Moab asin susuloon ko an mga bantayan nin Keriot. An mga taga Moab magagadan sa tahaw nin karibokan nin gera mantang nagkukurahaw an mga soldados asin nagtatanog an mga trompeta.


text:
Nagtataram an Kagurangnan, “Paulit-ulit na nagkasala an mga taga Juda, asin huli kaiyan, papadusahan ko sinda. Tinalikodan ninda an sakong mga katukdoan asin dai inotob an sakong mga pagboot. Linagalag sinda kan parehong mga dios-dios na pinaglingkodan kan saindang mga ginikanan.


text:
Nagtataram an Kagurangnan, “Paulit-ulit na nagkasala an mga Israelita, asin huli kaiyan, papadusahan ko sinda. Ipinapabakal ninda sa kaoripnan an mga tawong matanos na dai nakakabayad kan saindang utang, mga dukhang dai nakakabayad maski kan halaga nin sarong pades nin sandalyas.


text:
Tinitimaktimakan ninda sa alpog an payo kan mga dukha asin itinutuklang ninda paluwas sa dalan an mga daing sukat. Dinodorogan nin mag-ama an babaeng oripon, kaya linalanghadan ninda an sakong ngaran.


text:
Sa gabos na lugar na pagsasambahan, nagkakatorog an kalalakihan sa gubing na sangra kan dukhang may utang sainda. Sa templo nin saindang Dios, nag-iinom sinda kan arak na saindang kinua sa mga may utang sainda.


text:
“Alagad, banwaan ko, huli saindo kun kaya pinuho ko an mga Amoreo, an mga lalaking arog kahalangkaw sa mga sedro asin arog kakosog sa mga hamurawon.


text:
Ilinuwas ko kamo hale sa Egipto, pinangenotan sa desyerto sa laog nin kwarentang taon, dangan tinawan kan daga na pagsadiri kan mga Amoreo.


text:
Pinili ko an nagkapira sa saindong mga aking lalaki tanganing magin mga propeta, asin an nagkapira sa hoben na lalaki tanganing magin Nazireo. Bakong totoo ini, banwaan nin Israel? Ako, an Kagurangnan, an nagtaram.


text:
Alagad pinainom nindo nin arak an mga Nazireo, asin pinagbotan nindong dai magtaram kan sakong mensahe an mga propeta.


text:
Dai makakaligtas maski an pinakamarikas na paradalagan; mawawaraan nin kosog an makokosog na mga lalaki, asin dai ikakaligtas kan mga soldados maski an saindang buhay.


text:
An mga parapana dai makakatagal, an mga marikas dumalagan dai makakadulag, asin an mga nangangabayo dai makakaligtas.


text:
Sa aldaw na iyan, maski an pinakamaisog na soldados matapok kan saiyang armas dangan madulag.” An Kagurangnan an nagtaram.


text:
Banwaan nin Israel, dangoga an mensaheng ini na itinaram nin Kagurangnan laban saindo, an nasyon na ilinuwas niya hale sa Egipto:


text:
“Sa gabos na nasyon sa daga, ika sana an pinili ko asin inataman. Iyan an dahelan kun tadaw ta orog na minagabat an saimong mga kasalan, asin kun tano ta kaipuhan padusahan taka.”


text:
Minaungal daw an leon sa kadlagan kun dai iyan nakakua nin sarong biktima? Minaungal daw an ogbon na leon kun dai iyan nin nadakop na anoman?


text:
Nadadakop daw an sarong gamgam sa sarong litag kun ini dai pinaonan? Minagubtik daw an litag kun mayo nin nakapagubtik kaiyan?


text:
Dai daw natatakot an mga tawo kun pinapatanog an panggerang trompeta sa laog nin syudad? Minaabot daw an kapahamakan sa sarong syudad kun dai iyan ipinadara nin Kagurangnan?


text:
Mayo pang ginibo an Kagurangnan Dios na dai ngona ipinahayag sa saiyang mga sorogoon, an mga propeta.


text:
Siisay an dai natatakot kun minaungal an sarong leon? Siisay an dai minapahayag kan mensahe kan Kagurangnan Dios kun siya nagtataram?


text:
Ipahayag mo sa mga nag-eerok sa mga palasyo sa Egipto saka sa Asdod: “Magtiripon kamo sa kabubuldan sa palibot nin Samaria asin hilinga nindo an karibongan saka pang-aapi na ginigibo duman.”


text:
Nagtataram an Kagurangnan, “Pinapano kan mga tawong ini an saindang mga harong nin mga bagay na nakua ninda sa paagi nin panghahabon saka dahas. Dai ninda aram kun paano an paggibo nin tama.


text:
Kaya papalibotan kan kaiwal an saindang mga kudal, raraoton an saindang mga depensa, asin sasamsaman an saindang mga harong.”


text:
Nagtataram an Kagurangnan, “Siring na duwang bitis o sarong talinga na sana an nakukua kan pastor sa sarong karnero na tinabag nin sarong leon, dikit man na taga Samaria na naghihigda sa magagayon na higdaan an matatada.


text:
Paghinanyog asin pagsaksi laban sa mga kapagarakian ni Jacob,” an sabi kan Kagurangnan Dios, an Dios nin mga hukbo.


text:
“Sa aldaw na padusahan ko an banwaan nin Israel huli kan saindang mga kasalan, raraoton ko an mga altar sa Betel. Mapapasa an mga kanto kan gabos na altar asin mahuhulog sa daga.


text:
Raraoton ko an mga harong na para sa tig-lipot saka an sa tig-init. Magkakagaraba an mga harong na marpil, siring man an mga darakulang harong.”


text:
Dangoga nindo ini, kamong mga babaeng taga Samaria, na nagtataraba arog kan mga baka sa Basan, na nag-aapi kan mga maluluya, nagpapasakit kan mga dukha, saka nagboboot sa mga agom tanganing danay kamong tawan nin arak!


text:
Huli kan saiyang kabanalan, nagsumpa an Kagurangnan Dios, “Nagdadangadang an mga aldaw na guguyodon kamo paharayo sa paagi nin mga kawit; an lambang saro saindo magigin arog sa sira na nabanwit.


text:
An Kagurangnan Dios nagtataram, “Mga taga Israel, dumuman kamo sa banal na lugar sa Betel asin magkasala kamo! Dumuman kamo sa Gilgal asin orog pa kamong magkasala! Daraha nindo an mga hayop na isasakripisyo aga-aga, asin an saindong himoloan sa lambang ikatolong aldaw.


text:
Lakaw kamo asin dolotan an saindong tinapay sa pagpasalamat sa Dios, dangan ipaghambog nindo an saindong mga boluntad na dolot! Iyo ini an gawe na boot nanggad nindong gibohon.


text:
Dai ko ipinadara an uran kan kaipuhan nanggad nindo iyan. Nagpadara ako nin uran sa sarong syudad, alagad dai sa ibang syudad. Naghugpa an uran sa sarong oma, alagad mamara sa ibang oma.


text:
Nanluluya sa paha an mga tawo hale sa duwa o tolong syudad sa paghanap nin tubig sa saro pang syudad, alagad mayo duman nin sukat na tubig na maiinom; alagad dai man giraray kamo nagbalik sa sako.


text:
“Nagpadara ako nin makuring init tanganing maalang an saindong mga tinanom. Kinakan kan mga doron an saindong mga tinanom saka ubasan, an saindong mga kahoy na higera saka oliba, alagad dai man giraray kamo nagbalik sa sako.


text:
“Nagpadara ako nin peste sa saindo arog kan peste na ipinadara ko sa Egipto. Ginadan ko sa gera an hoben nindong mga lalaki asin sinamsam an saindong mga kabayo. Pinano ko an saindong mga dungo kan parong nin mga gadan sa saindong mga kampo, alagad dai man giraray kamo nagbalik sa sako.


text:
“Tinunaw ko an iba sa saindo arog kan ginibo kong pagtunaw sa Sodoma saka sa Gomorra. An mga natada sa saindo nakaarog sa naglalaad na sanga na kinua sa kalayo, alagad dai man giraray kamo nagbalik sa sako,” an sabi nin Kagurangnan.


text:
“Kaya papadusahan ko kamo, banwaan nin Israel. Mag-andam na kamo sa pag-atubang sako, huli ta gigibohon ko iyan!”


text:
An Dios iyo an naggibo kan kabukidan asin an naglalang kan mga doros. Ipinapahayag niya an saiyang kaisipan sa tawo; ginigibo niyang banggi an aldaw. Naglalakaw siya sa mga alitoktok kan kinaban. Iyo ini an saiyang ngaran: an Kagurangnan, an Dios nin mga hukbo!


text:
Buminagsak, an birhen na Israel, asin dai na siya makakabangon! Naghihigda siya sa daga, asin mayo nin minatabang tanganing makatindog siya.


text:
An Kagurangnan Dios nagtataram, “An sarong syudad nin Israel minapadara nin sangribong soldados, alagad sanggatos sana an nakakabalik; saro pang syudad an minapadara nin sanggatos, alagad sampolo sana an nakakabalik.”


text:
Dai kamo magduman sa Beer-sheba sa pagsamba. Dai nindo ako paghanapon sa Betel, huli ta an Betel mawawaraan nin halaga. Dai kamo magduman sa Gilgal huli ta itatapok an saiyang mga namamanwaan.”


text:
Magdolok kamo sa Kagurangnan, asin mabubuhay kamo. Kun dai kamo magdolok saiya, maabot siya sa banwaan nin Israel siring sa kalayo. Susuloon kan kalayong iyan an mga taga Betel, asin mayo nin siisay man na makakasigbo kaiyan.


text:
An Kagurangnan an naggibo kan mga bitoon, kan Pleiades asin kan Orion. Pinapangagin niyang kaliwanagan an kadikloman, asin an aldaw pinapangagin niyang banggi. Inaapod niya an katubigan kan dagat dangan inuula niya iyan sa kinaban. Kagurangnan an saiyang ngaran.


text:
Banwaan nin Israel, naoongis kamo sa kiisay man na dai minaoyon sa inhustisya asin minatuga kan bilog na katotoohan.


text:
Inapi nindo an mga dukha saka hinabonan kan saindang kakanon, kaya dai kamo mag-eerok sa pinatindog nindong magayon na mga harong na gibo sa gapo, ni mag-iinom kan arak hale sa magagayon nindong ubasan.


text:
Huli ta aram ko an kadakul nindong kasombikalan asin kun gurano kadakula an saindong mga kasalan. Pinapasakitan nindo an mga matanos, minaako kamo nin suhol, saka dai nindo itinatao an deretso kan mga dukha.


text:
Giboha nindo an matanos asin bakong an maraot, tanganing mabuhay kamo. Dangan tunay na masasakaibahan nindo an Kagurangnan, an Dios nin mga hukbo, siring sa sinasabi nindo.


text:
Kaongisan nindo an maraot, kamotan an tama, asin papagdanayon an hustisya sa mga hukoman; tibaad pa maherakan nin Kagurangnan an mga tawo sa nasyon na ini na nagkakaburuhay pa.


text:
Kaya an Kagurangnan, an Dios nin mga hukbo, nagtataram, “Magkakaigwa nin pagtangis asin panambitan sa mga tinampo. Maski an mga paraoma aapodon tanganing magtangis para sa nagadan kaiba kan mga tinandanan na paratangis.


text:
Magkakaigwa man nin pagtangis sa mga ubasan huli ta madatong ako sa pagpadusa saindo.” An Kagurangnan an nagtaram.


text:
Herak man saindo na mga nagmamawot na mag-abot na an aldaw nin Kagurangnan! Anong karahayan an itatao saindo kan aldaw na iyan? An aldaw na iyan magigin aldaw nin kadikloman asin bakong aldaw nin kaliwanagan.


text:
An aldaw na iyan makakaarog sa tawong duminulag sa leon alagad an nasabatan sarong oso; o arog sa tawong nagpuli sa harong dangan kan magkapot siya sa lanob, kinagat siya nin halas!


text:
An aldaw nin Kagurangnan madara nin kadikloman asin bakong kaliwanagan; iyan magigin sarong aldaw nin kamondoan, na mayo nin anoman na kaogmahan.


text:
An Kagurangnan nagtataram, “Naoongisan ko an saindong mga pyesta; dai ko nawiwilihan an saindong mga banal na pagtiripon.


text:
Maski pa dolotan nindo ako nin mga tinutong na atang saka dolot na pagkakan, dai ko iyan aakoon; dai ko man aakoon an mga pinatabang hayop na dinadara nindo sako bilang mga dolot para sa katoninongan.


text:
Embes kaiyan, pabulosa nindo an hustisya siring sa pagbulos kan salog, asin an katanosan siring sa sapa na dai nagmamara.


text:
“Banwaan nin Israel, dai ako naghagad nin mga sakripisyo o mga dolot kan pangenotan ko kamo sa desyerto sa laog nin kwarentang taon.


text:
Alagad ngunyan, huli ta sinamba nindo an ladawan ni Sakkut, an saindong hadeng dios, asin an ladawan ni Kaiwan, an saindong dios na bitoon, papasanon nindo an mga ladawan na iyan


text:
kun itapok ko na kamo sa dagang nasa ibong kan Damasco,” an sabi nin Kagurangnan, na an ngaran Dios nin mga hukbo.


text:
Herak man saindo na namumuhay sa kaginhawahan sa Sion asin sa saindo na nakakamate nin katiwasayan sa Samaria—kamong bantog na kalalakihan kaining dakulang nasyon nin Israel, kamong dinudolok kan mga tawo tanganing magpatabang!


text:
Lakaw kamo asin hilinga nindo an syudad nin Calne, dangan magdagos kamo sa dakulang syudad nin Hamat saka lumugsot kamo pasiring sa Filistiong syudad nin Gat. Mas marahay daw an mga ini ki sa mga kahadean nin Juda saka Israel? Mas dakula daw an saindang teritoryo ki sa teritoryo nindo?


text:
Habo nindong akoon na maabot an aldaw nin kasakitan, alagad hinihidali nindo an pag-abot kaiyan huli kan saindong mga ginigibo.


text:
Herak man saindo na naghihigda sa magagayon na higdaan, mantang nagpapakabasog sa pagkakan kan karne nin mga kordero saka mga ogbon na baka!


text:
Nawiwili kamong maggibo nin mga awit, arog ki David, dangan tinutugtog nindo iyan sa saindong mga arpa.


text:
Ginalon na arak an iniinom nindo asin mamahalon na mga pahamot an ginagamit nindo, alagad dai nindo ipinagmomondo an pagkarumpag nin Israel.


text:
Itinao na nin Kagurangnan, an Dios nin mga hukbo, an patanid na ini: “Ikinakaongis ko an kapalangkawan kan banwaan nin Israel; ikinakauyam ko an magagayon nindang mga harong. An saindang pangenot na syudad saka an gabos na yaon diyan itatao ko sa kaiwal.”


text:
An kadugo kan nagadan, an namamahala kan lubong, iyo an madara kan bangkay paluwas sa harong. Dangan maapod an kadugo sa kiisay man na yaon pa sa laog kan harong, “May kaiba ka pa diyan?” Masimbag an sarong tingog, “Mayo!” Dangan masabi an kadugo, “Mag-alo ka! Kaipuhan magin maingat kita na dai masambit an ngaran nin Kagurangnan.”


text:
Pinapadalagan daw sa kagapoan an kabayo? Ipinag-aarado daw an baka sa dagat? Alagad an hustisya ginibo nindong hudong asin an tama ginibo nindong sala.


text:
Naghahambog kamo manongod sa pagsakop nindo sa Lodebar. Nagsasabi kamong, “Kaya mi nang sakopon an Karnaim.”


text:
An Kagurangnan mismo, an Dios nin mga hukbo, nagtataram, “Banwaan nin Israel, sarong dayuhan na hukbo an ipapadara ko tanganing sakopon an saindong daga. Aapihon kamo kaiyan magpoon sa Agihan nin Hamat sa amihan sagkod sa Sapa nin Araba sa habagat.”


text:
Nagkaigwa ako nin sarong bisyon na hale sa Kagurangnan Dios. Sa bisyon na iyan nahiling ko siyang naglalalang nin kadakul na doron kan naputol na an mga dagaming kahirasan kan hade, asin kan nagpopoon nang magtalubo an doot.


text:
Sa sakong bisyon nahiling kong kinakakan kan mga doron an gabos na tinanom sa bilog na daga, dangan nagsabi ako, “Kagurangnan Dios, patawada an saimong banwaan! Paano sinda mabubuhay? Saradit sinda nin marahay saka maluluya!”


text:
Nagkaigwa pa ako nin sarong bisyon hale sa Kagurangnan Dios. Sa bisyon na iyan nahiling kong nag-aandam siya sa pagpadusa kan saiyang banwaan sa paagi nin kalayo. An dakulang dagat sa irarom kan daga nagmara huli sa init kan kalayo asin nasulo na an daga.


text:
Dangan nagsabi ako, “O Kagurangnan Dios, nakikimaherak ako na omontok ka. Paano mabubuhay an saimong banwaan? Saradit sinda nin marahay saka maluluya!”


text:
Nagkaigwa pa ako nin sarong bisyon hale sa Kagurangnan. Sa bisyon na iyan, nahiling ko siyang nagtitindog sa kataed nin sarong lanob na ginamitan nin plumo asin may kapot siyang sarong plumo.


text:
Hinapot niya ako, “Amos, ano an nahihiling mo?” Nagsimbag ako, “Sarong plumo.” Dangan nagtaram siya, “Ginagamit ko ining plumo tanganing ipahiling na arog sa kiling na lanob an sakong banwaan. Dai ko na babagohon an sakong isip dapit sa pagpadusa sa sainda.


text:
Mararaot an mga lugar na pinagsasambahan kan kapagarakian ni Isaac. Magkakagaraba an mga banal na lugar nin Israel. Tataposon ko an paghahade kan lahi ni Hadeng Jeroboam.”


text:
Dangan nagpatogon si Amazias, an padi nin Betel, ki Hadeng Jeroboam: “Igwa nin pinaplano laban saimo si Amos sa tahaw kan banwaan. An mga pahayag niya iyo an maraot kan daga.


text:
Ini an saiyang sinasabi, ‘Magagadan sa gera si Jeroboam, asin an banwaan nin Israel itatapok harayo sa saindang daga.’”


text:
Pakatapos, sinabihan ni Amazias si Amos, “Omontok ka na, propeta! Magbalik ka sa Juda asin duman ka magpabayad sa saimong paghuhulit.


text:
Dai ka na nanggad magpropesiya digdi sa Betel. Iyo ini an lugar na pinagsasambahan kan hade, an templo kan bilog na kahadean.”


text:
Nagsimbag si Amos, “Bako ako an propeta na nagpopropesiya huli sa bayad. Saro akong pastor nin mga hayop, asin nag-aataman ako nin mga kahoy na higera.


text:
Alagad hinale ako nin Kagurangnan sa trabahong iyan dangan pinagbotan niya ako na magdigdi dangan magpropesiya sa saiyang banwaan nin Israel.


text:
Kaya dangoga ngunyan kun ano an sinasabi nin Kagurangnan. Pinapaontok mo ako sa pagpropesiya, sa pagtaram laban sa banwaan nin Israel.


text:
Amazias, sinasabihan ka nin Kagurangnan, ‘An saimong agom magigin sarong maraot na babae sa mga tinampo asin magagadan sa gera an saimong kaakian. Pagbabarangaon kan iba an saimong daga asin magagadan ka sa sarong paganong daga. Dangan itatapok an banwaan nin Israel harayo sa saindang daga.’”


text:
Nagkaigwa pa ako nin sarong bisyon hale sa Kagurangnan Dios. Sa bisyon na iyan nahiling ko an sarong basket na pano nin prutas.


text:
Hinapot ako nin Kagurangnan, “Amos, ano an nahihiling mo?” Nagsimbag ako, “Sarong basket nin prutas.” Tinaraman ako nin Kagurangnan, “Nag-abot na an kataposan kan sakong banwaan na Israel. Dai ko na babagohon an sakong isip dapit sa pagpadusa sa sainda.


text:
Sa aldaw na iyan, an mga awit sa laog kan palasyo magigin agrangay nin kamondoan. Magkakaigwa nin mga bangkay sa gabos na lugar; itatapok sinda sa luwas na mayo sana nin ribok.”


text:
Dangoga nindo ini, kamo na nagtitimaktimak sa mga daing sukat asin nagpapasakit sa mga dukha kan daga.


text:
Nagsasaboot kamo, “Dai mi na mahahalat na matapos pa an mga banal na aldaw tanganing ipabakal an samong trigo. Nuarin kaya matatapos an Sabbath tanganing makatinda na kami? Dangan, lalangkawan mi an presyo kan samong paninda, magamit kami nin may dayang sukol saka dadayaon mi sa timbang an mga parabakal.


text:
Ipapabakal mi sa halangkaw na presyo an mayo nang halagang trigo. Mahanap kami nin sarong dukha na dai kayang magbayad kan saiyang utang, maski kan halaga nin sarong pades nin sandalyas, dangan babakalon mi siya bilang sarong oripon.”


text:
An Kagurangnan, an Dios nin Israel, nagsumpa, “Dai ko nanggad malilingawan an mga maraot nindang gibo.


text:
Kaya magkakaigwa nin linog, asin mahahadit an gabos sa daga. Matatanyog an bilog na daga; maitaas asin maibaba iyan siring sa Salog nin Nilo.


text:
Maabot an panahon na pasusulnopon ko an aldaw sa kaodtohan asin papadiklomon ko an kinaban maski aldaw. Ako, an Kagurangnan Dios, an nagtaram.


text:
An saindong mga pyesta magigin mga aldaw nin kamondoan, asin an saindong magayagayang mga awit magigin mga panambitan. Gigibohon kong mapiritan kamong mag-aris kan saindong payo saka maggubing nin sako. Magigin arog kamo sa mga magurang na nagmomondo huli sa pagkagadan kan solo nindang aking lalaki. Magigin mapait sagkod sa kataposan an aldaw na iyan.


text:
“Maabot an panahon na mapadara ako nin makuring gutom sa daga. Magugutom an mga tawo, alagad bakong para sa kakanon; mapapaha sinda, alagad bakong para sa tubig. Magugutom asin mapapaha sinda para sa mensaheng hale sa Kagurangnan. Ako, an Kagurangnan Dios, an nagtaram.


text:
Malakaw an mga tawo magpoon sa may Gadan na Dagat sagkod sa Mediteraneo dangan malibot magpoon sa amihan pasiring sa sirangan. Hahanapon ninda sa gabos na lugar an mensahe nin Kagurangnan, alagad dai ninda iyan makukua.


text:
An mga tawong nagsusumpa huli sa ngaran kan mga dios-dios nin Samaria, na nagsasabing, ‘Huli sa ngaran kan dios nin Dan,’ o, ‘Huli sa ngaran kan dios nin Beer-sheba’—matutumba asin dai na makakabangon giraray.”


text:
Nahiling ko an Kagurangnan na nagtitindog sa kataed kan altar. Nagboot siya, “Badoli nin makosog an poro kan mga harigi kan templo sagkod na mayugyog an pundasyon. Pasaa an mga iyan dangan pabayae na mahulog sa mga payo kan mga tawo. An mga matadang buhay, gagadanon ko sa gera. Mayo nin makakadulag; mayo nin makakaligtas.


text:
Maski maggibo sinda nin kalot pasiring sa kinaban kan mga gadan, madadakop ko pa sinda. Maski magsakat sinda sa langit, dadarahon ko sinda sa ibaba.


text:
Maski magtago sinda sa alitoktok kan Bukid nin Carmelo, hahanapon ko sinda asin dadakopon. Maski tagoan ninda ako sa irarom kan dagat, susugoon ko an impakto na yaon diyan tanganing kagaton sinda.


text:
Maski bihagon sinda kan saindang mga kaiwal, pagbobotan ko an mga ini tanganing gadanon sinda. Desidido na ako na gadanon sinda, bakong tabangan.”


text:
An kinaban dinudutaan nin Kagurangnan, an Dios nin mga hukbo, asin tinatakigan iyan; an gabos na nag-eerok diyan nagmomondo. An bilog na daga minaitaas asin minaibaba arog sa Salog nin Nilo.


text:
Pinapatindog nin Kagurangnan an saiyang harong sa kalangitan, asin ibinubugtak niya an panganoron sa itaas kan kinaban. Inaapod niya an katubigan kan dagat dangan inuula iyan sa daga. Kagurangnan an saiyang ngaran!


text:
An Kagurangnan nagtataram, “Banwaan nin Israel, an pagromdom ko sa Etiopia siring kan pagromdom ko saimo. Kinua ko an mga Filisteo hale sa Creta asin an mga Siro hale sa Kir, siring na kinua ko kamo sa Egipto.


text:
Ako, an Kagurangnan Dios, nagmamasid sa makasalan na kahadean na ini nin Israel, asin paparaon ko iyan sa ibabaw kan daga. Alagad dai ko pupuhoon an kapagarakian ni Jacob.


text:
“Ako an magboboot asin an magsasaligsig kan banwaan nin Israel arog kan pagsaligsig sa trigo. Sasaligsigon ko sinda sa tahaw kan mga nasyon tanganing mahale an gabos na mayo nin halaga.


text:
An gabos na parakasala sa sakong banwaan magagadan sa gera—sinda gabos na nagsasabing, ‘Dai itutugot nin Dios na makarani sa sato an kapahamakan.’”


text:
An Kagurangnan nagtataram, “Maabot an panahon na papakarahayon ko an kahadean ni David, na nakakaagid sa sarong harong na nagaba. Hihirahayon ko an mga kudal kaiyan asin papatindogon ko giraray iyan arog kan dating kamugtakan kaiyan.


text:
Kaya masasakop kan banwaan nin Israel an natatadang daga nin Edom asin an gabos na nasyon na sadiri ko kaidto,” an sinasabi nin Kagurangnan, an magibo kan bagay na ini.


text:
An Kagurangnan nagtataram, “Maabot an panahon na mas marikas an pagtalubo kan trigo ki sa pag-ani kaiyan, asin an pagtalubo kan ubas ki sa paggibo nin arak. An kabukidan magtatagdo nin mahamis na arak, asin magbubulos nin arak an kabubuldan.


text:
Ibabalik ko an sakong banwaan sa saindang daga. Hihirahayon ninda an nagkararaot nindang syudad asin mag-eerok sinda duman; matanom sinda nin mga ubas asin iinomon ninda an arak; matanom sinda sa mga tatamnan patin makakan kan bunga kaiyan.


text:
Itatanom ko an sakong banwaan sa daga na itinao ko sainda, asin dai na nanggad sinda gagaboton.” An Kagurangnan na saindong Dios an nagtaram.


text:
Iyo ini an propesiya ni Obadias—an itinaram nin Kagurangnan Dios manongod sa nasyon nin Edom. Ipinadara nin Kagurangnan an saiyang sugo sa mga nasyon, asin nadangog mi an saiyang mensahe: “Pag-andam! Makigera kita sa Edom!”


text:
Tinataraman nin Kagurangnan an Edom, “Gigibohon takang pinakamaluyang nasyon asin pag-oolog-ologon ka kan gabos.


text:
Dinaya ka kan saimong kapalangkawan. An pangenot mong syudad sarong bantayan na gapo; an saimong erokan nasa halangkaw na lugar sa kabukidan, kaya nagsasaboot kang, ‘Siisay an makakapababa sako?’


text:
Maski siring kahalangkaw kan salagan nin agila an saimong harong; maski pa iyan kapantay kan mga bitoon, alagad guguyodon taka paibaba.


text:
“Kun minadatong sa banggi an mga parahabon, kinukua sana ninda an magustohan ninda. Kun minaguno nin mga ubas an mga tawo, minatada sinda nin dikit na bunga. Alagad pinara ka nanggad kan saimong mga kawal.


text:
Dinaya kamo kan saindong mga kaalyansa; pinahale kamo ninda sa sadiri nindong daga. Nasakop kamo ngunyan kan saindong mga katood. An mga katood na nagkakan sa kaibahan nindo iyo an nagsiod saindo. Nagsabi sinda, ‘Haen an saindang katusohan?’


text:
“Sa aldaw na padusahan ko an Edom, gagadanon ko an saiyang mga madonong, asin paparaon ko an gabos nindang kadonongan.


text:
“Huli ta hinabonan mo asin ginadan an mga tugang mong lalaki, an mga kapagarakian ni Jacob, gagadanon ka asin sosopogon sagkod lamang.


text:
Naghiling ka sana kan laogon nin mga dayuhan an saindang mga trangkahan. Maraot ka siring kan mga dayuhan na nagsamsam kan mga kayamanan nin Jerusalem, dangan nagparanga kaiyan.


text:
Dai ka kutana nag-ogma sa kasakitan kan mga tugang mong lalaki sa Juda. Dai ka kutana nag-ogma sa aldaw kan saindang pagkarumpag. Dai ka kutana nagngisi sa aldaw nin saindang kasakitan.


text:
Dai ka kutana naglaog sa syudad nin sakuyang banwaan, tanganing pagngisihan an saindang pagtios, asin tanganing habonon an saindang mga kayamanan sa aldaw nin saindang kasakitan.


text:
Dai ka kutana nagtindog sa pinagsasangahan kan dalan tanganing dakopon an mga nagdudulag mong mga tugang. Dai mo kutana sinda itinao sa mga kaiwal sa aldaw nin saindang kasakitan.


text:
“Harani na an aldaw na ako, an Kagurangnan, mahukom sa mga nasyon. Edom, an ginibo mo iyo man an gigibohon saimo. Ibabalik saimo an itinao mo.


text:
Ininom kan sakuyang banwaan an mapait na kalis nin padusa sa sakong banal na bulod. Alagad an gabos na nasyon sa palibot mainom kan orog pang mapait na kalis nin padusa; iinomon ninda iyan gabos asin mapapara sinda.


text:
“Alagad may nagkapirang makakadulag pasiring sa Bukid nin Sion, asin iyan magigin sarong banal na lugar. Masasadirihan giraray kan banwaan ni Jacob an daga na talagang pagsadiri ninda.


text:
An banwaan ni Jacob saka ni Jose magigin arog sa kalayo; tutunawon ninda an banwaan ni Esau, siring kan pagsulo sa dagami. Mayong matatada sa mga kapagarakian ni Esau. Ako, an Kagurangnan, an nagtaram.


text:
“Masasadirihan kan mga hale an habagat nin Juda an daga nin Edom; asin sasakopon kan mga hale sa pamitisan kan kabubuldan sa solnopan an Filistia. Sasadirihon kan mga Israelita an teritoryo nin Efraim saka Samaria; asin kukuahon kan mga taga Benjamin an Gilead.


text:
An hukbo nin mga itinapok hale sa amihan nin Israel mabalik asin sasakopon an Fenicia sagkod sa Sarefat sa amihan. An mga taga Jerusalem na itinapok sa Sardis iyo an masakop kan mga banwa sa habagat nin Juda.


text:
An mga mapangganang mga lalaki nin Jerusalem masalakay sa Edom saka mamamayo duman, dangan an Kagurangnan mismo iyo an magigin Hade.”


text:
Nagsabi siya, “Magduman ka sa Nineve, idtong dakulang syudad, asin magtaram ka laban sa syudad, huli ta aram ko kun gurano karaot an mga namamanwaan duman.”


text:
Alagad embes na magduman si Jonas sa Nineve, nagduman siya sa ibong na direksyon tanganing makadulag sa Kagurangnan. Nagduman siya sa Jope, saen nakahiling siya nin sarong barko na mapasiring sa Espanya. Nagbayad siya kan pasahe, dangan nagsakay kaiba an mga tripulante sa pagpasiring sa Espanya, tanganing makadulag sa Kagurangnan.


text:
Nagkatarakot an mga tripulante, kaya an lambang saro nagkurahaw sa pag-apod nin tabang sa saiyang dios. Dangan, tanganing mainaan an gabat kan barko, itinapok ninda sa dagat an mga kargamento. Mantang nangyayari ini, nagduman si Jonas sa ibabang kabtang kan barko dangan nagkatorog.


text:
Nahiling siya duman kan kapitan dangan sinabihan, “Tano ta nagkakatorog ka? Magbangon ka asin mag-apod sa saimong dios! Tibaad maherakan niya kita asin iligtas.”


text:
Nag-orolay an mga tripulante, “Magripa kita tanganing maaraman ta kun siisay an nagdara sato sa pag-alaman na ini.” Nagripa sinda asin an ngaran ni Jonas an nagluwas.


text:
Kaya sinabihan ninda siya, “Sabihi kami kun siisay an dapat basolon sa nangyayaring ini. Ano an ginigibo mo digdi? Anong nasyon an pinaghalean mo? Anong nasyonalidad mo?”


text:
Nagsimbag si Jonas, “Hebreyo ako. Nagsasamba ako sa Kagurangnan, an Dios nin langit, an naglalang kan daga asin kan dagat.”


text:
Dangan sinabihan sinda ni Jonas na nagdudulag siya sa Kagurangnan. Nagkatarakot an mga tripulante asin sinabihan siya, “Sala an ginibo mo!”


text:
Orog na nagkosog an bagyo, kaya hinapot siya ninda, “Ano an dapat ming gibohon saimo tanganing maontok an bagyo?”


text:
Nagsimbag si Jonas, “Itapok nindo ako sa dagat asin maontok iyan. Aram kong ako an dahelan kan pag-abot kan makosog na bagyong ini sa saindo.”


text:
Embes kaiyan, hiningowa kan mga tripulante na makagilid an barko, alagad dai ninda nagibo iyan huli ta orog na nagkosog an bagyo.


text:
Kaya nagkurahaw sinda sa Kagurangnan, “Nakikimaherak kami saimo, Kagurangnan, na dai mo kami paggadanon kun gadanon mi an tawong ini! Ika, O Kagurangnan, an kaggibo kan gabos na ini.”


text:
Huli kaini nagkaigwa nin makuring takot sa Kagurangnan an mga tripulante, kaya nagdolot sinda nin sakripisyo asin nanuga na malingkod saiya.


text:
Sa pagboot nin Kagurangnan hinalon si Jonas nin sarong dakulang sira, asin sa laog nin tolong aldaw saka tolong banggi nasa tulak siya kan sira.


text:
“Sa sakong kasakitan, nag-apod ako saimo, O Kagurangnan, asin sinimbag mo ako. Sa kairaroman kan kinaban kan mga gadan nagkurahaw ako sa paghagad nin tabang, asin dinangog mo ako.


text:
Ihinulog mo ako sa kairaroman, sa pusod nin dagat, asin napalibotan ako nin tubig, linantopan kan dakula mong mga alon.


text:
Nagsaboot ako na pinahale mo na ako sa atubang mo asin dai ko na nanggad mahihiling an banal mong Templo.


text:
Linantopan ako kan tubig asin pinoot ako; natahoban nanggad ako kan dagat, asin an sakong payo napano kan mga doot nin dagat.


text:
Nakaabot ako sa mga gamot kan kabukidan, pasiring sa daga na an mga trangkahan danay na serado sagkod pa man. Alagad ika, O Kagurangnan na sakuyang Dios, an naghawas kan sakong buhay hale sa kairaroman.


text:
Kan nanluya an sakong kalag, namibi ako saimo, Kagurangnan, asin an sakong pamibi nakaabot saimo, sa banal mong Templo.


text:
Alagad aawitan taka nin mga kaomawan; madolot ako nin sakripisyo asin ootobon ko an sakuyang panuga saimo. An kaligtasan naghahale sa Kagurangnan!”


text:
Nagsabi siya, “Magduman ka sa Nineve, idtong dakulang syudad, asin ipahayag mo sa mga tawo an mensahe na itinao ko saimo.”


text:
Kaya kinuyog ni Jonas an Kagurangnan asin nagduman siya sa Nineve, na sarong syudad na nangangaipo nin tolong aldaw na paglakaw huli sa kadakulaan.


text:
Nagpoon sa paglakaw sa syudad si Jonas, asin pakalakaw niya nin sarong aldaw, nagpahayag siya, “Matutunaw an Nineve pakalihis nin kwarentang aldaw!”


text:
Nagtubod sa mensahe nin Dios an mga taga Nineve. Kaya nagkasararo sinda na mag-ayuno, asin an gabos naggubing nin sako sa pagpahiling kan saindang pagsolsol.


text:
Kan an baretang ini nakaabot sa hade nin Nineve, naghale siya sa natutukawan niyang trono, hinuba an saiyang gubing dangan nagsulot nin sako asin nagtukaw sa abo.


text:
Nagpaluwas siya nin sarong pagboot sa mga taga Nineve: “Saro ining pagboot hale sa hade asin sa saiyang mga opisyal: Kaipuhan dai nanggad magkakan nin anoman an siisay man; ipinapangalad sa gabos na tawo o hayop, an pagkakan asin an pag-inom.


text:
An gabos na tawo saka hayop dapat na magsulot nin sako. An lambang saro kaipuhan maigot na magpamibi sa Dios, asin talikodan an saiyang maraot na ugale saka maraot na mga gawe.


text:
Nahiling nin Dios an ginibo ninda; kun paano sinda nagtalikod sa maraot nindang gawe. Kaya nagbago siya nin isip asin dai na niya sinda pinadusahan siring sa sinabi niyang gigibohon niya.


text:
Kaya namibi siya, “Kagurangnan, bakong sinabi ko na kaidto bago ako nagdigdi na iyo ini an gigibohon mo? Kaya hiningowa kong magdulag pasiring sa Espanya. Aram ko na ika sarong Dios na mamomoton, maheherakon, matinios, maboot, asin danay na andam na magbago nin isip asin dai na magpadusa.


text:
Nagluwas si Jonas sa syudad asin nagduman sa sirangan na parte kan syudad dangan nagtukaw. Guminibo siya nin sarong sirongan saka duman naghalat kun ano an mangyayari sa Nineve.


text:
Dangan pinatalubo nin Kagurangnan Dios an sarong tinanom sa kataed ni Jonas tanganing malindongan siya asin dai mahorasa. Nawilihan nin marahay ni Jonas an tinanom.


text:
Alagad pagkaaga kan sunod na aldaw, pinagbotan nin Dios an sarong ulod na ngatngaton an tinanom, asin naalang ini.


text:
Pagsirang kan aldaw, ipinadara nin Dios an sarong mainit na doros hale sa sirangan, asin huli sa init kan aldaw na minatama sa payo ni Jonas, haros madismayo siya. Kaya minawot niyang magadan. Nagsabi siya, “Mas marahay pa sako an magadan ki sa mabuhay.”


text:
Alagad sinabihan siya nin Dios, “May deretso ka daw na maanggot huli sa nangyari sa tinanom?” Nagsimbag si Jonas, “May deretso ako na maanggot—maanggot sagkod na magadan!”


text:
Sinabihan siya nin Kagurangnan, “An tinanom na ini nagtalubo sa laog nin sarong banggi dangan nawara sunod na aldaw; mayo kang ginibo para sa tinanom asin dai mo iyan pinatalubo—alagad pinagmomondoan mo iyan!


text:
Dai ko man daw dapat na maherakan an Nineve, idtong dakulang syudad, na igwa nin syento beynte mil na inosenteng mga aki, asin dakul na mga hayop?”


text:
Kan panahon na si Jotam, Ahaz, asin Ezekias iyo an mga hade nin Juda, tinawan nin Kagurangnan si Mikas, na taga Moreset, kan mensaheng ini. Ipinahayag nin Kagurangnan ki Mikas an gabos na bagay na ini dapit sa Samaria saka sa Jerusalem.


text:
Dangoga nindo ini, kamo gabos na nasyon; hinanyoga nindo ini, kamo gabos na nag-eerok sa daga! Masaksi laban saindo an Kagurangnan Dios. Paghinanyog! Nagtataram siya hale sa langitnon niyang templo.


text:
Madatong an Kagurangnan hale sa banal niyang lugar; mahilig siya dangan malakaw sa mga alitoktok kan kabukidan.


text:
Matutunaw an kabukidan sa irarom niya arog kan taro sa kalayo; maburulos sinda pasiring sa mga kapantayan siring sa tubig na nagbubulos hale sa bulod.


text:
Mangyayari an gabos na ini huli ta nagkasala sa Dios an Israel. Siisay an dapat basolon sa pagrebelde nin Israel? Mayong iba kundi an Samaria, an pangenot na syudad! Siisay sa Juda an nagkasala nin pagsamba sa mga dios-dios? Mayong iba kundi an Jerusalem!


text:
Kaya nagsasabi an Kagurangnan, “Raraoton ko an Samaria sagkod na magin sarong tambak iyan nin daga sa kaomahan, sarong lugar na pagtatanoman nin ubas. An mga gapo kan syudad iuula ko sa kapantayan, asin mahahayag an mga pundasyon kan syudad.


text:
Maroronot an gabos na mahalagang mga ladawan, masusulo an gabos na tandan sa mga maraot na babae sa templo, asin magigin sarong tambak nin ati an gabos na dios-dios. Huli ta tinipon nin Samaria an mga bagay na ini hale sa mga tandan sa mga maraot na babae sa templo, kaya dadarahon sinda kan saindang mga kaiwal sa ibang lugar bilang mga maraot na babae sa templo.”


text:
Dangan nagsabi si Mikas, “Huli kaini, magmomondo saka mananambitan ako. Malakaw akong nakabitis asin huba sa pagpahiling kan sakong kamondoan. Makurahaw ako arog sa sarong lalaw na ayam asin mahaya ako arog sa dakulang gamgam.


text:
Dai na mabobolong an mga lugad nin Samaria, asin madali na man na magtios sa siring na paagi an Juda; an pagkarumpag nakaabot na sa mga trangkahan nin Jerusalem, sa lugar na pinag-eerokan kan sakong banwaan.”


text:
Dai nindo pagtaraman an samong mga kaiwal sa Gat dapit kan samong pagkadaog; hare kamo pagpahiling sainda na naghihibi kamo. Pagriligid kamo sa alpog, mga taga Bet-leapra sa pagpahiling na mayo kamo nin paglaom!


text:
Magpadagos kamo sa paglakaw na huba asin nasosopog, mga taga Safir. An mga taga Zaanan takot na magluwas sa saindang syudad. Kun madangog na nindong nagtatangis an mga taga Bet-ezel, maaaraman nindong mayong pailihan duman.


text:
An mga taga Marot may kahandalan na naghahalat nin tabang, huli ta an Kagurangnan nagdara nin kapahamakan sagkod sa trangkahan nin Jerusalem.


text:
Kamong mga taga Lakis, igakod nindo an mga kabayo sa mga karwahe. Inarog nindo an mga kasalan nin Israel, kaya kamo an nagin dahelan kan pagkasala nin Jerusalem.


text:
Mga taga Juda, magpaaram na kamo sa banwa nin Moreset-gat; mayong ikakataong tabang sa mga hade nin Israel an banwa nin Aczib.


text:
Mga taga Maresa, itatao kamo nin Kagurangnan sa kamot kan kaiwal, na masakop kan saindong banwa. An mga lider nin Israel madulag saka matago sa lungib sa Adullam.


text:
Mga taga Juda, putola an saindong mga buhok sa pagmondo para sa namomotan nindong kaakian. Aroga nindo an pagkaangas kan bwitre, huli ta itatapok an saindong kaakian.


text:
Herak man sa mga tawong nagpupuka asin nagpaplano nin karatan! Pagsirang kan aldaw, ginigibo ninda tolos an saindang maraot na plano.


text:
Kun mawot ninda an kaomahan, inaagaw ninda iyan; kun mga harong an mawot ninda, kinukua ninda iyan. Bako nang ligtas an pamilya o pagsadiri nin sarong tawo.


text:
Kaya nagsasabi an Kagurangnan, “Nagpaplano ako nin kapahamakan laban saindo, asin dai kamo makakaligtas diyan. Manunumpongan na sana nindo an saindong sadiri na nasa kahaditan. Dai na nanggad kamo makakapaabaw-abaw.


text:
Pag-abot kan panahon na iyan, gagamiton nin mga tawo an istorya dapit saindo bilang sarong arogan nin kapahamakan, dangan aawiton ninda ining awit nin mayong paglaom dapit sa nangyari saindo: Buminagsak na nanggad kita! Kinua nin Kagurangnan an satong daga Asin itinao sa mga nagbihag sa sato.”


text:
Kaya pag-abot kan panahon na ibalik na an daga sa banwaan nin Kagurangnan, mayo kamong makukuang kahirasan.


text:
Hinuhulitan ako kan mga tawo asin sinasabihan, “Dai ka maghulit sa samo. Dai mo ipaghulit an dapit sa mga bagay na iyan. Dai kami sosopogon nin Dios.


text:
Sa paghona mo daw, nasa irarom nin maldisyon an banwaan nin Israel? Naubos na daw an pasensya nin Kagurangnan? Gibohon daw niya an mga bagay na iyan? Bakong may pagkaherak na tinataraman niya an mga naggigibo nin tama?”


text:
Nagsisimbag an Kagurangnan, “Sinasalakay nindo an sakong banwaan siring sa mga kaiwal. Minapuruli an mga lalaki hale sa pakilaban, naghohona na ligtas sinda sa saindang harong, alagad yaon kamo duman, naghahalat tanganing habonon an saindang gubing.


text:
Inaalaw nindo paluwas kan mga harong na saindang namomotan an mga babae sa sakong banwaan, asin inaagawan nindo an saindang kaakian kan itinatao kong daing tapos na bendisyon.


text:
Bangon kamo asin lakaw; mayo na nin kaligtasan digdi para sa saindo. Ipinahamak kan saindong mga kasalan an lugar na ini, kaya raraoton ini.


text:
“Mawot kan mga tawong ini an propetang naglilibot, na mahambog saka madaya asin nagsasabing, ‘Hinuhulaan kong mabulos an arak saka makosog na inomon para sa saindo.’


text:
“Alagad titiponon ko kamo, kamo gabos na natada sa Israel. Sarabay ko kamong dadarahon siring sa mga karnero na nagbabalik sa toril. Arog sa pasabsaban na pano nin karnero, magigin pano giraray nin tawo an saindong daga.”


text:
An Dios iyo an mabukas nin agihan para sainda dangan mahale sa sainda sa pagkatapokan. Maruluwas sinda sa mga trangkahan kan syudad asin magigin talingkas. An saindang hade, an Kagurangnan mismo, iyo an mangengenot sainda paluwas.


text:
Pagdangog kamo, mga pamayo nin Israel! Kamo kutana an mga tawong dapat nagmamakulog dapit sa hustisya,


text:
alagad naoongisan nindo an matanos asin namomotan an karatan. Inaanitan nindo an sakong banwaan dangan hinahaklas an laman hale sa saindang mga tolang.


text:
Kamo an minakakan kan sakong banwaan. Kamo an minaanit sainda, minabari kan saindang mga tolang, dangan minapedaso kaiyan siring sa karne na lulutoon.


text:
Madatong an panahon na maagrangay kamo sa Kagurangnan, alagad dai niya kamo sisimbagon. Dai niya dadangogon an saindong mga pamibi, huli ta maraot an saindong mga gibo.


text:
Dinaya an sakong banwaan kan mga propetang nanunuga nin katoninongan sa mga nakakabayad sainda, alagad nagpapahayag sainda nin gera sa mga dai nakakabayad. An Kagurangnan nagsasabi sa mga propetang ini,


text:
“Mga propeta, harani na an saindong kataposan; madali nang magsolnop an aldaw para saindo. Dai na kamo magkakaigwa nin mga bisyon, huli ta linagalag nindo an sakong banwaan, asin dai na kamo makakahula.”


text:
An mga naghuhula kan maabot na panahon mawawaraan nin onra huli ta dai mangyayari an saindang hula. Gabos sinda magkakasoropog huli ta dai sinda sisimbagon nin Dios.


text:
Alagad pinapano ako nin Kagurangnan kan saiyang espiritu, hustisya saka kosog tanganing sabihan an banwaan nin Israel kun ano an saindang kasalan.


text:
Dangoga nindo ako, kamong mga pamayo nin Israel, na naoongis sa hustisya asin nagbibiko sa katanosan.


text:
Kamo an nagpapatindog kan syudad nin Dios, an Jerusalem, sa pundasyon nin panggagadan saka inhustisya.


text:
An mga pamayo nagpapasuhol bago maghukom, nagpapatandan an mga padi bago magtukdo, asin an mga propeta naghuhula huli sa kwarta—asin gabos sinda nagsasabi na yaon sainda an Kagurangnan. Nagsasabi sinda, “Mayong maraot na maabot sa samo. Yaon sa samo an Kagurangnan.”


text:
Kaya, huli sa saindo, aaradohon an Sion arog sa sarong oma, magigin sarong tambak nin raot an Jerusalem, asin magigin sarong kadlagan an bulod na natitindogan kan Templo.


text:
Sa maabot na mga aldaw, an bukid na namumugtakan kan Templo iyo an magigin pinakahalangkaw sa gabos, mas halangkaw ki sa kabubuldan. Dakul na nasyon an madorolok diyan,


text:
asin masarabi an saindang namamanwaan, “Magturukad kita sa bulod nin Kagurangnan, sa Templo kan Dios nin Israel. Tanganing matukdoan niya kita kan dapat tang gibohon asin maglakaw kita sa saiyang mga dalan. An katukdoan nin Kagurangnan naghahale sa Jerusalem; nagtataram siya sa saiyang banwaan hale sa Sion.”


text:
Siya an mahukom sa mga tawo, sa mapangyaring mga nasyon harani man o harayo. Pupulpogon ninda an saindang mga espada tanganing magin mga arado asin an saindang mga garod tanganing magin mga pantakras na kutsilyo. Dai na nanggad sinda mag-aandam para sa pakikilaban.


text:
Matoninong na mamumuhay an lambang saro sa tahaw kan sadiri niyang ubasan saka mga kahoy na higera, asin mayo nang magpapatakot saiya. An Kagurangnan nin mga hukbo an nanuga kaini.


text:
An lambang nasyon nagsasamba saka nagkukuyog kan sadiri nindang dios, alagad sasambahon asin kukuyogon mi an Kagurangnan na samong Dios sagkod lamang.


text:
Nagsasabi an Kagurangnan, “Maabot an panahon na titiponon ko an mga tawong sakong pinadusahan, an mga nagtios sa pagkatapokan.


text:
Pilay na sinda asin harayo sa sadiri nindang daga, alagad magibo ako nin bagong kapinonan sa mga natada, asin magigin sarong dakulang nasyon sinda. Ako an mamamayo sainda sa Bukid nin Sion magpoon sa panahon na iyan asin sagkod pa man.”


text:
Ika, Jerusalem, iyo an lugar saen an Dios, arog sa sarong pastor sa bantayan, nagmamasid kan saiyang banwaan. Ika iyo man giraray an magigin pangenot na syudad kan kahadean na sadiri mo kaidto.


text:
Tano ta nagkukurahaw ka? Tadaw ta nagtitios ka siring sa sarong babaeng nangangaki? Iyan daw huli ta mayo ka nang hade, asin garadan na an saimong mga parahatol?


text:
Mamiripit ka sa kulog asin mag-agoro, banwaan nin Jerusalem, arog sa sarong babaeng nangangaki, huli ta kaipuhan bayaan mo an syudad asin mag-erok ka sa kaomahan. Kaipuhan magduman ka sa Babilon, saen ililigtas ka nin Kagurangnan sa saimong mga kaiwal.


text:
Dakul na nasyon an nagtiripon tanganing salakayon ka. Nagsasabi sinda, “Kaipuhan raoton an Jerusalem! Mahihiling ta an pagkaraot kan syudad na ini!”


text:
Alagad dai aram kan mga nasyon na ini kun ano an nasa isip nin Kagurangnan. Dai ninda aram na tiniripon sinda tanganing padusahan siring na an trigo tinitipon tanganing ginikon.


text:
Nagsasabi an Kagurangnan, “Banwaan nin Jerusalem, lakaw asin padusahan mo an saimong mga kaiwal! Gigibohon takang makosog arog sa sarong torong baka na igwang lansang na sungay saka kuku na bronse. Roronoton mo an dakul na nasyon, asin an kayamanan na saindang kinua sa paagi nin dahas idodolot mo sako, an Kagurangnan kan bilog na kinaban.”


text:
Banwaan nin Jerusalem, tipona an saimong hukbo! Napapalibotan na kita! Sinasalakay ninda an lider nin Israel!


text:
Nagsasabi an Kagurangnan, “Betlehem Efrata, ika an pinakasadit na banwa sa Juda, alagad hale sa saimo maluwas para sa sako an saro na iyo an magigin lider nin Israel, na an ginikanan masososog pa sa mga suanoy na panahon.”


text:
Kaya papabayaan nin Kagurangnan sa saindang mga kaiwal an saiyang banwaan sagkod na umabot an panahon na an babae mangaki nin aking lalaki. Dangan an saiyang kapwa mga Israelita na itinapok mabalik sa saindang banwaan nin Israel.


text:
Pagdatong niya, papamayohan niya an saiyang banwaan sa kosog na naghahale sa Kagurangnan asin sa kamurawayan kan ngaran nin Kagurangnan na saiyang Dios. Mamumuhay sa katoninongan an saiyang banwaan huli ta an mga tawo sa bilog na daga magmimidbid kan saiyang kadakulaan,


text:
asin magdadara siya nin katoninongan. Kun salakayon kita kan mga taga Asiria dangan makalagbas sinda sa satong mga depensa, ipapadara ta an satong pinakamakosog na mga lider tanganing labanan sinda.


text:
Huli sa saindang kosog, masasakop ninda an Asiria, an daga ni Nimrod, asin ililigtas ninda kita sa mga taga Asiria sa panahon na salakayon kan mga ini an satong teritoryo.


text:
An mga matada sa mga Israelita magigin siring sa ambon na padara nin Kagurangnan para sa mga nasyon, arog sa tagiti sa mga nagtatalubong tinanom. Magsasarig sinda sa Dios, asin bakong sa tawo.


text:
An mga matada sa tahaw nin mga nasyon makakaagid sa sarong leon na naghahanap nin pagkakan sa sarong kadlagan o pasabsaban; maduman siya sa tahaw kan mga karnero dangan masalakay. Rinoronot niya an saiyang madakop asin mayo nin paglaom na ikaligtas an saiyang biktima.


text:
An Kagurangnan nagtataram, “Sa panahon na iyan, kukuahon ko an saindong mga kabayo asin raraoton ko an saindong mga karwahe.


text:
Raraoton ko an saindong mga dios-dios saka mga hariging gapo; dai na nanggad kamo magsasamba kan mga bagay na kamo mismo an naggibo.


text:
Tutumbahon ko an mga ladawan kan diosang si Asera sa saindong daga asin gagabaon ko an saindong mga syudad.


text:
Dangoga an reklamo nin Kagurangnan laban sa Israel. Pagbangon, O Kagurangnan, asin pahayagan an saimong reklamo; padangoga an kabukidan saka kabubuldan kan sasabihon mo.


text:
Kamong mga bukid, asin kamo na nagdadanay na mga pundasyon kan daga; dangoga nindo an reklamo nin Kagurangnan. An Kagurangnan igwa nin reklamo laban sa saiyang banwaan. Sasangatan niya nin kaso an Israel.


text:
Nagtataram an Kagurangnan, “Banwaan ko, ano an ginibo ko saimo? Paano ako nagin sarong pagabat saimo? Simbaga ako!


text:
Ako an nagluwas saimo sa Egipto; ilinigtas taka sa kaoripnan; ako an nagsugo ki Moises, ki Aaron saka ki Miriam tanganing pangenotan ka.


text:
Banwaan ko, giromdoma an plano ni Hadeng Balak nin Moab sa saimo asin kun paano siya sinimbag ni Balaam na aking lalaki ni Beor. Giromdoma an mga pangyayari sa dalan magpoon sa kampo sa Sittim sagkod sa Gilgal. Giromdoma an mga bagay na ini asin maaaraman mo kun ano an ginibo ko tanganing iligtas ka.”


text:
Ano an dadarahon ko sa Kagurangnan, an Dios nin langit, sa pagdolok ko tanganing sambahon siya? Magdadara daw ako kan pinakamarahay na mga ogbon na baka na tututongon bilang mga dolot saiya?


text:
Mawiwili daw an Kagurangnan kun darahan ko siya nin rinibong karnero o lana nin oliba na daing ontok sa pagbulos? Idodolot ko daw an matua kong aki tanganing mabayadan an sakong mga kasalan?


text:
Dai, sinabihan na kita nin Kagurangnan kun ano an marahay. An hinahagad niya sato iyo ini: an paggibo kan matanos, an danay na mamoot, asin an mamuhay na mapakumbaba sa kaibahan nin satong Dios.


text:
Marahay an magkaigwa nin takot sa Kagurangnan. Nag-aapod siya sa syudad, “Pagdangog kamo na mga tawong nagtitiripon sa syudad!


text:
Sa mga harong nin mga maraot na tawo makukua an kayamanan na napasainda huli sa pandadaya. Naggagamit sinda nin mga salang takadan, sarong gibo na ikinakaongis ko.


text:
Makakan ka alagad dai mababasog—sa katotoohan padagos kang magugutom. Magsasaray ka, alagad dai mo iyan mapapakinabangan; an anoman na saimong sarayon raraoton ko sa gera.


text:
Magtatanom ka, alagad dai ka mag-aani. Magpupuga ka nin mga oliba tanganing makakua nin lana, alagad dai mo man iyan magagamit. Magibo ka nin arak, alagad dai mo man iyan maiinom.


text:
Mangyayari iyan huli ta sinunod mo an mga maraot na gawe ni Hadeng Omri asin kan aki niyang si Ahab. Pinapadagos mo an saindang mga pagboot, kaya dadarahan taka nin karatan, asin pagngingisihan ka kan gabos. Pag-oolog-ologon ka kan mga tawo saen man na lugar.”


text:
Herak man sa sako! Nakakaagid ako sa sarong gutom na tawong mayong nakukuang bunga sa mga kahoy asin ubas sa mga balagon. Ginuno na an gabos na ubas asin an masisiram na higera.


text:
Mayo na minsan sarong onestong tawo sa daga, mayo maski sarong maimbod sa Dios. An gabos naghahalat kan tamang panahon tanganing manggadan. An lambang saro naghahanap kan saiyang kapwa tanganing gadanon.


text:
Gabos sinda eksperto sa paggibo kan maraot. An mga opisyal saka mga hukom naghahagad nin suhol. Sinasabihan sinda kan mapangyaring tawo kan saiyang kamawotan, asin tarabang sindang minagibo nin plano.


text:
Maski an pinakamarahay saka pinakaonesto sa sainda garo mga tonok na mayo nin halaga. Nag-abot na an aldaw kan pagpadusa nin Dios sa mga tawo, siring kan saiyang ipinatanid sainda sa paagi kan saindang mga parabantay, an mga propeta. Ngunyan, nagkakariribong sinda.


text:
Dai ka magtubod sa saimong kataed ni manarig sa saimong katood. Mag-ingat ka sa sinasabi mo sa saimong agom.


text:
Sa panahon na ini, iaarog sa mga lolong kan mga aking lalaki an saindang mga ama; tutumangan kan mga aking babae an saindang mga ina, asin makikiiwal an mga hoben na babae sa saindang panugangan na babae; an mga kaiwal nin sarong tawo iyo man sana an mga tawong kadugo niya.


text:
Alagad maghahalat ako sa Kagurangnan; padagos akong maglalaom sa Dios na maligtas sako. Dadangogon ako kan sakong Dios.


text:
Mayong dahelan tanganing pagngisihan kami kan samong mga kaiwal. Nagkaturumba kami, alagad mabangon giraray kami. Nasa kadikloman kami ngunyan, alagad tatawan kami nin liwanag kan Kagurangnan.


text:
Nagkasala kami sa Kagurangnan, kaya kaipuhan tioson mi sa kadikit na panahon an saiyang kaanggotan. Alagad susurogon niya giraray kami asin babaloson an mga nagkasala samo. Dadarahon niya kami sa liwanag; mahihiling nyamo an pagligtas niya samo.


text:
Dangan mahihiling iyan kan samong mga kaiwal asin mawawaraan sinda nin onra—an parehong mga kaiwal na nag-olog-olog samo sa pagsabing, “Haen an Kagurangnan na saindong Dios?” Mahihiling mi sindang daog, na tinitimaktimakan arog sa laboy sa mga tinampo.


text:
Mga taga Jerusalem, nagdadangadang na an panahon kan pagpakarahay kan kudal kan saindong syudad. Sa panahon na iyan, papadakulaon an saindong teritoryo.


text:
Mabaralik sa saindo an saindong mga kahimanwa hale sa manlaen-laen na lugar—hale sa Asiria sa sirangan, hale sa Egipto sa habagat, hale sa rehiyon kan Salog nin Eufrates, hale sa hararayong kadagatan saka kabukidan.


text:
Atamana siring sa sarong pastor an saimong banwaan, Kagurangnan, an banwaan na saimong pinili. Maski bako sindang sararo na nag-eerok sa kalangtadan, igwa nin matubang na daga sa palibot ninda. Padumana sinda sa mayaman na mga pasabsaban nin Basan saka Gilead, dangan pakakana sinda duman arog kan ginibo ninda kaidtong panahon.


text:
Maggibo ka nin mga milagro para sa samo, “Kagurangnan, Kagurangnan siring kan ginibo mo kaidto kan iluwas mo kami sa Egipto.


text:
Mahihiling ini kan mga nasyon asin masosopog sinda, huli ta makokosog sinda. Sa katakotan, titikomon ninda an saindang mga ngoso asin tatahoban an saindang mga talinga.


text:
Makamang sinda sa alpog arog sa mga halas; maabot sinda hale sa saindang mga bantayan na nagtatakig saka natatakot. Sa katakotan, madolok sinda sa Kagurangnan na samong Dios.


text:
Mayo nin ibang dios na arog saimo, Kagurangnan; pinapatawad mo an kasalan kan mga natada sa saimong banwaan. Dai ka naanggot sagkod pa man, kundi nawiwili ka sa pagpahiling sa samo kan saimong danay na pagkamoot.


text:
Maheherakan mo giraray kami. Titimaktimakan mo an samong mga kasalan dangan itatapok mo iyan sa kairaroman kan dagat!


text:
Ipapahiling mo sa saimong banwaan, an mga kapagarakian ni Abraham asin ni Jacob, an saimong kaimbodan saka danay na pagkamoot, siring sa ipinanuga mo sa samong mga ginikanan kaidtong panahon.


text:
Iyo ini an mensahe dapit sa Nineve, an istorya kan sarong bisyon na nahiling ni Nahum, na taga Elkos.


text:
Habo an Kagurangnan Dios nin mga karibal; pinapadusahan niya an mga tawong minasalungat saiya. Sa saiyang kaanggotan, binabalos niya sinda.


text:
An Kagurangnan bakong madaling maanggot, alagad mapangyari siya asin pinapadusahan nanggad niya an may kasalan. Sa linalakawan nin Kagurangnan, minatunga an mga bagyo; an mga panganoron iyo an alpog na nasusudsod kan saiyang mga bitis!


text:
Pinagbobotan niya an dagat, asin minamara iyan! Pinapamara niya an mga salog. Naluluyos an kaomahan nin Basan, an Bukid nin Carmelo siring man, asin nawawara an mga burak nin Lebanon.


text:
Minalinog an kabukidan sa atubangan nin Kagurangnan; natutunaw an kabubuldan. Kun minatunga an Kagurangnan tinatakigan an kinaban; minakubogkubog an daga asin an mga tawong nag-eerok diyan.


text:
Siisay an mabubuhay kun siya naaanggot? Siisay an makakatagal sa labi-labi niyang kaanggotan? Saiyang inuula an nagkakalayo niyang kaanggotan; naroronot an mga gapo sa saiyang atubang.


text:
Marahay an Kagurangnan; sinusurog niya an saiyang banwaan sa panahon nin kasakitan; inaataman niya an mga tawong minapaili saiya.


text:
Arog sa sarong masulog saka dakulang baha pinupuho niya an saiyang mga kaiwal; an mga minasalungat saiya isinusubol niya sa saindang kagadanan.


text:
Ano an pinaplano nindo tumang sa Kagurangnan? Gagadanon niya kamo. Mayo pa nin tawong nakatumang saiya nin makaduwang beses.


text:
Hale saimo, Nineve, igwa nin nagtungang sarong tawo na pano nin maraot na mga plano, na nagplano tumang sa Kagurangnan.


text:
Ini an sinasabi nin Kagurangnan sa saiyang banwaan na Israel: “Maski makokosog saka dakul an mga taga Asiria, magagadan sinda asin mawawara. Banwaan ko, pinatios taka, alagad dai ko na iyan gigibohon giraray.


text:
Babarion ko na an sakal na ibinugtak saimo kan Asiria asin puputolon ko na an kadenang iginapos saimo.”


text:
Iyo ini an ipinagboot nin Kagurangnan dapit sa mga taga Asiria: “Dai sinda magkakaigwa nin kapagarakian na madara kan saindang ngaran. Raraoton ko an mga ladawan na nasa mga templo kan saindang mga dios. Nag-aandam ako nin lulubngan para sa mga taga Asiria—dai sinda maninigong mabuhay!”


text:
Hilinga! Igwang sarong sugo na nagdadangadang sa kabukidan dara an marahay na bareta! Nagdadangadang siya tanganing ipahayag an kapangganahan! Banwaan nin Juda, selebraron mo an saimong mga pyesta asin itao mo sa Dios an ipinanuga mo saiya. Dai na nanggad sasalakayon kan mga maraot an saimong daga; nagkagaradan na sinda gabos!


text:
Nineve, sinasalakay ka! An kapangyarihan na marumpag saimo nagdatong na. Bugtaki nin mga bantay an mga depensa! Bantayi an mga tinampo! Pag-andam sa pakilaban! (


text:
Madali nang ibalik nin Kagurangnan an kamurawayan nin Israel, an dating kamurawayan kaini kan dai pa sinasamsaman kan saiyang mga kaiwal.)


text:
Pulang mga kalasag an dara kan kaiwal na mga soldados asin pula an sulot nindang gubing. Nag-aandam na sinda sa pagsalakay! Nagsisilyab arog sa kalayo an saindang mga karwahe! Naglulukso an saindang mga kabayo!


text:
Marikas na nagdadalagan an mga karwahe sa mga tinampo, pabalik-balik sinda sa mga plasa kan syudad. Nagsisilyab sinda siring sa mga karaba asin marikas na minahiro arog sa kikilat.


text:
Ipinaapod na an mga opisyal; nagkakaturumba sinda mantang nagpapaenotan. Nagdadalagan pasiring sa kudal an mga parasalakay asin inaandam na ninda an kagamitan na panggaba kan kudal.


text:
Nabihag na an reyna; nag-aaguro siring sa mga salampati an sorogoon niyang mga babae asin pinagtutumbok ninda an saindang daghan sa kamondoan.


text:
Arog sa tubig hale sa nagabang dike an mga tawo nagdadaralagan hale sa Nineve! “Ontok! Ontok!” an nadangog na kurahaw— alagad maski saro mayong nagbalik.


text:
An Nineve raot na, binayaan na nin tawo, asin mamondo! Nanluluya na sa takot an mga puso; nagtatakig an mga tuhod, mayo na an kosog; nanlolongsi an mga lalawogon.


text:
Haen na ngunyan an syudad na kaidto arog sa lungib nin mga leon, saen binabahog an mga ogbon na leon, na dinudumanan kan mag-agom na leon, saen ligtas an saindang mga ogbon?


text:
Ginadan kan leon an saiyang biktima dangan pinedaso para sa saiyang agom saka mga ogbon; pinano niya an saiyang lungib nin mga pinedasong karne.


text:
“Ako an saimong kaiwal!” an itinataram nin Kagurangnan nin mga hukbo. “Susuloon ko an saimong mga karwahe. Magagadan an saimong mga soldados sa gera, asin kukuahon ko saimo an gabos na kinua mo sa iba. Dai na nanggad madadangog an tingog kan saimong mga sugo.”


text:
Dangoga! An lagapak kan pamakol, an karatongkatong nin mga rweda, an paradagpadag nin mga kabayo, an ribok nin mga karwahe!


text:
Nagsasalakay an mga parakabayo, nagsisilyab an mga espada, nagkikinang an mga garod! Tinatambak an mga bangkay, dai mabilang na mga gadan— nasisingkogan sinda nin mga tawo!


text:
Pinapadusahan an Nineve, an maraot na babae. Mapandagka asin pano nin nakakagadan na gayuma; linumay niya an mga nasyon asin ginibong mga oripon.


text:
An Kagurangnan nin mga hukbo nagsasabi, “Papadusahan taka, Nineve! Huhubaan taka asin ipapahiling ko sa mga nasyon an saimong pagkanihuba, sa bilog mong kasosopgan.


text:
Masiribog an gabos na makakahiling saimo. Masarabi sinda, ‘Gaba na an Nineve! Siisay pa an may pagkaherak saiya? Siisay an boot na magranga saiya?’”


text:
Nineve, mas marahay ka pa daw ki sa Tebes, an pangenot na syudad nin Egipto? Igwa man ini nin sarong salog na nag-iingat saiya arog sa sarong kudal—an Nilo iyo an saiyang depensa.


text:
Pinaghadean niya an Etiopia saka an Egipto, asin katabang niya an Libya; mayo nin kasagkoran an saiyang kapangyarihan.


text:
Alagad ipinatapok an mga taga Tebes. Sa lambang kanto kan mga tinampo hinampak an saindang mga aki sagkod na magadan. An saindang ginagalangan na mga lalaki nakakadenahan na dinara dangan pinagripahan kan mga nakabihag sainda.


text:
Nineve, mabagsak ka man sa ngana-nganang pagkaburat! Hihingowahon mo man na makadulag sa saimong mga kaiwal.


text:
An saimong mga bantayan makakaagid sa mga poon nin higera na hinog na an bunga: yugyoga an poon, asin mahuhulog an bunga sa ngoso kan makakan!


text:
An saimong mga soldados garo mga babae, asin an saimong daga mayo nin depensa laban sa saimong mga kaiwal. Tututongon nin kalayo an mga barat kan saimong mga trangkahan.


text:
Pagharok nin tubig tanganing makapag-andam para sa sarong pagsalakay, asin pakosoga an saimong mga bantayan! Timaktimaki an laboy tanganing makagibo nin mga ladrilyo, asin andama an mga hormahan kaiyan!


text:
Maski ano pa an saimong gibohon, masusulo ka man giraray o magagadan sa ralaban. Mapupuho ka siring sa mga tinanom na kinakan nin mga doron. Nagdakul ka siring sa mga doron!


text:
An mga negosyante na nagtunga hale saimo mas dakul pa ki sa mga bitoon sa kalangitan! Alagad mayo na sinda ngunyan, arog sa mga doron na nag-unat kan saindang mga pakpak dangan naglayog paharayo.


text:
An saimong mga opisyal nakakaagid sa sarong ariponpon nin mga doron na nagtutugdon sa mga kudal sa aldaw nin tig-lipot. Alagad pagtunga kan aldaw, minaralayog sinda, asin mayong nakakaaram kun saen sinda nagduman!


text:
Emperador nin Asiria, garadan na an saimong mga gobernador, asin nagkakatorog na sagkod pa man an saimong mga ginagalangan na mga lalaki! An saimong mga nasasakopan nagkawararak na sa kabukidan, asin mayo nin madara sainda pabalik sa saindang mga harong.


text:
Mayo nin bolong para sa saimong namamatean, asin mayong karahayan an saimong mga lugad. Mag-ooropak an mga makadangog kan saimong pagbagsak. May nakaligtas daw sa saimong mayong ontok na kakurihan?


text:
O Kagurangnan, sagkod nuarin ako maghahagad nin tabang bago mo dangogon, bago mo kami ililigtas sa kadahasan?


text:
Tano ta itinutugot mong mahiling ko an mga kasakitan na ini? Paano mo natatagalan an pagmasid sa mga salang gibong ini? Nasa palibot ko an karatan saka kadahasan; an pagralaban saka pag-iriwal yaon sa gabos na lugar.


text:
Maluya saka mayong kamugtakan an katogonan, kaya dai nangyayari an hustisya. Napapalibotan kan mga tampalasan an mga matanos kaya nabibiko an hustisya.


text:
Dangan nagtaram an Kagurangnan sa saiyang banwaan, “Masdan nindo an mga nasyon sa palibot nindo, asin magngangalas kamo sa saindong mahihiling. Magibo ako nin ngangalasan na dai nindo tutubodan kun ioosip sana saindo.


text:
Gigibohon kong magin mapangyari an mga taga Babilonia, an maringis saka dai napapamugtak na banwaan. Naglalakaw sinda sa kahiwasan kan daga tanganing sakopon an ibang nasyon.


text:
Pinapalakop ninda an takot saka kadahasan, asin sa saindang kapalangkawan, sinda mismo an naggigibo nin pagboot.


text:
“An saindang mga kabayo orog pang marikas ki sa mga leopardo, mas maringis pa ki sa gutom na mga lobo. An saindang mga parakabayo nag-aarabot hale sa harayong mga lugar; sa rikas kan saindang pangangabayo, garo sinda mga agilang naglalayog pasiring sa saindang biktima.


text:
“An saindang mga hukbo nagpapadagos sa madahas nindang pananakop, asin natatakot an gabos mantang nagdadangadang sinda. An saindang mga bihag siring kadakul sa baybay.


text:
Tinutuyatuya ninda an mga hade asin sinusubahan sana ninda an haralangkaw na opisyal. Pinagngingisihan sana ninda an mga bantayan huli ta tinatambakan ninda iyan nin daga dangan sinasakop iyan.


text:
Dangan minadagoso sinda siring sa doros asin nawawara, sinda na an kapangyarihan iyo an mismo nindang dios.”


text:
Kagurangnan, poon sa kapinonan ika an Dios. Ika an sakong banal, na Dios asin mayo kang kapinonan saka kataposan. Kagurangnan, sakong Dios saka parasurog, pinili mo an mga taga Babilonia dangan pinakosog tanganing mapadusahan ninda kami.


text:
Alagad paano mo natatagalan an mga mapasaluib saka maraot na lalaking ini? An saimong mga mata banal nin marahay kaya habo mong maghiling kan karatan, asin dai mo matatagalan na hilingon an mga tawong naggigibo nin maraot. Kaya tano ta mayo kang girong mantang ginagadan ninda an mga tawong orog pang matanos ki sa sainda?


text:
Dinadakop kan mga taga Babilonia an mga tawo sa paagi nin mga banwit, na garo mga sira, asin ginuguyod ninda an mga tawo na nasa laog nin mga hikot. Pakatapos, nagkukurahaw sinda sa kaogmahan huli kan saindang mga nadakop!


text:
Kaya sinasamba ninda an saindang mga hikot saka dinodolotan nin mga sakripisyo, huli ta nagtatao iyan sa sainda kan pinakamarahay sa gabos na bagay.


text:
Gagamiton daw ninda sagkod pa man an saindang mga espada asin magpapadagos sinda sa mayong herak na panraraot nin mga nasyon?


text:
Masakat ako sa sakong bantayan asin mahalat tanganing maaraman ko an itataram sako nin Kagurangnan—kun anong simbag an itatao niya sa sakong reklamo.


text:
Iyo ini an simbag sako nin Kagurangnan: “Isurat mo nin malinaw sa mga tabla an ipapahayag ko saimo, tanganing maski sa sarong hirilingan, mababasa iyan.


text:
Isurat mo iyan, huli ta dai pa napapanahon tanganing maotob iyan. Alagad madali nang mag-abot an panahon, asin magkakatotoo an ipapahiling ko saimo. Pwedeng mahaloy nin kadikit an pag-abot kaiyan, alagad halaton mo; mangyayari iyan, asin dai iyan mapupugolan.


text:
Iyo ini an mensahe: ‘An mga maraot dai mabubuhay, alagad an mga matanos mabubuhay huli ta maimbod sinda sa Dios.’”


text:
Madaya an kayamanan. Mapalangkaw an mga tawong paslo saka dai napapamugtak—siring sa kagadanan na dai nababasog. Iyan an dahelan kun tano ta sinasakop ninda an mga nasyon.


text:
Oolog-ologon kan mga nasakop na banwaan an mga nagsakop sainda asin papahilingan kan saindang pagkauyam. Masabi sinda, “Nangungua kamo kan bako saindo, alagad herak man saindo! Sagkod nuarin kamo magpapayaman huli sa pagpirit kan mga nagkautang saindo na magbayad na?”


text:
Alagad bago kamo makaaram, kamo na nagsakop sa iba makakalubong man sa utang asin pipiriton na magbayad sagkod kan tubo. Maabot an mga kaiwal nindo asin tatakigan man kamo. Dangan sasamsaman ninda kamo!


text:
Sinamsaman nindo an mga taga ibang nasyon, alagad sasamsaman kamo kan mga matatadang buhay huli kan mga panggagadan na ginibo nindo asin huli kan saindong kadahasan laban sa mga banwaan kan kinaban saka kan mga syudad kaiyan.


text:
Herak man saindo na nagpayaman kan saindong mga pamilya, huli sa mga nakua nindo sa paagi nin kadahasan! Hiningowa nindong magin ligtas an sadiri nindong harong,


text:
alagad kasosopgan an dinara sa saindong pamilya kan saindong mga plano; sa panraraot nin mga nasyon, kamo man sana an nagdara nin pagkaraot sa saindong sadiri.


text:
Herak man saindo na nagmukna nin sarong syudad sa paagi nin krimen asin nagpatindog kaiyan huli sa panggagadan!


text:
Nagparagal sa mayong kamugtakan na trabaho an mga nasyon na sinakop nindo; an gabos nindang pinatindog nagkakasurulo man sana. An Kagurangnan nin mga hukbo iyo an kaggibo kaini.


text:
Alagad mapapano an daga kan pakaaram kan kamurawayan nin Kagurangnan siring na pano nin tubig an mga dagat.


text:
Herak man saindo na nagsopog kan saindong mga kapwa sa saindong kaanggotan; pinapasayasay nindo sinda na garo mga burat.


text:
Sosopogon man kamo embes na oomawon. Mainom man kamo asin magsasayasay. Papainomon kamo nin Kagurangnan sa sadiri nindong kalis nin padusa, asin magigin kasosopgan an saindong kaomawan.


text:
Pinurotol nindo an kakahoyan nin Lebanon; ngunyan kamo an pupurotolon. Ginaradan nindo an mga hayop duman; ngunyan kamo an tatakoton kan mga hayop. Mangyayari ini huli kan mga panggagadan na ginibo nindo asin huli kan saindong kadahasan laban sa mga banwaan kan kinaban saka kan mga syudad kaiyan.


text:
Anong karahayan an makukua sa sarong ladawan? Sarong bagay man sana iyan na ginibo nin tawo, asin mayo iyan nin sinasabi kundi kaputikan. Anong karahayan an makukua diyan kan naggibo kaiyan kun pagsarigan niya iyan—sarong dios-dios na dai ngani nakakataram!


text:
Herak man saindo na nagsasabi sa sarong pedaso nin kahoy, “Pagmata!” o sa sarong dakulang gapo, “Tindog!” Igwa daw nin ikakapahayag saindo an sarong dios-dios? Pwedeng patoson iyan nin plata o bulawan, alagad mayo iyan nin buhay.


text:
Kagurangnan, nadangog ko an manongod sa saimong ginibo, asin natakot ako. Giboha giraray sa samong panahon an mga ngangalasan na ginibo mo kaidto. Magin maheherakon ka maski sa panahon na naaanggot ka.


text:
Hale sa Edom madigdi giraray an Dios; hale sa kabubuldan nin Paran maabot an banal na Dios. Tinatahoban kan saiyang kamurawayan an kalangitan, asin an daga pano kan saiyang kaomawan.


text:
Nagdadangadang siya kaiba an liwanag nin kikilat; an liwanag nagsisilyab hale sa saiyang kamot, saen natatago an saiyang kapangyarihan.


text:
Kun siya minaontok, an daga minakunogkunog; sa saiyang paghiling an mga nasyon minakubogkubog. Nagkawarasak an mayong kataposan na kabukidan; nag-urulnod an mayong kataposan na kabubuldan, an kabubuldan na saiyang linakawan kan suanoy na panahon.


text:
An mga salog daw an dahelan kan pagkaanggot mo, Kagurangnan? An dagat daw an dahelan kan saimong labi-labing kaanggotan? Naglunad ka sa mga panganoron; an panganoron nin bagyo an saimong karwahe, kan darahan mo nin kapangganahan an saimong banwaan.


text:
Nag-andam ka sa paggamit kan saimong pana, nag-andam sa pagpalayog kan saimong mga bosog. An daga nagkagaratak kan saimong kikilat.


text:
Kan mahiling ka kan kabukidan, tinakigan sinda; nagbulos an tubig hale sa kalangitan. Naghagubohob an katubigan sa irarom kan daga, asin nag-orolanto an saindang mga alon.


text:
Sa kintab kan marikas mong mga bosog asin sa kinang kan saimong nagkikintab na garod, an aldaw saka an bulan dai naghiro.


text:
Sa kaanggotan, naglakaw ka sa kahiwasan kan daga; sa labi-labi mong kaanggotan, tinimaktimakan mo an mga nasyon.


text:
Nagluwas ka sa pagligtas kan saimong banwaan, sa pagligtas kan hadeng saimong pinili. Ginadan mo an pamayo kan mga maraot asin pinuho an saiyang mga parasunod.


text:
Tinuhog kan saimong mga bosog an pamayo kan saiyang hukbo kan ini nag-abot siring sa sarong bagyo, sa pagwarak samo, nagngingisi ini arog kan mga tawong hilom na nang-aapi kan mga dukha.


text:
Nadadangog ko an gabos na ini, asin tinatakigan ako; an sakong ngabil nagkikimigkimig sa takot. Nanluluya an sakong hawak, asin nagkakasiringkog an sakong mga bitis. Daing girong na hahalaton ko an pag-abot kan panahon na papadusahan nin Dios an nagsasalakay sato.


text:
Maski dai namumurak an mga poon nin higera asin an mga ubas mayo nin bunga, maski dai makakua nin lana nin oliba asin an kaomahan dai mamunga, maski magkagaradan an gabos na karnero asin mawaraan nin laog an mga laoman nin hayop,


text:
magigin maogma pa giraray ako asin magayagaya, huli ta an Kagurangnan Dios iyo an sakong paraligtas.


text:
An Kagurangnan Dios an nagtatao sako nin kosog. Pinapangagin niyang maingat an sakong mga bitis arog kan sa usa asin iniingatan na ligtas sa kabukidan.


text:
Iyo ini an mensahe na itinao nin Kagurangnan ki Sofonias kan panahon na si Josias na aking lalaki ni Amon iyo an hade nin Juda. (Si Sofonias aking lalaki ni Cusi na aking lalaki ni Gedalias; si Gedalias aking lalaki ni Amarias na aking lalaki ni Hadeng Ezekias.)


text:
an mga tawo saka mga hayop, an mga gamgam asin mga sira. Ibabagsak ko an gabos na tampalasan. Pupuhoon ko an katawohan digdi sa daga. Ako, an Kagurangnan, an nagtaram.


text:
“Papadusahan ko an mga namamanwaan sa Jerusalem asin sa Juda. Raraoton ko an natatadang tanda kan pagsamba ki Baal duman, asin mayo nang makakagiromdom kan mga paganong padi na naglilingkod saiya.


text:
Gagadanon ko an siisay man na nagsasakat sa atop dangan nagsasamba sa aldaw, sa bulan, saka sa mga bitoon. Pupuhoon ko man an mga nagsasamba sako asin nanunuga na magigin maimbod sako, alagad nanunumpa sa ngaran kan dios-dios na si Molec.


text:
Pupuhoon ko an mga nagtalikod asin dai na nagsusunod sako; an mga dai na nagdodolok sako o nakikimaherak na giyahan ko sinda.”


text:
Harani na an aldaw nin paghukom na gigibohon nin Kagurangnan, kaya mag-alo kamo sa atubangan niya. Nag-aandam an Kagurangnan na idolot bilang sakripisyo an saiyang banwaan, asin inalok niya an mga kaiwal tanganing samsaman an Juda.


text:
Nagsasabi an Kagurangnan, “Sa aldaw na idto nin panggagadan, papadusahan ko an mga opisyal, an mga aki kan hade, asin an gabos na nagsusunod sa mga dayuhan na kaugalean.


text:
Papadusahan ko an gabos na nagsasamba siring sa mga pagano, asin an nanghahabon saka nanggagadan tangani sanang panoon nin sinamsaman an harong nin saindang kagurangnan.


text:
“Sa aldaw na idto,” an sabi nin Kagurangnan, “madadangog nindo an paghibi sa Trangkahan nin Sira sa Jerusalem. Madadangog nindo an inagrangay sa bagong kabtang kan syudad asin an dakulang ribok nin pagkarumpag sa kabubuldan.


text:
Mag-agrangay kamo asin maghibi kun madangog nindo ini, kamo na nag-eerok sa mga hababang kabtang kan syudad, huli ta magagadan an gabos na negosyante!


text:
“Sa panahon na iyan, makua ako nin ilawan dangan malibot ako sa Jerusalem. Papadusahan ko an mga tawong mapaabaw-abaw asin nagsasaboot, ‘Mayo man nin ginigibong maraot o marahay an Kagurangnan.’


text:
Sasamsamon an saindang kayamanan asin raraoton an saindang mga harong. Magtutugdok sinda nin mga harong alagad dai ninda maeerokan. Matanom sinda nin mga ubas alagad dai sinda makakainom kan arak hale diyan.”


text:
Harani na an dakulang aldaw nin Kagurangnan—harani na nin marahay asin marikas an pag-abot kaiyan! An aldaw na iyan magigin mapait, huli ta maski an pinakamaisog na mga soldados mahibi huli sa kawaraan nin paglaom!


text:
Iyan an aldaw nin labi-labing kaanggotan, aldaw nin kahorasaan asin kasakitan, aldaw nin pagkaraot saka pagkatunaw, aldaw nin kadikloman asin kapongawan, aldaw na mapanganoron saka mahibog na diklom,


text:
aldaw nin pagtanog kan trompeta asin nin pagkurahaw para sa gera kan mga soldados na nagsasalakay sa pinapusog na mga syudad saka haralangkaw na mga tore.


text:
An Kagurangnan nagtataram, “Dadarahon ko sa katawohan an siring na mga kasakitan tanganing an lambang saro maglakaw na garo buta. Nagkasala sinda sako, kaya an saindang dugo mabulos na garo tubig, asin an saindang mga bangkay magkakawararak sa daga.”


text:
Sa aldaw na ipahiling nin Kagurangnan an labi-labi niyang kaanggotan, dai sinda ikakaligtas maski kan gabos nindang plata o bulawan. An bilog na daga raraoton kan kalayo nin saiyang kaanggotan. Tataposon niya an gabos na nag-eerok sa daga—sarong bigla na kataposan.


text:
bago kamo maalang saka magadan siring sa sarong burak, bago mag-abot saindo an naglalaad na kaanggotan nin Kagurangnan, bago mag-abot saindo an aldaw nin pagpahiling niya kan saiyang kaanggotan.


text:
Magbalik kamo sa Kagurangnan, kamo gabos na mapakumbabang namamanwaan kan daga, na nag-ootob kan saiyang mga pagboot. Giboha nindo an matanos, asin magpakumbaba kamo sa atubang nin Kagurangnan, ta tibaad madulagan nindo an padusa sa aldaw na ipahiling nin Kagurangnan an saiyang kaanggotan.


text:
Mayo nin matatada sa syudad nin Gaza. Maharale an mga nag-eerok sa Askelon. Sa laog nin kabangang aldaw, papahaleon an mga namamanwaan sa Asdod, asin papahaleon an mga nag-eerok sa syudad nin Ekron.


text:
Magagadan kamong mga Filisteo, kamo na mga nag-eerok sa tampi kan dagat. Hinukoman na kamo kan Kagurangnan. Gagadanon niya kamo asin mayo nin siisay man na matatada saindo.


text:
An saindong daga sa tampi kan dagat magigin mga pasabsaban, asin magigin erokan iyan kan mga pastor saka laoman kan mga karnero.


text:
An mga natatadang namamanwaan nin Juda iyo an mag-eerok sa saindong daga. Papasabsabon ninda duman an saindang mga karnero asin makatorog sinda sa mga harong sa Askelon. Iibahan sinda kan Kagurangnan na saindang Dios, asin papauswagon giraray niya sinda.


text:
An Kagurangnan nin mga hukbo nagtataram, “Nadangog ko an pagtuyatuya asin pag-olog-olog kan mga taga Moab saka Ammon sa sakong banwaan, asin naghahambog sinda na sasakopon ninda an daga kaini.


text:
Mantang ako an Dios na buhay, an Dios nin Israel, minasumpa ako na matutunaw an Moab asin an Ammon arog sa Sodoma saka Gomorra. An mga lugar na iyan magigin mga kalot nin asin, dangan magigin raot sagkod lamang, na pano nin mga doot. An mga natatada sa sakong banwaan iyo an masamsam dangan masakop kan saindang daga.”


text:
Siring kaiyan an pagpadusa sa mga taga Moab saka Ammon, huli kan saindang kapalangkawan asin kapaabaw-abawan patin pagtuyatuya sa banwaan kan Kagurangnan nin mga hukbo.


text:
Tatakoton sinda nin Kagurangnan. Hahalean niya nin halaga an mga dios-dios kan daga, dangan sasambahon siya kan lambang nasyon, an lambang saro sa sadiri niyang daga.


text:
Gagamiton nin Kagurangnan an saiyang kapangyarihan tanganing raoton an Asiria. An syudad nin Nineve gigibohon niyang sarong raot na lugar na mayo nin tawo, sarong mayo nin tubig na desyerto.


text:
Iyan magigin sarong lugar na pahingaloan kan mga karnero, mga baka asin kan gabos na klase nin hayop. An mga kuwaw mag-eerok sa mga raot na lugar kaiyan asin mahuni sa mga bintana. An mga uwak mahuni sa mga hagdan. Babakbakon an mga kahoy na sedro kan saiyang mga edipisyo.


text:
Iyo iyan an mangyayari sa syudad na nagpapaabaw-abaw kan saiyang kapangyarihan asin naghohona na ligtas siya. An mga namamanwaan duman naghohona na an saindang syudad iyo an pinakadakula sa bilog na kinaban. Magigin raot an lugar na iyan, sarong lugar na pagpapahingaloan kan mga lalaw na hayop! An lambang mag-agi duman masibog sa takot.


text:
Herak man sa Jerusalem, idtong maraot saka rebeldeng syudad, na nang-aapi sa sadiri niyang mga namamanwaan.


text:
Dai iyan nagdangog sa Kagurangnan ni nag-ako kan saiyang pagdidisiplina. Dai siya nagsarig sa Kagurangnan ni naghagad saiya nin tabang.


text:
An mga opisyal niya arog sa nag-uungal na mga leon; an saiyang mga hukom arog sa paslong mga lobo, na minaubos sagkod kan tolang bago mag-abot an aga.


text:
Dai malalaoman asin parapasaluib an saiyang mga propeta; an mga banal na bagay dinidigtaan kan mga padi asin an togon nin Dios saindang binibiko para sa sadiri nindang karahayan.


text:
Alagad yaon pa sa syudad an Kagurangnan; ginigibo niya an tama asin bako an sala. Aga-aga asin mayo nanggad nin palihis, pinapahilingan niya nin hustisya an saiyang banwaan. Alagad an bakong matanos na mga tawo diyan padagos na naggigibo nin maraot asin dai nasosopog.


text:
Nagtataram an Kagurangnan, “Pinara ko an mga nasyon; rinaot ko an saindang mga syudad asin binayaan kong rumpag an saindang mga kudal saka mga tore. Nagharale na an mga nag-eerok sa mga syudad; mayo nin tawo sa mga tinampo—mayo nin nawalat maski saro.


text:
Naghona ako na an sakong banwaan magalang sako asin maako kan sakong pagdidisiplina, na dai nanggad ninda malilingawan an adal na itinukdo ko sainda. Alagad dai nahaloy, nagbalik sinda sa dati nindang maraot na mga gibo.


text:
Nagtataram an Kagurangnan, “Halaton nindo ako.” Halaton nindo an aldaw nin pagtindog ko tanganing iakusar an mga nasyon. Huli ta nagdesisyon na akong tiponon an mga nasyon asin mga kahadean tanganing ipamate sainda an init kan sakuyang kaanggotan. An bilog na daga tutunawon kan kalayo nin labi-labi kong kaanggotan.


text:
“Dangan babagohon ko an mga namamanwaan kan mga nasyon, asin sako sana sinda mamimibi asin bako sa ibang mga dios. Gabos sinda makuyog sako.


text:
Sa panahon na iyan, kamong banwaan ko, dai na dapat masopog kan ginibo nindong pagrebelde sako. Hahaleon ko sa tahaw nindo an siisay man na mahambog saka mapaabaw-abaw, asin dai na nanggad kamo marebelde sako sa sakong banal na bulod.


text:
An matatada sa banwaan nin Israel dai magibo nin maraot sa kapwa, dai magpuputik o mandadaya. Magigin mauswag sinda asin matiwasay, dai sinda matatakot sa kiisay man.”


text:
Pag-awit asin pagkurahaw sa kaogmahan, banwaan nin Israel! Pag-ogma sa bilog mong puso, O Jerusalem!


text:
Inontok nin Kagurangnan an pagpadusa saimo; hinale niya an gabos mong kaiwal. An Kagurangnan, an Hade nin Israel, kaibahan mo; mayo ka na nin dahelan tanganing matakot.


text:
Maabot an panahon na sasabihan an Jerusalem, “Dai ka matakot, O syudad nin Sion! Pakosoga an saimong mga kamot!


text:
Kaibahan mo an Kagurangnan na saimong Dios; siya an paralaban na nagtatao saimo nin kapangganahan. Mawiwilihan ka nin Kagurangnan, asin tatawan ka niya nin bagong buhay sa saiyang pagkamoot. Mag-aawit siya asin mag-oogma huli saimo,


text:
siring kan mga nag-oogma sa aldaw nin pyesta.” An Kagurangnan nagtataram, “Hinale ko na an mga kasakitan mo, tanganing dai ka na mawaraan nin onra huli kaiyan.


text:
Maabot an panahon na papadusahan ko an nag-api saimo; ililigtas ko an mga lopog asin ibabalik ko sa saindang mga harong an mga itinapok. An saindang kasosopgan riribayan ko nin kaomawan asin kabantogan sa bilog na daga.


text:
Maabot an panahon na ibabalik ko sa saindang mga harong an nagkawararak mong mga namamanwaan; gigibohon takang bantog sa bilog na kinaban asin papauswagon taka giraray.” An Kagurangnan an nagtaram.


text:
Kan ikaduwang taon kan pagigin emperador sa Persia ni Dario, kan enot na aldaw kan ikaanom na bulan, nagtaram an Kagurangnan sa paagi ni propeta Hageo. An mensahe ipinapanongod niya sa gobernador nin Juda, ki Zerubabel na aking lalaki ni Sealtiel, asin para sa Halangkaw na Padi, ki Josue na aking lalaki ni Jehozadak.


text:
An Kagurangnan nin mga hukbo nagsabi ki Hageo, “An mga tawong ini nagsasabi na bako pa ini an tamang panahon sa paghirahay kan Templo.”


text:
“Banwaan ko, tano ta nag-eerok kamo sa marahay na pagkatugdok na mga harong mantang raot an sakong Templo?


text:
Dakul na trigo an saindong itinanom, alagad dikit sana an saindong inani. May pagkakan kamo, alagad kulang pa tanganing mabasog kamo. May arak kamong inomon, alagad kulang man tanganing maburat kamo! Igwa kamo nin gubing, alagad kulang man giraray tanganing mahimbongan kamo. An trabahador kulang man an inaakong tandan tanganing mabuhay.


text:
Kaya magtukad kamo sa mga bulod, magkua nin kahoy asin hirahayon nindo an Templo; dangan mawiwili ako asin sasambahon ako siring sa dapat mangyari.


text:
“Naglaom kamo nin dakul na aanihon, alagad dikit sana an nakua nindo. Dangan kan darahon na nindo iyan sa saindong harong, hinuyop ko iyan. Tano ta ginibo ko ini? Huli ta raot pa an sakong Templo mantang an lambang saro saindo nasisibot sa pagtrabaho kan saiyang harong.


text:
Nagpadara ako nin labi-labing init sa daga—sa kabubuldan, sa mga oma nin trigo, sa mga ubasan saka olibahan—sa lambang tinanom, sa mga tawo saka mga hayop, asin sa gabos na pinagpapagalan nindo.”


text:
Dangan si Zerubabel asin si Josue patin an gabos na tawo na nagbalik hale sa pagkatapokan sa Babilonia nagkuyog kan tataramon nin Kagurangnan na saindang Dios. Natakot sinda asin sinunod si propeta Hageo, an sinugo nin Kagurangnan.


text:
Dangan an mensaheng ini nin Kagurangnan sinabi ni Hageo sa mga tawo: “Kaibahan nindo ako—iyan an panuga ko.”


text:
Pinasabongan nin Kagurangnan an lambang saro na magtrabaho sa Templo: si Zerubabel na gobernador nin Juda; si Josue na Halangkaw na Padi, asin an gabos na tawong nagbalik hale sa pagkatapokan. Nagpoon sindang magtrabaho sa Templo kan Kagurangnan nin mga hukbo, na saindang Dios,


text:
kan ikabeynte y kwatrong aldaw kan ikaanom na bulan kan ikaduwang taon kan pagigin emperador ni Dario.


text:
Kan ikabeynte y unong aldaw kan ikapitong bulan kan taon na idto, nagtaram giraray an Kagurangnan sa paagi ni propeta Hageo.


text:
Tinaraman niya si Hageo na sabihan si Zerubabel na gobernador nin Juda, si Josue na Halangkaw na Padi, asin an mga tawo, saka sabihan sindang,


text:
“Siisay sa saindo an nakahiling kan dating kagayonan kan Templong ini? Ano an paghiling nindo kaini ngunyan? Bako daw na mas marahay kun mayo na sana?


text:
Kan maghale kamo sa Egipto, nanuga ako na danay ko kamong iibahan. Kaibahan pa nindo ako, kaya dai kamo matakot.


text:
Tatanyogon ko an gabos na nasyon, tanganing madara digdi an saindang mga kayamanan asin mapano kaiyan an Templo.


text:
An bagong Templo magigin mas magayon ki sa dati, asin duman ko tatawan nin kauswagan asin katoninongan an sakong banwaan.” An Kagurangnan nin mga hukbo an nagtaram.


text:
Kan ikabeynte y kwatrong aldaw kan ikasiyam na bulan kan ikaduwang taon kan pagigin emperador ni Dario, an Kagurangnan nin mga hukbo nagtaram giraray ki propeta Hageo.


text:
Halimbawa an sarong tawo nagkua nin sarong pedaso nin kinonsagrang karne hale sa sarong sakripisyo, asin ibinugtak iyan sa saiyang bulsa, dangan madutaan kaiyan an arin man na tinapay, isisira, arak, lana nin oliba o anoman na kakanon, makokonsagra man daw an kakanon na iyan?” Kan ihinapot ini sa mga padi, nagsimbag sinda, “Dai.”


text:
Dangan naghapot si Hageo, “Halimbawa nadigtaan an sarong tawo huli ta nakaduta siya sa sarong bangkay, dangan madutaan niya an arin man sa mga kakanon na ini, madidigtaan man daw an kakanon?” Nagsimbag an mga padi, “Iyo.”


text:
Dangan nagsabi si Hageo, “Nagtataram an Kagurangnan na arog man kan halimbawang iyan an namamanwaan sa nasyon na ini asin sa gabos na gibo kan saindang kamot; kaya maati an gabos na idinodolot ninda sa altar.”


text:
An Kagurangnan nagtataram, “Horophoropa an nangyari saindo. Bago nindo pinonan an paghirahay kan Templo,


text:
nagduman kamo sa tinambak na trigo sa paghona na makakakua kamo nin beynteng takad, alagad sampolo sana an idtoon duman. Nagduman kamo sa laogan nin arak sa pagharok nin singkwentang galon, alagad beynte sana an idtoon duman.


text:
Nagpadara ako nin mainit na doros asin uran nin yelo tanganing raoton an bunga kan saindong kapagalan, alagad dai kamo nagsolsol.


text:
Ngunyan iyo an ikabeynte y kwatrong aldaw kan ikasiyam na bulan poon kan ibugtak an pundasyon kan Templo. Horophoropa nindo an mangyayari poon ngunyan.


text:
Maski mayo nang natadang trigo, asin dai nagbunga an mga ubas, an mga kahoy na higera, granada asin oliba, alagad poon ngunyan bebendisyonan ko kamo.”


text:
Kan aldaw man sanang idto, an ikabeynte y kwatrong aldaw kan bulan, an Kagurangnan nagtao ki Hageo nin ikaduwang mensahe


text:
rurumpagon ko na an mga kahadean dangan tataposon an saindang kapangyarihan. Papabalintokon ko an mga karwahe asin an mga lunad kaiyan; magagadan an mga kabayo asin maggagaradanan an mga lunad diyan.


text:
Sa aldaw na iyan, kukuahon taka, Zerubabel na sakuyang sorogoon, asin ibubugtak takang hade sa ngaran ko. Ika an napili ko.” An Kagurangnan nin mga hukbo an nagtaram.


text:
Kan ikawalong bulan kan ikaduwang taon kan pagigin emperador ni Dario sa Persia, nag-abot an tataramon nin Kagurangnan ki Zacarias na aking lalaki ni Berekias asin makoapo ni Iddo.


text:
Sinabihan kan Kagurangnan nin mga hukbo si Zacarias na taraman an mga tawo nin siring, “Ako, an Kagurangnan, naaanggot sa saindong mga ginikanan,


text:
Dai kamo mag-arog sa saindong mga ginikanan. Haloy nang panahon an nag-agi kan itao sainda kan mga propeta an sakong mensahe, na magbakle na sinda sa maraot nindang pamumuhay. Alagad dai sinda nagdangog o nagkuyog sako.


text:
Sa paagi kan sakong mga sorogoon, an mga propeta, an saindong mga ginikanan tinawan ko nin mga pagboot asin mga patanid, alagad dai ninda iyan pinahalagahan, kaya nagtios sinda bilang bunga kan dai ninda pagkuyog. Dangan nagbakle sinda asin nag-ako na ako, an Kagurangnan nin mga hukbo, iyo an nagpadusa sa sainda sosog sa maninigo sainda asin siring sa desisyon ko.’”


text:
Kan ikabeynte y kwatrong aldaw, kan ikaonseng bulan (an bulan nin Sebat), kan ikaduwang taon kan pagigin emperador ni Dario, nag-abot sako an mensahe nin Kagurangnan sa sarong bisyon sa pagkabanggi.


text:
Nahiling ko an sarong anghel nin Kagurangnan na naglulunad sa sarong pulang kabayo. Nag-ontok siya sa tahaw kan mga kahoy na mirto sa sarong kapantayan. Sa likodan niya igwa nin mga kabayong pula, kabang, saka puti.


text:
Hinapot ko siya, “Kagurangnan, ano an kahulogan kan mga kabayong ini?” Nagsimbag siya, “Ipapaliwanag ko an kahulogan ninda.


text:
Nagpahayag an mga kabayo sa anghel, “Nalibot mi na an bilog na kinaban asin nahiling mi na matoninong an kinaban.”


text:
Dangan nagtaram an anghel, “O Kagurangnan nin mga hukbo, setentang taon na ngunyan na naaanggot ka sa Jerusalem saka sa mga syudad nin Juda. Sagkod nuarin pa kaya bago mo ipahiling sainda an pagkaherak?”


text:
dangan sinabihan ako kaini na ipahayag ko an itinaram kan Kagurangnan nin mga hukbo: “Namomotan ko nin marahay asin igwa ako nin pagmakulog sa Jerusalem, an sakong banal na syudad.


text:
Anggot ako nin marahay sa mga nasyon na nakakamate ngunyan nin katoninongan. Huli ta mantang pinupugolan ko an sakong kaanggotan laban sa sakong banwaan, orog pang dinagdagan kan mga nasyon an kasakitan kan sakong banwaan.


text:
Kaya nagbalik ako sa Jerusalem tanganing pahilingan nin pagkaherak an syudad. Papakarahayon giraray an sakong Templo asin papatindogon man an syudad.”


text:
Sinabihan man ako kan anghel na magpahayag: “Nagtataram an Kagurangnan nin mga hukbo na magigin mauswag giraray an saiyang mga syudad asin tatabangan niya giraray an Jerusalem saka aakoon na sadiri niya.”


text:
Hinapot ko an anghel na nakiolay sako, “Ano an kahulogan kan mga sungay na ini?” Nagsimbag siya, “Iyan an mga sungay na nagwarak kan mga taga Juda, taga Israel, asin taga Jerusalem.”


text:
Naghapot ako, “Ano an tuyo kan mga lalaking ini?” Nagsimbag siya, “Napadigdi sinda sa pagtakot saka sa pagrumpag kan mga nasyon na nagronot kan daga nin Juda asin nagwarak kan mga namamanwaan duman.”


text:
Hinapot ko siya, “Masaen ka?” Nagsimbag siya, “Susukolon ko an Jerusalem tanganing maaraman ko kun gurano kahalaba saka kahiwas iyan.”


text:
Dangan nahiling kong nagpaenotan an anghel na nakiolay sako, asin sinabat siya nin saro pang anghel.


text:
An naenot na anghel nagsabi sa nagsabat saiya, “Magdalagan ka asin taraman mo an hoben na lalaking may kapot na pansukol na pisi na an Jerusalem pag-eerokan nin kadakul na tawo saka hayop. Magigin dakula iyan nin marahay asin dai na pwedeng kudalon.


text:
Nanuga an Kagurangnan na siya mismo an magigin kudal na kalayo sa palibot kan syudad asin siya an magigin kamurawayan sa laog kaiyan.”


text:
Tinaraman nin Kagurangnan an saiyang banwaan, “Iwinarak ko kamo sa gabos na direksyon, alagad dumulag kamo hale sa Babilonia asin bumalik kamo sa Jerusalem.


text:
An siisay man na makikiaram saindo, makikiaram kan pinakamahalaga para sako.” Kaya sinugo ako kan Kagurangnan nin mga hukbo na darahon an mensaheng ini sa mga nasyon na nanamsam kan saiyang banwaan;


text:
“An Kagurangnan mismo an makikilaban saindo, asin sasamsaman kamo kan banwaan na dati nindong mga sorogoon.” Kun mangyari na iyan, maaaraman kan gabos na an Kagurangnan nin mga hukbo iyo an nagsugo sako.


text:
Nagtaram an Kagurangnan, “Pag-awit kamo sa kaogmahan, mga taga Jerusalem! Maabot na ako tanganing mag-erok sa kaibahan nindo!”


text:
Sa panahon na iyan dakul na nasyon an madolok sa Kagurangnan asin magigin saiyang banwaan. Maerok siya sa kaibahan nindo, dangan maaaraman nindo na sinugo niya ako sa saindo.


text:
An Juda magigin sarong mahalagang rogaring giraray nin Kagurangnan sa banal na daga, asin an Jerusalem iyo an syudad na mamomotan niya nin orog sa gabos.


text:
Pag-alo kamo gabos sa atubang nin Kagurangnan, huli ta madigdi siya hale sa saiyang banal na erokan.


text:
Sa saro pang bisyon ipinahiling sako nin Kagurangnan an Halangkaw na Padi na si Josue na nagtitindog sa atubangan kan anghel nin Kagurangnan. Yaon sa kataed ni Josue si Satanas, na andam sa pagreklamo tumang ki Josue.


text:
Sinabihan kan anghel nin Kagurangnan si Satanas, “Kondenaron ka logod nin Kagurangnan, Satanas! Kondenaron ka logod nin Kagurangnan na namomoot sa Jerusalem. An lalaking ini nakakaarog sa sarong sanga na inagaw sa kalayo.”


text:
Nagboot an anghel sa langitnon niyang mga sorogoon, “Hubaa nindo an maati niyang gubing.” Dangan sinabihan niya si Josue, “Hinale ko na an saimong kasalan, asin susulotan taka nin bagong gubing.”


text:
Pinagbotan niya an mga sorogoon na bugtakan nin malinig na turban an payo ni Josue. Kaya binugtakan ninda nin malinig na turban an saiyang payo dangan sinulotan nin bagong gubing mantang nakatindog duman an anghel.


text:
an Kagurangnan nin mga hukbo nagtaram: “Kun kukuyogon mo an sakong mga togon dangan susunodon an mga katongdan na itinao ko saimo, magpapadagos ka bilang parapamahala kan sakong Templo saka mga patyo kaiyan. Dadangogon ko an saimong mga pamibi, siring na dinadangog ko an mga pamibi kan mga anghel na nasa atubangan ko.


text:
Kaya hinanyoga Josue, ika na Halangkaw na Padi; dangoga man nindo, kamong mga kapwa niya padi, kamo na iyo an tanda kan marahay na pangyayari sa maabot na aldaw: ipapahayag ko an sakong sorogoon, na inaapod An Sanga!


text:
Ibinubugtak ko sa atubangan ni Josue an sarong gapo na igwa nin pitong lalawogon. Uukitan ko iyan, asin sa saro sanang aldaw hahaleon ko an kasalan kan dagang ini.


text:
Pag-abot kan aldaw na iyan, aalokon kan lambang saro saindo an saiyang kanatad na makisumaro saindo sa kaogmahan huli kan katoninongan asin katiwasayan, sa lindong kan saindong mga ubasan saka mga kahoy na higera.”


text:
Hinapot niya ako, “Ano an nahihiling mo?” Nagsimbag ako, “Sarong bulawan na kandelero na igwang mangko para sa lana sa parteng ibabaw. Igwa man nin pitong ilawan an kandelero, na an lambang saro igwang pitong bugtakan nin mitsa.


text:
Tinaraman ako kan anghel na itao ki Zerubabel an mensaheng ini na hale sa Kagurangnan: “Magigin mauswag ka, bakong huli sa kosog nin hukbo o huli sa sadiri mong kosog, kundi huli sa sakong espiritu.


text:
Magin arog man sa bukid kadakula an olang sa atubangan mo, mawawara iyan. Ika an mapatindog giraray kan Templo, asin mantang ipinapamugtak mo an huring gapo, makurahaw an mga tawo nin, ‘Magayon, magayon!’”


text:
Nagsabi siya, “Ibinugtak na ni Zerubabel an pundasyon kan Templo, asin tataposon niya iyan. Kun mangyari na iyan, maaaraman kan sakong banwaan na ako an nagsugo saimo sa sainda.


text:
Namomondo sinda huli ta maluway an dalagan kan trabaho. Alagad mahihiling nindang pinapadagos ni Zerubabel an pagtugdok kan Templo, asin maoogma sinda.”


text:
Ano man an kahulogan kan duwang sanga nin oliba sa kataed kan duwang bulawan na tubo na linuluwasan kan lana nin oliba?”


text:
Dangan nagsabi siya, “Iyo iyan an duwang lalaking pinili nin Dios asin linahidan tanganing maglingkod saiya, an Kagurangnan kan bilog na kinaban.”


text:
Sinabihan ako kan anghel, “An pitong ilawan iyo an pitong mga mata kan Kagurangnan, na naghihiling sa bilog na kinaban.”


text:
Hinapot ako kan anghel kun ano an sakong nahiling. Nagsimbag ako, “Sarong naglalayog na libro; siyam na metros an laba kaiyan asin apat may kabangang metros an lakbang.”


text:
Dangan sinabihan niya ako, “Nasusurat sa librong iyan an maldisyon na maluwas sa bilog na daga. Sa sarong lado kan libro nasusurat na an lambang mahabon gagadanon, asin sa ibong kaiyan nasusurat na an lambang magsaksi nin putik gagadanon man.


text:
Nagtataram an Kagurangnan nin mga hukbo na papaluwason niya an maldisyon na ini, asin malaog iyan sa harong kan lambang mahabon asin lambang parasaksi nin putik; maontok iyan sa saindang mga harong dangan mahale kun gaba na an mga harong.”


text:
Naghapot ako, “Ano iyan?” “Sarong basket, asin simbolo iyan kan makuring kasalan kan bilog na daga,” an simbag niya.


text:
An takop kan basket gibo sa timga. Mantang naghihiling ako, buminukas an takop asin sa laog kan basket nagtutukaw an sarong babae!


text:
Nagsabi an anghel, “An babaeng iyan iyo an simbolo kan karatan.” Dangan isinulnok niya sa laog kan basket an babae asin sinerahan.


text:
Nagtingkalag ako asin nahiling ko an duwang babaeng naglalayog pasiring sako. Igwa sinda nin makokosog na mga pakpak na arog kan sa dakulang gamgam. Sinaklot ninda an basket dangan ilinayog paharayo.


text:
Nagsimbag siya, “Sa Babilonia, saen mapatindog sinda nin sarong templo para saiya. Kun haman na an templo, ibubugtak ninda duman an basket tanganing pagsambahon.”


text:
Nagkaigwa pa ako nin sarong bisyon. Sa bisyon na ini, nahiling ko an apat na karwahe na nagluluwas hale sa pagultanan kan duwang bronseng bukid.


text:
Nagsimbag siya, “An mga iyan iyo an apat na doros; nag-abot pa sana sinda hale sa atubangan nin Kagurangnan kan bilog na kinaban.”


text:
An karwaheng guyod kan itom na mga kabayo nagpapasiring sa Babilonia, an puting mga kabayo nagpapasiring sa solnopan, asin an kabang na mga kabayo nagpapasiring sa daga sa habagat.


text:
Mantang nagluluwas an kabang na mga kabayo, nasisibot na sinda sa paglakaw tanganing siyasaton an bilog na kinaban. Nagtaram an anghel, “Lakaw asin siyasata nindo an kinaban!” Kaya siniyasat kan mga kabayo an kinaban.


text:
Dangan kinurahawan ako kan anghel, “Pinakulpa na an kaanggotan kan Kagurangnan kan mga kabayong nagduman sa Babilonia sa amihan.”


text:
Nagtaram siya, “Kuaha an mga regalong itinao kan mga itinapok na si Heldai, Tobias, asin Jedaias, dangan magduman ka tolos sa harong ni Josias na aking lalaki ni Sofonias. Nagbaralik na sinda hale sa pagkatapokan sa Babilonia.


text:
Gumibo ka nin sarong korona hale sa itinao nindang plata saka bulawan, dangan ibugtak mo iyan sa payo kan Halangkaw na Padi na si Josue na aking lalaki ni Jehozadak.


text:
Taraman mo siya na an Kagurangnan nin mga hukbo nagsasabi, ‘An lalaking inaapod An Sanga magtatalubo sa namumugtakan niya asin iyo an mapatindog giraray kan Templo nin Kagurangnan.


text:
Siya an mapatindog kaiyan patin maako kan onra na maninigo sa sarong hade; siya man an mamamayo kan saiyang banwaan. Matindog sa kataed kan saiyang trono an sarong padi, asin magtatrabaho sindang duwa na igwa nin katoninongan saka katiwasayan.’


text:
An korona magigin sarong giromdom sa Templo nin Kagurangnan sa kaomawan ni Heldai, Tobias, Jedaias, asin Josias.”


text:
Maarabot an mga nag-eerok sa harayong lugar asin matarabang sinda sa pagpatindog giraray kan Templo nin Kagurangnan. Kun mahaman na iyan, maaaraman nindo na an Kagurangnan nin mga hukbo iyo an nagsugo sako sa saindo. Mangyayari an gabos na ini kun bilog nindong kukuyogon an mga pagboot kan Kagurangnan na saindong Dios.


text:
Kan ikaapat na taon kan pagigin emperador ni Dario, kan ikaapat na aldaw kan ikasiyam na bulan (an bulan nin Kislev), tinawan ako nin Kagurangnan nin sarong mensahe.


text:
Pinaduman kan mga taga Betel si Sarezer, si Regemmelek, asin an saindang mga tawohan sa Templo nin Kagurangnan nin mga hukbo tanganing maghagad nin bendisyon sa Kagurangnan,


text:
saka maghapot sa mga padi asin sa mga propeta: “Dapat daw na ipadagos mi an pagmondo huli kan pagkagaba kan Templo, sa paagi nin pag-ayuno sa ikalimang bulan siring kan samong ginigibo sa laog nin haloy nang panahon?”


text:
Nagsabi siya, “Taraman mo an mga tawo asin an mga padi na kan nag-ayuno saka nagmondo sinda sa ikalima saka ikapitong bulan sa laog nin setentang taon, bakong ako an saindang tinawan nin onra.


text:
Iyo ini an itinaram nin Kagurangnan sa paagi kan mga naenot na mga propeta kan panahon na mauswag pa an Jerusalem asin pano ini nin mga tawo, dangan kan panahon na an mga banwa sa palibot kan syudad kadakul an nag-eerok siring man an rehiyon sa habagat saka an mga kababan sa solnopan.


text:
“Haloy nang panahon, itinao ko an mga pagboot na ini sa sakong banwaan: ‘Papangyarihon nindo an hustisya, asin magin maboot saka maheherakon kamo sa lambang saro.


text:
Dai nindo pag-apihon an mga babaeng balo, an mga ilo, an mga dayuhan na nag-eerok sa kaibahan nindo, o an mga dukha. Dai kamo mag-isip nin maraot sa saindong kapwa.’


text:
asin pinatagas an saindang mga puso. Huli ta habo nindang dangogon an katukdoan na ipinadara ko sa paagi kan mga propeta na nabuhay kaidtong panahon. Kaya naanggot ako nin marahay.


text:
Arog sa sarong bagyo, ipinalid ko sinda sa harayo tanganing mag-erok sinda sa mga dayuhan na daga. Nagin sarong mamondong lugar an marahay na dagang ini, na mayo nin nag-eerok.”


text:
“Haloy ko nang minawot na tabangan an Jerusalem huli sa dakula kong pagkamoot sa saiyang mga namamanwaan, sarong pagkamoot na nagin dahelan kan pagkaanggot ko sa saiyang mga kaiwal.


text:
Mabalik ako sa Jerusalem, sa banal kong syudad dangan duman ako maerok. An Jerusalem mamimidbidan na maimbod na syudad, asin an bulod kan Kagurangnan nin mga hukbo aapodon an banal na bulod.


text:
Magtuturukaw giraray sa mga plasa nin Jerusalem an gururang nang mga lalaki saka mga babae, na an lambang saro naggagamit na nin sugkod huli kan saindang edad.


text:
“An siring kaini pwedeng sabihon kan mga nasyon na nagkatarada na dai mangyayari, alagad bakong imposible iyan para sako.


text:
dangan ibabalik hale sa sirangan saka solnopan tanganing mag-erok sa Jerusalem. Sinda an magigin banwaan ko, asin ako an magigin Dios ninda, na maimbod saka matanos na mamamayo sainda.


text:
“Magmakosog kamo! An parehong mga tataramon na itinaram kan mga propeta kan ibinubugtak an pundasyon para sa pagpatindog giraray kan sakong Templo, iyo an saindong nadadangog ngunyan.


text:
Bago kan panahon na idto, mayo nin siisay man na pwedeng magtandan nin mga tawo o mga hayop, asin mayo nin ligtas sa saiyang mga kaiwal; huli ta pinangyari kong magralaban an lambang saro.


text:
Matoninong sindang magtatanom. Mamumunga nin ubas an saindang mga balagon, mataralubo sa daga an saindang tinanom, asin magkakaigwa nin tamang uran. Itatao ko an gabos na biyayang ini sa mga natadang namamanwaan sa sakong nasyon.


text:
Mga taga Juda asin mga taga Israel, kaidto, kun igwa nin boot na maldisyonon an mga dayuhan minasabi sindang, ‘Umabot man logod saimo an parehong maldisyon na uminabot sa Juda asin sa Israel!’ Alagad ililigtas ko kamo, dangan masabi an mga dayuhan na idto, ‘Akoon mo logod an parehong bendisyon na uminabot sa Juda asin sa Israel!’ Kaya magmaisog kamo asin dai kamo matakot.”


text:
Nagtataram an Kagurangnan nin mga hukbo, “Kan paanggoton ako kan saindong mga ginikanan, inisip kong maldisyonon sinda, asin dai ko liniwat an sakong inisip kundi ginibo ko iyan.


text:
Alagad ngunyan pinaplano kong bendisyonan an banwaan nin Jerusalem asin Juda. Kaya dai kamo matakot.


text:
Iyo ini an mga bagay na dapat nindong gibohon: an katotoohan sana an ipagtaram nindo sa saindong kapwa. Sa mga hukoman, itao nindo an totoong hustisya—an hustisya na nagdodolot nin katoninongan.


text:
Dai kamo mag-isip nin mga ikakaraot kan saindong kapwa. Dai kamo magsaksi nin putik. Ikinakaongis ko an pagputik, an inhustisya, asin an kadahasan.”


text:
“An pag-aayuno na ginigibo sa ikaapat, ikalima, ikapito, asin ikasampolong bulan magigin mga pyesta nin kaogmahan saka kagayagayahan para sa mga taga Juda; kaya kamotan nindo an katotoohan asin an katoninongan.”


text:
Nagtataram an Kagurangnan nin mga hukbo, “Maabot an panahon na maarabot sa Jerusalem an mga tawong hale sa dakul na syudad.


text:
An mga nag-eerok sa sarong syudad masarabi sa mga nag-eerok sa saro pang syudad, ‘Masamba kami sa Kagurangnan nin mga hukbo asin mamimibi tanganing bendisyonan. Madya, mag-iba kamo samo!’


text:
Dakul na tawo asin mapangyaring mga nasyon an maabot sa Jerusalem tanganing magsamba sa Kagurangnan nin mga hukbo saka mamimibi tanganing bendisyonan.


text:
Sa mga aldaw na iyan, an sampolong dayuhan madolok sa sarong Judio dangan masabi, ‘Tugote kaming makiiba saindo, huli ta nadangog ming nasa saindo an Dios.’”


text:
Iyo ini an mensahe nin Kagurangnan: Nagboot siyang padusahan an daga nin Hadrak asin an syudad nin Damasco. Sadiri nin Kagurangnan bako sana an mga tribu nin Israel, kundi pati an pangenot na syudad nin Siria.


text:
An Hamat, na nasa pagdolonan nin Hadrak, sadiri man niya. Sadiri man nin Kagurangnan an mga syudad nin Tiro saka Sidon, maski mga madonong sinda.


text:
Nagpatindog an Tiro nin mga bantayan asin nagtambak nin plata saka bulawan, arog kan pagtambak nin alpog o laboy!


text:
Alagad kukuahon nin Kagurangnan an gabos na nasasadirihan nin Tiro, asin itatapok niya sa dagat an kayamanan kaini. Dangan gagabaon niya an syudad sa paagi nin kalayo.


text:
Mahihiling ini kan syudad nin Askelon saka matatakot. Mahihiling man iyan kan syudad nin Gaza, asin mamimiripit iyan sa kulog. Arog man kaini an mangyayari sa Ekron, kaya mawawaraan siya nin paglaom. Magagadan an hade nin Gaza; an Askelon dai na pag-eerokan.


text:
An Asdod pag-eerokan nin mga tawong gikan sa manlaen-laen na rasa. Nagtataram an Kagurangnan, “Papadukoon ko an mapalangkaw na mga Filistiong ini.


text:
An mga Filisteo dai na nanggad magkakakan nin karneng igwa pa nin dugo, o nin ibang ipinapangalad na kakanon. Magigin kaayon sa sakong banwaan an gabos na matada sa sainda, asin ibibilang sinda na saro sa mga kamaganakan sa tribu nin Juda. An Ekron magigin kaayon kan sakong banwaan arog kan mga Jebuseo.


text:
Babantayan ko an sakong daga asin dai ako matugot na pag-agihan iyan nin mga soldados. Dai na ako matugot na apihon giraray an sakong banwaan, huli ta nahiling ko kun paano sinda nagtios.”


text:
Pag-ogma, pag-ogma, banwaan nin Sion! Pagkurahaw sa kaogmahan, kamong mga taga Jerusalem! Hilinga, an saindong hade maabot na sa saindo! Maabot siyang mapandaog saka mapanggana, alagad mapakumbaba asin naglulunad sa sarong asno— sa sarong torilyo, na ogbon nin sarong asno.


text:
Nagtataram an Kagurangnan, “Hahaleon ko an mga panggerang karwahe sa Israel asin an mga kabayo sa Jerusalem; an mga pana na ginagamit sa gera magkakararaot. An saindong hade makikipagtipan nin katoninongan sa mga nasyon; an pagdolonan kan saiyang kahadean mapoon sa dagat sagkod sa saro pang dagat, mapoon sa Salog nin Eufrates sagkod sa mga poro kan kinaban.”


text:
Nagtataram an Kagurangnan, “Huli kan pakikipagtipan ko saindo na sinelyohan kan dugo nin mga sakripisyo, tatalingkasan ko an saimong banwaan— talingkas sa mayong tubig na kalot nin pagtapokan.


text:
Magpuli na kamo, mga itinapok na ngunyan igwa nang paglaom; magpuli kamo sa ligtas nindong mga harong. Ngunyan tinataraman ko kamo na babayadan ko nin dobleng bendisyon an gabos na tinios nindo.


text:
An Juda gagamiton ko siring sa pana nin sarong soldados, asin an Israel arog sa mga bosog. An mga lalaki nin Sion gagamiton ko siring sa sarong espada, tanganing labanan an kalalakihan nin Grecia.”


text:
An Kagurangnan matunga sa ibabaw kan saiyang banwaan; garo kikilat na bubutasan niya an saiyang mga bosog. Papatanogon kan Kagurangnan Dios an trompeta, dangan mamartsa siya sa mga bagyong hale sa habagat.


text:
Iingatan kan Kagurangnan nin mga hukbo an saiyang banwaan, asin roronoton ninda an saindang mga kaiwal. Magkukurahaw sinda sa ralaban arog sa burat na mga lalaki asin papabuloson ninda an dugo kan saindang mga kaiwal; mabulos iyan siring sa dugo nin sarong sakripisyo na inula sa altar hale sa sarong mangko.


text:
Pag-abot kan aldaw na iyan, ililigtas nin Kagurangnan an saiyang banwaan, siring kan pagligtas nin sarong pastor sa saiyang mga karnero na nasa pag-alaman. Magliliwanag sinda sa saiyang daga arog sa mamahalon na bato sa sarong korona.


text:
Orog na magigin marahay saka magayon an daga! Huli sa trigo saka arak, orog na magigin makosog an mga hoben na lalaki asin babae.


text:
Hagad kamo nin uran sa Kagurangnan pakatapos kan tiglipot, bago mag-abot an tig-init, huli ta siya an naggigibo kan mga dampog, an nagtatao nin dakul na uran tanganing magin berde an kaomahan para sa gabos.


text:
Nakikihumapot an mga tawo sa mga dios-dios saka sa mga parahula, alagad kaputikan asin mayong halagang mga simbag an saindang nakukua. An iba nagpapahayag nin mga pangatorogan, alagad linalagalag sana ninda kamo; mayo nin halaga an itinatao nindang karangahan. Kaya nagkakaralagalag an mga tawo arog sa nawawarang mga karnero. Nagtitios sinda huli ta mayo sinda nin pamayo.


text:
Nagtataram an Kagurangnan, “Naaanggot ako sa mga dayuhan na idto na namamayo sa sakong banwaan, kaya papadusahan ko sinda. Sadiri ko an banwaan nin Juda, asin ako, an Kagurangnan nin mga hukbo, an maataman sa sainda. Sinda an magigin mapangyari kong mga kabayong panggera.


text:
Magigin mapanggana an banwaan nin Juda arog sa mga soldados na nagtitimaktimak kan saindang mga kaiwal sa laboy kan mga tinampo. Makikilaban sinda huli ta kaiba ninda an Kagurangnan, asin dadaogon ninda maski an mga kaiwal nindang parakabayo.


text:
“Papakosogon ko an banwaan nin Juda; ililigtas ko an banwaan nin Israel. Maheherakan ko sinda asin ibabalik ko sinda sa saindang harong. Sinda magigin garo dai ko man sana tinalikodan. Ako an Kagurangnan na saindang Dios; sisimbagon ko an saindang mga pamibi.


text:
Magigin makosog arog sa mga soldados an banwaan nin Israel, maogma, siring sa mga lalaking nakainom pa sana nin arak. An kapangganahan na ini magigiromdoman kan saindang mga kapagarakian asin maoogma sinda huli kan ginibo nin Kagurangnan.


text:
Maski iwinarak ko sinda sa mga nasyon, alagad sa mga harayong lugar magigiromdoman ninda ako. Makakaligtas sinda asin an saindang mga aki dangan sarabay na mapuruli sa saindang harong.


text:
Ibabalik ko sinda hale sa Egipto asin sa Asiria dangan ibubugtak sa sadiri nindang daga. Papaerokon ko sinda sa Gilead asin sa Lebanon; an bilog na daga mapapano nin tawo.


text:
Kun mag-agi na sinda sa saindang dagat nin kasakitan, hahampason ko an mga alon, asin mamarara an kairaroman kan Salog nin Nilo. An mapaabaw-abaw na Asiria mapapasopog, asin an mapangyaring Egipto mawawaraan nin kosog.


text:
Paghibi asin paghaya, mga kahoy na sipres— nagkaturumba na an mga sedro; nagkararaot na an mamuraway na mga kahoy na idto! Paghibi asin paghaya, mga hamurawon nin Basan— purotol na an kakahoyan sa mahibog na kadlagan!


text:
Naghihibi an mga pamayo sa kamondoan; mayo na an saindang kamurawayan! Dangoga an ungal kan mga leon; raot na an erokan nindang kadlagan sa may Salog nin Jordan!


text:
Ginagadan sinda kan saindang mga kagsadiri asin an mga ini dai napapadusahan. Ipinapabakal ninda an karne dangan minasabi sinda, ‘Pag-omawon an Kagurangnan! Mayaman na kami!’ Maski an nagpapastor sainda dai naheherak sa sainda.” (


text:
Nagtaram an Kagurangnan, “Dai na ako maheherak sa kiisay man sa kinaban. Ako mismo an mabugtak kan gabos na banwaan sa kapangyarihan kan saindang mga pamayo. An mga pamayong ini an maraot kan kinaban, asin dai ko iyan ililigtas sa saindang kapangyarihan.”)


text:
Inalok ako kan mga tawong nagbabakal saka nagpapabakal nin karnero, kaya nagin pastor ako kan mga karnero na bubunoon. Nagkua ako nin duwang sugkod; an saro inapod kong “Biyaya” asin an ikaduwa inapod kong, “Pagkasararo.” Dangan inataman ko an mga karnero.


text:
Nauyam ako sa tolo pang pastor, na naoongis sako, asin ginadan ko sinda sa laog nin saro sanang bulan.


text:
Dangan sinabihan ko an mga karnero, “Habo na akong magin pastor nindo. Pabayae nindong magadan an magagadanon. Pabayae nindong maronot an maroronoton. An mga matada pabayae nindong maggaradanan.”


text:
Pakatapos kinua ko an sugkod na inapod kong “Biyaya” dangan binari ko, tanganing mawaraan nin halaga an tipan na ginibo nin Kagurangnan sa gabos na nasyon.


text:
Kaya nawaraan nin halaga an tipan kan aldaw na idto. An mga nagbabakal saka nagpapabakal nin karnero naghihiling sako, asin aram ninda na nagtataram an Kagurangnan huli sa mga ginibo ko.


text:
Sinabihan ko sinda, “Kun boot nindo, itao nindo sako an sweldo ko; alagad kun habo kamo, saindo na.” Kaya binayadan ninda ako nin treyntang pedaso nin plata bilang sweldo ko.


text:
Tinaraman ako nin Kagurangnan, “Bugtakan an kwarta sa kaban nin yaman kan Templo.” Kaya dinara ko an treyntang pedaso nin plata—an dakulang halaga na ibinayad ninda sako—asin ibinugtak ko sa kaban nin yaman kan Templo.


text:
Dangan binari ko an ikaduwang sugkod, an inapod kong “Pagkasararo,” asin nawara an pagkasararo kan mga taga Juda saka kan mga taga Israel.


text:
Dangan tinaraman ako nin Kagurangnan, “Magin saro kang pastor giraray, alagad ngunyan, sarong pastor na mayong halaga.


text:
Nagbugtak ako nin sarong pastor na mamamahala kan sakong mga karnero, alagad dai niya tinatabangan an karnero na nasa kapahamakan; dai man niya hinahanap an nawara, o binobolong an nalugadan, o pinapakakan an mga natada. Kundi kinakakan niya an karne kan pinakamatabang karnero asin hinahale niya an mga kuku kaini.


text:
Herak man sa mayong halagang pastor na idto! Pinabayaan niya an saiyang mga karnero. Roronoton nanggad nin gera an saiyang kapangyarihan. Mawawaraan nin kosog an saiyang kamot, asin mabubuta an too niyang mata.”


text:
Iyo ini an mensahe dapit sa Israel hale sa Kagurangnan, an Kagurangnan na nagbiklad kan kalangitan, naglalang kan kinaban, asin nagtao nin buhay sa tawo. Nagsasabi siya,


text:
“An Jerusalem gigibohon kong arog sa sarong kalis nin arak; mainom an mga nasyon sa palibot niya asin magsasayasay sinda siring sa mga burat. Kun palibotan na ninda an Jerusalem, an mga syudad sa natatada pang kabtang nin Juda mapapalibotan man.


text:
Alagad pag-abot kan panahon na iyan, an Jerusalem gigibohon kong arog sa sarong magabat na gapo—an arin man na nasyon na maghingowang alsahon iyan makukulogan. Pagsasaroon kan gabos na nasyon sa kinaban an saindang kosog tanganing salakayon an Jerusalem.


text:
Sa panahon na iyan, tatakoton ko an gabos nindang kabayo asin riribongon ko an mga nakalunad diyan. Babantayan ko an banwaan nin Juda, alagad bubutahon ko an mga kabayo kan saindang mga kaiwal.


text:
Dangan masaboot an mga kamaganakan nin Juda, ‘Pinapakosog kan Kagurangnan nin mga hukbo, an saiyang banwaan na nag-eerok sa Jerusalem.’


text:
“Sa panahon na iyan, gigibohon ko an mga kamaganakan nin Juda na magin arog sa kalayo sa sarong kadlagan o sa sarong oma na madali nang anihon—raraoton ninda an gabos na nasyon sa palibot. An mga taga Jerusalem magdadanay na ligtas sa laog kan syudad.


text:
“Ako, an Kagurangnan, an matao nin kapangganahan enot sa mga hukbo nin Juda, tanganing an onra na aakoon kan mga kapagarakian ni David asin kan banwaan nin Jerusalem dai makaorog kan aakoon kan ibang kabtang nin Juda.


text:
Sa panahon na iyan, iingatan nin Kagurangnan an mga nag-eerok sa Jerusalem; maski an pinakamaluya sa sainda magigin siring kakosog ni David. An mga kapagarakian ni David an mangengenot sa sainda arog sa sarong anghel nin Kagurangnan, arog sa Dios mismo.


text:
“An mga kapagarakian ni David asin an mga nag-eerok sa Jerusalem tatawan ko kan espiritu nin pagkaherak saka kan pagpamibi, tanganing paghiling ninda sa tawong saindang binuno, matangis sinda arog kan mga nagtatangis para sa bugtong na aki. Magtatangis sinda nin mapait arog kan nagadanan kan saindang matuang aking lalaki.


text:
Sa panahon na iyan, an pagtangis sa Jerusalem makakaarog sa pagtangis para ki Hadad-rimmon sa kapantayan nin Megiddo.


text:
An lambang pamilya magtatangis: an pamilya na gikan ki David, an pamilya na gikan ki Natan, an pamilya na gikan ki Levi, an pamilya na gikan ki Simei; asin an iba pang pamilya. An lambang pamilya magtatangis, asin an kalalakihan sa lambang pamilya magtatangis na siblag sa kababaehan.


text:
“Pag-abot kan panahon na iyan,” nagtataram an Kagurangnan nin mga hukbo, “bubukasan an sarong burabod tanganing linigan kaini kan saindang kasalan saka karigsokan an mga kapagarakian ni David asin an mga nag-eerok sa Jerusalem.


text:
Sa panahon na iyan, hahaleon ko an ngaran kan mga dios-dios sa daga, asin mayo nang makakagiromdom sa sainda. Gagadanon ko an siisay man na nagsasabing saro siyang propeta, asin hahaleon ko an pagmawot na magsamba sa mga dios-dios.


text:
Dangan kun igwa nin tawong boot pa giraray na magpropesiya, sasabihan siya kan sadiri man sana niyang mga magurang na kaipuhan gadanon siya, huli ta nagsabi siyang tataramon nin Kagurangnan an saiyang itinataram, alagad kaputikan palan an saiyang sinambit. Kun magpropesiya siya gagadanon siya kan sadiri man sana niyang magurang.


text:
Pag-abot kan panahon na iyan, mayong propetang magpapaabaw-abaw huli kan saiyang mga bisyon o mamumuhay arog sa gawe nin sarong propeta o magsusulot kan mabalukag na gubing nin sarong propeta tanganing mandaya nin mga tawo.


text:
Embes kaiyan, mataram siyang, ‘Bako akong propeta. Saro akong paraoma magpoon pa sa sakong pagkaniaki.’


text:
Dangan kun may maghapot saiyang, ‘Ano an mga lugad na iyan sa saimong daghan?’ masimbag siyang, ‘Iyo ini an mga lugad na nakua ko sa harong nin sakong katood.’”


text:
Nagtataram an Kagurangnan nin mga hukbo, “Pagmata, espada, asin salakaya an pastor na nagtatrabaho para sa sako! Gadana siya tanganing magkawararak an mga karnero. Sasalakayon ko an sakong banwaan


text:
Babaloon ko an ikatolong kabtang na matatada dangan lilinigan ko sinda arog kan paglinig kan plata sa paagi nin kalayo. Babaloon ko sinda siring sa pagbalo sa bulawan. Mamimibi sinda sa sako, asin sisimbagon ko sinda. Sasabihan ko sinda na sinda an sakong banwaan, asin ipapahayag ninda na ako an saindang Dios.”


text:
Harani na an aldaw na matukaw sa paghukom an Kagurangnan. Dangan sasamsaman an Jerusalem, asin pagbabarangaon an sinamsam sa atubangan nindo.


text:
Titiponon nin Kagurangnan an gabos na nasyon tanganing labanan an Jerusalem. Masasakop an syudad, sasamsaman an mga harong, asin lulupigan an kababaehan. Itatapok an kabanga kan mga tawo, alagad dai bibihagon an kabanga sainda.


text:
Dangan maluwas an Kagurangnan asin makikilaban sa mga nasyon, arog kan pakilaban niya kaidtong panahon.


text:
Sa panahon na iyan, matindog siya sa Bukid nin mga Oliba, sa parteng sirangan kan Jerusalem. Dangan mababanga sa duwang kabtang an Bukid nin Oliba, magpoon sa sirangan sagkod sa solnopan huli sa sarong dakulang kapantayan. Mapapaduman sa amihan an kabanga kan bukid, asin sa habagat an kabanga.


text:
An kapantayan na ini na minabanga kan bukid iyo an saindong aagihan sa pagdulag. Madulag kamo arog kan mga ginikanan nindo kan maglinog sa panahon ni Hadeng Uzzias nin Juda. Dangan madatong an Kagurangnan na sakong Dios, kaiba an gabos niyang mga anghel.


text:
o kadikloman. Padagos na magkakaigwa nin liwanag maski sa pagkabanggi. An Kagurangnan sana an nakakaaram kun nuarin ini mangyayari.


text:
Pag-abot kan aldaw na iyan, mabulos hale sa Jerusalem an preskong tubig; an kabanga kaiyan mapasiring sa Gadan na Dagat asin sa Mediteraneo an kabanga. Magbubulos iyan sa bilog na taon, tig-init man o tig-lipot.


text:
Dangan paghahadean nin Kagurangnan an bilog na daga; sasambahon siya kan gabos bilang Dios asin mamimidbidan siya sa siring na ngaran.


text:
An bilog na daga, magpoon sa Geba sa amihan sagkod sa Rimmon sa habagat, magigin sarong kapatagan. Alagad magdadanay na halangkaw an Jerusalem ki sa ibang daga sa palibot kaini; an syudad minapoon sa Trangkahan ni Benjamin sagkod sa Trangkahan sa Kanto, sa namumugtakan kaidto kan enot na trangkahan, asin minapoon sa Tore ni Hananel sagkod sa mga pugaan nin ubas kan hade.


text:
An Kagurangnan madara nin makangirhat na mga peste sa gabos na nasyon na nakikilaban sa Jerusalem. Maglalapa an saindang kublit maski buhay pa sinda; sagkod an saindang mga mata saka dila maglalapa.


text:
Sa panahon na iyan, riribongon sinda nin Kagurangnan, kaya dadakopon kan lambang saro an saiyang kataed dangan kukulogon.


text:
Makikilaban an mga taga Juda tanganing surogon an Jerusalem. Dangan titiponon ninda an kayamanan kan gabos na nasyon—bulawan, plata, asin gubing na kadakul nin marahay.


text:
Maabot man an mangirhat na peste sa mga kabayo, mga mula, mga kamelyo, asin sa mga asno—sa gabos na hayop na nasa kampo kan kaiwal.


text:
Dangan an mga matada hale sa mga nasyon na nagsalakay sa Jerusalem maduman sa Jerusalem taon-taon tanganing sambahon an Hade, an Kagurangnan nin mga hukbo, asin tanganing selebraron an Pyesta nin mga Harong-harong.


text:
An arin man na nasyon na dai magduman asin dai magsamba sa Hade, an Kagurangnan nin mga hukbo, dai tatawan nin uran.


text:
Kun dai magselebrar an mga taga Egipto kan Pyesta nin mga Harong-harong, maabot sa sainda an parehong peste na ipapadara nin Kagurangnan sa arin man na nasyon na habong magduman.


text:
Iyo ini an magigin padusa na maabot sa Egipto asin sa gabos na nasyon kun dai ninda selebraron an Pyesta nin mga Harong-harong.


text:
Sa panahon na iyan, maski an mga kampanilya na nakagakod sa mga kabayo magkakaigwa kan mga tataramon na “Idinusay sa Kagurangnan.” An mga kagamitan sa pagluto sa Templo magigin sagrado man siring kan mga mangko sa atubangan kan altar.


text:
An gabos na kagamitan sa pagluto sa Jerusalem asin sa Juda lalaenon tanganing gamiton sa pagsamba sa Kagurangnan nin mga hukbo. Gagamiton an mga iyan kan mga tawong nagdodolot nin sakripisyo para sa paglabon nin karne. Pag-abot kan panahon na iyan, dai na magkakaigwa nin negosyante sa Templo kan Kagurangnan nin mga hukbo.


text:
An Kagurangnan nagtataram sa saiyang banwaan, “Danay takang namotan.” Alagad minasimbag sinda, “Paano mo ipinahiling an saimong pagkamoot samo?” Minasimbag an Kagurangnan, “Magtugang si Esau asin si Jacob, alagad orog kong namotan si Jacob dangan an saiyang kapagarakian.


text:
Ikinaongis ko si Esau saka an saiyang kapagarakian. Rinaot ko an mabulod na daga ni Esau asin pinabayaan ko sa mga lalaw na ayam.”


text:
Kun magsabi an mga Edomita, an kapagarakian ni Esau, “Rinaot an samong mga banwa, alagad papatindogon mi giraray an mga iyan,” masimbag an Kagurangnan, “Pwede nindang patindogon an mga iyan alagad gagarabaon ko giraray iyan sagkod na apodon sinda kan mga tawo nin ‘An maraot na daga’ asin ‘An Nasyon na naanggotan nin Kagurangnan sagkod lamang.’”


text:
Mahihiling iyan mismo kan mga Israelita, asin masabi sinda, “Mapangyari an Kagurangnan maski sa luwas kan daga nin Israel!”


text:
Nagsasabi an Kagurangnan nin mga hukbo sa mga padi, “Ginagalangan kan aking lalaki an saiyang ama, asin kan sorogoon an saiyang kagurangnan. Ako an saindong ama—tadaw ta dai nindo ako ginagalangan? Ako an saindong kagurangnan—tano ta dai nindo ako ginagalangan? Binabasang-basang nindo ako, asin minahapot pa kamo, ‘Paano mi ika binasang-basang?’


text:
Binasang-basang nindo ako huli sa pagdolot nindo nin mga mayong halagang pagkakan sa sakong altar. Dangan minahapot kamo, ‘Sa paanong paagi kami dai nagtaong galang sa saimo?’ Sasabihan ko kamo—huli ta dai nindo iginalang an sakong altar.


text:
Kun minadara kamo nin buta o may helang o pilay na hayop tanganing isakripisyo sa sako, sa paghona nindo bakong sala an gibong iyan? Dolotan daw an siring na hayop sa saindong gobernador; mawiwilihan daw niya kamo o papahilingan nin marahay na boot?”


text:
Ngunyan, kamong mga padi, makimaherak kamo sa Dios tanganing magin marahay siya sato. Dai niya sisimbagon an saindong pamibi, asin kamo an may sala.


text:
Nagsasabi an Kagurangnan nin mga hukbo, “Mawot kong saro sa saindo an magsera kan pintoan kan Templo tanganing dai na kamo mag-amak kan mga mayo nin halagang kalayo sa sakong altar. Dai ko kamo nawiwilihan; dai ko aakoon an mga dolot na dara nindo sako.


text:
Inoomaw ako kan katawohan magpoon sa sarong poro kan kinaban sagkod sa ibong na poro kaiyan. Nagtututong sinda nin insenso sa sako saen man na lugar asin nagdodolot sinda nin maninigong mga sakripisyo. Gabos sinda nag-oomaw sako!


text:
Alagad dai nindo ako inoomaw kun minasabi kamo na mayong halaga an sakong altar asin kun minadolot kamo diyan nin kakanon na bakong maninigo.


text:
Minasabi kamo, ‘Pagal na kami sa paggibo kan gabos na ini!’ dangan tinatami-tamian nindo ako. Bilang dolot dinadarahan nindo ako nin hinabonan na hayop o sarong hayop na pilay o may helang. Sa paghona nindo, aakoon ko daw saindo an siring na dolot?


text:
Humugpa logod an maldisyon sa paradaya na nagsasakripisyo sa sako nin mayong halagang hayop, mantang igwa man sana siya nin mga marahay na hayop na saiyang itinugang itatao sako! Dakula akong hade, asin kinakatakotan ako kan mga tawo sa gabos na nasyon.”


text:
Kaipuhan na omawon nindo ako sa paagi kan saindong ginigibo. Kun dai kamo magdangog sa sakong sinasabi, dadarahan ko kamo nin maldisyon. Mamaldisyonon ko man an mga biyaya na inaako nindo. Sa katunayan, minaldisyon ko na an mga iyan, huli ta dai nindo pinahalagahan an sakong pagboot.


text:
Papadusahan ko an saindong mga aki asin inonosnos ko an saindong lalawogon sa odo kan mga hayop na isinasakripisyo nindo—dangan itatapok kamo sa luwas sa tambakan kan mga odo.


text:
Dangan nindo maaaraman na ako an nagtao kan pagboot na ini saindo, tanganing dai lapason an sakong tipan sa mga padi, an kapagarakian ni Levi.


text:
“An tipan ko sainda sarong tipan nin buhay asin katoninongan; itinao ko iyan sainda, tanganing galangan ninda ako. Kaidto, iginalang ninda ako asin natakot sinda sako.


text:
Itinukdo ninda an tama, bakong an sala. Namuhay sinda na matoninong sa kaibahan ko; bako sanang naggibo sinda kan tama kundi kadakul pa an tinabangan ninda na mag-ontok sa paggibo kan maraot.


text:
Katongdan kan mga padi na magtukdo kan tunay na pakaaram manongod sa Dios. Kaipuhan na magdolok sa mga padi an mga tawo tanganing makanood kan sakong kabotan, huli ta sinda an mga sugo kan Kagurangnan nin mga hukbo.


text:
“Alagad ngunyan, kamong mga padi, nagsuhay kamo sa tamang dalan; an saindong katukdoan iyo an dahelan kan pagkasingkog nin dakul na tawo. Linapas nindo an tipan na ginibo ko saindo.


text:
Kaya ako, sa pagbalos, magtugot na kaongisan kamo kan banwaan nin Israel huli ta dai nindo kinuyog an sakong kabotan; may pinapalaen kamo kun nagtutukdo kamo sa sakong banwaan.”


text:
Bakong saro man sana an satong ama? Bakong saro sanang Dios an naglalang sato gabos? Kun siring, tadaw ta dai ta inootob an satong panuga sa satong kapwa, asin tano ta binabasang-basang ta an tipan na ginibo nin Dios sa satong mga ginikanan?


text:
Linapas kan mga taga Juda an saindang panuga sa Dios asin naggibo sinda nin makauuyam na bagay sa Jerusalem asin sa bilog na daga. Dinigtaan ninda an Templo na namomotan nin Kagurangnan. Inagom kan mga lalaki nin Juda an mga babaeng nagsasamba sa dayuhan na mga dios-dios.


text:
Haleon logod nin Kagurangnan sa komunidad nin Israel an mga naggibo kaini, asin dai na logod tugotan na makaiba sa pagdodolot na ginigibo kan satong nasyon sa Kagurangnan nin mga hukbo.


text:
May saro pang bagay kamong ginigibo. An altar nin Kagurangnan linulunod nindo sa luha, sa paghibi asin pagtangis huli ta dai na niya inaako an mga dolot na dinadara nindo sa saiya.


text:
Minahapot kamo kun tano ta habo na niyang akoon an mga iyan. Huli ta aram niya na linapas nindo an saindong panuga sa babaeng inagom nindo kan mga hoben pa kamo. Siya an saindong kaiba, asin linapas nindo an saindong panuga saiya maski nanuga kamo sa atubangan nin Dios na magigin maimbod saiya.


text:
Bakong an Dios an nagsaro saindo sa hawak asin sa espiritu? Ano an katuyohan niya sa paggibo kaini? An katuyohan iyo na magkaigwa kamo nin mga aki na totoong diosnon. Kaya hingowahon nanggad nindo na mayo saindo nin maglapas kan saiyang panuga sa saiyang agom.


text:
Nagsasabi an Kagurangnan Dios nin Israel, “Ikinakaongis ko an pagsuhayan nin mag-agom. Ikinakaongis ko iyan orog na kun an saro saindo minagibo kan makuring bagay na ini sa saiyang agom. Kaya mag-ingat kamo na dai nindo malapas an saindong panuga na magin maimbod sa saindong agom.”


text:
Pinagal nindo an Kagurangnan huli kan saindong mga pagparataram. Alagad minahapot kamo, “Paano mi siya pinagal?” Huli sa pagsasabi nin, “Ibinibilang kan Kagurangnan nin mga hukbo na marahay an siisay man na naggigibo nin maraot, asin nawiwilihan niya sinda.” O huli sa paghapot nin, “Haen na an Dios nin hustisya?”


text:
Nagsisimbag an Kagurangnan nin mga hukbo, “Ipapadara ko an sakong sugo sa pag-andam kan dalan para sako. Dangan an Kagurangnan na saindong hinahanap bigla na sanang matunga sa saiyang Templo. Maabot an sugo na haloy na nindong mawot na mahiling asin ipapahayag niya an sakong tipan.”


text:
Alagad siisay an makakatagal kun mag-abot na an aldaw na iyan? Siisay an mabubuhay kun magpahiling na siya? Huli ta makakaagid siya sa makosog na sabon, arog sa kalayo na naglilinig sa metal.


text:
Maabot siya sa paghukom siring sa sarong naglilinig asin nagpapagayon nin plata. Siring na linilinigan nin sarong alahero an plata saka bulawan, lilinigan man kan sugo nin Kagurangnan an mga padi, tanganing magdara sinda sa saiya kan tamang mga dolot.


text:
Dangan magigin makawiwili an mga dolot na dara kan mga taga Juda saka Jerusalem sa Kagurangnan, arog kaidtong nakaaging panahon.


text:
Nagsasabi an Kagurangnan nin mga hukbo, “Madatong ako sa tahaw nindo sa paghukom, asin ako an masaksi laban sa mga parakulam, sa parasambay, sa mga nagsasaksi nin putik, sa mga nagdadaya kan bayad kan mga parapatandan, asin sa mga nang-aapi sa mga babaeng balo, mga ilo, asin mga dayuhan—sa gabos na dai minagalang sako.


text:
“Ako an Kagurangnan, asin dai ako nagliliwat. Kaya kamo, an mga kapagarakian ni Jacob, dai pa napupuho.


text:
Kamo, siring kan saindong mga ginikanan na naenot saindo, nagtalikod sa sakong mga togon asin dai nindo iyan inotob. Magbalik kamo sako, asin mabalik man ako saindo. Alagad minahapot kamo, ‘Ano an kaipuhan ming gibohon tanganing makabalik sa saimo?’


text:
Hahapoton ko kamo. Tama daw na dayaon nin sarong tawo an Dios? Bako, alagad dinadaya nindo ako. ‘Sa paanong paagi?’ an hapot nindo. Sa paagi kan saindong mga himoloan saka mga dolot.


text:
Daraha nindo an bilog na halaga kan saindong mga himoloan sa Templo, tanganing magkaigwa nin dakul na pagkakan duman. Baloa nindo ako asin mahihiling nindo na bubukasan ko an mga bintana nin kalangitan dangan iuula ko sa saindo an nagsusupay na mga marahay na bagay.


text:
Dai ko itutugot na raoton kan mga insekto an saindong mga oma; mamumunga nin dakul an saindong mga balagon nin ubas.


text:
Dangan aapodon kamong paladan kan mga tawo sa gabos na nasyon, huli ta magigin sarong marahay na lugar na erokan an saindong daga.


text:
“Maraot na mga tataramon an sinabi nindo tumang sako,” an sabi nin Kagurangnan. “Alagad minahapot kamo, ‘Ano an itinaram ming tumang saimo?’


text:
Nagsabi kamong, ‘Mayong pakinabang an paglingkod sa Dios. Ano an halaga kan pagsunod sa sinasabi niya o an pagpahiling sa Kagurangnan nin mga hukbo na kita nagmomondo huli kan ginibo ta?


text:
Sosog sa samong nahihiling, an mapalangkaw iyo an mga paladan. Bako sanang nag-uuswag an mga maraot na tawo kundi binabalo pa ninda an Dios sa paggibo ninda kan mga maraot asin dai sinda napapadusahan.’”


text:
Dangan nag-orolay an mga tawong natatakot sa Kagurangnan, asin hininanyog sinda nin marahay kan Kagurangnan. An saindang mga sinabi dinangog niya man. Sa atubangan niya, isinurat sa sarong libro an ngaran kan mga natatakot sa Kagurangnan asin minagalang saiya.


text:
“Sinda an sakong magigin banwaan,” an sabi kan Kagurangnan nin mga hukbo. “Sa aldaw na humiro ako, masasadirihan ko sinda. Maheherak ako sainda siring na an sarong ama naheherak sa saiyang aking lalaki na naglilingkod saiya.


text:
Mahihiling giraray kan sakong banwaan an kalaenan kan nangyayari sa mga matanos asin sa mga tampalasan, sa tawong naglilingkod sa sako saka sa dai.”


text:
Nagsasabi an Kagurangnan nin mga hukbo, “Nagdadangadang an aldaw na susuloon siring sa dagami an gabos na mapaabaw-abaw saka mga maraot na tawo. Sa aldaw na iyan, matututong sinda, asin mayo nin matatada sa sainda.


text:
Alagad sa saindo na nagkukuyog sa sako, masirang sa saindo arog kan aldaw an sakong nakakaligtas na kapangyarihan, asin magdadara iyan nin kaomayan arog kan saldang kan aldaw. Magigin talingkas asin maogma kamo siring sa mga ogbon nin baka na pinaluwas sa toril.


text:
Sa aldaw na humiro ako, madadaog nindo an mga maraot na tawo, asin makakaagid sinda sa alpog sa irarom kan saindong mga bitis.


text:
“Giromdoma nindo an katukdoan kan sakong sorogoon na si Moises, an mga togon saka mga pagboot na itinao ko saiya sa Bukid nin Sinai na dapat kuyogon kan gabos na tawo sa Israel.


text:
“Alagad bago dumatong an dakula saka makangirhat na aldaw nin Kagurangnan, ipapadara ko saindo an propetang si Elias.


text:
Gigibohon niyang magharani giraray an boot kan mga mag-arama; kun dai niya iyan magibo, ako na an madatong sa pagraot kan daga.”


text:
Ako si Tobit asin iyo ini an istorya kan sakong buhay. Aki akong lalaki ni Tobiel asin lolo ko si Ananiel, na aking lalaki ni Aduel. Si Aduel aki ni Gabael asin makoapo ni Rafael. Si Rafael aki ni Raguel, na gikan sa kamaganakan ni Asiel, na sarong kabtang kan tribu ni Neftali.


text:
Kan panahon na si Salmaneser iyo an emperador nin Asiria, nabihag ako hale sa Tisbe na sakong banwaan. An lugar na ini yaon sa amihan na parte nin Galilea, sa parteng habagat kan Kades sa Neftali, sa parteng amihan-solnopan kan Hazor, asin sa amihan kan Pogor.


text:
Sa bilog kong buhay nagin onesto ako asin hiningowa kong magin matanos. Nagin ugale ko na an pagtabang sa mga kadugo kong nangangaipo asin sa kapwa ko mga Judio na kaiba kong itinapok sa Nineve, an pangenot na syudad nin Asiria.


text:
Kan hoben pa ako, nag-erok ako sa parteng amihan nin Israel. An gabos na tribu nin Israel dapat magdolot kaidto nin sakripisyo sa Jerusalem, an syudad na pinili nin Dios sa gabos na syudad nin Israel bilang lugar na tutugdokan kan saiyang Templo, bilang banal asin mayong kataposan niyang erokan. Alagad an bilog na tribu nin Neftali, an tribu na sakuyang ginikanan, nagsiblag sa Jerusalem asin sa mga hade na mga kapagarakian ni David.


text:
Arog kan gabos na pamilya sa tribung ini, an sakong pamilya parating nagduduman kaidto sa syudad nin Dan sa kabukidan, sa parteng amihan nin Galilea, tanganing magdolot nin mga sakripisyo sa bulawan na baka na ipinagibo duman ni Hadeng Jeroboam nin Israel.


text:
Ako sana sa samuyang pamilya an parating nagduduman sa Jerusalem tanganing magselebrar kan mga pyesta, sosog sa ipinagboboot kan Katogonan ni Moises na gibohon nin lambang saro. Pagduman ko, dara ko an enot na mga bunga kan sakong inani asin an matua kan sakong mga hayop, an ikasampolong kabtang kan sakong mga baka, asin an bago pa sanang ginunting na balukag hale sa sakong karnero. Dangan minatindog ako sa atubangan kan altar kan Templo, asin itinatao ko an mga dolot na ini sa mga padi, na mga kapagarakian ni Aaron.


text:
An ikasampolong kabtang kan sakong mga produkto itinatao ko sa mga Levita na naglilingkod sa Dios duman sa Jerusalem. Taon-taon, pwera kun ikapitong taon na an daga dai tinatanoman kundi pinapahingaloan, ipinapabakal ko an saro pang ikasampolong kabtang kan sakong pagsadiri asin an kabaklan kaiyan ginagasto ko sa Jerusalem para sa kakanon sa pyesta.


text:
Alagad lambang ikatolong taon, parating minatao ako nin saro pang ikasampolong kabtang sa mga babaeng balo saka mga ilo asin para sa mga dayuhan na nag-eerok sa kaibahan kan sakong mga kahimanwa, asin sabay nyamong kinakakan an kakanon sa pyesta. Ginibo ko ini sa pagsunod kan Katogonan ni Moises, na ipinagboot ni Debora na gibohon ko. Si Debora iyo an ina kan lolo kong si Ananiel. (Nabayaan akong ilo kan magadan an sakong ama.)


text:
Kan dakula na ako, inagom ko si Anna, na kaayon man sa sakong tribu. Nagkaigwa kami nin sarong aking lalaki na nginaranan ming Tobias.


text:
Dangan nabihag ako asin dinara sa Asiria, kaya nag-erok ako sa Nineve. Mantang yaon kami sa Nineve nag-erok, an gabos kong mga kadugo asin kapwa Judio nagkakan kan parehong kakanon kan mga tawo na nag-erok duman,


text:
pinapangyari niyang galangan ako ni Emperador Salmaneser, asin ginibo niya akong parapamahala kan pagbakal kan mga kaipuhan kan emperador.


text:
Bago nagadan an emperador, parati akong nagduduman sa daga nin Media sa pagbakal duman kan mga kaipuhan niya. Sarong beses, kan yaon ako sa syudad nin Rages sa Media, an nagkapirang supot nin kwarta iwinalat ko ki Gabael, an lalaking tugang ni Gabrias, asin pinakiolayan ko siyang sarayon idto para sako. Maabot sa tres syentos kilos na kwartang plata an laog kan mga supot.


text:
Kan magadan si Salmaneser, an aki niyang si Senakerib an nagsalihid saiya bilang emperador. Inontok ko an pagbyahe sa Media huli ta makatatakot na an pagpasiring duman.


text:
Tinawan ko nin kakanon an nagugutom asin gubing an mga mayo. Kun nahihiling kong igwa nin nagadan na kahimanwa ko na itinapok sa luwas kan kudal kan syudad, ipinapalubong ko iyan.


text:
Asin kun igwang mga Judio, na sa kaanggotan ni Hadeng Senakerib ipinagadan niya kan magdulag sinda hale sa Juda, hilom kong ipinapalubong sinda. Dakul an saiyang ipinagadan sa saiyang kaanggotan. Kan hanapon kan hade an mga bangkay, dai niya nakua an mga ini.


text:
Dangan sarong taga Nineve an nagsabi sa emperador na ako an nagpalubong kan mga gadan. Pakadangog ko na aram na kan emperador an manongod sako asin nasa pag-alaman an sakong buhay, natakot ako. Kaya nagdulag ako saka nagtago.


text:
Kinua an gabos kong pagsadiri, kaya mayong ibang natada sako kundi an sakong agom na si Anna asin an aki kong lalaki na si Tobias.


text:
Pakalihis nin mga anom na semana, ginadan si Senakerib kan duwa sa saiyang mga aking lalaki dangan duminulag an mga ini pasiring sa kabukidan nin Ararat. Dangan si Esarhaddon, na saro pang aking lalaki ni Senakerib, iyo an nagsalihid saiya bilang emperador, asin si Ahikar, na aking lalaki kan sakong tugang na si Anael, iyo an ginibo niyang parapamahala kan gabos na palakaw manongod sa kwarta sa imperyo.


text:
Iyo ini an ikaduwang beses na pagbugtakan ki Ahikar sa siring na katongdan, huli ta kan panahon ni Senakerib kinapotan na niya an katongdan na kopero, parapamahala kan selyo, asin tesorero kan hade. Huli ta sobrino ko si Ahikar, nakimaherak siya sa emperador para sako, kaya tinugotan akong makabalik sa Nineve.


text:
Pakapuli ko sa harong, nakaibahan ko giraray si Anna na sakong agom asin si Tobias na aki ko. Kan Pentecostes, na inaapod man Pyesta kan mga Semana, sarong bangkete an inandam para sako asin nagtukaw ako tanganing magkakan.


text:
Kan mahiling ko an dakul na kakanon sa atubangan ko, sinabihan ko si Tobias, “Aki ko, lumuwas ka asin maghanap nin nagkapirang kapwa ta Judio na dukhang namumuhay digdi sa Nineve, tawong tudok sa pusong nagkukuyog kan mga pagboot nin Dios. Ipag-iba mo siya digdi tanganing makahiras nyato kaining kakanon. Dai ako mapoon pagkakan sagkod na dai ka magbalik.”


text:
Kaya nagluwas si Tobias sa paghanap kan siring na tawo, alagad nagbalik siya tolos na nagkukurahaw, “Ama, may ginadan na kahimanwa ta! Tinook siya asin an saiyang bangkay itinapok sa saodan.”


text:
Kaya hidali akong nagtindog na dai pa lamang nadotdot an sakong kakanon. Hinale ko an bangkay sa tinampo dangan dinara sa sarong malimpoy na lugar asin duman ko binayaan sagkod na magsolnop an aldaw.


text:
Nagiromdoman ko si propeta Amos kan magtaram siya sa mga taga Betel, “An saindong mga pagpyesta magigin mga pagmondo, asin an saindong maogmang mga awit magigin mga panambitan.” Dangan naghibi ako.


text:
An mga kanatad ko naghona na narurungaw na ako. Naghapot sinda, “Dai ka pa giraray nakanood? Ipinadakop ka na kaidto huli ta naglubong ka nin gadan, asin ginadan ka na kuta kun dai ka nakadulag. Alagad uya ka na naman naglulubong nin gadan.”


text:
Kan bangging idto, nanghanaw ako tanganing malinigan an sadiri, asin nagduman ako sa may kudal kan natad tanganing duman magkatorog. Huli ta mainit kan bangging idto, dai ko tinahoban an sakong payo.


text:
Igwa nin mga dignos duman sa itaas kan kudal sa pamayohan ko, alagad dai ko aram. Naipotan ninda an sakong muklat na mga mata asin an saindang ipot nagin puting mga kiskis sa ibabaw kan sakong mga mata. Nagpabolong ako sa mga doktor alagad orog na nagluya an sakong panhiling sagkod na nabuta na nanggad ako. Nabuta ako sa laog nin apat na taon. Naherak sa kamugtakan ko an sakong mga kadugo. Inataman ako ni Ahikar sa laog nin duwang taon bago siya nagduman sa Elam.


text:
Pakahale ni Ahikar, napiritan na magtrabaho an sakong agom na si Anna. Naghabol siya nin tela arog kan ginigibo kan ibang mga babae.


text:
Binabayadan siya kan mga kagsadiri para sa mga telang natapos niya. Sarong aldaw, kan darahon niya sa kagsadiri an natapos niyang tela, binayadan siya kaini asin tinawan pa nin sarong kanding.


text:
Pagpuli ni Anna na dara an kanding, nagpoon ining maghere-here, kaya sinabihan ko si Anna, “Saen hale an kanding na iyan? Hinabonan mo iyan, ano? Ipuli mo iyan sa kagsadiri. Bakong tama na magkakan kita kan hinabonan!”


text:
Alagad nagsimbag si Anna, “Irinegalo iyan sako bilang dagdag sa bayad para sa hinabol kong tela.” Alagad dai ako nagtubod saiya, kaya namula ako sa sopog huli sa ginibo niya. Pinagbotan ko siyang ipuli an kanding alagad nagsimbag siya, “Garong aram mo an gabos! Haen na an pagkamatinao mo asin an mga gibong-herak mo sa iba?”


text:
Nasopog akong marahay kaya naghangos ako nin hararom asin nagpoon sa paghibi. Dangan nagsisiloksigok akong namibi,


text:
“Matanos ka, O Kagurangnan! Maheherakon ka asin maimbod sa gabos mong gibo saka mga palakaw. Ika an hukom kaining kinaban.


text:
Giromdoma ako asin saimong kaherakan. Dai mo ako pagpadusahan huli kan sakong mga kasalan, asin kan mga dai ko tinutuyong mga kasombikalan, maski kan kasalan kan sakong mga magurang.


text:
Dai ninda kinuyog an saimong mga pagboot, kaya an samong banwaan pinabayaan mong habonan, bihagon asin gadanon. An samong banwaan ginibo mong patamaan kan pagtuyatuya kan gabos na nasyon na pinagwarakan mo samuya.


text:
Hinukoman mo an samong mga ginikanan huli kan saindang mga kasalan, asin pinadusahan mo ako huli man kan sakong mga kasalan. Dai kami nagin maimbod asin dai nagsunod sa saimong mga pagboot, kaya totoong matanos an padusa mo samo.


text:
“Ngunyan giboha sako an saimong magustohan. Kuaha an sakong buhay asin halea ako sa kinaban na ini; pabalika sa alpog an sakong hawak. Mas marahay pa sako an magadan ki sa mabuhay, huli ta pinupurisaw ako kan mga pagtuyatuya na dai man dapat ipanongod sako, asin nawawaraan na ako nin paglaom. Kaya magboot ka na matapos na an sakong mga kasakitan, daraha ako sa daing kataposan kong erokan. Dai mo pagsayumahan an sakong pamibi. Mas marahay pa sako an magadan ki sa mabuhay sa kasakitan, asin mag-atubang sa makuring mga pagtuyatuya.”


text:
Kan aldaw man sanang idto sa syudad nin Ecbatana sa Media, nangyari na si Sara, na aking babae nin sarong lalaki na an ngaran Raguel, pinagtuyatuya kan saro sa mga sorogoon na babae kan saiyang ama,


text:
huli ta pitong beses nang naagom si Sara alagad an lambang saro sainda ginadan kan demonyong si Asmodeo bago sinda magdorog bilang mag-agom. Kaya sinabihan si Sara kan sorogoon na babae, “Paragadan nin agom! Pagmasdan mo an sadiri mo! Pito na an nagin agom mo, alagad maski saro sainda dai nakatao saimo nin aki.


text:
Tano ta idinadamay mo pa kami? Tano ta dai ka man magadan asin ibahan mo an mga gadan mong agom? Dai mi logod ika mahilingan nin aki, babae man o lalaki!”


text:
Pakadangog kaini ni Sara, namondo siya nin marahay kaya nag-isip siyang maghugot. Alagad kan mahorophorop niya ini, nagsabi siya, “Solo akong aki kan sakong ama. Kun maghugot ako, masosopgan siya; gurang na siya asin ako an magdadara saiya nin kamondoan sagkod na siya magadan. Kaya dai ako mahugot.”


text:
Dangan nagtindog si Sara sa may bintana, itinaas an mga kamot sa pagpamibi, asin nagsabi, “O Kagurangnan na sakuyang Dios, pag-omawon ka, asin pag-omawon an saimong banal na ngaran; pag-omawon ka sagkod pa man kan gabos mong linalang!


text:
Dai ko pa lamang dinigtaan an sadiri kong ngaran o an ngaran nin sakong ama, mantang nabubuhay kami digdi sa dagang pinagtapokan samo. Solo akong aki nin sakong ama, asin mayo siyang paramana; mayo man siyang kadugo na pwede kong magin agom. Nagkagaradan na an pito kong agom, kaya tano ta padagos pa akong mabuhay? Alagad kun bako mong kabotan na kuahon an sakong buhay, pahilingan man lamang sako an pagkaherak. Hare pagtugot na madangog ko pa an mga pagtuyatuyang idto!”


text:
asin ipinadara an saiyang anghel na si Rafael tanganing tabangan sinda. Sinugo niya si Rafael tanganing haleon an puting mga kiskis sa mga mata ni Tobit, tanganing makahiling giraray ini, asin tanganing ipaagom si Sara na aki ni Raguel ki Tobias na aki ni Tobit, huli ta si Tobias, bilang primo ni Sara, igwa nin deretso na agomon ini. Sinugo man si Rafael tanganing haleon ki Sara an demonyong si Asmodeo. Kan oras man sanang idto, nagpuli si Tobit sa saiyang harong mantang si Sara naglulusad hale sa saiyang kwarto.


text:
Kan aldaw man sanang idto, nagiromdoman ni Tobit an kwartang iwinalat niya ki Gabael sa Rages duman sa Media.


text:
Nagsaboot siya, “Ngunyan na hinagad ko na sa Dios na tugotan na akong magadan, dapat apodon ko an aki kong si Tobias tanganing ikapaliwanag ko saiya an manongod sa kwarta bago ako magadan.”


text:
Kaya inapod ni Tobit si Tobias dangan sinabihan, “Aki ko, kun ako magadan, tawan mo ako nin maninigong lubong. Asin kun mayo na ako, galangan mo an saimong ina. Atamanon mo siya mantang nabubuhay pa, dangan kun siya magadan ilubong mo siya sa kataed ko. Giromdoma na ibinugtak niya sa pag-alaman an saiyang buhay tanganing mamundag ka sa kinaban na ini, kaya hingowahon mong mapaogma siya, asin dai ka maggibo nin anoman na magigin dahelan kan pagmondo niya.


text:
“Giromdoma an Kagurangnan na satuyang Dios sa gabos na aldaw nin saimong pagkabuhay. Dai ka magkasala asin dai mo paglapason an saiyang mga togon. Mamuhay ka nin matanos asin dai ka maglakaw sa dalan nin karatan.


text:
“Magin matinao ka sa kiisay man na maimbod na nagsusunod sa Dios, asin dai ka maghinayang kan itinatao mo. Dai ka magmaimot sa pagtao sa mga dukha, tanganing dai man magin maimot saimo an Dios.


text:
Magtao ka sosog sa sukol kan pagsadiri mo. Kun mas dakul an pagsadiri mo, kaipuhan orog man an itao mo. Kun igwa ka sana nin kadikit, magtao ka maski kadikit.


text:
An pag-ataman sa mga dukha iyo an atang na nawiwilihan kan Kahorohalangkawe. Gibohon mo ini asin makakaligtas ka sa madiklom na kinaban kan mga gadan.


text:
“Aki ko, maglikay ka sa karigsokan. Enot sa gabos, an babaeng agomon mo kaipuhan katribu mo, huli ta kapagarakian kita kan mga propeta. Dai ka mag-agom nin sarong dayuhan na babae. Giromdomon mo na si Noe, si Abraham, si Isaac saka si Jacob, na satong mga ginikanan, gabos nag-aragom nin mga kadugo ninda. Benendisyonan sinda nin Dios nin mga aki, kaya an mga kapagarakian ninda iyo an magmamana kan daga nin Israel.


text:
Kaya, aki ko, kamotan mo an saimong mga kadugo. Dai ka magtugot na sa kapaabaw-abawan sayumahan mong agomon an saro sainda. Huli ta sa kapaabaw-abawan yaon an karatan asin dakulang karibongan, siring na an kahugakan nagdadara nin makuring gutom asin kadaihan.


text:
“Bayadan mo sa aroaldaw an siisay man na nagtatrabaho saimo, asin dai mo ipagpanoodma an pagtao kaiyan. Omawon mo an Dios sa siring na paagi, asin babalosan ka niya. Magpakamarahay ka sa gabos na panahon.


text:
Dai mo paggibohon sa iba an anoman na habo mong gibohon nin iba saimo. “Dai ka magpakasobra sa pag-inom nin arak tanganing dai ka maburat, asin maglikay ka sa bisyo nin ngana-nganang pag-inom.


text:
“Pakakanon mo an nagugutom asin gubingan mo an huba. Kun mag-uswag an saimong pamumuhay, magmatinao ka asin magtao ka sa marahay na boot!


text:
“Kun magadan an saro sa maimbod na mga kaayon sa banwaan nin Dios, mag-andam ka nin kakanon para sa pamilya kan nagadan, alagad dai mo ini paggibohon kun an nagadan sarong maraot na tawo.


text:
“Maghagad ka nin hatol sa mga madonong na tawo, asin pahalagahan mo an anoman na hatol na makakatabang saimo.


text:
“Omawon mo an Kagurangnan na saimong Dios sa gabos na oportunidad na mag-abot saimo. Hagadon mo saiya na tanoson an saimong mga dalan asin pauswagon an saimong mga plano saka mga gibo. Dai siya nagtatao nin kadonongan sa kaayon kan mga paganong nasyon. Siya an nagtatao kan gabos na marahay na bagay, alagad kun boot niya, pwede ka niyang raoton asin darahon sa kagadanan. “Giromdoma an gabos kong mga pagboot. Dai mo nanggad iyan paglingawan.


text:
“Tobias, boot kong maaraman mo na igwa akong iwinalat kaidto na dakulang halaga nin kwarta ki Gabael, na aking lalaki ni Gabrias, duman sa Rages sa Media.


text:
Alagad dai ka na mahadit huli ta dukha na kita ngunyan. Igwa ka nin kayamanan kun may pagkatakot ka sa Dios. Kuyogon mo siya, likayan an kasalan asin mawiwilihan ka niya.”


text:
Nagsimbag si Tobit, “Ako asin si Gabael nagpirma sa sarong kasuratan. Tinago ko an kabanga kan kasuratan na idto asin an kabanga nawalat saiya kaiba kan kwarta. Beynteng taon na an nakalihis kan magpirmahan kami. Kaya ngunyan, maghanap ka nin tawong makakaiba mo sa pagbyahe pasiring sa Media asin sa pagbalik digdi. Babayadan ta siya pagbalik nindo. Lakaw na asin kuahon mo an kwarta.”


text:
Naghale si Tobias sa paghanap nin tawong makakaiba niya pasiring sa Media. Pakahale niya sa harong, nasabat niya tolos si Rafael. Dai aram ni Tobias na si Rafael sarong anghel nin Dios,


text:
kaya hinapot niya ini, “Pwede mo akong ibahan pasiring sa Rages, sa Media? Aram mo an lugar na idto?”


text:
Nagsimbag si Rafael, “Iibahan taka; aram ko an dalan pasiring duman, asin nag-erok ako kaidto duman sa kaibahan ni Gabael.”


text:
Dangan sinabihan ni Tobias si Rafael, “Maghalat ka sako digdi mantang sinasabihan ko an sakuyang ama.”


text:
Kaya naglaog si Tobias sa harong asin nagsabi sa saiyang ama, “Nakakua na ako nin tawong makakaiba sako.” “Padigdiha sako an lalaki,” an simbag ni Tobit. “Boot kong maaraman kun sa anong tribu siya gikan asin kun saro siyang masasarigan na kaiba mo.” Kaya nagluwas si Tobias asin inapod si Rafael, “Boot kang mamidbid kan sakong ama.” Naglaog si Rafael, asin nagkomustahan sinda.


text:
Nagsimbag si Rafael, “Ano an hinahanap mo, sarong tribu asin pamilya o sarong lalaki na babayadan mo tanganing makaiba kan saimong aki?” Nagsabi si Tobit, “Tugang ko, boot kong maaraman an ngaran mo asin an saimong banwaan.”


text:
Nagsimbag si Rafael, “Ako si Azarias, na aking lalaki kan gurang na si Ananias, na saro sa mga kadugo mo.”


text:
Dangan sinabihan siya ni Tobit, “Tugang ko, bukas an harong mi para saimo. Dai ka maanggot sako huli ta hinapot taka kun kiisay kang aki asin kun sa anong tribu ka hale. Kadugo taka, asin hale ka sa sarong marahay na pamilya. Midbid ko si Ananias asin si Natan, an duwang aking lalaki kan gurang na si Semaias. Danay na nagin maimbod sinda sa saindang relihiyon. Iribahan kami kaidto kun minaduman sa Jerusalem tanganing magsamba asin magdolot kan matua kan samong mga hayop asin kan himoloan kan samong mga ani. Tugang ko, hale ka sa sarong marahay na pamilya.”


text:
Nagsabi pa si Tobit, “Gurano an ibabayad ko saimo? Pwede na daw an aldawan na tandan kaiba an gastos nindong duwa kan aki ko?


text:
Dudugangan ko an bayad saimo, kun magin marahay kang kaiba kan aki ko, asin ligtas kamong makabalik.” Kaya nagkaoyon sinda.


text:
Dangan sinabihan ni Tobit an saiyang aki, “Mag-andam ka na sa pagbyahe, asin magin marahay logod an lakaw nindo.” Kaya nag-andam sa pagbyahe si Tobias. Sinabihan siya ni Tobit, “Mag-iba ka sa lalaking ini. An Dios na nag-eerok sa langit an maantabay saindo asin bantayan logod kamo kan saiyang anghel.” Dangan naghale na an duwa.


text:
Alagad si Anna, an ina ni Tobias, nagpoon paghibi asin nagsabi ki Tobit, “Tano ta pinahale mo an satuyang aki? Bakong siya sana an nag-aataman satuya?


text:
“Dai ka maghandal,” an simbag ni Tobit, “makakaduman siya dangan mahihiling mo nanggad na makakabalik siyang ligtas.


text:
Huli ta iibahan siya nin sarong marahay na anghel. Magigin marahay an resulta kan saiyang pagbyahe asin mabalik siyang marahay an hawak saka ligtas.” Kaya nag-ontok sa paghibi si Anna.


text:
Naglakaw si Tobias asin an anghel pasiring sa Media. Ipinag-iba ni Tobias an saiyang ayam sa saindang pagbyahe. Naglakaw sinda bilog na aldaw, dangan pag-abot kan diklom, nag-ontok sinda sa tampi kan Salog nin Tigris.


text:
Kan magduman si Tobias sa tubig tanganing hanawan an saiyang mga bitis, bigla sanang naglukso hale sa irarom kan salog an sarong dakulang sira, asin boot kaining halonon an saiyang bitis. Napakurahaw si Tobias,


text:
asin sinabihan siya kan anghel, “Dakopa an sira!” Dangan dinakop ni Tobias an sira asin ginuyod pasiring sa pangpang.


text:
Sinabihan si Tobias kan anghel, “Baaka an sira asin halea an apdo, an puso saka an katoy. Tagoa an mga iyan; pwedeng magamit iyan sa pagbolong.”


text:
Sinunod ni Tobias an sinabi saiya kan anghel. Dangan linuto ninda an sira asin nagkakan sinda; hiniram niya an natada tanganing balonon sa paglakaw. Nagpadagos an duwa sa paglakaw sagkod na makaharani sinda sa Media.


text:
Dangan naghapot si Tobias, “Tugang kong Azarias, anong mga helang an pwedeng mabolong kaining apdo, puso, saka katoy?”


text:
Nagsimbag an anghel, “An puso asin an katoy pwedeng tutongon dangan gamiton sa pagpahale nin sarong demonyo o sarong maraot na espiritu na nagpapasakit sa sarong tawo, asin dai na ini papasakitan giraray.


text:
An apdo pwedeng gamiton sa pagbolong sa sarong tawo na an mga mata natatahoban nin garo puting mga kiskis nin sira. Ilahid mo sana iyan sa mga mata, dangan makakahiling na siya giraray.”


text:
nagsabi si Rafael, “Katood kong Tobias, ngunyan na banggi madagos kita sa harong kan kadugo mong si Raguel. Igwa siya nin solong aking babae na an ngaran Sara.


text:
Huli ta ika an pinakaharani niyang kadugo, igwa ka nin deretsong agomon siya, asin manahon an pagsadiri kan saiyang ama.


text:
Si Sara sarong babaeng magayon saka may pakasabot. Kaya dangoga an plano ko. Kakaolayon ko an saiyang ama manongod sa pag-agom mo ki Sara. Dai siya makakasayuma. Dangan, pagbalik ta digdi hale sa Rages, gigibohon ta an kasal nindong duwa. Dai makakasayuma si Raguel na agomon mo si Sara, asin dai siya pwedeng itao sa iba. Kun gibohon iyan kan saiyang ama, maninigo siyang gadanon sosog sa Togon ni Moises. Aram niya na ika sana nanggad an igwa nin deretsong agomon an saiyang aki asin manahon an saiyang pagsadiri.”


text:
Nagsabi si Tobias sa anghel, “Tugang kong Azarias, nadangog kong nagkaigwa na si Sara nin pitong agom, asin an lambang saro sainda nagadan pagkabanggi kan aldaw na sinda kasalon, bago man lamang siya madorogan.


text:
Sosog sa nadangog ko, ginadan sinda nin sarong demonyo. Dai niya inaano si Sara, alagad ginagadan an siisay man na lalaking magrani ki Sara. Takot ako sa demonyong ini. Solo akong aki, asin kun magadan ako, an kamondoan an madara sa sakong mga magurang sa saindang lulubngan. Mayo na sinda nin iba pang aki na malubong sainda.”


text:
Nagsimbag an anghel, “Nalingawan mo na an pagboot kan saimong ama na magpili ka nin agom sa sadiri mong tribu? Kaya dangoga ako, tugang, huli ta maaagom mo siya. Dai ka matakot sa demonyo. Agomon mo si Sara huli ta ngunyan na banggi matugot si Raguel na ipaagom siya saimo.


text:
Paglaog mo sa saindong kwarto, darahon mo an puso saka an apdo kan sira, dangan ibugtak mo sa nagbabagang insenso,


text:
tanganing makalakop sa kwarto an parong kaiyan. Sa oras na maparong iyan kan demonyo, madulag siya asin dai na nanggad marani ki Sara. Alagad bago kamo magdorog, magtindog kamong duwa dangan mamibi sa Kagurangnan sa langit tanganing iligtas saka kaherakan ka. Dai ka matakot, huli ta si Sara itinalaan nang magin agom mo poon pa sa kapinonan kan panahon. Ililigtas mo siya sa demonyo, asin maiba siya sa saimong harong. Magkakaigwa kamo nin dakul na aki. Kaya dai ka mahandal!” Nagdangog nin marahay ki Rafael si Tobias. Nagkaigwa siya nin pagkamoot ki Sara asin nin pagmawot na maagom ini.


text:
Kan makalaog na sa syudad nin Ecbatana si Tobias asin si Rafael, dangan makaabot sa harong ni Raguel, sinabat sinda ni Sara asin nagtaong galang ini sainda. Nagtao man sinda nin galang ki Sara, dangan pinadagos sinda kaini sa harong.


text:
Dangan sinabihan ni Raguel an saiyang agom na si Edna, “Bakong kalalawogon kan hoben na lalaking ini an satong primo na si Tobit?”


text:
Hinapot sinda ni Edna, “Saen kamo hale, mga tugang?” Nagsimbag sinda, “Mga Israelita kami na kaayon sa tribu ni Neftali, alagad itinapok sa syudad nin Nineve sa Asiria.”


text:
“Midbid nindo an samong primo na si Tobit?” an hapot ni Edna. “Midbid mi siya,” an simbag ninda. “Komusta siya?” an hapot ni Edna.


text:
“Buhay pa siya asin marahay man an kamugtakan,” an simbag ninda. Dangan nagsabi si Tobias, “Si Tobit iyo an sakong ama.”


text:
Dangan nagsabi si Raguel, “Aki ko, bendisyonan ka logod nin Dios. An saimong ama sarong marahay saka ginagalangan na lalaki.” Kan madangog ni Raguel na nabuta si Tobit, nagmondo siya saka naghibi.


text:
Naghibi man si Edna na saiyang agom asin si Sara. Maogmang inako ni Raguel si Tobias saka si Rafael, asin ipinabuno niya an sarong lalaking karnero dangan nag-andam nin bangkete para sainda. Bago sinda nagkakan, sinabihan ni Tobias si Rafael, “Tugang kong Azarias, nuarin mo tataraman si Raguel na ipaagom sako si Sara?”


text:
Kaya sinabihan ni Rafael si Raguel manongod kaini. Nagsabi si Raguel ki Tobias, “Magkakan ka, mag-inom asin mag-ogma.


text:
Pitong beses ko nang ipinaagom si Sara asin an lambang saro sainda nagadan kan banggi nin saindang kasal, pakalaog tolos niya sa saindang kwarto. Alagad ngunyan mag-ogma ka.” Nagsimbag si Tobias, “Dai ako makakan o mainom sagkod na dai ka mangako sako.”


text:
Nag-oyon si Raguel, “Nangangako ako. Itatao ko siya saimo sosog sa ipinagboboot kan Togon ni Moises. Kadugo mo siya asin may deretso ka saiya. Magpoon ngunyan asin sagkod pa man, sadiri mo na si Sara. An Dios na maheherakon iyo logod an mag-antabay saindo.”


text:
Dangan inapod ni Raguel si Sara. Pakalaog ni Sara, dinara siya ni Raguel ki Tobias saka itinao bilang agom asin nagsabi, “Uya siya, sadiriha siya bilang agom sosog sa Togon ni Moises. Ipag-iba mo siya sa saimong ama.” Dangan benendisyonan niya sinda.


text:
Pakatapos, inapod ni Raguel si Edna tanganing magkua nin sarong masusuratan kan kontrata nin pag-inagoman; pinirmahan ninda ini.


text:
Inapod ni Raguel an saiyang agom na si Edna dangan sinabihan, “Andama an sarong kwarto asin ipag-iba mo si Sara duman.”


text:
Inandam ni Edna an higdaan siring sa sinabi ni Raguel. Dangan ipinag-iba niya si Sara sa laog kan kwarto. Nagpoon na maghibi si Sara, kaya rinanga siya ni Edna asin sinabihan,


text:
“Aki ko, dai ka mahandal. Nananarig ako na an Kagurangnan nin langit asin daga matao nin kaogmahan ngunyan, asin bakong kamondoan. Kaya mag-ogma ka, aki ko.” Dangan nagluwas si Edna sa kwarto.


text:
Pakatapos nindang magkakan, inibahan si Tobias ni Raguel saka ni Edna pasiring sa kwartong namumugtakan ni Sara.


text:
Nagiromdoman ni Tobias an mga sinabi ni Rafael, kaya kinua niya sa bag an puso saka apdo kan sira. Dangan ibinugtak niya an mga ini sa nagbabagang insenso.


text:
Kan maparong ini kan demonyo, nagdulag siya pasiring sa Egipto. Linamag siya ni Rafael asin dinakop dangan ginapos.


text:
Kan si Tobias asin si Sara na sana an nasa laog kan kwarto, nagtindog si Tobias asin nagsabi sa saiyang agom, “Mahal, magtindog ka asin mamibi kitang duwa tanganing maherakan kita nin Kagurangnan.”


text:
Dangan namibi si Tobias: “Pag-omawon ka, O Dios nin samong mga ginikanan, asin pag-omawon an saimong banal saka mamurawayon na ngaran sagkod pa man. Omawon ka kan kalangitan asin kan gabos mong linalang.


text:
Linalang mo si Adan asin itinao saiya si Eva na saiyang agom bilang saiyang katabang asin kadamay. Sinda an nagin magurang kan gabos na katawohan. Nagsabi ka, ‘Bakong marahay na magsolo-solo sana an lalaki; magibo ako nin sarong katabang niya na arog saiya.’


text:
Kagurangnan, pinili ko si Sara sa kalodokan nin puso, asin bakong huli sa karigsokan. Maherak ka samo, asin tugotan mong maghalawig an samong buhay sagkod na gumurang.”


text:
asin nagduman na sinda sa higdaan tanganing magkatorog. Kan bangging idto, inapod ni Raguel an saiyang mga sorogoon dangan nagluwas sinda tanganing magkalot nin sarong lulubngan,


text:
dangan nagsabi sa saiyang agom na si Edna, “Sugoa an saro sa mga sorogoon na babae tanganing hilingon kun buhay pa si Tobias. Kun gadan na, ilubong ta siya bago makaaram an siisay man.”


text:
Kaya nagduman an sorogoon na babae sa kwarto ni Tobias saka ni Sara, asin nahiling niyang torog nin marahay an duwa.


text:
Dangan inomaw ni Raguel an Dios: “Pag-omawon ka, O Dios, nin sarong pag-omaw na banal asin dalisay. Omawon ka kan mga banal asin kan gabos mong linalang; omawon ka kan saimong mga anghel asin kan saimong piniling banwaan sagkod pa man.


text:
Pag-omawon ka, huli ta pinaogma mo ako. Dai ko pinaghona na mangyari ini sako, alagad ipinahiling mo samo an dakula mong pagkaherak.


text:
Pag-omawon ka, huli ta naherakan mo an duwang ini, na bugtong na mga aki kan saindang mga magurang. Pahilingan sainda an saimong pagkaherak, O Kagurangnan, asin tawan sainda an sarong buhay na pano nin pagkamoot saka kaogmahan.”


text:
Dangan pinagbotan ni Raguel an saiyang mga sorogoon na tahoban an lulubngan bago magbanaag an aldaw.


text:
Bago natapos an mga aldaw nin bangkete, inapod ni Raguel si Tobias asin nagsumpa, “Dai ako matugot na maghale ka sagkod na dai pa tapos an katorseng aldaw nin bangkete.


text:
Pakatapos kaiyan, pwede mo nang darahon an kabanga kan sakuyang pagsadiri pagpuli mo sa saimong ama, mantang an kabanga iyo an magigin pamana mo kun gadan na ako saka si Edna.”


text:
“Tugang kong Azarias, mag-iba ka nin sarong sorogoon asin magdara ka nin duwang kamelyo dangan magduman ka sa harong ni Gabael sa banwa nin Rages. Itao mo saiya an pinirmahan na kontrata tanganing itao niya saimo an kwarta, dangan ipag-iba mo siya digdi sa bangkete.


text:
alagad an sakong ama nagbibilang kan mga aldaw sagkod na ako magbalik, asin mahahandal siya kun maatraso ako maski sarong aldaw.”


text:
Kaya nagbyahe si Rafael pasiring sa Rages, sa Media. Sa harong ni Gabael siya nagpalihis nin banggi. Itinao niya ki Gabael an pinirmahan na kontrata dangan sinabihan na bagong kasalon si Tobias na aki ni Tobit, kaya inalok siya sa bangkete. Ilinuwas ni Gabael an mga bag nin kwarta, na igwa pa nin mga selyo, asin itinao ki Rafael, dangan ilinunad ninda sa mga kamelyo.


text:
Pagkaaga, amay sindang nagmata dangan nagduman sa bangkete. Dangan benendisyonan ni Gabael si Tobias saka an saiyang agom.


text:
Sa bilog na panahon na iyan, binibilang ni Tobit an mga aldaw na kaipuhan sa pagbyahe tanganing makaabot sa Rages dangan makabalik. Kan tapos na an talaan na aldaw na dapat sindang magbalik, asin mayo pa si Tobias saka si Rafael, nagsabi si Tobit sa saiyang agom,


text:
Dangan nagsabi si Anna, “Gadan na an satong aki; an pagkaatraso niya an nagpapatotoo kaiyan.” Dangan nagpoon siyang maghibi para ki Tobias,


text:
Alagad nagsimbag si Anna, “Ika an mag-alo, asin ontoka an pandadaya mo sako. Gadan na an aki ko.” Kaya aroaldaw nagluluwas si Anna sa harong asin minaduman sa dalan na inagihan ni Tobias; nagbabantay siya sa pag-abot ni Tobias sagkod na magsolnop an aldaw. Dai siya nagkakakan nin anoman kun aldaw, asin dai siya nag-oontok sa pagtangis para ki Tobias kun banggi. Natapos na an katorseng aldaw nin bangkete sa kasal na ipinanuga na gigibohon ni Raguel para sa saiyang aki na si Sara. Kaya dinolok siya ni Tobias asin nagsabi ini, “Tugotan mo akong magpuli na ngunyan huli ta aram kong nawaraan na nin paglaom an sakong ama saka ina na mahiling pa ako.”


text:
Alagad nagsimbag si Raguel, “Digdi ka sana sa kaibahan ko. Mapasugo ako sa saimong ama tanganing paaramon siya kan kamugtakan mo.”


text:
Kaya itinao ni Raguel ki Tobias an agom kaini na si Sara asin an kabanga kan gabos na pagsadiri niya: oripon, baka, karnero, asno, gubing, kwarta saka iba pang pagsadiri.


text:
Benendisyonan niya an duwa asin dinespedir dangan nagsabi, “Pauswagon logod kamo kan Dios nin langit, mga aki ko. Mahiling ko logod an saindong mga aki bago ako magadan.”


text:
Sinabihan man ni Raguel si Sara, “Mag-iba ka sa saimong agom asin duman ka mag-erok sa saiyang mga magurang. Galangan mo sinda siring kan paggalang mo samo na mga magurang mo. Mga marahay na bareta logod manongod saimo an sakong madangog.” Dangan hinadokan ni Raguel si Sara. Sinabihan ni Edna si Tobias, “Aki ko, iligtas ka logod kan Kagurangnan nin langit, asin tugotan logod niya akong mahiling an mga aki mo ki Sara, tanganing magin maogma ako. Itinatao ko sa pangataman mo an aki ko. Dai mo logod siya pagpamondoon.”


text:
Kan maghale na si Tobias, maogma siya nin marahay. Inomaw niya an Dios huli ta nagin marahay an saiyang lakaw. Nanuga siyang gagalangan niya si Raguel asin si Edna sagkod na buhay pa an mga ini. Kan harani na si Tobias asin si Rafael sa syudad nin Kaserin, sa palaog kan Nineve,


text:
sinabihan ni Rafael si Tobias, “Tugang ko, lingaw mo na daw an kamugtakan kan saimong ama paghale mo?


text:
Dai mo nanggad paglingawan na darahon an apdo kan sira.” Kaya nagpadagos sinda, asin nagsunod sainda an ayam ni Tobias.


text:
Nahiling niya ining nagdadangadang, kaya nagkurahaw siya ki Tobit, “Uya na an satong aki kaiba an saiyang katood!”


text:
Lahidan mo an saiyang mga mata kan apdo kan sira. Mahahale kaiyan an garo puting mga kiskis nin sira, dangan makakahiling giraray siya.”


text:
Nagdalagan si Anna sa pagsabat sainda, asin kinugos an saiyang aki dangan nagsabi, “Ngunyan na nahiling takang buhay, aki ko, pwede na akong magadan.” Asin pareho sindang naghibi.


text:
Nagtindog si Tobit asin nagpoon paglakaw pasiring sa pintoan, alagad nadasmag siya. Alagad dinalagan siya ni Tobias


text:
asin inayudahan. Dangan ilinahid ni Tobias an apdo kan sira sa mga mata kan saiyang ama asin nagsabi, “Dai ka na maghandal, ama ko.”


text:
Nahiling niya an saiyang aki asin kinugos ini, dangan naghibi asin nagsabi, “Pag-omawon ka, O Dios, asin pag-omawon an banal mong ngaran sagkod pa man. Pag-omawon man an saimong mga banal na anghel.


text:
Dinarahan mo ako kan kahelangan na ini, alagad naherakan mo ako. Nahihiling ko na ngunyan an aki kong si Tobias!” Dangan maogmang naglaog si Tobias sa saindang harong. Inosip niya sa saiyang ama an dakulang mga bagay na nangyari saiya duman sa Media. Sinabi niya na bako sanang nakua niya an kwarta, kundi naagom pa niya an aki ni Raguel na si Sara, na ngunyan nagdadangadang na asin madali nang mag-abot sa saindang harong.


text:
Dangan nagluwas si Tobit tanganing sabaton an saiyang manugang sa trangkahan nin Nineve. Maogma siya asin padagos na nag-oomaw sa Dios. An mga nakahiling saiya mantang siya naglalakaw na mayo nin nag-aantabay gabos nagngalas huli ta nakakahiling na siya.


text:
Sa atubang ninda gabos, nagpasalamat siya sa Dios na naherak saiya. Kan makarani na si Tobit ki Sara, na saiyang manugang, nagsabi siya, “Maogmang pagdatong, aki ko! Pag-omawon an Dios na nagdara saimo digdi samo, asin bendisyonan logod niya an saimong ama saka ina.” Kaya an aldaw na idto nagin maogma para sa gabos na Judio sa Nineve.


text:
asin pinagselebrar ninda an pagkakaigwa ni Tobias nin agom sa laog nin pito pang aldaw na pano nin dakulang kaogmahan.


text:
Dangan inapod ni Tobit an saiyang aki na si Tobias asin sinabihan, “Aki ko, dai mo paglingawan na bayadan an lalaking nag-iba saimo; kaipuhan dugangan mo an bayad saiya.”


text:
Naghapot si Tobias, “Ama, gurano daw an dapat na itao ko saiya? Para sako, bako man maraot kun itao ko saiya an kabanga kan kwartang ikinabalik ko.


text:
Huli ta ligtas niya akong ikinapuli, binolong niya an sakong agom, nakua an kwarta ki Gabael dangan binolong man niya an pagkabuta mo.”


text:
Dangan isiniblag ni Rafael an duwang lalaki asin sinabihan, “Omawon nindo an Dios asin magpasalamat kamo saiya. Omawon nindo siya sa atubang kan gabos huli kan ginibo niya saindo. Maninigo na omawon siya asin pamurawayon an saiyang ngaran. Ipahayag nindo an mga gibo nin Dios. Dai kamo mag-ontok sa pag-omaw saiya.


text:
“Marahay na kaisipan an itago an sekreto nin sarong hade, alagad an ginibo nin Dios kaipuhan ipahayag sa gabos na lugar. “Kun maggibo kamo nin marahay, mayong maraot na mangyayari saindo.


text:
“An pagpamibi marahay kun igwa iyan nin kaibang pag-ayuno, mga gibong herak asin katanosan. Mas marahay an kadikit na itinao na may kaibang katanosan ki sa dakul na may kaibang karatan. Mas marahay an maglimos ki sa magsaray nin bulawan.


text:
Huli ta an paglimos nagliligtas sa kagadanan, asin naghuhugas kan lambang kasalan. An mga nagpapahiling nin mga gibong herak sa kapwa asin nin mga gawe nin katanosan magkakaigwa kan kapanoan nin buhay;


text:
“Sinabihan ko na kamo na marahay na kaisipan an itago an sekreto nin sarong hade, alagad an ginibo nin Dios kaipuhan ipahayag sa gabos na lugar. Ngunyan, itutuga ko saindo an bilog na katotoohan asin mayo ako nin tatagoon.


text:
Tobit, kan ika asin si Sara nagpamibi sa Kagurangnan, ako an nagdara kan saindong mga pamibi sa saiyang atubang. Siring man an sakong ginibo sa lambang paglubong mo kan gadan.


text:
Kan aldaw na dai ka nagduwa-duwang magtindog asin magbaya kan saimong pagkakan tanganing ilubong an gadan, naaraman ko an saimong marahay na gibo, asin kaibahan mo ako.


text:
Ako si Rafael, saro sa pitong banal na anghel na nagdadara kan mga pamibi kan mga banal asin nagtitindog sa mamurawayon na presensya nin Kagurangnan, andam na maglingkod saiya.”


text:
Alagad sinabihan sinda ni Rafael, “Dai kamo matakot; magigin ligtas kamo. Alagad omawon nindo an Dios sagkod pa man.


text:
Huli ta nagdigdi ako bako sa sadiri kong kabotan, kundi huli sa kabotan nin satuyang Dios. Kaya omawon nindo siya sagkod pa man.


text:
Kan nakaaging aldaw, kan naghona kamong nagkakakan ako, bakong totoong nagkakan ako, kundi saro man sanang bisyon an nahiling nindo.


text:
Mantang yaon pa kamo sa dagang ini, omawon nindo asin pasalamatan an Dios. Ngunyan mabalik na ako sa saiya na nagsugo sako. Isurat nindo sa sarong libro an gabos na nangyari.”


text:
Dangan nagpoon sindang mag-awit nin pag-omaw saka pasasalamat huli kan dakula saka makangangalas na mga gibo nin Dios; inako ninda na nagpahiling sa sainda an anghel nin Kagurangnan.


text:
Dangan namibi si Tobit: “Omawon an Dios na nabubuhay sagkod pa man, asin omawon an saiyang kahadean.


text:
Nagpapadusa siya; dangan nagpapahiling nin pagkaherak. Pinapalusad niya kita sa kinaban kan mga gadan; dangan hinahawas niya giraray. Mayo nin makakadulag sa saiyang kapangyarihan.


text:
Ipahayag nindo duman an saiyang kadakulaan, asin omawon nindo siya sa atubang nin gabos, huli ta an Kagurangnan iyo an satong Dios asin an satong Ama sagkod pa man.


text:
“Maski padusahan niya kita huli kan satong kasombikalan, ipapahiling niya giraray an saiyang pagkaherak, asin titiponon niya kita hale sa mga nasyon, na pinagwarakan niya sato.


text:
“Magbalik kamo saiya sa bilog nindong puso asin kalag; mamuhay kamong makinuyog-kuyog saiya. Dangan mabalik siya saindo sa pagtabang asin dai nanggad siya matalikod saindo. Giromdoma an ginibo niya para saindo, asin magpasalamat kamo saiya sa bilog nindong puso. Omawon nindo an Kagurangnan nin katanosan; pamurawayon nindo an daing kataposan na Hade. “Maski nabubuhay ako bilang sarong itinapok sa dayuhan na daga, magpapasalamat ako sa Kagurangnan asin ipapahayag ko an saiyang kapangyarihan saka kamurawayan sa sarong nasyon nin mga parakasala. ‘Magtalikod kamo sa saindong mga kasalan, asin giboha an matanos sa atubang nin Dios! Tibaad akoon niya kamo asin maherakan.’


text:
“Inoomaw ko an sakong Dios asin ikinakaogma ko an saiyang kadakulaan; an sakong kalag nag-oomaw sa Hade nin langit.


text:
“O Jerusalem, Banal na Syudad nin samuyang Dios, papadusahan ka niya huli sa kasalan kan saimong namamanwaan, alagad maheherak siya sa gabos na naggigibo nin matanos.


text:
Kaya magpasalamat ka sa Kagurangnan, huli ta siya marahayon. Omawon an daing kataposan na Hade. An saimong Templo ipapatugdok giraray, asin magigin maogma liwat an saimong banwaan. “Paogmahon logod nin Kagurangnan an mga itinapok mong namamanwaan, atamanon logod niya an mga nasasakitan sagkod sa kataposan kan panahon.


text:
“Jerusalem, an saimong ilaw magliliwanag nin marahay para sa bilog na kinaban, asin hale sa harayo, dakul na nasyon an madolok saimo. An saindang namamanwaan madatong sa pag-omaw sa Kagurangnan na saimong Dios; madara sinda nin mga regalo para sa Hade nin Langit. Dakul na henerasyon an maawit saimo nin maogmang kaomawan sa saimong mga tinampo.


text:
“Jerusalem, pag-ogma huli kan matanos mong mga namamanwaan; huli ta titiriponon sinda hale sa pagkatapokan tanganing mag-omaw sa Kagurangnan kan mga matanos.


text:
“Paladan an mga namomoot saimo! Mag-oogma sinda sa saimong katoninongan. Paladan an mga nagmomondo sa gabos mong kasakitan; huli ta maoogma sinda sagkod pa man kun mahiling na ninda an saimong kamurawayan.


text:
Itutugdok giraray an Jerusalem asin iyo an saiyang magigin erokan sagkod pa man. “Jerusalem, magigin maogma ako kun an saimong kamurawayan mahiling kan sakong mga kapagarakian asin magpasalamat sa Hade nin Langit. “Safiro saka esmeralda an gagamiton sa pagtugdok kan saimong mga trangkahan; mahalagang mga bato an gagamiton sa saimong mga kudal. Bulawan an gagamiton sa saimong mga tore, asin purong bulawan, sa saimong mga bantayan.


text:
An saimong mga agihan makurahaw nin ‘Aleluya!’ asin matao saimo nin kaomawan na masabi, ‘Pag-omawon an Dios, na nagpamuraway saimo sagkod pa man.’” Sa mga tataramon na ini tinapos ni Tobit an saiyang awit nin pag-omaw.


text:
Sesenta y dos an edad ni Tobit kan siya mabuta. Kan mabulong na an saiyang pagkabuta nagin mauswag an saiyang buhay. Nagin matinao siya giraray sa mga dukha saka padagos na nag-omaw sa Dios asin nagpahayag kan saiyang kadakulaan. Matoninong siyang nagadan sa edad na syento dose, asin tinawan nin maninigong lubong sa Nineve.


text:
“Aki ko, daraha an saimong mga aki asin magduman ka tolos sa Media. Nagtutubod ako sa sinabi ni propeta Nahum manongod sa Nineve, asin madali na ining magkatotoo. Alagad magkakaigwa nin katoninongan sa Media sa kadikit na panahon. “An kapwa ta mga Judio na nag-eerok sa Israel magkakawararak asin kukuahon sa marahay na dagang idto dangan itatapok. An bilog na Israel magigin sarong lugar na mayo nin pakinabang; an Jerusalem magigin mamondo huli ta babayaan kan mga tawo. An Templo nin Dios duman susuloon asin magigin rumpag sa halipot na panahon.


text:
Alagad maheherakan giraray nin Dios an saiyang banwaan, asin ibabalik sa saindang daga. Itutugdok ninda giraray an Templo, alagad bako na iyan arog kagayon kan enot na Templo, sagkod na umabot an tamang panahon. Pag-abot kan panahon na iyan, an gabos na taga Israel mabalik hale sa pagkatapokan, asin itutugdok ninda giraray an syudad nin Jerusalem dangan ibabalik an dating kagayonan kaini, siring sa ipinagpropesiya kan mga propeta.


text:
“Dangan an gabos na nasyon sa kinaban mabalik sa Kagurangnan Dios. Sasambahon ninda siya bilang Dios ninda asin babayaan ninda an saindang mga dios-dios.


text:
An gabos na nasyon sa kinaban mag-oomaw sa Kagurangnan, asin magpapasalamat saiya an saiyang banwaan. Papamurawayon nin Kagurangnan an saiyang banwaan. An gabos na namomoot sa Kagurangnan Dios sa katotoohan saka sa katanosan, mag-oogma asin mapahiling nin pagkaherak sa saindang kapwa.


text:
Alagad kuyogon mo an mga togon asin magin matanos ka saka maheherakon tanganing magin marahay an saimong buhay.


text:
“Tobias, aki ko, dai ka na mag-erok digdi sa Nineve. Pakatapos mo akong ilubong, asin ngapit an saimong ina sa kataed ko, maghale ka tolos. Giromdoma an ginibo ni Nadab sa saiyang tiyo na si Ahikar, na iyo an nagpadakula saiya. Hiningowa niyang gadanon si Ahikar asin napiritan ining magtago sa lulubngan. Nagluwas giraray si Ahikar sa liwanag kan aldaw, alagad isinubol nin Dios si Nadab sa daing kataposan na kadikloman huli kan saiyang ginibo. Nakaligtas si Ahikar sa litag nin kagadanan na inandam ni Nadab para saiya, huli ta si Ahikar nagin matinao sa mga dukha. Alagad si Nadab iyo an nahulog sa litag na iyo an ikinagadan niya.


text:
Kaya, mga aki ko, isipa nindo an nangyayari sa mga nagmamalasakit sa iba, asin kun paano nakakaligtas an matanos.” Pakataram kaini, nagadan si Tobit. Tinawan siya ni Tobias nin maninigong paglubong.


text:
Kan magadan man si Anna na saiyang ina, ilinubong man niya ini sa kataed kan saiyang ama. Dangan si Tobias kaiba an saiyang agom saka mga aki nagpuli sa Ecbatana, sa Media, saen nag-erok sinda kaiba ni Raguel na saiyang panugangan.


text:
Inataman niya si Raguel asin an agom kaini na si Edna, asin tinawan niya an mga ini nin maninigong paglubong kan sinda magadan. Namana ni Tobias an pagsadiri ni Raguel, siring na namana niya an pagsadiri ni Tobit na saiyang ama.


text:
Alagad bago siya nagadan, nadangog niya an dapit sa pagkarumpag kan Nineve asin nahiling niya an ginibong pagbihag ni Hadeng Cyaxares nin Media sa mga namamanwaan. Inomaw ni Tobias an Dios huli kan ginibong pagpadusa sa banwaan nin Nineve asin Asiria. Sa bilog niyang pagkabuhay, nagpapasalamat siya huli sa ginibo nin Dios sa Nineve.


text:
Mantang naghahade si Nebukadnezzar sa mga taga Asiria sa pangenot na syudad nin Nineve, si Arfaksad iyo man an naghahade sa mga Medo sa pangenot na syudad nin Ecbatana.


text:
Sa palibot kan Ecbatana nagpatindog si Hadeng Arfaksad nin kudal na treynta y dos metros an langkaw saka beynte y dos metros asin nubenta sentimetros an hibog; an lambang tinabas na gapo na ginamit digdi may sarong metro asin kwarenta sentimetros an hibog saka duwang metros asin setenta sentimetros an laba.


text:
Sa lambang trangkahan nagpagibo siya nin tore na kwarenta y singko metros asin setenta sentimetros an langkaw. An pundasyon kaini beynte y syete metros asin kwarenta sentimetros an hibog.


text:
Nagpagibo siya nin mga trangkahan na an lambang saro treynta y dos metros an langkaw asin dyes y otso metros asin treynta sentimetros an hiwas, tanganing pasil an pag-agi kan bilog niyang hukbo kaiba an nagmamartsang mga soldados.


text:
Kan ikadoseng taon kan paghahade ni Hadeng Nebukadnezzar nagluwas siya sa pakigera laban ki Hadeng Arfaksad sa mahiwas na kapatagan na nasa palibot kan syudad nin Rages.


text:
Dakul na nasyon an nagtabang ki Hadeng Arfaksad—an gabos na nag-eerok sa kabukidan, an mga nag-eerok sa tampi kan mga Salog nin Tigris, Eufrates, saka Idaspes, siring man an mga nag-eerok sa kapatagan na sakop ni Hadeng Arioc nin Elam. Kadakul na mga nasyon an nag-ayon sa alyansang ini kan mga Caldeo.


text:
Dangan si Hadeng Nebukadnezzar nin Asiria nagpadara nin mensahe sa mga taga Persia asin sa mga tawo sa solnopan, na nasa mga rehiyon nin Cilicia, Damasco, Lebanon, saka Antilebanon, sa mga nag-eerok sa may baybayon,


text:
saka sa mga nag-eerok sa mga rehiyon nin Carmelo, Gilead asin sa amihan na parte kan Galilea saka sa Kapantayan nin Jezreel.


text:
An mensahe nakaabot man sa mga tawong nag-eerok sa Samaria saka sa kataraed kaining mga banwa, sa solnopan na parte kan Salog nin Jordan, sagkod sa mga syudad nin Jerusalem, Betania, Kelus, Kades, asin sa distrito nin Gosen. An mensahe dinara man sa Tafanhes, Rameses, Tanis, saka sa Memfis na mga syudad sa Egipto, dangan sa distritong minapoon sa tampi kan Salog nin Nilo sagkod sa pagdolonan nin Etiopia.


text:
Alagad dai pinahalagahan kan mga nag-eerok sa gabos na lugar na idto an pag-apod ni Hadeng Nebukadnezzar; nagsayuma sinda na mag-ayon saiya sa gera. Dai sinda natakot ki Nebukadnezzar huli ta inisip ninda na dai ini manggagana sa gera. An mga sugo pinapuli ninda na nasosopog saka mayo nin nahimo sa lakaw ninda.


text:
Naanggot nin marahay si Nebukadnezzar huli sa nangyaring ini asin nagsumpa siya na itataya niya an bilog niyang kahadean makabalos sana siya sa gabos na lugar na idto. Nagsumpa siya na gagadanon niya an gabos na tawo sa Cilicia, Damasco, Siria, Moab, Ammon, Juda, asin Egipto–an lambang saro magpoon sa Dagat nin Mediteraneo sagkod sa Gulpo nin Persia.


text:
Kan ikadyes y syeteng taon kan paghahade ni Hadeng Nebukadnezzar pinangenotan niya an saiyang hukbo sa pakilaban ki Hadeng Arfaksad. Nadaog niya an bilog na hukbo ni Arfaksad, sagkod an bilog na grupo kan mga soldados na nakakabayo saka mga nakalunad sa mga karwahe.


text:
Sinakop niya an gabos na banwa sa daga nin Media, asin nagpadagos siya sa syudad nin Ecbatana. Sinakop niya an mga tore kaini, sinamsaman an mga saodan, asin rinaot an dating magayon na syudad.


text:
nagbalik si Nebukadnezzar sa Nineve kaiba an bilog niyang hukbo dara an gabos na sinamsaman sa gera. Nagpahingalo sinda duman saka nagbangkete sa laog nin apat na bulan.


text:
Kan ikadyes y otsong taon kan paghahade ni Nebukadnezzar, kan ikabeynte y dos na aldaw kan enot na bulan kan taon na idto, siya saka an saiyang mga parahatol nagkasararo na gibohon na an homa niyang pagbalos sa gabos na nasyon na nagsayumang magtabang saiya.


text:
Inapod kan hade an gabos niyang heneral saka mga pangenot na opisyal dangan tinaraman kan ginibong pagpasaluib saiya kan mga nasyon sa solnopan. Nag-oroyon sinda na gadanon an lambang saro na nagsayumang tabangan siya sa gera. Dangan ilinadawan niya sainda an plano niyang pagsalakay.


text:
Pakatapos kan orolay, itinao ni Nebukadnezzar ki Holofernes, na iyo an pangenot na heneral kan hukbo asin ikaduwa saiya, an pagboot na ini:


text:
“Ako si Nebukadnezzar, an dakulang hade saka pamayo kan bilog na daga, nagboboot saimo na magpili nin maiisog na soldados: syento beynte mil na hukbong naglalakaw saka dose mil na nakakabayo.


text:
Patanidan mo sinda na mag-andam nin mga dolot na daga saka tubig sa pagpahiling na minasuko na nanggad sinda. Ipapamate ko sainda an labi-labi kong kaanggotan asin tutunawon ko nanggad sinda. An saindang daga mapapano kan sakong hukbo na masamsam kaiyan.


text:
An mga kapantayan papanoon ko kan saindang mga bangkay asin an lambang sapa saka salog papanoon ko kan saindang mga bangkay na iaanod kan tubig.


text:
“Mag-enot ka asin sakopon mo para sako an gabos nindang teritoryo. Kun magsuko sinda saimo, bantayan mo sinda sagkod na mag-abot ako sa pagpadusa sainda.


text:
Alagad kun lumaban sinda, dai mo sinda paligtason. Gadanon mo sinda dangan samsaman mo an gabos na rehiyon na masakop mo.


text:
Nanuga ako na gigibohon ko nanggad an sinabi kong ini maski ano an mangyari sako saka sa sakong kahadean.


text:
Kuyogon mo an gabos na ipinagboot ko saimo. Giromdomon mo na ako an saimong hade. Gibohon mo tolos an lambang pagboot ko saimo.”


text:
Naghale si Holofernes sa atubang kan hade asin inapod niya an gabos na pamayo, an mga heneral saka an mga opisyal kan hukbo kan Asiria.


text:
Siring sa pagboot kan hade, nagpili siya nin syento beynte mil kan pinakamarahay sa naglalakaw na hukbo asin dose mil kan pinakamarahay sa nakakabayong mga parapana.


text:
Nagdara man siya nin dakul na kamelyo, asno, asin mga mula na magdadara kan mga kagamitan ninda. Bilang pagkakan ninda nagdara sinda nin dakul na karnero, baka, asin kanding.


text:
An lambang soldados nag-ako man nin dakul na pagkakan asin halangkaw na bayad hale sa palasyo kan hade.


text:
Kaya naglakaw si Holofernes saka an bilog na hukbo; naenot sinda ki Hadeng Nebukadnezzar. Nagruluwas an mga karwahe, an mga soldados na nakakabayo asin an naglalakaw na mga soldados tanganing salakayon an mga nasyon sa solnopan.


text:
May nag-iba pa saindang mga grupo na dai mabilang huli sa kadaklan, na garo mga doron o pinong baybay sa desyerto.


text:
Tolong aldaw pakatapos na maghale sinda sa Nineve, nag-abot sinda sa kapantayan nin Bectilet. Nagkampo sinda sa pamitisan kan kabukidan na harani sa amihan kan Cilicia.


text:
Hale duman, pinangenotan ni Holofernes pasiring sa mabulod na daga an bilog niyang hukbo, an saiyang mga soldados na naglalakaw saka nakakabayo, asin an mga nakakarwahe.


text:
Rinonot niya an Libya asin an Lydia dangan sinamsaman niya an gabos na taga Rassis saka an mga Ismaelita na nag-eerok sa gilid kan desyerto na nasa habagat kan daga kan mga taga Kelean.


text:
Dangan nagbalyo si Holofernes sa Salog nin Eufrates, nag-agi sa Mesopotamia saka rinaot an nakukudalan na mga syudad sa tampi kan Salog nin Abron sagkod sa dagat.


text:
Sinakop niya an teritoryo nin Cilicia saka ginadan an lambang tawo na naghinguang lumaban saiya. Pakatapos, nagdagos siya sa habagat na parte kan pagdolonan nin Jafet, harani sa Arabia.


text:
Naglugsot si Holofernes sa kapatagan sa palibot kan Damasco kan panahon na inaani an trigo. Sinulo niya an gabos na oma, ginadan an mga karnero saka mga baka, dangan sinamsaman an mga syudad. Rinaot niya an bilog na kapatagan saka ginadan an gabos na hoben na lalaki.


text:
Inabotan nin dakulang takot an gabos na tawo na nag-eerok sa baybayon kan Dagat nin Mediteraneo, asin huli kaiyan nagtarakig sinda. Nagkakorobhanan man an lambang nag-eerok sa Sidon, Tiro, Sur, Osina, Jamnia, Asdod, asin Askelon.


text:
“Nagdadanay kaming maimbod saimo, dakulang Hadeng Nebukadnezzar; andam kaming maglingkod saimo saka magkuyog kan arin man na pagboot na itao mo samo.


text:
Giboha an anoman na pagmarahayon mo sa samong mga edipisyo, mga daga, mga oma nin trigo, mga hayop asin mga tolda.


text:
pinangenotan ni Holofernes an hukbo ni Nebukadnezzar sa baybayon kan Mediteraneo. Nagbugtak siya nin mga bantay sa gabos na banwang nakukudalan saka nagpili siya nin mga lalaking tagaduman bilang mga soldados na reserba.


text:
An mga nag-eerok sa mga banwang ini asin sa palibot na mga baryo nagsarabat saiya na may darang mga kulintas nin tinuhog na mga burak asin nagsasayaw sa tugtog kan tamborin.


text:
Alagad rinaot ni Holofernes an gabos nindang mga lugar na pagsasambahan saka pinalod an saindang mga banal na kahoy, huli ta igwa nin pagboot saiya na raoton an gabos na dios-dios kan daga tanganing an gabos na nasyon saka mga tribu ki Nebukadnezzar sana magsamba asin mamibi bilang sarong dios.


text:
Dangan nakaabot si Holofernes sa Kapantayan nin Jezreel, harani sa Dotan, na nakaatubang sa pangenot na agihan kan kabukidan nin Juda.


text:
Nagkampo sinda sa pagultanan nin Geba saka Sitopolis, dangan nag-ontok duman sa laog nin sarong bulan tanganing matipon an gabos na kaipuhan kan saiyang hukbo.


text:
Nabaretaan kan mga taga Juda an manongod ki Holofernes na pamayo kan mga hukbo ni Hadeng Nebukadnezzar, kun paanong sinalakay niya an mga nasyon, asin kun paanong sinamsaman niya saka rinaot an saindang mga templo.


text:
Nagkatarakot saiya an mga taga Juda saka nagkaharadit sa tibaad na gibohon niya sa Jerusalem asin sa Templo kan Kagurangnan na saindang Dios.


text:
Minabalik pa sana sinda sa Juda hale sa pagkatapokan asin dai pa nahaloy na kinonsagra ninda an Templo, an mga kagamitan kaini saka an altar, pakatapos na madigtaan an mga ini.


text:
Kaya nagpadara sinda nin patanid sa bilog na rehiyon nin Samaria, dangan sa mga banwa nin Kona, Bet-horon, Belmain, Jerico, Koba saka Aesora, siring man sa Kapantayan nin Salem.


text:
Nagduman tolos sinda sa mga alitoktok kan kabukidan, pinapusog an mga baryo duman, saka nagtipon nin dakul na pagkakan bilang pag-andam sa gera. Marahay ngani ta nakaani pa sana sinda kaidto kan saindang mga oma.


text:
An Halangkaw na Padi na si Joakim, na nasa Jerusalem kan panahon na idto, nagsurat sa mga nag-eerok sa mga banwa nin Betulia saka Betomestaim, na atubang sa Kapantayan nin Jezreel, harani sa Dotan.


text:
Nagboot siya sainda na bantayan an mga agihan patukad sa kabukidan huli ta madaling masalakay an Juda hale digdi. Pasil nindang mapaontok an siisay man na maghingowang maglaog digdi huli ta duwa sana katawo an pwedeng mag-agi nin sabay sa agihan.


text:
Ginibo kan mga Israelita an pagboot sainda kan Halangkaw na Padi na si Joakim asin kan konseho na nagtiripon sa Jerusalem.


text:
An lambang lalaki sa Israel tudok sa puso na namibi sa Dios, saka nagpakumbaba saiya sa paagi nin pag-ayuno.


text:
Naggubing sinda nin sako—sinda saka an saindang mga agom, mga aki, mga hayop, asin an mga dayuhan na nag-eerok sa kaibahan ninda, an lambang oripon saka trabahador na tinatandanan ninda.


text:
An altar pinatos man ninda nin sako. Dangan nagdapa sa atubangan kan Templo an gabos na lalaki, babae, saka aki; nagdapa sinda duman sa presensya nin Kagurangnan, na gabos nakagubing nin sako, saka an lambang saro may abo an payo. Nagkasararo sinda sa pagpamibi nin maigot sa Dios nin Israel, nakikimaherak saiya na dai niya itugot na masakop an saindang mga aki, na mabihag an saindang mga agom asin dai maraot an saindang banwa. Nakimaherak sinda saiya na dai niya pagtugotan an mga pagano na raoton asin digtaan an Templo sa kaogmahan kan mga ini.


text:
Nadangog nin Kagurangnan an saindang mga pamibi saka nahiling niya an saindang kasakitan. Huli ta sa laog nin dakul na aldaw an mga taga Juda asin taga Jerusalem nagpadagos sa pag-ayuno sa atubangan kan Templo nin Kagurangnan na Makakamhan.


text:
An Halangkaw na Padi na si Joakim, an mga padi, asin an gabos na naglilingkod sa Templo nin Kagurangnan, nakagubing nin sako kun nagdodolot kan aroaldaw na tinutong na atang, kan boluntad na dolot kan mga tawo, patin kan panugang dolot.


text:
Binugtakan ninda nin abo an saindang sulot na turban, dangan makosog sindang namibi sa Kagurangnan, nangangayongayo saiya na maherak sa bilog na nasyon.


text:
Kan maaraman ni Holofernes, na heneral kan hukbo nin Asiria, na nag-andam sa pakigera an mga Israelita, na pinaserahan an mga agihan sa bukid, na pinapusog an alitoktok kan kabukidan, saka nagbugtak nin mga barikada sa mga kapatagan,


text:
naanggot siya nin marahay kaya ipinaapod niya an gabos na pamayo sa Moab, an gabos na heneral na Ammonita, saka an gabos na gobernador kan rehiyon sa baybayon kan Mediteraneo.


text:
Nagsabi siya sainda, “Sabihi nindo ako, kamong mga Cananeo, kun anong klase nin tawo an mga nag-eerok sa kabukidan na ini. Arin na mga syudad an pinag-eerokan ninda? Gurano kadakula an saindang hukbo? Ano an ginikanan kan saindang kapangyarihan saka kosog? Siisay an hade na nangengenot kan saindang hukbo?


text:
Dangan nagsimbag si Akior na lider kan gabos na Ammonita, “Kagurangnan, kun mawilihan mong maghinanyog sako, isasabi ko an katotoohan manongod sa mga tawong ini na nag-eerok sa mga bukid na harani sa saimong kampo. Dai ako magpuputik saimo.


text:
Kaidtong panahon nag-erok sinda sa Mesopotamia, huli ta habo nindang sambahon an mga dios-dios kan saindang ginikanan.


text:
Binayaan ninda an mga gawe kan saindang mga ginikanan saka sinamba an Dios nin langit, an Dios na minimidbid ninda ngunyan. Kan pahaleon sinda sa saindang daga huli ta nagsayuma sindang sambahon an mga dios-dios kan saindang ginikanan, nagdulag sinda pasiring sa Mesopotamia, asin haloy sindang nag-erok duman.


text:
“Pakatapos, pinagbotan sinda kan saindang Dios na maghale sa Mesopotamia saka magduman sa daga nin Canaan. Nag-erok sinda duman, asin nagin mayaman nin marahay sa bulawan, plata saka mga hayop.


text:
Kan maglakop an gutom sa bilog na daga nin Canaan, nagpasiring sinda sa Egipto asin nag-erok duman sagkod na may pagkakan pa duman. Mantang idtoon sinda, nagdakul sindang marahay kaya dai na sinda kayang bilangon.


text:
Kaya kinalaban sinda kan hade nin Egipto. Inapi niya sinda asin pirit na pinatrabaho na maggibo nin mga ladrilyo. Pinasakitan niya sinda saka inoripon.


text:
Alagad namibi sinda sa saindang Dios, asin nagpadara siya nin mga peste na nagpasakit sa mga Egipcio. Kan pahaleon sinda kan mga Egipcio,


text:
dangan pinangenotan niya sinda sa dalan pasiring sa Sinai asin sa Kades-barnea. “Pinahale kan mga Israelita an gabos na tawong nag-eerok sa habagat na parte kan Canaan,


text:
sinakop ninda an daga kan mga Amoreo, ginadan an mga taga Hesbon, binalyo an Salog nin Jordan, asin sinakop an bilog na rehiyon sa kabukidan.


text:
Pinahale ninda an mga Cananeo, Perezeo, Jebuseo, an mga taga Shekem, asin an gabos na Girgeseo. Kaya sa halawig na panahon digdi na nag-eerok sa kabukidan na ini an mga Israelita.


text:
“An karatan ikinakaongis kan saindang Dios, asin sagkod na dai sinda nagkakasala tumang saiya, nag-uuswag sinda.


text:
Alagad kan dai sinda nagkuyog sa saiya, nagtios sinda nin dakul na beses na pagkadaog sa gera asin dinara sindang bihag sa sarong dayuhan na daga. Rinaot kan kaiwal an templo kan saindang Dios, saka sinakop an saindang mga syudad.


text:
Alagad ngunyan na nagbalik sinda sa saindang Dios, nakapuli sinda hale sa mga daga na pinagwarakan sainda. Nasadirihan giraray ninda an syudad nin Jerusalem, na namumugtakan kan saindang templo, asin nag-eerok na sinda sa kabukidan huli ta mayo nin nag-eerok duman.


text:
“Kagurangnan, kun an mga tawong ini nagkakasala tumang sa saindang dios, maski pa dai ninda iyan naaaraman, asin kun masiguro tang may pagkakasala sindang naginibo, manggagana kita kun salakayon ta sinda.


text:
Alagad kun dai sinda nagsuway sa katogonan kan saindang dios, pabayaan mo sinda huli ta tatabangan sinda kan saindang dios asin kita an mapapasopog sa bilog na kinaban.”


text:
Pakataram ni Akior, nagpoon magngorob-ngorob an gabos na lalaking nagtitindog sa palibot kan tolda. Hinagad kan mga opisyal ni Holofernes, siring man kan mga taga Moab asin kan mga lalaking hale sa baybayon nin Mediteraneo, na ipagadan si Akior.


text:
“Tadaw ta matatakot kita sa mga Israelita?” an hapot ninda. “Maluluya sinda; dai ninda kayang magbugtak nin makosog na depensa.


text:
Kan maontok na an kariribokan kan mga tawong nasa luwas kan konseho, tinaraman ni Holofernes si Akior sa atubang kan bilog na grupo, kan mga lalaking naghale sa baybayon nin Mediteraneo, kan mga taga Moab, asin kan tinandanan na mga soldados na Ammonita.


text:
“Siisay ka man, Akior, ta nagpopropesiya ka samo arog kan ginibo mo ngunyan? Siisay ka na masabi samo na dai kami makigera sa mga Israelita huli ta susurogon sinda kan saindang dios? Igwa pa daw nin ibang dios pwera ki Nebukadnezzar? Ipapadara ni Nebukadnezzar an saiyang hukbo asin paparaon niya sinda sa daga. Dai sinda matatabangan kan saindang dios.


text:
Naglilingkod kami ki Nebukadnezzar, asin dadaogon mi sinda na garo baga saro sanang tawo an bilog nindang hukbo. Dai ninda kayang labanan an samong mga soldados na nakakabayo.


text:
Uuboson mi sinda. Matotomtom kan saindang dugo an kabukidan, asin mapapano kan saindang mga bangkay an mga kapantayan. Pakatapos kan pagsalakay mi, mapapara nanggad sinda. Iyo ini an pagboot ni Nebukadnezzar, an kagurangnan kan bilog na daga, asin dai siya nagtataram nin mga tataramon na masusudya.


text:
Akior saro kang mayo nin halagang tinandanan na Ammonita asin nagtataram kang arog sa sarong traydor. Kaya magpoon ngunyan, dai mo ako mahihiling sagkod na dai ko pa napapadusahan an rasang ini nin nagdurulag na mga oripon.


text:
Dangan sa pagbalik ko, gagadanon ka kan sakong mga soldados. An saimong ngaran mabibilang sa listahan kan mga nagkagaradan.


text:
“Dadarahon ka ngunyan kan sakong mga tawohan sa kabukidan saka babayaan sa sarong banwa kan mga Israelita,


text:
Kun naglalaom ka na dai ko masasakop an mga Israelita, dai ka maghadit. Gigibohon ko an gabos kong sinabi; tandaan mo iyan!”


text:
Dangan pinagbotan ni Holofernes an saiyang mga tawohan na naghahalat sa saiyang tolda na dakopon si Akior asin darahon sa Betulia saka itao sa mga Israelita.


text:
Kaya dinakop ninda si Akior saka dinara sa luwas kan kampo pasiring sa kapantayan. Hale duman dinara ninda siya sa kabukidan, sagkod sa burabod na nasa ibaba kan Betulia.


text:
Kan mahiling sindang nagdadangadang kan mga kalalakihan kan banwa na idto, nagkurua an mga ini nin mga armas saka nagdaralagan sa ibabaw kan bulod. Pinauranan kan lambang lalaki na naggagamit nin lagpitaw an mga soldados ni Holofernes tanganing dai makasakat sa bukid.


text:
Napiritan an mga taga Asiria na magpaipli sa gilid kan bukid, saen ginapos ninda si Akior saka nakahigdang binayaan sa pamitisan kan bukid. Dangan nagbalik sinda ki Holofernes.


text:
Kan maglugsot hale sa Betulia an mga Israelita, binutasan ninda si Akior asin dinara sa atubangan kan mga opisyal kan saindang banwa.


text:
Kan panahon na idto, an mga opisyal iyo si Uzzias na aking lalaki ni Mikas sa tribu ni Simeon, si Cabris na aking lalaki ni Gotoniel saka si Carmis na aking lalaki ni Melkiel.


text:
Inapod kan mga opisyal an kamagurangan kan banwa; nagdaralagan man pasiring sa pinagtiriponan an kababaehan asin an mga hoben na lalaki. Dinara si Akior sa atubangan kan mga tawo, dangan pinonan siyang hapoton ni Uzzias.


text:
Itinaram sainda ni Akior an mga pinag-orolayan sa kampo ni Holofernes, an itinaram niya sa mga opisyal kan Asiria, asin kun paano naghambog si Holofernes dapit sa gigibohon niya sa mga Israelita.


text:
“O Kagurangnan Dios nin langit, hilinga kun paano kami sinopog kan samong mapaabaw-abaw na mga kaiwal! Kaherakan mo kami asin tabangan.”


text:
Kan matapos na an pagtiripon, ipinag-iba ni Uzzias sa saiyang harong si Akior, asin nagbangkete siya para sa kamagurangan. Bilog na banggi sindang namibi sa Dios nin Israel tanganing hagadon an saiyang tabang.


text:
Sunod na aldaw, tinipon ni Holofernes an bilog niyang hukbo, siring man an saiyang mga kaalyansang hukbo. An dakulang hukbong ini igwa nin syento setenta mil na mga soldados na naglalakaw saka dose mil na nakakabayo; dai kabilang digdi an mga soldados na paradara kan mga kagamitan. Pinagbotan niya sinda na magpasiring sa Betulia, sakopon an mga agihan sa bukid, asin salakayon an mga Israelita. Kaya nagluwas sinda


text:
saka nagpatindog nin kampo sa kataed kan burabod sa kapantayan na harani sa Betulia. Mahiwas nin marahay an kampo kaya nakalakop ini sagkod sa banwa nin Dotan sagkod an Balbaim. Halaba an kampong ini kaya poon sa Betulia nakasagkod ini sa Cyamon na nakaatubang sa Kapantayan nin Jezreel.


text:
Kan mahiling kan mga Israelita an kadakulaan kan hukbo, natakot sinda saka nagsinarabihan, “Uuboson kan mga soldados na iyan an gabos na kakanon sa bilog na daga. Dai magkakanigo an kakanon sa kabukidan, sa mga kapantayan saka sa mga bulod tanganing ipakakan sa hukbong siring kaiyan.”


text:
Alagad maski sinda nagkatarakot, kinua kan gabos na Israelita an saindang mga armas, pinailawan an mga tore, saka andam na nagbantay sa bilog na banggi.


text:
Sunod na aldaw, pinangenotan ni Holofernes an bilog niyang hukbong nakakabayo tanganing mahiling sinda kan mga Israelita sa Betulia.


text:
Siniyasat niya an mga agihan pasiring sa banwa asin an mga burabod na nagtatao nin tubig sa banwa. Sinakop niya an mga burabod dangan nagbugtak siya duman nin mga bantay bago nagbalik sa kampo.


text:
Nagdolok saiya an gabos na lider kan mga Edomita saka Moabita, kaiba an mga pamayo kan hukbong hale sa baybayon nin Mediteraneo. Nagsabi sinda,


text:
An mga Israelitang iyan dai minasarig sa saindang mga armas kundi sa langkaw kan mga bukid na pinag-eerokan ninda, huli ta bakong pasil sakaton an mga bukid.


text:
Kaya, Heneral Holofernes, dai mo sinda paglabanan nin hampangan asin maski saro mayo nin magagadan sa saimong hukbo.


text:
Duman ka sana sa saimong kampo, asin dai mo man pagpahaleon duman an saimong mga soldados. Pagbotan mo sana an saimong mga tawohan na barikadahan an mga burabod sa pamitisan kan mga bukid,


text:
huli ta duman nagkukua nin tubig an mga tawo sa Betulia. Dangan kun naghihingagdan na sinda sa paha, isusuko ninda saimo an saindang banwa. Kami asin an samong mga tawohan masarakat sa alitoktok kan mga bukid sa palibot tanganing bantayan na mayo nin siisay man na makaluwas sa banwa.


text:
Magagadan sa gutom an lambang saro—an mga lalaki, babae saka mga aki. Kaya dai pa ngani kita nagpopoon sa pagsalakay mapapano na nin mga bangkay an mga tinampo duman.


text:
Sa paaging ini mapapabayad mo sinda kan pagrebelde ninda saimo asin pagsayuma nindang matoninong na sumuko.”


text:
Nagustohan ni Holofernes asin kan gabos niyang mga opisyal an hatol, kaya nagboot siya na gibohon an saindang plano.


text:
Hinale kan mga Edomita asin kan singko mil na Ammonita an saindang kampo dangan ibinalyo sa kapantayan tanganing mabantayan an ginigikanan kan tubig kan mga Israelita.


text:
Nagsakat sa kabukidan an mga Edomita saka Ammonita dangan nagkampo sa atubangan kan banwa nin Dotan. An nagkapira sa saindang mga tawohan pinaduman ninda sa habagat-sirangan na direksyon nin Acraba, harani sa Kusi na kataed kan Sapa nin Mokmur. Nagkampo sa kapantayan an iba pang kaayon sa hukbo kan Asiria. Nakalakop sa bilog na daga an saindang kampo, huli ta dakul nin marahay an bilang kan mga tolda asin dakul an mga kagamitan na kaipuhan para sa dakulang hukbo na siring sainda.


text:
Dangan nagkurahaw an mga Israelita sa paghagad nin tabang sa Kagurangnan na saindang Dios. Nawara na an kosog kan saindang boot huli ta pinalibotan sinda kan mga kaiwal asin mayo sinda nin agihan tanganing makadulag.


text:
Sa laog nin treynta y kwatrong aldaw pinalibotan an Betulia kan bilog na hukbo kan Asiria—kan hukbong naglalakaw, mga karwahe, saka mga soldados na nakakabayo—sagkod na naubosan nin tubig an banwa.


text:
Nagmara an gabos nindang sagurong saka mga tangke, kaya kaipuhan na irasyon an tubig, alagad dai nagkakanigo sainda an rasyon na tubig sa lambang aldaw.


text:
Nanluluya na an mga aki; huli sa paha an mga babae saka mga hoben nagkakadirismayo sa mga tinampo asin trangkahan kan banwa; mayo na sinda nin kosog.


text:
An gabos na tawo—an mga lalaki, babae saka mga aki—nagtiripon sa palibot ni Uzzias asin kan mga opisyal kan banwa dangan makosog na nagkurahaw,


text:
“Papadusahan ka nin Dios huli kan ginibo mo samo! Kamo an dapat na basolon kan nangyayaring ini huli ta dai kamo nagpahayag nin katoninongan sa mga taga Asiria.


text:
Mayo na ngunyan nin matabang sato! Ibinugtak kita nin Dios sa saindang kapangyarihan. Nanluluya na kita saka naghihingagdan huli sa paha.


text:
Apoda ngunyan an mga taga Asiria saka isuko nindo an bilog na banwa tanganing samsaman ni Holofernes asin kan saiyang hukbo.


text:
Mas marahay pang mabihag kita ninda. Gigibohon ninda kitang mga oripon, alagad mabubuhay kita saka dai ta masasaksihan an pagkagadan kan satong mga agom saka mga aki.


text:
Mga saksi laban saindo an langit saka an daga, siring man an satong Dios, an Kagurangnan nin satong mga ginikanan, na nagpapadusa sato huli kan kasalan nyato asin kan satong mga ginikanan. Mayo na kitang magiginibohan kundi maglaom asin mamibi na dai niya itugot na mangyari sato ngunyan an makuring mga bagay na ini.”


text:
Dangan nagsabi sainda si Uzzias, “Dai kamo mawaraan nin paglaom, mga tugang ko! Maghalat kita nin lima pang aldaw tanganing mahiling ta kun maheherakan kita nin Kagurangnan na satong Dios. Dai nanggad niya kita pababayaan.


text:
Kaya pinahale ni Uzzias an mga tawo. Nagbalik an mga lalaki sa mga kudal saka mga tore na itinalaan sainda tanganing bantayan, mantang an mga babae saka mga aki nagpuli sa saindang mga harong. Nawara na an kosog nin boot kan bilog na banwa.


text:
Kan panahon na iyan, naaraman ni Judit an manongod sa desisyon ni Uzzias. Si Judit iyo an aking babae ni Merari asin makoapo ni Ox. Si Ox iyo an aking lalaki ni Jose na an mga ginikanan iyo sinda Oziel, Elkias, Ananias, Gideon, Rafaim, Ahitub, Elias, Hilkias, Eliab, Natanael, Salamiel, Sarasadai, saka Israel.


text:
An agom ni Judit iyo si Manases na gikan man sa parehong tribu saka kamaganakan. Nagadan si Manases kan panahon nin tig-anihan kan sebada.


text:
Naghelang siya huli kan ngana-nganang init mantang pinapamahalaan niya an mga tawong nagbubugkos kan mga inaning sebada. Nagadan siya sa Betulia na saiyang banwa. Ilinubong siya sa lulubngan kan saiyang pamilya sa oma na nasa tahaw kan Dotan saka Balamon.


text:
Kan mabalo siya, nagpagibo siya nin tolda sa atop kan saiyang harong asin duman siya nag-erok, na nakagubing nin sako.


text:
Aroaldaw siyang nag-ayuno sa bilog na panahon nin saiyang pagkabalo, pwera kun bisperas nin Sabbath saka kun mismong aldaw nin Sabbath, kun bisperas kan Pyesta nin Bagong Bulan saka kun mismong Pyesta nin Bagong Bulan, asin kun may mga pyesta saka mga aldaw nin pag-ogma an banwaan nin Israel.


text:
Magayon nin marahay si Judit. Winalatan siya kan saiyang agom nin bulawan asin plata, nin mga sorogoon saka oripon, nin mga hayop saka oma. Siya an namahala kan mga rogaring na ini.


text:
Nadangog ni Judit an pagreklamo kan mga tawo ki Uzzias, huli ta nawaraan na sinda nin kosog nin boot sa kakulangan nin tubig. Naaraman niya na nanuga si Uzzias sa mga tawo na isusuko niya sa mga taga Asiria an banwa pakalihis nin limang aldaw.


text:
Sinugo ni Judit an sarong sorogoon na babae na namamahala kan gabos niyang rogaring na alokon si Uzzias, si Cabris, saka si Carmis na magduman sa saiyang harong.


text:
Kan mag-abot an mga opisyal, sinabihan sinda ni Judit, “Hinanyoga nindo ako. Kamo an mga lider kan banwaan nin Betulia, alagad bakong tama an sinabi nindo sa mga tawo. Dai kamo dapat nanuga sa atubangan nin Dios na isusuko nindo sa mga kaiwal an satong banwa kun dai magtabang an Kagurangnan sa laog nin nagkapirang aldaw.


text:
Ano an saindong deretso tanganing baloon an Dios arog kan ginibo nindo ngunyan? Siisay kamo na nangahas na gibohon nindo an sadiri nindo bilang kasalihid nin Dios sa tahaw kan mga tawo?


text:
Mayo kamo nin paagi tanganing masabotan an nasa laog kan puso nin tawo ni an saiyang iniisip. Alagad nangahas kamong basahon an isip nin Dios asin ipaliwanag an saiyang mga kaisipan. Tadaw ta sinasabi nindo na nasasabotan nindo an Dios, an Kaglalang? Mga katood, mag-ontok na kamo sa pagpapaanggot sa Kagurangnan tang Dios!


text:
Kun habo niyang tabangan kita sa laog nin limang aldaw, igwa siyang kapangyarihan na iligtas kita anoman na oras na pilion niya, o ipagadan kita sa satong mga kaiwal.


text:
Dai nindo dapat pagbugtakan nin kasagkoran an mga katuyohan kan Kagurangnan tang Dios; huli ta an Dios bakong arog sa tawo na pwedeng takoton, ni arog sa tawo na pwedeng madara sa pakiolay.


text:
Kaya mantang naghahalat kita kan pagligtas niya sato, maghagad kita sa saiya nin tabang. Kun boot niya, sisimbagon niya kita.


text:
Mayo ni saro kaidto sagkod ngunyan sa satong mga kamaganakan, mga tribu, mga banwa, o mga syudad na nagsamba sa mga dios-dios na gibo kan tawo, maski iyan an ginibo kan satong mga ginikanan.


text:
Iyan an dahelan kun tadaw ta itinugot nin Dios na gadanon sinda kan mga kaiwal asin kuahon an gabos nindang rogaring. Nagtios sinda nin dakulang pagkadaog.


text:
Alagad mayo kita nin ibang minimidbid na Dios kundi an satong Kagurangnan, kaya may paglaom kita na dai niya kita isisikwal, ni an siisay man sa satong banwaan.


text:
“Kun masakop kita kan mga kaiwal, an bilog na Juda masasakop man, dangan sasamsaman an satong Templo sa Jerusalem. Huli kaini papabayadon kita nin Dios sa paagi kan satong mga buhay kun tugotan tang madigtaan an Templo.


text:
Sasalaon niya kita huli kan pagkagadan saka pagkabihag kan satong banwaan asin kan pagkaraot kan satong daga na minana nyato. Pagngingisihan saka pag-oolog-ologon kita kan mga tawo sa mga nasyon na pagdadarahan sato bilang mga oripon.


text:
Dai mawiwili sato an mga kaiwal nyato sa paagi nin pagsuko sainda ngunyan. Kun sumuko kita, ipapasopog kita nin Kagurangnan na satong Dios.


text:
“Mga katood, magpahiling kita nin sarong halimbawa sa satong mga kahimanwa. Nasa satong mga kamot an kaligtasan ninda, sagkod kan Templo asin kan altar.


text:
Binabalo kita nin Kagurangnan na satong Dios, siring na binalo niya an satong mga ginikanan, asin dapat tang ipagpasalamat iyan.


text:
Giromdoma nindo an pagbalo na ginibo niya ki Abraham saka ki Isaac, asin an nangyari ki Jacob duman sa Mesopotamia kan magtrabaho siya bilang pastor kan mga hayop ni Laban, na tugang na lalaki kan saiyang ina.


text:
An pagbalo nin Dios sa satong kaimbodan bakong arog kagabat kan pagbalo niya sa satong mga ginikanan. Dai niya ipinadara an padusang ini tanganing baloson kita kundi tanganing patanidan kita na mga nagsasamba saiya.”


text:
Bako ini an enot na pagpahiling mo kan saimong kadonongan. Maski kan aki ka pa, nahiling mi na an matanos mong paghatol.


text:
Alagad napapaha na nin marahay an mga tawo, asin pinirit ninda kami na gibohon para sainda an ipinanuga mi, saka gumibo nin sumpa na dai mi manenegaran.


text:
Kaya ipamibi mo an banwaan huli ta relihiyosa kang babae; ipamibi mo sa Kagurangnan na magpadara nin uran na mapano kan satong mga tangke, tanganing magbalik an satong mga kosog.”


text:
Nagsimbag si Judit, “Igwa ako nin gigibohon na dai malilingawan kan gabos na henerasyon kan satong mga kapagarakian.


text:
Magbantay kamo ngunyan na banggi sa may trangkahan asin maluwas akong kaiba an sakong sorogoon na babae. Bago mag-abot an aldaw na ipinanuga nindo tanganing isuko sa mga kaiwal an banwaan, ililigtas nin Kagurangnan an Israel sa paagi ko.


text:
Alagad dai na nindo paghingowahon na maaraman pa an sakong plano huli ta dai ko iyan sasabihon saindo sagkod na dai natatapos an gigibohon ko.”


text:
Nagsabi saiya si Uzzias saka an ibang mga opisyal, “Lakaw sa katoninongan. Pangenotan ka logod nin Kagurangnan na satong Dios sa gigibohon mong pagbalos sa satong mga kaiwal.”


text:
Dangan naghale sinda sa toldang erokan ni Judit saka nagbalik sa saindang mga lugar na pinagbabantayan.


text:
Dangan nagbugtak si Judit nin abo sa payo, binukasan an gubing tanganing mahiling an sako na sulot niya sa irarom kan gubing, dangan nagdapa sa salog. Kan panahon na iyan, idinodolot an pangbangging insenso sa Templo sa Jerusalem. Makosog na namibi si Judit:


text:
“O Kagurangnan, Dios kan sakong ginikanan na si Simeon, giromdoma an pagtao mo saiya nin armas tanganing baloson an mga dayuhan na nagdakop ki Dina na sarong birhen, naggisi kan saiyang gubing saka nagdigta saiya; hinubaan ninda siya saka sinopog; linupigan ninda siya asin hinalean nin onra, maski ipinangalad mo ini.


text:
Kaya ipinagadan mo an saindang mga lider—ginadan sa higdaan saen linupigan ninda an daraga. Ginadan mo sinda gabos—an mga oripon, mga prinsipe saka an mga pamayo na nasa saindang mga trono.


text:
Pinabayaan mong mabihag an saindang mga agom saka mga aking babae, asin sinamsam an saindang mga pagsadiri kan mga Israelita, an pinili mong banwaan, na andam sa paggibo kan saimong kabotan. Naanggot nin marahay an mga tugang na lalaki ni Dina huli sa pagkawarae nin onra kan saindang pamilya, kaya naghagad sinda saimo nin tabang. “O sakong Dios, hinanyoga man an pamibi ko, an pamibi nin sarong babaeng balo.


text:
Huli ta an nangyayaring ini, an nangyari kaidto saka an mga mangyayari pa anas kabotan mo. Ika an nagplano kaini gabos, an nangyayari ngunyan saka an mangyayari ngapit. Nagkakatotoo an gabos mong plano.


text:
An mga bagay na boot mong mangyari garo man sanang nangyari na. Huli ta maski kan enot na panahon aram mo na kun ano an saimong mga gigibohon asin kun ano an saimong ihahatol.


text:
Orog na makosog ngunyan an mga taga Asiria; ipinag-oorgulyo ninda an saindang hukbo na nakakabayo saka naglalakaw. Nagsasarig sinda sa saindang mga armas, alagad dai ninda naaaraman na ika, Kagurangnan, iyo an paralaban na minatapos nin gera; Kagurangnan an saimong ngaran.


text:
Sa saimong kaanggotan, gamita an saimong kapangyarihan sa pagronot kan saindang makosog na hukbo. Plano nindang digtaan an saimong Templo, saen sinasamba ka, asin haleon an mga sungay kan altar sa paagi kan saindang mga espada.


text:
Hilinga an saindang kapalangkawan asin kahambogan. Ulaan sainda an saimong kaanggotan! Saro sana akong balo, alagad tawe ako nin kosog tanganing magibo ko an sakong plano.


text:
Gamiton mo an madaya kong mga tataramon tanganing magadan sinda gabos, an mga oripon kaiba an saindang kagurangnan. Ronota an saindang kapaabaw-abawan sa paagi nin sarong babae.


text:
An saimong kapangyarihan dai minasarig sa kadakulan saka kosog nin mga tawo. Huli ta ika an Dios kan mapakumbaba, an katabang kan naaapi, an sandigan kan maluya, an nag-iingat kan mga nabayaan, an paraligtas kan mayo nin paglaom.


text:
Hinanyoga ngunyan an sakong pamibi, O Dios nin sakong ginikanan na si Simeon, an Dios na sinasarigan nin Israel, na kagsakop kan langit asin daga, kaglalang kan mga salog saka dagat, hade kan gabos na linalang. Hinanyoga an sakong pamibi asin


text:
an madaya kong mga tataramon makalugad logod saka makagadan kan mga nagpaplano nin maringis na mga bagay sa saimong tipan saka sa banal na Templo, sa Bukid nin Sion asin sa daga na itinao mo sa saimong banwaan.


text:
Ipahiling mo sa bilog mong nasyon asin sa lambang tribu na ika an Dios na Makakamhan saka mapangyari sa gabos, asin ika sana an nag-iingat sa banwaan nin Israel!”


text:
nagtindog siya, inapod an saiyang sorogoon na babae, dangan naglaog sa harong na saiyang erokan, arog kan ginigibo niya kun aldaw nin Sabbath saka mga pyesta.


text:
Hinuba niya an sulot na sako, asin an gubing niyang sa balo. Dangan nangarigos siya saka nagpahamot. Sinukray niya an saiyang buhok saka binugtakan ini nin laso. Isinulot niya an magayon niyang gubing na ginagamit niya sa panahon nin kaogmahan kan buhay pa an saiyang agom na si Manases.


text:
Nagsandalyas siya asin nagsulot nin mamahalon na mga alahas: mga singsing saka mga hikaw asin mga pulseras sa mga braso saka mga bitis. Nagpagayon siya nin marahay tanganing madagka niya an siisay man na lalaking makahiling saiya.


text:
Dangan ipinadara niya sa saiyang sorogoon na babae an sarong anit na laogan nin arak saka sarong garapon nin lana. An sarong supot pinano niya nin sinanlag na sebada, nin mga mamon nin pinaalang na higera saka nagkapirang masisiram na tinapay. Maingat niyang pinatos an gabos na pagkakan saka mga kagamitan, dangan itinao sa saiyang sorogoon.


text:
Nagluwas sinda sa harong asin nagduman sa trangkahan nin Betulia, saen nanumpongan ninda si Uzzias na nakatindog saka nagbabantay kaiba si Cabris asin si Carmis na mga opisyal kan banwa.


text:
Kan mahiling ninda si Judit na iba na an lalawogon saka gubing, nagayonan sinda nin marahay sa saiya. Nagsabi sinda,


text:
“Bendisyonan ka logod kan Dios nin satong mga ginikanan asin maotob logod an saimong plano, tanganing madarahan mo nin kamurawayan an Jerusalem asin nin kapangganahan an Israel.” Namibi si Judit


text:
dangan nagsabi, “Pabukasan nindo an trangkahan sa mga lalaki huli ta maluwas ako tanganing gibohon an mga bagay na satong pinag-olayan.” Kaya pinagbotan ninda an mga hoben na lalaki na bukasan an trangkahan.


text:
Nagluwas si Judit kaiba an saiyang sorogoon na babae. Hiniling siya kan mga kalalakihan mantang naglulugsot siya sa bukid pasiring sa kapantayan, sagkod na dai na ninda siya nahiling.


text:
Kan naglalakaw na sa kapantayan an duwang babae, nasabat ninda an sarong grupo nin mga taga Asiria na nagroronda.


text:
Dinakop ninda si Judit dangan hinapot, “Ano an rasa mo? Saen ka hale asin saen ka maduman?” “Saro akong Hebreyo,” an simbag niya, “alagad nagdudulag ako sa mga Israelita huli ta itutugot saindo nin Dios na tunawon sinda.


text:
Maduman ako ki Holofernes, an heneral na pamayo kan saindong hukbo, tanganing tawan siya nin masasarigan na impormasyon. Itutukdo ko saiya an sarong dalan na pwede niyang agihan tanganing masakop niya an bilog na rehiyon na mayo nin saro man sa saiyang mga tawohan na magadan.”


text:
Mantang naghihinanyog sinda sa sinasabi niya, an saindang mga mata nakaturohok sa saiya huli ta magayon siyang marahay. Nagsabi sinda sa saiya,


text:
“Ilinigtas mo an saimong buhay huli sa pagpasiring mo digdi tanganing mahiling an samong heneral. Dumuman ka tolos sa saiyang tolda. Iibahan ka kan nagkapira samo tanganing iatubang saiya.


text:
Dai ka matakot saiya. Sabihon mo sana saiya an sinabi mo samo, asin tatrataron ka niya nin marahay.”


text:
Nagpili sinda nin sanggatos na lalaking maiba ki Judit saka sa sorogoon kaini pasiring sa tolda ni Holofernes.


text:
Nagkaigwa nin dakulang karibokan sa bilog na kampo kan mga taga Asiria kan maglakop sa gabos na tolda an bareta kan pag-abot ni Judit. Mantang nagtitindog ini sa luwas kan tolda ni Holofernes asin naghahalat na iatubang saiya, dakul na soldados an nagluwas saka nagtindog sa palibot niya.


text:
Nagayonan sindang marahay sa saiya asin inisip ninda kun anong klaseng tawo an mga Israelita. “Siisay an pwedeng mag-olog-olog sa sarong banwaan na may mga babaeng arog kaini kagayon?” an hapot nin lambang saro. “Marahay pang gadanon ta an gabos na lalaki, ta kun dai, dadagkahon ninda an bilog na kinaban.”


text:
Dangan nagluwas an bantay asin an mga sorogoon ni Holofernes dangan dinara si Judit sa laog kan tolda.


text:
Nagpapahingalo si Holofernes sa saiyang higdaan na may moskitero nin hinabol na purpura saka bulawan na torsido asin nasasamnohan nin mga esmeralda saka iba pang mahahalagang mga bato.


text:
Kan taraman siya kan kalalakihan na nag-abot na si Judit, nagduman siya sa luwas na kabtang kan tolda, kaiba an mga paradara nin mga ilawan na plata sa enotan niya.


text:
Kan nagdolok si Judit ki Holofernes saka sa mga sorogoon kaini, nagayonan sinda gabos saiya. Nagdapa si Judit sa atubangan ni Holofernes, alagad pinatindog siya kan mga sorogoon kaini.


text:
Sinabihan ni Holofernes si Judit, “Dai ka mahadit o matakot huli ta dai ko kinukulogan an siisay man na boot maglingkod ki Nebukadnezzar, an hade kan bilog na kinaban.


text:
Maski ngunyan, kun dai ako ininsulto kan mga kahimanwa mong nag-eerok sa kabukidan, dai ko sinda gegerahon. Sinda an nagdara kan problemang ini sa sainda man sana.


text:
Alagad sabihi ako, tadaw ta dinulagan mo sinda dangan nag-apil ka samo? Huli sa pagdigdi mo ilinigtas mo an saimong buhay.


text:
Dai ka matakot. Dai ka mabubugtak sa pag-alaman ngunyan na banggi o sa maabot na aldaw. Mayong maraot na mangyayari saimo; magigin marahay an pagtratar saimo kan gabos, siring kan pagtratar na itinatao sa mga sorogoon kan sakong kagurangnan na si Hadeng Nebukadnezzar.”


text:
Nagsimbag si Judit, “Kagurangnan ko, tugote akong magtaram asin hinanyoga an sakong mga sasabihon. Katotoohan an itataram ko saimo ngunyan na banggi.


text:
Kun kuyogon mo an sakong ihahatol, an Dios magibo nin darakulang bagay huli saimo, asin magigibo mo an saimong plano.


text:
Minasumpa ako saimo, sa buhay saka kosog ni Nebukadnezzar, an hade kan bilog na kinaban, na nagsugo saimo tanganing mamahala sa gabos na masasakopan kan saiyang kahadean, na bako sanang tawo an naglilingkod saiya, kundi maski an mga lalaw na hayop, mga baka, saka mga gamgam. Huli saimo, mag-uuswag si Nebukadnezzar asin an bilog niyang kahadean.


text:
Nabaretaan mi an saimong kadonongan asin kakayahan. An bilog na kinaban nakakaaram na igwa ka nin kakayahan, eksperto ka, saka mapangganang heneral sa bilog na imperyo kan Asiria.


text:
Nadangog mi an itinaram ni Akior duman sa saindong pag-orolay, huli ta ilinigtas siya kan mga lalaki sa Betulia asin sinabihan niya sinda kan mga itinaram niya saimo.


text:
Dai mo pawaraan nin halaga an itinaram saimo ni Akior. Pahalagahan mo huli ta totoo idto. Mayo nin makakakulog o makakasakop sa samong nasyon sagkod na dai sinda nagkakasala tumang sa saindang Dios.


text:
“Alagad mayo ngunyan nin makakaolang saimo tanganing manggana ka huli ta nakatalaan na sindang magadan. Nasa irarom sinda ngunyan kan kapangyarihan nin kasalan; sa pagkakasala ninda mapapaanggot ninda an Dios.


text:
Ubos na an saindang pagkakan asin problema na ninda an tubig kaya nagplano na sindang bunoon an saindang mga hayop asin kakanon an gabos na pagkakan na ipinapangalad sainda nin Dios.


text:
Nagdesisyon na sindang kakanon an mga enot na bunga kan trigo asin an himoloan kan arak saka lana, na kinonsagra ninda saka itinalaan para sa mga padi na naglilingkod sa samong Dios duman sa Jerusalem, maski iyan dai pwedeng dutaan man lamang nin siisay man.


text:
Nagpadara sinda nin mga lalaki sa Jerusalem tanganing maghagad nin permiso huli ta maski an nag-eerok duman naggibo na man nin siring.


text:
Kaya kan naaraman ko ini, naghale ako tolos sa sakong banwaan. Sinugo ako nin Dios tanganing kaiba mong gumibo nin sarong bagay na ngangalasan kan bilog na kinaban, sa oras na madangog iyan kan mga tawo.


text:
Relihiyosa akong babae; nagsasamba ako sa Dios nin langit aldaw-banggi. Kagurangnan ko, magdadanay ako digdi asin barubanggi maduman ako sa kapantayan saka mamimibi sa Dios. Itataram niya sako kun nagkasala na sinda.


text:
Sa oras na maaraman ko ini, mabalik ako tanganing sabihan ka asin pwede ka nang lumuwas kaiba an bilog mong hukbo. Dai makakalaban saimo an mga Israelita.


text:
Gigiyahan taka pasiring sa tahaw na kabtang kan daga nin Juda sagkod na makaabot kita sa Jerusalem, saen kokoronahan taka bilang sarong hade sa tahaw kan syudad. Iwawarak mo an mga taga Jerusalem arog sa mga karnero na mayo nin pastor. Maski ayam dai mangangahas na magbatok saimo. Enot na ipinahayag sako nin Dios an mga bagay na ini asin sinugo niya ako tanganing ibareta iyan saimo.”


text:
An sinabi ni Judit nagustohan ni Holofernes asin kan saiyang mga sorogoon. Nagngalas sinda sa kadonongan niya.


text:
Nagsarabi sinda, “Sa gayon saka sa kadonongan, mayo nin babaeng makakaarog saiya sa bilog na kinaban.”


text:
Sinabihan si Judit ni Holofernes, “Marahay an ginibo nin Dios sa pagsugo saimo digdi tanganing tawan kami nin kapangganahan asin tanganing tunawon idtong mga nag-olog-olog ki Hadeng Nebukadnezzar.


text:
Bako ka sanang magayon kundi marahay ka pang magtaram. Kun gigibohon mo an saimong ipinanuga, an saimong Dios magigin sakong Dios. Mag-eerok ka sa palasyo ni Hadeng Nebukadnezzar asin magigin bantog sa bilog na kinaban.”


text:
Pinagbotan ni Holofernes an saiyang mga tawohan na darahon si Judit sa lamesa na inandaman kan saiyang mga kagamitan sa pagkakan na gibo sa plata. Nagboot man siya na tawan si Judit kan saiyang espesyal na pagkakan saka arak.


text:
Alagad nagsabi si Judit, “Dai ako pwedeng magkakan kan saindong kakanon huli ta maglalapas ako kan katogonan kan sakong Dios. Kakakanon ko sana an dinara kong pagkakan.”


text:
“Alagad ano an gigibohon mo kun maubos na an saimong pagkakan saka arak?” an hapot ni Holofernes. “Saen kami makua nin pagkakan para saimo? Mayo nin ibang Israelita digdi sa samong kampo.”


text:
Nagsimbag si Judit, “Siring na buhay ka, sakong kagurangnan, an sakong pagkakan dai mauubos sagkod na dai nagigibo nin Kagurangnan sa paagi ko an saiyang plano.”


text:
Dangan dinara si Judit kan mga sorogoon ni Holofernes sa sarong tolda asin nagkatorog siya duman sagkod matangang banggi. Bago mag-aga, nagbangon siya


text:
dangan nagpadara siya nin mensahe ki Holofernes na naghahagad na tugotan siyang magduman sa kapantayan tanganing mamibi.


text:
Pinagbotan ni Holofernes an saiyang mga bantay na paagihon si Judit. Tolong aldaw na nag-erok si Judit sa kampo, asin barubanggi nagduduman siya sa kapantayan na harani sa Betulia tanganing mangarigos sa burabod.


text:
Pakatapos niyang mangarigos, namimibi siya sa Kagurangnan Dios na giyahan siya sa saiyang plano na tawan nin kapangganahan an Israel.


text:
Dangan malinig na minabalik siya sa kampo, saka nagdanay sa laog kan tolda sagkod na makakakan kan pamanggi.


text:
Kan ikaapat na aldaw, nagbangkete si Holofernes para sa haralangkaw niyang opisyal, alagad dai niya inalok an mga opisyal na igwa nin katongdan kan aldaw na idto.


text:
Nagsabi siya ki Bagoas, an eunuko na namamahala kan personal niyang mga lakaw, “Dumuman ka sa Hebreya na nasa pangataman mo, asin alokon mo siyang dumigdi sa tolda ko tanganing magkakan asin mag-inom kaiba nyato.


text:
Makasosopog sato kun dai ta kuahon an oportunidad na ini na madorogan an sarong babae na arog saiya. Ngingisihan niya ako kun dai ko siya makua.”


text:
Kaya binayaan ni Bagoas si Holofernes dangan nagduman ki Judit. Sinabihan niya ini, “Magayon na babae, inaalok ka kan heneral na magduman sa saiyang tolda tanganing mag-inom nin arak. Magduman ka saka mag-ogma arog kan mga babae sa Asiria na naglilingkod sa palasyo ni Nebukadnezzar. Sarong dakulang onra an bagay na ini.”


text:
Nagsimbag si Judit, “Siisay ako na masayuma sa sakong kagurangnan? Gigibohon ko tolos an ano man na mawilihan niya, asin magigin kaogmahan ko iyan sagkod sa aldaw nin sakong kagadanan.”


text:
Kaya nagtindog si Judit dangan isinulot an pinakamarahay niyang gubing. Nag-enot saiya an sorogoon niyang babae asin sa atubangan ni Holofernes, ibiniklad kaini sa daga an anit kan kordero na itinao ni Bagoas ki Judit na tutukawan kaini mantang nagkakakan.


text:
Naglaog si Judit sa tolda ni Holofernes dangan nagtukaw. Nakamate nin karigsokan si Holofernes kan mahiling niya si Judit; nagkaigwa siya nin labi-labing kamawotan saiya. Magpoon kan enot na aldaw na nahiling niya si Judit, naghanap na siya nin oportunidad na makua ini.


text:
Nagsimbag si Judit, “Mainom ako, kagurangnan ko; an aldaw na ini iyo an pinakamaogmang aldaw sa sakong buhay.”


text:
Dangan kinua niya an inandam kan saiyang sorogoon, asin nagkakan saka nag-inom siya sa atubangan ni Holofernes.


text:
Naogma saiya nin marahay si Holofernes kaya mas dakul na arak an ininom kaini ki sa iniinom niyang arak sa laog nin sarong aldaw sa bilog niyang pagkabuhay.


text:
Kan hararom na an banggi, nagpaaram an mga bisita saka naghale. An tolda sinerahan ni Bagoas sa luwas tanganing dai makalaog an mga sorogoon ni Holofernes. Dangan nagkatorog na sinda. Haloy nin marahay an bangkete kaya pagal sinda gabos.


text:
Nawalat si Judit sa laog kan tolda kaibahan si Holofernes na burat na naghihigda sa saiyang higdaan.


text:
Sa luwas kan tolda, naghahalat an babaeng sorogoon ni Judit sa saiyang pagluwas tanganing mamibi, arog kan ginigibo niya barubanggi. Sinabihan man ni Judit si Bagoas na maluwas siya tanganing mamibi arog kan dati.


text:
Mayo na an gabos na bisita saka mga sorogoon; solo na sana si Judit saka si Holofernes sa laog kan tolda. Nagtindog si Judit sa kataed kan higdaan ni Holofernes dangan namibi sa maluway na tingog, “O Kagurangnan, Dios na Makakamhan, tabange ako sa gigibohon ko para sa kamurawayan nin Jerusalem.


text:
Ngunyan na an oras tanganing iligtas mo an saimong piniling banwaan, asin tabangan ako na magibo an plano kong pagronot sa mga kaiwal na nagpapatakot samo.”


text:
Nagrani siya sa higdaan, kinapotan an buhok ni Holofernes, saka nagsabi, “O Kagurangnan, Dios nin Israel, pakosoga ako ngunyan.”


text:
Dangan itinaas niya an espada asin duwang beses niyang itinigbas sa bilog niyang kosog sa liog ni Holofernes kaya napugot an payo kaini.


text:
Ihinulog niya sa ibaba kan higdaan an lawas ni Holofernes asin kinua an moskitero sa sabitan. Dangan nagluwas siya saka itinao sa saiyang sorogoon an payo ni Holofernes.


text:
Ilinaog ini kan sorogoon sa supot na laogan kan kakanon. Dangan magkaiba na nagluwas an duwang babae, arog kan dati nindang ginigibo kun sinda mamimibi. Pakaagi ninda sa kampo kan mga taga Asiria, nag-ibong sinda sa kapantayan saka naghinggilid sa bukid sagkod na nag-abot sinda sa mga trangkahan nin Betulia.


text:
Kan harani na sinda, nag-apod si Judit sa mga bantay sa trangkahan, “Bukasan nindo an trangkahan! Bukasan nindo an trangkahan! Kaibahan pa nyato an satong Dios. Ipinahiling niya giraray ngunyan an saiyang kosog sa Israel saka ginamit niya an saiyang kapangyarihan laban sa satong mga kaiwal.”


text:
Kan madangog kan mga lalaki an saiyang tingog, hidali sindang nagduman sa mga trangkahan asin inapod an mga opisyal kan banwa.


text:
An lambang saro, hoben saka gurang, nagdalagan pasiring sa trangkahan. Dai haros sinda magtubod na nagbalik si Judit. Binukasan ninda an trangkahan saka pinadagos an duwang babae. Nagmakot sinda nin kalayo tanganing magkaigwa nin liwanag dangan pinalibotan an duwa.


text:
Makosog na nagkurahaw si Judit, “Omawon an Dios, itao nindo saiya an kaomawan! Omawon an Dios, na dai nagsayuma kan saiyang pagkaherak sa banwaan nin Israel. Ngunyan na banggi ginamit niya ako tanganing maronot an satong mga kaiwal.”


text:
Dangan ilinuwas niya sa supot an payo ni Holofernes saka ipinahiling sa mga tawo. “Hilinga nindo,” an sabi niya, “uya an payo ni Holofernes na heneral kan hukbo nin Asiria. Uya man an moskitero sa saiyang higdaan, saen naghigda siya mantang burat nin marahay. Ginamit nin Kagurangnan an sarong babae tanganing gadanon siya.


text:
Siring na buhay an Kagurangnan, minasumpa ako na dai ako dinotdot ni Holofernes, minsan ngani an sakong gayon iyo an nagdaya saka nagdara saiya sa kapahamakan. Dai ako nadigtaan o nawaraan nin onra; inataman ako nin Kagurangnan sa gabos na pangyayaring ini.”


text:
Nagngalas nin marahay an gabos na tawo. Nagduko sinda sa pagsamba sa Dios asin sarabay na namibi, “Pag-omawon ka, o samuyang Dios, na nagsopog ngunyan sa mga kaiwal kan samong banwaan.”


text:
Dangan nagsabi si Uzzias, “Judit, aki ko, benendisyonan ka kan Kahorohalangkaweng Dios orog ki sa ibang babae digdi sa daga. Maninigong omawon an Kagurangnan Dios na naglalang kan langit asin daga! Giniyahan ka niya kan putolon mo an payo kan pinakamakuring kaiwal nyato.


text:
An masarig mong paglaom sa Dios dai mapapara sa kaisipan nin mga tawo mantang ginigiromdom ninda an kapangyarihan nin Dios.


text:
Tawan ka logod nin Dios nin kaomawan na mayong kataposan huli kan ginibo mo. Balosan ka logod niya nin mga bendisyon, huli ta nagdanay kang maimbod saiya asin dai ka nagduwa-duwang ibugtak sa pag-alaman an sadiri mong buhay tanganing mawara an pagkaapi kan sadiri mong banwaan.” Nagsimbag an gabos na tawo, “Amen, amen!”


text:
Dangan sinabihan sinda ni Judit, “Hinanyoga nindo ako, mga kahimanwa ko. Kuahon nindo an payo na ini dangan isabit nindo sa luwas kan kudal.


text:
Pumili kamo nin sarong lider nindo, asin pagliwanag kan aldaw, pakuahon nindo nin mga armas an gabos na makokosog na lalaki. Paluwason nindo sinda sa banwa kaiba kan lider, na garo malugsot sa pagsalakay sa kampo kan mga taga Asiria duman sa kapantayan.


text:
Kukuahon kan mga bantay na taga Asiria an saindang mga armas, saka madaralagan sa kampo tanganing pukawon an saindang mga opisyal. Madaralagan man an mga opisyal pasiring sa tolda ni Holofernes alagad dai ninda siya makukua. Matatakot an bilog na hukbo saka madulag saindo.


text:
Dangan lamagon nindo sinda, kamo gabos na nag-eerok sa mga pagdolonan nin Israel, asin gadanon nindo sinda mantang nagdudurulag.


text:
Alagad bago an gabos na ini, darahon nindo sako si Akior na Ammonita. Boot kong mahiling kun mamimidbid niya si Holofernes, an tawong nag-olog-olog sa Israel saka nagsugo digdi ki Akior, sa paghona na magagadan ini kaiba ta.”


text:
Kaya kinua ninda si Akior sa harong ni Uzzias. Alagad kan nag-abot ini saka nahiling an payo ni Holofernes na kapot kan saro sa kalalakihan, nadismayo siya saka natumba sa daga.


text:
Kan ikatindog ninda siya, nagluhod si Akior sa atubangan ni Judit bilang pagtaong galang. Nagsabi siya, “Omawon ka logod kan lambang pamilya sa daga nin Juda saka magtakig logod sa takot an lambang nasyon kun madangog ninda an saimong ngaran.


text:
Osipan man sako kun paano mo ginibo an bagay na ini.” Kaya sa atubangan kan mga tawo, isinaysay saiya ni Judit an gabos na ginibo niya magpoon kan maghale siya sagkod kan oras na idto.


text:
Pakatapos niyang magtaram, nagkurahaw sa kaogmahan an mga tawo. Nag-aningal kan tingog nin kaogmahan an bilog na banwa.


text:
Kan madangog ni Akior an gabos na ginibo kan Dios nin Israel, nagin pusog siyang paratubod. Sinerkomsisyon siya asin nagin kaayon kan komunidad nin mga Israelita, siring man an saiyang mga kapagarakian sagkod ngunyan.


text:
Kan magbanaag an kaagahon, isinabit kan mga Israelita sa luwas kan kudal an payo ni Holofernes. Dangan kinua kan gabos na lalaki an saindang mga armas saka grupo-grupong nagduman sa mga agihan sa kabukidan.


text:
Kan mahiling sinda kan mga taga Asiria, ipinaisi ninda sa saindang mga opisyal an nangyayari. Ipinaisi man ini kan mga opisyal sa mga pamayo ninda.


text:
An mga lalaking ini nagduman sa tolda ni Holofernes dangan nagsabi ki Bagoas, “Pukawon mo an heneral! Nangahas na naglugsot hale sa bukid an mayo nin halagang mga Israelita tanganing makigera; naghahanap sana sinda kan saindang kataposan.”


text:
Naglaog sa tolda si Bagoas saka nagtoktok sa kwartong torogan, huli ta naghona siya na torog si Holofernes kaiba si Judit.


text:
Kan mayo nin nagsimbag, kinabig niya an kurtina, nagdagos sa laog, asin nahiling niya an pugot na hawak ni Holofernes na nakadapa sa plataporma.


text:
Makosog na nagkurahaw si Bagoas. Naghaya siya, nag-agrangay saka nagkurahaw asin ginisi an saiyang gubing.


text:
Nagduman siya sa tolda na pinag-eerokan ni Judit, asin kan dai niya ini nahiling, nagdalagan siya sa luwas. Dangan nagkurahaw siya sa mga opisyal,


text:
“Dinaya ninda kita! Sarong Hebreya an nagtaong kasosopgan sa bilog na kahadean ni Nebukadnezzar. Laog kamo digdi! Nakahutad sa daga si Holofernes na mayo nin payo!”


text:
Kan madangog ini kan mga opisyal, ginisi ninda an saindang mga gubing asin natakot nin marahay. An makosog nindang pagtangis saka pagkurahaw nadangog sa bilog na kampo.


text:
asin nagpoon magtakig huli sa takot. Nagdalagan sinda sa manlaen-laen na direksyon kan kampo, asin dai na sinda naghinguang magkasararo mantang nagdudulag pasiring sa mga agihan sa mga bukid asin sa mga kapantayan.


text:
An mga soldados na nagkampo sa kabukidan sa palibot kan Betulia nagpoon man na magdulag. Dangan nag-abot an mga soldados na Israelita na nagralamag sainda.


text:
Nagpadara nin mga sugo si Uzzias sa mga banwa nin Betomestaim, Bebai, Koba, Kola, saka sa bilog na daga nin Israel tanganing ibareta sainda an nangyari, asin tanganing sadolon sinda na mag-ayon sa paglamag saka paggadan sa mga kaiwal.


text:
Kan makaabot sainda an bareta, nag-ayon an lambang lalaki sa Israel sa pagsalakay sa mga kaiwal asin sa paggadan sainda sagkod sa Koba. Nag-ayon man sa pagsalakay an mga taga Jerusalem saka an gabos na nag-eerok sa kabukidan, kan masabihan sinda manongod kan nangyari sa kampo kan mga taga Asiria. Hinipaan kan mga taga Gilead saka Galilea an aagihan kan nagdudulag na mga taga Asiria asin dakul nin marahay an nagadan ninda sa mga ini. Linamag ninda an mga ini sagkod sa rehiyon sa palibot nin Damasco.


text:
Naglugsot an iba kan mga taga Betulia sa kampo kan mga taga Asiria, sinamsaman an kampo asin dakul an nasamsam ninda.


text:
Kan magbalik an mga soldados na Israelita hale sa panggagadan, kinua ninda an natada pang masasamsam. Nakihiras man an mga tawong nag-eerok sa mga banwa saka baryo huli ta dakul nin marahay an nasamsam.


text:
Nag-abot hale sa Jerusalem si Joakim, an Halangkaw na Padi, saka an konseho nin Israel tanganing mahiling ninda an dakulang mga bagay na ginibo nin Kagurangnan para sa saiyang banwaan asin mahiling ninda si Judit tanganing komustahon.


text:
Pag-abot ninda, inomaw ninda siya, “Ika an korona nin kamurawayan nin Jerusalem, an bayani nin Israel, an orgulyo asin kaogmahan kan samong banwaan!


text:
Solo ka sana kan gibohon mo an gabos na ini; naggibo ka nin dakulang karahayan sa Israel, asin nawiwilihan iyan nin Dios. Bendisyonan ka logod nin Dios na Makakamhan sa gabos sagkod pa man.” Nagsimbag an gabos na tawo, “Amen.”


text:
Uminabot sa treyntang aldaw an pagsamsam kan mga tawo sa kampo kan mga taga Asiria. Itinao ninda ki Judit an tolda ni Holofernes, an gabos na plata, mangko, higdaan saka gabos na kasangkapan kaini. Kinua niya an gabos na ini saka ilinunad sa saiyang mula; kinua niya an saiyang kariton dangan ilinunad man digdi an iba.


text:
Nag-abot an gabos na babae nin Israel tanganing mahiling ninda si Judit; nag-awit sinda saiya nin mga awit nin pag-omaw saka nagsarayaw para saiya. Sa maogmang okasyon na ini, si Judit saka an mga babaeng kaiba niya nagwasiwas nin sanga nin kahoy


text:
asin nagbugtak sa saindang mga payo nin mga tinuhog na dahon nin oliba. Nagduman si Judit sa enotan tanganing pangenotan an mga babae mantang sinda nagsasayaw. Nagsunod sainda an gabos na lalaki nin Israel, na kapot an saindang mga armas, nakasulot nin mga kulintas na burak, asin nag-aawit nin mga awit nin pag-omaw.


text:
Sa atubangan kan bilog na Israel, nag-awit si Judit kan awit na ini nin pag-omaw saka pasalamat, na sinabayan kan gabos na tawo.


text:
Nag-awit siya, “Omawon nindo an sakong Dios asin awitan nindo siya; omawon nindo an Kagurangnan sa paagi nin mga tamborin saka gimbal; magtugtog kamo nin bagong awit para saiya. Omawon siya saka maghagad saiya nin tabang.


text:
An Kagurangnan iyo an paralaban na minatapos nin gera; Ilinigtas niya ako sa mga naglalamag sako asin ibinalik sa kampo kan saiyang banwaan.


text:
Hale sa kabukidan sa amihan nagdatong an mga taga Asiria kaiba an rinibo nindang mga soldados. Napano kan saindang mga soldados an mga kapantayan; nalakop kan mga nakakabayong soldados an kabukidan.


text:
Naghoma sindang susuloon an satong banwaan, gagadanon an satong mga hoben na lalaki, ipapakol sa daga an satong mga omboy, dadarahon sa harayo an satong kaakian asin bibihagon an gabos tang kadaragahan.


text:
Alagad dinaya sinda nin Kagurangnan na Makakamhan; naggamit siya nin sarong babae tanganing paontokon sinda.


text:
An bayani ninda dai nagadan kan mga hoben na soldados o sinalakay saka nagadan kan mga higanteng makokosog. Kundi pinabagsak siya ni Judit na aking babae ni Merari sa paagi kan saiyang gayon.


text:
Tinawan ni Judit nin kapangganahan an naaping banwaan nin Israel kan hukason niya an gubing na sa balo dangan isulot an gubing na lino tanganing dagkahon an kaiwal. Naglahid siya nin mamahalon na olor asin nagbugtak nin laso sa saiyang buhok.


text:
An sandalyas niya nawilihan kan mata kan kaiwal, asin binihag kan gayon niya an saiyang puso. Dangan pinutol kan espada an saiyang liog.


text:
Dangan nagkurahaw sa kapangganahan an samong banwaan. Nagluya sinda saka inapi kaidto, alagad napadulag ninda an mga kaiwal na nariribong asin natatakot.


text:
Kami an mga kapagarakian nin mga oripon alagad nagsibog an samong mga kaiwal dangan nagdurulag; ginadan mi sinda arog sa nagdudulag na oripon. Tinunaw sinda kan hukbo nin Kagurangnan.


text:
“Maawit ako nin bagong awit sa sakong Dios. O Kagurangnan, makosog ka saka mamuraway! Dai ka pa lamang nadaog.


text:
Tugoteng maglingkod saimo an gabos mong linalang. Itinao mo an pagboot, asin sinda gabos nagkaigwa nin buhay; hinangosan mo sinda, asin sinda gabos nalalang. Mayo nin makakaulang sa saimong pagboot.


text:
Nagtakig an kabukidan saka kadagatan, asin garo taro na natunaw an kagapoan kan magdolok ka. Alagad igwa ka nin pagkaherak para sa gabos na nagkukuyog saimo.


text:
An Kagurangnan orog na nawiwili sa mga nagkukuyog saiya ki sa gabos na piling karne sa ibabaw kan altar, o sa gabos na mahamot na sakripisyo.


text:
Herak man sa mga nasyon na nagtitindog laban sa sakong banwaan. Papadusahan sinda kan Kagurangnan na Makakamhan sa Aldaw nin Paghukom. Mapadara siya nin kalayo saka mga ulod tanganing halonon an saindang mga hawak, asin magtatangis sinda sa kulog sagkod lamang.”


text:
Kan mag-abot sa Jerusalem an mga tawo, naglinig sinda kan saindang sadiri dangan nagsamba sa Dios. Idinolot ninda an saindang mga tinutong na atang, mga boluntad na dolot, saka mga regalo.


text:
Idinolot ni Judit sa Dios an gabos na rogaring ni Holofernes na itinao saiya kan mga tawo. Dangan bilang sarong espesyal na dolot sa pag-otob nin sarong panuga, idinolot niya sa Kagurangnan an moskitero na kinua niya sa higdaan ni Holofernes.


text:
Nagpadagos sa pagselebrar an mga tawo sa atubangan kan Templo sa Jerusalem sa laog nin tolong bulan, asin nag-ontok si Judit sa kaibahan ninda.


text:
Kan matapos na an selebrasyon, nagpuli an lambang saro. Nagbalik si Judit sa Betulia tanganing mag-erok sa sadiri niyang lugar. Sagkod sa huring aldaw kan saiyang buhay, nabantog siya sa bilog na daga nin Israel.


text:
Dakul na lalaki an boot mag-agom saiya, alagad dai siya nagpaagom giraray pakagadan kan agom niyang si Manases.


text:
Naglakop an saiyang kabantogan, asin nag-erok siya sa harong na iwinalat saiya kan saiyang agom. Bago siya nagadan, binanga ni Judit an saiyang rogaring sa hararaning kadugo kan saiyang agom saka sa sadiri niyang kadugo. Tinalingkasan man niya an sorogoon niyang babae. Kan magadan siya sa Betulia sa edad na syento singko, ilinubong siya sa kataed kan saiyang agom. Pitong aldaw na pinagmondoan kan banwaan nin Israel an saiyang pagkagadan.


text:
Kan nabubuhay pa si Judit mayo nin nangahas na magpatakot sa banwaan nin Israel, asin sa laog nin dakul na taon maski kan gadan na siya.


text:
[1-3] Si Mardokeo sarong Judio na kaayon sa tribu ni Benjamin. Nabihag siya kaiba ni Hadeng Jehoiakin nin Juda kan sakopon ni Hadeng Nebukadnezzar nin Babilonia an Jerusalem. Si Mardokeo iyo an aking lalaki ni Jair, na kapagarakian ni Kis saka ni Simei. Nag-erok siya sa syudad nin Susa, saen saro siyang mahalagang opisyal sa korte ni Jerjes, an dakulang hade. Kan ikaduwang taon nin paghahade ni Jerjes, kan enot na aldaw kan bulan nin Nisan, nagkaigwa nin pangatorogan si Mardokeo.


text:
[4] Nangatorogan siya na nagkaigwa nin dakulang ribok asin karibongan, makosog na daguldol saka linog na kaiba an makuring kariribokan sa daga.


text:
[6] Makosog na nag-ungal sinda, asin huli kaini nag-andam an gabos na nasyon tanganing makigera sa matanos na banwaan nin Dios.


text:
[7] Para sa kinaban, iyo idto an aldaw nin kadikloman asin kamondoan, kahorasaan saka kasakitan, paggaba saka pagraot.


text:
[8] Nahadit an matanos na banwaan nin Dios huli sa dakulang takot sa nagdadangadang na mangyayari sainda. Nag-andam sindang magadan,


text:
[9] alagad makosog na nag-apod sinda sa Dios. Sa pangatorogan an saindang pag-apod sinimbag nin sarong dakulang salog na nagbubulos hale sa sarong sadit na burabod.


text:
[10] Nagbanaag an kaagahon, saka nag-itaas an aldaw, asin an mapakumbabang banwaan pinakosog dangan natunaw ninda an mapaabaw-abaw nindang mga kaiwal.


text:
[11] Nahiling ni Mardokeo sa pangatorogan niyang ini kun ano an gigibohon nin Dios. Kan magmata siya, bilog na aldaw niyang inisip ini asin hiningowa niyang masabotan an kahulogan kan pangatorogan.


text:
[12] Mantang nagpapahingalo si Mardokeo sa patyo kan palasyo, saen nagbabantay si Gabata saka si Tarra, an duwa sa mga eunuko kan hade,


text:
[13] nadangog niyang nagpaplano an duwang ini. Dinangog niyang marahay an pinagsasabi kan duwa saka naaraman niya na nagpaplano sinda na gadanon an hade. Kaya nagduman si Mardokeo ki Hadeng Jerjes dangan sinabihan ini kan plano kan duwang eunuko.


text:
[15] An pangyayaring ini ipinasurat kan hade sa opisyal na talaan; nagsurat man si Mardokeo dapit kaini.


text:
[16] Dangan tinawan kan hade si Mardokeo nin katongdan sa palasyo saka nin mga regalo bilang balos sa saiyang ginibo.


text:
[17] Alagad si Haman na aking lalaki ni Hammedata, na sarong Bugayo na iginagalang kan hade, naghanap nin mga paagi tanganing maraot si Mardokeo saka an kahimanwa kaining mga Judio, huli kan pagkagadan kan duwang eunuko.


text:
[1-2] An mga bagay na ini nangyari kan panahon ni Hadeng Jerjes na naghade magpoon sa India sagkod sa Etiopia, na igwa nin syento beynte y syeteng probinsya. Kan panahon na ini nagtukaw siya sa saiyang trono sa syudad nin Susa, an pangenot na syudad nin Persia.


text:
[3] Kan ikatolong taon nin saiyang paghahade, nagbangkete siya para sa gabos niyang parahatol, sa mga representante kan ibang mga nasyon, sa ginagalangan na mga lalaking hale sa Persia saka Media, saka sa mga gobernador kan mga probinsya.


text:
[4] Sa laog nin anom na bulan, ipinahiling niya sainda an mga kayamanan kan saiyang imperyo huli sa magayon saka magastos na mga selebrasyon.


text:
[5] Pakatapos kan pyesta, nagbangkete an hade para sa mga taga ibang nasyon na yaon duman sa syudad. Pitong aldaw na ginibo an bangkete sa patyo kan palasyo,


text:
[6] na nasasamnohan nin lino saka de-ilo na mga kurtina. An mga kurtinang ini natitindi nin mga lubid na gibo sa lino na kolor purpura asin nakagakod sa plata saka bulawan na mga bloke sa ibabaw kan mga hariging marmol saka gapo. Bulawan saka plata an mga tukawan na ibinugtak sa patyo, asin ini sinalogan nin marmol na kolor berde saka puti, asin nin inang perlas. An mga tukawan nahahapinan nin pino asin manipis na tela na manlaen-laen an kolor saka may mga burak na rosas sa palibot.


text:
[7] Bulawan saka plata an mga kalis, asin igwa nin sarong kalis na ipinahiling na nasasamnohan nin mga alahas na nagkakahalaga nin sobra sa sangribong tonelada nin plata. Dakul na masiram na arak an ipinaluwas kan hade.


text:
[8] An pag-inom mayo nin limitasyon huli ta nagboot an hade sa mga sorogoon sa palasyo na tawan siya asin an saiyang mga bisita nin arak sagkod na boot ninda.


text:
[10] Kan ikapitong aldaw kan bangkete, burat na asin maogma an hade, kaya ipinaapod niya si Haman, Bazan, Tarra, Boraze, Zatolta, Abataza, asin Taraba, an pitong eunuko na personal na sorogoon kan hade.


text:
[11] Pinagbotan niya sinda na kuahon si Reyna Vasti, na sulot an saiyang korona. Magayon na babae an reyna, asin boot kan hade na ipahiling an kagayonan kaini sa mga opisyal saka sa gabos niyang mga bisita.


text:
[12] Alagad sinayumahan ni Reyna Vasti an pagboot kan hade, asin habong mag-iba sa mga sorogoon. Huli kaini napasopog asin naanggot nin makuri an hade.


text:
[13] Sinabihan kan hade an saiyang mga parahatol manongod kan simbag ni Vasti asin hinapot sinda kun ano an gigibohon niya sosog sa katogonan.


text:
[14-15] Tolo sa sainda, na haraning marahay sa hade asin nagkakapot kan pinakahalangkaw na mga katongdan, an nag-abot asin nagsabi sa hade kan kahagadan kan katogonan asin kan dapat na gibohon ki Reyna Vasti huli kan pagsayuma kaini sa pagboot na itinao saiya kan hade sa paagi kan mga sorogoon. An tolong ini iyo si Arkesaeo, Sarsataeo, asin Malesear, mga opisyal nin Persia saka Media.


text:
[16] Dangan isinabi kan hade sa saiyang mga opisyal saka sa mga gobernador nin Media asin Persia an manongod sa pagsayuma saiya kan reyna. Kaya sinabihan ni Mukaeo an hade saka an mga tawong yaon duman: “Bako sana ika an ininsulto ni Reyna Vasti, kundi sagkod kami gabos.


text:
[17-18] Sa oras na madangog kan samong mga agom an ginibo kan reyna, mangangahas na sindang suhayon asin dai na paggalangan an saindang mga agom siring kan ginibo ni Vasti saimo.


text:
[19] Kaya kun pagmarahayon kan mahal na hade, magpaluwas ka nin sarong pagboot na si Vasti dai na nanggad pwedeng mag-atubang sa hade. An pagboot na ini iiba mo sa mga katogonan kan Persia saka Media tanganing dai mabago. Dangan itao mo an saiyang katongdan bilang reyna sa sarong mas marahay na babae.


text:
[20] Kun ikapahayag na ini sa bilog na imperyo, igagalang kan mga babae an saindang mga agom, mayaman man o dukha.”


text:
[21] An hatol na ini naoyonan kan hade asin kan saiyang mga opisyal; ginibo kan hade an hatol ni Mukaeo.


text:
[22] An mga probinsya na sakop niya pinadarahan niya nin mensahe, sosog sa sadiring lengwahe kaini tanganing an lambang agom na lalaki iyo an magin kagurangnan kan sadiri niyang harong asin dapat na galangan.


text:
[1] Pakatapos kan mga pangyayaring ini, kan napara na an kaanggotan kan hade, nagiromdoman niya si Vasti saka an dapit sa pagkondenar niya saiya.


text:
[2] Nagsabi sa hade an nagkapira sa saiyang mga parahatol, “Tadaw ta dai ka magpahanap nin magagayon na hoben na daraga na may marahay na ugale?


text:
[3] Magbugtak ka nin mga opisyal sa lambang probinsya kan imperyo asin pagbotan mo sinda na darahon an gabos na magagayon na hoben na daraga sa saimong harem digdi sa Susa, an pangenot na syudad. An mga babae ibugtak mo sa pangataman ni Hegai, an eunukong namamahala sa saimong mga babae, asin patawan mo sinda nin mga pampagayon na kaipuhan ninda.


text:
[4] Dangan an babaeng mawilihan mo iyo an gibohon mong reyna na kasalihid ni Vasti.” Nagustohan kan hade an hatol kaya sinunod niya ini.


text:
[5] Duman sa Susa, igwa nin nag-erok na sarong Judio. Siya iyo si Mardokeo na aking lalaki ni Jair asin makoapo ni Simei, na aking lalaki ni Kis na Benjaminita.


text:
[6] Saro si Mardokeo sa mga nabihag sa Jerusalem ni Hadeng Nebukadnezzar asin dinara sa Babilonia kaibahan si Hadeng Jeconias nin Juda.


text:
[7] Si Mardokeo iyo an nag-ampon ki Esther, na aking babae kan tiyo niyang si Aminadab. Magayon na aking babae si Esther, asin kan magadan an mga magurang kaini, si Mardokeo na an nagpadakula saiya.


text:
[8] Kan ipaluwas kan hade an bago niyang pagboot, saro si Esther sa kadakul na daragang tinipon sa Susa. Dinara sinda sa palasyo sa pangangataman ni Hegai, na namamahala kan harem kan hade.


text:
[9] Nawilihan ni Hegai si Esther asin pinaorog niya ini. Tinawan niya tolos si Esther nin mga pampagayon saka espesyal na kakanon. Tinawan pa siya ni Hegai nin pitong babaeng katabang na pinili hale sa palasyo tanganing maglingkod saiya. Nagin marahay an pagtratar ni Hegai saiya asin sa mga sorogoon niya.


text:
[12] An kaugalean na pagpagayon sa mga hoben na babae minaabot sa sarong taon: anom na bulan na minamasahe sa lana nin mira asin anom na bulan na binubugtakan nin mga pahamot saka mga pampagayon.


text:
[14] Minaduman siya sa banggi, dangan pagkaaga dadarahon siya sa saro pang harem asin ibinubugtak sa pangataman si Hegai, an eunukong namamahala sa mga kasaroan kan hade. Dai na siya makakaduman sa hade; makakabalik sana siya kun nawilihan siya kan hade asin apodon an saiyang ngaran.


text:
[15] Nag-abot an aldaw kan pagduman ni Esther sa hade. Si Esther, na aki ni Aminadab na tiyo ni Mardokeo. Ginibo ni Esther an gabos na hatol ni Hegai, asin nawilihan siya kan gabos na nakahiling saiya.


text:
[16] Kaya kan ikapitong taon ni Jerjes bilang hade, kan ikadoseng bulan, an bulan nin Adar, inatubang si Esther ki Hadeng Jerjes duman sa palasyo.


text:
[17] Namoot siya ki Esther, na nawilihan niya nin orog ki sa kiisay man na babae. Kaya ibinugtak niya an korona sa payo ni Esther saka ginibo ining reyna bilang kasalihid ni Vasti.


text:
[18] Dangan nagtao an hade nin sarong semanang bangkete sa kaomawan ni Esther asin inalok an gabos niyang opisyal saka mga parapamahala. Ibinaba niya an buhis sa mga probinsya sa bilog na imperyo asin nanao nin dakul na regalo.


text:
[20] Dai pa kaidto ipinapaisi ni Esther na siya sarong Judio, sosog sa pagboot saiya ni Mardokeo; si Esther nagkuyog ki Mardokeo arog kan pagkuyog niya saiya kan aki pa siya.


text:
[21] Kan panahon na si Mardokeo nagtatrabaho na sa palasyo, naanggot ki Hadeng Jerjes an duwang eunuko na nagbabantay sa agihan pasiring sa mga kwarto kan hade. Nagplano sindang gadanon an hade.


text:
[22] Naaraman ni Mardokeo an plano kaya isinabi niya ini ki Reyna Esther. Inosip ni Reyna Esther sa hade an naaraman ni Mardokeo.


text:
[23] Nagkaigwa nin pagsiyasat asin naaraman na totoo an bareta, kaya binitay an duwang eunuko. An pangyayaring ini isinurat sa mga libro nin kasaysayan sa atubangan kan hade.


text:
[1] Pakatapos kan mga pangyayaring ini, ilinangkaw ni Hadeng Jerjes sa katongdan si Haman na aking lalaki ni Hammedata, na sarong Bugayo. Ginibo niya ining pangenot na ministro.


text:
[2] An gabos na opisyal na naglilingkod sa hade nagluluhod saka nagtataong galang ki Haman, huli ta ini an pagboot kan hade. Alagad si Mardokeo dai nagluluhod o nagtataong galang ki Haman.


text:
[4] Aroaldaw sinasabi ninda ini saiya, alagad habo siyang maghinanyog. Kaya inosip ninda si Mardokeo ki Haman tanganing mahiling kun may halaga an mga tataramon ni Mardokeo; huli ta sinabi niya na siya Judio.


text:
[5] Kan mapatotoohan ni Haman na dai nagluhod o nagtaong galang saiya si Mardokeo, naanggot siya nin makuri,


text:
[6] asin kan naaraman niya na Judio si Mardokeo, naisip niya na bako sanang ini an papadusahan niya. Nagplano siya na ipagadan an lambang Judio sa bilog na Imperyo nin Persia.


text:
[7] Kan ikadoseng taon kan pamamayo ni Hadeng Jerjes, ipinagboot ni Haman na gibohon an ripa, tanganing maaraman niya kun arin an tamang aldaw saka bulan sa paggadan kan mga Judio sa saro sanang aldaw. An ikakatorseng aldaw kan bulan nin Adar iyo an napili.


text:
[8] Dangan nagsabi si Haman ki Hadeng Jerjes, “Igwa nin sarong rasa nin mga tawo na nakawarak sa bilog mong imperyo asin manunumpongan sa lambang probinsya. May sinusunod sindang mga kaugalean na iba kan sa ibang tawo, asin dai ninda kinukuyog an saimong mga katogonan. Mayo sinda nin ibubungang marahay saimo kun pabayaan mo sinda.


text:
[9] Kaya kun pagmarahayon mo, mahal na hade, magpaluwas ka nin sarong pagboot na gadanon sinda. Kun gibohon mo iyan, nanunuga ako na mabugtak ako nin tres syentos setenta y singkong tonelada nin plata sa kaban nin yaman kan hade para sa palakaw kan kahadean.”


text:
[10] Hinale kan hade sa saiyang muro an singsing na panselyo asin itinao sa kaiwal kan mga Judio, ki Haman na aking lalaki ni Hammedata, na sarong Bugayo.


text:
[11] Sinabihan siya kan hade, “Saimo na an kwarta mo asin giboha an boot mo sa rasang iyan nin mga tawo.”


text:
[12] Kaya kan ikatreseng aldaw kan enot na bulan, ipinaapod ni Haman an mga sekretaryo kan hade. Isinurat kan mga ini an gabos na pagboot ni Haman para sa mga pamayo saka mga gobernador kan mga probinsya asin para sa mga opisyal sosog sa paagi nin pagsurat kan lambang probinsya asin sosog sa lengwahe kan lambang tawo. Ginibo an surat sa ngaran ni Hadeng Jerjes asin sinelyohan kan singsing niya.


text:
[13] An mga surat na ini dinara kan mga sinugo sa lambang probinsya kan imperyo. An laog kan mga surat iyo an pagboot na gadanon an gabos na Judio, hoben saka gurang, mga babae saka mga aki, sa laog nin sarong aldaw, sa ikadoseng bulan, an bulan nin Adar. Mayong herak sindang gagadanon asin sasamsamon an saindang pagsadiri.


text:
[1] Saro ining kopya kan dekreto: An Dakulang Hade, na si Jerjes, nagpapadara kan minasunod na dekreto sa mga gobernador kan saiyang syento beynte y syeteng probinsya, magpoon sa India sagkod sa Etiopia, asin sa mga opisyal na nasasakopan ninda:


text:
[2] “Kan magin pamayo ako kan dakul na nasyon asin magin kagurangnan kan bilog na kinaban, nagmawot akong mamuhay sa katoninongan an sakong mga nasasakopan. Iyo ini an boot kong mangyari, bakong huli ta nagpapaabaw-abaw ako sa sakong kapangyarihan, kundi huli ta danay akong matanos saka maboot sa pamamahala sa sakong mga nasasakopan. Nagdesider akong bagohon an katoninongan na minamawot kan lambang saro saka gibohon an dapat sa pagmukna nin sarong mauswag na kahadean, saen ligtas an pagbyahe magpoon sa sarong pagdolonan sagkod sa ibong.


text:
[3] “Hinapot ko an sakong mga parahatol kun paano gigibohon an bagay na ini, asin nagpahayag si Haman kan saiyang kaisipan. Sa samong pag-iriba, saro siyang lalaki na may dakulang kadonongan. Sa gabos na panahon nagpahiling siya nin pagmakulog sa ikakarahay kan kahadean. Huli kan saiyang kaimbodan, siya an ibinugtak sa ikaduwang pinakahalangkaw na katongdan sa imperyo.


text:
[4] Dai pa nahahaloy, sinabihan kami ni Haman dapit sa sarong pasaway na banwaan na nakawarak sa manlaen-laen na nasyon sa imperyo. Ipinaliwanag niya na an mga tawong ini igwa nin sadiring katogonan, na laban sinda sa ibang nasyon saka danay na salungat sa mga pagboot kan hade. Huli kan gawe nindang ini, dai mi namukna an pinagsarong gobyerno na iyo an maigot na minamawot nyamo para sa imperyo.


text:
[5] “An mga tawong ini dai minaoyon sa satong gobyerno saka nagigibo kan mga makuring karatan na minapaluya kan imperyo. Sinusunod ninda an ibang mga kaugalean, kinukuyog an sadiring katogonan, asin linalabanan an gabos na tawo.


text:
[6] Huli kaini, ipinagboot nyamo na gadanon an mga tawong sinasabi ni Haman, na satong pangenot na ministro. An gabos dapat gadanon, kaiba an mga babae saka mga aki; mayo nin paliligtason sainda. Mga kaiwal nyato sinda; dai ta sinda pagpahilingan nin pagkaherak. An pagboot na ini gibohon nindo sa ikakatorseng aldaw kan bulan na Adar, an ikadoseng bulan kan taon na ini.


text:
[7] An mga tawong ini na haloy nang nagpaparibok, gabos magagadan sa sarong madahas na kagadanan sa saro sanang aldaw. Dangan magigin matiwasay saka pusog an satong gobyerno.”


text:
[14] An laog kan dokumento ihinayag sa publiko sa lambang probinsya asin an lambang saro pinapag-andam para sa aldaw na nasambit.


text:
[15] An dekreto ihinayag man tolos sa pangenot na syudad nin Susa. Mantang maogmang nag-iinoman an hade saka si Haman, nagkakariribok an gabos na taga Susa.


text:
[1] Kan naaraman ni Mardokeo an gabos na ini, ginisi niya an saiyang gubing huli sa kamondoan. Nagsulot siya nin sako, nagbugtak nin abo sa payo, asin naglibot sa syudad. Makosog siyang naghaya saka mapait na nagtangis,


text:
[2] sagkod na nakaabot siya sa agihan pasiring sa palasyo. Dai siya naglaog huli ta dai itinutugot na maglaog duman an nakagubing nin sako.


text:
[3] Sa lambang probinsya na inabot kan pagboot asin dekreto kan hade, mapait na nagtangis an mga Judio. Nag-ayuno sinda, naghibi, naghaya saka naggubing nin sako asin naghigda sa abo.


text:
[4] Kan masabihan si Esther kan saiyang mga sorogoon na babae saka eunuko manongod sa ginigibo ni Mardokeo, napurisaw siya nin makuri. Nagpadara siya nin mga gubing ki Mardokeo tanganing sanglean kaini an sulot na sako, alagad dai kaini inako an mga gubing.


text:
[5] Kaya ipinaapod ni Esther si Hatak, an saro sa mga eunuko kan hade na itinalaga bilang sorogoon niya. Pinagbotan niya si Hatak na magduman ki Mardokeo tanganing aramon an nangyayari asin dahelan kan kamondoan kaini.


text:
[6] Nagduman si Hatak ki Mardokeo sa plasa kan syudad, na nasa atubangan kan trangkahan kan palasyo.


text:
[7] Sinabi ni Mardokeo ki Hatak an gabos na pangyayari asin an bilog na halaga kan kwarta na ipinangako ni Haman na ilalaog sa kaban nin yaman kan hade kun magadan an gabos na Judio.


text:
[8] Tinawan siya ni Mardokeo nin sarong kopya kan dekreto na pinaluwas sa Susa para sa paggadan kan mga Judio, tanganing ipahiling ki Esther. Pinakiolayan siya ni Mardokeo na ipaliwanag ki Esther an manongod sa dekreto, asin makiolay ini sa hade saka makimaherak para sa saiyang banwaan. Nagsabi si Mardokeo, “Taraman mo siya na giromdomon an mga aldaw kan siya sarong ordinaryong tawo na nasa pangataman ko. Huli ta si Haman na pangenot na ministro, nagtaram laban samo saka naghahagad kan samong kagadanan, kaya kaipuhan siyang mamibi sa Kagurangnan dangan makiolay sa hade dapit samo. Dapat na iligtas niya kami sa kagadanan.”


text:
[11] “Gagadanon an siisay man, lalaki man o babae, na lumaog sa pinakalaog na patyo asin umatubang sa hade na dai man ipinaapod. Aram iyan kan gabos sa imperyo. Igwa sanang sarong paagi tanganing dai magadan an tawong iyan: kun iduta kan hade an saiyang bulawan na setro sa tawong iyan. Alagad sarong bulan na akong dai ipinapaapod kan hade.”


text:
[13] pinatanidan niya ini: “Dai mo paghonaon na mas ligtas ka ki sa ibang Judio huli ta yaon ka sa palasyo kan hade.


text:
[14] Kun mag-alo ka sa panahon na siring kaini, may maabot na tabang sa mga Judio hale sa langit dangan ikakaligtas sinda, alagad magagadan ka asin mapapara an pamilya kan saimong ama. Alagad siisay an nakakaaram na tibaad nagin reyna ka para sa panahon na ini?”


text:
[16] “Lakaw asin tipona an gabos na Judio sa Susa; mag-ayuno kamo asin mamibi para sako. Dai kamo magkakan o mag-inom nin anoman sa laog nin tolong aldaw saka banggi. Mag-aayuno man ako kaiba an sakong mga sorogoon na babae. Pakatapos, maduman ako sa hade maski tumang ini sa katogonan. Kun kaipuhan magadan ako sa paggibo kaiyan, mapagadan ako.”


text:
[1] Dangan namibi si Mardokeo sa Kagurangnan, na ginigiromdom an gabos na ginibo nin Kagurangnan kan nakaaging panahon:


text:
[2] “O Kagurangnan, ika an Kagurangnan saka Hade kan gabos na linalang asin nasa irarom sinda kan saimong kapangyarihan. Mayo nin makakaolang saimo kun boot mong iligtas an Israel.


text:
[5] Aram mo an gabos na bagay. Aram mo, Kagurangnan, na bakong kapaabaw-abawan o pagpaomaw sa tawo an dahelan kan dai ko pagduko sa mapaabaw-abaw na si Haman.


text:
[6-7] Habo ko sanang omawon an siisay man orog pa ki sa pag-omaw ko sa Dios. Dai ako maduko sa kiisay man kundi sa saimo, na sakong Kagurangnan; asin bako ini huli sa kapalangkawan. Kun makakatabang an pagduko saiya sa pagligtas sa Israel, andam akong hadokan maski an dapan kan saiyang mga bitis.


text:
[8-9] “Kaya ngunyan, O Kagurangnan, Dios saka Hade, Dios ni Abraham, ligtasan an saimong banwaan. Boot kaming puhoon kan samong mga kaiwal; naghahalat sinda nin oportunidad na magibo iyan. Kaidtong panahon pinili mo kami na magin saimong banwaan asin ilinigtas mo kami hale sa daga nin Egipto. Dai mo kami pagpabayaan ngunyan.


text:
[10] Dangoga an sakong pamibi asin kaheraki kami na saimong piniling banwaan. Ribayan mo nin kaogmahan an samong kamondoan tanganing mabuhay kami saka mag-awit nin pag-omaw sa saimong ngaran. Ligtasan kami sa kagadanan tanganing makapadagos kami sa pag-omaw saimo.”


text:
[11] Makosog saka tudok sa puso na namibi an banwaan nin Israel huli ta aram nindang magagadan sinda.


text:
[13] Hinuba niya an gubing na pangreyna saka nagsulot nin gubing na pangmondo. Embes na mamahalon na pahamot, abo saka odo an ibinugtak niya sa saiyang payo. Ginibo niyang makaheherak an saiyang sadiri. Pinalaylay niya an gumos niyang buhok sa saiyang hawak na kaidto maingat niyang pinapagayon.


text:
[14] Namibi siya sa Kagurangnan Dios nin Israel, “Kagurangnan saka Hade ko, ika sana an Dios. Nagsosolo ako saka mayo nin mahahagadan nin tabang kundi ika sana. Tabange ako!


text:
[16] Magpoon kan ako aki pa, nadangog ko na sa tribu kan sakong pamilya na ika, O Kagurangnan, an nagpili sa Israel hale sa gabos na nasyon asin nagpili kaidto sa samong mga ginikanan tanganing magin banwaan mo sagkod lamang. Inotob mo an gabos mong panuga sa sainda.


text:
[17] “Alagad nagkasala kami saimo. Itinao mo kami sa samong mga kaiwal huli ta nagsamba kami sa mga dios-dios ninda.


text:
[19] Alagad dai na nakokontento an samong mga kaiwal na kami nasa kaoripnan. Naggibo sinda nin panuga sa saindang mga ladawan


text:
[20] na gagadanon ninda an mga tawo na nag-oomaw saimo, hahalean nin halaga an saimong Katogonan, asin hahaleon an kamurawayan kan saimong harong saka altar.


text:
[21] Boot nindang omawon kan bilog na kinaban an mga ladawan na mayo nin halaga, saka sambahon an sarong hade na tawo man na magagadanon.


text:
[22] “Kagurangnan, mayo nin halaga an mga dios-dios na iyan; dai mo isuko sa sainda an saimong kapangyarihan o itao sainda an oportunidad na magngisi sa samong pagbagsak. An iniisip nindang maraot laban samo gibohon mo na mangyari sainda. Gibohon mo na magin arogan an tawong nagplano kan samong kapahamakan.


text:
[23] “Giromdoma kami, O Kagurangnan. Magdigdi ka samo sa panahon na ini nin kasakitan. Itao mo sako an kosog nin boot, O Hade kan gabos na dios saka Pamayo kan gabos na kapangyarihan sa daga.


text:
[24] Tawan sako an tamang mga tataramon na itataram ko sa pag-atubang ki Jerjes, idtong maringis na leon. Bagohon mo an saiyang puso tanganing maongis siya ki Haman na samong kaiwal, asin gadanon niya siya saka an saiyang mga pag-iriba.


text:
[25] Iligtas mo kami, O Kagurangnan. Tabangan mo ako; nagsosolo ako asin mayo ako nin mahahagadan nin tabang kundi ika sana.


text:
[26] “Naaaraman mo an gabos, Kagurangnan. Aram mo na ikinakaongis ko an onra na itinatao sako kan mga paganong ini. Ikinakauyam ko an pakidorog sa arin man sa mga paganong ini na bakong sirkomsisyonado.


text:
[27] Alagad aram mo na mayo ako nin pagpipilian. Ikinakaongis ko an koronang isinusulot ko sa mga espesyal na okasyon bilang reyna. Sagkod na dai kaipuhan, dai ko iyan isinusulot; makauuyam iyan arog kan pasador na ginagamit sa pagregla.


text:
[28] Dai ako nagkakan sa lamesa ni Haman o naggalang sa hade sa paagi nin pag-atender kan saiyang mga bangkete, asin dai nanggad ako minainom kan arak na idinolot sa saiyang mga dios-dios.


text:
[29] Magpoon kan mag-abot ako digdi, an nagin kaogmahan ko sana iyo an pagsamba saimo, O Kagurangnan Dios ni Abraham.


text:
[30] “Dios na Makakamhan, hinanyoga an pamibi kan saimong banwaan. Ligtasan kami sa mga maraot na tawong ini, asin halea an sakong takot.”


text:
[1] Tolong aldaw na namibi si Reyna Esther. Dangan hinuba niya an gubing na ginamit niya saka isinulot giraray an magayon niyang gubing.


text:
[2] Kan nakasangle na siya kan gubing niyang pangreyna, namibi siya sa saiyang Dios asin Paraligtas na nakakahiling kan gabos. Nagluwas siya sa kwarto kaibahan an duwang sorogoon na babae,


text:
[5] Magayon nin marahay si Reyna Esther. Magayagaya siyang paghilingon arog kan saiyang kagayonan, alagad pano nin takot an saiyang puso.


text:
[6] Nag-agi siya sa gabos na pintoan, dangan nagtindog sa atubangan kan hade. Nakatukaw ini sa saiyang trono, asin nakasulot kan mamuraway niyang mga gubing, na pano nin bulawan saka mamahalon na mga alahas. Makatakot paghilingon an hade.


text:
[7] Nagkikinang sa kamurawayan an saiyang lalawogon, alagad kan mahiling niya si Esther, nag-isog an saiyang lalawogon. Nanluya si Esther, saka nanlongsi; haros madismayo siya, kaya isinandig niya an saiyang payo sa abaga kan saiyang sorogoon.


text:
[8] Alagad rinibayan nin Dios nin pagkaherak an pagkaanggot kan hade. Nagtindog tolos siya hale sa saiyang trono dangan pinugol si Esther sagkod na pwede na ining magtindog. Rinanga niya ini.


text:
[12] Initaas kan hade an bulawan niyang setro saka idinuta sa liog ni Esther. Dangan hinadokan niya si Esther saka nagsabi, “Taraman sako an nasa boot mo.”


text:
[13] Nagsabi si Esther. “Kan maghiling ako saimo, kagurangnan ko, naghona ako na nahihiling ko an anghel nin Dios asin natakot ako kan saimong kamurawayan.


text:
[3] Naghapot an hade, “Ano an kaipuhan mo, Reyna Esther? Sabihan sako an nasa boot mo asin itatao ko maski an kabanga kan sakong kahadean.”


text:
[4] Nagsimbag si Esther, “Kun pagmarahayon mo, mahal na hade, boot kong alokon ka saka si Haman ngunyan na banggi sa bangkete na inandam ko para saimo.”


text:
[5] Nagsabi an hade, “Apodon tolos si Haman tanganing masunod an kamawotan ni Esther.” Kaya nagduman an hade saka si Haman sa bangkete na inandam ni Esther.


text:
[6] Mantang nag-iinom sinda nin arak, naghapot an hade ki Esther, “Sabihan sako an nasa boot mo asin makakamtan mo iyan. Itatao ko an saimong kahagadan, maski an kabanga kan sakong kahadean.”


text:
[8] Kun nawilihan ako kan hade asin kun pagmarahayon niya na itao an sakong kahagadan saka otobon ini, boot kong alokon ka giraray asin si Haman sa saro pang bangkete na aandamon ko sa aga para saindo. Sa aga, sisimbagon ko an hapot kan hade.”


text:
[9] Maogma asin magayagayang nagluwas si Haman kan aldaw na idto. Alagad kan mahiling niya si Mardokeo sa trangkahan kan palasyo, na dai man lamang nagtindog o nagpahiling nin paggalang kan nag-agi siya, nag-init an saiyang payo.


text:
[10] Alagad nagpugol siya kan sadiri. Nagpuli siya asin pag-abot sa harong ipinaapod niya an saiyang mga katood saka si Zeres na saiyang agom.


text:
[11] Ipinaghambog niya sainda an saiyang kayamanan, an dakul niyang mga aking lalaki, an haralangkaw na mga katongdan na itinao saiya kan hade asin an pagigin mas mahalaga niya ki sa ibang mga opisyal.


text:
[12] Nagsabi pa si Haman: “Bako sana iyan! Ako sana an inalok ni Reyna Esther tanganing mag-iba sa hade sa bangkete na inandam niya. Sa aga imbitado niya giraray ako kaiba kan hade.


text:
[13] Alagad mayo nin halaga an gabos na ini sagkod na nahihiling ko na nagtutukaw sa trangkahan kan palasyo an Judio na si Mardokeo.”


text:
[14] Kaya sinabihan siya kan agom niya asin kan saiyang mga katood, “Magpagibo ka nin bitayan na beynte y dos metros an langkaw, asin sa aga hagadon mo sa hade na bitayon duman si Mardokeo. Dangan maogma kang maduman sa bangkete kaiba an hade.” Naoyonan ini ni Haman, kaya nagpagibo siya nin bitayan.


text:
[1] Kan bangging idto, dai pinakatorog nin Kagurangnan an hade, kaya ipinakua niya an opisyal na talaan kan imperyo dangan ipinabasa idto mantang nagdadangog siya.


text:
[2] Nabasa ninda an kabtang saen nasusurat an manongod kan pakaaram ni Mardokeo kan plano kan duwang eunuko na naglingkod bilang bantay kan palasyo.


text:
[3] Naghapot an hade, “Anong pag-omaw saka balos an itinao ki Mardokeo huli kan ginibo niyang ini?” “Mayo lamang nin ginibo para saiya,” an simbag kan mga sorogoon kan hade.


text:
[4] “Siisay idtong nasa patyo?” an hapot kan hade. Minalaog pa sana kaidto si Haman sa patyo; nagduman siya tanganing hagadon sa hade na bitayon si Mardokeo sa bitayan na inandam niya para ki Mardokeo.


text:
[5] Kaya nagsimbag an mga sorogoon, “Si Haman; naghahalat siya tanganing makiolay saimo.” “Palaogon nindo siya,” an sabi kan hade.


text:
[6] Kaya naglaog si Haman, dangan naghapot an hade saiya, “Ano an dapat na gibohon sa sarong tawo na nawiwilihan kong omawon?” Nagsaboot si Haman, “Siisay pa an boot omawon kan hade kundi ako.”


text:
[9] Dangan pagbotan mo an saro kan saimong ginagalangan na prinsipe tanganing isulot an gubing sa tawong boot omawon kan hade. Pakatapos ililibot niya an oomawon, na nakalunad duman sa kabayo, sa plasa kan syudad, mantang nagpapahayag siya nin siring: ‘Hilinga nindo kun paano binabalosan kan hade an tawong nawiwilihan niyang omawon!’”


text:
[10] Dangan sinabihan kan hade si Haman, “Magmadali ka, kuahon mo an gubing saka an kabayo asin giboha an gabos na iyan ki Mardokeo, an Judio, na igwa nin halangkaw na katongdan sa palasyo. Hare paglingawe an ano man sa sinabi mo.”


text:
[11] Kaya kinua ni Haman an gubing saka an kabayo. Sinulotan niya kan gubing si Mardokeo, pinalunad sa kabayo dangan ilinibot sa plasa kan syudad mantang nagpapahayag nin siring: “Hilinga nindo kun paano binabalosan kan hade an tawong nawiwilihan niyang omawon!”


text:
[12] Pakatapos, nagbalik si Mardokeo sa patyo alagad hidaling nagpuli si Haman na igwa nin tahob an payo huli sa kasosopgan.


text:
[13] Inosip niya sa saiyang agom na si Zeres asin sa gabos niyang katood an gabos na nangyari saiya. Dangan nagsabi an madonong niyang mga katood saka an agom niyang si Zeres, “Nagpoon nang makua ni Mardokeo an saimong kapangyarihan. Saro siyang Judio, asin dai mo siya madadaog. Dadaogon ka nanggad niya.”


text:
[14] Mantang nag-oorolay sinda, nag-abot an mga eunuko kan hade asin hidaling ipinag-iba si Haman sa bangkete ni Esther.


text:
[2] sa ikaduwang beses. Mantang nag-iinom sinda nin arak, naghapot giraray an hade, “Reyna Esther, ano an nasa boot mo? Sabihan sako asin mapapasaimo iyan. Maski an kabanga kan sakong kahadean itatao ko saimo.”


text:
[3] Nagsimbag si Reyna Esther, “Kun pagrahayon kan mahal na hade na itao an sakong kahagadan, an sakong mawot iyo na ako asin an sakong mga kahimanwa mabuhay.


text:
[4] Ako asin an sakong banwaan ipinabakal sa kaoripnan; an samong rogaring sinamsam, asin ngunyan madali na kaming puhoon—gabos kami, kaiba an samong kaakian, magigin mga oripon—asin nagkaalo sana ako. Bakong matanos na an samong kaiwal magin sarong opisyal kan hade.”


text:
[5] Hinapot ni Hadeng Jerjes si Reyna Esther, “Siisay an tawong nangahas na gumibo nin siring? Haen siya?”


text:
[6] Nagsimbag si Esther, “An samong kaiwal asin kalaban iyo ining maraot na si Haman!” Dangan natakot si Haman sa atubangan kan hade asin kan reyna.


text:
[7] Anggot nin marahay na nagtindog an hade, dangan nagduman sa tatamnan kan palasyo. Nahiling ni Haman na desidido an hade na padusahan siya, kaya nagpawalat siya tanganing makimaherak ki Reyna Esther.


text:
[8] Minadapa pa sana si Haman sa tukawan ni Esther kan magbalik an hade hale sa tatamnan. Pakahiling kaini, nagkurahaw an hade, “Lulupigan mo an sakong agom digdi sa sakong palasyo?” Kan madangog ini ni Haman, nagtalikod siya huli sa kawaraan nin paglaom.


text:
[9] Nagsabi an saro sa mga eunuko na an ngaran Bogatan, “Bako sana iyan kundi sarong bitayan na beynte y dos metros an langkaw an napapatindog sa may harong ni Haman. Ipinagibo niya ini para ki Mardokeo, na nagpatanid saimo dapit sa planong paggadan saimo!” Nagboot an hade, “Bitayon nindo duman si Haman!”


text:
[10] Kaya binitay ninda si Haman sa bitayan na inandam niya para ki Mardokeo. Dangan napara an kaanggotan kan hade.


text:
[1] Kan aldaw man sanang idto, itinao ni Hadeng Jerjes ki Reyna Esther an gabos na pagsadiri ni Haman, an kaiwal kan mga Judio. Sinabihan ni Esther an hade na kadugo niya si Mardokeo, kaya inalok ini na magdolok sa atubangan kan hade.


text:
[2] Hinale kan hade sa saiyang muro an singsing na panselyo (na binawi niya ki Haman) asin itinao idto ki Mardokeo. Ibinugtak ni Esther si Mardokeo na parapamahala kan pagsadiri ni Haman.


text:
[3] Nakiolay giraray si Esther sa hade; naghihibi siyang nagdapa sa pamitisan kaini. Nakimaherak siya sa hade na ontokon an maraot na planong ginibo kan Bugayong si Haman laban sa mga Judio.


text:
[5] “Kun mawilihan kan hade asin kun may pagmakulog ka sako asin kun pagmarahayon mo, ipasurat mo an sarong pagboot tanganing mahalean nin halaga an pagboot ni Haman na aking lalaki ni Hammedata, na Bugayoan pagboot na itinao niya para sa pagpuho kan gabos na Judio sa imperyo.


text:
[6] Huli ta paano ko matatagalan na hilingon an kasakitan na maabot sa sakong banwaan? Paano ko matatagalan na hilingon an pagtunaw kan sadiri kong mga kadugo?”


text:
[7] Dangan nagsabi an hade ki Reyna Esther, “Ipinabitay ko na si Haman huli kan saiyang plano laban sa mga Judio, asin itinao ko na saimo an saiyang rogaring. Kun kulang pa iyan,


text:
[8] pwede mong suratan an mga Judio kan anoman na saimong booton. Pwede mong isurat iyan sa sakong ngaran asin selyohan kan sakong panselyong singsing huli ta an sarong pagboot na pinaluwas sa ngaran kan hade asin sinelyohan kan selyo kan hade dai na pwedeng bawion.”


text:
[9] Kan ikabeynte y tres na aldaw kan enot na bulan, an bulan nin Nisan, ipinaapod an mga sekretaryo kan hade. Sinurat ninda an gabos na pagboot ni Mardokeo para sa mga Judio, sa mga gobernador, mga parapamahala, asin para sa mga opisyal kan syento beynte y syeteng probinsya na minapoon sa India sagkod sa Etiopia. An mga pagboot na ini sinurat sosog sa paagi nin pagsurat kan lambang probinsya asin sosog sa lengwahe kan lambang tawo. An surat sa mga Judio sosog man sa sadiri nindang paagi nin pagsurat saka lengwahe.


text:
[10] Isinurat ini sa ngaran kan hade saka sinelyohan kan saiyang singsing. An mga surat dinara kan mga sinugo, na nakalunad sa maririkas na kabayong hale sa kwadra kan hade.


text:
[11] An mga surat na ini nagpapahayag na an hade minatugot sa mga Judio sa lambang syudad na magtiripon asin magdepensa kan saindang buhay; na gadanon saka puhoon an mga armadong lalaki saen man na banwaan o probinsya na masalakay sainda asin sa saindang mga agom saka aki, asin samsamon an pagsadiri kan mga kaiwal.


text:
[12] Gigibohon ninda ini sa bilog na kahadean sa laog nin sarong aldaw, an ikatreseng aldaw kan ikadoseng bulan, an bulan nin Adar.


text:
[1] Saro ining kopya kan dekreto: “Pangongomusta hale sa Dakulang Hade na si Jerjes, sa mga gobernador kan syento beynte y syeteng probinsya, magpoon sa India sagkod sa Etiopia, saka sa mga maimbod samo.


text:
[2] “Dakul na tawo an orog na nagigin mapaabaw-abaw kun natawan sinda nin kaomawan asin kapangyarihan.


text:
[3] Dai ninda aram an gigibohon sa marahay na palad na inako ninda, kaya bako sanang hinihingowa nindang raoton an samong nasasakopan, kundi nagpaplano pa sinda nin maraot laban sa kagtao sainda kan kapangyarihan.


text:
[4] Dai sinda tataong magpasalamat sa karahayan na ginigibo sainda kan tawo. Naghohona pa sinda na makakadulag sinda sa paghukom nin Dios, na naoongis sa karatan saka nakakahiling kan gabos. Huli kan saindang kapaabaw-abawan, nagtutubod sinda sa bakong totoong pag-omaw sainda kan mangmang asin makasalan na mga tawo.


text:
[5] “Nangyayari man na an mga pamayo napapatubod kan mga katood na pinagkatiwalaan na magkapot nin halangkaw na katongdan. Idinadamay sinda kan mga tawong ini sa paggadan kan mga tawong mayo nin sala asin sa paggibo nin mga maraot na bagay na dai na nanggad mahihirahay.


text:
[6] Sa paagi nin kaputikan asin katusohan, inaabuso kan mga katood na ini an karahayan kan saindang mga pamayo.


text:
[7] “An karatan na ginibo kan mga tawong nag-abuso kan kapangyarihan mahihiling bako sana sa suanoy na talaan kan kasaysayan na napasato kundi sa maringis na mga bagay na nangyari saindo ngunyan.


text:
[8] “Sinisiguro ko na sa maabot na panahon an sakong kahadean magdadanay na matiwasay asin matoninong para sa gabos na tawo.


text:
[9] Mangyayari ini sa paagi nin pagbabago kan nagkapirang palakaw asin sa paagi nin matanos na paghukom sa lambang sitwasyon na minaabot sa sakong kaaraman.


text:
[10] “Horophoropa nindo an ginibo ni Haman na aking lalaki ni Hammedata. Saro siyang Macedonio, sarong dayuhan na mayo kan dugo nin sarong taga Persia. Dai nahihiling saiya an karahayan ko, alagad inako ko siya.


text:
[11] Nag-ako siya kan karahayan kan sakong pagmakulog asin pagkamoot para sa gabos na tawo. Sa katotoohan, inapod siyang ‘Ama’ kan imperyo asin nag-ako nin orog na pag-omaw ki sa kiisay man, pwera sa hade.


text:
[12] “Alagad mayo nin kasagkoran an saiyang kapaabaw-abawan. Hiningowa niyang gadanon ako tanganing mapasaiya an imperyo.


text:
[13] Sa paagi kan saiyang katusohan saka pandadaya hinagad niyang magadan si Mardokeo, na nagligtas kaidto kan sakong buhay saka danay na nagtabang sako. Hinagad man niya na magadan si Esther, an satong mayong sala na reyna, saka an gabos na Judio.


text:
[14] An katuyohan niya iyo na manluya kita saka ipasakop sa mga taga Macedonia an Imperyo nin Persia.


text:
[15] Alagad napatotoohan ko na an mga Judio na planong puhoon kan mabangis na kriminal na ini, bakong mga maraot na tawo. Nagkukuyog sinda kan mga togon na matanos nin marahay.


text:
[16] Sinasamba ninda an buhay na Dios, an pinakahalangkaw saka pinakadakula sa gabos na dios. Siya iyo an Dios na naggiya kan satong imperyo sa paaging makangangalas nin marahay, magpoon kan panahon kan satong mga ginikanan sagkod ngunyan.


text:
[18] Siya iyo an nagplano kan mga bagay na ini, asin binitay na siya kaiba an bilog niyang pamilya, sa mga trangkahan nin Susa. Itinao saiya kan Dios, na namamahala kan gabos na bagay, an marikas na padusa na maninigo saiya.


text:
[19] “Ipinagboboot ko saindo na ibugtak sa lambang matawong lugar an mga kopya kan dekreto na ini. Tugotan nindo an mga Judio na mamuhay sosog sa sadiri nindang kaugalean.


text:
[20] Tabangan nindo sinda sa pagdepensa kan saindang sadiri laban sa mga tawong masalakay sainda sa aldaw na itinalaan para sa paggadan sainda, sa ikatreseng aldaw kan bulan nin Adar, an ikadoseng bulan.


text:
[21] Ginibo nin Dios na namamahala kan gabos na bagay, na an aldaw nin paggadan magin aldaw nin pagselebrar para sa pinili niyang banwaan.


text:
[22] “Iiba nindo an aldaw na ini sa saindong mga pyesta opisyal dangan selebraron nindo ini bilang sarong pyesta.


text:
[23] Ngunyan saka sa maabot na panahon magpapagiromdom ini sato saka sa mga kaalyansa nyato kan pagbantay nin Dios sa satong nasyon. Mapagiromdom man ini sa mga tawong nagpaplano laban sato kan ipinapatanid nin Dios na kapahamakan.


text:
[24] “An lambang probinsya, an lambang syudad na dai magkuyog kan pagboot na ini makakamate kan sakong kaanggotan; mayo akong pinapalaen. Raraoton iyan sa gera saka susuloon sagkod na matompos. Mayo na nanggad nin tawo na maduman. Maski mga gamgam saka mga lalaw na hayop maglilikay sa lugar na iyan sagkod lamang. 


text:
[13] An kopya kan isinurat na pagboot ipapaluwas bilang sarong dekreto sa lambang probinsya, asin ipapahayag sa gabos na tawo tanganing makaaram sinda, saka tanganing makaandam an mga Judio laban sa saindang mga kaiwal.


text:
[14] Sa pagboot kan hade, nagluwas tolos an mga sinugo, na nakalunad sa maririkas na kabayo kan hade. An dekreto ipinahayag man sa Susa, an pangenot na syudad.


text:
[15] Nagluwas sa palasyo si Mardokeo na nakasulot nin gubing na panghade na kolor asul saka puti; igwa siya nin dakulang bulawan na korona sa payo asin alikboy na pinong lino na kolor purpura. Kan nahiling siya kan mga taga Susa, nagkururahaw sinda sa kaogmahan,


text:
[17] Kan mag-abot an pagboot kan hade sa lambang syudad saka probinsya, maogmang nagpyesta an mga Judio, nagbangkete saka nag-ogma. Dakul na tawo an nagpahayag na sinda mga Judio, huli ta natakot sinda sa mga Judio.


text:
[2] an mga kaiwal kan mga Judio iyo an nagkagaradan. Nagkatarakot sa mga Judio an mga tawo saen man na lugar, asin mayo nin siisay man na nakatindog laban sainda.


text:
[3] Sa katunayan, an gabos na opisyal sa probinsya—an mga gobernador, an mga administrador, asin an mga eskriba kan hade—nagpahiling nin paggalang sa mga Judio huli ta gabos sinda takot ki Mardokeo.


text:
[7-10] dangan sinamsam ninda an mga pagsadiri kan mga kaiwal. Kaiba sa mga nagadan iyo an sampolong aking lalaki ni Haman na aki ni Hammedata, na sarong Bugayo, an kaiwal kan mga Judio: si Farsanestain, Delfon, Fasga, Faradata, Barea, Sarbaka, Marmasima, Arofaeo, Arsaeo, asin Zabotaeo.


text:
[12] Nagsabi an hade ki Reyna Esther, “Duman sana sa Susa limang gatos na lalaki an nagadan kan mga Judio, kaiba an sampolong aking lalaki ni Haman. Orog pa gayod an ginibo ninda sa mga probinsya! Ano pa an boot mong hagadon? Sabihan sako asin makakamtan mo iyan.”


text:
[13] Nagsimbag si Esther, “Kun pagmarahayon kan hade, itugot pa logod sa aga sa mga Judio sa Susa, an ginibo ninda ngunyan na aldaw. Dangan ipabitay mo an mga bangkay kan sampolong aking lalaki ni Haman.”


text:
[14] Nag-oyon sa kahagadan na ini an hade asin tinugotan niya an mga Judio na bitayon an sampolong aking lalaki ni Haman.


text:
[15] Kan ikakatorseng aldaw kan bulan nin Adar, nagtiripon an mga Judio sa Susa asin nakagadan pa nin tolong gatos na lalaki. Alagad dai ninda sinamsam an pagsadiri kan mga kaiwal.


text:
[16] An mga Judio sa mga probinsya nagtiripon man tanganing depensahan an saindang buhay. Naubos ninda an mga kaiwal kan magadan ninda an kinse mil na naoongis sainda. Alagad dai ninda sinamsam an pagsadiri kan mga kaiwal.


text:
[17] Nangyari ini kan ikatreseng aldaw kan bulan nin Adar. Nagpahingalo sinda kan ikakatorseng aldaw asin maogmang nagpyesta sa aldaw na ini.


text:
[18] Alagad nagpyesta an mga Judio sa Susa kan ikakinseng aldaw huli ta ginaradan ninda an mga kaiwal kan ikatrese saka ikakatorse dangan nag-ontok sinda kan ikakinseng aldaw.


text:
[19] Ini an dahelan kun tadaw ta pinagseselebrar kan mga Judio na nag-eerok sa saradit na mga banwa an ikakatorseng aldaw kan bulan nin Adar bilang sarong aldaw nin kaogmahan asin karakanan, aldaw nin pagtao nin regalo sa lambang saro.


text:
[20] Ipinasurat ni Mardokeo sa sarong libro an mga pangyayaring ini dangan ipinadara niya sa gabos na Judio sa bilog na Imperyo nin Persia, nasa harani man o nasa harayo.


text:
[21] Pinagbotan niya sinda na selebraron taon-taon an ikakatorse asin ikakinseng aldaw kan bulan nin Adar bilang pyesta.


text:
[22] Iyo ini an mga aldaw na nagkaigwa nin kapahingaloan an mga Judio sa saindang mga kaiwal; ini an bulan na naribayan nin kaogmahan an saindang kasakitan saka nin pagselebrar an saindang pagmondo. Sinuratan sinda ni Mardokeo na selebraron an mga aldaw na ini sa paagi nin pagkarakan, pag-orogma, dangan pagtao nin mga kakanon sa lambang saro asin sa mga dukha.


text:
[24] Huli ta an kaiwal kan mga Judio na si Haman na aking lalaki ni Hammedata, an Bugayo,—nagripa (inapod ining “purim”) tanganing maaraman an aldaw para sa paggadan kan mga Judio.


text:
[25] Alagad nagduman si Esther sa hade asin nagpaluwas ini nin mga pagboot na gibohon ki Haman an maraot na plano kaini laban sa mga Judio, asin na bitayon si Haman saka an mga aking lalaki kaini.


text:
[26] Kaya an pyestang ini inapod na Purim, tataramon na an kahulogan “ripa.” Huli kan surat ni Mardokeo saka huli kan gabos na tinios ninda, asin huli kan gabos na nangyari sainda,


text:
[27] ginibo ining pagsusundon kan mga Judio para sa saindang sadiri, sa mga kapagarakian ninda, asin sa siisay man na boot magin Judio, na sa talaan na panahon, taon-taon, seselebraron ninda an duwang aldaw na ini sosog sa pagboot ni Mardokeo.


text:
[28] Napagkaoroyonan ninda na an duwang aldaw na ini saindang gigiromdomon, na seselebraron kan lambang pamilya sa lambang henerasyon, sa lambang probinsya asin sa lambang syudad. An pagselebrar kan Pyesta nin Purim dai oontokon kan mga Judio, ni an paggiromdom kaini lilingawan kan saindang mga kapagarakian.


text:
[29] Kaiba ni Mardokeo, nagsurat man si Reyna Esther na aki ni Aminadab. Itinao niya an bilog niyang kapangyarihan sa saiyang surat manongod sa Purim, na isinurat na kaidto ni Mardokeo.


text:
[30] An surat ipinanongod sa gabos na Judio, asin an mga kopya kaini ipinadara sa syento beynte y syeteng mga probinsya kan imperyo ni Jerjes. An surat nagmawot nin katoninongan asin katiwasayan para sa mga Judio,


text:
[31] saka nagboot sainda asin sa saindang mga kapagarakian na selebraron an aldaw nin Purim sa talaan na panahon, siring na nag-ako sinda nin mga pagsusundon para sa pag-ayuno saka para sa mga panahon nin pagmomondo. Ipinagboot ini ni Mardokeo saka ni Reyna Esther.


text:
[32] An pagboot ni Esther nagpatotoo kan mga pagsusundon para sa Purim, asin isinurat ini sa sarong libro.


text:
[1] Pinabuhis ni Hadeng Jerjes an gabos na tawo na sakop niya, siring man an mga nag-eerok sa tampi kan mga dagat.


text:
[2] An darakula saka makangangalas na mga bagay na ginibo niya, sagkod an bilog na istorya kan paglangkawan niya sa katongdan ki Mardokeo, gabos nasusurat sa opisyal na talaan kan mga hade nin Persia saka Media.


text:
[3] Si Mardokeo, na Judio, iyo an nagin ikaduwa ni Hadeng Jerjes. Saro siyang dakulang tawo sa imperyo asin inomaw siya kan kapwa niya mga Judio. Namotan siya nin marahay, huli ta hinanap niya an ikakarahay kan saiyang banwaan.


text:
[2] Naromdoman ko an sakong pangatorogan manongod kaini. Nagkatotoo an lambang detalye kan pangatorogan:


text:
[3] an sadit na burabod na nagin sarong salog, an banaag na nagin liwanag kan aldaw, saka an dakul na tubig. An salog iyo si Esther, na inagom kan hade saka ginibong reyna.


text:
[6] An sakong nasyon iyo an Israel, na naghagad nin tabang sa Dios asin naligtas. Ilinigtas nin Kagurangnan an saiyang banwaan! Ilinigtas niya kami sa gabos na karatan na ini. Naggibo siya nin darakulang tanda saka ngangalasan na dai pa lamang nangyari sa ibang nasyon.


text:
[7] Nangyari iyan huli ta bakong pareho an palad na itinalaga nin Dios para sa saiyang banwaan saka para sa mga nasyon.


text:
[8] Dangan nag-abot an aldaw asin oras nin pagdesisyon sa duwang palad na ini; nag-abot an oras tanganing maghukom an Dios sa mga nasyon.


text:
[10] Kaya lambang ikakatorse saka ikakinseng aldaw kan bulan nin Adar, magtitiripon an banwaan nin Dios sa atubangan niya saka magseselebrar na may kagayagayahan asin kaogmahan. Padagos na gigibohon ninda an pagselebrar na ini lambang taon, sa gabos na henerasyon.” Kan ikaapat na taon nin paghahade ni Tolomeo saka Cleopatra, sarong lalaki na an ngaran Dositeo na nagsabing saro siyang padi na Levita, an nagdara kan nasambit na surat manongod sa pyesta nin Purim. Kaiba niya an aki niyang lalaki na si Tolomeo, dangan ipinahayag ninda na totoo an surat saka itrinadusir ini ni Lisimaco na aking lalaki ni Tolomeo, na taga Jerusalem.


text:
Kamotan nindo an hustisya, kamong mga pamayo kan daga; an Kagurangnan iyo an saindong isipon, asin hanapa nindo siya sa bilog nindong puso.


text:
An marigsok na mga kaisipan iyo an minasiblag kan mga tawo sa Dios, asin kun binabalo an saiyang kapangyarihan, kinokondenar kaiyan an mga lolong.


text:
Huli ta an kadonongan dai nanggad malaog sa sarong tawong madaya, ni maerok sa sarong oripon nin kasalan.


text:
An sarong banal asin disiplinadong espiritu minadulag sa kadayaan asin sa mga lolong na kaisipan. Nasosopog iyan kun minadangadang an inhustisya.


text:
An kadonongan sarong maboot na espiritu alagad dai niya patatalingkason sa padusa an sarong paralanghad sa Dios, huli ta an Dios iyo an saksi kan pinakairarom na kamatean nin tawo, an parabantay kan saiyang puso asin paradangog kan saiyang tinataram.


text:
An espiritu nin Kagurangnan nakakapano sa bilog na kinaban asin siya an nagpupugol kan gabos, kaya nakakaaram siya kan gabos.


text:
Kaya mayo nin siisay man na maraot an itinataram na makakaligtas saiya, asin dai mahahaloy, aakoon kan tawong iyan an matanos na padusa.


text:
Sisiyasaton an mga hatol nin sarong bakong diosnon na tawo; an saiyang mga tataramon ihahayag sa Kagurangnan tanganing kondenaron an saiyang karatan.


text:
Kaya maglikay kamo sa mayong halagang pagngorob-ngorob asin sa paglibak, huli ta mayong maraot na tataramon na dai pinapadusahan, saka an pagputik nakakaraot sa kalag.


text:
huli ta bakong an Dios an naglalang kan kagadanan asin dai siya naoogma sa kagadanan nin siisay man na tawo.


text:
Linalang niya an gabos tanganing padagos na mabuhay, asin an saiyang mga linalang gabos marahay saka dai nakakahudong; an kapangyarihan nin kagadanan dai naghahade sa daga.


text:
Alagad huli sa mga tataramon asin gibo kan mga bakong diosnon na tawo, an kagadanan uminabot. Minidbid ninda siya bilang katood, asin nakipagtipan sinda saiya huli ta maninigo sinda sa kaibahan niya; kaya siya an napasainda.


text:
An mga maraot nasasala kun nagsasaboot sindang, “Halipot an satong buhay asin pano nin kasakitan, dangan kun umabot na an kataposan kan satong buhay dai ta iyan madudulagan. Mayo pang nakabalik hale sa kinaban nin mga gadan.


text:
Sa dai tinutuyong pangyayari namundag kita, asin kun tapos na an satong buhay, garo man sana kita dai namundag. An satong hinangos garo sana sarong buga nin aso, an satong isip garo sana manok-manok na itinalsik kan nagkukutab-kutab tang puso.


text:
Dangan kun dai nang laad iyan, magigin abo an satong hawak, asin an satong hinangos magigin kabtang na kan doros.


text:
Sa pag-agi kan panahon, dai na maroromdoman an satong ngaran asin malilingawan na an anoman na ginibo ta. Maagi an satong buhay na garo sana panganoron asin mapapara iyan na garo alopoop sa init kan aldaw.


text:
An panahon ta sa daga garo sana sarong aninong minaagi. Dai madudulagan an aldaw nin satong kagadanan; nakatalaan na iyan asin dai na maliliwat.”


text:
An mga maraot minasabi, “Kaya madya asin mag-ogma kita kan mga marahay na bagay sa buhay, asin mamuhay sa kinaban na ini siring kan kita mga hoben pa asin mayong mga kapurisawan sa buhay!


text:
Inomon ta an pinakamahal na mga arak asin gamiton ta an mga pinakamahamot na olor. Dai ta pagpaligtason an arin man na burak pakalihis kan tig-lipot.


text:
Gabos kita dapat na mag-ogma asin magwalat nin mga tanda kan satuyang pag-ogma! Utang sato iyan kan buhay!


text:
“Apihon nyato an mga dukha, maski matanos sinda. Dai nyato galangan an mga babaeng balo asin an mga gurang nang tawo.


text:
Hipaan nyato an mga matanos huli ta nakakaolang sinda sa satong mga gibo. Binabasol ninda kita na nagkasala tumang sa Katogonan ni Moises asin sa mga tradisyon kan satong mga ginikanan.


text:
Habo ta nanggad na mahiling an saindang lalawogon, huli ta an saindang pamumuhay bakong arog kan sa ibang tawo asin dayuhan para sato an saindang mga gawe.


text:
Maraot kita para sainda, asin linilikayan ninda an satong mga gawe bilang maati. Nag-oorgulyo sinda na an Dios saindang ama asin nagtutubod sinda na sa kataposan, an mga matanos iyo an magigin maogma.


text:
Hilingon ta daw kun totoo iyan! Hilingon ta kun ano an mangyayari kun umabot na an oras nin saindang kagadanan!


text:
Kaya baloon nyato sinda. Tuyatuyaon nyato asin pasakitan sinda tanganing maaraman ta kun mahoyo mananggad sinda asin matinios sa kasakitan.


text:
Kondenaron ta sinda sa makasosopog na kagadanan, huli ta nagsasabi sinda na iingatan sinda nin Dios.”


text:
Siring kaiyan an pag-isip kan mga maraot na tawo, alagad nasasala sinda. Nabubuta sinda kan sadiri nindang kasombikalan.


text:
Dai nanggad ninda nasabotan an mga sekretong katuyohan nin Dios, ni naglaom sa bayad para sa kabanalan asin sa premyo para sa mga banal.


text:
Alagad huli sa pagkaori kan Diablo, an kagadanan nakalaog sa kinaban, asin an mga minaapil saiya iyo an magagadan.


text:
Sa mata kan mga lolong garo nagagadan an mga matanos, asin an saindang kagadanan pinaghohona na sarong kasakitan.


text:
Sa paghiling, garo sinda pinadusahan, alagad pano sinda nin paglaom para sa buhay na daing kasagkoran.


text:
Kadikit an saindang padusa alagad dakula an bendisyon na aakoon ninda. Binalo sinda nin Dios asin nahiling na maninigo sinda saiya.


text:
Pag-abot nin Dios sa paghukom kan mga matanos, magliliwanag sinda arog kan kalayong minasulo sa dagami.


text:
Mamamayo sinda sa mga nasyon saka mga banwaan, asin an Kagurangnan iyo an saindang magigin hade sagkod pa man.


text:
An mga naglalaom sa Dios makakasabot kan katotoohan. An mga maimbod mag-eerok kaiba niya sa saiyang pagkamoot, huli ta maboot siya asin maheherakon sa mga banal na saiyang pinili.


text:
Alagad an mga bakong diosnon na tawo papadusahan sosog sa maninigo sa saindang maraot na kaisipan, huli ta nagsombikal sinda sa Kagurangnan asin dai ninda pinahalagahan an matanos.


text:
An tawong naoongis sa kadonongan saka sa katukdoan magkakaigwa nin miserableng buhay. Mayo siya nin lalaoman. Masasayang an saiyang mga pagpagal asin mayo siya nin magigibong karahayan.


text:
An saiyang mga makoapo mapapasairarom nin sarong maldisyon. Sa Aldaw nin Paghukom, pepremyohan nin Dios an babaeng dai nagkaigwa nin aki alagad dai nadigtaan asin dai nagkasala nin pakikidorog sa bako niyang agom.


text:
Paladan man an mga eunuko na dai nadigtaan an mga kamot sa paggibo nin maraot asin dai nag-isip nin laban sa Kagurangnan, huli ta babalosan siya kan saiyang pagkamaimbod asin magkakaigwa siya nin lugar na maogma sa Templo nin Kagurangnan.


text:
An mga marahay na gibo nakakaarog sa kahoy na nagtatao nin marahay na bunga. An kadonongan arog sa sarong buhay na gamot na danay na igwa nin supang.


text:
Alagad an mga aki sa luwas nin matrimonyo asin an mga aki sa pagdorogan na tumang sa katogonan magkakagaradan tolos.


text:
Alagad maski mabuhay sinda sa halawig na panahon, mayo man sindang marahay na aaboton asin dai sinda igagalang kun sinda gurang na.


text:
Mas marahay pang magin banal, maski nangangahulogan iyan sa dai pagkakaigwa nin mga aki. An kabanalan na iyan mimidbidon kan ibang tawo asin mimidbidon nin Dios, dangan maroromdoman sagkod pa man.


text:
An kabanalan na iyan magigin arogan nin iba; kun mayo iyan, hahanapon ninda. Iyan an pinakamarahay na premyo na magagana nin sarong tawo. Iyan an pinakamarahay sa gabos na ugale na pwedeng makua nin sarong tawo.


text:
Maski dakul pang aki an mamundag sa luwas nin matrimonyo, mayo sindang marahay na aabotan. Ilehitimo sinda; dai sinda magkakaigwa nin hararom na pundasyon sa buhay asin dai sinda makakagamot nin hararom.


text:
Siring sa mga kahoy na bakong hararom an gamot, minasupang sinda sa halipot na panahon, alagad hinihiro sinda kan doros asin ginagabot kan bagyo.


text:
Nababari an saindang mga sanga bago tumagas an mga iyan; an saindang mga bunga dai lamang nahihinog, asin mayo lamang nin pakinabang.


text:
Sa Aldaw nin Paghukom, an mga aki sa luwas nin matrimonyo magsasaksi sa kasalan kan saindang mga magurang.


text:
Igwa kaidto nin sarong lalaki na an ngaran Enoc, na nawilihan asin namotan nin Dios. Mantang nag-eerok pa si Enoc sa kaibahan kan mga parakasala kinua siya nin Dios


text:
Aram nyato na an mga tawo pwedeng madagka kan maraot, sagkod na dai na ninda mamidbidan an tama maski nahihiling na ninda iyan. An mga inosenteng tawo pwedeng madagka nin ngana-nganang kamawotan, sagkod na mayo na sindang ibang maisip kundi an sadiri nindang kagustohan.)


text:
Nakamtan ni Enoc sa laog nin kadikit sanang panahon an kapanoan nin buhay alagad dai iyan makakamtan nin ibang tawo maski sa bilog nindang pagkabuhay.


text:
Nawilihan nin Kagurangnan an buhay ni Enoc kaya hinale niya ini tolos sa tahaw kan kinaban na masombikal. Aram kan mga tawo an saiyang paghale, alagad dai ninda iyan nasabotan. Dai nanggad sinda nakanood kan adal


text:
Maski gadan na asin mayo na an mga matanos na tawo, kinokondenar pa ninda an mga masombikal na tawo na padagos pang nabubuhay. Kun gurang na an mga masombikal na tawo, sosopogon sinda kan mga kaakian na nagkamit na kan kapanoan nin buhay.


text:
An mga madonong pwedeng magadan na aki pa, alagad an mga masombikal dai nanggad makakasabot na iyan an paagi nin Kagurangnan tanganing kuahon sinda asin ingatan.


text:
Pinag-oolog-olog kan mga masombikal an kagadanan kan sarong madonong, alagad ngapit, sinda an ngingisihan nin Kagurangnan. Kun gadan na sinda, dai sinda tatawan nin maninigong paglubong. Oolog-ologon sinda sagkod pa man maski kan mga gadan.


text:
Itatapok sinda nin Dios sa daga asin dai na sinda makakataram. Siring sa mga edipisyong natatanyog sagkod sa mga pundasyon, marurumpag sinda asin magkakaigwa nin makuring kasakitan. Dangan dai na sinda magigiromdoman.


text:
Pano nin takot na maatubang sinda sa Paghukom, saen ihahayag an saindang mga kasalan; kokondenaron sinda kan sadiri nindang mga gibong tumang sa katogonan.


text:
Sa aldaw na iyan, an matanos na tawo, na pano nin paglaom, matindog sa atubang kan mga nag-api saiya asin nag-olog-olog kan saiyang mga ginibo.


text:
“Iyo ini an tawong pinag-olog-olog nyato. Naghona kita na saro siyang ngingisihan. Mga lolong kita! Naghona kita na sarong kalolongan an saiyang buhay asin dai ta siya inomaw kan siya nagadan.


text:
Kita palan an nalagalag sa salang dalan. Dai kita namuhay sa liwanag nin katanosan; dai nanggad nagliwanag sato an saldang kaiyan.


text:
Sa bilog tang pagkabuhay, nalagalag kita sa dalan nin pagsalungat sa katogonan asin sa dalan nin kapahamakan; naglakaw kita sa dai midbid na mga kadlagan, embes na magsunod sa dalan nin Kagurangnan.


text:
Nagin mapaabaw-abaw kita—naghambog na mayaman kita—asin ngunyan, anong karahayan an itinao kaiyan sato?


text:
Siring sa sarong anino, mayo na iyan gabos; siring sa huring-huding na nadadangog dangan nalilingawan.


text:
“An sarong barko minaagi sa mga alon nin dagat, alagad kun nakaagi na iyan, mayo lamang nin tanda kan saiyang inagihan; mayo nin gira kaiyan sa mga alon.


text:
An sarong gamgam minalayog sa kaitaasan, alagad mayo nin tanda kan saiyang inagihan. Marikas na minalayog na naglulunad sa doros sa paggamit kan saiyang mga pakpak, alagad mayo nin tanda na nag-agi siya diyan.


text:
Binabanga an doros kan sarong bosog pasiring sa patatamaan kaiyan, alagad sineserahan giraray kan doros an inagihan kan bosog, kaya mayo nin nakakaaram kan inagihan kaiyan.


text:
Siring man kita kaiyan—namundag kita dangan nagadan. Dai kita nagwalat nin tanda nin kabanalan; embes kaiyan, naraot kita kan satong kasombikalan.”


text:
An paglaom kan masombikal arog sa ata na pinapalid kan doros; arog sa subo nin dagat na nawawara sa bagyo; arog sa aso na iwinawarak kan doros. An saindang paglaom minaagi sana arog sa giromdom nin sarong bisita na nagdalaw sa laog nin sarong aldaw dangan naghale pagkaaga.


text:
Alagad an mga matanos mabubuhay sagkod pa man. An saindang premyo iyo an Kagurangnan; aatamanon sinda kan Kahorohalangkawe.


text:
Tatawan niya sinda nin kahirasan sa kahadean asin nin magayon na koronang alahas. Iingatan niya sinda kan saiyang mapangyaring kamot.


text:
Maigot siyang makikilaban sagkod na madaog an saiyang mga kaiwal, asin gagamiton niya an gabos na linalang bilang armas.


text:
An katanosan iyo an gigibohon niyang pantahob sa daghan, asin an tunay na hustisya iyo an isusulot niyang helmet;


text:
An saiyang dai maontok na kaanggotan tataison niya bilang espada, asin tatabangan siya kan kabagsikan nin naturalesa sa pakilaban sa mga lolong na nagsasalungat saiya.


text:
Tatamaan nin kikilat an tuyong papatamaan kaiyan, na garo baga ginibong pana nin Kagurangnan an panganoron dangan nagpalayog nin mga bosog.


text:
Makosog na mahugpa sa mga kaiwal an uran nin yelo. Marikas na maabot sainda an baha kan anggot na mga salog saka dagat.


text:
Makosog na mga bagyo an mapadpad sainda siring sa ata. An pagkawara nin galang sa katogonan iyo an maraot sa bilog na daga; an mga maraot na gibo iyo an mapabagsak sa mga hade.


text:
Kaya kamo, mga hade, mga pamayo kan bilog na kinaban, dangoga nindo an sakuyang sasabihon asin adalan nindo.


text:
Dakul na daga an saindong pinaghahadean asin nagpapaabaw-abaw kamo huli ta dakul na tawo an saindong nasasakopan.


text:
Alagad an kapangyarihan na iyan itinao man sana saindo nin Kagurangnan na Kahorohalangkawe. Sisiyasaton niya kun ano an ginigibo nindo asin kun ano an saindong mga plano.


text:
Huli ta bilang mga sorogoon kan saiyang kahadean, bakong matanos an ginibo nindong paghahade; dai nindo inotob an saiyang togon asin dai kamo naglakaw sosog sa kabotan nin Dios.


text:
Matios kamo nin makuring padusa na hidaling maabot. Orog na makuri an paghukom sa mga igwa nin kapangyarihan.


text:
An ordinaryong mga tawo pwedeng patawadon kan sala nindang mga gibo, alagad an mga igwa nin kapangyarihan maatubang sa makuring paghukom.


text:
An Kagurangnan nin gabos dai natatakot sa kiisay man, maski gurano siya kadakula. Siya an kaggibo kan gabos, dakula man o sadit, asin mayo siya nin pinapalaen.


text:
Kaya, O makakamhan na mga hade, para sa saindo an isinusurat ko, tanganing manodan nindo an kadonongan asin dai kamo masala.


text:
Banal an mga bagay na ini asin kun pahalagahan nindo bilang banal an mga ini, magigin banal man kamo. Kun manodan na nindo an adal na ini, makakadepensa kamo sa Aldaw nin Paghukom.


text:
Kaya gibohon nindong saindong kayamanan asin kaogmahan an sakong katukdoan, asin magigin marahay an saindong pakanood.


text:
An Kadonongan nagliliwanag nin marahay asin dai nanggad magdidiklom; pasil siyang makua kan mga namomoot asin naghahanap saiya.


text:
Amay kang magbuhat sa paghanap saiya asin dai ka madidipisilan, huli ta makukua mo siya na nagtutukaw sa saimong trangkahan.


text:
An pagpako kan saimong kaisipan sa Kadonongan iyo an kapanoan nin pakasabot. Kun hanapon mo siya, madali kang makakakua nin katoninongan nin isip,


text:
huli ta hinahanap niya an mga maninigo sa saiya, asin makukua ka niya maski saen na lugar. Maboot siya asin maiba siya sa lambang kaisipan mo.


text:
An kapinonan kan Kadonongan iyo an tudok sa pusong pagmawot na makanood. An pagmawot sa Kadonongan iyo an pagkamoot saiya;


text:
an pagkamoot saiya iyo an pag-otob kan saiyang mga togon; an pag-otob kan saiyang mga togon iyo an kasigurohan kan buhay na daing kataposan;


text:
Kaya, kamo na mga namamayo nin mga nasyon, kun pinapahalagahan nindo an saindong mga trono asin mga setro, omawon nindo an Kadonongan tanganing maghade kamo sagkod pa man.


text:
Tataraman ko kamo kun ano an Kadonongan, asin kun paano siya nagkaigwa nin buhay. Mayo akong tatagoon na sekreto saindo. Sososogon ko an saiyang kasaysayan magpoon sa kapinonan nin paglalang, asin an pagsabot saiya malinaw na ipapahiling ko sa gabos. Ipapahayag ko an gabos na katotoohan.


text:
Mayo nin pagkaori na mahiro sako tanganing dai ko ipahayag an gabos. An pagkaori dai nanggad magkakaibahan saka an kadonongan.


text:
Kun mas dakul an tawong madonong, orog na ligtas an kinaban. An sarong hade na igwa nin pag-iisip, malalaoman sa pag-ataman kan saiyang mga tawohan.


text:
Arog sa arin man na tawo, igwa man ako nin kagadanan. Guminikan ako sa enot na lalaki, na linalang hale sa alpog nin daga. Ipinangidam ako hale sa banhi nin sarong lalaki sa kaogmahan nin pag-inagoman. Sa laog nin siyam na bulan, an sakong laman nahaman sa dugo kan tulak nin sakuyang ina.


text:
Kan ako namundag, nagluwas ako sa kinaban arog man kan ibang tawo. Hinangos ko an parehong doros na hinahangos nyato gabos; arog sa iba, sarong paghibi man an enot na nadangog sako.


text:
Huli ta para sato gabos, saro sana an paagi nin paglaog sa kinaban, asin saro man sana an paagi nin pagluwas diyan.


text:
Kaya namibi ako asin tinawan nin pakasabot. Nag-apod ako sa Dios asin nag-abot sako an espiritu nin Kadonongan.


text:
Pinahalagahan ko siya orog ki sa mga setro asin mga korona. Mayong halaga an kayamanan kun ibabaing saiya.


text:
An halaga niya dai mapapantayan kan arin man na mahalagang alahas; sa kataed kan Kadonongan, an gabos na bulawan sa kinaban garo sana dikit na baybay, asin an plata garo sana laboy.


text:
Pinahalagahan ko siya orog ki sa karahayan nin hawak asin kagayonan. An kaliwanagan niya dai nanggad nagdidiklom, asin pinili ko siya orog ki sa arin man na liwanag.


text:
Kan mag-abot sako an Kadonongan, kaiba niya an gabos na marahay na bagay. Dinarahan niya ako nin dai mabilang na kayamanan.


text:
Naogma ako sainda gabos huli ta dinara sinda gabos sako nin Kadonongan. Dai ko pa kaidto aram na siya an ginikanan kaini gabos.


text:
Mayo nin siisay man na makakaubos kan kayamanan nin Kadonongan. An nakakakua saiya nagigin katood nin Dios; naooyonan nin Dios an anoman na nanonodan nin siisay man hale sa Kadonongan.


text:
Itugot logod nin Dios na an sakong mga kaisipan magin maninigo sa sakong nanodan, asin an sakong itataram magin sosog logod sa saiyang kabotan. Siya an giya nin Kadonongan; tinatabangan niyang magin tama an mga madonong.


text:
Kita asin an satong mga tataramon nasa irarom kan saiyang kapangyarihan; siring man an gabos tang pakasabot saka abilidad.


text:
Siya an nagtao sako nin tunay na pakaaram kan gabos na kabagsikan nin naturalesa: an estruktura kan kinaban; an mga gibo kan mga kabtang kaiyan;


text:
Itinukdo niya sako an naturalesa kan gabos na buhay na linalang, an ugale kan lalaw na mga hayop, an kosog kan mga doros, an kapangyarihan kan isip nin mga tawo, an manlaen-laen na klase nin tinanom asin an gamit kan mga gamot kaiyan bilang medisina.


text:
huli ta an nagtukdo sako iyo an Kadonongan, na iyo an naghaman kan gabos. Banal asin intelihente an espiritu nin Kadonongan. Saro sana an saiyang naturalesa, alagad ipinapahayag kaiyan an sadiri sa manlaen-laen na paagi. Bako iyan gibo sa anoman na materyal na bagay, asin talingkas iyan na naghihiro saen man na direksyon. Malinaw iyan, malinig asin igwa nin pagtubod sa sadiri; dai iyan maaano. Namomoot iyan sa marahay; mapanas iyan asin dai nadadaog;


text:
maboot asin katood nin katawohan. Masasarigan iyan asin sigurado, patin mayo nin kahandalan. Igwa iyan nin kapangyarihan sa gabos asin nahihiling an gabos. Linalagbas kaiyan an gabos na intelihente asin dalisay na espiritu, maski gurano pa kadelikado kaiyan.


text:
Mas pasil an paghiro kan Kadonongan ki sa hiro mismo; dalisay nanggad siya kaya pwedeng malagbas an gabos.


text:
Saro siyang hinangos kan kapangyarihan nin Dios—sarong dalisay asin nagkikinang na bulos nin kamurawayan hale sa Makakamhan, kaya mayo nin arin man na maati na pwedeng makalaog sa Kadonongan.


text:
Siya an saldang kan daing kataposan na liwanag; an daing digtang salming kan mga gawe asin karahayan nin Dios.


text:
Maski solo sana kun minahiro an Kadonongan, alagad pwede niyang gibohon an gabos. Ginigibo niyang bago an gabos, mantang siya mismo dai nagbabago. Sa lambang henerasyon, linalaog niya an kalag kan mga banal na tawo, asin ginigibo niya sindang mga katood saka mga propeta nin Dios.


text:
An Kadonongan orog na magayon ki sa aldaw asin sa gabos na kaboronyogan nin mga bitoon. Mas marahay pa siya ki sa mismong liwanag,


text:
huli ta danay na sinusunod kan banggi an aldaw, alagad an Kadonongan dai nanggad madadaog kan karatan.


text:
An dakula niyang kapangyarihan nakakaabot sa gabos na poro kan daga, asin ginigibo niyang marahay an orden kan gabos na bagay.


text:
Namotan ko an Kadonongan asin hinanap ko siya poon kan ako hoben pa; minawot ko siyang magin nobya ko. Namotan ko an saiyang kagayonan.


text:
Ipinagmumuraway niya an noble niyang pagkamundag huli kan saiyang pakiiba sa Dios, an Kagurangnan nin gabos, na namomoot saiya.


text:
Marahay daw an pagkaigwa nin kayamanan sa buhay na ini? Mayo nang mas makakapayaman pa saimo ki sa Kadonongan, na nagpapahiro sa gabos.


text:
Mahalaga daw an pagkaigwa nin pakaaram? Mayo nang mas marahay ki sa Kadonongan, na nagtao kan porma sa gabos na igwa nin buhay.


text:
Namomoot ka daw sa hustisya? An gabos na kabanalan bunga kan gibo nin Kadonongan: hustisya, kaisogan, pakapugol sa sadiri asin pakasabot. An buhay mayo nang ibang mas mahalaga pang ikakatao kundi an mga ini.


text:
Boot mong magkaigwa nin mahiwas na eksperyensya? Aram kan Kadonongan an mga adal kan mga nakaaging panahon asin ikakasabi niya an mga bagay na maabot. Aram niya an kahulogan kan mga sinasabi nin tawo, asin an kasimbagan kan mga problema. Aram niya an mga milagro na gigibohon nin Dios, asin kun ano an magigin bunga kan mga panahon saka mga henerasyon.


text:
Kaya nagdesisyon akong ipag-iba sa harong an Kadonongan tanganing mag-erok na kaiba ko, huli ta aram kong tatawan niya ako nin marahay na mga hatol asin papakosogon niya an sakong boot sa panahon nin kasakitan saka kamondoan.


text:
Nagsaboot ako, “Huli saiya, oomawon ako saen man na katiriponan. Maski hoben pa ako, igagalang ako kan mga gurang.


text:
Kun mag-alo ako, hahalaton ninda akong magtaram, asin kun nagtataram ako, magdadangog sinda. Maski halawig pa an sakong pagtaram, magdadangog sinda nin marahay.


text:
Huli sa Kadonongan makakamtan ko an buhay na daing kasagkoran. Magdadanay akong buhay sa giromdom kan mga masunod na henerasyon.


text:
an natatakotan na mga namamayo matatakot kun madangog ninda an sakong ngaran. Mababantog ako bilang sarong marahay na hade asin sarong maisog na soldados.


text:
Pagpuli ko sa harong, magkakaigwa ako nin katoninongan sa kaibahan nin Kadonongan, huli ta sa kaibahan niya, mayo nin kasakitan o kulog kundi kaogmahan sana asin kagayagayahan.”


text:
Kaya inisip ko an mga bagay na ini: an magin agom nin Kadonongan nangangahulogan nin buhay na daing kasagkoran;


text:
an mamoot saiya tunay na kaogmahan; an pag-arog kan saiyang mga gibo daing sukol na kayamanan; an masakaibahan niya tunay na pakasabot, asin an makaolay siya, kaomawan. Dangan nagdesisyon akong kuahon an Kadonongan bilang nobya ko.


text:
Nagin marahay an sakong pagkatawo maski kan hoben pa ako. Nagin paladan ako sa pag-ako nin sarong marahay na kalag, o sa sarong pagtaram, tinawan ako nin marahay na hawak huli ta marahay ako.


text:
Alagad nasabotan ko na dai nanggad ako makakaako nin Kadonongan sagkod na dai iyan itao sako nin Dios—asin an sakong pakaaram na an Dios sana an makakatao kaiyan sako, sarong tanda nin pakasabot. Kaya namibi ako asin nakimaherak sa Kagurangnan sa bilog kong puso:


text:
tanganing paghadean an kinaban sa kabanalan saka katanosan, asin tanganing magpahayag kan tunay na hustisya.


text:
Tawan sako an Kadonongan na nagtutukaw sa kataed kan saimong trono; tawe ako nin lugar sa kaibahan kan saimong kaakian.


text:
Oripon mo ako, siring na nagin oripon mo an sakong ina. Tawo sana ako. Bako akong makosog, asin magigin halipot sana an sakong buhay. Dikit sana an nasasabotan ko sa paghukom asin sa Katogonan.


text:
Maski mayo nin kaninan an sarong tawo, ibibilang man giraray siya na mayo nin halaga kun mayo siya kan Kadonongan na hale saimo.


text:
Pinili mo ako na magin hade nin saimong banwaan, asin magin hukom kan saimong mga aking lalaki saka babae.


text:
Pinagbotan mo akong magtugdok nin sarong templo sa banal mong bukid, asin magtugdok nin sarong altar sa Jerusalem, an syudad na pinili mong erokan. Sarong kopya iyan kan banal na templo sa langit na inandam mo poon pa sa kapinonan.


text:
Kaiba mo an Kadonongan, asin aram kaini an saimong mga gibo; yaon na siya kan lalangon mo an kinaban. Aram niya kun ano an nawiwilihan mo, kun ano an matanos sosog sa saimong mga katogonan.


text:
Sugoa siya hale sa banal na kalangitan, hale sa mamurawayon mong trono, tanganing magtrabaho kaiba ko, asin tanganing manodan ko kun ano an nawiwilihan mo.


text:
Midbid niya asin sabot an gabos na bagay; may kadonongan na gigiyahan niya ako sa gabos kong gibo. Babantayan ako kan saiyang kamurawayan.


text:
Dangan an sakong mga gibo magigin maninigong akoon. Matanos na huhukoman ko an saimong banwaan dangan magigin maninigo ako kan trono nin sakong ama.


text:
Kulang an isip nin tawo para sa trabahong ini, asin dai kita nakakasiguro na mangyayari an satong mga plano,


text:
huli ta an satong mga kalag nagagabatan kan magagadanon tang mga hawak. An satong daganon na hawak nakakapagabat sa satong mahigos na isip.


text:
An magigibo ta sana iyo an pag-ukod kan mga bagay sa daga; kaipuhan na maghingowa kita na masabotan an mga bagay na harani sato. Siisay, kun siring, an pwedeng maglaom kan langitnon na mga bagay?


text:
Mayo nanggad nin nakasabot kan saimong kabotan, sagkod na dai mo siya tinawan nin Kadonongan, asin sagkod na dai mo ipinadara an saimong banal na espiritu hale sa langit.


text:
Sa paaging ini, napamugtak sa tamang dalan an mga tawo sa daga, saka nakanood kan nawiwilihan mo, asin ilinigtas kan Kadonongan.”


text:
Iningatan nin Kadonongan an ama kan kinaban, an enot na lalaking hinaman, kan siya pa sana an linalang. Ilinigtas siya nin Kadonongan sa saiyang kasalan,


text:
Alagad igwa nin tawong bakong matanos, na nagbaya sa Kadonongan; rinaot niya an sadiri niyang buhay huli sa paggadan kan saiyang tugang sa saiyang kaanggotan.


text:
Huli kan kasalan na idto, binaha an daga, alagad ilinigtas giraray iyan nin Kadonongan. Giniyahan niya an sarong matanos na tawo na nakalunad sa matapo na arkong kahoy.


text:
Siring man, kan dai naotob an maraot na plano kan mga nasyon, pinili nin Kadonongan an sarong matanos na lalaki, asin pinadanay na daing digta sa atubang nin Dios. Tinawan niya nin kosog an lalaki tanganing maotob an kabotan nin Dios, maski namotan kan lalaking ini an saiyang aking lalaki.


text:
Ilinigtas nin Kadonongan an sarong matanos na lalaki mantang naghihingagdan an bakong diosnon na mga tawo. Nakadulag an lalaking idto sa kalayo na nagtunaw kan Limang Syudad.


text:
Nahihiling pa an tanda kan saindang kasombikalan. Alang asin danay na nag-aaso an daga duman. An mga kahoy namumunga alagad dai man nahihinog; sarong hariging asin an nagtitindog bilang sarong monumento nin sarong tawong dai nagtubod.


text:
An mga tawo sa mga syudad na idto dai nagpahalaga sa Kadonongan asin dai ninda aram an tama sa sala. Bako sana iyan, kundi an mga natada nindang mga naraot na syudad nagpapagiromdom pa sato kan saindang kalolongan, kaya dai nanggad malilingawan an saindang karatan.


text:
Kan an sarong matanos na lalaki magdulag sa kaanggotan kan saiyang tugang na lalaki, giniyahan siya nin Kadonongan sa tamang agihan. Ipinahiling saiya nin Kadonongan an kahadean nin Dios asin itinao saiya an pakasabot kan mga banal na bagay. An lalaki ginibo niyang magin mauswag sa saiyang pamumuhay.


text:
Kan an ibang tawo nagmawot na makua an pagsadiri kan lalaki, an Kadonongan nagdanay sa kaibahan niya asin pinayaman siya.


text:
Iningatan siya nin Kadonongan sa saiyang mga kaiwal, na naghipa sa pagsalakay saiya. Pinapanggana siya nin Kadonongan sa sarong masakit na laban, tanganing manodan niya na an paglingkod sa Dios orog na nagpapakosog sa sarong tawo ki sa anoman na bagay.


text:
Kan an sarong matanos na lalaki ipabakal bilang oripon, dai siya pinabayaan nin Kadonongan, kundi ilinikay sa kasalan. Inibahan siya nin Kadonongan sa bilanggoan


text:
asin dai binayaan sagkod na matawan niya nin kapangyarihan na mamayo sa sarong imperyo, dangan ginibo siyang pamayo kan banwaan na dating nag-api saiya. Ipinahiling nin Kadonongan na mayo nin katotoohan an sumbong laban saiya, asin tinawan siya nin daing kataposan na kaomawan.


text:
Ilinigtas kaidto nin Kadonongan an sarong banal saka daing digtang banwaan sa sarong nasyon na nag-oripon sainda.


text:
Naglaog siya sa kalag kan saro sa mga sorogoon nin Dios, asin inatubang an natatakotan na mga hade huli sa paggibo nin mga ngangalasan saka mga tanda.


text:
Binalosan niya an banwaan nin Dios huli kan saindang tinios na mga kasakitan. Giniyahan niya sinda sa sarong makangangalas na pagbaklay. Tinawan niya sinda nin limpoy kun aldaw asin liwanag kan bitoon kun banggi.


text:
alagad linamos niya an saindang mga kaiwal, dangan an saindang mga bangkay idinagsa niya sa baybayon kan dagat.


text:
Kaya an bakong diosnon na mga tawo sinamsaman kan mga matanos. Inawit ninda an kamurawayan kan saimong banal na ngaran, O Kagurangnan; sarabay ka nindang inomaw huli ta ilinigtas mo sinda.


text:
An mga pola pinapagtaram kan Kadonongan; maski an mga saradit pang mga aki pinapagtaram niya nin malinaw.


text:
Nagbaklay an banwaan na ini sa kalangtadan na mayo nin nag-eerok, dangan nagpatindog kan saindang mga tolda sa lugar na dai pa lamang nadumanan nin tawo.


text:
Kan mapaha sinda, nag-apod sinda saimo, Kagurangnan, asin tinawan mo sinda nin tubig hale sa matagas na gapo.


text:
An mga kasakitan na nagin padusa sa mga Egipcio iyo an nagligtas sa saimong banwaan, kan sinda nasa kasakitan.


text:
Huli ta an mga kaiwal na idto nagboot na garadanon an mga aki kan saimong banwaan, binukag mo an ginigikanan kan danay na nagbubulos nindang salog dangan ginibong maati iyan huli sa dugo. Duman sa kalangtadan, tinugotan mong mapaha an saimong banwaan tanganing manamitan ninda kun paano mo pinadusahan an saindang mga kaiwal. Dangan tinawan mo nin dakul na tubig an saimong banwaan kan dai ninda linalaom na mangyari iyan.


text:
Kan binalo mo sinda, maski ngani saro idtong disiplina na may pagkaherak, nanodan ninda kun paano mo pinadusahan sa saimong kaanggotan an mga tampalasan.


text:
Binalo mo an saimong banwaan, siring sa sarong ama na nagbabalo sa saiyang kaakian, tanganing patanidan sinda. Alagad, siring sa sarong estriktong hade, hinukoman mo asin kinondenar an saindang mga kaiwal.


text:
Kan maaraman ninda na an padusa sainda nagin karahayan kan saimong banwaan, nasabotan ninda na gibo mo idto, Kagurangnan.


text:
An mga Egipcio habo nang makilabot sa lalaking idto, na kan aki pa, itinapok asin binayaan sa luwas; alagad pakatapos kan mga pangyayari, nagngalas sinda saiya. An matanos dai nanggad nagtios kan pagkapaha arog kan tinios ninda.


text:
Bilang balos sa saindang kalolongan saka maraot na mga kaisipan, na naglagalag sainda sa pagsamba sa mga halas asin iba pang makauuyam na mga hayop, pinadarahan mo sinda nin dai mabilang na mga hayop na mayo man nin mga isip tanganing padusahan sinda,


text:
asin tanganing manodan ninda na an sarong tawo pinapadusahan sa paagi kan mga bagay mismo na nagin dahelan kan saiyang pagkakasala.


text:
Kagurangnan, an mapangyari mong kamot iyo an naglalang kan kinaban hale sa bagay na mayo nin anoman na porma. An mga tawong idto pwede mo kutanang padusahan sa paagi nin pagsalakay nin dakul na oso saka maringis na mga leon.


text:
Pwede kutanang naglalang ka nin bago saka dai midbid na mga hayop na pano nin kaanggotan, na nagbubuga nin kalayo o mahibog na aso, o nagpapaluwas nin makatatakot na silyab hale sa saindang mga mata.


text:
Pwede kutanang naggibo ka nin mga hayop na arog kaini, na dai na kaipuhan pang magsalakay sa mga tawong idto, kundi matatakot na sinda sagkod na magadan kun mahiling ninda an mga ini.


text:
Alagad dai na iyan kaipuhan. Pwede man kutanang lamagon mo sinda kan saimong hustisya o gadanon sinda sa dikit na tanda kan saimong kapangyarihan. Alagad pinili mong sukolon, bilangon, asin timbangon an gabos mong gibo.


text:
Pwede kang magpahiling kan dakula mong kapangyarihan anoman na oras na mawoton mo, asin mayo nin makakatagal kaiyan.


text:
Sa atubang mo, an bilog na kinaban garo saro sanang batiris na an gabat dai lamang nakakapahiro sa timbangan, o sarong tagdo nin ambon sa daga kun aga.


text:
Pwede mong gibohon an gabos, alagad maheherakon ka sa gabos; pinapasipara mo an samong mga kasalan, asin tinatawan mo kami nin panahon tanganing kami makapagsolsol.


text:
Namomotan mo an gabos na igwa nin buhay; dai mo ikinakaongis an arin man sa saimong linalang. Kun dai mo iyan namotan, dai mo na kutana linalang.


text:
Paanong magdanay an arin man na bagay kun habo mo? Paanong makakapadagos iyan kun dai mo man iyan linalang?


text:
Iyan gabos tinutugotan mong mabuhay, O Kagurangnan, huli ta sadiri asin namomotan mo an gabos na igwa nin buhay.


text:
asin luway-luway mong sinasagwe an nagkakasala saimo. Pinapagiromdom mo sinda kan saindang ginigibo asin pinapatanidan, tanganing bayaan ninda an maraot nindang gibo asin magsarig saimo, Kagurangnan.


text:
saimong naongisan huli kan makauuyam nindang gibo, kan saindang mga salamangka asin bakong mga banal na pagsamba.


text:
Mayong pagkaherak na ginadan ninda an saindang mga aki, asin kinakan ninda an laman saka dugo nin tawo. Inako sinda bilang mga bagohan sa sekretong mga seremonya,


text:
saen ginagadan kan mga magurang an saindang mga aki na mayo pang pakaaram sa buhay. Kabotan mo na an mga tawong idto gadanon kan samong mga ginikanan,


text:
tanganing an daga, na para saimo iyo an pinakamahalaga sa gabos na daga, iyo an magin maninigong erokan kan saimong banwaan.


text:
Alagad maski sa bagay na ini, ipinahiling mo an saimong pagkaherak sa saindang mga kaiwal, huli ta mga tawo man sinda. Nagpadara ka nin mga kutakti sa enotan kan saimong hukbo, tanganing luway-luway na ronoton sinda.


text:
Pwede kutanang tinugotan mo an mga matanos na gadanon sa gera an bakong diosnon na mga tawo; pwede kutanang rinonot mo sinda tolos-tolos sa paagi nin mga lalaw na hayop o sa paagi nin saro mo sanang pagboot.


text:
Alagad embes kaiyan, luway-luway mo sindang hinukoman, tanganing tawan sinda nin panahon na makapagsolsol, maski ngani aram mong maraot na rasa an saindang ginikanan, saka nagin maraot na sinda poon pa kan sinda mamundag asin dai na nanggad sinda magbabago nin isip.


text:
Huli ta sa kapinonan, minaldisyon na an saindang nasyon, asin maski dai mo sinda pinadusahan kan saindang mga kasalan, iyan bakong huli ta ika takot sa kiisay man.


text:
Linalang mo an mga masombikal na tawong idto, asin mayo nin makakadepensa sainda o makakakondenar saimo sa ginibo mong pagtunaw sainda. Mayo nin pwedeng maghapot kun ano an saimong ginibo o siisay an masabing sala an samong paghukom.


text:
An gabos na bagay nasa pangataman mo, asin mayo na nin ibang dios na aatubangon tanganing patunayan na tama an saimong paghukom.


text:
Mayo nin hade o pamayo sa daga na pwedeng magbasol saimo na bakong matanos an pagpadusa mo sa mga tawong idto.


text:
Matanos ka asin matanos mong pinaghahadean an gabos. Dai mo pa lamang ginamit an kapangyarihan mo sa pagkondenar nin sarong tawo na bakong maninigong padusahan.


text:
An saimong kosog iyo an ginigikanan nin hustisya. Pwedeng maherak ka sa kiisay man, huli ta ika an Kagurangnan kan gabos.


text:
Ipinapahiling mo an saimong kosog kun an mga tawo nagduduwa-duwa sa kapanoan nin saimong kapangyarihan; pinapadusahan mo an siisay man na nakakamidbid kan saimong kapangyarihan alagad dai iyan ninda pinapahalagahan.


text:
Maski mayong sukol an saimong kapangyarihan, alagad saro kang maheherakon na hukom. Pwede mo kutanang gibohon samo an anoman na boot mo, alagad matinios mo kaming pinaghahadean.


text:
Huli sa mga bagay na ginibo mo, tinukdoan mo an saimong banwaan na an sarong matanos na tawo dapat man na magin maboot. An saimong banwaan tinawan mo nin dakulang paglaom, sa pagtao sainda nin panahon tanganing magsolsol kan saindang mga kasalan.


text:
Maingat ka asin matinios sa pagpadusa sa mga kaiwal kan saimong banwaan; maski maninigo na sindang gadanon, tinawan mo pa sinda nin panahon saka oportunidad na talikodan an saindang kasombikalan.


text:
Alagad estrikto mong hinukoman an sadiri mong banwaan, maski naggibo ka nin mga tipan sa saindang mga ginikanan asin nanuga kang tatawan sinda nin mga marahay na mga bagay.


text:
Kaya maski pinapadusahan mo kami, an samong mga kaiwal pinapadusahan mo nin sampolong ribong beses, tanganing kun hukoman nyamo an iba, magiromdoman nyamo an saimong pagkamarahayon, asin kun kami an hinuhukoman, pwede kaming maglaom na kami maheherakan.


text:
Kaya pinasakitan mo idtong mga tawo, na sa kalolongan namuhay sa kasombikalan—pinasakitan mo sinda sa paagi kan makauuyam na mga bagay na sinamba ninda.


text:
Harayo nin marahay sa katotoohan na nalagalag sinda, asin sinamba ninda bilang mga dios-dios idtong mga hayop na ikinauyam maski kan saindang mga kaiwal. Nadaya sinda na garo mga sadit na aki.


text:
Kaya pinadusahan mo sinda huli kan saindang kamangmangan, asin ipinahiling kan saimong paghukom na garo sinda mga lolong.


text:
Magian an padusang idto, alagad an mga dai nagpahalaga sa siring na mga patanid maninigong mag-ako kan gabos na gabat kan paghukom nin Dios.


text:
Kan padusahan sinda sa paagi kan mga linalang na minidbid ninda bilang mga dios-dios, nahiling ninda asin namidbid na an tunay na Dios iyo idtong danay na isinikwal nindang midbidon. Kaya inako ninda an huring padusa.


text:
Lolong an siisay man na tawo na dai nakakamidbid sa Dios. Hinihiling kan siring na mga tawo an mga marahay na bagay sa palibot ninda, alagad dai pa giraray nakakamidbid sa Dios. Inadalan ninda an mga bagay na linalang niya, alagad dai ninda namidbid an naglalang kan mga iyan.


text:
Embes kaiyan, naghohona sinda na an mga dios-dios na naghahade sa kinaban iyo an kalayo o an doros o an bagyo o an naglilibot na mga bitoon o an nag-aalon na tubig o an mga bagay na nagliliwanag sa kalangitan.


text:
An kagayonan kan mga bagay na iyan nawiwilihan kan mga tawo, kaya ibinilang nindang mga dios-dios; alagad dapat nindang masabotan na an mga bagay na iyan igwa nin kagurangnan, asin na siya an mas dakula ki sa gabos na iyan, huli ta siya an kaglalang kan mga bagay na iyan.


text:
Huli ta an mga tawo nagngalas sa kapangyarihan kan mga bagay na iyan asin kun paano sinda naghihiro, dapat na manodan ninda huli sa mga bagay na iyan na an kaggibo sainda orog pang mapangyari.


text:
Alagad dai man nyato mababasol nanggad an mga tawong ini. Huli ta tibaad mawot man nanggad nindang makua an Dios alagad dai ninda siya nakua.


text:
Huli ta maski napapalibotan sinda kan mga gibo nin Dios, padagos pa nindang hinihiling an mga ini, sagkod na maghona sindang mga dios-dios an mga iyan huli kan saindang kagayonan.


text:
Huli ta kun igwa sinda nin dakulang kapangyarihan sa pagsiyasat kan kinaban, tano ta dai nanggad ninda nakua an Kagurangnan kan gabos na bagay?


text:
Alagad an orog na makaheherak na mga tawo iyo idtong nagbubugtak kan saindang paglaom sa mga bagay na mayo nin buhay, an mga nagsasamba sa mga bagay na gibo nin tawo—mga ladawan nin mga hayop na magayon an pakagibo sa bulawan saka plata, o sa mayong halagang gapo na inukitan kaidto pang panahon.


text:
An sarong kahoy pwedeng lagadion nin sarong ekspertong paralabra nin kahoy, ubakan ini dangan huli kan kakayahan niya, gibohon niya ining sarong bagay na makakatabang sa mga pangangaipo nin tawo.


text:
An mga natadang pedaso kan kahoy gagamiton niya bilang igatong sa pagluto nin kakanon na makakapabasog saiya.


text:
Alagad sa mga tadang pedaso nin kahoy na mayo na nin pakinabang, pwede siyang kumua nin sarong pedaso—na pwedeng tiko o pano nin urat—dangan kun mayo siyang gibo, gamiton an dikit niyang panahon tanganing pormahon iyan na magin sarong ladawan nin sarong tawo,


text:
o nin sarong mayong halagang hayop. Pinipintahan niya ini nin pula asin tinatahoban an gabos na kaninan.


text:
Iniingatan niyang dai mahulog ini, huli ta aram niyang saro sana ining ladawan na nangangaipo nin tabang; dai kaiyan pwedeng tabangan an sadiri.


text:
Alagad dai siya nasosopog na magpamibi sa mayong buhay na bagay na iyan dapit sa saiyang agom, mga aki, saka pagsadiri.


text:
Maluya iyan, alagad pinapamibian niya para sa marahay na hawak. Gadan iyan, alagad hinahagadan niya nin buhay. Mayo iyan nin eksperyensya, alagad hinahagadan niya nin tabang. Dai iyan nakakalakaw, alagad pinapamibian niya para sa marahay na pagbyahe.


text:
An mga kamot kaiyan mayo nin kapangyarihan, alagad hinahagadan niya nin tabang sa pagnenegosyo, sa paghanap nin kwarta, asin sa saiyang trabaho.


text:
Siring man, an sarong tawong nag-aandam sa pagsakay sa anggot na dagat naghahagad nin tabang sa sarong pedasong kahoy na orog na matapo ki sa sakayan na lulunadan niya.


text:
Sarong tawong nagmawot nin ganansya an nagplano kan porma kan sakayan, asin sarong may abilidad na tawo an guminibo kaiyan.


text:
Alagad, an pangataman mo, O Ama, iyo an naggigiya kaiyan; tinatawan mo iyan nin ligtas na dalan sa mga alon kan dagat.


text:
Maski an mga tawong mayo nin abilidad pwedeng magpadagat, huli ta iliniligtas mo sinda sa kapahamakan.


text:
Kabotan mong magamit an mga bagay na ginibo mo huli kan saimong kadonongan. Kaya an mga tawo pwedeng magsakay sa dagat na lunad sa sarong sakayan dangan ligtas na makadoong sa daga huli ta nananarig sinda sa sadit na pedaso nin kahoy na idto.


text:
Arog kaini kaidtong panahon, kan nawawara na an sarong mapaabaw-abaw na rasa nin mga higante. An paglaom kan kinaban nagpaili sa siring na sakayan na nasa pangataman mo dangan nagwalat sa kinaban nin sarong bagong henerasyon na mapadagos kan rasa nin tawo.


text:
alagad isinumpa an ladawan na ginibo nin tawo. Isinumpa man an naggibo kaiyan, huli ta guminibo siya nin sarong bagay na mawawara sana dangan inapod niya iyan na sarong dios.


text:
Ikinakaongis nin Dios an bakong diosnon na mga tawo asin an bakong diosnon na mga bagay na ginibo ninda.


text:
Kaya an paghukom nin Dios mahugpa sa mga paganong ladawan, huli ta maski ngani ginibo an mga iyan hale sa mga bagay na linalang nin Dios, nagin makauuyam an mga bagay na iyan na naglitag kan mga kalag nin lolong na mga tawo.


text:
An kaisipan na maggibo nin mga ladawan iyo an kapinonan nin karigsokan. Poon na gibohon an mga iyan, dinigtaan na kaiyan an buhay nin tawo.


text:
An kapaabaw-abawan nin tawo iyo an nagdara sainda sa kinaban, kaya marikas man na kataposan an inandam para sainda.


text:
Igwa kaidto nin sarong ama na namondo nin marahay huli ta bako pang panahon na nagadan an saiyang aki, kaya guminibo siya nin sarong ladawan kan aking idto na biglang kinua saiya. Kaya inomaw niya an sarong tawong gadan bilang sarong dios, asin an mga sakop niya tinawan niya nin sekretong mga seremonya.


text:
Sa pag-agi kan panahon, orog na kuminosog an bakong diosnon na kaugalean na idto. Sa kataposan, nagin sarong togon iyan, asin sa pagboot kan mapangyaring mga hade sinamba na an mga ladawan.


text:
Kun harayo an erokan kan mga tawo asin dipisil sindang makatao nin kaomawan sa saindang namamayo, iniisip na sana ninda an saiyang itsura dangan minagibo sinda nin ladawan na nakakaagid saiya.


text:
An ambisyosong mga paragibo nin mga ladawan iyo an nagpalakop kan pagsambang ini, maski dai man midbid kan mga tawo an saindang hade.


text:
An sarong paragibo nin ladawan, na nagmamawot na mawilihan kan hade, pwedeng gumibo nin ladawan kan hade na mas magayon pa an porma ki sa mismong hade.


text:
Dangan an mga tawo madadagka nin marahay kan ladawan, kaya sinasamba na ninda iyan, na kaidto tinatawan sana ninda nin pag-omaw bilang sarong tawo.


text:
Kaya ini nagin sarong tago na litag para sa mga tawo, huli ta an mga tawong nagmomondo o nasasakopan kan kapangyarihan kan hade, minatao sa mga kahoy o mga gapo kan kaomawan na maninigo sanang itao sa Dios.


text:
Pakatapos kaiyan, bako sanang nasala sinda manongod sa pagsabot sa Dios, kundi nabuhay sinda sa dakulang pakikilaban sa karatan, dangan sa saindang kamangmangan an mga pakikilaban na iyan sa karatan inapod nindang katoninongan.


text:
Ginadan ninda an mga aki sa mga seremonya nin pag-ako sa mga bagong kaayon, nagselebrar sinda nin sekretong mga misteryo asin nagdororogan sa nalalaen na mga paagi.


text:
Dai na ninda pinadanay na mayong digta an saindang buhay o an saindang pag-inagoman. Sa pasaluib na paagi, pwedeng gadanon nin sarong tawo an saiyang kapwa o mapamondo sa paagi nin pagdorog sa agom kaini.


text:
An gabos nagin sarong dakulang kariribokan nin madugong garadanan, harabonan, darayaan, karigsokan, pagkawara nin kaimbodan saka orden, kaputikan,


text:
pananakot sa mga tawong inosente, paglingaw kan mga utang na boot, pagdigta kan mga kalag, kasalan sa laman, pagsiriblagan nin mag-aragom, dororogan, saka karigsokan.


text:
An pagsamba sa mga dios-dios, na an mga ngaran dai dapat sambiton, iyo an kapinonan saka kataposan, an dahelan asin an bunga nin lambang karatan.


text:
An mga nagsasamba sainda garo mga lolong na nagpaparataram sa kaogmahan, o nagpopropesiya nin kaputikan, o namumuhay sa karatan o tolos-tolos na minapainda sa saindang mga tataramon.


text:
Nagpuputik sinda maski nanumpa nin katotoohan, asin dai natatakot na papadusahan sinda huli ta an sinasarigan nindang mga dios-dios mayo man nin buhay.


text:
Alagad aabotan man giraray sinda nin padusa sa duwang dahelan: enot, nasala sinda manongod sa Dios huli ta nagsamba sinda sa mga dios-dios, asin ikaduwa, dai ninda pinahalagahan an kabanalan kaya nanumpa sinda nin kaputikan tanganing dayaon an mga tawo.


text:
Kun nagkakasala an bakong matanos na mga tawo, an malamag sainda bako an kapangyarihan kan mga bagay na sinumpaan ninda, kundi an padusa na maninigo sa mga parakasala.


text:
Alagad totoo ka saka maboot asin matinios, O samuyang Dios. An kinaban may pagkaherak mong pinaghahadean.


text:
Maski nagkakasala kami, minimidbid mi an saimong kapangyarihan asin sadiri mo man giraray kami. Alagad huli ta aram nyamo na sadiri mo kami, dai kami magkakasala.


text:
An pakamidbid saimo iyo an kapanoan nin katanosan, asin an pagkamidbid kan saimong kapangyarihan iyo an kapinonan nin buhay na mayo nin kataposan.


text:
Dai kami nadagka sa salang dalan kan arin man na maraot na gibo kan abilidad nin tawo, o kan mayong halagang trabaho nin mga pintor o kan arin man na ladawan na manlaen-laen an kolor.


text:
An mga bagay na iyan nakakabuhay kan marigsok na pakamate nin mga lolong asin nagigin dahelan kan pagmawot ninda para sa sarong gadan na ladawan.


text:
An siisay man na naggigibo nin siring na bagay, o nagmamawot saka nagsasamba kaiyan, namomoot sa sarong bagay na maraot, asin nakakakua kan maninigo sa saiya, kun ibinubugtak niya diyan an saiyang paglaom.


text:
An sarong paragibo nin koron minakua nin malumoy na dalipay dangan maingat na minagibo nin mga bagay na magagamit nyato. An iba kaiyan ginigibo niya para sa marahay na katuyohan, an iba para sa bakong marahay na katuyohan, alagad gabos iyan hale sa parehong dalipay, asin pareho man sana an pakagibo niya kan gabos. Siya an minadesisyon kun para sa anong katuyohan gagamiton an mga ginibo niya.


text:
Tawo siya na, dai pa nahaloy, ginibo man hale sa daga, dangan dai mahahaloy mabalik sa daga na hinalean niya, kun dapat na niyang ipuli an kalag na ipinasubli saiya. Tawo siya, alagad sinasayang niya an trabaho huli sa paggibo nin sarong mayong halagang dios-dios hale sa parehong dalipay na ginagamit niya sa paggibo nin mga koron.


text:
Dai niya pinahalagahan na siya magagadan o na halipot an saiyang buhay, kundi kinokompetensya niya an mga paragibo sa bulawan, plata saka bronse, asin inaarog niya an mga gibo ninda. Ipinag-orgulyo niya an mga bagay na saiyang ginigibo, alagad imitasyon sanang mga dios-dios iyan.


text:
Gibo sa abo an saiyang puso. An saiyang paglaom mas barato ki sa ati, asin an saiyang buhay orog pang barato ki sa laboy,


text:
huli ta dai nanggad niya namidbid an Dios na naggibo saiya, na naghangos saiya nin sarong aktibong kalag asin sarong buhay na espiritu.


text:
Naghohona siya na an buhay saro sanang karawat; sarong saodan saen pwede siyang magkaigwa nin dilihensya. Nagtutubod siya na dapat siyang makaganansya sa anoman na paagi.


text:
An tawong ini, na naggigibo nin ladawan saka mga mapapasaon na mga koron hale sa parehong dalipay, orog na nakakaaram ki sa iba, na siya nagkakasala.


text:
Alagad an pinakalolong sa mga tawo, an mas mayo pang isip ki sa mga omboy, iyo an mga kaiwal na nag-api kan saimong banwaan, O Kagurangnan.


text:
Naghona sinda na mga dios an gabos nindang paganong mga ladawan, na dai nakakahiling maski igwa nin mga mata, na dai nakakahangos maski igwa nin dungo, na dai nakakadangog maski igwa nin talinga, na dai nakakamate maski igwa nin mga muro, na dai nakakalakaw maski igwa nin mga bitis.


text:
Ginibo sinda nin sarong tawo na sinublian man sana an espiritu. Mayo nin siisay man na tawo na makakagibo nin sarong dios-dios na pareho sa sarong tawo.


text:
An lambang tawo magagadan, alagad an arin man na bagay na gibo kan saiyang masumbikal na mga kamot gadan na poon pa sa kapinonan. Mas marahay pa siya ki sa bagay na saiyang sinasamba, huli ta siya buhay, alagad an sinasamba niya gadan, asin dai pa nanggad nagkaigwa nin buhay.


text:
An siring na mga tawo nagsasamba sa makauuyam na mga hayop, maski sa pinakakulang nin pakasabot na mga hayop.


text:
Bilang mga hayop, bako sindang magayon tanganing mawoton nin siisay man. Huli ta maski an Dios dai sinda isinabay kan omawon asin bendisyonan niya an iba niyang linalang.


text:
Alagad, Kagurangnan, an saimong banwaan dai mo pinadusahan sa paaging ini; kundi pinahilingan mo sinda nin pagkaherak. Pinadarahan mo sinda nin mga pugo bilang kakanon, sarong managom na kakanon na makakahale kan saindang kagutoman.


text:
Ginibo mo ini tanganing kan magutom an mga nagsamba sa mga dios-dios, dai sinda makakakan huli kan makauuyam na mga linalang na ipinadara mo sainda. Alagad an saimong banwaan nakamate nin gutom sa kadikit sanang panahon, dangan nagkakan sinda kan masiram na kakanon.


text:
Maninigong magtios nin makuring pangangaipo an mga nang-api, mantang nahiling kan banwaan mo an pagsakit kan saindang mga kaiwal.


text:
Kan an saimong banwaan salakayon nin mangirhat saka maisog na mga halas na nagpoon manggadan huli kan saindang mga kamandag, dai nahaloy an saimong kaanggotan sa pagraot kan saimong banwaan.


text:
Sa kadikit na panahon napasainda an kasakitan na ini bilang patanid. Dangan tinawan mo sinda nin sarong tanda na nakakabolong, an halas na bronse, sa pagpagiromdom sainda kan ipinagboboot kan Katogonan.


text:
An siisay man na maghiling sa tanda na idto, nabolong sa pagkakagat nin halas—nabolong siya bako huli kan saiyang hiniling, kundi huli saimo, an kagtubos kan katawohan.


text:
Sa paaging ini, ipinasabot mo man sa samong mga kaiwal na ika an nagliligtas sa tawo sa anoman na karatan.


text:
An samong mga kaiwal nagadan sa kagat nin mga lukton saka mga langaw; mayo nin paagi tanganing mabolong sinda, huli ta maninigo sindang padusahan kan siring na mga linalang.


text:
Alagad an saimong banwaan dai nadaog maski kan mga halas na igwa nin kamandag, huli ta an saimong pagkaherak iyo an nagtabang saka nagbolong sainda.


text:
Nakagat sinda kan mga halas tanganing magiromdoman ninda an saimong mga pagboot, alagad ilinigtas mo sinda tolos, tanganing dai ka nanggad ninda malingawan asin mamatean ninda an saimong pagkamaboot.


text:
Bakong medisina o panlahid an nagpaomay sainda. Naomayan sinda huli kan saimong tataramon, O Kagurangnan, an tataramon na nakakabolong kan katawohan.


text:
Igwa ka nin kapangyarihan sa buhay saka sa kagadanan; ika an makakadara sa mga tawo sa trangkahan nin kagadanan asin ika man sana an makakatao nin buhay.


text:
Pwedeng gadanon nin sarong maraot na tawo an saiyang kapwa, alagad dai niya ini pwedeng buhayon giraray o ikaligtas an kalag kaini sa pagkabilanggo sa kinaban kan mga gadan.


text:
An bakong diosnon na mga tawo, na nagsayumang magmidbid saimo bilang Dios, saimong pinadusahan kan dakula mong kapangyarihan. Linamag sinda nin makosog na mga pagbagyo asin pag-uran nin yelo saka gabos natutong sa kalayo.


text:
An orog na makangangalas iyo na an kalayo orog na naglaad sa tubig, na iyo kutana an dapat na magsigbo kan kalayo. An gabos na kabagsikan kan naturalesa nagtarabang sa pagdepensa kan matanos.


text:
Sarong panahon, naontok an kalayo, tanganing dai magkagaradan an mga linalang na sinugo tanganing padusahan an mga bakong diosnon. An mga tawong idto kaipuhan makasabot na linalamag sinda kan saimong paghukom.


text:
Sarong panahon naman, kan an kalayo napalibotan nin tubig, orog idtong naglaad, sarong paglaad na dai pa lamang nangyari kaidto, kaya nagkararaot an mga tinanom sa daga na pinag-erokan kan bakong matanos na mga tawong idto.


text:
Alagad an saimong banwaan dai nakamate kan kasakitan na ini. Embes kaiyan, tinawan mo sinda kan kakanon nin mga anghel. Hale sa langit ipinadara mo an tinapay na pwede nang kakanon, asin dai na kaipuhan pang lutoon. Maski ano an pagnamit kan lambang saro, nasiraman siya kan kakanon na itinao mo.


text:
An gabos na ini nagpahiling kan mamomoton mong pangataman sa saimong kaakian; nabago an namit kan tinapay sosog sa pagnamit nin lambang saro.


text:
An kakanon na idto madaling matunaw arog sa ambon o yelo alagad sa pangyayaring idto dai natunaw maski sa kalayo. Nangyari ini tanganing tukdoan an saimong banwaan na an parehong kalayo na nagraraot kan tinanom kan saindang mga kaiwal kan magbagyo saka mag-uran nin yelo,


text:
iyo man an kalayo na hinalean nin kapangyarihan tanganing magkaigwa nin kakanon an saimong matanos na banwaan.


text:
Linalang mo an kinaban; nagsusunod iyan kan saimong pagboot. Ginagamit kan gabos na linalang an saindang kapangyarihan tanganing padusahan an bakong matanos na mga tawo, alagad nagin mahoyo saka maboot iyan sa mga nagsasarig saimo.


text:
Ginamit kan bilog na linalang an manlaen-laen na porma tanganing ikapahiling an saimong pagkamatinao sa mga namimibi saimo.


text:
Nangyari ini, O Kagurangnan, tanganing an banwaan na namomotan mo makanood na dai sinda pinapakakan kan itinanom ninda. An tataramon mo iyo an nag-aataman kan mga nagsasarig saimo.


text:
tanganing tukdoan kami na kaipuhan magbangon kami bago magsirang an aldaw, tanganing magpasalamat saimo, dangan magpamibi mantang nag-iitaas an aldaw.


text:
Alagad an paglaom nin sarong tawo na dai tataong magpasalamat natutunaw siring sa ambon, asin nagmamara siring sa tubig na dai ginagamit.


text:
O Kagurangnan, makangangalas saka dipisil ipaliwanag an saimong mga paghukom; kaya nalagalag an mga tawong dai tinukdoan manongod kaiyan.


text:
Kan naghona an mga tawong dai nagmimidbid kan katogonan na nasa irarom kan saindang kapangyarihan an banal mong banwaan, sinda mismo an nabilanggo sa halawig na banggi nin kadikloman. Nabilanggo sinda sa saindang mga harong, harayo sa saimong mayong kataposan na pangataman.


text:
Naghona sinda na dai nahiling an hilom nindang mga kasalan, na nalipodan an mga ini kan madiklom na kurtina nin pagkalingaw, alagad ngunyan naribong sinda, nahandal nin marahay asin natakot sa saindang mga nahihiling.


text:
An arin man na kalayo mayo nin kapangyarihan sa pagtao sainda nin liwanag, asin an maliwanag kan mga bitoon dai nin naginibo tanganing mahale an diklom na idto.


text:
Mayo nin nakakatakot na liwanag sainda kundi an makakatakot na kalayo, na bakong tawo an nagmakot, asin sa katakotan ninda, nagtubod sinda na an mga bagay na saindang nahiling mas makatatakot ki sa mga bagay na nasa isip ninda.


text:
Nawaraan nin halaga an mga hilingon na bunga kan saindang mga salamangka, asin nawaraan man nin halaga an kadonongan na ipinaghambog ninda.


text:
Nagpahayag sinda na mapapadulag ninda an gabos na natatakotan asin an mga kahelangan nin mga raot an isip, alagad ngunyan sinda mismo an naghelang huli kan makangingising takot.


text:
Maski mayo man nin nangyaring dapat katakotan ninda, alagad natakot sinda sa nagsisingasing na mga halas saka nag-aaging mga hayop na naghaharani sainda.


text:
Kaya nagadan sindang nagtatakig sa takot, takot na muklaton an saindang mga mata, alagad dai man ninda ipinirong.


text:
An kasombikalan sarong katalawan, asin iyo man sana an minakondenar sa sadiri. An sarong tawo na napupurisaw kan saiyang konsyensya danay na mag-iisip nin mga bagay na orog pa karaot ki sa tunay na nangyayari sa mga iyan.


text:
Sa bilog na banggi an mga tawong idto dai nangangatorog, maski ngani an banggi mayo man nin kapangyarihan sainda, huli ta hale iyan sa mayong kapangyarihan na kairaroman kan kinaban kan mga gadan.


text:
Linamag sinda kan makatatakot na mga bunga nin isip, asin paralisado sindang nagsuko sa takot na hidali sanang nag-abot sainda saka dai ninda pinaglalaoman.


text:
An mga paraoma, an mga pastor saka an mga trabahador sa kalangtadan nabihag asin nagtios kan parehong palad, huli ta gabos sinda nabilanggo sa kadikloman kan parehong kadenang dai nahihiling.


text:
Dai sinda nakahiro sa takot sa nagtataghoy na doros, o sa nag-aawit na mga gamgam sa mga kahoy, o sa naghahagubohob na tubig, o sa tanog kan naghuhurolog na mga gapo, o sa ribok kan dai nahihiling na mga linalang na nagdadaralagan, o sa agrotong kan mga lalaw na hayop, o sa mga aniningal kan kabukidan.


text:
An mga tawo sanang idto an natahoban kan banggi, sarong pagnamit kan kadikloman nin kagadanan na naghahalat sainda. Saro sindang pagabat sa sainda man sanang sadiri, orog na magabat ki sa kadikloman.


text:
Alagad para sa saimong banal na banwaan, igwa nin dakulang ilaw. An mga tingog kan mga Israelita nadangog kan saindang mga kaiwal, alagad dai sinda nahiling kan mga ini. Naori an mga ini huli sa marahay na palad kan saimong banwaan na dai nasakitan.


text:
Maninigo pa nganing magpasalamat an saindang mga kaiwal huli ta dai sainda nagbalos an banwaan na ginibohan ninda nin maraot, kaya nakimaherak sinda sa banwaan na idto na maghale na.


text:
Dangan inantabayan mo an saimong banwaan sa saindang paglakaw sa daga na dai ninda midbid. Giniyahan mo sinda sa paagi nin sarong hariging kalayo, na garo aldaw na dai man nakakapaso sa sainda mantang nagbabaklay.


text:
Alagad an saindang mga kaiwal, na dai man nakakahiling kan liwanag, maninigo na mabilanggo sa kadikloman, huli ta ginibo man nindang mga bilanggo an saimong banwaan. Kaya sa paagi kan saimong banwaan, an daing kataposan na liwanag kan Katogonan itinao mo sa kinaban.


text:
Kan nagdesisyon an saimong mga kaiwal na gadanon an mga aki kan banal mong banwaan, igwa nin sarong aki na pinabayaan, alagad dai nahaloy, ilinigtas. Dangan pinadusahan mo an saimong mga kaiwal huli sa paggadan kan kadaklan kan saindang mga aki. An bilog nindang hukbo linamos mo sa sarong dakulang baha.


text:
Alagad an samong mga ginikanan sinabihan mo na kaidto kun ano an mangyayari kan bangging idto, tanganing mapaogma sinda sa pakaaram kan saimong mga panuga na saindang sinarigan.


text:
Aram kan saimong banwaan na ililigtas mo an matanos na nasyon saka gagadanon mo an saindang mga kaiwal.


text:
Sa parehong paagi na saimong ginamit, pinadusahan mo an samong mga kaiwal asin inapod mo kami sa saimo sa pagpamuraway samo.


text:
Kan panahon na ini, an mga banal na aki kan matanos na nasyon na ini hilom na nagdolot nin mga atang, nagkaoroyon na kukuyogon ninda an togon nin Dios asin naghinirasan kan mga bendisyon saka mga kasakitan. Inawit na ninda an suanoy na mga awit nin pag-omaw.


text:
Alagad an makaheherak na pagtangis saka panambitan kan saindang mga kaiwal para sa saindang mga aki nag-aniningal maski saen.


text:
Pareho an padusa na inako kan mga kagurangnan saka kan mga oripon. Pareho man na pagtios na namatean kan hade asin kan ordinaryong tawo kan mawaraan sinda kan panganay nindang aki.


text:
Dai mabilang an mga bangkay; dikit sana an natadang buhay kaya dai gabos ikinalubong an mga gadan. Sa saro sanang pangyayari, nagadan an namomotan nindang mga aki; nagadan sinda gabos sa parehong paagi.


text:
Dai sinda nagtubod sa arin man na patanid, kundi naglaom sinda sa saindang mga salamangka. Alagad kan gadanon an mga panganay nindang aking lalaki, an Israel minidbid ninda na aki nin Dios.


text:
kan an saimong orog na mapangyaring tataramon maghilig hale sa saimong mamuraway na trono sa langit, pasiring sa dagang nakatalaan nang padusahan. Naghilig iyan siring sa sarong soldados na maisog na minasalakay,


text:
dara an sarong matarom na espada tanganing kuyogon an saimong pagboot. Nakatindog siya sa daga dangan nagduduta sa langit an saiyang payo asin pinapano nin kagadanan an daga.


text:
Sa oras na idto, an mga tawong naghihingagdan nagkaigwa nin makatatakot na mga pangatorogan asin nakamate nin dai pinaghohonang katakotan.


text:
Sa bilog na daga, naghihigda na sinda na naghihingagdan, asin an lambang saro nagsasabi kun tano ta sinda naghihingagdan.


text:
Aram ninda kun tano ta sinda naghihingagdan, huli ta pinatanidan na sinda huli kan mga makatatakot nindang mga pangatorogan.


text:
Nagdatong man an kagadanan sa matanos na nasyon, huli ta nagdatong an peste mantang yaon sinda sa desyerto, alagad dai nahaloy an saimong kaanggotan.


text:
Igwa nin sarong tawong mayong kasalan na naghiro tolos tanganing surogon sinda. Ginamit ni Aaron an saiyang katongdan bilang padi. Huli sa mga pamibi asin insenso bilang saiyang mga armas, inatubang niya an saimong kaanggotan asin tinapos an kasakitan. Sa paggibo niya kaini, pinatunayan niya na siya saimong sorogoon.


text:
Nadaog niya an mapait na kasakitan, alagad bako huli sa kosog niya o sa kosog nin hukbo. Embes kaiyan, ginamit niya an pamibi tanganing maontok an padusa; nakimaherak siya huli kan mga panuga saka mga tipan mo sa samong mga ginikanan.


text:
Tambak na an mga bangkay, alagad nakilabot siya tanganing mapugol an saimong labi-labing kaanggotan asin tanganing dai na magadan an mga natada pang buhay.


text:
Sa halaba niyang gubing naladawan an bilog na kinaban. An mga nakatampok sa gubing na apat na raya nin mga bato iyo an kamurawayan saka kaomawan kan samong mga ginikanan; an korona sa saiyang payo iyo an tanda kan saimong kamahalan.


text:
Takot an Anghel nin Kagadanan sa mga bagay na ini, kaya nagsuko siya. Dikit sana idtong pakanamit kan saimong kaanggotan, alagad tama na idto.


text:
Alagad an bakong diosnon na mga tawo padagos na nakamate kan saimong makuring kaanggotan sagkod sa kataposan. Aram mo na kun ano an saindang gigibohon bago ninda iyan ginibo.


text:
Aram mo na maski tinugotan nindang maghale an saimong banwaan, mabago sinda nin isip asin lalamagon sinda.


text:
Mantang nagmomondo pa an mga Egipcio, asin nananambitan sa mga lulubngan kan saindang mga gadan, nalingaw sinda kun tadaw ta siring an nangyari, kaya naggibo sinda nin saro pang kalolongan; linamag ninda an mga tawong pinakimaherakan nindang maghale sa paniwala na nagdurolag sinda. Ginibo ninda ini huli ta kabtang ini kan padusa na maninigo sainda, tanganing magtios sinda kan iba pang mga kasakitan na dapat nindang akoon.


text:
Kaya mantang nagpapadagos sa pagbaklay an saimong banwaan, nakanumpong an mga Egipcio nin nalalaen na kagadanan.


text:
Sa saimong pagboot nabago an naturalesa kan bilog na kinaban, tanganing dai mapahamak an saimong banwaan.


text:
Nahiling ninda an panganoron sa saindang kampo asin an mamarang daga na dating igwa nin tubig. Igwa nin madoot na kapantayan sa pagultanan kan anggot na mga alon kan Dagat na Pula, kaya nagin madali an saindang pagbalyo.


text:
Nakabalyo an saimong banwaan sa irarom kan saimong pangataman. Pakatapos na mahiling an dakulang ngangalasan na ini,


text:
nagdaralagan sinda arog sa mga kabayo, nagrulukso arog sa mga kordero, mantang nag-oomaw saimo, Kagurangnan, huli sa pagligtas mo sainda.


text:
Nagiromdoman pa ninda an mga pangyayari sa buhay ninda kan mga oripon pa sinda—kun paanong mga noknok an nagin produkto kan daga embes na mga baka; kun paanong dakul na talapang an nagin produkto kan mga salog embes na mga sira.


text:
Pakatapos, kan magmawot sinda nin masiram na kakanon, nag-abot hale sa dagat an mga pugo tanganing mahipnoan an saindang kagutoman. An mga pugo sarong klase nin gamgam na dai pa lamang ninda nahiling kaidto.


text:
Alagad makosog na daguldol an nagpatanid manongod sa padusang maabot sa mga parakasalang idto. Maninigo sindang padusahan huli kan dakula nindang kasalan. Mayo pa nin nasyon na naanggot nin makuri sa mga dayuhan ki sa nasyon na idto.


text:
An ibang banwaan nagsayuma na akoon an mga dayuhan na nagdolok sainda, alagad ginibong mga oripon kan banwaan na ini an saindang mga bisita na nagin maboot sainda.


text:
alagad an nasyon na ini makuring nagpasakit sa mga dayuhan, pakatapos na akoon ninda ini kaiba an maogmang mga selebrasyon dangan hirasan ninda nin parehong mga deretso.


text:
An mga tawong ini nabuta man arog kan mga nag-erok sa Sodoma, na nagtoktok sa pintoan kan matanos na lalaking si Lot. Kaipuhan na magkapkap an lambang saro pasiring sa sadiri nindang harong huli kan mahibog na kadikloman na saindang namatean.


text:
Sa sarong arpa, an lambang kwerdas igwa nin sadiring nota, alagad an mga notang iyan pwedeng pag-iribahon tanganing magkaigwa nin manlaen-laen na musika. Arog man kaiyan kaidtong panahon, kan mag-iribahan an manlaen-laen na linalang. Hilinga an nangyari!


text:
Alagad an mga laad dai man nakatutong kan laman kan mga linalang na pwedeng magadan sa pagtungtong sa mga iyan; dai man natunaw kan kalayo an langitnon na kakanon, na madaling matunaw.


text:
Kagurangnan, inomaw mo saka pinamuraway an saimong banwaan sa gabos na bagay. Dai mo nanggad sinda pinabayaan. Tinabangan mo sinda sa gabos na panahon asin saen man na lugar.


text:
Siisay an makakabilang kan tagdo nin uran o kan baybay sa baybayon? Siisay an makakabilang kan mga aldaw kan daing kapinonan saka daing kataposan na panahon?


