# verses

text:
Sa palibot sa luwas na parte kan tangke, igwa nin duwang raya nin bronseng mga melon, na hinaman kaiba kan tangke.


text:
An tangke nakatumbaw sa likod nin doseng bronseng baka na an tolo nakaatubang sa amihan; an tolo sa solnopan, an tolo sa habagat, asin an tolo sa sirangan; nagtataralikodan an gabos na baka.


text:
Setenta y singko milimetros an hibog kan tangke; an porma kan ngabil kaini arog sa ngabil nin sarong kalis, siring sa bukad na burak nin liryo. An tangke pwedeng malaogan nin kwarenta mil na litrong tubig.


text:
Naggibo man si Huram nin sampolong bronseng kariton; sarong metro may otsenta sentimetros an laba kan lambang saro, sarong metro may otsenta sentimetros an lakbang, asin sarong metro may treynta sentimetros an langkaw.


text:
Siring kaini an pagkagibo kan mga kariton: igwa ini nin mga lanob, asin an mga lanob nakakana sa mga kwadro.


text:
An mga lanob na nakakana sa mga kwadro igwang nakaukit na mga leon, mga torong baka asin mga kerubin; sa mga kwadro sa parteng itaas asin sa ibaba kan mga leon saka mga torong baka, nakaukit an kinadenang mga burak.


text:
An lambang kariton igwa nin apat na bronseng rweda asin bronseng ehe. Sa apat na kanto kan kariton igwa nin apat na bronseng tukod para sa palanggana; an mga tukod igwa nin nakaukit na kinadenang mga burak.


text:
Sa ibabaw kan mga tukod igwa nin pabilog na tumbawan para sa sarong palanggana. Magpoon sa ibabaw kan kariton, an tumbawan igwa nin sukol na kwarenta y singko sentimetros paitaas asin dyes y otso sentimetros paibaba. May mga dibuhong nakaukit sa tumbawan. Kwadrado an lanob kan mga kariton.


text:
Nasa irarom kan mga lanob an apat na rweda; an mga ehe kan mga rweda saro sanang pedaso saka an mga kariton. Sesenta y seis sentimetros an langkaw kan mga rweda


text:
asin ginibo an mga ini arog sa mga rweda nin karwahe. An mga ehe, an mga rim, an mga rayo asin an mga pasikadan kan mga rayo gibo sa bronse.


text:
Igwa nin apat na tukod sa irarom kan mga kanto kan lambang kariton; an mga tukod saro sanang pedaso saka an kariton.


text:
An ibabaw kan lambang kariton napapalibotan nin pangpakosog na beynte y dos sentimetros an langkaw. An mga tukod asin an mga lanob saro sanang pedaso saka an kariton.


text:
An mga ini sinamnohan nin mga kerubin, leon, asin mga kahoy na palma; sa mga parteng mayo nin samno, duman inukit an kinadenang mga burak.


text:
Siring kaiyan an pakagibo kan mga kariton; parareho an pakagibo kaiyan, huli ta saro sana an sukol asin porma.


text:
Naggibo man si Huram nin sampolong palanggana, saro para sa lambang kariton. An ngabil kan lambang saro may hiwas na sarong metro may otsenta sentimetros, asin nalalaogan nin otso syentos na litro nin tubig.


text:
Ibinugtak niya an limang kariton sa parteng habagat kan Templo, asin an lima sa parteng amihan; an tangke ibinugtak niya sa kanto sa habagat-sirangan.


text:
Naggibo man si Huram nin mga kaldero, pala asin mga mangko. Tinapos niya an gabos na ipinagibo saiya ni Hadeng Solomon para sa Templo nin Kagurangnan: An duwang harigi An duwang kapitel na pormang mangko sa ibabaw kan mga harigi An sinalapid na mga kadena para sa mga kapitel An kwatro syentos na granadang pansamno, duwang raya nin granada para sa sarong kadenang nasa lambang kapitel An sampolong kariton An sampolong palanggana An tangke An doseng baka na natutumbawan kan tangke An mga kaldero, pala, asin mangko An mga kagamitan na ini para sa Templo, na ipinagibo ni Hadeng Solomon ki Huram gabos gibo sa makintab na bronse.


text:
Ipinagibo niya ini duman sa kapantayan nin Jordan, sa lugar na tunawan nin mga metal sa pagultanan kan Sukkot asin Zaretan.


text:
Dai na ipinatimbang ni Solomon an mga bronseng kagamitan na ini huli ta kadakul nin marahay. Dai nanggad naaraman an timbang kan mga ini.


text:
Nagpagibo man si Solomon nin mga bulawan na kagamitan para sa Templo: an altar, an lamesa para sa tinapay na dolot sa Dios.


text:
An sampolong kandelero na pinatirindog sa atubangan kan Kabanal-banaleng Lugar—lima sa habagat asin lima sa amihan; an mga burak, an mga ilawan asin an mga pansipit;


text:
an mga kalis, an mga pamalsok kan ilaw, an mga mangko, an mga plato para sa insenso, asin an mga bugtakan nin baga; an mga bisagra kan mga pinto kan Kabanal-banaleng Lugar asin kan panluwas na mga pinto kan Templo. An gabos na kagamitan na ini gibo sa purong bulawan.


text:
Kan mahaman na an gabos na ipinagibo ni Hadeng Solomon para sa Templo nin Kagurangnan ilinaog niya sa mga sarayan kan Templo an gabos na kinonsagra ni David, na saiyang ama, para sa Kagurangnan—an plata, bulawan, asin iba pang mga kasangkapan.


text:
Dangan tinipon ni Solomon sa Jerusalem an kamagurangan nin Israel, an mga pamayo kan mga tribu asin mga lider kan mga kamaganakan kan banwaan nin Israel tanganing kuahon sa Sion, an syudad ni David, an Kaban nin Tipan nin Kagurangnan, dangan darahon sa Templo.


text:
Nagtiripon sinda sa atubangan ni Hadeng Solomon kan Pyesta nin mga Harong-harong, kan bulan nin Etanim na iyo an ikapitong bulan.


text:
saka dinara sa Templo. Dinara man kan mga Levita asin kan mga padi an Tabernakulo saka an gabos na banal na kagamitan sa Tabernakulo.


text:
Nagtiripon sa atubang kan Kaban nin Tipab si Solomon pati an bilog na banwaan nin Israel, dangan nagdolot nin karnero saka baka, na dai mabilang sa kadakulan.


text:
An Kaban nin Tipan ilinaog kan mga padi sa pinakalaog na santwaryo kan Templo, sa Kabanal-banaleng Lugar, sa irarom kan mga pakpak kan mga kerubin.


text:
Haralaba an mga pasanan, kaya an mga poro kaini nahihiling sa Banal na Lugar, sa atubangan kan Kabanal-banaleng Lugar; alagad an mga ini dai pwedeng mahiling sa luwas. (Yaon pa ini duman sagkod ngunyan).


text:
Mayo nin ibang laog an Kaban kundi an duwang tablang gapo na ibinugtak duman ni Moises kan yaon siya sa Bukid nin Sinai, saen nakipagtipan an Kagurangnan sa banwaan nin Israel pakahale ninda sa Egipto.


text:
Mantang nagluluwas an mga padi sa banal na lugar, napano nin panganoron an Templo, an harong nin Kagurangnan,


text:
kaya an mga padi dai nakatagal sa paglingkod sa laog kan Templo. Napano an Templo kan kamurawayan nin Kagurangnan.


text:
Dangan namibi si Solomon, “Kagurangnan, ika an nagbugtak kan aldaw sa kalangitan, alagad pinili mong mag-erok sa mahibog na kadikloman.


text:
Mantang nagtitirindog duman an mga tawo, nag-atubang sainda si Hadeng Solomon asin benendisyonan sinda.


text:
Nagsabi siya, “Pag-omawon an Kagurangnan Dios nin Israel! Inotob niya an saiyang panuga sa sakong ama kan siya magtaram,


text:
‘Magpoon kan aldaw na iluwas ko sa Egipto an sakong banwaan, dai ako nagpili nin syudad sa gabos na tribu nin Israel tanganing tugdokan nin Templo na pagsasambahan sako. Alagad pinili taka David, na mamayo sa sakong banwaan.’”


text:
Nagsabi pa si Solomon, “Nagmawot an sakong ama na si David na matugdok nin sarong Templo para sa Kagurangnan, an Dios nin Israel.


text:
Alagad tinaraman siya nin Kagurangnan, ‘Marahay an saimong kamawotan na magtugdok nin Templo para sa sakong ngaran,


text:
“Inotob ngunyan nin Kagurangnan an saiyang panuga. Nagin kasalihid ako kan sakong ama bilang hade nin Israel, asin itinugdok ko an Templo para sa Kagurangnan, an Dios nin Israel.


text:
Nag-andam man ako nin sarong lugar sa Templo para sa Kaban na namumugtakan kan duwang tablang gapo kan tipan na ginibo nin Kagurangnan sa satong mga ginikanan kan iluwas niya sinda sa Egipto.”


text:
Dangan sa panhiling kan bilog na banwaan, nagtindog si Solomon sa atubangan kan altar; initaas niya an saiyang mga kamot


text:
asin namibi, “O Kagurangnan, Dios nin Israel, mayo nin Dios na arog saimo sa langit asin sa daga! Inootob mo an saimong tipan sa saimong banwaan asin ipinapahiling mo an danay mong pagkamoot sa mga sorogoon mong bilog na pusong nagkukuyog saimo.


text:
Kaya ngunyan, O Kagurangnan, Dios nin Israel, otobon mo an ibang panuga na ginibo mo sa sakong ama kan taraman mo siya na danay na magkakaigwa siya nin kapagarakian na maghahade sa Israel, kun magkuyog sinda saimo siring kan ginibo niya.


text:
Kaya ngunyan, O Dios nin Israel, patotoohan mo an saimong itinaram sa sakong ama na si David, na saimong sorogoon.


text:
“Alagad pwede daw na mag-erok sa daga an Dios? Kun an pinakahalangkaw na kalangitan dai ngani nagkakanigo saimo, gurano pa daw an Templong ini na sakuyang ipinatugdok?


text:
Alagad hinanyoga an pamibi asin an pakimaherak kan saimong sorogoon, O Kagurangnan na sakong Dios; hinanyoga an sakong pamibi asin simbaga an kahagadan na ipinapahayag ko saimo ngunyan na aldaw.


text:
Bantayan mo logod an Templong ini aldaw-banggi, an lugar na ini na saimong pinili na pagsasambahan saimo. Hinanyoga ako kun mag-atubang ako sa Templong ini asin mamibi.


text:
Hinanyoga an saimong sorogoon asin an saimong banwaan sa Israel sa panahon na mamibi kamong arubang sa lugar na ini. Hinanyoga kami hale sa saimong erokan sa langit asin patawada kami.


text:
“Kun magkasala sa saiyang kapwa an sarong tawo asin pasumpaon siya sa atubangan kan saimong altar digdi sa Templo,


text:
hinanyoga, Kagurangnan, dangan hukoman mo an saimong mga sorogoon. Padusahan mo an nagkasala asin ligtasan an matanos.


text:
“Kun madaog kan kaiwal an saimong banwaan nin Israel huli ta nagkasala sinda saimo; kun magbalik sinda saimo asin mamibi digdi sa Templo, mapakumbabang maghagad nin kapatawadan,


text:
hinanyoga sinda hale sa langit saka patawada an kasalan kan saimong banwaan; ibalik mo sinda sa daga na itinao mo sa saindang mga ginikanan.


text:
“Kun serahan mo an langit asin dai mag-uran huli ta nagkasala sinda saimo; kun magsolsol sinda saka mag-atubang sa Templong ini, mapakumbaba na mamibi saimo,


text:
hinanyoga sinda hale sa langit, saka patawada an mga kasalan kan hade asin kan banwaan nin Israel; tukdoan mo sinda sa paggibo nin matanos. Dangan, O Kagurangnan, tawe nin uran an saimong daga, an daga na itinao mo sa saimong banwaan bilang pamana.


text:
“Kun magkaigwa sa daga nin gutom o peste, o maraot an mga tanom huli sa doros, sa sobrang uran, sa mga doron, o kun salakayon kan mga kaiwal an saimong banwaan, o kun may mga helang na mag-abot sainda,


text:
hinanyoga an saindang mga pamibi. Kun an siisay man sa saimong banwaan, mag-itaas kan saindang mga kamot pasiring sa Templong ini huli sa kamondoan tanganing makimaherak saimo,


text:
hale sa langit na saimong erokan hinanyoga sinda saka patawada; itao mo an tamang balos sa saindang mga gibo, huli ta ika an nakakaaram kan nasa saindang puso,


text:
“Kun an sarong dayuhan na nag-eerok sa harayong lugar makadangog kan saimong dakulang ngaran asin kan saimong makangangalas na mga gibo para sa saimong banwaan, dangan magdigdi tanganing magsamba saka mamibi sa Templong ini,


text:
hinanyoga an saiyang pamibi. Hale sa langit na saimong erokan, hinanyoga siya asin giboha an hinahagad niya saimo, tanganing mamidbidan ka kan mga tawo sa kinaban dangan kuyogon ka ninda siring kan pagkuyog saimo kan banwaan nin Israel. Dangan maaaraman ninda na an Templong ini na ipinatugdok ko iyo an lugar na pagsasambahan saimo.


text:
“Kun makigera an saimong banwaan laban sa saindang kaiwal, saen man na lugar mo sinda isubol, dangan mamibi sinda saimo na nakaatubang sa syudad na pinili mo asin sa Templong ini na sakong itinugdok para saimo,


text:
“Kun magkasala sinda saimo, huli ta mayo nin tawo na dai nagkakasala, asin sa kaanggotan pabayaan mo sindang madaog saka mabihag kan saindang mga kaiwal sa harayo o haraning lugar,


text:
hinanyoga an mga pamibi nin saimong banwaan. Kun sa dagang pinagdarahan sainda magsolsol saka mamibi sinda saimo, mag-ako kan saindang kasombikalan, hinanyoga an saindang mga pamibi, O Kagurangnan.


text:
Kun magsolsol sinda sa bilog na puso asin isip duman sa daga kan saindang mga kaiwal na nagbihag sainda, asin mamibi saimo mantang nakaatubang sa dagang ini na itinao mo sa saindang mga ginikanan, sa syudad na ini na saimong pinili, asin sa Templong ini na itinugdok ko para saimo,


text:
Patawada sinda kan gabos nindang kasalan asin kasombikalan; ibugtak mo an pagkaherak sa puso kan mga nagbihag sainda tanganing maherakan sinda.


text:
“Kagurangnan Dios, danay logod na mawilihan mo an banwaan nin Israel asin an saindang hade; hinanyoga an saindang pamibi kun minaapod sinda saimo tanganing magpatabang.


text:
Isiniblag mo sinda hale sa gabos na banwaan sa daga, tanganing magin pamana mo, siring kan ipinahayag mo huli ki Moises na saimong sorogoon kan iluwas mo sa Egipto an samong mga ginikanan.”


text:
Nakaluhod si Solomon sa atubangan kan altar asin nakaitaas an saiyang mga kamot mantang namimibi. Kan matapos an saiyang pamibi,


text:
nagtindog siya asin sa makosog na tingog benendisyonan niya an gabos na tawong nagtiripon duman. Nagsabi siya,


text:
“Pag-omawon an Kagurangnan na nagtao sa Israel nin kapahingaloan, sosog sa gabos niyang panuga. Inotob niya an gabos na marahay na panuga na ginibo niya huli sa sorogoon niyang si Moises.


text:
Ibahan logod kita nin Kagurangnan na satong Dios siring na inibahan niya kaidto an satong mga ginikanan; dai man logod niya kita pagbayaan o pagpabayaan;


text:
gibohon niya logod na magin maimbod kita saiya, tanganing mamuhay kita sosog sa saiyang kabotan, magkuyog kan gabos na togon asin pagboot na itinao niya sa satong mga ginikanan.


text:
An pamibi asin mga kahagadan kong ini magiromdoman logod nin Kagurangnan na satong Dios aldaw-banggi. Danay logod siyang maherak sa banwaan nin Israel asin sa saindang hade, sosog sa saindang pangangaipo sa aroaldaw,


text:
tanganing maaraman kan gabos na nasyon sa kinaban na an Kagurangnan iyo sana an Dios; mayo na nin iba.


text:
Kamo, na saiyang banwaan, magdanay logod na maimbod sa Kagurangnan na satong Dios, magkuyog kan gabos niyang togon asin pagboot arog ngunyan na aldaw.”


text:
Nagsakripisyo siya nin beynte y dos mil na baka asin syento beynte mil na karnero bilang dolot para sa katoninongan.


text:
Kan aldaw man na iyan, kinonsagra kan hade an tahaw kan patyo na nasa atubangan kan Templo; idinolot niya duman an mga tinutong na atang, an dolot na pagkakan, asin an taba kan mga hayop bilang mga dolot para sa katoninongan. Duman niya ini ginibo huli ta an bronseng altar sadit nin marahay para sa gabos na dolot.


text:
Duman sa Templo, si Solomon asin an bilog na banwaan nin Israel nagselebrar kan Pyesta nin mga Harong-harong sa laog nin pitong aldaw. Dakul nin marahay an tawo na nagtiripon duman na hale pa sa harayong Dalan nin Hamat sa amihan sagkod sa pagdolonan nin Egipto sa habagat.


text:
Kan ikawalong aldaw pinapuli ni Solomon an mga tawo. Benendisyonan kan mga tawo si Solomon asin maogma sindang nagpuli huli kan gabos na bendisyon na itinao nin Kagurangnan sa saiyang sorogoon na si David sagkod sa banwaan nin Israel.


text:
Nagtaram saiya an Kagurangnan, “Nadangog ko an saimong pamibi asin pakimaherak na ginibo mo sa sakong atubang. Kinokonsagra ko an Templong ini na itinugdok mo, bilang lugar na pagsasambahan sako sagkod lamang; babantayan asin aatamanon ko an Templo sa gabos na panahon.


text:
Kun paglilingkodan mo ako sa kaimbodan saka sa katanosan, siring kan ginibo kan saimong ama, dangan kun kukuyogon mo an sakong mga togon sagkod mga pagboot,


text:
papatindogon ko sagkod pa man sa Israel an saimong kahadean, siring kan sakong panuga sa saimong ama kan taraman ko siyang, ‘Dai ka mahahalean nin kapagarakian na matukaw sa trono nin Israel.’


text:
Alagad kun ika o an saimong mga aki magtalikod sako asin dai magkuyog kan sakong mga togon saka mga pagboot; kun kamo magsunod, maglingkod, asin magsamba sa ibang mga dios,


text:
hahaleon ko an banwaan nin Israel sa dagang itinao ko sainda. Pababayaan ko man an Templong ini na kinonsagra ko para sa sakong ngaran. An Israel magigin ngingisihan asin pagtutuyatuyaon kan gabos na banwaan.


text:
An Templo na ini magigin sarong tambak nin mga raot, asin an lambang mag-agi digdi matitikbahan saka mangalas. Mahapot sinda, ‘Tano ta siring an ginibo nin Kagurangnan sa dagang ini asin sa Templong ini?’


text:
Masimbag an mga tawo, ‘Huli ta binayaan ninda an Kagurangnan na saindang Dios na nagluwas kan saindang mga ginikanan sa Egipto. Nagsunod sinda, naglingkod, asin nagsamba sa mga dios-dios, kaya dinara sainda nin Kagurangnan an karatan na ini.’”


text:
Si Hiram na hade nin Tiro an nagpadara kan mga kahoy na sedro saka aguho, asin kan gabos na bulawan na kaipuhan ni Solomon para sa trabaho. Kan matapos an mga ini, tinawan ni Hadeng Solomon si Hiram nin beynteng banwa sa rehiyon nin Galilea.


text:
Nagsabi siya, “Tugang ko, tano ta siring kaini an mga banwang itinao mo sa sako?” Huli kaini an lugar inapod Cabul.


text:
Ipinagboot ni Hadeng Solomon an pirit na pagpatrabaho tanganing ikatugdok an Templo asin an palasyo, tanganing patambakan nin daga an sirangan na parte kan syudad, saka ikatugdok an kudal kan syudad. Ipinagboot man niya an pirit na pagpatrabaho tanganing mapakarahay an mga syudad nin Hazor, Megido, sagkod an Gezer. (


text:
An Gezer sinalakay kaidto kan hade nin Egipto, sinakop, ginadan an mga tawo asin sinulo an syudad. Dangan itinao kan hade nin Egipto an Gezer bilang regalo sa saiyang aking babae kan ikasal ini ki Solomon.


text:
an mga syudad na sarayan kan saiyang mga kagamitan, an mga syudad para sa saiyang mga kabayo saka mga karwahe, sagkod an gabos na binoot niyang itugdok sa Jerusalem, sa Lebanon, patin sa gabos na dagang sakop niya.


text:
Para sa saiyang pirit na pagpatrabaho, ginamit ni Solomon an mga tawong nagkatarada sa Canaan, na dai ginaradan kan mga Israelita kan sakopon ninda an saindang daga. An mga tawong ini iyo an mga Amoreo, Heteo, Perezeo, Hebeo, asin Jebuseo, na an kapagarakian padagos sa pagigin mga oripon sagkod ngunyan.


text:
An mga Israelita dai inoripon ni Solomon; naglingkod sinda saiya bilang mga soldados, mga opisyal, mga pamayo kan mga hukbo, mga kapitan nin mga karwahe, asin mga soldados na nakakabayo.


text:
An bilang kan mga opisyal na namahala sa mga tawong pirit na pinapagtrabaho sa manlaen-laen na ipinatugdok ni Solomon nag-abot sa kinyentos singkwenta katawo.


text:
Pinatambakan ni Solomon nin daga an sirangan na parte kan syudad, pakatapos na an saiyang agom, an aking babae kan Hade nin Egipto, maghale sa Syudad ni David tanganing mag-erok sa palasyo na ipinatugdok para saiya ni Solomon.


text:
Tolong beses sa taon na nagdolot si Solomon nin mga tinutong na atang saka mga dolot para sa katoninongan sa altar na ginibo niya para sa Kagurangnan. Nagtutong man siya nin insenso para sa Kagurangnan. Kaya tinapos niya an pagpatugdok kan Templo.


text:
Nagpagibo man si Solomon nin dakul na barko duman sa Ezion-geber, na harani sa Elat na nasa baybayon kan Dagat na Pula, sa daga nin Edom.


text:
Nagpadara si Hadeng Hiram nin mga tawong tood sa dagat hale sa saiyang mga barko tanganing maglingkod kaiba kan mga tawohan ni Solomon.


text:
Nagduruman sinda sa daga nin Ofir, dangan nagbaralik na igwa nin darang sobra sa katorse mil kilos na bulawan; dinara ninda ini ki Solomon.


text:
Nadangog kan reyna nin Sheba an kabantogan ni Solomon, kaya nagduman siya tanganing baloon si Solomon sa paagi nin mga dipisil na hapot.


text:
Nag-abot siya sa Jerusalem kaiba an kadakul na sorogoon, mga kamelyo na may kargang mga pahamot, dakul na bulawan saka mga mahalagang bato. Kan mag-abot an reyna, sinaro-saro niya ki Solomon an gabos na hapot na nasa isip niya.


text:
Nadangog kan reyna nin Sheba an kadonongan ni Solomon asin nahiling niya an palasyo na saiyang itinugdok.


text:
Nahiling niya an pagkakan sa saiyang lamesa, an mga erokan kan saiyang mga opisyal, an marahay na paglingkod kan saiyang mga sorogoon saka an mga gubing na sulot ninda, an mga naglilingkod sa saiyang lamesa, asin an saiyang mga tinutong na atang na idinodolot niya sa Templo. Nagngalas siya nin marahay sa mga nahiling niya.


text:
Nagsabi siya sa hade, “Totoo an baretang nadangog ko sa sadiri kong daga manongod sa mga gibo mo asin sa saimong kadonongan.


text:
Alagad dai ako nagtubod kan mga bareta sagkod na nagdigdi ako asin nahiling kan sadiri kong mga mata. Alagad kabanga sana kan bareta an nadangog ko; an saimong kadonongan asin kayamanan orog nin marahay ki sa ibinareta sako.


text:
Paladan an saimong mga agom! Paladan an mga sorogoon mong ini, na danay na naglilingkod sa atubang mo asin naghihinanyog kan saimong kadonongan.


text:
Pag-omawon an Kagurangnan na saimong Dios, na nawiwili saimo asin nagpapatukaw saimo sa trono nin Israel! Huli ta namomoot sa Israel sagkod lamang an Kagurangnan, ginibo ka niyang hade tanganing papagdanayon mo an hustisya saka an katanosan.”


text:
Itinao niya ki Hadeng Solomon an mga regalong dara niya: sobra sa kwatro mil na kilo nin bulawan asin dakul na pahamot saka mga mahalagang bato. An halaga kan mga pahamot na itinao niya ki Solomon iyo an pinakadakul sa mga inako na ni Solomon. (


text:
An mga barko ni Hiram na nagdara nin bulawan hale sa Ofir, nagdara man hale duman nin dakul na kahoy na almug asin mga mahalagang bato.


text:
An mga kahoy ginibo ni Solomon na mga harigi kan Templo asin kan palasyo; ginibo man niya iyan na mga lira asin arpa para sa mga paraawit. Mayo na nin nag-abot o nahiling na kahoy na almug sagkod ngunyan.)


text:
Itinao ni Hadeng Solomon sa reyna nin Sheba an gabos na hinagad kaini laen pa kan ibang mga regalo na tudok sa puso na itinao niya saiya. Dangan nagbalik an reyna sa sadiri niyang daga, kaiba an saiyang mga sorogoon.


text:
laen pa kan mga buhis na ibinayad kan mga negosyante, kan ganansya sa negosyo, asin kan buhis na ibinayad kan mga hade sa Arabia patin kan mga gobernador sa mga distrito nin Israel.


text:
Naggibo si Solomon nin duwang gatos na darakulang kalasag na an lambang saro patos nin haros pitong kilong bulawan.


text:
Naggibo man siya nin tolong gatos na saradit na kalasag na an lambang saro patos nin haros duwang kilong bulawan. Ibinugtak niya an mga kalasag sa Sala kan Kadlagan nin Lebanon.


text:
Igwa nin anom na tangga an trono, asin sa likod kaini igwa nin payo nin baka. An tukawan igwa nin pahingaloan nin takyag sa lambang gilid asin nagtitindog an duwang pormang leon sa gilid kan mga pahingaloan nin takyag.


text:
Sa anom na tangga igwa nin nakatindog na doseng pormang leon, sarong pormang leon sa lambang poro kan tangga. Mayo pa nin tronong ginibo na arog kaini sa arin man na kahadean.


text:
Bulawan an gabos na inoman na kalis ni Hadeng Solomon asin purong bulawan man an gabos na kagamitan sa Sala kan Kadlagan nin Lebanon. Mayong platang ginamit huli ta ibinilang ini na mayo nin halaga sa panahon ni Solomon.


text:
An hade igwa nin mga barko na naglalayag sa dagat kaiba an mga barko ni Hiram. Makasaro sa lambang tolong taon minaabot an saiyang mga barko na may mga darang bulawan, plata, marpil, mga kabalang asin mga pabo.


text:
asin an bilog na kinaban nagmawot na makaatubang ki Solomon tanganing hinanyogon an kadonongan na itinao nin Dios saiya.


text:
An lambang saro sainda nagdara kan saiyang regalo, mga kagamitan na bulawan saka plata, mga gubing, mga armas, mga pahamot, mga kabayo, sagkod mga mula; danay ining nangyayari taon-taon.


text:
Nagtipon si Solomon nin dakul na karwahe asin kabayo: mil kwatro syentos an saiyang mga karwahe asin dose mil an nakakabayong mga soldados. An iba sainda ibinugtak niya sa Jerusalem asin an natada ibinugtak niya sa manlaen-laen na syudad.


text:
Sa Jerusalem, kan panahon ni Solomon, an plata ordinaryo sana siring sa gapo, asin an sedro arog kadakul kan ordinaryong kahoy na sikomoro duman sa Sefela.


text:
An mga kabayo ni Solomon hale pa sa Egipto saka sa Kue, asin an saiyang mga negosyante an minabakal kaiyan sa Kue sa talaan na presyo.


text:
Ipinabakal ninda an lambang karwahe sa kantidad na seis syentos na pedaso nin plata asin syento singkwenta an lambang kabayo. An mga karwahe asin mga kabayo ipinabakal ninda sa mga hade kan mga Heteo saka kan mga taga Siria.


text:
Namoot si Solomon sa dakul na babaeng dayuhan. Pwera sa aking babae kan hade nin Egipto, nag-agom pa siya nin mga babaeng Moabita, Ammonita, Edomita, Sidoneo, asin Heteo.


text:
Inagom niya an mga babaeng ini maski pinagbotan nin Kagurangnan an mga Israelita na dai makipag-agoman sa mga tawong ini, huli ta dadagkahon ninda an mga Israelita na maglingkod sa saindang mga dios-dios.


text:
Igwa si Solomon nin syete syentos na agom na mga prinsesa, asin tres syentos na kasaroan; pinaharayo ninda sa Dios an puso ni Solomon.


text:
Kan gurang na si Solomon, dinagka siya kan saiyang mga agom na magsamba sa mga dios-dios. Dai siya nagin maimbod sa Kagurangnan na saiyang Dios, bakong arog kan saiyang ama na si David.


text:
Nagkasala siya tumang sa Kagurangnan asin dai siya nagsunod saiya, bakong arog kan saiyang ama na si David.


text:
Sa bukid sa sirangan nin Jerusalem, nagpatugdok siya nin sarong altar para ki Kemos, an makauuyam na dios nin Moab, asin para ki Molek, an nakakauuyam na dios nin Ammon.


text:
Nagtugdok man siya nin mga altar tanganing an saiyang mga agom magtutong nin insenso asin magdolot nin mga sakripisyo sa saindang sadiring mga dios.


text:
Kaya naanggot ki Solomon an Kagurangnan huli ta nagtalikod siya sa Kagurangnan, an Dios nin Israel, na duwang beses na nagpahiling saiya


text:
Kaya nagtaram an Kagurangnan ki Solomon, “Huli ta dai mo inotob an sakong tipan asin linapas mo an sakong mga pagboot, hahaleon ko saimo an kahadean asin itatao ko sa saro mong opisyal.


text:
Alagad huli sa saimong ama na si David, dai ko ini gigibohon sa panahon mo kundi sa panahon kan saimong aki.


text:
Alagad dai ko man gabos hahaleon saiya an kahadean; itatada ko saiya an sarong tribu huli ki David na sakong sorogoon, asin huli sa Jerusalem na sakong pinili.”


text:
Kaya an Kagurangnan nagbugtak nin sarong kaiwal ni Solomon na iyo an Edomitang si Hadad, na gikan sa pamilya nin mga hade sa Edom.


text:
Bago mangyari ini, kan masakop ni David an Edom, si Joab na pamayo kan saiyang hukbo nagduman tanganing maglubong kan mga gadan. Anom na bulan siyang nag-ontok sa Edom, kaiba an saiyang mga tawohan, asin sa panahon na iyan ginaradan ninda an gabos na lalaki sa Edom


text:
pwera ki Hadad na aki pa kaidto asin an nagkapirang Edomitang sorogoon kan ama kaini, na nagdurulag pasiring sa Egipto.


text:
Hale sa Midian nagpasiring sinda sa Paran saen may nagkapirang lalaki na nag-apil sainda. Dangan nagpasiring na sinda sa Egipto, nagduman sa hade asin tinawan kan hade si Hadad nin daga, harong, saka pagkakan.


text:
Nawilihan nin marahay kan hade nin Egipto si Hadad, kaya ipinaagom niya ki Hadad an tugang na babae ni Reyna Tapenes, na saiyang agom.


text:
Inaki kan agom ni Hadad si Genubat, na pinadakula kan reyna sa palasyo, kaiba kan mga aking lalaki kan hade.


text:
Kan mabaretaan ni Hadad sa Egipto na gadan na si David asin gadan na man si Joab na pamayo kan hukbo, nagsabi siya sa hade, “Tugote akong magbalik sa sadiri kong daga.”


text:
“Igwa daw ako nin pagkukulang saimo kaya boot mong magbalik sa saimong banwa?” an hapot kan hade. “Tugote sana akong magbalik,” an simbag ni Hadad sa hade. Kaya nagbalik siya sa saiyang daga. Bilang hade nin Edom, si Hadad nagin maraot saka makuring kaiwal nin Israel.


text:
An Dios nagbugtak pa nin sarong kaiwal ni Solomon, na iyo si Rezon na aking lalaki ni Eliada. Nagdulag si Rezon sa saiyang kagurangnan, si Hadadezer na hade nin Zoba,


text:
asin nagin lider nin sarong grupo nin mga tulisan. (Nangyari ini pakatapos na madaog ni David si Hadadezer asin magadan an mga kaalyansa niyang taga Siria.) Nagpasiring sa Damasco si Rezon kaiba an saiyang mga tawohan asin duman sinda nag-erok. Duman ginibo siyang hade nin Siria kan saiyang mga tawohan.


text:
An saro pang tawo na nagrebelde ki Solomon iyo an saro niyang opisyal, na si Jeroboam na aking lalaki ni Nebat, na taga Zereda nin Efraim. Saro nang balo an saiyang ina, na an ngaran si Zerua.


text:
Iyo ini an istorya kan pagrebelde ni Jeroboam. Pinapatambakan kaidto ni Solomon nin daga an sirangan na parte kan Jerusalem asin ipinapahirahay an mga kudal kan syudad.


text:
Si Jeroboam sarong lalaki na igwa nin kakayahan, asin kan mahiling ni Solomon an kahigosan ni Jeroboam sa pagtrabaho, ibinugtak niya ini bilang parapamahala kan mga tawong pirit na pinapagtrabaho sa teritoryo kan mga tribu ni Manases asin ni Efraim.


text:
Sarong aldaw, nagluwas si Jeroboam sa Jerusalem asin sinabat siya sa dalan kan propetang si Ahias na taga Shilo. An propeta nakasulot nin bagong alikboy asin sinda sanang duwa an yaon duman sa kahiwasan.


text:
Sinabihan niya si Jeroboam, “Kuaha an sampolong pedaso, huli ta nagtataram saimo an Kagurangnan, an Dios nin Israel, ‘Hahaleon ko ki Solomon an kahadean, asin itatao ko saimo an sampolong tribu.


text:
Matatada ki Solomon an sarong tribu huli sa sakong sorogoon na si David asin huli sa Jerusalem, an syudad na pinili ko sa gabos na tribu nin Israel.


text:
Gigibohon ko ini huli ta isinikwal ako ni Solomon asin nagsamba siya sa mga dayuhan na dios: ki Astarte, an diosa nin Sidon; ki Kemos, an dios nin Moab; asin ki Molek, an dios nin Ammon. Tinalikodan ako ni Solomon; nagkasala siya asin dai niya inotob an sakong mga togon saka mga pagboot, bakong arog kan gibo kan saiyang ama na si David.


text:
Alagad dai ko hahaleon ki Solomon an bilog na kahadean. Mapadagos siya sa saiyang paghahade sagkod na siya buhay huli sa pinili kong sorogoon na si David, na nagkuyog kan sakong mga togon saka pagboot.


text:
Alagad an sarong tribu itatao ko sa saiyang aking lalaki, tanganing danay akong igwa nin sarong kapagarakian kan sorogoon kong si David na naghahade sa Jerusalem, an syudad na pinili ko tanganing bugtakan kan sakong ngaran.


text:
Kun kukuyogon mo nanggad ako, mamumuhay sosog sa sakong katogonan, asin maggigibo kan matanos sa atubang ko huli sa pag-otob kan sakong mga togon saka mga pagboot siring kan ginibo kan sorogoon kong si David, danay takang iibahan. Gigibohon takang hade nin Israel asin gigibohon kong hade an saimong mga kapagarakian bilang kasalihid mo, siring kan ginibo ko para ki David.


text:
Huli kan kasalan ni Solomon, papadusahan ko an mga kapagarakian ni David, alagad bakong sagkod lamang!’”


text:
Huli kaini, hinanap ni Solomon si Jeroboam tanganing gadanon, alagad nakadulag siya pasiring ki Hadeng Sisak nin Egipto asin duman siya nag-ontok sagkod na magadan si Solomon.


text:
An iba pang gibo ni Solomon, an saiyang paghade asin an saiyang kadonongan, gabos nakasurat sa librong “An Kasaysayan ni Solomon.”


text:
Nagadan siya asin ilinubong sa Syudad ni David. Nagin kasalihid niya bilang hade an saiyang aking si Rehoboam.


text:
Nagduman sa Shekem si Rehoboam, huli ta nagtiripon duman an bilog na Israel tanganing gibohon siyang hade.


text:
Kan madangog ini ni Jeroboam na aking lalaki ni Nebat, na nagduman sa Egipto tanganing makadulag ki Hadeng Solomon, nagbalik siya hale sa Egipto.


text:
Ipinaapod si Jeroboam kan bilog na Israel, dangan sarabay sindang nagduman ki Rehoboam asin nagsabi,


text:
“Nagin makuri samo an saimong ama na si Solomon asin binugtakan kami nin magagabat na pasanon. Kun pagianon mo an mga pasanon na ini saka gibohon mo na masayon an buhay para sa samo, paglilingkodan mi ika.”


text:
Nagsimbag si Rehoboam, “Magbalik kamo pakalihis nin tolong aldaw asin itatao ko saindo an sakong simbag.” Kaya nagharale an mga tawo.


text:
Naghagad si Rehoboam nin hatol sa kamagurangan na naglingkod bilang mga parahatol sa saiyang ama na si Solomon. “Anong simbag an ihahatol nindo na sakuyang itao sa mga tawo?” an hapot niya.


text:
Nagsimbag sinda, “Kun boot mong paglingkodan an banwaan na ini, tawan mo nin marahay na simbag an kahagadan ninda asin maimbod sindang maglilingkod saimo sagkod lamang.”


text:
Alagad isinikwal niya an hatol na itinao saiya kan kamagurangan. Embes kaiyan, nagpahatol siya sa mga kapwa niya hoben na kasabay niyang nagdakula, asin ngunyan mga parahatol na niya.


text:
“Ano an dapat kong isimbag sa mga tawong ini na nagsabi sako na pagianon ko an pasan na ibinugtak sainda kan sakong ama?” an hapot niya. “Ano an sasabihon ko sa mga tawong nakikimaherak sako na inaan ko an gabat kan saindang pasan?”


text:
Nagsimbag sinda, “Iyo ini an isabi mo sainda: ‘An sakong gigis mas mahibog ki sa habayan kan sakong ama!


text:
Binugtakan kamo kan sakong ama nin magabat na pasanon; orog ko ining pagagabaton. An sakong ama naggamit saindo nin badas; alagad gagamiton ko saindo an pamakol na may tonok!’”


text:
Pakalihis nin tolong aldaw, si Jeroboam asin an gabos na tawo nagbalik ki Hadeng Rehoboam siring kan sinabi sainda kaini.


text:
Siring kan hatol kan mga hoben na lalaki, nagsabi siya, “Binugtakan kamo kan sakong ama nin magabat na pasanon; orog ko ining pagagabaton. Naggamit siya saindo nin badas; gagamiton ko saindo an pamakol na may tonok!”


text:
Kaya dai naghinanyog sa banwaan an hade, huli ta iyo ini an kabotan kan Kagurangnan tanganing maotob an itinaram niya ki Jeroboam na aking lalaki ni Nebat huli ki Propeta Ahias na taga Shilo.


text:
Kan mahiling kan mga tawo na habong maghinanyog sainda an hade, nagkurahaw sinda, “Ano an samong kahirasan ki David? Dai kami nin pamana sa aking lalaki ni Jesse. Bumalik kamo sa saindong mga tolda, O Israel! Atamana ngunyan an sadiri mong harong, O David.” Kaya nagbaralik sa saindang mga tolda an mga Israelita.


text:
Dangan pinaduman ni Rehoboam sa mga Israelita si Adoniram, an namamahala kan pirit na pagpatrabaho, alagad ginapo ninda siya sagkod na magadan. Huli kaini, hidaling naglunad si Rehoboam sa saiyang karwahe asin nagdulag pasiring sa Jerusalem.


text:
Kan madangog kan bilog na Israel na nagbalik si Jeroboam hale sa Egipto, ipinaapod ninda siya sa katiriponan kan banwaan, asin ginibo siyang hade nin Israel. An tribu sana ni Juda an nagdanay na maimbod sa kapagarakian ni David.


text:
Kan mag-abot sa Jerusalem si Rehoboam, tinipon niya an syento otsenta mil na mga piling soldados gikan sa mga tribu ni Juda saka ni Benjamin. Boot niyang labanan an mga tribu nin Israel sa amihan tanganing mapasaiya giraray an kahadean.


text:
“Dai nindo pagsalakayon an sadiri nindong kadugo, an banwaan nin Israel. Magbaralik kamo sa saindong harong huli ta kabotan ko an nangyayari.” Nagkuyog sinda gabos sa pagboot nin Kagurangnan; nagpuli sinda sa saindang mga erokan.


text:
Pinakosog ni Jeroboam an Shekem sa mabulod na daga nin Efraim asin nag-erok siya duman. Dangan naghale siya asin pinakosog an banwa nin Penuel.


text:
Nagsaboot siya, “Sa kamugtakan na ini ngunyan, kun an sakong banwaan magtukad sa Jerusalem asin magdolot nin mga sakripisyo sa Templo nin Kagurangnan, an puso kan banwaan na ini mabirik ki Rehoboam na hade nin Juda asin gagadanon ninda ako.”


text:
Pakahorophoropa niya kaini, guminibo siya nin duwang bulawan na torong baka dangan sinabihan an saiyang banwaan, “Haloy na kamong nagpaparatukad sa Jerusalem tanganing magsamba. Banwaan nin Israel, uya an saindong mga dios na nagluwas saindo sa Egipto!”


text:
Kaya nagkasala an mga tawo huli ta nagduman sinda sa Betel tanganing sambahon an sarong baka, asin nagduman sinda sa Dan tanganing sambahon an saro pa.


text:
Si Jeroboam naggibo man nin mga lugar na pagsasambahan sa kabubuldan, asin nagpili siya nin mga pading gikan sa mga pamilya na bakong kaayon sa tribu ni Levi.


text:
Nagselebrar man si Jeroboam nin sarong pyesta kan ikakinseng aldaw kan ikawalong bulan, siring kan pyesta sa Juda. Sa ibabaw kan altar duman sa Betel, nagdolot siya nin mga sakripisyo sa mga bulawan na baka na saiyang ginibo. Ibinugtak niya sa Betel an mga padi na naglilingkod sa mga altar na pagsasambahan na saiyang ginibo.


text:
Kan ikakinseng aldaw kan ikawalong bulan, an aldaw na siya mismo an nagtalaan, nagduman siya sa Betel asin nagdolot nin sakripisyo sa altar sa pagselebrar kan pyesta na saiyang minukna para sa banwaan nin Israel.


text:
Sa pagboot nin Kagurangnan, sarong propetang gikan sa Juda an nagpasiring sa Betel. Nag-abot siya duman mantang nakatindog si Jeroboam sa atubang kan altar tanganing magtutong nin insenso.


text:
Dangan sa pagkuyog kan kabotan nin Kagurangnan, nagkurahaw an propeta laban sa altar: “O altar, iyo ini an itinataram nin Kagurangnan: ‘Sarong aking lalaki, na Josias an magigin ngaran, an mamumundag sa pamilya ni David. Isasakripisyo niya sa ibabaw mo an mga padi na naglilingkod sa paganong mga altar na nagdodolot nin mga sakripisyo sa ibabaw mo; tututongon niya sa ibabaw mo an mga tolang nin tawo.’”


text:
Dangan sarong tanda an itinao kan propeta kan aldaw man sanang iyan, “Ini an tanda na itinaram nin Kagurangnan: ‘Magagaba an altar na ini, asin mauula an mga abo na nasa ibabaw kaini.’”


text:
Kan madangog ini ni Hadeng Jeroboam, itinuro niya an propeta dangan nagboot, “Dakopon an tawong iyan!” An takyag na inunat kan hade naparalisar tolos, kaya dai na niya ini ikinababa.


text:
Biglang nagaba an altar asin naula an mga abo, sosog sa tanda na itinao kan propeta huli sa tataramon nin Kagurangnan.


text:
Nagsabi si Hadeng Jeroboam sa propeta, “Ipakimaherak mo ako sa Kagurangnan na saimong Dios, asin ipamibi na maomayan an sakong takyag!” Nakimaherak sa Kagurangnan an propeta asin naomayan an takyag kan hade.


text:
Dangan nagsabi an hade sa propeta, “Umiba ka sako sa harong ko tanganing makakakan ka. Babalosan taka huli kan saimong ginibo.”


text:
Nagsimbag an propeta, “Maski pa itao mo sako an kabanga kan saimong kayamanan, dai ako maiba saimo; dai ako makakan nin tinapay o mainom nin tubig sa lugar na ini.


text:
Pinagbotan ako nin Kagurangnan na dai magkakan nin tinapay, ni mag-inom nin tubig o ni magbalik papuli na mag-agi sa parehong dalan.”


text:
Kaya an propeta dai nag-agi sa dalan na inagihan niya pasiring sa Betel, kundi nag-agi sa ibang dalan.


text:
Kan panahon na iyan, may sarong gurang na propeta na nag-eerok sa Betel. Nag-abot an saiyang mga aking lalaki asin ibinareta saiya an gabos na ginibo sa Betel kan aldaw na iyan kan propetang gikan sa Juda; ibinareta man ninda sa saindang ama an manongod sa sinabi kan propeta sa hade.


text:
Naghapot an saindang ama, “Saen siya nag-agi kan siya maghale?” Itinukdo saiya kan mga aking lalaki an inagihan kan propetang gikan sa Juda.


text:
“Kamaderohan nindo an asno para sako,” an sabi kan gurang na propeta sa saiyang mga aki. Kinamaderohan ninda an asno asin naglunad digdi an propeta.


text:
Linamag niya an propetang gikan sa Juda asin inabotan niya ining nakatukaw sa limpoy nin sarong kahoy na hamurawon. “Ika an propetang gikan sa Juda?” an hapot niya. “Iyo,” an simbag kan lalaki.


text:
Alagad nagsimbag an propetang gikan sa Juda, “Dai ako pwedeng mag-iba sa saimong harong, o mag-ako kan saimong marahay na boot. Dai man ako pwedeng magkakan o mag-inom nin anoman digdi,


text:
huli ta pinagbotan ako nin Kagurangnan na dai magkakan o mag-inom, o magbalik papuli na mag-agi sa parehong dalan.”


text:
Dangan nagsabi saiya an gurang na propeta, “Propeta man akong arog saimo, asin sinabihan ako nin sarong anghel huli sa pagboot nin Kagurangnan na ipag-iba taka sa sakong harong tanganing pakakanon asin painomon.” Alagad nagpuputik an gurang na propeta.


text:
Kaya nag-iba saiya an propetang gikan sa Juda. Nagkakan siya asin nag-inom sa harong kan gurang na propeta.


text:
asin sinabihan niya an propetang gikan sa Juda, “An Kagurangnan nagtataram na dai mo siya kinuyog asin dai mo ginibo an saiyang pagboot.


text:
Embes kaiyan, nagbalik ka saka nagkakan asin nag-inom sa lugar na ipinangalad saimo. Huli kaini magagadan ka, asin an hawak mo dai ilulubong sa lulubngan kan saimong mga ginikanan.”


text:
Kan tapos na sindang magkakan, kinamaderohan kan gurang na propeta an sarong asno para sa propetang gikan sa Juda.


text:
Naghale na siya, asin sa dalan sinabat siya saka ginadan nin sarong leon. Nakatapok sa dalan an saiyang bangkay asin nagtindog sa kataed kaini an asno saka an leon.


text:
Nag-agi an nagkapirang lalaki asin nahiling ninda an bangkay sa dalan, siring man an nakatindog na leon. Nagpadagos sinda sa Betel dangan ibinareta an saindang nahiling.


text:
Kan madangog ini kan gurang na propeta, nagsabi siya, “Siya an propeta na naglapas kan pagboot nin Kagurangnan! Itinao siya nin Kagurangnan sa leon na ruminonot saka guminadan saiya bilang kaotoban kan tataramon saiya nin Kagurangnan.”


text:
Dangan nagsabi siya sa saiyang mga aking lalaki, “Kamaderohan nindo an sakong asno.” Kan magibo ninda ini,


text:
naghale an gurang na propeta. Nakua niya an bangkay sa tahaw kan dalan. Nakatindog sa kataed kan bangkay an asno saka an leon. Dai kinakan kan leon an bangkay asin dai man sinalakay an asno.


text:
Binuhat kan gurang na propeta an bangkay, ilinunad sa asno, dangan ibinalik sa Betel tanganing pagmondoan asin ilubong.


text:
Ilinubong niya an bangkay sa sadiri niyang lulubngan; nagmondo sinda para saiya, na an sabi, “O sakong tugang!”


text:
Pakalubong, sinabihan kan propeta an saiyang mga aking lalaki, “Kun ako magadan, ilubong nindo ako sa lulubngan na ini; ibugtak nindo an sakong bangkay sa kataed niya.


text:
Mapapatotoohan an mga tataramon na, sa pagboot nin Kagurangnan, sinabi niya laban sa altar sa Betel asin laban sa gabos na altar na pagsasambahan sa mga banwa nin Samaria.”


text:
Dai man giraray nagbakle si Hadeng Jeroboam nin Israel sa saiyang maraot na mga gibo. Nagpadagos siya sa pagpili nin mga padi na gikan sa ordinaryong mga pamilya tanganing maglingkod sa mga altar na saiyang itinugdok. Kinonsagra niya bilang padi an siisay man na boot magin padi.


text:
An kasalan niyang ini an nagin dahelan kan pagkaraot asin pagkapuho kan paghahade kan saiyang pamilya.


text:
Sinabihan ni Jeroboam an saiyang agom, “Magsagin-sagin kang bako kong agom tanganing dai nin makamidbid saimo, asin magduman ka sa Shilo. Magduman ka ki Ahias, an propetang nagsabi na magigin hade ako sa Israel.


text:
Magdara ka nin sampolong tinapay, nagkapirang biskwit, asin sarong dulay na pano nin dugos. Hapoton mo siya kun ano an mangyayari sa satong aki asin sasabihan ka niya.”


text:
Kaya nagduman an agom ni Jeroboam sa harong ni Ahias sa Shilo. Dai na nakakahiling si Ahias huli ta gurang na siyang marahay.


text:
Sinabihan siya nin Kagurangnan na maabot an agom ni Jeroboam tanganing maghapot manongod sa saiyang aking lalaki na naghehelang. Tinaraman nin Kagurangnan si Ahias kan sasabihon niya. Pag-abot kan agom ni Jeroboam, nagsagin-sagin siya na ibang babae.


text:
Alagad kan madangog ni Ahias na palaog na siya sa pintoan, nagsabi si Ahias, “Dagos, agom ni Jeroboam. Tadaw ta nagsasagin-sagin ka? Igwa ako nin maraot na bareta para saimo.


text:
Bumalik ka asin sabihan mo si Jeroboam kan tataramon na ini para sa saiya kan Kagurangnan, an Dios nin Israel: ‘Pinili taka sa kadaklan, asin ginibong pamayo kan sakong banwaan na Israel.


text:
Kinua ko an kahadean sa kapagarakian ni David asin itinao saimo. Alagad dai ka nagin arog ki David na sakong sorogoon, na nagkuyog kan sakong mga kabotan asin nagsunod sako sa bilog niyang puso, na naggibo sana kan matanos sa sakong atubang.


text:
Dinaog mo sa paggibo nin karatan an mga naenot nang naghade saimo. Isinikwal mo ako asin pinaanggot huli sa paggibo mo nin mga dios-dios asin mga ladawan na metal tanganing pagsambahon.


text:
Huli kaini, dadarahan ko nin karatan an saimong harong asin gagadanon ko an gabos na lalaking kapagarakian mo, hoben man o gurang. Tutunawon ko an saimong harong, siring sa ginigibong pagtutong nin sarong lalaki sa odo sagkod na maubos iyan.


text:
An siisay man na kaayon sa saimong pamilya na magadan sa syudad, kakakanon kan mga ayam, asin an magadan sa kahiwasan kakakanon kan mga bwitre. Ako, an Kagurangnan, an nagtaram!’”


text:
Pagmomondoan siya kan bilog na Israel asin ilulubong ninda siya. Sa pamilya ni Jeroboam, siya sana an ilulubong nin maninigo, huli ta siya sana an nawiwilihan nin Kagurangnan, an Dios nin Israel.


text:
Papadusahan nin Kagurangnan an Israel asin tatakigan ini arog sa nayuyugyog na bariw sa sarong sapa. Gagaboton niya an banwaan nin Israel sa marahay na dagang ini na itinao niya sa saindang mga ginikanan, asin iwawarak niya sinda sa ibong kan Salog nin Eufrates, huli ta pinaanggot ninda siya sa paagi kan paggibo nin mga ladawan kan diosang si Asera.


text:
Papabayaan nin Kagurangnan an Israel huli ta nagkasala si Jeroboam asin pinapagkasala niya an banwaan nin Israel.”


text:
Hidaling naghale an agom ni Jeroboam, asin nagpuli sa Tirza. Pakalaog niya sa pintoan kan saiyang harong, nagadan an saiyang aki.


text:
Pinagmondoan siya kan bilog na Israel asin ilinubong sosog sa itinaram nin Kagurangnan sa paagi kan saiyang sorogoon, an propetang si Ahias.


text:
An iba pang mga gibo ni Jeroboam, an saiyang pakigera asin an saiyang paghahade gabos nasusurat sa An Kasaysayan kan mga Hade nin Israel.


text:
Beynte y dos na taon siyang naghade. Nagadan siya asin ilinubong dangan an aki niyang si Nadab iyo an nagsalihid saiya bilang hade.


text:
Naghade sa Juda si Rehoboam na aking lalaki ni Solomon. Kwarenta y unong taon an saiyang edad kan magpoon siyang maghade asin dyes y syeteng taon siyang naghade sa Jerusalem, an syudad na pinili nin Kagurangnan hale sa gabos na teritoryo nin Israel, tanganing duman siya pagsambahon. An ina ni Rehoboam iyo si Naama na taga Ammon.


text:
Nagkasala an banwaan nin Juda tumang sa Kagurangnan, asin orog an saindang ginibong kasalan na nagpaanggot sa Kagurangnan ki sa mga ginibo kan gabos nindang ginikanan.


text:
Nagtugdok sinda nin mga altar para sa saindang mga dios-dios, asin nagpatindog nin mga harigi saka mga simbolo ni Asera sa ibabaw kan mga bulod saka sa limpoy nin mga kahoy.


text:
Igwa man nin mga lalaking naggigibo nin karigsokan sa mga altar na pagsasambahan. Ginibo kan banwaan nin Juda an gabos na makasosopog na bagay na gibo kan mga tawong inalaw nin Kagurangnan kan an mga Israelita nagdangadang sa daga.


text:
Kinua niya an gabos na kayamanan sa Templo asin sa palasyo, sagkod an mga kalasag na bulawan na ginibo ni Solomon.


text:
Rinibayan ini ni Hadeng Rehoboam nin mga kalasag na bronse asin pinaingatan sa mga opisyal na nagbabantay kan mga trangkahan kan palasyo.


text:
Sa lambang pagduman kan hade sa Templo, dinadara kan mga bantay an mga kalasag dangan ibinabalik ninda sa saindang pinag-eerokan.


text:
Nagadan si Rehoboam asin ilinubong sa lulubngan kan mga hade sa Syudad ni David. (An saiyang ina iyo si Naama na taga Ammon.) An aki niyang si Abias iyo an nagsalihid saiya bilang hade.


text:
asin tolong taon siyang naghade sa Jerusalem. An saiyang ina iyo si Maaca na aking babae ni Absalom.


text:
An gabos na kasalan na ginibo kan saiyang ama ginibo man niya, asin dai siya nagin maimbod sa Kagurangnan na saiyang Dios, bakong arog kan saiyang ginikanan na si David.


text:
Alagad huli ki David, tinawan siya nin Kagurangnan, na saiyang Dios, nin aking lalaki na masalihid saiya sa paghade sa Jerusalem asin tanganing danay na mapapusog an Jerusalem.


text:
Ginibo ini nin Kagurangnan huli ta ginibo ni David an nakawili saiya asin dai nanggad si David naglapas kan arin man kan mga kabotan niya, pwera kan manongod sa kaso ni Urias na Heteo.


text:
Nagadan si Abias asin ilinubong sa Syudad ni David. Si Asa na aki niyang lalaki iyo an nagsalihid saiya bilang hade.


text:
asin kwarenta y unong taon siyang naghade sa Jerusalem. An saiyang lola iyo si Maaca, na aking babae ni Absalom.


text:
Ginibo ni Asa an matanos sa atubang nin Kagurangnan, siring kan ginibo ni David na saiyang ginikanan.


text:
Pinalayas niya sa daga an mga lalaki saka mga babaeng naggigibo nin karigsokan sa mga altar, asin hinale niya an gabos na mga ladawan na ginibo kan mga hadeng naenot saiya.


text:
Hinale man niya an lola niyang si Maaca bilang inang-reyna huli ta naggibo ini nin makauuyam na ladawan kan diosang si Asera. Pinalod niya an ladawan asin sinulo sa Kapantayan nin Kidron.


text:
Maski dai niya ginaba an gabos na altar na pagsasambahan, nagdanay siyang maimbod sa Kagurangnan sa bilog niyang buhay.


text:
Ilinaog niya sa Templo an gabos na bagay na idinolot kan saiyang ama, siring man an bulawan saka plata na siya mismo an nagdolot.


text:
Danay na nag-iwal si Hadeng Asa nin Juda asin si Hadeng Baasa nin Israel sa bilog na panahon kan saindang paghahade.


text:
Sinalakay ni Baasa an Juda, asin pinoonan an pagpapusog kan Rama tanganing maontok an gabos na paglaog asin pagluwas sa Juda.


text:
Kaya kinua ni Asa an gabos na plata saka bulawan na natada sa Templo asin sa palasyo, dangan ipinadara niya sa Damasco. An saiyang mga opisyal iyo an nagdara kan mga bagay na ini ki Hadeng Ben-hadad nin Siria, na aking lalaki ni Tabrimon asin makoapo ni Hezion. Siring kaini an ipinasabi ni Asa:


text:
“Magin magkaalyansa kita, siring na magkaalyansa an satong mga ama. An plata saka bulawan na ini sarong regalo para saimo. Putola ngunyan an saimong pakipag-alyansa ki Hadeng Baasa nin Israel tanganing haleon niya an saiyang hukbo sa sakong teritoryo.”


text:
Nag-oyon si Hadeng Ben-hadad sa alok ni Asa asin ipinadara niya an saiyang mga opisyal saka an saindang mga hukbo tanganing salakayon an mga syudad nin Israel. Nasakop ninda an Ijon, Dan, Abel-bet-maaca, an lugar na harani sa Danaw nin Galilea, asin an bilog na teritoryo nin Neftali.


text:
Dangan nagboot si Hadeng Asa sa gabos na taga Juda na kuahon an mga gapo saka mga kahoy na ginamit ni Baasa sa pagpapusog kan Rama asin ginamit niya idto sa pagpapusog kan Geba asin kan Mizpa sa teritoryo nin Benjamin.


text:
An iba pang ginibo ni Asa, an saiyang kaisogan asin an mga banwang pinapusog niya, nasusurat gabos sa An Kasaysayan kan mga Hade nin Juda. Alagad kan gurang na si Asa napilay siya huli kan helang sa bitis.


text:
Nagadan siya asin ilinubong sa lulubngan kan mga hade sa Syudad ni David. An aki niyang lalaki na si Jehosafat iyo an nagsalihid saiya bilang hade.


text:
Kan ikaduwang taon nin paghahade ni Hadeng Asa nin Juda, nagin hade nin Israel si Nadab na aking lalaki ni Hadeng Jeroboam, asin duwang taon siyang naghade sa Israel.


text:
Siring kan ama niyang naenot saiya, nagkasala man siya tumang sa Kagurangnan asin pinapagkasala niya an Israel.


text:
Nagplano laban ki Nadab si Baasa na aking lalaki ni Ahias, na gikan sa tribu ni Issakar, asin mantang sinasalakay ni Nadab asin kan saiyang hukbo an Gibbeton sa Filistia, ginadan siya ni Baasa.


text:
Nangyari ini kan ikatolong taon nin paghahade ni Hadeng Asa nin Juda, kaya si Baasa an nagsalihid ki Nadab bilang hade nin Israel.


text:
Tolos na ginaradan ni Baasa an gabos na kaayon sa pamilya ni Jeroboam. Sosog sa itinaram nin Kagurangnan sa paagi kan sorogoon niyang si Ahias na taga Shilo, ginadan niya an gabos na pamilya ni Jeroboam; mayo nin natadang buhay.


text:
Nangyari ini huli ta pinaanggot ni Jeroboam an Kagurangnan, an Dios nin Israel, huli sa mga kasalan niya asin kan kasalan na ipinagibo niya sa Israel.


text:
Si Hadeng Asa nin Juda asin si Hadeng Baasa nin Israel danay na nag-iwal sa bilog na panahon nin saindang paghahade.


text:
Kan ikatolong taon kan paghahade ni Asa sa Juda, nagin hade kan bilog na Israel si Baasa na aking lalaki ni Ahias, asin naghade siya sa Tirza sa laog nin beynte y kwatrong taon.


text:
Siring ki Hadeng Jeroboam na naenot saiya, nagkasala siya tumang sa Kagurangnan asin pinapagkasala niya an Israel.


text:
Nagtaram an Kagurangnan ki Propeta Jehu na aking lalaki ni Hanani asin itinao saiya an mensaheng ini para ki Baasa:


text:
“Ilinangkaw taka hale sa alpog asin ginibong lider kan banwaan kong Israel. Alagad nagkasala ka arog ki Jeroboam. Pinapagkasala mo man an sakong banwaan asin pinaanggot mo ako huli kan saindang mga kasalan.


text:
An siisay man sa saimong pamilya na magadan sa syudad kakakanon kan mga ayam, asin an siisay man na magadan sa oma kakakanon kan mga bwitre.”


text:
An iba pang ginibo ni Baasa asin an gabos niyang kaisogan nasusurat sa An Kasaysayan kan mga Hade nin Israel.


text:
Nagadan si Baasa asin ilinubong sa Tirza. An aki niyang lalaki na si Ela iyo an nagsalihid saiya bilang hade.


text:
An mensahe nin Kagurangnan laban ki Baasa asin sa saiyang pamilya nag-abot sa paagi ni Propeta Jehu huli kan mga kasalan ni Baasa na ginibo niya tumang sa Kagurangnan. Pinaanggot ni Baasa an Kagurangnan bako sana huli ta nagkasala siya siring kan ginibo ni Jeroboam, kundi huli ta ginadan niya an bilog na pamilya ni Jeroboam.


text:
Kan ikabeynte y seis na taon kan paghahade ni Asa sa Juda, nagin hade nin Israel si Ela na aking lalaki ni Baasa, asin naghade siya sa Tirza sa laog nin duwang taon.


text:
Alagad pinasaluiban siya ni Zimri na pamayo kan kabanga kan saiyang hukbo na nagsasakay sa mga karwahe. Sarong aldaw duman sa Tirza, mantang nagbuburat si Ela sa harong ni Arza na namamahala kan palasyo,


text:
naglaog sa harong si Zimri asin ginadan si Ela. Dangan siya na an nagsalihid ki Ela bilang hade. Nangyari ini kan ikabeynte y syeteng taon kan paghahade ni Hadeng Asa sa Juda.


text:
Pakatukaw ni Zimri sa trono, ginadan niya tolos an gabos na kaayon sa pamilya ni Baasa; dai niya tinadaan si Baasa nin maski sarong lalaking kadugo saka katood.


text:
Kaya sosog sa sinabi nin Kagurangnan laban ki Baasa sa paagi ni Propeta Jehu, ginadan ni Zimri an gabos sa pamilya ni Baasa.


text:
An Kagurangnan, an Dios nin Israel, pinaanggot ni Baasa asin kan aki niyang lalaki na si Ela huli ta nagsamba sinda sa mga dios-dios asin huli ta pinapagkasala ninda an Israel.


text:
Kan ikabeynte y syeteng taon kan paghahade ni Asa sa Juda, naghade si Zimri sa Israel duman sa Tirza sa laog nin pitong aldaw. Sinasalakay kaidto kan mga soldados nin Israel an syudad nin Gibbeton sa Filistia,


text:
asin kan madangog ninda na pinasaluiban saka ginadan ni Zimri an hade, ipinahayag ninda kan aldaw na idto duman sa kampo bilang hade sa Israel si Omri, an pamayo kan hukbo.


text:
Kan mahiling ni Zimri na nasakop an syudad, nagduman siya sa bantayan kan palasyo, sinulo an palasyo asin nagadan siya sa kalayo.


text:
Nangyari ini huli kan saiyang mga kasalan sa Kagurangnan. Arog ki Jeroboam, pinaanggot niya an Kagurangnan huli kan sadiri niyang mga kasalan asin huli ta pinapagkasala niya an Israel.


text:
An iba pang ginibo ni Zimri, saka an ginibo niyang kapasaluiban, gabos nasusurat sa An Kasaysayan kan mga Hade nin Israel.


text:
Nabanga an mga tawo sa Israel: an iba sainda boot na gibohon na hade si Tibni na aking lalaki ni Ginat, mantang an iba oyon ki Omri.


text:
Kan ikatreynta y unong taon kan paghahade ni Asa sa Juda, nagin hade sa Israel si Omri asin naghade siya sa laog nin doseng taon. Sa enot na anom na taon, duman siya naghade sa Tirza.


text:
Dangan binakal niya an bulod nin Samaria sa halagang anom na ribong pedaso nin plata sa sarong lalaki na an ngaran Semer. An bulod pinapusog ni Omri, tinugdokan nin sarong banwa, asin nginaranan niyang Samaria, sosog sa ngaran ni Semer na dating kagsadiri kan bulod.


text:
Arog ki Jeroboam na naenot saiya, pinaanggot niya an Kagurangnan, an Dios nin Israel, huli kan saiyang mga kasalan asin huli ta pinapagkasala niya an Israel saka pinasamba sa mga dios-dios.


text:
An iba pang ginibo ni Omri saka an ipinahiling niyang kaisogan gabos nasusurat sa An Kasaysayan kan mga Hade nin Israel.


text:
Nagadan si Omri saka ilinubong sa Samaria. Nagsalihid saiya bilang hade an aki niyang lalaki na si Ahab.


text:
Kan ikatreynta y otsong taon kan paghahade ni Asa sa Juda, nagin hade sa Israel si Ahab na aking lalaki ni Omri. Naghade siya sa Samaria sa laog nin beynte y dos na taon.


text:
Bako sanang nagkasala si Ahab arog ki Jeroboam, kundi inagom pa niya si Jezebel na aking babae ni Hadeng Etbaal nin Sidon dangan nagsamba siya ki Baal.


text:
Nagtugdok siya nin templo sa Samaria, naggibo nin altar para ki Baal, dangan ibinugtak idto sa laog kan templo.


text:
Nagpatindog man siya nin ladawan kan diosang si Asera. Mas dakul an ginibo niyang nakapaanggot sa Kagurangnan, an Dios nin Israel, ki sa mga ginibo kan mga naenot saiyang hade sa Israel.


text:
Kan panahon ni Ahab, an Jerico pinatindog giraray ni Hiel na taga Betel. Sosog sa sinabi nin Kagurangnan sa paagi ni Josue na aking lalaki ni Nun, nagadan an mga aking lalaki ni Hiel: an matua niyang aking lalaki na si Abiram nagadan kan ibugtak niya an pundasyon kan Jerico, asin an saiyang ngohod na aking lalaki na si Segub kan patindogon niya an mga trangkahan.


text:
Sinabihan si Ahab ni Propeta Elias na taga Tisbe sa Gilead, “Sa ngaran nin Kagurangnan, an buhay na Dios nin Israel, na sakong pinaglilingkodan, sinasabihan taka na dai magkakaigwa nin ambon ni uran sa masunod na duwa o tolong taon sagkod na sabihon ko.”


text:
“Bayaan mo an lugar na ini. Magduman ka sa sirangan asin magtago sa may Sapa nin Kerit, sa sirangan kan Jordan.


text:
An sapa an matao saimo nin tubig na iinomon, asin pinagbotan ko na an mga uwak na darahan ka duman nin pagkakan.”


text:
Aga-hapon igwa nin mga uwak na nagdadara saiya nin pagkakan na tinapay saka karne. Nag-inom siya kan tubig sa sapa.


text:
“Dumuman ka ngunyan sa Sarepta, na sarong banwa sa Sidon, asin mag-ontok ka duman. Pinagbotan ko an sarong babaeng balo duman na pakakanon ka.”


text:
Kaya nagduman si Elias sa Sarepta, asin kan mag-abot siya sa trangkahan kan banwa, nahiling niya an sarong babaeng balo na namumurot nin igatong. Sinabihan niya an balo, “Darahi ako nin tubig na maiinom.”


text:
Kan mahale na an balo tanganing magkua nin tubig, inapod siya ni Elias, “Darahan mo man ako nin nagkapirang tinapay.”


text:
Nagsimbag an balo, “Minasumpa ako sa ngaran kan buhay na Kagurangnan na saimong Dios na mayo ako nin tinapay. Igwa na sana ako nin sarong gugom na arina sa mangko saka kadikit na lana nin oliba sa dulay. Nagdigdi ako tanganing mamurot nin nagkapirang igatong na dadarahon ko pabalik sa harong, dangan aandamon ko an kadikit na pagkakan para sako asin para sa sakong aking lalaki. Huring pagkakan mi na iyan, dangan magagadan na kami sa gutom.”


text:
“Dai ka mahadit,” an sabi saiya ni Elias. “Magpuli ka na dangan andamon mo an saimong pagkakan. Alagad gumibo ka ngona nin sadit na tinapay asin darahon mo sako dangan andamon mo an natada para sa saimo asin sa saimong aking lalaki.


text:
Huli ta ini an sinasabi nin Kagurangnan, an Dios nin Israel: ‘Dai mauubosan nin arina an mangko asin dai mauubosan nin lana an dulay bago ako, an Kagurangnan, magpadara nin uran.’”


text:
Naghale an babaeng balo asin ginibo an sinabi saiya ni Elias. Dai sinda nawaraan nin pagkakan sa laog nin dakul na aldaw.


text:
Sosog sa panuga nin Kagurangnan sa paagi ni Elias, an mangko dai naubosan nin arina asin dai naubosan nin lana an dulay.


text:
Pakalihis nin nagkapirang aldaw, naghelang an aking lalaki kan balo. Nag-orog an saiyang kamatean sagkod na siya nagadan.


text:
Sinabihan kan babaeng balo si Elias, “Sorogoon nin Dios, tadaw ta ginibo mo ini sako? Nagdigdi ka daw tanganing ipagiromdom sa Dios an sakong mga kasalan asin magin dahelan kan pagkagadan kan sakong aking lalaki?”


text:
“Itao mo sako an aki,” an sabi ni Elias. Kinua niya sa ina an aking lalaki, dinara sa itaas, sa kwartong pinagkakatorogan niya, asin hinulid sa saiyang higdaan.


text:
Dangan makosog na namibi si Elias, “O Kagurangnan na sakong Dios, tadaw ta tinawan mo nin siring na mangirhat na kasakitan an babaeng balo? Inataman niya ako, dangan ngunyan ginadan mo an aki niyang lalaki!”


text:
Tolong beses na dinapaan ni Elias an aking lalaki asin namibi, “O Kagurangnan na sakong Dios, itugot mong mabuhay giraray an aking ini!”


text:
Ilinusad ni Elias an aki dangan itinao sa ina. Sinabihan niya an balo, “Hilinga, buhay an saimong aki.”


text:
Nagsimbag an babae, “Ngunyan aram ko na saro kang sorogoon nin Dios asin an Kagurangnan nagtataram sa paagi mo!”


text:
Pakalihis nin dakul na aldaw, kan ikatolo nang taon na mayo nin uran, tinaraman nin Kagurangnan si Elias, “Lakaw, magpahiling ka ki Ahab ta mapadara na ako nin uran.”


text:
kaya ipinaapod ni Ahab si Obadias, na namamahala kan palasyo. (Igwa nin pagkatakot si Obadias sa Kagurangnan,


text:
asin kan ginagadan ni Jezebel an mga propeta kan Kagurangnan, ilinigtas ni Obadias an sanggatos kan mga propetang ini. Binanga niya an mga propeta sa duwang grupo na tigsingkwenta, dangan tinago sa mga lungib; tinawan niya sinda nin kakanon saka inomon.)


text:
Nagsabi si Ahab ki Obadias, “Liboton ta an daga asin hilingon ta an lambang burabod saka kapantayan; tibaad makakua kita nin mga doot tanganing dai magadan sa gutom an mga kabayo saka mula, asin tanganing dai mainaan an bilang kan satong mga hayop.”


text:
Nagkaoyon sinda kun arin na parte kan daga an sisiyasaton kan lambang saro sainda; dangan naglakaw sinda sa magkaibang direksyon.


text:
Mantang naglalakaw si Obadias, sinabat siya ni Elias. Namidbid siya ni Obadias, nagdapa, dangan naghapot, “Ika mananggad an kagurangnan kong si Elias?”


text:
Nagsimbag si Obadias, “Ano an sakong kasalan ta boot mo akong ibugtak sa pag-alaman nin kagadanan huli ki Hadeng Ahab? Gagadanon niya ako.


text:
Sa ngaran kan buhay na Kagurangnan na saimong Dios, minasumpa ako na ipinahanap ka kan hade sa lambang daga sa kinaban. Kun an pamayo kan daga minapahayag na mayo ka na sa saiyang daga, pinapasumpa ni Ahab an pamayong idto na dai ka mananggad manumpongan.


text:
Paano kun pakahale ko, darahon ka tolos kan espiritu nin Kagurangnan sa sarong lugar na dai ko aram? Dangan kun sabihan ko si Ahab na uya ka saka dai ka makua, gagadanon niya ako maski igwa ako nin pagkatakot sa Kagurangnan poon kan ako aki pa.


text:
Dai mo nadangog na kan ginagadan ni Jezebel an mga propeta nin Kagurangnan itinago ko sa mga lungib an sanggatos sa sainda, sa duwang grupo na tigsingkwenta, dangan tinawan ko sinda nin pagkakan saka inomon?


text:
Nagsimbag si Elias, “Sa ngaran kan buhay na Kagurangnan nin mga hukbo, na sakong pinaglilingkodan, nanunuga ako na mapahiling ako saiya ngunyan na aldaw.”


text:
Kaya nagduman si Obadias ki Hadeng Ahab, dangan nag-osip saiya, asin naglakaw si Ahab tanganing sabaton si Elias.


text:
“Bako ako an nagpaparibok sa Israel,” an simbag ni Elias, “kundi ika asin an saimong ama. Huli ta linalapas mo an mga pagboot nin Kagurangnan asin sinasamba mo si Baal.


text:
Ngunyan pagbotan mo an bilog na Israel na tagboon ako sa Bukid nin Carmelo. Padumanon mo man an kwatro syentos singkwentang propeta ni Baal, saka an kwatro syentos na propeta kan diosang si Asera na pinapakakan ni Jezebel.”


text:
Nagpaenotan si Elias asin nagsabi sa mga tawo, “Sagkod nuarin kamo magkakaigwa nin duwang pag-isip? Kun an Kagurangnan iyo an Dios, siya an sambahon nindo; alagad kun si Baal an Dios, siya an sambahon nindo!” Dai nagsimbag saiya an mga tawo.


text:
Nagpadagos sa pagtaram si Elias, “Ako na sana an natatadang propeta kan Kagurangnan, alagad igwa nin kwatro syentos singkwentang propeta si Baal.


text:
Darahi nindo kami nin duwang torong baka. Papilion nindo nin saro an mga propeta ni Baal, dangan bubunoon ninda an toro, pepedasohon saka ibubugtak sa mga kahoy na igatong, alagad dai ninda pagkalayohan. Siring man kaiyan an gigibohon ko sa sarong toro.


text:
Pakatapos, mamimibi kamo sa saindong dios asin mamimibi man ako sa Kagurangnan. An magsimbag sa paagi nin kalayo, iyo an Dios.” Nagkurahaw kan saindang pag-oyon an mga tawo.


text:
Dangan sinabihan ni Elias an mga propeta ni Baal, “Huli ta dakul kamo, pilion na nindo an sarong toro asin kamo an enot na mag-andam kaiyan. Mamibi kamo sa saindong dios, alagad dai nindo pagkalayohan an igatong.”


text:
Kinua ninda an saro kan mga torong baka na dinara sainda, inandam idto, dangan namibi ki Baal magpoon aga sagkod odto. “Baal, simbaga kami,” an kurahaw ninda, mantang nagsasayaw sa palibot kan altar na ginibo ninda. Alagad mayo nin simbag na nag-abot.


text:
Kan odto na, pinonan sindang tuyatuyaon ni Elias. An sabi niya, “Kosogon nindo an pagpamibi! Saro siyang dios! Tibaad may iniisip siya o may ibang ginigibo. Tibaad nasa paglakaw siya o kaya natotorog, asin kaipuhan pukawon!”


text:
Kaya orog na namibi nin makosog an mga propeta. Linugad ninda an saindang sadiri sa paagi nin mga kutsilyo asin mga punyal, sosog sa saindang kaugalean, sagkod na nagburulos an saindang dugo.


text:
Nagpadagos sinda kan makosog na pag-apod ki Baal sagkod alas tres nin hapon; alagad mayo nin nagsimbag asin mayo nin nagdangog.


text:
Dangan sinabihan ni Elias an mga tawo, “Rumani kamo sakuya.” Nagrani saiya an gabos. Hinirahay niya an naraot na altar nin Kagurangnan.


text:
Nagkua siya nin doseng gapo, sosog sa bilang kan mga tribu kan doseng aking lalaki ni Jacob na tinawan nin Kagurangnan kan ngaran na Israel.


text:
An mga gapo ginibo niyang altar para sa Kagurangnan. Kinalihan niya an palibot kan altar, na an rarom pwedeng malaogan nin apat na galon nin tubig.


text:
Pakatapos, ibinugtak niya an igatong sa altar, pinedaso an toro, asin ibinugtak sa ibabaw kan igatong. Nagsabi siya, “Panoa nindo nin tubig an apat na tapayan dangan iula nindo an tubig sa atang saka sa kahoy.” Ginibo ninda ini,


text:
asin nagsabi siya, “Ulaan nindo giraray nin tubig.” Asin inulaan ninda. “Ulaan pa nindo,” an sabi niya, asin inulaan pa ninda.


text:
Kan oras na tanganing idolot an panghapon na sakripisyo, nagdolok si Elias sa altar saka namibi, “Kagurangnan, Dios ni Abraham, ni Isaac, asin ni Jacob, patotoohan mo ngunyan na ika an Dios nin Israel, na ako an saimong sorogoon, asin na ginibo ko ini huli sa saimong pagboot.


text:
Simbaga ako, O Kagurangnan, simbaga ako, tanganing maaraman kan mga tawong ini na ika, Kagurangnan, iyo sana an Dios asin pinapabalik mo sinda sa saimo.”


text:
Dangan naghulog an kalayo nin Kagurangnan; tinutong kaini an atang, an igatong asin an mga gapo saka an daga. Nagmara an tubig sa kali.


text:
Kan mahiling ini kan mga tawo, nagdarapa sinda saka nagsarabi, “An Kagurangnan iyo an Dios; an Kagurangnan sana an Dios!”


text:
Nagboot si Elias, “Dakopa nindo an mga propeta ni Baal; hare nindo pagpadulaga maski saro sainda.” Dinakop sinda kan mga tawo asin dinara sinda ni Elias sa Sapa nin Kison dangan ginadan niya sinda duman.


text:
Sinabihan ni Elias si Ahab, “Lakaw na asin magkakan ka. Nadadangog ko an ragubrob kan nagdadangadang na uran.”


text:
Kaya naghale si Ahab tanganing magkakan. Dangan nagtukad si Elias sa alitoktok kan Bukid nin Carmelo, saen nagluhod siya sa daga, an saiyang payo nasa tahaw kan saiyang mga tuhod.


text:
Nagsabi si Elias sa saiyang sorogoon, “Tumukad ka asin tumanaw sa dagat.” Nagtukad an sorogoon saka nagtanaw sa dagat. Dangan nagsabi, “Mayo ako nin nahihiling na anoman.” Pitong beses siyang sinabihan ni Elias na tumukad saka magtanaw sa dagat.


text:
Sa ikapitong pagtanaw, nagsabi an sorogoon, “Nakahiling ako nin panganoron na siring kasadit kan palad nin sarong lalaki, na nag-iitaas hale sa dagat.” Pinagbotan ni Elias an saiyang sorogoon, “Dumuman ka ki Hadeng Ahab. Sabihan mo siya na maglunad na sa saiyang karwahe dangan magpuli bago siya abotan kan uran.”


text:
Dai nahaloy nagdiklom an langit huli sa panganoron; naghuyop an doros asin naghulog an makosog na uran. Naglunad si Ahab sa saiyang karwahe asin nagbalik sa Jezreel.


text:
An kapangyarihan kan Kagurangnan duminatong ki Elias; kinaluskos niya an saiyang gubing, ibinugkos sa saiyang habayan dangan nagdalagan; naenotan niya si Ahab sa pag-abot sa palaog kan Jezreel.


text:
Ibinareta ni Ahab ki Jezebel an gabos na ginibo ni Elias asin kun paano kaini ginadan an mga propeta ni Baal.


text:
Dangan pinadarahan ni Jezebel si Elias nin mensahe: “Gadanon logod ako kan mga dios kun sa siring kaining oras sa aga dai ko gibohon saimo an bagay na ginibo mo sa mga propeta.”


text:
Natakot si Elias, kaya ipinag-iba niya an saiyang sorogoon asin nagdulag siya pasiring sa Beer-sheba sa Juda. Iwinalat duman ni Elias an saiyang sorogoon,


text:
dangan bilog na aldaw siyang naglakaw pasiring sa kalangtadan. Nag-ontok siya sa sarong kahoy, nagtukaw sa sirong kaini saka nagmawot na magadan. “Tama na Kagurangnan,” an pamibi niya. “Kuahon mo na ako; mas marahay pa sako an magadan!”


text:
Naghigda siya sa sirong kan kahoy asin mantang natotorog, sarong anghel an nagtikwil saiya saka nagsabi, “Bangon asin kakan!”


text:
Nangalag-kalag si Elias, asin sa saiyang pamayohan nahiling niya an sarong tinapay saka sarong dulay na tubig. Nagkakan siya saka nag-inom dangan naghigda giraray.


text:
Nagbalik an anghel sa ikaduwang beses, tinikwil giraray si Elias asin nagsabi, “Bangon asin kakan, ta tibaad dai ka makatagal sa saimong paglakaw.”


text:
Nagbangon si Elias, nagkakan saka nag-inom, dangan sa kosog na itinao kan pagkakan na idto, naglakaw siya sa laog nin kwarentang aldaw saka kwarentang banggi pasiring sa Sinai, an bukid nin Dios.


text:
Naglaog siya sa sarong lungib tanganing duman na magpaaga. Biglang nagtaram an Kagurangnan saiya, “Elias, ano an ginigibo mo digdi?”


text:
Nagsimbag si Elias, “Dakula an pagmakulog ko para saimo Kagurangnan, Dios nin mga hukbo. Linapas kan banwaan nin Israel an saimong tipan, ginaba ninda an saimong mga altar asin ginadan an saimong mga propeta. Ako na sana an natatada asin hinahanap ninda ako tanganing gadanon.”


text:
Nagtaram an Kagurangnan, “Luwas asin tindog sa alitoktok kan bukid sa atubangan ko.” Dangan nag-agi an Kagurangnan asin sarong makosog na doros an nagbanga kan kabukidan asin nagparasa kan kagapoan, alagad mayo sa doros an Kagurangnan. Nag-ontok sa paghuyop an doros, dangan nagkaigwa nin linog, alagad mayo sa linog an Kagurangnan.


text:
Pakatapos kan linog nagkaigwa nin sarong kalayo, alagad mayo sa kalayo an Kagurangnan. Dangan pakatapos kan kalayo nadangog niya an sarong maluway na tingog.


text:
Kan madangog ini ni Elias, tinahoban niya an saiyang lalawogon kan saiyang alikboy dangan nagluwas siya saka nagtindog sa pintoan kan lungib. Sarong tingog an nagsabi saiya, “Elias, ano an ginigibo mo digdi?”


text:
Nagsimbag siya, “Dakula an pagmakulog ko para saimo, Kagurangnan, Dios nin mga hukbo. Linapas kan banwaan nin Israel an saimong tipan, ginaba ninda an saimong mga altar asin ginadan an saimong mga propeta. Ako na sana an natatada asin hinahanap ninda ako tanganing gadanon.”


text:
Nagsabi an Kagurangnan, “Bumalik ka sa kalangtadan na harani sa Damasco, dangan lumaog ka sa syudad saka lahidan mo si Hazael bilang hade nin Siria;


text:
lahidan mo si Jehu na aking lalaki ni Nimsi bilang hade nin Israel, asin lahidan mo si Eliseo na aking lalaki ni Safat na taga Abel-mehola bilang propeta na masalihid saimo.


text:
An makadulag sa espada ni Hazael gagadanon ni Jehu; an makadulag sa espada ni Jehu gagadanon ni Eliseo.


text:
Alagad matada ako nin pitong ribo katawo sa Israel—an mga dai nagluhod ki Baal saka dai naghadok saiya.”


text:
Naghale si Elias asin nakua niya si Eliseo na nag-aarado; igwa nin onseng pades na torong baka sa enotan niya, asin yaon siya sa ikadoseng pades. Hinuba ni Elias an saiyang alikboy asin inalikboy ki Eliseo.


text:
Binayaan ni Eliseo an saiyang mga baka, linamag si Elias asin nagsabi, “Tugote akong magpaaram ngona sa sakong ama saka ina, dangan masunod ako saimo.” Nagsimbag si Elias, “Magpuli ka. Dai taka pinupugolan.”


text:
Nagbalik si Eliseo dangan kinua an sarong pades na torong baka, binuno an mga ini, asin linuto an karne. Ginamit niyang igatong an mga sakal kan mga toro. An karne itinao niya sa mga tawo asin nagkakan sinda. Pakatapos nagsunod siya ki Elias asin naglingkod saiya.


text:
Tinipon ni Hadeng Ben-hadad nin Siria an gabos niyang hukbo, asin sa tabang kan treynta y dos na mga hade, kaiba an saindang mga kabayo saka mga karwahe, nagpasiring siya sa Samaria. Pinalibotan niya an Samaria dangan sinalakay.


text:
Nagpadara siya nin mga sugo sa laog kan syudad tanganing magsabi ki Ahab na hade nin Israel, “Hinahagad ni Ben-hadad na


text:
isuko mo saiya an saimong plata saka bulawan, an saimong mga agom saka an pinakamakosog sa saimong mga aki.”


text:
“Sabihan mo si Ben-hadad na minaoyon ako; ako saka an gabos na sadiri ko magigin sadiri niya,” an simbag ni Ahab.


text:
Dangan nagbalik giraray ki Ahab an mga sinugo asin ipinahayag an ibang kahagadan ni Ben-hadad: “Pinasugoan taka na itao mo sako an saimong plata saka bulawan, an saimong mga agom asin an saimong mga aki.


text:
Alagad ngunyan, ipapadara ko an sakong mga opisyal tanganing halungkaton an saimong palasyo saka an mga harong kan saimong mga opisyal tanganing kuahon an pinaghohona nindang mahalaga. Maabot sinda diyan sa siring kaining oras sa aga.”


text:
Inapod ni Hadeng Ahab an gabos na kamagurangan kan daga, asin nagsabi, “Hilinga nindo an gibo kan tawong ini; naghahanap siya nin ribok. Pinadarahan niya ako nin mensahe na naghahagad kan sakong mga agom asin mga aki, kan sakong plata saka bulawan, asin nag-oyon ako.”


text:
Kaya sinabihan ni Ahab an mga sinugo ni Ben-hadad, “Taraman nindo an sakong kagurangnan na hade na minaoyon ako sa enot niyang kahagadan, alagad dai ako minaoyon sa ikaduwa.” Naghale an mga sinugo dangan nagbalik dara an ibang mensahe


text:
hale ki Ben-hadad: “Madara ako nin dakul na lalaki na magaba kan syudad mong ini, dakul na lalaki na pwedeng magdara sa saindang mga kamot kan gabos na alpog nin Samaria. Gadanon logod ako kan mga dios kun dai ko gibohon ini!”


text:
Nagsimbag si Hadeng Ahab, “Sabihan mo si Hadeng Ben-hadad na an tunay na soldados dai naghahambog kun dai pa tapos an laban.”


text:
Nakaabot ki Ben-hadad an simbag ni Ahab mantang siya asin an kaibahan niyang mga hade nagbuburat sa saindang mga tolda. Pinagbotan niya an saiyang mga tawohan na mag-andam sa pagsalakay kan syudad; kaya nag-andam an gabos.


text:
Sarong propeta an nag-abot asin nagsabi ki Hadeng Ahab, “Nagtataram an Kagurangnan, ‘Nahiling mo an kadakul na mga soldados na iyan? Itatao ko sinda saimo ngunyan na aldaw, asin maaaraman mo na ako an Kagurangnan.’”


text:
“Siisay an mangengenot sa pagsalakay?” an hapot ni Ahab. Nagsimbag an propeta, “Nagtataram an Kagurangnan na an mga hoben na soldados na sakop kan mga gobernador kan mga distrito iyo an mangengenot sa pagsalakay.” “Siisay an mamamayo sa ralaban?” an hapot kan hade. “Ika,” an simbag kan propeta.


text:
Kaya tinipon ni Ahab an mga hoben na soldados na sakop kan mga gobernador kan mga distrito—dos syentos treynta y dos sinda gabos. Dangan tinipon niya an hukbo nin Israel na syete mil gabos.


text:
An pagsalakay pinoonan pagkaodto mantang si Ben-hadad saka an treynta y dos niyang kaalyansa nagbuburat sa saindang mga tolda.


text:
Enot na nagluwas sa pagsalakay an mga hoben na soldados. Nag-osip ki Ben-hadad an saiyang mga opisyal na igwa nin nagluwas na mga lalaki sa Samaria.


text:
Nagboot siya, “Dakopon sindang buhay, maski madigdi sinda sa pakiiwal o paghagad nin katoninongan an ipinagdigdi ninda.”


text:
asin ginadan kan lambang saro sainda an kalaban na saiyang kahampang; nagdulag an mga taga Siria. Linamag sinda kan mga Israelita, alagad nakadulag si Ben-hadad na nangangabayo, kaiba kan nagkapirang nangangabayong soldados niya.


text:
Nagluwas si Hadeng Ahab asin binihag niya an mga kabayo saka mga karwahe, dangan ginadan niya an dakul na taga Siria.


text:
Nagduman ki Hadeng Ahab an propeta saka nagsabi, “Bumalik ka, dugangan mo an saimong mga tawohan asin maingat mong planohon an saimong mga gigibohon huli ta pakalihis kan taon, masalakay giraray an hade nin Siria.”


text:
Nagsabi ki Hadeng Ben-hadad an saiyang mga opisyal, “An mga dios nin Israel iyo an mga dios kan kabukidan kaya nagkadaraog kita kan mga Israelita. Alagad kun sa kapatagan ta sinda lalabanan, siguradong madadaog ta sinda.


text:
Ini an gibohon mo: haleon mo sa saindang katongdan sa hukbo an treynta y dos na hade na kaibahan mo, asin ribayan mo sinda nin pamayong mga soldados.


text:
Dangan magtipon ka nin hukbo na arog kadakul kan nagbaya saimo, na igwa nin pareho kadakul na kabayo asin karwahe. Sa kapatagan ta sinda labanan asin siguradong madadaog ta sinda.” Nag-oyon si Hadeng Ben-hadad asin sinunod an saindang hatol.


text:
Pakalihis kan taon, tinipon niya an saiyang mga tawohan asin nagpasiring sinda sa Afek tanganing labanan an Israel.


text:
Tiniripon man an mga Israelita asin tinawan nin mga armas sa pakilaban; nagluwas sinda asin nagkampo sa atubangan kan mga taga Siria. An mga Israelita garo sana duwang sadit na grupo nin mga kanding mantang napano kan mga taga Siria an daga.


text:
Sarong propeta an nagduman ki Hadeng Ahab asin nagsabi, “Iyo ini an itinaram nin Kagurangnan: ‘Huli ta nagsasabi an mga taga Siria na ako sarong dios kan kabukidan asin bako kan kapantayan, tatawan taka nin kapangganahan laban sa dakula nindang hukbo. Dangan maaaraman nindo na ako an Kagurangnan.’”


text:
Pitong aldaw na magkaatubang na nagkampo an mga taga Siria saka an mga Israelita. Nagpoon an ralaban kan ikapitong aldaw, asin syen mil na soldados kan Siria an nagadan kan mga Israelita.


text:
Nagdurulag an mga natadang soldados asin nagralaog sa syudad nin Afek, alagad narumpagan kan kudal kan syudad an beynte y syete mil sainda. Nakadulag man si Ben-hadad pasiring sa syudad asin nagpaili sa pinakatagong kwarto nin sarong harong.


text:
Nagduman saiya an mga opisyal niya asin nagsabi, “Naaraman mi na maheherakon an mga hade sa Israel. Tugote kaming magduman sa hade nin Israel na nahahagkosan nin sako an samong mga habayan asin nagagakodan nin lubid an samong mga liog. Tibaad dai ka niya ipagadan.”


text:
Kaya hinagkosan ninda nin sako an saindang mga habayan asin ginakodan nin lubid an saindang mga liog. Nagduman sinda ki Ahab saka nagsabi, “Nakikimaherak an sorogoon mong si Ben-hadad na dai mo siya paggadanon.” Nagsimbag si Ahab, “Buhay pa an sakong tugang?”


text:
Naghahalat nin marahay na tanda an mga opisyal ni Ben-hadad, kaya kan magsabi si Ahab nin “tugang,” hidali sindang nagsugpon, “Tama ka, tugang mo si Ben-hadad!” “Darahon nindo siya sako,” an pagboot ni Ahab. Kan mag-abot si Ben-hadad, inalok siya ni Ahab na maglunad sa saiyang karwahe.


text:
Nagsabi saiya si Ben-hadad, “Ibabalik ko saimo an mga syudad na kinua kan sakong ama sa saimong ama. Pwede kang magpatindog nin mga tindahan sa Damasco, arog kan ginibo kan sakong ama sa Samaria.” Nagsimbag si Ahab, “Sa siring na mga kondisyon, tatalingkasan taka.” Nakipagtipan si Ahab ki Ben-hadad dangan pinahale na niya.


text:
Sa pagboot nin Kagurangnan, saro sa mga kaayon sa grupo nin mga propeta an nagsugo sa sarong kapwa propeta na suntokon siya. Alagad nagsayuma an sinugo,


text:
kaya nagsabi an propeta, “Huli ta sinuhay mo an pagboot nin Kagurangnan, paghale mo digdi gagadanon ka nin sarong leon.” Pakahale kan propeta, sinabat siya nin sarong leon asin ginadan siya.


text:
Dangan dinolok kan propeta an saro pang lalaki. Nagsabi siya, “Suntokon mo ako!” Kaya makosog na sinuntok siya kan lalaki.


text:
Naghale an propeta na an mga mata igwa nin tahob na tela tanganing dai siya mamidbidan, asin naghalat sa aagihan kan hade.


text:
Pag-agi kan hade, inapod siya kan propeta saka sinabihan, “Mahal na Hade, kan ako nakikilaban sa gera, sarong bihag an dinara sako nin sarong soldados. An sabi niya, ‘Bantayan mo an tawong ini; kun makadulag siya, buhay mo an kabayadan o magmumulta ka nin tres mil na pedaso nin plata.’


text:
Alagad nagin abala ako sa ibang bagay asin nakadulag an lalaki.” Nagsimbag an hade, “Ika na an naghukom sa saimo man sana. Ika an maako kan padusa.”


text:
Hinale kan propeta an telang nakatahob sa saiyang mga mata, asin namidbid siya kan hade na saro siya kan mga propeta.


text:
Dangan sinabihan kan propeta an hade, “Iyo ini an tataramon nin Kagurangnan: ‘Huli ta tinugotan mong makadulag an tawong ipinagboot kong gadanon, buhay mo an kasalihid kan saiyang buhay, banwaan mo an kasalihid kan saiyang banwaan.’”


text:
Harani sa palasyo ni Hadeng Ahab sa Jezreel igwa nin sarong ubasan na sadiri nin sarong lalaki na an ngaran Nabot.


text:
Sarong aldaw, nagsabi si Ahab ki Nabot, “Tawan sako an saimong ubasan; harani ini sa sakong palasyo, asin boot kong gibohon na tatamnan nin mga gulayon. Riribayan taka nin mas marahay na ubasan, o kun boot mo, babayadan taka kan tamang halaga kaiyan.”


text:
Alagad nagsabi si Nabot ki Ahab, “Dai logod itugot nin Kagurangnan na itao ko saimo an pamana kan sakong mga ginikanan.”


text:
Nagpuli si Ahab na mamondo saka anggot huli kan sinabi saiya ni Nabot. Naghigda siyang nakaatubang sa lanob asin habong magkakan.


text:
Nagdolok an saiyang agom na si Jezebel saka naghapot, “Tadaw ta mamondo ka? Tadaw ta habo kang magkakan?”


text:
Nagsimbag siya, “Huli kan sinabi sako ni Nabot. Inalok ko siya na babakalon ko an saiyang ubasan o kun boot niya riribayan ko saiya nin ibang ubasan. Alagad sinabihan niya ako na dai niya pwedeng itao sako an saiyang ubasan!”


text:
“Bakong ika an hade nin Israel?” an simbag saiya ni Jezebel. “Magbangon ka, mag-ogma saka magkakan. Kukuahon ko para saimo an ubasan ni Nabot!”


text:
Dangan nagsurat si Jezebel nin nagkapirang surat, sinelyohan kan selyo ni Ahab, dangan ipinadara sa mga opisyal saka sa mga ginagalangan na tawo sa Jezreel.


text:
Siring kaini an sabi niya sa surat: “Ipagboot nindo an sarong aldaw nin pag-ayuno. Tiponon nindo an mga tawo asin itao nindo ki Nabot an pangenot na tukawan.


text:
Patukawon nindo sa atubangan niya an duwang mayong halagang mga tawo na masumbong nin siring laban saiya: ‘Minaldisyon ni Nabot an Dios saka an hade.’ Dangan iluwas nindo siya saka gapoon sagkod na magadan.”


text:
Ipinagboot ninda an sarong aldaw nin pag-ayuno, tinipon an mga tawo dangan itinao ki Nabot an pangenot na tukawan.


text:
Naglaog an duwang mayong halagang tawo, nagtukaw sa atubangan ni Nabot asin nagsumbong nin siring kaini laban saiya: “Minaldisyon ni Nabot an Dios saka an hade.” Kaya dinara ninda siya sa luwas kan syudad asin ginapo sagkod na nagadan.


text:
Pakadangog ni Jezebel kan mensaheng ini, sinabihan niya si Ahab, “Gadan na si Nabot. Magduman ka na asin sadiriha an ubasan na habo niyang ipabakal saimo.”


text:
“Magduman ka ki Ahab na hade nin Samaria. Mahihiling mo siya sa ubasan ni Nabot; yaon siya duman tanganing sadirihon an ubasan.


text:
Sabihan mo siya na ako, an Kagurangnan, nagtataram saiya, ‘Pakatapos mong gadanon an tawo, sasadirihon mo pa an saiyang rogaring?’ Dangan sabihan mo siya na ini an sakong itinataram: ‘Sa lugar saen dinila kan mga ayam an dugo ni Nabot, duman man didilaon kan mga ayam an saimong dugo!’”


text:
Kan mahiling ni Ahab si Elias, nagsabi siya, “Nanumpongan mo na naman ako, sakong kaiwal?” Nagsimbag si Elias, “Iyo, huli ta ipinabakal mo na an saimong sadiri sa paggibo nin karatan sa atubang nin Kagurangnan.


text:
Kaya nagtataram saimo an Kagurangnan, ‘Papadarahan taka nin karatan. Sisighidon taka asin pupuhoon ko an lambang lalaki sa saimong pamilya, hoben man o gurang.


text:
An saimong pamilya magigin arog sa pamilya ni Jeroboam na aking lalaki ni Nebat, asin arog sa pamilya ni Baasa na aking lalaki ni Ahias, huli ta pinaanggot mo ako saka pinapagkasala mo an Israel!’


text:
Asin manongod ki Jezebel, an Kagurangnan nagtataram na kakakanon si Jezebel kan mga ayam sa laog kan syudad nin Jezreel.


text:
An siisay man sa saimong mga kadugo na magadan sa syudad kakakanon kan mga ayam, asin an magadan sa kalangtadan kakakanon kan mga bwitre.” (


text:
Mayo na nin arog ki Ahab na nagdusay kan saiyang sadiri sa paggibo nin karatan, huli sa mga sotsot kan saiyang agom na si Jezebel.


text:
Ginibo niya an makauuyam na mga kasalan huli sa pagsamba sa mga dios-dios arog kan ginibo kan mga Amoreo, na pinahale nin Kagurangnan mantang nagdadangadang an banwaan nin Israel sa dagang idto.)


text:
Kan madangog ni Ahab an mga sinabi ni Elias, ginisi niya an saiyang gubing saka nagsulot nin sako. Nag-ayuno siya, nagkatorog na sulot an sako asin naglakaw na mamondo nin makuri.


text:
“Nahiling mo kun paano nagpakumbaba sa atubang ko si Ahab? Huli ta nagpakumbaba siya sa atubang ko, dai ko siya papadarahan nin karatan mantang nabubuhay siya; ipapadara ko an karatan sa panahon kan saiyang aking lalaki.


text:
Naghapot si Ahab sa mga opisyal niya, “Tadaw ta mayo kita nin ginigibong anoman tanganing mabawi an Ramot-gilead sa hade nin Siria? Sadiri ta iyan!”


text:
Naghapot man si Ahab ki Jehosafat, “Iibahan mo daw ako tanganing salakayon an Ramot-gilead?” Nagsimbag si Jehosafat, “Andam ako kun andam ka na; siring man an sakong mga soldados saka an sakong mga nangangabayong soldados.


text:
Kaya inapod ni Ahab an mga propeta, mga apat na gatos sinda gabos, saka hinapot, “Dapat daw na magduman ako asin salakayon an Ramot-gilead o dai?” Nagsimbag sinda, “Salakayon mo an Ramot-gilead. Itatao saimo nin Kagurangnan an kapangganahan.”


text:
Alagad naghapot si Jehosafat, “Mayo na daw nin ibang propeta na pwedeng makihumapot sa Kagurangnan para sato?”


text:
Nagsimbag si Ahab, “Igwa pa nin saro, si Micaias na aking lalaki ni Imla. Alagad kinakaongisan ko siya, huli ta mayo lamang siya nin marahay na propesiya manongod sako; danay na maraot na bagay an saiyang propesiya.” “Dai ka magsabi kaiyan!” an simbag ni Jehosafat.


text:
Dangan ipinaapod ni Ahab an sarong opisyal saka sinabihan, “Magduman ka asin darahon mo tolos digdi si Micaias na aking lalaki ni Imla.”


text:
An duwang hade, na nakagubing nin sa hade, yaon kaidto sa lugar na pinaggiginikan sa luwas kan trangkahan nin Samaria. Nakatukaw sinda sa saindang trono asin nagpopropesiya sa atubang ninda an gabos na propeta.


text:
An saro sainda, si Zedekias na aking lalaki ni Kenaana, naggibo nin lansang na mga sungay asin nagsabi ki Ahab, “Uya an itinataram nin Kagurangnan: ‘Sa paagi kaini lalabanan asin dadaogon mo an mga taga Siria.’”


text:
Siring man kaiyan an sinabi kan ibang propeta. Nagsabi pa sinda, “Salakayon mo an Ramot-gilead asin manggagana ka; itatao saimo nin Kagurangnan an kapangganahan.”


text:
Mantang nangyayari ini, sinabihan si Micaias kan opisyal na nagkua saiya, “An gabos na propeta nagpropesiya nin kapangganahan para sa hade; marahay na iyan man an gibohon mo.”


text:
Alagad nagsimbag si Micaias, “Sa ngaran kan buhay na Kagurangnan nasumpa ako na kun ano an itataram niya sako iyo sana an sakong itataram!”


text:
Kan mag-atubang si Micaias ki Hadeng Ahab, hinapot siya kan hade, “Micaias, dapat daw na salakayon mi ni Hadeng Jehosafat an Ramot-gilead o dai?” Nagsimbag si Micaias, “Salakayon nindo asin manggagana kamo. Itatao saindo nin Kagurangnan an kapangganahan.”


text:
Alagad sinabihan siya kan hade, “Pirang beses takang pasusumpaon na mayo ka nin itataram sako kundi an katotoohan sa ngaran nin Kagurangnan?”


text:
Nagsimbag si Micaias, “Nahiling ko an bilog na Israel na nawarak sa kabukidan, arog sa mga karnero na mayo nin pastor, asin nagtaram an Kagurangnan, ‘Mayo sinda nin pamayo, papulia sinda sa katoninongan.’”


text:
Sinabihan ni Ahab si Jehosafat, “Bakong sinabi ko na saimo na dai pa lamang siya nagpropesiya nin marahay manongod sako? An saiyang propesiya danay na maraot!”


text:
Nagpadagos si Micaias, “Hinanyoga ngunyan an tataramon nin Kagurangnan! Nahiling ko an Kagurangnan na nagtutukaw sa saiyang trono kaiba an saiyang mga anghel na nagtitindog sa too niya asin sa wala.


text:
Naghapot an Kagurangnan, ‘Siisay an madagka ki Ahab tanganing sumalakay siya asin magadan sa Ramot-gilead?’ Nagsabi nin sarong bagay an nagkapirang anghel, mantang laen man an sinabi kan iba.


text:
Dangan nagpaenotan an sarong espiritu asin nagtindog sa atubangan nin Kagurangnan. ‘Dadagkahon ko siya,’ an sabi niya.


text:
Hinapot nin Kagurangnan an espiritu, ‘Sa anong paagi?’ Asin nagsimbag siya, ‘Maduman ako asin magigin espiritung nagpuputik sa ngoso kan gabos niyang propeta.’ Nagtaram an Kagurangnan, ‘Dagkahon mo siya ta manggagana ka; lakaw saka giboha iyan.’”


text:
Nagpadagos si Micaias, “Iyo ini an nangyari. Ibinugtak nin Kagurangnan an espiritung nagpuputik sa ngoso kan saimong mga propeta. Alagad siya mismo an nagtalaan kan saimong kagadanan!”


text:
Dangan nagdolok an propetang si Zedekias asin sinampaling si Micaias. An sabi niya, “Kasuarin pa ako binayaan kan espiritu nin Kagurangnan asin nagtaram saimo?”


text:
Nagboot an hade, “Dakopa nindo si Micaias saka daraha ki Amon, an gobernador kan syudad, asin ki Prinsipe Joas.


text:
Sabihan nindo sinda na ibilanggo an tawong ini asin dikit sanang tinapay saka tubig an itao saiya sagkod na magbalik akong ligtas sa pag-alaman.”


text:
Nagsabi si Micaias, “Kun makabalik kang ligtas sa pag-alaman, an Kagurangnan dai mananggad nagtaram sa paagi ko!” Asin nagsabi pa siya, “Pagdangog kamo gabos!”


text:
Nagsabi si Ahab ki Jehosafat, “Paglaog ta sa ralaban, masagin-sagin ako, alagad isulot mo an saimong gubing na sa hade.” Kaya nagsagin-sagin an hade nin Israel kan magduman sa ralaban.


text:
Igwa kaidto nin pagboot an hade nin Siria sa saiyang treynta y dos na kapitan kan mga karwahe na mayo sindang ibang salakayon kundi an hade nin Israel sana.


text:
Kaya kan mahiling ninda si Jehosafat, gabos sinda nagsaboot na si Jehosafat an hade nin Israel kaya nagbirik sinda tanganing salakayon siya. Alagad kan pagkurahaw ni Jehosafat,


text:
alagad sarong soldados an nagpana, asin dai tuyong tinamaan si Hadeng Ahab sa lugar na pinagsugponan kan saiyang gubing na panggera. Kaya nagkurahaw siya sa nagpapadalagan kan saiyang karwahe, “Umatras ka asin humale sa ralaban, huli ta nalugadan ako!”


text:
Mantang nagpapadagos an ralaban, nagdanay si Ahab na nakahurandig sa saiyang karwahe; nakaatubang siya sa mga taga Siria. An dugo kan saiyang lugad nagparadalihig sa salog kan karwahe, sagkod na magadan siya pagkabanggi.


text:
Kan masolnop na an aldaw uminabot an pagboot sa mga soldados nin Israel: “An lambang saro bumalik na sa sadiri niyang banwaan asin syudad!”


text:
An saiyang karwahe hinugasan sa tangke nin tubig sa Samaria, saen dinila kan mga ayam an saiyang dugo asin nagkarigos an mga maraot na babae, sosog sa itinaram nin Kagurangnan.


text:
An iba pang ginibo ni Ahab, asin an itinugdok niyang marpil na harong saka an pinatindog niyang mga syudad, gabos nasusurat sa An Kasaysayan kan mga Hade nin Israel.


text:
Kan ikaapat na taon kan paghahade ni Ahab sa Israel, nagin hade sa Juda si Jehosafat na aking lalaki ni Asa


text:
sa edad na treynta y singkong taon, asin naghade siya sa Jerusalem sa laog nin beynte y singkong taon. An saiyang ina iyo si Azuba na aki ni Silhi.


text:
Arog kan saiyang ama na si Asa, ginibo ni Jehosafat an matanos sa atubang nin Kagurangnan; alagad dai niya ginaba an paganong mga lugar na pagsasambahan asin ipinadagos duman kan mga tawo an pagdolot nin mga sakripisyo saka an pagtutong nin insenso.


text:
An iba pang ginibo ni Jehosafat, an saiyang kaisogan asin mga pakilaban, gabos nasusurat sa An Kasaysayan kan mga Hade nin Juda.


text:
Hinale niya an gabos na marigsok na lalaki saka babae na nagkatarada sa panahon kan saiyang ama na si Asa.


text:
Nagpagibo si Hadeng Jehosafat nin mga barko sa Tarsis tanganing maglayag pasiring sa daga nin Ofir sa pagkua nin mga bulawan. Alagad dai nakahale an mga barko huli ta nagkararaot an mga ini duman sa Ezion-geber.


text:
Dangan sinabihan ni Hadeng Ahazias nin Israel si Hadeng Jehosafat, “Tugoteng maglayag an sakong mga tawohan kaiba kan saimong mga tawohan.” Alagad dai nagtugot si Jehosafat.


text:
Nagadan si Jehosafat asin ilinubong sa lulubngan kan mga hade duman sa Syudad ni David. Nagsalihid saiya bilang hade an aki niyang lalaki na si Jehoram.


text:
Kan ikadyes y syeteng taon kan paghahade ni Hadeng Jehosafat nin Juda, nagin hade nin Israel si Ahazias na aking lalaki ni Ahab, asin naghade siya sa Samaria sa laog nin duwang taon.


text:
Nagkasala siya tumang sa Kagurangnan. Sinunod niya an maraot na gibo kan saiyang ama na si Ahab, kan saiyang ina na si Jezebel, asin kan maraot na an gibo ni Hadeng Jeroboam na nagpakasala sa Israel.


text:
Nagsamba siya asin naglingkod ki Baal. Arog kan saiyang ama, pinaanggot niya an Kagurangnan, an Dios nin Israel.


text:
Nahulog si Hadeng Ahazias hale sa balkon kan atop kan saiyang palasyo sa Samaria asin naghelang siya. Kaya nagpadara siya nin mga sugo tanganing maghapot ki Baal-zebub, an dios nin Ekron, kun mararahay pa siya.


text:
Alagad pinagbotan kan anghel nin Kagurangnan an propetang si Elias na taga Tisbe, na sabaton an mga sugo kan hade nin Samaria dangan hapoton, “Tadaw ta mahapot kamo ki Baal-zebub, an dios nin Ekron? Sa paghona nindo, mayo nin dios sa Israel?


text:
Kaya ngunyan ini an tataramon nin Kagurangnan: ‘Dai ka na mararahay sa saimong helang; magagadan ka!’” Ginibo ni Elias an pagboot nin Kagurangnan.


text:
Nagsimbag sinda, “Sinabat kami nin sarong lalaki na nagsabing magbalik kami tanganing sabihan mi ika na an Kagurangnan nagtataram saimo, ‘Tadaw ta nagpapadara ka nin mga sugo na mahapot ki Baal-zebub, an dios nin Ekron? Sa paghona mo, mayo nin Dios sa Israel? Dai ka na mararahay sa saimong helang; magagadan ka!’”


text:
“Nakasulot siya nin gubing na gibo sa mga anit nin hayop asin nakahabay nin anit,” an simbag ninda. “Si Elias idto!” an sabi kan hade.


text:
Dangan an sarong opisyal na may kaibahan na singkwentang soldados sinugo kan hade ki Elias. Nakua kan opisyal si Elias na nagtutukaw sa ibabaw nin sarong bulod asin sinabihan, “Sorogoon nin Dios, ipinagboboot kan hade na maghilig ka.”


text:
Alagad nagsimbag si Elias, “Kun ako sarong sorogoon nin Dios, maghugpa logod an kalayo hale sa langit asin gadanon ka saka an saimong mga soldados!” Dangan naghugpa an kalayo asin ginadan an opisyal sagkod an saiyang mga soldados.


text:
Nagsugo giraray ki Elias an hade nin sarong opisyal na may kaibahan na singkwentang soldados. Nagtukad an opisyal saka nagsabi ki Elias, “Sorogoon nin Dios, ipinagboboot kan hade na maghilig ka tolos!”


text:
Alagad nagsimbag si Elias, “Kun ako sarong sorogoon nin Dios, maghugpa logod an kalayo hale sa langit asin gadanon ka sagkod an saimong mga soldados!” Dangan naghugpa an kalayo nin Dios asin ginadan an opisyal sagkod an saiyang mga soldados.


text:
Nagsugo giraray an hade nin sarong opisyal na may kaibahan na singkwentang soldados. Nagtukad sa bulod an opisyal, nagluhod sa atubang ni Elias, dangan nakimaherak, “Sorogoon nin Dios, nakikimaherak ako saimo, pahalagahan mo logod an sakong buhay asin an buhay kan sakong mga soldados.


text:
An duwang opisyal na naenot sako asin an saindang mga soldados ginadan kan kalayong hale sa langit; alagad kaherakan mo ako!”


text:
Nagsabi an anghel nin Kagurangnan ki Elias, “Mag-iba ka sa saiya, asin dai ka matakot.” Kaya nag-iba si Elias sa opisyal pasiring sa hade,


text:
asin sinabihan an hade, “Ini an tataramon nin Kagurangnan: ‘Huli ta nagpadara ka nin mga sugo tanganing maghapot ki Baal-zebub, an dios nin Ekron—na garong mayo nin dios sa Israel na pwedeng hapoton—dai ka na mararahay; magagadan ka!’”


text:
Nagadan si Ahazias, sosog sa itinaram nin Kagurangnan sa paagi ni Elias. Mayo siya nin aking lalaki, kaya si Joram na saiyang tugang iyo an nagsalihid saiya bilang hade sa ikaduwang taon nin paghahade ni Jehoram na aking lalaki ni Jehosafat, an hade nin Juda.


text:
Nag-abot an panahon tanganing kuahon nin Kagurangnan si Elias sa paagi nin aripuros. Naghale sa Gilgal si Elias saka si Eliseo,


text:
asin sa dalan nagsabi si Elias ki Eliseo, “Magpawalat ka digdi, huli ta pinagbotan ako nin Kagurangnan na magduman sa Betel.” Alagad nagsimbag si Eliseo, “Minasumpa ako huli sa sakong kaimbodan sa buhay na Kagurangnan asin sa saimo, na dai taka babayaan.” Kaya nagpadagos sindang duwa sa Betel.


text:
Sarong grupo nin mga propeta na nag-eerok duman an nagdolok ki Eliseo saka naghapot, “Aram mo daw na an saimong kagurangnan kukuahon na nin Kagurangnan ngunyan na aldaw?” “Iyo, aram ko,” an simbag ni Eliseo. “Alagad mag-alo sana kamo.”


text:
Dangan nagsabi si Elias ki Eliseo, “Magpawalat ka digdi, huli ta pinagbotan ako nin Kagurangnan na magduman sa Jerico.” Alagad nagsimbag si Eliseo, “Minasumpa ako huli sa sakong kaimbodan sa buhay na Kagurangnan asin sa saimo, na dai taka babayaan.” Kaya nagpadagos sinda sa Jerico.


text:
Sarong grupo nin mga propeta na nag-eerok duman an nagdolok ki Eliseo saka naghapot, “Aram mo daw na an saimong kagurangnan kukuahon na nin Kagurangnan ngunyan na aldaw?” “Iyo, aram ko,” an simbag ni Eliseo, “Alagad mag-alo sana kamo.”


text:
Dangan nagsabi si Elias ki Eliseo, “Magpawalat ka digdi, huli ta pinagbotan ako nin Kagurangnan na magduman sa Salog nin Jordan.” Alagad nagsimbag si Eliseo, “Minasumpa ako huli sa sakong kaimbodan sa buhay na Kagurangnan asin sa saimo, na dai taka babayaan.” Kaya nagpadagos sinda sa paglakaw,


text:
asin singkwenta kan mga propeta an nagsunod sainda pasiring sa Jordan. Nag-ontok si Elias saka si Eliseo sa tampi kan salog, asin nagtindog sa horoharayo an singkwentang propeta.


text:
Dangan hinuba ni Elias an saiyang alikboy, linukot asin ipinakol sa tubig. Nabanga an tubig, asin nag-agi sinda sa mamarang daga pasiring sa ibong kan salog.


text:
Pakabalyo ninda, nagsabi si Elias ki Eliseo, “Sabihan sako kun ano an boot mong gibohon ko para saimo, bago ako kuahon.” “Nakikimaherak ako saimo na ipamana mo sako an kahirasan kan saimong kapangyarihan na iyo an magibo sako na kasalihid mo,” an simbag ni Eliseo.


text:
Nagsimbag si Elias, “Magabat an hinagad mo, alagad kun mahiling mo ako mantang kinukua ako saimo, makakamtan mo iyan; ta kun dai, dai mo makakamtan an hinahagad mo.”


text:
Padagos sindang nag-oolay mantang naglalakaw. Dangan biglang nagpatahaw sainda an sarong karwahe na kalayo na guyod nin mga kabayong kalayo, asin isinakat si Elias sa langit sa paagi nin aripuros.


text:
Nahiling ini ni Eliseo asin nagkurahaw siya ki Elias, “Ama ko, ama ko! Makosog na parasurog nin Israel! Mayo ka na!” Asin dai na niya nahiling si Elias. Sa kamondoan, ginisi ni Eliseo an saiyang gubing sa duwang kabtang.


text:
Dangan pinurot niya an nahulog na alikboy ni Elias asin nagbalik saka nagtindog siya sa tampi kan Salog nin Jordan.


text:
Pinakol niya an tubig kan alikboy saka nagsabi, “Haen an Kagurangnan, an Dios ni Elias?” Dangan pinakol niya giraray an tubig, asin nabanga ini; naglakaw si Eliseo pasiring sa ibong kan salog.


text:
Kan mahiling ini kan mga propetang taga Jerico, nagsabi sinda, “An kapangyarihan ni Elias yaon na ki Eliseo!” Nagdolok sinda sa pagsabat ki Eliseo asin nagdarapa sa saiyang atubang.


text:
Nagsabi sinda ki Eliseo, “Singkwenta kaming uya digdi, gabos makokosog na lalaki. Padumana kami tanganing hanapon an saimong kagurangnan. Tibaad dinara siya kan espiritu nin Kagurangnan asin iwinalat sa ibabaw nin sarong bukid o sa sarong kapantayan.” “Dai na kamo maglakaw,” an simbag ni Eliseo.


text:
Alagad nagpirit sinda sagkod na magtugot si Eliseo kaya pinalakaw niya sinda. Hinanap si Elias kan singkwentang lalaki sa laog nin tolong aldaw, alagad dai ninda siya nakua.


text:
Dangan nagbalik sinda ki Eliseo, na naghalat sa Jerico. Sinabihan sinda ni Eliseo, “Bakong sinabi ko na saindong dai na kamo maglakaw?”


text:
Nagduman ki Eliseo an nagkapirang taga Jerico asin nagsabi, “Siring kan saimong nahihiling, magayon an syudad na ini, alagad maati an tubig digdi, asin nagigin dahelan tanganing makuahan an sarong bados.


text:
“Bugtakan nindo nin asin an sarong bagong mangko dangan daraha sako,” an sabi ni Eliseo. Kaya dinara ninda saiya an mangko,


text:
dangan nagduman si Eliseo sa burabod nin tubig. Itinapok ni Eliseo sa tubig an asin dangan nagsabi, “Iyo ini an sinasabi nin Kagurangnan: ‘Lininigan ko na an tubig na ini. Dai na ini magigin dahelan nin kagadanan o nin pagkakuahe sa mga bados.’”


text:
Naghale siya sa Jerico tanganing magduman sa Betel. Mantang naglalakaw siya, nagluwas an mga aking lalaki asin pinagtuyatuya siya. “Humale ka digdi, kalbo!” an kurahaw ninda.


text:
Nagsalingoy si Eliseo asin kan mahiling niya sinda, minaldisyon niya sinda sa ngaran nin Kagurangnan. Dangan luminuwas hale sa kakahoyan an duwang babaeng oso saka ginaradan an kwarenta y dos sa mga aking lalaki.


text:
Kan ikadyes y otsong taon kan paghahade ni Jehosafat nin Juda, nagin hade nin Israel si Joram na aking lalaki ni Ahab, asin doseng taon siyang naghade sa Samaria.


text:
Nagkasala siya sa Kagurangnan, alagad bako siya arog karaot kan saiyang ama o kan ina niyang si Jezebel, huli ta hinale niya an harigi ni Baal na ginibo kan saiyang ama.


text:
Alagad, siring ki Hadeng Jeroboam na aking lalaki ni Nebat, pinapagkasala niya an Israel asin habo niyang mag-ontok sa pagkakasala.


text:
Si Mesa na hade nin Moab sarong paraataman nin mga karnero, asin taon-taon nagbubuhis siya sa hade nin Israel nin syen mil na kordero asin balukag nin syen mil na karnero.


text:
Nagpadara siya nin tataramon ki Hadeng Jehosafat nin Juda: “Nagrebelde an hade nin Moab laban sako; maiba ka daw sako sa gera laban saiya?” Nagsimbag si Jehosafat, “Maiba ako, asin siring man an sakong mga soldados saka mga kabayo.


text:
Arin na dalan an satong aagihan sa pagsalakay?” “Sa dalan kan kalangtadan nin Edom,” an simbag ni Joram.


text:
Kaya nagluwas si Hadeng Joram kaiba an hade nin Juda saka an hade nin Edom. Pakalihis nin pitong aldaw na pagmartsa, naubosan sinda nin tubig; mayo na nin inomon an hukbo asin an mga hayop.


text:
Dangan nagsabi an hade nin Israel, “Magagadan kita! Kitang tolo inapod nin Kagurangnan tanganing itao sa kamot kan hade nin Moab.”


text:
Naghapot si Hadeng Jehosafat, “Mayo digdi nin propeta na pwedeng makihumapot sa Kagurangnan para sato?” Sarong opisyal kan hukbo ni Hadeng Joram an nagsimbag, “Yaon digdi si Eliseo na aking lalaki ni Safat. Dati siyang katabang ni Elias.”


text:
Nagsabi si Eliseo sa hade nin Israel, “Ano an pakilabot ko saimo? Dumuman ka sa mga propeta kan saimong ama asin sa mga propeta kan saimong ina.” Nagsimbag si Joram, “Dai, an Kagurangnan an nag-apod samong tolo tanganing itao sa kamot kan hade nin Moab.”


text:
Nagsimbag si Eliseo, “Minasumpa ako sa buhay na Kagurangnan nin mga hukbo na sakong pinaglilingkodan, na kun bakong huli sa paggalang ko ki Jehosafat na hade nin Juda, dai ako makikilabot saimo.


text:
Ikua nindo ako nin sarong paratugtog.” Mantang nagtutugtog ini sa saiyang arpa, nag-abot ki Eliseo an kapangyarihan nin Kagurangnan.


text:
Nagsabi si Eliseo, “Iyo ini an sinasabi nin Kagurangnan; ‘Magpakalot ka sa palibot kan mamarang sapa na ini.


text:
Dai ka makakahiling nin doros o uran, alagad an sapang iyan mapapano nin tubig tanganing may mainom ka, an saimong mga baka asin an saimong mga hayop.’”


text:
Nagpadagos si Eliseo, “Madali sana ining gibohon nin Kagurangnan; tatawan pa niya kamo nin kapangganahan laban sa mga Moabita.


text:
Sasakopon nindo an lambang pinapusog asin piniling syudad ninda; puputolon nindo an lambang kahoy na nagbubunga, tatahoban an gabos na burabod, asin tatambakan nin mga gapo an lambang oma.”


text:
Pagkaaga, sa oras kan pagdolot kan pang-agang sakripisyo, nagbulos an tubig hale sa Edom asin natahoban an daga.


text:
Kan madangog kan mga Moabita na nag-abot an mga hade tanganing makilaban sainda, inapodan ninda an mga lalaking pwede nang makilaban, magpoon sa matua sagkod sa ngohod, asin ipinadara sa pagdolonan.


text:
Sunod na aga, kan magbangon an mga Moabita asin kan masirangan kan aldaw an tubig, nahiling ninda na mapula an tubig siring sa dugo.


text:
Nagsabi sinda, “Dugo iyan! Nagralaban an tolong hade asin naggaradanan sinda. Magduman kita asin samsaman ta an saindang kampo!”


text:
Alagad pag-abot ninda sa kampo, sinalakay sinda kan mga Israelita. Nagdulag an mga Moabita alagad dai nag-ontok an mga Israelita sa paglamag sainda; ginadan ninda an nagdudulag na mga Moabita,


text:
saka ginaba an mga syudad ninda. Tinapokan nin gapo kan lambang Israelita an lambang oma sagkod na matambonan ini. Tinahoban ninda an lambang burabod nin tubig asin pinutol an gabos na kahoy na nagbubunga. Rinaot ninda an Moab sagkod na an pangenot na syudad na sana nin Kir-hareset an natada. Pinalibotan ini saka sinalakay kan mga paralagpitaw na Israelita.


text:
Kan mahiling kan hade nin Moab na madadaog na siya sa gera, ipinag-iba niya an syete syentos na lalaking may mga armas na espada dangan hiningowa nindang makalusot sa mga kaiwal asin makadulag pasiring sa hade nin Siria. Alagad mayo sindang naginibo.


text:
Dangan kinua niya an matua niyang aking lalaki, na masalihid saiya bilang hade, saka idinolot bilang sakripisyo sa ibabaw kan kudal. Nagkatarakot an mga Israelita, kaya nagsiribog sinda dangan nagbaralik sa sadiri nindang daga.


text:
Nagduman ki Eliseo an sarong babaeng balo na kaayon sa sarong grupo nin mga propeta asin nagsabi, “An sakong agom gadan na. Naaaraman mo na igwa siya nin pagkatakot sa Kagurangnan, alagad an pinagkautangan niya nag-abot tanganing kuahon an duwa kong aking lalaki tanganing oriponon.”


text:
Hinapot siya ni Eliseo, “Ano an magigibo ko para saimo? Tarami ako; ano an yaon sa saimong harong?” Nagsimbag an babaeng balo, “Mayo ako nin anoman sa sakong harong, kundi sarong sadit na dulay na may laog na lana.”


text:
Sinabihan siya ni Eliseo, “Magduman ka sa mga kanatad mo asin magsubli ka nin dakul na dulay na mayo nin laog.


text:
Dangan maglaog ka sa harong kaiba an duwa mong aki, serahan mo an pintoan asin palisan mo nin lana an lambang dulay. An dulay na pano na, igilid mo.”


text:
Kaya naglaog an babae sa harong kaiba an duwa niyang aki asin sinerahan niya an pinto. Mantang pinapalisan niya nin lana an sarong dulay, dinadara man saiya kan saiyang mga aki an mayo pang laog na dulay.


text:
Kan mapano an mga dulay, nagsabi siya sa saro niyang aki, “Darahi pa ako nin dulay.” Nagsimbag an aki, “Mayo na nin dulay na dai nin laog.” Dangan nag-ontok an pagbulos kan lana.


text:
Nagbalik an balo ki propeta Eliseo, na nagsabi saiya, “Lakaw, pabakalan an lana asin bayadan mo an saimong mga utang. An matada sa kwarta ipagbuhay nindong mag-irina.”


text:
Sarong aldaw nagduman si Eliseo sa Shunem, saen nag-eerok an sarong mayaman na babae. Inalok niya si Eliseo na magkakan, asin magpoon kaidto duman na siya nagkakan sa harong kan babae kun nagduduman siya sa Shunem.


text:
Nagsabi an babae sa saiyang agom, “Nahihiling ko na sarong banal na lalaki nin Dios an danay na naghahapit digdi.


text:
Maggibo kita sa atop nin sarong sadit na kwarto asin bugtakan ta nin higdaan, lamesa, tukawan saka ilawan. Pagdalaw niya sato, diyan siya magpapahingalo.”


text:
sinabihan ni Eliseo an saiyang sorogoon, “Hapoton mo siya kun ano an ikakatabang ko saiya bilang balos sa kapagalan niya para sato. Tibaad boot niyang kaolayon ko para saiya an hade o an pamayo kan hukbo.” “Igwa ako kan gabos kong kaipuhan digdi sa kaibahan kan sakong kahimanwa,” an simbag kan babae.


text:
Hinapot ni Eliseo si Gehazi, “Kun siring, ano an ikakatabang ko saiya?” Nagsimbag si Gehazi, “Mayo siya nin aking lalaki asin gurang na an saiyang agom.”


text:
Nagsabi saiya si Eliseo, “Sa siring kaining panahon, sa sunod na taon, mangangaki ka nin sarong lalaki.” Nagsabi an babae, “Sorogoon nin Dios, dai ka magputik sako!”


text:
Alagad nangidam an babae, asin nag-aki nin lalaki pakalihis nin sarong taon magpoon kan sabihon ini saiya ni Eliseo.


text:
Kan dakula na an aki, nagduman siya sarong aldaw sa saiyang ama na yaon sa oma kaiba kan mga paraani.


text:
Biglang nagkurahaw an aki sa saiyang ama, “An sakong payo, an sakong payo!” “Darahon mo siya sa saiyang ina,” an sabi kan ama sa saiyang sorogoon.


text:
Dinara kan sorogoon an aki sa saiyang ina; kinulkul kan ina an saiyang aki sagkod na odto, dangan nagadan an aki.


text:
Dinara kan babae an saiyang aki sa kwarto ni Eliseo na nasa itaas. Ibinugtak niya an aki sa higdaan saka naghale pakatapos na isera an pinto.


text:
Inapod niya an saiyang agom asin nagsabi, “Padarahan mo ako nin sarong sorogoon asin sarong asno. Kaipuhan magduman ako ki Propeta Eliseo. Mabalik tolos ako.”


text:
“Tadaw ta kaipuhan magduman ka ngunyan?” an hapot kan saiyang agom. “Bako man Sabbath o Pyesta kan Bagong Bulan.” “Bayae sana,” an simbag kan babae.


text:
Dangan pinakamaderohan kan babae an asno, asin pinagbotan an sorogoon, “Palakawon mo nin marikas an asno, asin dai mo pagpaluwayon an lakaw sagkod na dai ko sinasabi saimo.”


text:
Kaya naglakaw siya asin nakaabot sa Bukid nin Carmelo, saen nag-ontok si Eliseo. Harayo pa, nahiling na ni Eliseo an nagdadangadang na Sunamita, kaya sinabihan niya si Gehazi na saiyang sorogoon, “An Sunamita iyan na nagdadangadang.


text:
Maghidali ka pasiring saiya, asin aramon mo kun marahay an kamugtakan niya, asin an kamugtakan kan saiyang agom saka aki.” Nagsabi an Sunamita ki Gehazi na marahay an kamugtakan ninda,


text:
alagad pag-abot ki Eliseo, kinapotan niya an mga bitis ni Eliseo. Itutuklang kutana ni Gehazi an Sunamita, alagad nagsabi si Eliseo, “Pabayae siya; huli ta makuri an saiyang kamondoan; tinago ini sako kan Kagurangnan asin dai ako sinabihan.”


text:
Dangan nagsabi an babae, “Naghagad daw ako saimo nin aki? Bakong sinabihan taka na dai mo ako pagputikan?”


text:
Sinabihan ni Eliseo si Gehazi, “Paghidali! Daraha an sugkod ko asin lakaw. Kun may masabat ka, dai ka mag-ontok tanganing komustahon siya; kun may magkomusta saimo, dai mo siya pagsimbagon. Ibugtak mo an sakong sugkod sa lalawogon kan aki.”


text:
Alagad nagsabi an ina kan aki, “Minasumpa ako sa ngaran kan buhay na Kagurangnan asin sa saimo na dai taka babayaan!” Kaya nagtindog si Eliseo asin nag-iba sa babae.


text:
Nag-enot si Gehazi asin ibinugtak an sugkod sa lalawogon kan aki, alagad mayo nin tingog o ano man na tanda na mabubuhay an aki. Kaya nagbalik siya asin nagsabat ki Eliseo. Nagsabi siya, “Dai nagmata an aki.”


text:
Dangan dinapaan niya an aki; an saiyang ngoso, mga mata asin mga kamot nasa tangod kan ngoso, mga mata asin kamot kan aki. Mantang nakadapa siya sa aki, an hawak kan aki nagpoon nang mag-init.


text:
Nagtindog si Eliseo, naglakaw-lakaw sa kwarto, dangan nagbalik asin dinapaan giraray an aki. Nagbahon nin pitong beses an aki saka nagmuklat kan saiyang mga mata.


text:
Inapod ni Eliseo si Gehazi saka sinabihan na apodon an Sunamita. Pakalaog kan babae, nagsabi si Eliseo, “Uya an saimong aki.”


text:
Nagdolok saka nagduko an babae sa pamitisan ni Eliseo. Pakatapos kinua niya an saiyang aki saka naghale.


text:
Kan magkaigwa kaidto nin makuring gutom sa Gilgal, nagbalik duman si Eliseo. Mantang tinutukdoan niya an sarong grupo nin mga propeta, nagsabi siya sa saiyang sorogoon, “Isapna mo an dakulang koron asin iluto mo nin kakanon an mga propetang ini.”


text:
Saro sa sainda an nagpaoma tanganing magkua nin gulayon. Nakahiling siya nin sarong balagon, asin ginuno niya an dakul na bunga kaini. Nagbalik siya dara an mga ginunong bunga. Dai niya aram kun ano idto. Dangan giniris niya idto saka isinalak sa kakanon duman sa koron.


text:
Pakaluto, nagluwag siya tanganing magkakan an mga lalaki. Alagad kan manamitan an linuto, nagsabi an mga lalaki, “Sorogoon nin Dios, may hudong ini!” Asin dai na ninda kinakan idto.


text:
Naghagad si Eliseo nin kadikit na arina, itinapok idto sa koron, saka nagsabi, “Luwaga na nindo an linuto tanganing magkakan an mga lalaki.” Asin mayo na an maraot na namit kan linuto.


text:
Sarong panahon, may nag-abot na lalaki hale sa Baal-salisa. Igwa siya nin dara ki Eliseo na beynteng tinapay na gibo sa enot na ani nin sebada, asin bagong guno na mga mais. Dangan nagsabi si Eliseo, “Tawe an mga lalaki tanganing magkakan sinda.”


text:
Alagad nagsimbag an saiyang sorogoon, “Magkanigo daw ini sa sanggatos na lalaki?” Nagsimbag si Eliseo, “Tawan mo kaiyan an mga lalaki tanganing magkakan sinda, huli ta ini an sinasabi nin Kagurangnan, ‘Makakan sinda asin may matatada pa.’”


text:
Kaya an mga lalaki tinawan nin pagkakan kan sorogoon. Nagkakan sinda asin may natada pang pagkakan, sosog sa sinasabi nin Kagurangnan.


text:
Si Naaman, an pamayo kan hukbo nin Siria, sarong dakulang lalaki na nawiwilihan kan hade nin Siria, huli ta sa paagi ni Naaman itinao nin Kagurangnan an kapangganahan sa Siria. Saro siyang maisog na soldados, alagad may nakakatakot siyang helang sa kublit.


text:
Sa sarong pagsalakay kan mga Siro laban sa Israel, nabihag ninda an sarong aking babae na Israelita, na nagin sorogoon kan agom ni Naaman.


text:
Sarong aldaw nagsabi an aking babae sa kagurangnan niyang babae, “Mawot ko na makaduman an sakong kagurangnan sa propeta na nag-eerok sa Samaria! Papaomayan niya siya kan saiyang helang.”


text:
Nagsabi an hade, “Magduman ka sa hade nin Israel asin darahon mo saiya an surat na ini.” Kaya nagduman si Naaman; igwa siya nin darang treynta mil na pedaso nin plata, seis mil na pedaso nin bulawan, asin sampolong magayon na gubing.


text:
Dinara niya an surat na may laog na siring kaini: “An surat na ini magpapamidbid saimo kan sakong opisyal na si Naaman. Boot kong bolongon mo an saiyang helang.”


text:
Kan mabasa kan hade nin Israel an surat, ginisi niya an saiyang gubing huli sa dakulang takot dangan nagsabi, “Tano ta pinaglalaoman ako kan hade nin Siria na bolongon an lalaking ini? Ano Dios ako na igwa nin kapangyarihan sa buhay asin sa kagadanan? Malinaw na naghahanap siya nin dahelan tanganing iwalon ako!”


text:
Kan maaraman ini ni propeta Eliseo, nagpasabi siya sa hade, “Tano ta ginisi mo an saimong gubing? Padigdiha siya sako ngunyan tanganing maaraman niya na igwa nin propeta sa Israel!”


text:
Kaya nagduman si Naaman kaiba an saiyang mga kabayo asin mga karwahe; nag-ontok siya sa may pintoan kan harong ni Eliseo.


text:
Pinaluwas ni Eliseo an sarong sorogoon tanganing magsabi, “Lakaw, maghugas ka nin pitong beses sa Salog nin Jordan asin an saimong kublit maoomayan saka magigin malinig.”


text:
Alagad anggot na naghale si Naaman. Nagsabi siya, “Naghohona ako na maluwas man lamang siya, mamimibi sa Kagurangnan na saiyang Dios, iiitaas an saiyang kamot sa sakong mga lugad, asin bobolongon an sakong helang!


text:
Bakong an mga Salog nin Damasco, an Abana saka an Farpar, orog na marahay ki sa gabos na katubigan nin Israel? Dai daw ako pwedeng maghugas duman asin magin malinig?”


text:
Alagad nagrani saiya an mga sorogoon niya asin nagsabi, “Kagurangnan, kun pagbotan ka kan propeta na gumibo nin sarong dakulang bagay, dai mo daw gigibohon iyan? Kaya tadaw ta dai ka maghugas siring kan saiyang sinabi tanganing maomayan?”


text:
Kaya naglugsot siya sa Jordan, luminadop nin pitong beses, sosog sa tataramon ni Eliseo asin an saiyang kublit nagin siring sa kublit nin sadit na aki; nagin malinig siya.


text:
Nagbalik siya ki Eliseo kaiba an gabos niyang tawohan dangan nagsabi, “Ngunyan naaaraman ko na mayo nin Dios sa bilog na daga kundi sa Israel sana. Kaya nakikimaherak ako na akoon mo an regalong hale sako.”


text:
Nagsimbag si Eliseo, “Huli sa ngaran kan buhay na Kagurangnan na sakong pinaglilingkodan, ako minasumpa na dai ako maako nin regalo.” Pinirit si Eliseo ni Naaman alagad nagsayuma siya.


text:
Kaya nagsabi si Naaman, “Kun habo mong akoon an sakong regalo, nakikimaherak ako saimo na tawan mo ako nin daga na kayang darahon nin duwang mula, daga na dadarahon ko pagpuli ko sa harong. Huli ta magpoon ngunyan dai na ako madolot nin mga sakripisyo o mga tinutong na atang sa ibang dios, kundi sa Kagurangnan.


text:
Patawadon logod ako nin Kagurangnan kun ibahan ko an hade sa templo ni Rimmon, an dios nin Siria, asin sambahon siya. Patawadon logod ako nin Kagurangnan sa bagay na ini.”


text:
nagsaboot si Gehazi na sorogoon ni Eliseo, “Pinahale kan sakong kagurangnan si Naaman na dai nagbayad. Inako niya kutana an dinara saiya kan Siro. Huli sa ngaran kan buhay na Kagurangnan lalamagon ko siya asin makua ako sa saiya nin maski ano.”


text:
Kaya linamag ni Gehazi si Naaman. Kan mahiling ni Naaman na may naglalamag saiya, naghilig siya sa saiyang karwahe sa pagsabat saiya. Naghapot siya, “Ano an nangyari?”


text:
“Mayo man,” an simbag ni Gehazi. “Alagad sinugo ako kan sakong kagurangnan tanganing taraman ka na nag-abot pa sana an duwang kaayon sa grupo nin mga propeta hale sa mabulod na daga nin Efraim. Boot niya na tawan mo sinda nin tolong ribong pedaso nin plata asin duwang magayon na gubing.”


text:
“Nakikimaherak ako na akoon mo ining seis mil na pedaso nin plata,” an simbag ni Naaman. Pinirit ni Naaman si Gehazi na kuahon idto, dangan binugkos niya sa duwang supot an mga plata. Itinao niya ini asin an duwang magayon na gubing sa duwa niyang sorogoon, dangan pinalakaw sindang enot ki Gehazi.


text:
Pag-abot ninda sa bulod saen nag-eerok si Eliseo, kinua ni Gehazi an duwang supot saka ilinaog sa harong. Dangan pinahale niya an mga sorogoon ni Naaman.


text:
Naglaog giraray siya sa harong asin nagtindog sa atubangan ni Eliseo. Hinapot ni Eliseo si Gehazi, “Saen ka hale, Gehazi?” “Dai man ako naghale,” an simbag niya.


text:
Alagad nagsabi si Eliseo, “Bakong idtoon ako sa espiritu kan maghilig sa saiyang karwahe an lalaki sa pagsabat saimo? Bako ini an panahon tanganing mag-ako nin kwarta asin mga gubing, nin kaolibahan saka mga ubasan, nin mga karnero saka mga baka, o mga sorogoon!


text:
Kaya an helang ni Naaman mapapasaimo asin sa saimong mga kapagarakian sagkod pa man!” Kan maghale si Gehazi, igwa na siya kan helang ni Naaman—an saiyang kublit nagin maputi siring sa ambon.


text:
Sarong aldaw, nagsabi ki Eliseo an sarong grupo nin mga propeta, “Sadit nang marahay an lugar na pinag-eerokan nyato!


text:
Padumana kami sa Jordan asin an lambang saro samo makua duman nin kahoy tanganing magtugdok nin maeerokan.” “Lakaw kamo,” an simbag ni Eliseo.


text:
Nangyari na mantang nagpapalod nin kahoy an sarong lalaki na nahulog sa tubig an tarom kan saiyang patok. Nagkurahaw siya, “Ano an gigibohon ko, kagurangnan? Sinublian sana an patok na idto!”


text:
“Saen nahulog?” an hapot ni Eliseo. Itinukdo saiya kan lalaki an lugar; puminutol si Eliseo nin sarong sanga, itinapok ini sa tubig, asin pinalataw an tarom kan patok.


text:
Kan an hade nin Siria nakikigera laban sa Israel, kinaolay niya an saiyang mga opisyal asin nagpili siya nin lugar na papatindogan kan saiyang kampo.


text:
Alagad pinasabihan ni Eliseo an hade nin Israel, “Likayan mo nanggad an lugar na idto, huli ta naghihipa duman an mga taga Siro.”


text:
Kaya pinatanidan kan hade nin Israel an mga lalaki na nag-eerok sa lugar na idto, asin nagbantay sinda. Nangyari ini nin nagkapirang beses.


text:
Huli kaini napurisaw an hade nin Siria; ipinaapod niya an saiyang mga opisyal asin hinapot, “Siisay saindo an kampi sa hade nin Israel?”


text:
Nagsimbag an saro sa sainda, “Mahal na hade, mayo samo nin kampi sa saiya. Si Eliseo na propeta sa Israel an nagsasabi sa saindang hade kan mga itinataram mo sa hilom.”


text:
Nagsabi an hade, “Aramon nindo kun haen siya asin bibihagon ko siya.” Kan maosipan siya na si Eliseo yaon sa Dotan,


text:
nagpadara siya duman nin dakul na soldados, mga kabayo saka mga karwahe. Banggi na kan mag-abot sinda duman asin pinalibotan ninda an syudad.


text:
Pagkaaga, nagbangon an sorogoon ni Eliseo, nagluwas sa harong asin nahiling an mga soldados, an mga kabayo saka an mga karwahe na nakapalibot sa syudad. Nagsabi an sorogoon, “Kagurangnan, ano an satong gigibohon?”


text:
Dangan namibi siya, “O, Kagurangnan, buklata an mga mata niya tanganing makahiling siya!” Kaya binuklat nin Kagurangnan an mga mata kan sorogoon, asin nahiling kaini na an bulod pano nin mga kabayo saka karwaheng kalayo na nakapalibot ki Eliseo.


text:
Kan magsalakay an mga Siro, namibi si Eliseo, “O Kagurangnan, butaha an mga lalaking ini!” Kaya binuta sinda nin Kagurangnan sosog sa pamibi ni Eliseo.


text:
Dangan sinabihan sinda ni Eliseo, “Sala an dalan na saindong inaagihan; bako ini an syudad na tuyo nindo. Sumunod kamo sako asin dadarahon ko kamo sa lalaking hinahanap nindo.” Dangan dinara niya sinda sa Samaria.


text:
Paglaog ninda sa Samaria, namibi si Eliseo, “Kagurangnan, buklata an saindang mga mata tanganing makahiling sinda.” Kaya binuklat nin Kagurangnan an mga mata kan mga lalaki asin nahiling ninda na nasa laog sinda kan Samaria.


text:
Kan mahiling sinda kan hade nin Israel, naghapot siya ki Eliseo, “Boot mong gadanon ko sinda? Boot mong gadanon ko sinda?”


text:
Nagsimbag si Eliseo, “Dai mo sinda paggadanon. Gagadanon mo daw an mga nabihag mo sa ralaban? Tawe sinda nin pagkakan saka inomon, dangan pabalika sinda sa saindang hade.”


text:
Kaya nag-andam an hade nin Israel nin dakulang bangkete; nagkakan an mga taga Siria saka nag-inom, dangan nagbalik sinda sa saindang hade. Magpoon kaidto, dai na sinalakay kan mga taga Siria an daga nin Israel.


text:
Dai nahaloy, tinipon ni Hadeng Ben-hadad nin Siria an bilog niyang hukbo asin pinalibotan an Samaria.


text:
Huli kaini nagkaigwa nin gutom sa Samaria, na maski an payo nin asno ipinagpapabakal sa halagang otsentang pedaso nin plata, asin an ipot nin salampati sa halagang limang pedaso nin plata.


text:
Sarong aldaw, kan naglalakaw an hade nin Israel sa gilid kan kudal, may nagkurahaw na sarong babae, “Mahal na hade, tabangi man ako!”


text:
Nagsimbag siya, “Kun habo kang tabangan nin Kagurangnan anong tabang an ikakatao ko saimo? Igwa daw ako nin trigo o arak?


text:
Ano an problema mo?” Nagsimbag an babae, “Kan sarong aldaw nagsabi an babaeng ini na kakanon mi an sakong aki, dangan sa sunod na aldaw an saiya naman na aki.


text:
Kaya linuto mi saka kinakan an sakong aking lalaki. Sunod na aldaw, sinabihan ko siya na an saiyang aking lalaki naman an samong kakakanon, alagad itinago niya siya!”


text:
Kan madangog ini kan hade, ginisi niya an saiyang gubing. Naglalakaw siya kaidto sa gilid kan kudal, asin kan maghiling an mga tawo, nahiling ninda na nakasulot siya nin sako sa irarom kan saiyang gubing.


text:
Kaya nagsugo siya tanganing kuahon si Eliseo. Kan panahon na iyan, yaon si Eliseo sa saiyang harong asin kaolay an kamagurangan. Bago nag-abot an sugo kan hade, sinabihan ni Eliseo an kamagurangan, “An paragadan igwa nin sinugo tanganing pugotan ako! Pag-abot niya digdi, isera nindo an pintoan asin dai nindo siya pagpalaogon. Kasunod sana niya an hade.”


text:
Dai pa haros natatapos an sinasabi ni Eliseo, nag-abot na an sugo saka nagsabi, “An kasakitan na ini dinara samo nin Kagurangnan! Tano ta mahalat pa ako sa Kagurangnan?”


text:
Nagsimbag si Eliseo, “Hinanyoga ining sinasabi nin Kagurangnan: ‘Sa aga, sa siring kaining oras, makakabakal ka sa Samaria nin tolong kilo kan pinakamarahay na trigo o anom na kilo nin sebada sa halagang sarong pedaso nin plata.’”


text:
An kapitan kan mga bantay kan hade nagsabi ki Eliseo, “Imposible iyan; maski bukasan pa nin Kagurangnan an mga bintana nin langit!” “Mahihiling mo ini, alagad dai ka makakanamit kan pagkakan,” an simbag ni Eliseo.


text:
Apat na lalaking may nakakatakot na helang sa kublit an nasa luwas kan mga trangkahan kan Samaria. Nagsinarabihan sinda, “Tano ta magparaturukaw sana kita digdi sagkod na kita magadan?


text:
Mayo nin halaga kun maglaog kita sa syudad, huli ta magagadan man kita sa gutom duman; alagad kun magparaturukaw kita digdi, magagadan man giraray kita. Kaya magduman kita sa kampo kan mga taga Siria. An pinakamaraot na mangyayari sato iyo na pwedeng gadanon ninda kita, alagad tibaad iligtas ninda an satong buhay.”


text:
Kaya kan madorodiklom na, nagpasiring sinda sa kampo kan mga taga Siria; alagad pag-abot ninda duman, mayo sindang inabotan na tawo.


text:
Huli ta ginibo nin Kagurangnan na madangog kan mga Siro an ribok nin dakulang hukbo, nin mga kabayo asin karwahe. Naghona an mga Siro na tinandanan kan hade nin Israel an mga hadeng Heteo saka Egipcio tanganing salakayon sinda.


text:
Kaya kan bangging idto, an mga taga Siria nagdurulag tanganing iligtas an saindang buhay. Binayaan ninda an saindang mga tolda, mga kabayo, asin mga asno. Binayaan ninda an bilog na kampo.


text:
Kan mag-abot an apat na lalaki sa gilid kan kampo, naglaog sinda sa sarong tolda asin nagkakan saka nag-inom. Kan basog na sinda, sinamsam ninda an plata, bulawan saka mga gubing na nagkahiriling duman. Naghale sinda asin tinago an mga sinamsam. Pakatapos, nagbalik sinda sa ibang tolda, dangan ginibo man digdi an ginibo ninda sa enot.


text:
Alagad nagsinarabihan sinda, “Bakong tama an ginigibo ta. Igwa kita nin marahay na bareta asin dai ta dapat pagtagoon. Kun halaton ta pang mag-aga bago ibareta ini, mapapadusahan kita. Kaya magduman na kita asin iosip ta ini sa mga opisyal kan hade!”


text:
Kaya binayaan ninda an kampo kan Siria, nagbalik sa Samaria asin nagkurahaw sa mga bantay kan mga trangkahan, “Nagduman kami sa kampo kan mga Siro asin mayo kaming inabotan na tawo duman o nadangog na tingog. Mayo kaming nahiling kundi an mga kabayo asin mga asno na nagkakagarakod, asin an mga tolda siring kan bayaan ini.”


text:
Nagbangon an hade kan bangging idto asin sinabihan an saiyang mga opisyal, “Sasabihon ko saindo kun ano an plano kan mga Siro! Aram ninda na nagugutom kita, kaya binayaan ninda an saindang kampo tanganing magtago sa kahiwasan. Iniisip ninda na maruluwas kita sa syudad. Kaya dadakopon ninda kita nin buhay, dangan sasakopon ninda an syudad.”


text:
Nagsabi an saro kan mga opisyal, “Nakatalaan nang magadan an mga tawo digdi sa syudad, arog kan mga nagadan na. Kaya magsugo kita nin nagkapirang lalaki kaiba an limang natatada pang mga kabayo tanganing maaraman ta kun ano an nangyari.”


text:
Kaya nagpili sinda nin nagkapirang lalaki, na lunad sa duwang karwaheng sinugo kan hade, sa pagsiyasat sa kampo kan mga Siro.


text:
Naghale sinda asin nakaabot sagkod sa Jordan; nahiling ninda na an dalan pano nin mga gubing asin kagamitan na itinarapok kan mga Siro sa saindang kasibotan. Nagbalik an mga sinugo asin inosip ini sa hade.


text:
Dangan nagruluwas an mga tawo asin sinamsaman an kampo kan Siria. Kaya sosog sa sinabi nin Kagurangnan, an tolong kilo kan pinakamarahay na trigo o anom na kilo kan sebada ipinabakal sa halagang sarong pedaso nin plata.


text:
Nangyari na ibinugtak kaidto kan hade an trangkahan kan syudad sa pamamahala kan kapitan; tinirimaktimakan siya kan mga tawo duman sa trangkahan asin nagadan, siring kan sinabi ni Eliseo kan an hade magduman saiya,


text:
“Sa aga, sa siring kaining oras makakabakal ka sa Samaria nin tolong kilo kan pinakamarahay na trigo o anom na kilo nin sebada sa halagang sarong pedaso nin plata.”


text:
Sinimbag ini kan kapitan nin, “Imposible iyan; maski bukasan pa nin Kagurangnan an mga bintana nin langit!” Nagsabi si Eliseo, “Mahihiling mo ini, alagad dai ka makakanamit kan pagkakan.”


text:
Siring an nangyari saiya, huli ta tinirimaktimakan siya kan mga tawo duman sa trangkahan asin nagadan siya.


text:
Sinabihan ni Eliseo an babaeng taga Shunem, an ina kan aki na binuhay niya giraray, “Maghale ka digdi sagkod an saimong pamilya asin mag-erok kamo sa ibang lugar huli ta an Kagurangnan mapadara digdi nin gutom na matagal nin pitong taon.”


text:
Kinuyog kan babae an tataramon ni Eliseo; naghale sinda asin nag-erok sa Filistia sa laog nin pitong taon.


text:
Pakalihis nin pitong taon, nagbalik siya sa Israel asin nagduman sa hade tanganing hagadan nin tabang na makabalik saiya an saiyang harong saka daga.


text:
Inabotan niya an hade na kaolay si Gehazi, an sorogoon ni Eliseo. Boot kan hade na maaraman an mga milagro ni Eliseo.


text:
Mantang sinasabi ni Gehazi sa hade kun paano binuhay ni Eliseo an sarong gadan, ipinahayag kan babae an saiyang kahagadan sa hade. Nagsabi si Gehazi, “Mahal na hade, uya an babae, asin uya an saiyang aking lalaki na binuhay ni Eliseo!”


text:
Kan hapoton kan hade an babae, pinatotoohan kan babae an istorya ni Gehazi. Kaya inapod kan hade an sarong opisyal saka sinabihan na ibalik sa babae an gabos na pagsadiri kaini, sagkod an halaga kan gabos na ibinunga kan daga sa laog nin pitong taon na mayo siya.


text:
May helang si Hadeng Ben-hadad nin Siria kan magduman si Eliseo sa Damasco. Kan maosipan an hade na yaon duman si Eliseo,


text:
sinabihan niya si Hazael, an saro kan saiyang mga opisyal, “Darahan mo nin regalo an propeta asin pakiolayan mo siya na hapoton an Kagurangnan tanganing maaraman ko kun mararahay pa ako o dai na.”


text:
Kaya kinargahan ni Hazael an kwarentang kamelyo nin manlaen-laen na produkto kan Damasco asin nagduman ki Eliseo. Kan nasa atubangan na ni Eliseo si Hazael, nagsabi ini, “Sinugo ako kan saimong sorogoon na si Hadeng Ben-hadad tanganing hapoton ka kun mararahay pa siya sa saiyang helang o dai na.”


text:
Nagsimbag si Eliseo, “Ipinahayag sako kan Kagurangnan na magagadan si Ben-hadad; alagad magduman ka asin sabihan mo siya na mararahay siya.”


text:
“Tadaw ta naghihibi ka, kagurangnan?” an hapot ni Hazael. “Huli ta naaaraman ko an karatan na gigibohon mo sa banwaan nin Israel; susuloon mo an saindang mga bantayan, gagadanon an mga hoben na lalaki, roronoton an mga aki asin babaakon an tulak kan mga bados.”


text:
“Siisay ako na magibo kan mangirhat na bagay na iyan?” an hapot ni Hazael. “Ipinahiling sako nin Kagurangnan na magigin hade ka nin Siria,” an simbag ni Eliseo.


text:
Nagbalik si Hazael ki Ben-hadad. Naghapot si Ben-hadad, “Ano an sinabi ni Eliseo?” “Sinabihan niya ako na mararahay ka,” an simbag ni Hazael.


text:
Alagad sunod na aldaw, kuminua si Hazael nin sarong tamong, ibinalbag ini sa tubig, saka itinahob sa lalawogon kan hade sagkod na magadan ini. Kaya nagsalihid si Hazael ki Ben-hadad bilang hade nin Siria.


text:
Kan ikalimang taon nin paghahade sa Israel, ni Joram na aking lalaki ni Ahab nagin hade nin Juda si Jehoram na aking lalaki ni Jehosafat.


text:
Treynta y dos na taon an edad niya kan siya magin hade, asin walong taon siyang naghade sa Jerusalem.


text:
Inarog niya an maraot na mga ginibo ni Hadeng Ahab asin kan iba pang hade nin Israel, huli ta naagom niya an aking babae ni Ahab. Ginibo niya an maraot sa atubangan kan Kagurangnan.


text:
Alagad habong tunawon nin Kagurangnan an Juda huli kan tipan na ginibo niya ki David asin huli kan panuga niya na magdadanay sa paghahade an kapagarakian.


text:
Sa panahon na ini kan paghahade ni Jehoram, nagrebelde an Edom laban sa Juda asin nagbugtak man nin sadiri nindang hade.


text:
Kaya nagluwas si Jehoram dara an gabos niyang karwahe dangan sinalakay an Zair. Pinalibotan siya duman kan mga Edomita alagad pagkabanggi, nakalusot asin nakadulag siya saka an mga opisyal kan saiyang mga karwahe. An saiyang mga soldados nagdurulag man.


text:
Poon kaidto sagkod ngunyan, nagin sarong siblag na nasyon sa Juda an Edom. Kan panahon man na ini, nagrebelde man sa Juda an Libna.


text:
Nagadan si Jehoram asin ilinubong sa lulubngan nin mga hade sa Syudad ni David. Si Ahazias na aki niyang lalaki iyo an nagsalihid saiya bilang hade.


text:
Kan ikadoseng taon kan paghahade ni Joram na aking lalaki ni Ahab bilang hade sa Israel, nagin hade sa Juda si Ahazias na aking lalaki ni Jehoram.


text:
Beynte y dos an edad ni Ahazias kan siya magin hade, asin sarong taon siyang naghade sa Jerusalem. An saiyang ina iyo si Atalia na makoapo ni Omri na nagin hade nin Israel.


text:
Inibahan ni Hadeng Ahazias si Hadeng Joram nin Israel sa pakigera ki Hadeng Hazael nin Siria. Duman sa Ramot-gilead nagralaban an mga hukbo asin nalugadan si Joram.


text:
Kaya nagbalik si Joram sa syudad nin Jezreel tanganing magparahay kan saiyang mga lugad. Dangan dinalaw siya duman ni Ahazias.


text:
Inapod ni Eliseo an saro kan mga hoben na propeta asin sinabihan, “Mag-andam ka asin magduman ka sa Ramot-gilead. Darahon mo ining sarong dulay na lana nin oliba.


text:
Pag-abot mo duman hanapon mo si Jehu, na aking lalaki ni Jehosafat saka makoapo ni Nimsi. Ipag-iba mo siya sa sarong tagong kwarto tanganing masiblag siya sa mga kaibahan niya.


text:
Dangan iula mo an lanang ini sa saiyang payo, saka sabihan mo, ‘Ini an sinasabi nin Kagurangnan: Linahidan taka bilang hade nin Israel.’ Pakatapos hidali kang maghale duman.”


text:
Inabotan niyang nag-oorolay an mga pamayo kan hukbo. Nagsabi siya, “Igwa ako nin mensahe para saimo.” Naghapot si Jehu, “Siisay samo an dinadarahan mo kan mensahe?” “Ika,” an simbag kan propeta.


text:
Nagtindog si Jehu asin nagduman sindang duwa sa laog kan harong; dangan inula kan hoben na propeta an lana sa payo ni Jehu. Sinabihan niya si Jehu, “Ini an sinasabi nin Kagurangnan, Dios nin Israel: ‘Linalahidan taka bilang hade kan banwaan nin Israel.


text:
Tutunawon mo an pamilya kan kagurangnan mong hade, na aki ni Ahab tanganing mapadusahan ko si Jezebel sa panggadan kan sakong mga propeta asin kan gabos kong sorogoon.


text:
Mapupuho an bilog na pamilya ni Ahab; gagadanon ko an lambang lalaki sa saiyang pamilya, gurang man o aki.


text:
Gigibohon ko sa saiya an ginibo ko sa pamilya ni Jeroboam na aking lalaki ni Nebat saka sa pamilya ni Baasa na aking lalaki ni Ahias.


text:
Si Jezebel kakakanon kan mga ayam sa daga kan Jezreel asin mayo nin malubong saiya.’” Pakasabi kaini, nagluwas siya sa kwarto asin nagdulag.


text:
Kan magbalik si Jehu sa kapwa niya mga opisyal, naghapot sinda, “Ano an nangyari? Ano an kaipuhan saimo kan lolong na idto?” “Naaaraman nindo kun ano an kaipuhan niya,” an simbag ni Jehu.


text:
Nagsimbag sinda, “Dai mi aram. Sabihan samo an itinaram niya!” “Sinabihan niya ako na ini an sinasabi nin Kagurangnan: ‘Linalahidan taka bilang hade nin Israel,’” an simbag ni Jehu.


text:
Kaya hinuba kan mga opisyal an saindang alikboy asin biniklad sa ibabaw kan hagdan tanganing tindogan ni Jehu. Pinatanog ninda an mga trompeta asin nagkurahaw, “Si Jehu iyo an hade!”


text:
Dangan nagplano si Jehu kan saiyang gigibohon ki Hadeng Joram mantang ini yaon sa Jezreel. Nagpapabolong kaidto si Joram kan mga lugad na nakua niya sa pakilaban sa Ramot-gilead laban ki Hadeng Hazael nin Siria. Sinabihan ni Jehu an kapwa niya opisyal, “Kun kaapil ko kamo, mangnohon nanggad nindo na dai nin makaluwas sa Ramot-gilead tanganing magpatanid sa Jezreel.”


text:
Dangan naglunad siya sa saiyang karwahe asin nagpasiring sa Jezreel, huli ta nagpapabolong duman si Joram; idtoon man duman si Hadeng Ahazias nin Juda sa pagdalaw ki Joram.


text:
Nakatindog sa bantayan nin Jezreel an sarong bantay asin nahiling niya an nagdadangadang na grupo ni Jehu. “Nahihiling ko an sarong grupo nin mga lalaki,” an sabi kan bantay. Nagsabi si Joram, “Ipasabat mo sinda sa sarong nangangabayo asin ipahapot mo kun katoninongan an katuyohan ninda.”


text:
Kaya sarong nangangabayo an nagsabat ki Jehu. Nagsabi siya, “Ipinapahapot kan hade kun katoninongan an katuyohan mo.” Nagsimbag si Jehu, “Ano an pakilabot mo? Sumunod ka sako.” Nagsabi an bantay, “Nakaabot na an sugo sa grupo, alagad dai na siya nagbalik.”


text:
Saro pang nangangabayo an pinasabat ki Jehu. Nagsabi siya, “Ipinapahapot kan hade kun katoninongan an katuyohan mo.” Giraray nagsimbag si Jehu, “Ano an pakilabot mo? Sumunod ka sako.”


text:
Nagsabi giraray an bantay, “Nakaabot na sainda an sugo alagad dai na siya nagbalik. An lider kan grupo arog ki Jehu karikas magpadalagan nin karwahe.”


text:
“Andamon mo an sakong karwahe,” an pagboot ni Hadeng Joram. Inandam ninda an saiyang karwahe. Dangan nagluwas sa pagsabat ki Jehu si Hadeng Joram saka si Hadeng Ahazias, na an lambang saro nakalunad sa saiyang karwahe. Nasabatan ninda si Jehu sa oma na sadiri kaidto ni Nabot.


text:
Hinapot ni Joram si Jehu, “Katoninongan an katuyohan mo, Jehu?” Nagsimbag si Jehu, “Magkakaigwa daw nin katoninongan mantang pinapadanay kan ina mong si Jezebel an saiyang marigsok na pagsamba sa mga dios-dios asin pangkukulam?”


text:
“Kapasaluiban ini, Ahazias!” an kurahaw ni Joram. Ibinalik ni Joram an saiyang karwahe asin duminulag.


text:
Alagad pinana siya ni Jehu. Tinamaan siya sa likod asin luminagbas sa saiyang puso an bosog. Gadan na natumba si Joram sa laog kan saiyang karwahe.


text:
Sinabihan ni Jehu an saiyang katabang na si Bidkar, “Buhaton mo an saiyang bangkay asin itapok mo sa oma ni Nabot. Giromdoma an tataramon nin Kagurangnan laban ki Ahab na saiyang ama kan magkasabay kitang nangabayo kasunod niya:


text:
‘Nahiling ko kasuodma an paggadana ki Nabot asin sa saiyang mga aking lalaki. Nanunuga ako na papadusahan taka digdi sa lugar na ini.’ Kaya buhaton mo an saiyang bangkay asin itapok mo sa daga ni Nabot, tanganing maotob an tataramon nin Kagurangnan.”


text:
Kan mahiling ini ni Hadeng Ahazias, duminulag siya pasiring sa Bet-hagan, alagad linamag siya ni Jehu. “Panaa man nindo siya!” an pagboot ni Jehu sa saiyang mga tawohan; asin pinana ninda siya sa laog kan saiyang karwahe duman sa tukadon nin Gur, harani sa banwa nin Ibleam. Alagad nakadulag si Ahazias pasiring sa Megiddo asin duman siya nagadan.


text:
An saiyang bangkay ilinunad kan saiyang mga opisyal sa sarong karwahe asin dinara sa Jerusalem dangan ilinubong sa syudad ni David, sa lulubngan nin mga hade.


text:
Nagduman si Jehu sa Jezreel. Kan mabaretaan ini ni Jezebel, kinoloran niya an palibot kan saiyang mga mata, pinakarahay an buhok asin nagdungaw sa bintana.


text:
Mantang palaog si Jehu sa trangkahan, nagsabi si Jezebel, “Katoninongan daw an katuyohan mo, Zimri, ika na paragadan kan saimong kagurangnan?”


text:
Nagtingkalag si Jehu asin nagkurahaw, “Siisay saindo an kakampi ko?” Nagdungaw an duwa o tolong opisyal sa palasyo,


text:
asin sinabihan sinda ni Jehu, “Ihulog nindo an babaeng iyan!” Ihinulog ninda si Jezebel, asin an saiyang dugo tuminuprik sa kudal sagkod sa mga kabayo. Pinadalagan ni Jehu an saiyang mga kabayo asin karwahe sa ibabaw kan bangkay ni Jezebel,


text:
naglaog sa palasyo, dangan nagkakan. Pakatapos, nagsabi siya, “Kuaha nindo an minaldisyon na babaeng idto asin ilubong huli ta aki siya nin hade.”


text:
Alagad kan magruluwas an mga lalaking malubong ki Jezebel, an nakua sana ninda iyo an bungo asin an mga tolang kan mga kamot saka mga bitis ni Jezebel.


text:
Kan ibareta ninda ini ki Jehu, nagsabi siya, “Iyo ini an tataramon nin Kagurangnan na itinaram niya sa paagi ni Elias na saiyang sorogoon: ‘Kakakanon kan mga ayam sa teritoryo nin Jezreel an hawak ni Jezebel.


text:
Si Ahab igwa nin setentang aking lalaki na nag-eerok sa syudad nin Samaria. Sinuratan ni Jehu an mga pamayo kan syudad, an kamagurangan, asin an mga nag-aataman kan mga aking lalaki ni Ahab. Ini an laog kan surat:


text:
“Kamo an mga nag-aataman kan mga aking lalaki kan hade, kan mga karwahe asin mga kabayo, kan mga armas, asin kan pinapusog na mga syudad. Pakabasa nindo kan surat na ini,


text:
pilion nindo an pinakamarahay sa mga aking lalaki kan saindong kagurangnan dangan gibohon nindo siyang hade asin makilaban kamo para saiya.”


text:
Kaya an namamahala kan palasyo asin kan syudad, kaiba an kamagurangan saka an mga paraataman kan mga aking lalaki kan hade nagpadara kan mensaheng ini ki Jehu: “Mga sorogoon mo kami. Anoman an sabihon mo gigibohon mi; alagad dai kami mabugtak nin hade. Giboha an pagmarahayon mo.”


text:
Sinuratan giraray sinda ni Jehu. Ini an laog kan surat: “Kun kampi kamo sako asin andam na sumunod sa sakong pagboot, darahon nindo digdi sa Jezreel sa aga, sa siring kaining oras, an mga payo kan mga aking lalaki ni Hadeng Ahab.” An setentang aking lalaki ni Ahab nasa pangataman kan mga ginagalangan na tawo kan Samaria.


text:
Pakabasa ninda kan surat, ginadan ninda an setentang aking lalaki ni Ahab, ibinugtak an mga payo sa mga basket, asin ipinadara ki Jehu sa Jezreel.


text:
Kan paisihon si Jehu na an mga payo kan mga aki ni Ahab yaon na, nagboot siya na pagduwahon na tambak idto sa trangkahan kan syudad asin pabayaan duman sagkod na mag-aga.


text:
Pagkaaga, nagduman siya sa trangkahan asin sinabihan an mga tawo, “Ako an nagplano laban ki Hadeng Joram asin ginadan ko siya; dai kamo maninimbag kaiyan. Alagad siisay an guminadan kan mga ini?


text:
Saboton nindo na maootob an lambang tataramon nin Kagurangnan manongod sa kapagarakian ni Ahab, asin pinatotoohan nin Kagurangnan an itinaram niya sa paagi kan propeta niyang si Elias.”


text:
Dangan ginadan ni Jehu an iba pang kadugo ni Ahab sa Jezreel. Ginadan man niya an mga opisyal ni Ahab, an mga katood saka mga padi; mayo siya nin itinadang buhay.


text:
Naghale si Jehu sa Jezreel asin nagpasiring sa Samaria. Sa dalan, sa sarong lugar na inaapod, “Kampo nin mga Pastor,”


text:
nasabat niya an nagkapirang kadugo ni Hadeng Ahazias nin Juda. Hinapot niya sinda, “Siisay kamo?” Nagsimbag sinda, “Mga kadugo kami ni Ahazias. Pasiring kami sa Jezreel tanganing dalawon an mga prinsipe saka an mga aking lalaki kan inang reyna.”


text:
Pinagbotan ni Jehu an saiyang mga tawohan, “Dakopa nindo sindang buhay!” Dinakop ninda an mga kadugo ni Ahazias asin ginadan niya sinda harani sa sarong kalot duman. Kwarenta y dos katawo sinda gabos asin mayo sainda nin natadang buhay.


text:
Kan maghale si Jehu sa lugar na idto, nasabat niya si Jonadab na aking lalaki ni Recab na nagluwas sa pagsabat saiya. Kinomusta ni Jehu si Jonadab asin sinabihan, “Pareho an dalagan kan isip nyato. Tatabangan mo daw ako?” “Tatabangan taka,” an simbag ni Jonadab. “Kun siring, iabot mo sako an saimong kamot,” an sabi ni Jehu. Kaya inabot ni Jonadab an saiyang kamot, asin tinabangan siya ni Jehu sa paglunad sa karwahe.


text:
Nagsabi si Jehu, “Umiba ka sako tanganing mahiling mo an sakong kaimbodan sa Kagurangnan.” Sabay sinda sa sarong karwahe na nagduman sa Samaria.


text:
Pag-abot sa Samaria, ginadan ni Jehu an gabos na natatada pang kadugo ni Ahab; mayo siya nin itinadang buhay, siring sa itinaram nin Kagurangnan ki Elias.


text:
Tinipon ni Jehu an mga tawo asin nagsabi, “Si Hadeng Ahab naglingkod nin kadikit ki Baal, alagad orog ko siyang paglilingkodan.


text:
Apodon nindo an gabos na propeta ni Baal, an mga nagsasamba saiya asin an mga padi. Kaipuhan yaon an gabos huli ta magibo ako nin dakulang pagdolot ki Baal. An siisay man na mayo sa okasyon na iyan gagadanon.” (Alagad paglansi sana ini ni Jehu huli ta an katuyohan niya iyo na gadanon an gabos na nagsasamba ki Baal.)


text:
Dangan nagboot si Jehu, “Italaan nindo an sarong aldaw nin pagsamba sa pag-omaw ki Baal!” Nagtalaan sinda,


text:
asin ipinaabot ini ni Jehu sa bilog na daga nin Israel. Nagduman an gabos na nagsasamba ki Baal. Naglaog sinda sa templo ni Baal asin napano nin tawo an templo.


text:
Dangan pinagbotan ni Jehu an padi na namamahala kan banal na mga gubing na iluwas idto asin itao sa mga nagsasamba ki Baal.


text:
Pakatapos, naglaog si Jehu sa templo, kaiba si Jonadab na aking lalaki ni Recab, dangan sinabihan an mga tawo duman, “Hilingon nanggad nindo na mayo kamo nin kaibahan na sorogoon nin Kagurangnan, kundi mga nagsasamba sana ki Baal.”


text:
Naglaog siya saka si Jonadab sa templo tanganing idolot an mga sakripisyo asin an mga tinutong na atang. Alagad bago sinda naglaog, nagbugtak ngona si Jehu nin otsentang lalaki sa luwas kan templo. Sinabihan niya an mga ini, “Gadanon nindo an mga nasa laog. An magpadulag sainda magbabayad kan sadiri niyang buhay!”


text:
Pakadolot ni Jehu kan mga tinutong na atang, sinabihan niya an mga bantay saka mga opisyal, “Lumaog na kamo asin gadanon nindo sinda. Dai nindo pagpabayaan na may makadulag!” Naglaog sindang kapot an mga espada, ginadan an gabos na tawo, asin itinapok ninda sa luwas an mga bangkay. Dangan naglaog sinda sa pinakalaog na kwarto kan templo,


text:
Kaya rinaot ninda an harigi ni Baal saka an templo. An templo ginibo nindang kasilyasan sagkod ngunyan.


text:
Alagad inarog niya an kasalan ni Hadeng Jeroboam, na nagpakasala sa Israel sa paagi nin pagsamba sa bulawan na mga toro na ibinugtak niya sa Betel saka sa Dan.


text:
Sinabihan nin Kagurangnan si Jehu, “Ginibo mo sa kapagarakian ni Ahab an gabos na boot kong gibohon mo. Kaya nanunuga ako na an saimong kapagarakian, sagkod sa ikaapat na henerasyon, magigin mga hade sa Israel.”


text:
Alagad bakong bilog sa puso an pagkuyog ni Jehu sa Kagurangnan, an Dios nin Israel; inarog niya an mga gibong maraot ni Jeroboam na nagpakasala sa Israel.


text:
Kan panahon na idto, pinoonan nin Kagurangnan na inaan an teritoryo nin Israel. Sinakop ni Hadeng Hazael nin Siria an bilog na teritoryo


text:
sa sirangan kan Jordan. Sa parteng habagat, sinakop niya an banwa nin Aroer sa Salog nin Arnon—kaiba digdi an mga teritoryo nin Gilead asin Basan, saen nag-eerok an mga tribu ni Gad, Ruben, asin an kabanga kan tribu ni Manases.


text:
An iba pang ginibo ni Jehu, sagkod an saiyang kaisogan, gabos nasusurat sa An Kasaysayan kan mga Hade nin Israel.


text:
Nagadan siya saka ilinubong sa Samaria. Nagsalihid saiya bilang hade an aki niyang lalaki na si Jehoahaz.


text:
Kan maaraman ni Atalia, na ina ni Hadeng Ahazias, na gadan na an saiyang aki, nagboot siya na gadanon an gabos na kaayon sa pamilya kan hade.


text:
Si Joas na aking lalaki ni Ahazias iyo sana an dai nagadan. Gagadanon na sana siya kaiba kan iba, alagad hilom na ilinigtas siya kan tiya niyang si Jehosheba, na aki ni Hadeng Jehoram asin tugang sa ama ni Ahazias. Si Joas saka an paraaling niya itinago ni Jehosheba sa sarong kwartong torogan sa Templo, kaya an aki nakaligtas sa kagadanan sa kamot ni Atalia.


text:
Sa laog nin anom na taon itinago ni Jehosheba si Joas duman sa Templo, mantang si Atalia an namayo bilang reyna.


text:
Alagad pag-abot kan ikapitong taon, ipinaapod kan pading si Jehoiada an mga opisyal na namamahala kan mga bantay kan hade. Pinaduman niya an mga opisyal na ini sa Templo saka nakipagtipan sainda; pinasumpa niya sinda duman sa Templo. Pakatapos, ipinahiling niya sainda an aking lalaki kan hade.


text:
Sinabihan sinda ni Jehoiada, “Pagdigdi nindo tanganing maglingkod sa aldaw nin Sabbath, an ikatolong kabtang saindo iyo an mabantay sa palasyo,


text:
an sunod na ikatolong kabtang iyo an mabantay kan trangkahan nin Sur, asin an sunod na ikatolong kabtang iyo an mabantay kan trangkahan sa likod kan ibang mga bantay.


text:
An duwang grupo na mayo na nin trabaho sa aldaw nin Sabbath iyo an mamumugtak sa Templo tanganing bantayan an hade.


text:
Si Hadeng Joas babantayan nindo na may mga kapot na armas asin iibahan nindo siya saen man siya magduman. Gadanon nindo an siisay man na magdolok saindo.”


text:
Kinuyog kan mga opisyal an pagboot ni Jehoiada. An mga lalaki na mayo na nin trabaho sa aldaw nin Sabbath dai na ninda pinahale kundi padagos na pinapaglingkod kaiba kan maralaog sa trabaho sa aldaw na iyan, dangan dinara ninda an mga ini sa pading si Jehoiada.


text:
An mga opisyal tinawan ni Jehoiada kan mga garod saka mga kalasag na sadiri kaidto ni Hadeng David asin nasasaray duman sa Templo.


text:
An mga lalaki na may kapot na armas ibinugtak ni Jehoiada sa palibot kan atubangan kan Templo tanganing bantayan an hade.


text:
Dangan ilinuwas ni Jehoiada si Joas, kinoronahan, saka tinawan kan kopya kan katogonan nin paghahade. Ginibo nindang hade si Joas; asin linahidan ini nin lana. Dangan nag-oropak an mga tawo saka nagkururahaw, “Mabuhay an hade!”


text:
Kan madangog ni Atalia an ribok kan mga bantay asin kan mga tawo, nagduman siya sa Templo, sa pinagtitiriponan kan mga tawo.


text:
Nahiling niya duman an bagong hade na nakatindog sa may harigi, sosog sa kaugalean, napapalibotan kan mga opisyal kan hukbo asin kan mga paratrompeta. An gabos na tawo maogmang nagkukurahaw saka nagpapatanog kan mga trompeta. Ginisi ni Atalia an saiyang gubing asin nagkurahaw, “Kapasaluiban! Kapasaluiban!”


text:
Habo ni Jehoiada na gadanon si Atalia sa laog kan Templo kaya pinagbotan niya an mga opisyal kan hukbo, “Isiblag siya sa grupo kan mga bantay, asin gadanon nindo an siisay man na maghingowang magligtas saiya.”


text:
Nakipagtipan si Jehoiada sa Kagurangnan dangan sa hade asin sa banwaan, na sinda gabos iyo an magigin banwaan nin Kagurangnan; nakipagtipan man siya sa hade saka sa banwaan.


text:
Pakatapos, nagduman an mga tawo sa templo ni Baal asin rinumpag idto. Rinonot ninda an saiyang mga altar saka mga imahen, asin ginadan sa atubang kan mga altar si Mattan, an padi ni Baal. Nagbugtak si Jehoiada nin mga bantay sa Templo.


text:
Dangan kaiba an mga opisyal kan hukbo, an mga bantay kan hade, an mga bantay kan palasyo, asin an bilog na banwaan dinara ni Jehoiada an hade hale sa Templo pasiring sa palasyo. Duman sinda nag-agi sa Trangkahan nin Bantay, dangan nagtukaw si Joas sa saiyang trono.


text:
Kan ikapitong taon kan paghahade ni Jehu sa Israel, nagin hade si Joas, asin kwarentang taon siyang naghade sa Jerusalem. An saiyang ina iyo si Zibias na taga Beer-sheba.


text:
Ginibo ni Joas an matanos sa atubangan nin Kagurangnan sa bilog niyang pagkabuhay, huli ta tinukdoan siya kan padi na si Jehoiada.


text:
Alagad dai niya rinaot an paganong mga lugar na pagsasambahan, kaya an mga tawo nagpadagos sa pag-atang asin sa pagtutong nin insenso duman.


text:
Ipinaapod ni Joas an mga padi asin sinabihan na tiponon an kwartang ibinabayad para sa mga sakripisyo sa Templo—an kwartang ibinabayad para sa regular na sakripisyo asin an itinatao bilang boluntad na regalo.


text:
An lambang padi iyo an namahala sa kwartang dinara kan saiyang pinaglingkodan. Dangan an kwarta gagamiton ninda sa paghirahay kan Templo sa oras na may mahiling digdi na dapat hirahayon.


text:
Alagad kan ikabeynte y tres na taon kan paghahade ni Joas dai pa hinihirahay kan mga padi an Templo.


text:
Kaya ipinaapod ni Joas si Jehoiada saka an ibang padi. Hinapot niya sinda, “Tano ta dai nindo hinihirahay an Templo? Magpoon ngunyan dai na nindo sasarayon an kwarta na inaako nindo; kaipuhan mamugtak iyan sa paghirahay kan Templo.”


text:
Dangan nagkua si Jehoiada nin sarong kahon, linabotan an takop, asin ibinugtak idto sa kataed kan altar, sa toong parte palaog sa Templo. Digdi ilinalaog kan padi na nagbabantay sa pintoan an gabos na kwarta na itinao kan mga parasamba.


text:
Kun nahihiling ninda na dakul na an kwarta sa kahon, minaduman an sekretaryo kan hade asin an halangkaw na padi dangan binibilang ninda an kwarta saka ilinalaog sa mga supot.


text:
Tinitimbang ninda ini bago itao sa mga namamahala kan paghirahay kan Templo. Kinukua ninda sa kwartang ini an tandan sa mga karpintero, sa mga paratugdok,


text:
sa mga kantero asin sa mga paratabas nin gapo. Digdi man ninda kinukua an ibinabakal kan mga kahoy saka mga gapo na ginagamit sa paghirahay kan Templo, sagkod kan iba pang kaipuhan.


text:
Alagad an kwartang ini dai ninda ibinabayad sa paggibo kan mga palangganang plata, pamalsok nin ilaw, mangko, trompeta o ano man na kasangkapan na bulawan o plata.


text:
An kwarta ginagamit sana ninda na pambayad sa trabahador saka pambakal kan mga kagamitan na kaipuhan sa paghirahay kan Templo.


text:
Dai ninda hinahagadan nin kwenta kan gastos an mga namamahala sa pagpahirahay huli ta mga onesto ini.


text:
An kwartang itinatao para sa mga dolot nin kabayadan asin mga dolot para sa kasalan dai ilinalaog sa kahon; sadiri iyan kan mga padi.


text:
Kan panahon na iyan, sinalakay ni Hadeng Hazael nin Siria an syudad nin Gat asin nasakop ini. Alagad kan mag-isip siya na salakayon an Jerusalem,


text:
kinua ni Hadeng Joas nin Juda an gabos na dolot na itinalaga sa Kagurangnan ni Jehosafat, Jehoram, asin Ahazias, an mga hadeng naenot saiya. Kinua man niya an sadiri niyang mga dolot asin an gabos na bulawan sa kaban nin yaman duman sa Templo saka sa palasyo, dangan ipinadara gabos ki Hadeng Hazael. Kaya dai na sinalakay ni Hadeng Hazael an Jerusalem.


text:
An saiyang mga opisyal nagkasararo laban ki Joas asin ginadan siya ninda duman sa harong na itinugdok sa lugar na tinambakan nin daga sa sirangan na parte kan Jerusalem, sa dalan paibaba sa Silla.


text:
An mga opisyal na guminadan saiya iyo si Jozacar na aking lalaki ni Simeat asin si Jehozabad na aking lalaki ni Somer. Ilinubong si Joas sa lulubngan kan mga hade sa Syudad ni David. Si Amazias na saiyang aking lalaki iyo an nagsalihid saiya bilang hade.


text:
Kan ikabeynte y tres na taon kan paghahade ni Joas na aking lalaki ni Ahazias bilang hade nin Juda, nagin hade nin Israel si Jehoahaz na aking lalaki ni Jehu, asin naghade siya sa Samaria sa laog nin dyes y syeteng taon.


text:
Siring ki Hadeng Jeroboam na naenot saiya, nagkasala siya sa Kagurangnan asin pinapagkasala niya an Israel; dai niya binayaan an saiyang mga maraot na gibo.


text:
Huli kaini, naanggot an Kagurangnan sa Israel kaya paulit-ulit na ipinadaog niya an Israel ki Hadeng Hazael nin Siria asin sa aki kaining si Ben-hadad.


text:
Dangan namibi si Jehoahaz sa Kagurangnan, asin dinangog nin Kagurangnan an saiyang pamibi huli ta nahiling niya kun paano pinasakitan kan hade nin Siria an Israel.


text:
Pinadarahan niya an Israel nin sarong lider na iyo an nagpatalingkas sainda sa kamot kan Siria. Kaya an Israel namuhay sa katoninongan, siring kan dati.


text:
Alagad dai ninda binayaan an mga kasalan ni Hadeng Jeroboam na nangenot sa Israel sa pagkakasala, kundi nagpadagos sinda sa paggibo nin kasalan; an ladawan kan diosang si Asera nagdanay sa Samaria.


text:
Mayo na nin natadang hukbo si Jehoahaz kundi an singkwentang lalaki na nakakabayo, sampolong karwahe asin dyes mil na soldados, huli ta an iba ginadan kan hade nin Siria, na tinimaktimakan niya siring sa alpog.


text:
An iba pang ginibo ni Jehoahaz asin an saiyang kaisogan, gabos nasusurat sa An Kasaysayan kan mga Hade nin Israel.


text:
Nagadan siya asin ilinubong sa Samaria. Si Jehoas na aki niyang lalaki iyo an nagsalihid saiya bilang hade.


text:
Kan ikatreynta y syeteng taon kan paghahade ni Joas nin Juda, nagin hade nin Israel si Jehoas na aking lalaki ni Jehoahaz, asin naghade siya sa Samaria sa laog nin dyes y seis na taon.


text:
Nagkasala man siya sa Kagurangnan asin sinunod niya an maraot na paarog ni Hadeng Jeroboam na nagpakasala sa Israel.


text:
An iba pang ginibo ni Jehoas, sagkod an saiyang kaisogan sa gera tumang ki Hadeng Amazias nin Juda, gabos nasusurat sa An Kasaysayan kan mga Hade nin Israel.


text:
Nagadan si Jehoas asin ilinubong sa lulubngan kan mga hade sa Samaria. Si Jeroboam Ika Duwa na aki niyang lalaki iyo an nagsalihid saiya bilang hade.


text:
Si Eliseo nagkaigwa nin grabeng helang, asin kan siya naghihingagdan na, dinalaw siya ni Hadeng Jehoas nin Israel. Nagsabi si Jehoas mantang naghihibi, “Ama ko, ama ko! Ika an nagin makosog na parasurog nin Israel!”


text:
dangan sinabihan siya ni Eliseo na mag-andam sa pagpana. Nag-andam sa pagpana si Jehoas, asin ibinugtak ni Eliseo an saiyang mga kamot sa mga kamot ni Jehoas.


text:
Dangan sa pagsunod kan pagboot kan propeta, binukasan kan hade an bintana na nakaatubang sa Siria. “Pumana ka!” an pagboot ni Eliseo. Pakatapos na magpana an hade, nagsabi an propeta, “Ika an bosog nin Kagurangnan, sarong bosog para sa kapangganahan laban sa Siria. Lalabanan mo sa Afek an Siria sagkod na madaog mo.”


text:
Dangan sinabihan ni Eliseo an hade na kuahon an ibang bosog asin ipana sa daga. Tolong beses na nagpana an hade, dangan nag-ontok.


text:
Huli kaini, naanggot si Eliseo kaya sinabihan niya an hade, “Nagpana ka kutana nin lima o anom na beses, dangan bilog na panggana kutana an makakamtan mo laban sa mga taga Siria. Alagad ngunyan tolong beses mo sana sindang madadaog.”


text:
Nagadan si Eliseo saka ilinubong. Igwa kaidto nin mga grupo nin Moabita na taon-taon minasalakay sa daga nin Israel.


text:
Sarong beses, nagkapirang lalaki an malubong nin sarong gadan na lalaki; kan mahiling ninda an sarong grupo nin Moabita, itinapok ninda an bangkay sa lulubngan ni Eliseo, dangan nagdurulag sinda. Pakaduta kan bangkay sa mga tolang ni Eliseo, nabuhay ini asin nagtindog.


text:
alagad nagin maboot asin maheherakon sainda an Kagurangnan. Dai nagtugot an Kagurangnan na magadan sinda, kundi tinabangan niya sinda huli kan saiyang tipan ki Abraham, ki Isaac, asin ki Jacob. Dai niya nalingawan an saiyang banwaan.


text:
Dangan tolong beses na nadaog si Ben-hadad ni Hadeng Jehoas nin Israel. Nabawi ni Jehoas an mga syudad na nasakop ni Ben-hadad sa panahon kan paghahade ni Jehoahaz, na ama ni Jehoas.


text:
Kan ikaduwang taon kan paghahade ni Jehoas na aking lalaki ni Jehoahaz sa Israel, nagin hade nin Juda si Amazias na aking lalaki ni Joas.


text:
Beynte y singkong taon an edad ni Amazias kan siya magin hade, asin beynte y nuebeng taon siyang naghade sa Jerusalem. An saiyang ina iyo si Jehoaddin na taga Jerusalem.


text:
Ginibo niya an matanos sa atubangan nin Kagurangnan, alagad bako siya arog sa saiyang ginikanan na si Hadeng David, huli ta inarog niya an ginibo kan saiyang ama na si Joas.


text:
Dai niya ginaba an paganong mga lugar na pagsasambahan, kaya nagpadagos an mga tawo sa pagdolot nin mga sakripisyo asin sa pagtutong nin insenso duman.


text:
Kan pusog na an saiyang kapangyarihan bilang hade, ipinagadan ni Amazias an mga opisyal na guminadan sa saiyang ama.


text:
Alagad dai niya ipinagadan an mga aki ninda, kundi sinunod niya an pagboot nin Kagurangnan sa katogonan ni Moises: “An mga magurang dai gagadanon para sa kasalan na ginibo kan saindang mga aki, ni an mga aki para sa kasalan na ginibo kan saindang mga magurang. An sarong tawo gagadanon para sa kasalan na siya nanggad an naggibo.”


text:
Ginadan niya an dyes mil na Edomita sa Kapantayan nin Asin; sinakop niya an syudad nin Sela asin inapod ining Jokteel, na iyo an ngaran kaini ngunyan.


text:
Nagpadara si Amazias nin mga sugo sa hade nin Israel na si Jehoas na aking lalaki ni Jehoahaz asin makoapo ni Jehu, dangan ipinasabi, “Madya, asin maghampangan kita sa gera.”


text:
Ipinadara ni Jehoas ki Amazias an simbag na ini, “Sarong binit sa Lebanon an nagsabi sa sarong sedro sa Lebanon, ‘Ipakasal mo an aki mong babae sa aki kong lalaki.’ Alagad sarong lalaw na hayop an nag-agi dangan tinimaktimakan an binit.


text:
Naghahambog ka ngunyan, Amazias, huli ta nadaog mo an mga Edomita. Magmuraway ka sa saimong kabantogan asin mag-erok ka sa saimong harong. Tano ta naghahanap ka nin ribok na marumpag saimo kaiba an bilog na Juda?”


text:
Alagad habong magdangog si Amazias. Kaya nagluwas si Hadeng Jehoas asin inatubang si Hadeng Amazias duman sa Bet-semes sa Juda.


text:
Nabihag ni Jehoas si Amazias, dangan nagpasiring siya sa Jerusalem. Rinumpag niya an kudal nin Jerusalem magpoon sa Trangkahan nin Efraim sagkod sa Trangkahan nin Kanto, na minaabot sa dos syentos metros an distansya.


text:
Sinamsam niya an gabos na bulawan saka plata, an gabos na kasangkapan sa Templo sagkod an gabos na kayamanan sa palasyo. An gabos na ini dinara niya pagbalik sa Samaria kaiba an dakul na bihag.


text:
An iba pang ginibo ni Jehoas, sagkod an saiyang kaisogan sa gera laban ki Hadeng Amazias nin Juda gabos nasusurat sa An Kasaysayan kan mga Hade nin Israel.


text:
Nagadan si Jehoas asin ilinubong sa lulubngan kan mga hade sa Samaria. Si Jeroboam Ika Duwa na saiyang aking lalaki iyo an nagsalihid saiya bilang hade.


text:
Si Amazias na hade nin Juda nabuhay pa sa laog nin kinseng taon pakagadan ni Jehoas na hade nin Israel.


text:
Nagkaigwa nin plano laban ki Amazias duman sa Jerusalem kaya nagdulag siya pasiring sa Lakis. Alagad linamag siya duman kan saiyang mga kaiwal dangan ginadan.


text:
An saiyang bangkay dinara sa Jerusalem sa ibabaw nin sarong kabayo dangan ilinubong sa Syudad ni David, sa lulubngan kan mga hade.


text:
Pakatapos, pinili kan bilog na banwaan nin Juda an aking lalaki ni Amazias na si Uzzias, na an edad dyes y seis na taon, na magin kasalihid kan saiyang ama bilang hade.


text:
Kan ikakinseng taon kan paghahade ni Amazias na aking lalaki ni Joas, nagin hade nin Israel si Jeroboam na aking lalaki ni Jehoas; kwarenta y unong taon siyang naghade sa Samaria.


text:
Ginibo niya an maraot sa atubangan kan Kagurangnan huli ta sinunod niya an maraot na paarog ni Hadeng Jeroboam na aking lalaki ni Nebat, na nagpakasala sa Israel.


text:
Nabawi niya an gabos na teritoryo na pagsadiri kan Israel, magpoon sa dalan nin Hamat sagkod sa Gadan na Dagat, sosog sa tataramon nin Kagurangnan, an Dios nin Israel, kan siya magtaram sa paagi kan sorogoon niyang si Propeta Jonas na aking lalaki ni Amitai, na taga Gat-hefer.


text:
Nahiling nin Kagurangnan an makuring pagtios kan mga Israelita; maski saro mayo nin pwedeng magtabang sainda.


text:
Alagad bakong katuyohan nin Kagurangnan na paraon sa kinaban an Israel, kaya ilinigtas niya ini sa paagi ni Jeroboam Ika Duwa na aki ni Jehoas.


text:
An iba pang ginibo ni Jeroboam Ika Duwa, an saiyang kaisogan, an saiyang mga pakigera, asin an pagkabawi niya sa Damasco saka sa Hamat para sa Israel, gabos nasusurat sa An Kasaysayan kan mga Hade nin Israel.


text:
Nagadan si Jeroboam asin ilinubong sa lulubngan kan mga hade. Si Zacarias na saiyang aking lalaki iyo an nagsalihid saiya bilang hade.


text:
Kan ikabeynte y syeteng taon kan paghahade ni Jeroboam Ika Duwa nin Israel, nagin hade nin Juda si Uzzias na aking lalaki ni Amazias.


text:
Dyes y seis na taon an edad ni Uzzias kan siya magin hade, asin singkwenta y dos na taon siyang naghade sa Jerusalem. An saiyang ina iyo si Jecolias na taga Jerusalem.


text:
Ginibo niya an matanos sa atubangan nin Kagurangnan, asin inarog an gabos na ginibo kan saiyang ama na si Amazias.


text:
Alagad dai niya ginaba an paganong mga lugar na pagsasambahan kaya nagpadagos an mga tawo sa pagdolot nin mga sakripisyo asin sa pagtutong nin insenso duman.


text:
Pinadusahan nin Kagurangnan si Uzzias kaya nagkaigwa siya nin nakakatakot na helang sa kublit sagkod na siya magadan. Nag-erok siya sa sarong siblag na harong. Si Jotam na aki niyang lalaki iyo an namahala kan saiyang harong asin nagpadalagan kan banwaan.


text:
Nagadan si Uzzias asin ilinubong sa Syudad ni David, sa lulubngan kan mga hade. Si Jotam na saiyang aking lalaki iyo an nagsalihid saiya bilang hade.


text:
Kan ikatreynta y otsong taon kan paghahade ni Uzzias nin Juda, nagin hade nin Israel si Zacarias na aking lalaki ni Jeroboam Ika Duwa; anom na bulan siyang naghade sa Samaria.


text:
Siring kan mga naenot saiya, ginibo niya an maraot sa atubangan kan Kagurangnan huli ta sinunod niya an maraot na paarog ni Jeroboam na aking lalaki ni Nebat, na nagpakasala sa Israel.


text:
Si Sallum na aking lalaki ni Jabes nagplano laban ki Hadeng Zacarias. Ginadan niya ini sa Ibleam asin siya an nagsalihid bilang hade.


text:
Kaya naotob an panuga nin Kagurangnan ki Jehu: “An saimong mga kapagarakian sagkod sa ikaapat na henerasyon magigin mga hade nin Israel.”


text:
Kan ikatreynta y nuebeng taon nin paghahade ni Uzzias sa Juda, nagin hade nin Israel si Sallum na aking lalaki ni Jabes; sarong bulan siyang naghade sa Samaria.


text:
Hale sa Tirza, nag-abot sa Samaria si Menahem na aking lalaki ni Gadi. Ginadan niya si Sallum asin siya an nagsalihid bilang hade.


text:
An iba pang ginibo ni Sallum, sagkod an pagplano niya laban ki Hadeng Zacarias, gabos nasusurat sa An Kasaysayan kan mga Hade nin Israel.


text:
Kan panahon na iyan, rinaot ni Menahem an syudad nin Tappua, an mga nag-eerok duman, asin an mga teritoryo kaini, magpoon sa Tirza huli ta an syudad dai nagsuko saiya. Ginadan niya an mga nag-eerok digdi. An mga babaeng bados ipinabaak niya an tulak.


text:
Kan ikatreynta y nwebeng taon kan paghahade ni Uzzias nin Juda, nagin hade nin Israel si Menahem na aking lalaki ni Gadi, asin sampolong taon siyang naghade sa Samaria.


text:
Ginibo niya an maraot sa atubangan kan Kagurangnan huli ta sinunod niya an maraot na paarog ni Hadeng Jeroboam na aking lalaki ni Nebat, na nagpakasala sa Israel sagkod na siya magadan.


text:
An Israel sinalakay ni Tiglat-pileser na emperador nin Asiria. Tinawan ni Menahem si Tiglat-pileser nin treynta y otso toneladang plata, tanganing makua sana an tabang niya sa pagpakosog kan saiyang kapangyarihan sa Israel.


text:
Pirit na pinapagbuhis ni Menahem an gabos na mayaman sa Israel nin halagang singkwentang pedaso nin plata, asin ini an itinao niya ki Tiglat-pileser. Kaya nagbalik si Tiglat-pileser sa sadiri niyang banwaan.


text:
Nagadan siya asin ilinubong. Si Pekaias na saiyang aking lalaki iyo an nagsalihid saiya bilang hade.


text:
Kan ikasingkwentang taon kan paghahade ni Uzzias nin Juda, nagin hade nin Israel si Pekaias na aking lalaki ni Menahem; duwang taon siyang naghade sa Samaria.


text:
Si Peka na aking lalaki ni Remalias, na sarong opisyal kan hukbo ni Pekaias, nagplano laban saiya kaiba an singkwentang lalaki na taga Gilead. Ginadan ninda si Pekaias sa Samaria, sa bantayan kan palasyo, asin si Peka an nagsalihid saiya bilang hade.


text:
Kan ikasingkwenta y dos na taon nin paghahade ni Uzzias sa Juda, nagin hade nin Israel si Peka na aking lalaki ni Remalias, asin beynteng taon siyang naghade sa Samaria.


text:
Sa panahon kan paghahade ni Peka, an Israel sinalakay ni Tiglat-pileser, an emperador nin Asiria, asin nasakop niya an Ijon, Abel-bet-maaca, Janoa, Kedes, Hazor, Gilead, saka Galilea asin an bilog na daga nin Neftali; an mga nag-eerok digdi dinara niyang bihag sa Asiria.


text:
Kan ikabeynteng taon nin paghahade sa Juda ni Jotam na aking lalaki ni Uzzias, nagplano laban ki Hadeng Peka si Hosea na aking lalaki ni Ela. Ginadan ni Hosea si Hadeng Peka asin siya an nagsalihid bilang hade.


text:
Kan ikaduwang taon kan paghahade sa Israel ni Peka na aking lalaki ni Remalias, nagin hade nin Juda si Jotam na aking lalaki ni Uzzias.


text:
Beynte y singkong taon an edad ni Jotam kan siya magin hade, asin dyes y seis na taon siyang naghade sa Jerusalem. An saiyang ina iyo si Jerusa na aki ni Zadok.


text:
Alagad dai niya ginaba an paganong mga lugar na pagsasambahan, kaya nagpadagos an mga tawo sa pagdolot nin mga sakripisyo asin sa pagtutong nin insenso duman. Ipinatugdok niya an Trangkahan sa Amihan kan Templo.


text:
Sa panahon kan paghahade ni Jotam, enot na ipinadara nin Kagurangnan si Hadeng Rezin nin Siria saka si Hadeng Peka nin Israel tanganing salakayon an Juda.


text:
Nagadan si Jotam asin ilinubong sa Syudad ni David, sa lulubngan nin mga Hade. Si Ahaz na saiyang aking lalaki iyo an nagsalihid saiya bilang hade.


text:
Kan ikadyes y syeteng taon nin paghahade sa Israel ni Peka na aking lalaki ni Remalias, nagin hade nin Juda si Ahaz na aking lalaki ni Jotam.


text:
Beynteng taon an edad ni Ahaz kan siya magin hade, asin dyes y seis na taon siyang naghade sa Jerusalem. Dai niya inarog si David na saiyang ginikanan, kundi ginibo niya an bakong matanos sa atubangan nin Kagurangnan na saiyang Dios,


text:
asin sinunod niya an paarog kan mga hade nin Israel. Maski an sadiri niyang aking lalaki tinutong niya bilang atang, sa pag-arog kan makauuyam na mga gawe kan mga nasyon na pinahale nin Kagurangnan mantang nagdadangadang an banwaan nin Israel.


text:
Nagdolot siya nin atang saka nagtutong nin insenso sa paganong mga lugar na pagsasambahan, sa kabubuldan, asin sa lindong kan lambang marambong na kahoy.


text:
Sinalakay ni Hadeng Rezin nin Siria asin ni Hadeng Peka nin Israel an Jerusalem dangan pinalibotan ini, alagad dai ninda nadaog si Ahaz.


text:
(Kan panahon na iyan, nabawi kan hade nin Edom an syudad nin Elat, asin pinahale niya an mga taga Juda na nag-erok sa Elat. Nag-abot sa Elat an mga Edomita asin sagkod ngunyan nag-eerok sinda digdi.)


text:
Nagsugo si Ahaz nin mga tawohan ki Tiglat-pileser, an emperador nin Asiria; ini an ipinasabi niya: “Ako an maimbod mong sorogoon. Magdigdi ka asin iligtas mo ako sa hade nin Siria asin sa hade nin Israel, na nagsasalakay sako.”


text:
Kinua ni Ahaz an plata saka bulawan sa Templo asin sa kaban nin yaman sa palasyo dangan irinegalo sa emperador nin Asiria.


text:
Dinangog kan emperador an saiyang pakimaherak. Sinalakay ni Tiglat-pileser an Damasco asin nasakop niya ini. Ginadan niya si Hadeng Rezin asin an mga tawo dinara niyang bihag pasiring sa Kir.


text:
Kan si Hadeng Ahaz magduman sa Damasco sa pagsabat ki Tiglat-pileser, nahiling niya an altar sa Damasco. Kaya an padi na si Urias pinadarahan niya nin sarong ladawan kan altar, asin an bilog na detalye kaini.


text:
Naggibo si Urias nin altar na pareho nanggad kan ladawan, asin tinapos niya an altar bago nagbalik si Ahaz.


text:
kaya nagtutong siya nin mga atang na hayop asin dolot na pagkakan. Inula niya sa altar an dolot na arak sagkod an dugo kan dolot para sa katoninongan.


text:
Nasa pagultanan kan bagong altar asin kan Templo an bronseng altar na itinalaga sa Kagurangnan, kaya ibinugtak ini ni Ahaz sa amihan na parte kan saiyang bagong altar.


text:
Dangan pinagbotan niya si Urias: “Tututongon mo sa dakula kong altar na ini an pang-agang mga atang asin an pangbangging mga dolot na pagkakan, an mga tinutong na atang sagkod an mga dolot na pagkakan kan hade asin kan banwaan, saka an mga dolot na arak kan banwaan. Iula mo sa altar na ini an dugo kan gabos na isinakripisyong hayop. Alagad ingatan mo an bronseng altar huli ta gagamiton ko iyan sa panghuhula.”


text:
Rinaot ni Hadeng Ahaz an mga bronseng kariton na ginagamit sa Templo dangan hinale niya an mga palanggana na nakatumbaw duman. Kinua niya an bronseng tangke na nakatumbaw sa likod kan doseng bronseng toro dangan ibinugtak sa sarong gapong pundasyon.


text:
Hinale kan hade asin sinerahan an pribadong agihan kan hade pasiring sa Templo tanganing mapawili sana niya an emperador nin Asiria.


text:
Nagadan si Ahaz asin ilinubong sa Syudad ni David, sa lulubngan kan mga hade. Si Ezekias na saiyang aking lalaki iyo an nagsalihid saiya bilang hade.


text:
Kan ikadoseng taon kan paghahade ni Ahaz nin Juda, nagin hade nin Israel si Hosea na aking lalaki ni Ela, asin naghade siya sa Samaria sa laog nin siyam na taon.


text:
Nagkasala siya sa Kagurangnan alagad bakong arog kan pagkakasala kan mga hade sa Israel na nagkaerenot saiya.


text:
Nakigera si Salmaneser na emperador nin Asiria laban ki Hosea; nagsuko si Hosea ki Salmaneser asin nagbuhis saiya taon-taon.


text:
Alagad nagpadara si Hosea nin mga sugo ki So, an hade nin Egipto sa paghagad nin tabang, asin dai na siya nagbayad kan buhis ki Salmaneser arog kan ginigibo niya taon-taon. Kan maaraman ini ni Salmaneser, ipinadakop niya si Hosea saka ipinabilanggo.


text:
Dangan sinalakay ni Salmaneser an Israel asin nakaabot siya sa Samaria, na pinalibotan niya sa laog nin tolong taon.


text:
Kan ikasiyam na taon kan paghahade ni Hosea, nasakop kan emperador nin Asiria an Samaria. An mga Israelita dinara niya sa Asiria bilang mga bihag, dangan pinaerok sa syudad nin Hala, asin sa harani kan salog nin Habor sa distrito nin Gozan, saka sa mga syudad nin Media.


text:
Nangyari ini sa Samaria huli ta an mga Israelita nagkasala sa Kagurangnan na saindang Dios, na nagligtas sainda sa hade nin Egipto asin nagdara sainda sa luwas kan Egipto. Nagsamba sinda sa mga dios-dios,


text:
dangan inarog ninda an mga gawe kan mga nasyon na pinahale nin Kagurangnan kan magdangadang an banwaan nin Israel, asin inako ninda an mga kaugalean kan mga hade nin Israel.


text:
Hilom na ginibo kan mga Israelita an mga bagay na bakong matanos. Nagtugdok sinda nin paganong mga lugar na pagsasambahan sa gabos nindang banwa, magpoon sa pinakasadit na baryo sagkod sa pinakadakulang syudad.


text:
Nagbugtak sinda nin mga gapong harigi saka mga ladawan kan diosang si Asera sa kabubuldan asin sa lindong kan lambang marambong na kahoy.


text:
Nagtutong sinda nin insenso sa gabos na paganong altar, arog kan ginibo kan mga nasyon na pinahale nin Kagurangnan sa daga. Pinaanggot ninda an Kagurangnan huli kan maraot nindang mga gibo


text:
An Kagurangnan nagpadara nin mga sugo saka mga propeta tanganing patanidan an Israel asin an Juda: “Talikodan na nindo an saindong mga maraot na gawe. Kuyogon nindo an sakong mga pagboot na nasusurat sa Katogonan na itinao ko sa saindong mga ginikanan, dangan itinao ko man saindo sa paagi kan mga propeta na sakong mga sorogoon.”


text:
Alagad habo sindang maghinanyog; nagin matagas an saindang payo arog kan saindang mga ginikanan, na dai nagtubod sa Kagurangnan na saindang Dios.


text:
Isinikwal ninda an saiyang mga katukdoan, dai ninda kinuyog an tipan na ginibo niya sa saindang mga ginikanan, asin dai ninda dinangog an saiyang mga patanid. Sinamba ninda an mayong halagang mga ladawan asin sinda mismo nawaraan nin halaga; inarog ninda an mga gawe kan mga nasyon na nakapalibot sainda, mga gawe na ipinangalad sainda nin Kagurangnan.


text:
Linapas ninda an gabos na togon kan Kagurangnan na saindang Dios asin naggibo sinda nin duwang metal na baka; naggibo pa sinda nin ladawan kan diosang si Asera, nagsamba sa mga bitoon asin naglingkod ki Baal.


text:
Tinutong ninda an saindang mga aking lalaki saka babae bilang mga atang. Naghula saka nangkulam sinda, asin itinalaga ninda an saindang sadiri sa paggibo kan maraot sa atubang nin Kagurangnan; pinaanggot ninda an Kagurangnan.


text:
Huli kaini, an Kagurangnan naanggot nin makuri sa mga Israelita, asin hinale niya sinda sa saiyang panhiling; mayo nin natada kundi an tribu sana ni Juda.


text:
Alagad maski an Juda dai nagkuyog kan mga togon kan Kagurangnan na saindang Dios; inarog ninda an mga gawe nin Israel.


text:
Isinikwal nin Kagurangnan an gabos na Israelita; pinadusahan niya sinda asin itinao sa kamot kan mga kaiwal sagkod na napara niya sinda sa saiyang panhiling.


text:
Pakatapos na isiblag nin Kagurangnan an Israel sa Juda, ginibong hade kan mga Israelita si Jeroboam na aking lalaki ni Nebat. Dangan ginibo ni Jeroboam na magharayo sinda sa Kagurangnan. Pinapagkasala niya sinda nin makuri.


text:
Nagkuyog ki Jeroboam an mga Israelita asin nagpadagos sinda sa paggibo kan gabos na kasalan na ginibo ni Jeroboam,


text:
sagkod na pinara sinda nin Kagurangnan sa saiyang panhiling, siring kan saiyang itinaram sa paagi kan gabos niyang propeta na saiyang mga sorogoon. Kaya itinapok an Israel sa Asiria, saen nag-eerok sinda sagkod ngunyan.


text:
An emperador nin Asiria nagkua nin mga tawo hale sa mga syudad nin Babilon, Cut, Ivva, Hamat, saka Sefarvaim dangan pinaerok sinda sa mga syudad nin Samaria bilang kasalihid kan itinapok na mga Israelita. Kaya sinadiri ninda an Samaria saka nag-erok sinda sa mga syudad duman.


text:
Kan mga naenot na taon nin pag-erok ninda duman, dai sinda nagsamba sa Kagurangnan, kaya an Kagurangnan nagpadara nin mga leon, na guminadan sainda.


text:
Naosipan an emperador nin Asiria, “An mga tawo na pinaerok mo sa mga syudad nin Samaria dai nakakaaram kan pagboot nin dios kan dagang idto, kaya nagpadara an dios nin mga leon na nanggagadan sainda.”


text:
Nagboot an emperador nin Asiria, “Pabalikon nindo an saro kan mga padi na nabihag nyato; pabalikon siya asin paerokon duman tanganing magtukdo sa mga tawo kan pagboot kan dios kan dagang idto.”


text:
Kaya sarong padi na nabihag ninda hale sa Samaria an nagbalik saka nag-erok sa Betel, saen nagtukdo sa mga tawo kun paano an pagsamba sa Kagurangnan.


text:
Alagad an mga tawo na nag-erok sa Samaria nagpadagos sa paggibo kan ladawan kan saindang mga dios. Ibinugtak ninda ini sa mga lugar na pagsasambahan na tinugdok kan mga Israelita. An lambang grupo naggibo nin mga ladawan kan mga dios sa mga syudad na pinag-eerokan ninda:


text:
naggibo an mga taga Babilon nin mga ladawan ni Sukkot Benot; an mga taga Cuth, mga ladawan ni Nergal; an mga taga Hamat, mga ladawan ni Asima;


text:
an mga taga Ivva, nin mga ladawan ni Nibhaz saka ni Tartak; asin an mga taga Sefarvaim, nagtutong kan saindang mga aki bilang atang sa saindang mga dios na si Adramelec saka si Anammelec.


text:
An Kagurangnan sinamba man kan mga tawong ini asin nagpili sinda hale sa sainda man sana nin manlaen-laen na klase nin tawo tanganing maglingkod bilang mga padi sa mga lugar na pagsasambahan asin magdolot nin mga atang para sa sainda.


text:
Kaya sinamba ninda an Kagurangnan alagad sinamba man ninda an sadiri nindang mga dios sosog sa mga gawe kan mga nasyon na hinalean ninda.


text:
Sagkod ngunyan ipinapadagos ninda an daan na mga gawe ninda. Dai ninda sinamba an Kagurangnan, ni kinukuyog an mga katogonan saka pagboot na itinao niya sa mga kapagarakian ni Jacob, na nginaranan niyang Israel.


text:
An Kagurangnan nakipagtipan sainda asin nagboot, “Dai kamo magsamba sa ibang dios; dai kamo magduko sainda, ni maglingkod o magdolot nin mga atang.


text:
Kuyogon nindo ako, an Kagurangnan, na nagluwas saindo hale sa Egipto sa dakulang kapangyarihan asin kosog; magduko kamo sako asin magdolot nin atang.


text:
Danay kamong magkuyog kan sakong mga togon asin pagboot na sinurat ko para saindo. Dai kamo magsamba sa ibang dios,


text:
Kaya nagsamba sa Kagurangnan an mga tawong idto alagad nagsamba man sinda sa mga ladawan kan mga dios ninda; ini man an ginigibo kan saindang mga kapagarakian sagkod ngunyan.


text:
Kan ikatolong taon nin paghahade sa Israel ni Hosea na aking lalaki ni Ela, nagin hade nin Juda si Ezekias na aking lalaki ni Ahaz.


text:
Beynte y singkong taon an edad ni Ezekias kan siya magin hade, asin beynte y nuebeng taon siyang naghade sa Jerusalem. An saiyang ina iyo si Abias na aki ni Zacarias.


text:
Ginaba niya an paganong mga lugar na pagsasambahan, rinonot an mga gapong harigi asin pinalod an mga ladawan kan diosang si Asera. Rinonot man niya an bronseng halas na ginibo ni Moises, huli ta sagkod kan panahon na idto nagtututong pa nin insenso an mga Israelita sa pag-omaw sa bronseng halas; ini inapod na Nehustan.


text:
Si Ezekias nanarig sa Kagurangnan, an Dios nin Israel; sa gabos na hade sa Juda mayo nin makakaarog saiya, maski an mga nagkaerenot o an mga nagsurunod saiya.


text:
Nagin maimbod siya sa Kagurangnan asin dai nagsuhay saiya. Kinuyog niya an mga pagboot na itinao nin Kagurangnan ki Moises.


text:
Kaya inibahan siya nin Kagurangnan asin nag-uswag siya sa gabos niyang gibo. Nagrebelde si Ezekias laban sa hade nin Asiria asin habo na siyang maglingkod saiya.


text:
Nadaog niya an mga Filisteo dangan sinalakay niya an mga erokan ninda, magpoon sa pinakasadit na baryo sagkod sa pinakadakulang syudad, kaiba an Gaza saka an teritoryo sa palibot kaini.


text:
Kan ikaapat na taon nin paghahade ni Ezekias sa Juda asin ikapitong taon nin paghahade ni Hadeng Oseas sa Israel, sinalakay ni emperador Salmaneser nin Asiria an Israel asin pinalibotan an Samaria.


text:
Pakalihis nin tolong taon, nasakop niya an Samaria. Ikaanom na taon na kaidto kan paghahade ni Ezekias asin ikasiyam na taon na ni Oseas.


text:
An mga Israelita dinara sa Asiria kan emperador nin Asiria bilang mga bihag dangan pinaerok sa syudad nin Hala, asin sa harani kan Salog nin Habor sa distrito nin Gozan, saka sa mga syudad nin Media.


text:
Nangyari ini sa Samaria huli ta dai dinangog kan mga Israelita an Kagurangnan na saindang Dios; linapas ninda an saiyang tipan asin an gabos na pagboot ni Moises na sorogoon nin Kagurangnan. Habo sindang maghinanyog asin magkuyog.


text:
Kan ikakatorseng taon kan paghahade ni Hadeng Ezekias, sinalakay ni Senakerib na emperador nin Asiria an pusog na mga syudad nin Juda dangan sinakop an mga ini.


text:
Nagpadara si Ezekias nin mensahe ki Senakerib, na yaon sa Lakis: “Nagkasala ako; ontokon mo an pagsalakay, asin itatao ko an anoman na hagadon mo.” Kaya hinagadan siya kan emperador nin Asiria nin dyes mil na kilo nin plata asin sangribong kilong bulawan.


text:
Itinao ni Ezekias sa hade nin Asiria an gabos na plata sa Templo asin sa kaban nin yaman sa palasyo;


text:
binakbak niya an bulawan sa mga pinto kan Templo asin an bulawan na ipinatos niya sa mga harigi kan pintoan, dangan ipinadara idto gabos ki Senakerib.


text:
Huli kaini an Tartan, an Rabsaris asin an Rabsake kaiba an dakulang hukbo, sinugo kan emperador nin Asiria ki Ezekias duman sa Jerusalem. Pag-abot ninda sa Jerusalem, nagtindog sinda sa may kali na pinagbubulosan kan tubig hale sa itaas na sapa, sa dalan saen nagtatrabaho an mga paragibo nin tela.


text:
Kan ipaapod ninda an hade, nagluwas sa pagsabat sainda si Eliakim na aking lalaki ni Hilkias, na namamahala kan palasyo, si Sebna na sekretaryo kan hade, asin si Joa na aking lalaki ni Asaf, na kansilyer.


text:
Sinabihan sinda kan opisyal, “Sabihan nindo si Hadeng Ezekias na boot maaraman kan dakulang emperador nin Asiria kun ano an nagpapakosog kan saiyang boot.


text:
Naghohona siya na an mga tataramon makakasalihid sa kakayahan asin kapangyarihan nin hukbo? Siisay an sinasarigan niya kaya nagrebelde siya sa emperador nin Asiria?


text:
Nagsasarig siya ngunyan sa Egipto, an baring sugkod na bariw na matusok nin kamot kan siisay man na minasarig saiya? Arog kaiyan an hade nin Egipto sa gabos na minasarig saiya.”


text:
Nagpadagos sa pagtaram an opisyal, “Tibaad sabihon nindo na minasarig kamo sa Kagurangnan na saindong Dios? Mga lugar na pagsasambahan saka mga altar nin Kagurangnan an rinumpag ni Ezekias kan sabihan niya an Juda asin Jerusalem na magsamba sana sa altar sa Jerusalem.


text:
Inaagyat ko siya sa ngaran kan emperador: tatawan ko siya nin duwang ribong kabayo kun makakakua siya nin siring kadakul na lalaki na malunad diyan!


text:
Tadaw ta malabna siya sa sarong hababang opisyal nin Asiria, mantang naglalaom siya sa Egipto na papadarahan siya nin mga karwahe saka parakabayo?


text:
Naghohona siya na nagsasalakay ako tanganing gabaon an saiyang banwaan na mayo nin tabang hale sa Kagurangnan? An Kagurangnan mismo an nagtaram sako na salakayon an Jerusalem asin rumpagon.”


text:
Dangan nagsabi si Eliakim, si Sebna saka si Joa, “Nakikimaherak kami na magtaram ka samo sa lengwaheng Arameo. Nasasabotan mi iyan. Dai ka magtaram sa lengwaheng Hebreyo huli ta naghihinanyog an gabos na tawo na yaon sa kudal.”


text:
Nagsimbag an opisyal, “Pinadigdi daw ako kan sakong emperador tanganing magsabi kan mga tataramon na ini sa saindong hade saka sa saindo sana, asin bakong sa mga tawong iyan na nagtuturukaw sa kudal, na siring saindo, makakan kan saindang odo dangan mainom kan saindang ihi?”


text:
Dangan nagtindog an opisyal asin nagkurahaw sa lengwaheng Hebreyo, “Hinanyoga nindo an tataramon kan dakulang emperador, an emperador nin Asiria.


text:
Dai nindo siya pagtugotan na mapatubod kamo na ililigtas kamo nin Kagurangnan, asin na an syudad na ini dai itatao sa kamot kan emperador nin Asiria.


text:
Dai kamo magdangog ki Ezekias. Nagboboot saindo an emperador nin Asiria na magluwas kamo sa syudad asin sumuko saiya. Dangan tutugotan niya kamong magkakan nin mga ubas hale sa sadiri nindong mga ubasan, asin nin mga higera hale sa sadiri nindong mga kahoy, patin mag-inom nin tubig hale sa sadiri nindong bubon


text:
sagkod na mag-abot an emperador asin darahon niya kamo sa sarong daga na arog kan sadiri nindong daga, sarong daga nin trigo saka arak, sarong daga nin tinapay saka mga ubasan, sarong daga nin mga kahoy nin oliba saka dugos tanganing mabuhay kamo asin dai magadan. Dai kamo maghinanyog ki Ezekias kun papag-isipon niya kamo na ililigtas kamo nin Kagurangnan.


text:
Ikinaligtas daw kan mga dios kan arin man na nasyon an saindang daga sa kamot kan emperador nin Asiria?


text:
Haen na ngunyan an mga dios nin Hamat asin Arpad? Haen an mga dios nin Sefarvaim, Hena asin Ivva? Ikinaligtas daw ninda an Samaria?


text:
Kasuarin ilinigtas kan arin man na mga dios na ini an saindang daga sa kamot kan emperador? Ano kun siring ta nag-iisip kamong pwedeng iligtas nin Kagurangnan an Jerusalem?”


text:
Alagad nag-alo sana an mga tawo, siring sa pagboot sainda ni Hadeng Ezekias; ni sarong tataramon dai sinda nagsimbag.


text:
Dangan ginisi ni Eliakim, ni Sebna, asin ni Joa an saindang mga gubing sa kamondoan; asin nagduman sa hade. Ibinareta niya saiya an itinaram kan opisyal nin Asiria.


text:
Kan madangog ini ni Hadeng Ezekias, ginisi niya an saiyang gubing, nagsulot siya nin sako, asin nagduman sa Templo nin Kagurangnan.


text:
Dangan sinugo niya ki Propeta Isaias na aking lalaki ni Amoz si Eliakim na namamahala kan palasyo, si Sebna na sekretaryo, asin an mga gurang na padi; gabos sinda nakasulot nin sako.


text:
Iyo ini an ipinapataram niya ki Propeta Isaias, “An aldaw na ini aldaw nin kahaditan, kapadusahan, asin kasosopgan; dapat nang mamundag an aki alagad dai siya ikinakaluwas kan ina huli ta mayo na ini nin kosog.


text:
Tibaad nadangog nin Kagurangnan na saimong Dios an gabos na tataramon kan opisyal na sinugo kan emperador nin Asiria tanganing pag-olog-ologon an Dios na buhay; padusahan niya logod an nagtaram. Kaya ipamibi mo kaming kadikit na natatada.”


text:
ipinadara niya an simbag na ini: “An Kagurangnan nagsasabi na dai ka matakot sa tataramon kan mga taga Asiria, na dai ka daa pwedeng iligtas nin Kagurangnan.


text:
Gigibohon nin Kagurangnan na makadangog an hade nin Asiria nin sarong huringhuding tanganing magbalik siya sa saiyang banwaan, asin duman magadan.”


text:
Naaraman kan Rabsake na naghale sa Lakis an emperador asin nakikilaban sa Libna; kaya nagduman siya tanganing makihumapot saiya.


text:
Nakaabot sa emperador nin Asiria an bareta na sasalakayon siya ni Hadeng Tirhaka nin Etiopia. Kaya nagpadara siya nin surat ki Hadeng Ezekias nin Juda


text:
tanganing sabihan, “An sinasarigan mong Dios nagtaram saimo na dai ka mahuhulog sa kamot ko. Dai ka magpadaya saiya.


text:
Nadangog mo kun ano an ginibo kan emperador nin Asiria sa gabos na banwaan; rinumpag niya an mga banwaan na ini. Sa paghona mo makakadulag ka?


text:
Rinaot kan sakong mga ginikanan an mga syudad nin Gozan, Haran asin Rezef, dangan ginadan ninda an mga taga Eden na nag-erok sa Tel-assar; mayo sa saindang mga dios an nakapagligtas sa sainda.


text:
An surat kinua ni Hadeng Ezekias sa mga sugo saka binasa. Dangan nagduman siya sa Templo. Ibinugtak niya an surat sa atubang nin Kagurangnan,


text:
dangan namibi, “O Kagurangnan, Dios nin Israel, na nakatukaw sa trono sa ibabaw kan mga Kerubin. Ika sana an Dios kan gabos na kahadean sa daga. Ika an naglalang kan langit asin daga.


text:
Hinanyoga ako, O Kagurangnan. Hilinga an nangyayari samo. Dangoga an mga tataramon ni Senakerib, na nagsugo sa pag-olog-olog saimo, an buhay na Dios.


text:
Totoong gayo, O Kagurangnan, na rinaot kan mga emperador nin Asiria an mga nasyon asin an saindang mga daga.


text:
Sinulo ninda an mga dios kan mga nasyon na iyan huli ta bako man idto mga dios, kundi mga ladawan na gibo sa kahoy saka gapo na pinorma kan mga kamot nin tawo.


text:
O Kagurangnan na samong Dios, nakikimaherak ako, iligtas mo kami sa mga taga Asiria, tanganing maaraman kan mga nasyon sa kinaban na ika sana, O Kagurangnan, an Dios.”


text:
Siisay sa paghona mo an saimong pinagtutuyatuya asin pinag-oolog-olog? Ako, an banal na Dios nin Israel, dai mo ginalangan.


text:
Ipinadara mo an saimong mga sugo tanganing maghambog sako na huli kan kadakul mong karwahe nasakop mo an haralangkaw na kabukidan nin Lebanon. Naghambog ka na pinalod mo duman an pinakahalangkaw na mga sedro dangan an pinakamarahay na mga sipres asin naabot mo an pinakapusod kan kadlagan.


text:
Naghambog ka pa na nagkalot ka nin mga bubon asin nag-inom nin tubig sa dayuhan na mga daga patin na pinamara kan mga bitis kan saimong mga soldados an Salog nin Nilo kan ini timaktimakan ninda.


text:
“Dai mo pa nanggad nabaretaan na ako an nagplano kan gabos na ini kaidto? Ngunyan ginibo ko na! Tinawan taka nin kapangyarihan sa pagrumpag nin mga pinapusog na mga syudad.


text:
An mga tawong nag-erok duman mayo nin naginibohan; nagkatarakot sinda asin nagkamurongnan. Nakaarog sinda sa tinanom sa sarong oma o sa doot na nagtatalubo sa atop kun hinohoyop sinda kan mainit na doros hale sa sirangan.


text:
“Alagad aram ko an gabos manongod saimo; an ginigibo mo asin an dinudumanan mo. Aram ko an kaanggotan mo sako.


text:
Huli kan kaanggotan mong iyan tumang sako, asin kan kapaabaw-abawan na nakaabot sa sakong pandangog, ibubugtak ko an sarong kawit sa saimong dungo asin an sarong busal sa saimong ngoso, dangan pababalikon taka sa dalan na saimong hinalean.”


text:
Dangan sinabihan ni Isaias si Hadeng Ezekias, “Ini an magigin tanda para saimo: Sa taon na ini asin sa masunod, magkakakan kamo kan trigong nagsadiring magtalubo, alagad sa ikatolong taon matanom kamo nin trigo asin maani kaiyan, dangan matanom kamo nin mga ubas asin makakan kan bunga kaiyan.


text:
An mga matada na nabubuhay sa Juda madakula giraray asin mauswag arog kan mga tinanom na nakagamot nin hararom asin namumunga.


text:
Huli ta sa Jerusalem asin sa Bukid nin Sion may kadikit na matatada. An pagmakulog nin Kagurangnan iyo an magibo kaini.


text:
“Ini an tataramon nin Kagurangnan manongod sa emperador nin Asiria: ‘Dai siya makakalaog sa syudad na ini, ni mapana nin sarong bosog laban digdi. Mayo nin mga may kalasag na soldados na marani sa syudad asin dai sinda makakatambak nin daga sa pagsalakay sa palibot kaini.


text:
Mabalik siya sa hinalean niya na an aagihan iyo an dalan na inagihan niya pasiring digdi; dai siya makakalaog sa syudad na ini. Ako, an Kagurangnan, iyo an nagtaram.


text:
Susurogon ko an syudad na ini asin iingatan, huli sa sadiri kong kaomawan asin huli sa panuga na ginibo ko ki David na sakong sorogoon.’”


text:
Kan bangging idto sarong anghel nin Kagurangnan an nagduman sa kampo kan mga taga Asiria asin ginadan an syento otsenta y singko mil na soldados. Pagkaaga kan sunod na aldaw, mahihiling sindang nahuhutad, gabos gadan!


text:
Sarong aldaw, kan nagsasamba siya sa templo ni Nisroc na saiyang dios, ginadan siya kan saiyang duwang aking lalaki na si Adramelec asin si Sarezer, dangan nagdurulag ini pasiring sa daga nin Ararat. Si Esarhaddon na saro pa niyang aking lalaki iyo an nagsalihid saiya bilang emperador.


text:
Kan panahon na idto, naghelang si Hadeng Ezekias asin haros magadan siya. Dinalaw siya kan propetang si Isaias na aking lalaki ni Amoz asin sinabihan, “Tinataraman ka nin Kagurangnan na husayon mo an gabos na bagay, huli ta magagadan ka. Dai ka na mararahay.”


text:
“Giromdoma, O Kagurangnan, na maimbod asin bilog na puso takang pinaglingkodan; ginibo ko an matanos sa saimong atubang.” Dangan nagtangis siya nin makuri.


text:
Binayaan ni Isaias an hade, alagad bago niya nalampasan an patyo na nasa tahaw, nagtaram saiya an Kagurangnan:


text:
“Magbalik ka ki Ezekias, na kagsakop kan sakong banwaan asin sabihan mo siya, ‘Ako, an Kagurangnan, an Dios kan saimong ginikanan na si David. Nadangog ko an saimong pamibi asin nahiling an saimong mga luha. Bobolongon taka, dangan sa ikatolong aldaw maduman ka sa Templo.


text:
Tutugotan takang mabuhay pa sa laog nin kinseng taon. Ililigtas taka asin an syudad nin Jerusalem sa emperador nin Asiria. Susurogon ko an syudad na ini huli na sana kan sakong onra asin huli ki David na sakong sorogoon.’”


text:
Dangan sinabihan ni Isaias an mga sorogoon kan hade na dapogon an pigsa kan hade nin linabok na higera asin mararahay siya. Ginibo ninda ini, asin narahay siya.


text:
Naghapot si Hadeng Ezekias, “Ano an tanda na bobolongon ako nin Kagurangnan dangan makakalaog pa ako sa Templo sa ikatolong aldaw?”


text:
Nagsimbag si Isaias, “Iyo ini an tanda nin Kagurangnan na mapatotoo saimo na ootobon niya an saiyang panuga: boot mong lumangkaw nin sampolong tangga sa hagdan an anino o boot mong bumaba ini nin sampolong tangga?”


text:
Nagsimbag si Ezekias, “Pasil sanang palangkawon nin sampolong tangga an anino. Paibabaon mo ini nin sampolong tangga.”


text:
Namibi si Isaias sa Kagurangnan asin an anino ibinaba kan Kagurangnan nin sampolong tangga sa hagdan na ibinugtak ni Ahaz.


text:
Kan panahon na iyan, nabaretaan ni Merodak-baladan, na hade nin Babilonia asin aking lalaki ni Baladan, na naghelang si Ezekias, kaya pinadarahan niya ini nin surat saka regalo.


text:
Inako ni Ezekias an mga sugo dangan ipinahiling niya sainda an saiyang kayamanan—an saiyang plata saka bulawan, an saiyang mga pahamot saka mamahalon na lana, asin an gabos niyang kagamitan sa hukbo. Ipinahiling niya sainda an gabos na nasa mga kwartong sarayan asin an nasa gabos na lugar na sakop kan saiyang kahadean.


text:
Dangan nagduman an propetang si Isaias ki Hadeng Ezekias asin naghapot, “Saen hale an mga lalaking ini? Ano an sinabi ninda saimo?” Nagsimbag si Ezekias, “Hale sinda sa harayong nasyon, sa Babilonia.”


text:
“Ano an nahiling ninda sa palasyo?” an hapot ni Isaias. “Nahiling ninda an gabos. Ipinahiling ko sainda an gabos na nasa mga kwartong sarayan,” an simbag kan hade.


text:
Maabot an panahon na an gabos na bagay sa saimong palasyo, an gabos na bagay na tinipon kan saimong mga ginikanan sagkod sa aldaw na ini, dadarahon sa Babilonia. Mayo kaiyan nin matatada.


text:
Dadarahon man duman “An nagkapira sa saimong aking lalaki asin gigibohon na mga eunuko na maglilingkod sa palasyo kan hade nin Babilonia.”


text:
Dangan nagsimbag si Ezekias, “Marahay an tataramon nin Kagurangnan na sinabi mo sako.” Huli ta nagsaboot si Ezekias, “Magkakaigwa nin katoninongan saka katiwasayan sa sakuyang panahon.”


text:
An iba pang ginibo ni Hadeng Ezekias, an saiyang kaisogan, dangan an paggibo niya nin sarong tangke nin tubig asin an pagkalot niya nin sarong agihan nin tubig pasiring sa syudad, gabos nasusurat sa An Kasaysayan kan mga Hade nin Juda.


text:
Doseng taon an edad ni Manases kan siya magin hade nin Juda, asin singkwenta y singkong taon siyang naghade sa Jerusalem. An saiyang ina iyo si Hefziba.


text:
Nagkasala siya sa Kagurangnan huli kan pagsunod niya sa makauuyam na mga gawe kan mga nasyon na pinahale nin Kagurangnan mantang nagdadangadang an banwaan nin Israel.


text:
Ipinatugdok niya giraray an paganong mga lugar na pagsasambahan na ginaba kan saiyang ama na si Ezekias. Nagtugdok siya nin mga altar para ki Baal asin naggibo nin mga imahen kan diosang si Asera, arog kan ginibo ni Ahab na hade nin Israel. Nagsamba saka naglingkod siya sa mga bitoon.


text:
Naggibo siya nin paganong mga altar sa laog kan Templo, an lugar na sinabi nin Kagurangnan na dapat pagsambahan saiya.


text:
Isinakripisyo niya an saiyang aking lalaki bilang tinutong na atang. Naghula siya asin nagsalamangka. Nakihumapot siya sa mga parahula asin sa mga tawong nakikipag-olay sa mga espiritu. Nagkasala siya nin makuri sa Kagurangnan, na pinaanggot niya nin marahay.


text:
An imahen kan diosang si Asera na saiyang ginibo, ibinugtak niya sa laog kan Templo, sa lugar na iyo an sinabi nin Kagurangnan kan siya magtaram ki David asin ki Solomon na aki kaini: “Digdi sa Templong ini, asin sa Jerusalem, na pinili ko hale sa gabos na tribu nin Israel, ibubugtak ko an sakong ngaran sagkod pa man.


text:
Kun otobon nin Israel an gabos kong togon saka mga pagboot na itinao sainda ni Moises, dai ko tutugotan na mapahale pa sinda sa daga na itinao ko sa saindang mga ginikanan.”


text:
Alagad dai nagkuyog sa Kagurangnan an banwaan nin Juda, asin dinagka sinda ni Manases na magkasala nin orog ki sa mga kasalan na ginibo kan mga nasyon na pinahale nin Kagurangnan mantang nagdadangadang an banwaan nin Israel.


text:
“Ginibo ni Manases na hade nin Juda an makauuyam na mga bagay na ini, mga bagay na mas maraot ki sa mga ginibo kan mga Cananeo; asin huli kan saiyang mga dios-dios pinapagkasala niya an banwaan nin Juda.


text:
Kaya ako, an Kagurangnan Dios nin Israel, mapadara nin makuring kasakitan sa Jerusalem saka sa Juda tanganing an siisay man na makadangog kaiyan mamomongnan.


text:
Papadusahan ko an Jerusalem arog kan ginibo ko sa Samaria, arog kan ginibo ko ki Hadeng Ahab nin Israel sagkod an saiyang kapagarakian. Lilinigan ko an Jerusalem arog kan paglinig kan plato bago patiolobon.


text:
Papabayaan ko an kadikit na matadang buhay, asin itatao ko sinda sa saindang mga kaiwal, na masakop sainda saka masamsam kan saindang daga.


text:
Gigibohon ko ini sa sakong banwaan huli ta nagkasala sinda sako asin pinaanggot ninda ako magpoon kan aldaw na naghale sa Egipto an saindang mga ginikanan sagkod ngunyan.”


text:
Laen pa kan ginibo ni Manases na pangengenot sa mga tawo sa pagsamba sa mga dios-dios, na ipinagkasala ninda sa Kagurangnan, kadakul pa siyang ipinagadan na mayo nin kasalan; kaya an mga tinampo sa Jerusalem nagbulos nin dugo.


text:
An iba pang ginibo ni Manases, sagkod an mga kasalan na ginibo niya, gabos nasusurat sa An Kasaysayan kan mga Hade nin Juda.


text:
Nagadan si Manases asin ilinubong sa tatamnan kan saiyang palasyo, an tatamnan ni Uzza. Si Amon na saiyang aking lalaki iyo an nagsalihid saiya bilang hade.


text:
Beynte y dos na taon an edad ni Amon kan siya magin hade nin Juda, asin duwang taon siyang naghade sa Jerusalem. An saiyang ina iyo si Mesullemet na aki ni Haruz na taga Jotba.


text:
inarog niya an mga gibo kan saiyang ama, asin sinamba niya an mga ladawan na sinamba kan saiyang ama.


text:
Isinikwal niya an Kagurangnan, an Dios nin saiyang mga ginikanan, asin dai niya kinuyog an mga pagboot nin Kagurangnan.


text:
Alagad ginadan kan mga taga Juda an mga nagpasaluib ki Hadeng Amon, asin si Josias na saiyang aking lalaki iyo an ginibo nindang hade bilang kasalihid niya.


text:
Ilinubong siya sa saiyang lulubngan na nasa tatamnan ni Uzza, asin si Josias na aki niyang lalaki iyo an nagsalihid saiya bilang hade.


text:
Walong taon an edad ni Josias kan siya magin hade nin Juda, asin treynta y unong taon siyang naghade sa Jerusalem. An saiyang ina iyo si Jedida na aki ni Adaias na taga Bozkat.


text:
Ginibo ni Josias an matanos sa atubangan nin Kagurangnan asin sinunod niya an paarog kan saiyang ginikanan na si David; maimbod na kinuyog niya an mga togon nin Dios.


text:
Kan ikadyes y otsong taon nin paghahade ni Hadeng Josias, sinugo niya sa Templo an sekretaryo na si Safan, na aking lalaki ni Azalias asin makoapo ni Mesullam. Siring kaini an saiyang pagboot ki Safan:


text:
“Dumuman ka ki Hilkias na halangkaw na padi asin aramon mo an halaga kan kwarta na kinolekta sa mga tawo kan mga pading bantay sa agihan pasiring sa Templo.


text:
Sabihan mo siya na itao an kwarta sa mga tawo na namamahala kan paghirahay kan Templo. Sinda an mabayad


text:
sa mga karpintero, mga paratugdok, saka mga kantero, asin an mabakal kan mga kahoy saka mga gapo na kaipuhan sa paghirahay.


text:
Onesto an mga namamahala sa paghirahay, kaya dai na kaipuhan na hagadan pa sinda kan kwenta kan ginastos ninda.”


text:
An pagboot kan hade itinao ni Safan ki Hilkias. Dangan sinabihan ni Hilkias an sekretaryo na si Safan, “Nakua ko sa Templo an libro kan Katogonan.” Itinao niya an libro ki Safan asin binasa ini ni Safan.


text:
Nagbalik si Safan sa hade dangan nagsabi, “An kwarta na nasasaray sa Templo kinua na kan saimong mga sorogoon dangan itinao na sa mga tawong namamahala sa paghirahay kan Templo.”


text:
Dangan pinagbotan niya si Hilkias na padi, si Ahikam na aking lalaki ni Safan, si Akbor na aking lalaki ni Micaias, an sekretaryo na si Safan, asin si Asaias na sorogoon kan hade,


text:
“Magduman kamo dangan hapoton nindo an Kagurangnan para sako para sa banwaan, asin para sa gabos na taga Juda manongod sa mga tataramon na yaon sa librong ini. Anggot sato an Kagurangnan huli ta dai kinuyog kan satong mga ginikanan an dapat na gibohon siring sa sinasabi kan librong ini.”


text:
Si Hilkias, Ahikam, Akbor, Safan, asin si Asaias nagduman ki Hulda na sarong babaeng propeta na nag-erok sa bagong kabtang kan Jerusalem. (An agom ni Hulda na si Sallum, na aking lalaki ni Tikva asin makoapo ni Harhas, iyo an namamahala kan mga gubing sa Templo.) Isinaysay ninda ki Hulda an nangyari.


text:
an mensaheng ini nin Kagurangnan: “An Jerusalem asin an mga nag-eerok digdi papadusahan ko kan gabos na maldisyon na nasusurat sa libro na binasa kan hade.


text:
Tinalikodan ninda ako asin nagtutong sinda nin insenso para sa mga dios-dios kaya pinaanggot ninda ako huli kan saindang mga gibo. Kaya maglalaad an kaanggotan ko laban sa Jerusalem, asin dai iyan masisigbo.


text:
Alagad para sa hade nin Juda, ako, na nagsugo saindo tanganing makihumapot sako, an Kagurangnan an Dios nin Israel minataram: Dinangog mo an nasusurat sa libro,


text:
asin nagsolsol ka saka nagpakumbaba sa atubangan ko. Pakadangog kan plano kong pagpadusa sa Jerusalem asin sa mga nag-eerok digdi, tanganing magin sinda mapungaw saka magin maldisyon. Ginisi mo an saimong gubing saka naghibi sa atubang ko. Nadangog ko an saimong pamibi,


text:
kaya an padusa na ipapadara ko sa Jerusalem dai mangyayari mantang buhay ka pa. Tutugotan takang magadan sa katoninongan.” Dangan nagbalik an mga sugo ki Hadeng Josias dara an mensaheng ini.


text:
Nagduruman sinda gabos sa Templo kaiba an mga padi, an mga propeta asin an gabos na tawo, mayaman man o dukha. Sa pandangog kan gabos, binasa kan hade an bilog na libro kan tipan na nakua sa laog kan Templo.


text:
Nagtindog siya sa kataed kan harigi asin nakipagtipan sa Kagurangnan, na susunodon niya an Kagurangnan, kukuyogon an gabos na togon saka mga pagboot sa bilog niyang puso asin kalag, patin gigibohon an mga kahagadan kan tipan na nasusurat sa libro. Dangan an bilog na banwaan nanuga na ootobon an tipan.


text:
Dangan pinagbotan kan hade si Hilkias, an halangkaw na padi, an katabang kaining mga padi, asin an mga bantay sa agihan pasiring sa Templo na iluwas sa Templo an mga kagamitan na manongod ki Baal, ki Asera, saka sa mga bitoon. Ipinasulo kan hade an gabos na kagamitan sa luwas kan Jerusalem, sa Kapantayan nin Kidron, asin ipinadara niya sa Betel an mga abo.


text:
Hinale niya an mga padi na itinalaga kan mga hade nin Juda tanganing magdolot nin mga sakripisyo sa paganong mga altar sa mga syudad nin Juda asin sa palibot kan Jerusalem. Hinale man niya an mga padi na nagdolot nin sakripisyo para ki Baal, para sa aldaw, bulan, mga planeta asin mga bitoon.


text:
Ipinahale niya sa Templo an tanda kan diosang si Asera. Ipinadara niya ini sa luwas kan syudad, sa kapantayan nin Kidron, asin duman ipinasulo. Dangan ipinabayo niya nin pino an abo saka ipinawarak sa lulubngan kan mga ordinaryong tawo.


text:
Sa laog kan Templo, ipinagaba niya an mga erokan kan maraot na mga lalaki saka mga babae sa templo. (Digdi naghabol an mga babae nin mga gubing na ginamit sa pagsamba ki Asera.)


text:
Dinara niya sa Jerusalem an gabos na padi hale sa mga syudad nin Juda, dangan ipinagaba an mga altar na pinagdodolotan ninda nin sakripisyo, magpoon sa Geba sagkod sa Beer-sheba. Ipinagaba man niya an mga altar kan mga trangkahan sa may sa trangkahan na ipinatugdok ni Josue, an gobernador kan syudad, sa parteng wala kan pangenot na trangkahan kan syudad.


text:
Dai tinugotan an mga padi na idto na maglingkod sa Templo, alagad pwede sindang magkakan kan tinapay na mayo nin lebadura kaiba kan kapwa ninda padi.


text:
Binasang-basang ni Hadeng Josias an Tofet, an paganong lugar na pagsasambahan sa Kapantayan nin Hinnom, tanganing mayo na nin magsakripisyo kan saindang aking lalaki o aking babae bilang dolot ki Molek.


text:
Hinale niya an mga kabayo na itinalaga kan mga hade nin Juda manongod sa pagsamba kan aldaw, dangan tinutong niya an mga karwahe na ginamit sa pagsambang ini. (An mga karwaheng ini sinaray sa patyo kan Templo, harani sa trangkahan asin sa erokan ni Natan-melec, na sarong halangkaw na opisyal.)


text:
Ipinagaba niya an mga altar na ginibo kan mga hade nin Juda sa atop kan erokan ni Ahaz, sagkod an mga altar na ibinugtak ni Hadeng Manases sa duwang patyo kan Templo; ipinaronot niya an mga altar dangan ipinatapok sa Kapantayan nin Kidron.


text:
Binasang-basang niya an mga altar na nasa sirangan nin Jerusalem, sa parteng habagat kan Bukid nin mga Oliba. An mga altar na ini ginibo ni Hadeng Solomon para ki Astarte, an makauuyam na diosa nin Sidon, para ki Kemos, an dios nin Moab, asin para ki Molek, an dios nin Ammon.


text:
Ipinaronot ni Hadeng Josias an mga gapong harigi, ipinapalod an mga tanda kan diosa na si Asera, asin an dating namugtakan kan mga ini pinatambakan niya kan mga tolang nin tawo.


text:
Ipinagaba man niya an lugar na pagsasambahan sa Betel na ginibo ni Hadeng Jeroboam na aking lalaki ni Nebat, na nagpakasala sa Israel. Ipinarumpag niya an altar, ipinapedaso an mga gapo kaini saka ipinabayo nin pino; ipinasulo man niya an ladawan ni Asera.


text:
Dangan nangalag-kalag si Josias asin nahiling niya an nagkapirang lulubngan sa bulod; ipinakalot niya an mga tolang asin ipinatutong sa altar. Sa paaging ini binasang-basang niya an altar, sosog sa itinaram nin Kagurangnan sa paagi kan saiyang propeta. Nakahiling pa si Josias nin sarong lulubngan,


text:
kaya naghapot siya, “Kiisay an lulubngan na iyan?” Nagsimbag an mga taga Betel, “Iyo iyan an lulubngan kan propetang taga Juda na nagpropesiya kan mga bagay na ginibo mo ngunyan sa altar na ini.”


text:
“Dai nindo paghiroon an saiyang mga tolang,” an pagboot ni Josias. Kaya dai ninda hiniro an saiyang mga tolang, sagkod an mga tolang kan propetang taga Samaria.


text:
Sa lambang syudad nin Israel ipinagaba ni Hadeng Josias an gabos na paganong mga lugar na pagsasambahan na ipinatugdok kan mga hade nin Israel na nagpaanggot sa Kagurangnan. Ginibo niya sa mga altar na idto an ginibo niya sa Betel.


text:
Ipinagadan niya an paganong mga padi sa ibabaw kan mga altar na pinaglingkodan ninda. Dangan nagtutong siya nin mga tolang nin tawo sa lambang altar. Pakatapos, nagbalik siya sa Jerusalem.


text:
Pinagbotan ni Hadeng Josias an mga tawo na selebraron an Paskwa sa pag-omaw sa Kagurangnan na saindang Dios, sosog sa nasusurat sa libro nin tipan.


text:
Mayong Paskwang arog kaini an senelebrar kan arin man sa mga hade nin Israel o nin Juda, magpoon kan panahon kan mga hukom na namayo sa Israel.


text:
Alagad kan ikadyes y otsong taon kan paghahade ni Josias, ginibo an pagselebrar kan Paskwa sa Jerusalem.


text:
Laen pa kaiyan, hinale ni Josias an mga espiritista, an mga parahula, an mga dios-dios asin mga ladawan, dangan an gabos na makauuyam na bagay na nahiling sa daga nin Juda saka sa Jerusalem tanganing maotob an katogonan na nasusurat sa libro na nanumpongan kan halangkaw na padi na si Hilkias duman sa Templo.


text:
Mayo pa nin hade kaidto na arog saiya, na naglingkod sa Kagurangnan sa bilog niyang puso, kalag asin kosog, na nagkuyog kan Katogonan ni Moises. Mayo na man nin nagsunod na hade na arog saiya.


text:
Alagad dai nahale an makuring kaanggotan kan Kagurangnan laban sa Juda huli kan ginibo ni Hadeng Manases.


text:
Nagtaram an Kagurangnan, “Gigibohon ko sa Juda an ginibo ko sa Israel: Paparaon ko sa sakong panhiling an Juda, saka isisikwal ko an Jerusalem, an syudad na pinili ko, asin an Templo, an sinabi kong lugar na pagsasambahan sako.”


text:
Kan panahon niya, pinangenotan ni Neco, na hade nin Egipto, an sarong hukbo pasiring sa Salog nin Eufrates tanganing tabangan an emperador nin Asiria. Hiningowa ni Hadeng Josias na paontokon an hukbo nin Egipto duman sa Megido, alagad nagadan siya sa gera.


text:
An saiyang bangkay ibinugtak kan saiyang mga sorogoon sa sarong karwahe dangan dinara sa Jerusalem. Ilinubong ninda siya sa sadiri niyang lulubngan. Pinili kan banwaan nin Juda si Joahaz, na aking lalaki ni Josias, asin linahidan nin lana, saka ginibong hade bilang kasalihid kan saiyang ama.


text:
Beynte y tres na taon an edad ni Joahaz kan siya magin hade nin Juda, asin tolong bulan siyang naghade sa Jerusalem. An saiyang ina iyo si Hamutal, na aki ni Jeremias na taga Libna.


text:
Natapos an saiyang paghahade kan mabihag siya ni Neco na hade nin Egipto. Ibinilanggo ni Neco si Joahaz sa Ribla, sa daga nin Hamat, dangan pinapagbuhis an Juda nin tres mil kwatro syentos kilos na plata asin treynta y kwatro kilos na bulawan.


text:
Si Eliakim, na aking lalaki ni Josias, iyo an ibinugtak ni Neco na hade nin Juda bilang kasalihid ni Josias, dangan an ngaran niya rinibayan ni Neco nin Jehoiakim. Si Joahaz dinara ni Neco sa Egipto, asin duman siya nagadan.


text:
Pinapagbuhis ni Hadeng Jehoiakim an mga tawo sosog sa saindang kayamanan, tanganing makatipon kan halaga na hinagad saiya ni Hadeng Neco.


text:
Beynte y singkong taon an edad ni Jehoiakim kan siya magin hade nin Juda asin onseng taon siyang naghade sa Jerusalem. An saiyang ina iyo si Zebida, na aki ni Pedaias na taga Ruma.


text:
Ginibo niya an maraot sa atubangan kan Kagurangnan huli ta sinunod niya an paarog kan saiyang mga ginikanan.


text:
Kan panahon kan paghahade ni Jehoiakim, sinalakay ni Hadeng Nebukadnezzar nin Babilonia an Juda. Tolong taon na nagin sakop ni Nebukadnezzar si Jehoiakim, dangan nagrebelde siya.


text:
An Kagurangnan nagpadara laban ki Jehoiakim nin mga grupo kan mga taga Babilonia, mga taga Siria, mga taga Moab, asin mga taga Ammon tanganing rumpagon an Juda, siring kan saiyang itinaram sa paagi kan saiyang mga sorogoon na mga propeta.


text:
Nangyari ini sa pagboot nin Kagurangnan, tanganing mapara sa saiyang panhiling an banwaan nin Juda huli kan gabos na kasalan na ginibo ni Hadeng Manases,


text:
asin huli kan paggadan niya sa mga tawong mayo nin kasalan. Huli kaiyan dai pwedeng mapatawad nin Kagurangnan si Manases.


text:
An hade nin Egipto dai na nanggad naghale sa daga nin Egipto, huli ta sakop na ngunyan kan hade nin Babilonia an gabos na teritoryo na sadiri kan Egipto, magpoon sa Salog nin Eufrates sagkod sa amihan na pagdolonan nin Egipto.


text:
Dyes y otsong taon si Jehoiakin kan siya magin hade nin Juda, asin tolong bulan siyang naghade sa Jerusalem. An saiyang ina iyo si Nehusta na aki ni Elnatan na taga Jerusalem.


text:
Kan panahon na iyan, an hukbo ni Nebukadnezzar na hade nin Babilonia nagmartsa laban sa Jerusalem asin pinalibotan ninda ini.


text:
Kaya nagsuko saiya si Hadeng Jehoiakin, an ina niya, an mga aki niyang lalaki, an mga pamayo kan hukbo asin an mga opisyal sa palasyo. Kan ikawalong taon kan paghahade ni Nebukadnezzar, binihag niya si Jehoiakin,


text:
asin dinara sa Babilonia an gabos na kayamanan sa Templo saka sa palasyo. Siring kan ipinahayag kaidto nin Kagurangnan, pinarasa ni Nebukadnezzar an bulawan na mga kagamitan sa Templo na ipinagibo ni Hadeng Solomon.


text:
Binihag niya an mga taga Jerusalem, an gabos na aking lalaki kan hade, asin an mga ginagalangan na tawo kan banwaan na uminabot sa sampolong ribo gabos an bilang. Binihag man niya an gabos na ekspertong trabahador, pati an mga panday; mayo siya nin itinada kundi an pinakadukhang mga tawo sa Juda.


text:
Dinarang bihag ni Nebukadnezzar pasiring sa Babilonia si Jehoiakin, an ina niya, an saiyang mga agom, an mga opisyal asin an mga ginagalangan na tawo sa Juda.


text:
Dinara niya sa Babilonia an pitong ribong mga soldados asin an sangribong ekspertong trabahador, pati an mga panday na gabos makokosog asin maninigong maglingkod sa hukbo.


text:
Si Mattanias na tiyo ni Jehoiakin iyo an ibinugtak ni Nebukadnezzar na hade nin Juda bilang kasalihid ni Jehoiakin; dangan an ngaran niya rinibayan ni Nebukadnezzar nin Zedekias.


text:
Beynte y unong taon an edad ni Zedekias kan siya magin hade sa Juda, asin onseng taon siyang naghade sa Jerusalem. An saiyang ina iyo si Hamutal na aki ni Jeremias na taga Libna.


text:
Nagrebelde si Zedekias ki Hadeng Nebukadnezzar nin Babilonia, kaya nag-abot si Nebukadnezzar kaiba an bilog niyang hukbo dangan sinalakay an Jerusalem kan ikasampolong aldaw kan ikasampolong bulan kan ikasiyam na taon kan paghahade ni Zedekias. Nagkampo sinda sa luwas kan syudad, nagtugdok nin panlaom na mga kudal sa palibot kaiyan


text:
Kan ikasiyam na aldaw kan ikaapat na bulan kan taon na idto, kan makuri na an gutom sa syudad, mala ta mayo na nin makakakan an mga tawo,


text:
nalagbas an mga kudal kan syudad. Maski napapalibotan kan mga taga Babilonia an syudad, nakadulag pagkabanggi an gabos na soldados ni Zedekias. Nag-agi sinda sa trangkahan na nasa tahaw nin duwang kudal, na harani sa tatamnan kan hade. Nagdulag sinda pasiring sa Araba.


text:
Alagad si Hadeng Zedekias linamag kan hukbo nin Babilonia asin inabotan sa kapantayan nin Jerico. Binayaan si Zedekias kan gabos niyang soldados.


text:
Binihag ninda si Zedekias dangan dinara ki Hadeng Nebukadnezzar, na yaon kaidto sa Ribla, asin duman itinao saiya ni Nebukadnezzar an maninigong padusa.


text:
Ginadan ninda an mga aking lalaki ni Zedekias mantang naghihiling ini, dangan ipinahulwat ni Nebukadnezzar an mga mata ni Zedekias, pinakadenahan saka ipinadara sa Babilon.


text:
Kan ikapitong aldaw kan ikalimang bulan kan ikadyes y nuebeng taon kan paghahade ni Hadeng Nebukadnezzar nin Babilonia, nag-abot sa Jerusalem si Nebuzaradan, an parahatol kan hade asin pamayo kan saiyang hukbo.


text:
Binihag ni Nebuzaradan an mga tawong nawalat sa syudad, an natatadang ekspertong mga trabahador, asin an mga nag-apil sa hade nin Babilonia.


text:
Alagad iwinalat niya sa Juda an nagkapira sa pinakadukha tanganing magtanom nin ubas saka magtrabaho sa daga.


text:
Rinonot kan mga taga Babilonia an mga bronseng harigi, an mga kariton sa Templo asin an dakulang bronseng tangke, dangan dinara ninda sa Babilon an bronse.


text:
Kinua ninda an mga kaldero, mga pala, mga pamalsok nin mitsa, mga mangko para sa insenso, asin an gabos na kagamitan na bronse na ginagamit sa paglingkod sa Templo.


text:
Kinua man ninda an lambang kagamitan na gibo sa bulawan saka sa plata, sagkod an saradit na mangko saka an mga bugtakan nin baga.


text:
Magabat nin marahay an mga bronseng harigi, mga bronseng kariton saka an dakulang bronseng tangke na ipinagibo ni Hadeng Solomon para sa Templo, kaya dai na tinimbang an mga ini.


text:
Magkapareho an duwang harigi: an lambang saro igwa nin langkaw na otso metros asin sa ibabaw kan lambang harigi igwa nin bronseng kapitel na sarong metro, may treynta sentimetros an langkaw. Nakasabod sa lambang kapitel an sarong bronseng sinalapid na kadena na sinamnohan nin bronseng mga granada.


text:
Laen pa kaini, binihag ni Nebuzaradan, na pamayong opisyal kan hukbo kan hade, si Seraias na Halangkaw na Padi, si Zofonias na ikaduwang padi, asin an tolong bantay sa Templo.


text:
Kinua man niya sa syudad an sarong opisyal na namamahala kan hukbo, an lima sa personal na parahatol kan hade na yaon pa sa syudad, an sekretaryo kan pamayo kan hukbo, na iyo an namamahala kan kasuratan kan hukbo, asin sesenta pang lalaki.


text:
sa teritoryo nin Hamat. Duman sa Ribla, ipinahampak sinda kan hade saka ipinagadan. Kaya dinarang bihag an mga taga Juda sa luwas kan saindang daga.


text:
Si Gedalias na aking lalaki ni Ahikam asin makoapo ni Safan, iyo an ibinugtak ni Hadeng Nebukadnezzar nin Babilonia bilang gobernador nin Juda saka parapamahala kan mga tawong dai dinara sa Babilonia.


text:
Kan mabaretaan ini kan mga opisyal saka mga soldados nin Juda na dai nagsuruko, nagduman sinda ki Gedalias sa Mizpa. An mga opisyal na ini iyo si Ismael na aking lalaki ni Netanias, si Johanan na aking lalaki ni Kareas, si Seraias na aking lalaki ni Tanhumet na taga Netofa, asin si Jaazanias na taga Maaca.


text:
Nagsabi sainda si Gedalias “Dai kamo matakot huli sa mga opisyal kan Babilonia. Mag-erok kamo sa dagang ini, paglingkodan nindo an hade nin Babilonia asin mapapakarahay kamo.”


text:
Kan ikapitong bulan, nag-abot sa Mizpa si Ismael na aking lalaki ni Netanias asin makoapo ni Elisama, sarong kaayon sa pamilya kan hade, na may kaibahan na sampolong lalaki. Sinalakay ninda si Gedalias asin ginadan. Ginadan man niya an mga Israelita asin an mga taga Babilonia na kaibahan ni Gedalias sa Mizpa.


text:
Dangan an gabos na Israelita, mayaman man o dukha, asin an mga opisyal kan hukbo, nagduruman sa Egipto huli sa takot sa mga taga Babilonia.


text:
Kan taon na nagin hade si Evilmerodac sa Babilonia, may pagkaherak na pinaluwas niya si Hadeng Jehoiakim nin Juda. Nangyari ini kan ikabeynte y syeteng aldaw kan ikadoseng bulan kan ikatreynta y syeteng taon nin pagkabihag ki Jehoiakin.


text:
Pinahilingan niya nin karahayan si Jehoiakin saka tinawan nin mas halangkaw na katongdan ki sa katongdan kan mga hadeng kaiba niya na itinapok man sa Babilon.


text:
Tinugotan si Jehoiakin na maggubing kan bakong sa bilanggo, saka magkakan sa lamesa kan hade mantang siya nabubuhay.


text:
An mga aking lalaki ni Cus iyo si Seba, Havila, Sabta, Raama, asin Sabteca. An mga aking lalaki ni Raama iyo an mga tawo sa Sheba asin Dedan. (


text:
Si Cus iyo an ama ni Nimrod; nagpoon ining mabantog bilang sarong mapangyaring mananakop kan kinaban.)


text:
Duwa an aking lalaki ni Eber, an saro nginaranan na Peleg, huli ta sa panahon kaini nabanga an mga tawo sa daga; asin an ikaduwa nginaranan na Joktan.


text:
An mga aking lalaki ni Ismael iyo an nagin pamayo nin doseng tribu: an tribung Nebaiot (ngaran na gikan sa matuang aking lalaki ni Ismael), Kedar, Adbeel, Mibsam,


text:
Sa kasaroan ni Abraham na si Ketura, nagkaigwa siya nin anom na aking lalaki na iyo si Zimran, Joksan, Medan, Midian, Isbak, asin Sua. An duwang aking lalaki ni Joksan iyo si Sheba asin si Dedan.


text:
An mga aking lalaki ni Midian iyo si Efa, Efer, Hanoc, Abida asin Eldaa. Ini gabos an kapagarakian ni Ketura.


text:
An minasunod na mga aking lalaki ni Seir iyo an ginikanan kan mga tawong enot na nag-erok sa Edom: Si Lotan na iyo an ama ni Hori asin ni Homam. (Si Lotan igwa nin tugang na babae na an ngaran Timna.) Sa mga aking lalaki ni Sobal iyo si Alvan, Manahat, Ebal, Sefi, asin Onam. An mga aking lalaki ni Zibeon iyo si Aias asin Ana. Si Ana iyo an ama ni Dison. An mga aking lalaki ni Dison iyo si Hamran, Esban, Itran, asin Keran. An mga aking lalaki ni Ezer iyo si Bilhan, Zaavan, asin Jaakan. An mga aking lalaki ni Disan iyo si Uz asin si Aran.


text:
Lima gabos an aking lalaki ni Juda. Sa agom niyang si Batsua na sarong Cananea, nagkaigwa siya nin tolong aking lalaki na iyo si Er, Onan, asin Sela. Si Er na matuang aki ni Juda nagin maraot, kaya ginadan siya nin Kagurangnan.


text:
Sa manugang niyang si Tamar, nagkaigwa si Juda nin duwa pang aking lalaki na iyo si Perez asin si Zera.


text:
Si Acan, na aking lalaki ni Carmi, iyo an nagdara nin kasakitan sa banwaan nin Israel, huli sa pagtago kan mga sinamsam na ipinanongod na sa Dios.


text:
Igwa pa siya nin duwang aking babae: si Zeruias asin si Abigail. An aking babae ni Jesse na si Zeruias nagkaigwa nin tolong aking lalaki na iyo si Abisai, Joab, asin Asahel.


text:
Si Caleb na aking lalaki ni Hezron nagkaigwa nin aking babae ki Azuba na saiyang agom; Jeriot an ngaran kan saindang aki. Nangaki ini nin tolong lalaki na iyo si Jeser, Sobab, asin Ardon.


text:
Pakagadan ni Azuba, inagom ni Caleb si Efrat, asin nagkaigwa sinda nin aking lalaki na an ngaran Hur.


text:
Kan sesenta na an edad ni Hezron, inagom niya an aking babae ni Makir na ama ni Gilead. Nagkaigwa sinda nin aking lalaki na an ngaran Segub.


text:
Alagad sinakop ni Gesur asin ni Aram an sesentang banwa duman, kaiba an mga baryo nin Jair asin Kenat, sagkod an mga kataraed na banwa. An mga tawong nag-erok duman mga kapagarakian ni Makir, na ama ni Gilead.


text:
Pakagadan ni Hezron, inagom ni Caleb si Efrat na balo kan saiyang ama. An saindang aking si Asur iyo an ama ni Tekoa.


text:
An mga aking lalaki ni Jerameel na matuang aking lalaki ni Hezron iyo si Ram, an matua, Buna, Oren, Ozem, asin Ahias.


text:
An tolong aking lalaki ni Ram, na matuang aki ni Jerameel iyo si Maaz, Jamin, asin Eker. Nagkaigwa pa nin sarong agom si Jerameel na an ngaran Atara, asin si Onam iyo an nagin aki ninda.


text:
An mga aking lalaki ni Onam iyo si Samai saka Jada. Igwa man nin duwang aking lalaki si Samai na iyo si Nadab asin Abisur.


text:
Si Nadab na tugang na lalaki ni Abisur nagkaigwa man nin duwang aking lalaki: si Seled asin si Appaim; nagadan si Seled na mayo nin aki.


text:
Si Jada, na tugang na lalaki ni Samai, nagkaigwa nin duwang aking lalaki: si Jeter asin si Jonatan. Nagadan si Jeter na mayo nin aki.


text:
Mantang si Jonatan nagkaigwa nin duwang aking lalaki: si Pelet asin si Zaza. Iyo ini an mga kapagarakian ni Jerameel.


text:
Dai nagkaigwa nin aking lalaki si Sesan; gabos sanang babae. Igwa siya nin oripon na taga Egipto na an ngaran Jarha;


text:
An matuang aking lalaki ni Caleb, na tugang ni Jerameel, iyo si Mesa. Si Mesa iyo an ama ni Zif na ama ni Maresa na ama ni Hebron.


text:
Nagkaigwa nin kasaroan si Caleb na an ngaran Efa; nagin aki ninda si Haran, si Moza, asin si Gazez. Nagkaigwa si Haran nin aking lalaki na Gazez man an ngaran. (


text:
Sarong lalaki na an ngaran Jadai an nagkaigwa nin mga aking lalaki: si Regem, Jotam, Gezan, Pelet, Efa, asin Saaf.)


text:
Nagkaigwa pa sinda nin duwang aking lalaki: si Saaf na ama ni Madmana, asin si Seva na ama ni Macbena, saka ni Gibea. Igwa man nin aking babae si Caleb na an ngaran Acsa.


text:
Iyo pa ini an kapagarakian ni Caleb: Si Hur iyo an matuang aking lalaki ni Caleb sa agom niyang si Efrat. Si Sobal na matuang aking lalaki ni Hur iyo an ama ni Kiriat-jearim.


text:
An ikaduwa niyang aki na si Salma iyo an ama ni Betlehem; asin an ikatolo niyang aki na si Haref iyo an ama ni Bet-gader.


text:
Si Sobal, na ama ni Kiriat-jearim, iyo an ginikanan kan mga nag-eerok sa Haroe, kan kabanga kan mga nag-eerok sa Menuhot,


text:
patin kan mga minasunod na kamaganakan na nag-erok sa Kiriat-jearim: an mga Itreo, mga Puteo, mga Sumateo asin mga Misraita, mga Zoratita saka mga Estaolita.


text:
Si Salma, na ama ni Betlehem, iyo an ginikanan kan mga nag-eerok sa Netofat, sa Atrot-bet-joab, asin kan mga Zorita na saro sa duwang kamaganakan nin Manahat. (


text:
Iyo man ini an mga kamaganakan kan mga eskriba na nag-eerok sa Jabez: an mga Tirateo, mga Simateo, asin mga Sucateo. Iyo ini an mga Cineo na guminikan ki Hamat na ama kan mga Recabita.)


text:
Iyo ini an mga aking lalaki ni David na namundag duman sa Hebron: Si Amnon, an matua, na an ina iyo si Ahinoam na taga Jezreel Si Daniel, an ikaduwa, na an ina iyo si Abigail na taga Carmelo Si Absalom, an ikatolo, na an ina iyo si Maaca na aki ni Talmai na hade kan Gesur Si Adonias, an ikaapat, na an ina iyo si Haggit Si Sefatias, an ikalima, na an ina iyo si Abital Si Itream, an ikaanom, na an ina iyo si Egla.


text:
An anom na ini nagkamurundag sa Hebron, na pinaghadean niya nin pitong taon may anom na bulan. Naghade siya sa Jerusalem sa laog nin treynta y tres na taon;


text:
nagkaigwa siya duman nin dakul na aki. Ki Batsheba, na aking babae ni Ammiel, nagkaigwa siya nin apat na aking lalaki na iyo si Simea, Sobab, Natan, asin Solomon.


text:
Laen pa kaini, nagkaigwa si David nin mga aking lalaki sa saiyang mga kasaroan. Nagkaigwa man siya nin sarong aking babae na an ngaran Tamar.


text:
Iyo ini an mga kapagarakian ni Solomon: an saiyang aki na si Rehoboam iyo an ama ni Abias, na ama ni Asa, na ama ni Jehosafat;


text:
Duwa an aking lalaki ni Pedaias: si Zerubabel asin si Simei. Duwa an aking lalaki ni Zerubabel: si Mesullam asin si Hananias; saro an aki niyang babae na iyo si Selomit.


text:
An mga aking lalaki ni Hananias iyo si Pelatias asin Jesaias. Si Jesaias iyo an ama ni Refaias, na ama ni Arnan, na ama ni Obadias, na ama ni Secanias.


text:
Saro an aking lalaki ni Secanias: si Semaias, na nagkaigwa nin limang aking lalaki na iyo si Hattus, Igal, Barias, Nearias, asin Safat.


text:
An pitong aking lalaki ni Elioenai iyo si Odavias, Eliasib, Pelaias, Akkub, Johanan, Delaias, asin Anani.


text:
Si Sobal iyo an ama ni Reaias, na ama ni Jahat, na ama ni Ahumai, asin ni Lahad, na iyo an mga ginikanan kan mga tawong nag-eerok sa Zora.


text:
Si Hur iyo an matuang aking lalaki ni Caleb sa saiyang agom na si Efrat asin an kapagarakian ni Hur iyo an nagpatindog kan syudad nin Betlehem. Tolo an aking lalaki ni Hur: si Etam, Penuel, asin Ezer. An mga aking lalaki ni Etam iyo si Jezreel, Isma, asin Idbas. Nagkaigwa siya nin sarong aking babae na iyo si Hazzelelponi. Si Penuel iyo an ama ni Gedor, asin si Ezer iyo an ama ni Husa.


text:
Si Koz iyo an ama ni Anub saka ni Zobeba, asin an ginikanan kan mga kamaganakan na gikan ki Aharhel na aking lalaki ni Harum.


text:
Igwa nin sarong lalaki na an ngaran Jabez, na iyo an orog na ginagalangan sa saiyang pamilya. Nginaranan siyang Jabez kan saiyang ina, huli ta nakulogan ini nin marahay kan siya mamundag.


text:
Namibi si Jabez sa Dios nin Israel, “Bendisyonan mo man logod ako, O Dios, asin tawan mo ako nin dakul na daga. Ibahan mo man logod ako asin ilikay sa anoman na maraot na makakakulog sako.” Itinao nin Dios ki Jabez an saiyang hinagad.


text:
An mga aking lalaki ni Eston iyo si Betrafa, Pasea, asin Tehina. Si Tehina iyo an ama ni Nahas. An saindang kapagarakian nag-erok sa Reca.


text:
An mga aking lalaki ni Kenaz iyo si Otniel asin si Seraias. Si Otniel iyo an ama ni Hatat asin ni Meonotai,


text:
na ama ni Ofra. Si Seraias iyo an ama ni Joab, na nagmukna kan Kapantayan nin Trabahador, saen an gabos na tawo mga ekspertong trabahador.


text:
Si Caleb, na aking lalaki ni Jefunne, nagkaigwa nin tolong aking lalaki: si Iru, Ela, asin Naam. Si Ela iyo an ama ni Kenaz.


text:
An mga aking lalaki ni Ezra iyo si Jeter, Mered, Efer, asin Jalon. Inagom ni Mered si Bitias, na aking babae kan hade nin Egipto, asin nagkaigwa sinda nin sarong aking babae, si Miriam, dangan duwang aking lalaki, si Samai asin si Isba na ama ni Estemoa.


text:
Inagom man ni Mered an sarong babae sa tribu ni Juda, asin nagkaigwa sinda nin tolong aking lalaki: si Jered na ama ni Gedor, si Heber na ama ni Soco, asin si Jekutiel na ama ni Zanoa.


text:
Inagom ni Odias an tugang na babae ni Naham. An mga kapagarakian ninda iyo an ginikanan kan kamaganakan ni Garm, na nag-erok sa banwa nin Keila asin kan kamaganakan nin Maacat, na nag-erok sa banwa nin Estemoa.


text:
An mga aking lalaki ni Simon iyo si Amnon, Rina, Benhanan, asin Tilon. An duwang aking lalaki ni Isi iyo si Zohet asin si Bensohet.


text:
Si Sela saro sa mga aking lalaki ni Juda. Kabilang sa kapagarakian niya iyo si Er na ama ni Leca; si Laada na ama ni Maresa; an kamaganakan kan mga parahabol nin lino duman sa Bet-asbea;


text:
si Jokim asin an mga nag-eerok sa banwa nin Coseba; si Joas, asin si Saraf, na nakaagom nin mga babaeng Moabita dangan nag-erok sa Betlehem. (Daan nang marahay an mga tradisyon na ini.)


text:
Naglilingkod sinda sa hade bilang mga paragibo nin koron asin nag-erok sinda sa mga banwa nin Netaim asin Gedera.


text:
Nagkaigwa si Simei nin dyes y seis na aking lalaki asin anom na aking babae, alagad an saiyang mga tugang dai nagkaigwa nin dakol na mga aki; kaya dai nagdakul an tribu ni Simeon siring kan pagdakul kan tribu ni Juda.


text:
Bet-marcabot, Hazar-susim, Bet-biri, asin Saaraim. Digdi sinda nag-erok sagkod kan paghade ni Hadeng David.


text:
pati sa mga baryo sa palibot kan mga banwa na ini, sagkod sa harayong banwa nin Baalat. Nagkaigwa sinda nin talaan kan gabos nindang pamilya asin kan mga lugar na pinag-erokan ninda.


text:
An mga lalaking ini iyo an mga pamayo kan saindang kamaganakan: Mesobab, Jamlec, Josa na aki ni Amazias, Joel, Jehu (na aki ni Josibias, na aki ni Seraias, na aki ni Asiel), Elioenai, Jaakoba, Jesohaias, Asaias, Adiel, Jesimiel, Benaias, Ziza, (na aki ni Sifi, na aki ni Allon na aki ni Jedaias, na aki ni Simri, na aki ni Semaias.) Huli ta padagos an pagdakul kan saindang mga pamilya,


text:
nakalakop sinda sagkod sa Gedor, tanganing pasabsabon an saindang mga hayop duman sa sirangan na parte kan kapantayan,


text:
saen nakakua sinda nin marahay, mahiwas matoninong asin matiwasay na daga para sa saindang mga hayop. Kaidto an nag-erok sa dagang ini iyo an mga Hamita.


text:
Kan panahon ni Hadeng Ezekias nin Juda, nagduman sa Gedor an mga lalaking ini, asin ginaba an mga tolda kan mga nag-eerok duman. Pinahale ninda an mga tawo asin nag-erok sa lugar kan mga ini, huli ta igwa duman nin marahay na dagang pasabsaban kan saindang mga hayop.


text:
Kinyentos na mga kaayon sa tribu ni Simeon an nagduman sa sirangan kan Bukid nin Seir. An mga lider ninda iyo si Pelatias, Nearias, Refaias, asin Uziel na mga aking lalaki ni Isi.


text:
Iyo ini an mga kapagarakian ni Ruben, an matua sa mga aking lalaki ni Jacob. (Huli ta dinorogan niya an saro sa mga kasaroan kan saiyang ama, henale saiya an mga deretsong para sa matuang aking lalaki asin an mga deretsong ini itinao ki Jose.


text:
Alagad an tribu ni Juda iyo an nagin pinakamakosog, asin saiya naggikan an pamayo kan gabos na tribu, maski ngani an deretso kan matua yaon ki Jose.)


text:
An mga aking lalaki ni Ruben, na matuang aking lalaki ni Jacob, iyo si Hanoc, Pallu, Hezron, asin Carmi.


text:
Iyo ini an mga kapagarakian ni Joel sa pasurunod-sunod na henerasyon magpoon saiya: Joel, Semaias, Gog, Simei, Mica, Reaias, Baal, asin Beera. Si Beera, na sarong lider kan tribu ni Ruben, dinakop ni Tiglat-pileser na emperador kan Asiria, asin ipinatapok.


text:
Sa listahan kan mga pamilya, an mga ini iyo an nakasurat na mga pamayo kan mga kamaganakan sa tribu ni Ruben: si Jeiel, Zacarias,


text:
asin si Bela na aking lalaki ni Azaz na makoapo ni Sema sa kamaganakan ni Joel. An mga kamaganakan na ini nag-erok sa Aroer sagkod sa Nebo asin Baal-meon.


text:
Nagkaigwa sinda nin dakul na hayop duman sa Gilead, kaya nagduman sinda asin nag-erok sa daga sa sirangan kan desyerto na minasagkod sa Salog nin Eufrates.


text:
Kan panahon ni Hadeng Saul, sinalakay kan tribu ni Ruben an mga Agareno, asin ginadan ninda an mga ini sa gera, dangan sinakop an daga kaini sa sirangan na parte kan Gilead.


text:
Si Joel iyo an pamayo kan nangengenot na kamaganakan, asin si Safam an lider kan ikaduwa. Si Janai asin si Safat iyo man an mga pamayo kan iba pang kamaganakan sa Basan.


text:
Sinda an pitong kapagarakian ni Abihail na aki ni Huri, na aki ni Jaroa, na aki ni Gilead, na aki ni Miguel, na aki ni Jesisai, na aki ni Jado, na aki ni Buz.


text:
Nag-erok sinda sa teritoryo nin Basan asin Gilead, sa mga banwa duman patin sa mga dagang pasabsaban nin Sharon. (


text:
An mga talaan na ini tinipon kan panahon ni Hadeng Jotam nin Juda asin ni Hadeng Jeroboam nin Israel.)


text:
An mga tribu ni Ruben, ni Gad, asin ni Manases sa sirangan igwa nin kwarenta y kwatro mil syete syentos sesentang mga soldados, na gabos eksperto sa paggamit nin kalasag, espada, asin pana.


text:
Ibinugtak ninda an saindang paglaom sa Dios asin naghagad saiya nin tabang. Dinangog nin Dios an saindang pamibi asin pinapanggana sinda laban sa mga Agareno sagkod sa mga kaapil kaini.


text:
Nasamsam ninda sa mga kaiwal an singkwenta mil na mga kamelyo, dos syentos singkwenta mil na mga karnero, dos mil na mga asno, asin nakabihag sinda nin sanggatos mil na mga kaiwal.


text:
Ginadan ninda an kadaklan sa mga kaiwal, huli ta pagboot nin Dios an gera. Padagos sindang nag-erok sa teritoryong idto sagkod kan panahon kan pagtapokan sainda.


text:
An kabanga kan tribu ni Manases na nasa sirangan nag-erok sa teritoryo nin Basan sagkod sa Baal-hermon, Senir, asin Bukid nin Hermon. Padagos an saindang pagdakul.


text:
Iyo ini an mga pamayo kan saindang mga kamaganakan: si Efer, Isi, Eliel, Azriel, Jeremias, Odavias, asin Jadiel. Gabos sinda mga bantog na soldados, mga midbid na pamayo kan saindang kamaganakan.


text:
Alagad an mga tawo dai nagin maimbod sa Dios nin saindang mga ginikanan. Nagtalikod sinda saiya asin nagsamba sa mga dios-dios kan mga nasyon na pinahale nin Dios sa daga.


text:
Kaya pinangyari nin Dios na sakopon an saindang daga ni Pul na emperador kan Asiria (inaapod man sa ngaran na Tiglat-pileser). An mga tribu ni Ruben, Gad, asin Manases sa sirangan itinapok asin duman sinda nag-erok sa Hala, Habor, saka Hara, asin sa may Salog nin Gozan. Duman na sinda nag-erok sagkod ngunyan.


text:
Nagkaigwa nin duwang aking lalaki si Amram na iyo si Aaron saka si Moises, asin sarong aking babae na an ngaran Miriam. An mga aking lalaki ni Aaron iyo si Nadab, Abihu, Eleazar, asin Itamar.


text:
Iyo ini an mga kapagarakian ni Eleazar sa pasurunod-sunod na henerasyon magpoon saiya; Eleazar, Finehas, Abisua,


text:
Itinapok ni Hadeng Nebukadnezzar si Jehozadak kaiba kan ibang mga tawo sa Juda saka Jerusalem na ipinatapok nin Kagurangnan.


text:
Iyo ini an mga kapagarakian ni Gerson sa pasurunod-sunod na henerasyon magpoon saiya: Gerson, Libni, Jahat, Zimma,


text:
Iyo ini an mga kapagarakian ni Kohat sa pasurunod-sunod na henerasyon magpoon saiya: Kohat, Aminadab, Kora, Assir,


text:
Iyo ini an mga kapagarakian ni Ahimot sa pasurunod-sunod na henerasyon magpoon saiya: Ahimot, Elkana, Zofai, Nahat,


text:
Iyo ini an mga kapagarakian ni Merari sa pasurunod-sunod na henerasyon magpoon saiya: Merari, Mali, Libni, Simei, Uzza,


text:
Iyo ini an mga lalaki na pinapamahala ni Hadeng David kan musika duman sa lugar na pagsasambahan sa Jerusalem kan yaon na duman an Kaban nin Tipan.


text:
Turno-turno sindang naglingkod sa Tabernakulo, sagkod na ikatugdok ni Hadeng Solomon an Templo duman sa Jerusalem.


text:
Iyo ini an mga pamilya kan mga parakanta: Sa kamaganakan ni Kohat, si Heman na aki ni Joel iyo an lider kan enot na koro. An linya kan ginikanan na pamilya ni Heman masososog pabalik ki Jacob sa pasurunod-sunod na henerasyon magpoon saiya: Heman, Joel, Samuel,


text:
Si Asaf iyo an lider kan ikaduwang koro. An linya kan ginikanan na pamilya ni Asaf masososog pabalik ki Levi sa pasurunod-sunod na henerasyon magpoon saiya: Asaf, Berekias, Simea,


text:
Sa kamaganakan ni Merari, si Etan iyo an lider kan ikatolong koro. An linya kan saiyang pamilya masososog pabalik ki Levi sa pasurunod-sunod na henerasyon magpoon saiya: Etan, Kisi, Abdi, Malluc,


text:
Si Aaron asin an saiyang mga aki nagdarara nin mga dolot para sa altar nin mga tinutong na atang asin para sa altar nin insenso. Sinda an namahala kan gabos na pagsamba duman sa Kabanal-banaleng Lugar asin kan mga dolot para sa kabayadan nin mga kasalan kan mga Israelita, gabos sosog sa pagboot ni Moises na sorogoon nin Dios.


text:
Iyo ini an mga kapagarakian ni Aaron sa pasurunod-sunod na henerasyon magpoon saiya: Aaron, Eleazar, Finehas, Abisua,


text:
Iyo ini an mga lugar kan mga kapagarakian ni Aaron na kabilang sa kamaganakan ni Kohat. Sinda an enot na tinawan kan daga na kahirasan kan mga Levita.


text:
Iyo ini an mga lugar na itinao sa kapagarakian ni Aaron kaiba an mga dagang pasabsaban sa palibot: an Hebron, sarong syudad na pailihan, an Jatir, Libna, Estemoa, Hilen, Debir, Asan, asin Bet-semes.


text:
Sa teritoryo nin Benjamin, itinao sainda an Geba, Alemet, asin Anatot, kaiba an mga dagang pasabsaban sa palibot kan mga ini. An bilang kan mga banwa na erokan kan saindang mga pamilya uminabot sa trese.


text:
Sampolong banwa sa teritoryo kan kabangang tribu ni Manases na nasa solnopan an itinao, sa paagi nin ripa, sa iba pang kamaganakan ni Kohat sosog sa saindang mga pamilya.


text:
Treseng banwa sa mga teritoryo nin Issakar, Asher, Neftali, asin kan kabangang tribu ni Manases na nasa sirangan duman sa Basan an itinao sa mga kamaganakan ni Gerson sosog sa saindang mga pamilya.


text:
Doseng banwaan sa mga teritoryo nin Ruben, Gad, asin Zabulon an itinao sa mga kamaganakan ni Merari sosog sa saindang mga pamilya.


text:
Sa siring na paagi tinawan kan banwaan nin Israel nin mga erokan an mga Levita, kaiba an mga dagang pasabsaban sa palibot. (


text:
An nagkapirang pamilya sa kamaganakan ni Kohat nagkaigwa nin mga banwa asin dagang pasabsaban hale sa teritoryo nin Efraim.


text:
Hale sa teritoryo ni Manases sa solnopan, itinao sainda an mga banwa nin Aner asin Bileam kaiba an dagang pasabsaban sa palibot kan mga ini.


text:
Itinao sa mga pamilya kan kamaganakan ni Gerson an mga banwang ini kaiba an mga dagang pasabsaban sa palibot: Hale sa teritoryo nin Manases sa sirangan: an Golan sa Basan asin an Astarot.


text:
Itinao sa iba pang mga pamilya kan kamaganakan ni Merari an minasurunod na mga banwa na kaiba an mga dagang pasabsaban sa palibot: Hale sa teritoryo nin Zabulon: an Rimono asin an Tabor.


text:
Hale sa teritoryo nin Ruben, sa ibong kan Jerico sa sirangan na parte kan Salog nin Jordan: an Bezer na nasa kapantayan nin bukid, an Jaza,


text:
An mga aking lalaki ni Tola iyo si Uzzi, Refaias, Jeriel, Jamai, Ibsam, asin Semuel. Sinda an mga pamayo kan mga pamilya kan kamaganakan ni Tola, asin bantog sindang mga soldados. Kan panahon ni Hadeng David, an bilang kan saindang kapagarakian uminabot sa beynte dos mil seis syentos.


text:
Saro an aking lalaki ni Uzzi na iyo si Izrahias. An mga aking lalaki kaini iyo si Miguel, Obadias, Joel, asin Issias, na mga pamayo man nin mga pamilya.


text:
Igwa sinda nin dakul na agom asin mga aki, kaya an bilang kan saindang kapagarakian, na maninigong maglingkod sa hukbo, uminabot sa treynta y seis mil.


text:
Sosog sa mga opisyal na talaan kan mga pamilya sa tribu ni Issakar, an kabilogan na bilang kan mga lalaking maninigong maglingkod sa hukbo uminabot sa otsenta y syete mil.


text:
Lima an aking lalaki ni Bela: si Ezbon, Uzzi, Uziel, Jerimot, asin Iri. Sinda an mga pamayo kan mga pamilya kan kamaganakan ni Bela, asin bantog sindang mga soldados. An bilang kan saindang kapagarakian, na maninigong maglingkod sa hukbo, uminabot sa beynte dos mil treynta y kwatro.


text:
Siyam an mga aking lalaki ni Beker: si Zemira, Joas, Eliezer, Eleoenai, Omri, Jerimot, Abias, Anatot, asin Alemet.


text:
Sa opisyal na talaan kan saindang kapagarakian sosog sa saindang mga pamilya, beynte mil dos syentos gabos an mga lalaking nakalistang maninigong maglingkod sa hukbo.


text:
Saro an aking lalaki ni Jediael, na iyo si Bilhan. An mga aking lalaki ni Bilhan iyo si Jeus, Benjamin, Ehud, Kenaana, Zetan, Tarsis, asin Ahisahar.


text:
Sinda an mga pamayo kan mga pamilya sa kapagarakian ni Bilhan, asin bantog sindang mga soldados. An bilang kan saindang kapagarakian, na maninigong maglingkod sa hukbo, uminabot sa dyes y syete mil dos syentos.


text:
An mga aking lalaki ni Neftali iyo si Jaziel, Guni, Jezer asin Sallum. (Kapagarakian sinda ni Bilha.)


text:
An mga aking lalaki ni Manases sa kasaroan niyang Aramea iyo si Asriel asin si Makir. Si Makir iyo an ama ni Gilead.


text:
Ikinua ni Makir nin agom si Huppim saka si Suppim. Igwa nin tugang na babae si Makir na an ngaran Maaca. An ikaduwang aking lalaki ni Makir na si Zelofehad dai nagkaigwa nin aking lalaki kundi mga babae sana.


text:
Sa saiyang agom na si Maaca, nagkaigwa si Makir nin duwang aking lalaki: si Perez asin si Seres. Duwa an aking lalaki ni Perez: si Ulam asin si Rakem.


text:
Saro an aking lalaki ni Ulam: na iyo si Bedan. Iyo ini gabos an kapagarakian ni Gilead, na aki ni Makir asin makoapo ni Manases.


text:
An Tugang na babae ni Gilead na si Hammoleket nagkaigwa nin tolong aking lalaki na iyo si Isod, Abiezer, asin Mala. (


text:
Iyo ini an mga kapagarakian ni Efraim sa pasurunod-sunod na henerasyon magpoon saiya: Efraim, Sutela, Bered, Tahat, Eleada, Tahat,


text:
Zabad, asin Sutela. Igwa pa nin duwang aking lalaki si Efraim na iyo si Ezer asin si Elead. An duwang ini nagadan kan mangahas sindang manghabon nin baka sa mga nag-eerok sa Gat.


text:
Nagmondo an ama nindang si Efraim sa halawig na panahon. Nag-abot an mga tugang ni Efraim asin rinanga siya.


text:
Dangan dinorogan giraray ni Efraim an saiyang agom, nagbados ini asin nangaki nin sarong lalaki. An aki nginaranan nindang Berias, huli sa kasakitan na uminabot sa saindang pamilya.


text:
An aking babae ni Efraim na si Seera iyo an nagtugdok kan mga banwa nin Itaas asin Ibabang Bet-horon patin nin Uzen-seera.


text:
Igwa pa si Efraim nin aking lalaki na an ngaran Refa. An mga kapagarakian kaini sa pasurunod-sunod na henerasyon magpoon saiya iyo si Refa, Resef, Tela, Tahan,


text:
An teritoryo na saindang pinag-erokan iyo an Betel kaiba an mga banwa sa palibot kaini, an Naaran na nasa sirangan, an Gezer na nasa solnopan, an mga syudad nin Shekem asin Ayya, kaiba an mga banwa sa palibot kan mga ini.


text:
An mga kapagarakian ni Manases iyo an kagsakop kan mga syudad nin Bet-sean, Taanac, Meggido, asin Dor, kaiba an mga banwa sa palibot kan mga ini. Iyo ini an mga lugar na pinag-erokan kan kapagarakian ni Jose na aki ni Jacob.


text:
An mga aking lalaki ni Asher iyo si Imna, Isva, Isvi, asin Berias: an tugang nindang babae iyo si Sera.


text:
An mga aking lalaki ni Berias iyo si Heber asin si Malkiel. (Si Malkiel iyo an nagtugdok kan syudad nin Birzait.)


text:
Ini gabos iyo an kapagarakian ni Asher. Mga pamayo sinda nin mga pamilya, mga bantog na soldados asin midbid na mga lider. An bilang kan kapagarakian ni Asher na maninigong maglingkod sa hukbo uminabot sa beynte seis mil.


text:
Nagkaigwa nin limang aking lalaki si Benjamin. An panganay iyo si Bela, ikaduwa si Asbel, ikatolo si Ahara,


text:
An mga aking lalaki ni Ehud iyo si Naaman, Ahias, asin Gera. Mga pamayo sinda nin mga pamilya na nag-erok sa Geba, alagad pinahale sinda kaya nag-erok sinda sa Manahat. Si Gera, na ama ni Uzza asin Ahihud, iyo an nangenot sainda.


text:
Sinuhayan ni Saharaim an duwa niyang agom na si Husim asin si Baara. Dangan kan mag-erok siya sa banwaan nin Moab, inagom niya si Hodes. Nagkaigwa siya digdi nin pitong aking lalaki na iyo si Jobab, Zibia, Mesa, Malcam,


text:
An mga aking lalaki ni Elpaal iyo si Eber, Misam asin Semed. Si Semed iyo an nagtugdok kan mga syudad nin Ono asin Lod patin kan mga kataraed na banwa kan mga ini.


text:
Si Berias asin si Sema iyo an mga pamayo kan mga pamilya na nag-erok sa syudad nin Aijalon, asin nagpahale kan mga tawong nag-erok sa syudad nin Gat.


text:
Si Jeiel iyo an nagtugdok kan syudad nin Gibeon asin duman siya nag-erok. An saiyang agom iyo si Maaca,


text:
asin an matua niyang aki iyo si Abdon. An iba pa niyang aking lalaki iyo si Zur, Kis, Baal, Ner, Nadab,


text:
asin Miklot, na iyo an ama ni Semea. An saindang kapagarakian nag-erok sa Jerusalem kataed kan iba pang mga pamilya kan saindang kamaganakan.


text:
Si Ner iyo an ama ni Kis na iyo an ama ni Hadeng Saul. An mga aking lalaki ni Saul iyo si Jonatan, Malkisua, Abinadab, asin Esbaal.


text:
Si Ahaz ama ni Jehoadda, na an mga aking lalaki iyo si Alemet, Azmavet, asin Zimri. Si Zimri iyo an ama ni Moza,


text:
An mga aking lalaki ni Ulam mga bantog na paralaban asin parapana. Nagkaigwa an mga ini nin syento singkwentang mga aki asin mga makoapong lalaki. Ini gabos iyo an mga kaayon sa tribu ni Benjamin.


text:
Nakalista an gabos na mga taga Israel sosog sa saindang mga pamilya, asin ini nakatala sa An Libro kan mga Hade nin Israel. Itinapok sa Babilon an mga taga Juda bilang padusa kan saindang kasalan.


text:
An enot na nagbaralik sa saindang pagsadiri duman sa mga syudad iyo an mga ordinaryong Israelita, an mga padi, an mga Levita asin an mga sorogoon sa Templo.


text:
Duman na sa Jerusalem nag-erok an ibang kaayon sa mga tribu ni Juda, Benjamin, Efraim, asin Manases.


text:
Seis syentos nubentang mga pamilya kan tribu ni Juda an nag-erok sa Jerusalem. Si Utai na aki ni Amihud asin makoapo ni Omri iyo an nagin pamayo kan kapagarakian ni Perez na aki ni Juda. An ibang ginikanan niya iyo si Imri asin Bani. Si Asaias na pamayo kan saiyang pamilya iyo an nagin pamayo kan kapagarakian ni Sela na aking lalaki ni Juda. Si Jeuel iyo an pamayo kan kapagarakian ni Zera na aking lalaki ni Juda.


text:
Iyo ini an mga kaayon sa tribu ni Benjamin na nag-erok sa Jerusalem: si Sallu na aking lalaki ni Mesullam, na aking lalaki ni Odavias, na aking lalaki ni Hassenua si Ibneias na aking lalaki ni Jeroham si Ela na aking lalaki ni Uzzi asin makoapo ni Mikri si Mesullam na aking lalaki ni Sefatias, na aking lalaki ni Reuel, na aking lalaki ni Ibneias


text:
An bilang kan mga pamilya kan tribung ini na nag-erok sa Jerusalem uminabot sa nuebe syentos singkwenta y seis. An mga lalaking ini gabos pamayo kan saindang mga pamilya.


text:
Iyo ini an mga padi na nag-erok sa Jerusalem: si Jedaias, si Jehoiarib asin si Jakin si Azarias na aking lalaki ni Hilkias (na iyo an pamayong opisyal sa Templo). Kabilang sa mga ginikanan ni Azarias si Mesullam, Zadok, Meraiot, asin Ahitub si Adaias na aking lalaki ni Jeroham; kabilang sa saiyang mga ginikanan si Pasur asin si Malkia si Maasai na aking lalaki ni Adiel; kabilang sa saiyang mga ginikanan ni Jasera, Mesullam, Mesillemit, asin Immer


text:
An bilang kan mga padi na pamayo kan saindang mga pamilya uminabot sa mil syete syentos sesenta. Mga eksperto sinda gabos sa trabahong paglingkod sa Templo.


text:
Iyo ini an mga Levita na nag-erok sa Jerusalem: si Semaias na aking lalaki ni Hassub; kabilang sa saiyang mga ginikanan si Azrikam asin Hasabias kan kamaganakan ni Merari si Bakbakar, si Heres, asin si Galal si Matanias na aking lalaki ni Mica; kabilang sa saiyang mga ginikanan iyo si Zikri asin si Asaf si Obadias na aking lalaki ni Semaias; kabilang sa saiyang mga ginikanan iyo si Galal asin si Jedutun si Berekias na aking lalaki ni Asa asin makoapo ni Elkana, na nag-erok sa lugar na sakop kan banwa nin Netofa.


text:
An mga bantay kan Templo na nag-erok sa Jerusalem iyo si Sallum, Akkub, Talmon, asin Ahiman. Si Sallum iyo an saindang pamayo.


text:
Sinda an nagbantay kan Trangkahan kan Hade na nasa sirangan. An pinagbantayan ninda kaidto iyo an mga trangkahan kan kampo kan mga Levita.


text:
Si Sallum na aking lalaki ni Kore asin makoapo ni Ebiasaf, kairiba an saiyang mga kadugo na kabilang sa kamaganakan ni Kora, iyo an namamahala sa pagbantay kan pintoan kan Tabernakulo, arog kan ginibo kan saindang mga ginikanan kan an mga ini iyo an nagbantay kan kampo nin Kagurangnan.


text:
Si Zacarias, na aking lalaki ni Meselemias, iyo an bantay kan trangkahan na laogan pasiring sa Tabernakulo.


text:
An kabilogan na bilang kan mga lalaking napili na magbantay sa mga trangkahan asin mga pintoan uminabot sa dos syentos dose. Nakatala an saindang mga ngaran sosog sa mga lugar na saindang pinag-erokan. Si Hadeng David asin an propetang si Samuel iyo an nagbugtak kan saindang mga ginikanan sa mahalagang katongdan na ini.


text:
Sinda asin an saindang kapagarakian iyo an namahala sa pagbantay kan mga trangkahan kan harong nin Kagurangnan na iyo an Templo.


text:
Igwa nin mga nagbabantay sa mga trangkahan na nasa apat na direksyon: sa sirangan, sa solnopan, sa amihan, asin sa habagat.


text:
An mga bantay na ini tinabangan kan saindang mga kadugo, na nag-erok sa mga baryo asin minaiba sainda sa turno-turnong pagbantay lambang ikapitong aldaw.


text:
Gabos mga Levita an apat na pamayong mga bantay, asin sinda an namahala kan mga kwarto kan Templo asin kan mga kayamanan duman.


text:
Nag-erok sinda harani sa Templo, huli ta katongdan ninda an magbantay kaini asin sa pagbukas kan mga trangkahan aga-aga.


text:
Nagkapirang mga Levita an namahala kan mga kasangkapan na ginagamit sa pagsamba. Binibilang ninda an mga kagamitan kun ilinuluwas dangan kun ibinabalik.


text:
An iba sainda iyo an pinamahala kan banal na mga kagamitan, asin man kan arina, arak, lana nin oliba, insenso, saka mga pahamot.


text:
Sarong Levita na an ngaran Matitias, an matuang aking lalaki ni Sallum kan kamaganakan ni Kora, iyo an namahala kan paggibo kan mga maninipis na tinapay na idodolot.


text:
An nagkapirang kaayon sa kamaganakan ni Kohat iyo an namahala kan paggibo kan banal na tinapay sa lambang Sabbath.


text:
An ibang mga pamilya kan mga Levita iyo an parakanta sa Templo. An mga pamayo kan mga pamilyang ini nag-erok sa mga kwarto kan Templo, asin libre sinda sa ibang trabaho tanganing pwedeng apodon sa aldaw asin sa banggi.


text:
Ini gabos iyo an mga pamayo kan mga pamilya kan mga Levita sosog sa mga henerasyon kan saindang ginikanan. Sinda an mga lider na nag-erok sa Jerusalem.


text:
Si Jeiel iyo an nagpatindog kan syudad nin Gibeon asin duman siya nag-erok. An saiyang agom iyo si Maaca.


text:
An matua niyang aking lalaki iyo si Abdon, asin an iba pa niyang aking lalaki iyo si Zur, Kis, Baal, Ner, Nadab,


text:
na iyo an ama ni Simea. Sa Jerusalem nag-erok an saindang kapagarakian, harani sa iba pang mga pamilya kan saindang kamaganakan.


text:
Si Ner iyo an ama ni Kis, na ama ni Saul. An mga aking lalaki ni Saul iyo si Jonatan, Malkisua, Abinadab, asin Esbaal.


text:
Si Ahaz iyo an ama ni Jara na iyo an ama ni Alemet, Azmavet, asin Zimri. Si Zimri iyo an ama ni Moza,


text:
Sinabihan ni Saul an paradara kan saiyang mga armas, “Hugkota an saimong espada asin gadana ako tanganing dai ako pag-olog-ologon kan bakong serkomsisyonadong mga Filisteong ini. Alagad makuri an takot kan paradara nin armas, kaya dai siya nagkuyog. Kaya kinua ni Saul an saiyang espada asin dinapaan an tarom kaini.


text:
Kan mahiling kan paradara nin armas na gadan na si Saul, dinapaan man niya an tarom kan saiyang espada asin nagadan.


text:
Sarabay na nagadan si Saul asin an saiyang mga aking lalaki, kaya mayong naghade hale sa saiyang kapagarakian.


text:
Kan mahiling kan mga Israelita na nag-erok sa Kapantayan nin Jezreel na duminulag an hukbo dangan nagadan si Saul pati an mga aking lalaki kaini, binarayaan ninda an saindang mga banwa asin nagdurulag. Nag-arabot an mga Filisteo asin nag-erok sinda sa mga banwang idto.


text:
Ibinugtak ninda an mga armas ni Saul sa templo kan saindang mga dios-dios, asin binitay an saiyang payo duman sa templo kan saindang dios na si Dagon.


text:
nagduruman an mga maiisog na lalaki, kinua ninda an bangkay ni Saul asin kan saiyang mga aking lalaki dangan dinara sa Jabez. Ilinubong ninda an mga tolang sa irarom kan sarong hamurawon na kahoy duman sa Jabez. Pagkatapos, nag-ayuno sinda sa laog nin pitong aldaw.


text:
Nagadan si Saul huli ta dai siya nagin maimbod sa Kagurangnan. Linapas niya an mga pagboot nin Kagurangnan; nakihumapot siya sa sarong espiritista sa paghagad nin kapaliwanagan,


text:
embes na makihumapot sa Kagurangnan. Kaya ginadan siya nin Kagurangnan, asin an saiyang kahadean itinao ki David na aki ni Jesse.


text:
Kaidto, maski kan si Saul iyo pa an hade, ika an namayo kan banwaan nin Israel sa gera; nanuga saimo an Kagurangnan na saimong Dios na ika an mangengenot kan saiyang banwaan asin magigin pamayo ninda.”


text:
Kaya nagduman ki Hadeng David sa Hebron an gabos na kamagurangan nin Israel. Nakipagtipan siya sa sainda sa atubangan nin Kagurangnan, asin linahidan ninda si David bilang hade nin Israel, siring sa ipinanuga nin Kagurangnan sa paagi ni Samuel.


text:
Nagduman sa Jerusalem si David asin an bilog na Israel; Jebus an ngaran kaidto kan Jerusalem, asin an mga Jebuseo iyo an mga nag-eerok duman.


text:
Nagsabi ki David an mga Jebuseo, “Dai ka makakalaog sa syudad.” Alagad nabihag ni David an bantayan nin Sion, asin nabantog ini sa ngaran na “Syudad ni David.”


text:
Nagsabi si David, “An enot na makagadan nin sarong Jebuseo iyo an magigin pamayo kan hukbo!” Si Joab na aking lalaki ni Zeruias iyo an enot na nagsalakay, kaya siya an nagin pamayo.


text:
Pinakarahay giraray ni David an syudad magpoon sa lugar na tinambakan nin daga sa sirangan na parte kan bulod, asin si Joab an naghirahay kan ibang kabtang kan syudad.


text:
Iyo ini an bantog na mga soldados ni David, kaiba an bilog na Israel, na nagtabang saiya sa pagigin hade, siring sa ipinanuga nin Kagurangnan; pinakosog ninda an kahadean ni David.


text:
Si Jasobeam, na kaayon sa kamaganakan ni Hacmon, iyo an pamayo kan “An Tolo.” Nakilaban siya sa paagi kan saiyang garod laban sa tres syentos na lalaki, na saiyang ginadan sa saro sanang pagralaban.


text:
Kaiba siya ni David sa pakilaban sa mga Filisteo duman sa Pas-dammim. Yaon siya duman sa sarong oma nin sebada kan magdurulag an mga Israelita;


text:
alagad dai siya naghiro sa saiyang natitindogan duman sa oma, kaiba an saiyang mga tawohan. Dai sinda naghale kundi nakilaban; ginadan ninda an mga Filisteo. Sarong dakulang kapangganahan an itinao sainda kan Kagurangnan.


text:
Sarong aldaw, tolo sa treyntang mga namamayong soldados an nagduman sa sarong gapo, saen nag-ontok si David sa may Lungib nin Adullam, mantang nagkakampo an sarong grupo nin mga Filisteo sa Kapantayan nin Refaim.


text:
Kaya nangahas maglaog sa kampo kan mga Filisteo an tolong makokosog na soldados, nagharok nin tubig sa bubon na nasa may trangkahan kan Betlehem, dangan dinara ki David. Alagad dai idto ininom ni David, kundi, inula bilang sarong atang sa Kagurangnan.


text:
Nagsabi si David, “Dai ko ini pwedeng inomon. Garo ko man sana iinomon an dugo kan mga lalaking ini, huli ta ibinugtak ninda sa pag-alaman an saindang buhay tangani sanang makua ini!” Kaya dai ininom ni David an tubig. Iyo ini an mga ginibo kan tolong bantog na soldados.


text:
Si Abisai, na tugang na lalaki ni Joab, iyo an pamayo kan “An Treynta.” Nakilaban siya sa paagi kan saiyang garod laban sa tres syentos na lalaki, asin ginadan niya an mga ini, kaya nagin bantog siya arog kan “An Tolo.”


text:
Siya an pinakabantog sa “An Treynta,” asin iyo an saindang nagin pamayo; alagad bako siyang arog kabantog kan “An Tolo.”


text:
Si Benaias, na aking lalaki ni Jehoiada na taga Kabzeel, saro man na bantog na soldados; nagpahiling siya nin dakul na gawe nin kaisogan. Ginadan niya an duwang dakulang paralaban na Moabita. Sarong aldaw sa panahon nin tiglipot, nagbaba siya sa sarong kalot asin nakagadan duman nin sarong leon.


text:
Nakagadan man siya nin sarong Egipcio, sarong dakulang lalaki na masobra sa duwang metros an langkaw asin armado nin dakulang garod. Sinalakay ini ni Benaias na kapot an sarong sugkod, inagaw an garod sa kamot kan Egipcio asin ginadan ini kan sadiring garod.


text:
Saro siya sa mga mas bantog sa “An Treynta,” alagad bakong arog kabantog kan “An Tolo.” Siya an ibinugtak ni David na pamayo kan saiyang mga bantay.


text:
Iyo ini an iba pang bantog na mga soldados: si Asahel na tugang na lalaki ni Joab si Elhanan na aking lalaki ni Dodo kan Betlehem si Samot na taga Harod si Helez na taga Pelet si Ira na aking lalaki ni Ikkes na taga Tekoa si Abiezer na taga Anatot si Sibecai na taga Husa si Ilai na taga Aho si Maharai na taga Netofa si Heled na aking lalaki ni Baana na taga Netofa si Itai na aking lalaki ni Ribai na taga Gibea sa daga nin Benjamin si Benaias na taga Piraton si Hurai na hale sa mga burabod nin Gaas si Abiel na taga Arba si Azmavet na taga Bahurum si Eliaba na taga Saalbon si Hasem na taga Gizon si Jonatan na aking lalaki ni Sagee na taga Harar si Ahiam na aking lalaki ni Sacar na taga Harar si Elifal na aking lalaki ni Ur si Hefer na taga Mekera si Ahias na taga Pelon si Hezro na taga Carmelo si Naarai na aking lalaki ni Ezbai si Joel na tugang na lalaki ni Natan si Mibhar na aking lalaki ni Hagri si Zelek na taga Ammon si Naharai na taga Beerot, na iyo an paradara kan armas ni Joab si Ira asin si Gareb na mga taga Jatir si Urias na Heteo si Zabad na aking lalaki ni Alai si Adina na aking lalaki ni Siza, na sarong lider sa tribu ni Ruben asin igwa man nin sadiring grupo nin treyntang mga soldados si Hanan na aking lalaki ni Maaca si Josafat na taga Mitan si Uzias na taga Astera si Samma asin si Jeiel na mga aking lalaki ni Hotam na taga Aroer si Jediael asin si Joha na mga aking lalaki ni Simri na taga Tiz si Eliel na taga Mahava si Jeribai asin si Josabias na mga aking lalaki ni Elnaam si Itma na taga Moab si Eliel, si Obed asin si Jaasiel na mga taga Zoba.


text:
Kan nag-eerok si David sa Ziklag, pakatapos niyang magdulag ki Hadeng Saul, nagduman saiya an dakul na matitibay na mga soldados.


text:
Kaayon sinda sa tribu ni Benjamin, na ginikanan man ni Saul. Mga parapana sinda, na pwedeng magpana asin maglagpitaw magin kan wala o kan toong kamot.


text:
An mga soldados na ini pinamamayohan ni Ahiezer asin Joas, na mga aking lalaki ni Semaa na taga Gibea. Iyo ini an mga soldados: si Jeziel asin Pelet na mga aking lalaki ni Azmavet si Beraca asin Jehu na mga taga Anatot si Ismaias na taga Gibeon, sarong bantog na soldados asin saro kan mga lider kan “An Treynta” si Jeremias, Jahaziel, Johanan, asin Jozabad na mga taga Gedera si Eluzai, Jerimot, Bealias, Semarias, asin Sefatias na mga taga Harif si Elkana, Issias, Azarel, Joezer, asin Jasobeam na mga kaayon sa kamaganakan ni Kora si Joela asin Zebadias na mga aking lalaki ni Jeroham na taga Gedor.


text:
Sa tribu ni Gad, may bantog asin ekspertong mga soldados na nag-iba sa hukbo ni David kan ini nasa sarong bantayan sa desyerto. Mga eksperto sinda sa pagkapot nin kalasag saka garod; maiisog an mga lalawogon na garo sa leon, asin mga marikas arog kan mga usa.


text:
An mga lalaking ini kan tribu ni Gad gabos mga opisyal kan hukbo, na an pinakadikit na bilang kan mga soldados na nasasakopan dai mahababa sa sanggatos katawo, asin an pinakadakul masobra sa sangribo.


text:
Kan enot na bulan kan baha an Salog nin Jordan, nagbalyo an mga lalaking ini sa salog, kaya nagdurulag an mga tawo na nag-eerok sa mga kapantayan na nasa sirangan asin nasa solnopan.


text:
Nagkapirang mga lalaki na gikan sa mga tribu ni Benjamin asin ni Juda an nagduman sa bantayan na namumugtakan ni David.


text:
Nagluwas si David asin sinabat sinda dangan sinabihan, “Kun napadigdi kamo bilang mga katood sa pagtabang sako, inaako ko kamo. Alagad kun iniisip nindong ipasaluib ako sa akong mga kaiwal, maski mayo man ako nin sala, maiisihan iyan kan Dios nin satong mga ginikanan, asin papadusahan niya kamo.”


text:
Dangan an Espiritu nin Dios uminabot ki Amasai, na nagin pamayo kan “An Treynta,” asin nagsabi ini, “Saimo kami, O David; asin kaiba mo kami, O aki ni Jesse! an Katoninongan mapasaimo, asin sa mga nagtatabang saimo! Huli ta tinabangan ka kan saimong Dios.” Inako sinda ni David asin ginibong mga opisyal kan saiyang hukbo.


text:
Nagkapirang mga lalaki na gikan sa tribu ni Manases an nag-apil ki David kan maglakaw siya kaiba an mga Filisteo tanganing labanan si Hadeng Saul. An katotoohan, dai man tinabangan ni David an mga Filisteo huli ta nagkatarakot an mga hade kaini ta tibaad ipasaluib sinda ni David sa saiyang dating kagurangnan na si Saul; kaya pinabalik ninda sa Ziklag si David.


text:
An mga soldados kan tribu ni Manases na nag-apil ki David pagbalik niya sa Ziklag iyo si Adna, Jozabad, Jediael, Miguel, Jozabad, Elihu, asin Zilletai. Sa tribu ni Manases, gabos sinda pamayo nin mga grupo nin manangribo katawo.


text:
Naglingkod sinda ki David bilang mga opisyal kan saiyang hukbo, huli ta gabos sinda mga bantog na soldados; nagin sindang mga opisyal sa hukbo kan mga Israelita.


text:
Haros aroaldaw, dakul na lalaki an minaapil ki David sa pagtabang saiya, kaya dai nahaloy nagdakula an saiyang hukbo.


text:
Kan nasa Hebron si David, dakul na soldados na gabos andam sa pakilaban, an nag-ayon sa saiyang hukbo tanganing tabangan siyang magin hade na masalihid ki Saul, siring sa ipinanuga nin Kagurangnan. An bilang ninda iyo an minasunod: hale sa tribu ni Juda: seis mil otso syentos na mga soldados, gabos armado nin kalasag asin garod; hale sa tribu ni Simeon: syete mil syen na makokosog na mga soldados; hale sa tribu ni Levi: kwatro mil seis syentos na mga soldados; dai pa kabilang digdi an mga parasunod ni Joaida, na kapagarakian ni Aaron, na an bilang minaabot sa tres mil syete syentos. Dai pa man kabilang digdi an beynte y dos na mga opisyal, na mga kadugo ni Zadok, sarong hoben na paralaban; hale sa tribu ni Benjamin (an tribung ginikanan ni Saul): tres mil na mga soldados (kadaklan sa mga tawohan ni Benjamin nagdanay na maimbod ki Saul); hale sa tribu ni Efraim: beynte mil otso syentos na mga soldados, gabos bantog sa saindang sadiring kamaganakan; hale sa tribu ni Manases sa Solnopan: dyes y otso mil na mga soldados, na napili tanganing magduman ki David asin gibohon siyang hade; hale sa tribu ni Issakar: dos syentos na mga lider, kaiba an mga tawohan na nasasakopan ninda; (aram kan mga lider na ini kun ano an dapat gibohon nin Israel sa tamang panahon); hale sa tribu ni Zabulon: singkwenta mil na maimbod asin mapapaniwalaan na mga soldados, gabos andam sa paggamit nin anoman na armas; hale sa tribu ni Neftali: sangribo na mga lider, kaiba an treynta y syete mil na mga lalaking armado nin mga kalasag asin mga garod; hale sa tribu ni Dan: beynte otso mil seis syentos na mga soldados, gabos armado sa pakilaban; hale sa tribu ni Aser: kwarenta mil na mga soldados na andam sa pakilaban; hale sa mga tribu sa sirangan kan Jordan—Ruben, Gad, asin Manases sa Sirangan: syento beynte mil na mga soldados na gabos andam sa paggamit nin anoman na armas.


text:
An mga soldados na ini, gabos andam sa pakilaban, nagduman sa Hebron na pano nin pagmawot na gibohon na hade si David kan bilog na Israel. Siring man an iba pang mga taga Israel nagkasararo sa katuyohan na ini.


text:
Tolong aldaw sinda sa kaibahan ni David, nagkakan asin nag-inom kan inandam para sainda kan saindang mga kahimanwa.


text:
Hale pa sa hararayong mga tribu ni Issakar, Zabulon, asin Neftali, nag-abot an mga tawo na may darang mga asno, kamelyo, mula, asin baka na gabos may lunad na pagkakan—mga arina, higera, pasas, arak asin lana, nin oliba. Nagdara man sinda nin mga baka asin mga karnero na bubunoon asin kakanon. An gabos na ini tanda kan kaogmahan na namatean kan bilog na Israel.


text:
Kinaolay ni David an mga opisyal na nakakasakop nin rinibong mga tawohan asin man an mga nakakasakop nin ginatos na mga tawohan.


text:
Dangan nagpahayag siya sa bilog na banwaan nin Israel, “Kun pagmarahayon nindo, asin kun kabotan nin Kagurangnan na satuyang Dios, pasugoan ta an satuyang iba pang kahimanwa asin an mga padi saka an mga Levita na nasa saindang mga banwaan, dangan sabihan ta na magtiripon digdi sa kaibahan nyato.


text:
Dangan magduman kita asin kuahon ta an Kaban nin Tipan nin Dios, na napabayaan ta kan si Saul iyo an hade.”


text:
Kaya tinipon ni David an bilog na Israel, magpoon sa pagdolonan kan Egipto sa habagat, sagkod sa Dalan nin Hamat sa amihan, tanganing kuahon an Kaban nin Tipan sa Kiriat-jearim asin darahon sa Jerusalem.


text:
Si David asin an bilog na Israel nagduman sa Baala, o Kiriat-jearim, sa teritoryo nin Juda, tanganing kuahon an Kaban nin Tipan nin Dios, na inaapod sa ngaran nin Kagurangnan na nagtutukaw sa trono sa ibabaw kan mga kerubin.


text:
An Kaban nin Tipan kinua ninda sa harong ni Abinadab, asin ilinunad ninda sa sarong bagong kariton. Si Uzza asin si Ahio iyo an nag-aantabay kan kariton.


text:
Si David asin an gabos na Israelita nagsasayaw saka nag-aawit sa bilog nindang kosog tanganing omawon an Dios. Nagturugtog sinda nin mga lira, mga arpa, mga tamborin, mga gimbal, asin mga trompeta.


text:
Pag-abot ninda sa ginikan ni Kidon, napalupog an mga baka, kaya kinapotan ni Uzza an Kaban nin Tipan.


text:
Naanggot an Kagurangnan ki Uzza kaya ginadan niya ini huli ta kinapotan kaini an Kaban. Nagadan duman si Uzza sa atubangan nin Dios.


text:
Sagkod ngunyan, an lugar na idto inaapod Perez-uzza. Naanggot si David huli ta pinadusahan nin Kagurangnan si Uzza.


text:
Dangan natakot si David sa Dios asin nagsabi, “Paano ko na madadara ngunyan an Kaban nin Tipan nin Dios?”


text:
Kaya dai na dinara ni David sa Jerusalem an Kaban nin Tipan; iwinalat niya ini sa harong ni Obed-edom, na taga Gat.


text:
Nagdanay duman an Kaban nin Tipan sa laog nin tolong bulan, asin benendisyonan nin Kagurangnan an pamilya ni Obed-edom saka an gabos na pagsadiri niya.


text:
Nagpadara nin mga sugo ki David si Hiram na hade nin Tiro; nagpadara siya nin mga kahoy na sedro, siring man mga kantero asin mga karpintero tanganing igibo si David nin sarong palasyo.


text:
Kaya nasabotan ni David na ibinugtak na siya nin Kagurangnan bilang hade nin Israel, asin na pinapauswag nin Kagurangnan an saiyang kahadean para sa banwaan nin Israel.


text:
Kan maaraman kan mga Filisteo na si David iyo an linahidan bilang hade kan bilog na Israel, nagluwas an gabos na Filisteo tanganing dakopon si David. Naaraman ini ni David kaya nagluwas siya sa pagsabat sainda.


text:
Hinapot ni David an Dios, “Boot mong salakayon ko an mga Filisteo? Papangganahon mo daw ako?” Nagsimbag an Kagurangnan, “Salakayon mo; papangganahon taka.”


text:
Kaya nagduman si David sa Baal-perazim asin dinaog niya duman an mga Filisteo. Nagsabi si David, “Ginamit ako nin Dios tanganing maglusot sa hukbo kan kaiwal arog sa sarong baha.” Kaya an lugar na idto nginaranan Baal-perazim.


text:
Kan magdurulag an mga Filisteo, nagkawaralat an saindang mga dios-dios, kaya nagboot si David na suloon an mga ini.


text:
Naghapot giraray si David sa Dios, na nagsabi saiya, “Dai mo sinda pagsalakayon hale digdi; maglibot ka asin salakayon mo sinda sa likodan ninda, harani sa mga kahoy na balsamo.


text:
Kun madangog mo na an pagmartsa sa alitoktok kan mga kahoy na balsamo, magsalakay ka, huli ta ako an mangengenot saindo sa pagdaog kan hukbo kan mga Filisteo.”


text:
Ginibo ni David an ipinagboot saiya nin Dios, kaya napadulag niya an mga Filisteo magpoon sa Gibeon sagkod sa Gezer.


text:
Nakalakop an kabantogan ni David sa bilog na daga, asin ginibo nin Kagurangnan na matakot saiya an gabos na nasyon.


text:
Nagpatugdok si David nin mga harong para saiya duman sa Syudad ni David. Nag-andam man siya nin sarong lugar para sa Kaban nin Tipan nin Dios, asin nagpatugdok nin sarong tolda para digdi.


text:
Dangan nagsabi si David, “An mga Levita sana iyo an makakapagdara kan Kaban nin Tipan, huli ta sinda an pinili nin Kagurangnan na magdara kaiyan asin maglingkod saiya sagkod pa man.”


text:
Kaya tinipon ni David sa Jerusalem an bilog na Israel tanganing darahon an Kaban nin Tipan sa lugar na inandam niya para digdi.


text:
Gikan sa mga Levitang kamaganakan ni Kohat uminabot si Uriel, kaiba an syento beynte niyang mga kadugo na pinamamayohan niya;


text:
gikan sa kamaganakan ni Merari, uminabot si Asaias, kaiba an dos syentos beynte niyang mga kadugo na pinamamayohan niya;


text:
gikan sa kamaganakan ni Gerson, uminabot si Joel, kaiba an syento treynta niyang mga kadugo na pinamamayohan niya;


text:
gikan sa kamaganakan ni Elisafan, uminabot si Semaias, kaiba an dos syentos niyang mga kadugo na pinamamayohan niya;


text:
gikan sa kamaganakan ni Hebron, uminabot si Eliel, kaiba an otsenta niyang mga kadugo na pinamamayohan niya;


text:
asin gikan sa kamaganakan ni Uzziel, uminabot si Aminadab, kaiba an syento dose niyang mga kadugo na pinamamayohan niya.


text:
Inapod ni David an mga padi na si Zadok asin Abiatar saka an anom na Levita na si Uriel, Asaias, Joel, Semaias, Eliel, asin Aminadab,


text:
dangan sinabihan, “Kamo an mga namamayo kan mga kamaganakan ni Levi. Magpakabanal kamo asin an kapwa nindo mga Levita, tanganing pwede kamong magdara kan Kaban nin Tipan nin Kagurangnan, an Dios nin Israel, pasiring sa lugar na inandam ko para digdi.


text:
Huli ta bako kamo an nagdara kaiyan kan enot, pinadusahan kita nin Kagurangnan na satong Dios dahelan ta dai nyato iyan inataman sa paagi na saiyang ipinagboot.”


text:
Kaya naglinig kan saindang sadiri an mga padi asin an mga Levita tanganing darahon an Kaban nin Tipan nin Kagurangnan, an Dios nin Israel.


text:
Pinasan kan mga lalaki an Kaban nin Tipan nin Dios sa paagi kan mga olayan, sosog sa ipinagboot nin Kagurangnan ki Moises.


text:
Pinagbotan man ni David an mga lider kan mga Levita na ibugtak an iba nindang tugang tanganing mag-awit asin magtugtog nin maogmang musika sa mga arpa, lira saka gimbal.


text:
Sa grupo nin mga parakanta, an pinili nindang magtugtog nin mga bronseng gimbal iyo si Heman na aking lalaki ni Joel, an kadugo niyang si Asaf na aking lalaki ni Berekias, asin si Etan na aking lalaki ni Kusaias kan kamaganakan ni Merari. An pinili nindang magtugtog kan mga arpa na halangkaw an tanog iyo si Zacarias, Jaaziel, Semiramot, Jehiel, Uni, Eliab, Maaseias, asin Benaias. An pinili nindang magtugtog kan mga arpa na hababa an tono iyo si Matitias, Elifelehu, Mikneias, Azazias asin an mga bantay sa Templo na iyo si Obed-edom saka si Jeiel.


text:
Huli ta may pakaaram si Kenanias sa musika, pinili ninda siya na magin parapamahala kan mga paratugtog na Levita.


text:
An piniling mga bantay kan Kaban nin Tipan iyo si Berekias asin Elkana kaiba ni Obed-edom saka ni Jehias. An piniling mga paratugtog kan trompeta sa enotan kan Kaban nin Tipan iyo an mga pading si Sebanias, Josafat, Netanel, Amasai, Zacarias, Benaias, asin Eliezer.


text:
Kaya nagduman sa harong ni Obed-edom si David, an kamagurangan nin Israel asin an mga opisyal kan hukbo tanganing kuahon an Kaban nin Tipan; nagkaigwa sinda nin dakulang selebrasyon.


text:
Nag-atang sinda nin pitong torong baka asin pitong karnero tanganing tabangan nin Dios an mga Levita sa pagdara kan Kaban nin Tipan.


text:
Gubing na purong lino an sulot ni David; siring man an gubing kan mga paratugtog, ni Kenanias na parapamahala kan mga paratugtog asin kan mga Levita na nagdadara kan Kaban nin Tipan. Nakasulot si David nin efod na lino.


text:
Sa siring na paagi, an Kaban nin Tipan dinara sa Jerusalem kan gabos na Israelita. Nagkurahaw sinda gabos sa kaogmahan, kasabay an tanog kan mga trompeta, asin kan mga gimbal, saka an makosog na musika kan mga arpa asin lira.


text:
Mantang dinadara palaog sa syudad an Kaban nin Tipan, nagdungaw sa bintana si Mical na aking babae ni Saul, asin nahiling niya si Hadeng David na nagsasayaw saka naglulukso sa kaogmahan; nauyam si Mical ki Hadeng David.


text:
An Kaban nin Tipan nin Dios dinara ninda sa tolda na inandam ni David. Ibinugtak ninda duman an Kaban nin Tipan, dangan nagdolot sinda sa Dios nin mga tinutong na atang saka mga dolot para sa katoninongan.


text:
dangan an lambang lalaki saka babae tinawan niya nin sarong pedasong tinapay, sarong pedasong karne saka mga pasas.


text:
Dangan nagpili si David nin nagkapirang mga Levita tanganing mangenot sa pagsamba, pagpasalamat dangan pag-omaw sa Kagurangnan, an Dios nin Israel, sa atubangan kan Kaban nin Tipan.


text:
Si Asaf an ibinugtak na pamayo, asin si Zacarias bilang saiyang katabang. Si Jeiel, Semiramot, Jehiel, Matitias, Eliab, Benaias, Obed-edom, asin Jeiel iyo an matugtog kan mga arpa asin lira, mantang si Asaf iyo an mapatanog kan mga trompeta sa atubangan kan Kaban nin Tipan.


text:
An duwang padi na si Benaias saka Jahaziel danay man na mapatanog kan trompeta sa atubangan kan Kaban nin Tipan.


text:
Sa aldaw na iyan enot na itinalaan ni David si Asaf asin an kapwa niya mga Levita na mag-awit nin pasalamat sa Kagurangnan.


text:
Magpasalamat kamo sa Kagurangnan, mag-apod sa saiyang ngaran; an saiyang mga gibo irukyaw nindo sa mga banwaan!


text:
Kamong kapagarakian ni Abraham na sorogoon nin Dios. Kamong kapagarakian ni Jacob na pinili nin Dios; giromdomon nindo an mga ginibo niyang ngangalasan, an mga milagro, asin an mga paghukom na saiyang itinao.


text:
Nagtaram siya, “Dai nindo pagdutaan an sakong mga linahidan; an sakong mga propeta dai nindo pagkulogan.”


text:
Ipahayag sa mga nasyon an saiyang kamurawayan, an mga ngangalasan niya sa tahaw kan gabos na banwaan.


text:
Huli ta dakula an Kagurangnan, asin maninigo nanggad na omawon; dapat siyang katakotan orog sa gabos na dios.


text:
Itao nindo sa Kagurangnan, O mga pamilya nin mga banwaan, itao nindo sa Kagurangnan an kamurawayan asin kosog.


text:
Itao sa Kagurangnan an kamurawayan na maninigo sa saiyang ngaran; magdara nin dolot asin magdolok sa saiya! Sambahon nindo an Kagurangnan sa saiyang pagdatong.


text:
Magtakig sa saiyang atubang an bilog na kinaban! An kinaban masarig na pinamugtak asin dai nanggad mahihiro.


text:
Mag-ogma an langit, mag-ogma an daga! Sabihan nindo an gabos na nasyon, “Na naghahade an Kagurangnan!”


text:
Maghagubohob an dagat, asin an gabos na yaon diyan; mag-ogma an kaomahan, asin an gabos na yaon diyan!


text:
Dangan an mga kahoy sa kadlagan mag-aawit sa kaogmahan sa atubang nin Kagurangnan, huli ta siya minaabot tanganing hukoman an daga.


text:
Magpasalamat kamo sa Kagurangnan, huli ta siya marahayon; huli ta an danay niyang pagkamoot mayo nin kasagkoran.


text:
Sabihon man nindo: “Ligtasan kami, O Dios nin samong kagligtas; tipona kami asin ligtasan sa mga nasyon, tanganing pasalamatan mi an saimong banal na ngaran saka magmuraway sa saimong kaomawan.


text:
Pag-omawon an Kagurangnan, an Dios nin Israel, ngunyan asin sagkod pa man!” Dangan an mga tawo nagsabi, “Amen!” asin nag-omaw sa Kagurangnan.


text:
Itinao ni David ki Asaf asin sa mga kapwa niya Levita an pamamahala kan pagsamba duman sa lugar na namumugtakan kan Kaban nin Tipan, tanganing gibohon ninda sa aroaldaw an saindang katongdan.


text:
Tatabangan sinda ni Obed-edom na aking lalaki ni Jedutun, kaiba an sesenta y otsong lalaki na kaayon sa saiyang kamaganakan. Si Hosa asin si Obed-edom iyo an mabantay kan mga trangkahan.


text:
Alagad an padi na si Zadok asin an mga kapwa niya padi iyo an mamamahala kan pagsamba sa Kagurangnan duman sa lugar na pagsasambahan sa Gibeon.


text:
Aga-aga asin barubanggi, dayaday na madolot sinda nin mga tinutong na atang sa altar, sosog sa nasusurat sa Togon na itinao nin Kagurangnan sa Israel.


text:
Magigin kaiba ninda si Heman, si Jedutun saka an iba pang tawo na piniling magpasalamat sa Kagurangnan huli ta an saiyang pagkamoot dai nin kataposan.


text:
Si Heman saka si Jedutun iyo an mamahala kan mga trompeta, mga gimbal asin iba pang mga instrumento na gagamiton para sa mga banal na awit. An mga aking lalaki ni Jedutun iyo an mamamahala kan mga trangkahan.


text:
Pakatapos, an lambang saro nagpuli sa saiyang harong; nagpuli man si David tanganing masakaibahan kan saiyang pamilya.


text:
Kan sa palasyo na nag-eerok si Hadeng David, sinabihan niya an propetang si Natan, “Uya ako nag-eerok sa harong na gibo sa sedro, alagad sa sarong tolda sana namumugtak an Kaban nin Tipan nin Kagurangnan.”


text:
“Lakaw asin sabihan mo si David na sakong sorogoon, ‘Siring an itinaram nin Kagurangnan: Bakong ika an mapatugdok nin templo na sakuyang eerokan.


text:
Magpoon kan iluwas ko sa Egipto an Israel sagkod ngunyan, dai lamang ako nag-erok sa sarong harong; danay na nag-erok ako sa mga tolda, hale sa sarong lugar pasiring sa iba.


text:
Saen man ako magduman kaiba an banwaan nin Israel, dai lamang ako naghapot sa mga hukom na pinagbotan kong mangenot kan sakong banwaan, kun tadaw ta dai ninda ako ipinatugdok nin templong gibo sa sedro.’


text:
Nagpili na ako nin sarong lugar para sa sakong banwaan nin Israel asin pinapag-erok ko sinda duman, saen dai na sinda aapihon. Kaidto danay na sinasalakay sinda nin mga mariringis na tawo, alagad dai na iyan mangyayari ngunyan. Nanunuga ako na dadaogon ko an saimong mga kaiwal, asin tatawan taka nin mga kapagarakian.


text:
Ako an saiyang magigin ama; siya an magigin aki kong lalaki. Dai ko hahaleon saiya an sakuyang tabang, bakong arog kan ginibo ko ki Saul na naenot saimo.


text:
Siya an mamamahala kan sakuyang banwaan asin kan sakuyang kahadean; an saiyang trono magdadanay sagkod lamang.’”


text:
Dangan naglaog si Hadeng David sa Tabernakulo, nagtukaw, asin namibi Kagurangnan, “Siisay man ako, O Kagurangnan Dios, saka ano an sakong pamilya, ta ginibo mo an mga bagay na ini sako?


text:
Alagad dakul pa an ginibo mo para sako, O Dios; nagtaram ka man manongod sa sakuyang kapagarakian sa maabot na panahon, O Kagurangnan Dios!


text:
Ano pa an masasabi ko saimo huli kan ginibo mong pag-omaw sa saimong sorogoon? Midbid mo ako nin marahay.


text:
Kabotan asin katuyohan mo na gibohon ini para sako; ginibo mo an darakulang bagay na ini tanganing tukdoan ako.


text:
Mayo nin ibang nasyon sa kinaban arog kan Israel, na ilinigtas mo sa kaoripnan tanganing gibohon na sadiri mong banwaan. An mga darakula asin makangangalas na mga bagay na ginibo mo para sainda nakapabantog saimo sa bilog na kinaban. Ilinigtas mo sa Egipto an Israel, saka pinalayas mo an ibang mga nasyon mantang nagdadangadang an saimong banwaan.


text:
“Kaya ngunyan, O Kagurangnan, otoba sa gabos na panahon an panuga na ginibo mo manongod sako asin sa sakong kapagarakian; giboha siring sa saimong itinaram.


text:
Dangan madakula an saimong ngaran saka masabi an mga tawo sagkod pa man, ‘An Kagurangnan nin mga hukbo iyo an Dios nin Israel,’ asin magdadanay man an sakong kahadean sagkod pa man.


text:
Nagkaigwa ako nin kosog nin boot na magpamibi saimo, sakuyang Dios, huli ta ipinahayag mo ini gabos sako, na saimong sorogoon, dangan tinaraman na gigibohon mong mga hade an sakong kapagarakian.


text:
Nakikimaherak ako na bendisyonan mo an sakong kapagarakian tanganing magdanay sinda sagkod pa man sa saimong atubangan; huli ta an saimong bendisyon, O Kagurangnan, bendisyon sagkod lamang.”


text:
Pakatapos kaini, sinalakay giraray ni David an mga Filisteo. Dinaog niya sinda, asin tinapos niya an saindang pagsakop sa syudad nin Gat patin sa mga baryo sa palibot kaiyan.


text:
Dangan dinaog ni David si Hadadezer na hade nin Zoba, sa lugar pasiring sa Hamat. Pasiring kaidto si Hadadezer sa teritoryo sa may Salog nin Eufrates huli ta boot niyang magtugdok digdi nin monumento.


text:
Binihag ni David an sangribong karwahe ni Hadadezer, syete mil na mga nakakabayong soldados asin beynte mil kan saiyang mga soldados. Pinirilayan niya an mga kabayo, alagad nagtada siya para sa sanggatos na karwahe.


text:
Kan mag-abot an mga Siro na taga Damasco tanganing tabangan si Hadeng Hadadezer, sinalakay sinda ni David asin ginadan niya an beynte y dos mil na mga Siro.


text:
Sinamsam ni David an mga bulawan na kalasag na dara kan mga opisyal ni Hadadezer, dangan dinara niya sa Jerusalem.


text:
Nagkua man siya nin dakul na bronse hale sa Tibhat asin sa Kun, mga syudad na sakop ni Hadadezer. (An mga bronseng ini iyo an ginamit ni Solomon sa paggibo kan tangke, kan mga harigi, asin kan mga kagamitan sa Templo.)


text:
Kan nadangog ni Toi na hade kan Hamat na dinaog ni David an bilog na hukbo ni Hadadezer na hade kan Zoba,


text:
sinugo niya si Joram na saiyang aking lalaki, sa pagtaong galang asin sa pag-omaw ki David, huli ta dinaog kaini si Hadadezer, na dakul na beses nang nakalaban ni Toi. Pinadarahan niya si David nin dakul na regalo na gibo sa bulawan, plata, saka bronse.


text:
An mga regalong ini idinusay ni Hadeng David sa Kagurangnan, kaiba an mga plata asin bulawan na sinamsam niya hale sa mga nasyon na saiyang nadaog—an Edom, Moab, Ammon, Filistia, asin Amalek.


text:
Dinaog ni Abisai, na an ina iyo si Zeruias, an mga Edomita duman sa Kapantayan nin Asin, saka ginadan niya an dyes y otso mil na Edomita.


text:
Nagpatindog siya nin mga kampo nin mga soldados sa Edom; nagin sorogoon ni David an mga tawo duman. Pinapanggana nin Kagurangnan si David saen man siya magduman.


text:
si Zadok, na aking lalaki ni Ahitub, asin si Ahimelec, na aking lalaki ni Abiatar, iyo an mga padi; si Seraias iyo an sekretaryo;


text:
si Benaias, na aking lalaki ni Jehoiada, iyo an namahala kan mga parabantay ni David; an mga aking lalaki ni David iyo an nagkapot kan mga haralangkaw na katongdan sa palasyo.


text:
Nagsabi si David, “Makikipagkatood ako ki Hanun, siring kan ginibo sako kan saiyang ama.” Kaya nagpadara si David nin mga sugo ki Hanun sa pagpahiling nin pakidumamay. Pag-abot ninda sa Ammon nag-atubang sinda ki Hanun.


text:
Alagad nagsabi ki Hanun an mga lider na Ammonita, “Sa paghona mo, sinugo ni David an mga lalaking iyan sa pakidumamay saimo, huli sa pag-omaw sa saimong ama? Bako daw na sinugo niya sinda sa pagsiyasat asin pagmanman kan daga tanganing saiyang sakopon?”


text:
Kaya dinakop ni Hanun an mga sinugo ni David, inahit an saindang barabas, pinutol sa may piad an saindang mga gubing, dangan pinahale sinda.


text:
Kan nahiling kan mga Ammonita na nagin kaiwal ninda si David, nagbayad sinda nin mga treynta y kwatro mil na kilo nin plata sa pag-arkila nin mga karwahe saka sa pagtandan nin mga nakakabayong soldados hale sa Mesopotamia, sa Maaca, asin Zoba.


text:
Nag-abot an inarkila nindang treynta y dos mil na mga karwahe; nag-abot man an hade nin Maaca, kaiba an saiyang hukbo, dangan nagkampo harani sa Medeba. Nagluwas man an mga Ammonita hale sa gabos nindang syudad asin nag-andam sa pakilaban.


text:
Nagruluwas an mga Ammonita asin nagtirindog sa pakilaban duman sa palaog sa Raba, an saindang pangenot na syudad, mantang yaon sa kahiwasan an mga hade na uminabot sa pagtabang sainda.


text:
Nahiling ni Joab na sasalakayon siya kan mga kaiwal sa atubangan saka sa likodan, kaya pinili niya an pinakamarahay na mga soldados nin Israel dangan iyo an pinaatubang niya sa mga taga Siria.


text:
Magmaisog ka! Maigot kitang makilaban para sa satong banwaan asin para sa mga syudad nin satong Dios. Gibohon logod nin Kagurangnan an pinaghohona niyang marahay.”


text:
Kan nahiling kan mga Ammonita na nagdurulag an mga Siro, nagdurulag man sinda ki Abisai asin naglaog sa saindang syudad. Kaya, nagbalik si Joab sa Jerusalem.


text:
Alagad kan nahiling kan mga Siro na nadaog sinda kan mga Israelita, pinasugoan ninda an hukbo kan mga Siro na nasa ibong kan Salog nin Eufrates. An hukbong ini nasa pamamahala ni Sobac, na pamayo kan hukbo ni Hadeng Hadadezer nin Zoba.


text:
Kan maaraman ini ni David, tinipon niya an bilog na hukbo nin Israel, binalyo niya an Jordan asin inatubang an mga Siro. Nagpoon an ralaban,


text:
asin napasibog kan mga Israelita an mga Siro. Si David asin an saiyang mga tawohan nakagadan nin syete mil na mga Siro na nakakarwahe, saka kwarenta mil pang mga soldados. Nagadan man ninda si Sobac na pamayo kan hukbo kan mga Siro.


text:
Kan nahiling kan mga hadeng sakop ni Hadadezer na nadaog sinda kan mga Israelita, nakipagtoninong sinda ki David; kaya nasakop sinda kaini. Poon kaidto habo na nanggad tabangan kan mga Siro an mga Ammonita.


text:
Pakatapos kan tiglipot na iyo an panahon na ipinagduduman sa gera kan mga hade, pinamayohan ni Joab an hukbo asin sinalakay an daga nin Ammon; alagad nagpawalat si David sa Jerusalem. Pinalibotan ninda an syudad nin Rabba, sinalakay asin rinaot.


text:
An dios-dios kan mga Ammonita na si Molek igwa nin bulawan na korona na an timbang minaabot sa treynta y kwatro kilos. Igwa ini nin tampok na mahalagang bato, na kinua ni David asin ibinugtak sa saiyang korona. Kinua man niya an dakulang halaga nin sinamsam hale sa syudad.


text:
Pinatrabaho niya an mga tawong taga Rabba na gamit an mga lagadi, mga piko saka mga patok. Iyo man an ginibo niya sa mga tawo kan ibang mga banwa nin Ammon. Dangan nagbalik sa Jerusalem si David saka an saiyang mga tawohan.


text:
Pakatapos kaini, nagkaigwa nin gera laban sa mga Filisteo sa Gezer; sa ralaban na ini, nagadan ni Sibecai na taga Husa si Sipai, na saro sa mga kapagarakian kan mga higante, asin nadaog an mga Filisteo.


text:
Nagkaigwa pa nin sarong gera laban sa mga Filisteo, asin nagadan ni Elhanan na aking lalaki ni Jair, si Lami na tugang na lalaki ni Goliat na taga Gat, na igwang garod na an tugod siring kadakula sa kahabaan nin sarong habolan.


text:
Dangan nagkaigwa pa nin sarong gera sa Gat, igwa nin sarong higante na anom an muro sa lambang kamot asin sa lambang bitis; mga higante man an saiyang ginikanan.


text:
Kan pinag-olog-olog niya an mga Israelita, ginadan siya ni Jonatan, na aking lalaki ni Samma na tugang ni David.


text:
An mga higanteng ini, na ginaradan ni David saka kan saiyang mga tawohan, gabos gikan sa mga higante sa Gat.


text:
Sinabihan ni David si Joab saka an mga namamayo kan hukbo, “Lakaw asin sensohon nindo an Israel, magpoon sa Beer-sheba sagkod sa Dan, tanganing maaraman ko an bilang kan mga namamanwaan.”


text:
Nagsimbag si Joab, “Gibohon logod nin Kagurangnan na magdakul pa nin sanggatos na beses an bilang ngunyan kan namamanwaan sa Israel! Mahal na Hade, mga sorogoon mo sinda gabos. Tadaw ta boot mong gibohon ini? Tadaw ta boot mong magkasala an bilog na nasyon?”


text:
Alagad ipinaotob kan hade ki Joab an saiyang pagboot. Kaya nagluwas si Joab, naglibot sa bilog na Israel dangan nagbalik sa Jerusalem.


text:
Itinao niya ki David an kabilogan na bilang kan mga lalaking maninigong maglingkod sa hukbo: sarong milyon sanggatos mil sa Israel asin kwatro syentos setenta mil sa Juda.


text:
Huli ta dai naoyonan ni Joab an pagboot ni David, dai niya kinua an senso kan mga tribu ni Levi saka ni Benjamin.


text:
Nagsabi si David sa Dios, “Nagkasala ako nin makuri huli kan ginibo kong ini. Nakikimaherak ako na patawadon mo ako sa kalolongan kong ini.”


text:
“Lakaw asin sabihan mo si David na tinatawan ko siya nin tolong pagpipilian. Gigibohon ko an arin man na saiyang pilion.”


text:
Nagduman si Gad ki David, ipinahayag an itinaram saiya nin Kagurangnan, dangan naghapot, “Arin digdi sa tolo an pipilion mo:


text:
tolong taon nin gutom; o tolong bulan nin pagkadaog asin pagdulag sa mga hukbo nin saimong mga kaiwal; o tolong aldaw kan espada nin Kagurangnan, peste sa daga asin kagadanan na dadarahon kan malibot na anghel nin Kagurangnan sa bilog na Israel? Ngunyan sabihi ako kan simbag na dadarahon ko sa nagsugo sako.”


text:
Kaya nagpadara nin peste sa Israel an Kagurangnan, asin nagkagaradan an setenta mil na mga Israelita.


text:
Dangan nagsugo siya nin sarong anghel tanganing tunawon an Jerusalem; alagad nagbago siya nin isip asin nagsabi sa anghel, “Ontok! Tama na!” An anghel nin Kagurangnan nagtitindog sa may ginikan ni Arauna na Jebuseo.


text:
Nagtingkalag si David asin nahiling niya an anghel na nakatindog sa pagultanan kan langit asin daga, kapot an saiyang espadang andam na ibingat sa Jerusalem. Kaya nagdapa si David saka an kamagurangan nin Israel, na gabos nakagubing nin sako.


text:
Dangan namibi sa Dios si David, “Bakong ako man sana an nagkasala, huli ta ako an nagboot na sensohon an mga tawo? Ano an naginibo kan mga tawong ini? Nakikimaherak ako, O Kagurangnan, sakuyang Dios, na ako sana saka an sakuyang pamilya an saimong padusahan; alagad iligtas mo an saimong banwaan.”


text:
Pinagbotan si Gad kan anghel nin Kagurangnan na sabihan si David na magpatugdok nin altar para sa Kagurangnan duman sa ginikan ni Arauna na Jebuseo.


text:
Naggiginik kaidto nin trigo si Arauna kaiba an apat niyang aking lalaki. Kan mahiling ninda an anghel, nagdaralagan saka nagtarago an apat niyang aki.


text:
Kan mahiling ni Arauna na nagdadangadang si David, binayaan niya an ginikan asin nagdapa sa pagtaong galang sa hade.


text:
Nagsabi si David ki Arauna, “Pabakalan sako an saimong ginikan; tutugdokan ko iyan nin altar para sa Kagurangnan tanganing mag-ontok an peste. Babayadan ko an bilog na halaga kaiyan.”


text:
Nagsimbag si Arauna, “Mahal na hade, saimo na sana iyan. Giboha an ano man na pagmarahayon mo. Itinatao ko man ining baka para sa tinutong na mga atang, ining mga kahoy kan ginikan bilang igatong, saka ining trigo para sa dolot na pagkakan. Itinatao ko ini gabos saimo.”


text:
Alagad nagsimbag an hade, “Babakalon ko an saimong ginikan sa tamang halaga. Dai ko kukuahon para sa Kagurangnan an anoman na pagsadiri mo; dai man ako madolot nin anoman na dai ko binayadan.”


text:
Nagpatindog duman si David nin sarong altar para sa Kagurangnan, asin nagdolot siya nin mga tinutong na atang saka mga dolot para sa katoninongan. Namibi siya asin sinimbag siya nin Kagurangnan sa paagi nin kalayong hale sa langit na tuminutong kan mga dolot sa altar.


text:
Sa paaging ini, nahiling ni David na dinangog nin Kagurangnan an saiyang pamibi, kaya nag-atang siya nin mga sakripisyo sa altar duman sa ginikan ni Arauna.


text:
An Tabernakulo nin Kagurangnan na ginibo ni Moises duman sa kalangtadan, saka an altar para sa tinutong na atang yaon pa kaidto sa lugar na pagsasambahan sa Gibeon;


text:
alagad dai nakaduman si David sa pagsamba sa Dios, huli ta natakot siya sa espada kan anghel nin Kagurangnan.


text:
Kaya nagsabi si David, “Iyo ini an lugar na pagtutugdokan kan Templo nin Kagurangnan Dios, asin digdi mamumugtak an altar na pagdodolotan kan mga atang kan banwaan nin Israel.”


text:
Pinagbotan ni Hadeng David na magtiripon an gabos na dayuhan na nag-eerok sa daga nin Israel, asin pinatrabaho niya sinda. An iba sainda ginibo niyang mga paratabas nin gapo na gagamiton sa pagtugdok kan Templo nin Dios.


text:
Nag-andam siya nin dakul na lansang na gigibohon na mga pako saka mga pang-ipit para sa mga trangkahan, dangan dakul na bronse na dai kayang timbangon nin siisay man huli sa kadakulan.


text:
Nagsaboot si David, “An Templo na ipapatugdok para sa Kagurangnan kaipuhan magayon, bantog asin igagalang sa bilog na kinaban. Alagad hoben pa si Solomon na sakuyang aking lalaki, saka mayo pa nin naaaraman; kaya aandamon ko na an mga kaipuhan para sa Templo.” Kaya bago nagadan si David, inandam na niya an dakul na mga kagamitan para sa Templo.


text:
Dangan ipinaapod ni David si Solomon na saiyang aking lalaki, asin pinagbotan ini na magpatugdok nin templo para sa Kagurangnan, an Dios nin Israel.


text:
Sinabihan niya si Solomon, “Aki ko, minawot ko na magtugdok nin templo tanganing tawan nin onra an Kagurangnan na sakong Dios.


text:
Alagad nagtaram sako an Kagurangnan na dakul nang tawo an sakong ginadan asin dakul nang gera an sakong linabanan. Kaya huli kan dakul na dugo na sakong napabulos, habo niyang ako an magtugdok nin templo para saiya.


text:
Alagad nagtaram siya sako, ‘Magkakaigwa ka nin aking lalaki. Maghahade siya sa katoninongan; dai siya pupurisawon asin iiwalon kan saiyang mga kaiwal. Solomon an saiyang magigin ngaran, huli ta sa panahon nin saiyang paghahade, tatawan ko nin katoninongan asin katiwasayan an Israel.


text:
Siya an mapatugdok nin templo para sako. Magigin aking lalaki ko siya, asin ako an saiyang magigin ama. An saiyang kahadean sa Israel magigin daing kataposan.’”


text:
Nagpadagos si David, “Ngunyan, aki ko, mapasaimo logod an Kagurangnan tanganing matapos mo an pagpatugdok nin templo para sa Kagurangnan na saimong Dios, sosog sa itinaram niya manongod saimo.


text:
Tawan ka logod nin Kagurangnan na saimong Dios nin kadonongan asin pakasabot, tanganing kun gibohon ka na niyang hade nin Israel, maotob mo an saiyang mga togon.


text:
Dangan magigin mauswag ka kun kuyogon mo an mga togon asin mga pagboot na itinao nin Kagurangnan ki Moises para sa Israel. Magmakosog ka. Dai ka matakot, ni manluya.


text:
Manongod sa Templo, nagpagal ako sa pagtipon nin maabot sa tres mil kwatro syentos na toneladang bulawan, saka mga treynta mil na toneladang plata, laen pa kan dakul na bronse asin lansang. Nag-andam man ako nin kahoy asin gapo, alagad kaipuhan dugangan mo pa an mga ini.


text:
Dakul an saimong mga trabahador: mga paratabas nin gapo, mga kantero, mga karpintero, saka dai mabilang na mga eksperto sa pagtrabaho


text:
Olay niya, “Bakong inibahan kamo nin Kagurangnan na saindong Dios? Bakong tinawan niya kamo nin katoninongan sa palibot nindo? Itinugot niyang madaog ko an mga nag-eerok kaidto sa dagang ini; ngunyan mga sakop na nindo sinda asin nin Kagurangnan.


text:
Kaya maglingkod kamo sa Kagurangnan na saindong Dios sa bilog nindong puso asin kalag. Poonan na nindo an pagtugdok kan Templo, tanganing ikabugtak nindo diyan an Kaban nin Tipan nin Kagurangnan saka an banal na mga kagamitan para sa pagsamba saiya.”


text:
Binilang niya an gabos na lalaking Levita, na treyntang taon an edad paitaas; an kabilogan na bilang uminabot sa treynta y otso mil.


text:
An beynte y kwatro mil sainda ginibo ni David na mga parapamahala kan trabaho sa Templo; an seis mil ginibo niyang mga opisyal asin mga hukom;


text:
an kwatro mil ginibo niyang mga bantay kan mga trangkahan; saka an kwatro mil ginibo niyang mga parakanta nin kaomawan sa Kagurangnan, na gamit an mga instrumento na ginibo niya para sa katuyohan na iyan.


text:
Binaranga ni David an mga Levita sa tolong grupo sosog sa mga kamaganakan ni Gerson, ni Kohat, asin ni Merari.


text:
na mga pamayo kan mga kamaganakan na gikan ki Ladan. (An tolong aking lalaki ni Simei iyo si Selomot, Haziel, asin Haran.)


text:
Si Jahat iyo an pamayo, ikaduwa si Ziza; dai nagkaigwa nin dakul na kapagarakian si Jeus saka si Berias, kaya ibinilang sindang saro sanang kamaganakan.


text:
An mga aking lalaki ni Amram iyo si Aaron asin si Moises. Linaen si Aaron dangan an saiyang kapagarakian, tanganing sagkod pa man sinda an mamahala kan mga banal na bagay, magtutong nin insenso sa atubangan nin Kagurangnan, maglingkod saiya asin tanganing magbendisyon sa mga tawo sa ngaran nin Kagurangnan.


text:
Apat an nagin aking lalaki ni Hebron: si Jerias an pamayo, ikaduwa si Amarias, ikatolo si Jahaziel, asin ikaapat si Jekameam.


text:
An mga aking lalaki ni Merari iyo si Mali saka si Musi. An mga aking lalaki ni Mali iyo si Eleazar asin si Kis.


text:
Nagadan si Eleazar na mayong aking lalaki kundi mga babae sana; inagom an mga ini kan saindang mga kadugo, kan mga aking lalaki ni Kis.


text:
Iyo ini an mga kapagarakian ni Levi, sosog sa saindang mga kamaganakan asin mga pamilya. Nakalista an ngaran kan lambang saro sainda na an edad magpoon beynte paitaas; igwa man sinda nin trabaho sa Templo nin Kagurangnan.


text:
Nagsabi si David, “Tinawan nin Kagurangnan, an Dios nin Israel, nin katoninongan an saiyang banwaan; mag-erok siya sa Jerusalem sagkod lamang.


text:
Kaya an mga Levita dai na kaipuhan magdara kan Tabernakulo asin kan mga kasangkapan na ginagamit sa pagsamba.”


text:
Sosog sa mga huring katukdoan ni David, an gabos na Levita itatalaan para sa paglingkod pag-abot ninda sa edad na beynte.


text:
An katongdan ninda iyo an pagtabang sa mga aking lalaki ni Aaron sa paglingkod kan mga ini sa Templo, an pag-ataman kan mga patyo asin kan mga kwarto, an paglinig kan banal na mga kagamitan, saka an paggibo kan anoman na trabaho sa Templo.


text:
Matabang man sinda sa pag-andam kan tinapay na dolot sa Dios, kan arina para sa dolot na pagkakan, kan maninipis na mga tinapay na mayo nin lebadura, kan mga hinornong dolot, dangan kan mga dolot na sinalakan nin lana nin oliba. Sinda man an matimbang asin masukol kan gabos na dolot sa Templo.


text:
siring man kun igwang mga dolot na tinutong na atang sa Kagurangnan kun mga Sabbath, mga Bagong Bulan saka mga aldaw nin pyesta, sosog sa talaan na bilang kan mga Levita na hinahagad kan lambang gawe nin pagsamba sa Kagurangnan sa gabos na panahon.


text:
Sinda an mamamahala kan Tabernakulo asin kan Templo. Tatabangan ninda an mga aking lalaki ni Aaron, na saindang mga kadugo, sa paglingkod sa Templo.


text:
Iyo ini an mga grupo kan kapagarakian ni Aaron. An mga aking lalaki ni Aaron iyo si Nadab, Abihu, Eleazar, saka si Itamar.


text:
Enot na nagadan ki sa saindang ama si Nadab saka si Abihu, asin dai sinda nagkaigwa nin mga aki; kaya si Eleazar asin si Itamar iyo an nagin mga padi.


text:
Sa tabang ni Zadok na saro sa kapagarakian ni Eleazar, saka ni Ahimelec na saro sa kapagarakian ni Itamar, pinaggrupo-grupo ni David an kapagarakian ni Aaron sosog sa saindang mga katongdan nin paglingkod.


text:
An kapagarakian ni Itamar pinag-organisar sa walong grupo sana; mantang an kapagarakian ni Eleazar sa dyes y seis na grupo. Ginibo ini huli ta mas dakul an mga lalaking pamayo nin pamilya sa kapagarakian ni Eleazar ki sa ki Itamar.


text:
Huli ta anas igwa nin mga opisyal kan templo saka mga opisyal nin Dios an kapagarakian ni Eleazar asin ni Itamar, an pag-organisar sainda ginibo sa paagi nin ripa.


text:
Turno-turno an kapagarakian ni Eleazar asin ni Itamar sa pagripa. An eskriba na si Semaias, na aking lalaki ni Netanel, iyo an nagtala kan saindang mga ngaran sa atubangan kan hade, kan mga opisyal, kan padi na si Zadok, ni Ahimelec na aking lalaki ni Abiatar, asin kan mga pamayo kan mga pamilya nin mga padi saka nin mga Levita.


text:
Iyo ini an orden kan beynte y kwatrong grupo nin mga pamilya na tinarawan nin mga trabaho: enot si Joiarib, ikaduwa si Jedaias,


text:
Bilang katongdan nin paglingkod, an mga lalaking ini minaduman sa Templo sosog sa paaging itinao sainda ni Aaron na saindang ginikanan, siring kan pagboot nin Kagurangnan na Dios nin Israel.


text:
Iyo ini an iba pang mga pamayo nin mga pamilya na naggikan ki Levi: Jedeias, saro sa kapagarakian ni Amram na gikan ki Sebuel;


text:
An mga aking lalaki ni Hebron: enot si Jerias, ikaduwa si Amarias, ikatolo si Jahaziel, ikaapat si Jekameam;


text:
an mga aking lalaki ni Mali na iyo si Eleazar saka si Kis. Dai nagkaigwa nin aking lalaki si Eleazar, alagad si Kis igwa nin saro, si Jerameel;


text:
an mga aking lalaki ni Musi iyo si Mali, Eder, asin Jerimot. Ini gabos iyo an mga pamilya kan mga Levita.


text:
Sa atubangan ni Hadeng David, ni Zadok, ni Ahimelec, asin kan gabos na pamayo kan mga pamilya nin mga padi saka mga Levita, nagripa man an lambang pamayo nin pamilya asin an sarong ngohod na tugang na lalaki kaini, siring kan ginibo kan saindang mga kadugo, an mga padi na naggikan ki Aaron.


text:
Pinili ni David asin kan mga lider kan mga Levita an mga Levitang kamaganakan ni Asaf, ni Heman, saka ni Jedutun, tanganing mangenot sa mga gawe nin pagsamba. Sinda an mapahayag kan mga mensahe nin Dios, na sinasabayan kan musika nin mga arpa asin mga gimbal. Iyo ini an lista kan mga tawong pinili na mangenot sa pagsamba, asin an trabaho na gigibohon kan saindang grupo:


text:
An apat na aking lalaki ni Asaf: si Zaccur, Jose, Netanias, asin Asarela. An saindang pamayo iyo si Asaf, na nagbalangibog kan mensahe nin Dios sosog sa pagboot kan hade.


text:
An anom na aking lalaki ni Jedutun: si Gedalias, Zeri, Jesaias, Simei, Hasabias, asin Matitias. Sa pamamayo kan saindang ama, ibinalangibog ninda an mensahe nin Dios, na sinasabayan kan musika nin mga arpa sa pagpasalamat asin pag-omaw sa Kagurangnan.


text:
An katorseng aking lalaki ni Heman: si Bukkias, Matanias, Uzziel, Sebuel, Jerimot, Hananias, Hanani, Eliata, Gidalti, Romanti-ezer, Josbekasa, Malloti, Hotir, asin Mahaziot.


text:
Si Heman, na propeta kan hade, tinawan nin Dios nin katorseng aking lalaki saka tolong aking babae, siring kan saiyang ipinanuga, tanganing magin bantog si Heman.


text:
Sinda gabos nasa irarom kan pamamahala kan saindang ama sa pagtugtog nin mga gimbal, asin mga arpa, tanganing sabayan nin musika an pagsamba sa Templo. Si Asaf, si Jedutun, saka si Heman nasa irarom kan pagboot kan hade.


text:
An beynte y kwatrong lalaking ini asin an kapwa ninda mga Levita gabos eksperto sa musika. An kabilogan na bilang ninda uminabot sa dos syentos otsenta y otso.


text:
Tanganing maaraman an saindang mga katongdan, nagripa sinda gabos, sadit man o dakula, paratukdo man o pinagtutukdoan.


text:
Sosog sa mga pamilya an dos syentos otsenta y otsong kalalakihan na ini binaranga sa beynte y kwatrong grupo na tigdodose katawo. An lambang grupo igwa nin sarong lider. Iyo ini an pasurunod-sunod kan saindang paglingkod: 1 si Jose kan pamilya ni Asaf; 2 si Gedalias; 3 si Zaccur; 4 si Zeri; 5 si Netanias; 6 si Bukkias; 7 si Jesarela; 8 si Jesaias; 9 si Matanias; 10 si Simei; 11 si Uzziel; 12 si Hasabias; 13 si Sebuel; 14 si Mattitias; 15 si Jerimot; 16 si Hananias; 17 si Josbekasa; 18 si Hanani; 19 si Malloti; 20 si Eliata; 21 si Hotir; 22 si Gidalti; 23 si Mahaziot; 24 si Romanti-ezer.


text:
Iyo ini an mga grupo kan mga Levita na an katongdan iyo an pagbantay sa mga trangkahan kan Templo. Gikan sa kamaganakan ni Kore, napili si Meselemias, na aking lalaki ni Kore kan pamilya ni Asaf.


text:
An mga aking lalaki ni Meselemias iyo si Zacarias an matua, ikaduwa si Jediael, ikatolo si Zebadias, ikaapat si Jatniel,


text:
Napili man si Obed-edom, na benendisyonan nin Dios huli sa pagtao saiya nin walong aking lalaki na iyo si Semaias an matua, ikaduwa si Jehozabad, ikatolo si Joa, ikaapat si Sacar, ikalima si Netanel,


text:
Nagkaigwa si Semaias nin mga aking lalaki na nagin pamayo kan saindang mga kamaganakan huli kan saindang kakayahan.


text:
An mga ini iyo si Otni, Refael, Obed, Elzabad, asin an duwa nindang makokosog na tugang na si Elihu saka si Semakias.


text:
An kabilogan na bilang kan mga aki saka mga makoapo ni Obed-edom na maninigong maglingkod uminabot sa sesenta y dos.


text:
Gikan sa kamaganakan ni Merari, napili si Hosa na igwa nin apat na aking lalaki. An mga ini iyo si Simri (siya an ginibong pamayo kan saiyang ama, maski bako man siya an matuang aki),


text:
si Hilkias, si Tebalias, asin Zacarias. Trese gabos na parabantay sa Templo an hale sa pamilya ni Hosa.


text:
Pinaggrupo-grupo an mga bantay sa Templo sosog sa saindang mga pamilya, asin tinarawan sinda nin katongdan sa Templo arog sa ibang mga Levita.


text:
Sadit man o dakula, nagripa an gabos na pamilya tanganing aramon kun arin na trangkahan an babantayan ninda.


text:
Nanongod ki Selemias an trangkahan sa sirangan; an trangkahan sa amihan nanongod ki Zacarias, aki ni Selemias, sarong lalaking danay na nagtatao nin marahay na hatol.


text:
Nanongod ki Obed-edom an trangkahan sa habagat, asin napasaiyang mga aki an pagbantay kan mga kwartong sarayan.


text:
Nanongod ki Suppim saka ki Hosa an trangkahan sa parteng solnopan asin an trangkahan nin Salleket, sa dalan na minapaitaas. An lambang grupo igwa nin talaan na oras nin pagbantay.


text:
Sa sirangan, anom an nagbabantay aroaldaw. Sa amihan, apat asin apat man sa habagat. Aroaldaw, apat an nagbabantay sa mga kwartong sarayan; duwa sa lambang kwarto.


text:
Ini an mga grupo kan mga bantay kan mga trangkahan na naggikan sa kamaganakan ni Kore saka ni Merari.


text:
Sa iba pang mga Levita, si Ahias an namahala kan mga kayamanan sa Templo asin kan mga kwartong sarayan kan mga ikinonsagrang regalo para sa Dios.


text:
Si Ladan, saro kan mga aking lalaki ni Gerson, iyo an ginikanan kan nagkapirang grupo nin pamilya, kaiba an pamilya kan saiyang aking lalaki na si Jehiel.


text:
An duwa pang aking lalaki ni Ladan na si Zetam saka si Joel iyo an namahala kan mga kayamanan sa Templo.


text:
Si Sebuel, na aking lalaki ni Gerson na aki ni Moises, iyo an pinakapamayo kan mga namamahala kan kayamanan sa Templo.


text:
Kadugo niya si Selomit huli ki Eliezer na tugang ni Gerson. Si Eliezer iyo an ama ni Rehabias, na ama ni Jesaias, na ama ni Joram, na ama ni Zikri, na ama ni Selomit.


text:
Si Selomit saka an mga kaayon sa saiyang pamilya iyo an namahala kan gabos na regalo sa Dios na idinolot ni David, kan mga pamayo nin mga pamilya, kan mga lider kan mga grupo nin kamaganakan, asin kan mga opisyal nin hukbo.


text:
si Selomit asin an saiyang pamilya iyo an namahala kan gabos na idinolot para gamiton sa Templo, pati an mga regalong dara kan propetang si Samuel, ni Hadeng Saul, ni Abner na aking lalaki ni Ner, saka ni Joab na aking lalaki ni Zeruias.


text:
Sa kapagarakian ni Izar, si Kenaias saka an saiyang mga aking lalaki iyo an napili bilang mga kansilyer asin mga hukom.


text:
Sa kapagarakian ni Hebron, si Hasabias kaiba an mil syete syentos na mga kadugo niya, na gabos may kakayahan, iyo an namahala kan Israel sa solnopan kan Salog nin Jordan. Sinda an namahala kan trabaho kan Kagurangnan asin kan paglingkod sa hade.


text:
Si Jerias iyo an pamayo kan mga kapagarakian ni Hebron. Kan ikakwarentang taon kan paghahade ni David, sarong pagsiyasat an ginibo sa kapagarakian ni Hebron, asin nanumpongan an mga maninigo saka may kakayahan na mga lalaking kaayon sa pamilyang ini duman sa Jazer sa Gilead.


text:
Nagpili si David nin dos mil syete syentos na mga bantog na pamayo nin mga pamilya sa mga kadugo ni Jerias, asin pinapamahala niya sinda kan gabos na trabaho kan Kagurangnan asin kan paglingkod sa hade duman sa sirangan kan Salog nin Jordan—an teritoryo ni Ruben, ni Gad, saka ni Manases sa Sirangan.


text:
Iyo ini an lista kan mga Israelita, na pamayo nin mga pamilya, saka an mga lider nin mga kamaganakan, asin an saindang mga opisyal na nagpalakaw kan trabaho sa kahadean. Lambang bulan kan taon, igwa nin sarong grupo na namamahala; lambang grupo igwa nin beynte y kwatro mil na kaayon, na nasa irarom kan pamamahala nin sarong pamayo


text:
Iyo ini an mga pamayo para sa lambang bulan kan taon: Enot na bulan: si Jasobeam na aking lalaki ni Zabdiel (kabilang siya sa kamaganakan ni Perez, na kabtang kan tribu ni Juda) Ikaduwang bulan: si Dodai, saro sa kapagarakian ni Ahohi (si Miklot iyo an katabang na lider) Ikatolong bulan: si Benaias na aking lalaki kan padi na si Jehoiada; siya an lider kan “An Treynta” (an saiyang aking lalaki na si Amizabad iyo an nagin kasalihid niya bilang lider kan grupong ini) Ikaapat na bulan: si Asahel, tugang na lalaki ni Joab (an saiyang aking lalaki na si Zebadias iyo an nagin kasalihid niya) Ikalimang bulan: si Samhut, sarong kapagarakian ni Izar Ikaanom na bulan: si Ira na aking lalaki ni Ikkes na taga Tekoa Ikapitong bulan: si Helez, an Pelonita na gikan ki Efraim Ikawalong bulan: si Sibecai na taga Husa (kaayon siya sa kamaganakan ni Zera na kabtang kan tribu ni Juda) Ikasiyam na bulan: si Abiezer na taga Anatot, sa teritoryo kan tribu ni Benjamin Ikasampolong bulan: si Maharai na taga Netofa (kaayon siya sa kamaganakan ni Zera) Ikaonseng bulan: si Benaias na taga Piraton, sa teritoryo kan tribu ni Efraim Ikadoseng bulan: si Heldai na taga Netofa (saro siya sa kapagarakian ni Otniel)


text:
Iyo ini an mga pamayong opisyal kan mga tribu nin Israel: Tribu Pamayo Ruben Eliezer na aking lalaki ni Zikri Simeon Sefatias na aking lalaki ni Maaca Levi Hasabias na aking lalaki ni Kenuel Aaron Zadok Juda Elihu, saro sa mga tugang ni Hadeng David Issakar Omri na aking lalaki ni Miguel Zabulon Ismaias na aking lalaki ni Obadias Neftali Jerimot na aking lalaki ni Azreel Efraim Oseas na aking lalaki ni Asaias Manases sa Solnopan Joel na aking lalaki ni Pedaias Manases sa Sirangan Iddo na aking lalaki ni Zacarias Benjamin Jaasiel na aking lalaki ni Abner Dan Azarel na aking lalaki ni Jeroham


text:
Dai binilang ni David an mga tawong dai pa nakaabot sa beynte an edad, huli ta nanuga an Kagurangnan na an Israel gigibohon niyang siring kadakul kan mga bitoon sa langit.


text:
Si Joab, na an ina iyo si Zeruias, nagpoon sa pagsenso alagad dai niya natapos. Huli kan pagsensong ini, pinadusahan nin Dios an Israel; kaya an mga bilang dai man ikinasurat sa mga opisyal na lista ni Hadeng David.


text:
Iyo ini an mga administrador kan mga rogaring kan hade: si Azmavet, na aking lalaki ni Adiel, iyo an administrador kan mga kwartong sarayan kan mga kayamanan kan hade. Si Jonatan, na aking lalaki ni Uzzias, iyo an administrador kan mga kwartong sarayan kan mga kayamanan sa mga banwa, mga syudad, mga baryo saka mga bantayan; an administrador kan mga trabaho sa kaomahan iyo si Ezri na aking lalaki ni Kelub; kan mga ubasan, si Simei na taga Rama; kan mga kwartong sarayan nin arak, si Zabdi na taga Sefam; an administrador kan mga kahoy na oliba saka sikomoro sa Sefela, si Baal-hanan na taga Geder; kan mga sarayan kan lana nin oliba, si Joas; an administrador kan mga baka na nasa Kapatagan nin Sharon, si Sitrai na taga Sharon; kan mga baka na nasa mga kapantayan, si Safat na aking lalaki ni Adlai; kan mga kamelyo, si Obil na Ismaelita; kan mga asno, si Jedeias na taga Meronot; kan mga karnero saka mga kanding, si Jaziz na Hagreo. Ini gabos iyo an mga administrador kan mga rogaring kan hade.


text:
Si Jonatan, na tiyo ni David, sarong lalaking marahay na parahatol asin eskriba. Siya asin si Jehiel, na aking lalaki ni Hakmoni, iyo an namahala kan pag-aradal kan mga aking lalaki kan hade.


text:
An nagin kasalihid ni Ahitofel bilang parahatol iyo si Jehoiada, na aking lalaki ni Benaias, saka si Abiatar. Si Joab iyo an pamayo kan hukbo kan hade.


text:
Tiniripon ni David sa Jerusalem an mga opisyal nin Israel, an mga opisyal kan mga tribu, an mga pamayo kan mga grupong naglilingkod sa hade, an mga opisyal nin mga rinibo saka mga ginatos, an mga administrador kan gabos na rogaring saka mga hayop kan hade saka kan saiyang mga aking lalaki, dangan an gabos na opisyal, an makokosog na mga lalaki asin an mga bantog na paralaban.


text:
Nagtindog si David sa atubangan ninda asin nagsabi: “Magdangog kamo, mga tugang asin mga kahimanwa. Nasa puso ko na kaidto an pagtugdok nin sarong harong na bugtakan kan Kaban nin Tipan, an tungtongan kan Kagurangnan na satong Dios. Inandam ko na an mga kagamitan para sa pagtugdok kan templo,


text:
alagad sinabihan ako nin Dios, ‘Bako ika an matugdok nin harong para sako, huli ta soldados ka asin nagpabulos ka nin dakul na dugo.’


text:
Alagad pinili ako nin Kagurangnan na Dios nin Israel na maghade sagkod pa man sa Israel. Pinili niya an tribu ni Juda bilang pamayo; asin gikan sa tribu ni Juda pinili niya an pamilya nin sakong ama. Sa mga aking lalaki nin sakong ama, naogma siyang pilion ako na magin hade kan bilog na Israel.


text:
Tinawan niya ako nin dakul na aking lalaki, asin sa sainda pinili niya si Solomon na sakong aki na maghade sa Israel, an kahadean nin Kagurangnan.


text:
“Nagtaram sako an Kagurangnan, ‘An saimong aki na si Solomon iyo an matugdok kan sakong Templo, huli ta pinili ko siya na magin aki ko, asin ako an magigin ama niya.


text:
Papadanayon ko an saiyang kahadean kun padagos siyang magkuyog kan sakong mga togon saka mga pagboot arog kan ginigibo niya ngunyan.’


text:
“Kaya ngunyan, banwaan ko, sa atubangan nin satuyang Dios asin kan katiriponan na ini nin Israel, an banwaan nin Kagurangnan, manuga kamo na kukuyogon nindo an gabos na togon nin Kagurangnan na satuyang Dios, tanganing padagos nindong masadirihan an marahay na dagang ini dangan ikawalat nindo iyan bilang pamana sa saindong mga aki sagkod pa man.”


text:
Dangan sinabihan ni David si Solomon, “Aki ko, midbidon mo an Dios nin saimong ama, asin paglingkodan mo siya sa bilog mong puso asin makinuyog-kuyog na pag-isip, huli ta sinisiyasat nin Kagurangnan an gabos na puso asin naaaraman niya an lambang pag-isip saka pagmawot. Kun hanapon mo siya, makukua mo siya; kun talikodan mo siya papabayaan ka niya sagkod lamang.


text:
Saboton mo nanggad na pinili ka nin Kagurangnan tanganing magtugdok kan saiyang banal na Templo; pagmakosog asin gibohon mo iyan.”


text:
Itinao ni David ki Solomon an plano kan balkon kan Templo, kan manlaen-laen na edipisyo kaini, an plano kan mga kwartong sarayan kan kayamanan asin kan iba pang mga kwarto, saka an plano kan Kabanal-banaleng lugar saen pinapatawad an mga kasalan.


text:
Itinao man niya ki Solomon an plano kan gabos na inisip niya para sa patyo asin mga kwarto sa palibot, sa mga sarayan kan mga kagamitan sa Templo saka mga regalong dolot sa Kagurangnan.


text:
Itinao man saiya ni David an plano kan paggrupo-grupo kan mga padi saka mga Levita para sa saindang paglingkod sa Templo, asin para sa pag-ataman kan gabos na kagamitan sa laog kaini.


text:
Tinukdoan niya ini kan tamang timbang nin bulawan saka plata na gagamiton para sa paggibo kan lambang kasangkapan,


text:
Itinukdo man niya an tamang timbang nin bulawan na gagamiton sa pagkalopkop kan lambang lamesa na bubugtakan kan mga dolot na tinapay, asin an tamang timbang nin plata para sa mga platang lamesa.


text:
Itinukdo pa niya an tamang timbang nin purong bulawan na gagamiton sa paggibo nin mga tinidor, mga palanggana saka mga kalis; dangan an tamang timbang nin bulawan saka plata na gagamiton sa paggibo kan mga mangko;


text:
siring man an tamang timbang nin purong bulawan na gagamiton sa paggibo kan altar nin insenso, asin sa paggibo kan karwahe kan mga kerubin na unat an mga pakpak asin minatahob kan Kaban nin Tipan nin Kagurangnan.


text:
Nagsabi si David, “Ini gabos nasusurat sa planong ginibo sosog sa mga katukdoan na ipinapakuyog sako nin Kagurangnan.”


text:
Dangan sinabihan ni David si Solomon na saiyang aki, “Pagmakosog asin pagmaisog. Gibohon mo an trabaho; dai ka matakot ni manluya an boot, huli ta iibahan ka kan Kagurangnan Dios, na sakuyang pinaglilingkodan. Dai ka niya papabayaan sagkod na matapos an gabos na trabaho sa Templo.


text:
Natawan na nin mga katongdan sa Templo an mga padi saka mga Levita. Andam sa pagtabang saimo an gabos na tawong igwa nin kakayahan. An gabos na opisyal asin an bilog na banwaan nasa irarom kan saimong pagboot.”


text:
Sinabihan ni David an bilog na katiriponan, “Hoben pa saka kulang pa nin pakaaram an sakuyang aki na si Solomon, na pinili nin Dios. Dakula an trabaho, huli ta an papatindogon bakong palasyo para sa tawo kundi sarong Templo para sa Kagurangnan Dios.


text:
Ginibo ko na an gabos kong makakaya sa pag-andam kan mga bagay na kaipuhan para sa Templo: mga bulawan, plata, bronse, lansang, mga kahoy, mga mahalagang bato saka mga gapo, mga gapo na manlaen-laen an kolor asin mga marmol.


text:
Laen pa kaini, bilang dagdag sa mga inandam ko para sa Templo, hale sa sadiri kong kayamanan nagtao na ako nin bulawan saka plata, huli kan sakuyang pagkamoot sa Templo nin Dios.


text:
Itinatao ko an sobra sa sanggatos na tonelada nin bulawan na hale pa sa Ofir, saka mga dos syentos kwarentang toneladang purong plata, tanganing gamiton sa pagsamno kan mga lanob kan Templo,


text:
asin sa gabos na gigibohon kan mga paradibuho. Siisay pa an makakatao nin boluntad na dolot ngunyan para sa Kagurangnan?”


text:
Dangan nagtarao nin mga boluntad na dolot an mga pamayo nin mga kamaganakan, an mga lider kan mga tribu, an mga opisyal nin mga rinibo saka mga ginatos na soldados, asin an mga administrador kan mga sadiri kan hade.


text:
Ini an mga idinolot ninda para sa Templo: sobra sa syento setentang toneladang bulawan, sobra sa tres syentos kwarentang toneladang plata, mga seis syentos beynte toneladang bronse, asin sobra sa tres mil kwatro syentos toneladang lansang.


text:
An mga igwa nin mahahalagang bato minatao kaiyan para sa kayamanan kan Templo, na nasa pamahala ni Jehiel kan Levitang kamaganakan ni Gerson.


text:
Tudok sa boot na nagtarao nin dolot an banwaan; naogma sinda huli ta dakul an idinolot sa Kagurangnan. Nag-ogma man nin marahay an hade na si David.


text:
Sa atubangan kan bilog na katiriponan, nag-omaw si David sa Kagurangnan asin nagsabi, “Pag-omawon ka, Kagurangnan, Dios ni Jacob na samuyang ginikanan, sa panahon na daing kasagkoran.


text:
Saimo an kadakulaan, an kapangyarihan, an kamurawayan, an kapangganahan asin an kamahalan, huli ta saimo an gabos na nasa langit asin daga. Saimo an kahadean, O Kagurangnan, asin ika an nangongorog na kagsakop kan gabos.


text:
Sa saimo gikan an gabos na kayamanan asin kaomawan; ika an hade kan gabos. Nasa saimo an kapangyarihan asin kosog; ika an nagtatao nin kadakulaan asin kosog sa gabos.


text:
Ngunyan, samuyang Dios, nagpapasalamat kami saimo, asin inoomaw mi an saimong mamurawayon na ngaran.


text:
“Alagad siisay man ako asin an sakong banwaan na makakakayang magtao nin boluntad na dolot saimo? Huli ta sa saimo gikan an gabos na bagay, asin samuya man sanang ibinabalik an sadiri mo.


text:
Mga dayuhan kami sa atubangan mo; mga nakikihimanwa, arog kan samong mga ginikanan. An samong mga aldaw arog sa sarong anino, asin dai magdadanay.


text:
O Kagurangnan, samuyang Dios, an gabos na kayamanan na ini, na samuyang tinipon para sa pagtugdok kan templo sa kaomawan nin saimong ngaran, gikan saimo asin sadiri mo.


text:
O Dios ko, aram kong binabalo mo an puso asin nawiwilihan mo an matanos. Sa malinig na puso, boluntad na idinodolot ko ini gabos, asin nahiling ko an saimong banwaan na maogma saka bulahos na nagdodolot saimo.


text:
O Kagurangnan, Dios nin samong mga ginikanan na si Abraham, si Isaac asin si Jacob, papagdanaya an siring na mga katuyohan asin mga kaisipan sa puso nin saimong banwaan, dangan giboha sindang maimbod saimo.


text:
Itao mo ki Solomon na sakuyang aki an tudok sa puso na pagmawot na maotob an saimong mga togon saka mga pagboot, asin na ikapatugdok niya an Templo, na inandaman ko kan mga bagay na ini.”


text:
Dangan sinabihan ni David an katiriponan, “Omawon nindo an Kagurangnan na saindong Dios!” an bilog na katiriponan nag-omaw sa Kagurangnan, an Dios nin saindang mga ginikanan, nagduko kan saindang payo asin nagsamba sa Kagurangnan saka nagtaong galang sa hade.


text:
Sunod na aldaw, nagsakripisyo sinda sa Kagurangnan; nagdolot sinda nin mga tinutong na atang—sangribo na torong baka, sangribong lalaking karnero asin sangribong kordero. Nagdolot man sinda nin inomon na arak.


text:
Kan aldaw na idto, nagkakan sinda saka nag-inom sa atubang nin Kagurangnan sa dakulang kaogmahan. Sa ikaduwang beses, ipinagrukyaw ninda si Solomon bilang hade. Sa ngaran nin Kagurangnan, linahidan ninda siya bilang saindang kagsakop, asin si Zadok bilang padi.


text:
Kaya nagtukaw si Solomon sa trono nin Kagurangnan bilang hade na kasalihid kan saiyang ama. Nagin mauswag siya asin nagkuyog saiya an bilog na Israel.


text:
An gabos na lider asin mga soldados patin an iba pang mga aking lalaki ni David nanuga na magigin maimbod ki Hadeng Solomon.


text:
Pinangagin bantog nin Kagurangnan si Solomon sa atubang kan bilog na Israel, asin orog na pinadakula ki sa mga naenot na naghade sa Israel.


text:
sa laog nin kwarentang taon. Naghade siya sa Hebron sa laog nin pitong taon, asin sa Jerusalem sa laog nin treynta y tres na taon.


text:
Gurang na siya kan magadan, mayaman saka ginagalangan; asin si Solomon na aki niyang lalaki iyo an nagin kasalihid niya bilang hade.


text:
An mga ginibo ni Hadeng David, poon sa kapinonan sagkod sa kataposan, nasusurat sa mga Cronica kan mga propeta na si Samuel, si Natan, asin si Gad.


text:
Nasusurat digdi an saiyang paghahade, an saiyang kapangyarihan, asin an gabos na nangyari saiya saka sa Israel, sagkod sa mga kataraed na kahadean.


text:
Pusog na pinaghadean ni Solomon na aking lalaki ni David an kahadean nin Israel; benendisyonan siya nin Kagurangnan na saiyang Dios asin ginibo siyang orog na mapangyari.


text:
Pinagbotan ni Solomon an bilog na Israel, an mga opisyal nin rinibo asin nin ginatos na mga soldados, an mga hukom asin an gabos na pamayo nin mga pamilya


text:
na mag-iba saiya duman sa lugar na pagsasambahan sa Gibeon. Nagduman sinda huli ta yaon duman an Tabernakulo na ginibo kaidto ni Moises, an sorogoon nin Kagurangnan, sa kalangtadan. (


text:
Alagad nasa Jerusalem an Kaban nin Tipan, sa sarong tolda na itinugdok ni Hadeng David, kan darahon niya an Kaban nin Tipan hale sa Kiriat-jearim.)


text:
Yaon man duman sa Gibeon, sa atubangan kan Tabernakulo, an bronseng altar na ginibo ni Bezalel, na aking lalaki ni Uri saka makoapo ni Hur. An Kagurangnan sinamba duman ni Solomon asin kan bilog na katiriponan.


text:
Nagdolok si Solomon sa bronseng altar, sa atubangan kan Tabernakulo, asin nagdolot nin sangribong tinutong na atang.


text:
Nagsimbag si Solomon sa Dios, “Pinahilingan mo nin dakula asin danay na pagkamoot an sakong ama na si David, asin ngunyan ginibo mo akong hade bilang kasalihid niya.


text:
O Kagurangnan Dios, otoba ngunyan an saimong panuga sa sakuyang ama. Ginibo mo akong hade nin sarong banwaan na arog kadakul kan alpog sa daga.


text:
Tawe ako nin kadonongan asin pakaaram na kaipuhan ko sa paghade sainda, huli ta siisay an pwedeng maghade sa banwaan mong ini na orog kadakula?”


text:
Nagsimbag an Dios ki Solomon, “Tama an pinili mo. Embes na maghagad ka nin pagsadiri, kayamanan, kaomawan, o an buhay kan saimong mga kaiwal, o an halawig na buhay para saimo, hinagad mo an kadonongan asin pakaaram tanganing paghadean mo an sakong banwaan, na binoot kong paghadean mo.


text:
Tatawan taka nin kadonongan asin pakaaram. Laen pa kaiyan, tatawan taka nin kayamanan, pagsadiri saka kabantogan na dai pa nakamtan nin siisay man na hade kaidto, ni makakamtan pa ngapit.”


text:
Kaya naghale si Solomon sa lugar na pagsasambahan sa Gibeon na namumugtakan kan Tabernakulo, asin nagpasiring sa Jerusalem. Duman niya pinaghadean an Israel.


text:
Nagtipon siya nin mga karwahe asin mga parakabayo: mil kwatro syentos an saiyang mga karwahe asin dose mil an mga parakabayo. An iba kaini ibinugtak niya sa Jerusalem, asin an iba ibinugtak niya sa manlaen-laen na syudad.


text:
Kan panahon nin paghahade ni Solomon, an bulawan asin plata ordinaryo sanang bagay sa Jerusalem arog sa gapo, asin an sedro arog kadakul sa sikomoro duman sa Sefela.


text:
An mga kabayo kan hade hale pa sa Egipto asin sa Kue, asin an saiyang mga negosyante iyo an minabakal kaiyan sa Kue sa talaan na presyo.


text:
Sa Egipto man ninda binarakal an mga karwahe. An mga kabayo saka mga karwahe ipinabakal ninda sa mga hade kan mga Heteo asin sa mga hade sa Siria sa kantidad na seis syentos na pedaso nin plata an lambang karwahe, asin syento singkwenta an lambang kabayo.


text:
Nagdesisyon si Solomon na magtugdok nin sarong templo para sa ngaran kan Kagurangnan, asin sarong palasyo para saiya.


text:
Nagbugtak siya nin setenta mil na lalaking parabuhat nin kagamitan, otsenta mil na lalaking paratabas nin gapo, saka tres mil seis syentos na mga kapatas.


text:
Nagpadara nin mensahe si Solomon ki Hiram na hade nin Tiro, “Pabakalan mo man ako nin mga kahoy na sedro siring na pinabakalan mo kaiyan an sakong ama na si David para sa saiyang palasyo.


text:
Mapatugdok ako nin templo para sa ngaran kan Kagurangnan na sakuyang Dios; kokonsagrahon ko iyan saiya tanganing pagtutongan nin insenso nin mga pahamot sa atubang niya, asin danay na pagdolotan kan mga dolot na tinapay saka mga tinutong na atang aga-aga asin barubanggi, siring man kun mga Sabbath, mga Pyesta kan Bagong Bulan asin mga talaan na pyesta nin Kagurangnan na samuyang Dios. Ipinagboot nin Kagurangnan na gibohon ini nin Israel sagkod lamang.


text:
Alagad siisay an makakapagtugdok nin sarong templo para saiya, na maski an kahiwasan kan bilog na kalangitan dai magkakanigo para saiya? Kaya anong templo an ikakapatugdok ko para saiya kundi arog sana sa sarong lugar na tinututongan nin insenso sa atubang niya?


text:
Kaya padigdihon mo sako an sarong lalaking eksperto sa mga gibong bulawan, plata, bronse saka lansang, siring man sa pagtrabaho sa mga telang kolor asul, purpura saka pula. Magtatrabaho siya kaiba kan mga ekspertong trabahador sa Juda asin sa Jerusalem, na pinili kan ama kong si David.


text:
Aram kong matitibay an saimong mga parapalod nin kahoy, kaya padarahan mo ako nin mga kahoy na sedro, sipres, asin algum hale sa Lebanon. Andam akong magpadara nin mga matabang sa mga sorogoon mo,


text:
An saimong mga parapalod nin kahoy tatawan ko nin dos mil na toneladang trigo, dos mil na toneladang sebada, kwatro syentos mil na litro nin arak saka kwatro syentos mil na litro nin lana.”


text:
Sa paagi nin sarong surat, sinimbag si Solomon ni Hadeng Hiram, “Huli ta namomotan nin Kagurangnan an saiyang banwaan, ginibo ka niyang hade ninda.


text:
Pag-omawon an Kagurangnan Dios nin Israel, kaggibo kan langit asin daga! Tinawan niya si Hadeng David nin sarong madonong na aki, na igwa nin pakasabot asin pakaaram, na ngunyan mapatugdok nin sarong templo para sa Kagurangnan patin sarong palasyo para saiya.


text:
An saiyang ina kaayon sa tribu ni Dan asin an saiyang ama gikan sa Tiro. Eksperto siyang magtrabaho sa bulawan, plata, bronse, lansang, gapo, asin kahoy. Tatao siya kan trabaho sa mga telang kolor asul, purpura saka pula, asin sa pinong lino. Kaya niyang gibohon an gabos na klase nin pag-ukit asin masusunod niya an arin man na desenyo na ipapagibo saiya. Tugotan mo siyang magtrabaho kaiba kan saimong mga trabahador asin kan mga trabahador nin saimong ama na si Hadeng David.


text:
Duman kami sa Lebanon mapalod nin kahoy na kaipuhan mo; bubugkoson mi iyan dangan gigibohon na mga balsa na samong ipapaanod sa dagat pasiring sa Jope. Hale duman, pwede mo nang madara iyan sa Jerusalem.


text:
Sinenso ni Solomon an gabos na dayuhan na nag-eerok sa daga nin Israel, arog sa sensong ginibo ni David na saiyang ama. An bilang kan gabos na dayuhan uminabot sa syento singkwenta y tres mil seis syentos.


text:
An setenta mil sainda itinalaan niyang parabuhat nin kagamitan, an otsenta mil itinalaan niyang paratabas nin gapo, asin an tres mil seis syentos ginibo niyang mga kapatas.


text:
Itinalaan na ni David, na ama ni Solomon, kun saen itutugdok an Templo. Duman ini itutugdok sa Jerusalem, sa ibabaw kan Bukid nin Moria, saen nagpahiling ki David an Kagurangnan, sa lugar na ginamit ni Arauna na Jebuseo bilang ginikan. Pinonan ni Solomon an pagtugdok kan Templo


text:
An Templo nin Dios na ipinatugdok ni Hadeng Solomon igwa nin sukol na beynte y syete metros an laba asin siyam na metros an lakbang.


text:
An balkon sa atubangan kan Templo igwa nin sukol na siyam na metros an laba, siring kan lakbang kan mismong Templo, asin singkwenta y kwatro metros an langkaw. An lanob kan balkon pinatos niya nin purong bulawan.


text:
An pinakakwarto kan Templo linanoban niya nin mga kahoy na sedro, na napapatos nin purong bulawan na may desenyong mga kahoy na palma saka mga kadena.


text:
Bulawan an ginamit niyang pamatos sa mga lanob kan Templo, sa mga kahabaan, sa mga laogan saka sa mga pinto. An mga lanob pinaukitan niya nin mga kerubin.


text:
An pinakalaog na kwarto, an Kabanal-banaleng Lugar, may sukol na siyam na metros an laba, pareho kan lakbang kan Templo, asin siyam na metros an lakbang. Sobra sa beynte toneladang bulawan an ginamit sa pagpatos kan mga lanob kan Kabanal-banaleng Lugar.


text:
An timbang kan bulawan na ginamit sa paggibo nin mga pako uminabot sa kinyentos setenta gramos. An mga lanob kan mga kwarto sa itaas pinatos man nin bulawan.


text:
Nagpagibo man an hade nin duwang metal na kerubin na pinatos nin bulawan. Ipinabugtak niya an mga ini sa laog kan Kabanal-banaleng Lugar,


text:
magkataed na nagtitindog asin nakaatubang sa balkon. An lambang kerubin igwa nin duwang pakpak, na gabos nakaunat. An lambang pakpak igwa nin sukol na dos metros, beynte sentimetros an laba, na nakaunat kaya nagdudutaan sa tahaw kan kwarto an poro kan tigsaro nindang pakpak, asin nakaduta sa mag-ibong na lanob an poro kan ikaduwa nindang pakpak. Kaya siyam na metros an natatahoban kan saindang mga pakpak.


text:
Nagpagibo man siya nin sarong panlipod na kurtina para sa Kabanal-banaleng Lugar; ini ginibo sa pinong lino asin sa mga telang lana na kolor asul, purpura saka pula, dangan igwa nin disenyong mga kerubin.


text:
Sa atubang kan Templo nagpagibo siya nin duwang harigi na kinse may kabangang metros an langkaw kan lambang saro. An lambang harigi igwa nin kapitel na duwang metros, beynte sentimetros an langkaw.


text:
Nagpagibo siya nin sinalapid na mga kadena dangan ikinabit niya ini na garo mga kulintas sa mga kapitel kan mga harigi. Nagpagibo man siya nin sanggatos na bronseng granada asin ikinabit niya sa mga kadena.


text:
Pinatindog niya sa atubangan kan Templo an mga harigi, saro sa habagat na nginaranan Jakin, asin saro sa amihan na nginaranan Boaz.


text:
Nagpagibo si Solomon nin bronseng altar, na siyam na metros an laba, siyam na metros an lakbang asin apat may kabangang metros an langkaw.


text:
Nagpagibo man siya nin sarong bilog na bronseng tangke na duwang metros may beynte sentimetros an rarom, apat na metros may kwarenta sentimetros an hiwas asin trese metros may beynte sentimetros an pabilog na sukol.


text:
Sa palibot, sa luwas na parte kan tangke, igwa nin duwang raya nin mga samno, an sarong raya nasa ibabaw kan saro. An mga samno porma nin baka na hinaman sa saro sanang pedaso nin bronse kaiba an bilog na tangke.


text:
An tangke nakatumbaw sa likod nin doseng bronseng baka na an tolo nakaatubang sa amihan; an tolo sa solnopan, an tolo sa habagat asin an tolo sa sirangan; nagtataralikodan an gabos na baka.


text:
Setenta y singko milimetros an hibog kan tangke; an porma kan ngabil kaini arog sa ngabil nin sarong kalis, siring sa bukad na burak nin liryo. An tangke pwedeng malaogan nin sesenta mil na litrong tubig.


text:
Nagpagibo man siya nin sampolong palangganang hanawan. An lima kaini ibinugtak niya sa parteng habagat kan Templo, an lima sa parteng amihan. Gagamiton an mga ini sa pagbalnaw kan mga kabtang kan mga hayop na tinutong bilang sakripisyo, mantang an tubig sa laog kan tangke iyo an gagamiton sa paghanaw kan mga padi.


text:
Nagpagibo man si Solomon nin sampolong bulawan na kandelero, sosog sa kinaugalean na paggibo kan mga ini, asin ipinabugtak niya sa Templo, lima sa parteng habagat asin lima sa parteng amihan.


text:
Nagpagibo pa siya nin sampolong lamesa na ipinabugtak man niya sa Templo, lima sa parteng habagat asin lima sa parteng amihan. Dangan nagpagibo siya nin sanggatos na bulawan na mangko.


text:
Nagpagibo siya nin panlaog na patyo para sa mga padi asin saro pang panluwas na patyo. An mga pinto kan mga patyong ini ipinapatos niya sa bronse.


text:
Naggibo man si Huram nin mga kaldero, mga pala asin mga mangko. Tinapos niya an gabos na ipinagibo saiya ni Hadeng Solomon para sa Templo nin Dios:


text:
An duwang harigi An duwang kapitel na pormang mangko sa ibabaw kan mga harigi An sinalapid na mga kadena para sa mga kapitel; An kwatro syentos na granadang pansamno, duwang raya nin granada para sa sarong kadenang nasa lambang kapitel An sampolong kariton An sampolong palanggana An tangke An doseng baka na natutumbawan kan tangke An mga kaldero, mga pala asin mangko An mga kagamitan na ini para sa Templo, na ipinagibo ni Hadeng Solomon ki Huram gabos gibo sa makintab na bronse.


text:
An mga kagamitan na ini ipinagibo gabos ni Hadeng Solomon duman sa Kapantayan nin Jordan, sa lugar na tunawan nin metal sa pagultanan kan Sukkot asin Zereda.


text:
Nagpagibo man si Solomon nin bulawan na mga kagamitan para sa Templo: an altar, an mga lamesa para sa mga tinapay na dolot sa Dios;


text:
an mga kandelero asin an mga ilawan na gibo sa purong bulawan na maglalaad sa atubangan kan Kabanal-banaleng Lugar, sosog sa plano;


text:
an mga pamalsok kan ilaw, an mga mangko, an mga plato para sa insenso, asin an mga bugtakan nin baga. Gabos ini gibo sa purong bulawan. An mga pinto sa luwas kan Templo asin an mga pinto pasiring sa Kabanal-banaleng Lugar pinatos sa bulawan.


text:
Kan mahaman na an gabos na ipinagibo ni Solomon para sa Templo nin Kagurangnan, ilinaog niya sa mga sarayan na kwarto an gabos na kinonsagra ni David, na saiyang ama, para sa Kagurangnan—an plata, bulawan asin an gabos na kasangkapan.


text:
Dangan tinipon ni Solomon sa Jerusalem an kamagurangan nin Israel, an mga pamayo kan mga tribu asin an mga lider kan mga kamaganakan kan banwaan nin Israel, tanganing kuahon sa Sion, an syudad ni David, an Kaban nin Tipan nin Kagurangnan, dangan darahon sa Templo.


text:
Nagtiripon sinda sa atubangan kan hade kan Pyesta nin mga Harong-harong na ginigibo sa ikapitong bulan.


text:
saka dinara sa Templo. Dinara man kan mga padi asin kan mga Levita an Tabernakulo saka an gabos na banal na kagamitan sa Tabernakulo.


text:
Nagtiripon sa atubangan kan Kaban nin Tipan si Solomon pati an bilog na banwaan nin Israel, dangan nagdolot nin karnero saka baka, na dai mabilang sa kadakulan.


text:
An Kaban nin Tipan nin Kagurangnan ilinaog kan mga padi sa pinakalaog na santwaryo kan Templo, sa Kabanal-banaleng Lugar, sa irarom kan mga pakpak kan mga kerubin.


text:
Haralaba an mga pasanan, kaya an mga poro kaini nahihiling sa Banal na Lugar, sa atubangan kan Kabanal-banaleng Lugar; alagad an mga ini dai pwedeng mahiling sa luwas. (Yaon pa ini duman sagkod ngunyan.)


text:
Mayong ibang laog an Kaban kundi an duwang tablang gapo na ibinugtak duman ni Moises kan yaon siya sa Bukid nin Sinai, saen nakipagtipan an Kagurangnan sa banwaan nin Israel pakahale ninda sa Egipto.


text:
An gabos na padi na yaon duman, maski ngani manlaen-laen na grupo nin paglingkod an saindang naaayonan, nagpabanal kan saindang sadiri. Nagtindog sa sirangan na parte kan altar an paratugtog na mga Levita, si Asaf, si Heman, asin si Jedutun, kaiba an saindang mga aki saka kadugo; gabos sinda nakasulot nin pinong lino asin nagtutugtog nin mga gimbal, mga arpa asin lira. Kairiba ninda sa pagtugtog an syento beynteng mga padi na paratugtog nin trompeta. An mga paratrompeta saka mga paratugtog sarabay na nag-omaw asin nagpasalamat sa Kagurangnan, kasabay kan mga trompeta, mga gimbal saka iba pang mga instrumento. Ini an saindang inawit sa makosog na tingog: “Omawon an Kagurangnan, huli ta siya marahayon, asin an saiyang pagkamoot nagdadanay sagkod pa man.” Mantang nagluluwas an mga padi sa banal na lugar, napano nin panganoron an Templo, an harong nin Kagurangnan, kaya an mga padi dai nakatagal sa paglingkod sa laog kan Templo. Napano an Templo kan kamurawayan nin Kagurangnan.


text:
Nagsabi siya, “Pag-omawon an Kagurangnan, an Dios nin Israel! Inotob niya an saiyang panuga ki David na sakuyang ama, kan siya magtaram,


text:
‘Magpoon kan aldaw na iluwas ko sa Egipto an sakong banwaan, dai pa ako nagpili nin syudad sa gabos na tribu nin Israel tanganing tugdokan ko nin Templo na pagsasambahan sako. Dai man ako nagpili nin siisay man na mamamayo kan sakong banwaan na Israel.


text:
Alagad ngunyan pinili ko an Jerusalem bilang lugar na pagsasambahan sako; pinili ko man si David bilang hade kan sakong banwaan na Israel.’”


text:
Nagsabi pa si Solomon, “Nagmawot an sakong ama na si David na magtugdok nin sarong Templo para sa Kagurangnan, an Dios nin Israel.


text:
“Inotob ngunyan nin Kagurangnan an saiyang panuga. Nagin kasalihid ako kan sakong ama na si David bilang hade nin Israel, asin itinugdok ko an Templo para sa Kagurangnan, an Dios nin Israel.


text:
Ilinaog ko sa Templo an Kaban nin Tipan, na namumugtakan kan duwang tablang gapo kan tipan na ginibo nin Kagurangnan sa banwaan nin Israel.”


text:
Dangan sa panhiling kan bilog na banwaan, nagtindog si Solomon sa atubangan kan altar saka initaas an saiyang mga kamot sa pagpamibi. (


text:
Nagpagibo si Solomon nin sarong bronseng plataporma na ipinabugtak niya sa tahaw kan patyo. Igwa ini nin sukol na dos metros, beynte sentimetros an laba, dos metros, beynte sentimetros an lakbang saka sarong metro, treynta sentimetros an langkaw. Nagsakat siya duman, dangan nagluhod na atubang sa katiriponan nin Israel asin initaas an saiyang mga kamot.)


text:
Namibi siya, “Kagurangnan, Dios nin Israel, mayo nin Dios na arog saimo sa langit asin sa daga. Inootob mo an saimong tipan sa saimong banwaan asin ipinapahiling mo an danay mong pagkamoot sa mga sorogoon mong bilog na pusong nagkukuyog saimo.


text:
Kaya ngunyan, O Kagurangnan Dios nin Israel, patotoohan mo an saimong itinaram sa sakong ama na si David, na saimong sorogoon.


text:
“Alagad pwede daw na mag-erok sa daga an Dios? Kun an pinakahalangkaw na kalangitan dai nagkakanigo saimo, gurano pa daw an Templong ini na sakuyang ipinatugdok?


text:
Alagad hinanyoga an pamibi asin pakimaherak kan saimong sorogoon, O Kagurangnan na sakong Dios; hinanyoga an sakong pamibi asin simbaga an kahagadan na ipinapahayag ko saimo ngunyan na aldaw.


text:
Hinanyoga an saimong mga sorogoon pati an saimong banwaan na Israel sa panahon na mamibi kaming atubang sa lugar na ini. Hinanyoga kami hale sa saimong erokan sa langit dangan patawada.


text:
hinanyoga Kagurangnan, dangan hukoman mo an saimong mga sorogoon. Padusahan mo an nagkasala asin ligtasan an matanos.


text:
“Kun an banwaan mong Israel madaog nin kaiwal huli ta nagkasala sinda saimo dangan kun magbalik sinda saimo asin mamibi digdi sa Templo, mapakumbabang maghagad saimo nin kapatawadan,


text:
hinanyoga sinda hale sa langit, saka patawada an kasalan kan saimong banwaan; ibalik mo sinda sa daga na itinao mo sa sainda saka sa saindang mga ginikanan.


text:
“Kun serahan mo an langit asin dai mag-uran huli ta nagkasala sinda saimo dangan kun magsolsol sinda saka mag-atubang sa Templong ini, mapakumbaba na mamibi saimo,


text:
hinanyoga sinda hale sa langit, asin patawada an kasalan kan saimong mga sorogoon, an banwaan nin Israel; tukdoan mo sinda kan marahay na gibo na dapat nindang sunodon. Dangan, O Kagurangnan, tawe nin uran an saimong daga, an daga na itinao mo sa saimong banwaan bilang pamana.


text:
“Kun magkaigwa sa daga nin gutom o peste, o kun maraot an mga tinanom huli sa mainit na doros, sa mga doron, o kun salakayon kan mga kaiwal an saimong banwaan, asin kun may mga helang na mag-abot sainda,


text:
hinanyoga an saindang mga pamibi. Kun an siisay man sa saimong banwaan, huli sa kamondoan, mag-itaas kan saiyang mga kamot pasiring sa Templong ini tanganing makimaherak saimo,


text:
hale sa langit na saimong erokan hinanyoga siya asin patawada; itao mo sa lambang saro an maninigo sa saiyang mga gibo, huli ta ika sana an nakakaaram kan nasa puso nin mga tawo;


text:
tanganing mamuhay sinda na igwa nin takot saimo asin magkuyog saimo sa gabos na aldaw nin saindang pagkabuhay sa daga na itinao mo sa samong mga ginikanan.


text:
“Kun an sarong dayuhan na nag-eerok sa harayong lugar makadangog kan saimong dakulang ngaran asin kan saimong makangangalas na mga gibo para sa saimong banwaan, dangan magdigdi tanganing magsamba saimo saka mamibi sa Templong ini,


text:
hinanyoga an saiyang pamibi. Hale sa langit na saimong erokan, hinanyoga siya asin giboha an hinahagad niya saimo, tanganing mamidbidan asin kuyogon ka kan mga tawo sa kinaban siring kan pagkuyog saimo kan banwaan nin Israel. Dangan maaaraman ninda na an Templong ini na ipinatugdok ko iyo an lugar na pagsasambahan saimo.


text:
“Kun pagbotan mo na magluwas an saimong banwaan tanganing makigera sa saindang mga kaiwal, dangan mamibi sinda saimo na atubang sa syudad na pinili mo asin sa Templong ini na sakong itinugdok para saimo,


text:
“Kun magkasala sinda tumang saimo—huli ta mayo nin tawo na dai nagkakasala—asin sa kaanggotan pabayaan mo sindang madaog kan kaiwal kaya nadara sindang bihag sa ibang daga,


text:
Kun magsolsol sinda sa bilog nindang puso asin isip duman sa daga kan saindang mga kaiwal, na nagbihag sainda, asin mamibi saimo mantang nakaatubang sa dagang ini na itinao mo sa saindang mga ginikanan, sa syudad na ini na saimong pinili, asin sa Templong ini na itinugdok ko para saimo,


text:
hale sa langit na saimong erokan, hinanyoga an saindang mga pamibi dangan maherak ka sainda. Patawada sinda kan gabos nindang kasalan.


text:
“Tumindog ka, O Kagurangnan Dios, asin kaiba an Kaban nin Tipan, an tanda kan saimong kapangyarihan, lumaog ka sa Templo dangan mag-erok ka digdi sagkod lamang. Magubingan logod nin kaligtasan, Kagurangnan, an saimong kapadian, asin mag-ogma logod an mga banal sa saimong karahayan.


text:
O Kagurangnan Dios, hare pagsikwalan an saimong linahidan! Giromdoma an danay mong pagkamoot sa sorogoon mong si David.”


text:
Pakapamibi ni Solomon, may kalayo na naghilig hale sa langit dangan tinutong an mga idinolot na atang, asin an Templo napano kan kamurawayan nin Kagurangnan.


text:
Kan mahiling kan bilog na Israel an kalayo na naghilig hale sa langit asin an kamurawayan nin Kagurangnan na nakapano sa Templo, nagdapa sinda, nagsamba saka nagpasalamat sa Kagurangnan, huli kan saiyang pagkamarahayon asin pagkamoot na daing kataposan.


text:
Bilang sakripisyo nagdolot siya nin beynte y dos mil na baka saka syento beynte mil na karnero. Sa paaging ini kinonsagra kan hade asin kan banwaan an Templo nin Dios.


text:
Nagtirindog an mga padi sa lugar na ipinanongod sainda, asin nakatindog na atubang sainda an mga Levita, na nag-omaw sa Kagurangnan sa paagi kan saindang mga instrumento dangan inawit ninda an imnong, “An Saiyang Pagkamoot Mayo Nin Kataposan,” sosog sa ipinagibo sainda ni David. Pinatanog kan mga padi an mga trompeta mantang nakatindog an gabos na tawo.


text:
Kinonsagra ni Solomon an tahaw kan patyo, na nasa atubangan kan Templo; idinolot niya duman an mga tinutong na atang, an dolot na pagkakan asin an taba kan mga hayop bilang mga dolot para sa katoninongan. Duman niya ini ginibo huli ta an bronseng altar na saiyang ipinagibo sadit nin marahay para sa gabos na dolot.


text:
Si Solomon asin an bilog na banwaan nin Israel pitong aldaw na nagselebrar kan Pyesta nin mga Harong-harong. Dakul nin marahay an mga tawo na nagtiripon na hale pa sa Dalan nin Hamat sa amihan asin sa pagdolonan nin Egipto sa habagat.


text:
Pitong aldaw an ginibo nindang pagkonsagra sa altar asin pitong aldaw man an pagselebrar ninda kan pyesta. Kan huring aldaw nagkaigwa sinda nin dakulang pagtiripon,


text:
dangan kan sunod na aldaw, an ikabeynte y tres na aldaw kan ikapitong bulan, pinapuli ni Solomon an mga tawo sa saindang harong. Nag-orogma sinda gabos huli sa karahayan na ipinahiling nin Kagurangnan ki David, ki Solomon, asin sa bilog na Israel.


text:
Natapos ni Solomon an pagpatugdok kan Templo, kan palasyo asin kan gabos na inisip niyang ipagibo sa laog kan mga ini.


text:
Dangan sarong banggi nagpahiling an Kagurangnan ki Solomon asin nagtaram, “Nadangog ko an saimong pamibi asin inako ko an Templong ini bilang harong na pagdodolotan nin sakripisyo para sako.


text:
Kun serahan ko an kalangitan tanganing dai mag-uran, o kun pagbotan ko an mga doron na kakanon an mga tinanom, o padarahan ko nin peste an sakong banwaan,


text:
dangan magpakumbaba an sakong banwaan, mag-atubang sako, mamibi asin talikodan an saindang mga maraot na gibo, hale sa langit, dadangogon ko sinda, papatawadon an saindang kasalan asin papauswagon an saindang daga.


text:
huli ta pinili asin kinonsagra ko ini bilang lugar na pagsasambahan sako sagkod lamang; babantayan saka aatamanon ko ini sa gabos na panahon.


text:
Manongod saimo, kun maimbod na maglingkod ka sako siring kan ginibo kan saimong amang si David, dangan kun kuyogon mo an sakong mga togon saka mga pagboot,


text:
papatindogon ko an saimong kahadean, siring kan sakong panuga sa saimong ama kan taraman ko siyang, ‘An Israel danay na paghahadean kan saimong kapagarakian.’


text:
Alagad kun ika asin an saimong banwaan magtalikod sako asin dai magkuyog kan sakong mga togon saka mga pagboot; kun magsunod kamo, maglingkod asin magsamba sa ibang mga dios,


text:
hahaleon ko kamo sa daga na itinao ko saindo. Papabayaan ko an Templong ini na kinonsagra ko para sa sakong ngaran. Pagngingisihan ini saka pagtutuyatuyaon kan gabos na tawo.


text:
“An Templong ini inoomaw ngunyan alagad sa panahon na iyan, an lambang maagi sa harani kaini mangalas asin mahapot, ‘Tano ta siring an ginibo nin Kagurangnan sa dagang ini asin sa Templong ini?’


text:
Masimbag an mga tawo, ‘Huli ta binayaan ninda an Kagurangnan na saindang Dios na nagluwas kan saindang mga ginikanan sa Egipto. Nagsunod sinda, naglingkod, asin nagsamba sa ibang mga dios, kaya dinara sainda nin Kagurangnan an gabos na karatan na ini.’”


text:
Pinatindog niya giraray an mga syudad na itinao saiya ni Hadeng Hiram, asin duman pinaerok an ibang Israelita.


text:
Itinugdok niya an syudad nin Tadmor sa kalangtadan asin an mga syudad sa Hamat na sarayan kan mga kagamitan.


text:
Pinatindog man niya an Itaas asin Ibabang Bet-horon, mga syudad na pusog an mga kudal saka mga trangkahan;


text:
dangan an syudad nin Baalat, an gabos na syudad na sarayan kan saiyang mga kagamitan, asin an mga syudad para sa saiyang mga karwahe saka mga paralunad sa kabayo. Hinaman niya an mga edipisyo na boot niyang itugdok sa Jerusalem, sa Lebanon, asin sa gabos na lugar na sakop niya.


text:
Ipinagboot ni Solomon an pirit na pagpatrabaho sa mga kapagarakian kan mga taga Canaan na dai ginaradan kan mga Israelita kan sakopon ninda an daga. An mga ini iyo an mga Heteo, Amoreo, Perezeo, Heveo saka Jebuseo, na an mga kapagarakian naglilingkod bilang mga oripon sagkod ngunyan.


text:
An mga Israelita dai ni Solomon ginibong mga oripon; naglingkod sinda saiya bilang mga soldados, mga opisyal, mga pamayo kan mga hukbo, mga kapitan nin mga karwahe, asin mga soldados na nakakabayo.


text:
Hale sa Syudad ni David, dinara ni Solomon an saiyang agom, na aking babae kan hade nin Egipto, sa harong na ipinatugdok niya saiya. Nagsabi si Solomon, “An sakong agom dai dapat mag-erok sa palasyo ni David na hade nin Israel, huli ta banal an arin man na lugar na nadumanan kan Kaban nin Tipan.”


text:
Nagdolot si Solomon nin mga tinutong na atang sa Kagurangnan duman sa altar na ipinagibo niya sa atubangan kan Templo.


text:
Nagdolot siya siring kan hinahagad kan mga Togon ni Moises manongod sa mga atang kun mga banal na aldaw arog kan Sabbath, Bagong Bulan asin an tolong taon-taon na mga Pyesta—an Pyesta kan Tinapay na Mayo nin Lebadura, an Pyesta nin Pag-ani saka an Pyesta nin mga Harong-harong.


text:
Bilang pagkuyog sa mga pagboot ni David na saiyang ama, itinalaan niya an aroaldaw na trabaho kan mga padi asin kan mga Levita na matarabang mantang nag-aawit an mga padi asin nag-ootob kan saindang katongdan. Itinalaan man niya an aroaldaw na grupo nin mga bantay kan Templo para sa mga trangkahan kaini, siring kan ipinagboot ni David na sorogoon nin Dios.


text:
Kinuyog nanggad kan mga padi asin kan mga Levita an gabos na pagboot ni David manongod sa mga kayamanan saka iba pang mga bagay.


text:
Kaya natapos an gabos na patrabaho ni Solomon magpoon sa pagbugtak kan pundasyon kan Templo nin Kagurangnan sagkod na matapos ini. Nahaman an Templo nin Dios.


text:
Pinadarahan siya ni Hiram nin mga sakayan sa pamamahala kan saiyang mga opisyal saka mga lalaking tood sa dagat. Kaiba kan mga opisyal ni Solomon, nagsakay sinda pasiring sa Ofir; pagbalik ninda ki Solomon, may dara sindang haros dyes y seis na toneladang bulawan.


text:
Nadangog kan reyna nin Sheba an kabantogan ni Solomon, kaya nagduman siya sa Jerusalem tanganing baloon si Solomon sa paagi nin dipisil na mga hapot. Ipinag-iba niya an dakulang grupo nin mga katabang, saka mga kamelyo na may kargang mga pahamot, dakul na bulawan asin mga mahalagang bato. Kan mag-abot an reyna, sinaro-saro niya ki Solomon an gabos na hapot na nasa isip niya.


text:
Nadangog kan reyna nin Sheba an kadonongan ni Solomon asin nahiling niya an palasyo na ipinatugdok kaini.


text:
Nahiling niya an pagkakan sa saiyang lamesa, an mga erokan kan saiyang mga opisyal, an paglingkod kan mga sorogoon kan hade saka an saindang mga gubing, an mga naglilingkod sa lamesa kan hade saka an saindang mga gubing, asin an mga tinutong na atang na idinolot kaini sa Templo. Kaya kanigoan nanggad an saiyang pagngalas.


text:
Nagsabi siya sa hade, “Totoo an baretang nadangog ko sa sakuyang daga manongod sa mga ginibo mo saka manongod sa saimong kadonongan,


text:
alagad dai ako nagtubod sa mga bareta sagkod na nagdigdi ako dangan nahiling ko mismo. An nadangog ko kabanga sana kan saimong kadonongan; nangongorog pa sa ibinareta sako an kadonongan mo.


text:
Paladan an saimong mga tawohan na danay na naglilingkod sa atubangan mo asin naghihinanyog kan saimong kadonongan!


text:
Pag-omawon an Kagurangnan na saimong Dios, na nawiwili saimo asin nagpapatukaw saimo sa saiyang trono bilang hade sa ngaran niya. Huli ta namomotan niya an Israel asin boot niya sindang danay na atamanon, kaya ginibo ka niyang hade ninda tanganing mapadanay mo an hustisya saka an katanosan.”


text:
Dangan tinawan si Hadeng Solomon kan reyna nin sobra sa kwatro mil na kilo nin bulawan asin kadakul na mga pahamot saka mahalagang mga bato; mayong makakadaog sa mga pahamot na itinao kan reyna nin Sheba ki Solomon. (


text:
An mga sorogoon ni Hiram saka ni Solomon, na nagdara nin bulawan hale sa Ofir, nagdara man nin mga kahoy na algum asin mahalagang mga bato.


text:
An mga kahoy na algum ginamit ni Hadeng Solomon sa paggibo kan mga hagdan kan Templo asin kan saiyang palasyo; ini man an ginamit niya sa paggibo nin mga lira saka mga arpa para sa mga paraawit. Mayo pang nahiling na arog kaini sa daga nin Juda.)


text:
Itinao ni Hadeng Solomon sa reyna nin Sheba an gabos na hinagad kaini, laen pa kan itinao niya digding mga regalo bilang karibay kan mga dinara saiya. Dangan nagbalik an reyna sa sadiri niyang daga, kaiba an saiyang mga sorogoon.


text:
laen pa kan mga buhis na ibinabayad kan manlaen-laen na mga negosyante. An gabos na hade nin Arabia saka an mga gobernador sa daga nin Israel nagdara man nin mga bulawan asin plata ki Solomon.


text:
Naggibo si Solomon nin dos syentos na darakulang kalasag na pinolpog na bulawan, na an lambang saro maabot sa pitong kilong pinolpog na bulawan.


text:
Naggibo man siya nin tres syentos na saradit na kalasag na pinolpog na bulawan, na an lambang saro maabot sa tolong kilo nin pinolpog na bulawan. Ipinabugtak niya ini gabos duman sa Sala kan Kadlagan nin Lebanon.


text:
An trono igwa nin anom na tangga saka sarong bulawan na tungtongan na kasugpon kan trono. Igwa nin mag-ibong na pasunadan nin braso an trono, asin may nakatindog na pigura nin leon sa kataed kan lambang pasunadan.


text:
Doseng pigura nin leon an nasa mga tangga; duwang leon sa mag-ibong na poro kan lambang tangga. Mayo pang ginibong trono na arog kaini sa arin man na kahadean.


text:
An gabos na kalis na pinag-iinoman ni Hadeng Solomon gibo sa bulawan; an mga kagamitan sa Sala kan Kadlagan nin Lebanon gibo sa purong bulawan. Kan panahon ni Solomon, bakong mahalaga an plata,


text:
huli ta an mga barko kan hade minaduman sa Tarsis kaiba kan mga sorogoon ni Hiram, dangan lambang ikatolong taon, minabalik hale sa Tarsis na may darang bulawan, plata, marpil, mga kabalang asin mga ukay.


text:
An lambang saro sainda nagdara nin regalo—mga bagay na gibo sa plata saka bulawan, mga gubing, mira, pahamot, mga kabayo asin mga mula. Ginibo ninda ini taon-taon.


text:
Igwa man si Solomon nin kwatro mil na kwadra para sa mga kabayo saka mga karwahe, dangan dose mil na mga parakabayo. An iba kaini ibinugtak niya sa Jerusalem asin an iba ibinugtak niya sa manlaen-laen na syudad.


text:
Pinamayohan niya an gabos na hade magpoon sa Salog nin Eufrates sagkod sa daga kan mga Filisteo asin sa pagdolonan kan Egipto.


text:
Kan panahon nin saiyang paghahade, an plata ordinaryo sanang bagay sa Jerusalem arog kan gapo, asin an sedro arog kadakul sa sikomoro duman sa Sefela.


text:
An iba pang mga ginibo ni Solomon, magpoon sa kapinonan sagkod sa kataposan, nasusurat sa An Kasaysayan ni Natan na Propeta, asin sa An Propesiya ni Ahias kan Shilo, patin sa An mga Bisyon ni Iddo na Propeta, na nag-iistorya man kan paghahade sa Israel ni Jeroboam na aking lalaki ni Nebat.


text:
Kan an baretang ini madangog ni Jeroboam, na aking lalaki ni Nebat, na nagduman sa Egipto sa pagdulag ki Hadeng Solomon, nagbalik siya sa Israel.


text:
Ipinaapod si Jeroboam kan mga kaayon kan mga tribu sa amihan, dangan iriba sindang nagduman ki Rehoboam asin nagsabi,


text:
“Binugtakan kami nin magabat na mga pasan kan saimong ama. Pagianon mo an pang-ooripon nin saimong ama saka an magabat na pasan na ibinugtak niya samuya, asin paglilingkodan mi ika.”


text:
Naghagad si Rehoboam nin hatol sa kamagurangan na naglingkod bilang mga parahatol sa saiyang ama na si Solomon. “Ano sa paghona nindo an dapat kong isimbag sa mga tawong ini?”


text:
Nagsimbag sinda, “Kun magigin maboot ka sa mga tawong ini asin mapawili mo sinda huli sa marahay na mga tataramon, na isisimbag mo sainda maimbod sindang malingkod saimo sagkod lamang.”


text:
Alagad dai niya dinangog an hatol na itinao saiya kan mga kamagurangan. Embes kaiyan, nagpahatol siya sa mga kapwa niya hoben na kasabay niyang nagdakula, asin ngunyan mga parahatol na niya.


text:
“Ano an dapat kong isimbag sa mga tawong ini na nagsabi sako na pagianon ko an pasan na ibinugtak sainda kan sakong ama?”


text:
Nagsimbag sinda, “Iyo ini an isabi mo sainda: ‘An sakuyang gigis mas mahibog ki sa habayan nin sakong ama.


text:
Binugtakan kamo kan sakong ama nin magabat na pasan; orog ko ining pagagabaton. An sakong ama naggamit saindo nin badas, alagad gagamitan ko kamo nin pamakol na may tonok!’”


text:
siring kan hatol kan mga hoben na lalaki. Nagsabi siya, “Binugtakan kamo kan sakuyang ama nin magabat na pasan; orog ko ining pagagabaton. Naggamit siya saindo nin badas; gagamitan ko kamo nin pamakol na may tonok!”


text:
Dai dinangog kan hade an mga tawo huli ta kabotan nin Kagurangnan Dios na mangyari ini tanganing maotob an itinaram niya ki Jeroboam na aking lalaki ni Nebat sa paagi kan propetang si Ahias na taga Shilo.


text:
Kan mahiling kan mga tawo na habong maghinanyog sainda an hade, nagkurahaw sinda, “Ano an samong kahirasan ki David? Dai kami nin pamana sa aking lalaki ni Jesse. Bumalik kamo sa saindong mga tolda, O Israel! Atamana ngunyan an sadiri mong harong, O David!” Kaya nagbalik sa saindang mga tolda an Israel.


text:
Kan mag-abot sa Jerusalem si Hadeng Rehoboam, tinipon niya an syento otsenta mil na mga piling soldados hale sa mga tribu nin Juda saka nin Benjamin, sa pakilaban sa mga tribu nin Israel sa amihan tanganing mapasaiya an kahadean.


text:
“Dai nindo pagsalakayon ni paglabanan an saindong mga tugang. Magpuli na kamo, huli ta kabotan ko an nangyari.” Nagkuyog sinda gabos sa pagboot nin Kagurangnan; nagpuruli sinda asin dai ninda linabanan si Jeroboam.


text:
Duman sa Jerusalem nag-erok si Rehoboam asin pinakosog niya an depensa kan mga syudad sa teritoryo ni Juda asin ni Benjamin. An mga syudad na ini iyo


text:
Pinakosog niya an mga bantayan asin sa lambang saro kaiyan nagbugtak siya nin mga pamayo, mga pagkakan, lana nin oliba saka arak;


text:
nagbugtak man siya nin mga kalasag asin mga garod sa gabos na syudad. Sa paaging ini, ibinugtak ni Rehoboam sa irarom kan saiyang kapangyarihan an Juda asin an Benjamin.


text:
Binayaan kan mga Levita an saindang mga dagang pasabsaban asin iba pang pagsadiring daga, dangan nagduman sa Juda asin sa Jerusalem, huli ta dai sinda tinugotan ni Hadeng Jeroboam saka mga kasalihid kaini na maglingkod sa Kagurangnan bilang mga padi.


text:
Si Jeroboam nagpili nin sadiri niyang mga padi tanganing maglingkod sa mga paganong lugar na pagsasambahan, magsamba sa mga demonyo asin mga ladawan nin baka na saiyang ginibo.


text:
Hale sa gabos na tribu nin Israel, an gabos na nagmawot nin tudok sa puso na pagsamba sa Kagurangnan, an Dios nin Israel, nagsurunod sa mga Levita pasiring sa Jerusalem tanganing magdolot nin mga atang sa Kagurangnan, an Dios kan saindang mga ginikanan.


text:
Napakosog ninda an kahadean nin Juda, asin sa laog nin tolong taon inandorogan ninda si Rehoboam na aking lalaki ni Solomon. Namuhay sinda siring kan panahon nin paghahade ni David asin ni Solomon.


text:
Inagom ni Rehoboam si Mahalat na aking babae ni Jerimot, na aking lalaki ni David, asin ni Abihail na aking babae ni Eliab asin makoapo ni Jesse.


text:
Dangan inagom niya si Maaca na aking babae ni Absalom. Nagkaigwa siya digdi nin apat na aking lalaki: si Abias, Attai, Ziza, asin Selomit.


text:
Nagkaigwa si Rehoboam nin dyes y otsong agom saka sesentang kasaroan, asin nagkaigwa siya nin beynte y otsong aking lalaki saka sesentang aking babae. Orog niyang namotan si Maaca ki sa gabos niyang agom saka kasaroan,


text:
asin pinadangat niya si Abias sa gabos niyang aki. Ini an pinili niya na magin kasalihid niya bilang hade.


text:
Sa madonong na paagi, ipinamugtak ni Rehoboam an saiyang mga aking lalaki sa gabos na distrito nin Juda asin nin Benjamin, sa gabos na pinakosog na syudad. Tinawan niya sinda nin dakul na kakanon asin nin dakul na agom.


text:
Kan mapatindog asin mapapusog na ni Rehoboam an saiyang kapangyarihan bilang hade, tinalikodan niya asin kan bilog na Israel an katogonan nin Kagurangnan.


text:
Huli ta dai sinda nagin maimbod, pinadusahan sinda nin Kagurangnan kan ikalimang taon nin paghahade ni Rehoboam. An Jerusalem sinalakay ni Sisak na hade nin Egipto,


text:
kaiba an mil dos syentos na mga karwahe, sesenta mil na nakakabayong mga soldados asin dai mabilang na mga soldados kaiba an mga taga Libya, Sukkim saka Etiopia.


text:
An propetang si Semaias nagduman ki Hadeng Rehoboam asin sa mga lider nin Juda na nagtiripon sa Jerusalem sa pagdulag ki Sisak. Sinabihan niya sinda, “Nagtaram an Kagurangnan, ‘Tinalikodan nindo ako, kaya papabayaan ko kamo sa kapangyarihan ni Sisak.’”


text:
Kan mahiling nin Kagurangnan na nagpakumbaba sinda, nagsabi siya ki Semaias, “Nagpakumbaba na sinda; dai ko na sinda gagadanon. Masalakay si Sisak alagad makakaligtas sinda, asin an Jerusalem dai makakamate kan tunay na gabat kan sakong kaanggotan.


text:
Alagad mabibihag sinda ni Sisak tanganing maaraman ninda an kalaenan kan paglingkod sako ki sa paglingkod sa daganon na mga hade.”


text:
Nag-abot si Hadeng Sisak sa Jerusalem asin kinua niya an mga kayamanan sa Templo saka sa palasyo. Kinua niya an gabos sagkod an mga kalasag na bulawan na ipinagibo ni Solomon.


text:
Bilang karibay kan mga ini, nagpagibo si Hadeng Rehoboam nin mga kalasag na bronse asin pinaingatan sa mga opisyal na nagbabantay kan mga trangkahan kan palasyo.


text:
Sa lambang paglaog kan hade sa Templo, dinadara kan mga bantay an mga kalasag dangan ibinabalik ninda giraray sa saindang kwarto.


text:
Huli ta nagpakumbaba si Rehoboam, nahale an kaanggotan saiya nin Kagurangnan. Dai na ipinadagos an pagtunaw saiya asin nagin marahay an kamugtakan kan gabos na bagay sa Juda.


text:
Naghade si Rehoboam sa Jerusalem asin nagdakula an saiyang kapangyarihan bilang hade. Kwarenta y uno na an edad ni Rehoboam kan siya magin hade, asin dyes y syeteng taon siyang naghade sa Jerusalem, an syudad na pinili nin Kagurangnan sa gabos na tribu nin Israel bilang lugar na pagsasambahan saiya. An ina ni Rehoboam iyo si Naama na sarong Ammonita.


text:
An mga gibo ni Rehoboam, magpoon sa kapinonan, nasusurat sa An Kasaysayan ni Semaias na Propeta asin sa An Kasaysayan ni Iddo na Propeta. Danay na naglalaban si Rehoboam saka si Jeroboam.


text:
Nagadan si Rehoboam asin ilinubong sa lugar na pinaglubongan kan saiyang mga ginikanan, duman sa Syudad ni David. An aki niyang lalaki na si Abias iyo an nagsalihid saiya bilang hade.


text:
asin tolong taon ining naghade sa Jerusalem. An ina niya iyo si Micaias, na aki ni Uriel na gikan sa syudad nin Gibea. Naggera si Abias saka si Jeroboam.


text:
Si Abias igwa nin kwatro syentos mil na piling mga soldados mantang si Jeroboam igwa nin otso syentos mil na piling makokosog na mga soldados.


text:
An duwang hukbo naghampangan sa mabulod na banwa nin Efraim. Nagtukad si Hadeng Abias sa Bukid nin Zemaraim asin kinurahawan si Jeroboam saka an mga Israelita, “Dangoga ako nindo!


text:
Dai nindo aram na an Kagurangnan, an Dios nin Israel, naggibo nin sarong dai malalapas na tipan ki David, dangan itinao nin Dios saiya saka sa saiyang mga aki an paghahade sa Israel sagkod pa man?


text:
dangan nagtipon siya nin sarong grupo nin mayo nin halagang mga tawo asin kinalaban ninda si Rehoboam, na aking lalaki ni Solomon. Dai nin naginibo sainda si Rehoboam huli ta ini aki pa saka mayo nin pakaaram.


text:
Ngunyan boot nindong magtumang sa kapangyarihan na itinao nin Kagurangnan sa mga aki ni David, huli ta dakul kamo asin dara nindo an mga bulawan na baka na ginibo ni Jeroboam tanganing magin dios-dios nindo.


text:
Pinahale nindo an mga padi nin Kagurangnan, an kapagarakian ni Aaron, saka an mga Levita dangan nagbugtak kamo nin mga padi arog kan ginibo kan ibang mga nasyon. An siisay man na magdolok na may darang ogbon na baka o pitong karnero, pwedeng konsagrahon bilang padi kan inaapod nindong mga dios-dios.


text:
“Alagad para samo, an Kagurangnan iyo an samuyang Dios asin dai kami nagtalikod saiya. An naglilingkod sa Kagurangnan bilang mga padi iyo an mga aki ni Aaron asin an mga Levita an nagtatabang sainda.


text:
Aga-hapon nagdodolot sinda nin mga tinutong na atang saka mahamot na insenso. Ibinubugtak ninda sa purong bulawan na lamesa an mga dolot na tinapay, asin barubanggi sinusuloan ninda an mga ilawan sa bulawan na kandelero. Inootob mi an pagboot nin Kagurangnan na samuyang Dios, alagad tinalikodan nindo siya.


text:
An Dios kaibahan mi asin iyo an samong pamayo; andam an saiyang mga padi sa pagpatanog kan mga trompeta tanganing labanan nyamo kamo. Banwaan nin Israel, hare kamo pagtumang sa Kagurangnan, an Dios kan saindong mga ginikanan, huli ta dai kamo manggagana!”


text:
Nagsugo si Jeroboam nin nagkapira sa saiyang hukbo tanganing salakayon sa likodan an mga taga Juda mantang an iba nasa atubang ninda.


text:
Kan magsalingoy an mga taga Juda nahiling ninda na napapalibotan sinda kan saindang mga kaiwal. Nagkurahaw sinda sa Kagurangnan tanganing tabangan asin pinatanog kan mga padi an mga trompeta.


text:
Dangan nagkurahaw nin pagsalakay an mga taga Juda, sa pamamayo ni Abias. Dinaog nin Dios si Jeroboam saka an mga soldados na Israelita.


text:
Kaya nanggana laban sa mga taga Israel an mga taga Juda huli ta nagsarig sinda sa Kagurangnan, an Dios kan saindang mga ginikanan.


text:
Linamag ni Abias an hukbo ni Jeroboam asin sinakop an nagkapirang syudad kaini: an Betel, an Jesana saka an Efron sagkod an mga baryo kan mga ini.


text:
Dai na ikinabalik ni Jeroboam an dati niyang kapangyarihan sa panahon kan paghahade ni Abias; dangan hinampak siya nin Kagurangnan asin nagadan.


text:
Alagad si Abias orog na nagin mapangyari. Nagkaigwa siya nin katorseng agom asin beynte y dos na aking lalaki saka dyes y seis na aking babae.


text:
An iba pang ginibo ni Abias, an saiyang mga palakaw saka mga sinabi gabos nasusurat sa An Kasaysayan ni Iddo na Propeta.


text:
Nagadan si Hadeng Abias asin ilinubong sa Syudad ni David. Si Asa na saiyang aking lalaki iyo an nagsalihid saiya bilang hade, asin kan panahon niya, an daga nagkaigwa nin katoninongan sa laog nin sampolong taon.


text:
Hinale niya an dayuhan na mga altar asin paganong mga lugar na pagsasambahan, rinumpag an mga harigi saka mga simbolo kan diosang si Asera.


text:
Pinagbotan niya an banwaan nin Juda na magkuyog kan kabotan nin Kagurangnan, an Dios kan saindang mga ginikanan, asin mag-otob kan saiyang mga togon saka pagboot.


text:
An kahadean na sakop niya nagkaigwa nin katoninongan huli ta hinale niya sa gabos na syudad nin Juda an gabos na paganong mga lugar na pagsasambahan asin an mga altar nin insenso.


text:
Pinapusog ni Asa an mga syudad nin Juda. Dakul na taon na dai nagkaigwa nin gera kan panahon niya huli ta itinao saiya nin Kagurangnan an katoninongan.


text:
Sinabihan ni Asa an banwaan nin Juda, “Pakosogon nyato an mga syudad asin palibotan ta nin kudal, mga bantayan, mga trangkahan saka mga barat. Sadiri pa nyato an dagang ini, huli ta kinuyog ta an kabotan kan Kagurangnan na satuyang Dios. Inataman niya kita asin tinawan nin katoninongan sa gabos na lugar.” Kaya nagtugdok sinda asin nag-uswag.


text:
Si Hadeng Asa igwa nin hukbo, na an tres syentos mil gikan sa Juda, na gabos armado nin kalasag saka garod, asin an dos syentos otsenta mil gikan sa Benjamin, na gabos armado nin kalasag saka mga pana. Mga maiisog saka may kakayahan sinda gabos.


text:
Sarong taga Etiopia na an ngaran Zera, an nagsalakay sa Juda kaiba an saiyang hukbo nin sarong milyon na soldados saka tres syentos na karwahe; nakaabot sinda sagkod sa Maresa.


text:
Nagluwas si Asa tanganing labanan siya, asin an duwang hukbo naghampangan sa Kapantayan nin Zefata sa Maresa.


text:
Namibi si Asa sa Kagurangnan na saiyang Dios, “O Kagurangnan, matatabangan mo an sarong maluyang hukbo, siring na matatabangan mo man an sarong makosog na hukbo. Tabangan mo kami, O Kagurangnan na samuyang Dios, huli ta nananarig kami saimo asin sa ngaran mo nagdigdi kami sa pakilaban sa dakulang hukbong ini. O Kagurangnan, ika an samuyang Dios; hare pagtugot na madaog ka nin siisay man.”


text:
Dinaog nin Kagurangnan an mga taga Etiopia sa atubang ni Asa asin kan mga taga Juda. Nagdurulag an mga taga Etiopia.


text:
Linamag sinda ni Asa asin kan mga kairiba kaini sagkod sa Gerar. Nadaog an mga taga Etiopia asin nagadan sinda gabos. Dinaog sinda nin Kagurangnan asin dakul an nasamsam kan mga taga Juda.


text:
Dangan narumpag ninda an mga syudad sa palibot nin Gerar huli ta an mga tawo duman natakot sa Kagurangnan. Sinamsaman kan hukbo an mga syudad na ini asin dakul an saindang nakua.


text:
Sinalakay man ninda an mga kampo kan mga pastor nin karnero, dangan kinurua ninda an dakul na karnero saka mga kamelyo. Pakatapos, nagpuli sinda sa Jerusalem.


text:
asin naglakaw siya tanganing sabaton si Hadeng Asa. Dangan sinabihan niya ini, “Dangoga ako Hadeng Asa, asin kamong mga taga Juda saka mga taga Benjamin: An Kagurangnan yaon saindo mantang kamo nasa saiya. Kun hanapon nindo siya, makukua nindo siya; alagad kun talikodan nindo siya, tatalikodan man niya kamo.


text:
An Israel namuhay na mayo kan tunay na Dios sa haloy na panahon, mayo nin mga padi na nagtukdo sainda asin mayo nin katogonan.


text:
Alagad kan mag-apod sinda sa panahon nin kasakitan, asin hinanap an Kagurangnan, an Dios nin Israel, nakua siya ninda.


text:
Kaidtong panahon mayong tawong tiwasay na minaabot o minahale sa daga, huli ta igwa nin kasakitan asin kahorasaan sa gabos na lugar.


text:
Sarong nasyon an minaapi sa sarong nasyon asin sarong syudad an minaapi sa sarong syudad, huli ta an Dios nagpadara sainda nin gabos na kasakitan.


text:
Alagad magmaisog kamo! Hare nindo pagpaluyaha an saindong boot huli ta babalosan an gabos nindong gibo.”


text:
Kuminosog an boot ni Asa kan madangog niya an propesiya na sinambit ni Azarias na aking lalaki ni Oded. An makauuyam na mga dios-dios hinale niya sa bilog na daga nin Juda saka Benjamin asin sa mga syudad na sinakop niya sa mabulod na daga nin Efraim. Hinirahay man niya an altar nin Kagurangnan na nasa patyo kan Templo.


text:
Dakul na taga Efraim, Manases saka Simeon an nag-apil ki Asa dangan nag-erok sa saiyang kahadean, huli ta nahiling ninda na kaiba niya an Kagurangnan. Tinipon sinda ni Asa, kaiba an mga taga Juda saka Benjamin.


text:
Kan aldaw na idto, nagdolot sinda nin mga sakripisyo sa Kagurangnan hale sa mga sinamsam ninda: syete syentos na baka asin syete mil na karnero.


text:
Naggibo sinda nin tipan, saen nanumpa sinda na sasambahon an Kagurangnan, an Dios kan saindang mga ginikanan, sa bilog nindang puso asin kalag.


text:
Nanumpa sinda sa Kagurangnan sa makosog na tingog, kaiba an tanog nin mga trompeta asin nin mga kinurahaw.


text:
Nag-ogma an bilog na banwaan nin Juda huli ta ginibo ninda an pakipagtipan na ini sa bilog nindang puso. Naogma sinda na magsamba sa Kagurangnan, asin inako niya sinda saka tinawan nin katoninongan sa bilog na lugar.


text:
Maski si Maaca na saiyang lola hinale ni Asa bilang inang-reyna, huli ta naggibo ini nin sarong makauuyam na imahen ni Asera. Pinutol ni Asa an imahen, rinonot, dangan sinulo sa may Sapa nin Kidron.


text:
Dai nahale ni Asa an gabos na paganong altar na pagsasambahan, alagad nagin maimbod siya sa Kagurangnan sa bilog niyang pagkabuhay.


text:
Ibinugtak niya sa Templo an gabos na bagay na kinonsagra sa Dios kan saiyang ama, sagkod an itinao niyang mga bulawan, plata, asin mga banal na kagamitan.


text:
Kan ikatreynta y seis na taon kan paghahade ni Asa, sinalakay ni Baasa na hade nin Israel an Juda asin pinonan niyang papusogon an Rama tanganing maontok an gabos na paglaog asin pagluwas sa Juda.


text:
Kaya nagkua si Asa nin plata saka bulawan hale sa kayamanan sa Templo saka sa palasyo dangan ipinadara ki Hadeng Benhadad nin Siria na idtoon duman sa Damasco, kaiba an mensaheng ini:


text:
“Magin magkaalyansa kita siring na nag-alyansa an satong mga ama. Para saimo an plata saka bulawan na ini. Putola ngunyan an saimong pakipag-alyansa ki Hadeng Baasa nin Israel, tanganing haleon niya an saiyang hukbo sa sakong teritoryo.”


text:
Nag-oyon si Benhadad sa alok ni Asa, asin ipinadara niya an saiyang mga opisyal saka an saindang mga hukbo tanganing salakayon an mga syudad nin Israel. Nasakop ninda an Ijon, an Dan asin an Abel-main sagkod an mga sarayan na syudad nin Neftali.


text:
Kan madangog ini ni Hadeng Baasa, inontok niya an pagpapusog kan Rama asin binayaan an pagpatrabaho.


text:
Dangan tinipon ni Hadeng Asa an mga lalaki sa Juda asin kinua ninda an mga gapo saka mga kahoy na ginamit ni Baasa sa Rama, dangan ginamit an mga ini sa pagpapusog kan mga syudad nin Geba asin Mizpa.


text:
Kan panahon na iyan, nagdalaw an propetang si Hanani ki Asa na hade nin Juda, dangan nagsabi, “Huli ta nagsarig ka sa hade nin Siria asin bakong sa Kagurangnan na saimong Dios, nakadulag saimo an hukbo kan hade nin Siria.


text:
Bakong mas dakula an mga hukbo asin mas dakul an mga karwahe saka mga nakakabayong mga soldados kan mga taga Etiopia patin mga taga Libya? Alagad huli ta nagsarig ka sa Kagurangnan, sinda gabos itinao niya sa saimong kamot.


text:
Binabantayan nin marahay nin Kagurangnan an bilog na daga tanganing pakosogon an mga tawong an puso maimbod saiya. Kalolongan an ginibo mo, kaya poon ngunyan magkakaigwa ka nin mga gera.”


text:
Naanggot si Asa sa propeta asin ini saiyang ipinabilanggo. Kan panahon man na ini nagpoon na magin makuri si Asa sa nagkapira niyang mga tawohan.


text:
An mga gibo ni Asa, poon sa kapinonan sagkod sa kataposan, gabos nasusurat sa An Kasaysayan kan mga Hade nin Juda asin nin Israel.


text:
Kan ikatreynta y nuebeng taon kan paghahade ni Asa, napilay siya huli sa sarong helang sa bitis; maski makuri an saiyang helang, dai man giraray siya nagbalik sa Kagurangnan, kundi naghagad nin tabang sa mga doktor.


text:
Ilinubong siya sa lulubngan na gapo na tinuki niya duman sa Syudad ni David. An saiyang bangkay inandam ninda para sa paglubong sa paagi nin pagbugtak nin manlaen-laen na pahamot; dangan nagtambak sinda nin igatong asin naggibo nin dakulang kalayo sa pagmondo kan saiyang pagkagadan.


text:
Si Jehosafat an nagin kasalihid bilang hade kan saiyang ama na si Asa, asin pinakosog niya an saiyang kamugtakan laban sa Israel.


text:
Nagbugtak siya nin mga soldados sa pinapusog na mga syudad nin Juda. Nagtugdok siya nin mga bantayan sa bilog na daga nin Juda asin sa mga syudad nin Efraim na nasakop kan saiyang ama.


text:
Benendisyonan nin Kagurangnan si Jehosafat, huli ta sinunod niya an mga naenot na paarog nin saiyang ama. Dai siya nagsamba ki Baal,


text:
kundi naglingkod sa Dios nin saiyang ama, nagsunod sa mga pagboot nin Dios asin dai nag-arog sa ginibo kan mga hade nin Israel.


text:
Kaya pinapusog nin Kagurangnan an kahadean nin Juda sa pamamahala ni Jehosafat. Dinarahan siya nin mga regalo kan bilog na banwaan, asin nagyaman siya saka ginalangan.


text:
Ipinag-orgulyo niya an paglingkod sa Kagurangnan asin hinale niya sa Juda an paganong mga lugar na pagsasambahan saka an mga simbolo kan diosang si Asera.


text:
Kan ikatolong taon nin saiyang paghahade, ipinadara niya an mga opisyal na si Benhail, Obadias, Zacarias, Netanel asin Micaias tanganing magtukdo sa mga syudad nin Juda.


text:
Inibahan sinda nin siyam na Levita saka duwang padi. An mga Levita iyo si Semaias, Netanias, Zebadias, Asahel, Semiramot, Jehonatan, Adonias, Tobias asin Tobadonias; an duwang padi iyo si Elisama saka si Jehoram.


text:
Dinara ninda an libro kan Katogonan nin Kagurangnan asin linibot ninda an gabos na banwa nin Juda sa pagtukdo sa mga tawo.


text:
Ginibo nin Kagurangnan na matakot an gabos na kahadean sa palibot nin Juda, kaya dai sinda nakigera ki Jehosafat.


text:
Nagkapirang mga Filisteo an nagdara ki Jehosafat nin dakulang halaga nin plata saka iba pang mga regalo. Dinarahan man siya kan mga Arab nin syete mil syete syentos na karnero saka syete mil syete syentos na kanding.


text:
Kaya orog na nagin mapangyari si Jehosafat. Sa bilog na Juda nagtugdok siya nin mga bantayan saka mga syudad


text:
sosog sa saindang mga kamaganakan. Si Adna iyo an pamayo kan hukbo kan mga kamaganakan nin Juda asin sakop niya an tres syentos mil na mga soldados.


text:
An sunod iyo si Amasias na aking lalaki ni Zikri, na sakop an dos syentos mil na soldados. (Boluntad na idinolot ni Amasias an saiyang paglingkod sa Kagurangnan.)


text:
An pamayo kan hukbo kan mga kamaganakan ni Benjamin iyo si Eliada, sarong bantog na soldados. Sakop niya an dos syentos mil na soldados na armado nin mga kalasag saka mga pana.


text:
Naglingkod an mga ini sa hade sa Jerusalem, laen pa kan mga soldados na ibinugtak kan hade sa pinapusog na mga syudad sa bilog na Juda.


text:
Nagyaman saka ginalangan si Hadeng Jehosafat. Nakialyansa siya ki Ahab sa paagi nin pag-agoman kan sarong kaayon kan saiyang pamilya asin kan kaayon sa pamilya ni Ahab nin Israel.


text:
Pakalihis nin nagkapirang taon, dinalaw ni Jehosafat si Ahab duman sa Samaria. Nagbuno si Ahab nin dakul na karnero saka baka para ki Jehosafat asin para sa mga kaibahan kaini. Dinagka niya si Jehosafat na mag-iba saiya sa pagsalakay sa syudad nin Ramot-gilead.


text:
Naghapot si Ahab ki Jehosafat na hade nin Juda, “Maiba ka sako sa pagsalakay sa Ramot-gilead?” Nagsimbag si Jehosafat, “Andam ako kun andam ka asin siring man an sakong mga soldados. Maiba kami saimo sa pakigera.”


text:
Nagsimbag si Ahab, “Igwa pa nin saro, si Micaias na aking lalaki ni Imla. Alagad kinaoongisan ko siya, huli ta mayo lamang siya nin marahay na propesiya manongod sako; danay na maraot na bagay an saiyang propesiya.” “Dai ka magsabi kaiyan!” an simbag ni Jehosafat.


text:
Dangan ipinaapod ni Ahab an sarong opisyal saka sinabihan, “Magduman ka asin ipag-iba mo tolos digdi si Micaias na aking lalaki ni Imla.”


text:
An duwang hade, na nakagubing nin sa hade, yaon kaidto sa lugar na pinaggiginikan sa luwas kan trangkahan nin Samaria. Nakatukaw sinda sa saindang trono asin nagpopropesiya sa atubangan ninda an gabos na propeta.


text:
An saro kaini, si Zedekias na aking lalaki ni Kenaana, naggibo nin lansang na mga sungay asin nagsabi ki Ahab, “Ini an tataramon nin Kagurangnan: ‘Sa paagi kaini lalabanan asin dadaogon mo an mga taga Siria.’”


text:
Nagsabi man nin siring an ibang propeta, “Salakayon mo an Ramot-gilead asin manggagana ka,” an sabi ninda. “Itatao saimo nin Kagurangnan an kapangganahan.”


text:
Sinabihan si Micaias kan opisyal na nagkua saiya, “An gabos na propeta nagpropesiya nin kapangganahan para sa hade; marahay na iyan man an gibohon mo.”


text:
Alagad nagsimbag si Micaias, “Sa ngaran kan buhay na Kagurangnan, kun ano an itinaram niya sako iyo sana an sakong itataram!”


text:
Alagad sinabihan siya kan hade, “Pirang beses taka pasusumpaon na mayo ka nin itataram sako kundi an katotoohan sa ngaran nin Kagurangnan?”


text:
Nagsimbag si Micaias, “Nahiling ko an bilog na Israel na nawarak sa kabukidan, arog sa mga karnero na mayo nin pastor. Asin nagtaram an Kagurangnan, ‘Mayo sinda nin pamayo, papulia sinda sa katoninongan.’”


text:
Sinabihan ni Ahab si Jehosafat, “Bakong sinabi ko na saimo na dai pa lamang siya nin marahay na propesiya dapit sako? An saiyang propesiya danay na maraot!”


text:
Nagpadagos si Micaias, “Hinanyoga ngunyan an tataramon nin Kagurangnan. Nahiling ko an Kagurangnan na nagtutukaw sa saiyang trono. Kataed niya an gabos niyang anghel na nagtitindog sa too niya asin sa wala.


text:
Dangan nagpaenotan an sarong espiritu asin nagtindog sa atubangan nin Kagurangnan. ‘Dadagkahon ko siya,’ an sabi niya. Hinapot nin Kagurangnan an espiritu, ‘Sa anong paagi?’


text:
Nagsimbag siya, ‘Maduman ako asin magigin espiritung nagpuputik sa ngoso kan gabos niyang propeta.’ Nagtaram an Kagurangnan, ‘Lakaw asin dagkahon mo siya ta mangyayari an iniisip mo.’”


text:
Nagpadagos si Micaias, “Iyo ini an nangyari ngunyan. Ibinugtak nin Kagurangnan an espiritung nagpuputik sa ngoso kan saimong mga propeta. Alagad siya mismo an nagtalaan kan saimong kagadanan!”


text:
Kaya nagdolok an propetang si Zedekias asin sinampaling si Micaias. An sabi niya, “Kasuarin nagbalyo hale sako pasiring saimo an espiritu nin Kagurangnan tanganing magtaram saimo?”


text:
“Maaaraman mo iyan pag-abot kan aldaw na maglaog ka sa sarong pinakatagong kwarto tanganing magtago,” an simbag ni Micaias.


text:
Nagboot si Hadeng Ahab, “Dakopa nindo si Micaias saka daraha nindo ki Amon, an gobernador kan syudad, asin ki Prinsipe Joas.


text:
Sabihan nindo sinda na ibilanggo ninda an tawong ini asin dikit sanang tinapay saka tubig an itao saiya sagkod na magbalik akong tiwasay.”


text:
Nagsabi si Micaias, “Kun ika makabalik nin tiwasay, an Kagurangnan dai mananggad nagtaram sa paagi ko!” Nagsabi pa siya, “Hinanyoga nindo gabos an sakong itinaram!”


text:
Nagsabi si Ahab ki Jehosafat, “Paglaog ta sa ralaban, dai ako mapamidbid bilang hade, alagad isulot mo an saimong gubing na sa hade.” Kaya nagsagin-sagin an hade nin Israel kan magduman sa ralaban.


text:
Igwa nin pagboot kaidto an hade nin Siria sa mga kapitan kan saiyang mga karwahe na dai pagsalakayon an siisay man kundi an hade sana nin Israel.


text:
Kaya kan mahiling ninda si Jehosafat, nagsaboot sinda na siya na an hade nin Israel. Nagbirik sinda tanganing salakayon siya, alagad nagkurahaw si Jehosafat. Tinabangan siya nin Kagurangnan asin pinaontok an pagsalakay saiya kan mga kaiwal, huli


text:
Alagad sarong soldados an nagpana, asin dai tuyong tinamaan si Hadeng Ahab sa tahaw kan pinagsugponan kan saiyang gubing na panggera. Kaya nagkurahaw siya sa nagpapadalagan kan saiyang karwahe, “Umatras ka asin haleon mo ako digdi sa ralaban, huli ta nalugadan ako!”


text:
Mantang nagpapadagos an ralaban, nagdanay si Ahab na nakahurandig sa saiyang karwahe; maghapon siyang nakaatubang sa mga taga Siria, sagkod na magadan siya pagkabanggi.


text:
Alagad sarong propeta, si Jehu na aking lalaki ni Hanani, an nagsabat sa hade asin nagsabi, “Kaipuhan daw na tabangan mo an mga tampalasan asin apilan an mga naoongis sa Kagurangnan? Huli kan ginibo mong ini, maabot saimo an kaanggotan nin Kagurangnan.


text:
Alagad maski siring, igwa man nin nakuang karahayan saimo, huli ta hinarale mo an mga simbolo ni Asera asin hiningowa mong magsunod sa kabotan nin Dios.”


text:
Nag-erok sa Jerusalem si Jehosafat; alagad padagos siyang naglibot sa mga banwaan magpoon sa Beer-seba sagkod sa mabulod na daga nin Efraim tanganing sabihan an mga tawo na magbalik sa Kagurangnan, an Dios nin saindang mga ginikanan.


text:
Sinabihan niya an mga hukom, “Horophoropa nindo an saindong ginigibo, huli ta naghuhukom kamo bakong para sa tawo kundi para sa Kagurangnan; kaiba nindo siya sa saindong paghukom.


text:
Kaya magkaigwa kamo nin takot sa Kagurangnan asin isipon nindo nin marahay an saindong ginigibo, huli ta an Kagurangnan na satuyang Dios dai nagbibiko nin hustisya, mayong kinikilingan asin dai nag-aako nin suhol.”


text:
Laen pa kaiyan, nagbugtak si Jehosafat sa Jerusalem nin mga Levita, mga padi dangan mga pamayo nin pamilya bilang mga hukom kan mga kaso manongod sa paglapas kan Katogonan nin Kagurangnan, asin manongod sa mga kaso nin mga namamanwaan na dapat husayon.


text:
Hinulitan niya sinda, “Otobon nindo an saindong katongdan na may pagkatakot sa Kagurangnan, sa kaimbodan asin sa bilog nindong puso.


text:
Kun an saindong mga tugang na nag-eerok sa mga syudad magdolok saindo saka magsangat nin kaso nin panggagadan, o paglapas nin sarong pagboot o togon, hulitan nindo sinda nin marahay, tanganing dai sinda magkasala sa Kagurangnan. Kun dai nindo iyan gibohon, madatong saindo asin sainda an kaanggotan nin Kagurangnan. Alagad kun gibohon nindo an saindong katongdan, dai kamo magkakasala.


text:
An Halangkaw na Padi na si Amarias iyo an igwa kan kapangyarihan manongod sa mga kasong relihiyoso; siring man si Zebadias na aking lalaki ni Ismael, an gobernador nin Juda, iyo an igwa kan kapangyarihan manongod sa mga kasong sibil. An mga Levita iyo an malingkod saindo bilang mga opisyal. Pakosogon nindo an saindong boot asin ibahan logod nin Kagurangnan an matanos!”


text:
Pakalihis nin nagkapirang panahon, nagsalakay sa Juda an mga Moabita saka mga Ammonita, kaiba an nagkapirang mga Meunita.


text:
Nagkapirang sugo an nag-abot asin nagsabi ki Jehosafat, “Sarong dakulang hukbo na hale sa Edom an nagdadangadang hale sa ibong kan Gadan na Dagat sa pagsalakay saimo; yaon na sinda sa Hazazon-tamar.” (Saro pang ngaran ini kan Engedi.)


text:
Hale sa gabos na syudad nin Juda, nagtiripon sa Jerusalem an gabos na tawo tanganing maghagad nin tabang sa Kagurangnan.


text:
Sinda asin an gabos na taga Jerusalem nagtiripon sa bagong patyo kan Templo nin Kagurangnan. Nagtindog si Jehosafat sa atubangan kan gabos


text:
asin namibi, “O Kagurangnan, Dios nin samuyang mga ginikanan, ika an Dios sa langit na naghahade kan gabos na kahadean sa kinaban! Nasa saimong kamot an kosog asin kapangyarihan, kaya mayo nin makakatumang saimo.


text:
Ika an samuyang Dios. Kan magdangadang sa dagang ini an Israel na saimong banwaan, pinahale mo an mga nag-eerok digdi asin itinao mo ini sa mga kapagarakian ni Abraham na saimong katood, tanganing masadirihan ninda sagkod pa man.


text:
na kun mag-abot sainda bilang padusa an karatan, an gera, an peste o gutom, pwede sindang magdigdi saka magtindog sa atubangan kan Templong ini na pinagsasambahan saimo. Pwede sindang magpamibi saimo sa saindang kasakitan, asin dadangogon mo sinda saka ililigtas.


text:
“Sinalakay kami ngunyan kan mga taga Ammon, Moab saka Edom. Kan magluwas sa Egipto an samong mga ginikanan, dai mo sinda tinugotan na maglaog sa mga lugar na idto, kaya linihisan ninda iyan asin dai rinaot.


text:
Ika an samuyang Dios! Padusahan mo sinda, huli ta mayo kami nin kosog na atubangon an dakulang hukbo na ini na nagsasalakay samo. Dai mi aram kun ano an samong gigibohon, alagad minalaom kami na tatabangan mo kami.”


text:
Nagtirindog duman sa atubangan nin Kagurangnan an gabos na lalaki nin Juda, kaiba an saindang mga agom saka mga aki.


text:
Dangan an espiritu nin Kagurangnan nag-abot sa sarong Levita na nasa katiriponan. Siya si Jahaziel na aking lalaki ni Zacarias; kaayon siya sa kamaganakan ni Asaf huli kan saiyang lolo na si Benaias, na aking lalaki ni Jeiel, na aking lalaki ni Matanias.


text:
Nagtaram si Jahaziel, “Dangoga, O Hadeng Jehosafat, asin kamo gabos na taga Juda saka taga Jerusalem! Nagtataram an Kagurangnan na dai kamo manluya o matakot sa atubang kan dakulang hukbong ini; huli ta bakong saindo an gerang ini kundi sa Dios.


text:
Salakayon nindo sinda sa aga mantang nagtutukad sinda sa Tukadon nin Ziz. Manunumpongan nindo sinda sa poro kan kapantayan, sa sirangan na parte kan kalangtadan nin Jeruel.


text:
Dai kaipuhan na labanan nindo sinda sa gerang ini. Mag-ontok sana kamo sa tamang lugar, dai maggibo nin anoman asin mahihiling nindo an kapangganahan nin Kagurangnan para saindo. Banwaan nin Juda asin Jerusalem, dai kamo manluya o matakot. Lumuwas kamo sa pakilaban sainda, asin iibahan kamo nin Kagurangnan!”


text:
Dangan nagdapa si Jehosafat asin an gabos na taga Juda saka mga taga Jerusalem sa pagsamba sa Kagurangnan.


text:
An mga Levita na kaayon sa mga kamaganakan ni Kohat saka ni Kora nagtirindog saka nagkurahaw nin makosog sa pag-omaw sa Kagurangnan, an Dios nin Israel.


text:
Pagkaagang amay, an mga tawo nagduruman sa kalangtadan nin Tekoa. Mantang paluwas na sinda, nagtindog si Jehosafat dangan nagsabi, “Mga taga Juda asin mga taga Jerusalem, dangoga nindo ako! Magtubod kamo sa Kagurangnan na saindong Dios asin dai kamo mahihiro; magtubod kamo sa saiyang mga propeta asin manggagana kamo.”


text:
Pakatapos niyang makihumapot sa mga tawo, pinagbotan niya an mga maawit nin pag-omaw sa Kagurangnan na magsulot kan gubing na pangpyesta, dangan pangenotan an hukbo mantang nag-aawit nin siring: “Omawon an Kagurangnan, huli ta an saiyang pagkamoot nagdadanay sagkod pa man.”


text:
Kan nagpoon na sindang mag-awit, ginibo nin Kagurangnan na magkariribong an mga hukbo nin Ammon, Moab saka Edom.


text:
Sinalakay kan mga Ammonita saka mga Moabita an mga Edomita sagkod na magkagaradan an mga ini. Dangan naghampangan an mga Ammonita saka an mga Moabita asin maringis sindang naglaban.


text:
Kan an mga taga Juda magduman sa sarong toreng bantayan duman sa kalangtadan, tinanaw ninda an mga hukbo kan kaiwal asin nahiling nindang gadan na an gabos asin an mga bangkay nagkahurutad sa daga; mayo nin siisay man na nakadulag.


text:
Nagdolok si Jehosafat asin an saiyang hukbo tanganing samsaman an mga kaiwal. Nakakua sinda nin dakul na baka, mga kagamitan, mga gubing asin iba pang mahalagang mga bagay. Inabot sinda nin tolong aldaw sa panamsam alagad dai ninda naubos huli ta dakul nin marahay.


text:
Kan ikaapat na aldaw, nagtiripon sinda sa Kapantayan nin Beraca dangan nag-omaw sa Kagurangnan; kaya sagkod ngunyan an lugar na idto inaapod “Beraca”.


text:
Si Jehosafat asin an saiyang hukbo maogmang nagbalik sa Jerusalem, huli ta dinaog nin Kagurangnan an saindang mga kaiwal.


text:
Pag-abot ninda sa syudad, nagduman sinda sa Templo nin Kagurangnan mantang nagtutugtog nin mga arpa, lira, saka mga trompeta.


text:
Kaya nagin matoninong an paghahade ni Jehosafat huli ta ilinikay siya nin Dios sa anoman na pag-alaman sa palibot niya.


text:
Siring kaini an paghade ni Jehosafat sa Juda. Treynta y singkong taon an edad niya kan siya magin hade, asin beynte y singkong taon siyang naghade sa Jerusalem. An saiyang ina iyo si Azuba na aki ni Silhi.


text:
Alagad dai niya ginaba an paganong mga lugar na pagsasambahan asin an mga tawo bakong bilog sa pusong nagsamba sa Dios nin saindang mga ginikanan.


text:
An iba pang ginibo ni Jehosafat, poon sa kapinonan sagkod sa kataposan, gabos nasusurat sa An Kasaysayan ni Jehu na Aking Lalaki ni Hanani, na kabtang kan An Kasaysayan kan mga Hade nin Israel.


text:
Sarong panahon, nakialyansa si Hadeng Jehosafat nin Juda ki Hadeng Ahazias nin Israel, na naggibo nin dakul na karatan.


text:
Alagad pinatanidan si Jehosafat ni Eliezer na aking lalaki ni Dodavahu, kan banwa nin Maresa, “Huli ta nakialyansa ka ki Ahazias, raraoton nin Kagurangnan an saimong ginibo.” Kaya nagkaroronot sa dagat an mga barko asin dai nakaabot sa Tarsis.


text:
Nagadan si Jehosafat asin ilinubong sa Syudad ni David, sa lulubngan kan mga hade. Si Jehoram na saiyang aking lalaki iyo an nagsalihid saiya bilang hade.


text:
Si Jehoram na aking lalaki ni Hadeng Jehosafat nin Juda igwa nin anom na tugang na lalaki. An mga ini iyo si Azarias, Jehiel, Zacarias, Azariahu, Miguel, asin Sefatias.


text:
Tinawan sinda kan saindang ama nin dakulang halaga nin bulawan, plata saka iba pang pagsadiri, asin an lambang saro sa sainda ginibo niyang parapamahala nin sarong pinapusog na syudad sa Juda; alagad si Jehoram an ginibo niyang hade huli ta siya an matua niyang aki.


text:
Kan nakatukaw na sa trono nin saiyang ama si Jehoram, ipinagadan niya an gabos niyang tugang asin an nagkapirang mga opisyal nin Israel.


text:
Inarog niya an maraot na ginibo ni Hadeng Ahab asin kan iba pang hade nin Israel, huli ta naagom niya an sarong aking babae ni Ahab. Ginibo niya an maraot sa atubangan kan Kagurangnan,


text:
alagad habong tunawon nin Kagurangnan an kapagarakian ni David, huli kan tipan na ginibo niya ki David asin huli kan panuga niya na magdadanay sa paghahade an saiyang kapagarakian.


text:
Kaya nagluwas si Jehoram kaiba an saiyang mga opisyal na nakalunad sa mga karwahe dangan sinalakay an Edom. Pinalibotan sinda duman kan mga Edomita, alagad pagkabanggi nakalusot sinda asin nakadulag.


text:
Poon kaidto sagkod ngunyan, nagin sarong siblag na nasyon sa Juda an Edom. Kan panahon man na ini, nagrebelde man sa Juda an Libna, huli ta tinalikodan ni Jehoram an Kagurangnan na Dios kan saiyang mga ginikanan.


text:
Laen pa kaiyan nagbugtak siya nin paganong mga lugar na pagsasambahan sa kabubuldan nin Juda dangan pinangenotan an mga banwaan nin Juda asin nin Jerusalem sa pagsombikal sa Kagurangnan.


text:
Sarong surat an ipinadara saiya ni propeta Elias na an sabi, “Ini an tataramon nin Kagurangnan, an Dios ni David na saimong ginikanan: ‘Huli ta dai mo inarog an ginibo ni Jehosafat na saimong ama, o an ginibo ni Asa na saimong lolo,


text:
kundi inarog mo an maraot na ginibo kan mga hade nin Israel asin pinangenotan mo an mga banwaan nin Juda saka nin Jerusalem sa pagsombikal sako, siring na an Israel pinangenotan ni Ahab asin kan saiyang mga kasalihid sa pagsombikal sako patin ginadan mo an saimong mga tugang na lalaki na mas marahay ki sa saimo,


text:
kaya papadarahan ko nin makatakot na peste an saimong banwaan, an saimong mga aki saka mga agom, patin an gabos mong pagsadiri.


text:
Dangan ika mismo magkakaigwa nin sarong makuring helang sa bituka na orog na magngangana sa aroaldaw.’”


text:
Pinasabongan nin Kagurangnan na maanggot ki Jehoram an mga Filisteo saka mga Arab na nag-eerok sa lugar na harani sa mga taga Etiopia.


text:
Sinalakay ninda an Juda, sinamsam an gabos na kagamitan sa palasyo kan hade, asin binihag an saiyang mga aki saka mga agom. Mayong aki na natada sa hade kundi si Ahazias, an saiyang ngohod na aking lalaki.


text:
Sa laog nin haros duwang taon, nagtios an hade kan helang na ini na orog na nagngangana sa aroaldaw; nagadan siya sa helang na ini na kanigoan an kulog. An saiyang banwaan dai naggibo nin dakulang sulo bilang pagmondo saiya, bakong arog kan ginibo ninda sa saiyang mga ginikanan.


text:
Treynta y dos an edad ni Jehoram kan siya magin hade, asin walong taon siyang naghade sa Jerusalem. Mayo lamang nin nagmondo kan siya nagadan. Ilinubong siya ninda sa Syudad ni David, alagad bako sa lulubngan kan mga hade.


text:
An matuang mga aking lalaki ni Hadeng Jehoram ginaradan kan nagkapirang mga Arab na nagsalakay sa kampo; kaya si Ahazias, na ngohod niyang aki, iyo an ginibong hade kan mga taga Jerusalem bilang kasalihid kan saiyang ama.


text:
Beynte y dos an edad ni Ahazias kan siya magin hade, asin sarong taon siyang naghade sa Jerusalem. An saiyang ina iyo si Atalia, na makoapo ni Omri.


text:
Inarog man niya an ginibo kan pamilya ni Hadeng Ahab, huli ta an saiyang ina iyo an nagtukdo saiya sa paggibo nin maraot.


text:
Nagkasala siya sa Kagurangnan, huli ta pagkagadan kan saiyang ama, an ibang kaayon kan pamilya ni Ahab iyo an ginibo niyang parahatol, na nagin dahelan kan pagkaraot niya.


text:
Sa pagsunod sa saindang hatol, inibahan niya si Joram nin Israel sa pakigera ki Hazael na hade nin Siria. Duman sa Ramot-gilead nagralaban an mga hukbo. Nalugadan si Joram,


text:
asin nagbalik siya sa syudad nin Jezreel tanganing magparahay kan saiyang mga lugad. Dinalaw siya duman ni Ahazias.


text:
An pagdalaw na ini ni Ahazias ki Joram iyo an ginamit nin Dios na paagi tanganing mangyari an pagbagsak ni Ahazias. Huli ta kan yaon duman ki Joram si Ahazias, sinabat sinda kan aking lalaki ni Nimsi, na an ngaran Jehu, an lalaki na pinili nin Kagurangnan na magtunaw kan pamilya ni Ahab.


text:
Mantang kinukuyog ni Jehu an sentensya nin Dios sa pamilya ni Ahab, nanumpongan niya an mga lider nin Juda asin an mga sobrino ni Ahazias na nag-iriba digdi sa pagdalaw ki Joram. Ginadan sinda gabos ni Jehu.


text:
Hinanap si Ahazias asin nakua siyang nagtatago duman sa Samaria. Dinara siya ki Jehu asin ginadan. Bilang paggalang ki Jehosafat na saiyang lolo, na tudok sa pusong naglingkod sa Kagurangnan, ilinubong ninda an bangkay ni Ahazias. Mayo nin siisay man sa pamilya ni Ahazias na pwedeng mamayo kan kahadean.


text:
Kan maaraman ni Atalia, na ina ni Hadeng Ahazias, na gadan na an saiyang aki, nagboot siya na gadanon an gabos na kaayon kan pamilya kan hade nin Juda.


text:
Igwa si Ahazias nin tugang na babae na an ngaran Jehosheba, na agom nin sarong padi na an ngaran Jehoiada. Hilom na ilinigtas ni Jehosheba si Joas, saro sa mga aking lalaki ni Ahazias. Isiniblag niya si Joas sa iba pang mga aki kan hade na gagaradanon na kan oras na idto dangan itinago kaiba an sarong paraaling duman sa sarong kwartong torogan sa Templo. Huli kan pagtatago ni Jehosheba ki Joas nakaligtas ini sa kagadanan sa kamot ni Atalia.


text:
Alagad pag-abot kan ikapitong taon, pinakosog ni Jehoiada an saiyang boot asin nakipagtipan siya sa limang opisyal kan hukbo na iyo si Azarias na aking lalaki ni Jeroham, si Ismael na aking lalaki ni Jehohanan, si Azarias na aking lalaki ni Obed, si Maaseias na aking lalaki ni Adaias, saka si Elisafat na aking lalaki ni Zikri.


text:
Linibot ninda an mga syudad nin Juda dangan ipinag-iba ninda pabalik sa Jerusalem an gabos na Levita saka mga pamayo nin mga kamaganakan.


text:
Nagtiripon sinda gabos sa Templo asin nakipagtipan ki Joas, na aking lalaki kan hade. Sinabihan sinda ni Jehoiada, “Uya an aking lalaki kan hade! Siya na an magigin hade, siring sa panuga nin Kagurangnan manongod sa kapagarakian ni David.


text:
Ini an gigibohon nyato. Pagdigdi kan mga padi saka mga Levita tanganing maglingkod sa aldaw nin Sabbath, magtolong grupo sinda: an sarong grupo mabantay kan mga trangkahan kan Templo,


text:
an saro mabantay kan palasyo, asin an ikatolo mabantay kan Trangkahan kan Pundasyon. An gabos na tawo matiripon sa patyo kan Templo.


text:
Mayo nin siisay man na pwedeng maglaog sa Templo nin Kagurangnan pwera kan mga padi asin kan naglilingkod na mga Levita; makakalaog sinda huli ta konsagrado sinda, alagad an mga tawo kaipuhan mag-otob kan kabotan nin Kagurangnan.


text:
An hade papalibotan kan mga Levitang may kapot na armas, asin maiba saiya saen man siya magduman. An siisay man na maglaog sa Templo gagadanon.”


text:
Kinuyog kan mga Levita asin kan mga taga Juda an pagboot ni Jehoiada. An mga lalaki na mayo na nin trabaho sa aldaw nin Sabbath dai pinahale ni Jehoiada kundi padagos na pinapaglingkod kaiba kan maralaog sa trabaho sa aldaw na iyan.


text:
An mga opisyal tinawan niya kan mga garod asin kan mga darakula saka saradit na kalasag na sadiri kaidto ni David asin nasasaray duman sa Templo.


text:
Dangan ilinuwas ni Jehoiada si Joas, kinoronahan saka tinawan kan kopya kan katogonan sa paghahade. Ginibo nindang hade si Joas; linahidan siya nin lana kan padi na si Jehoiada saka kan mga aki kaini. Dangan an gabos nagkurahaw, “Mabuhay an hade!”


text:
Kan madangog ni Atalia an ribok kan mga tawo na nagdadalagan saka nag-oomaw sa hade, nagduman siya sa Templo, sa pinagtiriponan kan mga tawo.


text:
Nahiling niya an bagong hade na nakatindog sa may harigi sa laogan kan Templo, napapalibotan kan mga opisyal kan hukbo saka kan mga paratrompeta. An gabos na tawo maogmang nagkukurahaw asin nagpapatanog kan mga trompeta, mantang an mga paratugtog sa Templo iyo an nangengenot sa selebrasyon. Ginisi ni Atalia an saiyang gubing asin nagkurahaw, “Kapasaluiban! Kapasaluiban!”


text:
Habo ni Jehoiada na gadanon si Atalia sa laog kan Templo kaya inapod niya an mga kapitan kan hukbo dangan sinabihan, “Isiblag siya sa grupo kan mga bantay asin gadanon nindo an siisay man na maghingowang magligtas saiya.”


text:
Nakipagtipan si Jehoiada sa hade saka sa mga tawo na sinda gabos iyo an magigin banwaan nin Kagurangnan.


text:
Dangan nagduman sinda gabos sa templo ni Baal asin rinumpag idto. Rinonot ninda an saiyang mga altar saka mga imahen asin ginadan sa atubangan kan mga altar si Mattan, an padi ni Baal.


text:
An mga padi asin an mga Levita iyo an ginibo ni Jehoiada na parapamahala kan trabaho sa Templo. Katongdan ninda na kuyogon an pagboot ni Hadeng David asin magdolot nin mga tinutong na atang sa Kagurangnan, sosog sa nasusurat sa Katogonan ni Moises. Sinda man an parapamahala kan musika asin kan mga selebrasyon.


text:
Nagbugtak man si Jehoiada nin mga bantay sa mga trangkahan kan Templo nin Kagurangnan tanganing dai makalaog an siisay man na maati.


text:
Dangan kaiba an mga opisyal kan hukbo, an mga ginagalangan na tawo kan banwaan, an mga gobernador asin an bilog na banwaan. Dinara ninda an hade hale sa Templo, pasiring sa palasyo. Duman sinda nag-agi sa itaas na trangkahan. Dangan pinatukaw ninda an hade sa trono.


text:
Pitong taon an edad ni Joas kan siya magin hade asin kwarentang taon siyang naghade sa Jerusalem. An saiyang ina iyo si Zibia na taga Beer-sheba.


text:
Nagpili si Jehoiada nin duwang agom para ki Joas asin nagkaigwa ini nin dakul na aking lalaki saka babae.


text:
Tinipon niya an mga padi saka mga Levita dangan sinabihan, “Magduman kamo sa mga syudad nin Juda asin kolektahon nindo sa mga Israelita an kwarta na gagamiton sa taon-taon na paghirahay kan Templo. Gibohon nindo ini tolos.” Alagad dai tolos naghiro an mga Levita,


text:
kaya ipinaapod ni Joas si Jehoiada na saindang pamayo asin sinabihan, “Tano ta dai mo pinagbotan an mga Levita na kolektahon sa mga taga Juda asin Jerusalem an buhis para sa Tabernakulo, buhis na ipinagboot ni Moises, na sorogoon nin Kagurangnan?” (


text:
An Templo linaog kan mga parasunod ni Atalia, an tampalasan na babae, asin dakul sa mga kagamitan sa Templo an ginamit ninda sa pagsamba ki Baal.)


text:
Kaya pinagbotan kan hade an mga Levita na maggibo nin sarong kahon para sa mga limos asin ibinugtak ini sa trangkahan kan Templo.


text:
Ibinalangibog ninda sa bilog na Juda saka Jerusalem an pagboot na an lambang saro magdara sa Kagurangnan kan buhis na ipinagboot ni Moises na sorogoon nin Dios sa mga Israelita kan yaon sinda duman sa kalangtadan.


text:
Naogma an banwaan asin an saindang mga lider. Dinara ninda an saindang buhis dangan ihinulog sa kahon sagkod na napano idto.


text:
Aroaldaw, an kahon dinadara kan mga Levita sa opisyal kan hade na namamahala kaini. Kun nahihiling ninda na pano na an kahon, minadolok an sekretaryo kan hade saka an opisyal kan Halangkaw na Padi asin hinahale ninda an kwarta sa kahon. Dangan ibinabalik ninda an kahon sa dating namumugtakan kaini. Kaya dakulang halaga nin kwarta an saindang natipon.


text:
An kwarta itinatao kan hade asin ni Jehoiada sa mga namamahala kan paghirahay kan Templo, dangan nagtandan sinda nin mga kantero, mga karpintero saka mga eksperto sa trabaho sa lansang asin bronse, tanganing hirahayon an Templo.


text:
Kan tapos na an trabaho, dinara ninda sa hade asin ki Jehoiada an natadang bulawan saka plata dangan an mga ini ginibo nindang mga mangko asin iba pang mga kagamitan para sa Templo. Mantang buhay pa si Jehoiada, padagos an pagdolot nin mga tinutong na atang sa Templo nin Kagurangnan.


text:
Ilinubong siya sa Syudad ni David, sa lulubngan kan mga hade, huli ta naggibo siya nin karahayan sa Israel, sa Dios asin sa Templo.


text:
Alagad pakagadan ni Jehoiada, dinagka si Hadeng Joas kan mga lider nin Juda na sinda na an pagdangogon.


text:
Kaya an mga tawo nag-ontok sa pagsamba sa Templo nin Kagurangnan, an Dios kan saindang mga ginikanan, dangan nagpoon sa pagsamba sa mga dios-dios asin sa mga ladawan kan diosang si Asera. An kagabatan kan saindang kasalan an nagin dahelan kan pagdatong kan kaanggotan nin Dios sa Juda saka sa Jerusalem.


text:
Nagpadara siya sainda nin mga propeta tanganing patanidan sinda na magbalik saiya, alagad habo sindang maghinanyog.


text:
Dangan an espiritu nin Dios nag-abot ki Zacarias na aking lalaki kan padi na si Jehoiada. Nagtindog si Zacarias sa lugar na mahihiling kan mga tawo dangan nagsabi, “Ini an tataramon nin Kagurangnan: ‘Tadaw ta tinalikodan nindo an sakuyang mga togon, pagtalikod na dai magdadara saindo nin kauswagan? Huli ta binayaan nindo ako, babayaan ko man kamo.’”


text:
Alagad nagkasararo sinda laban ki Zacarias asin sa pagboot kan hade, ginapo siya ninda duman sa patyo kan Templo.


text:
Nalingawan kan hade an karahayan na ipinahiling saiya ni Jehoiada na ama ni Zacarias, asin ipinagadan niya ini. Kan naghihingagdan na si Zacarias, nagkurahaw siya, “Mahiling logod nin Kagurangnan an saimong ginigibo asin padusahan ka!”


text:
Kan matatapos na an taon, nag-abot an hukbo kan mga Siro dangan sinalakay si Joas. Naglaog sinda sa Juda saka sa Jerusalem, ginadan an gabos na lider kan banwaan dangan dinara sa hade kan Damasco an gabos na nasamsam ninda.


text:
Sadit sana an hukbo kan mga taga Siria, alagad ipinadaog nin Kagurangnan an dakulang hukbo nin Juda huli ta binayaan kaini an Kagurangnan, an Dios kan saindang mga ginikanan. Sa paaging ini pinadusahan si Joas.


text:
Nalugadan nin makuri si Hadeng Joas asin kan magharale na an mga kaiwal, duwa sa saiyang mga opisyal an nagpasaluib saiya. Ginadan ninda si Joas sa saiyang higdaan bilang pagbalos sa pagkagadan kan aki kan padi na si Jehoiada. Ilinubong si Joas sa Syudad ni David, alagad dai siya ilinubong sa lulubngan kan mga hade. (


text:
An mga nagpasaluib saiya iyo si Zabad na aking lalaki nin sarong babaeng Ammonita na an ngaran Simeat, asin si Jozabad na aking lalaki nin sarong babaeng Moabita na an ngaran Simrit.)


text:
Nasusurat sa An Komentaryo manongod sa Kasaysayan nin mga Hade an mga istorya kan mga aki ni Joas, an mga propesiya laban saiya asin kun paano niya hinirahay an Templo. Si Amazias na saiyang aki iyo an nagsalihid saiya bilang hade.


text:
Beynte y singko an edad ni Amazias kan siya nagin hade, asin beynte y nuebeng taon siyang naghade sa Jerusalem. An saiyang ina iyo si Jehoaddin na taga Jerusalem.


text:
Kan pusog na an saiyang kapangyarihan bilang hade, ipinagadan niya an mga opisyal na guminadan sa saiyang ama.


text:
Alagad dai niya ipinagadan an mga aki ninda, kundi sinunod niya an pagboot nin Kagurangnan sa Katogonan ni Moises, “An mga magurang dai gagadanon para sa kasalan na ginibo kan saindang mga aki; ni an mga aki para sa kasalan na ginibo kan saindang mga magurang. An sarong tawo gagadanon sana para sa kasalan na siya nanggad an nakaginibo.”


text:
Tinipon ni Amazias an mga lalaki sa Juda asin sa Benjamin sosog sa saindang mga kamaganakan. Nagbugtak siya nin mga opisyal na mga mamamayo nin rinibo saka mga ginatos na soldados. Kabilang digdi an mga lalaki na an edad beynteng taon paitaas, na an bilang uminabot sa tres syentos mil. Andam sinda gabos sa pakilaban, eksperto sa paggamit nin mga garod saka mga kalasag.


