# verses

text:
Naosipan an ibang mga Israelita, “Dangoga nindo! An mga tribu ni Ruben, Gad, asin an kabangang tribu ni Manases nagturugdok nin altar sa Gelilot sa parte kan Jordan na sadiri ta.”


text:
Kan madangog ini kan mga Israelita, nagtiripon sinda gabos sa Shilo tanganing labanan an mga tribu sa sirangan.


text:
Sinugo kan mga Israelita si Finehas, na aki ni Eleazar na padi, na magduman sa Gilead sa mga tribu ni Ruben, Gad, asin sa kabangang tribu ni Manases.


text:
Nag-iba ki Finehas an sampolong lider, sarong lider hale sa lambang tribu sa solnopan. An lambang saro sainda iyo an pamayo nin pamilya sa saindang kamaganakan.


text:
Sa ngaran kan bilog na komunidad nin Kagurangnan, hinapot ninda an mga ini, “Anong katampalasanan ining ginibo nindo tumang sa Dios nin Israel? Kinalaban nindo an Kagurangnan sa pagpatindog kan altar na ini para sa saindong sadiri! Dai na kamo nagsusunod saiya!


text:
Giromdoma nindo an satong kasalan sa Peor, kan padusahan nin Kagurangnan an saiyang banwaan sa paagi nin sarong peste. Sagkod ngunyan nagtitios kita huli kaidto. Ano, kulang pa nanggad an kasalan na idto?


text:
Nagsasayuma na kamo ngunyan sa pagsunod saiya? Kun magtumang kamo sa Kagurangnan ngunyan, maaanggot siya sa bilog na Israel sa aga.


text:
Ngunyan, kun an saindong daga bakong maninigo na pagsambahan saiya, bumalyo kamo sa daga nin Kagurangnan saen nakatugdok an saiyang Tabernakulo. Kumua kamo nin daga sa samong pagsadiri. Alagad dai kamo magtumang sa Kagurangnan asin dai man nindo kami paggibohon na matumang, huli sa pagpatindog nindo nin altar bilang dagdag sa altar nin Kagurangnan na satong Dios.


text:
Giromdoma nindo an pagsuhay ni Acan, na aki ni Zera, sa pagboot manongod sa mga bagay na dapat suloon; pinadusahan an bilog na Israel huli kaidto. Bako lamang si Acan an nagadan huli kan saiyang kasalan.”


text:
An mga tawong hale sa mga tribu ni Ruben, Gad, asin ni Manases sa sirangan nagsimbag sa mga pamayo kan mga pamilya kan mga tribu sa solnopan:


text:
“An Mapangyari iyo an Dios! Siya iyo an Kagurangnan! An Mapangyari iyo an Dios! Siya iyo an Kagurangnan! Aram niya kun tano ta ginibo mi ini, asin boot mi man na makaaram kamo. Kun kami nagtumang asin dai nagin maimbod sa Kagurangnan, gadana nindo kami!


text:
Kun kami nagsuhay sa Kagurangnan asin nagpatindog nin sadiri nyamong altar tanganing pagtutongan kan samong mga dolot o tanganing gamiton para sa mga dolot na pagkakan asin sa katoninongan, padusahan logod kami nin Kagurangnan.


text:
Ginibo mi ini huli ta nahahandal kami na sa maabot na aldaw masabi an saindong mga aki sa samong mga aki, ‘Ano an pakilabot nindo sa Kagurangnan, an Dios nin Israel?


text:
Ginibo niya an Jordan na kasagkoran mi asin nindo, na gikan ki Ruben asin ki Gad; dai kamo nin pakilabot sa Kagurangnan.’ Dangan pwedeng pugolon kan saindong mga aki an samong mga aki sa pagsamba sa Kagurangnan.


text:
kundi bilang sarong tanda para samo asin para saindo, patin para sa kapagarakian na masunod sa sato, na talagang nagsasaramba kita sa Kagurangnan sa atubang kan banal niyang Tabernakulo, huli sa satong mga tinutong na atang, mga sakripisyo sagkod mga dolot para sa katoninongan. Ini an paagi tanganing dai masabi kan saindong mga aki na an samong mga aki dai nin pakilabot sa Kagurangnan.


text:
Napaghorophorop mi, na kun mangyari ini, an samong mga aki makakasabi, ‘Hilinga! An samong mga ginikanan nagtugdok nin altar na kaagid kan altar nin Kagurangnan. Bako iyan para sa mga tinutong na atang o para sa mga sakripisyo kundi bilang tanda para sa samo asin para sa saindo.’


text:
Dai nanggad kami matumang sa Kagurangnan o matalikod saiya ngunyan, huli sa pagpatindog nin altar para sa mga tinutong na atang, mga dolot na pagkakan o mga sakripisyo. Dai kami mapatindog nin ibang altar kundi an altar nin Kagurangnan na satong Dios na nasa atubangan kan Tabernakulo.”


text:
Nadangog ni Finehas asin kan sampolong mga lider na kairiba niya, na mga pamayo kan mga pamilya kan mga tribu sa solnopan, an sinabi kan mga tribu ni Ruben, Gad, saka ni Manases sa sirangan, asin nagkaorogma sinda.


text:
Nagsabi sainda si Finehas, na aki ni Eleazar na padi, “Aram mi na ngunyan na kaiba nyato an Kagurangnan. Dai kamo nagtumang saiya, kaya ilinigtas nindo an mga Israelita sa padusa nin Kagurangnan.”


text:
Dangan binayaan na ni Finehas sagkod kan mga lider an mga tribu ni Ruben saka ni Gad sa daga nin Gilead. Nagbalik sinda sa Canaan asin inosip ninda sa mga Israelita an gabos na nangyari duman sa Gilead.


text:
Nag-ogma an mga Israelita asin nag-omaw sinda sa Dios. Dai na ninda pinag-orolayan an pagsalakay tanganing tunawon an dagang pinag-erokan kan mga tribu ni Ruben saka ni Gad.


text:
Nagsabi an mga tawong gikan ki Ruben asin Gad, “Saksi an altar na ini para sa sato gabos na an Kagurangnan iyo an Dios.” Kaya an altar inapod nindang “Saksi.”


text:
Pakalihis nin halawig na panahon, tinawan nin Kagurangnan nin katiwasayan an Israel laban sa mga kaiwal sa palibot ninda. Kan panahon na iyan, gurang nang marahay si Josue,


text:
kaya inapod niya an bilog na Israel, an kamagurangan, an mga lider, an mga hukom asin an mga opisyal kan banwaan. Tinaraman sinda ni Josue, “Gurang na akong marahay.


text:
Nahiling nindo an gabos na ginibo nin Kagurangnan na saindong Dios sa gabos na banwaan huli sa saindo. Siya an nakipaglaban para sa saindo.


text:
Itinao ko na saindo bilang pamana kan saindong mga tribu an mga dagang dai pa nasasakop, siring man an gabos na daga kan mga banwaan na nasakop ko na, magpoon sa Salog nin Jordan sa parteng sirangan sagkod sa Dagat nin Mediteraneo sa parteng solnopan.


text:
Papasibogon sinda nin Kagurangnan na saindong Dios asin papahaleon sa pagdangadang nindo. Mapapasaindo an daga ninda siring sa panuga saindo nin Kagurangnan na saindong Dios.


text:
Kaya kuyogon nanggad nindo asin gibohon an gabos na nasusurat sa libro nin Katogonan ni Moises. Dai nindo paglingawan an arin man kaiyan,


text:
asin dai nanggad kamo makiiba sa mga tawong ini na natatada pa diyan sa kaibahan nindo o kaya magsambit kan ngaran kan saindang mga dios-dios o magsumpa sa ngaran kan mga iyan o magsamba asin magluhod sa mga iyan.


text:
Sa pagdangadang nindo, inalaw nin Kagurangnan an darakula saka mapangyaring mga nasyon, asin mayo pa nin siisay man na nakadaog saindo.


text:
Maski siisay saindo pwedeng makapadulag nin sangribong tawo, huli ta an Kagurangnan iyo an nakikilaban para saindo, siring sa saiyang panuga.


text:
Kun magtalikod kamo saiya asin makisumaro sa mga natatadang nasyon na iyan sa kaibahan nindo asin makipag-agoman sainda,


text:
saboton nanggad nindo na dai na papahaleon nin Kagurangnan na saindong Dios an mga nasyon na iyan sa pagdangadang nindo. Alagad sinda magigin sarong siod saka sarong kalot para saindo, sarong makosog na panghampak sa saindong likod, sagkod mga tonok sa saindong mga mata. Dangan magdadanay iyan sagkod na mayo nang matada saindo digdi sa marahay na dagang itinao saindo nin Kagurangnan na saindong Dios.


text:
“Madali na akong magadan. Nakakaaram sa saiyang puso asin kalag an lambang saro sa saindo, na itinao saindo nin Kagurangnan an gabos na marahay na bagay na saiyang ipinanuga. Inotob niya an lambang panuga; mayong nasudya minsan saro.


text:
Alagad siring na inotob niya an lambang panuga na ginibo niya saindo, gigibohon man niya an mga maraot na bagay na ipinatanid niya saindo.


text:
Kun dai kamo magkuyog kan tipan na ipinagboot nin Kagurangnan na saindong Dios na sunodon nindo, saka kun maglingkod kamo dangan magsamba sa ibang mga dios, malaad saindo an kaanggotan nin Kagurangnan asin tolos na magagadan kamo, sagkod na mayo nang matada saindo digdi sa marahay na dagang itinao niya saindo.”


text:
Tinipon ni Josue sa Shekem an gabos na tribu kan Israel. Inapod niya an kamagurangan, an mga lider, an mga hukom, sagkod an mga opisyal kan Israel, dangan nag-atubang sinda sa Dios.


text:
Sinabihan ni Josue an mga tawo, “Iyo ini an tataramon nin Kagurangnan, an Dios nin Israel: ‘Kaidtong panahon, an saindong mga ginikanan nag-erok sa ibong kan Salog nin Eufrates asin nagsamba sa ibang mga dios. An saro sa mga ginikanan na ini iyo si Tera, na ama ni Abraham asin ni Nahor.


text:
Dangan kinua ko si Abraham na saindong ginikanan, hale sa dagang idto sa ibong kan Eufrates, asin pinangenotan ko siya pasiring sa bilog na daga nin Canaan. Tinawan ko siya nin dakul na kapagarakian. Nagin aki niya si Isaac,


text:
asin nagin aki ni Isaac si Jacob saka si Esau. Itinao ko ki Esau an mabulod na daga nin Edom bilang kahirasan niya, alagad an saindong ginikanan na si Jacob sagkod an siyang mga aki nagpasiring sa Egipto.


text:
Dangan sinugo ko si Moises saka si Aaron asin pinadarahan ko nin dakul na kasakitan an Egipto; alagad hinale ko kamo duman.


text:
Ilinuwas ko hale sa Egipto an saindong mga ginikanan, asin linamag sinda kan mga Egipcio na nakalunad sa saindang mga karwahe saka mga kabayo. Alagad kan makaabot sa Dagat na Pula an saindong mga ginikanan,


text:
naghagad sinda sako nin tabang asin binugtakan ko nin kadikloman sa pagultanan ninda saka kan mga Egipcio. Tinahoban ko kan dagat an mga Egipcio dangan linamos ko sinda. Aram nindo kun ano an ginibo ko sa Egipto. “‘Haloy kamong nag-erok sa kalangtadan.


text:
Dangan dinara ko kamo sa daga kan mga Amoreo, na nag-erok sa sirangan kan Jordan. Nakilaban sinda saindo, alagad itinao ko saindo an kapangganahan laban sainda. Nasakop nindo an saindang daga dangan ginaradan ko sinda sa pagdangadang nindo.


text:
Dangan nakilaban saindo an hade nin Moab, si Balak na aki ni Zippor. Sinugo niya si Balaam na aki ni Beor tanganing maldisyonon kamo.


text:
Alagad dai ko dinangog si Balaam kaya benedisyonan niya kamo, asin sa siring na paagi, ilinigtas ko kamo sa kamot ni Balak.


text:
Nagbalyo kamo sa Jordan dangan nakaabot sa Jerico. Linabanan kamo kan mga taga Jerico, siring man kan mga Amoreo, Perezeo, Cananeo, Heteo, Gergeseo, Heveo, asin kan mga Jebuseo. Alagad pinapanggana ko kamo laban sa sainda gabos.


text:
Ginibo kong magkatarakot sinda sa pagdangadang nindo tanganing pahaleon an duwang hadeng Amoreo. Bako iyan gibo kan saindong espada saka pana.


text:
Tinawan ko kamo nin daga na dai nindo pinagpagalan asin nin mga syudad na dai man nindo itinugdok. Ngunyan, nag-eerok kamo duman asin nagkakakan nin mga ubas sagkod mga oliba hale sa mga poon na dai man nindo itinanom.’


text:
“Kaya ngunyan matakot kamo sa Kagurangnan,” an olay ni Josue. “Tunay asin maimbod nindo siyang paglingkodan. Halea nindo an mga dios-dios na dating sinasamba kan saindong mga ginikanan sa Mesopotamia saka sa Egipto; an Kagurangnan sana an saindong paglingkodan.


text:
Kun habo nindong maglingkod saiya, magpili kamo ngunyan kun siisay an saindong paglilingkodan, an mga dios-dios na dating sinasamba kan saindong mga ginikanan sa Mesopotamia o an mga dios-dios kan mga Amoreo, na an saindang daga iyo an saindong pinag-eerokan ngunyan. Alagad para sako asin para sa sakong pamilya, an Kagurangnan an samong paglilingkodan.”


text:
Nagsimbag an mga tawo, “Sagkod pa man dai mi babayaan an Kagurangnan tanganing maglingkod sa ibang dios.


text:
An Kagurangnan na satong Dios iyo an nagligtas samo asin sa samuyang mga magurang sa kaoripnan duman sa Egipto. Nahiling mi an mga ngangalasan na ginibo niya. Inataman niya kami sa gabos na banwaan na samong inagihan.


text:
Sa samong pagdangadang, pinahale nin Kagurangnan an mga Amoreong nag-erok sa dagang ini. Kaya maglilingkod man kami sa Kagurangnan; siya an samong Dios.”


text:
Nagsabi si Josue sa mga Tawo, “Alagad tibaad dai kamo makapaglingkod sa Kagurangnan. Siya sarong Dios na banal; sarong maimon na Dios. Dai niya mapapatawad an saindong mga kasalan asin kasombikalan.


text:
Kun talikodan nindo siya tanganing maglingkod sa dayuhan na mga dios, maaanggot siya saindo saka papadusahan niya kamo. Gagadanon niya kamo, maski ngani marahay siya kaidto sa saindo.”


text:
Sinabihan sinda ni Josue, “Kamo an mga saksi sa saindo man sana, na pinili nindo an Kagurangnan tanganing paglingkodan.” Nagsimbag sinda, “Mga saksi kami.”


text:
“Kun siring, halea nindo an dayuhan na mga dios na yaon saindo asin manumpa kamo na magigin maimbod kamo sa Kagurangnan, an Dios nin Israel,” an olay ni Josue sa mga tawo.


text:
Nagsimbag giraray saiya an mga tawo, “Maglilingkod kami sa Kagurangnan na samong Dios. Kukuyogon mi an saiyang mga pagboot.”


text:
Kaya sa aldaw na idto, nakipagtipan si Josue sa mga tawo, asin duman sa Shekem tinawan niya sinda nin mga togon saka mga pagboot na susunodon.


text:
Isinurat ni Josue an mga togon na ini sa libro kan mga Togon nin Dios. Dangan nagkua siya nin sarong dakulang gapo asin pinatindog niya sa lindong kan kahoy na hamurawon na nasa santwaryo nin Kagurangnan.


text:
Sinabihan niya an gabos na tawo, “An gapong ini iyo an satong saksi. Nadangog kaini an gabos na itinaram sato nin Kagurangnan. Kaya magigin saksi ini laban saindo, tanganing dai kamo magtumang sa saindong Dios.”


text:
Dai nahaloy, nagadan si Josue na aki ni Nun asin sorogoon nin Kagurangnan sa edad na syento dyes na taon.


text:
Ilinubong siya ninda sa sadiri niyang daga sa Timnat-sera sa mabulod na daga kan Efraim, sa amihan kan Bukid nin Gaas.


text:
Mantang nabubuhay pa si Josue, naglingkod sa Kagurangnan an mga Israelita asin pagkagadan niya, nagpadagos sinda sa paglingkod sa Kagurangnan mantang nabubuhay pa an mga lider na nakahiling kan gabos na ginibo nin Kagurangnan para sa Israel.


text:
An mga tolang ni Jose, na dinara kan mga Israelita paghale ninda sa Egipto, ilinubong ninda sa Shekem, sa dagang binakal ni Jacob sa mga aki ni Hamor, an ama ni Shekem, sa kantidad na sanggatos na pedasong plata. An dagang ini minana kan kapagarakian ni Jose.


text:
Nagadan man si Eleazar na aking lalaki ni Aaron asin ilinubong siya sa Gibea, an banwang nasa mabulod sa daga nin Efraim na itinao sa saiyang aking lalaki na si Finehas.


text:
Pakagadan ni Josue, hinapot an Kagurangnan kan banwaan nin Israel, “Arin sa mga tribu an enot na masalakay sa mga Cananeo?”


text:
Nagsabi an mga kaayon kan tribu ni Juda sa mga kaayon kan tribu ni Simeon, “Ibahan nindo kami sa pakilaban sa mga Cananeo na yaon sa lugar na ipinanongod para samo, asin iibahan mi man kamo sa lugar na ipinanongod para saindo.” Kaya boronyog na nakilaban an mga tribu ni Simeon


text:
asin Juda. Pinapanggana sinda nin Kagurangnan laban sa mga Cananeo asin sa mga Perezeo; dinaog ninda an sampolong ribong kalalakihan duman sa Bezek.


text:
Duminulag si Adonibezek, alagad linamag siya ninda, asin kan madakop ninda, pinurutol ninda an tanggurangan sa saiyang kamot sagkod bitis.


text:
Nagsabi si Adonibezek, “Setentang mga hade na pinurutolan nin mga tanggurangan sa kamot sagkod bitis an nagpurot kan mga rakdag sa irarom kan sakong lamesa; ngunyan ginibo man sako nin Dios an ginibo ko sainda.” Dinara siya ninda sa Jerusalem asin duman siya nagadan.


text:
Sinalakay kan mga lalaki sa tribu ni Juda an Jerusalem dangan sinakop. Ginaradan ninda an mga tawo duman dangan sinulo an syudad.


text:
Pakatapos, nakilaban sinda sa mga Cananeo na nag-erok sa mabulod na daga, sa kababan, asin sa habagat na parte kan Canaan.


text:
Linabanan ninda an mga Cananeo na nag-erok sa syudad nin Hebron na dating inaapod Kiriat-arba. Dinaog ninda duman an mga kamaganakan ni Sesai, Ahiman, asin Talmai.


text:
Hale sa Hebron, nagmartsa an mga tawohan ni Juda pasiring sa syudad nin Debir na kaidto inapod Kiriat-sefer.


text:
Nagsabi an saro sainda na inapod Caleb, “Itatao ko bilang agom an daraga kong aki na si Acsa sa kiisay man na makasakop kan Kiriat-sefer.”


text:
Si Otniel na aking lalaki ni Kenaz, na ngohod na tugang ni Caleb, an nakasakop kan syudad, kaya itinao saiya ni Caleb si Acsa bilang agom.


text:
Sa aldaw kan kasal, sinabihan ni Otniel si Acsa na maghagad nin sarong oma sa ama niya. Nagbaba si Acsa sa asnong nalulunadan niya kaya hinapot siya ni Caleb kun ano an kaipuhan.


text:
Hale sa Jerico, an syudad nin mga palma, nagpadagos sa paglakaw an tribu ni Juda kaiba an mga Cineo na kapagarakian kan panugangan ni Moises. Nagpasiring sinda sa kalangtadan nin Juda harani sa Arad. Dangan duman sinda nag-erok kaiba an mga Amalekita.


text:
Nag-iba an tribu ni Juda sa tribu ni Simeon asin dinaog ninda an mga Cananeo na nag-erok sa syudad nin Zefat. Rinaot ninda an syudad asin nginaranan Horma.


text:
Tinabangan nin Kagurangnan an tribu ni Juda, asin nasakop kaini an mabulod na daga. Alagad dai ninda nasakop an Gaza, an Askelon, asin an Ekron, kaiba an mga kataraed na lugar. An mga tawong nag-eerok sa may baybayon igwa nin mga karwaheng lansang, kaya dai sinda napahale kan tribu ni Juda.


text:
Itinao ki Caleb an Hebron sosog sa pagboot ni Moises, huli ta napahale niya sa syudad an tolong aking lalaki ni Anak.


text:
Alagad dai pinahale sa Jerusalem kan tribu ni Benjamin an mga Jebuseo kaya padagos na nag-erok sinda duman sa kaibahan kan banwaan ni Benjamin.


text:
Sinalakay kan mga tribu ni Efraim asin ni Manases an syudad nin Betel na kaidto inapod Luz. Tinabangan sinda nin Kagurangnan. Nagpadara sinda nin mga espiya sa syudad


text:
na nakahiling nin sarong lalaki na nagluwas sa syudad, asin sinabihan ninda, “Itukdo mo samo kun paano kami makakalaog sa syudad asin dai mi ika kukulogan.”


text:
Kaya itinukdo niya sainda an dalan pasiring sa syudad. Dangan ginaradan kan mga tawohan ni Efraim asin ni Manases an gabos na yaon duman sa syudad, alagad dai ninda ginadan an lalaking nagtukdo sainda sagkod an saiyang pamilya.


text:
Nagduman an lalaking ini sa daga kan mga Heteo, asin nagmukna duman nin sarong syudad na nginaranan niyang Luz; sagkod ngunyan iyo pa iyan an ngaran kan syudad.


text:
Dai pinahale kan tribu ni Manases an mga tawong nag-eerok sa mga syudad nin Bet-sean, Taanac, Dor, Ibleam, Megido asin sa mga kataraed na banwa; padagos na nag-erok an mga Cananeo sa mga lugar na ini.


text:
Kan dakul nang marahay an mga Israelita, inoripon ninda an mga tawong ini alagad dai man giraray ninda pinahale gabos.


text:
Dai man pinahale kan tribu ni Efraim an mga Cananeo na nag-eerok sa syudad nin Gezer, kaya padagos na nag-erok sinda duman, kaiba kan mga Israelita.


text:
Dai man pinahale kan tribu ni Zabulon an mga tawong nag-eerok sa mga syudad nin Kitron asin Nahalal, kaya padagos na nag-erok sinda duman bilang mga oripon kan mga Israelita.


text:
Dai man pinahale kan tribu ni Asher an mga tawong nag-eerok sa mga syudad nin Acco, Sidon, Alab, Aczib, Helba, Afek asin Rehob.


text:
Dai man pinahale kan tribu ni Neftali an mga nag-eerok sa mga syudad nin Bet-semes asin Bet-anat. Padagos na nag-erok sinda duman, alagad inoripon sinda kan tribu ni Neftali.


text:
Alagad an mga kaayon sa tribu ni Dan napiritan na mag-erok sa kabubuldan huli ta dai sinda tinugotan kan mga Amoreo na magduman sa kapatagan.


text:
Kaya padagos na nag-erok an mga Amoreo sa Aijalon, Saalbim, asin sa Bukid nin Heres alagad sakop sinda kan mga tribu ni Efraim asin ni Manases asin inoripon sinda kan mga tribung ini.


text:
Hale sa amihan kan Sela, an pagdolonan kan mga Amoreo minaagi sa tukadon nin Akrabbim dangan minapaitaas.


text:
Hale sa Gilgal, an anghel nin Kagurangnan nagduman sa Bokhim asin nagsabi sa mga Israelita, “Ilinuwas ko kamo hale sa Egipto asin dinara sa dagang ipinanuga ko sa saindong mga ginikanan. Nagtaram ako kaidto: ‘Dai ko tatalikodan an sakong tipan sa saindo.


text:
Dai kamo makipagtipan sa mga tawong nag-eerok sa dagang ini. Gabaon nindo an saindang mga altar.’ Alagad ano ining ginibo nindo? Dai nindo kinuyog an sakong pagboot!


text:
Kaya sinasabihan ko kamo ngunyan na dai ko papahaleon an mga tawong ini sa pagdangadang nindo. Magigin mga kaiwal nindo sinda asin an pagsamba sa saindang mga dios-dios iyo an magigin siod nindo.”


text:
Isinubol ni Josue an banwaan nin Israel asin an lambang saro naglakaw tanganing sadirihon an saiyang nagin kahirasan.


text:
Mantang buhay pa si Josue, naglingkod sa Kagurangnan an bilog na Israel, asin maski kan magadan na siya, padagos man giraray sinda sa paglingkod mantang mga buhay pa an saindang mga lider na nakahiling kan dakulang ngangalasan na ginibo nin Kagurangnan para sa Israel.


text:
Nagadan si Josue, na aking lalaki ni Nun asin sorogoon nin Kagurangnan, sa edad na syento dyes na taon.


text:
Ilinubong siya sa saiyang kahirasan na daga duman sa Timnat-sera, sa mabulod na daga ni Efraim na nasa amihan kan Bukid nin Gaas.


text:
Nagkagaradan an gabos na kabilang sa henerasyon na idto, asin an bagong henerasyon dai nakamidbid sa Kagurangnan asin kan mga ginibo niya para sa Israel.


text:
Nag-ontok sinda sa pagsamba sa Kagurangnan, an Dios kan saindang mga ginikanan, an Dios na nagligtas sainda sa Egipto, asin nagpoon sindang magsamba sa ibang dios na pinagsasamba kan mga tawong nasa palibot ninda, kaya naanggot sainda an Kagurangnan.


text:
Kaya naanggot nin marahay sa sainda an Kagurangnan asin tinugotan niyang paghabonan asin salakayon an mga Israelita. Tinugotan niyang daogon kan mga kaiwal ninda an Israel, sagkod na dai na ninda kayang iligtas an saindang sadiri.


text:
Kun nakikilaban sinda, kinakalaban sinda nin Kagurangnan siring sa saiyang sinabi; kaya dakula an saindang kahaditan.


text:
Alagad dai ninda dinangog an saindang mga hukom. Dai sinda nagmaimbod sa Kagurangnan; nagsamba sinda sa ibang dios. Dai sinda nagsunod sa mga ipinagboot nin Kagurangnan, bakong arog kan saindang mga magurang.


text:
Kun tinatawan nin Kagurangnan an Israel nin sarong hukom, iniibahan niya ini asin iliniligtas an mga tawo sa saindang mga kaiwal sagkod na buhay pa an hukom. Naheherak an Kagurangnan sainda huli ta minaagrangay sinda dahel sa kasakitan asin kaoripnan.


text:
Alagad sa oras na magadan an hukom, minabalik an mga tawo sa dati nindang gibo, asin an bagong henerasyon nagigin orog na maraot ki sa saindang mga magurang. Minalingkod sinda asin minasamba sa ibang mga dios; habo nindang bayaan an mga maraot nindang gibo.


text:
Dangan naanggot an Kagurangnan sa Israel asin nagtaram, “Dai inotob kan nasyon na ini an tipan na ipinagboot ko sa saindang mga ginikanan. Huli ta dai sinda nagsunod sako,


text:
Gagamiton ko sinda sa pagbalo kun totoong masunod sako an mga Israelitang ini, arog kan saindang mga ginikanan.”


text:
Kaya itinugot nin Kagurangnan na padagos na mag-erok an mga nasyon na ini sa daga; dai niya itinao ki Josue an kapangganahan laban sainda, ni pinahale tolos sa daga pakagadan ni Josue.


text:
Kaya itinada nin Kagurangnan an nagkapirang nasyon sa daga tanganing baloon an mga Israelita na dai pa nakanamit nin gera sa Canaan.


text:
Ginibo niya ini tanganing tukdoan an lambang henerasyon kan mga Israelita manongod sa gera, orog na idtong dai pa nakilaban.


text:
An mga natada iyo: an limang syudad kan mga Filisteo, an gabos na Cananeo, an mga Sidoneo, an mga Heveo na nag-erok sa Kabukidan nin Lebanon magpoon sa Bukid nin Baal-hermon sagkod sa agihan pasiring sa Hamat.


text:
Sinda an mabalo sa Israel, tanganing maaraman kun baga masunod sinda sa ipinagboot nin Kagurangnan sa saindang mga ginikanan huli ki Moises.


text:
Kaya nag-erok sa daga an mga Israelita sa kaibahan kan mga Cananeo, Heteo, Amoreo, Perezeo, Heveo, asin Jebuseo.


text:
Nalingawan nin Israel an Kagurangnan na saindang Dios; nagkasala sinda saiya asin nagsamba sa mga Baal sagkod sa mga Asera.


text:
Kaya naanggot sainda nin marahay an Kagurangnan asin pinabayaan niyang sakopon sinda kan hadeng si Cusan Risataim kan Mesopotamia; nagin oripon niya sinda sa laog nin walong taon.


text:
Dangan nag-agrangay an mga Israelita sa Kagurangnan kaya nagsugo an Kagurangnan nin sarong lalaki na nagligtas sainda. Siya si Otniel na aking lalaki ni Kenaz na ngohod na tugang ni Caleb.


text:
Uminabot saiya an Espiritu nin Kagurangnan, asin siya an nagin lider nin Israel. Nakigera siya asin pinapanggana nin Kagurangnan laban sa hade nin Mesopotamia.


text:
Pakatapos kaini, nagkaigwa nin katoninongan an daga sa laog nin kwarentang taon, dangan nagadan si Otniel.


text:
Nagkasala giraray an Israel sa Kagurangnan, asin huli kaini an hadeng si Eglon kan Moab orog na pinakosog nin Kagurangnan ki sa Israel.


text:
Nakisumaro si Eglon sa mga Ammonita asin sa mga Amalekita; sinalakay ninda dangan dinaog an Israel. Sinakop ninda an Jerico, an syudad nin mga palma.


text:
Dangan nag-agrangay an mga Israelita sa Kagurangnan kaya nagsugo an Kagurangnan nin sarong lalaki na maligtas sainda. Siya si Ehud, sarong walahon na lalaki na aki ni Gera, na gikan sa tribu ni Benjamin. Sinugo si Ehud kan banwaan nin Israel pasiring ki Hadeng Eglon kan Moab dara an mga regalo para sa hade.


text:
Guminibo si Ehud nin sarong espadang duwa an tarom na mga singkwenta sentimetro an laba, asin iginakod niya iyan sa too niyang tabay, sa irarom kan saiyang gubing.


text:
Alagad pag-abot niya sa mga inukitan na gapo sa Gilgal, nagbalik siya ki Eglon asin nagsabi, “Mahal na hade, igwa akong sekretong mensahe para saimo.” Kaya nagboot an hade sa saiyang mga oripon, “Hale kamo digdi!” Nagharale an mga oripon.


text:
Dangan mantang solong nagtutukaw an hade duman sa saiyang mahayahay na kwarto sa atop kan harong, duminolok si Ehud saiya asin nagsabi, “Igwa akong mensahe para saimo hale sa Dios.” Nagbuhat an hade.


text:
Binulnot ni Ehud kan wala niyang kamot an espadang iginakod niya sa too niyang tabay dangan sinaksak an hade sa tulak.


text:
Nakalaog sa tulak kan hade an bilog na espada, tarom sagkod pulo, asin natahoban iyan kan taba kan hade. Dai na hinugot ni Ehud an espada na an poro luminagbas sa likod kan hade, sa pagultanan kan saiyang mga bitis.


text:
dangan naghale. Pagbalik kan mga oripon, nahiling nindang serado an pinto kaya naghona sinda na nagkakasilyas sana an hade.


text:
Naghalat sinda, alagad kan malangkag na, ta dai pa nagluluwas an hade, kinua ninda an lyabe asin binukasan an pinto; nakua nindang gadan na an saindang hade, nakatihaya sa salog.


text:
Nakadulag si Ehud mantang naghahalat an mga oripon. Inagihan niya an mga inukitan na gapo asin duminulag siya pasiring sa Seira.


text:
Pag-abot niya duman sa mabulod na daga nin Efraim, pinatanog niya an trompeta tanganing apodon para sa pakilaban an kalalakihan nin Israel. Hale sa kabubuldan, pinangenotan niya sinda.


text:
Nagsabi siya, “Sumunod kamo sako, huli ta itinao na saindo nin Kagurangnan an kapangganahan laban sa mga kaiwal nindong mga Moabita.” Kaya nagsurunod sinda ki Ehud, asin nasakop ninda an lugar sa Jordan na pinagbabalyohan kan mga Moabita; dai ninda tinugotan na makabalyo sa ibong an siisay man.


text:
Kan aldaw na idto, ginadan ninda an may mga sampolong ribo kan pinakamarahay na soldados kan mga Moabita asin mayo nin nakadulag sainda maski saro.


text:
Kan aldaw na idto, dinaog kan mga Israelita an Moab, asin nagkaigwa nin katoninongan sa daga sa laog nin otsentang taon.


text:
An suminunod saiya iyo si Samgar na aking lalaki ni Anat. Ilinigtas man niya an Israel kan gadanon niya an seis syentos na Filisteo sa paagi kan saiyang sugkod na pang-alaw sa mga baka.


text:
Kaya ipinasakop sinda nin Kagurangnan ki Jabin, sarong hadeng Cananeo na naghade sa syudad nin Hazor. Si Sisera, na taga Haroset-hagoiim, iyo an pamayo kan saiyang hukbo.


text:
Si Jabin igwa nin nuebe syentos na karwaheng gibo sa lansang, asin sa laog nin beynteng taon, pinasakitan niya saka inapi an mga Israelita, kaya nag-agrangay sinda sa Kagurangnan tanganing tabangan.


text:
Naglilingkod kaidto bilang hukom sa Israel an babaeng propeta na an ngaran Debora, na agom ni Lappidot.


text:
Nakaugalean na ni Debora an pagtukaw sa lindong nin sarong palma, sa pagultanan kan Rama asin Betel sa mabulod na daga nin Efraim. Dinadalaw siya kan mga Israelita huli sa saiyang mga hatol.


text:
Sarong aldaw, ipinaapod niya si Barak, na aking lalaki ni Abinoam kan syudad nin Kedes sa daga nin Neftali. Sinabihan niya si Barak, “Ini an pagboot saimo nin Kagurangnan: ‘Hale sa mga tribu ni Neftali asin ni Zabulon, kumua ka nin dyes mil na kalalakihan dangan pangenotan mo sinda pasiring sa Bukid nin Tabor.


text:
Dadarahon ko saimo si Sisera na pamayo kan hukbo ni Jabin tanganing labanan ka duman sa Salog nin Kison. Dadarahon niya an saiyang mga karwahe sagkod mga soldados, alagad itatao ko saimo an kapangganahan.’”


text:
Nagsimbag si Barak, “Maduman ako kun kaiba taka; alagad kun dai mo ako iibahan, dai man ako maduman.”


text:
Nagsabi si Debora, “Iibahan taka, alagad bakong mapapasaimo an dangog kan kapangganahan, huli ta itatao nin Kagurangnan si Sisera sa sarong babae.” Kaya nagpasiring sa Kedes si Debora kaiba si Barak.


text:
Inapod ni Barak an mga tribu ni Zabulon asin ni Neftali; suminunod saiya sa Kedes an sampolong ribong kalalakihan. Nag-iba man saiya si Debora.


text:
Sa oras na idto, naghale si Heber na Cineo sa lugar kan kapwa niya Cineo, na kapagarakian ni Hobab na panugangan na lalaki ni Moises. Nagtugdok si Heber kan saiyang tolda harani sa Kedes, sa may kahoy na hamurawon sa Zanannim.


text:
tinipon niya an gabos niyang tawohan asin an siyam na gatos na karwaheng gibo sa lansang, dangan hale sa Haroset-hagoiim, pinaduman niya sinda sa Salog nin Kison.


text:
Sinabihan ni Debora si Barak, “Lakaw! An Kagurangnan an mangengenot saimo! Sa aldaw na ini, itatao niya saimo an kapangganahan laban ki Sisera.” Kaya sa pangenot ni Barak, naglugsot hale sa Bukid nin Tabor an dyes mil na kalalakihan,


text:
asin kan salakayon ninda an kampo ni Sisera, linibong nin Kagurangnan si Sisera sagkod an saiyang mga tawohan. Naglusad si Sisera sa saiyang karwahe asin nagdadalagan na nagdulag.


text:
Linamag ni Barak an mga karwahe saka hukbo ni Sisera sagkod sa Haroset-hagoiim. Nagkagaradan an bilog na hukbo ni Sisera; mayo nin natada maski saro.


text:
Alagad nakadulag si Sisera pasiring sa tolda ni Jael, na agom ni Heber na Cineo, huli ta bako man kaiwal ni Hadeng Jabin an pamilya ni Heber.


text:
Sinabat ni Jael si Sisera asin sinabihan, “Dagos, kagurangnan; magdagos ka sa sakong tolda asin dai ka matakot.” Kaya naglaog si Sisera sa tolda asin tinahoban siya ni Jael nin sarong tamong.


text:
Sinabihan ni Sisera si Jael, “Painoma man ako; paha akong marahay.” Binukasan ni Jael an sarong anit na laogan nin gatas asin pinainom si Sisera, dangan tinahoban giraray nin tamong.


text:
Nagsabi si Sisera, “Magtindog ka sa may pintoan kan tolda asin kun may magdigdi dangan maghapot saimo kun igwang ibang tawo digdi, sabihan mong dai.”


text:
Huli sa kapagalan, nangatorog si Sisera. Kuminua si Jael nin martilyo asin sarong taldok kan tolda dangan luway-luway na dinolok an natotorog na si Sisera; ginadan niya ini sa paagi kan pagpalpal kan taldok sa sentido kaini sagkod na tuminadok sa daga an taldok.


text:
Kaya kan mag-abot si Barak na naghahanap ki Sisera, sinabat siya ni Jael asin sinabihan, “Madya asin itutukdo ko saimo an tawong hinahanap mo.” Kaya luminaog siya sa tolda kaiba si Jael asin yaon duman si Sisera sa daga, gadan na huli kan taldok na luminagbas sa saiyang payo.


text:
Kan aldaw na idto, itinao nin Dios an kapangganahan sa mga Israelita laban ki Jabin na hade kan mga Cananeo.


text:
Pagdangog kamo, mga hade! Paghinanyog kamo, mga namamayo! Makanta ako, asin magibo nin musika para sa Kagurangnan, an Dios nin Israel.


text:
O Kagurangnan, kan bayaan mo an kabukidan nin Seir, kan magluwas ka hale sa rehiyon nin Edom, tinakigan an daga, nagbulos an uran hale sa kalangitan. Iyo, nagbulos an tubig hale sa mga dampog.


text:
Sa atubang nin Kagurangnan nagtakig an mga bukid, an Sinai, sa atubang nin Kagurangnan Dios nin Israel.


text:
Sa mga aldaw ni Samgar, aking lalaki ni Anat, asin sa mga aldaw ni Jael, nag-ontok sa pag-agi sa daga an mga parabaklay, asin duman na sa mga dana sinda nagralakaw.


text:
Binayaan kan mga tawo an mga banwa nin Israel; nagharale sinda sagkod na umabot ka, O Debora, nagdatong na arog sa sarong ina para sa Israel.


text:
Nagkaigwa nin gera sa daga, kan magpili nin bagong mga dios-dios an Israel. Sa kwarenta mil na lalaki kan Israel, may saro daw na nagdara nin garod o kalasag?


text:
Nasa mga pamayo nin Israel an puso ko, asin nasa mga tawong nag-iriba na may kaogmahan. Pag-omawon an Kagurangnan!


text:
Ibareta nindo, kamong nakalunad sa mga puting asno, kamong nagtutukaw sa mga kamadero, asin kamo na naglalakaw sa mga tinampo.


text:
Dangoga! An ribok kan nagtitiripon sa palibot kan mga bubon, nag-oosip kan kapangganahan nin Kagurangnan, kapangganahan kan banwaan nin Israel! Dangan nagmartsa pasiring sa saindang mga trangkahan an banwaan nin Kagurangnan.


text:
Mangenot ka, O Debora, mangenot ka! Mangenot ka sa pagkanta! Mangenot ka, O Barak, aking lalaki ni Abinoam, daraha an saimong mga bihag!


text:
Dangan nagrulugsot an mga natadang maimbod; nagdolok an banwaan nin Kagurangnan sa saiya, andam sa pakilaban.


text:
Hale ki Efraim, nagpasiring sinda sa kapantayan, nagsunod sa tribu ni Benjamin asin sa saiyang banwaan. Nagrulugsot an mga namamayo hale ki Machir, asin hale ki Zabulon an mga opisyal.


text:
Nagdatong an mga namamayo ni Issakar kaiba si Debora; nagdatong si Issakar asin si Barak, gabos sinda nagsunod ki Barak sa kapantayan. Alagad an tribu ni Ruben nababanga, dai maaraman kun maiba o dai.


text:
Tano ta nagpawalat sinda kaiba kan mga karnero? Tanganing magdangog sa mga pastor na nag-aapod kan mga hayop? Totoong nabanga an tribu ni Ruben, dai maaraman kun maiba o dai.


text:
An tribu ni Gad nag-erok sa sirangan kan Jordan; sa saindang mga barko nagpawalat an tribu ni Dan. Sa baybayon nag-ontok an tribu ni Asher; dai na naghiro sa saindang namumugtakan.


text:
Sa Taanac, sa may sapa nin Megido, nagdatong an mga hade asin nakilaban; nakilaban man an mga hade nin Canaan, alagad mayo sindang plata na nasamsam.


text:
Inanod sinda kan baha sa Kison— an nag-aanggot na katubigan nin Kison. Magmamartsa akong padagos, sa bilog kong kosog!


text:
Dangan nag-abot an mga kabayong nagdadalagan; an umpag kan saindang mga bitis minatanyog kan kadagaan.


text:
“Maldisyonon an Meroz,” an olay kan anghel nin Kagurangnan, “maldisyonon an gabos na nag-eerok duman. Dai sinda nag-abot sa pagtabang sa Kagurangnan, sa pagtabang sa Kagurangnan laban sa mapangyari.”


text:
An pinakapaladan na babae iyo si Jael, an agom ni Heber na Cineo— an pinakapaladan sa mga babaeng nag-eerok sa mga tolda.


text:
Tubig an hinagad saiya ni Sisera, alagad gatas an itinao niya; sa magayon na mangko, dinara niya saiya.


text:
Kinua kan wala niyang kamot an sarong taldok kan tolda, asin an martilyo kan trabahador kan toong kamot niya; pinukpok niya si Sisera, pinasa an payo; ipinalpal sa sentido an taldok na luminagbas sa payo.


text:
Napaluhod si Sisera, natumba asin dai na naghiro sa pamitisan ni Jael; sa pamitisan ni Jael napaluhod si Sisera, natumba asin nagadan.


text:
An ina ni Sisera sa bintana nagdungaw; sa likod kan mga siklat siya nagtanaw. “Tano ta dai pa minaabot an saiyang karwahe?” an hapot niya. “Tano ta dai pa minapuli an saiyang kabayo?”


text:
“Naghahanap pa sinda nin mabibihag asin mababanga— saro o duwang babae para sa lambang soldados, mamahalon na tela para ki Sisera, mga ginansilyong gubing para sa sakong liog.”


text:
Magkagaradan logod, sa siring na paagi an gabos mong kaiwal, O Kagurangnan, alagad magliwanag logod an saimong mga katood siring sa minasirang na aldaw! Dangan nagkaigwa nin katoninongan sa daga sa laog nin kwarentang taon.


text:
Nagkasala na naman sa Kagurangnan an banwaan nin Israel, kaya ipinasakop niya sinda sa mga Midianita sa laog nin pitong taon.


text:
Mas makosog an mga Midianita ki sa mga Israelita, kaya nagtarago sinda sa mga lungib asin sa ibang ligtas na lugar sa kabubuldan.


text:
Kun minatanom an mga Israelita, minaabot sa pagsalakay sainda an mga Midianita kaiba an mga Amalekita sagkod an mga tribung nag-eerok sa desyerto.


text:
Minakampo sinda sa kaomahan asin rinaraot an mga tinanom, sagkod sa lugar na nasa palibot kan Gaza. Kinukua ninda an gabos na karnero, baka, saka asno; mayo sindang itinatadang pagkakan para sa mga Israelita.


text:
Minasalakay sindang dara an saindang mga hayop saka tolda, asin huli ta kadakul sinda, nakakaarog sinda sa mahibog na doron. Sinda asin an saindang mga kamelyo dai mabilang. Minaabot sinda asin rinaraot an daga.


text:
An Kagurangnan nagpadara sainda nin sarong propeta na nagdara kan baretang ini hale sa Kagurangnan na Dios nin Israel: “Kinua ko kamo hale sa kaoripnan sa Egipto;


text:
ilinigtas ko kamo sa mga Egipcio asin sa mga tawong nakilaban saindo sa dagang ini. Pinaharale ko sinda sa pagdangadang nindo, asin itinao ko saindo an saindang daga.


text:
Tinaraman ko kamo na ako an Kagurangnan na saindong Dios, asin na dai kamo magsamba sa mga dios-dios kan mga Amoreo na dating kagsadiri kan dagang pinag-eerokan nindo ngunyan. Alagad dai kamo nagdangog sako.”


text:
Dangan uminabot sa Ofra an anghel nin Kagurangnan asin tuminukaw sa lindong kan sarong kahoy na hamurawon na sadiri ni Joas, saro sa mga kamaganakan ni Abiezer. An saiyang aking lalaki na si Gideon hilom na naggiginik nin trigo duman sa pugaan nin ubas tanganing dai siya mahiling kan mga Midianita.


text:
Nagpahiling saiya an anghel nin Kagurangnan asin nagsabi, “Yaon saimo an Kagurangnan, maisog asin makosog na lalaki!”


text:
Nagsabi si Gideon, “Kun pwedeng maghapot, kagurangnan, tano ta nangyayari sa samo an gabos na ini kun totoong yaon an Kagurangnan sa samo? Ano na an nangyari sa makangalas na mga bagay na inosip samo kan samong mga magurang manongod sa mga ginibo nin Kagurangnan—kun paano niya sinda ilinigtas sa Egipto? Ngunyan pinabayaan na kami nin Kagurangnan asin itinao sa kamot kan mga Midianita.”


text:
Dangan pinagbotan siya nin Kagurangnan, “Lakaw sa bilog mong kosog asin ligtasan sa mga Midianita an banwaan nin Israel. Ako mismo an minasugo saimo.”


text:
Nagsimbag si Gideon, “Paano ko ikakaligtas an Israel? An sakong kamaganakan iyo an pinakamaluya sa tribu ni Manases asin ako an pinakamaluya sa sakong pamilya.”


text:
Nagtaram an Kagurangnan, “Magigibo mo iyan huli ta tatabangan taka. Roronoton mo an mga Midianita na garo saro sanang tawo.”


text:
Nagsimbag si Gideon, “Kun talagang nawiwilihan mo ako, pahilingan mo ako nin tanda na ika mananggad an Kagurangnan.


text:
Dai ka tabi maghale sagkod na madarahan taka nin pagkakan.” “Dai ako mahale sagkod na bumalik ka,” an simbag nin Kagurangnan.


text:
Kaya nagpuli si Gideon sa saiyang harong asin nagluto nin sarong ogbon pang kanding. Nagkua siya nin sampolong kilong arina asin ginibo niyang tinapay na mayong lebadura. Pakatapos, ilinaog niya sa basket an linutong karne asin ibinugtak an sabaw sa koron dangan dinara idto sa anghel nin Kagurangnan na naghahalat sa poon kan kahoy na hamurawon, saka itinao idto.


text:
Sinabihan siya kan anghel, “Ibugtak mo an karne asin tinapay sa ibabaw kan gapong ini, dangan ulaan mo kan sabaw.” Sinunod siya ni Gideon.


text:
Dangan an karne saka tinapay dinutaan kan anghel nin Kagurangnan kan poro kan saiyang sugkod. Biglang luminuwas an kalayo hale sa gapo asin tinutong an karne sagkod an tinapay. Pakatapos kaini, nawara an anghel.


text:
Dangan nagtubod si Gideon na an saiyang nahiling iyo an anghel nin Kagurangnan, kaya sa katakotan, nagsabi siya, “O Kagurangnan Dios! Hampangan na nahiling ko an saimong anghel!”


text:
Alagad nagtaram saiya an Kagurangnan, “An katoninongan mapasaimo. Dai ka matakot. Dai ka magagadan.”


text:
Pakatapos kaini, nagtugdok nin altar si Gideon para sa Kagurangnan asin nginaranan niyang, “An Kagurangnan iyo an katoninongan.” (Sagkod ngunyan nagtitindog pa ini duman sa Ofra na sadiri kan pamilya ni Abiezer.)


text:
Kan bangging idto, tinaraman nin Kagurangnan si Gideon, “Kuahon mo an toro kan saimong ama asin saro pang toro na pitong taon an edad dangan gabaon mo an altar na ginibo kan saimong ama para ki Baal asin palodon mo man an simbolo kan diosang si Asera na nasa kataed kaiyan.


text:
Pakatapos, magtugdok ka sa kagapoan na ini nin sarong matibay na altar para sa Kagurangnan na saimong Dios. Dangan tutongon mong bilog an ikaduwang toro bilang atang. An simbolo ni Asera na saimong pinalod iyo an gamiton mong igatong.”


text:
Kaya ipinag-iba ni Gideon an sampolo kan saiyang mga sorogoon asin ginibo niya an ipinagboot saiya nin Kagurangnan. Ginibo niya ini sa banggi huli ta takot siyang mahiling kan saiyang pamilya asin mga kahimanwa.


text:
Pagkaaga, pagkamatang amay kan mga tawo, nahiling ninda an gabang altar ni Baal asin an putol na simbolo kan diosang si Asera patin an ikaduwang toro na tinutong sa altar na itinugdok duman.


text:
Naghinarapotan sinda, “Siisay daw an guminibo kaini?” Sa pagsiyasat ninda, naaraman nindang si Gideon na aking lalaki ni Joas an kaggibo kaidto.


text:
Kaya sinabihan ninda si Joas, “Iluwas mo digdi an saimong aki tanganing samong gadanon! Ginaba niya an altar ni Baal asin pinalod an simbolo ni Asera sa kataed kaiyan.”


text:
Alagad sinimbag ni Joas an gabos na nasa atubang niya, “Ano kamo, minatindog para ki Baal? Makikilaban kamo para saiya? Magagadan bago mag-aga an siisay man na mag-apil ki Baal. Kun si Baal sarong dios, bayaan nindong siya mismo an makilaban para saiya, huli ta altar niya an ginaba.”


text:
Poon kaidto, namidbid si Gideon sa ngaran na Jerubaal, huli ta nagsabi si Joas, “Palabana daw si Baal, huli ta altar niya an ginaba.”


text:
Dangan nagtiripon an gabos na Midianita, Amalekita asin an mga tribung nag-eerok sa desyerto, nagbalyo sa Salog nin Jordan saka nagkampo sa Kapantayan nin Jezreel.


text:
Nagdatong ki Gideon an Espiritu nin Kagurangnan asin pinatanog niya an trompeta tanganing apodon an kalalakihan kan kamaganakan ni Abiezer na mag-iba saiya.


text:
Nagpadara siya nin mga sugo sa bilog na teritoryo ni Manases tanganing apodon man na mag-iba saiya. Nagpadara pa siya nin mga sugo sa mga tribu ni Aser, Zabulon, asin ni Neftali. An mga ini uminabot man tanganing mag-iba saiya.


text:
mabugtak ako nin mga barahibo kan karnero sa dagang ginikan kan trigo. Kun pagkaaga igwang ambon an mga barahibo alagad mayo nin ambon sa daga, mangangahulogan iyan na totoong ililigtas mo an Israel sa paagi ko.”


text:
Asin nangyari ini. Kan amay na nagbangon si Gideon pagkaaga, biniringan niya an barahibo asin nakakua siya nin ambon na pwedeng makapano sa sarong mangko.


text:
Dangan nagsabi si Gideon sa Dios, “Dai ka maanggot sako; tugotan mo akong maghagad pa nin tanda sa paagi kaining barahibo. Gibohang magin mamara ini asin an daga an magin dumog sa ambon.”


text:
Kan bangging idto, ginibo nin Dios an sinabi ni Gideon. Kaya pagkaaga, mamara an barahibo, alagad dumog an daga huli sa ambon.


text:
Sarong aldaw, amay na nagbangon si Gideon asin an saiyang mga tawohan dangan nagkampo sa may burabod nin Harod. An kampo kan mga Midianita idtoon sa kapantayan na nasa parteng amihan ninda, sa may bulod nin More.


text:
Nagtaram an Kagurangnan ki Gideon, “Dakul nin marahay para sako an saimong mga tawohan tanganing tawan ko sinda nin kapangganahan laban sa mga Midianita. Tibaad isipon nindang nanggana sinda huli sa sainda man sana, asin bakong huli sa tabang ko.


text:
Kaya ipahayag mo sainda, ‘Magpuli na an siisay man na natatakot asin mapawalat kami digdi sa Bukid nin Gilead.’” Kan sabihon ini ni Gideon sa mga tawo, beynte dos mil an nagpuruli alagad dyes mil an nagpawalat.


text:
Dangan nagtaram an Kagurangnan ki Gideon, “Dakul pa giraray an mga tawohan mo; daraha sinda sa salog asin ako an malaen sainda para saimo. Kun sabihon ko saimo na maiba an sarong tawo, maiba siya; alagad kun sabihon ko saimo na dai maiba an sarong tawo, dai siya maiba.”


text:
Ipinag-iba ni Gideon an mga tawo duman sa salog asin tinaraman siya nin Kagurangnan, “Laenon mo an mga minainom kan tubig siring kan pag-inom nin sarong ayam; laenon mo sinda sa mga minaluhod tanganing mag-inom.”


text:
An bilang kan mga nagsaldok nin tubig asin nag-inom sa saindang kamot uminabot sa tres syentos; an gabos na natada, nagruluhod ngona dangan nag-inom.


text:
Nagtaram an Kagurangnan ki Gideon, “Ililigtas ko kamo asin itatao ko saimo an kapangganahan laban sa mga Midianita sa tabang kan tres syentos na kalalakihan na nagsaldok kan tubig dangan nag-inom sa saindang kamot; papulion mo na an iba.”


text:
Kaya pinapuli ni Gideon an gabos na Israelita alagad itinada niya an tres syentos na nagsaldok kan tubig asin nag-inom sa saindang kamot. Ipinawalat man niya an gabos na kagamitan asin an mga trompeta. An kampo kan mga Midianita yaon sa kapantayan, sa ibaba kan namumugtakan ninda.


text:
Kan bangging idto, pinagbotan nin Kagurangnan si Gideon, “Bumangon ka asin salakayon mo an kampo kan mga Midianita; itinatao ko saimo an kapangganahan.


text:
Alagad kun natatakot kang sumalakay, magduman ka sa kampo kan mga kaiwal kaiba an saimong sorogoon na si Pura.


text:
Madadangog mo kun ano an saindang pinag-oorolayan dangan magkakaigwa ka nin isog tanganing salakayon sinda.” Kaya naglugsot si Gideon asin si Pura pasiring sa kampo kan mga kaiwal.


text:
An mga Midianita, mga Amalekita asin an mga tribung nag-eerok sa desyerto wararak sa kapantayan arog sa kadakul na doron; dai mabilang an saindang mga kamelyo, na siring kadakul kan mga baybay sa tampi kan dagat.


text:
Pag-abot ni Gideon duman, nadangog niya an sarong lalaking nakikipag-olay sa sarong katood. Ini an sabi kan lalaki: “Nangatorogan ako na luminigid sa satong kampo an sarong tinapay na sebada, asin tinamaan an sarong tolda. Nalaglag an tolda asin nalatag sa daga.”


text:
Nagsimbag an saiyang katood, “Iyo idto an espada kan Israelitang si Gideon, na aking lalaki ni Joas! Mayo na nin iba pang kahulogan an pangatorogan mo! Itinao na saiya nin Dios an kapangganahan laban sa mga Midianita asin sa bilog tang hukbo!”


text:
Kan madangog ni Gideon an dapit sa pangatorogan kan lalaki asin an kahulogan kaiyan, nagluhod siya asin nagsamba sa Kagurangnan. Dangan nagbalik siya sa kampo kan mga Israelita asin nagsabi, “Bumangon kamo! Itinatao na nin Kagurangnan sa saindong mga kamot an kapangganahan laban sa hukbo kan mga Midianita!”


text:
Binaranga niya an tres syentos niyang tawohan sa tolong grupo asin an lambang saro sainda tinawan niya nin tig-sararong trompeta saka dulay na igwa nin karaba sa laog.


text:
Dangan nagsabi siya sainda, “Sa oras na makarani ako sa kampo ninda, hilingon nindo kun ano an gigibohon ko asin arogon man nindo.


text:
Kun patanogon na kan sakong grupo an samong mga trompeta, patanogon man nindo an saindong mga trompeta sa palibot kan kampo kan kaiwal dangan magkurahaw kamo nin, ‘Para sa Kagurangnan asin para ki Gideon!’”


text:
Nakarani sa kampo kan mga kaiwal si Gideon asin an sanggatos niyang tawohan kan madali nang magmatanga an banggi, asin kan bago pa sanang ribayan an bantay. Pinatanog ninda an saindang mga trompeta dangan pinarasa an mga dulay na dara ninda.


text:
Inarog sinda kan duwa pang grupo. Kapot ninda gabos sa saindang mga walang kamot an mga karaba, asin sa too an saindang mga trompeta. Nagkurahaw sinda gabos, “Sarong espada para sa Kagurangnan asin para ki Gideon!”


text:
Dai sinda nagharale sa saindang natitindogan sa palibot kan kampo, asin an bilog na hukbo kan saindang kaiwal nagdaralagan na nagkukurahaw.


text:
Mantang nagtatanog an mga trompeta kan mga tawohan ni Gideon, ginibo nin Kagurangnan na magralaban sinda-sinda man sana an mga kaiwal. Dangan, nagdurulag sinda pasiring sa Zaretan sagkod sa Bet-Citta asin sa harayong banwaan kan Abel-mehola na harani sa Tabbat.


text:
Dangan ipinaapod ni Gideon an mga tribu ni Neftali, Asher, asin ni Manases tanganing lamagon an nagdudulag na mga Midianita.


text:
Nagpadara nin mga sugo si Gideon sa gabos na lugar kan mabulod na daga nin Efraim asin nagpasabi, “Magrulugsot kamo dangan makilaban sa mga Midianita. Hare nindo pagpabalyoha an mga kaiwal sa Salog nin Jordan sagkod sa mga sapa nin Bet-bara.” Kaya tiniripon an kalalakihan nin Efraim, asin binantayan ninda an Salog nin Jordan saka an mga sapa sagkod sa Bet-bara.


text:
Nadakop ninda an duwang prinsipe kan Midian na si Oreb asin Zeeb. Ginadan ninda si Oreb sa Gapo nin Oreb asin si Zeeb sa pugaan nin ubas ni Zeeb. Padagos nindang linamag an mga Midianita asin dinara ninda an mga payo ni Oreb saka ni Zeeb ki Gideon sa ibong kan Jordan.


text:
Nagreklamo ki Gideon an kalalakihan nin Efraim, “Tano ta dai mo kami inapod kan labanan mo an mga Midianita? Tano ta arog kaini an ginibo mo samo?”


text:
Sinimbag niya sinda, “Dai ko ikakabaing sa saindong ginibo an sakong ginibo. An dikit na ginibo nindong mga kalalakihan nin Efraim orog pang mahalaga ki sa ginibo kan bilog kong kamaganakan.


text:
Itinao nin Dios sa saindong kamot an duwang prinsipe kan Midian na si Oreb asin si Zeeb. Ano man an naginibo ko na pwedeng iarog kaiyan?” Kan sabihon niya ini, dai na sinda naanggot ki Gideon.


text:
Kan panahon na idto, nakabalyo na sa Salog nin Jordan si Gideon asin an tolong gatos niyang mga tawohan. Nanluluya na sinda alagad padagos sa paglamag kan kaiwal.


text:
Pag-abot ninda sa Sukkot, sinabihan ni Gideon an kalalakihan sa banwa na idto, “Tawe man nindo nin pagkakan an sakong mga tawohan huli ta nanluluya na sinda, asin pinaglalamag ko an duwang hade kan Midian na si Zeba saka si Zalmunna.”


text:
Alagad nagsimbag sainda an mga namamayo kan Sukkot, “Tano ta pagtawan mi nin pagkakan an saimong hukbo? Dai pa ngani nindo nadadakop si Zeba saka si Zalmunna.”


text:
Kaya nagsimbag sainda si Gideon, “Bahala kamo. Alagad kun itao na sako nin Kagurangnan si Zeba asin si Zalmunna, papakolon ko kamo nin sangang matonok na hale sa kalangtadan.”


text:
Nagpadagos sa paglakaw si Gideon sagkod na makaabot siya sa Penuel, asin naghagad man siya digdi nin pagkakan para sa saiyang mga tawohan; alagad an nagin simbag kan kalalakihan duman, arog man kan simbag sainda kan mga taga Sukkot.


text:
Kaya sinabihan sinda ni Gideon, “Mabalik ako digdi, asin sa pagbalik ko, gagabaon ko an toreng ini.”


text:
Nasa Karkor na kaidto si Zeba asin si Zalmunna kaiba an saindang hukbo. Sa bilog na hukbo kan mga nag-eerok sa desyerto, igwa na sanang natatadang kinse mil na mga lalaki; syento beynte mil na an nagadan sa sainda.


text:
Nag-agi si Gideon sa dalan na nasa gilid kan kalangtadan, sa sirangan kan Noba asin Jogbeha, kaya nabigla an hukbo kan kaiwal kan salakayon niya sinda.


text:
Nakadulag an duwang hade kan Midian alagad linamag sinda ni Gideon sagkod na madakop. Huli ki Gideon, nataranta an bilog nindang hukbo.


text:
asin nakadakop siya nin sarong hoben na lalaki na hale sa Sukkot. Sa paghapot niya, isinurat kan hoben na lalaki an mga ngaran kan setenta y syeteng lider nin Sukkot.


text:
Dangan nagduman si Gideon sa kalalakihan kan Sukkot asin nagsabi, “Nagigiromdoman nindo an pagsayuma nindo na tabangan kami? Nagsabi kamo na dai nindo tatawan nin pagkakan an sakong nanluluya na hukbo huli ta dai ko pa nadadakop si Zeba asin si Zalmunna. Ngunyan, uya sinda!”


text:
Dangan kuminua siya sa kalangtadan nin sangang matonok, asin iyo idto an ginamit niya sa pagpakol kan mga lider nin Sukkot.


text:
Dangan hinapot ni Gideon si Zeba asin si Zalmunna, “Ano an masasabi nindo sa mga lalaking ginadan nindo sa Tabor?” Nagsimbag sinda, “Kalalawogon mo sinda—an lambang saro garong aki nin sarong hade.”


text:
Nagsabi si Gideon, “Mga tugang ko sinda; aki kan sakong ina. Isinusumpa ko sa ngaran nin Kagurangnan, na kun dai nindo sinda ginaradan, dai ko man kamo gagadanon.”


text:
Dangan sinabihan niya an matua niyang aking lalaking si Jeter, “Gadana sinda.” Alagad natakot si Jeter na hugkoton an saiyang espada huli ta hoben pa siyang marahay.


text:
Dangan nagsabi ki Gideon si Zeba asin si Zalmunna, “Kaipuhan na sarong lalaki an gumibo kan trabaho nin sarong lalaki. Ika an dapat na gumadan samo.” Kaya ginadan sinda ni Gideon asin kinua niya an mga samno na nakabitay sa liog kan saindang mga kamelyo.


text:
Pakatapos kaini, nagsabi ki Gideon an mga Israelita, “Ika na an magsakop samo—ika, sagkod an kapagarakian mo, huli ta ilinigtas mo kami sa mga Midianita.”


text:
Nagsimbag sainda si Gideon, “Bakong ako o an sakong kapagarakian an magsasakop saindo; an Kagurangnan iyo an maghahade saindo.


text:
Alagad sarong bagay an hahagadon ko: tawan nindo sako an mga hikaw na saindong sinamsam.” (Arog kan ibang mga tawo na nag-eerok sa kalangtadan, an mga Midianita, nagagamit man nin bulawan na hikaw.)


text:
Nagsimbag an mga tawo, “Maogmang itatao mi iyan saimo.” Nagbiklad sinda nin tamong asin ibinugtak duman kan lambang saro an mga hikaw na sinamsam niya.


text:
Kan timbangon an mga bulawan na hikaw na itinao ki Gideon, uminabot ini sa beynte kilos asin dai pa kaiba digdi an iba pang mga alahas, an mga purpurang tela na sulot kan mga hade kan Midian, sagkod an mga samno sa liog kan saindang mga kamelyo.


text:
Guminibo si Gideon nin sarong bulawan na estatwa asin ibinugtak niya idto sa sadiri niyang banwa, sa Ofra. Tinalikodan an Dios kan mga Israelita asin sinamba ninda an estatwa. Iyo ini an nagin siod para ki Gideon asin kan saiyang pamilya.


text:
Kaya nadaog kan mga Israelita an Midian asin dai na ini pinagtakotan. Nagkaigwa nin katoninongan sa daga sa laog nin kwarentang taon sagkod na magadan si Gideon.


text:
Duman sa Shekem, nagkaigwa man siya nin kasaroan. Nagkaigwa siya digdi nin sarong aking lalaki na nginaranan niyang Abimelec.


text:
Nagadan sa pagkagurang si Gideon na aking lalaki ni Joas, asin ilinubong siya sa pantyon kan saiyang ama duman sa Ofra na banwa kan kamaganakan ni Abiezer.


text:
Pakagadan ni Gideon, an banwaan nin Israel nagtalikod giraray sa Dios asin nagsamba sa mga Baal. Ginibo nindang dios si Baal-berit,


text:
asin dai na ninda pinaglingkodan an Kagurangnan na saindang Dios, na nagligtas sainda sa saindang mga kaiwal sa palibot ninda.


text:
Dai na ninda nagiromdoman an gabos na karahayan na ginibo ni Gideon asin kan saiyang pamilya para sa Israel.


text:
Si Abimelec, na aking lalaki ni Gideon, nagduman sa Shekem, sa mga kadugo kan saiyang ina. Sinabihan niya sinda


text:
na hapoton an kalalakihan sa Shekem, “Arin an marahay saindo: an maglingkod sa setentang mga aking lalaki ni Gideon o sa saro sana? Giromdomon nindo na si Abimelec saindong laman asin dugo.”


text:
Kaya para saiya, kinaolay kan mga kadugo ni Abimelec an mga taga Shekem manongod kaini asin nag-oroyon an mga lalaki na magsunod ki Abimelec huli ta kadugo ninda siya.


text:
Tinawan ninda siya nin setentang pedasong plata na hale sa templo ni Baal-berit, asin itinandan niya an kwartang ini sa mga mayong halagang tawo tanganing mag-iba saiya.


text:
Nagduman siya sa harong kan saiyang ama sa Ofra asin sa ibabaw nin saro sanang gapo, ginadan niya an setenta niyang tugang na lalaki, na mga aki man ni Gideon. Alagad tuminago an pinakangohod na aking lalaki ni Gideon na si Jotam asin dai siya nagadan.


text:
Pakatapos kaini, nagtiripon an gabos na kalalakihan kan Shekem asin Bet-millo dangan nagduruman sa sagradong kahoy na hamurawon sa Shekem asin duman ninda ginibong hade si Abimelec.


text:
Kan madangog ini ni Jotam, nagduman siya asin nagtindog sa alitoktok kan Bukid nin Gerizim dangan nagkurahaw sa sainda, “Dangoga nindo ako, kamong mga taga Shekem, asin dangogon logod kamo nin Dios!


text:
Kaidtong panahon, nagtiripon an mga kahoy tanganing magpili nin saindang magigin hade. Sinabihan ninda an kahoy na oliba, ‘Ika an maghade samo.’


text:
Nagsimbag an oliba, ‘Maninigo daw na ontokon ko an paggibo nin sakong lana na ginagamit sa pag-omaw sa mga dios-dios asin tawo tangani sanang paghadean kamo?’


text:
Alagad nagsimbag an higera, ‘Maninigo daw na ontokon ko an paggibo kan sakong mga mahamis na bunga tangani sanang paghadean kamo?’


text:
Alagad nagsimbag an balagon nin ubas, ‘Maninigo daw na ontokon ko an paggibo nin sakong arak na nakakapaogma sa mga dios-dios asin tawo tangani sanang paghadean kamo?’


text:
Nagsimbag an binit, ‘Kun talagang boot nindo akong gibohon na saindong hade, madya asin sirong kamo sa sakong limpoy. Kun habo kamo, maluwas sa sakong matonok na mga sanga an kalayo na matutong kan mga sedro nin Lebanon.’


text:
“Kaya ngunyan,” padagos ni Jotam, “totoo daw asin tudok sa puso an ginibo nindong pagpili ki Abimelec bilang hade nindo? Iginalang daw nindo an ngaran ni Gideon asin an saiyang pamilya huli kan mga ginibo niya na maninigong igalang?


text:
Giromdoma nindo na nakilaban an sakong ama para saindo. Itinaya niya an saiyang buhay tanganing iligtas kamo sa mga Midianita.


text:
Alagad kinalaban nindo ngunyan an pamilya kan sakong ama; ginadan nindo an setenta niyang aking lalaki sa ibabaw nin saro sanang gapo, asin ginibo nindong hade nin Shekem si Abimelec na aking lalaki ni Gideon sa saiyang sorogoon na babae huli ta kadugo nindo siya.


text:
Kun tunay asin tudok sa puso an ginibo nindo ngunyan ki Gideon asin sa saiyang pamilya, mag-ogma kamo sa kaibahan ni Abimelec dangan mag-ogma siya sa kaibahan nindo.


text:
Alagad kun bako, tutongon logod kan kalayo ni Abimelec an mga lalaki nin Shekem asin Bet-millo; asin tutongon logod si Abimelec kan kalayo kan mga lalaki nin Shekem asin Bet-millo.”


text:
Dangan huli ta takot si Jotam sa tugang niyang si Abimelec, duminulag siya pasiring sa Beer asin duman na nag-erok.


text:
Dangan ginibo nin Dios na magkaanggotan si Abimelec saka an kalalakihan sa Shekem, kaya nagrebelde sinda ki Abimelec.


text:
Nangyari ini tanganing si Abimelec asin an kalalakihan sa Shekem, na nagpakosog kan saiyang boot sa paggadan kan setentang aking lalaki ni Gideon, magbayad kan kasalan na saindang ginibo.


text:
An kalalakihan sa Shekem nagbugtak sa alitoktok kan mga bukid nin mga mahipa ki Abimelec, asin hinabonan ninda an gabos na nag-agi duman. Nakaabot ki Abimelec an bareta dapit sa gibong ini.


text:
Dangan uminabot sa Shekem si Gaal na aking lalaki ni Ebed kaiba an mga tugang niyang lalaki, asin nagsarig saiya an mga tawo duman.


text:
Nagduman sinda gabos sa saindang mga ubasan, nagguno nin ubas asin ginibo nindang arak dangan nagpyesta sinda. Nagduman sinda sa templo kan saindang dios-dios saen nagkarakan sinda asin nag-irinom, patin linibak ninda si Abimelec.


text:
Nagsabi si Gaal, “Anong klaseng mga lalaki kita digdi sa Shekem? Mas gusto ta pang maglingkod ki Abimelec? Tano, siisay man siya? Bakong naglingkod an aki ni Gideon asin an opisyal niyang si Zebul sa kalalakihan ni Hamor na ama ni Shekem? Kun siring, tano ta pinaglilingkodan ta si Abimelec?


text:
Kun ako an mamamayo kan mga tawong ini, papahaleon ko si Abimelec! Sasabihan ko siyang, ‘Pakosoga an saimong hukbo, magluwas ka asin makilaban.’”


text:
Nagpadara siya nin mga sugo ki Abimelec sa Aruma tanganing sabihan na, “Nag-abot sa Shekem si Gaal asin an saiyang mga tugang, dangan pinaparibok ninda an syudad laban saimo.


text:
Pagkaaga, pagsirang kan aldaw, amay kamong magbangon asin bigla nindong salakayon an syudad. Dangan kun lumaban si Gaal asin an mga kairiba niya, kamo na an bahala sainda!”


text:
Kaya sa banggi naghiro si Abimelec asin an gabos niyang tawohan; nagtarago sinda sa luwas kan syudad nin Shekem sa apat na grupo.


text:
Pagkaaga, kan mahiling ni Abimelec asin kan mga tawohan niya si Gaal na luminuwas asin tuminindog sa may trangkahan kan syudad, bigla sindang nagruluwas sa saindang pinagtatagoan.


text:
Nahiling sinda ni Gaal asin nagsabi ki Zebul, “Hilinga! May mga lalaking naglulugsot hale sa bukid.” “Bako,” an simbag ni Zebul. “Mga anino sana iyan kan kabukidan.”


text:
Nagsabi giraray si Gaal, “Hilinga! Igwang mga lalaking naglulugsot hale sa alitoktok kan bukid asin an sarong grupo nagpapasiring digdi hale sa direksyon kan hamurawon na kahoy nin mga parahula!”


text:
Dangan sinabihan siya ni Zebul, “Haen na ngunyan an hambog mo kan magsabi kang, ‘Tano ta maglilingkod kita ki Abimelec.’ An mga kalalakihan na iyan iyo an saimong pinaglibak. Ngunyan, luwas na asin labanan mo sinda.”


text:
alagad nadaog si Gaal kaya nagdulag siya; linamag siya ni Abimelec. Dakul an nagkarulugadan, maski duman sa trangkahan kan syudad.


text:
Nag-erok si Abimelec sa Aruma, asin pinahale ni Zebul sa Shekem si Gaal sagkod an mga tugang niyang lalaki, tanganing dai na mag-erok duman.


text:
kaya ipinag-iba niya an saiyang mga tawohan, pinagtolong grupo, dangan nagtago sa mga oma tanganing maghalat. Kan mahiling niyang nagruluwas an mga tawo sa syudad, nagluwas siya sa saiyang pinagtatagoan tanganing gadanon sinda.


text:
Mantang hidaling nagdalagan an grupo ni Abimelec pasiring sa trangkahan kan syudad tanganing bantayan idto, an duwang grupo naman an nagsalakay kan mga tawo sa kaomahan asin ginaradan ninda.


text:
An ralaban nagpadagos sagkod sa hapon. Nasakop ni Abimelec an syudad, ginadan an mga tawo duman, ginaba an syudad dangan tinahoban nin asin an daga.


text:
Kan an nangyari madangog kan gabos na tawo sa tore kan Shekem, nagtarago sinda sa bantayan kan templo ni Baal-berit.


text:
kaya nagtukad siya sa Bukid nin Zalmon kaiba an saiyang mga tawohan. Kuminua siya nin patok, nagputol nin sanga nin kahoy asin pinasan. Dangan sinabihan niya an saiyang mga tawohan na maghidali asin arogon an ginibo niya.


text:
Kaya an lambang saro nagputol nin sanga nin kahoy dangan nagsunod ki Abimelec asin tinarambak ninda an mga sanga sa may bantayan. Sinulo ninda an bantayan kaiba an mga tawo na yaon duman. Nagkagaradan an gabos na tawo sa tore nin Shekem—may sangribong kalalakihan saka kababaehan.


text:
Igwa duman nin sarong pusog na tore asin duman nagralaog an gabos na kalalakihan saka kababaehan kaiba an saindang mga lider. Sinerahan ninda nin marahay an tore asin nagsarakat sinda sa atop.


text:
Inapod ni Abimelec an nagdadara kan saiyang armas asin pinagbotan, “Hugkoton mo an saimong espada asin gadanon mo ako, huli ta habo kong may magsabi na saro sanang babae an guminadan sako.” Binuno siya kan nagdadara kan saiyang armas asin nagadan siya.


text:
Sa paaging ini, pinabayad nin Dios si Abimelec kan krimen na ginibo niya laban sa saiyang ama, kan gadanon niya an setenta niyang mga tugang na lalaki.


text:
Ginibo man nin Dios na magtios an mga taga Shekem huli kan saindang karatan, siring sa maldisyon ni Jotam, na aking lalaki ni Gideon.


text:
Pagkagadan ni Abimelec, uminabot si Tola na aking lalaki ni Pua asin makoapo ni Dodo, tanganing iligtas an Israel. Gikan si Tola sa tribu ni Issakar asin nag-erok sa Samir, sa mabulod na daga ni Efraim.


text:
Siya an nagin hukom sa Israel sa laog nin beynte y tres na taon, asin kan siya magadan, ilinubong siya sa Samir.


text:
Sunod ki Tola, uminabot si Jair na taga Gilead. Siya an nagin hukom sa Israel sa laog nin beynte y dos na taon.


text:
Igwa siya nin treyntang aking lalaki na nagsarakay sa treyntang asno. Igwa sinda nin treyntang syudad duman sa Gilead na sagkod ngunyan inaapod na mga baryo ni Jair.


text:
Nagkasala giraray sa Kagurangnan an mga Israelita. Nagsaramba sinda sa mga Baal asin sa mga Astarte, patin sa mga dios-dios kan Siria, Sidon, Moab, Ammon asin Filistia. Binayaan ninda an Kagurangnan asin dai na nagsamba saiya.


text:
Huli kaini, naanggot sainda an Kagurangnan asin tinugotan niyang sakopon sinda kan mga Filisteo asin kan mga Ammonita.


text:
Sa laog nin dyes y otsong taon, pinasakitan ninda asin inapi an mga Israelita na nag-erok sa daga kan mga Amoreo na nasa sirangan kan Salog nin Jordan duman sa Gilead.


text:
Nagbalyo pa sa Jordan an mga Ammonita tanganing labanan an mga tribu ni Juda, Benjamin, sagkod Efraim. Huli kaini, nagtios nin makuri an bilog na Israel.


text:
Dangan nag-agrangay an mga Israelita sa Kagurangnan asin nagsabi, “Nagkasala kami saimo huli ta nagtalikod kami saimo na samong Dios dangan nagsamba sa mga Baal.”


text:
Nagtaram an Kagurangnan sainda, “Kan nakaaging panahon inapi kamo kan mga Egipcio, mga Amoreo, mga Ammonita, mga Filisteo,


text:
mga taga Sidon, mga Amalekita, asin mga Maonita, dangan nag-agrangay kamo sako. Bakong ilinigtas ko kamo sainda?


text:
Lakaw kamo, asin duman pag-agrangay sa mga pinili nindong mga dios-dios. Sinda an magligtas saindo sa panahon kan saindong kasakitan.”


text:
Alagad nagsimbag sa Kagurangnan an banwaan nin Israel, “Nagkasala kami asin andam na mag-ako kan ano man na saimong pagmarahayon na gibohon samo; alagad ligtasan man kami ngunyan na aldaw.”


text:
Kaya hinarale ninda an saindang dayuhan na mga dios asin nagsamba sa Kagurangnan. Huli kaini, naherak giraray an Kagurangnan sa kamugtakan nin Israel.


text:
Dangan nag-andam sa pakigera an hukbo kan mga Ammonita asin nagkampo sa Gilead. Nagtiripon man an kalalakihan kan Israel asin nagkampo sa Mizpa na nasa Gilead.


text:
Naghinarapotan an mga lider kan mga tribu nin Israel asin an gabos na yaon duman, “Siisay an mangengenot sato sa pakilaban sa mga Ammonita? An makagibo kaiyan, iyo na an mimidbidon na lider kan gabos na uya digdi sa Gilead.”


text:
Si Jefta sarong maisog na soldados na taga Gilead, alagad aki siya nin sarong maraot na babae. An saiyang ama na si Gilead


text:
igwa pa nin ibang aking lalaki sa tunay na agom. Kan magdarakula na an mga aki, pinalayas ninda si Jefta dangan sinabihan, “Dai ka nin mamanahon sa samong ama huli ta aki ka nin ibang babae.”


text:
Nagdulag si Jefta sa saiyang mga tugang asin nag-erok sa daga nin Tob. Duman, nakipagsaro saiya an grupo nin mayong halagang mga tawo asin nag-iriba sinda saiya.


text:
Kan mangyari ini, nagduruman ki Jefta an mga lider nin Gilead tanganing kuahon siya hale sa daga nin Tob.


text:
Alagad nagsimbag si Jefta, “Bakong naoongis kamo sako, kaya pinalayas nindo ako sa harong nin sakong ama? Tano ta madolok kamo sako ngunyan na igwa na kamo nin problema?”


text:
Sinabihan ninda si Jefta, “Napadigdi kami saimo ngunyan huli ta boot ming mag-iba ka samo sa pakilaban sa mga Ammonita, asin tanganing pangenotan mo an bilog na banwaan nin Gilead.”


text:
Nagsimbag si Jefta, “Kun ipag-iba nindo ako sa pakilaban sa mga Ammonita asin itao sako nin Kagurangnan an kapangganahan, ako na an magigin pamayo nindo.”


text:
Kaya nag-iba si Jefta sa mga lider nin Gilead asin ginibo siyang pamayo saka lider kan banwaan; sinambit niya giraray duman sa Mizpa, sa atubang nin Kagurangnan, an saiyang mga kahagadan.


text:
Dangan nagpadara si Jefta nin mga sugo sa hade kan mga Ammonita tanganing magsabi, “Tano ta kinakalaban nindo kami? Tano ta luminaog kamo sa sakong daga?”


text:
Nagsimbag an hade kan Ammon sa mga sinugo ni Jefta, “Kan umabot an mga Israelita hale sa Egipto, kinua ninda an sakong daga magpoon sa Salog nin Arnon sagkod sa Salog nin Jabbok asin Jordan. Kaya kaipuhan ibalik nindo iyan sako nin matoninong.”


text:
Iyo ini an nangyari: pakahale sa Egipto kan mga Israelita, nag-agi sinda sa kalangtadan pasiring sa Dagat na Pula sagkod na makaabot sa Kades.


text:
Dangan nagpadara sinda nin mga sugo sa hade nin Edom tanganing tugotan sindang makaagi sa saiyang daga. Alagad habong magtugot an hade. Nagpadara man sinda nin mga sugo sa hade nin Moab alagad habo man niyang paagihon an mga Israelita sa saiyang daga. Kaya nag-ontok sa Kades an mga Israelita.


text:
Dangan ipinadagos ninda an pagbaklay sa kalangtadan na nag-agi sa palibot kan daga nin Edom asin Moab sagkod na makaabot sa sirangan na parte kan Moab, sa ibong kan Salog nin Arnon. Duman sinda nagkampo alagad dai sinda nagbalyo sa salog huli ta iyo idto an kasagkoran nin Moab.


text:
Pakatapos, nagpadara an mga Israelita nin mga sugo ki Sihon na hade kan mga Amoreo duman sa Hesbon tanganing tugotan sindang makaagi sa saiyang daga pasiring sa sadiri nindang daga.


text:
Alagad dai sinda pinaagi ni Sihon. Tinipon ni Sihon an gabos niyang hukbo asin nagkampo sinda sa Jahaz, dangan sinalakay ninda an Israel.


text:
Alagad itinao nin Kagurangnan, an Dios nin Israel, sa mga Israelita an kapangganahan laban ki Sihon. Huli kaini, sinakop ninda an gabos na teritoryo kan mga Amoreo na nag-erok sa dagang idto.


text:
Sinakop ninda an gabos na teritoryo kan mga Amoreo magpoon sa Arnon sa habagat sagkod sa Jabbok sa amihan, asin magpoon sa kalangtadan sa sirangan sagkod sa Jordan sa solnopan.


text:
Kaya an Kagurangnan, an Dios nin Israel, an nagpahale sa mga Amoreo para sa saiyang banwaan, an mga Israelita.


text:
Tano ta boot nindong kuahon iyan ngunyan? Saindo na an itinao saindo ni Kemos na saindong dios-dios, alagad sasadirihon mi an kinua para sa samo nin Kagurangnan na samong Dios.


text:
Sa paghona mo mas marahay ka ki Balak na aking lalaki ni Zippor na hade nin Moab? Ano, nakilaban lamang siya sa Israel? Nakigera lamang siya samo?


text:
Sa laog nin tolong gatos na taon nag-erok an mga Israelita sa Hesbon, sa Aroer, asin sa mga banwa na nasa palibot kaiyan, sagkod sa mga syudad na yaon sa pangpang kan Salog nin Arnon. Tano ta dai mo kinua an dagang idto sa laog kan panahon na iyan?


text:
Dai ako nagkasala saimo; ika an minagibo nin maraot sako huli ta kinakalaban mo ako. An Kagurangnan an Hukom; siya an maghukom sa mga Israelita asin sa mga Ammonita.”


text:
Dangan uminabot ki Jefta an Espiritu nin Kagurangnan. Naglibot si Jefta sa Gilead asin sa Manases dangan nagbalik sa Mizpa sa Gilead asin nagpadagos sa Ammon.


text:
idodolot ko saimo bilang tinutong na atang an enot na tawong magsabat sako hale sa laog kan sakong harong pagbalik ko hale sa kapangganahan.”


text:
Dangan nagbalyo si Jefta sa salog tanganing labanan an mga Ammonita. Itinao nin Kagurangnan saiya an kapangganahan.


text:
Linabanan niya sinda magpoon sa Aroer sagkod sa mga lugar na kataed kan Minnit. Nasakop niya an beynteng syudad sagkod sa Abel-keramim. Dakul an ginadan kan mga Israelita asin nadaog ninda an mga Ammonita.


text:
Kan magpuli si Jefta sa Mizpa, sinabat siya kan aki niyang babae na nagsasayaw mantang nagtutugtog nin tamborin. Siya an bugtong na aki ni Jefta,


text:
kaya kan mahiling siya ni Jefta, ginisi niya an saiyang gubing sa kamondoan dangan nagsabi, “Aki ko, rinoronot mo an puso ko! Tano ta ika pa an magigin dahelan kan sakong kamondoan? Nanuga ako sa Kagurangnan asin dai ko na pwedeng bawion pa iyan!”


text:
Sinimbag siya kan saiyang aki, “Kun nanuga ka sa Kagurangnan, giboha sako sosog sa sinabi mo, huli ta pinabalos ka na niya sa mga kaiwal mong Ammonita.”


text:
Alagad nakimaherak siya sa saiyang ama, “Saro sana an hagad ko: sa laog nin duwang bulan, pabayaan mo akong maglakaw sa kabukidan sa kaibahan kan sakong mga katood tanganing magmondo, huli ta magagadan ako na sarong birhen.”


text:
Tinugotan ni Jefta an saiyang aki na maglakaw sa laog nin duwang bulan. Nagduman siya asin an saiyang mga katood sa kabukidan asin nagmondo huli ta magagadan siya na sarong birhen.


text:
Pakalihis nin duwang bulan, nagbalik siya sa saiyang ama. Ginibo ni Jefta saiya an panuga niya sa Kagurangnan. Kaya nagadan na sarong birhen an aki niyang babae. Kaya nagin kaugalean sa Israel


text:
na taon-taon, sa laog nin apat na aldaw, minaruluwas an kababaehan tanganing ipagmondo an aking babae ni Jefta na taga Gilead.


text:
Nag-andam an kalalakihan nin Efraim para sa pakigera. Binalyo ninda an Jordan dangan nagpasiring sa Zafon. Sinabihan ninda si Jefta, “Tano ta luminampas ka kan pagdolonan asin nakilaban sa mga Ammonita na dai mo kami ipinaapod tanganing mag-iba saimo? Susuloon mi an saimong harong kaiba ka!”


text:
Alagad nagsimbag si Jefta, “Ako asin an sakong banwaan igwa nin makuring iriwal saka an mga Ammonita. Ipinaapod ko kamo alagad habo kamong magtabang sako.


text:
Kan mahiling kong habo kamong magtabang, ibinugtak ko sa pag-alaman an sakong buhay, lunampas ako sa pagdolonan tanganing makilaban sainda. Tinabangan ako nin Kagurangnan kaya nanggana ako. Tano ta ngunyan boot nindo akong kalabanon?”


text:
Dangan tiniripon ni Jefta an gabos na kalalakihan sa Gilead asin linabanan ninda dangan dinaog an mga taga Efraim. (Nagsarabi an mga taga Efraim, “Kamong mga taga Gilead na yaon sa Efraim asin sa Manases, mga paradulag kamo sa Efraim!”)


text:
Tanganing dai nin makadulag sa sainda, binantayan kan mga taga Gilead an mga lugar sa salog na pwedeng pagbalyohan. Kaya kun an sarong taga Efraim na naghihingowang makadulag minapaising magbalyo, hinahapot siya kan mga lalaking taga Gilead, “Taga Efraim ka ano?” Kun magsimbag siyang, “Bako,”


text:
pinapasabi ninda ini nin “Shibbolet.” Alagad “Sibbolet” an nasasabi niya huli ta dai niya aram an tamang pagsabi kaiyan. Dangan dinadakop ninda siya asin ginagadan duman sa lugar na pwedeng pagbalyohan sa Jordan. Kan panahon na idto, kwarenta y dos mil an nagkagaradan sa mga taga Efraim.


text:
Nagin hukom si Jefta sa Israel sa laog nin anom na taon. Dangan nagadan siya asin ilinubong sa sadiri niyang banwa sa Gilead.


text:
Igwa siya nin treyntang aking lalaki asin treyntang aking babae. Ipinaagom niya an mga aki niyang babae sa mga lalaking bako kabilang sa saiyang kamaganakan. Kuminua man siya sa luwas kan saiyang kamaganakan nin treyntang babae tanganing magin agom kan mga aki niyang lalaki. Nagin hukom siya sa Israel sa laog nin pitong taon,


text:
Igwa siyang kwarentang aking lalaki asin treyntang makoapong lalaki na gabos nagsarakay sa setentang asno. Nagin hukom si Abdon sa Israel sa laog nin walong taon.


text:
Dangan nagadan siya asin ilinubong sa Piraton na nasa daga ni Efraim, sa mabulod na daga kan mga Amalekita.


text:
Nagkasala na naman sa Kagurangnan an mga Israelita kaya tinugotan nin Kagurangnan na sakopon sinda kan mga Filisteo sa laog nin kwarentang taon.


text:
Igwa kaidto nin sarong lalaki na an ngaran Manoa; gikan siya sa banwa nin Zora asin kaayon siya sa tribu ni Dan. Dai nangangaki an saiyang agom.


text:
Nagpahiling sa babae an anghel nin Kagurangnan asin nagsabi, “Sagkod ngunyan dai ka pa nag-aaki, alagad magbabados ka asin mangangaki nin lalaki.


text:
huli ta magbabados ka asin mangangaki nin lalaki. Dai mo pagputolon an saiyang buhok huli ta poon sa pagkamundag niya, lalaenon na siya para sa Dios bilang sarong Nazireo. Siya an mapoon sa pagligtas kan Israel sa kamot kan mga Filisteo.”


text:
Dinuman tolos kan babae an saiyang agom dangan sinabihan, “Sarong sorogoon nin Dios an nagdigdi sako. Makangirhat an saiyang lalawogon na arog kan sa anghel nin Dios. Dai ko siya hinapot kun saen siya hale asin dai man niya sinabi an saiyang ngaran.


text:
Alagad sinabihan niya ako na mabados daa ako asin mangangaki nin lalaki. Dai daa ako dapat na mag-inom nin arak o ano man na maisog na inomon, ni magkakan kan arin man sa mga ipinapangalad na pagkakan, huli ta an aki lalaenon para sa Dios bilang sarong Nazireo sagkod na siya magadan.”


text:
Dangan namibi si Manoa sa Kagurangnan, “O Kagurangnan, pabalika man samo an sorogoon nin Dios na sinugo mo tanganing sabihan kami kun ano an samong gigibohon sa oras na mamundag an aki.”


text:
Dinangog nin Dios si Manoa. Nagbalik an anghel nin Dios sa babae mantang nagtutukaw siya sa oma; dai niya kaiba an saiyang agom,


text:
kaya nagdalagan siya asin sinabihan si Manoa, “Hilinga ta nagpahiling na naman an lalaking nagdolok sako kan sarong aldaw.”


text:
Nag-iba si Manoa sa saiyang agom. Dinolok niya an lalaki asin hinapot, “Ika an lalaking nakiolay sa agom ko?” “Iyo,” an simbag kan lalaki.


text:
Dai siya dapat magkakan kan ano man na hale sa balagon nin ubas. Dai siya dapat mag-inom nin arak o maisog na inomon, ni magkakan kan arin man sa mga ipinapangalad na pagkakan. Kaipuhan otobon niya an gabos na sinabi ko.”


text:
Dai naisihan ni Manoa na iyo idto an anghel nin Kagurangnan, kaya sinabihan niya, “Dai ka ngona maghale. Maluto kami nin ogbon pang kanding para saimo.” Alagad nagsimbag an anghel, “Kun pugolon nindo ako, dai ko man kakakanon an saindong pagkakan; alagad kun maandam kamo, tutongon na sana nindo bilang dolot sa Kagurangnan.


text:
Nagsimbag si Manoa, “Sabihan samo an saimong ngaran tanganing maomaw mi ika kun magkatotoo an sinabi mo.”


text:
Kaya kinua ni Manoa an ogbon na kanding asin an dolot na pagkakan dangan idinolot sa altar na gapo para sa Kagurangnan na naggigibo nin mga ngangalasan.


text:
Mantang nag-iitaas an kalayo hale sa altar, nahiling kan mag-agom na nag-iitaas sa langit an anghel nin Kagurangnan kaiba kan kalayo. Dangan nasabotan ni Manoa na an lalaki iyo palan an anghel nin Kagurangnan, kaya nagdapa an mag-agom sa daga. Dai na nanggad ninda nahiling an anghel.


text:
Alagad nagsimbag an babae, “Kun boot kitang gadanon nin Kagurangnan, dai na niya kuta inako an satong mga dolot; dai na niya kuta ini ipinahiling sato asin dai na niya kuta itinaram an mga bagay na ini.”


text:
Nangaki an agom ni Manoa nin sarong lalaki asin nginaranan niyang Samson. Nagdakula an aki asin benendisyonan siya nin Kagurangnan.


text:
Nagpoon na siyang hiroon kan Espiritu nin Kagurangnan mantang idtoon siya sa kampo ni Dan sa pagultanan kan Zora saka Estaol.


text:
Nagpuli siya dangan sinabihan an saiyang ama asin ina, “Nakahiling ako nin sarong daragang Filisteo duman sa Timna na boot kong agomon. Kuahon nindo siya tanganing magin agom ko.”


text:
Naghapot an saiyang ama asin ina, “Mayo ka nang nakuang daraga sa satong pamilya o sa satong kamaganakan, kaya kaipuhan ka pang magduman sa mga bakong sirkomsisyonadong Filisteo tanganing magkua nin maaagom?” Alagad nagsimbag si Samson sa saiyang ama, “Siya an gusto ko kaya kuahon nindo siya para sako.”


text:
Dai naisihan kan mga magurang ni Samson na pasabong idto nin Kagurangnan, huli ta naghahanap sana an Kagurangnan nin dahelan tanganing labanan an mga Filisteo. Kan panahon na idto, an mga Filisteo iyo an nakakasakop sa Israel.


text:
Kaya nagpasiring sa Timna si Samson kaiba an saiyang ama asin ina. Kan mag-agi sinda sa ubasan duman, nadangog ni Samson an ungal nin sarong ogbon pang leon.


text:
Biglang pinakosog si Samson kan Espiritu nin Kagurangnan, kaya nagibo niyang baakon kan saiyang kamot an leon na garong sadit sanang kanding. Dai niya inosip sa saiyang mga magurang kun ano an ginibo niya.


text:
Pakalihis nin nagkapirang aldaw nagbalik si Samson tanganing agomon an daraga. Binalikan niya an lugar na ginadanan niya kan leon asin nagngalas siya kan mahiling an dakul na putakti asin dugos sa laog kan bangkay kan leon.


text:
Kinua niya an dugos asin kinakan mantang naglalakaw siya. Nagduman siya sa saiyang ama saka ina dangan tinawan niya nin dugos asin kuminakan man sinda. Alagad dai niya sinda sinabihan na kinua niya an dugos hale sa bangkay kan leon.


text:
Nagduman sa harong kan babae an ama ni Samson asin sosog sa kaugalean kan mga hoben na lalaki, nagbangkete duman si Samson.


text:
Kan mahiling si Samson kan mga Filisteo, nagpadara sinda nin treyntang tawohan na magigin kairiba niya.


text:
Sinabihan sinda ni Samson, “Mapaokod ako saindo; kun maokodan nindo iyan sa laog kan pitong aldaw nin pyesta, tatawan ko kamo nin treyntang pedasong lino asin treyntang gubing na pangpyesta.


text:
Alagad kun dai nindo iyan maokodan, kamo an matao sako nin treyntang pedasong lino asin treyntang gubing na pangpyesta.” Nagsimbag sinda, “Sabihan samo an paokod tanganing madangog mi.”


text:
Nagsabi si Samson, “Luminuwas sa parakakan an sarong bagay na makakakan. Luminuwas sa makosog an sarong bagay na mahamis.” Nakalihis an tolong aldaw alagad dai pa ninda nakukua an simbag kan paokod.


text:
Sa ikaapat na aldaw, sinabihan ninda an agom ni Samson, “Dagkahon mo an saimong agom tanganing ikasabi sato an simbag kan paokod. Kun dai, susuloon mi ika asin an harong nin saimong ama. Tibaad inalok nindo kami tanganing habonan nindo.”


text:
Kaya naghihibi na nagduman ki Samson an saiyang agom asin nagsabi, “Dai mo ako namomotan! Anggot ka sako! Pinaokod mo an sakong mga katood alagad dai mo sako isinabi kun ano an simbag.” Nagsimbag si Samson, “Kun dai ko ngani sinabihan an mga magurang ko, ika pa daw?”


text:
Kaya sa laog kan pitong aldaw nin pyesta, naghihibi sa atubang ni Samson an saiyang agom. Alagad sa ikapitong aldaw, isinabi ni Samson sa babae an simbag kan paokod huli ta dai siya inontokan kaini. Dangan inosip kan babae an simbag sa kapwa niya Filisteo.


text:
Kaya kan ikapitong aldaw bago maglaog sa kwarto si Samson, nagsabi ki Samson an kalalakihan kan syudad, Ano pa an maorog sa hamis kan dugos? Ano pa an maorog sa kosog nin sarong leon?” Nagsimbag si Samson, “Kun dai nindo ipinag-arado an sakong baka, sagkod ngunyan dai pa nindo nasimbag an sakong paokod.”


text:
Dangan biglang pinakosog si Samson kan Espiritu nin Kagurangnan, asin naglugsot siya pasiring sa Askelon; ginadan niya an treyntang lalaki duman, hinubaan sinda dangan itinao niya an mga gubing nindang pangpyesta sa mga nakasimbag kan paokod. Dangan anggot siyang nagpuli sa harong nin saiyang ama huli kan nangyari.


text:
Pakalihis nin dakul na aldaw, kan tig-anihan nin trigo, sinungko ni Samson an saiyang agom asin dinarahan nin sarong ogbon pang kanding. Sinabihan niya an panugangan niyang lalaki, “Boot kong maglaog sa kwarto kan sakong agom.” Alagad dai siya pinalaog kan ama kan babae.


text:
Sinabihan siya, “An paghona ko naoongis ka saiya, kaya itinao ko siya sa saimong katood. Alagad uya an ngohod niyang tugang na mas magayon pa ki sa saiya; siya na sana an kuahon mo.”


text:
Nagsabi si Samson, “Sa ginibo nindong iyan, dai ako nindo mababasol kun ano an gibohon ko sa mga Filisteo.”


text:
Naghale siya asin duminakop nin tolong gatos na lobo, dangan manduwa-duwa niyang pinagbugkos an mga ikog asin binugtakan nin karaba an lambang bugkos.


text:
Dangan sinuloan niya an mga karaba asin binutasan an mga lobo pasiring sa mga oma nin trigo kan mga Filisteo. Sa paaging ini, nasulo niya bako sana an inani nang trigo kundi sagkod an mga aanihon pa, siring man an mga oliba.


text:
Kan maghapot an mga Filisteo kun siisay an kaggibo kaidto, naisihan nindang si Samson an kaggibo, huli ta itinao kan panugangan niyang taga Timna an saiyang agom sa katood niya. Kaya dinuman kan mga Filisteo an babae dangan sinulo siya asin an harong kan saiyang ama.


text:
Sinabihan ni Samson an mga Filisteo, “Kun siring kaini an saindong ginigibo, isinusumpa kong dai ako maontok sagkod na dai ako nakakabalos saindo.”


text:
Dangan sinalakay niya asin ginaradan an kadaklan sainda. Pakatapos, naghale siya asin nag-erok sa sarong lungib sa ampas nin Etam.


text:
Hinapot sinda kan kalalakihan nin Juda, “Tano ta sinasalakay nindo kami?” Nagsimbag sinda, “Nagdigdi kami tanganing dakopon si Samson asin tanganing makabalos kami saiya.”


text:
Kaya nagduman sa lungib sa ampas nin Etam an tolong ribong kalalakihan sa Juda dangan sinabihan si Samson, “Dai mo naaaraman na an mga Filisteo iyo an kagsakop sato? Ano ining ginibo mo samo?” Nagsimbag si Samson, “Ginibo ko sana sainda an ginibo ninda sako.”


text:
Sinabihan ninda siya, “Nagdigdi kami tanganing gaposon ka asin itao sainda.” Nagsimbag si Samson, “Magsumpa kamo sa sako na dai nindo ako gagadanon.”


text:
“Dai,” an simbag ninda, “gagaposon mi sana ika asin itatao sainda. Dai mi ika gagadanon.” Kaya ginapos ninda si Samson nin duwang bagong pisi asin ilinuwas hale sa lungib.


text:
Pag-abot ni Samson sa Lehi, sinabat siya kan mga Filisteo na nagdadaralagan asin nagkukurahaw saiya. Bigla siyang pinakosog kan Espiritu nin Kagurangnan asin pinatod niya an mga pisi na nakagapos sa saiyang mga kamot na garo sana mga tinutong na torsido.


text:
Dangan nakanumpong siya nin sarong panga nin asno na bago pa sanang magadan. Pinurot niya ini asin ginamit sa paggadan sa sangribong Filisteo.


text:
Pakatapos kaini, nag-awit si Samson, “Panga nin sarong asno an ginamit ko sa paggadan nin sangribo; huli sa panga nin sarong asno, gadan sindang tinarambak ko.”


text:
Pakatapos niyang mag-awit, itinapok niya an panga kan asno. An lugar na pinangyarihan kaini inapod Ramat-lehi.


text:
Dangan nakamate si Samson nin labi-labing paha, kaya nag-apod siya sa Kagurangnan, “Itinugot mo na manggana ako, alagad ngunyan itutugot mo daw na magadan sana ako sa paha asin madakop kan mga bakong sirkomsisyonado?”


text:
Dangan binukasan nin Dios an sarong labot duman sa daga kan Lehi, asin luminuwas an tubig. Nag-inom si Samson asin nakaginhawa siya. Kaya an burabod na idto nginaranan Hakkore. Sagkod ngunyan yaon pa ini sa Lehi.


text:
Sarong aldaw, nagduman si Samson sa Gaza, sarong syudad kan mga Filisteo. Nakahiling siya duman nin sarong maraot na babae asin dinorogan niya.


text:
Naaraman kan mga taga Gaza na yaon duman si Samson, kaya pinalibotan ninda an lugar asin hinalat siya sa may trangkahan kan syudad sa bilog na banggi. Dai sana sinda naggirong kan bangging idto asin nagsaboot, “Mahalat kita digdi sagkod na magsirang an aldaw; dangan ta siya gadanon.”


text:
Alagad naghigda sana si Samson sagkod sa kamatangaan kan banggi. Dangan nagbangon siya asin kinapotan an trangkahan kan syudad, binulnot ini kaiba an mga pinto, mga harigi asin barat; pinasan niya ini gabos asin dinara pasiring sa itaas kan bulod na nakadungaw sa Hebron.


text:
Dinuman si Delila kan limang hade kan mga Filisteo asin sinabihan, “Dagkahon mo si Samson na sabihan ka kun ano an nagpapakosog saiya, asin aramon mo kun paano ta siya madadaog tanganing magapos ta siya asin dai na makalaban. Kun magibo mo iyan, an lambang saro samo matao saimo nin mil syen na pedaso nin plata.”


text:
Kaya sinabihan ni Delila si Samson, “Sabihan daw sako kun saen naghahali an kosog mo, asin kun paano ka gagaposon tanganing dai ka na makalaban.”


text:
Nagsimbag si Samson, “Kun gaposon ninda ako nin pitong bagong lubid kan pana na bako pang alang, magigin maluya ako siring sa ibang tawo.”


text:
Kaya dinarahan si Delila kan mga hade kan mga Filisteo nin pitong bagong lubid kan pana na bako pang alang dangan ginapos ni Delila si Samson kaini.


text:
Sa ibong na kwarto, igwang mga lalaking naghahalat, kaya nagkurahaw si Delila, “Samson, uya na an mga Filisteo!” Alagad pinatod ni Samson an mga lubid kan pana na garo sana mga torsidong nadutaan nin kalayo, kaya dai man giraray ninda naaraman an sekreto kan saiyang kosog.


text:
Nagsabi si Delila ki Samson, “Tinutuyatuya mo ako asin nagputik ka sako. Sabihan na sako kun paano ka magagapos.”


text:
Sinabihan siya ni Samson, “Kun gaposon nindo ako nin mga bagong pisi na dai pa ginamit, magigin maluya ako siring sa ibang tawo.”


text:
Kaya kuminua si Delila nin bagong mga pisi dangan ginapos siya. Pakatapos nagkurahaw siya, “Samson, uya na an mga Filisteo!” Naghahalat sa ibong na kwarto an mga lalaki. Alagad pinatod ni Samson an mga pisi na garo sana mga torsido.


text:
Kaya sinabihan ni Delila si Samson, “Sagkod ngunyan tinutuya-tuya mo ako, asin anas putik an sinabi mo sako. Sabihan na sako kun paano ka magagapos.” Sinabihan siya ni Samson, “Kun habolon mo an pitong sinalapid kong buhok asin ikaporopot mo iyan sa sarong taldok, magigin maluya ako siring sa ibang tawo.”


text:
Kaya pinakatorog ni Delila si Samson dangan hinabol niya an pitong sinalapid na buhok ni Samson. Pakatapos, ipinoropot niya idto sa sarong taldok, dangan nagkurahaw siyang, “Samson, uya na an mga Filisteo!” Alagad nagmata si Samson asin binulnot an saiyang buhok sa habolan.


text:
Kaya nagsabi si Delila saiya, “Paano mong nasasabi na namomoot ka sako mantang dai man sako an puso mo. Tolong beses mo na akong tinuya-tuya asin dai mo pa itinutuga sako kun ano an nakakapakosog saimo.”


text:
Dangan inoro-aldaw ni Delila an paghapot asin pagpirit ki Samson. Nauyam si Samson sa kapipirit ni Delila,


text:
kaya isinabi niya an katotoohan. “Dai pa nadutaan nin labaha an sakong buhok, huli ta nasa tulak pa sana ako kan sakong ina, idinusay na ako sa Dios bilang sarong Nazireo. Kaya kun maputol an sakong buhok, mawawara an sakong kosog asin magigin maluya ako siring sa ibang tawo.”


text:
Kan mahiling ni Delila na itinuga na ni Samson an katotoohan, nagpadara siya tolos nin mensahe sa mga hade kan mga Filisteo na nagsabi, “Bumalik kamo giraray huli ta aram ko na an katotoohan.” Nagbalik sinda saiya, dara na an kwarta.


text:
Pinakatorog ni Delila si Samson sa saiyang mga paa dangan inapod an sarong lalaki na nagputol kan pitong sinalapid na buhok ni Samson. Pakatapos, pinonan niya an pagpasakit ki Samson huli ta nawara na an dati kaining kosog.


text:
Dangan nagkurahaw si Delila, “Samson, uya na an mga Filisteo!” Nagmata si Samson dangan nagsaboot, “Makakaligtas ako siring kan mga enot na nangyari.” Dai pa niya naisihan na binayaan na siya nin Kagurangnan.


text:
Dinakop siya kan mga Filisteo asin binuta. Dinara siya ninda sa Gaza saen kinadenahan siya nin bronseng kadena dangan pinatrabaho sa gilingan duman sa bilanggoan.


text:
Nagtiripon an mga hade kan mga Filisteo tanganing mag-orogma asin tanganing magdolot nin dakul na tinutong na atang sa saindang dios na si Dagon. Nag-arawit sindang, “Itinao sato kan satong dios an kapangganahan laban sa satong kaiwal na si Samson!”


text:
Kan maogma na sinda nin marahay, nagsabi sinda, “Padigdiha si Samson tanganing mapaogma niya kita! Kaya kinua ninda siya sa bilanggoan dangan pinag-olog-olog. Pinatindog siya ninda sa tahaw kan duwang harigi. Kan mahiling ninda si Samson, orog pa nindang inomaw an saindang dios: “Itinao sato kan satong dios an kapangganahan laban sa satong kaiwal, na nagraot kan satong daga, na guminadan kan dakul sa sato!”


text:
Nagsabi si Samson sa aking nag-antabay saiya, “Padutaa ako sa mga hariging nagpupugol kan edipisyong ini tanganing makahurandig ako.”


text:
Pano nin mga lalaki saka babae an edipisyo; yaon man duman an limang hade kan mga Filisteo, asin maabot sa tolong ribong lalaki saka babae an yaon duman sa atop, naghihiling kan ginigibo ni Samson.


text:
Dangan namibi si Samson, “O Kagurangnan Dios, giromdoma ako; maherak ka man sako, O Dios, asin pakosoga giraray ako, maski ngunyan na sana, tanganing makabalos ako sa mga Filisteo na nagbuta sako.”


text:
Dangan kinapotan ni Samson an duwang pantahaw na harigi na minapugol kan edipisyo, an lambang kamot niya sa sarong harigi, asin tinumba niya an mga ini.


text:
Nagkurahaw si Samson, “Tugoteng magadan na ako kaiba kan mga Filisteo.” Inubos niya an saiyang kosog, asin narumpag an edipisyo. Nagkadaratogan an limang hade asin an gabos na yaon duman. Mas dakul an nagadan ni Samson sa saiyang pagkagadan ki sa nagadan niya kan siya buhay pa.


text:
An bangkay ni Samson kinua kan saiyang mga tugang na lalaki asin kan saiyang pamilya dangan ilinubong ninda sa pagultanan kan Zora asin Estaol, sa pantyon kan saiyang ama na si Manoa. Nagin hukom siya sa Israel sa laog nin beynteng taon.


text:
Sinabihan niya an saiyang ina, “Kan habonon saimo an mil syen na pedasong plata, nadangog takang minaldisyon mo an naghabon. Uya an kwarta; ako an kuminua kaya ipinupuli ko na saimo.” Dangan itinao niya an kwarta sa saiyang ina. Nagsabi an saiyang ina, “Bendisyonan ka logod nin Kagurangnan, aki ko! Alagad tanganing dai mapasaimo an maldisyon, idinodolot ko sa Kagurangnan ining plata. Gagamiton ini sa paggibo nin sarong dios-dios na gibo sa kahoy asin napapatos nin plata. Kaya itatao ko giraray saimo an kwarta.”


text:
Kan ibalik ni Micas an kwarta sa saiyang ina, nagkua ini nin duwang gatos na pedasong plata asin itinao sa sarong platero na guminibo nin dios-dios na inukit hale sa kahoy asin pinatos nin plata. An dios-dios ibinugtak sa harong ni Micas.


text:
Igwa si Micas nin sadiring lugar na pagsasambahan. Guminibo siya nin iba pang dios-dios asin efod, dangan ginibo niyang padi an saro kan mga aki niyang lalaki.


text:
Naghale siya sa Betlehem tanganing maghanap nin ibang lugar na maeerokan. Sa paglakaw niya, nakaabot siya sa harong ni Micas duman sa mabulod na daga nin Efraim.


text:
Hinapot siya ni Micas, “Taga saen ka?” Nagsimbag siya, “Saro akong Levita na taga Betlehem sa Juda. Naghahanap ako nin lugar na maeerokan.”


text:
Nagsabi si Micas, “Digdi ka sako. Gigibohon takang parahatol asin padi. Tatawan taka nin sampolong pedasong plata taon-taon, mga gubing asin saimong pagkakan.”


text:
Dangan nagsabi si Micas, “Ngunyan na igwa na ako nin sarong Levita bilang padi, aram kong papauswagon ako nin Kagurangnan.”


text:
Dai pa kaidto nin hade sa Israel. Kan panahon na idto, an tribu ni Dan padagos na naghahanap nin lugar na saindang masasadirihan huli ta sa mga tribu nin Israel, sinda na sana an dai pa nakakakua nin daga.


text:
Kaya nagpili sinda nin limang maiisog na lalaki hale sa gabos na pamilya kan tribu, dangan saindang sinugo hale sa mga banwa nin Zora saka Estaol tanganing maghanap nin daga. Pag-abot ninda sa mabulod na daga nin Efraim, nagdagos sinda sa harong ni Micas.


text:
Namidbidan ninda an punto kan pagtaram kan hoben na Levita kaya dinolok ninda siya asin hinapot, “Ano an ginigibo mo digdi? Siisay an nagdara saimo digdi?”


text:
Nagsimbag an Levita, “Nagka-oyon kami ni Micas; binabayadan niya ako asin naglilingkod ako saiya bilang padi.”


text:
Nagsimbag an padi, “Lakaw kamo sa katoninongan. Inaataman kamo nin Kagurangnan sa lakaw nindong ini.”


text:
Kaya naghale an limang lalaki asin nagduman sa banwa nin Lais. Nahiling ninda an mauswag na pamumuhay kan mga tawo duman, arog kan mga taga Sidon. Mga matoninong sinda, trangkilo an isip asin dai nagkukulang nin ano man. An lugar ninda harayo sa Sidon asin dai sinda nin pakilabot sa ibang banwa.


text:
Kan magbalik sinda sa Zora saka Estaol, hinapot sinda kan saindang mga kahimanwa kun ano an nangyari sa lakaw ninda.


text:
Nagsabi sinda, “Magayon asin matubang an daga duman, kaya dai kita magparahaloy digdi na mayong gibo. Madya asin salakayon ta sinda tanganing masadirihan ta an daga.


text:
Pag-abot nindo duman, mahihiling nindo na dai lamang nagsususpetsa an mga tawo. Mahiwas an daga asin yaon duman an gabos na kaipuhan nin siisay man. Itinatao idto nin Dios sa saindo.”


text:
Nagkampo sinda duman sa solnopan kan Kiriat-jearim sa Juda. Kaya sagkod ngunyan an lugar na idto inaapod Kampo ni Dan.


text:
Dangan an limang espiya na nagsiyasat kan daga sa palibot nin Lais, nagsabi sa saindang kairiba, “Aram nindo, an saro kan mga harong digdi igwa nin dios-dios na gibo sa kahoy na napapatos nin plata asin iba pang dios-dios patin sarong efod. Ano sa paghona nindo an dapat tang gibohon?”


text:
luminaog sa harong an limang espiya na nagsiyasat sa daga dangan kinua an dios-dios na gibo sa kahoy na napapatos nin plata, an iba pang dios-dios asin an efod. An padi yaon duman sa trangkahan kaiba an anom na gatos na armadong kalalakihan.


text:
Kan maglaog sa harong an limang lalaki asin kuahon an mga sagradong bagay, hinapot sinda kan padi, “Ano an ginigibo nindo?”


text:
Sinabihan ninda siya, “Dai ka magribok. Mag-alo ka sana. Umiba ka samo asin ika na an samong magigin padi saka parahatol. Ano an boot mo, an maglingkod sa saro sanang pamilya o sa sarong tribu nin Israel?”


text:
Kan harayo na sinda sa harong ni Micas, inapod ni Micas an saiyang mga kataraed dangan linamag ninda an kalalakihan ni Dan. Naabotan ninda sinda


text:
asin kinurahawan. Inatubang sinda kan tribu ni Dan dangan hinapot si Micas, “Ano an nangyari saimo ta dakul an saimong kairiba?”


text:
Nagsimbag si Micas, “Tano ta naghahapot kamo kun ano an nangyari sako? Kinua nindo an sakong padi asin mga dios-dios na ginibo ko dangan nagharale kamo! Ano pa an natada sako?”


text:
Sinabihan siya kan kalalakihan ni Dan, “Mas marahay pang mag-ontok ka tanganing dai maanggot saimo an mga lalaking ini. Tibaad magadan ka asin an saimong pamilya.”


text:
Dangan nagpadagos sa paglakaw an tribu ni Dan. Nahiling ni Micas na mas makosog sinda ki sa saiya kaya nagpuli na sana siya.


text:
Kaiba an padi asin dara an mga ginibo ni Micas, nagduman sa Lais an kalalakihan ni Dan. Sinalakay ninda asin ginaradan an matoninong na mga tawo sa Lais dangan sinulo ninda an banwa.


text:
Dai nin nakatabang sa mga taga Lais huli ta harayo sinda sa Sidon asin dai sinda nin pakilabot sa ibang banwa; an saindang lugar nasa kapantayan kan Bet-rehob. Pakatapos kaini, pinakarahay giraray kan kalalakihan ni Dan an syudad asin duman na sinda nag-erok.


text:
Embes na Lais, an lugar nginaranan nindang Dan, sunod sa ngaran kan saindang ginikanan na si Dan, na aki ni Jacob.


text:
Dangan ibinugtak ninda an mga dios-dios sa sarong lugar tanganing sambahon; si Jonatan na aking lalaki ni Gerson asin makoapo ni Moises iyo an naglingkod bilang padi kan mga taga Dan. An mga aking lalaki ni Jonatan iyo an padagos na naglingkod bilang padi bago nasakop an daga.


text:
Kan mga aldaw na idto, kan dai pa nin hade an Israel, igwa nin sarong Levita na nag-eerok sa mabulod na daga nin Efraim. Nagkua siya nin sarong babae na taga Betlehem sa Juda tanganing magin saiyang kasaroan.


text:
Alagad naanggot saiya an babae dangan nagpuli sa harong nin saiyang ama sa Betlehem sa Juda asin duman nag-erok sa laog nin apat na bulan.


text:
Nagdesider an lalaki na sosogon siya asin pakiolayan na umiba giraray saiya. Kaya ipinag-iba niya an saiyang sorogoon asin an duwang asno. Pag-abot duman, pinadagos siya kan babae asin kan mahiling siya kan ama kaini, maogma siyang sinabat.


text:
Pinugolan siya kan saiyang panugangan, kaya nag-erok siya duman sa laog nin tolong aldaw. Nagkakan sinda saka nag-inom asin nagkatorog duman.


text:
Amay sindang nagbangon kan ikaapat na aldaw asin nag-andam nang maglakaw, alagad sinabihan an Levita kan saiyang panugangan, “Magkakan ka ngona bago maghale. Marahay iyan para saimo.”


text:
Kaya nagtukaw an duwang lalaki asin nagkakan saka nag-inom. Dangan sinabihan siya kan ama kan babae, “Magpaaga ka na asin mag-ogma.”


text:
Nagtindog an Levita tanganing maghale, alagad pinugolan siya kan saiyang panugangan kaya duman giraray siya nagkatorog.


text:
Amay siyang nagbangon kan ikalimang aldaw asin nag-andam nang maglakaw alagad nagsabi an ama kan babae, “Magkakan ka ngona bago maghale. Magpahapon ka na sana.” Kaya nagkakan sindang duwa.


text:
Kan magtindog na tanganing maglakaw an lalaki asin an saiyang kasaroan patin an saiyang sorogoon, nagsabi an ama kan babae, “Nagdidiklom na, kaya digdi na ngona kamo magpaaga. Mag-ogma ka asin sa agang amay ka na maghale.”


text:
Alagad habo nang magpapugol an lalaki, kaya naglakaw na siya kaiba an kasaroan, an sorogoon asin an duwang asnong igwa nin kamadero. Nagbabanggi na pag-abot ninda sa lugar na harani sa Jebus (o Jerusalem), kaya nagsabi an sorogoon sa saiyang amo, “Digdi na ngona kita magpaaga sa syudad na ini kan mga Jebuseo.”


text:
Nagsimbag an saiyang amo, “Dai kita maontok sa lugar na ini na bako man mga Israelita an nag-eerok kundi maderetso kita pasiring sa Gibea o sa Rama.”


text:
Kaya inagihan ninda an Jebus asin nagpadagos sinda sa paglakaw. Solnop na an aldaw kan makaabot sinda sa Gibea sa teritoryo ni Benjamin.


text:
Naglaog sinda sa syudad asin nagtukaw sa plasa kan banwa, alagad mayo nin siisay man na nag-alok sainda na magkatorog sa saiyang harong.


text:
Dangan nag-agi duman an sarong gurang na lalaki na hale pa sana sa pagtrabaho sa oma. Dati siyang nag-eerok sa mabulod na daga nin Efraim, alagad nag-eerok na siya ngunyan sa Gibea. (An ibang mga nag-eerok sa Gibea gikan sa tribu ni Benjamin.)


text:
Nahiling kan gurang na lalaki an parabaklay na yaon duman sa plasa kan banwa, kaya hinapot niya, “Saen ka hale? Saen ka maduman?”


text:
Nagsimbag an Levita, “Hale kami sa Betlehem sa Juda asin ngunyan papuli na kami sa samong harong sa mabulod na daga nin Efraim. Mayo nin siisay man na nag-alok samo na magkatorog sa saiyang harong ngunyan na banggi


text:
maski igwa man kami nin darang dagami para sa mga asno asin tinapay saka arak para sa kasaroan ko patin sa sakong sorogoon. Igwa kami kan gabos ming kaipuhan.”


text:
Nagsimbag an gurang na lalaki, “Duman na kamo magpaaga sa sakong harong. Aatamanon ko kamo; dai sana kamo magpaaga digdi sa plasa.”


text:
Kaya ipinag-iba niya sinda sa saiyang harong dangan pinakakan niya an mga asno. Naghugas kan saindang bitis an mga bisita dangan nagkarakan.


text:
Mantang nag-oogma sinda, biglang pinalibotan an harong kan gurang nin nagkapirang marigsok na kalalakihan kan banwa, dangan tinubtob an pinto. Sinabihan ninda an gurang, “Paluwasa an lalaking kaiba mo pagpuli sa saimong harong tanganing madorogan mi siya!”


text:
Alagad nagluwas sa harong an gurang asin nakiolay sainda, “Dai nindo paggibohon iyan. An lalaking ini sakong bisita. Dai kamo maggibo kan siring na karatan.


text:
Uya an saiyang kasaroan asin an sakong aking daraga; iluluwas ko sinda. Gibohon nindo sainda an boot nindo, alagad dai nindo paggibohon an siring na karatan sa lalaking ini.”


text:
Alagad habong magdangog saiya an kalalakihan kaya ilinuwas sainda kan Levita an saiyang kasaroan. Dinorogan ini kan kalalakihan asin inabuso sa bilog na banggi. Dai sinda nag-ontok sagkod na mag-aga.


text:
Kan nagliliwanag na, nag-abot an babae asin natumba sa may pintoan kan harong kan gurang na lalaki; duman na siya inabotan kan pagsirang kan aldaw.


text:
Kan bukasan kan Levita an pinto tanganing maghale na, nakua niya an saiyang kasaroan na nakahigda sa atubang kan harong na an mga kamot nakaunat sa pag-abot kan pintoan.


text:
Sinabihan niya an babae, “Bumangon ka; mahale na kita.” Alagad dai ini nagsimbag saiya. Kaya ilinunad niya an bangkay kan babae sa asno dangan naglakaw papuli sa saiyang harong.


text:
Pag-abot niya duman, kinua niya an sarong kutsilyo. Dangan kinua niya an bangkay kan saiyang kasaroan asin pinutol sa doseng pedaso. Pakatapos, ipinadara niya an lambang pedaso sa doseng tribu kan Israel.


text:
An lambang saro na nakahiling kaini nagsabi, “Mayo pa nin nangyaring arog kaini poon na maghale sa Egipto an mga Israelita. Dapat maghiro kita manongod sa bagay na ini, alagad ano?”


text:
Nagtiripon sa Mizpa sa atubang nin Kagurangnan an gabos na Israelita magpoon sa Dan sagkod sa Beer-sheba, sagkod kan mga taga Gilead.


text:
An gabos na namamayo kan mga tribu nin Israel yaon duman sa pagtiripon kan banwaan nin Dios siring man an apat na gatos na ribong soldados.


text:
An pangyayaring ini, na nagtiripon an ibang mga Israelita sa Mizpa, naaraman kan mga Benjaminita. Naghapot an mga Israelita, “Sabihan samo kun paano nangyari an karatan na ini?”


text:
Nagsimbag an Levita na agom kan babaeng ginadan, “An sakong kasaroan asin ako nagduman sa Gibea na nasa teritoryo ni Benjamin tanganing magpalihis kan banggi.


text:
Kan bangging idto boot akong salakayon kan kalalakihan sa Gibea kaya pinalibotan ninda an harong. Boot ninda akong gadanon; alagad embes na ako, an sakong kasaroan an saindang inabuso na ikinagadan niya.


text:
Ipinuli ko an saiyang bangkay asin sakong pinedaso dangan ipinadara sa doseng tribu nin Israel. Nakagibo nin dakulang karigsokan sa bilog na Israel an mga Benjaminita.


text:
Sarabay na nagtirindog an gabos na Israelita dangan nagsabi, “Mayo nin siisay man na mapuli samo, nag-eerok man siya sa tolda o sa harong.


text:
An ikasampolong parte kan Israel iyo an mamamahala kan pagpakakan kan hukbo, asin an iba iyo an maduman sa Gibea tanganing padusahan sa ginibong karigsokan sa Israel.”


text:
Kaya nagtiripon an bilog na kalalakihan nin Israel na igwa nin saro sanang katuyohan—tanganing salakayon an banwa nin Gibea.


text:
Nagpadara nin mga sugo an mga Israelita sa bilog na teritoryo ni Benjamin asin nagsabi, “Anong karatan ini na saindong ginibo?


text:
Kaipuhan isuko nindo an mga marigsok na lalaki kan Gibea tanganing gadanon mi asin tanganing mahale an karatan sa Israel.” Alagad dai sinda dinangog kan mga Benjaminita.


text:
Nagtiripon sa Gibea an mga Benjaminita hale sa manlaen-laen na syudad tanganing labanan an ibang mga Israelita.


text:
Sa aldaw na idto, nakatipon sinda nin beynte y seis mil na kalalakihan hale sa mga syudad. Laen pa kaiyan, an mga taga Gibea nakatipon nin pitong gatos na piling mga lalaki na anas walahon; an lambang saro sainda pwedeng patamaan an sarong buhok kan lagpitaw asin dai nanggad magpaltos.


text:
An ibang mga Israelita na bakong kabilang sa mga Benjaminita, nakatipon nin apat na gatos na ribong soldados; an lambang saro tood sa pakilaban.


text:
Nagduman an mga Israelita sa lugar na pinagsasambahan sa Betel asin naghapot sinda sa Dios, “Arin sa mga tribu an enot na masalakay sa mga Benjaminita?” Nagsimbag an Kagurangnan, “An tribu ni Juda.”


text:
Dangan nagluwas sa syudad an hukbo ni Benjamin, asin bago natapos an aldaw, beynte y dos mil na Israelita an saindang nagadan.


text:
Dangan nagduman an mga Israelita sa lugar na pinagsasambahan asin nagmondo sa atubang nin Kagurangnan sagkod magbanggi. Pakatapos, naghapot sinda saiya, “Makikilaban pa daw kami sa samong mga tugang na Benjaminita?” Sinimbag sinda nin Kagurangnan, “Labanan nindo sinda.”


text:
Dangan nagluwas hale sa Gibea an mga Benjaminita asin nakilaban sainda sa ikaduwang beses; nakagadan sinda nin dyes y otso mil na Israelitang mga tood sa pakilaban.


text:
Dangan nagduman sa Betel an gabos na Israelita asin nagmondo. Nagturukaw sinda sa atubang nin Kagurangnan asin dai nagkakan sagkod sa banggi. Nagdolot sinda nin mga tinutong na atang asin mga dolot para sa katoninongan sa atubang nin Kagurangnan.


text:
An Kaban nin Tipan nin Dios yaon kaidto sa Betel asin si Finehas na aking lalaki ni Eleazar asin makoapo ni Aaron iyo an nangangataman kaiyan. Naghapot sa Kagurangnan an mga tawo, “Makikilaban pa daw kami sa samong mga tugang na Benjaminita o dai na?” Nagsimbag an Kagurangnan, “Labanan nindo. Itatao ko saindo an kapangganahan sa aga.”


text:
Dangan sa ikatolong beses nagmartsa sinda laban sa hukbo ni Benjamin asin nagbugtak nin mga soldados sa atubang nin Gibea arog kan mga naenot na aldaw.


text:
Nagluwas an mga Benjaminita asin napaharayo sa syudad. Siring sa dati, pinoonan nindang gadanon an mga Israelita duman sa kahiwasan sa dalan pasiring sa Betel asin sa dalan pasiring sa Gibea. Nakagadan sinda nin mga treyntang Israelita.


text:
Dangan nagsarabi sinda, “Daog ta na naman an mga Israelita arog kan mga naenot na laban.” Alagad nasa plano na kan mga Israelita na sinda magdulag ngona tanganing mapaharayo an mga kaiwal asin makaduman sa kahiwasan.


text:
Kaya kan an kabilogan kan hukbo nin Israel makadulag asin magkatiripon giraray sa Baal-tamar, biglang nagruluwas an mga soldados na nagtarago sa magapong mga lugar sa palibot kan syudad.


text:
Mga dyes mil na piling kalalakihan hale sa Israel an nagsalakay sa Gibea; nagin mangirhat an ralaban. Dai naaaraman kan mga Benjaminita na magkakagaradan sinda.


text:
Itinao nin Kagurangnan sa Israel an kapangganahan laban sa hukbo kan mga Benjaminita. Beynte y singko mil may sanggatos na kaiwal an nagadan kan mga Israelita kan aldaw na idto.


text:
Dangan naaraman kan mga Benjaminita na daog na sinda. An kadaklan kan hukbo nin Israel nagdulag sa atubang kan mga Benjaminita huli ta naglaom sinda sa mga soldados na nagtarago sa palibot kan Gibea.


text:
An mga soldados na ini biglang nagdaralagan pasiring sa Gibea asin nagralaog sa syudad dangan ginadan an gabos na yaon duman.


text:
Nagkasinabotan an kadaklan kan hukbo nin Israel asin an mga nagtaragong soldados. Sa oras na nahiling kan mga Israelita na yaon duman sa kahiwasan an mahibog na aso na nag-iitaas sa syudad,


text:
mabaralik sinda. Sa panahon na idto, ginadan na kan mga Benjaminita an treyntang Israelita asin nagsarabi sinda, “Daog ta na naman sinda arog kan naenot na laban.”


text:
Dangan nagtunga an tanda; nagpoon mag-itaas an aso hale sa syudad. Nagsalingoy an mga Benjaminita asin nagngalas sinda pakahiling na nagkakalayo an bilog na syudad.


text:
Dangan nagbalik an mga Israelita asin nataranta an mga Benjaminita huli ta naaraman ninda na madali na sindang magkagaradan.


text:
Kaya nagdulag sinda sa mga Israelita dangan nagdalagan pasiring sa kahiwasan, alagad dai sinda nakadulag. Nakulong sinda kan kadaklan kan hukbo nin Israel saka kan mga lalaking nagruluwas hale sa syudad, asin nagkagaradan sinda.


text:
Napalibotan kan mga Israelita an saindang mga kaiwal asin daing ontok nindang linamag an nagdurulag sagkod sa sirangan na parte kan Gibea, dangan duman ninda ini ginaradan.


text:
An iba nagbalik asin nagdalagan pasiring sa kahiwasan sa may Gapo nin Rimmon. Limang ribo sainda an nagadan sa mga dalan. Dai nag-ontok an mga Israelita sa paglamag sa mga nagdurulag pasiring sa Gidom, asin nakagadan pa sinda nin duwang ribong kaiwal.


text:
An kagabsan kan mga nagadan kan aldaw na idto sa mga Benjaminita uminabot sa beynte y singko mil; gabos sinda mga maiisog na soldados.


text:
Alagad anom na gatos na kalalakihan an nakadulag pasiring sa kahiwasan, sa Gapo nin Rimmon, asin duman sinda nag-erok sa laog nin apat na bulan.


text:
Nagbalik an mga Israelita asin ginadan ninda an mga natadang Benjaminita—lalaki, babae, aki sagkod hayop. Dangan sinulo ninda an lambang banwa sa lugar na idto.


text:
Kan magkatiripon an mga Israelita sa Mizpa, nanumpa sinda sa Kagurangnan na, “Mayo nin siisay man sa samo na matugot na ipaagom an saiyang aking babae sa sarong Benjaminita.”


text:
Kaya nagduman sinda sa Betel asin nagturukaw sa atubang nin Dios sagkod banggi. Naghaya sinda sa pagmondo.


text:
Nagsarabi sinda, “O Kagurangnan Dios nin Israel, tano ta nangyari ini samo? Tadaw ta mawawara an sarong tribu nin Israel?”


text:
Pagkaaga, amay na nagbangon an mga Israelita dangan naggibo nin sarong altar duman. Nagdolot sinda nin mga tinutong na atang asin mga dolot para sa katoninongan.


text:
Pakatapos, naghinarapotan sinda, “Arin sa mga tribu nin Israel an dai nagduman sa Mizpa sa pagtiripon para sa Kagurangnan?” (Huli ta nagsumpa sinda na gagadanon an siisay man na dai nagduman sa Mizpa.)


text:
Naherak an mga Israelita sa mga tugang nindang Benjaminita asin nagsabi sinda, “Sarong tribu an nawara sa Israel ngunyan.


text:
Ano an satong magigibo tanganing matawan ta nin agom an natatada pang kalalakihan ni Benjamin? Dai ta man pwedeng itao sainda an satong mga aking babae huli ta nanumpa kita sa Kagurangnan.”


text:
Kan maghapot sinda kun igwang mga grupo sa mga tribu nin Israel na dai nagduman sa pagtiripon sa Mizpa, naaraman ninda na mayong nagduman hale sa Jabes sa Gilead,


text:
Kaya an katiriponan nagpadara nin dose mil kan saindang pinakamaisog na mga lalaki dangan pinagbotan, “Magduman kamo sa Jabes asin gadanon nindo an gabos na yaon duman, sagkod an kababaehan saka kaakian.


text:
Nakakua sinda sa Jabes nin apat na gatos na birhen asin dinara ninda sinda sa kampo sa Shilo na yaon sa Canaan.


text:
Dangan an bilog na katiriponan nagpasugo sa mga Benjaminita na yaon duman sa Gapo nin Rimmon, asin nagpahayag sainda nin katoninongan bilang kataposan kan gera.


text:
Nagbalik an mga Benjaminita asin itinao sainda kan ibang mga Israelita an mga daragang hale sa Jabes na dai ninda ginadan. Alagad kulang pa an mga babae.


text:
Naherak an mga tawo sa mga Benjaminita huli ta pinutol nin Kagurangnan an pagkaborogkos kan mga tribu nin Israel.


text:
Kaya nagsabi an mga namamayo kan katiriponan, “Ano an satong magigibo tanganing matawan ta nin mga agom an natatadang kalalakihan ni Benjamin? Mayo nang mga babae sa tribu ninda!


text:
Dai dapat na mawara an saro kan mga tribu nin Israel. Kaipuhan makakua kita nin paagi tanganing mabuhay an tribu ni Benjamin.


text:
Dai ta pwedeng ipaagom sainda an satong mga aking babae huli ta nanumpa kitang mamaldisyonon an siisay man na magpaagom kan saiyang aking babae sa sarong Benjaminita.”


text:
Dangan nagsabi sinda, “Harani na an taonan na pagselebrar kan pyesta nin Kagurangnan sa Shilo.” (An Shilo nasa amihan kan Betel, sa habagat nin Lebona, asin sa sirangan kan dalan sa pagultanan kan Betel asin Shekem.)


text:
asin magmasid. Pagluwas kan mga daraga nin Shilo tanganing magsayaw sa pyesta, magluwas man kamo hale sa ubasan. Dangan mandakop nin agom an lambang saro saindo asin ipag-iba nindo sinda sa teritoryo ni Benjamin.


text:
Kun magreklamo samo an saindang mga ama o mga tugang na lalaki, sasabihan mi sinda na, ‘Pabayaan na nindo sinda sa samo huli ta dai mi man sinda kinua saindo sa gera tanganing magin agom nyamo. Dai man nindo sinda itinao samo kaya dai man kamo nagtalikod sa saindong panuga.’”


text:
Ginibo ini kan mga Benjaminita; an lambang saro sainda nagpili nin babae sa mga daragang nagsasayaw sa Shilo asin dinara ninda sinda sa saindang teritoryo. Pinatindog giraray ninda an saindang mga banwa dangan duman na sinda nag-erok.


text:
Kan panahon man na idto, nagharale an iba pang mga Israelita tanganing magpuli sa sadiri nindang tribu asin pamilya patin mga pagsadiri.


text:
Kaidtong panahon, kan an Israel dai pa nin hade, nagkaigwa nin makuring gutom sa daga. Kaya an sarong lalaki na an ngaran Elimelek, na kaayon sa kamaganakan ni Efrat asin taga Betlehem sa Juda, nagduman sa Moab tanganing duman ngona mag-erok. Kaiba niya an saiyang agom na si Naomi asin an duwa nindang aking lalaki na si Malon saka si Chilion. Kan nag-eerok na sinda duman,


text:
na nag-aragom nin mga babaeng Moabita na iyo si Orpa saka si Ruth. Pakalihis nin may sampolong taon,


text:
Dai nahaloy, nabaretaan ni Naomi na benendisyonan nin Kagurangnan an saiyang banwaan sa pagtao sainda nin marahay na ani; kaya nag-andam siya na maghale sa Moab kaiba an saiyang mga manugang.


text:
sinabihan niya an duwa, “Magpuli na kamo sa harong kan saindong mga ina. Magin marahay logod saindo an Kagurangnan siring na kamo nagin marahay sako sagkod sa mga nagadan.


text:
Itugot logod nin Kagurangnan na maagom giraray kamo asin magkaigwa nin pamilya.” Dangan hinadokan sinda ni Naomi bilang pagpaaram. Alagad napahibi an duwa


text:
“Bumalik na kamo, mga aki ko,” an simbag ni Naomi. “Tano ta boot nindong mag-iba sako? Sa paghona daw nindo magkakaigwa pa ako nin mga aking lalaki na maagom saindo?


text:
Magpuli na kamo, huli ta gurang na ako para magpaagom giraray. Maski isipon ko na igwa pa akong paglaom, asin magpaagom ako ngunyan na banggi dangan mangaki nin mga lalaki,


text:
makakahalat pa daw kamo sagkod na dakula na sinda? Sinda kaya an makapugol sa dai nindo pagpaagom sa iba? Mga aki ko, aram nindong imposible iyan. Pinadusahan ako nin Kagurangnan, asin nakakamati ako nin kamondoan para saindo.”


text:
Naghibi na naman sinda. Dangan hinadokan ni Orpa si Naomi asin nagpaaram, alagad namugol si Ruth sa saiyang panugangan.


text:
Kaya sinabihan siya ni Naomi, “Ruth, nagbalik na an saimong bilas sa saiyang banwaan asin sa saiyang dios. Magpuli ka na kaiba niya.”


text:
Alagad nagsimbag si Ruth, “Dai mo ako pagsabihan na bayaan taka; tugote akong umiba saimo. Saen ka man magduman, maduman ako; saen ka man mag-erok, duman ako maerok. An saimong banwaan magigin banwaan ko, asin an saimong Dios magigin sakuyang Dios.


text:
Saen ka man magadan, duman ako magagadan, asin duman ako ilulubong. Mapasako logod an pinakamagabat na padusa nin Kagurangnan kun tutugotan kong ikasiblag ako saimo kan ano man na bagay maski kan kagadanan.”


text:
Kaya nagpadagos sa paglakaw an duwa sagkod na nakaabot sinda sa Betlehem. Pag-abot ninda duman, napangalas an bilog na banwaan asin nagsarabi an kababaehan, “Si Naomi kaya iyan?”


text:
“Dai nindo ako pag-apodon Naomi,” an simbag niya. “Apodon nindo akong Mara huli ta an sakong buhay ginibong mapait kan Makakamhan na Dios.


text:
Dakul akong sadiri paghale ko digdi, alagad ibinalik ako nin Kagurangnan na mayo nin ano man. Tano ta pag-apodon nindo akong Naomi kun arog kaini na pinadusahan ako nin Kagurangnan na Makakamhan asin tinawan ako nin kasakitan?”


text:
Kaya nagbalik si Naomi hale sa Moab kaiba an saiyang Moabitang manugang na si Ruth. Kan mag-abot sinda sa Betlehem, nagpopoon pa sana an pag-ani kan sebada.


text:
Igwa si Naomi nin kadugo na an ngaran Boaz, sarong tawong mayaman asin mapangyari na gikan sa pamilya kan saiyang agom na si Elimelek.


text:
Sarong aldaw, nagsabi si Ruth ki Naomi, “Tugote akong magduman sa oma tanganing manirot kan mga nagkawaralat na trigo kan mga paraani. May paglaom ako na manunumpongan ko an tawong matugot sako na magtrabaho sa hurihan niya.” Nagsimbag si Naomi, “Lakaw na, aki ko.”


text:
Kaya nagduman si Ruth sa oma asin naglakaw sa hurihan kan mga paraani. Sinirot niya an mga trigo na nagkawaralat ninda. Nangyari na an nadumanan niyang oma sadiri ni Boaz.


text:
Dangan pakalihis nin nagkapirang oras, nag-abot si Boaz hale sa Betlehem. “Mapasaindo an Kagurangnan,” an sabi niya sa mga paraani. “Bendisyonan ka logod nin Kagurangnan,” an simbag ninda.


text:
Nakiolay siya sako na tugotan kong magsunod sa mga paraani asin siroton an mga natada. Nagtrabaho siya poon pa kasubagong aga, asin ngunyan pa sana nag-ontok tanganing magpahingalo sa payag sa kadikit na panahon.”


text:
Dangan sinabihan ni Boaz si Ruth, “Dangoga ining hatol ko: Dai ka manirot sa ibang oma kundi digdi sana. Magtrabaho ka kaiba kan mga babae digdi;


text:
tandaan mo kun saen sinda nag-aani asin magsunod ka sainda. Pinagbotan ko an mga kalalakihan na dai ka pag-anohon. Dangan kun mapaha ka, uminom ka kan tubig sa mga tapayan na pinano kan sakong mga sorogoon.”


text:
Duminuko si Ruth sa pagtao nin galang dangan hinapot si Boaz, “Tano ta may pagmalasakit ka sako? Tano ta pinapahilingan mo nin marahay na boot an sarong dayuhan?”


text:
Nagsimbag si Boaz, “Nabaretaan ko an gabos mong ginibo para sa saimong panugangan na babae poon na magadan an saimong agom. Naisihan kong binayaan mo an sadiri mong mga magurang asin an sadiri mong banwaan, dangan nagdigdi ka tanganing mag-erok sa kaibahan nin mga tawong dai mo man lamang midbid.


text:
Balosan ka logod nin Kagurangnan huli kan saimong ginibo. Magkaigwa ka logod kan maninigong kabayadan hale sa Kagurangnan, an Dios kan Israel, na dinolok mo tanganing magpaataman.”


text:
Nagsimbag si Ruth, “Maboot ka sako. Natawan mo ako nin kaalingan huli sa marahay na pakipag-olay mo sako, maski ngani dai ako makapantay sa saimong mga sorogoon.”


text:
Sa oras nin pagkarakan, nagsabi si Boaz ki Ruth, “Madya asin kumua ka nin tinapay, dangan isawsaw mo sa arak.” Kaya nagtukaw si Ruth sa kataed kan mga paraani, asin tinawan siya ni Boaz nin sinanlag na trigo. Nagkakan si Ruth sagkod na nabasog, asin may natada pa siyang pagkakan.


text:
Kan maghale na siya tanganing ipadagos an panirot, pinagbotan ni Boaz an saiyang mga paraani, “Pabayae nindo siyang manirot maski sa mga may ginuygoy asin dai nindo siya pagsawayon. Laen pa kaiyan, magbulnot kamo nin mga uhoy sa mga ginuygoy asin iwalat nindo tanganing mapurot niya.”


text:
Kaya nagtipon si Ruth nin trigo sa oma sagkod na magdiklom, asin kan makaginik na siya, haros dyes kilos an nakua niya.


text:
Dinara niya ini pabalik sa banwa, dangan ipinahiling niya ki Naomi an saiyang natipon na trigo. Itinao niya man an natada niyang pagkakan sa saiyang panugangan.


text:
Hinapot siya ni Naomi, “Saen mo sinirot an mga trigong ini? Kiisay kang oma nagtrabaho? Bendisyonan logod nin Dios an tawong nagmakulog saimo.” Kaya isinabi ni Ruth ki Naomi na duman siya nanirot sa omang sadiri kan lalaking an ngaran Boaz.


text:
“Bendisyonan logod nin Kagurangnan si Boaz,” an olay ni Naomi. “Inootob nanggad nin Kagurangnan an saiyang mga panuga sa mga nabubuhay asin sa mga gadan.” Nagpadagos siya, “An tawong iyan harani ta pang kadugo; saro siya sa may katongdan na mag-ataman sato.”


text:
Dangan nagsabi si Ruth, “Orog sa gabos, sinabihan niya ako na magpadagos sa panirot kasunod kan saiyang mga paraani sagkod na matapos ninda an pag-ani.”


text:
Sinabihan ni Naomi si Ruth, “Marahay mananggad na manirot ka sa kaibahan kan mga babae sa oma ni Boaz. Tibaad kun ano pa an mangyari saimo kun sa ibang oma ka magduman.”


text:
Kaya nagtrabaho si Ruth kairiba kan mga babaeng paraani sa oma ni Boaz sagkod na maani an gabos na sebada saka trigo. Nagpadagos siyang mag-erok sa kaibahan kan saiyang panugangan na babae.


text:
Pakalihis nin nagkapirang aldaw, nagsabi si Naomi ki Ruth, “Kaipuhan ihanap taka nin magigin agom tanganing magkaigwa ka nin sadiring pamilya.


text:
Giromdoma na satong kadugo si Boaz; katrabaho mo an mga babaeng paraani niya. Kaya dangoga ako. Ngunyan na banggi papahimalidan niya an sebada,


text:
kaya mangarigos ka, magbugtak nin pahamot asin magsangle kan pinakamagayon mong gubing. Dangan magduman ka sa saiyang ginikan, alagad dai ka magpahiling saiya sagkod na dai siya nakatapos na magkakan saka mag-inom.


text:
Tandaan mo kun saen siya makatorog, asin kun torog na siya, rumani ka, haleon mo an tahob kan saiyang bitis asin humigda ka sa saiyang pamitisan. Sasabihan ka niya kun ano an gigibohon mo.”


text:
Pakatapos na magkakan asin mag-inom ni Boaz, maogma siyang nagduman sa tambak kan sebada dangan duman nagkatorog. Luway-luway na nagdolok saiya si Ruth, hinale an tahob kan saiyang bitis, asin naghigda sa pamitisan niya.


text:
Kan matanga na an banggi, nagimata si Boaz. Nakubhanan siya kan mahiling na may babaeng nakahigda sa pamitisan niya.


text:
“Siisay ka?” an hapot ni Boaz. “Ako si Ruth,” an simbag niya. “Huli ta harani ka pang kadugo, katongdan mo an pag-ataman sako.”


text:
“Bendisyonan ka logod nin Kagurangnan,” an sabi ni Boaz. “Orog na kaimbodan sa pamilya an ipinahiling mo ngunyan ki sa ginibo mo sa saimong panugangan na babae. Pwede ka kutang maghanap nin hoben pang lalaki, mayaman man o dukha, alagad dai mo ginibo iyan.


text:
Dai ka maghadit, Ruth. Gigibohon ko an gabos mong hinahagad huli ta aram kan gabos kong kahimanwa na marahay kang babae.


text:
Totoo na ako harani pang kadugo asin may katongdan ako saimo, alagad may saro pang mas haraning kadugo ki sa sako.


text:
Digdi ka sana ngunyan na banggi asin sa aga, aaramon ta kun aakoon niya o dai an katongdan niya saimo. Kun gibohon niya, marahay; kun dai, minasumpa ako sa buhay na Dios na aakoon ko an katongdan. Magkatorog ka na digdi sagkod na mag-aga.”


text:
Kaya nagkatorog si Ruth sa pamitisan ni Boaz, alagad nagbangon siya bago magliwanag huli ta habo ni Boaz na may makaaram na nagduman siya sa ginikan.


text:
Sinabihan siya ni Boaz, “Hukasa an saimong alikboy asin ibiklad mo digdi.” Ibiniklad ni Ruth an alikboy saka tinakadan ini ni Boaz nin beynte kilos na sebada asin ibinugtak sa abaga ni Ruth. Dangan nagpuli siya sa banwa na dara an sebada.


text:
Pag-abot niya sa harong hinapot siya kan saiyang panugangan, “Ano an nangyari sa lakaw mo, aki ko?” Isinaysay ni Ruth an gabos na ginibo ni Boaz para saiya.


text:
Sinabihan siya ni Naomi, “Maghalat ka sana, Ruth, sagkod na maaraman mo an aabotan kan bagay na ini. Dai maontok si Boaz ngunyan na aldaw sagkod na dai niya ini maareglar.”


text:
Nagduman si Boaz sa may trangkahan kan banwa, sa lugar na pinagtitiriponan kan mga tawo, asin nagtukaw duman. Dai nahaloy, nag-agi an sinabi niyang pinakaharaning kadugo ni Elimelek. Inapod siya ni Boaz, “Katood, madya asin tukaw ngona digdi.” Kaya nagrani an inapod asin nagtukaw.


text:
Dangan nag-apod si Boaz nin sampolong lider kan banwa asin inalok man na magtukaw duman. Kan nakaturukaw na sinda,


text:
nagsabi siya sa saiyang kadugo, “Ngunyan na nagbalik na si Naomi hale sa Moab, boot niyang ipabakal an oma na sadiri kan satong kadugong si Elimelek,


text:
asin pinagmarahay ko na ipaisi saimo iyan. Ngunyan, kun boot mong bakalon iyan, bakalon mo sa atubangan kan mga tawong nagtuturukaw digdi. Alagad kun habo mo, magsabi ka sana, huli ta ika an enot na may deretso sa pagbakal kan daga, asin ako an ikaduwa.” “Babakalon ko,” an simbag kan lalaki.


text:
Nagsimbag si Boaz, “Sa aldaw na bakalon mo ki Naomi an oma, binabakal mo man si Ruth, an Moabitang balo, tanganing an oma danay na masadirihan kan pamilya kan nagadan.”


text:
Nagsimbag an lalaki, “Kun siring, dai ko gagamiton an sakuyang deretso sa pagbakal kan oma, huli ta nangangahulogan iyan na dai man mamamana kan sakong mga aki an daga. Ika na an magbakal.”


text:
Sarong kaugalean kaidtong panahon sa Israel na tanganing mahaman an sarong pagpabakal o pagbalyo nin pagsadiri, hinuhubad kan nagpabakal an saro niyang sandalyas asin itinatao sa mabakal. Sa paaging ini, ipinapahiling kan mga Israelita na nagkaoroyon na sinda.


text:
Kaya kan magsabi an lalaki ki Boaz na “Ika na an magbakal,” hinale niya an saro niyang sandalyas asin itinao ki Boaz.


text:
Dangan nagsabi si Boaz sa mga lider sagkod sa gabos na yaon duman, “Mga saksi kamo ngunyan na binakal ko ki Naomi an gabos na pagsadiri ni Elimelek, asin kan mga aki niya na si Chilion saka si Malon.


text:
Siring man, magigin agom ko si Ruth, an Moabitang balo ni Malon tanganing an pagrogaring danay na masadirihan kan pamilya kan nagadan, asin dai mapara an saiyang ngaran sa linya kan saiyang mga tugang sagkod sa saiyang banwaan. Mga saksi kamo ngunyan.”


text:
Nagsabi an mga lider asin an gabos na yaon duman, “Mga saksi kami. Gibohon logod nin Kagurangnan na an saimong agom magin arog ki Rachel saka ki Lea, na nagtao nin dakul na aki ki Jacob. Yumaman ka logod sa kamaganakan ni Efrat asin magin bantog sa Betlehem.


text:
Makaarog logod an saimong pamilya sa pamilya ni Perez, na aki ni Juda asin ni Tamar, huli sa mga aki na itatao saimo nin Kagurangnan digdi sa hoben na babaeng ini.”


text:
Kaya dinara ni Boaz sa saiyang harong si Ruth bilang agom. Benendisyonan nin Kagurangnan si Ruth. Nagbados siya asin nangaki nin sarong lalaki.


text:
Nagsarabi ki Naomi an kababaehan, “Pag-omawon an Kagurangnan! Ngunyan na aldaw, tinawan ka niya nin sarong makoapo; magin bantog logod an ngaran niya sa Israel!


text:
Namomotan ka kan saimong manugang asin orog pa siya ki sa pitong aking lalaki; tinawan ka niya nin sarong makoapo. Ini an magtatao saimo nin bagong kosog asin mag-aataman saimo sa saimong paggurang.”


text:
Nagsarabi an mga babaeng kanatad, “Sarong aking lalaki an namundag ki Naomi!” An aki nginaranan nindang Obed. Si Obed an nagin ama ni Jesse na ama ni David.


text:
Ini an kapagarakian magpoon ki Perez sagkod ki David: Perez, Hezron, Ram, Amminadab, Nason, Salmon, Boaz, Obed, Jesse, David.


text:
Igwa kaidto nin sarong lalaki na gikan sa tribu ni Efraim, na an ngaran Elkana, na nag-erok sa banwa nin Rama sa mabulod na daga nin Efraim. Si Elkana aking lalaki ni Jeroham na aking lalaki ni Elihu, na aking lalaki ni Tohu, na aking lalaki ni Suf, na sarong Efraimita.


text:
Taon-taon, nagduduman si Elkana sa Shilo hale sa Rama, tanganing magsamba asin magdolot nin mga atang sa Kagurangnan nin mga hukbo. Si Hofni asin si Finehas na mga aking lalaki ni Eli, iyo an naglilingkod duman bilang mga padi nin Kagurangnan.


text:
Sa lambang pag-atang ni Elkana, tinatawan niya nin dakul na kahirasan na karne si Peninna sagkod an mga aki niya.


text:
Maski namomotan niya nin marahay si Hanna, tinatawan niya si Hanna nin saro sanang kahirasan huli ta dai siya tinawan nin aki nin Kagurangnan.


text:
Danay na tinutuyatuya si Hanna kan saiyang karibal na si Peninna huli ta dai siya tinawan nin aki nin Kagurangnan.


text:
Siring kaini an nangyayari taon-taon; kun minaduman sinda sa harong nin Kagurangnan, tinutuyatuya ni Peninna si Hanna, kaya minahibi si Hanna asin dai minakakan.


text:
Hinahapot siya ni Elkana na saiyang agom, “Hanna, tadaw ta naghihibi ka? Tano ta habo kang magkakan? Tadaw ta mamondo ka? Bakong mas mahalaga ako saimo ki sa sampolong aking lalaki?”


text:
Kan sarong pagdalaw ninda sa Shilo, pakatapos nindang magkakan asin mag-inom sa harong nin Kagurangnan, mamondong nagtindog si Hanna asin mapait na nagtangis mantang namimibi sa Kagurangnan. Kan oras na idto, nagtutukaw an pading si Eli sa saiyang lugar sa may pintoan kan templo nin Kagurangnan.


text:
Nagsumpa si Hanna, “O Kagurangnan nin mga hukbo, hilinga an pagtios ko an saimong sorogoon, asin giromdoma ako! Hare ako paglingawe! Kun tawan mo ako nin aking lalaki, nanunuga ako na lalaenon ko siya para saimo sa bilog niyang pagkabuhay asin dai nanggad puputolon an saiyang buhok.”


text:
Sinabihan niya si Hanna, “Sagkod nuarin ka magigin burat? Mag-ontok ka na sa pag-inom asin magpaomay ka!”


text:
Alagad nagsimbag si Hanna, “Bako man akong burat. Mamondo sana ako nin marahay asin ipinapahayag ko an sakong problema sa Kagurangnan.


text:
Dai ka mag-isip na ako sarong babaeng bako maninigong igalang. Namimibi akong arog kaini huli kan sakong kahaditan asin kasakitan.”


text:
Nagsabi si Eli, “Lakaw sa katoninongan asin itao logod saimo kan Dios nin Israel an hinahagad mo saiya.”


text:
“Danay mo logod akong kawilihan,” an simbag ni Hanna. Dangan naghale na siya asin nagkakan; bako na siyang mamondo.


text:
Sunod na aldaw, nagbangon na amay si Elkana asin an saiyang pamilya dangan nagsamba sa Kagurangnan. Pakatapos, nagpuli sinda sa Rama. Dinorogan ni Elkana an saiyang agom na si Hanna asin sinimbag nin Kagurangnan an saiyang pamibi.


text:
Nagbados si Hanna asin nangaki nin lalaki. Nginaranan niya ining Samuel, huli ta olay niya, “Hinagad ko siya sa Kagurangnan.”


text:
Nag-abot giraray an panahon na kaipuhan magduman sa Shilo si Elkana saka an saiyang pamilya tanganing magdolot sa Kagurangnan kan taon-taon na atang asin mag-otob kan saiyang panuga.


text:
Alagad dai nag-iba si Hanna. Sinabihan niya an saiyang agom, “Sa oras na mabutas an aki, dadarahon ko siya sa harong nin Kagurangnan asin duman na siya mag-eerok sa bilog niyang pagkabuhay.”


text:
Nagsimbag si Elkana, “Giboha an pinaghohona mong marahay; digdi ka ngona sa harong sagkod na mabutas an aki. Itugot logod nin Kagurangnan na magkatotoo an saimong panuga.” Kaya nawalat sa harong si Hanna asin inataman an saiyang aki.


text:
Kan mabutas na an aki, dinara siya ni Hanna sa Shilo. Nagdara man siya nin sarong lalaking baka na tolong taon an edad, sampolong kilong arina asin sarong lalagan na anit na pano nin arak. Si Samuel, na aki pang marahay, dinara niya sa harong nin Kagurangnan sa Shilo.


text:
Sinabihan ni Hanna si Eli, “Kun saimong nagigiromdoman, ako idtong babae na nahiling mong nagtitindog digdi na namimibi sa Kagurangnan.


text:
Kaya idinodolot ko siya sa Kagurangnan; mantang buhay siya, sadiri siya nin Kagurangnan.” Dangan nagsamba sinda duman sa Kagurangnan.


text:
Namibi si Hanna: “An sakong puso nag-oogma sa Kagurangnan; maogma ako huli kan saiyang ginibohan! Mga kaiwal sakong ngingisihan; maogma akong marahay huli kan saiyang tabang!


text:
“Mayong arog kabanal ki sa Kagurangnan; mayo nin siisay man, kundi siya sana, mayong parasurog na arog sa satong Dios.


text:
Ontoka an saindong kapaabaw-abawan; ontoka an saindong kahambogan. Huli ta an Kagurangnan sarong Dios na nakakaaram, gabos na gibo nin tawo saiyang hinuhukoman.


text:
An mga tawong dating barasog nagpapatandan ngunyan, tanganing makakua sana nin pagkakan, alagad an mga dating nagugutom, basog na ngunyan. An babaeng baog nangaki nin pito, alagad an ina nin dakul dai natadaan maski saro.


text:
An Kagurangnan an minagadan asin minabuhay liwat; isinosobol niya an mga tawo sa Sheol asin binubuhay giraray.


text:
Binubuhat niya an mga dukha hale sa alpog asin an mga nangangaipo hale sa tambak nin abo. Pinapatukaw niya sinda sa kaibahan nin mga prinsipe, asin ibinubugtak sa mga lugar na iginagalang. Huli ta an mga harigi kan kinaban sadiri nin Kagurangnan; asin sa ibabaw kaiyan itinugdok niya an kinaban.


text:
“Binabantayan niya an mga maimbod saiya, alagad an mga maraot nawawara sa kadikloman; huli ta bakong sa sadiring kosog nanggagana an sarong linalang.


text:
Magkakaturunaw an mga kaiwal nin Kagurangnan; laban sainda, madaguldol siya sa kalangitan. An Kagurangnan an mahukom sa bilog na kinaban; tatawan niya nin kosog an saiyang hade, ilalangkaw niya an kapangyarihan kan saiyang pinili.”


text:
Dangan nagpuli si Elkana sa saiyang harong sa Rama, alagad nawalat an aking si Samuel sa Shilo asin naglingkod sa Kagurangnan sa pamamahala kan pading si Eli.


text:
o an mga pagsusundon manongod sa pwedeng hagadon kan mga padi sa tawo. Kun igwang minadolot nin atang, minadolok an sorogoon kan mga pading ini na may darang tinidor na tolo an tarom asin mantang linuluto an karne,


text:
itinutusok kan sorogoon an tinidor sa laog kan kawa o kaldero dangan kinukua para sa mga padi an ano man na matusok kan tinidor. Siring kaini an saindang ginibo sa gabos na Israelita na nagduman sa Shilo.


text:
Laen pa kaini, maski dai pa natututong an taba, minadolok na an sorogoon kan padi asin sinasabihan an nagdolot, “Tawe ako nin karne na dadarangon kan padi; huli ta dai niya aakoon an linabonan na karne hale saimo, kundi an hilaw.”


text:
Kun an kagdolot magsimbag, “Gibohon ta an tama; tutongon ta ngona an taba dangan ka na kumua kan boot mo,” masabi an sorogoon kan padi “Dai! Itao mo na ngunyan an karne! Kun dai, kukuahon ko iyan sa paagi nin kosog!”


text:
Siring kadakula an kasalan kan mga aking lalaki ni Eli sa atubang nin Kagurangnan, huli ta dai ninda iginalang an mga dolot para sa Kagurangnan.


text:
Taon-taon, iginigibo siya kan saiyang ina nin sarong sadit na abito na dinadara saiya kun nag-iiba si Hanna sa saiyang agom tanganing magdolot kan taon-taon na atang.


text:
Dangan benebendisyonan ni Eli si Elkana saka an saiyang agom asin sinasabihan, “Huli sa babaeng ini, tawan ka pa logod nin Kagurangnan nin ibang mga aki na magigin kasalihid kan aking linaen nindo para saiya.” Pakatapos kaini, minapuli na sinda.


text:
Benendisyonan mananggad nin Kagurangnan si Hanna; nangaki pa siya nin tolong lalaki asin duwang babae. Nagdakula si Samuel na naglilingkod sa Kagurangnan.


text:
Gurang nang marahay si Eli. Naisihan niya an gabos na ginigibo sa mga Israelita kan saiyang mga aking lalaki. Nabaretaan man niya na dinodorogan pa ninda an mga babaeng naglilingkod sa pintoan kan Tabernakulo nin Kagurangnan.


text:
Kaya sinabihan niya sinda, “Tadaw ta ginigibo nindo an mga bagay na ini? An gabos nagsusumbong sako manongod kan mga karatan na saindong ginigibo.


text:
Kun magkasala an sarong tawo sa saiyang kapwa, pwede pa siyang surogon nin Dios; alagad siisay an makakasurog sa sarong tawong nagkasala sa Kagurangnan?” Alagad dai ninda dinangog an saindang ama; huli ta kabotan nin Kagurangnan na gadanon sinda.


text:
Nagduman ki Eli an sarong propeta na may darang mensahe hale sa Kagurangnan asin nagsabi, “Kan an saimong ginikanan na si Aaron asin an saiyang pamilya mga oripon pa kan hade nin Egipto, nagpamidbid ako ki Aaron.


text:
Pinili ko an saiyang pamilya hale sa gabos na tribu nin Israel tanganing magin sakong mga padi, maglingkod sa altar, magtutong nin insenso, asin magsulot kan efod sa pag-aram kan sakong kabotan. Itinao ko sainda an deretso na magkua nin sarong kabtang kan mga atang na tinututong sa altar.


text:
Kun siring, tadaw ta hinihiling mo na may kapasloan an mga atang asin dolot na hinahagad ko sa sakong banwaan? Tadaw ta pinapaorog mo an saimong mga aki ki sa sako, huli sa pagtugot sainda na magpataba kan saindang sadiri sa pinakamarahay na mga parte kan gabos na dolot kan sakong banwaan?


text:
Ako, an Kagurangnan Dios nin Israel, nanuga kaidto na an saimong pamilya asin an saimong kamaganakan iyo an maglilingkod sako bilang padi sagkod lamang. Alagad dai na pwede iyan! Oomawon ko an mga tawong nag-oomaw sako, asin ikakaongis ko an mga naoongis sako.


text:
Uya, maabot an aldaw na gagadanon ko an gabos na lalaking hoben sa saimong pamilya asin kamaganakan, tanganing mayo nang magigin gurang maski saro sa saimong pamilya.


text:
Dangan sa kasakitan, may pagkaara mong hihilingon an gabos na bendisyon na itatao ko sa ibang mga tawo nin Israel, alagad sagkod lamang mayong magigin gurang maski saro sa saimong pamilya.


text:
Igwa akong itatadang saro sa saimong kapagarakian na maglilingkod sako bilang padi, alagad mabubuta siya asin mawawaraan nin paglaom: an iba mo pang kapagarakian magagadan sa mangirhat na paagi.


text:
Sa oras na magadan sa parehong aldaw an mga aki mong lalaki na si Hofni saka si Finehas, iyan an tanda para saimo na magkakatotoo an gabos na itinaram ko.


text:
Mapili ako nin sarong padi na magigin maimbod sako asin magibo kan gabos na ipagboboot ko. Tatawan ko siya nin dakul na aki asin makoapo, na danay na maglilingkod sa atubangan kan pinili kong hade.


text:
An siisay man sa saimong kapagarakian na dai magadan, madolok sa pading iyan asin mahagad nin kwarta saka pagkakan, patin makikimaherak na tugotan na makatabang sa mga padi, tanganing igwa sanang makakan.”


text:
Kan naglilingkod sa Kagurangnan an aking si Samuel, dikit sana an nag-abot na mensahe hale sa Kagurangnan asin bihira an mga bisyon na hale saiya.


text:
duman nagkatorog si Samuel sa santwaryo na namumugtakan kan Kaban nin Tipan. Bago magliwanag an aldaw, mantang naglalaad pa an ilaw,


text:
dangan nagdalagan siya pasiring ki Eli. Sinabihan niya ini, “Inapod mo po ako, asin uya ako.” Alagad nagsimbag si Eli, “Dai taka inapod; magbalik ka sa saimong higdaan.” Kaya nagbalik si Samuel sa saiyang higdaan.


text:
Inapod giraray nin Kagurangnan si Samuel. Nagbangon siya, nagduman ki Eli dangan nagsabi, “Inapod mo po ako, asin uya ako.” Alagad nagsimbag si Eli, “Dai taka inapod, aki ko; magbalik ka sa saimong higdaan.”


text:
Dai aram kan aking si Samuel na an Kagurangnan an nag-apod saiya huli ta dai pa lamang nagtaram saiya an Kagurangnan.


text:
Sa ikatolong beses inapod nin Kagurangnan si Samuel; nagbangon siya, nagduman ki Eli asin nagsabi, “Inapod mo po ako, asin uya ako.” Saka naaraman ni Eli na an Kagurangnan an nag-aapod sa aki,


text:
kaya sinabihan niya ini, “Magkatorog ka giraray. Kun apodon ka pa niya, ini an sabihon mo, ‘Magtaram ka, Kagurangnan, huli ta naghihinanyog an saimong sorogoon.’” Kaya nagbalik giraray si Samuel sa saiyang higdaan.


text:
Nag-abot an Kagurangnan, nagtindog duman, asin nag-apod arog kan enot, “Samuel! Samuel!” Nagsimbag si Samuel, “Magtaram ka, huli ta naghihinanyog an saimong sorogoon.”


text:
Tinaraman nin Kagurangnan si Samuel, “Maabot an panahon na gigibohon ko an sarong bagay sa Israel; sarong bagay na makakatakot kaya mabibigla an siisay man na makadangog.


text:
Sa aldaw na iyan, ootobon ko an gabos kong itinaram laban ki Eli asin sa saiyang pamilya, magpoon sa kapinonan sagkod sa kataposan.


text:
Tinaraman ko na siya na papadusahan ko sagkod pa man an saiyang pamilya huli kan mga maraot na sinabi kan saiyang mga aking lalaki tumang sako. Aram ni Eli na ginigibo ninda ini, alagad dai niya sinda sinaway.


text:
Naghigda giraray si Samuel sagkod mag-aga; dangan binukasan niya an mga pintoan kan harong nin Kagurangnan. Natakot siyang isabi an bisyon ki Eli.


text:
“Ano an itinaram saimo nin Kagurangnan?” an hapot ni Eli. “Dai mo pagtagoon an ano man sako. Makuri an magigin padusa saimo nin Dios kun dai mo sako sabihon an gabos na itinaram niya saimo.”


text:
Kaya inistorya saiya ni Samuel an gabos; mayo siyang itinago. Dangan nagsabi si Eli, “Siya an Kagurangnan; gigibohon niya an pinaghohona niyang marahay.”


text:
Kaya an gabos na tawo sa Israel, magpoon sa sarong poro kan daga sagkod sa ibong na poro, nakaaram na si Samuel sarong tunay na propeta nin Kagurangnan.


text:
Padagos na nagpahayag an Kagurangnan sa Shilo, huli ta duman siya nagpahiling asin nagtaram ki Samuel. Kun minataram si Samuel minahinanyog an bilog na Israel.


text:
Kan panahon na iyan nagtiripon an mga Filisteo tanganing makigera sa Israel, kaya nagluwas an mga Israelita tanganing labanan sinda. Nagkampo an mga Israelita sa Ebenezer mantang an mga Filisteo nagkampo sa Afek.


text:
Nagsalakay an mga Filisteo asin pakatapos nin mangirhat na ralaban, nadaog ninda an mga Israelita. Nakagadan sinda nin mga apat na ribong Israelita.


text:
Kan makabalik sa kampo an mga nagkatarada, nagsarabi an kamagurangan nin Israel, “Tadaw ta itinugot nin Kagurangnan na madaog kita ngunyan na aldaw kan mga Filisteo? Magduman kita sa Shilo asin kuahon ta an Kaban nin Tipan nin Kagurangnan tanganing ibahan niya kita asin iligtas sa satong mga kaiwal.”


text:
Kaya nagsugo sinda nin mga lalaki pasiring sa Shilo dangan kinua duman an Kaban nin Tipan nin Kagurangnan na nasa tahaw kan mga kerubin. An duwang aking lalaki ni Eli na si Hofni asin si Finehas, nag-iba sa Kaban nin Tipan.


text:
Kan mag-abot sa kampo an Kaban nin Tipan, nagkurahaw sa kaogmahan an mga Israelita, kaya natanyog an daga.


text:
Kan madangog kan mga Filisteo an kinurahaw, nagharapot sinda, “Ano an kahulogan kan kinurahaw na ini sa kampo kan mga Hebreyo?” Kan maaraman ninda na nag-abot sa kampo an Kaban nin Tipan nin Kagurangnan,


text:
nagkatarakot sinda asin nagsarabi, “Igwang dios na nag-abot sa saindang kampo! Herak man sato! Dai pa nangyari an arog kaini!


text:
Siisay an maligtas sato sa kapangyarihan kan mga makokosog na dios na iyan? Iyo iyan an mga dios na guminadan kan mga Egipcio duman sa kalangtadan!


text:
Magmaisog kamo, mga Filisteo! Magpakalalaki kamo huli ta tibaad magin mga oripon kita kan mga Hebreyo, siring na sinda nagin mga oripon ta. Magpakalalaki kamo asin lumaban!”


text:
Kaya nakilaban an mga Filisteo asin nadaog ninda an mga Israelita. Nagdurulag an mga Israelita pasiring sa saindang mga harong. Dakul an nagkagaradan: treynta mil na mga soldados an nagadan sa Israel.


text:
Nabihag an Kaban nin Tipan nin Dios, asin parehong nagadan an duwang aking lalaki ni Eli na si Hofni saka si Finehas.


text:
Sarong lalaki na gikan sa tribu ni Benjamin an nagdalagan hale sa lugar nin ralaban asin nakaabot sa Shilo kan aldaw man sanang idto. Ginirisi niya an saiyang gubing asin binugtakan nin daga an saiyang payo sa pagpahiling kan saiyang kamondoan.


text:
Si Eli, na naghahadit para sa Kaban nin Tipan, nagtutukaw sa may dalan, nakatanaw sa harayo. Kan makalaog sa syudad an lalaki asin makapagbareta, nagkurahaw an gabos sa takot.


text:
Kan madangog ni Eli an ribok, naghapot siya, “Ano an boot sabihon kan ribok na iyan?” Naghidali an lalaki pasiring ki Eli tanganing baretaan siya. (


text:
Sinabihan kan lalaki si Eli, “Nakadulag ako hale sa ralaban asin nagparadalagan ako pasiring digdi ngunyan.” Naghapot si Eli, “Ano an nangyari, aki ko?”


text:
Nagsimbag an lalaki, “Nagdurulag an mga Israelita sa mga Filisteo; dakul an nagkagaradan. Kaiba duman an duwa mong aking lalaki na si Hofni saka si Finehas, asin nabihag an Kaban nin Tipan!”


text:
Kan masambit kan lalaki an Kaban nin Tipan, patihaya na natumba si Eli hale sa saiyang tukawan sa may trangkahan. Gurang na siyang marahay asin mataba, kaya nabari an saiyang liog pagkatumba niya, asin nagadan siya. Nagin hukom siya sa Israel sa laog nin kwarentang taon.


text:
Bados an manugang ni Eli, an agom ni Finehas, asin madali nang mangaki. Kan madangog niya na nabihag an Kaban nin Tipan nin Dios asin gadan na man an panugangan niyang si Eli saka si Finehas, biglang nagkulog an saiyang tulak asin nangaki siya.


text:
Kan naghihingagdan na siya, sinabihan siya kan saro sa mga babaeng nagtabang saiya, “Pakosoga an saimong boot! Sarong lalaki an ipinangaki mo!” Alagad dai nagmangno ni nagsimbag an agom ni Finehas.


text:
An aki nginaranan niyang Ikabod na an olay, “Naghale na an kamurawayan nin Dios sa Israel!” huli ta nabihag an Kaban nin Dios asin nagadan an saiyang panugangan saka an saiyang agom.


text:
Kan mabihag kan mga Filisteo an Kaban nin Tipan, dinara ninda ini sa syudad nin Asdod hale sa Ebenezer.


text:
Ilinaog ninda an Kaban sa templo kan saindang dios na si Dagon asin ibinugtak sa kataed kan estatwa kaini.


text:
Amay pa kan sunod na aldaw, nahiling kan mga taga Asdod na an estatwa ni Dagon nakadapa sa daga, sa atubangan kan Kaban nin Tipan nin Kagurangnan. Kaya binuhat ninda an estatwa asin ibinalik sa dating namumugtakan.


text:
Kan sunod na aldaw, nahiling ninda na nakadapa na naman sa atubangan kan Kaban nin Tipan an estatwa ni Dagon. Putol an payo asin mga kamot kaini na nagkakurua ninda sa may pintoan; an hawak na sana kan estatwa an natada ki Dagon. (


text:
Ini an dahelan kun tadaw ta sagkod ngunyan dai minatungtong sa may pintoan kan templo ni Dagon an saiyang mga padi asin an gabos na nagsasamba saiya sa Asdod.)


text:
Pinadusahan nin Kagurangnan an mga taga Asdod asin an mga nag-eerok sa kataraed na lugar; tinakot niya sinda sa paagi nin mga tumor.


text:
Kan mahiling kan mga tawo an nangyayari, nagsarabi sinda, “Pinapadusahan kita asin an satong dios na si Dagon kan Dios nin Israel. Dai ta pwedeng padanayon digdi an Kaban nin Tipan.”


text:
Kaya pinasugoan ninda asin tinipon an limang hade kan mga Filisteo dangan hinapot an mga ini, “Ano an gigibohon mi sa Kaban nin Tipan kan Dios nin Israel?” Nagsimbag sinda, “Daraha nindo sa Gat.” Kaya an Kaban nin Tipan dinara ninda sa Gat, saro pang syudad kan mga Filisteo.


text:
Alagad kan yaon na duman an Kaban, pinadusahan man nin Kagurangnan an syudad na idto, kaya nagkatarakot an mga tawo duman. Pinadusahan sinda nin Kagurangnan sa paagi nin mga tumor na nagtalubo sa gabos na nag-eerok sa syudad, aki man o gurang.


text:
Kaya an Kaban nin Tipan ipinadara ninda sa Ekron, saro pang syudad kan mga Filisteo; alagad pag-abot duman, nagsarabi an mga taga Ekron, “Dinara ninda digdi an Kaban kan Dios nin Israel tanganing magkagaradan kita gabos!”


text:
Kaya ipinaapod giraray ninda an limang hade kan mga Filisteo dangan sinabihan, “Balikan nindo an Kaban nin Tipan nin Israel sa dating lugar kaiyan, tanganing dai kami magkagaradan sagkod an samong mga pamilya.” Nagkaigwa nin dakulang takot sa bilog na syudad huli ta makuri an padusa nin Dios.


text:
Maski idtong dai nagkagaradan nagkaigwa nin mga tumor, kaya nag-agrangay an mga tawo sa saindang mga dios.


text:
Inarapod kan mga tawo an mga padi asin an mga salamangkero dangan hinarapot, “Ano an satong gigibohon sa Kaban nin Tipan nin Kagurangnan? Kun ibalik ta iyan sa dating lugar, ano an dapat tang ipadara kaiba kaiyan?”


text:
Nagsimbag sinda, “Kun ibabalik nindo an Kaban nin Tipan kan Dios nin Israel, kaipuhan ibalik nindo na igwang kaibang regalo para saiya tanganing matubos an saindong kasalan. Sa paaging ini, mararahay kamo asin maaaraman nindo kun tadaw ta padagos niya kamong pinapadusahan.”


text:
“Anong regalo an ipapadara mi saiya?” an hapot kan mga tawo. Nagsimbag sinda, “Limang bulawan na pormang tumor asin limang bulawan na pormang kino; saro para sa lambang hade kan mga Filisteo, huli ta parehong padusa an ipinadara saindo asin sa limang hade.


text:
Kaya kaipuhan maggibo kamo nin mga porma kan mga tumor asin kan mga kino na nagraot kan saindong daga, dangan omawon nindo an Dios nin Israel; tibaad paontokon na niya an pagpadusa saindo, sa saindong mga dios asin sa saindong daga.


text:
Tadaw ta pinapatagas nindo an saindong payo arog kan hade nin Egipto asin kan mga Egipcio? Bakong aram nindo kun paano ginibo nin Dios na garo mga lolong an hade nin Egipto asin an mga Egipcio sagkod na nagtugot sindang makahale an mga Israelita?


text:
Kaya mag-andam kamo nin bagong kariton asin duwang baka na dai pa nasasakalan; igakod nindo an mga ini sa kariton dangan alawon nindo pabalik sa toril an saindang mga ogbon.


text:
Ibugtak nindo sa kariton an Kaban nin Tipan nin Kagurangnan; ibugtak nindo sa kataed kaini an kahon na linaogan kan pormang mga tumor asin mga kino na ipapadara nindo saiya bilang regalo tanganing tuboson an saindong mga kasalan. Dangan palargahon na nindo an kariton asin pabayaan sana nindo.


text:
Bantayan nindo; kun magpasiring an kariton sa banwaan nin Bet-semes, an dios nin Israel iyo an nagpadara sato kan makangirhat na pesteng ini; alagad kun dai, bako siya an nagpadara kundi nagkanorongod sana.”


text:
Ginibo ninda an sinabi sainda: nagkua sinda nin duwang baka dangan iginakod an mga ini sa kariton, asin ikinulong ninda sa toril an mga ogbon.


text:
Ibinugtak ninda an Kaban nin Tipan sa kariton kaiba an kahon na nalalaogan kan mga bulawan na pormang mga kino asin mga tumor.


text:
Deretsong naglakaw an mga baka sa dalan na pasiring sa Bet-semes, nag-uungal mantang naglalakaw. Nagsunod sa kariton an limang hade kan mga Filisteo sagkod sa pagdolonan kan Bet-semes.


text:
Kan panahon na iyan, an mga taga Bet-semes nag-aani kan saindang trigo sa kapantayan. Kan magtingkalag sinda, nahiling ninda an Kaban nin Tipan; nagkaorogma sinda nin marahay.


text:
Nakaabot an kariton sa oma ni Josue na taga Bet-semes asin nag-ontok sa harani nin sarong dakulang gapo. Tiniak kan mga tawo an kariton na kahoy asin idinolot ninda an mga baka bilang tinutong na atang sa Kagurangnan.


text:
Inalsa kan mga Levita an Kaban nin Tipan asin an Kahon na linaogan kan mga bulawan na pormang mga tumor asin mga kino, dangan ibinugtak ninda sa ibabaw kan dakulang gapo. Pakatapos, nagdorolot sa Kagurangnan an mga taga Bet-semes nin mga tinutong na atang asin iba pang mga dolot.


text:
An limang hadeng Filisteo nagmasid kan ginigibo ninda ini dangan nagbalik sinda sa Ekron kan aldaw na idto.


text:
Nagpadara sa Kagurangnan an mga Filisteo kan limang bulawan na pormang mga tumor bilang regalo tanganing bayadan an saindang kasalan; an limang ini para sa limang syudad kan Asdod, Gaza, Askelon, Gat, asin Ekron.


text:
Nagpadara man sinda nin limang bulawan na kino, saro para sa lambang syudad na sakop kan limang hadeng Filisteo, kaiba an mga nakukudalan na syudad, asin an mga baryo na mayo nin kudal. An dakulang gapo sa oma ni Josue na taga Bet-semes, na binugtakan kan Kaban nin Tipan nin Kagurangnan, yaon pa duman bilang saksi sa nangyari.


text:
Ginadan nin Kagurangnan an setenta sa kalalakihan kan Bet-semes huli ta naghiling sinda sa laog kan Kaban nin Tipan. Nagmorondo an mga tawo duman huli ta dakul sainda an ginadan nin Kagurangnan.


text:
Kaya nagsarabi an mga taga Bet-semes, “Siisay an makakatindog sa atubangan nin Kagurangnan, ining banal na Dios? Saen ta siya pwedeng ipadara tanganing magin harayo sato?”


text:
Kaya nagpadara sinda nin mga sugo sa mga taga Kiriat-jearim tanganing magsabi, “Ibinalik na kan mga Filisteo an Kaban nin Tipan. Magdigdi kamo asin kuahon nindo ini.”


text:
Kaya nagduruman an mga taga Kiriat-jearim asin kinua ninda an Kaban nin Tipan. Dinara ninda ini sa harong ni Abinadab, na nag-erok sa sarong bulod. Kinonsagra ninda an aki niyang lalaki na si Eleazar tanganing iyo an mangataman kan Kaban nin Tipan nin Kagurangnan.


text:
Nag-ontok sa Kiriat-jearim an Kaban nin tipan nin Kagurangnan sa halawig na panahon, mga beynteng taon. Sa panahon na idto, nag-agrangay sa Kagurangnan an gabos na Israelita.


text:
Sinabihan ni Samuel an mga Israelita, “Kun magbalik kamo sa Kagurangnan sa bilog nindong puso, kaipuhan haraleon nindo an mga dayuhan na dios asin an mga ladawan kan diosang si Astarte. Bilog nindong idusay an saindong sadiri sa Kagurangnan; siya sana an saindong paglingkodan, asin ililigtas niya kamo sa kapangyarihan kan mga Filisteo.”


text:
Kaya hinale kan mga Israelita an mga ladawan ni Baal saka ni Astarte, asin an Kagurangnan sana an saindang pinaglingkodan.


text:
Dangan ipinaapod ni Samuel an gabos na Israelita na magtiripon sa Mizpa, asin sinabihan, “Ipapamibi ko kamo sa Kagurangnan.”


text:
Kaya nagtiripon sinda sa Mizpa. Nagharok sinda nin tubig dangan inula ninda bilang sarong dolot sa Kagurangnan; nag-ayuno sinda kan aldaw na idto. Olay ninda, “Nagkasala kami sa Kagurangnan.” (Hinukoman ni Samuel an mga Israelita duman sa Mizpa.)


text:
Kan madangog kan mga Filisteo na nagtiripon sa Mizpa an mga Israelita, nagruluwas an limang hade kan mga Filisteo kaiba an saindang mga soldados tanganing salakayon an Israel. Nabaretaan ini kan mga Israelita asin nagkatarakot sinda.


text:
Nagsarabi sinda ki Samuel, “Dai ka mag-ontok sa pag-agrangay sa Kagurangnan na satong Dios para sa samo, tanganing iligtas niya kita sa kamot kan mga Filisteo.”


text:
Kaya nagbuno si Samuel nin sarong bako pang butas na kordero asin bilog na idinolot bilang sarong tinutong na atang sa Kagurangnan. Dangan nag-agrangay siya sa Kagurangnan para sa Israel; sinimbag siya nin Kagurangnan.


text:
Mantang idinodolot ni Samuel an atang, nagpadagos sa pagsalakay an mga Filisteo; alagad nagdaguldol sa makosog na tingog an Kagurangnan laban sa mga Filisteo kan aldaw na idto. Nagkarilibong sinda asin nagdurulag sa takot.


text:
Hale sa Mizpa, rinalamag kan mga Israelita an mga Filisteo asin ginaradan sa dalan sagkod sa Bet-car.


text:
Nagkua si Samuel nin sarong gapo dangan pinatindog sa pagultanan kan Mizpa asin kan Shen. An gapo inapod niyang Ebenezer huli ta an olay niya, “Tinabangan kita nin Kagurangnan sagkod digdi.”


text:
Kaya nadaog an mga Filisteo asin dai nanggad sinda tinugotan nin Kagurangnan na masakop an Israel mantang nabubuhay pa si Samuel.


text:
Nakabalik giraray sa Israel an mga syudad sa pagultanan kan Ekron saka Gat na nasakop kan mga Filisteo, kaya nakua giraray kan Israel an gabos niyang teritoryo. Dai na man nagkaigwa nin ralaban an mga Israelita asin an mga Cananeo.


text:
Taon-taon, naglilibot siya sa mga syudad nin Betel, Gilgal, asin Mizpa tanganing hukoman an mga kaso sa mga lugar na idto.


text:
Dangan minapuli siya sa saiyang harong sa Rama, na pinaglilingkodan man niya bilang hukom. Nagpatugdok siya duman nin altar para sa Kagurangnan.


text:
An ngaran kan matua iyo si Joel, asin an ngohod iyo si Abias; sinda an nagin mga hukom sa Beer-sheba.


text:
Alagad dai sinda nagsunod sa paarog kan saindang ama; boot sana nindang magyaman, kaya nag-ako sinda nin mga suhol asin biniko ninda an katanosan.


text:
asin nagsarabi saiya, “Gurang ka na asin dai nagsusunod kan saimong paarog an saimong mga aking lalaki. Kaya magpili ka nin hade na maghahade samo, arog kan ibang mga nasyon.”


text:
Nagtaram saiya an Kagurangnan, “Dangoga an gabos na sinasabi saimo kan mga tawo, huli ta bakong ika an saindang hinaboan; ako an hinaboan ninda bilang saindang hade.


text:
Magpoon kan iluwas ko sinda sa Egipto, nagtalikod na sinda sako asin nagsamba sa mga dios-dios. Ngunyan ginigibo ninda saimo an danay na ginigibo ninda sako.


text:
Kaya dangoga sinda, alagad patanidan mo nanggad sinda asin paliwanagan kun ano an gigibohon sainda kan saindang hade.”


text:
Olay niya, “Ini an gigibohon saindo kan saindong hade: kukuahon niya an saindong mga aking lalaki dangan gigibohon na mga soldados; an iba sainda malunad sa saiyang mga karwahe, an iba sa mga kabayo, asin an iba magdadalagan sa enotan kan saiyang mga karwahe.


text:
An iba sainda gigibohon niyang mga opisyal nin sangribo katawo, saka an iba mga opisyal nin singkwenta katawo. An iba gigibohon niyang mga paraarado saka paraani; an iba magigin paragibo nin mga armas sa gera, asin mga kagamitan para sa saiyang mga karwahe.


text:
Kukuahon niya an saindong mga aking babae tanganing magin mga paragibo nin pahamot, magin mga paraluto sagkod mga panadero.


text:
Kukuahon niya an pinakamarahay nindong mga oma, mga tatamnan nin ubas asin oliba, dangan itatao sa saiyang mga opisyal.


text:
Kukuahon niya an ikasampolong kabtang kan saindong inaning trigo saka ubas dangan itatao iyan sa saiyang mga opisyal sa palasyo asin ibang mga sorogoon.


text:
Kukuahon niya an saindong mga sorogoon, an pinakamarahay nindong mga baka sagkod asno, dangan gagamiton niya sa pagtrabaho.


text:
Pag-abot kan panahon na iyan, maagrangay kamo huli kan saindong hade na pinili nindo para saindo, alagad dai kamo dadangogon nin Kagurangnan.”


text:
Alagad habong magdangog an mga tawo ki Samuel, kundi nagsabi, “Dai! Boot ming magkaigwa nin sarong hade


text:
tanganing makaarog kami sa ibang nasyon, na igwang hade na mamamayo samo, mangenot samo sa pakigera asin makilaban para samo.”


text:
Nagsimbag an Kagurangnan, “Giboha an boot ninda; tawe sinda nin hade.” Dangan pinapuli ni Samuel an mga Israelita sa saindang mga harong.


text:
Igwa kaidto nin sarong mayaman na lalaki na an ngaran Kis, na gikan sa tribu ni Benjamin; aki siya ni Abiel asin makoapo ni Zeror na aki ni Becorat asin makoapo ni Afia.


text:
Igwa si Kis nin aking lalaki na an ngaran Saul, sarong gwapong lalaki. Siya an pinakagwapo asin pinakahalangkaw na lalaki sa bilog na Israel.


text:
Nawara an nagkapirang asno ni Kis, kaya sinabihan niya si Saul, “Ipag-iba mo an saro sa mga sorogoon asin hanapon nindo an mga asno.”


text:
Nalibot ninda an mabulod na daga nin Efraim asin an daga nin Salisa, alagad dai ninda nakua an mga asno; kaya nagpadagos sinda sa daga nin Saalim, alagad mayo man duman an mga asno. Dangan naghanap sinda sa daga ni Benjamin, alagad dai man ninda nakua duman.


text:
Kan nakaabot sinda sa daga nin Zuf, sinabihan ni Saul an saiyang sorogoon, “Magpuli na kita tibaad bako na an mga asno an paghaditan kan sakong ama, kundi kita na.”


text:
Nagsimbag an sorogoon, “Halat! Igwa digdi nin sarong banal na lalaki, na ginagalangan huli ta nagkakatotoo an gabos niyang sinasabi. Magduman kita saiya; tibaad ikatukdo niya sato kun saen ta makukua an mga asno.”


text:
Naghapot si Saul, “Kun magduman kita, ano an ikakatao ta saiya? Mayo nang natada sa satong balon na pagkakan; mayo kita maski anong bagay na pwedeng ikatao saiya.”


text:
Nagsimbag an sorogoon, “Igwa ako digdi nin sadit na pedasong plata. Pwede kong itao ini saiya tanganing ikatukdo niya sato kun saen makukua an mga asno.”


text:
“Marahay na kaisipan,” an simbag ni Saul. “Magduman na kita.” Kaya nagduman sinda sa banwa na pinag-erokan kan banal na lalaki. Mantang nagtutukad sinda sa bulod palaog sa banwa, nasabat ninda an nagkapirang babae na nagruluwas tanganing magharok nin tubig. Hinapot ninda an mga babae, “Yaon daw an parahula?” (Sa Israel kaidto, an sarong propeta inapod na parahula, kaya kun an sarong tawo boot maghapot sa Dios, minasabi siya, “Magduman kita sa parahula.”)


text:
Nagsimbag an mga babae, “Yaon siya. An totoo, nasa enotan sana nindo siya asin kun maghidali kamo, maaabotan pa nindo. Pakalaog nindo sa banwa, makukua na nindo siya. Minaabot pa sana siya huli ta madolot an mga tawo nin atang sa altar sa itaas kan bulod. Dai makakan an mga tawong inalok sagkod na dai pa siya nag-abot duman, huli ta kaipuhan bendisyonan ngona niya an atang. Kun magduman na kamo ngunyan, maaabotan nindo siya bago siya magtukad sa bulod tanganing magkakan.”


text:
Kaya nagdagos sa banwa si Saul asin an saiyang sorogoon. Kan naglalaog na sinda, nahiling ninda na nagluluwas sa banwa si Samuel pasabat sainda, sa pagduman niya sa lugar na pagsasambahan.


text:
“Sa aga, sa siring kaining oras, ipapadara ko saimo an sarong lalaki na gikan sa tribu ni Benjamin; lahidan mo siya bilang hade kan sakong banwaan na Israel. Siya an maligtas sainda sa mga Filisteo, huli ta nahiling ko an pagtios kan sakong banwaan asin nadangog ko an saindang inagrangay.”


text:
Kan mahiling ni Samuel si Saul, tinaraman siya nin Kagurangnan, “Iyo ini an lalaking sinabi ko saimo. Siya an maghahade sa sakong banwaan.”


text:
Dangan dinolok ni Saul si Samuel, na nasa may trangkahan kan banwa, asin hinapot, “Saen nag-eerok an parahula?”


text:
Nagsimbag si Samuel, “Ako an parahula. Mag-enot na kamo sa lugar na pagsasambahan, huli ta masabay kamo sako sa pagkakan. Pagkaaga, sisimbagon ko an saindong mga hapot asin makakapuli na kamo.


text:
Manongod sa mga asno na nawawara tolong aldaw na an nakaagi, dai kamo mahandal; nakua na sinda. Alagad para kiisay an orog na minamawot nin Israel? Bakong para saimo asin para sa pamilya kan saimong ama?”


text:
Nagsimbag si Saul, “Tadaw ta siring an pinagsasabi mo sako? Gikan ako sa pinakasadit na tribu nin Israel, sa tribu ni Benjamin, asin an sakong pamilya iyo an pinakamenos sa gabos na tribu.”


text:
Dangan dinara ni Samuel si Saul asin an saiyang sorogoon sa sarong dakulang kwarto na pinagtitiriponan kan mga bisita, mga treynta gabos, asin tinawan nin lugar sa pamayohan kan lamesa.


text:
Kaya kinua kan paraluto an piling pedaso kan bitis asin ibinugtak sa atubangan ni Saul. Nagsabi si Samuel, “Uya an pedaso nin karne na sinaray para saimo. Kakanon mo iyan, huli ta talagang sinaray ko iyan tanganing kakanon mo sa oras na ini sa kaibahan kan mga bisita.” Kaya nagkakan si Saul sa kaibahan ni Samuel kan aldaw na idto.


text:
Kan maglugsot na sinda hale sa lugar na pinagsasambahan pasiring sa banwa, inandaman ninda nin higdaan si Saul sa ibabaw kan atop,


text:
asin duman siya nagkatorog. Pagsirang kan aldaw, pinukaw ni Samuel si Saul na nasa atop, “Bangon na, asin dedespediron taka.” Nagbangon si Saul, dangan nag-iba sinda ni Samuel pasiring sa tinampo.


text:
Pag-abot ninda sa may luwas kan banwa, sinabihan ni Samuel si Saul, “Paenota na an saimong sorogoon.” Pakahale kan sorogoon, nagsabi si Samuel, “Mag-ontok ka ngona asin sasabihon ko saimo an itinaram nin Dios.”


text:
Dangan kinua ni Samuel an laogan kan lana nin oliba asin inulaan sa payo si Saul. Hinadokan ni Samuel si Saul dangan sinabihan, “An Kagurangnan an naglahid saimo bilang hade kan saiyang banwaan na Israel. Paghahadean mo an saiyang banwaan asin ililigtas sa saindang mga kaiwal. Ini an magigin tanda para saimo na an Kagurangnan an nagpili saimo na magin hade kan saiyang banwaan:


text:
Paghale mo digdi ngunyan, masasabat mo an duwang lalaki sa may lulubngan ni Rachel sa Zelza sa daga ni Benjamin. Sasabihan ka ninda na nakua na an mga asno na saimong hinahanap; nahahadit an saimong ama bako nang para sainda kundi para saimo, asin padagos na naghahapot, ‘Ano an gigibohon ko manongod sa sakong aki?’


text:
Dangan magpadagos ka sagkod na makaabot sa sagradong kahoy sa Tabor, saen masasabat mo an tolong lalaking nagtutukad pasiring sa Betel tanganing magdolot nin atang sa Dios. An saro sainda may darang tolong ogbon na kanding, an ikaduwa, may darang tolong tinapay, asin an ikatolo, may darang laogan na anit na pano nin arak.


text:
Dangan magduman ka sa Bulod nin Dios sa Gibea, sa pinagkakampohan kan mga Filisteo. Sa paglaog mo sa banwa, masasabat mo an sarong grupo nin mga propeta na naglulugsot hale sa altar na nasa bulod, na nagtutugtog nin arpa, tamborin, plawta, saka lira asin nagpopropesiya.


text:
Dangan madatong saimo an espiritu nin Kagurangnan, asin masabay ka sainda sa pagpropesiya patin mababago an saimong pagkatawo.


text:
Maeenot ka sako sa Gilgal, saen tatagboon taka tanganing magdolot nin mga tinutong na atang asin atang para sa katoninongan. Halaton mo ako duman sa laog nin pitong aldaw sagkod na mag-abot ako, dangan sasabihan taka kan gigibohon mo.”


text:
Kan talikodan ni Saul si Samuel tanganing bayaan ini, binago nin Dios an saiyang puso. Nangyari saiya kan aldaw na idto an gabos na sinabi ni Samuel.


text:
Pag-abot ni Saul asin kan saiyang sorogoon sa Gibea, sinabat siya nin sarong grupo nin propeta. Dangan nagdatong saiya an espiritu nin Dios, asin nagsabay siya sainda sa pagpropesiya.


text:
Kan mahiling siya kan mga nakakamidbid saiya, naghinarapotan sinda, “Ano an nangyayari sa aki ni Kis? Ano siya, propeta na man?”


text:
Naghapot an sarong nag-eerok duman, “Sa paghona nindo, siisay an mga ama kaining ibang mga propeta?” Kaya ini an ginikanan kan kasabihan, “Ano si Saul, propeta na man?”


text:
Si Saul asin an saiyang sorogoon nahiling kan tiyo ni Saul asin naghapot, “Saen kamo hale?” “Naghahanap kan mga asno,” an simbag ni Saul. “Kan dai mi nakua, nagduman kami ki Samuel.”


text:
“Sinabihan niya kaming nakua na an mga hayop,” an simbag ni Saul. Alagad dai siya nagsambit kan sinabi ni Samuel dapit sa saiyang pagigin hade.


text:
asin sinabihan, “Nagtaram an Kagurangnan, an Dios nin Israel, ‘Ilinuwas ko kamo sa Egipto asin ilinigtas sa mga Egipcio saka sa ibang mga banwaan na nagpasakit saindo.


text:
Ako an saindong Dios, an nagtabang saindo sa gabos nindong problema asin kasakitan; alagad ngunyan, hinaboan nindo ako asin nakimaherak sako na tawan kamo nin hade. Kaya magtiripon kamo gabos sosog sa saindong tribu asin kamaganakan, sa atubangan nin Kagurangnan.’”


text:
Sunod na pinadolok ni Samuel an gabos na pamilya sa tribu ni Benjamin, asin napili an pamilya ni Matri. Dangan pinadolok an mga lalaki sa pamilya ni Matri asin napili si Saul na aki ni Kis. Hinanap ninda si Saul, alagad dai ninda nakua.


text:
Kaya naghapot sinda sa Kagurangnan, “Igwa pa daw nin iba?” Nagsimbag an Kagurangnan, “Yaon duman si Saul, nagtatago sa likod kan mga kagamitan.”


text:
Kaya nagdaralagan sinda asin ilinuwas si Saul sa pinagtatagoan niya tanganing mag-atubang sa mga tawo; nahiling ninda na mas halangkaw si Saul ki sa kiisay man sainda.


text:
Sinabihan ni Samuel an mga tawo, “Uya an lalaking pinili nin Kagurangnan! Mayo nin siisay man sato na makakaarog saiya.” Dangan nagkurahaw an gabos na tawo, “Mabuhay an hade!”


text:
Ipinaliwanag ni Samuel sa mga tawo an mga deretso asin an mga katongdan nin sarong hade, dangan isinurat niya ini sa sarong libro na saiyang sinaray sa sarong banal na lugar. Pakatapos, pinapuli niya an gabos sa saindang harong.


text:
Nagpuli man si Saul sa harong niya sa Gibea, asin inibahan siya nin nagkapirang maiisog na lalaki na an mga puso hiniro nin Dios.


text:
Alagad igwa nin mayong halagang mga tawo na nagsarabi, “Paano kita ikakaligtas kan tawong ini?” Pinag-olog-olog ninda si Saul asin dai ninda dinarahan nin ano man na regalo, alagad dai sana naggirong si Saul.


text:
Pakalihis nin haros sarong bulan, pinangenotan ni Hadeng Nahas kan Ammon an saiyang hukbo asin sinalakay an banwaan nin Jabes sa teritoryo nin Gilead. Sinabihan si Nahas kan mga taga Jabes, “Makipagtipan ka samo, asin paglilingkodan mi ika.”


text:
Nagsimbag si Nahas, “Makikipagtipan ako saindo sa sarong kondisyon: huhulwaton ko an saindong toong mata tanganing masopogan an bilog na Israel.”


text:
Nagsimbag an mga lider kan Jabes, “Tawe kami nin pitong aldaw tanganing magpadara nin mga sugo sa bilog na daga nin Israel. Kun mayong maligtas samo, masuko kami saimo.”


text:
Kan an mga sinugo makaabot sa Gibea, sa pinag-eerokan ni Saul, inosip ninda sa mga tawo an bagay na ini, kaya naghiribi an mga tawo.


text:
Minaabot pa sana si Saul hale sa oma kasunod kan saiyang mga baka, kaya naghapot siya, “Ano an nangyayari? Tadaw ta naghihiribi kamo gabos?” Inistorya ninda ki Saul an baretang dara kan mga lalaking hale sa Jabes.


text:
Kinua niya an duwang baka, pinedaso an mga ini, asin sa paagi nin mga sugo, ipinadara idto sa bilog na daga nin Israel kaiba an patanid na ini, “Pepedasohon man an baka kan siisay man na dai magsunod ki Saul asin ki Samuel sa pakigera!” Nagkatarakot an mga Israelita sa pwedeng gibohon nin Kagurangnan, kaya gabos sinda nag-iriba sa gera.


text:
Tiniripon sinda ni Saul sa Bezek: tres syentos mil na lalaki hale sa Israel asin treynta mil na lalaki hale sa Juda.


text:
Sinabihan ninda an mga sugo hale sa Jabes, “Sabihan nindo an saindong mga kahimanwa na sa aga bago mag-odto, ililigtas na sinda.” Pakadangog kan mga taga Jabes kan baretang ini, nagkaorogma sinda nin marahay


text:
kaya sinabihan ninda si Nahas, “Sa aga, masuko kami saimo; gibohon mo samo an pinaghohona mong marahay.”


text:
Pagkaagang amay, pinagtolong grupo ni Saul an saiyang mga tawohan, asin kan nagliliwanag na, sinalakay ninda an kampo kan mga Ammonita. Kan odto na, dakul na an nagkagaradan sa mga kaiwal; nawarak an mga natada, mala ta mayo nin duwa katawo na nakadulag pasiring sa parehong lugar.


text:
Dangan nagsarabi ki Samuel an mga tawo, “Haen na an mga tawong nagsarabi na bakong si Saul an dapat ming magin hade? Itao mo sinda samo, asin gagadanon mi sinda!”


text:
Alagad nagsabi si Saul, “Mayo nin siisay man na gagadanon sa aldaw na ini, huli ta iyo ini an aldaw na ilinigtas nin Kagurangnan an Israel.”


text:
Dangan sinabihan ni Samuel an mga tawo, “Magduruman kita gabos sa Gilgal asin ipahayag ta giraray si Saul bilang satong hade.”


text:
Kaya nagduruman sinda gabos sa Gilgal, asin duman sa banal na lugar, saindang ipinahayag si Saul bilang hade. Nag-atang sinda duman nin dolot para sa katoninongan asin nag-orogma nin marahay si Saul saka an gabos na Israelita.


text:
Dangan sinabihan ni Samuel an mga Israelita, “Ginibo ko na an hinagad nindo sako. Tinawan ko na kamo nin hade;


text:
siya na an mangengenot saindo. Gurang asin ubanon na ako; kaiba na nindo an sakong mga aking lalaki. Ako an saindong nagin lider poon kan hoben pa ako sagkod ngunyan.


text:
Uya ako ngunyan, sa atubang nin Kagurangnan asin kan hadeng pinili niya. Sabihan nindo ako kun nagkasala ako saindo. Igwa daw akong kinuahan nin baka o asno? Igwa daw akong dinaya o inapi? Nag-ako daw ako nin suhol sa kiisay man? Kun ginibo ko an arin man sa mga bagay na ini, ibabalik ko an halaga kan sakong kinua.”


text:
Nagsimbag si Samuel, “Saksi an Kagurangnan asin an hadeng pinili niya sa aldaw na ini, na mayo kamong nakuang sala sako.” “Iyo, an Kagurangnan an samong saksi,” an simbag ninda.


text:
Nagpadagos si Samuel, “An Kagurangnan an nagpili ki Moises saka ki Aaron; siya an nagluwas kan saindong mga ginikanan hale sa Egipto.


text:
Tindog kamo sa saindong namumugtakan, asin susudyaon ko kamo sa atubangan nin Kagurangnan huli sa pagpagiromdom saindo kan mapangyaring gibo nin Kagurangnan sa pagligtas saindo asin sa saindong mga ginikanan.


text:
Kan magduman sa Egipto si Jacob asin an saiyang pamilya dangan inapi sinda kan mga Egipcio, nag-agrangay sa Kagurangnan an saindong mga ginikanan tanganing tabangan sinda. Sinugo nin Kagurangnan si Moises saka si Aaron, na nagluwas sainda sa Egipto asin nagpaerok sainda sa dagang ini.


text:
Alagad nalingawan kan mga tawo an Kagurangnan na saindang Dios, kaya pinabayaan niyang labanan dangan sakopon sinda kan mga Filisteo asin kan hade nin Moab saka ni Sisera na pamayo kan hukbo kan syudad nin Hazor.


text:
Dangan nag-agrangay sinda sa Kagurangnan tanganing tabangan; olay ninda, ‘Nagkasala kami, Kagurangnan, huli ta nagtalikod kami saimo asin nagsamba sa mga ladawan ni Baal saka ni Astarte. Ligtasan kami sa samong mga kaiwal asin sasambahon mi ika.’


text:
Ipinadara nin Kagurangnan si Gideon, si Barak, si Jefta, dangan ako. Ilinigtas mi kamo, asin namuhay kamo sa katoninongan.


text:
Alagad kan mahiling nindo na sasalakayon kamo ni Hadeng Nahas nin Ammon, hinaboan nindo an Kagurangnan bilang saindong hade dangan sinabihan nindo ako, ‘Boot ming magkaigwa nin sarong hade na masakop samo.’


text:
“Ngunyan uya an hade na saindong pinili; hinagad nindo siya asin itinao siya saindo nin Kagurangnan.


text:
Kun galangan nindo an Kagurangnan na saindong Dios, paglingkodan siya, dangogon asin kuyogon an saiyang mga pagboot; kun kamo saka an saindong hade magsunod sa Kagurangnan, mapapakarahay kamo.


text:
Alagad kun dai nindo hinanyogon an Kagurangnan, kundi lapason an saiyang mga togon, lalabanan niya kamo asin an saindong hade.


text:
Bakong tig-init ngunyan? Alagad mamimibi ako, asin mapadara an Kagurangnan nin daguldol saka uran. Kun mangyari ini, saindong maaaraman na dakula an saindong pagkakasala tumang sa Kagurangnan kan hagadon nindo saiya an sarong hade.”


text:
Kaya namibi si Samuel, asin kan aldaw na idto nagpadara an Kagurangnan nin daguldol saka uran. Dangan nagkatarakot an mga tawo sa Kagurangnan saka ki Samuel.


text:
Nagsarabi sinda ki Samuel, “Pamibian man kami sa Kagurangnan na saimong Dios tanganing dai kami magkagaradan. Aram mi na ngunyan, na idinagdag mi pa sa gabos ming kasalan an karatan na ini, kan maghagad kami nin sarong hade.”


text:
Nagsimbag si Samuel, “Dai kamo matakot; maski nakaginibo kamo kaining dakulang karatan dai sana kamo magtalikod sa Kagurangnan, kundi paglingkodan nindo siya sa bilog nindong puso.


text:
Dai kamo magsamba sa mga dios-dios na dai makakatabang o makakaligtas saindo, huli ta bako sinda an totoong Dios.


text:
Nagsumpa an Kagurangnan na dai niya kamo papabayaan, huli ta pinagmarahay niya na kamo an saiyang magin banwaan.


text:
Siring man dapit sako, irayo logod nin Kagurangnan na magkasala ako saiya huli sa pag-ontok sa pagpapamibi para saindo. Tutukdoan ko kamo kan marahay asin tamang paagi.


text:
Matakot kamo sa Kagurangnan asin maimbod na paglingkodan nindo siya sa bilog nindong puso. Giromdoma nindo an darakulang mga bagay na ginibo niya para saindo.


text:
Nagpili si Saul nin tolong ribong kalalakihan sa Israel; kaiba niya sa Micmas an duwang ribo, asin an sangribo pinaiba niya sa aki niyang si Jonatan duman sa Gibea, sa teritoryo kan tribu ni Benjamin. An ibang mga lalaki pinapuruli ni Saul sa saindang mga harong.


text:
Ginadan ni Jonatan an pamayo kan mga Filisteo sa Geba, asin nabaretaan ini kan gabos na Filisteo. Dangan nagpadara si Saul nin mga sugo sa bilog na daga tanganing apodon an mga Hebreyo sa pakigera huli sa pagpatanog kan trompeta sa bilog na daga.


text:
Naaraman kan gabos na Israelita na ginadan ni Saul an pamayo kan mga Filisteo asin naanggot an mga ini sainda. Kaya nagduruman an mga tawo sa Gilgal asin nakisumaro ki Saul.


text:
Nagtiripon an mga Filisteo tanganing labanan an mga Israelita; igwa sindang treynta mil na karwaheng panggera, anom na ribo na parakabayo, asin mga soldados na siring kadakul kan mga baybay sa tampi kan dagat. Nagduruman sinda sa Micmas, sa sirangan kan Bet-aven, asin duman nagkampo.


text:
Dangan sarong makosog na salakay an saindang ginibo laban sa mga Israelita. Naparaot an kamugtakan kan mga Israelita sa ralaban na idto, kaya an iba sainda nagtarago sa mga lungib asin mga kalot, sa kagapoan, sa mga lulubngan asin mga bubon;


text:
an iba nagbaralyo sa Salog nin Jordan pasiring sa teritoryo nin Gad asin nin Gilead. Idtoon pa si Saul sa Gilgal, asin an mga tawong kairiba niya pinagtatarakigan sa takot.


text:
Naghalat siya ki Samuel sa laog nin pitong aldaw, siring sa sinabi ni Samuel, alagad dai siya nag-abot. Saro-sarong nagbaya ki Saul an mga tawo,


text:
kaya nagsabi siya, “Daraha digdi sako an tututongon na atang asin an atang para sa katoninongan.” Dangan idinolot niya an tinutong na atang.


text:
alagad naghapot si Samuel, “Ano an ginibo mo?” Nagsimbag si Saul, “Kan mahiling kong binabayaan ako kan mga tawo asin dai ka pa nag-abot sa talaan na panahon na itinao mo, dangan nagtiripon an mga Filisteo sa Micmas,


text:
nagsaboot akong, ‘Sasalakayon ako kan mga Filisteo digdi sa Gilgal asin dai ko pa nakukua an pagkaherak nin Kagurangnan.’ Kaya napiritan akong magdolot nin tinutong na atang.”


text:
Sinimbag ni Samuel si Saul, “Sala an ginibo mo; dai mo kinuyog an togon na itinao saimo nin Kagurangnan na saimong Dios. Kun nagkuyog ka, kutana tinugotan ka asin an saimong kapagarakian na maghade sa Israel sagkod lamang.


text:
Alagad dai na madanay an saimong kahadean; sinuhay mo an Kagurangnan, kaya mahanap siya nin lalaking naooyonan niya na gigibohon niyang hade kan saiyang banwaan.”


text:
Naghale si Samuel sa Gilgal asin nagduman sinda sa Gibea sa teritoryo ni Benjamin. Binilang ni Saul an gabos niyang soldados; haros seis syentos gabos.


text:
Nagkampo sa Geba sa teritoryo ni Benjamin si Saul asin an aki niyang lalaki na si Jonatan, kaiba an saindang mga tawohan; mantang an mga Filisteo nagkampo duman sa Micmas.


text:
Nagruluwas sa saindang kampo an mga Filisteo sa tolong grupo tanganing magsalakay: an sarong grupo nagpasiring sa Ofra sa teritoryo nin Sual;


text:
an saro nagpasiring sa Bet-horon, asin an saro nagpasiring sa pagdolonan na minadungaw sa kapantayan nin Zeboiim asin sa kalangtadan.


text:
Mayo maski sarong panday sa Israel, huli ta habo an mga Filisteo na maggiribo nin mga espada asin garod an mga Hebreyo. (


text:
Kaipuhan magduman pa an mga Israelita sa mga Filisteo tanganing magpatais kan saindang mga arado, asadol, patok, saka asyab;


text:
an bayad sa pagpatais kan patok asin kan pang-alaw nin hayop sarong sentabo; duwang sentabo sa pagpatais kan arado saka asadol.)


text:
Kaya kan aldaw na magkagera, mayo nin saro man sa mga soldados na Israelita an igwang espada o garod; si Saul asin si Jonatan sana an igwa.


text:
Nagpadara nin sarong grupo nin mga soldados an mga Filisteo sa dalan nin Micmas tanganing bantayan idto.


text:
Sarong aldaw, sinabihan ni Jonatan an hoben na lalaking paradara kan saiyang armas, “Madya, magduman kita sa kampo kan mga Filisteo.” Alagad dai pinaisi ni Jonatan an ama niyang si Saul,


text:
na nagkakampo sa lindong nin sarong kahoy na granada duman sa Migron, harani sa Gibea, kaiba an haros anom na gatos na soldados.


text:
(An pading nagsusulot kan efod iyo si Ahias, na aking lalaki ni Ahitub na tugang ni Ikabod, na aki ni Finehas asin makoapo ni Eli, na padi nin Kagurangnan sa Shilo.) Dai naaraman kan saindang pag-iriba na naghale si Jonatan.


text:
Sa dalan nin Micmas, na aagihan ni Jonatan tanganing makaabot sa kampo kan mga Filisteo, igwa nin duwang darakulang gapo sa mag-ibong na gilid; Bozez an ngaran kan sarong gapo, asin an saro Sene.


text:
An saro nasa parteng amihan kan dalan, nakaatubang sa Micmas, asin an saro nasa parteng habagat, nakaatubang sa Geba.


text:
Sinabihan ni Jonatan an hoben na nagdadara kan saiyang armas, “Magduman kita sa kampo kan bakong sirkomsisyonadong mga Filisteo. Tibaad tabangan kita nin Kagurangnan; kun tabangan niya kita, mayong makakapugol saiya sa pagtao sato nin kapangganahan, maski dikit sana kita.”


text:
Alagad kun padolokon ninda kita, madolok kita, huli ta iyo iyan an magigin tanda na papaganahon kita nin Kagurangnan laban sainda.”


text:
Kaya nagpahiling sinda sa mga Filisteo asin nagsarabi an mga ini, “Hilinga! Nagruluwas sa saindang mga pinagtatagoan na lungib an nagkapirang mga Hebreyo!”


text:
Kinurahawan ninda si Jonatan asin an kaiba niya, “Sakat kamo digdi! Igwa kaming ipapahiling saindo!” Sinabihan ni Jonatan an saiyang kaiba, “Magsunod ka sako. Papaganahon na nin Kagurangnan an Israel laban sainda.”


text:
Nagkakamang na sinakat ni Jonatan an hampas kaiba an paradara kan saiyang armas. Sinalakay ni Jonatan an mga Filisteo; tinurumba niya sinda, asin ginaradan sinda kan nagsusunod na kaiba ni Jonatan.


text:
Sa ralaban na idto, si Jonatan asin an saiyang kaiba nakagadan nin haros beynteng Filisteo sa lugar na an kahiwasan arog sa pang-apat na parte nin sarong ektarya.


text:
Nagkatarakot an gabos na Filisteo sa saindang namumugtakan; tinarakigan an mga parasalakay saka an mga soldados na nasa kampo huli sa takot; naglinog an daga, asin nagkaigwa nin dakulang kariribokan.


text:
Nahiling kan mga tawohan ni Saul na nagbabantay sa Gibea sa teritoryo ni Benjamin an mayong direksyon na pagdalagan kan mga Filisteo.


text:
Kaya sinabihan ni Saul an saiyang mga tawohan, “Bilanga nindo an satong mga tawohan asin aramon nindo kun siisay an mayo digdi.” Binilang asin naaraman ninda na mayo duman si Jonatan dangan an hoben na paradara kan saiyang armas.


text:
Sinabihan ni Saul an pading si Ahias, “Daraha digdi an Kaban nin Tipan.” (Kan panahon na idto, an Kaban nin Tipan nin Dios yaon sa kaibahan kan mga Israelita.)


text:
Mantang kinakaolay ni Saul an padi, orog na nagdakula an kariribokan sa kampo kan mga Filisteo, kaya sinabihan ni Saul an padi, “Mayo nang panahon tanganing aramon an kabotan nin Kagurangnan!”


text:
Dangan nakilaban si Saul asin an saiyang mga tawohan sa mga Filisteo, na kan panahon na idto, huli sa dakulang kariribokan, sinda-sinda man sana an nagraralaban.


text:
An nagkapirang mga Hebreyo na nagkampi sa mga Filisteo asin nag-iba sainda sa saindang kampo, nagliwat kan saindang isip asin nag-apil ki Saul saka ki Jonatan.


text:
Nadangog kan mga Israelitang nagtatarago sa kabubuldan nin Efraim na nagdudurulag an mga Filisteo, kaya nagsabay man sinda sa pagsalakay,


text:
asin nakilaban sagkod sa ibong kan Bet-aven. Kan aldaw na idto, ilinigtas nin Kagurangnan an Israel.


text:
Maluluya na an mga Israelita kan aldaw na idto, huli ta nagboot si Saul: “Maldisyonon an siisay man na magkakan nin ano man sa aldaw na ini bago ako makabalos sa sakong mga kaiwal.” Kaya mayo nin siisay man na nagkakan kan aldaw na idto.


text:
Pakalaog ninda sa kadlagan, nahiling ninda an nagbubulos na dugos, alagad mayo nin nangahas na magkakan huli ta takot sinda gabos sa maldisyon ni Saul.


text:
Alagad dai nadangog ni Jonatan an saiyang ama kan siya magpatanid, kaya idinuta niya an saiyang sugkod sa dugos asin nagkakan siya. Nagrahay tolos an saiyang pagmate.


text:
Dangan sinabihan siya kan saro kan mga lalaki, “Nanluluya na kami gabos huli sa gutom, alagad pinatanidan kami kan saimong ama na mamaldisyonon an siisay man na magkakan nin ano man ngunyan na aldaw.”


text:
Nagsimbag si Jonatan, “Ano ining ginibo kan sakong ama sa satong mga kahimanwa! Hilinga nindo kun gurano karahay an sakong pagmate huli ta nagkakan ako nin kadikit na dugos!


text:
Gurano pa daw karahay kun an sakong mga kahimanwa nakakakan kan sinamsam sa saindang kaiwal; mas dakul pa gayod na mga Filisteo an saindang nagkagaradan!”


text:
Kan aldaw na idto nadaog kan mga Israelita an mga Filisteo, na saindang linabanan magpoon sa Micmas sagkod sa Aijalon. Alagad maluluya na nin marahay an mga Israelita huli sa gutom,


text:
kaya hidali nindang kinua an saindang sinamsam, an mga karnero saka mga baka; binuruno ninda idto duman mismo sa lugar na nakuahan ninda dangan kinakan an karne na igwa pa nin dugo.


text:
Nagsumbong sinda ki Saul, “Hilinga, nagkakasala sa Kagurangnan an mga tawo huli sa pagkakan kan karneng igwa pa nin dugo.” Nagkurahaw si Saul, “Mga parapasaluib! Paligida nindo digdi an sarong dakulang gapo.”


text:
Dangan nagboot si Saul, “Magduman kamo sa mga tawo asin sabihan nindo sinda na darahon digdi an saindang mga baka saka karnero asin digdi ninda bunoon dangan kakanon; dai sinda dapat magkasala sa Kagurangnan huli sa pagkakan nin karneng igwa pa nin dugo.” Kaya kan bangging idto, dinara kan mga tawo an saindang mga hayop asin duman ninda binuruno.


text:
Dangan sinabihan ni Saul an saiyang mga tawohan, “Magrulugsot kita dangan salakayon ta an mga Filisteo sa banggi; samsaman ta sinda sagkod mag-aga asin gadanon ta sinda gabos.” Nagsimbag an mga tawo, “Giboha an pinaghohona mong marahay.” Alagad nagsabi an padi, “Hapoton ta ngona an Dios.”


text:
Kaya naghapot si Saul sa Dios, “Salakayon ko daw an mga Filisteo? Papangganahon mo daw kami?” Alagad dai siya sinimbag nin Dios kan aldaw na idto.


text:
Dangan sinabihan ni Saul an mga lider kan mga tawo, “Madya kamo asin aramon nindo kun anong kasalan an naginibo ngunyan na aldaw.


text:
Isinusumpa ko sa buhay na Kagurangnan, na nagliligtas sa Israel, na gagadanon an nagkasala, maski siya iyo an sakong aking si Jonatan.” Alagad mayo nin siisay man na nagsimbag ki Saul.


text:
Dangan sinabihan ni Saul an mga tawo, “Magtirindog kamo gabos duman, asin matindog man kami ni Jonatan digdi.” “Giboha an pinaghohona mong marahay,” an simbag kan mga tawo.


text:
Dangan nagsabi si Saul sa Kagurangnan, an Dios nin Israel, “Kagurangnan, tadaw ta dai mo ako sinimbag ngunyan na aldaw? O Kagurangnan, Dios nin Israel, simbagon mo ako sa paagi kan mga sagradong gapo. Kun si Jonatan o ako an may kasalan, simbagon mo ako huli sa Urim; alagad kun an kasalan yaon sa saimong banwaan nin Israel, simbagon mo ako huli sa Tummim.” An luminuwas na simbag iyo si Jonatan saka si Saul; mayo sa mga tawo an kasalan.


text:
Hinapot ni Saul si Jonatan, “Ano an ginibo mo?” Nagsimbag si Jonatan, “Nagkakan ako nin dikit na dugos. Uya ako, andam na magadan.”


text:
Alagad nagsarabi an mga tawo ki Saul, “Tama daw na gadanon si Jonatan na nakaginibo kaining dakulang kapangganahan para sa Israel? Dai! Sagkod na buhay an Kagurangnan, minasumpa kami na mayo nin mararakdag na buhok sa payo ni Jonatan, maski saro. An ginibo niya ngunyan na aldaw nangyari huli sa tabang nin Dios.” Kaya ilinigtas kan mga tawo si Jonatan sa kagadanan.


text:
Pakatapos kaini, dai na ipinadagos ni Saul an paglamag sa mga Filisteo, asin an mga ini nagpuruli sa sadiri nindang daga.


text:
Kan nagin hade si Saul sa Israel, nakilaban siya sa gabos niyang kaiwal sa manlaen-laen na lugar: sa mga Moabita, sa mga Ammonita, saka sa mga Edomita, sa mga hade kan Zoba asin sa mga Filisteo. Saen man nakilaban si Saul, nanggana siya.


text:
Maisog siyang nakilaban asin nadaog niya maski an mga Amalekita. Ilinigtas niya an mga Israelita sa mga nagsalakay sainda.


text:
An mga aking lalaki ni Saul iyo si Jonatan, si Isvi, asin si Malkisua. An matuang aki niyang babae iyo si Merab; an ngohod iyo si Mical.


text:
An agom niya iyo si Ahinoam na aki ni Ahimaaz; an pamayo kan saiyang hukbo iyo si Abner na aking lalaki ni Ner na tiyo ni Saul.


text:
Sa bilog na pagkabuhay ni Saul, kaipuhan makilaban siya nin makuri laban sa mga Filisteo. Kaya kun nakakanumpong siya nin sarong makosog o maisog na lalaki, pinapaayon niya ini sa saiyang hukbo.


text:
Sinabihan ni Samuel si Saul, “Sinugo ako nin Kagurangnan tanganing lahidan ka bilang hade kan saiyang banwaan na Israel. Dangoga an itinataram nin Kagurangnan.


text:
Ini an itinataram nin Kagurangnan nin mga hukbo, ‘Papadusahan ko an mga Amalekita huli ta kinalaban kan saindang mga ginikanan an mga Israelita kan magharale sinda sa Egipto.


text:
Lakaw asin salakayon mo an mga Amalekita; raoton mo an gabos nindang pagsadiri. Dai ka magtada nin ano man; gadanon mo an gabos na kalalakihan, kababaehan, kaakian asin mga pasuso; an mga baka, karnero, kamelyo, saka asno.’”


text:
Kaya pinatiripon ni Saul an saiyang mga soldados asin binilang sinda sa Telem; dos syentos mil an hale sa Israel asin dyes mil an hale sa Juda.


text:
Dangan nagpasiring siya asin an saiyang mga tawohan sa syudad nin Amalek dangan naghipa duman sa sarong salog na nagmara na.


text:
Nagpatanid siya sa mga Cineo, “Maghale kamo; bayaan nindo an mga Amalekita, tanganing dai kamo makaiba sa paggadan ko sainda, huli ta nagin maboot kamo sa mga Israelita kan mag-abot sinda hale sa Egipto.” Kaya nagharale an mga Cineo.


text:
Nadaog ni Saul an mga Amalekita, na saiyang linabanan magpoon sa Havila sagkod sa Sur, sa sirangan nin Egipto.


text:
Alagad dai ginadan ni Saul asin kan saiyang mga tawohan si Agag; dai man ninda ginaradan an pinakamarahay na mga karnero asin baka, an mga ogbon kan mga baka asin kan mga karnero, saka an gabos na mapapakinabangan; an ginadan sana ninda iyo idtong mga mayo nin pakinabang o halaga.


text:
“Nagbabasol ako ta ginibo kong hade si Saul; tinalikodan niya ako asin sinuhay an sakong mga pagboot.” Naanggot si Samuel; bilog na bangging nakimaherak siya sa Kagurangnan.


text:
Kan sunod na aldaw, amay na nagmata si Samuel sa pagsabat ki Saul. Nabaretaan niya na nagduman si Saul sa Carmelo, sa lugar na pinatindogan niya nin sadiring monumento, dangan nagdagos sa Gilgal.


text:
Dinuman ni Samuel si Saul na nagsabi saiya, “Bendisyonan ka logod nin Kagurangnan, Samuel! Kinuyog ko an kabotan nin Kagurangnan.”


text:
Naghapot si Samuel, “Kun siring, tano ta nakakadangog ako nin pag-ungal nin mga baka asin mga karnero?”


text:
Nagsimbag si Saul, “Kinurua an mga iyan sa mga Amalekita kan sakong mga tawohan. Linaen ninda an pinakamarahay kan mga karnero saka baka tanganing idolot bilang atang sa Kagurangnan na saimong Dios; an iba samong ginaradan.”


text:
“Mag-ontok ka,” an pagboot ni Samuel. “Sasabihan taka kan itinaram sako nin Kagurangnan kasubanggi.” “Sabihan sako,” an simbag ni Saul.


text:
Nagsabi si Samuel, “Maski hababa an paghiling mo sa saimo man sana, ika pa giraray an lider kan mga tribu nin Israel. Linahidan ka nin Kagurangnan bilang hade nin Israel;


text:
sinugo ka niya asin pinagbotan na gadanon an makasalan na mga Amalekita. Pinagbotan ka niyang makilaban sagkod na maubos sinda.


text:
Kun siring, tadaw ta dai mo siya kinuyog. Tadaw ta naghidali ka sa pagkua kan masasamsam asin naggibo nin karatan sa atubangan nin Kagurangnan?”


text:
Nagsimbag si Saul, “Kinuyog ko an Kagurangnan. Nagduman ako sa pinapadumanan niya sako; binihag ko si Hadeng Agag, asin ginaradan an gabos na Amalekita.


text:
Alagad dai ginaradan kan sakong mga tawohan an pinakamarahay na mga karnero asin baka na saindang nagkadarakop tanganing idolot sa Kagurangnan na saimong Dios digdi sa Gilgal.”


text:
Nagsabi si Samuel, “Orog daw na naoogma an Kagurangnan sa mga tinutong na atang asin mga dolot, ki sa pagkuyog kan saiyang pagboot? Tara, an pagkuyog mas marahay ki sa dolot, asin an paghinanyog mas marahay ki sa taba nin mga karnero.


text:
Huli ta an pagrebelde arog sa kasalan nin panghuhula; an katagasan nin payo arog sa kasombikalan asin sa pagsamba sa ladawan. Huli ta sinayumahan mo an pagboot nin Kagurangnan, isinikwal ka man niya bilang hade.”


text:
Nagsimbag si Saul, “Nagkasala ako; dai ko kinuyog an kabotan nin Kagurangnan asin an saimong katukdoan. Natakot ako sa mga tawo, kaya sinunod ko an saindang kamawotan.


text:
Alagad nakikimaherak ako saimo, patawada an sakong kasalan asin ibahan mo ako tanganing makapagsamba ako sa Kagurangnan.”


text:
“Dai ako maiba sa pagbalik mo,” an simbag ni Samuel. “Isinikwal mo an kabotan nin Kagurangnan, kaya isinikwal ka man niya bilang hade nin Israel.”


text:
Sinabihan siya ni Samuel, “Pinakit na saimo nin Kagurangnan an kahadean nin Israel ngunyan na aldaw asin itinao na sa sarong lalaking mas marahay ki sa saimo.


text:
Dai nagpuputik o nagbabago nin isip an mamurawayon na Dios nin Israel. Bako siya tawo—dai siya nagbabago nin isip.”


text:
“Nagkasala ako,” an simbag ni Saul. “Maski siring, pahilingan man giraray sa mga lider kan sakong banwaan asin sa bilog na Israel na ginagalangan mo ako. Mag-iba ka sako tanganing makapagsamba ako sa Kagurangnan na saimong Dios.”


text:
Nagboot si Samuel, “Daraha nindo sako si Agag na hade kan mga Amalekita.” Maogmang nagdolok saiya si Agag na nagsasaboot, “Totoong nakaagi na an kapaitan nin kagadanan!”


text:
Nagsabi si Samuel, “Huli kan saimong espada, nawaraan nin aki an kadakul na ina; sa siring na paagi, mawawaraan man nin aki an saimong ina.” Dangan pineredaso ni Samuel si Agag sa atubangan nin Kagurangnan duman sa Gilgal.


text:
Mantang nabubuhay si Samuel, dai na nanggad siya nakipaghilingan ki Saul, alagad nagmondo siya para ki Saul. Nagbasol an Kagurangnan kun tadaw ta ginibo niyang hade si Saul sa Israel.


text:
Tinaraman nin Kagurangnan si Samuel, “Sagkod nuarin ka magmomondo para ki Saul? Isinikwal ko na siya bilang hade nin Israel. Panoa nin lana an saimong laogan asin magduman ka sa Betlehem, sa sarong lalaki na an ngaran Jesse, huli ta pinili kong magin hade an saro kan saiyang mga aking lalaki.”


text:
“Paano ko magigibo iyan?” an hapot ni Samuel. “Kun mabaretaan iyan ni Saul, gagadanon niya ako!” Nagsimbag an Kagurangnan, “Magdara ka nin ogbon na baka asin sabihon mong yaon ka duman tanganing magdolot nin sakripisyo sa Kagurangnan.


text:
Alokon mo si Jesse sa pagsakripisyo, asin tataraman taka kan gigibohon mo. Lalahidan mo bilang hade an lalaking ngangaranan ko.”


text:
Kinuyog ni Samuel an ipinagboot saiya nin Kagurangnan; nagduman siya sa Betlehem. Nagtatarakig na nagsabat saiya an kamagurangan kan syudad, asin nagharapot, “Nagdigdi ka daw sa katoninongan?”


text:
“Iyo,” an simbag ni Samuel. “Nagdigdi ako tanganing magdolot nin sakripisyo sa Kagurangnan. Maglinig kamo kan saindong sadiri asin mag-iba sako.” Sinabihan man niya si Jesse asin an mga aking lalaki kaini na maglinig kan saindang sadiri saka inalok niya sinda sa pagsakripisyo.


text:
Pag-abot ninda, nahiling ni Samuel si Eliab na aking lalaki ni Jesse asin nagsaboot siya, “Mayong duda na an lalaking ini na nagtitindog sa atubangan nin Kagurangnan iyo na an saiyang pinili.”


text:
Alagad tinaraman siya nin Kagurangnan, “Dai ka maghiling sa saiyang pagkanigwapo o pagkanihalangkaw, huli ta hinaboan ko siya. Dai ako naghuhukom siring sa paghukom nin tawo. Hinihiling nin tawo an panluwas na porma, alagad an hinihiling ko iyo an puso.”


text:
Dangan inapod ni Jesse an aki niyang si Abinadab asin dinara niya ki Samuel. Alagad nagsabi si Samuel, “Bako man siya an napili nin Kagurangnan.”


text:
Sunod na dinara ni Jesse si Sama. Alagad nagsabi si Samuel, “Bako man siya an napili nin Kagurangnan.”


text:
Saro-sarong dinara ni Jesse ki Samuel an pito niyang aking lalaki alagad sinabihan ni Samuel si Jesse, “Bako sinda an napili nin Kagurangnan.”


text:
Dangan naghapot si Samuel ki Jesse, “Iyo sana ini an mga aki mo?” Nagsimbag si Jesse, “Igwa pa nin saro; an ngohod, alagad nag-aataman siya kan mga karnero.” “Ipaapod mo siya,” an sabi ni Samuel. “Dai kita madolot kan sakripisyo sagkod na dai siya mag-abot.”


text:
Kaya ipinaapod siya ni Jesse. Gwapo siyang lalaki, hoben, mabaskog asin magayon an mga mata. Tinaraman nin Kagurangnan si Samuel, “Tindog, lahidan mo siya, huli ta iyo na siya.”


text:
Kinua ni Samuel an lana nin oliba asin linahidan si David sa atubangan kan saiyang mga tugang na lalaki. Nag-abot tolos ki David an espiritu nin Kagurangnan asin nagdanay saiya magpoon kan aldaw na idto. Dangan nagbalik si Samuel sa Rama.


text:
Binayaan si Saul kan espiritu nin Kagurangnan asin pinasakitan siya nin sarong marompot na espiritu na ipinadara saiya nin Kagurangnan.


text:
Sinabihan siya kan saiyang mga sorogoon, “Pinapasakitan ka kan marompot na espiritu na ipinadara nin Dios.


text:
Tugote kami na maghanap nin sarong lalaking tataong magtugtog sa arpa. Sa oras na mag-abot saimo an marompot na espiritu, matugtog an lalaki sa saiyang arpa, asin mararahay ka.”


text:
Kaya pinagbotan sinda ni Saul, “Ihanap nindo ako nin lalaking marahay magtugtog, dangan darahon nindo siya sako.”


text:
Nagsabi an saro kan saiyang mga katabang, “Nahiling kong marahay magtugtog an sarong aking lalaki ni Jesse na taga Betlehem. Saro man siyang maisog asin gwapong lalaki, sarong marahay na soldados, asin marahay magtaram. Yaon saiya an Kagurangnan.”


text:
Kaya nagpadara si Saul nin mga sugo ki Jesse tanganing sabihan, “Padigdihon mo an aki mong si David na paraataman kan mga karnero.”


text:
Pinaduman ni Jesse ki Saul si David; pinapagdara niya ini nin sarong asno na may kargang tinapay, sarong laogan na anit na pano nin arak asin sarong ogbon na kanding.


text:
Nag-abot si David ki Saul asin nagpoon maglingkod sa hade. Nawilihan siya nin marahay ni Saul kaya siya an nagin paradara kan armas niya.


text:
Dangan nagpadara nin mensahe si Saul ki Jesse: “Nawiwilihan ko si David. Tugote siyang padagos na maglingkod sako.”


text:
Poon kaidto, kun minaabot ki Saul an marompot na espiritu na ipinadara nin Dios, kinukua ni David an saiyang arpa asin minatugtog siya. Minahale an espiritu, asin nararahay si Saul saka nahihingaloan.


text:
Nagtiripon para sa pakigera an mga Filisteo duman sa Soco, na sarong banwa nin Juda; nagkampo sinda sa lugar na inaapod Efes-dammim, sa pagultanan kan Soco asin Azeka.


text:
Si Saul asin an mga Israelita nagtiripon saka nagkampo sa Kapantayan nin Ela, saen nag-andam sinda sa pakilaban sa mga Filisteo.


text:
Nagtirindog sa ibabaw nin sarong bulod an mga Filisteo mantang an mga Israelita sa kahampang man na bulod; sarong kapantayan an nasa pagultanan ninda.


text:
Nagluwas hale sa kampo kan mga Filisteo an sarong lalaking taga Gat, na an ngaran Goliat, asin inangat an mga Israelita. Haros tolong metros an langkaw niya;


text:
sulot niya an sarong bronseng helmet asin bronseng pantahob sa hawak na an gabat singkwenta y syete kilos.


text:
Igwa man siya nin pantahob na bronse sa saiyang mga tabay, saka may pasan siya na sarong garod na bronse,


text:
na an tugod nakakaarog sa harigi nin habolan, asin an tarom na lansang may gabat na syete kilos. Nasa enotan niya an paradara kan saiyang kalasag.


text:
Nagtindog si Goliat asin nagkurahaw sa mga Israelita, “Ano an itinitindog nindo diyan na garo makikilaban? Saro akong Filisteo, asin mga oripon kamo ni Saul! Magpili kamo nin sarong lalaki na malaban sako.


text:
Kun madaog asin magadan niya ako, magigin mga oripon kami nindo; alagad kun madaog asin magadan ko siya, kamo an samong magigin mga oripon.


text:
Kan madangog ini ni Saul asin kan saiyang mga tawohan, nanruluya sinda asin nagkatarakot nin makuri.


text:
Si David iyo an aking lalaki ni Jesse na sarong Efratita na taga Betlehem sa Juda. Walo an aking lalaki ni Jesse, asin kan panahon nin paghade ni Saul, gurang na nin marahay si Jesse.


text:
An tolong matua niyang aking lalaki nag-iriba ki Saul sa gera. An matua iyo si Eliab, si Abinadab an ikaduwa, asin si Sama an ikatolo.


text:
Si David iyo an ngohod na aking lalaki, asin mantang yaon sa kaibahan ni Saul an tolo niyang matuang tugang,


text:
Sarong aldaw, sinabihan ni Jesse si David, “Magdara ka nin sampolong kilo kaining dinarang na trigo asin sampolong pedaso kaining tinapay dangan darahon mo tolos sa saimong mga tugang duman sa kampo.


text:
Daraha man an sampolong kesong ini sa opisyal na namamayo sainda. Hilingon mo an kamugtakan kan saimong mga tugang asin pagbalik mo, magdara ka nin tanda hale sainda.


text:
Si Hadeng Saul, an saimong mga tugang, asin an gabos na kalalakihan nin Israel, yaon duman sa Kapantayan nin Ela, nakikilaban sa mga Filisteo.”


text:
Sunod na aldaw, amay na nagbangon si David, pinabantayan sa iba an mga karnero, dinara an pagkakan asin naglakaw siring kan ipinagboot saiya ni Jesse. Nag-abot sa kampo si David mantang nagpapasiring sa saindang pwesto an mga Israelita asin nagkukurahaw nin pakigera.


text:
Iwinalat ni David an pagkakan sa namamahala kan mga kagamitan, dangan nagdalagan pasiring sa lugar na paglalabanan. Nagdolok siya sa saiyang tugang asin hinapot sinda kan saindang kamugtakan.


text:
Mantang nakikiolay siya sainda, nagpaenotan si Goliat asin inangat na naman an mga Israelita siring kan dati. Nadangog siya ni David.


text:
Nagsarabi an mga Israelita, “Hilinga siya! Dangoga an saiyang pag-angat! Nangako si Hadeng Saul na tatawan nin dakulang premyo an siisay man na makagadan ki Goliat; itatao man kan hade sa makagadan an saiyang aking babae tanganing magin agom, asin dai na papabayadon nin buhis an saiyang pamilya.”


text:
Hinapot ni David an mga lalaking harani saiya, “Ano an gigibohon para sa tawong makakagadan kaining Filisteo asin makakahale kan kasosopgan sa Israel? Huli ta siisay man an bakong sirkomsisyonado na Filisteong iyan na matindog laban sa hukbo kan buhay na Dios?”


text:
Nadangog ni Eliab, an matuang tugang ni David, na nakikiolay si David sa kalalakihan. Naanggot siya ki David asin nagsabi, “Ano an ginigibo mo digdi? Siisay an winalatan mo kan mga karnero na nasa kalangtadan? Aram ko an nasa isip mo asin an karatan kan puso mo! Nagdigdi ka sana tanganing maghiling kan ralaban!”


text:
Dangan tinalikodan niya an saiyang tugang asin inatubang an sarong lalaki saka naghapot siring kan dati. Sa lambang hapot niya, parehong simbag an saiyang nakua.


text:
Kan madangog kan nagkapirang kalalakihan an sinabi ni David, isinumbong siya ninda ki Saul; ipinaapod siya ni Saul.


text:
Nagsabi si David ki Saul, “Mayo nin siisay man na dapat matakot sa Filisteong iyan! Ako an maduman asin makikilaban saiya.”


text:
Nagsimbag si Saul, “Dai mo pa kaya an makilaban sa Filisteong iyan; aki ka pang marahay mantang naggurang na siya sa pakikilaban!”


text:
Alagad nagsimbag si David, “Mahal na Hade, haloy na akong nag-aataman kan karnero kan sakong ama. Kun an saro sa mga kordero kinukua nin leon o nin oso,


text:
linalamag ko iyan saka ginagadan, asin iliniligtas an kordero. Kun ako an sinasalakay kan leon o oso, kinakapotan ko iyan sa liog asin binabadolan sagkod na magadan.


text:
Dakul na an sakong nagadan na leon asin oso; arog kaiyan an gigibohon ko sa bakong sirkomsisyonado na Filisteong iyan na nagtindog laban sa hukbo kan buhay na Dios.


text:
Ilinigtas ako nin Kagurangnan sa mga leon asin sa mga oso; ililigtas man niya ako sa Filisteong iyan.” Nagsabi si Saul, “Lakaw, asin ibahan ka logod nin Kagurangnan!”


text:
Dangan itinao ni Saul ki David an sadiri niyang kagamitan sa gera: ibinugtak ni Saul an bronseng helmet sa payo ni David asin sinulotan niya kan bronseng pantahob sa hawak.


text:
Itinakod ni David an espada ni Saul sa saiyang gubing na panggera asin nagbalong maglakaw, alagad dai siya nakalakaw huli ta bako siyang tood na magsulot kan mga idto. Dangan nagsabi si David ki Saul, “Dai ako pwedeng makilaban na sulot an mga ini; bako akong tood.” Kaya hinuba niya idto.


text:
Pakatapos, kinua niya an saiyang sugkod asin nagpurot siya nin limang malilinig na gapo sa sapa dangan ilinaog an mga ini sa saiyang bag; dara an saiyang lagpitaw, nagluwas siya tanganing sabaton si Goliat.


text:
Kan mahiling ni Goliat si David, tinuya-tuya niya si David huli ta hoben pa siya, mabaskog asin gwapo.


text:
Nagsabi si Goliat ki David, “Ano ako, ayam, kun kaya nagdigdi ka na may darang pamakol?” Dangan pinagmaldisyon niya si David sa ngaran kan saiyang mga dios-dios.


text:
Nagsimbag si David, “Nagdigdi ka sako na may espada, garod asin kalasag, alagad nagdigdi ako saimo sa ngaran nin Kagurangnan, an Dios kan mga hukbo nin Israel, na saimong tinumangan.


text:
Ngunyan man sanang aldaw, itatao ka nin Kagurangnan sa sakong kamot; dadaogon taka asin pupugoton ko an saimong payo. Itatao ko sa mga gamgam asin sa mga hayop an mga bangkay kan mga Filisteong soldados. Dangan maaaraman kan bilog na daga na igwa nin sarong Dios an Israel.


text:
Mahihiling kan gabos na uya digdi na nagliligtas an Kagurangnan bako sa paagi nin espada o garod. Mapanggana siya sa gera, asin ibubugtak niya kamo gabos sa samong mga kamot.”


text:
Kan orog na magharani ki David si Goliat, hidaling nagdalagan si David pasiring sa lugar na paglalabanan tanganing sabaton siya.


text:
Ilinaog ni David sa bag an saiyang kamot, dangan kuminua nin sarong gapo asin ilinagpitaw idto. Tinamaan si Goliat sa angog asin luminubong duman an gapo. Palaob na natumba si Goliat sa daga.


text:
Kaya maski mayo nin espada, nadaog asin nagadan ni David si Goliat na an ginamit saro sanang lagpitaw asin sarong gapo.


text:
Nagdalagan si David pasiring ki Goliat, nagtindog sa likod kaini, hinugot sa sarongan an espada dangan pinugotan nin payo na iyo an ikinagadan kan Filisteo. Kan mahiling kan mga Filisteo na gadan na an saindang numero unong paralaban, nagdurulag sinda.


text:
Nagkurahaw an kalalakihan nin Israel asin Juda dangan rinalamag ninda an mga Filisteo sagkod sa Gat asin sa mga trangkahan nin Ekron. Kadakul na mga Filisteo an nagkagaradan sa dalan pasiring sa Shaaraim, sagkod sa Gat asin Ekron.


text:
Kinua ni David an payo ni Goliat asin dinara sa Jerusalem, alagad sinaray niya sa saiyang tolda an mga armas ni Goliat.


text:
Kan mahiling ni Saul si David na nagluwas tanganing labanan si Goliat, naghapot siya ki Abner, an pamayo kan saiyang hukbo, “Abner, kiisay siyang aki?” Nagsimbag si Abner, “Dai ko aram, Mahal na Hade.”


text:
Kaya kan magbalik si David sa kampo pakagadan ki Goliat, dinara siya ni Abner ki Saul. Dara pa ni David an payo ni Goliat.


text:
Hinapot siya ni Saul, “Hoben, kiisay kang aki?” “Aki ako kan saimong oripon na si Jesse na taga Betlehem,” an simbag ni David.


text:
Pakatapos kan pag-olay ni David asin ni Saul, nawili nin marahay ki David si Jonatan na aking lalaki ni Saul asin namoot saiya siring kan pagkamoot niya sa saiyang sadiri.


text:
Nagsumpa si Jonatan kan saiyang daing tapos na pakikitood ki David huli ta namotan niya si David siring kan pagkamoot niya sa saiyang sadiri.


text:
Hinuba niya an sulot niyang alikboy asin itinao ki David; itinao man niya an saiyang gubing na panggera, pantahob sa daghan, espada, pana asin paha.


text:
Nagin mapanggana si David saen man na gera siya ipinadara ni Saul, kaya ginibo siyang opisyal ni Saul sa saiyang hukbo. Ikinaogma ini kan mga opisyal asin kan mga tawohan ni Saul.


text:
Kan magpuli si David pakatapos na magadan si Goliat asin kan magpuruli na an mga soldados, nagruluwas an kababaehan hale sa gabos na banwa nin Israel tanganing sabaton si Hadeng Saul. Nag-aarawit sinda nin maogmang mga awit, nagsasarayaw, asin nagtuturugtog nin mga tamborin saka lira.


text:
Sa saindang kaogmahan, nag-arawit an kababaehan, “Nakagadan si Saul nin rinibo, alagad nakagadan si David nin manampolong ribo.”


text:
Dai ini nagustohan ni Saul, asin naanggot siya nin marahay. Nagsabi siya, “Ipinanongod ninda ki David an manampolong ribo, alagad rinibo sana sako. Ano pa an sunod na ipapanongod ninda saiya kundi an kahadean!”


text:
Sunod na aldaw, naglaog ki Saul an sarong marompot na espiritu na hale sa Dios asin nagparakurahaw siya sa laog kan saiyang harong na siring sa sarong bua, mantang nagtutugtog si David sa saiyang arpa, arog kan ginigibo niya aroaldaw. Igwang kapot na garod si Saul asin


text:
nagsaboot siya, “Itatadok ko si David sa lanob,” dangan ginarod niya si David nin makaduwang beses, alagad nakalikay si David.


text:
Kaya pinahale niya si David; dangan ginibo niyang pamayo nin sangribong soldados. Pinangenotan ni David an saiyang mga tawohan sa gera


text:
Alagad namoot ki David an gabos na taga Israel asin taga Juda huli ta saro siyang mapangganang lider.


text:
Dangan nagsabi si Saul ki David, “Uya an matua kong aking babae na si Merab. Itatao ko siya saimo bilang agom bastang paglingkodan mo ako bilang sarong maisog asin maimbod na soldados, saka ipaglalaban mo an mga gera nin Kagurangnan.” (Nagsaboot si Saul na sa paaging ini, magagadan si David sa kamot kan mga Filisteo, asin dai na niya kaipuhan na gibohon pa iyan.)


text:
Nagsimbag si David, “Siisay ako asin siisay an sakong mga kadugo tanganing magin manugang ako kan hade?”


text:
Alagad kan mag-abot an panahon na dapat itao na si Merab ki David, itinao siya sa lalaking an ngaran Adriel na taga Mehola.


text:
Alagad namoot ki David an saro pang aking babae ni Saul na si Mical, asin kan maaraman ini ni Saul, naogma siya.


text:
Nagsaboot si Saul, “Itatao ko si Mical ki David; siya an gagamiton ko sa pagsiod ki David, tanganing magadan si David kan mga Filisteo. Kaya sa ikaduwang beses, sinabihan ni Saul si David. “Magigin manugang taka.”


text:
Pinagbotan ni Saul an saiyang mga opisyal na hilom na kaolayon si David asin sabihan, “Nawiwilihan ka kan hade asin kan gabos niyang opisyal; ngunyan an tamang panahon tanganing agomon mo an saiyang aki.”


text:
Kaya isinabi ninda ini ki David. Nagsimbag si David, “Sarong dakulang onra an magin manugang kan hade, dakulang marahay para sa sarong arog sakong dukha asin mayong halaga.”


text:
Pinagbotan sinda ni Saul na sabihan si David, “Dai man nagmamawot nin dote sa kasal an hade; an boot sana niya iyo an sanggatos na kaputol na kublit kan kinabuhay kan mga Filisteo, tanganing makabalos siya sa saiyang mga kaiwal.” (Iyo ini an plano ni Saul tanganing magadan si David kan mga Filisteo.)


text:
Kan sabihan si David kan mga opisyal kun ano an sinabi ni Saul, naogma si David na magin manugang kan hade. Bago nag-abot an talaan na aldaw kan kasal,


text:
naglakaw si David asin an saiyang mga tawohan dangan ginaradan an duwang gatos na Filisteo. Dinara niya sa hade an mga kaputol na kublit kan mga kinabuhay ninda, asin duman binilang niya gabos sa atubangan kan hade tanganing magin manugang siya ni Saul. Itinao ni Saul an saiyang aking babae na si Mical bilang agom ni David.


text:
Nasabotan ni Saul na kaiba ni David an Kagurangnan asin na namomoot ki David an aki niyang si Mical.


text:
Minaabot an mga hukbo kan mga Filisteo tanganing makilaban; alagad sa lambang gera, orog na mapanggana si David ki sa arin man na opisyal ni Saul. Kaya orog na nagin bantog si David.


text:
Sinabihan ni Saul an aki niyang lalaki na si Jonatan asin an gabos niyang opisyal na gadanon si David. Alagad nawilihan ni Jonatan si David,


text:
kaya sinabihan niya ini, “Boot kang gadanon kan sakong ama, kaya maglikay ka sa aga; magduman ka sa sarong tagong lugar.


text:
Maduman ako asin matindog sa kataed kan sakong ama duman sa oma na pagtatagoan mo dangan kakaolayon ko siya manongod saimo. Kun may maaraman ako, isasabi ko saimo.”


text:
Kaya inomaw ni Jonatan si David ki Saul asin nagsabi, “Dai ka man logod magkasala sa sorogoon mong si David. Mayo siyang naginibong maraot saimo; an totoo, an gabos na ginibo niya anas nakatabang saimo.


text:
Ibinugtak niya sa pag-alaman an saiyang buhay kan gadanon niya si Goliat, asin sarong dakulang panggana an ginibo nin Kagurangnan para sa Israel. Kan mahiling mo iyan, naogma ka. Tadaw ta ngunyan boot mong magkasala laban sa sarong tawong mayo nin sala arog ki David, sa paagi nin paggadan saiya na mayo nin ano man na dahelan?”


text:
Nag-oyon si Saul sa isinabi ni Jonatan asin nanumpa sa ngaran nin Kagurangnan na dai niya gagadanon si David.


text:
Kaya inapod ni Jonatan si David asin sinabihan kan gabos na nangyari; dangan dinara niya ki Saul si David asin nagpadagos si David sa paglingkod sa hade siring kan dati.


text:
Nagkaigwa giraray nin gera laban sa mga Filisteo. Sinalakay ni David an mga Filisteo asin dinaog; dakul an saiyang nagadan, kaya nagdulag an iba.


text:
Sarong aldaw, linaog si Saul nin sarong marompot na espiritu na hale sa Kagurangnan mantang nagtutukaw siya sa laog kan saiyang harong na kapot an garod; idtoon man duman si David na nagtutugtog kan saiyang arpa.


text:
Hiningowa ni Saul na itadok si David sa lanob sa paagi kan saiyang garod, alagad nakalikay si David asin tuminusok an garod sa lanob. Nagdalagan si David asin nagdulag.


text:
Kan banggi man sanang idto, pinabantayan ni Saul sa nagkapirang lalaki an harong ni David tanganing magadan niya pagkaaga. Alagad, pinatanidan si David ni Mical na saiyang agom, “Kun dai ka magdulag ngunyan na banggi, magagadan ka sa aga.”


text:
Pakatapos, kinua ni Mical an sarong ladawan, pinahigda sa katre, pinaulon sa sarong ulonan na gibo sa balukag nin mga kanding dangan tinamongan.


text:
Kan magduman an mga tawohan ni Saul tanganing kuahon si David, sinabihan sinda ni Mical na may helang si David.


text:
Alagad pinabalik sinda ni Saul tanganing sinda mismo an humiling ki David. Pinagbotan sinda kan hade, “Daraha nindo siya sako sa saiyang nahihigdaan tanganing gadanon ko.”


text:
Nagralaog sa harong an mga sinugo asin nakua ninda an ladawan na nakahigda sa katre asin may ulonan na gibo sa balukag nin mga kanding.


text:
Hinapot ni Saul si Mical, “Tadaw ta dinaya mo ako sa paaging ini, asin pinabayaan na makadulag an sakong kaiwal?” Nagsimbag si Mical, “Nagsabi siya na gagadanon niya ako kun dai ko siya tabangan na makadulag.”


text:
Nakadulag si David asin nagduman ki Samuel sa Rama. Inistorya niya ki Samuel an gabos na ginibo saiya ni Saul. Dangan nagduman si David asin si Samuel sa Naiot asin duman nag-erok.


text:
kaya nagsugo siya nin nagkapirang lalaki tanganing dakopon si David. Kan mahiling kan mga sinugo an grupo nin mga propeta na nagsasarayaw asin nagkukurahaw sa kaibahan ni Samuel, nag-abot sainda an espiritu nin Dios, asin nagpoon man sindang magsarayaw saka magkurahaw.


text:
Kan mabaretaan ini ni Saul, nagsugo siya nin ibang mga lalaki, alagad nagpoon man sindang magsayaw saka magkurahaw. Sa ikatolong beses nagsugo nin mga lalaki si Saul, alagad pareho man an ginibo ninda.


text:
Dangan si Saul na mismo an nagduman sa Rama. Pag-abot niya sa dakulang bubon sa Secu, naghapot siya kun saen si Samuel asin si David; sinabihan siyang idtoon sinda sa Naiot.


text:
Kan nagpapasiring na si Saul duman, nag-abot man saiya an espiritu nin Dios asin nagsayaw saka nagkurahaw siya sa dalan sagkod sa Naiot.


text:
Hinuba niya an saiyang gubing asin nagsayaw saka nagkurahaw sa atubangan ni Samuel, dangan naghigda na huba sa bilog na aldaw asin banggi. (Iyo ini an kapinonan kan kasabihan, “Ano si Saul, saro na man na propeta?”)


text:
Dangan naghale si David sa Naiot sa Rama asin nagduman ki Jonatan. Hinapot niya si Jonatan, “Ano an ginibo ko? Ano an sakong kasalan? Anong karatan an ginibo ko sa saimong ama ta boot niya akong gadanon?”


text:
Nagsimbag si Jonatan, “Dai logod itugot nin Dios na magadan ka! Sinasabi sako kan sakong ama an gabos niyang ginigibo, mahalaga man o bako, kaya dai niya ini tatagoon sako. Bako iyan totoo!”


text:
Alagad nagsimbag si David, “Aram kan saimong ama na nawiwilihan mo ako nin marahay, kaya naisip niyang dai ipaaram saimo an saiyang kaisipan tanganing dai ka mamondo. Alagad minasumpa ako saimo, sa ngaran kan buhay na Kagurangnan, na saro na sanang lakad an nasa pagultanan ko asin an kagadanan!”


text:
Nagsimbag si David, “Pyesta kan Gimata nin Bulan sa aga asin dapat kaiba ako kan hade sa pagkakan. Alagad kun itutugot mo, malakaw ako asin matago sa kaomahan sagkod na magbanggi kan ikatolong aldaw.


text:
Kun hanapon ako kan saimong ama, sabihan mo siyang nakimaherak ako saimong tugotan na makapuli sa Betlehem, huli ta igwa duman nin taonan na sakripisyo para sa sakong pamilya.


text:
Kun magsabi siyang, ‘Marahay’ magigin ligtas ako; alagad kun maanggot siya, maaaraman mong maraot an nasa isip niya para sako.


text:
Kaya nakikimaherak ako saimo, na otobon mo an banal mong panuga sako. Alagad kun igwa akong kasalan, ika na mismo an gumadan sako! Tano ta kaipuhan pang darahon mo ako sa saimong ama?”


text:
“Dai ka mag-isip nin siring!” an simbag ni Jonatan. “Kun totoong aram kong boot kang gadanon kan sakong ama, dai ko daw iyan isabi saimo?”


text:
Dangan nagsabi si David, “Siisay an mapaisi sako kun may kaanggotan an pagsimbag saimo kan saimong ama?”


text:
dangan nagsabi si Jonatan ki David, “An Kagurangnan, an Dios nin Israel, an satong magin saksi! Sa siring kaining oras sa aga o sa masunod na aldaw, hahapoton ko an sakong ama. Kun marahay an pagmate niya manongod saimo, mapasugo ako saimo.


text:
Kun nag-iisip siyang kulogan ka, gadanon logod ako nin Kagurangnan kun dai taka paisihon asin padulagon. Ibahan ka logod nin Kagurangnan siring na inibahan niya an sakong ama!


text:
Kun buhay pa ako, ipahiling mo sako an dayupot na pagkamoot nin Kagurangnan; alagad kun magadan ako,


text:
ipahiling mo logod an saimong pagkadayupot sa sakong pamilya sagkod pa man. Sa panahon na gadanon nin Kagurangnan an gabos mong kaiwal,


text:
dai mo man logod malingawan an tipan nyatong ini sa lambang saro. Kun mangyari iyan, padusahan ka logod nin Kagurangnan.”


text:
Pinasumpa giraray ni Jonatan si David na mamotan siya, huli ta namotan niya si David siring kan pagkamoot niya sa saiyang sadiri.


text:
Dangan sinabihan niya si David, “Pyesta kan Gimata nin Bulan sa aga; hahanapon ka huli ta mayo ka sa tukawan mo.


text:
Sa ikatolong aldaw, orog na hahanapon ka; kaya magduman ka sa lugar na pinagtagoan mo kaidto asin magtago ka sa likod kan tambak nin mga gapo.


text:
Dangan ipapahanap ko an mga bosog sa sakong sorogoon. Kun sabihan ko siyang, ‘Hilinga, yaon diyan sa harani mo an mga bosog; kuaha na,’ nangangahulogan iyan na ligtas ka asin pwede nang lumuwas. Isinusumpa ko sa ngaran kan buhay na Kagurangnan na dai ka mamumugtak sa ano man na pag-alaman.


text:
Alagad kun sabihan ko siyang, ‘Harayo saimo an mga bosog,’ maghale ka na, huli ta pinapahale ka na nin Kagurangnan.


text:
Kaya nagtago si David sa kaomahan; pag-abot kan Pyesta kan Gimata nin Bulan, nag-abot si Hadeng Saul tanganing magkakan


text:
asin nagtukaw siya sa dati niyang tukawan sa may lanob. Tuminukaw sa kataed niya si Abner, asin nagtukaw sa atubang niya si Jonatan. Mayong nakatukaw sa lugar ni David,


text:
alagad dai naggirong si Saul kan aldaw na idto huli ta nagsaboot siya, “Igwang nangyari saiya, asin bako siyang malinig.”


text:
Sunod na aldaw pakatapos kan Pyesta kan Gimata nin Bulan, bakante man giraray an tukawan ni David, kaya hinapot ni Saul si Jonatan, “Tadaw ta magpoon kasuhapon dai nagdolok sa pagkakan si David?”


text:
Nagsabi siyang ‘Tugote akong magduman huli ta madolot nin sakripisyo sa banwa an sakong pamilya, kaya pinagbotan ako kan sakong tugang na lalaki na magduman. Kaya kun katood taka, tutugotan mo akong makaduman asin mahiling an sakong mga kadugo.’ Iyan an dahelan kun tano ta mayo siya digdi sa saimong lamesa.”


text:
Naanggot nin marahay si Saul ki Jonatan asin sinabihan, “Aki nin maraot na babae! Aram kong pinili mo an aki ni Jesse sa kasosopgan mo asin nin saimong ina!


text:
Dai mo aram na mantang buhay si David, dai ka nanggad magigin hade sa dagang ini? Kaya lakaw asin darahon mo siya sako, huli ta kaipuhan magadan siya!”


text:
Alagad ginarod ni Saul si Jonatan tanganing gadanon; kaya naaraman ni Jonatan na talagang gagadanon si David kan saiyang ama.


text:
Naghale si Jonatan sa dakulang kaanggotan; dai siya nagkakan nin ano man kan ikaduwang aldaw kan Pyesta kan Gimata nin Bulan; namondo siya nin marahay para ki David, huli ta sinopog siya kan saiyang ama.


text:
Sunod na aldaw, nagduman si Jonatan sa kaomahan kaiba an sarong hoben, siring sa napagkaoyonan ninda ni David.


text:
Sinabihan niya an hoben, “Magdalagan ka asin hanapon mo an mga bosog na sakong ipapana.” Nagdalagan an hoben, asin nagpana si Jonatan nin sarong bosog lampas saiya.


text:
Pag-abot kan hoben sa lugar na hinugpaan kan bosog, kinurahawan siya ni Jonatan. “Harayo saimo an bosog!


text:
Maghidali ka! Dai ka mag-ontok diyan!” Kinua kan hoben an bosog dangan nagbalik sa saiyang kagurangnan;


text:
Pakahale kan hoben, nagluwas si David hale sa likodan kan tambak nin mga gapo dangan makatolong beses siyang nagdapa sa daga. Parehong naghihibi na naghadokan si David saka si Jonatan; orog an kamondoan ni David ki sa ki Jonatan.


text:
Dangan sinabihan ni Jonatan si David, “Lakaw sa katoninongan, nin huli ta nanuga an lambang saro sato sa ngaran nin Kagurangnan, na an satong mga panuga ootobon ta asin nin satong mga kapagarakian sagkod lamang.” Dangan naghale si David asin nagbalik si Jonatan sa banwa.


text:
Nagduman si David sa Nob, sa pading si Ahimelec. Nagtatakig na nagluwas si Ahimelec sa pagsabat ki David asin naghapot, “Tano ta solo ka sanang nagdigdi?”


text:
“Nagdigdi ako huli ta sinugo ako kan hade,” an simbag ni David. “Sinabihan niya akong dai dapat ipaaram sa kiisay man an ipinapagibo niya sako. Manongod sa sakong mga tawohan, sinabihan ko sindang sabaton ako sa sarong lugar.


text:
Nagsimbag an padi, “Mayo akong ordinaryong tinapay; igwa digdi nin banal na tinapay. Mapapasaindo iyan kun dai nagdorog sa babae an saimong mga tawohan.”


text:
Nagsimbag si David, “An totoo, irinarayo samo an mga babae sa samong mga paglakaw, maski ordinaryong mga lakaw; gurano pa daw ngunyan na mahalaga an lakaw ming ini!”


text:
Kaya itinao kan padi an banal na tinapay ki David huli ta iyo man sana idto an tinapay duman—an mga idinolot sa Dios, na hinale sa banal na lamesa asin rinibayan nin bagong tinapay. (


text:
Kan aldaw na idto, yaon duman an pamayong pastor ni Saul na si Doeg, na taga Edom, huli ta kaipuhan otobon niya an sarong banal na panuga.)


text:
Sinabihan ni David si Ahimelec, “Igwa ka digdi nin garod o espada na ikakatao sako? Mayo na akong panahon tanganing kuahon an sakong espada o ibang armas huli ta hidali an pagboot na itinao sako kan hade.”


text:
Nagsimbag si Ahimelec, “Uya digdi an espada ni Goliat na Filisteo, na saimong ginadan sa Kapantayan nin Ela; yaon sa likod kan efod, napapatos nin yamit. Kun boot mo, daraha; huli ta iyo sana iyan an armas digdi.” “Tawan sako,” an simbag ni David. “Mayo nang maorog pang espada saen man na lugar, ki sa espadang iyan.”


text:
Sinabihan si Akis kan saiyang mga opisyal, “Bakong si David ini, an hade kan saiyang daga? Iyo ini an lalaking ipinag-aawit kan kababaehan, mantang sinda nagsasayaw, ‘Nakagadan si Saul nin rinibo, alagad nakagadan si David nin manampolong ribo.’”


text:
Rinimpos ni David sa saiyang puso an mga tataramon na ini, asin natakot siya nin marahay ki Akis, na hade nin Gat.


text:
Kaya binago niya an saiyang hiro sa atubangan ninda; nagsagin-sagin siyang bua kun pinupugol siya ninda. Nagsusurat siya nin kun ano-ano sa trangkahan kan syudad asin pinabayaan niyang magbulos an saiyang laway sa saiyang barabas.


text:
Sinabihan ni Akis an saiyang mga opisyal, “Dai nindo nahihiling na bua an tawong iyan! Tano ta dinara pa nindo siya sako?


text:
Nakukulangan pa daw ako nin mga bua kaya dinara pa nindo sa atubangan ko an sarong ini? Hala, luwasan nindo siya sa sakong harong!”


text:
Nagdulag si David sa syudad nin Gat asin nagduman sa sarong lungib, harani sa banwa nin Adullam. Kan mabaretaan kan saiyang mga tugang na lalaki asin iba pang mga kadugo na idtoon siya duman, nagpasiring sinda saiya.


text:
Nagduman man ki David an mga tawong inapi, an mga may utang asin an mga bakong kontento sa buhay, haros apat na gatos gabos, asin si David an saindang nagin pamayo.


text:
Hale duman, nagpasiring si David sa Mizpa nin Moab asin sinabihan an hade nin Moab, “Tugoteng magdigdi an sakong ama saka ina asin digdi ngona mag-erok sa kaibahan mo, sagkod na maaraman ko kun ano an gigibohon nin Dios para sako.”


text:
Kaya iwinalat ni David an saiyang mga magurang sa kaibahan kan hade nin Moab; duman ngona sinda nag-erok kan panahon na nagtatago si David sa lungib.


text:
Dangan sinabihan si David kan propetang si Gad, “Dai ka mag-ontok digdi; magduman ka tolos sa daga nin Juda.” Kaya naghale si David asin nagduman sa kadlagan nin Heret.


text:
Sarong aldaw, yaon duman sa Gibea si Saul nagtutukaw sa lindong nin sarong kahoy na sampalok sa alitoktok nin sarong bulod; kapot niya an saiyang garod asin napapalibotan siya kan saiyang mga opisyal. Naaraman na niya kun saen nagtatago si David asin an saiyang mga tawohan.


text:
Sinabihan ni Saul an saiyang mga opisyal, “Pagdangog kamo, mga Benjaminita! Sa paghona nindo, tatawan kamo gabos ni David nin mga oma asin mga ubasan, dangan gigibohon kamong mga opisyal sa saiyang hukbo?


text:
Bakong iyo iyan an dahelan kun tano ta nag-iisip kamong labanan ako? Mayo nin saro man saindo na nagsumbong sako na an sadiri kong aking lalaki nakipagtipan ki David. Mayo nin saro man saindo na nagmamakulog sako o nagsasabi na sa mga oras na ini, si David na saro kan sakong mga tawohan, naghahalat kan tamang panahon tanganing gadanon ako, asin an sadiri kong aki iyo pa an nagdagka saiya!”


text:
Nagsimbag si Doeg na Edomita, na nagtitindog kaiba kan mga opisyal ni Saul, “Nahiling ko si David kan magduman siya sa Nob, ki Ahimelec na aking lalaki ni Ahitub.


text:
Hinapot pa ni Ahimelec an Kagurangnan kun ano an dapat gibohon ni David, dangan tinawan niya si David nin pagkakan. Itinao man niya ki David an espada ni Goliat na Filisteo.”


text:
Kaya ipinaapod ni Saul an padi na si Ahimelec asin an mga kadugo niya, na mga padi man sa Nob. Nagduman sinda ki Saul.


text:
Sinabihan ni Saul si Ahimelec, “Pagdangog, Ahimelec!” “Naghihinanyog ako, mahal na hade” an simbag niya.


text:
Hinapot siya ni Saul, “Tano ta nag-iisip kamo ni David laban sako? Tano ta tinawan mo siya nin pagkakan asin espada, saka hinapot mo pa an Dios para saiya? Nagrerebelde siya sako asin naghahalat kan tamang panahon tanganing gadanon ako!”


text:
Nagsimbag si Ahimelec, “Bakong si David an pinakamaimbod mong opisyal, an saimong manugang, pamayo kan saimong bantay, asin iginagalang kan gabos na yaon sa laog kan saimong harong?


text:
Totoo, hinapot ko an Dios para saiya, alagad bako idto an enot na paggibo ko kaiyan. Manongod sa pagtumang saimo, mahal na hade, hare man pagduda sako o sa kiisay man sa sakong pamilya. Mayo akong naaraman manongod sa bagay na iyan!”


text:
Dangan sinabihan kan hade an mga bantay na nagtitindog sa palibot niya, “Gadana nindo an mga padi nin Kagurangnan; pag-iriba sinda ni David asin dai sinda nagsabi sako na nagdulag siya, maski aram na ninda iyan.” Alagad mayo nin saro sa mga bantay na naghiro tanganing gadanon an mga padi nin Kagurangnan.


text:
Kaya sinabihan ni Saul si Doeg, “Gadana sinda!” Asin ginadan sinda gabos ni Doeg; kan aldaw na idto, ginadan niya an otsenta y singkong padi na anas maninigong magsulot kan efod.


text:
Ipinagadan man ni Saul an iba pang mga nag-eerok sa Nob, an syudad kan mga padi: mga lalaki asin mga babae, mga aki saka mga pasuso, baka, asno sagkod karnero—gabos saiyang ipinagadan.


text:
Nagsabi si David, “Kan mahiling ko si Doeg kan aldaw na idto duman sa Nob, aram kong masumbong siya ki Saul. Kaya ako an dahelan kan pagkagadan kan gabos mong kadugo.


text:
Umiba ka sako asin dai ka matakot; huli ta an boot maggadan sako iyo man sana an boot maggadan saimo, alagad sa kaibahan ko, magigin ligtas ka.”


text:
Nabaretaan ni David na sinalakay kan mga Filisteo an banwa nin Keila asin hinahabon an bagong inaning trigo.


text:
Kaya hinapot ni David an Kagurangnan, “Dapat daw na magduman ako asin salakayon an mga Filisteo?” “Lakaw,” an simbag nin Kagurangnan. “Salakayon mo sinda asin ligtasan an Keila.”


text:
Alagad sinabihan si David kan saiyang mga tawohan, “Tarakot na ngani kita digdi sa Juda, gurano pa daw kun magduman kita sa Keila tanganing salakayon an mga hukbo kan mga Filisteo?”


text:
Kaya hinapot giraray ni David an Kagurangnan. Nagsimbag an Kagurangnan, “Lakaw, asin magduman ka sa Keila, huli ta papangganahon taka laban sa mga Filisteo.”


text:
Kaya nagduman sa Keila si David asin an saiyang mga tawohan dangan sinalakay an mga Filisteo; ginaradan ninda an kadaklan sainda asin sinamsam an saindang mga hayop. Siring kaiyan an ginibong pagligtas ni David sa mga nag-eerok sa Keila.


text:
Naosipan si Saul na yaon duman si David sa Keila, asin nagsabi siya, “Itinao na sako nin Dios si David; kinulong niya an saiyang sadiri kan maglaog siya sa banwang nakukudal asin masasarig an trangkahan.”


text:
Kaya inapod ni Saul an saiyang mga tawohan tanganing makigera laban sa Keila, asin tanganing palibotan si David saka an mga kairiba niya.


text:
Kan maaraman ni David na nagpaplanong salakayon siya ni Saul, sinabihan niya an pading si Abiatar, “Daraha digdi an efod.”


text:
Dangan nagsabi si David, “Kagurangnan, Dios nin Israel, naaraman kong nag-iisip si Saul na magdigdi sa Keila tanganing raoton ini huli sako, na saimong sorogoon.


text:
Itatao daw ako kan mga taga Keila sa kamot ni Saul? Totoo daw na madigdi si Saul, siring sa sakong nabaretaan? O Kagurangnan, Dios nin Israel, nakikimaherak akong simbagon mo ako!” Nagsimbag an Kagurangnan, “Madigdi si Saul.”


text:
Naghapot giraray si David, “Itatao daw ako asin an sakong mga kairiba kan mga taga Keila sa kamot ni Saul?” “Itatao ka ninda,” an simbag nin Kagurangnan.


text:
Kaya hidaling naghale sa Keila si David asin an saiyang mga tawohan—mga anom na gatos gabos—asin dai na sinda nag-ontok sa paglakaw. Kan maaraman ni Saul na nakadulag si David hale sa Keila, dai na niya ipinadagos an pagsalakay.


text:
Nagtago si David sa kabubuldan, sa kalangtadan nin Zif. Padagos man si Saul sa paghingowa na makua siya, alagad dai siya itinao nin Dios ki Saul.


text:
Natakot si David huli ta pinagmawot ni Saul na gadanon siya. Yaon duman si David sa Hores, sa kalangtadan nin Zif.


text:
Nagsabi si Jonatan, “Dai ka matakot huli ta dai ka madadakop kan ama kong si Saul. Naaraman niyang ika an magigin hade nin Israel asin ako an sunod saimo.”


text:
Dangan naggibo sindang duwa nin tipan sa atubangan nin Kagurangnan. Pakatapos, nagpuli sa saiyang harong si Jonatan, alagad nagpawalat si David sa Hores.


text:
May nagkapirang taga Zif na nagduman ki Saul sa Gibea asin nagsumbong saiya, “Nagtatago sa samong teritoryo si David, duman sa Hores, sa Bukid nin Hakila, sa habagat na parte kan kalangtadan nin Judea.


text:
Naaaraman mi, Mahal na Hade, kun gurano an saimong pagmawot na madakop si David; kaya magduman ka sa samong teritoryo, asin hihingowahon ming ikatao siya saimo.”


text:
Magbalik kamo asin aramon nanggad nindo kun haen siya ngunyan asin kun siisay an nakahiling saiya duman. Nadangog kong tuso siyang marahay.


text:
Aramon nindo an mga lugar na pinagtatagoan niya, asin ibareta nindo tolos sako. Dangan maiba ako saindo, asin kun yaon pa siya duman, hahanapon ko siya sagkod na sakong madakop, maski liboton ko an bilog na daga nin Juda.”


text:
Kaya naghale sinda asin naenot ki Saul na magbalik sa Zif. Si David asin an saiyang mga tawohan yaon duman sa kalangtadan nin Maon, sa habagat na parte kan kalangtadan nin Judea.


text:
Naglakaw si Saul asin an saiyang mga tawohan tanganing hanapon si David, alagad naaraman ini ni David, kaya nagduman siya sa magapong bulod sa kalangtadan nin Maon asin duman nag-ontok. Kan mabaretaan ini ni Saul, linamag niya duman si David.


text:
Sa ibong kan bulod nag-agi si Saul asin an saiyang mga tawohan mantang si David asin an saiyang mga kairiba sa ibong man nag-agi; nasa tahaw ninda an bulod. Naghihidale si David asin an saiyang mga kairiba na makarayo ki Saul saka sa mga tawohan niya, na naghaharani sainda. Haros madadakop na si David asin an saiyang mga kairiba.


text:
Dangan nag-abot an sarong sugo na nagsabi ki Saul, “Magbalik ka tolos huli ta sinalakay kan mga Filisteo an daga!”


text:
Kaya dai ipinadagos ni Saul an paglamag ki David asin nagbalik siya tanganing labanan an mga Filisteo. Iyo ini an dahelan kun tano ta an lugar na idto nginaranan na Gapo nin Pagdulag.


text:
Pagbalik ni Saul hale sa pakikilaban sa mga Filisteo, naaraman niyang idtoon si David sa kalangtadan harani sa Engedi.


text:
Ipinag-iba ni Saul sa paghanap niya ki David an tolong ribong piling soldados nin Israel; nagduman sinda sa sirangan kan Kagapoan kan Lalaw na Kanding.


text:
Nakaabot siya sa sarong lungib harani sa nagkapirang laoman nin mga karnero sa may dalan; naglaog siya sa lungib tanganing magkasilyas. Kan panahon na idto, si David asin an saiyang mga kairiba yaon duman nagtatago sa pinakaporong parte kan lungib.


text:
Sinabihan si David kan saiyang mga tawohan, “Iyo na ini an oportunidad mo! Tinaraman ka baga nin Kagurangnan na itatao niya sa saimong kamot an saimong kaiwal asin magigibo mo saiya an boot mong gibohon.” Nagkamang si David pasiring ki Saul asin tuminabas nin sadit na pedaso sa gubing niya; dai nagmangno an hade.


text:
Sinabihan niya an saiyang mga tawohan, “Ilikay logod ako nin Kagurangnan na makaginibo nin ano man na karatan laban sa sakong kagurangnan, an pinili nin Kagurangnan na magin hade! Kaipuhan dai ko siya pag-anohon maski kadikit, huli ta siya an piniling hade kan Kagurangnan!”


text:
Kaya napakiolayan ni David an saiyang mga tawohan na dai ninda pagsalakayon si Saul. Nagtindog si Saul, binayaan an lungib, asin nagpadagos sa saiyang paglakaw.


text:
Sinunod siya ni David dangan inapod, “Mahal na Hade!” Nagsalingoy si Saul; nagdapa sa daga si David sa pagtaong galang.


text:
Nahiling mo ngunyan na aldaw kun paano ka itinao sako nin Kagurangnan sa laog kan lungib. Sinabihan ako kan nagkapira kong tawohan na gadanon ka, alagad dai taka ginadan, kundi nagsabi akong, ‘Dai ko gagadanon an sakong kagurangnan, huli ta siya an linahidan nin Kagurangnan.’


text:
Hilinga, sakong ama, hilinga an sadit na pedasong ini kan saimong gubing! Pwede taka kutanang gadanon, alagad iyo sana ining pedaso kan saimong gubing an tinabas ko. Katunayan ini na mayo akong isip na magrebelde laban saimo o magkasala. Pinaghahanap mo ako tanganing gadanon maski mayo ako nin naginibong maraot saimo.


text:
Hukoman logod kita nin Kagurangnan kun siisay sato an may sala! Padusahan ka logod nin Kagurangnan huli kan ginibo mo sako; alagad dai ako matumang saimo.


text:
Aram mo an suanoy na kasabihan, ‘An karatan minagikan sa maraot na tawo.’ Kaya dai ako matumang saimo.


text:
Siisay an pinaghahanap kan hade nin Israel tanganing gadanon? Hilinga kun ano an saiyang pinaglalamag! Sarong gadan na ayam, sarong purgas!


text:
An Kagurangnan iyo an maghuhukom, asin siya an masentensiya kun siisay sato an sala. Siyasaton logod niya an bagay na ini, surogon ako, asin iligtas saimo.”


text:
Pakasabi ni David kaini, nagsabi si Saul, “David, aki ko, ika mananggad iyan?” Dangan naghibi an hade.


text:
Nagsabi pa si Saul ki David, “Mas matanos ka ki sa sako. Ginibohan mo ako nin karahayan, mantang karatan an ginibo ko saimo!


text:
Ipinahayag mo ngunyan kun gurano ka karahay sako, huli sa dai mo paggadan sako kan itao ako nin Kagurangnan sa saimong kamot.


text:
Huli ta kun makua na nin sarong tawo an saiyang kaiwal, pinapaligtas pa daw niya? Bendisyonan ka logod nin Kagurangnan huli kan ginibo mo sako ngunyan na aldaw!


text:
Ngunyan ko napatunayan na ika an magigin hade nin Israel asin an kahadean na iyan magdadanay sa pamamahala mo.


text:
Kaya magsumpa ka sako sa ngaran nin Kagurangnan na dai mo gagadanon an sakong kapagarakian, tanganing dai malingawan an sakong ngaran asin an ngaran kan sakong pamilya.”


text:
Nagsumpa si David. Dangan nagpuli si Saul, asin nagbalik man si David saka an saiyang mga kairiba sa saindang lugar na pinagtatagoan.


text:
Nagadan si Samuel asin nagtiripon an bilog na Israel; ipinagmondo ninda an saiyang pagkagadan. Dangan ilinubong siya sa saiyang harong sa Rama. Pakatapos kaini, nagpasiring si David sa kalangtadan nin Paran.


text:
Igwa nin sarong lalaki na an ngaran Nabal; kaayon siya sa kamaganakan ni Caleb. Gikan siya sa banwa nin Maon asin igwa nin sadiring daga harani sa banwa nin Carmelo. Mayaman siyang marahay; tolong ribo an sadiri niyang mga karnero asin sangribo an saiyang kanding. Magayon asin madonong an agom niyang si Abigail, alagad maraot an ugale kan lalaking ini. Ginuguntingan ni Nabal an saiyang mga karnero sa Carmelo,


text:
Kaya pinagbotan niya an sampolong hoben na lalaki na magduman sa Carmelo, hanapon si Nabal, asin komustahon para saiya.


text:
Ini an ipinasabi sainda ni David; “An katoninongan mapasaimo, sa saimong pamilya asin sa saimong pagsadiri.


text:
Nabaretaan kong naggugunting ka kan saimong mga karnero; boot kong maaraman mo na nagin kaiba mi an saimong mga pastor asin dai mi sinda ginibohan nin maraot. Mayong nawara sa saimong pagsadiri mantang idtoon sinda sa Carmelo.


text:
Hapoton mo sinda asin sasabihan ka ninda. Kaya itugot logod na mawilihan mo an sakong mga hoben na lalaki huli ta nag-abot sinda sa aldaw nin pyesta. Nakikimaherak akong itao mo an saimong makakaya sa samo na saimong mga sorogoon asin sa saimong katood na si David.”


text:
Nagsimbag si Nabal, “Siisay si David? Mayo akong midbid na siring an ngaran! Kadakul ngunyan an mga oripon na nagdudulag sa saindang mga kagurangnan!


text:
Tama daw na kuahon ko an sakong tinapay saka tubig asin karne na para sa sakong mga paragunting, dangan itao ko sana sa kun siisay na tawo na dai ko ngani aram an pinaghalean?”


text:
Pinagbotan ni David an saiyang mga tawohan, “Hagkosan nindo an saindong mga espada!” Nagsurunod sinda gabos. Ihinagkos man ni David an saiyang espada dangan naghale kaiba an apat na gatos kan saiyang mga tawohan; iwinalat niya an duwang gatos tanganing magbantay kan mga gamit.


text:
An saro sa mga sorogoon ni Nabal an nagsabi sa agom ni Nabal na si Abigail, “Nagpadara nin mga sugo si David hale sa kalangtadan tanganing magtaong galang sa satong kagurangnan, alagad ininsulto niya sinda.


text:
Nagin marahay sinda samo; dai ninda kami kinulogan, asin sa gabos na panahon na nasa kaibahan mi sinda sa kaomahan, mayo nin ano man na nawara samo.


text:
Kaya dapat maisihan mo ini tanganing maaraman mo an tamang gibohon, huli ta maraot an mangyayari sa satong kagurangnan asin sa bilog niyang pamilya. Dai niya dinadangog an siisay man huli kan maraot niyang ugale!”


text:
Hidaling nagkua si Abigail nin duwang gatos na tinapay, duwang laogan na anit na pano nin arak, limang linitson na karnero, dyes y syete kilos na pinaalang na trigo, sanggatos na pungot nin pasas, asin duwang gatos na bibingkang alang na higera; ikinarga niya ini gabos sa mga asno.


text:
Dangan sinabihan niya an mga sorogoon, “Mag-enot na kamo asin masunod ako.” Alagad dai niya sinabihan an saiyang agom na si Nabal.


text:
Nakalunad si Abigail sa saiyang asno kan masabat niya si David asin an saiyang mga tawohan sa sarong likoan sa bulod.


text:
Nagsasaboot kaidto si David, “Tano ta binantayan ko pa an pagsadiri kan tawong idto digdi sa kalangtadan? Mayong nawara sa pagsadiri niya, asin ngunyan binabayadan niya nin karatan an ginibo kong karahayan!


text:
sa pamitisan ni David. Nagsabi siya ki David, “Mapasako an kasalan, kagurangnan, alagad dangoga man ako.


text:
Hare pagtawe nin halaga si Nabal, an mayong halagang tawong idto! Arog man nanggad siya kan kahulogan kan saiyang ngaran—sarong lolong! Mayo ako duman kan mag-abot an saimong mga sorogoon.


text:
An Kagurangnan an nagpugol saimo tanganing dai mo mabalos asin magadan an saimong mga kaiwal. Minasumpa ako saimo sa ngaran kan buhay na Kagurangnan na papadusahan an saimong mga kaiwal asin an gabos na nagmamawot na darahan ka nin karatan arog ki Nabal.


text:
Patawadon mo ako kan ano man na kasalan na naginibo ko. Gigibohon kang hade nin Kagurangnan, asin an saimong mga kapagarakian, huli ta nakikilaban ka kan saiyang mga gera; mayong makukuang karatan saimo mantang buhay ka.


text:
Kun igwang magsalakay saimo asin magmawot na gadanon ka, an Kagurangnan na saimong Dios an maataman saimo, arog kan pag-ataman nin sarong tawo sa sarong mahalagang bagay. Alagad saiyang itatapok an saimong mga kaiwal, siring sa mga gapo na ilinalagpitaw nin sarong tawo.


text:
Kun gibohon na an mga bagay na ini nin Kagurangnan na ipinanuga niya saimo, asin kun gibohon ka na niyang hade nin Israel,


text:
dai ka na magkakaigwa nin dahelan tanganing magmondo o magbasol, huli ta nakagadan ka na mayong dahelan o huli ta nagbalos ka. Asin kun bendisyonan ka na nin Kagurangnan, giromdoma man ako.”


text:
Sinabihan siya ni David, “Pag-omawon an Kagurangnan, an Dios nin Israel, na nagsugo saimo ngunyan na aldaw tanganing sabaton ako!


text:
Salamat sa Dios huli kan marahay mong kaisipan asin huli kan paglikayan mo sako sa paggadan asin sa pagbalos ngunyan na aldaw.


text:
Dai itinugot nin Kagurangnan na makulogan taka. Alagad isinusumpa ko sa ngaran kan buhay na Dios nin Israel na kun dai ka naghidali sa pagsabat sako, gadan kutana an gabos na tawohan ni Nabal bago mag-aga!”


text:
Dangan inako ni David an mga dara ni Abigail asin sinabihan, “Magpuli ka na. Dai ka maghandal huli ta gigibohon ko an boot mo.”


text:
Nagbalik si Abigail ki Nabal, na nagbabangkete sa saiyang harong, sarong bangkete na maninigo sa sarong hade. Burat na si Nabal asin maogma nin marahay, kaya dai siya inosipan ni Abigail sagkod kan sunod na aldaw.


text:
Pagkaaga, kan bako nang burat si Nabal, isinabi ni Abigail an gabos. Inatake sa puso si Nabal asin naparalisar siya.


text:
Kan mabaretaan ni David na gadan na si Nabal, nagsabi siya, “Pag-omawon an Kagurangnan! Siya an nagbalos ki Nabal huli kan pag-insulto niya sako asin ilinikay ako nin Kagurangnan sa pagkasala. Pinadusahan nin Kagurangnan si Nabal huli kan karatan na ginibo niya.” Dangan nagpatogon si David ki Abigail na boot niya ining magin agom.


text:
Nagduman an mga sorogoon ni David ki Abigail sa Carmelo asin nagsabi, “Pinadigdi kami ni David tanganing ipag-iba mi ika saiya tanganing magin saiyang agom.”


text:
Nagdapa sa daga si Abigail dangan nagsabi, “Sorogoon niya ako, asin andam ako sa paghanaw kan mga bitis kan saiyang mga sorogoon.”


text:
Nagtindog tolos si Abigail asin naglunad sa saiyang asno; nag-iba siya sa mga sorogoon ni David kaiba an lima niyang sorogoon, dangan nagin agom siya ni David.


text:
An aki ni Saul na si Mical, na dating agom ni David, itinao ni Saul ki Palti na aking lalaki ni Lais, na taga Gallim.


text:
Nagduman ki Saul sa Gibea an nagkapirang lalaki na hale sa Zif asin binaretaan siya na nagtatago si David sa Bukid nin Hakila sa gilid kan kalangtadan nin Juda.


text:
Nagduman tolos si Saul sa kalangtadan nin Zif kaiba an tolong ribo kan pinakamarahay na mga soldados nin Israel, tanganing hanapon si David.


text:
Nagkampo si Saul sa may dalan sa Bukid nin Hakila. Yaon pa si David sa kalangtadan, asin kan maaraman niyang pinaghahanap siya ni Saul,


text:
Nagduman tolos si David sa pinagkampohan ni Saul asin nahiling niya an lugar na tinotorogan ni Saul saka ni Abner na aking lalaki ni Ner, an pamayo kan hukbo ni Saul. Nagkakatorog sa laog kan kampo si Saul, asin napapalibotan siya kan saiyang mga tawohan.


text:
Hinapot ni David si Ahimelec na Heteo, asin si Abisai na tugang ni Joab (an ina ninda iyo si Zeruias), “Siisay sa saindong duwa an maiba sako pasiring sa kampo ni Saul?” “Ako,” an simbag ni Abisai.


text:
Kaya kan bangging idto, linaog ni David saka ni Abisai an kampo ni Saul asin nanumpongan ninda siyang nagkakatorog sa tahaw kan kampo; sa may pamayohan niya, nakatusok sa daga an saiyang garod. Si Abner asin an mga soldados nagkakatorog sa palibot ni Saul.


text:
Nagsabi si Abisai ki David, “Ngunyan na banggi, itinao nin Dios sa saimong kamot an saimong kaiwal. Tugote akong itadok si Saul sa daga kan saiya man sanang garod; saro sanang tusok asin dai na kaipuhan uliton pa!”


text:
Alagad nagsabi si David, “Dai mo siya paggadanon! Papadusahan nanggad nin Kagurangnan an siisay man na gumadan sa hade na saiyang pinili.


text:
Siring na buhay an Kagurangnan,” an padagos ni David, “aram kong an Kagurangnan mismo an magadan ki Saul, magin iyan sa natural na paagi o sa gera.


text:
Dai logod itugot nin Kagurangnan na ako an magbikyaw kan sakong kamot tanganing gadanon an saiyang linahidan! Alagad kuaha an saiyang garod saka an dulay, asin maghale na kita.”


text:
Kaya kinua ni David an garod asin an dulay sa may pamayohan ni Saul, dangan naghale na sindang duwa. Mayo nin siisay man na nakahiling o nakaaram kan nangyari; mayo nin nagimata—tororog sinda gabos, huli ta pinakatorog sindang marahay nin Kagurangnan.


text:
dangan kinurahawan niya an mga soldados ni Saul asin si Abner, “Abner! Nadadangog mo ako?” “Siisay an nagkukurahaw na iyan asin boot pukawon an hade,” an hapot ni Abner.


text:
Nagsimbag si David, “Abner, bakong ika an pinakabantog na lalaki sa bilog na Israel? Tano ta dai mo binantayan an saimong kagurangnan, an hade? Dai pa nahahaloy, igwang naglaog sa kampo tanganing gadanon an saimong kagurangnan.


text:
Nagpabaya ka sa saimong katongdan. Isinusumpa ko sa ngaran nin Kagurangnan, na kamo gabos maninigong gadanon, huli ta dai nindo binantayan an saindong kagurangnan, an linahidan nin Kagurangnan. Hilinga! Haen an garod kan hade? Haen an dulay nin tubig na nasa saiyang pamayohan?”


text:
Namidbidan ni Saul an tingog ni David asin naghapot siya, “David, aki ko, ika iyan?” “Iyo, Mahal na Hade,” an simbag ni David.


text:
Dangan nagpadagos siya, “Tano ta padagos mo akong linalamag? Ano an sakong ginibo? Anong krimen an naginibo ko?


text:
Mahal na Hade, dangoga an sasabihon ko. Kun an Kagurangnan an nagpasabong saimo na labanan ako, pwedeng magbago an saiyang isip huli sa sarong dolot. Alagad kun mga tawo an kaggibo kaiyan, mapasainda logod an maldisyon nin Kagurangnan, huli ta pinahale ninda ako sa daga nin Kagurangnan asin pinaduman sa sarong daga saen mga dayuhan na dios an pwede ko sanang sambahon.


text:
Hare pagtugotan na magadan ako sa dayuhan na daga, harayo sa atubangan nin Kagurangnan. Tano ta magdigdi an hade nin Israel sa paggadan nin sarong purgas na arog sako? Tano ta pinaglalamag niya ako na garo sarong lalaw na gamgam?”


text:
Nagsimbag si Saul, “Nagkasala ako. Magbalik ka David, aki ko! Dai na ako mag-iisip na gadanon ka, huli ta dai mo ako ginadan ngunyan na banggi. Nagin lolong ako, asin dakula an ginibo kong karatan!”


text:
Nagsimbag si David, “Uya an saimong garod, Mahal na Hade; ipakua mo sa saro kan saimong mga tawohan.


text:
Binabalosan nin Kagurangnan idtong mga maimbod asin matanos. Itinao ka nin Kagurangnan sa sakong kamot ngunyan na aldaw, alagad dai ko ginadan an linahidan nin Kagurangnan.


text:
Siring na pinahalagahan ko an saimong buhay ngunyan na aldaw, pahalagahan man logod nin Kagurangnan an sakong buhay; irayo niya logod ako sa gabos na karatan!”


text:
Sinabihan ni Saul si David, “Bendisyonan ka logod nin Dios, aki ko! Dakul na bagay an saimong gigibohon asin magigin mauswag ka!” Kaya nagpadagos si David sa saiyang paglakaw asin nagpuli man si Saul.


text:
Nagsaboot si David, “Maabot an aldaw na gagadanon ako ni Saul. An pinakamarahay na magigibo ko iyo an magdulag pasiring sa daga kan mga Filisteo; dai na ako pagpaparahanapon ni Saul sa daga nin Israel, asin magigin ligtas ako.”


text:
Kaya kaiba an anom na gatos niyang mga tawohan, nagduman si David ki Akis na aking lalaki ni Maoc, na hade nin Gat.


text:
Duman nag-erok si David asin an saiyang mga tawohan, kaiba an saindang mga pamilya. Kaiba man ni David an duwa niyang agom na si Ahinoam na taga Jezreel, asin si Abigail, an balo ni Nabal na taga Carmelo.


text:
Kan mabaretaan ni Saul na nagdulag si David pasiring sa Gat, nag-ontok na siya sa paghanap ki David.


text:
Nagsabi si David ki Akis, “Kun nawiwilihan mo ako, tawe ako nin lugar na eerokan ko; dai ako angay na mag-erok sa pangenot na syudad sa kaibahan mo.”


text:
Kaya itinao saiya ni Akis an banwa nin Ziklag. Iyo ini an dahelan kun tano ta sagkod ngunyan nasasadirihan kan mga hade nin Juda an Ziklag.


text:
Sa laog kan panahon na iyan, dakul na beses na sinalakay ni David asin kan saiyang mga tawohan an mga taga Gesur, Girsi, asin Amalek, na haloy nang nag-erok sa rehiyon na idto. Minasalakay duman si David sagkod sa Sur, pasiring sa Egipto.


text:
Ginagaradan niya an gabos na lalaki asin babae saka sinasamsam an mga karnero, baka, asno, kamelyo, patin an mga gubing. Dangan minabalik siya ki Akis.


text:
Kun minahapot si Akis, “Saen kamo nagsalakay ngunyan?” minasimbag si David na nagduman siya sa habagat na parte nin Juda o sa teritoryo kan tribu ni Jerameel o sa teritoryo kan mga Cineo.


text:
Ginagadan ni David an gabos na lalaki asin babae, tanganing mayo nin siisay man na makabalik sa Gat asin magbareta kun ano an ginibo ni David saka kan saiyang mga tawohan. Siring kaini an ginibo ni David sa bilog na panahon na nag-erok siya sa daga kan mga Filisteo.


text:
Nagtubod si Akis ki David; nagsaboot siya, “Naoongisan siya nin marahay kan saiyang banwaan na Israel, kaya danay na maglilingkod siya sako.”


text:
Naglihis an panahon, asin tiniripon kan mga Filisteo an saindang hukbo tanganing labanan an Israel. Sinabihan ni Akis si David, “Saboton mo nanggad na kaapil taka asin an saimong mga tawohan sa pakikilaban.”


text:
“Iyo,” an simbag ni David. “Sorogoon mo ako, asin ipapahiling ko an magigibo ko.” Nagsabi si Akis, “Marahay! Ika an gigibohon kong permanenteng bantay ko.”


text:
Gadan na kaidto si Samuel, asin nagmondo an gabos na Israelita para saiya; ilinubong siya ninda sa Rama na sadiri niyang banwa. Pinahale na kaidto ni Saul sa Israel an gabos na espiritista asin parahula.


text:
Nagtiripon an hukbo kan Filisteo asin nagkampo harani sa Sunem; tiniripon man ni Saul an mga Israelita asin nagkampo sinda sa Bukid nin Gilboa.


text:
kaya naghapot sa Kagurangnan kun ano an dapat niyang gibohon. Alagad dai siya sinimbag nin Kagurangnan, maski sa paagi nin pangatorogan o sa Urim saka Tummim o sa mga propeta.


text:
Pinagbotan ni Saul an saiyang mga opisyal, “Ihanap nindo ako nin sarong babaeng espiritista, tanganing magduman ako asin makihumapot saiya.” “Igwa nin saro sa Endor,” an simbag ninda.


text:
Kaya nagsulot nin ibang mga gubing si Saul tanganing dai siya mamidbidan dangan nagduman sa babae. Banggi siyang naghale kaiba an duwa kan saiyang mga tawohan. “Makihumapot ka sa mga espiritu para sako, asin sabihan mo ako kun ano an mangyayari,” an olay ni Saul sa babae. “Apodon mo an espiritu kan lalaking ngangaranan ko.”


text:
Nagsimbag an babae, “Aram mo na gayod an ginibo ni Saul, kun paano niya pinahale an mga parahula asin mga espiritista sa Israel. Tano ta dinadagka mo ako na maggibo kan magigin dahelan na mahidali an sakong kagadanan?”


text:
Alagad nagsumpa si Saul, “Siring na buhay an Kagurangnan nanunuga ako na dai ka papadusahan huli sa paggibo mo kaini.”


text:
Kan mahiling kan babae si Samuel, nagkurahaw siya nin makosog asin nagsabi ki Saul, “Tadaw ta dinaya mo ako? Ika si Hadeng Saul!”


text:
Nagsabi si Saul, “Dai ka matakot! Ano an nahihiling mo?” “Igwa akong nahihiling na espiritu na nagluluwas hale sa daga,” an simbag kan babae.


text:
Naghapot si Saul, “Ano an porma kan espiritu?” Nagsimbag an babae, “Sarong gurang na lalaking nakaalikboy an nagluwas.” Dangan naaraman ni Saul na iyo idto si Samuel, kaya nagdapa siya sa daga sa pagtaong galang.


text:
Sinabihan ni Samuel si Saul, “Tadaw ta pinurisaw mo ako? Tadaw ta pinabalik mo ako?” Nagsimbag si Saul, “Dakula an sakong kahaditan! Sinasalakay ako kan mga Filisteo, asin pinabayaan na ako nin Dios. Dai na niya ako sinisimbag, maski sa paagi kan mga propeta o sa mga pangatorogan. Kaya inapod taka tanganing sabihan mo ako kun ano an dapat kong gibohon.”


text:
Nagsabi si Samuel, “Tadaw ta inaapod mo ako kun pinabayaan ka na nin Kagurangnan asin nagi mo na siyang kaiwal?


text:
Ginibo na saimo nin Kagurangnan an itinaram niya sako; hinale na saimo an kahadean asin itinao na ki David.


text:
Linapas mo an pagboot nin Kagurangnan asin dai mo kinuyog an saiyang tingog; dai mo ginadan an gabos na Amalekita, kaya ginibo na saimo nin Kagurangnan an bagay na ini ngunyan na aldaw.


text:
Itatao ka niya asin an Israel sa mga Filisteo. Ika asin an saimong mga aking lalaki magigin kaiba ko sa aga. Itatao nin Kagurangnan sa mga Filisteo an hukbo nin Israel.”


text:
Pakadangog kaini, unat na natumba sa daga si Saul; dakula an saiyang takot huli kan sinabi ni Samuel. Pinanluya siya huli ta mayo siyang kinakan sa bilog na aldaw asin banggi.


text:
Dinolok siya kan babae asin nahiling kaini na kanigoan an takot ni Saul, kaya sinabihan niya si Saul, “Mahal na Hade, ibinugtak ko sa pag-alaman an sakong buhay huli sa pagsunod kan hinagad mo.


text:
Dangoga man ako ngunyan; tugote akong mag-andam nin pagkakan para saimo. Kaipuhan magkakan ka tanganing magin makosog ka sa saimong paglakaw.”


text:
Nagsayuma si Saul asin nagsabing habo siyang magkakan. Alagad pinirit siya kan saiyang mga opisyal saka kan babae sagkod na mapiritan siya. Nagtindog siya, asin nagtukaw sa higdaan.


text:
Hidaling binuno kan babae an pinataba niyang baka, asin nagkua nin arina, minasa idto dangan naggibo nin tinapay na mayo nin lebadura.


text:
Inandam kan babae an mga pagkakan sa atubangan ni Saul asin kan saiyang mga opisyal, dangan nagkakan sinda. Kan banggi man sanang idto, naghale sinda.


text:
Tiniripon sa Afek kan mga Filisteo an gabos nindang hukbo, mantang an mga Israelita nagkampo sa may burabod nin Jezreel.


text:
Nagmartsa an limang hadeng Filisteo kaiba an saindang mga sakop na ginatos saka rinibong kalalakihan; si David asin an saiyang mga tawohan nasa hurihan, kaiba ni Hadeng Akis.


text:
Nahiling sinda kan mga pamayo kan mga Filisteo asin naghapot, “Ano an ginigibo digdi kan mga Hebreyong iyan?” Nagsimbag si Akis, “Iyo ini si David na sarong opisyal ni Saul na hade nin Israel. Haloy na siyang nasa kaibahan ko asin mayo akong nakukuang sala saiya poon kan magdolok siya sako.”


text:
Alagad naanggot ki Akis an mga pamayo kan mga Filisteo asin nagsabi, “Papulion mo na an lalaking iyan sa lugar na itinao mo saiya. Hare siya pagpaibaha ta tibaad kita an saiyang kalabanon mantang nagraralaban. Mayo nang pinakamarahay na paagi para sa saiya tanganing makipag-olian nin boot sa saiyang kagurangnan, kundi an kagadanan kan satong mga tawohan!


text:
Bakong iyo ini an David na ikinakanta kan kababaehan, mantang nagsasayaw sinda, ‘Nakagadan si Saul nin rinibo, alagad nakagadan si David nin manampolong ribo?’”


text:
Inapod ni Akis si David asin sinabihan, “Minasumpa ako sa ngaran kan buhay na Dios nin Israel na nagin maimbod ka sako; maninigo kang magin kaiba ko sa gerang ini. Mayo akong nakuang sala saimo poon kan dumolok ka sako sagkod ngunyan. Alagad habo saimo an ibang mga hade.


text:
Magpuli ka na; matoninong kang maghale tanganing dai mo mapaanggot an mga namamayo kan mga Filisteo.”


text:
Nagsimbag si David, “Alagad ano an ginibo ko? Ano an nakua mong sala ko poon kan magdolok ako saimo sagkod ngunyan kun kaya dai mo ako papaibahon sa pakilaban sa mga kaiwal mo, sakong kagurangnan asin hade?”


text:
Nagsimbag si Akis, “Aram kong mayo kang sala arog sa sarong anghel nin Dios; alagad nagsarabi an ibang mga hade na dai ka pwedeng mag-iba samo sa gera.


text:
Kaya amay na naghale si David asin an saiyang mga tawohan, tanganing magpuli sa daga kan mga Filisteo, asin nagpadagos an mga Filisteo pasiring sa Jezreel.


text:
Pakalihis nin duwang aldaw, nag-abot sa Ziklag si David asin an saiyang mga tawohan. Tapos pa sanang salakayon kan mga Amalekita an habagat na parte nin Juda asin an Ziklag. Sinulo ninda an banwa


text:
asin binihag an gabos na babae; mayo sinda nin ginadan alagad binihag ninda an lambang saro kan maghale sinda.


text:
Kaya kan nag-abot si David asin an saiyang mga tawohan, nakua nindang tomtom na nin kalayo an banwa asin mayo na an saindang mga agom, mga aking lalaki asin babae.


text:
Dakula an kahaditan ni David huli ta pinag-iisipan siyang gapoon kan saiyang mga tawohan huli kan pagkabihag kan saindang mga aki. Alagad pinakosog ni David an saiyang sadiri sa Kagurangnan na saiyang Dios.


text:
Sinabihan ni David an padi na si Abiatar, na aking lalaki ni Ahimelec, “Daraha sako an efod.” Kaya dinara ni Abiatar saiya an efod.


text:
Hinapot ni David an Kagurangnan, “Marahay daw na lamagon ko an mga parasalakay na idto? Maabotan ko pa daw sinda?” Nagsimbag an Kagurangnan, “Lamagon mo sinda; aabotan mo sinda asin mababawe an mga bihag.”


text:
Kaya naglamag si David asin an saiyang anom na gatos na tawohan. Kan nakaabot sinda sa sapa nin Besor, nagpawalat an iba sainda.


text:
Alagad nagpadagos si David sa paglamag kaiba an apat na gatos niyang tawohan; duwang gatos an nawalat huli ta paragal na sindang marahay asin dai na kayang mag-ibong sa sapa.


text:
An mga lalaking kaiba ni David nakanumpong sa kaawagan nin sarong hoben na Egipcio asin dinara ninda siya ki David. Tinawan ninda siya nin pagkakan asin tubig,


text:
nin nagkapirang bibingkang alang na higera, asin duwang pungot nin pasas. Pakatapos magkakan kan hoben, nagbalik an saiyang kosog; mayo siyang kinakan o ininom sa laog nin tolong aldaw asin tolong banggi.


text:
Hinapot siya ni David, “Siisay an saimong kagurangnan? Taga saen ka?” Nagsimbag an hoben, “Saro akong Egipciong oripon nin sarong Amalekita. Binayaan ako kan sakong kagurangnan tolong aldaw na an nakalihis huli ta naghelang ako.


text:
Sinalakay mi an teritoryo kan mga Keretita sa parteng habagat kan Juda asin an teritoryo kan kamaganakan ni Caleb, dangan sinulo mi an Ziklag.”


text:
Hinapot siya ni David, “Pwede mo daw akong giyahan pasiring sa mga parasalakay na idto?” Nagsimbag an hoben, “Pwede, kun manuga ka sako sa ngaran nin Dios na dai mo ako gagadanon o ibabalik sa sakong kagurangnan.”


text:
Giniyahan niya si David pasiring sa mga parasalakay. Wararak an mga parasalakay sa bilog na lugar; nagkakarakan sinda, nag-iirinom, asin nag-oorogma huli kan dakulang nasamsam ninda sa daga kan mga Filisteo asin sa Juda.


text:
Amay pa kan sunod na aldaw, sinalakay sinda ni David asin linabanan sagkod na banggi. Mayo nin nakadulag sa mga Amalekita pwera kan apat na gatos na hoben na nakasakay sa mga kamelyo.


text:
Nabawi ni David an gabos na nabihag saka mga nasamsam kan mga Amalekita; ikinaligtas man ni David an duwa niyang agom.


text:
Nabawi pa niya an gabos na nabihag asin sinamsam kan mga Amalekita; sadit man o dakula, babae man o lalaki.


text:
Nabawi man ni David an mga baka saka mga karnero; inaralaw kan saiyang mga tawohan an gabos na hayop sa enotan ninda asin nagsarabi, “Sadiri ini ni David!”


text:
Dangan binalikan ni David an duwang gatos niyang tawohan na dai nakaiba saiya huli sa sobrang kapagalan, kaya nagpawaralat sa sapa nin Besor. Nagsarabat sinda ki David asin sa kairiba niya; nagdolok sainda si David asin kinomusta niya sinda.


text:
Alagad an nagkapirang maisip asin mayong halagang mga lalaki na nag-iba ki David an nagsarabi, “Dai sinda maninigong tawan kan satong sinamsam, huli ta dai sinda nag-iba sato. Pwede nindang kuahon an saindang mga agom asin mga aki dangan makakahale na sinda.”


text:
Alagad nagsimbag si David, “Mga tugang ko, dai nindo iyan paggibohon sa itinao sato nin Kagurangnan! Ilinikay niya kita sa pag-alaman asin itinao sa satong mga kamot an mga parasalakay.


text:
Dai nin siisay man na maoyon sa sinabi nindo! Kaipuhan pareho an kahirasan kan lambang saro; an mga nawalat na nagbantay kan mga kagamitan maako nin kahirasan na arog kan sa mga nakilaban.”


text:
Kan magbalik si David sa Ziklag, ipinadara niya an ibang sinamsam sa saiyang mga katood, an mga kamagurangan nin Juda, kaiba an mensaheng ini, “Uya an sarong regalo para saindo hale sa sinamsam na samong kinua sa mga kaiwal nin Kagurangnan.”


text:
Ipinadara niya an mga regalong ini sa mga taga Betel, sa mga taga Rama sa habagat na parte nin Juda, asin sa mga taga Jattir,


text:
Nakilaban an mga Filisteo sa mga Israelita sa Bukid nin Gilboa. Dakul na Israelita an nagkagaradan duman. Nagdurulag an iba sainda na kairiba si Hadeng Saul asin an mga aki niyang lalaki.


text:
Alagad naabotan sinda kan mga Filisteo asin ginadan an tolong aking lalaki ni Saul na si Jonatan, Abinadab, saka Malkisua.


text:
Nagin mangirhat an ralaban sa palibot ni Saul, asin natamaan siya kan mga parapana; grabe an saiyang lugad.


text:
Sinabihan ni Saul an paradara kan saiyang mga armas, “Hugkota an saimong espada asin gadana ako, tanganing dai ako pag-olog-ologon kan bakong sirkomsisyonadong mga Filisteong ini.” Alagad makuri an takot kan paradara nin armas, kaya dai siya nagkuyog. Kaya kinua ni Saul an saiyang espada asin dinapaan an tarom kaini.


text:
Kan mahiling kan hoben na gadan na si Saul, dinapaan man niya an tarom kan saiyang espada asin nagadan siya kaiba ni Saul.


text:
Siring kaidto an pagkagadan ni Saul, kan saiyang tolong aking lalaki, asin kan paradara kan saiyang mga armas, patin kan gabos niyang tawohan. Nagadan sinda sa parehong aldaw.


text:
Kan mahiling kan mga Israelita na nag-erok sa ibong kan Kapantayan nin Jezreel asin kan nasa sirangan kan Salog nin Jordan na duminulag an hukbo nin Israel, dangan nagadan si Saul pati an mga aking lalaki kaini, binarayaan ninda an saindang mga banwa asin nagdurulag. Nag-arabot an mga Filisteo asin nag-erok sinda sa mga banwang idto.


text:
Sunod na aldaw, kan magduman sa mga bangkay an mga Filisteo tanganing samsaman, nanumpongan ninda sa Bukid nin Gilboa an bangkay ni Saul asin kan saiyang tolong aking lalaki.


text:
Pinugotan ninda nin payo si Saul, asin hinubaan kan saiyang mga armas. Dangan nagpadara sinda nin mga sugo sa bilog na daga kan mga Filisteo tanganing ibalangibog an marahay na bareta sa saindang mga dios-dios asin sa saindang mga kahimanwa.


text:
Ibinugtak ninda an mga armas ni Saul sa templo kan diosa nindang si Astarte, asin ipinako ninda an bangkay ni Saul sa kudal kan syudad nin Bet-san.


text:
nagduruman an mga maiisog na lalaki; bilog na banggi sindang nagralakaw pasiring sa Bet-san. Kinua ninda sa kudal an mga bangkay ni Saul asin kan saiyang mga aking lalaki. Dinara ninda idto sa Jabes, asin sinulo duman.


text:
Dangan kinua ninda an mga tolang asin ilinubong sa irarom kan kahoy na sampalok duman sa Jabes. Pakatapos, nag-ayuno sinda sa laog nin pitong aldaw.


text:
Pagkagadan ni Saul, nagbalik si David hale sa mapangganang pakilaban sa mga Amalekita asin nag-ontok sa Ziklag sa laog nin duwang aldaw.


text:
Sunod na aldaw, uminabot an sarong hoben na lalaki hale sa kampo ni Saul. Sa pagpahiling kan saiyang kamondoan, ginisi niya an saiyang gubing asin binugtakan nin daga an saiyang payo. Nagdolok siya ki David asin nagdapa sa pagtaong galang.


text:
“Sabihan sako an nangyari,” an sabi ni David. Nagsimbag an lalaki, “Duminulag an samong hukbo hale sa ralaban asin dakul kan samong kalalakihan an nagkagaradan. Si Saul asin an aki niyang si Jonatan kaiba kan nagkagaradan.”


text:
Nagsimbag an lalaki, “Nangyari na yaon ako duman kaidto sa itaas kan Bukid nin Gilboa; nahiling ko si Saul na nakasandig sa saiyang garod asin napapalibotan na siya kan mga karwahe saka mga nakakabayong kaiwal.


text:
Kaya nagdolok ako saiya asin ginadan ko siya, huli ta aram ko man sanang magagadan siya sa oras na matumba siya. Dangan kinua ko an saiyang korona saka pangbrasong pulseras asin dinara ko digdi saimo, kagurangnan.”


text:
Maghapon sindang nagmondo, nagtangis asin nag-ayuno para ki Saul, para ki Jonatan saka para sa Israel, an banwaan nin Kagurangnan, huli ta nagadan sinda sa ralaban.


text:
Hinapot ni David an hoben na lalaking nagdara saiya kan bareta, “Taga saen ka?” Nagsimbag an hoben, “Saro akong Amalekita, alagad nag-eerok ako sa saindong daga.”


text:
Dangan inapod ni David an saro kan saiyang mga tawohan asin sinabihan, “Gadana an tawong ini!” Ginadan kan tawohan ni David an Amalekita,


text:
asin sinabihan ni David an Amalekita, “Hinukoman mo an saimong sadiri kan sabihon mong ginadan mo an linahidan nin Kagurangnan.”


text:
Dai nindo ini ipagbuyagyag sa Gat o sa mga dalan nin Askelon; tibaad mag-orogma an mga aking babae kan mga Filisteo, tibaad mag-orogma an mga aking babae kan mga pagano.


text:
“Mayo logod nin uran o ambon na maghugpa sa kabubuldan nin Gilboa; danay logod na mayong magtalubo sa saiyang kaomahan! Huli ta nadigtaan duman an kalasag kan maiisog; an kalasag ni Saul dai na nagkikinang sa lana.


text:
Nakakagadan an pana ni Jonatan, mayong herak an espada ni Saul, na minatumba kan makosog, na minagadan kan kaiwal.


text:
“Saul asin Jonatan, namomotan asin magayon! Sa buhay saka sa kagadanan, sinda magkaibahan; mas maliksi ki sa mga agila, mas makosog ki sa mga leon.


text:
“Tangisan nindo si Saul, kababaehan nin Israel, na guminubing saindo nin magayon na pulang mga gubing, na nagsamno saindo nin mga alahas saka bulawan.


text:
“Gadan na an pinakamaisog na mga soldados, nagadan sinda sa gera. Gadan na si Jonatan sa kabubuldan.


text:
“Nagtatangis ako para saimo, tugang kong Jonatan; namotan taka nin marahay! Makangangalas an saimong pagkamoot sako, orog pa ki sa pagkamoot nin mga babae.


text:
Pakatapos kaini, naghapot si David sa Kagurangnan, “Dapat daw na magtukad ako pasiring sa arin man kan mga banwa nin Juda?” Nagsimbag an Kagurangnan, “Magtukad ka.” Naghapot si David, “Arin na banwa?” “Sa Hebron,” an simbag nin Kagurangnan.


text:
Kaya nagduman si David sa Hebron kaiba an duwa niyang agom: si Ahinoam na taga Jezreel, asin si Abigail, an balo ni Nabal, na taga Carmelo.


text:
Ipinag-iba man niya an saiyang mga tawohan saka an pamilya ninda, asin nag-erok sinda sa mga banwa sa palibot kan Hebron.


text:
Dangan nagduman sa Hebron an kalalakihan kan Juda asin linahidan ninda si David bilang hade nin Juda. Kan maaraman ni David na ilinubong kan mga taga Jabes sa Gilead an bangkay ni Saul,


text:
nagpadara siya nin mga lalaki duman tanganing magsabi, “Bendisyonan logod kamo nin Kagurangnan huli kan pagpahiling nindo kan saindong kaimbodan sa saindong hade sa paglubong saiya.


text:
Kaherakan logod kamo nin Kagurangnan asin magin maimbod logod siya saindo. Gigibohan ko kamo nin marahay huli kan saindong ginibo.


text:
Magmakosog asin magmaisog kamo; gadan na si Saul na saindong hade, asin linahidan na ako kan mga taga Juda bilang saindang hade.”


text:
Si Abner na aking lalaki ni Ner asin pamayo kan hukbo ni Saul, nagdulag sa ibong kan Jordan pasiring sa Mahanaim, kaiba an aki ni Saul na si Isboset;


text:
duman ginibo siya ni Abner bilang hade kan mga teritoryo nin Gilead, Asher, Jezreel, Efraim, Benjamin, asin kan bilog na Israel.


text:
Kwarentang taon na an edad ni Isboset kan siya magin hade nin Israel, asin naghade siya sa laog nin duwang taon. Alagad si David an minidbid na hade kan tribu ni Juda,


text:
Sinabat sinda ni Joab, na an ina iyo si Zeruias, kaiba an ibang mga opisyal ni David. Sa tangke nin Gibeon, nagtukaw an sarong grupo sa sarong ibong kan tangke, mantang an saro nagtukaw sa ibong.


text:
Kaya nagtindog an doseng kalalakihan hale sa grupo ni Isboset saka sa tribu ni Benjamin, asin nagtindog man an doseng kalalakihan hale sa grupo ni David.


text:
Kinapotan kan lambang saro an payo kan saiyang kalaban dangan binuno sa hirog, kaya nagadan gabos an beynte y kwatrong nagralaban. Huli kaini, an lugar na idto sa Gibeon inapod “Oma nin mga Espada.”


text:
Dangan nagkaigwa nin makuring ralaban, asin nadaog kan mga tawohan ni David si Abner saka an mga Israelita.


text:
Idtoon duman an tolong aking lalaki ni Zeruias na si Joab, Abisai, asin Asahel. Ining si Asahel marikas magdalagan siring sa sarong lalaw na usa.


text:
Nagsabi si Abner, “Mag-ontok ka sa paglamag sako! An saro kan mga soldados an lamagon mo asin kuaha an saiyang rogaring.” Alagad dai nag-ontok sa paglamag saiya si Asahel.


text:
Sa ikaduwang beses sinabihan siya ni Abner, “Mag-ontok ka sa paglamag sako! Tadaw ta pinipirit mo akong gadanon ka? Paano ko maatubang an saimong tugang na si Joab?”


text:
Alagad dai nag-ontok si Asahel; kaya patalikod na isinaksak ni Abner an saiyang garod sa tulak ni Asahel, kaya luminagbas sa saiyang likod an garod. Gadan na buminagsak si Asahel sa daga, asin uminontok an gabos na nakaabot sa lugar na nagadanan ni Asahel.


text:
Alagad linamag ni Joab saka ni Abisai si Abner, asin kan nagsosolnop na an aldaw, nakaabot sinda sa bulod nin Amma, na nasa sirangan kan Gia sa dalan na pasiring sa kalangtadan nin Gibeon.


text:
Nagtiripon giraray an kalalakihan kan tribu ni Benjamin sa pangenot ni Abner, asin nag-ontok sinda sa itaas nin sarong bulod.


text:
Dangan inapod ni Abner si Joab, “Kaipuhan daw na ipadagos ta an ralaban? Dai mo aram na magigin mapait an kataposan kaini? Sagkod nuarin bago mo paontokon an saimong mga tawohan sa paglamag sa saindang mga tugang?”


text:
Nagsimbag si Joab, “Isinusumpa ko sa buhay na Dios, na kun dai ka nag-apod, ipapadagos kan sakong mga tawohan an paglamag saindo sagkod sa aga.”


text:
Dangan pinatanog ni Joab an trompeta bilang tanda para sa saiyang mga tawohan na ontokon na an paglamag sa mga Israelita; kaya naontok an ralaban.


text:
Kan bangging idto, naglakaw si Abner asin an saiyang mga tawohan sa Kapantayan nin Jordan; binalyo ninda an Salog nin Jordan, asin pakatapos na maglakaw sinda bilog na banggi sagkod odto, nakabalik sinda sa Mahanaim.


text:
Kan ontokon ni Joab an paglamag ki Abner, tinipon niya an gabos niyang tawohan asin naaraman niyang nawawara an dyes y nuebe sainda pwera ki Asahel.


text:
Alagad an mga tawohan ni David nakagadan nin tres syentos sesentang tawohan ni Abner na hale sa tribu ni Benjamin.


text:
Dinara ni Joab asin kan saiyang mga tawohan an bangkay ni Asahel dangan ilinubong sa lulubngan kan saiyang ama duman sa Betlehem. Dangan bilog na banggi sindang naglakaw asin pagkaaga, nakaabot sinda sa Hebron.


text:
Nagpadagos sa haloy na panahon an paglaban kan hukbo ni Saul asin kan hukbo ni David. Nagkosog an hukbo ni David, mantang nagluya an ki Saul.


text:
Iyo ini an mga aking lalaki ni David na namundag duman sa Hebron: Si Ammon, an matua, na an ina iyo si Ahinoam na taga Jezreel; Si Kileab, an ikaduwa, na an ina iyo si Abigail na balo ni Nabal kan Carmelo; Si Absalom, an ikatolo, na an ina iyo si Maaca na aki ni Talmai na hade kan Gesur; Si Adonias, an ikaapat, na an ina iyo si Haggit; Si Sefatias, an ikalima, na an ina iyo si Abital; Si Itream, an ikaanom, na an ina iyo si Egla. Gabos sinda nagkamurundag sa Hebron.


text:
Mantang naglalaban an hukbo ni David saka an hukbo ni Saul, orog na nagin mapangyari si Abner sa mga parasunod ni Saul.


text:
Igwa kaidto si Saul nin kasaroan na an ngaran Rizpa, na aking babae ni Aias. Sarong aldaw, hinapot si Abner ni Isboset na aking lalaki ni Saul, “Tano ta dinorogan mo si Rizpa, an kasaroan kan sakong ama?”


text:
Naanggot nin makuri si Abner, “Sa paghona mo papasaluiban ko si Saul? Ano ako, naglilingkod sa Juda? Poon pa sa kapinonan, ako nagin maimbod sa saimong ama na si Saul, sa saiyang mga tugang, asin sa saiyang mga katood. Ilinigtas taka sa mga kamot ni David, alagad ngunyan tinatawan mo ako nin sala huli sa sarong babae!


text:
Nanuga an Kagurangnan ki David na hahaleon niya an kahadean ki Saul asin sa saiyang kapagarakian dangan gigibohon niyang hade si David sa Israel saka sa Juda, magpoon sa sarong poro kan daga sagkod sa ibong na poro. Ngunyan, gadanon logod ako nin Dios kun dai ko papangyarihon iyan!”


text:
Dangan nagpadara nin mga sugo si Abner ki David, na kan panahon na iyan idtoon sa Hebron, tanganing magsabing, “Siisay an mamamayo kaining daga? Makipagtipan ka sako, asin tatabangan taka na masakop mo an bilog na Israel.”


text:
“Marahay!” an simbag ni David. “Makikipagtipan ako saimo sa sarong kondisyon: kaipuhan darahon mo sako an aking babae ni Saul na si Mical pag-atubang mo sako.”


text:
Nagpadara man nin sugo si David ki Isboset tanganing magsabing, “Balikan sako an agom kong si Mical. Nagbayad akong sanggatos na kublit kan mga kinabuhay kan lalaking mga Filisteo tanganing maagom ko siya.”


text:
Nagsunod si Paltiel sa saiyang agom sagkod sa banwa nin Bahurim; naghihibi siya mantang naglalakaw. Alagad sinabihan siya ni Abner, “Magpuli ka na,” kaya nagpuli siya.


text:
Nagduman si Abner sa mga lider nin Israel dangan sinabihan sinda, “Haloy na nindong mawot na magin hade nindo si David.


text:
Uya na an saindong oportunidad. Giromdoma nindo na nagtaram an Kagurangnan, ‘Gagamiton ko an sorogoon kong si David tanganing iligtas an sakong banwaan na Israel sa mga Filisteo asin sa iba pa nindang mga kaiwal.’”


text:
Nakiolay man si Abner sa mga Benjaminita dangan nagduman siya sa Hebron tanganing sabihan si David kan napagkaoroyonan na gibohon kan mga Benjaminita saka kan mga Israelita.


text:
Kan mag-atubang si Abner ki David sa Hebron, kaiba an beynteng kalalakihan, nagbangkete si David para sainda.


text:
Sinabihan ni Abner si David, “Maduman na ako asin titiponon ko sa sakong kagurangnan, na hade, an bilog na Israel, tanganing makipagtipan sinda saimo. Aakoon ka ninda bilang hade asin mapapasaimo an gabos na minawot mo; sasakopon mo an bilog na daga.” Kaya pinalakaw ni David si Abner asin huminaleng matoninong si Abner.


text:
Pakahale ni Abner, nag-abot si Joab asin an ibang mga opisyal ni David hale sa sarong pagsalakay; dara ninda an kadakul na sinamsam. Alagad mayo na sa kaibahan ni David si Abner, huli ta pinalakaw na siya ni David, asin matoninong siyang naghale.


text:
Pag-abot ni Joab asin kan saiyang mga tawohan, naosipan siya na nagdalaw si Abner ki David dangan matoninong na pinahale.


text:
Kaya nagduman si Joab sa hade dangan nagsabi, “Ano an ginibo mo? Nagdigdi na saimo si Abner—tadaw ta tinugotan mo pang makahale?


text:
Napadigdi siya tanganing dayaon ka. Boot niyang maaraman an gabos mong ginigibo asin an mga lugar na pinagdudumanan mo.”


text:
Pakahale ni Joab sa atubangan ni David, ipinalamag niya si Abner sa saiyang mga sugo asin ibinalik siya ninda hale sa Bubon nin Sira; alagad mayong pakaaram kaini si David.


text:
Pag-abot ni Abner sa Hebron, isiniblag siya ni Joab sa may trangkahan, na garo boot kaolayon sa hilom, asin duman binuno siya ni Joab sa tulak. Kaya ginadan si Abner huli ta ginadan niya an tugang ni Joab na si Asahel.


text:
Kan madangog ni David an bareta, nagsabi siya, “Aram nin Kagurangnan na mayo akong sala asin an sakong mga nasasakopan sa pagkagadan ni Abner.


text:
Humugpa logod an padusa ki Joab asin sa bilog niyang pamilya! Sa lambang henerasyon nin saiyang pamilya, magkaigwa logod nin may helang na turo o daot o magkaigwa nin bakla o magadan sa ralaban o mayong kinakakan!”


text:
Kaya binalos ni Joab asin ni Abisai si Abner huli ta ginadan niya an saindang tugang na si Asahel sa ralaban sa Gibeon.


text:
Dangan pinagbotan ni David si Joab asin an saiyang mga tawohan na gision an saindang mga gubing, magsulot nin sako, asin magtangis para ki Abner. Sa paglubong, nagsunod si Hadeng David sa kabaong.


text:
Ilinubong si Abner sa Hebron, asin makosog na nagtangis an hade sa lulubngan ni Abner; nagtangis man an gabos na tawo.


text:
Dangan inawit ni David an panambitan na ini para ki Abner: “Tadaw ta kaipuhan na magadan si Abner siring sa sarong lolong?


text:
An saiyang mga kamot dai nagakodan, asin an saiyang mga bitis dai nagapos; nagadan siyang siring sa sarong ginadan nin mga kriminal!” Asin nagtangis giraray an mga tawo para saiya.


text:
Bilog na aldaw na hiningowa kan mga tawo na magkakan si David, alagad nagsumpa siya, “Gadanon logod ako nin Dios kun magkakan ako nin anoman bago magsolnop an aldaw!”


text:
Tinandaan ini kan mga tawo asin nakawili ini sainda; siring na nawilihan ninda an gabos na ginibo kan hade.


text:
Kaya nasabotan kan gabos na nasasakopan ni David asin kan bilog na Israel na bakong kabotan kan hade an pagkagadan ni Abner na aking lalaki ni Ner.


text:
Sinabihan kan hade an saiyang mga opisyal, “Dai nindo naaaraman na nagadan ngunyan sa Israel an sarong prinsipe asin dakulang tawo?


text:
Maski ako an hade na pinili nin Dios, ako nanluluya ngunyan na aldaw. Sobra para sako an dahas kan mga aking lalaking ini ni Zeruias. Padusahan logod nin Kagurangnan an mga kriminal na ini sosog sa saindang karatan.”


text:
Kan madangog ni Isboset na aking lalaki ni Saul na ginadan si Abner sa Hebron, natakot siya asin nanluya an boot kan bilog na banwaan nin Israel.


text:
Si Isboset igwa nin duwang opisyal, na lider nin mga grupong parasalakay—si Baana asin si Recab, mga aking lalaki ni Rimmon, na taga Beerot sa tribu ni Benjamin. (An Beerot ibinibilang na kabtang kan Benjamin.


text:
An mga dating nag-eerok duman nagdurulag pasiring sa Gittaim, asin duman na nag-erok sagkod ngunyan.)


text:
Si Jonatan na aking lalaki ni Saul igwa nin aking lalaki na an ngaran Mefiboset. Limang taon pa sana an edad niya kan magadan si Saul asin si Jonatan. Kan an bareta manongod kan saindang pagkagadan mag-abot hale sa syudad nin Jezreel, an aki kinua tolos kan paraataman asin nagdulag; sa kasibotan, nabutasan niya an aki na ikinapilay kaini.


text:
Naglakaw si Recab asin si Baana pasiring sa harong ni Isboset. Nakaabot sinda duman kan mag-oodto na; nagpapahingalo kan panahon na idto si Isboset.


text:
Nangatorog an babaeng nagbabantay sa pintoan mantang naghihimalid kan trigo, kaya nakalaog sa harong si Recab asin si Baana.


text:
Nagduman sinda sa kwarto ni Isboset mantang nagtotorog siya sa saiyang higdaan, asin ginadan ninda siya. Pinugotan ninda siya dangan dara an payo, nagbaklay sinda sa bilog na banggi sa Kapantayan nin Jordan.


text:
Dinara ninda an payo ki Hadeng David duman sa Hebron. Nagsabi sinda, “Uya an payo ni Isboset, an aki kan saimong kaiwal na si Saul na boot gumadan saimo. Itinugot nin Kagurangnan na makabalos ngunyan na aldaw an sakong hade ki Saul asin sa saiyang kapagarakian.”


text:
Nagsimbag si David sainda, “Isinusumpa ko sa ngaran kan buhay na Kagurangnan, na nagligtas sako sa gabos na pag-alaman,


text:
na dinakop ko asin ginadan duman sa Ziklag an nagdara sako kan bareta na gadan na si Saul. Naghona siyang marahay an bareta na dara niya; alagad an tandan na itinao ko saiya—kagadanan.


text:
Gurano pa daw karaot an sakong gigibohon sa mga maraot na tawo na guminadan nin sarong matanos, na nagkakatorog sa sadiri niyang harong? Bako daw na hahagadon ko sa saindo an saiyang dugo asin paparaon ko kamo sa ibabaw nin daga?”


text:
Pinagbotan ni David an saiyang mga tawohan asin ginadan ninda si Recab saka si Baana. Pinutol ninda an mga kamot saka mga bitis kan duwa, dangan binitay sa harani kan sapa sa Hebron. Alagad kinua ninda an payo ni Isboset asin ilinubong sa lulubngan ni Abner duman sa Hebron.


text:
Kaidto, maski kan si Saul iyo pa an samong hade, ika an namayo kan banwaan nin Israel sa mga gera, asin nanuga saimo an Kagurangnan na ika an mangengenot kan saiyang banwaan asin magigin pamayo ninda.”


text:
Kaya nagduman ki Hadeng David sa Hebron an gabos na kamagurangan nin Israel. Nakipagtipan siya sainda sa atubangan nin Kagurangnan, asin linahidan ninda si David bilang hade nin Israel.


text:
Pinaghadean niya an Juda duman sa Hebron sa laog nin pito may kabangang taon, dangan pinaghadean niya an bilog na Israel asin Juda duman sa Jerusalem sa laog nin treynta y tres na taon.


text:
Dangan naglakaw si David asin an saiyang mga tawohan tanganing salakayon an Jerusalem. An mga Jebuseo, na nag-eerok duman, naghona na dai masasakop ni David an saindang syudad, kaya nagsabi sinda ki David, “Dai ka nanggad makakalaog digdi; pwedeng olangon an saimong paglaog maski kan mga buta asin kan mga pilay.” (


text:
Kan aldaw na idto, nagsabi si David sa saiyang mga tawohan, “An siisay man na boot gumadan kan mga Jebuseo, na ikinakaongis ko, kaipuhan mag-agi sa kanal kan tubig asin salakayon an mga pilay saka mga buta duman.” (Ini an dahelan kun tadaw ta sinabing, “Dai makakalaog sa harong nin Kagurangnan an mga buta asin an mga pilay.”)


text:
Duman na nag-erok si David sa bantayan asin nginaranan niya ining “Syudad ni David.” Pinadakula niya an syudad magpoon sa lugar na tinambakan nin daga sa sirangan na parte kan bulod.


text:
Nagpadara nin mga sugo ki David si Hiram na hade nin Tiro; nagpadara siya nin mga kahoy na sedro, siring man mga karpintero asin mga kantero na nagtugdok kan palasyo ni David.


text:
Kaya nasabotan ni David na ibinugtak na siya nin Kagurangnan bilang hade nin Israel, asin pinapauswag nin Kagurangnan an saiyang kahadean para sa banwaan nin Israel.


text:
Pakabalyo ni David sa Jerusalem hale sa Hebron, nagkaigwa pa siya nin dakul na kasaroan asin agom; dakul an nagin aki niyang lalaki saka babae.


text:
Kan maaraman kan mga Filisteo na si David iyo an linahidan bilang hade nin Israel, nagluwas an gabos na Filisteo tanganing dakopon si David. Alagad naaraman ini ni David kaya nagduman siya sa sarong bantayan.


text:
Hinapot ni David an Kagurangnan, “Boot mong salakayon ko an mga Filisteo? Papangganahon mo daw ako?” Nagsimbag an Kagurangnan ki David, “Salakayon mo! Papangganahon taka!”


text:
Kaya nagduman si David sa Baal-perazim asin dinaog niya duman an mga Filisteo. Nagsabi si David, “Sa atubang ko, linagbas nin Kagurangnan an sakong mga kaiwal arog sa sarong baha.” Kaya an lugar na idto nginaranan Baal-perazim.


text:
Kan magdurulag an mga Filisteo, nagkawaralat an saindang mga dios-dios; an mga ini kinurua ni David asin kan saiyang mga tawohan.


text:
Naghapot giraray si David sa Kagurangnan, na nagsabi saiya, “Dai mo sinda pagsalakayon hale digdi; maglibot ka asin salakayon mo sinda sa likodan ninda, harani sa mga kahoy na balsamo.


text:
Kun madangog mo na an pagmamartsa sa alitoktok kan mga kahoy na balsamo, magsalakay ka, huli ta ako an mangengenot saindo sa pagdaog kan hukbo kan mga Filisteo.”


text:
Ginibo ni David an ipinagboot saiya nin Kagurangnan, asin napadulag niya an mga Filisteo magpoon sa Geba sagkod sa Gezer.


text:
Tinipon giraray ni David an pinakamarahay na mga soldados sa Israel, na an bilang nag-abot sa treynta mil.


text:
Pinangenotan niya sinda pasiring sa Baala sa Juda, tanganing kuahon duman an Kaban nin Tipan nin Dios, na inapod sa ngaran kan Makakamhan na Kagurangnan, na nagtutukaw sa trono sa ibabaw kan mga kerubin.


text:
An Kaban nin Tipan kinua ninda sa harong ni Abinadab duman sa bulod, asin ilinunad ninda sa sarong bagong kariton. An mga aking lalaki ni Abinadab na si Uzza asin Ahio iyo an nag-aantabay kan kariton;


text:
Si David asin an gabos na Israelita nagsasayaw saka nag-aawit sa bilog nindang kosog tanganing omawon an Kagurangnan. Nagtugtog sinda nin mga arpa, tamborin, lira, bombo, saka gimbal.


text:
Pag-abot ninda sa ginikan ni Nacon, napalupog an mga baka, kaya kinapotan ni Uzza an Kaban nin Tipan.


text:
Naanggot an Kagurangnan Dios ki Uzza kaya ginadan niya ini duman. Nagadan si Uzza sa kataed kan Kaban nin Tipan,


text:
kaya sagkod ngunyan an lugar na idto inaapod Perez Uzza. Naanggot si David huli ta pinadusahan nin Kagurangnan si Uzza.


text:
Dangan natakot si David sa Kagurangnan asin nagsabi, “Paano ko na madadara ngunyan an Kaban nin Tipan?”


text:
Kaya dai na dinara ni David sa Jerusalem an Kaban nin Tipan; iwinalat niya ini sa harong ni Obed Edom, na taga Gat.


text:
Nagdanay duman an Kaban nin Tipan sa laog nin tolong bulan, asin benendisyonan nin Kagurangnan an pamilya ni Obed Edom.


text:
Naaraman ni Hadeng David na huli kan Kaban nin Tipan, benendisyonan nin Kagurangnan an pamilya ni Obed Edom asin an gabos na pagsadiri niya; kaya nagduman si David sa harong ni Obed Edom asin kinua an Kaban nin Tipan dangan dinara sa Jerusalem; nagkaigwa sinda nin dakulang selebrasyon.


text:
Pakalakaw nin anom na lakad kan mga nagdadara kan Kaban nin Tipan, pinaontok sinda ni David, dangan nagdolot siya sa Kagurangnan nin sarong torong baka asin sarong pinatabang ogbon nin baka.


text:
Nagsayaw si David sa atubangan nin Kagurangnan sa bilog niyang kosog; nakasulot siya nin efod na lino.


text:
Sa siring na paagi, an Kaban nin Tipan dinara sa Jerusalem ni David asin kan bilog na Israel na nagkukurahaw sa kaogmahan asin nagpapatanog kan mga trompeta.


text:
Mantang dinadara palaog sa syudad an Kaban nin Tipan, nagdungaw sa bintana si Mical na aking babae ni Saul asin nahiling niya si Hadeng David na nagsasayaw saka naglulukso sa atubangan nin Kagurangnan; nauyam si Mical ki Hadeng David.


text:
An Kaban nin Tipan nin Kagurangnan dinara ninda asin ibinugtak sa sadiri kaining lugar sa laog kan tolda na pinatindog ni David. Pakatapos, nagdolot si David nin mga tinutong na atang asin dolot para sa katoninongan sa Kagurangnan.


text:
Pakadolot ni David kan mga sakripisyo, benendisyonan niya an mga tawo sa ngaran nin Kagurangnan nin mga hukbo,


text:
asin tinawan niya an lambang lalaki saka babae nin sarong pedasong tinapay, sarong pedasong karne saka mga pasas. Dangan an lambang saro nagpuli sa saiyang harong.


text:
Kan magpuli si David tanganing masakaibahan kan saiyang pamilya, sinabat siya ni Mical asin sinabihan, “Nagdakula an dangog kan hade nin Israel ngunyan na aldaw huli ta naghuba siya na garo lolong sa atubangan kan mga babaeng oripon kan saiyang mga opisyal!”


text:
Nagsimbag si David, “Nagsayaw ako tanganing sambahon an Kagurangnan, na nagpili sako embes kan saimong ama asin kan saiyang pamilya bilang hade kan bilog na Israel. Masayaw pa ako tanganing sambahon an Kagurangnan,


text:
asin orog kong ibababa an sakong pagkatawo. Pwede mong isipon na mayo akong halaga, alagad oomawon ako kan mga daragang idto!”


text:
Kan sa palasyo na nag-eerok si Hadeng David, asin kan dai na siya linalabanan kan gabos niyang mga kaiwal huli sa tabang nin Kagurangnan,


text:
sinabihan niya an propetang si Natan, “Uya ako nag-eerok sa harong na gibo sa sedro, alagad sa sarong tolda sana namumugtak an Kaban nin Tipan nin Dios!”


text:
“Lakaw asin sabihan mo si David na sakong sorogoon, ‘Siring an itinaram nin Kagurangnan: Bakong ika an mapatugdok nin harong na sakuyang eerokan.


text:
Magpoon kan iluwas ko sa Egipto an Israel sagkod ngunyan, dai pa lamang ako nag-erok sa sarong harong; danay na nag-erok ako sa mga tolda, hale sa sarong lugar pasiring sa iba.


text:
Saen man ako magduman kaiba an banwaan nin Israel, dai pa lamang ako naghapot sa mga lider, na pinagbotan kong mangenot kan sakong banwaan, kun tadaw ta dai ninda ako ipinatugdok nin templong gibo sa sedro.’


text:
“Kaya sabihan mo si David na sakong sorogoon na ako, an Kagurangnan nin mga hukbo, an nagtataram saiya, ‘Kinua taka hale sa pagpastor nin mga karnero sa kaomahan asin ginibo takang hade kan sakong banwaan nin Israel.


text:
Inibahan taka saen ka man nagduman, asin dinaog ko an gabos mong kaiwal mantang nagdadangadang ka. Gigibohon kong magin bantog an saimong ngaran, arog kan ngaran kan mga darakulang lider sa kinaban.


text:
Nagpili na ako nin sarong lugar para sa sakong banwaan nin Israel asin pinapag-erok ko na sinda duman, saen dai na sinda aapihon. Kaidto danay na sinasalakay sinda nin mga mariringis na tawo, alagad dai na iyan mangyayari ngunyan. Nanunuga ako na ililigtas taka sa gabos mong kaiwal asin tatawan taka nin mga kapagarakian.


text:
Kun ika magadan dangan ilubong sa kaibahan kan saimong mga ginikanan, gigibohon kong hade an saro kan saimong mga aking lalaki asin papakosogon ko an saiyang kahadean.


text:
Ako an saiyang magigin ama; siya an magigin aki kong lalaki. Kun magkasala siya, papadusahan ko siya siring kan pagpadusa nin sarong ama sa saiyang aki.


text:
Alagad dai ko hahaleon saiya an sakong tabang, bakong arog kan ginibo ko ki Saul, na sakong hinale tanganing ika an magin hade.


text:
Danay kang magkakaigwa nin mga kapagarakian, asin an saimong trono magdadanay sagkod lamang. Mayo nin kataposan an saimong kahadean.’”


text:
Dangan naglaog si Hadeng David sa Tabernakulo, nagtukaw, asin namibi sa Kagurangnan, “Siisay man ako, O Kagurangnan Dios, saka ano an sakong pamilya, ta ginibo mo an mga bagay na ini sako?


text:
Alagad dakul pa an ginigibo mo para sako, O Kagurangnan Dios; nagtaram ka man manongod sa sakuyang kapagarakian sa maabot na panahon. Ipinahiling mo ini sa sarong tawo, O Kagurangnan Dios!


text:
Kabotan asin katuyohan mo na gibohon ini; ginibo mo an darakulang bagay na ini tanganing tukdoan ako.


text:
Kaya dakula ka nin marahay, O Kagurangnan Dios; huli ta mayo nin makakaarog saimo; danay ming aram na ika sana an Dios.


text:
Mayo nin ibang nasyon sa kinaban arog kan Israel, na saimong ilinigtas sa kaoripnan tanganing gibohon na sadiri mong banwaan. An darakula asin makangangalas na mga bagay na ginibo mo para sainda nakapabantog saimo sa bilog na kinaban. Pinalayas mo an ibang nasyon asin an saindang mga dios-dios mantang nagdadangadang an saimong banwaan, an banwaan na saimong pinatalingkas sa Egipto tanganing saimong masadirihan.


text:
An Israel ginibo mong saimong sadiring banwaan sagkod pa man, asin ika, Kagurangnan, iyo an nagin saindang Dios.


text:
“Kaya ngunyan, O Kagurangnan Dios, otoba sa gabos na panahon an panuga na ginibo mo manongod sako asin sa sakong kapagarakian; giboha siring sa saimong itinaram.


text:
Dangan madakula an saimong ngaran asin masabi an mga tawo sagkod pa man, ‘An Kagurangnan nin mga hukbo iyo an Dios nin Israel,’ asin magdadanay man an sakong kahadean sagkod pa man.


text:
Nagkaigwa ako nin kosog na magpamibi saimo, O Kagurangnan nin mga hukbo, Dios nin Israel, huli ta ipinahayag mo ini gabos sako, na saimong sorogoon, dangan tinaraman na gigibohon mong mga hade an sakong kapagarakian.


text:
“Ika an Dios, O Kagurangnan Dios, totoo an saimong mga tataramon, asin ginibo mo an marahay na panugang ini sa saimong sorogoon.


text:
Nakikimaherak ako na bendisyonan mo an sakong kapagarakian tanganing magdanay sinda sagkod pa man sa saimong atubangan; huli ta ika, O Kagurangnan Dios, an nagtaram kaini, asin an saimong bendisyon magdadanay sa sakong kapagarakian sagkod pa man.”


text:
Pakatapos kaini, sinalakay giraray ni David an mga Filisteo. Dinaog niya sinda, asin tinapos niya an saindang pagsakop sa daga.


text:
Dinaog man niya an mga Moabita; pinahigda niya an mga ini sa daga asin ginadan an duwa sa lambang tolo sa sainda. Kaya an mga Moabita nagin mga sorogoon ni David asin nagbayad sinda saiya nin buhis.


text:
Dangan dinaog ni David si Hadadezer na aking lalaki ni Rehob, asin hade nin Zoba. Pasiring kaidto si Hadadezer sa teritoryo sa may Salog nin Eufrates huli ta boot niya giraray na masakop an teritoryong idto.


text:
Binihag ni David an mil syete syentos sa mga nakakabayong soldados ni Hadadezer asin beynte mil kan saiyang mga soldados. Pinirilayan niya an mga kabayo, alagad nagtada siya para sa sanggatos na karwahe.


text:
Kan nag-abot an mga Siro na taga Damasco tanganing tabangan si Hadeng Hadadezer, sinalakay sinda ni David asin ginadan niya an beynte y dos mil na mga soldados.


text:
Dangan nagpatindog si David nin mga kampo nin mga soldados sa Damasco; nagin sorogoon niya an mga Siro asin nagbuhis sinda saiya. Pinapanggana nin Kagurangnan si David saen man siya magduman.


text:
Sinamsam ni David an bulawan na mga kalasag na dara kan mga opisyal ni Hadadezer, dangan dinara sa Jerusalem.


text:
sinugo niya si Joram na saiyang aking lalaki sa pagtaong galang asin sa pag-omaw ki David, huli ta dinaog kaini si Hadadezer, na dakul na beses nang nakalaban ni Toi. Dinara ni Joram ki David an mga regalong gibo sa bulawan, plata saka bronse.


text:
An mga regalong ini idinusay ni Hadeng David sa Kagurangnan, kaiba an mga plata asin bulawan na sinamsam niya sa mga nasyon na saiyang nadaog—


text:
an Edom, Moab, Ammon, Filistia, asin Amalek—patin an nasamsam ki Hadadezer na aking lalaki ni Rehob na hade nin Zoba.


text:
Orog na nagin bantog si David pagbalik niya hale sa panggadan nin dyes y otso mil na mga Edomita sa Kapantayan nin Asin.


text:
Nagpatindog siya nin mga kampo nin mga soldados sa Edom, asin nagin sorogoon niya an mga tawo duman. Pinapanggana nin Kagurangnan si David saen man siya magduman.


text:
Si Joab, na aking lalaki ni Zeruias, iyo an pamayo kan hukbo; si Jehosafat, na aking lalaki ni Ahilud, iyo an kansilyer;


text:
si Zadok, na aking lalaki ni Ahitub, asin si Ahimelec, na aking lalaki ni Abiatar, iyo an mga padi; si Seraias, iyo an sekretaryo;


text:
si Benaias, na aking lalaki ni Johoiada, iyo an namahala kan mga parabantay ni David, asin an mga aking lalaki ni David iyo an mga padi.


text:
Sarong aldaw, naghapot si David, “Igwa pa daw nin natatada sa pamilya ni Saul? Kun igwa, boot kong ipahiling saiya an sakong pagkaherak huli ki Jonatan.”


text:
Igwa kaidto nin nagin sorogoon an pamilya ni Saul na an ngaran Ziba, asin pinaduman ninda ini ki David. Hinapot siya ni David, “Ika si Ziba?” “Iyo,” an simbag kaini.


text:
Hinapot siya giraray kan hade, “May natatada pa daw sa pamilya ni Saul na pwede kong pahilingan kan pagkaherak nin Dios?” Nagsimbag si Ziba, “Igwa pa nin natada sa mga aki ni Jonatan. Saro siyang pilay.”


text:
Naghapot an hade, “Haen siya?” Nagsimbag si Ziba, “Sa harong ni Makir na aking lalaki ni Ammiel sa Lodebar.”


text:
Kan mag-abot si Mefiboset na aking lalaki ni Jonatan asin makoapo ni Saul, nagduko siya sa atubangan ni David sa pagtaong galang. Nagsabi si David, “Mefiboset!” Nagsimbag si Mefiboset, “Uya an saimong sorogoon.”


text:
Sinabihan siya ni David, “Dai ka matakot; huli ta maheherakan taka huli ki Jonatan na saimong ama. Ibabalik ko saimo an gabos na daga na dating sadiri kan saimong lolo na si Saul, asin digdi ka magkakakan sa sakong lamesa.”


text:
Nagduko giraray si Mefiboset dangan nagsabi, “Kagurangnan, ako garo sarong gadan na ayam! Tadaw ta marahayon ka sako?”


text:
Dangan inapod ni David si Ziba, an sorogoon ni Saul, asin sinabihan, “Ibinabalik ko sa makoapo kan saimong kagurangnan an gabos na pagsadiri ni Saul asin kan saiyang pamilya.


text:
Ika, an saimong mga aking lalaki, asin an saimong mga sorogoon iyo an mag-aataman kan daga para ki Mefiboset asin dadarahon mo saiya an ani, tanganing magkakan an saiyang pamilya. Alagad si Mefiboset danay na magkakakan sa sakong lamesa.” (Kinse an aking lalaki ni Ziba asin beynte an saiyang mga sorogoon.)


text:
Nagsimbag si Ziba, “Gigibohon ko an gabos na ipinagboot kan sakong kagurangnan.” Magpoon kaidto, nagkakan si Mefiboset sa lamesa kan hade, arog kan arin man sa mga aking lalaki kan hade.


text:
Igwa nin aking lalaki si Mefiboset na an ngaran Mica. An gabos na kaayon sa pamilya ni Ziba nagin mga sorogoon ni Mefiboset.


text:
Kaya si Mefiboset, na pilay an duwang bitis, nag-erok sa Jerusalem asin nagkakan sa lamesa kan hade.


text:
Dai nahaloy, nagadan si Nahas na hade nin Ammon. Si Hanun na aki niyang lalaki iyo an nagsalihid saiya bilang hade.


text:
Nagsabi si David, “Makikipagkatood ako ki Hanun, siring kan ginibo sako kan saiyang ama.” Kaya nagpadara si David nin mga sugo sa pagpahiling nin pakidumamay. Pag-abot ninda sa Ammon,


text:
nagsabi ki Hanun an mga lider na Ammonita, “Sa paghona mo, sinugo ni David an mga lalaking iyan sa pakidumamay saimo huli sa pag-omaw sa saimong ama? Bako daw na sinugo niya sinda sa pagsiyasat asin pagmanman kan daga tanganing saiyang sakopon?”


text:
Kaya dinakop ni Hanun an mga sinugo ni David, inahit an kabanga kan saindang mga barabas, pinutol sa may piad an saindang mga gubing, dangan pinahale sinda.


text:
Soropog nang magpuli an mga sugo ni David. Kan naaraman ni David an nangyari, pinasabihan niya sinda na mag-erok ngona sa Jerico asin dai magpuli sagkod na dai pa nagtalubo an saindang mga barabas.


text:
Kan nahiling kan mga Ammonita na nagin kaiwal ninda si David, tinandanan ninda an beynte mil na soldados nin Siria hale sa Bet-rehob asin sa Zoba, an dose mil na kalalakihan hale sa Tob, asin an hade nin Maaca, kaiba an sangribong tawohan niya.


text:
Nagruluwas an mga Ammonita asin nagtirindog sa pakilaban duman sa palaog sa Rabba, an saindang pangenot na syudad, mantang yaon sa kahiwasan an mga taga Siria asin an kalalakihan na hale sa Tob saka Maaca.


text:
Nahiling ni Joab na sasalakayon siya kan mga kaiwal sa atubangan asin sa likodan, kaya pinili niya an pinakamarahay na mga soldados nin Israel dangan iyo an pinaatubang niya sa mga taga Siria.


text:
An natada sa saiyang hukbo ibinugtak niya sa pamamahala kan tugang niyang si Abisai, asin iyo an pinaatubang niya sa mga Ammonita.


text:
Sinabihan ni Joab si Abisai, “Kun nahihiling mong nadadaog ako kan mga taga Siria, tabangan mo ako, asin kun nadadaog ka kan mga Ammonita, tatabangan taka.


text:
Magmaisog ka! Maigot kitang makilaban para sa satong banwaan asin para sa mga syudad nin satong Dios. Gibohon logod nin Kagurangnan an pinaghohona niyang marahay!”


text:
Nagrani si Joab asin an saiyang mga tawohan tanganing makilaban sa mga taga Siria; nagdurulag an mga Siro.


text:
Kan nahiling kan mga Ammonita na nagdurulag an mga Siro, nagdurulag man sinda ki Abisai asin naglaog sa saindang syudad. Kaya nag-ontok si Joab sa pakikilaban sa mga Ammonita asin nagbalik sa Jerusalem.


text:
Alagad kan nahiling kan mga Siro na nadaog sinda kan mga Israelita, tinipon ninda an bilog nindang hukbo.


text:
Ipinaapod ni Hadeng Hadadezer an mga taga Siria na yaon sa sirangan na parte kan Salog nin Eufrates, asin nag-abot sinda sa Helam, sa pamamahala ni Sobac, na pamayo kan hukbo ni Hadeng Hadadezer nin Zoba.


text:
Kan maaraman ini ni David, tinipon niya an bilog na hukbo nin Israel, binalyo niya an Jordan, asin nagpasiring sa Helam, saen nakaatubang niya an mga taga Siria. Nagpoon an ralaban


text:
asin napasibog kan mga Israelita an mga Siro. Si David asin an saiyang mga tawohan nakagadan nin syete syentos na mga taga Siria na nakakarwahe asin kwarenta mil na mga nakakabayo. Nalugadan ninda si Sobac, an pamayo kan mga kaiwal, asin nagadan siya duman.


text:
Kan nahiling kan mga hadeng sakop ni Hadadezer na nadaog sinda kan mga Israelita, nakipagtoninong sinda sa Israel; nasakop sinda kan mga Israelita. Poon kaidto natakot na an mga Siro na tabangan an mga Ammonita.


text:
Pakatapos kan tig-lipot na iyo an panahon na ipinagduduman sa gera kan mga hade. Sa panahon na iyan, pinalakaw ni David si Joab kaiba an saiyang mga opisyal asin an hukbo nin Israel; dinaog ninda an mga Ammonita asin pinalibotan an syudad nin Rabba. Alagad nagpawalat si David sa Jerusalem.


text:
Sarong aldaw, kan madali nang magbanggi, nagbangon si David hale sa saiyang pagkatorog asin nagduman sa atop kan palasyo. Mantang naglalakaw-lakaw siya sa atop, natanaw niya an sarong babaeng nangangarigos. Magayon nin marahay an babae,


text:
kaya nagpadara siya nin sarong sugo tanganing aramon kun siisay siya. Naaraman niyang Batsheba an ngaran kan babae, aki ni Eliam asin agom ni Urias na sarong Heteo.


text:
Nagpadara si David nin mga sugo asin ipinakua si Batsheba. (Nakatapos pa sana ini kan bulanan na seremonya nin paglinig sa sadiri.) Dinorogan ni David si Batsheba asin pakatapos, nagpuli na si Batsheba sa saiyang harong.


text:
Huli kaini, nagpadara si David nin mensahe ki Joab: “Padigdiha sako si Urias na Heteo.” Kaya pinaduman ni Joab si Urias ki David.


text:
Pag-abot ni Urias, hinapot siya ni David, “Komusta an kamugtakan ni Joab asin kan hukbo? Ano ngunyan an nangyayari sa ralaban?”


text:
Dangan sinabihan ni David si Urias, “Magpuli ka asin magpahingalo ngona.” Naghale si Urias, asin sarong regalo an ipinadara saiya ni David sa saiyang harong.


text:
Alagad dai nagpuli si Urias; nagkatorog siya sa trangkahan kan palasyo sa kaibahan kan mga bantay kan hade.


text:
Kan maaraman ini ni David, hinapot niya si Urias, “Minabalik ka pa sana pakalihis nin haloy na panahon, tadaw ta dai ka nagpuli sa saimong harong?”


text:
Nagsimbag si Urias, “Nasa gera an kalalakihan nin Israel saka Juda, asin an Kaban nin Tipan yaon sa kaibahan ninda; an sakong pamayo na si Joab, siring man an saiyang mga opisyal nagkakampo sa kahiwasan. Mapuli daw ako sa sakong harong tanganing magkakan, mag-inom, asin magdorog sa sakong agom? Sa ngaran kan gabos na banal, isinusumpa ko na dai ko iyan magigibo!”


text:
Nagsabi si David, “Kun siring, digdi ka ngona ngunyan na aldaw. Sa aga pababalikon taka sa ralaban.” Kaya nag-ontok si Urias sa Jerusalem kan aldaw na idto asin kan masunod pang aldaw.


text:
Inalok ni David si Urias na magkakan sa kaibahan niya dangan binurat niya. Alagad kan bangging idto, dai man giraray nagpuli sa saiyang harong si Urias; nagkatorog siya sa saiyang higdaan sa kwarto kan mga bantay sa palasyo.


text:
An sabi niya sa surat: “Bugtakan si Urias sa enotan, sa lugar na makuri an ralaban, dangan dulagan mo siya asin pabayaan na magadan.”


text:
Kaya mantang sinasalakay ni Joab an syudad, ipinadara niya si Urias sa sarong lugar na aram niyang makosog an mga kaiwal.


text:
Nagluwas an mga kaiwal sa syudad asin linabanan an mga tawohan ni Joab; nagkagaradan an ibang mga opisyal ni David. Nagadan man si Urias na Heteo.


text:
maanggot siya asin maghapot saimong, ‘Tadaw ta nagrani kamo sa syudad tanganing makilaban? Dai nindo inisip na papanaon ninda kamo hale sa mga kudal?


text:
Dai nindo nagiromdoman kun paano nagadan si Abimelec na aking lalaki ni Gideon? Bakong sarong babae duman sa Tebez an naghulog saiya nin gilingan hale sa itaas kan kudal, kaya nagadan siya? Kun siring, tadaw ta nagrani kamo sa kudal?’ Magsabi ka, ‘Nagadan man an saimong opisyal na si Urias.’”


text:
Nagsabi an sugo ki David, “Orog na makosog sa samo an mga kaiwal asin nagruluwas sinda sa syudad tanganing labanan kami sa kahiwasan, alagad napasibog mi sinda sagkod sa mga trangkahan kan syudad.


text:
Dangan pinarana ninda kami hale sa ibabaw kan kudal, asin nagadan an nagkapira sa mga opisyal kan hade; kaibahan sa mga nagadan an opisyal mong si Urias.”


text:
Sinabihan ni David an sinugo, “Siring kaini an sabihon mo ki Joab: ‘Dai mo dapat ikapurisaw an bagay na ini, huli ta dai mo naaaraman kun siisay an magagadan sa ralaban; dagdagan mo an saimong hukbo sa pagsalakay sa syudad asin sakopa iyan.’ Pakosoga an saiyang boot.”


text:
Kan matapos an panahon nin pagmondo, kinua ni David si Batsheba asin dinara sa palasyo niya; nagin agom niya si Batsheba dangan nangaki si Batsheba nin sarong lalaki. Alagad dai nawilihan nin Kagurangnan an ginibo ni David.


text:
Pinaduman nin Kagurangnan an propetang si Natan ki David. Nagduman ini asin nagsabi, “Igwa nin duwang lalaki na nag-eerok sa parehong banwa; mayaman an saro asin an saro dukha.


text:
mantang an dukha igwa sana nin sarong babaeng kordero, na binakal niya. Inataman kan dukha an kordero, asin nagdakula ini sa laog kan saiyang harong kaiba kan saiyang mga aki. Pinapakakan niya ini kan saiyang kakanon, pinapainom hale sa saiyang kalis, asin pinapahigda sa saiyang daghan. An kordero garong aking babae para sa saiya.


text:
Sarong aldaw, may nag-abot na bisita sa harong kan mayaman, alagad habong ipabuno kaini an saro kan saiyang mga hayop tanganing lutoon para sa bisita; embes kaiyan, kinua niya an karnero kan dukha asin iyo idto an linuto para sa saiyang bisita.”


text:
Naanggot nin marahay si David sa mayaman asin nagsabi, “Isinusumpa ko sa ngaran kan buhay na Kagurangnan na dapat magadan an lalaking naggibo kaini!


text:
Huli sa karatan na ginibo niya asin huli ta dai siya naherak, kaipuhan na bayadan niya nin apat na beses an halaga kan saiyang kinua.”


text:
Nagsabi si Natan ki David, “Ika an lalaking idto. Ini an itinaram nin Kagurangnan na Dios nin Israel: ‘Linahidan taka bilang hade nin Israel asin ilinigtas sa kamot ni Saul.


text:
Itinao ko saimo an saiyang kahadean saka mga agom; ginibo takang hade nin Israel sagkod Juda, asin kun kulang pa an bagay na ini, tatawan taka pa nin doble kan inako mo na.


text:
Tadaw ta sinuhay mo an sakong mga pagboot? Tadaw ta ginibo mo an karatan na ini? Ipinagadan mo sa ralaban si Urias na Heteo; pinabayaan mo siyang magadan kan mga Ammonita dangan kinua mo an saiyang agom!


text:
Kaya magpoon ngunyan, magagadan sa dahas an nagkapira sa saimong kapagarakian sa lambang henerasyon, huli ta tinalikodan mo ako asin saimong kinua an agom ni Urias na Heteo.


text:
Isinusumpa kong papalatawon ko an sarong tawo hale sa saimong pamilya tanganing darahan ka nin karatan. Sa atubang mo, kukuahon ko an saimong mga agom dangan itatao ko sinda sa ibang lalaki. Sa liwanag nin aldaw, dodorogan ninda an saimong mga agom.


text:
Nagkasala ka sa hilom alagad papangyarihon ko ini sa liwanag nin aldaw, nganing mahiling kan bilog na Israel.”


text:
Nagsabi si David, “Nagkasala ako sa Kagurangnan.” “Pinapatawad ka nin Kagurangnan; dai ka magagadan,” an simbag ni Natan.


text:
“Alagad nin huli ta sa gaweng ini ipinahiling mo an pagkaongis sa Kagurangnan, magagadan an saimong aki.”


text:
Kaya namibi si David sa Dios para sa saiyang aki. Nag-ayuno si David, asin pagkabanggi naglaog siya sa saiyang kwarto dangan pinalihis an bangging nakahigda sa salog.


text:
Nagduman ki David an mga opisyal kan palasyo tanganing pabangonon siya, alagad nagsayuma siya asin habo man niyang maghampang sainda sa pagkakan.


text:
Pakalihis nin sarong semana, nagadan an aki; natakot na magsabi ki David an saiyang mga opisyal. Olay ninda, “Kan buhay pa an aki, nakiolay kita ki David alagad dai niya kita dinangog; paano an gigibohon tang pagsabi saiya na gadan na an aki? Tibaad kun ano pa an saiyang gibohon sa saiyang sadiri!”


text:
Kan mahiling sinda ni David na naghihiring-hingan, nagduda siya na gadan na an aki. Kaya hinapot niya sinda, “Gadan na an aki?” “Iyo,” an simbag ninda.


text:
Dangan nagtindog si David, nagkarigos, nagsukray saka nagsangle kan saiyang gubing. Pakatapos, naglaog siya sa Tabernakulo asin nagsamba. Pagbalik niya sa palasyo, naghagad siya nin pagkakan dangan nagkakan.


text:
Sinabihan siya kan saiyang mga opisyal, “Dai mi nasasabotan an saimong ginibo. Kan buhay pa an aki, nagtangis ka para saiya asin habo mong magkakan; alagad kan magadan siya, nagtindog ka asin nagkakan!”


text:
Nagsimbag si David, “Totoo. Nag-ayuno ako asin nagtangis mantang buhay pa an aki. Naghona akong maheherak sako an Kagurangnan asin dai niya tutugotan na magadan an aki.


text:
Alagad ngunyan na gadan na an aki, tano ta maayuno pa ako? Mabubuhay ko daw an aki? Maduman ako sa namumugtakan niya sa maabot na panahon, alagad dai na siya pwedeng magbalik pa sako.”


text:
Dangan rinanga ni David an saiyang agom na si Batsheba. Dinorogan niya si Batsheba, asin nag-aki ini nin lalaki na inapod ni David nin Solomon. Namotan nin Kagurangnan an aki


text:
asin sinugo an propetang si Natan na ngaranan an aki nin Jedidias, huli ta namotan nin Kagurangnan an aki.


text:
Pinadagos ni Joab an pakilaban sa Rabba, an pangenot na syudad nin Ammon, asin madali na niyang masakop ini.


text:
Nagpadara siya nin mga sugo ki David tanganing magsabi, “Sinalakay ko an Rabba asin nasakop ko na an hinahalean kan tubig kaini.


text:
Tipona an iba mo pang mga tawohan asin salakaya an syudad. Ika na mismo an magsakop kaiyan. Habo kong mapasako an onra sa pagsakop kaiyan.”


text:
An hade kan mga Ammonita igwa nin bulawan na korona na an timbang minaabot sa treynta y singko kilos. Igwa ini nin tampok na mahalagang bato, na kinua ni David asin ibinugtak sa saiyang korona. Kinua man niya an dakulang halaga nin sinamsam hale sa syudad.


text:
Pinatrabaho niya an mga tawong taga Rabba na gamit an mga lagadi, mga piko, saka mga patok, asin pinirit sindang maggibo nin mga ladrilyo; iyo man an ginibo ni David sa mga tawo kan ibang mga banwa nin Ammon. Dangan nagbalik sa Jerusalem si David saka an saiyang mga tawohan.


text:
Si Absalom na aking lalaki ni David igwa nin magayon na tugang na daraga, na an ngaran Tamar. Si Amnon na saro pang aking lalaki ni David namoot ki Tamar.


text:
Namoot nin marahay si Amnon ki Tamar mala ta naghelang siya, huli ta garo masakit na mapasaiya si Tamar; saro siyang birhen, kaya dai siya tinutugotan na makihampang sa mga lalaki.


text:
Alagad igwa si Amnon nin sarong katood na an ngaran Jonadab, an aking lalaki ni Samma na tugang ni David; tuso nin marahay si Jonadab.


text:
Sinabihan ni Jonadab si Amnon, “Aki nin hade, tano ta aroaldaw kang mamondo? Sabihan sako an saimong problema.” Nagsimbag si Amnon, “Namomoot ako ki Tamar, an tugang na babae kan tugang kong lalaki sa ama na si Absalom.”


text:
Sinabihan siya ni Jonadab, “Humigda ka asin magsagin-sagin na may helang. Pagdigdi kan saimong ama sa pagkomusta saimo, sabihan mong, ‘Tugoteng magdigdi an tugang kong si Tamar tanganing tawan ako nin tinapay asin pakakanon ako. Boot kong siya an magluto kan pagkakan sa atubang ko dangan siya na mismo an magpakakan sako.’”


text:
Kaya naghigda si Amnon asin nagsagin-sagin na may helang. Kan nagduman si Hadeng David tanganing komustahon siya, nagsabi si Amnon, “Tugoteng magdigdi an tugang kong si Tamar asin magluto nin nagkapirang tinapay sa atubang ko, saka magpakakan sako.”


text:
Kaya pinatogonan ni David si Tamar sa palasyo: “Magduman ka sa harong kan tugang mong si Amnon asin iluto mo siya nin pagkakan.”


text:
Nagduman si Tamar asin naabotan niyang naghihigda si Amnon. Nagkua siya nin minasang arina, inandam dangan naggibo nin tinapay sa atubang ni Amnon.


text:
Kinua ni Tamar an kawali dangan an laog kaini ibinugtak niya sa atubang ni Amnon, alagad habong magkakan si Amnon. Nagsabi siya, “Pahalea digdi an gabos.” Kaya nagharale sinda.


text:
Dangan sinabihan ni Amnon si Tamar, “Daraha digdi sa sakong higdaan an mga tinapay asin pakakana ako.” Kinua ni Tamar an mga tinapay na saiyang linuto dangan dinara ki Amnon.


text:
Alagad kan darahon idto ni Tamar sa harani ni Amnon, pinugol siya ni Amnon dangan sinabihan, “Madya, magdorog kita, tugang ko!”


text:
Nagsimbag si Tamar, “Dai mo ako pagpiriton, tugang ko huli ta an bagay na ini dai ginigibo sa Israel; dai ka maggibo nin siring na karatan.


text:
Paano ko aatubangon an kasosopgan? Asin ika magigin siring sa saro kan mga lolong nin Israel. Kaya nakikimaherak ako, makiolay ka sa hade, huli ta dai niya ako ipapangalad saimo.”


text:
Alagad dai dinangog ni Amnon si Tamar asin huli ta mas makosog siya ki Tamar, nadaog niya ini asin nalupigan.


text:
Dangan napano si Amnon nin makuring pagkaongis ki Tamar; pagkaongis na orog pa ki sa pagkamoot na namatean niya para saiya. Kinurahawan niya si Tamar, “Hale digdi!”


text:
Alagad nagsimbag si Tamar, “Dai, tugang ko; huli ta mas orog pang maraot na krimen an pagpahale mo sako ki sa ginibo mo na sako!” Alagad dai siya dinangog ni Amnon;


text:
inapod niya an saiyang sorogoon asin sinabihan, “Halea sa sakong atubang an babaeng ini! Tapokan siya sa luwas dangan baratan mo an pintoan!”


text:
Ilinuwas kan sorogoon si Tamar dangan binaratan an pinto. Sulot ni Tamar an sarong halabang gubing na may manggas, gubing na isinusulot nin mga birhen na prinsesa kaidto.


text:
Nagbugtak siya nin abo sa saiyang payo, ginisi an saiyang halabang gubing, dangan naglakaw na naghihibi mantang tinatahoban kan mga kamot an saiyang lalawogon.


text:
Kan mahiling siya kan tugang niyang si Absalom, hinapot siya, “Kinulogan ka ni Amnon? Tugang ko, dai mo dapat ipagkulog nin boot an bagay na ini; tugang mo siya sa ama, kaya dai ka na mag-osip sa kiisay pa man.” Kaya nag-erok si Tamar sa harong ni Absalom na saiyang tugang, namomondo asin napupungaw.


text:
Naongis nin marahay si Absalom ki Amnon huli kan paglupigi niya ki Tamar, kaya dai na niya kinakaolay si Amnon.


text:
Pakalihis nin duwang taon, kan pinapaguntingan ni Absalom an saiyang mga karnero sa Baal-hazor, harani sa banwa nin Efraim, an gabos na aking lalaki kan hade inalok ni Absalom na magduman.


text:
Nagduman si Absalom ki Hadeng David asin nagsabi, “Mahal na hade, pinapaguntingan ko an sakong mga karnero. Pwede ka daw magduman asin an saimong mga opisyal?”


text:
Nagsimbag an hade, “Dai aki ko; magagabatan ka nin marahay kun magduman kami gabos.” Nagpirit si Absalom, alagad dai nagtugot an hade dangan sinabihan si Absalom na maghale na.


text:
Alagad nagsabi si Absalom, “Kun siring, pwede mo daw tugotan na magduman an tugang kong si Amnon?” “Tadaw ta kaipuhan na mag-iba si Amnon saimo?” an hapot kan hade.


text:
Alagad pinirit ni Absalom an hade sagkod na tinugotan ni David si Amnon asin an gabos pa niyang aking lalaki. Nag-andam si Absalom nin sarong bangkete na maninigo para sa sarong hade


text:
dangan pinagbotan an saiyang mga sorogoon: “Tandaan nindo kun burat na si Amnon; dangan kun sabihan ko kamong, ‘Gadana nindo si Amnon,’ gadanon nindo siya. Dai kamo matakot; ako an bahala. Magmaisog kamo asin dai magduwa-duwa!”


text:
Sinunod kan mga sorogoon an pagboot ni Absalom; ginadan ninda si Amnon. Dangan nagtirindog an gabos na aking lalaki kan hade, nagrulunad sa saindang mga mula asin nagdurulag.


text:
Mantang nasa dalan pa sinda, nakaabot an bareta ki David na: “Ginadan ni Absalom an gabos mong aking lalaki; mayo nin nakaligtas maski saro man sa sainda!”


text:
Nagtindog an hade, asin ginisi an saiyang gubing dangan naghigda sa daga; ginirisi man kan mga sorogoon na kairiba niya an saindang gubing.


text:
Alagad si Jonadab, na aking lalaki kan tugang ni David na si Samma nagsabi, “Mahal na hade, dai ka maghona na ginadan ninda an gabos mong aking lalaki. Si Amnon man sana an nagadan. Inisip na ini ni Absalom poon pa kan lupigan ni Amnon an saiyang tugang na si Tamar.


text:
Kaya dai ka magtubod sa bareta na gadan na an gabos mong aking lalaki; si Amnon man sana an nagadan.”


text:
Alagad nagdulag si Absalom. Dangan nahiling kan bantay na soldados an sarong dakulang grupo nin mga tawo na nagdadangadang paibaba sa bulod sa dalan hale sa Horonaim. Nagduman siya sa hade asin ibinareta an saiyang nahiling.


text:
Sinabihan ni Jonadab si David, “Iyo na iyan an saimong mga aking lalaki, siring sa sinabi ko na maabot sinda.”


text:
Pakasabi kaini ni Jonadab, nagralaog an mga aking lalaki ni David; nagpoon sindang maghiribi; nagtangis man si David asin an saiyang mga opisyal.


text:
Nagdulag si Absalom asin nagduman sa hade nin Gesur, ki Talmai na aking lalaki ni Amihud; nag-erok siya duman sa laog nin tolong taon. Ipinagmondo ni David si Amnon sa halawig na panahon;


text:
alagad kan matapos na an saiyang pagmondo sa pagkagadan ni Amnon, nagin labi-labi an pagkapungaw niya na mahiling an aki niyang lalaki na si Absalom.


text:
kaya ipinaapod niya an sarong madonong na babae na nag-eerok sa Tekoa. Pag-abot kan babae, sinabihan siya ni Joab, “Magsagin-sagin kang nagmomondo; magsulot ka kan saimong gubing na pangmondo, asin dai mo pagsukrayon an saimong buhok. Magsagin-sagin kang sarong babaeng halawig na panahon nang nagmomondo para sa gadan;


text:
dangan magduman ka sa hade, asin sabihan mo siya kan sasabihon ko saimo.” Dangan sinabihan siya ni Joab kan saiyang sasabihon.


text:
Hinapot siya kan hade, “Ano an problema mo?” Nagsimbag an babae, “Saro akong balo. Gadan na an sakong agom.


text:
Igwa ako nin duwang aking lalaki, asin sarong aldaw nag-iwal sinda sa kaomahan; mayo nin siisay man na nakasuhay sainda, asin nagadan kan saro sainda an saiyang tugang.


text:
Ngunyan, iniiwal ako kan gabos kong kadugo asin hinahagad na itao ko sainda an nakagadan, tanganing gadanon ninda huli sa paggadan niya kan saiyang tugang. Kun gibohon ko iyan, mawawaraan ako nin aking lalaki. Gagadanon ninda an huri kong paglaom, asin an sakong agom mawawaraan nin aking lalaki na mapadagos kan saiyang ngaran.”


text:
Nagsabi an babae, “Mahal na hade, anoman an gibohon mo, ako asin an sakong pamilya an babasolon; ika saka an saimong pamilya dai nin kasalan.”


text:
Nagsimbag an hade, “Darahon mo digdi sako an siisay man na magpatakot saimo, asin dai ka na niya aanohon.”


text:
Nagsabi an babae, “Pamibian man sa Kagurangnan na saimong Dios, na an sakong kadugo dai na magbalos tanganing an natatada kong aki dai na niya gadanon.” Nagsimbag si David, “Isinusumpa ko sa ngaran kan buhay na Kagurangnan na mayo maski sarong buhok kan aki mong lalaki an matatakdag sa daga.”


text:
“Mahal na hade, tugote akong magpahayag nin saro pang bagay,” an sabi kan babae. “Magpahayag ka,” an simbag kan hade.


text:
Nagsabi an babae, “Tadaw ta nagibo mo ining karatan laban sa banwaan nin Dios? Sa pagtao mo kaining hatol, ika mismo an naghatol sa sadiri mo huli ta dai mo pa itinutugot na makapuli an saimong aking lalaki.


text:
Gabos kita magagadan; arog kita sa tubig na naula sa daga, na dai na pwedeng tiponon giraray. Maski an Dios dai na minabuhay kan nagadan, alagad pwedeng maghanap an hade nin paagi tanganing ikabalik an sarong mayo sa saiyang kaibahan.


text:
Sinabi ko ini sa mahal na hade huli ta pinatakot ako kan mga tawo; nagsaboot akong, ‘Kakaolayon ko an hade sa paglaom na gigibohon niya an sakong hahagadon.


text:
Huli ta dadangogon niya ako asin ililigtas sa boot gumadan sako asin sa sakong aki tanganing mapara kami sa dagang itinao nin Dios sa saiyang banwaan.’


text:
Nagsaboot pa akong, ‘An panuga kan sakong kagurangnan na hade iyo an maligtas sako;’ huli ta an kagurangnan na hade siring sa anghel nin Dios na nakakaaram kan marahay saka kan maraot. Ibahan ka logod kan Kagurangnan na saimong Dios!”


text:
Nagsimbag an hade, “Simbagon mo nin totoo an ihahapot ko saimo.” “Hapota ako nin maski ano, mahal na hade,” an simbag kan babae.


text:
“Bakong si Joab an nagpasunod saimo kaini?” an hapot ni David. Nagsimbag an babae, “Mantang buhay ka, sakong namomotan na hade, isinusumpa ko na mayo nin paagi na malikayan an pagsimbag kan saimong hapot. Si Joab mananggad an nagtukdo sako kan sakong gigibohon asin sasabihon.


text:
Alagad ginibo niya ini tanganing tanoson an nasasalang dalagan kan mga pangyayari. Madonong mananggad an mahal na hade siring sa anghel nin Dios asin tatao kan gabos na nangyayari.”


text:
Pakatapos kaini, nagsabi an hade ki Joab, “Naisip kong itao an saimong hinahagad. Magduman ka asin dalawon mo an hoben na si Absalom dangan ibalik mo siya digdi.”


text:
Nagdapa si Joab sa daga sa pagtaong galang ki David dangan nagsabi, “Bendisyonan ka logod nin Dios, mahal na hade! Ngunyan naaaraman ko nang nawiwili ka sako, huli ta itinugot mo an sakong kahagadan.”


text:
Alagad nagboot an hade na dai mag-erok si Absalom sa palasyo. Nagsabi an hade, “Habo kong mahiling siya.” Kaya nag-erok si Absalom sa sadiri niyang harong asin dai nag-atubang sa hade.


text:
Mayo nin siisay man sa Israel na bantog sa kagwapohan ki sa ki Absalom; mayo siya nin kaninan magpoon sa bitis sagkod sa payo.


text:
Mahibog nin marahay an saiyang buhok, asin kaipuhan na putolan niya ini taon-taon, kun halaba asin magabat na nin marahay. Minasobra sa duwang kilo an timbang kan saiyang pinutol na buhok, sosog sa timbangan kan hade.


text:
Nagkaigwa si Absalom nin tolong aking lalaki, asin sarong babae na an ngaran Tamar; ini sarong babaeng magayon nin marahay.


text:
Dangan ipinaapod ni Absalom si Joab tanganing pakiolayan na magduman sa hade para saiya; alagad dai nagduman si Joab. Ipinaapod giraray ni Absalom si Joab, alagad dai man giraray ini nagduman.


text:
Kaya sinabihan ni Absalom an saiyang sorogoon, “Hilinga, kataed kan sakong oma an oma ni Joab asin igwa nin tanom na sebada. Lakaw kamo asin suloa nindo.” Kaya nagduman an mga sorogoon ni Absalom sa oma ni Joab dangan sinulo idto.


text:
Nagduman si Joab sa harong ni Absalom saka nagsabi, “Tadaw ta sinulo kan saimong mga sorogoon an sakong oma?”


text:
Nagsimbag si Absalom, “Huli ta habo kang magdigdi kan ipaapod taka. Boot kong magduman ka sa hade dangan ihapot mo ako saiya: ‘Tadaw ta binayaan ko an Gesur asin nagdigdi? Mas marahay pang duman sana ako nag-erok.’” Nagpadagos si Absalom, “Boot kong gumibo ka nin paagi tanganing makaatubang ako sa hade, asin kun ako may sala, ipagadan mo ako saiya.”


text:
Kaya nagduman si Joab ki David dangan ipinahayag an sinabi ni Absalom. Ipinaapod ni David si Absalom; nagduman siya asin nagduko kan saiyang payo sa atubangan kan hade. Inako si Absalom kan hade dangan hinadokan.


text:
Pakatapos kaini, kuminua si Absalom nin sarong karwahe asin mga kabayo para saiya, saka singkwentang kalalakihan na masabay saiya sa paglakaw.


text:
Danay siyang amay na minabangon dangan minatindog sa gilid kan dalan palaog sa syudad. An siisay man na minaagi duman na igwa nin kaso na boot darahon sa hade tanganing hukoman, inaapod ni Absalom saka hinahapot kun saen siya hale. Pakasabi ki Absalom kun sa anong tribu siya gikan,


text:
minasabi si Absalom, “Hilinga, marahay asin matanos an saimong sinasabi; alagad mayong itinalaan na tawo an hade tanganing dangogon an kaso mo.”


text:
Dangan minasabi pa si Absalom, “Gurano an pagmawot kong ako nagin sarong hukom sa daga! Dangan madolok sako an siisay man na igwa nin kaso o dahelan asin tatawan ko siya nin katanosan.”


text:
Kun minadolok ki Absalom an lalaki tanganing magtao saiya nin galang, inuunat ni Absalom an saiyang kamot, kinakapotan an lalaki dangan hinahadokan.


text:
Siring an ginigibo ni Absalom sa lambang Israelita na minaduman sa hade tanganing hukoman; kaya nabihag niya an puso kan mga Israelita.


text:
Pakalihis nin apat na taon, sinabihan ni Absalom si Hadeng David, “Tugote akong magduman sa Hebron tanganing otobon an sarong panuga na ginibo ko sa Kagurangnan.


text:
Kan nag-eerok pa ako sa Gesur sa Siria, nanuga ako sa Kagurangnan na kun ibalik na niya ako sa Jerusalem sasambahon ko siya sa Hebron.”


text:
Alagad nagpadara siya nin mga sugo sa gabos na tribu nin Israel tanganing magsabing, “Kun madangog nindo an tanog nin mga trompeta, magkurahaw kamong, ‘Hade na si Absalom sa Hebron!’”


text:
Nag-iba ki Absalom an dos syentos na taga Jerusalem na saiyang inalok; dai ninda aram an manongod sa plano ni Absalom asin nag-iba sinda sa marahay na boot.


text:
Mantang nagdodolot si Absalom kan atang, ipinaapod niya an saro kan mga parahatol ni Hadeng David—si Ahitofel kan banwa nin Gilo. Orog na nagkosog an plano laban sa hade; orog man na nagdakul an mga parasunod ni Absalom.


text:
Kaya sinabihan ni David an gabos niyang opisyal na kaiba niya sa Jerusalem, “Kaipuhan makahale tolos kita kun boot tang makadulag ki Absalom! Magmadali kamo ta tibaad maabotan niya kita saka madaog dangan garadanon an gabos na nasa syudad!”


text:
Kaya naghale an hade kaiba an saiyang pamilya asin mga opisyal, pwera kan sampolong kasaroan ni David na iwinalat niya tanganing atamanon an palasyo.


text:
Nagtindog sa kataed ni David an gabos niyang opisyal mantang an saiyang mga bantay nag-agi sa saiyang atubang. Nag-agi man sa saiyang atubang an seis syentos na soldados na nagsunod saiya hale sa Gat.


text:
Nagsabi an hade ki Ittai na saindang pamayo, “Tadaw ta maiba man kamo samo? Balik kamo asin ibahan nindo an bagong hade; huli ta saro kang dayuhan, sarong nakikihimanwa, harayo sa sadiri mong daga.


text:
Halipot pa sanang panahon an pag-erok mo digdi, kaya tadaw ta ipag-iba taka sa paglagalag sa kaibahan ko mantang dai ko aram kun mapasaen ako? Balik kamo dangan ibahan an mga kahimanwa mo—asin ipahiling logod saimo nin Kagurangnan an danay na pagkamoot asin kaimbodan.”


text:
Alagad nagsimbag si Ittai, “Mahal na hade, isinusumpa ko saimo sa ngaran kan buhay na Kagurangnan na danay akong maiba saimo minsan saen, sa buhay man o sa kagadanan.”


text:
Sinabihan ni David si Ittai, “Kun siring, agi na!” Kaya nag-agi sa atubang ni David si Ittai kaiba an gabos niyang tawohan asin an saindang mga pamilya.


text:
Naghibi nin makosog an mga tawo kan maghale an mga parasunod ni David. Binalyo kan hade an sapa nin Kidron, kasunod kan saiyang mga tawohan dangan iriba sindang nagpasiring sa kalangtadan.


text:
Yaon duman an padi na si Zadok, kaiba an gabos na Levita; dara ninda an Kaban nin Tipan. Ibinugtak ngona ninda ini sa daga sagkod na makahale an gabos na tawo sa syudad. Yaon man duman an padi na si Abiatar.


text:
Dangan sinabihan kan hade si Zadok, “Ibalik nindo an Kaban nin Tipan sa syudad. Kun nawiwilihan ako nin Kagurangnan, tutugotan niya akong makabalik tanganing mahiling ko iyan giraray asin an lugar na namumugtakan kaiyan.


text:
Sinabihan pa kan hade si Zadok, “Hilinga, magbalik ka sa syudad sa katoninongan; ipag-iba mo an saimong aking lalaki na si Ahimaaz asin si Jonatan na aking lalaki ni Abiatar.


text:
Duman ako maghahalat sa may sinasangahan kan salog sa kalangtadan sagkod na makaabot sako an bareta hale saimo.”


text:
Alagad naghihibi na nagtukad si David sa Bukid nin mga Oliba; nakabitis sana siya asin may tahob an payo bilang tanda nin pagmondo. An gabos na nagsunod saiya nagtahob man kan saindang payo asin naghibi.


text:
Kan maosipan si David na uminiba si Ahitofel sa pagrebelde ni Absalom, namibi siya, “O Kagurangnan, namimibi ako saimo na mamugtak logod sa kalolongan an mga hatol ni Ahitofel!”


text:
Kan nakaabot si David sa alitoktok kan bulod, saen sinasamba an Dios, sinabat siya kan pinapaniwalaan niyang katood na si Husai na Arkita, na gisi an gubing asin may alpog an payo.


text:
alagad matatabangan mo ako kun magbalik ka sa syudad. Sabihan mo si Absalom, ‘Magigin sorogoon mo ako, mahal na hade, siring na nagin sorogoon ako kan saimong ama.’ Sa siring na paagi, madadaog mo an hatol ni Ahitofel.


text:
Yaon man duman an mga padi na si Zadok asin si Abiatar, kaya kun ano man an saimong madangog sa laog kan palasyo, isabi mo sainda.


text:
Kaiba ninda an saindang mga aking lalaki na si Ahimaaz asin Jonatan; sa paagi ninda ikakapadara mo sako an saimong nadangog.”


text:
Kan nakaoroenotan na si David sa alitoktok kan bulod, sinabat siya ni Ziba, an sorogoon ni Mefiboset, na may guyod na duwang asnong kargado nin dos syentos na tinapay, sanggatos na pungot nin pasas, sanggatos na pungot nin preskong mga prutas, asin sarong laogan na anit na pano nin arak.


text:
Hinapot siya ni Hadeng David, “Ano an gigibohon mo sa mga dara mong iyan?” Nagsimbag si Ziba, “An mga asno sasakayan kan pamilya kan hade, an mga tinapay asin mga prutas kakakanon kan kalalakihan, asin an arak para sa mga pinanluluya sa kalangtadan.”


text:
Naghapot an hade, “Haen si Mefiboset, an makoapo kan saimong kagurangnan na si Saul?” Nagsimbag si Ziba, “Nagpawalat siya sa Jerusalem huli ta nagtutubod siyang ibabalik saiya kan mga Israelita an kahadean kan saiyang lolo na si Saul.”


text:
Sinabihan kan hade si Ziba, “Poon ngunyan, saimo na an gabos na pagsadiri ni Mefiboset.” Nagsimbag si Ziba, “Sorogoon mo ako; padagos mo logod akong mawilihan, Mahal na hade.”


text:
Pag-abot ni Hadeng David sa Bahurim, nagluwas sa pagsabat saiya an saro sa mga kadugo ni Saul, na an ngaran Simei, na aking lalaki ni Gera. Minamaldisyon niya si David mantang naglalakaw


text:
asin pinaggagapo si David saka an saiyang mga opisyal, maski napapalibotan si David kan saiyang mga tawohan sagkod mga bantay.


text:
Kinua mo an kahadean ni Saul, kaya pinapadusahan ka ngunyan nin Kagurangnan huli ta kadakul sa pamilya ni Saul an saimong ginadan. Itinao na nin Kagurangnan an kahadean sa aki mong si Absalom, asin mayo ka na, ika na paragadan!”


text:
Nagsabi sa hade si Abisai, na aki ni Zeruias, “Mahal na hade, tadaw ta pinapabayaan mong maldisyonon ka kan ayam na iyan? Padumana ako asin pupugotan ko siya!”


text:
Sinabihan kan hade si Abisai asin an tugang niyang si Joab, “Dai kamo makilabot digdi. Kun maldisyonon niya ako huli ta sinabihan siya nin Kagurangnan, siisay an may deretsong maghapot kun tadaw ta ginigibo niya iyan?”


text:
Dangan sinabihan ni David si Abisai asin an gabos niyang opisyal, “Kun boot ngani akong gadanon kan sakong aki, tadaw ta minangalas kamo sa Benjaminitang ini? Sinabihan siya nin Kagurangnan na maldisyonon ako, kaya pabayaan nindo siya na magmaldisyon sako.


text:
Tibaad pa mahiling nin Kagurangnan an sakong pagtios asin matawan niya ako nin mga biyaya karibay kan saiyang pagmaldisyon.”


text:
Kaya nagpadagos sa paglakaw si David asin an saiyang mga tawohan. Dai nag-ontok si Simei; naglakaw siya sa gilid kan bulod asin ipinadagos an pagmaldisyon, an paggapo, asin an pagtapok nin alpog ki David saka sa mga kaibahan kan hade.


text:
Paragal nin marahay kan mag-abot sa Jordan an hade asin an saiyang mga tawohan; nagpahingalo sinda duman.


text:
Naglaog sa Jerusalem si Absalom asin an gabos na Israelita na kaiba niya. Kaiba man niya si Ahitofel.


text:
Kan masabatan si Absalom ni Husai, na katood ni David, nagkurahaw si Husai, “Mabuhay an hade! Mabuhay an hade!”


text:
Hinapot siya ni Absalom, “Iyo iyan an saimong kaimbodan sa saimong katood? Tadaw ta dai ka nag-iba sa saiya?”


text:
Nagsimbag si Husai, “Paano ko magigibo iyan? Maapil ako sa pinili kan Kagurangnan, kan mga tawong ini, asin kan gabos na Israelita. Maiba ako saimo.


text:
Huli ta siisay an sakong paglilingkodan? Bakong an aki kan sakong kagurangnan? Siring na pinaglingkodan ko an saimong ama, paglilingkodan taka man ngunyan.”


text:
Dangan sinabihan ni Absalom si Ahitofel, “Ngunyan na uya na kita digdi, ano an ihahatol mong gibohon ta?”


text:
Nagsimbag si Ahitofel, “Lakaw asin dorogan mo an mga kasaroan kan saimong ama na nagkawaralat sa pag-ataman kan palasyo. Dangan maaaraman kan lambang saro sa Israel na saro ka nang kaiwal sa panhiling kan saimong ama, asin mapapakosog mo an boot kan mga parasunod mo.”


text:
Kaya nagpatindog sinda nin sarong tolda para ki Absalom sa ibabaw kan atop kan palasyo dangan sa panhiling kan gabos, naglaog si Absalom asin dinorogan an mga kasaroan kan saiyang ama.


text:
Kan panahon na idto, an anoman na hatol na itinao ni Ahitofel inaako na garong tataramon man sana nin Dios; sinunod ini ni David asin ni Absalom.


text:
Dai nahaloy, sinabihan ni Ahitofel si Absalom, “Tugote akong magpili nin dose mil na kalalakihan, dangan ngunyan na banggi lalamagon ko si David.


text:
Sasalakayon ko siya mantang pagal siya asin maluya an boot. Matatakot siya asin madurulag an saiyang mga tawohan. Gagadanon ko sana an hade


text:
dangan dadarahon ko saimo an gabos niyang tawohan, siring kan sarong agom na babae na minapuli sa saiyang agom. Boot mong gadanon an saro man sanang tawo; asin magigin ligtas an bilog na banwaan.”


text:
Pag-abot ni Husai, sinabihan siya ni Absalom, “Siring kaini an hatol ni Ahitofel; ano sa paghona mo, sunodon ta? Kun dai, sabihi kami kun ano an dapat na gibohon.”


text:
Ika an nakakaaram na an saimong ama asin an saiyang mga tawohan mga maiisog na lalaki; siring sinda kaisog sa sarong ina nin mga oso na hinabonan nin saiyang mga ogbon duman sa oma. Paralaban an saimong ama asin dai nakikisumaro sa saiyang mga tawohan pagkabanggi.


text:
Tibaad sa oras na ini, nagtatago siya sa sarong lungib o sa ibang lugar. Kun salakayon ni David an saimong mga tawohan, an siisay man na makadangog kaini masabi na nagkadaraog an saimong mga tawohan.


text:
Kaya maski an pinakamaisog na mga lalaki na an puso siring sa puso nin sarong leon, matatakot huli ta an bilog na Israel nakakaaram na sarong dakulang soldados an saimong ama asin matitibay na mga lalaki an saiyang mga tawohan.


text:
An hatol ko iyo na tiponon mo an gabos na Israelita magpoon sa sarong poro kan daga sagkod sa ibong na poro, siring sa mga baybay sa dagat, dangan ika mismo an mangenot sainda sa pakilaban.


text:
Makukua ta si David saen man na lugar, dangan bago niya maaraman kun ano an nangyayari, masasalakay ta na siya. Mayo nin siisay man sa sainda an matatadang buhay.


text:
Kun magsibog siya sa sarong syudad, madara an satong mga tawohan nin mga pisi, dangan satong guguyodon an syudad pasiring sa kapantayan sagkod na mayo ni sarong gapo na matada sa dating namumugtakan kaiyan.”


text:
Nagsabi si Absalom asin an gabos na Israelita, “Mas marahay an hatol ni Husai ki sa hatol ni Ahitofel.” Pinangyari nin Kagurangnan na dai pagsunodon an marahay na hatol ni Ahitofel, tanganing kapahamakan an mag-abot ki Absalom.


text:
Dangan isinabi ni Husai sa mga padi na si Zadok asin Abiatar an hatol na itinao ni Ahitofel ki Absalom saka sa mga lider na Israelita; isinabi man niya an hatol na itinao niya.


text:
Pakatapos, nagsabi si Husai, “Hidali kamong magpadara nin mensahe ki David na dai siya magpaaga sa sinasangahan kan salog sa kalangtadan, kundi magbalyo tolos siya, tanganing siya asin an saiyang mga tawohan dai madakop saka magadan.”


text:
Naghahalat si Jonatan na aking lalaki ni Abiatar asin si Ahimaaz na aking lalaki ni Zadok sa burabod sa Enrogel, huli ta habo nindang mahiling sa laog kan syudad. Sarong sorogoon na babae an danay na minaduman asin minaosip sainda kan nangyayari, dangan sinda an minaduman ki Hadeng David saka minaosip saiya.


text:
Alagad sarong aldaw, nahiling sinda nin sarong aking lalaki asin inosipan kaini si Absalom; kaya naghale tolos sinda dangan nakaabot sa harong nin sarong lalaki sa Bahurim, na may bubon sa natad. Naglusad sinda sa bubon.


text:
An agom kan lalaki nagkua nin pantahob, biniklad sa ngoso kan bubon, dangan winarakan nin trigo tanganing mayong mahiling na anoman.


text:
Nag-abot sa harong an mga opisyal ni Absalom saka hinapot an babae, “Haen na si Ahimaaz asin si Jonatan?” Nagsimbag an babae, “Nagbalyo sinda sa salog.” Hinanap sinda kan mga lalaki alagad dai nakua, kaya nagbalik sinda sa Jerusalem.


text:
Pakahale kan mga lalaki, nagluwas sa bubon si Ahimaaz saka si Jonatan, dangan nagduman ki Hadeng David asin binaretaan kan dapit sa plano ni Ahitofel laban saiya. Nagsabi sinda, “Maghidali ka asin magbalyo sa salog.”


text:
Kaya nagbalyo sa Jordan si David asin an saiyang mga tawohan; kan nagbabanaag na an aldaw, nakabalyo na sinda gabos.


text:
Kan mahiling ni Ahitofel na dai sinunod an saiyang hatol, kinamaderohan niya an saiyang asno dangan nagpuli sa sadiring syudad. Kan maasikaso na niya an gabos na dapat gibohon, naghugot siya. Ilinubong siya sa lulubngan kan saiyang pamilya.


text:
Nakaabot na si David sa banwa nin Mahanaim kan makabalyo sa Jordan si Absalom asin an mga Israelita. (


text:
Si Amasa an ibinugtak ni Absalom na pamayo kan hukbo embes na si Joab. Si Amasa, aking lalaki ni Jeter na Ismaelita; an saiyang ina iyo si Abigail na aki ni Nahas asin tugang ni Zeruias na ina ni Joab.)


text:
Pag-abot ni David sa Mahanaim, sinabat siya ni Sobi na aking lalaki ni Nahas na taga Rabba sa Ammon, ni Makir, na aking lalaki ni Ammiel na taga Lodebar, asin ni Barzillai, na taga Rogelim sa Gilead.


text:
Nagdara sinda nin mga palanggana, koron, higdaan, asin manlaen-laen na pagkakan para ki David saka sa saiyang mga tawohan. Aram ninda na magugutom, mapapaha, asin mapapagal sa kalangtadan si David saka an saiyang mga tawohan.


text:
Tinipon ni Hadeng David an gabos niyang tawohan, pinaggrupo-grupo sa rinibo asin sa ginatos, dangan binugtakan nin mga pamayo.


text:
Pakatapos, isinubol niya sinda sa tolong grupo sa pamamahala ni Joab, ni Abisai na tugang na lalaki ni Joab asin ni Ittai na taga Gat. Sinabihan kan hade an saiyang mga tawohan, “Maiba ako saindo.”


text:
Nagsimbag sinda, “Dai ka dapat mag-iba samo; huli ta kun magdulag kami, mayo iyan nin kahulogan sa mga kaiwal. Kun magadan an kabanga samo, mayo man giraray iyan nin kahulogan sainda; alagad sampolong ribo an saimong katimbang. Mas marahay na digdi ka sana sa syudad asin padarahan mo kami nin tabang.”


text:
Nagsimbag an hade, “Gigibohon ko an pinaghohona nindong marahay.” Dangan nagtindog siya sa may trangkahan mantang nagmamartsa paluwas an hukbo, sa grupo nin ginatos asin rinibo.


text:
Pinagbotan kan hade si Joab, si Abisai asin si Ittai, “Huli sako, dai nindo pagkulogon an hoben na si Absalom.” An pagboot kan hade sa mga namamayo kan hukbo manongod ki Absalom nadangog kan gabos na tawo.


text:
Nadaog an mga Israelita kan mga tawohan ni David; dakul an nagkagaradan kan aldaw na idto, mga beynte mil an nagadan.


text:
Nasabat ni Absalom an nagkapirang tawohan ni David. Nakalunad siya sa sarong mula asin kan magsurok an mula sa irarom kan mahibog na mga sanga kan hamurawon na kahoy, nakasabit an saiyang payo sa mga sanga. Nagpadagos an mula sa pagdalagan kaya nawalat na nakabitay si Absalom.


text:
Nahiling si Absalom kan saro kan mga tawohan ni David asin ibinareta ini ki Joab, “Nahiling kong nabibitay si Absalom sa hamurawon na kahoy!”


text:
Nagsimbag si Joab, “Ano, nahiling mo siya? Tadaw ta dai mo pa siya ginadan duman? Tinawan taka kutana nin sampolong pedasong plata saka sarong paha.”


text:
Alagad nagsimbag ki Joab an lalaki, “Maski tawan mo pa ako nin sarong ribong plata, dai ko ibibikyaw an sakong kamot laban sa aking lalaki kan hade. Nadangog mi gabos an hade kan pagbotan ka niya, si Abisai, asin si Ittai, na dai nindo pagkulogan an hoben na si Absalom huli saiya.


text:
Alagad kun linapas ko an hade asin ginadan si Absalom, maaaraman man sana iyan kan hade, huli ta naaaraman niya an gabos, asin pababayaan mo man sana ako.”


text:
Nagsabi si Joab, “Nasasayang an panahon ko saimo.” Nagkua si Joab nin tolong garod asin itinusok an mga ini sa daghan ni Absalom mantang buhay pa siya asin nabibitay sa hamurawon na kahoy.


text:
Pinatanog ni Joab an trompeta tanganing paontokon an ralaban. Nagbaralik an saiyang mga soldados hale sa paglamag sa mga Israelita.


text:
Kinua ninda an bangkay ni Absalom asin ihinulog sa sarong hararom na kalot duman sa kadlagan dangan tinahoban ninda an kalot nin sarong dakulang tambak nin gapo. Nagdurulag an mga Israelita; an lambang saro sa saiyang harong.


text:
Kan nabubuhay pa si Absalom, nagpatindog siya nin sarong monumento para sa saiya sa Kapantayan nin Hade, huli ta mayo siya nin maski sarong aking lalaki na magdadara kan saiyang ngaran. Isinunod niya sa saiyang ngaran an ngaran kan monumento, kaya sagkod ngunyan inaapod ining Monumento ni Absalom.


text:
Dangan nagsabi ki Joab si Ahimaaz, an aking lalaki ni Zadok, “Tugote akong magdalagan asin magdara kan marahay na bareta sa hade na ilinigtas siya nin Kagurangnan sa saiyang mga kaiwal.”


text:
Nagsimbag si Joab, “Dai ka dapat magdara nin bareta ngunyan na aldaw; pwedeng sa ibang aldaw, alagad bako ngunyan, huli ta gadan an aking lalaki kan hade.”


text:
Dangan sinabihan ni Joab an saiyang sorogoon na taga Sudan, “Lakaw asin sabihan mo an hade kan saimong nahiling.” Nagduko sa atubangan ni Joab an sorogoon dangan nagdalagan na naghale.


text:
Nagsabi giraray si Ahimaaz ki Joab, “Maski ano an mangyari, tugote man akong magdara kan bareta.” Naghapot si Joab, “Tadaw ta boot mong gibohon iyan, aki ko? Mayo ka man nin makukuang premyo kun gigibohon mo iyan.”


text:
Nagsimbag si Ahimaaz, “Maski ano an mangyari, basta boot kong magduman.” Kaya sinabihan siya ni Joab, “Hala, dalagan na.” Nagdalagan si Ahimaaz asin nag-agi sa kapatagan; dai nahaloy, nalampasan niya an sorogoon.


text:
Kan panahon na iyan nagtutukaw si David sa pagultanan kan panlaog asin kan panluwas na trangkahan kan syudad. Nagsakat sa itaas kan kudal an bantay asin nagtindog sa atop kan trangkahan; nakahiling siya nin sarong lalaking solo-solong nagdadalagan.


text:
Nag-apod an bantay asin sinabihan an hade. Nagsimbag an hade, “Kun solo sana siya, marahay na bareta an saiyang dara.” Orog na naghaharani an nagdadalagan.


text:
Dangan an bantay nakahiling pa nin sarong lalaking solong nagdadalagan, asin nag-apod siya sa parabukas kan trangkahan, “Hilinga! Igwa nin saro pang lalaki na nagdadalagan!” Nagsimbag an hade, “Marahay na bareta man an dara kaiyan.”


text:
Nagsabi an bantay, “Garong ki Ahimaaz an dadalaganon kan naeenot.” Nagsabi an hade, “Marahay siyang tawo, asin marahay an dara niyang bareta.”


text:
Nagkurahaw nin pangomusta si Ahimaaz sa hade, nagdapa sa daga sa atubangan kan hade saka nagsabi, “Pag-omawon an Kagurangnan na saimong Dios, na nagtao saimo nin kapangganahan laban sa mga nagrebelde sa mahal na Hade!”


text:
Naghapot an hade, “Marahay daw an kamugtakan kan hoben na si Absalom? Nagsimbag si Ahimaaz, “Mahal na hade, kan sinugo ako ni Joab na saimong opisyal nakahiling ako nin dakulang kariribokan, alagad dai ko masasabi kun ano idto.”


text:
Dangan nag-abot an oripon na taga Sudan asin nagsabi sa hade, “Dara ko an marahay na bareta para sa mahal na hade! Pinapanggana ka ngunyan na aldaw nin Kagurangnan laban sa gabos na nagrebelde saimo!”


text:
“Marahay daw an kamugtakan kan hoben na si Absalom?” an hapot kan hade. Nagsimbag an oripon, “Nagmamawot akong mangyari logod sa gabos mong kaiwal asin sa gabos na magrebelde saimo an nangyari ki Absalom.”


text:
Inabotan nin makuring kamondoan an hade. Nagsakat siya sa kwartong nasa itaas kan trangkahan asin naghibi. Mantang naglalakaw siya, nasasambit niya an, “O aki ko! Aki kong Absalom, aki ko! Ako na kuta an nagadan embes na ika, aki ko! Absalom, aki ko!”


text:
Kaya para sa gabos na soldados ni David, nagin kamondoan an kapangganahan kan aldaw na idto, huli ta nadangog nindang ipinagmomondo kan hade an pagkagadan kan saiyang aking lalaki.


text:
Nagbalik sa syudad an mga soldados na mayong girong, na garo mga soldados na nasosopog huli ta nagdurulag sinda sa gera.


text:
Tinahoban kan hade an saiyang lalawogon asin nagkurahaw nin makosog, “O aki ko! Absalom aki ko! Absalom aki ko!”


text:
Naglaog si Joab sa harong kan hade asin sinabihan siya, “Sinupog mo ngunyan na aldaw an saimong mga tawohan—mga lalaking nagligtas kan saimong buhay, kan buhay kan saimong mga aking lalaki asin babae saka kan buhay kan saimong mga agom sagkod mga kasaroan,


text:
huli ta ikinakaongis mo an mga namomoot saimo asin namomotan mo an mga naoongis saimo! Ipinahiling mo ngunyan na aldaw na mayo nin halaga saimo an mga opisyal asin mga tawohan mo. Nahiling kong magigin maogma ka kun buhay ngunyan na aldaw si Absalom asin nagkagaradan kami.


text:
Kaya lakaw asin rangaha an saimong mga tawohan, huli ta isinusumpa ko sa ngaran kan buhay na Kagurangnan na kun dai mo iyan gibohon, mayo nin saro man sa mga tawohan mo an maiba saimo sa aga; iyan an pinakamaraot na mangyayari saimo sa bilog mong buhay.”


text:
Dangan nagbuhat an hade, asin nagtukaw sa saiyang tukawan sa may trangkahan kan syudad. Nabaretaan kan saiyang mga tawohan na yaon siya duman, kaya nagtiripon sinda sa palibot kan hade. Mantang nangyayari ini, nagdurulag an gabos na Israelita, an lambang saro pasiring sa saiyang harong.


text:
Nagpoon na mag-iriwal an mga Israelita sa bilog na daga. Nagpasinarabihan sinda, “Ilinigtas kita ni Hadeng David sa satong mga kaiwal. Siya an nagligtas sato sa mga Filisteo, alagad nagdulag siya ki Absalom asin naghale.


text:
Linahidan ta si Absalom bilang satong hade, alagad nagadan siya sa ralaban. Tadaw ta mayo kamong sinasabi manongod sa pagpabalik sa hade?”


text:
Nakaabot an sinabing ini kan mga Israelita ki Hadeng David. Kaya sinugo niya an mga padi na si Zadok asin si Abiatar tanganing hapoton an kamagurangan nin Juda, “Tano ta kamo an mapahuri sa pagpabalik kan hade sa saiyang palasyo?


text:
Tinugon man ni David an mga padi na sabihan si Amasa, “Kadugo taka. Poon ngunyan, ika an ibubugtak kong pamayo kan hukbo embes na si Joab. Gadanon logod ako nin Dios kun dai ko iyan gibohon!”


text:
An mga tataramon na ini ni David an nakabirik kan mga puso kan gabos na taga Juda; kaya nagpatogon sinda sa hade na magbalik na kaiba an gabos niyang opisyal.


text:
Sa pagbalik kan hade, sinabat siya sa Salog nin Jordan kan mga taga Juda, na nagduman sa Gilgal tanganing ibahan siya sa pagbalyo sa salog.


text:
Siring man, si Simei na aking lalaki ni Gera, an Benjaminita na taga Bahurim, naghidali pasiring sa Jordan tanganing sabaton si Hadeng David.


text:
Kaiba niya an sangribong kalalakihan na gikan sa tribu ni Benjamin. Nagduman man si Ziba, an oripon kan pamilya ni Saul, kaiba an kinse niyang aking lalaki saka beynteng sorogoon; naenot sinda sa hade sa pag-abot sa Jordan.


text:
Nagbalyo sinda sa salog tanganing ibahan an grupo kan hade sa pagbalyo niya asin sa paggibo kan anoman na boot ipagibo kan hade. Kan nag-aandam na an hade sa pagbalyo sa salog, nagdapa si Simei sa atubangan ni David


text:
asin nagsabi, “Mahal na Hade, patawada ako kan ginibo kong sala saimo kan aldaw na maghale ka sa Jerusalem. Dai mo na logod idto giromdomon.


text:
Mahal na Hade aram ko na nagkasala ako, kun kaya ako an naenot na nagdigdi hale sa mga tribu sa amihan tanganing sabaton taka ngunyan.”


text:
Nagsabi si Abisai na aking lalaki ni Zeruias, “Dapat gadanon si Simei huli ta minaldisyon niya an linahidan nin Kagurangnan bilang hade.”


text:
Alagad nagsabi si David ki Abisai asin sa tugang kaining si Joab, “Siisay an naghagad saindo nin hatol? Kamo an matao sako nin problema? Ako na an hade sa Israel ngunyan, asin mayong magagadan na Israelita ngunyan na aldaw.”


text:
Naglugsot si Mefiboset na makoapo ni Saul tanganing sabaton an hade. Dai niya hinugasan an saiyang bitis, ni pinutolan an saiyang barabas o linabahan an saiyang gubing magpoon kan maghale an hade sa Jerusalem sagkod na magbalik ini na mapanggana.


text:
Pag-abot ni Mefiboset hale sa Jerusalem sa pagsabat sa hade, sinabihan siya kan hade, “Tano ta dai ka nag-iba sako, Mefiboset?”


text:
Nagsimbag siya, “Mahal na hade, ika nakakaaram na pilay ako. Sinabihan ko an sakong sorogoon na kamaderohan an asno tanganing makasakay ako asin makaiba saimo, alagad dinaya niya ako.


text:
Kaputikan an ibinareta niya saimo manongod sako, alagad arog ka sa anghel nin Dios, kaya giboha an pinaghohona mong marahay.


text:
An gabos na kaayon sa pamilya nin sakong ama maninigo kutanang gadanon kan mahal na hade, alagad ipinag-iba mo ako sa mga nagkakarakan sa saimong lamesa. Mayo akong deretso na maghagad pa nin ibang karahayan sa mahal na Hade.”


text:
Nagsimbag an hade, “Dai mo na kaipuhan dagdagan pa an saimong sinabi. Nagdesisyon na ako na bangaon nindo ni Ziba an pagsadiri ni Saul.”


text:
Nagsabi si Mefiboset sa hade, “Tawan na sana gabos ki Ziba. Tama na para sako na nakapuling ligtas an mahal na Hade.”


text:
Hale sa Rogelim, nagduman man si Barzillai na taga Gilead, tanganing ibahan an hade sa pagbalyo sa Jordan.


text:
Gurang na siya nin marahay, otsentang taon na an edad. Mayaman siya asin dati niyang tinatawan nin pagkakan an hade mantang nag-eerok ini sa Mahanaim.


text:
Alagad nagsimbag si Barzillai, “Madali na akong magadan. Tano ta maduman pa ako kaiba mo sa Jerusalem?


text:
Otsentang taon na ako, asin mayo na akong nawiwilihan. Dai ko na nananamitan an sakong kinakakan o iniinom; dai ko na nadadangog an mga tingog nin mga paraawit. Magigin pagabat sana ako sa mahal na Hade.


text:
Dai ako maninigong mag-ako kan siring na balos. Kaya maiba sana ako saimo sagkod sa ibong kan Jordan.


text:
Dangan tugotan mo ako na makapuli sa sakong harong asin magadan harani sa lulubngan nin sakong mga magurang. Uya si Kimham, an aki kong lalaki, na maglilingkod saimo; siya an ipag-iba mo asin giboha saiya an pinaghohona mong marahay.”


text:
Nagsimbag an hade, “Ipag-iiba ko siya asin gigibohon ko saiya an anoman na boot mo. Gigibohon ko man saimo an anoman na mawoton mo.”


text:
Dangan nagbalyo si David asin an gabos niyang tawohan sa Jordan. Hinadokan niya si Barzillai asin benendisyonan; dangan nagpuli na si Barzillai.


text:
Kan makabalyo na an hade kaiba an gabos na kalalakihan nin Juda asin kabanga kan kalalakihan nin Israel, nagdagos siya sa Gilgal kaiba si Kimham.


text:
Dangan nagduruman sa hade an gabos na Israelita asin nagsabi, “Mahal na Hade, tadaw ta naghohona an mga taga Juda na pwede kang kuahon samo dangan ibahan ninda, an saimong pamilya asin an mga tawohan mo sa pagbalyo sa Jordan?”


text:
Nagsimbag an mga taga Juda, “Ginibo mi ini huli ta kadugo mi an hade. Tadaw ta naanggot kamo? Nagkakan daw kami nin anoman na ginastosan kan hade? Nag-ako daw kami nin regalo hale saiya?”


text:
Nagsimbag an mga Israelita, “Sampolong beses kadakul ki sa saindo an samong kahirasan ki Hadeng David, maski kadugo nindo siya. Tadaw ta nagpapalangkaw kamo? Bakong kami an naenot na magsabi na pabalikon an hade?” Alagad mas maringis an mga tataramon kan mga taga Juda ki sa mga taga Israel.


text:
Nangyari na duman sa Gilgal, igwa nin sarong tawong mayo nin halaga na an ngaran Sheba, na aking lalaki ni Bikri, na gikan sa tribu ni Benjamin. Pinatanog niya an trompeta dangan nagkurahaw, “Mayo kaming kahirasan ki David; mayo kaming pamana hale sa aki ni Jesse! Mga Israelita, magpuruli na kita!”


text:
Kaya binayaan si David kan mga Israelita asin nag-iba ki Sheba, alagad padagos na nagin maimbod ki David an mga taga Juda; nagsunod sinda saiya poon sa Jordan sagkod sa Jerusalem.


text:
Pag-abot ni David sa saiyang palasyo sa Jerusalem, kinua niya an sampolo niyang kasaroan na winalat niyang mangataman kan palasyo. Linaom niya sinda sa sarong harong asin pinabantayan. Tinawan niya sinda kan saindang kaipuhan, alagad dai niya sinda dinorogan. Kaya nagdanay sindang garo mga balo sagkod na sinda magadan.


text:
Sinabihan si Amasa kan hade, “Apoda asin tipona an kalalakihan nin Juda dangan ipag-iba mo pagbalik digdi pakalihis nin duwang aldaw.”


text:
Naglakaw si Amasa tanganing apodon sinda, alagad dai siya nakabalik sa panahon na itinalaan kan hade.


text:
Kaya sinabihan si Abisai kan hade, “Orog na kulog nin payo an itatao sato ni Sheba ki sa ki Absalom. Ipag-iba mo an sakong mga tawohan asin lamagon mo siya, ta tibaad may masakop siyang pusog na mga banwa asin makadulag sato.”


text:
Kaya kaiba si Abisai, nagharale sa Jerusalem an mga tawohan ni Joab, an mga bantay kan hade, asin an gabos na soldados tanganing lamagon si Sheba.


text:
Pag-abot ninda sa dakulang gapo sa Gibeon, sinabat sinda ni Amasa. Nakasulot kaidto si Joab nin gubing na panggera; an saiyang espada na nasa sarongan nakakabit sa saiyang paha. Mantang nagrarani siya, nahulog an espada.


text:
Sinabihan ni Joab si Amasa, “Komusta, tugang ko?” Kinapotan kan toong kamot ni Joab an barabas ni Amasa tanganing hadokan siya.


text:
Dai nahiling ni Amasa an espadang kapot ni Joab sa ibong na kamot, kaya nasaksak siya ni Joab sa tulak asin nawawa an saiyang bituka sa daga. Nagadan tolos si Amasa; dai na kaipuhan na saksakon pa siya giraray ni Joab. Linamag si Sheba ni Joab asin ni Abisai na tugang ni Joab.


text:
Nagtindog an saro kan mga tawohan ni Joab asin nagkurahaw, “An gabos na kampi ki Joab asin ki David magsunod ki Joab!”


text:
An bangkay ni Amasa yaon sa tahaw kan dalan, nagkakarigos sa sadiring dugo. Kan mahiling kan tawohan ni Joab na minaontok an lambang saro na minaagi duman, ginuyod niya an bangkay pasiring sa oma dangan tinahoban nin tamong.


text:
Inagihan ni Sheba an teritoryo kan gabos na tribu nin Israel pasiring sa syudad nin Abel Bet-maaca; nagtiripon an gabos na kaayon kan kamaganakan ni Bikri asin nagsunod saiya palaog sa syudad.


text:
Naaraman kan mga tawohan ni Joab na yaon si Sheba duman, kaya nagduman sinda asin pinalibotan ninda an syudad. Nagtambak sinda nin daga sa luwas kan kudal asin nagpoon na magkalot sa tangod kan kudal tanganing mapukan ini.


text:
Dangan hale sa syudad, nagkurahaw an sarong madonong na babae, “Paghinanyog! Paghinanyog! Sabihi nindo na magdigdi si Joab; boot ko siyang makaolay.”


text:
Nagduman si Joab asin hinapot kan babae, “Ika si Joab?” “Iyo,” an simbag ni Joab. Dangan nagsabi an babae, “Dangoga an sasabihon ko.” Nagsimbag si Joab, “Nagdadangog ako.”


text:
Nagsabi an babae, “Nagin kaugalean nang sabihon ninda kaidto na, ‘Lakaw asin hanapa an saimong kasimbagan sa syudad nin Abel’—asin ginigibo mananggad ninda iyan.


text:
Bantog an samong syudad, saro kan pinakamatoninong asin maimbod na syudad sa Israel. Tadaw ta boot mong rumpagon ini? Tano ta boot mong raoton an pamana nin Kagurangnan?”


text:
Bakong iyan an sakong plano. Alagad sarong lalaki na an ngaran Sheba, na aki ni Bikri asin hale sa mabulod na daga nin Efraim, an nagtumang ki Hadeng David. Isuko nindo siya, asin mahale na ako sa syudad na ini.” Nagsimbag an babae, “Itatapok mi sa ibong kan kudal an saiyang payo pasiring diyan.”


text:
Dangan nagduman an babae sa saiyang mga kahimanwa asin sinabihan sinda kan saiyang plano. Pinugotan ninda nin payo si Sheba asin itinapok an payo sa ibong kan kudal pasiring ki Joab. Kaya pinatanog ni Joab an trompeta bilang tanda para sa saiyang mga tawohan na maghale na sa syudad asin magpuli sa saindang mga harong. Nagbalik si Joab sa Jerusalem asin sa hade.


text:
Si Joab an namayo kan hukbo nin Israel; si Benaias na aking lalaki ni Jehoiada an namahala kan mga bantay ni David;


text:
si Adoniram iyo an namahala kan mga tawong pirit na pinapagtrabaho; si Jehosafat na aking lalaki ni Ahilud an kansilyer;


text:
Kan naghahade na si David, nagkaigwa nin makuring gutom sa laog nin tolong taon. Kaya hinapot ni David an Kagurangnan manongod sa bagay na ini. Nagtaram an Kagurangnan, “Nagkasala nin panggagadan si Saul asin an saiyang pamilya; ginadan niya an mga taga Gibeon.”


text:
(Bako man sindang mga Israelita kundi sarong sadit na grupo nin mga Amoreo na pinanugaan kan mga Israelita na aatamanon, alagad boot sindang gadanon ni Saul huli kan saiyang pagmakulog sa banwaan nin Israel asin Juda.)


text:
Kaya inapod ni David an mga taga Gibeon asin sinabihan, “Ano an magigibo ko para saindo? Boot kong mabayadan an karatan na ginibo saindo, tanganing mabendisyonan nindo an banwaan nin Kagurangnan.”


text:
Nagsimbag an mga taga Gibeon, “Dai mababayadan nin plata o bulawan an samong kaanggotan ki Saul asin sa saiyang pamilya; dai man kami nagmamawot na gumadan nin Israelita.” Naghapot si David, “Kun siring, ano sa paghona nindo an dapat kong gibohon para saindo?”


text:
Kaya itao mo samo an pito kan saiyang mga lalaking kapagarakian, asin sa atubangan nin Kagurangnan, bibitayon mi sinda sa Gibeon, sa sadiring banwa ni Saul, an piniling hade nin Kagurangnan.” Nagsimbag an hade, “Itatao ko sinda saindo.”


text:
Alagad huli kan banal na panuga na ginibo ninda ni Jonatan sa lambang saro, ilinigtas ni David an aki ni Jonatan na si Mefiboset, na makoapo ni Saul.


text:
Kinua ni David si Armoni asin si Mefiboset, an duwang aking lalaki ni Saul ki Rizpa na aking babae ni Aia; an limang aking lalaki kan aking babae ni Saul na si Merab na agom ni Adriel na aking lalaki ni Barzillai na taga Mehola,


text:
dangan itinao sinda ni David sa mga taga Gibeon. Binitay sinda kan mga taga Gibeon sa bukid sa atubangan nin Kagurangnan asin sabay sindang nagadan. Binitay sinda sa mga enot na aldaw nin tig-ani, sa pagpoon kan pag-ani kan sebada.


text:
Dangan nagkua nin sako si Rizpa na aking babae ni Aia, asin ginibo ining lindongan niya sa ibabaw nin gapo na namumugtakan kan mga bangkay; duman siya nag-erok poon kan magpoon an pag-ani sagkod sa tig-uran. Kun aldaw, inaalaw niya an mga gamgam, asin kun banggi, dai niya pinaparani sa mga bangkay an lalaw na mga hayop.


text:
nagduman siya asin kinua niya sa mga taga Jabes sa Gilead an mga tolang ni Saul saka ni Jonatan na aki ni Saul. Sinda an naghabon kan mga bangkay ni Saul asin ni Jonatan na binitay kan mga Filisteo sa plasa nin Betsan kan aldaw na magadan ninda si Saul sa Bukid nin Gilboa.


text:
Kinua ni David an mga tolang ni Saul saka ni Jonatan asin tinipon man niya an mga tolang kan pitong lalaking binitay.


text:
Dangan ilinubong ninda an mga tolang ni Saul asin ni Jonatan sa Zela sa daga ni Benjamin, sa lulubngan ni Kis na ama ni Saul; ginibo ninda an gabos na ipinagboot kan hade. Pakatapos kaini, sinimbag nin Dios an saindang mga pamibi para sa nasyon.


text:
Nagkaigwa na naman nin gera an mga Filisteo laban sa Israel; linabanan ni David asin kan saiyang mga tawohan an mga Filisteo. Sa saro kan mga ralaban, nakamate si David nin kapagalan.


text:
Sarong higante na an ngaran Isbibenob, na may darang bronseng garod na tolo may kabangang kilo an gabat asin sarong bagong espada, an naghona na magagadan niya si David.


text:
Alagad tinabangan si David ni Abisai na aking lalaki ni Zeruias, sinalakay an higante, asin ginadan. Dangan pinasumpa si David kan saiyang mga tawohan na, “Dai ka na nanggad mag-iba samo sa pakilaban. Ika an paglaom nin Israel, asin habo ming mawara ka.”


text:
Pakatapos kaini, nagkaigwa na naman nin gera laban sa mga Filisteo sa Gob; sa ralaban na ini, nagadan ni Sibbecai na taga Husa si Saf, na saro sa mga kapagarakian kan mga higante.


text:
Nagkaigwa pa nin sarong gera laban sa mga Filisteo sa Gob, asin nagadan ni Elhanan na aking lalaki ni Jair na taga Betlehem si Goliat na taga Gat na igwang garod na an tugod siring kadakula sa kahabaan nin sarong habolan.


text:
Dangan nagkaigwa pa nin sarong gera sa Gat, sa lugar na igwa nin sarong higante na anom an muro sa lambang kamot asin sa lambang bitis; mga higante man an saiyang ginikanan.


text:
Kan pinag-oolog-olog niya an mga Israelita, ginadan siya ni Jonatan, na aking lalaki ni Samma na tugang ni David.


text:
An apat na higanteng ini, na ginaradan ni David saka kan saiyang mga tawohan, gabos gikan sa mga higante sa Gat.


text:
Kan iligtas nin Kagurangnan si David ki Saul asin sa iba pa niyang mga kaiwal, inawit ni David sa Kagurangnan an awit na ini:


text:
An sakong Dios, gapo na sakong pailihan; siya an sakong kalasag, sakong katabang, sakong bantayan, sakong paraligtas; ilinigtas niya ako sa kadahasan.


text:
Minaapod ako sa Kagurangnan, asin iliniligtas niya ako sa sakong mga kaiwal. Pag-omawon an Kagurangnan!


text:
Sa sakong kasakitan nag-apod ako sa Kagurangnan; nag-apod ako sa sakong Dios tanganing tabangan. Nadangog niya an sakong tingog sa saiyang templo; nakaabot sa saiyang pandangog an sakong inagrangay.


text:
Dangan nagtakig asin natanyog an daga; nagtakig asin natanyog man an mga pundasyon kan kalangitan, huli ta naanggot an Dios.


text:
Aso nagluwas hale sa saiyang dungo, nanghahalon na kalayo saka naglalaad na baga hale sa saiyang ngoso.


text:
Binuka niya an kalangitan dangan huminilig siya; maitom na panganoron nasa irarom kan saiyang mga bitis.


text:
Dangan nahiling an kairaroman nin kadagatan, asin nahayag an mga pundasyon kan kinaban, kan tuyawon nin Kagurangnan an saiyang mga kaiwal, asin kurahawan sinda sa kaanggotan.


text:
Hale sa itaas, ginawagaw ako nin Kagurangnan asin kinapotan; hinawas niya ako sa hararom na katubigan.


text:
Ilinigtas niya ako sa makosog kong mga kaiwal, asin sa gabos na naanggot sakuya; huli ta dai ko kaya an kosog ninda.


text:
Binalosan ako nin Kagurangnan sosog sa sakuyang katanosan; benendisyonan niya ako huli ta mayo ako nin kasalan.


text:
Kaya binalosan ako nin Kagurangnan sosog sa sakuyang katanosan; sosog sa sakong kalinigan sa saiyang atubang.


text:
Ilinigtas mo an mga mapakumbaba, alagad an mga mata mo yaon sa mga mapaabaw-abaw tanganing sinda saimong ibaba.


text:
An Dios na ini—marahayon an mga gibo! An saiyang mga panuga totoong masasarigan! Siya an kalasag nin gabos na minapaataman saiya.


text:
Ginibo niya akong maingat sa paglakaw arog sa usa; pinangagin niya akong ligtas sa ibabaw nin kabukidan.


text:
Kagurangnan, itinao mo sako an kalasag nin saimong kaligtasan; asin pinangagin dakula kan saimong tabang.


text:
Sinda nag-agrangay alagad mayong nagligtas; nag-apod sinda sa Kagurangnan, alagad dai niya sinda sinimbag.


text:
Rinonot ko sindang pino arog sa alpog kan daga, tinimak-timakan ko sinda siring sa laboy sa mga tinampo.


text:
Ilinigtas mo ako sa mga tawong masombikal asin ginibo mo akong hade nin mga nasyon; banwaan na dai ko man midbid nguyan sakong nasasakopan.


text:
An Kagurangnan buhay! Pag-omawon an sakong parasurog! Irukyaw an sakong Dios, an gapo nin sakong kaligtasan.


text:
asin ilinigtas niya ako sa sakuyang mga kaiwal. Kagurangnan, pinapanggana mo ako laban sa sakuyang mga kaiwal, asin ilinigtas mo ako sa mga madahas na tawo.


text:
Darakulang panggana itinatao niya sa saiyang hade; danay na pagkamoot an ipinapahiling niya sa saiyang linahidan, ki David asin sa kapagarakian kaini sagkod pa man.


text:
Pinangagin dakula nin Dios si David na aking lalaki ni Jesse. Siya an pinili kan Dios ni Jacob na magin hade asin siya an naggibo nin magayon na mga awit para sa Israel. Ini an mga huring tataramon ni David:


text:
Nagtaram an Dios nin Israel; an Gapo nin Israel nagtaram sako: “An hade na nagsasakop na may katanosan, na nagsasakop na may pagkatakot sa Dios,


text:
nagbabanaag siring sa liwanag nin kaagahon, siring sa aldaw na nagliliwanag sa sarong mayong dampog na kaagahon, siring sa uran na nakakapatalubo kan doot sa daga.”


text:
Siring an gigibohon na pagbendisyon nin Dios sa sakong kapagarakian, huli ta guminibo siya sako nin mayong kataposan asin dai mapapatod na tipan, sarong panuga na dai nanggad maliliwat. Huli ta dai daw ako tatabangan nin Dios, asin papangyarihon an gabos kong kamawotan?


text:
Sinda nadodotdot sana kan mga tawong may gamit na lansang asin tugod nin garod, asin natututong sinda sa kalayo.


text:
Iyo ini an ngaran kan bantog na mga soldados ni David: si Joseb-basebet na taga Takemon, na iyo an lider kan “An Tolo”; linabanan niya asin nagadan an walong gatos na kalalakihan sa sarong ralaban na garod sana an saiyang armas.


text:
An sunod sa bantog na “An Tolo” iyo si Eleazar na aking lalaki ni Dodo kan kamaganakan ni Ahohi. Kaiba siya ni David kan agyaton ninda an mga Filisteo na nagtiripon duman para sa ralaban. Suminibog an mga Israelita,


text:
alagad dai naghiro si Eleazar; linabanan niya an mga Filisteo sagkod na panluyahon an saiyang kamot asin dai na niya nabubutasan an saiyang espada. Dakulang kapangganahan an ipinahiling nin Kagurangnan kan aldaw na idto. Pakatapos kan ralaban, nagbalik an mga Israelita sa namumugtakan ni Eleazar tanganing hurubaan kan gubing sa pakilaban an mga nagkagaradan.


text:
An sunod ki Eleazar iyo si Samma na aking lalaki ni Agee na taga Harar. Nagtiripon an mga Filisteo sa Lehi, sa sarong oma na natatanoman nin garbansos. Nagdurulag an mga Israelita sa pakilaban sa mga Filisteo,


text:
alagad dai naghiro si Samma sa saiyang natitindogan duman sa oma. Dai siya naghale kundi nakilaban; ginadan niya an mga Filisteo. Sarong dakulang kapangganahan an ipinahiling nin Kagurangnan kan aldaw na idto.


text:
Kan magpopoon na an tig-anihan, tolo sa treyntang namamayong soldados an nagduman ki David, sa may lungib nin Adullam, mantang nagkakampo an sarong grupo nin mga Filisteo sa Kapantayan nin Refaim.


text:
Yaon kaidto si David sa sarong bantayan, asin sinakop na kaidto nin sarong grupo nin mga Filisteo an Betlehem.


text:
Napungaw si David asin nagsabi, “Kun igwa lamang kutanang makatao sako nin maiinom na tubig na hale sa bubon na nasa may trangkahan kan Betlehem!”


text:
Kaya nangahas maglaog sa kampo kan mga Filisteo an tolong makokosog na soldados, nagharok nin tubig sa bubon, na nasa may trangkahan kan Betlehem, dangan dinara ki David. Alagad dai idto ininom ni David, kundi inula bilang sarong atang sa Kagurangnan.


text:
Nagsabi si David, “Kagurangnan, dai ko ini pwedeng inomon! Garo ko man sana ininom an dugo kan mga lalaking ini na nagbugtak kan saindang buhay sa pag-alaman!” Kaya dai ininom ni David an tubig. Iyo ini an mga ginibo kan tolong bantog na soldados.


text:
Si Abisai, na tugang na lalaki ni Joab (an ina ninda iyo si Zeruias), iyo an pamayo kan “An Treynta.” Nakilaban siya sa paagi kan saiyang garod laban sa tolong gatos na kaiwal asin ginadan niya an mga ini, kaya nagin bantog siya arog kan “An Treynta.”


text:
Siya an pinakabantog sa “An Treynta” asin iyo an saindang nagin pamayo; alagad bako siyang arog kabantog kan “An Tolo.”


text:
Si Benaias na aking lalaki ni Jehoiada na taga Kabzeel, saro man na bantog na soldados; nagpahiling siya nin dakul na gawe nin kaisogan. Ginadan niya an duwang dakulang paralaban na Moabita. Sarong aldaw sa panahon nin tiglipot, nagbaba siya sa sarong kalot asin nakagadan duman nin sarong leon.


text:
Nakagadan man siya nin sarong Egipcio, sarong dakulang lalaki na armado nin garod. Sinalakay ini ni Benaias na kapot an sarong sugkod, inagaw an garod sa kamot kan Egipcio asin ginadan ini kan sadiring garod.


text:
Saro siya sa mas bantog sa “An Treynta,” alagad bakong arog kabantog kan “An Tolo.” Siya an ibinugtak ni David na pamayo kan saiyang mga bantay.


text:
An iba pang kaayon kan “An Treynta” iyo an minasunod: si Asahel na tugang ni Joab si Elhanan na aking lalaki ni Dodo na taga Betlehem si Samma asin Elika na taga Harod si Helez na taga Pelet si Ira na aking lalaki ni Ikkes na taga Tekoa si Abiezer na taga Anatot si Mebunnai na taga Husa si Zalmon na taga Aho si Maharai na taga Netofa si Heleb na aking lalaki ni Baana na taga Netofa si Ittai na aking lalaki ni Ribai na taga Gibea sa daga ni Benjamin si Benaias na taga Piraton si Hiddai na hale sa mga kapantayan na harani sa Gaas si Abialbon na taga Araba si Azmavet na taga Bahurim si Eliaba na taga Saalbon an mga aking lalaki ni Jasen si Jonatan si Samma na taga Harar si Ahiam na aking lalaki ni Sharar na taga Harar Si Elifelet na aking lalaki ni Ahasbai na taga Maaca si Eliam na aking lalaki ni Ahitofel na taga Gilo si Hezro na taga Carmelo si Paarai na taga Arab si Igal na aking lalaki ni Natan na taga Zoba si Bani na taga Gad si Zelek na taga Ammon si Maharai na taga Beerot, na iyo an paradara kan armas ni Joab si Ira asin si Gareb na mga taga Jattir si Urias na Heteo; treynta y syete sinda gabos.


text:
Naanggot giraray an Kagurangnan sa Israel asin hiniro niya si David na iyo an magdara nin kasakitan sa sainda. Tinaraman nin Kagurangnan si David, “Lakaw asin sensohon mo an mga tawo nin Israel saka Juda.”


text:
Sinabihan ni David si Joab, an pamayo kan saiyang hukbo: “Lakaw asin sensohon mo an gabos na tribu nin Israel, poon sa Dan sagkod sa Beer-sheba, tanganing maaraman ko an bilang kan mga namamanwaan.”


text:
Alagad nagsimbag si Joab, “Gibohon logod nin Kagurangnan na saimong Dios na magdakul pa nin sanggatos na beses an bilang ngunyan kan namamanwaan sa Israel asin mahiling mo logod na ginigibo niya iyan. Alagad tadaw ta naoogma an Mahal na Hade na gibohon ini?”


text:
Alagad ipinaotob kan hade ki Joab saka sa mga opisyal niya an saiyang pagboot; naghale sinda sa atubang kan hade dangan naglakaw tanganing sensohon an mga tawo sa bilog na Israel.


text:
Binalyo ninda an Jordan asin nagkampo sa habagat nin Aroer, an syudad na nasa tahaw kan kapantayan, sa teritoryo nin Gad. Hale duman, nagpa-amihan sinda, sa Jazer,


text:
sa Gilead saka sa Kades, sa teritoryo kan mga Heteo. Dangan nagpasiring sinda sa Dan, asin nakaabot sa Sidon.


text:
Dangan nagduman sinda sa bantayan nin Tiro, bago nagpasiring sa gabos na syudad kan mga Heveo saka kan mga Cananeo. Pakatapos, nagduman sinda sa Beer-sheba, sa habagat na parte kan Juda.


text:
Kaya pakalihis nin siyam na bulan asin beynteng aldaw, nagbalik sinda sa Jerusalem, pakalibot ninda sa bilog na daga.


text:
Itinao ni Joab sa hade an kabilogan na bilang kan mga lalaking maninigong maglingkod sa hukbo: otso syentos mil sa Israel asin kinyentos mil sa Juda.


text:
Alagad pakatapos kan pagsenso ni David, nagbasol siya asin nagsabi siya sa Kagurangnan, “Nagkasala ako nin makuri huli kan ginibo kong ini! Nakikimaherak ako na patawadon mo ako sa kalolongan kong ini.”


text:
Tinaraman nin Kagurangnan si Gad, an propeta ni David, “Lakaw asin sabihan mo si David na tinatawan ko siya nin tolong pagpipilian. Gigibohon ko an arin man na saiyang pilion.” Sunod na aldaw, pakabangon ni David,


text:
nagduman si Gad saiya asin sinabihan kan itinaram nin Kagurangnan, dangan hinapot, “Arin digdi sa tolo an pipilion mo? Tolong taon nin gutom sa saimong daga o tolong bulan nin pagdulag sa saimong mga kaiwal o tolong aldaw nin peste sa saimong daga? Isipa nin marahay, dangan sabihi ako kan saimong simbag na dadarahon ko sa nagsugo sako.”


text:
Nagsimbag si David ki Gad, “Masakit an kamugtakan ko! Alagad habo kong an tawo an magpadusa sako. An Kagurangnan iyo an magpadusa sako, huli ta dakula an saiyang pagkaherak.”


text:
Kaya pinadarahan nin Kagurangnan nin peste an Israel, poon aga sagkod sa panahon na itinalaan niya. Nagkagaradan an setenta mil na Israelita poon sa Dan sagkod sa Beer-sheba.


text:
Kan an Jerusalem na an raraoton kan anghel nin Kagurangnan, nagliwat siya nin isip dapit sa pagpadusa sa mga tawo. Tinaraman niya an anghel na nanggagadan kan mga tawo, “Ontok! Tama na!” An anghel yaon duman sa may ginikan ni Arauna na Jebuseo.


text:
Nahiling ni David an anghel na nanggagadan kan mga tawo, asin sinabihan niya an Kagurangnan, “Ako an nagkasala. Ako an nakaginibo nin maraot. Ano an naginibo kan mga tawong ini? Ako asin an sakong pamilya an padusahan mo.”


text:
Kan aldaw man sanang iyan nagduman si Gad ki David asin sinabihan, “Magtukad ka sa ginikan ni Arauna dangan maggibo ka nin altar para sa Kagurangnan.”


text:
Pagdungaw ni Arauna, nahiling niya an hade asin an saiyang mga opisyal na nagpapasiring saiya. Nagdapa siya sa daga sa atubangan ni David


text:
dangan naghapot, “Mahal na Hade, tadaw ta nagdigdi ka?” Nagsimbag si David, “Sa pagbakal kan lugar na saimong pinaggiginikan tanganing magpatindog nin altar para sa Kagurangnan tanganing maontok an peste.”


text:
Nagsimbag si Arauna, “Mahal na Hade, saimo na sana iyan asin magdolot ka sa Kagurangnan kan anoman na pagmarahayon mo. Uya an mga baka para sa atang asin uya man an mga sakal saka an mga tabla bilang igatong.”


text:
Itinao ini gabos ni Arauna sa hade asin nagsabi, “Akoon logod nin Kagurangnan na saimong Dios an saimong dolot.”


text:
Alagad nagsimbag an hade, “Babakalon ko an saimong ginikan sa tamang halaga. Dai ako madolot sa Kagurangnan na sakong Dios nin atang na dai ko binayadan.” Kaya binakal ni David sa halagang singkwentang pedaso na kwartang plata an lugar na pinaggiginikan asin an mga baka.


text:
Dangan nagpatindog si David nin altar para sa Kagurangnan asin nagdolot nin mga tinutong na atang saka mga dolot para sa katoninongan. Sinimbag nin Kagurangnan an saiyang pamibi, asin naontok an peste sa Israel.


text:
Gurang na nin marahay si Hadeng David, asin maski pirang tamong an itahob sa saiya kan saiyang mga sorogoon dai na siya nahihimbongan.


text:
Kaya sinabihan siya kan saiyang mga opisyal, “Mahal na hade, mahanap kami nin sarong daraga na malingkod asin maataman saimo. Matotorog siya sa kataed mo asin mahihimbongan ka niya.”


text:
Naghanap sinda nin sarong magayon na daraga sa bilog na Israel, asin nakua ninda si Abisag na Sunamita. Dinara ninda siya sa hade.


text:
Magayon nin marahay si Abisag asin siya an naglingkod saka nag-ataman sa hade, alagad dai siya dinorogan ni David.


text:
Kan panahon na iyan, si Adonias na an ina iyo si Haggit naghambog na magigin hade siya; nag-andam siya para sa sadiri niya nin mga karwahe, mga nangangabayo, asin singkwentang lalaki na masabay saiya kun siya naglalakaw.


text:
Sa bilog na buhay niya dai pa lamang siya sinagwe ni David na saiyang ama, o hinapot lamang nin, “Tano ta ginibo mo ini?” Gwapo siyang marahay asin ngohod siya ki Absalom.


text:
Kinaolay ni Adonias si Joab, na an ina iyo si Zeruias, asin an padi na si Abiatar; nanuga sinda na tatabangan siya.


text:
Alagad dai nagkampi saiya an padi na si Zadok, si Benaias na aking lalaki ni Jehoiada, si Natan na propeta, si Simei, si Rei, asin an mga maiisog na soldados ni David.


text:
Sarong aldaw, nagbuno si Adonias nin mga karnero, mga torong baka asin mga pinatabang torilyong baka duman sa Gapo nin Halas, harani sa burabod nin Enrogel. Inalok niya sa saiyang bangkete an ibang aking lalaki ni Hadeng David asin an gabos na opisyal nin Juda.


text:
Alagad dai niya inalok an propetang si Natan, si Benaias, asin an mga maiisog na soldados, o si Solomon na tugang niya sa ama.


text:
Dangan sinabihan ni Natan si Batsheba, na ina ni Solomon, “Dai mo nadangog na si Adonias na aki ni Haggit nagpahayag na siya na an hade asin dai ini aram ni Hadeng David?


text:
Uya an hatol ko saimo tanganing ikaligtas mo an saimong buhay asin an buhay kan saimong aking si Solomon.


text:
Dumuman ka tolos ki Hadeng David asin sabihan mo, ‘Mahal na hade, bakong nanuga ka sako na an aki kong si Solomon iyo an masalihid saimo bilang hade? Tano ta nagin hade ngunyan si Adonias?’”


text:
Nagsabi pa si Natan, “Dangan mantang nakikipag-olay ka pa sa hade, malaog ako asin papatotoohan ko an saimong mga sinabi.”


text:
Kaya naglaog sa kwarto kan hade si Batsheba. Gurang nang marahay an hade asin inaataman siya ni Abisag na Sunamita.


text:
Nagsimbag siya, “Mahal na hade, nanuga ka sako sa ngaran kan Kagurangnan na saimong Dios, na an aki kong si Solomon iyo an magigin hade sunod saimo.


text:
Nagbuno siya nin dakul na baka, karnero, asin mga pinatabang torilyong baka. Inalok niya sa bangkete an saimong mga aking lalaki, an padi na si Abiatar, asin si Joab na pamayo kan saimong hukbo, alagad dai niya inalok an aki mong si Solomon.


text:
Mahal na hade, an bilog na banwaan nin Israel naghahalat na sabihan mo kun siisay an masalihid saimo bilang hade.


text:
Dangan nagsabi si Natan, “Mahal na hade, ipinahayag mo na mananggad na masalihid saimo si Adonias bilang hade?


text:
Ngunyan na aldaw naghale siya asin nag-atang nin dakul na baka, karnero, asin mga pinatabang torilyong baka. Inalok niya sa saiyang bangkete an gabos mong aking lalaki, si Joab na pamayo kan saimong hukbo, asin an padi na si Abiatar. Sa oras na ini, nagkakarakan asin nag-iirinom sinda sa kaibahan niya asin nagkukururahaw, ‘Mabuhay si Hadeng Adonias!’


text:
Alagad dai niya ako inalok, ni an padi na si Zadok, ni si Benaias na aking lalaki ni Jehoiada o si Solomon.


text:
Ipinagboot mo na mananggad an bagay na ini, mahal na hade, asin dai mo ipinaaram sa saimong mga opisyal kun siisay an masalihid saimo bilang hade?”


text:
Nagsabi si Hadeng David, “Apodon nindo si Batsheba.” Luminaog si Batsheba asin nagtindog sa atubangan kan hade.


text:
Dangan nagsabi saiya an hade, “Siring na buhay an Kagurangnan, na nagligtas sako sa gabos kong kaiwal, ako minasumpa


text:
na ootobon ko ngunyan an panugang ginibo ko saimo sa ngaran nin Kagurangnan, an Dios nin Israel, na an saimong aking si Solomon iyo an masalihid sako bilang hade.”


text:
nagsabi an hade, “Ipag-iba nindo an sakong mga opisyal; pasakayon nindo an aki kong si Solomon sa sadiri kong mula asin ibahan nindo siya pasiring sa burabod nin Gihon.


text:
Lalahidan siya duman ni Zadok asin ni Natan bilang hade nin Israel. Dangan patanogon nindo an trompeta asin magkurahaw kamong, ‘Mabuhay si Hadeng Solomon!’


text:
Sumunod kamo saiya pagbalik niya digdi tanganing magtukaw siya sa sakong trono. Masalihid siya sako bilang hade, huli ta siya an sakong pinili na magin hade nin Israel asin Juda!”


text:
Nagsimbag si Benaias, “Masusunod an saimong kabotan, asin patotoohan logod iyan nin Kagurangnan na saimong Dios!


text:
Siring na an Kagurangnan nagin kaibahan kan sakong mahal na hade, ibahan man logod niya si Solomon asin gibohon na magin mas mauswag ki sa saimo an saiyang paghahade.”


text:
Pinasakay sa mula ni Hadeng David si Solomon ni Zadok, ni Natan, ni Benaias asin kan mga bantay kan hade asin ipinag-iba ninda sa burabod nin Gihon.


text:
Kinua sa Tabernakulo kan padi na si Zadok an laogan kan lana nin oliba asin linahidan si Solomon. Pinatanog ninda an trompeta asin kuminurahaw an gabos na tawo, “Mabuhay si Hadeng Solomon!”


text:
Pakatapos, nagsurunod saiya pabalik an mga tawo. Nagkukururahaw sinda sa kaogmahan asin nagtuturugtog nin mga plawta, kaya natanyog an daga huli kan saindang ribok.


text:
An makosog na ribok na ini nadangog ni Adonias asin kan saiyang mga bisita kan matatapos na an saindang bangkete. Nadangog ni Joab an tanog kan trompeta asin naghapot siya, “Ano an kahulogan kan ribok na ini sa syudad?”


text:
Nagtataram pa siya kan mag-abot si Jonatan na aking lalaki kan padi na si Abiatar. Nagsabi si Adonias. “Marahay kang tawo kaya sigurado man na marahay an dara mong bareta.”


text:
Pinaiba niya ki Solomon an padi na si Zadok, an propetang si Natan, si Benaias na aking lalaki ni Jehoiada, sagkod an mga bantay niya. Pinasakay ninda si Solomon sa mula kan hade,


text:
dangan linahidan siya ni Zadok saka ni Natan duman sa burabod nin Gihon bilang hade. Inibahan ninda si Solomon pabalik sa syudad asin nagkukururahaw sa kaogmahan an mga tawo. Iyan an ribok na nadangog mo.


text:
Laen pa kaiyan, nagsarabat an mga opisyal tanganing itao an saindang paggalang sa satuyang mahal na hade na si David. Nagsabi sinda, ‘Gibohon logod kan saimong Dios na an ngaran ni Solomon magin mas bantog ki sa saimong ngaran asin magin mauswag ki sa saimo an saiyang paghahade.’ Dangan nagduko sa pagsamba si Hadeng David mantang nasa saiyang higdaan


text:
asin namibi, ‘Pag-omawon an Kagurangnan, an Dios nin Israel, huli ta ngunyan pinagmarahay niyang mahiling ko an saro kan sakong mga aki na nakatukaw sa sakong trono!’”


text:
Natakot si Adonias ki Solomon; nagdalagan siya pasiring sa altar asin pinugol an mga sungay kan altar.


text:
Igwa nin nagsabi ki Solomon, “Natatakot si Adonias saimo Mahal na Hade. Nakapugol siya sa mga sungay kan altar dangan nagsabi, ‘Kaipuhan magsumpa ngona sako si Hadeng Solomon na dai niya ako ipapagadan.’”


text:
Nagsabi si Solomon, “Kun patunayan niyang saro siyang marahay na tawo, maski sarong buhok sa saiyang payo dai matatakdag sa daga; alagad kun bako, magagadan siya.”


text:
Dangan nagsugo si Hadeng Solomon asin ibinaba ninda si Adonias hale sa altar. Nagdolok sa hade si Adonias saka duminuko sa atubangan niya. Sinabihan siya kan hade, “Pwede ka nang magpuli.”


text:
Kan madali nang magadan si David, inapod niya an aki niyang si Solomon asin itinao niya saiya an huring mga togon:


text:
Giboha an anoman na ipagboot saimo nin Kagurangnan na saimong Dios. Kuyogon mo an gabos niyang togon asin pagboot, siring sa nasusurat sa Togon ni Moises, tanganing minsan saen ka man magduman mag-uswag ka sa gabos mong gibo.


text:
Kun kukuyogon mo siya, ootobon nin Kagurangnan an panugang ginibo niya sako: ‘Kun magigin maimbod sako an saimong kapagarakian dangan kun ootobon ninda an sakong mga pagboot sa bilog nindang puso asin kalag, dai ka mahahalean nin kasalihid sa trono nin Israel.’


text:
“Aram mo an ginibo sako ni Joab na aking lalaki ni Zeruias huli sa paggadan niya ki Abner na aking lalaki ni Ner saka ki Amasa na aking lalaki ni Jeter. Ginadan niya an duwang pamayong ini kan mga hukbo nin Israel sa panahon nin katoninongan bilang balos sa mga dugong pinabulos ninda sa panahon nin gera. Ginadan ni Joab an mga lalaking ini na mayong sala; ngunyan ako an naninimbag asin nagtitios huli kan nangyari.


text:
“Alagad pahilingan mo nin karahayan an mga aking lalaki ni Barsilai na taga Gilead. Tawan mo sinda nin tukawan na kaibahan kan mga nagkakarakan sa saimong lamesa huli ta nagin marahay sinda sako kan magdulag ako sa saimong tugang na si Absalom.


text:
“Dai mo man paglingawan si Simei na aking lalaki ni Gera, an Benjaminitang taga Bahurim na nagmaldisyon sako kan ako magduman sa Mahanaim. Alagad kan sabaton niya ako sa Salog nin Jordan, nanuga ako saiya sa ngaran nin Kagurangnan na dai ko siya ipapagadan.


text:
Alagad dai mo siya pabayaan na dai mapadusahan. Aram mo na kun ano an dapat gibohon; dai ka magtugot na magadan siya sa natural na paagi.”


text:
Kwarentang taon siyang naghade sa Israel; pitong taon sa Hebron asin treynta y tres na taon sa Jerusalem.


text:
Dangan nagduman si Adonias na aking lalaki ni Haggit ki Batsheba, na ina ni Solomon. “Nagdigdi ka daw sa katoninongan?” an hapot ni Batsheba. “Iyo,” an simbag ni Adonias,


text:
Nagsimbag siya, “Naaaraman mong sako an trono asin naghahalat an bilog na Israel na ako an magtukaw bilang hade. Alagad iba an nangyari, asin nagin hade an sakong tugang huli ta ini an kabotan nin Kagurangnan.


text:
Igwa ako ngunyan nin hahagadon saimo. Dai mo ako pagsayumahan.” “Ano an hahagadon mo?” an hapot ni Batsheba.


text:
Nagsimbag siya, “Nakikimaherak ako na hagadon mo ki Hadeng Solomon si Abisag na Sunamita na itao niya sako bilang agom ko. Aram ko na dai ka niya sasayumahan.”


text:
Kaya nagduman si Batsheba ki Hadeng Solomon tanganing kaolayon para ki Adonias. Nagtindog an hade sa pagsabat sa ina, nagtaong galang, dangan nagtukaw sa saiyang trono. Nagpakua siya nin sarong tukawan para sa saiyang ina; nagtukaw si Batsheba sa too kan hade.


text:
Nagsabi si Batsheba, “Igwa ako nin sadit na bagay na hahagadon saimo; dai mo ako pagsayumahan.” Nagsabi an hade, “Isabi mo an saimong kahagadan, ina ko, huli ta dai taka sasayumahan.”


text:
“Tadaw ta hinahagad mo na itao ko saiya si Abisag?” an hapot kan hade. “Hagadon mo na man para saiya pati an kahadean huli ta matua ko siyang tugang asin kakampi niya an padi na si Abiatar saka si Joab na aking lalaki ni Zeruias.”


text:
Dangan nagsumpa si Hadeng Solomon sa ngaran nin Kagurangnan, “Padusahan logod ako nin Dios sagkod na magadan kun dai ko gadanon si Adonias huli kan kahagadan niyang ini!


text:
Pinatukaw ako nin Kagurangnan sa trono kan sakong ama na si David; inotob niya an saiyang panuga asin an kahadean itinao niya sako saka sa sakong mga kapagarakian. Minasumpa ako sa ngaran kan buhay na Kagurangnan na magagadan si Adonias ngunyan na aldaw!”


text:
Sinabihan ni Hadeng Solomon an padi na si Abiatar, “Magpuli ka sa saimong daga sa Anatot. Maninigo kang magadan, alagad dai taka ipapagadan ngunyan huli ta namahala ka sa Kaban nin Tipan nin Kagurangnan sa panahon kan sakong ama na si David asin huli ta nagdanay ka saiya sa gabos niyang kasakitan.”


text:
Kaya hinale ni Solomon si Abiatar sa paglingkod bilang sarong padi nin Kagurangnan. Huli kaini, nagkatotoo an itinaram nin Kagurangnan duman sa Shilo manongod sa padi na si Eli asin sa saiyang mga kapagarakian.


text:
An pangyayaring ini nakaabot ki Joab. (Nag-apil siya ki Adonias, alagad dai siya nag-apil ki Absalom.) Kaya nagdulag siya pasiring sa Tabernakulo asin nagpugol sa mga sungay kan altar.”


text:
Kan maaraman ni Hadeng Solomon na nagdulag si Joab pasiring sa Tabernakulo asin yaon siya sa kataed kan altar, sinugo ni Hadeng Solomon si Benaias tanganing gadanon si Joab.


text:
Naglaog si Benaias sa Tabernakulo asin nagsabi ki Joab, “Ipinagboboot kan hade na lumuwas ka.” “Dai, digdi ako magagadan,” an simbag ni Joab. Nagbalik si Benaias sa hade asin sinabi an simbag ni Joab.


text:
“Giboha an sinabi niya,” an simbag ni Solomon. “Gadanon mo siya asin ilubong. Sa paaging iyan, hahaleon mo sako asin sa kapagarakian kan sakong ama an kasalan para sa dugong pinabulos ni Joab na mayo nin dahelan.


text:
Papadusahan siya nin Kagurangnan huli ta ginadan niya an duwang lalaking orog na matanos ki sa saiya, si Abner na pamayo kan hukbo nin Israel, asin si Amasa na pamayo kan hukbo nin Juda. Ginadan niya an duwang ini na dai nakakaaram an sakong ama na si David.


text:
Huli kan saindang pagkagadan, an padusa mahugpa ki Joab asin sa saiyang mga kapagarakian sagkod pa man. Alagad danay na papauswagon nin Kagurangnan an kapagarakian ni David na matukaw sa saiyang trono.”


text:
Kaya nagduman si Benaias sa Tabernakulo asin ginadan si Joab; ilinubong siya sa saiyang harong sa kalangtadan.


text:
Si Benaias an ginibo kan hade na kasalihid ni Joab bilang pamayo kan hukbo asin si Zadok an nagin kasalihid ni Abiatar bilang padi.


text:
Dangan ipinaapod kan hade si Simei asin sinabihan, “Magtugdok ka nin harong digdi sa Jerusalem. Mag-erok ka digdi asin dai ka nanggad maghale sa syudad.


text:
Saboton mo nanggad na magagadan ka sa oras na humale ka asin bumalyo sa sapa nin Kidron—asin ika an babasolon sa saimong pagkagadan.”


text:
Nagsimbag si Simei, “Marahay an sinabi mo, gigibohon ko an saimong ipinagboboot, mahal na hade.” Kaya nag-erok si Simei sa Jerusalem sa haloy na panahon.


text:
Alagad pakalihis nin tolong taon, duwang oripon ni Simei an nagdulag pasiring ki Akis na aking lalaki ni Maaca, na hade nin Gat. Kan maaraman ni Simei na an saiyang mga oripon idtoon sa Gat,


text:
kinamaderohan niya an saiyang asno asin nagpasiring ki Hadeng Akis sa Gat, tanganing hanapon an saiyang mga oripon. Nakua niya sinda asin ibinalik sa saiyang harong.


text:
ipinaapod niya ini asin sinabihan, “Pinasumpa taka sa ngaran nin Kagurangnan na dai maghale sa Jerusalem. Pinatanidan taka na magagadan ka kun gibohon mo iyan. Bakong nag-oyon ka asin nagsabi na kukuyogon mo ako?


text:
Aram mo an mga karatan na ginibo mo sa sakong ama na si David. Huli kaini papadusahan ka nin Kagurangnan.


text:
Dangan pinagbotan kan hade si Benaias; nagluwas si Benaias asin ginadan si Simei. Kaya nagin pusog an kahadean sa palakaw ni Solomon.


text:
Nakipag-alyansa si Solomon sa hade nin Egipto kan agomon niya an aki kaini. Dinara niya an prinsesa sa syudad ni David tanganing duman mag-erok sagkod na matapos an pagpatugdok niya kan palasyo, kan Templo, asin kan kudal sa palibot nin Jerusalem.


text:
Mayo pa nin itinugdok na templo para sa Kagurangnan, kaya an mga tawo nagdodolot nin mga sakripisyo sa manlaen-laen na altar.


text:
Namotan ni Solomon an Kagurangnan asin nagkuyog siya sa mga togon kan saiyang ama na si David, alagad nagdolot man siya nin mga sakripisyo asin nagtutong nin insenso sa manlaen-laen na altar.


text:
Sarong beses nagduman siya sa Gibeon tanganing magdolot nin sakripisyo, huli ta yaon duman an pinakabantog na altar. Kaidto nagdolot na siya duman nin ginatos na tinutong na atang.


text:
Pagkabanggi, nagpahiling saiya sa pangatorogan an Kagurangnan; asin naghapot an Dios, “Ano an boot mong itao ko saimo?”


text:
Nagsimbag si Solomon, “Pinahilingan mo nin dakula asin danay na pagkamoot an sakong ama na si David na saimong sorogoon huli ta naglakaw siya na maimbod, matanos asin marahay sa atubangan mo. Ipinadagos mo an pagpahiling kan dakula asin danay na pagkamoot saiya kan tawan mo siya nin sarong aking lalaki tanganing magtukaw ngunyan sa saiyang trono.


text:
O Kagurangnan Dios, ginibo mo akong hade na kasalihid kan sakong ama maski aki pa ako nin marahay asin dai pa tataong mamayo.


text:
Kaya tawan mo ako kan kadonongan na kaipuhan ko tanganing pamayohan ko na may katanosan an saimong banwaan asin tanganing maaraman ko an kalaenan kan marahay asin maraot, huli ta siisay an pwedeng maghade sa banwaan mong ini na orog kadakula?”


text:
kaya nagsabi an Dios saiya, “Huli ta naghagad ka nin kadonongan tanganing maghade nin matanos, embes na halawig na buhay, o kayamanan, o kagadanan kan saimong mga kaiwal,


text:
itatao ko an saimong hinagad. Tatawan taka nin kadonongan asin pakasabot na orog ki sa mga naenot na saimo o sa mga masurunod pa saimo.


text:
Itatao ko man saimo an dai mo hinahagad; kayamanan saka kabantogan, tanganing mayo nin hade na makaarog saimo sa bilog mong buhay.


text:
Asin kun maglalakaw ka sa sakong dalan huli sa pagkuyog kan sakong mga togon saka pagboot siring kan ginibo kan saimong ama na si David, tatawan taka nin halawig na buhay.”


text:
Nagmata si Solomon asin naaraman niya na an Kagurangnan nagtaram saiya sa pangatorogan. Dangan nagduman siya sa Jerusalem asin nagtindog sa atubangan kan Kaban nin Tipan nin Kagurangnan; nagdolot siya duman nin mga tinutong na atang asin mga dolot para sa katoninongan. Pakatapos, nagbangkete siya para sa gabos niyang mga opisyal.


text:
Nagsabi an saro sainda, “Mahal na hade, nag-eerok ako saka an babaeng ini sa sarong harong asin nag-aki ako nin sarong aking lalaki mantang yaon siya sa harong.


text:
Pakalihis nin duwang aldaw nag-aki man siya nin lalaki. Mayo kami nin ibang kaibahan sa harong; kami sanang duwa.


text:
Nagbangon siya sa kamatangaan nin banggi, kinua an sakong aki sa kataed ko mantang torog ako, asin dinara sa saiyang higdaan; ibinugtak niya sa kataed ko an gadan na niyang aki.


text:
Pagkaaga, kan magmata ako tanganing pasusohon an sakong aki, nahiling ko na gadan na an aki. Minaanan ko nin marahay an aki dangan namidbid ko na bako idto an sakong aki.”


text:
Alagad nagsabi an ikaduwang babae, “Bakong totoo iyan! Sakuya an buhay na aki, asin saimo an gadan!” Nagsimbag an enot na babae, “Saimo an gadan na aki asin sako an buhay!” Kaya padagos sindang nagpasimbagan sa atubangan kan hade.


text:
Dangan nagsabi si Hadeng Solomon, “An lambang saro saindo nagsasabi, ‘Sako an buhay na aki asin saimo an gadan.’”


text:
nagsabi siya, “Baaka an buhay na aki asin tawan an kabanga sa saro, asin sa ikaduwa man an kabanga.”


text:
An tunay na ina, an saiyang puso pano nin pagkamoot sa saiyang aking lalaki, nagsabi sa hade, “Mahal na Hade, nakikimaherak ako na dai mo paggadanon an aki! Itao mo na sana saiya!” Alagad nagsabi an ikaduwang babae, “Hare pagtawan sa kiisay man samo an aki; baakon an aki.”


text:
Kan madangog kan banwaan nin Israel an desisyon kan hade, nagkaigwa sinda nin dakulang paggalang saiya. Nahiling ninda na igwa siya kan kadonongan nin Dios tanganing magtao nin tamang hustisya.


text:
asin an mga ini iyo an saiyang haralangkaw na mga opisyal: An padi: si Azarias na aking lalaki ni Zadok


text:
An mga sekretaryo kan kahadean: Si Elihoref asin si Ahias na mga aking lalaki ni Shisha An Parasaray kan mga listahan: Si Jehosafat na aking lalaki ni Ahilud.


text:
An pamayo kan mga gobernador kan distrito: Si Azarias na aking lalaki ni Natan An parahatol kan Hade: An padi na si Zabud na aking lalaki ni Natan


text:
An namahala kan mga sorogoon sa palasyo: Si Ahisar An namahala kan mga tawong pirit na pinapagtrabaho: Si Adoniram na aking lalaki ni Abda


text:
Igwa si Solomon nin doseng gobernador kan mga distrito nin Israel. Sinda an mag-aandam kan pagkakan para sa hade asin sa pamilya kaini hale sa saindang mga distrito; an lambang gobernador maandam nin pagkakan para sa sarong bulan kan taon.


text:
Iyo ini an mga ngaran kan doseng gobernador asin an mga distritong pinamahalaan ninda: Ben-hur: an mabulod na daga nin Efraim


text:
Baana, na aking lalaki ni Ahilud: an mga syudad nin Taanac, Megido, asin an bilog na rehiyon harani sa Bet-sean, na harani sa banwa nin Zaretan, sa parteng habagat kan banwa nin Jezreel, sagkod sa syudad nin Abel-mehola asin sa syudad nin Jokmeam


text:
Ben-geber: an syudad nin Ramot sa Gilead, asin an mga baryo sa Gilead na pagsadiri kan kamaganakan ni Jair, na aking lalaki ni Manases, asin an rehiyon nin Argob sa Basan; sesentang darakulang banwa na nakukudal asin igwa nin mga bronseng barat an mga trangkahan


text:
Geber, na aking lalaki ni Uri: an rehiyon nin Gilead, na sakop kaidto ni Sihon na hade kan mga Amoreo asin ni Og na hade nin Basan Pwera kan doseng ini, igwa nin sarong gobernador sa bilog na daga.


text:
An mga tawo sa Juda asin sa Israel siring kadakul kan baybay sa dagat; nagkarakan sinda saka nag-irinom asin mga maogma sinda.


text:
Pinamayohan ni Solomon an gabos na kahadean magpoon sa Salog nin Eufrates sakod sa daga kan mga Filisteo asin sa pagdolonan kan Egipto. Nagbuhis sinda asin naglingkod ki Solomon mantang nabubuhay pa siya.


text:
Bilang pagkakan ni Solomon para sa sarong aldaw kaipuhan an singko mil litros nin marahay na arina, dyes mil na litros nin ordinaryong arina,


text:
sampolong pinatabang baka, beynteng baka hale sa pasabsaban, asin sanggatos na karnero, laen pa kan mga usang darakula asin saradit, mga kanding, asin mga manok na matataba.


text:
Sakop ni Solomon an gabos na daga sa solnopan kan Salog nin Eufrates, magpoon sa Tifsa sagkod sa Gaza. Sakop man niya an mga hade sa solnopan kan Salog nin Eufrates; igwa nin katoninongan sa palibot ni Solomon.


text:
Mantang nabubuhay pa siya, ligtas na namuhay an mga tawo sa Juda asin sa Israel. An lambang pamilya igwa nin sadiring mga poon nin ubas asin higera.


text:
Igwa si Solomon nin kwarenta mil na kwadra para sa saiyang pangkarwaheng mga kabayo asin dose mil para sa mga nakakabayong mga soldados.


text:
An doseng gobernador, iyo an nagpapadara kan mga pagkakan ni Hadeng Solomon saka kan mga tawong nagkakarakan sa palasyo. Minapadara an lambang saro sainda sa bulan na talaan sa saiya; danay sindang nagpapadara kan gabos na kaipuhan.


text:
An mga gobernador na ini nagpapadara man nin sebada asin dagami saen man ini kaipuhan, para sa mga kabayong pangkarwahe asin para sa mga hayop na pantrabaho.


text:
Tinawan nin Dios si Solomon nin kadonongan saka pakasabot na dai masusukol, asin nin mahiwas na pakaaram.


text:
Kaya an saiyang kadonongan orog ki sa kadonongan kan gabos na taga sirangan asin kan bilog na Egipto.


text:
Siya an pinakamadonong sa gabos na tawo: mas madonong ki Etan na Ezrahita, asin ki Heman, ki Calcol saka ki Darda, na mga aking lalaki ni Mahol. Nakalakop an saiyang dangog sa gabos na nasyon sa palibot.


text:
Nagtaram siya manongod sa mga kahoy asin mga tinanom, magpoon sa sedro nin Lebanon sagkod sa isopo na nagtatalubo sa mga kudal; manongod sa mga hayop na naglalakaw o nagkakamang sa daga; manongod sa mga gamgam sagkod mga sira.


text:
An saiyang kadonongan nabaretaan kan mga hade sa bilog na kinaban asin nagpadara sinda nin mga tawo tanganing maghinanyog saiya.


text:
Kan madangog ni Hadeng Hiram nin Tiro na linahidan si Solomon bilang hade na kasalihid kan saiyang ama, nagpadara siya nin mga sugo ki Solomon, huli ta katood siya ni David.


text:
“Aram mong huli kan danay na pakigera kan sakong ama laban sa saiyang mga kaiwal sa palibot niya, dai siya nakapatugdok nin templo para sa Kagurangnan na saiyang Dios sagkod na paganahon siya nin Kagurangnan laban sa gabos niyang kaiwal.


text:
Alagad ngunyan tinawan ako nin Kagurangnan na sakong Dios nin katoninongan sa gabos kong pagdolonan. Mayo na ako nin kaiwal asin mayo nang paghandal na tibaad salakayon.


text:
An Kagurangnan nanuga sa ama kong si David, ‘An saimong aki na gigibohon kong hade bilang kasalihid mo iyo an mapatugdok nin templo para sako.’ Kaya nagdesider akong magpatindog nin templo para sa ngaran nin Kagurangnan na sakong Dios.


text:
Kaya magpadara ka sa Lebanon nin mga lalaki tanganing magpulak nin mga sedro para sako. Babayadan ko an saimong mga tawohan kan kantidad na sabihon mo. Matabang sana sainda an sakong mga tawohan huli ta aram mong mayo kaming mga marahay na parapulak nin kahoy arog kan mga taga Sidon.”


text:
Naogma nin marahay si Hiram kan makaabot saiya an mensahe ni Solomon, kaya nagsabi siya, “Omawon an Kagurangnan ngunyan na aldaw huli ta tinawan niya si David nin sarong madonong na aki tanganing magin hade kan dakulang nasyon na idto!”


text:
Nagpadara siya kan simbag na ini ki Solomon: “Nakaabot sakuya an saimong mensahe. Andam akong itao an saimong kahagadan manongod sa mga kahoy na sedro saka sipres.


text:
Dadarahon kan sakong mga tawohan an mga troso hale sa Lebanon sagkod sa dagat. An mga trosong ini gigibohon kong mga balsa tanganing mag-anod sa dagat sagkod sa lugar na saimong mapili. Pag-abot duman, huhubadon kan sakong mga tawohan an gakot kan mga troso dangan bahala na an saimong mga tawohan. An hagad ko sana saimo iyo na magpadara ka nin pagkakan para sa sakong mga tawohan.”


text:
Taon-taon pinapadarahan man ni Solomon si Hiram nin dos mil metriko toneladang trigo asin kwatro syentos mil na litro nin purong lana nin oliba para sa saiyang mga tawohan.


text:
Inotob nin Kagurangnan an saiyang panuga asin tinawan niya nin kadonongan si Solomon. Matoninong an pag-ibahan ni Hiram saka ni Solomon, asin naggibo sindang duwa nin tipan.


text:
Nagpaluwas si Hadeng Solomon nin sarong pagboot dapit sa pirit na pagpatrabaho sa bilog na Israel; an bilang kan gabos na matrabaho uminabot sa treynta mil katawo.


text:
Ipinadara niya sinda sa Lebanon. Binanga niya sinda sa tolong grupo, dyes mil katawo sa lambang grupo. Sarong bulan sinda sa Lebanon asin duwang bulan sa saindang mga harong. Si Adoniram an namahala kan mga tawong pirit na pinapagtrabaho.


text:
Igwa man si Solomon nin otsenta mil katawong paratabas nin gapo sa kabubuldan, saka setenta mil katawong parapasan kan mga gapo.


text:
An mga kapatas na ibinugtak niya tanganing mamahala kan mga trabaho uminabot sa bilang na tres mil tres syentos.


text:
Sa pagboot kan hade, nagtarabas sinda nin mga darakula asin mararahay na gapo para sa pundasyon kan Templo.


text:
An mga tawohan ni Solomon saka ni Hiram, asin an kalalakihan sa syudad nin Gebal iyo an mga nag-andam kan mga gapo asin mga kahoy na gagamiton sa pagtugdok kan Templo.


text:
Pinoonan ni Solomon an pagtugdok kan Templo kan ika kwatro syentos otsentang taon pakahale sa Egipto kan banwaan nin Israel, kan ikaapat na taon nin saiyang paghade, kan ikaduwang bulan, an bulan nin Ziv.


text:
An Templo na itinugdok ni Solomon para sa Kagurangnan igwa nin sukol na beynte y syete metros an laba, siyam na metros an lakbang, asin trese metros may kabanga an langkaw.


text:
An balkon igwa nin sukol na apat na metros may kabanga an laba asin siyam na metros an lakbang, siring kan lakbang kan mismong santwaryo.


text:
Nakadukot ini sa mga gilid saka sa likod kan Templo, asin an lambang eskalon duwang metros may beynte sentimetros an langkaw.


text:
Duwang metros asin beynte sentimetros man an lakbang kan lambang kwarto sa enot na eskalon, duwang metros asin setenta sentimetros an lakbang sa ikaduwang eskalon, tolong metros asin sampolong sentimetros sa ikatolo. An lanob sa lambang eskalon mas mahimpis ki sa lanob sa ibabang eskalon tanganing mapamugtak sa lanob an mga kwarto na dai na kaipuhan pang isurok an mga darakulang kahabaan na kahoy kaini sa lanob.


text:
Tinarabas na an mga gapong ginamit sa Templo, kaya mayong pinagukpok nin martilyo, patok, o sa iba pang mga kagamitan na lansang mantang ginigibo an Templo.


text:
Nasa parteng timog kan Templo an laogan pasiring sa pinakababang eskalon. Hale digdi igwa nin sarong hagdan pasiring sa ikaduwang eskalon, dangan saro pang hagdan pasiring sa ikatolo.


text:
Kaya tinapos ni Solomon an pagtugdok kan Templo. Binugtakan niya ini nin kisame, na kahoy na sedro an ginamit para sa mga kostilyas saka mga tabla.


text:
An tolong eskalon na edipisyo, na an lambang eskalon duwang metros asin beynte sentimetros an langkaw, itinugdok na nakakabit sa panluwas na mga lanob kan Templo asin nakakabit sa mga ini huli kan mga darakulang kahoy na sedro.


text:
“Kun kukuyogon mo an gabos kong mga togon saka pagboot, gigibohon ko para saimo an ipinanuga ko sa saimong ama na si David.


text:
Maerok ako sa kaibahan kan sakong banwaan na Israel digdi sa Templong ini na ipinapatugdok mo, asin dai ko sinda papabayaan.”


text:
An mga palaog na lanob napapatos nin mga saradit na tablang sedro, magpoon sa salog sagkod sa kisame; tablang aguho an ginibong salog.


text:
Sa pinakahuring parte kan Templo, igwa nin ginibong sarong kwarto na nasa laog nin marahay, na inapod Kabanal-banaleng Lugar. An kwartong ini siyam na metros an laba na nalalanoban nin mga mahimpis na tablang sedro magpoon sa salog sagkod sa kisame.


text:
An lanob na mga tablang sedro igwa nin mga dibuhong mga melon saka mga bukad na burak; an bilog na laog napapatos nin tablang sedro, kaya dai nanggad nahihiling an mga gapo kan lanob.


text:
Sa pinakahurihan kan Templo, igwa nin ginibong sarong kwarto na bubugtakan kan Kaban nin Tipan nin Kagurangnan.


text:
An kwartong ini na gabos patos nin purong bulawan, siyam na metros an laba, siyam na metros an lakbang, asin siyam na metros an langkaw. An altar napapatos nin saradit na tablang sedro.


text:
An laog kan Templo patos nin bulawan, asin binugtakan nin mga kadenang bulawan an palaog kan pinakatagong kwarto na patos man nin bulawan.


text:
Duwang kerubin na ginibo hale sa kahoy na oliba an ibinugtak sa Kabanal-banaleng Lugar; apat na metros asin kwarenta sentimetros an langkaw kan lambang saro.


text:
Pareho an sukol asin porma kan duwang kerubin. An lambang saro igwa nin duwang pakpak; an lambang pakpak duwang metros asin beynte sentimetros an laba, kaya apat na metros asin kwarenta sentimetros an sukol kan mga pakpak hale sa mag-ibong na poro.


text:
Magkataed na ibinugtak sa Kabanal-banaleng Lugar an mga kerubin. Nakaunat an saindang mga pakpak kaya an sarong pakpak kan sarong kerubin nakaduta sa sarong ibong na lanob mantang an sarong pakpak kan saro pang kerubin nakaduta man sa sarong ibong na lanob; an saindang mga pakpak na dai nakaduta sa mga lanob nagdudutaan sa tahaw kan kwarto.


text:
An mga lanob kan pangenot na kwarto asin kan pinakatagong kwarto gabos igwa nin samnong inukit na mga kerubin, mga kahoy na palma, asin mga bukad na burak.


text:
Duwang pinto na gibo sa kahoy na oliba an ibinugtak sa laogan kan Kabanal-banaleng Lugar; an itaas kan pintoan sarong mapanas na arko.


text:
An mga pinto igwa nin samnong inukit na mga kerubin, mga kahoy na palma, asin mga bukad na burak. Patos nin bulawan an mga pinto, an mga kerubin, asin an mga kahoy na palma.


text:
An mga pinto sinamnohan nin mga inukit na mga kerubin, mga kahoy na palma, asin mga bukad na burak. An gabos na ini napapatos nin bulawan.


text:
Ginibo sa atubangan kan Templo an panlaog na patyo, na napapalibotan nin kudal na ginibo sa paagi nin pagbabaw kan kahoy na sedro sa lambang tolong babaw na gapo.


text:
An pundasyon kan Templo ibinugtak kan ikaduwang bulan, an bulan nin Ziv, kan ikaapat na taon kan paghahade ni Solomon.


text:
Kan ikawalong bulan, an bulan nin Bul, kan ikaonseng taon kan paghade ni Solomon, natapos an Templo sosog sa plano. Pitong taon ining ipinatugdok ni Solomon.


text:
An Sala kan Kadlagan nin Lebanon igwa nin sukol na kwarenta y kwatro metros an laba, beynte y dos metros an lakbang, asin trese metros may singkwenta sentimetros an langkaw. An salang ini igwa nin tolong raya nin mga hariging sedro asin sa lambang raya igwa nin kinseng harigi, na natutumbawan kan mga kahabaan na kahoy na sedro. Sedro man an kisame na nakakaabot sa mga sarayan na kwarto, na pinapakosog kan mga harigi.


text:
Kwadrado an mga pintoan saka mga bintana, asin an tolong raya nin mga bintana sa sarong lanob kahampang nanggad kan tolong raya nin mga bintana sa ibong na lanob.


text:
Ipinagibo niya an Sala nin mga Harigi. Igwa ini nin sukol na beynte y dos metros an laba asin trese metros may singkwenta sentimetros an lakbang. Igwa ini nin balkon na may atop asin natutukod nin mga harigi.


text:
Ipinagibo man niya an Sala kan Trono na inapod man Sala nin Paghukom; digdi naghuhukom si Solomon. An Sala nalalanoban nin saradit na tablang sedro, magpoon sa salog sagkod sa mga gunting.


text:
An sadiring erokan ni Solomon, sa saro pang patyo sa likod kan Sala nin Paghukom ginibo siring kan Salang ini. Siring man an ipinagibo niyang harong para sa saiyang agom, an aking babae kan hade nin Egipto.


text:
An mga edipisyong ini, sagkod an dakulang patyo, gabos gibo sa mahalagang mga gapo magpoon sa pundasyon sagkod sa ibabang poro kan atop. An mga gapo inandam sa lugar na pinagtabasan kaini, tinarabas sosog sa sukol asin linagade sa likod saka sa atubangan.


text:
An mga pundasyon gibo sa darakulang gapo na inandam sa lugar na pinagtabasan na an iba tolong metros may kabanga an laba asin an iba apat na metros.


text:
Sa ibabaw kaini, igwa nin iba pang gapo na tinarabas sosog sa sukol, asin igwa man nin mga kahabaan na sedro.


text:
Siring kan balkon asin kan panlaog na patyo kan Templo, an patyo kan palasyo igwa man nin mga kudal na ginibo sa paagi kan pagbabaw nin kahoy na sedro sa lambang tolong babaw nin tinarabas na gapo.


text:
An saiyang ama, na haloy nang gadan, gikan sa Tiro asin sarong ekspertong panday nin bronse; an saiyang ina gikan sa tribu ni Neftali. Si Huram sarong madonong na panday asin eksperto sa paggibo nin mga kagamitan na bronse. Nagduman si Huram ki Hadeng Solomon asin ginibo an gabos niyang trabaho.


text:
Naggibo si Huram nin duwang bronseng harigi. An lambang saro kaini walong metros an langkaw asin limang metros may treynta sentimetros an pabilog na sukol. Ibinugtak niya an mga ini sa laogan kan Templo.


text:
Naggibo man siya nin duwang bronseng kapitel na duwang metros may beynte sentimetros an langkaw kan lambang saro, tanganing ibugtak sa poro kan mga harigi.


text:
asin ibinugtak sa sarong pabilog na mitsa na nasa itaas kan kadena. Igwa nin dos syentos na granada sa duwang raya na nakasabod sa lambang kapitel.


text:
Ibinugtak ni Huram an duwang bronseng harigi sa atubangan kan laogan kan Templo: an nasa habagat nginaranan niyang Jakin asin an nasa amihan nginaranan niyang Boaz.


text:
An mga bronseng kapitel na pormang liryo nasa ibabaw kan mga harigi. Kaya nahaman an patrabaho sa mga harigi.


text:
Naggibo si Huram nin sarong bilog na bronseng tangke na duwang metros may beynte sentimetros an rarom, apat na metros may kwarenta sentimetros an hiwas, asin trese metros may beynte sentimetros an pabilog na sukol.


